# verses

text:
Le tsebe gore ke tla dula ke lebeletše gore ba tlelwe ke bošula, e sego botse; gomme banna ka moka ba Juda, ba ba lego fa Egipita, ba fele ka lerumo le ka tlala, ba be ba felele sa ruri.


text:
Ba ba tlogo phonyokga lerumo, ba boa ba etšwa Egipita, ba ya nageng ya Juda, e tlo ba matopana fela. Ke mo mašalela ka moka a a falaletšego mono Egipita a tlogo lemoga lentšu le le phethegago e le la mang, ge e le la ka, goba ge e le la bona.


text:
Seka se le tlogo bona ka sona sese, o realo Morena, le tlo bona ka sona gobane ke tlo ba ka le otla le le mono mo. Le tlo bona ka sona gore go tiile lentšu la ka la mabošula a a tlogo le wela.


text:
Morena o re: Ke nna ke tlogo gafela Farao Hofura kgoši ya Egipita diatleng tša manaba a gagwe, diatleng tša ba ba ratago go mmolaya, bjalo ka ge ke gafetše Tsedekia kgoši ya Juda diatleng tša Nebukadinetsara kgoši ya Babele lenaba la gagwe le le bego le rata go mmolaya.


text:
Šele lentšu le Jeremia a le boletšego a era Baruke morwa wa Neriya, ka ngwaga wa bone wa Joyakima morwa wa Josia kgoši ya Juda, mola Baruke a ngwadile taba tšela ka moka tša puku a botšwa ke Jeremia.


text:
o re: Ke yo madimabe! Hleng mahloko a ka Morena o a hlatlaganya a majapelo! Ke fedile maatla ka phegelo; mo nkago khutša se go bone!


text:
Mmotše o re: Morena o re: Tseba, se ke se agilego ke a se phušola; se ke se hlomilego ke a se tomola; ke di dira naga yohle.


text:
Gomme wena, a o sa inyakela tše kgolo? Se di nyake! Tseba gobane ke tliša bošula bo tlogo wela nama yohle. O realo Morena. Ge e le wena, ke go fa bophelo bja gago, gore mo go fela mo o yago, o ye o tšhabile o na nabjo!


text:
Le ela Egipita le era dira tša Farao Neko kgoši ya Egipita, tše di bego di nokeng ya Forate kua Karakemisi, tšela tša go fenywa ke Nebukadinetsara kgoši ya Babele ka ngwaga wa bone wa pušo ya Joyakima morwa wa Josia kgoši ya Juda.


text:
Bofang dipitsi le di nameleng, lena banamedi; le eme le rwele dikefa; kgwarihlang marumo le itlhame ka ditshipi.


text:
Ke reng ke bona ba nolega moko ka boela nthago? Dioka tša bona di fentšwe, di tšhaba di se sa peka, di dikilwe ke poifo. O realo Morena.


text:
Wa tšhii o šitwa go tšhaba; yo maatla ga a sa phologa. Ba kgopilwe mme ba wile gona kua leboa, lešing la noka ya Forate.


text:
Ke Egipita ge a tšhologa boka noka ya Nile, a etša dinokana ge di tlala tša kgotlana; a re ke a tšhologa, ke yo gogola naga, ke yo tšea metse le baagi ba yona.


text:
Hee dipitsi, phalalang! Dikoloi, belolang! Hee bagale, šwahlelang! Lena Bakushe le Bapute ba go swara kotse, lena Baludi ba go swara bora ba bo nganga.


text:
La lehono le ke tšatši la Yena Mong wa bohle Morena wa mašaba; ke tšatši la tefetšo, la go lefeletša ba ba mo hloyago. Lerumo le tlo ja la hora, le tlo ba la tagwa ke madi a bona. Gobane go hlaba Yena Mong wa bohle Morena wa mašaba gona kua leboa nokeng ya Forate.


text:
Wene ngwanenyana wa Egipita, rotogela Gileada o yo epa mere; go thoba ke lefela; ga go se se kago go alafa.


text:
Ditšhaba di boditšwe tša ge o gobogile; naga e gala ka dillo tša gago; gobane mogale o theotšwe ke mogale, ba wa ka babedi.


text:
Šele lentšu le Morena a le boditšego Jeremia, la go re Nebukadinetsara o tlo tla a thuba naga ya Egipita.


text:
Goelelang Egipita, lentšu le kwale kua Migidolo le kua Nofe le kua Thagapanese, le re: Nanoga o eme, gobane rumo le ja batho bago thoko tšohle!


text:
O ušitše ba bantši, ba wa wa go welana, ba ba ba re: Eriyeng re boele ga gešo, nageng ye re tswaletšwego mo go yona, re tšhabe rumo le le re fetšago.


text:
Ka bophelo bjaka, o realo yena Kgoši Mong a ina la Morena wa mašaba, o re: O ela boka thaba ya Thabora dithabeng, boka Karamele lewatleng.


text:
Tlema merwalo, o a thopša, wene ngwanenyana wa go dula Egipita. Mme Nofe e tlo ba lešope, go tlo tšhungwa, gwa se šale wa go dula moo.


text:
Le bathwalwa bagwe, ba go etša dipoana tše nonnego, le bona ba a goma, bohle ba a tšhaba, ba se eme, ba tletšwe ke tšatši la bona, lebaka la go otlwa.


text:
Go kwala eke go tla noga, kgwašakgwaša, gobane ba tla ka bontši. Ba mo tlela ka dilepe, ba etša ba go tlo rema dihlare.


text:
Ba rema sekgwa sagwe, o realo Morena, le ge se teteane se sa tsenwe, gobane ba fetiša tšie ka go ata, ke ba ba sa balwego.


text:
Morena wa mašaba Modimo wa Isiraele o re: Tsebang! Ke otla Amoni wa Noo, le Farao le Egipita, le medimo ya bona, Farao le bohle ba ba mmotilego.


text:
Ke ba gafela diatleng tša ba ba ratago go ba bolaya, matsogong a Nebukadinetsara kgoši ya Babele, matsogong a bahlanka ba gagwe. E tlo re ge tšeo di fetile, Egipita go tlo boela go agiwa bjalo ka mohlamonene. O realo Morena.


text:
Mme wene Jakobo mohlanka wa ka, se boife; wene Isiraele, o se tšhoge. Ke nna e, ke tlo go phološa le ge o le kgole; bana ba gago ke tlo ba phološa mo nageng ye ba thopetšwego go yona; Jakobo o tlo boa; o tlo itulela a iketla go se e a mo tšhošago.


text:
Mme wena o se boife, Jakobo mohlanka wa ka ka gobane e a nago le wene ke nna! O realo Morena. Tšhaba tšohle tše ke go raketšego go tšona, ke tlo di fediša. Ge e le wena, nka se go fediše. Ke tlo go otla ka mo go go swanetšego; nka se go lese o sa otlwa.


text:
Šele lentšu le le tletšego Jeremia moporofeta, e le la Morena le ela Bafilisita; ke la mola Farao a sešo a hula motse wa Gatsa.


text:
Morena o re: Meetse šeao! A tla a etšwa leboa; e tlo ba noka e gogolago, ya go tlo gogola naga, le tšohle tše di lego mo go yona, le metse, le ba agilego mo go yona. Batho ba tlo goa; baagi ba naga ba tlo golola,


text:
Ge go tlo kwala mašata a mešito ya dipitsi tšagwe, le go kitisela ga koloi tšagwe, ge go duma maotwana a tšona, ke mo botatagobana ba se sa tlogo gadima bana ba bona, ka ge matsogo a rephile.


text:
Ka gobane go tlo ba go tlile tšatši la go šwalalanya bohle Bafilisita, la go fedišetša Tiro le Sidone bathekgetši ba šetšego. Gobane Morena o tlo šwalalanya Bafilisita, mašalela a hlakehlake sa Kafutori.


text:
Gatsa go kutilwe hlogo; Asikalone go fedišitšwe; se se šaletšego ke mangope. O tlo fela o iphatša wa ba wa feletša kae?


text:
Fela, le ka khutša bjang le romilwe ke Morena go yo hula Asikalone, le leboto la lewatle, a le lebišitše gona?


text:
Leela Moaba. Morena wa mašaba Modimo wa Isiraele o re: Joo Nebo! Go thubilwe. Kiryathaima go gobogile go thopilwe, go gobogile go tšhogile, motsekgororo.


text:
Moeno wa Moaba ga o sa le gona. Ba go lakane Hesiboni ba re: Eriyeng, re ba fediše, e se hlwe e ba setšhaba. Le wena Mademena, o tlo fedišwa; lerumo le go šala nthago.


text:
Joo, mokonya wa Luhite ke wa dillo, go rotoga dillo. Joo, motheogeng wa Horonaima ba kwa kgoa ya go thubja.


text:
Le wena o tlo thopša, ka gobane o botile tiro tšago le mahumo ago. Kamosi o tlo tloga a thopilwe le bomphamodimo bagwe, le bakgoma bagwe.


text:
Go tla Maphušole, o tlela metse yagwe yohle, ga go o tlogo šala; meedi e tlo loba; melala e tlo senywa. Ke tše Morena a di boletšego.


text:
Moaba, e sa le mola a le ngwana, o dutše boka bjalwa bo na le meroko, bo sa hlotlwe bja tšhelwa pitšeng ye nngwe. Ga a ešo a ka a thopša. Ke gona o sa fela a swere mohlodi wa gagwe; mme monkgo wa gagwe ga o a fetoga.


text:
Bjalo gee Morena o re: Tsebang, go tlo tla matšatši a ge ke tlo roma batšholodi ba go mo tšholla, ba go thenola dipitša tša gagwe, ba go phuma nkgo tša gagwe.


text:
Mme Moaba o tlo lewa ke dihlong ka tša Kamosi; boka mola ba leloko la Isiraele ge ba lewa ke dihlong ka tša Bethele, ka tše ba bego ba di holofetše.


text:
Mothuba-Moaba o a rotoga, yena mothubametse ya gona; masoganamahlaolwa a gona, a phalaletše go yo hlabja. O realo yena Kgoši mong a ina la Morena wa mašaba.


text:
Mo lleleng, lena bohle ba go fana mellwane le yena, lena bohle le tsebago ina lagwe, le re: Joo, go robegile para le le tiilego, lehlotlo la botšhepi.


text:
Emang hleng ga tsela, lena ba motse wa Aroere, le lebelele le botšiše ba tšhabago, baphonyokgi, le re: Naa go hloma bjang?


text:
Mo nošeng a tagwe, o ikgodišitše a lwa le Morena. Moaba a a wele mahlatšeng a gagwe, le yena e be wa go kwerwa.


text:
A e be e se wena wa go sega Isiraele? A Isiraele o be a swerwe a na le mahodu mola o fela o mo kwera o re: Kgone!


text:
Re di kwele tša ge Moaba a ikgogomoša kudukudu, a bata letšeke, a ne makoko, a ipotile, e le wa pelo ya boikgodišo.


text:
Bjale ke lla ka baka la Moaba, ke hlaba sello sa Moaba ka moka; batho ba Kiri-Herese ba hlokofaletšwe.


text:
Wene morara wa Sebima, ke go llela ka fetiša ba llela Jasere; makala a gago a be a namile a sela lewatle, a goma ka lewatle la Jasere; bjale dikenyo tša gago di šwahletšwe ke mosenyi.


text:
Mme mašemo a Moaba le naga ya gona, tša tlogwa ke tlhalalo. Ke feditše dibela bofotlelong; ba ka se hlwe ba fotla thara ka dikoša. Koša ya gona e ka se hlwe e eba koša.


text:
Mokgoši o hlagile Hesiboni, wa yo fihla Eleale le Jahatse; o hlagile kua Tsoare wa yo fihla Horonaima, Egilathe Selisia; gobane le matšha a Nimirimi a tlogetšwe.


text:
Ke ka baka leo pelo ya ka e llelago Moaba boka naka; ke ka baka leo pelo ya ka e llelago batho ba Kiriherese boka naka, ka ge ba senyegetšwe ke leruo le ba bego ba humile ka lona.


text:
Gobane hlogo tšohle di dututšwe, le maledu ohle a bootšwe, le matsogo ohle a arilwe; go aperwe mankgeretla mathekeng.


text:
Dillo di kwala malapeng ka moka a Moaba, le mekgobeng ka moka; gobane Moaba ke mo pšhatlile wa sebjana se se lahlilwego. O realo Morena.


text:
Joo, o phumegile! Gololang! Moaba o dula a fularetše batho ka dihlong. Moaba ke wa dikwero, ke setšhošo sa ba fanago mellwane nae.


text:
Metse e thopilwe; dibo di thubilwe; mohla woo pelo tša bagale ba Moaba di tlo etša tša basadi pelegong.


text:
Wa go tlo phonyokga motšhabong, o tlo gohlomela moreong; wa go tlo feta moreo, o tlo tanywa ke molaba. Ke tše ke tlogo tlela Moaba ka tšona ka ngwaga wa go mo otla. O realo Morena.


text:
Bafaladi ba eme moriting kua Hesiboni, mme ba lapile, gobane mollo o tšwa Hesiboni, kgabo e hlaga gara motse wa Sihoni; e fiša dihlakore tša Moaba, le tlopo tša bana ba meferefere. (Num. 21:28).


text:
Hee Moaba, o yo madimabe; go senyega tšhaba sa Kamosi; barwa ba gago ba thopilwe; banenyana bago ba išwa bothopša.


text:
Fela, mathopša a Mošaba ke tlo a buša mabakeng a tlago. O realo Morena. Tša kahlolo ya Moaba di fela gona fa.


text:
Leela Amoni. Morena o re: A Isiraele ga a sa na bana? A goba ga a sa na mojabohwa? -- Ke go reng ge Malikomo a eja bohwa bja ba gaGada, metseng ya bona gwa dula setšhaba sa Malikomo?


text:
Molato ke wona woo, ge Morena a re: Tsebang, go tlo tla matšatši a ke tlogo kweša motse wa Raba wa Baamoni mokgoši wa ntwa, wa tlo ba dithotobolo tša marope. Le dinakana tša wona di tlo tšhungwa. Ke mo Isiraele a tlogo ja bohwa bja ba llego bja gagwe. O realo Morena.


text:
Hee Hesiboni! Golola, gobane Ai go thubilwe. Llang, lena banana ba Raba! Le apare mankgeretla, le dikologe le merako le tšama le lla; gobane Malikomo o išwa bothopša, le bomphamodimo bagwe, le bakgoma bagwe.


text:
O reng o kgantšha mehlaka ya gago ya dinokana, wene ngwanana wa senganga, wa bota matlotlo, mme wa re: Nka hulwa ke mang?


text:
Tseba ge, ke tlo go tlišetša dipoifo, tše di tlogo go dika. O realo Mong a bohle Morena wa mašaba. Ke tlo le tšitlanya wa go se sa peka; gwa hlokwa wa go botha batšitlani.


text:
Leela Edomo. Morena wa mašaba o re: A kua Themana ga go sa ne bohlale? A maano a tlogile bomatsebe? A ba boletšwe ke bohlale?


text:
Tšhabang, baagi ba Dedane! Le lebiše difahlogo go yo khuta dikoting; gobane Esau ke mo tlela le dikotsi ka lebaka la ge a tlo otlwa ke nna.


text:
Ge bafudi ba morara ba etla go wene, a ga ba šadiše matopana? Mahodu ge a tla bošego, a ga a thube go a lekanego fela?


text:
Ge e le nna, ge ke fenyeka Esau, ke mo ntšha mo a utamago, a se sa kgona go boba. Bana ba gagwe, le ba gabo le baagišani, ga ba sa le gona.


text:
Gobane Morena o re: Hleng mpholo o nošwa le ba ba sa o swanelago; a o re wene o ka hlokosolwa? O ka se tšwe o sa otliwa, o sešo wa nwa.


text:
Gobane ke enne ka nna mong, o realo Morena, ka re Botsara go tlo ba setšhošo, le segoboga, le lešope, le leroga; le metse ya gona ka moka e tlo ba marope go ya go ile.


text:
Ke kwele kgowane e etšwa go Morena; motseta o rometšwe go bantle, o re: Rapang, re šwahlele Edomo, re go tšwele dira!


text:
O iphora ka go re: Ke a šiiša! Ka go ipota ga pelo ya gago o dutše magageng a mariba, o gomaretše dintlha tša dithaba. Le ge o agile sehlaga makalakaleng wa lenong, ke tlo go fološa gona moo. O realo Morena.


text:
Gomme Edomo e tlo ba lešope; bohle ba ba ba tlogo feta ka gona, ba tlo tlabja, mme ba tšhoga ka ge a otlilwe gakaakaa.


text:
Bjalo ka Sodoma le Gomora ge go ribegetšwa, le dinakana tša gona. Le gona mo Edomo go ka se hlwe go dula motho; go ka se be le ngwana motho wa go tlo diilela gona.


text:
Tsebang, o rotoga boka tau ye e tšwago lesoding la Jorodane, ge a šwahlela metse ye e tiilego. Ba tlo tšhoga ke ba lelekile, ke ba beetše mohlaolwa a ba buša. Gobane ke mang e a etšago nna? Ke sekišwa ke mang? Modiši ke ofe a kago lwa le nna?


text:
Kwang gee, morero wa Morena a era Edomo, le kgopolo yagwe a era Themane. Ruri, ba tlo gogwa wa kwanyana tše nyenyane, meraka ya bona ya šala e tšhogile tše ba di dirwago.


text:
Soolee, o fofa boka nong. O a kgouloga; diphego tša gagwe di akaletše Botsara. Dipelo tša bagale ba Edomo mohla woo di tlo etša pelo ya mosadi pelegong.


text:
Leela Damaseko. Hamathi le Arapadi ba wetše hlonyeng. Ba kwele kgoane e mpe, mme ba gakanega. Go tlaletšwa boka lewatleng, le le sa kgonego go homola.


text:
Morena wa mašaba o re: Ruri mohla woo masogana a gona a tlo rapalatšwa mekgobeng; banna ka moka ba bahlabani ba tlo fedišwa.


text:
Leela Kedara le mebušo ya Hatsora ya go fenywa ke Nebukadinetsara kgoši ya Babele. Morena o re: Tsogang, le tšwele Kedara dira, le yo thula ba bohlabela.


text:
Ba tlo thopa mekutwana le mehlape ya bona; ba tlo rebola mašela le thoto ya bona ka moka; ba tlo goelelwa ba thwe: Le dikilwe ke tše šiišago!


text:
Tšhabang le tiišeng lebelo, le yo utama dikoting, lena ba Hatsora! O realo Morena. Gobane Nebukadinetsara kgoši ya Babele o le reretše morero, o le logetše maano.


text:
Tsogang le yo thuba setšhaba se ituletšego ka molao, o realo Morena, se se se nago magoro le dipheko, se agile se le nnoši.


text:
Dikamela tša bona, le mehlape e mentši yabo, a e thopše, bona bao bomaphulatlopo ke ba tšitlanyetše thoko tšohle; ke tlo tliša kotsi ya ba wela wa go dika. O realo Morena.


text:
Hatsoro go tlo ba segola sa phukubje, lešope la go ya go ile. Go ka se hlwe go aga motho gona; go ka se hlwe go diilela ngwana motho.


text:
Elama ke tlo mo tsošetša timo tše nne, tše di tšwago mo leratadima le gomago; ke tlo ba tšitlanyetša thoko tše nne tšeo; mme go ka se hlwe go eba le setšhaba se hlokago bafaladi ba Elama.


text:
Ba Elama ke ba nola moko ge go fihla manaba a bona, ge go fihla ba ba ratago go ba bolaya. Ke tlo ba tlišetša kotsi, bogale bja sehutla sa ka; o realo Morena; ka roma lerumo la tlo ba hwarihla, ba tlo ba ba fela.


text:
Goelelang, ditšhaba di kwe; le tseme sefoka! Reng; Babele o thopilwe! Bele o dihlonyeng! Merodake o tlaletšwe! Medimo ya gona e gobogile; dipheko tša gona di senyegile!


text:
Gobane ba šwahlelwa ke setšhaba sa leboa; se phekgola naga ya gabo ya tlo ba marope, a se hlwe e dula motho, batho le ka dikgomo ba tšhaba ba ile.


text:
Mehleng yeo, ka lebaka, leo, -- o realo Morena, -- ke mo Baisiraele le Bajuda bohle ba tlogo tla ba tšama ba lla ba nyaka Morena Modimo wa bona.


text:
Ba botšiša tsela ya go ya Tsione, ba lebiša difahlgo gona; ba tla go Morena go tlo tlema molaka, wo o se sa tlogo lebalwa.


text:
Tšhaba sa ka e be e le mohlape o lahlegago; se timeditšwe ke badiši ba sona; ba se iša dithabeng, sa theta le dithaba le meboto, sa lebala lešaka la sona.


text:
Bohle ba ba se hwetšago, ba se ja; manaba a sona a re: Ga se molato, gobane ba lahlile yena Morena lešaka la bona la ruri, e a bego a botilwe ke borrabo.


text:
Le tsebe gobane ke tsoša madira a tšhaba tše kgolo, di tšwe thoko ya leboa; di bokanele motse wa Babele. Di tlo o rakelela tša o thuba. Mesebe ya bona ke ya bagale ba maleba; ga e boe e le fela.


text:
Ge le ithabela le ipshina, lena ba go hula naga ya ka, le kgarama le etša mamane bjanyeng bjo bonana, le goa wa pitsi ya poo,


text:
Bommaweno ba tlo lewa dihlong ka kudu; yena e a le belegego o yo nyatšega. Sebalaa! Ke mašalela a batho; ke lešoka, nagatshehla, lehanata.


text:
Ke ka bogale bja Morena, ge o sa hlwe o dulwa, ge o yo ba lešokamoka. Bohle ba tlogo feta ka moo, ba tlo tlabja, mme ba tšhoga ka ge o otlilwe gakaakaa.


text:
Motse wa Babele, o dikeng lena bangangabora! O betšeng, se seketšeng mesebe, gobane dibe tša gona di befetše Morena.


text:
O hlabeleng mekgolokwane thoko tše go fela, le re: O fentšwe! Merako ya wona e wele! Meago ya gona e phušogile! Ke tša ge Morena a lefetša. O lefeletšeng, le o dire se wona o le dirilego sona.


text:
Mo Babele le fediše ba bjalago peu, le ba go swara thipa go buneng; ge go fihla rumo la sehlogo, monna o tlo leba ga gabo, monna a tšhabela kua nageng ya gabo.


text:
Isiraele ke nku e rakilwego, ya go lelekišwa ke ditau; ge pele e llwe ke kgoši ya Asuri, bjale Nebukadinetsara kgoši ya Babele o fetša ka go kokona mašapo a yona.


text:
Bjale Morena wa mašaba Modimo wa Isiraele o re: Tsebang! Ke otla kgoši ya Babele le naga ya gagwe, bjalo ka ge ke otlile kgoši ya Asuri.


text:
Mme Isiraele ke tlo mmušetša merakeng ya gagwe, a boela a fule Karamele le Basani, pelo ya gagwe e hore thabeng tša Efuraimi le tša Gileada.


text:
Mehleng yeo, ka lebaka leo, o realo Morena, molato wa Isiraele o tlo nyakwa mme wa hlokwa; le dibe tša Juda di ka se hlwe di bonwa; gobane bona bao ba ke ba šiilego, ke tlo ba ke ba lebaletše.


text:
Naga yeo ya mahlanogagobedi e šwahlele, le bona bao ba ga mawelabatho o ba tšwele dira. Hlabaka o ba dire segafiwamoka! O realo Morena. Dira tšohle ke go laetšego tšona.


text:
Joo, noto yela ya go tula fase lohle e robilwe e pšhatlilwe. Joo, Babele e bile ke setšhošo gare ga ditšhaba.


text:
Hee Babele! Ke go reile, wa ba wa tanywa. O tšhoga o hweditšwe o swerwe; ke ka gobane o lwile le yena Morena.


text:
Morena o butše bobolokelo bja dibetša; a di ntšha, dibetša tša ge a galefile; gobane Mong a bohle Morena wa mašaba o na le modiro mo nageng ya Kaladea.


text:
O bokaneleng le etšwa thoko tšohle, le bule nywako ya matlotlo, le kgobeleng mekgobo, le o dire segafiwamoka, go se ke gwa šala selo.


text:
Hlabang dikgomo tša gona ka moka; a di išwe leubeng! Joo, batho ba batho! Ke wona mohla wa kotlo ya bona.


text:
Go kwala kgoane ya bafaladi, baphonyokgi ba naga ya Babele. Ke ba go goelela fa Tsione tša tefetšo ya Morena Modimo wa rena, tša ge a lefetša tše di dirilwego ngwako mokgethwa wa gagwe.


text:
Rapang babetši, ba ngangabora bohle, ba tle ba dike motse wa Babele, go se be e a phonyokgago. Le o lefeletše se o se dirilego batho, gobane o ngangane le Morena Mokgethwa wa Isiraele.


text:
Molato ke wona woo ge masogana a tekolwa mekgobeng ya gona, ge bohle banna ba bahlabani ba gona ba felela mohla woo. O realo Morena.


text:
Ke nna e, ke lwago nago, wene mmatalonya, o realo Mong a bohle Morena wa mašaba; gobane letšatši la gago le tlile, lebaka la go go otla.


text:
Mme mmatalonya o tlo kgopša a wa, gwa hlokwa wa go mo tsoša. Metse ya gagwe ke e loka mollo wa go tlo tšhuma tšohle di mo thetilego.


text:
Morena wa mašaba o re: Baisiraele le Bajuda bohle ba a pateletšwa; mme bohle bathopi ba bona ba ba ngangetša ba gana go ba lesetša.


text:
Fela, Molopolodi wa bona yo maatla ke Morena wa mašaba, mong a ina leo; a ka se lese go ba namolela a khutšiša naga; mme baagi ba Babele a ba kuna khutšo.


text:
Lerumo a le tlele Bakaladea! O realo Morena. A le wele ba Babele godimo, le bakgoma ba gona, le babohlale ba bona.


text:
Lerumo a le tlele baaketši ba bona, e be mašilo. Lerumo a le tlele le bahlale ba bona, ba nolege moko.


text:
Lerumo a le tlele le dipitsi tša bona, le dikoloi, le mahlakanasela a naga ya bona, e be basadi. Lerumo a le tlele le mahumo a bona, a tle a thopše.


text:
E tlo ba magae a diphaga le phukubje, le dimpšhe di dule gona, go se dule motho neng le neng, go se agiwe go ya go ile.


text:
E tlo ka tša mola Modimo a phekgola Sodoma le Gomora le nakana tša gona. O realo Morena. Le mo go ka se dule motho, go ka se diilele ngwana motho.


text:
Sedio dira di rotoga thoko ya leboa; ke setšhaba se sentši, le magoši a mantši; ba tšo kutollwa magomong a lefase.


text:
Ba swere bora le marumo; ke ba sehlogo; ga ba setše motho; mekgoši ya bona e duma wa lewatle; ba nametše dipitsi; ba šwahlela wena, ngwanana wa Babele.


text:
Tsebang, o rotoga boka tau ye e tšwago lesoding la Jorodane, ge a šwahlela metse ye e tiilego. Ba tlo tšhoga ke ba lelekile, ke ba beetše mohlaolwa a ba buša. Gobane ke mang? Modiši ke ofe a kago lwa le nna?


text:
Kwang ge morero wa Morena a era Babele, le kgopolo yagwe a era naga ya Bakaladea. Ruri ba tlo gogwa wa kwanyana tše nyenyane, meraka ya bona ya šala e tšhogile tše ba di dirwago.


text:
Morena o re: Tsebang! Motse wa Babele, le ba agilego moo pelong ya ba ntsogetšego, ke tlo ba tsošetša dimo le lešoro.


text:
Babele ke tlo go romela bafeferi. Ba tlo o fefera; ba tlo swiela naga ya ba fela; ba tlo o dika thoko tšohle mohla woo wa dikotsi.


text:
Mmetši wa bora o tlo lebanya mmetši le mokgantšhakotse. Le se ke la tsebafela masogana a gona; dira tša gona le di fedišetše ruri.


text:
Gobane Isiraele le Juda ga se bahlolagadi; ga ba hlalwa ke Modimo wa bona Morena wa mašaba; mola naga ya bao, e na le molato o mogolo go Yena Mokgethwa wa Isiraele.


text:
Tšhabang le tšweng Babele, mang le mang a tšhabiše bophelo bjagwe, le se tlo senyegela bokgopong bja gona; gobane ke lona lebaka la tefetšo ya Morena; o go dira di go lebanego.


text:
Hee Babele! O be o le senwelo sa gauta atleng sa Morena; lefase ka moka la tagwa ka sona. Ditšhaba di nwele sedila sa Babele, ya ba go hlakana hlogo.


text:
Babele o tšhoga a wile, a robegile. Mo lleleng, le nyake sehlare sa ntho ya gagwe, mohlomongwe a fole.


text:
Babele re mo alafile a se fole! Mo tlogeleng, re ikele bohle magaeng, gobane kotlo e mo lebanego e fihlile kua magodimong, e goma ka maru.


text:
Lootšang mesebe! Kgokelang dikotse! Morena o hlohleleditše magoši a Meda, o logile maano a senya motse wa Babele. Ke yona tefetšo ya Morena; o lefetša se se dirilwego Ngwakomokgethwa wa gagwe.


text:
Tsemang sefoka merakong ya motse wa Babele, le se tseme le tiiše; le bee bahlapetši, le tlatše balaledi; gobane tše Morena a di rerilego, o a di dira. O dira tše a boletšego tšona a era baagi ba Babele.


text:
Morena wa mašaba o enne ka bophelo bjagwe, a re: Le ge ke atišitše batho bago boka tšie, ba tlo go hlabela mokgoši.


text:
Modiralefase ka maatla a gagwe, Mothekgalegohle ka bohlale bjagwe, Moalamagodimo ka tlhaloganyo yagwe,


text:
Mafula a legodimo o a beetše modumo; maru o a tsoša kua mafelong a lefase; o direla pula dikgadima; o ntšha ledimo mo a bego a le bolokile.


text:
Motho mang le mang, ge a sa di hlathe, a ba lešilo. Mmetli wa medimo o hlonama swantšho sagwe e le maaka, se se ne bophelo.


text:
Ge e le yena wa Jakobo, ga a etše tšeo; ke yena Modiratšohle. Isiraele ke moloko wa batho ba gagwe. Ina la gagwe ke Morena wa mašaba.


text:
Ka wene ke pšhatla banna le basadi. Ka wene ke pšhatla bagolo le bafsa. Ka wene ke pšhatla tshogana le methepa.


text:
Ka wene ke pšhatla modiši le mohlape. Ka wene ke pšhatla molemi le dipholo tšagwe. Ka wena ke pšhatla magoši le babuši.


text:
Bjale gona ke lefetša Babele le baagi ba la Kaladea bohle, bobe bja bona bohle, bjo le bonego ba bo dira fa Tsione. O realo Morena.


text:
Ke nna e! Ke lwa nago, wene Thabatshenyi. O realo Morena. Wene mosenyanaga yohle, ke go emišetša tsogo la ka. Ke tlo go theola maribeng, ka go dira thaba e swilego,


text:
Gore mo go wene go se sa tlo rwalwa swika le sekhutlo, le ge e le la motheo. O tlo ba lešope la go ya go ile. O realo Morena.


text:
Tsemang sefoka mo nageng; le letše phalafala ditšhabeng. Laolang madira a bantle; Babele le go kgotheleng mebušo ya kua Ararate le kua Mini le kua Asekenase, le bee molaodi wa madira wa go lwa le wona; le tliše pitsi tša mobokobo, di ate boka tšie.


text:
Rapang ditšhaba di lwe nawo, dikgoši tša Bameda, le babuši ba gona, le bakgoma ba gona, le naga ka moka ya mmušo wa bona.


text:
Ke mo naga e go tlo tšhoga mme ya šišinyega, ge Babele go yo phethegelwa ke kgopolo ya Morena, ya gore naga ya Babele e fetoge lešope le le sa dulwego.


text:
Bagolo ba Babele ga ba sa hlabana, ba gogetše dibong; ba feletšwe ke maatla, ba fetogile basadi; meago ya bona e swile, mapheko a robilwe.


text:
Ba dimatlane ba kitima ba gahlana le ba gabo, motseta o gahlana le motseta; ke ba go botša kgoši ge motse wagwe o thopiwa thoko tšohle.


text:
Gobane Morena wa mašaba Modimo wa Isiraele, o re: Ngwanenyana wa Babele o etša seboa mohla go folwago; lebaka la puno le tlo tloga le mo tlela.


text:
Nebukadinetsara kgoši ya Babele o re lle; o re feditše wa go se šie selo mogopong; o re meditše wa mamokebe a tlala dimpa ka di bego di re natefela; rena a re raka.


text:
Tše sehlogo tše a ntirilego tšona ge a ntlhaba, a di boele Babele! O realo moagi wa Tsione. Madi aka a a latwe go baagi ba la Kaladea! Ba realo ba Jerusalema.


text:
Morena ke ka baka leo a rego: Ke nna e! Ke tla go namolela ka go lefeletša. Ke tla pšheša watle la bona; ke tla gopiša didiba tša bona.


text:
Motse wa Babele o tlo ba mokgobo wa maswika, legae la phukubje, setšhošo le sekwero; go ka se dule motho.


text:
E tlo re ge ba ekwa phišo, ke tlo ba noša senwewa sa bona ba tagwa, ba ipshina ba yo lala; ya tlo ba boroko bja go ya go ile; ba se sa tlo phafoga. O realo Morena.


text:
Joo motse wa Sesake o thubilwe o thopilwe, wona moretwa wa lefase lohle. Joo Babele o bile setšhošo mo gare ga ditšhaba.


text:
Metse ya gona e bile marope, ke nagatshehla, ke lehanata; ga go dule motho; ga go ngwana motho e a kago feta ka gona.


text:
Bele wa Babele ke tlo mo otla; mo ganong ga gagwe ke tlo ntšha tšohle tše a di meditšego; ditšhaba di se hlwe di tšhologela gona; le merako ya Babele e tlo wa.


text:
Lena batho ba ka, tšwang moo, gore mang le mang a tšhabe le bophelo bjagwe gona moo go tlogo tuka kgalefo ya Morena,


text:
Gore pelo tša lena di se tlo ferega, di se tlo tšhoga kgoane e tlogo kwala nageng, ge le kwa mabarebare a lenyaga, ge go tlo kwala a išago, naga ge e bušwa o šoro, babuši ge ba tsogelana.


text:
Le tsebege gobane go tlo tla matšatši a ge ke tlo otla dipheko tša Babele naga yohle ya gona ya tlo šala dihlonyeng, babolawa ba gona bohle ba rapaletše moo.


text:
Ke mo go tlogo hlalala legodimo le lefase, le tšohle tše di lego mo go lona, ge di bona se Babele o se dirilwego, ge ba o phušolanya ba o tletše ba etšwa leboa. O realo Morena.


text:
Babele a a ušwe, a bušetšwe tša ge a uša babolawa ba Isiraele, tša ge babolawa ba naga tšohle ba ewa ka baka la Babele.


text:
Lena ba phonyokgilego lerumong! Tlogang, le se ke la ema. Le se lebaleng Morena le le moo kgole. Motse wa Jerusalema a o tsoge dipelong tša lena.


text:
Re be re le dihlonyeng, mola re ekwa dikwero, nyatšego e khurumeditše difahlogo tša rena, mola bantle ba tsene dikgethweng tša Ngwako wa Morena.


text:
Bjale tsebang! O realo Morena. Go tlo tla matšatši, a ge ke tlo otla medimo ya Babele, mme nageng ya gona ka moka gwa tlo gokga ba ba gobetšego.


text:
Le ge Babele a ka namelela kua legodimong, le ge a ka thekga sebo sagwe se phagamilego; ba ba phušolago ba tlo ba ba mo tlela ba romilwe ke nna. O realo Morena.


text:
Morena o phušola motse wa Babele; mašata a magolo a wona, o a a kgaotša; gobane legoa la bona ba be ba le tšhela wa modumo wa mafula a magolo.


text:
Maphušole o a tla, o tlela Babele. Bagale ba gona ba swarwa; bora bja bona bo robilwe. Ka kgonthe, Morena ke Modimo wa tefetšo, ga a lese go bušetša.


text:
Kgoši Morena wa mašaba, yena mong a ina leo, o re: Bakgoma ba bona, le ba bohlale ba bona, le babuši ba bona, le matona a bona, le bagale ba bona, ke tlo ba noša ba tagwa; ba tle ba robale boroko bja go ya go ile ba se sa phafoga.


text:
Morena wa mašaba o re: Merako ya Babele e metonatona e tlo thunthanyetšwa ruri; dikgoro tša gona tše phagamilego, di tlo tšhungwa ka mollo. Go bjalo: Mediro ya ditšhaba ke ya lefela; merafo e itapišetša mollo.


text:
Le ke lentšu le moporofeta Jeremia a le laetšego Seraya morwa wa Maaseya, la mola a eya Babele a na le Tsedekia kgoši ya Juda ka ngwaga wa bone wa mmušo wa gagwe. Seraya e be e le molaki wa dintlo tša mošate.


text:
Tša mabošula ohle a go tlo tlela Babele, Jeremia o di ngwadile pukung e tee, ya mantšu ao ka moka a a bego a ngwadilwe a era Babele.


text:
Jeremia a bolela le Seraya a re: E tlo re ge o fihlile Babele, o bone gore o bale ditaba tše ka moka.


text:
E be gona o tlogo re: Morena! Ke wene o boletšego motse wo, wa re o tlo o senya, go se hlwe go eba le moagi, le ge e le motho goba kgomo; mme e tlo ba lešope la go ya go ile.


text:
o bolele o re: Le motse wa Babele o tlo nwela ka mokgwa o bjalo, o se sa tlo tsoga bošuleng bjo nna ke bo tlišago bja o wela. O ka se ke wa tsoga, le ge ba itapišitše. Ditaba tša Jeremia di goma fa.


text:
Tsedekia o be a na le nywaga e masome a mabedi a motšo o tee ge a tšea bogoši. A fetša nywaga e lesome la motšo o tee a le kgoši ya Jerusalema. Leina la mmagwe e be e le Hamutala morwedi wa Jeremia wa Libina.


text:
Ka kgonthe, dilo tšeo ka moka di diregetše Jerusalema le Juda ka ge Morena a befetšwe, a ba a ba raka pele ga gagwe; mme Tsedekia a hlanogela kgoši ya Babele.


text:
Ka ngwaga wa senyane wa pušo ya gagwe, ka tšatši la lesome la kgwedi ya lesome, gwa tla yena Nebukadinetsara kgoši ya Babele, a lwa le motse wa Jerusalema a na le madira a gagwe ka moka; a o dulela, ba o rakelela ka meago ya dibo.


text:
Ka la senyane la kgwedi ya bone tlala ya gola motseng; le go ba ba dutšego nageng yeo gwa hlokwa bogobe.


text:
Gomme motse wa šwahlelwa; banna ka moka ba bahlabani ba tšhaba bošego ka tsela ya kgoro e lego gare ga merako e mebedi e šikago le tšhemo ya kgoši. Ke ge Bakaladea ba dikile motse ka thoko tšohle, ge kgoši e tšhaba ka tsela e yago molaleng wa Jorodane.


text:
Sera sa Bakaladea sa hlomarela kgoši Tsedekia, sa mo swara molaleng wa Jeriko, bahlabani ba gagwe ka moka ba šwalalana ba mo lahla.


text:
Kgoši ya swarwa, ya išwa go kgoši ya Babele motseng wa Ribilathe nageng ya Hamathi, ya sekišwa gona.


text:
Kgoši ya Babele ya bolaya barwa ba Tsedekia pele ga mahlo a gagwe; a bolaya le bakgomana ba Juda moo Ribilathe.


text:
Yena Tsedekia a gonywa mahlo; ba mo tlema ka diketane; mme kgoši ya Babele ya ya nae Babele, ya mo iša kgolegong, a dula moo a ba a hwela gona.


text:
Ka tšatši la lesome la kgwedi ya bohlano, ka ngwaga wa lesome la metšo e senyane wa pušo ya Nebukadinetsara kgoši ya Babele, gwa tla Nebusaradani letona la dira tša mošate, lekala la Nebukadinetsara, a fihla Jerusalema.


text:
A tšhuma Ngwako wa Morena, le ngwako wa kgoši, le nywako ka moka ya Jerusalema. Nywako yohle e megolo a e tšhuma ka mollo.


text:
Merako ka moka ya motse wa Jerusalema ya phušolwa thoko tšohle ke madira ka moka a a bego a na le yena letona la madira a mošate.


text:
Batho ba bahumanegi ba setšhaba, le ba mašalela a setšhaba a a šaletšego mo motseng, le ba ba bego ba lobile kgoši ya Babele, le bontši bja ba ba šetšego, ba išwa Babele ke yena Nebusaradani letona la madira a mošate.


text:
Nebusaradani letona la madira a mošate a šadiša batho ba bangwe ba bahumanegi nageng, ya ba balemi ba dirapa tša merara le ba mašemo.


text:
Dikokwane tšela tša mphiri tša Ngwakong wa Morena, le dihlapelo, le legopo le legolo la mphiri la Ngwakong wa Morena, Bakaladea ba di phatlogantše, mme tshipi ya tšona ba e iša Babele.


text:
Ba tšea le dipitša, le mahwana, le mefaka, le megopo, le meruswi, le dibjana ka moka tša mphiri tša go dira Ngwakong wa Morena, ba tloga natšo.


text:
Letona la dikala la tšea le megopšana le mafišwana a go gokolela mollo, le meruswana ya diorelo, le meruswi e mengwe, le dipitša, le dihlomapone, le dibjana le dipitšana tša gauta e bohlokwa le tša silifera.


text:
Dikokwane tšela tše pedi, le legopo le legolo, le dipholo tše lesome la metšo e mebedi tša mphiri, tše di bego di le rwele, tše kgoši Salomo a bego a di diretše Ngwako wa Morena, tshipi ya tšona ya mphiri, le ya dibjana, ba šitilwe go e ela boima.


text:
Ge e le dikokwane boemo bja tšona e be e le meelo e lesome la metšo e seswai; bokoto bja tšona bo be bo elwa ka go di dikologa ka lenti la meelo e lesome la metšo e mebedi; bokoto bja tshipi ya mphiri e di bopilego, e be e le bja bophara bja seatla; ka teng e be e le phao.


text:
Kokwane e be e na le hlogo ya yona ya mphiri; boemo bja hlogo e be e le meelo e mehlano, e be e tatetšwe ka lokwa la motato le le gomilwego ka dikgokolwana tša mphiri tše kakago marapa. Le kokwane yela e nngwe e be e swana le yeno.


text:
Dikgokolwana tšeo tša mphiri e be e le tše masome a senyane a metšo e selelago, di lepeletše ka thoko tše go fela. Ka moka ga tšona mo lokweng letee e be e le tše lekgolo.


text:
Letona la madira a mošate le swere le Seraya moperisita e mogolo, le Tsefanya moperisita wa sehlopha sa bobedi, le ba bararo ba baletamejako.


text:
Motseng la swara e mongwe wa bagolo, molakabahlabani, le ditona tše šupago tša dikala tša mošate, tše di hweditšwego mo motseng, le mongwadi wa molakabahlabani yo e bego e le wa go rapa batho ba naga yeo, le banna ba masome a selelago ba ba hweditšwego mo motseng.


text:
Bona bao, Nebusaradani letona la madira mošate, o ba swere, a ba iša go kgoši ya Babele kua motseng wa Ribilathe.


text:
Gomme kgoši ya Babele ya ba bolaela gona moo Ribilathe nageng ya Hamathi. Ke tšona tša ge Juda a thopiwa nageng ya gabo.


text:
Batho bao, ba Nebukadinetsara a ba thopilego ka ngwaga wa go šupa, e be e le Bajuda ba dikete tše tharo di nago le masome a mabedi a metšo e meraro.


text:
Ka ngwaga wa lesome la metšo e seswai wa pušo ya Nebukadinetsara, o thopile batho ba makgolo a seswai a nago le masome a mararo a metšo e mebedi.


text:
Ka ngwaga wa masome a mabedi a metšo e meraro wa pušo ya Nebukadinetsara, Nebusaradani letona la madira a mošate o thopile Bajuda ba makgolo a šupago a nago le masome a mane a metšo e mehlano. Ka moka e be e le ba dikete tše nne tše di nago le makgolo a selelago.


text:
Ya re mola Joyakini kgoši ya Juda a feditše nywaga e masome a mararo a metšo e šupago a le kgolegong, ka letšatši la masome a mabedi a metšo e mehlano la kgwedi ya lesome la metšo e mebedi, Efila-Merodaka kgoši ya Babele a gaugela Joyakini kgoši ya Juda, a mo ntšha ngwakong wa kgolego. E be e le ka ngwaga wa pele wa pušo ya gagwe.


text:
Dijo tša gagwe ka moka, tša tšatši le lengwe le le lengwe, o be a di fiwa di etšwa go kgoši ya Babele mehla yohle a sa phela, go fihla ge a ehwa.


text:
O reng o dutše o nnoši motse wola wa mabotho! O reng e le mohlologadi, e bego e le o mogolo gare ga ditšhaba, e le mohumagadi gare ga dilete; bjale ke lethopša.


text:
O lala o lla bošego, dithama di ela megokgo. O hloka mohomotši go ba ba bego ba go rata. O hladilwe ke bagwera. Ba go fetogetše manaba.


text:
Juda o faletše ka mohlako, le ka bothopša bjo bogolo, a yo dula gare ga bantle, a hloka makhutšo. Bahlomari bagwe bohle ba mo swere a patikegile.


text:
Tsela tša Tsione di wetše kgwahlana ka go hloka ba ba tlago ka menyanya. Kgoro tša gona tšohle ke marako. Bomphamodimo ba gona ke ba go rotla. Banenyana ba gona ke ba go lla; mme wona motse di o befetše.


text:
O bušwa ke ba ba o hloilego; go thaba manaba a wona. Ke gona go otlwa ke Morena ka ge o atišitše dikarogo; bana ba gona ba tloga ba thopilwe ke lenaba.


text:
Ngwanana wa Tsione o tlogilwe ke botšhephi bjohle; bakgoma ba gona ba etša diphala di hloka mafulo; ba sepela ba ikgoga ge go fihla bahlomari.


text:
Jerusalema mehleng yeno ya go hlaka le go tšhoga o elelwa mabothakga ohle a a bego a na nao mehleng yela. Bjale batho ba gona ba tekotšwe ke matsogo a manaba go se monamoledi. Bahloi ba wona ge ba di bona ba sega ge o šaraketšwe.


text:
Jerusalema o dirile sebe se segolo ge bjale a le selalogi. Ba ba bego ba o reta bjale ba o nyatša, ka gobane ba o bone o hlobotše, mme o dula o fulere o fegelwa.


text:
O sa rwele tšhila tša wona ka mameno a dikobo; ga wa tseba mo di bego di o iša gona, wa wa ka mokgwa o makatšago. Ga o na mohomotši. Morena, mpone ka mo ke hlakago ge lenaba le ikgogomoša.


text:
Lenaba le ntšhitše letsogo la tšea matsaka ka moka a felo fa. O di bone ge Ngwakong wa gona o mokgethwa go tlile bantle, bona bao o kilego wa iletša wa re ba se ke ba tsena phuthegong ya gago.


text:
Ba motse wo, bohle ba fegelwa ba lla bogobe. Ba ntšhitše dipheta tša bona, ba reka selewa sa go ka tsoša bophelo. Morena, gadia o bone ge ke fetogile segoboga.


text:
Hee lena bafeti ka moka! Lebelelang le bone ge go ka ba le bohloko bo etšago bja ka, bjo bo nkwetšego, nna mootliwa wa Morena wa mohla a tuka bogale.


text:
O romile mollo a le kua magodimong, wa ntsena mašapong; maoto aka o a tantše ka molaba a nkgomiša, a ntira lešope, molwetši wa ka mehla.


text:
Atla tšagwe di dirile joko ka bosenyi bjaka; bo tlemilwe mme bja mpewa molaleng; mme bja mphetša maatla. Mong wa ka o nkgafetše matsogong a ba ke sa kgonego go lwa nabo.


text:
Ba dinatla ba ke bego ke na nabo, mong wa ka o ba fedišitše bohle; o epile solo la go robaganya masogana a ka; banna ba Juda o ba pšhatlile.


text:
Ke tšona di ntirago wa mahlo a go lla, wa mahlo a go ela meetse. Ga go batamele mohomotši, wa go ka tsoša phelo bja ka. Bana ba ka ba senyetše, gobane lenaba le na le maatla.


text:
Tsione o ntšha matsogo a gagwe, mme go hlokwa wa go mo homotša. Morena o rapile manaba, a tla a dika. Jakobo, Jerusalema a fetoga selalogi gara bona.


text:
Morena yena ga a foša; ke nna ke bego ke nyatša molomo wa gagwe. Hee lena ditšhaba tšohle, kwang! Bonang mahloko a ka; banenyana ba ka le masogana a ka ba ile bothopša.


text:
Ke biditše bao ba bego ba nthata; ba napa ba ntahla. Bomphamodimo ba ka le bagolo ba ka ba feletše fa motseng mola ba nyaka dilewa tša go ka tsoša maphelo a bona.


text:
Morena, mpone, ge ke tlaletšwe; fa teng ga ka go a bela; e phekgogile pelo ya ka ka moetlo; ke be ke le senganganganga; mme kua ntle lerumo la ntlhakola bana, mo gae ya ba lehulebe.


text:
Ba nkwele ge ke fegelwa, gwa se be le a nkhomotšago. Manaba a ka ka moka a kwele ge ke welwa ke dikotsi, a thaba a re go dirile wena. Tliša tšatši leo o le boletšego, ba tle ba swana le nna.


text:
Dibe tša bona ka moka a di tle pele ga gago, o tle o ba dire se o ntirilego sona ka baka la karogo tšaka tšohle; gobane diphegelo tšaka ke tše kgolo, ke swa pelo.


text:
Mong wa rena o reng a fifaditše ngwanenyana wa Tsione a befetšwe? Letago la Isiraele o le ološitše kua magodimong, a le lahlela fase, a se ke a gopola bogato bja dinao tšagwe mohla wola a befetšwe.


text:
Mong wa rena o phušotše meago ya Jakobo yohle, a se hlwe a setša. A galefile a kgereša dibo tša morwetšana wa Juda, a di ušetša fase, a goboša mmušo wa gona, le magoši a gona.


text:
O kgotše lenaka ka moka la Isiraele mohla wola a tuka bogale; mme tsogo lagwe le letona o le hunyeditse manaba a fihlile; mo go Jakobo a gotetša mollo wa dikgabo tša go fiša tšohle.


text:
A nganga bora wa lenaba; a akga tsogo lagwe wa mohloi; mo ngwakong wa ngwanenyana wa Tsione a fediša tšohle di kgahlago, kgalefo ya gagwe a e tšholla boka mollo.


text:
Mong wa rena o re fetogetše lenaba, a metša Isiraele. O meditše nywako yohle ya mošate, a senya dibo tša gagwe; morwetšana wa Juda a mo kgophela majapelo le masetlapelo.


text:
A rutla Ngwako wagwe bjalo ka legora la serapa, a senya malapa a gagwe. Morena o lebatša Tsione menyanya ya Sabatha; kgoši le bomphamodimo a ba lahla a befetšwe.


text:
Mong wa rena o lahlile aletare yagwe; o gerula Ntlokgethwa yagwe; merako ya meago ya mošate o e lahletše diatleng tša manaba a a tladitšego mašata mo Ntlong ya Morena boka mohla wa monyanya.


text:
Morena o phethile se a se gopotšego go uša merako ya ngwanenyana wa Tsione. O ngangile lenti le moelo, a se gomiše seatla, a uša, a hlokofatša boto le morako, tša dumala mmogo;


text:
A phekgola magoro, a kgola le mepheko a e robaganya; magoši a gona, le bakgoma ba gona, ba tloga le ba ntle. Ga go sa ne molao; le baboni ba gona ga ba sa bona pono ye e tšwago go Morena.


text:
Ba dutše fase ba ikhomoletše, bagolo ba ngwanana wa Tsione; dihlogo di tšhetšwe lerole; ba apere mankgeretla; dikgarebe tša Jerusalema di kgothutše hlogo.


text:
Mahlo a ka a rotoba ka megokgo; ka teng ga ka go a bela; bete sa ka se ferega ka go bona go robega ga ngwanana wa setšhaba sešo, ge bana le masea ba felela mekgobeng ya motse.


text:
Ba llela bommabo ba re: Dikgobe! Tša go nwa! Ba idibala mekgobeng ya motse bjalo ka kgobetši; ba hwa ba gokerwe ke bommabo.


text:
Joo ngwanenyana wa Jerusalema, nka go fepeletša ka go reng? Nka šupa dife ge ke go swantšhetša? Ngwanenyana wa Tsione, nka go bapetša le bafe ge ke re ke go homotše? Hleng thobego yago e godile wa lewatle? Ke mang a kago go alafa?


text:
Didupe tša gago di go dupetše maaka le mafela, ba lesa go go botša dibe tšago, ba se go phemele go thopiwa. Ba go dupetše tosa go forwa le go lahlwa.


text:
Bohle ba go feta fa ba swara melomo ba letša melodi, ba šišinya hlogo ge ba bona ngwanenyana wa Jerusalema; ba re: A ke wona motse wo ba bego ba re ke o botse wa paala, lethabo la lefase lohle?


text:
Manaba a gago ohle a go ahlamela a go kwera, a re: Kgone! Re mo meditše! Ke lona tšatši le re bego re le lebeletše! Re mo hweditše! Re di bone!


text:
Morena o dirile se a bego a se eleletša, o phethile ntšu la gagwe la mehleng; o thuthantša a se setše, a kgahla lenaba ka tše di go wetšego, a tsoša naka la ba ba go hloilego.


text:
Hlaboša lentšu le etšwa pelong, o bitše Mong wa gago, wene morako wa ngwanana wa Tsione. A mahlo a gago a ele megokgo mosegare le bošego bjalo ka nokana; o se ke wa kgaotša; thaka ya ihlo la gago e se ke ya khutša.


text:
Tsoga o tsoše dillo bošego; o thome tišo tša bošego ka go lla. Tšholla tša pelong ya gago boka meetse pele ga Morena. Emiša matsogo o lebeletše yena ka baka la bophelo bja bana ba gago ba go hwa ka tlala dikhutlong ka moka tša mekgoba.


text:
Morena, gadia o bone! Ke bomang ba o bilego wa ba dira tšona tše? Basadi ba ba ba ja kenyo tša bona, bana ba banyane ba ba sa ferwego; mme bomphamodimo le baboni ba bolawa sekgethweng sa mong a bohle.


text:
Sebao ba kaname mekgobeng, ke banna, le bakgalabje; ke dikgarebe, le masogana; ba tekotšwe ke marumo. O ba bolaile mohla o befetšwe, wa gaila, wa se setše.


text:
O nkepetše solo la tše di ntšhošago thoko tšohle; mohla wa kgalefo ya Morena gwa hlokwa e a phonyokgago a phedile. Ba ke bego ke ba fara ke ba lela, ba feditšwe ke lenaba la ka.


text:
Joo, tshipi e khubedu e fifetše, yona ya paala e senyetše! Matsaka a sekgethwa a tšitlane le dikhutlo tšohle tša mekgoba.


text:
Barwa bohle ba Tsione ba dinatla bakatshipiekhubedu, bjale ba sengwa dipitša tša go bopša ka letsopa.


text:
Ešita le phukubje e amuša bana ba yona matswele; ge e le ngwanana wa setšhaba sešo o hladile bana wa mpšhe šokeng.


text:
Ke ka ge molato wa ngwanana wa setšhaba sešo o feta dibe tša Sodoma, motse wola wa go phekgolwa ka gatee o sa ka wa išwa diatla.


text:
Bakgoma ba gešo ba be ba phadima wa leswela, ba phala maswi ka bošweu, ba phala pheta ka botsoro bja mebele, ba bopegile wa talama,


text:
Bjale ba fifetše wa mošidi, ba bile ga ba tsebje mekgobeng, ba otile, ke marapo fela, ba omile bjalo ka legong.


text:
Bokaone bo ne bala ba go fela ka marumo, le ba go hwa ka tlala, ba felela ka go hloka tša go butšwa mašemong.


text:
Hleng le basadi ba mabobo ba bile ba apea bana ba bona ka diatla tša bona, ya ba dijo tša bona mehleng ya go senyega ga setšhaba sešo.


text:
Morena o phethile a befetšwe; o tšholotše mollo wa kgalefo yagwe; fa Tsione a tukiša kgabo, ya fiša metheo ya gona.


text:
Magoši a dinaga, le baagi bohle ba mafase, ba be ba re: Kgorong tša motse wa Jerusalema, ga go tsene sera sa manaba!


text:
Mme a tsene ka dibe tša baboni ba gona, le ka makgopo a bomphamodimo ba gona, ba ba bego ba le moo ba tšholla madi a baloki.


text:
Ba be ba apaapa mekgobeng bjalo ka difofu ba thankgetše madi, wa šia le go kgwatha diaparo tša bona.


text:
Ke ba ba bego ba goelwa gwa thwe: Fapogang! Wa ditšhila! Fapogang! Fapogang! Le se mo kgwatheng! Mo go ba ditšhaba ba thwe: Ba fofile; ba fulere; ba ka se hlwe ba dula!


text:
Ba tšhilantšwe ke leihlo la Morena. Ga a sa rata go ba bona, ka gobane ba nyaditše baperisita, ba se setše batšofadi.


text:
Mahlo a rena a be a lapile ka go lebelela tlhakodišo; e se tle ka gobane re be re letetše re botile tšhaba se se sa thešego.


text:
Ba be ba re lota nao, re se hlwe re gata tsela tša rena. Ke ge re batamelwa ke pheletšo; mola e re tlela ke ge mehla e le e re beetšwego.


text:
Ba ba bego ba re hlomarela e be e le ba lebelo le le fetišago la manong a sebakeng; ba re raka le dithaba, mme ba re lalela mašokeng.


text:
Motlotšwa wa Morena, yo re bego re hema ka yena, o tantšwe moreong wa bona. Ke yena yo re bego re re: Re tlo phela moriting wa gagwe re le gare ga ditšhaba.


text:
Wene ngwanenyana wa Edomo, e o agilego mo nageng ya Utsi, napo sege o hlalale. Le wena o sa tlo tlelwa ke sedila, wa tlo tagwa, mme wa hlobodišwa.


text:
Mme wena ngwanenyana wa Tsione, wa gago molato o ile; o ka se hlwe o thopša gape. Molato wo o tlo go rerwa, ke wa gago, wene ngwanenyana wa Edomo; go tlo bipollwa dibe tša gago.


text:
Mme wena Morena o dutše o le gona neng le neng. Sedulo sa gago se hwetšwa se le gona ke merafo le merafo.


text:
Morena re gomiše, re boele go wene; e be gona go boa ga rena. Buša o re tlišetše mehla e etšago yela ya mohlamonene.


text:
E be e le ka ngwaga wa masome a mararo, ka kgwedi ya bone, ka tšatši la bohlano la kgwedi yeo, ke na le ba ba thopilwego, re le nokeng ya Kebara, ge go bulwa legodimo ka bona dipono tša Modimo.


text:
E be e le ka tšatši la bohlano la kgwedi yeo ka ngwaga wo kgoši Joyakini a išitšwego bothopša ka wona,


text:
Ge lentšu la Modimo le tlela Hesekiele morwa wa Busi, yo e bego e le moperisita, a le nageng ya Kaladea nokeng ya Kebara; gona fao seatla sa Modimo sa ba godimo ga gagwe.


text:
Wa re ge ke lebelela ka bona go etla ledimo le legolo le etšwa thoko ya Leboa, e le leru le legolo le le hlakanego le mollo, le etša magadigadi thoko tšohle, ka teng ga lona go phadima boka tshipi e khubedu.


text:
Maoto a tšona e be e le maoto a a lokilego; dinao di be di swana le ditlhako tša namane ya kgomo; di be di phadima bjalo ka mphiri.


text:
Ka tlase ga diphego tša tšona tše nne go be go na le diatla tša motho, di eya ka bone bja difahlogo le diphego tša tšona.


text:
Tšona di be di dirišana. Go sepeleng ga tšona di be di sa retologe, ka gobane mo di bego di eya bo be go lebile sefahlogo.


text:
Ge e le difahlogo tša tšona, se tee se be se swana le sa motho; sa ka thoko ya le letona e be e le sa tau; sa ka thoko ya la ntsogošo e be e le sa poo; sa ka thoko e nngwe e be e sa nong; tša realo bone bja tšona.


text:
Difahlogo tša tšona di be di le ka mokgwa woo. Ge e le diphego tša tšona, tše pedi tša tšona di be di phorologela godimo, di be di dirišana ka tše pedi tše pedi go sephedi se sengwe le se sengwe. Tše dingwe diphego tše pedi di be di apešitše mebele ya tšona.


text:
Ge di sepela di be di eya mo go lebilego sefahlogo, mo moya o kago di iša gona; di be di sa retologe ge di ya mo di yago.


text:
Lebopo la tšona e be e ke ke magala a a hlennego a mollo o tukago boka diša, o tuka mo gare ga tšona, o phadima o etšwa dikgadima.


text:
Ya re ke sa lebeletše diphedi tšeo, ka bona ka tlase ga tšona ka se tee go eme leotwana la koloi, eke ke a mane ka go ya ka difahlogo tša tšona.


text:
Maotwana a ka mo a bego a bonala lebopo, e be e le a mmala wa talamatala. Bone bja ona a be a swana, a bonala eke leotwana le tsenana le leotwana.


text:
Ya re ge diphedi di sepela, le maotwana a sepela a bapetše natšo; ge di hlatloga, le ona a hlatloge.


text:
Mo di bego di išwa ke moya le ona a ya gona. Mo di bego di eya di išwa ke moya, le ona maotwana a tsoge gotee le tšona; gobane a be a na le moya wa tšona diphedi.


text:
Ge di sepela, le ona a sepele; ge di ema, le ona a eme. Ge tšona di hlatloga, le ona a hlatloge a fela a bapetše natšo, moya wa diphedi o le mo go tšona.


text:
Ka godimo ga diphedi go be go le bjalo ka eke ke leratadima la mmala wa legakabje le lešweu le phadimago, le bapilwe godimo ga tšona.


text:
Sebaka sa ka tlase ga leratadima leo se be se lekanwe ke diphego ge di emišitšwe di batagane di phorologile, e le tše pedi tše pedi tša sephedi se sengwe le se sengwe, se na le tše dingwe diphego di bego di apeša mmele wa sona.


text:
Ka kua modumo wa diphego o etša modumo wa meetse a magolo, modumo wa yena Yogodimo; mošito eke ke wa madira a magolo, wa kwala ge di sepela. Ge di ema di be di hunyetša diphego.


text:
Ya re ge di ema di hunyeditše diphego, gwa kwala modumo o etšwa sebakeng sa godimo ga dihlogo tša tšona.


text:
Ka godimo ga leratadima le le bego le ukametše dihlogo tša tšona gwa bonala se e kego ke sedulo sa lebopo la talamatala mo go sona go dutše yo e kego ke motho.


text:
Ka bona phadimo eke ke ya mphiri, ya mollo wa ntlong. Go tloga lethekeng go iša godimo le go iša tlase, ka bona e ke ke mollo, go dikologilwe ke phadimo.


text:
Gwa swana le molalatladi wa marung ge pula e nele. Phadimo ye e bego e mo dikologile e be e le e bjalo. Ke tšona tše di bonetšego tša letago la Morena. Ka re go di bona, ka khunama ka lotšha, ka kwa lentšu la e a bolelago.


text:
Ngwana motho! Nna ke go roma go Baisiraele, go setšhaba se sa bahlanogi ba go ntlhanogela, ba go ntahla gotee le botatabo go fihla tšatši la lehono le.


text:
Ke bana ba difahlogo tše thata le ba dipelo tše di reteletšego. Ke go roma go bona gore o bolele nabo ka go re: Mong wa bohle o re!


text:
Gore bona, le ge ba ka kwa, le ge ba ka gana e le ba moloko wa dinganga, ba fele ba tsebe gobane ba be ba na le moporofeta.


text:
Mme wene ngwana motho, o se ke wa ba boifa; o se boife se ba se bolelago; ge o ba hwetša ba etša ditshehlo le meetlwa, eke o dutše gare ga diphepheng, o se boife dipolelo tša bona, o se tšhoge difahlogo tša bona; gobane ke moloko wa dinganga.


text:
Mme wene ngwana motho, o kwe se ke go botšago sona; o se ke wa nganga bjalo ka moloko wo wa dinganga. Bjale ahlama o je se ke go neago sona.


text:
Sa le menolla ke lebeletše, ka hwetša le ngwadilwe ka teng le ka ntle, le ngwadilwe tša dillo le tša diphegelo le tša mahlomola.


text:
A bolela le nna a re: Ngwanamotho, jaa se o se bonago se; jaa letlakala le la lengwalo, o kgone go yo bolela le moloko wa Isiraele.


text:
A bolela le nna a re: Ngwana motho, metša lengwalo leo ke go neilego lona, le go tlale ka teng. Nna ka le ja, ka kwa le le bose boka nose ka ganong.


text:
Gobane ga o rongwe go setšhaba sa mmolelo wo o sa kwalego sa leleme le lethata. O rongwa go moloko wa Isiraele.


text:
Ga o rongwe go ditšhaba tše ntši tša mebolelo ye e sa kwegego tša maleme a mathata, tše o sa di kwego ge di bolela. Fela, ge nka be ke go roma go tšona, tšona di ka be di go kwa.


text:
Ge e le ba moloko wa Isiraele, bona ga ba rate go kwa; gobane ga ba rate go kwa se nna ke se bolelago. Ba moloko wa Isiraele bohle ke ba phatla e thata le ba pelo e reteletšego.


text:
Fela, le sa gago sefahlogo ke se thatafatša bjalo ka tša bona; le ya gago phatla ke e thatafatša ya etša tša bona.


text:
Le ya gago phatla ke e nea bothata bja talama le bja legakabje. O se ba boife, o se tšhoge difahlego tša bona ge e le moloko wa dinganga.


text:
O tsebo ya go ba ba thopilwego ba setšhaba sa ka, o bolele ka go re: Morena Mong a bohle o re: O realo ge ba ka theetša le ge ba ka gana.


text:
Ke mo moya wa nago wa nkuka, ka kwa modumo ka kua nthago ga ka, e le legoa le legolo, go thwe: A go retwe letago la Morena madulong a lona!


text:
Gwa kwala diphego tša diphedi tšela di tiana, le modumo wa maotwana ala a a bapetšego natšo, gotee le modumo wa legoa leo.


text:
Moya ge o nkiša o tloga le nna, ka ya ke befetšwe, ke tletšwe ke pelo; gomme seatla sa Morena se be se ntshwere thata.


text:
Ka fihla go mathopša a Theleabiba, a a bego a agile nokeng ya Kebara; ka dula le ba ba agilego moo; ka fetša matšatši a a šupago ke ikhomoletše, ke le mo go bona.


text:
Ngwana motho! Ke go beile mohlapetši wa ba moloko wa Isiraele. O tlo kwa se molomo wa ka o se bolelago; a tlo ba eletša o romilwe ke nna.


text:
Ge ke bolela ke era mosenyi ka re: O tlo hwa mme wena o se mo eletše, wa lesa go bolela nae wa go mo lahliša tsela e mpe ya gagwe gore a phele, -- mosenyi eo ge a tlo hwela bobeng bja gagwe, madi a gagwe ke tlo a lata seatleng sa gago.


text:
Fela, ge mosenyi o mo eletša, mme yena a se lahle bobe bja gagwe, a se lese tsela e mpe ya gagwe, -- ge yena a hwela bobeng bja gagwe, wena o tlo tšwa o iphološitše.


text:
Le gona, ge moloki a ka lahla toko a dira bokgopo, ke tlo mmeela sekgopi a hwa. Ge o sa mo eletše, a hwela dibeng tša gagwe, gwa se hlwe go tsebja tše di lokilego tšela a di dirilego, gona madi a gagwe ke tlo a lata seatleng sa gago.


text:
Fela, ge moloki eo o ka mo eletša wa re a lese go dira dibe, mme a lesa go di dira, o tlo phela ka ge a eletšegile, le wena wa tlo o iphološitše.


text:
Ka tsoga ka tšwela molaleng, ka bona letago la Morena le eme gona moo, e le lona lela ka go le bona nokeng ya Kebara. Mme ka khunama ka lotšha.


text:
Moya wa ntlela wa nkemiša ka maoto, wa bolela le nna wa re: Sepela o yo ikgonyeletša ka ngwakong wa gago.


text:
Leleme la gago ke tlo le gomaretša magalapeng, o tle o be semuma, wa se hlwe o eba mokgalemi wa bona, gobane ke moloko wa dinganga.


text:
E tlo re ge ke bolela nago, ke mo ke tlogo go bula molomo, wa tlo bolela le bona wa re: Morena Mong a bohle o re! Wa go kwa o tlo kwa. Wa go gana o tlo gana; ka gobane ke moloko wa dinganga.


text:
Wene ngwana motho, tšea lekokota la go aga, o le bee pele ga gago; o swantšhe motse wa Jerusalema ka lona.


text:
O swantšhe motse wo o rakeletšwego, o tetilwego ka merako le ka dibo, o tietšwego gare ke madira, le ka dithulamerako thoko tšohle.


text:
O tle o tšee legadiko la tshipi, wa swantšha morako wa tshipi ka lona o le beile makgatheng a gago le motse. O dule o lebiša sefahlogo go wona motse woo, bjalo ka eke o rakeleditšwe ke wena; e be go swantšhetša ba moloko wa Isiraele.


text:
O tsebo lala ka lehlakore la la ntsogošo, o ithweše molato wa ba moloko wa Isiraele. O rwale molato wa bona, o lale o baletšwe matšatši a go lala ka mokgwa woo.


text:
Ge e le nna ke tla tšea nywaga ya bosenyi bja bona, ka go balela yona ka matšatši a ke tlogo go rwadiša molato wa bona. E tlo ba matšatši a makgolo a mararo a nago le masome a senyane a o tlogo hlwa o rwele molato wa moloko wa Isiraele.


text:
E tlo re ge o feditše ona matšatši ao, wa tlo lala ka lehlakore la le letona, o rwele molato wa moloko wa Juda ka matšatši a masome a mane, ke go beetše letšatši le tee bakeng sa ngwaga o tee.


text:
O tsebe gore ke tlo ba ke go tlemile wa šitwa go lala ka le lengwe lehlakore, gwa tlo ba gwa fela matšatši a gago a go rakelela motse.


text:
Wena bjale tšea mabele, le lehea, le dinawa, le dihlodi, le leotša, o di tšhele sefaleng setee, o itirele dijo tša ona matšatši ao a makgolo a mararo a nago le masome a senyane, a o tlo go lala ka lehlakore le tee ka ona.


text:
Ka gobane Morena o re: Ka mokgwa o bjalo Baisiraele ba tlo ja dijo tša bona di tšhilafetše ba le gare ga bantle, mo ke tlogo ba lelekela gona.


text:
Mme nna ka re: Aowii Morena Mong aka! Hleng ga ke ešo ka itšhilafatša go tloga bofseng bja ka go fihla lehono; ga ke ešo ka ja phoofolo ya go begwa, le ye e bolailwego ke sebata; molomong wa ka ga go ešo gwa tsena seila.


text:
Ke mo yena a itšego: Lebelela, ke go dumelela dišwana tša boloko bja kgomo bakeng sa tšhila ya batho, gore o beše dingwana ka tšona.


text:
A buša a re: Ngwana motho! O tsebe gore motseng wa Jerusalema ke tlo thokga thito ya bogobe, gore ba bo je ba lekanyetšwa ka seelo.


text:
Gomme wene ngwana motho, tšea tšhoša e bogale, o e dire legare la baboodi, o ipoole hlogo le maledu; gomme o tšee meriri o e dire diphuthaphuta.


text:
Sephutha setee o se tšhume ka mollo gare ga motse, ge go šetše go phethegile matšatši a thakelelo. Se sengwe sephutha o se tie ka tšhoša o se dikološe le motse. Sa boraro sephutha o se gašanye se tloge le phefo. Ke bona ba ke tlogo ba khwamolela tšhoša ka ba hlomarela.


text:
Moo o tšee o mongwe o o lahlele mollong, o o fiše ka mollo. Mo go wona moloko wohle wa Isiraele o tlo tšwelwa ke mollo.


text:
Morena Mong wa bohle o re: Motse wa Jerusalema ke o beile gare ga ditšhaba, o dikologwe ke dinaga thoko tšohle.


text:
Fela, o hlanogetše melao ya ka a fetiša bantle ka go dira bobe, a senya mekgwa ya ka a fetiša ba dinaga tša mathoko ohle; ka gobane ba nyaditše melao ya ka, ba se ye ka ditaelo tša ka.


text:
Bjale Morena Mong wa bohle o re: Ka gobane le fetiša bantle ba mathoko ka go se kwe, le sa ye ka melao ya ka, le sa dire se nna ke se laelago, mola tše le di dirago e se go dira ka mekgwa ya bantle ba mathoko,


text:
Gona Morena Mong wa bohle o re: Ke nna e, ke lwa nago; ditšhaba tše o lego gare ga tšona di tlo bona ge ke go sekiša.


text:
Ke tlo go dira se ke sešogo ka ka ke se dira, tša nka se kego ka hlwa ke di dira gape, ke lefeletša makgapha ohle a gago.


text:
Molato ke wona woo ge mo go lena botatago bana ba tlo ja bana ba bona, mme bana ba tlo ja botatabo, ya tlo ba gona go le ahlolela ge ke phatlalatša mašalela a lena ke a tšitlanyetša thoko tšohle.


text:
Molato ke wona woo ge Morena Mong wa bohle a re: Ka bophelo bja ka, ke tlo le gerula; leihlo la ka le ka se hlwe le go kwela bohloko le go go setša, ka gobane le tšhilafaditše sekgethwa sa ka ka makgapha a lena ka moka le ka ditšhila tša lena ka moka.


text:
Mo go ba bararo ba lena o tee o tlo hwa ka dinkhu le ka tlala; wa bobedi o tlo tekolwa ke lerumo le dikilwe; wa boraro e tlo ba wa go rakwa ke mo khwamoletše tšhoša ke mo hlomarela. Le tlo fela ka mokgwa woo.


text:
E tlo ba gona go phethega ga bogale bja ka, ge ke feletša pefelo ya ka go bona, ka tsebo khutša; ke mo ba tlo go lemoga gobane nna Morena ke boletše ke befetšwe, ka ba ka feletša kgalefo ya ka mo go bona.


text:
Gomme ke tlo go dira lešope, wa tlo ba segoboga gare ga ditšhaba, le go bohle ba ba fetago ba go bona.


text:
Mohla ke go sekišago ka bogale le ka pefelo le ka dikotlo tše di šiišago, o tlo ba wa go kwerwa, wa go gobošwa, wa seeletši le wa setšhošetšo mo go bantle ba mathoko. Nna Morena ke di boletše.


text:
Mohla ke tlogo ba betša ka mesebe ya tlala ye e befilego, ye e tlo go ba sebolai se ke se romago, tlala yeo e tlo ba e kgolo ke thokgile thito ya bogobe mo go bona.


text:
Ke tlo roma tlala le dibata tše mpe, tša le tlela; le dinkhu le madi di tlo le wela. Le lerumo ke tlo le tliša go lena. Nna Morena ke boletše.


text:
O re: Hee lena dithaba tša Isiraeli! Kwang lentšu la Morena Mong wa bohle! Morena Mong wa bohle o bolela a era dithaba le meboto le dinoka le meedi, o re: Ke nna e! Ke le tlišetša lerumo; ke senya madulo a lena a a phagamilego.


text:
Ke phušola dialetare tša lena, ke pšhatla medimo ya lena ya letšatši; ditoto tša lena ke tlo di kanamiša gona moo pele ga medimo ya lena.


text:
Ditoto tša Baisiraele ke tlo di lahlela pele ga medimo ya lena, mme mašapo a lena ke tlo a phatlalatša gona moo dialetareng tša lena.


text:
Mo gohle mo le agilego, metse e tlo šwalalanywa, madulo a a phagamilego e tlo ba marope, gore dialetare tša lena di tlogelwe di phušotšwe, medimo ya lena e pšhatlwe e fedišwe, dikokwane tša lena di ušwe, go senyege tše le di dirilego.


text:
Fela, ke tlo šadiša mašalela a lena, gore le be le ba ba phonyokgilego lerumo gare ga ditšhaba, ge le tšitlanyetšwa dinageng tša tšona.


text:
Bona baphonyokgi bao ba lena, ba le gare ga bantle bao ba ba thopilego, ke bona ba ba tlogo nkgopola, ba lemoga go hlokoga ga ka ga mola dipelo tša bona di ntlhanogela ka bootswa, mola mahlo a bona a bootswa a lebeletše medimo ya bona; mme bona ka noši ba tlo hlaswa mabobe ao ba bego ba a dira, le ditšhila tša bona ka moka.


text:
Ke mo ba tlogo lemoga ge Morena e le nna, le gobane e be e se go fo bolela, ge ke re ke tlo ba tlišetša kotsi ye.


text:
Morena Mong wa bohle o re: Phaphatha diatla, o tibe ka leoto, o re: Joo makgapha a mabe ka moka a moloko wa Isiraele, joo! Ba tlo ba ba fela ka lerumo le ka tlala le ka dinkhu!


text:
Wa kgole o tlo hwa ka dinkhu; wa kgauswi o tlo hwa ka lerumo; ba go šalela ba rakeletšwe ba tlo hwa ka tlala. Kgalefo ya ka ke tlo e feletša mo go bona ka mokgwa o bjalo.


text:
Ke mo ba tlogo tseba ge Morena e le nna, ge ditoto tša ba gabo di rapaletše medimong ya bona, di dikaneditše dialetare tša bona mebotong ka moka, le dintlheng ka moka tša dithaba, le dihlareng tše tala ka moka, le mo meruleng ka moka e teteanego, mo ba bego ba thuntšhetša medimo yohle ya bona diorelo tše monate.


text:
Ke tlo akalatša letsogo la ka godimo ga bona, naga ka e dira ya marope le lešoka mo gohle mo ba agilego gona, ya tlo befa ya fetiša lešoka la Dibilatha. Ke mo ba tlogo bona ge Morena e le nna.


text:
Bjale wene ngwana motho! Morena Mong wa bohle o bolela a era naga ya Isiraele, o re: Bofelo bo fihlile, bofelo bja dikhutlo tše nne tša naga yeo.


text:
Bjale bofelo bo go fihletše! Bogale bja ka ke tlo bo roma bja go tlela, ka go lefetša ditsela tša gago, ka go rolela makgapha a gago ka moka.


text:
Leihlo la ka le ka se ke la go kwela bohloko, nka se ke ka go setša; Ke tlo go rolela mekgwa ya gago, wa tlo boelwa ke makgapha a gago. Ke mo le tlo tseba ge Morena e le nna.


text:
O tlelwa ke tšatši la gago, wene moagi wa naga ye. Lebaka le kgauswi, letšatši la go hloboga, e sego la tlhalalo dithabeng.


text:
Ke tlo tloga ke go thenolela kgalefo ya ka, ke feletša bogale bja ka go wene, ke lefetša ditsela tša gago, ke go rolela makgapha a gago ka moka.


text:
Leihlo la ka le ka se ke la go kwela bohloko, nka se hlwe ke go setša; ke tlo go tlišetša tše di lebanego ditsela tša gago; tša makgapha a gago di tlo ba le wene. Ke mo le tlogo lemoga ge a le otlago e le nna Morena.


text:
Seleo letšatši Šeleo le etla! Go tla lebaka la gago. Thupa e hlogile; go palegile tšoba la boikagodišo.


text:
Bošoro bo le hloletše thupa ya bokgopo; ba ka se šalelwe ke selo; go ka se be le mogobo; go ka se be le legoa; go ka se be le wa go ba llela.


text:
Lebaka la tšona le etla; letšatši le kgauswi. Moreki a ka se ke a thaba; morekiši a ka se ke a lla; gobane mahumo a bona ka moka a tšhumilwe ka mollo wa bogale.


text:
Gobane morekiši a ka se ke a hlwa a boela go tše a di rekišitšego, le ge a sa na le ba phelago; gobane kutollo e bolelago mahumo a, e ka se bušetšwe morago; gobane motho e a phelago sebeng, a ka se ke a tia.


text:
Ba letša phalafala ba itlhamile bohle; fela, ga go e a tšwelago go hlabana; gobane bogale bja ka bo tuketše botšhephi bja bona ka moka.


text:
Kua ntle go lerumo; ka gare go dinkhu le tlala; e a lego nageng o tlo hwa ka lerumo; e a lego motseng o tlo lewa ke tlala le dinkhu.


text:
Ba ba tšhabilego mo go bona ba phonyokga, ba tlo dula dithabeng bjalo ka maebathaba; ba tlo lla ka moka ga bona ka baka la makgopo a bona.


text:
Ba tlo apara mankgeretla, ba tlo welwa ke go tšhoga; difahlogo ka moka di tlo lewa ke dihlong; dihlogo tša bona ka moka e tlo ba tše di mafatla.


text:
Silifera ya bona ba tlo e lahlela mekgobeng; gauta ya bona e tlo ba maudi; gobane mohla wa bogale bja Morena silifera ya bona le gauta ya bona di ka se hlakodiše, di ka se rake tlala; di ka se kgone go horiša, ka gobane e le tšona di ba kgopišitšego ba wela sebeng.


text:
E be e le tša botšhephi; bona ba di dira tša go ikgantšha, le tša go bopa medimo ya makgapha le ditšhila. Ke lefetša tšona tšeo ge ke di dira maudi.


text:
Ke tlo di gafela diatleng tša bantle, gore ba di thope; ya tlo ba dithebola tša bona ba babe lefaseng, ba di tšhilafatše.


text:
Ke ka baka leo ke tlišago sona setšhaba se sešoro, gore se tle se tšee nywako ya bona; ke tle ke fediše boikgogomošo bja ba maatla, go goboge madulo a makgethwa a bona.


text:
Mabošula a tla ka go hlatlamana; mekgoši e hlatlangwa ke mekgoši. Ba tlo nyaka pono ya mmoni; mme tayo e tlo hlokwa go bomphamodimo, go se keletšo go bagolo.


text:
Kgoši e ja pelo: bakgoma ba apere tšhogo; matsogo a setšhaba sa naga a rephile. Ke tlo lefetša ditsela tša bona. Ke tlo ba ahlolela ka moahlolelo wa bona. Ke mo ba tlogo tseba ge Morena e le nna.


text:
Ka tšatši la bohlano la kgwedi ya go selela ya ngwaga wa go selela, ke dutše ngwakong wa ka, ke na le bagolo ba Juda, ka welwa ke seatla sa Morena ke le gona fao.


text:
Ka bona motho e kego ke monna; matheka a gagwe go iša tlase ka bona eke ke a mollo; go tloga moo mathekeng go iša godimo ka bona eke ke phadimo ya bohwibidu bja mphiri.


text:
A ntšha se e kego ke seatla, a ntshwara ka meriri ya hlogo, moya wa nkuka ke le sebakeng; wa nkiša kua Jerusalema ke le diponong tša Modimo; wa mphihliša mojakong wa kgoro ya ka gare e lebilego thoko ya leboa, mo go lego seswantšho sela sa tsheleko sa go selekiša.


text:
A bolela le nna a re: Ngwana motho, gadia o lebelele thoko ya leboa! Ka lebelela thoko ya leboa, ka bona swantšo seo sa tsheleko, se eme thoko yeo kgorong ye ba tlago aletareng ka yona.


text:
Mme yena a re: Ngwana motho! Tše ba di dirago a o a di bona? Ke makgapha a magolo a a dirwago fa ke ba moloko wa Isiraele. Ke ona a ntlogelanyago le Ntlokgethwa ya ka. Fela, o sa tlo bona a mangwe a magolo.


text:
Ka tsena ka bona diswantšo tša mehutahuta tša digagabi di ilago, le tša diphoofolo di ilago, le medimo ya diswantšho ka moka ya ba moloko wa Isiraele, di swantšhitšwe lebotong ka thoko tše go fela.


text:
Ka bona banna ba masome a šupago, e le ba bagolo ba moloko wa Baisiraele, ba eme pele ga tšona; mme Jesanya morwa wa Safane a eme le bona; bohle ba swere meruswi ya go thuntšha diorelo; gwa rotoga muši o mogolo wa dihlare.


text:
A re: Ngwana motho! A o bone tše bagolo ba moloko wa Isiraele ba di dirago leswiswing? Ba di dira bohle ba le phapošing tša medimo ya diswantšho, ba re: Morena ga a re bone! Morena o tlogetše naga ye!


text:
A nkiša mojakong wa kgoro ya Ngwako wa Morena e lebilego thoko ya leboa, ka bona go dutše basadi ba llela Thamusi.


text:
A re; Ngwana motho! A o a di bona? A o di bone? -- Fela, o sa tlo bona makgapha a mangwe a magolo a a fetago a.


text:
A nkiša ka lapeng la gare la Ngwako wa Morena, ka bona ka mo mojakong wa Ntlokgethwa ya Morena, mo gare ga mathudi le aletare go le banna ba masome a mabedi a metšo e mehlano; ba fularetše Ntlokgethwa ya Morena, difahlogo di lebile bohlabela; ba lotšha letšatši ba lebile bohlabela.


text:
A re; Ngwana motho! A o di bone? A fa ke taba e nyenyane ge ba moloko wa Juda ba dira makgapha ao gona fa; le gona ba buša naga ka bošoro, ya ba go nthumola. Sebao ba išitše matlakala a morara mo dinkong tša bona.


text:
Le nna bjalo ke tlo ba dira ke befetšwe, leihlo la ka le sa ba kwele bohloko, ke sa hlwe ke setša. Le ge ba ka ntlhodia ka mekgoši e megolo, nka se ke ka ba kwa.


text:
Ka kwa go goelela lentšu le legolo le re: A go batamele ba go otla motse; ba tle bohle ba swere dibolao ka diatla.


text:
Ka bona go etla banna ba ba selelago ka tsela ya kgoro ya tletlolo e lebilego thoko ya leboa; bohle ba swere dibolao. E mongwe wa bona o be a apere seaparo sa leokodi, a na le pitšana ya pilwana ya go ngwala, a e tlemeletše lethekeng. Ba tsena ba ema lehlakoreng la aletare ya mphiri.


text:
Letago la Modimo wa Isiraele, le le bego le le godimo ga Bakerubi, la rotoga la tla serepoding sa Ngwako. Gwa bitšwa monna yola a aperego leokodi, a nago le pitšana ya pilwana ya go ngwala lethekeng.


text:
Morena a mo laela a re: Yaa o putle motse ka bogare; o putle Jerusalema ka bogare. Batho ba o ba hwetšago ba lla ba hlokofetše ka go bona makgapha a a dirwago, o ba swaye leswao diphatleng.


text:
Bala ba bangwe, ka mo kwa ka ditsebe tša ka, ge a ba laya a re: Putlang motse ka bogare, le latela yeo; mme le bolayeng. Leihlo la lena le se ke la kwela motho bohloko.


text:
Le bolaye ba bagolo le masogana le basetsana; le bana le basadi le ba fedišeng. Fela, e a swailwego ka leswao le se ke la mo dira selo. Napang le thome gona fa Ngwakong wa ka! -- Mme ba thoma ka banna ba bagolo, ba ba bego ba le mojako wa Ntlo.


text:
A ba laela a re: Tšhilafatšang Ngwako wo, le tlatše malapa ka ditoto, le tsebo tšwa! -- Ba tšwa ba bolaya ba motseng.


text:
Ya re ge ba sa fela ba bolaya, nna ke šetše ke le nnoši, ka khunama ka lotšha, ka hlaboša lentšu ka re: Hee Morena Mong a bohle! A o fediša mašalela a Isiraele ka moka ka go thenogela motse wa Jerusalema bogale bja gago?


text:
Yena a re: Bokgopo bja moloko wa Isiraele le wa Juda ke bjo bogolo ka kudukudu; naga e tletše madi; motseng go tletše bohlola, ka gobane ba re: Morena o tlogetše naga ye! Morena ga a re bone!


text:
Bjale nna, leihlo la ka le ka se ba kwele bohloko, ga ke sa ba setša. Ke ba lefetša ditsela tša bona.


text:
Ya ba gona go boago monna yola e a aperego leokodi, e a bego a na le sebjana sa pilwana lethekeng, a ipega a re: Ke dirile ka mo o ntaetšego ka gona!


text:
Ka re ke sa lebeletše ka bona mo sebakeng sa ka godimo ga Bakerubi go bonala se e kego ke leswika la talamatala, se bonala eke ke sedulo sa bogoši.


text:
Morena a bolela le monna yola wa seaparo sa leokodi, a re; Tsena ka moo gare ga maotwana a a rwelego Bakerubi, o gamare magala a mollo a moo gare ga Bakerubi, o a gaše godimo ga motse. Monna eo ka mmona a tsena moo.


text:
Bakerubi ba be ba eme ka thoko ya le letona ya Ngwako, ge monna eo a tsena; gomme lapa la ka gare la tlala leru.


text:
Letago la Morena la tloga moo go Bakerubi la tla serepoding sa Ngwako; Ngwakô wa tlala leru, le lapeng gwa tlala phadimo ya letago la Morena.


text:
Modumo wa diphego tša Bakerubi wa kwala le lapeng la ka ntle eke ke lentšu la Modimo Ramaatlaohle ge a bolela.


text:
Mme monna yola wa seaparo sa leokodi e a boditšwego a thwe a tšee mollo mo gare ga maotwana a ka tlase ga Bakerubi, a tla a ema hleng ga leotwana.


text:
Mokerubi e mongwe a le gare ga Bakerubi, a ntšha letsogo a le iša mollong wa ka gare ga bona Bakerubi, a o tšea a o bea diatleng tša monna yola wa seaparo sa leokodi; yena a o swara a tšwa.


text:
Ge ke lebeletše ka bona maotwana ala a mane a hleng ga Bakerubi leotwana letee le le hleng ga Mokerubi wa lona, a phadima bjalo ka leswika la talamatala.


text:
Ge a sepela a lebile thoko tše nne tša ona, a be a sa retologe, mo a yago a be a latela yeo a bego a le pele, a ya a sa retologe.


text:
Gomme mo gohle mebeleng ya bona, le mekokotlong, le matsogong, le mo diphegong, le mo maotwaneng a bona, go be go tletše mahlo, maotwaneng a mane ao a bona.


text:
Bakerubi bohle ba be ba na le difahlogo tše nne tše nne. Sefahlogo sa pele e be e le sa Mokerubi; sa bobedi e be e le sa motho; sa boraro e be e le sa tau; sa bone e be e le sa lenong.


text:
Ge bona Bakerubi ba sepela, le ona maotwana a be a sepela a bapetše le bona. Ge Bakerubi ba phurolla diphego ba hlatloga ba gatoga lefase, maotwana a be a sa tloge hleng ga bona.


text:
Ge Bakerubi ba ema, le ona maotwana a be a ema; ge ba hlatloga le ona a kukega, gobane moya wa diphedi le go ona maotwana o be o le gona.


text:
Bakerubi ba na ba phurolla diphego tša bona ba hlatloga ba gatoga lefase, ka ba bona ba tloga, maotwana a le hleng ga bona; ba ya ba ema mojakong wa kgoro ya Ngwako wa Morena e lebilego bohlabela, ba ukametšwe ke letago la Modimo wa Isiraele.


text:
Ke tšona diphedi tšeo nkilego ka di bona nokeng ya Kebara, di le ka tlase ga Modimo wa Isiraele; ka tseba gore ke bona Bakerubi bala.


text:
Ba be ba na le difahlogo tše nne le diphego tše nne; gomme ka tlase ga diphego tša bona go be go le tše e kego ke diatla tša motho.


text:
Le lebopo la difahlogo tša bona e be e le lona lela ka go le bona kua nokeng ya Kebara. Lebopo la bona, le bona ka noši, e be e le bona bala. Ba sepela ba ya mo difahlogo tša bona di lebilego gona.


text:
Gomme Moya wa nkuka wa nkiša kgorong ya Ngwako wa Morena o lebilego bohlabela. Ka bona banna ba masome a mabedi a metšo e mehlano ba le mojakong wa kgoro yeo. Mo go bona ka hwetša Jaasanya morwa wa Asure, le Pelatya morwa wa Benayabakgoma ba setšhaba.


text:
Morena a bolela le nna a re: Ngwana motho! Banna ba ke bona ba rerago tše mpe, ke bona ba relelago motse wo bošula.


text:
Ke moka ka welwa ke Moya wa Morena, mme yena a re: Bolela, o re: Lena ba moloko wa Isiraele le fela le re: Morena o re! Fela, mogopolo o lego dipelong tša lena, nna ke a o tseba.


text:
Bjale Morena Mong wa bohle o re: Babolawa ba lena ba le ba rapaladitšego mo motseng ke bona dinama ge motse e le pitša. Ge e le lena, le tlo ntšhiwa go wona.


text:
Ke tlo le ntšha motseng wo, ka le gafela matsogong a ba ntle; ya tlo ba gona go phetha molato wa lena.


text:
Le tlo tekolwa ke lerumo; mme molato wa lena ke tlo o phetha mellwaneng ya Isiraele, le tle le tsebe ge Morena e le nna.


text:
Motse wo e ka se ke ya ba pitša ya lena; mme lena le ka se ke la ba dinama go wona. Ge e le molato wa lena ke tlo o phetha kua mellwaneng ya Isiraele.


text:
Ke mo le tlo go tseba ge Morena e le nna, yo le gannego go swara ka tsela ya melao ya gagwe. Le ditaelo tša ka le di ganne, la latela mekgwa ya bantle ba mathoko.


text:
Ya re ke sa tšo porofeta, Pelatya morwa wa Benaya a hwa. Nna ka khunama ka lotšha, ka re: Joo! Morena Mongaka! Mašalela a Isiraele a o a a fetša ruri?


text:
Ngwana motho! Ke bana beno, bana beno ba ba thopilwego le wena; ke ba moloko wa Isiraele ka moka ga bona, bao baagi ba Jerusalema ba le boletšego ba re: Ba kgole le Morena; naga ye bjale e neilwe rena! Ke ya rena!


text:
Bjale bolela o re: Morena o re: Le ge ke ba išitše kgole ditšhabeng, ka ba tšitlanya le dinaga, ke tloga ke epa Mokgethwa wa bona e sa le bjale ba le moo dinageng tše ba fihlilego go tšona.


text:
Bjale bolela o re: Morena Monga bohle o re: Ke tlo ba ka le kgobela ka le ntšha moo ditšhabeng tše ke le tšitlanyeditšego go tšona, ka le nea naga ya Isiraele.


text:
Ke tlo ba nea pelo e nngwe le moya o mofsa ka teng ga bona. Pelo ya leswika ke tlo e tloša mebeleng ya bona, ka ba nea pelo ya nama,


text:
Gore ba latele ditaelo tša ka, ba hlokomele mekgwa ya ka, ba e dire; ke mo ba tlo go ba setšhaba sa ka, mme nna ka ba Modimo wa bona.


text:
Fela, bao ba ratago go latela makgapha le mabohlola a dipelo tša bona, bona bao mekgwa ya bona yeo ke tlo e bušetša dihlogong tša bona. O realo Morena Mong wa bohle.


text:
Bakherubi ba phurolla diphego tša bona, maotwana ala a le hleng ga bona, letago la Modimo wa Isiraele le le godimo ga bona.


text:
Letago la Morena la hlatloga, la tloga motseng, la ya la ema godimo ga thaba ya ka thoko ya bohlabela ya motse.


text:
Moya ya nkuka wa mpušetša kua Kaladea go ba ba thopilwego, ke le ponong ya Moya wa Modimo; mme pono ye ke e bonego ya hlatloga ya ntloga.


text:
Ngwana motho! O agile le ba moloko wa dinganga, ba ba nago le mahlo a go bona, mme ga ba bone; ba ba nago le ditsebe tša go kwa, mme ga ba kwe; gobane ke moloko wa dinganga.


text:
Bjale wene ngwana motho! Tlema merwalo wa go khuduga; o khuduge mosegare ba go bona. O tloge motseng wa geno, o khudugele go o šele ba go bona; ke mo ba tlogo le boga mohlomong; ka gobane ke moloko wa dinganga.


text:
Ba bone ge o rwala thoto ka magetla, leswiswi le šetše le swere, o bipile sefahlogo o sa bone naga, ka gobane ke go dira seswantšho sa ba moloko wa Isiraele.


text:
Nna ka dira ka mo ke laetšwego ka gona; ka ntšha thoto ya ka e le mosegare boka thoto ya mokhudugi; ka mantšiboa ka thula leboto ka seatla sa ka. Leswiswi ge le swara ba mpona ke etšwa ke rwele thoto ka magetla.


text:
Ngwana motho! Ba moloko wa Isiraele, ba moloko wo wa dinganga, a ga ba ka ba go botšiša ba re: O dirang ge o realo?


text:
Ba botše ge o re: Morena Mong wa bohle o re: Thuto ye e ela ba mošate wa Jerusalema, le ba moloko ka moka wa Isiraele ba ba nago le bona.


text:
O re: Nna ke seswantšho sa lena; se nna ke se dirilego, ke sona ba tlogo dirwa sona, gobane ba tlo khudušwa ba išwa bothopša.


text:
Kgoši ye ba nago le yona, e tlo rwala thoto ka magetla leswiswi le swere; ba tlo thula leboto ba mo ntšhetša ntle a bipile sefahlogo a sa bone naga ka mahlo.


text:
Ke tlo ba ke mo reile ka lokwa la ka, ke mo tantše ka manti a ka, ka mo iša Babele nageng ya Bakaladea; a ka se ke a e bona, le ge a tlo hwela gona.


text:
Gomme bohle ba ba nago le yena, le ba ba emago le yena, le madira a gagwe, ke tlo ba tšitlanyetša thoko tšohle, ka khwamola tšhoša ka ba hlomarela.


text:
Ke mo ba tlogo lemoga ge Morena e le nna, mohla ke ba gašanya le ditšhaba, ke ba tšitlanyetša dinageng.


text:
Ke tlo šadiša batho ba sego nene, ba go phonyokga lerumo le tlala le dinkhu, ba tlo bola mabohlola a bona ka moka gare ga ditšhaba tše ba tlogo tla go tšona; ke bona ba tlogo lemoga ge Morena e le nna.


text:
O botše setšhaba sa naga o re: Morena Mong wa bohle o bolela ba ba dutšego Jerusalema le nageng ya Isiraele, o re: Ba tlo ja bogobe bja bona ba boifa; ba tlo nwa meetse a bona ba tšhogile, ka gobane naga ya bona e tlo šala e le ya marope, ye e hlakotšwego tšohle ka baka la bošoro bja baagi bohle ba yona.


text:
Metse ye e dutšwego ke batho e tlo šwalalanywa, naga e tlo ba lehanata. Ke mo le tlogo lemoga ge Morena e le nna.


text:
Ngwana motho! Ke morero mang wo le nago nawo nageng ya Isiraele, ge le re: Matšatši a a atalala, dipono ka moka tša loba?


text:
Bjale ba botše o re: Morena Mong wa bohle o re: Morena woo ke tlo o fediša, ba se hlwe ba hlaba seema seo go Isiraele. Ba botše o re: Matšatši a fihlile le tše di boletšwego ke dipono tšohle.


text:
Gobane Morena ke nna; go tlo bolela nna; Lentšu le ke tlogo le bolela le tlo direga, le ka se ke la diega. Gobane mehleng yeno ya lena ba moloko wa dinganga, ke tlo bolela lentšu ka napa ka le phetha. O realo Morena.


text:
Ngwana motho! Seba ba moloko wa Isiraele, ba re: Tša pono ya mmoni e di tlo tšwelela ge go fetile matšatši a mantši; o bolela tša mabaka a kgole.


text:
Bjale ba botše o re: Morena mong wa bohle o re: Mantšu aka ka moka a ka se hlwe a diega. Lentšu le ke le bolelago le tlo direga. O realo Morena.


text:
Ngwana motho goelela baporofeta ba Isiraele ba ba porofetago, o botše bona baporofeta bao ba ba goelelago tše di tšwago dipelong tša bona, o re: Kwang lentšu la Morena!


text:
Morena Mong a bohle o re: Kotsi e tlo wela baporofeta bao ba mašilo, ba ba latelago dipelo tša bona, ba se na tše ba di bonego.


text:
Ga la ka la tšwela go thiba difata, ga la ka la agelela setšhaba sa Isiraele ka morako gore se kgone go ema tlhabanong ka tšatši la Morena.


text:
Ba ba bego ba re: Morena o re! Ba bone dipono tša lefela, ba porofeta maaka, mola ba sa rongwa ke Morena, mme ba holofela gore lentšu la bona le tlo tšwelela.


text:
A ga la bona pono tša lefela? A ga la porofeta maaka ge le re: Morena o re, mola ke sa ka ka le roma?


text:
Bjale Morena Mong wa bohle o re: Bjale ke nna e! Ke lwa le lena, ka gobane le bolela tša lefela; Le bona pono tša maaka. O realo Morena.


text:
Seatla sa ka se lwa le baporofeta ba dipono tša lefela, ba ba porofetago maaka; ba ka se be ba phuthego ya setšhaba sa ka, ba ka se ke ba ngwalwa mo pukung ya ba moloko wa Isiraele; ba ka se fihle kua nageng ya Isiraele. Ke mo le tlogo lemoga ge Morena Mong a bohle e le nna.


text:
Molato ke ge ba timetša setšhaba sa ka, ba re: Go khutšo, mola go se khutšo. Ge setšhaba se aga mmoto, ba o taka ka motako wo o phumogago.


text:
Botša bona bao ba go taka ka motako wo o phumogago, o re: Mmoto o tlo phušoga; go tlo na pula e kgolo mohla ke roma mabje a sefako a o tula; o tlo wa go tsogile ledimo le legolo.


text:
Ke tšona tše Morena Mong wa bohle a di bolelago ge a re: Ke tlo tšutliša ledimo le le maatla ke befetšwe; ke tlo neša pula e kgolo ke galefile, le maswika a sefako a go thunthanya ka sehlogo.


text:
E tlo ba go phušola mmoto wo le o takilego ka motako o phumogago ka o ušetša fase, gwa tlo šala go bonala motheo wa wona. O tlo wa, lena la loba le wona; ke mo le tlo go lemoga ge Morena e le nna.


text:
Ka mokgwa o bjalo ke tlo feletša kgalefo ya ka go mmoto woo le go ba ba o takilego ka motako wo o phumogago, ka tlo le botša ka re: Mmoto wola ga o sa le gona; le ba ba o takilego ga ba sa le gona.


text:
Ke ra lena baporofeta ba Isiraele ba go porofetela motse wa Jerusalema, ba go o nyakela dipono tša khutšo. O realo Morena Mong wa bohle.


text:
Bjale wene ngwana motho! Lebella basadi bao ba setšhaba sa geno ba ba porofetago ka la bona. Bona o ba porofetele o re:


text:
Morena Mong wa bohle o re: Kotsi e tlo wela basadi bao ba go kgokela ditho tša bona tšohle matsaka, ba go direla dihlogo tša bona dikuane ka tekanyo ya bogolo bja tšona, e le go tanya meoya ya batho. A fa le ka tanya meoya ya setšhaba sa ka, mme ya lena meoya la tloga le e phediša?


text:
Le senya ina la ka go setšhaba sa ka, le direla go bona mabele a kago tlala legoswi, le nyaka thatana ya bogobe, e le go bolaya meoya ye e sa swanelago go hwa, le phediša meoya ye e sa swanelago go phela. Le dira bjalo ka go aketša setšhaba sa ka se se thaetšago maaka.


text:
Bjale Morena Mong wa bohle o re: Tsebang gore ke tlo senya matsaka a lena a le tanyago meoya ka ona boka dirionyana; ke tlo a kgakgatholla matsogong a lena, ka tanyolla meoya ye le e tantšego bjalo ka dinonyana.


text:
Dikuane tša lena ke tlo di gagola, ka namolela setšhaba sa ka diatleng tša lena, gore se se hlwe se dula se tantšwe ke bolena. Ke mo le tlogo lemoga ge Morena e le nna.


text:
Ke tlo lefetša mo le hlokofaditšego pelo ya moloki ka go mo foraforetša, e le yo nna ke bego ke sa rate go mo hlokofatša. Le tiišitše diatla tša ba babe, ba se sa lahla tsela e mpe ya bona, ke se ba phediše.


text:
Bjale pono tšela tša lefela le ka se hlwe le di bona; le ka se hlwe le bola tša bonoge. Ke namolela setšhaba sa ka diatleng tša lena, gore le lemoge ge Morena e le nna.


text:
Ngwana motho! Banna ba dipelong tša bona ba beile medimo ya diswantšho, ba dula ba lebeletše dikgopišo tšeo tša bokgopo bja bona. A o re, nka botšišwa ke bona?


text:
Bjale bolela le bona o re: Morena Mong wa bohle o re: Mang le mang wa moloko wa Isiraele e a beilego medimo ya diswantšho pelong ya gagwe, mme a tla go moporofeta, nna Morena ke tlo mo fetola ka le le swanetšego bontši bjoo bja medimo ya gagwe,


text:
Gore ba moloko wa Isiraele ke ba sware ka dipelo tša bona, ka gobane ba ntlhanogetše bohle ka yona medimo yeo ya diswantšho.


text:
Bjale bolela le ba moloko wa Isiraele o re: Morena Mong wa bohle o re: Boang! Le tlogele medimo ya lena ya diswantšho, le nyenye mabohlola ao a lena ka moka.


text:
Gobane mang le mang wa moloko wa Isiraele, le ge e le modiiledi e a diiletšego go Isiraele, e a ikaroganyago le nna, a bea medimo ya diswantšho pelong ya gagwe, a dula a lebeletše kgopišo yeo ya bokgopo bja gagwe, ge a etla go moporofeta, a re a mpotšiše tša gagwe, o tlo fetolwa ke nna Morena ka noši.


text:
Yena motho eo nna ke tlo lwa nae, ka mo dira seeletši le sekwero, ke tlo mo ripa ka mo ntšha setšhabeng sa ka, gore le tsebe ge Morena e le nna.


text:
Ge moporofeta a ka hlehla, a bolela lentšu, nna Morena ke tlo mo hlehliša, ka mo emišetša letsogo la ka, ka mo fediša a tšwa mo setšhabeng sa ka sa Isiraele.


text:
Gore ba moloko wa Isiraele ba se ke ba ntlhanogela ba itšhilafatša ka dikarogo tša bona ka moka. Ke mo ba tlogo ba setšhaba sa ka, nna ka ba Modimo wa bona. O realo Morena Mong wa bohle.


text:
Ngwana motho! Ge naga e nthumola, ge e ntlhanogela, mme nna ka akga letsogo ka thokga thito ya bogobe, ke roma tlala ya tla, ka fediša batho le dikgomo mo go yona,


text:
Ge mo nageng yeo go ka ba le banna ba bararo ba, Noage le Daniele le Jobo, bona bao ka go loka ga bona ba ka be ba ka fo phološa meoya ya bona e nnoši. O realo Morena.


text:
Le mohla ke tliša dibata tše di šiišago nageng, tša hlakola batho bana, naga ya šala le marope, e sa hlwe e sepelwa ka baka la dibata,


text:
Le ge nageng yeo go ka ba le banna ba bararo bao, Morena Mong wa bohle o re: Ka bophelo bja ka ba be ba ka se phološe barwa le barwedi ba batho; go ka be go phološwa bona, naga yona ya šala e le ya marope.


text:
Goba ge nka tliša lerumo nageng, ka re: Lerumo! Ralala le naga! Ka fediša batho le dikgomo mo go yona,


text:
Le ge nageng yeo go ka ba banna ba bararo bao, Morena Mong wa bohle o re: Ka bophelo bja ka ba be ba ka se phološe barwa le barwedi ba batho; go ka be go phološwa bona fela.


text:
Goba ge nka roma dinkhu nageng, ka e thenolela kgalefo ya ka ka madi, ka fediša batho le dikgomo mo go yona,


text:
Le ge go yona go ka be go na le Noage le Daniele le Jobo, Morena Mong wa bohle o re: Ka bophelo bja ka, ba ka se phološe barwa le barwedi ba batho, ba ka be ba phološa bophelo bja bona bo nnoši ka go loka ga bona.


text:
Gobane Morena Mong wa bohle o re: Le ge nka roma kotlo tša ka tše nne tše bohloko tše, lerumo, tlala, dibata, dinkhu, gore go fedišwe batho le dikgomo motseng wa Jerusalema.


text:
Le tsebe gore go tlo šala ba ba phedilego, barwa le barwedi ba lena, ba ba tlo tlišwa fa go lena, la tlo bona mekgwa le mediro ya bona; gomme le ka se hlwe le lla ka baka la bošula bjo ke bo tlišitšego bja wela motse wa Jerusalema, ke ra tšohle tše ke o tletšego ke tšona.


text:
Ba tlo le homotša ge le bona mekgwa ya bona le mediro ya bona. Ke mo le tlogo bona ge tše ke di dirilego e se tša lefela. O realo Morena Mong wa bohle.


text:
Ngwana motho! Seo phata ya morara e phalago dihlare tše dingwe ka sona ke eng? Ke ra lekala la morara le bapetšwa le dihlare tša sekgwa.


text:
A fa phata ya lona e ka tšewa gwa dirwa modiro ka yona? A fa e ka tšewa ya dira lemapo la go fega thoto mo go yona?


text:
Seo, e lahletšwe mollong ya ba legong! Mollo ge o fišitše dintlha tše pedi tša yona bogare bja diloga, a fa e sa na le modiro?


text:
Hleng mola e sa le phata e be e sa dire modiro; bjale ge e šetše e swile ka mollo, go sa tlo dirwang ka yona?


text:
Ke sona se Morena Mong wa bohle a se bolelago ge a re: Baagi ba Jerusalema ke ba dira lekala la morara le le gare ga dihlare tša sekgwa se ke se gafetšego mollo.


text:
O re: Morena Mong wa bohle o bolela le Jerusalema o re: O hlolegile nageng ya Kanana. O tswaletšwe mo go yona. Tatago ke Moamoro; mmago ke Mohethe.


text:
Matswalong a gago, mola o belegwe, ga wa ka wa pongwa, ga wa ka wa hlapišwa wa tšwa, ga wa ka wa šidilwa ka letswai, ga wa ka wa phuthelwa ka mašela.


text:
Go be go se e a go bonego a go gaugela a go dira tšeo. O be o lahlilwe molaleng, o nyadiwa mola o belegwe.


text:
Nna ka feta ka go bona o tenekana, o tletše madi. O le mo mading a gago ka re: Phela! Ka realo o sa le mading a gago, ka re: Phela!


text:
Ka go atiša bjalo ka mabjang a naga, wa ata, wa gola, wa fihla botseng bjo bo phethegilego, wa hupuga matswele, meriri ya gago ya gola: fela o be o sa apara, o fela.


text:
Ka feta, ka go bona, ka hwetša o le wa go ka tšewa. Ka go apeša kobo ya ka wa apara; la go enela, ka dira kgwerano le wena, wa ba wa ka. O realo Morena.


text:
Ka go apeša seaparo sa botšhephi; ka go rweša dieta tše botsana; hlogong ka go rweša šela la motwatwa, ka go apeša silika.


text:
Wa itlhama ka gauta le ka silifera, wa apara šela la motwatwa, le silika, le kobo ye e logilwego ka mabalabala. Wa ja dinkgwana tša bupi bjo bo tokilwego, le dinose, le makhura, wa ba yo botse kudukudu, bogoši bja go atla.


text:
Wa tuma gare ga ditšhaba ka bjona botse bja gago, ka gobane e le botse bo tletšego ka botšhephi bjo ke go apešitšego ka bjona. O realo Morena.


text:
Mme wena wa kganthša botse bja gago; wa re: O tsebja, wa dira bootswa, wa itahla wa ba seotswa le bohle ba ba fetilego, wa ba wa bona.


text:
Wa tšea diaparo tšago, wa itirela matsaka a madulo a mmotong, wa ba seotswa moo ka mokgwa o sešogo wa bonwa.


text:
Wa tšea dihlamo tša gago tše botse tša botšhephi, tša gauta ya ka le tša silifera ya ka, tše ke go neetšego tšona, wa itirela diswantšho tša banna, wa dira bootswa le tšona.


text:
Wa tšea diaparo tšela tša mabalabala wa apeša tšona, wa iša makhura a ka, le diorelo tša ka, wa di bea pele ga tšona.


text:
Dijo tša ka, tše ke go neetšego tšona tša bupi bjo bo tokilwego, tše ke go soletšego tšona, le makhura le dinose, o ipegile ka tšona go diswantšho tšeo, wa re di natefelwe ke monko o bose. Ke tšona tše o di dirilego. O realo Morena.


text:
Wa ba wa tšea le barwa ba gago le barwedi ba gago, ba o ntswaletšego bona, wa ba hlaba wa re e be dijo tša medimo e šele. A o re bootswa bja gago e be e le bjo bonyenyane,


text:
O le mo mabohloleng a gago ka moka, le mo mabootsweng a gago, ga wa ka wa gopola tša mehla yela o sa le e mofsa, o sešo wa apara, o le fela, o tenekana o tletše madi.


text:
Le mo magahlanong a ditsela ka moka wa bea madulo ao, wa senya botse bja gago, bohle ba ba fetago o ba kanolela dirope, wa atalatša mabootswa a gago.


text:
O otswitše le Baegipita ba o neanago mellwane le bona, bona bao ba mebele ye e tiilego, wa nthumola ka go atalatša mabootswa.


text:
Ka ba ka akga letsogo ka lwa nago, ka fokotša kabelo ya gago, ka go gafela diatleng tša ba go hloilego ba go dira se ba se ratago; e lego barwedi ba Bafilisita ba ba bego ba bile ba lewa ke dihlong ka mekgwa ya gago ya ditšhila.


text:
Wa otswa le Baasuri; ka gobane o be o sešo wa kgodišwa; wa dira bootswa le bona, wa se be wa re: Go lekane!


text:
Wa atalatša mabootswa a gago mo nageng ya Kanana, go fihla kua Kaladea; le gona wa se be wa re: Go lekane!


text:
Pelo ya gago e be e hlakišwa ke eng, o realo Morena, ge o dira dilo tšeo tšohle, ditiro tša mosadi wa seotswa sa ruri?


text:
Ge o bopa meboto mo magahlanong ka moka a ditsela, o itirela madulo a a phagamilego melaleng ka moka, mola o sa etše seotswa sa ruri sa go galala moputso,


text:
Wa se etše diotswa tše dingwe tše di tšeago moputso. Ge e le wena wa reka baratwa ba gago, wa ba goka ka dineo, ba tla go wena ba etšwa thoko tšohle, ba dira bootswa le wena.


text:
Wena bootsweng bja gago o be o sa swane le basadi ba bangwe ba diotswa. O be o se na e a go nyakago; ke wena o bego o ntšha meputso, go se na e a go neago. Tše o di dirilego di a šola.


text:
Morena Mong wa bohle o re: Ke lefetša ge o tšitlantše mefiri ya gago, wa apola bofela bja gago, o otswa le baratwa ba gago; ke lefetša madi a bana ba gago ba o ba gafetšego medimo yeo.


text:
Tefetšo še; Ke rapa baratwa ba gago ka moka ba o bego o ba kgahla, le bohle ba o bego o ba rata, le bao o bego o ba hloya. Ke tlo ba rapa ba go tlela ba etšwa mathoko ohle, ka go apola bofela bja gago ba le gona, ba go bonela bofela bja gago ka moka.


text:
Ka tsebo go otla ka kotlo e swanetšego mosadi wa seotswa le mothulamadi, ka go gafela mading le go tlo dirwa ka bogale le sehlogo.


text:
Ke tlo go gafela matsogong a bona. Ba tlo phušola meboto ya gago; madulo a gago a a rokametšego ba tlo a uša; ba tlo go apola diaparo; ba tlo go amoga dipheta tše o tšhephilego ka tšona, ba go tlogela o hlobotše o le fela.


text:
Ba tlo tšhuma nywako ya gago ka mollo; ba tlo go dira tše di go loketšego, o bonwa ke basadi ba bantši. E tlo ba gona go kgaotša bootswa bja gago, wa se sa tlo bo reka.


text:
Ke gona ge ke tlo ba ke phohlišitše bogale bja ka, lehufa la ka la go tlogela, ka ikhomolela, ke se hlwe ke befelwa.


text:
E tlo ba go lefetša ge o lebetše mehla yela ya ge o sa le ngwana o mpefela ka dilo tšeo ka moka. Mekgwa ya gago yohle ke e bušetša hlogong ya gago, gore bohlotlolo bja gago o se tlo bo tlaleletša ka a mangwe mabohlola. O realo Morena.


text:
Le wena o etša mmago ka go lahla monna le bana. Le gona o etša bana beno ka go hlala banna le bana. Mmaweno e be e le Mohethe. Tataweno e be e le Moamoro.


text:
Mogolwago ke Samaria le metsana ya gona e bataganego nago ka thoko ya la ntsogošo. Monnago ke Sodoma wa ka thoko ya tlase le metsana ya gona.


text:
Ge e le wena, ga wa ka wa latela bona, ga wa ka wa dira mabohlola a bona; o hweditše e le a manyenyane, wa napa wa dira tše di fetišago tšeo, o befiša ditsela tša gago ka moka.


text:
Morena Mong wa bohle o re: Ka bophelo bja ka! Sodoma ngwaneno le metsana ya gagwe ga ba ka ba dira tše wena o di dirilego le metsana ya gago.


text:
Tsebang, bokgopo bja Sodoma ngwaneno e be e le boikgogomošo le bohori; le ge a iketlile gagolo le metsana ya gagwe, o be a sa thuše badiidi le bahloki.


text:
Samaria, le yena ga a ka a dira dibe tše di lekanago le tša gago. A gago makgapha a feta a gagwe kgolekgole. Ge ke le bapetša, ke bona eke baneno bala ba go phala ka go loka, ge ke bona mabohlola a wena o a dirilego.


text:
Bjale rwala kgobogo ya gago; o hlatlola bana beno molato ka ge o dirile makgapha a mantši wa fetiša bona, bona ba go phala ka go loka. Ke gona, rwala kgobogo, o lewe ke dihlong, o role bana beno.


text:
Mathopša a bona ke tlo a buša, mathopša a Sodoma le a metsana ya gona, le mathopša a Samaria le a metsana ya gona, le a gago a a lego mo gare ga bona.


text:
Gore o lewe ke dihlong, o goboge ka tšohle tše o di dirilego, ge wa bona molato o nyenyefala ka wa gago.


text:
Ngwaneno Sodoma a ka boela madulong a gagwe le metsana ya gagwe, le ngwaneno Samaria a ka boela madulong a gagwe le metsana ya gagwe; gona le wena o tlo boela madulong a gago le metsana ya gago.


text:
Ke mola bobe bja gago bo sešo bja utollwa boka mehleng yeno, o sešo wa kwerwa ke banana ba Siria le ba mathoko ao, le banana ba Bafilisita ba sešo ba go nyatša ka gohle.


text:
Gobane Morena Mong wa bohle o re: Ke tlo go dira tše o di dirilego, wene mosenyakeno, mohlalakgwerano.


text:
Ge e le nna, yona kgwerano yeo ye ke e dirilego le wene mehleng ya ge o sa le e mofsa, nka se e lebale; kgwerano le wene ye ke e tiišago ke ya neng le neng.


text:
Ke mo o tlogo gopola ditsela tša gago, wa nyama ge o tlo amogela bomogolwago le banyanana ba gago. Bona bao ke tlo ba dira bana beno e se go ya ka kgwerano ye ke e dirilego le wena.


text:
Wa se sa tlo lebala, wa ba le dihlong, wa se sa ahlama ge o ipona kgobogo, mohla nna ke go lebalela tšohle tše o di dirilego. O realo Morena Mong wa bohle.


text:
Morena Mong a bohle o re: Nong e kgolo ya phego tše kgolo le phofa tše telele tša mabalabala ya tla ya tsokama Libanoni, ya kga lehlašana la ntlheng ya morokwana.


text:
Ya tšea le dihlašana tše dingwe tša naga yeo, ya ya ya di šema, ya di hloma mo go lego meetse a mantši;


text:
Tša hloga, tša nama; bjalo ka morara wo o raranego fase, wa makala a go teteana a boela mo go wona, o tsemile medu.


text:
Ye nngwe nong e kgolo, ya phego tše kgolo, ya phofa tše ntši, le yona e be e le gona. Morara mme wa lebišetša medu mo go yona; le thabe tša wona tša nama di lebile yona nong, di re: Re nošetše di le mo di medilego.


text:
Mola di medile mo tšhemong e botse, mo go lego meetse a mantši; mo di hlogilego, tšona thabe tša bea dienywa, morara o tsoro.


text:
Bjale Morena yena Mong a bohle o re: Botšiša, morara woo a o ka letlega? A medu ya wona e ka se rapollwe? Dienywa tša wona, a di ka se hlohlorege, tša pona le mahlogedi ka moka? Ge o tomolwa le medu ya wona, go ka se hlwe go nyaka seatla se maatla, goba batho ba bantši.


text:
Sedio ge! Morara o šemilwe. A o tlo letlega? Ge o tiwa ke diphefo tša bohlabatšatši, a o ka se omelele ruri? -- O tlo omelela felo mo o šemilwego gona.


text:
Bolela le moloko wo o sa kwego wo, o re: Tše ke di bolelago a le a di lemoga? Le tseba gore kgoši ya Babele o kile a tla Jerusalema a swara kgoši ya gona, le bakgomana ba gona, a ya nabo Babele.


text:
A hlaola e mongwe wa moloko wa kgoši, a tlema molaka le yena, a mo eniša. Ge e le bagolo ba naga yeo o ba tlošitše.


text:
O dirile ka mokgwa woo, gore bogoši bo dule e le bjo bo potlana, bo se tsoge, bo fele bo dula bo tlemilwe ka molaka wola.


text:
Fela, kgoši yeo e mo hlanogetše, ya roma batseta ba ya Egipita, gore ba mo nee dipitsi le batho ba bantši. A fa go ka mo kgonegela? E a senyago molaka a fa a ka phologa?


text:
Morena Mong a bohle o re: Ka bophelo bja ka, o tlo hwela kua Babele, motseng wa yona kgoši yeo e mmeilego, ye a nyaditšego keno ya yona, a senya kgwerano ya yona.


text:
Farao yola a ka se ke a mo tlatša ntweng ka madira a mantši le ka setšhaba se sentši, mohla a rakeletšwe ke manaba, a mo dikologa ka merako le ka dibo, ge go bolawa batho ba bantši.


text:
A ka se tšwe moo ka gobane a nyaditše keno, a sentše kgwerano ye a e dirilego le kgoši ya Babele, ba ba ba fana diatla, mme a ya a dira tšeo ka moka.


text:
Bjale Morena Mong a bohle o re: Ka bophelo bja ka, ke keno ya ka ye a e nyaditšego, le kgwerano ye a e sentšego ke ya ka. Ke tlo di bušetša hlogong ya gagwe.


text:
Ke tlo mo rea ka lokwa la ka; ke tlo mo tanya ka manti a ka, ka mo iša Babele, ka yo išana nae tshekong, ka baka la ge a hlanoga a hlanogela nna.


text:
Ba go tšhaba nae le ba ba mo emelago, ba tlo tekolwa ke lerumo; matopana a bona a tlo tšitlanyetšwa thoko tšohle. Ke mo le tlogo lemoga ge go boletše nna Morena.


text:
Morena Mong a bohle o re: Ke tlo tšea ntlha ya sehlare sa morokwana sona se setelele, ka se šema. Ke tlo kga lehlogedi le lenanana mo ntlheng yeo, ka le šema godimo ga thaba e telele e phagamilego.


text:
Ke tlo se šema godimo ga thaba e telele ya Isiraele, gore le le moo le hloge matlakala, le bee dienywa, e tle e be sehlare se tsoro sa morokwana; mo go sona go tle go dule dinonyana tša mehutahuta, tša aga moriting wa makala a sona.


text:
Ke mo dihlare tša naga di tlogo tseba ge nna Morena ke kokobeditše sehlare se setelele, mme sehlare se senyenyane ka se godiša. Ke omeleditše sehlare se meetse, ka hlogiša se se bego se omile. Nna Morena ke boletše; ke tlo di dira.


text:
Le hloma bjang ge mo nageng ya Isiraele le fela le hlaba ka seema sa go re: Botate ba lle matata, meno gwa šia a bana?


text:
Morena Mong wa bohle o re: Ka bophelo bja ka, sona seema seo mo go Isiraele le ka se hlwe le hlaba ka sona.


text:
Tsebang; bophelo ka moka ke bja ka. Bophelo bja botataweno ke bja ka; le bophelo bja bana ba bona ke bja ka; go tlo hwa bophelo bja e a sentšego.


text:
Ge a sa je didimo dithabeng, ge a sa rerelele medimo ya moloko wa Isiraele, a se senye mosadi wa wa gabo, a se batamele mosadi wa ditšhila,


text:
Ge a sa pate motho, a buša tše a di adimilego, a se swarelele motho, a se hlakole, a hlallela wa tlala bogobe, a apeša e a lego fela,


text:
A se nyake leruo ka go fora, a se nyake thuo ya kadimo, a gomiša seatla sa gagwe mo go lego bokgopo, a se hlaole motho mo tshekong,


text:
A swara ka tsela ya ditaelo tša ka, a ya ka melao ya ka a e botegela, yo bjalo ke moloki, o tlo phela. O realo Morena Mong a bohle.


text:
Fela, ge a ka tswala morwa e lego o šoro, wa go thula madi, a dira ngwanabo tše mpe tše, tše di boletšwego.


text:
A pateletša modiitšana le mmotlana, a dira tša bohodu, a se buše tše a di admimilego, a rerelela medimo, a dira mabohlola,


text:
A ja batho ka go fora, a nyaka thuo ka kadimo, a yo bjalo a ka phela? A ka se ke a ba a phela. O tlo hwa ge a dirile mabohlola ao; mme molato wa madi a gagwe o mo go yena.


text:
Bjale ge go ka ba le morwa e a bonago dibe tšohle tše tatagwe a di dirago, a di bona mme a lesa go di dira,


text:
A se je didimo dithabeng, a se rerelele medimo ya diswantšho ya moloko wa Isiraele, a se senye mosadi wa wa gabo.


text:
A se pateletše motho, a lesa thuo ya kadimo, a se dire tša bohodu, a hlallela wa tlala bogobe, a apeša yo a lego fela,


text:
A se dire mmotlana ka thata, a se hume ka go fora batho, a se be wa thuo ya kadimo, a swara tsela ya taelo tša ka, a ya ka melao ya ka, yo bjalo a ka se ke a hwa ka molato wa tatagwe, yena o tlo phela.


text:
Ge e le tatagwe, ka gobane yena o pateleditše ngwanabo, a mo hlakola ka go mo dira ka thata, a dira tše e sego botse setšhabeng sa gabo, le tsebe gore yena o tlo hwa ka baka la molato woo wa gagwe.


text:
Bjale lena le re: Morwa o reng a sa rwešwe molato wa tatagwe? Ke ka gore morwa o dirile ka molao le ka toko, o hlokometše ditaelo tša ka, a dira a eya ka tšona; ke ka fao ge a tlo phela.


text:
Go tlo hwa e a dirilego sebe. Morwa wa motho a ka se ke a rwala molato wa tatagwe; le tatago motho a ka se ke a rwala molato wa morwa wa gagwe. Moloki o tlo boelwa ke toko ya gagwe; yo mobe o tlo boelwa ke bobe bja gagwe.


text:
Ge yo mobe a ka lahla dibe tša gagwe ka moka tše a bego a di dira, a hlokomela ditaelo tša ka ka moka, a dira ka molao le ka toko, gona o tlo phela, a ka se ke a hwa.


text:
A o re nka kgahlwa ke go hwa ga yo mobe? O realo Morena Mong a bohle. A ga ke re ke kgahlwa ke ge a lahla tsela ya gagwe, a phela?


text:
Fela, ge moloki a ka lahla toko ya gagwe, a yo dira bokgopo, a dira mabohlola ohle a dirwago ke motho e mobe, a o re a ka phela? A ka se hlwe a balelwa tša toko tše a di dirilego, le setee sa tšona. O tlo hwa ka baka la tlhanogo le ka baka la dibe tše a di dirilego.


text:
Lena le re: Tsela ya Morena ga e a loka! Kwang ge lena ba moloko wa Isiraele. Ka kgonthe, le re tsela ya ka ga e a loka? A ga ke re tsela tše di sa lokago ke tša lena?


text:
Ge moloki a lahla toko a dira bokgopo, o tlo hwa ka molato woo; o tlo hwa ka baka la bobe bja gagwe bjo a bo dirilego.


text:
Gomme ge e mobe a ka lahla dibe tša gagwe tše a bego a di dira, a dira ka molao le ka toko, yena yeo o phološa moya wa gagwe.


text:
O lemogile go se loke ga gagwe, a boa mo a bego a arogile, a lahla dikarogo tše a ilego ka tšona, gomme o tlo phela, a ka se ke a hwa.


text:
Ge ba moloko wa Isiraele ba re: Tsela ya Mong wa bohle ga e a loka! A ga di a loka ditsela tša ka? A ga ke re tše di sa lokago ke tša lena ditsela, lena ba moloko wa Isiraele.


text:
Ke tla fela ke dira ka mokgwa wo ke ahlolela motho ka go ya ka ditsela tša gagwe, lena ba moloko wa Isiraele ka moka. O realo Morena Mong wa bohle. Boang ge, le lahle tsela ya dikarogo tšohle, gore di se tlo le rweša molato.


text:
Kgaoganang le dikarogo tšohle tše le wetšego go tšona, le itirele pelo e mpsha le moya o mofsa. Le hwelang, lena ba moloko wa Isiraele?


text:
Ngwana e mongwe wa yona e mo alošitše ya ba tau ya lesogana, ya tseba go swara phoofolo, mme le batho ya ja.


text:
Mmayo ge e bona di padile, e senyegetswe ke lehutšo, ya hlaola e nngwe tawana, ya ba yona taulesogana.


text:
Yona ya šataka e le gare ga ditau, ya ba tau ya ledumaedi, ya tseba go swara phoofolo, mme le batho ya ja.


text:
Gwa ata basadi ba bahlologadi, ya thosanya metse ya bona; naga -- ka go bopa ga yona -- ya šala e le ya marope fela.


text:
Ba ditšhaba le dilete tša mathoko ba tla ba e dika, ba e tiela gare ka malokwa, ya wela moreong wa bona.


text:
Ba e tsenya mogala nkong, ba e iša kgolegong go kgoši ya Babele; ba e agelela ka merako, gore mo thabeng tša Isiraele, go se hlwe go kwala ge e bopa.


text:
O na le dithabe tše de tiilego, ya ba mahlotlo a babuši; wa gola wa ema o dikologilwe ke mahlare, ya ba sebogelo ka bogolo le go tlala matlakala.


text:
Gomme wa tomolwa ka kgalefo, wa lahlelwa fase; phefo ya bohlabatšatši ya tšhuma bana ba wona; dithabe tše di bego di tiile tša robiwa, tša ba tša omelela, tša tšhungwa ka mollo.


text:
Dithabeng tša wona go hlagile mollo, wa tšhuma dienywa tša wona. Ga o sa ne dithabe tše di tiilego, tša mahlotlo a babuši. Ke sona sello; e tlo fela e le sello.


text:
Ka la lesome la kgwedi ya bohlano ya ngwaga wa go šupa, go tlile ba bangwe ba bagolo ba Isiraele go nna go botšiša Morena; ba dula fase pele ga ka.


text:
Ngwana motho! Bolela le bagolo ba ba Isiraele, o re: Morena Mong wa bohle o re; A fa le tlile go mpotšiša? Ka bophelo bja ka, nna ga ke botšišwe ke bolena. O realo Morena Mong wa bohle.


text:
Bolela nabo o re: Morena Mong wa bohle o re: Mohla wola ke hlaola Isiraele, ke emišitše atla sa ka ka baka la mohuta wo wa moloko wa Jakobo, gore ba ntsebe ba le kua nageng ya Egipita; ka emiša letsogo la ka ka baka la bona ka re: Ke nna Morena Modimo wa lena.


text:
Mohla woo ke ba enetše ka re ke tlo ba ntšha nageng yeo ya Egipita, ka ba iša nageng ye ke ba hlaoletšego yona, e elago maswi le dinose, e lego yona e botse mo go dinaga tšohle.


text:
Ka ba laya ka re: Ka moka lahlang makgapha a le a bonego, le se itšhilafatše ka medimo ya Egipita; Modimo wa lena ke nna Jehofa.


text:
Bona ba mpeela mereba, ba gana go nkwa, bohle ba se lahle makgapha a ba bego ba a lebeletše, ba se kgaogane le medimo ya Baegipita; Nna ka ba ka re ke tlo thenolela bogale bja ka godimo ga bona, ka feletša pefelo ya ka mo go bona, ba le moo Egipita.


text:
Ka direla ina la ka, gore ke se le nyatšiše mo ditšhabeng tše ba agilego le tšona, tše di bonego ge ke iponatša mo go bona ka re ke tlo ba ntšha Egipita.


text:
Ka ba nea le disabatha tša ka, gore e be seka mo go bona le bana ba bona, sa go re ba kgethilwe ke nna.


text:
Fela, ba moloko wa Isiraele ba le lešokeng ba mpeetše mereba. Ba ganne go ya ka molao wa ka; ba nyaditše ditaelo tša ka, tše e rego ge motho a eya ka tšona a phele; ba sentše disabatha tša ka wa go befa, ka ba ka re ke thenolela kgalefo ya ka godimo ga bona gona moo lešokeng gore ke ba fedišetše ruri.


text:
Le gona ka emiša letsogo la ka moo šokeng ka baka la bona, ka re nka se ba fihliše mo nageng ya ka ba neilwego yona, e elago maswi le dinose, e lego yona e botse mo go dinaga ka moka.


text:
Ka realo ka ge ba nyaditše ditaelo tša ka, ba gana go ya ka melao ya ka, ba goboša disabatha tša ka, ka gobane dipelo tša bona di be di latela medimo ya bona.


text:
Gona moo šokeng ka bolela le bana ba bona ka re: Le se ke la latela mekgwa ya botataweno, le se ke la ya ka melao ya bona, le se ke la itšhilafatša ka medimo ya bona.


text:
Kgethang disabatha tša ka e be seka sa go re ke na le kgwerano le lena, le tsebe gore Modimo wa lena ke nna Morena.


text:
Fela, le bana ba bona ba mpeela mereba, ba se latele melao ya ka, ba se ye ka ditaelo tša ka, tše e rego ge motho a eya ka tšona a phele. Ba sentše disabatha tša ka; ka ba ka re ke thenolela bogale bja ka godimo ga bona, gore ke feletše kgalefo ya ka mo go bona gona moo lešokeng.


text:
Fela, ka gomiša seatla sa ka, ka dira gore ina la ka le se gobošwe ditšhabeng tše di bonego ka mahlo ge ke ba khuduša.


text:
Fela, gona mo lešokeng ke emišitše seatla ka ena ka re ke tlo ba tšitlanyetša ditšhabeng, ka ba gašanya le dinaga.


text:
Ya tlo ba go ba otla ge ba sa dire ka molao wa ka, ge ba nyatša ditaelo tša ka, ge ba goboša disabatha tša ka, ge ba lebiša difahlogo medimong ya botatabo.


text:
Ka lesa ba itšhilafatša ka dibego tša bona, ge ba fiša bana ba bona ba dithakaletswalo ka mollo; ya ba gore ke ba šwalalanye, ba tle ba tsebe ge Modimo e le nna Morena.


text:
Bjale wene ngwana motho, bolela le ba moloko wo wa Isiraele, o re: Morena Mong wa bohle o re: Botataweno ba nnyaditše ka go fela ba ntlhanogela.


text:
Mehleng yela ke ba tlišitše nageng ye ke emišitše letsogo la ka, nageng ye ke enetšego botatabo ka re ke tlo ba nea yona, ba ile ba re go bona mmoto o phagamile, le ge e le sehlare se tletše matlakala, ba ya ba iša dibego tša bona, ba ipega gona ka dineo tša go rumola nna, ba tupiša diorelo tša bona, ba tšhela ditšhelo.


text:
Nna ka ba botšiša ka re: Madulo ao a phagamilego, a le yago go ona ke ang? Ke ka baka leo le nankhono a sago fela a thwe: Ke ang.


text:
Bjale botša ba moloko wa Isiraele o re: Morena Mong wa bohle o re: Ge le lena le sa itšhilafatša ka mekgwa ya botataweno, le sa latela makgapha a bona a bootswa.


text:
Le sa itšhilafatša le lehono le ka dibego tša lena, le ka go fiša bana ba lena ka mollo, le ka medimo ya lena ya diswantšho, a le re nka botšišwa ke lena ba moloko wa Isiraele? -- Ka bophelo bja ka, nka se dumele go ka botšišwa ke lena. O realo Morena Mong wa bohle.


text:
Tše di lego dipelong tša lena, di ka se ke tša ba tša direga, ge le re: Re tlo etša bantle, ra swana le ba mehuta e mengwe, ra hlankela kota le maswika.


text:
Morena Mong wa bohle o re: Ka bophelo bja ka, ke tlo le buša ka seatla se se tiilego, ke le akgela letsogo, ke le tšhollela kgalefo.


text:
Ke tlo le ntšha ditšhabeng, ka le phutha dinageng tše ke le tšitlanyeditšego go tšona, ke emišitše letsogo, ke tšholla kgalefo.


text:
Ke tlo le sekiša boka mola ke sekiša botataweno lešokeng la naga ya Egipita O realo Morena Mong wa bohle.


text:
Ba ba mpeelago mereba ke tlo ba tloša mo lena; ba ba ntlhanogelago ke tlo ba ntšha mo nageng ya madiilelo a bona; fela, ba ka se hlwe ba etla mo nageng ya Isiraele; ke mo le tlogo lemoga ge Morena e le nna.


text:
Bjale lena ba moloko wa Isiraele, Morena Mong wa bohle o re: Le ka no ya la hlankela medimo ya lena ya diswantšho! Ka morago le tlo ba la kwa nna, la se hlwe le goboša ina la ka ka dibego tša lena, le ka medimo ya lena ya diswantšho.


text:
Morena Mong wa bohle o re: Ke mo le tlogo tla thabeng e kgethwa ya ka, thabeng ye e phagamilego ya Isiraele, le bohle ba ba lego nageng, ba tlo hlankela nna; gona moo ba tlo nkgahla ka amogela dibego tša lena le dithakangwaga, tše le tlogo di tliša e le tše kgethwa.


text:
Ke tlo le thabela boka monko o bose mohla ke le ntšha ditšhabeng, ke le phutha le etšwa dinageng tše le gašanyeditšwego go tšona, ka ba Mokgethwa wa lena, bantle ba di bona.


text:
Ke mo le tlogo lemoga ge Morena e le nna, ge ke le iša nageng ya Isiraele, nageng ye ke e enetšego botataweno ka re ke tlo ba fa yona.


text:
Gona moo le tlo gopola ditsela tša lena ka moka, le mediro ya lena ka moka, ye le itšhilafaditšego ka yona, la tlo ba la inyenya ka baka la mabobe ka moka a le a dirilego.


text:
Ke mo le tlogo lemoga ge Morena e le nna, le gore ke le dirile tše di amanago le leina la ka, e sego le ditsela tše mpe tša lena, le mediro ya lena ye e senyegilego ya ba moloko wa Isiraele. O realo Morena Mong wa bohle.


text:
Ngwana Motho! Lebišetša sefahlgo thoko ya borwa, o kgaleme o lebile thoko yeo o porofetele sethokgwa sa šoka la borwa.


text:
Bolela le sethokgwa sa borwa o re: Kwaa lentšu la Morena! Morena Mong a bohle o re: Ke nna e! Ke tlo tšhuma mollo mo go wene o tlogo fiša dihlare tše tala ka moka mo go wene, le dihlare tše di omilego ka moka. Kgabo ya wona e ka se ke ya tingwa gomme difahlogo ka moka di tlo swa ka yona go tloga kua borwa le go fihla kua leboa.


text:
Ngwana motho! Lebišetša sefahlgo Jerusalema, o kgaleme o lebile felo mo go kgethwa, o porofetele naga ya Isiraele.


text:
O bolele le naga ya Isiraele o re: Morena o re: Ke nna e go tšwela dira ke khwamotše tšhoša segatleng sa yona, gore mo go wene ke fediše baloki le ba babe.


text:
Ke direla gore ke fediše baloki le ba babe, ge ke khwamola tšhoša ya ka segatleng sa yona ke ewa le batho ka moka go tloga kua borwa go fihla kua leboa.


text:
Ke mo batho ka moka ba tlogo lemoga ge nna Morena ke khwamotše tšhoša segatleng sa yona; gomme e ka se hlwe e boela gona.


text:
E re ge ba ka botšiša ba re: O rotlang? O re: Ke dirwa ke kgoane. Ge di tla, dipelo ka moka di tlo hloboga, ditho ka moka di tlo repha, meoya ka moka e tlo gakanega, matolo ka moka a tlo gakanega, matolo ka moka a tlo nolega moko. Sedio! Di etla! Di a direga! O realo Morena.


text:
Le looleditšwe go yo hlaba. Le phadimišeditšwe go gadima. A fa re sa tlo thaba? Molamo wa morwake o nyatša phata tšohle.


text:
O le neetše go phadimišwa, le tle le swarwe ka seatla, e be rumo le looditšwego, rumo le le phadimago, gore le neelwe mmolai seatleng.


text:
Lla ge! O hlabe mokgoši, wene ngwana motho gobane lerumo le tlela setšhaba sa ka, le babuši ba Isiraele; bona le setšhaba sa ka ba gafetšwe rumo leo. Ke ka baka leo ke rego: Golola!


text:
Gobane go lekilwe; fela, go padile. Le wona molamo o nyaditše wa re go ka se tšwe selo. O realo Mong a bohle.


text:
Bjale wene ngwana motho, porofeta! Phaphatha diatla gobane lerumo le tlo tla gabedi gararo, lerumo la polao; lerumo la polaokgolo le tlo tla la ba dikologa,


text:
Gore dipelo di gakanege, go ate ba ba wago dikgorong tša bona tšohle. Ke le romile go phadima; joo! Le diretšwe go gadima, le looleditšwe go yo hlaba.


text:
Wene ngwana motho! Bea ditsela tše pedi tšeo lerumo la kgoši ya Babele le tlago ka tšona. Ke naga e tee mo ditsela di tšwago gona ka dipedi. Mo tsela e thomago o bee sešupatsela, go tsebje motse wa mo e yago.


text:
Gore lerumo le kgone go loka le eya Rabathe go Baamoni, le loke le eya Juda, Jerusalema motseng o tiiego.


text:
Gobane kgoši ya Babele e eme maaroganong a ditsela, mo go šimogago ditsela tše pedi tšeo, gore dinoge di mo nogele, go garagašwe mesebe, go botšišwe ditaola, go laolwe ka dibete.


text:
Ka seatla sa le letona o swere pheko; e šupa Jerusalema, e re a iše dithulamerako, a go hlabele mokgoši ba tšhele lehoa, go bewe dibetša mabje dikgorong, go agelelwe ka merako, go rakelelwe ka dibo.


text:
Bona ba bona mawa e le a maakaa, mola ba itlemile ka dikeno. Mme yena a se lebale molato wa bona; O tlo ba swara.


text:
Ke tšona tše Morena Mong wa bohle a di bolelago, ge a re: Le tlo swarwa ka atla se maatla, ka gobane le nkgopotša melato ya lena; dikarogo tša lena di a utollwa; dibe tša lena di bonala ka mediro ya lena ka moka.


text:
Ge e le wena kgoši ya Isiraele, o mothomobe wa go tlo bolawa, letšatši la gago le etla, le go goma ga makgopo a gago.


text:
Morena Mong wa bohle o re: Tloša seala, o role mphapahlogo! Dilo tšeo ga se tša selo. Se se kokobetšego se a godišwa; se se phagamilego se a kokobetšwa.


text:
Mphapahlogo woo ke o beetše go senyega ruriruri; fela, e ka se be moka. Go tlo ba gwa tla e a swanetšwego ke wona, ka o nea yena.


text:
Wene ngwana motho! Porofeta o re: Morena Mong wa bohle o bolela Baamoni, o bolela dikwero tša bona, o re: Bolela o re: Lerumo! Le khwamoletšwe go bolaya; le looleditšwe go phadima le go hlaba.


text:
Ba go nogetše maaka; ba go dupetše bofora, gore ba digelwe melaleng ya ditoto tša ba babe ba go tlelwa ke letšatši la bona le go goma ga makgopo a bona.


text:
Ke go ribegetše ka bogale bja ka, ke go tukele bogale wa mollo, ke go gafele atleng tša banna ba sehlogo, bomakgonebagosenya.


text:
O tlo fela o swele ka mollo; madi a gago a tlo tšhollwa gare ga naga; o ka se hlwe o tsebja ke motho. Nna Morena ke boletše.


text:
Wene ngwana motho! A ga o sekiše? Motse woo wa madi, a ga o o sekiše? Bola mabohlola a wona ka moka,


text:
O re: Morena Mong wa bohle o re: Wene motse wa go tšholla madi gore o tlelwe ke tšatši la gago, wene wa go itirela medimo ya go go tšhilafatša,


text:
O obile molato ka go tšholla madi ao, o itšhilafaditše ka medimo ye o e dirilego, wa akgofiša letšatši la gago. Bjale ke go dira monyatšegi ditšhabeng le segoboga dinageng ka moka.


text:
Ga geno tatago motho le mmago motho ba a nyatšega; ga geno baeng ba a hlakišwa; ga geno go pateletšwa tšhuana le mohlologadi.


text:
Ga geno go ne banna ba ditshele, ba go thula madi; ga geno go lewa didimo dithabeng; ga geno go dirwa tša bohlola.


text:
E mongwe o dira tša bohlola le mosadi wa wa gabo; e mongwe o senya le ngwetši wa gagwe; ga geno motho o kata kgaetšedi, morwedi wa tatagwe.


text:
Ga geno go thula madi go a rekwa, o atiša thuo ka kadimo, o ja wa geno ka go mo pateletša. Ge e le nna o ntebetše. O realo Morena.


text:
A pelo ya gago e tlo tia? A diatla tša gago di tlo ba le maatla mohla ke go sekiša? Nna Morena ke boletše; ke tlo dira.


text:
Gobane ke tlo go tšitlanyetša ditšhabeng, ke tlo go gašanya le dinaga, gore ke fediše ditšhila tša gago ga geno.


text:
Ngwana motho! Ba moloko wa Isiraele ba mphetogetše manyedi. Ka moka ga bona e be e le mphiri, le tshipi e tšhweu, le tšhipi ya borale, le morodu, meubeng ba ba manyedi a tshipitshehla.


text:
Bjale Morena Mong wa bohle o re: Ka gobane ka moka ga lena le le manyedi, nna ke tlo le kgobela motseng wa Jerusalema,


text:
Boka tshipitshehla le mphiri, le tshipi ya borale le morodu le tshipi e tšhweu ge di išwa meubeng, tša ubelwa gore di tologe; le Nna ke tlo ke kgobela ke befetšwe, ke galefile, ka le kgatlela mo le tlogo tologa.


text:
Le le moo motseng le tlo etša tshipitshehla ge e tološwa leubeng. Ke mo le tlogo lemoga ge nna Morena ke thenoletše kgalefo ya ka godimo ga lena.


text:
Ngwana motho! Bolela le motse woo o re: Mohla woo wa bogale o tlo etša naga e hlokago phoka le pula.


text:
Baporofeta ba yona ba lakane; ba etša tau tša dibata di bopago; ba lle batho, ba tšea mahumo le matsaka, ba atiša basadi le bahlologadi nageng yeo.


text:
Baperisita ba gona ba sentše molao wa ka; Ntlokgethwa ya ka ba e gobošitše; ga ba hlaole tše kgethwa le tša tšhila, ga ba ruta batho go di hlaologanya. Disabatha tša ka ga ba di ele hloko; mme nna ga ba sa ntshema e Mokgethwa.


text:
Bakgoma ba gona ba bjalo ka diphiri tša dibata; ba tšholla madi, ba bolaya batho gore ba boelwe ke mahumo.


text:
Baporofeta ba gona ke ba go taka ka motako wo o phumogago, ka go bona pono tša maaka, ka go porofeta ka bofora, ge ba fela ba re: O realo Morena Mong wa bohle; mola Morena a sa ka a bolela.


text:
Batho ba naga yeo ba a pateletša, ba a hlakola; babotlana le badiidi ba ba dira ka thata; ba pata moeng ba sa ye ka molao.


text:
Mo go bona ke nyakile monna wa go ka aga morako, wa go ka thiba difata, yo nkago mmona a lwela naga yeo, gore ke lese go ba fediša. Fela, ke mo hlokile.


text:
Bjale ke ba ribegetša ka kgalefo ya ka; ke ba fediša ka mollo wa pefelo ya ka; ke lefetša ditsela tša bona. O realo Morena Mong wa bohle.


text:
Ba sa le kua Egipita ba be ba dira bootswa e sa le ba bafsa; gona kua ba swarakwa matswele, ba phopholwa matswele e sa le dikgarebe.


text:
Maina a bona, e mogolo e be e le Ohola; monyanana e be e le Oholiba. Ya ba baka; ba ba ba belega barwa le barwedi. Maina a bona, Ohola e be e le Samaria, Oholiba e be e le Jerusalema.


text:
Ba apere tša mebala e mebotse, e le matona le babuši, e le masogana a ditsoro ka moka ga bona, e le banamedi ba dipitši.


text:
A ba seotswa le bona bao bohle ba dilete tša Baasuri; mme go bohle ba a bego a ba kganyoga a itšhilafatša ka medimo ya bona,


text:
A se lese maotswa ala a a bego a a dira Egipita, gobane ba mo sentše e sa le o mofsa, ba mo swaraka matswele e sa le kgarebe, ba feletša dikganyogo mo go yena.


text:
Ke ka baka leo ke mo gafetšego matsogong a bona baratwa ba gagwe, e lego Baasuri, ba a bego a ba kganyoga kudukudu.


text:
Bona ba mo apola bofela, ba mo amoga barwa le barwedi; yena ba mmolaya ka lerumo. A šala a bolelwa ke basadi ba mo lahla.


text:
Oholiba monyanana wa gagwe, le ge a di bone, kganyogo ya gagwe ya tukela pele go fetiša Ohola; le maotswa a gagwe a fetiša maotswa a mogol -- wagwe.


text:
A kganyoga Baasuri ba bakgoma le babuši ba go mmatamela ba apere tša botšhepi, ba nametše dipitsi, e le masogana a ditsoro.


text:
Fela, yena Oholiba a phala yola ka bootswa, gobane e be e re ge a bona lebotong go na le diswantšho tša banna ba Kaladea, di ngwadilwe ka letsoku,


text:
Ba itlemile matheka ka mehlantšho, ba rwele dikefa tše di širago, ka moka ba etša matona, e le ba Babelekaladea, ba tswaletšwe gona kua;


text:
Ke ge ba Babele ba etla, ba tsena go yena malaong a go ratana, ba mo tšhilafatša ka bootswa bja bona. Yena, a itšhilafaditše ka bona, a kwa ba mo tenne.


text:
Bootswa bja gagwe ge bo bonala, a apotše bofela bja gagwe, pelo ya ka ya kgaogana le yena, bjalo ka ge e kgaogane le mogolwagwe.


text:
Yena, a ile le maotswa a gagwe, a gopola tša mehla yela a sa le kgarebe, a sa dira bootswa a le nageng ya Egipita.


text:
A boela bononyaneng bja gagwe bja mola e sa le e mofsa, bja mola ba mo swaraka matswele kua Egipita, e sa le matswele a kgarebe.


text:
Hee Oholiba! Bjale Morena Mong wa bohle o re: Tseba gore ke tlo hlohleletša bona bao baratwa ba gago ba ba go tennego, ka ba tliša ba go dika,


text:
Ba Babele le bohle ba Kaladea, ba Pekota le ba Soa le ba Koa, le bohle ba Asuri ba na nabo, masogana a ditsoro, le matona, le babuši, balaodi le balaki, ba nametše dipitsi ka moka ga bona.


text:
Ba a go tlela; mešito ya dipitsi le ya makoloi; ba bantle ba a go bokanela, dikotse le diphemo le dikuane; ba go tiela gare. Ke tlo ba lesa ba go sekiša, ba go ahlolela ka moahlolelo wa bona.


text:
Ke tlo go rolela lehufa la ka, ge bona ba go dira ka sehlogo, ba go kgaola dinko le ditsebe; se se go šaletšego se tlo fišwa ka mollo.


text:
E tlo ba gona go kgaotša bononyana bja gago, le bootswa bja gago bjo o bo thomilego le Baegipita, wa se sa tlo ba lebelela, wa se sa tlo gopola tša Egipita.


text:
Gobane Morena Mong wa bohle o re: O tsebe gore ke tlo go gafela matsogong a bao ba go hloilego, matsogong a bao o tenegilego ka bona.


text:
Ba tlo go dira ka lehloyo, ba tlo go amoga tšohle tše o di ruilego; ba tlo go tlogela o le fela, gore dihlong tša bootswa bja gago, le ditšhila tša gago, le bononyana bja gago, di šale, di le pepeneneng.


text:
Ba tlo go dira ka mokgwa woo, gobane bantle bao o ba šetšego nthago ka go otswa, wa itšhilafatša ka medimo ya bona.


text:
Morena Mong wa bohle o re: O tlo nwa senwelo sa mogolwago se segolo se se tlaraletšego, wa tlo ba wa go segwa le go kwerwa; se tlo ba se tletše tše ntši.


text:
O tlo buiwa ka sona wa hora bohloko; e tlo ba sa kgakanego le sa tšhogo, sona senwelo seo sa Samaria mogolwago.


text:
O tlo se nwa, wa se minola, wa se latswa le ditshetla; o tlo ingwara matswele; ka gobane ke boletše. O realo Morena Mong wa bohle.


text:
Ke tšona tše Morena Mong wa bohle a di bolelago ge a re: Ke lefetša ka gobane o ntebetše, mme wa mphularela. Bjale rwala bononyana bja gago le maotswa a gago.


text:
Morena Mong wa bohle o mpoditše a re: Ngwana motho, a ga o sekiše Ohola le Oholiba? Bola makgapha a bona ba a tsebe.


text:
Gobane ba hladile; diatla tša bona di na le madi. Ba hladile ka medimo ya bona, ba ba ba lahla bana ba bona ba ba ba tswaletšego nna, ba ba fiša ka mollo, ya ba dijo tša medimo.


text:
Se sengwe se ba ntirilego sona sese: Ba tšhilafaditše Ntlokgethwa ya ka mohla woo; ba gobošitše disabatha tša ka.


text:
Ba itše go hlaba bana ba bona ba ipega go medimo, ba nape ba tla Ntlongkgethwa ya ka, ba e goboša mohla woo. Ke tšona tše ba di dirilego Ngwakong wa ka.


text:
Le banna ba kgole o romile wa ba bitša; bona bao ba biditšwe ke batseta, ba tla. Mme wena wa hlapa, wa tlola mahlo, wa apara tša botšhepi,


text:
Gwa napa gwa kwala mašata a mabotho a a thabilego; gwa laletšwa le banna ba matagwa ba lešoka e le ba bantši; ba rwešwa maseka matsogong, le diala tša matsaka dihlogong.


text:
Gomme ba tsena go yena, bjalo ka mola go tsenwa go mosadi wa seotswa; ba tsena go Ohola le go Oholiba, go basadi bao ba dihlola.


text:
Fela, ba tlo sekišwa ke banna ba ba yago ka molao; ba tlo ba ahlolela ka mo go loketšego basadi ba diotswa, ka mo go loketšego dinokwane; gobane ke diotswa, mme diatla tša bona di na le madi.


text:
Lešaba le ba thume ka maswika, le ba kgabutle ka marumo; barwa ba bona le barwedi ba bona ba bolawe; nywako ya bona e tšhungwe ka mollo.


text:
Gore ke kgaotše bohlola mo nageng; basadi ka moka ba eletšege, ba se ke ba dira ka bohlola bjalo ka bona.


text:
E tlo ba go le rolela mabohlola a lena, le lefetšwa dibe tša medimo ya lena; la tlo kgona go lemoga ge Morena Mong wa bohle e le nna.


text:
Ngwana motho! Ngwala ina la letšatši la lehono, ka gobane la lehono le ke lona letšatši le kgoši ya Babele a fihlago motseng wa Jerusalema ka lona.


text:
Mme moloko woo wa dinganga o o kaele sefela, o re: Morena Mong a bohle o re: Hlahlega pitša! E hlahlege o e hladie.


text:
O e kgabele digoba; e be digoba tše dibotse tšohle tša dirope le matsogo; o e tlatše ka marapo a a hlaotšwego.


text:
O tšee yona namanama ya diruoruo, o tsebo bešeletša ka dikgong, e bele. -- E a bela; e tla butšwa e na le marapo a yona.


text:
Ke tšona tše Morena a di boletšego; o re: Joo, motse wa madi! Joo, pitša ya kgwara! Ye kgwara ya yona e sa tlogego! Ntšha digoba mo go yona ka setee; o se di hlaole.


text:
Gobane madi a motse wo a sa le mo go wona; o a tšholletše lwaleng; ga wa ka wa a tšhollela mmung, wa a tšheletša ka mmu.


text:
Ge ke lesa madi a wona a tšhollwa lwaleng, a se ke a tšheletšwa, ke dira gore mo go nna go tsoge kgalefo ya go tlo lefetša.


text:
Rwalela dikgong tše ntši, o bešetše, mollo, o buduše dinama, moro o felele, di swe le marapo a tšona.


text:
O buše o hlahlege pitša magaleng e le fela, tshipi ya yona e hubale, go swe ditšhila tše di lego mo go yona; le kgwara e tšwe.


text:
Nna e mpaletše, e bile e ntenne; kgwara ya yona e sa le e ntši, ga e tšwe, e dula e le kgwara le mollong.


text:
Ditšhila tša gago di befile; ke go hlatswitše, wa se hlatswege. Bjale ditšhila tša gago di ka se tšwe go wene.


text:
Nna Morena ke boletše. Di tlo tla di phethwa ke nna; nka se lese, nka se setše, nka se thiše. O tlo otlwa ka mo go loketšego ditsela tša gago le tiro tša gago. O realo Morena.


text:
Ngwana motho! Tseba gore o tlo tšhoga ke go amogile thabo ya mahlo a gago ka lehu. Mme wena o se ke wa lla, o se ke wa ntšha megokgo.


text:
O fegelelwe teng; o se hlatloše sello; o rwale kefa le dieta; o se ipipe maledu; o se je bogobe bja mahlobogo.


text:
Ya re ke sa tšo botša batho taba tše ka moswana, ka mantšiboa mosadi wa ka a hwa. Ka la ka moswana ka dira ka mo ke laetšwego ka gona.


text:
Botša ba moloko wa Isiraele, o re: Morena Mong wa bohle o re: Tsebang gore Ntlokgethwa ya ka ke tlo e senya, yona le kgantšhago maatla ka yona, lona thabo la mahlo a lena, sellelwa sa dipelo tša lena. Gomme barwa ba lena le barwedi ba lena, bao le ba šiilego, ba tlo fela ka lerumo.


text:
Se nna ke se dirilego, se tlo dirwa ke bolena; le ka se ke la ipipa maledu, le ka se ke la ja magobe a mahlobogo.


text:
Le ka se role dikefa dihlogong, le ge e le dieta dinaong. Le ka se ke la hlatloša sello la golola; le tla fo fegelwa seng, le felela le dibeng tša lena.


text:
Ke mo Hesekiele yo, a tlogo ba seka sa lena ka tšohle tše a di dirilwego, la tlo dira bjalo mohla di tšwelela, la tlo lemoga ge Morena Mong wa bohle e le nna.


text:
Gomme wene ngwana motho, o tsebe gore mohla woo ge ke ba amoga sebo se ba se kgantšhago, le botšhepi bjo ba bo thabelago, le thabo la mahlo a bona, le sellelwa sa dipelo tša bona, le barwa ba bona le barwedi ba bona.


text:
Ka lona leo molomo wa gago o tlo hunologa, ge go tsena mophonyokgi eo, wa bolela o se hlwe o homola. Ke mo o tlogo ba seka mo go bona, ba kgona go tseba ge Morena e le nna.


text:
O bolele le Baamoni o re: Kwang lentšu la Morena Mong wa bohle. Morena Mong wa bohle o re: Ke lefetša tša mola le re: Kgonenee! Le era Ntlokgethwa ya ka mola e gobošwa, le era naga ya Isiraele mola e thosanywa, le era ba moloko wa Juda mola ba išwa bothopša.


text:
Ke nna e! Ke lefetša tšona tšeo ge ke go gafela diatleng tša bona ba bohlabela bao gore ba tle ba go amoge naga, ba hlome mešaša ya bona go yona, ba age meago ya bona go yona. Bona bao ba tlo ja dienywa tša gago, ba tlo nwa maswi a gago.


text:
Motse wa Raba ke tlo o e dira bohutamo bja dikamela, naga ya Amoni ke tlo e dira maraka a dinku, gore le tle le lemoge ge Morena e le nna.


text:
Gobane Morena Mong wa bohle o re: Ke lefetša tšona tšela ge o opa magoswi o tiba fase, o thaba ka pelo ka moka le ka lenyatšo, ge o bona se se dirwago naga ya Isiraele.


text:
Ke ka baka leo ke akgago letsogo la ka ke elwa nago, ka go gafela diatleng tša bantle, wa ba dithebola tša bona, ka go fediša gare ga ditšhaba, ka go senya dinageng, ka go dira naga ya marope, gore o tsebe ge Morena Mong wa bohle e le nna.


text:
Morena Mong wa bohle o re: Ke lefetša tša Moaba le Seire ge ba re: Sedio! Moloko wa Juda o swana le ditšhaba tšohle!


text:
Ke ka baka leo ke tlo go kgaola lehlakore la Moaba, ka mo amoga metse ya kua magomong a gagwe, lona lešofo la naga go fihla Bethejesimothe le Baalimaone le Kiryathaima.


text:
Ka le nea ba bohlabela, ya ba naga ya bona boka naga ya Baamoni, gore Baamoni ba se hlwe ba tsebja gare ga ditšhaba.


text:
Morena Mong wa bohle o re: Ke lefetša tša ge Edomo a dirile ka lehloyo, a hloile ba moloko wa Juda. O ikobetše molato ka go dira ka lehloyo.


text:
Ke ka baka leo Morena Mong wa bohle a rego: Edomo ke tlo go akgela letsogo, ka fediša batho ba gona kua, le dikgomo, ka go dira naga ya marope go tloga ka Themana gwa fedišwa ka lerumo go fihla Dedane.


text:
Mme tefetšo ya ka ya go lefetša Edomo ke tlo e bea seatleng sa setšhaba sa ka sa Baisiraele. Bona ba tlo dira Edomo tše di lekanego pefelo ya ka le kgalefo ya ka, ba tseba gore go lefetša nna. O realo Morena Mong wa bohle.


text:
Morena Mong wa bohle o re: Ke lefetša tše Bafilisita ba di dirilego ka lehloyo, ba dira ka lehloyo le ka sehlogo, le ka bonaba bja kgale bjo bo ratago go fediša.


text:
Ke ka baka leo Morena Mong wa bohle a rego: Ke nna e! Bafilisita ke ba akgela letsogo gore ke fediše bona Bakeretha bao, ke senye mašalela a bona mo lešing la lewatle.


text:
Ke tlo ba dira ka lehloyo le legolo ka dikotlo tše thata, gore mohla ke ba gafetše go lefetšwa, ba tsebe ge Morena Mong wa bohle e le nna.


text:
Ngwana motho! Ke lefetša tše Batiro ba di boletšego ba era Jerusalema ba re: Kgonenee! Magoro a ditšhaba a robagantšwe! Bjale go buletšwe nna! Go tlo huma nna ge go senyegile motse woo!


text:
Bjale Morena Mong wa bohle o re: Ke nna e! Ke lwa le wene Tiro! Ke rapa ditšhaba tše ntši, boka lewatle le rapa mafulo.


text:
Ba tlo tla ba uša merako ya Tiro, ba phušola dibo tša gona. Mme nna, lerole ka gona ke tlo le swiela, gwa šala leswika la fela.


text:
E le felo ga go thea lokwa lewatleng, ka gobane ke boletše. O realo Morena Mong wa bohle. Tiro go tlo thopša ke ditšhaba.


text:
Gobane Morena Mong wa bohle o re: Ke nna e! Ke tliša Nebukadinetsara kgoši ya Babele moo Tiro, yena kgoši ya magoši a leboa. O tla ka dipitsi le koloi le banamedi ba tšona, makokokoko a dira.


text:
O tla thosanya metsana ya gago ya lešing ka tšhoša; wena o tlo go rakelela ka merako, a bopa mmoto a elwa le wena, a go batamela ka dikotse.


text:
O tlo ribegetšwa ke marole a mabitsi; mešito ya tšona le ya makoloi, e tlo šišinya merako ya gago, mohla ba go tsena ka dikgoro wa go tsena motse o thopiwa.


text:
Hlako tša dipitsi tšagwe di tlo gatakanya mapatlelo ago; batho ba gago ba tlo bolawa ka lerumo. Dikokwane tša gago tše di tiilego o tlo di uša.


text:
Ba tlo thopa mahumo a gago, ba tšea matlotlo a gago, ba uša maboto a gago, ba rutla nywako yago ya mathabo. Dikago tša gago, dikota tša gago, le lona lerole la gago, ba tlo di lahlela lewatleng.


text:
Ke tlo go dira leswika la fela, felo ga go thewa lokwa lewatleng. O ka se hlwe o agwa, gobane go boletše nna Morena. O realo Morena Mong wa bohle.


text:
Morena Mong wa bohle o bolela a era Tiro, o re: A dihlakehlake, di ka se šišinyege ka modumo ge o ewa, ka go gokga ga ba hlabilwego, ge mo go wene go gailwa!


text:
Magoši ka moka a lewatleng a tlo fologa didulo, a apola tša bogoši le matsaka, a apara tšhogo, a dula fase a hlakgasela, a tšhogile tše o di dirilego.


text:
Ba tlo thuntšha sello ba go llela, ba re: Joo, ga wa senyega ge! Modulabathobamawatle, motsemoretiwa, o bego o ne maatla mawatleng; bona le baagi ba wona, ba bego ba boifša ke ba agilego mawatleng ka moka.


text:
Ke ka gobane go boletše Morena Mong a bohle, a re: Mohla ke go dira motse wa lešope, wa se hlwe o dulwa, mohla ke rotola meetse a bodiba a go ribegetša, mafulamagolo a go khurumetša.


text:
Ke tlo go fološa, wa ya go badulasekoting, go setšhaba sa bogologolo, kua nageng ya fasefase, felo ga marope a neng le neng a batheogelasekoting, o se sa tlo dula batho, ke se sa go thakga mo nageng ya ba phelago.


text:
Ke go dira setšhošetšo, o ka se hlwe o eba gona. O tlo nyakwa mme wa hlokwa neng le neng. O realo Morena Mong a bohle.


text:
O bolele le Tiro o dutšego matšibogo a lewatle, wa go rekelana le ditšhaba tše dintši tša dihlakehlake, o re: Morena Mong a bohle o re: Wena Tiro o re: Nna ke phethegile botseng bja ka!


text:
Mamati a gago ke a mogobogobo wa Senire; ba tšere morokwana wa kua Libanoni ba dira lefata la maselawatle.


text:
Mahuduo ba a dira ka motholo wa Basani; didulo ba di dira ka moroto wa Khithima, ba di ruma ka naka la tlou.


text:
Mafego a gago ke lešela la matsaka la Egipita, ke sona sefoka sa gago. Hlaka ya gago ke ya leokodi le letala le ya moretele wa Elisa.


text:
Bahudui ba maselawatle ago ke ba Sidone le ba Arafadi; balaodi ba ona ke bona ba bohlale ba bageno, wene Tiro.


text:
Bakgoma ba Gebale le bomakgone ba gona, ke ba go thiba mašoba a maselawatle. Maselawatle a go fela, le beng ba ona, ba tla mme ba rekelana nago.


text:
Madira o a rapa go ba Peresia le ba Ludi le ba Phuthe, ba go hlabanela. Ba fega dikotse le dikuane ba na le wena, ya ba bokwala bja gago.


text:
Merakong ya gago thoko tšohle go eme banna ba Arafadi le madira a gago le ba Gamadi ba mo dibong tša gago. Ba fega dikotse tša bona merakong ya gago thoko tšohle. Ke bona ba go tlaleletša botsoro bja gago.


text:
Ba Tarasisi ba rekelana nago; ba bona boati bja mehuta ya dithoto; ba di šaba ka tšhipi e tshehla, le ka tshipi e tšhweu, le ka morodu.


text:
Ba kua Dedane ke barekiši ba gago; letsogo la gago le fihlela hlakehlake tše dintši; ba go ntšhetša naka la tlou; ba ipega ka morekure.


text:
Ba Siria ge ba rekelana nago ba bone boati bja mediro yago; ba reka ka talama, le ka purapura e khubedu, ka mašela a mebalabala, le ka leokodi le le sese, le ka pheta ya lewatle, le ka pheta e khubedu.


text:
Le ba Juda, le ba naga ya Isiraele ba rekelana nago; ba reka ka mabele a tšwago Minithe, le ka dinkgwana, le ka dinose le makhura, le ka ditlolo.


text:
Le ba Damaseko ge ba rekelana nago ba bona boati bja mediro yago, le dithoto tšago tša mehutahuta; ba tliša sedila sa Helibone, le boya bjo bošwana.


text:
Ba Bedane le ba Jafane ba reka ka mašela a a logilwego; ba rekelana nago ka ditšhipi tše di batotšwego, le ka mere ya Kasia le Kalamo.


text:
Ba Arabia le bakgoma ba Kedara bohle o ba buša papatšong, ge ba šaba ka dikwana le dipudi le diphoko, ge ba rekelana nago.


text:
Babapatši ba Seba le ba Ragema, bona ba rekelana nago ka dinoko tše bohlokwa tša mehutahuta, le ka pheta le tshipi e khubedu; ba reka dithoto tša gago.


text:
Ba Harane, le ba Kanne, le ba Edene, le babapatši ba Seba le ba Asuri le ba Kilimadi, ba rekelana nago.


text:
Bona bao ba rekelana nago ka mašela a botšhepi, a purapura le go logwa ka matsaka, le ka magogwa a mebalabala, le manti a botsana.


text:
Balaodi bago ba maselwatle ba go išitše madibeng, gona kua gare ga mawatle o tlo robaganywa ke ledimo la bohlabatšatši.


text:
Mahumo a gago, le phahlo tša gago, le thoto tša gago, basepediši ba maselawatle le balaodi ba ona, le babetli ba ona, le babapatši ba thoto tša gago, le bahlabani ba gago ka moka ba o bego o na nabo, ba tlo sobela lewatleng mohla o wago.


text:
Ba le mahlobogong a gago ba tlo hlatloša sello ba re: Go kae felo mawatleng go itšego “tuu” boka Tiro!


text:
Mola diphahlo tša gago di sa go boela di etšwa mawatleng, o be o horiša tšhaba tše dintši. Ka boati bja mahumo le diphahlo tšago o be o humiša le dikgoši tša lefase.


text:
Bjale ge o robagantšwe, o širogile mawatleng, o sobetše bodibeng, le diphahlo tšago, le lešaba lago ge le senyegile nago.


text:
Baagi ba dihlakehlake bohle ba eme ba tšhogile ka wena; dikgoši tša bona di gakanegile kudu, di galogile difahlogo.


text:
Ngwana Motho! Botša kgoši ya Tiro o re: Morena Mong wa bohle o re: Ke lefetša boikgantšho bja pelo ya gago, go re: Ke Modimo! Ke dutše dulo sa modimo gare ga mawatle! Mola o le motho; o se Modimo; o itshema fela wa re: Ke ne pelo ya Modimo!


text:
Ke ka bohlale bjo bogolo bjago, ge o kgobetše mahumo ka dipapatšo tšago. Bjalo pelo yago e itheta ka mahumo ago.


text:
Bjale Morena Mong wa bohle o re: Ke lefetša boikgantšho bja pelo ya gago, go itshema wa re: Ke ne pelo ya Modimo.


text:
Bjale ke nna e! Ke go tlišetša ba mathoko, ba ditšhaba tše di šiišago; bona bao ba tlo senya botse bja mahlale ago ba khwamotše tšhoša. Ba tlo goboša bokwala bja gago.


text:
Ge o tlo lebana le ba go bolayago, a o sa tlo fela o re: Ke Modimo? Mola o le motho, o se Modimo, o le matsogong a ba go bolayago.


text:
O tlo bolawa boka mašoboro ke matsogo a ba šele; ka gobane go boletše nna. O realo Morenag Mong wa bohle.


text:
Ngwana motho! Llela kgoši ya Tiro, o mmotše o re: Morena Mong wa bohle o re: Ke wena o bego le tšhupo ya bokwala, o tletše bohlale, o sa hlae bolo.


text:
O be o dutše Edene tšhemong ya Modimo, o apere ditalama tša mehutahuta, tše khubedu le tše tšhweu le tše tala, le pheta ya thaga, le pheta tša mabala, le tše di phadimago, tša go gongwa ka tša tshipi e khubedu. Ke tše di bego di beetšwe wena mola o hlolega.


text:
O be o le Mokerubi wa go bewa kgoši, wa monamoledi. Ke be ke go beetše tšona thabeng e kgethwa ya Modimo, mo o bego o sepela gara magakabje maphadimabokamollo.


text:
Pelo ya gago e tletše sehlogo ka go golelwa ke papatšo, mme wa dira dibe. Bjale ge o gobogile, ke go raka mo thabeng ya Modimo, wena Mokerubi wa monamoledi; ke go tloša moo gara magakabje maphadimabokamollo.


text:
Pelo ya gago e kgantšha botse, wa senya bohlale bja gago o nyaka matsaka. Bjale ke tlo go lahlela fase, ka go dira sebogelo sa dikgoši, di tle di go boge.


text:
Bosenyi bjago ge bo gola, ge go goboga dipapatšo tšago, ke mo o bego o goboša tše kgethwa tša gago. Nna ke tsoša mollo mo motseng wa gago, gore o go tšhume, gore ke go dire morora mo faseng, wa bonwa ke ba go bonego.


text:
O re: Morena Mong a bohle o re: Ke nna e! Ke lwa nago, wene motse wa Sidone; ka wena ke tlo tumišega, gwa tlo tsebja ge Morena e le Nna, ge ke go sekišitše, bokgethwa bja ka bja bonala ka wena.


text:
Motse wago ke tlo o romela dinkhu, le madi mo mapatlelong a wona; dikgobetši di tlo tlala mo go wona, o dikilwe ke marumo. Ke mo ba tlogo tseba ge Morena e le nna.


text:
Ge e le ba moloko wa Isiraele, go bona go ka se hlwe go eba le meetlwa e hlabago, le ge e le lebola le le kago tšwa go ba mathoko, ba ba bego ba ba nyatša; gore ba tsebe ge Morena Mong wa bohle e le nna.


text:
Morena Mong wa bohle o re: Mohla ke phutha ba moloko wa Isiraele ditšhabeng tše ke ba gašanyeditšego mo go tšona, ke mo bantle ba tlogo bona bokgethwa bja ka ka tše ke di dirago Baisiraele. Ba tlo dula nageng ye ke e filego Jakobo mohlanka wa ka.


text:
Ba tlo dula ba iketlile, ba aga nywako, ba šema merara ba tlo dula ba iketlile, ge ke sekiša ba mathoko ba ba bego ba ba nyatša. Ke mo ba tlogo tseba ge Modimo wa bona e le nna Morena.


text:
Ka ngwaga wa lesome, ka la lesome la metšo e mebedi la kgwedi ya lesome, ke tletšwe ke lentšu la Morena, la re:


text:
Ngwana motho! Lebišetša sefahlogo go Farao kgoši ya Egipita, o porofetele yena le naga ka moka ya Egipita.


text:
O bolele o re: Morena Mong wa bohle o re: Ke nna e! Ke lwa nago, wene Farao kgoši ya Egipita, wene kwenakgolo molalelabatho mo nokeng tša gago, o re: Noka ye ke noka ya ka; ke itiretše yona!


text:
Ke tlo go tsenya kgwega ka mohlagareng wa gago; dihlapi tša dinoka tšago ka di gomaretšwe matlagapi ago, ka go rotola mo nokeng tša gago o gomaretšwe matlagapi ke dilhapi tšohle tša dinoka tšago.


text:
Ke tlo go lahlela lešokeng o na le dihlapi tšohle tša dinoka tšago; o tlo rapalala moo ntle, go se be le e a go rwalago a go fihla, ka go dira mojo wa dibata le manong a sebakeng.


text:
Ke mo bohle ba dutšego Egipita ba tlogo lemoga ge Morena e le nna, ka gobane ba moloko wa Isiraele ba hweditše Egipita e la lehlotlo la lehlakanoka.


text:
Ge ba go swara ka seatla o pharoge wa ba hlaba; ge ba itlhotlela ka wena o robege wa ba thekgesediša.


text:
Bjalo Morena Mong wa bohle o re: Ke nna e! Ke go tlišetša lerumo, gore mo go wene ke fediše batho le dikgomo.


text:
Naga ya Egipita e tlo ba lešope le molala wa legwete. Ke mo ba tlogo tseba ge Morena e le nna. Ke lefetša ge o itše: Noka ye ke ya ka; e dirilwe ka nna!


text:
Bjale ke nna e! Ke lwa nago, le dinoka tšago. Naga ya Egipita ke tlo e dira ya marope le molala wa legwete, go tloga Migidolo go goma ka Sebene, le go iša mellwaneng ya Kuše.


text:
Go ka se hlwe go gata lwao la motho le tlhako ya kgomo; go ka se dule motho gwa tlo ba gwa fela masome a mane a nywaga.


text:
Naga ya Egipita ke tlo e dira ya mašope gare ga dinaga tša mašope; metse ya gona e tlo ba ya marako gwa ba gwa fela masome a mane a nywaga. Baegipita ke tlo ba gašanya le ditšhaba, ka ba rakela dinageng.


text:
Gobane Morena Mong wa bohle o re: Ge go fedile masome a mane a nywaga, ke tlo kgobela Baegipita ba boa ditšhabeng tše ba faletšego go tšona.


text:
Mathopša a Egipita ke tlo a buša; ke tlo a bušetša mo nageng ya Patarose, ya setlogo sa bona; ba tlo ba mmušo o potlana moo.


text:
E tlo ba mmušo o potlana gare ga mebušo, o sa hlwego o ikgantšha ditšhabeng. Ke tlo ba lesa ba notlega, ba se hlwe ba buša ditšhaba.


text:
Mmušo wa bona o ka se hlwe o holofelwa ke moloko wa Baisiraele, o ka se hlwe o tsoša mogopolo wola wa karogo ge ba lebeletše gona. Ba tlo tseba ge Morena Mong wa bohle e le nna.


text:
Ka la pele la kgwedi ya pele ya ngwaga wa masome a mabedi a metšo e šupago ke tletšwe ke lentšu la Morena la re:


text:
Ngwana motho! Nebukadinetsara kgoši ya Babele o dirišitše madira a gagwe modiro o mogolo kua motseng wa Tiro. Dihlogo ka moka di hlobegile; magetla ka moka a phumogile; fela, yena le dira tša gagwe ga ba tšwa le selo moo Tiro ka modiro woo, ge ba elwa le motse woo.


text:
Bjale Morena Mong wa bohle o re: Ke nna e! Nebukadinetsara kgoši ya Babele, ke tlo mo neela naga ya Egipita, a tšee mahumo a yona, a thope a rebole, e be meputso ya dira tša gagwe.


text:
Mohlang woo ba moloko wa Isiraele ke tlo ba medišetša lenaka, ka go bolediša gara batho, ba tlo tseba ge Morena e le nna.


text:
Lerumo le tlo tlela Egipita; Kuše go tlo tlelwa ke tlalelo, ge Egipita go tlala ba ba hlabilwego, ge mahumo a gona a tšewa, go ušwa metheo ya gona.


text:
Bakuše, Baputhe, Baludi, ba mahlakanasela a batho, le Bakube, le ba naga ye e lakanego nabo, ba tlo tekolwa ka lerumo gotee le bona.


text:
Morena o re: Ba ba thekgetšago Egipita ba tlo rapalala fase: bokgantšhamaatla bja gona bo tlo kokobetšwa; ba tlo wa ka lerumo ba le moo, go tloga Migidolo go fihla kua Sebene. O realo Morena.


text:
Ke mo ba tlogo tseba ge Morena e le nna, mohla ke tšhuma mollo Egipita, mohla go robega ba go thekgetšago.


text:
Mohlang woo go tlo tšwa batseta ba ke ba romago ka maselawatle ba tšhoša Bakuše baiketli; ba tlalelwa mohla woo wa Egipita. Seleo, letšatši le etla.


text:
Morena Mong wa bohle o re: Mašaba a Egipita ke tlo a fetša ka letsogo la Nebukadinetsara kgoši ya Babele.


text:
Yena le batho ba gagwe, ba ba šiišago ditšhabeng, ba tlo tlišwa ba thosanya naga ye. Ba tlo khwamola tšhoša ba lwa le Egipita, ba tlatša naga ka ditoto.


text:
Ke tlo pšheša dinoka, ka gafela naga matsogong a ba babe, ka e dira ya marope; tše di tletšego mo go yona ke tlo di thosanya ka diatla tša ba šele. Ke realo, nna Morena.


text:
Morena Mong wa bohle o re: Le medimo ke tlo a fediša; le mafela a kua Nofe ke tlo a fediša; le mafela a kua Nofe ke tlo a široša. Mme kgoši ya gona e ka se hlwe e eba motho wa Egipita. Se ke tlogo se bea mo nageng ya Egipita ke tšhogo.


text:
Motse wa Patarose ke tlo o dira lešope; wa Tsoane ke tlo o tšhuma ka mollo; wa Noo ka o ahlolela ka molao.


text:
Ke tlo tšhuma naga ya Egipita; Sini go tlo tlalelwa; Noo go tlo phušolwa; Nofe go tlo hulwa mosegare.


text:
Thagapenese go tlo ba le leswiswi mosegare, ge sefoka sa Egipita ke se robaganya moo, ge go kgantšha maatla go fedišwa moo. Leru le tlo ribegetša wona motse woo, basadi ba išwa bothopša.


text:
Ka la go šupa la kgwedi ya pele ya ngwaga wa lesome la motšo o tee, ke tletšwe ke lentšu la Morena la re:


text:
Ngwana motho! Letsogo la Farao kgoši ya Egipita, ke le robile. Bjale tseba, le ka se ke la tlemelelwa la alafša; le ka se ke la fapša ka mašela; le ka se boele la tia la swara lerumo.


text:
Ke tšona tše Morena Mong wa bohle a di bolelago mola a re: Ke nna e! Ke lwa le Farao kgoši ya Egipita, ke roba matsogo a gagwe, le le tiilego le le le robegilego, gore ke lahliše atla sa gagwe lerumo.


text:
Ke tlo tiiša matsogo a kgoši ya Babele, ka mo nea rumo la ka. A Farao matsogo, ona ke tlo a roba; o tlo rotla a le pele ga kgoši ya Babele boka kgobetši ge e hwa.


text:
Ke tlo tiiša matsogo a kgoši ya Babele, mme matsogo a Farao a tlo repha, gore a tsebe ge Morena e le nna, mola ke neela lerumo seatleng sa kgoši ya Babele, gore a le akalatše godima naga ya Egipita,


text:
Gore Baegipita ke ba tšitlanyetše ditšhabeng, ke ba gašanye le dinaga. Ke mo ba tlogo tseba ge Morena e le nna.


text:
Ka la pele la kgwedi ya boraro ya ngwaga wa lesome la motšo o tee, ke tletšwe ke lentšu la Morena, la re:


text:
O ko lebelele. Asuri o be a etša sehlare sa morokwana Libanoni, sa makala a ditsoro, sa mahlare a go teteana, a moriti; a matelele; ntlha ya sona e be e fihlela kua marung.


text:
Se be se medišitšwe ke meetse, se godišitšwe ke madiba; mo se šemilwego gona se be se dikologwa ke dinoka, tša go iša meelana dihlareng ka moka tša naga.


text:
Ke ka tšeo ge sehlare se se feta hlare ka moka tša naga ka bogolo, sa tšwa thabe tše di ntši, le makala a matelele, ka ge meetse e le a mantši ge se hloga.


text:
Dinonyana tšohle tša mo sebakeng tša tla tša aga dihlaga tša tšona ka mo makaleng a sona; le diphoofolo ka moka tša naga tša tla tša tswalela bana moriting wa sona; le ditšhaba tše dikgolo tša khuta moo.


text:
E be e le se se botse, le ka botelele bja makala, ka gobane se be se namile medu mo go lego meetse a mantši.


text:
Dihlare tša merokwana tša tšhemo ya Modimo di be di sa se ukametše moriti; le megobogobo e be e sa lekane le makala a sona; le yona metholo e be e sa lekane nao. Tšhemong ya Modimo go be go se more o kakago hlare seo ka botse.


text:
Ke nna ke se thakgilego ka boati bja makala; dihlare ka moka tša Edene tša tšhemo ya Modimo, tša se pelokgolela.


text:
Mme Morena Mong wa bohle a re: Ke lefetša boikgantšho, ge se kgantšha botelele, mme sa iša ntlha ya sona marung, pelo ya sona ya ikgodiša ka legolo;


text:
Ke se gafela diatleng tša yo maatla ditšhabeng; gore a se dire ka mo go se loketšego. Nna ke se lahlile.


text:
Se tlo rengwa ke ba šele ba setšhaba sa sehlogo, ba se uša; mme makala a sona a tlo wela dithabeng le mo meeding ka moka ya lefase; mme ditšhaba tšohle tša lefase di tlo tloga mo moriting wa sona tša se šia.


text:
Dinonyana tšohle tša mo sebakeng di tlo aga mo thitong ya sona e wilego; makaleng a sona go tlo dula diphoofolo ka moka tša naga.


text:
E tlo ba go lemoša hlare tšohle tša meetseng gore di se kgantšhe botelele, di se iše dintlha kua marung; tše e lego tše dikgolo mo go tšona, di se eme di itheta ka bogolo, mola meetse di enwa tšohle, le go išwa kua nageng ya fasefase, le bohle bana ba batho ba go fologela moleteng.


text:
Morena Mong wa bohle o re: Mohla o fologela kua bodulabahu, ke tšweleditše sello, bodiba bja hloboga, ka pšheša dinokana tša gona, ka thiba meetse a mantši, ka apeša Libanoni pilo; mere ka moka ya naga ya hlafa ka baka la wona.


text:
Ka tšhoša ditšhaba ka modumo wa ge se ewa, ge ke se fološetša kua bodulabahu le ba go kodumela moleteng; mme meremehlaolwa ya Edene, le yona e botse ya kua Libanoni, yohle ya go nwa meetse, ya wa pelo e le kua nageng ya fasefase.


text:
Le yona e fologetše kua bodulabahu le sona sehlare seo; e ile go ba ba bolailwego ka marumo, bona ba e bego e le maatla a sona, ba dutše moriting wa sona gare ga ditšhaba.


text:
Ka bokwala le bogolo o be o ka bapetšwa le sehlare sefe sa Edene? Mme wa fološetšwa kua nageng ya fasefase, o na le mehlare yeo ya Edene, wa yo rapalala gare ga mašoboro a bolailwego ka lerumo, yena Farao le mašaba agwe ohle. O realo Morena Mong wa bohle.


text:
Ka la pele le kgwedi ya lesome la metšo e mebedi ya ngwaga wa lesome la metšo e mebedi, lentšhu la Modimo le ntletše la re:


text:
Ngwana motho! Tsoša sello sa Farao kgoši ya Egipita, o re: Ba re o ka tau ya ledumaedi gare ga ditšhaba; fela, o ka kwenakgolo mawatleng: O gaša meetse ka dinko tša gago, o a biloša ka maoto ago, o kgotlela dinoka tša gago.


text:
Morena Mong wa bohle o re: Ke tlo go tanya ka lokwa la ka, ka madira a ditšhaba tše dintši, ka go goga ka dithapo tša ka.


text:
Ke tlo go lahlela mo go omilego, ka go rapalatša molaleng, wa hlorangwa ke manong ka moka a sebaka, ka go dira mojo wa dibata tša lefase lohle.


text:
Naga ke tlo e nošetša ka motshotshomo wago, wa madi a gago, ge a goma ka dithaba, meela ya tlala wena.


text:
Mohla o tlogo tima boka mollo, ke tlo šira legodimo, ka fifatša dinaledi ka apeša letšatši ka maru; le ngwedi o ka se hlwe o taga.


text:
Ke tlo go fifaletša dietša tšohle tše di phadimago kua legodimong, ka ribegetša naga yago ka leswiswi. O realo Morena Mong wa bohle.


text:
Ke tlo tlaletša pelo tša ditšhaba tše dintši, ge ke iša phoko ya thobego yago go bantle, dinageng tša ba sa e tsebego.


text:
Ke tlo gakantšha tšhaba tše dintši tša gago; mme magoši a tšona a tlo rekologa ge a bona ge ke retha rumo la ka. Mohla go wago wena, ba tlo roromela ba boifa tše di kago wela bona.


text:
Mašaba a gago le tlo a tekola ka marumo a bagale, a bona ba e lego ba sehlogo ditšhabeng; ke bona ba tlogo senya boipoti bja Egipita, ba fetša mašaba a gona.


text:
Le dikgomo tša gona ka moka ke tlo di fediša gona moo go lego meetse a mantši, a ka se kego a kgotlelwa ke lwao la motho le ka tlhako ya seruo.


text:
Ke mo ke tlogo sekiša meetse a bona, ka ediša noka tša bona bjalo ka makhura. O realo Morena Mong wa bohle.


text:
E tlo re, naga ya Egipita ke e dirile ya mašope, e senyegetšwe ke mahumo a yona, ke bolaile bohle ba ba agilego mo go yona, ke mo ba tlogo tseba ge Morena e le nna.


text:
Ke sona sello se se tlogo llwa; e tlo ba sona sefela sa bana ba bantle, ge ba llela Egipita le mabotho a gona ka moka. O realo Morena Mong wa bohle.


text:
Ka la lesome la metšo e mahlano la yona kgwedi yeo ya ngwaga wa lesome la metšo e mebedi, ke tletšwe le Lentšu la Morena la re:


text:
Ngwana motho! Lla sello sa mabotho a Egipita. Bona le banana ba ditšhaba tše maatla, o ba fološetše kua nageng ya fasefase le ba go fologela moleteng.


text:
Bagale ba dinatla, ba ba lego kua gare ga bodulabahu, ba tlo go bolela le Farao, le ba ba bego ba mo tlatša, ba re: Ologang, le rapalale, lena mašoboro a go bolawa ka lerumo.


text:
Asuri, le mašaba a gagwe, o šetše a le gona moo; o dikologilwe ke mabitla a gabo, a bohle ba go fela ba tekotšwe ke lerumo.


text:
Ke yena wa go fiwa mabitla a gabo gona kua fase moleteng. Lebitla la gagwe le dikologilwe ke madira a gagwe; a bolailwe ohle ke lerumo, bona bao ba bego ba šiiša mola ba sa le nageng ya ba phelago.


text:
Elama le yena o gona kua le mašaba a gagwe; ka moka ga ona a dikologile lebitla la gagwe. Ba bolailwe ba tekolwa ke lerumo; ba fologetše kua nageng ya fasefase e le mašoboro, bonabao ba ba bego ba šiša mola ba sa le nageng ya ba phelago. Bjale ba rwele nyatšego ya bona le ba go fologela moleteng.


text:
Ba mo aletše malao gare ga ba bolailwego, le mašaba a gagwe ka moka; o dikologilwe ke mabitla a bona. Ke mašoboro ka moka ga bona; ba bolailwe ke lerumo, ka gobane ba be ba šiiša mola ba sa le nageng ya ba phelago; bjale ba rwele nyatšego ya bona le ba go fologela moleteng, ba beilwe gare ga ba ba bolailwego.


text:
Le Meseke le Tubala ba gona kua le mašaba a bona, ao mabitla a ona a ba dikologilego; ke mašoboro ka moka ga bona, ba bolailwe ke lerumo; bona bao ba bego ba šiiša mola ba sa le nageng ya ba phelago.


text:
A ba se ke ba latšwa le bagale bao ba bolailwego; ba phalwa ke mašoboro ao a go fologela kua bodulabahu ba na le ditlhamo tša ntwa, ba samišitšwe hlogo ka marumo a bona. Molato wa bona o mo go marapo a bona, ka gobane bagale ba šiiša nageng ya ba phelago.


text:
Le Edomo o gona kua, le magoši a gagwe; le bakgoma ba gagwe ka moka. Bona bao, le ge e le bagale, ba išitšwe go ba ba bolailwego ke lerumo; ba laditšwe le ona mašoboro, le ba go fologela moleteng.


text:
Dikgoši tša leboa di gona kua ka moka ga tšona; le bohle ba Sidone, ba fologetše moo le ba ba bolailwego; ba lewa ke dihlong ka ge ba kile ba šiiša ka bogale bja bona. Ba rapaletše le ba ba bolailwego ke lerumo e le mašoboro; ba rwele nyatšego ya bona le ba go fologela moleteng.


text:
Farao o tlo ba bona a wa pelo, a se hlwe a llela mašaba a gagwe ka moka. Farao le madira a gagwe ke ba go fela ka lerumo. O realo Morena Mong wa bohle.


text:
Gobane ke be ke mmeile go šiiša a sa le nageng ya ba phelago; ke gona a tlo go latšwa le mašoboro ao a go bolawa ke lerumo, yena Farao le mašaba a gagwe ka moka. O realo Morena Mong wa bohle.


text:
Ngwana motho, bolela le ba setšhaba sa geno, o re: Ge nka tliša lerumo nageng; mme setšhaba sa naga yeo sa hlaola monna wa gabo, mme sa mmea mohlapetši;


text:
Mme yena mohlapetši e, ge a bona lerumo le tlela naga, o tlo letša phalafala ya go sebela batho manaba.


text:
Bjalo ge go ka ba le motho e a kwago phalafala yeo, a e kweša mme a nyatša; bjalo ge lerumo le tla la mo tšea, yena eo, molato wa madi e tlo ba wa gagwe,


text:
Ka gobane a kwele mollo wa phalafala, mme a nyatša. Molato wa madi o na nae; ge e ka be a se nyatše, a ka be a phologile.


text:
Fela ge mohlapetši a ka bona lerumo le etla, a se letše phalafala, setšhaba se se sebelwe manaba, mme lerumo la tla la tšea e mongwe wa bona, yena yo, le ge a hwetše dibeng tša gagwe, madi a gagwe ke tlo a latiša go mohlapetši.


text:
Bjale wene ngwana motho, ke go beile mohlapetši wa moloko wa Baisiraele, gore lentšu le o le kwago le etwa molomong wa ka, o ba botše lona o romilwe ke nna.


text:
Ge nka bolela le yo mobe ka re: Wene motho mobe, o tlo hwela ruri! Mme wena wa lesa go bolela le go mo eletša gore a lahle tsela ya gagwe, yena mosenyi eo o tlo hwela molato wa gagwe; fela, madi a gagwe ke tlo a latiša go wene.


text:
Bjale, ge mosenyi eo o mo eletša wa re a lahle tsela ya gagwe, mme yena a gana go e lahla, yena eo o tlo hwela molato wa gagwe, mme wena wa phologa.


text:
Bjale wene ngwana motho, bolela le ba moloko wa Baisiraele, o re: Le bolela taba ge le re: Dikarogo tša rena, re felela ka tšona. Re tlo phologa bjang?


text:
Ka bophelo bja ka -- go bolela Morena Modimo Mong wa bohle -- ruri ga ke kgahlwe ke lehu la modiradibe. Se se nkgahlago ke modiradibe a boa, a lahla tsela yeo ya gagwe, a phela. Boang! Boang! Le lahle ditsela tša lena tše mpe. Le hwelang, lena ba moloko wa Isiraele?


text:
Bjale, wene ngwana motho! Bolela le ba setšhaba sa geno o re: Toko ya moloki ga e phološe mong mohla a hlanogile; bobe bja yo mobe bo ka se uše mong mohla a lahlile bobe bja gagwe. Moloki a ka se phologe ka toko ya gagwe, mohla a senyago.


text:
Le ge moloki ke mmoditše ka re: O tlo phela! Mme yena, a holofetše toko ya gagwe, a dira bokgopo, gona toko ya gagwe ka moka e ka se gopolwe; o tlo hwela bokgopo bjo a bo dirilego.


text:
Le ge yo mobe ke mmoditše ka re: O tlo hwa! Mme yena a lahla dibe tša gagwe, a dira ka molao le ka toko.


text:
A bušetša tša tshwarelelo, a bušetša tše a di utswitšego, a ya ka molao wo o phedišago a se hlwe a dira tše bokgopo, yena eo o tlo phela; a ka se ke a hwa.


text:
Dibe tša gagwe ka moka tše a sentšego ka tšona, a ka se hlwe a gopolwa ka tšona. O dirile ka molao le ka go loka; gomme o tlo phela.


text:
Ge le re: Tsela ya Mong wa bohle ga e a loka; gona lena ba moloko wa Isiraele, le tsebe gore mang le mang ke tlo mo ahlolela ka tsela tša gagwe.


text:
Ka la bohlano la kgwedi ya lesome ya ngwaga wa lesome la metšo e mebedi re le bothopša, go tlile monna e phonyokgilego a etšwa Jerusalema, a re: Motse o thopilwe.


text:
Ge e le nna, ka mantšiboa, mophonyokgi a sešo a fihla, ke ge seatla sa Morena se šetše se ntletše sa mpula molomo; ka moswana ge go fihla monna eo, sa mpula molomo, ka se hlwe ke le semuma.


text:
Ngwana motho! Ba ba agilego maropeng ala a naga ya Isiraele, ba re: Aborahama e be e le motho o tee ge a newa naga ye ya ba ya gagwe; mme rena re ba bantši; re filwe naga ye ya ba ya rena.


text:
Ba botše ge o re: Morena Mong wa bohle o re: E ka ba naga ya lena bjang, ge le ja dinama di na le madi, mahlo a lena ge a lebeletše medimo ya lena e šele, ge le thula madi?


text:
Ge le ikokotlela ka marumo a lena, ge le dira tša makgapha, monna ge a senya mosadi wa wa gabo, a le re e ka ba naga ya lena?


text:
Bolela le bona o re: Morena Mong wa bohle o re: Ka bophelo bja ka! Ba ba agilego kua maropeng ba tla fela ka lerumo; ba ba lego ntle molaleng, ba tlo gafelwa dibata ba lewa ke tšona; ba ba lego mo dibong le mo mefomeng ba tlo hwa ka dinkhu.


text:
Naga yeo ke tlo e dira ya marope fela; go tlo fela maatla a ba bego ba ikogomoša ka ona; mme dithaba tša Isiraele e tlo ba hlaga e sa tsenwe ke motho.


text:
Ke mo ba tlogo tseba ge Morena e le nna; ge naga yeo ke e dirile ya marope le ya hlaga e le go lefetša mabohlola ohle a ba e dirilego.


text:
Wene ngwana motho! Ba setšhaba sa geno ba go bolela ba eme mabotong le mejakong ya nywako; ba botšana ba re: A re yeng hle, re kwe se lentšu la Morena le se bolelago!


text:
Ba tla go wene ka mokgwa wa setšhaba, ba dula pele ga gago eke ke setšhaba sa ka, ba kwa tše o di bolelago; fela, ga ba di dire; ba ratega ka melomo; ge e le dipelo tša bona di ile le megabaru.


text:
Tseba ge! Mo go bona o koša ya baratwa, o ka sereti le sebini; ba fo kwa mantšu a gago; fela ga ba dire tše o di bolelago.


text:
Ngwana motho! Porofetela badiši ba Isiraele. Porofeta o bolele le bona badiši, o re: Morena Mong wa bohle o re: Joo! Badiši ba Isiraele, joo! Ba ikiša mafulong! A ga ke re badiši ke ba go iša dinku mafulong?


text:
Le lle makhura a tšona; le apara boya bja tšona; la hlaba tše di nonnego; ge e le mohlape, wona ga le o diše.


text:
Tše di fokolago ga la ka la di tsoša; tše di babjago ga la ka la di alafa; tše di robegilego ga la ka la di fapa; tše di tšitlanego ga la ka la di gomiša; tše di timetšego ga la ka la di nyaka; le be le di ntšha ka bogale le ka bošoro.


text:
Dinku tša ka tša phapharega le dithaba tšohle le meboto yohle e megolo, di gašane le naga ka moka, go se e a di nyakago a di hlokomela.


text:
Morena Mong wa bohle o re: Ka bophelo bja ka! Ke lefetša tša ge dinku tša ka di dirilwe tša go thopša, ya ba tša go lewa ke dibata ka moka tša naga, ka go hloka modiši, ka ge badiši ba ka ba sa ka ba šetša dinku tša ka; ba ikiša mafulong, ba a hlokiša dinku tša ka.


text:
Morena Mong wa bohle o re: Ke nna e! Ke lwa le badiši bao; ke lata dinku tša ka diatleng tša bona, gore ba se hlwe ba ikiša mafulong. Ke namolela dinku tša ka maganong a bona, di tle di se ke tša hlwa di eba dijo tša bona.


text:
Ke tlo etša modiši ge a hlokomela mohlape wa gagwe mohla a le gare ga dinku tša gagwe tše di bego di gašane. Le nna ke tlo lotola dinku tša ka ka di hlakodiša gohle mo di gašanyeditšwego gona mohla wola wa leru le leswiswi.


text:
Ke tlo di ntšha gare ga ditšhaba, ka di gomiša kua dinageng, ka di tliša mo nageng ya gatšo, ka di fihliša dithabeng tša Isiraele, le dinokaneng, le mo mebotong ya naga ya geno.


text:
Ke tlo di fudiša mafulong a botse mme meraka ya tšona e tlo ba thabeng tše kgolo tša Isiraele. Di tlo hutama merakeng e botse, tša fula mafulomanana thabeng tša Isiraele.


text:
Tše di timetšego ke tlo di nyaka; tše di tšitlanego ke tlo di buša; tše di gobetšego ke tlo di fapa; tše di babiwago ke tlo alafa. Ge e le tše di nonnego, le tše di tiilego, ke tlo di fediša, ka diša dinku tša ka wa go loka.


text:
Bjale Morena Mong wa bohle o re: Hee wene mohlape wa ka! Ke nna e! Ke hlaola nku le nku, le dikgapa le diphoko.


text:
A ke taba e nyenyane ge le futše mafulo a botse; mme tše di šaletšego mafulong la di gataka ka maoto a lena; la re go nwa meetsemasekegi, mme a šaletšego la a kgotlela ka maoto a lena?


text:
A fa dinku tša ka di ka fula tše di gatakilwego ke maoto a lena? A fa di ka nwa meetse a kgotletšwego ke maoto a lena?


text:
Ke tšona tše Morena Mong wa bohle a di bolelago ge a re: Ke nna e! Ke nna ke tlogo hlaola nku e nonnego le nku e otilego.


text:
Ke lefetša tša ge e fokolago le e šušula ka lehlakore le ka legetla, le e hlaba ka dinaka tša lena, la ba la e raka ya ba ya ntle.


text:
Ke tlo di beela modiši o tee wa go di diša, Dafida mohlanka wa ka; yena o tlo di diša; ke yena a tlo go ba modiši wa tšona.


text:
Mme nna Morena ke tlo ba Modimo wa bona. Dafida mohlanka wa ka o tlo ba kgoši ya bona. Nna Morena ke boletše.


text:
Ke tlo dira kgwerano ya khutšo le bona. Ka fediša dibata tše šoro mo nageng; le lešokeng ba tlo dula ba iketlile, ba robale le sekgweng.


text:
Gomme bona le mathethathaba ya ka, ke tlo ba nea tšhegofatšo, ka neša dipula lebaka la gona. E tlo ba dipula tša ditšhegofatšo.


text:
Dihlare tša naga di tlo bea dikenyo tša tšona; mašemo a tlo tšweletša puno; mo nageng ya gabo ba tlo dula ba iketlile, ba tseba ge Morena e le nna, ge ke robile joko ya bohlanka bja bona, ke ba namoletše diatleng tša ba bego ba ba hlankiša.


text:
Ba ka se hlwe ba eba ba go thopša ke bantle; ba ka se lewe ke dibata; ba tlo dula ba iketlile, go se na e a ba tšhošago.


text:
Ke tlo ba beela tšhemo ya makgonthe, ba se sa tlo fetšwa ke tlala nageng yeno, ba se sa tlo imelwa ke go nyatšwa ke ditšhaba.


text:
Ba tlo tseba gore nna Morena Modimo wa bona ke na nabo, le gore bona ba moloko wa Isiraele ke setšhaba sa ka. O realo Morena Mong wa bohle.


text:
Gomme lena le dinku tša ka, dinku tša mafulo a ka; le batho; mme Modimo wa lena ke nna. O realo Morena.


text:
O re: Morena Mong wa bohle o re: Ke nna e! Ke lwa le lena dithaba tša Seire. Ke akalatša letsogo la ka godimo ga lena, gore ke le dire marope le hlaga.


text:
Ke lefetša bonaba bjoo bo sa felego, ge Baisiraele le ba gafela bogale bja marumo mohla wola wa dikotsi, mola go fedišwa molato wa bona.


text:
Bjale Morena Mong wa bohle o re: Ka bophelo bja ka! Ke go dira wa madi; madi a tlogo hlomara, ka gobane o nyaditše madi; bjale o tlo hlomarwa ke ona madi.


text:
Dithaba tša gona ke tlo di dira tša ditoto; mebotong ya gona le meeding ya gona, le dinokeng tša gona tšohle, go tlo rapalala ba ba bolailwego.


text:
Ke tlogo dira mašope a go ya go ile; metse ya gago e ka se hlwe e dulwa ke motho. Ke mo le tlogo tseba ge Morena e le nna.


text:
Ke lefetša tša mola o re: Ditšhaba tše pedi tšeo, le dinaga tše pedi tšeo, e tlo ba tša ka; re tlo di tšea; wa realo mola Morena a dutše mo go tšona.


text:
Bjale Morena Mong wa bohle o re: Ka bophelo bja ka! Ke tlo go dira tše di lekanego lehloyo la gago le lehufa la gago le o ba dirilego ka lona o le lenaba la bona. Bona ba tlo ntseba ka mokgwa wo ke lefetšago ka wona.


text:
Ke mo o tlo go tseba ge Morena e le nna, le gore ke kwele maroga, a gago a o rogilego dithaba tša Isiraele ka ona, wa re: E šetše e le marope: di gafetšwe go lewa ke rena.


text:
Boka mola o thabela go ja bohwa bja moloko wa Baisiraele mola bo thosantše, le wena thaba ya Seire, le naga ya Edomo ka moka, ke tlo le dira tšona tše, la šala le le mašope mo go fela, gwa tlo tsebja ge Morena e le nna.


text:
Bjale wene ngwana motho, porofetela dithaba tša Isiraele, o re: Hee lena dithaba tša Isiraele! Kwang se Morena a se bolelago.


text:
Morena Mong wa bohle o re: Ke lefetša tša ge lenaba le bolela le era lena, la re: Kgonenee! Meboto ya bogologolo bjale e tlo ba ya rena!


text:
Ke gona porofeta o re: Morena Mong wa bohle o re: Ke a lefetša! Ke lefetša ge ba go thosantše, ba rata go go metša thoko tšohle gore o be bohwa bja go lewa ke mašalela a bantle gore o be wa mehlamo ya melomo, wa go nkgišwa ke batho.


text:
Bjale lena dithaba tša Isiraele, kwang lentšu la Morena Mong wa bohle. Morena Mong wa bohle o bolela a era dithaba le meboto le dinoka le meedi, le marope le metse ya matlawa ye e tšerwego ke mašalela a bantle ba mathoko, ya ba ya dikwero tša bona.


text:
Morena Mong wa bohle o re: Ona mašalela ao a bantle, le Edomo ka moka, bona bao ba go tšea naga ya ka ba thabile ka pelo ka moka, e le ba pelo ya lenyatšo, ruri bona ke ba bolela ke tuka bogale.


text:
Porofeta ge o bolele naga ya Isiraele, o bolele le dithaba le meboto le dinoka le meedi, o re: Morena Mong wa bohle o re: Ke nna e! Ke šetše ke boletše ke tuka bogale, ka re: Ke lefetša ge le gobošitšwe ke bantle.


text:
Molato ke wona woo ge Morena Mong wa bohle a re: Ke emiša letsogo la ka, ke ena ke re: Ditšhaba tšeo di le dikologilego, ke tšona di tlogo nyatšega.


text:
Ge e le lena dithaba tša Isiraele, le tlo hlogiša mahlogedi a lena, le tlo beela setšhaba sa ka sa Baisiraele dienywa tša lena, gobane go boa ga bona go kgauswi.


text:
Ka gobane ke nna e! Ke tla go lena; ke dula ke le lebeletše; le ba go tlo lengwa, le go bjalwa dipeu.


text:
Ke tlo ntšifatša batho mo go lena; bohle e tlo ba ba moloko wa Isiraele, ka moka ga bona; metse e tlo dulwa ke batho, marope a tlo tsošwa.


text:
Ke tlo atiša batho mo go lena, le dikgomo di tlo tswala tša ata mo go lena ke tlo agiša batho bjalo ka mehleng ya kgale; ke tlo le setša go fetiša peleng. Ke mo le tlo go tseba ge Morena e le nna.


text:
Ke tlo sepediša batho godimo ga lena; e tlo ba ba setšhaba sa ka sa Isiraele; ke bona ba tlogo dula go lena la ba magae a bona; mme le ka se boele le ba amoga bana.


text:
Morena Mong wa bohle o re: Ba le boletše, lena dithaba, ba re: Le ja batho; le amoga batho ba lena bana!


text:
Nka se hlwe ke dumela ge le gobošwa ke bantle. Le ka se hlwe le imelwa ke go nyatšwa ke ditšhaba; mme batho ba lena le ka se hlwe le ba amoga bana. O realo Morena Mong wa bohle.


text:
Ngwana motho! Mola ba moloko wa Isiraele ba dutše nageng ya bona, ba itšhilafaditše ka ditsela tša bona le ka mediro ya bona. Ditšhila tša bona ke hweditše di etša tšhila tša mosadi wa ditšhila.


text:
Ka thenolela bogale bja ka godimo ga bona ka molato wa madi a ba a tšholletšego nageng yeno, le ka baka la medimo ye ba tšhilafaditšego naga ye ka yona.


text:
Ka ba tšitlanyetša ditšhabeng, ba gašana le dinaga ke ba ahloletše ka go latiša ditsela tša bona le mediro ya bona.


text:
Ya re ge ba fihla ditšhabeng tše ba ilego go tšona, ba goboša leina la ka le lekgethwa ge ba thwe: Ke sona setšhaba sa Morena se; ba khudugile nageng ya gagwe.


text:
Nna ka nyama ka baka la leina la ka le lekgethwa, ge ba moloko wa Isiraele ba le goboša go bantle bao ba ilego go bona.


text:
Bjale botša ba moloko wa Isiraele o re: Morena Mong wa bohle o re: Tše ke di dirago ga ke di dire ka baka la moloko wa Baisiraele; ke di dira ka baka la leina la ka le lekgethwa, leo le le gobošitšego mo go bantle ba le tlilego go bona.


text:
Leina la ka le legolo, le le gobošitšwego go bantle, le gobošitšwego ke bolena mo go bona, ke tla le dira le lekgethwa, gore bantle ba tsebe ge Morena e le nna. O realo Morena Mong wa bohle. Ke tlo dira tšeo, ba di bona ka mahlo ge ke le yo Mokgethwa, ba di bona ka tše ke tlogo di dira bolena.


text:
Ke tlo le ntšha mo gare ga bantle, ka le phutha le etšwa dinageng ka moka, ka le bušetša nageng ya geno.


text:
Ke tlo le fokela ka meetse a sekilego ka le hlatswa, la tšwa ditšhila tša lena ka moka, ka le tloša ditšhila tša medimo ya lena ka moka.


text:
Ke tlo le nea pelo e mpsha, ka bea moya o mofsa teng ga lena. Nameng ya lena ke tlo ntšha pelo ye ya leswika, ka le nea pelo ya nama.


text:
Ke tlo bea Moya wa ka teng ga lena, ka le dira batho ba ba latelago melao ya ka, ba ba hlokomelago mekgwa ya ka ba e dira.


text:
Ke tlo le ntšha ditšhileng tša lena ka moka; ya ba gona ke tlo go bitša mabele ka a atiša: ka se hlwe ke le tlišetša tlala.


text:
Ke tlo atiša le dienywa tša dihlare, le puno mašemong, gore le se hlwe le nyatšwa ke bantle ge le wetšwe ke tlala.


text:
Ke mo le tlogo gopola ditsela tša lena, le mediro ya lena ye e bego e se botse, la nyenywa ke makgopo le makgapha a lena.


text:
Ge ke dira tšeo, e tla ba e se ka baka la lena. O realo Morena Mong wa bohle. Le tsebe fao. Sa lena a e be go itshola le go inyatša ka baka la ditsela tša lena, lena ba moloko wa Isiraele.


text:
Morena Mong wa bohle o re: Mohla ke le hlatswa dibe tša lena ka moka, ke tlo buša ke agiša batho metseng yeno; le marope a tlo tsošwa.


text:
Ba tlo re: Naga yela e bego e le ya marope, e fetogile tšhemo ya Edene; mme metse yela ya matlawa, bjale e ageletšwe ka merako, e na le batho.


text:
Ke mo mašalela a bantle ba lego tikologong ya lena, ba tlo go tseba ge e le nna Morena Mong wa bohle ke tsošago metse ye e phušutšwego, ke lemiša megola. Nna Morena ke boletše; ke tlo dira.


text:
Morena Mong wa bohle o re: Se sengwe sese, se ke tlogo dumela ge ke kgopelwa ke ba moloko wa Isiraele, mme ka ba direla sona: Ke tlo atiša batho ba gabo bjalo ka dinku.


text:
Metse ye e šwalalantšwego e tlo tlala mašaba a batho, bjalo ka mehlape yela e bego e etla Ntlong e kgethwa motseng wa Jerusalema menyanyeng ya gona. Ke mo ba tlogo tseba ge Morena e le nna.


text:
Sa nthethiša nao thoko tšohle mo go fela; ka hwetša e le a mantšintši a tletše molala ka moka, le gona a omeletše ka kudu.


text:
Morena Mong wa bohle o bolela le lena mašapo, o re: Tsebang! Nna ke tliša moya go lena, le tle le phele.


text:
Ke tlo le apeša ka mešifa, ka tsoša nama mo go lena, ka le apeša ka letlalo, ka bea Moya wa ka mo go lena, le tle le phele. Ke mo le tlogo tseba ge Morena e le nna.


text:
Nna ka porofeta ka mo ke laetšwego. Ka re ke sa porofeta, gwa kwala modumo le mogwaša; marapo a batamelana, lešapo la kgotlana le la galo.


text:
Ka re ke sa lebeletše, ka bona mo go ona go eba le ditšhika, go hloga dinama, mme a apara letlalo. Fela, go be go sešo gwa ba le moya mo go ona.


text:
A mpotša a re: Porofeta, wene ngwana motho! Porofeta, o bolele le Moya, o re: Morena Mong wa bohle o re: Hee Moya, tlaa o budulele ba ba bolailwego ba, ba tle ba phele!


text:
Nna ka porofeta ka mo ke laetšwego ka gona; ke ge Moya o tsena go bona, ba phela, ba ema ka maoto, e le mašaba a mantšintši ka kudukudu.


text:
A bolela le nna a re: Ngwana motho! Mašapo ao ke bohle ba moloko wa Isiraele. Bona ba re: Mašapo a rena a omeletše; re senyegetšwe ke lehutšo; re fedile!


text:
Bjale porofeta o ba botše o re: Morena Mong wa bohle o re: Tsebang! Nna ke tlo bula mabitla a lena; ke tlo le ntšha mabitleng a lena, lena setšhaba sa ka; mme ke tlo le iša nageng ya Isiraele.


text:
Mohla ke bula mabitla a lena, ke le ntšha mabitleng a lena, lena setšhaba sa ka, ke mo le tlo go tseba ge Morena e le nna.


text:
Ke tlo tsenya Moya wa ka mo go lena, le tle le phele; ke tlo le dudiša nageng ya lena la tlo tseba gore nna Morena ke dirile se ke se boletšego. O realo Morena.


text:
Bjale wene ngwana motho! Tšea phata e tee o ngwale mo go yona o re: Juda le Baisiraele ba ba nago le yena. O nape o tšee e nngwe phata. Mo go yona o ngwale o re: Josefa, phata ya Efuraimi le bohle ba moloko wa Isiraele ba ba nago le yena.


text:
Gona o ba botše o re: Morena Mong wa bohle o re: Tsebang, ke nna ke tlo go tšea phata ya Josefa e lego seatleng sa Efuraimi le ba moloko wa Isiraele ba ba nago le yena, ka ba kgotlanya le Juda, ya ba phata e tee seatleng sa ka.


text:
O bolele le bona o re: Morena Mong wa bohle o re: Tsebang! Ke nna ke tlogo ntšha Baisiraele mo gare ga ditšhaba tše ba ilego go tšona, ka ba phutha thoko tšohle, ka ba iša nageng ya bona.


text:
Ke tlo ba dira setšhaba se tee moo nageng ye thabeng tša Isiraele. Ka moka ga bona ba tlo ba le kgoši e tee e tlogo ba buša. Ba ka se hlwe ba eba ditšhaba tše pedi; ba ka se hlwe ba arogana mebušo e mebedi.


text:
Ba ka se ke ba hlwa ba itšhilafatša ka medimo ya bona le ka mabohlola a bona, le ka dikarogo tša bona ka moka. Ke tlo ba phološa metseng ya bona ka moka, ye ba bego ba dira dibe ba le mo go yona. Ke tlo ba hlatswa gore e be setšhaba sa ka: Nna ke be Modimo wa bona.


text:
Kgoši ya bona e tlo ba Dafida mohlanka ka; ba tlo dišwa ke modiši o tee ka moka ga bona. Ba tlo latela mekgwa ya ka; ba tlo hlokomela melao ya ka ba dira ka yona.


text:
Ba tlo dula nageng ye ke e neilego Jakobo mohlanka wa ka, ye botataweno ba bego ba dutše mo go yona, le bana ba bona go ya go ile. Mme Dafida mohlanka wa ka e tlo ba kgoši ya bona go ya go ile.


text:
Ke tlo dira kgwerano ya khutšo le bona; e tlo ba kgwerano ye e sa felego ye ke e dirago le bona. Ke tlo ba bea gona ka ba atiša, ka bea Sekgethwa sa ka gare ga bona ka go sa felego.


text:
Ke mo bantle ba tlogo tseba gore ke nna Morena ke dirago Isiraele batho ba bakgethwa ka ge Ntlo ya ka e kgethwa e le mo go bona neng le neng.


text:
Ngwana motho! Lebišetša sefahlogo go Gogo wa naga ya Magogo, go yena mmuši e mogolo wa Meseke le Tubala, o mo porofetele,


text:
O re: Morena Mong wa bohle o re: Ke nna e! Ke lwa nago, wene Gogo, mmuši e mogolo wa Meseke le Tubala.


text:
Ke tlo go gomiša ke go tsentšhitše kgwega mohlagareng, ka go goga le madira a gago ka moka, le dipitsi le banamedi ba tšona ba ba itlhamilego serena ka moka ga bona, e le lešaba le lentši, ka moka ba enetše ka dikotse le diphemo le marumo.


text:
Le Bagomere, le madira a bona ka moka, le ba leloko la Togarama ba kua magomong a leboa, le mašaba a bona ka moka; ke ditšhaba tše dintši tše di nago le wena.


text:
Go tlo fela matšatši a mantši, wa tlo tsebo laiwa. Go tlo fela nywaga, wa tlo tsebo fihla nageng e khutšišitšwego marumo, go ba ba phuthilwego ditšhabeng tše ntši ba tla dithabeng tša Isiraele, tše di bego di dutše e le mašope; ba le moo, ba ntšhitšwe ditšhabeng, ba tla ba dula ba iketlile ka moka.


text:
Ke mo o tlogo fihla boka ledimo, boka leru ge le ribegetša naga, o na le mašaba a gago ka moka, le ditšhaba tše ntši tše di nago nago.


text:
Morena Mong wa bohle o re: Mohla woo mo pelong ya gago go tlo rotoga taba, wa tsenwa ke mogopolo o mobe.


text:
Wa tlo re: A nke ke šwahlele naga ye e ahlamego, wa re: Batho ba ba se nago ntwa, ba ba dutšego ba iketlile, a nke ke ba wele godimo; ba dutše ba se na merako, ba se na meswiko.


text:
O tlo realo o ela go thopa le go rebola; o re: Ke iša seatla go bao ba boetšego maropeng, ba etšwa ditšhabeng, ba rua, ba huma, ba agile gare ga ditšhaba.


text:
Baseba, le Badedane, le babapatši ba Tarasisi, le tšohle ditau tša gona, ba tlogo bolela ba re: Anthe o tlile go rebola dithebola? O epile madira a gago go thopa dithopa, go rwala tshipitshehla le tshipi e khubedu, le go tšea diruo le dithoto, go thopa lehumo le legolo?


text:
Bjale wene ngwana motho, porofetela Gogo o re: Morena Mong wa bohle o re: Mohla woo ge setšhaba sa ka sa Isiraele se dula se iketlile, o tlo di bona.


text:
O tlo tla o etšwa magaeng a gago a kua magomong a leboa, o na le ditšhaba tše ntši, banamedi ba dipitsi ka moka, mašaba a magolo le dira tše ntši;


text:
O tlo tla o etša leru le le ribegetšago naga gore o lwe le setšhaba sa ka sa Isiraele. Ke tše di tlogo direga mehleng e tlago; ke mo ke tlogo go neanya le naga ya ka, gore bantle ba ntsebe, ba bone ge Mokgethwa e le nna; ba di bone ka tše ke tlogo di dira wene Gogo.


text:
Morena Mong wa bohle o re: A ga se wene yo ke mmoletšego mehleng ya kgale ka bahlanka ba ka ba baporofeta ba Isiraele, ba ba porofetilego mehleng yela ya nywaga yela ba re: Ke tlo go tliša godimo ga bona?


text:
Ka kgonthe mohlang woo, mohla Gogo a tlogo tšwela naga ya Isiraele dira, ke mo bogale bja ka bo tlogo tuka. O realo Morena Mong wa bohle.


text:
Ke bolela ke tuka bogale wa mollo, ke re: Ruri mohla woo mo nageng ya Isiraele go tlo ba le tšhišinyego e kgolo.


text:
Ke mo pele ga ka go tlo go roromela hlapi tša lewatleng, le nonyana tša sebakeng, le phoofolo tša nageng, le tše di gagabago mmung, le batho ba dinageng. Dithaba di tlo ušwa, dikgaga di tlo theolelwa, le merako ka moka.


text:
Ke mo nna ke tlogo mo epela dira dithabeng tša ka ka moka. O realo Morena Mong wa bohle; mme ba gabo ba tlo bolayana seng sa bona.


text:
Ke tlo mo otla ka dinkhu le ka madi, ke tlo mo nešetša pula ya mafula le ya mabje a sefako, le mollo le tshebela; di tlo wela madira a gagwe le ditšhaba tše ntši tše di nago le yena.


text:
Ke tlo iponatša bogolo le bokgethwa ka go dira tšeo, ka tsebja ke ditšhaba tše ntši, tša tseba ge Morena e le nna.


text:
Bjale wene ngwana motho! Porofetela Gogo o re: Morena Mong wa bohle o re; Ke nna e! Ke lwa nago, wena Gogo, wena mmuši e mogolo wa Meseke le Tubala!


text:
Ke tlo itia bora bja gago bja tšwa seatleng sa gago sa la ntsogošo, ka itia le mesebe ya gago ya tšwa seatleng sa gago sa le letona, ya wela fase.


text:
Dithabeng tša Isiraele ke mo o tlogo wa, o na le dira tša gago ka moka, le ditšhaba tše di nago nago; ke tlogo gafa wa ba mojo wa manong, le wa maaka ka moka, le wa dibata tša naga.


text:
Magogo le ba ba agilego dihlakehlakeng ba iketlile, ke tlo ba betša ka mollo; ke mo ba tlogo tseba ge Morena e le nna.


text:
Ina la ka le lekgethwa ke tlo le tsebatša setšhabeng sa ka sa Isiraele, ke se hlwe ke dumela ge le ka gobošwa. Ke mo ditšhaba di tlogo tseba ge Mokgethwa wa Isiraele e le nna Morena.


text:
Baagi ba metse ya Isiraele ba tlo tšwa ba gotetša mello ka dibetša, le ka diphemo, le ka dikotse, le ka mara le mesebe, le ka melamo, le ka marumo. Ba tlo fetša nywaga e šupago ba gotša mello ka tšona.


text:
Go ka se iwe dikgonyeng hlageng; di ka se rengwe sekgweng; mello ba tlo gotša ka dibetša; e tlo ba gona go thopolola tše di thopilwego, le go hlakola bahlakodi ba bona. O realo Morena Mong wa bohle.


text:
Mehleng yeo ke tlo kgaolela Gogo felo ga mabitla nageng ya Isiraele, moedi wa baeti wa lewatleng ka thoko ya bohlabela. Ke mo go tlogo kgaotša maeto a Gogo, ge go epelwa yena le madira a gagwe ka moka; felo fao ba tlo re ke Moedi wa makoko a Gogo.


text:
Batho ka moka ka naga ba tlo epela ditoto, ba ithetiša ka gona mohla nna ke tlogo ithetiša. O realo Morena Mong wa bohle.


text:
Go tlo fela go hlaolwa banna ba go ralala le naga, ba epela bafeti bala ba go šalela ntle, gore ba ntšhe naga tšhila. Ba tlo thoma go tsoma ge go fetile kgwedi tše di šupago.


text:
Baraladi ba naga ge ba ralala, e tlo re ge e mongwe wa bona a hwetša mašapo a motho, o tlo tsema seka sa leswika, gore baepedi ge ba fihla, ba ye ba a epele moeding wa makoko a Gogo.


text:
Ge e le wene ngwana motho, Morena Mong wa bohle o re: Bitša manong ka moka a diphego, le dibata ka moka tša naga, o re: Rapang le tleng, le kgobokane le etšwa mathoko ohle, le bokanele sedimo sa ka, se ke le hlabetšego sona, sedimo se segolo dithabeng tša Isiraele; le je dinama, le nwe madi.


text:
Le tlo ja dinama tša bagale; le tlo nwa madi a babuši ba lefase, a dikgapa le dinku, a diphoko le dipoo tše nonnego tša Basani.


text:
Mo ke le solelago, le tlo khora dipitsi le banamedi, le bagale le banna ba bahlabani ba mehutahuta. O realo Morena.


text:
Ke mo borena bja ka ke tlogo bo bea mo go bantle bohle. Mme bantle bohle ba tlo bona moahlolelo wa ka wo ke dirago ka wona, le letsogo la ka le ke le beilego go bona.


text:
Ba moloko wa Isiraele ba tlo tseba ge nna Morena ke le Modimo wa bona, go tloga mohla woo le mehleng e tlago.


text:
Bantle ba tlo tseba gobane ba moloko wa Isiraele ba be ba išitšwe bothopša ka molato wa bona wa ge ba ntlhanogela, nna ka ba fularela, ka ba gafela diatleng tša manaba a bona, ba wa ka lerumo ka moka ga bona.


text:
Bjale Morena Mong wa bohle o re: Bjale ke buša mathopša a Jakobo, ke gaugela bohle ba moloko wa Isiraele ke pelofaletše ina la ka le lekgethwa.


text:
Kgobogo ya bona le bohlanogi bja bona bja mola ba ntlhanogela, ba tlo di ila ge ba dutše mo nageng ya gabo ba iketlile, go se e a ba tšhošago.


text:
Ge ke ba gomiša ditšhabeng, ke ba phutha dinageng tša manaba a bona, ke mo ke tlo tšwelela ke le yo Mokgethwa ke na le bona, baditšhaba tše ntši ba di bona.


text:
Ke mo ba tlogo tseba ge nna Morena Mong wa bohle ke le Modimo wa bona, ge ke ba iša bothopša ditšhabeng, ka buša ke ba kgobela mo nageng ya gabo, ke se šadiše le o tee wa bona.


text:
Nka se dule ke ba fularetše, ka gobane ke tlo ba ke tšholletše Moya wa ka godimo ga moloko wa Isiraele, o realo Morena Mong wa bohle.


text:
Ka la lesome la kgwedi ya pele ya ngwaga wa masome a mabedi a metšo e mehlano wa bothopša bja rena, go fedile ngwaga wa lesome la metšo e mene wa ge motse o thubilwe, ka tlelwa ke seatla sa Morena, sa nkiša gona kua.


text:
A nkiša nageng ya Isiraele ka dipono tša Modimo, a mpea thabeng e telele gagolo, ye ka thoko ya yona ya borwa e bego e ke go agilwe motse.


text:
A mphihliša gona moo, ka bona monna wa lebopo le e kego ke la mphiri, a swere lenti le le logilwego, le lehlaka la go ela; a ema kgorong.


text:
Monna eo a bolela le nna a re: Ngwana motho! Lebelela ka mahlo a gago, o theetše ka ditsebe tša gago, o ele hloko tšohle tše ke tlogo go bontšha tšona; ka gobane o tlišitšwe fa gore o bontšhwe, gore tšohle tše o di bonago o di anegele ba moloko wa Isiraele.


text:
Ka bona morako o dikologile Ntlo ka ntle. Lehlaka le monna eo a bego a le swere, botelele bja lona e be e le meelo e selelago, yeo moelo ka o tee o oketšwago ka bophara bja seatla. A ela bophara bja morako, ya ba lehlaka letee, le boemo ya ba lehlaka letee.


text:
A ya kgorong e lebago bohlabela, a rotoga ka manamelo, a ela serepodi sa kgoro, ya ba lehlaka letee, le serepodi sengwe ya ba lehlaka letee.


text:
Phapoši ya moletakgoro e be e le lehlaka letee bophara, le botelele e be e le lehlaka letee; sebaka sa mo gare ga diphapoši, e be e le meelo e mehlano; le botelele bja direpodi tša kgoro mathuding e be e le lehlaka letee.


text:
A ela le mathudi a mangwe a kgoro, meelo e seswai; dikokwane tša ona, meelo e mebedi; mathudi ao a be a le ka sa teng.


text:
Diphapoši tša kgorong e lebilego bohlabela e be e le tše tharo ka thoko ye le ka thoko ye; di be di lekana tšohle tše tharo, le dikokwane tša tšona ka moka di be di lekana.


text:
Pele ga diphapoši go be go na le modutudu wa moelo o tee ka thoko ye le ka thoko ye; diphapoši di be di na le meelo e selelago ka thoko ye le ka ye.


text:
A ela yona kgoro, a thoma dirulelong tša diphapoši tša thoko yeno a fihla dirulelong tša ka thoko yela, meelo e masome a mabedi a metšo e mehlano. Mejako e be e lebane.


text:
A dira dikokwane, meelo e masome a selelago; dikokwane di be di dikologile lapa la kgorong yeo ka thoko tše go fela.


text:
Go tloga mo matsenong a kgoro, go fihla matsenong a kgoro ya ka gare, e be e le sebaka sa meelo e masome a mahlano.


text:
Go be go na le mašoba a diphapoši mathuding a kgorong ka thoko tše go fela ka gare ga dikokwane. Dikokwane di be di tlokilwe dihlare tša molala.


text:
A nkiša lapeng la ka ntle; moo go be go go na le diphapoši le lebatho la mathudi a a diretšwego lapa ka moka thoko tšohle. Mathuding go be go na le phapoši tše masome a mararo.


text:
Lebato leo le be le batagane le dihlakore tša kgoro, le namile le botelele bja kgoro, le lona lebato la tlase.


text:
A ela bophara bja lapa a etšwa kgorong ya ka tlase, a fihla kgorong ya ka gare, ya ba meelo e lekgolo thoko ya bohlabela le ya leboa.


text:
Diphapoši tša gona ka thoko ye le ka thoko ye e be e le tše tharo. Dikokwane tša gona, le mathudi a gona, di be di lekana le tša kgorong ya pele; botelele bja tšona e be e le meelo e masome a mahlano; bophara e be e le meelo e masome a mabedi a metšo e fetšago seatla.


text:
Le mašoba a gona, le dihlare tša melala, di be di lekana le tša kgoro yela ya bohlabela. Go iwa go yona ka manamelo a kgato tše šupago. Mathudi a gona a be a lebile ka gare.


text:
Go be go na le mojako o išago lapeng la ka gare; o be o lebane le mojako wa thoko ya leboa, o swana le wa thoko ya bohlabela. A ela a thoma mojakong, a fihla go o mongwe, ya ba meelo e lekgolo.


text:
A tloga le nna ra leba thoko ya borwa; ka hwetša go na le kgoro e lebilego thoko ya borwa; a ela dikokwane le mathudi a gona, a hwetša di lekana le tšela.


text:
Le mašoba a be a le gona mathuding a gona a ka thoko tšohle; a be a swana le mašoba ala a mangwe; botelele e be e le meelo e masome a mahlano, bophara e le meelo e masome a mabedi a metšo e mehlano.


text:
Manamelo a gona e be e le a dikgato tše di šupago, a be a iša mathuding a gona. Dikokwane di be di tlokilwe ka mehlare ya melala ka thoko ye le ka thoko ye.


text:
Le gona go be go na le mojako o išago lapeng la ka gare la thoko ya borwa. A le ela a thoma mojakong ka thoko ya borwa a fihla mojakong o mongwe, ya ba meelo e lekgolo.


text:
A ntsenya ka yona kgoro yeo ya thoko ya borwa, a nkiša lapeng la ka gare. A ela mojako wa gona, wo o bego o lekana le yela e mengwe.


text:
A ela diphapoši tša gona, le dikokwane tša gona, le mathudi a gona, tše di bego di lekana le tšela tše dingwe. Go be go na le mašoba le mathudi a go swana le ala a go dikologa thoko tšohle; botelele e be e le meelo e masome a mahlano, bophara e be e le meelo e masome a mabedi a metšo e mehlano.


text:
Mathudi a be a le gona thoko tšohle; botelele bja ona e be e le meelo e masome a mabedi a metšo e mehlano, bophara e be e le meelo e mehlano.


text:
Le ka thoko ya go leba lapeng la ka ntle go be go na le mathudi a dikokwane tše di tlokilwego mehlare ya melala; manamelo a gona a be a na le dikgato tše seswai.


text:
A ela le diphapoši tša gona, le dikokwane tša gona, le mathudi a gona; di be di lekana le tšela tše dingwe. Le moo go be go na le mašoba le mathudi thoko tše go fela. Botelele e be e le meelo e masome a mahlano; bophara e be e le meelo e masome a mabedi a metšo e mehlano.


text:
Go be go na le mathudi a go leba lapeng la ka ntle, a bego a na le dikokwane tše di tlokilwego melala, di eme thoko ye le ye; manamelo a gona a be a na le dikgato tše seswai.


text:
A ela le diphapoši, le dikokwane, le mathudi. Le mašoba a be a le gona thoko tšohle. Botelele bja ona e be e le meelo e masome a mahlano, bophara e le meelo e masome a mabedi a metšo e mehlano.


text:
Dikokwane tša gona di be di lebile lapeng la ka ntle, di tlokilwe mehlare ya melala ka thoko ye le ye. Manamelo a gona a be a na le dikgato tše seswai.


text:
Gona moo go be go na le phapoši ye mojako wa yona o bego o tšwela mathuding a kgorong; e be e le mo ba bego ba hlatswetša dihlabelo gona.


text:
Moo mathuding a kgorong go be go beilwe medutudu, e mebedi ka thoko ye le ka ye; ke mo go bego go hlabelwa didimo le dibego.


text:
Le ka thoko ya ka ntle, mo go namelwago kgorong ya thoko ya leboa, go be go na le medutudu e mebedi; le ka thoko e nngwe ya mathudi go be go na le medutudu e mebedi.


text:
E be e le medutudu e mene ka thoko ye, le e mene ka thoko yela ya mojako; ka moka e be e le medutudu e seswai, e bego e le ya go hlabelwa mo go yona.


text:
Medutudu yeo ya go hlaba dihlabelo mo go yona e be e le ya maswika a a betlilwego. Botelele bja modutudu le bophara bja wona e be e le moelo o tee le seripa; boemo e be e le moelo o tee. E be e na le mo go bewago mefaka le dibjana tša go hlaba dihlabelo.


text:
Mo medutudung go be go dirilwe merumo e lekanago le bophara bja seatla, e le mo go fela ka ngwakong. Dinama tša dihlabelo di be di bewa medutudung.


text:
Mojako wa ka gare o be o bapetšwe ke phapoši tše pedi tša ba go leta kgoro ya ka gare, di lebile thoko ya borwa; phapoši e bapetšego le kgoro ya thoko ya bohlabela e be e lebile thoko ya leboa.


text:
Phapoši e lebilego thoko ya leboa ke ya baperisita ba go lotola aletare; ke ya barwa ba Tsadoko, e lego bona Balefi ba go batamela Morena ba mo direla.


text:
A ela lapa, botelele ya ba meelo e lekgolo, le bophara ya ba meelo e lekgolo; dihlakore tše nne tša lona di be di lekana. Aletare yona e be e eme pele ga mojako wa Ntlo.


text:
A nkiša mathuding a Ntlokgethwa, a ela dikokwane tša ona; bokoto bja dikokwane e be e le meelo e mehlano go ya ka thoko ye le ye; mojako go ahlama e be e le meelo e lesome la metšo e mene; maboto a mojako e be e le meelo e meraro ka thoko ye le ka thoko ye.


text:
Botelele bja mathudi ao e be e le meelo e masome a mabedi, bophara e le meelo e lesome la motšo o tee. Go be go iwa ka manamelo a kgato tše lesome. Dikhutlong go be go na le dikokwane ka thoko ye le ka thoko ye.


text:
A nkiša Ntlongkgethwa, a ela dikokwane bophara bja thoko ye le thoko ye e be e le meelo e selelago. Ke bjona bophara bja Ntlokgethwa.


text:
Go ahlama ga mejako e be e le meelo e lesome, leboto la ka thoko ye le ka thoko ye e be e le meelo e mehlano. Botelele bja Ngwako a ela ya ba meelo e masome a mane; bophara ya ba meelo e masome a mabedi.


text:
A tsena a ela dikokwane tša dijakwana, ya ba meelo e mebedi, mojako ya ba meelo e selelago, mathoko a dijakwaneng ya ba meelo e šupago ka thoko ye le ka thoko ye.


text:
A ela felo fao, botelele ya ba meelo masome a mebedi ka bophara bja yona Ntlo. Mme a mpotša a re: Ke sona Sekgethwakgethwa.


text:
A ela leboto la Ngwako, ya ba meelo e selelago; a ela bophara bja diphapoši tša dihlakoreng tša Ntlo, ya ba meelo e mene e mene, di dikologa le Ntlo thoko tšhole.


text:
Diphapoši e be e le tše masome a mararo; di be di hlatlagane di le tharo, di balwa gararo, e le diphapoši tše di kgotlanego le leboto, di eme ka lona, le ge di sa agelwa lebotong.


text:
Diphapoši tša godimo di be di feta tša tlase ka bophara, ka go sesefala ga leboto la Ntlo ge le eya godimo. Diphapoši tša godimo, go be go iwa ka manamelo a tšwago go tša gare le go tša tlase.


text:
Ka bona Ntlo e dikologilwe ke modutudu ka ntle, o thekgile diphapoši ka bophara bja lehlaka le meelo e selelago, o etša legetla.


text:
Bokoto bja leboto le le bego le bapetšwe ke diphapoši, e be e le meelo e mehlano. Sebaka se se šadišitwego ke diphapoši tša Ntlo.


text:
Go iša diphapošing tša ntle, e be e le lapa la meelo e masome a mabedi le le bego le dikologa le Ntlo thoko tšohle.


text:
Mejako ya diphapoši e be e tšwela lapeng le, e mengwe e leba leboa, e mengwe e leba borwa; sebaka se se šaletšego sa ka gare e be e le sa meelo e mehlano thoko tšohle.


text:
Moago wa ka ntle o bataganego le morako ka thoko ya bodikela, o be o na le meelo e masome a šupago. Leboto la moago woo bokoto e be e le meelo e mehlano thoko tšohle, botelele e be e le meelo e masome a senyane.


text:
A ela yona Ntlo, ya ba meelo e lekgolo; a ela lapa, le maboto, le meago ya gona, ya ba meelo e lekgolo.


text:
A ela lapa la mojakong wa Ntlo, le le dikologilwego ke morako wa thoko ya bohlabela, ya ba meelo e lekgolo.


text:
A ela botelele bja moago wa ka ntle o bataganego le morako wa ka thoko ya bodikela, le mathudi a ka thoko ye le ye, ya ba meelo e lekgolo.


text:
Maboto a Ntlokgethwa le a mathudi a yona a be a manegilwe ka mamati. Go be go na le mašoba a go tsena seetša se etšwa godimo. Maboto a be a manegilwe ka mamati go tloga fase go fihla mašobeng ao a bego a le mabotong a dihlakore.


text:
Le lebotong la ka godimo ga mojako, ka ntle le ka gare, le mabotong ka moka ka thoko tšohle, go be go setilwe diswantšho.


text:
Diswantšho e be e le tša Bakerubi le mehlare ya melala; molala o tee o le gare ga Bakerubi ba babedi, Mokerubi o be a na le difahlogo tše pedi.


text:
Sefahlgo ka thoko e nngwe e be e le sa motho se lebane le molala; sa ka thoko e nngwe e be e le sa tau se lebane le molala.


text:
Bakerubi le melala, di be di setilwe lebotong go tloga fase go ya godimo ga mojako mo lebotong la Ntlokgethwa.


text:
Dijakwane tša Ntlokgethwa di be di setilwe thoko tše nne. Mojakong wa Ntlokgethwa go be gobeilwe selo seka-aletare.


text:
Boemo bja sona e be e le meelo e meraro; bophara bja sona e be e le meelo e mebedi, se dirilwe ka mamati, se na le dikhutlo tše nne, maoto a sona le mahlakore e be e le a phata. A mpotša a re: Ke sona sethala sa go bewa pele ga Morena.


text:
Mo go dipati tšeo go be go setilwe Bakerubi le melala boka mabotong. Mathudi a ka ntle a be a ruletšwe ka mamati a magolo a diphata.


text:
Ka dihlakoreng tša mathudi go be go na le mašoba, le diswantšho tša melala bjalo ka mabotong le mamating.


text:
A nkiša lapeng le ka ntle la thoko ya leboa phapošing tše di bataganego le lapa la moagong wa thoko ya leboa.


text:
Ka mo pele botelele bja wona e be e le meelo e lekgolo; mojako o le ka thoko ya leboa; bophara e le meelo e masome a mahlano.


text:
Lapa la ka gare, le e bego e le la meelo e masome a mabedi, le le bataganego le lebato la lapa la ntle le be le dikologilwe ke mathudi a a hlatlaganego gararo.


text:
Mo mejakong ya diphapoši tša gona go be go le lebato la go itshepelela la bophara bja meelo e lesome, le na le madutudu wa moelo o tee. Mejako ya gona e be e lebile thoko ya leboa.


text:
Diphapoši tša ka godimo di be di pitlagane, di fetwa ke tša tlase le tša gare; di be di fokotšwa ke mathudi a gona.


text:
Ka gobane di be di hlatlagane e le tše tharo, di se na dikokwane bjale ka tšela tša malapeng a mangwe. Ke tšona di hlokišitšego diphapoši tša gare le tša godimo sebaka.


text:
Ge e le morako wa ka ntle, o šikago le diphapoši o lebile lapeng la ka ntle botelele bja wona e be e le meelo e masome a mahlano.


text:
Le diphapoši tše di lokologanego di bapetše le wona di lebile lapeng la ka ntle, e be e le meelo e masome a mahlano, molokoloko wola o lebanego le Ntlokgethwa e be e le meelo e lekgolo.


text:
Mojako wa go tsena o be o le ka tlase ga diphapoši tšeo tša ka thoko ya bohlabela, ge motho a tsena gona a etšwa lapeng la ka ntle.


text:
Le ka mathoko a lapa le go be go gona le diphapoši mo morakong, di lebile mo lapeng le moagong wa ka ntle.


text:
Di be di na le lebato la go itshepelela, di swana le diphapoši tšela tše dingwe di lebilego thoko ya leboa ka botelele le ka bophara le ka mejako le ka mamati le ka moagelo.


text:
Le yona mejako ya diphapoši e be e le bjalo, e lebile borwa. Mo tsela ya mathudi e felago, go be go na le mojako o išago lapeng o lebile bohlabela, mo go tsenwago ka gona.


text:
A mpotša a re: Diphapoši tša ka thoko ya leboa, le tša ka thoko ya borwa, tše di dikologilego lapa leo, ke diphapoši tše kgethwa, mo baperisita ba ba batamelago Morena ba jelago tše kgethwakgethwa gona. Ke mo go bolokwago tše kgethwakgethwa, le dibego, le dineo, le didimo, le dilefa; ka gobane ke felo gokgethwa.


text:
Baperisita ge ba tsena, ka gobane ge ba tšwa Ntlongkgethwa ga ba dumelelwe go fo tšwela lapeng la ka ntle. Diaparo tša mediro ya bona ba di apola mo; ba di boloka mo; gomme ba apare diaparo tše dingwe, ba tsebo tšwela mo go lego batho ba bangwe.


text:
Ya re ge a feditše go ela meago ya ka gare, a ntšhetša ntle ka tsela ya kgoro e lebilego bohlabela. Bjale a ela lehlakore leo ka moka.


text:
Lehlakore leo la thoko ya bohlabela a le ela ka lehlaka lela; botelele ka moka ya ba dihlaka tše makgolo a mahlano.


text:
A ela thoko tše nne ka mokgwa woo. Felo mo go agilwego Ntlokgethwa go be go dikologilwe ke morako wo o bego o elwa ka dihlaka tše makgolo a mahlano thoko tšohle, morako e be e le wa go aroganya felo gokgethwa le tše di ilago.


text:
Ka bona go etla letago la Modimo wa Isiraele le etšwa thoko ya bohlabela. Ka kwa modumo wa lona o etša modumo wa meetse a magolo; lefase la bonegelwa ke letago la gagwe.


text:
Ka bona pono e etšago yela ye nkilego ka e bona mohla wola a tlile go senya motse, le yela ka go e bona nokeng ya Kebara mme ka khunama ka lotšha.


text:
A bolela a re: Ngwana motho! Felo fa ke mo go lego sedulo sa ka sa bogoši; ke mo go gatago nao tša ka; ke mo ke tlogo dula gare ga Baisiraele go ya go ile. Mme ba moloko wa Isiraele le magoši a bona ba ka se hlwe ba goboša ina la ka le lekgethwa ka mabootswa a bona le ka ditoto tša magoši a bona mohla a hwago.


text:
Ke tša mola ba sa bapeditše direpodi tša bona le direpodi tša ka, le dijakwana tša bona di sa batagane le dijakwana tša ka; re fatagane ka leboto fela. Ba sentše ina la ka le lekgethwa ka mabohlola a bona a ba bego ba a dira, ka ba ka ba ja ke befetšwe.


text:
Bjale ba tlo lahla mabootswa a bona, le ditoto tša dikgoši tša bona ba tlo di iša kgole le nna, ka tlo kgona go dula gare ga bona go ya go ile.


text:
Ge e le wene ngwana motho! Anegela ba moloko wa Isiraele tša Ntlo ye, gore ba itshole ba lahle makgopo a bona, ba ele ka hlokomelo.


text:
Ge ba lewa ke dihlong ka molato wa tšohle tše ba di dirilego, gona o ba anegele tša Ntlo ye, le tša moagelo wa yona, le tša mejako ya yona, le tša mekgwa le melao; ba di bone o di ngwala, gore ba latiše moagelo wa yona le melao ya yona ba e dire.


text:
Molao wa yona Ntlokgethwa šo: Felo ka moka mo e agilwego ntlheng ya thaba thoko tšohle ke felo mo go kgethwakgethwa. Ke wona molao wa Ntlo.


text:
Meelo ya aletare še: Go elwe ka moelo wa batho wa oketšwa ka bophara bja seatla. Modutudu wa aletare e be moelo o tee boemo le bophara; o be le mariba a bophara bja seatla. E be wona motheo wa aletare.


text:
Go tloga motheong wo go bewe modutudu wa bobedi, wo, ge o elwa go tloga lebatong, boemo ya ba meelo e mebedi, bophara moelo o tee. Go tloga lebatong la tlase go fihla go la godimo e be meelo e mene, le bophara bja moelo o tee.


text:
Go kgono bewa sebešo sa aletare; boemo e be meelo e mene; ke mo go tlo go ema dinaka tše nne, di lemetše godimo.


text:
Aletare e be le botelele bja meelo e lesome la metšo e mebedi, le bophara bja meelo e lesome la metšo e mebedi; mahlakore a mane a yona a lekane.


text:
Modutudu wa tlase e be meelo e lesome la metšo e mene botelele le bophara thoko tšohle tše nne; mariba a wona e be seripa sa moelo; moseneke wa gona o dikologe e le moelo o tee; manamelo a aletare a be ka thoko ya bohlabela.


text:
A bolela le nna a re: Ngwana motho! Morena Mong wa bohle o re: Melao ya aletare še ya mohla e agilwe, ke ya go fiša didimo, le ya go fokela madi.


text:
Morena Mong wa bohle o re: Baperisita ba Balefi ba moloko wa Tsadoko, bona ba go batamela ba ntirela, o ba nee powana ya sedimo sa sebego.


text:
O tšee madi a yona o fetše dinaka tše nne tša aletare, le dikhutlo tše nne tša modutudu, o fetše o dikologa le mariba a wona; e be go e hlatswa le go e direla poelano.


text:
Ka letšatši la bobedi o tliše phokwana e se nago bosodi, e be ya sebego. Aletare e hlatswiwe ka mokgwa o bjalo, bjalo ka ge e hlatswitšwe ka powana yela.


text:
O di batametše pele ga Morena; baperisita ba gaše letswai mo go tšona, ba di hlabele Morena, e be sehlabelo sa Morena,


text:
O dire matšatši a šupago o tliša sehlabelo sa tebogo; go tlišwe powana le kgapana ya mohlape; di tle di se na bosodi.


text:
Ge go phetegile ona matšatši a šupago ao, ka la seswai ke mo baperisita ba tlo go kgona go tliša didimo tša lena aletareng. Ke mo le tlogo nkgahla. O realo Morena Mong wa bohle.


text:
A goma le nna ka tsela e yago kgorong ya Ntlokgethwa ya ka ntle e lebilego bohlabela, ye e bego e tswaletšwe.


text:
Morena a bolela le nna a re: Kgoro ye e tlo dula e tswaletšwe; e ka se ke ya bulwa; go ka se ke gwa tsena motho ka yona, ka gobane Morena Modimo wa Isiraele o tsene ka yona; e tlo dula e tswaletšwe.


text:
Kgoši yona, ka gobane e le kgoši, yona e tlo dula kgorong yeo, ge e ja bogobe pele ga Morena; a e tsene ka tsela ya mathudi a kgorong yeo, e be e tšwe ka yona tsela yeo.


text:
A tloga le nna ka tsela e yago kgorong ya leboa, mo Ntlo e lebilego gona. Ge ke lebelela ka bona letago la Morena le tletše Ntlo ya Morena; nna ka khunama ka lotšha.


text:
Morena a bolela le nna a re: Ngwana motho! Ela hloko o lebeleše o bone ka mahlo, o theetše tše ke tlogo go botša tšona tša mekgwa ka moka ya Ntlo ya Morena le tša melao ya yona ka moka. O šetše matseno ka moka le matšo ka moka a Ntlokgethwa.


text:
O botše dinganga tšeo tša moloko wa Isiraele, o re: Morena Mong wa bohle o re: Makgapha a lena ba moloko wa Isiraele ke a mantši ka kudu; go hwetše.


text:
Ka gobane le dumetše ge Ntlongkgethwa ya ka go tsena batho ba mohuta o šele, ba dipelo tše di sa bollago, le ba mebele e sa bollago; ba tla fa Ngwakong wa ka ba o goboša mola le tliša dijo tšaka le makhura le madi, la senya kgwerano ya ka, la boeletša mabohlola a lena ka moka.


text:
Lena la lesa go dira mediro e mekgethwa ya ka, la bea ba mohuta o šele, ba le direla mediro ya ka Ntlongkgethwa ya ka.


text:
Morena Mong wa bohle o re: Go se ke gwa ba le motho wa mohuta o šele, wa pelo e sa bollago, le wa mmele o sa bollago, e a kago tsena Ntlongkgethwa ya ka; ke ra bona batho ba šele ba ba go tswakana le lena Baisiraele.


text:
Ge e le Balefi ba go ntahla mola Baisiraele ba go ntlhanogela ba latela medimo ya bona, bona ba tlo rwala molato wa bona.


text:
Ke bona ba go ntlhankela Ntlong e kgethwa ya ka, e le baletamejako ya Ntlo, le ba go dira mediro ya Ntlong, e le ba go hlaba dihlabelo le didimo tša setšhaba, ba go ema pele ga batho le go ba direla.


text:
Ke lefetša tša ge ba direla batho ka go hlankela medimo ya bona, ba kgopiša ba moloko wa Isiraele ba ba diriša dibe. Ke lefetša tšona tšeo ge ke ena ke re: Ba tlo rwala molato wa bona! O realo Morena Mong wa bohle.


text:
Ba se ke ba mpatamela ba ntlhankela e le baperisita; ba se ke ba batamela tše di kgethwa tša ka ka moka le Sekgethwakgethweng. A ba rwale nyatšego ya bona le makgapha a bona a ba a dirilego.


text:
Ba go mpatamela ke baperisita ba Balefi ba moloko wa Tsadoko, ba ba šeditšego mediro ya Sekgethwa sa ka mola Baisiraele ba ntlhanogela. Bona bao a ba mpatamele ba ntlhankele, mme ba eme pele ga ka ba ntlišetše madi le makhura. O realo Morena Mong wa bohle.


text:
Bona a ba tsene Sekgethweng sa ka; bona a ba tle dijong tša ka ba ntlhankele, ba lotole mediro ya ka.


text:
Mohla ba tsenago ka dikgoro tša lapa la ka la ka gare, ba tsene ba apere diaparo tša leokodi; ba se ke ba tla ba apere tša boya bja dinku ge ba tla go nthlankela dikgorong tša lapa la ka gare mo Ntlong.


text:
Dihlogong tša bona ba rwale dikefa tša leokodi, ba tšware dithema tša leokodi, ba se ke ba apara tše di bitšago mphufutšo.


text:
Ge ba tšwela lapeng la ka ntle la setšhaba, ba apole diaparo tše ba bego ba di apere ba sa dira; ba di tlogele mo diphapošing tša Ntlokgethwa, ba tšwe ba apere tše dingwe, gore ba se tlele batho le diila ka diaparo.


text:
Dihlogo tša bona di se ke tša dutulwa, le gona ba se ke ba lesa meriri ya ba e metelele; ba kute meriri ka mo go swanetšego.


text:
Moperisita a se ke a tšea mosadi wa mohlologadi, le ge e le e a hladilwego, ya ba mosadi wa gagwe; a a tšee kgarebe ya moloko wa Isiraele; ge e le mohlologadi, gona e be mohlologadi wa moperisita.


text:
Ba rute setšhaba sa ka go hlaola se sekgethwa go se e sego se sekgethwa, le sa tšhila go se e sego tšhila.


text:
Ge go na le kgang, a go ahlole bona; ba ahlole ka go ya ka moahlolelo wa ka le ka molao wa ka; ba lotole mekgwa ya ka menyanyeng ya ka ka moka, ba kgethe disabatha tša ka.


text:
Ba se ke ba tsena mo go lego mohu, ba se tlo tšhilafala. Ge go hwile tatagwe le ge e le mmagwe, goba morwa wa gagwe, goba morwedi wa gagwe, goba ngwanabo le ge e le kgaetšedi e sešogo ya tšewa, ka bona bao a ka itšhilafatša.


text:
Mohla a tsenago Sekgethweng lapeng la ka gare go dira mediro ya gona, gona a tliše sedimo sa gagwe sa seboelanyi. O realo Morena Mong wa bohle.


text:
Bohwa bja bona, bjona ke nna. Le se ke la ba nea naga ya bohwa mo go Isiraele. Bohwa bja bona ke nna.


text:
Le dithakangwaga, le tša maitšibulo a mehutahuta, le diekaro tša mehutahuta, le tša didimo tša mehutahuta; ke tša bona. Le ba neele dibego tša maupi a pele a lena, gore le iše ditšhegofatšo malapeng a lena.


text:
Dinama tša se se hwilego ka nnoši, le ya se se bolailwego ke sebata, e ka ba nonyana le ge e le phoofolo, baperisita ba se ke ba di ja.


text:
Mohla le tlogo arolelana naga le fana magae, le arolele Morena karolo ya sebego, e tlo go ba karolo e kgethwa ya naga ya Morena. Botelele bja yona e be hlaka (40:5) tše dikete tše masome a mabedi a metšo e mehlano; bophara e be hlaka tše dikete tše lesome. E be yona e kgethwa ka moka ga yona.


text:
Mo go yona go tšwe karolo ya Ntlokgethwa ya botelele bja hlaka tše makgolo a mahlano; bophara e be hlaka tše makgolo a mahlano; e dikologwe ke sebaka sa bophara bja meelo e masome a mahlano.


text:
Karolong yeo le kgaole naga ya meelo e dikete tše masome a mabedi a metšo e mehlano botelele, le ele bophara meelo e dikete tše lesome, e be ya Sekgethwa le Sekgethwakgethwa.


text:
E tlo ba yona karolo e kgethwa ya naga; e tlo ba ya baperisita ba go dira modiro wa Sekgethweng, ba ba batamelago go hlankela Morena. E tlo ba ya dintlo tša bona, madulo a kgethetšwego Ntlokgethwa.


text:
Le Balefi ba go direla Ntlo, ba newe naga ya botelele bja meelo e dikete tše masome a mabedi a metšo e mehlano, le bophara bja meelo e dikete tše lesome; e be ya bona e tlo go ba le metse e masome a mabedi.


text:
Motse le o arolele naga ya bophara bja meelo e dikete tše tlhano le dikete tše masome a mabedi a metšo e mehlano botelele; e bapele le naga ya sebego se sekgethwa; e be ya bohle ba moloko wa Isiraele.


text:
Ge e le kgoši, e newe naga ya yona mo e bataganego le ya sebego se sekgethwa ka thoko e nngwe, le ya motse ka thoko e nngwe, mo e lebanego le dinaga tšeo ka thoko ya bodikela le ya bohlabela. Botelele bja yona e šike le karolo e tee ya moloko mellwaneng e tlogago bodikela go ya bohlabela bja naga.


text:
Naga ye e tlo ba karolo ya kgoši mo nageng ya Isiraele, gore dikgoši tše ke di beago di se ke tša hlwa di hlakiša setšhaba sa ka, di nee setšhaba sa Isiraele naga ka go ya ka meloko ya bona.


text:
Morena Mong wa bohle o re: Go hwetše, lena dikgoši tša Isiraele. Lahlang bošoro le megabaru, le ahlolele batho ka molao le ka toko. Tlošang bahlakodi ba lena setšhabeng sa ka! O realo Morena Mong wa bohle.


text:
Efa le Bathe di ye ka kelo e tee. Homere e tlale ka Bathe tše lesome, goba ka Efa tše lesome; moelelo o ye ka Homere.


text:
Ge e le Sekele e be Gera tše masome a mabedi; Sekele tše masome a mabedi, le tše masome a mabedi a metšo e mehlano, le tše lesome, le tše tlhano, ge di hlakanywa e be Mina ya lena.


text:
Dibego tše le tlogo ipega ka tšona šidi: Go Homere ya mabele go tšwe saboselela sa Efa e tee; le go Homere ya leotša go tšwe sa boselela sa Gera.


text:
Ge e le sebego sa makhura sese: Go Kore, e lego Homere ya makhura, le ntšhe sa lesome sa Bathe, ka gobane Homere ke Bathe tše lesome.


text:
Go mohlape wa dinku tše makgolo a mabedi tša mafulo a manana a Isiraele. Le ntšhe nku e be sedimo sa neo ya dijo, goba sehlabelo, goba seleboga, goba seboelanyi. O realo Morena Mong wa bohle.


text:
Kgoši yona e tlo ntšha didimo le dibego, le dibego tša menyanya ka dikgwedi le ka disabatha, le tša mabaka a ge ba moloko wa Isiraele ba phuthega; yena a tliše didimo tša diboelanyi, le dibego, le dihlabelo, le dileboga, le sedimo sa poelano sa setšhaba.


text:
Morena Mong wa bohle o re: Ka la pele la kgwedi ya pele le ntšhe namane ya powana e se nago bosodi, e be ya go hlatswa Sekgethwa.


text:
Moperisita a tšee madi a sehlabelo sa dibe a fetše dijakwana tša Ntlo ka ona le dikhutlo tše nne tša modutudu wa aletare, le dijakwana tša kgoro ya ka gare.


text:
Le boeletše ka la go šupa la kgwedi yeo, ka baka la e a arogilego le e a šaeditšego; e be go direla Ntlo poelano.


text:
La lesome la metšo e mene la kgwedi yeo ya pele e be la Paseka, la monyanya woo wa lena wa matšatši a šupago; go lewe dinkgwa tše di sa omelwago.


text:
Ka lona, tšatši leo kgoši e tliše powana ya sehlabelo sa dibe; e be sa gagwe le sa setšhaba ka moka.


text:
Ka matšatši a šupago a monyanya a ntšhetše Morena sehlabelo sa dipowana tše di šupago, le dikgapana tše di šupago tše di se nago bosodi, le phoko ya selefa; e be didimo tša ka mehla ka matšatši a monyanya.


text:
A tliše le sebego sa Efa ya bupi ka phokwana, le Efa ka kgapana, le sebego sa lefišwana la makhura ka Efa.


text:
Le ka la lesome la metšo e mehlano la kgwedi ya go šupa ka monyanya wa mešaša kgoši a dire ka mokgwa woo wa monyanya wa matšatši a šupago, ka go ntšha sehlabelo sa dibe le sa go fišwa, le dibego tša dijo le tša makhura.


text:
Morena Mong wa bohle o re: Kgoro ya lapa la ka gare e lebilego bohlabela, e dule e tswaletšwe ka matšatši a selelago a mediro; ka la Sabatha e bulwe; le ka la kgwedi e mpsha e bulwe.


text:
Kgoši ge e tsena ka tsela ya mathuding, e eme moo meswikong ya kgoro ge baperisita ba sa hlaba sehlabelo sa yona sa go fišwa le sa seleboga; kgoši e tsebo khumama ka moo serepoding sa khoro e lotšha; e be gona e tšwago. Kgoro e se ke ya tswalelwa go fihla mantšiboa.


text:
Le setšhaba sa naga se rapele mojakong wa kgoro yeo pele ga Morena ka disabatha le ka kgwedi e mpsha.


text:
Sehlabelo sa go fišwa se kgoši e se tlišetšago Morena ka la Sabatha, e be kwana tše di selelago tše di se nago bosodi, le kgapana e se nago bosodi.


text:
Sebego e be Efa ya bupi e tlatšago kgapana; dikwana di tlatšwe ka dibego tše seatla sa gagwe se kago di ntšha; Efa ya bupi e tlatšwe ka lefišwana la makhura.


text:
Ka la kgwedi e mpsha kgoši e tliše namane ya powana e se nago bosodi, le kwana tše di selelago, le kgapana; e be tše di se nago bosodi.


text:
Ge a tliša sebego seo sa powana, a se tlatše ka Efa ya bupi, le kgapana a e tlatše ka Efa. Ge e le dikwana tšona a di tlatše ka se seatla sa gagwe se kago se ntšha; Efa ya bupi a e tlatše ka lefišwana la makhura.


text:
Setšhaba sa naga ge se tla pele ga sefahlogo sa Morena ka menyanya, e a tsenago ka kgoro ya leboa a rapela, a tšwe ka kgoro ya ka thoko ya borwa; e a tsenago ka ya borwa a rapela, a tšwe ka ya thoko ya leboa. Ba se ke ba tšwa ka kgoro ye ba tsenego ka yona; ba tšwe ka ye e ba lebantšego.


text:
Ka mabaka a menyanya le a go phuthega, sebego e be powana e tlatšwago ka Efa ya bupi, le kgapana e tlatšwago ka Efa; ge e le dikwana di tlatšwe ka tše motho a kago di ntšha; Efa ya bupi e tlatšwe ka lefišwana la makhura.


text:
Ge kgoši e tlišetša Morena sebego sa go ithapa, e ka ba sehlabelo le ge e le seleboga se se tlišwago ka go ithapa, gona kgoši e bulelwe kgoro yeo ya thoko ya bohlabela, e tliše dibego tša yona tša sehlabelo le ge e le seleboga, ka mo e dirago ka tšatši la Sabatha. Ge e tšwele, kgoro e tswalelwe.


text:
Ka tšatši le lengwe le le lengwe le tlišetše Morena sehlabelo sa kwana ya ngwaga o tee e se nago bosodi.


text:
Le tliše le sebego sa dijo ka moswana o mongwe le o mongwe; e be bupi bja sa boselela sa Efa, le makhura a sa boraro sa lefišwana a go duba bupi bjoo; e be sona sebego sa Morena sa ka moswana. Ke molao wa mehla yohle,


text:
Morena Mong wa bohle o re: Ge kgoši e ka arolela e mongwe wa barwa ba yona naga ya yona, gona e tlo ba ya barwa ba yona, gona e tlo ba ya barwa ba yona, ya ba bohwa bja bona.


text:
Fela, ge kgoši e ka arolela mohlanka wa yona naga, e tlo ba ya mohlanka eo go fihla ngwageng wa khunollo, ya tsebo boela go kgoši; bohwa ke bjo e tlo bo nea barwa ba yona.


text:
Kgoši e se ke ya tšea naga e lego ya setšhaba, ya amoga motho bohwa. Barwa ba yona e ba arolela naga ya yona, setšhaba sa ka se se tlo amogwa magae.


text:
A nkiša matsenong a lego hleng le kgoro ya diphapošing tše kgethwa tše di lebilego leboa tša baperisita; ka hwetša go na le sebakamoseo se se lebilego bodikela.


text:
A mpotša a re: Ke mo baperisita ba tlogo apeela didimo tša dilefa le diboelanyi le dibego, ba se tlo di ntšhetša lapeng la ka ntle, ya tlo ba go iša seila bathong.


text:
Ya ba gona a nkišago lapeng la ka ntle, a nthethiša le dikhutlo tše nne tša lona; ka hwetša sekhutlong se sengwe le se sengwe go na le lapana.


text:
Malapana ao a dikhutlong a be a na le leboto; botelele e be e le meelo e masome a mane, bophara e le masome a mararo; a be a lekana bone bja ona.


text:
A mpotša a re: Tše ke tšona dibešo, mo badiredi ba Ntlokgethwa ba tlogo apea dihlabelo tša setšhaba.


text:
A mpoetša mojakong wa Ntlokgethwa. Ka bona ka tlase ga serepodi sa Ntlo go etšwa meetse a ela, a elela bohlabela, ka gobane Ntlo e be e lebile bohlabela. Meetse a fologa a šika le leboto la Ntlo la lehlakore la go le letona ka thoko ya borwa ya aletare.


text:
A tšwa le nna ka tsela ya kgoro ya leboa, a ntikološa ka tsela ya ka ntle, a nkiša kgorong ya ka ntle e lebilego bohlabela. Ka bona meetse a ela a etšwa ka thoko ya le letona.


text:
Monna eo a swerego lenti la go ela, a sepela a lebile bohlabela, a ela meelo e sekete, a napa a ntshediša meetse ao a goma ka dikokoilane.


text:
A buša a ela meelo e sekete, a ntshediša, meetse a nkgoma ka matolo. A ela gape meelo e sekete, a ntshediša, meetse a nkgoma ka matheka.


text:
A ela gape meelo e sekete; fao e be e šetše e le noka ye ke sa kgonego go e sela, ka gobane meetse a be a tlaleletše, e le a kago selwa ka go rutha, e sa hlwe e le a kago selwa ka dinao.


text:
A bolela le nna a re: Meetse a a elela thoko ya bodikela, a fologa le molala a yo tšhologela lewatleng la meetse a letswai; ge a tsena moo, meetse a gona a a alafega.


text:
Gomme e tlo re gohle mo noka yeo e fihlago gona, diphedi ka moka tše di nyeunyago moo, tša phela, gwa tlo ba le dihlapi tše ntšintši, gobane meetse ao a tlo ba a tlile go alafa, le go phediša tšohle mo noka yeo e fihlago gona.


text:
Le baswari ba dihlapi ba tlo ema nokeng yeo go tloga Engedi go fihla Enegilaima. Gona moo go tlo ba le felo fa go rea ka malokwa; mme dihlapi tša gona e tlo ba tša mehutahuta boka hlapi tša lewatle le legolo; e tlo ba tše ntšintši.


text:
Ge e le nokeng, mabotong a yona, mošono le mošola, go tlo mela dihlare tša mehutahuta tša go lewa. Di tlo buduša dienywa ka dikgwedi, ka gobane meetse a tšona a ela a etšwa Sekgethweng; mme dienywa tša tšona e tlo ba dijo, matlakala a tšona e tlo ba a go alafa.


text:
Morena Mong wa bohle o re: Še mellwane ye le tlogo arolelwa naga le magae ka yona, ge go iwa ka meloko e lesome la metšo e mebedi ya Isiraele. Josefa a newe karolo tše pedi.


text:
Ka moka ga lena le tlo arolelwa dikarolo tše di lekanego, ka gobane ke enne ka re naga ye ke tlo e nea botataweno. Ke yona naga e tlogo ba magae a lena.


text:
Mellwane ya naga še: Ka thoko ya leboa mellwane e thome lewatleng le legolo, wa tloga moo o lebile Hethilone wa fihla Tedada,


text:
Le Hamathi le Berotha le Sibiraima, o lego gare ga mellwane ya Damaseko le Hamathi le Hatsara-Hathikone o lego mellwaneng ya Haurane.


text:
Ke gore mollwane o tloga lewatleng wa goma ka Hatsara-Enone mellwaneng ya Damaseko; mellwane ya Hamathi e tlo ba ka thoko ya leboa.


text:
Ka thoko ya bohlabela mollwane o tlo tšwa ka makgatheng a Haurane le Damaseko, le gare ga naga ya Gileada le naga ya Isiraele; noka ya Jorodane e tlo ba mollwane go fihla lewatleng la bohlabela. Ke wona mollwane wa thoko ya bohlabela.


text:
Ka thoko ya borwa mollwane o tlo tloga Thamara, wa yo fihla meetseng a Meriba kua Kadese, wa fologa le noka wa ya lewatleng le legolo. Ke mellwane ya thoko ya borwa.


text:
Thoko ya bodikela mollwane ke lewatle le legolo go fihla felo fala mo mollwane o tlogo tloga o lebile Hamathi. Ke wona mollwane wa thoko ya bodikela.


text:
Naga ye le tlo arolelana ka go dira matengwa; le arolele le badiiledi ba ba diilelago go lena; ba tlo tswala bana ba le mo go lena; le ba dire ba gabolena Baisiraele; ba be le magae mo gare ga lena ba moloko wa Isiraele.


text:
Modiiledi le mo arolele naga ya gagwe molokong wo a diiletšego go wona. O realo Morena Mong wa bohle.


text:
Maina a meloko šea: Go tloga magomong a kua leboa hleng ga tsela e tlago Hethilone ya ya Hamathi, le Hatsara-Enoni mellwaneng ya Damaseko go bataganego le Hamathi, ke naga ya Dani, go tloga bohlabela go fihla bodikela.


text:
Naga ya Juda go tloga bohlabela go iša bodikela e batagana le karolo yela ya sebego ya go elwa bophara ya ba dihlaka tše dikete tše masome a mabedi a metšo e mehlano, botelele ya lekana le dikarolo tše dingwe go tloga bohlabela go iša bodikela, ye e tlogo ba le Sekgethwa mo gare ga yona.


text:
Karolo ya sebego ye le tlogo e arolela Morena, botelele e tlo ba meelo e dikete tše masome a mabedi a metšo e mehlano, bophara e tlo ba meelo e dikete tše lesome.


text:
Karolo ya sebego se sekgethwa, e lego naga ya baperisita, e be ya meelo e dikete tše masome a mabedi a metšo e mehlano botelele ka thoko ya leboa; ka thoko ya bohlabela le bodikela bophara e be meelo e dikete tše lesome; ka thoko ya borwa botelele e be meelo e dikete tše masome a mabedi a metšo e mehlano. Ka gare ga yona go be Sekgethwa sa Morena.


text:
E tlo ba karolo e kgethwa ya baperisita, barwa ba Tsadoko ba ba hlokometšego mediro ya ka, ba sa kago ba hlanoga, le mola Balefi ba hlanoga.


text:
E tlo ba karolo ya bona e arolwago mo dikarolong tša naga, ya ba sekgethwakgethwa mo mellwaneng ya Balefi.


text:
Balefi karolo ya bona a e batagane le ya baperisita, botelele bja yona e be meelo e dikete tše masome a mabedi a metšo e mehlano, bophara e be meelo e dikete tše lesome.


text:
Ba se ke ba rekiša tema ya yona; ba se ke ba e rekanya; mme dithakangwaga ba se ke ba di iša go ba šele, gobane ke naga e kgethwa ya Morena.


text:
Ge e le sebaka se šalago e le sa meelo e dikete tše tlhano, se etšwa go meelo e dikete tše masome a mabedi a metšo e mehlano ya bophara bja naga ya karolo, e tlo ba sebaka sa go aga metse le metsana; gomme motse o tlo dula mo go sona.


text:
Meelo ya gona še: Ka thoko ya leboa e tlo ba meelo e dikete tše nne le makgolo a mahlano; ka thoko ya borwa e tlo ba dikete tše nne le makgolo a mahlano; ka thoko ya bohlabela e tlo ba dikete tše nne le makgolo a mahlano; ka thoko ya bodikela e tlo ba dikete tše nne le makgolo a mahlano.


text:
Ge e le dibaka tša mafulo a šikago le motse e be meelo e makgolo a mabedi a masome a mahlano ka thoko ya leboa, meelo e makgolo a mabedi a masome a mahlano ka thoko ya borwa, meelo e makgolo a mabedi a masome a mahlano ka thoko ya bohlabela, meelo e makgolo a mabedi a masome a mahlano ka thoko ya borwa bodikela.


text:
Sebaka se se šalago, e le naga ya karolo ya sebego, e le ya meelo e dikete tše lesome ka thoko ya bohlabela, le meelo e dikete tše lesome ka thoko ya bodikela, e be ya mašemo a ba go lemela motse.


text:
Karolo ya sebego e be meelo e dikete tša masome a mabedi e metšo e mehlano botelele, le meelo e dikete tše masome a mebedi a metšo e mehlano bophara; e be naga e kgethwa ka moka gammogo le naga ya motse.


text:
Sebaka se se šalago e be sa kgoši, ka thoko ye le ka thoko ye ya karolo ya sebego se sekgethwa le ya sebaka sa motse, mo go šikago le naga ya sebego sa go elwa ka dikete tše masome a mabedi a metšo e mehlano ka thoko ya bodikela le ya bohlabela, mo go bapetšego le dikarolo tše dingwe, tša go ba mellwane ya yona karolo ye ya sebego se sekgethwa le ya motse.


text:
Ka mokgwa woo naga ya kgoši e tlo farafaretša ya Balefi le ya motse, e fana mellwane le ya Juda le ya Benyamini.


text:
Naga ya Gada ke yona e tlogo goma ka mollwane wa thoko ya borwa o tlogago Thamara wa ya metseng a Mereba kua Kadese, wa fologa le noka wa ya lewatleng le legolo.


text:
Ke yona naga ye le tlogo e arola, ya ba magae a meloko ya Isiraele. Ke tšona dikarolo tša bona. O realo Morena Mong wa bohle.


text:
Maina a dikgoro a ye ka a meloko ya Isiraele. Dikgoro tše tharo tša ka thoko ya Leboa e be ya Rubeni le ya Juda le ya Lefi.


text:
Le ka thoko ya bohlabela motse o elwe ka hlaka tše dikete tše nne le makgolo a mahlano. Go be le kgoro tše tharo: Ya Josefa le ya Benyamini le ya Dani.


text:
Le ka thoko ya borwa motse o elwe ka hlaka tše dikete tše nne le makgolo a mahlano. Go be le dikgoro tše tharo: Ya Simeone le ya Isašara le ya Sebulone.


text:
Le ka thoko ya bodikela motse o elwe ka hlaka tše dikete tše nne le makgolo a mahlano. Go be le dikgoro tše tharo: Ya Gada le ya Asere le ya Nafutali.


text:
Motse ka moka ge o elwa thoko tšohle e be hlaka tše dikete tše lesome la metšo e seswai. Leina le motse o tlogo rewa lona mohla woo e tlo ba le: Morena o fa.


text:
Ka ngwaga wa boraro wa pušo ya Joyakima kgoši ya Juda, Nebukadinetsara kgoši ya Babele o tlile motseng wa Jerusalema a o rakelela.


text:
Mong a bohle a gafela Joyakima kgoši ya Juda diatleng tša gagwe. Le thoto tše dingwe tša Ntlo ya Modimo, Nebukadinetsara o di išitše nageng ya Sineara ngwakong wa Modimo wa gagwe; a di boloka ngwakong wa matlotlo a modimo wa gagwe.


text:
Kgoši a laela Asipenase mogolo wa dikala tša gagwe, a re a hlaole ba bangwe ba Baisiraele ba moloko wa kgoši le bakgomana;


text:
E be masogana a se nago bosodi a dinatla, e be ba bohlale ka moka le tsebo ka moka, ba ba nago le thlaologanyo le temogo, ba ba loketšego go hlankela kgoši ngwakong wa mošate; bona bao a ba rute mangwalo le mmolelo wa Bakaladea.


text:
Gomme kgoši ya laela ya re ka tšatši le lengwe le le lengwe ba abelwe dijo tsa kgoši, le beine ye e nwewago ke kgoši; ba fepše ka mokgwa o bjalo nywaga e meraro, e be gona ba tlogo kgona go hlankela kgoši.


text:
Mo go bona bao go be go na le ba moloko wa Juda; e be e le Daniele, le Hananya, le Misaele, le Asaria.


text:
Mogolo wa dikala yena a ba reela maina a mangwe, a re Daniele ke Belesatsara, Hananya a re ke Sadirake, Misaele ke Mesake, Asaria ke Abedinego.


text:
Daniele mo pelong ya gagwe a tiiša a re a ka se ke a ja seila ka dijo tša kgoši, le ka beine ye e nwewago ke kgoši; a kgopela mogolo wa dikala gore a dumelelwe go di ila.


text:
Mogolo wa dikala a bolela le Daniele a re: Se ke se boifago ke ge tše le di jago di laetšwe ke yena kgoši; gobane ge a ka bona le otile le sa etše masogana a mangwe a thaka tša lena, le ka nthweša molato go kgoši.


text:
Daniele a bolela le molaki yo mogolo wa dikala a mo gafetšego boDaniele le Hananya le Misaele le Asaria,


text:
Go tsebo lebelešwa difahlogo tša rena o le gona, le tša masogana ao a jago dijo tša kgoši; ke mo rena bahlanka ba gago o tlogo re dira ka mo o bonago.


text:
Ge matšatši ao a fetile, gwa bonwa difahlego tša bona e le tše dibotse, ba tiile mebele, ba fetiša masogana ka moka a jago dijo tša kgoši.


text:
Molaki a lesa go ba nea dijo tše ba bego ba di beetšwe, a lesa le beine ye ba bego ba swanetše go e nwa; a ba fa merogo.


text:
Modimo yena a nea masogana a mane ao tsebo le tlhaologanyo mo dithutong ka moka tša bohlale; Daniele yena ya ba wa go hlaologanya dipono le diloro.


text:
Mohla go fetilego lebaka le le bego le beilwe ke kgoši mogolo wa dikala a ba tliša pele ga Nebukadinetsara.


text:
Kgoši ya bolela le bona; gomme mo go bona ka moka gwa se ke gwa hwetšwa e a swanago le Daniele le Hananya le Misaele le Asaria, mme gwa bewa bona go hlankela kgoši.


text:
Ditabeng ka moka tša bohlale le tša tlhaologanyo, tše kgoši a bego a ba botšiša tšona, gwa hwetšwa ba phala tšohle dingaka le dinoge tša mmušo wa gagwe ka moka.


text:
Nebukadinetsara, ka ngwaga wa bobedi wa mmušo wa gagwe o kile a lora diloro; pelo ya gagwe ya tšhoga, a felega boroko.


text:
A laela gore go bitšwe dingaka le didupe le mekome le ba bohlale, a re ba tle ba hlathollele kgoši diloro tšeo; ba tle ba eme pele ga kgoši.


text:
Kgoši ya bolela le bona ya re: Ke lorile diloro; pelo ya ka e belaela ge nka tseba tše ke di lorilego.


text:
Ba bohlale ba bolela ka mmolelo wa bona wa Searamo, ba re: A kgoši e phele go ya go ile! E ke e botše rena bahlanka ba yona diloro tša yona; ke mo re tlogo bola tlhathollo.


text:
Kgoši ya fetola ya re: Lena Bakaladea! Go nna go tiile taba ye: Ge le sa mpotše diloro tša ka le tlhathollo ya tšona, gona le tlo kgabutlwa, nywako ya lena ya rutlwa ya šala e le dithobolo.


text:
Fela ge le ka mpotša diloro tšeo le tlhathollo ya tšona, gona ke tlo le nea dimpho tše dintši, ka le humiša ka tše kgolo. Bjale mpotšeng diloro tšeo le tlhathollo ya tšona.


text:
Ba boela ba fetola ba re: A kgoši e botše bahlanka ba yona diloro tšeo, re kgone go bola tlhathollo.


text:
Kgoši ya re: Bjale ke tseba se e lego taba: Le rata go ntetetša, ka ge le bona gore ke tiiša se ke se boletšego,


text:
ka re, ge le sa mpotše diloro tšeo, se se tlogo phethega ke se tee seo ke se boletšego. Lena le lakane go bolela maaka le bofora fa pele ga ka, gore lebaka le be le fete. Bjale mpotšeng se ke se lorilego; ke mo ke tlogo bona gore le go hlatholla le a kgona.


text:
Ba bohlale ba fetola ba re: Kgoši, mo lefaseng ka moka ga go motho e a kago botša kgoši taba yeo; le gona ga go ešo gwa ba le kgoši, le ge e le e kgolo le e maatla, e kilego ya nyaka tše bjalo go ngaka, le ge e le go sedupe, le go yo bohlale.


text:
Taba ye kgoši a e nyakago ke e thata; ga go motho e a kgonago go nyepolela kgoši tše bjalo, ge e se Modimo e a sa dulego le batho ba nama.


text:
Ya re ge go tšwele taelo yeo ya go re ba bohlale ba bolawe, gwa nyakwa le Daniele le bagwera ba gagwe gore ba bolawe.


text:
Daniele a ya go Arioko letona la madira a mošate, e a bego a tšwela go bolaya ba bohlale ba Babele, a bolela le yena ka pelokeledi le ka tlhaologanyo,


text:
Daniele a boela ngwakong wa gagwe go bagwera ba gagwe, Hananya le Misaele le Asaria, a ba botša ditaba tšeo,


text:
A re ba kgopele Modimo wa magodimong go dira ka kgaugelo tabeng ye e sa tsebjego ke motho, gore Daniele le bagwera ba gagwe, le ba bohlale bala ba bangwe ba Babele, ba se ke ba bolawa.


text:
A re: A go retwe leina la Modimo mehleng ya neng le neng le ka go sa felego, gobane bohlale le maatla di na le yena.


text:
Ke yena Mophekgodi wa tša kgale le tša pakeno, Morakamagoši, a bea magoši; bahlale bohlale ba fiwa ke yena; ke yena a neago wa temogo tsebo.


text:
Modimo wa botatawešo, ke a go leboga, ke a go tumiša; o mphile bohlale, wa mpha le maatla, wa nkutollela se re go kgopetšego sona, wa re tsebiša taba tša kgoši.


text:
Daniele a napa a ya go Arioko, yo kgoši a mo laetšego go bolaya ba bohlale ba Babele, a bolela nae a re: Ba bohlale ba Babele o se ke wa ba bolaya; nkiše kgošing ke botše kgoši tlhathollo ya diloro tšeo.


text:
Arioko a akgofa a iša Daniele go kgoši, a re: Ke hweditše monna e mongwe wa mathopša a Juda, e a tlogo botša kgoši tlhathollo ya diloro tšela.


text:
Kgoši ya bolela le Daniele e a bego a reetšwe la Belesatsara, ya re: A o tlo kgona go mpotša diloro tše ke di bonego le tlhathollo ya tšona?


text:
Daniele a fetola a re: Phihlo yeo kgoši a e botšišago, ba bohlale, le dinoge, le bamangwalo, le mekome, ba ka se ke ba kgona go e botša kgoši.


text:
Go na le Modimo wa legodimong, Moutolodi wa diphihlo. Yena o tebišitše kgoši Nebukadinetsara tše di tlogo tšwelela mehleng ye e tlogo tla. Diloro tša gago le dipono tše o di bonego o le malaong, šedi:


text:
Wena kgoši, o itše o le malaong a gago wa tsogelwa ke megopolo ya tše di tlogo tšwelela mehleng e tlago; mme yena Moutolodi wa diphihlo a go tsebiša tše di tlogo tšwelela.


text:
Ge e le nna tša yona phihlo yeo ga nka ka di nyarola ka bohlale bjo bo ka bago go nna bja phala bja ba bangwe ba ba phelago. Nna ke utolletšwe gore kgoši e hwetše tlhathollo, gore o tsebe megopolo ya pelo ya gago.


text:
Kgoši, o bone seswantšho se segolo sa motho. Seswantšho seo e be e le se segolo, se phadima se šiiša.


text:
Hlogo ya sona e be e le ya gauta; sehuba le mabogo e be e le silifera; mpa le matheka e be e le mphiri;


text:
Wa re o sa lebeletše, gwa kgomoga leswika, e sego ka seatla sa motho, la tla la tia dinao tša seswantšho seo, tše e bego e le tša tshipi e tswakanego le letsopa, la di pšhatlaganya.


text:
Gwa šilaganywa tshipi le letsopa, le mphiri wola, le silifera yela, le gauta yela, tša etša moko diboeng lehlabula, tša tšewa ke phefo, gwa se hlwe go bonwa felo ga tšona. Leswika lona le thubilego seswantšho seo, la ba thaba e kgolo, la tlala lefase ka moka.


text:
Wena kgoši, o kgoši ya magoši. Modimo wa magodimong o go file mmušo, le bogolo, le maatla, le borena.


text:
Mo go fela mo go dutšego bana ba batho, le diphoofolo tša naga, le dinonyana tša sebakeng, Modimo o go gafetše tšohle, a go dira mmuši wa tšona ka moka. Hlogo ya gauta ke wena.


text:
O tlo hlatlangwa ke o mongwe mmušo, wo o tlogo tsoga, fela, wa se lekane le wa gago. Gwa tlo kgona go tla o mongwe mmušo wa boraro wa mphiri, o tlogo buša mafase ka moka.


text:
Mmušo wa bone e tlo ba o mothata boka tshipi, o tlogo etša tshipi ge e robaganya tšohle, e di ritaganya. Le wona mmušso woo o tlo pšhatlaganya mebušo e mengwe wa e robaganya boka tshipi.


text:
Bjale ge o bone dinao le menwana e le letsopa la mmopi le le tswakanego le tshipi, e tlo ba mmušo wo o kgaoganego; bothata bja tshipi bo tlo ba gona go wona boka ge o bone tshipi e tswakane le letsopa.


text:
Bjalo ka ge o bone dinao le menwana, mo gongwe e le tshipi, mo gongwe e le letsopa, le go mmušo woo go tlo ba bjalo; mo gongwe e tlo ba o mothata, mo gongwe o tlo fokola.


text:
Ge o bone tshipi e tswakane le letsopa, ke go re ba tlo hlakanya meloko ba tšeana; fela, ba ka se ke ba ba setšhaba se tee, boka tshipi ge e sa gomarelane le letsopa.


text:
Mehleng ya dikgoši tšeo, ke mo Modimo a tlogo tsoša mmušo wo o ka se kego wa šwalalanywa neng le neng, wo o ka se kego wa selela go setšhaba se sengwe. O tlo pšhatla mebušo e mengwe ka moka wa e fediša; ge e le wona, o tlo ema go ya go ile,


text:
Bjalo ka ge o bone leswika le kgomoga thabeng, go se seatla sa motho, le pšhatlaganya tshipi le mphiri le silifera le gauta, Modimo o tsebišitše kgoši tše di tlogo tšwelela mehleng e tlago. Diloro tšeo di a rereša; le tlhathollo ya tšona e tiile.


text:
Kgoši Nebukadinetsara a napa a khunama a lotšha Daniele, a laela a re ba mo tlišetše didimo le dibego, a thuntšhetšwe diorelo.


text:
Kgoši ya bolela le Daniele ya re: Ka kgonthe Modimo wa lena ke Modimo wa medimo, Morena wa magoši, Moutolodi wa diphihlo, ka gobane o kgonne go nyarola phihlo yeo.


text:
Kgoši ya godiša Daniele, ya mo nea dimpho tše ntši tše kgolo, ya mo dira mokgoma wa dilete tša Babele ka moka, a ba molaki wa ba bohlale ba Babele ka moka.


text:
Daniele a kgopela kgoši gore a bee Sadirake le Mesake le Abedinego, e be babušiši ba dilete tša Babele; yena Daniele a šala motseng wa mošate.


text:
Kgoši Nebukadinetsara o kile a dira seswantšho sa gauta; botelele bja sona sa ema sa dira meelo e masome a selelago; bophara ya ba meelo ye e selelago; a se emiša moeding wa Dura nageng ya Babele.


text:
Kgoši Nebukadinetsara a roma batseta ba phutha babušiši ba dilete, le bakgoma, le balaodi ba madira, le baahlodi, le balaki ba mahumo, le batsebi ba melao, le dikala, le matona a mošate, gore ba tle ba kgakole seswantšho seo kgoši Nebukadinetsara a se tsemilego.


text:
Ke moka gwa kgobokana babušiši ba dilete, le bakgoma, le balaodi ba madira, le baahlodi, le balaki ba mahumo, le batsebi ba melao, le dikala, le matona a mošate, ba tla go kgakola seswantšho seo kgoši Nebukadinetsara a se tsemilego; ba tla ba ema pele ga sona.


text:
Ge le ekwa moletšo wa dinaka le maparapatla le diphalafala le phatolwa le makope le diletšo tša mehutahuta, le khuname ka matolo le rapele swantšho seo sa gauta se kgoši Nebukadinetsara a se tsemilego.


text:
Ya re ge go lla dinaka le maparapatla le diphalafala le phatolwa le makope le diletšo tša mehutahuta, ba ditšhaba le merafo le maleme bohle ba khunamela swantšho seo sa gauta se kgoši Nebukadinetsara a se tsemilego.


text:
Ba re: Kgoši, o beile molao wa re: Ge go kwala moletšo wa dinaka le maparapatla le diphalafala le phatolwa le makope le diletšo tša mehutahuta, mang le mang a khuname a lotšhe seswantšho seo sa gauta.


text:
Bjale go na le banna ba Bajuda, bao o ba beilego ba buša dilete tša Babele; ke Sadirake le Mesake le Abedinego. Kgoši banna bao ga ba go seme selo, ga ba rapele medimo ya gago le seswantšho seo sa gauta se o se tsemilego, ga ba se khunamele.


text:
Nebukadinetsara a tuka bogale, a re Sadirake le Mesake le Abedinego ba tlišwe. Mme banna bao ba tlišwa pele ga gagwe.


text:
Nebukadinetsara a ba botšiša a re: Lena Sadirake le Mesake le Abedinego, a ke ka boomo ge le sa hlankele medimo ya ka, le sa lotšhe seswantšho seo sa gauta se ke se tsemilego?


text:
Bjale a e re ge go kwala moletšo wa dinaka le maparapatla le diphalafala le phatolwa le makope le diletšo tša mehutahuta, le khuname le lotšhe seswantšho se ke se dirilego; gona go tlo loka. Fela, ge le sa se khunamele, le tlo lahlelwa leubeng la mollo ka lona lebaka le. Re tlo bona ge go ka ba le modimo e a tlogo le namolela diatleng tša ka.


text:
Ge go ka dirwa ka mokgwa woo, gona Modimo wa rena o na le maatla a go re phološa leubeng la mollo o tukago, le go re namolela seatleng sa gago.


text:
Le ge a ka lesa go re namolela, gona wena kgoši o fele o tseba gore medimo ya gago ga re e hlankele; seswantšho seo o se tsemilego, ga re se khunamele.


text:
Ya ba gona Nebukadinetsara a tlalwago ke pelo; Sadirake le Mesake le Abedinego ba bona a ba kgatholetše mahlo; a laela a re leuba le ubelwe le hubale, le fete la mehla e mengwe gašupa.


text:
A laela banna ba dikokoto mo go bahlabani, a re ba tleme Sadirake le Mesake le Abedinego, ba ba lahlele leubeng la mollo o tukago.


text:
Banna bao ba tlengwa ba le ka dikobo tša bona le diaparo ka moka tša bona, ba lahlelwa leubeng la mollo o tukago.


text:
Bjale, ka gobane taelo ya kgoši e le e thata, ba goteditše mollo leubeng gagolo, kgabo ya mollo ya bolaya banna bao ba lahlelago Sadirake le Mesake le Abedinego leubeng.


text:
Gomme kgoši Nebukadinetsara a napa a tšhoga, a tsoga ka pela, a botšiša matona a gagwe a re: A ga ke re ba re ba lahletšego mollong ba tlemilwe, e be e le banna ba bararo? Ba fetola ba re: Kgoši, go bjalo.


text:
Kgoši ya re: Hleng ke bona banna ba bane ba itshepelela mollong ba sa tlengwa, mollo o sa ba dire selo! Mme wa bone yena e ke ke morwa wa medimo.


text:
Nebukadinetsara a batamela molomo wa leuba la mollo, a re: Hee Sadirake le Mesake le Abedinego, lena bahlanka ba Modimo yo godimodimo, tšwang moo, le tle mono! Sadirake le Mesake le Abedinego ba tšwa moo mollong.


text:
Babušiši le bakgoma le matona le dikala ba kgobokana, ba bona banna bao, ba hwetša mollo o sa ka wa ba dira selo mebeleng ya bona, le meriri ya dihlogo tša bona e sa tlaboga, le diaparo tša bona di sa diloga, le monkgo wa mollo o sa kwale go bona.


text:
Nebukadinetsara a bolela a re: A go retwe Modimo wa Sadirake le Mesake le Abedinego! O romile motseta wa gagwe a phološa bahlanka ba gagwe ba ba botilego yena, ba gana go hlankela modimo o šele le go o khunamela, ge e se Modimo wa bona.


text:
Bjale molao wa ka šo; Ditšhabeng ka moka, le merafong ka moka, le malemeng ka moka, e a kago nyatša Modimo wa Sadirake le Mesake le Abedinego, o tlo kgabetlwa, ngwako wa gagwe wa dirwa sethobolo, ka gobane ga go modimo o mongwe o kgonago go phološa, ge e se yena.


text:
Ge e le Sadirake le Mesake le Abedinego kgoši Nebukadinetsara o ba dirile ba bagolo mo dileteng tša Babele.


text:
Kgoši Nebukadinetsara o ngwalela ba ditšhaba ka moka, le ba merafo ka moka le ba maleme a šele ba ba agilego lefaseng ka moka, o re: Molao wa lena a e be o mogolo!


text:
Ke hweditše e le mo gobotse ge ke tsebatša mehlolo le matete, a Modimo yo godimodimo a ntiretšego ona.


text:
Mehlolo ya gagwe ke e megologolo! Matete a gagwe ga se ka maatla! Mmušo wa gagwe ke wa go se fele. Bogoši bja gagwe ke bja melokoloko!


text:
Nna Nebukadinetsara ke be ke dutše ngwakong wa ka ke iketlile, ke thabile ke le mo ntlong ya ka ya mošate.


text:
Ka lora diloro tše di ntšhošitšego; ka tlaletšwa ke megopolo ke le malaong; ka tlaletšwa ke dipono tša hlogo ya ka.


text:
Ka ntšha taelo ka re ba bohlale bohle ba Babele ba tlišwe pele ga ka, ba tle ba mpotše tlhathollo ya diloro tšeo.


text:
Gwa tla ba dinoge, ba ditaola, le ba mahlale, le batsebi ba dinaledi, ka ba anegela tše ke di lorilego; ba šitwa go mpotša tlhathollo ya tšona.


text:
Tša fela ka ge go etla Daniele, yo a reilwego ka la modimo wa ka a thwe Belesatsara, yo moya wa medimo e mekgethwa o lego mo go yena, ka mo anegela diloro tša ka,


text:
Ka re: Belesatsara, wena mogolo wa ba bohlale, wena ke tsebago gore moya wa medimo e mekgethwa o go wena, le gore ga go phihlo e kago go palela! še pono ya diloro tša ka; mpotše tlhathollo ya yona.


text:
Se pono ya hlogo ya ka ke le dilaong: Ke bone sehlare se le gare ga dinaga, e le se setelele ka kudu.


text:
Sehlare seo sa fela se gola se tia, ntlha ya ba ya fihla kua legodimong, sa bonwa ke ba magomo a lefase lohle.


text:
Mahlare a sona e le a go taga; dikenyo tša sona e le tše dintši, di lewa ke bohle; moriting wa sona gwa khuta diphoofolo tša lefase; nonyana tša sebakeng tša aga dihlaga makaleng a sona; tšohle tše di phelago tša sela mo go sona.


text:
A hlaboša lentšu a goelela a re: Remang sehlare seo, le kgaole le makala a sona, le se hlohlore matlakala, le lahle dienywa tša sona. Diphoofolo a di tloge moriting wa sona; dinonyana a di tloge makaleng a sona.


text:
Fela le šadiše thito ya sona mmung; e šale e tlemilwe ka ditshipi le mefiri, gona moo mabjanyeng a matala a molala, e fele e koloba ka phoka ya legodimo, e šielane tše di tala tša nageng le diphoofolo.


text:
Ke tšona tše di rerilwego ke Bahlapetši; ke yona taelo ya Bakgethwa, gore ba ba phelago ba tsebe ge Yogodimodimo a buša bogoši bja batho; o bo nea yo a ratago go mo nea bjona; le mothwana wa mmotlana a ka mmea a ba buša.


text:
Ke tšona diloro tše nna kgoši Nebukadinetsara ke di bonego. Bjale wena Belesatsara, mpotše tlhathollo ya tšona, ka gobane ba bohlale ka moka ba mmušo wa ka ba paletšwe ke go ka ntlhathollela. Ge e le wena o a kgona, ka gobane moya wa medimo e mekgethwa o go wena.


text:
Daniele e a reetšwego la Belesatsara, a fetša lebaka a tšhogile, a tlaletšwe ke megopolo ya gagwe; kgoši ya ba ya re: Belesatsara, diloro tše le tlhathollo ya tšona di se go tlaletše! Ya ba gona Belesatsara a fetolago a re: Mong aka! A diloro tšeo di ele ba ba go hloilego; tlhathollo ya tšona e ele manaba a gago.


text:
Sehlare se setelele se tiilego, seo o se bonego, seo ntlha ya sona e fihlago magodimong, se se bonwago ke lefase lohle,


text:
sa mahlare a a tagilego, le dikenyo tše dintši, sa go lewa ke bohle, sa go khutiša diphoofolo moriting, sa agiša dinonyana tša sebakeng makaleng a sona,


text:
Kgoši, sehlare seo ke wena, o lego yo mogolo le yo maatla; gobane bogolo bja gago bo rotobetše kua legodimong, bogoši bja gago bo fihla magomong a lefase.


text:
Bjale ge kgoši e bone Mohlapetši e mokgethwa a fologa kua magodimong, a re: Remang sehlare seo le se fediše; fela, le šadiše thito ya sona mmung, e šale e tlemilwe ka ditshipi le ka mefiri gona moo mabjanyeng a matala a molala, e kolobe ka phoka ya legodimo, e šielane tše tala tša nageng le diphoofolo, go be go fete mabaka a šupago.


text:
O tlo lelekwa bathong wa dula le diphoofolo tša naga, o fula bjang le dikogmo, o koloba ka phoka ya legodimo, gwa tlo ba gwa feta mabaka a šupago, ya tlo ba gona o lemogago gore mebušo e bušwa ke Yogodimodimo, mme o e nea yo a ratago go mo nea yona;


text:
Fela, ka ge go laetšwe go šadiša thito ya sehlare seo mmung, mmušo wa gago o tlo boela o go tiela ge o šetše o lemogile gore dilo tšohle di bušwa kua legodimong.


text:
Bjale kgoši, a amogele keletšo ya ka ge ke re: Fediša dibe tša gago ka toko, o fediše molato wa gago ka go šetša bahlaki, mohlomongwe o tielwe ke modula.


text:
E itše ge go fetile dikgwedi tše lesome le metšo e mebedi, a itshepelela mathuding a ngwako wa bogoši motseng wa Babele,


text:
A bolela a re: Šo motse o mogolo wa Babele wo nna ke o agilego ka maatla a ka a magolo, ya ba motse wa mošate, ya tlo ba sereto sa bogoši bja ka.


text:
Polelo yeo ya re e sa tšo tšwa molomong wa gagwe, gwa kwala lentšu le etšwa legodimong, la re: Wena kgoši Nebukadinetsara o botšwa gore mmušo o go tlogile!


text:
O tlo lelekwa bathong, wa dula le diphoofolo tša naga, wa fula bjang bjalo ka dikgomo. O tlo fetwa ke mabaka a šupago, wa tlo ba wa lemoga gore mebušo e bušwa ke Yogodimodimo, mme o e nea yo a ratago go mo nea yona.


text:
Lentšu leo la napa la mo phethegela ka nako yeo. Nebukadinetsara a lelekwa bathong, a fula bjang bjalo ka kgomo, mmele wa gagwe wa koloba ka phoka ya legodimo; meriri ya gagwe ya gola ya telefala wa diphofa tša lenong, le dinala tša gagwe tša ka tša lenong.


text:
Ge go fetile mabaka ao a beilwego, nna Nebukadinetsara ka iša mahlo kua legodimong, ka boelwa ke tlhaologanyo, ka reta Yogodimodimo, ka tumiša yena Mophelamoka, ka mo godiša ka re: Bogoši bja gagwe ke bjo bo sa felego, mmušo wa gagwe ke wa melokoloko ya meloko.


text:
Baagi bohle ba lefase a ka re ga se selo; mašaba a legodimong le baagi ba lefase o ba buša ka mo a ratago; ga go e a kago phema letsogo la gagwe, le a kago mo re: O dirang?


text:
Ka lona lebaka leo ka boelwa ke tlhaologanyo; le bogolo bja mmušo wa ka, le borena bja ka, le letago la ka, tša boela tša tla go nna; matona a ka le bakgoma ba ka ba tla go mpona ke boetše ka ba kgoši, ke filwe bogolo bjo bo fetišago bja mola pele.


text:
Bjale nna Nebukadinetsara ke reta kgoši y legodimo, ke a mo godiša, ke a mo tumiša, gobane mediro ya gagwe ka moka ke ya therešo, ditsela tša gagwe ke tša toko: o ne maatla a go kokobetša baipoti.


text:
Kgoši Belesatsara o kile a direla matona a gagwe monyanya o mogolo; e be e le ba sekete; a nwa beine a na le bona bao ba sekete.


text:
Ya re ge a nwele, a laela a re go tlišwe dibjana tšela tša gauta le tša silifera tše Nebukadinetsara tatagwe a di tšerego Ntlongkgethwa ya Jerusalema, gore kgoši le matona a gagwe, le basadi ba gagwe, le basadi ba gagwe ba direthe ba nwe ka tšona.


text:
Gwa tlišwa tšona dibjana tšeo tša gauta tše di tšerwego Ntlongkgethwa ya Modimo kua Jerusalema; kgoši le matona a yona, le basadi ba yona, le basadi ba yona ba direthe, ba nwa ka tšona;


text:
Ba nwa beine ba fela ba reta medimo ya bona ya gauta le ya silifera le ya tshipi le ya dikwata le ya maswika.


text:
Ba sa dira tšeo gwa napa gwa tšwelela menwana e kego ke ya seatla sa motho, ya ngwala lebotong la ngwako wa bogoši mo le lebanego le dipone. Kgoši ya se bona, seatla seo ge se ngwala.


text:
Ya hlaboša lentšu ya gowa ya re go tlišwe ba mekome le didupe, le ba bohlale, le batsebi ba dinaledi; kgoši ya botša bona ba bohlale bao ya re: Motho, le ge e le mang le mang, e a kago bala lengwalo leo a ntlhathollela se le se bolelago, o tlo apešwa kobo ya purapura le moruka wa gauta; e tlo ba wa boraro mo mmušong wa ka.


text:
Ba bohlale ba mošate ka moka ba tsena, ba šitwa go bala lengwalo leo le go botša kgoši tlhathollo ya lona.


text:
Kgoši Belesatsara ya ba gona a golelwago ke go tšhoga, sefahlgo sa gagwe se fetogile, le matona a gagwe a gakanegile.


text:
Ke ge go tsena mmagokgoši a kwele mantšu a kgoši le matona a gagwe, a tla moo ngwakong wa monyanya, a bolela le kgoši a re: Kgoši a a phele go ya go ile! Dikgopolo tša gago a di se ke tša go gakantšha; le sefahlogo sa gago a se se ke sa galoga.


text:
Mmušong wa gago go na le monna yo moya wa medimo e mekgethwa o lego mo go yena, yo mehleng ya tatago go hweditšwego mo go yena go na le seetša sa tlhaologanyo, le bohlale bjo bo swanago le bohlale bja medimo. Kgoši Nebukadinetsara tatago o mo godišitše a mmea mogolo wa ba bohlale, le didupe, le bamangwalo, le batsebi ba dinaledi,


text:
Ka gobane go hweditšwe mo go yena go na le moya o phagamilego, le tsebo, le bohlale, le go hlatholla diloro le dinyepo, le go hunolla mahuto a diphiri; ke ra Daniele yo kgoši a mo reetšego la Belesatsara. A go bitšwe yena Daniele, a go hlathollele.


text:
Daniele a tlišwa kgošing. Kgoši ya bolela ya re: Ke wena Daniele. O e mongwe wa Bajuda ba ba thopilwego, bao kgoši tate a ba ntšhitšego kua Juda a ba tliša mono.


text:
Ke kwele ba go bolela ba re moya wa medimo o go wena; le gona go hwetšwa seetša se le go wena, le tlhaologanyo, le bohlale bjo bogolo.


text:
Seba ba bohlale, le batsebi ba dinaledi, ba tlišitšwe fa gore ba bale lengwalo le, ba ntlhathollele se le se bolelago; fela, ba šitilwe go ntlhathollela dilo tšeo.


text:
Wena ke kwa ge ba re o tseba go ntšha ditlhathollo, le go hunolla mahuto a diphiri. Bjale ge o ka kgona go bala lengwalo leo, wa mpotša tlhathollo ya lona, o tlo apešwa mašela a purapura, le moruka wa gauta molaleng wa gago; o tlo ba wa boraro mmušong wa ka.


text:
Daniele a fetola a lebane le kgoši, a re: Ithswarele dineo tšeo tša gago; dimpho tša gago di fe yo mongwe. Lengwalo lona ke tlo go balela, kgoši, ka go ntšhetša tlhathollo ya lona.


text:
Kgoši Modimo yo godimodimo o be a neetše tatago Nebukadinetsara mmušo le bogolo le kgodišo le letago.


text:
Baditšhaba ka moka le ba merafo le ba malemeleme, ba be ba thothomela ka baka la maatla a a bego a filwe ona. O be a bolaya yo a bego a rata go mmolaya, a phediša yo a bego a rata go mo phediša, a kokobetša yo a ratago go mo kokobetša.


text:
Fela, ya re mola pelo ya gagwe e ipotile, moya wa gagwe o thatafetše o ikgantšha, a tlošwa mo sedulong sa gagwe sa bogoši, amogwa borena.


text:
A ba a lelekwa bathong, a tsenwa ke tše e kego ke tša phoofolo, a dula le dipitsi tša lešoka, a fula bjang boka kgomo, mmele wa gagwe wa koloba ka phoka ya legodimo; a ba a lemoga gobane mebušo ya batho e bušwa ke Modimo yo godimodimo; o bea yo a ratago go mmea.


text:
Bjale wena Belesatsara morwa wa gagwe, ga wa ka wa boetša pelo ya gago, le ge ditaba tšeo o di tsebile tšohle.


text:
Wa ikgodiša wa rumola Morena wa legodimo ka go tliša dibjana tša Ntlo ya gagwe fa pele ga gago. Mme wena, le matona a gago, le basadi ba gago, le basadi ba gago ba direthe, le nwele sedila ka tšona le reta medimo ya silifera le ya gauta le ya mphiri le ya tshipi le ya kwata le ya maswika, ye e sa bonego, ye e sa kwego, ye e sa tsebego selo. O nyaditše Modimo yo bophelo bja gago bo lego seatleng sa gagwe, yo ditsela tša gago ka moka di bušwago ke yena.


text:
Belesatsara a laela a re Daniele a apešwe mašela a purapura le moruka wa gauta molaleng; gwa goelelwa gore ke yena wa boraro mmušong.


text:
Yena Dario o hweditše e le mo go botse ge a bea bakgoma ba lekgolo le masome a mabedi mmušong wa gagwe, ba kgone go o buša wohle.


text:
Mo go bona bao a bea bagolo ba bararo; e mongwe wa bona e be e le Daniele. Bakgoma ba be ba swanetše go diga ditaba go ba bararo bao, gore kgoši e se senyegelwe ke selo.


text:
Daniele yena o be a phala bakgoma le bagolo, ka gobane go yena go be go na le moya o phagamilego; kgoši ya ba ya re e tlo mmea molaki wa mmušo ka moka.


text:
Bagolo le bakgoma ge ba di bona, ba lakana Daniele gore ba mmee molato ka tša mmušo; ba šitwa go hwetša molato le ge e le phošo; ka gobane Daniele o be a botega, ka gobane Daniele o be a botega, go sa hwetšwe bošaedi le ge e le tshenyo mo go yena.


text:
Banna bao ba re: Go Daniele yo, re ka se ke ra hwetša molato, ge e se ge re ka o hwetša ka thokong ya melao ya Modimo wa gagwe.


text:
Ba re: Balaki bohle ba mmušo, le bagolo, le bakgoma, le matona, le dikala, ba kwane gore go bewe molao wa kgoši, go ntšhiwe taelo ye e tiišitšwego, ya go re: Mang le mang e a kago kgopela selo go modimo ofe le ofe, le ge e le go motho yo mongwe ka matšatši a a masome a mararo, ge e se go wena kgoši, a lahlelwe legageng la ditau.


text:
Ba re: Bjale kgoši, tiiša molao woo ka lengwalo, gore o se tlo fetolwa; go dirwe ka mokgwa wa Bamede le Baperesia wa go re: Molao ga o hlanošwe.


text:
Daniele ge a ekwa gore molao woo o ngwadilwe, a ya ngwakong wa gagwe, wo o bego o na le ngwakwana wa godimo wa mašoba a lebilego Jerusalema, mo a bego e eya ka mehla gararo, a khunama a rapela Modimo wa gagwe, a mo leboga. Le bjalo a dira ka mokgwa woo wa ka mehla.


text:
Banna bao ba tla ka go hlaganela, ba hwetša Daniele a tliša dithapelo le dikgopelo go Modimo wa gagwe.


text:
Ba napa ba tla pele ga kgoši, ba botšiša tša molao wola o beilwego ke kgoši, ba re: A ga wa ka wa bea molao wa go re: Mang le mang e a kago kgopela selo go modimo ofe le ofe, le ge e le go motho e mongwe, ka matšatši a a masome a mararo, ge e se go wena kgoši, o tlo lahlelwa legageng la ditau? Kgoši ya fetola ya re: Taelo yeo e tiile ka mokgwa wa Bameda le Baperesia wa go re: Molao ga o hlanošwe.


text:
Bona bjale ba bolela le kgoši ba re: Daniele, e mongwe wa Bajuda ba ba thopilwego, o a go nyatša, wena kgoši; o nyatša le molao wola o o beilego; ga a re selo ka wona; o fela a rapela gararo ka letšatši.


text:
Kgoši ge a ekwa taba yeo, a šulafala ka kudu, a akanya pelong ya gagwe ka mo a kago hlakodiša Daniele; letšatši la dikela a sa itapiša go ka mo phološa.


text:
Fela, banna bala ba napa ba tiišetša go tla go kgoši, ba fela ba re: Kgoši tseba gobane go rena Bameda le Baperesia molao wo o beilwego ke kgoši ga o hlanošwe.


text:
Kgoši ya ba ya laela fore Daniele a tlišwe, gore a lahlelwe legageng la ditau. Kgoši ya bolela le Daniele ya re: Modimo wa gago yo o mo hlankelago ka mehla, a ke a go hlakodiše!


text:
Gwa pshikološwa leswika la tswalela legaga leo, mme kgoši a le bea seka sa palamonwana ya gagwe, le dika tša dipalamonwana tša bagolo ba mošate, e le go re taba ya Daniele e ripilwe.


text:
Kgoši ya boela ngwakong wa yona wa bogoši; bošego bjoo ya yo lala le tlala; ya gana ge go letšwa diletšo; ya lala e hlobaela.


text:
Ge e fihla moo, ya bitša Daniele e hlokofetše, ya re: Daniele wena mohlanka wa Modimo a phelago! A Modimo wa gago yo o mo hlankelago ka mehla, a o kgonne go go hlakodiša ditaung?


text:
Modimo wa ka o romile Morongwa wa gagwe a khuparetša melomo ya ditau, di se ntire selo, ka gobane Modimo o hweditše ke se ne molato go yena; le go wena kgoši ga ka senya selo.


text:
Kgoši ya thaba gagolo; ya laela ya re Daniele a ntšhwe mo legageng. Gomme ge a etšwa moo legageng, gwa hwetšwa a se na mo a gobetšego, ka gobane a botile Modimo wa gagwe.


text:
Bjale kgoši ya laela ya re go tlišwe banna bala ba go bega Daniele; mme bona le bana ba bona le basadi ba bona ba lahlelwa legageng la ditau. Ditau tša ba swara ba sešo ba fihla, tša ba pšhatlaganya marapo ka moka.


text:
Bjale kgoši Dario a ngwalela ba ditšhaba ka moka, le ba merafo ka moka, le ba maleme ka moka, ba ba agilego nageng ka moka, a re: Molao wa lena a e be o mogolo!


text:
Ke beile molao wa go re dinageng ka moka tša mmušo wa ka go boifše Modimo wa Daniele, a lotšhwe, yena Modimo a phelago, Mobagona wa neng le neng, Mong a mmušo o sa senyegego, wa bogoši bjo bo sa felego.


text:
Ke Mophološi le Monamoledi; o dira mehlolo le dimakatšo kua godimo le mo lefaseng. O phemetše Daniele marofa a ditau.


text:
Ka ngwaga wa pele wa Belesatsara kgoši ya Babele, Daniele o lorile diloro, a bona dipono a le malaong a gagwe. Diloro tšeo Daniele o di ngwadile a hlatholla ditaba tša tšona.


text:
A laodiša a re: Ke be ke le ponong bošego, ka bona diphefo tše nne tša legodimo di tšutlela lewatleng le legolo.


text:
Sa pele se be se swana le tau, se na le diphego tša lenong. Ka lebeleša ka bona diphofa tša sona di tomolwa, sa emišwa fase; sa emišwa ka maoto a sona bjalo ka motho, sa newa pelo ya motho.


text:
Ya ba gona ke bonago sebata se sengwe sa bobedi, se le bjalo ka phiri; sa bopologa se swere dikgopo tše tharo ka meno, sona sa laiwa gwa thwe: Tsoga o je dinama tše ntši!


text:
Ya ba gona ke bonago sebata se sengwe se tšwelela se le bjalo ka nkwe, se na le diphego tše nne tša manong mokokotlong wa sona, se na le dihlogo tše nne: sona sa newa bogoši.


text:
Ka morago, ga tšona pono tša bošego, ka bona sebata sa bone; e be e le se se befilego se šiiša, se na le maatla a magolo, le meno a magolo a tshipi, sa ja sa hlahuna, maratha sa gatakela ka maoto. E be e le sa mohuta o šele, se sa swane le tšela tše dingwe tša pele; se be se na le dinaka tše lesome.


text:
Ka re ke sa tsepeletše dinaka tšeo, ka bona mo makgatheng a tšona go mela lenaka le lengwe le lenyenyane; ge lona le tšwelela, gwa kgolwa dinaka tše tharo tša tšela tša pele. Ka bona mo go lona go na le mahlo a e kego ke a motho, le molomo o ithetago ka tše kgolo.


text:
Ya re ke sa lebeletše, gwa bewa didulo, gwa dula Motalawamabaka, wa kobo ya bošweu bja leswela, wa meriri ya go taga boka boya bja nku; sedulo sa gagwe ke kgabo ya mollo, se na le maotwana a go tuka mollo.


text:
Noka ya mollo e hlaga pele ga gagwe; o hlankelwa ke ba dikete tše sekete. Baahlodi ba dula, mangwalo a phuthollwa.


text:
Nna ka ema ke lebeletše se se tlogo direga ka mašata a go itheta ga lenaka lela; ka lebelela, sebata sa ba sa bolawa; mmele wa sona wa senywa, wa gafelwa go fišwa ka mollo.


text:
Dibata tšela tše dingwe, le tšona tša amogwa maatla; gwa bewa matšatši le lebaka la bophelo bja tšona.


text:
Ponong tšeo tša bošego ka bona go etla e mongwe ka maru a legodimo e kego, ke Morwamotho, a fihla go Motalawamabaka, a tlišwa kgauswi pele ga gagwe.


text:
A neelwa bogoši le kgodišo le mmušo; ditšhaba ka moka le merafo le maleme ya ba bahlanka ba gagwe. Bogoši bja gagwe ke bja neng le neng, ke bjo bo sa felego; mmušo wa gagwe o ka se ke wa senyega.


text:
Ka batamela go yo mongwe wa ba ba emego fao, ka mo kgopela ka re a ntlhathollele therešo ya dilo tšeo. A bolela le nna a ntlhathollela,


text:
Fela, ba ba tlogo fiwa mmušo ke ba bakgethwa ba Yogodimodimo; mmušo e tlo ba wa bona go ya go ile le mehleng ya neng le neng.


text:
Nna ka nyaka tlhathollo ya sebata sa bone, se e bego e le sa mohuta o šele, se sa swane le tšela tše dingwe, se bego se šiiša gagolo, sa meno a tshipi, sa marofa a mphiri, se se bego se eja se hlahuna, maratha sa gatakela ka maoto.


text:
Le tlhathollo ya dinaka tše lesome tše di bego di le hlogong ya sona, le lenaka le lengwe leo la go tšwa, leo dinaka tše tharo tša nago tša kgolwa pele ga lona; ke ra lenaka leo le bego le na le mahlo le molomo wa dipolelo tša go itheta, le le bego le bonala eke le feta tšela tše dingwe.


text:
Gwa ba gwa fihla yena Motalawamabaka, gwa emelwa ba bakgethwa ba Yogodimodimo, gwa fihla lebaka leo bakgethwa ba newago mmušo ka lona.


text:
A bolela a re: Sebata sa bone e tlo ba mmušo wa bone lefaseng, mmušo o sa swanego le mebušo e mengwe ka moka, o tlo ja lefase ka moka wa le gatakela wa le senyaka.


text:
Dinaka tšela tše lesome ke dikgoši tše lesome tše di tlogo tšwelela mmušong woo. Di tlo latelwa ke kgoši ye nngwe, e tlogo ba ya mohuta o šele, e sa swanego le tšela tša pele; yona e tlo kokobetša dikgoši tše tharo.


text:
Yona e tlo bola maitheto a go rumola Yogodimodimo; e tlo leka go phekgola mabaka le melao; tšona di tlo gafelwa diatleng tša yona lebaka le tee, le mabaka a mabedi, le seripa sa lebaka.


text:
Ke mo setšhaba sa bakgethwa ba Yogodimodimo se tlogo fiwa mmušo le bogoši le maatla a go buša mebušo ka moka ka tlase ga legodimo. Mmušo wa gagwe ke mmušo wo o sa felego; mme mebušo ka moka e tlo loba yena ya mo hlankela.


text:
Taodišo ya felela moo. Nna Daniele megopolo ya ka ya mpherehla, le sefahlogo sa ka sa ema ka lešele. Ditaba tšona ka dula ke di bolokile mo pelong.


text:
Ka ngwaga wa boraro wa pušo ya kgoši Belesatsara, nna Daniele ka tlelwa ke e nngwe pono gape, ya latela yela ka go e bona pele.


text:
Ka emiša mahlo ka bona kgapa e eme hleng ga noka, e na le dinaka tše pedi, e le tše telele; le lengwe le feta le lengwe ka botelele; le letelele lona le tšweletše, lela le lengwe le šetše le le gona.


text:
Ka bona kgapa yeo e oma ka dinaka, ya leba thoko ya bodikela le ya leboa le ya borwa, go se e nngwe e kgonnego go hlabana le yona; go se e a kgonnego go namolela ge e hlaba; e be e dira ka mo e ratago; e fela e gola.


text:
Ka re ke sa lebeletše ka bona phoko e etšwa bodikela, e ralala godimo ga lefase ka moka e sa gate fase. Phoko yeo e be e na le lenaka le legolo gara phatla.


text:
Ya fihla go kgapa yela ya dinaka tše pedi, ye ke e bonego e eme hleng ga noka, ya e kutologela ka maatla a sehlogo.


text:
Ka bona e fihla go kgapa e e galefetše, ya e thula, ya thokga dinaka tše pedi tša yona. Kgapa yona e be e se ne maatla a go lwa le yona; phoko ya e uša, ya e gatakela, go se e a kago namolela kgapa.


text:
Yona phoko ya gola ka kudu; ya re e šetše e tiile maatla, lenaka leo le legolo la yona la kgolega; mme sebakeng sa lona gwa tšwa dinaka tše nne tše kgolo, di lebile thoko tše nne tša legodimo.


text:
Le lengwe la dinaka tšeo la tšwa lenaka le lenyenyane; lona le la gola ka kudu la lemela thoko ya naga e rategago.


text:
La ikgodiša la fihlela makoko a legodimo; makoko a mangwe la a ušetša fase, le dinaledi tše dingwe la di gatakela.


text:
La ithotobatša la ba la fihla kgošing ya makoko ao, la iletša didimo tša ka mehla, la senya Moago o mokgethwa wa gagwe.


text:
Ya ba gona ke kwago go bolela e mongwe wa bakgethwa. E mongwe wa bakgethwa a mmotšiša a re: Tša pono ye, tša ge go iletšwa sedimo sa ka mehla, tša tlhanogo ye e senyago, tša ge Moago o mokgethwa le makoko di gafetšwe go gatakwa, di tlo fela neng?


text:
A botša nna a re: Go tlo balwa mantšiboa le masa a dikete tše pedi le makgolo a mararo, ya ba gona Moago o mokgethwa o tlogo boelwa ke toko.


text:
Nna Daniele, ka re ke sa eme ke lebeletše pono yeo, ke sa nyaka tlhathollo ya yona, ka bona pele ga ka go eme yo e kego ke monna.


text:
Gabriele a tla a ema hleng ga ka; nna ka tšhoga ka khunama ka lotšha. Yena a re: Wene ngwana motho, thaetša! Ka gobane pono ye ke ya lebaka la bofelo.


text:
A re a sa bolela, nna ka idibala, ka wela fase ka sefahlogo; yena a ntshwara a nkemiša mo ke bego ke eme gona,


text:
A re: Tseba gore ke go botša tše di tlogo tšwelela lebakeng la kgalefo e tlogo tla, ka gobane ke tša lebaka la bofelo.


text:
Phoko yela ya maboya ke kgoši ya Bagerika; lenaka le le medilego makgatheng a mahlo a yona, ke kgoši ya mathomo.


text:
Ge mo go kgolegilego lenaka leo la pele go medile dinaka tše nne, ke go re setšhaba seo se tlo tšwa mebušo e mene ye e sa lekanego le wa lona.


text:
E tlo re ge mebušo yeo e fedile, e tlaleleditše bosenyi bja yona, ke mo go tlogo tšoga kgoši e šoro ya maano a mabe.


text:
Maatla a yona a tlo gola, le ge e se ka maatla a yona ka nnoši. E tlo senya ka mokgwa o tlabago, ya atlega go direng, ya senya ba maatla, ya hloya setšhaba sa bakgethwa.


text:
E tlo ba le mahlatse ka mamenemene a yona; e tlo dira e ipotile ya senya ba bantši ba ba dutšego ba iketlile. E tlo ba ya rumola le Kgoši ya dikgoši; ya ba mo e tlogo pšhatlaganywa, e sego ka seatla sa motho.


text:
Pono yela, ya ge o botšwa tša mantšiboa le tša masa, ke therešo; fela wena, tše o di bonago o di dire thopa, ka gobane ke tša mehla e sa lego kgole.


text:
Gomme nna Daniele ka kwa ke fokola, ka fetša matšatši ke babja; ka tsebo tsoga ka dira mediro ya kgoši; ka hlwa ke tlabegile ka pono yeo, go se e a di tsebago.


text:
Ka ngwaga wa pele wa pušo ya Dario morwa wa Ahasiberose wa moloko wa Bameda, yo e bego e le kgoši ya mmušo wa Bakaladea,


text:
Ka wona ngwaga wa pele wa pušo ya gagwe, nna Daniele ka hlokomela palo ya nywaga ye e beilwego ke lentšu la Morena la go tlela moporofeta Jeremia, ge a re: Go tlo feta nywaga e masome a šupago motse wa Jerusalema e le mašope.


text:
Ka iša mahlo go Modimo Mong a bohle, ka mo nyaka ka dithapelo le ka diphegelo, le ka go ikona ke apere lenkgeretla ke le moloreng.


text:
Ka rapela Morena Modimo wa ka, ka itshola ka re: Joo Mong a ka! Modimo e mogolo e a tšhabegago! Ba ba go ratago, le ba ba yago ka melao ya gago o dula o ba botegetše ka kwano le ka kgaugelo.


text:
Go sentše rena; re dirile bokgopo le bobe; re go beetše mereba ka go arogana le melao ya gago le mekgwa ya gago.


text:
Le gona ga ra kwa baporofeta bahlanka ba gago, ba go bolela ka ina la gago le magoši a rena le bagolo ba rena, le botatawešo, le setšhaba ka moka sa naga ya gešo.


text:
Toko e go wena Mong a rena! Sa rena ke difahlogo tše di llwego ke dihlong, ka ge banna ba Juda le baagi ba Jerusalema le Baisiraele ka moka ba kgauswi le ba kgole o ba leleketše dinageng ka moka ka baka la masenyi a bona a ba go rumotšego ka ona.


text:
E, go bjalo Morena! Se se re swanetšego, rena le dikgoši tša rena, le bagolo ba rena le botatawešo, ke tšona difahlogo tše di llwego ke dihlong, ka gobane re go senyeditše.


text:
ra gana go kwa se Morena Modimo wa rena a se bolelago, ra gana go ya ka melao ya gagwe, ye a e beilego pele ga rena ka bahlanka ba gagwe ba baporofeta.


text:
Baisiraele ka moka ba lahlile molao wa gagwe ba hlanoga, ba gana go kwa ge o bolela le bona. Molato ke wona woo, ge re tletšwe ke mahlolakotši a a ngwadilwego molaong wa Moshe mohlanka wa Modimo, ka gobane re go senyetše.


text:
O dirile tše o di boletšego ge o kgala babuši ba rena ba ba bego ba re buša, wa re o tlo re tlišetša kotši e kgolo, ye ka tlase ga legodimo go se tlo ba le e nngwe e lekanago le yeo e tlogo tlela motse wa Jerusalema.


text:
Dikotsi ka moka di re tletše bjalo ka ge go ngwadilwe molaong wa Moshe; rena ra lesa go boelana le Morena Modimo wa rena; ga ra ka ra lahla makgopo a rena; ga ra ka ra ela therešo ya gago hloko.


text:
Morena a eleletša tša go tliša dikotši; a di tliša godimo ga rena. Gobane Morena Modimo o ya ka toko medirong ya gagwe ka moka ye a e dirago; go sentše rena ka go se kwe ge a bolela le rena.


text:
Gomme bjale Morena Modimo wa rena! Wena o kilego wa ntšha setšhaba sa gago nageng ya Egipita ka seatla se maatla, wa retiša ina lago le nankhono! Rena re basenyi, re mašaedi.


text:
Mong a rena, le go e eya ka tokotoko, hle gomiša kgalefo ya gago e wetšego motse wa Jerusalema, Thabakgethwa ya gago; gobane ke dibe tša rena, ke molato wa botatawešo, ge motse wa Jerusalema le setšhaba sa gago di nyadiwa ke bohle ba ba dutšego tikologong.


text:
Gomme bjale, Modimo wa rena, kwaa thapelo ya mohlanka wa gago, ge a go kgopela. Sekgethwa sa gago sela se se phušotšwego o se edišetše sefahlogo sa gago, ka baka la gago wena Mong a rena.


text:
Modimo wa ka! Sekega tsebe o kwe! Lebelela o bone marope a rena, motse woo o bitšwago ka leina la gago; ka gobane, ge re bea ditopo tša rena pele ga gago, ga re bone toko ya rena; re bona dikgaugelo tše kgolo tša gago.


text:
Mong a rena! Re kwe hlee! Mong a rena! Lebelela hlee! Mong a rena phafoga! O dire e le go itirela wena Mong, Modimo wa ka, ka gobane motseng woo wa gago, le setšhabeng sa gago, ke mo go bolwago leina la gago.


text:
Ke be ke sa rapela ke kgopela ke ipobola dibe tša ka le dibe tša setšhaba sa gešo sa Isiraele, ke bea ditopo tša ka pele ga Modimo wa ka ka baka la thaba e kgethwa ya Modimo wa ka.


text:
Ke sa rapela ke realo, gwa tla monna yola Gabriele, yo ke mmonego ponong yela ya mathomo; a tla a fofa a hlaganela, a tla kgauswi, e le lebaka la sedimo sa mantšiboa.


text:
Lentšu le ke tlilego go go botša lona le tšweletše mola o thoma go rapela; ka gobane o moratiwa. Theetša gee, o hlaloganye tša dipono.


text:
Ke dibeke tše masome a šupago tše di beetšwego setšhaba sa geno le motse wa geno o mokgethwa, gore go fedišwe dikarogo, go lebalwe dibe, go dirwe poelano, go tšweletšwe toko ye e sa felego, go phethege dipono le diporofeto, go tle go kgakolwe Sekgethwakgethwa.


text:
Bjale tseba o kwešeše; go tloga ka lebaka la ge lentšu la go re Jerusalema go buše go agiwe go fihla go Motlotšwa Moetapele, ke beke tše di šupago. Ka beke tše masome a selelago a metšo e mebedi go tlo agiwa merako le mekgoba; fela, e le mehla e methata.


text:
Ge go fetile dibeke tše masome a selelago a metšo e mebedi, Motlotšwa o tlo tlošwa, a se ke a hlwa a eba gona; gomme motse le Sekgethwa di tlo senywa ke setšhaba sa kgoši e tlogo tla, ye e tlogo fela ka go gogolwa ke lefula; mme go fihla mafelong go tlo dula go na le dintwa le go thubiwa.


text:
Ba bantši o tlo ba thatafaletša kgwerano beke e tee; bogareng ga beke o tlo kgaotša sedimo le sebego, mme mosenyi o tlo tla ka diphego tša makgapha; yena mosenyi a tlo ba a tšhologelwa ke kotlo ye e mmeetšwego.


text:
Ka ngwaga wa boraro wa Korese kgoši ya Peresia, Daniele e a reetšwego la Belesatsara, o utolletšwe taba; mme taba yeo ke therešo, ke ya ntwa e kgolo. Daniele o e etše hloko, a hlaologanya pono yeo.


text:
Dibeke tše tharo tša fela ke sa je dijo tše monate, molomong wa ka go sa tsene nama le ge e le beine, ke lesa le go tlola.


text:
Ka tšatši la masome a mabedi a metšo e mene la kgwedi ya pele ke be ke eme lebotong la noka e kgolo ya Hidekele.


text:
Ka emiša mahlo a ka ka lebelela, ka bona monna e a aperego lešela la leokodi, a tlemile matheka ka gauta ya Ufase.


text:
Mmele wa gagwe o be o phadima boka tshipi e khubedu, sefahlogo sa gagwe se etša legadima, mahlo a etša diša tša mollo, matsogo a gagwe le maoto a gagwe a etša mphiri ge o gohlilwe, lentšu la gagwe le le bjalo ka modumo wa mabotho.


text:
Nna Daniele pono ye ke e bone ke nnoši; banna ba ba bego ba na le nna ga ba ka ba e bona, ba fo welwa ke tšhogo e kgolo, ba tšhaba ba utama.


text:
Nna ka šala ke nnoši, ka bona pono e kgolo yeo; ka tlogwa ke maatla, sefahlogo sa ka sa galoga wa go befa, ka nolega moko.


text:
A bolela le nna a re: Daniele wena monna wa morategi! Theetša se ke se bolelago le wena. Ema moo, gobane bjale ke rometšwe go wena. -- Ge a realo ka ema ke thothomela.


text:
Bjale a re: Daniele, se boife! Gobane tše o di boletšego di kwelwe go tloga mola o sa thoma go ya le mogopolo wa go re o hlaologanye, mme o ikokobetša pele ga Modimo. Bjale ke tlile ka baka la ona mantšu a gago.


text:
Fela, molaodi wa mmušo wa Peresia o be a nkeme tseleng matšatši a masome a mabedi a motšo o tee; gwa ba gwa tla Mikaele, e mongwe wa balaodi ba bagolo, a ntwela, nna ke bego ke šetše ke nnoši ke elwa le magoši a Peresia.


text:
Bjale ke tlile go go tsebiša tše di tlogo tlela setšhaba sa geno mafelelong a matšatši; gobane pono ya mehla yeo e sa le gona.


text:
Ka bona e mongwe e kego ke morwa wa motho, a nkgwatha melomo, ka napa ka ahlama ka bolela le yeo a bego a eme a lebane le nna, ka re: Mong aka! Ke wetšwe ke tšhogo ge ke bona pono ye; ga ke sa na le maatla.


text:
Gobane nna molata wa gago, nka kgona bjang go bolela le wena Mong a aka o mokaakaa? Nna bjale ke kwa ke se ne maatla; ke kwa ke šitwa le go buša moya.


text:
A re: Se boife, wena monna morategi! Uša pelo! Tia maatla! Tia maatla! -- A sa realo, ka fiwa maatla, ka re: Mong a ka! Bolela, ka gobane o mphile maatla.


text:
Yena a re: Tše ke di tletšego fa go wena, a o a di tseba? Nna bjale ke boela go lwa le molaodi wa Peresia; e tlo re ge ke tšwele, ke mo go tlogo tla molaodi wa Gerika.


text:
Fela, lesa ke go botše tše di ngwadilwego mangwalong a therešo. Ga go e a emago le nna ge ke e lwa le bao, ge e se Mikaele molaodi wa lena.


text:
Ge e le nna, ka ngwaga wa pele wa Dario wa Meda, ke tsogile ka ema le yena, ka mo tlatša, ka mo fa maatla.


text:
Bjale ke tlo go anegela se e lego therešo: Tseba gore go sa tlo tsoga dikgoši tše tharo tša Peresia. Ya bone e tlo phala tšela tše dingwe ka moka ka mahumo. E tlo re ge e tiile mahumong a yona, ya rapa bohle ya yo lwa le mmušo wa Bagerika.


text:
Gomme e tlo re e sa re: Ke eme, ke mo mmušo wa yona o tlogo thubega, wa kgaogana wa ya thoko tše nne tša legodimo. Go ka se ke gwa šala mmušo wo e lego wa bana ba yona, le ge e le wa maatla a a lekanago le a mmušo wa yona; gobane wona o tlo fedišwa, wa abelwa ba šele, ba e sego bana ba yona.


text:
Kgoši ya thoko ya borwa e tlo tia maatla; e mongwe wa balaodi ba yona o tlo e phala ka maatla, a buša; mme bogoši bja gagwe e tlo ba bjo bogolo.


text:
Ge go fetile nywaga, ba tlo gwerana. Morwedi wa kgoši ya borwa o tlo tla go kgoši ya leboa, ba dira kwano. Fela, letsogo la gagwe le ka se ke la tia, a ka se iše kgole. O tlo lahlwa gotee le bao ba mo tlišitšego, le motswadi wa gagwe, le yena yo a tlogo ba a mmotile mehleng yeo.


text:
Ge e le e mongwe wa moloko wa gagwe o tlo tšwelela a ema legatong la gagwe, a tšwa dira, a thuba sebo sa kgoši ya leboa, a kgona, a fenya.


text:
O tlo thopa le medimo ya bona, le diswantšho tša bona, le dibja tše bohlokwa, le silifera, le gauta, a di iša Egipita; gwa tlo feta nywaga a sa hlwe a tšwela kgoši ya leboa dira.


text:
Barwa ba yona, bona ba tlo lwa seng sa bona, ba epa dira tše kgolo; tšona di tlo gogola naga wa mafula; di tlo tšwa, tša boa, tša rapa, tša fihla sebong sa gagwe.


text:
Gomme kgoši ya borwa e tlo galefa, ya tšwela kgoši ya leboa dira; le yona e tlo epa dira tše kgolo; fela, dira tšeo di tlo fenywa.


text:
E tlo re ge a fentše dira tšeo, pelo ya gagwe ya ikgogomoša; mme a ka se ke a atlega le ge a fedišitše ba diketekete;


text:
Gobane kgoši ya leboa e tlo boela e epa dira tše kgolo tše di fetišago tšela tša pele. Gomme ge go fetile mabaka a nywaga, o tlo tla ka dira tše kgolo le marumo a mantši.


text:
Mehleng yeo kgoši ya leboa e tlo dikwa ke ba bantši; le baferekanyi ba setšhaba sa geno, ba ba rego go phethege pono, ba tlo godišwa; fela, ba tlo wa.


text:
Kgoši ya leboa e tlo tla ya epa mangope, gore e thope motse wa dibo, mme matsogo a ba borwa a ka se ke a kgona selo, le masogana a bagale a ka se ke a ema.


text:
E a ba tšwetšego dira, o tlo dira se a se ratago, a ka se ke a šiteletšwa ke motho. O tlo ema le mo nageng e rategago e le wa seatla sa go šwalalanya.


text:
O tlo phegelela go ka tšea mmušo ka moka, a dira kwano ka go ntšha morwedi wa gagwe, e le gore a senye yola; fela, di ka se mo letlegele.


text:
Ke mo a tlogo lebišetša sefahlogo dihlakehlakeng, a thopa tše ntši; fela, go tlo tla molaodi wa dira e a tlogo kgaotša lenyatšo la gagwe, a mo lahliša dikwero.


text:
Ke mo a tlogo lebišetša sefahlogo dibong tša naga ya gagwe; ya tlo ba gona a tlogo kgopša gona a wa, a se hlwe a hwetšwa a le gona.


text:
E a tlogo tsoga legatong la gagwe e tlo ba Montšhišamakgetho Mokgantšhabogoši; yena yo o tlo senywa ge go fetile matšatši a sego makae, e sego ka bogale le ka ntwa.


text:
Legatong la gagwe go tlo tsoga e mongwe wa go se tsebalege, wa go hloka bokwala bja bogoši, le ge go le bjalo o tlo tla ka sephu a tšea bogoši ka maano.


text:
E tlo re a sa tšo kwana nae, a mo logela maanomabe, a mo tšwela dira, a mo fenya ka dira tše di sego kae.


text:
Dinageng tše di nonnego o tlo tsena ka sephu, o tlo dira tše botatagwe le borakgolo ba sešogo ba di dira. O tlo abaganya dithebola le dithoto; o tlo loga maano a go thuba dibo; fela a ka se iše kgole.


text:
O tlo rapa a re ke lwe le kgoši ya borwa ka dira tše ntši. Fela, kgoši ya borwa a tlo epa dira tše ntšintši tše maatla. Fela, e ka se eme, gobane ba tlo ba ba e lakane.


text:
Magoši a mabedi ao a tlo eleletša go senyana, a forana le ge a dutše mmogo dijong; fela, maano a ona a tlo pala, ka gobane a tlo ba a beetšwe letšatši la ona.


text:
E tlo boela ga gayo e na le thoto tše ntši; mme pelo ya yona e tlo lwa le kgwerano e kgethwa, ya dira ka mokgwa o bjalo, ya tsebo boela nageng ya gayo.


text:
E tlo thibelwa ke maselawatle a Khithima, ya tlo fela maatla ya goma. -- Ke mo e tlogo tla ya feletša sehlogo sa yona go kgweranokgethwa; ya dira ka mokgwa o bjalo, gobane go gomeng ga yona e tlo kwana le ba ba hlanogetšego kgweranokgethwa.


text:
Madira a a romiwago ke yona a tlo goboša Sekgethwa, sona sebo; a tlo kgaotša sedimo sa ka mehla sa moo, a bea makgapha a tšhwalano gona.


text:
Ba go senya kgwerano, e tlo ba hlanoša ka maano; fela, ba mohuta wa bao ba tsebago Modimo wa bona, ba tlo tia maatla ba kgona.


text:
Ba bohlale ba setšhaba ba tlo ruta ba bantši; fela, go tlo feta matšatši e le ba go bolawa ka lerumo le ka mollo, le ka go thopiwa, le ka go hlakolwa.


text:
Ge ba tlo šiteletšwa, ba tlo fela ba bona thušo ka tše nyenyane; gomme ba bantši ba tlo itsenya mo go bona ka bomenetša.


text:
Ba bangwe ba bahlalefi ba tlo wa, e le gore ba etše tshipi meubeng ge e tološwa, ba tšwe tšhila ba tage, go be go tle lebaka la bofelo; gobane lebaka la bjona le etla.


text:
Gomme kgoši eo e tlo dira ka mo e ratago; e tlo ikgodiša, ya itira e mogolo wa go feta le medimo yohle; e tlo bolela tša go kgobotla Modimo wa medimo e sa fela e letlega, gwa tlo ba gwa phethega lebaka la kgalefo; ka gobane tše di rerilwego di tlo phethega.


text:
E tlo nyatša le medimo ya botatagoyona, le medimo ya basadi ba yona, le ge e le modimo o mongwe; gobane e tlo itira e mogolo e a phalago bohle.


text:
Bakeng sa medimo yeo o tlo godiša modimo wa dibo, wo botatayo ba bego ba sa o tsebe; e tlo o godiša ka gauta le ka silifera, le ka ditalama, le ka tša bohlokwa.


text:
E tlo kgatla dibo tša yona ka wona modimo woo o šele; ba e ba hlaolago e tlo ba godiša, ya ba dira ba go buša ba bantši, ya ba abela naga ya ba moputso.


text:
Lebakeng la bofelo kgoši ya borwa e tlo thulana le yona; kgoši ya leboa ya tlo e kutulogela boka sesedi ka makoloi le ka banamedi le ka maselawatle a mantši, ya tlo hlagela dinaga boka mafula a meetse ya di ribegetša.


text:
E tlo tla le nageng e rategago, dinaga tše ntši tša tlo phekgolwa; ba ba tlogo phonyokga diatleng tša yona ke Baedomo le Bamoaba le mmuši wa Baamoni.


text:
E tlo buša mahumo a gauta le a silifera, le tša bohlokwa ka moka tša Egipita; le Balibia le Bakuše ba tlo e latela.


text:
Fela e tlo tšhošwa ke mataba a a tšwago bohlabela le leboa, ya tlo tšwa dira wa sehlogo ya šwalalanya ba bantši ya ba fediša.


text:
Mešaša ya yona bogoši e tlo e hloma makgatheng a lewatle le thaba e kgethwa; ke mo e tlo tlelwa ke tše di tlogo e fediša, ya hloka monamoledi.


text:
Mehleng yeo go tlo tsoga Mikaele, kgoši e kgolo ye e tlogo emela ba setšhaba sa geno. E tlo ba e le lebaka la ditlaišego ye go sešogo gwa ka go eba e bjalo go tloga mola batho ba bago gona, go fihla mehleng yeno. Mehleng yeo setšhabeng sa geno go tlo phološwa bao ba hwetšwago ba ngwadilwe pukung.


text:
Gomme ba bantši bao ba robetšego leroleng la lefase, ba tlo tsoga; ba bangwe ba tlo tsoga ba yo phela go ya go ile; ba bangwe ba tlo tsoga ba yo lewa ke dihlong, ba yo nyatšega go ya go ile.


text:
Baruti bona ba tlo taga bjalo ka leratadima; ba ba išitšego ba bantši go lokeng ba tlo taga bjalo ka dinaledi ka mehla ya neng le neng.


text:
Mme wena Daniele, boloka ditaba tše pukung, o e tleme ka lehuto, go be go tle lebaka la bofelo; e tlo latišišwa ke ba bantši, mme gwa ata yona tsebo.


text:
Gomme nna Daniele ka lebelela ka bona go eme ba babedi ba bangwe; e mongwe a eme lebotong la mošono wa noka, e mongwe a eme lebotong la mošola.


text:
E mongwe a botšiša yola a aperego seaparo sa leokodi, e a bego a eme nokeng tletlolo, a re: Ditaba tše di tlabago tše, di tlo fela neng?


text:
Ka kwa monna eo wa seaparo sa leokodi, e a emego meetseng a noka tletlolo, a emišitše letsogo la gagwe le letona le la ntsogošo legodimong, a ena ka Mophelanengleneng, a re: Go sa tlo feta lebaka, le mabaka, le seripa sa lebaka; ge go fetile tšhwalalano ya maatla a setšhaba se sekgethwa, ke mo go tlogo phethega ditaba tšeo ka moka.


text:
Yena a re: Sepela, Daniele, gobane go tlo ba gwa tla lebaka la bofelo ditaba tšeo di sa utilwe tša bolokwa di tlemilwe ka lehuto.


text:
Ba bantši ba tlo hlaolwa, ba hlatswiwa, ba thakgafatšwa. Ba babe ba tlo fela ba dira bobe; ga go e mobe e a kago kwešeša ditaba tšeo; go tlo kwešeša ba ba nago le tlhaologanyo.


text:
Go tloga lebakengle sedimo sa ka mehla se tlogo kgaotšwa, gwa bewa makgapha a tšhwalalano, go tlo fela matšatši a sekete le makgolo a mabedi a nago le masome a senyane.


text:
Wa lehlogonolo ke eo a dulago a na le lehutšo a fetša matšatši a sekete le makgolo a mararo a nago le masome a mararo a metšo e mehlano.


text:
Wena bjalo, sepela o lebeletše bofelo; o tlo khutša, wa tlo ba wa tsoga go tlo amogela kabelo ya gago bofelong bja matšatši!


text:
Lentšu la Morena le le tletšego Hosea morwa wa Beeri mehleng ya Usia le Jothama le Ahasi le Hiskia dikgoši tša Juda, mehleng ya Jerobeama morwa wa Joasi kgoši ya Isiraele.


text:
Mohla wo Morena a thoma go bolela ka Hosea, o mmoditše a re: Sepela o yo tšea mosadi wa seotswa le bana ba bootswa; gobane naga e fela e dira bootswa ka go hlala Morena.


text:
Morena a bolela le yena a re: Mo reele leina la Jeseriele, ka gobane go sa šetše lebakanyana fela, ke mo ke tlogo latiša madi a Jeseriele go moloko wa Jehu, ke fediše mmušo wa moloko wa Isiraele.


text:
Mosadi yo a boela a ima, a belega ngwana wa mosetsana. Morena a bolela le nna a re: Mo reele la Mosegaugelwe, ka gobane ba moloko wa Isiraele nka se hlwe ke ga gaugêla, nka se hlwê ké ba lebalela.


text:
Ke tlo gaugela ba moloko wa Juda; ke tlo ba phološa ka Morena Modimo wa bona. Nka se ke ka ba phološa ka bora le ka lerumo le ka ntwa le ka dipitsi le ka banamedi ba tšona.


text:
Le ge go le bjalo, go ata ga Baisiraele go tlo ba bjalo ka lešabašaba la lewatle le le sa elwego, le le sa balwego. Gomme mo go bego go thwe, ga se setšhaba sa ka, go tlo thwe: Ke bana ba Modimo yo a phelago.


text:
Gobane Bajuda le Baisiraele ba tlo phuthelwa gotee ba ipeela o tee ya ba yena hlogo. Ba tlo ba ba etšwa mafaseng, gobane letšatši la Jeseriele e tlo ba le legolo.


text:
Botšang bana ba bolena le re: Le setšhaba sa ka! Le dikgaetšedi tša lena le di botše le re: Le bagaugelwa!


text:
Sekišang mmaweno. Le mo sekišeng le re o reng ge e se mosadi wa ka, monna wa gagwe e se nna. A a tloše bootswa bja gagwe fahlogong sa gagwe, le bononyana bjagwe bo mo tloge sehubeng.


text:
Ke se tlo mo hlobodiša, ka mo lesa a le fela, a etša mola a sa tšo belegwa, ka mo dira lehanata naga tshehla, ka mmolaya ka lenyora,


text:
Gobane mmabo o dirile tša bootswa, o ba imile ka tša dihlong, ka gobane o be a re: Nna ke ya le baratwa ba ka ba go mpha bogobe le meetse, le dikobo le mašela, le tša go nwa.


text:
O tlo re a kganyelele go baratwa bagwe, a se fihle mo ba lego gona; o tlo ba nyaka a ba hloka. Ke mo a tlogo re: A nke ke boele go monna wa ka yola wa pele; gobane tša mehla yela di be di le kaone.


text:
Ke ka gobane a sa tsebe ge e le nna ke mo neago mabele le morara le makhura, ke mo atišetša silifera le gauta; mme ba direla Baali ka tšona.


text:
Nna bjale ke tlo mo amoga mabele a ka lebakeng la ona, le morara wa ka lebakeng la wona; ke tlo mo amoga le dikobo tša ka, le mašela a ka, le tša go apeša bofela bja gagwe.


text:
Ke tlo kgaotša mathabo a gagwe ka moka, le menyanya ya gagwe, le ya kgwedi e mpsha, le ya disabatha, le ya diphuthego.


text:
Ke tlo senya merara ya gagwe, ye a bego a re: Ke yona meputso ye ke e neilwego ke baratwa ba ka; Ke tlo e dira lerobo la fela, tša tlo lewa ke dibata tša nageng.


text:
Ke mo sekiša ka tša mehla ya boBaali, ge a ba tupišetša diorelo a tšhephile ka mangina le dipheta, la latela baratwa ba gagwe, nna a ntebetše. O realo Morena.


text:
Re le gona kua ka mo nea rapa tša morara, mme moedi wa mahloko ya tlo ba mojako wa lehutšo; a tlo tlotla boka mola e sa le ngwanana, boka mola a rotoga a etšwa nageng ya Egipita.


text:
Mehleng yeo ke tlo ba direla kwano le dibata tša lešoka le nonyana tša sebaka le tše di gagabago lefaseng; ke tlo roba mara le marumo le tša ntwa, ka di tloša mo nageng, ka tlo ba agiša ka molao.


text:
Mehleng yeo nna ke tlo ba wa go kwa. -- O realo Morena. -- Ke tlo kwana le legodimo; mme lona le tlo kwana le lefase.


text:
Gomme lefase le tlo kwana le mabele le morara le makhura; mme tšona di tlo kwana le Jeseriele (tšhemo ya Modimo).


text:
Ke tlo mo šema mo nageng, ka gaugela Mosegaugelwe; Gase ba ka ka tlo mo re: O setšhaba sa ka: mme yena a re: O Modimo wa ka!


text:
Morena o boletše le nna a re: Boela o rate mosadi e a bego a ratwa ke monna wa gagwe, mme a ya a dira bootswa, boka Morena a ratile Isiraele, bona ba lebišitše difahlogo go medimo e šele, ba kganyoga dinkgwanyana tša morara.


text:
Nna ka mo reka ka disilifera tše lesome le metšo e mehlano, le ka mokotla wa mabele le seripa sa mokotla wa mabele.


text:
Ka bolela le yena ka re: Dula o fetše matšatši a mantši o na le nna, o lese bootswa o sa tsebe monna: le nna ke tlo dula le wena ka mokgwa woo.


text:
Gobane Baisiraele ba tlo dula lebaka le letelele ba se ne kgoši, ba se ne sedimo, ba se ne kokwane, le ge e le mphamodimo le dipheku.


text:
E tlo ba gona Baisiraele ba tlogo boa ba nyaka Morena Modimo wa bona, le Dafida kgoši ya bona; ba tlo tla go Morena ba mmoifa, ba tlela tše botse tša gagwe mehleng ya mafelelo.


text:
Hee lena Baisiraele! Kwang lentšu la Morena! Gobane Morena o ne kgang le beng ba naga ye, ka go re nageng ye go se therešo, go se botho, go tseba Modimo.


text:
Tše di lego gona ke maroga le maaka le polao le bohodu le go otswa. Ba thuba nywako, mme ba hlatlamanya melato ya madi.


text:
Molato ke wona woo ge naga e lla, ge baagi ba notlega, ge go fela diphoofolo tša nageng le nonyana sebakeng, le dihlapi tša lewatle.


text:
Go bjalo; go se be e a ganetšago, go se be le a kgopetšago; gobane setšhaba sa geno eke se ganetša baperisita.


text:
Bjale o tlo kgopša e le mosegare; le mmoni o tlo kgopša nago e le bošego; mme mmago ke tlo mo fediša.


text:
Tšhaba sa ka se feletše ka go hloka tsebo, ka gobane tsebo e nyaitšwe ke wena. Le nna ke tlo go nyatša, wa se hlwe o eba moperisita wa ka. Le bana bago ke tlo ba lebala, ka gobane o lebetše molao wa Modimo wa gago.


text:
Mola ba fela ba ata, ba be ba atiša le dibe tša go ntshenya; bjalo letago la bona ke le fetola kgobogo.


text:
Setšhaba le moperisita ba tlo swana ge ke latiša tsela tša bona, ke ba otla ke eya ka tiro tša bona.


text:
Tšhaba sa ka se rapela kwata ya sona; se laiwa ke diphatana tša sona; ke moya wa bootswa o se timetšago, ba hlanoga ba lahla Modimo wa bona.


text:
Ba iša didimo dintlheng tša dithaba, ba tupiša diorelo godimo ga meboto, ba dira tšeo meruleng le merekureng le mo metholong, ka ge meriti ya gona e le e mebotse. Ke tšona tše di otswišago barwedi ba lena le betši ba lena, ya ba dinonyana.


text:
Barwedi bao ba lena le betši ba lena, nka se sole bona; ka gobane ke bolena le ngwegago le diotswa, le iša didimo le na le basadi ba dinonyana; mme setšhaba se hlokago mogopolo se wa ka tšona.


text:
Ge wena Isiraele o šetše o le seotswa, a Juda a se tsene molatong! Le se ke la ya Giligala! Le se ke la rotogela Bethe-Abene! Le se ke la ena le re: Ka bophelo bja Morena!


text:
Hee lena Baperisita, kwang! Hee lena ba moloko wa Isiraele, theetšang! Hee ba moloko wa kgoši, sekegang ditsebe! Gobane go sekišwa bolena le lego sefu sa Mitsipa, lokwa le theilego thabeng ya Thabora.


text:
Nna, Efuraimi ke a mo tseba; le Isiraele ga a utagala pele ga ka. Ka gobane šedi: Efuraimi o otswitše, mme Isiraele o tšhilafetše.


text:
Mediro ya bona e ba šitiša go boela go Modimo wa bona, gobane ba tsenwe ke moya wa bootswa. Mme Morena ga ba sa mo tseba.


text:
Boikgogomošo ke bjona bohlatse bja go bega Isiraele; Isiraele le Efuraimi ba tlo ušwa ke bokgopo bja bona; Juda le yena o tlo wa le bona.


text:
Ba tlo ya ba nyaka Morena ka dinku tša bona, le ka kgomo tša bona; mme ba tlo mo hloka a ba hladile.


text:
Morena ba mo hlanogetše; ba tšwetše bana ba mohuta o šele; bjale kgwedi ye mpsha e tlo ba metša gotee le magae a bona.


text:
Letšang diphalafala kua Gibea, le dinaka le di letše Rama! Tlhabang mokgoši Bethe-Abene, le re: Hee Benyamini, o dikwa ka nthago!


text:
Efuraimi, mohla wa dikotlo o tlo šala e le lešope. Ba moloko wa Isiraele ke ba botša tše e lego therešo.


text:
Efuraimi mola a ekwa bolwetši, le Juda mola a bona sešo sa gagwe, Efuraimi a ya kua Asuri, a roma batseta ba ya go kgoši Radintwa. Yena eo a ka se le fodiše, a ka se le alafe dišo.


text:
Gobane nna, Efuraimi ke tlo mo tsogela bjalo ka sebata, mme moloko wa Juda ke tlo o tsogela boka tau; ke tlo ba gobatša ka ikela ke ba goga, gwa hlokwa monamodi.


text:
Ke tlo tloga ka boela felo ga ka. Ba tlo ba ba itshola ba nyaka sefahlogo sa ka. Ba tlo nnyaka ba tlaletšwe.


text:
Tlang re boeleng go Morena! Ke yena a re garolantšego; mme ke yena a tlogo re fodiša. Ke yena a re gobaditšego; mme ke yena a tlogo re fapa.


text:
Go tlo re go feta matšatši a mabedi, a re phediša; ka la boraro o tlo re emiša, gore re phele pele ga gagwe.


text:
A re phafogeng re phegelele go mo tseba, yena Morena; go tleng ga gagwe o etša mahuba matlakanako. O tlo re tlela boka pula, bjalo ka tsheola ge e kolobiša naga.


text:
Hee Efuraimi! Nka go dira bjang? Hee Juda! Nka go dira bjang? Gobane lerato la gago le bjalo ka mouwane ge go esa, le etša phoka e tlogago ge le hlaba.


text:
Ke tšona tše ke bego ke le otla ka baka la tšona ka baporofeta, ka le bolaya ka polelo tša molomo wa ka, tsheko ya le tlela boka seetša.


text:
Sekgao sa baperisita se etša sephohla sa bahlakodi; ba bolaya batho mo tseleng ya go ya Sikeme; ba dira tša bohlola.


text:
Mo nywakong ya Isiraele ke bona tše di šiišago; ke hwetša Efuraimi a dira bootswa mme Isiraele a itšhilafatša.


text:
Ge ke re ke alafa Isiraele, go fela go utologa bobe bja Efuraimi, le bokgopo bja Samaria, ge go dirwa tša bofora, mahodu a tsena, kua ntle go gara bahlakodi.


text:
Dipelong tša bona ga ba ikeletše ba re, bobe bja bona ka moka nna nka se bo lebale; bjale ba dikilwe ke ditiro tša bona; ke dula ke ba ela hloko.


text:
Ka moka ke bahlanogi; ba etša sebešo sa mmešadinkgwana sa magala a hlennego, a sa kgotleletšwe ge dinkgwana di dubilwe di sa kokomoga.


text:
Ka monyanya wa kgoši ya rena bakgoma ba itwatša ka bogale bja sedila, mme kgoši e fane diatla le bakweri.


text:
Dipelo tša bona di swana le sebešo sa leretha ka maano a mabe a bona; sekgoro sa bona se lala bošego, se tsoga e le mollo o tukago.


text:
Ka moka ga bona ba fiša wa leretha sebešong, ba fiša babuši ba bona; ka moka magoši a bona a a tekolwa, go se na e a nthapelago.


text:
Le ge boikgogomošo e le hlatse e begago Isiraele, ga ba boele go Morena Modimo wa bona; ga ba mo nyake, le ge di šetše di eme ka mokgwa woo.


text:
Mohla ba yago ke tlo ba phurollela lokwa la ka, ka ba tanya bjalo ka nonyana tša sebakeng, ka ba otla ka mo go boditšwego phuthego ya bona.


text:
Kotsi e tlo ba wela, ka gobane ba ntahlile; ba tlo phethegelwa ke mahlolakotsi ka ge ba ntlhanogetše; le ge ke re ke ba phološe, ba mpolela ka maaka.


text:
Ge ba mpitša, ga di tšwe pelong; ba golola ba le dilaong; ba kgobokanela mabele le mabjalwa, mme nna ba ntahla.


text:
Ba a boaboa; fela, ga ba boe ba leba godimo; ba bjalo ka bora bo rephilego; bakgomana ba bona ba tlo tekolwa ke lerumo, ka molato wa mahlapa a maleme a bona. Ke sona se se tlogo ba hlolela a bona. Ke sona se se tlogo ba hlolela dikwero tša Baegipita.


text:
Bea phalafala molomong! Ke ke lenong le le kgoulelago Ntlo ya Morena. Ke ka gobane ba hlanogetše kgwerano ya ka, le melao ya ka ba e lahla.


text:
Ba beile dikgoši ba sa ka ba mpotšiša; ba bopa bakgoma nna ke sa tsebe. Ba itiretše medimo ka disilifera tša bona le ka digauta tša bona, mme ba amologa.


text:
Hee Samaria! Namane yeo ya gago e a nkga! Bogale bja ka bo ba tuketše; ba tlo lesa neng go se kgonane le go setšwa?


text:
Ke tše di hlagago go Isiraele. Di dirilwe ke morudi, mme ga se Modimo selo seo. Yona namane yeo ya Samaria e tlo pšhatlaganywa.


text:
Ba bjetše phefo, ba buna ledimo. Ga go tšwe lebele; makgaba ga a tšwe bupi. Ge bo ka tšwa, bo tlo lewa ke bantle.


text:
Ge ba ipegile go bantle, nna bjale ke yo rapa bona bao; bona ba tlo šala ba notlega ka merwalo ya kgoši ya bakgoma.


text:
Didimo tša dibego tša ka ba a hlaba; ke nama e lewago ke bona beng. Morena ga a ba thabele; ga a sa lebala makgopo a bona. O tlo lefetša dibe tša bona; ba tlo boela Egipita.


text:
Gobane Isiraele o lebetše Mmopi wa gagwe, o aga nywako ya mošate. Juda o atiša metse ya dibo. Ge e le nna ke tlo roma mollo wa tšhuma metse ya bona, wa fiša nywako ya bogoši.


text:
Isiraele! Lesa go thaba le go hlalala boka ditšhaba; gobane Morena Modimo wa gago o mo hladile; o ratile theko ya bootswa mo go fela diboeng tša mabele.


text:
Ba ka se ke ba hlwa ba dula nageng ya Morena; Efuraimi o tlo boela Egipita, mme kua Asuri ba tlo yo ja seila.


text:
Ba ka se ipege go Morena ka morara; a ka se kgahlwe ke didimo tša bona; ba tlo hwetša e le dijo tša mahloko, mme ba ba di jago ba ja seila; gobane e tlo ba tša tlala ya bona, di sa fihle Ntlong ya Morena.


text:
Gobane šedio: Le ge ba khudušwa ke tšhwalalano, naga ya Egipita e tlo ba phutha, motse wa Mofo wa ba wa mabitla a bona; botšhepi bja bona bja silifera bo tlo apešwa ditshehlo, malapeng a bona go tlo mela meetlwa.


text:
Go fihlile mehla ya dikotlo, go tla mehla ya tefetšo; Isiraele o tlo lemoga ge moporofeta e se lešilo, mme monna wa moya wa Modimo e se legafa; molato wa gago le tše o hloelwago tšona di godile.


text:
Efuraimi o lalela Modimo wa ka; mme moporofeta ba mo thea mo tseleng tša gagwe tšohle; mo Ntlong ya Modimo wa gagwe go bonaba.


text:
Ba itshentše o mobe bjalo ka mehleng ya Gibea (Baahl. 19:14-30). Molato wa bona a ka se o lebale; o tlo lefetša dibe tša bona.


text:
Isiraele ke mo hweditše a etša nkgwa ya morara lešokeng; botataweno ke ba hweditše ba etša mogo wa serake; fela bona ba tsena go Baali Peoro; ba ikgethela tša dihlong, ba hlaswega bjalo ka yena moratwa eo wa bona.


text:
Letago la Efuraimi le tlo tloga bjalo ka nonyana ge e fofile, go tlo hlokwa pelego le mpa le go ima.


text:
Le ge ba ka godiša bana, ke tlo ba amoga bona gwa šala go se motho. Kotsi e tlo ba wela mohla ke ba lahla.


text:
Efuraimi e sa le mola ke mmona, o swana le lentswe le le medilego mafulong; fela bjale bana ba gagwe o ba iša go mmolai.


text:
Mabobe a bona ka moka ke a kua Giligala; ke moo ke ba hloilego ka baka la bobe bja tiro tša bona. Nka se hlwe ke ba rata; bagolo ba bona ka moka ke bahlanogi.


text:
Efuraimi o bodile thito; medu e omile, ga ba enywe selo; le ge ba ka tswala, ke tlo lesa banabaratwa ba bona ba hwa.


text:
Isiraele ke morara; o ikatladitše mme wa enywa. Ya re ge bana ba wona ba ata, gwa ata le dialetare tša medimo. Ge go tšwelela botse bja naga, ba napa ba tšweletša le botse bja diswantšho tša medimo.


text:
Pelo tša bona di gobedi; bjale ba tlo otlwa; aletare tša bona di tlo phušolwa, swantšho tša bona tša pšhatlaganywa.


text:
Ba bolabola tša lefela, ba ena ka maaka; ba fela ba lakana. Bjale kotlo e tlo mela boka bore mašemong.


text:
Basamaria ba tšhogile ka baka la namane ya Bethe-Abene: batho ba gona ba lla ka baka la yona: le bomphamodimo ba yona ba go hlakela letago la yona, ba re: Di a re tloga!


text:
Namane yeo e tlo išwa Asuri; e yo ba sebego go kgoši Rantwa; Efuraimi o tlo šala a šaraketšwe. Isiraele o tlo lewa ke dihlong, ge maano a gagwe a padile.


text:
Meboto ya Abene ya dibe tša Isiraele, e tlo thubja; godimo ga dialetare tša go tlo mela meetlwa le ditshehlo. Ke mo ba tlogo re: Hee dithaba, re ribegetšeng! Hee meboto, re weleng!


text:
Hee Isiraele, o dirile dibe! O thomile mehla yela ya Gibea, ba sa eme moo. A ntwa yela ya go tlela batho bala ba dihlola ga se ya ba fihlela moo Gibea?


text:
Ke tlo ba otla ka mo ke ratago; ba tlo tšwelwa dira ke ditšhaba, mohla ke ba otlago ka baka la ge ba fela ba boeletša go senya.


text:
Efuraimi e be e le namane e thapilego, e tlwaetšego go goga; nna ka e tlema molala o mobotse wa yona, ka e diriša, ka re Juda o tlo lema, mme Jakobo a phophotha makokota.


text:
Gwa thwe: Ipšaleleng toko, le bune lerato; ikgatheleng lehwiti, e sa le lebaka la go nyaka Morena, gore a tle a le nešetše toko boka pula.


text:
Mme lena la lema bosenyi la buna bohloko, la ja dienywa tša maaka; gobane le be le botile ditsela tša lena, le bontši bja bagale ba lena.


text:
Ke tšona di tlogo tsoša mpherefere o mogolo dileteng tša gago. Dibo tša gago tšohle di tlo šwalalanywa boka Salemane ge a šwalalanywa Bethe-Arabele mohla wa tlhabano, mmagobana a phungwa le bana ba gagwe.


text:
Di le tlela di etšwa Bethele ka baka la bobe bja lena bjo bošoro. Kgoši ya Isiraele e tlo tloga e fedišwa ya ba moka.


text:
E sa le mola ba bitšwa, ba fela ba fulara, ba ya ba ipega go boBaali le medimo ya diswantšho, ba iša diorelo,


text:
Mola e le nna ke bego ke tataidiša Efuraimi, ke mo swere ka diatla, mme bona ba se tsebe ge ke le Moreku wa bona.


text:
Ka mo goga ka manti a setho, ka lerala la lerato. Se ke ba dirilego sona e be e le go ba rola joko molaleng, ka inama ka ba nea dijo.


text:
Efuraimi, a nka go lahla? Isiraele, a nka go hlala? A nka go dira tša Adema? A nka go bapetša le Tseboima? (Gen. 14:2). Pelo ya ka e a gaoga; e bela ka go ba kwela bohloko.


text:
Ga ke dire ka bogale bja sehlogo; nka se ke ka buša ke thosanya Efuraimi; gobane ke Modimo, ga ke motho; ke na le wene ke le Mokgethwa; ga ke tle ke galefile.


text:
Ba tlo ba ba latela Morena; o tlo bopa boka tau. Ge a bopa, bana ba kua lewatleng, ba tlo tla ba tšhogile.


text:
Ba tlo tšwa Egipita, ba tlo tla ba tšhogile wa nonyana; ba tlo tšwa Asuri ba tšhogile wa leeba: gomme ke tlo ba dudiša mo nywakong ya bona. O realo Morena.


text:
Ba Efuraimi ba ntika ka maaka; ba moloko wa Isiraele ba ntika ka bofora; Juda yena o sa hlahlatha, a na le Modimo Mokgethwa Mmotegi.


text:
Efuraimi o ja phefo, o latela phefo ya bohlabela, o hlwa a hlatlaganya maaka le go senya; ba gwerana le Asuri, makhura a išwa Egipita.


text:
Le Juda Morena o na le taba le yena; o tlo otla Jakobo a eya ka tsela tša gagwe; o tlo mo lefetša a eya ka tiro tša gagwe.


text:
Bjale Efuraimi o re: Nna ke humile, ke ruile leruo le legolo. Mo go tšohle tše e lego tša ka go ka se hwetšwe molato wo e lego sebe.


text:
Ge e le nna Morena Modimo wa gago go tloga nageng ya Egipita, ke tlo buša ke go dudiša mešašeng boka mehleng ya menyanya.


text:
Bjale Gileada e le ga dibe, gona ba tlo ba lefela. Ge kwa Giligala ba ipega ka dipholo, gona dialetare tša bona di tlo šala e le mekgobo ya maswika mašemong.


text:
Jakobo mola a tšhabetše nageng ya Arama, yena Isiraele o bile molata a nyaka mosadi, a diša e le go nyaka mosadi.


text:
Fela, bjale Efuraimi o mo nyamišitše ka tše galakago; madi a a a thutšego a tlo mo gomarela; mme Mong wa gagwe o tlo mo lefetša tša dihlong tše a di dirilego.


text:
E be e re ge Efuraimi a bolela, gwa tšhogwa. E be e le e mogolo mo go Isiraele. Gomme a oba molato ka Baali; ya ba gona go hwa.


text:
Bjale o iša pele go senya; ba itirela diswantšho ka disilifera tša bona, medimo ka go ithatela, ye e dirilwego ke ba bohlale ka moka ga yona; ke yona ye ba rego: E tlišetšeng didimo, mme batho ba atla mamane.


text:
Ke ka tše bjalo ge ba swana le mouwane ge go esa, ba tlo ka phoka e tlogago ge le hlaba, le moko o tšewago ke ledimo seboeng, le muši wo o tšwago ka lešoba.


text:
Mme nna ke Morena Modimo wa gago go tloga nageng ya Egipita; ga o tsebe Modimo ge e se nna; mme ga go Mophološi ge e se nna.


text:
Ke tlo ba šwahlela bjalo ka sebata seamogwabana; ke tlo ba garolanya pelo sehubeng, ka ba ja boka tau; dibata tša naga di tlo ba tumukanya.


text:
E kae kgoši ya gago? A e go hlakodiše metseng ya gago ka moka! Ba kae baahlodi ba gago, ba o ba kgopetšego wa re: Mpheng kgoši le bakgoma!


text:
O tlo swarwa ke mahloko a mmelegi; fela, ngwana ga a ne tlhaologanyo, ga a tšwelele tswaleng ka lebaka.


text:
Ke tlo ba phološa kua bodulabahu; mo lehung ke tlo ba namolela. Hee lehu! Mahloko a gago a kae? Hee bodulabahu! Tshenyo ya gago e kae? Tšhegamo ga e yo go nna.


text:
Le ge Efuraimi a ba dienywa mehlakeng, go tlo tsoga phefo ya bohlabatšatši, ledimo la Morena le hlagago lešokeng, la tlo galoša didiba tša gagwe, la mo hlakola lehumo la dilo tšohle tša matsaka.


text:
Samaria o tlo otlwa ka molato wa ge a tsogetše Modimo wa gagwe. Ba tlo fela ka lerumo; bana ba bona ba tlo pšhatlaganywa; baima ba bona ba tlo fatolwa.


text:
Tlang le ditaba tša lena, le boele go Modimo le re: Re lebalele molato ka moka, o re dire ka botho; re tle re go leboge ka dibego tša molomo.


text:
Asuri a ka se re phološe; re ka se namele dipitsi. Re ka se hlwe re re: Modimo wa rena, re era dibopša tša diatla tša rena; gobane Mošokelwasešuwana ke wene.


text:
Go tlo boa ba go dula moriting wa gagwe; ba tlo lema mabele; ba tlo bea matšobana wa morara, ba tlo retwa wa morara wa Libanoni.


text:
Efuraimi ga a sa na le taba le medimo ya diswatšho. Ke nna ke mo kwago; mme ke tlo mo ela hloko. O tlo nkhwetša ke le hlare sagwe sa moriti. Ge a tlo enywa dikenyo, e tlo ba ka nna.


text:
Yo bohlale ke mang a kago hlaloganya dilo tše? Yo a nago le temogo a di tseba? Gobane disela tša Morena di lokile. Baloki ba tšea tšona; basenyi bona ba tlo kgopša mo go tšona.


text:
Kwang, lena bagolo! Theetšang, lena baagi ba lefase lohle! Tše bjalo a di kile tša ba gona mehleng ya lena, le ge e le mehleng ya botataweno?


text:
Le di anegeleng bana ba lena; bana ba lena ba di nee bana ba bona; bana ba bona ba di botše ditlogolo tše di sago tla.


text:
Tša go šadišwa ke mogokong di lewa ke bojane; tša go šadišwa ke bojane di lewa ke tšie; tša go šadišwa ke tšie di lewa ke phatakalala.


text:
Hee lena matagwa, phafogang le lle! Lena banwi ba sedila, gololang, le llele sebela sa go le goma molomong;


text:
Gobane naga ya ka e šwahlelwa ke setšhaba se se maatla se se sa balwego, sa meno a ditau, sa mehlagare e kego ke ya tautshadi.


text:
Se ladišitše tšhemo ya ka ya merara, se robaganya mego ya ka, sa e golla sa e uša fase, thabe tša šala e le mekhumi.


text:
Dibego tša dilewa le dinwewa ga di sa ya Ngwakong wa Morena; bomphamodimo ba nyamile le bahlanka ba Morena.


text:
Balemi ba eme ba šegame, beng ba mašemo ba hlobogile ka baka la mabele le leotša, gobane puno ya mašemo e senyetše.


text:
Merara e ponne, le mego e omile le merapa le melala le dihlare, le dihlare tšohle tša go lewa. Le dihlare tša lešoka di omile; bana ba batho ba tlogilwe ke lethabo.


text:
Hee lena baperisita, tšwarang mankgeretla le lle. Lena bahlankelaaletare, gololang. Lena bahlanka ba Modimo wa ka, lalang le apere mankgeretla; gobane Ntlo ya Modimo wa lena e hlokišwa bego tša dilewa le dinwewa.


text:
Goelelang, le re batho ba ikone, kgobelang phuthego, bothang bagolo le baagi bohle ba naga, le tle Ngwakong wa Morena Modimo wa lena, le tle le mo llele.


text:
Joo, tšatši joo! Ka kgonthe tšatši la Morena le kgauswi; le tla bjalo ka tšhwallanyo ye e tšwago go Ramaatla.


text:
Diruiwa di a felega, dikgomo di šitega ka mehlape, ka ge go se mafulo a tšona; le mehlatswana ya dihuswa e a hlaka.


text:
Morena, ke llela wena, ka gobane mollo o fišitše naga ya mafula; kgabo e tšhumile mere yohle ya lešoka.


text:
Le diphoofolo tša lešoka di llela wena; ka gobane dinokana tša meetse di gopile; mollo o feditše phulo mašokeng.


text:
Phalafala a di lle motseng wa Tsione! Hlabang mokgoši thabengkgethwa ya ka, le tšhoge, lena baagi ba naga ka moka; gobane tšatši la Morena le fihlile, le kgauswi.


text:
Ke tšatši la kgampi ya leswiswi; ke tšatši ya thiti ya leru le leso; se ka mahuba maweladithaba, setšhaba seo se segolo se se maatla. Ga go sekasona kgale le mehleng e tlago, ge o ka ya ka melokoloko ya meloko.


text:
Se tla se etilwe pele ke mello e tšhumago; se šalwa nthago ke dikgabo tše tukago. Naga se e hwetša e le tšhemo ya Edene; se e šia e senyetše wa lesehla, go sa phonyokga selo.


text:
Modumo wo e kego ke mošito o kwala kua godimo ga dithaba, modumo wo e kego ke wa mollo ge goswa dihlaka; ke setšhaba se se maatla ge se etšwa dira.


text:
Se tla se kganyeša wa bagale; se taba merako wa bahlabani; ka moka ba loka mo ba yago; ga ba fapoge tsela.


text:
Ge ba fihla, naga e a roromela, le leratadima le a thothomela; letšatši le ngwedi di a swiswifala, le dinaledi ga di sa kganya.


text:
Morena o roma medumo ya gagwe ge go tla dira tša gagwe, ke madira a mantšintši, ke a maatla; ke a go phetha se yena a se boletšego. Gobane tšatši la Morena ke le legolo, le šiiša kudu; ke mang a tlogo le kgona?


text:
Le bjale Morena o sa re: Boelang go nna ka pelo tša lena ka moka, le ka go ikona, le ka go lla, le ka go itshetla pelo.


text:
Lesang go garola aparo tša lena; le garoleng dipelo tša lena; le boele go Morena Modimo wa lena, gobane yena, ke Mogaugedi, yo lešoko, Mosefelepelo, yo bothobogolo; o rata go gomiša kotlo.


text:
Go tseba mang? A ka boela a re gaugela, a re šiela tšhegofatšo, ra šala le dibego tša dilewa le dinwewa tša Morena Modimo wa rena.


text:
Le phuthe setšhaba, le kgethe phuthego, le kgobokanye ba bagolo, le bothe le masea a anywago, monyadi a tšwe mo ntlong ya gagwe; le monyalwa a tšwe phapošing ya gagwe.


text:
Le baperisita bahlanka ba Morena, ba le gare ga aletare le mathudi, a ba lle ba re: Morena tsebafa setšhaba sa gago; o se nyatšiše naga ya gago, bantle ba se tlo re kwera. E tla bang ge ba tlo re: Modimo wa bona o kae?


text:
O tlo fetola a era setšhaba sagwe a re: Tsebang, ke le romela mabele le morara le makhura, le tle le hore. Nka se hlwe ke lesa le nyatšega gare ga ditšhaba.


text:
Motšwaleboa eo ke tlo mo iša kgole le lena; ke tlo mo rakela kua nageng ye tshehla ya marope; ba maloto ka ba iša lewatleng la bohlabela, ba sekgotho ka ba iša lewatleng la bodikela; gwa tlo rotoga mouta wa bona, gwa hlatloga monkgo ge ba bola, ka gobane ba dirile tše solago.


text:
Hee lena diphoofolo tša lešoka, le se boifeng! Gobane mafulo a naga a tlo hloga bjang bjo bonanana, mme dihlare di tlo enywa dikenyo tša tšona; mego le merara e tlo tšweletša maatla a yona.


text:
Mme lena bana ba Tsione, hlalalang, le thabe ka Morena Modimo wa lena; gobane o tlo le fa pula ya tsheola lebakeng la gona; o tlo le nešetša pula ya medupe le ya kgogolamoko bjalo ka mohlamonene.


text:
E tlo ba go le bušetša tša ngwagola le ngwagolaola, tša go lewa ke tšie le bojane, le segongwane, le mogokong, le phatakalala; ke tšona dira tša ka tše dintši tše ke le rometšego tšona.


text:
Le tlo ja bogobe; le tlo ja la hora, la leboga ina la Morena Modimo wa lena, e a le dirilego tše matete; mme setšhaba sa ka ga se sa tlo nyatšega neng le neng.


text:
Ke mo le tlogo lemoga gore Baisiraele mo ba lego gona le nna ke gare ga bona. Modimo wa lena ke nna Jehofa; mme setšhaba sa ka ga se sa tlo nyatšega neng le neng.


text:
Tše di tlogo latela tšeo šedi: Nama yohle ke tlo e tšhela Moya wa ka; mme barwa ba lena le barwedi ba lena ba tlo porofeta, ba bagolo ba lena ba lora diloro, masogana a lena a bona dipono.


text:
Letšatši le tlo fetoga leswiswi, kgwedi ya ba madi, ge go fihla tšatši le legolo le le šiišago la Morena.


text:
Gomme ba tlogo phološwa ke ba rapelago ina la Morena; mme bophologelo e tlo ba thaba ya Tsione le motse wa Jerusalema ka mokgwa wo Morena a o boletšego. Mo go ba ba phološwago go tlo ba ba tlogo bitšwa ke Morena.


text:
Ke tlo botha tšhaba tšohle moeding wa tsheko ya Morena, mme ke tlo ba sekiša moo tše ba di dirilego batho ba ka le naga ya ka ya Isiraele, ge ba ba tšitlanyetša ditšhabeng, naga ya ka ba arolelana.


text:
Ba fana batho ba ka ka matengwa, ba reka seotswa ka mošimanyana, sedila ba se reka ka ngwanana, ba nwa.


text:
Mme lena ba Tiro le Sidone, le lena bohle ba dilete tša Bafilisita, le na le taba mang le nna? Tše le tlogo ntira di tlo napa di boela dihlogong tša lena.


text:
Le nkamogile silifera ya ka le gauta ya ka; dilo tša ka tša bohlokwa le botšhepi la di iša mo nywakong ya medimo ya lena.


text:
Bana ba Juda, le bana ba Jerusalema, le ba rekišitše kua Jafane, gore le ba iše kgole le magae a bona.


text:
Tsebang, ke tlo ba tsoša felo fao le ba rekišeditšego gona, mme hlogong tša lena ka bušetša tše le ba dirilego tšona.


text:
Barwa ba lena le barwedi ba lena ke bona ba ke tlogo ba gafela atleng tša Bajuda, ba tlo ba rekiša go ba Seba, go setšhaba se se lego kgole; gobane Morena o boletše.


text:
Ba ntle ba hlabeleng mokgoši, le re: Epang dira! Le rape bagale! Go tšwe banna ka moka ba bahlabani.


text:
Batolang megoma le dire ditšhoša, le dithipa tša lena le dire marumo; le sekoka se tle se re: Ke mogale!


text:
Akgofang le etla, lena ditšhaba tša mathoko ohle, le kgobokaneng! -- Mme wena Morena, iša bagale bago moo.


text:
A tšhaba di tsoge, di tle moeding wa tsheko ya Morena; ka gobane ke tlo dula moo ke ahlola bohle bantle ba mathokong.


text:
Tsenyang thipa, mabele a budule! Tlang re fotle; bo tletše bofotlelo bja morara. Dinkgo di bile di a tšhologa; gobane mabobe a bona ke a mantši.


text:
Morena o bopa a le Tsione; o hlaboša lentšu a le Jerusalema; legodimo le lefase di a thothomela; mme setšhaba sa Morena se tlo hwetša tšhabelo sa sona e le Johofa, e le yena sebo sa Baisiraele.


text:
Ke mo le tlogo tseba ge Modimo wa lena e le nna Jehofa; ke dula Tsione, thabeng a kgethwa ya ka. Mme Jerusalema e tlo ba motse o mokgethwa, wo o ka se hlwego o sepelwa ke ba šele.


text:
Mehleng yeo dithaba di tlo tloroma mananose a morara; mme meboto e tlo ela maswi; melapong ya Juda yohle go tlo ela meetse. Gomme go tlo ba le sediba se se tšwago mo ntlong ya Morena, sa nošetša moeding wa meduhlare.


text:
Naga ya Egipita e tlo ba ya marope; ya Edomo e tlo ba lešoka la marope; ka gobane ba dirile Juda ka sehlogo, mme nageng ya bona ba tšholla madi a se nago molato.


text:
Mme madi a bona, a ke bego ke sešo ka a latiša, ke tlo a lefeletša: mme Morena o tlo dula fa Tsione.


text:
Mantšu a Amosi e a bego a na le badiši ba Thekoa; ke a dipono tše di elago Isiraele, tša mehleng ya Usia kgoši ya Juda, le mehleng ya Jerobeama morwa wa Joase kgoši ya Isiraele; ke tša mola go sa šetše nywaga e mebedi, gwa tsebo tla tšhišinyego ya lefase.


text:
O boletše a re: Morena o tlo bopa a le Tsione, o tlo hlaboša lentšu a le Jerusalema, gwa tlo lla madišo a badiši, gwa tlo omelela ntlha ya thaba ya Karamele.


text:
Morena o boletše a re: Nka se ke ka lesa go otla Damaseko ka baka la masenyi a mararo goba a mane, ge ba gatakile Gileada ka makoloi a ditshipi.


text:
Ke thokga meswiko ya Damaseko, ke fediša baagi ba molala wa bosenyi, le yena eo a swerego lehlotlo la bogoši ngwakong wa mathabo; mme setšhaba sa Arama se tlo thopša sa ya Kiri. -- O realo Morena.


text:
Morena o boletše a re: Nka se ke ka lesa go otla Gatsa ka baka la masenyi a mararo goba a mane, ge ba thopa setšhaba ka moka, ba se gafela Baedomo.


text:
Ba ba agilego Asidodo ke tlo ba fediša, le yena eo a swerego lehlotlo la bogoši bja Asikaloni; Ekironi ke tlo go akgela tsogo la ka, gwa tlo loba mašalela a Bafilisita. -- O realo Morena Mong a bohle.


text:
Morena o boletše a re: Nka se ke ka lesa go otla Batiro ka baka la masenyi a mararo le ge e le a mane, ge ba thopa setšhaba sa ka ka moka, ba se gafela Baedomo, ba senya kgwerano ya bagabobona.


text:
Morena o boletše a re: Nka se ke ka lesa go otla Edomo ka baka la masenyi a mararo le ge e le a mane, ka ge ba hlomaretše bana babo ka marumo ba lahlile tlhomogelo, ba fela ba bata sehlogo, ba dula ba ne sekgoro.


text:
Morena o boletše a re: Nka se ke ka lesa go otla Baamoni ka baka la masenyi a mararo le ge e le a mane, ka ge kua Gileada ba kile ba phula baima dimpa, e le gore ba šuthiše mellwane.


text:
Merakong ya Raba ke tlo tšhuba mollo wo o tlogo tšhuma nywako ya mošate wa bona, e le go hlabja mokgoši, e le mohla wa ledimo le wa sesesedi.


text:
Morena o boletše a re: Nka se ke ka lesa go otla ba Moaba ka baka la masenyi a mararo le ge e le a mane, ka ge ba fiša mašapo a kgoši ya Edomo ba a dira molora.


text:
Gona kua Moaba ke tlo iša mollo wo o tlogo tšhuma nywako ya mošate wa Kiryothe; ba Moaba ba tlo fela mohla wa magoa le mekgoši, wa meletšo ya diphalafala.


text:
Morena o boletše a re: Nka se ke ka lesa go otla Bajuda, ka ge ba hlala molao wa Morena, ba sa lotole taelo tša gagwe, ba timela ba ile le maaka a bona, a botatabo ba bego ba latela ona.


text:
Morena o boletše a re: Nka se ke ka lesa go otla Isiraele, ka ge ba rekiša motho yo bolo ka ditšhelete, mmotlana ba reka dieta ka yena.


text:
Ke bona ba rego hlogo ya sešuana a e tšhelwe mmu, ba thatafatša tsela ya bahloki, monna a ya go seotswa a na le tatagwe, ba goboša ina la ka le lekgethwa.


text:
Mo ba hwetšago go le aletare ba patlama ba apere kobo tša tshwarelelo, ba nwa sedila sa tefo ba le mo nywakong ya medimo ya bona.


text:
Hleng Baamoro, mola ba fihla, ke ba fedišitše, bona bala ba botelele bja merokwana, ba bothata bja motholo, ka senya dikenyo tša bona godimo, le medu ya bona ka fase.


text:
Ke nna ke le ntšhitšego Egipita, ka le sepediša mašokeng nywaga e masomemane, e le gore le tšee naga ya Baamoro e be magae a lena.


text:
Mo go bana ba lena ka fela ke tsoša ba bangwe ba baporofeta, mo go masogana ka ntšha ba bakgethwa. Lena Baisiraele! A ga go bjalo? -- O realo Morena.


text:
Ka kgonthe, bogato bja maoto a lena ke tlo bo šišinya bjalo ka koloi e rwelego dingatana ge e šišinyega.


text:
Wa lebelo o tlo palelwa ke go tšhaba, wa maatla a šitwa go ema ka maatla a gagwe, le wa seoka a se phonyokge a phela.


text:
Le moswarabora a ka se ke a ema, le wa dinao tša go nakoga a se phologe; le banamedi ba dipitsi ba ka se phonyokge ba phela.


text:
Kwang lentšu la Morena le a le boletšego a era bolena, Baisiraele, lena moloko ka moka wo ke o ntšhitšego Egipita, ka re:


text:
Afa phalafala e ka letšwa mo motseng, batho ba se tšhoge? A kotsi e ka wela motše, Morena a sa dire selo?


text:
Gobane Morena Mong a bohle a ka se ke a dira selo, baboni bahlanka ba gagwe a sešo a ba botša thopa yagwe.


text:
Goelelang nywakong ya Asidodo ya mošate, le kua Egipita nywakong ya mošate, le re: Bokanang thabeng tša Samaria, le bone mpherefere wo o befilego moo, le masetlapelo a a lego moo.


text:
Ga ba tsebe go dira tše bolo. -- O realo Morena. -- Nywakong ya bona ya mošate ba kgobetše thoto ya bohodu le tlhakolo.


text:
Ke wona molato woo ge Morena Mong a bohle a bolela a re: Lenaba šeleo thoko tšohle tša naga; le tlo thuba dibo tšago, la thopa tša nywakong ya gago ya mošate.


text:
Morena o re: Boka modiša ge a phonyokga a swere matshwatau, dihlako tše pedi, le ge e le ntlha ya tsebe, le Baisiraele ba Samaria ba tlo phonyokga ba swere mosamelwana wa malao le lešelana le boleta fela.


text:
Ka kgonthe, mohla ke tlogo otla Isiraele ka baka la karogo tša bona, ke tlo otla aletare ya Bethele, gwa tlo kgolwa dinaka tša yona tša wela fase.


text:
Ke tlo phušolanya nywako ya marega le ya lehlabula, le nywako ya naka la tlou e tlo senyakwa, le nywako e megolo e tlo thunthwa. -- O realo Morena.


text:
Kwang Lentšu le, lena dithole tša Basani, lena bapatababotla, barobabadiidi, la botša beng ba lena la re: Tlišang re nweng!


text:
Morena Mong a bohle o enne ka bokgethwa bjagwe, a re: Tsebang! Le tlo tlelwa ke matšatši a ba tlogo le goga ka dikgana, bana ba lena ba ba goga ka dikgwega.


text:
Le ka no fela le ikela kua Bethele, le hlanoga le befiša dikarogo kua Giligala; le iša didimo e sa le bosasa; ge go tla tšatši la boraro la ntšha sa lesome.


text:
Le ka no ya le ipega ka dileboga tša dikomelo; gobane ke se le se ratago, lena Baisiraele. -- O realo Morena Mong a bohle.


text:
Le ge nna ke le neile meno a mašwana mo metseng ya lena yohle, le ge ke le rometše tlala malapeng a lena ohle, ga a mpoela! -- O realo Morena.


text:
Le gona, ka le gana le pula kgwedi tše tharo pele ga puno; o mongwe motse ka o nea pula, o mongwe ka o hlokiša; ya yo mongwe tšhemo ya koloba; ya yo mongwe ya hloka monola ya oma.


text:
Ba metse e mebedi e meraro ba ikgoga ba tla go motse o mongwe go nwa meetse, ba se kgodišwe. Le ge go le bjalo, ga la mpoela! -- O realo Morena.


text:
Ka napa ka le otla ka phori le ka megwelema; mogokong wa hlohlora mašemo a lena a mantši, le dirapa tša merara, le mego ya lena, le mehlware ya lena. Le ge go le bjalo, ga la mpoela! -- O realo Morena.


text:
Ka le romela dinkhu boka mola Egipita, ka fediša masogana a lena ka tšhoša, ka lesa dinko tša lena di nkgelwa ke seuta sa mešaša ya manaba. Le ge go le bjalo, ga la mpoela! -- O realo Morena.


text:
Ba bangwe ba lena ka ba ribegetša boka mola go phekgolwa motše wa Sodoma le Gomora ka Modimo, la etša legong le le bešotšwego sebešong. Le ge go le bjalo, ga la mpoela! -- O realo Morena.


text:
Molato ke wona woo, ge ke tlo dira tšeo. Bjale, ka ge ke tlo go dira tšeo, itokiše gore o lebane le nna Modimo wa gago, wena Isiraele.


text:
Tsebang ge, ke yena Mmopi wa dithaba, ke yena Mohlodi wa diphefo; o tsebiša motho tša pelong ya gagwe, Modiraleswiswimahuba, yo tsela ya gagwe e lego godimo ga dithaba tša lefase. Leina la gagwe ke Morena Modimo wa mašaba.


text:
Kgarebe ya Isiraele e wile wa go se tlo tsoga; o digetšwe fase mo nageng ya gabo, mme go hlokwa wa go ka mo tsoša.


text:
Morena Mong a bohle ka gobane o boletše a re: Motse wo o tšwago dira ka sekete, o tlo šalelwa ke lekgolo; wo o tšwago ka lekgolo o tlo šalelwa ke lesome la ba moloko wa Isiraele.


text:
Le se ke la nyaka tša Bethele, le se ke la ya Giligala, le se ke la fetela Bereseba; gobane Giligala go tlo thopša, mme Bethele go tlo šala go se selo.


text:
Nyakang Morena le phele, a se tlo palegela ba moloko wa Josefa boka mollo o tšhumago Bethele gwa hlokwa motimi.


text:
Mohlola-Selemela le Dithutlwa, Mophekgolaswiswi ya ba masa, Mofifatšamosegare ya ba bošego, Mmitšameetsealewatle a mošetša naga ka ona, ina la yena eo ke Jehofa.


text:
Molato ke ge le katelela babotlana fase, ge le ba amoga sešubana sa mabele. Ke gona, ge le sa agile nywako ka maswika a betlilwego, le ka se ke la dula mo go yona; le ge le šemile merara e monate, le ka se nwe sedila sa yona.


text:
Gobane boati bja bobe bja lena nna ke bo tsebile, le bogolo bja dibe tša lena, ge le hlakiša ba lokago, le le ba tsogolekobong, mme modiidi la mo lahla mo kgorong.


text:
Latelang tše botse, le ile tše mpe, le tle le phele; gona Morena Modimo wa mašaba o tlo ba le lena ka mo le boletšego.


text:
Hloyang tše mpe, le rate tše botse, le eme le toko kgorong; mohlomongwe Morena Modimo wa mašaba a ka gaugela mašalela a Josefa.


text:
Molato ke wona woo ge Morena Modimo wa mašaba Mong a bohle a re: Mapatlelong ka moka go tlo llwa, mekgobeng ka moka ba tlo re: Joo rena joo! Molemi o biletšwa go lla, bomakgone ba go bokolotša sello ba biletšwa moo.


text:
Kotsi e tlo wela ba ba rego: A letšatši la Morena le tle! -- Gomme tšatši leo la Morena le tlo le tlela le eng? E tlo ba la leswiswi, e sego la seetša.


text:
E tlo ba la motšhabatau ge a gahlana le diphiri; a fihla ngwakong, a swara leboto, a longwa ke noga.


text:
Ge le ntlišetša dihlabelo le dibego, ga di nkgahle; le dileboga tša lena tše nonnego ke gana go di bona.


text:
Mola le le lešokeng, ka nywaga yela e masomamane a le be le mpha didimo le dibego? Lena ba moloko wa Isiraele?


text:
Le be le šikere Sekuti kgoši ya lena, le Kijune pheko ya lena, naledi ya modimo wa lena wo le itiretšego wona.


text:
Nna bjale ke tlo le iša bothopša kua kgole, la tlo ba la feta motse wa Damaseko. -- O realo Morena yo leina la gagwe e lego Modimo wa mašaba.


text:
Kotsi e tlo wela baiketli ba Tsione, le baipoti ba thabeng ya Samaria, mahumagadi a setšhaba sa pele gare ga ditšhaba, bao ba moloko wa Isiraele ba yago go bona.


text:
Selelang Kaline le yo bona; le fetele Hamathi motseng o mogolo; le fologele Gathi go Bafilisita. A bolo bja bona ga bo phale bja mebušo yeno? A dinaga tša bona ga di phale naga tšeno tša lena?


text:
Le dula didulo tša naka la tlou, le nama dilaong tša lena, le ja dikwana tša mehlape le mamane a nonnego.


text:
Ke wona molato woo ge bjale le thopiwa, la ba mathopša maetišwapele; ya tlo ba gona go ripša ga masego a ba namilego dilaong.


text:
Morena Mong a bohle o enne ka yena ka noši; Morena Modimo wa mašaba o re: Nna ke hlaswa boikgogomošo bja Jakobo; ke hloile nywako ya bona ya bogoši; ke ngadile motse le mahumo a wona.


text:
Ge wa gabomotho a etla go kuka mohu, gore a yo fihla setoto, a botšiša wa ngwakong a re: A ga go sa le wa geno? Eo a tlo re: Galo! Mme yena a tlo re: Homola; ga se mo go kago bolwa ina la Morena!


text:
Tsebang gobane Morena o tlo tloga a laela, mme nywako e megolo e tlo thubja ya thunthanywa, mme nywakwana ya phušolwa.


text:
Lwaleng pitši a e ka kganyela, a go ka lengwa ka dipholo? Mme lena le fetotše kahlolo ya ba mpholo, kenyo ya toko ya ba go galakelwa.


text:
Bjale Morena Modimo wa mašaba o re: Ke nna e! Lena ba moloko wa Isiraele, ke le tsošetša tšhaba se se tlo go le hlakiša se le tsene ka sefata sa Hamathi sa yo goma ka noka ya lešokeng.


text:
Šedi tše Morena a mpontšhitšego tšona. Ke bone a tšweletša tšie, e le lebaka la lehlabula, kgoši e šetše e lomile tše mpsha.


text:
Ya re ge tšie e lle botala bja naga e bo feditše, nna ka re: Morena Mong a bohle, hle ba lebalele! Jakobo o tlo ema bjang, e le e monyenyane?


text:
Morena Mong a bohle a mpontšha tše dingwe. Ka bona Morena Mong a bohle a ntšha dira tša mollo; mollo wa fiša bodiba bjo bogolo. Wa re o šetše o bo feditše thoko e nngwe,


text:
Morena a mpotšiša a re: Amosi o bonang? Nna ka re: Ke bona seelakemo! Mong a bohle a re: Ke nna e! Tšhabeng sa ka sa Isiraele ke bea seelakemo; nka se ke ka hlwa ke se feta.


text:
Meboto ya Isaka e tlo ba ya marope, dintlokgethwa tša Isiraele di tlo phušolwa; mme ba moloko wa Jerobeama ke ba tlela ka lerumo.


text:
Amatsia moperisita wa Bethele o kile a roma motseta, a tla go Jerobeama kgoši ya Isiraele, a re: Amosi o go tsošetša mpherefere mo go ba moloko wa Isiraele; naga ga e sa kgona go kgotlelela dipolelo tša gagwe ka moka.


text:
Gobane Amosi o fela a re: Jerobeama o tlo hwa ka lerumo; Baisiraele mo nageng ya gabo ba tlo tloga ba thopilwe.


text:
Amatsia a bolela le Amosi a re: Wena Mmoni! Tloga, o khudugele nageng ya Juda o yo diilela gona, o yo porofeta o le gona kua!


text:
Mono Bethele o se ke wa hlwa o porofeta ka gobane ke felo mo gokgethwa ga kgoši, ke ngwako wa mmušo.


text:
Amosi a fetola a re: Ga ke moporofeta; le gona ga ke ngwana wa moporofeta. Nna ke modiši wa dikgomo, ke sela mago a naga.


text:
Bjalo kwaa se Morena a se boletšego, wena o rego se porofetele Isiraele, se rute ba moloko wa Isiraele!


text:
Molato ke wona woo ge Morena a re: Mosadi wa gago e tlo ba seotswa motseng wo; gobane barwa ba gago le barwedi ba gago ba tlo fela ka lerumo; mme mašemo a gago a tlo elwa a arolelwa ba bangwe. Ge e le wena, o tlo yo hwela nageng ya diila; mme Baisiraele ba tlo tloga fa nageng ya gabo ba thopilwe.


text:
A re: Amosi, o bonang? Nna ka re: Ke bona seroto se se nago le dienywa tše di futšwego! Morena a re: Setšhaba sa ka sa Isiraele se fihletšwe ke lebaka la go fulwa; nka sa hlwe ke se feta.


text:
Mohlang woo dikoša tša mo ngwakong wa mošate di tlo fetoga dillo. -- O realo Morena Mong a bohle. -- Ditoto di tlo tlala di lahletšwe gohle go itše “tuu”.


text:
Ke lena ba go re: Tšatši la monyanya le tlo fela neng, re kgone go yo bapatša mabele? Sabatha e tlo fela neng, re kgone go bula dišego, re kotobetše kelo, re godiše theko, re fore batho ka seelo sa maano,


text:
A ga se tšona tše, di šišinyago naga, di hlokofatšago bohle ba ba agilego mo go yona? E tlala boka noka thoko tšohle, ye e rego e gogotše e boele e kgwehle, boka noka ya Egipita.


text:
Morena Mong a bohle o re: Mohla woo ke tlo dikediša letšatši e sa le mosegare, ke fifatša naga go sa le seetša sa mosegare.


text:
Menyanya ya lena ke tlo e dira mehla ya dihlokofalo, dikoša tšohle tša lena ya ba dillo, ka moka ka le tšwariša mankgeretla, dihlogo tšohle ka di dira mafatla; ke tlo le lediša mahlobogo a morwa motswalwaeši; mme tše di tlogo latela e tlo ba tša mohlamobe.


text:
Tsebang gee! O realo Morena Mong a bohle. Go tla matšatši a ke tlogo romela tlala mo faseng, e sego tlala ya bogobe, e sego lenyora la meetse; e tlo ba go llela go kwa Lentšu la Morena.


text:
Ba tlo goloma ba etšwa lewatleng leno, ba yo goma ka lewatle lela, ba etšwa leboa ba ya bohlabela, ba putlaputla ba nyaka Lentšu la Morena, mme ba ka se le hwetše.


text:
Bona bao ba enago ka sebe sa Samaria ba re: Ka bophelo bja modimo wa gaDani; ba ena le ka tsela ye e yago Bereseba, ba tlo wa ba se hlwe ba tsoga.


text:
Ka bona Morena a eme aletareng a re: Tia hlogo ya kokwane, go šišinyege dijakwana, di robaganele godimo ga dihlogo tša bona ka moka; ba ba tlogo šala ke ba fetše ka lerumo, go se tšhabe le o tee, go se be le a phonyokgago.


text:
Le ge ba ka theogela kua bodulabahu, le gona kua atla sa ka se tlo ya sa ba ntšha gona. Le ge ba ka rotogela kua legodimong, ke tlo ba fološa.


text:
Le ge ba ka utama thabeng ya Karamele, ke tlo e fenyeka ka ba swara moo; le ge ba ka re ba efoga mahlo a ka ba sobeletše fase mawatleng, ke tlo roma noga ya ba loma gona.


text:
Le ge ba ka ya bothopša ba gapiwa ke manaba, le gona kua ke tlo roma rumo la ba fetša. Mahlo a ka a tlo dula a ba etše hloko, gore ke ba šulafatše, e sego go ba setša.


text:
Gobane Mong a bohle Morena wa mašaba ke yena yo e rego ge a kgwatha naga, e nape e tologe, gwa hlokofala bohle ba ba agilego mo go yona, ge e tlala boka noka thoko tšohle, e boele e kgwehle boka noka ya Egipita.


text:
Ngwako wa gagwe wa tletlolo o o agile kua legodimong, leratadima lagwe a le thekga ka lefase, yena Mmitšameetsealewatle a nošetša naga ka ona; ina la yena yo ke Jehofa.


text:
Lena Baisiraele, ge ke le bona, le bjalo ka Bakushe. -- O realo Morena. -- A ga nka ka ntšha Isiraele nageng ya Egipita? Mme Bafilisita ke ba ntšhitše Kafutori; Baarama ke ba ntšhitše Kiri.


text:
Tsebang gobane mahlo a Morena Mong a bohle a bona mmušo ge o dira dibe, gore ke o fediše lefaseng. Ge e le moloko wa Jakobo nka se o fedišetše ruri.


text:
Le tsebe gore ke laetše, gore mo go baditšhaba ka moka ba moloko wa Isiraele ba feferwe, bjalo ka mabele ge a feferwa ka leselo, thoro go se wele fase le e tee.


text:
Badiradibe bohle ba setšhaba sa ka ba tlo hwa ka lerumo; ke bona bao ba ba rego: Rena re ka se tlelwe ke dikotsi; di ka se lebane le rena.


text:
Mehleng yeo ke tlo tsoša mokutwana wa Dafida o wilego; dithubu tša wona ke tlo di thiba; mo go rutlologilego ke tlo buša ka o tsošološa, ka o aga bjalo ka mohlamonene.


text:
Gore mašalela a batho a tle a nnyake, le bantle bohle bao leina la ka le tlogo goelelwa mo go bona. -- O realo Morena. O tlo di dira.


text:
Le tsebe gore go tlo tla matšatši, -- o realo Morena, -- ao molemi a tlogo gahlana le mmuni, e a fotlago morara o tlo gahlana le mogašapeu; gomme dithaba di tlo tloroma mananose a morara, meboto yohle ya ba le monola.


text:
Mathopša a setšhaba sa ka sa Isiraele ke tlo a goroša; ba tlo tla ba tsoša marope ba dula; ba tlo tla ba šema merara, ba nwa mananose a yona; ba tlo tla ba lema mašemo, ba ja dienywa tša ona.


text:
Mme bona, mo nageng ya gabo ke tlo napa ke ba hloma, ba se sa tlo tomolwa gona fa nageng ya gabo ye ba e neilwego ke nna. -- O realo Morena Modimo wa gago.


text:
Pono ya Obadya. Se Morena Mong a bohle a se bolelago a era Edomo. Re kwele lentšu le le tšwago go Morena. Motseta o romilwe a ya dithabeng a re: Tsogang re yo hula felo fao.


text:
O forilwe ke boikgantšho bja pelo ya gago, wena modulamariba a mantswe. Wa re o agile kua tletlolo, mo pelong ya gago wa re: Ke mang a kago ntheolela fase?


text:
Le ge o ka akalala bjalo ka lenong, wa aga sehlaga sa gago kua gare ga dinaledi, ke tlo go fološa moo. O realo Morena.


text:
Ge o ka tlelwa ke mahodu bošego, le ge e le bahlakodi, a e ka se be go senyegelwa? A ga ke re bona ba ka utswa tše ba lekanego? -- Mme ge o ka tlelwa ke ba go fula kenyo tša gago, a ba ka se go šiele dipudutša?


text:
Banna bohle ba o bego o lakane nabo ba go iša mellwaneng; ba go forile bohle ba o bego o gwerane nabo; ba go kgonne. Ba ba bego ba eja bogobe bjago, ba go epetše moreo. -- Ga a di hlaloganye.


text:
Ka kgonthe, Morena o itše: Mohla woo ke tlo ba ke fedišitše ba bohlale ba Edomo, le ba tlhaloganyo dithabeng tša ga Esau.


text:
Hee Themane! Bagale ba gago ba nolegile moko, gore dithabeng tša Esau banna ba fele ka molato wa polao.


text:
Ke tša mohla wola o eme o lebeletše, ge manaba a thopa thoto ya gagwe, ge bantle ba tsena dikgorong tša gagwe, ba tšea tša Jerusalema ka matengwa. Ke ge wena o le gona, o na le bona.


text:
O ka be o lesitše go nyankela mohla woo wa tšatši la kotsi ya gagwe; o ka be o lešitše go sega ba ga Juda mola ba senyega, o lešitše go ba kwera mohla wa patikego.


text:
O ka be o lesitše go tsena ka kgoro ya setšhaba sa ka, o lesitše go tla le wena, wa thabela kotsi ya bona ba šaraketšwe; o ka be o lesitše go iša dithoto tša bona seatla mohla woo wa molahlego wa bona.


text:
O ka be o se eme difateng o fofotša baphonyokgi ba bona; e ka be mohla woo wa dikgakanego o se tlemiše mašalela a bona.


text:
Ka kgonthe, le kgauswi tšatši la Morena la go tlela bantle bohle. Tše o di dirilego, o tlo dirwa tšona; mediro ya gago e tlo go ana hlogo.


text:
Gobane bjalo ka ge le nwele thabeng e kgethwa ya ka, ditšhaba ka moka di tlo nwa ka mehla di bolabola tša lefela, gomme gwa tlo ba eke di be di se gona.


text:
Fela, thabeng ya Tsione go tlo ba bophologelo, e tlo ba e kgethwa; mme ba moloko wa Jakobo ba tlo ba le magae a bona.


text:
Moloko wa Jakobo e tlo ba mollo; moloko wa Josefa e tlo ba kgabo; mme moloko wa Esau e tlo ba makobi; ba tlo a tšhuma ba a fiša. Go ka se ke gwa šala mophonyokgi wa moloko wa Esau; gobane Morena o boletše.


text:
Ba thoko ya borwa ba tlo tšea thaba tša Esau; ba molaleng ba tlo tšea naga ya Bafilisita; le naga ya Efuraimi le ya Samaria e tlo ba ya bona; mme ba Benyamini ba tlo tšea Gileada.


text:
Ba ba bego ba thopilwe go mašaba a a Baisiraele, ba tlo tšea naga ye e lego ya Bakanana go fihla Tsarepata; mme mathopša a Jerusalema a a bego a le Sefaradi, a tlo tšea metse ya thoko ya borwa.


text:
Bahlakodiši ba tlo rotogela thabeng ya Tsione, ba buša ba dithaba tša Esau; mme bogoši e tlo ba bja Morena.


text:
Jona a tsoga a tšhaba a leba Tarasisi a tšhaba Morena; a fologela motseng wa Jafo, a hwetša leselawatle le le yago Tarasisi; a ntšha tšhelete ya leeto, a namela leselawatle, a re ke ya Tarasisi le batho ba lona, e le go tšhaba Morena.


text:
Morena a iša phefo e kgolo lewatleng; mo lewatleng ya ba ledimo le maatla, leselawatle la nyako robega.


text:
Basepediši ba lona ba boifa; bohle ba hlaboša mantšu ba bitša medimo ya bona, e mongwe a bitša wa gagwe modimo. Diphahlo tša leselawatle ba di lahlela lewatleng, e le go le imolla gore le se teke. Ge e le Jona, yena o be a fologetše phapošing ya tlase ya leselawatle, a ile le boroko.


text:
Gwa tla molaodi wa leselawatle, a bolela le yena a re: O reng o robetše? Tsoga o bitše Modimo wa gago. Mohlomong ke yena Modimo e a tlogo re gopola ra se ke ra senyega.


text:
Banna ba botšana ba re: Tlang re lemeng ka matengwa, re tle re hwetše e a re hloletšego kotsi ye! Ba dira matengwa, gwa swarwa Jona.


text:
Ba botšiša Jona ba re: Re botše tše di re hlolelago tlalelo ye! Modiro wa gago ke eng? O tšwa kae? Ga geno ke kae? O wa setšaba se fe?


text:
Yena a fetola a re: Nna ke Mohebere; nna ke boifa Jehofa Modimo wa magodimong e a dirilego lewatle le lefase.


text:
Banna bao ba tšhoga, ba boifa gagolo; ba mmotšiša ba re: Tše o di dirilego ke eng? Ka gobane ba be ba tseba ge a tšhabile Morena, a ba boditše.


text:
Ba mmotšiša ba re: Re go direng gore lewatle le re okobalele? Ka gobane lewatle le be le sa fela le befa le eya.


text:
Jona a re: Nkukeng le ntahlele lewatleng, ke mo le tlogo le okobalela, gobane ke tseba ge ledimo le legolo le le le tletše ka molato wa ka.


text:
Le ge go le bjalo banna bao ba diriša mahuduo a leselawatle gore ba le bušetše nageng, gobane lewatle le be le sa fela le befa le eya.


text:
Ke mo ba nago ba hlaboša mantšu ba rapela Morena ba re: Joo! Morena, joo! A nke re se senyege ka bophelo bja monna yo! Mme madi a se nago molato o se a latiše go rena; ka gobane wena Morena o dira se o se ratago.


text:
Ge e le Jona, Morena o romile hlapi e kgolo ya mo metša. Jona a fetša matšatši a mararo le mašego a mararo a le mpeng ya hlapi yeo.


text:
Ka bitša Morena ke le tlalelong, mme a nkaraba. Ka hlaba mokgoši ke le teng ga felobahu, a kwa lentšu la ka.


text:
O be o ntahletše bodibeng gare ga mawatle, ka farafarwa ke mafula, ka ribegetšwa ke maphoto ago le mahulo ago.


text:
ke theogetše kua tlasetlase go lego medu ya dithaba, ke tswaleletšwe ke meswiko ya lefase ya go ya go ile. Mme wena Morena Modimo wa ka wa ntšha phelo bjaka sekoting.


text:
E itše ge moya wa ka o felela, ka iša mogopolo go Morena, thapelo ya ka ya fihla go wena kua Ntlongkgethwa yago.


text:
Ge e le nna, a nke ke ipege mo go wena ka sedimo ke hlaboša lentšu la malebo; ke phethe se ke se ennego. Go phološa go na le Morena.


text:
Jona a tsoga a ya Ninife, a dira se Morena a mo laetšego sona. Gomme Ninife e be e le motse o mogolo wa Modimo, o sepelwago ka matšatši a mararo.


text:
Gomme Jona a thoma go thetha le motse, a sepela letšatši le tee, a goelela a re: Go sa šetše matšatši a masome a mane; ke mo motse wa Ninife o tlogo ribegetšwa!


text:
Batho ba Ninife ba dumela Modimo, ba goelela gore go ikonwe dijo, go aparwe mankgeretla, ba bagolo le banyane.


text:
Kgoši ya Ninife, ge lentšu leo le fihla go yona, ya tsoga sedulong sa bogoši, ya apola tša bogoši ya apara mankgeretla, ya yo dula meloreng.


text:
Ya re motseng wa Ninife go goelelwe go thwe: Kgoši le matona a gagwe ba laela ba re: Batho ba se ke ba ja selo, le ge e le eng; le diruiwa, dikgomo le dihuswa di se ke tša fula, di se ke tša nwa meetse.


text:
Ba apare mankgeretla, batho le diruo; ba boe bohle, ba lahle ditsela tše mpe tša bona, ba lahle bošoro bja diatla tša bona.


text:
Modimo ge a bona se ba se dirago, ge ba lahla ditsela tše mpe tša bona, a thiša a lesa go tliša kotsi, ye a e boletšego a era bona; ya se ke ya direga.


text:
A rapela Modimo a re: Joo, Morena! A ga se sona se ka nago ka se bolela mola ke sa le ga gešo, se ke bego ke tšhaba sona ge ke re ke tšhabela Tarasisi? Ka gobane ke be ke tseba ge o le Modimo wa mabobo le yo kgaugelo, wa go se fele pelo, wa botho bjo bogolo; o a thiša ge o boletše bošula.


text:
Jona a tšwa motseng a dula a lebane nawo thoko ya bohlabela; a ikagela leobjana, a dula moriting wa lona, a re: Ke tlo bona se motse o tlogo dirwa sona.


text:
Morena Modimo a mediša mokhure, wa okamela Jona, ya ba moriti wa hlogo ya gagwe, wa go okobatša dipefelo tša gagwe. Mme Jona, mokhure woo a o thabela ka lethabo le legolo.


text:
Ya re ge letšatši le hlaba, Modimo a tsoša moya o fišago wa bohlabela, letšatši la fiša Jona hlogo, a ba a tepelela, a ikgopelela go hwa, a re: Go kaone ge nka hwa ke se hlwe ke phela!


text:
Modimo a bolela le Jona a re: A o re o dira gabotse ge o befelwa ka tša mokhure wo? -- Jona a re: Ke dira gabotse ge ke befetšwe, ge ke re ke hwe.


text:
Ke mo Morena a itšego: Wena o kwela mokhure bohloko, wo o sa kago wa o dira, wo o tšweletšego ka bošego bo tee, wa napa wa senyega ka bošego bo tee.


text:
Bjale nna a nka se kwele Ninife bohloko, e lego motse o mogolo, o nago le batho ba ba fetišago dikete tše lekgolo le dikete tše masome a mabedi, tša ba ba sešogo ba tseba go hlaola letsogo le letona le la ntsogošo, le diruiwa tše ntši?


text:
Lentšu la Morena le le tletšego Mika wa Moresethe mehleng ya Jothama le Ahasi le Hiskia dikgoši tša Juda, le tše a di bonego di ela Samaria le Jerusalema.


text:
Hee lena ditšhaba, kwang ka moka ga lena! Hee wena lefase, le tšohle tše di lego mo go lona, theetšang! Hlatse ye le lebanego nayo ke Morena Mong a bohle a le mo Ntlong e kgethwa yagwe.


text:
Ge a gata, dithaba di tlo tologa, meedi e tlo fatoga, gwa tlo etša mola moti o le mollong, meetse ge a tšhologela leribeng.


text:
Tše ka moka di tla ka phapogo ya Jakobo, le ka dibe tša moloko wa Isiraele. Diphapogo tša Jakobo e sa le tše dife, ge e se tša Samaria? Mme meboto ya medimo ya Juda e kae, ge e se Jerusalema?


text:
Gomme Samaria ke go dira mokgobo wa maswika megoleng, ke go dira malemo a merara; maswika a gona, ke tlo a kgatlela lengopeng; ke tlo go epolla le metheo.


text:
Swantšho tšohle tša medimo ya gona di tlo pšhatliwa; theko tšohle tša maotswa a gona tša fišwa ka mollo, pheko tšohle tša gona ke tlo di dira sethobolo; ka gobane e be e le theko tša bootswa; mme di tlo buša di eba theko tša bootswa.


text:
Ke tšona tše di ntedišago ka gogolo; ke sepela nao di le fela, ke apotše kobo, ke hlaboša sello wa phukubje, ke tsetsela boka mpšhe,


text:
Ka gobane dintho tšagwe ga di fole; di bile di fetetše Juda, di fihlile dikgorong tša setšhaba sa ka, le Jerusalema.


text:
Hee lena ba Safira, tlogang moo le hlobotše wa dihlong; ba Tsamana ga ba tšwele ntle; dillo tša Bethe-Etsele di ba hlokiša modula.


text:
Ba Marothe ba ba boifa go ka tlogwa ke tše botse, ka gobane kgoro tša Jerusalema di wetšwe ke bošula bo etšwa go Morena.


text:
Lena ba Lakisi bofang dikoloi tša dipitsi tša lebelo; sebe sa ngwanana wa Tsione se thomegile moo; mo go lena go hweditšwe diphapogo tša Isiraele.


text:
Dutulwa o ntšhwe diubu, o llele bana bago ba baratwa; lefatla lago a le etše la lenong, gobane ba thopilwe ba go šia.


text:
Kotsi e tlo wela bao, ba e rego ba le malaong, ba eleletša bobe, ba bo phetha ka moswana, ka ge ba na le maatla go bo dira.


text:
Ba duma mašemo, mme ba a utšwa; ba kganyoga nywako ba tla ba e tšea; motho le lapa la gagwe ke tša go tšewa ka šiši ke bona.


text:
Molato ke wona woo ge Morena a re: Ke nna e! Moloko wo ke o rerela kotsi, ye e tlogo le swara ka melala la šitwa go phonyokga le go sepela le inamologile, gobane e tlo ba lebaka le lebe.


text:
Mohla woo ba tlo le hlabela koša, ba lla sello se se rego: Re šaraketšwe wa go šarakelwa; Magae a gešo o a phekgotše. A ga ke a hlakolwa! Mašemo a rena o a aroletše bahlanogi.


text:
Hee lena ba moloko wa Jakobo, a le re ge Morena a dira tše bjalo, ke ka gobane a ngadile? A Lentšu la ka ga le šetše ba go dira tša go loka?


text:
Fela, tšhaba sa ka ke kgale se tsogile wa lenaba. Ba ba fetago ba iketlile ba ba amoga diaparo ba etša ba ba tšwago tlhabanong.


text:
Basadi ba setšhaba saka le ba raka mo nywakong ya bona ye e rategago; mme bana ba bona le ba amoga tago la ka go ya go ile.


text:
Ge go ka be go na le motho wa go ya le moya, a na le maaka le bofora, a le ruta tša sedila le tša go nwa, ke yena a kago ba moruti wa setšhaba se.


text:
Ke tlo le kgobela ruri, lena ba ga Jakobo, ka moka ga lena. Ke tlo ba ka phutha mašalela a Isiraele ka moka, ka ba dira dinku tša lešaka mohlape mo phulong ya wona, mabothobotho a batho.


text:
Ba tlo etwapele ke mothulatsela; ba tlo thula ba tsena ka kgoro, ba be ba tšwe ka yona ba hlahlwa ke kgoši ya bona, ba etilwe pele ke Morena.


text:
A nke le theetšeng, lena bagolo ba Jakobo, lena babuši ba moloko wa Isiraele! A ga se lena bomatsebe ba moahlolelo?


text:
Ke bolena ba le jago nama ya setšhaba sa ka, le se khumola letlalo, le roba marapo a sona, la a rathela pitšeng, sa etša nama moruswing.


text:
Mohla ba tlogo tsoša mantšu ba llela Morena, a ka se arabe; mohla woo o tlo ba gerula, ka ge mediro ya bona e le e mebe.


text:
Morena o boletše a era baporofeta ba go fora batho ba ka, ba e rego ba ne tša go iša ka menong, ba goe ba re: Khutšo! E a sa ba fego sa go iša ka ganong, yena ba mo epele dira.


text:
Ka wona molato woo le tlo tlelwa ke bošego bo se nago pono; le tlo welwa ke leswiswi le se nago porofeto; baboni bao ba tlo dikelelwa ke letšatši; mme mosegare o tlo ba fifalela.


text:
Baboni ba tlo lewa ke dihlong; didupe di tlo šegama; bohle ba tlo iša atla diledung, ge phetolo ya Modimo e se gona.


text:
Ge e le nna, ka kgonthe ke tletše maatla a Moya wa Morena; ke filwe kahlolo le bogale bja gore ke botše Jakobo phapogo tša gagwe, Isiraele ke mmotše dibe tša gagwe.


text:
A nke le theetšeng, lena bagolo ba moloko wa Jakobo, lena babuši ba moloko wa Isiraele, lena bailabolo, bamenetšatoko.


text:
Bagolo ba gona ba buša ka go bona tsogolekobong; baperisita ba gona ba ruta ba bona moputso; baporofeta ba gona ba porofeta ba rekilwe. Le ge go le bjalo ba ithekga ka Morena, ba re: Ka kgonthe, Morena o na le rena; re ka se welwe ke bošula.


text:
Ka wona molato woo wa lena Tsione go tlo lengwa ya ba tšhemo; Jerusalema e tlo ba mokgobo wa maswika; mme thaba ya Ntlokgethwa ya ba thabana tša lerobo.


text:
Bofelong bja mabaka thaba ya Ntlo ya Modimo e tlo ba e thekgilwe godimo ga dithaba, e beilwe godimo ga meboto; mme ditšhaba di tlo tšhologela mo go yona.


text:
Meraforafo e tlo ya gona e re: A re yeng re rotogele thabeng ya Morena. Ngwakong wa Modimo wa Jakobo, a re rute tsela tšagwe; gobane molao o tlo tšwa Tsione, Lentšu la Morena le tlo tšwa Jerusalema.


text:
O tlo buša ditšhaba tše ntši, o tlo ahlolela ba meraforafo e maatla le ya kgole. Ke mo ba tlogo tšea ditšhoša ba rula megoma ka tšona, ba tšwa marumo ba rula magwetla ka ona. Go ka se be le setšhaba se se tlogo tšwela se sengwe lerumo: batho ba tlo lesa go ithuta go hlabana.


text:
Motho o tlo dula meriting ya morara wagwe, le mo moriting wa mogo wa gagwe, go se e a ba tšhošago: ka gobane go boletše molomo wa Morena wa mašaba.


text:
Bjale ge setšhaba se sengwe le se sengwe se eya ka tsela ya modimo wa sona, rena re tlo fela re eya ka tsela ya Morena Modimo wa rena ka mehla le go ya go ile.


text:
Mohlang woo, Morena o re, ke tlo phutha ba digole, ka kgobokanya ba ba rakilwego, le bao nkilego ka ba hlokofatša.


text:
Ba digole ke bona ba ke ba dirago mašalela; ba ba bego ba rakilwe, ke bona ba ke ba dirago tšhaba se maatla; wa go tlo buša thabeng ya Tsione ke yena Morena go tloga moo le go ya go ile.


text:
Gomme wena Sebosamohlape, wena thaba ya ngwanana wa Tsione, tše di tlogo go tlela tša boa ke bjola bogoši bja kgale, mmušo wa ngwanana wa Jerusalema.


text:
O reng o sa hlaboša sello? Hleng kgoši ya gago e mo go wena! A Moeletši wa gago o fedile, ge o šonopega wa mmelegi?


text:
Sonopega o šokwe, wena ngwanana wa Tsione; gobane bjale o falala motseng wono, o yo dula gara naga; o tlo ba wa fihla kua Babele. Gona kua o tlo hlakodišwa; gona kua atleng tša manaba ago o tlo lopollwa ke Morena.


text:
Mme bjale o dikiwa ke ditšhaba tše dintši di re: A Tsione go gobošwe! Ba re: Mahlo a rena a tlo bona se se tlogo dirwa motse wa Tsione.


text:
Bona ga ba tsebe mogopolo wa Morena, ga ba lemoge morero wa gagwe, ge a ba kgobela bjalo ka mehunagana seboeng.


text:
Hee ngwana wa Tsione! Nanoga o fole! Lenaka la gago ke le dira tshipi; le hlako tša gago ke di dira mphiri. O tlo pšhatlaganya tšhaba tše dintši; mme thuo ya bona e dire digafiwamoka tša Morena; mahumo a bona e be a yena Morena wa lefase lohle.


text:
Bjale rapa, wena ngwananyana modikiwa! Ba re rakeletše, mme mmuši wa Isiraele ba mo tia thama ka kgati.


text:
Gomme wena Betlehema Efurata! Le ge o le e monyenyane mo gare ga metse ya ba sekete ya Juda, go wena go tlo ntšwela e a tlogo ba Mmuši wa Isiraele, Yo tlhago ya gagwe e lego ya bogologolo bja neng le neng.


text:
Ke ka baka leo a tlogo ba gafa, mmelegi a be a belege; mašalela a bana babo a tlo boela go Baisiraele.


text:
Mme yena o tlo ema a diša a na le maatla a Morena, a na le letago la leina la Morena Modimo wa gagwe; mme ba tlo dula, ka gobane e tlo ba e mogolo go fihla kua lefase le gomago gona.


text:
Molao o tlogo ba gona šo: Mohla Asuri a etla nageng ya rena, a tsena mo nywakong ya rena ya mošate, re tlo bea badiši ba ba šupago ba go lwa nae, ra bea le matona a seswai a dira.


text:
Bona ba tlo diša naga ya Asuri ka lerumo, mme naga ya Nimirode ba tlo e diša ka ditšhoša tše bogale. O tlo re namolela ge Baasuri ba etla nageng ya rena, ge ba gata mellwane ya rena.


text:
Mme mašalela a ba Jakobo, a le gare ga ditšhaba tše dintši, a tlo etša phoka ye e tšwago go Morena, a tlo etša pula mabjanyeng, ye e nago e sa lebelelwe, e sa letele motho.


text:
Mašalela a ba Jakobo, a le gare ga ditšhaba, gare ga bantle ba bantši, a tlo etša tau gare ga diphoofolo tša lešoka, boka tau ya ledumaedi mehlapeng ya dinku, ye e rego ge e tsene e gatake, e sware, monamoledi a hlokega.


text:
Tše di tlogo ba gona mehleng yeo šedi, -- o realo Morena, -- ke tlo fediša dipitsi tše o nago natšo, ka senya koloi tša gago.


text:
Ke tlo fediša le dipheko le medimo ya diswantšho fa ga geno, mme o ka se hlwe o khunamela sebopša sa diatla tšago.


text:
Hee lena dithaba! Lena metheo ye e tiilego ya lefase, kwang kgang ya Morena! Morena o sekiša tšhaba sagwe, o fetolana le Isiraele.


text:
Ke go ntšhitše nageng ya Egipita. Ke go lopolotše o le kua ntlong ya bohlanka. Ke romile Moshe le Arone le Miryama ba go etapele.


text:
Wena setšhaba sa ka! Gopola Balaka kgoši yela ya Moaba, se a se rerilego, le se Bileama morwa wa Beoro a mmoletšego sona; le tša mola le etšwa Sithima, la ba la tsena Giligala. Di gopole o lemoge mabobo a Morena.


text:
Ke tlo ipega kang pele ga Morena, ke lobe Modimo wa godimo? A nka lebana nae ka didimo, ka mamane a ngwagola?


text:
Afa Morena a ka kgahlwa ke dikete tša dikgapa? Le makhura a elago boka noka tše diketekete a a ka mo kgahla? A nka lefa dikarogo ka morwake yo mogolo? Ka lefa mabobe a moya wa ka ka ngwana wa mmele wa ka?


text:
Hee wena motho! O boditšwe se e lego se sebotse, le se Morena a se nyakago go wena: Ke go dira toko, ke go rata botho; ke go sepela le Modimo wago o ne boipoetšo.


text:
Lentšu la Morena le bitša motse wo. Bohlale ke go šia ina la Morena. Kwang kgati, le yo a e beilego.


text:
Gobane bahumi ba gona ba bata šoro; batho ba motse wo ba bata maaka, mme leleme maganong a bona ke la go fora.


text:
O tlo ja, mme wa se hore, mala a gago a šala le tlala. Ge o thopile, o ka se goroše. Le ge o ka goroša selo, ke tlo se gafela lerumo.


text:
Ba lotola mekgwa ya Omiri; ka moka ke mediro ya moloko wa Ahaba. Le ya ka maano a bona. -- Bjale nna ke tlo go dira setšhošetši; baagi ba gago e tlo ba ba go kwerwa; mme kgobogo ya setšhaba sa ka e tlo le imela.


text:
Joo nna joo! Ke mofudi wa dienywa; ke nyaka dipudutša; mme ga go seenywa se se kago lewa; ga go lego la serake le ke le kganyogago.


text:
Barapedi ba fedile mo nageng; ga go sa na moloki mo bathong; ka moka ga bona ba lalela go ka thula madi; bohle ba reana ka melaba.


text:
Atla tša bona di mo bobeng; di bo dira di bo rata; wa mmuši o re: Ntšha! Moahlodi o a rekwa! Bagolo mme ba boledišwa ke megabaru, ba logišana maano.


text:
Yo bolo ba mo sema tshehlo; moloki ba re: Lediga la meetlwa le kaone! -- Letšatši le boletšwego ke bahlapetši bago, letšatši la go otlwa le tlile. Ke mo ba tlogo gakanega.


text:
O se ke wa bota weno. O se holofele mogwera wa gago. Leta mojako wa molomo wago, ge o na le yo o lalago o mo gokaretše.


text:
Gobane morwa o nyatša tatagwe; ngwanana o lwa le mmagwe; ngwetši o tsogela matswalagwe; mme manaba a motho ke ba lapeng la gabo.


text:
Hee wena lenaba la ka! Nna o ka se thabe ka nna! Le ge nka wa, ke tlo tsoga; ge ke dutše leswiswing, Morena ke seetša sa ka.


text:
Bogale bja Morena ke tlo bo kgotlelela, ka ge ke mo diretše dibe. O tlo ba a ntwela ntwa ya ka, ka tšwa ke se ne molato, a nntšhetša seeding, ka thabela kahlolo ya gagwe.


text:
Le lenaba la ka le tlo di bona, la tloga le apere hlong, lona le bego le re: O kae Modimo wa gago? Ke mo go tlogo thaba mahlo aka, ge lona le eba leraga la go gatakelwa mekgobeng.


text:
Mohla woo ba tlo tla go wena ba etšwa Asuri, le metseng ya Egipita, e le ba dinaga tše gomago Egipita le ka noka ya Forate, le ka lewatle le lewatle, le ka dithaba le dithaba.


text:
Diša setšhaba sago ka lepara lago. Mohlape e lego wa gago, wo o dutšego o le nnoši lesoding mo gara thaba ya Karamele, o o fudiše kua Basani le Gileada bjalo ka mehleng ya kgale.


text:
Bantle ba tlo di bona, mme ba lewa ke dihlong, le ge maatla a bona e le a makaakaa; ba tlo itshwara melomo, mme ditsebe tša bona di tlo thibana.


text:
Ba tlo koma mmu boka noga tše di gagabago fase: ba tlo tšwa dibong tša bona ba tlaletšwe; ba tla go Morena Modimo wa rena ba tšhogile ba mmoifa.


text:
O kae Modimo a etšago wena Molebalelabathosebe, Mofetadikarogo tša setšhaba sago, o se nago mangala a sa felego, sa gago ya ba go tsefelwa ge o gaugela?


text:
O tlo buša a re hlomogelwa, a fediša melato ya rena: dibe tša rena tšohle o tlo di lahlela bodibeng bja lewatle.


text:
Jakobo o tlo go bona o le Mmotegi; Aborahama o tlo go bona o le yo botho. Ke tšona tše o enetšego borrawešo mehleng yela ya bogologolo.


text:
Morena ke Modimo yo bogale; ke yena Molefetši. Morena ke Molefetši! Morena ke Molefetši! Ke yena Rabogale ge a lefetša manaba a gagwe; ba ba mo hloilego a ka se lese go ba otla.


text:
Morena ke wa pelo e telele; fela, maatla a gagwe ke a magolo. Ga a lese wa molato a sa otlwe. Morena tsela ya gagwe ke ya sesesedi le ledimo; maru ke lona lerole la nao tša gagwe.


text:
O kgalema lewatle a le pšheša; o gopiša dinoka tšohle, gwa oma naga ya Basane le thaba ya Karamele, gwa oma le matšoba a Libanoni.


text:
Dithaba ge di šišinyega, meboto ge e roromela, di tšwa go yena. Ge a fihla, naga e a tekateka, le thetebudi ya lefase, le bohle ba ba agilego mo go lona.


text:
Ge a galefile, go ka ema mang? Ge a tuka bogale, go ka tsoga mang? Kgalefo ya gagwe e tšhologa boka mollo; le mantšwe ge a pharoga, di tšwa go yena.


text:
Ka gobane ba yo phereketšwa ke meetlwa; ba tlo etša ba ta tagilwego ke sedila; ba tšhungwa bjalo ka dihlaka tše di omilego ruri.


text:
Morena o re: Le ge ba ipotile, ba atile o bjalo, ba tlo gogolwa ba senyega ba le bjalo. Gomme ge ke go kokobeditše, nka se ke ka hlwa ke go kokobetša.


text:
Ge e le wena Ninife, Morena o laetše e re: Leina la gago le ka se hlwe le etšwa peu; ngwakong wa modimo wa gago ke tlo fediša pheko le diswantšho tša medimo, ka go epela lebitla ka ge o gobogile.


text:
Bonang dithabeng maoto a motseta wa ditaba tše dibotse, segoeledi sa mola. -- Wena Juda, bina menyanya ya gago, ka gobane wa lonya a ka se hlwe a feta ka ga geno; o feletše ruri.


text:
Gobane Morena o tsoša letago la ga Jakobo, le letago la Isiraele; ka gobane bahlakodi ba hlakotše ba senya merara ya gagwe.


text:
Maphušule o go tšwela dira, wena Ninife. Hlapetša sebo sa gago; dula o lebile tsela. Itleme matheka o tsoše maatla ka moka.


text:
Dikotse tša bagale bagwe di hubetše. Banna ba dioka ba apere bohubedu: ditshipi tša dikoloi di pekenya boka mollo ge di hlahlamologa; mme marumo a a rethwa.


text:
Mekgoba e duma mešito ya dikoloi; di dikologa le dikgoro; di phadima bjalo ka dikgabo; di fapakana boka dikgadima.


text:
O gopola banna bagwe ba dinatla; ba kgopša ge ba eya; ba hlaganela go boela merakong ya motse ba pheka meswiko.


text:
Thopang mahumo a tshipitshehla le khubedu! Matlotlo ga a fele, merwalo ya dilwana tša matsaka a mehutahuta!


text:
O gogotšwe, go se šale selo, ge e se mašegerepe; dipelo di feregile, matolo a tiana; matheka ka moka a koka; difahlogo ka moka ke pilo fela.


text:
Le ile kae letšaba la ditau? Bo ile kae boselo bja ditau le madumaedi, mo go bego go sepela tautona, le tautshadi e na le tawana, di sa šie selo?


text:
Ke nna e, ke lwago nago! -- O realo Morena wa mašaba, -- Ke tlo tšhuma dikoloi tšago ya ba seši; mme ditau tšago tša madumaedi di tlo lewa ke lerumo, gwa fela megoga ya gago mo lefaseng; gwa se hlwe go kwala lentšu la batseta ba gago.


text:
Kwa tshelane! Kwaa, go kitisela maotwana, ke mešito ya dipitsi tše di kitimago, makoloi a a kganyelago.


text:
Go kutuloga banamedi! Magadigadi a ditšhoša! Tšharara ya marumo! Matshwithitshwithi a ba hlabilwego! Ditoto ke mekgobo; ba tšama ba di gata!


text:
Molato ke mabootswa a magolo a seotswa seo sa bonatla le boleta, molakabaloi, mmapatšaditšhaba ka bootswa bjagwe, mmapatšadilete ka boloi bjagwe!


text:
Morena wa mašaba o re: Ke nna e, ke lwago nago! Ke tlogo hlobodiša ka go khurumetša sefahlogo ka ditšwaro tšago, ditšhaba tša bona bofela bja gago, dikgoši, tša go bona dihlong.


text:
Ke mo bohle ba ba go bonago ba tlogo go tšhaba ba re: Motse wa Ninife o thubilwe! O kwelwa bohloko ke mang? Ke tlogo tsomela kae ba go go homotša?


text:
A o re o phala Noo-Amone, wo o bego o farilwe ke dinoka, o goragoretšwe ke meetse thoko tšohle, wo matla a wona e bego e le lewatle, merako e theilwe bodibeng?


text:
Maatla a wona e be e le Kushe, le Baegipita ba sa felego; le Baphute le Balube ba be ba o thekgeletša.


text:
Le ge go le bjalo o thopilwe wa išwa bothopša, bana ba gona ba pšhatlwa mekgobeng mo magahlanong, banna ba dinopodi ba ba tšea ka matengwa, ba bagolo ba tlengwa ka ditshipi.


text:
Le wena o tlo gakanega, wa se hlwe o tsebja, wa se hlwe o tsebja wa tšhaba lenaba o nyaka setšhabelo.


text:
Dibo tša gago tšohle ke dienywa tša mogoserake tše di budulego: tše e rego di šišinywa tša wela moji ganong.


text:
O tsebe gore mo motseng wa gago banna e tlo ba basadi; dikgoro mo nageng ya gago di ahlame, di buletšwe ba manaba; meswiko e tlo swaka mollo.


text:
Gaa meetse a mohla o tlogo rakelelwa; tiiša merako ya gago. Tsena lerageng o dube; aga sebešo sa makokota.


text:
Mo o lego gona o tlo swa ka mollo o tlo fela ka lerumo, e ke o llwe ke bojane, le ge o atile bjalo ka bojane, boka tšie, le ge babapatši bago ba atile bjalo ka dinaledi magodimong; bojane bo tlo gara bja fofa.


text:
Beng ba diala go wena ba etša tšie; balaodi ba dira ba bjalo ka yona, e robalago legoreng mohla go tonya, ye e rego ge letšatši le hlabile e fofe, mme go se tsebje mo e yago.


text:
Hee kgoši ya Asuri Badiši ba gago ba ile le boroko; bagale ba gago ba itše “tuu”; setšhaba sa gago se phatlalala le dithaba; se hloka wa go se rapa.


text:
O kutlegile wa go se fole; ntho ya gago ga e alafege; mme bohle ba kwago tša gago ba opa magoswi ba thaba, ka gobane ke ge le le mang a sa kago a tlelwa ke bošula bjo bo bego bo etšwa go wene ka mehla?


text:
Morena, go tlo feletša neng ke fela ke bitša o sa kwe? Ke hlaboša lentšu ke go bitša ke patilwe, o sa nnamolele.


text:
O reng o ntesa ke lebane le bobe? O dula o bona ke hlaka, ke lebane le tlhakolo le sehlogo, go tsoga ntwa, go hlaga phapang?


text:
Ke tšona tše di hlokišago thuto matla; le toko ga e sa hlwe e hlaga; gobane moloki o rewa ke ba babe, mme moahlolelo o tšwelela o kgopamišitšwe.


text:
Bonang tša kua ditšhabeng! Lebelešang! Le tlo kgotsa wa go tšhoga; gobane mehleng yeno ke dira modiro wo le ka se kego la dumela ge le ka fo botšwa.


text:
Gobane ke nna e, ke tsošago Bakaladea, setšhaba se sehlogo, se lebelo, se se yago le bophara bja lefase, se tšea madulo a e sego a sona.


text:
Dipitsi tša sona di phala dinkwe ka lebelo; bogale bja sona, se phala phiri ya bošego; se aparetša naga banamedi; ba kganyela ba se kgole; ba fofa bjalo ka manong mawelasetopo.


text:
Ka moka ba tlela go tšubutla, ba kgotlollela mahlo mo ba yago, ba gopa mathopša a a kakago lešabašaba.


text:
Mme wene Modimo, a ga o Modimo le Mokgethwa wa ka go tloga kgaleng? Re ka se ke ra hwa. Ke wene Morena o ba beilego gore ba buše. Ke wene lentswe, o ba biletšago go re sola.


text:
Mahlo a gago ke mailasebe; ga a kgone go fo bona patikego. O reng o bona dihlola, wa homola ge yo mobe a fo metša ba ba mo phalago ka go loka?


text:
Ka moka ba ba tanya ka dikgwega, ba ba gopa ka lokwa la bona, ba ba olela mokotleng, ya ba gona ba thabago ba goloka.


text:
Ke ba baka leo lokwa leo la bona ba le hlabela sedimo, mokotla woo wa bona ba o thuntšhetša diorelo; ka gobane e le tšona di ba hwetšišago makhura le dilewa tša go tsefa.


text:
Ke tlo namela sethalana, ka ema godimo ga morako ka hlapetša, ke tle ke bone se Morena a tlogo ntsebiša sona, ka fetola ba ke bego ke ba sola.


text:
Gobane pono e beetšwe lebaka la yona; e bola tša bofelo, ga e fore. Ge e sa phethege ka pela, gona e letele. Go tla di tlo tla, di ka se diege.


text:
Ka kgonthe, sedila se fora motho, a ikgantšha, a se dule gae; molomo o ahlama wa molete wa bodulabahu, o ka lehu le le sa horego, moikoleladiletekamoka, moikgobeladitšhabakamoka.


text:
A ditšhaba tšeo di ka se mo hlabele seema a di ka se mo opele koša ya go kwera tša re: Joo, joo, mogaratšeesegotšagwe! O tlo iša kae a fela a ithweša thoto ya molato?


text:
A o ka se tšhoge go tsogile beng ba molato, go rotoga ba tlogo go hlokofatša, mme lethopša ya ba wena?


text:
Ka gobane wena o hlakotše tšhaba tše di ntši; mme mašalela a tšhaba tšeo tšohle a tlogo hlakola, wa lefa molato wa madi, wa lefetšwa tša mohlako wa dinaga le wa metse le baagi.


text:
A ga le tsebe? Di tšwa go Morena wa mašaba, ge ditšhaba di itapišetša mollo; le tša go phegelelwa ke merafo e tlo ba lefela.


text:
Le wena o tlo nošwa, wa kgolwa kgobogo, e sego bokwala, Nwaa gee, le wena mme o phokaele; senwelo sa seatla sa Morena se go fihletše; bokwala bja gago bo apešwa ka kgobogo.


text:
Bošoro bjo o bo dirilego Libanoni bo tlogo boela, le tša mola o gaila diphoofolo, di tlogo tšhoša, wa lefa madi a batho, wa lefišwa tša mohlako wa dinaga le wa metse le baagi.


text:
Pheko e thušang? Hleng e dirilwe ke modiri wa yona? Le modimo wa seswantšho, le moruti wa maaka, ge mmopi a bota sebopša sa gagwe, motho a dira medimo ya dimuma, di thušang?


text:
Joo! O re: Tsoga, a era kwata. O re: Phafoga, a era leswika la semuma, a re: Ema! -- A le ka mo ruta? -- Seleo, le manegilwe ka gauta le ka silifera; le bophelo bjo bonyane ga bo go mo go lona.


text:
Morena, ke kwele kgowane ya gago ka tšhoga. Morena, ditiro tša gago a di ye le nyaga di phela, di tsebja di eya le nyaga. Ge o ka befelwa, o se lebale tlhomogelo.


text:
Modimodimo o tla a etšwa Themane; Mokgethwa o tla ka thabeng tša Parane; letago la gagwe le apeša legodimo, naga ya enela ditumišo.


text:
Seetša sa gona se ka sa mosegare; thoko tšohle tšagwe gwa hlaga mahlasedi; ke mo go khutilego maatla agwe.


text:
A gata lefase, le a roromela; a gadia, dithaba di a thothomela; dithaba tša bogologolo di a pšhatlwa; meboto ya kgalelele e a phirima. Ke tšona ditsela tšagwe neng le neng.


text:
Morena! A o galefela dinoka? A o tuka bogale ka baka la dinoka le lewatle, ge o tla ka dipitsi tšago, le ka makoloi ago a go phološa?


text:
Dithaba di go bone tša rotla; mafula a meetse a a feta, bodiba bo duma modumo, bo iša matsogo a bjona godimo.


text:
Tšatši le kgwedi di khuta dintlong, mesebe ya gago ge e gadima; di široga go pekenya dikgadima tša marumo ago.


text:
O tšwa dira e le go phološa tšhaba sa gago, go phološa kgoši o e beilego. Ntlo ya o mobe o e rutla hlaka; metheo o epola gwa šala lentswe le le medilego.


text:
Balaodi ba bona o ba tia hlogo ka melamo ya bona. Ke ba go re šwahlela wa ledimo gore ba re šwalalanye; ke ba go nyakalala ge ba ja mmotlana ba utame.


text:
Nna ke di kwele, ka ferega pelo; melomo ya mumala, ke ekwa modumo; ka nolega moko ke šišinywa mo ke bego ke gatile. E le ka gobane ke letetše tšatši la tlalelo, la go hulwa ke setšhaba sa go re rapelwa.


text:
Fela, le ge mogo o ka lesa go khukhuša, le merara e se enywe selo, le mehlware e ka šitwa, le mašemo a se ntšhe dijo, le ge dinku di ka fela merakeng, gwa hlokwa kgomo marakeng,


text:
Morena Mong a bohle ke, yena maatla a ka; o mpha maoto a ditshepe, o ntshepediša mo ke phagamago. Ke sefela sa mohlabeledi a na le lekope la ka.


text:
Lentšu la Morena la go tlela Tsefanya morwa wa Kushe morwa wa Gedalia morwa wa Amaria morwa wa Hiskia, la mehleng ya Josia morwa wa Amoni kgoši ya Juda.


text:
Ke tlo okola batho le dikgomo. Ke tlo okola dinonyana tša legodimo le dihlapi tša lewatle, le kgopišo le basenyi, ka fediša batho ka ba tloša mo nageng -- O realo Morena. --


text:
Tsogo la ka ke tlo le akgela Juda, le bohle ba Jerusalema. Tše di šetšego e sa le tša Baali, ke tlo di fediša felo fa, le maina a dingaka le bomphamodimo,


text:
Le bakhunamedi ba makoko a leratadima, ba le godimo ga nywako, le ba go khunama ba ena ka Jehofa mme ba ena le ka Milikomo,


text:
Homolang fa pele ga Morena Mong a bohle, gobane tšatši la Morena le kgauswi. Morena o beile tšatši la monyanya, malalediwa agwe o a kgethile.


text:
Tše di tlogo direga mohla woo wa monyanya wa Morena šidi: Ke tlo sola ba bagolo le bakgomana, le bohle ba ba aperego diaparo tša bantle.


text:
Le gona mohla woo ke tlo sola baselaserepodi (1 Sam. 5:5) ba go tlatša ngwako wa Modimo wa bona ka tša šiši le bofora.


text:
Mohla woo e tlo ba wa mekgoši go tloga kgorong ya dihlapi, e tlo ba wa go jajarega motseng o mofsa, le wa mašegerepe a magolo mebotong.


text:
Bokollang lena ba moedi wa lwaleng, gobane setšhaba ka moka sa babapatši se tlo fela, babadi ba mahumo ba tlo loba.


text:
Mohla woo fa Jerusalema ke tlo go fenyeka ka dipone; ke tlo sola ba ba dulelago bjalwa, dipelong tša bona ba re: Morena ga a setše, ga a hlokofatše.


text:
Ba tlo di bona ba hlakotšwe maruo a bona, nywako ya bona e phušutšwe. Ba tlo aga nywako ba se dule; ba tlo lema tšhemo ya merara, ba se nwe mananose a yona.


text:
Le kgauswi, tšatši le legolo la Morena! Le kgauswi! Le tla ka lebelo le legolo! Kwang! Ke letšatši la Morena, leo le mogale a tlogo lla o bohloko ka lona.


text:
Tšatši leo e tlo ba letšatši la kgalefo, tšatši la tlalelo le la pitlagano tšatši la go senyegelwa le la go šwalalanywa, tšatši la leswiswi, la swiswi le legolo, tšatši la maru, la maru a maso,


text:
Batho ke tlo ba tlaletša, ba tlo apaapa wa difofu, e le ka gore ba sentše ba lahla Morena. Bjale madi a bona a lahlwa bjalo ka maudi, nama ya bona e lahlwa boka tšhila.


text:
Mohla woo wa kgalefo ya Morena mahumo a masehla le a tshipi e khubedu a ka se kgone go ba namolela, ge mollo wa bogale bjagwe o tšhuma naga yohle; gobane o tlo fetša baagi bohle ba lefase, a ba feletša ruri.


text:
Le dire bjale molao o sešo wa tswala, letšatši le sešo la feta wa moko. Le sešo la fihlelwa ke bogale bo tukago bja Morena, le sešo la fihlelwa ke letšatši la kgalefo ya Morena.


text:
Nyakang Morena, lena babotla bohle ba lefase, lena le yago ka molao wagwe. Tsomang toko, le tsome boikokobetšo; mohlomongwe le ka efošwa mohla woo wa bogale bja Morena.


text:
Gobane Gatsa go tlo tlogwa; Asikaloni e tlo ba marope; Asidodo ba lelekwa mosegare o monana; Ekirioni go a tomolwa.


text:
Joo, ba ba agilego mo mešikong ya lewatle, setšhaba sa Bakereti, lena ba naga ya Kanana, le tlo tlelwa ke tše Morena a di boletšego, lena ba naga ya Bafilisita. Ke tlo le fediša, gwa se šale e a agilego moo.


text:
Mešiko ya lewatle e tlo ba ya mašalela a ba gaJuda; ba tlo diša gona, bošego ba lala mo nyakong ya Asikaloni; gobane Morena Modimo wa bona o tlo ba gopola, a buša mathopša a bona.


text:
Maroga a Moaba ke a kwele, le leepo la ba ga Amoni, ge ba roga tšhaba sa ka, ba itheta ba nyatša mellwane.


text:
Morena wa mašaba Modimo wa Isiraele bjale o re: Ka bophelo bja ka, Moaba o tlo dirwa tša Sodoma, ba ga Amoni ba tlo dirwa tša Gomora; e tlo ba ditshehlong, moepo wa letswai, lešope la go ya go ile. Ba tlo hlakolwa ke mašalela a tšhaba sa ka; bohwa bja bona bo tlo lewa ke ba ba šetšego ba setšhaba sa ka.


text:
Dilo tše di tlo ba tlela ka molato wa boikgodišo bja bona, ba gobošitše tšhaba sa Morena wa mašaba, ba itira ba bagolo ba se nyatša.


text:
Morena ba tlo mmona a šiiša, a fetša medimo ka moka ya lefase le; mang le mang a khunamela yena mo a lego gona, le ba dihlakehlake tša lewatle.


text:
O tlo emiša letsogo a šupa leboa, a senya Asuri, Ninife a go dira felo ga mašope, gwa oma boka lehanata.


text:
Mo o lego gona go tlo ba mahutamo a mehlape le a phoofolo tša mehutahuta; le maribiši le dinoko di tlo lala dihlogong tša dikokwane tša gona; makgotlo a lla diphaong, direpoding gwa dula magukubu, ka gobane go tlo ba go thubogile mamati a matsaka.


text:
Ke tšona tša motse wola wa mekgolokwane, wa go ipshina ka modula, wo pelong o bego o re: Ke nna e; ga go sa le o mongwe! -- Joo, bjale ke lešope, matšaba a dibata. Bohle ba go feta felo fao ba letša molodi, ba go šupašupa ka seatla.


text:
O gana ge o botšwa; ga o dumele go kgalengwa; o lesa go bota Morena; ga o batamele wa tla go Modimo wa wona.


text:
Bakgomana ba gona ke ditau di rorago; baahlodi ba gona ke diphiri tša bošego, di sa šadišego molatšana.


text:
Baboni ba gona ke baratharathi, ke banna ba mamenemene; bomphamodimo ba bona ba goboša Ntlokgethwa, mme ba senya thuto.


text:
Morena, yena Moloki, o mo motseng wa gagwe: ga a dire se se sa lokago; molao wa gagwe o o tšweletša seeding ka mehla e sa le bosasa, ga a hlaetše. Fela, yo mobe ga a tsebe hlong.


text:
Tše dingwe ditšhaba ke di fedišitše, gwa phušolwa metse ya bona ya dibo, mebila ya wela kgwahlana, gwa hlokwa mofeti. Metse ya bona e hwile; ga go motho, ga go na e a e agago.


text:
Nna ka re: Ge e le wena o tlo mpoifa; o tlo dumela go kgalengwa, gore motse wo o se fedišwe, ka tše ke bego ke o sola ka tšona. Fela, bona ba phegelela go befiša mediro ya bona ka moka.


text:
Bjalogee, dulang le ntebeletše, -- o realo Morena, -- go be go tle tšatši le ke tlogo tsoga ka lona ke le hlatše; ka gobane ke wona moahlolelo wa ka: Ke phutha ditšhaba, ke botha mebušo, ka e tšhela ka kgalefo ya ka, ka tuka bogale sa ruri, e le mollo wa sehutla wa go tšhuma fase lohle.


text:
Ka kgonthe, mohla woo ke tlo nea baditšhaba melomomesekegi, gore ka moka ba bole ina la Morena, ba mo hlankela seotlo.


text:
Barapedi ba ka ba tlo tlišwa ba etšwa mošola wa dinoka tša kua Kushe, e le bana ba ka ba bafaladi, e le ba go ipega ka bona.


text:
Mohla woo o ka se hlwe o lewa ke dihlong ka tše o bego o di dira, tša mola o ntlhala; ka gobane mo go wene ke tlo tloša ba ba bego ba go kwera, ba ikgogomoša, mme o ka se hlwe o ikgodiša ka thabakgethwa ya ka.


text:
Mašalela a Isiraele a ka se hlwe a dira bobe; a ka se hlwe a bua maaka, mo ganong ga bona go tlo hlokwa leme la go fora; ka gobane ba tlo ba mohlape wa go fula wa hutama, go se se se o tšhošago.


text:
Hee ngwanenyana wa Tsione! Hlalala! Hee Isiraele! Goloka! Hee ngwanana wa Jerusalema! Thaba o hlakele ka pelo ka moka.


text:
Gobane Morena o gomišitše tše a bego a go ahloletše tšona, a raka lenaba la gago. Morena Kgoši ya Isiraele o gare ga lena. O ka se hlwe o bona tša bošula.


text:
Morena Modimo wa gago o gare ga lena, Mogale Mophološi; o tlogo thabela wa go thaba, o tlo wa pelo a go rata, a go hlalalela gare ga mekgolokwane.


text:
Ke nna e! Mehleng yeo ke tlo kokobetša ba ba go hlakišago, ka hlakodiša ba hlotšago, ka ba dira ba go retwa dinageng ka moka, mo ba bego ba nyadiwa.


text:
Mehleng yeo ke tlo le goroša. Mehleng yeo ke tlo le kgobela. Ke tlo dira ba maina a go retwa ditšhabeng ka moka tša lefase; e tlo ba go buša ba ba thopilwego ba ba geno, le ba bona ka mahlo. -- O realo Morena. --


text:
Ka ngwaga wa bobedi wa kgoši Dario, ka kgwedi ya go selela, ka tšatši la pele la yona, lentšu la Morena le tletše Serubabele morwa wa Sealathiele mokgoma wa Juda, le Joshua morwa wa Jotsadaka moperisita e mogolo; le ba tletše ka moporofeta Hagai, la re:


text:
Anthe go fihlile lebaka la bolena la go dula mo nywakong ya lena ya mamati a matsaka mme Ntlo ya Morena e ka fo dula e phušogile!


text:
Le bjetše peu e ntši, la buna di se kae; le lle, mme la se hore; le nwele, mme le se kgolwe; la apara, le se ruthele; wa go direla moputso, a o hweletša mokotlana wa nthoba.


text:
Namelang dithaba le boe le dikwata, le tle le age Ngwako wo. Ke sona se se tlo go nkgahla, ka kgona go ithetiša. -- O realo Morena.


text:
Le be le hutša go rua tše ntši gomme šefa, ke tše nyenyane; la di goroša, mme nna ka tšitlanya, molato ke eng? Ke ka gobane Ntlo ya ka e sa le lešope, mola bolena, le mang le mang, a kganyela ntlo ya gagwe.


text:
Komelelo e biditšwe ke nna, ya wela naga le dithaba le mabele le merara le mehlware, le dimela tšohle tša mašemo, le batho le dikgomo, le mediro yohle ya diatla.


text:
Ba di kwele, boSerubabele morwa wa Sealathiele, le Joshua morwa wa Jotsadaka moperisita e mogolo, le mašalela ka moka a setšhaba, ba theetša lentšu la Morena Modimo wa bona, le tše a di boletšego ka moporofeta Hagai, ka mo Morena Modimo wa bona a bego a mo laetše. Gomme setšhaba sa boifa Modimo.


text:
Morena a phafoša pelo ya Serubabele morwa wa Sealathiele mokgoma wa Juda, le pelo ya Joshua morwa wa Jotsadaka moperisita e mogolo, le dipelo tša mašalela ka moka a setšhaba; ba tla ba swara modiro wa Ntlo ya Morena wa mašaba Modimo wa bona.


text:
E be e le ka letšatši la masome a mabedi a metšo e mene la kgwedi ya go selela, ka ngwaga wa bobedi wa pušo ya Dario.


text:
Ka tšatši la masome a mabedi a motšo o tee la kgwedi ya go šupa gwa tšwelela lentšu la Morena ka moporofeta Hagai, la re:


text:
Botša Serubabele mokgoma wa Juda morwa wa Sealathiele, le Joshua morwa wa Jotsadaka moperisita e mogolo, le mašalela a setšhaba, o re:


text:
Mo go lena mašalela, ke mang e a bonego Ntlo ya mola e na le letago la yona la pele? Bjalo le e bona e le bjang? A ga ke re le e bona e se selo?


text:
Bjale wena Serubabele, tia maatla! -- O realo Morena. -- Le wena Joshua morwa wa Jotsadaka moperisita e mogolo, tia maatla! Le lena setšhaba ka moka sa naga, tiang maatla! Dirang gobane ke na le lena. -- O realo Morena wa mašaba.


text:
Lentšu lela le ke le tlemilego le lena mola le etšwa Egipita, le sa tiile; le Moya wa ka o mo go lena. Se boifeng!


text:
Ka gobane Morena wa mašaba o re: Go sa šetše lebakanyana, ke mo ke tlo go šišinya legodimo le lefase, le lewatle le naga.


text:
Le ditšhaba ka moka ke tlo di šišinya, gwa tsebo tla matsaka a ditšhaba ka moka; mme Ntlo ye ke tlo e tlatša letago. -- O realo Morena wa mašaba. --


text:
Letago la Ntlo ye e tlo ba le legolo, le le fetišago lela la ya kgale. -- O realo Morena wa mašaba. -- Mme felo fa ke tlo bea khutšo. -- O realo Morena wa mašaba.


text:
Ka la masome a mabedi a metšo e mene la kgwedi ya senyane, ka ngwaga wa bobedi wa Dario, Lentšu la Morena la tlela moporofeta Hagai la re:


text:
Morena wa mašaba o re: Botšiša baperisita tša molao, o re: Ge motho a ka rwala nama e kgethwa a e phuthetše nthleng ya kobo ya gagwe; ge ntlha yeo ya kobo ya gagwe e kgwatha bogobe, goba dijo, le ge e le sedila le makhura, goba dilewa tše dingwe, afa bokgethwa bja nama yeo bo ka selela go dilo tšeo? -- Baperisita ba fetola ba re: Aowa!


text:
Hagai a re: Ge motho a tšhilafetše ka setopo, mme a swara se sengwe sa dilo tšeo, a di tlo tšhilafala? -- Baperisita ba re: Di tlo tšhilafala.


text:
Hagai a fetola a re: Le go setšhaba se go dutše bjalo, le go batho ba, ge ke ba bona. -- O realo Morena. -- Go dutše bjalo medirong ka moka ya matsogo a bona; le tše ba di tlišago fa, di tšhilafetše.


text:
Bjale hlokomelang, le thome ka la lehono, le ye le tše di sago tla, le gopole le tša mehla yela le sešo la hlatlaganya maswika a Ntlokgethwa ya Morena.


text:
Go be go le bjang? Motho o be a etla moolong wa mabele a re e tlo ba diroto tše masome a mabedi; a hwetša e le tše lesome fela; a tla bofotlelong a re: E tlo ba meeta e masome a mahlano, a hwetša e le masome a mabedi fela.


text:
Ke le otlile ka phori le ka megwelema le ka sefako medirong ka moka ya diatla tša lena; mme ga le boele go nna. -- O realo Morena. --


text:
Bjale le hlokomeleng tše di tlogo thoma bjale, tša ba gona mehleng e tlago, go tloga ka letšatši le la masome a mabedi a metšo e mene la kgwedi ya senyane, le Ntlokgethwa ya Morena e theilwego ka lona. Le hlokomeleng!


text:
Le tle le bone ge peu e sa tlo šala e bolokilwe; le bone ge merara le mego le merapa le mehlware e sa tlo šita. Lehono ke thoma go le šegofatša.


text:
Lentšu la Morena la buša la tlela Hagai ka lona tšatši leo la masome a mabedi a metšo e mene la kgwedi yeo la re:


text:
Ke tlo tekolanya dibulo tša bogoši tša mebušo; ke tlo fefiša maatla a mebušo ya bantle; ke tlo tekolanya dikoloi le banamedi ba tšona, ka uša dipitsi le banamedi ba tšona; ba tlo tekolana ka marumo.


text:
Mohlang woo -- o realo Morena wa mašaba, -- ke tlo tšea wena Serubabele morwa wa Sealathiele mohlanka waka, -- o realo Morena, -- ka go dira palamonwana ya ka; gobane ke kgethile wena. -- O realo Morena.


text:
Ka kgwedi ya seswai ya ngwaga wa bobedi wa Dario, moporofeta Sakaria morwa wa Berekia morwa wa Ido, o tletšwe ke lentšu la Morena la re:


text:
Bjale bolela le bona o re: Boelang go nna! -- O realo Morena wa mašaba. -- Ke mo le nna ke tlogo boela go lena! -- O realo Morena wa mašaba. --


text:
Le se ke la etša botataweno, ba ba bego ba bitšwa ke baporofeta ba thwe; Morena wa mašaba o re: Lahlang ditsela tše mpe tša lena, le mediro e mebe ya lena! Mme bona ba se kwe; ba se theetše ge ke bolela! -- O realo Morena.


text:
Gomme tše ke bego ke di bolela ke laetša bahlanka ba ka ba baporofeta, a ga tša ka tša tlela botataweno? Ba boa ba tla ba re: Tše Morena wa mašaba a gopotšego go re dira tšona ka mo go loketšego ditsela tša rena, o re dirile tšona.


text:
Ka tšatši la masome a mabedi a metšo e mene la kgwedi ya lesome la motšo o tee, e lego kgwedi ya Sebate, ka ngwaga wa bobedi wa Dario, moporofeta Sakaria morwa wa Berekia a tlelwa ke lentšu la Morena, la re:


text:
Bošego bjo ke bone monna e a nametšego pitsi e khulong, a eme gare ga dihlare tša mehlakolane; ka morago ga gagwe go be go eme dipitsi tše dingwe tše khulong le tše phifadu le tše tšhweu.


text:
Nna ka re: Mong wa ka, ke bomang bao? Morongwa e a bego a bolela le nna a re: Ke tlo go bontšha se ba lego sona.


text:
Gwa bolela monna yola e a bego a eme gare ga mehlakolane, a re: Ke bona ba Morena a ba romilego go ralala lefase.


text:
Banna bao ba anegela Morongwa wa Morena e a bego a eme gare ga mehlakolane, ba re: Re raletše lefase, ra hwetša lefase ka moka le letše le iketlile.


text:
Morongwa wa Morena a fetola a re: Morena wa mašaba! Di tlo fela neng tše tša go se gaugele motse wa Jerusalema le metse ya Juda, ye o feditšego nywaga e masome a šupago o e befeletšwe?


text:
Morena a fetola, a bolela le Morongwa e a bego a bolela le nna, a mmotša mantšu a botho, mantšu a go mmea pelo.


text:
Morongwa e a bego a bolela le nna a nthera a re: Hlaboša lentšu o re: Morena wa mašaba o re: Motse wa Jerusalema le Tsione ke o pelofaletše gagologolo.


text:
Ditšhaba tše di bego di dutše di iketlile ke di galefela ka kgalefo e kgolo; ka gobane mola ke befetšwe ka gonyane, tšona tša iša taba bobeng.


text:
Bjale Morena o re: Ke boela Jerusalema ka dikgaugelo; Ntlo ya ka e tlo agiwa gona. -- O realo Morena wa mašaba. -- Motse wa Jerusalema a o ngangelwe lenti la baagi.


text:
Goeletša gape o re: Morena wa mašaba o re: Metse ya ka e tlo boela e tlala tše botse. Morena o sa tlo homotša Tsione, o sa tlo šetša motse wa Jerusalema.


text:
Ka botšiša Morongwa e a bego a bolela le nna ka re: Ke eng tšeo? Yena a re: Ke tšona dinaka tše di tšitlantšego Juda le Isiraele le Jerusalema.


text:
Nna ka re: Bao ba tlile go dirang? Yena a fetola a re: Dinaka tšela ke tšona tše di gašantšego Juda, gwa hlokwa le wa go emiša hlogo. Barudi ba ba tlile go raka dinaka tšeo tša bantle, le go di digela fase, bantle bao ba emišeditšego naga ya Juda dinaka ba e senya.


text:
Nna ka re: O ya kae? Yena a re: Ke yo ela motse wa Jerusalema gore ke bone bophara bja wona le bonami bja wona.


text:
A bolela le yena a re: Kitima, o botše lesogana leo, o re: Jerusalema go tlo dulwa e le motse molaleng, ka bontši bja batho ba gona le dikgomo tša gona.


text:
Hee, hee! Tšhabang nageng ya leboa! -- O realo Morena, -- gobane ke le tšitlanyetša thoko tše nne tša lefase! O realo Morena.


text:
Gobane Morena wa mašaba o re o nthometše go bantle ba ba le hlakotšego, gore letago la gagwe le bonale, gobane mokgwathalena o a iphahla.


text:
Le tsebe gobane ke akalatša tsogo la ka godimo ga bona, gore ba thopiwe ke ba e lego bahlanka ba bona; ke mo le tlogo tseba ge e a nthomilego e le Morena wa mašaba.


text:
Hlalala o thabe, wena Morwedi wa Tsione, gobane ke nna e, ke etla gore ke dule mo go wena. -- O realo Morena. --


text:
Mohla woo Morena o tlo gomarelwa ke ditšhaba tše dintši; mme e tlo ba batho ba ka, ka dula gare ga lena. Ke mo le tlogo tseba ge e a nthomilego e le Morena wa mašaba.


text:
Mme Morena o tlo tšea Juda ya ba kabelo ya gagwe ya naga e kgethwa; o tlo ikgethela motse wa Jerusalema.


text:
A mpontšha Joshua moperisita e mogolo a eme pele ga Morongwa wa Morena, Sathane a mo eme ka letsogong le letona a mmega.


text:
Morena a bolela le Sathane a re: Morena o kgalema wena Sathane; o kgalengwa ke yena e a kgethilego motse wa Jerusalema. A monna e ga se legong le le ehutšwego mo mollong?


text:
Yena Morongwa yo a bolela le ba ba emego pele ga gagwe a re: Mo apoleng diaparo tšeo tša ditšhila! A bolela le Joshua a re: Tseba gore molato wa gago ke o tlošitše go wena; ke go apeša diaparo tša botšhepi.


text:
Bjale ke re: A ba mo rweše kefa ye e se nago ditšhila! Ke ge ba mo rweša kefa e se nago ditšhila, ba mo apeša diaparo, Morongwa wa Morena a eme moo.


text:
Morena wa mašaba o re: Ge o swara ka tsela tša ka, wa lotola mekgwa ya ka, wa laka Ntlo ya ka, wa hlapetša malapa a ka, ke tlo go dumelela go batamela le bona ba ba ba ntlhankelago,


text:
Theetša gee, wena Joshua moperisita e mogolo, wena le bagwera ba gago ba ba nago le madulo pele ga gago; le banna ba seka; gobane le tsebe gore ke sa tlo tliša mohlanka wa ka yena Lehlogedi.


text:
Bjale bona; leswika le le beilwego pele ga Joshua, lona leswika leo le okametšwe ke mahlo a šupago (4:10); mme o tsebe gore ke nna ke tlogo le tloka lengwalo. -- O realo Morena wa mašaba. -- Molato wa naga ye ke tlo o fediša ka letšatši le tee.


text:
Mohlang woo, -- o realo Morena wa mašaba, -- monna o tlo laletša wa gabo a re: Tlaa re dule moriting wa morara le wa mogo.


text:
A mpotšiša a re: O bonang? Nna ka re: Ke bona sehlomapone; ke sa gauta ka moka ga sona; le sebjana sa makhura se ka godimo ga sona; se na le dipone tše di šupago; le dihlaka tše di šupago tša go iša makhura diponeng a etšwa sebjaneng.


text:
Ka bona mehlware e mebedi e le hleng ga sona; o mongwe o le ka lehlakoreng le letona, o mongwe o le go la ntsogošo.


text:
Yena a re: Sele lentšu la Morena le ela Serubabele, le re: E ka se be ka dira; e ka se be ka maatla; e tlo ba ka Moya wa ka! -- O realo Morena wa mašaba.


text:
O eng? Wena thabakgolo! Pele ga Serubabele o tlo ba molala. Go tlo ba gwa bewa leswika la sehlwa, gwa goeletšwa gwa thwe: A le atlege! A le atlege!


text:
Ntlo ye e theilwe ke diatla tša Serubabele; mme e tlo ba ya phethwa ke diatla tša gagwe. Ke mo le tlogo tseba ge ke romilwe ke Morena wa mašaba.


text:
Ka gobane le e a nyaditšego mehla yeno ya dilo tše nyenyane o tlo thaba ge a bona leswika la sehlwa le le diatleng tša Serubabele. Mahlo ala a šupago (3:9) ke mahlo a Morena a a bonago tša lefase ka moka.


text:
Nna ka botšiša ka re: Mehlware e mebedi yeo e lego lehlakoreng le letona le go la ntsogošo la sehlomapone, ke ya eng?


text:
Ka buša ka mmotšiša ka re: Makala a mabedi ao a mohlware, a bataganego le dipone tša gauta, a go tšhologa makhura a bohlokwa, ke a eng?


text:
A mpotšiša a re: O bonang? Nna ka re: Ke bona lengwalo le fofa; botelele bja lona ke meelo e masome a mabedi, bophara ke meelo e lesome.


text:
Yena a re: Ke mahlolakotsi a hlagetšego lefase ka moka; ka gobane mang le mang e a utswago, o tlo gogolwa ka mo go ngwadilwego ka thoko yeno; le mang le mang e a fogo ena, o tlo gogolwa ka mo go ngwadilwego ka thoko e nngwe.


text:
Lengwalo le ke le romile, -- o realo Morena wa mašaba -- gore le fihle ngwakong wa e a utswago, le ngwakong wa e a fogo ena maaka ka leina la ka, gore le dule gona moo ngwakong, le senye dikota tša wona le maboto a wona.


text:
Nna ka re: Ke eng? Yena a re: Se se tšwelelago ke seroto. Yena a re: Ke tšona dibe tša ba lefase ka moka.


text:
Ka re ke sa lebeletše, gwa napa gwa tšwelela basadi ba babedi; moya wa ba phurolla diphego. Ba be ba na le diphego tše di kago tša tlhame; ba tloga le seroto seo ba le sebakeng.


text:
Yena a re: Ba yo mo agela ngwako kua Sineara; e tlo re ge o fedile, ba mo dudiša gona mo a agetšwego gona.


text:
Ka buša ka lebelela ka bona dikoloi tše nne di etšwa ka sefateng sa dithaba tše pedi. E be e le dithaba tša mphiri.


text:
Koloi ya boraro e be e na le dipitsi tše tšhweu; ya bone e be e na le dipitsi tše phaswa tše maatla.


text:
Morongwa a fetola a re: Ke tša go ya thoko tše nne tša lefase, di etšwa mo di bego di eme pele ga Mong a lefase lohle.


text:
Koloi ya dipitsi tše ntsho e ya nageng ya leboa; ya dipitsi tše tšhewu e latela yona. Ya dipitsi tše phaswa e ya nageng ya borwa.


text:
Tše maatla, ge di tšwa, di rata go ralala lefase. Mme a re: Yang le ralaleng lefase! Mme tša ralala lefase.


text:
A hlaboša lentšu a bolela le nna a re: šedilee! Tše di tšwetšego nageng ya leboa, di ilo khutšiša Moya wa ka nageng ya leboa.


text:
Amogela tše di tlišwago ke mathopša, ka Heledai, le ka Tobia, le ka Jedaya; go ye wena mong lehono, o tsene ngwakong wa Josia morwa wa Tsefanya, mo ba gorogetšego gona ba etšwa Babele.


text:
O amogele silifera le gauta, o dire mphapahlogo, o o rweše Joshua morwa wa Jotsadaka moperisita e mogolo.


text:
O bolele le yena o re: Morena wa mašaba o re: So monna yo leina la gagwe e lego Lehlogedi, ka gobane mo a lego gona go tlo hloga, mme o tlo aga Ntlokgethwa ya Morena.


text:
Ke yena a tlogo aga Ntlokgethwa ya Morena; ke yena a tlogo tšweletša letago a dutše sedulong sa gagwe a buša; e tlo ba yena moperisita a le sedulong sa gagwe; bobedi bjo bo tlo tšweletša kwano le molao.


text:
Mphapahlogo woo a e be seeletši sa Helema le Tobia le Jedaya le Hene; o bewe Ntlongkgethwa ya Morena.


text:
Ba kgole ba tla go agiša Ntlokgethwa ya Morena. Tsebang, gee, gobane ke Morena wa mašaba e a nthometšego go lena. Di tlo phethega ge le theetša la kwišiša lentšu la Morena Modimo wa Lena.


text:
Ka ngwaga wa bone wa kgoši Dario, ka letšatši la bone la kgwedi ya senyane ya Kisilefe, lentšu la Morena le tletše Sakaria.


text:
Ke ge ba Bethele ba romile Saretsere le Regemu Meleke le banna ba ba bego ba na nabo, ba tlile go loba Morena.


text:
Ba bolela le baperisita ba Ngwako wa Morena wa mašaba, le baporofeta, ba re: A re ka fela re iša pele go lla ka kgwedi ya bohlano, re ikona dijo ka mokgwa wo re šetšego re o dirile ka nywaga e mentši?


text:
Botša setšhaba sa naga ka moka le baperisita, o re: ge le feditše nywaga e masome a šupago le ikona dijo le itšhulafatša ka kgwedi ya bohlano le ka ya go šupa, a le be le ikona e le go direla nna?


text:
A ga se tšona ditaba tše Morena a bego a di bega ka baporofeta ba kgale mola Jerusalema go sa dutšwe go iketlilwe le dinakaneng tša gona, go sa agilwe le thoko ya borwa le molaleng?


text:
Ba thatafiša dipelo tša bona boka magakabje, ba se kwe melao ya Morena wa mašaba le mantšu a gagwe, a a bego a a roma ka Moya wa gagwe le ka baporofeta ba kgale; ba ba ba welwa ke kgalefo e kgolo ya Morena wa mašaba.


text:
Bjalo ka ge ba ganne go kwa mola go bitša nna, bjale ge go bitša bona, nna ga ke kwe. O realo Morena wa mašaba.


text:
Ke ba tšitlantše le ditšhaba tšohle tše ba bego ba sa di tsebe; naga ya gabo ya šala e le marope, e se ne e a e sepelago le e a boelago mo go yona. Naga ye e rategago ba e dirile ya marope.


text:
Morena wa mašaba o re: Tsione ke be ke go pelofalela ke go swela pelo; ka go pelofalela wa go galefa gagolo.


text:
Morena wa mašaba o re: Ke boela Tsione; ke aga motseng wa Jerusalema. Jerusalema go tlo bitšwa motse wa therešo; thaba ya Morena wa mašaba e tlo bitšwa Thabakgethwa.


text:
Morena wa mašaba o re: Mo mekgobeng ya Jerusalema go sa tlo dula bakgalabje le bakgekolo ba swere mahlotlo ka boati bja matšatši.


text:
Morena wa mašaba o re: Ge mašalela a setšhaba se a ka re: Tše bjalo a di sa tlo kgonega mehleng ya bjalo, a ke gore le nna ke bona di sa kgonege? O realo Morena wa mašaba.


text:
Ke tlo ba goroša; ba tlo dula fa Jerusalema; e tlo ba setšhaba sa ka, mme nna ke tlo ba Modimo wa bona ka therešo le ka toko.


text:
Morena wa mašaba o re: A diatla tša lena di tie maatla, lena ba le kwago mehleng yeno ditaba di bolelwa ke baporofeta ba mohla wola go sa thewa Ngwako wo wa Morena wa mašaba, gore Ntlokgethwa e agiwe.


text:
Ka gobane mehleng e fetilego modiro wa motho o be o sa tšwe selo; le modiro wa seruiwa o be a sa hole selo; e a bego a etšwa le e a bego a boa, o be a sa atlege, go le manaba; ka gobane ke be ke lesitše batho bohle, motho a lwa le wa gabo.


text:
Fela bjale mašalela a setšhaba se nka se ke ka a dira tša mehla yela ya kgale. O realo Morena wa mašaba.


text:
Go tlo ba le peu ya molao; morara o tlo bea dikenyo; naga e tlo ntšha menono; legodimo le tlo neša phoka ya lona. Tšeo ka moka ke tlo di nea mašalela a setšhaba se, ya ba tša bona.


text:
Tše di tlo go ba gona šedi: Bjalo ka ge lena ba moloko wa Juda le wa Isiraele le le ba go rogwa ke ditšhaba, ke tlo le phološa la ba ba go šegofatšwa. Se boifeng! Dirang ka maatla.


text:
Gobane Morena wa mašaba o re: Bjalo ka ge nkile ka akanya go le hlokofatša mola botataweno ba mpefetše, ke se thiše.


text:
Bjale ke boile; mehleng yeno ke eleletša go ka šetša motse wa Jerusalema le ba moloko wa Juda. Le se boifeng!


text:
Tše le swanetšego go di dira šedi: Botšanang therešo, le rereše kahlolong; go dikgorong tša lena go buše therešo le toko le molao.


text:
Motho a se ke a gopola wa gabo ka tše mpe; le se ke la rata keno ya maaka; ka gobane ke tšona tše nna ke di hloilego. O realo Morena.


text:
Morena wa mašaba o re: Tša mola ba moloko wa Juda ba ikona ka kgwedi ya bone le ka ya bohlano le ka ya go šupa le ka ya lesome, di tlo fetoga thabo le tlhalalo le menyanya e mebotse. Ratang, gee, therešo le molao.


text:
Baagi ba motse o mongwe ba tlo ya go baagi ba o mongwe motse, ba re: A re yeng, re yo rapela sefahlogo sa Morena, re nyake Morena wa mašaba; le rena re a ya.


text:
Go tlo tla ditšhaba tše ntši, ditšhaba tše maatla, tša nyaka Morena wa mašaba motseng wa Jerusalema, tša rapela sefahlogo sa Morena.


text:
Morena wa mašaba o re: Mehleng yeo banna ba lesome ba mebolelo ya mehutahuta ba tlo swara monna wa Mojuda ka kobo, ba re: A nke re ye le lena, ka gobane re kwele gore Modimo o na le lena.


text:
Lentšu le Morena a le boletšego a ela naga ya Hadirake le Damaseko mošate wa gona, šele: Ka kgonthe, mahlo a Morena a okametše batho le mašika ohle a Isiraele,


text:
Le ge Tiro go ikagetše merako, go kgobetše tshpitshehla wa maudi, le tshipi e khubedu wa leraga mekgobeng,


text:
Mong a rena šo, o tlo go thuba; mahumo a gona o tlo a lahlela lewatleng, motse wa tšhungwa ka mollo.


text:
Ba Asikaloni ba tšhoga ge ba bona tšeo; le ba Gatsa le ba Ekirone ba šia gagolo ba holofologile. Kgoši ya Gatsa e ile; Asikaloni ga go sa dula motho.


text:
Mo ganong ga bona ke tlo ntšha nama tša madi: mo menong a bona ke tlo ntšha dijo tše tšhila; le ona mašalela a bona e tlo ba batho ba Modimo wa rena; ba tlo gwerana le Bajuda, mme ba Ekirone ba tlo etša Bajebusi.


text:
Ntlo ya ka ke tlo e hlapetša, ka raka manaba ge a boaboa; ba ka se ke ba hlwa ba šwahlelwa ke bapateletši, ka gobane bjale ke hlapetša ka mahlo a ka.


text:
Hlalala gagolo, Morwedi wa Tsione! Kwatša mekgolokwane, Morwedi wa Jerusalema. Se Kgoši ya gago, e tla go wena, Moloki Monamodi. Yena yo bonolo o tla a nametše pokolo, pokolwana namane ya pokolo.


text:
Mo go ba Efuraimi ke tlo fediša makoloi, le dipitsi, tša Jerusalema; ke tlo roba mara a tlhabano. Bantle o tlo ba begela khutšo; o tlo buša a goma ka lewatle le lewatle, le ka noka le ka kgomo ya lefase.


text:
Boelang setšhabelong sa lena bagolegwa baholofedi; le lehono ke le botša ke re: Ke tlo le putsa gabedi.


text:
Gobane Juda ke mo nganga ka mo dira bora bja ka; Efuraimi ke mosebe wa ka, ke mmeile lešikeng la bora. Hee Tsione, ke tlo tsoša barwa bago, ba lwa le barwa ba ba Jafane; ke go dira rumo la mogale.


text:
Morena o tlo bonala a le godimo ga bona, mme mesebe yagwe e tlo hlaga boka dikgadima. Morena Mong a bohle o tlo letša phalafala, a tšwa ka ledimo la borwa.


text:
Morena wa mašaba o tlo ba phemela; ba tlo ja, ba tlo gatakanya magakabje a diragamabje: ba tlo nwa, ba goba bjalo ka ba lego morareng; ba tlo tlala wa meruswi, bjalo ka dikhutlo tša dialetare.


text:
Morena Modimo wa bona o tlo ba hlakodiša mohla woo, ka gobane e le bona mohlape wa tšhaba sagwe, e le bona ditalama tše di phadimago tša nageng ya gagwe.


text:
Ka kgonthe, botse bja yona naga e tlo ba bja bogolo; le letago la yona, e lego masogana le banana, ba atlega ka mabele le morara.


text:
Kgopelang Morena, a le fe dipula bakeng la kgogolamoko. Yena Morena motšweletša dikgadima a nee batho pula tša medupi le dibjalo tša mašemo.


text:
Gobane dipheko di bolela tša lefela, didupe di dupa tša maaka, di bolela tša diloro tša go fora; e fo ba go gokeletša batho. Ke ka tšona ba etša dinku ba timela, ba hlaka ba hloka modiši.


text:
Badiši ke bona ba ke tlogo ba galefela, gobane Morena wa mašaba o hlola mohlape wa gagwe, moloko wa Juda; o ba dira pitsi yagwe ya senatla tlhabanong.


text:
Ba tlo ka bagale, bagataki ba maraga a mekgoba tlhabanong; ba tlo hlabana, gobane Morena o na le bona; ba tlo nyatšiša banamedi ba dipitsi.


text:
Ba ga Juda ke tlo ba fa maatla; ke tlo namolela ba moloko wa Josefa. Ke tlo ba goroša ka gobane ke ba gaugetše. Ba tlo ba ba sa kago ba lelekwa ke nna; ka gobane Modimo wa bona ke nna Morena; ke tlo ba kwa.


text:
Ke mo ba Efuraimi ba tlogo ba bagale, ba dipelo tša lethabo le kakago la morara; bana ba bona ba tlo di bona ba thaba, dipelo tša bona tša thaba Moreneng.


text:
Ke tlo ba atlatša le ditšhaba. Le gona kua kgole ba tlo nkgopola; ba tlo phela le bana ba bona, ba ba ba boa.


text:
Ke tlo ba gomiša kua nageng ya Egipita; ke tlo ba kgobela ba etšwa Asuri, ka ba tliša fa nageng ya Gileada le ya Libanoni; mme e ka se ba lekane.


text:
O tlo sela watle la dikotsi, a tia maphoto a lewatleng; madiba ohle a dinoka a tlo pšhešwa; go tlo ba go kokobetše maikgogomošo a Asuri; mme molamo wa Egipita o tlo široga.


text:
Hee lena megobogobo, tsošang sello! Go wile bomorokwana, go rapaladitšwe mere ya matsaka. Lena merekure ya Basani, tsošang sello. Go senyegile sekgwa se se bego se sa tsenwe.


text:
Kwang dillo tša badiši; letago la bona le ile. Kwang mokgoši wa ditau tša madumaedi; go senyegile botse bja nokeng ya Jorodane.


text:
tše di bolawago ke ba ba di rekago, mme ba re ga ba ne molato. Barekiši ba tšona ba re: A go retwe Morena; na re humile! Mme badiši ba tšona ga ba di šetše.


text:
Le nna bjale beng ba naga ye nka se hlwe ke ba setša. O realo Morena. Batho ba, mang le mang, ke tlo ba gafela tsogong la wa gabo, tsogong la kgoši ya gagwe. Ba tlo thopa naga ye, nna ke se namolele motho.


text:
Nna ka diša dinku tšeo tša go hlabja, e le mohlape wa go setla pelo. Ka swara mapara a mabedi; le lengwe ka re ke “Boleta”, le lengwe ka re ke “Kwano”.


text:
Ka re e diša dinku tšeo, ka raka badiši bararo ka kgwedi e tee, ka ge di ntenne, le tšona di sa nthate.


text:
Ka re nka se hlwe ke di diša; se se hwago a se hwe; tše di senyegago a di senyege; tše di šalago a di jane.


text:
Ka tšea lepara la “Boleta” ka le roba; ya ba go fediša kgwerano, ye ke e dirilego le ditšhaba tšohle.


text:
Ge kgwerano e fedišwa, ka lona tšatši leo dinku tša goo setla pelo, tše di bego di lebeletše nna, tša tseba gobane ke tše di boletšwego ke Morena.


text:
Nna ka bolela nabo ka re: Ge le ka rata nneeng moputso wa ka; ge le sa rate le ka lesa. Mme ba mpha moputso wa ka wa disilifera tše masome a mararo.


text:
Morena a bolela le nna a re di lahlelwe polokelong ya matlotlo; ke yona theko ye ba rego ke rekwa ka yona. Nna ka tšea disilifera tšeo tše masome a mararo ka di lahlela polokelong ya Ntlo ya Morena.


text:
Ka roba lepara lela la bobedi la “Kwano”, ya ba go feditša tswalano ya moloko wa Juda le wa Isiraele.


text:
Gobane o tsebe gore nageng yeno ke tsoša modiši e a sa šetšego tše di fokolago, e a sa tsomego tše di timelago, a sa alafego tše di gobetšego, e a sa lotego tše di thabilego; sa gagwe e tlo ba go ja dinama tša tše di nonnego, le go kokona le hlaku tša tšona.


text:
Joo, modiši wa lefela, mohlalamohlape! Tsogo lagwe le tlo hlabja ke lerumo, le leihlo lagwe la le letona. Tsogo lagwe le tlo golofala, lona ihlo leo lagwe le tlo hwa.


text:
Lentšu le le boletšwego ke Morena e ela Isiraele, ke la Morena moalalegodimo, mothealefase, mohlolamoyamothong.


text:
Tsebang! Jerusalema ke tlo go dira senwelo setagaditšhaba thoko tšohle; le Juda ke tlo mo lela ka thakelelo ya Jerusalema.


text:
Mehleng yeo Jerusalema ke tlo go dira lebje lerobaditšhaba. Baetšagolekuka le tlo ba gobatša, le merafo yohle ya lefase e le boka.


text:
Mohla woo -- Morena o realo -- ke tlo otla pitsi tšohle ka poifa, banamedi ka ba otla ka bogafa. Moloko wa Juda ke tlo o hlapetša; pitsi tšohle tša ditšhaba ka di otla ka bofofu.


text:
Babuši ba Juda pelong tša bona ba tlo re: Maatla a rena ke baagi ba Jerusalema ka Morena wa Mašaba Modimo wa rena.


text:
Mohla woo babuši ba Juda e tlo ba magala makgolelwadikgonyeng, ba tlo etša diša ditšhumamašiši. Ba tlo ja ditšhaba tša mathoko ohle, go le letona, go la ntsogošo, mešo e go fela; mme motse wa Jerusalema o tlo dulwa o le fa Jerusalema.


text:
Morena o tlo thoma ka go hlakodiša mekutwa ya Juda, gore tago la moloko wa Dafida le la ba Jerusalema le se tlo feta la Juda.


text:
Mohla woo Morena o tlo šireletša ba Jerusalema, mmotlana wa bona a tlo ka Dafida, moloko wa Dafida wa tlo ka Modimo, o le bjalo ka Morongwa wa Morena o ba eta pele.


text:
Ba moloko wa Dafida, le baagi ba Jerusalema, ke tlo ba tšhela Moya wa mabobo le wa merapelo; mme ba lebelela nna yo ba mo hlabilego; ba tlo mo llela sello sa motswalwaeši, sello se bohloko se e kego ke sa morwamogolo.


text:
Mohla woo e tlo ba wa sello se segolo fa Jerusalema, se kakago sa Hadada wa Rimoni molaleng wa Megido (2 Koron. 35:22-25).


text:
Sello se tlo enela ba lla ka moloko le moloko, ba moloko wa Dafida ba lla seng, basadi ba bona ba lla seng; ba moloko wa Nathani ba lla seng, basadi ba bona ba lla seng.


text:
Ba moloko wa Balefi ba tlo lla seng, basadi ba bona ba lla seng. Ba moloko wa Simei ba tlo lla seng, basadi ba bona ba lla seng.


text:
Mohla woo go tlo ba le sediba se se phuletšwego ba moloko wa Dafida le baagi ba Jerusalema, sa go hlapa dibe le ditšhila.


text:
Tša mohla woo šedi: Morena wa mašaba o re: Nageng ye ke tlo fediša le maina a medimo ya diswantšho; a ka se hlwe a tsebja; ke tlo tloša le bona baboni nageng ye, le ba moya wa ditšhila.


text:
E tlo re ge motho a sa re ke a porofeta, tatagwe le mmagwe ba ba mo tswetšego, ba tlo bolela nae ba re: O ka se ke wa phela, gobane o bolela maaka ka leina la Morena! Ke moka, tatagwe le mmagwe ba ba mo tswetšego, ba tlo mo hlaba a sa re ke a porofeta.


text:
Mehleng yeo baporofeta ba tlo lešwa dihlong; mang le mang o tlo lešwa hlong ka pono tša gagwe tša go porofeta; ba ka se ke ba apara kobo ya boya ya go aketša.


text:
Ke mo motho eo a tlogo re: Nna ga ke moporofeta; ke molata wa go lema; e sa le mola ke rekwa, ke mohlanka go tloga bjaneng.


text:
Ge ba tlo re: Mabadi ao diatleng tša gago ke ang, o tlo re: Ke a mola ke gobala ntlong ya ba nthatago!


text:
Hee lerumo! Tsogela modiši wa ka, monna yo a nago le nna! O realo Morena wa mašaba. Tia modiši, dinku di gašane; mme nna ke iše atla sa ka go ba banyenyane.


text:
Tša mohla woo šedi: Morena o re: Mo go batho ba bararo go tlo loba ba babedi, ba se hlwe ba eba gona; e a tlogo šala ke o tee wa bararo bao.


text:
Bona ba go šala ke tlo ba iša meubeng; ke tlo ba tološa boka tshipitshehla, boka tshipi e khubedu ge e seka meubeng. Bona, bao ba tlo mpitša ka leina, nna ka ba kwa, ka re ke bona batho ba ka: Bona ba re: Morena ke yena Modimo wa rena.


text:
Ke tlo rapa bantle bohle ba tla fa Jerusalema ba lwa; motse o tlo hulwa; nywako e tlo thopša; mme basadi ba tlo senywa, mphapa ka moka wa motse wa išwa bothopša; mme batho ba ba tlogo šala ba ka se fedišwe motseng.


text:
Maoto a gagwe a tlo gata thaba ya mehlware mohla woo, thaba ya go okamela motse wa Jerusalema. Thaba yeo e tlo fatoga go tšwa bohlabela go ya bodikela, ya tlo ba moedi o mogologolo, hlakore le lengwe la thaba le ile leboa, le lengwe le ile thoko ya borwa.


text:
Ke mo le tlogo khuta moeding wa thaba tša ka, gobane moedi wa dithaba tšeo o tlo goma ka Atsele. Le tlo tšhaba wa mohla wa tšhišinyego yela ya mehleng ya Usia kgoši ya Juda. E tlo ba gona go tlago Morena, yena Modimo wa ka a na le bakgethwa bagwe bohle.


text:
E tlo ba tšatši le tee la go tsebja ke Morena, le se nago mosegare le bošego. Seetša se tlo ba gona ka mantšiboa.


text:
Mohla woo meetse a phelago a tlo ela a etšwa Jerusalema, a mangwe a fologela lewatleng la bohlabela, a mangwe a fologela lewatleng la bodikela; gwa tlo ba bjalo selemo le marega.


text:
Gomme Morena e tlo ba yena Kgoši ya lefase lohle. Mohla woo Morena e tlo ba yena o tee a nnoši, le leina lagwe e tlo ba le tee.


text:
Naga ka moka e tlo ba molala, go tloga ka Geba go fihla Rimoni thoko ya borwa bja Jerusalema. Motse wa Jerusalema o tlo phagamišwa wa dula felo ga wona, go tloga ka kgoro ya Benyamini, go fihla kgorong ya sekhutlo, go tloga ka sebo sa Hananiele go fihla bofotlelong bja mošate.


text:
Gomme kotlo ya ge Morena a otla ditšhaba tša go tšwela motse wa Jerusalema dira še: Mebele ya bona e tlo bola ba sa eme ka dinao; le mahlo a bona a tlo bola a sa le hlogong; le maleme a bona a tlo bola a sa le ganong.


text:
Mohla woo ba tlo ba le mpherefere o mogolo wo o tšwago go Morena; ba tlo swarana ka diatla, ba hlabana matsogo a akgilwe.


text:
Le Juda o tlo lwa a le mo Jerusalema, mme menono ya ditšhaba tša mathoko e tlo phuthwa, ya tshipi e khubedu le e tshehla, le bontši bjo bogolo bja dikobo.


text:
Kotlo yeo e tlo otla le dipitsi, le meila, le dikamela, le dipokolo, le diruiwa ka moka mešašeng ya bona.


text:
Mme mašalela ka moka a ditšhaba tšeo di bego di hlabana le Jerusalema, a tlo rotoga ka nywaga yohle, a tla go lotšha Morena, yena Kgoši ya mašaba, ba tla ba bina monyanya wa mešaša.


text:
Ge gare ga meloko ya lefase go ka ba le moloko o sa rotogelego fa Jerusalema, wa gana go loth ša Morena yena Kgoši ya mašaba, wona moloko woo o tlo hloka pula.


text:
Ge meloko ya kua Egipita e sa rotoge ya tla fa, le yona e tlo hloka, ya tlo ba ya go tlelwa ke dikotlo tša Morena tša go otla bantle ba sa rotogego, ba gana go tla fa monyanyeng wa mešaša.


text:
Sebe sa Baegipita e tlo ba sona seo; e tlo ba sona sebe sa bantle bohle, ge ba sa rotoge ba tla monyanyeng wa mešaša.


text:
Mohla woo le matsaka a dipitsi a tlo ngwalwa gwa thwe: Ke tše kgethwa tša Morena! Le dipitša tša Ntlong ya Morena di tlo ka meruswi ye e tlago aletareng.


text:
Dipitša ka moka tša motse wa Jerusalema le tša Juda e tlo ba tše kgethwa tša Morena wa mašaba; mme bohle ba go ipega ka didimo, ba tlo tla ba tšea tšona ba apee ka tšona. Mohla woo fa Ngwakong wa Morena wa mašaba go ka se hlwe go eba le wa Mokanana.


text:
Ke le ratile! O realo Morena. Mme lena le re: O re ratile kang? A ga ke re Esau e be e le yena mogolwago Jakobo? O realo Morena. Mme nna ka rata Jakobo.


text:
Ge e le Esau ke mo tšwile, ka dira dithaba tša gagwe marope; naga ya gagwe ka e dira ya phukubje tša lešoka.


text:
Edomo ge a re: Le ge re thubilwe, re a boa; re tsoša marope! Morena wa mašaba o re: Bona a ba age, nna ke tlo phušola. Ba tlo bitšwa Selete sa mašaedi, Setšhaba sehlasiwa-ke-Modimo go ya go ile.


text:
Mahlo a lena a tlo di bona, la tlo ba la re: Morena ke e Mogolo le kua ntle ga mellwane ya Isiraele.


text:
Morwa o godiša rragwe; molata o boifa mong wa gagwe. Bjale, nna ke le tatawena, ke godišwa kae? Ke le Mong wa lena, ke boifša kae? -- O realo Morena wa mašaba a era lena baperisita ba le nyatšišago ina la ka. Bjale le re: Leina la gago re le nyatšiša kang?


text:
Le le nyatšiša ka go tliša bogobe bja ditšhila aletareng. Bjale le re: Re go nyaditše kang? Mola le re: Meruswi ya Morena a ka no nyatšega!


text:
Ge mo aletareng le tliša se se foufetšego, a le re ga se bobe? Ge le ipega ka se se hlotšago le ka se babjago, a le re ga se bobe? O ko di iše go mokgoma; a di ka mo kgahla? A a ka go iša mahlo? -- O realo Morena.


text:
Bjalo gee, ge le rapela le etla go Morena le re a le gaugele, mme diatleng tša lena go etšwa tše bjalo, a le re o tlo le iša mahlo? -- Morena wa mašaba o realo.


text:
A mola e mongwe wa lena a ka tswalela mejako, gore le se hlwe le gotša mello ya lefela aletareng ya ka! Ga ke le thabele! -- O realo Morena wa mašaba. -- Dibego ga ke di rate di etšwa atleng tša lena.


text:
Ka gobane go tloga Bohlabela go iša Bodikela leina la ka ke le legolo ditšhabeng; mo go fela ina la ka le thuntšhetšwa diorelo, le tlišetšwa dibego tše di nago ditšhila; gobane ina la ka ke le legolo ditšhabeng. -- O realo Morena wa mašaba.


text:
Mme lena le a le goboša, ge le re: Meruswi ya Morena bjale e ka tšhilafala; le tše di tšwago moo ke dilewa tše di nyatšegago.


text:
Ge lena le re: Šedi! E fo ba go itapiša! Ya ba go di nyatša, le tliša tša go tšeelwa batho, le tše di hlotšago, le di babjago; ge le tliša dibego ka mokgwa woo, gona Morena wa mašaba o re: A le re nka kgahlwa ke tšona tšeo di etšwa diatleng tša lena? -- O realo Morena. --


text:
Mofori ke moitlholelakotsi, ya o nago le powana mohlapeng wa gagwe, ye a e enetšego Morena, mme a hlabela mong a bohle ya senyalo. Gobane nna ke Kgoši e kgolo, -- o realo Morena wa mašaba, -- mme leina la ka le boiswa ditšhabeng.


text:
Ge le sa theetše, le sa ele hloko gore ina la ka le godišwe, -- o realo Morena wa mašaba, -- gona ke tlo le lahlela la mahlolakotsi; ditšhegofatšo tša lena ke tlo di phekgola, mme tša ba mahlolakotsi. Ke šetše ke dirile tšeo, ka ge le se ne mogopolo.


text:
Tsebang gobane ke rogile peu ya lena; difahlogo tša lena ke di gaša tšhila, tšhila tša menyanya ya lena, gore le gogolwe le na natšo.


text:
Ke mo le tlogo tseba ge ke le rometše tayo ye, gore kgwerano ya ka le Lefi e dule e le gona. -- O realo Morena wa mašaba. --


text:
Yona kgwerano yeo ke e tlemilego le yena, e be e le ya bophelo le molao. Ke mo file tšona gore a boife; mme a mpoifa a šia ina la ka.


text:
Molomong wa gagwe go be go le thuto ya therešo; molomong wa gagwe go be go sa hwetše la go fora; o be a sepela le nna a iketlile, a swere tsela ya go loka, mme a gomiša ba bantši bokgopong.


text:
Gobane molomo wa moperisita ke wa go lota tsebo; thuto batho ba e nyaka molomong wa gagwe, gobane ke yena motseta wa Morena wa mašaba.


text:
Fela, lena le lahlile tsela, le kgopišitše ba bantši ka ya lena thuto, la senya kgwerano ya Lefi. -- O realo Morena wa mašaba. --


text:
Le nna bjale ke le dira ba go nyatšwa le ba go gerulwa ke setšhaba ka moka; ka gobane le sa ka la šetša tsela tša ka, mme la ruta batho le ba beba difahlogo.


text:
A tatawešo wa rena bohle, a ga se o tee? A ga ra bopša ke Modimo o tee? Bjale ke ka baka lang ge le hlanogelana, motho a lahla ngwanabo, ra senya kgwerano ya botatawešo?


text:
Juda a hlanoga, bohlola bja dirwa ke Isiraele le Jerusalema; Juda a goboša Ntlokgethwa ya Morena, ye a bego a e rata. O tšere ngwanana wa modimo o šele.


text:
Monna wa go dira tšeo, Morena o tlo mo hlokiša wa go mo dumediša le go mo araba, le wa go mo išetša sebego go Morena wa mašaba.


text:
Se sengwe se le se dirago sese: Le apeša aletare ya Morena ka megokgo le ka dillo le ka diphegelo, Morena a se hlwe a kgona go bona dipego tša lena le go amogela di kgahlago di etšwa atleng tša lena?


text:
Bjale le re: Molato ke eng? Molato šo: Ke ka gobane Morena e le hlatse ya mola o kwana le mosadi wago le sa le ba bafsa, mme wa napa wa mo lahla, mola e le wa moloko weno, e le mosadi wago ka dikeno.


text:
Ga go sa le yo mongwe le o tee, e a kago dira tšeo ge a sa šaletšwe ke kgopolo; mme yo semene yo o kgopela peu go Modimo! Itoteng kgopolo! Mme wena o se hlale mosadi e o mo tšerego le sa le bafsa.


text:
Gobane Morena Modimo wa Isiraele o re: Tlhalo ke e hloile; ke hloile yo a senyago kobo yagwe ka bošoro. -- O realo Morena wa mašaba. -- Ke gona itoteng kgopolo, le lese go hlala.


text:
Morena le mo lapišitše ka polelo tša lena. Bjale le re: Re mo lapišitše kang? -- Ka go re: Le modirabobe mang le mang, le re Morena o bona e le yo bolo; le re o a mo thabela; le re: Hleng Modimo mosekišamotho re sa mmone!


text:
Ke nna e, ke roma motseta wa ka, gore a nthulele tsela; gomme mong a lena yo le mo nyakago o tlo tloga a etla Ntlongkgethwa ya gagwe, yena Motseta wa kgwerano yo le mo thabelago. Tsebang, o etla! O realo Morena wa mašaba.


text:
Gomme ke mang a tlogo kgotlelela tšatši leo la go tla ga gagwe? Ke mang a tlogo ema mohla a bonalago? Gobane o tlo tla bjalo ka mollo wa meubeng, le bjalo ka mosehlo wa mohlatswi.


text:
Go tlo dula moubedi wa go tološa tshipitshehla gore e tšwe. Barwa ba Lefi o tlo ba ntšha tšhila, a ba ntšha manyedi boka tshipi e khubedu le e tshehla. Ke mo ba tlogo tliša dibego tša Morena ba lokile.


text:
Ke mo dibego tša ga Juda le Jerusalema di tlogo thabelwa ke Morena, boka mola kgale mehleng ya bogologolo.


text:
Ke mo ke tlogo le sekiša sekgauswi, ka napa ke eba hlatse ya go tšwa baloi, le diotswa, le baenamaaka, le ba go pata mohlanka, ba go hlakiša mohlologadi le tšhuana, ba go senya taba tša modiiledi, ba dira ba sa mpoife. -- O realo Morena wa mašaba. --


text:
Go tloga mehleng ya borraweno le fapane le melao ya ka; ga le e ele hloko. Boelang go nna, ke tsebo boela go lena! -- O realo Morena wa mašaba. -- Mme lena le re: Re boele go wena kang?


text:
A Modimo o a forwa? Mme lena le a mphora. Bjale le re: Re go fora kang? Le mphora ka karolo ya lesome, le ka lekgetho.


text:
Tlišang karolo ya lesome la ruri ngwakong wa polokelo, gore Ntlong ya ka go be le diphepi. Napang le nteke ka go dira bjalo; -- o realo Morena wa mašaba, -- Le bone ge ke bula nthoba tša legodimo ka le tšhollela tšhegofatšo wa go tlo le golela,


text:
Ke le thibelela diji, di se le senyetše kenyo ya mašemo, le merara mašemong a lena e se opafale. -- O realo Morena wa mašaba.


text:
Ke mo tšhaba tšohle di tlogo re le bašegofatšwa, Le ne naga ye e thabišago. -- O realo Morena wa mašaba. --


text:
Le boletše la re: Modimo, ke lefela ge re mo hlankela; la re: Re boelwa ke eng ge re hlokomela mekgwa yagwe, ge re fela re sepela pele ga Morena re apere boso?


text:
La ba la re: Bjale rena re re ba mašoto ke ba ipotilego; go agišwa ba dirago dibe; le ge ba leka Modimo, ba a phologa.


text:
Bašia-Modimo, ge bona ba boledišana, Morena o a theetša, o a di kwa; mme ba ba mmoifago ba ngwaletšwe puku ya kgopotšo pela gagwe, ya ba sa lebalego ina lagwe.


text:
E tlo ba batho ba ka! -- O realo Morena. -- Ka lona tšatši leo ke le beilego ba tlo ba lehumo la ka; ke tlo ba setša boka motho ge a setša morwa wagwe a mo direlago.


text:
Gona le tlo buša le hlatha moloki le e a sa lokago, le hlaologanya modirela-Morena le e a sa mo direlego.


text:
Tsebang, gobane tšatši leo le fišago wa leretha le etla. Ka lona tšatši leo baipoti bohle le badirabobe ba tlo ba makobe; tšatši leo le tlago le tlo ba tšhuma, -- O realo Morena, -- le se ba šadiše modu le lekala.


