# verses

text:
Gwa tla Phule kgoši ya Asiria a hlagela naga; Menaheme a loba Phule ka Talente tše sekete tša silifera, gore a eme le yena, mmušo wa gagwe o tiele.


text:
Menaheme a ntšhiša Isiraele tšhelete yeo ya go loba; bahumi ka moka ba ntšhetša kgoši ya Asiria Sekele tše masome a fetšago seatla ka o tee ka o tee. Ya ba mo kgoši ya Asiria e gomago, ya tlogela naga yeo.


text:
Ge e le ditaba tše dingwe tša Menaheme, le tšohle tše a di dirilego, naa ga di a ngwalwa mo pukung ya ditaba tša kgale tša dikgoši tša Isiraele?


text:
Pekaya morwa wa Menaheme o thomile go buša ka ngwaga wa masome a mahlano wa Asaria kgoši ya Juda, a fetša nywaga e mebedi a le kgoši motseng wa Samaria.


text:
O dirile tše di befetšego Morena, a se ke a lahla dibe tša Jerobeama morwa wa Nebata, e a rutilego Isiraele go senya.


text:
A rerwa ka bohwirihwiri ke Peka morwa wa Remalia kala ya gagwe; yena yo a mo hlaba a le Samaria sebong sa mošate a na le Arikobo le Ariye, a na le banna ba masome a fetšago seatla ba Bagileada; a mmolaya, a ba kgoši legatong la gagwe.


text:
Ge e le ditaba tše dingwe tša Pekaya, le tšohle tše a di dirilego, ke tšela tše di ngwadilwego pukung ya ditaba tša kgale tša dikgoši tša Isiraele.


text:
Peka morwa wa Remalia o thomile go buša Isiraele ka ngwaga wa masome a mahlano a metšo e mebedi wa Asaria kgoši ya Juda, a fetša nywaga e masome a mabedi a le kgoši motseng wa Samaria.


text:
O dirile tše di befetšego Morena, a se ke a lahla dibe tša Jerobeama morwa wa Nebata e a rutilego Isiraele go senya.


text:
Mehleng yeo ya Peka kgoši ya Isiraele go tlile Thigilathe-Pilesere kgoši ya Asiria, a tšea motse wa Iyone, le wa Abele-Bethe-Maaka, le wa Janoa, le wa Kedese, le wa Hatsora, le Gileada, le Galilea, le naga ya Nafutali, a iša batho ba gona bothopša kua Asiria.


text:
Gomme Hosea morwa wa Ela a rera Peka morwa wa Remalia ka bohwirihwiri, a mmolaya, a ba kgoši legatong la gagwe; e be e le ka ngwaga wa masome a mabedi wa Jothama morwa wa Usia.


text:
Ge e le ditaba tše dingwe tša Peka, le tšohle tše a di dirilego, ke tšela tše di ngwadilwego mo pukung ya ditaba tša kgale tša dikgoši tša Isiraele.


text:
Jothama morwa wa Usia kgoši ya Juda o thomile go buša ka ngwaga wa bobedi wa Peka morwa wa Remalia kgoši ya Isiraele.


text:
O be a na le nywaga e masome a mabedi a metšo e mehlano ge a thoma go buša, a fetša nywaga e lesome le metšo e selelago a le kgoši motseng wa Jerusalema. Leina la mmagwe e be e le Jerusa morwedi wa Tsadoko.


text:
Fela, meboto yona ga ba ka ba e fediša; setšhaba se be se fela se iša didimo le diorelo gona moo. Ke yena a agilego kgoro ya godimo ya Ngwako wa Morena.


text:
Ge e le ditaba tše dingwe tša Jothama, le tšohle tše a di dirilego, naa ga di a ngwalwa mo pukung ya ditaba tša kgale tša dikgoši tša Juda?


text:
Mehleng yeo Morena o thomile go roma Retsini kgoši ya Siria, le Peka morwa wa Remalia, ba šwahlela naga ya Juda.


text:
Jothama o ithobaletše le botatagwe, a bolokwa lebitleng go botatagwe motseng wa Dafida tatagwe: legatong la gagwe gwa buša Ahasi morawa wa gagwe.


text:
Ahasi morwa wa Jothama kgoši ya Juda o thomile go buša ka ngwaga wa lesome le metšo e šupago wa Peka morwa wa Remalia.


text:
O be a na le nywaga e masome a mabedi ge a thoma go buša, a fetša nywaga e lesome le metšo e selelago a le kgoši motseng wa Jerusalema, a se ke a dira tše di kgahlilego Morena Modimo wa gagwe, a se ke a etša Dafida tatagwe.


text:
Yena o tšere ka tsela ya dikgoši tša Isiraele, a ba a iša morwa wa gagwe ka mollong, e le go dira makgapha a dithšaba tšela tše Morena a di lelekilego ge Baisiraele ba fihla.


text:
Mehleng yeo go tlile Retsini kgoši ya Siria le Peka morwa wa Remalia kgoši ya Isiraele, ba tšwela motse wa Jerusalema dira ba lwa le wona, ba rakelela Ahasi; fela, ba se ke ba kgona selo ntweng yeo.


text:
Lebakeng leo Retsini kgoši ya Siria o thopolotše motse wa Elathe, a o bušetša go Edomo, a leleka Bajuda ba motseng woo wa Elathe; Baedomo ba tla ba dula ntshe go fihla lehono.


text:
Ahasi a roma batseta go Thigilathe-Pilesere kgoši ya Asiria, a re: Nna ke mohlanka wa gago, ke ngwana wa gago; tlaa o nnamolele diatleng tša kgoši ya Siria le tša kgoši ya Isiraele, gobane ba ntsogetše matla.


text:
Ahasi a tšea disilifera le digauta tše di bego di le Ngwakong wa Morena, le mo dipolokelong tša mošate, a loba kgoši ya Asiria ka tšona.


text:
Kgoši ya Asiria a kwa se a se bolelago, a tšwela Damaseko dira, a thopa motse woo, batho ba wona a ba iša bothopša kwa Kiri, a bolaya Retsini.


text:
Gomme kgoši Ahasi a tšwa a yo hlakanetša Thigilathe-Pilisere kgoši ya Asiria kwa motseng wa Damaseko. Gona moo Damaseko kgoši Ahasi a bona aletare, a romela moperisita Uria seswantšho sa yona, le meelo ya yona.


text:
Uria moperisita a dira aletare ka go ya ka seswantšho se kgoši Ahasi a mo rometšego sona a le Damaseko; a e dira kgoši Ahasi a sešo a boa Damaseko.


text:
ya fiša dihlabelo mo go yona, le didimo tša yona, ya tšholla dibego, ya fokela aletare ka madi a dileboga tša yona.


text:
Ge e le aletare yela ya mphiri e bego e eme pele ga Morena, Ahasi a e širošetša thoko, ya tloga mo pele ga mojako, ya šuthela aletare ya Ahasi sebaka.


text:
Gomme kgoši Ahasi a laela moperisita Uria a re: Mo aletareng e kgolo o thšume sehlabelo sa ka moswana, le sa mantšibua, le sehlabelo sa kgoši le sebego sa yona, le sehlabelo sa setšhaba ka moka sa naga, le dibego tša dijo le tša dino; madi ka moka a dihlabelo o a fokele mo go yona, le madi a didimo ka moka. Ge e le aletare yela ya mphiri, ke sa tlo bona se ke tlogo e dira.


text:
Gomme kgoši Ahasi a tloša dikgabišo tša mo mahlakoreng a dikoloinyana, a tloša le megopo ya gona. Mogopo o mogolo a o amaga dipholo tšela tša mphiri di bego di o rwele, a o bea mo go agetšwego ka mafsika.


text:
A tloša le mathudi a Sabatha a a bego a agilwe Ngwakong, a kgola mamati a mojako wa kgoši wa go tsena Ngwakong wa Morena; a dira bjalo ka baka la kgoši ya Asiria.


text:
Ge e le ditaba tše dingwe tša Ahasi, tše a di dirilego, naa ga di a ngwalwa mo pukung ya ditaba tša kgale tša dikgoši tša Juda?


text:
Ahasi o ithobaletše le botatagwe, a bolokwa mo go botatagwe motseng wa Dafida; legatong la gagwe gwa buša Hiskia morwa wa gagwe.


text:
Hosea morwa wa Ela o thomile go buša Isiraele ka ngwaga wa lesome la metšo e mebedi wa Ahasi kgoši ya Juda; a fetša nywaga e senyane a le kgoši, motseng wa Samaria.


text:
O dirile tše di befetšego Morena; fela, go senyeng a se lekane le dikgoši tša Isiraele tše di bego di bušitše pele ga gagwe.


text:
Fela, kgoši ya Asiria ya bona ge Hosea a rera tša go hlanoga, a bile a rometše batseta go Soo kgoši ya Egipita, a šetše a lesitše go ntšhetša kgoši ya Asiria dibego tše a bego a di ntšhitše ngwagola le ngwagolaola, kgoši ya Asiria ya mo swara, ya mo iša kgolegong a tlemilwe.


text:
Kgoši ya Asiria ya rotoga ya hlagela naga ka moka, ya tla Samaria, ya fetša nywaga e meraro e rakeletše motse woo.


text:
Ka ngwaga wa senyane wa pušo ya Hosea, kgoši ya Asiria ya thopa Samaria, ya iša Baisiraele bothopša kwa nageng ya Asiria, ya ba agiša kwa Hala le Habora nokeng ya kwa Gosana, le mo metseng ya Bameda.


text:
Tšona tšeo di tlile ka gobane Baisiraele ba rumotše Morena Modimo wa bona, Yena a ba ntšhitšego Egipita seatleng sa Farao kgoši ya Egipita; mme bona ba hlankela medimo e šele,


text:
ba latela mekgwa ya ditšhaba tše Modimo a di rakilego mola ba fihla ba latela mekgwa e beilwego ke dikgoši tša Isiraele.


text:
Ba dira bomenetša, ba dira tše di ronago Morena Modimo wa bona, ba itirela meboto metseng ka moka ye ba e agilego go tloga ka meraka go iša dibong.


text:
Mebotong ka moka ba iša diorelo, ba etša ditšhaba tše Morena a di rakilego ge ba fihla, ba dira dilo tše mpe tša go tsoša kgalefo ya Morena.


text:
Morena o be a fela a kgothatša Baisiraele ka baporofeta bohle le ka baboni bohle, a re: Lahlang ditsela tše mpe tša lena, le hlokomele ditaelo tšaka, le mekgwa yaka, le melao yaka ka moka, ye ke e filego botata weno, ye ke le rometšego yona ka bahlanka baka baporofeta.


text:
Bona ba gana go kwa, ba tšhalalatša melala ba etša botatabo, ba ba sa kago ba bota Morena Modimo wa bona.


text:
Ba nyaditše melao ya gagwe, le kgwerano ya gagwe ye a e dirilego le botatabo, le mabohlatse a gagwe a a ba eleditšego ka ona, ba latela mafela, ba itira mafela; ba latela ditšhaba tše di bego di le kgaufsi le bona, tše Morena a di boletšego a re: Le se ke la etša bona!


text:
Ba tlogetše diataelo tša Morena Modimo wa bona, ba itirela mamane a mabedi a tšholotšwego, ba dira dikokwane, ba khunamela makoko a legodimo, ba hlankela Baali.


text:
Barwa ba bona le barwedi ba bona ba ba išitše mollong, ba dira bonoge le boloi, ba itahla ba dira tše di befelago Morena, ba mo rumola.


text:
Ke mo Morena a tuketšego Isiraele bogale gagolo, a ba raka pele ga gagwe, gwa se šale selo ge e se leloko la Juda le nnoši.


text:
Bajuda le bona ga ba ka ba hlokomela melao ya Morena Modimo wa bona; ba latetše mekgwa e bego e dirwa ke Baisiraele.


text:
Morena a ba a lahla ba mohuta wa Baisiraele ka moka, a ba kokobetša, a ba gafela diatleng tša bahlakodi, a fetša ka go ba leleka ba tloga pele ga gagwe.


text:
Ka gobane mola a kgaogantše Isiraele le leloko la Dafida, mme ba beile Jerobeama morwa wa Nebata a ba kgoši ya bona, yena Jerobeama a ba fulaša ba lahla Morena, a ba ruta go dira sebe se segolo.


text:
Tša fela ka ge Morena a ba leleka pele ga gagwe, a dira se a se boletšego ka baporofeta ka moka batseta ba gagwe; mme Baisiraele ba khudušwa ba išwa bothopša kwa Asiria, le nankhono go sa le bjalo.


text:
Kgoši ya Asiria o tlišitše batho ba Babele, le ba Khutha, le ba Afa, le ba Sefarafaima, a ba agiša metseng ya Samaria, madulong a Baisiraele; ba tla ba dula metseng ya Samaria ya ba ya bona.


text:
Ba iša lentšu go kgoši ya Asiria ba re: Batho ba o ba tlišitšego metseng ya Samaria ga ba tsebe mekgwa ya Modimo wa naga ye; bjale o romile ditau tša tla go bona; gomme šidi, di a ba bolaya; ke ka gobane ba sa tsebe mekgwa ya Modimo wa naga yeno.


text:
Kgoši ya Asiria ya laela ya re: Išang moperisita e mongwe ntshe: e be e mongwe wa ba ba thopilwego gona; a ye a dule gona kua, a ba rute mokgwa wa Modimo wa naga yeo.


text:
Gwa boa moperisita e mongwe wa ba ba thopilwego Samaria, a tla a dula Bethele, a ba ruta go boifa Morena.


text:
Fela, ditšhaba tšeo di be di itirela medimo ya tšona, tša e bea nywakong le mebotong yela e bego e dirilwe ke Basamaria; sethšaba se sengwe le se sengwe sa dira ka mokgwa woo metseng ye se dulago go yona.


text:
Batho ba ba tšwilego Babele ba dira seswantšho sa Sukhothe-Benothe; ba Khutha ba dira sa Neregala; ba Hamathi ba dira sa Asima;


text:
ba Afa ba dira sa Nibekasi le sa Tharathake; ba Sefarafaima ba fiša bana ba bona ka mollo e le go direla Adirameleke le Anameleke medimo ya Sefarafaima.


text:
Le Morena ba be ba mmoifa; ba ipeela baperisita ba meboto, ba ba hlaola go batho fela, ya ba ba go ba išetša didimo mo nywakong ya mebotong.


text:
Ya ba batho ba go boifa Morena, mola ba sa hlankela medimo ya bona ka mokgwa wa ditšhaba tša mo ba tšwilego ntshe.


text:
Le nankhono ba sa dira ka mekgwa ya bona ya kgale; ga ba boife Morena, le gona ga ba dire ka mekgwa ya bona; le melao ya Morena ga ba e dire, le ditaelo tše Morena a di laetšego bana ba Jakobo yo a mo reetšego la Isiraele.


text:
Bona bao Morena o be a dirile kgwerano le bona, a re: Le se ke la boifa medimo e šele; le se ke la e khunamela; le se ke la e hlankela; le se ke la e tlisetša didimo.


text:
A re: Tša lena e be go boifa Morena e a le ntšhitšego Egipita ka matla a magolo, a emišitše letsogo; Yena le mo khunamele, le mo tlišetše didimo.


text:
A re: Le hlokomele tsela ya gagwe, le mekgwa ya gagwe, le melao ya gagwe, le ditaelo tše a le ngwaletšego tšona, gore le dire ka tšona ka mehla; gomme le se ke la boifa medimo e šele.


text:
A re: Le boife Morena Modimo wa lena; ke yena a tlogo le namolela diatleng tša manaba a lena ka moka.


text:
Bjale le ditšhaba tše tša lesa go boifa Morena, tša hlankela medimo ya tšona e betlilwego. Le bana ba bona, le bana ba bana ba bona, ba dira tše di dirilwego ke botatabo le nankhono.


text:
Hiskia morwa wa Ahasi o thomile go buša Juda ka ngwaga wa boraro wa Hosea morwa wa Ela kgoši ya Isiraele.


text:
O be a na le nywaga e masome a mabedi a metšo e mehlano ge a thoma go buša; a fetša nywaga e masome a mabedi a metšo e senyane a le kgoši motseng wa Jerusalema. Leina la mmagwe e be e le Abi morwedi wa Sakaria.


text:
Ke yena a fedišitšego meboto, a pšhatla diswantšho, a thokgaganya dikokwane tša Ašera, a pšhatlaganya noga yela ya mphiri ye Moše a e dirilego, gobane go fihla mehleng yeo Baisiraele ba be ba e thuntšhetša diorelo, ba re ke Nehusitiane.


text:
O be a botile Morena Modimo wa Isiraele. Mo go magoši ka moka a Juda, go a kgale le go ao a mo latetšego, ga go e a swanago le yena.


text:
Morena o be a na le yena, a ba le mahlatse go tšohle tše a tšwetšego go di dira. O hlanogetše kgoši ya Asiria, a se hlwe a loba ntshe.


text:
Bafilisita o ba fentše go iša Gasa, go iša dinakaneng tša motse woo, a goma sebong sa dihlodi le motseng wa dibo.


text:
Ka ngwaga wa bone wa ge Hiskia a le kgoši, e lego ngwaga wa go šupa wa ge Hosea morwa wa Ela a le kgoši ya Isiraele, ke mo Salamanasere kgoši ya Asiria a rotogetšego Samaria, a o rakelela.


text:
A ba a o thopa ge go fetile nywaga e meraro. E be e le ka ngwaga wa go selela wa ge Hiskia a le kgoši ya Juda, ke go re ngwaga wa senyane wa Hosea Kgoši ya Isiraele, ge motse wa Samaria o thopša.


text:
Baisiraele ba išwa bothopša ke kgoši ya Asiria; ya ba iša Asiria ya ba dudiša kwa Hala le Habora nokeng ya kwa Gosana metseng ya Bameda.


text:
E be e le ka gobane ba sa ka ba kwa se Morena Modimo wa bona a se boletšego, ba senya kgwerano ya gagwe, ba se theetše tšohle tše Moše mohlanka wa Modimo a ba laetšego tšona, ba se di dire.


text:
Ka ngwaga wa lesome le metšo e mene wa ge Hiskia a le kgoši gwa rotoga Sanheribe kgoši ya Asiria, a lwa le metse ya dibo ya Juda, a e thopa.


text:
Hiskia kgoši ya Juda a iša lentšu kwa Lakisi go kgoši ya Asiria a re: Ke fošitše; a ko nkgomele. Tše o nthwešago tšona, ke tlo di rwala! Kgoši ya Asiria ya mo ntšhiša Talente tše makgolo a mararo tša silifera, le Talente tše masome a mararo tša gauta.


text:
Mehleng yeo Hiskia a manolotša gauta ya mamati a Ntlokgethwa ya Morena, le gauta ya dijakwaneng tše yena Hiskia kgoši ya Juda a bego a di manegile, a loba kgoši ya Asiria ka gauta yeo.


text:
Kgoši ya Asiria ya roma Tharatane, le Rabasarisa, le Rabasake, ba tšwa Lakisi ba na le dira tše kgolo, ba ya Jerusalema go kgoši Hiskia; ba rotoga ba tla Jerusalema. Ge ba fihlile, ba ema mokerong wa letshana la tletlolo o šikago le mmila o fetago ka tšhemong ya mohlatswi.


text:
Ba hlaboša lentšu ba bitša kgoši. Gwa tšwa Eliakima morwa wa Hilikia molaki wa mošate, le Sebena mongwadi, le Joa morwa wa Asafa e bego e le yena letona le legolo; ba tšwela go bona.


text:
Rabasake a ba rera a re: Botšang Hisikia le re: Kgoši e kgolo, kgoši ya Asiria e re: Ke kholofelo mang ye o e botago?


text:
Anthe o holofetše Egipita lehlakanoka leo le le tenegilego, le e rego ge motho a ikokotlela ka lona, le mo thule seatla! Ke tšona tše Farao kgoši ya Egipita a di dirago bohle ba ba mmotago.


text:
Ge le ka nthera la re: Re botile Morena Modimo wa rena! -- naa ga se yena Hiskia e a feditšego meboto ya gagwe, le dialetare tša gagwe, a botša Juda le Jerusalema a re: Aletare le khunamele ye ya fa Jerusalema!


text:
O ko leke mamphega le mong waka kgoši ya Asiria, nna ke nee dipitsi tše dikete tše pedi, re bone ge o ka kgona go ntšha banamedi ba tšona.


text:
Le mokgoma o tee wa bahlanka ba banyane ba mong waka o ka kgona bjang go mo raka. Aowii, gale o botile Egipita ka ge go na le makoloi le banamedi ba dipitsi.


text:
Afa o re ke filo tla go phušola felo fa ka ntle ga Morena? Hleng ke yena Morena a nthomilego a re: Rotoga o senye naga yeo.


text:
Eliakima morwa wa Hilikia, le Sebena, le Joa, ba bolela le Rabasake ba re: Hle bolela le rena bahlanka ba gago ka Seasiria, gobane re a se kwa; se bolele le rena ka Sejuda; setšhaba se se lego morakong se a go kwa.


text:
Rabasake a fetola a re: A le re mong waka o nthometše go bolela taba tše le mong wa lena, goba le lena? Nna o nthomile gore ke bolele le banna bao ba dutšego morakong, bao -- e tlogo re ba na le lena -- ba tlo ba ba ja masepa a bona, ba nwa moroto wa bona.


text:
Bjale ke mo Rabasake a goeleditšego ka lentšu le legolo, a bolela ka Sejuda a re: Kwang lentšu la kgoši e kgolo, kgoši ya Asiria.


text:
Le gona Hiskia a se ke a le botiša Morena, a re: Morena a ka se ke a lesa go namolela motse wo; a re: Motse wo o ka se ke wa gafelwa diatleng tša kgoši ya Asiria.


text:
Le se ke la theetša se Hiskia a se bolelago; kgoši ya Asiria a re: Ntobeng, le tšwe le tle go nna; ke mo motho a tlogo ja morara wa gagwe le mogo wa gagwe, a nwa meetse a sediba sa gagwe.


text:
Ke mo ke tlogo boa ka le iša nageng e swanago le ye ya geno, naga ya mabele le ya dienywa, naga ya bogobe le ya dirapa tša merara, ya makhura a mehlware le ya dinose. Ke mo le tlogo phela, la se ke la hwa. Le se ke la kwa se Hiskia a se bolelago; ke go le fora ge a re: Morena o tlo re namolela!


text:
E kae medimo ya Hamathi le ya Arapadi? E kae medimo ya Sefarafaima le ya Hena le ya Ifa? A e namoletše Samaria seatleng saka?


text:
Medimo ke efe mo go medimo ka moka ya dinaga, ye e kgonnego go namolela naga ya yona seatleng saka, ge le re: Morena o tlo namolela Jerusalema seatleng saka.


text:
Gomme setšhaba sa ikhomolela se sa fetole selo, ka gobane taelo ya kgoši e be e itše: Le se mo fetole selo!


text:
Eliakima morwa wa Hilikia molaki wa mošate, le Sebena mongwadi, le Joa morwa wa Asafa yena letona le legolo, ba tla go Hiskia ba gagotše diaparo, mme ba anegela kgoši tše Rabasake a di boletšego.


text:
A roma Eliakima molaki wa mošate, le Sebena mongwadi le bagolo ba baperisita, ba ya go moporofeta Jesaya morwa wa Amotsi, ba ya ba apere mankgeretla.


text:
Ba bolela le yena ba re: Letšatši la lehono ke la tlalelo le la go rogwa le la go gobošwa. Bana ba kgaufsi le go belegwa, mme go hlokwa matla a go belega.


text:
Mohlomong Morena Modimo wa gago o kwile mantšu ao ka moka a Rabasake, yo mong wa gagwe kgoši ya Asiria a mo rometšego go goboša Modimo a phelago, gore a mo otle ka baka la maroga, a Modimo wa gago a a kwilego. Bjale hle hlatloša thapelo ya go rapelela mašalela a a sa lego gona.


text:
Jesaya a ba rera a re: Botšang mong wa lena le re: Morena o re: O se ke wa tšhoga dipolelo tšeo tše bahlanka ba kgoši ya Asiria ba nkgobošitšego ka tšona.


text:
Tše ke tlogo di dira šidi: O tlo tsenwa ke moya, a kwa modumo, a be a boele gae; mme kwa gae ke tlo mo uša ka lerumo.


text:
Ya re ge Rabasake a goma, a hwetša kgoši ya Asiria e hlabana le motse wa Libina, ka gobane o be a kwile ge ba re: Kgoši e tlogetše motse wa Lakisi.


text:
Ya re ge kgoši ya Asiria e ekwa gore Thirihaka kgoši ya Kuše e tšwela dira, ya buša ya romela batseta go Hiskia ya re:


text:
Botšang Hiskia kgoši ya Juda le re: O se ke wa forwa ke Modimo wa gago yo o mmotilego, ge a re: Jerusalema go ka se ke gwa gafelwa diatleng tša kgoši ya Asiria.


text:
Hleng o kwile tše dikgoši tša Asiria di di dirilego dinaga ka moka, ge di gafilwe ka moka. A o re wena o ka phologa?


text:
A ditšhaba tše botate ba di fedišitšego, di phološitšwe ke medimo ya tšona? Ke ra: Gosana, le Harane, le Retsefa, le bana ba Edene ba ba bego ba le kwa Thelasara.


text:
Hiskia a re go amogela mangwalo go batseta bao, a a bala; a napa a rotogela Ngwakong wa Morena, a a phutholla pele ga Morena.


text:
Hiskia a rapela a le pele ga Morena a re: Morena Modimo wa Isiraele, wena o dulago gara Bakerubi! Modimo wa mebušo ka moka ya lefase ke wena o nnoši. Legodimo le lefase di dirilwe ke wena.


text:
Morena, a ko sekege tsebe o kwe; tutubolla mahlo o bone; kwaa mantšu a Sanheribe a a rometšego go goboša Modimo a phelago.


text:
Medimo ya tšona a e lahletše mellong, gobane e be e se medimo, e be e le mediro ya diatla tša batho, dikwata le mafsika; ke ka baka leo ba kgonnego go e fediša.


text:
Bjale wena Morena Modimo wa rena, re namolele diatleng tša gagwe, gore mebušo yohle ya lefase e tle e tsebe ge Modimo a nnoši e le wena Morena.


text:
Ke mo Jesaya morwa wa Amotse a išitšego Lentšu go Hiskia, a re: Morena Modimo wa Isiraele o re: Tše o bego o di kgopela go nna ka baka la Sanheribe, ke di kwile.


text:
Lentšu le Morena a mmolelago ka lona šele: Mosetsana morwedi wa Tsione o a go nyatša, o a go kwera, o šišinya hlogo ge o fulere; o ryalo morwedi wa Jerusalema.


text:
Ke mang yo o mo gobošitšego wa mo rogaka? O be o bolela mang ge o hlaboša lentšu o khutlola mahlo? Ke tše o di dirilego mikgethwa wa Isiraele.


text:
Mong a bohle o mo gobošitše ka batseta ba gago, wa re: Ka bontši bja makoloi aka ke nametše dithaba le dirwaolong tša Libanone, ka rema hlare tše telele tša marokwana, letago la mekgorokgoro ya gona; ke yo goma kwa sehloeng sa gona, go yona tšhemo ya dithokgwa.


text:
A ga o ešo wa di kwa? Ke nna ke di beilego mehleng ya bogologolo, ka ba ke di phethile; bjale ka go tšweletša gore o be wa go shwalalanya metse ya dibo gore e be mekgobo ya mafsika.


text:
Baagi ba yona ba repha matsogo, ba ema ba tšhogile ba lewa ke dihlong, ba etša ngwang mašemong, le mahlogedi a manana, ba etša bjang morakong, le mabele a hwago ka phori, a sešo a ntšha dihlaka.


text:
Gomme ka gobane o nthumotše, mme boikgogomošo bja gago ke bo kwile, ke tlo go lokela mogala waka nkong, ka go tlema molomo ka lerala laka, ka go gomiša ka tsela ye o tlilego ka yona.


text:
Seka se wena Hiskia o tlogo bona ka sona, sese: Lenyaga go tlo lewa tše di imedišitšego; išago go tlo lewa makgwakgwa; ka ngwaga wa boraro le tlo bjala la buna, la šema merara le ja dienywa tša yona.


text:
Ka gobane ba leloko la Juda, ba mašalela a phonyokgago, ba tlo boela ba tsema medu fase, ba gola ba enywa dienywa.


text:
Gobane mo Jerusalema go tlo tšwelela mašalela, baphonyokgi ba tlo tšwelela thabeng ya Tsione. Bogale bja Morena wa mašaba bo tlo dira tšeo.


text:
Ke ka baka leo kgoši ya Asiria a e rera a re: A ka se ke a tsena motseng wo; a ka se betše mosebe wa fihla gona; a ka se ke a o batamela ka kotse; a ka se ke a o rakelela.


text:
Gomme bošego bjoo mo mešašeng ya Baasiria gwa tšwelela Morongwa wa Morena, a bolaya banna ya dikgao tše lekgolo le masome a seswai le metšo e mehlano. Ka moswana ge ba tsoga e sa le bošego, ba hwetša e le ditoto fela.


text:
Ya re ge a khuname mo ngwakong wa Nisiroko modimo wa gagwe, barwa ba gagwe, Adirameleke le Saretsere ba mmolya ka tšhoša, ba tšhabela nageng ya Ararate. Legatong la gagwe gwa buša Asarahadoni morwa wa gagwe.


text:
Mehleng yeo Hiskia o kile a babja wa go hwa. Jesaya moporofeta morwa wa Amotsi a tla go yena a mo rera a re: Morena o re: Laela ba geno, gobane o tlo hwa, o ka se ke wa phela.


text:
Joo, Morena, gopola ka mo ke sepetšego ka gona pele ga gago ke go botegetše ka pelo ka moka, ke dira se se go kgahlago. Hiskia a lla o bohloko.


text:
Goma o botše Hiskia moetapele wa setšhaba saka, o re: Morena Modimo wa Dafida tatago o re: Thapelo ya gago ke a kwile; megokgo ya gago ke e bone. Ke tlo go fodiša, wa tlo rotogela Ngwakong wa Morena ka tšatši la boraro.


text:
Bophelo bja gago ke tlo bo eketša ka nywaga e lesome le metšo e mehlano; le gona ke tlo go namolela seatleng sa kgoši ya Asiria, ka namolela le motse wo ka baka laka, le ka baka la Dafida mohlanka waka.


text:
Bjale Hiskia a botšiša Jesaya a re: Ke tlo tseba kang ge Morena a tlo mphediša ka ba ka rotogela Ngwakong wa Morena ka tšatši la boraro?


text:
Jesaya a re: Seka se se tlogo tšwa go Morena, se o tlogo bona ka sona gore Morena o tlo dira se a se boletšego, sese: Bolela wena ka nnoši: A o rata ge moriti o eya pele ka dikga tše lesome, goba o rata ge o boela nthago ka dikga tše lesome?


text:
Hiskia a re: Ge moriti o eya ka tekanyo tše lesome, ga se mo gothata; a o boele nthago ka dikga tše lesome.


text:
Gomme Jesaya a hlaboša lentšu a rapela Morena; mme Morena a gomiša moriti ka dikga tše lesome, mo o bego o šetše o fetile dikga kokwaneng ya Ahasi.


text:
Mehleng yeo Berodaka-Baladani morwa wa Baladani kgoši ya Babele o rometše Hiskia mangwalo le dineo, gobane o be a kwile ge Hiskia a be a babja.


text:
Hiskia a theetša se batseta ba se bolelago, a ba bontšha ngwako wa mahumo a gagwe ka moka, disilifera le digauta, le dinoko le ditlolo tše bohlokwa, le ngwako wa dibetša ka moka, le tšohle tše di bego di le gona ngwakong wa gagwe wa mahumo. Mo ngwakong wa gagwe le mo motseng wa mošate gwa se be le selo se a sa kago a ba bontšha sona.


text:
Jesaya moporofeta a tla go kgoši Hiskia a mmotšiša a re: Banna bao ba reng? Hiskia a re: Ba tšwa nageng ya kgole, kua Babele.


text:
Jesaya a re: Ba boneng ngwakong wa gago? Hiskia a re: Ba bone tšohle tše di lego ngwakong waka; ga go selo mahumong aka, se ke sa kago ka ba bontšha sona.


text:
Tseba gore dilo tše di lego ngwakong wa gago, tše botatago ba di kgobetšego go fihla lehono, go tla matšatši a di tlogo išwa Babele ka ona; go ka se ke gwa šala selo. Morena o realo.


text:
Le gona mo go barwa ba gago ba ba tšwago go wena, ba o tlo go ba tswala, go tlo tšewa ba bangwe, ba dirwa baloti ba ngwako wa mošate wa kgoši ya Babele.


text:
Hiskia a fetola a re: Ke le le botse Lentšu leo la Morena le o mpotšago lona. A re: Ke tlo reng? A go ke go be le šebešebe le go botana ge ke sa phela.


text:
Ge e le ditaba tše dingwe tša Hiskia, le tša ge a dira lethsa le mokero, a tliša meetse motseng, naa ga di a ngwalwa mo pukung ya ditaba tša kgale tša dikgoši tša Juda?


text:
Manase o be a na le nywaga e lesome le metšo e mebedi ge a thoma go buša; a fetša nywaga e masome a mahlano a metšo e mehlano a le kgoši motseng wa Jerusalema. Leina la mmagwe e be e le Hefsiba.


text:
O dirile tše di bego di befela Morena ka go etša ditšhaba tše Morena a kilego a di leleka ge Baisiraele ba fihla.


text:
O tsošitše meboto yela ye Hiskia tatagwe a bego a e phušotše, a agela Baali dialetare, adira kokkwane ya Ašera, a etša Ahaba kgoši ya Isiraele, a khunamela makoko a legodimo ka moka, a a hlankela.


text:
A aga dialetare mo Ngwakong wa Morena, wo Morena a o boletšego a re: Jerusalema ke mo ke tlogo bea leina laka!


text:
Morwa wa gagwe o mo išitše mollong, a ya ka bonoge, le ka boloi, a bea ba maphalo le ba didupe; a dira tše ntšhi tše di befetšego Morena, a mo rumola.


text:
A dira seswantšho sa Ašera se se betlilwego, a se tsema mo Ngwakong wa Morena, wo Morena a o boletšego le Dafida le Salomo morwa wa gagwe a re: Mo Ngwakong wo, fa motseng wa Jerusalema, wo ke o kgethilego mo melokong ka moka ya Isiraele, ke mo ke beago leina laka ka go sa felego.


text:
Maoto a Baisiraele nka se ke ka a khuduša mo nageng ye ke e neilego botatabo, ge fela ba ka hlokomela ba dira tšohle tše ke ba laetšego tšona, le melao yaka ye ke e laetšego Moše mohlanka waka.


text:
Fela, ba ganne go kwa; Manase a ba aroša, ba dira bobe ba fetiša ba ditšhaba bao Morena a ba fedišitšego mola Baisiraele ba fihla.


text:
Manase kgoši ya Juda o dirile makgapha a, a dira bobe bjo bo fetišago bobe bjo bo bego bo dirwa ke Baamoro kgale, a diriša le Juda dibe ka medimo ya gagwe.


text:
Bjale Morena Modimo wa Isiraele o re: Tsebang gore ke nna ke tlišago kotsi e tlogo wela Jerusalema le Juda, ye ba ba tlogo e kwa ge e bolelwa, ba kwa e ba tsirinya ditsebeng ka dipedi.


text:
Motse wa Jerusalema ke tlo o ela ka lenti le le etšago a Samaria. Jerusalema ke tlo o fala wa mogopo, ge ba o fala mme ba o ribega.


text:
Mašalela a naga yaka ke tlo a lahla, ka a gafela seatleng sa manaba a bona, gore ba hlakolwe ba be dithebola tša manaba a bona ka moka.


text:
Ka gobane ba dirile tše di mpefelago, ba nthumotše e sa le mola ba thoma mola botatabo ba khuduga Egipita, le nankhono.


text:
Le gona Manase o tšholotše madi a mantšintši a se nago molato; motse wa Jerusalema wa tlala ona thoko tšohle; go sa balwe dibe tša gagwe tše a rutilego Juda ka tšona go senya, gore ba dire se se befelago Morena.


text:
Ge e le ditaba tše dingwe tša Manase, le tšohle tše a di dirilego, le dibe tše a sentšego ka tšona, naa ga di a ngwalwa mo pukung ya ditaba tša kgale tša dikgoši tša Juda?


text:
Gomme Manase o ithobaletše le botatagwe; o bolokilwe serapeng sa ngwako wa gagwe, serapeng sa Usa; legatong la gagwe gwa buša Amoni morwa wa gagwe.


text:
Amoni o be a na le nywaga e masome a mabedi ge a eba kgoši, a fetša nywaga e mebedi a buša motseng wa Jerusalema. Leina la mmagwe e be e le Mesulamethe morwedi wa Harusi wa Jotoba.


text:
A tšea ka tsela ye e bego e swerwe ke tatagwe, a hlankela medimo e šele ye tatagwe a bego a e hlankela, a e khunamela.


text:
Setšhaba gomme sa bolaya bonabao ka moka ba ba rerilego kgoši Amoni ka bohwirihwiri, sa bea Josia morwa wa gagwe, a ba kgoši legatong la gagwe.


text:
Ge e le ditaba tše dingwe tša Amoni tše a di dirilego, naa ga di a ngwalwa mo pukung ya ditaba tša kgale tša dikgoši tša Juda?


text:
Josia ge a thoma go buša o be a na le nywaga e seswai; o feditše nywaga e masome a mararo a motšo o tee a le kgoši motseng wa Jerusalema. Leina la mmagwe e be e le Jedida morwedi wa Adaya wa Bosikata.


text:
O dirile tše di kgahlilego Morena mo go fela, a tšea ka tsela ya Dafida tatagwe, a se ke a arogela ka mo go le letona le ge e le go la ntsogošo.


text:
Ka ngwaga wa lesome le metšo e seswai wa pušo ya gagwe, o kile a roma Safane mongwadi morwa wa Atsalia morwa wa Mesulama, a re a ye Ngwakong wa Morena, a re:


text:
Rotogela go Hilikia moperisita e mogolo, o re a bale ditšhelete tše di tlišitšwego Ngwakong wa Morena. Tše baleti ba mojako ba di kgobetšego go setšhaba.


text:
A a di neele bahlapetši ba modiro diatleng, ba ba beilwego go laka Ngwako wa Morena; bona ba nee badiri ba mediro ba mo Ngwakong wa Morena, ba ba lokišago mo Ngwako o onalago.


text:
E lego babetli ba dikwata, le baagi ba maboto, ba reke dikwata le mafsika a go betlwa a go lokiša Ngwako.


text:
Ke mo moperisita e mogolo Hilikia a boditšego Safane mongwadi a re: Nna ke hweditše puku ya melao fa Ngwakong wa Morena. Gomme Hilikia a neela Safane puku yeo, a re a e bale.


text:
Safane mongwadi a tla go kgoši a e anegela a re: Bahlanka ba gago ba kgobetše ditšhelete tše ba di hweditšego Ngwakong wa Morena, gomme ba di neetše bahlapetši ba mediro diatleng, e lego bona balaki ba Ngwako wa Morena.


text:
Safane mongwadi a tsebo botša kgoši a re: Hilikia moperisita o nneetše puku. Safane a e balela kgoši.


text:
Gomme kgoši a laela Hilikia moperisita, le Ahikama morwa wa Safane, le Akiboro morwa wa Mikaya mohlanka wa kgoši, a re:


text:
Yang le botšiše Morena ka baka laka, le ka baka la setšhaba, le ka baka la Juda ka moka. Le botšiše taba ya puku ye e hweditšwego; gobane bogale bja Morena ke bjo bogolo; bo re tuketše ka gobane botata wešo ba sa ka ba kwa se puku ye e se bolelago, ba sa ka ba dira tšohle tše re ngwaletšwego tšona.


text:
Hilikia moperisita, le Ahikama, le Akiboro, le Safane, le Asaya, ba ya go Huluda moporofeta wa mosadi, mogatša wa Salume morwa wa Thikwa morwa wa Harahasi moloti wa diaparo. Ge e le Huluda o be a agile motseng wa Jerusalema ka thoko e nngwe. Ba tla ba bolela le yena.


text:
Morena Modimo wa Isiraele o re: Le tsebe gore motse wo ke o tlišetša dikotsi tše di tlogo wela batho bohle ba ba agilego go wona, tšona tšeo di ngwadilwego pukung yeo e badilwego ke kgoši ya Juda.


text:
Ke tla di dira ka gobane ba ntahlile, ba thuntšhetša medimo e šele diorelo, ba rumola nna ka mediro ka moka ya diatla tša bona; bjale bogale bjaka bo tlo tukela motse wo, bja se ke bja tingwa.


text:
Ge e le kgoši ye ya Juda, e le rometšego go botšiša Morena, le e botšeng le re: Morena Modimo wa Isiraele o re:


text:
Ge e le wena -- ka gobane pelo ya gago e letafetše, wa ikokobetša pele ga Morena mola o ekwa tše ke boletšego motse wo le baagi ba wona ka tšona, ka re o tlo ba setšhošetši le lešapa, mme wa ntelela -- wena ke go kwile! Morena o realo.


text:
Bjale tsebage; wena ke tlo go goroša go botatago; o tlo išwa lebitleng la gago e le šebešebe, mme mahlo a gago a ka se ke a bona dikotsi ka moka tše ke tlogo di tliša felo fa. Phetolo yeo ba e iša go kgoši.


text:
Gomme kgoši ya rotogela Ngwakong wa Morena, e na le banna ka moka ba Juda, le bohle ba ba agilego Jerusalema, le baperisita, le baporofeta, le setšhaba ka moka, ba bagolo le ba banyane; a ba balela tšohle tše di ngwadilwego mo pukung ya kgwerano ye e hweditšwego mo Ngwakong wa Morena.


text:
Kgoši e be e eme kokwaneng, e le pele ga Morena, ya dira kgwerano ya re: Ba tlo latela Morena, ba hlokomela ditaelo tša gagwe ka pelo ka moka le ka moya ka moka, gore go tie mantšu ao ka moka a ngwadilwego pukung ye. Gomme setšhaba ka moka sa emela kgwerano yeo.


text:
Kgoši ya napa ya laela Hilikia moperisita e mogolo, le baperisita ba bangwe, ya re: Dilo ka moka tše di diretšwego Baali le Ašera, le makoko ka moka a legodimo, ba di ntšhe mo Ngwakong wa Morena; ba di fiše kwa ntle ga motse wa Jerusalema molapong wa Kidirone; melora ya tšona ya išwa Bethele.


text:
A raka le baperisita ba meboto, ba ba bego ba beilwe ke dikgoši tša Juda gore ba thuntšhe diorelo mo mebotong mo metseng ya Juda, le tikologong ya motse wa Jerusalema; a raka le ba ba bego ba thuntšhetša Baali diorelo le letšatši le kgwedi le dinaledi, le makoko ka moka a legodimo.


text:
Seswantšho sa Ašera se se bego se beilwe Ngwakong wa Morena o se ntšhitše motseng wa Jerusalema, a se iša molapong wa Kidirone, a se šilakanya sa ba lerole; lerole leo a le tšhela mabitleng a setšhaba.


text:
A phušola nywako ya ditšhila tša bootswa ye e bego e batagane le Ngwako wa Morena, mo basadi ba bego ba loga mašela a Ašera.


text:
A bitša baperisita ka moka mo metseng ya Juda, a goboša meboto ka moka mo baperisita bao ba thuntšhetša diorelo go tloga Geba go iša Bereseba, a phušola meboto ya mo dikgorong, le ya mo kgorong ya Jošua mokgoma wa motse, le e bego e le ka thoko ya la ntsogoso la ge motho a tsena ka kgorong ya motse.


text:
Baperisita bao ba meboto ga ba ka ba rotogela aletareng ya Morena ya Jerusalema; fela, magobe a sa omelwago ba be ba a ja le bana ba bobona.


text:
Le felo fala ga ditšhila moeding wa Bene-Hinomo o go gobošitše, gore go se ke gwa ba le motho e a kago išetša Moloko morwa wa gagwe le ge e le morwedi wa gagwe mollong.


text:
O tlošitše le dipitsi tšela tše di bego di kgethetšwe modimo wa letšatši ke magoši a Juda, di le mojako wa Ngwako wa Morena ngwakwaneng wa Nethane Meleke molaki e a bego a dutše mathuding; le dikoloi tše di bego di kgethetšwe modimo wa letšatši, kamoka o di fišitše ka mollo.


text:
Le dialetare tše di bego di le ka ngwakong wa Ahasi wa ka godimo, tše di bego di dirilwe ke magoši a Juda, le dialetare tše di bego di dirilwe ke Manase malapeng a mabedi a Ngwako wa Morena, kgoši e di phušotše, ya di tloša, lerole la tšona ya le tšhololela nokeng ya Kidirone.


text:
O phušotše le meboto e bego e beilwe Jerusalema ka thoko ya bohlabela, le ka thoko ya tlase ya Thaba ya Tshenyego, ye Salomo kgoši ya Isiraele a bego a e agetše Asitherothe makgapha a Basidone, le Kamosi makgapha a Bamoaba, le Milikomo makgapha a Baamoni.


text:
Aletare ya Bethele le yona, le mmoto wa gona wo o dirilwego ke Jerobeama morwa wa Nebata e a rutilego Isiraele go senya, aletare yeo le mmoto woo, kgoši e di phušotše, a senya mmoto woo ka mollo, a o phušoganya ya ba lerole; kokwane ya Ašera a e fiša ka mollo.


text:
Ya re ge Josia a rotoga, a bona mabitla a lego thabeng, a roma batho a re ba ntšhe mašapo mabitleng, ba a fiše aletareng, a e goboša; gwa phethega lentšu lela le monna wa Modimo a le boletšego a goeletša, a bolela taba ye (1 Dikg. 13:2).


text:
Gomme kgoši ya botšiša ya re: Lefisika leo le ke le bonago le emišitšwe lebitleng ke lang? Batho ba motse ba re: Ke lebitla la monna ela wa Modimo, e a kilego a tla a etšwa Juda, a goeletša a bolela ditaba tšona tše o di dirago aletare ya Bethele.


text:
Josia a re: Mo leseng; go se ke gwa ba e a swarago mašapo a gagwe. Mašapo a gagwe le a moporofeta yola e a bego a tšwile Samaria, ba se ke ba a dira selo.


text:
Josia o tlošitše le nywako ka moka ya meboto e bego e le Samaria, e bego e agilwe ke dikgoši tša Isiraele ba rumola Morena ka yona; yona a e dira tše a di dirilego Bethele.


text:
Baperisita ka moka ba meboto ya gona a ba hlabela godimo ga dialetare tšeo, a fišeletša mašapo a bona go tšona; ya ba gona a boelago Jerusalema.


text:
Kgoši ya bea molao wa setšhaba ka moka ya re: Direlang Morena Modimo wa lena Paseka ka mo go ngwadilwego pukung ya kgwerano!


text:
Gomme Paseka e bjalo e be e sešo ya dirwa go tloga mehleng ya Baahlodi ba go ahlolela Isiraele, le mehleng yohle ya dikgoši tša Juda,


text:
gwa ba gwa tla ngwaga woo wa lesome le metšo e seswai wa kgoši Josia; ya ba gona ba o dirilego motseng wa Jerusalema.


text:
Le gona Josia a fediša ba malopo, le dinoge, le medimo ya malapeng, le medimo ya diswantšho, le makgapha ka moka a a hweditšwego mo nageng ya Juda le motseng wa Jerusalema, gore go tle mantšu a molao a a ngwadilwego pukung ye Hilikia a e hweditšego Ngwakong wa Morena.


text:
Go be go sešo gwa ka go e-ba le kgoši e swanago le yena a boetšego go Morena ka pelo ya gagwe ka moka, le ka moya wa gagwe ka moka, le ka matla a gagwe ka moka, a dira ka molao wa Moše ka moka; le gona ga gwa ka gwa tla gwa tsoga e nngwe kgoši e swanago le yena.


text:
Le ge go le bjalo Modimo ga a ka a goma bogaleng bja gagwe bjo bogolo, bjo bo bego bo tukela Juda ka baka la maborumolang ao Manase a mo rumotšego ka ona.


text:
Morena a re: Juda le yena ke tlo mo široša pele gaka bjalo ka ge ke širošitše Isiraele; motse wa Jerusalema wo ke o kgethilego ke tlo o lahla gotee le Ngwako wo ke o boletšego ka re: Ke mo leina laka le tlo go ba gona!


text:
Ge e le ditaba tše dingwe tša Josia, le tšohle tše a di dirilego, nna ga di a ngwalwa mo pukung ya ditaba tša kgale tša dikgoši tša Juda?


text:
Mehleng ya gagwe gwa rotoga Farao Neko kgoši ya Egipita a yo lwa le kgoši ya Asiria nokeng ya Forate. Kgoši Josia a tšwa a re ke gahlana nae; ya re ge Farao Neko a mmona, a mmolaya motseng wa Megido.


text:
Bahlanka ba gagwe ba mo rwala gona moo Megido a hwile, ba mo rwala ka koloi, ba mo iša Jerusalema, ba mmoloka lebitleng la gagwe. Batho ba naga yeo ba napa ba tšea Joahase morwa wa gagwe ba mmea kgoši legatong la gagwe.


text:
Joahase o be a na le nywaga e masome a mabedi a metšo e meraro ge a eba kgoši, a buša kgwedi tše tharo motseng wa Jerusalema. Leina la mmagwe e be e le Hamutala morwedi wa Jeremia wa Libina.


text:
Farao Neko o mo swere a mo tlema kwa Ribila nageng ya Hamathi, a mo amoga bogoši bja Jerusalema, a ntšhiša setšhaba seloba sa Talente tše lekgolo tša silifera, le Talente e tee ya gauta.


text:
Farao Neko a bea Eliakima morwa wa Josia a ba kgoši legatong la Josia tatagwe, a mo reela la Jojakima. Ge e le Joahse o tlogile nae a mo iša Egipita a hwela ntshe.


text:
Joyakima o neile Farao silifera yela le gauta yela, a ntšhiša naga ka mo go e lekanego, gore a ntšhe seloba se se bego se nyakiwa ke Farao; a ntšhiša motho e mongwe le e mongwe ka mo go mo lekanego; a tšea disilifera le digauta a di nea Farao Neko.


text:
Joyakima o be a na le nywaga e masome a mabedi le metšo e e mehlano ge a eba kgoši, a fetša nywaga e lesome le motšo o tee a le kgoši motseng wa Jerusalema. Leina la mmagwe e be e le Sebuda morwedi wa Pedaya wa Ruma.


text:
Lebakeng la gagwe go tlile Nebukadinetsara kgoši ya Babele; Joyakima a mo loba nywaga e meraro, ya ba gona a mo hlanogelago.


text:
Morena a roma dira tša Bakaladea, le tša Basiria, le tša Bamoaba, le tša Baamoni, a di roma go yo fediša Juda; gwa phethega tše Morena a di boletšego ka baporofeta bahlanka ba gagwe.


text:
Ka kgonthe di diregetše Juda ka taelo ya Morena, gore a ba široše pele ga sefahlogo sa gagwe ka baka la dibe tša Manase, le ka baka la tšohle tše di dirilwego ke kgoši yeo,


text:
le ka baka la madi a se nago molato a a tšholotšwego ke yena, ka mo a bilego a tladitše motse wa Jerusalema ka madi a se nago molato; ke ka baka leo Morena a sa kago a rata go ba lebalela.


text:
Ge e le ditaba tše dingwe tša Joyakima, le tšohle tše a di dirilego, naa ga di a ngwalwa mo pukung ya ditaba tša kgale tša dikgoši tša Juda?


text:
Kgoši ya Egipita ga ya ka ya hlwa e rotoga e etšwa kua nageng ya yona, ka gobane kgoši ya Babele e be e thopile tšohle tše e bego e le tša kgoši ya Egipita go tloga ka nokeng ya Egipita go fihla ka noka ya Forate.


text:
Yoyakini o be a na le nywaga e lesome le metšo e seswai ge a thoma go buša, a buša kgwedi tše tharo a le Jerusalema. Leina la mmagwe e be e le Nehusitha morwedi wa Elinathane wa Jerusalema.


text:
Mehleng yeo gwa tšwelela bahlanka ba Nebukadinetsara kgoši ya Babele, ba tla Jerusalema, motse wa rakelelwa.


text:
Nebukadinetsara kgoši ya Babele a tla go lwa le motse wo ge bahlanka ba gagwe ba šetše ba o rakeletše.


text:
Joyakini kgoši ya Juda a tšwela go kgoši ya Babele, a ya a na le mmagwe, le bahlanka ba gagwe, le bakgoma ba gagwe, le balaki ba ngwako wa gagwe. Kgoši ya Babele ya mo tlema; e be e le ka ngwaga wa seswai wa pušo ya gagwe.


text:
Ya tšea le mahumo ka moka a Ngwako wa Morena, le mahumo a mošate, ya rebola dilo ka moka tše di bego di dirilwe ke Salomo kgoši ya Isiraele mo Ntlongkgethwa ya Jerusalema; gwa direga se Morena a se boletšego.


text:
Ba Jerusalema ka moka ba išwa bothopša, le bakgoma ka moka, le bahlabani ka moka; e be e le dikete tše lesome tša mathopša. A thopa le babetli ba dikwata, le barudi ka moka; a se ke a tlogela motho, ge e se bahumanegi, batho ba naga fela.


text:
Joyakini o mo išitše bothopša kua Babele, le mmago kgoši, le basadi ba kgoši, le balaki ba ngwako wa kgoši, le bakgoma ba naga, a tloga nabo Jerusalema, a ba iša bothopša kua Babele.


text:
Le banna ka moka ba bahlabani ba dikete tše di šupago, le babetli le barudi ba sekete setee; le banna ka moka ba ba swarago lerumo, kgoši ya Babele e ba išitše Babele bothopša.


text:
Gomme kgoši ya Babele ya bea Mathanya maloma Joyakini a ba kgoši legatong la gagwe; a fetola leina la gagwe a mo rea la Tsedekia.


text:
Tsedekia o be a na le nywaga e masome a mabedi a motšo o tee ge a eba kgoši, a fetša nywaga e lesome le motšo o tee e le kgoši motseng wa Jerusalema. Leina la mmagwe e be e le Hamutala morwedi wa Jeremia wa Libina.


text:
Ka kgonthe dilo tše di diregetše Jerusalema le Juda ka ge Morena a ba befeletšwe, a ba a ba raka ba tloga pele ga gagwe.


text:
Ka tšatši la lesome la kgwedi ya lesome ya ngwaga wa senyane wa pušo ya Tsedekia gwa tla Nebukadinetsara kgoši ya Babele ka madira a gagwe ka moka, a lwa le motse wa Jerusalema, ba o dulela, ba o rakelela ka dibo tše ba di agilego.


text:
Ka la senyane la kgwedi ya bone, ge tlala e šetše e godile, go sa hlwe go le bogobe setšhabeng go batho ba naga yeo,


text:
motse wa tsenwa ke manaba; bahlabani ka moka bošego bjoo ba tšhaba ka kgoro ya mo gare ga merako e mebedi e šikago le tšhemo ya kgoši. Bakaladea ge ba wela motse thoko tšohle, kgoši ya tšea ka tsela e yago molaleng.


text:
Bakaladea ba e hlomarela, ba e swara molaleng wa Jeriko, madira a yona ka moka a šwalalane a e tlogetše.


text:
Ba swara kgoši, ba tla nayo ba e iša go kgoši ya Babele kua motseng wa Ribila; ba mo sekiša gona moo.


text:
Ba bolaya bana ba Tsedekia yena a lebeletše, ba tsebo mo gonya mahlo, ba mo tlema ka diketane tše pedi tša mphiri, mme a išwa Babele.


text:
Ka la go šupa la kgwedi ya bohlano ya ngwaga woo wa lesome le metšo e senyane wa pušo ya Nebukadinetsara kgoši ya Babele gwa rotoga Nebusaradani molaodi wa dikala mohlanka wa kgoši ya Babele, a tla Jerusalema.


text:
A tšhuma Ngwako wa Morena, le ngwako wa kgoši, le nywako ka moka ya Jerusalema; nywako yohle e megolo a e tšhuma ka mollo.


text:
Gomme dira ka moka tša Bakaladea tše di bego di na le molaodi eo wa dikala, tša phušola merako ya Jerusalema thoko tše go fela.


text:
Mašalela a a bego a šetše motseng, le ba ba bego ba thobile ba ikgafela kgoši ya Babele, le mašalela a setšhaba, Nebusaradani o ba išitše bothopša.


text:
Dikokwane tšela tša mphiri tša Ngwakong wa Morena, le dikoloinyana tša dinkgo tša meetse, le mogopo o mogolo wola wa mphiri o bego o le Ngwakong wa Morena, Bakaladea ba di phumakile; mphiri wa tšona ba o iša Babele.


text:
Le dibjana, le digo, le mefaka, le meruswana ya diorelo, le thoto ka moka ya mphiri e bego e le ya go dira mo Ngwakong wa Morena, ba di tšere.


text:
Molaodi wa dikala a tšea le meruswi ya magala, le meruswi ya go foka, ka moka tše e bego e le tša gauta le tša silifera.


text:
Ge e le dikokwane tšela tše pedi, le mogopo o mogolo, le dikoloinyana tša dinkgo tša meetse, tše Salomo a di diretšego Ngwako wa Morena, mphiri wa dilo tšeo ka moka e be e le o montši o sa kago wa elwa.


text:
Kokwane e tee ya tšona e be e na le meelo e lesome le metšo e selelago, e na le hlogo ya mphiri godimo ga yona, ye e bego e na le meelo e meraro e eya godimo, le mologo wola wa marapa o bego o tatetše hlogo ya kokwane, ka moka e be e le mphiri. Le kokwane yela ya bobedi e be e le bjalo, e na le mologo wa yona.


text:
Molaodi wa dikala a swara Seraya moperisita e mogolo, le Tsefanya moperisita wa bobedi, le baleti ba mojako ba bararo.


text:
Mo motseng a swara molaodi wa bahlabani, le bakgoma ba bahlano ba mošate ba a ba hweditšego motseng, le mongwadi wa molaodi wa dira e bego e le yena moepi wa dira tša setšhaba sa naga, le banna ba masome a selelago ba setšhaba sa naga ba ba bego ba le mo motseng.


text:
Banna ba, Nebusaradani molaodi wa dikala o ba swere a ba iša go kgoši ya Babele kua motseng wa Ribila.


text:
Kgoši ya Babele ya ba hlaba ya ba bolaya gona moo Ribila motseng wa naga ya Hamathi; ya ba gona go thopša ga Bajuda, ba tloga nageng ya gabo.


text:
Ge e le mašalela a nageng ya Juda, ao Nebukadinetsara kgoši ya Babele a bego a a šadišitše, o a beetše Gedalia morwa wa Ahikama morwa wa Safane, a ba mokgoma wa bona.


text:
Ya na ya re ge balaodi bohle ba dira gotee le banna ba bona, ge ba ekwa gobane kgoši ya Babele o beile Gedalia, ba tla go yena Gedalia motseng wa Mitsipa. E be e le Isimaele morwa wa Nethanya, le Johanana morwa wa Karea, le Seraya morwa wa Thanumethe wa Nethofa, le Jaasanya morwa wa monna e mongwe wa Maaka; ba tla le banna ba bona.


text:
Bona le banna ba bona Gedalia o bile o ba enetše a re: Le se ke la boifa bahlanka ba Bakaladea; dulang mo nageng ye le le balata ba kgoši ya Babele; ke mo le tlogo phela gabotse.


text:
Fela, ka kgwedi ya go šupa, Isimaele morwa wa Nethanya morwa Elisama wa moloko wa kgoši, a tla a na le banna ba lesome, ba bolaya Gedalia le Bajuda le Bakaladea ba ba bego ba na nae motseng wa Mitsipa.


text:
Ke mo batho ka moka, ba banyane le ba bagolo, le balaodi ba dira, ba falaletšego Egipita gobane ba boifa Bakaladea.


text:
Ka ngwaga wa masome a mararo a metšo e šupago ya ge Joyakini kgoši ya Juda a išitšwe bothopša, ka tšatši la masome a mabedi a metšo a šupago la kgwedi ya lesome le metšo e mebedi, Efila-Merodaka kgoši ya Babele o ntšhitše Joyakini kgoši ya Juda kgolegong; e be e le ka ngwaga wa pele wa pušo ya gagwe.


text:
A bolela le yena ka botho, a mo dudiša sedulong sa pele mo go magoši a bego a na nae motseng wa Babele.


text:
Kgoši ya mo nea dipabalelo tša ka mehla tša tšatši le lengwe le le lengwe ka mehla yohle a sa phela.


text:
Bana ba Kushe ke Seba, le Hafila, le Sabetha, le Raema, le Sabetheka. Bana ba Raema ke Seba le Dedane.


text:
Hebere o belegetšwe barwa ba babedi; leina la wa pele ke Pelege, ka gobane lebakeng la gagwe lefase le be le arolwa; leina la wa bobedi e be e le Jokotane.


text:
Bana ba Ketura mosadi wa Aborahama šeba: o belege Simirama, le Jokosane, le Medane, le Midiane, le Josibaka, le Sua. Bana ba Jokosane ke Seba le Dedane.


text:
Bana ba Sobala ke Aliane, le Manahathe, le Ebala, le Sefi, le Othama; Barwa ba Tsibeone ke Aya le Ana.


text:
Dikgoši tše di bušitšego lefaseng la Edomo mehleng ya ge Isiraele a sešo a bušwa ke dikgoši, šedi: Ke Bela morwa wa Beoro; leina la motse wa gagwe ke Dinihaba.


text:
Husama ge a ehwa, legatong la gagwe gwa buša Hadada morwa wa Bedada. Ke yena a fentšego Bamidiane lešokeng la Moaba. Motse wa gagwe e be le Afitha.


text:
Baali-Hahana ge a ehwa, legatong la gagwe gwa buša Hadada. Leina la motse wa gagwe e be e le Pagi. Leina la mosadi wa gagwe e be e le Mehetabiele morwedi wa Materedi morwedi wa Mesahaba.


text:
Hadada ge a ehwa, gwa buša bakgoma ba Edomo: Mokgoma wa Thimina, le mokgoma wa Aliya, le mokgoma wa Jethethe,


text:
Bana ba Juda ke Ere, le Onane, le Sela; ba bararo ba ba mmelegetšwe ke Sua mosadi yola wa Mokanana. Ge e le Ere morwa wa ntlha wa Juda, Morena o bone e le yo mobe, a mmolaya.


text:
bana ba Karami ke Akane; ke yola a kilego a hlolela Baisiraele kotsi ka go tšea tše di bego di gafilwe moka.


text:
Dikgaetšedi tša bona ke Tseruya le Abigaile. Bana ba Tseruya ke Abisai, le Joaba, le Asahele, ba bararo bao.


text:
Kalebe morwa wa Hetsome o belegetšwe bana ke Asuba mosadi wa gagwe, le ke Jeriothe. Bana ba bona šeba: ke Jesere, le Sobaba, le Aridone.


text:
Ka morago Hetsirone o tsene go morwedi wa Makiri tatago Gileada, a mo tšea a na le nywaga e masome a selelago; yena eo a mmelegela Seguba.


text:
Seguba o tswetše Jairi; yena; e o be a na le metse e masome a mabedi a metšo e meraro nageng ya Gileada.


text:
Bagesuri le Ba-Siria ba ba amogile metsana ya Jairi, le Kenathe le metsana ya gona; e be e le metse e masome a selelago. Ka moka e be le ya bana ba Makiri tatago Gileada.


text:
Mehleng ya ge Hetsirome a hwetše motseng wa Kalebe-Efuratha, Abia mosadi wa Hetsirone o mmelegetše Asuhuru tatago Thekoa.


text:
Bana ba Jeramiele morwa wa ntlha wa Hetsirone, ke Rama wa ntlha, le Buna, le Orene, le Otsema, le Ahia.


text:
Sesane o be a se na barwa, ge e se barwedi fela. O be a na le mohlanka wa Moegipita, leina la gagwe e be e le Jaraha.


text:
Bana ba Kalebe monnago Jeramiele ke Mesa, wa ntlha, -- ke yena tatago Sifi, -- le bana ba Maresa tatago Heburone.


text:
a belega le Saafe tatago Mademana, le Sefa tatago Makabena, le tatago Gibea. Morwedi wa Kalebe e be e le Akisa.


text:
Meloko ya ba Kireathe-Jearima ke boJithiri, le boPuti, le ba Sumathi, le ba Misirai. Go bona go tšwile ba Tsorea le ba Esithaolo.


text:
Bana ba Salama ke ba Betlehema, le ba Netofa, le ba Atarothe, le ba BetheJoaba, le seripa sa ba Manathi le Tsorai.


text:
Ge e le meloko ya bamangwalo ba ba bego ba agile Jabese, e lego ba Thirea le ba Simea le ba Suka, bona ke Bakeni, ba ba tšwilego go Hamathi tatago leloko la Rekaba.


text:
Bana ba Dafida ba ba tswaletšwego motseng wa Heburone ke Amoni, wa ntlha, wa Ahinoama wa Jeseriele; wa bobedi ke Daniele wa Abigaile wa Karamele;


text:
wa boraro ke Abesalomo wa Maaka morwedi wa Thalamai kgoši ya Gesuri; wa bone ke Adonia morwa wa Hagithi;


text:
Ba ba selelago ba ba tswaletšwe motseng wa Heburone, gobane Dafida o feditše nywaga e šupago le kgwedi tše di selelago e le kgoši gona moo, a tsebo buša a le Jerusalema, gwa ba gwa fela nywaga e masome a mararo a metšo e meraro.


text:
Ba ba tswaletšwego Jerusalema ke Simea, le Sobaba, le Nathane, le Salomo; ba bane bao ba belegwe ke Bathe-Seba morwedi wa Amiele.


text:
ka moka ke barwa ba Dafida, go sa balwe bana ba basadi ba direthe. Thamara e be e le kgaetšedi ya bona.


text:
Morwa wa Salomo ke Rehabeama; morwa wa gagwe ke Abia; morwa wa gagwe ke Asa; morwa wa gagwe ke Josafate;


text:
morwa wa gagwe ke Johanana wa ntlha, wa bobedi ke Joyakima, wa boraro ke Tsedekia, wa bone ke Salume.


text:
Barwa ba Pedaya ke Serubabele, le Simei. Barwa ba Serubabele ke Mesulama, le Hananya, le Selomitha kgaetšedi ya bona,


text:
Barwa ba Hananya ke Pelatya, le Jesaya, le barwa ba Refaya, le barwa ba Arinana, le barwa ba Obadya, le barwa ba Sekanya.


text:
Barwa ba Sekanya ke Semaya, ba Semaya ke Hatusi, le Jagaele, le Baria, le Neria, le Safate; ba a selela.


text:
Barwa ba Elioenai ke Hodaya, le Eliasiba, le Pelaya, le Akubi, le Johanana, le Delaya, le Anani; ke ba ba šupago.


text:
Reaya morwa wa Sobala o tswetše Johate; Johate a tswala Ahumai le Lahadi. Ke yona meloko ya ba Tsorea.


text:
Penuele ke tatago Gedoro; Esere ke tatago Husa. Bona ke bana ba Huri wa ntlha wa Efuratha tatago ba Betlehema.


text:
Jabese e be e le yena a godišwago mo go bana babo; mmagwe o mo reetše la Jabese ka ge a itše: Ke mmelege ka bohloko.


text:
Jabese o be a rapela Modimo wa Isiraele a re: Hle nkatle wa go atla; o katološe naga ya ka; seatla sa gago ge se ka ba le nna, se mphemela kotsi, e se nthokofatše! Gomme Modimo a mo tlišetša tše a bego a di kgopela.


text:
Meonothai o tswetše Ofura; Seraya o tswetše Joaba tatago ba moedi wa babetli; ka kgonthe e be e le babetli.


text:
Bana ba Esera ke Jethere, le Meredi, le Efere, le Jaloni. Bana ba Bithia morwedi wa Farao e a bego a tšerwe ke Meredi, ke Miryama, le Samai, le Jisiba tatago Esithemoa.


text:
Mosadi wa gagwe wa Mojuda a belega Jeredi tatago Gedoro, le Hebere tatago Soko, le Jekuthiele tatago Sanoa.


text:
Bana ba Simone ke Amoni, le Rina, le Benihanana, le Thilone. Bana ba Kisei ke Sohebe, le Beni-Sohethe.


text:
Bana ba Sela morwa wa Juda ke Ere tatago Leka, le Laeda tatago Maresa, le moloko wa balogi ba leokodi ba ga Asibea,


text:
le Jokima, le banna ba Koseba, le Joase, le Sarafa, ba ba bego ba guša Moaba le Jasubi-Lehema. Taba tšeo ke tša bogologolo.


text:
E be e le bona babopi ba dibjana ba ba bego ba agile Netaima le Gedera; ba be ba dutše moo le kgoši ya gona, ba e hlankela.


text:
Simei o be a na le barwa ba lesome le metšo e selelago le barwedi ba ba selelago. Ge e le ba gabo ba be ba se na bana ba bantši, moloko wa gabo wa se ke wa ata bjalo ka wa Juda.


text:
le kua Bethe-Marakabothe, le Hasara-Susima, le Bethe-Birei, le Searima. E be e le yona metse ya bona go fihla ge Dafida a eba kgoši.


text:
le metsana ya bona ka moka e bego e dikologile metse yeo ya goma ka Baali. Ba be ba dutše moo; ba be ba na le moeno wa moloko wa bona.


text:
Ba ba bolelwago fa ka maina e be e le bakgoma dileteng tša bona; gomme ba moloko wa bona ba be ba atile e le ba bantši.


text:
Ba hwetša mafulo a a nonnego a mabotse, le naga ye e ahlamilego thoko tšohle, e letše e robetše boroko, ka gobane kgale e be e dutšwe ke Bahama.


text:
Ba maina a bona a ngwadilwego fa, ba tlile mehleng ya Hiskia kgoši ya Juda, ba hula metse ya gona, le ya Bameuni ba ba ba hweditšego ntshe, ba ba dira segafiwamoka, le mehleng yeno go sa le bjalo; ba dula madulong a bona, ka gobane go be go na le mafulo a dinku.


text:
Ba bangwe ba bana ba Simeone ba kile ba tšwa e le banna ba makgolo a mahlano, ba tla dithabeng tša Seire ba etilwe pele ke Pelatya, le Nearia, le Refaya, le Usiele, barwa ba Jisei,


text:
Bana ba Rubeni morwa wa ntlha wa Isiraele -- gobane e be e le yena wa pele; fela, o gobošitše malao a tatagwe, mme bogolwane bja gagwe bja newa barwa ba Josefa morwa wa Isiraele, le ge mo tokologanyong ya moloko a sa ka a fiwa bogolwane;


text:
gobane e a bego a feta bana babo ka moka e be e le Juda; go yena gwa tšwa kgoši ya bona. Bogolwane bjona e be e le bja Josefa.


text:
morwa wa gagwe ke Beera; ke yola wa go išwa bothopša ke Thigilathe-Pilesere kgoši ya Siria; gomme yena e be e le mokgoma wa ba ga Rubeni.


text:
Bana babo ka mo ba bego ba balwa melokong ya bona, le ka mo ba bego ba hlatlamana matswalong, mogolo wa bona e be e le Jehiele, gwa tla Sakaria,


text:
le Bela morwa wa Asasi morwa wa Sema morwa wa Joele. Yena o be a agile kua Aroere go goma ka Nebo le ka Baali-Meone.


text:
O be a agile go fihla lešokeng le le thomago nokeng ya Forate, gobane mehlape ya bona e be e le e mentši nageng ya Gileada.


text:
Mehleng ya Saulo ba kile ba lwa le Bahagari, ba ba bolaya ba dula metseng ya bona thoko yeo ya bohlabela nageng ka moka ya Gileada.


text:
Mokgoma wa bona e be e le Joele; wa bobedi wa bona e be e le Safama, le Jaenai, le Safate gona kua Basani.


text:
Bana babo bona ba meloko ya bona e be e le Mikaele, le Mesulama, le Seba, le Jorai, le Jakane, le Sia, le Ebere; ke ba ba šupago.


text:
Ke bona barwa ba Abihaili morwa wa Huri morwa wa Jaroa morwa wa Gileada morwa wa Mikaele morwa wa Jesisai morwa wa Jado morwa wa Busi.


text:
Ba be ba agile Gileada le Basani le metsaneng ya ntshe, le ya mabaleng ka moka a Sarona mo a fihlago ntshe.


text:
Bana ba Rubeni le ba Gada, le ba seripa sa leloko la Manase, ge go balwa banna ba bagale, ba ba swarago kotse le lerumo, ba kgona go hlabana, e be e le ba dikete tše masome a mane a metšo e mene le makgolo a šupago a nago le masome a selelago ba ba tšwago dira.


text:
ba ba fenya; Bahagari ba gafelwa diatleng tša bona le bao ba bego ba ema nabo; ka gobane ba le tlhabanong, ba hlabetše Modimo mokgoši, a ba kwa ka ge ba mmotile;


text:
ba thopa dikgomo tša bona; ba thopa dikamela tše dikete tše masome a mahlano, le dihuswana tše dikete tše makgolo a mabedi a nago le masome a mahlano a dikete, le dipokolo tše dikete tše pedi, le batho ba dikete tše lekgolo ba mathopša;


text:
gobane ntweng yeo go bolailwe ba bantši, ka ge ntwa e be e etšwa go Modimo. Gomme madulong ao a bona ba dula go fihla ge ba išwa bothopša.


text:
Ba seripa sa leloko la Manase ba be ba agile nageng yeo go tloga Basani go fihla Baali-Heremone le Senire, le thabeng ya Heremone, e le ba bantši.


text:
Bakgoma ba dilete tša bona šeba; Ke Efere, le Jisei, le Eliele, le Asiriele, le Jeremia, le Hodafya, le Jadiele, banna ba bagale le ba maatla, banna ba ba bego ba tumile, bakgoma ba dilete tša bona.


text:
Fela, ba hlanogetše Modimo wa bona, ba latela medimo ya ditšhaba tšeo Modimo a di fedišitšego ge ba fihla.


text:
Modimo a ba a hlohletša pelo ya Phule kgoši ya Asiria, le pelo ya Thigilathe-Pilesere kgoši ya Asiria, a ba iša bothopša, bona Barubeni le Bagada le seripa sa leloko la Bamanase, a ba iša Hala le Haboro nokeng ya kua Gosana; le lehono ba sa ile.


text:
Bana ba Amorama ke Arone, le Moshe, le Miryama; bana ba Arone ke Nadaba, le Abihu, le Eleasara, le Ithamara.


text:
Johanana a tswala Asaria; ke yo e bego e le moperisita Ngwakong o agilwego ke Salomo motseng wa Jerusalema.


text:
Jotsadaka ke yena a išitšwego bothopša mohla Morena a išitšego Juda le Jerusalema bothopša ka Nebukadinetsara.


text:
morwa wa gagwe ke Thahathe; morwa wa gagwe ke Uriele; morwa wa gagwe ke Usia; morwa wa gagwe ke Saulo.


text:
Ke bona ba Dafida a ba beetšego go opela Ngwakong wa Morena lebakeng la ge polokelo e tlile go dula ntshe.


text:
Ba direla Morena ka go opela ba le pele ga Ntlokgethwa, Salomo a ba a aga Ngwako wa Morena motseng wa Jerusalema; mo tirelong ya bona ba be ba ema ka tokologano ya bona.


text:
Ba ba bego ba beilwe le bana ba bona šeba: Wa leloko la Kahathe ke Hemane mohlabeledi morwa wa Joele, morwa wa Samuele,


text:
Ka go la ntsogošo go be go ema barwa ba Merari ba na le Ethane, morwa wa Kisi, morwa wa Abadi, morwa wa Maluki,


text:
Arone le barwa ba gagwe e be e le ba go tšhuma dihlabelo aletareng, le go tšhuma aletareng ya diorelo, le go dira mediro ka moka ya sekgethwa-kgethwa, gore ba direle Isiraele poelanyo ka gohle ka mo Moshe mohlanka wa Modimo a ba laetšego ka gona.


text:
Madulo a bona dileteng tša ba gabo le dinageng tša bona šea: Go barwa ba Arone tengwa la pele e be e le la Kahathe.


text:
Barwa ba Arone ba neilwe metse ya khunologo, e lego wa Heburone, le wa Libina, le metsana ya gona, le wa Jathira, le wa Esithemoa le metsana ya gona,


text:
Mo go Babenyamini ba filwe motse wa Gebere le metsana ya gona, le wa Alemethe le metsana ya gona. Metse ya bona ka moka ka meloko ya bona e be e le e lesome le metšo e meraro.


text:
Bana ba bangwe ba Kahathe ba neilwe metse e lesome mo nageng ya Efuraimi le ya Dani le ya seripa sa ba leloko la Manase. Ba diretšwe matengwa ge ba newa metse yeo e lekanego ba meloko ya bona.


text:
Bana ba Gerisome ka meloko ya bona ba neilwe metse e lesome la metšo e meraro mo go ba Isashara, le go ba Asere, le go ba Nafutali, le go ba Manase ba kua Basani.


text:
Bana ba Merari ka meloko ya bona ba neilwe metse e lesome le metšo e mebedi mo go Barubeni, le go Bagada, le go Basebulone. Ba e bone ka go dira matengwa.


text:
Ba ba hlaoletše metse yeo ka matengwa mo go Bajuda, le go Basimeone, le go Babenyamini, ba e bitša ka maina a yona.


text:
Metse ya khunologo, ba neilwe wa Sikeme le metsana ya gona ya dithabeng tša Efuraimi; le wa Gesere le metsana ya gona;


text:
Mo go ba seripa sa leloko la Ba-Manase ba neilwe wa Anere le metsana ya gona; le wa Bileama le metsana ya gona; ya ba yona metse ya ba bangwe bao ba moloko wa Kahathe.


text:
Bana ba Gerisome ka moloko wa bona ba neilwe metse mo go ba seripa sa moloko wa Bamanase; ke wa Golane mo nageng ya Basani le metsana ya gona; le wa Asitharothe le metsana ya gona.


text:
Mo go Banafutali ba neilwe wa Kedese wa Galilea le metsana ya gona; le wa Hamona le metsana ya gona; le wa Kireathaima le metsana ya gona.


text:
Barwa ba Merari ba ba šetšego ba neilwe wa Rimono le metsana ya gona, le wa Thabora le metsana ya gona mo go Basebulone.


text:
Ka mošola wa Jorodane mo go lebanego le motse wa Jeriko, ka thoko ya bohlabela bja noka ya Jorodane mo go Barubeni, ba neilwe wa Betsere wa lešokeng le metsana ya gona, le wa Jatsa le metsana ya gona,


text:
Mo go Bagada ba neilwe wa Ramothe wa Gileada le metsana ya gona, le wa Mahanaime le metsana ya gona,


text:
Bana ba Thola ke Usi, le Refaya, le Jeriele, le Jabemai, le Jibisama le Samuele; ke bona bakgoma ba dilete. Ba ga Thola e be e le bagale, ba dinatla mo go ba gabo. Palo ya bona mehleng ya Dafida e be e le ba dikete tše masome a mabedi le metšo e mebedi le makgolo a selelago.


text:
Barwa ba Usi ke Jisiraya; barwa ba Jisiraya ke Mikaele, le Obadya, le Joele, le Jisia, ba bahlano ba ka moka e be e le bakgoma.


text:
Mo go bona dikgao tša dira di be di eya ka meloko ya bona le ka dilete tša bona; e be e le ba dikete tše masome a mararo le metšo e selelago, gobane ba be ba na le basadi le bana ba bantši.


text:
Bana ba bobona mo melokong ya Isashara e be e le banna ba bagale, ba dinatla; e be e le ba dikete tše masome a seswai le metšo e šupago, ba ngwadilwe ka moka.


text:
Bana ba Bela ke Etsibone, le Usi, le Usiele, le Jerimothe, le Iri; ke ba bahlano. E be e le banna ba bagale; ba ngwadilwe tokologanyong ya meloko ya bona, ba tšwa dikete tše masome a mabedi le metšo e mebedi le masome a mararo a metšo e mene.


text:
Bana ba Bekere ke Semira, le Joase, le Eliesere, le Elioenai, le Omiri, le Jeremothe, le Abia, le Anathothe, le Alamethe; ka moka ba e be e le bana ba Bekere.


text:
Mo tokologanyong ya meloko ya bona ba ngwadilwe e le bakgoma ba dilete tša gabo, banna ba bagale, ba tšwile dikete tše masome a mabedi, le makgolo a mabedi.


text:
Bana ba Jediaele ke Bilihana; bana ba Bilihana ke Jerusi, le Benyamini, le Ehudi, le Kenaana, le Sethana, le Tarasisi, le Ahisahara.


text:
Ka moka ke bana ba Jediaele, bakgoma ba dilete tša gabo, banna ba bagale; e be e le ba dikete tše lesome la metšo e šupago le makgolo a mabedi ge ba etšwa dira.


text:
Bana ba Manase e be e le Asiriele, e a belegwego ke mosadi wa gagwe wa Siria, a belega le Makiri le Gileada.


text:
Makiri o tšere mosadi wa ga Hupima le Supima; leina la kgaetšedi ya gagwe e be e le Maaka; leina la monnagwe e be e le Tselofagadi. Tselofagadi o be a na le barwedi fela.


text:
Maaka mosadi wa Makiri o belege morwa a mo reela leina la Perese; leina la ngwanabo e be e le Serese; barwa ba gagwe e be e le Ulama le Rakema.


text:
Bana ba Efuraimi ke Suthela; wa gagwe ke Beredi; morwa gagwe ke Thahathe; morwa wa gagwe ke Eleada; morwa wa gagwe ke Thahathe;


text:
morwa wa gagwe ke Sabadi; morwa wa gagwe ke Suthela; morwa wa gagwe ke Esere; morwa wa gagwe ke Eladi. Bona ba bolailwe ke banna ba Gati, ba e bego e le beng ba naga yeo, mme ba tlile go thopa dikgomo tša bona.


text:
A tsena go mosadi wa gagwe, a ima a belega morwa, a mo reela leina la Beria, ka gobane mo lapeng la gagwe ba be ba wetšwe ke kotsi yeo.


text:
Morwedi wa gagwe e be e le Seera; yena o agile Bethe-Horoni wa ka tlase, le Bethe-Horoni wa ka tletlolo, le Useni-Seera.


text:
Ga gabobona mo ba dulago e be e le Bethele le metsana ya gona; ka thoko ya bohlabela e be e le Naarane, ka thoko ya bodikela e be e le Gesere le metsana ya gona go fihla Gasa le metsaneng ya gona.


text:
Ba be ba bapetše le ba gaManase mo Bethe-Seana le metsaneng ya gona, le Taanake le metsaneng ya gona, le Megido le metsaneng ya gona le Doro le metsaneng ya gona. Ke mo go bego go dutše bana ba Josefa morwa wa Isiraele.


text:
Bona ka moka e be e le bana ba Asere, e le bakgoma ba dilete tša gabobona, banna ba ba hlaotšwego, balaodi ba dikgošana; ba be ba ngwadilwe mo tokologanyong ya madira a go hlabana; palo ya bona e be e le banna ba dikete tše masome a mabedi a metšo e selelago.


text:
Bana ba Ehudi šeba, ba e bego e le bakgoma ba dilete tša gabo ba Geba, ba ba bego ba khudušeditšwe kua Manahathe,


text:
Beria le Sema e be e le bona bakgoma ba dilete tša gabobona; ba agile Ayaloni; ke bona ba ba rakilego beng ba motse wa Gathe.


text:
Ke bona ba e bego e le bakgoma ba dilete tša gabobona, ba go ya ka matswalo a bona; gomme ba be ba agile Jerusalema.


text:
Mikilothe o tswetše Simea; le bona ba be ba agile mo ba bego ba batagane le bana babobona motseng wa Jerusalema.


text:
Nere o tswetše Kisi; Kisi o tswetše Saulo; Saulo a tswala Jonathane, le Malakisua, le Abinadaba, le Esibaali.


text:
Ahasi o tswetše Jehoada; Jehoada a tswala Alemethe, le Asimafethe, le Simiri; Simiri a tswala Motsa;


text:
Atsele o be a na le barwa ba ba selelago; maina a bona šea: Ke Asirikama, le Bokuru, le Jisimaele, le Searia, le Obadya, le Hanana. Ka moka ke barwa ba Atsele.


text:
Bana ba Ulama e be e le banna ba bagale, bangangi ba bora; ba be ba na le bana ba bantši, e be e le ba lekgolo le masome a mahlano. Ka moka ga bona ke Babenyamini.


text:
Baisiraele ka moka ba be ba ngwadilwe lengwalong la meloko ya bona; ke bona ba ba ngwadilwego pukung ya dikgoši tša Isiraele. Bajuda ba išitšwe bothopša kua Babele ka baka la bohlanogi bja bona.


text:
Bjale madulong a bona le metseng ya bona gwa tla ba ba bego ba agile nageng yeo kgale; e be e le Baisiraele, le baperisita, le Balefi, le bahlanka ba Ntlokgethwa.


text:
Motseng wa Jerusalema go be go agile ba bangwe ba Bajuda, le ba bangwe ba Babenyamini, le ba bangwe ba Baefuraimi le Bamanase.


text:
Ke Uthai morwa wa Amihudi morwa wa Omiri morwa wa Imiri morwa wa Bani wa bana ba Pheretse morwa wa Juda.


text:
Le ba bangwe ba ga Serage; e be e le Jehuele la bana babo ba makgolo a selelago le masome a senyane.


text:
Le Jibinea morwa wa Jerohama, le Ela morwa wa Usi morwa wa Makiri, le Mesulama morwa wa Sefatya morwa wa Reguele morwa wa Jibinea,


text:
le bana ba bobona ka meloko ya bona ba makgolo a senyane le masome a mahlano a metšo e selelago; banna ba ka moka e be e le bakgoma ba dilete tša ba gabobona.


text:
le Asaria morwa wa Hilikia morwa wa Mesulama morwa wa Tsadoko morwa wa Meryaothe morwa wa Ahitobo, moetapele Ngwakong wa Modimo,


text:
le Adaya morwa wa Jerohama morwa wa Pašuri morwa wa Malakia, le Mesai morwa wa Adiele morwa wa Jahasara morwa wa Mesulama morwa wa Mesilemithe morwa wa Imere,


text:
bana babobona ba bakgoma ba dilete ba sekete le makgolo a šupago le masome a selelago, banna ba ba hlalefetšego modiro wa go direla Modimo Ngwakong wa gagwe.


text:
le Obadya morwa wa Semaya morwa wa galala morwa wa Jeduthune, le Berekia morwa wa Asa morwa wa Elikana e a bego a agile metsaneng ya ba Netofa.


text:
Baleti ba dikgoro e be e le Salume, le Akubi, le Talamoni, le Ahimane, le bana ba bobona. Salume e be e le mokgoma wa bona.


text:
Le lehono e sa le yena a emago kgorong ya kgoši ka thoko ya bohlabela. Ke bona baletakgoro mo go Balefi.


text:
Le Salume morwa wa Kore morwa wa Abiasafa morwa wa Kora, le bana babo ba mo kgorong ya gabo. Bana ba Kora ba be ba beetšwe go leta mejako ya Ntlokgethwa, bjalo ka botatabo ba e bego e le baleti ba difero mo mešašeng ya Morena,


text:
Ka ge bona ba bego ba hlaoletšwe go ba baleti ba mojako e be e le ba makgolo a mabedi le lesome la metšo e mebedi. Ba be ba ngwadilwe ka go ya ka meloko le metse ya bona. Modiro wo ba be ba o gafetšwe ke Dafida le Samuele mmoni,


text:
gore bona le bana ba bona e be baleti ba dikgoro tša Ngwako wa Morena, ntlong yela ya mešašeng, ba e diše.


text:
Baleti ba ba be ba ema dithokong tše nne, e lego ya bohlabela, le ya bodikela, le ya leboa, le ya borwa.


text:
gobane baleti bao ba bane, ba e bego e le bona ba bagolo ba baleti ba dikgoro ba Balefi, ba be ba sa hlatlolwe; ba be ba beilwe gore ba hlapetše nywako ya dipolokelo mo Ngwakong wa Morena.


text:
Ba be ba lala moo ba hlapeditše Ngwako wa Modimo ka thoko tšohle, e le madišo a bona, ba bula ka mehla ka moswana.


text:
Ba bangwe ba bona e be e le ba go hlokomela dibjana tša tirelokgethwa, ba di boloke di badilwe, ba di ntšhe di badilwe.


text:
Ba bangwe e be e le ba go hlokomela thotokgethwa ka moka, le tše kgethwa tšohle, le maupi, le beine, le makhura.


text:
Ba bangwe ba Bakahathe ba be ba beilwe gore ba hlokomele dinkgwaponwa, ba di lokiše ka mehla ka Sabatha.


text:
Baopedi le bona e be e le bagolo ba melokong ya Balefi; ba be ba dula diphapošing ba se na modiro o mongwe, ba šetša modiro woo mosegare le bošego.


text:
Morwa wa gagwe wa ntlha e be e le Abedoni; ba bangwe ke Tsuri, le Kisi, le Baali, le Nere, le Nadaba,


text:
Mikilothe o tswetše Simeama; le bona ba be ba agile Jerusalema mo ba bego ba batagane le bana babo bona.


text:
Nere o tswetše Kisi, Kisi a tswala Saulo, Saulo a tswala Jonathane, le Malakisua, le Abinadaba, le Esibaali.


text:
Ahasi o tswetše Jaarea; Jaarea a tswala Alemelethe, le Asimafethe, le Simiri; Simiri a tswala Motsa.


text:
Atsele o be a na le barwa ba ba selelago; maina a bona šea: Ke Asirikama, le Bokuru, le Jisimaele, le Searia, le Obadya, le Hanana. Ke bona bana ba Atsele.


text:
Bafilisita ba kile ba lwa le Baisiraele. Bana ba Isiraele ba rakwa ke Bafilisita, ba fedišwa ba bolailwe dithabeng tša Giliboa.


text:
Bafilisita ba hlomara Saulo le barwa ba gagwe; ba bolaya Jonathane, le Abinadaba, le Malakisua, barwa ba Saulo.


text:
a botša morwadi wa marumo a gagwe a re: Swara tšhoša ya gago o ntlhabe, mašoboro ao a se tlo tla a nkgoboša. Morwadi wa dibetša a gana ka gobane a tšhogile ka kudu. Saulo a tšea tšhoša ya gagwe a ipolaya ka go ikwetša mo go yona.


text:
Batho ba Isiraele ka moka ba molaleng woo, ge ba bona ba fentšwe, le gore Saulo le barwa ba gagwe ba hwile, ba falala metseng ya bona ba tšhaba; mme Bafilisita ba tla ba dula go yona.


text:
Ka la ka moswana Bafilisita ba tla ba hlakola ba ba bolailwego, ba hwetša Saulo le barwa ba gagwe ba rapaletše gona moo dithabeng tša Giliboa.


text:
Ba mo hlakola, ba tšea hlogo ya gagwe le dibetša tša gagwe, ba di iša nageng ya Bafilisita thoko tšohle, gore taba ye e begwe go medimo ya bona ya diswantšho le go setšhaba.


text:
Dibetša tša Saulo ba di boloka mo ngwakong wa modimo wa bona; legata la hlogo ya gagwe ba le kokotela mo ngwakong wa Dagoni.


text:
ba tšwa, banna ka moka ba bahlabani, ba kuka setoto sa Saulo le ditoto tša barwa ba gagwe, ba di tliša Jabese, ba boloka mašapo a bona ka tlase ga mohlopi wa gona moo Jabese, ba fetša matšatši a šupago ba ikona dijo.


text:
Saulo o hwile a hlanogetše Morena, a ganne go hlokomela se Morena a se boletšego, a ba a nyaka senoge a botšiša sona,


text:
a se ke a botšiša Morena. Morena a mo lesa a hwa; bogoši a bo lesa bja fetela go Dafida morwa wa Isai.


text:
Baisiraele ka moka ba phuthegela go Dafida motseng wa Heburone, ba re: Hleng re selo setee le wena, re mašapo a gago, re nama ya gago.


text:
Go tloga bomaabane le bomaloba, mola Saulo e sa le kgoši ya Isiraele, ke wena o bego o ntšha dira o di goroše. Gomme Morena Modimo o go boditše a re: O tlo diša setšhaba sa ka sa Isiraele; a re: Ke wena o tlo ba ketapele ya setšhaba sa ka sa Isiraele.


text:
Le bagolo ka moka ba Isiraele ba tla go kgoši motseng wa Heburone. Dafida a dira kgwerano le bona gona moo Heburone pele ga Morena, ba mo tlotša ba mmea kgoši ya Isiraele ka mo Morena a bego a boletše ka Samuele.


text:
Dafida a tšwa a na le Baisiraele ka moka ba ya Jerusalema; ke wona motse wa Jebusi, mo go bego go agile Bajebusi beng ba naga yeo.


text:
Ba motse wa Jebusi ba be ba boditše Dafida ba re: O ka se ke wa tsena mo! Dafida a ba amoga sebo sa Tsione, ya ba Motse wa Dafida.


text:
Dafida o be a boletše a re: E a kago fenya Bajebusi ya ba wa mathomo, e tlo ba mokgoma le letona. Ke mo Joaba morwa wa Tseruya a nametšego pele, mme a ba mokgoma.


text:
Dafida a tsebo aga motse thoko tšohle go tloga Milo, a o agelela thoko tšohle; Joaba a o tsoša mo o bego o šaletše.


text:
Seba ba dithwadi tša bagale ba ba bego ba emela Dafida mmušong wa gagwe, ge ba mmea kgoši ya Isiraele ka moka, ka mo Morena a boletšego Isiraele ka gona.


text:
Palo ya bagale ba Dafida še: Ke Jasobeama morwa wa Hakimone letona la ba masome a mararo; ke yena a kilego a retha tšhoša a bolaya ba makgolo a mararo ka lebaka letee.


text:
Yena o be a na le Dafida kua Pasa-Damima, mola Bafilisita ba rapile ba tla go lwa ntshe. Go be go na le serapa sa leotša, mme batho ba be ba tšhaba Bafilisita;


text:
Ge e le ba bararo ba e bego e le dithwadi mo go ba masome a mararo, ba tlile go Dafida mola a le leswikeng, mphomeng wa Adulama. Mešaša ya Bafilisita e be e le moeding wa Refaima.


text:
Ke mo ba bararo bao ba hlagilego ka mo gare ga mešaša ya Bafilisita, ba ga meetse a sediba sa kgorong ya Betlehema, ba tla nao go Dafida. Fela, Dafida a gana go a nwa, a a tšhollela Morena,


text:
a re: A Modimo wa ka a nthibele go dira tše bjalo! Afa nka nwa madi a banna ba ba ba ilego ba lahlile bophelo bja bona? Ka gobane ba a tlišitše ba gafile bophelo bja bona. A gana go a nwa. Ke sona se se dirilwego ke bagale ba bararo bao.


text:
Thwadi ya bona ba bararo bao e be e le Abisai monnago Joaba; yena o kile a retha lerumo a bolaya ba makgolo a mararo, a retwa mo go ba bararo bao.


text:
Go ba bararo bao e be e le yena a retwago go fetiša ba babedi, a ba thwadi ya bona; fela o be a sa fihlele ba bararo bala ba pele.


text:
Benaya morwa wa Joyada morwa wa monna yo bogale wa tiro tše ntši, e be e le wa Kabatsiele. O kile a bolaya ditau tše pedi tše maatla kua Moaba; a ba a tsena a bolaya tau e le legageng mohla wola go nile leswela.


text:
Le gona o kile a bolaya monna wa Moegipita, monna e motelele ka kudu, wa leemo la meelo e mehlano. Moegipita yeo o be a swere lerumo la theko e lekanago le mpheng wa mogoma, a mo wela godimo yena a swere molamo fela; a ubula lerumo leo diatleng tša Moegipita, a mmolaya ka lona lerumo leo la gagwe.


text:
Yena o be a godišwa le go bala ba masome a mararo; le ge go le bjalo ga a fihlela ba bararo bala. Dafida o mmeile a ba molaodi wa dikala tša gagwe.


text:
le Adina morwa wa Sisa Morubeni e mongwe wa bakgoma ba Barubeni; o be a buša banna ba masome a mararo;


text:
Šeba ba go tla go Dafida mola a le motseng wa Tsikilaga, mola a sa iphihlela Saulo morwa wa Kisi; le bona e be e le ba bagale ba ba bego ba tlatša Dafida.


text:
E be e le ba go swara bora, ba ba bego ba betša ka seragamabje ka le letona le ka la ntsogošo, ba ba bego ba betša ka bora le ka mesebe; e be e le ba gabo Saulo ba Benyamini.


text:
Thwadi ya bona e be e le Abiesere le Joase barwa ba Semaa wa Gibea, le Jesiele le Pelete barwa ba Asimafethe, le Baraka, le Jesu wa Anathothe,


text:
le Jesimaya wa Gibeoni mogale mo go ba masome a mararo bala, a ba a ba thwadi ya bona, le Jeremia, le Jehasiele, le Johanana, le Josabadi wa Gedera,


text:
Mo go Bagada go tšwile banna ba bangwe ba tla go Dafida mola a le sebong sa kua lešokeng; e be e le bagale ba maatla, banna ba tlhabano, ba ba tsebago ntwa, ba swere kotse le marumo, ba difahlogo tša ditau, ba lebelo la kome thabeng.


text:
Ke bona ba leloko la Gada, balaodi ba dira; yo monyenyane wa bona o be a lekana le lekgolo, e mogolo wa bona a lekana le ba sekete.


text:
Ke bona ba ba kilego ba sela noka ya Jorodane ka kgwedi ya pele mohla e aparetše maboto mo go fela, ba raka bohle ba ba bego ba agile melaleng thoko ya bohlabela le ya bodikela.


text:
Dafida a tšwa a ema a lebana nabo, a ba rera a re: Ge e ka ba le tlile go nna ka šebešebe go ntlatša, gona re tlo ba batee ka dipelo. Fela, ge e ka ba le tlile go nkeka gore le nkgafele diatleng tša manaba a ka, etšwe go se bokgopo diatleng tša ka, gona go tlo bona Modimo wa botatawešo a le otla.


text:
Ke mo Amasia molaodi wa bona bao ba masome a mararo a tletšwego ke moya, a re: Re ba gago, wena Dafida! Re nago wena morwa wa Isai! Khutšo, -- khutšo a e be le wena; khutšo a e be le ba ba emago nago; gobane o lwelwa ke Modimo wa gago. Ke moka Dafida a ba amogela, a ba dira balaodi ba dikgao tša bahlabani.


text:
Le ba bangwe ba Manase ba tla ba itiga go Dafida mola a tšwile le Bafilisita ge ba lwa le Saulo mme a se ba tlatše, ka gobane dikgošana tša Bafilisita di be di kwane, tša mo gomiša tša re: A ka itiga go Saulo mong wa gagwe ka dihlogo tša rena!


text:
A sa boela Tsikilaga, gwa tla bona bao ba Manase, ba mo tlatša; e be e le Adina, le Josabadi, le Elihu, le Tsilethai; e be e le bakgoma ba dilete tša Bamanase.


text:
Bona ba thuša Dafida mola a elwa le bahlakodi bala, gobane ka moka ga bona e be e le banna ba bagale, e le balaodi ba dira.


text:
Ka tšatši le lengwe le le lengwe go be go etla ba bangwe ba mo tlatša, ya ba dira tše kgolo bjalo ka dira tša Modimo.


text:
Palo ya ba ba itlhametšego ntwa mme ba tla go Dafida mola a le motseng wa Heburone go mo gafela bogoši bja Saulo ka mo molomo wa Morena o bego o boletše, še:


text:
Ba leloko la Juda ba tla ba swere kotse le lerumo; e be e le ba dikete tše di selelago le makgolo a seswai, ba itlhametše ntwa.


text:
Ba leloko la Simeone ba e bego e le banna ba bagale ba ntwa, e be e le ba dikete tše di šupago le lekgolo.


text:
le Tsadoko lesogana le bogale le maatla, a na le ba gabo, e le bakgoma ba masome a mabedi a metšo e mebedi.


text:
Ba leloko la Benyamini ba gabo Saulo e be e le ba dikete tše tharo; gobane go fihla moo ba bantši ba bona ba be ba sa emela ba lešika la Saulo.


text:
Ba leloko la Efuraimi e be e le ba dikete tše masome a mabedi le makgolo a seswai, bagale ba ba tiilego, banna ba maina mo go ba gabo.


text:
Ba seripa sa leloko la Manase e be e le ba dikete tše lesome le metšo e seswai, ba ba bego ba boletšwe ka maina a bona gore ba ye ba dire Dafida kgoši.


text:
Ba leloko la Isashara, ba ba bego ba tseba mme ba hlaologanya lebaka, ba tseba se Baisiraele ba swanetšego go se dira, bakgoma ba bona e be e le ba makgolo a mabedi, bao bana babo ka moka ba bego ba ekwa se ba se bolelago.


text:
Ba leloko la Sebulone, ba ba bego ba ithlametše ntwa ka ditlhamo ka moka, e be e le ba dikete tše masome a mahlano, ba le setlemo, ba sa dikadike.


text:
Banafutali e be e le balaodi ba sekete, ba na le ba dikete tše masome a mararo a metšo a šupago, ba kotse le lerumo.


text:
Badani e be e le ba dikete tše masome a mabedi a metšo a seswai le makgolo a selelago a ba ba itlhametšego ntwa.


text:
Mošola wa Jorodane go Barubeni le Bagada le ba seripa sa leloko la Manase e be e le dikete tše lekgolo le nago le masome a mabedi a dikete tša ba ba itlhametšego ntwa ka ditlhamo ka moka.


text:
Bahlabani ba ka moka ba tlile Heburone, ba lokologana ka dikgao, dipelo e le tše tšhweu, ba dira Dafida kgoši ya Baisiraele ka moka; Baisiraele bohle ba tla ba le setlemo setee, ba mo dira kgoši.


text:
Ba dula ntshe le Dafida, ba fetša matšatši a mararo ba le ntshe, ba eja, ba enwa, gobane bana babobona ba be ba ba hlabetše.


text:
Ba kgauswi, go goma ka Baisašara le Basebulone le Banafutali, ba tliša dijo ka dipokolo le ka dikamela le ka dimeila le ka makaba, e le dijo tša maupi, le dinkgwa, le mago, le makwapi a morara, le beine, le makhura, le dikgomo le dihuswa tše ntši, gobane Baisiraele ba be ba thabile.


text:
A tsebiša setšhaba sa Isiraele ka moka a re: Ge le ka thabela taba ye, gomme e le taba e tšwago go Morena Modimo wa rena, gona a re napeng re e iše go bana babo rena ba thoko tšohle tša naga ka moka ya Isiraele, le go baperisita le Balefi, metseng le metsaneng, re re ba tle ba phuthegele go rena,


text:
re tle re bušetše polokelo ya kgwerano ya Modimo wa rena fa go rena, gobane mehleng ya ge go buša Saulo ga ra ka ra e šetša.


text:
Gomme Dafida a botha Baisiraele bohle go goma ka noka ya Sihoro ya Egipita, le go fihla kwa Hamathi, gore ba tle ba rwale polokelo ya Morena kwa Kireathe-Hearima, ba e tliše.


text:
Ke moka Dafida, a na le Baisiraele bohle, a rotogela Baala motseng wa Kireathe-Jearima wa Juda, ba yo rwala polokelo ya Modimo Morena e a dutšego godimo ga Bakerubi, e lego mo go rapelwago ina la Morena.


text:
Ba rwala polokelo ya Modimo ka koloi e mpsha, ba tloga nayo lapeng la Abinadaba; Usa le Ahio ba sepediša koloi yeo.


text:
Dafida le Baisiraele ka moka ba bina, ba letša diletšo ka maatla a bona ka moka pele ga Modimo, ba bina dikoša, ba letša diletšo, ba hlaba difela ba letša meropa le makope le dinaka.


text:
Ya re ge ba tla seboeng sa Kidone, Usa a iša seatla a swarelela ka polokelo, ka gobane dikgomo di be di thelela.


text:
Bogale bja Morena bja tukela Usa, a mmolaya ka gobane a iša letsogo polokelong, a hwela gona moo pele ga Modimo.


text:
Dafida a šegama ka gobane a ubutše Usa, a mo hlothola ka mokgwa woo. Gomme leina la felo fao ya ba Peeretse-Usa le nankhono.


text:
Polokelo ya Modimo ya dula moo ngwakong wa Obede-Edomo, gwa fela dikgwedi tše tharo e le ntshe; gomme Morena a šegofatša lapa la Obede-Edomo le tšohle tše a bego a na natšo.


text:
Hirama kgoši ya Tiro o romile batseta ba tla go Dafida, a iša diphata tša morokwana, le baagi, le babetli ba dikwata, ba mo agela ngwako.


text:
Dafida a lemoga gobane Morena o mmeile kgoši ya Isiraele, gobane mmušo wa gagwe o be o retwa gagolo ka baka la setšhaba sa gagwe sa Isiraele.


text:
Ya re ge Bafilisita ba ekwa gobane Dafida o beilwe kgoši ya Isiraele ka moka, ba tšwa ka moka ga bona ba re ba mo sware. Dafida a re go di kwa, a ba tšwela dira.


text:
Dafida a botšiša Modimo a re: A ke tšwele Bafilisita dira? A o tlo ba gafela diatleng tša ka? Morena a fetola a re: Tšwaa, ke tlo ba gafela diatleng tša gago.


text:
Ya re ge a rotogela Baala-Peratsima, Dafida a ba fenya ntshe; a bolela a re: Modimo o gogotše manaba a ka ka seatla sa ka bjalo ka meetse ge a gogola; mme felo fao ba re ke Baala-Peratsima.


text:
Dafida a buša a botšiša Modimo; Modimo a fetola a re: O se ke wa latelela; ba dike ka tletlolo, o ba fihlele ka sethokgweng sa Baka.


text:
E re ge o ekwa mošito mo dintlheng tša dihlare tša Baka, o ba šwahlele, gobane Modimo o tlo ba a tšwile a go etile pele go bolaya dira tša Bafilisita.


text:
Dafida a dira ka mo Morena a mo laetšego ka gona, a bolaya dira tša Bafilisita go tloga Gibeoni go fihla Gesere.


text:
Dafida o ikagetše nywako motseng wa gagwe. Polokelo ya Morena o e lokišeditše madulo a yona, a e hlomela ngwakwana.


text:
Mehleng yeo Dafida o itše: Polokelo ya Modimo e se ke ya rwalwa ke motho, ge e se Balefi, gobane ke bona ba Modimo a ba kgethetšego go rwala polokelo ya gagwe, le go mo hlankela ka mehla.


text:
Dafida a botha Baisiraele ka moka ba tla Jerusalema gore ba rwale polokelo ya Morena, ba e iše bodulong bja yona bjo a bego a bo lokišitše.


text:
Go ba leloko la Kahathe a hlaola Uriele mokgoma wa ba lekgolo le masome a mabedi ba leloko la gagwe.


text:
Go ba leloko la Merari a hlaola Asaya mokgoma, le ba makgolo a mabedi a masome a mabedi ba leloko la gagwe.


text:
Go ba leloko la Gerisone a hlaola Joele mokgoma, le ba lekgolo le masome a mararo ba leloko la gagwe.


text:
Go ba leloko la Usiele a hlaola Aminadaba, le ba lekgolo le lesome le metšo e mebedi ba leloko la gagwe.


text:
A tsebo bitša Tsadoko le Abyathara baperisita, le Balefi boUriele, le Joele, le Semaya, le Eliele, le Aminadaba;


text:
a bolela le bona a re: Lena le bakgoma ba meloko ya geno ya Balefi; bjale ikgetheng, le kgethe le bana babolena gore le rwale polokelo ya Morena Modimo wa Isiraele, le e tliše mo ke e lokišeditšego gona;


text:
gobane mohla wola le be le se gona, gwa se dire bolena; mme Morena Modimo wa rena a re gogola ka ge re sa ka ra mmatamela ka mokgwa wa gona.


text:
Ke moka baperisita le Balefi ba ikgetha gore ba kgone go goroša polokelo ya Morena Modimo wa Isiraele.


text:
Ba leloko la Balefi ba rwala polokelo ya Modimo ka magetla a bona, ka mešikaro e lego mo go yona, ka mo Moshe a bego a laetše ka gona a boditšwe ke Morena.


text:
Dafida a botša bakgoma ba Balefi a re ba beakanye bana babo ka dihlopha tša baopedi, le tša baletši ba diletšo, le ba makope, le ba dinaka, le ba meropa, gore ba gobele ba hlaboše mantšu ka go thaba.


text:
Balefi ba bea Hemana morwa wa Joele, le Asafa morwa wa Berekia wa leloko la gabo; go leloko la Merari la gabobona ba bea Ethane morwa wa Kusaya.


text:
Gotee le bona ba bea bana babo ba sehlopha sa bobedi, e lego Sekaria morwa wa Jaasiele, le Semiramothe, le Jehiele, le Uni, le Eliaba, le Benaya, le Maaseya, le Mathitya, le Elifele, le Mikinea, le Obede-Edomo, le Jeiela baleti ba dikgoro.


text:
Sekaria, le Asiele, le Semiramothe, le Jehiele, le Uni, le Eliaba, le Maaseya, le Benaya, e be e le ba diletšo ka lentšu la pele.


text:
Kenanya mokgoma e mongwe wa Balefi, e be e le mohlabeledi wa go ruta bahlabeledi, gobane e be e le seopedi.


text:
Gomme baperisita, boSebanya, le Josafate, le Nethaniele, le Amasai, le Sakaria, le Benaya, le Eliesere, e be e le ba go letša diphalafala ba etile polokelo ya Morena pele. Obede-Edomo le Jehia e be e le baleti ba mojako polokelong.


text:
Bjale Dafida le bagolo ba Isiraele, le balaodi ba dikgao tša madira, ba ya go tšea polokelo ya kgwerano ya Morena, ba e ntšha ngwakong wa Obede-Edomo ba thabile.


text:
Ya re ge Modimo a tsebafa Balefi ba ba bego ba rwala polokelo ya kgwerano ya Morena, ba hlaba dipoana tše di šupago, le dikgapa tše di šupago.


text:
Dafida yena o be a apere kobo ya leokodi le lešweu, ye e bego e aperwe ke bohle Balefi ba ba bego ba rwala polokelo, le baopedi, le Kenanya mohlableledi wa baopedi. Dafida o be a apere le nkatana ya leokodi.


text:
Ka mokgwa o bjalo Baisiraele ka moka ba tla le polokelo ya Kgwerano ya Morena ka go hlalala, go letšwa diphalafala le dinaka le meropa le makope le diletšo.


text:
Ya re ge polokelo ya kgwerano ya Morena e fihla motseng, Mikala morwedi wa Saulo a ukamela ka lešoba, a bona kgoši Dafida a bina a fela a gobela, mme a mo nyatša pelong ya gagwe.


text:
Polokelo ya Modimo ba tlile nayo ba e bea ngwakwaneng wo Dafida a bego a o dirile, ba tsebo tliša dihlabelo le dileboga pele ga Modimo.


text:
E mongwe le e mongwe wa Baisiraele, monna le ge e le mosadi, a mo abela sesola sa bogobe le nama, le senkgwana sa makwapi a morara.


text:
A bea ba bangwe ba Balefi gore e be ba go hlankela polokelo ya Morena, le ba go reta Morena Modimo wa Isiraele, le go mo leboga, le go mo opelela.


text:
Thwadi ya bona e be e le Asafa, a hlatlangwa ke Sekaria, le Jeiele, le Semiramothe, le Gehiele, le Mathitya, le Eliaba, le Benaya, le Obede-Edomo, le Jegiele, ba swere diletšo tša metato, le makope; Asafa e be e le wa go letša dinaka.


text:
Benaya le Jehasiele, ba e bego e le baperisita, e be e le ba go letša diphalafala ka mehla pele ga polokelo ya kgwerano ya Modimo.


text:
Le lobeng Morena ka theto tša ina la gagwe, le rwele dibego, le tlile pele ga gagwe. Lotšhang Morena le tšhephile ka bokgethwa.


text:
Reng: Re phološe, wena Modimomorenamoledi, re bothe, o re hlakodiše go ditšhaba, Re leboge leina la gago lekgethwa, re kgone go kgantšha direto tša gago.


text:
A go lebogwe Morena Modimo wa Isiraele, neng le neng le ka mehla le mehla, ka moka sa re: Amene! Reta Morena!


text:
Dafida a tlogela Asafa le bana babo gona fao pele ga polokelo ya kgwerano ya Morena, ba hlwa ba hlankela polokelo ka tša mehla le mehla.


text:
Obede-Edomo le bana babo e be e le ba masome a seswai le metšo e seswai; yena Obede-Edomo morwa wa Jeduthune, le Hosa, a ba dira baleti ba dikgoro.


text:
ya ba ba go tlišetša Morena dihlabelo ka mehla aletareng ka moswana le ka mantšiboa; ka gohle ba dira ka mo go ngwadilwego molaong wa Morena wo a o laetšego Isiraele.


text:
Ba be ba na le Hemana le Jeduthune le ba bangwe ba ba hlaotšwego ba bolelwa maina, ya ba ba go re: Lebogang Morena, gobane ke yo bolo, yo botho bja neng le neg!


text:
Ba be ba na le Hemana le Jeduthune, e le ba go letša diphalafala le dinaka, le diletšo tša dikoša tša Modimo. Ge e le barwa ba Jeduthune ba be ba leta dikgoro.


text:
Dafida ge a bona a dutše ngwakong wa gagwe, a bolela le Nathane moporofeta a re: O ko bone, nna ke dutše ngwakong wa merokwana, gomme polokelo ya kgwerano ya Morena e ruletšwe ka mašela.


text:
Gobane ga kešo ka ba ka dula ngwakong go tloga mola ke tliša Isiraele go fihla le lehono; ke be ke le wa go tšama ke hloma mešaša le mokutwana.


text:
Mo go fela mo ke bego ke sepela le Isiraele ka moka, a fa nkile ka botša le o tee wa baahlodi ba Isiraele, ba ke bego ke ba laetše go diša setšhaba sa ka, ka re: Ke ka baka lang le sa nkagele Ngwako wa mamati a morokwana?


text:
Bjale botša Dafida mohlanka wa ka o re: Morena wa Mašaba o re: Ke nna ke go tšerego o le merakeng, o šala mehlape morago, wa tla wa ba moetapele wa setšhaba sa ka sa Isiraele.


text:
Ka ba nago mo go fela mo o bego o sepela gona, ka fediša manaba a gago, ka go direla leina boka maina a bagolo ba mo faseng.


text:
Gomme setšhaba sa ka sa Isiraele ke se lokišeditše bodulo, ka ba hloma fa, mo ba tlogo dula seng sa bona, ba se ke ba tlo hlwa ba šišinywa; mme batho ba borumolang ba ka se ke ba hlwa ba ba šulafatša ka mokgwa wa peleng,


text:
bjalo ka mola ke sa bea Baahlodi ba go buša setšhaba sa ka sa Isiraele. Bjale manaba a gago ka moka ke a kokobeditše; gomme ke sa go botša ke re: Ke wena o tlogo agelwa ngwako ke Morena.


text:
E tlo re ge mabaka a gago a phethegile, ge o ile le botatago, ke mo ke tlo go tsoša wa peu ya gago a tla morago ga gago, e a tlogo ba e mongwe wa barwa ba gago, ka tiiša bogoši bja gagwe.


text:
Nna ke tlo ba tatagwe, mme yena e tlo ba morwa wa ka. Gomme botho bjaka bo ka se ke bja mo tloga, boka mola bo tloga yola e a bego a le gona pele ga gago.


text:
Ke tlo mmea mo Ngwakong wa ka le mo mmušong wa ka ka go sa felego; gomme sedulo sa bogoši bja gagwe e tlo ba se se tiilego ka mehla le mehla.


text:
Dafida a ya a dula pele ga Morena, a bolela a re: Morena Modimo, ke nna mang? Gomme le moloko wa ka ke eng ge o bile o mphihlišitše fa?


text:
Gomme tše o di dirilego o hwetša e sa le tše nyenyane, Modimo, gobane leloko la ka nna mohlanka wa gago o le bolela ka tše di sa lego kgole, gomme o ntebeletše ke le wa go tlo godišwa bathong, Morena Modimo.


text:
Bjale nna Dafida ke sa tlo reng, ge nna mohlanka wa gago o šetše o nkgodišitše gakaakaa, etšwe o ntseba, nna mohlanka wa gago.


text:
Morena, dilo tše kgolo tše ka moka, o di direla nna mohlanka wa gago ka gobane o di ratile, gomme o rata ge taba kgolo ye e tsebja.


text:
Ke sefe setšhaba mo lefaseng se se kago etša sa gago sa Isiraele, se Modimo a nago a ya a iphološetša sona ya ba sa gagwe, wa itirela leina ka tiro tše kgolo tše di šiišago, tša mola o raka ditšhaba ge go fihla sa gago setšhaba se o se namoletšego kua Egipita.


text:
Ke gona moo setšhaba sa gago sa Isiraele o se dirilego setšhaba sa gago ka go sa felego, mme wena Morena wa ba Modimo wa sona.


text:
Gomme bjalo, Morena, lentšu le o boletšego nna mohlanka wa gago ka lona, le leloko la ka, a le rerešege ka go sa felego, o tšweletše tše o di boletšego.


text:
Ke mo leina la gago le tlogo rerešega ya ba le legolo ka go sa felego, ge go tlo thwe; Morena wa Mašaba Modimo wa Isiraele, ke yena Modimo wa Isiraele! Ke mo leloko la Dafida mohlanka wa gago le tlogo tia pele ga gago.


text:
Gobane wena Modimo waka, o ntshebetše nna mohlanka wa gago wa re: O tlo nkagela ngwako; ke gonaa nna mohlanka wa gago ke beilego pelo ka rapela pele ga gago.


text:
Bjale napa o šegofatše lapa la mohlanka wa gago neng le neng; ka gobane se wena Modimo o se atlago, se atlegile neng le neng.


text:
Ka morago ga ditaba tše Dafida o fentše Bafilisita a ba kokobetša, a ba amoga motse wa Gathe le metsana ya gona.


text:
Dafida a fenya le Hadada-Esere kgoši ya Tsoba thoko ya Hamathi mohla wola a ile go tiiša mmušo wa gagwe nokeng ya Forate.


text:
Dafida a mo amoga dikoloi tše sekete, le banamedi ba dikete tše di šupago, le bahlabani ba dikete tše masome a mabedi; dipitsi a di ripa mešifa, a šadiša tše lekgolo tša tšona.


text:
Basiria ba Damaseko ge ba tla go namolela Hadada-Esere kgoši ya Tsoba, Dafida a ba fenya a bolaya ba dikete tše masome a mabedi.


text:
Mo nageng ya Siria ya Damaseko a bea bakgoma, ya ba bahlanka ba Dafida, ba mo ntšhetša dibego, gobane Morena o be a thuša Dafida mo gohle mo a yago.


text:
Dafida a tšea dikotse tša gauta tše di bego di swerwe ke bahlanka ba Hadada-Esere, a di iša Jerusalema.


text:
Kua Thibehathe le kua Kuni metseng ya Hadada-Esere, Dafida a tšea mphiri o montšintši ka kudu; ke wona mphiri wo Salomo a nago a dira mogopo o mogolo wola wa mphiri, le dikokwane, le dibjana tša mphiri ka wona.


text:
a roma Hadorama morwa wa gagwe a tla go kgoši Dafida a mo dumediša, a mo reta ge a hlabane le Hadada-Esere mme a mo fenya, (gobane Thou o be a elwa le Hadada-Esere), a romela Dafida dibjana tša gauta le tša silifera le tša mphiri.


text:
Le tšona Dafida o di kgethetše Morena, le disilifera le digauta tše dingwe tše a di rebotšego go ditšhaba tše dingwe, go Baedomo, le go Baamoni, le go Bafilisita, le go Baamaleke.


text:
Abisai morwa wa Tseruya ke yena a fentšego Baedomo moeding wa letswai a bolaya ba dikete tše lesome le metšo e seswai.


text:
Dafida a bea bakgoma mo nageng ya Edomo, Baedomo ka moka ya ba bahlanka ba Dafida, gobane Morena o be a thuša Dafida mo gohle mo a yago.


text:
Gomme Dafida a buša Baisiraele ka moka. O be a dira ka molao, a sa hlaole motho mo go setšhaba sa gagwe ka moka.


text:
Joaba morwa wa Tseruya e be e le yena molaodi wa dira. Josafate morwa wa Alihudi e be e le letona le legolo.


text:
Tsadoko morwa wa Ahitobo, le Abimeleke morwa wa Abyathara, e be e le bona baperisita. Mongwadi e be e le Sausa.


text:
Benaya morwa wa Joyada e be e le yena molaodi wa dira tša mošate. Barwa ba Dafida e be e le bahlanka ba pele ba kgoši.


text:
Dafida a re: Hanuni morwa wa Nahasi ke tlo mo dira ka botho ka gobane tatagwe o be a ntira ka botho. Dafida a roma batseta a re ba yo mo emela ka baka la tatagwe. Ya re ge batseta ba Dafida ba fihla go Hanuni nageng ya Baamoni, ba tlile go mo emela,


text:
bakgoma ba Baamoni ba bolela le Hanuni ba re: A o re ge Dafida a romile bahomotši ke ka ge a re o bone ge a godiša tatago? A ga o bone ge bahlanka ba gagwe ba tlile go wena gore ba bone naga, ba kgone go tla ba e šwalalanye? Ke dihlodi.


text:
Ke mo Hanuni a swerego bahlanka ba Dafida, a ba boola, a ripa diaparo tša bona ka bogare go fihla ka mathekeng, a ba lesa ba ya.


text:
Ba sepela. Ya re ge Dafida a tsebišwa tša banna bao, a roma motho a ba gahlanetša, gobane ba be ba gobošitšwe gagolo. Kgoši ya re: Dulang Jeriko, maledu a lena a mele, le tsebo tla.


text:
Baamoni bjale ge ba bona ba rumotše Dafida, Hanuni le Baamoni ba ntšha ditalente tše sekete tša silifera, ba thwala dikoloi le banamedi go Basiria ba Mesopotamia, le go Bamaaka, le go Batsoba.


text:
Ba thwala dikoloi tše dikete tše masome a mararo a metšo e mebedi, le kgoši ya Maaka le setšhaba sa yona; ba tla ba hloma mešaša ba batagane le Medeba; le Baamoni ba tla ba bokana ba etšwa metseng ya bona, ba tla go hlabana.


text:
Gomme Baamoni ba tšwa, ya laiwa pele ga kgoro ya motse. Ge e le dikgoši tšela di bego di tlile, tša ema thoko ya lešokeng.


text:
Bjale Joaba ge a bona manaba a mo wela ka morago le ka pele, a hlaola ona masogana masoganeng a Isiraele, a tšwa nao a leba Basiria.


text:
A bolela a re: Ge Basiria ba ka mpatla, o tle o ntlatše. Ge Baamoni ba ka go patla, nna ke tla go tlatša.


text:
Tiiša maatla; gomme re tiišane maatla ka baka la setšhaba sa gešo, le ka baka la metse ya Modimo wa rena; gomme Morena a dire se se mo kgahlago.


text:
Baamoni ge ba bona Basiria ba tšhaba, le bona ba tšhaba Abisai monnagwe, ba fihla motseng. Gomme Joaba a boela Jerusalema.


text:
Basiria ge ba bona ba fentšwe ke Baisiraele, ba roma batseta ba rapa Basiria ba mošola wa noka. Ba tla ba etilwe pele ke Sobake molaodi wa dira tša Hadada-Esere.


text:
Ya re ge Dafida a tsebišwa fao, a rapa Baisiraele ka moka, ba sela noka ya Jorodane, ba ba hwetša ba hlahlamologa, ba lwa nabo, le Basiria ba ema, ya gahlana.


text:
Basiria ba rakwa ke Baisiraele; Dafida a bolaya banamedi ka dikete tše di šupago, le bahlabani ba dikete tše masome a mane; a bolaya le Sobake molaodi wa dira.


text:
Bahlanka ba Hadada-Esere ge ba bona ba fentšwe ke Baisiraele, ba loba Dafida, ya ba bahlanka ba gagwe, ba se sa rata go thuša Baamoni.


text:
Ngwaga wa feta. Gwa tla lebaka le magoši a tšwago dira ka lona. Joaba a rapa dira tše kgolo, a senya naga ya Baamoni, a tla a rakella motse wa Raba. Dafida o be a šetše Jerusalema ge Joaba a hula motse wa Raba a o šwalalanya.


text:
Dafida a tšea mofapahlogo wa Milikomo, a hwetša boima bja wona e le talente e tee ya gauta, o na le talama ya bohlokwa; yona ya rwešwa Dafida hlogong. A tšea dithebola tše ntši motseng woo.


text:
Batho ba motse woo a ba khuduša a ba iša disageng le mo meepong ya ditshipi. A dira ka mokgwa woo metseng ka moka ya Baamoni; ya ba gona a boelago Jerusalema le setšhaba ka moka.


text:
Ka morago gwa tsoga ntwa le Bafilisita kua Gesere. Mohla woo Sibekai wa Husa a bolaya Sipai e mongwe wa leloko la megwanggwang, mme a ba kokobetša.


text:
Ye nngwe gape ntwa ya lwewa le Bafilisita. Elihanana morwa wa Jairi a bolaya Lahemi monnago Goliata wa Gathi, yo theko ya lerumo la gagwe e bego e lekana le mpheng wa mogoma.


text:
Ntwa ye nngwe gape ya lwewa kua Gathi. Gona moo go be go na le monna e motelele e a bego a na le menwana e selelago ya diatla le ya dinao, ka moka e be e le menwana e masome a mabedi a metšo e mene. Le yena e be e le wa metswalo ya ba megwanggwang.


text:
Bona ba e be e le ba metswalo ya ba megwanggwang ba Gathi; ba bolailwe ke Dafida le bahlanka ba gagwe.


text:
Dafida a roma Joaba le bakgoma ba setšhaba a re: Yang le bale Isiraele, le thome Bereseba le gome ka Dani; mme le tliše palo ya bona go nna, ke tle ke e tsebe.


text:
Joaba a re: Morena a ke a atiše setšhaba sa gagwe galekgolo! Kgoši mong aka, a ga ke re ka moka ga bona ke bahlanka ba gago! Ke ka baka lang ge wena mong aka o nyaka tše bjalo? Isiraele o tlo hlolelwa molato ka baka lang?


text:
Fela, lentšu la kgoši la fenya la Joaba. Joaba a tšwa, a ralala Isiraele ka moka, a ba a boela Jerusalema;


text:
a nea Dafida palo ya setšhaba. Baisiraele ka moka e be e le dikete tše makgolo a lesome le motšo o tee ba bahlabani; gomme bana ba Juda e be e le banna ba dikete tše makgolo a mane a nago le masome a šupago a dikete, banna ba bahlabani.


text:
Ge e le Balefi le Babenyamini ga ba ka ba balwa le ba bangwe, gobane lentšu la kgoši le be le beleka Joaba.


text:
Ke mo Dafida a rapetšego Modimo a re; ke sentše gagolo ka go dira taba ye; gomme bjalo hle, a ko ntebalele molato wo, gobane nna mohlanka wa gago ke dirile bošaedi bjo bogolo.


text:
Sepela o botše Dafida o re: Morena o re: Ke bea dilo tše tharo pele ga gago; go tšona kgetha setee se nkago go dira sona.


text:
Goba o kgetha nywaga e meraro ya tlala; goba dikgwedi tše tharo o bolawa ke manaba a gago, o fihlelwa ke lerumo la manaba a gago; goba matšatši a mararo a lerumo la Morena, a lehu le lebe nageng ye, la ge Morongwa wa Morena a fediša batho dileteng tšohle tša Isiraele. Bjale eleletša o mpotše phetolo ye ke tlogo e iša go e a nthomilego.


text:
Dafida a fetola a re: Nna ke tlaletšwe ka kudu. A nke ke wele seatleng sa Morena, gobane kgaugelo ya gagwe ke e kgolokgolo; a nke ke se wele diatleng tša batho.


text:
Bjale Morena a tliša lehu le lebe go Isiraele; gwa hwa banna ba dikete tše masome a šupago ba Baisiraele.


text:
Modimo a roma Morongwa Jerusalema gore a senye motse woo. Ya re ge a sa fela a o senya, Morena a šegama ge a bona bošula bjoo, a laela Morongwamofediši yeo a re: Go hwetše; gomiša seatla sa gago! Gomme Morongwa wa Morena o be a eme seboeng sa Oronani Mojebusi.


text:
Dafida a lebelela a bona Morongwa wa Morena a eme seboeng seo a retha tšhoša godimo ga motse wa Jerusalema, Dafida le bagolo ba khunama ba lotšha ba apere mankgeretla.


text:
Dafida a rapela Modimo a re: Mosenyi ke nna ke laetšego ka re setšhaba se balwe! Ke nna ke dirilego bobe! Dinku tše di dirileng? Morena Modimo wa ka, a seatla sa gago se se ke sa imela nna le ba leloko la ka, se se ke sa hlokofatša setšhaba sa gago.


text:
Morongwa wa Morena a bolela le Gada a re a botše Dafida a re a rotoge a tle seboeng sa Oronani Mojebusi, a agele Morena aletare gona moo.


text:
Oronani ge a retologa a bona Morongwa, gomme barwa ba gagwe ba bane ba ba bego ba na nae, ba utama. Oronani o be a fola mabele.


text:
Dafida a tla go Oronani; Oronani ge a gadima a mmona, a tla a etšwa seboeng, a lotšha Dafida, sefahlogo sa gagwe se inametše fase.


text:
Dafida a bolela le Oronani a re: Mphe felo fa ga seboa, ke agele Morena aletare mo go sona. Ke tlo go neela tšhelete e se lekanego, gore lehu le lebe le tloge setšhabeng.


text:
Oronani a fetola a re: Itšeele seboa se, kgoši monga ka, o dire ka mo o ratago. Sedi dipholo, a e be tša sehlabelo; gomme diphata tša go fola šedi, a e be dikgong; le mabele šea, a e be a sebego; ka moka ke a di ntšha!


text:
Kgoši Dafida a fetola a re: Aowa, ke tlo di reka ka tšhelete e di lekanego, gobane nka se tšee tša gago ka di nea Morena, ka tliša sehlabelo ka tša gago, ke sa ka ka reka.


text:
A agela Morena aletare, a tliša dihlabelo le dileboga; ya re ge a hlaboša lentšu a rapela, Morena a araba ka mollo o tšwago legodimong ka godimo ga aletare ya sehlabelo.


text:
Bjale Dafida ge a lemogile gobane Morena o mo kwile gona moo seboeng sa Oronani, a fela a iša dihlabelo ntshe.


text:
Gobane Ngwako wola wa Morena wo Moshe a o dirilego ba le lešokeng, le aletare ya dihlabelo, di be di le motseng wa Gibea mehleng yeo.


text:
Ge e le Dafida yena ga a ka a kgona go tla aletareng yeo go nyaka Modimo, gobane o be a tšhogile tšhoša ya Morongwa wa Morena.


text:
Gomme Dafida a re: Felo fa e tlo ba ga Ngwako wa Morena Modimo, gomme aletare ya dihlabelo e tlo ba fa.


text:
A laela gore go bothwe ba mašalela ala a go šala nageng ya Isiraele, a ba dira babetli ba go betla maswika a go tlo aga Ngwako wa Modimo.


text:
Le gona a lokiša tshipi e ntši ya go dira dimapolo le mekgokelo ya mamati, le mphiri o montši o sa kago wa elwa,


text:
le dikwata tša morokwana tše di sa kago tša balwa, gobane Basidone le Batiro ba be ba tlišetša Dafida dikwata tše ntši tša marokwana.


text:
Ka gobane Dafida o be a re: Salomo morwa wa ka e sa le lesoganyana le le botete; gomme Ngwako wo o tlogo agelwa Morena e tlo ba o mogolo wa thokamela, gore o bolelwe o retwe dinageng ka moka; ke mo lokišetša tša go o aga. Ka kgonthe a di lokiša a sešo a hwa.


text:
Gomme Dafida a bitša Salomo morwa wa gagwe, a mo laela a re a agele Morena Modimo wa Isiraele Ngwako.


text:
A mmotša a re: Ngwanaka! Pelong ya ka ke be ke rerile ka re ke tlo agela Morena Modimo wa ka Ngwako.


text:
Fela, ka tlelwa ke lentšu la Morena la re: Wena o tšholotše madi a mantši; o lwile dintwa tše kgolo; wena o ka se agele leina la ka Ngwako, ka gobane ke go bone o tšholola madi a mantši lefaseng.


text:
Tseba gore o tlo belegelwa morwa; yena e tlo ba monna wa šebešebe; yena ke tlo mo khutšiša manaba ka moka thoko tšohle, gobane leina la gagwe e tlo ba Salomo (Rakhutšo), gobane mehleng ya gagwe ke tlo ba ke neile Isiraele khutšo le leago.


text:
Ke yena a tlogo agela leina la ka Ngwako; e tlo ba morwa wa ka, mme nna ke tlo ba tatagwe, ka tiiša sedulo sa bogoši bja gagwe go Isiraele ka go sa felego.


text:
Bjale, Ngwanaka! Morena a be nago, o be wa mahlatse, o age Ngwako wa Morena Modimo wa gago ka mo a boletšego ka gona.


text:
A Morena a go fe bohlale le tlhaologanyo ge a go gafela setšhaba sa Isiraele, gore o hlokomele melao ya Morena Modimo wa gago.


text:
Ke mo o tlogo ba le mahlatse, ge o tiišetša go dira ka melao le ka mekgwa ye Morena a e laetšego Isiraele ka Moshe. Tiiša maatla o dire senna; o se boife mme o se tšhoge selo.


text:
O ko bone, ke le mabothateng a ka ke lokišeditše Ngwako wa Morena digauta tša talente tše dikete tše lekgolo, le silifera le talente tše dikete tše sekete, le mphiri, le tshipi ye e sa lekanywego; di gona, ke tše ntši; le dikwata, le maswika ke di lokišitše. Gomme wena o ka di oketša ka tše dingwe.


text:
Le gona o na le badiri ba bantši, babetli ba maswika, le baagi, le babetli ba dikwata, le bomakgone ka moka ba mediro.


text:
Ge e le disilifera, le digauta, le mphiri, le tshipi, ke tše di sa balwego. Ema gee o dire; Morena o tlo ba nago.


text:
a re: A ga ke re Morena Modimo wa lena o na le lena, mme o le khutšišitše mola beng ba naga ye a ba gafela seatleng sa ka? Bjale naga ye e kokobeditšwe pele ga Morena le pele ga setšhaba sa gagwe.


text:
Bjale gafelang dipelo tša lena le meoya ya lena go tsoma Morena Modimo wa lena. Emang le age Ntlokgethwa ya Modimo Morena, gore le kgone go iša polokelo ya Morena le dibjana tše kgethwa tša Modimo mo Ngwakong woo o tlogo agelwa leina la Morena.


text:
Dafida mola a šetše a tšofetše, a atetšwe ke matšatši, o beile Salomo morwa wa gagwe a ba kgoši ya Isiraele.


text:
Balefi, ge go balwa ba ba feditšego nywaga e masome a mararo le e fetago yeo, gwa tšwa dikete tše masome a mararo a metšo e seswai tša banna.


text:
Go bona gwa hlaolwa ba dikete tše masome a mabedi a metšo e mene, ya ba ba go hlapetša mediro ya Ngwako wa Morena; ba dikete tše di selelago ya ba balaki le baahlodi.


text:
Ba dikete tše nne ya ba baleti ba dikgoro, le ba go reta Morena ka diletšo tše Dafida a di dirilego ya ba tša go opela; e be e le ba dikete tše nne.


text:
Barwa ba Simei e be e le Selomitha, le Hasiele, le Harane, ba bararo ba e be e le bona bagolo ba leloko la Laedani.


text:
Barwa ba Simei e be e le Jahathe, le Sina, le Jeusi, le Beria; ke bona barwa ba Simei, e be e le ba bane.


text:
Jahathe e be e le wa pele, Sina e be e le wa bobedi. Jeusi le Beria ba be ba se na bana ba bantši, ba fo balwa sekgao setee le leloko letee.


text:
Barwa ba Amorama e be e le Arone le Moshe. Arone o hlaotšwe gore a kgethelwe sekgethwakgethwa, yena le barwa ba gagwe ka go sa felego; ya ba bona ba go thuntšhetša Morena diorelo, le ba go šegofatša setšhaba ka leina la Morena ka go sa felego.


text:
Barwa ba Eliesere e be e le Rehabya wa pele. Gomme Eliesere o be a se na barwa ba bangwe; barwa ba Rehabya bona ba ata ka kudu.


text:
Barwa ba Heburone e be e le Jeria wa pele; wa bobedi e be e le Amaria; wa boraro e be e le Jehasiele; wa bone e be e le Jakamehama.


text:
Ke bona barwa ba Lefi ka meloko ya bona, ba e lego botatago meloko ka palo ya bona; ke bona ba go dira mediro ya Ngwako wa Morena, ge ba na le nywaga e masome a mabedi le e fetago yeo.


text:
Gobane Dafida o be a re: Morena Modimo wa Isiraele o neetše setšhaba sa gagwe khutšo; o dutše Jerusalema ka go sa felego.


text:
Ka gobane ka taelo ya Dafida ya mafelelo barwa ba Lefi ba balwa ge ba na le nywaga e masome a mabedi le e fetago yeo.


text:
Modiro wa bona ke gore ba tlatše barwa ba Arone modirong wa ngwako wa Morena, le malapeng a wona le diphapošing tša wona, le go thakga dilo tše kgethwa ka moka, le mediro ka moka ya ngwakong wa Morena;


text:
le go hlokomela dinkgwabonwa, le maupi a tokilwego a dibego tša dijo, le dinkgwana tše di sa omelwago, le meruswi, le tše di bešwago, le ditekanyo le meelo.


text:
E be e le ba go tliša dihlabelo tšohle tša Morena ka disabatha le ka dikgwedi tše mpsha le ka menyanya, ba ya ka palo ya bona le ka mokgwa wa bona wa ka mehla pele ga Morena.


text:
Ya ba ba go hlokomela tše di swanetšego go hlokomelwa ngwakong wa kgwerano le sekgethweng, le tše di bego di hlokomelwa ke barwa ba Arone bana babo bona, tša go direla ngwako wa Morena.


text:
Ge e le barwa ba Arone dihlopha tša bona šedi: Barwa ba Arone e be e le Nadaba le Abihu, le Eleasara le Ithamara.


text:
Dafida a ba beakanya dihlopha a na le Tsadoko, a hlaola barwa ba Eleasara, le barwa ba Ahimeleke, le barwa ba Ithamara; ba abelwa modiro o ba lebanego.


text:
Barwa ba Eleasara ba hwetšwa e le ba bantši, banna ba bagolo ba meloko, ba feta barwa ba Ithamara. A ba beakanya; mme bagolo mo lelokong la Eleasara ya ba ba lesome le metšo e selelago; go ba leloko la Ithamara bagolo ya ba ba seswai.


text:
Ba ba kgethegantše ka go ba direla matengwa bohle, ka gobane bagolo ba sekgethwa le bagolo ba Modimo ba be ba le gona mo molokong wa Eleasara le mo molokong wa Ithamara.


text:
Ba ngwadilwe ke Semaya morwa wa Nethaniele mongwadi wa Balefi; a ba ngwala pele ga kgoši, le pele ga bakgoma, le pele ga Tsadoko moperisita, le pele ga Ahimeleke morwa wa Abyathara, le pele ga bagolo ba meloko ya Balefi. Ge ba dira matengwa ba ntšha a mabedi a ba ga Eleasara, ba ntšha letee la ba ga Ithamara.


text:
la masome a mabedi a motšo o tee la wela Jakini; la masome a mabedi a metšo e mebedi la wela Gamulu;


text:
la masome a mabedi a metšo e meraro la wela Delaya; la masome a mabedi a metšo e mene la wela Maasia.


text:
Ba be ba hlatlamana ka mokgwa woo modirong wa bona ge ba tla Ngwakong wa Morena ka molao wo o beilwego ke Arone tatabo, ka mo Morena Modimo wa Isiraele a mo laetšego ka gona.


text:
Wa ba ga Heburone e be e le Jeria wa pele; wa bobedi e be e le Amaria; wa boraro e be e le Jahasiele; wa bone e be e le Jakaneama.


text:
Le bona ba diretšwe matengwa bjalo ka bana ba bobona barwa ba Arone pele ga kgoši Dafida le Tsadoko le Ahimeleke, le pele ga bagolo ba baperisita. Ba bagolo ba meloko ba badilwe bjalo ka bana ba bobona ba banyenyane.


text:
Dafida le balaodi ba madira ba hlaola barwa ba bangwe ba Asafa, le ba Hemane, le ba Jeduthune, gore e be ba go ruta tša Modimo ka dikopelo, le ka diletšo, le ka makope, le ka meropa. Ba ba badilwego ba bona e be e le banna ba modiro woo.


text:
Go barwa ba Asafa gwa hlaolwa Sakuri, le Josefa, le Nethanya, le Asarele; ke bona barwa ba Asafa ba ba bego ba ruta dikopelo ba laolwa ke Asafa ka taelo ya kgoši.


text:
Go ba ga Jeduthune gwa hlaolwa barwa ba Jeduthune boGedalia le Tseri le Jesaya le Hasabya le Mathitya le Simei, ba ba selelago ba; ba be ba laolwa ke Jeduthune tatabo ge ba ruta go leboga Morena le go mo reta ka diletšo.


text:
Bahemane e be e le barwa ba Hemane boBukia le Mathanya le Usiele le Sebuele le Jerimothe le Hananya le Nanani le Eliatha le Gidilathi le Romanthi-Esere le Jobekasa le Malothi le Hothiri le Mahasiothe.


text:
Bona ka moka e be e le barwa ba Hemane mmoni wa kgoši mantšung a Modimo wa go phagamiša lenaka; gobane Hemane Modimo o be a mo neile barwa ba lesome le metšo e mene le barwedi ba bararo.


text:
Ka moka ba be ba laolwa ke tatabo dikopelong tša Mgwakong wa Modimo ka meropa le ka makope le ka diletšo tša go dira Ngwakong wa Modimo, ka mo kgoši e bego e laya Asafa le Jeduthune le Hemane.


text:
Palo ya bona gotee le bana babo bona ba ba rutilwego dikoša tša Morena, le ka moka ba e bego e le direti, e be e le makgolo a mabedi le masome a seswai.


text:
Go ba hlatlamanya modirong wa bona ba dirile ka matengwa ge ba hlaola ba banyane le ba bagolo, bomaitse le baithuti.


text:
Tengwa la pele la wela Josefa wa ga Asafa; la bobedi la wela Gedalia; yena le bana babo le barwa ba gagwe e be e le ba lesome la metšo e mebedi;


text:
la boraro la wela Sakuri; yena le barwa ba gagwe le bana babo e be e le ba lesome la metšo e mebedi;


text:
la bohlano la wela Nethanya; yena le barwa ba gagwe le bana babo e be le ba lesome la metšo e mebedi;


text:
la go selela la wela Buki; yena le barwa ba gagwe le bana babo e be e le ba lesome la metšo e mebedi;


text:
la go šupa la wela Jesarele; yena le barwa ba gagwe le bana babo e be e le ba lesome la metšo e mebedi;


text:
la seswai la wela Jesaya; yena le barwa ba gagwe le bana babo e be e le ba lesome la metšo e mebedi;


text:
la senyane la wela Mathanya; yena le barwa ba gagwe le bana babo e be e le ba lesome le metšo e mebedi;


text:
la lesome la motšo o tee la wela Asariele; yena le barwa ba gagwe le bana babo e be e le ba lesome la metšo e mebedi;


text:
la lesome la metšo e mebedi la wela Hasabya; yena le barwa ba gagwe le bana babo e be le ba lesome la metšo e mebedi;


text:
la lesome la metšo e meraro la wela Subaele; yena le barwa ba gagwe le bana babo e be e le ba lesome la metšo e mebedi;


text:
la lesome la metšo e mene la wela Mathitya; yena le barwa ba gagwe le bana babo e be e le ba lesome la metšo mebedi;


text:
la lesome la metšo e mehlano la wela Jeremothe; yena le barwa ba gagwe le bana babo e be e le ba lesome la metšo e mebedi;


text:
la lesome la metšo e selelago la wela Hananya; yena le barwa ba gagwe le bana babo e be e le ba lesome la metšo e mebedi;


text:
la lesome la metšo e šupago la wela Josebekasa; yena le barwa ba gagwe le bana babo e be e le ba lesome la metšo e mebedi;


text:
la lesome la metšo e seswai la wela Nanani; yena le barwa ba gagwe le bana babo e be e le ba lesome la metšo e mebedi;


text:
la lesome la metšo e senyane la wela Malothi; yena le barwa ba gagwe le bana babo e be e le ba lesome la metšo e mebedi;


text:
la masome a mabedi la wela Eliatha; yena le barwa ba gagwe le bana babo e be e le ba lesome la metšo e mebedi;


text:
la masome a mabedi a motšo o tee la wela Hotiri; yena le barwa ba gagwe le bana babo e be e le ba lesome la metšo e mebedi;


text:
la masome a mebedi a metšo e mebedi la wela Gidaliti; yena le barwa ba gagwe le bana babo e be e le ba lesome la metšo e mebedi;


text:
la masome a mabedi a metšo e meraro la wela Mahasiothe; yena le barwa ba gagwe le bana babo e be e le ba lesome la metšo e mebedi;


text:
la masome a mabedi a metšo e mene la wela Romanthi-Esere; yena le barwa ba gagwe le bana babo e be e le ba lesome la metšo e mebedi.


text:
Barwa ba Meselemia e be e le Sekaria wa ntlha, le Jediele wa bobedi, le Sebadya wa boraro, le Jathiniele wa bone,


text:
Barwa ba Obede-Edomo e be e le Semaria wa ntlha, le Josabadi wa bobedi, le Joage wa boraro, le Sakaria wa bone, le Nethaniele wa bohlano,


text:
le Amiele wa go selela, le Isashara wa go šupa, le Peulithi wa seswai; gobane Modimo o be a mo šegofaditše.


text:
Le Semaya morwa wa gagwe o be a na le barwa ba gagwe ba e kilego ya ba bagolo ba leloko la gabo, gobane e be e le banna ba dinatla.


text:
Barwa ba Semaya ke Othini, le Refaele, le Obede, le Elisabadi, le bana ba bobona ba banna ba dinatla, le Elihu le Semakia.


text:
Bao ka moka e be e barwa ba Obede-Edomo; bona le bana ba bona le ba bobona, e be e le banna ba dinatla, ba matla modirong; e be e le ba masome a selelago a metšo e mebedi, ba ga Obede-Edomo.


text:
Le Hosa e mongwe wa barwa ba Merari o be a na le barwa; mogolo wa bona e be e le Simiri, le ge e se yena wa leitšibulo; o filwe bogolo ke tatagwe.


text:
Wa bobedi e be e le Hilikia; wa boraro e be e le Tebalia; wa bone e be e le Sekaria; barwa ba Hosa ka moka le bana babo e be e le ba lesome le metšo e meraro.


text:
Dihlopha tše tša baleti ba dikgoro, ka palo ya bagolo ba banna, modiro wa bona e be e le go hlokomela Ngwako wa Morena ga mmogo le bana ba bobona.


text:
Tengwa la kgoro ya thoko ya bohlabela la wela Meselemia; morwa wa gagwe Sekaria e be e le yo bohlale dikeletšong; yena ba mo diretše matengwa, mme a welwa ke tengwa la kgoro ya thoko ya leboa.


text:
Obede-Edomo a welwa ke tengwa la kgoro ya thoko ya borwa; barwa ba gagwe ba welwa ke tengwa la go leta nywako ya matlotlo.


text:
Supima le Hosa ba welwa ke tengwa la go leta thoko ya bodikela le kgoro ya Salekete, mo mmila o rotogago, mme baleti mo ba emago ba lebane.


text:
Thoko ya bohlabela go be go leta Balefi ba ba selelago; thoko ya leboa e be e le ba bane ka mehla; thoko ya borwa e be e le ba bane ka mehla; nywakong ya matlotlo e be e le babedibabedi.


text:
Mo mathuding a ka thoko ya bodikela, mo mmila o rotogago, go be go leta ba bane; mathuding gona go be go leta ba babedi.


text:
Banababo ba Balefi ba e bego e le balaki ba mahumo a Ngwako wa Modimo le ba dipolokelo tša tše kgethwa šeba:


text:
Ke barwa ba Laedani, ba Laedani ba ga Gerisome, ba e bego e le bagolo ba moloko wa ba Laedani ba ga Gerisome, ke ba ga Jehiele.


text:
Bana babo moloko wa Eliesere e be e le Rehabya morwa wa gagwe, le Jesaya morwa wa gagwe, le Jorama morwa wa gagwe, le Sikiri morwa wa gagwe, le Selomitha morwa wa gagwe.


text:
Selomitha yo le bana ba gagwe e be e le bona balaki ba mahumo ala ka moka a a kgethilwego ke kgoši Dafida le balaodi ba dikgao tša ba dikete le tša ba lekgolo, le balaodi ba dira.


text:
le tšohle tše di bego di kgethilwe ke Samuele mmoni, le Saulo morwa wa Kisi, le Abinere morwa wa Nere, le Joaba morwa wa Tseruya. Tše kgethwa ka moka tše, di be di lakwa ke Selomitha le bana babo.


text:
Ba ga Jitsehara, ba ba bego ba beilwe go hlokomela mediro ya kwa ntle ya Isiraele, e le bahlapetši le baahlodi, ke Kenanya le barwa ba gagwe.


text:
Ba ga Heburone ba ba bego ba beilwe go hlapetša Isiraele ka mošono wa Jorodane thoko ya bodikela, le mediro ka moka ya go hlankela Morena le kgoši, e be e le Hasabya le bana babo, banna ba dinatla ba sekete se se nago le makgolo a šupago.


text:
Go bona ba gaHeburone mogolo e be e le Jeria, mogolo wa ge go iwa ka leloko la gabo le ka dikgoro tša gabo. Bona ba kile ba balwa ka ngwaga wa masome a mane wa pušo ya Dafida; go bona gwa hwetšwa banna ba dinatla ba motseng wa Jasere wa Gileada.


text:
Ba gabo e be e le banna ba dinatla ba dikete tše pedi le makgolo a šupago, beng ba malapa; kgoši Dafida o ba beile go hlapetša Barubeni, le Bagada, le ba seripa sa Bamanase ditabeng ka moka tša Modimo le tša kgoši.


text:
Še palo ya Baisiraele ge go iwa ka bagolo ba meloko, le ka balaolasekete le balaolalekgolo, le balaki ba bona ba ba bego ba dirišana le kgoši ditabeng ka moka tša diphohla tša dira, tše di bego di šielana modiro ka dikgwedi tša ngwaga ka moka. Sephohla ka setee se be se na le banna ba dikete tše masome a mabedi a metšo e mene.


text:
Molaki wa sephohla sa pele sa kgwedi ya pele e be e le Jesobeama morwa wa Sabadiele; sephohla sa gagwe se be se na le banna ba dikete tše masome a mabedi a metšo e mene.


text:
Molaki wa sephohla sa kgwedi ya bobedi e be e le Dodai wa Ahohi; moetapele wa sephohla sa gagwe e be e le Mikilothe; sephohla sa gagwe se be se na le banna ba dikete tše masome a mabedi a metšo e mene.


text:
Molaodi wa boraro wa dira e be e le Banya morwa wa Joyada moperisita; e be e le mokgoma; gomme sephohla sa gagwe se be se na le banna ba dikete tše masome a mabedi a metšo e mene.


text:
Ke yena Benaya yola e bego e le mogale wa ba masome a mararo, e le molaodi wa bona. Sephohla sa gagwe, se be se etwa pele ke Amisabadi morwa wa gagwe.


text:
Wa bone wa kgwedi ya bone e be e le Asahele monnago Joaba; a hlatlangwa ke morwa wa gagwe; sephohla sa gagwe se be se na le banna ba dikete tše masome a mabedi a metšo e mene.


text:
Wa bohlano wa kgwedi ya bohlano e be e le mokgoma Samahuti wa Jisira; sephohla sa gagwe se be se na le banna ba dikete tše masome a mabedi a metšo e mene.


text:
Wa go selela wa kgwedi ya go selela e be e le Ira morwa wa Ikese wa Thekoa; sephohla sa gagwe se be se na lebanna ba dikete tše masome a mabedi a metšo e mene.


text:
Wa go šupa wa kgwedi ya go šupa e be e le Heletse wa Peloni wa gaEfuraimi; sephohla sa gagwe se be se na le banna ba dikete tše masome a mabedi a metšo e mene.


text:
Wa seswai wa kgwedi ya seswai e be e le Sibekai wa Husa wa ga Serehi; sephohla sa gagwe se be se na le banna ba dikete tše masome a mabedi a metšo e mene.


text:
Wa senyane wa kgwedi ya senyane e be e le Abiesere wa Anathothe wa gaBenyamini; sephohla sa gagwe se be se na le banna ba dikete tše masome a mabedi a metšo e mene.


text:
Wa lesome wa kgwedi ya lesome e be e le Mahari wa Netofa wa gaSarehi; sephohla sa gagwe se be se na le banna ba dikete tše masome a mabedi a metšo e mene.


text:
Wa lesome le motšo o tee wa kgwedi ya lesome le motšo o tee e be e le Benaya wa Pirathoni wa ba gaEfuraimi; sephohla sa gagwe se be se na le banna ba dikete tše masome a mabedi a metšo e mene.


text:
Wa lesome le metšo e mebedi wa kgwedi ya lesome le metšo e mebedi e be e le Heledai wa Netofa wa ba ga Othiniele; sephohla sa gagwe se be se na le banna ba dikete tše masome a mabedi a metšo e mene.


text:
Ba ba bego ba beilwe go buša meloko ya Isiraele šeba: Mmuši wa Barubeni e be e le Eliesere morwa wa Sikiri. Mmuši wa Basimeone e be e le Sefatya morwa wa Maaka;


text:
Wa Bajuda e be e le Elihu e mongwe wa bana babo Dafida; wa Baisashara e be le Omiri morwa wa Mikaele.


text:
Wa Basebulone e be e le Jisimaya morwa wa Obadya; wa Banafutali e be e le Jerimothe morwa wa Asiriele.


text:
Wa Baefuraimi e be e le Hosea morwa wa Asasia; wa seripa sa leloko la Bamanase e be e le Joele morwa wa Pedaya.


text:
Wa seripa se sengwe sa leloko la Bamanase sa kua Gileada e be e le Ido morwa wa Sekaria; wa Babenyamini e be e le Jaasiele morwa wa Abinere.


text:
Ge e le palo ya ba nywaga e masome a mabedi fela, le ya bao ba ba hlatlamago, yona Dafida ga a ka a e nyaka, gobane Morena o boletše a re o tlo atiša Baisiraele bjalo ka dinaledi tša legodimo.


text:
Joaba morwa wa Tseruya o kile a thoma go bala setšhaba, fela ga a ka a se fetša ka ge kotlo e wetše Isiraele. Ke ka baka leo palo e sa kago ya tsena pukung ya ditaba tša kgale tša kgoši Dafida.


text:
Asimafethe morwa wa Adiele o be a beilwe a ba molaki wa mahumo a kgoši. Jonathane morwa wa Usia e be e le molaki wa mahumo a mašemong, le metseng, le mo dileteng, le mo dibong.


text:
Simei wa Rama e be e le molaki wa dirapa tša merara; Sabadi wa Sifima e be e le molaki wa ge merara o fotlwa le wa dinkgo tša wona.


text:
Molaki wa mehlware le mego ya molaleng wa Jorodane e be e le Baali Hanani wa Gedere; wa dipolokelo tša makhura e be e le Joase.


text:
Molaki wa dikgomo tša mafulong a kua Sarona e be e le Sitirai wa Sarona; Safate morwa wa Adilai e be e le molaki wa dikgomo tša mono meeding.


text:
Dihuswana di be di lakiwa ke Jasisi wa Hageri. Bao ka moka e be e le bagolo ba balaki ba maruo a kgoši Dafida.


text:
Jonathane malome wa Dafida e be e le letona la mošate, monna wa tlhaologanyo le mongwadi; Jehiela morwa wa Hakimoni o be a dula le bana ba kgoši.


text:
Ahitofele o latetšwe ke Joyada morwa ba Benaya, le Abyathara, ya ba bona baeletši. Molaodi wa madira a kgoši e be e le Joaba.


text:
Gomme Dafida a botha bakgoma ka moka ba Isiraele, ba tla Jerusalema, e lego babuši ba meloko, le balaki ba diphohla tša go direla kgoši, le balaoladikete, le balaolamakgolo, le balaki ba ba beilwego go laka thoto le dikgomo tša kgoši le tša barwa ba gagwe, le balaki ba nywako, le bagale, le banna ba ntwa ka moka.


text:
Kgoši Dafida a ema ka maoto a re: Nkweng, lena bana bešo, setšhaba sa ka! Nna ke be ke gopotše go agela polokelo ya kgwerano ya Morena Ngwako wo e kago dula go wona, gore e be bogato bja maoto a Modimo wa rena; ke be ke šetše ke lokišitše dikago.


text:
Fela, Modimo o ntherile a re: O se ke wa agela leina la ka ngwako, gobane o monna wa ditlhabano, mme o tšholotše madi.


text:
Bjale Morena Modimo wa Isiraele o nkgethile mo go bana ba tate ka moka, mme ka ba kgoši ya ka mehla le mehla; o kgethile Juda a ba moetapele; mo go Juda a kgetha leloko lešo; mme go barwa ba tate a kgahlwa ke nna a mpea kgoši ya Isiraele ka moka.


text:
Go bana baka ka moka, gobane Morena o mphile bana ba bantši, Morena o kgethile Salomo morwa wa ka gore a dule sedulong sa mmušo wa Morena a buše Isiraele.


text:
A mpotša a re: Salomo morwa wa gago ke yena a tlogo aga Ngwako le malapa a ka, gobane ke ikgethetše yena gore e be morwa wa ka, mme nna ke be tatagwe.


text:
Mmušo wa gagwe ke tlo o thekga ka go sa felego, ge a ka tiiša a dira ka melao ya ka, le ka mekgwa ya ka ka mokgwa wa lehono.


text:
Bjale ke bolela Baisiraele ka moka ba phuthego ya Morena ba le gona, le Modimo a di kwe, ke re; Hlokomelang melao ka moka ya Morena Modimo wa lena, le nyake yona, ke mo le tlogo ba beng ba naga e botse ye, ya tlo ba magae a lena le a bana ba lena ba ba tlogo le latela neng le neng.


text:
Wena Salomo ngwanaka, o fele o tseba Modimo wa tatago, o mo hlankele ka pelo yohle le ka moya wa mafolofolo; gobane Morena o fenyeka dipelo ka moka, o hlaologanya thopa tšohle tša dikelelo; ge o mo nyaka, o tlo re: Ke nna e! Ge o ka mo tlogela, gona o tlo go lahla ya ba moka.


text:
Bjale o hlokomele taba ye; Morena o go kgethetše go aga Ngwako wa felo gokgethwa. Tia maatla gee, o dire!


text:
Gomme Dafida a nea Salomo morwa wa gagwe seswantšho sa mathudi, le sa meago ya gona, le sa nywako ya matlotlo, le sa diphapoši tša godimo, le sa diphapoši tša ka gare, le sa Ngwako wa sekhurumelo sa poelanyo.


text:
A mo nea seswantšho sa tšohle tše di bego di le mogopolong wa gagwe, tša malapa le Ngwako wa Morena, le tša nywakwana ya go tlo o dikologa ya go tlo boloka mahumo a Ngwako wa Modimo le tše di kgethwa,


text:
le tša dihlopha tša baperisita le tša Balefi, le tša mediro yohle ya go direla Ngwakong wa Morena, le tša dibjana ka moka tša go tlo dira Ngwakong wa Morena.


text:
A mo nea le digauta ka kelo ya tšona e lekanego go tlo dira dibjana tšohle tša modiro ka moka, le disilifera ka kelo ya tšona e lekanego go dira dibjana tšohle tša silifera tša modiro o mokgethwa.


text:
A mo nea le gauta e lekanego dihlomapone, le tšona dipone tša tšona tša gauta ka kelo ya sehlomapone ka setee le dipone tša sona, le silifera ya dihlomapone tša silifera ka kelo ya tšona le ya dipone tša yona ka mo go lekanego sehlomapone ka setee.


text:
A mo elela le gauta e lekanego go dira dithalana tša dinkgwaponwa, ka kelo ya sethalana ka setee, le silifera ya go dira dithalana tša silifera.


text:
A mo nea le gautatshekegi ya go dira dihlaba, le ya meruswi ya go foka, le ya megopo; a mo nea ka kelo e tlogo lekana sebjana se sengwe le se sengwe, le silifera e lekanego sebjana se sengwe le se sengwe sa silifera.


text:
A mo elela le gautatshekegi ya go dira aletare ya diorelo, le seswantšho sa leako, le Bakerubi ba gauta ba ba phurollotšego diphego ba širetša polokelo ya kgwerano ya Morena.


text:
Tše ka moka tša ya ka go latela lengwalo le lengwadilwego ka taelo ya Morena, le le laodišago modiro wa moago.


text:
Dafida a bolela le Salomo morwa wa gagwe a re: Tia maatla, o tleme pelo, o dire, o se boife, o se tšhoge selo, gobane Morena Modimo, Modimo wa ka, o tlo ba le wena; a ka se ke a go gerula, a ka se ke a go lahla, mme o tlo ba wa phetha mediro ka moka ya tše tša ngwako wa Morena.


text:
Le gona, dihlopha tša baperisita le tša Balefi šedi tša go tlo dira mediro ka moka ya Ngwakong wa Modimo; gomme medirong ka moka ba o nago le bona ke banna ba go ithapa, ba ba hlalefetšego mediro ka moka. Bakgoma le setšhaba ka moka ba tlo kwa se o se bolelago.


text:
Bjale Dafida a botša phuthego ka moka a re: Salomo morwa wa ka yo, yo Modimo a mo kgethilego a nnoši, e sa le lesogana le le botete; ge e le modiro wona ke o mogolo; gobane Ngwako o mogolo wo ga o agelwe motho, ke wa Morena Modimo.


text:
Nna ke dirile ka maatla a ka ka moka ka bolokela Ngwako wa Modimo wa ka digauta tša go tlo dira tša gauta, le silifera ya tša silifera, le mphiri wa tša mphiri, le tshipi ya tša tshipi, le dikota tša tša kota, le ditalama le magakabje a go tlo dira tša bothakga, le magakabje a mebalabala le a bohlokwa; le mabjemašweu a go tlo aga ke a mantši.


text:
Gape, ka gobane Ngwako wa Modimo wa ka ke a o rata, ke ntšha tše e lego tša ka, gauta le silifera, gore e be tša Ngwako wa Modimo wa ka; ke tša go tlatša tšeo tšohle, tše ke šetšego ke di boloketše Ngwako o mokgethwa.


text:
Ke talente tše dikete tše tharo tša gauta ya Ofira, le talente tše dikete tše di šupago tša siliferatshekegi, tša go tlo manega maboto a Ngwako ka tšona;


text:
gore gauta e dire tša yona, le silifera e dire tša yona, ka mo bakgoni ba tlogo dira ka gona. -- Gomme bjale ke mang e a ithapago a ntšhetša Morena ka seatla sa gagwe lehono?


text:
Gomme gwa ithapa bakgoma, le bagolo ba meloko, le balaoladikete, le balaolamakgolo, le balaki ba mediro ya kgoši;


text:
ba ntšha tša modiro wa Ngwakong wa Modimo, ya ba talente tše dikete tše tlhano tša gauta di nago le diponto tše dikete tše lesome, le ditalente tše dikete tše lesome tša silifera, le talente tše dikete tše lesome la metšo e seswai tša mphiri, le talente tše dikete tše lekgolo tša tshipi.


text:
Yo a bego a na le ditalama, a di tšhela mahumong a Ngwako wa Morena a di gafela diatleng tša Jehiele wa ga Gerisone.


text:
Gomme setšhaba sa thabela boithapo bja bona, ka gobane ba be ba tlišetša Morena dineo ka pelo e tšhewu. Dafida Kgoši le yena a thaba gagologolo.


text:
Gomme Dafida a leboga Morena a lebane le phuthego ka moka a re: A go lebogwe wena Morena, Modimo wa tatawešo Isiraele, wena wa mehleng ya kgalekgale le ya neng le neng!


text:
Morena, bogolo ke bja gago, le maatla, le letago, le ditheto, le borena; gobane tšohle kua legodimong le mo lefaseng ke tša gago; o mmuši, o hlogo ye e iphagamišitšego godimo ga tšohle.


text:
Lehumo le bogolo di tšwa go wena, o buša tšohle; maatla le thata di tšwa diatleng tša gago; gomme tšohle tše di golago mme tša tia, di gola di tia ka atla sa gago.


text:
Gobane ke nna mang, gomme setšhaba sa ka ke eng? Re fo kgantšha maatla re ithapa re ntšha dilo tše, mola di tšwile go wena tšohle, re go ntšheditše tšohle di tšwago atleng sa gago.


text:
Gobane pele ga gago re fo ba bafeti, re badiiledi bjalo ka botatawešo ka moka; mme matšatši a rena mo faseng a etša moriti; ga go na se re se holofelago.


text:
Morena Modimo wa rena! Lehumo le ka moka le re le boloketšego go agela leina le lekgethwa la gago ngwako, le re tletše le etšwa atleng sa gago; ke la gago ka moka.


text:
Modimo wa ka; ke tseba gore o fenyeka pelo, mme o kgahlwa ke boloki; mme nna ka dira ka pelobolo ka ntšha dilo tše ka moka ka go ithapa; bjale ke thaba ge ke bona setšhaba sa gago se se lego fa se go ntšhetša dineo ka go ithapa.


text:
Morena Modimo wa botatawešo, wa Aborahama le Isaka le Jakobo, leta dipelo tša batho ba gago gore di dule di na le thato e bjalo le kgopolo e bjalo tša bona; dipelo tša bona di tle di lebile wena.


text:
Salomo morwa wa ka o mo nee pelobolo, gore a hlokomele malaedi, le mabohlatse a gago, le melao ya gago, a dire mediro ye ka moka, a age Ngwako o mogolo wo ke o boloketšego tša wona.


text:
Ke mo Dafida a boletšego le phuthego ka moka a re: Lebogang Morena Modimo wa lena! Phuthego ka moka ya leboga Morena Modimo wa botatabo, ba khunama ba lotšha Morena, ba tsebo lotšha le kgoši.


text:
Ba tlišetša Morena didimo; ka la ka moswana ba tlišetša Morena dihlabelo tša dipowana tše sekete, le dikgapa tše sekete, le dinku tše sekete le dibego tša tšona, le didimo tše ntši tše ba di diretšego setšhaba sa Isiraele ka moka.


text:
Tšatši leo ba hlwa ba le pele ga Morena ba eja, ba enwa ba thabile gagolo; Salomo morwa wa Dafida ba buša ba mmea kgoši la bobedi, ba mo tloletša Morena gore a be ketapele, mme Tsadoko ba mmea moperisita.


text:
Ke moka Salomo a dula sedulong sa bogoši sa Morena, a ba kgoši legatong la Dafida tatagwe; mme a ba yo mahlatse; Baisiraele ka moka ba kwa se a se bolelago.


text:
Ke Morena e a neilego Salomo bogolo bjo bokaakaa, Baisiraele ka moka ba mmona e le e mogolo; o mo neile bonatla bja bogoši bjo bo sa kago bja ba gona go kgoši e nngwe ya Isiraele pele ga gagwe.


text:
Lebaka le a le feditšego a buša Isiraele ke nywaga e masome a mane; nywaga e šupago o bušitše a le motseng wa Heburone; nywaga e masome a mararo a metšo e meraro a buša a le Jerusalema.


text:
O hwile a tšofetše gagolo, a atetšwe ke matšatši, le mahumo le go retwa. Legatong la gagwe gwa buša Salomo morwa wa gagwe.


text:
Ge e le ditaba tša kgoši Dafida, tša ge a thoma a ba a goma, tšona di ngwadilwe ditabeng tša Samuele mmoni, le ditabeng tša Nathane moporofeta, le ditabeng tša Gada mmoni.


text:
Di ngwadilwe gotee le tša mmušo wa gagwe ka moka, le tša bogale bja gagwe, le tše di tletšego yena le setšhaba sa Isiraele le mebušo ya dinaga tše dingwe.


text:
Salomo morwa wa Dafida a tia mmušong wa gagwe; mme Morena Modimo wa gagwe o be a na le yena, a mo dira e mogolo sa ruri.


text:
Ke mo Salomo a boletšego le Baisiraele ka moka, le balaoladikete, le balaolamakgolo, le baahlodi, le babuši ka moka ba Isiraele, le bagolo ba meloko;


text:
gomme yena Salomo le phuthego ka moka ba ya motseng wa Gibeoni, gobane ke mo go bego go le Ngwako wola wa kgwerano, wo Moshe a o dirilego ba sa le kua lešokeng.


text:
Ge e le polokelo ya Modimo, yona Dafida o be a šetše a e tšere kua Kireathe-Jearima, a e rotošetša felo mo a bego a e lokišeditše gona, gobane o be a e diretše mokutwana motseng wa Jerusalema.


text:
Aletare yela ya mphiri, ye e dirilwego ke Betsaliele morwa wa Uri morwa wa Huri, yona e be e le moo pele ga Ngwako wa Morena; bjale Salomo le phuthego ba tla gona moo.


text:
Salomo a tliša dihlabelo mo alteareng ya mphiri e bego e le pele ga Ngwako wa kgwerano, a hlaba dihlabelo tše sekete mo go yona.


text:
Salomo a fetola a re: Dafida tate o mo dirile ka kgaugelo e kgolo; mme nna o mpeile ka ba kgoši legatong la gagwe.


text:
Bjale Morena Modimo, a go phethege se o se boditšego Dafida tate; gobane o ntirile kgoši ya setšhaba se segolo se se kakago lerole la lefase.


text:
Bjale mphe bohlale le temogo, ke kgone go tšwa le go tsena pele ga setšhaba se; gobane ke mang a kago kgona go buša setšhaba se segolo se sa gago?


text:
Morena a fetola a re: Ke lebanya tšona tšeo di lego pelong ya gago; gobane ga wa ka wa ikgopelela mahumo le dithoto le bogolo; ga wa ka wa ikgopelela lehu la manaba a gago, le ge e le go phela galelele, mme o ikgopelela bohlale le temogo gore o kgone go buša setšhaba sa ka, se ke go beilego go ba kgoši ya sona;


text:
gona o šetše o neilwe bohlale le temogo; gomme le ona mahumo le dithoto le bogolo ke tlo go nea wa tlo fetiša magoši a kgale le a tlogo tla.


text:
Gomme Salomo a tloga moo mmotong wa Gibeoni Ngwakong wa Kgwerano, a tla Jerusalema, mme a buša Isiraele.


text:
Gomme Salomo a atiša dikoloi le banamedi, a ba le dikoloi tše sekete le makgolo a mane, le banamedi ba dikete tše lesome la metšo e mebedi; a ba bea mo metseng ya dikoloi, le Jerusalema mošate.


text:
Kgoši ya atiša le disilifera le digauta motseng wa Jerusalema, tša etša maswika go ata; gomme dikwata tša morokwana tša etša mego e melago melaleng.


text:
Dipitsi tša Salomo di be di etšwa Egipita; babapatši ba kgoši ba be ba di reka e le mohlape ka theko e di lebanego.


text:
Ba tla le makoloi ba etšwa Egipita nao. Theko ya koloi e tee e be e le Sekele tše makgolo a selelago tša silifera; pitsi e be e rekwa ka Sekele tše lekgolo le masome a mahlano. Ba dira ka mokgwa o bjalo ba etšwa natšo Egipita, ba di iša go dikgoši ka moka tša Bahethe le go dikgoši tša Siria.


text:
a hlaola banna ba dikete tše masome a šupago ya ba ba go rwala dikago, le ba dikete tše masome a seswai ya ba ba go betla maswika dithabeng, le bahlapetši ba bona ba dikete tše tharo le makgolo a selelago.


text:
Salomo a iša lentšu go kgoši Hirama ya Riro, a re: A ko ntirele tše o kilego wa di direla tate ge o mo romela dikwata tša morokwana a ikagela Ngwako.


text:
O ko tsebe ge ke nyako agela leina la Morena Modimo waka Ngwako wo o tlogo kgethelwa yena, mo go tlogo thuntšhwa diorelo tša go mo natefela, gwa išwa dibego tša ka mehla tša ka moswana le tša ka mantšiboa, ka disabatha le ka dikgwedi tše mpsha le ka menyanya ya Morena Modimo wa rena, ka mo e lego tlwaelo go Isiraele ka mehla.


text:
Ngwako wo ke tlogo o agela Modimo wa rena e tlo ba o mogolo, gobane Modimo wa rena ke o mogolo o fetiša medimo yohle.


text:
Ke mang e a kgonago go mo agela Ngwako, etšwe magodimo le magodimo a godimodimo a sa mo lekane! Mme ke nna mang ge ke re ke mo agela Ngwako! E tlo ba Ngwako wa go mo thuntšhetša diorelo fela.


text:
Bjale a ko nthomele monna e a hlalefetšego go dira ka digauta le ka disilifera le ka mphiri, e a tsebago go loga purapura ka mebala e mehubedu le ya moretele le e metala; a be e a tsebago go seta diswantšho, a dirišana le bakgoni ba ke nago nabo mono Juda le Jerusalema, ba ba beilwego ke Dafida tate.


text:
Nthomele le dikwata tša morokwana le tša mogobogobo le tša morekure, tša dithabeng tša Libanoni. Ke tseba ge bahlanka ba gago ba kgona go rema dihlare tša Libanoni; gomme baka bahlanka ba ka thušana le ba gago,


text:
Ge e le nna, bahlanka ba gago ba go rema dihlare ke tlo ba ntšhetša dikgetsi tše dikete tše masome a mabedi tša mabele, le dikgetsi tše dikete tše masome a mabedi tša leotša, gore e be dijo tša bona, le meeta e dikete tše masome a mabedi ya beine, le meeta e dikete tše masome a mabedi ya makhura.


text:
Hirama kgoši ya Tiro a fetola ka lengwalo a le romela Salomo, a re: Morena ge a go beile kgoši, o dirile ka gobane a rata setšhaba sa gagwe.


text:
Hirama a buša a re: Morena Modimo wa Isiraele, e a dirilego legodimo le lefase, a a retwe gobane o neetše kgoši Dafida morwa e bohlale, wa tlhaologanyo le temogo, yo a rego ke agela Morena Ngwako, a re ke ikagela ngwako wa mošate.


text:
Ke ngwana wa mosadi wa gaDani; tatagwe ke monna wa kua Tiro; monna e o tseba go dira ka gauta le ka silifera, le ka mphiri le ka tshipi, le ka maswika le ka dikwata, le ka purapura e khubedu le e tala, le ka leokodi la moretele le la mmala o mohubedu; o tseba go seta diswantšho tša mehutahuta, le go akanya mediro ye a laelwago go e dira; o tlo dirišana le bakgoni ba gago le bakgoni ba tatago mong wa ka.


text:
Bjale wena mongaka, romela bahlanka ba ka mabele le leotša le makhura le beine ka mo o boletšego ka gona.


text:
Ge e le rena re tlo rema dihlare dithabeng tša Libanoni ka mo go lekanego tše o di nyakago; re tlo e tlemaganya ya tlo tla go wena ka lewatle motseng wa Jafo; mme wena o tlo di rwala moo wa di iša Jerusalema.


text:
Salomo a bala banna ka moka ba mathoko ba ba bego ba agile nageng ya Isiraele, a ya ka palo ya Dafida tatagwe, ye a kilego a bala ka yona; gwa hwetšwa ba dikete tše lekgolo la masome a mahlano a metšo e meraro le makgolo a selelago.


text:
Go bona a ntšha ba dikete tše masome a šupago, ya ba barwadi ba dikago; ba dikete tše masome a seswai ya ba babetli ba maswika dithabeng; ba dikete tše tharo le makgolo a selelago ya ba bahlapetši ba go diriša ba bangwe.


text:
Gomme Salomo a thoma go aga Ngwako wa Morena motseng wa Jerusalema thabeng ya Moriya, mo Morena a kilego a bonwa ke Dafida tatagwe felo mo Dafida a go lokišitšego seboeng sa Oranani Mojebusi.


text:
Metheo ya Ngwako wa Modimo ka mo Salomo a e beilego še: Botelele e be e le meelo e masome a selelago ka kelo ya kgale; bophara e be e le meelo e masome a mabedi.


text:
Mathudi botelele bja ona e be e le meelo e masome a mabedi, a lekana le bophara bja Ngwako; leemo e be e le meelo e lekgolo le masome a mabedi; ka teng a a manega ka gautatshekegi.


text:
Maboto a Ngwako o mogolo a a apeša ka mamati a megobogobo a a manegilwego ka gauta e botse, a a thakga ka diswantšho tša melala le tša matšoba.


text:
Ge e le Ngwako wo, dikota tša hlaka ya wona, le direpodi, le maboto a wona, le mamati a mejako ya wona, ka moka o di manegile ka gauta, a seta diswantšho tša Bakerubi mabotong.


text:
A dira le Ngwako wa sekgethwakgethwa, wo o bego o lekana bophara le botelele bja wona, e le meelo e masome a mabedi, a manega maboto a wona ka gauta e botse ya talente tše makgolo a selelago.


text:
Boima bja dimapolo e be e le Sekele tše masome a mahlano tša gauta. Le phapoši tša godimo a di manega ka gauta.


text:
Ka Ngwakong wa sekgethwakgethwa a dira Bakerubi ba babedi, e le modiro wa bomakgone ba babetli; Bakerubi a ba manega ka gauta.


text:
Diphego tša Bakerubi ba di be di akaretša bophara bja meelo e masome a mabedi; lefego letee le be le na le meelo e mehlano, la kgotla ka leboto thoko yeno; le lengwe e be e le la meelo e mehlano le lona, la kgotla ka leboto lela; mafego a mangwe a ka gare, a be a kgotlana ka dintlha a na le meelo e mehlanomehlano.


text:
Diphego tša Bakerubi ge di kgotlana le maboto ka thoko ye le ka thoko ye, mme tša gare di kgotlana ka dintlha, ka moka e le tša meelo e mehlanomehlano,


text:
diphego di phurulogile ka mokgwa wo, di be di tšea sebaka sa meelo e masome a mabedi. Bakerubi ba be ba eme ka maoto, ba lebišitše difahlogo ka Ngwakong.


text:
A dira lešira la purapura e tala le e khubedu, le ka moretele wa leokodi, la logwa la ba le diswantšho tša Bakerubi.


text:
Pele ga Ngwako a emiša dikokwane tše pedi. Botelele bja tšona e be e le meelo e masome a mararo a metšo e mehlano; dihlogo tša tšona ya ba meelo e mehlano gape.


text:
A dira lokwa la diketane morumong wa ka tlase wa dihlogo tšeo, a le kgokela gona moo godimo ga dikokwane; a dira dikgokolo tse lekgolo tše di etšago marapa, a di kgokela diketaneng tšeo.


text:
Dikokwane tše a di emiša mojako wa Ntlogethwa ka go le letona le ka go la ntsogošo. Kokwane ya go le letona a re ke Jakini (o tiišitše), ya go la ntsogošo a re ke Boase (maatla).


text:
A dira le aletare ka mphiri. Botelele bja yona le bophara bja yona e be e le meelo e masome a mabedi, boemo e be e le meelo e lesome.


text:
A dira le mogopo o mogolo o tšholotšwego, wo e bego e re ge o elwa go tloga morumong go ya morumong wa ka thoko yela, ya ba meelo e lesome; leemo e be e le meelo e mehlano; lenti la go dikologa le morumo le be le tšea meelo e masome a mararo.


text:
Ka tlase ga morumo o be o dikologwa ke diswantšho tša maraka; maraka a lesome a tšea sebaka sa moelo o tee, a dikologa le mogopo thoko tšohle e le melokoloko e mebedi ya maraka.


text:
Mogopo wo o be o beilwe godimo ga dikgomo tše lesome la metšo e mebedi; tše tharo di lebile leboa; tše tharo di lebile bodikela; tše tharo di lebile borwa; tše tharo di lebile bohlabela; mogopo o be o rwelwe ke tšona di išitše marago ka teng.


text:
Ge e le bokoto bja tshipi ya mogopo woo bo be bo lekana le bophara bja seatla; gomme morumo wa wona o be o swana le wa lefišwana le letšoba ge le palegile. Mogopo wo o be o tlala ge o tšhetšwe meeta e dikete tše tharo.


text:
A dira le dihlapelo tšela tše lesome; tše tlhano tša bewa ka thoko ya le letona; tše tlhano tša bewa ka thoko ya la ntsogošo; e be e le tša go hlapela mo go tšona, le tša go hlatswa dilo tša dihlabelo. Mogopo o mogolo e be e le wa go hlapela baperisita.


text:
A dira le dihlomapone ka gauta, tše lesome, ka go ya ka diswantšho tša tšona; a di bea mo Ntlongkwethwa; tše tlhano tša bewa ka go le letona; tše tlhano tša bewa ka go la ntsogošo.


text:
A dira le dithalana tše lesome, a di bea Ntlongkgethwa; tše tlhano tša bewa ka go le letona; tše tlhano tša bewa ka go la ntsogošo; a dira le meruswi e lekgolo ka gauta.


text:
A dira lapa la baperisita, le lapa le legolo, le difero tša malapa; mamati a difero a a manega ka mphiri.


text:
Mogopo o mogolo o o beile ka thoko ya borwa, mo lehlakore la thoko ya bohlabela le gomago ka thoko ya borwa.


text:
Hurama o dirile le mabeana le meruswi ya go fokela, a ba a phetha mediro ye a e diretšego kgoši Salomo Ngwakong wa Modimo.


text:
Le dikokwane tše pedi tšela, le dikgokolwana tša tšona, le dihlogo tše pedi tša go bewa godimo ga tšona, le malokwa ala a go apeša dihlogo,


text:
le dikgokolwana tše di etšago marapa tše makgolo a mane tše di bego di kgoketšwe malokweng ya ba melokoloko e mebedi ya marapa mo malokweng a go apeša dihlogo tša dikokwane kwa dintlheng tša tšona.


text:
le dipitša, le mabeana, le dihlaba, le dilwana tša modiro woo ka moka. Ke tšona tše Hurama-Abi a di diretšego kgoši Salomo, gore e be tša ngwako wa Morena. O di dirile ka mphiri o ritetšwego.


text:
Kua molaleng wa noka ya Jorodane, mo mmu e lego o montši, gare ga Sukothe le Tsereda, ke gona mo kgoši e laetšego gore di tšhollwe gona.


text:
Gomme dilo tšeo ka moka kgoši Salomo o di dirile e le tše ntšintši, gobane mphiri e be e le o montši o sa elwe boima.


text:
Salomo a dira dilo ka moka tša Ngwako wa Modimo, e lego aletare ya gauta, le dithalana tšela tša go bea dinkgwaponwa,


text:
le dihlomapone, le dipone tša tšona tša gautatshekegi, tša go gotetšwa pele ga sekgethwakgethwa ka mokgwa wa tšona,


text:
A dira le mefaka; le meruswi ya go fokela, le mabeana a go thuntšha diorelo, le megopšana; ka moka e be e le tša gauta e botse; le mojako wa Ngwako, le mamati a wona a sekgethwakgethweng, le mamati a Ntlokgethwa e be e le a gauta.


text:
Mediro ye ka moka ya Ngwako wa Morena ye Salomo a bego a e dira, ge e phethilwe, ke mo Salomo a tlišitšego dilo tše di kgethilwego ke Dafida tatagwe, le disilifera, le digauta, le dilo ka moka a di boloka dintlong tša matlotlo tša Ngwakong wa Modimo.


text:
Mohla woo Salomo a botha bagolo ba Isiraele, le babuši bohle ba meloko, le bakgoma ba dilete tša Baisiraele, ba tla Jerusalema gore ba rotoše polokelo ya kgwerano ya Morena, ba e rwale motseng wa Dafida wa Tsione.


text:
ba e rotoša le ntlo ya kgwerano, le dibjana tše dikgethwa ka moka tše di bego di le Ntlong ya kgwerano, tša rwalwa ke baperisita le Balefi.


text:
Kgoši Salomo le phuthego ya Baisiraele ka moka, ya ba ba bego ba kgobokane pele ga polokelo, ba hlaba dinku le dikgomo tše ntšintši, tše di sa balwego, tšeo go sa tsebjego palo ya tšona ka boati.


text:
Ya ba gona baperisita ba tlišago polokelo ya kgwerano ya Morena, ba e bea felo ga yona Ngwakong wa moseo sekgethwakgethweng ka tlase ga diphego tša Bakerubi.


text:
Mešikaro yona e be e le e metelele, dintlha tša yona di bile di bonala ka mono pele ga sekgethwakgethwa; fela, e be e sa tšwelele ka ntle ga sona. Gomme polokelo e sa dutše moo le nankhono.


text:
Ka mo teng ga polokelo go be go se selo ge e se diphaphathi tše pedi tšela tše Moshe a di beilego mo go yona ba le kwa Horebe, mola Morena a dira kgwerano le Baisiraele ge ba etšwa Egipita.


text:
Ya re ge baperisita ba boa sekgethweng, gobane mohla woo baperisita ka moka ba ba bego ba le gona, ba be ba ikgethile, ba se ke ba ya ka dihlopha tša bona,


text:
ge go ema Balefi bohle ba baopedi, boAsafa le Hemane le Jeduthune, le barwa ba bona le bana ba bobona, ba apere tša leokodi, ba swere meropa le makope le diletšo, ba eme thoko ya bohlabela ya aletare, ba na le baperisita ba lekgolo le masome a mabedi ba go letša diphalafala,


text:
ge baletši ba dinaka le baopedi ba ela gotee, ba kwala bjalo ka ge eke ke lentšu la motho o tee, ba reta Morena ba mo leboga, ya re ge ba hlaboša mantšu gotee le dinaka le meropa le diletšo tše dingwe, ba re: Lebogang Morena, gobane ke yo botse, yo botho bja neng le neng! Ke ge Ngwako, Ngwako woo wa Morena o tlala leru.


text:
Baperisita ba šitwa go ema le go dira modiro wa bona ka baka la leru, gobane letago la Morena le be le tletše Ngwako wa Modimo.


text:
Kgoši ya retologa ya lebana le setšhaba, ya šegofatša phuthego ya Isiraele ka moka; gomme phuthego ka moka ya Isiraele e be e eme.


text:
Kgoši ya re: A go retwe Morena Modimo wa Isiraele, ka gobane o phethile ka seatla sa gagwe tše a di boditšego Dafida tate a re:


text:
E sa le mola ke ntšha setšhaba sa ka Egipita, ga ke ešo ka kgetha motse o mongwe mo dileteng tša Isiraele ka moka gore go agelwe leina la ka Ngwako; le gona ga ke ešo ka hlaola monna a ba kgoši ya setšhaba sa ka sa Isiraele.


text:
Wo ke o kgethilego ke motse wa Jerusalema, gore e be mo leina la ka le tlogo dula gona; ke hlaotše Dafida a ba kgoši ya setšhaba sa ka sa Isiraele.


text:
Fela, Ngwako woo o ka se ke wa agiwa ke wena. E a tlogo o aga ke morwa wa gago yo o tlogo mo tswala. Ke yena a tlogo agela leina la ka Ngwako.


text:
Gomme lentšu leo Morena a le boletšego, o bile o le phethile; gobane nna ke eme legatong la Dafida tate, ke dutše sedulong sa Isiraele ka mo Morena a boletšego; gomme ke agetše leina la Morena Modimo wa Isiraele Ngwako,


text:
Bjale Salomo a ema pele ga aletare ya Morena phuthego ka moka ya Isiraele e mo lebeletše, a emiša matsogo a gagwe.


text:
Gobane Salomo o be a dirile serokamelo ka mphiri, a se beile gare ga lapa; bophara bja sona e be e le meelo e mehlano thoko tšohle; leemo e be e le meelo e meraro; a ema godimo ga sona, a khunama ka matolo a lebane le phuthego ya Isiraele ka moka, a emišetša matsogo legodimong,


text:
gomme a re: Morena Modimo wa Isiraele! Kua magodimong le mono faseng ga go Modimo mokawena, e o botegelago bahlanka ba gago mme wa ba dira ka botho, ge ba phela ba lebane nago ka pelo ka moka.


text:
Dafida tate mohlanka wa gago o mo diretše tšohle tše o mmoditšego tšona. O be o di boletše ka molomo; mme lehono šedi, o di phethile ka seatla sa gago.


text:
Gomme bjale, Morena Modimo wa Isiraele! Nama o dire tše o di boditšego mohlanka wa gago Dafida tate, wa re: Mo sedulong sa bogoši bja Isiraele o ka se ke wa hlokišwa monna yo ke tlogo mmona a dutše go sona, ge bana ba gago ba ka swara tsela ya bona ka melao ya ka, ba lebane le nna bjalo ka wene.


text:
Morena Modimo wa Isiraele, bjale lentšu leo, o le boletšego le Dafida mohlanka wa gago, a e be la therešo.


text:
Afa ruri Modimo a ka dula le batho mono lefaseng? Hleng magodimo, le magodimo a godimodimo a sa kgone go go lekana! Bjale Ngwako wo ke o agilego o ka go lekana bjang?


text:
Morena Modimo wa ka! Thapelo ya mohlanka wa gago e sekegele tsebe, o kwe kgoeletšo ya mohlanka wa gago le topo ya gagwe a e beago pele ga gago.


text:
A mahlo a gago a lebelele Ngwako wo mosegare le bošego, felo mo o go boletšego wa re: Leina la ka le tlo dula fa! Gore o kwe thapelo ya mohlanka wa gago a e beago monomo.


text:
O kwe ge nna mohlanka wa gago le setšhaba se sa gago re go llela re le felo fa. O kwe o le bodulong bja gago godimong; o kwe o ba lebalele.


text:
E re ge motho a senyetše wa gabo, gomme ba mo eniša keno a itlema, keno ya tla pele ga aletare ya gago fa Ngwakong wo,


text:
o kwe o le godimong, o dire, o ahlolele bahlanka ba gago; yo kgopo a tšwewe, o lefetše mokgwa o mobe wa gagwe; e a lokilego a tšwe molatong, o mo nee tše di mo swanetšego ka ge a lokile.


text:
Mohla setšhaba sa gago sa Isiraele se fenywa ke manaba ka ge se go senyetše, e re ge ba boela go wene ba itshola leineng la gago, ba go llela ba rapela ba le fa Ngwakong wo,


text:
o kwe o le godimong; setšhaba sa gago sa Isiraele o se lebalele dibe tša sona, o se bušetše mo nageng yeno ye o e neilego bona le botatabo.


text:
Mohla wo legodimo le tswaletšwe, go se pula, ka ge ba go senyetše, e re ge ba etla ba rapela felo fa, ba itshola leineng la gago, ba lahla sebe sa bona ka gobane o ba otla,


text:
o kwe o le godimong; bahlanka ba gago, le ba setšhaba se sa gago, o ba lebalele sebe se ba se dirilego; gobane o tlo ba ruta tsela e botse, ye ba tlogo sepela ka yona, mme o nešetše naga ye ya gago pula, naga yeno o e neetšego tšhaba se sa gago ya ba legae la bona.


text:
Mohla go wile tlala nageng, goba ya welwa ke dinkhu, goba phori, goba megwelema, le ge e ka ba tšie, goba mogokong, le ge manaba a ba hlohla mo nageng le mo kgorong, le ge e ka ba kotlo mang le bolwetši mang,


text:
dithapelo tšohle le ditopo tšohle, ge di ka direlwa motho mang le mang, le ge e le setšhaba ka moka sa gago sa Isiraele, bohle ba lemoga kotlo ya dipelo tša bona, mme ba emišitše atla tša bona ba le Ngwakong wo,


text:
o kwe o le godimong, o le bodulong bja gago bjo bo tiilego, o ba lebalele; bohle o ba nee tše di lebanego tsela ye ba bego ba e swere; gobane o tseba dipelo tša bona, motsebadipelo tša bana ba batho ka moka ke wena o nnoši,


text:
gore ba go boife, ba sware ka tsela tša gago ka mehla yohle ba sa phela mo nageng ye o e neetšego borrawešo.


text:
Le moeng e sego wa setšhaba se sa gago sa Isiraele, motšwakgole a tlago ka baka la ina la gago le atla sa gago se maatla, le tsogo la gago le o le emišago, ge a ka tla a rapela a le Ngwakong wo,


text:
o kwe o le godimong, o le bodulong bja gago bjo bo tiilego, o dire se se kgopelwago ke moeng, gore tšhaba tšohle tša lefase di tsebe leina la gago, di go boife bjalo ka setšhaba se sa gago sa Isiraele, ba tsebe gore mo Ngwakong wo ke o agilego, go bolwa leina la gago.


text:
Le mohla setšhaba sa gago se tšwetše go hlabana le manaba, o ba romile mme ba wela tsela, ge ba ka go bitša ba lebile mo motseng wo o o kgethilego, ba iša difahlogo mo Ngwakong wo ke o agetšego ina la gago,


text:
Mohla ba tlogo ba ba go senyetše -- ka ge go se motho e a sa kego a senya -- mme wa ba befelelwa, wa ba lahletša tlhabanong, manaba a ba thopa, ba išwa nageng ya manaba, e ka ba kgole le ge e le kgauswi,


text:
ge ba ka itshola dipelong, ba le nageng ya bao ba ba thopilego, mme ba sokologa ba go rapela ba le gona kua bothopša, ba re: Re dirile sebe! Re molato! Re disenyi!


text:
ge ba ka boela go wena ka pelo ka moka le moya ka moka ba le gona kua nageng ya manaba a bona, ya bao ba ba thopilego, ge ba go kgopela tsela ya go ka boela mo nageng ya gabo ye o e neetšego botatabo, mo motseng wono o o kgethilego, le mo Ngwakong wo ke o agetšego ina lago,


text:
o kwe o le godimong, o le bodulong bja gago bjo bo tiilego; o kwe thapelo ya bona le topo ya bona, o ba namolele, o lebalele tšhaba se sa gago tše ba go senyetšego ka tšona.


text:
Bjale Modimo wa ka! A mahlo a gago a dule a lebeletše, mme tsebe tša gago di phafogele dithapelo felo fa.


text:
Bjale, Morena Modimo! Tsoga gee o tsene felo fa ga gago ga makhutšo, o tle fa go lego polokelo ya maatla a gago. Morena Modimo! A baperisita ba gago ba apešwe bonamodi, barapedi ba gago ba thabele tše botse.


text:
Morena Modimo! Motlotšwa wa gago o se mo gerule; borapedi bja Dafida mohlanka wa gago o se bo lebale.


text:
Ya re ge Salomo a sa tšo fetša go rapela, gwa theoga mollo o etšwa legodimong, wa fiša dihlabelo le didimo mme Ngwako wa tlala letago la Morena.


text:
Baperisita ba ba ba šitwa go tsena Ngwakong wa Morena ka baka la letago la Morena le le bego le tletše moo Ngwako wa Morena.


text:
Baisiraele ke moka ba bona mollo o fologa, le letago la Morena le le godimo ga Ngwako, ba khunama ba inametša difahlogo fase lebatong, ba lotšha ba leboga Morena gobane ke yo botse, yo botho bja neng le neng.


text:
Kgoši Salomo a tliša didimo tša dikgomo tše dikete tše masome a mabedi a metšo e mebedi; ya ba gona go kgakola Ngwako wa Modimo, ge kgoši le setšhaba ba dira ka mokgwa wo.


text:
Baperisita ba be ba eme ba dira modiro wa bona; Balefi bona ba be ba le diletšong tša dikoša tša Modimo tše di bego di dirilwe ke kgoši Dafida, ba re: Lebogang Morena yo botho bja neng le neng! Baperisita ba letša dinaka ba lebane nabo, Baisiraele ka moka ba eme fao.


text:
Gomme Salomo a kgakola lapa la gare le le bataganego le Ngwako wa Morena, ya ba la go tliša dihlabelo le makhura a dibego, ka ge aletare ya mphiri ye Salomo a bego a e dirile e sa lekane dihlabelo le dibego le makhura.


text:
Mehleng yeo Salomo o dir le monyanya wa matšatši a šupago, a na le Baisiraele ka moka, mašaba a magologolo a ba ba tšwago nageng e gomago ka Hamathi le ka noka ya Egipita.


text:
Tšatši la seswai ba le dirile la pitšo, gobane ba be ba feditše matšatši a šupago ba kgakola aletare, ba tsebo dira monyanya wa matšatši a šupago.


text:
Ka tšatši la masome a mabedi a metšo e meraro la kgwedi ya go šupa a laelana le batho, mme ba boela magaeng a bona ba thabile ba natefetšwe ke tše botse tše Morena a di diretšego Dafida le Salomo le setšhaba sa gagwe sa Isiraele.


text:
Ya re ge Salomo a phethile Ngwako wa Morena, le ngwako wa mošate, le tšohle tše a bego a rata go di dira Ngwakong wa Morena le ngwakong wa gagwe,


text:
Morena a tla a bonwa ke Salomo e le bošego, a mo rera a re: Thapelo ya gago ke e kwele, mme felo fa ke go kgethile gore e be Ngwako wa ka wa didimo.


text:
Bjalo ge nka tswalela legodimo, pula ya hlokwa, goba ge nka tliša tšie ya senya naga, goba ge nka roma dinkhu tša wela setšhaba sa ka,


text:
setšhaba sa ka se se bitšwago ka leina la ka, ge se ka ikokobetša sa rapela sa nyaka sefahlogo sa ka, sa lahla ditsela tše mpe tša sona, gona ke tlo ba kwa ke le legodimong, ka ba lebalela sebe, ka fodiša naga ya bona.


text:
gobane bjale ke ithatetše Ngwako wo ka o kgetha gore leina la ka le dule fa neng le neng; mahlo a ka le pelo ya ka di tlo ba fa ka mehla le mehla.


text:
Ge wena o ka phela o lebane le nna, wa etša Dafida tatago, wa dira tšhole tše ke go laelago tšona, wa hlokomela melao ya ka le mekgwa ya ka,


text:
gona ke tlo tiiša sedulo sa mmušo wa gago, bjalo ka ge ke kwane le Dafida tatago ka re: O ka se ke wa hlaelelwa ke monna wa go buša Isiraele.


text:
Fela, ge le ka hlanoga la tlogela melao ya ka le ditaelo tša ka tše ke di beilego pele ga lena, ge le ka ya la hlankela medimo e šele la e khunamela,


text:
gona ke tlo le tomola mo nageng ya ka ye ke le neilego yona; gomme Ngwako wo ke o kgethetšego leina la ka, ke tlo o lahla, ya tlo ba wa go kwerwa ka difela tša ditšhaba tšohle.


text:
Ke mo Ngwako wo, le ge o phala nywako yohle, e a tlogo feta ka fa a tlogo o tšhoga a re: Ke ka baka lang ge Morena a dirile naga ye le Ngwako wo ka mokgwa wo?


text:
Mme gwa tlo thwe: Ke ka gobane ba tlogetše Morena Modimo wa botatabo e a ba ntšhitšego nageng ya Baegipita, mme ba gomarela medimo e šele ba e khunamela ba e hlankela; bošula bjo Morena o bo tlišitše godimo ga bona ka baka leo.


text:
Ya re ge go fetile nywaga yeo e masome a mabedi ye Salomo a bego a aga Ngwako wa Morena le ngwako wa gagwe ka yona,


text:
A aga merako ya motse wa Thadimoro kua lešokeng, le ya metse e mengwe ya dišego ye a bego a e agile Hamathi.


text:
A aga le motse wa Bethe-Horoni wa tletlolo, le Bethe-Horoni wa tlase, ya ba metse ya dibo e nago le merako le mamati le ditswalelo.


text:
A aga le motse wa Baalathe, le metse e mengwe ya dišego, ye e bego e le ya gagwe, le metse yohle ya dikoloi le ya dipitsi; a aga tšohle tše a bego a rata go di aga motseng wa Jerusalema, le dithabeng tša Libanoni, le gohle nageng ya mmušo wa gagwe.


text:
Ge e le ba mathoko ba ba bego ba šetše, e lego Bahethe, le Baamoro, le Baperese, le Bahefi, le Bajebusi, ba e bego e se Baisiraele,


text:
bana ba bona ba ba bego ba šetše nageng ba sa ka ba fedišwa ke Baisiraele, bona Salomo o ba dirile ba sepalo le nankhono.


text:
Mo go Baisiraele Salomo ga a ka a ntšha sepalo sa go dira mediro ya gagwe; bona e be e le bahlabani, le balaodi ba dira, le balaodi ba banamedi ba dikoloi le ba dipitsi tša gagwe.


text:
Go bona Salomo o hlaotše bakgoma le bahlapetši ba gagwe ba e bego e le ba makgolo a mabedi le masome a mahlano ba go buša setšhaba.


text:
Morwedi yola wa Farao, Salomo o mo ntšhitše motseng wa Jerusalema a mo iša mo ngwakong wo a mo agetšego wona, gobane a re: Mosadi wa ka yo a se ke a dula mo ngwakong wa Dafida kgoši ya Isiraele, gobane felo mo go rotogetšego polokelo ya Morena ke mo go kgethwa.


text:
Mehleng yeo Salomo o be a tlišetša Morena dihlabelo aletareng ya Morena ye a e agilego mo pele ga mathudi.


text:
Ba di hlaba ka mehla ye e bego e boletšwe ke Moshe ka disabatha, le ka dikgwedi tše mpsha, le ka menyanya gararo ka ngwaga, ka monyanya wa dinkgwa tše di sa omelwago, le ka monyanya wa dibeke, le ka monyanya wa mešaša.


text:
Le dihlopha tšela tša baperisita a di bea ka mokgwa wo o beilwego ke Dafida tatagwe; le Balefi a ba diriša wa bona modiro, ba reta Morena, ba thuša baperisita ka go šielana matšatši, le baletakgoro ba leta ba eya ka dihlopha tša bona dikgorong tsohle, gobane molao wa Dafida monna wa Modimo o be o realo.


text:
Ga ba ka ba tlogela le molao o tee wa kgoši yeo, e ka ba wa baperisita, le ge e le wa Balefi, goba wa balaki ba nywako ya matlotlo.


text:
Mediro ka moka ya Salomo ye e thomilwego mohla wola go thewa Ngwako wa Morena, ya ba ya phethega ka mokgwa wo, Ngwako wa Morena wa ema o phethegile.


text:
Hirama a mo romela maselawatle ka bahlanka ba gagwe; gwa tla le bahlanka ba bangwe ba ba tsebago lewatle. Bona bao ba ya Ofira ba na le bahlanka ba Salomo, ba boa le gauta ya ditalente tše makgolo a mane a masome a mahlano, ba e tliša go Salomo.


text:
Mohumagadi wa Seba o be a kwele tumo ya Salomo, a tla Jerusalema gore a leke Salomo ka diema, a tla a na le leswethe le legolo ka kudu, le dikamela tše di bego di rwele dinoko le digauta tše ntši, le magakabje a bohlokwa. A tla go Salomo a bolela nae taba tšohle tše di bego di le pelong ya gagwe.


text:
Salomo a mo hlathollela ditaba tša gagwe ka moka, gwa se ke gwa ba le taba e utagetšego Salomo, ye a sa kago a mo hlathollela yona.


text:
le dijo tša meruswing ya gagwe, le madulo a matona a gagwe, le mekgwa ya bahlanka ba gagwe le diaparo tša bona, le batšheledi ba gagwe le diaparo tša bona, le manamelo a gagwe a go rotogela Ngwakong wa Morena, a felelwa ke mogopolo,


text:
a bolela le kgoši a re: Ditaba tša gago, le tša bohlale bja gago, tše ke di kwelego ke le kua gagešo, ke therešo.


text:
Ke be ke sa kgolwe tše ba mpoditšego tšona, ka ba ka tla ka di bona ka mahlo a ka. Bjale šedi, tše ba mpoditšego tšona e fo ba seripa fela sa bohlale bja gago bjo bokaakaa. Tša gago di fetiša tumo ye ke e kwelego.


text:
Batho ba gago ke ba lehlogonolo; ba lehlogonolo ke bahlanka ba gago ba ba go hlankelago ka mehla mme ba kwa bohlale bja gago.


text:
A go retwe Morena Modimo wa gago yo o mo kgahlilego a go dudiša sedulong sa gagwe, wa ba kgoši ya Morena Modimo wa gago; gobane Morena Modimo wa gago o ratile Isiraele, o thekgile Isiraele ka go sa felego. Ke ka baka leo a go beilego wa ba kgoši ya bona gore o buše o dire ka toko.


text:
Mohumagadi a nea kgoši talente tše lekgolo le masome a mabedi tša gauta, le dinoko tše ntšintši, le magakabje a bohlokwa. Ga gwa ka gwa buša gwa ba le dinoko tše kaakaa, tše di kago lekana le tšeo mohumagadi wa Seba a di neilego kgoši Salomo.


text:
Le bahlanka ba Hirama, le bahlanka ba Salomo, ba tlišitše digauta di etšwa Ofira, ba tliša le dihlare tša morekure, le magakabje a bohlokwa.


text:
Kgoši Salomo o dirile manamelo a go ya Ngwakong wa Morena ka wona morekure, le manamelo a go ya ngwakong wa kgoši, le diletšo le makope a baopedi. Mo nageng ya Juda go be go sešo gwa bonwa tše di etšago tšeo.


text:
Kgoši Salomo a nea mohumagadi wa Seba tšohle tše a di kganyogago le tše a di kgopelago, ya ba go oketša neo ye a lebogilego dibego tšela tša mohumagadi ka yona. Gomme mohumagadi a boela ga gabo le bahlanka ba gagwe.


text:
Boima bja digauta tše di bego di tlišwa go Salomo ka ngwaga o tee, e be e le talente tše makgolo a selelago le masome a selelago a metšo e selelago,


text:
go sa balwe tše di bego di etšwa go bašabi le go babapatši, le go dikgoši ka moka tša Arabia, le go bakgoma ba ba bego ba tlišetša Salomo digauta le disilifera.


text:
Kgoši Salomo o dirile dikotse tše makgolo a mabedi ka gauta e batotšwego; e tee a e ntšhetša gauta ya Sekele tše makgolo a selelago.


text:
A dira le dikotsana tše makgolo a mararo ka gauta e batotšwego; e tee a e ntšhetša Sekele tše makgolo a mararo tša gauta. Tšona tše a di bea ngwakong wa Sekgwa sa Libanoni.


text:
Sedulong se go be go iwa ka manamelo a direpodi tše di selelago; le bogato bja maoto bja gauta bjo bo bego bo swaragane le sedulo. Se be se na le mesamelo e mebedi ya mabogo ka dithokong tša madulo, gona moo go be go eme ditau tše pedi di batagane le mesamelo ya mabogo.


text:
Mo direpoding tše di selelago tša manamelo, ka thoko ye le ye, go be go eme ditau tše lesome la metšo e mebedi. Ga go na mmušo o mongwe o kilego wa direlwa tše bjalo.


text:
Dinwelo ka moka tša kgoši Salomo e be e le tša gauta; le dibjana ka moka tša ngwako wa Sekgwa sa Libanoni e be e le tša gauta e botse; go tšona go be go se silifera, gobane mehleng ya Salomo silifera e be e sa šetšwe selo.


text:
Gobane dikepe tša kgoši Salomo di be di ya Tarasisi le bahlanka ba Hirama, gomme maselawatle ao a Tarasisi a be a boa gatee ka nywaga e meraro, a tliša digauta, le disilifera, le naka tša tlou, le ditšhweni, le dikgabo.


text:
Ka mokgwa wo kgoši Salomo a ba e mogolo a fetiša dikgoši tša lefase ka moka ka mahumo le ka bohlale.


text:
Dikgoši ka moka tša lefase di be di kganyoga go bona Salomo, le go kwa bohlale bja gagwe bjo Modimo a bego a bo beile pelong ya gagwe.


text:
Bohle ba tla le dibego tša dilwana tša silifera le tša gauta, le diaparo, le marumo, le dinoko, le dipitsi, le dimeila; ba di tliša ka ngwaga o mongwe le o mongwe.


text:
Salomo o be a na le dipitsi tše ntši tša dikoloi, tše e bego e re ge di balwa ka dipedi ya ba dikete tše nne, le makoloi, le dipitsi tša go namelwa tše dikete tše lesome la metšo e mebedi; a di bea metseng ya dikoloi, le motseng wa Jerusalema.


text:
Kgoši ya atiša silifera motseng wa Jerusalema ya ba ye kaka maswika, dikota tša morokwana tše kaka tša mego e lego magoleng ka bontši.


text:
Ge e le ditaba tše dingwe tša Salomo, tša ge a thoma a ba a goma, naa ga di a ngwalwa ditabeng tša Nathane moporofeta, le mo dikgwelelong tša Ahia wa Silo, le mo diponong tša Ido mmoni wa tša Jerobeama morwa wa Nebata?


text:
O ithobaletše le botatagwe, ba mmoloka motseng wa Dafida tatagwe; legatong la gagwe gwa buša Rehabeama morwa wa gagwe.


text:
Rehabeama a na a ya motseng wa Sikeme, gobane Baisiraele ka moka ba be ba tlile Sikeme go mmea kgoši.


text:
Jerobeama morwa wa Nebata a di kwa a le kua Egipita, mo a bego a tšhabetše ntshe mola a tšhaba kgoši Salomo; a boa a etšwa Egipita.


text:
Tatago o be a thatafatša joko ya rena; wena bjale fokotša bohlanka bjo bothata bjo le joko ya tatago e bego e re imela; gona re tlo ba bahlanka ba gago.


text:
Yena a fetola a re: Yang le fetše matšatši a mararo, le kgone le boela go nna. Gomme setšhaba sa ya.


text:
Kgoši Rehabeama a eletšana le bagolo ba e bego e le bahlanka ba tatagwe ge a sa phela, a re: Lena le reng? Re ka fetola setšhaba se ka lentšu lefe?


text:
Ba bolela le yena ba re: Ge o ka dira setšhaba se ka botho, wa ba kgahliša, wa bolela le bona ka boleta, gona e tlo ba bahlanka ba gago ka mehla.


text:
Yena a tlogela keletšo ya bagolo, a ya a eletšana le ba bafsa ba thaka ya gagwe, ba e bego e le bahlanka ba gagwe,


text:
a ba botšiša a re: Lena le reng? Re ka fetola setšhaba se ka lentšu lefe, ge se boletše le nna sa re: Fokotša joko ye re bego re e rwešwa ke tatago?


text:
Ba bafsa ba thaka ya gagwe ba fetola ba re: Setšhaba se se boletšego le wena sa re: Tatago o be a thatafatša joko ya rena, se botše o re: Monwana wa ka o monyenyane o fetiša letheka la tate ka bokoto;


text:
tate o be a le rweša joko e thata, nna ke tlo napa ke e imetša; tate o be a le itia ka dikgati, nna ke tlo le itia ka ditshelane.


text:
Ka tšatši la boraro Jerobeama le setšhaba ka moka ba tla go Rehabeama, ka mo ba bego ba boditšwe ke kgoši ge a re: Boang ka letšatši la boraro!


text:
a ya ka keletšo yela ya ba bafsa, a re: Tate o be a thatafiša joko ya lena; nna ke tlo napa ke e imetša; tate o be a le itia ka dikgati, nna ke tlo le itia ka ditshelane.


text:
Kgoši ya gana go kwa setšhaba; gobane phetogo ya ditaba tše e be e etšwa go Morena, gore go phethege tše Morena a bego a boletše Jerobeama morwa wa Nebata ka tšona ka Ahia wa Silo.


text:
Bjale ge Baisiraele ka moka ba bona kgoši e gana go ba kwa, setšhaba sa iša lentšu go kgoši sa re: Re na le taba mang le Dafida? Go morwa wa Isai ga go na kagišano. Isiraele ikele magaeng a gago. Bjale Dafida a ka no itlhapeletša ngwako wa gagwe! Ke moka Baisiraele ba ikela magaeng a bona.


text:
Ya re ge kgoši Rehabeama a roma Hadorama molaodi wa sepalo, Baisiraele ka moka ba mo thuma ka maswika a hwa. Ke mo kgoši Rehabeama a hlaganetšego a namela koloi, a tšhabela Jerusalema.


text:
Rehabeama ge a boetše Jerusalema a rapa ba leloko la Juda le la Benyamini, ya ba bahlabani ba dikete tše lekgolo la masome a seswai, ba masogana, ba go lwa le Baisiraele gore mmušo o boele go Rehabeama.


text:
Botša Rehabeama morwa wa Salomo kgoši ya Juda, o botše Baisiraele ka moka ba ba lego nageng ya Juda le ya Benyamini, o re:


text:
Morena o re: Lesang go tšwa dira le go hlabana le bana ba bolena; ka moka ga lena boelang magaeng, gobane taba ye e tšwa go nna. Ka kgonthe ba theetša se Morena a se bolelago, ba lesa go tšwela Jerobeama dira.


text:
Metseng yeo ka moka a bea dikotse le marumo, a e tiiša ka maatla ka kudu. Juda le Benyamini ya ba mmušo wa gagwe.


text:
Baperisita le Balefi ba naga ka moka ya Isiraele ba be ba ema le Rehabeama, ba tšwa dileteng tša bona ka moka.


text:
Balefi ba tlogela dinaga tša bona le magae a bona, ba khudugela Juda le Jerusalema, ka gobane Jerobeama le barwa ba gagwe ba ba amogile modiro wa go ba baperisita ba Morena.


text:
Bakhudugi bala ba latetšwe ke ba ba bego ba gafetše dipelo tša bona go nyaka Morena Modimo wa Isiraele, ba tla ba etšwa melokong yohle ya Isiraele, ba tla Jerusalema ba tliša didimo tša Morena Modimo wa botatabo.


text:
Ba tiiša mmušo wa Juda; gomme Rehabeama morwa wa Salomo ba mo fa maatla gwa ba gwa fela nywaga e meraro; gobane ka nywaga e meraro yeo ba be ba swere ka tsela ya Dafida le ya Salomo.


text:
Rehabeama o be a tšere Mahalathe morwedi wa Jerimothe morwa wa Dafida; a tšea le Abihaile morwedi wa Eliaba morwa wa Isai.


text:
Ka morago a tšea le Maaka morwedi wa Abesalomo; yena e a mmelegela Abia, le Atai, le Sisa, le Selomitha.


text:
Maaka morwedi wa Abesalomo ke yena yo Rehabeama a bego a mo rata mo go basadi ba gagwe ka moka le ba direthe; gobane o be a tšere basadi ba lesome; ba direthe e be e le ba masome a selelago; a tswala barwa ba masome a mabedi a metšo e seswai, le barwedi ba masome a selelago.


text:
Abia morwa wa Maaka, Rehabeama o mmeile mokgoma le mmuši wa bana babo, gobane o be a rata go mo dira kgoši.


text:
O dirile ka bohlale, a gašanya bana ba gagwe ka moka le dinaga tšohle tša Juda le tša Benyamini, a ba iša metseng ya dibo, a ba nea thoto e ntši, a ba tšeiša basadi ba bantši.


text:
E itše ge mmušo wa Rehabeama o napa o thupela, ge yena a tiile maatla, a tlogela Molao wa Morena gotee le Baisiraele ka moka.


text:
Ke mo go tlilego Sisaka kgoši ya Egipita ka ngwaga wa bohlano wa pušo ya Rehabeama; a tla go lwa le motse wa Jerusalema; e be e le gobane ba hlanogetše Morena.


text:
A tla a na le dikoloi tše sekete le makgolo a mabedi, le banamedi ba dipitsi ba dikete tše masome a selelago; mašaba a bego a na le yena a etšwa Egipita e be e le a sa balwego, a Balibia, le a Basuki, le a Bakuše.


text:
Ke mo go tlilego Semaya moporofeta, a tla go Rehabeama le go bakgoma ba Juda ba ba bego ba phuthegetše Jerusalema ka baka la Sisaka, a ba rera a re: Morena o re: Lena le ntlogetše; mme nna ka le gafela diatleng tša Sisaka.


text:
Morena ge a bona gobane ba ikokobetša, lentšu la gagwe la tlela Semaya la re: Ba ikokobeditše; bjale nka se ke ka ba senya; ke tlo ba namolela ka pela. Gomme kgalefo ya ka e ka se ke ya wela motse wa Jerusalema ka seatla sa Sisaka.


text:
Fela, ba tla loba yena, gore ba hlaologanye se se lego kaone, go hlankela nna, goba go hlankela magoši a mafase.


text:
Gomme Sisaka kgoši ya Egipita a tla Jerusalema, a rebola mahumo a Ngwako wa Morena, le Mahumo a mošate; a tšea tšohle; a tšea le dikotse tšela tša gauta tše Salomo a di dirilego.


text:
Bakeng sa tšona Rehabeama o dirile dikotse tša mphiri, a di laelela bagolo ba dikala ba go leta mojako wa Ngwako wa kgoši.


text:
Gomme ka mehla ge kgoši e eya Ngwakong wa Morena, go be go etla dikala di di rwale, di be di di bušetše ngwakong wa dikala.


text:
Bjale Rehabeama ge a ikokobetša, bogale bja Morena bja mo gomela a se ke a senyegela ruri, gobane mo go Juda bothakga bo be bo sa le gona.


text:
Kgoši Rehabeama a boela a tielela a le Jerusalema, a buša; gobane mola a thoma go buša o be a na le nywaga e masome a mane a motšo o tee, a fetša nywaga e lesome la metšo e šupago a le kgoši Jerusalema motseng wo Morena a o kgethilego mo melokong ka moka ya Isiraele, a bea leina la gagwe ntshe. Leina la mmagwe e be e le Naama wa Moamoni.


text:
Ditaba tše dingwe tša Rehabeama, tša mola a thoma a ba a goma, naa ga di a ngwalwa ditabeng tša moporofeta Semaya le go tša Ido mmoni e a ngwadilego tša meloko? Ge e le dintwa tša ge Rehabeama a elwa le Jerobeama e be e le tša ka mehla.


text:
Rehabeama o ithobaletše le botatagwe, a bolokwa motseng wa Dafida; legatong la gagwe gwa buša Abia morwa wa gagwe.


text:
O feditše nywaga e meraro e le kgoši motseng wa Jerusalema. Leina la mmagwe e be e le Mikaya morwedi wa Uriele wa Gibea. Abia o be a elwa le Jerobeama;


text:
a tšwa dira a na le bahlabani ba dikete tše makgolo a mane, banna ba masogana. Jerobeama a gahlana nae a na le ba dikete tše makgolo a seswai, banna ba masogana ba ba tiilego.


text:
Abia a ema godimo ga thaba ya Tsemaraima ya dithabeng tša Efuraimi, a goelela a re: Wena Jerobeama le lena Baisiraele ka moka, le nkweng!


text:
A ga le tsebe gobane Morena Modimo wa Isiraele o neetše Dafida bogoši bja Isiraele, gore e be bja gagwe le bja bana ba gagwe ka go sa felego, ya ba kgwerano ya letswai?


text:
Gomme Jerobeama morwa wa Nebata mohlanka wa Salomo morwa wa Dafida, a tsoga a hlanogela mong wa gagwe.


text:
Banna ba e sego ba selo, ba dihlola, ba phuthegela go yena, ba itiiša ba tsogela Rehabeama morwa wa Salomo. Gomme Rehabeama yena e be e sa le lesogana la pelo e tshesanyane, a hloka maatla ge a lebana nabo.


text:
Bjale lena le re le ka kgona go fenya mmušo wa Morena o lego diatleng tša bana ba Dafida, ka gobane le le bontši bjo bogolo, le na le mamane ao a gauta a le a diretšwego ke Jerobeama ya ba medimo ya lena.


text:
A ga se lena ba le rakilego baperisita ba Morena barwa ba Arone le Balefi, la ipeela baperisita bjalo ka ditšhaba tša dinaga tše dingwe? E a tlago a na le powana namane ya kgomo le diphoko tše di šupago, o dirwa moperisita wa dilo tšeo tše e sego Modimo.


text:
Ge e le rena, Modimo wa rena ke Morena, ga ra ka ra mo tlogela; baperisita ba ba direlago Morena ke barwa ba Arone; o hlankelwa ke Balefi.


text:
Ba tšhumela Morena dihlabelo ka mehla e sa le ka moswana le ka mantšiboa, le diorelo tša monko o mobose, ba bea dinkgwaponwa mo dithalaneng tše di se nago tšhila, ba gotetša mabone mo go sehlomapone sa gauta ka mehla e le mantšiboa; gobane rena re ba ba hlokomelago mekgwa e swanetšego ya Morena; ge e le lena le mo tlogetše.


text:
Le tsebe gore rena re etwa pele ke Morena, le baperisita ba gagwe ba go letša diphalafala tša megobo, tša go hlaba mokgoši ge re lwa le lena. Lena Baisiraele, lesang go lwa le Morena Modimo wa botata weno. Le ka se ke la kgona.


text:
Ke ge Jerobeama a laetše ba dikhung gore ba dike ka nthago; ya re mola ba lebane le Bajuda, ba dikhu ba ba ba dikile ka nthago.


text:
Bajuda ge ba retologa, ba bona ntwa e ba tlela ka pele le ka morago; ba hlabela Morena mokgoši, mme baperisita ba letša diphalafala.


text:
Banna ba Juda ba hlaba mokgoši; mme ya re ge ba tšhela legoa, Modimo a otla Jerobeama le Baisiraele ka moka, ge go fihla Abia le Bajuda.


text:
Abia le batho ba gagwe ba ba bolaya o šoro; Baisiraele ba ba bolailwego ya ba ba dikete tše makgolo a mahlano, banna ba masogana.


text:
Ya ba gona go notlega ga Baisiraele; Bajuda bona ba ba le maatla gobane ba be ba botile Morena Modimo wa botatabo.


text:
Abia a hlomarela Jerobeama a mo amoga motse wa Bethele le metsana ya gona, le motse wa Jesana le metsana ya gona, le motse wa Efurone le metsana ya gona.


text:
Abia yena a tia maatla; a tšea basadi ba lesome le metšo e mene, a tswala barwa ba masome a mabedi a metšo e mebedi le barwedi ba lesome le metšo e selelago.


text:
Ge e le ditaba tše dingwe tša Abia, tša ditsela tša gagwe le mantšu a gagwe, di ngwadilwe mo pukung ya Ido moporofeta.


text:
Abia o ithobaletše le botatagwe, ba mmoloka motseng wa Dafida; legatong la gagwe gwa buša Asa morwa wa gagwe. Mehleng ya gagwe naga ya lala, gwa ba gwa feta nywaga e lesome.


text:
O tlošitše dialetare tše šele, o fedišitše meboto, a pšhatla diswantšho tša medimo, a rema dikokwane tša Ashera.


text:
A botša Bajuda a re ba nyake Morena Modimo wa botatabo, ba dire se se boletšwego ke molao wa Morena le ditaelo tša gagwe.


text:
Mo metseng ya Juda ka moka a fediša meboto, le dikokwane tša letšatši; a bona mmušong wa gagwe go iketlilwe.


text:
A aga metse ya dibo nageng ya Juda, ka gobane naga e be e iketlile, go se e a lwago le yena ka nywaga yeo, ka gobane a khutšišitšwe ke Morena.


text:
Ge a bolela le Bajuda o be a re: A re ageng metse ye, re e agelele ka merako le ka dibo, le ka dikgoro tša maswika; re dire bjale naga e sa re laletše; gobane re kgopetše Morena Modimo wa rena, re kgopetše mme a re fa khutšo thoko tše go fela. Ka kgonthe ba aga, ba kgona.


text:
Gomme Asa o be a na le bahlabani ba ba bego ba swere dikotse le marumo; e be e le banna ba dikete tše makgolo a mararo ba Juda; ba Benyamini e be e le ba dikete tše makgolo a mabedi a masome a seswai ba ba swerego dikotse le bora; ka moka e be e le banna ba bagale.


text:
Ba kile ba tšwelwa dira ke Sera Mokushe; a tla a na le banna ba dikete tše sekete, le dikoloi tše makgolo a mararo; a fihla Maresa.


text:
Asa a hlaboša lentšu a kgopela Modimo a re: Morena, ga go e a kago namolela mmotlana diatleng tša yo maatla, ge e se wena. Re tlile ka leina la gago gore re lwe le bontši bjo. Morena, Modimo wa rena ke wena. A go se ke gwa ba le motho e a kago ema a lwa le wena.


text:
Asa le setšhaba sa gagwe ba ba hlomarela ba goma Gerara; Bakushe ba bolawa, gwa hlokwa e a phelago, gobane ba be ba nolegile moko, ge go tla Morena le dira tša Asa. Bajuda ba thopa dithebola tše ntši.


text:
Ba hula metse ka moka ya thoko yeo ya Gerara, ka gobane ba gona ba be ba wetšwe ke go tšhoga Morena. Ba rebola tša metseng yeo, gobane mo go yona go be go na la dithebola tše ntši.


text:
A tšwa a gahlanetša Asa a mo rera a re: Ntheetše wene Asa, le lena bohle ba Juda le ba Benyamini. Morena o ema le lena, le lena le ema le yena. Ge le mo tsoma, le tlo mmona. Ge le ka mo tlogela, le yena o tlo le tlogela.


text:
Baisiraele ba feditše matšatši a mantši ba se na Modimo e wa ruri, ba se na moperisita e a ba rutago, ba se na molao.


text:
Mohla ba tlalešwe, ge ba boela go Morena Modimo wa Isiraele, mme ba mo nyaka, yena ga a ka a gana go hwetšwa ke bona.


text:
Mehleng yeo, e a tšwago le e a boago o hweditše go se šebešebe, go na le meferefere e mentši ya beng ba lefase le;


text:
ditšhaba di be di šušulana, motse o šušula o mongwe, gobane Modimo o be a ba raranya ka ditlaletšo tše ntši.


text:
Asa a re go kwa kgoelelo ya moporofeta Odede, a tiiša maatla a fediša makgapha mo nageng ya Juda ka moka le ya Benyamini, le metseng ka moka ye a e thopilego dithabeng tša Efuraimi; a mpšhafatša Aletare ya Morena e bego e le pele ga mathudi.


text:
A botha ba Juda le ba Benyamini ka moka, le ba mathoko ba ba bego ba etšwa Efuraimi le Manase le Simeone; gobane Baisiraele ba bantši ba be ba kopana le Juda, ge ba bona Morena Modimo a na le Juda.


text:
Mohla woo ba tlišetša Morena dibego tša dithebola tše ba bego ba boile natšo; dipholo e be e le tše makgolo a šupago, dinku e be e le tše dikete tše di šupago.


text:
Ba dira kgwerano ya go re ba tlo nyaka Morena Modimo wa botatabo ka pelo ka moka le ka moya ka moka.


text:
Ba re, mang le mang e a sa tsomego Morena Modimo wa Isiraele, a bolawe, e ka ba e monyenyane goba e mogolo, e ka ba monna goba mosadi.


text:
Bajuda ka moka ba thabela keno yeo, gobane ba be ba enne ka pelo ka moka, ba mo nyaka ka go rata ga bona ka moka, ba ba ba mo hwetša; mme Morena a ba khutšiša ka thoko tše go fela.


text:
Asa a ba a amoga Maaka mmagwe bohumagadi, ka ge a dirile seswantšho sa Ashera sa makgapha. Asa a remakanya seswantšho seo, a se pšhatlaganya, a se fiša nokeng ya Kidirone.


text:
Meboto yona ga ya ka ya fedišwa mo go Isiraele; fela, pelo ya Asa yona e be e se na bosodi mehla yohle a sa phela.


text:
Ka moka tše tatagwe a bego a di kgethile, le tše di kgethilwego ke yena, o di tlišitše Ngwakong wa Modimo, disilifera le digauta le dibjana.


text:
Gwa ba gwa tla ngwaga wa masome a mararo a metšo e mehlano wa pušo ya gagwe go se na ntwa ye e lwewago.


text:
Ka ngwaga wa masome a mararo a metšo e selelago wa pušo ya Asa gwa tšwa Baesa kgoši ya Isiraele, a lwa le Juda, a aga merako ya motse wa Rama, gore a thibele batho ba ba yago go Asa kgoši ya Juda, le ba ba tšwago go yena.


text:
Asa a ntšha disilifera le digauta mahumong a Ngwako wa Morena, a ipega ka tšona go Benehadada kgoši ya Siria, e a bego a dutše Damaseko, a re:


text:
Go na le kgwerano ya rena ye e dirilwego ke tate le tatago. Disilifera le digauta šedio; yaa o hlanoše kgwerano ye o e dirilego le Baesa kgoši ya Isiraele, gore a ntlogele.


text:
Benehadada a theetša se kgoši Asa a se bolelago, a roma balaodi ba dira tša gagwe, ba yo lwa le metse ya Isiraele, ba hula motse wa Iyone, le wa Dani, le wa Abele-Maimi, le metse ka moka ya dišego ya Nafutali.


text:
Ke moka Asa a rapa Bajuda ka moka, ba tla ba thota maswika a go aga Rama, le dikwata tše Baesa a bego a aga ka tšona, a aga Geba le Mitsipa ka tšona.


text:
Mehleng yeo gwa tla Hanani mmoni; a tla go Asa kgoši ya Juda a mo rera a re: O botile kgoši ya Siria, wa lesa go bota Morena Modimo wa gago; bjale dira tša kgoši ya Siria di go phonyokgile.


text:
A ga ke re Bakushe bala, le Balibia bala e be e le madira a matona? Ba bile ba na le makoloi a mantši le banamedi ba ba bantši. Bona Morena a na a ba gafela seatleng sa gago ka gobane o be o botile yena.


text:
Gobane mahlo a Morena a tsepeletše lefase ka moka, gore a bonatše maatla a gagwe ka bao ba lebeletšego yena ka pelo ka moka. Ke gona moo o šaeditšego; bjale ke mo o tlogo tsogelwa ke dintwa.


text:
Asa a galefela mmoni yoo, a mo iša kgolegong, gobane o be a mo selekegela tabeng ye; mohla woo Asa a hlakiša le ba bangwe ba setšhaba.


text:
Ge e le ditaba tše dingwe tša Asa, tša mola a thoma a ba a goma, šedile di ngwadilwe pukung ya dikgoši tša Juda le tša Isiraele.


text:
Asa, ka ngwaga wa masome a mararo a metšo e senyane wa pušo ya gagwe, o thomile go babja ke maoto, mme bolwetši bja gagwe bja mo golela; le mo bolwetšing bja gagwe ga a ka a nyaka Morena, a nyaka dingaka.


text:
Ba mmolokile lebitleng la gagwe le a bego a epetšwe lona motseng wa Dafida, ba mmea malaong a bego a tletše dinoko le ditlolo tše di apeilwego ke dingaka, ba mo thuntšhetša diorelo tše ntšintši.


text:
A bea dira metseng ka moka ya Juda ya dibo, a bea bahlapetši nageng ya Juda le ya Efuraimi ye tatagwe a bego a e thopile.


text:
Morena a ema le Josafate ka gobane o be a swere ka tsela tša Dafida tša mohlamonene, a se ke a nyaka Mobaali.


text:
Morena a tiišeletša mmušo seatleng sa Josafate, Bajuda ka moka ba mo ntšhetša dibego, a atelwa ke mahumo, a retwa gagolo.


text:
Pelo ya gagwe e be e phafogetše ditsela tša Morena, a ba a fediša meboto le dikokwane tša Ashera nageng ya Juda.


text:
Ka ngwaga wa boraro wa pušo ya gagwe a roma matona a gagwe, a re a yo ruta batho metseng ya Juda; e be e le Benehaile, le Obadya, le Sekaria, le Nethaniele, le Mikaya;


text:
ba ya ba na le Balefi boSemaya, le Nethanya, le Sebadya, le Asaele, le Semiramothe, le Jonathane, le Adonia, le Tobia, le Tobi-Adonia, ba e bego e le Balefi; ba ya ba na le Elisama le Jorama ba e bego e le baperisita.


text:
Ba ruta batho nageng ya Juda ba swere puku ya melao ya Morena, ba sepela le metse ka moka ba ruta setšhaba.


text:
Mebušo ya dinaga ka moka tše di dikologago Juda e be e wetšwe ke go tšhoga Morena, ya se ke ya lwa le Josafate.


text:
Go Bafilisita go tšwele ba ba tlišetšago Josafate dibego, ba tla ba rwele disilifera. Baarabia ba mo tlišetša dihuswane, dinku tše dikete tše di šupago le makgolo a šupago, le diphoko tše dikete tše di šupago le makgolo a šupago.


text:
Josafate a fela a gola a eya, a ba yo mogolo ruri, a aga metse ya dibo le ya matlolo nageng ya Juda.


text:
O be a na le mediro e mentši mo metseng ya Juda, a na le banna ba bahlabani ba bagale motseng wa Jerusalema.


text:
Palo ya bona še, ge go iwa ka meloko ya bona: Nageng ya Juda ba e bego e le balaoladikete šeba: Ke mokgoma Adana e a bego a na le banna ba bagale ba dikete tše makgolo a mararo.


text:
A hlatlangwa ke Amasia morwa wa Sikiri e a bego a ikgafetše Morena ka go rata, e a bego a na le banna ba bagale ba dikete tše makgolo a mabedi.


text:
Go Babenyamini monna yo bogale e be e le Elyada; o be a na le ba dikete tše makgolo a mabedi ba ba swerego bora le kotse.


text:
A hlatlangwa ke Josabadi e a bego a na le banna ba dikete tše lekgolo la masome a seswai ba ba bego ba swere dibetša tša ntwa.


text:
Ke bona ba ba bego ba leta kgoši, go sa balwe ba kgoši e bego e ba beile metseng ya dibo mo go fela nageng ya Juda.


text:
Ya re go fetile nywaganyana, a etela Ahaba motseng wa Samaria. Ahaba a hlabela Josafate le batho ba tlilego le yena dinku le dikgomo tše ntši, a mo otelela gore a tšwele Ramothe motse wa Gileada dira.


text:
Ahaba kgoši ya Isiraele a bolela le Josafate kgoši ya Juda a re: A o ka se ye le nna kua Ramothe nageng ya Gileada? Josafate a re: Nna le wena re batee, le setšhaba sa ka ke setšhaba sa gago; re tla ema le wena tlhabanong.


text:
Kgoši ya Isiraele a bitša baporofeta, banna ba makgolo a mane, a ba botšiša a re: A fa re ka yo hlabana le motse wa Ramothe wa Gileada? Goba re lese go ya? Bona ba re: Sepela, gobane motse woo Morena o tlo o gafela seatleng sa gago, Kgoši!


text:
Kgoši ya Isiraele ya re: Go sa le monna e mongwe, yo re kago botšiša Morena ka yena; fela, nna ke mo hloile, ka gobane ga a mporofetele tše botse, ge e se tše mpe ka mehla. Ke Mika morwa wa Jimila. Josafate a re: A kgoši e se realo.


text:
Kgoši ya Isiraele le Josafate kgoši ya Juda ba dula didulong tša bona lepatlelong le le išago kgorong ya Samaria ba tšhephile ka tša bogoši; gomme baporofeta ka moka ba be ba fela baporofeta pele ga bona.


text:
Tsedekia morwa wa Kenana o be a itiretše dinaka tša tshipi, a re: Morena o re: Ka naka tše o tlo hlaba Basiria wa ba fediša.


text:
Baporofeta ka moka ba porofeta tše bjalo, ba re: Rotogela Ramothe wa kua Gileada; o tlo atlega; motse woo Morena o tlo o gafela diatleng tša gago, Kgoši!


text:
Motseta yola wa go bitša Mika a bolela le Mika a re: O tsebe gore melomo ya baporofeta e eme ka lentšu letee le le kgahlišago kgoši; a nke le la gago lentšu le etše a bona, o bolele tše botse.


text:
Ge a etla kgošing, kgoši ya mo rera ya re: Mika, a re ka ya ntweng kua Ramothe nageng ya Gileada, a goba re lese go ya? Mika a re: Sepela, o tlo atlega; gobane ba tlo gafelwa diatleng tša lena.


text:
Kgoši ya mo rera ya re: A ke tlo fela ka go eniša gore o se mpotše a mangwe ge e se therešo leineng la Morena?


text:
Ke mo Mika a boletšego a re: Nna ke bona Isiraele ka moka ba tšitlane le dithaba, ba etša dinku tše di hlokago modiši. Morena o re: Ga di na mong wa tšona. A batho ba boele magaeng a bona, e be leago.


text:
Kgoši ya Isiraele ya bolela le Josafate ya re: A ga nka ka go botša ka re: A ka se ke a mporofetela tše botse, ge e se tše mpe?


text:
Mika a re: Gona kwang se Morena a se bolelago. Nna ke bone Morena a dutše sedulong sa gagwe sa bogoši; mašaba ka moka a legodimo a mo eme ka go le letona le go la ntsogošo.


text:
Morena a re: Ke mang a kago ya a foraforetša Ahaba gore a tšwe a yo bolawa kua Ramothe wa Gileada? E mongwe a bolela ka go re, e mongwe a bolela ka go re.


text:
Gwa tšwelela e mongwe wa meoya wa ema pele ga Morena wa re: Nna ke tlo mo foraforetša! Morena a re: Ka mokgwa ofe?


text:
Wa re: Ke tlo tšwa ka itira moya wa maaka melomong ya baporofeta ba gagwe ka moka. Morena a re: O tlo kgona; sepela o yo dira ka mokgwa woo.


text:
Bjale o tsebe gore Morena o beile moya wa maaka melomong ya baporofeta ba ba gago; Morena o go reretše kotsi.


text:
Ke mo Tsedekia morwa wa Kenana a batametšego a phasola Mika thama, a re: Moya wa Morena o tlo ba o ntlogile ka tsela efe, mme wa bolela ka wena?


text:
Kgoši ya Isiraele ya re: Tlogang le Mika le mo iše go Amoni molakamotse, le go Joase morwa wa kgoši.


text:
Le fihle le re: Kgoši e re: Motho e le mo išeng kgolegong; le mo lešeng bogobe bja mahloko; le mo nošeng meetse a mahloko, go fihla ge ke tlo boa ntweng e le šebešebe.


text:
Mika a re: Ge o ka boa e le šebešebe, gona Morena o tlo ba a sa bolela ka nna! A fetša ka go re: Setšhaba ka moka, theetšang!


text:
Kgoši ya Isiraele ya bolela le Josafate ya re: Ge re tsena ntweng, nna ke tlo itira o šele; ge e le wena o apare diaparo tša gago. Kgoši ya Isiraele ya ikgakantšha, ya napa ya gahlana.


text:
Ge e le kgoši ya Siria yona e be e laetše balaodi ba dikoloi ya re: Lesang go hlabana le yo e ka bago e monyenyane le ge e le e mogolo, ge e se kgoši ya Isiraele e nnoši.


text:
Bjale balaodi ba dikoloi ge ba bona Josafate, ba re ke yena kgoši ya Isiraele; ba tepogela go yena ba mo dika. Josafate a hlaba mokgoši, Morena a mo namolela, Modimo a ba gomiša ba mo lesa.


text:
Gomme monna e mongwe e a bego a sa tsebe, a swara bora bja gagwe a betša, mosebe wa hlaba kgoši ya Isiraele, wa tsena ka mo magahlanong a sephemo sa sehuba le sa dinoka. Ahaba a botša mosepediši wa koloi ya gagwe a re: Retologa, o nntšhe thlabanong; nna ke kutlegile.


text:
Fela, tlhabano ya mohla woo ya thatafala; kgoši ya Isiraele ya hlwa e eme koloing e lebane le Basiria, la ba la rapama, ya hwa ge le dikela.


text:
A gahlanetšwa ke Jehu morwa wa Hanani e bego e le mmoni; yena e a mo rera a re: Gale o thuša yo kgopo; o rata ba ba hloilego Morena! Bjale o tlo tlelwa ke kgalefo ya Morena.


text:
Fela, go sa hweditšwe bothakga go wena ka ge o fedišitše dikokwane tša Ashera nageng ye, mme wa tiiša pelo ya gago go nyaka Modimo.


text:
Gomme Josafate a dula motseng wa Jerusalema; a buša a tšwa a ya le setšhaba a fihla Bereseba le dithabeng tša Efuraimi, a ba sokollela go Morena Modimo wa botatabo.


text:
Baahlodi a ba laya a re: Lebelelang se le se dirago; gobane ga le ahlole le direla batho; le ahlola le direla Morena. Yena o na le lena ditshekong.


text:
Le be ba ba boifago Morena, le hlokomele se le se dirago; gobane ge le na le Modimo wa lena, go ka se ke gwa ba le bokgopo, le go beba sefahlogo sa motho, le tsogolekobong.


text:
Le motseng wa Jerusalema o beile ba Balefi le baperisita, le ba bakgoma ba meloko ya Isiraele, ya ba ba kahlolo ya Morena, le ba ditsheko tša ba Jerusalema.


text:
Ditshekong ka moka tše di tlišwago go lena ke bana ba bolena ba metseng ya bona, e ka ba taba ya madi, le ge e le ya molao, goba ya ditaelo, goba ya ditshwanelo, le ge e le ya pušo, le ba eletšeng gore ba se ke ba oba molato go Morena, e se be mohlomongwe la tlelwa ke kgalefo gotee le bana ba bolena. Dirang ka mokgwa wo, gona le ka se ke la oba molato.


text:
Amaria šo, moperisita e mogolo. Ke yena molebeledi wa lena ditabeng ka moka tša Morena. Ditabeng ka moka tša kgoši molebeledi ke Sebadya morwa wa Ismaele mokgoma wa leloko la Juda. Bahlapetši ba Balefi šeba, le a ba bona. Tiišang maatla le dire; gomme Morena o tlo ba le yo bolo.


text:
Ka lebaka le lengwe le le tlilego gwa rotoga Bamoaba, ba na le Baamoni, le ba bangwe ba mohuta wa bona, ba tla go lwa le Josafate.


text:
Gwa tla ba ba botšago Josafate ba re: O šwahlelwa ke mašaba a magolo; ba tšwa mošola wa lewatle kua Siria. Seba, ba šetše ba le Hatsetsoni Thamara, fa moeding wa Engedi.


text:
Josafate a tšhoga, a lebiša sefahlogo sa gagwe go nyaka Morena; a laela gore go ikonwe dijo nageng ka moka ya Juda.


text:
a rapela a re: Morena Modimo wa botatawešo! A ga o Modimo wa kua magodimong? A ga o mmuši wa mebušo ya ba ditšhaba ka moka? Go wena ke mo go lego maatla le bogale; gomme ga go e a kago ema a lwa nago.


text:
A ga se wena Modimo wa rena e o rakilego beng ba naga ye mola go fihla sa gago setšhaba sa Isiraele, wa e nea ditlogolo tša Aborahama moratwa wa gago, e be ya bona ka go sa felego?


text:
sa go re mohla re welwa ke kotsi, e ka ba lerumo, goba kotlo, goba dinkhu, goba tlala, re tle re eme re lebane le Ngwako wo le sefahlogo sa gago, ka ge leina la gago le le fa Ngwakong wo, re go llele re le tlalelong, mme wa re kwa wa re namolela.


text:
Bjale šeba, Baamoni le Bamoaba le ba dithabeng tša Seire, bao o kilego wa iletša Baisiraele go phatša naga ya bona mola ba sa tšwa Egipita; ba šikologa ba se ba fediše.


text:
Modimo wa rena! A o ka se ahlole wa ba lahla naa? Gobane rena ga re na maatla ge go fihla mašaba a makaakaa a re šwahlela. Ga re tsebe se re kago se dira; mahlo a rena a lebeletše wena.


text:
A realo, Bajuda ka moka ba eme pele ga Morena, le bana ba bona, le basadi ba bona, le barwa ba bona.


text:
Ba sa eme ba phuthegile, moya wa Morena wa tlela Jehasiele morwa wa Sekaria morwa wa Benaya morwa wa Jeiele morwa wa Mathanya Molefi wa barwa ba Asafa,


text:
a re: Lena Bajuda ka moka, le baagi ba Jerusalema, le wena kgoši Josafate, theetšang! Morena o bolela le lena o re: Le se ke la boifa mašaba a makaakaa a; le se ke la a tšhoga; gobane ntwa ga se ya lena, ke ya Modimo.


text:
Ka moswana le tlo theogela go bona, le tlo hwetša ba rotoga le mmoto wa Hatsitse; le tlo gahlana nabo mo go gomago molapo o bataganego le molala wa Jeruele.


text:
Ga se lena le tlogo hlabana fao. Le batamele le eme, le bone ge Morena a phološa, a na le lena, Juda le Jerusalema, le se ke la boifa; le se ke la ba tšhoga. Ka moswana le ba tšwele; Morena o tlo ba le lena.


text:
Josafate a inama a khunama; gomme Bajuda ka moka le baagi ba Jerusalema ba khunama ba rapela Morena.


text:
Balefi barwa ba Kahathe le ba Kora ba ema ba reta Morena Modimo wa Isiraele ka mantšu a magolo ka kudu.


text:
E sa le bošego ba tsoga ba tšwela lešokeng la Thekoa. Ba sa tšwa, Josafate a ema a re: Nkweng, lena Bajuda le baagi ba Jerusalema! Botang Morena Modimo wa lena; dumelang baporofeta ba gagwe, ke mo le tlogo atlega.


text:
Ya re ge a lakane le ba madira, a beela Morena baopedi gore ba rete ba apere tše kgethwa tša botšhephi, ba ete bahlabani pele, ba gobele ba re: Lebogang Morena, gobane ke yo botse, yo botho bja neng le neng!


text:
Ya re ge ba sa ile le megobo le ditheto, ke ge Morena a šetše a ntšhitše ba sekhung, ba lwa le Baamoni le Bamoaba le ba dithabeng tša Seire, ba ba bego ba tlile go lwa le Juda, ba ba bolaya.


text:
Baamoni le Bamoaba ba hlanogela bala ba dithabeng tša Seire, ba ba bolaya ba ba fediša; ya re ge ba fedišitše ba dithabeng tša Seire, ba senyana seng sa bona ba bolayana.


text:
Bajuda ge ba fihla mmotong mo ba bonago tša molaleng, ba iša mahlo mo go bego go le mašaba ala, ba bona ditoto di rapaletše fase, go se e a phonyokgilego.


text:
Josafate a tla a na le batho ba gagwe ba hwetša thoto e ntši mo go bego go le ditoto, le dilwana tša bohlokwa; ba rebola tše ntši, ba ba ba šitwa go di rwala, ba fetša matšatši a mararo ba rebola, gobane e be e le tše ntšintši.


text:
Ka tšatši la bone ba phuthegela moeding wa ditheto, gobane ke mo ba nago ba reta Morena; mme leina la felo fao le nankhono e sa le Moedi wa Ditheto.


text:
Bajuda le ba Jerusalema ba boa, Josafate a ba etile pele, ba tla Jerusalema ba thabile, ba thabela tše Morena a di dirilego manaba a bona.


text:
Ba mebušo ka moka ya dinaga, ge ba ekwa gobane Morena o lwile le manaba a Isiraele, ba welwa ke go tšhoga Morena.


text:
Josafate o bušitše Juda ka mokgwa woo. Mola a thomago go buša o be a na le nywaga e masome a mararo a metšo e mehlano; a fetša nywaga e masome a mabedi a metšo e mehlano a le kgoši motseng wa Jerusalema. Leina la mmagwe e be e le Asuba morwedi wa Silihi.


text:
Tše di sa kago tša fedišwa ke meboto, gobane dipelo tša batho di be di sešo tša botegela Modimo wa botatabo.


text:
Ge e le ditaba tše dingwe tša Josafate, tša ge a thoma a ba a goma, šedile di ngwadilwe mo pukung ya Jehu morwa wa Hanani, tša tsena mo pukung ya dikgoši tša Isiraele.


text:
O be a gwerane le yena ka go dira maselawatle go tlo ya Tarasisi; ba a dira motseng wa Etsionegebere.


text:
Gwa tla Eliesere morwa wa Dodofa wa Maresa, a porofetela Josafate a re: Morena o šetše a sentše modiro wa gago, ka gobane o gwerane le Ahasia. Ka kgonthe maselawatle a robega, a šitwa go ya Tarasisi.


text:
Josafate o ithobaletše le botatagwe; o bolokilwe le botatagwe motseng wa Dafida; legatong la gagwe gwa buša Jorama morwa wa gagwe.


text:
Jorama o be a na le bana babo, bana ba Josafate, boAsaria, le Jehiele, le Sekaria, le Asariahu, le Mikaele, le Sefatya; ka moka ba e be e le barwa ba Josafate kgoši ya Juda.


text:
Tatabo o be a ba neile thoto e ntši, le disilifera, le digauta, le tše bohlokwa, le metse ya dibo mo nageng ya Juda; ge e le mmušo wona a o nea Jorama, wa ntlha e be e le yena.


text:
Ya re ge Jorama a šetše a tšere bogoši bja tatagwe, a tiile maatla, a bolaya bana babo ka moka ka lerumo, le bakgoma ba bangwe ba Isiraele.


text:
Jorama mola a tšea bogoši o be a na le nywaga e masome a mararo a metšo e mebedi, a fetša nywaga e seswai e le kgoši motseng wa Jerusalema.


text:
Yena o tšere ka tsela ya dikgoši tša Isiraele a etša ba leloko la Ahaba, gobane morwedi wa Ahaba e be e le mosadi wa gagwe; a dira tše di bego di befela Morena.


text:
Le ge go le bjalo Morena o be a sa rate go fediša leloko la Dafida, ka baka la kgwerano ye a e dirilego le Dafida a re: Ke tlo bea lebone la gago le la bana ba gago pele gaka ka mehla.


text:
Jorama a ba tšwela dira a na le bakgoma ba gagwe, le dikoloi tša gagwe ka moka; a tšwa e sa le bošego a fenya Baedomo ba ba bego ba mo tietše gare a na le balaodi ba dikoloi.


text:
Le ge go le bjalo Baedomo ba fela ba hlanogetše mmušo wa Juda le lehono. Mehleng yeo le motse wa Libina o hlanogetše mmušo wa Juda; di mo tletše ka gobane a tlogetše Morena Modimo wa botatagwe.


text:
Jorama o kile a tlelwa ke lengwalo le etšwa go moporofeta Elia le re: Ka gobane o lahlile tsela ya Josafate tatago, le tsela ya Asa kgoši ya Juda,


text:
wa tšea ka tsela ya dikgoši tša Isiraele, wa diriša Juda le ba Jerusalema bootswa, wa etša ba leloko la Ahaba ba ba dirišago Isiraele bootswa, le gona wa bolaya bana beno, ba ba bego ba go phala,


text:
O tsebe gore Morena o tlo otla setšhaba sa gago ka kotlo e kgolo gotee le bana ba gago le basadi ba gago, le maruo a gago ka moka.


text:
Ge e le wena mong o tlo tsenwa ke bolwetši bjo bošoro bja mo maleng; mala a gago a tlo ba a tšwela ntle ka bjona bolwetši bjoo bja mehla le mehla.


text:
Gomme Morena a tsoša dipelo tša Bafilisita, le tša Baarabia ba ba bapetšego le Bakushe, ba lwa le Jorama.


text:
Ba rotogela nageng ya Juda ba e hlagela, ba thopa dithoto ka moka tše di bego di le ngwakong wa Kgoši, ba thopa le bana ba gagwe, a se ke a šalelwa ke morwa ge e se Joahase e monyane wa bona barwa ba gagwe.


text:
Ge go diregile tšona tše ka moka, ya ba gona Morena a mo otlago ka bolwetši bja mala a gagwe, ka bolwetši bjo bo sa folego.


text:
A fela a koka go ya le nywaga; ge go fetile nywaga e mebedi, mala a gagwe a tšwela ntle ka bolwetši bjoo, a ba a hwa ka mahloko a magolo.


text:
Yena setšhaba sa gagwe ga sa ka sa mo thuntšhetša diorelo bjalo ka ge ba di thuntšheditše botatagwe.


text:
Mola a tšea bogoši o be a na le nywaga e masome a mararo a metšo e mebedi; a fetša nywaga e seswai a le kgoši motseng wa Jerusalema. O sepetše a sa ratwe ke motho. Ba mmolokile motseng wa Dafida, e sego mabitleng a dikgoši.


text:
Ahasia morwa wa gagwe e monyenyane a dirwa kgoši ke baagi ba Jerusalema, a buša legatong la gagwe, gobane bagolwane ka moka ba be ba bolailwe ke sera sela sa Baarabia se se bego se ba šwahletše mešašeng. Ke ka baka leo Ahasia morwa wa Jorama a dirilwego kgoši.


text:
Ahasia o be a na le nywaga e masome a mabedi a metšo e mebedi ge a tšea bogoši, a fetša ngwaga o tee a le kgoši Jerusalema. Leina la mmagwe e be e le Athalia morwedi wa Omiri.


text:
A dira tše di bego di befela Morena, a etša ba leloko la Ahaba, gobane e be e le bona baeletši ba gagwe mola tatagwe a hwile, ba mo senya.


text:
Le mekgwa ya gagwe e be e le go latela dikeletšo tša bona. O kile a tšwa dira le Jorama morwa wa Ahaba kgoši Isiraele, a lwa le Hasaele kgoši ya Siria kua motseng wa Ramothe nageng ya Gileada; mme Jorama a gobatšwa ke Basiria,


text:
a goma a ya Jeseriele go alafša dintho tše a bego a di ntšhitšwe kua Rama ge a hlabana le Hasaele kgoši ya Siria. Gomme Ahasia morwa wa Jorama kgoši ya Juda a fologela Jeseriele a tla go hlola Jorama morwa wa Ahaba ka ge a babja.


text:
Di be di etšwa go Modimo, gore Ahasia a senyege ka go etela Jorama ge ba yo gahlanetša Jehu morwa wa Nimisi yo Morena a bego a mmeile kgoši gore a fediše ba leloko la Ahaba.


text:
Ya re ge Jehu a tlišetša ba leloko la Ahaba kotlo, a hwetša bakgoma ba Juda le barwa ba bana ba boAhasia, ba e bego e le bahlanka ba Ahasia, a ba bolaya.


text:
A nyaka Ahasia, ba mo swara Samaria ba mo tliša go Jehu, ba mmolaya; mme ba mmoloka gobane ba re ke morwa wa Josafate yola a bego a nyaka Morena ka pelo ka moka. Gomme mo go ba leloko la Ahasia gwa hlokwa e a kgonago go ba kgoši.


text:
Bjale Athalia mmago Ahasia ge a bona morwa wa gagwe a bolailwe, a tsoga a bolaya bohle ba leloko la magoši a Juda.


text:
Ke mo Josabathe morwedi wa kgoši a tšerego Joase morwa wa Ahasia, a mo utswa mo go bakgomana ba ba bego ba bolawa, a mo uta le mofepi wa gagwe mo phapošing ya go robala. Josabathe e be e le morwedi wa kgoši Jorama, e le mosadi wa Joyada moperisita; o utile Joase ka mokgwa woo, gobane a le kgaetšedi ya Ahasia; a mo utela Athalia, a se ke a bolawa.


text:
A dula go bona ngwakong wa Modimo a utilwe gwa fela nywaga e selelago; mme naga ya bušwa ke yena Athalia.


text:
Ge go tla ngwaga wa go šupa, Joyada a tlema pelo, a lakana le balaolamakgolo, boAsaria morwa wa Jorahama, le Isimaele morwa wa Johanana, le Asaria morwa wa Obede, le Maasea morwa wa Adaya, le Elisafate morwa wa Sikiri.


text:
Bona ba ba ralala le naga ya Juda, ba kgoba Balefi metseng ka moka ya Juda, le bagolo ba meloko ya Isiraele, ba tla Jerusalema.


text:
Phuthego ye ka moka ya dira kgwerano le kgoši ngwakong wa Modimo; gomme Joyada a ba rera a re: Bonang! Morwa yo wa kgoši ke yena kgoši. Ke tšona tše di boletšwego ke Morena bakeng sa barwa ba Dafida.


text:
Bjale taba ye le tlogo e dira še. Le diphohla tše tharo. Ba sephohla sa pele sa ba go tla ka Sabatha sa baperisita le Balefi, ba tlo leta mejako dikgorong.


text:
Ba sephohla sa bobedi ba eme ngwakong wa kgoši; ba sephohla sa boraro ba eme kgorong ya Jesodi; gomme setšhaba ka moka se eme malapeng a Ngwako wa Morena.


text:
Mo ngwakong wa Morena go se ke gwa tsena motho ge e se baperisita le Balefi ba ba nago le modiro. Bona ba ka tsena ka gobane ba kgethegile; gomme setšhaba ka moka se hlokomele tše di laetšwego ke Morena.


text:
Balefi ba eme ba dikologile kgoši; bohle ba sware marumo; e a ka rego ke tsena Ngwakong, a bolawe; gomme le sepele le kgoši ge e tsena le ge e etšwa.


text:
Gomme Balefi le Bajuda ka moka ba dira tšohle tše moperisita a ba laetšego tšona. Ba rapa batho ba bona ba ba tsenago ka Sabatha le bao ba ba tšwago ka Sabatha, gobane Joyada moperisita o be a sa dumelela Balefi ge ba ikela gae ge ba hlatlolwa modiro.


text:
Bjale Joyada a neela balaolamakgolo marumo, le diphemo, le dikotse tše e bego e le tša kgoši Dafida di bolokilwe Ngwakong wa Morena.


text:
Ba dira ka moka ba laiwa ba ema, ka moka ba swere marumo, ba ema go tloga thokong ya le letona la Ngwako go fihla go ya la ntsogošo mo aletareng le mo Ngwakong, gore ba dikologe kgoši.


text:
Ba tsebo tliša morwa wa kgoši, ba mo rweša mphapahlogo, ba mo nea puku ya bohlatse, ba mo dira kgoši. Joyada le barwa ba gagwe ba mo tlotša, ba re: A kgoši e phele!


text:
Athalia ge a ekwa mašata a batho ge ba kganyela ba etla ba gobela kgoši, a tla setšhabeng Ngwakong wa Morena.


text:
A takatakiša mahlo a bona kgoši e eme felo ga yona mo kgorong, le bakgoma, le ba diphalafala ba eme hleng le kgoši, ba setšhaba sa naga ka moka ba thabile, dinaka di lla, le baopedi ba swere diletšo ba hlabelela difela tša ditheto; ke mo Athalia a gagotšego diaparo tša gagwe, a hlaboša lentšu a re: Joo mpherefere! Mpherefere joo!


text:
Joyada moperisita a roma balaolamakgolo ba madira, a re: Mo ntšhetšeng ka ntle; gomme e a kago mo šala nthago a bolawe ka lerumo! Gobane moperisita o be a laetše a re a se ke a bolaelwa Ngwakong wa Morena.


text:
Ba mo iša diatla, a tšwa ka mojako o išago kgorong ya dipitsi ka Ngwakong wa kgoši, ba mmolaela ntshe.


text:
Setšhaba ka moka sa ya ngwakong wa Baali, sa o phušola le dialetare tša wona; le diswantšho tša wona ba di pšhatlakanya; gomme Mathane moperisita wa Baali ba mmolaela gona moo pele ga dialetare tšeo.


text:
Mediro ya Ngwakong wa Morena Joyada o e gafetše diatleng tša baperisita le Balefi, gore ba šielane ka go ya ka dikgao tše di beilwego ke Dafida, ge ba tlišetša Morena dihlabelo tša gagwe, ka mo go ngwadilwego molaong wa Moshe, gore go dirwe ka go thaba, le ka difela, ka mo Dafida a laetšego ka gona.


text:
A bea baleti ba dikgoro dikgorong tša Ngwako wa Morena, gore go se ke gwa tsena e a nago se a tšhilafetšego ka sona.


text:
A botha balaolamakgolo le ba ba nago le maina, le ba ba bušago setšhabeng, le setšhaba ka moka sa naga yeo, ba ntšha kgoši Ngwakong wa Morena, ba tsena ngwakong wa kgoši ka kgoro ya ka godimo, ba dudiša kgoši sedulong sa bogoši.


text:
Gomme setšhaba sa naga ka moka sa thaba, mme motse wa iketla. Athalia yena ba be ba mmolaile ka lerumo.


text:
Joase ge a eba kgoši o be a na le nywaga e šupago, a fetša nywaga e masome a mane a le kgoši motseng wa Jerusalema. Leina la mmagwe e be e le Tsibya wa Bereseba.


text:
A bitša baperisita le Balefi, a bolela le bona a re: Tšwelang metseng ya Juda le kgobele tšhelete go Baisiraele ka moka, gore ka ngwaga o mongwe le o mongwe go lokišwe ngwako wa Modimo. Akgofišang taba ye. Fela, Balefi ba diega.


text:
Kgoši ya bitša Joyada, yena e mogolo wa baperisita, ya mo rera ya re: o reng o sa ka wa hlokomela gore Balefi ba ntšhiše Bajuda le ba Jerusalema lekgetho le le beilwego ke Moshe mohlanka wa Morena, e lego lekgetho la phuthego ya Isiraele la go ntšhetšwa ngwako wa kgwerano?


text:
Gobane motho e mobe yola Athalia le barwa ba gagwe ba šulakantše Ngwako wa Modimo; gomme tše kgethwa ka moka tša Ngwako wa Morena ba di dirišitše mediro ya bobaali.


text:
Ba hlabela Juda le Jerusalema mokgoši, ba re go ntšhiwe lekgetho la Morena, le Moshe mohlanka wa Morena a le ntšhišitšego Baisiraele ba le kua lešokeng.


text:
Gomme ge polokelo e tlišwa go balaki ba Balefi ba ba beilwego ke kgoši, mme ba bona tšhelete e le e ntši, gwa tla mongwadi wa kgoši, le molaki wa moperisita e mogolo, ba tšholla polokelo, ba tsebo e bušetša bodulong bja yona; ba dira ka mokgwa wo ka mehla, ba kgobela tšhelete tše ntši.


text:
Kgoši le Joyada ba di nea bahlapetši ba mediro ya Ngwakong wa Morena. Bona ba thwala babetli ba maswika le ba dikôta gore ba mpshafatše Ngwako wa Morena; le barudi ba tshipi le ba mphiri, gore ba lokiše Ngwako wa Morena.


text:
Ke moka badiri ba swara mediro; modiro wa tšwela pele ka diatla tša bona. Ba buša ba lokiša Ngwako wa Modimo wa ba wa dula bjalo ka peleng ka thoko tše go fela.


text:
Mola ba o phethile, ba tliša ditšhelete tše di šetšego go kgoši le go Joyada, gwa dirwa dibjana tša Ngwako wa Modimo ka tšona, tša go dira dihlabelong, le meruswana ya diorelo, le dibjana tše dingwe tša gauta le tša silifera. Gomme mehleng ya ge Joyada a sa phela ba tliša dihlabelo ka mehla.


text:
Joyada o hwile a tšofetše, a tennwe ke go phela, a na le nywaga e lekgolo le masome a mararo ge a ehwa.


text:
Ba mmolokile motseng wa Dafida mabitleng a dikgoši, gobane tše a di diretšego Isiraele le Modimo le Ngwako wa Modimo e be e le tše botse.


text:
Gomme ba tlogela Ngwako wa Morena Modimo wa botatabo, ba direla dikokwane tša Ašera le medimo ya diswantšho. Kgalefo ya Morena ya wela Juda le Jerusalema ka baka la molato woo.


text:
Morena a roma baporofeta ba tla go bona, gore ba ba gomišetše go yena, bona ba ba kgothatša; fela, ba gana go kwa.


text:
Moya wa Morena wa tlela Sekaria morwa wa Joyada moperisita, a ema pele ga setšhaba, a bolela a re: Modimo o re: Le reng le lahla melao ya Morena? Le ka se ke la ba la letlega, gobane le tlogetše Morena, mme le yena a le tlogela.


text:
Gomme bona ba mo lakana, ba mo thuma ka maswika a le mo lapeng la Ngwako wa Morena, ba dira bjalo ba romilwe ke kgoši.


text:
Kgoši Joase o be a lebetše tše Joyada tatago Sekaria a mo diretšego ka botho, mme a bolaya morwa wa gagwe. Yena ge a ehwa o boletše a re: Morena a a di bone, a latiše!


text:
Ge go fela ngwaga woo, a šwahlelwa ke madira a Basiria; ba tla Juda le motseng wa Jerusalema, ba fediša bakgoma ka moka ba setšhaba setšhabeng; dithebola tša bona ka moka ba di iša go kgoši ya bona kua Damaseko.


text:
Dira tšeo tša Basiria di be di se di kae; fela, Morena o gafetše madira a mantši diatleng tša bona, ka gobane ba tlogetše Morena Modimo wa botatabo. E be e le kotlo ye ba e tlišeditšego Joase.


text:
Ge ba mo gomela, ba mo tlogetše a le bohlokong bjo bogolo; gomme bahlanka ba gagwe ba mo lakana ka baka la madi a barwa bala ba Joyada moperisita, ba mmolaya a le malaong a gagwe, a hwa. Ba mmo lokile motseng wa Dafida e sego mabitleng a dikgoši.


text:
Ba ba bego ba mo lakane ke Sabadi morwa wa Simeathe mosadi wa Moamoni, le Josabadi morwa wa Simiritha mosadi wa Momoaba.


text:
Ge e le ditaba tša barwa ba gagwe, le tša dikgoelelo tše ntši tša baporofeta, le tša mola go lokišwa ngwako wa Modimo, tšona di ngwadilwe tlhathollong ya puku ya dikgoši. Legatong la gagwe gwa buša Amatsia morwa wa gagwe.


text:
Amatsia o be a na le nywaga e masome a mabedi a metšo e mehlano mola a eba kgoši, a buša a fetša nywaga e masome a mabedi a metšo e senyana a le Jerusalema. Leina la mmagwe e be e le Joadana wa Jerusalema.


text:
Bana ba bona ga a ka a ba bolaya; a dira ka mo go ngwadilwego pukung ya molao wa Moshe, mo Morena a laetšego a re: Botatago bana ba se ke ba bolawa ka baka la bana ba bona; le bana ba se ke ba bolawa ka baka la botatabo; e a bolawago o hwela sebe sa gagwe.


text:
Amatsia o kile a botha Bajuda, a bea balaodi ba dikete le ba makgolo ka go ya ka meloko ya bona mo go Bajuda le go Babenyamini ka moka. O badile ba nywaga e masome a mabedi le e fetago yeo, a hwetša e le ba dikete tše makgolo a mararo, ba ba hlaotšwego ba tšwa dira ba swere marumo le dikotse.


text:
Le gona a thwala ba dikete tše lekgolo ba bagale ba Baisiraele ka ditalente tše lekgolo tša silifera.


text:
Fela, gwa tla monna e mongwe wa Modimo a mmotša a re: Kgoši, a dira tše tša Baisiraele di se tšwe le wena, gobane Morena ga a eme le motho wa Isiraele le wa Efuraimi.


text:
Ge e le wene tšwaa, o dire, o tie maatla tlhabanong, e se re Modimo a go theola o lebane le manaba; gobane maatla a go thuša le a go theola a go Modimo.


text:
Amatsia a re: Talente tše lekgolo tše ke di neetšego dira tša Baisiraele ke tlo di reng? Monna wa Modimo a re: Morena a ka go nea tše di fetago tšeo.


text:
Ke moka Amatsia a hlaola dira tšeo di tšwilego Efuraimi, a re di boele ga gabo tšona. Batho bao ba befelelwa Juda gagolo, ba boela ga gabobona ba galefile.


text:
Amatsia a tlema pelo a ntšha setšhaba sa gagwe, a tšwela Moeding wa letswai, a bolaya Baseire ba dikete tše lesome.


text:
Bajuda ba thopa ba bangwe ba dikete tše lesome ba sa phela, ba ba iša legageng le legolo, ba ba kgoromeletša legageng leo, ba robega ka moka ga bona.


text:
Ge e le dira tšela Amatsia a di gomišitšego mme tša se ke tša tšwa le yena, di hlagetše naga ya Juda, tša thoma ka Samaria tša goma ka Bethe-Horoni, tša bolaya ba dikete tše tharo tša rebola thoto e ntši.


text:
Amatsia mola a boa a fentše Baedomo, o boile le medimo e šele ya Baseire, a e bea ya ba medimo ya gagwe, a e khunamela a e thuntšhetša diorelo.


text:
Ke mo bogale bja Morena bo tuketšego Amatsia; Morena a roma moporofeta a tla go yena a re: Ke ka baka lang ge o inyaketše medimo ya setšhaba se šele, yeo e sa kago ya kgona go namolela setšhaba sa yona diatleng tša gago?


text:
A sa realo, Amatsia a mo rera a re: A re go beile moeletši wa kgoši? Moporofeta a lesetša, a re: Ke a bona, Modimo o rerile go go senya, ka gobane o dirile tše bjalo mme wa napa wa gana le go kwa keletšo ya ka.


text:
Amatsia kgoši ya Juda a tlelwa ke mogopolo, a roma lentšu go Joase morwa wa Joahase morwa wa Jehu kgoši ya Isiraele, a re: Tšwaa, re lebanye difahlogo!


text:
Joase kgoši ya Isiraele a roma la gagwe go Amatsia kgoši ya Juda a re: Mošwana wa kua thabeng tša Libanoni wa na wa iša lentšu go morokwana wa thabeng tša Libanoni, wa re: Nea morwa wa ka morwedi wa gago e be mosadi wa gagwe! Gwa feta diphoofolo tša naga tša gataka mošwana woo.


text:
Wena o re: Ke nna e, ke fentše Baedomo! Bjale pelo ya gago e a ikgogomoša, e nyaka go retwa. Itulele gae; o reng o itlholela kotsi? O tlo wa, mme Juda o tlo wa le wena.


text:
Amatsia a gana go kwa, gobane e be e le taba e tšwago go Modimo, gore a ba gafele diatleng tša manaba, ka ge ba sa tšo inyakela medimo ya Edomo.


text:
Joase a tšwa dira; ba lebanya difahlogo, yena le Amatsia kgoši ya Juda motseng wa Bethe Semese wa Juda.


text:
Joase kgoši ya Isiraele a swara Amatsia kgoši ya Juda morwa wa Joase gona moo motseng wa Bethe-Semese, a mo iša Jerusalema. A fihla a phušola morako wa Jerusalema, a thoma ka kgorong ya Efuraimi a iša kgorong ya sekhutlong, meelo e makgolo a mane.


text:
A tšea digauta ka moka le disilifera le dibjana ka moka tše a di hweditšego ngwakong wa Modimo go ObedeEdomo, le mahumo a mošate, a tšea le batho ba go swarelela ka bona, a tsebo boela Samaria.


text:
Joase morwa wa Joahase kgoši ya Isiraele ge a hwile, Amatsia morwa wa Joase kgoši ya Juda a šala a sa phela a fetša nywaga e lesome la metšo e mehlano.


text:
Ditaba tše dingwe tša Amatsia, tša ge a thoma a ba a goma, tšona naa ga di a ngwalwa pukung ya dikgoši tša Juda le Isiraele?


text:
Mehleng yela ya ge Amatsia a lahla Morena, ba thomile go mo lakana motseng wa Jerusalema, a ba a tšhabela Lakisi. Ba roma batho ba mo latiša gona moo Lakisi, ba mmolaela ntshe.


text:
Setšhaba ka moka sa Juda sa tšea Usia, mola a sa na le nywaga e lesome la metšo e selelago, sa mo dira kgoši legatong la Amatsia tatagwe.


text:
Yena o agile merako ya Elathe, gobane o be a bušeditše motse wo go Juda mehleng ya ge Kgoši Amatsia a ithobaletše le botatagwe.


text:
Usia mola a thoma go buša o be a na le nywaga e lesome la metšo e selelago, a fetša nywaga e masome a mahlano a metšo e mebedi a le kgoši motseng wa Jerusalema. Leina la mmagwe e be e le Jekalia wa Jerusalema.


text:
E be e le motho e a nyakago Morena mehleng ya ge Sakaria a mo ruta go boifa Modimo. Gomme mehleng yeo ge a sa nyaka Morena, Modimo o be a mo atla.


text:
A tšwa dira a lwa le Bafilisita, a phušola merako ya Gathe, le merako ya Jabine, le merako ya Asidodo, a aga metse e mengwe gona moo Asidodo nageng ya Bafilisita.


text:
Le Baamoni ba be ba ntšhetša Usia dibego; leina la gagwe la tuma le kua Egipita, gobane o be a tiile maatla gagolo.


text:
Ke yena Usia a agilego merako ya dibo tša Jerusalema mo kgorong ya sekhutlong, le mo kgorong ya moeding, le ya mo dikhutlong tša merako, a di tiiša.


text:
Le kua lešokeng a aga dibo, a epa didiba tše ntši tša meetse, gobane o be a na le dikgomo tše ntši kua melaleng le kua magoleng, le balemi ba mašemo, le babjadi ba merara dithabeng, gobane o be a rata mašemo kudu.


text:
Usia o be a na le dira tša bahlabani, tše di bego di etšwa ka diphohlaphohla ka palo ye e beilwego ke Jehiele mongwadi, le Maaseya molaki, di laolwa ke Hananya e mongwe wa matona a kgoši.


text:
Gomme palo ya bakgoma ba meloko mokeng a yona, palo ya bagale, e be e le dikete tše pedi le makgolo a selelago.


text:
Ke bona ba bego ba laola dira, tše e bego e le banna ba dikete tše makgolo a mararo a metšo e šupago le makgolo a mahlano, banna ba ba feletšego marumong, ba go hlabanela kgoši ge manaba a etla.


text:
Bona Usia a ba direla dikotse, le dikefa, le diphemo tša tshipi, le mara, le magakabje a diragamabje, tša neelwa dira ka moka.


text:
Motseng wa Jerusalema a dira melaba ya go betša marumo le maswika a magolo, tša dirwa ka temogo ya bomakgone, tša bewa mo dibong le mo dikhutlong tša merako. Gomme leina la gagwe la tuma go iša kgole; gobane o be a na le mahlatse wa go kgotsiša, a tia maatla.


text:
Mola a tiile maatla, pelo ya gagwe ya ikgogomoša ya mo iša tshenyegong; a hlanogela Morena Modimo wa gagwe; a ba a tsena Ngwakong wa Morena, a re ke thuntšha diorelo aletareng.


text:
Ba kgala kgoši Usia, ba mo rera ba re: Go thuntšhetša Morena diorelo ga go a swanela wena Usia, gobane beng ba modiro wo ke baperisita barwa ba Arone. Tšwaa mo sekgethweng; o a senya; mme tše bjalo di ka se ke tša go iša mo o tlogo retwa ke Modimo.


text:
Usia a befelwa a swere moruswi wa diorelo ka seatla; a re a sa befeletše baperisita, a tšwa lephera a sa lebane le bona gona moo Ngwakong wa Morena a eme aletareng ya diorelo.


text:
Asaria moperisita e mogolo, le baperisita bohle, ge ba mo lebeletše, ba bona lephera le mo tšwile phatleng; ba mo ntšhetša ntle, le yena ka noši a akgofa a tšwa ka gobane Morena a mo otlile.


text:
Gomme Usia, yena kgoši, a dula e le wa lephera, a ba a hwa a na nalo. O be a dula ngwakong wa thokwana e le wa lephera, a ilwa, a se ye Ngwakong wa Morena. Ke ge Jothama morwa wa gagwe a buša setšhaba sa naga yeo, e le molaki wa motse wa mošate.


text:
Ge e le ditaba tše dingwe tša Usia, tša ge a thoma a ba a goma, di ngwadilwe ke Jesaya moporofeta morwa wa Amotsi.


text:
Usia o ithobaletše le botatagwe; ba mmolokile go botatagwe serapeng sa mabitleng a dikgoši, ka gobane ba re: Ke wa lephera; legatong la gagwe gwa buša Jothama morwa wa gagwe.


text:
Jothama o be a na le nywaga e masome a mabedi a metšo e mehlano ge a tšea bogoši; a fetša nywaga e lesome la metšo e selelago a le kgoši motseng wa Jerusalema. Leina la mmagwe e be e le Jerusa morwedi wa Tsadoko.


text:
O dirile tše di bego di kgahla Morena, a etša Usia tatagwe. Fela, o be a sa ye Ngwakong wa Morena, mme setšhaba sa fela se senyega.


text:
Ke yena a agilego kgoro ya ka tletlolo ya Ngwakong wa Morena; le merakong ya Ofele ke yena a agilego gagolo.


text:
O kile a hlabana le kgoši ya Baamoni, a ba fenya, ba loba ka Talente tše lekgolo tša silifera, le ka mekotla e dikete tše lesome ya mabele, le ka mekotla e dikete tše lesome ya leotša; ba di ntšha ka ngwaga woo le ka ngwaga wa bobedi le ka ngwaga wa boraro.


text:
Ge e le ditaba tše dingwe tša Jothama, le tša ditlhabano tša gagwe, le mediro ya gagwe, šedile di ngwadilwe pukung ya dikgoši tša Isiraele le tša Juda.


text:
O be a na le nywaga e masome a mabedi a metšo e fetšago seatla ge a tšea bogoši, a fetša nywaga e lesome la metšo e selelago a le kgoši motseng wa Jerusalema.


text:
Jothama o ithobaletše le botatagwe; ba mmolokile motseng wa Dafida; legatong la gagwe gwa buša Ahasi morwa wa gagwe.


text:
Ahasi o be a na le nywaga e masome a mabedi mola a tšea bogoši, a fetša nywaga e lesome la metšo e selelago a le kgoši motseng wa Jerusalema. Yena ga a ka a dira tše di kgahlago Morena; ga a ka a etša Dafida tatagwe.


text:
Kua moeding wa Bene-Hinomi a thuntšha diorelo, a fiša bana ba gagwe ka mollo, a dira mabohlola a ditšhaba tše Morena a di rakilego mola Baisiraele ba fihla.


text:
Morena a ba a mo gafela diatleng tša kgoši ya Basiria, ba mo fenya, ba thopa bontši bjo bogolo bja batho ba gagwe, ba ba iša Damaseko. A wela le diatleng tša kgoši ya Isiraele; ya mo fenya; polao ya ba e kgolo,


text:
gobane Peka morwa wa Remalia o bolaile Bajuda ba dikete tše lekgolo la masome a mabedi ka letšatši letee, e le ka gobane ba lahlile Morena Modimo wa botatabo. Ba ba bolailwego e be e le banna ba bogale ka moka.


text:
Sikiri mogale wa Efuraimi a bolaya Maaseya morwa wa kgoši, le Asirikama mokgoma wa mošate, le Elikana e a bego a hlatlama kgoši.


text:
Baisiraele ba thopa batho ba dikete tše makgolo a mabedi go ba gabobona, basadi le masogana le basetsana, ba rebola dithebola tše ntši go bona, ba di iša Samaria.


text:
Gona moo go be go na le moporofeta wa Morena; leina la gagwe e be e le Obede. Yena a tšwa a hlakanetša ba dira ba ba bego ba etla Samaria, a bolela le bona a re: Bonang! Morena Modimo wa botataweno o galefetše Bajuda, mme lena le ba bolaile ka pefelo e bilego e begwa kua legodimong.


text:
Bjalo le bile le rerile go kokobetša Bajuda le ba Jerusalema ka go ba dira balata ba lena ba banna le ba basadi. A ga ke re le lena le šetše le obile molato go Morena Modimo wa lena?


text:
Bjale kwang se ke se bolelago: Gomišang mathopša a le a thopilego, a boele kua go bana ba bobona; gobane bogale bja Morena bo šetše bo le tuketše.


text:
Gwa ema banna ba bangwe ba bakgoma ba Efuraimi, boAsaria morwa wa Johanana, le Bereika morwa wa Mesilemothe, le Hiskia morwa wa Salume, le Amasa morwa wa Hadilai; bona ba kgala bao ba tšwago direng,


text:
ba ba rera ba re: Le se ke la tliša mathopša mono; gobane e tlo ba go re obela molato go Morena. Se le se eleletšago ke go tlatša dibe tša rena le melato ya rena e mentši ka molato o mongwe gape, mola Isiraele a šetše a tukelwa ke bogale bja Morena.


text:
Gomme banna bao ba boletšwego ka maina, ba ema ba babalela mathopša ao. Ba ba bego ba hlobotše ba ba apeša ka tše di rebotšwego; ba ba apeša, ba ba rweša dieta, ba ba fa dijo le meetse le makhura a go tlola; mme ba ba bego ba lapile ba ba nametša dipokolo ba ba iša Jeriko motseng, wa melala, go lego kgauswi le bana babo; bona ba boela Samaria.


text:
Le Bafilisita ba be ba hlagela metse ya melaleng ya thoko ya borwa, ba tšea motse wa Bethe-Semese, le wa Ayaloni, le wa Gederothe, le wa Soko le metsana ya gona, le wa Gimiso le metsana ya gona, ba tla ba dula metseng yeo.


text:
Gobane Morena o be a kokobetša Juda ka baka la Ahasi kgoši ya Juda, gobane o be a gobošitše Juda, a hlanogetše Morena sa ruri.


text:
Ahasi a na a hlakola Ngwako wa Morena, le ngwako wa kgoši, le nywako ya bakgoma, a iša diloba go kgoši ya Asuri; mme gwa se ke gwa mo hola selo.


text:
a iša didimo medimong ya Damaseko, yona yela ya go mo kwiša bohloko, gobane a re: Medimo ya Siria e thušitše dikgoši tša gona; a nke le nna ke e išetše didimo, e tle e nthuše! Kganthe ke yona e bego e mo uša gotee le Isiraele ka moka.


text:
Ahasi a kgobela dibjana tša Ngwako wa Morena, a di pšhatlaganya, a ba a tswalela mejako ya Ngwako wa Morena, a itirela dialetare dikhutlong ka moka tša Jerusalema.


text:
Metseng ka moka ya Juda a tsoša meboto yela, a thuntšhetša medimo e šele diorelo, a rumola Morena Modimo wa botatagwe.


text:
Ge e le ditaba tše dingwe tša gagwe, le tša ditsela tša gagwe ka moka, tša ge a thoma a ba a goma, šedile di ngwadilwe pukung ya dikgoši tša Juda le tša Isiraele.


text:
Ahasi o ithobaletše le botatagwe, ba mmoloka motseng wa Jerusalema; fela, ga ba ka ba mmoloka mabitleng a dikgoši tša Isiraele; legatong la gagwe gwa buša Hiskia morwa wa gagwe.


text:
Hiskia o be a na le nywaga e masome a mabedi a metšo e mehlano ge a tšea bogoši, a fetša nywaga e masome a mabedi a metšo e senyane a le kgoši motseng wa Jerusalema. Leina la mmagwe e be e le Abia morwedi wa Sekaria.


text:
a bolela le bona a re: Nkweng, lena Balefi! Bjale ikgetheng, le kgethe le Ngwako wa Morena Modimo wa botataweno; mme makgapha a lego fa sekgethweng le a ntšhetše ntle.


text:
Gobane botatawešo ba be ba arogile, ba dira tše di befetšego Morena Modimo wa rena; ba mo lahlile ba gerula bodulo bjo bja Morena, ba bo fularela.


text:
Ba bile ba tswaletše le mejako ya mathudi; ba timile dipone, ba lesa go thuntšha diorelo, ba lesa go tlišetša Morena Modimo wa Isiraele dihlabelo fa sekgethweng.


text:
Ke ka baka leo Juda le Jerusalema ba wetšwego ke kgalefo ya Morena, a ba gafa, ba ba setšhošetši le sebogelo le sekwero, ka mo le di bonago ka mahlo a lena.


text:
Ka kgonthe ke tšona tše di bolaišitgego botatawešo ka lerumo, barwa ba rena le barwedi ba rena le basadi ba rena ba tloga ba thopilwe.


text:
Bjale pelo ya ka e re: A re boelaneng le Morena Modimo wa Isiraele, gore mollo wa bogale bja gagwe o re timele.


text:
Ke gona, bana ba ka, le se ke la tšwafa; gobane ke lena ba Morena a ikgethetšego bona a re le eme pele ga sefahlogo sa gagwe, le mo direle le le bahlanka ba gagwe ba go mo thuntšhetša diorelo.


text:
Ke moka Balefi ba tsoga. E be e le Mahathe morwa wa Amasai, le Joele morwa wa Asaria wa barwa ba Kahathe. Go barwa ba Merari e be e le Kisi morwa wa Abadi, le Asaria morwa wa Jehalaliele. Go barwa ba Gerisome e be e le Joa le Sima, le Edeni morwa wa Joa.


text:
Go barwa ba Elitsafane e be e le Simiri le Jehiele. Go barwa ba Asafa e be e le Sekaria le Mathanya.


text:
Bona ba ba botha bana ba bobona, ba ikgetha, ba dira se kgoši e ba laetšego sona ka lentšu la Morena, ba tsena ba thakga Ngwako wa Morena.


text:
Baperisita ba tsena ka mo Ngwakong wa Morena ba o thakga, ba ntšha ditšhila ka moka tše ba di hweditšego gona moo Ntlongkgethwa ya Morena, ba di lahlela ka mo malapeng a yona; Balefi ba di tšea ba di iša kua ntle molapong wa Kidirone.


text:
Ba be ba thomile go o thakga ka letšatši la pele la kgwedi ya pele; ka la seswai ba tsena mathuding a Morena, ba kgetha Ngwako wa Morena ba dira matšatši a seswai, ba fetša ka la lesome le metšo e selelago la yona kgwedi yeo ya pele.


text:
Ba tsebo tsena go kgoši Hiskia, ba re: Re thakgile Ngwako wa Morena ka moka, le aletare ya dihlabelo le dibjana tša yona ka moka, le sethalana sa dinkgwaponwa le dibjana tša sona ka moka,


text:
Le dibjana tšela ka moka tše kgoši Ahasi a bego a di gobošitše mola go buša yena, re di lokišitše ra di kgethela Morena; šedile pele ga aletare ya Morena.


text:
Ka la ka moswana e sa le bošego, kgoši Hiskia a tsoga, a botha bagolo ba motse, a rotogela Ngwakong wa Morena.


text:
Ba tliša dipowana tše di šupago, le dikgapana tše di šupago, le dikwana tše di šupago, le dipudi tše di šupago, ya ba seloba sa mmušo, le sa sekgethwa, le sa Juda; ba laela baperisita barwa ba Arone gore ba di hlabe aletareng ya Morena.


text:
Ba hlaba dikgomo tšeo; baperisita ba tšea madi ba a fokela aletareng. Ba hlaba dikgapa, ba fokela madi aletareng. Ba hlaba dikwana, ba fokela madi aletareng.


text:
Baperisita ba di hlaba, ba tliša madi a tšona aletareng, ya ba seloba sa go direla Baisiraele ka moka poelannyo; gobane kgoši e be e laetše gore Baisiraele ka moka ba direlwe sehlabelo le seloba.


text:
A emiša Balefi mo Ngwakong wa Morena ba swere meropa, le makope, le diletšo, ka mokgwa o laetšwego ke Dafida, le Gada mmoni wa kgoši, le Nathane moporofeta. Gobane mokgwa wo o be o beilwe ke Morena ka baporofeta ba gagwe.


text:
Ke moka Hiskia a laela a re dihlabelo di išwe aletareng. Gomme ge ba thoma go iša dihlabelo, ba hlabelela kopelo ya Morena, go letšwa diphalafala le diletšo tša Dafida kgoši ya Isiraele.


text:
Ge go opelwa kopelo, phuthego ka moka ya khunama, baletši ba letša diphalafala; gwa dirwa ka mokgwa wo, sehlabelo sa be sa phethwa.


text:
Gomme kgoši Hiskia le bakgoma ba laela Balefi gore ba rete Morena ka dikoša tša Dafida le tša Asafa mmoni. Ba reta ba thabile; mme ba khunama ba rapela.


text:
Kgoši Hiskia a fetša ka go re: Bjale ge le ikgafetše Morena ka mokgwa wo, batamelang le tliše dihlabelo le dileboga Ngwakong wa Morena. Phuthego ya tliša dihlabelo le dileboga; le mang le mang e a bego a ithapa, a tliša sehlabelo.


text:
Gomme palo ya dihlabelo tše di tlišitšwego ke phuthego, e be e le dikgomo tše masome a šupago, le dikgapana tše lekgolo, le dikwana tše makgolo a mabedi, ya ba dihlabelo tša Morena.


text:
Fela, baperisita ba be ba sa lekane go tswia dikgomo tša dihlabelo tšeo; ba tlatšwa ke bana babo ba Balefi, ba ba ba fetša modiro woo. Baperisita ba bangwe ba be ba sa ikgetha; Balefi bona ba be ba akgofile go ikgetha; gwa diega baperisita.


text:
Dihlabelo tšona e be e le tše ntši, le makhura a dileboga, le dibego tša go tla le dihlabelo. Ba dirile ka mokgwa wo ge ba tsoša modiro wa go hlankela Morena Ngwakong wa gagwe.


text:
Hiskia a thaba le setšhaba ka moka ka baka la tše Morena a di theilego mo setšhabeng se; ka gobane taba ye e be e diregile ka pela.


text:
Gomme Hiskia a iša lentšu go Isiraele le go Juda; le Baefuraimi le Bamanase a ba ngwalela mangwalo, a re ba tle Ngwakong wa Morena ba direle Morena Modimo wa Isiraele Paseka.


text:
Kgoši ya eletšana le bakgoma ka moka, le phuthego ya Jerusalema, ba re go direlwe Morena Paseka ka kgwedi ya bobedi,


text:
gobane ba šitilwe go dira Paseka ka mohla wola, ka ge baperisita ba sešo ba ikgetha ka mo go bego go swanetše, le setšhaba se sa ka sa phuthegela Jerusalema.


text:
Ba tiiša ba re: Baisiraele ka moka ba tsebišwe go goma ka Bereseba le ka Dani, gore ba tle ba direle Morena Modimo wa Isiraele Paseka motseng wa Jerusalema, gobane e be e šetše e le kgale ba sa hlwe ba e dira ka mo go ngwadilwego ka gona.


text:
Gomme batseta ba sepela le naga ya Isiraele le ya Juda ka moka, ba swere mangwalo a kgoši le a bakgoma ba gagwe, ba fihliša malaeledi a kgoši, ba re: Lena Baisiraele! Boelang go Morena Modimo wa Aborahama le Isaka le Isiraele, gore le yena a boele go rena mašalela a phonyokgilego diatleng tša kgoši ya Asuri.


text:
Le se ke la etša botata weno le bana ba bolena, ba ba bego ba hlanogetše Morena Modimo wa botatabo, a ba a ba gafa ba senyega ka mokgwa le o bonago.


text:
Bjale le se ke la šatalatša melala ya lena bjalo ka botata weno. Išang diatla go Morena, le tle sekgethweng sa gagwe se a se kgethilego ka go sa felego, le hlankele Morena Modimo wa lena gore bogale bja gagwe bjo bo tukago, bo re gomele.


text:
Gobane ge le ka boela go Morena, lena le ba bolena le bana ba lena le tlo gaugelwa ke bao ba ba thopilego, ba boela nageng ye, gobane Morena Modimo wa lena ke yo kgaugelo, o kwela batho bohloko. Ge le ka boela go yena, a ka se ke a le gerula.


text:
Gomme batseta ba ya le metse nageng ya Efuraimi le ya Manase, ba fihla go ya Sebulone; gomme ba segwa, ba kwerwa ke batho ba naga tšeo.


text:
Le gona seatla sa Morena se be se na le ba Juda, a ba nea pelo e tee, gore ba dire ka taelo ya kgoši le ya bakgoma ka lentšu la Morena.


text:
Motseng wa Jerusalema gwa phuthega setšhaba se segolo; ba dira monyanya wa dinkgwa tše di sa omelwago ka kgwedi ya bobedi; ya ba phuthego e kgolo ka kudu.


text:
Gomme ba nanoga ba tloša dialetare tše di bego di le Jerusalema, le tšohle tša go thuntšhetša diorelo ba di tloša, ba di lahlela molapong wa Kidirone,


text:
ya ba gona ba hlabago Paseka ka letšatši la lesome la metšo e mene la kgwedi ya bobedi. Ge e le baperisita le Balefi ba be ba llwe ke dihlong; bjale ba tla ba ikgethile, ba tliša dihlabelo Ngwakong wa Morena.


text:
Ba ema boemong bja bona, ka mo go ba swanetšego ka molao wa Moshe monna wa Modimo. Baperisita ba foka ka madi, ba a tšea diatleng tša Balefi.


text:
Gobane mo phuthegong go be go sa na le ba bantši ba ba sešogo ba ikgetha; bjale Balefi ge ba hlaba dikwanyana tša Paseka, ba di hlabela bohle ba ba sešogo ba ithakgafatša;


text:
ba bantši ba bona e be e le ba ga Efuraimi, le ba ga Manase, le ba ga Isashara, le ba ga Sebulone. Bona bao ba lle Paseka ba sa latele molao o ngwadilwego. Fela, Hiskia o ba rapeletše a re: A Morena yo botho a ba lebalele;


text:
a lebalele bohle ba ba itokišitšego ba nyaka Modimo, Morena, Modimo wa botatabo ka pelo, le ge ba sa ka ba thakgafatšwa ka molao wa sekgethwa.


text:
Baisiraele ba ba bego ba tlile Jerusalema, ba bina monyanya wa dinkgwa tše di sa omelwago, ba o bina matšatši a šupago, ba o bina ba thabile gagolo. Balefi le baperisita ba reta Morena ka mehla ba swere diletšo tša Morena, ba di letša ka maatla.


text:
Gomme Hiskia a bolela le Balefi ka botho ka ge ba swere modiro wa Morena ka pelo e tšhweu; mme ba ja tša dihlabelo tša monyanya ka matšatši a šupago ao, ba hlaba tša dileboga ba reta Morena Modimo wa botatabo.


text:
Gomme phuthego ka moka ya na ya kwana ya re: A go dirwe monyanya wa matšatši a šupago gape; ba fetša matšatši a mangwe a šupago; ya ba a lethabo.


text:
Gobane Hiskia kgoši ya Juda o be a ntšheditše phuthego dipowana tše sekete, le dinku tše dikete tše di šupago. Bakgoma le bona ba ntšhetša phuthego dipowana tše sekete, le dinku tše dikete tše lesome; gomme baperisita ba ba bego ba ikgethile e be e le ba bantši.


text:
Phuthego ka moka ya Juda ya na ya thaba, le bona baperisita le Balefi, le lešaba ka moka la ba ba tlilego ba etšwa go Isiraele, le ba mathoko ba ba bego ba tlile ba etšwa nageng ya Isiraele, le ba ba bego ba agile nageng ya Juda.


text:
Motseng wa Jerusalema gwa ba le lethabo le legolo, gobane go tloga mehleng ya Salomo morwa wa Dafida kgoši ya Isiraele go be go sa ka gwa dirwa tše bjalo motseng wa Jerusalema.


text:
Gomme baperisita le Balefi ba ema ba šegofatša setšhaba; gomme mantšu a bona a kwala, mme thapelo ya bona ya fihla bodulong bjo bokgethwa bja Morena kua legodimong.


text:
Ya re ge ba feditše tšeo ka moka, Baisiraele bohle ba ba bego ba le moo ba tšwela metseng ya Juda ba pšhatlaganya dikokwane tša maswika le dikokwane tša Ashera, ba phušola meboto le dialetare mo nageng ya Juda ka moka le nageng ya Benyamini, ba fediša dilo tšeo; ya ba gona Baisiraele ba boelago metseng ya gabo magaeng a bona.


text:
Gomme Hiskia a beakanya dihlopha tša baperisita le tša Balefi ka mo di bego di le gona, e mongwe le e mongwe a tseba modiro wa gagwe; baperisita le Balefi ya ba ba go tliša dihlabelo le dileboga, le ba go reta Morena le go mo opelela dikgorong tša meago ya Morena.


text:
Yena kgoši mo go leruo la gagwe a ntšha dibego tša go dira dihlabelo tša bosasa le tša mantšiboa, le dihlabelo tša Sabatha, le tša kgwedi e mpsha, le tša menyanya ka mo go ngwadilwego molaong wa Morena.


text:
A boelela le batho ba ba agilego Jerusalema a re: Ntšhang kabelo ya baperisita le ya Balefi, gore bona ba kgone go tiiša tša molao wa Morena.


text:
Ge go kwala lentšu leo, Baisiraele ba tliša dithakangwaga tše ntši tša mabele le tša morara le tša makhura, le dinose, le tša dienywa ka moka tša mašemo; ba tliša sa lesome ka tlalo.


text:
Gomme Baisiraele le Bajuda ba ba bego ba agile metseng ya Juda, le bona ba tliša sa lesome sa dikgomo le sa dinku, le sa lesome sa dineo tše kgethwa tše ba di kgethetšego Morena Modimo wa bona, ba di ntšha ya ba mekgobokgobo.


text:
Asaria moperisita e mogolo wa leloko la Tsadoko a fetola a re: E sa le ge ba thoma go ntšhetša Ngwako wa Morena kabelo ye, re a ja, re a khora mme go šala tše ntši, ka gobane Morena o šegofaditše setšhaba sa gagwe, gwa ata tše di šalago tše.


text:
Mo go yona ba iša dikabelo tšeo, ba dira ka go botega; ba iša le tša lesome, le dineo tše kgethwa. Molaki wa tšona ya ba Konanya Molefi, a hlatlangwa ke Simei monnagwe.


text:
Balebeledi ba ba bego ba bušwa ke Konanya le Simei monnagwe ka taelo ya kgoši Hiskia le ya Asaria molaki wa Ngwako wa Modimo, e be e le Jehiele, le Asasia, le Nahathe, le Asahele, le Jerimothe, le Josabadi, le Eliele, le Jisimakia, le Mahathe, la Benaya.


text:
Kore morwa wa Jimina Molefi e be e le moleti wa kgoro ya thoko ya bohlabela, e le molebeledi wa dineo tša go ithapa tša Modimo, le wa go ntšha dikabelo tša seekaro sa Morena, tšona tše kgethwakgethwa.


text:
A tlatšwa ke Edeni, le Minyamini, le Jesua, le Semaya, le Amaria, le Sekanya, ba e bego e le ba metse ya baperisita, ba botilwe ge ba abela bana ba bobona dikabelo, ba bagolo le ba banyane.


text:
Ba abetše bohle ba ba bego ba ngwadilwe, ba thoma ka masoganyana a nywaga e meraro, ba iša go ba ba fetago bao, ka moka ba ba tsenago Ngwakong wa Morena ba dira mediro ya ka mehla ka matšatši a a ba lebanego, ba hlankela Morena ka go ya ka dihlopha tša bona.


text:
Lengwalo la maina a baperisita, lona le be le eya ka meloko ya bona. Balefi le bona ba be ba ngwalwa ge ba na le nywaga e masome a mabedi le e fetago yeo, gwa iwa ka mediro e ba lebanego le ka dihlopha tša bona.


text:
Ba be ba ngwadilwe le bana ba bona, le basadi ba bona, le barwa ba bona, le barwedi ba bona, leloko ka moka; gobane ba be ba botilwe gore ba tlo babalela tše kgethwa.


text:
Le baperisita barwa ba Arone ba dinageng tša metsana ya dilete tša bona, ka moka ba be ba beetšwe balaki bao maina a bona a boletšwego, gore banna ka moka ba baperisita ba newe dikabelo gotee le Balefi bala ba ba ngwadilwego.


text:
Ke tšona tše Hiskia a di dirilego mo nageng ya Juda ka moka, a dira tše di bolo le tše di lokilego, a botegela Morena Modimo wa gagwe.


text:
Mediro ka moka ye a e dirilego, ge a beakanya mediro ya Ngwakong wa Modimo, le mediro ya melao le ya ditaelo, o be a e thoma a nyakile Modimo ka pelo ya gagwe ka moka, mme a letlega.


text:
Ditaba tše le mabothakga a di latetšwe ke go tla ga Sanheribe kgoši ya Asuri. O tlile nageng ya Juda a rakela metse ya dibo a re o tlo e thopa.


text:
a eletšana le balaodi ba madira a gagwe, ba re go thibje didiba tša meetse tše di lego ka ntle ga motse; mme ba mo thuša.


text:
Batho ba bantši ba tla ba thiba didiba ka moka; ba thiba le noka e elago e phatša naga yeo, gore dikgoši tša Asuri ge di tla, di se ke tša hwetša meetse a mantši.


text:
Hiskia a dira ka maatla, a tsoša morako mo o bego o phušogile, a aga dibo mo go wona; a aga le o mongwe morako ka ntle, a tiiša merako ya Milo motseng wa Dafida; a dira dibetša tše ntši le dikotse tše ntši.


text:
A beela setšhaba balaodi ba dira, a ba botha lepatlelong la kgoro ya motse, a tiiša dipelo tša bona a re:


text:
Tiang maatla, le eme senna; le se ke la boifa la tšhoga kgoši ya Asuri ka ge a tlile le bontši bjo bokaakaa; gobane ba ba nago le rena ba feta ba gagwe ka go ata.


text:
Letsogo la gagwe ke la nama; gomme rena re na le Morena Modimo wa rena wa go re lwela le go hlabana ditlhabano tša rena. Gomme setšhaba sa ikholofetša ka mantšu a Hiskia kgoši ya Juda.


text:
Ge go fetile lebakanyana, Sanheribe kgoši ya Asuri, a roma bahlanka ba gagwe ba ya Jerusalema, yena a sa le kua Lakisi a na le dira tša gagwe ka moka; a iša lentšu go Hiskia kgoši ya Juda le go Bajuda ka moka ba Jerusalema, a re:


text:
A ga se gore le forwa ke Hiskia gore a le bolaiše tlala le lenyora ge a re: Morena Modimo wa rena o tlo re namolela diatleng tša kgoši ya Asuri!


text:
A ga se yena Hiskia e a feditšego meboto ya Modimo, le dialetare tša gagwe, a botša Juda le Jerusalema a re: Le rapele aletareng e tee fela, le thuntšhetše diorelo mo go yona?


text:
Gomme se nna le bontate re se dirilego ditšhaba ka moka a ga le se tsebe? A medimo ya ditšhaba tše dingwe tšeo e kgonne go phološa dinaga tša tšona seatleng sa ka?


text:
Ke ofe modimo mo go medimo ya ditšhaba tšela tše bontate ba di fedišitšego, wo o kgonnego go phološa setšhaba sa wona seatleng sa ka, ge le re Modimo wa lena a ka kgona go le phološa seatleng sa ka?


text:
Bjale gomme, le se ke la forwa ke Hiskia, a se ke a le timetša ka mokgwa wo. Le se ke la mo dumela, gobane ga go modimo wa setšhaba mang le mang, goba mmušo mang le mang, o kilego wa kgona go phološa setšhaba sa wona seatleng sa ka, le ge e le diatleng tša bontate; bjale wa lena Modimo a ka kgona bjang go le phološa seatleng sa ka?


text:
A realo, mme bahlanka ba gagwe ba fela ba sa bolela tše dingwe tša go roga Morena Modimo, le go roga Hiskia mohlanka wa gagwe.


text:
O be a ngwadile le lengwalo la go goboša Morena Modimo wa Isiraele, a mmolela ka go re: Modimo wa Hiskia a ka se ke a kgona go phološa setšhaba sa gagwe seatleng sa ka, bjalo ka ge medimo ya ditšhaba tše dingwe e šitilwe go phološa ditšhaba tša yona diatleng tša ka.


text:
Tše bjalo ba di bolela ka Sejuda, ba hlabošetša mantšu go setšhaba sa Jerusalema se se bego se eme morakong, e le gore ba tšhoge ba nolege moko, bona ba kgone go tla ba thopa motse.


text:
Ba bolela Modimo wa Jerusalema ka mokgwa wa ge ba bolela medimo e mengwe ya lefase, e lego dibopša tša diatla tša batho.


text:
Gomme Hiskia le Jesaya moporofeta morwa wa Amotsi ba rapela ka baka la taba ye, ba hlabošetša mantšu legodimong.


text:
Ke mo Morena a romilego Morongwa wa gagwe, a fediša banna ba bagale ka moka, le balaodi ba madira, le dikgošana tša mo mešašeng ya kgoši ya Asuri. A boela nageng ya gagwe a llwe ke dihlong. Ya re ge a tsene ngwakong wa Modimo wa gagwe, a bolaelwa ntshe ke bana ba gagwe ba a ba tswetšego, ba mmolaya ka lerumo.


text:
Ke wona mokgwa wo Morena a phološitšego Hiskia le ba Jerusalema ka wona seatleng sa Sanheribe kgoši ya Asuri le diatleng tša bohle, a ba khutšiša ka thoko tše go fela.


text:
Gomme batho ba bantši ba tlišetša Morena dineo motseng wa Jerusalema; le Hiskia kgoši ya Juda ba mo ntšhetša dilo tše bohlokwa; a dula e le moretwa ditšhabeng ka moka ka taba tšeo.


text:
Mehleng yeo Hiskia o kile a babja a nyako hwa; a rapela Morena. Mme Morena a bolela le yena ka pono ya matete.


text:
Fela Hiskia ga a ka a leboga Morena ka mo go lekanego ditšhegofatšo tše a di neilwego, gobane pelo ya gagwe e ikgogomošitše, a ba a welwa ke kgalefo, le Juda, le Jerusalema.


text:
Hiskia a ikokobetša, a lahla boikgogomošo bja pelo ya gagwe, le ba Jerusalema ba dira bjalo; mme kgalefo ya Morena ya se ke ya ba wela mehleng ya ge Hiskia a sa phela.


text:
Hiskia o be a na le mahumo a mantši ka kudu, a humile gagolo; a itirela nywako ya go bolokela disilifera, le digauta, le magakabje a bohlokwa, le dinoko, le dikotse, le dibjana tše di kganyogegago tša mehutahuta.


text:
A itirela le nywako ya dišego tša mabele, le ya dinkgo tša morara; a ikagela le maraka a diruiwa tša mehutahuta, le maraka a mehlape.


text:
A ikagela le metse, a rua dinku le dikgomo tše ntši, gobane Modimo a na a mo nea dithoto tše ntšintši.


text:
Ke yena Hiskia e a thibilego meetse a sediba se se elago se etšwa Gihoni, a iša meetse a sona thoko ya tlase ya bodikela motseng wa Dafida. Hiskia o be a na le mahlatse medirong ya gagwe ka moka.


text:
Fela, mohla wola go tlile batseta ba dikgoši tša Babele, ba ba rometšwego go botšiša mohlolo o diregilego nageng, Modimo o be a mo tlogetše gore a mo leke, a tsebe tšohle tše di lego pelong ya gagwe.


text:
Ge e le ditaba tše dingwe tša Hiskia, tša mediro ya gagwe ya borapedi, šedile di ngwadilwe diponong tša Jesaya morwa wa Amotsi le mo pukung ya dikgoši tša Juda le tša Isiraele.


text:
Hiskia o ithobaletše le botatagwe; ba mmolokile serwaolong mabitleng a barwa ba Dafida; gomme Bajuda ka moka le ba Jerusalema ba mo godišitše lehung la gagwe; legatong la gagwe gwa buša Manase morwa wa gagwe.


text:
Manase ge a tšea bogoši o be a na le nywaga e lesome la metšo e mebedi, a fetša nywaga e masome a mahlano a metšo e mehlano e le kgoši motseng wa Jerusalema.


text:
Yena o dirile tše di befetšego Morena, a ya ka makgapha a ditšhaba tšela tše Morena a di rakilego mola go fihla Baisiraele;


text:
a tsoša meboto ye e bego e fedišitšwe ke Hiskia tatagwe, a agela boBaali dialetare, a dira dikokwane tša Ašera, a khunamela makoko ka moka a legodimo a a hlankela.


text:
Le mo Ngwakong wa Morena, mo Morena a go boletšego a re: Leina la ka le tlo dula Jerusalema neng le neng! Gona moo a aga dialetare,


text:
Barwa ba gagwe o ba fišitše ka mollo moeding wa Benehinoni, a dira tša bonoge, le tša maphalo, le tša boloi; a bitša ba malopo le ba ditaola. O dirile tše ntšintši tše di befetšego Morena, a mo rumola ka tšona.


text:
Le seswantšho sa modimo o šele a se bea Ngwakong wa Modimo, wo Modimo a o boletšego ge a botša Dafida le Salomo morwa wa gagwe a re: Ke tlo bea leina la ka ka go sa felego mo Ngwakong wo, le fa Jerusalema motseng wo ke o kgethilego mo dileteng ka moka tša Isiraele.


text:
Nka se ke ka lesa maoto a Isiraele a gatoga naga ye ke e neetšego botatabo, ge ba ka hlokomela ba dira tšohle tše ke ba laetšego tšona, le dithuto ka moka, le melao ka moka, le mekgwa ka moka ye ke e beilego ka Moshe.


text:
Manase yena o arošitše Juda le Jerusalema, a dira tše mpe tše di fetišago tša ditšhaba tšela tše Morena a di fedišitšego mola Baisiraele ba fihla.


text:
Morena a ba a ba tlišetša balaodi ba madira a kgoši ya Asuri, ba tlema Manase ka ditshipi, ba mo kgoka ka diketane tše pedi tša mphiri, ba mo iša Babele.


text:
A rapela, Morena a dumela thapelo ya gagwe, a ba a mmušetša Jerusalema mmušong wa gagwe. Ke mo Manase a lemogilego ge Modimo e le yena Morena.


text:
Mola a boile, a aga morako wa ka ntle wa motse wa Dafida ka thoko ya bodikela go Gihoni moeding, a o fihliša matsenong a kgoro ya dihlapi, a o dikološa le mmoto wa Ofele, a aga ya ba morako o motelele. Metseng ya dibo ya naga ya Juda a bea balaodi ba dira.


text:
Gomme a tloša medimo e šele yela, le diswantšho tšela mo Ngwakong wa Morena, a tloša le dialetare tše a bego a di agile thabeng ya Ngwako wa Morena, le motseng wa Jerusalema; a di lahla kua ntle ga motse.


text:
A tsoša aletare ya Morena; mo go yona a tliša didimo tša dileboga le tša dineo; a bolela le Bajuda a re ba direle Morena Modimo wa Isiraele.


text:
Ge e le ditaba tše dingwe tša Manase, le thapelo ya gagwe ye a e beilego pele ga Modimo wa gagwe, le tše di boletšwego ke baboni ka leina la Morena Modimo wa Isiraele, šedile di ngwadilwe ditabeng tša dikgoši tša Isiraele.


text:
Thapelo ya gagwe, le tša ge Modimo a mo kwile, le tša dibe tša gagwe ka moka le tša tlhanogo ya gagwe, le tša meboto ye a e agilego, le tša dikokwane tša Ashera, le tša diswantšho tše a di dirilego mola a sešo a ikokobetša, tšona di ngwadilwe ditabeng tša baboni.


text:
Manase o ithobaletše le botatagwe; ba mmolokile ngwakong wa gagwe; legatong la gagwe gwa buša Amoni morwa wa gagwe.


text:
Amoni o be a na le nywaga e masome a mabedi a metšo e mebedi ge a tšea bogoši, a fetša nywaga e mebedi a le kgoši motseng wa Jerusalema.


text:
Yena o dirile tše di befetšego Morena, a etša Manase tatagwe. Diswantšho tšela tše di dirilwego ke Manase tatagwe o di hlabetše didimo a hlankela tšona.


text:
Fela yena ga a ka a ikokobetša pele ga Morena bjalo ka Manase tatagwe ge a ile a ikokobetša; tše Amoni a di dirilego e be e le go godiša molato fela,


text:
Gomme setšhaba sa naga sa bolaya bohle ba ba reretšego kgoši Amoni polao, sa bea Josia morwa wa gagwe a ba kgoši legatong la gagwe.


text:
Josia ge a tšea bogoši o be a na le nywaga e seswai, a fetša nywaga e masome a mararo a motšo o tee a le kgoši motseng wa Jerusalema.


text:
Yena o dirile tše di kgahlilego Morena, a tšea ka tsela tša Dafida tatagwe, a se ke a arogela ka go le letona le ge e le go la ntsogošo.


text:
Ka ngwaga wa seswai wa pušo ya gagwe, a sa le lesogana, a thoma go nyaka Morena Modimo wa Dafida tatagwe; ka ngwaga wa lesome la metšo e mebedi a thoma go swiela Juda le Jerusalema ka go fediša meboto, le dikokwane tša Ashera, le diswantšho.


text:
Ba phušola dialetare tša Baali a lebeletše; le dikokwane tša modimo wa letšatši tše di bego di tsemilwe mo go tšona, a di uša; dikokwane tša Ashera, le diswantšho tše di betlilwego le tše di bopilwego, a di pšhatla, a di šilakanya, a di lahlela mabitleng a bao ba ba bego ba di tlišetša didimo.


text:
Mašapo a baperisita ba tšona a a tšhuma dialetareng tša bona; a thakgafatša Juda le Jerusalema ka mokgwa woo.


text:
Le kua metseng ya Manase le ya Efuraimi le ya Simeone, go goma ka ya Nafutali, le maropeng a yona thoko tšohle


text:
a phušola dialetare, le dikokwane tša Ashera, a pšhatlaganya diswantšho tše di betlilwego, a di šilakanya, a remakanya diswantšho tša modimo wa letšatši nageng ka moka ya Isiraele, a tsebo boela Jerusalema.


text:
Ka ngwaga wa lesome la metšo e seswai wa pušo ya gagwe, ge a šetše a fedišitše ditšhila mo nageng le mo Ngwakong, a roma Safane morwa wa Atsalia, le Maaseya mokgoma wa motse, le Joa morwa wa Joahase mongwadi, a re ba lokiše Ngwako wa Morena Modimo wa gagwe.


text:
Ba tla go Hilikia moperisita e mogolo, ba tliša ditšhelete tše di bego di tlišitšwe Ngwakong wa Modimo, tše di kgobetšwego ke Balefi baleti ba mejako, tše ba di amogetšego go ba ga Manase le ba ga Efuraimi, le go mašalela a Isiraele ka moka, le go ba ga Juda ka moka, le ba ga Benyamini, le go ba Jerusalema.


text:
Ditšhelete tše ba di gafela diatleng tša bahlapetši ba mediro ba ba bego ba beetšwe go laka Ngwako wa Morena. Bona ba di ntšhetša badiri ba modiro wa Ngwakong, ba ba bego ba o tsoša ba o lokiša.


text:
Ba di neela babetli le baagi gore ba reke maswika a e betlilwego le dikwata tša go tsoša hlaka ya ngwako ye magoši a Juda a e lesitšego ya onala.


text:
Banna bao ba dira mediro yeo ka go botega. Bahlapetši ba bona e be e le Jahathe le Obadya Balefi ba leloko la Merari, le Sekaria le Mesulama ba leloko la Kahathe, gore ba sepediše modiro woo. Ka moka e be e le batsebi ba diletšo.


text:
Ba be ba lebelela ba ba rwalago dikago, ba hlapetša bohle ba ba dirago mediro efe le efe. Balefi ba bangwe e be e le bangwadi, le balebeledi, le baletakgoro.


text:
E itše ge ba ntšha ditšhelete tše di bego di tlišitšwe Ngwakong wa Morena, Hilikia moperisita a hwetša Puku ya Melao ya Morena ye e beilwego ke Moshe.


text:
Hilikia a bolela le Safane mongwadi a re: Ke hweditše Puku ya Melao mo Ngwakong wa Morena. A e neela Safane.


text:
Safane a ya nayo go kgoši, a fihliša le phetolo ya gore bahlanka ba gago ba dirile tšohle tše ba di laetšwego.


text:
Ba kgobetše ditšhelete tše ba di hweditšego Ngwakong wa Morena, ba di gafela diatleng tša bahlapetši le diatleng tša badiri.


text:
Ya laela Hilikia, le Ahikama morwa wa Safane, le Abidone morwa wa Mika, le Safane mongwadi, le Asaya mohlanka wa kgoši, ya re:


text:
Yang le botšiše Morena bakeng sa ka le bakeng sa mašalela a Isiraele le Juda, le bakeng sa puku ye; gobane kgalefo ya Morena ye e tšhologetšego godimo ga rena ke e kgolo, ka ge botatawešo ba sa ka ba hlokomela se Morena a se boletšego, ba se dire tšohle tše di ngwadilwego pukung ye.


text:
Hilikia le ba ba tšwago go kgoši ba ya go Huluda moporofeta wa mosadi mogatša Salume wa Thokehathe morwa wa Hasara molaki wa diaparo. Huluda o be a agile Jerusalema ka mphapha o mongwe. Ba fihla ba bolela nae taba tšeo.


text:
Huluda a fetola a re: Morena Modimo wa Isiraele o re: Botšang monna eo a le romilego la tla fa, le re:


text:
Morena o re: Tsebang gore felo fa ke tlo go tlišetša kotsi e tlogo wela ba ba dutšego fa, ka mo go bolelago mahlolakotsi a a ngwadilwego pukung ye e badilwego pele ga kgoši ya Juda.


text:
Ke tla di dira ka gobane ba ntlogetše, ba thuntšhetša medimo e šele diorelo, ba nthumola ka mediro ka moka ya diatla tša bona. Kgalefo ya ka e tlo tukela felo fa, mme e ka se ke ya tima.


text:
Fela, kgoši ya Juda e le rometšego go botšiša Morena, le e botšeng le re: Morena Modimo wa Isiraele o re: Ke bolela ka baka la mantšu ao o a kwilego, ke re:


text:
Ka gobane pelo ya gago e letafetše, ya ikokobetša pele ga Morena o kwile mantšu a gagwe bakeng sa felo fa, le bakeng sa ba ba agilego fa, wa ikokobetša wa gagola diaparo tša gago, wa ba wa lla pele ga ka, gona le nna ke go kwile. Morena o realo.


text:
O tsebe gore ke tlogo gorošetša go botatago ka khutšo, gore mahlo a gago a se ke a bona bošula ka moka bjo ke tlogo bo tliša felo fa bja wela ba ba agilego fa. Ke moka ba tloga, ba iša lentsu le go kgoši.


text:
Kgoši ya rotogela Ngwakong wa Morena, e na le banna ka moka ba Juda le ba Jerusalema, le baperisita le Balefi le setšhaba ka moka, ba bagolo le ba banyane. Gomme gwa balwa mantšu ka moka a Puku ya Kgwerano ye e hweditšwego Ngwakong wa Morena; a balwa ba theeditše bohle.


text:
Kgoši ya ema felo ga yona; ba dira kgwerano pele ga Morena ba re ba tlo tšea ka tsela ya go latela Morena, le go hlokomela ditaelo tša gagwe, le mabohlatse a gagwe, le melao ya gagwe, ka pelo ka moka le ka moya ka moka, le ka go dira se se bolelwago ke mantšu a kgwerano a a ngwadilwego mo pukung ye.


text:
Bohle ba Jerusalema le ba Benyamini ba dumela kgwerano ye; mme bohle ba Jerusalema ba dira se se bolelwago kgweranong ya Modimo, Modimo wa botatabo.


text:
Gomme Josia a fediša makgapha ka moka dinageng tša Baisiraele bohle; mme bohle ba ba hweditšwego e le Baisiraele a ba dira bahlanka ba Morena Modimo wa bona; gomme mehleng ya ge Josia a sa phela, ga ba ka ba fapana le Morena Modimo wa botatabo.


text:
Gomme Josia a direla Morena Paseka motseng wa Jerusalema. Ba hlaba Paseka ka la lesome la metšo e mene la kgwedi ya pele.


text:
Balefi ba go ruta Baisiraele ka moka, ba ba bego ba kgethetšwe Morena, a bolela le bona a re: Polokelo ya Morena e beilwe Ngwakong wo Salomo morwa wa Dafida kgoši ya Isiraele a o agilego. Ga le sa e rwala ka magetla. Bjalo direlang Morena Modimo wa lena le setšhaba sa gagwe sa Isiraele.


text:
Le šielane sebaka ka go ya ka meloko le ka diphohla tša lena, ka mo Dafida kgoši ya Isiraele a di ngwadilego le ka lengwalo la Salomo morwa wa gagwe.


text:
Le tle le eme sekgethweng ka diphohla tša meloko ya bana ba bolena ba setšhaba se; sephohla e be sa batho ba moloko o tee wa Balefi.


text:
Le tle le hlabe Paseka le iketlile, mme le e lokišetše bana ba bolena, gore le dire ka Lentšu la Morena le a le boletšego ka Moshe.


text:
Gomme Josia a ntšhetša batho dihuswana, dikwana le diputšana, gore e be dihlabelo tša Paseka tša bohle ba ba bego ba tlile; ya ba tše dikete tše masome a mararo, le dikgomo tše dikete tše tharo. Tšona tše tša ntšhiwa maruong a kgoši.


text:
Bakgoma ba gagwe ba ntšhetša setšhaba le baperisita le Balefi dineo ka go ithapa. Balaki ba Ngwako wa Modimo, boHilikia le Sekaria le Jehiele, ba ntšhetša baperisita dihuswana tše dikete tše pedi le makgolo a selelago, le dikgomo tše makgolo a mararo.


text:
Bagolo ba Balefi, Bokonanya, le Semaya le Nethaniele bana babo, le Hasabja, le Jehiele, le Josabadi, ba ntšhetša, Balefi dihuswana tše dikete tše tlhano, le dikgomo tše makgolo a mahlano; ya ba dihlabelo tša Paseka.


text:
Ya re ge ba itokišeditše modiro ka mokgwa wo, baperisita ba ema felo ga bona, le Balefi ba ema ka diphohla tša bona ka taelo ya kgoši.


text:
Ba hlaola dihlabelo, ba di abela setšhaba ka go ya ka magoro a bona, gore ba di tlišetše Morena ka mo go ngwadilwego pukung ya Moshe; le dikgomo ba di dira ka mokgwa woo.


text:
Paseka ba e beša ka mollo ka mokgwa wa yona; ge e le tše dingwe tše ba di kgethilego, ba di apea ka dipitša, le ka dipitšana, le ka mabeana, ba tsebo di abela setšhaba ka moka.


text:
Ya ba gona ba lokišago tša bona le tša baperisita, gobane baperisita barwa ba Arone, ba be ba sa dira dihlabelo le tša makhura e šetše e le bošego. Ke ka baka leo Balefi ba lokišitšego tša bona le tša baperisita barwa ba Arone.


text:
Baopedi barwa ba Asafa bona ba be ba eme felo ga bona, ka mo ba laetšwego ke Dafida le Asafa le Hemane le Jeduthune mmoni wa kgoši. Baleti ba dikgoro ba be ba eme dikgorong ka moka ba sa tloge medirong ya bona, ka gobane ba be ba lokišetšwa ke bana babo ba Balefi.


text:
Mediro ka moka ya go direla Morena mohla woo e be e beakantšwe ka taelo ya kgoši Josia, gore go kgone go dirwa Paseka, go kgone go išwa dihlabelo aletareng ya Morena.


text:
Baisiraele ba ba bego ba tlile ba dira Paseka mohla woo le monyanya wa dinkgwa tše di sa omelwago wa matšatši a šupago.


text:
Paseka e bjalo e be e sešo ya dirwa mo go Isiraele go tloga mehleng ya Samuele moporofeta; gobane dikgoši tša Isiraele ga tša ka tša dira Paseka e etšago ye ya Josia a na le baperisita le Balefi, le Bajuda ka moka, le Baisiraele ba ba bego ba tlile, le ba Jerusalema.


text:
Ka morago, ge Josia a feditše go lokiša Ngwako wa Morena, gwa tšwelela Neko kgoši ya Egipita, a eya go lwa le motse wa Karakemisi nokeng ya Forate. Josia a mo tšwela dira.


text:
Neko a roma batseta a re: Ke na le taba mang nago, wena Kgoši ya Juda? Lehono ga ka tšwela wena; ke tšwela ba mohuta woo o felago o elwa le nna; gomme Modimo o re ke akgofe. Lesa go lwa le Modimo e a emago le nna, gore o sa tlo senyega.


text:
Josia a gana go mo gomela, gobane o be a tlemile pelo a re ke hlabana nae; a gana go kwa mantšu a Neko a a bego a etšwa molomong wa Modimo, a tla mme ya gahlana molaleng wa Megido.


text:
Bahlanka ba gagwe ba mo ntšha koloing ya gagwe ya ntwa, ba mo nametša koloi ya gagwe ya bobedi, ba mo iša Jerusalema. Mme a hwa, a bolokwa mabitleng a botatagwe. Bajuda ka moka le ba Jerusalema ba llela Josia.


text:
Jeremia a hlaba sefela sa go llela Josia. Baopedi bohle ba banna le ba basadi ba bolela tša Josia ge ba hlabelela tša dillo le nankhono; e bile ke temalo go Baisiraele. Sedile di ngwadilwe pukung ya dillo.


text:
Ge e le ditaba tše dingwe tša Josia, le tša borapedi bja gagwe tše a di dirilego a swere ka tsela ya melao ya Morena,


text:
le ditaba tša mola a sa thoma a ba a goma, šedile di ngwadilwe pukung ya dikgoši tša Isiraele le tša Juda.


text:
Gomme setšhaba sa naga yeo sa tšea Joahase morwa wa Josia sa mmea kgoši motseng wa Jerusalema, a buša legatong la tatagwe.


text:
Joahase ge a tšea bogoši o be a na le nywaga e masome a mabedi a metšo e meraro; a bušo a fetša dikgwedi tše tharo fela motseng wa Jerusalema.


text:
Kgoši ya Egipita e mo amogile bogoši bja Jerusalema; ya ntšhiša naga lekgetho la talente tše lekgolo tša silifera, le talente e tee ya gauta;


text:
ya bea Eliakima mogolo wa Bojoahase, a ba kgoši ya Juda le Jerusalema; mme a fetola leina la gagwe a mo reela la Joyakima. Ge e le Joahase monnagwe, Neko o mo tšere a mo iša Egipita.


text:
Joyakima ge a bewa kgoši o be a na le nywaga e masome a mabedi a metšo e mehlano; a fetša nywaga e lesome la motšo o tee a buša motseng wa Jerusalema. Gomme yena a dira tše di befetšego Morena Modimo wa gagwe.


text:
A tšwelwa dira ke Nebukadinetsara kgoši ya Babele. Yena a mo tlema ka diketane tša mphiri, a mo iša Babele.


text:
Le mo go dibjana tša ngwako wa Morena Nebukadinetsara o tšere tše dingwe a di iša Babele, a di bea ngwakong wa modimo wa gagwe gona kua Babele.


text:
Ge e le ditaba tše dingwe tša Joyakima, le tša makgapha tše a di dirilego, le tše di hweditšwego a na natšo, šedile di ngwadilwe pukung ya dikgoši tša Isiraele le tša Juda. Legatong la gagwe gwa buša Joyakini morwa wa gagwe.


text:
Joyakini ge a tšea bogoši o be a na le nywaga e seswai, a fetša dikgwedi tše tharo le matšatši a lesome fela a le kgoši; mme a dira tše di befetšego Morena.


text:
Ge ngwaga o fetile, Nebukadinetsara kgoši ya Babele a roma banna, ba tla ba mo iša Babele, le dibjana tša bohlokwa tša Ngwakong wa Morena; a bea Tsedekia kgoši ya Juda le Jerusalema.


text:
Tsedikia ge a eba kgoši o be a na le nywaga e masome a mabedi a motšo o tee, a fetša nywaga e lesome la motšo o tee a buša motseng wa Jerusalema.


text:
Yena o dirile tše di befetšego Morena Modimo wa gagwe; a gana go ikokobetša ge moporofeta Jeremia a bolela le yena a romilwe ke Morena.


text:
A hlanogela kgoši ya Nebukadinetsara e a mo enišitšego ka Modimo, a šatalatša molala wa gagwe, a thatafiša pelo ya gagwe; a gana go boela go Morena Modimo wa Isiraele.


text:
Le bagolo ka moka ba baperisita, le ba setšhaba, ba atiša makgopo, ba hlatlaganya ka go ya ka tsela ya makgapha ka moka a ba ditšhaba, ba tšhilafatša Ngwako wa Morena, wo a o kgethilego Jerusalema.


text:
Gomme Morena Modimo wa botatabo a fela a iša lentšu go bona ka batseta ba gagwe, a fela a boeletša, ka gobane a kwela setšhaba sa gagwe bohloko a rata moago wa gagwe.


text:
Bona gomme, ba dira bahlanka ba Modimo sekwero, ba nyatša se ba se boletšego, ba fotla baporofeta ba gagwe; kgalefo ya Morena ya ba ya golela setšhaba sa gagwe, gwa hlokwa moreku.


text:
A lesa kgoši ya Bakaladea ya ba tšwela dira, ya bolaya masogana a bona ka lerumo mo Ngwakong wa sekgethwa sa bona, ya se ke ya feta masogana le basetsana le bakgekolo le bakgalabje; bohle Morena o ba gafetše diatleng tša yona.


text:
Le thoto ka moka ya mo Ngwakong wa Modimo, e kgolo le e nyane, le mahumo a Ngwakong wa Modimo, le mahumo a kgoši le a bakgoma, ka moka ya di iša Babele.


text:
Ngwako wa Modimo ba o fiša ka mollo; merako ya Jerusalema ba e phušola, le nywako ka moka ya mošate ba e tšhuma ka mollo; thoto ka moka ya bohlokwa ba e senya.


text:
Ba ba phonyokgilego lerumo ba thopiwa ba išwa Babele, ya ba bahlanka ba kgoši ya Babele le ba bana ba yona, gwa ba gwa tla gwa buša Baperesia.


text:
Ya ba gona go phethega ga lentšu la Morena, le a le boletšego ka molomo wa Jeremia, a re: Go tlo dula go le bjalo gore naga ye e bušetšwe disabatha tša yona; ka kgonthe matšatši ka moka a ge e dutše e le marope, e khutšitše gwa fela nywaga e masome a šupago.


text:
Ka ngwaga wa pele wa kgoši Korese ya Peresia go phethegile tše Morena a di boletšego ka molomo wa Jeremia, Morena a phafoša moya wa Korese kgoši ya Peresia, a iša lentšu go bohle ba mmušo wa gagwe, le ka lengwalo, a re:


text:
Korese kgoši ya Peresia o re: Morena Modimo wa legodimo o nneetše mebušo yohle ya lefase; gomme o ntaetše a re ke mo agele Ngwako kua Jerusalema nageng ya Juda. Bjale mang le mang yo e lego wa setšhaba sa gagwe, a Morena Modimo wa gagwe a be le yena mme a boele gona kua.


text:
Ka ngwaga wa pele wa Korese kgoši ya Peresia gwa na gwa phethega lentšu la Morena le a le boletšego ka molomo wa Jeremia, ge Morena a phafošitše moya wa Korese kgoši ya Peresia, a iša lentšu go bohle ba mmušo wa gagwe, le ka lengwalo, a re:


text:
Korese kgoši ya Peresia o re: Morena Modimo wa legodimo o nneetše mebušo ka moka ya lefase, gomme o ntaetše gore ke mo agele Ngwako kua Jerusalema nageng ya Juda.


text:
Bjale mang le mang yo e lego wa setšhaba sa gagwe, a Modimo wa gagwe a be le yena, a rotogele Jerusalema kua nageng ya Juda, a age Ngwako wa Morena Modimo wa Isiraele, yena Modimo wa Jerusalema.


text:
Bjale mang le mang e lego lešalela, e a diiletšego motseng ofe le ofe, a a thušwe ke banna ba motse woo a lego go wona ka disilifera le ka digauta, le ka dithoto le ka dikgomo, le ka dimpho tša go ithapa; di ntšhetšwe Ngwako wa Modimo wa Jerusalema.


text:
Ke mo go tsogilego bagolo ba moloko wa Juda le wa Benyamini, le baperisita le Balefi, le bohle ba Modimo a phafošitšego dipelo tša bona, gore ba boele Jerusalema, ba age Ngwako wa Morena wa kua Jerusalema.


text:
Gomme bohle ba ba agišanego nabo, ba ba thuša ka dibjana tša silifera le tša gauta, le ka dithoto le ka dikgomo, le ka tše ba bego ba di ntšha ka go ithapa.


text:
Yena kgoši Korese a ntšha dibjana tša Ngwako wa Morena, tše Nebukadinetsara a bego a di rebotše kua Jerusalema a di bea ngwakong wa modimo wa gagwe.


text:
Korese kgoši ya Peresia a laela Mithiredathe molakamahumo a re a di ntšhe; yena a di bala a di nea Sesebatsara mokgoma wa Bajuda.


text:
Palo ya tšona še: Meruswi ya gauta e be e le e masome a mararo; ya silifera e be e le e sekete; mefaka e be e le e sekete; mefaka e be e le e masome a mabedi a metšo e senyane;


text:
dinwelo tša gauta e be e le tše masome a mararo; tša silifera e be e le tše makgolo a mane, le dibjana tše dingwe tše sekete.


text:
Ka moka ga tšona e be e le dibjana tše dikete tše tlhano le makgolo a mane tša gauta le tša silifera. Ke tšona tše Sesebatsara a tlilego natšo ge a rotoga le ba ba boetšego Jerusalema ba etšwa Babele bothopša.


text:
Šeba batho ba dilete tša Juda, ba ba boilego kgolegong, e le mathopša a bego a thopilwe ke Nebukadinetsara kgoši ya Babele a ba iša Babele, mme bjale ba boela Jerusalema le Juda magaeng a bona.


text:
Ke ba ba tlilego le Serubabele, le Jeshua, le Nehemia, le Seraya, le Reelia, le Morodekai, le Bilisama, le Misipara, le Bigifai, le Rehuma, le Baana. Palo ya banna ba setšhaba sa Isiraele še:


text:
Ba ga Jeshua le Joaba le ba ga Phahathe-Moaba e be e le ba dikete tše pedi le makgolo a seswai a nago le lesome la metšo e mebedi.


text:
Ba ga Elama e be e le ba sekete le makgolo a mabedi a nago le masome a fetšago seatla a metšo e mene.


text:
Ba Kireathe-Jearima le ba Kafira le ba Beerothe e be e le ba makgolo a šupago a nago le masome a mane a metšo e meraro.


text:
Ba ga Elama e mongwe e be e le ba sekete le makgolo a mabedi a nago le masome a mahlano a metšo e mene.


text:
Ba ga Lodi le Hadidi le Ono e be e le ba makgolo a šupago a nago le masome a mabedi a metšo e mehlano.


text:
Baperisita šeba: Ba ga Jedaya le ba leloko la Jesua e be e le makgolo a senyane a nago le masome a šupago a metšo e meraro.


text:
Balefi šeba: Ba ga Jesua le Kadimiele ba leloko la Hodafya e be e le ba masome a šupago a metšo e mene.


text:
Ba meloko ya baletakgoro e be e le ba ga Salume, le ba ga Atere, le ba ga Talamone, le ba ga Akuba, le ba ga Hatita, le ba ga Sobai; ka moka ga bona e be e le ba lekgolo le nago le masome a mararo a metšo e senyane.


text:
Bahlanka ba ba Ntlokgethwa le bahlanka ba Salomo ka moka ga bona e be e le ba makgolo a mararo a nago le masome a senyane a metšo e mebedi.


text:
Ba bangwe šeba ba ba boilego ba etšwa Thelemela, le Theleharasa, le Keruba, le Adami, le Imere; fela, ga ba ka ba kgona go laetša leloko la bona le mohuta wa bona ge e le Baisiraele.


text:
Ke ba ga Delaya, le ba ga Tobia, le ba ga Nekoda. E be e le ba makgolo a selelago a nago le masome a mahlano a metšo e mebedi.


text:
Ba leloko la baperisita šeba: Ke ba ga Hakotsi, le ba ga Barasilai e a bego a tšere morwedi wa ba ga Barasilai yola wa Gileada, mme a bitšwa ka leina labo.


text:
Molakanaga a ba botša a re: Le se ke la ja sekgethwa, go be go tšwelele moperisita e a nago le Seetša le Toko.


text:
Setšhaba mokeng wa sona e be e le dikete tše masome a mane a metšo e mebedi, le makgolo a mararo a nago le masome a selelago,


text:
go sa balwe balata ba bona ba banna le ba basadi; bona e be e le ba dikete tše di šupago le makgolo a mararo a nago le masome a mararo a metšo e šupago. Baopedi ba banna le ba basadi e be e le ba makgolo a mabedi.


text:
Dipitsi tša bona e be e le tše makgolo a šupago le masome a mararo a metšo e selelago; le dimeila e be e le tše makgolo a mabedi a nago le masome a mane a metšo e mehlano.


text:
Dikamela tša bona e be e le tše makgolo a mane a nago le masome a mararo a metšo e mahlano; dipokolo e be e le tše dikete tše di selelago, le makgolo a šupago a nago le masome a mabedi.


text:
Ge ba fihla Ngwakong wa Morena kua Jerusalema, ba bangwe ba bagolo ba meloko ba ntšhetša Ngwako wa Modimo dineo ka go ithapa, gore o tsošwe lešopeng la wona.


text:
Ba tšhela polokelong ya tšhelete ya modiro woo ka mo ba kgonnego, ya ba diponto tše dikete tše masome a selelago a motšo o tee, le silifera e lekanago diponto tše dikete tše masome a mararo, le dikobo tše lekgolo tša baperisita.


text:
Gomme baperisita le Balefi, le ba setšhaba, le baopedi, le baletakgoro, le bahlanka ba Ntlokgethwa, ba ya ba dula metseng ya gabobona; le Baisiraele ka moka ba ya ba dula metseng ya gabobona.


text:
Ge go balama kgwedi ya go šupa Baisiraele ba le metseng ya bona, setšhaba sa phuthegela Jerusalema boka monna o tee.


text:
Jeshua morwa wa Jotsadaka, le bana babo ba baperisita, le Serubabele morwa wa Sealathiele le bana babo, ba tsoga ba aga aletare ya Modimo wa Isiraele, ya go tliša dihlabelo go yona ka mo go ngwadilwego molaong wa Moshe monna wa Modimo.


text:
Aletare yeo ba e agile bodulong bja yona bja kgale; ba dira ba swerwe ke poifo ka baka la ditšhaba tša naga yeo, ba tlišetša Morena dihlabelo mo go yona ka moswana le ka mantšiboa.


text:
Ba dira monyanya wa mešaša ka mo go ngwadilwego; le dihlabelo ba di tliša ka mehla ka palo ya tšona, ka mo di swanetšego matšatši ka moka.


text:
Go tloga moo gwa dirwa sehlabelo sa ka mehla, le sa dikgwedi tše mpsha le sa menyanya e mekgethwa ka moka ya Morena, le sa mang le mang e a tlišetšago Morena sebego ka go ithapa.


text:
Ba thomile ka tšatši la pele la kgwedi ya go šupa go direla Morena dihlabelo; ke ge motheo wa Ntlokgethwa o sešo wa bewa.


text:
Fela, ba ntšhitše tšhelete ba nea babetli ba maswika le ba dikwata, ba e nea Basidoni le Batiro le dijo le dinwewa le makhura, gore ba tliše dikwata tša morokwana tša dithabeng tša Libanoni; ba di tliša Jafo lewatleng, ka mo ba bego ba dumeletšwe ke Korese kgoši ya Peresia.


text:
Ka kgwedi ya bobedi ya ngwaga wa bobedi wa ge ba boetše Jerusalema Ngwakong wa Modimo, ke mo Serubabele morwa wa Sealathiele, le Jeshua morwa wa Jotsadaka, le ba bangwe ba gabo ba baperisita le Balefi, le bohle ba ba boetšego Jerusalema ba etšwa kgolegong, ba beilego Balefi ba ba nago le ngwaga e masome a mabedi le ye e fetago yeo, gore ba hlapetše modiro Ngwakong wa Morena.


text:
Jeshua le barwa ba gagwe le bana babo, le Kadimiele le barwa ba gagwe ba leloko la Juda, ba hlapetša badiri Ngwakong wa Morena, ba na le barwa ba Henadada le barwa ba bona, le bana ba bobona ba Balefi.


text:
Ya re ge baagi ba thea Ntlokgethwa ya Morena, baperisita ba ema ba apere dikobo tša bona ba swere diphalafala, Balefi barwa ba Asafa ba swere diletšo tša go reta Morena ka mokgwa o beilwego ke Dafida kgoši ya Isiraele,


text:
ba reta Morena ka go šielana sebaka, ba mo tumiša ka go re ke yo botse wa go dira Isiraele ka botho neng le neng, setšhaba ka moka sa goba mogobo o mogolo wa go leboga Morena ka baka la ge Ngwako wa Morena o thewa.


text:
Gomme ba bantši ba baperisita le Balefi, ba e bego e le bagolo melokong ya bona, ba bakgalabje ba ba bonego Ngwako wola wa kgale, ge bona ba bona Ngwako wola wa kgale, ge bona ba bona Ngwako wo o thewa ba lebeletše, ba hlaboša mantšu ba lla o bohloko; mola ba bantši ba gobela ba kwatša mekgolokwane.


text:
Setšhaba sa šitwa go hlaologanya mantšu a tlhalalo le mantšu a dillo, gobane setšhaba se be se goba megobo e megolo, legoa la kwiwa ke ba kgole.


text:
Manaba a Juda le a Benyamini ge a ekwa gobane ba mathopša ba agela Morena Modimo wa Isiraele Ntlokgethwa,


text:
ba tla go Serubabele le go bagolo ba dilete, ba bolela ba re: A nke re ageng le lena, gobane le rena re nyaka Modimo wa lena; re šetše re mo tlišeditše didimo go tloga mehleng yela ya Aserehadoni kgoši ya Asuri e a re khudušeditšego fa.


text:
Fela, Serubabele le ba bangwe ba bagolo ba meloko ya Isiraele, ba fetola ba re: Go agela Modimo wa rena ngwako gotee le lena ga go kgonege. Re tlo aga re nnoši Ngwako wo wa Morena Modimo wa rena, ka mo re laetšwego ke Korese kgoši ya Peresia.


text:
Ke mo setšhaba sa naga yeo se rephišitšego matsogo a setšhaba sa Bajuda, ba ba šitiša go aga ka go ba tšhoša.


text:
Ba thwala baeletši ba go ba logiša maano a go thibela moago woo; ba dira ka mokgwa wo ka mehla ge go sa buša Korese kgoši ya Peresia, gwa ba gwa tla mmušo wa Dario kgoši ya Peresia.


text:
Ge go buša Ahasifero, mola a sa thoma go buša, ba ngwala lengwalo la go bega ba ba agilego Juda le Jerusalema.


text:
Mehleng ya Arithasasitha, Bisilama le Mithiredathe le Tabiele, le bagwera ba bona, ba ngwalela Arithasasitha kgoši ya Peresia lengwalo. Lengwalo le le be le ngwadilwe ka dihlaka tša Searama, la hlathollwa ka Searama.


text:
Gwa ngwala Rehuma mokgoma le Simisai mongwadi, ba ngwalela kgoši Arithasasitha lengwalo, ba bega ba Jerusalema ba re:


text:
Mokgoma Rehuma le Simisai mongwadi, le ba bangwe ba bagwera ba bona, e lego ba Dinai, le ba Afaraseka, le ba Tarapela, le ba Afarasai, le ba Arekafa, le ba Babele, le ba Susani, le ba Dehi, le Baelama,


text:
le ba bangwe ba ditšhaba, ba ba khudušeditšwego mono ke Asinapara monnamogolo wa mošate, a ba dudiša motseng wa Samaria, le ba bangwe ba mošono wa noka, le go iša pele.


text:
Ditaba tša lengwalo le ba le rometšego kgoši Arithasasitha šedi: Rena bahlanka ba gago ba mošono wa noka re re:


text:
A kgoši e ke e tsebe gobane Bajuda ba ba boilego ba etšwa go wene, ba tlile go rena mono Jerusalema; ba tsoša motse o mobe woo wa meferefere; ba bile ba feditše go tsoša morako ba tiiša metheo.


text:
Bjale kgoši a ke a tsebe gore ge motse woo o ka tsošwa, le merako ya wona ya fela, ba ka se ke ba hlwa ba ntšha makgetho le dibego, le makgetho a tsela; gomme o tlo senyegelwa ke tše di lebanego magoši.


text:
Bjale ka gobane re balaki ba ba phelago ka tša mošate, ga go a re swanela ge re ka fo lebelela ge kgoši e senyegelwa; ke ka baka leo re begago taba ye go kgoši.


text:
Gore go nyakiwe mo pukung ya ditaba tša kgale tša botatago; gomme mo pukung yeo ya ditaba tša kgale o tlo hwetša tša gore motse woo e be e le wa meferefere, o senyago dikgoši le dilete, le gobane e be e le wa go tsoša meferefere neng le neng, motse woo wa ba wa šwalalantšwa ka baka leo.


text:
Ke gona re tsebiša kgoši gore ge motse woo o ka tsošwa, merako ya wona ya agiwa ya fela, o ka se ke wa hlwa o eba le naga mošono wa noka.


text:
Kgoši ya fetola lengwalo le la mokgoma Rehuma le Simisai mongwadi, le bagwera ba bona ba ba agilego Samaria, le ba bangwe bao ba agilego mošono wa noka, ya re: A go be le khutšo le bjale.


text:
Ka napa ka laela ka re ditaba tšeo di tsomišwe. Gomme ba hweditše tša ge motse woo go tloga kgaleng o tsogela dikgoši maatla, o hlagiša bohwirihwiri le meferefere.


text:
Go kile gwa ba le dikgoši tše maatla tša Jerusalema tša buša la mošola wa noka, tša ntšhetšwa makgetho le dibego le makgetho a tsela.


text:
Bjale laelang gore banna bao ba thibelwe, gore motse woo o se ke wa tsošwa, ge e se ge taelo e ka tšwa go nna.


text:
Ya re ge lengwalo la kgoši Arithasasitha le badilwe pele ga Rehuma le Simisai mongwadi le bagwera ba bona, ba napa ba ya Jerusalema go Bajuda, ba ba thibela ka maatla le ka bogale.


text:
Modiro wa go aga Ngwako wa Modimo wa kgaotšwa, wa leswa gwa ba gwa fihla, ngwaga wa bobedi wa ge go buša Dario kgoši ya Peresia.


text:
Gwa porofeta moporofeta Hagai le moporofeta Sakaria morwa wa Ido, ba bolela le Bajuda le ba Jerusalema Leineng la Modimo wa Isiraele.


text:
Ke mo Serubabele morwa wa Sealathiele, le Jeshua morwa wa Jotsadaka, ba tsogilego ba thoma go aga Ngwako wa Modimo motseng wa Jerusalema, ba na le baporofeta bao ba Modimo ba ba bego ba ba tlatša.


text:
Gwa tla Thathanai mokgoma wa mošono wa noka, a na le Setharabosonai le bagwera ba bona, ba tla ba re: Le laetšwe ke mang go aga ngwako wo le go tsoša morako wo?


text:
Gomme bagolo ba Juda ba be ba lebeletšwe ke leihlo la Modimo wa bona; banna bao ba lesa go ba thibela; ba thoma go iša taba yeo go Dario, gwa letelwa phetolo ya yona.


text:
Ditaba tša lengwalo la Thathanai mokgoma yeo wa naga ya mošono wa noka, le Setharabosonai le bagwera ba bona ba Afaraseka ba mošono wa noka, le ba le rometšego kgoši Dario, šedi.


text:
A kgoši a ke a tsebe gore re be re sepeletše dileteng tša Juda, kua go lego Ngwako wa Modimo o mogolo. O agiwa ka maswika a magolo; maboto a manegwa ka dikota; gomme modiro woo o dirwa ka tlhokomelo le ka go akgofa.


text:
Ra botšiša maina a bona, gore re kgone go go tsebiša; ra ngwala maina a banna ba e lego babuši ba bona.


text:
Bona ba fetola ba re: Rena re bahlanka ba Modimo wa legodimo le lefase. Re tsoša Ngwako wo o bego o agilwe kgale ke kgoši e nngwe e kgolo ya Isiraele, wa fetša nywaga e mentši o le gona.


text:
Ya na ya re ge botatawešo ba befedišitše Modimo wa bona, a ba gafela diatleng tša Nebukadinetsara kgoši ya Babele ya Kaladea; yena a šwalalanya motse woo, a khudušetša setšhaba kua Babele.


text:
Gona ka ngwaga wa pele wa pušo ya Korese kgoši ya Babele, yena kgoši Korese a laela a re Ngwako woo o tsošwe.


text:
A ntšha le dibjana tša Ngwako woo wa Modimo, tša gauta le tša silifere, tše Nebukadinetsara a di tšerego Ngwakong woo wa Jerusalema a di iša ntlong ya modimo wa gagwe kua Babele. Korese a di tšea moo, tša newa e mongwe yo leina la gagwe e lego Sesebatsara yo a bego a mmeile ya ba mokgoma;


text:
a mo laela a re: Tšea dibjana tše, o ye o di iše Ntlongkgethwa ya Jerusalema; gore Ngwako woo wa Modimo o tsošwe setsheng sa wona.


text:
Ke mo Sesebatsara a tlilego a bea motheo wa Ngwako wa Modimo wa Jerusalema. Gomme go tloga moo go sa fela go agiwa le nankhono; fela, ga o ešo wa phethwa.


text:
Bjale ge e ke kgoši e a rata, gona a go tsomišwe mo ngwakong wa matlotlo wa kgoši ya Babele, gore go bonwe ge e le ge kgoši Korese a laetše go aga Ngwako wa Modimo fa Jerusalema; re be re romelwe phetolo yak kgoši tabeng ye.


text:
Kgoši Dario a laela a re go tsomišwe polokelong ya mangwalo a ditaba tša mmušo, mo go bego go bolokilwe mahumo a Babele.


text:
Ba hwetša lengwalo kua motseng wa Ahamethe o lego mošate wa naga ya Meda. Lengwalo leo le be le ngwadilwe gwa thwe: Taba ya mmušo.


text:
Ka ngwaga wa pele wa ge go buša kgoši Korese, kgoši Korese o laetše a re Ngwako wa Modimo wa Jerusalema o agiwe, e be felo mo go tlo go išwa didimo. Metheo ya wona e be e tiilego; leemo e be meelo e masome a selelago; le bophara e be meelo e masome a selelago.


text:
E hlatlagane e le e meraro ya maswika a magolo. Godimo ga yona go dule wa go agwa ka dikota. Meputso yona e tlo tšwa ngwakong wa kgoši.


text:
Le dibjana tšela tša gauta le tša silefera tša Ngwako wa Modimo, tše di tšerwego Ntlongkgethwa ya Jerusalema tša išwa Babele, di bušetšwe felo ga tšona Ntlongkgethwa ya Jerusalema, Ngwakong wa Modimo.


text:
Bjale ge, wena Thathanai mokgoma wa mošowe wa noka, le Setharabosonai le bagwera ba bona ba Afaraseka, le lego mošowe wa noka, kgaoganang le batho bao le ba tlogeleng.


text:
Modiro woo wa Ngwako wa Modimo lesang o dirwe; mokgoma eo wa Bajuda le bagolo ba Bajuda ba age Ngwako wa Modimo felo ga wona.


text:
Le gona ke laetše se lena le swanetšego go se dira ba bagolo bao ba Bajuda, gore Ngwako wa Modimo o agiwe, ka re: Mahumong a kgoši a makgetho a mošowe wa noka go ntšhiwe meputso ya banna bao ka go akgofa, gore ba se ke ba diegišwa.


text:
Tše ba di hlokago, e ka ba dipowana, le ge e le dikwana tša dihlabelo tša Modimo wa magodimo, le mabele, le letswai, le beine, le makhura, ba newe tša tšatši le lengwe le le lengwe ka taelo ya baperisita, go se ke gwa hlaela selo;


text:
gore ba thuntšhetše Modimo wa magodimo diorelo tše monate, le gore ba rapelele bophelo bja kgoši le bja bana ba gagwe.


text:
Ke tšona tše di laetšwego; gomme e a kago hlanoša taelo ye, ngwakong wa gagwe go hlomolwe kota, e tsengwe, mme a fegwe mo go yona; gomme ngwako wa gagwe o dirwe sethobolo.


text:
Gomme yena Modimo yo leina la gagwe le dutšego ntshe, a uše dikgoši tšohle le ditšhaba tšohle tše di kago iša diatla tša hlanoša taelo ye, tša senya Ngwako woo wa Modimo wa Jerusalema. Nna Dario ke laela gore di dirwe ka go akgofa.


text:
Bjale Thathanai mokgoma wa mošola wa noka, le Setharabosonai, le ba ba bego ba na le bona, ba dira ka go akgofa, ka mo kgoši Dario a laetšego ka gona.


text:
Bagolo ba Bajuda ba aga; gomme ba tšwelwa ke diatla ka porofeta ya Hagai le Sakaria morwa wa Ido baporofeta; ba fela ba aga ba ba ba phetha ka taelo ya Modimo wa Isiraele, le ka taelo ya Korese, le ya Dario, le ya Arithasasitha dikgoši tša Peresia.


text:
Gomme Baisiraele, le baperisita, le Balefi, le ba bangwe ba ba boilego bothopša, ba kgakola Ngwako wa Modimo ka go thaba.


text:
Go kgakoleng ga Ngwako wo wa Modimo ba hlaba dipowana tše lekgolo, le dikgapana tše makgolo a mabedi, le dikwana tše makgolo a mane, le diphoko tše lesome la metšo e mebedi tša seloba sa Baisiraele ka moka, go ya ka palo ya meloko ya Baisiraele.


text:
Ba beakanya baperisita ka dihlopha tša bona, gore ba direle Modimo wa Jerusalema ka mo go ngwadilwego pukung ya Moshe.


text:
Ge e le baperisita le Balefi ba be ba ikgethile boka monna o tee; ka moka ga bona ba ema ba thakgafetše, ba hlabela baboabothopša Paseka, ba e hlabela le baperisita bana ba bobona; le bona ka noši ba itlhabela ya bona.


text:
Baisiraele ka moka ba ba boilego bothopša ba ja Paseka, le bohle ba ba ikgaogantšego le ditšhila tša ditšhaba, ba tla go bona ba nyaka Morena Modimo wa Isiraele.


text:
Ba dira monyanya wa matšatši a šupago wa dinkgwa tše di sa omelwago, ba o bina ba thabile, gobane Morena o be a ba thabišitše ka go letafatša pelo ya kgoši ya Asuri ya ba thekga modirong wa Ngwako wa Modimo, Modimo wa Isiraele.


text:
Ya re ge ditaba tše di diregile, ge go buša Arithasasitha kgoši ya Peresia, gwa rotoga Esera morwa wa Seraya morwa wa Asaria morwa wa Hilikia,


text:
Esera yo a na a rotoga a etšwa Babele. E be e le moruti wa makgonthe wa mangwalo a molao wa Moshe, e a beilwego ke Morena Modimo wa Isiraele. Kgoši e be e mo neile tšohle tše a bego a di kgopetše, ka gobane seatla sa Morena Modimo wa gagwe se be se na le yena.


text:
A tla a na le ba bangwe ba Baisiraele, le ba baperisita, le Balefi, le ba baopedi, le ba baletakgoro, le ba bahlanka ba Ntlokgethwa; ba tla Jerusalema ka ngwaga wa go šupa wa kgoši Arithasasitha.


text:
Kua Babele o be a tsogile ka letšatši la pele la kgwedi ya pele; Jerusalema a fihla ka la pele la kgwedi ya bohlano, ka gobane o be a ukametšwe ke seatla se botho sa Modimo wa gagwe.


text:
Gobane Esera pelo ya gagwe e be e sa lese go hlwa e nyaka molao wa Morena, le go dira se se bolelwago ke wona, le go ruta Isiraele melao le ditshwanelo.


text:
Šedi ditaba tša lengwalo le kgoši Arithasasitha a le neilego Esera moperisita, moruti wa mangwalo, moruti wa mantšu a Morena le ditaelo tša gagwe, le wa melao ye Modimo a e neilego Isiraele; šedi:


text:
Nna Arithasasitha kgoši ya dikgoši, ke ngwalela Esera moperisita, moruti wa makgonthe wa mangwalo a molao wa Modimo wa legodimo.


text:
Ke laetše gore mang le mang wa setšhaba sa Isiraele, e a lego mo mmušong wa ka, wa baperisita ba sona le wa Balefi, e a kago rata go ya Jerusalema, a sepele nago;


text:
ka gobane o romilwe ke kgoši le ditona tša yona tše di šupago, gore o hlahlobe ditaba tša Juda le tša Jerusalema ka go ya ka molao wa Modimo wa gago,


text:
le go iša disilifera le digauta, tše kgoši le ditona ba di ntšheditšego Modimo wa Isiraele, yo bodulo bja gagwe e lego Jerusalema,


text:
le disilifera ka moka le digauta, tše o di newago dileteng tša Babele ka moka, gammogo le dineo tša go ithapa, tše setšhaba le baperisita ba di ntšhetšago Ngwako wa Modimo wa Jerusalema.


text:
Le gore o akgofe o reke dipowana le dikgapana ka tšhelete yeo, le dikwana le dibego tša go ya le tšona tša dilewa le dinwewa, o yo di hlabela aletareng ya Ngwakong wa Modimo wa lena gona kua Jerusalema.


text:
Disilifera le digauta tše di kago šala, wena le bana beno le dire ka tšona ka mo le bonago e le se Modimo wa lena a se ratago.


text:
Dibjana tše o di neilwego gore e be tša go dira Ngwakong wa Modimo wa gago, le tšona o di dige pele ga Modimo wa Jerusalema.


text:
Nna kgoši Arithasasitha ke laela lena balaki ka moka ba mahumo mošowe wa noka, gore tše Esera moperisita moruti wa mangwalo a molao wa Modimo wa legodimo a kago di kgopela, tšohle le di dire ka go akgofa.


text:
Le ntšhe tše di kago fihlela ditalente tše lekgolo tša silifera, le mekotla e lekgolo ya mabele, le meeta e lekgolo ya makhura; letswai lona le se balwe.


text:
Tšohle tše di nyakwago ge go iwa ka molao wa Modimo wa legodimo, di direlwe Ngwako woo wa Modimo wa legodimo ka go akgofa, gore mmušo wa kgoši le wa bana ba gagwe o se tlo welwa ke kgalefo.


text:
Le gona le tsebiše gore: Baperisita ka moka, le Balefi, le baopedi, le baletakgoro, le bahlanka ba Ntlokgethwa ba ba hlankelago Ngwako woo wa Modimo, ba se ke ba ntšhišwa lekgetho, le ge e le dibego le motšhelo wa tsela.


text:
Gomme wena Esera, ka bohlale bja Modimo wa gago bjo bo lego mo go wene, o bee balaki le baahlodi ba go ahlolela setšhaba sa moka mošola wa noka; e be ba ba tsebago molao wa Modimo wa gago; ba ba sa o tsebego o ba rute.


text:
Ba ba sa dirego ka molao wa Modimo wa gago le ka molao wa kgoši, o ba sekiše thata; o ka ba ahlolela le lehu, le ge e le go rakwa, le ge e le go lefišwa ka ditšwammele, goba ka go ba iša kgolegong.


text:
A go lebogwe Morena Modimo wa botatawešo, gobane ke yena a beilego tše bjalo pelong ya kgoši, gore e thakge Ngwako wa Morena o lego Jerusalema ka mokgwa woo.


text:
Gomme nna a nkhwetšiša botho go kgoši le go ditona tša yona le go bakgoma ka moka ba maatla ba kgoši; ka kwa ke na le maatla ka ge seatla sa Morena Modimo wa ka se na le nna se nkukametše. Ka botha ba e lego ba bagolo ba Isiraele, gore ba ye le nna kua Jerusalema.


text:
Šele lengwalo la maina a bagolo ba meloko ya ba ba sepetšego le nna re etšwa Babele mehleng ya ge go buša Arithasasitha.


text:
wa ga Sekanya ke Sakaria wa ga Pareose; o be a na le banna ba lekgolo le nago le masome a mahlano ba ba ngwadilwego lengwalong la moloko wa gabo.


text:
Wa ga Joaba ke Obadya morwa wa Jehiele; o be a na le banna ba makgolo a mabedi a nago le lesome la metšo e seswai.


text:
Ba ga Adonikama ba go tla morago, maina a bona šea: Ke Elifelethe, le Jehiele, le Semaya; ba be ba na le banna ba masome a selelago.


text:
Bona ba ka ba phutha nokeng e elago e leba Ahafa; ra fetša matšatši a mararo re le mešašeng. Nna ka bona go le setšhaba le baperisita; ka hwetša go se Balefi.


text:
Ka roma Eliesere, le Ariele, le Semaya, le Elinathane, le Jariba, le Nathane, le Sakaria, le Mesulama, ba e bego e le ba bagolo, Jojariba le Elinathane e le ba baruti.


text:
Ka ba roma ka re ba ye go Ido mokgoma wa motse wa Kasifya, ka ba botša mantšu a ba tlogo a bolela le Ido le ba gabo bona, le bahlanka ba Ntlokgethwa ba lego motseng wa Kasifya, gore ba tlišetše bahlanka ba go tlo hlankela Ngwako wa Modimo wa rena.


text:
Gomme ka ge re ukametšwe ke seatla se botho sa Modimo wa rena, ba re tlišetša banna ba tlhaologanyo ba ga Mahli morwa wa Lefi morwa wa Isiraele, boSerebja le barwa ba gagwe le bana ba bobona ba lesome la metšo e seswai,


text:
le bahlanka ba Ntlokgethwa, ba ba bego ba beilwe ke Dafida le bagolo gore ba diriše Balefi. Bahlanka ba Ntlokgethwa ba tla e le ba makgolo a mabedi le masome a mabedi, bohle ba ngwadilwe maina a bona.


text:
Re le gona moo nokeng ya Ahafa ka hlabiša mokgoši wa gore go ikonwe dijo, gore re ikokobetše pele ga Modimo wa rena, re ikgopelele leeto le lebotse, re na le bana ba rena le thoto ya rena.


text:
Ka gobane ke be ke itšhišimeletša go kgopela madira go kgoši, le banamedi ba go re hlabanela tseleng, gobane re be re šetše re boditše kgoši ra re: Seatla sa Modimo wa rena se ukametše bohle ba ba mo nyakago, se ba direla tše botse; gomme maatla a gagwe le bogale bja gagwe, di wela bohle ba ba mo lahlago.


text:
Mme nna ka hlaola ba lesome la metšo e mebedi ba bagolo ba baperisita, boSerabja le Hasabja, ba na le bana ba bobona ba lesome,


text:
ka ba lekanyetša disilefera le digauta le dibjana, le dibego tšohle tša ngwako wa Modimo wa rena, tše di bego di ntšhitšwe ke kgoši le ditona tša gagwe, le tše di bego di ntšhitšwe ke Baisiraele ka moka, ya ba dibego tša bona.


text:
Ka ba lekanyetšda ka ba digela silifera ya talente tše makgolo a selelago le masome a mahlano, le dibjana tša silifera tša talente tše lekgolo, le gauta ya Talente tše lekgolo,


text:
le dinwelo tša gauta tše masome a mabedi tša theko e ka bago diponto tše sekete, le dibjana tše pedi tša mphiri o phadimago o botse o etšago gauta.


text:
Ka ba botša ka re: Lena le kgethegetše Morena; dibjana tše le tšona ke tše kgethwa, le disilifera tšeo le digauta tše ba di ntšhitšego ka go ithapa di kgethetšwe Morena Modimo wa botataweno.


text:
Di dišeng le di boloke, le be le di lekanyetše ba bagolo ba baperisita le Balefi, le bakgoma ba meloko ya Isiraele kua Jerusalema, gore di išwe dipolokelong tša Ngwako wa Morena.


text:
Baperisita le Balefi ba amogela disilifera le dibjana ka tekanyo ya tšona, gore ba di iše Jerusalema Ngwako wa Morena.


text:
Nokeng ya Ahafa ra tloga ka la lesome la metšo e mebedi la kgwedi ya pele, ra leba Jerusalema. Gomme seatla sa Morena Modimo wa rena sa re šireletša, sa re namolela diatleng tša manaba a rena le diatleng tša ba ba bego ba re laletše tseleng.


text:
Ka la bone ra lekanya disilifera le digauta le dibjana re le mo Ngwakong wa Modimo wa rena, ra di gafela Balefi bo Meremothe morwa wa Uria moperisita, le Eliesere morwa wa Pinenase, la Josabadi morwa wa Jeshua, le Noadya morwa wa Binui;


text:
Ba ba bego ba tlile ba etšwa bothopša, ba tlišetša Modimo wa Isiraele dihlabelo. E be e le dipowana tše lesome la metšo e mebedi bakeng sa setšhaba ka moka sa Isiraele, le dikgapana tše masome a senyane a metšo e selelago, le dikwana tše masome a šupago a metšo e šupago, le diphoko tše lesome la metšo e mebedi tša seloba; ka moka ya ba dihlabelo tša Morena.


text:
Ditaelo tšela tša kgoši ba di fihliša go bakgoma ba mošono wa noka; bona bao ba thuša setšhaba le Ngwako wa Modimo.


text:
Ge ba phethile tšeo, gwa batamela bagolo ba nthera ba re: Setšhaba sa Isiraele le baperisita le Balefi ga ba ka ba ikaroganya le ditšhaba tša dinaga tše makgapheng a tšona; re ra Bakanana, le Bahethe, le Bapherese, le Bajebusi, le Baamoni, le Bamoaba, le Baegipita, le Baamoro.


text:
Ba tšere basadi go barwedi ba bona; le barwa ba bona ba ba tšeišitše basadi ba mehuta yeo. Ba peu e kgethwa ba itlhakantše le ba ditšhaba ba dinaga tše; gomme bakgoma le bagolo e bile ke bona baetapele bosenying bjoo.


text:
Nna ge ke ekwa taba ye, ka gagola seaparo sa ka le kobo ya ka, ka ubarela meriri ya hlogo ya ka le maledu a ka, ka dula fase ke gakanegile.


text:
Gomme bohle ba ba boifago lentšu la Modimo wa Isiraele, ba na ba phuthegela go nna ka baka la bosenyi bjoo bjo bogolo bja mathopša; nna ka fo dula ke gakanegile, gwa ba gwa išwa sehlabelo sa mantšibóa.


text:
Ka lebaka la sehlabelo sa mantšiboa ya ba gona ke tsogago mo ke bego ke ikokobeditše, ka gagola seaparo sa ka le kobo ya ka, ka khunama ka matolo, ka emišetša diatla tša ka go Modimo wa ka.


text:
Ka re: Modimo wa ka! Ke lewa ke dihlong; ke šia le go lebiša sefahlogo sa ka go wena Modimo wa ka, gobane masenyi a rena a atile; a feta dihlogo tša rena; gomme melato ya rena e fihla legodimong.


text:
Go tloga mehleng yela ya botatawešo go fihla la lehono re obile molato o mogolo. Gomme ge rena le dikgoši tša rena le baperisita ba rena re gafetšwe diatleng tša dikgoši tša naga e šele, le lerumong, le kgolegong, le go hlakolweng, le nyatšegong e kakago yeno ya lehono, ke ka baka la masenyi a rena.


text:
Ge e le lebakanyana le Morena Modimo o sa re dirile ka kgaugelo, a re šiela mašalela a a phologilego, a re dumelela go thea motheo felo fa gokgethwa ga gagwe, gore Modimo wa rena a ediše mahlo a rena, a re fe go phelaphela gonyane bohlankeng bjo bja rena.


text:
Gobane le ge re le bahlanka, Modimo wa rena ga a ka a re tlogela bohlankeng bja rena; o re hwetšišitše tše botho mahlong a dikgoši tša Peresia, gore a re phediše, re kgone go aga Ngwako wo wa Modimo wa rena, re tsoše marope a wona, gore a re fe sebo mo nageng ya Juda le motseng wa Jerusalema.


text:
Tše o di laetšego ka baporofeta bahlanka ba gago, wa re: Naga ye le yo go tsena go yona ya tlo ba ya lena, ke naga ya ditšhila tša ditšhaba tša dinaga tše. E tšhilafetše ka makgapha a ditšhaba tše di e tladitšego ka ona go goma ka mellwane ya yona thoko tšohle.


text:
Wa re: Bjale le se ke la nea barwa ba lena barwedi ba bona, mme barwedi ba lena ba se ke ba tšewa ke barwa ba bona. Le se ke la ba dumelela leago le bothakga le ka mohla o mongwe; gore le tie, le je menono ya lefase le, le be le e šiele bana ba lena, ya ba magae a bona a ka mehla le mehla.


text:
Bjale ge re šetše re wetšwe ke tše kaakaa ka baka la mediro e mebe ya rena, le ka baka la molato o mogolo wa rena, mme wena Modimo wa rena wa re hlomogelwa pelo, wa se ke wa re otla ka go ya ka makgopo a rena, wa ba wa re hunolla ka mokgwa wo,


text:
a fa ka boela re senya molao wa gago ka go itswalanya le ditšhaba tše tša makgapha? A o ka se ke wa re galefela ra ba ra felela sa ruri, gwa hlokwa le lešalela le mophologi?


text:
Morena Modimo wa Isiraele, wene o re dirile ka mo go bego go re swanetše; gobane rena re mašalela le baphologi ka mokgwa wo wa lehono. Bjale ke rena ba; re tlile pele ga gago re wetše molatong; gobane ga go e a kgonago go ema pele ga gago ge a na le taba tše bjalo.


text:
Esera a sa rapela ka mokgwa wo a bobola a lla a itahletše fase pele ga ngwako wa Modimo a phuthegelwa ke phuthego e kgolokgolo ya Baiseraele, ya banna le basadi le bana; gobane sello setšhabeng e be e le se segolo.


text:
Sekanya morwa wa Jehiele wa ga Elama a bolela le Esera a re: Re hlanogetše Modimo wa rena ka go tšea basadi ba šele ba ditšhaba tša naga ye. Fela, kholofelo e sa le gona ya gore Baisiraele ba tšwe molatong wo.


text:
Go rata gore re dire kgwerano le Modimo wa rena, ya gore re gomiše basadi ba ka moka gotee le ba ba tswetšwego ke bona; e be go ya ka keletšo ya gago, Mong a ka, le ka keletšo ya ba ba tšhogilego ditaelo tša Modimo wa rena; mme go dirwe ka molao.


text:
Ke moka Esera a tsoga, a eniša bagolo le baperisita le Balefi, le Isiraele ka moka, gore ba dire ka lentšu leo; mme ba ena.


text:
Gomme Esera a tsoga moo pele ga Ngwako wa Modimo, a ya phapošing ya Johanani morwa wa Eliyasiba; a tsena mme a se ke a ja bogobe, a se ke a nwa meetse, gobane a nyamile pelo ka baka la karogo ye ya ba ba boilego bothopša.


text:
Bjale ba hlaba mokgoši mo nageng ya Juda le Jerusalema, ba re ba ba boilego bothopša ba phuthegele Jerusalema ka moka ga bona.


text:
Ba re: Mang le mang e a sa tlego, e tlo re ge go fela matšatši a mararo a a bewago ke bagolo le bakgoma, go tlo tšwa thoto ya gagwe ka moka ya dirwa segafiwa, mme yena mong a kgaolwa mo phuthegong ya baboabothopša.


text:
Bajuda ka moka le Babenyamini ba phuthegela Jerusalema ka matšatši ao a mararo, ba tla ka la masome a mabedi la kgwedi ya senyane, mme setšhaba ka moka sa dula lepatlelong la Ngwako wa Modimo, sa thothomela ka baka la molato woo, le ka baka la go newa ke pula.


text:
Ke ge go ema Esera moperisita, a bolela le bona a re: Le arogile; le tšere basadi ba šele, mme ya ba go godiša molato wa Isiraele.


text:
Bjale ipoboleng molato wo go Morena Modimo wa botataweno, le dire se se mo kgahlago; le ikaroganye le ditšhaba tša naga ye le basadi bao ba šele.


text:
Setšhaba ka moka sa fetola, sa hlaboša mantšu sa re: Go lokile, go swanetše ge re dira se o se bolelago.


text:
Fela, setšhaba ke se segolo; mme ke lebaka la dipula di re šitišago go ema ntle; le gona ga se modiro wa letšatši letee le ge e le a mabedi; ka gobane dikarogo tšeo di atile mo go rena.


text:
A bagolo ba rena ba eme legatong la phuthego ka moka; gore bohle ba ba tšerego basadi ba šele metseng ya rena, ba tle ka mabaka ao a beilwego mme bagolo ba motse, gotee le baahlodi ba gona, ba fediše taba ye e re hlolelago kgalefo ya Modimo wa rena.


text:
Ba ba gannego taba ye e be e le Jonathane morwa wa Asaele, le Jehasia morwa wa Thikifa; ba tlatšwa ke Mesulama le Sabathai ba Balefi.


text:
Gomme baboabothopša ba dira ka mokgwa woo; moperisita Esera a hlaola banna ba bagolo ba meloko ka go ya ka dilete tša bona, ba bolelwa ka maina a bona; bona bao ba dulela taba ye ka tšatši la pele la kgwedi ya lesome.


text:
Mme ditaba tše tša banna ba ba bego ba tšere basadi ba šele, ba di feditše ka letšatši la pele la kgwedi ya pele.


text:
Mo go ba moloko wa baperisita go hweditšwe ba ba bego ba tšere basadi ba šele; mo go ba ga Jeshua morwa wa Jotsadaka le bana babo e be e le Maaseya, le Eliesere, le Jariba, le Gedalia.


text:
Bona ba ba itlema ka go fana diatla le ba bagolo, ba re ba tlo hlala basadi bao ba bona, ba ntšha kgapana ya seloba sa molato wa bona.


text:
Go ba Phahathe-Moaba e be e le Adini, le Kelale, le Benaya, le Maaseya, le Mathanya, le Betsaliele, la Binui, le Manase.


text:
Go ba ga Hasuma e be e le Mathanai, le mathathe, le Sabadi, le Elifelethe, le Jeremai, le Manase, le Simei.


text:
Ke bona bao ka moka ba ba bego ba tšere basadi ba šele; gomme mo go basadi bao ba bona ba bangwe ba be ba šetše ba belege bana.


text:
Ditaba tša Nehemia morwa wa Hakalia. Ka kgwedi ya Kisilefe ya ngwaga wa masome a mabedi ke le motseng wa mošate wa Susani,


text:
gwa tla Hanani ngwanaborena a na le banna ba bangwe, ba etšwa Juda; ka ba botšiša ditaba tša Bajuda ba ba phologilego, le tša mašalela a boilego bothopša, le tša Jerusalema.


text:
Ba mpotša ba re: Ba mašalela ba ba boilego bothopša kua nageng yela ba phela ka bohloko bjo bogolo le ka go nyatšega. Merako ya Jerusalema e phušogile le dikgoro tša gona di fišitšwe ka mollo.


text:
Ka re go kwa ditaba tšeo, ka dula fase ka lla ke hlomogile pelo ka fetša matšatši, ka ikona dijo ka rapela pele ga Modimo wa legodimo;


text:
ka re: Morena Modimo wa legodimo! Wena Modimo e mogolo e o tšhabegago! Ba ba go ratago mme ba kgomarela melao ya gago, o ba botegela kgweranong, o fela o ba gaugela.


text:
A tsebe ya gago e theetše, mahlo a gago a a lebelele, o kwe thapelo ya nna mohlanka wa gago ye ke e beago pele ga gago lehono mosegare le bošego ka baka la Baisiraele bahlanka ba gago, ge ke bobola dibe tša Baisiraele tše re sentšego ka tšona; le nna le ba gešo re sentše.


text:
Re dirile tše mpe; ga ra ka ra gomarela melao ya gago le ditaelo le ditshwanelo tše o di laetšego Moshe mohlanka wa gago.


text:
Hle gopola Lentšu lela le o le laetšego Moshe mohlanka wa gago, la ge o itše: Mohla le hlanogago ke tlo le gašanyetša ditšhabeng;


text:
mme wa re: Fela, ge le tlo boela go nna, la hlokomela ditaelo tša ka la dira ka tšona, gona balelekwa ba lena ke tlo ba kgobela le ge ba gašanyeditšwe magomong a legodimo; ke tlo ba botha ntshe ka ba iša felo mo ke ikgethetšego gona ka bea leina la ka ntshe.


text:
Wa realo ka ge e le bahlanka ba gago ba o ba phološitšego ka maatla a gago a magolo, le ka letsogo la gago le le tiilego.


text:
Morena, hle tsebe ya gago e theetše thapelo ya nna mohlanka wa gago, le thapelo tša bahlanka ba gago ba ba ratago go boifa leina la gago. Lehono o ke o kgoniše mohlanka wa gago, ke hwetše monna eo a ntira ka kgaugelo. Ka gobane ke be ke le motšheledi wa kgoši.


text:
Ka kgwedi ya Nisani ka ngwaga wa masome a mabedi wa ge go buša kgoši Arithasasitha, ge beine e beilwe pele ga gagwe, nna ka e tšea ka e neela kgoši. Bjale ka ge ke sešo ka ba ka tla pele ga gagwe ke šulafetše,


text:
kgoši ya nthera ya re: Sefahlogo sa gago se šulafetšeng, etšwe o sa babje? Ga se sengwe, o ja pelo. Nna ka tšhoga ka kudu.


text:
Ka fetola ka re: A kgoši e phele ka go sa felego! Sefahlogo sa ka se ka se hlafe bjang ge motse wola go lego mabitla a botatawešo o šwalalantšwe, dikgoro tša wona di swile ka mollo!


text:
ka tsebo bolela le kgoši ka re: Ge wene Kgoši o ka dumela, mme ge nna mohlanka wa gago ke sa foše pele ga gago, nka re: A k o nthome ke ye kua nageng ya Juda, motseng wa mabitla a botate, gore ke o tsoše.


text:
Gomme kgoši, le mohumagadi e a bego a dutše lehlakoreng la gagwe, ba mpotšiša ba re: Leeto la gago e tlo ba le lekae, mme o tlo boa neng? Bjale ge kgoši e rata go nthoma, ka bolela lebaka,


text:
ka re: Ge kgoši e ka dumela, a ke newe mangwalo a go ya go bakgoma ba mošola wa noka, a gore ba mphe tsela, ke be ke fihle Juda.


text:
Le gona ke neelwe lengwalo la go ya go Asafa molaki wa sekgwa sa kgoši, gore a mphe dikota tša go lokiša dikgoro tša sebo sa mo Ntlongkgethwa, le tša morako wa motse, le tša ngwako wo nna ke tlogo dula go wona. Kgoši ya ntumelela, gobane seatla se botho sa Modimo se be se na le nna.


text:
Ka fihla go bakgoma ba mošola wa noka, ka ba neela mangwalo a kgoši. Kgoši e be e romile le ditona tša dira le banamedi ba dipitsi ba go ya le nna.


text:
Sanebalathi wa Horoni, le Tobia mohlanka wa Moamoni, ge ba ekwa gore go tlile motho wa go hola Baisiraele, ba selekega ka kudu.


text:
ka tsoga bošego ke nna le banna be sego nene; ka se ke ka botša motho se Modimo a bego a se beile pelong ya ka gore ke se dire Jerusalema. Lekaba le re tšwilego nalo, e be e le le bego le nametšwe ke nna.


text:
Ka tšwa ka kgoro ya moeding e le bošego ka leba sedibeng sa Mamokebe, ka theogela kgorong ya morole, ka lebeleša merako ya Jerusalema ka mo e bego e phušogile ka gona, le dikgoro tše di bego di swile ka mollo.


text:
Ka fetela kgorong ya sediba, le letšhaneng la kgoši; ka hwetša go se tsela e kago sepela lekaba le ke bego ke le nametše.


text:
Ka napa ka rotoga mo moeding, e le bošego, ka lebeleša merako, ka ba ka fihla fala kgorong ya moeding, mme ka boela gae.


text:
Bagolo bona ba be ba sa tsebe mo ke bego ke ile gona le se ke bego ke rata go se dira; gobane Bajuda ke be ke sešo ka ba botša selo, le baperisita, le bakgoma, le bao ke bego ke re ba tlo aga.


text:
Bjale gona ka bolela le bona ka re: Tšhego ye re lego mo go yona le a bona. Jerusalema e sa marope; dikgoro tša gona di swile ka mollo. Eriyeng re tsoše merako ya Jerusalema, gore re se ke ra hlwa re eba ba go kwerwa.


text:
Ka ba botša ka mo seatla sa Modimo se nkekelelago, le mantšu ao kgoši e mpoditšego ona. Mme bona ba re: Eriyeng, re age! Ba tiišana go dira modiro o mobotse woo.


text:
Ya re ge Sanebalathi wa Horoni, le Tobia mohlanka wa Horoni, le Tobia mohlanka wa Moamoni, le Gesema Moarabia, ge ba ekwa go bolelwa se re se dirago, ba thoma go re kwera le go re sega, ba re: Taba ye le e dirago ke eng? A le rata go hlanogela kgoši?


text:
Nna ka fetola ka ba botša ka re: Modimo wa legodimo o tlo re kgoniša; gomme rena bahlanka ba gagwe re thomile, mme re a aga; ge e le bolena, ga go na se e lego sa lena fa Jerusalema; ga go buše lena felo fa; ga se marope a lena.


text:
Gwa tsoga Eliyasiba moperisita e mogolo, a na le bana babo ba baperisita, ba aga kgoro ya dinku, ba e kgakola, ba thwela mamati a yona, ba aga ba fihliša sebong sa Hammea, ba se kgakola, ba goma ka sebo sa Hananaele.


text:
Ba ga Senaa ba aga kgoro ya dihlapi, ba e rulela ka dikota, ba thwela mamati a yona, ba a direla ditswalelo le mapheko.


text:
Hleng ga bona morako wa tsošwa ke Meremothe morwa wa Uria morwa wa Hakotse; hleng ga bona wa tsošwa ke Tsadoko morwa wa Baana.


text:
Hleng ga gagwe wa tsošwa ke ba Thekoa; fela, bagolo ba bona ba gana go swara modiro wo wa Mong a bona.


text:
Kgoro ya kgale ya tsošwa ke Jeyada morwa wa Pasea le Mesulama morwa wa Besodia, ba e rulela, ba thwela mamati, ba e direla ditswalelo le mapheko.


text:
Hleng ga bona morako wa tsošwa ke Melatia wa Gibeoni le Jadoni wa Meronothe, ba na le banna ba Gideoni le ba Mitsipa ba ba bego ba bušwa ke mokgoma wa mošono wa noka.


text:
Hleng ga bona morako wa tsošwa ke Usiele morwa wa Harahaya wa barudi ba digauta. Hleng ga gagwe wa tsošwa ke Hananya wa baapei ba ditlolo. Ba tsoša motse wa Jerusalema ba iša morakong o mogolo.


text:
Hleng ga bona morako wa tsošwa ke Refaya morwa wa Hura, mokgoma wa lehlakore letee la naga ya Jerusalema.


text:
Hleng ga gagwe morako wa tsošwa ke Jeyada morwa wa Harumafa, a aga mo go lebanego le ngwako wa gagwe; hleng ga gagwe wa tsošwa ke Hatusi morwa wa Hasebanea.


text:
Seripa se sengwe sa tsošwa ke Malakia morwa wa Harima, le Hasuba morwa wa Phalathe-Moaba, ba aga sebo sa dibešong.


text:
Hleng ga bona morako wa tsošwa ke Salume morwa wa Halohese, mokgoma wa lehlakore le lengwe la naga ya Jerusalema, a dira a na le barwedi ba gagwe.


text:
Kgoro ya moeding e be e tsošwa ke Hanuni le ba motse wa Sanoa, ba e aga, ba thwela mamati a yona, ba e direla ditswalelo le mapheko; ba tsoša morako o fetšago meelo e sekete go fihla kgorong ya morole.


text:
Kgoro ya morole yona e be e tsošwa ke Malakia morwa wa Rekaba, mokgoma wa selete sa Bethe-Kerema, a e aga, a thwela mamati a yona, a e direla ditswalelo le mapheko.


text:
Kgoro ya sedibeng e be e tsošwa ke Salume morwa wa Kolihose, mokgoma wa selete sa Mitsipa, a e aga a e rulela, a thwela mamati a yona, a e direla ditswalelo le mapheko; a tsoša le morako wa letshana la Siloa mo tšhemong ya kgoši, a o fihliša manamelong a išago motseng wa Dafida.


text:
O be a batagane le Nehemia morwa wa Asibuku, mokgoma wa selete se sengwe sa Bethe-Tsuri, e a bego a tsoša morako a o fihliša mo go lebanego le mabitla a Dafida, le go fihla letshaneng le le epilwego le mo ngwakong wa bagale.


text:
Ba ba bego ba batagane le yena ke Balefi, ba na le Rehuma morwa wa Bani; hleng ga gagwe morako wa tsošwa ke Hasabya mokgoma wa selete se sengwe sa Kegila, a direla selete sa gabo.


text:
O be a batagane le bana babobona ba ga Bafai morwa wa Henadadi mokgoma wa selete se sengwe sa Kegila.


text:
Hleng ga gagwe morako o be o tsošwa ke Esere morwa wa Jeshua mokgoma wa Mitsipa; a aga seripa se sengwe sa go lebana le mahlatlogo a yago polokelong ya dibetša e lego sekhutlong.


text:
O be a batagane le Baruki morwa wa Sabai e a bego a aga seripa se sengwe se se tlogago moo sa fihla mojakong wa ngwako wa Eliyasiba moperisita e mogolo.


text:
O be a batagane le Merimothe morwa wa Uria morwa wa Hakotse e a bego a tsoša seripa se sengwe moo mojakong wa ngwako wa Eliyasiba, sa fihla mo go felago ngwako woo.


text:
Ba be ba batagane le Benyamini le Hasuba ba ba bego ba tsoša morako mo o bego o lebane le ngwako wa bona; ba be ba batagane le Asaria morwa wa Maaseya morwa wa Ananya, e a bego a tsoša morako mo o lebanego le ngwako wa gagwe.


text:
O be a batagane le Benui morwa wa Henadadi, e a bego a tsoša seripa se sengwe a thoma ngwakong wa Asaria a fihliša sekhutlong sa morako.


text:
Palale morwa wa Usai a tsoša morako mo go lebanego le sekhutlo seo ka sebong sa tletlolo se se bapetšego le ngwako wa kgoši; hleng ga gagwe go be go dira Pedaya morwa wa Pareose.


text:
Bahlanka ba Ntlokgethwa ba ba bego ba agile mmotong wa Ofele, ba be ba tsoša morako mo go lebanego le kgoro ya meetse ka thoko ya bohlabela, le sebo se se khutlaganego le morako.


text:
Ba be ba batagane le ba Thekao, ba ba bego ba tsoša seripa se sengwe sa bobedi sa morako mo o bapetšego le sebo se setelele se se khutlaganego le morako, ba goma ka morako wa Ofele.


text:
Ka thoko ya tletlolo ga kgoro ya dipitsi morako o be o tsošwa ke baperisita, e mongwe le e mongwe a aga mo go lebanego ngwako wa gagwe.


text:
Ba be ba batagane le Tsadoko morwa wa Imere, e a bego a aga mo go lebanego ngwako wa gagwe, a batagane le Semaya morwa wa Sekanya moletakgoro ka thoko ya bohlabela.


text:
O be a batagane le Hananya morwa wa Selemia, le Hanuni morwa wa go selela wa Tsalafa, ba ba bego ba tsoša seripa se sengwe sa morako; ba batagane le Mesulama morwa wa Berekia e a bego a o tsoša mo go lebanego le ngwako wa gagwe.


text:
O be a batagane le Malakia wa barudi ba digauta, e a bego a o tsoša a goma ka ngwako wa bahlanka ba Ntlokgethwa le wa babapatši, mo go lebanego le kgoro ya bahlapetši, go goma ka ngwakwana wa sekhutlong sa morako.


text:
Go tloga moo ngwakwaneng wa sekhutlong go iša kgorong ya dinku, ke mo morako o bego o tsošwa ke barudi ba digauta le babapatši.


text:
Bjale Sanebalathi ge a ekwa gore re aga morako wa motse, a tlalwa ke pelo, a selekega gagolo, a kwera Bajuda.


text:
A bolela le bana babo le ba madira a Samaria, a re: BaJuda bo ba dirang mola ba šetše ba notlegile? A ba tlo fo leswa ba aga? A ba tlo ba ba kgakola felo fao? A ba tlo kgona go phetha lehono? Maswika ao a senyegilego ka mollo a ba tlo buša ba a phediša?


text:
Tobia Moamoni, e a bego a eme hleng ga gagwe, a re: Le ge ba re re a aga, le phukubje e kago tabogela morako woo wa bona wa maswika, e tla o gereša.


text:
Joo, Modimo wa rena! Kwaa se ba se bolelago! Re šetše re le sekwero. Retološetša mašapa a bona dihlogong tša bona, ba hlakolwe, ba išwe nageng ya bothopša.


text:
Bobe bja bona o se ke wa bo bipa; dibe tša bona o se ke wa di phumola pele ga gago; gobane ba gobošitše baagi ba.


text:
Gomme rena ra fela re aga, ra kopanya morako ka moka go fihla bogareng bja wona, gobane setšhaba se be se dira ka mafolofolo.


text:
Sanebalathi le Tobia, le Baarabia, le Baamoni, le ba Asidodo, ge ba ekwa gore morako wa Jerusalema o a tsoga, le gore diroba tša wona di a thibja, ba befelwa gagolo.


text:
Gomme rena ra rapela Modimo wa rena; re bea bahlometši ka baka la bona; gwa hlometšwa bošego le mosegare.


text:
Bajuda bona ba re: Barwadi ba dikago ba feletšwe ke maatla, mme matlawa a sa atile; ga re sa kgona go aga morako wo.


text:
Manaba a rena a re: Ba se ke ba tseba selo; mme ba se ke ba re bona, ge e se ge re šetše re ba tsene re ba bolaya, ra fediša modiro woo.


text:
Go rena gwa tla Bajuda ba ba bego ba agile le manaba a rena; ba fela ba tla ba etšwa metseng ya bona, ba ba ba tla la lesome, ba fela ba re: Boelang go rena.


text:
Gomme nna, mo ke hweditšego go sa ahlame, mo morako o bego o sa hlaela, ka bea bahlometši ka nthago ga merako, ka ba bea ka go ya ka meloko, ba swere maruno, le ditšhoša le mara.


text:
Ka bona go le bjalo ka nanoga ka yo bolela le bakgoma le bagolo, ka re: Le se ke la boifa manaba ao; le išeng megopolo go Morena e lego e mogolo e a tšhabegago, mme le hlabanele bana ba bolena, le barwa ba lena, le barwedi ba lena, le basadi ba lena, le nywako ya lena.


text:
Manaba a rena ge a ekwa gore a sebilwe, le gore Morena o sentše morero wa ona, rena ka moka ra boela morakong, ka moka ra boela modirong wa rena.


text:
Go tloga mohla woo ba bangwe ba masogana a ka ba swara modiro, ba bangwe ba ema ba swere marumo le dikotse le diphemo; bakgoma bona ba be ba eme ba laola setšhaba sa Juda ka moka.


text:
Ba ba bego ba aga morako. Ba go rwala dikago le ba ba bego ba ba rweša, ba be ba dira ka seatla se sengwe, mme ka se sengwe ba be ba swere lerumo.


text:
E a bego a aga o be a itlemeletše tšhoša lethekeng, a aga a le bjalo; gomme moletši wa phalafala o be a eme hleng ga ka.


text:
Bagolo, le bakgoma, le ba bangwe ba setšhaba ke be ke ba boditše ka re: Modiro o godile, mme o atlaletše; mme rena re abilwe ka morako, re phatlaletše;


text:
Mehleng yeo ka bolela le setšhaba ka re: Bohle ba robale motseng wa Jerusalema le bahlanka ba bona, gore bošego ba re hlomeletše, mosegare ba re diriše.


text:
Gomme nna le bana bešo, le bahlanka ba ka, ka moka re be re sa apole diaporo; e mongwe le e mongwe o be a swere lerumo la gagwe le meetse a gagwe.


text:
Go kile gwa kwala sello se segolo sa batho, le sa basadi ba bona ka baka la bana ba bobona ba Bajuda.


text:
Ba bangwe ba re: Rena re ba bantši, le barwa ba rena, le barwedi ba rena; re feng mabele, re je, re phele!


text:
Ba bangwe ba re: Rena re filwe mabele ke ba ba re swareletšego ka mašemo a rena le ka dirapa tša rena tša merara, le ka nywako ya rena!


text:
Ba bangwe ba re: Rena re adimilwe tšhelete ya motšhelo wa kgoši ke ba ba re swareletšego ka mašemo a rena, le ka dirapa tša rena tša merara,


text:
etšwe re le selo setee le bona, le bana ba rena ba swana le bana ba bona. Bjale šedi: Re ntšha bana ba rena ba masogana le ba basetsana ya ba bahlanka ba bona. Barwedi ba rena ba bangwe e šetše e le bahlanka ba bona; ga ba sa le maatleng a rena ka ge mašemo a rena le dirapa tša rena e le tša ba bangwe!


text:
Ka eleletša taba ye pelong ya ka, ka omanya ba bagolo le bakgoma, ka ba rera ka re: Le ja batho; le napa le eja bana beno. Gomme ka ba kgobela pitšo e kgolo ka lwa le bona.


text:
Ka bolela le bona ka re: Bana ba borena ba Bajuda ba ba bego ba rekilwe ke ba ditšhaba, re lekile go ba rekolla bohle. Bjale lena le rekiša bana ba bolena. A fa le re ba tlo rekwa ke rena?


text:
Ka re: Se le se dirago ga se botse. E ka ba kaone ge le swara ka tsela ya ba ba boifago Modimo; mme la lesa go re nyatšiša go ba ditšhaba ba e lego manaba a rena.


text:
Gomme le nna, le bahlanka ba ka, re ba adimile tšhelete le mabele. A re ba neeng tšeo re ba adimilego tšona.


text:
Bušang le ba neele mašemo lehono, le dirapa tša bona tša merara, le dirapa tša bona tša mehlware, le nywako ya bona; mme le lese go ba lopa se se tswalwago ke kadimo ya tšhelete le ya mabele le ya beine le ya makhura.


text:
Batho bao ba re: Re tlo ba bušetša tšona tšeo, mme re ka se ke ra hlwa re tšea selo go bona; re tlo dira ka mo o boletšego ka gona. Gomme ba bitša baperisita, ba ba eniša gore go tlo dirwa ka mo go boletšwego ka gona.


text:
Gomme ka udubatša kobo ye ke bego ke a apere, ka re: Ka mokgwa o bjalo Modimo a udubatše mang le mang e a sa dirego se re se boletšego; a mo ntšhe mo ngwakong wa gagwe le mo modirong wa gagwe; a udubatšwe a šale a se na selo! Ba ba bego ba phuthegile ka moka ba re: Ka kgonthe! Ba reta Morena; mme setšhaba ka moka sa dira ka mo go boletšwego ka gona.


text:
Le gona go tloga ka tšatši leo le ke beilwego ka lona ka ba mokgoma wa bona nageng ya Juda, nna le bana bešo ga ra ka ra ja bogobe bja mokgoma; ke go tloga ka ngwaga wa masome a mabedi wa ge go buša kgoši Arithasasitha go fihla go wa masome a mararo a metšo e mebedi; ke nywaga e lesome la metšo e mebedi.


text:
Bakgoma ba ba bego ba le gona pele ga ka, bona ba be ba imela setšhaba ka go ntšhiša batho silifera ya sekele tše masome a mane tša bogobe le beine; le bahlanka ba bona ba be ba buša batho ka go ithatela. Nna tše bjalo ke be ke sa di dire ka go boifa Modimo.


text:
Le Modiro wa go tsoša morako re o phegeletše le ge re se ne naga ya rena ye re e rekilego; mme bahlanka ba ka ka moka ba be ba kgobakanela modiro woo.


text:
Bajuda ba bakgoma ba e bego e le ba lekgolo le masome a mahlano, le ba bangwe ba ba bego ba etla go rena ba etšwa dileteng thoko tšohle, ba be ba eja dijo tša ka.


text:
Ka tšatši le lengwe le le lengwe ke be ke hlabelwa pholo e tee, le dinku tše di selelago, le dikgogo; ka tšatši la lesome go be go tlišwa beine e ntši ya mehutahuta. Le ge go le bjalo ga nka ka nyaka dibego tša mokgoma, gobane setšhaba se be se imelwa ke modiro.


text:
Bjale Sanebalathi, le Tobia, le Gesema Moarabia, le ba bangwe ba manaba a rena, ge ba ekwa gore morako wola ke o agile, o se sa na le sekgero, le ge mehleng yeo ke sešo ka thwela mamati,


text:
Sanebalathi le Gesama ba roma motho a tla a re: Tlaa, re gahlane motsaneng wa molaleng wa Ono. Mme ba be ba ntakane.


text:
Nna ka roma batseta ka fetola ka re: Nna ke swerwe ke modiro o mogolo; nka se ke ka fologa ka tla, gobane modiro o ka ema ge nka o tlogela ka theogela go lena.


text:
Ke mo Sanebalathi a romilego mohlanka wa gagwe la bohlano, a tla ka lona lentšu leo, a swere lengwalo le le sa kago la menwa.


text:
Go lona go be go ngwadilwe gwa thwe: Mo ditšhabeng go tumile taba ya go re: Wena le Bajuda le rera go hlanoga; ke ka baka leo le tsošitšego morako; mme wena o tlo ba kgoši ya bona! Ba realo, le Gesama o realo.


text:
Le gona ba re, o beile baporofeta ba go hlaba mokgoši Jerusalema, wa go re: O kgoši ya naga ya Juda! Bjale taba tšeo di tlo fihla mošate, Tlaa ge, re eletšane.


text:
Nna ka roma lentšu ka fetola ka re: Ditaba tše o di bolelago ga dio; ke wena o ithometšego tšona ka pelong ya gago.


text:
Gobane bona ka moka ba be ba rata go re tšhošetša, ba re re tlo lesa modiro woo, wa se ke wa dirwa. Joo Modimo wa ka! Bjale gona tiiša diatla tša ka.


text:
Ge ke tla ngwakong wa Semaya morwa wa Delaya morwa wa Mehetabiele, ka mo hwetša a itswaleletše, a re: A re kgobokaneng Ngwakong wa Modimo, re tsene mo Ntlongkgethwa, re tswalele mejako ya Ntlokethwa, gobane ba tlo tla ba go bolaya; ba tlo tla bošego ba go bolaya.


text:
Nna ka re: A o re monna moka nna a ka tšhaba? Le gona motho moka nna a ka tsena Ntlongkgethwa a phela? Nna nka se ke ka ba ka tsena.


text:
Ka realo ka ge ke lemogile gobane monna eo o be a sa ka a rongwa ke Modimo; ge a mporofetela tšeo ke ge a šetše a rekilwe ke Tobia le Sanebalathi.


text:
Ba be ba mo thwetše gore a ntšhošetše, gore ke dire ka mokgwa woo ke senye, gore ba bone se ba kago senya leina la ka ka sona, ba nnyatšiše.


text:
Modimo wa ka! Se lebale Tobia le Sanebalathi. O ba dire se se lebanego mediro yeo ya bona, le Noadya moporofeta wa mosadi, le baporofeta ba bangwe ba ba lekilego go ntšhošetša.


text:
Morako o phethilwe ka la masome a mabedi a metšo e mehlano la kgwedi ya Elula; re o agile ka matšatši a masome a mahlano a metšo e mebedi.


text:
Manaba a rena ka moka ge a di kwa a boifa, le ditšhaba ka moka tša thoko tšohle tša boifa tša nolega moko, tša lemoga gobane modiro woo re o phethile Modimo wa rena a na le rena.


text:
Gobane mo nageng ya Juda go be go na le ba bantši ba ba bego ba ikgafetše Tobia ka dikeno, ka ge Tobia e le mokgonyana wa Sekanya morwa wa Arahe; gomme Johanani morwa wa gagwe o be a tšere morwedi wa Mesulama morwa wa Bereikia.


text:
Gomme go nna ba be ba fela ba mmolela ka tše di botse; mme yena ba be ba fela ba mo sebela tše nna ke bego ke di bolela. Gomme Tobia ya ba yena a nthomelago mangwalo a go ntšhoša.


text:
Nna ka laela Hanani ngwanešo, le Hananya molaodi wa sebo sa Jerusalema, gobane e be e le monna e a botegago, e a boifago Modimo go fetiša ba bantši,


text:
ka ba rera ka re: Dikgoro tša Jerusalema di se ke tša bulwa ge go sešo gwa ruthela; mme e tswalelwe bahlapetši ba sa eme ntshe; le di tswalele le tiiše; mme baleti e be ba ba agilego Jerusalema; e mongwe le e mongwe a be le tišo ya gagwe mo go lebanego ngwako wa gagwe.


text:
Bjale motse wa Jerusalema o be o namile thoko tšohle, e le o mogolo, mme batho ba gona ba be ba se nene; mme nywako yona e be e sešo ya agiwa.


text:
Modimo wa ka a nkeletša gore ke bothe ba bagolo ba setšhaba le bakgoma, gore ke ba ngwale ka go ya ka meloko ya bona; ka hwetša lengwalo le meloko ya ba ba tlilego mola pele; ka hwetša ba ngwadilwe ka go re:


text:
Batho ba selete se, ba ba rotogilego ba etšwa kgolegong ya bothopša, bao Nebukadinetsara kgoši ya Babele a bego a ba thopile, mme ba boela Jerusalema le Juda, ba boela metseng ya bona ka moka.


text:
Ba tlile le Serubabele, le Jeshua, le Nehimia, le Asaria, le Raamia, le Nahamani, le Moredokai, le Bilisani, le Misiperethe, le Bigifai, le Nehuma, le Baana, Palo ya banna ba setšhaba sa Isiraele še:


text:
Ba ga Phalathe-Moaba ba ga Jeshua le ba ga Joaba ke ba dikete tše pedi le makgolo a seswai a nago le lesome la metšo e seswai.


text:
Banna ba Kireathe-Jearima le ba Kafira le Beerothe ke ba makgolo a šupago a nago le masome a mane a metšo e meraro.


text:
Baperisita šeba: Ba ga Jedaya ba leloko la Jeshua ke ba makgolo a senyane a nago le masome a šupago a metšo e meraro.


text:
Baletakgoro ba ga Salume le ba ga Atere le ba ga Telamone le ba ga Akuba le ba ga Hatita le ba ga Sobai ke ba lekgolo le tee le nago le masome a mararo a metšo e seswai.


text:
Bahlanka ka moka ba Ntlokgethwa le ba bahlanka ba Salomo ke ba makgolo a mararo a nago le masome a senyane a metšo e mebedi.


text:
Ba ba bego ba tšwa Thelemela le Theleharesa le Keruba le Adoni le Imere, le bona ba rotoga, fela ba šitwa go laodiša tlhago ya bona le mohuta wa bona ge e le Baisiraele.


text:
Ba ga Delaya le ba ga Hakotse le ba ga Nekoda e be e le ba makgolo a selelago a nago le masome a mane a metšo e mebedi.


text:
Ba e bego e le baperisita ke ba ga Habya le ba ga Hakotse le ba ga Barasilai, e a bego a tšere e mongwe wa barwedi ba ga Barasilai Mogileada mme a bitšwa ka lebitšo la bona.


text:
Molakanaga a ba botša a re: Le se ke la ja tša sekgethwakgethwa go be go tšwelele moperisita e a nago le seetša le toko.


text:
Phuthego ka moka ga yona e be e le ba dikete še masome a mabedi le makgolo a mararo a nago le masome a selelago,


text:
go sa balwe balata ba bona ba banna le ba basadi; bona e be e le ba dikete tše di šupago le makgolo a mararo le masome a mararo a metšo e šupago; le gona go be go na le baopedi ba banna le ba basadi ba makgolo a mabedi a nago le masome a mane a metšo e mehlano.


text:
Dipitsi e be e le makgolo a šupago a nago le masome a mararo a metšo e selelago; dimeila e be e le tše makgolo a mabedi le masome a mane a metšo e fetšago seatla.


text:
Dikamela e be e le tše makgolo a mane a nago le masome a mararo a metšo e mehlano; dipokolo e be e le tše dikete tše di selelago le makgolo a šupago a nago le masome a mabedi.


text:
Gomme ba bangwe ba e lego bagolo ba meloko ba ntšhetša modiro dineo; moaganaga a tšhela diponto tše sekete polokelong, a ntšha meruswi e masome a mahlano, le diaparo tša baperisita tše makgolo a mahlano le masome a mararo.


text:
Ba bangwe bagolo ba meloko ba tšhela diponto tše dikete tše masome a mabedi polokelong ya modiro, ba ntšha le silifera e ka bago ya diponto tše dikete tše lesome la metšo e meraro.


text:
Ba bangwe ba setšhaba ba ntšha diponto tše dikete tše masome a mabedi, le silifera e ka bago ya diponto tše dikete tše lesome la metšo e mebedi, le diaparo tša baperisita tše masome a selelago a metšo e šupago.


text:
Ge e le baperisita, le Balefi, le baletakgoro, le baopedi, le ba bangwe ba setšhaba, le bahlanka ba Ntlhokgethwa, le Baisiraele ka moka, ba be ba dula metseng ya gabo bona.


text:
Ge go balame kgwedi ya go šupa, mola Baisiraele ba šetše ba dutše metseng ya bona, setšhaba ka moka sa phuthegela lepatlelong la mo pele ga kgoro ya motse bokamonna o tee, ba bolela le Esera moruti wa mangwalo ba re a tliše puku ya molao wa Moshe ye Morena a e laetšego Baisiraele.


text:
Moperisita Esera a tliša molao woo pele ga phuthego ya banna le basadi le bohle ba ba nago le tlhaologanyo ba kgona go kwa; e be e le ka la pele la kgwedi ya go šupa.


text:
Gona moo lepatlelong la pele ga kgoro ya motse a ba balela puku yeo, a thoma ge go esa, ya ba mosegare o mogolo a sa bala, go na le banna le basadi le ba ba nago le tlhaologanyo; gomme ditsebe ka moka tša setšhaba di be di sekegetše taba tša puku ya melao.


text:
Esera moruti wa mangwalo o be a eme godimo ga sethala se ba bego ba se diretše taba ye; hleng ga gagwe ka letsogong la gagwe le letona go be go eme Mathithya, le Sema, le Anaya, le Uria, le Hilikia, le Maaseya; ka go la ntsogošo go be go eme Pedaya, le Misaele, le Malakia, le Hasuma, le Hasibadana, le Sekaria, le Mesulama.


text:
Esera a phutholla puku ba mo lebeletše bohle, a ukametše setšhaba ka moka; ya re ge a phutholla puku, setšhaba ka moka sa ema.


text:
Esera a reta Morena Modimo o mogolo, setšhaba ka moka sa fetola sa re: Amene, Amene! Ba emiša matsogo, ba tsebo inama, ba lotšha Morena ba inamišitše difahlogo.


text:
Gomme Jeshua, le Bani, le Serebja, le Jamini, le Akuba, le Sabathai le Hodia, le Maaseya, le Kelita, le Asaria, le Josabadi, le Hanani, le Pelaya, le Balefi, ba hlathollela setšhaba molao; setšhaba se eme felo fao.


text:
Nehemia yena moakanaga, le Esera moperisita moruti wa mangwalo, le Balefi ba go e hlathollela setšhaba ka moka, ba re: Letšatši le le kgethetšwe Morena Modimo wa lena; le se ke la nyama, le se ke la lla! Ba realo ka gobane batho ka moka ba be ba lla ge ba ekwa se molao o se bolelago.


text:
Nehemia a ba rera a re: Yang le jeng dijo tše botse, le nweng tše bose, le hlallele ba ba sešogo ba apeelwa, gobane go thabela Morena ke ona maatla a rena.


text:
Balefi ba homotša batho ka moka, ba re: Homolang, gobane tšatši le ke le lekgethwa! Lesang go hlokofala!


text:
Bjale batho ka moka ba ya go ja le go nwa, ba hlallela ba ba hlokago, ya ba lethabo le legolo, gobane ba be ba kwišitše se ba bego ba boditšwe sona.


text:
Ka tšatši la bobedi gwa kgobokana bagolo bohle ba meloko ya setšhaba, le baperisita le Balefi, ba phuthegela go Esera moruti wa mangwalo, gore ba rutwe mantšu a molao.


text:
Ba hwetša mo molaong wo Morena a o laetšego Moshe go ngwadilwe gwa thwe: Ka monyanya wa mešaša ka kgwedi ya go šupa Baisiraele ba dule mešašeng.


text:
Ba re go di kwa ba napa ba roma batho ba ya metseng ka moka ya bona le Jerusalema, ba re batho ba tšwele dithabeng ba boe le mahlare a mohlware wa gae le wa naga, le a dihlare tše di teteanego, le a molala, le matlakala ka moka a matala, gore go hlongwe mešaša ka mo go ngwadilwego ka gona.


text:
Batho ba tšwa ba boa le mahlare, ba hloma mešaša mo dihlakeng tša nywako ya bona le malapeng a bona, le mo malapeng a Ngwako wa Modimo, le mo lepatlelong la kgoro ya meetse, le mo lepatlelong la kgoro ya Efuraimi.


text:
Phuthego ka moka ya ba ba boilego bothopša ya hloma mešaša ya dula mešašeng; gobane go tloga mehleng ya Joshua morwa wa Nuni Baisiraele ba be ba sa ka ba dira tše bjalo, ge e se ka tšatši le; mme ya ba lethabo le legolo ka kudu.


text:
Gomme puku ya melao ya Modimo ya hlwa e balwa ka matšatši ao ka moka; monyanya woo ba o dira ka matšatši a šupago. La seswai ya ba la pitšo e kgolo ka mokgwa wa monyanya woo.


text:
Ka la masome a mabedi a metšo e mene la kgwedi yeo Baisiraele ba kgobokana, ka ikona dijo ba apere mankgeretla, ba itšhetše dihlogo lerole.


text:
Ba e bego e le ba mohuta wa Isiraele ba itlhaola go ba ditšhaba, ba ema ba bobola dibe tša bona le melato ya botatabo.


text:
Ba ema felo fala ga bona, mme gwa balwa puku ya molao wa Morena Modimo wa bona ka nako tše tharo tša letšatši; ba tsebo fetša tše dingwe tše tharo ba ipobola ba rapela Modimo wa bona.


text:
Gomme Jeshua, le Bani, le Kadimiele, le Sebanya, le Buni, le Serebya, le Bani, le Kenani, bona ba ba hlaboša mantšu ba rapela Morena Modimo wa bona ba eme mo sethaleng se se phagamilego sa Balefi.


text:
Gomme Balefi, boJeshua, le Kadimiele, le Bani, le Hasabaneya, le Serebja, le Hodia, le Sebanya, le Phetay, ba re: Emang le rete Morena Modimo wa lena wa mehleng ya kgale le mehleng ya neng le neng. Go retwe inadima lagwe le sa fihlelwego ka ditheto le ka ditumišo.


text:
Morena ke wena o nnoši, Motheamagodimo a godimodimo, le lefase le tšohle tše go lona, le mawatle le tšohle tše go ona. Mme tšohle o a di phediša; makoko ohle a leratadima a go lotšha.


text:
Ke wena o lego Morena, Modimo yola wa go kgetha Aborama, wa mo ntšha Uri Kaladea, wa mo rea la Aborahama.


text:
Wa mo hwetša e le wa pelo ya go go botegela; wa tlema kgwerano le yena, wa re: Naga ye ya Bakanana le Bahethe, ya Baamoro le ya Bapherese, le ya Bajebusi le Bagirigasi, wa re: Ke e fa bana bago! Wa ba wa dira ka mo o boletšego; gobane Moloki ke wena.


text:
Farao le dikala le malata wa ba dira tše matete le mehlolo, o bone ba ba dira ka sehlogo; wa ithetiša le nankhono.


text:
Le lewatle wa fatola mme ba tsena, ba tshela gara watle go omile. Bahwarihli wa ba wetša mafuleng, ba tompela wa letlapa madibeng.


text:
Thaba ya Sinai, o fologetše mo go yona; wa bolela nabo o le godimong, wa ba nea mekgwa ya go loka, le melao ya therešo, ditaelo le tshwanelo tše di bolo.


text:
Tšatši lago la Sabathakgethwa wa ba tsebiša lona, wa ba laela ditshwanelo le taelo le melao ka Moshe molata wago.


text:
Tlaleng ya bona wa ba nea dijo ditšwagodimong, wa phula meetse a lentsweng mohla ba nyorilwe, wa re: ba yo tšea naga yela, ye o ba enetšego yona, wa re e tlo ba ya bona.


text:
Ba gana go kwa; ba gakwa tša mola o dira matete ka baka la bona. Ba nganga, ba ngala, ba re ba boela bohlankeng; ba realo ba ne lonya. Mme wena Modimo, Ramabobo, Radikgaugelo, Ralešoko, Mosafelapelo, Mmatabotho, ga wa ka wa ba lahla.


text:
Le mola ba dira namane ya seswantšho, ba re ke modimo morentšha Egipita, ba dira dilalogi tše dikgolo,


text:
wena wa nama le mabobo ago a magolo, wa se ba tlogele mašokeng; leru la thololo mosegare la fela le ba hlahla; mollo wa thololo wa fela o ba bonegela tsela ya bošego.


text:
Wa ba nea Moya wago wa tše bolo wa ba ruta; wa se be wa ba kuna manna yago; wa fela o ba nea meetse ba nyorilwe.


text:
Wa ba ekelela mašokeng ka nywaga e masomemane, ba se hloke selo, gwa se onale kobo, gwa se ruruge nao.


text:
Wa ba gafela naga le ditšhaba; wa ba beela mellwane ya bona; ba tšea naga ya Sihoni, le ya Ogo kgoši ya Basani.


text:
Wa ba atišetša bana bokanaledi tša legodimo; wa ba goroša mo nageng ye o e baletšego botatabo wa re e tlo ba ya bona.


text:
Mme bana ba bona ba tsena go yona ba aga; Bakanana beng ba yona wa ba fenya ge go fihla bona; dikgoši tša bona, dilete tša bona, o di gafetše bona ba di dira ka mo ba ratago.


text:
Ba thopa naga ya dibo le ya makhura, ba tšea nywako e tletšego thoto ya mehutahuta, le didiba tše di epilwego, le dirapa tša merara le mehlware le meremelewa e mentši. Ba ja ba khora ba huma, ba ipshina ka menate ka botho bjago bjo bogolo.


text:
Mme bona ba nganga ba go hlanogela, ba lahla molao wa gago, ba na ba o fularela. Baboni ba gago ba go ba kgothatša ba ba bego ba re: ba boele go wena, ba ba bolaile, ba dira dilalogi tše dikgolo.


text:
Wa ba wa ba gafela manaba a bona, a ba hlohla. Ya re ge ba pategile ba hlaboša mantšu ba go bitša; wa ba kwa o le godimong; mme ka mabobo a magolo wa ba nea banamodi, ba ba namola diatleng tša batlaiši bao.


text:
Gomme ya re ge ba khutšišitšwe, ba buša ba go senyetša; mme wa ba lahlela matsogong a manaba a bona. Ya na ya re ge ba sokologa ba hlaboša mantšu ba go bitša, wa ba kwa o le godimong, wa ba hlakodiša ka mabobo a magolo ka mabaka a mantši.


text:
Wa ba kgothatša wa re ba boele molaong wa gago; bona ka lonya ba gana go kwa taelo tša gago; ba senya mekgwa ya gago, ye e rego ge motho a e dira, a phela. Bona ba go fularela, ba nganga, ba gana go go kwa.


text:
Wena wa fetša mengwaga e mentši o sa ba felele pelo, wa ba kgaya ka Moya wa gago, ka baporofeta bago. Bona ba gana go theetša; wa ba wa ba gafela mo atleng tša ba ditšhaba tša dinaga.


text:
Fela, ka mabobo a magolo ago wa se ke wa ba fediša; wa se ke wa ba lahla. Gobane o Modimo wa dikgaugelo, yo lešoko.


text:
Mme bjalo Modimo wa rena, wena Modimo e mogolo, Ramaatla, Mmoifegi, Mmotegikgweranong, Mmatabotho! Se nyatše ditlaišego tše di re wetšego, rena le kgoši tša rena, le bakgoma ba rena, le baporofeta le botatawešo, setšhaba sa gago ka moka, go tloga mehleng yela ya dikgoši tša Asuri, le nankhono.


text:
Ka tšohle tše di re wetšego wena o dirile tše re swanetšego go di dirwa. Wena o re botegetše, gwa hlanoga rena.


text:
Dikgoši tša rena, le bakgoma ba rena, le baperisita ba rena, le botatawešo, re sentše molao wa gago, re nyaditše taelo tša gago, le mabohlatse a gago a o ba filego ona.


text:
Ga ba ka ba boa ba lahla mediro e mebe ya bona, ba ganne go hlankela wena mo mmušong wa bona, le ka menono ye o ba filego yona e mentši, le ge o ba neile naga ya bonami le bogale.


text:
Ke ka baka leo ge lehono re bušwa go šele; re bahlanka re le mo nageng ye o e filego borrawešo wa re ba je dikenyo tša yona, menono ya yona.


text:
Puno ya yona ke ya metšhelo ya dikgoši, tše o re beetšego tšona ka baka la dibe tša rena. Di re buša ka go ithatela mebele ya rena le ruo tša rena. Re mo tlaleong e kgolo.


text:
Ya re di šetše di eme ka mokgwa wo, ra dira kgwerano, ra e ngwala; mme bakgoma ba rena, le Balefi ba baperisita ba rena, ba bea seka sa bona mo lengwalong leo.


text:
Le ba bangwe ba setšhaba, ba baperisita le Balefi, le baletakgoro, le baopedi, le bahlanka ba Ntlokgethwa, le bohle ba ba bego ba ikarogantše le ditšhaba tša dinaga tšeo mme ba bušwa ke molao wa Modimo, le basadi ba bona, le barwa ba bona, le barwedi ba bona, bohle ba ba bego ba na le tlhaologanyo,


text:
ba tiiša gotee le bana ba bobana ba bagolo, ba ena ba itlema ba re ba tlo swara ka tsela ya molao wa Modimo, wo a o beilego ka Moshe mohlanka wa gagwe, le gore ba tlo o hlokomela, ba dira ka ditaelo ka moka tša Morena Modimo wa rena, ba gomarela mokgwa wa gagwe,


text:
ra re: Barwedi ba rena re ka se ke ra ba nea ba ditšhaba tša naga ye, mme barwa ba rena ba ka se ke ba tšea barwedi ba bona.


text:
Le gona ra re: Ge ba ditšhaba ba ka tliša tša go bapatša, e ka ba mabele a mehutahuta, ba a bapatša ka letšatši la Sabatha, re ka se ke ra ba rekela ka la Sabatha, le ge e le ka tšatši le lengwe le lekgethwa; mme ra re: Ka ngwaga wa go šupa re tlo lesa naga ya khutša, ra lesa go bela melato.


text:
Ra ipeela molao wa go re re tlo ntšha sa boraro sa sekele ka ngwaga, ya ba sa go direla Ngwako wa Modimo wa rena,


text:
gore go bewe dinkgwaponwa, le dibego tša ka mehla, le sehlabelo sa ka mehla le sa Sabatha le sa kgwedi e mpsha le sa menyanya; le dileboga le diloba tša ge Isiraele a direlwa poelanyo; go dirwe mediro ka moka ya Ngwako wa Morena.


text:
Ra diriša baperisita le Balefi matengwa ka baka la go rwalela dikgong Ngwakong wa Morena, ba fapakanya medirong ka go ya ka meloko le ka mabaka a ngwaga, ba di iša aletareng ya Morena Modimo wa rena ka mo go ngwadilwego molaong.


text:
Ra re: Re tlo ntšha dithakangwaga tša mašemo a rena, le dithakangwaga tša dienywa tša dihlare ka moka; di tlišwe Ngwakong wa Morena ka ngwaga o mongwe le o mongwe.


text:
Le barwa ba rena ba maitšibulo, le maitšibulo a diruiwa tša rena, re a tliša ka mo go ngwadilwego molaong, e lego maitšibulo a dikgomo le a dinku tša rena, a tlišwe Ngwakong wa Modimo wa rena go baperisita ba ba swerego modiro Ngwakong wa Modimo wa rena.


text:
Re tliše le dithakangwaga tša bupi bja diekaro, le tša dienwya tša dihlare ka moka, tša morara le tša mohlware; re di tliše diphapošing tša Ngwako wa Modimo wa rena; le sa lesome sa mašemo a rena se ntšhetšwe Balefi, gore Balefi ba newe dikarolo tša lesome metseng ka moka e nago le malemo.


text:
Ge Balefi ba ntšhiša batho sa lesome, go tlo tla le moperisita wa leloko la Arone; mme sa lesome sa dikarolo tšeo se išwe Ngwakong wa Modimo, ba di boloke diphapošing tša Ngwako wa polokelo.


text:
Gobane diphapošing tšeo Baisiraele le Balefi ba tlo boloka diekaro tša mabele le tša morara le mohlware, gobane ke mo go bolokwago thoto e kgethwa, ke mo go lego baperisita ba go dira mediro e mekgethwa, le baleti ba dikgoro, le baopedi. Gobane ga re rate go lahla Ngwako wa Modimo wa rena.


text:
Bagolo ba setšhaba ba na ba aga motseng wa Jerusalema; ge e le ba bangwe ba setšhaba ba dira matengwa a gore mo go ba lesome go tšwe o tee, a dule motseng wa Jerusalema, motseng o mokgethwa; ba senyane ba ye ba dule metseng e mengwe.


text:
Bakgoma ba dilete ba be ba agile Jerusalema, mola ba agile le kua metseng ya Juda; e mongwe le e mongwe o be a dula lapeng la gagwe motseng wa gabo wa Baisiraele, ba na le baperisita le Balefi le bahlanka ba Ntlokgethwa, le ba leloko la bahlanka ba Salomo.


text:
Ba bangwe ba leloko la Juda le la Benyamini ba be ba agile Jerusalema. Ba leloko la Juda e be e le Athaya morwa wa Usia morwa wa Sefatya morwa wa Mahalaliele wa gaPheretse,


text:
le Maaseya morwa wa Baruki morwa wa Kolohose morwa wa Hosaya morwa wa Adaya morwa wa Joyariba morwa wa Sakaria morwa wa Siloni.


text:
Ba ga Pheretse ka moka ba ba dutšego Jerusalema e be e le ba makgolo a mane le masome a selelago a metšo e seswai, banna ba bagale.


text:
Babenyamini šeba: Ke Salu morwa wa Mesulama morwa wa Joede morwa wa Pedaya morwa wa Kolaya morwa wa Maaseya morwa wa Ithiele morwa wa Jesaya.


text:
le Seraya morwa wa Hilikia morwa wa Mesulama morwa wa Tsadoko morwa wa Merayothe morwa wa Ahitobo, e bego e le modiši wa Ngwako wa Modimo,


text:
le bana ba bobona ba ba dirago modiro Ngwakong wa Modimo; e be e le ba makgolo a seswai le masome a mabedi a metšo e mebedi; le Adaya morwa wa Jerohama morwa wa Pelalia morwa wa Amatsi morwa wa Sakaria morwa wa Pashuri morwa wa Malakia,


text:
le bana babo ba e bego e le bagolo ba meloko, e be e le ba makgolo a mabedi a nago le masome a mane a metšo e mebedi; le Amasai morwa wa Asariele morwa wa Ahasai morwa wa Mesilemothe morwa wa Imere,


text:
le bana babo ba bagale e be e le ba lekgolo le masome a mabedi a metšo e seswai; mohlapetši wa bona e be e le Sabadiele morwa wa Gedolima.


text:
le Sabathai, le Josabadi, e lego ba bangwe ba bagolo ba Balefi ba ba beetšwego mo Ngwakong wa Modimo;


text:
le Mathanya morwa wa Mika morwa wa Asafa yena mohlabeledi wa pele dikopelong tša dithapelo, mme Bakabukia e be e le wa bobedi mo go bana babo; le Abada morwa wa Samua morwa wa Galala morwa Jeduthune.


text:
Balefi ka moka ba ba dutšego motseng o mokgethwa e be e le ba makgolo a mabedi le masome a seswai le metšo e mene.


text:
Baletakgoro boAkuba le Talamoni le bana ba bobona ba go leta dikgoro e be e le ba lekgolo le masome a šupago le metšo e mebedi.


text:
Ba bangwe ba Baisiraele le ba baperisita le Balefi ba be ba dutše metseng ya Juda mo dinageng tša bona.


text:
Bahlanka ba Ntlokgethwa bona ba be ba agile mmotong wa Ofele; bahlapetši ba bona e be e le Tsiage le Gisipa.


text:
Mohlapetši wa Balefi motseng wa Jerusalema e be e le Usi morwa wa Bani morwa wa Hasabja morwa wa Mathanya morwa wa Mika, e mongwe wa barwa ba Asafa, e be e le bona ba ba dirago modiro wa baopedi Ngwakong wa Modimo.


text:
Petaya morwa wa Mesesabiele wa ga Sera morwa wa Juda e be e le letona la kgoši ditabeng tša setšhaba ka moka.


text:
Ge e le ba bangwe ba Bajuda ba kua metsaneng le mašemong ba be ba agile Kireathe-Araba le metsaneng ya gona, le Diboni le metsaneng ya gona, le Jekabasiele le metsaneng ya gona,


text:
le Sana, le Adulama le metsaneng ya gona, le Lakisi le mašemong a gona, le Aseka le metsaneng ya gona; ba aga go tloga Bereseba go fihla moeding wa Hinomi.


text:
Baperisita le Balefi ba ba boilego Babele ba na le Serubabele morwa wa Sealathiele le Jeshua, šeba: Ke Seraya, le Jeremia, le Esera,


text:
le Salu, le Amoka, le Hilikia, le Jedaya. Ke bona ba e bego e le ba bagolo ba baperisita, le bana ba bobona mehleng ya Jeshua.


text:
Balefi e be e le Jeshua, le Binui, le Kadimiele, le Serebya, le Jehuda, le Mathanya, yena le bana babo e be e le bahlabeledi ba difela tša tebogo.


text:
Mehleng ya Joyakima baperisita ba e bego e le bagolo ba moloko e be e le Mereya wa ga Seraya, le Hananya wa ga Jeremia.


text:
Ge e le Balefi mehleng ya Eliyasiba le Joyada le Jodua, go be go ngwadilwe ba e lego bagolo ba meloko, le baperisita ba mehla go buša Dario wa Peresia.


text:
Balefi ba e lego bagolo ba meloko ba ngwadilwe pukung ya ditaba tša kgale go fihla ba mehleng ya Johanani morwa wa Eliyasiba.


text:
Maina a bagolo ba Balefi šea: Ke Hasabya, le Serebya, le Jeshua morwa wa Kadimiele, le bana ba bobona ba ba bego ba dirišana nabo ditumišong le ditebogong ka mo Dafida monna wa Modimo a laetšego ka gona gwa bapetšwa sehlopha le sehlopha;


text:
le Mathanya, le Bakebukia, le Obadya, le Mesulama, le Talamoni, le Akuba. E be e le baleti ba dikgoro, ba hlapetša polokelong ya dikgorong.


text:
Ke bona ba ba bego ba le gona mehleng ya Joyakima morwa wa Jotsadaka, le mehleng ya Nehemia molakanaga, le Esera moperisita moruti wa mangwalo.


text:
Mohla ba kgakola morako wa Jerusalema Balefi ba bitšwa mo go fela mo ba bego ba dutše gona, ba tla Jerusalema ba kgakola morako ka go thaba, le ka go leboga, le ka go opela, le ka meropa, le ka makope, le ka diletšo.


text:
Ke moka bagolo ba baopedi ba kgobokana ba etšwa melaleng e lego tikologong ya Jerusalema, le metseng ya bahlanka ba Ntlokgethwa;


text:
ba rotoga ba etšwa le Giligala, le mašemong a Gibea le Asimafethe, gobane baopedi ba be ba ikagetše metsana kgauswi le Jerusalema.


text:
Ke moka ba nametša bakgoma morako, ba bea dihlopha tše pedi tše dikgolo tša baopedi ba ba lebogago, ba sepela ba lokologane; sehlopha sa ka thoko ya borwa se le morakong, sa leba kgoro ya morole,


text:
le ba bangwe ba baperisita, ba swere diphalafala, e lego Sakaria morwa wa Jonathane, morwa wa Semaya, morwa wa Mathanya, morwa wa Mikaya, morwa wa Sakuri, morwa wa Asafa,


text:
le bana ba boSemaya, le Asariele, le Milalai, le Gilalai, le Nathanaele, le Juda, le Hanani e a bego a swere diletšo tša Dafida monna wa Modimo; gomme Esera moruti wa mangwalo o be a ba etile pele.


text:
Ba ya ba leba kgoro ya sediba, ba tla ba bapelana le ba bangwe, ka moka ba rotoga ka manamelo a go ya motseng wa Dafida, ka tsela e rotogelago morakong wa ka tletlolo ga ngwako wa Dafida, ba tla kgorong ya meetse ya ka thoko ya bohlabela.


text:
Sehlopha sela se sengwe sa baopedi ba ditebogo sa ya se leba thoko ya leboa; nna ka se šala nthago le ba bangwe ba setšhaba, sa sepela se le morakong ka tletlolo ga sebo sa dibešo sa tla ka morakong o mogolo.


text:
Ba feta ka tletlolo ga kgoro ya Efuraimi, ba leba kgoro e tala, ba tsebo leba kgoro ya dihlapi le sebo sa Hananaele, le sebo sa Mea, ba tla ka kgorong ya dinku ba ema kgorong ya kgolego.


text:
Gomme dihlopha tše pedi tšeo tša baopedi ba ditebogo tša tla tša ema Ngwakong wa Modimo, le nna ka ema moo, ke na le ba bangwe ba bagolo.


text:
Baperisita, boElaikima, le Maaseya, le Minyamini, le Mikaya, le Elioenai, le Sekaria, le Hananya, ba be ba swere diphalafala,


text:
ba na le Maaseya, le Semaya, le Eleasara, le Usi, le Johanani, le Malakia, le Elama, le Esere. Baopedi ba na ba hlaboša mantšu ba na le Jisiraya mohlabeledi wa bona.


text:
Mohla woo gwa na gwa hlabja dihlabelo tše kgolo, ba thaba ka gobane Modimo a ba thabišitše ka thabo e kgolo; le basadi le bana ba na ba thaba. Thabo ya Jerusalema ya ba ya kwewa ke ba kgole.


text:
Mohla woo gwa bewa banna go laka nywakwana ya dipolokelo tša motšhelo le tša dithakangwaga le tša dikarolo tša lesome, gore go kgobelwe tša mašemo a metse le dibego tše di laetšwego ke molao, ya ba tša baperisita le tša Balefi ba ba beilwego.


text:
Gomme ba hlokomela tše di swanetšego go hlokomelwa tša Modimo le tša molao wa thakgafatšo, le mediro ya baopedi le baletakgoro, ka mo Dafida le Salomo morwa wa gagwe ba bego ba laetše ka gona.


text:
Gobane mehleng ya bogologolo ya Dafida le Asafa go be go beilwe bagolo ba baopedi ba difela tša ditumišo le tša go leboga Modimo.


text:
Gomme mehleng ya Serubabele le Nehemia Baisiraele ka moka ba ntšhetša baopedi le baletakgoro dikabelo tša ka mehla, ba di kgethela Balefi, gomme Balefi ba arolela barwa ba Arone.


text:
Mehleng yeo go be go balwa puku ya Moshe setšhaba se theeditše; gwa hwetšwa mo go ngwadilwego gwa thwe: Baamoni le Bamoaba ba se ke ba tla phuthegong ya Modimo le ka mohla o mongwe,


text:
ka ge ba sa ka ba gahlanetša Baisiraele ka bogobe le ka meetse, ba ba ba thwala Bileama gore a ba hlolele kotsi; mme mahlolakotsi ao, Modimo wa rena a a fetola a ba ditšhegofatšo.


text:
Mehleng yeo ke ge Eliyasiba, moperisita yo e bego e le yena molaki wa diphapoši tša ngwakong wa Modimo wa rena, a šetše a tswalane le Tobia,


text:
a mo diretše phapoši e kgolo, ba beile dibego tša dijo ntshe, le dinoko, le dibjana, le tša karolo ya lesome ya mabele le ya mananose a morara le mohlware, tše di bego di laeletšwe Balefi le baopedi le baletakgoro, e le dibego tša baperisita.


text:
Ge go dirwa tše bjalo, ke ge nna ke se moo Jerusalema, gobane ka ngwaga wa masome a mararo a metšo e mebedi wa pušo ya Arithasasitha kgoši ya Babele, nna ke be ke ile mošate. Ya re ge go fetile matšatši a sego nene, ka kgopela tsela go kgoši.


text:
Ka boela Jerusalema, ka bona bobe bjo bo dirilwego ke Eliyasiba ge a ekelela Tobia, bja ge a mo diretše phapoši lapeng la Ngwako wa Modimo.


text:
Ka laela ka re ba thakgafatše phapoši yeo, ka tsebo bea dibjana tša Ngwako wa Modimo mo go yona, le dibego tša dijo le diorelo.


text:
Ka kwa ge ba re: Balefi ga ba ešo ba ntšhetšwa dikabelo tša bona, le gore Balefi le baopedi, ba e lego ba modiro wa Ntlongkgethwa, ba bile ba tlogile ba ile mašemong.


text:
Ke mo ke omantšego ba bagolo, ka re: Ngwako wa Modimo o tlogetšwe ka baka lang? Ka bitša Balefi bala ka ba bea modirong wa bona.


text:
Ya ba gona Bajuda ka moka ba tlišago dikarolo tša lesome tša mabele le tša mananose a morara le tša makhura, tša bolokwa nywakong ya polokelo.


text:
Ka bea Selemia moperisita, le Tsadoko mongwadi, le Pedaya e mongwe wa Balefi, ya ba balebeledi ba polokelo; ba tlatšwa ka Hanani morwa wa Sakuri, morwa wa Mathanya, gobane ba hweditšwe e le bona babotegi; ya ba bona ba go abela bana ba bobona.


text:
Modimo wa ka! Hle nkgopole ka baka la tšona tše; mme mediro ya ka ya lerato ye ke e diretšego Ngwako wa Modimo wa ka le bahlanka ba wona, o se ke wa e lebala.


text:
Mehleng yeo ka bona ba bangwe ba Bajuda ba fotela morara dinkgong ka la Sabatha, ba bangwe ba rwala mabele ba belešitše dipokolo, ba rwala dienywa tša morara le tša mogo le merwalo e mengwe ya mehutahuta, ba e tliša Jerusalema ka la Sabatha; ka ba kgala ka tšatši leo ba bapatša dijo tšeo.


text:
Le Batiro ba ba bego ba agile mo, ba tliša dihlapi le dilo tše dingwe, ba di bapatša go Bajuda ka la Sabatha motseng wa Jerusalema.


text:
Ka omanya bagolo ba Bajuda ka re: Ke ditaba mang tše mpe tše le di dirago, tše le gobošago la Sabatha ka tšona?


text:
A ga se tšona tše di bego di dirwa ke botatawešo, mme Modimo wa rena a ba a re tlišetša bošula bjo ka moka ka baka la tšona? Le tlo hlolela Isiraele dikotlo tše di fetišago, ge le goboša Sabatha.


text:
Ya re ge meriti ya merako ya Jerusalema e gonoga, Sabatha e sešo ya thoma, ka laela gore dikgoro di tswalelwe; ka re di se ke tša bulwa ge e sa le Sabatha; ka bea ba bangwe ba bahlanka ba ka dikgorong, gore ka la Sabatha go se ke gwa tlišwa selo fa motseng.


text:
Mme babapatši le barekiši ba dilo tša mehutahuta ba lala ntle, ba se ke ba tsena motseng wa Jerusalema; ba dira bjalo gatee gabedi.


text:
Ka ba kgala ka re: Le reng le robala le batagane le morako? Ge le ka boeletša, ke tlo le swara ka diatla. Ya ba gona ba lesitšego go tla ka Sabatha.


text:
Ka bolela le Balefi ka re: Ithakgafatšeng le lete dikgoro, gore letšatši la Sabatha le kgethwe! Modimo wa ka! Hle nkgopole ka tše ke di dirilego, o ntire ka kgaugelo ka bogolo bja mabobo a gago!


text:
Mme bana ba bona ge ba bolela ba gobanya le Seasidodo, go se e tsebago go bolela Sejuda, ba bolela sehlakano sa mebolelo.


text:
Ka ba omanya, ka ba roga, ka ba ka itia ba bangwe, ka ba udubatša meriri, ka ba eniša ka Modimo, ka re: Le se ke la ba tšeiša barwedi ba lena; mme le se ke la tšeiša barwa ba lena barwedi ba bona; le lena le se ke la itšeela bona.


text:
Ka re: A ga se sona se Salomo kgoši ya Isiraele a sentšego ka sona, mola go se kgoši e nngwe ya ditšhaba e bego e lekana nae; mola a ratwa ke Modimo; mme Modimo a mmeile kgoši ya Isiraele ka moka; gomme le yena a ba a dirišwa dibe ke basadi ba šele.


text:
A fa le re re ka fo homola re kwile ge le dira bobe bjo bogolo bjoo, ge le hlanogela Modimo ka go tšea basadi ba mohuta o šele?


text:
E mongwe wa barwa ba Joyada morwa wa Eliyasiba moperisita e mogolo, e be e le mokgonyane wa Sanebalathi wa Horoni; yena yo ka mo raka.


text:
Modimo wa ka! O se ke wa ba lebala, gobane ba tšhilafaditše boperisita le kgwerano ya baperisita le Balefi.


text:
Ke dirile ka mokgwa woo ge ke ba ntšha tšhila ya ba ntle, ka tiiša bolebeledi bja baperisita le Balefi, e mongwe le e mongwe a tseba modiro wa gagwe,


text:
ka tiiša le gore dibego tša dikgong di tlišwe ka mabaka a gona, le tša maitšibulo. Modimo wa ka, o se ntebale, o ntire tše bolo.


text:
Ke tša mehla ya Ahasiwerosi. Ahasiwerosi o be a buša dinaga tše lekgolo le masome a mabedi a metšo e šupago tše di bego di goma ka la India le ka naga ya Kushe.


text:
Ka ngwaga wa boraro wa mmušo wa gagwe o kile a direla bakgoma ba gagwe le bahlanka ba gagwe ka moka monyanya; gwa tla ba madira a Peresia le a Meda, le balaodi le balaki ba dinaga, ba kgobokana pele ga gagwe.


text:
Gwa fela matšatši a mantši, a lekgolo le masome a seswai, a ba bontšha bogolo bja mahumo a bogoši bja gagwe, le botšhephi le letago la borena bja gagwe.


text:
Ya re ge go fetile matšatši ao, kgoši ya direla setšhaba sa motse wa mošate wa Susani monyanya; ba bagolo le ba banyenyane ba fetša matšatši a šupago ba le kgorong ya meriti ya mošate.


text:
Go be go bapilwe mašela a metwatwa a moretele le a matala, a ngangilwe ka dithapo tša mebalabala a purapura, di kgokilwe ka dimanego tša silifera mo dikokwaneng tša mantšwemašwana. Go be go beilwe didulo tša mesamelo ya mašela a a logilwego ka hlale tša gauta le tša silifere; lebato e be e le maswika a magakabje le a bohlokwa le a mebala e mentši.


text:
Go be go nwewa go sa gapeletšwe motho, gobane kgoši e be e laetše balaki ba mošate ya re mang le mang a dire ka mo go mo kgahlago.


text:
Ka tšatši la go šupa, ge pelo ya kgoši e thabile ka beine, kgoši ya bitša Mehumani, le Bisitha, le Haribona, le Abakatha, le Sethara, le Karikasi, ona matona a magolo a bego a hlankela kgoši Ahasiwerosi,


text:
ya re ba tliše Wasithi go kgoši a rwele mofapahlogo wa bohumagadi, gore batho le bakgoma ba bone botse bja gagwe, gobane e be e le wa sebopego se sebotse.


text:
Mohumagadi Wasithi a gana go tla ge kgoši e mmitša ka bahlanka. Ke mo kgoši e befetšwego gagolo ya tuka bogale.


text:
Ya bolela le ba bohlale, batsebi ba mabaka; gobane ditaba tša kgoši di be di išwa go bona bomaitse a melao le mekgwa.


text:
Ba ba bego ba le kgauswi le yena e be e le Karasena, le Sethara, le Adimatha, le Tharasisi, le Merese, le Marasena, le Menukani, bakgoma ba ba šupago ba Baperesia le Bameda; ke bona ba ba bego ba bona sefahlogo sa kgoši, ba le madulong a pele mmušong.


text:
A ba botšiša a re: Ge go iwa ka molao, mohumagadi Wasithi a ka dirwa bjang ge a ganne go dira se se boletšwego ke kgoši mola e mmitša ka bahlanka ba yona?


text:
Menukani a fetola a le pele ga kgoši le bakgoma a re: Mohumagadi Wasithi ga a ka a senya kgoši fela, o sentše le bakgoma ka moka, le ditšhaba ka moka tše dinageng tšohle tša kgoši Ahasiwerosi.


text:
Gobane taba ye ya mohumagadi e tlo kwala go basadi ka moka; mme ba tlo nyatša banna ba bona, ba re: Kgoši Ahasiwerosi o kile a laela a re mohumagadi Wasithi a bitšwe a tle pele ga gagwe, mme a gana go tla.


text:
Gomme go tloga la lehono bahumagadi ba Baperesia le ba Bameda ge ba ekwa taba ye ya mohumagadi, ba tlo di sebela bakgoma bohle ba kgoši, ya tlo ba lenyatšo le lehloyo fela.


text:
Ge kgoši e ka dumela, gona a go tšwe molao wa kgoši, o ngwalwe pukung ya melao ya Baperesia le Bameda, gore o sa tlo hlanošwa; mme molao wo o re: Wasithi a se ke a hlwa a etla pele ga kgoši Ahasiwerosi; gomme kgoši e tšee bohumagadi e bo nee e mongwe e a mo phalago.


text:
Molao wo wa kgoši ge o ka kwala mmušong wa yona ka moka, gona ba bagolo le ba banyenyane ba tlo godiša banna ba bona.


text:
Mangwalo a romelwa dinageng ka moka tša kgoši, naga ya ngwalelwa ka mongwalo wa yona, setšhaba sa ngwalelwa ka leleme la sona, gore monna a buše ba ngwakong wa gagwe, mme a bolele ka mmolelo wa setšhaba sa gabo.


text:
Ya re ge ditaba tše di diregile, bogale bja kgoši Ahasiwerosi bo šetše bo phohlile, a gopola Wasithi le tše a mo dirilego tšona ka molao woo.


text:
Gomme masogana a a bego a hlankela kgoši, a re: A kgoši e nyakelwe basetsana ba dikgarebe ba sebopego se sebotse.


text:
Kgoši e laele bakgoma ba dinaga ka moka tša mmušo wa yona, gore ba kgobele basetsana bohle ba dikgarebe ba dibopego tše botse, ba tle Susani motseng wa mošate, ba išwe ngwakong wa basadi, ba lebelelwe ke Hekai molaki wa mošate molebeledi wa basadi, mme ba newe ditlolo tša go iphorola.


text:
Gomme mosetsana e a tlogo kgahla kgoši, a bewe mohumagadi legatong la Wasithi. Lentšu leo la kgahla kgoši; mme gwa dirwa ka mokgwa woo.


text:
Bjale gona moo motseng wa mošate wa Susani go be go na le monna wa Mojuda; leina la gagwe e be e le Morodekai morwa Jairi, morwa wa Simei, morwa wa Kisi wa leloko la Benyamini.


text:
O be a thopilwe Jerusalema gotee le mathopša a mohla go thopiwa Jekonya kgoši ya Juda, e a thopilwego ke Nebukadinetsara kgoši ya Babele.


text:
Mo lapeng la gagwe go be go dutše Hadasa, ke yena Esitere, morwedi wa malomagwe; gobane Esitere, o be a se na tatagwe le mmagwe; gomme mosetsana e e be e le e mobotse sefahlogo le sebopego; mohla go hwago tatagwe le mmagwe, Morodekai a mo tšea ya ba morwedi wa gagwe.


text:
Bjale ge ba kwile lentšu la kgoši le molao wola wa yona, basetsana ba bantši ba šetše ba kgobetšwe Susani motseng wa mošate ba lebelelwa ke Hekai, le Esitere a išwa ngwakong wa kgoši a lebelelwa ke Hekai molebeledi wa basadi.


text:
Gomme mosetsana e a mo kgahla, mme a mo dira ka botho; a akgofa a mo nea ditlolo tša go iphorola, le dijo tša gagwe; a mo hlaolela balata ba ba šupago ba basetsana ba mošate, a mo iša ngwakong o mobotse wa basadi a na le basetsana bao ba gagwe.


text:
Fela molaki eo, Esitere ga a ka a mmotša setšhaba sa gabo le moloko wa gagwe; gobane Morodekai o be a mmoditše a re a se ke a ipolela.


text:
Ka tšatši le lengwe le le lengwe Morodekai a tla, a feta ka mo seferong sa lapa la ngwako wa basadi, gore a kwe ka mo Esitere a phelago ka gona, le tše di kago mo diregela.


text:
Bjale go be go fela go etla letšatši le e mongwe wa basetsana bao a bego a tsena go kgoši Ahasiwerosi; ke ge a šetše a feditše dikgwedi tše di selelago a iphorola ka makhura a mira, mme a fetša dikgwedi tše di selelago gape, a tlola ka ditlolo tše dingwe tša go iphorola.


text:
Mosetsana ge a tsena go kgoši, o be a išwa ngwakong wa basadi, a newa tšohle tše a di ratago, a tšwa natšo ge e eya go kgoši.


text:
Ge a tsena ka mantšiboa, a tšwa ka moswana a ya ngwakong wa bobedi wa basadi wo o bego o lakiwa ke Sasakasi molakangwako wa kgoši, molebeledi wa basadi ba direthe. Gona moo o be a sa hlwe a etšwa a ya go kgoši, ge e se ge a kgahlile kgoši mme a bitšwa ka leina la gagwe.


text:
Esitere morwedi wa Abihaile maloma Morodekai, e a bego a mo tšere a ba morwedi wa gagwe, ge go fihla sa gagwe sebaka sa go tsena go kgoši, a se ke a nyaka se sengwe, ge e se tše di boletšwego ke Hekai molakangwako wa kgoši, molebeledi wa basadi; gomme Esitere a kgahla bohle ba ba mmonego.


text:
Esitere, kua ngwakong wa kgoši Ahasiwerosi, ngwakong wa bogoši, o tsene ka kgwedi ya lesome, ya Tebethe, ka ngwaga wa go šupa ga mmušo wa gagwe.


text:
Gomme kgoši ya rata Esitere mo go basadi bohle; ya mo dira ka botho le boleta, ya mo hlaola mo go dikgarebe ka moka, ya ba ya mo rweša mofapahlogo wa bohumagadi hlogong, ya mo dira mohumagadi legatong la Wasithi.


text:
Gomme kgoši ya direla bakgoma ba yona le bahlanka ba yona ka moka monyanya o mogolo, ya ba monyanya wa Esitere; ya fokoletša dinaga lekgetho, ya ntšha dineo ka mokgwa o swanetšego kgoši.


text:
Ka lebaka le lengwe ge go kgobokanywa dikgarebe la bobedi, Morodekai o be a dutše kgorong ya mošate.


text:
Ke ge Esitere a šešo a bolela moloko wa gagwe le setšhaba sa gabo, ka mo a bego a laetšwe ke Morodekai; gobane Esitere o be a sa fela a dira ka taelo ya Morodekai, go etša mola a sa dutše lapeng la gagwe.


text:
Mehleng yeo ya ge Morodekai a dutše kgorong ya kgoši, go be go na le bahlanka ba babedi ba mošate, Bikithani le Therese, baletakgoro, ba ba bego ba hloile kgoši Ahasiwerosi, ba mo lakana ba re ba mo iše diatla.


text:
Morodekai ge a sebelwa taba ye, a botša mohumagadi Esitere; mme Esitere a e fihliša go kgoši a romilwe ke Morodekai.


text:
Ya re ge ba latiša taba yeo, ba hwetša e le therešo; mme banna ba babedi bao ba fegwa kwateng. Gomme taba tšeo tša ngwalwa mo pukung ya ditaba tša kgoši.


text:
Ditaba tše ge di diregile, kgoši Ahasiwerosi a godiša Hamani morwa wa Hamedatha wa Agagi, a mo dira e mogolo, sedulo sa gagwe a se bea pele ga bakgoma bohle ba gagwe.


text:
Bahlanka bohle ba kgoši ba ba bego ba le mošate ba khunama ba lotšha Hamani; Morodekai yena a se ke a khunama a inamela fase.


text:
Bahlanka ba kgoši ba kgorong ya mošate ba bolela le Morodekai ba re: O reng o nyatša molao wa kgoši?


text:
Ba fela ba realo ka mehla, yena a sa kwe; ba ba ba botša Hamani taba ye gore ba bone ge mantšu a Morodekai a ka tia; ka gobane o be a ba boditše a re: Ke Mojuda!


text:
Gomme a nyatša go ka swara Morodekai a nnoši, ka gobane ba be ba mmoditše setšhaba sa ga boMorodekai; mme a eleletša go fediša Bajuda ka moka ba mmušong wa Ahasiwerosi ka ge e le ba ga Morodekai.


text:
Bjale ka kgwedi ya pele ya Nisani ka ngwaga wa lesome la metšo e mebedi wa pušo ya Ahasiwerosi, ba thoma go laola ka ditaola pele ga Hamani; ba fela ba dira bjalo ka mehla, ya ba gwa fela dikgwedi gwa tla ya lesome la metšo e mebedi ya Adara.


text:
Ke mo Hamani a boletšego le kgoši Ahasiwerosi a re: Go na le setšhaba se se dutšego se gašane gara ditšhaba tša mmušo wa gago ka moka; molao wa sona ga o swane le molao wa ditšhaba tše dingwe; le gona ga se dire ka molao wa kgoši. Ga go a swanela kgoši ge batho bao ba ka fo leswa.


text:
Ge kgoši e ka dumela, a go ngwalwe lengwalo la gore ba fedišwe. Gomme nna ke tlo ntšhetša bahlanka ba kgoši disilifera tše e ka bago diponto tše diketekete tše tharo le makgolo a šupago a nago le masome a mahlano a dikete, tša tšhelwa mo polokelong ya mahumo a kgoši.


text:
Ke mo kgoši e rotšego palamonwana seatleng sa yona, ya e nea Hamani morwa wa Hamedatha wa Agagi, lenaba leo la Bajuda.


text:
Kgoši ya bolela le Hamani ya re: Tšhelete yeo e tlo ba ya gago; le setšhaba seo ke se gafetše wena, gore o se dire ka mo o ratago.


text:
Ke moka bangwadi ba kgoši ba bitšwa ka tšatši la lesome la metšo e meraro la kgwedi ya pele; gwa ngwalwa tšohle tse Hamani a di bolelago; tša ngwalelwa bakgoma ba kgoši le babuši ba dinaga ka moka, ka mmolelo wa setšhaba se sengwe le se sengwe; gwa ngwalwa ka leina la kgoši Ahasiwerosi; gwa gatišwa ka seka sa palamonwana ya kgoši.


text:
Mangwalo ao a išwa dinageng ka moka tša kgoši ka bakganyeši, gwa thwe; Bajuda ka moka, ba bafsa le ba bagolo, le bana le basadi, ba fedišwe, ba bolawe, ba senywe ka tšatši letee la lesome la metšo e meraro la kgwedi ya Adara, mme thoto ya bona e tšewe ka moka.


text:
Gomme lengwalo le be le re: Go bewe molao dinageng ka moka, o goelelwe ditšhabeng ka moka, gore ba itokišetše tšatši leo.


text:
Bakganyeši bao ba wela tsela ba kitima ka ge ba romilwe ke kgoši. Gomme molao woo wa goelelwa le mo Susani motseng wa mošate. Ge e le kgoši le Hamani ba be ba duletše go nwa, mola motse wa Susani ka moka o gakanegile.


text:
Morodekai ge a kwile se se dirwago, a gagola diaparo tša gagwe, a apara mankgeretla, a itšhela ka molora, a tšwela gare ga motse, a hlaboša lentšu a lla sello se segolo.


text:
A ba a fihla kgorong ya mošate, a se tsene, ka gobane kgorong ya mošate go be go sa tsene e a aperego mankgeretla.


text:
Le mo dinageng tše dingwe, metseng ka moka mo go fihlilego taelo ya kgoši, gwa tsoga sello se segolo go Bajuda; ba ikona dijo, ba lla ba itlhoboga; ba bantši ba ikalela mankgeretla, ba itšhela molora.


text:
Gomme basetsana ba Esitere, le balaki ba ngwako wa gagwe, ba mo sebela ditaba tše; mme mohumagadi a tlalelwa gagolo; a napa a romela Morodekai diaparo, gore a apole mankgeretla a gagwe, a apare tšona. Morodekai a di gana.


text:
Esitere a bitša Hathaka, e mongwe wa balaki ba mošate, yo kgoši a bego a mmeile a re a hlankele Esitere, a mo roma a re a botšitše Morodekai ka baka la tše a di dirago, le gore o di direlang.


text:
Morodekai a mo laodišetša tšohle tše di mo wetšego, le palo ya ditšhelete tše Hamani a itšego o tlo di tšhela polokelong ya kgoši, ge Bajuda ba ka bolawa.


text:
A mo neela lengwalo la molao woo o beilwego motseng wa Susani, wa gore Bajuda ba bolawe, a re: a le bontšhwe Esitere, gore a tsene go kgoši a mo kgopele, a rapelele setšhaba sa gabo.


text:
Bahlanka ka moka ba kgoši, le batho ba dinaga tša kgoši, ba tseba gobane mang le mang, e ka ba monna le ge e le mosadi, ge a ka tsena go kgoši lapeng la ka gare a sa bitšwa, o ahlolwa ka molao o tee wa gore a bolawe; ge e se ge kgoši a ka mo šupa ka lehlotlo la gauta la bogoši, gona o tlo phela. Gomme nna ke feditše matšatši a masome a mararo ke sa bitšwa go tsena go kgoši.


text:
Morodekai a re, ba botše Esitere ba re: O se ke wa re ge o le ngwakong wa kgoši, o tlo hlaolwa wa phela ge Bajuda ka moka ba bolawa.


text:
Gobane le ge o ka ikhomolela lehono, Bajuda ba tlo namolelwa ke se se tšwago go šele. Ke mo go tlogo bolawa wena le ba leloko la gago. Gomme, go tseba mang? -- mohlomongwe o filwe bohumagadi ka baka la tšona tše tša lehono.


text:
Sepela o yo botha Bajuda ka moka ba Susani; le ikone dijo ka baka la ka, le ile dilewa le dinwewa matšatši a mararo bošego le mosegare. Le nna le basetsana ba ka re tlo dira ka mokgwa woo ra ikona dijo; ya ba gona ke tlogo tsena go kgoši, le ge e se ka molao; gomme ge nka bolawa, ke tla fo ikhwela.


text:
Ka tšatši la boraro Esitere a apara tša bohumagadi, a ya a ema ka lapeng la ka gare la ngwako wa kgoši. Kgoši e be e dutše sedulong sa bogoši ka ngwakong la bogoši, a lebane le mojako wa ngwako.


text:
Ya re ge kgoši e bona mohumagadi Esitere a eme lapeng, kgoši ya mo lebelela ka botho, ya mo šupa ka lehlotlo la gauta wa bogoši, le e bego e le swere. Ke moka Esitere a batamela a kgwatha nthla ya lehlotlo.


text:
Kgoši ya mo rera ya re: Esitere mohumagadi, wene o nyakang? O kgopelang? Le ge e ka ba mphapha wa mmušo, o ka newa.


text:
Esitere a re: Ge kgoši e ka dumela, gona kgoši a e ke e tle le Hamani lehono selalelong se ke tlo se lokišetša kgoši.


text:
Kgoši ya re: Napeng le bitše Hamani, gore re dire se Esitere a se bolelago. Gomme kgoši le Hamani ba tla selalelong se Esitere a se lokišitšego.


text:
Ya re ge kgoši e šetše e nwile beine, ya botšiša Esitere ya re: Se o se kgopelago ke eng? O tlo fiwa se o se lopago; le ge e ka ba mphapha wa mmušo, o ka newa.


text:
Ge mahlo a kgoši a ntebeletše ka botho, gomme ge kgoši e ka dumela go nnea le go dira se ke se kgopelago, gona ke re: A kgoši e ke e tle le Hamani selalelong se ke tlogo ba direla sona; gomme ka moswana ke mo ke tlogo kgona go bolela se kgoši e mpotšišago sona.


text:
Hamani mohla woo ge e etšwa, o be a thabile a natefetšwe. Bjalo ge a tla ka mo kgorong ya kgoši, a bona Morodekai a sa mo hlomphe selo, a mo gerula; Hamani a tlalwa ke pelo ka baka la Morodekai.


text:
Bona bao a ba anegela tša letago la lehumo la gagwe, le tša barwa ba gagwe ba bantši, le tšohle tše kgoši e mo godišitšego ka tšona, ya mmea gore a buše bakgoma le bahlanka ba kgoši.


text:
A re: Le mohumagadi Esitere, selalelong se a se diretšego kgoši, ga a ka a laletša e mongwe, ge e se nna le kgoši.


text:
Fela tšeo ka moka ga di nkuše pelo, ge kgorong ya mošate ka mehla ke sa fela ke bona go dutše Morodekai Lejuda leo.


text:
Seresa mosadi wa gagwe le bagwere ba gagwe ka moka ba mo rera ba re: A go tsengwe kota e telele ya meelo e masome a mahlano, gomme kgoši e botšwe ka moswana gore ba fege Morodekai go yona, o tsebo ya selalelong le kgoši o thabile. Lentšu le la kgahla Hamani; a napa a laela a re kota yeo e tsengwe.


text:
Bošego bja mohla woo kgoši ya lala ya felelwa ke boroko, ya laela gore go tlišwe puku ya ditaba tša kgale; gomme puku yeo ya balwa pele ga kgoši.


text:
Gwa hwetšwa go ngwadilwe tša ge Morodekai a nago a sebela ba mošate tša ge Bikithani le Therese bahlanka bala ba babedi ba mošate baletakgoro, ba bego ba lakane go iša kgoši Ahasiwerosi diatla.


text:
Kgoši ya botšiša ya re: Morodekai ge a dirile tšeo o lebogilwe kang, a godišwa kang? Masogana a bego a hlankela kgoši a re: Aowaa, ga a newa selo.


text:
Kgoši ya re: Fao lapeng go mang? Gobane lapeng la ngwako wa kgoši go be go eme Hamani, a tlile go botša kgoši gore Morodekai a fegwe kwateng ye a bego a e tsemile.


text:
Hamani a sa tsena, kgoši ya mo rera ya re: Monna yo kgoši a ratago go mo godiša a ka dirwa bjang? Hamani ka pelong ya gagwe a re: Yo kgoši e ratago go mo godiša e ka ba mang ge e se nna!


text:
e ka kgona go tlišwe seaparo sa bogoši se se aparwago ke kgoši, le pitsi e namelwago ke kgoši, a rwešwe mofapahlogo hlogong ya gagwe.


text:
Gomme seaparo seo le pitsi di neelwe seatleng sa e mongwe wa bakgoma ba kgoši, e mogolo wa bona. Mme monna yo kgoši e ratago go mo godiša, a apešwe seaparo seo, a sepedišwe mapatlelong a motse a nametše pitsi yeo; gomme pele ga gagwe go hlabiwe mokgoši, ba re: Tšona tše ke tše di dirwago monna yo kgoši a ratago go mo godiša!


text:
Ke ge kgoši e botša Hamani ya re: Napa o tšee seaparo seo le pitsi yeo, gomme tše o di boletšego o di dire Morodekai Mojuda e a dutšego kgorong ya kgoši. O se ke wa lebala le setee sa tše o di boletšego.


text:
Ke moka Hamani a tšea seaparo le pitsi, a apeša Morodekai a mo nametša pitsi, a mo sepediša mapatlelong a motse, a hlaba mokgoši a mo etile pele a re: Tšona tše ke tše di dirwago monna yo kgoši e ratago go mo godiša!


text:
Morodekai a kgono boela kgorong ya kgoši; Hamani yena a akgofa a tloga a ya ngwakong wa gagwe a senyegile pelo, a khurumetše hlogo.


text:
A tla a laodišetša Seresa mosadi wa gagwe le bagwera ba gagwe tšohle di mo diregetšego. Bahlalefi bao le Seresa mosadi wa gagwe ba mmotša ba re: Ge Morodekai yeo o thomilego lehono go mo lotšha, e le wa mohuta wa Bajuda, o ka se ke wa ba wa mo kgona, o tlo ba wa mo lotšha sa ruri.


text:
Ya re ba sa bolela le yena gwa tla bahlanka ba mošate, ba hlaganela ba iša Hamani selalelong se Esitere a se lokišitšego.


text:
Ka la ka moswana ge ba enwa beine, kgoši ya botšiša Esitere ya re: Mohumagadi Esitere! Kgopelo ya gago, -- o kgopelang? Le ge e ka ba mphapha wa mmušo, o ka newa.


text:
Mohumagadi Esitere a fetola a re: Kgoši ge mahlo a gago a ntebeletše ka botho, gomme ge kgoši e ka dumela, a nke ke kgopele ke fiwe bophelo bja ka, ke lope gore ke fiwe bophelo bja setšhaba sa ka.


text:
Ka gobane re rekišitšwe, nna le setšhaba sa gešo, gore re fedišwe, re bolawe, re senywe. Ge re ka be re rekišitšwe, mme banna le basadi ra ba matlapša, gona nka be ke ikhomolela; gobane yeo e ka be e se taba ye kgoši a kago lapišwa ka yona.


text:
Kgoši Ahasiwerosi a botšiša mohumagadi Esitere a re: Ke mang e a kago beta pelo a dira tše bjalo? Gomme o kae?


text:
Esitere a re: Mohlohlabatho, lenaba, ke Hamani, motho e mobe yo! Ke mo Hamani a tšhogilego wa go gakanega, a lebane le kgoši le mohumagadi.


text:
Kgoši ya tsoga selalelong e galefile, ya tšwela dihlareng tša gona moo ngwakong wa bogoši. Hamani a šala a eme, a rapela mohumagadi gore a se bolawe, ka gobane a bone ge go kgoši di šetše di mo senyegetše.


text:
Ke ge kgoši e boa e etšwa dihlareng; e sa tsena mo ngwakong mo go bego go nwewa, ke ge Hamani a khunama pele ga sedulo se Esitere a bego a dutše mo go sona. Kgoši ya re: Bjale o bile o nyako kata mohumagadi fa ngwakong wa ka? Lentšu le le sa tšo tšwa molomong wa kgoši, ke ge Hamani ba šetše ba mo khurumela sefahlogo.


text:
Haribona e mongwe wa balaki ba mošate a ema pele ga kgoši a re: Kwata šele ye Hamani a e tsemilego a re e tlo fegwa Morodekai monna yola e a kilego a thakga ge a sebela kgoši taba yela. Kwata yeo e tsemilwe lapeng la Hamani. Botelele bja yone ka meelo e masome a mahlano. Kgoši ya re: Mo fegeng mo go yona!


text:
Ba fega Hamani kwateng ye a e tsemilego a re e tlo fegwa Morodekai. Ya ba mo go phohlelago bogale bja kgoši.


text:
Ka lona tšatši leo kgoši Ahasiwerosi a neela mohumagadi Esitere ngwako wa Hamani lenaba lela la Bajuda. Morodekai a tla a tsena go kgoši, gobane Esitere o be a boditše kgoši a re: Morodekai ke wa gaborena.


text:
Kgoši ya tšea palamonwana yela ye e e amogilego Hamani, ya e nea Morodekai. Esitere a bea Morodekai a ba molaki wa ngwako wa Hamani.


text:
Gomme Esitere a buša a yo bolela le kgoši, a lotšha, a kgopela gore go gomišwe bošula bjo Hamani wa Agagi a bo hloletšego Bajuda.


text:
a re: Ge kgoši e ka dumela, gomme ge ke hweditše mahlo a kgoši a ntebeletše ka botho, gomme ge kgoši e ka hwetša e le taba ye e lokilego e kgahlago kgoši, gona a nke go ngwalwe mangwalo a go gomiša mangwalo ala a a ngwadilwego ke Hamani morwa wa Hamedatha wa Agagi a a rego: Bajuda ba mo dinageng tšohle tša kgoši ba fedišwe.


text:
Gobane nka kgona bjang go fo dula ke lebeletše bošula bjo bo tlo go wela setšhaba sa gešo! Nka kgona bjang go fo dula ke lebeletše ge go senywa moloko wešo!


text:
Kgoši Ahasiwerosi a fetola a botša mohumagadi Esitere le Morodekai Mojuda a re: Bonang! Esitere ke mo neetše ngwako wa Hamani; gomme Hamani o fegilwe kwateng ka ge a ratile go hlokofatša Bajuda.


text:
Lena bjale ngwalang se le bonago gore se swanetše go dirwa Bajuda. Le ngwale ka leina la kgoši, mme le tiiše lengwalo ka seka sa palamonwana ya kgoši. Le tsebe gore, lengwalo lela le le ngwadilwego ka leina la kgoši le lona le tiišitšwe ka palamonwana ya kgoši, ga le sa kgona go hlanošwa.


text:
Gwa napa gwa bitšwa bangwadi ba kgoši ka lona tšatši leo la masome a mabedi a metšo e meraro la kgwedi ya boraro e lego ya Siwani, gwa ngwalwa tše Morodekai a di bolelago, tša ngwalelwa Bajuda, le babuši, le balakadinaga, le bakgoma ba dinaga tše di gomago ka la India le la Kushe, dinaga tše lekgolo le masome a mabedi a metšo e šupago; naga ya ngwalelwa ka mongwalo wa yona le ka mmolelo wa yona; le Bajuda ba ngwalelwa ka mongwalo wa bona le ka mmolelo wa bona.


text:
Gwa ngwalwa ka leina la kgoši Ahasiwerosi, gwa tiišwa ka seka sa palamonwana ya kgoši, gomme mangwalo a tloga le banamedi ba dipitsi, le ka ba ba nametšego dikamela tše lebelo, le dimeila tše di ruetšwego go kganyela.


text:
Lengwalo la re: Kgoši e dumeletše Bajuda metseng ka moka go rapa le go itwela le go fediša sera sa dilete tše di kago ba tlaiša; ba ka di bolaya ba di fediša, le bana le basadi, mme ba ka rebola dithoto tša bona.


text:
Ba ka dira seo ka letšatši letee dinageng ka moka tša kgoši Ahasiwerosi, ka la lesome la metšo e meraro la kgwedi ya lesome la metšo e mebedi ya Adara.


text:
Ditaba tša lengwalo leo e be e le tša gore dinageng ka moka go bewe molao wa gore Bajuda ka tšatši leo ba be ba itokišitše go kwiša manaba a bona bohloko.


text:
Bakganyeši bao ba wela tsela ba nametše dipitsi le dimeila ba kganyela ka taelo ya kgoši. Mo motseng wa mošate wa Susani molao woo wa goelelwa.


text:
Morodekai a tšwa go kgoši a apere diaparo tša bogoši tša motwatwa o motala wa bohubetšwana, a rwešitšwe mphapahlogo o mogolo wa gauta; a apere kobo ya leokodi le le phadimago le ya purapura; mme motse wa Susani wa hlalala wa thaba.


text:
Le mo dinageng ka moka le metseng ka moka go fihlago molao woo wa kgoši, Bajuda ba tlelwa ke lethabo le tlhalalo, ya ba monyanya le go nyankelwa. Ba bantši ba ditšhaba tša naga yeo ba ba ba itira Bajuda, gobane ba be ba wetšwe ke tšhogo ya go tšhoga Bajuda.


text:
Ka kgwedi ya lesome la metšo e mebedi ya Adara, ka la lesome la metšo e meraro la yona, le le bego le beilwe ke molao wola wa kgoši gore e be la gore manaba a Bajuda a ba bolaye, -- ditaba tša fetoga, gwa thwe: Bajuda ba bolaye manaba a bona.


text:
Bajuda ba rapana metseng ya bona dinageng ka moka tša kgoši Ahasiwerosi, gore ba iše matsogo go ba ba kago ba dira bošula, gwa se ke gwa ema motho pele ga bona, gobane ditšhaba ka moka di be di wetšwe ke tšhogo ya go ba tšhoga.


text:
Le bakgoma ka moka ba dinaga, le ditona, le babuši le bahlanka ba kgoši ba ema le Bajuda, gobane ba be ba swerwe ke tšhogo ka baka la Morodekai.


text:
Gobane kua mošate, e mogolo e be e le Morodekai, gomme tumo ya gagwe ya kwala dinageng ka moka, gobane monna eo Morodekai o be a fela a gola a eya.


text:
Gomme Bajuda ba otla manaba a bona ka kotlo ya lerumo le ka go a bolaya le ka go a fediša, ba dira bahloi ba bona ka mo ba bego ba rata.


text:
Ke bona barwa ba lesome ba Hamani morwa wa Hamedatha lenaba lela la Bajuda; ba ba bolaile, fela ba lesa go rebola dithoto tša gagwe.


text:
Kgoši ya botša mohumagadi Esitere ya re: Mono Susani motseng wa mošate Bajuda ba bolaile banna ba makgolo a mahlano, ba fedišitše barwa ba lesome ba Hamani. Se ba se dirilego dinageng tše dingwe ga di tsebje. Fela, o sa kgopelang se o kago se fiwa? O sa lopang se o kago se direlwa?


text:
Ke mo Esitere a itšego: Ge kgoši e ka dumela, gona le ka moswana Bajuda a ba dumelelwe go dira se ba se dirilego lehono mo motseng wa Susani, mme barwa ba lesome ba Hamani ba fegwe kwateng.


text:
Kgoši ya laela gore go dirwe ka mokgwa woo; molao woo wa goelelwa motseng wa Susani, barwa ba lesome ba Hamani ba fegwa kwateng.


text:
Gomme ka la lesome la metšo e mene Bajuda ba motseng wa Susani ba bolaya banna ba makgolo a mararo mo Susani; fela, ba se ke ba rebola dithoto tša bona.


text:
Ge e le Bajuda ba mo dinageng tše dingwe ba be ba rapane, ba itwela, ba ikhutšiša manaba; ba bolaya bahloi ba bona ba dikete tše masome a šupago a metšo e mehlano, ba lesa go rebola dithoto tša bona.


text:
Ke tšona tše di dirilwego ka la lesome la metšo e meraro la kgwedi ya Adara; ka la lesome la metšo e mene ba khutša, ba le dira la monyanya, la go thaba.


text:
Ge e le Bajuda ba Susani bona ba be ba rapane ka la lesome la metšo e meraro le ka la lesome la metšo e mene, ba khutša ka la lesome la metšo e mehlano; ba dira lona la monyanya le la go thaba.


text:
Ke ka baka leo Bajuda ba ba agilego ntle, le ba metsaneng ba dirago monyanya ka la lesome la metšo e mene, ya ba la lethabo, ba fana dineo ka lona.


text:
Morodekai a ngwala ditaba tše, a romela Bajuda ka moka ba dinageng tša kgoši Ahasiwerosi mangwalo, ba kgauswi le ba kgole;


text:
a re: E be mokgwa ka ngwaga o mongwe le o mongwe, ba kgethe letšatši la lesome la metšo e mene la kgwedi ya Adara, le la lesome la metšo e mehlano;


text:
ka gore ke ona matšatši ao Bajuda ba khutšitšego manaba ka ona, ke yona kgwedi ye manyami a bona a ba fetogetšego lethabo, sello sa ba fetogela monyanya; a re ba a kgethe e be matšatši a menyanya, a go fana dineo, le a go hlallela badiidi.


text:
Gobane Hamani morwa wa Hamedatha wa Agagi lenaba lela la Bajuda, o be a rerile go fediša Bajuda; o be a laotše ka ditaola tša Puri, tša re a ba senye.


text:
Mme ge di fihla go kgoši, kgoši ya laela ka mangwalo gore morero o mobe wo Hamani a bego a o reretše Bajuda, o boele hlogong ya gagwe; ba mo fega kwateng le barwa ba gagwe.


text:
Ke ka baka leo ba rego: Ke matšatši a Purimi, ka baka la ditaola tšela tša Puri. Ke ka baka la tšona, le ka baka la mangwalo ala, le ka baka la tše ba di bonego le tše di ba diregetšego,


text:
ge Bajuda ba tiišitšego ba re e be mokgwa wa bona le wa bana ba bona, le wa bohle ba ba ikopanyago le bona, gore taba ye e se ke ya hlanošwa, le gore ba kgethe matšatši a mabedi ao ka ngwaga o mongwe le o nongwe ka lebaka le le boletšwego ke lengwalo lela,


text:
gore matšatši ao a se ke a lebalwa, a kgethwe ke bana ba bona ka moka dileteng ka moka le metseng yohle, le gore matšatši a a Purimi Bajuda ba se ke ba a hlanoša mme a se ke a lebalwa ke ditlogolo tša bona.


text:
Mohumagadi Esitere morwedi wa Abihaile, le Morodekai, Mojuda, ba ngwadile ba tiiša, ba ba ba boeletša gore matšatši a Purimi e be molao.


text:
Mangwalo ao ba a romela Bajuda ka moka ba mo dinageng tše lekgolo le masome a mabedi a metšo e šupago tša mmušo wa Ahasiwerosi, ba bolela tša leago le go botegelana.


text:
Ba tiiša matšatši ao a Purimi lebakeng la ona ka mo go boletšego Morodekai Mojuda le mohumagadi Esitere; mme Bajuda ba dumela ba ipeela melao ya go ikona le ya go lla, ya ba melao ya bona le ya ditlogolo tša bona.


text:
Mediro ye a e dirilego maatleng a gagwe, le taodišo ya bogolo bja Morodekai yo kgoši a mo godišitšego, naa ga di a ngwalwa mo pukung ya ditaba tša kgale tša dikgoši tša Meda le Peresia?


text:
Gobane Morodekai Mojuda eo e be e le yena e mogolo a bego a hlatlama kgoši Ahasiwerosi. Mo go Bajuda ke e mogolo, mme mo go diletelete tša bona o ratega ka gobane o be a nyaka se se holago setšhaba sa gabo, a fela a bolela tše di agišago mohuta wa gabo ka moka.


text:
Go kile gwa ba le motho e mongwe nageng ya Utsi, yo leina la gagwe e bego e le Jobo. E be e le monna e a se nago bosodi, wa go loka le go boifa Modimo, moilabobe.


text:
O be a ruile dinku tše dikete tše di šupago, le dikamela tše dikete tše tharo, le dipholo tša dijoko tše makgolo a mahlano, a na le bahlanka ba bantšintši. Monna eo e be e le yo mogolo go bohle ba ba bego ba agile thoko yeo ya bohlabela.


text:
Barwa ba gagwe ba be ba fela ba direlana menyanya mo malapeng a bona ka matšatši a ba ipeetšego ona; ba laletše le dikgaetšedi tša bona tše tharo, gore ba tle ba je ba nwe le bona.


text:
Gomme ya re ge matšatši a menyanya a fetile, Jobo a fela a iša lentšu go bona a re ba ikgethe; yena a tsoga e sa le bošego, a dira dihlabelo ka go ya ka palo ya bona bohle, gobane o be a re: Mohlomong bana ba ka ba sentše ba fapana le Modimo dipelong tša bona. -- Ke tšona tše Jobo a bego a fela a di dira.


text:
Ya re ka tšatši le lengwe, ge barwa ba Modimo ba tlile ba ema pele ga Morena, Sathane le yena a tla a le gare ga bona.


text:
Morena a mmotšiša a re: Jobo mohlanka wa ka a o mo šeditše? Ka gobane lefaseng ka moka ga go motho e a swanago le yena ka bothakga le go loka, le ka go boifa Modimo, le ka go ila bobe.


text:
A ga se wene o mo ageleditšego ka legora, yena le ba lapa la gagwe, le tšohle tše e lego tša gagwe thoko tše go fela? Mediro ya diatla tša gagwe o e šegofaditše, diruo tša gagwe tša tlala lefase.


text:
Bjale, o ko leke go iša letsogo o kgwathe tšohle tše e lego tša gagwe, o bone ge a tlo go hlala pepeneneng.


text:
Morena a re: Go lokile; tšohle tše a nago natšo di diatleng tša gago; ge e le yena mong o se ke wa mo iša seatla. -- Gomme Sathane a tloga moo pele ga Morena.


text:
Ya re ka tšatši le lengwe, ge barwa ba Jobo le barwedi ba gagwe ba le dijong ba enwa beine, ba le lapeng la mogolo wa bona,


text:
gwa napa gwa tla ba Seba, ba di thopa, ba bolaya masogana ka marumo. Gomme nna ke phonyokgile ke nnoši gore ke go tsebiše taba yeo.


text:
Yena eo a sa bolela, ke ge go fihla e mongwe, a re: Mollo wa Modimo o wile o etšwa magodimong, wa tšhuma dinku, wa fiša masogana; gomme nna ke phonyokgile ke nnoši gore ke go tsebiše taba yeo.


text:
Yena eo a sa bolela, ke ge go fihla e mongwe, a re: Bakaladea ba tlile e le diphohla tše tharo, ba tšhologela dikamela ba di thopa, ba bolaya masogana ka marumo; gomme nna ke phonyokgile ke nnoši gore ke go tsebiše taba yeo.


text:
Yena eo a sa bolela, ke ge go fihla e mongwe, a re: Barwa ba gago le barwedi ba gago ba be ba le dijong, ba enwa beine lapeng la mogolo wa bona;


text:
ra tšhoga go tsogile ledimo le legolo ka thoko ya lešoka; la šišinya dikhutlo tše nne tša ngwako, wa wela bana bao, ba hwela moo; gomme nna ke phonyokgile ke nnoši gore ke go tsebiše taba yeo.


text:
a re: Mmeleng wa mme ke tšwile ke le fela; ke tlo boela kua ke le fela. Morena o be a neile; Morena o tšere. Leina la Morena a le retwe.


text:
Ya re ka tšatši le lengwe ge barwa ba Modimo ba tlile ba ema pele ga Morena, Sathane le yena a tla a le gare ga bona, a ema pele ga Morena.


text:
Morena a mo rera a re: O tšo boa kae? Sathane a fetola a re: Ke tšo putlaputla lefase ke itshepelela.


text:
Morena a re: Jobo mohlanka wa ka o mo šeditše? Ka gobane lefaseng ka moka ga go motho e a swanago le yena ka bothakga le go loka, le ka go boifa Modimo, le ka go ila bobe. O sa fela a tieletše bothakga bja gagwe, le ge ke mo hlokofaditše a se ne molato ke tutuweditšwe ke wena.


text:
Sathane a fetola a re: Letlalo le kgonwa ka letlalo. Motho tše a nago natšo a ka di ntšha tšohle ge a hlekelela bophelo bja gagwe.


text:
Sathane a napa a tloga moo pele ga sefahlogo sa Morena, a hlokofatša Jobo ka dišo tše di hlohlonago go tloga lenaong go fihla phogong.


text:
Mosadi wa gagwe a bolela le yena a re: A o sa fela o tieletše bothakga bja gago? Laela Modimo o ikhwele!


text:
Jobo a fetola a re: Wena o bolela bjalo ka lešilo ge le bolela le mašilo. A re ka re go amogela mola Modimo a re fa tše botse, ra tla ra gana go amogela, ge a re fa tše mpe? -- Gomme Jobo ge dilo tšeo di mo wetše tšohle, ga a ka a senya ka molomo wa gagwe.


text:
Bagwera ba Jobo ba bararo, ge ba ekwa tše bošula tšeo ka moka tše di mo wetšego, ba tla bohle ba etšwa magaeng a bona; gwa tla Elifase wa Themana, le Bilidada wa Sua, le Tsofara wa Naama; ba lakana ba re ba yo hloboga Jobo, ba mo homotše.


text:
Ge ba lebelela ba se kgojana, ba se ke ba hlwa ba mo tseba, ba hlaboša mantšu ba lla; bohle ba gagola diaparo tša bona, ba tšea lerole ba le akgela godimo, la ba wela dihlogong.


text:
Ba tla ba dula fase le yena, ba fetša matšatši a šupago le mašego a ona ba sa bolele selo le yena, ka ge ba bona bohloko bja gagwe bo godile ka kudu.


text:
Ke roga tšatši lela la go tswalwa ga ka, le bošego bjola bja ge go thwe: Re filwe ngwana wa mošimanyana!


text:
Tšatši lela, a e be la leswiswi; Modimo a a se ke a le šetša godimong; le se hlwe le phadimelwa ke seedi.


text:
A le bušwe ke leswiswi le thiti ya lehu; a le apešwe ke maru a maso, le boifiše ka phifalo ya mosegare.


text:
Bošego bjola a bo thopše ke leswiswi, bo se ke bja batagana le matšatši a mengwaga, bo se ke bja tsena ge go balwa a dikgwedi.


text:
Dinaledi tša moso wa bošego bjola a di time, bo letele seetša mme se hlokwe, bo se ke bja bona dintšhi tša mahuba.


text:
Mabele a bona a llwe ke ba tlala; ba a ntšha gare ga magora; matlotlo a bona a meditšwe ke ba nyorilwego.


text:
Gobane ke hlabilwe ke mesebe ya Yomaatlaohle; botholo bja yona bo ntsene pelong; ke dikwa ke tše šiišago tša Modimo.


text:
Ke mo nka bego ke wa pelo, nka be ke hlalala bohlokong bo šoro; gobane ga ke gane go laiwa ke yena e Mokgethwa.


text:
Maatla a ka ke a makaakang ge ke thwe: Kgotlelela! -- Boyo bja ka mme ke boyo mang, ge ke thwe: Bea pelo!


text:
Mme nna, molomo wa ka nka se o thibele; ge moya wa ka o tlaletšwe, ke tla bua; ke tla bola tše di nkgalakago mo pelong.


text:
O reng o sa ntebalele diphapogo? Le molato wa ka o reng o sa o fediše? Gobane bjale ke yo ithobalela leroleng mme o tlo nnyaka wa ntlhoka.


text:
O tlo kgaotša neng go re anegela dilo tšeo? Mantšu a molomo wago a tlo lesa neng go etša ledimo go duma?


text:
Mmopi wa Dithutlwa le Thutlwana, le wa Magakgale, le wa Selemela, le wa diboka tša dinaledi tša borwa,


text:
Ke ka baka leo ke bolelago lentšu le le tee fela, ke re: Moloki le yo mobe, bohle ba senywa ke yena.


text:
Lefase le gafelwa diatleng tša ba babe, ke yena a širago mahlo a babuši. Ge e se yena, gona e ka ba mang?


text:
e ba gona ke tšhogago mahloko a ka ohle, ka go tseba gore o ka se ke wa ntesa ka tšwa ke se ne molato.


text:
Pelo ya ka e tennwe ke bophelo bja ka; ke tlo ikgafela sello sa ka; ke tlo bola se se mpabišago pelo.


text:
A o ka natefelwa ke go tsoša maatla, wa lahla yo o mmopilego ka diatla? A o ka kgahlwa ke morero wa ba babe?


text:
Ka šaetša, ke tlo ba yo madimabe; ka loka, le gona ke se tsoše hlogo ka go lewa ke dihlong le go bona tšhego.


text:
O tlo fela o ntebanya le dihlatse tšago, wa koketletša tša go nkgalefela, wa nkepela dira tša mahloko.


text:
Bjale ke ka baka lang ge o ntšweleditše ka belegwa? A mola nkabe ke felele ke sešo ka bonwa ke leihlo!


text:
A mantšu a makaakaa a ka leswa a se ne phetolo? A monna wa moratharathi a ka fo thwe: Ee, o rerešitše?


text:
A ka be a go utollele diba bja bohlale bjagwe bo fetago tsebo ka bogolo le ka bontši; gona o ka be o lemoga ge Modimo a se bele melato ya gago yohle.


text:
Mahlo a ba babe ona a tlo nyama, setšhabelo se ba senyegetše; se se ba šaletšego e le go fela moya fela.


text:
Nna ke fetogile wa go kwerwa ke ngwanešo, nna ke bego ke rapela mme ka kwewa ke Modimo; go kwerwa nna moloki le sethakga.


text:
Metse ya mahodu e na le malao; boiketlo bo go bao ba lwago le Modimo, bao Modimo a išago dilo mo atleng tša bona.


text:
Nao tša ka o di tlemelela mo phateng; o latiša tsela tša ka tšohle; nao tša ka o di beetše mellwane,


text:
Hleng matšatši agwe a beilwe; palo ya dikgwedi tšagwe e go wene; o mmeetše mellwane, mme a ka se ke a sela.


text:
Motho o bjalo; o ithobalela a se tsoge; leratadima le tlo ba la šutha, ba sešo ba phafoga, ba sešo ba tsoga borokong.


text:
A mola o ka be o nkuta kua bodulabahu, bogale bja gago bja phohla o sa mphihlile, o mpeetše baka sa go tlo nkgopola!


text:
A motho e ka be e re ge a hwile, a buše a phele. Ke mo nkabego ke sa holofela mehla yohle ke le katanong, gwa ba gwa tla go fetoga ga ka.


text:
Afa motho yo bohlale a ka fetola ka tsebo e etšago phefo fela, e ke o kokomoša mpa ka phefo ya bohlabatšatši?


text:
A ka se ke a tlogwa ke leswiswi; mahlogedi a gagwe a tlo swa ka kgabo; a tlo rwalwa ke mohemo wa Modimo.


text:
Ge lena le ka be le dutše fa bakeng sa ka, le nna nka be ke bolela boka lena, nka be ke le dika ka merero, ka ba ka le kwera.


text:
Ge o ntirile wa mašošo, ke bjona bohlatse. Ge bohloko bo ntsogela, ke gona ge bo mpega bo lebane le nna.


text:
Ke be ke dutše ke thabile, mme a nthobaganya; a ntshwara ka molala mme a mpšhatlaganya; o ntirile wa maelo a gagwe.


text:
Dibetša tša gagwe di mpharafara gohle; o nthutše pshio, ga a ntlhomogele; sabohloko sa ka o se tšholletše fase.


text:
Wene o ikgagolago o befetšwe, a o re lefase le šale le na le wene o nnoši? A o re lentswe le šie madulo a lona?


text:
Ke yena yo ke tlogo mmona, e le nna, e le mahlo a ka, e se a o šele, a a tlo go mmona. -- Pelo ya ka e goletšwe mo teng ga ka.


text:
Tša gore go hlalala ga ba babe ga go iše kgole, le gore lethabo la bahlanogi ke la lebakanyana fela.


text:
bogobe bja gagwe bo le mo maleng bo tlo fetoga. Bo tlo mo fetogela hloko bja marabe bo le teng ga gagwe.


text:
Tše a di gogotšego, o tlo buša a di ntšha, a sešo a di metša; le tše a di rekilego a ka se di thabele.


text:
E tlo re a sa tlatša dimpa tšagwe, ya ba gona Modimo a romago phišo ya bogale bjagwe, tša mo wela a sa le dijong.


text:
Mabošula ohle a beetšwe matlotlo a gagwe; o lewa ke mollo o sa butšwelwego; gwa senyega se se šaletšego mo ngwakong wa gagwe.


text:
Le ge go le bjalo ke ba felago ba re: Modimo a a tloge fa go rena; ditsela tša gagwe ga di re kgahle.


text:
Anthe, tše botse tše ba di bonago, ga di mo atleng tša bona. Gomme kakanyo ya ba babe e kgole le nna.


text:
Lebone la ba babe ke gantši le tima; tshenyego e ba tlela, ge yena a ba nea kabelo ya mahloko a befetšwe.


text:
Tša mo lapeng la gagwe di ka mo thabiša bjang ge a ile, ge go šetše go fedile palo ya dikgwedi tšagwe?


text:
A yo natefelwa ke makokota a moeding. -- Gomme batho bohle ba a mo latela; le ba mo etilego pele ga ba balwe.


text:
Fela, ke leba bohlabela; gomme ga a gona. Ke leba bohlabela; gomme ga a gona. Ke leba bodikela; ka hloka le go mo kwa.


text:
Ga nka ka tlogela taelo tša molomo wagwe; polelo tša molomo wagwe ke di bolokile, ka lesa mokgwa wa ka.


text:
Sebao, ba tšwela medirong ya bona bjalo ka pokolo tša lešoka, ba tsogetše go yo sela; lešoka le ba nea bogobe bja bana ba bona.


text:
Bona bao bohle ke ba go re: Go sele, ge go le leswiswi, ka ge ba tlwaelane le tše di šiišago tša leswiswi.


text:
E mongwe šolee, o rwelwe ke lewatle; motse wa gabo mono faseng o šala o lahlilwe; ga go sa bonwa tsela ya go tšwela mašemong.


text:
Ge ba godile, ke tša lebakanyana fela; mme go hwetšwa ba se gona, ba sobetše, ba lobile boka bohle, ba ripilwe bjalo ka diako.


text:
Sedio, ke yona merumo ya tsela tša gagwe, mme tše rena re di kwago ke tša go sebasebja fela. Modumo wa maatla a gagwe, wona ke mang a kago o kwa?


text:
Kabelo ye yo mobe a tlogo e newa ke Modimo še. Ke bjona bohwa bjo bašoro ba tlogo bo fiwa ke Yomaatlaohle.


text:
Ba epa moepo, ba tloga mo go agilego batho; ba lebalwa mo go la mešito; ba ilo lekelela kua go sego batho.


text:
Ge ke tlile go lakana nabo, ke be ke dula ke le wa pele, ka dula bo ka kgoši e le gare ga dira tša yona, eke ke homotša ba ba nyamilego.


text:
Gomme bjale ke segwa ke ba e lego bašimane, bao botatabo ke bego ke sa rate ge ba dula le mpša tša badiši ba mehlape ya ka.


text:
Ke wetšwe ke tše di tšhošago; bogolo bja ka eke bo tšerwe ke ledimo; go phološwa go mphetile boka leru.


text:
Ge dinao tša ka di fapogile tselatsela, ge pelo ya ka e ka be e latetše mahlo a ka, ge atla tša ka di gomaretšwe ke ditšhila,


text:
gobane go tloga mola ke sa le e mofsa se goletše go nna ke le tataso; ke moekeledi wa ba bjalo go tloga bjaneng.


text:
ke mo le tšona tšeo e ka bego le molato moobakotlo, ka gobane nka be ke hladile Modimo wa magodimong.


text:
ka dira tšeo ka go šia batho e le ba bantši, ke boifa nyatšo ya meloko, ka ikhomolela ke se tšwe ngwakong.


text:
A mola nka be ke na le a nkwago, bohlatse bja ka šobo; Yomaatlaohle a a mphetole. A nka be go na le lengwalo la e a mpegago!


text:
gona a ke melelwe ke meetlwa bakeng sa mabele, a go mele ngwang bakeng sa leotša. Go fedile dipolelo tša Jobo.


text:
Elihu morwa wa Barakiele wa Busi wa moloko wa Rama, a galefela Jobo ka ge a re ke lokile, mme a bea Modimo molato.


text:
A galefela le bagwera ba gagwe ba bararo bao, ka gobane ba tšwile Jobo le ge ba hlokile la go mmea molato.


text:
Yena Elihu o be a sa itshwere, a se bolele le Jobo, ka gobane bala e be e le ba bagolo ba mo feta ka matšatši.


text:
Bjale gwa fetola yena Elihu morwa wa Barakiele wa Busi, a re: Nna ke sa le e monyane; lena le ba bagolo, le mpheta ka matšatši; ka itšimeletša mme ke šia go le anegela tše nna ke di tsebago.


text:
Ke nna e, ke be ke letetše taba tše le kago bola, ke theeditše taodišo tša lena ge le akanya se le kago se bua.


text:
Ke be ke le šeditše; gomme šedi, go hlokegile wa go fenya Jobo; e a fetotšego se Jobo a se boletšego, mo go lena gao.


text:
O tlo rapela a kgahla Modimo, a bona sefahlogo sagwe a hlalala; ke gona ge Modimo a re motho eo o lokile.


text:
Motho a hlaba sefela, mme batho ba mo kwa ge a re: Ke be ke dirile sebe ke hladile toko; mme ka se ke ka dirwa se se bego se ntebane.


text:
Bjale lena batho ba bohlale, kwang ge ke re: Modimo o kgole le bokgopo; Yomaatlaohle o kgole le go foša.


text:
Yena eo ga a bebe difahlogo tša dikgoši, ga a setše lehumagadi a lahla babotlana; gobane bohle ke babopša ba diatla tšagwe.


text:
Ga ba thata go hwa, le bošegogare; le setšhaba se ka šišinyega sa široga; le ba maatla o ba tloša a sa ka a iša seatla.


text:
Ge yena a khutšiša batho, a kago mo sola ke mang? Ge a ka šira sefahlogo sagwe, o sa tlo bonwa ke mang? E ka ba setšhaba, e ka ba motho o tee, go dutše bjalo.


text:
A o re Modimo a lefeletše motho a romilwe ke wena? Ke realo ka gobane o a nyatša. A go kgethe wena, e sego nna. Bolela se o se tsebago.


text:
O hlatlaganya dibe tšagwe le tlhanogo; o tsota a le makgatheng a rena; o rumola Modimo ka se a se bolelago.


text:
E tlo re ge ba kwa, mme ba mo hlankela, gona matšatši a bona a tlo tlala ba le go tše botše, nywaga ya bona e tlo ba ya tše monate.


text:
Gomme le wena o tlo go ntšha ganong ga ditlaletšo, o tlo go tšweletša molaleng go se nago dipateletšo, meruswi ya gago ya tlala makhura.


text:
Le latelwa ke go bopa ga modumo, o duma e le lentšu la borena bjagwe; ga a ba khukhunetše ge go gala lentšu lagwe.


text:
Yomaatlaohle re ka se mo fihlele; ke yo mogolo ka maatla le ka kahlolo; Moloki wa paala ga a hlaole motho.


text:
ka re: O tlo tla o goma fa, wa se fetele pele; gona fa ke mo go tlogo phohlela boikgogomošo bja maphoto ago.


text:
E kae tsela e yago kua go abaganywago seetša, mo go tsogago phefo ya bohlabatšatši, ya tšea lefase ka moka?


text:
Bana ba yona ga e ba ekelele, eke ga se ba yona. Le ge modiro wa yona o ka senyega, ga e belaele selo.


text:
Ge go lla kwadi ya marumo e tlo re “Agee!” E kwa monkgo wa tlhabano e le kgole; e kwa dikgalemo tša matona le mekgoši.


text:
Le ge noka e ka tlala, ga e tšhabe; le ge noka e elago e ka tšhologela leganong la yona, ga e tšhoge.


text:
Ke mang a kago phaola mphaphathi ya kobo ya yona? Ke mang a kago batamela tšharara ya mahlagareng ya yona?


text:
Ge o re: Ke mang eo a širago dikelelo ka polelo di se nago tlhaologanyo -- ke nna ke boletšego ke sa hlaologanye mehlolo ye e mpalelago; ke be ke sa tsebe.


text:
Ya re Morena a boletše le Jobo ka mokgwa wo, a bolela le Elifase wa Thema, a re: Bogale bja ka bo tuketše wena le bagwera ba gago ba babedi bao, ka gobane ga la ka la etša Jobo mohlanka wa ka la mpolela ka mo go swanetšego.


text:
Bjale yang le tšee dipowana tše di šupago, le diphokwana tše di šupago, le tle go Jobo mohlanka wa ka, le hlabe sehlabelo sa lena. Gomme Jobo mohlanka wa ka a le rapelele, ka gobane e tlo ba go setša yena, ge ke sa le dire ka mo go swanetšego bošilo bja lena; gobane lena ga la ka la etša Jobo la mpolela ka mo go swanetšego.


text:
Gomme Elifase wa Thema, le Bilidada wa Sua, le Tsofara wa Naama ba ya ba dira ka mo Morena a boletšego; gomme Morena a dumela ge Jobo a ba rapelela.


text:
Morena a hunolla Jobo ditlemo mola a rapeletše bagwera ba gagwe, a buša a mo nea lehumo, la etša lela la pele ge le balwa gabedi.


text:
Gwa tla bana babo ka moka, le dikgaetšedi tša gagwe ka moka, le bohle ba a bego a tsebana le bona mohlamonene, ba ja le yena lapeng la gagwe, ba lla nae ba mo homotša ka lebaka la mahlomola ala ka moka a Morena a bego a mo rwešitše ona. Bohle ka o tee ba mo nea ditseka le palamonwana ya gauta.


text:
Morena yena a šegofatša Jobo ka tše di tlilego bjale; tša fetiša tša mola pele; a rua dinku tše dikete tše lesome la metšo e mene, le dikamela tše dikete tše di selelago, le dipholo tša dijoko tše sekete, le sekete sa dipokolo tša ditshadi.


text:
Morwedi wa pele a mo rea leina la Jemima, la wa bobedi a re ke Ketsia, la wa boraro a re ke Kerene-Hapuka.


text:
Gomme nageng ka moka go be go sa bonwe basadi ba ba swanago le barwedi ba Jobo ka botse, mme tatabo a ba arolela lefa gotee le dikgaetšedi tša bona.


text:
Jobo a phela, a buša a fetša nywaga ye lekgolo le masome a mane a le gona, a bona bana le bana ba bana ba gagwe go fihle molokong wa bone.


text:
Yo šego ke monna eo a sa sepelego a lailwe ke bakgopo, a se gate tsela ya badiradibe, a se dule tulong tša bakweri.


text:
A swana le sehlaresešingwanokeng ya meetse, sa go enywa dienywa lebaka la gona, sa go se pone matlakala; mme tšohle tše a di dirago di a letlega.


text:
Atlang Morwa, a se tlo galefa, la loba tseleng. Gobane bogale bja gagwe bo tloga bo tuka. Ba lehlogonolo ke ba ba mmotilego.


text:
Tsoga Morena, Modimo wa ka o ntwele; gobane manaba a ka ohle o a roba mohlagare; ba babe o ba kgola meno.


text:
Mohla ke bitša o nkarabe, Modimo wa go loka ga ka. Mohla ke le tlalelong o ntšweleditše molaleng. Nkgaugele hle, o kwe topo ya ka.


text:
Hee lena Bana ba batho! Le tlo kgaotša neng go ntshenya leina, le go rata lefela, le go latela maaka?


text:
Gomme ka botho bogolo bja gago, Ngwakong wa gago ke a tsena; ke le Ntlong ya gago ye kgethwa, ke khunama ke go boifa.


text:
Gobane ganong ga bona go hlokwa therešo; ka teng ga bona go bodile; megolo ya bona ke lebitla le le butšwego; maleme a bona ke a masese.


text:
Ba sekiše, wena Modimo, ba we ba tantšwe ke maano a bona; ba lahle, ka ge go bona go atile bohlanogi; gobane ba tsogetše wena.


text:
Ke mo go tlogo thaba bohle ba go botilego; ba tlo fela ba goloka o ba šireletša, wa hlalalelwa ke ba go rata leina la gago.


text:
Ke bile ke lapile ka phegelo tša ka; marobalo a ka ke lala ke a kolobiša; mme dilao tša ka di senyega ka mekgokgo ya ka.


text:
Manaba a ka ohle a tlo lewa ke dihlong, a tlo tšhoga gagolo, a goma a llwe ke dihlong e sa le semeetseng.


text:
Morena Modimo wa ka! Ke holofetše wena; ako ntlhakodiše diatleng tša bohle ba ba ntlhomarago, o mphološe.


text:
Gona lenaba la ka a le ntlhomarele mme le ntshware, le gatakele phelo bja ka fase, le lahlele ina la ka leroleng.


text:
Morena wena Tshekišaditšhaba, le nna nkahlolele, Morena, ke dirwe se se lebanego le go loka ga ka, ke se ne bosodi.


text:
Bobe bja ba babe bo fediše; wa go loka mo tiiše; O Modimo wa go se hlaole, wena Mofetlekapelo-le-matswalo.


text:
Morena Mong wa rena! Ina lago le tagile gakakang lefaseng ka moka, wena o ipeetšego borena kua magodimong!


text:
O itheetše maatla ka melomo ya bana ba masea, ka baka la ba ba go hloyago, gore o kgaiše manaba le bahloi.


text:
Ba ba tsebago leina la gago ba go holofetše, gobane o ka se ke wa lahla ba ba go nyakago, wena Morena.


text:
Ba letlwa ke ditsela mehla yohle; kahlolo tša gago di godimo, ga ba di bone; ba getla ba ba lwago nabo.


text:
O dula a laletše metsaneng; a le sekhung o bolaya motho a se nago taba; mahlo a gagwe a tsoma molahlegi.


text:
O boba boka tau mo hlageng; o laletše sešuana gore a se sware. Mme o swara sešuana a se goga ka lokwa la gagwe.


text:
Aowaa, o di bone, mabošula le masetlapelo o a ela hloko, gore seatla sa gago se tle se dire. Ba ba lapilego ba šetše e le ba gago, Molweladišuana.


text:
Gobane šebao ba babe, ba nganga bora, mosebe ba o bea lešikeng, gore ba le leswiswing ba betše batho ba dipelo tša go loka;


text:
Morena o Ngwakong wa gagwe o mokgethwa; sedulo sa gagwe se kua magodimong; mahlo a gagwe a a bona; dintaka tša gagwe di šetša bana ba batho.


text:
Morena hlakodiša! Gobane ba borapedi ba napa ba felela; gobane ba go botega ba napa ba notlega gara bana ba batho.


text:
Ge e le Morena, yena o re: Bjalo ke a tsoga, ka gobane babotlana ba a pateletšwa; badiidi ba fegelwa; ke phološa ballelagophološwa.


text:
Ke tlo khutša neng go ipolokela pelaelo mo pelong, le go hlwa ke kgokgona? Lenaba le tlo lesa neng go rena ka nna?


text:
A nke o lebelele hle, mme o nkarabele; Morena Modimo wa ka, ediša mahlo a ka, ke se tlo swarwa ke boroko bja lehu.


text:
Ge e le nna, se ke se botago ke botho bja gago; pelo ya ka e tlo hlalala ge o mphološitše, ka hlaba sefela sa Morena sa ge a ntšheditše.


text:
Setlaela pelong ya sona se re: Ga go Modimo! Ba dira tše di befilego, tša bolalogi. Ga go e a dirago tše dibotse.


text:
Morena a le kua magodimong, o ukametše bana ba batho, gore a bone ge go ka ba wa temogo, e a nyakago Modimo.


text:
A phološo ya Isiraele e tle e etšwa Tsione! Mohla Morena a tlogo fediša mohlako wa tšhaba sa gagwe, ke mo Bajakobo ba tlogo hlalala; Baisiraele ke mo ba tlogo thaba.


text:
Ke eo wa go getla selalogi, a godiša ba go boifa Morena; wa go se hlanoge ge go thatafala se a se ennego.


text:
Ke eo a sa jego batho ka kadimo, a sa dumelego tsogolekobong ge go begwa motho a se ne molato. Wa mokgwa o bjalo a ka se ke a ba a šutha neng le neng.


text:
Mahloko a atela bao ba latelago o šele; didimo tša bona tša madi ga ke di dire; gomme maina a bona ga ke a bole ka molomo wa ka.


text:
Gobane moya wa ka o ka se ke wa o tlogela o le kua bodulabahu, o ka se ke wa lesa mokgethwa wa gago a bona lebitla.


text:
Ntsebiše mmila wa bophelo. Pele ga gago go tlala mathabo, menate e atleng sa gago se setona neng le neng.


text:
Morena, kwaa taba ya go loka. Theetša sello sa ka; thapelo ya ka o e sekegele tsebe, ke ya molomo o se nago maaka.


text:
Ge o ka lekola pelo ya ka, wa e hlola bošego, wa mphenyeka, o ka se hwetše seakanyo se ke sa kago ka se bua ka molomo.


text:
Le ge batho ba na le mekgwa ya bona, nna -- ka go kwa lentšu la gago -- ke ila ditsela tša ba bašoro.


text:
A nke o bonatše matete a dikgaugelo, wena Mophološi wa ba ba khutago seatleng sa gago mohla ba dikilwe.


text:
Morena, nanoga, o gahlane nabo; ba digele fase, o hlakodiše moya wa ka diatleng tša babe ka lerumo lago.


text:
Morena, diatleng tša batho bao o ntlhakodiše ka letsogo lago. Ke batho ba lefase, ba ba abetšwego tša bophelo bjono. O ba tlatša dimpa ka menono yago, bana ba bona ba ata, lefa ba le tlogelela ditlogolo.


text:
Ge e le nna, ke tlo boga sefahlogo sago ke le wa go loka. Ke tlo phafoga mme ka khora mahlo ka go bona se o lego sona.


text:
Morena, o lentswe la ka, le sebo sa ka, o monamoledi wa ka. O Modimo wa ka, o thaba ya ka ye ke e botilego, o kotse ya ka, o lenaka la go ntwela, botšhabelo bja ka.


text:
Ke tlaletšwe ka bitša Morena, yena Modimo wa ka ka mo hlabošetša lentšu, a kwa mokgoši wa ka a le kua Ngwakong wa gagwe; kgoelelo ya ka ya fihla go yena, ditsebeng tša gagwe.


text:
Gomme lefase la napa la roromela, la šišinyega, metheo ya dithaba ya kgerega, ya roromela ka gobane a befetšwe.


text:
O bea leswiswi la mo goragora thoko tšohle; leobo la gagwe ke boso bja madiba, maru a go hwarihlana.


text:
Gwa bonala meela ya mafula, metheo ya lefase ya apoga. Morena, ke tša mohla o befetšwe, ge go šutša ledimo la kgalefo yago.


text:
Modimo ke yena; tsela ya gagwe ga e na bosodi; Lentšu la Morena ke seetša; ke yena kotse ya bohle ba ba mmotilego.


text:
O ntshwariša kotse ya phološo ya gago, o nthekga ka tsogo la gago le letona, o nkgodišitše ka boleta bja gago.


text:
O nnamoletše mohla manaba a ka a befetšwe, a nkgodiša gara ba ba ntsogetšego; a ntlhakodiša diatleng tša monna e mošoro.


text:
Wena Modiratšekgolo o phološa kgoši ye o e beilego; o dira motlotšwa wa gago ka botho, Dafida leloko la gagwe go ya go ile.


text:
Lešika la tšona le tšwetše lefase ka moka; le kua mafelelong a lona go kwala polelo ya tšona; gomme letšatši o le hlometše ngwako go tšona.


text:
Lona le etša monyadi a etšwa phapošing ya gagwe, le thabetše go sepela tsela ya lona bjalo ka mogale.


text:
Le tsoga kua pheletšong ya magodimo, la a putla la sobela pheletšong ya ona; gomme ga go selo se kago efoga ge le fiša.


text:
Molao wa Morena ga o na bosodi, o lapološa moya. Bohlatse bja Morena bo a botega, bo hlalefiša a se nago maano.


text:
Go šia Morena ke bothakga, bo tiile neng le neng. Dikahlolo tša Morena ke therešo, ga di na mo di hlaolago.


text:
Di kganyogega go fetiša digauta, le bontši bja gauta ye e tagilego; di bose go fetiša dinose le todi ya tšona.


text:
Le gona, nna molata wa gago, o nkefele maipoti, a se ke a mpuša; ke mo go nna go tlogo hlokwa bosodi, ka tseba go ila makgopo a mantši.


text:
A nke o kgahlwe hlee ke polelo tša molomo wa ka, le dikeleletšo tše tša pelo ya ka, wena Morena lentswe la ka, wena Monamoledi wa ka.


text:
Re hlalale ge o le mofenyi, re tsema difoka ka leina la Modimo wa rena. A Morena a go nee tše o di kgopelago tšohle.


text:
Bjalo ke tseba gobane Morena o phološa motlotšwa wa gagwe; o mo arabela a le kua magodimongmakgethwa a gagwe, ka ditiro tše maatla tša phenyo tša letsogo la gagwe.


text:
Bala ba botile makoloi; bano ba kgantšha dipitsi; ge e le rena re kgona ka leina la Morena Modimo wa rena.


text:
Mohla o rotogago o tlo ba dira sebešo sa mollo; Morena o tlo ba fediša ka bogale, mme mollo o tlo ba ja.


text:
Modimo wa ka! Modimo wa ka! O ntlogeletšeng? Lentšu la mokgoši wa ka ga le fihle go wena Mophološi wa ka.


text:
Mme nna ke meetse matshologafase; ka moka mašapo a ka a a kgolokgotla; pelo ya ka e bjalo ka moti; e tologile ka teng ga ka.


text:
Maatla a ka a omile bo ka lekopelo; leleme la ka le nkgomaretše magalapa; O mpeile leroleng la lehu.


text:
Lena baboifamorena, mo tumišeng! Bohle ba mohuta wa Jakobo, le mo rete. Bohle ba mohuta wa Isiraele, le mmoife.


text:
Gobane mohlako wa mohlaki ga o nyatše, ga o nyenye; ga a mo utele sefahlego sa gagwe. Ge a goeletša o a mo kwa.


text:
Ke mo go hlagago sefela sa ka phuthegong e kgolo; ba ba mmoifago ba tlo mpona ge ke phetha dikeno tša ka.


