# verses

text:
A mo rera a re: Tsoga re sepele! Gwa hlokwa phetolo. A mo rwala a mmeleša pokolo, a wela tsela, a tla ga gabo.


text:
A re go fihla a tšea thipa a pomaganya mosadi eo wa gagwe a eya ka ditho, a dira diripa tše lesome le metšo e mebedi, a di romela dileteng ka moka tša Isiraele.


text:
Gomme mang le mang a re go di bona a re: Tše bjalo ga di ešo tša ka tša dirwa tša bonwa, e sa le mola Baisiraele ba rotoga ba etšwa Egipita go fihla lehono. Akanyang taba ye, le bolele.


text:
Gomme Baisiraele ba tšwa ka moka go tloga ka Dani go goma ka Beresaba, le ba nageng ya Gileada, ba kgobela phuthego pele ga Morena e le batee, ba tla motseng wa Mitsipa.


text:
Gwa tsoga ba bagolo ba setšhaba ka moka, ba meloko ya Isiraele ka moka, ba tla pitšong ya setšhaba sa Modimo, e le banna ba dikete tše makgolo a mane ba ba tiilego, ba bahlabani.


text:
Babenyamini ba kwa go thwe: Baisiraele ba rotogetše Mitsipa. Bjale Baisiraele ba re: Re botšeng se se re hloletšego bobe bjo.


text:
Monna ela wa Molefi, mogatša wa mosadi ela e a bolailwego, a ba anegela ditaba a re: Nkile ka tla Gibea kua nageng ya Benyamini ke na le mosadi wa ka wa serethe, ka lala ntshe.


text:
Bošego beng ba motse wa Gibea ba ntsogela, ba dikanetša ngwako ka baka la ka, ba re ba mpolaye. Gomme mosadi wa ka wa serethe ba mo katile a ba a hwa.


text:
Ke moka ka tšea mosadi eo wa ka ka pomaganya diripa, ka di romela dileteng ka moka tša naga ya Isiraele, ka gobane ba dirile modiro wa makgapha wa bošilo mo go Isiraele.


text:
Ke mo batho ka moka ba nago ba tsoga e le batee ka la go re: Go se ke gwa ba le e a boelago gae le e a kago ya ga gabo.


text:
Mo melokong ka moka ya Isiraele re ntšhe banna ba lesome go ba lekgolo, e be ba lekgolo go ba sekete, le ba sekete go dikete tše lesome, ba yo tšea mefago ya setšhaba. Mohla ba boago, gona motse wa Gibea wa ga Benyamini re tlo o lefetša bošilo bjoo o bo dirilego go Isiraele.


text:
Meloko ya Isiraele ya roma batseta ba ya dileteng tšohle tša Benyamini ba re: Ke bobe bjo bo bjang bjo bo dirilwego go lena?


text:
Bjale ntšhang banna bao ba dihlola ba Gibea, re ba bolaye, re fediše bobe mo go Isiraele. Fela Babenyamini ba bana go dira se se boletšwego ke bana babo bona ba Isiraele.


text:
Mohla woo ba etšwa metseng gwa balwa dikete tše masome a mabedi le metšo e selelago tša banna ba ga Benyamini, banna ba bahlabani, go sa balwe ba motse wa Gibea. Bona e be e le banna ba makgolo a šupago, banna ba ba tiilego.


text:
Mo go batho bao ka moka go be go na le banna ba makgolo a šupago ba ba tiilego ba mampogošo, ba go betša ka diragamabje ba sa foše le bosesanyane bja moriri.


text:
Baisiraele ka ntle ga Babenyamini ba balwa e le ba dikete tše makgolo a mane tša banna ba marumo, ka moka e le banna ba bahlabani.


text:
Bona ba tšwa ba rotogela Bethele, ba botšiša Modimo ba re: Ke mang mo go rena e a tlo thoma ntwa le Babenyamini? Morena a re: A go thome Juda.


text:
Baisiraele ba hlahlamologa ba re ba hlabane le Babenyamini, ba itlhopha ka dikgao ba leba motse wa Gibea.


text:
Babenyamini ba hlaga ba etšwa motseng wa Gibea, ba bolaya banna ba Baisiraele ba dikete tše masome a mabedi le metšo e mebedi; ba ba senyetša fase mohla woo.


text:
Ke ge ba bangwe ba bona ba rotogetše go llela Morena la ba la dikela; ba botšiša Morena ba re: A re iše pele go hlabana le bana babo rena ba Benyamini? Morena a re: Ba tšweleng dira.


text:
Le ka lona letšatši leo Babenyamini ba gahlana nabo ba etšwa Gibea, ba buša ba bolaya ba dikete tše lesome le metšo e seswai ba bahlabani ba Baisiraele, ba ba senyetša fase.


text:
Ke mo Baisiraele ba rotogilego ka setšhaba ba tla Bethele, ba hlwa ba llela Morena, ba ikona dijo letšatši ka moka, la ba la dikela; ba tliša dihlabelo le dibego pele ga Morena.


text:
Gomme Modimo o be a hlankelwa ke Pinehase ngwana wa Eleasara morwa wa Arone mehleng yeo. Ba botšiša ba re: A re ka boela re tšwela Babenyamini dira ra hlabana le bona? Goba re ka lesa? Morena a re: Rotogang, ka gobane ka moswana ke tlo ba gafela diatleng tše lena.


text:
Bjale Baisiraele ge ba etla la boraro go hlabana le Babenyamini, ba hlahlamologa ka mokgwa wola wa maloba ba lebile motse wa Gibea.


text:
Babenyamini ba tšwa ba hlabana le madira ao, ba tlogelanywa le motse; ba bolaya ba bangwe ba setšhaba bjalo ka maloba ka mo mmileng o rotogelago Bethele, le mo mmileng o tšwago ka mašemong o iša Gibea; ba bolaya ba e ka bago ba masome a mararo.


text:
Bjale Babenyamini ba re re ba fentše bjalo ka maloba; anthe Baisiraele ba be ba kwane gore ba tlo tšhaba ba ba tlogelanya le motse ba tšwela mebileng.


text:
Banna ka moka ba Baisiraele ba tloga mo ba bego ba eme, ba yo ema kua Baali-Thamara; ya ba gona go šwahlago Baisiraele bala ba sekhung, ba tšhologa ba etšwa ka sefateng sa Geba.


text:
Banna ba bagale ba dikete tše lesome ba ba bego ba hlaotšwe go Baisiraele ka moka, ba fihla ba lebile motse wa Gibea. Gomme tlhabano ya ba e thata; mme Babenyamini ba be ba sa tsebe ge e le go welwa ke kotsi.


text:
Mohla woo Morena a lahla Babenyamini, ba fenywa ke Baisiraele. Baisiraele ba bolaya Babenyamini ba dikete tše masome a mabedi le metšo e mehlano, ba bahlabani ka moka ga bona.


text:
Babenyamini ba be ba re re fentše, ka gobane Baisiraele ba boela morago e le ka ge ba holofetše bala ba sekhung ba ba bego ba laletše motse wa Gibea.


text:
Gomme banna ba Isiraele ba be ba kwane le ba sekhu gore ge muši wa motse o tupa, e be gona ba ba tšhologelago ka bontši.


text:
Gwa ba bjalo; ge banna ba Isiraele ba tšhaba mola Babenyamini ba šetše ba thomile go ba bolaya, ba bile ba hlabile banna ba masome a mararo, ba re re fentše bjalo ka maloba.


text:
Ke ge muši motseng o thoma go tupa. Babenyamini ge ba retologa ba tšhoga ge ba bona mokubego wa mollo wa motse ka moka.


text:
Ya ba gona go phekgogago Baisiraele. Banna ba Babenyamini ba welwa ke kgakanego ge ba lemoga gobane ba wetšwe ke kotsi.


text:
Ba tšhaba ba hlomerwe ke banna ba Isiraele ba tšea ka tsela e lebago lešokeng; marumo a ba kwatiša, le ba ba bego ba rapilwe metseng e mengwe ba bolaelwa gona moo le bona.


text:
Babenyamini ba dikwa, ba rakedišwa, ba lelekwa ge ba re re a khutša, ba gatakelwa ba fularetše motse wa Gibea ba lebile bohlabela.


text:
Gwa bolawa banna ba dikete tše lesome le metšo e seswai ba Babenyamini; ka moka e be e le banna ba bagale.


text:
Ba bangwe ba phekgoga ba tšhabela šokeng, lentsweng la Rimoni; mo tseleng gwa šala go fofotšwa matopa a bona a dikete tše tlhano. Ba hlomarwa go fihla Gideoma, gwa bolawa banna ba dikete tše pedi.


text:
Ba ba bolailwego mohla woo e be e le ba dikete tše masome a mabedi a metšo e mehlano ba Babenyamini; ka moka ga bona e be e le banna ba bagale.


text:
Kua lentsweng la Rimoni lešokeng go be go tšhabetše banna ba makgolo a selelago; ba fetša kgwedi tše nne ba le mo lentsweng la Rimoni.


text:
Banna ba Isiraele ba be ba gomile ba tšama ba fediša mašaledi ka bogale bja marumo, le dikgomo le tšohle tše ba di hweditšego. Metse ka moka ye ba e hweditšego ba e tšhumile ka mollo.


text:
Banna ba Isiraele mola Mitsipa ba be ba enne ba re: Mo go rena go ka se ke gwa ba le motho le o tee e a tlogo dumela ge morwedi wa gagwe a ka tšewa ke wa ga Benyamini.


text:
Mohla setšhaba se kgoboketšego Bethele, ba hlwile moo la ba la dikela ba le pele ga Morena, ba hlaboša mantšu ba lla sello se segolo.


text:
Ba re: Morena Modimo wa Isiraele, ke ka baka lang ge taba ye e diregetše Isiraele, ge lehono go hlokega leloko le lengwe la Isiraele?


text:
Baisiraele ba botšiša ba re: Mo go meloko ka moka ya Isiraele ke ofe moloko o sa kago wa tla phuthegong go Morena? Ka gobane go be go ennwe keno e kgolo ka baka la e a sa rotogego a tla go Morena Mitsipa, gwa thwe: o tlo bolawa.


text:
Bjale ba šegama ka baka la ba gabo ba Babenyamini, ba re: Lehono go ripilwe leloko letee la Isiraele.


text:
Re tlo dirang gore mašaledi ao a bone basadi, ka gobane re enne ra re: Re ka se ke ra dumela ge ba ka tšea barwedi ba rena.


text:
Gomme ba botšana ba re: A go na le leloko le lengwe le le sa kago la tla pele ga Morena re le kua Mitsipa? Gwa hwetšwa gore mohla wola wa pitšo mo mešašeng go be go se motho wa Jabese wa ga Gileada.


text:
Bjale phuthego ya ntšha banna ba dikete tše lesome le metšo e mebedi, banna ba bagale, ya ba roma, ya ba laya ya re: Yang le bolaye ba motse wa Jabese wa ga Gileada ka bogale bja lerumo, le basadi le bana.


text:
Se le tlogo se dira sese: monna mang le mang le mosadi e a šetšego a tsebile monna, le ba dire segafiwamoka.


text:
Ba hwetša seleteng sa Jabese sa ga Gileada go na le basetsana ba makgolo a mane ba ba sešogo ba tseba monna. Ba tla nabo mo mešašeng motseng wa Silo nageng ya Kanana.


text:
Bjale phuthego ka moka ya roma batseta ba bolela le Babenyamini ba kua lentsweng la Rimoni, ba ba bitša ba re ke šebešebe.


text:
Mohla woo Babenyamini ba boa, ba newa basetsana bao ba bego ba šadišitšwe mola go bolawa ba motse wa Jabese wa ga Gilaeda; fela ba hlaela.


text:
Setšhaba sa fela se šegama ka baka la Babenyamini, ge Morena a fokotšitše meloko ya Isiraele ka mokgwa woo.


text:
Bagolo ba phuthego ba botšišana ba re: Ba ba hlaeletšwego re tlo ba dira bjang gore ba bone basadi; etšwe mo go Babenyamini basadi ba fedišitšwe?


text:
Ba re: Naga yona e tlo dula e le ya Babenyamini, ya bona bao ba ba šaletšego, gore mo go Isiraele go se ke gwa fedišwa leloko.


text:
Rena ga re kgone go ba tšeiša barwedi ba rena, ka ge Baisiraele ba enne ka la go re: E a neago Babenyamini mosadi, o tšwilwe.


text:
Ba re: Šedi. Ka ngwaga o mongwe le o mongwe go na le monyanya wa Morena motseng wa Silo ka thoko ya leboa bja Bethele, ka thoko ya bohlabela bja tsela e rotogago e etšwa Bethele e eya Sikeme, ka thoko ya borwa ya Lebona.


text:
E re ge dikgarebe tša Silo di etšwa di bina, le šwahle le etšwa mo merareng le ba thope; e mongwe le e mongwe a ithopele mosadi mo go dikgarebe tša Silo, a mo iše mo nageng ya Benyamini.


text:
Ge botatabo goba ba gabobona ba ka tla go rena ba le bega, re tlo ba botša ra re: Ba gaugeleng ka baka la rena, gobane re šitilwe go ba thopela basadi ba ba ba hlakanyago; le gona ga le na molato, gobane ga la ka la ba nea.


text:
Babenyamini ba dira ka mokgwa woo; ba tšea basadi ka mo go lekanego palo ya bona; ba ba thopa mo go bao ba ba binago, ba boela magaeng a bona, ba aga metse ba dula go yona.


text:
Baisiraele le bona ba tloga gona moo ka lebaka leo, e mongwe le e mongwe a boela ga gabo go ba gabobona, e mongwe le e mongwe a leba gae ga gagwe.


text:
Mehleng ya ge go buša baahlodi go kile gwa wa tlala nageng. Monna e mongwe a khuduga motseng wa Betlehema wa la Juda, a yo diilela nageng ya Moaba a na le mosadi wa gagwe le barwa ba gagwe ba babedi.


text:
Leina la monna eo e be e le Elimeleke, la mosadi e be e le Naomi; barwa ba gagwe e be e le Mahlone le Kileoni, ba motse wa Betlehema wa la Juda; ba tla nageng ya Moaba ba dula ntshe.


text:
Bona bao ba tšea basadi ba ga Moaba. Leina la e mongwe e be e le Oropa; la e mongwe e be e le Ruthe. Ba dula ntshe, gwa nyako fela nywaga e lesome.


text:
Mahlone le Kileone le bona ba hwa; mosadi yoo a dula a šiilwe ke barwa ba babedi ba gagwe le monna wa gagwe.


text:
Ke mo a tsogilego a na le betši ba gagwe, a tloga moo nageng ya Moaba a leba gae; ka gobane a le gona moo nageng ya Moaba, o be a kwile gobane Morena o atile setšhaba sa gabo a se fa bogobe.


text:
A tloga felo moo a bego a dutše gona a na le betši ba babedi ba gagwe, a wela tsela ya go boela nageng ya Juda.


text:
Naomi a bolela le betši ba babedi ba gagwe a re: Bjale gomang hle, le boeleng malapeng a bommaweno. A Morena a le dire ka botho, ka mo le dirilego bala ba ba hwilego, le nna la ntira ka botho.


text:
A Morena a le thuše gore le be le hwetše makhutšo a mosadi ge a na le monna lapeng. A realo a ba atla, gomme ba hlaboša mantšu ba lla.


text:
Naomi a re: A nke le gomeng, bana ba ka; le tla ba le elang le nna? A le re ke sa tlo belega barwa ba e tlogo ba banna ba lena?


text:
Gomang, bana ba ka, le boeleng gae. Nna ke godile gomme nka se hlwe ke tšewa. Le gona ge nka re ke sa tlo tšewa bošego bjo ka tloga ke belega barwa,


text:
a le ka ba letela ba ba ba gola? A le ka fo itulela le sa tšewe? Aowaa, go se be bjalo, bana ba ka. Ka go kwela lena bohloko e ba mo ke kwago seatla sa Morena se nkimela.


text:
Ruthe a re: Ako se nkotelele wa re ke go tlogele ke gome ke se na nago; ka gobane mo o yago, le nna ke ya gona; mo o dulago, le nna ke tlo dula gona; setšhaba sa geno ke tlo re ke sa gešo; Modimo wa gago e tlo ba Modimo wa ka;


text:
mo o hwago, le nna ke tlo hwela gona ka bolokwa gona; Morena a a ntire ka mo a ratago; se se tlogo nkaroganya le wena ke lehu fela.


text:
Ba sepela e le ba babedi, ba ba ba fihla Betlehema. Ya re ge ba tsena, motse ka moka wa huduega ka baka la bona, ba re: A ke yena Naomi?


text:
Yena a fetola a re: Lesang go mpitša ka la Naomi; a nke le re Mara, ka gobane Yomaatlakamoka o ntirile tše di galakago ruri.


text:
Ke tlogile ke humile; bjale Morena o mpušetša gae ke le fela. Le reng le sa mpitša ka la Naomi ke lahlilwe ke Morena, ke hlokofaditšwe ke Yomaatlakamoka?


text:
Ke tšona tša go goroga ga Naomi a na le Ruthe mosadi wa ga Moaba ngwetši wa gagwe, mola ba etšwa nageng ya Moaba. Fa Betlehema ba fihlile ge ba thoma go buna mabele.


text:
Go be go na le monna e mongwe, motswalo wa mogatša Naomi, monna wa lehumagedi wa leloko la Elimeleke; leina la gagwe e be e le Boase.


text:
Ruthe mosadi wa ga Moaba a bolela le Naomi a re: Lesa ke ye mašemong ke tope diako, ke latele e a kago ntira ka botho. Naomi a fetola a re: Sepela, ngwanaka.


text:
Ruthe a ya a topa diako mašemong, a latela basegi; a ba a tsena tšhemong e nngwe ya mašemo a Boase, monna wa moloko wa Elimeleke.


text:
Gwa napa gwa tla yena Boase a etšwa Betlehema, a bona basegi a re: Morena a be le lena! Bona ba re: Morena a go šegofatše!


text:
Mohlapetši wa basegi a re: Ke mosetsana yola wa ga Moaba e a tlilego le Naomi a etšwa gona kua nageng ya Moaba.


text:
O itše ke mo dumelele go topa diako mo gare ga dingata a latela basegi. O tlile e sa le bosasa, a hlwa a eme go fihla bjalo; kua gae ga a dule a diega.


text:
Boase a bolela le Ruthe a re: A o a nkwa, ngwanaka? O se ke wa yo topa tšhemong e nngwe; le gona o se ke wa tloga mo; o hlwe le basetsana ba ka.


text:
O bone mo ba segago fa tšhemong mme o ba latele. Bahlanka ba ka ke ba laetše gore ba se ke ba go tshwenya. Ge o ekwa lenyora o ye fao meeteng o nwe meetse a gilwego ke bahlanka ba ka.


text:
Ruthe a phuhlama a lotšha a inametše fase, a bolela a re: Botho bjo mahlong a gago ke bo hwetša ka baka lang? Etšwe ke le motho wa mohuta o šele!


text:
Boase a fetola a re: Tše o di dirilego matswalago mola a hwetšwe ke monna wa gagwe, ba ntsebišitše gabotse tšohle, ka mo o tlogetšego tatago le mmago le naga ya geno, wa tla mo setšhabeng se o bego o sa se tsebe.


text:
Morena a a go bušetše tše o di dirilego; moputso o tletšego o o fiwe ke Morena Modimo wa Isiraele, yo o tlilego go khuta ka tlase ga diphego tša gagwe.


text:
Ruthe a re: Ke hwetša mahlo a gago a ntebeletše ka botho, morenaka, ka gobane o nkhomoditše, o nkhutšišitše pelo, nna ke lego molata wa gago le ge ke sa lekane le bahlanka ba gago ba.


text:
Boase a re: Ka lebaka la go ja o batamele mo, o je bogobe o ine thatana ya gago motogong. Bjale Ruthe a hlwa le basegi; Boase a mo neela dipabe; a ja a khora, a ba a šadiša.


text:
Ya re ge a boela go yo topa diako, Boase a laela bahlanka a re: Mo leseng a tope le mo gare ga dingata; le se ke la mo leša dihlong.


text:
Ruthe a hlwa a topa a le moo mašemong, la ba la rapama. A fola tše a di topilego, a nyako tlatša seroto ka mabele.


text:
A a rwala a tla motseng; matswalagwe a bona tše a di topilego. Ruthe a ntšha a mo nea dipabe tše a di šadišitšego mola a eja.


text:
Matswalagwe a mmotšiša a re: O tšo topa kae lehono? O hlwile o dira kae? A go šegofatšwe yena eo a go thakgilego. Ruthe a mmotša mo a dirilego ntshe, a re: Leina la monna eo ke hlwilego ke dira tšhemong ya gagwe lehono, ke Boase.


text:
Naomi a re: A a šegofatšwe ke Morena e a sa hlokišego ba ba phelago le ba ba hwilego botho bja gagwe. Naomi a botša Ruthe a re: Monna eo ke moloko wa borena; ke yena e mongwe wa bahunolodi ba rena.


text:
Ruthe mosadi wa ga Moaba a re: Le gona monna eo o mpoditše a re ke fele ke latele bahlanka ba gagwe, ba be ba fetše go buna tše a di bunago.


text:
Naomi a botša Ruthe ngwetši wa gagwe a re: Ngwanaka, ke mo go botse ge o ka tšwa le basetsana ba gagwe; ke gona o sa tlogo tshwenywa ke batho mašemong a šele.


text:
Ruthe a fela a etšwa le bona basetsana bao ba Boase, a hlwa a topa diako, puno ya mabele ya ba ya fela; a tsebo boela go matswalagwe.


text:
Naomi matswalagwe a bolela le yena a re: Ngwanaka, a nka se go nyakele bokhutšo mo o tlogo phela gabotse?


text:
O tsebe gore Boase, yo o bego o na le basetsana ba gagwe, ke motho wa gešo. Bjale bošego bjo o tlo iša mabele seboeng.


text:
Napa o hlape o tlole, o apare tšona diaparo tša gago, o theogele seboeng. Fela, o bone gore monna eo a se ke a go tseba a sešo a fetša go ja le go nwa.


text:
Gomme e tlo re ge a yo robala, o šetše felo a robalago ntshe; o tsene gona moo o apole maoto a gagwe o lale. Ke mo yena a tlogo go botša se o swanetšego go se dira.


text:
Boase ge a lle a nwile, pelo ya gagwe e ekwa bose, a yo robala a khutile ka lethala. Ruthe a nanya a tla, a ikalela maotong a Boase, a robala.


text:
A botšiša a re: O mang? Ruthe a re: Ke nna Ruthe, molata wa gago. Phurolla diphego tša gago, molata wa gago a khute; ka gobane mohunolodi wa ka ke wena.


text:
Boase a re: A Morena a go šegofatše, ngwanaka. Lerato la gago la bjale le phadiša la pele, ka ge o sa ka wa latela banna ba bafsa ba bahumanegi le ba bahumi.


text:
Bjale, ngwanaka, o se ke wa boifa! Tše o di boletšego ke tlo go dira tšona; ka gobane motse ka moka wa selete sa gešo o tseba ge o le mosadi wa sethakga.


text:
Lala moo bošego bjo. Ge ka moswana a ka go hunolla, e tla ba mo go botse; a a go hunolle. Ge a ka gana go go hunolla, gona -- ka bophelo bja Morena -- o tlo hunollwa ke nna. Robala moo go be go se.


text:
A robala gona moo maotong a gagwe gwa ba gwa sa; a tsoga motho a sešo a kgona go tsebana le e mongwe, ka gobane Boase o be a re, go se ke gwa tsebja ge fa seboeng go tlile mosadi.


text:
Gomme Boase a re: Tšiša kobo yeo o e aperego, o e sware. A e swara, Boase a mo tšhelela mabele a ntlatla tše di selelago, a mo rweša; Ruthe a tsebo boela motseng.


text:
A tla go matswalagwe, a thwe: Go bjang, ngwanaka? Ruthe a mo anegela tšohle tše monna yola a mo dirilego tšona,


text:
Naomi a re: Ngwanaka, dula o lebelelele mo taba ye e išago ntshe; gobane monna yoo a ka se ke a dula fase a sešo a phetha taba yeo lehono.


text:
Boase a rotoga a ya kgorong a dula. Mohunolodi yola, yo Boase a bego a mmolela, ge a feta, Boase a mo rera a re: Wena semangmang, fapogela mono. A tla a dula.


text:
Boase a bolela le yola wa mohunolodi a re: Naomi o tšo boa nageng ya Moaba, o rekiša serapa sela se e bego e le sa Elimeleke ngwana borena.


text:
Nna bjale ke bolela o di kwe, ke re: Reka serapa seo re le fa, re na le bagolo ba selete sa gešo. Ge o rata go hunolla, o hunolle. Ge o sa rate, o mpotše, ke tsebe fao; ka gobane ga go sa na mohunolodi e mongwe ge e se wena, le nna ke go hlatlamago. Monna eo a re: Ke tlo hunolola.


text:
Boase a re: Ge o reka tšhemo yeo ya Naomi, o nyala Ruthe mosadi yola wa ga Moaba wa mohlologadi. O tlo mo tšea gore mohu yola o mo tsošetše leina mo bohweng bja gagwe.


text:
Ke mo mohunolodi a itšego: Gona nka se kgone go hunolola; e ka ba go senya bohwa bja ka. A go ikhunollele wena bakeng sa ka; nna di a mpalela.


text:
Bjale go be go na le mokgwa wa kgale wa Baisiraele, wa gore ge go hunollwa, goba ge go rekanywa, motho a role seeta sa gagwe a se nee wa gabo; ya ba bohlatse go Baisiraele.


text:
Boase a bolela le bagolo ba selete ka moka a re: Lena le dihlatse lehono tša gore, tše e bego e le tša Elimeleke le tša Kileoni le tša Mahlone, ke di rekile go Naomi.


text:
Le Ruthe mosadi yola wa ga Moaba ke a mo tšea, gore mohu yola ke mo tsošetše leina bohweng bja gagwe, gore leina la gagwe le se hwe mo go bana babo le kgorong ya gabo. Le dihlatse lehono.


text:
Setšhaba ka moka se se bego se le kgorong le ba bagolo ba re: Re dihlatse. A Morena a dire gore mosadi eo a tsenago lapeng la gago a etše Rahele le Lea, ba babedi bao ba bathei ba setšhaba sa Isiraele. Baa senatla mono Efuratha, o be le leina mono Betlehema.


text:
A lapa la gago le etše la Pheretse, yo Juda a mmelegetšwego ke Thamara; go be bjalo ka bana, ba Morena a tlogo go nea ka mosadi e.


text:
Ya ba gona Boase a tšeago Ruthe ya ba mosadi wa gagwe. Ya re ge a tsene go yena, Morena a mo thabiša, a ithwala a belega ngwana wa mošimanyana.


text:
Basadi ba tla go Naomi ba re: A Morena a lebogwe ge a sa ka a go hlokiša mohunolodi lehono; a ina la gagwe le kwale mo go Isiraele.


text:
A a go lapološe pelo, a go babalele ge o šetše o godile, ka gobane o belegwe ke ngwetši e ya gago, e a go ratilego a fetiša barwa ba ba šupago.


text:
Basadi ba ba bego ba agišane nae ba mo rea leina, ba re: Naomi o belegetšwe ngwana wa mošimanyana; ba mmitša ka la Obede. Ke yena tatago Isai, e lego tatago Dafida.


text:
Go be go na la monna e mongwe wa Ramathaima-Tsofima wa dithabeng tša Efuraimi; leina la gagwe e be e le Elikana morwa wa Jerohama, morwa wa Elihu, morwa wa Thohu, morwa wa Tsufi wa ga Efuraimi.


text:
Monna e o be a na le basadi ba babedi; leina la e mongwe e be e le Hanna, la wa bobedi e be e le Penina. Penina o be a na le bana; Hanna yena o be a se na bana.


text:
Monna e o be a fela a etšwa ga gabo ka ngwaga, a rotogela Silo go yo rapela Morena wa Mašaba, le go iša didimo. Gona moo baperisita ba Morena e be e le barwa ba babedi ba Eli, Hofini le Pinehase.


text:
Elikana, mohla a hlabilego sedimo, o be a nea mosadi wa gagwe Penina, le barwa ba gagwe, le barwedi ba gagwe ka moka dikabelo.


text:
Hanna a mo nea kabelo ye e lekanago le tše pedi, ka gobane o be a mo rata, le ge Morena a sa ka a mo nea bana.


text:
A dira ka mokgwa woo ka ngwaga o mongwe le o mongwe ge ba rotogetše Ngwakong wa Morena, a lwa lehufa nae. Hanna a lla, a lesa le go ja.


text:
Elikana monna wa gagwe a mo rera a re: Hanna, o llelang? O reng o sa je selo? Pelo ya gago e šulafetšeng? A nna ga ke a go lekana ka fetiša barwa ba lesome?


text:
Ya re ge ba lle ba nwele, ba le gona moo Silo, Hanna a tsoga. Ke ge mojakong wa Ngwako wa Morena go dutše Eli moperisita mo sedulong.


text:
A ba a ena ka keno a re: Morena wa Mašaba, ge o ka lebelela bobotlana bja nna molata wa gago, wa nkgopola, wa se ntebale, nna molata wa gago, wa nnea ngwana wa mošimanyana, gona ke tlo mo gafela Morena bophelo bja gagwe ka moka; gomme mo hlogong ya gagwe go ka se ke gwa batamela legare.


text:
Gobane Hanna o be a bolela ka pelo, melomo ya gagwe e benyabenya fela, a sa kwatše lentšu. Eli a ba a re o tagilwe.


text:
Hanna a fetola a re: Aowa, mongaka; nna ke mosadi e a nyamilego pelo; ga nka ka nwa morara le ge e le sedila. Nna ke tšholotše tša pelong ya ka fa pele ga Morena.


text:
Nna molata wa gago o se ke wa ntshema sehlola. Ke diegile mo ke boledišwa ke bonntši bja manyami le masetlapelo a ka.


text:
Eli a fetola a re: Sepela o rotše pelo; Modimo wa Isiraele o tlo go nea tše o di kgopetšego go yena.


text:
Hanna a re: A mahlo a gago a ntebelele ka botho, nna molata wa gago. Gomme mosadi eo a ikela ka tsela ya gagwe, a ja; gomme sefahlogo sa gagwe sa se ke sa etša sa bomaloba.


text:
Ka la ka moswana ba tsoga e sa le bošego, ba bea thapelo pele ga Morena, ba tsebo boela gae kua Rama. Elikana a tseba Hanna mosadi wa gagwe; gomme Morena a mo gopola.


text:
Ge go fetile lebakanyana ke ge Hanna a ithwele, a belega ngwana wa mošimanyana, a mo rea leina la Samuele, ka gobane a re: Ke mo kgopetše go Morena ka fiwa.


text:
Bjale ge monna eo Elikana le ba lapeng la gagwe ba rotogela go išetša Morena didimo tša ka mehla le tša dikeno,


text:
Hanna a se ke a rotoga nabo; a botša monna wa gagwe a re: E tlo re ge mošimanyana a tshwele, ke mo ke tlogo mo iša gore a bonale pele ga Morena, a dule ntshe ka mehla le mehla.


text:
Elikana monna wa gagwe a re: Dira ka mo o ratago. Dula mo gae, o be o mo tshweše. Tabakgolo ke ge Morena a phetha se a se boletšego. Ke moka mosadi a šala a amuša ngwana wa gagwe, a ba a mo tshweša.


text:
Ya re ge a mo tshwešitše a rotoga a tla nae, a na le dipowana tše tharo, le seroto sa bupi, le sebjana se se tletšego morara, a mo iša Ngwakong wa Morena kua Silo; gomme mohlankana yo e be e sa le e monyenyane.


text:
Hanna a re: Hle mongaka! Ka bophelo bja gago, ke nna mosadi yola e nkilego ka ema gona fa ke rapela Morena.


text:
Bjale le nna ke mo gafela Morena gore e be wa gagwe ka mehla yohle ya go phela ga gagwe, ka gobane o kgopetšwe go Morena. Gomme ba khunamela Morena ba le gona moo.


text:
Gomme Hanna a rapela a re: Pelo ya ka e tlotla Morena; naka la ka le eme ka yena Morena; molomo wa ka o ahlametše naba la ka, ka ge ke thaba o nnamotše.


text:
Ga go na moetša-Morena ka go ba mokgethwa, mo ka yena o a hlokwa; ga go na lentswe leka-Modimo wa rena.


text:
Lesang go bolabola le itheta; la borumolane le se tšwe ganong; gobane Morena ke Modimo wa maitse, Moelatirotšohle.


text:
Ba bego ba khora, ba sela ba thwalwa; ba bego ba lapa ka tlala, ba a lapologa. Moopa o belega ba šupago, gwa nyama mma go bana ba bantši.


text:
O tsoša babotlana leroleng; bahumanegi o ba tloša mo sethobolong, a ba dudiše le marena, o ba fa madulo a kgodišo; gobane metheo ya lefase le e mo atleng tša gagwe. Lefase le o le thekgile ka metheo yeo.


text:
O diša nao tša baratiwa ba gagwe; babe bona ba tlo loba mo swiswing. Gobane maatla a motho ga a kgone selo.


text:
Ba go ngangana le Morena ba tlo pšhatlwa; o tlo ba dumišetša maru a le kua godimo. Magomo a lefase a tlo bušwa ke Morena. Kgoši e lego motho wa gagwe o tlo e nea maatla; motlotšwa wa gagwe lenaka la gagwe le ema ka yena.


text:
Ya ba gona Elikana a boetšego ga gabo kua Rama; mošimanyana a šala a hlankela Morena a lebeletšwe ke Eli moperisita.


text:
ba sa re selo ka ditshwanelo tša baperisita le tša batho. Ge motho a tlišitše sedimo, ge dinama di apewa, go be go etla mohlanka wa moperisita a swere tlhaba ya ntlha tše tharo;


text:
a hlabe pitšeng, le ge e le moruswing, le ge e le legopong, le ge e le lebeaneng; gomme se se boago le tlhaba, sa tšewa ke moperisita. Ba dira ka mokgwa woo go Baisiraele ka moka ba ba bego ba etla Silo.


text:
Mohlanka eo, le ge go sešo gwa tšhungwa sebego sa makhura, o be a etla go motliši wa sedimo a re: Tšiša nama, e bešetšwe moperisita, ka gobane ga a rate ge o mo nea ye e apeilwego; o nyaka e tala.


text:
Ge motho eo a re: Lesa go tšhungwe pele makhura a sebego, o tsebo tšea se pelo ya gago e se dumago, mohlanka a re: Aowa, tšiša e sa le bjale, ke se tlo e tšea ka maatla.


text:
Ka mokgwa wo sebe sa masogana a mabedi ao ya ba se segolo ka kudu pele ga Morena, ka gobane batho ba be ba nyatša dibego tša Morena.


text:
Mmagwe o be a mo direla kobjana ka ngwaga o mongwe le o mongwe, a mo tlele nayo ge a rotogela go tliša sedimo sa ngwaga a na le monna wa gagwe.


text:
Eli ge a laelana le Elikana le mosadi wa gagwe, a fela a re: A Morena a go fe bana ka mosadi e bakeng sa ngwana eo a bego a mo kgopetše go Morena, mme a buša a mo gafela Morena. Ba kgona ba boela gae.


text:
Gomme Morena a boela a thabiša Hanna, a ithwala a belega, bana ba gagwe ya ba ba bararo ba bašimanyana, le ba babedi ba basetsana. Mošimanyana yola, Samuele, a gola a le moo pele ga Morena.


text:
Ge e le Eli, o be a tšofetše gagolo; a kwa tšohle tše barwa ba gagwe ba bego ba di dira mo go Baisiraele bohle, le ka mo ba bego ba senya le basadi ba go swara mediro mojako wa Ngwako wa kgwerano.


text:
A bolela le bona a re: Le reng le dira dilo tše? Nna ke kwa le bolelwa ka ditaba tše mpe mo setšhabeng ka moka.


text:
Ge motho a ka senyetša motho, gona ditaba di ahlolwa ke baahlodi. Ge motho a senyetša Morena, gona o sa tlo rapelelwa ke mang? Bona ba gana go kwa dikeletšo tša tatabo; gobane Morena o be a šetše a rata go ba bolaya.


text:
Gwa tla monna e mongwe wa Modimo go Eli, a mmotša a re: A ga ke re ke iponaditše go ba leloko la botatago mola ba sa le kua Egipita ngwakong wa Farao.


text:
Ka na ka kgetha bona go meloko ka moka ya Isiraele; ka ba dira baperisita ba ka ba go iša dihlabelo aletareng ya ka, le ba go tšhuma diorelo, gore ba apare kobokgethwa pele ga ka. Gomme ba leloko la tatago ke ba nile dibego ka moka tša mello tše di tšwago go Baisiraele.


text:
Gomme le reng le gataka didimo tša ka le dibego tša ka, tše ke laetšego gore e be tša Ntlokgethwa? Wena o reng o godiša bana ba gago wa go nyatša nna, la be la nona ka go hlaola tše botse mo go dibego tša setšhaba sa ka sa Isiraele?


text:
Morena Modimo wa Isiraele o ra tšona tše ge a re: Ke be ke re ba leloko la gago le la tatago, e tlo ba bona ba go ntlhankela ka mehla le mehla. Fela, bjalo Morena o re: Di kgole le nna tšeo. Ke godiša ba ba nkgodišago; ba ba nnyatšago ba tlo nyadiwa.


text:
O tsebe gore go tla matšatši ao ke tlogo kgaola letsogo la gago le la leloko la tatago, wa go tlogo hlokwa mokgalabje wa ga bolena.


text:
O tlo bona tlalelo ya mo Ntlong e kgethwa, mola Baisiraele ba thakgiwa; gomme mo ga geno go ka se ke gwa ba le motšofadi le neng le neng.


text:
Le ge ke sa tlo fediša bohle mo aletareng ya ka, mahlo a gago a tlo ledišwa, o tlo ja pelo, ge bontši bja ba leloko leno ba ehwa e sa le banna.


text:
Seka se o tlogo se bona, ke ge o tlo bona tše di welago barwa ba babedi ba gago, Hofini le Pinease, ge bobedi bja bona ba ehwa ka tšatši letee.


text:
Gomme nna ke tlo ipeela moperisita e a botegago, e a tlogo dira tše ke di ratago ka pelo ya ka le ka moya wa ka. Yena ke tlo mo agela ngwako o tiilego; ke yena e a tlogo sepela le motlotšwa wa ka ka mehla.


text:
Wa lešaledi la leloko leno, o tlo tla a mo lotšha, a kgopela tšheletenyana le ge e le sephatlo sa bogobe, a re: Ako ntšenye mo modirong wa boperisita, gore ke ngwathe ke je bogobe.


text:
Lesogana lela, Samuele, o be a hlankela Morena a lebeletšwe ke Eli. Mehleng yeo lentšu la Modimo le be le hlokwa, go se na pono e tšwelelago.


text:
Eitše ka tšatši le lengwe, ge Eli a robetše dilaong tša gagwe, mahlo a gagwe a šetše a thomile go pompala, a sa hlwe a kgona go bona,


text:
lebone la Modimo le sešo la tima, Samuele yena a robetše mo Ngwakong wa Morena, mo go bego go le polokelo ya Modimo,


text:
A akgofa a ya go Eli, a re: Ke nna e; ke kwa o mpitša. Eli a re: Ga nka ka go bitša; boela dilaong. Samuele a boela dilaong.


text:
Morena a boeletša a mmitša a re: Samuele! Samuele a tsoga a ya go Eli a re: Ke nna e; ke kwa o mpitša. Eli a re: Ga nka ka go bitša, ngwanaka; boela dilaong. Samuele a boela dilaong.


text:
Morena a boela a bitša Samuele la boraro; a tsoga a ya go Eli a re: Ke nna e; ke kwa o mpitša. Ya ba mo Eli a lemogago ge lesogana leo le bitšwa ke Morena.


text:
A botša Samuele a re: Boela dilaong. E re ge o bitšwa, o arabe o re: Morena, bolela; mohlanka wa gago o theeditše. Gomme Samuele a boela dilaong tša gagwe.


text:
Morena a tla a ema a bitša Samuele bjalo ka mankgapele, a re: Samuele! Samuele! Samuele a re: Bolela; mohlanka wa gago o theeditše.


text:
Morena a bolela le Samuele a re: Tseba gore mo go Isiraele ke tlo dira dilo, tše motho a di kwago, a tlo tsirinyega tsebe ka dipedi.


text:
Mohla woo ke tlo tsošetša Eli tšohle tše ke boletšego leloko la gagwe ka tšona, ka di thoma, ke be ke di phethe.


text:
Ke mmoditše ka re leloko la gagwe ke tlo le lahla ya ba moka, ka baka la bokgopo bjo a bego a bo tseba, ge barwa ba gagwe ba ikgoboša, mme a se ba kgaleme.


text:
Ka ba ka enela leloko la Eli ka re: Bokgopo bja leloko la Eli bo ka se ke bja ba bja hlatsiwa ka sedimo le ge e le sebego neng le neng.


text:
Samuele a robala go fihla ge go esa, a bula mojako wa Ngwako wa Morena. Fela, a boifa go botša Eli tša pono yeo.


text:
Eli a re: O boditšwe taba mang? Hle o se mphihlele selo. Modimo a go dire ka gore le ka gore ge o ka mphihlela le setee sa tše o boditšwego tšona.


text:
Ke mo Samuele a mo anegetšego ditaba ka moka, a se mo fihlele selo. Eli a napa a re: Ke Morena; a a dire tše a bonago e le botse.


text:
Ge e le Samuele, yena a gola. Morena a ema le yena; gwa se be le lentšu letee la gagwe le Morena a le hlokišitšego go phethega.


text:
Le Baisiraele ka moka go tloga ka Dani go fihla Bereseba ba lemoga ge Samuele e le moporofeta wa makgonthe wa Morena.


text:
Gomme Morena a fela a bonala gona moo Silo, a ikutolla go Samuele ka go mo kweša lentšu la Morena gona moo Silo.


text:
Gomme lentšu la Samuele le be le fihla go Baisiraele ka moka. -- Baisiraele ba tšwela Bafilisita dira, gore ba hlabane le bona, ba bokana Ebenesere; Bafilisita ba bokana Afeke.


text:
Bafilisita ba laya dira ba lwa le Baisiraele, ya ba tlhabano e kgolo; mme Baisiraele ba fenywa ke Bafilisita, gwa bolawa banna ba e ka bago ba dikete tše nne mo tlhabanong molaleng woo.


text:
Ge setšhaba se boela mešašeng, ba bagolo ba Isiraele ba re: Ke ka baka lang ge Morena lehono a re bolaišitše Bafilisita? A re yo tšea polokelo ya Morena kua Silo; e tle mo go rena, e re namolele diatleng tša manaba a rena.


text:
Setšhaba sa roma batho ba ya Silo, ba yo tšea polokelo ya kgwerano ya Morena wa Mašaba, Modula le Bakerube. Hofini le Pinease, barwa bala ba babedi ba Eli, ba tla le polokelo ya kgwerano ya Modimo.


text:
Ya re ge polokelo ya kgwerano ya Morena e fihla mešašeng, Baisiraele ka moka ba tšhela legoa le legolo, lefase la ba la duma.


text:
Bafilisita ge ba ekwa lešata la legoa leo, ba re: Lešata leo la legoa le legolo kua mešašeng ke la go reng? Gomme ge ba ekwa gore polokelo ya Morena e tlile mešašeng,


text:
ba boifa ba re: Modimo o tlile mešašeng! Ba re: Re fedile; ka gobane maabane le maloba go be go se bjalo.


text:
Re fedile! Re tlo namolelwa ke mang diatleng tša Modimo yo maatla yo? Ke yena Modimo ela e a kilego a otla Baegipita ka dikotlo tša mehutahuta lešokeng.


text:
Hee lena Bafilisita! Tiišang maatla, le eme senna, gore le se tlo loba Bahebere bjalo ka ge bona ba be ba le loba. Emang senna, le hlabane!


text:
Bafilisita ba na ba hlabana; Baisiraele ba fenywa ba tšhaba, bohle ba tšhabela magaeng a bona. Polao ya ba e kgolo ka kudu; gwa bolawa banna ba Isiraele ba dikete tše masome a mararo ba bahlabani.


text:
Monna e mongwe wa ga Benyamini a tšhaba direng, a tla Silo ka lona tšatši leo. A fihla a gagotše diaparo, a tšhetše mmu hlogong.


text:
Ge a tsena ke ge Eli a dutše sedulong hleng ga tsela, a lebeletše tsela, ka gobane pelo ya gagwe e be e boifela polokelo ya Modimo. Bjale ge monna eo a fihla a kwatša taba yeo motseng, motse ka moka wa lla.


text:
Eli ge a ekwa lešata la sello, a botšisa a re: Lešata le lekaakaa ke la go reng? Monna eo a kitima a mmotša.


text:
Eli o be a šetše a na le nywaga e masome a senyane le metšo e seswai, mahlo a gagwe a šetše a pompetše, a sa hlwe a bona.


text:
Monna eo a mo anegela a re: Nna ke tšo tšhaba direng. Nna ke tšhabile direng lehono. Eli a re: Gomme di reng, ngwanaka?


text:
Motlalefoko a fetola a re: Baisiraele ba lelekilwe ke Bafilisita; polao ya ba e kgolo setšhabeng. Le barwa ba gago Hofini le Pinease ba bolailwe bobedi bja bona. Gomme polokelo ya Modimo e thopilwe.


text:
Ya re ge Eli a botšwa tša polokelo, a wa a kwaelela nthago sedulong sa gagwe, a robega molala a hwa; ka gobane o be a tšofetše gomme e be e le monna e mokoto. O be a feditše nywaga e masome a mane a ahlolela Isiraele.


text:
Gomme ngwetši wa gagwe mosadi wa Pinease e be e le moima, a šetše a le kgauswi le go belega. Ya re ge a ekwa ba re: Polokelo ya Modimo e thopilwe, le gore ratswalagwe le monna wa gagwe ba bolailwe, a kudupana a belega, mašoko a mo swara.


text:
A le sekgatheng sa go hwa, basadi ba ba bego ba mmelegiša ba re: O se boife! O swere ngwana wa mošimanyana. Yena a se fetole selo, a se šetše se ba se bolelago.


text:
Ngwana eo wa mošimanyana a mo reela leina a re ke Ikabodi, a re: Letago la Isiraele le ile, e le gobane polokelo ya Morena e thopilwe, mme go hwile ratswalagwe le monna wa gagwe.


text:
Ya re ge ka la ka moswana ba Asidodo ba tsogela, ba hwetša Dagoni o wetše fase o patlame pele ga polokelo ya Morena. Ba o tšea ba o butšetša felo ga wona.


text:
Ge ka la moso ba tsogela, ba hwetša Dagoni o wetše fase o patlame pele ga polokelo ya Morena; gomme hlogo ya Dagoni le diatla tša wona ka dipedi di ripilwe, di le serepoding, go šetše sebolobolo sa wona fela.


text:
Ka baka leo baperisita ba Dagoni, le bohle ba ba tsenago ngwakong wa Dagoni, ba sa gatego serepodi sa Dagoni gona moo Asidodo le nankhono.


text:
Gomme seatla sa Morena sa na sa imela ba Asidodo, sa ba senya sa ba otla ka dišo, ba Asidodo le ba dileteng tša gona.


text:
Ya re ba Asidodo ba bona go le bjalo, ba re: Polokelo ya Modimo wa Isiraele a e se ke ya dula mo go rena, ka gobane seatla sa gagwe se thatafaletše rena le Dagoni modimo wa rena.


text:
Ba roma batseta ba bitša dikgošana ka moka tša Bafilisita, ba re: Polokelo ya Modimo wa Isiraele re tla e dira bjang? Ba re: Polokelo ya Modimo wa Isiraele a e išwe Gathe. Ke moka, polokelo ya Modimo wa Isiraele ba e iša ntshe.


text:
Ya re ge ba e išitše ntshe, seatla sa Morena sa tšweletša kgakanego e kgolo ka kudu mo motseng woo, sa otla batho ba gona ka dintšhu, ba banyenyane le ba bagolo.


text:
Ba napa ba romela polokelo ya Modimo kua motseng wa Ekironi. Ya re ge a fihla Ekironi, ba Ekironi ba hlaba mokgoši ba re: Ba tlišitše polokelo ya Modimo wa Isiraele go rena, gore ba re bolaye le setšhaba sa ga bona.


text:
Ba roma batseta ba bitša dikgošana ka moka tša Bafilisita, ba re: Polokelo ya Modimo wa Isiraele e bušetšeng ga gayo, re se tlo bolawa le setšhaba sa gaborena. Gobane motse ka moka o be o tšhogile la go hwa; gomme seatla sa Morena se be se ba imela ka maatla;


text:
ka gobane ba ba bego ba sa hwe, ba be ba hlokofatšwa ka dintšhu, gomme sello sa motse se be se hlatlogela legodimong.


text:
Bafilisita ba bitša bomphamodimo le dingaka, ba re: Re tlo dira bjang ka polokelo ya Morena Modimo wa Isiraele? Re botšeng mokgwa wa go bušetša kua ga gayo.


text:
Banna bao ba re: Ge le rata go gomiša polokelo ye ya Modimo wa Isiraele, le se ke la e romela e le fela. Le e gomiše ka seloba; gona le tlo fola, la tlo tseba gore seatla sa gagwe se be se reng se sa le lese.


text:
Ba re: E ka ba seloba mang seo re kago loba ka sona? Bala ba re: Yang ka palo ya dikgošana tša Bafilisita, le bope diswantšho tše tlhano tša dišo, le tše tlhano tša magotlo; ka gobane kotlo e wetšego lena le dikgošana tša lena ke ya mohuta o tee.


text:
Dirang diswantšho gee tša dišo tša lena le tša magotlo a sentšego naga ye, le lobe Modimo wa Isiraele ka tšona. Mohlomong a ka gomiša seatla sa gagwe mo go lena le go modimo wa lena le go naga ya lena.


text:
Le reng le thatafatša dipelo tša lena la etša Baegipita le Farao, mola ba thatafatša dipelo tša bona? A ga a ka a ba swara ka maatla, ba ba ba lesa Baisiraele ba sepela!


text:
Bjale napang le dire koloi e mpsha, le tšee kgomotswetši tše pedi tše di sešogo tša rwešwa joko, le di tleme koloing; ga e le mamane a tšona le a šadiše gae.


text:
Le tšee polokelo ya Morena, le e bee koloing yeo; le dilwana tšeo tša gauta, tše le lobago ka tšona, le di tsenye mo polokelwaneng ya tšona; le di lese di ikele.


text:
Gomme le lebelele: Ge e ka tšea tsela ya go ya ga gayo, ya rotogela Bethe-Semese, gona e tlo ba e le yena e a re dirilego bošula bjo bokaakaa. Ge e sa boele gona kua, gona re tlo tseba gobane ga se seatla sa gagwe se se re otlilego, di filo re tlela fela.


text:
Gomme batho ba dira ka mokgwa woo, ba tšea kgomotswetši tše pedi, ba di tlema koloing, ba tswallela mamane a tšona ka šakeng.


text:
Polokelo ya Morena ba e bea koloing, le polokelwana e swerego diswantšho tša magotlo le tša dišo tša bona, tše ba di dirilego ka gauta.


text:
Bjale dikgomo tšeo tša swara tsela ye e yago Bethe-Semese; tša tloga ka mmila di tšama di lla, tša se ke tša fapogela thoko. Gomme dikgošana tša Bafilisita tša e felegetša go fihla mollwaneng wa Bethe-Semese.


text:
Ba Bethe-Semese ba be ba buna mabele moeding. Ge ba gadia ba bona polokelo; gomme ba thaba ge ba e bona.


text:
Koloi ya tla tšhemong ya Jošua wa Bethe-Semese, ya ema ntshe. Gona fao go be go na le lwala le legolo. Gomme ba phapha diphata tša koloi, ba hlaba dikgomo tšeo, ba direla Morena sehlabelo.


text:
Balefi ba rwala polokelo ya Morena, le polokelwana e swerego dilwana tšela tša gauta, ba di bea lwaleng le legolo leo. Gomme batho ba Bethe-Semese ba tlišetša Morena dihlabelo, ba tliša didimo ka lona tšatši leo.


text:
Ge e le dilwana tšela tša gauta tše di bego di swantšha dišo, tše Bafilisita ba lobilego Morena ka tšona, se sengwe e be e le sa Asidodo, se sengwe e le sa Gasa, se sengwe e le sa Asikaloni, se sengwe e le sa Gathe, se sengwe e le sa Ekironi.


text:
Le diswantšho tšela tša magotlo, tše di dirilwego ka gauta, di be di eya ka palo ya metse ya Bafilisita e bego e bušwa ke dikgošana tše tlhano; e mengwe e be e le metse ya dibo, e mengwe e le metsana ya naga. Lwala le legolo, le go kilego gwa bewa polokelo ya Morena go lona kua tšhemong ya Jošua wa Bethe-Semese, le bjale e sa le hlatse ya taba ye.


text:
Batho ba bangwe ba Bethe-Semese ba bolailwe ka gobane ba hlola tše di lego polokelong ya Morena; a bolaya banna ba masome a šupago go ba dikete tše masome a mahlano. Batho ba lla ka baka la ge Morena a ba bolaile gakaakaa.


text:
Batho ba Bethe-Semese ba re: Go ka kgona mang go ema pele ga Morena Modimo yo e mokgethwa? A ka tloga mo a yo gorogela kae?


text:
Ba roma batseta ba yo botša ba Kiryathe-Jearima ba re: Bafilisita ba bušitše polokelo ya Morena. Theogang, le e rotošetšo go lena.


text:
Batho ba Kiryathe-Jearima ba tla ba rwala polokelo ya Morena, ba e iša ngwakong wa Abinadaba, o lego mmotong. Ba kgetha Eleasara morwa wa gagwe gore a lete polokelo ya Morena.


text:
Polokelo ya dula gona moo Kiryathe-Jearima, matšatši a atafala, ya ba nywaga e masome a mabedi. Setšhaba ka moka sa Isiraele sa lla se llela Morena.


text:
Ke mo Samuele a boletšego le bohle ba setšhaba sa Isiraele, a re: Ge le rata go boela go Morena ka dipelo tša lena ka moka, gona tlošang medimo e šele e lego mo go lena, Boasiterothe; gomme dipelo tša lena di dule di lebile Morena, le hlankele yena a nnoši; ke mo a tlogo le namolela diatleng tša Bafilisita.


text:
Ba kgobakana ba tla Mitsipa; ba ga meetse ba a tšhollela pele ga Morena; ba ikona dijo mohla woo, ba ipolela ba le gona moo ba re: Re senyeditše Morena -- Gomme Samuele a buša Baisiraele a le gona moo Mitsipa.


text:
Eitše ge Bafilisita ba ekwa gore Baisiraele ba bokane Mitsipa, dikgošana tša Bafilisita tša tšwela Baisiraele dira. Baisiraele ge ba di kwa, ba tšhoga Bafilisita.


text:
Ba botša Samuele ba re: O se ke wa kgaotša go re rapelela go Morena Modimo wa rena, gore a re namolele diatleng tša Bafilisita.


text:
Samuele a tšea kwanyana e sa anywago, a e dira sehlabelo setšhungwamoka, a rapela Morena ka baka la Isiraele; gomme Morena a mo kwa.


text:
Ya re ge Samuele a sa fihliša sehlabelo seo, ke ge Bafilisita ba batamela ba hlabana le Baisiraele. Gomme Morena a dumiša maru ka modumo o mogolo godimo ga Bafilisita mohla woo; a ba raranya mme ba fenywa ke Baisiraele.


text:
Banna ba Baisiraele ba ba šwahlela ba etšwa Mitsipa, ba rakediša Bafilisita, ba ba bolaya ba ba gomela Bethe-Kara.


text:
Samuele a tšea leswika a le tsema mo gare ga Mitsipa le Sene, a le reela leina a re ke Ebenesere, a re: Morena o re thušitše a re fihliša mo.


text:
Bafilisita ba loba, ba se ke ba hlwa ba etla mellwaneng ya Isiraele, ka gobane seatla sa Morena se be se elwa le Bafilisita mehleng yeo ka moka ya ge Samuele a le gona.


text:
Gomme metse ka moka ye Bafilisita ba bego ba e amogile Baisiraele, go tloga ka Ekironi go fihla ka Gathe, ya boela go Baisiraele, ba e amoga Bafilisita ka maatla. Le gona mehleng yeo Baamoro ba be ba sa lwe le Baisiraele.


text:
Ka ngwaga o mongwe le o mongwe o be a thetha le motse wa Bethele, le wa Giligala, le wa Mitsipa; gomme a ahlolela Isiraele a le metseng yeo.


text:
A fela a boela Rama, ka gobane e be e le gona ga gabo; a ahlolela Isiraele a le ntshe. Gona moo o be a agetše Morena aletare.


text:
Leina la morwa wa gagwe wa pele e be e le Joele, la wa bobedi e be e le Abia; bona ba ahlola ba le Bereseba.


text:
Fela, barwa ba gagwe ba lahlile tsela ya gagwe, ba tlwaela tša megabaru, le tša tsogolekobong, le tša go hlaola batho.


text:
Ba bolela le yena ba re: Wena bjale o tšofetše; gomme barwa ba gago ba lahla tsela ya gago. Bjale ako re tsemele kgoši, e re ahlolele re etše ditšhaba tše dingwe.


text:
Ge e le Samuele, taba ye ge ba re: Re tsemele kgoši ya go re ahlolela, -- ya na ya mo nyamiša pelo. Samuele a yo rapela Morena.


text:
Morena a fetola a re: Theetša lentšu la setšhaba ditabeng ka moka tše ba go boditšego tšona. Ga ba lahla wena; ba lahlile nna gore ke se ke ka ba kgoši ya bona.


text:
Ba go dira ka mokgwa wo ba dirilego ka wona go tloga mola ke ba ntšhitše Egipita go fihla lehona, ge ba fela ba ntahla ba hlankela medimo e šele.


text:
Bjale dira se ba se bolelago. Fela, o ba tiišetše bohlatse, o ba laodišetše ditshwanelo tša kgoši ye e tlogo ba buša.


text:
Gomme Samuele a bolela le setšhaba seo, se kgopetšego go fiwa kgoši; a se botša mantšu ka moka a Morena.


text:
A re: Ditshwanelo tša kgoši e tlogo le buša šedi: E tlo tšea barwa ba lena, ya ba dira ba dikoloi tša yona le banamedi ba dipitsi tša yona; e tlo ba ba go eta koloi ya yona pele.


text:
O tlo bea balaodi ba dikgao tša sekete, le tša lekgolo, le tša masome a mahlano; e tlo ba balemi ba mašemo a gagwe, le babuni ba mabele a gagwe, le barudi ba marumo a gagwe, le ba dilo tša dikoloi tša gagwe.


text:
O tlo tšea barwedi ba lena, ya ba baapei ba ditlolo, le baapei ba dijo tša gagwe, le babeši ba dinkgwa.


text:
O tlo tšea mašemo a lena, a hlaola dirapa tše botse tša morara le tša mehlware, a di nea bahlanka ba gagwe.


text:
O tlo le ntšhiša karolo ya lesome ya mabele a lena le ya morara, a di nea dikala tša gagwe le bahlanka ba gagwe.


text:
O tlo tšea balata ba lena ba banna le ba basadi, le masogana a lena a dinatla, a ba diriša mediro ya gagwe, le dipokolo tša lena.


text:
Mohla woo, ge le tlo lla ka baka la kgoši ya lena ye le ikgethetšego yona, Morena a ka se hlwe a le kwa.


text:
le rena re tle re etše ditšhaba tše dingwe; kgoši ya rena e re ahlolele, e re ete pele ge re ya direng.


text:
Morena a fetola a re: Kwaa se ba se bolelago, o ba beele kgoši. Ke moka Samuele a botša Baisiraele a re: Ikeleng, le boeleng magaeng a lena.


text:
Go be go na le monna wa ga Benyamini; leina la gagwe e be e le Kisi, morwa wa Tseroro, morwa wa Bekorathe, morwa wa Aphia, wa ga Benyamini, monna wa lehumagadi.


text:
O be a na le morwa wa gagwe. Leina la gagwe e be e le Saulo, lesogana la senatla, le go bego go se Moisiraele e a le phalago ka botse. Gomme o be a feta batho ka moka ka leemo, batho ba bangwe ba mo goma ka magatleng.


text:
Kisi, tatago Saulo, o kile a timelelwa ke dipokolo; a botša Saulo morwa wa gagwe a re: Tšea e mongwe wa masogana, le tsoge le yo nyaka dipokolo.


text:
Saulo a ya a putlaputla le dithaba tša Efuraimi, le naga ya Salisa, a di hloka. A putlaputla naga ya Salima, mme di be di se ntshe. Ba putlaputla le naga ya ga Benyamini, ba se ke ba di hwetša.


text:
Ge ba fihla nageng ya Tsufi, Saulo a bolela le lesogana la gagwe a re: Tlaa, re gome; e se re mohlomong tate a gomela dipokolo a boifela rena.


text:
Lesogana la fetola la re: O ko bone hle! Ka fa motseng go na le monna wa Modimo. Ke monna e a tsebjago; tšohle tše a di bolelago di a tšwelela. A nke re ye go yena. Mohlomongwe o tlo re laetša tsela ra sepela ka yona.


text:
Saulo a fetola a re: Ge re ka ya go monna yo, re tlo mo neang? Etšwe mefago ya rena mo mokotleng e fedile. Re hloka sebego sa go nea monna eo wa Modimo. Re swereng?


text:
Lesogana la buša la re: Šedi, nna ke swere sa bone sa sekele; re tlo mo nea sona, a re laetša tsela.


text:
Kgaleng go Isiraele ge ba re re yo botšiša Modimo, ba be ba re: E re yeng go Mmoni! Ka gobane yo lehono e lego moporofeta, kgaleng ba be ba re ke Mmoni.


text:
Saulo a rera lesogana la gagwe a re: O boletše gabotse; e re yeng. Ke moka ba ya motseng wo monna wa Modimo a bego a le ntshe.


text:
Ba fetola ba re: Sola kua pele mo le yago. Fela, le akgofeng, ka gobane lehono o tlile fa motseng ka ge setšhaba se iša sedimo kua serokamelong.


text:
Ge le tsena motseng, le tlo mo hwetša a sešo a rotogela dijong kua serokamelong. Ka gobane batho ba ka se ke ba ja a sešo a tla. Malalediwa a tlo ja, ge a šegofaditše sehlabelo. Napang le rotoge. Lehono le tlo mo hwetša.


text:
Bosasa pakeno ke tlo roma monna a tla go wena a etšwa ga Benyamini. Yena eo o mo tlotše e be ketapele ya setšhaba sa ka sa Isiraele. Ke yena a tlogo namolela setšhaba sa ka diatleng tša Bafilisita. Ka gobane setšhaba sa ka ke a se bona, ka ge sello sa sona se mphihletše.


text:
Bjale ge Samuele a lebana le Saulo, a kwa Morena a mmotša a re: So; ke yena monna yo ke mmoletšego, ka re a buše setšhaba sa ka.


text:
Samuele a fetola a re: Mmoni ke nna! Nkete pele o rotogele kua mmotong; ka gobane lehono le tlo ja le nna. Re tlo laelana ka moswana, ka go botša tšohle tše di lego pelong ya gago.


text:
Ge e le dipokolo tše o timeletšwego ke tšona, tše lehono e lego matšatši a mararo di timetše, o se ke wa di belaela; di bonwe. -- Bjale bothakga ka moka bja Isiraele e tlo ba bja mang? A e ka se ke ya ba bja gago le bja leloko ka moka la tatago?


text:
Saulo a fetola a re: Hleng ke wa ga Benyamini, wa leloko lona le lenyenyane la Isiraele? Gomme mo dileteng tša ga Benyamini, se senyenyane ke sešo. Bjale o mpoletšang taba tšeo?


text:
Samuele a tloga a na le Saulo le lesogana la gagwe, a ba iša ngwakong wa go ja, a ba dudiša madulong a ka pele go ba ba bego ba laleditšwe, ba e nyakilego go ba banna ba masome a mararo.


text:
Moapei a tliša letsogo le le nago le leumo, a le bea pele ga Saulo. Samuele a re: Šeo nama ye re bego re go boloketše yona; tšea o je. E šadišitšwe gore e be ya gago mola ke re: Ke laleditše baeng. Gomme Saulo a ja le Samuele mohla woo.


text:
Ba tsoga e sa le bošego. Ya re ge mahuba a hlatloga, Samuele a bitša Saulo e a bego a le ngwakong wa ka godimo, a re: Tsoga ke go fe tsela. Saulo a tsoga a tšwela ntle a na le Samuele.


text:
Ge ba fologa ba etla magomong a motse, Samuele a botša Saulo a re: Lesa lesogana le tloge le re ete pele. Lesogana la tloga. A re: Wena ema fa ke go botše lentšu la Modimo.


text:
Samuele a napa a tšea sedibelwana sa setlolo a se tšhela hlogong ya Saulo, a mo atla a re: Bjale Morena o go tloditše gore o be ketapele mo nageng ye ya gagwe.


text:
Lehono ge o tloga mo, o tlo hlakana le banna ba babedi kua lebitleng la Rahele mollwaneng wa Benyamini kua Tselitsa; bona ba tlo go botša ba re: Dipokolo tše o bego o di nyaka di bonwe. Tatago o šetše a hlokomologile dipokolo, gomme o šetše a boifela lena; mme o re: Ke tlo reng ka baka la morwa wa ka?


text:
Ge o tloga moo o etla moruleng wa Thabora, o tlo gahlana le banna ba bararo ba ba rotogelago Bethele go Modimo; e mongwe o tlo ba a rwele diputšanyane tše tharo, e mongwe a rwele dinkgwa tše tharo, e mongwe a rwele lekuka la beine.


text:
O tlo feta wa tla mmotong wa Modimo mo go lego bahlometši ba Bafilisita; ge o fihla motseng woo, o tlo gahlana le sehlopha sa baporofeta, ba fologa ba etšwa mmotong, ba etilwe pele ke ba diletšo le ba meropa le ba dinaka le makope, ba tšama ba porofeta.


text:
Ge o tlo ba o tletšwe ke dika tšona tše, gona o dire se se tlogo gahlana le seatla sa gago; gobane Modimo o tlo ba le wena.


text:
Gomme o nketepele o fologele Giligala; le nna ke tlo tloga ke theogela ntshe ka tla go wena gore ke hlabe dihlabelo, ke tliše didimo tša dileboga. O ntetele matšatši a šupago, ke be ke fihle ke go tsebiše se o tlogo se dira.


text:
Ya re ge Saulo a tloga gona moo go Samuele, Modimo a fetola pelo ya gagwe ya ba e šele; le dika tšeo tša tšwelela ka lona letšatši leo.


text:
Ge ba fihla Gibea, ba napa ba gahlana le sehlopha sa baporofeta. Ke mo Saulo a tletšwego ke moya wa Modimo a profeta a le gare ga bona.


text:
Gomme bohle ba ba bego ba mo tseba, ba botšana ba re: Se se diregetšego morwa wa Kisi ke eng? A Saulo le yena o mo gare ga baporofeta?


text:
E mongwe wa ntshe a fetola a re: Tatabo ke mang? Ke mo go tšwelego seema se se rego: A Saulo le yena o mo gara baporofeta?


text:
Ngwana wa rangwanagwe a botšiša yena le lesogana la gagwe a re: Le be le ile kae? Ba re: Re tšo nyaka dipokolo, ra di hloka; mme ra ya go Samuele.


text:
Saulo a fetola a re: O re boditše a re dipokolo di hweditšwe; a se mmotše tša bogoši bo Samuele a bo boletšego.


text:
A bolela le Baisiraele a re: Morena Modimo wa Isiraele o re: Ke nna ke ntšhitšego Isiraele kua Egipita. Ke le namoletše diatleng tša Baegipita, le mo diatleng tša mebušo yohle e bego e le tlaiša.


text:
Gomme lehono lena le lahla Modimo wa lena e a le phološitšego mo mabothateng a lena le mehlakong ya lena ka moka, gomme le mmotša le re: Re tsemele kgoši. Gomme bjale emang pele ga Morena ka meloka le ka dikgao tša lena.


text:
Ge go batametšwa leloko la Benyamini ka dilete tša lona, gwa tanywa ba ga Matiri, go bona gwa tšwa Saulo morwa wa Kisi. Ya re ge ba mo nyaka, ba se ke ba mmona.


text:
Ba napa ba mo ntšha ntshe, ba mmea gare ga batho; mme ka leemo a feta batho ka moka, ba mo goma ka magetleng.


text:
Samuele a bolela le setšhaba ka moka a re: A le a mmona? Ke yena yo Morena a mo hlaotšego; ka gobane mo setšhabeng ka moka ga go na e a etšago nae. Batho ka moka ba napa ba tšhela legoa ba re: A kgoši e phele!


text:
Gomme Samuele a anegela setšhaba ditshwanelo tša bogoši, a di ngwala mo lengwalong, a le bea pele ga Morena. A tsebo fa batho tsela; ka moka ba boela magaeng a bona.


text:
Le Saulo a boela ga gabo kua Gibea a na le banna ba bangwe ba dinatla, ba Morena a bego a kgodišitše dipelo tša bona.


text:
Banna ba bangwe ba dihlola ba re: A ka re thušang yena e? Ba mo nyatša, ba se ke ba mo ntšhetša sebego. Saulo a se ke a ba šetša selo.


text:
Gwa rotoga Nahasi, wa setšhaba sa Baamoni, a rakelela motse wa Jabese wa ga Gileada. Banna ka moka ba Jabese ba tsebiša Nahasi ba re: A ntwa e fele, re be balata ba gago.


text:
Nahasi, monna wa ga Amoni a re: Go fetša ntwa le lena, e tlo ba ge ka moka ga lena ke le gontše mahlo a le letona, ka nyatšiša Isiraele ka moka.


text:
Bagolo ba Jabese ba fetola ba re: Re fe matšatši a šupago, re rome batseta ba ye dileteng ka moka tša Isiraele. Ge go ka hlokwa wa go re thuša, gona re tlo loba wena.


text:
Batseta bao ba tla Gibea go Saulo, ba bolela ditaba tšeo ka moka. Setšhaba sa re go di kwa, sa hlaboša lentšu sa lla.


text:
E be e le ge Saulo a boa šokeng a na le dikgomo; a botšiša a re: Setšhaba se llelang? Ba mo anegela ditaba tša ba Jabese.


text:
A hlaola dikgomo tše pedi a di kgabetla, a di romela dileteng tšohle tša Isiraele ka batseta, a re: E a sa tšwego dira le Saulo le Samuele, dikgomo tša gagwe di tlo dirwa ka mokgwa wo. Ke mo setšhaba ka moka se wetšwego ke tšhogo e tšwilego go Morena, ba tšwa e le batee.


text:
Ba balwa kua Beseka e le ba dikete tše makgolo a mararo a Baisiraele, banna ba Juda e le dikete tše masome a mararo.


text:
Ba botša batseta bala ba ba tlilego, ba re: Botšang banna ba Jabese le re: Le tlo namolelwa bosasa mosegare sekgalela. Batseta ba boela ga gabo. Batho ba Jabese ge ba tlelwa ke lefoko leo, ba thaba.


text:
Ka la ka moswana Saulo a laya dira, a dira diphohla tše tharo. Ba šwahlela mešaša ya Baamoni ka matlagosa, ba ba bolaya, la ba la hlaba la fiša. Mašaledi a phatlalatšwa, gwa se šale ba babedi ba le mmogo.


text:
Bjale setšhaba sa bolela le Samuele sa re: Ke bomang bale ba ba bego ba re: Afa Saulo a ka re buša? Re nee banna bao re ba bolaye.


text:
Saulo a re: Ka tšatši la lehono go se ke gwa bolawa motho, ka gobane la lehono le ke la phenyo ye Morena a e diretšego Isiraele.


text:
Setšhaba ka moka sa ya Giligala; ba bea Saulo a ba kgoši, ba le pele ga Morena gona moo Giligala. Ba tlišetša Morena didimo tša dileboga ba le ntshe. Lethabo la Saulo le la banna ba Isiraele ya ba le legolo.


text:
Samuele a bolela le Baisiraele bohle a re: Sedio ge! Ke kwile tše le nkgopetšego tšohle, gomme ke le beetše kgoši.


text:
Bjale še kgoši ya lena, ketapele ya lena. Ge e le nna ke tšofetše, ke e mopududu. Bana ba ka ke ba le nago nabo. Ke be ke le eta pele go tloga mola ke sa le lesogana, gwa ba gwa tla la lehono le.


text:
Bjale ke nna e. Mphetoleng re le fa pele ga Morena le motlotšwa wa gagwe, ge ke re: Ke mang yo nkilego ka mo amoga pholo, le ge e le pokolo ya gagwe, goba ke mang yo nkilego ka mo hlakola goba ka mo pateletša? Ke mang e a kgonnego go foufatša mahlo a ka ka sa tsogolekobong? Ge go ka ba le o bjalo, a a tle ke mmušetše.


text:
Bona ba re: Aowa; ga wa ka wa re pateletša, ga wa ka wa re hlakola; ga wa ka wa amogela selo go rena.


text:
Samuele a re: Gona hlatse ye le lebanago nayo ke Morena; le motlotšwa wa gagwe ke hlatse lehono ya go re ga la nkhwetša ke le amoga selo. Setšhaba sa re: A a be hlatse.


text:
Samuele a botša setšhaba a re: Hlatse ke Morena e a dirilego Moshe le Arone, e a ntšhitšego botataweno nageng ya Egipita.


text:
Batamelang gee re eletšane pele ga Morena ka tše botse ka moka tše Morena a di diretšego botataweno.


text:
Mola Jakobo a falaletše Egipita, botataweno ba hlabetše Morena mokgoši. Morena a roma Moshe le Arone ba tla go botataweno, ba ba ntšha Egipita; a ba agiša lefaseng le.


text:
Bona ba fela ba lebala Morena Modimo wa bona. A ba gafela diatleng tša Sisera molaodi yola wa dira tša Hatsora. A ba gafela diatleng tša Bafilisita, le diatleng tša kgoši ya Moaba, ba lwa nabo.


text:
Ba hlabela Morena mokgoši ba re: Re sentše ka gobane re lahlile Morena, ra hlankela Bobaali le Boasiterothe. Ba re: Bjale re namolele diatleng tša manaba a rena, re tle re go direle.


text:
Morena a roma Jerubaali, le Bedani, le Jefeta, le Samuele; a le namolela diatleng tša manaba a a bego a le dikologile, la ba la dula la iketla.


text:
Ya ba ya re mola le bona Nahasi kgoši ya Baamoni a le tšwetše dira, la mpotša la re: Aowa, a re be le kgoši e re bušago; mola Kgoši ya lena e le Morena Modimo wa lena.


text:
Bjale kgoši ya lena ye le ikgethetšego yona, ye le e kgopetšego, še. Ke yona kgoši ye Morena a le beetšego yona.


text:
A nke le boife Morena le mo hlankele, le kwe se a se bolelago; le se ngangane le molomo wa Morena; lena le kgoši ye e le bušago le latele Morena Modimo wa lena.


text:
Fela, ge le ka gana go kwa se Morena a se bolelago, la ngangana le molomo wa gagwe, gona seatla sa Morena se tlo lwa le lena le botataweno.


text:
A ga le re bjalo ke lebaka la puno ya mabele! Bjale ke tlo kgopela Morena gore a dumiše maru, a neše pula, gore le tsebe gomme le bone bošaedi bjo bogolo bjo le bo dirilego pele ga Morena, ge le kgopetše go fiwa kgoši.


text:
Ya re ge Samuele a rapela Morena, Morena a dumiša maru, a neša pula ka lona tšatši leo. Setšhaba ka moka sa tšhoga gagolo sa boifa Morena le Samuele.


text:
Setšhaba ka moka sa kgopela Samuele sa re: A ko rapelele bahlanka ba gago go Morena Modimo wa gago, gore re se hwe; ka gobane dibe tšohle tše re dirilego re di tladitše ka bošaedi bjo bja go ikgopelela kgoši.


text:
Samuele a fetola a re: Se boifeng! Dibe tšeo ka moka le di dirile. Fela, le se ke la hlanogela Morena; le hlankele Morena ka dipelo tša lena ka moka.


text:
Le se ke la hlanoga la latela tša lefela tše di sa thušego selo, tše di sa phološego motho, ka ge e le tša lefela.


text:
Morena yena a ka se ke a lahla setšhaba sa gagwe ka baka la bogolo bja leina la gagwe; ka gobane ke yena Morena a ratilego go le dira setšhaba sa gagwe.


text:
Bjale le nna ke re, go senyetša Morena a go be kgole le nna. Nka se lese go le rapelela, le go le ruta tsela e botse e lokilego.


text:
Tabakgolo ke gore le boife Morena; le mo direle ka go mmotegela ka dipelo tša lena ka moka; ka gobane le bone tše kgolo tše a le diretšego tšona.


text:
a ikgethela banna ba dikete tše tharo go Isiraele. Ba dikete tše pedi ba dula le yena Saulo motseng wa Mikimasa dithabeng tša Bethele. Ba sekete setee ba dula le Jonathane motseng wa Gibea wa Benyamini. Banna ba bangwe o be a ba gomišitše ba boela magaeng.


text:
Jonathane o kile a fenya bahlometši ba Bafilisita motseng wa Gibea. Bafilisita ba di kwa. Saulo a letša phalafala mo nageng ka moka, a re le Bahebere ba di kwe.


text:
Baisiraele ka moka ba kwa gore Saulo o fentše bahlometši ba Bafilisita, le gore Baisiraele ba rumotše Bafilisita; gomme setšhaba ka moka sa rapiwa sa latela Saulo sa tla Giligala.


text:
Le Bafilisita ba epša gore ba yo hlabana le Baisiraele ba na le dikoloi tše dikete tše masome a mararo, le banamedi ba dipitsi ba dikete tše di selelago, le madira a mantšintši a kakago lešabašaba la lebotong la lewatle. Ba rotoga ba bokana Mikimasa ka thoko ya bohlabela go Bethe-Abena.


text:
Banna ba Isiraele ge ba bona ba le tlalelong, le gobane batho ba gakanegile, ba utama mo mefomeng, le mo masoding, le mo matšibeng, le mo mabitleng, le mo meleteng.


text:
Bahebere ba bangwe ba sela noka ya Jorodane, ba ya nageng ya Gada le ya Gileada. Saulo yena o be a sa le kua Giligala; gomme setšhaba se be se mo latela se boifa.


text:
Gomme o be a letela Samuele, gwa fela matšatši a a šupago a a bego a beilwe ke Samuele. Bjale ge Samuele a sa tle gona moo Giligala, batho ba phatlala ba ba tloga.


text:
Samuele a re: O dirile bjang? Saulo a re: Ke bone ge setšhaba se phatlalala se ntlogela; mme wena o sa tle ka lebaka le le beilwego, mola Bafilisita ba bokane Mikimasa,


text:
ka re: Bjale Bafilisita ba tlo fologela mono Giligala ke sešo ka rapela Morena; mme ka napa ka beta pelo, ka dira sehlabelo.


text:
Samuele a bolela le Saulo a re: O dirile tša bošilo, ge o sa ka wa dira ka taelo ye Morena Modimo wa gago a go laetšego yona; gobane Morena o be a tlo tiiša bogoši bja gago go Isiraele ka go sa felego.


text:
Bjale bogoši bja gago bo ka se ke bja tia. Morena o inyaketše monna e a kwanago le pelo ya gagwe. Yena eo Morena o mo hlaotše gore a be ketapele ya setšhaba sa gagwe; ka gobane wena ga wa ka wa hlokomela se Morena a go laetšego sona.


text:
Samuele a tsoga a tloga Giligala. Kua Gibea Benyamini Saulo a bala batho ba a bego a na nabo, a hwetša e le ba e ka bago ba makgolo a selelago.


text:
Saulo a dula gona moo Gibea-Benyamini a na le Jonathane morwa wa gagwe le setšhaba se se bego se na nae. Bafilisita ba be ba sa bokane Mikimasa.


text:
Bjale Bafilisita ba arogana dihlopha tše tharo, ba tlogela mešaša ya bona ba yo senya naga. Sehlopha se sengwe sa leba Ofura nageng ya Suali;


text:
Gomme mo nageng ka moka ya Isiraele go be go sa hwetšwe morudi; gobane Bafilisita ba be ba re: Bahebere ba se ke ba itirela ditšhoša le marumo.


text:
Mo go Baisiraele ka moka, ge motho a rata go batolelwa petlo, le ge e le mogoma, goba selepe, le ge e le letsolo, o be a swanetše go fologela go Bafilisita.


text:
Gomme ge go kukubane mogoma, goba kepo, goba petlo, goba selepe, goba ge go otlollwa letsolo, ba be ba eya gona.


text:
Bjale ge go tsoga ntwa ye, gwa hlokwa e a swerego tšhoša goba lerumo mo madireng a bego a na le Saulo le Jonathane; di be di swerwe ke Saulo le Jonathane morwa wa gagwe fela.


text:
Ka tšatši le lengwe Jonathane a bolela le lesogana la go mo rwalela marumo, a re: Tlaa, re yo selela kua go lego bahlometši ba Bafilisita. A lesa go botša tatagwe.


text:
Saulo yena o be a le kua mollwaneng wa Gibea, a dutše sehlareng sa morapa se se lego kua Migirone, a na le batho ba makgolo a selelago.


text:
Gomme kobo ya boperisita e be e aperwe ke Ahia morwa wa Ahitobo ngwana Boikabodi morwa wa Pinease morwa wa Eli moperisita wa Silo. Batho bona ba be ba sa tsebe ge Jonathane a tšwile.


text:
Mo sefateng seo se Jonathane a bego a rata go selela go bahlometši ba Bafilisita ka sona, go be go na le mantswe a mabedi a dintlha, le lengwe le le ka mošono, le lengwe le le ka mošola. Le lengwe ba be ba re ke Botsetse, le lengwe ba re ke Sene.


text:
Jonathane o be a boditše morwadi wa marumo a gagwe, a re: Tlaa, re yo selela fala go lego bahlometši bao ba mašoboro. Mohlomong Morena a ka re diriša selo; ka gobane go Morena ga go se se kago mo šitiša go namolela ka ba bantši goba ka ba sego nene.


text:
Gomme ge ba ka re: Rotogelang mono, gona re tlo rotoga; gobane Morena o tlo ba a ba gafetše diatleng tša rena. Re tlo bona ka tšona tšeo.


text:
Bjale ge bahlometši ba Bafilisita ba bona banna ba babedi bao, ba re: Bonang, Bahebere ba tšwile meleteng ye ba utamago go yona.


text:
Ba biletša Jonathane le morwadi wa marumo a gagwe ba re: Rotogelang mono; le tlo re hwetša. Ke mo Jonathane a re: Ntšhale nthago, re rotoge. Morena o ba gafetše diatleng tša Baisiraele.


text:
Jonathane a namela ka go abula; morwadi wa marumo a gagwe a mo šala nthago. Ge Jonathane a fihla, a ba fenya; morwadi wa marumo a latela a fofotša.


text:
Mo tlhabanong ye ya pele Jonathane le morwadi wa marumo a gagwe ba bolaile banna ba masome a mabedi mo felwaneng go lekanago le tema e tee ya tšhemo.


text:
Madira ka moka a Bafilisita a a bego a le mošašeng wa kua molaleng, a welwa ke tšhogo e kgolo; ba bahlometši le ba ba bego ba thosanya naga, ba thothomela; naga ya šišinyega, ya ba tšhogo e tšwilego go Modimo.


text:
Dihlodi tša Saulo tše di bego di le kua Gibea-Benyamini, ge di lebelela, tša bona makoko a ferekane, a eya kua le kua.


text:
Saulo a laela batho ba ba bego ba na nae, a re: Balang, re bone e a re tšwilego. Ba bala ba hwetša go hlokega Jonathane le morwadi wa marumo a gagwe.


text:
Saulo a botša Ahia a re: Tliša polokelo ya Morena e tle fa; gobane polokelo ya Morena e be e le moo go Baisiraele mohlang woo.


text:
Ya re ge Saulo a sa bolela, moferefere wa mešašeng ya Bafilisita wa ba o godile. Saulo a botša moperisita a re: Gomiša letsogo la gago.


text:
Saulo le batho ba ba bego ba na nae ba hlaba mokgoši, ba tšwa dira, ba hwetša bala ba hlabana seng sa bona, e le moferefere o mogologolo.


text:
Gomme Bahebere ba ba bego ba rapilwe ke Bafilisita ba tšwa le bona ba tla mešašeng, ba hlanoga ba ema le Baisiraele, ba ba bego ba na le Saulo le Jonathane.


text:
Gwa phalala, le Baisiraele ba ba bego ba tšhabetše dithabeng tša Efuraimi, ge ba ekwa gore Bafilisita ba a tšhaba, ba ba kwatakwatiša.


text:
Ka tšatši leo banna ba Isiraele ba lapa ka gobane Saulo o be a tlemile setšhaba ka keno, mola a re: Monna e a kago ja le sešo la dikela, ke sešo ka otla manaba a ka, o rogilwe! Gomme batho ba ila sejo.


text:
Batho ge ba tsena sekgweng, ba bona dinose di ela. Fela, gwa se be le e a di tšeago a di iša molomong, ka go boifa keno yela.


text:
Bjale Jonathane o be a sešo a kwa gore tatagwe o tlemile setšhaba ka keno; a iša ntlha ya molamo wo a bego a o swere, a rafa lemapo la dinose, a iša seatla ganong; ke mo mahlo a gagwe a nago a apoga.


text:
A bonwa ke e mongwe wa batho bao; yena eo a mo rera a re: Tatago o tlemile setšhaba ka keno, a re: E a kago ja bogobe lehono, o rogilwe! Gomme setšhaba se be se lapile.


text:
Jonathane a re: Tate o hlolela lefase le bothata. Bonang nna; mahlo a ka a apogile ke lekile nose ye ka gonyane.


text:
A batho ba ka be ba dumeletšwe lehono go ja tše ba di thopilego, tše ba di bonego di le gona go manaba a bona! Bjale gomme polao go Bafilisita e ka se be e kgolo.


text:
Mohla woo ba be ba bolaile Bafilisita go tloga Mikimasa ba ba fihliša Ajoloni; fela, setšhaba se be se lapile gagolo.


text:
Batho ba tla ba wela dithebola godimo, ba tšea dinku le dikgomo le mamane, ba fo di hlabela fase, ba di ja di sa na le madi.


text:
Ba botša Saulo ba re: Seba batho ba senyetša Morena ka go ja tše di nago le madi. Saulo a re: Le oba molato. Napang le kgokološe leswika le legolo le tle fa.


text:
A buša a re: Phatlalalelang bathong le ba botše le re: Bohle tlišang dinku le dipholo tša lena fa go nna, le di hlabele gona mo, gore le sa tlo senyetša Morena ka go ja madi. Batho ka moka ba tliša dipholo tša bona bošego bjoo, ba di hlabela gona moo.


text:
Bjale Saulo a re: A re hlomareleng Bafilisita bošego bjo, re ba hlakole go sešo gwa sa; mme re se ke ra šadiša motho wa bona. Ba re: Dira ka mo go ratago pelo ya gago. Moperisita yena a re: A re batameleng Modimo re sa le fa.


text:
Gomme Saulo a botšiša Modimo a re: A nka hlomarela Bafilisita? A o tlo ba gafela seatleng sa ka? Gomme mohla woo Morena a se ke a fetola.


text:
Ke moka Saulo a re: Batamelang lena balaodi ba setšhaba, le latišiši le bone gore molato wo wa lehono o go mang.


text:
Ka bophelo bja Morena Monamolelaisiraele, le ge molato o ka hwetšwa go Jonathane morwa wa ka, o tlo bolawa. Gwa se ke gwa fetola motho.


text:
A laela Isiraele ka moka a re: Lena emelang mola; nna le Jonathane morwa wa ka re eme mono. Batho ba re: Dira ka mo o ratago.


text:
Saulo a rapela Morena a re: Modimo wa Isiraele, ako tšweletše therešo! Gomme gwa tanywa Jonathane le Saulo; batho bona ba tšwa.


text:
Saulo a re: Jonathane, mpotše se o se dirilego. Jonathane a mmotša a re: Ke latswitše nosana ka ntlha ya molamo wo ke bego ke o swere. A fa ke tlo bolawa ka baka la yona?


text:
Ke mo batho ba boletšego le Saulo ba re: Afa o re Jonathane a bolawe, yena e a namoletšego Isiraele ka tše kaakaa? Aowa! Ka bophelo bja Morena! Le ntsa e tee ya moriri wa hlogo ya gagwe e ka se ke ya wela fase; ka gobane se a se dirilego se, o se dirile Modimo a na nae. Setšhaba sa emela Jonathane ka mokgwa woo; mme a se ke a bolawa.


text:
Saulo ge a tšere bogoši bja Isiraele o hlabane le manaba a gagwe ka moka thoko tše go fela. E be e le: Bamoaba, le Baamoni, le Baedomo, le dikgoši tša Tsoba, le Bafilisita. Gomme mo gohle mo a tšwetšego ntshe, o fentše.


text:
Saulo o be a na le barwa, e le Jonathane, le Jesibi, le Malakisua. Maina a barwedi ba gagwe, la wa pele e be e le Merabe, la e monyenyane e be e le Mikala.


text:
Leina la mosadi wa Saulo e be e le Ahinoama, morwedi wa Ahimaatse. Leina la molaodi wa madira e be e le Abenere, morwa wa Nere, morwa rangwana Saulo.


text:
Mehla ka moka ya mmušo wa Saulo go be go lwewa ntwa e thata le Bafilisita. Gomme monna ofe le ofe, yo Saulo a mmonego e le seoka le mogale, o be a mo dira wa gagwe.


text:
Samuele a tla a bolela le Saulo a re: Ke nna yo Morena a kilego a nthoma, ka go tlotša wa ba kgoši ya setšhaba sa gagwe sa Isiraele. Bjale theetša se Morena a se bolelago.


text:
Morena wa Mašaba o re: Ga nka ka lebala tše Baamaleke ba kilego ba di dira Baisiraele, ge ba ba thibela tsela mola ba etšwa Egipita.


text:
Bjale yaa o bolaye Baamaleke. Tšohle tše e lego tša bona o di dire digafiwamoka. O se ke wa ba tsebafela; o bolaye banna le basadi le bana le masea, le dikgomo le dinku le dikamela le diphoofolo.


text:
Saulo e epa dira, a di bala Telaima, ya ba banna ba dikete tše makgolo a mabedi ba bahlabani, le banna ba dikete tše lesome ba Juda.


text:
Bakeni a ba botša a re: Lena efogang, le tšwe mo go Baamaleke, ke se tlo le fediša nabo; ka gobane lena le kile la dira Baisiraele ka moka ka botho mehla yela ba etšwa Egipita. Gomme Bakeni ba efoga, ba tšwa mo go Baamaleke.


text:
Gomme Saulo le batho ba gagwe ba tsebafela Agaga; le dinku tše botse, le dikgomo tše botse, le tše di hlatlamago tšeo ka botse le ka go nona, ba se ke ba di dira digafiwamoka; ba gafa tše di bego di nyatšega e sego tša selo.


text:
Ke šegame ka ge ke beile Saulo kgoši, ka gobane o ntlhanogetše, a se ke a phetha tše ke mmoditšego tšona. Ke mo Samuele a senyegilego pelo, a lala a bobolela Morena.


text:
A tsoga e sa le bošego gore a yo gahlana le Saulo ge go esa. Ba botša Samuele ba re: Saulo o tlile Karamele a itsemela sefoka sa phenyo; a feta a fologela Giligala.


text:
Samuele ge a mo hwetša, Saulo a mo rera a re: A Morena a go šegofatše! Ke phethile se Morena a se boletšego.


text:
Saulo a re: Ba di tšere go Baamaleke, ba tla natšo. Batho ba tsebafile le tše botse mo go dinku le dikgomo, gore e be didimo tša Morena Modimo wa gago. Tše dingwe tšona ba di gafile.


text:
Samuele a fetola a re: Homola, ke go botše tše Morena a mpoditšego tšona bošego bjo. Saulo a re: Bolela!


text:
Samuele a re: A ga ke re mola o sa ipona bonyane, ke mo wa nago wa ba hlogo ya dilete tša Isiraele, wa tlotšwa ke Morena, wa ba kgoši ya Isiraele?


text:
Bjale Morena o be a go romile a re: Sepela o yo dira Baamaleke digafiwamoka, o lwe le dihlola tšeo, o be o di fediše.


text:
Saulo a fetola a re: Hleng ke phethile se Morena a se boletšego. Ke tšwile ka tsela ye a ntaetšego yona, ka tliša Agaga kgoši ya Amaleke; bona Baamaleke ka ba dira digafiwamoka.


text:
Ge e le batho, bona mo go dithebola ba hlaotše dinku le dikgomo tše di phadišago tšela tša go gafiwa, gore e be tša sedimo sa Morena Modimo wa gago ge re le mono Giligala.


text:
Samuele a re: A o re Morena o thabela dihlabelo le didimo go fetiša mola motho ge a ekwa se Morena a se boletšego? O tsebe gore go kwa go phala sedimo, go thaetša go phadiša mahura a dikgapa.


text:
Gobane go se kwe ke bobe boka boloi; bonganga bo etša go hlanoga le go yo laola. O lahlile lentšu la Morena; bjale le yena o go lahlile, gore o se ke wa hlwa o eba kgoši.


text:
Saulo a fetola a re: Ke sentše ka go se dire se Morena a se laetšego le se wena o se boletšego; gobane ke boifile batho, ka dira se bona ba bego ba se bolela.


text:
Samuele a re: Nka se ke ka goma le wena, ka gobane o lahla lentšu la Morena. Bjale le Morena o a go lahla, gore o se ke wa hlwa o eba kgoši ya Isiraele.


text:
Ya re ge Samuele a retologa a re ke a sepela, Saulo a swara ntlha ya kobo ya gagwe, gomme ya gagoga.


text:
Samuele a mo rera a re: Lehono Morena o gagotše bogoši bja Isiraele mo go wena, a bo neela wa geno e a go phalago.


text:
Saulo a re: Ke sentše; fela, ako se ntlotlolle hle ge re bonwa ke bagolo ba setšhaba sa ka, ge re lebana le Baisiraele; o gome le nna, ke rapele Morena Modimo wa gago.


text:
Samuele a tla a re: Tlišang Agaga kgoši ya Baamaleke fa go nna. Gomme Agaga a tla go yena a thabile a re: Ka kgonthe, go galaka ga lehu go ntlogile.


text:
Samuele a re: Lerumo la gago le be le amoga basadi bana. Bjale mosadi e a amogwago ngwana ka mokgwa woo ke mmago. Ke moka Samuele a kgabakela Agaga pele ga Morena ba le gona moo Giligala.


text:
Gomme Samuele ga a ka a hlwa a bonana le Saulo, a ba a hwa; ka gobane Samuele o be a nyamile pelo ka baka la Saulo, ka ge Morena a šegamile ge a beile Saulo kgoši ya Isiraele.


text:
Morena a bolela le Samuele a re: O tlo kgaotša neng go llela Saulo? Nna ke mo lemogile gobane ga a swanela go ba kgoši ya Isiraele. Bjale tšhela makhura nakeng la gago, o sepele. Ke go roma go Isai wa Betlehema; ka gobane mo go barwa ba gagwe ke ikgethetše eo a tlogo ba kgoši.


text:
Samuele a re: Ke tlo sepela bjang? Ge Saulo a ka di kwa, o tlo mpolaya. Morena a re: Gapa kgomo ya sethole, o fihle o re: ke tlile go hlabela Morena sedimo!


text:
Gomme o laeletše Isai a tle sedimong. Ke moo nna ke tlogo go botša se o tlogo se dira, wa ntloletša ye ke tlogo mmolela.


text:
Samuele a dira se Morena a mmoditšego sona, a tla Betlehema. Bagolo ba motse ba mo hlakanetša ba tšhogile ba re: A o tla ka khutšo?


text:
Yena a re: Ke khutšo. Ke tlile go tlišetša Morena sedimo. Ikgetheng le tle le nna sedimong. A kgetha Isai le barwa ba gagwe, a ba laletša a re ba tle sedimong.


text:
Morena a sebela Samuele a re: O se bone sebopego sa gagwe le botelele bja gagwe; nna ke mo nyaditše. Ka gobane yo batho ba mmogelago, ga se yena. Motho o bona se se lebanago le mahlo a gagwe; Morena yena o bona pelo.


text:
Isai a bitša Abinadaba, a feta a bonwa ke Samuele. Samuele a re, le yena e ga se eo Morena a mo kgethilego.


text:
Isai a tliša barwa ba gagwe ka moka ba ba šupago, ba feta ba bonwa ke Samuele. Samuele a re, yo Morena a mo kgethilego ga a mo go ba.


text:
Samuele a botšiša Isai a re: A barwa ba gago ba feletše? Isai a re: Go šetše e monyane wa bona; yena o sa tšwele le dinku. Samuele a re: Roma motho a yo mmitša; gobane re ka se dule ra ja a sešo a tla fa.


text:
Gwa rongwa motho a yo mmitša. Gomme e be e le e mohubedu, wa mahlo a mabotse, wa sebopego sa senatla. Morena a re: Tsoga, o mo tlotše, gobane ke yena eo.


text:
Samuele a swara lenaka la makhura a mo tlotša bana babo ba le gona. Mohla woo moya wa Modimo wa tlela Dafida wa dula mo go yena. Gomme Samuele a tsoga a boela Rama.


text:
Hle mong a rena! Roma bahlanka ba gago ba ba go hlankelago, ba yo nyaka monna e a tsebago go letša seletšo; e tle e re ge o tlelwa ke moya o mobe o tšwago go Morena, a letše seletšo ka seatla sa gagwe; ke mo o tlogo kaonega.


text:
Gwa fetola e mongwe wa masogana a re: O gona; ke bone morwa wa Isai wa Betlehema. O tseba go letša seletšo; le gona ke seoka, e bile ke mogale tlhabanong, maitse a ditaba, monna wa senatla; gomme Morena o ema le yena.


text:
Isai a ntšha pokolo, le magobe, le lekuka la beine, le putšanyana, a di romela Saulo ka Dafida morwa wa gagwe.


text:
A iša lentšu go Isai a re: Ako lese Dafida e be mohlanka wa ka; ka gobane mahlo a ka a mo lebeletše ka botho.


text:
Bjalo ge moya wola wa Modimo o tlela Saulo, Dafida o be a tšea seletšo, a se letša ka seatla sa gagwe, ya ba gona Saulo a hunologago a kwa bose, a tlogelwa ke moya o mobe.


text:
Gomme Bafilisita ba rapa dira tša bona tša go hlabana, ba bokana Soko nageng ya Juda mo gare ga Soko le Aseka kua Efese-Damina.


text:
Le Saulo a tšwa dira a na le banna ba Isiraele, ba bokana moeding wa merula; ba itlhama gore ba hlabane le Bafilisita.


text:
Bafilisita ba be ba eme thabeng ya mošola, Baisiraele ba eme thabeng ya mošono. Mo gare ga bona go be go le moedi.


text:
Mo madireng a Bafilisita gwa tšwa monna wa seoka; leina la gagwe e be e le Goliata, monna wa Gathe. Botelele bja gagwe e be e le bja meelo e selelago e nago le bophara bja seatla.


text:
O be a rwele kefa ya mphiri mo hlogong ya gagwe; a iphemela sehuba ka makgapetla a mphiri. Sephemo seo boima bja sona e be e le sekele tše dikete tše tlhano tša mphiri.


text:
Theku ya lerumo la gagwe e be e lekana le mpheng wa mogoma; bogale bja lona e be e le tshipi ya sekele tše makgolo a selelago. Morwadi wa kotse ya gagwe o be a mo eta pele.


text:
Monna e a ema, a goeletša a lebile mo go lego madira a Isiraele a re: Naa le tšwetšeng dira? Le itlhametšeng? A nna ga ke Mofilisita? A lena ga le balata ba Saulo? Hlaolang monna wa lena, a fologele fa go nna.


text:
Ge a ka kgona go hlabana le nna a mpolaya, gona re tlo ba bahlanka ba lena. Ge nna nka mmolaya, gona lena le tlo ba balata ba rena la re hlankela.


text:
Saulo le Baisiraele ka moka ge ba ekwa tše di bolelwago ke Mofilisita eo, ba tšhoga ba boifa gagolo.


text:
Ga e le Dafida yena e be e le morwa wa monna yola wa Efurata wa Betlehema-Juda, e ba bego ba re ke Isai, e a bego a na le barwa ba seswai, yena e le mokgalabje mo go banna ba mehla ya Saulo.


text:
Barwa ba bararo ba Isai, ba bagolo ba bona, ba be ba tšwele dira le Saulo. Maina a bona, wa ntlha e be e le Eliaba, a hlatlangwa ke Abinadaba; wa boraro e be e le Sama.


text:
Dafida e be e le yena e monyane wa bona ka moka. Mehleng yeo ya ge ba bararo bao ba tšwele le Saulo.


text:
Gomme Mofilisita yola o be a fela a rotoga e sa le bosasa, le ka mantšiboa, gwa ba gwa fela matšatši a masome a mane a fela a etla a ema moo.


text:
Isai a botša Dafida morwa wa gagwe a re: Tloga le ntlatla ye ya bokoma le dinkgwa tše tše lesome, o akgofe o di iše go bana beno kua mešašaeng.


text:
Dikgokolo tše tše lesome tša maswi a kgalilego, o tloge natšo, o di neele molaodi wa sekgao; o bone ge bana beno ba sa thabile, o boe le ditaeledi tša bona.


text:
Gomme bona ba be ba na le Saulo, le banna ba Isiraele kua moeding wa merula, ba le ntweng le Bafilisita.


text:
Dafida a tsoga e sa le bošego a laelela modiši wa dinku, a rwala mefago yela a ya mo a romilwego ke Isai, a tla mo mošašeng wa dikoloi a hwetša dira di lailwe di hlaba mokgoši.


text:
Dafida a rola morwalo wa gagwe, a o laelela moletaphahlo; yena a akgofa a ya direng, a tla go bana babo a ba botšiša maphelo.


text:
A re a sa bolela le bona, gwa na gwa rotoga mogale ela Goliata, Mofilisita wa Gathe, a tšwa mo madireng a Bafilisita, a bolela ka mokgwa wola wa gagwe; gomme Dafida a mo kwa.


text:
Monna e mongwe wa Isiraele a tla a re: A le mmone, monna e a tlago fala? O tla go roga Baisiraele. Bjale e a kago mmolaya, kgoši o tlo mo humiša ka kudu, a mo tšeiša morwedi wa gagwe; gomme ba gabo monna eo o tlo ba dira bahunologi mo go Isiraele.


text:
Dafida a botšiša banna ba ba bego ba eme fao, a re: Monna e a kago bolaya Mofilisita eo, e tloša dihlong go Isiraele, le re o tlo fiwang? Mofilisita eo, lešoboro leo ke mang ge a bile a roga dira tša Modimo yo a phelago?


text:
Batho bao ba mmotša se se boletšwego, ba re: Monna e a kago mmolaya o tlo dirwa ka go re le ka go re.


text:
Bjale Eliaba mogolwagwe ge a ekwa Dafida a bolela le banna bao, a mo tukela bogale a re: O tletšeng mono? Dinku tšela tše di sego dikae kua nageng o di laeletše mang? Mahlahlo a gago le lonya la pelo ya gago ke a di tseba. O filo tlela go bona tlhabano.


text:
A realo a mo tlogela, a yo boledišana le e mongwe ka taba tšeo; mme batho ba mmotša tše a bego a di kwele.


text:
Dafida a bolela le Saulo a re: Go se ke gwa ba le e a nolegago moko ka baka la monna eo; nna mohlanka wa gago ke tlo hlabana le Mofilisita eo.


text:
Saulo a fetola a re: O ka se kgone go gahlana le Mofilisita eo, wa lwa nae; ka gobane wena o sa le lesoganyana, gomme yena ke monna wa mohlabani go tloga bofseng bja gagwe.


text:
Dafida a re: Nna mohlanka wa gago, e be e re ge ke diša dinku tša tate, gwa fela go etla tau goba tauana, tša swara nku ya mohlape.


text:
Nna ka fela ke latela sebata seo, ka namolela nku mo leganong la sona. Ge se be se re se a ntsogela, ka se swara ka mariri ka se bolaya.


text:
Tau le tauana, nna mohlanka wa gago ke be ke di bolaya tšohle ka mokgwa woo. Bjale Mofilisita yo, lešoboro le, le tlo dirwa ka mokgwa woo le lona; gobane le gobošitše dira tša Modimo e a phelago.


text:
Dafida a re: Morena e a mphemetšego maro a tau le a tauana, o tlo mphemela ge ke lwa le Mofilisita yo. Ke mo Saulo a itšego: Gona sepela; Morena a eme le wena.


text:
Bjale Saulo a re Dafida a itlhame ka ditlhamo tša gagwe; a mo rweša kefa ya mphiri, a mo apeša sephemo sa mmele.


text:
Dafida a apara ditlhamo tšeo, a kgokela tšhoša legetleng, a leka go sepela, gobane o be a sešo a di leka. A tla a botša Saulo a re: Nka se kgone go sepela ke ilalo, ka gobane ga ke a di tlwaela mme a di rola.


text:
Gomme Dafida a swara molamo wa gagwe ka seatla, a ya a itopela magakabje a mahlano nokeng, a a tsenya mo sekgwameng sa gagwe sa bodiši; a swara seragamabje ka seatla, a tšwela go Mofilisita eo.


text:
Mofilisita a tla a batamela mo go bego go eme Dafida, a tla a etilwe pele ke morwadi wa kotse ya gagwe.


text:
Mofilisita a mo rera a re: A o re ke mpša ge o tla o swere diphata? A roga Dafida ka Modimo wa gagwe.


text:
Dafida a fetola a re: Wena Mofilisita, o tla fa ka tšhoša le ka lerumo, le ka kotse. Ge e le nna ke tlile fa ka leina la Morena wa Mašaba, Modimo wa dira tša Isiraele tše o bego o di roga.


text:
Lehono Morena o tlo go gafela atleng sa ka, ka go bolaya ka go kgaola hlogo. Manong a legodimo le dibata tša naga ke tlo di lahlela toto tša dira tša Bafilisita, gore lefase ka moka le tsebe ge go Isiraele go na le Modimo.


text:
Le lešaba le ka moka le tlo lemoga gobane Morena ga a thuše ka tšhoša le ka lerumo. Tlhabano ye ke ya Morena. O tlo le gafela diatleng tša rena.


text:
Bjale Mofilisita ge a šetše a tsogile a batamela, Dafida a kganyela a lebile kua go lego dira tša Bafilisita, a gahlana le Mofilisita eo.


text:
Ka seatla o be a swere legakabje la mo sekgwameng, a betša ka seragamabje, a thuma phatla ya Mofilisita. Legakabje la mo tsena phatleng, a wa a patlama.


text:
Ke wona mokgwa wo Dafida a fentšego Mofilisita eo ka wona, ka seragamabje le ka legakabje; a mmolaya a sa swara tšhoša.


text:
Bjale Dafida a kitimela, a mo gata ka maoto, a kgwamola tšhoša ya Mofilisita ye e bego e le ka segatleng, a mo fofotša a mo kgaola hlogo ka yona. Bafilisita ge ba bona go bolailwe yena mogale wa bona, ba tšhaba.


text:
Banna ba Isiraele le ba Juda ba hlahlamologa, ba hlaba mokgoši, ba kwatakwatiša Bafilisita ba ba fihliša magoleng le dikgorong tša Ekironi. Gomme ditoto tša Bafilisita tša rapalala tseleng e tšwago Seraima go fihla Gadi le Ekironi.


text:
Gomme Dafida a tloga a rwele hlogo ya Mofilisita ela, a e iša Jerusalema. Marumo a gagwe a a bea ngwakong wa gagwe.


text:
Mola Saulo a bona ge Dafida a tšwela go gahlana le Mofilisita, ke mo a botšišitšego Abenere molaodi wa dira tša gagwe, a re: Lesogana leo ke morwa wa mang? Abenere a re: Ka bophelo bja gago, kgoši, nna ga ke tsebe.


text:
Ya re ge Dafida a boa moo, a bolaile Mofilisita ela, Abenere a tloga nae a mo iša go Saulo, a tla a swere hlogo ya Mofilisita ka seatla.


text:
Saulo a mmotšiša a re: Wena lesogana! O morwa wa mang? Dafida a re: Ke morwa wa Isai, molata wa gago wa Betlehema.


text:
Ya re ge Dafida a feditše go bolela le Saulo, pelo ya Jonathane ya gomarelana le ya Dafida; Jonathane a mo rata bjalo ka ge a rata pelo ya gagwe.


text:
Jonathane a apola kobo ya gagwe ye a bego a apere yona, a e nea Dafida, a mo nea le diaparo tša gagwe, le tšhoša ya gagwe, le bora bja gagwe, le moketwana wa gagwe.


text:
Dafida a tšwela mo gohle mo Saulo a bego a mo roma, a dira ka bohlale. Saulo a mmea ya ba molaodi wa bahlabani, a ratega mo bathong ka moka le go bahlanka ba Saulo.


text:
Bjale gwa re ge ba goroga, mola Dafida a sa tšo bolaya Mofilisita yola, basadi ba tšwa mo metseng ya Isiraele ka moka, ba hlakanetša kgoši Saulo ka dikoša le ka dipina, ka meropa le ka mekgolokwane le ka diletšo.


text:
Basadi ba tšama ba opa ba hlatlolana, ba re: Saulo o hlaba ba gagwe ba sekete. Dafida ba gagwe ke kete tše lesome.


text:
Ya ba mo Saulo a befetšwego gagolo, mme taba ye ya mo senya pelo, a re: Dafida ba mo nea ba dikete tše lesome; nna ba nnea sekete setee fela; ba tlo tloga ba re: le bogoši ke bja gagwe.


text:
Ka la ka moswana Saulo a tlelwa ke moya o mobe o tšwago go Modimo a gafa a le ka ngwakong. Dafida a letša seletšo ka mokgwa wa ka mehla; gomme Saulo o be a swere lerumo ka seatla.


text:
Gomme Saulo o be a boifa Dafida, ka gobane Morena o be a ema le Dafida; gomme Saulo o be a lahlilwe ke Morena.


text:
Bjale Saulo a re Dafida a široge; gomme a mo dira molaodi wa ba sekete. Dafida a ba wa go tšwa dira a di etile pele.


text:
Ge e le Baisiraele le Bajuda ka moka ba be ba rata Dafida, ka gobane e be e le yena a tšwago nabo, mme a ba goroše a ba etile pele.


text:
Gomme Saulo a bolela le Dafida a re: Tseba gore ke tlo go nea Meraba, morwedi wa ka e mogolo, e be mosadi wa gago. O fele o dira senna; o hlabane ditlhabano tša Morena. Ge e le mo pelong gona o be a re: Dafida a se bolawe ke seatla sa ka, e be diatla tša Bafilisita.


text:
Dafida a fetola a re: Ke nna mang? Bophelo bja ka ke eng? Le moloko wa tate mo go Isiraele ke selo mang ge nka ba mokgonyane wa kgoši?


text:
Ya re ge go tlile lebaka la gore Merabe morwedi wa Saulo a tšewe ke Dafida, Meraba a newa Adiriele wa Mehola ya ba mosadi wa gagwe.


text:
A re: Ke tlo mo nea yena yoo, gore e be moreo wa go tlo mo tanya, a be a fenywe ke Bafilisita. A bolela le Dafida a re: Bjale o tlo ba mokgonyane wa ka ka morwedi wa ka wa bobedi.


text:
Bahlanka ba gagwe a ba laela a re: Bolelang le Dafida ka thopeng le re: Tseba gore kgoši e a go rata; le bahlanka ba yona ba a go rata; go rata gore o be mokgonyane wa kgoši.


text:
Bahlanka ba Saulo ba boledišana le Dafida ka mokgwa woo. Dafida a re: A le re ke selo se senyenyane go ba mokgonyane wa kgoši, etšwe ke le motho wa modiitšana le mmotlana?


text:
Saulo a re: Botšang Dafida le re: Kgoši ga a rate go nyalelwa ka se sengwe, ge e se ditsiba tše lekgolo tša bošoboro tša Bafilisita, gore e be go otla manaba a gagwe. -- A realo ka gobane a rata go bolaiša Dafida ka diatla tša Bafilisita.


text:
Bahlanka ba botša Dafida se Saulo a se boletšego. Dafida a dumela taba yeo ya go tlo ba mokgonyane wa kgoši ka mokgwa woo, go sešo gwa fela matšatši a mantši.


text:
A tsoga a tšwa dira a na le banna ba gagwe, a bolaya banna ba makgolo a mabedi ba Bafilisita; a boa le ditsiba tše makgolo a mabedi, a di tliša go kgoši, a ba mokgonyane wa kgoši. Saulo a mo nea Mikala a ba mosadi wa gagwe.


text:
Ke mo Saulo a bonego a lemoga gobane Morena o ema le Dafida, le gobane Mikala morwedi wa gagwe o rata Dafida.


text:
Gomme ge dikgošana tša Bafilisita di etšwa dira, Dafida a fela a dira ka bohlale, a phadiša bahlanka ba Saulo ka moka, mme leina la gagwe la retwa gagolo.


text:
Bjale Saulo a bolela le Jonathane morwa wa gagwe, le bahlanka ba gagwe ka moka, a re ba bolaye Dafida. Fela, Jonathane o be a rata Dafida gagolo.


text:
A sebela Dafida a re: Saulo tate o rata go go bolaya. Bjale itote bosasa, o itulele kutamong o iphihlile.


text:
Nna ke tlo tšwa le tate ka ema le yena mo lešokeng gona moo o tlogo ba o le gona, ka bolela le yena ditaba tša gago, ka tlo bona ka mo di emego ka gona, ka tsebo go sebela.


text:
Gomme Jonathane, a na le Saulo tatagwe, a bolela Dafida ka tše botse a re: Kgoši, o se obe molato ka Dafida mohlanka wa gago, ka gobane ga a na se a go senyetšego ka sona; mediro ya gagwe e bile e go hola ka kudu.


text:
Mola a bolaya Mofilisita yola, e be e le go ikgafa; gomme Morena a direla Isiraele phenyo e kgolo. O di bone wa thaba. Bjale o reng o rata go oba sebe ka madi a se nago molato ka go bolaela Dafida lefela?


text:
Saulo a theetša se Jonathane a se boletšego, a fetola a re: Ka bophelo bja Morena, Dafida a ka se ke a bolawa.


text:
Ke mo Jonathane a biditšego Dafida, a mmotša mantšu ao ka moka; a mo iša go Saulo, gomme Dafida a mo hlankela ka mokgwa wa bomaloba le bomaabane.


text:
Gwa ba gwa tsoga ntwa enngwe gape. Dafida a tšwa dira a hlabana le Bafilisita, a ba bolaya o šoro, ba tšhaba a ba hlomere.


text:
Ke mo moya o mobe o tšwago go Morena o tletšego Saulo; a dula mo ngwakong a swere lerumo ka seatla; gomme Dafida a letša seletšo.


text:
Saulo a re ke bolaya Dafida, a re ke mo pataganya le leboto ka lerumo. Dafida a šašarapana pele ga Saulo, lerumo la hlaba leboto. Gomme Dafida a tšhaba bošego bjoo.


text:
Saulo a roma bahlanka ba ya ngwakong wa Dafida, ba no lalela gore ba mmolaye ka moswana. Mikala mosadi wa Dafida a sebela monna wa gagwe a re: Ge o sa phonyokge bošego bjo, bosasa o a bolawa.


text:
Gomme Mikala a tšea seswantšho sa modimo, a se latša mo malaong, a se tatetša hlogo ka letlalo la pudi, a se apeša ka kobo.


text:
Bahlanka ba tla ba hwetša ka mo malaong go na le seswantšho se se tatešwego letlalo la pudi hlogong.


text:
Bjale Saulo o bolela le Mikala a re: O mphorelang wa lesa lenaba la ka la tšhaba? Mikala a fetola a re: Dafida o itše: Lesa ke tloge, gore ke se tlo go bolaya.


text:
Dafida o phonyokgile ka mokgwa woo a tšhaba, a tla go Samuele kua Rama, a mo anegela tšohle tše Saulo a mo dirilego tšona; a tloga le Samuele, ba yo dula Nayothe.


text:
Ke mo Saulo a romilego bahlanka a re ba yo swara Dafida. Gomme ya re ge bona ba bona phuthego ya baporofeta, le Samuele a ba eme pele, moya wa Morena wa tlela bahlanka ba Saulo, mme le bona ba porofeta.


text:
Ge Saulo a tsebišwa taba, ye, a roma bahlanka ba bangwe; le bona ba tla ba porofeta. Saulo a buša a roma bahlanka la boraro; gomme le bona bao ba porofeta. Saulo a buša a roma bahlanka la boraro; gomme le bona bao ba porofeta.


text:
Saulo a ba a ya yena ka noši, a fihla sedibeng se segolo sa kua Seku, a botšiša a re: Samuele le Dafida ba kae? Ba re: Ba kua Nayothe Rama.


text:
Ge a sa ya gona moo Nayothe Rama a tlelwa ke moya wa Modimo, a tšama a porofeta, a ba a fihla Nayothe Rama.


text:
Le yena a apola kobo ya gagwe, le yena a porofeta a lebane le Samuele, a patlama fase, a hlwa tšatši leo a ba a lala a phafogile bošego bjoo ka moka. Ba ra tšona ge ba re: A Saulo le yena o mo gare ga baporofeta?


text:
Dafida a tšhaba gona moo Nayothe Rama, a tla a bolela le Jonathane a re: Ke dirileng? Tatago ke mo senyeditše kang, ge a rata go mpolaya?


text:
Jonathane a fetola a re: Tšeo a di be kgole! O ka se ke wa bolawa. O tsebe gore tate ga a ke a dira selo a sešo a ntsebiša, e ka ba se segolo le ge e le se senyenyane. Gomme taba e bjalo a ka nkutela bjang? Ga go taba e bjalo.


text:
Dafida a fetola a ba a ena a re: Tatago o tseba gabotse ge mahlo a gago a ntebeletše ka botho. Bjale o tla re: A Jonathane a se ke a di tseba, gore a se nyame pelo. Ruri, ka bophelo bja gago, lehu le kgauswiuswi le nna.


text:
Dafida a re: Sedi, bosasa ke la kgwedi e mpsha, mo nka bego ke swanetše go dula le kgoši dijong. Fela, ntese ke yo utama šokeng go fihla mantšibao a la ka moso.


text:
Ge tatago a ka ntlhoka, o bolele o re: Dafida o mphegeleditše a re a akgofe a ye Betlehema motseng wa gabo, gobane kua ntshe go na le sedimo sa ngwaga sa moloko wohle.


text:
Ge a ka re: Ke mo go botse, ke mo nna mohlanka wa gago ke tlogo re ke šebešebe. Fela, ge a ka galefa, gona o tsebe gore go napile go tiile kotsi ye e tlogo ntlela e etšwa go yena.


text:
Bjale, nna mohlanka wa gago, ntire ka botho; ka gobane nna mohlanka wa gago o gwerane le nna ka Morena. Fela, ge mo go nna go ka ba le bokgopo, gona a nke ke bolawe ke wena; o sa tlo nkišetšang go tatago?


text:
Jonathane a re: Tšeo a di be kgole le nna. Fela, ge nka bona mo go tate go tiile gore kotsi e go tlele, nka se ke ka lesa go go sebela.


text:
Jonathane a re: Ka Morena Modimo wa Isiraele, ge ke botšiša tate bosasa pakeno le ka moso, ka bona gore di go thatafaletše, wena Dafida, ke tlo roma motho a go tsebiša.


text:
Morena, nna Jonathane a ntire sa go re le sa go re, ge nka lesa go go sebela, ge tate a ka rata go go dira bobe. Ke tlogo tsebiša, ka go fa tsela, wa tloga o se ne taba. Gomme Morena o tlo ema le wena, bjalo ka mola a sa eme le tate.


text:
Gomme mohla woo Morena a tlogo ba a feditše manaba a Dafida ohle mo lefaseng, gona ba lapa la ka o se ke wa ba hlokiša botho bja gago neng le neng.


text:
Gomme Jonathane a buša a enela Dafida lerato le a mo ratago ka lona, gobane o be a mo rata bjalo ka pelo ya gagwe.


text:
Jonathane a tsebo re: Bosasa ka kgwedi e mpsha o tlo hlokega, ka gobane o tlo ba o se ntshe bodulong bja gago.


text:
Ka moso o nape o fologe, o tle felo mo o bego o utame mohla wola wa ditaba tšela; o dule lentsweng la Asela.


text:
Ke tlo napa ka roma lesogana ka re: Yaa, o tope mesebe! Ge ke tlo re: Mesebe šeno e tope mono morago ga gago! gona o ka tla ka gobane e tlo ba e le šebešebe, go se ne taba, ka bophelo bja Morena.


text:
Fela, ge nka botša lesogana ka re: Mesebe šelee kua pele ga gago, gona o tšhabe, ka gobane Morena o tlo ba a go file tsela.


text:
Ge kgoši e šetše e dutše bodulong bja yona bja ka mehla bja hleng le leboto, Jonathane a ema moo, Abenere a dutše lehlakoreng la Saulo; bodulo bja Dafida bja dula bo le fela.


text:
Ka tšatši leo Saulo ga a ka a bolela selo, ka gobane o be a re: Mohlomong o hlakane le seila, mme o sa hlapa.


text:
Ka la ka moswana, ka la bobedi la kgwedi e mphša, bodulo bja Dafida bo le fela, Saulo a botšiša Jonathane morwa wa gagwe a re: Morwa wa Isai ke ka baka lang a sa tla dijong maabane le lehono?


text:
a re: Hle mphe tsela; go na le sedimo sa moloko wešo kua gae; gomme le mogolwake o mpiditše. A re: Ge mahlo a gago a ntebeletše ka botho, ntese ke yo bona bana bešo! Ke ka baka leo a sa kago a tla dijong tša kgoši.


text:
Ya ba gona bogale bja Saulo bo tuketšego Jonathane, a mo roga a re: Mošemana wa swele tena! A o re ga ke tsebe ge o ikgethetše morwa wa Isai gore e be yena e a tlogo go leša dihlong le mmago?


text:
Ka gobane mehla yohle ya ge morwa wa Isai a sa phela lefaseng, o ka se ke wa tia le bogoši bja gago. Napa o rome batho ba yo mo tšea, a tle fa; sa gagwe ke go bolawa.


text:
Saulo a mmetša ka lerumo a re a mo hlabe. Ke mo Jonathane a lemogilego gore tatagwe o tiišitše go bolaya Dafida.


text:
Jonathane a napa a tsoga gona moo dijong a befetšwe gagolo; ka tšatši leo la bobedi la kgwedi e mpsha a se ke a ja bogobe, a šulafetse ka baka la Dafida, le ka gobane tatagwe a mo rogile.


text:
Ka la ka moswana e sa le bošego, Jonathane a tšwela nageng ka lebaka le a le boletšego le Dafida, a ya a na le lesoganyana.


text:
A botša lesogana leo la gagwe a re: Kganyela o ntopele mesebe ye ke e betšago. Lesogana la kganyela. Jonathane a betša a mo sediša ka mosebe.


text:
Lesogana ge le fihla mo mosebe o hlabilego ntshe, Jonathane a goeletša a re: A ga o bone ge mosebe o le kua pele ga gago?


text:
Jonathane a boeletša a goeletša lesogana la gagwe a re: Kganyela o tsoše lebelo, o se ke wa ema! Ke moka lesogana la Jonathane la topa mesebe, la boela go mong wa lona.


text:
Ya re ge lesogana le sepetše, Dafida a tsoga ka thoko ya tlase, a tla a lotšha, a inama gararo, ba atlana ba lla ka babedi; ka kudukudu gwa lla Dafida.


text:
Jonathane a bolela le Dafida a re: Sepela o we pelo. Tše re di ennego ka babedi ka leina la Morena, ra re Morena ke yena hlatse ya rena, le ya bana ba ka le ya bana ba gago, di tiile neng le neng. Dafida a wela tsela a sepela; Jonathane a boela gae.


text:
Dafida a tla motseng wa Nobe go Ahimeleke moperisita. Ahimeleke a dumedišana le Dafida a tšhogile, a re: O hloma bjang o etla o nnoši, go se motho e a tlago nago?


text:
Dafida a botša Ahimeleke moperisita a re: Kgoši o nthomile ka ditaba, a re: Taba ye ke go romago ka baka la yona, ye ke go laelago yona, ke thopa. Masogana a ka ona ke a rometše motseng o mongwe.


text:
Moperisita a fetola a re: Mo go nna ga go na dinkgwa tša ka mehla, ge e se tše kgethwa, ge e ba ka masogana a itotile basading.


text:
Dafida a fetola a re: Ruri re ileditšwe basadi bjalo ka maabane le maloba ge re tšwa, le ge e le leeto fela; lehono gona ga go na e a nago le seila.


text:
Ke mo moperisita a mo neilego dinkgwa tše kgethwa, ka gobane go be go se tše dingwe ge e se tšeo tša dinkgwaponwa, tše di bego di beilwe pele ga Morena, tša tlošwa ge go bewa tše dingwe.


text:
Gomme ka lona tšatši leo, gona fao pele ga Morena go be go na le e mongwe wa bahlanka ba Saulo, a tswaletetšwe moo; leina la gagwe e be e le Doege, Moedomo, mogolo wa badiši ba Saulo.


text:
Dafida a botšiša Ahimeleke a re: A ga go ne lerumo, le ge e le tšhoša mo go wena? Gobane ga ka tloga le lerumo la ka le ge e le dibetša tša ka, ka ge taba ya kgoši e akgofišwa.


text:
Moperisita a re: Se se lego gona ke tšhoša yela ya Goliata Mofilisita yola o mmolailego kua moeding wa merula; še, e phuthetšwe ka lešela gomme e širilwe ke kobjana ya moperisita. Ge o rata o ka tšea yona; ke yona e lego gona. Dafida a re: Ga go na e nngwe e swanago le yeo; mphe yona.


text:
Bahlanka ba Akise ba mmolela ba re: Naa ga se Dafida kgoši ya naga? A ga se yena yola ba kilego ba mo opelela dikoša ba re: Saulo o hlaba ba gagwe ba sekete; Dafida ba gagwe ke kete tše lesome?


text:
A re ge ba mo lebeletše, a hlafiša sefahlogo sa gagwe, a itira segafa, a ngapaka mamati a mojako, a lesa mare a gagwe a elela maledung.


text:
Akise a omanya bahlanka ba gagwe a re: Monna e, a ga le mmone ge e le segafa? Le mo tliša go nna ka baka lang?


text:
A le re ke hloka magafa, ge le mo tliša fa gore a gafe mo go nna? A fa o mobjalo a ka tsena ngwakong wa ka?


text:
Dafida a tloga moo a tšhabela mphomeng wa Adullama. Bjale bana babo le ba leloko la tatagwe ka moka, ge ba ekwa fao, ba fologela go yena gona moo.


text:
A kgobokanelwa ke banna ka moka ba ba bego ba pateletšwe, le ba ba bego ba na le molato, le ba ba bego ba senyegile dipelo; yena a ba molaodi wa bona, ba dula le yena, e nyakile go ba banna ba makgolo a mane.


text:
Gomme Dafida a tloga moo a ya motseng wa Mitsipa wa Moaba, a kgopela kgoši ya Moaba a re: A tate le mme ba khudugele mono, ba dule mo go lena go fihla ge ke bona mo Modimo a tlogo ntira ka gona.


text:
Moporofeta Gada a bolela le Dafida a re: O se ke wa dula mo sebong; tloga o ye nageng ya Juda. Dafida a tloga a ya sekgweng sa Herethe.


text:
Saulo a botšwa gore Dafida o kwetše le banna ba ba nago nae. Ke mola Saulo a dutše Gibea mohloping o lego kua mmotong, a swere lerumo ka seatla, bahlanka ba gagwe ka moka ba eme mo go yena.


text:
Saulo a bolela le bahlanka ba gagwe ba ba bego ba eme mo go yena, a re: Hle kwang, lena barwa ba Benyamini! Afa morwa wa Isai o tlo le enetša ka mašemo le ka dirapa tša merara? A o tlo le dira ka moka balaodi ba dikete le ba makgolo?


text:
Lena ka moka le ntakane, gwa hlokwa le wa go ntshebela ge morwa wa ka a gwerane le morwa wa Isai. Le gona ga go e a nkwetšego bohloko a ntsebiša ge morwa wa ka a hlohleletša mohlanka yo wa ka a ntsogela ka mokgwa wo re o bonago lehono.


text:
Gwa fetola Doege, Moedomo yola, a eme le bahlanka ba Saulo a re: Nkile ka bona morwa wa Isai a etla kua Nobe go Ahimeleke morwa wa Ahitobo.


text:
Yena eo a mo rerelela go Morena, a mo fa le mefago, a ba a mo nea le tšhoša ya Goliata Mofilisita ela.


text:
Kgoši ya napa ya roma bahlanka ba bitša Ahimeleke morwa wa Ahitobo moperisita, le bohle ba leloko la tatagwe, baperisita ba Nobe; ba tla go kgoši ka moka ga bona.


text:
Saulo a re: Le reng le ntakana ka moka, wena le morwa wa Isai, ge o mo neetše dinkgwa le tšhoša, wa mo rerelela go Modimo, e le gore a ntsogele a ntalele ka mokgwa wo re o bonago lehono?


text:
Ahimeleke a fetola a re: Gomme ke mang mo go bahlanka ba gago ka moka e a botegago bjalo ka Dafida mokgonyana wa kgoši, yena a phalago bohle ba ba go kwago, moretwa mo motseng wa gago?


text:
A o re ke mathomo lehono ge ke mo rerelela go Modimo? Aowaa hle! Kgoši a se ke a bea nna molato le ba leloko la gešo ka moka; ka gobane nna mohlanka wa gago ke be ke sa tsebe ditaba tše ka moka, goba ke tše kgolo, goba ke tše nyenyane.


text:
Kgoši ya laela bahlanka ba ba bego ba eme moo, ya re: Batamelang le bolayeng baperisita ba Morena, ka gobane le tša bona diatla di ema le Dafida, le ka gobane ba be ba tseba gore o a tšhaba, mme ba lesa go ntsebiša. Fela, bahlanka ba kgoši ba gana go iša matsogo le go bolaya baperisita ba Morena.


text:
Ke mo kgoši e laetšego Doege ya re: Batamela wena, o bolaye baperisita ba! Doege a batamela a bolaya baperisita bao. Ka lona tšatši leo a bolaye banna ba masome a seswai le banna ba bahlano ba ba bego ba apere kobo ya baperisita.


text:
Gomme Saulo a bolaya ba Nobe, ba motse woo wa baperisita, ka bogale bja lerumo, banna le basadi le bana le masea, le dipholo le dipokolo le dinku, a di fetša ka bogale bja lerumo.


text:
Gwa phonyokga morwa o tee wa Ahimeleke morwa wa Ahitobo; leina la gagwe e be e le Abyathara. Yena eo a tšhaba a latela Dafida.


text:
Dafida a bolela le Abyathara a re: Mohla wola ge Doege Moedomo a le ntshe, ke tsebile gobane o tlo botša Saulo. Molato ke wa ka ge go bolawa bohle ba moloko weno.


text:
Dula le nna, o se boife; gobane e a tsomago bophelo bja ka, o tsoma le bja gago. O khutile, ge o le fa go nna.


text:
Dafida a botšiša Morena a re: A nka se ye ka bolaya Bafilisita bao? Morena a fetola a re: Sepela o ba bolaye, o namolele motse wa Kegila.


text:
Banna ba Dafida ba bolela nae ba re: Ge ešita mono nageng ya Juda re phela re boifa, re tlo kgona bjang go tšwa ra hlabana le madira a Bafilisita?


text:
Dafida a buša a botšiša Morena. Morena a fetola a re: Tsoga o fologele Kegila. Bafilisita ke tlo ba gafela diatleng tša gago.


text:
Ke mo Dafida le banna ba gagwe ba ilego Kegila, ba hlabana le Bafilisita, ba thopa mehlape ya bona, ba ba bolaya o šoro; ya ba go namolela ba motse wa Kegila.


text:
Ge Saulo a tsebišwa gore Dafida o tlile motseng wa Kegila, a re: Modimo o mo gafetše diatleng tša ka, gobane o itswaleletše motseng o nago le dikgoro le mapheko.


text:
Dafida ge a lemoga gore Saulo o mo reretše bošula, a bitša Abyathara a re: Tlaa le kobo ya moperisita.


text:
Gomme Dafida a re: Morena Modimo wa Isiraele, nna mohlanka wa gago ke kwele gobane Saulo o rata go tla fa Kegila, gore a senye motse wo ka baka la ka.


text:
A beng ba motse wa Kegila ba tlo nkgafela diatleng tša gagwe? Le gona, a Saulo o tlo tla bjalo ka ge nna mohlanka wa gago ke ekwa? Morena Modimo wa Isiraele, a ko ntsebiše tšeo, nna mohlanka wa gago. Morena a re: Ee, o tlo tla.


text:
Dafida a re: Gomme beng ba motse wa Kegila a ba tlo nkgafela diatleng tša Saulo, nna le banna ba ka? Morena a re: Ba tlo go gafela.


text:
Ke mo Dafida a tsogilego a na le banna ba gagwe, ba e bego e ka ba ba makgolo a selelago; ba tloga Kegila ba ya mo ba yago. Saulo, ge ba mo tsebiša gore Dafida o tšhabile, a thiša a lesa go tšwa dira.


text:
Dafida a dula lešokeng mo dibong, a dula dithabeng tša šokeng la Sifi, Saulo a se kgaotše go mo tsoma; fela, Modimo a se mo gafele diatleng tša gagwe.


text:
Dafida ge a bona Saulo a tšwetše go tsoma bophelo bja gagwe, a ya a dula lešokeng la Sifi mo lesoding.


text:
Jonathane morwa wa Saulo a wela tsela, a tla go Dafida a le gona moo lesoding, a mo tiiša maatla ka Modimo.


text:
A bolela le yena a re: O se boife; seatla sa Saulo tate se ka se go fihlele. Ke wena o tlogo ba kgoši ya Isiraele; gomme nna ke tlo ba letona la gago. Le Saulo tate o tseba fao.


text:
Ba tiiša kgwerano ya bona pele ga Morena e le babedi. Dafida a šala lesoding; Jonathane a boela gae.


text:
Gomme Basifi ba rotoga ba tla Gibea go Saulo, ba re: Dafida o iphihla kua ga gešo sebong sa mo lesoding thabaneng ya Hakila, e bataganego le lehanata ka thoko ya le letona.


text:
Bjalo wena Kgoši, akgofa o fologe ka mo pelo ya gago e belaelago ka gona; gomme sa rena e tlo ba go mo gafela seatleng sa gago.


text:
Hle yang bjale le nape le mo tsomišiše, le boneše felo mo nao tša gagwe di yago gona, le e a mmonego gona; gobane ba mpoditše gore o bata maano kudu.


text:
Lebelešang le tsomišiše dikhung ka moka mo a utamago gona. Ge le šetše le tseba ruri, gona le boe, gore ke ye le lena; gomme ge a ka ba mo nageng yeo, ke tlo mo ntšha mo go diketekete tša Juda.


text:
Ba wela tsela ba boela Sifi, ba eta Saulo pele. Dafida yena le banna ba gagwe ba be ba le lešokeng la Maone, mo molaleng o bataganego le lehanata ka thoko ya le letona.


text:
Saulo a tla le banna ba gagwe, ba mo tsoma. Dafida ge a sebelwa, a fologela lentsweng, a dula mo lešokeng la Maone. Saulo ge a ekwa fao, a latela Dafida a tsena mo lešokeng leo la Maone.


text:
Saulo a sepela a hlehla le thaba ka thoko yeno; Dafida le banna ba gagwe ba hlehla le thaba ka thoko yela. Gomme Dafida ge a re ke a akgofa ke šie Saulo, Saulo le banna ba gagwe ba tiela Dafida le banna ba gagwe gare, gore ba ba sware.


text:
Ke moka Saulo a gomela Dafida, a yo gahlana le Bafilisita. Ke mo go tšwago leina la felo fao, ge ba re ke lentswe la Kgomelano.


text:
Saulo a tšwa le banna ba masogana ba dikete tše tharo, ba a ba hlaotšego go Baisiraele ka moka; a ya go tsoma Dafida le banna ba gagwe gona kua mantsweng a dikome.


text:
Mo tseleng a tla mo merakeng ya dinku, mo go bego go na le mphoma. Saulo a tsena mo mphomeng, a re ke ikapeše maoto; gomme Dafida le banna ba gagwe ba be ba le moseo ka mphomeng woo.


text:
Banna ba bolela le Dafida ba re: O ko bone; ke lona tšatši le Morena a le boletšego mola a re: Tseba gore lenaba la gago ke tlo le neela seatleng sa gago, gore o le dire ka mo o ratago. Dafida a tsoga, a nanya, a ripa ntlha ya kobo ya Saulo.


text:
Banna ba gagwe a bolela le bona a re: A Morena a nthibele, gore mong wa ka ke se mo dire tšeo, ka iša letsogo go motlotšwa wa Morena; ka gobane ke motlotšwa wa Morena a le fao.


text:
Dafida a realo, a šegela banna ba gagwe, a se ke a ba dumelela go tsogela Saulo maatla. Saulo a ba a tšwa mphomeng, a swara tsela ya gagwe.


text:
Dafida le yena a tšwa mo mphomeng a latela; a goeletša Saulo a re: Kgoši! Mongaka! Saulo a retologa; Dafida a inama a lotšha.


text:
Dafida a bolela le Saulo a re: O theeletšang dipolelo tša batho ge ba re: Dafida o rato go dira bošula?


text:
O ko lebelele, lehono o ka bona ka mahlo a gago, ge ka fa mphomeng Morena o be a go gafetše diatleng tša ka. Ba bolela ba re ke go bolaye; mme nna ka go kwela bohloko, ka re: Nka se ke ka iša atla sa ka go mong wa ka, gobane ke motlotšwa wa Morena.


text:
O ko bone, tata! Ke swere ntlha ya kobo ya gago, še. Mola ke e ripa ga nka ka go bolaya. Tseba ge o lemoge, ge atla sa ka se se ne bobe le bonaba; ga ke ešo ka go senyetša selo, gomme wena o ntsoma go nkamoga bophelo.


text:
Nna le wena re tlo ahlolelwa ke Morena; gomme Morena o tlo ntefeletša go wena; ge e le sa ka seatla se ka se go dire selo.


text:
Seema sa ba bogologolo se hlaba fao ge se re: Bobe bo tšwa babeng! Ge e le nna seatla sa ka se ka se ke sa ba sa go dira selo.


text:
Wena kgoši ya Isiraele! O hlomarela mang? O lelekiša mang? O rakediša mpša e hwilego; o tsoma letsetse letee.


text:
Moahlodi ke Morena; o tlo re ahlolela taba ye; o a bona mme o tlo ntwela ntweng ye, a nnamolela seatleng sa gago.


text:
Dafida ge a feditše go bolela mantšu ao, Saulo a re: A ga se wena Dafida morwa ka o bolelago? A ba a hlaboša lentšu a lla,


text:
a fetola a re: Wena Dafida o mphala ka go loka; ka gobane o ntiretše tše dibotse, mme nna ke go direla bobe.


text:
Tše botse tše o nthutilego ka tšona lehono, ke ge Morena a nkgafetše seatleng sa gago, mme wa se ke wa mpolaya.


text:
Afa motho a ka re ge a hweditše lenaba la gagwe, a le lesa la tloga ka tsela e botse? A Morena a go bušetše tše botse ka baka la tše botse tše o ntiretšego tšona lehono!


text:
Bjale ka gona ke tsebago ge kgoši ya Isiraele e tlo ba wena; gomme bogoši bja Isiraele bo tlo tia mo seatleng sa gago.


text:
Bjale nkenele hle ka Morena, gore o ka se ke wa bolaya bana ba ka ge nna ke sepetše, le gore o ka se ke wa fediša leina la ka mo lelokong lešo.


text:
Gomme Dafida a enela Saulo tšona tšeo. Saulo a tsebo boela gae; Dafida a rotogela sebong a na le banna ba gagwe.


text:
Gomme Samuele a hwa; Baisiraele ka moka ba kgobokana ba mo hloboga, ba mmoloka mo lebitleng la gabo motseng wa Rama. Dafida a tsoga a fologela lešokeng la Parana.


text:
Kua Maone go be go na le monna e mongwe a bego a na le mediro ya gagwe mo motseng wa Karamele. E be e le monna wa lehumagadi le legolo ka kudu. O be a na le dinku tše dikete tše tharo, le dipudi tše sekete; a ya go kuta dinku tša gagwe mo motseng wa Karamele.


text:
Leina la monna eo e be e le Nabala; la mosadi wa gagwe e be e le Abigaile, mosadi yo bohlale wa sefahlogo se sebotse. Monna yena e be e le e mothata, wa mekgwa e mebe; gomme e be e le wa leloko la Kalebe.


text:
Le re: Ke kwele gore o na le bakuti ba dinku. Le re: Badiši ba gago ba be ba dula le rena, ra se ke ra ba dira bošula; ba se ke ba timelelwa ke selo lebakeng ka moka la ge ba le mo Karamele.


text:
Le re a botšiše bahlanka ba gagwe, ba tlo mmotša. Le re: A masogana a ka a hwetše mahlo e le a mašweu, ka gobane re tla ka tšatši le lebotse. Ako hlallele bahlanka ba gago le morwa wa gago Dafida se seatla sa gago se se swerego.


text:
Masogana a Dafida a tla, a bolela le Nabala ka mo Dafida a ba laetšego ka gona ba bolela mme ba homola.


text:
Nabala a fetola, a bolela le bahlanka ba Dafida, a re: Dafida ke mang? -- Morwa wa Isai ke mang? -- Bahlanka ba go hlanogela beng ba bona mehleng yeno ba atile.


text:
Afa le re nka tšea bogobe bja ka, le meetse a ka, le dinama tša ka, tše ke di hlabetšego bakuti ba ka ba dinku, ka di nea banna ba ke sa tsebego mo ba tšwago ntshe?


text:
Ke moka masogana a Dafida a wela tsela a goma; ba boela go Dafida ba mo anegela ditaba tšeo ka moka.


text:
Dafida a napa a lalela banna ba gagwe a re: Ka moka swarang ditšhoša! Ka moka ba swara ditšhoša; Dafida a swara ya gagwe; ba tšwa ba šetše Dafida nthago. Mo diphahlong gwa šala ba e ka bago ba makgolo a mabedi.


text:
Bjale e mongwe wa masogana a Nabala o be a sebetše Abigaile mosadi wa Nabala a re: O ko tsebe gore Dafida o be a romile batseta a le kua lešokeng, a dumediša mong wa rena; gomme mong wa rena o ba fotletše,


text:
etšwe e le banna ba ba bego ba re dira ka botho ruri. Ga ba ka ba re tshwenya; gomme ga ra lahlegelwa ke selo lebaka ka moka re na nabo nageng.


text:
Bjale o ko eletše o bone se o ka se dirago, ka gobane mong wa rena o ukametšwe ke kotsi le ba motse wa gagwe; gomme yena ke motho wa dintwa, e a sa bolelwego nae.


text:
Abigaile a napa a akgofa a tšea dinkgwa tše makgolo a mabedi le makuka a mabedi a morara, le dinku tše di budulego tše tlhano, le diroto tše tlhano tša dipabe, le mekwape e lekgolo ya morara, le dinkgwana tša mago tše makgolo a mabedi, a di beleša dipokolo.


text:
A laela masogana a gagwe a re: Nketeng pele; ge e le nna ke tlo tla ke le latela. Gomme Nabala monna wa gagwe a se ke a mmotša selo.


text:
Ya re ge a sa ya a nametše pokolo, a sa theoga a širilwe ke thaba, Dafida le banna ba gagwe ba ba ba fihlile ba gahlana nabo.


text:
Ge e le Dafida o be a itše: Ke diretše lefela mola ke leta dilo tša monna e lešokeng, a se ke a timelelwa ke selo sa gagwe; gomme bjale o mpušetša bobe bakeng sa tše botse.


text:
Modimo a a dire manaba a Dafida ka go re le ka go re, ge nka lesa o tee wa bona e lego monna a phela ge go hlaba la bosasa.


text:
A phuhlama maotong a Dafida a re: Molato a e be wa ka, mong wa ka! A molata wa gago a bolele ditsebeng tša gago; o kwe se nna molata wa gago ke se bolelago.


text:
A pelo ya gago, mong wa ka, e se ke ya šetša monna eo wa dintwa, Nabala; ke lešilo, leina la gagwe le šupa se a lego sona, gomme o dirile tša bošilo. Ge e le nna molata wa gago ga nka ka bona masogana ao a o bego o a romile, mong wa ka.


text:
Gomme bjale, mong wa ka, -- ka bophelo bja Morena le ka bophelo bja gago, -- Morena o go šegetše wa se ke wa oba molato wa madi ka go itefeletša ka seatla sa gago. Bjale manaba a gago le bohle ba ba go lakanago, a ba be bjalo ka Nabala.


text:
Gomme bjale dibego tše, tše nna molata wa gago ke di ntšhetšago wena mong wa ka, a di newe masogana a nago le wena mong wa ka.


text:
A ko ntebalele bošaedi, nna molata wa gago. Ka kgonthe, wena mong wa ka, Morena o tlogo agela ngwako o tlogo tia, ge wena mong wa ka o elwa dintwa tša Morena, go sa hwetšwe bokgopo go wena bophelong bja gago ka moka.


text:
Ge go ka tsoga motho a go hlomara a tsoma bophelo bja gago, gona moya wa gago, mong wa ka, a o bolokege o phuthetšwe le ba ba phelago le Morena Modimo wa gago. Gomme meoya ya manaba a gago o tlo e lahla wa go betšwa ka seragambje.


text:
Mohla Morena a tlogo tšweletša tše botse tšohle tše a go boletšego ka tšona, wena mong wa ka, a go bea wa ba moetapele wa Isiraele,


text:
gona pelong ya mong wa ka go ka se be le sekgopi le ge e le moetlo, ge a sa ka a fo thula madi a itwela. Gomme ge Morena a tlo direla mong wa ka tše dibotse, gona a se ke a lebala nna molata wa gagwe.


text:
Dafida a fetola a re: A Morena Modimo wa Isiraele a lebogwe, ge a go romile wa gahlana le nna lehono.


text:
A go lebogwe le kelelo ya gago, go lebogwe wena ge o ntšhegetše lehono ka se obe molato wa madi ka go itwela ka seatla sa ka.


text:
Gobane ruri, ka bophelo bja Morena Modimo wa Isiraele e a nthibetšego go go dira bošula, mola o se akgofe go gahlana le nna, Nabala o be a ka se ke a šalelwa ke o tee e lego monna a sa phela ge go hlaba la bosasa.


text:
Dafida a amogela diatleng tša Abigaile tše a mo tlišeditšego tšona, a mo rera a re: Boela gae o rotše pelo, o tsebe gore se o se boletšego ke se kwele ka ge ke bone sefahlogo sa gago.


text:
Bjale Abigaile ge a fihla go Nabala, a hwetša a dirile monyanya ngwakong wa gagwe, e nkego ke monyanya wa kgoši. Pelo ya Nabala e be e thabile, a tagilwe gagolo. Gomme Abigaile a se ke a mmotša selo, gwa ba gwa sa.


text:
Ka moswana ge Nabala a tlogilwe ke kgang, mosadi wa gagwe a mmotša ditaba tšeo. Ke moka pelo ya gagwe ya kgaoga, a oma bjalo ka leswika.


text:
Dafida ge a ekwa gore Nabala o hwile, a re: A go lebogwe Morena ge a ntefeletša go Nabala ka baka la ge a nkgobošitše; mme nna mohlanka wa gagwe a nthibela ka se dire bokgopo; ya ba yena Morena a bušeditšego bokgopo bja Nabala hlogong ya gagwe. Gomme Dafida a iša lentšu go Abigaile a mmeeletša gore a mo tšee e be mosadi wa gagwe.


text:
Bahlanka ba Dafida ba tla go Abigaile kua Karamele, ba bolela le yena ba re: Re romilwe ke Dafida; o re a go tšee, o be mosadi wa gagwe.


text:
Abigaile a tsoga a lotšha a re: Ke nna e; ke molata wa gago le modiredi wa gago wa go hlapiša bahlanka ba mong wa ka maoto.


text:
Abigaile a akgofa a tsoga, a namela pokolo, a tloga le basetsana ba gagwe ba bahlano, a latela batseta ba Dafida, mme a ba mosadi wa gagwe.


text:
Ge e le Mikala morwedi ela wa Saulo, e bego e le mosadi wa Dafida, Saulo o mo neetše Phaliti morwa wa Laise wa Galime.


text:
Go Saulo motseng wa Gibea gwa tla Basifi, ba re: O tsebe gore Dafida o iphihlile thabaneng ya Hakila, kua go bataganego le lehanata.


text:
Saulo a tsoga a fologela lešokeng la Sifi a na le banna ba masogana a Baisiraele ba dikete tše tharo, a yo tsoma Dafida lešokeng la Sifi.


text:
Mošaša wa Saulo wa hlongwa thabaneng ya Hakila, kua go bataganego le lehanata, hleng ga tsela. Dafida yena o be a dutše lešokeng; a bona gore Saulo o mo latetše a tla lešokeng;


text:
Dafida a tsoga a tla mo mošašeng wa Saulo, a bona felo mo Saulo a robetšego, le Abenere morwa wa Nere molaodi wa dira tša Saulo. Saulo o be a robetše mo gare ga mošaša; gomme batho ba be ba letše ba mo dikaneditše.


text:
Dafida a bolela le Ahimeleke Mohethe, le Abisai morwa wa Tseruya ngwanabo Joaba, a re: Ke mang e a fologago le nna, ra ya kua go Saulo mošašeng? Abisai a re: Nna ke tla ya le wena.


text:
Ke moka, Dafida le Abisai ba tla go setšhaba e le bošego; ba hwetša Saulo a robetše mošašeng, lerumo la gagwe le tsemilwe fase hlogong ya gagwe; gomme Abenere le batho ba be ba robetše ba mo dikaneditše.


text:
Abisai a bolela le Dafida a re: Lehono Modimo o gafetše lenaba la gago seatleng sa gago. Lesa ge ke mo hlabe ka lerumo le phololetše le tsene fase, gatee fela, ke se sa boeletša.


text:
Dafida a re: O se ke wa mmolaya. Ke motlotšwa wa Morenta; ke mang e a kago mo iša seatla, mme a se otlwe?


text:
A re: Morena o gona. Morena a ka se lese go mo otla ge letšatši la gagwe le tlile a hwa, goba a tšwela ntweng ya mo gogola.


text:
Nna Morena a a ntšhegele gore motlotšwa e wa Morena ke se mo iše seatla sa ka. Bjale tšea lerumo leo le tsemilwego fao hlogong ya gagwe, le kgapana ya meetse, re tsebo sepela.


text:
Gomme Dafida a tšea lerumo le kgapana hleng le hlogo ya Saulo, a tsebo ikela; gwa se be le e a ba bonego, le e a kwelego selo a phafoga; gobane ka moka ba be ba ile le boroko, e le boroko bjo bogolo bjo bo bego bo ba wetše bo etšwa go Morena.


text:
a goeletša setšhaba le Abenere morwa wa Nere, a re: Abenere! O reng o sa arabe! Abenere a fetola a re: Ke wena mang o hlodiago kgoši?


text:
Dafida a rera Abenere a re: A ga o monna? Mo go Isiraele moka wena ke mang? Bjale o reng o sa lete kgoši; ka gobane moo go be go tlile motho e mongwe gore a bolaye kgoši mong wa gago.


text:
Ga o a dira gabotse. Ka bophelo bja Morena, le be le swanetše go bolawa ka moka, ka gobane le sa ka la leta mong wa lena motlotšwa wa Morena. O ko lebelele, lerumo la kgoši le kgapana ya meetse, tše di bego di le ka hlogong ya kgoši, šedi.


text:
Ke mo Saulo a tsebilego lentšu la Dafida, a re: A ga se lentšu la gago, Dafida morwa wa ka? Dafida a re: Ke lentšu la ka, Kgoši, Mongaka!


text:
A iša pele a re: Mongaka! O reng o hlomara mohlanka wa gago? Ke sentšeng? Bokgopo seatleng sa ka ke bofe?


text:
Bjale Kgoši Mongaka! Theetša hle se nna mohlanka wa gago ke se bolelago. Ge e ka be le Morena e a go tutuetšago wa ntlhoya, gona a kwišwe bose bja sebego. Fela, ge e le bana ba batho, gona a ba tšwiwe pele ga Morena, ka gobane lehono ba nthaka ba ntlhokiša legae mo nageng ya Morena, ka gobane ba re: Tloga o yo direla medimo e šele!


text:
Fela, madi a ka a se ke a tšhollelwa fase ke le kgole le sefahlogo sa Morena; gobane kgoši ya Isiraele e tšwile go tsoma letsetse letee bjalo ka e ke go tsongwa kgwale dithabeng.


text:
Saulo a re: Ke sentše! Dafida morwa wa ka, boa! Nka se ke ka hlwa ke go beka, ka gobane bophelo bja ka o bo hlomphile lehono. Ge e le nna ke dirile tša bošilo; ke timetše gagologolo.


text:
Gomme Morena o tlo bušetša motho bothakga le go botega; gobane Morena lehono o be a go gafetše seatleng sa ka; mme nna ka gana go iša motlotšwa wa Morena seatla.


text:
Gomme bjalo ka ge nna lehono bophelo bja gago ke bo semile selo se segolo, le nna bophelo bja ka a Morena a bo seme selo se segolo, a mphološe mahlomoleng ka moka.


text:
Saulo a fetola a re: Dafida morwa wa ka! Anke o atlege! Ruri o tlo dira; o tlo kgona ruri. Gomme Dafida a tšea ka tsela ya gagwe; Saulo yena a boela gae.


text:
Dafida ka mo pelong ya gagwe a re: Seatla sa Saulo se tlo ba sa nkiša lehung. Go kaone ge ke široga ka tšhabela nageng ya Bafilisita, gore Saulo a holofologe, a se hlwe a ntsoma mo dinageng tša Isiraele; e be gona go mo phonyokga.


text:
Gona moo go Akise motseng wa Gathe Dafida a dula a na le banna ba gagwe ka moka ka malapa a bona. Dafida o be a na le basadi ba gagwe ba babedi, Ahinoama wa Jeseriele, le Abigaile mosadi yola wa Nabala wa Karamele.


text:
Dafida a tla a bolela le Akise a re: Ge mahlo a gago a ntebeletše ka botho, gona mphe bodulo motseng o mongwe nageng ya gago, ke dule ntshe; ka gobane nna molata wa gago ke reng ke dula nago motseng wa mošate?


text:
Ke mo Akise a mo neilego motse wa Tsikilaga mohla woo. Ke ka baka leo motse woo wa Tsikilaga e lego wa magoši a Juda le nankhono.


text:
Lebaka le Dafida a le feditšego a dutše moo nageng ya Bafilisita ke ngwaga o tee le dikgwedi tše nne.


text:
Dafida le banna ba gagwe ba fela ba hlagela nageng ya Bagesuri, le ya Bagirisi, le ya Baamaleke; ka gobane e be e le bona beng ba naga yeo go tloga kgaleng, go fihla kua Suri le kua nageng ya Baegipita.


text:
Dafida ge a hula metse ya naga yeo, ga a ka a lesa monna goba mosadi a phela; o thopile dinku, le dikgomo, le dipokolo, le dikamela, le diaparo; a fela a boela go Akise.


text:
Gomme ge Akise a re: Le tšo hula kae lehono? Dafida a fetola a re: Re tšwa kua thoko ya borwa go la Juda, le thoko ya borwa go ba Jeramiele, le thoko ya borwa go Bakeni.


text:
Ge Dafida a sa ka a lesa monna goba mosadi a phela a tla Gathe, o dirile gore ba se tšame ba mo kwatša ba re: Dafida o dirile sekete le sekete. O dirile ka mokgwa woo ka mehla ge a sa dutše nageng ya Bafilisita.


text:
Akise a mo kgolwa a re o lwile le setšhaba sa gabo sa Isiraele, bjale o tlo dula e le mohlanka wa ka ka mehla.


text:
Mehleng yeo Bafilisita ba rapa madira a bona ba tšwela Baisiraele. Akise a bolela le Dafida a re: Tseba gobane o tlo tšwa le nna o na le banna ba gago.


text:
Dafida a fetola a re: Go lokile! Ke mo o tlogo bona se mohlanka wa gago a tlogo se dira. Akise a re: Gona ke tlo go bea wa ba moloti wa hlogo ya ka ka mehla yohle.


text:
Ke mola Samuele a šetše a hwile, Baisiraele ba mo hlobogile ba mmolokile kua motseng wa gabo wa Rama. Saulo mo nageng ya gagwe o be a rakile dinoge le ba maphalo.


text:
Bafilisita ge ba bokana ba tla ba hloma mešaša Sunema. Saulo a rapa Baisiraele ka moka ba hloma mešaša Giliboa.


text:
A botšiša Morena; gomme Morena a se mo fetole, le ge e le ka diloro, le ge e le ka seetša, le ge e le ka baporofeta.


text:
Ke moka Saulo a laela bahlanka ba gagwe a re: Nnyakeleng mosadi wa senoge, ke ye go yena ke mmotšiše. Bahlanka ba gagwe ba mmotša ba re: Mosadi wa senoge šo, o fa Endoro.


text:
Saulo a ikgakantšha, a apara diaparo di šele, a ya a na le banna ba babedi; ba tla go mosadi eo e le bošego; mme Saulo a re: Nnogele ka bonoge, o ntsošetše yo ke tlogo go botša.


text:
Mosadi a fetola a re: O reng o nkiša moreong gore o mpolaye, etšwe o tsebe se Saulo a se dirilego ge a fediša dinoge le ba maphalo mo lefaseng leno.


text:
Ya re ge mosadi a bona Samuele, a goa ka lentšu le legolo a bolela le Saulo a re: O mphoretšeng? Ke wena Saulo.


text:
Saulo a re: Sebopego sa wona ke se sebjang? Mosadi a re: Go rotoga monna wa mokgalabje; o apere kobo. Saulo a tseba gore ke Samuele, a khunama a lotšha.


text:
Bjale Samuele a bolela le Saulo a re: O reng o ntshwenya wa ntsoša? Saulo a re: Ke tlaletšwe gagolo, ka gobane Bafilisita ba ntšwetše dira, gomme Modimo o ntlogetše; ga a mphetole, le ge e le ka baporofeta, le ge e le ka diloro. Ke ka baka leo ke go biditšego gore o mpotše se nkago se dira.


text:
Ke ka baka la ge o sa ka wa kwa se Morena a bego a se bolela, o sa ka wa phetha se a bego a go laetše sona mola bogale bja gagwe bo tuketše Baamaleke. Ke ka baka leo Morena a go dirago tšona tše tša lehono.


text:
Gomme le Baisiraele Morena o tlo ba gafela diatleng tša Bafilisita gotee le wena. Bosasa o tlo ba le nna fa, le barwa ba gago. Le madira a Baisiraele o tlo a gafela diatleng tša Bafilisita.


text:
Ya ba gona Saulo a welago fase, a patlama ka botelele bja gagwe, a tšhogile tše Samuele a di boletšego; a felelwa ke maatla, ka gobane o be a sešo a ja selo letšatši ka moka le bošego ka moka.


text:
Mosadi yola ge a tla go Saulo, a hwetša a tšhogile gagolo, a bolela le yena a re: O di bone, nna molata wa gago ke dirile se o mpoditšego sona; e bile e le go gafa bophelo, ge ke dira ka mo o mpoditšego ka gona.


text:
Bjale le wena o ko theetše se nna molata wa gago ke se bolelago. A nke ke go tlišetše thathana ya bogobe, o je o tie maatla, o tsebo ikela ka tsela ya gago.


text:
Saulo a gana a re: Nka se ke ka ja! Bahlanka ba gagwe ba mo phegelela, le yena mosadi, a ba a kwa se ba se bolelago, a tsoga fase, a dula mo dilaong.


text:
Mosadi o be a na le namane e nonnego; e be e le lapeng la gagwe; a akgofa a e hlaba, a tšea bupi a bo duba, a apea dinkgwa tše di sa omelwago.


text:
A di tliša a di bea pele ga Saulo le bahlanka ba gagwe, gomme ba ja; ba ba ba tsoga ba sepela bošego bošego bjoo.


text:
Bafilisita ba be ba bokanya madira a bona ka moka motseng wa Afeke. Baisiraele mešaša ya bona e be e le sedibeng sa kua Jeseriele.


text:
Dikgošana tša Bafilisita tša tla le dikgao tša ba makgolo le tša ba dikete. Le Dafida a tla a na le banna ba gagwe, a šetše Akise nthago.


text:
Dikgošana tša Bafilisita tša re: Bahebere ba ba nyakang fa? Akise a re: Naa ga se Dafida mohlanka yola wa Saulo kgoši ya Isiraele, e a feditšego matšatši le nywaga a na le nna? Gomme yena, e sa le mola a hlanogetše ba gabo, ga ke ešo ka ba ka hwetša a na le taba, le nankhono.


text:
Dikgošana tša Bafilisita tša mo omanya tša re: Gomiša monna e; a a boele felo mo o bego o mmeile gona. A se ke a tšwela le rena tlhabanong, a se tlo re šatogela. Se a kago thabiša mong wa gagwe yola ka sona e ka bang, ge e se dihlogo tša banna bano!


text:
Naa ga se yena Dafida yola yo ba bego ba mo tlotla ba re: Saulo o hlaba ba gagwe ba sekete. Dafida ba gagwe ke kete tše lesome?


text:
Akise a bitša Dafida a bolela le yena a re: Ka bophelo bja Morena, wena o lokile; gomme nna ke be ke re ke bothakga ge o etšwa dira le nna. E sa le mola o etla go nna, ga ke ešo ka ba ka bona bokgopo go wena; o gerulwa ke dikgošana tše.


text:
Dafida a fetola a re: Ke sentšeng? E sa le mola ke etla go wena, le lehono le, o boneng go nna mohlanka wa gago, ge go thwe ke se ke ka tšwa ka hlabana le manaba a gago, Kgoši Mongaka?


text:
Akise a fetola a re: Nna ke tseba ge o le sethakga; ke bile ke go sema morongwa wa Modimo. Fela, dikgošana tša Bafilisita di itše: O se ke wa tšwela tlhabanong le rena.


text:
Bjale o tsoge e sa le bošego, le bahlanka ba mong wa gago, ba o tlilego nabo. Gomme ge le tlemile e sa le bošego, le re ge go esa le wele tsela.


text:
Dafida a tsoga e sa le bošego a na le banna ba gagwe; gomme ka matlagosa a boela nageng ya Bafilisita. Bafilisita bona ba tšwa ba leba Jeseriele.


text:
Ya re ge Dafida le banna ba gagwe ba fihla Tsikilaga ka tšatši la boraro, ba hwetša naga yeo ya thoko ya borwa e hlagetšwe ke Bamaleke, ba hutše motse wa Tsikilaga, ba o fišitse,


text:
ba thopile basadi ba gona; fela ba se ke ba bolaya motho, le ge e le e monyenyane le ge e le e mogolo, ba fo ba thopa ba ba iša ka tsela.


text:
Dafida ge a fihla motseng a na le banna ba gagwe, ba bona motse o swile, le gobane basadi ba bona, le barwa ba bona, le barwedi ba bona ba thopilwe,


text:
ba hlaboša mantšu a bona ba lla, ba ba ba felelwa ke maatla a go lla, yena Dafida le banna ba a bego a na nabo.


text:
Le basadi ba babedi ba Dafida, Ahinoama wa Jeseriele, le Abigaile mosadi wa Nabala wa Karamele, ba be ba thopilwe.


text:
Dafida yena o be a tlaletšwe gagolo, ka gobane batho ba be ba re ba tlo mo thuma ka maswika, ka gobane dipelo tša bona di be di senyegile ka baka la barwa ba bona le barwedi ba bona. Dafida yena a itiiša maatla ka Morena Modimo wa gagwe.


text:
A bolela le Abyathara moperisita morwa wa Ahimeleke, a re: A ko tle le kobo ya moperisita. Abyathara a tla go Dafida a na nayo.


text:
Dafida a botšiša Morena a re: A ke hlomarele bahlakodi bao? A ke tlo ba swara? Morena a re: Ba hlomarele; o tlo ba swara wa namolela ruri.


text:
Ke moka Dafida a wela tsela a na le banna ba makgolo a selelago. Ya re ge a fihla nokeng ya Besora, ba bangwe ba šala moo.


text:
Dafida a feta a na le banna ba makgolo a mane; ba makgolo a mabedi ba be ba šetše ba lapile, ba šitwa go sela noka ya Besora.


text:
Kua šokeng ba hwetša monna wa Moegipita, ba mo iša go Dafida; ba mo nea bogobe a ja; ba mo fa meetse a nwa.


text:
Ba mo ngwathela senkgwana sa mago, ba mo fa le makwape a mabedi a morara, a ja a boelwa ke maatla; ka gobane o be a feditše matšatši a mararo le mašego a ona a sa je a sa nwe.


text:
Dafida a bolela le yena a re: O wa mang? O tšwa kae? Yena a re: Ke lesogana la Moegipita; ke mohlanka wa monna wa Moamaleke. Mong wa ka o mphetile ke feditše matšatši a mararo ke babja.


text:
Re be re hlagetše la Bakereti ka thoko ya borwa, le la Juda le la Kalebe ka thoko ya borwa, ra fiša motse wa Tsikilaga.


text:
Dafida a re: A o ka se nkiše go bahlakodi bao? Monna eo a re: Nkenele ka Modimo gore o ka se mpolaye, le gore o ka se nkgafele seatleng sa mong wa ka; gona ke tlo go iša go bahlakodi bao.


text:
A ba iša; ba ba hwetša ba phatlaletše mo go fela, ba eja, ba enwa, ba dirile monyanya ka dithebola tše kgolo tše ba bego ba di thopile mo nageng ya Bafilisita le mo nageng ya Juda.


text:
Gomme Dafida a ba bolaya, a thoma ka matlagosa, gwa ba gwa tla mantšiboa a la ka moswana. Gwa se ke gwa phonyokga motho, ge e se banna ba masogana ba makgolo a mane ba ba bego ba nametše dikamela; bona bao ba tšhabile.


text:
Gwa se ke gwa hlokwa selo se senyenyane le se segolo, goba morwa, goba morwedi; ka moka tše di bego di thopilwe, Dafida o boile natšo.


text:
Ya re ge Dafida a etla go banna bala ba makgolo a mabedi, ba ba bego ba paletšwe go sepela le Dafida mme ba šala nokeng ya Besora, bona bao ba tla ba gahlanetša Dafida le setšhaba se se bego se na nae. Dafida a tla go bona a ba dumediša.


text:
Gwa bolela banna ba ba bego ba befetšwe, e le ba bašoro, ba ba bego ba ile le Dafida, ba re: Ba ba sa kago ba ya le rena ga ba abelwe dithebola tše re di thopolotšego; a ba tšee basadi ba bona le bana ba bona, mme ba sepele.


text:
Dafida a re: Bana bešo! Dilo tše Morena a re neetšego tšona, lesang go di dira ka mokgwa woo. Morena o re phemetše; gomme bahlakodi bala, ba ba bego ba re šwahletše, o ba gafetše diatleng tša rena.


text:
Bjale mantšu ao a lena a ka dumelelwa ke mang? Kabelo ya motšwelantweng le ya moletaphahlo a di lekane; a ba arolelwe ka mokgwa o tee.


text:
Dafida ge a tla Tsikilaga a romela dithebola go bagolo ba Juda, go bagwera ba gagwe, a re: Sedio dibego tša dithebola di tšwago manabeng a Morena.


text:
Gomme Bafilisita ba hlabana le Baisiraele. Banna ba Isiraele ba rakwa ke Bafilisita; ba ba bolailwego ba tlala dithabeng tša Giliboa.


text:
Bafilisita ba dika Saulo le barwa ba gagwe, ba bolaya Jonathane le Abinadaba le Malakisua barwa ba Saulo.


text:
Tlhabano ya ba e thata mo go bego go le Saulo, a kgonwa ke banna ba go betša ka mesebe, a gobatšwa gagologolo ke babetši bao.


text:
Saulo a laela morwadi wa dibetša tša gagwe a re: Swara tšhoša ya gago o ntlhabe ka yona, gore mašoboro ao a se tle a ntlhaba a ntira sekwero! Morwadi wa dibetša a gana ka go boifa. Saulo a tšea tšhoša ya gagwe a ipolaya ka go ikwetša mo go yona.


text:
Saulo o hwile ka mokgwa woo, le barwa ba gagwe, le morwadi wa dibetša tša gagwe, le banna ba gagwe ka moka. Ba hwile mohla woo felo gotee.


text:
Banna ba Isiraele ba ba bego ba le ka thoko yeno ya molala, le ba ba bego ba le ka mošono wa noka ya Jorodane, ge ba bona gore banna ba Isiraele ba tšhabile, le gore Saulo o hwile le barwa ba gagwe, ba tlogela metse ba tšhaba; gomme gwa tla Bafilisita ba dula go yona.


text:
Ka la ka moswana Bafilisita ba be ba tlile go hlakola ba ba bolailwego, ba hwetša Saulo le barwa ba gagwe ba bararo ba rapaletše dithabeng tša Giliboa;


text:
ba mo kgaola hlogo, ba mo apola ditlhamo, ba di iša nageng ya Bafilisita thoko tšohle, ba iša dikati mo nywakong ya medimo ya bona le mo setšhabeng.


text:
Ditlhamo tša gagwe ba di išitše ngwakong wa Asiterothe, setoto sa gagwe ba se fega morakong wa Bethesane.


text:
Banna ka moka ba bahlabani ba tšwa, ba lala ba sepela bošego ka moka, ba tla ba fegolla setoto sa Saulo, le ditoto tša barwa ba gagwe gona moo morakong wa Bethesane, ba di tliša motseng wa Jabese, ba di fiša ntshe.


text:
Ba tšea mašapo a bona ba a fihla lebitleng ka tlase ga mohlopi, ba ikona ba fetša matšatši a šupago.


text:
Mehleng ya ge Saulo a šetše a hwile, ge Dafida a sa tšo boa polaong ya Baamaleke, a dula Tsikilaga matšatši a mabedi.


text:
Ka la boraro gwa tla monna a etšwa direng tša Saulo, a itšhetše mmu hlogong; a tla go Dafida a wela fase a lotšha.


text:
Dafida a re: A ko mpotše; di reng ditaba? Yola a re: Setšhaba se tšhabile tlhabanong; batho ba fedile; go bolailwe ba bantši. Le Saulo, le Jonathane morwa wa gagwe, ba bolailwe.


text:
Dafida a botšiša lesogana leo le mmotšago ditaba tšeo, a re: O tseba kang ge Saulo a bolailwe le Jonathane morwa wa gagwe?


text:
Lesogana la go mmotša ditaba la re: Ka re ge ke etla dithabeng tša Giliboa, ka bona Saulo a itlhotlela ka lerumo, a šetše a kganyelelwa ke ba dikoloi le banamedi ba dipitsi.


text:
Ke moka ka batamela ka mmolaya, ka gobane ke be ke tseba gore a ka se ke a phela a šetše a wile ka mokgwa woo. Ka tšea mphapahlogo wa bogoši mo hlogong ya gagwe, le maseka mo mabogong a gagwe; mme ke di tlišitše mo go wene, mongaka!


text:
Ba hlokofala ba lla, ba ikona dijo la ba la dikela; ba dira bjalo ka baka la Saulo le Jonathane morwa wa gagwe, le ka baka la setšhaba ka moka sa Morena, le ka baka la meloko ka moka ya Isiraele, ka ge ba fedile ka lerumo.


text:
Lesogana leo la go mmotša ditaba tše, Dafida a bolela nalo a re: O wa ga kae? Yola a re: Ke ngwana wa monna wa mofaladi wa Amaleke.


text:
Gomme Dafida a bitša e mongwe wa masogana, a mo laela a re: Tlaa o mo hlabe! Lesogana leo la mo hlaba, la mmolaya a hwa.


text:
Dafida o be a mmoditše a re: Ge o bolawa, ke molato wa gago; o begilwe ke molomo wa gago ge o re: Ke bolaile motlotšwa wa Morena.


text:
Se di begeng kua Gathe. Le se di kwatše mekgobeng ya Asikalone; gore banenyana ba Bafilisita ba se thabe, go se hlalale barwedi ba ba go se bolle.


text:
Joo thaba tša Giliboa! Mo go lena a go hlokwe phoka le pula, le mašemo a dithakangwaga; gobane moo go lahlilwe kotse tša bagale. Kotse ya Saulo ga e sa tlo tlola setlolo.


text:
Bora bja Jonathane bo be bo sa boe, Bo sa tlala mekgeledi le makhura a bagale. Tšhoša ya Saulo e be e sa boe e le fela.


text:
Saulo le Jonathane! Baratwa ba go nkgahla ba sa phela! Le go hweng ga bona ga ba tlogelana. Ka lebelo, le be le šia nong! Ka maatla, le be le phala tau.


text:
Banenyana ba Isiraele! Llelang Saulo, wa go le apeša meretele le mathabo, a le tšhepiša diaparo ka dipheta tša gauta.


text:
Jonathane ngwana wešo! Ke nyama ka baka la gago. O be o nnatefela ruri. O mmakaditše ka lerato lago La go phala rato la basadi.


text:
Ge go fetile lebaka Dafida a botšiša Morena a re: A nka se yo dula motseng o mongwe wa Juda? Morena a re: Eya! Dafida a re: Ke tlo ya kae? Morena a re: Eya Heburone.


text:
Ke moka Dafida a ya a na le basadi ba babedi ba gagwe, Ahinoama wa Jeseriele, le Abigaile mosadi wa Nabala wa Karamele.


text:
Le banna ba a bego a na nabo a ba iša ntshe ka moka ka malapa a bona, ba aga dinakaneng tša Heburone.


text:
Ke mo go tlilego banna ba Juda ba bea Dafida kgoši ya ba leloko la Juda, a le gona moo. Ya re Dafida a botšwa tša banna ba Jabese motse wa la Gileada, bala ba go boloka Saulo,


text:
a roma batseta ba ya go bona, a re: Lena le bašegofatšwa ba Morena, ka gobane Saulo mong wa lena le mo dirile ka botho ge le mmolokile.


text:
Bjale Morena a a le dire ka botho le ka potego; gomme le nna ke tlo le direla tše botse, ka ge le dirile modiro wola.


text:
Bjale tiišang maatla le eme senna, ka gobane mong wa lena Saulo o hwile; gomme ba leloko la Juda ba mpeile kgoši.


text:
Abenere morwa wa Nere, e bego e le molaodi wa dira tša Saulo, yena o tlogile le Isibosethe morwa wa Saulo, a mo iša Mahanaime,


text:
a mo dira kgoši ya Gileada le ya Asere, le ya Jeseriele, le ya Efuraimi, le ya Benyamini, le ya Isiraele ka moka.


text:
Isibosethe ge a dirwa kgoši o be a na le nywaga e masome a mane; gomme o bušitše a fetša nywaga e mebedi.


text:
Lebaka le Dafida a le feditšego a le kgoši ya ba Juda motseng wa Heburone, ke nywaga e šupago le kgwedi tše di selelago.


text:
Abenere morwa wa Nere o kile a tšwa dira a na le bahlanka ba Isobosethe morwa wa Saulo, a tšwa Mahanaime a tla Gibeoni.


text:
Le Joaba morwa wa Tseruya a tšwa a na le bahlanka ba Dafida; ba gahlana letšheng la Gibeoni; bano ba dula mošono wa letšha; bala ba dula mošola.


text:
Gomme ba tsoga, ba feta ba balwa, ba Benyamini e le ba lesome le metšo e mebedi, banna ba Isibosethe morwa wa Saulo. Le bahlanka ba Dafida ba tsoga e le ba lesome le metšo e mebedi; ba lebana ka babedibabedi.


text:
Ba ubarelana ka dihlogo ba hlabana ka ditšhoša mahlakoreng ba bolayana bohle. Ke ka baka leo felo fao ba go reilego leina ba re ke Molala wa Boelo, o lego kgauswi le Gibeoni.


text:
Ka tšatši leo tlhabano ya ba e thatathata. Abenere le banna ba Isiraele ba fenywa ke bahlanka ba Dafida.


text:
Barwa ba Tseruya ba ba bego ba le gona moo e be e le ba bararo, e le Joaba, le Abisai, le Asahele. Asahele yena o be a na le lebelo boka tshepe ya naga.


text:
Abenere a re: Fapoga o fete ka thoko, o sware e mongwe wa masogana, o ithopele ditlhamo. Asahele a gana go mo gomela.


text:
Abenere a buša a re: Ntlogele! E tla bang ge nka go hlaba wa kanama? A ke sa tlo kgona go lebanya difahlogo le Joaba mogoloago?


text:
Asahele a gano goma; Abenere a mo hlaba mpa ka lerumo, la tsena la hlaga ka mokokotlong; a kanama a hwela gona moo. Gomme bohle ba ba fetago ka moo Asahele a hwetšego ntshe, ba ema.


text:
Joaba le Abisai ba gwarihla Abenere; ge letšatši le dikela ba fihla mmotong wa Ama o lebanago le Gia, tseleng ya go ya lešokeng la Gibeoni.


text:
Ba ga Benyamini ba kgobokana ba na le Abenere, ya ba sehlopha setee; ba tla ba ema godimo ga mmoto o mongwe.


text:
Abenere a hlaboša lentšu a bolela le Joaba a re: A lerumo le tlo fela le eja le sa fetše? A ga o bone gore di yo fela ka tša sehutla? O tlo laya neng wa re batho ba gomele ba gabo bona?


text:
Joaba a re: Ka bophelo bja Modimo, ge o ka be o sa ka wa bolela leo, batho ba ka be ba gometše bana ba bobona ge go hlaba la bosasa.


text:
Joaba a letša phalafala, batho ka moka ba ema, ba lesa go rakediša Isiraele, ba se ke ba hlwa ba hlabana.


text:
Abenere le banna ba gagwe ba sepela bošego ka moka, ba kgaola molala, ba sela Jorodane, ba phatša molala wa Bithirone, ba boela Mahanaime.


text:
Joaba a gomela Abenere, a kgobela batho ka moka. Mo go bahlanka ba Dafida gwa hlokwa banna ba lesome le metšo e senyane, le Asahele.


text:
Bahlanka ba Dafida ba be ba bolaile ba makgolo a mararo le masome a selelago ba ba Benyamini le ba banna ba Abenere.


text:
Ba rwala setopo sa Asahele, ba mmoloka lebitleng la tatagwe motseng wa Betlehema. Joaba le banna ba gagwe ba lala ba sepela bošego ka moka; ge go esa ba tsena Heburone.


text:
Ntwa yona ye ya ge ba leloko la Saulo ba elwa le ba leloko la Dafida e feditše lebaka e le gona; Dafida a fela a tia a eya; leloko la Saulo la notlega.


text:
Dafida, a le motseng wa Heburone o belegetšwe bana. Morwa wa gagwe wa pele e be e le Aminone ngwana wa Ahinoama wa Jeseriele.


text:
Wa bobedi e be e le Kileaba ngwana wa Abigaile mosadi wa Nabala wa Karamele. Wa boraro e be e le Abesalomo ngwana wa Maaka morwedi wa Thalamai kgoši ya Gesuri.


text:
Wa go selela e be e le Jithireama ngwana wa Egela mosadi wa Dafida. Ke bona ba Dafida a ba belegetšwego a le Heburone.


text:
Mehleng yeo ge go lwa ntwa ya ba leloko la Saulo le ba leloko la Dafida, Abenere o be a ema setia le ba leloko la Saulo.


text:
Bjale go be go na le mosadi wa Saulo wa serethe, yo leina la gagwe e bego e le Ritsipa morwedi wa Aya. Gomme Isibosethe o be a boletše le Abenere a re: O reng o tsenela mosadi wa tate?


text:
Abenere a tuka bogale gagolo ka baka la mantšu ao a Isibosethe, a re: A lehono o ntshema hlogo ya dimpša tša Juda, mola ke gaugetše ba leloko la Saulo tatago, le ba gabobona, le bagwera ba gago, ke sa ka ka go gafela diatleng tša Dafida? A lehono o mpea molato ka baka la mosadi?


text:
gore bogoši bo tlošwe go leloko la Saulo, gwa hlongwa sedulo sa bogoši sa Dafida mo go Isiraele le go Juda, go goma ka Dani le ka Bereseba.


text:
Abenere a napa a roma batseta ba ya go Dafida, a ba roma ka la gagwe, a re: Naga ye ke ya mang? A re: Dira kgwerano le nna. Seatla sa ka sese, se eme nago, gore Baisiraele ka moka ke ba bušetše go wene.


text:
Dafida a re: Ke gabotse. Dira kgwerano le nna. Fela, ke na le selo setee se ke se tsomago go wene. Ke re: Sefahlogo sa ka o ka se ke wa se bona, ge e se ge o ka thoma wa tliša Mikala morwedi wa Saulo go nna. Ke mo o tlogo kgona wa bona sefahlogo sa ka.


text:
Le go Isibosethe morwa wa Saulo gwa ya batseta ba Dafida, ba re: Nnee Mikala mosadi wa ka yo ke mo nyetšego ka ditsiba tše lekgolo tša Bafilisita.


text:
Gomme monna wa gagwe a sepela nae, a tšama a lla a mo šetše nthago, a ba a fihla Bahurimi. Abenere a ba a mo rera a re: Goma, o boele gae! Ya ba gona a boelago gae.


text:
Bjale dirang ge, ka gobane Morena o boditše Dafida a re: Setšhaba sa ka sa Isiraele ke tlo se namolela ka Dafida diatleng tša Bafilisita, le mo diatleng tša manaba a sona ka moka.


text:
Le ba ga Benyamini Abenere o boletše le bona ka mokgwa woo, a ba a wela tsela a ya go Dafida kua Heburone, a mo anegela ditaba tše di dumeletšwego ke setšhaba ka moka sa Isiraele le leloko la Benyamini.


text:
Abenere ge a tlile go Dafida kua Heburone a na le banna ba masome a mabedi, Dafida o ba diretše monyanya.


text:
Abenere a botša Dafida a re: Ke tlo tsoga ka yo phuthela Isiraele ka moka go wena Kgoši Mongaka, gore ba tle ba dire kgwerano le wena, gore o buše gohle mo pelo ya gago e go ratago. Dafida a laelana le Abenere, gomme a tloga a rotše pelo.


text:
Ya ba gona go boago bahlanka ba Dafida ba na le Joaba, ba tšo hula, ba na le dithebola tše ntši. Ba goroga Abenere a fulere, Dafida a šetše a laelane le yena, a tloga Heburone a rotše pelo.


text:
Bjale ge Joaba a fihlile le dira ka moka tše di bego di na nae, a botšwa gore Abenere morwa wa Nere o be a tlile go kgoši, gomme kgoši e laelane le Abenere, a tloga a rotše pelo.


text:
Joaba a tla go kgoši a re: O dirile bjang? Lebelela; Abenere o be a tlile go wene. Bjale ke go reng o mo lesitše a ikela?


text:
Abenere morwa wa Nere o a mo tseba; o be a tlile go go goga diganong, gore a tsebe mo o ratago go tšwela le mo o lebago, gore a tsebe tšohle tše o di dirago.


text:
Bjale Joaba ge a tloga mo go Dafida, a roma batseta ba latela Abenere, ba mo gomiša sedibeng sa Sira. Gomme Dafida o be a sa tsebe.


text:
Abenere ge a boetše Heburone, Joaba a mo iša thoko kgorong bjalo ka ge e ke o rata go bolela le yena thopeng. Gomme ba le fao a mo hlaba mpa a hwa, e le go lefetša madi a Asahele monnagwe.


text:
Dafida ge a ekwa taba ye, a re: Nna le bogoši bja ka ga ke na molato pele ga Morena ka baka la madi a Abenere morwa wa Nere, neng le neng.


text:
Madi ao a tlo latišwa go Joaba le go leloko la gabo. Mo lapeng la Joaba go se ke gwa hlokwa wa go tšwa maladu, le wa lephere, le wa segole, le wa go bolawa ka lerumo, le wa go hwa ka tlala.


text:
Joaba le Abisai ba bolaile Abenere ka mokgwa woo, e le ka ge a bolaile ngwanabo tlhabanong kua Gibeoni.


text:
Dafida a laela setšhaba ka moka le Joaba a re: Gagolang diaparo tša lena le apareng mekotla, le llele Abenere. Yena Dafida a ya nabo ge ba yo mmoloka.


text:
Ge ba boloka Abenere lebitleng gona moo Heburone, kgoši ya hlatloša lentšu ya lla e eme lebitleng; le setšhaba ka moka sa lla.


text:
mabogo a gago a sa ka a tlengwa, o sa bofša nao ka ditshipi? Wa fo hwa la go kgabutlwa ke senokwane. Ya ba gona setšhaba se tsošitšego sello se segolo.


text:
Batho ka moka ba tla go Dafida ba re a je bogobe e sa le mosegare. Dafida a ena a re: Modimo a ntire sa gore le sa gore, ge nka ja bogobe le selo se sengwe ge le sešo la dikela.


text:
Gomme batho ka moka, le Isiraele ka moka, ka tšatši leo ba lemogile ge taba ye ya ge Abenere morwa wa Nere a bolailwe e sa tšwe go kgoši.


text:
Kgoši ya bolela le bahlanka ba yona ya re: Ka kgonthe le a tseba ge lehono mo go Isiraele go bolailwe mokgoma, motho e mogolo.


text:
Ge e le nna bjale ke sa le e monyenyane, ke sa tšo bewa kgoši; ge e le banna ba, barwa ba Tseruya, ke ba bathata, ba a mpalela. Ke Morena e a tlogo lefetša e mobe bobe bja gagwe.


text:
Ya na ya re ge morwa wa Saulo a ekwa gore Abenere o hwile kua Heburone, matsogo a gagwe a repha, le Baisiraele ka moka ba tšhoga.


text:
Gomme go be go na le banna ba babedi ba balaodi ba dikgao tša dira tša morwa wa Saulo; e mongwe leina la gagwe e be e le Baena, la e mongwe e be e le Rekaba; e be e le barwa ba Rimone wa Beerothe, selete sa ga Benyamini; ka gobane ba Beerothe ba be ba balwa le ba Benyamini.


text:
Jonathane morwa wa Saulo o be a na le morwa e a golofetšego maoto. Mohla wola ge go kwala gore Saulo le Jonathane ba bolailwe kua Jeseriele, ke ge a na le nywaga e mehlano; mofepi wa gagwe a mo kuka a tšhaba. Bjale ge a tšea ka lebelo, ngwana yo a wa, mme ya ba go golofala. Leina la gagwe e be e le Mefibosethe.


text:
Barwa bala ba Rimone wa Beerothe, Rekaba la Baena, ba tla ngwakong wa Isibosethe. Letšatši le be le fiša, gomme Isibosethe o be a robetše malaong, e le mosegare o mogolo.


text:
Ba tsena ngwakong bjalo ka e ke ba rato tšea mabele; ba mo hlaba mpa. Gomme Rekaba le Baena monnagwe ba tšhaba.


text:
Ka ngwakong ba be ba tsene, ba mo hwetša a robetše phapošing; ba re go mmolaya ba mo kgaola hlogo; ba tloga le hlogo ya gagwe ba tšea ya tsela ya molala, ba lala ba sepela.


text:
Hlogo ya Isibosethe ba e tliša go Dafida kua Heburone, ba bolela le kgoši ba re: Še hlogo ya Isibosethe morwa wa Saulo lenaba la gago, le le bego le rato go bolaya. Se Saulo a go dirilego sona, wene mongarena, lehono Morena o go lefeleditše mo go ngwana wa gagwe.


text:
Dafida a fetola a bolela le Rekaba le Baena ngwanabo barwa ba Rimone wa Beerothe, a re: Ka bophelo bja Morena e a mphološitšego ditlalelong ka moka:


text:
Motho yola e a kilego a re: Tseba gore Saulo o hwile, a itshema mmegi wa tše botse, ke mo swere ka mmolaya kua Tsikilaga, ya ba go mo nea moputso.


text:
Bjale banna ba babe ba, ba bolaile monna e a lokilego, a le malaong ka ngwakong. Gomme nka lesa bjang go latiša madi a gagwe mo go lena, ka se le fediše mo lefaseng?


text:
Ke moka Dafida a laela masogana, a ba bolaya, a ba kgaola diatla le maoto, a ba fega hleng ga letsha la Heburone. Ge e le hlogo ya Isibosethe, yona ba e tšere ba e boloka lebitleng la Abenere gona moo Heburone.


text:
Kua motseng wa Heburone go tlile ba meloko ka moka ya Isiraele go Dafida ba re: Re batho batee le wena.


text:
Le maloba re sa bušwa ke Saulo, e be e le wena e o bego o etšwa le Isiraele, o re goroša. Le gona Morena o go boditše a re: Diša setšhaba sa ka sa Isiraele, o be moetapele wa sona.


text:
Bagolo ka moka ba Isiraele ba tla Heburone go kgoši. Kgoši Dafida a dira kgwerano le bona ba le moo pele ga Morena; ba tlotša Dafida ba mmea kgoši ya Isiraele.


text:
Ke ge Dafida a na le nywaga e masome a mararo, mehleng yeo ge a tšea bogoši; a buša a fetša nywaga e masome a mane.


text:
Nywaga e šupago le kgwedi tše di selelago ke tša ge a le Heburone. A fetša nywaga e masome a mararo le metšo e meraro a buša Juda le Isiraele ka moka a le Jerusalema.


text:
Kgoši le banna ba gagwe ba kile ba tšwela Jerusalema ba lwa le Bajebusi, ba ba bego ba agile nageng yeo. Bona ba be ba boditše Dafida ba re: Fa go rena o ka se ke wa tsena; le ba difofu le digole ba ka go raka! E le go re Dafida a ka se ke a ba a tsena gona.


text:
Mohla woo Dafida o be a boletše a re: E a ratago go fenya Bajebusi, a a tsene ka mokero wa meetse, ge a eya go bao ba digole le difofu, manaba a Dafida. Ke mo go hlagago seema sa go re: Digole le difofu ga di tsene ka ngwakong.


text:
Gomme Dafida a dula sebong seo, a se reela leina a re ke motse wa Dafida. Motse woo a o aga, a o agelela ka merako thoko tšohle, go tloga Milo go fihla ka gare.


text:
Gomme Hierama kgoši ya Tiro a roma batseta ba tla go Dafida, a mo romela le dikota tša morokwana, le babetli ba dikota, le babetli ba maswika; ba agela Dafida ngwako.


text:
Le ka tšona tšeo Dafida a lemoga gobane Morena o tiišitše bogoši bja gagwe mo go Isiraele, le gobane o phagamiša mmušo wa gagwe ka baka la Isiraele setšhaba sa gagwe.


text:
Gomme Dafida a fela a sa tšea basadi ba bangwe ba direthe, le basadi, a le mo Jerusalema, a khudugetše gona a etšwa Heburone; gomme a fela a sa belegelwa barwa le barwedi.


text:
Bafilisita ge ba ekwa gore Dafida o beilwe kgoši, le gore ba mo dirile kgoši ya Isiraele, ba rotoga ka moka ba mo tsoma. Dafida a re go di kwa, a fologela sebong.


text:
Dafida a botšiša Morena a re: A ke tšwele Bafilisita? A o tlo ba gafela seatleng sa ka? Morena a fetola a re: Tšwaa, Bafilisita ke tlo ba gafela seatleng sa gago ruri.


text:
Dafida a tla Baali-Peratsime, a ba fenya ntshe gomme a re: Morena o gagotše manaba a ka, bjalo ka meetse ge a šwahla. Ke ka baka leo a reetšego felo fao a re ke Baali-Peratsime.


text:
Dafida a botšiša Morena. Morena a re: O se ke wa tšwa. Ba dike ka nthago, o ba šwahlele o etšwa ka sekgweng sa Baka.


text:
Ge o ekwa mešito kua dintlheng tša dihlare tša Baka, o hlaganele, gobane ke mo Morena a tlogo ba a go etile pele go fediša madira a Bafilisita.


text:
Dafida a dira ka mo Morena a mo laetšego ka gona, a bolaya Bafilisita go tloga gona moo Geba, a ba gomela kgauswi le Gesere.


text:
Dafida a tsoga, a tšwa le batho ka moka ba ba bego ba na nae, ba ya Baala-Juda, gore ba yo tšea polokelo ya Modimo ye go bitšwago leina go yona, leina la Morena wa mašaba, ye a dulago go yona mo gare ga Bakerubi.


text:
Polokelo ya Modimo ba e fakela koloing e mpsha ba e ntšhitše mo ngwakong wa Abinadaba o lego mmotong. Gomme Usa le Ahio barwa ba Abinadaba ba sepediša koloi e mpsha yeo.


text:
Ya re ge ba e rwele ka mokgwa woo, ba tloga mo ngwakong wa Abinadaba o lego mmotong, Ahio a eta polokelo pele.


text:
Dafida le ba setšhaba sa Isiraele ka moka ba tšama ba bina ka maatla pele ga Morena, ba letša diletšo tša mehutahuta, tša metato, le makope, le meropa, le diphala, le dinaka.


text:
Ya re ge ba tla ka seboeng sa Nakone, Usa a ntšha letsogo a šegeletša polokelo ya Modimo, a swarelela ka yona, ka gobane dikgomo di be di thedimoga.


text:
Ke mo bogale bja Morena bo tuketšego Usa; Modimo a mo otla gona fa ka baka la bošaedi bjoo, a hwela gona moo hleng ga polokelo.


text:
A se rate ge polokelo ya Morena e ka išwa motseng wa Dafida, a e iša ngwakong wa Obede-Edomo wa Gathe.


text:
Gwa fela dikgwedi tše tharo, polokelo ya Morena e dutše moo ngwakong wa Obede-Edomo wa Gathe; gomme Morena a šegofatša Obede-Edomo le bohle ba lapeng la gagwe.


text:
Ba botša kgoši Dafida ba re: Morena o šegofaditše ba lapeng la Obede-Edomo, le tšohle tše a nago natšo ka baka la polokelo ya Modimo. Ka gona Dafida a ya a tšea polokelo ya Modimo, a e ntšha ngwakong wa Obede-Edomo, a e iša motseng wa Dafida ka go thaba.


text:
A re ge barwadi ba polokelo ya Morena ba gatile dikgato tše di selelago, gwa hlabja powana le namane e nonnego, ya ba sedimo.


text:
Gomme Dafida le ba setšhaba sa Isiraele ka moka ba rotoga ba na le polokelo ya Morena ka tlhalalo le ka mollo wa dinaka.


text:
Ya re ge polokelo ya Morena e tsena motseng wa Dafida, Mikala morwedi wa Saulo a ukamela ka lešoba, a bona kgoši Dafida a tšama a sela a bina pele ga Morena; a mo nyatša pelong ya gagwe.


text:
Polokelo ya Morena ya tlišwa ya bewa felo ga yona mo ngwakong wo Dafida a bego a e agetše wona. Dafida a tlišetša Morena dihlabelo le dileboga.


text:
Gomme a abela setšhaba ka moka, bontši ka moka bja Isiraele, banna le basadi, ka o tee ka o tee, ba abelwa senkgwa, le lefišwana la beine, le senkgwana sa makwapi a morara. Batho ba tsebo ikela ba boela magaeng.


text:
Dafida ge a boela gae go dumediša ba motse ga gagwe, a gahlanetšwa ke Mikala morwedi wa Saulo. Yena eo a re: Lehono kgoši ya Isiraele e be e thathankga e hlobotše e bonwa ke balata ba yona ba basetsana le ba masogana, e hlobotše wa dikobaobane.


text:
Dafida a fetola a re: Ke tlo fela ke binela Morena e a nkgethilego bakeng sa tatago le bakeng sa leloko la geno ka moka, a ntira moetapele wa setšhaba sa Morena, sa Isiraele.


text:
Ke sa tlo ikokobetša go fetiša fa ke itshema e monyane. Ge e le basetsana bao o ba boletšego, bona ke tlo godišwa le bona, ra godišwa bohle.


text:
Mehleng ya ge kgoši e šetše e dutše ngwakong wa mošate, mola Morena a mo khutšišitše manaba a gagwe thoko tšohle,


text:
kgoši ya bolela le Nathane moporofeta ya re: O ko bone; nna ke dutše ngwakong o agilwego ka morokwana, mola polokela ya Modimo e ruletšwe ka mathebo.


text:
Yaa o botše Dafida mohlanka wa ka, o re: Morena o re: A o re o ka nkagela ngwako wo nkago dula go wona?


text:
Etšwe ke sešo ka ka ke dula ngwakong; go tloga mohla wola ke ntšha Baisiraele kua Egipita le nankhono, ke mosepedi wa ngwakwana wa mokutwana.


text:
E sa le mola ke le mosepedi, ke na le Baisiraele bohle, a fa nkile ka bolela le e mongwe wa babuši, ba ke ba laetšego go diša setšhaba sa ka sa Isiraele, ka re: Ke ka baka lang le sešo la nkagela ngwako ka morokwana?


text:
Bjale botša Dafida mohlanka wa ka o re: Morena wa mašaba o re: Ke nna ke go tšerego kua merakeng, mola o sa šala dinku morago, gore o tle o be moetapele wa setšhaba sa ka sa Isiraele;


text:
ka ba nago mo gohle mo o bego o sepela ntshe, ka ba ka fediša manaba ka moka a gago pele ga gago, ka go bopela leina le legolo boka ina la bagolo ba lefase.


text:
Setšhaba sa ka sa Isiraele ke se file madulo, ke se hlomile sa aga magae, se se ke sa hlwa se šišinywa, se se thubje ke ba borumolane bjalo ka mola ke sa fela ke bea baahlodi ba go buša setšhaba sa ka sa Isiraele.


text:
Ge e le wene ke go khutšišitše manaba a gago ka moka. Bjale Morena o go botša o re: Ke wene o tlogo agelwa ngwako ke Morena.


text:
E tlo re ge mabaka a gago a phethegile, ge o šetše o ithobaletše le botatago, ke mo ke tlogo tšoša wa peu ya gago, a tla morago ga gago, a tšwile mmeleng wa gago, ka tiiša bogoši bja gagwe.


text:
Ke yena a tlogo agele leina la ka ngwako; mme sedulo sa mmušo wa gagwe ke tlo se thekga ka go sa felego.


text:
Nna ke tlo ba tatagwe, mme yena e tlo ba morwa wa ka. E tlo re ge a šaetša ke mo otle ka kgati ya batho, le ka kotlo ya bana ba batho.


text:
Fela, kgaugelo ya ka e ka se ke ya mo tloga, boka mola e tloga Saulo, yo ke mo tlošitšego pele ga gago.


text:
Ngwako wa gago wona o tlo tia, le mmušo wa gago ke wa neng le neng o eya; sedulo sa gago sa bogoši se tlo ba gona ka mehla le mehla.


text:
Kgoši Dafida a ya a dula pele ga Morena, a re: Morena Mongaka, ke nna mang, gomme le moloko wa ka ke eng, ge o bile o mphihlišitše fa?


text:
Gomme tše o di dirilego o hwetša e sa le tše nyenyane, Morena Mongaka, wa nkokeletša, nna mohlanka wa gago le moloko wa ka, ka go nkholofediša tše di tlogo tla, di sa le kgole ka semotho, Morena Mongaka.


text:
Tše kgolo tšeo ka moka o di dira ka gobane o di boletše, o rata ge di eba gona, wa di tsebiša nna mohlanka wa gago.


text:
O e mogolo ka tšona tše, Morena Mongaka! Mokawena ga a gona; ga go Modimo ge e se wena fela. Ke tšona tše re di kwilego tšohle ka ditsebe tša rena.


text:
Ke sefe setšhaba seka setšhaba sa gago sa Isiraele? Ke sona se nnoši faseng, se Modimo a tlilego a se namolela, sa ba sa gagwe, a godiša leina la gagwe ka sona, a se direla tše kgolo tše di šiišago mono lefaseng leno, setšhaba sa gago se di bone; o se lopolotše sa ba sa gago, wa se ntšha Egipita mo ditšhabeng le medimong ya tšona.


text:
O ithlometše setšhaba sa gago sa Isiraele, gore e be setšhaba sa gago neng le neng; gomme wena Morena wa ba Modimo wa bona.


text:
Bjale Morena Modimo, lentšu le o boletšego nna mohlanka wa gago ka lona le moloko wa gagwe, o eme ka lona ka go sa felego; o dire sona se o se boletšego.


text:
Ke mo leina la gago le tlogo godišwa ka go sa felego; ke mo go tlogo thwe: Morena wa mašaba ke yena Modimo wa Isiraele. Ke mo ngwako wa Dafida mohlanka wa gago o tlogo ba o tiilego pele ga gago.


text:
Gobane wena Morena wa mašaba, o thibolotše tsebe tša mohlanka wa gago, wa mmotša wa re: Ke tlogo agela ngwako! Nna mohlanka wa gago ka tlema pelo, ka go rapela ka thapelo ye.


text:
Bjalo ge, Morena mongaka, Modimo ke wena. Mantšu a gago ke therešo. Gomme nna mohlanka wa gago o mpoditše tše botse tše.


text:
Napa o thome e sa le bjale, o šegofatše ngwako wa mohlanka wa gago, o be pele ga gago ka go sa felego, ka gobane wena Morena mongaka o nthetše wa realo. Gomme ngwako wa mohlanka wa gago o tlo šegofala ka tšhegofatšo ya gago neng le neng.


text:
Ka morago ga ditaba tše Dafida a buša a fenya Bafilisita, a ba kokobetša, a ba amoga maatla a go buša dilete.


text:
A fenya le Bamoaba, a ba ladiša fase, a ba ela ka lenti; a ela gabedi, ba bolawa; a ela gatee ba leswa. Gomme Bamoaba ya ba balata ba Dafida, ba ntšha diloba.


text:
Dafida a fenya le Hadada-Esere morwa wa Rehobo kgoši ya Tsoba mola a tlile go tsoša mmušo wa gagwe nokeng ya Forate.


text:
Dafida a mo amoga banamedi ba dipitsi ba sekete le makgolo a šupago; a thopa banna ba bahlabani ba dikete tše masome a mabedi; dipitsi a di kgaola mešifa, a itšhadišetša tše lekgolo tša dikoloi.


text:
Gwa tla Basiria ba Damaseko ba phalalela Hadada-Esere kgoši ya Tsoba; Dafida a ba fenya a bolaya ba dikete tše masome a mabedi a metšo e mebedi.


text:
Kua nageng ya Siria ya Damaseko Dafida a bea bakgoma ba gagwe; Basiria ba loba ba montšhetša dibego. Morena a ema le Dafida mo gohle a ilego ntshe.


text:
Dafida a tšea dikotse tša gauta tše a di hweditšego go bahlanka ba Hadada-Esere, a di tliša Jerusalema.


text:
a roma Jorama morwa wa gagwe, a tla go Dafida a loba, a mo reta ka ge a hlabane le Hadada-Esere a mo fenya, a ipega ka dibja tša silifera le tša gauta le tša mphiri.


text:
Tšona tšeo Dafida o di kgethetše Morena, gotee le disilifera le digauta tše a di kgethetšego Morena a di tšere go ditšhaba ka moka tše a di fentšego,


text:
go Basiria, le go Bamoaba, le go Baamoni, le go Bafilisita, le go Baamaleke, le dithebola tša Hadada-Esere morwa wa Rehobo kgoši ya Tsoba.


text:
Leina la Dafida la retwa mola a boa a fentše Basiria Moeding wa Letswai, a bolaile ba dikete tše lesome le metšo e seswai.


text:
Kua Edomo a bea bakgoma ba gagwe; Baedomo ka moka ya ba bahlanka ba Dafida; gomme Morena a ema le Dafida mo gohle a ilego ntshe.


text:
Joaba morwa wa Tseruya e be e le yena molaodi wa dira. Josefate morwa wa Alihudi e be e le yena letona la mošate.


text:
Tsadoko morwa wa Ahitobo, le Ahimeleke morwa wa Abyathara e be e le bona baperisita. Mongwadi e be e le Seraya.


text:
Benaya morwa wa Joyada e be e le yena molaodi wa dira tša mošate. Barwa ba Dafida e be e le bakgoma.


text:
Dafida o kile a boelela a re: A ga go sa na lešalela la moloko wa Saulo, gore ke mo dire ka kgaugelo ka baka la Jonathane?


text:
Bjale go be go na le molata wa ga Saulo, leina la gagwe e be e le Tsiba. Yena eo ba mmitša a tla go Dafida. Kgoši ya bolela le yena ya re: A ke wena Tsiba? Yena a re: Ke nna e, mohlanka wa gago!


text:
Kgoši ya re: A go sa na le motho wa moloko wa Saulo, ke tle ke mo dire ka kgaugelo ya Modimo? Tsiba a fetola a re: Go sa le morwa e mongwe wa Jonathane; o golofetše maoto.


text:
Kgoši ya re: O go kae? Tsiba a botša kgoši a re: Šolee kua lapeng la Makiri morwa wa Amiele kua motseng wa Lodibara.


text:
Ya re ge Mefibosethe morwa wa Jonathane a tsena go Dafida, a lotšha a inametše fase. Dafida a mo rera a re: Mefibosethe! Yena a re: Ke nna e, mohlanka wa gago!


text:
Dafida a bolela le yena a re: Se boife! Ke tlo go dira ka kgaugelo ka baka la Jonathane tatago. Mašemo ka moka a Saulo tatago ke tlo a bušetša go wena; gomme bogobe o tlo ja bja megopo ya ka ka mehla.


text:
Mefibosethe a lothša a re: Nna mohlanka wa gago ke eng, ge o bile o šetša motho e a kago nna mpša e hwilego?


text:
Kgoši ya bitša Tsiba mohlanka wa Saulo, a mo rera a re: Tšohle tše e bego e le tša Saulo, le tša ba ga Bosaulo, ke di neetše morwa wa mong wa gago.


text:
Mo lemele mašemo o na le barwa ba gago, o bune, o goroše, gore morwa wa mong wa gago a be le bogobe le dijo. Ge e le Mefibosethe morwa wa mong wa gago o tlo ja bogobe bja megopo ya ka ka mehla. Tsiba yena o be a na le barwa ba lesome le metšo e mehlano, le bahlanka ba masome a mabedi.


text:
Tsiba a fetola a re: Tšohle tše Kgoši Mong wa ka a di laetšego nna mohlanka wa gagwe, ke tlo di dira ke le mohlanka wa gago. Kgoši ya re: Mefibosethe o tlo ja le nna bjalo ka barwa ba kgoši.


text:
Mefibosethe o be a na le ngwana wa lesoganyana; leina la gagwe e be e le Mika. Ge e le ba lapeng la Tsiba ka moka e be e le bahlanka ba Mefibosethe.


text:
Mefibosethe a tla a aga motseng wa Jerusalema, a ja tša megopo ya kgoši ka mehla; gomme o be a golofetše maoto ka mabedi.


text:
Dafida a re: Hanuni morwa wa Nahasi ke tlo mo dira ka botho, bjalo ka tatagwe ge a ntirile ka botho. Dafida a roma batseta ba gagwe ba ya go emela Hanuni ka baka la tatagwe. Batseta bao ba tla nageng ya Baamoni.


text:
Gomme bakgoma ba Baamoni ba bolela le Hanuni mong wa bona ba re: A o re Dafida o godiša tatago ge a romile batseta ba tla go go emela? A ga o bone gobane Dafida o romile bahlanka ba gagwe gore ba tle ba lebeleše motse, e be go o hlola gore a tle a o hule?


text:
Ke moka Hanuni a swara batseta ba Dafida, a ba boola maledu a ka thoko e tee, a ripa diaparo tša bona ka bogare go tla ka dinokeng, a tsebo ba lesetša ba tloga.


text:
Dafida ge a botšwa taba ye, a roma motho a ba gahlanetša, gobane banna bao ba be ba gobošitšwe o šoro; gomme kgoši ya re: Dulang motseng wa Jeriko, maledu a lena a mele; le tsebo goroga.


text:
Ya re ge Baamoni ba bona gore ba rumotše Dafida, ba roma batseta ba thwala Basiria ba Bethe-Rehobo, le Basiria ba Tsoba, banna ba dikete tše masome a mabedi ba bahlabani, le banna ba sekete ba kgoši Maaka, le banna ba Tobo ba dikete tše lesome le metšo e mebedi.


text:
Gomme Baamoni ba tšwa, ba laiwa mo pele ga kgoro ya motse. Basiria ba Tsoba le ba Rehobo le banna ba Tobo le ba Maaka, bona ba emela thoko nageng.


text:
Bjale Joaba ge a bona gobane madira a mo wela ka morago le ka pele, a hlaola masogana masoganeng ka moka a Isiraele, a ba hlopha a ba lebanya le Basiria.


text:
Gomme a re: Ge Basiria ba ka mpatla, o tle o ntlatše. Ge Baamoni ba ka go patla, nna ke tlo tla ka go tlatša.


text:
Tiiša maatla, gomme re tiišane maatla ka baka la setšhaba sa gešo, le ka baka la metse ya Modimo wa rena. Morena o tlo dira se se mo kgahlago.


text:
Gomme Joaba le batho ba ba bego ba na nae ba hlahlamologa ba hlabana le Basiria. Basiria ba tšhaba ba hlomarelwa.


text:
Bjale Baamoni ge ba bona Basiria ba tšhaba, le bona ba tšhaba Abisai ba boela motseng. Gomme Joaba a gomela Baamoni a boela Jerusalema.


text:
Hadada-Esere a roma batseta ba epa Basiria ba kua mošola wa noka, ba tla Helama ba etilwe pele ke Sobake molaodi wa madira a Hadada-Esere.


text:
Dafida ge a botšwa taba tše, a rapa Baisiraele ka moka, a sela noka ya Jorodane, a tla moo Helama, gomme Basiria ba hlahlamologa ba lebana le Dafida ba hlabana nae.


text:
Basiria ba fenywa ke Baisiraele; Dafida a bolaya makgolo a šupago a dipitsi tša dikoloi, le banamedi ba dipitsi ba dikete tše masome a mane; a bolaya le Sobake molaodi wa madira a Basiria, a hwela ntshe.


text:
Bjale dikgoši tše di bego di bušwa ke Hadada-Esere, ge di bona gobane di fentšwe, tša loba ya ba bahlanka ba Isiraele. Gomme Basiria ba boifa, ba se sa namolela Baamoni.


text:
Gwa fela ngwaga, gwa tla lebaka le magoši a felago a etšwa dira ka lona. Dafida a roma Joaba a tšwa le bahlanka ba gagwe le Baisiraele ka moka, gore ba yo fediša Baamoni; ba ya ba rakella motse wa Raba. Dafida yena a šala Jerusalema.


text:
Ka tšatši le lengwe ka manthapama Dafida a tsoga dilaong tša gagwe, a itshepelela godimo ga ngwako wa mošate. A re go ukamela a le godimo ga ngwako a bona mosadi e mongwe a hlapa; gomme e be e le mosadi yo botse gagolo sebopego.


text:
Dafida a roma motho a botšiša tša mosadi eo; ba mmotša ba re: A ga se Batseba morwedi wa Eliama mosadi wa Uria Mohethe?


text:
Dafida a roma mohlanka a mmitša; a re ge a tlile a robala le yena. Gomme Batseba a hlapa ditšhila tša gagwe, a boela gae.


text:
Bjale Dafida a roma motseta, a laela Joaba a re: Roma Uria Mohethe a tle go nna. Ke moka Joaba a roma Uria a tla go Dafida.


text:
Uria ge a tsena go kgoši, Dafida a mmotšiša bophelo bja Joaba, le bophelo bja batho, le ka mo tlhabano e yago ka gona.


text:
Ke mo Dafida a boditšego Uria a re: Yaa ngwakong wa gago o hlape maoto. Uria a tšwa mo ngwakong wa kgoši, gomme a latelwa ke dijo tša kgoši.


text:
Fela Uria a robala gona moo mojakong wa ngwako wa kgoši a na le bahlanka ba bangwe ba mong wa gagwe; kua ngwakong wa gagwe a se ye.


text:
Dafida a botšwa gore Uria ga a ka a ya ngwakong wa gagwe. Dafida a mmotšiša a re: O reng o sa ye ngwakong wa gago, mola o etšwa šokeng?


text:
Uria a fetola a re: Polokelo e kua mešašeng; le Isiraele le Juda ba kua mešašeng; le Joaba mong wa ka, le bahlanka ba mong wa ka ba hlomile mešaša molaleng. Afa nna nka ya ngwakong wa ka, ka ja ka nwa ka robala le mosadi wa ka? Ka bophelo bja gago, le ka bophelo bja moya wa gago, nka se ke ka ba ka dira taba e bjalo.


text:
Dafida a fetola a re: Dula mo lehono; ka moswana ke tlo go fa tsela. Uria a dula Jerusalema tšatši leo le le hlatlamago.


text:
Ke mo Dafida a mmiditšego, a tla a ja a nwa pele ga gagwe, a ba a boiwa. Fela ka mantšiboa a tšwa a robala gona fala a na le bahlanka ba mong wa gagwe.


text:
Mo lengwalong le o be a ngwadile a re: Uria mo etišang pele ka mo tlhabano e lego e thata; le mo lahletše a bolawe a hwe.


text:
Gomme banna ba motse ge ba etšwa ba hlabana le Joaba, gwa bolawa ba bangwe ba setšhaba, le ba bangwe ba bahlanka ba Dafida; le Uria Mohethe a bolawa.


text:
ge kgoši e ka tlalwa ke pelo ya re: Le be le reng le hlabana le batametše motse? A le be le sa tsebe gore ba tlo betša ba le morakong?


text:
Abimeleke morwa wa Jerubesethe o bolailwe ke mang? A ga a bolawa ka tšhilo e beditšwe ke mosadi a le morakong, a hwela gona moo Thebetse? Le be le reng le batamela morako? Ge kgoši e realo, o tlo re: Uria Mohethe mohlanka wa gago le yena o bolailwe.


text:
A anegela Dafida a re: Banna bao ba be ba re patla, ba re latelela nageng. Rena ra ba gomiša, ra ba fihliša kgorong ya motse.


text:
Ke mo babetši ba morakong wa motse ba beditšego ba bolaya bahlanka ba bangwe ba kgoši; le Uria Mohethe mohlanka wa gago o bolailwe, o hwile.


text:
Dafida a laelela motseta a re: Yaa o botše Joaba o re: O se ke wa iša pelo kgole ka baka la taba yeo; lerumo le ja mo go fela. Tiiša o lwe le motse woo, o be o o šwalalanye. O mo tiiše o realo.


text:
Ge a feditše go mo llela, Dafida a roma motho, a mo tšiša ngwakong wa gagwe. Gomme Batseba a mmelegela ngwana wa lesogana. Fela taba ye Dafida a e dirilego e be e befetše Morena.


text:
Morena a roma Nathane a ya go Dafida, a tla a re: Go be go na le banna ba babedi motseng o tee; e mongwe e be e le mohumi; e mongwe e be e le modiidi.


text:
Modiidi yena o be a se na selo ga e se kwanyana e tee ya tshatšana, ye a bego a e rekile, a e fepa, a e godiša e le mo go yena le bana ba gagwe, ya eja bogobjana bja gagwe, ya nwa ka senwelo sa gagwe, ya robala difarong tša gagwe. A e dira bjalo ka e ke ke ngwananyana wa gagwe.


text:
Ka mohla o mongwe mohumi a etelwa ke moeng; a itšimeletša go ka tšea nku goba kgomo ya go hlabela moeng e le ya mohlape wa gagwe; a tšea kwanyana yeo ya modiidi a e hlabela monna eo a mo etetšego.


text:
Dafida a tukela monna eo bogale ka kudu; a bolela le Nathane a re: Ka bophelo bja Morena, monna eo a dirilego ka mokgwa woo o swanetše go bolawa.


text:
Kwanyana yeo o tlo e lefa ka kwanyana tše nne, gobane a dirile modiro woo, le ka gobane a se ne kgaugelo.


text:
Ke mo Nathane a boditšego Dafida a re: Monna eo ke wena! Morena Modimo wa Isiraele o re: Ke go bopile kgoši ya Isiraele. Ke go namoletše diatleng tša Saulo.


text:
Ke go neetše ngwako wa mong wa gago. Ke go gafetše basadi ba gagwe. Ke go file setšhaba sa Isiraele le setšhaba sa Juda. Gomme ge o ka hwetša di sešo tša go lekana, nka go okeletša ka tše dingwe gape.


text:
Bjale o nyaleditšeng se Morena a se boletšego, wa dira se se mmefelago? O bolaile Uria Mohethe ka lerumo; wa tšea mosadi wa gagwe a ba mosadi wa gago. Gomme Uria o mmolaile ka lerumo la Baamoni.


text:
Bjalo ngwako wa gago o ka se ke wa tlogwa ke lerumo neng le neng, ka ge o nnyaditše, wa tšea mosadi wa Uria Mohethe a ba mosadi wa gago.


text:
Morena o re: Tseba gore ke tlo go tsošetša bošula bjo bo tlogo šimologa ngwakong wa gago; ke tlo go amoga basadi ba gago o lebeletše, ka ba nea motho weno, a tlo robala nabo mosegare go sele.


text:
Wena wa gago modiro o o dirile kutamong; nna wa ka ke tlo o dira o bonwa ke Baisiraele ka moka mosegare wa sekgalela.


text:
Dafida a fetola a re: Ke senyetše Morena! Nathane a re: Gona Morena o go lebalela sebe sa gago; o ka se ke wa hwa.


text:
Fela, go tlo hwa ngwana e a go belegetšwego, ka gobane o nyaditše manaba a Morena ge o dira tše bjalo.


text:
Ke moka Nathane a boela ngwakong wa gagwe. Gomme Morena a otla ngwana eo wa mosadi wa Uria, yo a mmelegetšego Dafida, a babja wa go hwa.


text:
Gwa fela matšatši a šupago; ya ba gona ngwana a hwago. Bahlanka ba Dafida ba boifa go mmotša gobane ngwana o hwile; ba re ge ešita mola ngwana a sa phela re boletše nae, a gana go kwa se re se bolelago; bjale re ka mmotša bjang ra re ngwana o hwile? E tla ba kotsi.


text:
Dafida ge a bona bahlanka ba gagwe ba bolela ka sehebehebe, a lemoga gobane ngwana o hwile. A botšiša bahlanka ba gagwe a re: A ngwana o hwile? Bona ba re: Ee, o hwile.


text:
Ya ba gona Dafida a tsogago fase, a hlapa, a tlola, a apara, a ya ngwakong wa Morena, a rapela. Ge a boetše ngwakong wa gagwe, a re ba mo fe dijo; gomme a ja.


text:
Bahlanka ba gagwe ba mmotšiša ba re: O dira bjang? Mola ngwana a sa phela, o be o ikona dijo o lla; bjale ge a hwile, wa tsoga wa ja dijo.


text:
Yena a re: Mola ngwana a sa phela, ke be ke ikona dijo ke lla ke re: Go tseba mang? Mohlomongwe Morena a ka nkgaugela, ngwana a phela.


text:
Gomme bjale ge a hwile, ke sa ikonelang dijo? A ke sa tlo kgona go mo gomiša mo a ilego? Ke nna ke tlo go ya go yena; ga se yena a kago boela go nna.


text:
Dafida ge a homoditše Batseba mosadi wa gagwe, a tsena go yena, a robala nae, a belega ngwana wa lesogana, a mo reela leina la Salomo. Yena eo Morena a mo rata,


text:
A roma batseta a tsebiša Dafida a re: Ke lwile le motse wa Raba, gomme motse o nago le meetse ke o tšere.


text:
Bjale rapa setšhaba se se šetšego, o rakelle motse wo, o tle o o tšee; gore o se thopše ke nna, mme gwa retwa leina la ka ka wona.


text:
A tšea mofapahlogo o bego o le hlogong ya modimo wa bona Milikomo; boima bja wona e be e le talente e tee ya gauta, o na le talama ya bohlokwa; yona ya apešwa Dafida hlogong. A tšea dithebola tše ntši motseng woo.


text:
Batho ba gona a ba khuduša a ba iša disageng, le mo dithemong tša ditshipi, le mo dikepong tša tshipi, le mo dibešong tša ditena. A dira ka mokgwa woo metseng ka moka ya Baamoni. Gomme Dafida le batho ka moka ba boela Jerusalema.


text:
Abesalomo morwa wa Dafida o be a na le kgaetšedi ya gagwe ya sebopego se sebotse; leina la mosetsana eo e be e le Thamara. Gomme Aminone morwa wa Dafida a mo rata.


text:
Aminone a hlaka a ba a babja ka baka la Thamara ngwana wa tatagwe; gobane e be e le kgarebe, gomme Aminone a hwetša e le mo go thata go mo dira selo.


text:
Bjale Aminone o be a na le mogwera, Jonadaba morwa wa Simea ngwana Bodafida. Jonadaba o be a hlalefile kudu.


text:
A botšiša Aminone a re: Wena ngwanakgoši, o dirwa ke eng ka mehla ge o tsoga o otile ka mokgwa wo? A o ka se mpotše? Aminone a fetola a re: Ke ka gobane ke rata Thamara kgaetšedi ya Abesalomo ngwanešo.


text:
Jonadaba a re: Robala malaong a gago, o itire molwetši; ge tatago a tlilo go bona, o mo kgopele o re: A go tle Thamara kgaetšedi ya ka, a mphe bogobe ke je, a nkapeele fa ke mmona, ke tle ke jele seatleng sa gagwe.


text:
Aminone a lala a itira molwetši. Ya re ge kgoši e tlile go mmona, a kgopela kgoši a re: A go ke go tle Thamara kgaetšedi ya ka, a ntirele dinkgwana tše pedi fa ke mmona, a nteše ka seatla sa gagwe.


text:
Dafida a roma motho, a bitša Thamara ka ngwakong, a re: Hle yaa ngwakong wa Aminone kgaetšedi ya gago, o mo direle dijo.


text:
Thamara a ya ngwakong wa Aminone kgaetšedi ya gagwe, a mo hwetša a le dilaong; a tšea bupi a bo duba, a dira dinkgwana gona moo a lebeletšwe ke Aminone, a di bopa.


text:
A di gadika a mo solela; gomme a gana go ja. Bjale Aminone a re: Banna bohle a ba tšwe! Ka moka ba tšwa.


text:
Bjale a bolela le Thamara a re: Ntlišetše dijo ka mona phapošing, o nteše ka seatla sa gago. Thamara a tšea dinkgwana tše a di dirilego, a tsena natšo phapošing go Aminone kgaetšedi ya gagwe.


text:
Thamara a re: Aowa hle, kgaetšedi ya ka, o se ke wa nkata. Tše bjalo mo go Isiraele ga di dirwe; se dire tša bošilo.


text:
Ke tla ya kae le dihlong tša ka; gomme le wena o tlo ba bjalo ka e mongwe wa mašilo mo go Isiraele. Ako bolele le kgoši; yena a ka se ke a go iletša nna.


text:
Bjale Aminone a napa a mo hloya ka lehloyo le legolo; lehloyo la gagwe la fetiša lerato le a bego a mo rata ka lona, e le lehloyo le legolo; a mo rera a re: Tsoga, o tloge fa.


text:
Thamara a re: Bobe bjo bja ge o nthaka, bo feta bja pele bjo o bo dirilego mo go nna. Aminone a gana go kwa se a se bolelago.


text:
A ba a bitša lesogana la gagwe le le bego le mo hlankela, a re: Mo tloše fa, o mo ntšhetše kua ntle, o tswalele mojako.


text:
Gomme Thamara o be a apere seaparo sa mebala; gobane barwedi ba kgoši ba dikgarebe ba be ba apara tše bjalo. Mohlanka eo wa Aminone a mo ntšhetša ntle a tswalela mojako.


text:
Thamara a napa a itšhela molora hlogong, a gagola seaparo seo sa mebala se a bego a se apere, a ithwala megono, a hlaboša lentšu a lla, a itlogela.


text:
Abesalomo kgaetšedi ya gagwe a mmotšiša a re: A ke Aminone kgaetšedi ya gago e a bego a na nago? Homola bjale, kgaetšedi ya ka. Ke kgaetšedi ya gago. O se ke wa iša pelo kgole ka taba ye. Gomme Thamara a dula ngwakong wa Abesalomo kgaetšedi ya gagwe a šulafetše.


text:
Abesalomo a se ke a hlwa a bolela le Aminone le lentšu letee, e ka ba le le botse goba le lebe, ka ge a mo hloya a sentše Thamara kgaetšedi ya gagwe.


text:
Gwa fela nywaga e mebedi. Abesalomo a kuta dinku tša gagwe kua Baali-Hatsora, kgauswi le Efuraimi; a laletša bana ba kgoši bohle.


text:
A ya go kgoši a re: Taba še, nna mohlanka wa gago ke thwetše bakuti ba dinku. A kgoši le bahlanka ba gagwe ba ke ba ye le nna mohlanka wa gago.


text:
Kgoši ya fetola ya re: Aowa hle, morwa wa ka! Re ka se ke ra ya ka moka, re se tlo go imela. A gana le ge Abesalomo a mo phegelela, a fo re: A di go atlegele!


text:
Abesalomo a fela a phegelela kgoši, ya ba ya dumela ge Aminone e eya le yena, le bana ba kgoši ka moka.


text:
Gomme Abesalomo a laela bahlanka ba gagwe a re: Le lebeleleng; ge le bona pelo ya Aminone e thabile ka sedila, mme nna ka re: Bolayang Aminone; le mmolaye; le se ke la boifa, ka gobane le tlo ba le laetšwe ke nna, le tiišeng maatla, le beteng dipelo.


text:
Bahlanka ba Abesalomo ba dira Aminone ka mo ba laetšwego ke mong wa bona. Gomme barwa ba kgoši ba tšhoga ka moka; bohle ba namela makaba a bona ba tšhaba.


text:
Ge ba sa le tseleng, taba yeo ya fihla go Dafida, gwa thwe: Abesalomo o bolaile barwa ba kgoši ka moka; ga go a šala le o tee wa bona!


text:
Kgoši a tšhoga, a gagola diaparo tša gagwe, a patlama fase. Bahlanka ba kgoši ka moka ba ema ba gagotše diaparo.


text:
Gwa bolela Jonadaba morwa wa Simea ngwana Bodafida, a re: O se ke wa re go bolailwe masogana ka moka a barwa ba kgoši. Go bolailwe Aminone fela. Ke taba ye Abesalomo a e rerilego go tloga mola Aminone a sentše Thamara kgaetšedi ya Abesalomo.


text:
Bjale Kgoši Mongaka! O se ke wa ja pelo ka taba ye, wa re go bolailwe barwa ba kgoši ka moka. Ga go bjalo; go bolailwe Aminone fela.


text:
Abesalomo yena o be a tšhabile. Ya re ge moletamotse a iša mahlo kua kgole, a lebeleša a bona go etla batho ba bantši, ba lokologane ka tsela e šikago le thaba.


text:
Jonadaba a botša kgoši a re: Sebala barwa ba kgoši, ba e tla bjalo ka ge mohlanka wa gago a go boditše.


text:
A sa tšo realo, ke ge barwa ba kgoši ba fihla, ba hlaboša mantšu ba lla; le kgoši le bahlanka ba yona ba lla; ya ba sello se segolo.


text:
Abesalomo yena o be a tšhabile, a ile go Thalamai morwa wa Amihudi kgoši ya Gesuri. Gomme Dafida a fela a llela morwa wa gagwe, ka mehla.


text:
A roma motho a ya kua Thekoa a bitša mosadi wa gona e bego e le yo bohlale, a mo laela a re: Itire motho e a nyamilego pelo, o apare diaparo tša sello; o se ke wa tlola makhura; o itire mosadi yo e lego kgale a llela mohu.


text:
Mosadi wa Thekoa a tla a phuhlama a lotšha a inametše fase, a bolela le kgoši a re: Hle Kgoši, namolela!


text:
Bjale nna molata wa gago ke be ke na le barwa ba babedi. Bona bao ba lwa ba le kua nageng; gomme ka ge go se monamoledi, e mongwe a itia e mongwe a mmolaya.


text:
Bjale šedi, moloko ka moka o ntsogetše, nna molata wa gago; ba re: Re ntšhetše mmolai eo wa ngwanabo, re lefeletše polao ya ngwanabo, re fediše moji wa bohwa. Ke gore ba rata go tima legala la ka le le šetšego, gore monna wa ka a se ke a šalelwa ke leina le ge e le lešalela mo lefaseng.


text:
Bjale mosadi eo wa Thekoa a bolela le kgoši a re: Kgoši Mongaka! Molato woo o ka ba mo go nna le go moloko wešo. A o se be go kgoši le go sedulo sa gagwe.


text:
Kgoši ya re: Ge motho a ka go senya ka polelo, mo tliše fa go nna; mme a ka se ke a hlwa a go dira selo.


text:
Mosadi a re: A kgoši a ke a gopole Morena Modimo wa gagwe, gore tshenyego e se ke ya gola e eya ka molefetšamadi ge a ka bolaya morwa wa ka. Kgoši ya re: Ka bophelo bja Morena, le ntsha e tee ya moriri wa morwa wa gago e ka se wele fase.


text:
Mosadi a re: O reng o eleletša go dira setšhaba sa Modimo ka mokgwa woo? Ka gobane ge wena Kgoši o boletše taba tše, go bjalo ka e ke o re: O ne molato ge o sa gomiše molelekwa wa gago.


text:
Gobane re batho ba go hwa; re etša meetse ge a tšhologetše fase, a se ke a hlwa a gobela. Modimo ga a senye bophelo bja motho; se Modimo a se eleletšago ke gore, molelekwa a se dule a lelekilwe, a le kgole le Modimo.


text:
Bjale ge ke tlile ka bolela taba ye le wena Kgoši Mongaka, ke ka gobane ke tšhogile batho. Ke mo nna molata wa gago ke itšego: Ke tlo ya ke bolele le kgoši; mohlomong kgoši o tlo dira se nna molata wa gagwe ke se bolelago.


text:
Ka re: Kgoši e tlo kwa, mme e tlo namolela nna molata wa yona seatleng sa monna e a ratago go fediša nna le ngwana wa ka, gore bohle re tšwe mo nageng yeno ya Modimo.


text:
Gomme nna molata wa gago ka re: Lentšu la kgoši mongaka le tlo nkuša pelo; ka gobane wena Kgoši Mongaka o boka morongwa wa Modimo, o kwa tše di botse le tše mpe; gomme Morena Modimo wa gago o tlo ba le wena.


text:
Bjale kgoši ya fetola ya re: O se ke wa nkutela se ke tlogo go botšiša bjale. Mosadi a re: Kgoši Mongaka a a botšiše.


text:
Kgoši ya re: A ga o a lakana le Joaba mo tabeng ye ka moka? Mosadi a fetola a re: Ka bophelo bja gago, Kgoši Mongaka, ga go e a kago efogela thoko ya le letona goba ya la ntsogošo ge go bolela wene Kgoši Mongaka. Ke Joaba mohlanka wa gago e a nthomilego, ke yena a nthutilego ditaba tše ka moka.


text:
Joaba mohlanka wa gago o dirile ka mokgwa wo, gore taba ye e fetolwe e tle e fele. Gomme bohlale bja gago Mongaka bo etša bja morongwa wa Modimo ka go tseba tšohle tša lefaseng.


text:
Gomme kgoši ya bolela le Joaba ya re: Šedi ge, tše ke di dirilego; bjale yaa o goroše lesogana leo, Abesalomo.


text:
Joaba a napa a lotšha a inametše fase, a reta kgoši a re: Lehono nna mohlanka wa gago ke mo ke lemogilego gobane o ntebelela ka botho, Kgoši Mongaka; kgoši o dirile se nna mohlanka wa gago ke bego ke era sona.


text:
Kgoši ya re: A a boele ngwakong wa gagwe, a se ke a tla a lebana le nna. Abesalomo a ya ngwakong wa gagwe, a se ke a bonana le kgoši.


text:
Gomme mo setšhabeng ka moka sa Isiraele go be go se na monna wa go ka swana le Abesalomo ka botse bja sebopego. O be a retwa gagolo. Go tloga lwaong go fihla phogong go be go se bosodi mo go yena.


text:
E be e re mohla a kutwa hlogo, boima bja meriri ya gagwe ya ba sekele tša makgolo a mabedi ka kelo ya mošate. O be a segwa meriri gatee ka ngwaga; a kutwa ka gobane e be e mo imela.


text:
Gomme Abesalomo a belegelwa barwa ba bararo le morwedi o tee, Thamara, mosetsana wa sebopego se sebotse.


text:
Abesalomo a roma motho a bitša Joaba gore a tle a mo iše go kgoši. Joaba a gana go tla. A buša a roma la bobedi; Joaba a fela a gana go tla.


text:
Abesalomo a roma bahlanka ba gagwe a re: Le a bona, tšhemo yela ya Joaba e bapetšego le ya ka, e na le mabele. Yang le e tšhume ka mollo.


text:
Ke mo Joaba a tsogilego a tla lapeng la Abesalomo a re: Bahlanka ba gago ba reng ba fišitše mabele a ka?


text:
Abesalomo a fetola a re: O ko bone; ke romile motho ka go botša ka re: Tlaa o nkele go kgoši, o mpotšišetše o re: Ke tlogetšeng Gesuri ka tla mono? Go ka be go le kaone ge nka be ke sa dutše ntshe. Bjale ke rata go bona sefahlogo sa kgoši. Fela, ge go nna go sa na le molato, napa o mpolaye.


text:
Joaba a ya go kgoši a e anegela taba ye; a bitša Abesalomo, a tsena go kgoši, a lotšha a inametše fase pele ga kgoši. Gomme kgoši ya atla Abesalomo.


text:
Tše di tlilego ka morago ga ditaba tšeo šedi: Abesalomo o itiretše koloi, e nago le dipitsi le banna ba masome a mahlano ba go mo eta pele.


text:
Le gona Abesalomo o be a fela a tsoga e sa le bošego, a ye a eme tseleng ya go ya kgorong. Ge motho a na le taba a eya kgošing go ahlolelwa, Abesalomo a mmitše a re: O wa ga kae? Yena a re: Nna mohlanka wa gago ke wa motse wa gore wa dilete tša Isiraele.


text:
Abesalomo a mo rere a re: O ko bone, taba ya gago ke e botse, e lokile; fela kua go kgoši o tlo hloka wa go theetša se o se bolelago.


text:
Abesalomo a ba a re: Ke mang a kago mpea ka ba moahlodi nageng yeno, gore mang le mang e a nago le taba, le e a nago le molato, a tle go nna ke mo ahlolele!


text:
Baisiraele bohle Abesalomo o ba dirile ka mokgwa woo ge ba eya kgošing go ahlolelwa; ya ba gona go utswa dipelo tša banna ba Isiraele.


text:
Ge go fetile nywaga e mene, Abesalomo a bolela le kgoši a re: Anke ke ye Heburone, ke phethe keno ye ke e enetšego Morena;


text:
gobane mola ke dutše Gesuri kua Siria, nna mohlanka wa gago ke enne keno ka re: Ge Morena a ka mpušetša Jerusalema, ke tlo mo direla.


text:
Gomme Abesalomo o be a romile dihlodi, tša ya dileteng ka moka tša Isiraele tša re: Ge le ekwa moletšo wa diphalafala le re: Kgoši ke Abesalomo kua motseng wa Heburone!


text:
Yena Abesalomo a tloga a na le banna ba makgolo a mabedi; ba be ba biditšwe ba etšwa Jerusalema; ba sepela ba se ne taba, ba sa tsebe selo.


text:
Le gona Abesalomo o be a romile motho a bitša Ahitofele wa Gilo, letona la Dafida la motseng wa Gilo. Bjale ge Abesalomo a sa fihliša didimo, moferefere wa gola, batho ba tla ba fela ba bothelela go Abesalomo.


text:
Dafida a laela bahlanka ba gagwe ba ba bego ba na nae motseng wa Jerusalema, a re: Tsogang re tšhabeng! Abesalomo re ka se mo phonyokge. Akgofang re sepeleng, a se tlo re tšhoganetša a re swara, a re wetša dikotsing ge a hula motse ka bogale bja marumo.


text:
Gomme kgoši ya tšwa e sepela ka dinao le bohle ba ngwakong wa kgoši; ya tlogela basadi ba lesome ba direthe gore ba šale ba leta ngwako.


text:
Gomme bahlanka ka moka ba feta moo kgoši e emego, e le madira a mošate ka moka, le Bagathe ka moka, e le banna ba makgolo a selelago, ba ba bego ba tlile ba etšwa Gathe, ba sepela ka dinao ba eta kgoši pele.


text:
Kgoši ya bolela le Ithai monna wa ga Gathe ya re: Wena o elang le rena? Goma o yo dula le kgoši, ka gobane o moeng; le gona kua ga geno o rakilwe.


text:
O sa tšo fihla maabane; a nka fo go putlaputliša le rena? Ge e le nna ke ya mo ke yago; wena goma le batho ba ba geno; mme Morena a go dire ka botho a go botegele.


text:
Ithai a fetola a re: Ka bophelo bja Morena le ka bophelo bja kgoši mong wa ka, mo wena Kgoši Mongaka o tlogo ba gona, le nna mohlanka wa gago ke tlo ba gona, e ka ba go pheleng le ge e le go hweng.


text:
Dafida a tsebo re: Gona tlaa o sepele le rena! Ithai monna wa ga Gathe a sepela le Dafida a na le banna ba gagwe ka moka, le bana ka moka ba ba bego ba na nabo.


text:
Gomme naga ka moka e be e lla ka lentšu le legolo; batho ka moka ba wela tsela. Kgoši ge e sela noka ya Kidirone, ke ge batho ka moka ba etile pele ka tsela e yago lešokeng.


text:
Gwa napa gwa tla le Tsadoko a na le Balefi ka moka ba rwele polokelo ya kgwerano ya Modimo. Ba e bea fase; Abyathara a dira sehlabelo, setšhaba ka moka se se tšwilego motseng sa ba sa feta.


text:
Ke mo kgoši e boletšego le Tsadoko ya re: Polokelo ya Modimo e bušetše motseng. Ge nka buša ka hwetša mahlo a Morena a ntebeletše ka botho, gona o tlo ba a nkgomiša ka buša ka e bona, ka bona le bodulo bja yona.


text:
Kgoši, e sa bolela le Tsadoko moperisita, ya re: Wena o Mmoni; boela motseng o rotše pelo. Ahimaatse morwa wa gago, le Jonathane morwa wa Abyathara, barwa ba babedi ba lena ba, a ba šale le lena.


text:
Le tsebe gore ke tlo fela ke nokologa fa molaleng wa lešoka, ke letela ditaelelo ge le ntsebiša ditaba.


text:
Dafida a namela thaba ya mehlware, a tšama a lla, a ipipile sefahlogo, a sepela dinao di le fela; le batho ka moka ba ba bego ba na nae ba ipipa difahlogo ba rotoga ba lla.


text:
Dafida ge a botšwa gore mo moferefereng wo le Ahitofele o gwerane le Abesalomo, a rapela a re: Morena a ko dire gore keletšo ya Ahitofele e be botlatla.


text:
Ge Dafida a fihla serwaolong, mo go bego go rapelwa, ba napa ba gahlana le Husai wa Araki, a gagotše diaparo a itšhetše mobu hlogong.


text:
Fela, ge o ka boela motseng, wa bolela le Abesalomo wa re: Ke mohlanka wa gago, kgoši, bjalo ka mola ke le mohlanka wa tatago, ge o ka realo o tlo kgona go logolla maano a Ahitofele.


text:
O tsebe gore Tsadoko le Abyathara, baperisita bao, ba nago ntshe. Bjale ditaba ka moka tše o di kwago mošate, o di nee Tsadoko le Abyathara baperisita.


text:
Bona ba na le barwa ba bona ba babedi; ke Ahimaatse morwa wa Tsadoko, le Jonathane morwa wa Abyathara; ka bona o nthomele ditaba ka moka tše o di kwago.


text:
Ya re ge Dafida a sa katoga thaba a etla patogeng, gwa fihla Tsiba mohlanka wa Mefibosethe a dumesida; o be a na le dipokolo tše pedi, di belešitšwe dinkgwa tše makgolo a mabedi, le mekwapi e lekgolo ya morara, le lekuka la beine.


text:
Kgoši ya botšiša Tsiba ya re: O dirang ka dilo tše? Tsiba a re: Dipokolo ke tša go namelwa ke ba mošate; dinkgwa le dikenyo tše ke mefago ya bahlanka; beine ke ya go tlo nowa ke ba ba lapago šokeng.


text:
Kgoši ya re: Morwa wa mong wa gago o go kae? Tsiba a fetola a re: Yena o šetše Jerusalema, gobane a re: Bjale setšhaba sa Isiraele se tlo bušetša bogoši bja tate go nna.


text:
Kgoši ya re: Gona tšohle tše e lego tša Mefibosethe e tlo ba tša gago. Tsiba a re: Ke a lotšha; anke mahlo a gago ke fele ke hwetša e le a mašweu, Kgoši Mongaka!


text:
Ya na ya re ge kgoši Dafida a etla Bahurimi, gwa tšwelela monna e mongwe wa moloko wa Saulo; leina la gagwe e be e le Simei morwa wa Gera; yena eo a tla a tšama a rogaka;


text:
a betša Dafida le bahlanka ba gagwe ka moka ka maswika, batho ka moka le bagale ka moka ba faregile Dafida, ba le go la le letona le go la ntsogošo.


text:
Morena o go bušološetša madi ka moka a leloko la Saulo, eo o ipeilego kgoši bakeng sa gagwe. Bjale bogoši Morena o bo neile Abesalomo morwa wa gago. Ke bjona bošula bjo bo go lebanego, ka gobane o motho wa madi.


text:
Abisai morwa wa Tseruya a botšiša Dafida a re: Setoto sa mpša seo se roga kgoši mong wa ka se reng? A nke ke ye ke mo kgaole hlogo.


text:
Kgoši ya re: Taba tša ka ga se tša lena barwa ba Tseruya. Mo leseng a roge. Ge a laetšwe ke Morena gore a roge Dafida, ke mang e a kago re: O dira bjalo o reng?


text:
Gomme Dafida a bolela le Abisai le bahlanka ba gagwe ka moka a re: Nke le boneng! Ge ešita morwa wa ka a tsoma bophelo bja ka, bjale monna e wa ga Benyamini a a ka lesa go dira ka mokgwa woo? Mo leseng a roge, o laetšwe ke Morena.


text:
Dafida le banna ba gagwe ba fela ba ikela ka tsela; gomme Simei a fela a sepela a bapetše le Dafida a le thabeng, a tšama a roga, a betša ka maswika le ka makokota.


text:
Ke ge Abesalomo le setšhaba ka moka sa banna ba Isiraele ba gorogile Jerusalema; le Ahitofele o be a le moo.


text:
Husai wa Araki mogwera wa Dafida a tsena go Abesalomo, a dumediša Abesalomo a re: A kgoši e phele! Kgoši e phele!


text:
Abesalomo a fetola a re: A ke lona lerato le o ratago mogwera wa gago ka lona? O hloma bjang o sa ka wa tloga le mogwera wa gago?


text:
Husai a re: Aowaa, nna ke tlo ba wa gabo eo a kgethilwego ke Morena, a kgethilwego ke setšhaba se le banna ba Isiraele ka moka. Ke yena ke tlogo dula nae.


text:
Le gona ke tlo ba mohlanka wa mang? A ga ke re ke tlo ba mohlanka wa morwa wa gagwe? Ke tlo ba mohlanka wa gago ka mokgwa wo ke bego ke šika le tatago ka wona.


text:
Ahitofele a eletša Abesalomo a re: Tsena basading ba direthe ba tatago, ba a ba tlogetšego gore ba lete ngwako. Ke mo Baisiraele ka moka ba tlogo lemoga gobane o kgaogane le tatago sa ruri; ke mo ba ba nago le wene ba tlo go tiiša maatla.


text:
Ke moka ba hlomela Abesalomo mošaša godimo ga ngwako; Abesalomo a tsena basading ba direthe ba tatagwe; Baisiraele ka moka ba di bona.


text:
Mehleng yeo keletšo e tšwago go Ahitofele e be e le bjalo ka phetolo e tšwago go Modimo. Dikeletšo tša Ahitofele di be di le bjalo mola a sa na le Dafida, le bjale a na le Abesalomo.


text:
Bjale Ahitofele a bolela le Abesalomo a re: Lesa ke hlaole banna ba dikete tše lesome le metšo e mebedi, ke tšwe ke hlomarele Dafida e sa le bošego bjo;


text:
ke mo wele godimo a sa lapile a feletšwe ke maatla. Ke tlo mo tšhoša; mme batho ba ba nago nae ba tlo tšhaba, ka bolaya kgoši e šetše e le nnoši.


text:
Ke mo ke tlogo go tlišetša setšhaba ka moka, bjalo ka ge mosadi a etla go monna wa gagwe. Yo o mo tsomago ke monna o tee fela; ga o lwe le setšhaba ka moka sa Isiraele.


text:
Husai a tla go Abesalomo; Abesalomo a mo anegela se Ahitofele a se boletšego, a re: Wena o reng? A o re re dire ka mokgwa woo? Ge o gana, gona re botše.


text:
A re: Tatago, le wena, o a mo tseba; le banna ba gagwe o ba tseba ge e le bagale; le gona ke ba bašoro wa tautshadi ge e hlakotšwe bana. Gomme tatago ke monna wa mohlabani; a ka se ke a ithobalela a le mo setšhabeng.


text:
Mo a lego gona bjale, mohlomongwe o utame legageng le ge e le mo gongwe. Gomme ge ba bangwe ba banna ba gago ba ka bolawa e sa le mathomong, mme batho ba di kwa, ba tlo tloga ba re: Ba ba emago le Abesalomo ba fentšwe!


text:
Gona le eo e bego e le mogale, a na le pelo e tiilego boka tau, a ka nolega moko; ka gobane Baisiraele ka moka ba tseba ge tatago e le mogale, le ba ba nago le yena e le dioka.


text:
Nna ke eletša ka la ka ke re: A Baisiraele ka moka ba rapiwe go goma ka Dani le ka Bereseba, ba ate wa lešabašaba la lewatle; gomme le wena o tšwele nabo tlhabanong.


text:
Gomme mo re tlogo mo hwetša, re tlo mo wela godimo boka phoka ge e enetše naga, re se šadiše le o tee wa ba ba nago nae.


text:
Gomme ge ba ka bokana motseng o mongwe, gona Baisiraele ka moka ba tlo tla le dithapo, ra tlema motse woo ra o goganyetša nokeng, gwa se šale le leswikana letee.


text:
Abesalomo le banna ba Isiraele ka moka ba re: Keletšo ya Husai wa Araki ke e botse, e phala ya Ahitofele. Ge di eya ka tsela ye, di be di laetšwe ke Morena gore go logollwe maano a magolo a Ahitofele, gore Morena a wetše Abesalomo kotsing.


text:
Husai a sebela Tsadoko le Abyathara baperisita, a re: Ahitofelo o eleditše Abesalomo ka la go re le ka go re; gomme nna ka eletša ka la ka la go re le la go re.


text:
Bjale akgofang le rome lentšu le botše Dafida le re: Bošego bjo o se ke wa robala ka mono molaleng wa lešoka; o hlaganele o selele mošola, gore kgoši le batho ba yona ba se ke ba fedišwa.


text:
Ke ge Jonathane le Ahimaatse ba eme sedibeng sa Rogele. Gwa tla mosetsana wa molata a ba sebela. Bona ba tloga gore ba yo botša kgoši Dafida; ka gobane bona ka noši ba be ba sa kgone go tsena motseng ba bonwa.


text:
Fela, ba bonwa ke mohlankana e mongwe; yena a yo ba seba go Abesalomo. Bona babedi ba tšea ka lebelo ba ba ba tla Bahurimi lapeng la motho e mongwe e a bego a na le molete wa meetse ka lapeng; mme ba tsena moleteng woo.


text:
Bahlanka ba Abesalomo ge ba fihla mo lapeng, ba botšiša mosadi eo ba re: Ba kae Ahimaatse le Jonathane? Mosadi a re: Ba sa tšo sela nokana yeo. Bahlanka ba ya go ba tsoma, ba ba hloka, ba ba ba boela Jerusalema.


text:
Ba mo moleteng ba tsebo tšwa, ba ya ba botša Dafida ba re: Tsogang le akgofeng le sele noka, gobane Ahitofele o le logetše maano a go re le go re.


text:
Dafida a napa a tsoga a na le batho ba gagwe, ba sela noka ya Jorodane gwa se ke gwa šala le o tee e a sa kago a sela.


text:
Bjale Ahitofele ge a bona go sa ka gwa dirwa ka maano a gagwe, a tlema pokolo ya gagwe, a tsoga a boela motseng wa gabo, a laelana le ba gabo, a napa a ikgama a hwa; a bolokwa lebitleng la tatagwe.


text:
Legatong la Joaba Abesalomo o be a beile Amasa a ba molaodi wa madira. Amasa e, e be e le morwa wa monna e mongwe wa Moisiraele, yo leina la gagwe e bego e le Jithira, e a bego a tsene go Abigaile morwedi wa Nahasi ngwana boTseruya mmago Joaba.


text:
Dafida mola a fihla Mahanaime, Sobi morwa wa Nahasi wa Raba motse wa Baamoni, le Makiri morwa wa Amiele wa Lodibara, le Barasilai Mogileada wa motse wa Rogelima,


text:
ba tliša malao, le megopo, le dipitša, le mabele, le leotša, le bupi, le dipabe, le dinawa, le dihlodi, le dijo tše di budulego,


text:
le dinose, le maswi, le dihuswane, le maswi a a kgahlilego, ba di tliša go Dafida le go setšhaba se se bego se na nae, ka gobane ba re: Setšhaba se swerwe ke tlala le malapi le lenyora lešokeng.


text:
Gomme Dafida a bala setšhaba se se bego se na nae, a bea balaodi ba dikgao tša dikete le tša makgolo.


text:
A ba ntšha diphohla tše tharo; sa pele sa laolwa ke Joaba; sa bobedi sa laolwa ke Abisai morwa wa Tseruya monnago Joaba; sa boraro sa laolwa ke Ithai monna wa ga Gathe. Kgoši ya bolela le setšhaba ya re: Le nna ke tlo tšwa le lena.


text:
Batho ba re: Wena o se ke wa tšwa. Ge rena re ka tšhaba, ba ka se ke ba re šetša; le ge ba ba bolawago ba ka lekana le ba ba phologago, ba ka se ke ba re šetša; fela, wena o lekana le ba dikete tše lesome ba rena. Go kaone ge o re thekgile o le fa motseng.


text:
Kgoši ya fetola ya re: Ke tlo dira se le se ratago. Gomme kgoši ya ema kgorong; setšhaba sa tšwa ka ba makgolo le ba dikete.


text:
Kgoši ya laela Joaba le Abisai le Ithai, ya re: Le ntsebafele lesogana leo Abesalomo. Setšhaba ka moka sa kwa ge kgoši e laela balaodi ka baka la Abesalomo.


text:
Gona moo bahlanka ba Dafida ba fenya setšhaba sa Isiraele; polao ya ba e kgolo, gwa bolawa banna ba dikete tše masome a mabedi mohla woo.


text:
Tlhabano ya aparela naga ka moka; gomme sekgwa sa ja batho ba ba fetago bao ba ba bolailwego ka marumo mohla woo.


text:
Abesalomo a tšwelela a bonwa ke bahlanka ba Dafida; o be a nametše meila. Yona yeo ya huhumela ka tlase ga makala a raranego a morula o mogolo, a tanywa hlogo a lepelela a sa fihlele godimo mme le fase a sa fihle; meila ya tšhaba ka tlase ga gagwe.


text:
Joaba a fetola a re: O mmone, mme o reng o sa ka wa mo kgabutla gona moo a wela fase? Nna nka be ke go nea diripana tše lesome la silifera le moketwana.


text:
Monna eo a re: Le ge o ka be o mpalela diripana tše sekete sa silifera wa nnea, morwa wa kgoši nka se be ka mo iša seatla, gobane kgoši o laetše wena le Abisai le Ithai, rena ka moka ra di kwa ge a re: Le bone gore lesogana leo Abesalomo a se ke a hlokofatšwa.


text:
Bjale ge nka be ke mmolaile sepogo, gomme ka ge go se ne taba e kago utagala go kgoši, le wena ka noši o ka be o ntahla.


text:
Joaba a re: Nka se hlwe ke diega nago. A tšea marumo a mararo, a ya a hlaba Abesalomo ka pelong a sa phela a le moo moruleng.


text:
Ya ba gona Joaba a letšago phalafala; setšhaba sa gomela Baisiraele sa boa, ka gobane Joaba a se thibela.


text:
Ba tla ba tšea Abesalomo, ba mo lahlela moleteng o mogolo wa moo sekgweng, ba mo kgatlela mokgobo o mogolo wa maswika. Baisiraele bona ba be ba tšhabile, e mongwe le e mongwe a boela ga gabo.


text:
Abesalomo, mola a sa phela, o be a itsemetše leswika la thololo moeding wa dikgoši, gobane a re: Ga ke na morwa yo leina la ka le kago šala le gopolwa ke yena. Thololo yeo o e reetše leina la gagwe; le lehono ba sa re ke seka sa Abesalomo.


text:
Ahimaatse morwa wa Tsadoko a re: A nke ke kganyele ke yo begela kgoši, ke re: Morena o go ahloletše a lahla manaba a gago.


text:
Joaba a re: Lehono moišantšu ga se wena; o tla le iša ka mohla o mongwe. Lehono go se ke gwa ya wena, ka gobane go bolailwe morwa wa kgoši.


text:
Joaba a bitša Kuši a re: Yaa wena o anegele kgoši tše o di bonego. Kuši a lotšha Joaba, a tloga a tšea ka lebelo.


text:
Ahimaatse morwa wa Tsadoko a šala a bolela le Joaba a re: Le ge go le bjalo, lesa le nna ke kganyele ke latele Kuši. Joaba a re: Ngwanaka! O sa kganyelang? Hleng go se se o tlogo lebogwa ka sona?


text:
Ahimaatse a re: Le ge go le bjalo, lesa ke kganyele! Joaba a ba a re: Sepela ge! Ke moka Ahimaatse a kganyela, a kgaola ka tsela ya molala, a šia Kuši.


text:
Dafida o be a dutše mo gare ga kgoro ya pele le kgoro ya bobedi. Mohlapetši o be a rotogetše seokamelong sa mo morakong. Ya re ge a gadia, a bona motho a etla a kganyela a nnoši.


text:
A hlaboša lentšu a tsebiša kgoši. Kgoši ya re: Ge a le nnoši, o tliša taba. Monna yola a fela a sepela a etla.


text:
Mohlapetši a bona monna e mongwe e etla a kganyela. A hlaboša lentšu a botša moletakgoro a re: Monna šole, o kganyela a le nnoši! Kgoši ya re: Le yena ke motlišataba!


text:
Mohlapetši a re: Ke a bona, mosepelo wa wa pele e ka ba wa Ahimaatse morwa wa Tsadoko. Kgoši ya re: Yena ke monna wa paala, o tliša taba e botse.


text:
Ke ge Ahimaatse a hlaboša lentšu a re: Khutšo! A tla a lotšha a inametše fase pele ga kgoši, a re: A go lebogwe Morena Modimo wa gago, ka gobane banna bale ba go go tsogela o ba gafetše diatleng tša gago, Kgoši Mongaka!


text:
Kgoši ya re: Lesogana lela Abesalomo a o sa thabile? Ahimaatse a re: Nna ke filo bona moferefere o mogolo, ge Joaba a roma mohlanka wa kgoši le nna mohlanka wa gago; fela ga ke tsebe tše di diregilego.


text:
Ke ge go fihla Kuši; yena a re: Kgoši Mongaka, taba e botse še: Lehono Morena o go ahloletše ka go loka, a lahla ba ba bego ba go tsogetše maatla.


text:
Kgoši ya re: Lesogana lela Abesalomo a o sa thabile? Kuši a re: A manaba a kgoši mong wa ka a dirwe se se dirilwego lesogana leo, gotee le bohle ba ba tsogetšego go go dira bošula.


text:
Ke mo kgoši e tšhogilego ka kudu, ya rotogela ngwakong wa ka godimo ga kgoro, ya lla, ya tšama e re: Abesalomo ngwanake! Abesalomo ngwanake! A go ka be go hwile nna, bakeng sa gago! Joo Abesalomo ngwanake! Ngwanake joo!


text:
Mohlang woo dikati di be di fetogile sello sa setšhaba ka moka; ka gobane se kwile ge kgoši e hlokofetše ka baka la Abesalomo.


text:
Gomme setšhaba sa boela motseng ka senya bjalo ka mola setšhaba se itsheneka mohla se nyatšegile se tšhabile tlhabanong.


text:
Joaba a ba a tla go kgoši ka ngwakong, a re: Lehono rena bahlanka ba gago ka moka o re leša dihlong, e lego rena ba re go phološitšego lehono, ba ba phološitšego barwa ba gago, le barwedi ba gago, le basadi ba gago, le basadi ba gago ba direthe.


text:
Ka gobane o rata ba ba go hloilego; mme o hloya ba ba go ratago. Lehono o lemogilwe o sa re selo ka matona a gago le ka bahlanka ba gago. Le nna bjale ke tseba gore, ge rena ka moka re ka be re hwile, mme gwa phela Abesalomo, o ka be o hwetša e le mo go botse.


text:
Fela, bjale tsoga, o tšwe fa ngwakong o bolele le bahlanka ba gago o ba thelediše dipelo; gobane -- ke ena ka Morena -- ge o sa tšwe o tlo lala fa go se ne monna a nago nago bošego bjo; gomme ke mo bošula bjo bo tlogo feta mabošula ka moka a kilego a go wela go tloga bjaneng bja gago go fihla lehono le.


text:
Ya ba gona kgoši e tsogago, ya ya ya dula kgorong. Setšhaba sa tsebišwa gore: Kgoši šele, e dutše kgorong! Ke mo setšhaba ka moka sa nago sa tla go kgoši. Baisiraele ka moka ba be ba tšhabile; e mongwe le e mongwe o be a boetše ga gabo.


text:
Gomme batho ka moka ba meloko ka moka ya Isiraele ba thoma go itshola ba re: Kgoši ye e re namoletše diatleng tša manaba a rena; e re hlakodišitše diatleng tša Bafilisita; gomme bjale e tšhabile Abesalomo ya tloga nageng yeno.


text:
Bjale Abesalomo eo re bego re mmeile kgoši o bolailwe tlhabanong. Bjale le reng le sa itšimeletša go goroša kgoši?


text:
Kgoši Dafida a roma Tsadoko le Abyathara baperisita, a re: Bolelang le bagolo ba Juda le re: Le tšwafelang go bušetša kgoši ngwakong wa gagwe? (Gobane polelo ya Baisiraele e be e fihlile go kgoši mo ngwakong wa yona).


text:
Amasa le mmotšeng le re: A ga ke re wena o wa moloko wešo? Modimo a a nkotle ge ke sa go dire molaodi wa madira bakeng sa Joaba.


text:
Ka mokgwa wo a goga dipelo tša banna ba Juda ka moka, ba ba setlemo setee, ba iša lentšu go kgoši ba re: Boa o na le bahlanka ba gago ka moka!


text:
Gomme kgoši ya boa ya fihla nokeng ya Jorodane. Bajuda ba be ba tlile Giligala go hlakanetša kgoši le go e sediša noka ya Jorodane.


text:
Gomme le Simei morwa wa Gera monna wa ga Benyamini a akgofa a tla Bahurimi a na le banna ba Juda go hlakanetša kgoši Dafida.


text:
A tla a na le banna ba sekete ba ga Benyamini; le Tsiba mohlanka wa ga Saulo a tla a na le barwa ba gagwe ba lesome le metšo e mehlano, le bahlanka ba gagwe ba masome a mabedi. Bona bao ba akgofa ba sela noka ya Jorodane, kgoši e sešo ya sela.


text:
Ya re ge sesediši se sa sediša batho ba mošate, se lebeletše go dira se kgoši e se ratago, ke ge go tla Simei morwa wa Gera, a itahlela fase a lotšha, ge kgoši e sa re ke a sela.


text:
Simei a bolela a re: Hle Mongaka, o se nthere molato! O se gopole ka mo nna mohlanka wa gago ke šaeditšego ka gona mohla wola ge kgoši mong wa ka a etšwa Jerusalema! O se ke wa ya le tšeo!


text:
Gobane nna mohlanka wa gago ke tseba gobane ke sentše. Bjale ke nna e! Ke tlile ke le wa pele wa moloko wa Josefa gore ke hlakanetše kgoši mong wa ka.


text:
Abisai morwa wa Tseruya a napa a re: Afa re ka lesa go bolaya Simei, yena yo wa go rogaka motlotšwa wa Morena!


text:
Gomme Dafida a re: Ditaba tša ka ga se tša lena barwa ba Tseruya; ka gobane bjale le mphetogetše manaba. A lehono le re go ka bolawa motho mo go Isiraele? A le re ga ke tsebe ge lehono kgoši ya Isiraele e le nna?


text:
Mefibosethe morwa wa Saulo le yena o be a tlile go hlakanetša kgoši. O be a sa hlapa maoto, a sa boola maledu, a sa hlatswa diaparo go tloga mola kgoši e tlogile go fihla la ge e boa mme ntwa e fedile.


text:
Bjale ge a tšwile Jerusalema, a tlile go hlakanetsa, kgoši ya mmotšiša ya re: Mefibosethe, ke ka baka lang o sa ka wa sepela le nna?


text:
Mefibosethe a re: Kgoši Mongaka! Ke forilwe ke mohlanka wa ka; ka gobane ke be ke sa re ke tlema pokolo ya ka, ke namele ke sepele le kgoši, ka gobane nna mohlanka wa gago ke segole,


text:
ke ge a eya a mphara go mong wa ka. Fela, wena Kgoši Mongaka o boka morongwa wa Modimo. Dira ka mo o ratago.


text:
Ka gobane ba leloko la tate e be e se ba selo, ba be ba swanetše go bolawa pele ga gago, Kgoši Mongaka. Wa upša wa bea nna mohlanka wa gago mo go dulago ba ba jago dijo tša gago. Bjale ke sa belang? Ke sa begang go kgoši?


text:
Barasilai o be a tšofetše gagolo, a na le nywaga e masome a seswai. Ke yena a bego a babalela kgoši mola e le Mahanaime; e be e le monna e a boetšwego gagolo.


text:
Barasilai a fetola a re: Matšatši a bophelo bja ka e sa tlo ba a makae mo nkago rotogela Jerusalema le kgoši?


text:
Bjale ke na le nywaga e masome a seswai. Tše botse le tše e sego botse ga ke sa di bona. Nna mohlanka wa gago ga ke sa kwa bose bja se ke se jago. Le dikoša baopedi ga ke sa di kwa. Nna mohlanka wa gago ke tlo ba ke direlang ge ke fo go imela, Kgoši Mongaka?


text:
A mohlanka wa gago a go felegetše go se nene, a go sediše noka ya Jorodane, Kgoši Mongaka; tše kgolo tšeo o tlo ba ntira ka baka lang, kgoši?


text:
Lesa nna mohlanka wa gago ke boele gae, ke yo hwela motseng wa gešo mo go lego lebitla la tate le la mme. Kimehama mohlanka wa gago šo; a yena a ye le kgoši mong wa ka. Yena o mo dire ka mo o ratago.


text:
Kgoši ya re: Kimehama a a sele le nna ge; ke tlo mo dira ka mo go go thabišago; gomme wena ke tlo go direla se o kago se nyaka go nna.


text:
Ya re ge batho ka moka le kgoši ba setše noka ya Jorodane, kgoši ya atla Barasilai ya laelana nae ka ditšhegofatšo. Gomme Barasilai a boela ga gabo.


text:
Bjale kgoši ya fetela motseng wa Giligala. Kimehama a sepela le kgoši. Ba ba sepetšego le kgoši ke batho ka moka ba Juda le seripa sa Baisiraele.


text:
Gwa tla banna ba Isiraele ka moka, ba bolela le kgoši ba re: Batho ba ba gešo ba Juda ba reng ba go thopa, ge fa nokeng ya Jorodane e le bona ba ba sedišago kgoši le ba motse wa mošate le banna ka moka ba ba nago le Dafida?


text:
Gwa fetola banna ba Juda ba re: Ke ka gobane kgoši e le moloko wešo! Le reng le befeletšwe ka taba ye? A le re re phela ka dijo tša kgoši? Goba le re re tla re tšea dimpho go kgoši?


text:
Banna ba Isiraele ba fetola ba re: Rena re meloko e lesome ye e swanetšego go bušwa ke Dafida; mme lena le moloko o tee fela. Le re nyaletšang? A ga se rena re thomilego go re: Kgoši ya rena e gorošwe? Fela gwa thatafala le le boletšwego ke banna ba Juda, la fenya le le boletšwego ke banna ba Isiraele.


text:
Go be go na le monna e mongwe wa sehwirihwiri; leina la gagwe e be e le Seba morwa wa Bikiri wa moloko wa Benyamini. Yena e a letša kwadi ya marumo a re: Na ga re na se re se nyakago go Dafida; naga ya rena ga se ya morwa wa Isai. Moisiraele mang le mang a a boele ga gabo!


text:
Banna ka moka ba Isiraele ba hlanogela Dafida, ba latela Seba morwa wa Bikiri. Banna ba Juda bona ba ema le kgoši ya bona go tloga nokeng ya Jorodane go fihla motseng wa Jerusalema.


text:
Kgoši Dafida ge a boetše motseng wa Jerusalema o hlaotše basadi bala ba lesome ba direthe, ba e bego a ba tlogetše Jerusalema ba leta ngwako, a ba bea ngwakong wa ka thoko, a ba babalela; fela, ga a ka a hlwa a tsena go bona; ba phela ba le thoko bjalo ka bahlologadi go fihla lehung.


text:
Gomme kgoši ya laela Amasa ya re: Rapa banna ba ka ba Juda; ge go fetile matšatši a mararo le wena o be fa.


text:
Dafida a bolela le Abisai a re: Seba morwa wa Bikiri o tlo ba a re direla bošula bjo bo fetago bja Abesalomo. Bjale wena tšwaa le bahlanka ba mong wa gago, o mo hlomarele, e se re mohlomongwe a tsena metseng ya dibo a timelela mahlo a rena.


text:
Abisai a tsoga a na le banna ba Joaba, le madira a mošate, le bagale ka moka. A tloga motseng wa Jerusalema a tšwela go hlomarela Seba morwa wa Bikiri.


text:
Ge be etla leswikeng le legolo la kua Gibeoni, ba bona Amasa a etla. Gomme Joaba yena o be a itlhamile, a kgokeletše tšhoša lethekeng, e le ka segatleng se a se tlemeletšego moketwaneng wa gagwe. Ya re ge Joaba a re ke a tšwelela, tšhoša ya tšwa segatleng.


text:
Joaba a dumediša Amasa a re: A o sa phela, ngwanešo? A tla a mo swara maledu ka sa le letona gore a mo atle.


text:
Amasa a se ke a lemoga tšhoša e swerwego ke Joaba. Joaba a mo hlaba mpa ka yona, mala a gorometšegela fase, a se ke a hlwa a mmoeletša; gomme Amasa a hwa. Joaba le Abisai monnagwe ba feta ba yo hlomarela Seba morwa wa Bikiri.


text:
Mo go Amasa gwa šala monna e mongwe wa masogana a Joaba; a ema a fela a re: E a ratago Joaba, e lego wa Dafida, a a latele Joaba!


text:
Amasa yena o be a rapaletše a ripitla mading mo mmileng. Monna eo a bona ge batho ka moka ba ba tlago ka moo ba ema. A efoša Amasa mmileng a mo iša hlageng, a mo apeša ka kobo, ka gobane a bona ka mo bohle ba ba fetago ka moo ba felago ba ema.


text:
Gomme Joaba a putla la dilete ka moka tša Isiraele, a ba a fihla Abele-Bethe-Maaka a na le dioka tša gagwe ka moka, ba tla moo ba hwarihla monna yola.


text:
Ba tla ba mo rakella gona moo Abele-Bethe-Maaka. Ba napa ba bota leboto la go batamela motse ka morakong wa ka ntle. Batho ka moka ba Joaba ba epa gore ba kgwehliše morako woo gore o we.


text:
Ke ge mosadi e mongwe ya bohlale a goelela a le motseng, a re: Kwang! Kwang! Hle botšang Joaba le re a batamele ke tle ke bolele nae.


text:
Ya re ge Joaba a etla moo, mosadi a re: A ke wene Joaba? Joaba a re: Ke nna e! Mosadi a re: O ko theetše polelo ya nna molata wa gago. Joaba a re: Ke theeditše.


text:
Motse wo ke wa leago, mmotiwa wa Isiraele. Gomme wena o itokišitše go bolaya motse wo, e lego wona mmago Isiraele! O reng o senya naga ya Morena?


text:
Taba ye ga e bjalo. Go na le monna wa kua dithabeng tša Efuraimi; leina la gagwe ke Seba morwa wa Bikiri. Yena eo o tsogetše Dafida maatla. Mo ntšheng, yena a nnoši, ke gomele motse wo ke tloge. Mosadi a re: O tlo tloga o akgelelwa hlogo ya gagwe gona mo morakong.


text:
Mosadi a ya a bolela le beng ba motse, a kgona ka bohlale bja gagwe; gomme ba kgaola Seba morwa wa Bikiri hlogo, ba e akgelela Joaba. Ya ba gona a letšago phalafala, batho ba phatlalala ba tlogela motse, ba boela ga gabo. Joaba a boela Jerusalema go kgoši.


text:
Joaba e be e le yena molaodi wa madira a Isiraele ka moka. Benaya morwa wa Joyada e be e le molaodi wa madira a mošate.


text:
Mehleng yeo ya Dafida go kile gwa wa tlala ya nywaga e meraro e hlatlamanago. Dafida a nyaka sefahlogo sa Morena. Morena a re: Ke ka baka la Saulo, le ka baka la molato wa madi wa leloko la gagwe, ka ge a bolaile Bagibeoni.


text:
Kgoši ya bitša Bagibeoni ya bolela le bona. Bagibeoni e be e se Baisiraele; e be e le mašalela a Baamoro. Baisiraele ba be ba ba enetše leago. Saulo yena a rata go ba fediša gobane a fišegetše Baisiraele le Bajuda.


text:
Dafida a bolela le Bagibeoni a re: Ke le dirileng? Le gona nka ntšhang gore ke boelane le lena, gore le šegofatše naga ya Morena?


text:
Bagibeoni ba re: Ga re nyake disilifera le digauta go Saulo le go leloko la gagwe. Le gona ga go a re swanela ge re ka fo bolaya motho mo go Isiraele. Kgoši ya re: Mpotšeng se nkago le direla.


text:
Ba fetola ba re: Monna ela e a re sentšego, e a bego a itokišitše go re fediša mo dileteng tša Isiraele ka moka,


text:
a re newe banna ba ba šupago e lego bana ba gagwe, re ba fege pele ga Morena gona moo Gibea motseng wa Saulo mokgethiwa wa Morena. Kgoši ya re: Ke tlo ba ntšha.


text:
Kgoši ya gaugela Mefibosethe morwa wa Jonathane morwa wa Saulo ka baka la keno yela ya Morena ye e bego e tlemile Dafida le Jonathane morwa wa Saulo.


text:
Kgoši ya hlaola barwa ba babedi ba Ritsipa morwedi wa Aya, a lego Arimoni le Mefibosethe, ba a ba belegetšego Saulo, le barwa ba bahlano ba Merabe morwedi wa Saulo ba a ba belegetšego Adiriele morwa wa Barasilai wa Mehola.


text:
Bona bao a ba gafela diatleng tša Bagibeoni; bona ba ba fega thabeng pele ga Morena. Ba ba šupago bao ba bolailwe mmogo, ba hwa e le lebaka la ge ba thoma go buna, mathomong a puno ya mabele.


text:
Ritsipa morwedi wa Aya a tšea mokotla, a ikalela mo lwaleng mola ba thoma go buna, a dula moo, ditoto tša ba tša newa ke kgogolamoko; a se ke a dumelela manong a godimo go ka tsokama mosegare, le dibata tša naga go tla bošego.


text:
Dafida a ya a tšea mašapo a Saulo le a Jonathane morwa wa Saulo kua go beng ba motse wa Jabese wa Gileada, ao ba nago ba a thopolola kgorong ya Bethesane, mo Bafilisita ba bego ba a fegile mohla wola ba bolaile Saulo kua Giliboa.


text:
Mohla woo ge Dafida a tliša mašapo a Saulo le mašapo a Jonathane, gwa bolokwa le mašapo a ba ba fegilwego.


text:
Ba boloka mašapo a Saulo le a Jonathane morwa wa gagwe mo nageng ya Benyamini motseng wa Tsela lebitleng la Kisi tatagwe. Ba dira tšohle tše kgoši e ba laetšego tšona. Ya ba gona Modimo a boetšego a atla naga yeo.


text:
Bafilisita ba kile ba boa ba lwa le Baisiraele. Dafida a tšwa dira le bahlanka ba gagwe. Ya re ge ba sa hlabana le Bafilisita, Dafida a lapa.


text:
Gwa tšwelela Jesibi-Benobo wa ba ga Rafa a swere lerumo la boima bja sekele tše makgolo a mararo, a itlhamile ka diphemo tše mpsha, a re ke bolaya Dafida.


text:
Abisai morwa wa Tseruya a namolela, a bolaya Mofilisita eo a felela. Mohla woo banna ba Dafida ba mo phegelela le ka dikeno ba re: O se ke wa hlwa o tsena le rena mo go hlabanwago, gore lebone la Isiraele le se ke la tingwa.


text:
Gwa tsoga ntwa e nngwe le Bafilisita kua Gobo. Mohla woo Sibakai Mohuša a bolaya Safi e bego e le setlogolo sa Rafa.


text:
Gwa buša gwa lwewa ntwa le Bafilisita kua Gobo. Elihanani morwa wa Jaare-Origimi wa Betlehema a bolaya Goliata, eo theko ya lerumo la gagwe e bego e lekana le mpheng wa letšepe.


text:
Gwa buša gwa lwewa ntwa kua Gathe. Gona moo go be go na le monna yo motelele e a bego a na le diatla tša menwana e selelago, le dinao tša menwana e selelago, ka moka e be e le menwana e masome a mabedi a metšo e mene; e e le wa Rafa ka setswalo.


text:
Banna ba bane bao e be e le ba ga Rafa ba Gathe ka setswalo; gomme ba bolailwe ke Dafida le bahlanka ba gagwe.


text:
Dafida mehleng ya ge Morena a mo namoletše diatleng tša manaba a gagwe le diatleng tša Saulo, o rereletše Morena ka mantšu a sefela.


text:
Modimo ke lefika la ka, le ke le botilego, kotse ya ka le lenaka la ka la go nnamolela, morako wa ka, le tšhabelo sa ka, monamodi wa ka, monnamola bošorong.


text:
ke tlaletšwe, ka bitša Morena, Modimo wa ka, ka mmitša, a kwa mokgoši wa ka a le mo Ngwakong wa gagwe; megobelo ya ka ya fihla mo tsebeng tša gagwe.


text:
Dinko tša gagwe tša thuntšha meuši, mo ganong ga gagwe gwa tšwa mollo o tšhumango, magalamatukuma a tšwa mo go yena.


text:
madiba a lewatle a efoga, metheo ya lefase ya apoga ka kgalemo ya Morena, ka ledimo la mohla a galefile.


text:
Modimo e, tsela yagwe ke go loka; lentšu la gagwe ke ntšulesekegi, ke kotse ya bohle ba ba mmotilego.


text:
A nkemela mola tšhaba sa ka se ntsošetša kgang, a nteta, a mpea kgoši ya ditšhaba, gwa loba le bao ke sa ba tsebego.


text:
O ntšhegetše ka tšwa manabeng, a mpea ka tletlolo ga bampeki, a nnamoletše mo atleng tša monna e mošoro.


text:
Šea mantšu a mafelelo a Dafida: Moeno wa Dafida morwa wa Isai, moeno wa monnamorokami, motlotšwa wa Modimo wa Jakobo, seretiserategi sa Isiraele.


text:
Modimo wa Isiraele o ntheretše, lentswe la Isiraele o mpoditše. Mmuši wa batho moloki, mmuši mmoifamodimo.


text:
O etša seedi ka meso, o etša tšatši ge le hlaba ka moswana go se maru, le gadima mola pula e khudile, bjang bja mela mo faseng.


text:
Ruri, o bjalo ngwako wa ka ka Modimo; o ntlemile ka kgwerano ya ka mehla, a e diga ka botlalo ya bolokwa. Go phologa ga ka gohle, le lethabo lohle, ke yena a di tšweletšago.


text:
monna wa go e swara o kgona ka tshipi, le ka theko ya lerumo, ya fišwa ka mollo ya fela e le gona moo felo ga yona.


text:
Šea maina a bagale ba Dafida: Joseba Basebethe wa Thakemoni, yena e mogolo wa bagale, o kile a retha lerumo la gagwe a bolaile ba makgolo a mararo ka lebaka letee.


text:
A hlatlangwe ke Eleasara morwa wa Dodo morwa wa Ahohi, e mongwe wa bagale ba bararo ba ba bego ba na le Dafida mohla ba rumola Bafilisita ba kgobokanetše go hlabana, mme banna ba Isiraele ba rotoga.


text:
Yena o kile a tsoga a bolaya Bafilisita, seatla sa gagwe sa ba sa lapa se kgomaretše tšhoša. Mohlang woo Morena a ba fa phenyo e kgolo; batho ba boa ba mo šetše morago ba rebola fela.


text:
A hlatlangwa ke Sama morwa wa Age wa Harari. Mola Bafilisita ba bokane kua Lehi, gona moo go be go na le serapa sa dihlodi. Ya re ge setšhaba se tšhaba Bafilisita,


text:
Ba bararo ba, bona diketapele tša bao ba masome a mararo, ba tlile go Dafida mola a le mphomeng wa Adulama ka lebaka la puno. Ke ge sehlopha sa Bafilisita se bokane mo moeding wa Refaima.


text:
Dafida ge a ekwa lenyora, a re: Ke mang e a kago nkgela meetse a go nwa a sediba sa kgorong ya Betlehema?


text:
Gomme bagale ba bararo bao ba hlaga gare ga mošaša wa Bafilisita, ba ga meetse a sediba sa mo kgorong ya Betlehema, ba bao nao ba tla go Dafida; gomme yena a gana go a nwa, a a tšhollela Morena,


text:
a re: Morena, anke ke se ke ka ba ka nwa meetse a kego ke madi a banna ba ba bego ba gafile bophelo bja bona. Gomme a gana go nwa. Ke sona se se dirilwego ke ba bararo bao.


text:
Abisai ngwanabo Joaba morwa wa Tseruya e be e le yena molaodi wa ba bararo ba; o kile a retha lerumo la gagwe a bolaile ba makgolo a mararo, a retwa ke ba bararo bao.


text:
Ba bararo bao ba be ba mo reta, a ba a ba molaodi wa bona. Fela, o be a sa lekane le bona ba bararo bao ba pele.


text:
E mongwe e be e le Benaya morwa wa Joyada morwa wa monna wa bogale e a dirilego tše kgolo, wa motse wa Kabatsiele. Yena o kile a bolaya ditau tše pedi kua Moaba, a ba a tsena a bolaya tau e le legageng mohla go nele leswela.


text:
O kile a bolaya monna wa Moegipita, monna wa kokoto, e a bego a swere tšhoša. Benaya a mo thoma a swere thoka fela; a ubula tšhoša e bego e swerwe ke Moegipita yo, a mmolaya ka yona.


text:
O be a tumišwa go fetiša ba masome a mararo; fela, o be a sa lekane le ba bararo bala. Dafida o mo dirile molaodi wa dikala.


text:
Asahele ngwanabo Joaba e be e le e mongwe wa ba masome a mararo, le Elihanani morwa wa Dodo wa Betlehema.


text:
le Ira wa Jithira, le Garebe wa Kithira, le Uria Mohethe. Bona ba ka moka ke ba masome a mararo a metšo e šupago.


text:
Kgoši ya bolela le Joaba molaodi wa yona wa madira, ya re: Putlaputla le dilete tšohle tša Isiraele, o gome ka Dani le ka Bereseba, o bale setšhaba, gore ke tsebe palo ya sona.


text:
Joaba a fetola a re: Morena Modimo wa gago a a atiše setšhaba sa gago, go o tee go tšwe ba lekgolo, mahlo a kgoši mong wa ka a di bone a thabe. Fela, taba ye, mongaka, o e kganyoga ka baka lang?


text:
Fela, taelo ya kgoši ya fenya Joaba le balaodi ba madira. Joaba a ba a tšwa le balaodi ba madira ba romilwe ke kgoši, ba yo bala setšhaba sa Isiraele.


text:
Ba sela noka ya Jorodane ba hloma mošaša Aroere ka thoko ya le letona ya motse o lego moeding, ka thoko e lebago Gada le Jasere.


text:
Ba tla le nageng ya Gileada, le nageng ya ka tlase ga Hodisi, ba tla Dani, ba arogela le mathokong a Sidoni.


text:
Ba tla sebong sa Tiro le metseng ya Bahefi le ya Bakanana; ba fologela thoko ya borwa ya Juda kua Bereseba.


text:
Gomme ge ba raletše naga ka moka, ba tla Jerusalema ba feditše dikgwedi tše senyane le matšatši a masome a mabedi.


text:
Joaba a neela kgoši palo ya ba ba badilwego ba setšhaba; go Isiraele go hweditšwe banna ba bahlabani ba dikete tše makgolo a seswai ba ba swarago tšhoša; gomme banna ba Juda e be e le ba dikete tše makgolo a mahlano.


text:
Bjale ge Dafida a badile setšhaba, a bolawa ke moetlo; a rapela Morena a re: Ke sentše gagolo ge ke dira seo; bjale, Morena, o ke o nthole molato, nna mohlanka wa gago; ke dirile bošilo bjo bogolo.


text:
Gomme ka moswana ge Dafida a tsogile, lentšu la Morena la tlela moporofeta Gada mmoni wa Dafida, la re:


text:
Sepela o bolele le Dafida o re: Morena o re: Ke bea dilo tše tharo pele ga gago; ikgethele se o ratago go dirwa sona.


text:
Gada a tla go Dafida a mo anegela taba yeo, a re: A o rata ge o ka tlelwa ke nywaga e šupago ya tlala nageng ya gago? Goba o rata go fetša kgwedi tše tharo o tšhaba, manaba a gago a go hlomere? Goba o rata ge lehu le lebe le etla nageng ya gago matšatši a mararo? Bjalo akanya o bone se nkago botša e a nthomilego.


text:
Dafida a fetola a re: Ke tlaletšwe gagolo; a nke re weleng diatleng tša Morena, ka gobane kgaugelo ya gagwe ke e kgolo; anke ke se wele diatleng tša batho.


text:
Gomme Morena a tliša lehu go Isiraele; la thoma e sa le ka moswana; gwa ba gwa tla lebaka la meriti. Go tloga kua Dani go fihla Bereseba gwa hwa batho ba dikete tše masome a šupago.


text:
Ya re ge morongwa wa Modimo a iša motse wa Jerusalema seatla go o senya, Morena a šegama ge a bona bošula bjoo; a botša morongwa motlišalehusetšhabeng, a re: Go hwetše bjalo; hunyetša letsogo la gago. Ke ge morongwa wa Morena a fihlile seboeng sa Arauna Mojebusi.


text:
Dafida ge a bona morongwa eo a otlago setšhaba, a rapela Morena a re: Ke nna e ke sentšego; ke nna ke dirilego sebe; dinku tše di sentšeng? Seatla sa gago a se sware nna le ba leloko lešo.


text:
Ka lona tšatši leo Gada a tla go Dafida a bolela a re: Rotoga o agele Morena aletare seboeng sa Arauna Mojebusi.


text:
Arauna ge a gadia, a bona kgoši e etla le bahlanka ba yona; a tšwa a lotšha a inametše fase pele ga kgoši;


text:
a bolela a re: Kgoši Mongaka, o reng o etla go mohlanka wa gago? Dafida a re: Ke tlilo reka seboa sa gago, gore ke agele Morena aletare go sona, gore go kgaotše kotlo ye setšhabeng.


text:
Arauna a re: A Kgoši Mong wa ka a fo tšea se a se ratago, a dire sedimo; kgomo ya sehlabelo še, le difolo, le dikota tša go tlema dipholo, e be dikgong.


text:
Kgoši, tše ka moka nna Arauna ke di neela kgoši. Arauna a fetša ka go re: Morena Modimo wa gago a a go thabele.


text:
Dafida a fetola a re: Aowa, ke tlo di reka go wena ka theko ya tšona. Ga ke rate go tlišetša Morena Modimo wa ka sedimo sa tše ke di filwego fela. Ke moka Dafida a reka seboa seo le dikgomo tšeo ka silifera ya sekele tše makgolo a mahlano.


text:
Dafida a tsebo agela Morena aletare gona moo, a tliša dihlabelo le dileboga. Morena a boela a amogela dithapelo tša batho ba naga yeo, gomme kotlo e bego e wetše Isiraele ya kgaotša.


text:
Bahlanka ba gagwe ba bolela nae ba re: A kgoši mong wa rena a ke a tsomelwe mosetsana wa kgarebe, e a kago oka kgoši, e a fepe, a robale a e gokaretše, gore kgoši mong wa rena a ruthele.


text:
Ba nyaka mosetsana yo botse mo dileteng tša Isiraele ka moka; ba hwetša Abisaga wa Sunema, ba mo tliša go kgoši.


text:
Mosetsana eo e be e le yo botse ka kudu a tla a ba mooki wa kgoši, a e direla; fela kgoši ga ya ka ya mo tseba.


text:
Adonia morwa wa Hagithi o kile a tsoga a re: Kgoši e tlo ba nna! A inyakela koloi, le banamedi ba dipitsi, le banna ba masome a mahlano ba go eta pele.


text:
Gomme tatagwe ga a ka a ba a mo kgala mola a sa phela, a se ke a re: O reng o dira dilo tše bjalo? Le gona Adonia e be e le yo botse sebopego; o be a belegwe ke Hagithi, a hlatlama Abesalomo.


text:
Gomme o be a lakane le Joaba morwa wa Tseruya, le Abyathara moperisita; bona ba mo thuša, ba ema le yena.


text:
Ge e le Tsadoko moperisita, le Benaya morwa wa Joyada, le Nathane moporofeta, le Simei, le Rei, le bagale ba Dafida, bona ga ba ka ba ema le Adonia.


text:
Adonia a ya a hlaba dinku le dikgomo tše di nonnego; e be e le kua leswikeng la Segelethe sedibeng sa Rogele; a bitša bana babo barwa ba kgoši bohle, le banna ba Juda bohle ba bahlanka ba kgoši.


text:
Ke mo Nathane a boletšego le Batseba mmago Salomo a re: A ga o a ka wa di kwa gobane Adonia morwa wa Hagithi o beilwe kgoši, mong wa rena Dafida a sa tsebe?


text:
Yaa o tsene go kgoši o bolele o re: Kgoši mong wa ka! A ga wa ka wa enela nna molata wa gago wa re: E a tlogo ntatela bogošing ke Salomo morwa wa gago? Wa re: Ke yena a tlogo dula sedulong sa ka? Bjale ke ka baka lang ge Adonia a dirilwe kgoši?


text:
E tlo re ge o sa bolela le kgoši, go tlo tsena nna ke go šetše morago, gore ke tlatše polelo ya gago.


text:
Batseba a tsena go kgoši phapošing. Gomme kgoši e be e tšofetše gagolo, e okwa ke Abisaga wa Sunema.


text:
Batseba a re: Mongaka! O kile wa enela nna molata wa gago ka Morena Modimo wa gago wa re: E a tlogo ntatela bogošing ke Salomo morwa wa gago? Wa re: Ke yena a tlogo dula sedulong sa ka?


text:
E bile o hlabile dipholo, le tše di nonnego, le dunku tše ntši, gomme o biditše barwa ba kgoši bohle le Abjathara moperisita, le Joaba molaodi wa dira. Ge e le Salomo mohlanka wa gago ga a ka a mo laletša.


text:
Bjale wena Kgoši mongaka! Mahlo a Isiraele ka moka a lebeletše wena, gore o ba tsebiše e a tlogo go latela a dula sedulong sa kgoši.


text:
Ge o ka lesa go dira ka mokgwa wo, gona mohla o ithobalelago le botatago, wena Kgoši mongaka, nna le Salomo ngwanake re tlo sengwa disenyi.


text:
Ba botša kgoši ba re: Nathane moporofeta šo! A tsena go kgoši, a lotšha a inametše fase pele ga kgoši.


text:
Nathane a bolela a re: Kgoši mongaka! Afa ke wena o laetšego wa re Adonia a go latele bogošing, a dule sedulong sa gago?


text:
Gabone Adonia lehono o tšwele a yo hlaba dipholo, le tše di nonnego, le dinku tše ntši; gomme o biditše barwa, ba kgoši bohle, le balaodi ba dira, le Abyathara moperisita. Gomme šebala, ba a ja, ba a nwa ba šikile le yena, ba re: Kgoši Adonia a a phele!


text:
Ge e le nna mohlanka wa gago, le Tsadoko moperisita, le Benaya morwa wa Joyada, le Salomo mohlanka wa gago, ga a ka a re bitša.


text:
Ge taba ye e ka ba e tšwele go wena Kgoši, gona rena bahlanka ba gago ga wa ka wa re tsebiša e a tlogo go latela a dula sedulong sa gago, mong a rena.


text:
lehono ke tlo dira se ke go enetšego sona ka Morena Modimo wa Isiraele ka re: Salomo morwa wa gago ke yena a tlogo ntatela bogošing, e a tlogo dula sedulong sa ka bakeng sa ka.


text:
Ke mo Dafida a itšego: Bitšang Tsadoko moperisita a tle fa, le Nathane moporofeta, le Benaya morwa wa Joyada. Ba bitšwa ba tla.


text:
Kgoši ya laela ya re: Bitšang bahlanka ba mong wa lena, ba ye le lena, mme Salomo morwa wa ka le mo nametšeng meila ya ka, le mo iše Gihone.


text:
Gomme Tsadoko moperisita le Nathane moporofeta ba mo tlotše le le gona kua, ba mmee kgoši ya Isiraele; gomme le letše phalafala le re: Kgoši Salomo a phele!


text:
Le tsebo rotoga le mo šetše nthago, a tle a dule sedulong sa ka, ka gobane ke yena a tlogo ba kgoši legatong la ka; ke beile yena gore e be moetapele wa Isiraele le Juda.


text:
A be le Salomo bjalo ka ge a be a na le kgoši mong wa ka; a godiše sedulo sa gagwe se be se fete sa kgoši Dafida mong wa ka.


text:
Ke moka Tsadoko moperisita, le Nathane moporofeta, le Benaya morwa wa Joyada, le madira a mošate, ba tšwa ba yo nametša Salomo meila ya kgoši Dafida, mme ba mo iša Gihoni.


text:
Tsadoko moperisita a tla a swere lenaka la setlolo sa ngwakong o mokgethwa, a tlotša Salomo. Ba napa ba letša phalafala, gomme setšhaba ka moka sa re: Kgoši Salomo a a phele!


text:
Bjale batho ka moka ba rotoga ba mo šetše nthago ba letša phalafala, ba thabile, e le lethabo le legolo, lefase la palega ka lehoa la bona.


text:
Adonia a di kwa, le bohle ba ba bego ba na nae, ba šetše ba feditše go ja. Le Joaba ge a ekwa mollo wa phalafala a re: Mekgoši yeo, le lešata leo, di reng?


text:
A sa realo ke ge go fihla Jonathane morwa wa Abyathara moperisita. Adonia a re: Tlaa, gobane o monna wa senatla; o tliša taba e botse.


text:
Kgoši e romile Tsadoko moperisita, le Nathane moporofeta, le Benaya morwa wa Joyada, le madira a mošate, ba ya ba mo nametša meila ya kgoši.


text:
Tsadoko moperisita, le Nathane moporofeta, ba ya ba mo tlotša a ba kgoši ba le kua Gihoni; ba rotoga ntshe ka go thaba, motse wa ka wa tlala modumo. Ke ona mašata a le a kwelego.


text:
Gomme bahlanka ba kgoši le bona ba tsene ba dumediša kgoši Dafida ka ditšhegofatšo ba re: Modimo wa gago a a šetše leina la Salomo le be le fete la gago, a godiše sedulo sa gagwe se be se fete sa gago. Gomme kgoši ya lotšha e le mo dilaong,


text:
ya ba ya rapela ya re: A go lebogwe Morena Modimo wa Isiraele ge lehono a beile wa go dula sedulong sa ka, mme ka mmona ka mahlo a ka.


text:
Gomme bohle ba ba bego ba laleditšwe ke Adonia mme ba tla ba dula nae, bjale ba tsoga ba tšhogile; ba tloga bohle ba ikela mo ba yago.


text:
Salomo a tsebišwa gore Adonia šole o boifa kgoši Salomo; o itshwareletše ka dinaka tša aletare, mme o re: Kgoši Salomo a a nkenele gore a ka se ke a mpolaya ka lerumo, nna mohlanka wa gagwe.


text:
Salomo a re: Ge e ka ba ke motho wa makgonthe, gona le moriri o tee wa hlogo ya gagwe o ka se ke wa wela fase; fela, ge go ka hwetšwa bobe mo go yena, gona o tlo bolawa.


text:
Gomme kgoši Salomo a roma motho, a boa nae a etšwa kua aletareng. Adonia a lotšha kgoši Salomo. Salomo a mo rera a re: Yaa ngwakong wa gago.


text:
O hlokomele tše Morena Modimo wa gago a ratago gore di hlokomelwe; o sware tsela ya gagwe, le ditaelo tša gagwe, le melao ya gagwe, le mabohlatse a gagwe ka mo a ngwadilwego mo melaong ya Moshe, gore o letlege go tšohle tše o di dirago, le gohle mo o lebago ntshe,


text:
gore Morena a phethe se a mpoletšego ka sona a re: Ge bana ba gago ba ka itota ditseleng tša bona, ba phela ka go mpotegela ka dipelo tša bona ka moka le ka meoya ya bona ka moka, gona o ka se ke wa hlokišwa monna e a tlogo dula sedulong sa Isiraele.


text:
Le gona, se Joaba morwa wa Tseruya a ntirilego sona o a se tseba, le se a se dirilego balaodi ba babedi ba madira a Isiraele; ke ra Abenere morwa wa Nere, le Amasa morwa wa Jethere, bao a ba bolailego, a lefetša madi a ntweng lebakeng la ge go iketlilwe, a ikgaša ka madi a ntwa moketwaneng o bego o le lethekeng la gagwe, le dieteng di bego di le naong tša gagwe.


text:
Ge e le barwa ba Barasilai monna ela wa Gileada, o ba dire ka botho, ba dule le ba ba jago tša meruswi ya gago; ka gobane ke bona ba ba kilego ba tla go nna mola ke tšhaba Abesalomo ngwaneno.


text:
Gomme le Simei morwa wa Gera wa ga Benyamini wa Bahurimi o sa le fa hleng ga gago; yena o kile a nthoga ka maroga a mašoro mohla wola ke eya Mahanaime; fela, a upa a tla a ntlhakanetša nokeng ya Jorodane, ka mo enela ka re: Nka se ke ka go bolaya ka lerumo.


text:
Bjale wena o se ke wa re ga a na molato. O monna yo bohlale; o tlo tseba se o tlogo mo dira sona, gore hlogo e pududu ya gagwe e fologele bodulabahu e na le madi.


text:
Lebaka le Dafida a bušitšego Isiraele ke nywaga e masome a mane. A le Heburone o feditše nywaga e šupago; nywaga e masome a mararo le metšo e meraro o e feditše a le Jerusalema.


text:
Adonia morwa wa Hagithi o kile a tla go Batseba mmago Salomo; Batseba a re: A o tla ka khutšo? A fetola a re: Ke ka khutšo!


text:
Adonia a re: O a di tseba gobane bogoši bo be bo šetše bo swerwe ke nna. Baisiraele ka moka ba be ba lebeletše nna gore ke be kgoši. Fela, bogoši bo ntlogile ya ba bja monnake, ka gobane o bo neilwe ke Morena.


text:
Bjale ke na le kgopelo e tee fela ye ke e tlišago go wena; a ke o se nkgerule. Batseba a re: Bolela!


text:
Adonia a re: A ko bolele le kgoši Salomo, -- gobane wena a ka se ke a go gerula, -- O re a nnee Abisaga wa Sunema e be mosadi wa ka.


text:
Batseba a tsena go kgoši Salomo gore a bolele le yena ka baka la Adonia. Kgoši ya tsoga ya mo hlakanetša ya lotšha ya tsebo boela sedulong sa yona. Salomo a laela gore mmagwe a beelwe sedulo. Batseba a dula ka letsogong le letona la kgoši.


text:
Bjale Batseba a re: Ke na le tabanyana e tee ye ke e kgopelago go wena; a o se ke wa nkgana. Kgoši ya re: Kgopela hle, Mma! Nka se ke ka go gana.


text:
Kgoši Salomo a fetola a bolela le mmagwe a re: O reng o kgopela gore Abisaga wa Sunema e be wa Adonia? Gona napo mo kgopelele le bogoši; gobane ke mogoloake, gomme Abyathara moperisita le Joaba morwa wa Tseruya ba ema nae.


text:
Gomme kgoši Salomo a ena ka Morena a re: Modimo a ka ntira ka gore le ka gore, ge taba ye e bolelwago ke Adonia e sa mo iše lehung.


text:
Bjale, ka bophelo bja Morena e a mpeilego a ntudiša sedulong sa Dafida tate, ka yena e a nkagetšego ngwako ka mo a boletšego, Adonia lehono o tlo bolawa.


text:
Ya ba gona kgoši e laetšego Abyathara ya re: Sepela, o ye Anathothe mo go lego tšhemo ya gago. Se se go swanetšego ke go bolawa. Fela, nka se ke ka go bolaya lehono, gobane ke wena o bego o rwala polokelo ya Morena o eta Dafida tate pele, wa hlaka ka tšohle tše Dafida tate a kilego a hlaka ka tšona.


text:
Ya ba gona go leleka Abyathara a kgaotša go ba moperisita wa Morena; gwa phethega lentšu le Morena a boletšego leloko la Eli ka lona kua Silo.


text:
Taba ye ya fihlela Joaba. Joaba o be a ema le Adonia, le ge a sa ka a ema le Abesalomo. Bjale Joaba a tšhabela Ngwakong wa Morena, a itshwarelela ka dinaka tša aletare.


text:
Kgoši Salomo a tsebišwa gore Joaba o tšhabetše Ngwakong wa Morena; šola o eme aletareng. Salomo a roma Benaya a re: Yaa o mmolaye!


text:
Benaya ge a tla Ngwakong wa Morena, a botša Joaba a re: Kgoši e re: Tšwaa fao. Joaba a re: Aowa, ke hwela fa! Benaya a boela go kgoši a re: Joaba o fetotše ka go re le ka go re!


text:
Gomme kgoši ya laela Benaya ya re: Dira ka mo a boletšego ka gona, o mmolaye, o mmoloke, gore nna le leloko lešo re tlogwe ke madi a se nago molato a tsholotšwego ke Joaba.


text:
Morena o mmušeletša madi a a tšholotšwego ke yena, ka gobane o bolaile banna ba babedi, ba ba bego ba mo phala ka go loka; ke Abenere morwa wa Nere molaodi wa dira tša Isiraele, le Amasa morwa wa Jethere molaodi wa dira tša Juda. O ba bolaile ka lerumo, Dafida tate a sa tsebe fao.


text:
Madi a bona bao a a bušetšwe hlogong ya Joaba le ya peu ya gagwe neng le neng; gomme khutšo e tšwago go Morena e tlele Dafida, le peu ya gagwe, le leloko la gagwe, le sedulo sa gagwe neng le neng.


text:
Legatong la gagwe kgoši ya bea Benaya morwa wa Joyada a ba molaodi wa madira; Tsadoko moperisita kgoši ya mmea legatong la Abyathara.


text:
Gomme kgoši ya roma motseta ya bitša Simei, ya mmotša ya re: Ikagele ngwako fa Jerusalema, o dule go wona; o se ke wa ba wa tšwa wa ya mo gongwe.


text:
Mohla o kago tšwa wa sela noka ya Kidirone, o tsebe gore o tlo bolawa; gomme molato e tlo ba e le wa gago.


text:
Simei a fetola a re: O boletše gabotse; nna mohlanka wa gago ke tlo dira ka mo mong wa ka a boletšego ka gona. Gomme Simei a tla a dula Jerusalema galelele.


text:
Gwa feta nywaga e meraro. Bahlanka ba babedi ba Simei ba tšhaba ba ya go Akise morwa wa Maaka Kgoši ya Gathe. Simei a tsebišwa gore bahlanka ba gagwe ba kua Gathe.


text:
Simei a tsoga, a tlema pokolo ya gagwe, a ya Gathe go Akise, a nyaka bahlanka ba gagwe; a boa nabo a etšwa Gathe.


text:
Ke mo kgoši e romilego motseta a bitša Simei, ya mo rera ya re: A ga nka ka go eniša ka Morena ka go tiišetša ka re: Mohla o tšwago wa ya mo gongwe, o tsebe gobane o tlo bolawa? Wa ba wa fetola wa re: Lentšu la gago ke le kwele, o boletše gabotse.


text:
Gomme kgoši ya re: Bobe ka moka bjo o bo dirilego tate Dafida o a bo tseba; le pelo ya gago e a bo tseba. Bjale bobe bjoo ka moka Morena o bo bušetša mo hlogong ya gago.


text:
Gomme Salomo a itswalanya le Farao kgoši ya Egipita ka go tšea morwedi wa Farao, a mo tliša motseng wa Dafida; a dula moo go fihla ge Salomo a feditše go aga ngwako wa gagwe, le Ngwako wa Morena, le morako wa go agelela Jerusalema.


text:
Setšhaba mehleng yeo se be se sa iša didimo mo mebotong, gobane leina la Morena le be le sešo la agelwa ngwako.


text:
Salomo o be a rata Morena, a phela ka mokgwa wa Dafida tatagwe; fela, o be a sa iša didimo le diorelo kwa mebotong.


text:
Kgoši e kile ya ya Gibeoni go iša didimo ntshe, ka gobane mmoto wa gona e be e le o mogolo; Salomo a hlaba dihlabelo tše sekete mo aletareng ya ntshe.


text:
Salomo a re: Dafida tate mohlanka wa gago o be o mo dira ka botho bjo bogolo, ka mo a bego a phela pele ga gago, a go botegetše, a lokile, a le pelobolo a na nago; gomme botho bjo bogolo bjoo wa nama nabjo, wa ba wa mo nea morwa wa go dula sedulong sa gagwe ka mokgwa wo wa mehla yeno.


text:
Bjalo Morena Modimo wa ka, nna mohlanka wa gago o ntirile kgoši legatong la Dafida tate. Fela, ke sa le lesogana, mme ga ke ešo ka tseba go tšwa le go tsena.


text:
Nna mohlanka wa gago ke mo gare ga setšhaba se segolo sa gago se o se kgethilego, se se sa balwego sa tsebja bontši bja sona.


text:
Nea mohlanka wa gago pelo e kwago, gore a kgone go buša setšhaba sa gago, a hlaologanye botse le bobe; ka gobane setšhaba sa gago se sekaakaa se ka bušwa ke mang?


text:
Modimo a fetola a re: Ke fetola kgopelo ya gago, ge o sa ikgopelele go phela galelele, o sa ikgopelele mahumo, o sa ikgopelele gore manaba a gago a bolawe; wa ikgopelela bohlale gore o kgone go kwa ditaba,


text:
bjalo šedi, ke dira se o se boletšego. Tseba gore ke go nea pelo e bohlale ya temogo, ye o tlogo phala ba kgale ka yona; mme ga go sa tlo tsoga e a swanago nago.


text:
Gomme le tše o sa kago wa di kgopela ke tlo go nea, lehumo le bogolo. Mo go magoši ohle a mehleng ya gago go ka se ke gwa ba le e a lekanago nago.


text:
Le gona, ge o ka swara ka ditsela tša ka, wa hlokomela melao ya ka, le ditaelo tša ka boka Dafida tatago, ka mo e bego e le mokgwa wa gagwe, gona ke tlo lelefatša bophelo bja gago.


text:
Ke mo Salomo a phafogilego a bona e le diloro. A boela Jerusalema, a ema pele ga polokelo ya kgwerano ya Morena, a tliša dihlabelo le dileboga, gomme bahlanka ba gagwe ka moka a ba direla monyanya.


text:
E mongwe wa bona a re: Joo mongaka! Nna le mosadi e re dula ngwakong o tee; nna ka belega ke le nae ngwakong woo.


text:
Ke itše go belega, ya re ka la boraro le yena a belega. Re be re dutše moo, go se motho e mongwe ka ngwakong ge e se rena ba babedi fela.


text:
A tsoga e sa le bošego, a tšea ngwana wa ka lehlakoreng la ka, nna molata wa gago ke sa ile le boroko, a mo gokarela, nna a nkgokarišitše e a hwilego.


text:
Ka moswana ge ke phafoga, ke ge re ke amuša ngwanake, ka bona a hwile. Ge go sele ka mo lebeleša ka bona e se ngwanake yo ke mmelegego.


text:
Mosadi ela e mongwe a re: Aowa, e a phelago ke ngwanake; wa gago ke eo a hwilego. Yena a re: Aowa, wa gago ke yo a hwilego, wa ka ke eo a phelago. Ba bolela ka mokgwa wo pele ga kgoši.


text:
Kgoši ya re: Yono o re: Ngwanake ke e a phelago, gomme e a hwilego ke wa gago! Yola o re: Aowa, wa gago ke e a hwilego; nna ngwanake ke e a phelago e!


text:
Kgoši ya re: Ripaganyang ngwana eo a phelago, le dire diripa tše pedi; yo le mo nee mphapa; le yola le mo nee mphapa.


text:
Ke mo mosadi eo e bego e le yena mmago ngwana e a phelago a šoketšwego ngwana wa gagwe, a re: Hle mong wa ka! Mo neele ngwana a sa phela; o se ke wa mmolaya! Yola e mongwe a re: A se ke a ba wa ka le ge e le wa gago; a ripaganywe!


text:
Baisiraele ka moka ge ba ekwa tša kahlolo ye, ka mo kgoši e ripilego kgang ka gona, ba boifa kgoši ge mo go yona go le bohlale bja Modimo bja go ahlola.


text:
le Elihorefe le Ahia barwa ba Sisa, bona e be e le bangwadi, le Josafate morwa wa Alihudi, yena e be e le letona le legolo,


text:
le Benaya morwa wa Joyada, yena e be e le molaodi wa madira, le Tsadoko le Abyathara, bona e be e le baperisita.


text:
Asaria morwa wa Nathane e be e le molaodi wa balaki; Sabudi morwa wa Nathane e be e le moperisita le mogwera wa kgoši.


text:
Le gona Salomo o be a na le balaki ba lesome le metšo e mebedi ba go laka Isiraele ka moka. E be e le ba go nyakela kgoši le ngwako wa gagwe tša go phela. Ba be ba beetšwe kgwedi e tee e tee ka ngwaga.


text:
Baana morwa wa Alihudi wa Thaanake le Megido le Betheseana ka moka go bataganego le Tharathane, le la ka tlase ga Jeseriele go tloga ka Betheseana go fihla ka Abele-Mehola le go fetela kua pele ga Jokoneama,


text:
Bene-Gebere wa kua Ramothe go la Gideada le la metsana ya Jairi morwa wa Manase a lego gona kua Gileada, le meboto ya Arigobo ya kua Basani; e be e le metse e megolo e masome a selelago e nago le merako le dipheko tša tshipi,


text:
Gebere morwa wa Uri wa naga ya Gileada e bego e le ya Sihoni kgoši ya Ba-Amoro le ya Ogo kgoši ya Basani. Molaki mo nageng yeo e be e le yena a nnoši.


text:
Batho ba Juda le ba Isiraele e be e le ba bantši boka lešabašaba la lewatleng; ba be ba eja ba enwa ba thabile.


text:
Gomme Salomo o be a buša mebušo ka moka go goma ka noka ya Forate le ka mellwane ya Bafilisita le ya Egipita; ba be ba ntšha dibego, ya ba balata ba Salomo ka mehla a sa phela.


text:
Dijo tša Salomo tša letšatši letee e be e le kgetsi tše masome a mararo tša bupi bjo bo tokilwego, le kgetsi tše masome a selelago tša bupi bjo bongwe.


text:
Le dikgomo tše lesome tše di nontšhitšwego, le dikgomo tše masome a mabedi tša mafulong, le dinku tše lekgolo, go sa balwe diphala, le dikome, le matlabo, le tše e kego dikgogo tše di nontšhitšwego.


text:
Gobane o be a buša mo go fela mošono wa noka go goma ka Tifisa le ka Gatsa, a buša dikgoši ka moka tša mošono wa noka; mme o be a kwana le bohle ba ba neanego mellwane le yena.


text:
Gomme Bajuda le Baisiraele ba be ba dutše ba iketlile moriting wa merara ya bona le wa mego ya bona, go tloga ka Dani go fihla ka Bereseba mehla yohle ya go phela ga Salomo.


text:
O be a na le dipitsi tša dikoloi tše dikete tše seswai, le banamedi ba dipitsi ba dikete tše lesome le metšo e mebedi.


text:
Balaki bala ba be ba nyaka dijo tša kgoši le tša bohle ba ba jago tša meruswing ya gagwe: e mongwe le e mongwe a dira ka kgwedi ya gagwe, mme ba se hlokafatše selo.


text:
E mongwe a tliša mabele le mahlaka a dipitsi le a dikamela, a di bea felo ga tšona ka mo ba laetšwego ka gona.


text:
Gomme Modimo a nea Salomo bohlale le tsebo e kgolo ka kudu. Pelo ya gagwe e be e akaretša dilo tše bontši boka lešabašaba la lewatleng.


text:
A ba le bohlale bjo bo fetago bja batho ka moka, le bja Ethane wa Esere, le bja Hemane, le bja Kalakolo, le bja Dareda barwa ba Mahole. Leina la gagwe la tuma ditšhabeng tšohle tše di bego di agile mathokong a go fela.


text:
A bolela ka diema tše dikete tše tharo; mme difela tša gagwe e be e le tše sekete le metšo e fetšago seatla.


text:
O be a tseba go bolela tša dihlare tša merokwana tša Libanoni le tša semelanyana se se hlogago morakong, le tša diphoofolo le tša dinonyana, le tša digagabi le tša dihlapi.


text:
Batho ba be ba etšwa ditšhabeng ka moka ba tla go kwa bohlale bja Salomo; ba tla ba etšwa go magoši a lefase ka moka a kwelego bohlale bja gagwe bo bolelwa.


text:
Le Hirama kgoši ya Tiro a roma batseta ba gagwe ba tla go Salomo. Gobane o be a kwele ge ba mo tloditše a ba kgoši legatong la tatagwe; ka gobane o be a rata Dafida ka mehla.


text:
Le wena o a di tseba, ge Dafida tate a sa ka a kgona go agela leina la Morena Modimo wa gagwe ngwako, ka baka la dintwa tše ba bego ba mo dikile ka tšona, go fihla ge Morena a ba bea ka tlase ga dinao tša gagwe.


text:
Bjale nna, Morena Modimo wa ka o mphile khutšo thoko tšohle; ga go sa le lenaba, ga go sa na se se boifišago.


text:
Ke gona ke ratago go agela Morena Modimo wa ka Ngwako wo Morena a o boletšego, a botša Dafida tate a re: Morwa wa gago yo ke tlogo mmea sedulong sa gago legatong la gago, ke yena a tlogo agela leina la ka Ngwako.


text:
A nke o laele hle gore ba nthemele dikota tša morokwana dithabeng tša Libanoni. Bahlanka ba ka ba tlo dirišana le bahlanka ba gago; mme nna ke tlo go ntšhetša meputso ya bahlanka ba gago ka mo o tlogo bolela ka gona; ka gobane o a tseba, mo go rena ga go motho e a tsebago go rema dihlare a etša Basidone.


text:
Hirama a re go kwa ge Salomo a realo, a thaba gagolo, a re: Lehono Morena a a lebogwe ge a file Dafida morwa yo bohlale bja go buša setšhaba se segolo seo.


text:
A iša lentšu go Salomo a re: Lentšu le o nthometšego lona ke le kwele. Ke tlo dira se o se ratago, ka go remela dihlare tša morokana le tša megobogobo.


text:
Bahlanka ba ka ba tlo di ntšha dithabeng tša Libanoni, ba di fološa ba di tliša lewatleng. Mo lewatleng di tlo tlemaganywa tša ruthišwa, tša išwa mo o tlogo ntaela gona, mo wene o tlogo tla wa di tšea. Se wene o tlogo se dira wa thabiša nna, ke go tliša dijo motseng wa ka.


text:
Salomo a nea Hirama dikgetsi tša mabele tše dikete tše masome a mabedi, le meeta e dikete tše masome a mabedi tša makhura a mehlware; a di ntšha ka ngwaga o mongwe le o mongwe.


text:
Gomme Morena a fa Salomo bohlale ka mo a mmoditšego, Salomo le Hirama ba ba le leago, ba ba ba dira kgwerano.


text:
Go Isiraele ka moka kgoši ya ntšha sepalo. Batho ba sepalo ya ba banna ba dikete tše masome a mararo.


text:
A ba roma ba ya dithabeng tša Libanoni ka go šielana sebaka ka ba dikete tše lesome. Ba ya ba fetša kgwedi e tee ba le dithabeng tša Libanoni, ba boa ba fetša dikgwedi tše pedi ba le magaeng. Mohlapetši wa ba dipalo e be e le Adonrirama.


text:
Le gona Salomo o be a na le banna ba dikete tše masome a šupago ba go rwala dikago, le babetli ba maswika dithabeng ba dikete tše masome a seswai,


text:
go sa balwe bahlapetši ba dikete tše tharo le makgolo a mararo, ba Salomo a bego a ba beile gore ba hlapetše badiri ba mediro.


text:
Kgoši e be e laetše gore go tlišwe maswika a magolo a boima, gore motheo wa Ngwako o agiwe ka maswika a a betlilwego.


text:
Gomme baagi ba Salomo, le baagi ba Hirama, le ba Gebala, ba betla dikota le maswika a go aga ngwako.


text:
Salomo o thomile go aga Ngwako wa Morena ka ngwaga wa makgolo a mane le masome a seswai wa ge go balwa nywaga go tloga mola Baisiraele ba tšwele Egipita, ka ngwaga wa bone wa ge Salomo a buša Isiraele ka kgwedi ya Sifi, e lego ya bobedi.


text:
Ngwako wo kgoši Salomo a o agetšego Morena, botelele bja wona e be e le meelo e masome a selelago; bophara e be e le meelo e masome a mabedi; leemo e be e le meelo e masome a mararo.


text:
Mathudi a mojako wa Ntlokgethwa a be a lekana le bophara bja ngwako; sebeka sa ona go tloga mojakong e be e le meelo e lesome.


text:
Leboto ka ntle a le dikološa ka nywakwana ya mathudi e kgotlanego le leboto thoko tšohle tša Ntlokgethwa le tša Ngwako wa ka gare.


text:
Nywakwana ya ka tlase e be e na le bophara bja meelo e mehlano; ya godimo ga yona bophara e be e le meelo e selelago; ya godimodimo bophara e be e le meelo e šupago; ya thekgwa ka mebotwane ya mo lebotong, gwa se be le patlha e tsenego lebotong.


text:
Ge go agiwa ngwako wo, maswika a tlišitšwe a betlilwe kua a epilwego gona, gwa se ke gwa kwala noto le selepe le ge e le tshipi mo moagong.


text:
Mojako wa nywakwana ya mathudi o be o le ka thoko ya borwa ya Ntlo. Kua nywakwaneng ya godimo le ya godimodimo go be iwa ka manamelo.


text:
Nywakwana ya mathudi e bego e dikologa le Ntlo, leemo e be e le meelo e mehlano. E be e swaragane le leboto ka dikota tša morokwana.


text:
Ge e le Ntlo ye o e agago, -- e tlo re ge o swara ka tsela ya melao ya ka, wa hlokomela tšohle tše ke laetšego gore di latelwe, gona ke tlo phetha se ke se boditšego Dafida tatago.


text:
A aga maboto a Ngwako, ka mo gare a a manega ka dimati tša morokwana go tloga lebatong go fihla dikwateng tša hlaka. Lebato la ka Ngwakong a le dira ka dimati tša mogobogobo.


text:
Le leboto la ka nthago a le manega ka dimati tša morokwana sebaka sa meelo e masome a mabedi go tloga lebatong go fihla dikwateng tša hlaka; ya ba Ngwako wa ka gare wa sekgethwakgethwa.


text:
Mamati a morokwana a lebotong a be a setilwe diswantšho tša dienywa le matšoba; leboto ka moka e be e le la dimati tša morokwana, maswika a sa bonale.


text:
Sekgethwakgethwa se, bophara le botelele leemo e be e le meelo e masome a mabedi. Maboto ka moka a gona a a manega ka gautatshekegi; le aletare ya dimati tša morokwana a e manega ka yona.


text:
Le ngwako ka moka ka gare a o manega ka gautatshekegi; sekgethwakgethwa a se šira ka lešira le le fegilwego ka mekgoko ya gauta.


text:
Gomme Ngwako ka moka a o manega ka gauta mo go fela; le aletare ka moka ya sekgethwa a e manega ka gauta.


text:
Lefego letee la Mokerube e be e le meelo e mehlano; go tloga ntlheng ya lefego leno go fihla ntlheng ya lela ya ba meelo e lesome.


text:
Bakerubi bao a ba bea mo Ngwakong wa gare. Ba be ba phurolotše diphego tša bona; ntlha ya lefego la yono la kgotla leboto, le ntlha ya lefego la yola la kgotla leboto; ka gare gwa kgotlana dintlha tša diphego tša ka gare.


text:
Mabotong ka moka thoko tšohle go be go setilwe diswantšho tša Bakerubi, le tša dihlare tša melala, le tša matšoba.


text:
Mojako wa sekgethwakgethwa a o direla mamati a mohlware; dijakwane tša mojako tša betlwa tša ba le mekokotlo e mehlano.


text:
Mamati a mabedi e be e le mohlware, a setwa diswantšho tša Bakerubi, le tša dihlare tša melala, le tša matšoba, a a manega ka gauta, le diswantšho tša Bakerubi le tša dihlare a di manega ka gauta.


text:
Le mo mojakong wa ngwako o mogolo a dira ka mokgwa woo; dijakwane ya ba tša mohlware, tša betlwa tša ba le mekokotlo e mene.


text:
Mamati ona e be e le a mogobogobo, a mabedi, ao leno le bego le bulegela thoko ya lona, le lela la bulegela thoko ya lona.


text:
Mo go ona gwa setwa diswantšho tša Bakerubi, le tša dihlare tša melala, le tša matšoba, tša manegwa ka gauta ka go ya ka meseto ya tšona.


text:
A aga lapa la gare ka maswika a betlilwego, a a hlatlaganya ka metato e meraro le ka motato o tee wa dikota tša morokwana.


text:
Ka ngwaga wa lesome le motšo o tee ka kgwedi ya Bulu, e lego ya seswai, Ngwako wa phethwa ka gohle le ka mo go swanetšego. O o agile ka nywaga e šupago.


text:
Ge e le ngwako wa gagwe Salomo o o agile ka nywaga e lesome le metšo e meraro, ya ba gona a o fetšago.


text:
A aga le ngwako wa Sekgwa sa Libanoni. Go nama ga wona e be e le meelo e lekgolo, bophara e be e le meelo e masome a mahlano, leemo e be e le meelo e masome a mararo. A lokologanya methaladi e mene ya dikokwane, a rapalega ka dikota tša morokwana godimo ga tšona.


text:
Hlaka e be e le ya mamati a morokwana, e ruletše nywakwana e bego e rwelwe ke dikokwane e le lesome le e mehlano ya tlase, le lesome le metšo e mehlano ya godimo ga yona, le lesome la metšo e mehlano ya godimodimo, ka moka e le nywakwana e masome a mane a metšo e mahlano.


text:
Mejako ka moka e be e le ya dikhutlo tše nne, e na le dijakwane; le maroba a be a le ka mokgwa woo a hlatlagane e le a mararo a mararo.


text:
A aga ngwako wa dikokwane; botelele bja wona e be e le meelo e masome a mahlano; bophara e be e le meelo e masome a mararo; a bea mathudi pele ga wona, a nago le dikokwane le direpodi.


text:
A aga le ngwako wa sedulo sa kahlolo, ngwako wa kahlolo; o be a o manegile ka mamati a morokwana go tloga lebatong go fihla hlakeng.


text:
A aga le ngwako wa gagwe wo a bego a dula go wona; o be o le ka lapeng la kua morago, ge motho a fetile ngwako wa kahlolo; le wona a o aga ka mokgwa woo. Le morwedi wa Farao yo Salomo a bego a mo tšere, o mo agetše ngwako ka mokgwa woo.


text:
Nywako ye ka moka e be e agilwe ka maswika a mabotse, a a betlilwego, a a segilwego ka disaga thoko tšohle; a be a agile go tloga motheong go fihla hlakeng, a kgotlagana le lapa le legolo.


text:
Lapa le legolo le be le ageletšwe ke morako wa methaladi e meraro ya maswika a a betlilwego, le mothaladi o tee wa dikota tša morokwana, ka mokgwa wola wa morako wa lapeng la ka gare la ngwakong wa Morena; le lapeng la ngwako wa mathudi go be go ageletšwe ka mokgwa woo.


text:
E be e le ngwana wa mosadi wa mohlologadi wa leloko la Nafutali; tatagwe e be e le monna wa Tiro. E be e le morudi wa mphiri monna yo bohlale le tsebo, maitse medirong ya mehutahuta ya mphiri. O tlile go Salomo a mo direla mediro ya gagwe.


text:
A dira dikokwane tše pedi ka mphiri. Botelele bja dikokwane tšeo e be e le meelo e lesome le metšo e seswai; bokoto bja tšona e be e le meelo e lesome le metšo e mebedi.


text:
A di direla dihlogo tša mphiri o tšholotšwego, a di bea dintlheng tša tšona; hlogo e tee e be e na le meelo e mehlano.


text:
Dihlogo tša fapiwa ka se e kego ke lokwa le le logilwego ka metato; hlogo ka e tee ya fapiwa ka malokwa a šupago.


text:
A dira dikgokolo tše e kego ke marapa, a di kgokela lokweng, tša dikologa dihlogo tša dikokwane e le methaladi e mebedi.


text:
Lebopo la hlogo tša dikokwane tše e be e le la letšoba la meelo e mene bogolo; gomme di be di emišitšwe pele ga mathudi.


text:
Dikgokolo tše di etšago marapa, di rarilego dihlogo tša dikokwane ka mathokong a tšona, e be e le tše makgolo a mabedi.


text:
Dikokwane tše tša emišwa pele ga mojako wa Ntlokgethwa; ya ka thoko ya le letona ba re ke Jakini (o tiišitše); ya ka thoko ya la ntsogošo ba re ke Boase (maatla).


text:
Dihlogo tše di etšago matšoba tša bewa godimo dintlheng tša tšona. Modiro wa dikokwane wa phethega ka mokgwa woo.


text:
A dira le mogopo o mogolo wa mphiri o tšholotšwego; mogopo woo ge o elwa go tloga morumong go iša morumong e be e le meelo e lesome; leemo e be e le meelo e mehlano; ge go elwa tikologo ya wona, e be e le meelo e masome a mararo.


text:
Ka tlase ga morumo wa wona go be go na le diswantšho tša maraka di dikologile mogopo mo go fela, e le methaladi e mebedi, e le tshipi e tee le mogopo ge e thšollwa.


text:
Mogopo wo o be o rwelwe ke diswantšho tša dipholo tše lesome le metšo e mebedi, tše tharo di lebile leboa, tše tharo tša leba bodikela, tše tharo tša leba borwa, tše tharo tša leba bohlabela; di be di išitše dinoka ka gare di rwele mogopo woo.


text:
Bokoto bja mphiri ya wona bo be bo lekana le bophara bja seatla; morumo wa wona o ne o etša wa lefišwana, o le bjalo ka letšoba. Mogopo woo o be o tlala ge o tšhetšwe meetse a meeta e dikete tše pedi.


text:
A dira le dikoloinyana tše lesome ka mphiri. Botelele le bophara bja koloi e be e le meelo e mene, leemo meelo e meraro.


text:
Di be di dirilwe ka mokgwa wo: Di be di na le mamati a mahlakore, a a swaraganego ka a mangwe ka gare.


text:
Ka mahlakoreng a go be go na le diswantšho tša ditau, le tša dikgomo le tša Bakerubi. Ka godimo ga diswantšho tše le ka tlase ga tšona go be go beilwe malepelepe a a logilwego.


text:
Koloinyana e be e na le maotwana a mane a mphiri; le bohlomelo bja ona e be e le mphiri. Ka dikhutlong tše nne go be go na le madulo a go bea megopo ya go hlapela; a be a tšholotšwe a na le lebopo la sehlaga.


text:
Mogopo o be o rarilwe ke sekasehlaga se leemo la moelo o tee le seripa, se na le diswantšho mahlakoreng, se eme ka leoto la dikhutlo tše nne.


text:
Maotwana a mane a koloinyana a be a hlomelwa ka tlase ga mahlakore, ka tlase ga bobeo bja megopo. Leemo la leotwana e be e le moelo o tee le seripa.


text:
Maotwana a be a dirilwe bjalo ka maotwana a koloi; bohlomelo bja ona, le pelo ya ona, le dithabe tša ona, le merumo ya ona, e be e le mphiri o tšholotšwego.


text:
Mo gare ga koloi go be go thekgilwe bobeo bja nkgo ya meetse, bo tlotlometše bja dira seripa sa moelo, bo swaragane le bobeo bja megopo, e le tshipi e tee.


text:
Mahlakore a bobeo bjo a be a na le diswantšho tša Bakerubi, le tša dihlare tša melala, le tša ditau, gwa se be le sebaka se se hlokago seswantšho.


text:
Dikoloi tšeo tše lesome ka moka di be di dirilwe ka mokgwa woo; di tšholotšwe e le tshipi e tee; gomme di be di swana ka tekanyo le ka lebopo la tšona.


text:
A dira le dinkgo tša meetse a go hlapa tše lesome, tša tshipi ya mphiri. E tee ya tšona e be e tlala ge e tšhetšwe meetse a meeta e masome a mane. Dinkgo tše tša bewa bobeong bja tšona; koloinyana e nngwe le e nngwe ya rwala nkgo ya yona.


text:
Dikoloinyana tše tlhano a di bea lehlakoreng la Ngwako le lebago thoko ya borwa; tše tlhano a di bea lehlakoreng la Ngwako le lebago leboa. Mogopo wola o mogolo o o beile ka thoko ya bohlabela bolebaborwa.


text:
Hirama o dirile le megopo ya go hlapela, le digo, le meruswi; a ba a phetha mediro ka moka ya Ngwako wa Morena ye a e diretšego Salomo.


text:
le dikgokolo tšela tše makgolo a mane tša go swantšha marapa tša go kgokelwa ya ba methaladi e mebedi mo lokweng la go apeša hlogo ya kokwane;


text:
le dipitša, le digo, le meruswi. Ke tšona dibja tše Hirama a di diretšego kgoši Salomo ka mphiri wo o ritetšwego, ya ba tša Ngwako wa Morena.


text:
Kgoši e di dirile ka kua lešing la noka ya Jorodane, mo go lego letšibogo la ka gare ga Sukothe le Tsarathane.


text:
Mphiri wo o dirilego dibja tše ka moka, Salomo ga a ka a o ela, ka gobane e be e le o montši ka kudu; boima bja mphiri woo bo be bo sa lekanywe.


text:
Gomme Salomo o dirile le dilo tše dingwe tša Ngwako wa Morena, e lego aletare ya gauta, le sethalana sa gauta sa go bewa magobeaponwa,


text:
le dihlomapone tše tlhano tša go bewa lehlakoreng la go le letona, le tše tlhano tša go bewa lehlakoreng la go le letona, le tše tlhano tša go bewa lehlakoreng la go la ntsogošo mo pele ga sekgethwakgethwa, e le tša gautatshekegi, di na le matšoba le dipone, le matlao a tšona a gauta.


text:
Le megopo, le dihlaba, le mabeana a diorelo, ka moka di dirilwe ka gautatshekegi. Le metswiri ya mejako, ya mojako wa sekgethwakgethweng, le ya mojoka ya Ngwako o mokgethwa o mogolo e be e le ya gauta.


text:
Mohla ba phethilego mediro ka moka ye kgoši Salomo a e diretšego Ngwako wa Morena, Salomo o hlaotše dilo tšohle tše Dafida tatagwe a di kgethetšego Morena, disilifera le digauta le dilo tše dingwe, a di tliša a di bea mo dipolokelong tša Ngwakong wa Morena.


text:
Bjale Salomo a botha ba bagolo ba Isiraele, le balaodi ka moka ba meloko, le bakgoma ba dilete tša Baisiraele, ba tla Jerusalema go kgoši Salomo gore ba rwale polokelo mo motseng wa Dafida wa Tsione.


text:
Gomme Baisiraele ka moka ba kgobokana ba tla go kgoši Salomo ka kgwedi ya Ethanima, e lego ya go šupa.


text:
Ba rotoga le polokelo ya Morena, le Ngwako wa Kgwerano, le dibjana ka moka tša sekgethwa tše di bego di le Ngwakong woo, tša rwalwa ke baperisita le Balefi.


text:
Gomme kgoši Salomo le phuthego ka moka ya Isiraele, ye e bego e bokanetše polokelo e na nae, ba tliša didimo tša dinku le tša dikgomo tše di bego di sa balwe ka baka la bontši bja tšona.


text:
Baperisita ba iša polokelo ya kgwerano ya Morena bodulong bja yona Ngwakong wa ka gare wa Ntlokgethwa, kwa sekgethwakgethweng, ba e bea ka tlase ga diphego tša Bakerubi.


text:
Gobane Bakerubi ba be ba phurolotše diphego tša bona ka godimo ga bodulo bja polokelo, ba šireletša polokelo le mešikaro ya yona ba e ukametše.


text:
Mešikaro e be e le e metelele, dintlha tša yona tša tšwelela tša bonala ka mo sekgethweng mo pele ga sekgethwakgethwa. E be e se go bonala wa go tšwela mono ntle. Le lehono di sa le moo.


text:
Mo polokelong go be go se selo ge e se diphaphati tše pedi tšela tša maswika tše Moshe a di noketšego go yona ba le kua thabeng ya Horebe, mola Morena a dira kgwerano le Baisiraele ba sa tšo falala Egipita.


text:
baperisita ba ba ba šitwa go ema le go dira mediro ya bona ka baka la leru, gobane Ngwako ka moka o be o tletše letago la Morena.


text:
Kgoši ya retologa ya lebana le phuthego, ya šegofatša phuthego ya Isiraele ka moka; gomme phuthego ka moka ya Isiraele e be e eme.


text:
Kgoši ya re: A go retwe Morena Modimo wa Isiraele, ka gobane o phethile ka seatla sa gagwe tše a di boditšego Dafida tate, a re:


text:
E sa le mola ke ntšha setšhaba sa Isiraele kwa Egipita, ga ke ešo ka kgetha motse o mongwe mo dileteng tša Isiraele ka moka gore go agelwe leina la ka Ngwako. Yo ke mo kgethilego ke Dafida gore a be kgoši ya sethšaba sa ka.


text:
Gomme Dafida tate mo pelong ya gagwe o be a rata go aga Ngwako wa leina la Morena Modimo wa Isiraele.


text:
Morena a bolela le yena Dafida tate a re: Ge mo pelong ya gago o rera go agela leina la ka Ngwako, o dirile gabotse.


text:
Fela, Ngwako woo o ka se ke wa agiwa ke wena. E a tlogo o aga ke morwa wa gago yo o tlogo mo tswala. Ke yena a tlogo agela leina la ka ngwako.


text:
Gomme lentšu leo Morena a le boletšego o bile o le phethile, gobane nna ke eme legatong la Dafida tate, ke dutše sedulong sa Isiraele ka mo Morena a boletšego, gomme ke agetše leina la Morena Modimo wa Isiraele Ngwako.


text:
Gona mo ke dirile bodulo bja polokelo ya Morena, yeo kgwerano ye a e dirilego le botatawešo mola a ba ntšhitše Egipita a lego mo go yona.


text:
Bjale Salomo e ema pele ga aletare, phuthego ka moka ya Isiraele e mo lebeletše, a emišetša matsogo godimo,


text:
a re: Morena Modimo wa Isiraele! Kwa magodimong le mono faseng ga go Modimo mokawena, e o botegelago bahlanka ba gago mme wa ba dira ka botho ge ba phela ba lebane nago ka pelo ka moka.


text:
Dafida tate mohlanka wa gago o mo diretše tše o mmoditšego tšona. O be o di boletše ka molomo; mme lehono šedi, o di phethile ka seatla sa gago.


text:
Gomme bjale Morena Modimo wa Isiraele! Nama o dire tše o di boditšego mohlanka wa gago Dafida tate, wa re: Mo sedulong sa bogoši bja Isiraele o ka se ke wa hlokišwa monna yo ke tlogo mmona a dutše go sona, ge bana ba gago ba ka swara tsela ya bona ba phela ba lebana le nna bjalo ka wene.


text:
Morena Modimo wa Isiraele! Lona lentšu leo o le boletšego le Dafida tate mohlanka wa gago, a e be la therešo.


text:
Gomme go bjang bjale? Afa Modimo a ka kgona go tla a dula ruri mono lefaseng? Hleng magodimo, le magodimo a godimodimo a sa kgone go go lekana! Bjale Ngwako wo ke o agilego o tlo go lekana bjang?


text:
Morena Modimo wa ka! Thapelo ya mohlanka wa gago e sekegele tsebe, o kwe topo ya gagwe, o kwe kgoelelo ye le thapelo ye mohlanka wa gago a e beago pele ga gago lehono.


text:
A mahlo a gago a lebelele Ngwako wo bošego le mosegare, felo mo o go boletšego wa re: Leina la ka le tlo ba fa! Gore o kwe thapelo ye mohlanka wa gago a e beago mono mo.


text:
O kwe ge nna mohlanka wa gago, le setšhaba se sa gago, re go llela re le felo fa; o kwe o le bodulong bja gago godimong; o kwe o ba lebalele.


text:
E re ge motho a senyetše wa gabo, mme ba mo eniša keno a itlema, keno ya tla pele ga aletare ya gago fa Ngwakong wono,


text:
o kwe o le godimong, o dire, o ahlolele bahlanka ba gago; yo kgopo a tšuwe, o lefetše mokgwa o mobe wa gagwe; e a lokilego a tšwe molatong, o mo nee tše di mo swanetšego ka ge a lokile.


text:
Mohla setšhaba sa gago sa Isiraele se fenywa ke manaba ka ge se go senyeditše, e re ge ba boela go wene, ba itshola leineng la gago, mme ba lla ba rapela ba le mo Ngwakong wono,


text:
o kwe o le godimong; setšhaba sa gago sa Isiraele o se lebalele; o se bušetše mo nageng yeno, ye o e neilego botatabo.


text:
Mohla wo legodimo le tswaletšwe, ge pula e sa ne, ka ge ba go senyeditše, e re ge ba etla, ba rapela felo fa, ba itshola leineng la gago, ba lahla sebe sa bona, ka gobane o ba otla,


text:
o kwe o le godimong; bahlanka ba gago, le ba setšhaba se sa gago sa Isiraele, o ba lebalele sebe se ba se dirilego, gobane o tlo ba ruta tsela e botse ye ba tlogo swara ka yona, mme o nešetše naga ye ya gago pula, naga yeno o e neetšego tšhaba se sa gago ya ba legae la bona.


text:
Mohla go wile tlala mo nageng, goba ya welwa ke dinkhu, goba phori, goba megwelema, le ge e ka ba tšie goba mogokong, le ge manaba a ba hlohla mo nageng le dikgorong, le ge e ka ba kotlo mang le bolwetši mang,


text:
dithapelo tšohle, le ditopo tšohle, ge di ka direlwa motho mang le mang, le ge e le setšhaba ka moka sa gago sa Isiraele, bohle ba lemoga kotlo ya dipelo tša bona, mme ba emišetša atla tša bona Ngwakong wono,


text:
o kwe o le godimong, o le bodulong bja gago bjo bo tiilego, o ba lebalele, o dire, bohle o ba nee tše di lebanego tsela ye ba bego ba e swere; gobane o tseba dipelo tša bona; Motsebadipelotšabanababathokamoka ke wena o nnoši,


text:
gobane ina le legolo la gago ba tlo le kwa, le atla sa gago se maatla, le tsogo la gago le o le emišago, -- ge a ka tla a rapela a le Ngwakong wo,


text:
o kwe o le godimong, o le bodulong bja gago bjo bo tiilego, o dire se se kgopelwago ke moeng, gore tšhaba tšohle di tsebe leina la gago, di go boife bjalo ka setšhaba se sa gago sa Isiraele, ba tsebe gore mo Ngwakong wo ke o agilego go bolwa leina la gago.


text:
Le mohla setšhaba sa gago se tšwetše go hlabana le manaba, o ba romile mme ba wela tsela, ge ba rapela Morena ba lebile mo motseng wo o o kgethilego, ba iša difahlogo mo. Ngwakong wo ke o agetšego ina lago,


text:
Mohla ba tlogo ba ba go senyeditše, -- ka ge go se motho e a sa kego a senya, -- mme wa be befelelwa, wa ba lahletša tlhabanong, manaba a ba thopa, ba išwa nageng ya manaba, e ka ba kgole le ge e le kgauswi,


text:
ge ba ka itshola dipelong, ba le nageng ya bao ba ba thopilego, mme ba sokologa, ba go rapela ba re: Re dirile sebe! Re molato! Re disenyi!


text:
Ge ba ka boela go wena ka pelo ka moka le moya ka moka, ba le gona kua nageng ya manaba a bona, ya bao ba ba thopilego, ge ba go kgopela tsela ya go ka boela mo nageng ye o e neetšego botatabo, mo motseng wono o o kgethilego, le mo Ngwakong wo ke o agetšego ina lago,


text:
o kwe o le godimong, o le bodulong bja gago bjo bo tiilego; o kwe thapelo ya bona le topo ya bona, o ba namolele.


text:
O lebalele tšhaba se sa gago tše ba go senyetšego ka tšona, le tša mola ba go hlanogela; o dire gore bathopi ba bona ba ba gaugele;


text:
A mahlo a gago a lebelele topo ya mohlanka wa gago, le topo ya setšhaba se sa gago sa Isiraele; o kwe tšohle tše ba go kgopelago tšona.


text:
Gobane ke wena o ba hlaotšego, ya ba ba gago mo gara ditšhaba tšohle tša lefase, wa ba mong wa bona ka mo o boletšego ka Moshe mohlanka wa gago, mola o ntšha botatabo Egipita, Morena mong a rena.


text:
Ya re ge Salomo a feditše go bea pele ga Morena thapelo ye le topo ye, a tsoga mo a bego a khuname ka matolo pele ga aletare ya Morena, a hunyetša matsogo a a bego a a emišitše;


text:
A go retwe Morena gobane o khutšišitše setšhaba sa gagwe sa Isiraele bjalo ka ge a boletše. Mo go mantšu a mabotse ka moka a a a boletšego ka Moshe mohlanka wa gagwe, ga go na le letee le le wetšego fase.


text:
Morena Modimo wa rena a a eme le rena, bjalo ka ge a eme le botatawešo, a se ke a re tlogela, a se ke a re lahla!


text:
Gore dipelo tša rena di dule di lebile yena, re sware ka tsela tša gagwe fela, re hlokomele ditaelo tša gagwe, le melao ya gagwe, le mekgwa ya gagwe, ka mo a laetšego botatawešo.


text:
Le mantšu ao a ka, a ke kgopetšego Morena ka ona, a a dule a le kgauswi le Morena Modimo wa rena mosegare le bošego, gore nna mohlanka wa gagwe, le setšhaba se sa gagwe sa Isiraele, a re buše ka mehla le mehla;


text:
Gomme dipelo tša lena di eme le Morena Modimo wa rena ka botlalo, gore le sware ka tsela ya melao ya gagwe, le hlokomele ditaelo tša gagwe go etša lehono.


text:
Salomo a tlišetša Morena didimo tša go leboga, e lego dikgomo tše dikete tše masome a mabedi, le dinku tše dikete tše lekgolo le le nago le masome a mabedi a dikete. Ke tšona tše kgoši le Baisiraele ka moka ba di dirilego ge ba kgakola Ngwako wa Morena.


text:
Ka lona tšatši leo kgoši ya kgetha lapa la gare la mo pele ga Ngwako wa Morena, ya ba la go dira dihlabelo, le la dibego, le la makhura a dileboga, ka gobane aletare yela ya mphiri, e bego e le pele ga Morena, e be e le e nyenyane e sa lekane dihlabelo le dibego le makhura a dileboga.


text:
Ka lona lebaka leo Salomo a dira monyanya a na le Baisiraele ka moka, e le phuthego e kgolo; ba be ba tlile ba etšwa Hamathi, le kua nokeng ya Egipita, ba tla pele ga Morena Modimo wa rena, ba fetša matšatši a šupago, le a mangwe gape a šupago, ya ba matšatši a lesome le metšo e mene.


text:
Ka la seswai Salomo a gomiša setšhaba; ba laelana le kgoši ka ditšhegofatšo, ba boela magaeng a bona ba thabile, ba kwile bose ka tše botse ka moka tše Morena a di diretšego Dafida mohlanka wa gagwe, le Isiraele setšhaba sa gagwe.


text:
Mehleng yeo ya ge Salomo a feditše go aga Ngwako wa Morena, le ngwako wa mošate, a phethile tšohle tše a bego a belaela a duma go di dira,


text:
Gomme Morena a mo rera a re: Thapelo ya gago ke e kwile, le topo ya gago ye o e tlišitšego pele gaka. Ngwako wo o o agilego ke o kgethile ka go bea leina la ka ntshe ka go sa felego; gomme mahlo a ka le pelo ya ka di tlo ba gona mo ka mehla le mehla.


text:
Ge le wena o ka sepela pele ga sefahlogo sa ka wa etša Dafida tatago ka pelobolo le ka go loka, wa dira tšohle tše ke go laetšego tšona, wa hlokomela melao ya ka le mekgwa ya ka,


text:
ke mo ke tlogo tiiša sedulo sa bogoši bja gago bja go buša Isiraele ka go sa felego, ka mo ke boditšego Dafida tatago ka re: O ka se ke wa hlokišwa monna mo sedulong sa gago sa go buša Isiraele.


text:
Fela, ge le ka ntlhanogela, lena le bana ba lena, ge le sa hlokomele ditaelo tša ka le melao ya ka ye ke e beilego pele ga lena, mme la ya la hlankela medimo e šele la e khunamela,


text:
gona ke tlo fediša Baisiraele mo nageng ye ke ba neilego yona. Le Ngwako wo ke o kgethetšego leina la ka, nka se hlwe ke o lebelela; gomme Isiraele o tlo ba wa go nyefolwa le wa go kwerwa ditšhabeng ka moka.


text:
Gomme Ngwako wono e tlo ba wa matlawa, e a fetago a tlo tlabega a letša molodi, a re: Ke ka baka lang ge Morena a dirile naga ye le Ngwako wo ka mokgwa wo?


text:
Ke mo ba tlogo re: Ke ka gobane ba lahlile Morena Modimo wa bona e a ntšhitšego botatabo nageng ya Egipita, ba gomarela medimo e šele ba e khunamela. Ke ka baka leo Morena a tlišitšego bošula bjo ka moka godimo ga bona.


text:
Go fedile nywaga e masome a mabedi ge Salomo a aga nywako e mebedi yeo, e lego Ngwako wa Morena le ngwako wa kgoši.


text:
Hirama kgoši ya Tiro o thušitše Salomo ka dihlare tša morokwana, le ka digauta, le ka tšohle tše Salomo a bego a di rata. Kgoši Salomo a tsebo nea Hirama metse e masome a mabedi nageng ya Galilea.


text:
A ba a re: Ngwanešo, metse ye o nneetšego yona ke e mebjang? Ke mo go tšwago leina la naga yeo ge le lehono ba sa re ke ya Kabulu.


text:
Se taba ya dipalo tše kgoši Salomo a di ntšhitšego ge a aga Ngwako wa Morena, le ngwako wa gagwe, le sebo sa Milo, le morako wa Jerusalema, le Hatsora, le Megido, le Gesere.


text:
Farao kgoši ya Egipita o kile a rotoga a hula motse wa Gesere, a bolaya Bakanana ba motseng woo, mme a o neela morwedi wa gagwe e bego e le mosadi wa Salomo, ya ba neo.


text:
le metse ka moka ya dišego ye Salomo a bego a na nayo, le metse ya dikoloi, le metse ya banamedi ba dipitsi, le tše Salomo a ratilego go di aga Jerusalema le Libanoni le mo go fela nageng ya mmušo wa gagwe.


text:
Batho ka moka ba mašalela a Baamora le a Bahethe, le a Baperesi, le a Bahefi, le a Bajebusi, bohle ba e bego e se Baisiraele,


text:
bana ba bona bao ba ba šetšego mo nageng mola Baisiraele ba fihla, le bao Baisiraele ba šitilwego go ba raka, ke bona bao Salomo a ba išitšego dipalong; le lehono e sa le bahlanka.


text:
Ge e le Baisiraele bona Salomo ga a ka a ba dira bahlanka; bona e be e le bahlabani, le ba dikala tša gagwe, le balaodi ba dikoloi tša gagwe le banamedi ba dipitsi.


text:
Ke bona ba e bego e le bagolo le bahlapetši ba mediro ya Salomo e le ba makgolo a mahlano le masome a mahlano; e be e le ba go buša batho ba ba dirago mediro.


text:
Sebo sa Milo Salomo o thomile go se aga mohla morwedi wa Farao a tšwilego motseng wa Dafida a khudugela ngwakong wa gagwe wo a o agetšego ke Salomo.


text:
Salomo o be a hlaba dihlabelo gararo ka ngwaga, a tliša le dileboga mo aletareng ye a e agetšego Morena a thuntšha diorelo mo go yona mola a feditše go aga Ngwako.


text:
Kgoši Salomo o agile le maselawatle motseng wa Etsionegebere o lego kgauswi le Elathe Lewatleng la Mahlaka nageng ya Edomo.


text:
Gomme Hirama a roma bahlanka ba gagwe ba ba hlalefetšego maselawatle mme ba tseba lewatle, ba sepediša maselawatle ba na le bahlanka ba Salomo.


text:
Ba ya Ofira, ba boa le digauta tša ditalente tše makgolo a mane le masome a mabedi, ba di tliša go Salomo.


text:
Kgoši ya Seba e bego e le mosadi, o kile a kwa tumo ya Salomo gotee le leina la Morena, a tla go leka Salomo ka merero.


text:
A fihla Jerusalema a na le bahlanka ba bantši, le dikamela tše di welego dinoko, le digauta, le dipheta tše bohlokwa; a tla go Salomo a bolela nae taba tšohle tša pelong ya gagwe.


text:
Salomo a mo hlathollela ditaba tša gagwe ka moka, gwa se be le taba e tee e utagetšego kgoši, ye a sa kago a mo hlathollela yona.


text:
le dijo tša mo meruswing ya gagwe, le didulo tša dikala tša gagwe, le ka mo bahlanka ba gagwe ba bego ba mo hlankela ka gona, le diaparo tša bona, le batšheledi ba gagwe, le dihlabelo tše a bego a di iša Ngwakong wa Morena, a felelwa ke mogopolo,


text:
a bolela le kgoši a re: Tše ke di kwelego ke le kua nageng ya gešo, ge go bolelwa wena le bohlale bja gago, ke therešo.


text:
Ke be ke sa kgolwe tše ba mpoditšego tšona, ka ba ka di bona ka mahlo aka; bjale šedi, tše ba mpoditšego tšona ke seripa fela. Bohlale bja gago le botse bja gago di fetiša tumo ye ke e kwilego.


text:
Ba lehlogonolo ke batho ba gago! Ba lehlogonolo ke bahlanka ba gago ba ba go hlankelago ka mehla mme ba kwa bohlale bja gago.


text:
A go retwe Morena Modimo wa gago e a go thabetšego a go dudiša sedulong sa bogoši bja Isiraele a ratile Isiraele neng le neng, a go bea kgoši gore o dire ka tshwanelo le ka toko.


text:
A realo mme a nea kgoši gauta ya ditalente tše lekgolo le masome a mabedi, le dinoko tše ntši ka kudu, le dipheta tša bohlokwa. Ga go a ka gwa tlišwa dinoko tše di kakago tše mohumagadi wa Seba a di felego Salomo.


text:
Le maselawatle a Hirama a bego a tliša gauta ya Ofira, a boa Ofira a tla le dikota tše ntTsi tša morekure le dipheta tša bohlokwa.


text:
Dikota tšeo tša morekure, ke tšona tše kgoši a dirilego diphao mo Ngwakong wa Morena ka tšona, le mo ngwakong wa bogoši; tša dira le diletšo le makope a baopedi. Dihlare tše bjalo tša morekure ga tša ka tša hlwa di tlišwa tša bonwa le nankhono.


text:
Ge e le kgoši Salomo, yena o neile mohumagadi wa Seba tše a di belaetšego a di kgopela; a mo nea dimpho tše dingwe tše di swanetšego seatla sa kgoši. Gomme mohumagadi eo a wela tsela a boela ga gabo le bahlanka ba gagwe.


text:
Ge e le digauta tše di bego di tlišwa go Salomo ka ngwaga o tee, boima bja tšona e be e le Talente tše makgolo a selelago a masome a selelago le metšo e selelago,


text:
go sa balwe tše di bego di tšwa go babapatši ba ba bego ba sela, le go dikgoši ka moka tša Arabia, le go balaki ba naga ya gagwe.


text:
Kgoši Salomo o dirile le dikotse tše makgolo a mabedi ka gauta e batotšwego; e nngwe le e nngwe ya tšona a e ntšhetša gauta ya Sekele tše makgolo a selelago.


text:
A dira le diphemo tše makgolo a mararo tša gauta e batotšwego; se sengwe le se sengwe sa tšona a se ntšhetša gauta ya diponto tše makgolo a mararo a nago le masome a mararo; a di bea mo ngwakong wa Sekgwa sa Libanoni.


text:
Sedulong se go be go iwa ka manamelo a direpodi tše di selelago; bosamelo bja sona bja nthago bo be bo etša morumo wa leselo; gwa ba le mesamelo ya mabogo ka mathokong; fase go be go beilwe diswantšho tša ditau tše pedi di bapetše le sedulo ka mahlakoreng.


text:
Mo mathokong a direpodi tše di selelago tša manamelo go be go beilwe ditau tše lesome le metšo e mebedi. Ga go mmušo o mongwe o kilego wa direlwa tše bjalo.


text:
Dinwelo tša kgoši Salomo ka moka e be e le tša gauta; le dibja ka moka tša ngwako wa Sekgwa sa Libanoni e be e le tša gauta e tagilego; go be go se silifera mo go tšona; ka gobane silifera mehleng yeo ya Salomo e be e sa šetšwe.


text:
Ka gobane kgoši e be e na le maselawatle a Tarasisi, a sela mawatle gotee le a Hirama, a be a fela a boa gatee ka nywaga e meraro, a tiliša gauta, le silifera, le naka tša tlou, le ditšhwene, le dikgaka.


text:
Ba lefase ka moka ba belaela go bona Salomo le go kwa bohlale bja gagwe bjo Modimo a bego a bo beile pelong ga gagwe.


text:
Bohle ba tla le dibego, e lego dibja tša silifera le tša gauta, le diaparo, le marumo, le dinoko, le dipitsi, le dimeila, gwa ba bjalo ka ngwaga o mongwe le o mongwe.


text:
Salomo a ikgobelela le dikoloi le banamedi ba dipitsi. Dikoloi, o be a na le tše sekete le makgolo a mane. Banamedi, o be a na le ba dikete tše lesome le metšo e mebedi; a ba bea mo metseng ya dikoloi le mo motseng wa mošate wa Jerusalema.


text:
Mo motseng wa Jerusalema kgoši ya dira gore silifera ya sengwa maswika, dikota tša morokwana tša sengwa dikota tša mego ya magoleng, ka go ata ga tšona.


text:
Dipitsi tša Salomo di be di etšwa Egipita; bareki ba kgoši ba be ba di kgobela ya ba mohlape; ba reka mohlape ka theko ya wona.


text:
Ba tliša le dikoloi tša Egipita; e tee ya rekwa ka Sekele tše makgolo a selelago tša silifera. Pitsi e tee e be e rekwa ka Sekele tše lekgolo le masome a mahlano. Ka mokgwa o bjalo ba tla natšo ba di iša le go dikgoši tšohle tša Bahethe le tša Basiria.


text:
Kgoši Salomo o be a rata basadi ba bantši ba mehuta e šele; a re a šetše a tšere morwedi wa Farao, a tšea le ba Moaba, le ba Amoni, le ba Edomo, le ba Sidone, le ba Bahethe.


text:
E be e le ba tšona ditšhaba tše Morena a laetšego a re: Le se ke la tsena go bona; le bona ba se ke ba tsena go lena; gobane ba ka se ke ba lesa go gokeletša dipelo tša lena mme la latela medimo ya bona; gomme Salomo o be a ba gomarela ka lerato.


text:
O be a na le basadi ba bahumagadi ba makgolo a šupago, le basadi ba direthe ba makgolo a mararo; basadi ba ba gagwe ba arošitše pelo ya gagwe.


text:
Ya re lebakeng la ge Salomo a tšofetše, basadi ba gagwe ba aroša pelo gagwe ya latela medimo e šele, pelo ya gagwe ya se ke ya hlwa e ema le Morena ka botlalo bjalo ka pelo ya Dafida tatagwe.


text:
Salomo a dira se se befetšego Morena, a se ke a latela Morena ka mokgwa o tletšego bjalo ka Dafida tatagwe.


text:
Methleng yeo Salomo o agetše Kamosi makgapa a Bamoaba moto mo thabeng e bataganego le Jerusalema ka thoko ya bohlabela. Le Mologo makgapa a Baamoni a o agela mmoto o mobjalo.


text:
Ya ba gona go direla basadi ba gagwe ba mathoko, ba ba bego ba tlišetša medimo ya bona diorelo le didimo.


text:
Ke mo Morena a befeletšwego Salomo, ka ge pelo ya gagwe e hlanogela Morena Modimo wa Isiraele e a bego a iponaditše go yena gabedi,


text:
e a bego a mo laetše ka baka la taba tšeo, a re a se ke a latela medimo e šele; yena a lesa go hlokomela tše Morena a mo laetšego tšona.


text:
Ka gona Morena a bolela le Salomo a re: Ke tlo go amoga mmušo ka o nea mohlanka wa gago, ka molato wa tše di lego go wena, ge o sa ka wa hlokomela kgwerano ya ka, le melao ya ka ye ke go laetšego yona.


text:
Fela, nka se ke ka di dira mehleng yeno o sa phela, ka baka la Dafida tatago. Yo ke tlogo mo amoga mmušo ke morwa wa gago.


text:
Le gona nka se ke ka go amoga mmušo ka moka. Morwa wa gago ke tlo mo nea ba leloko letee, ka baka la Dafida mohlanka waka, le ka baka la Jerusalema motse wo ke o kgethilego.


text:
Gobane mehleng yela Dafida a fetša Baedomo, Joaba molaodi wa madira o rotogetše ntshe go yo boloka ba ba bolailwego; a bolaya banna ka moka ba Edomo.


text:
Joaba a na a dula ntshe a fetša dikgwedi tše di selelago a na le Baisiraele ka moka, gore a be a fediše banna ka moka ba kua Edomo.


text:
Ke mo go tšhabilego Hadada le banna ba bangwe ba Edomo ba bahlanka ba tatagwe, ba tšhabela Egipita ba na le yena. Ke mola Hadada e sa le lesoganyana.


text:
Ba tloga Midiane ba tla Parane, ba tšeeletša banna ba Parane, ba ba ba fihla Egipita go Farao kgoši ya Egipita; yena a ba nea ngwako le dijo, a ba nea le naga.


text:
Hadada a hwetša Farao a mo lebeletše ka botho bjo bogolo, a ba a mo nea monyanana wa mosadi wa gagwe, monyanana wa mohumagadi Thahapanese ya ba mosadi wa gagwe.


text:
Monyanana e wa Thahapanese a mmelegela Genubatha. Ngwana e wa gagwe, Thahapanese o mo godišitše ngwakong wa Farao. Genubatha a dula ngwakong wa Farao a na le bana ba Farao.


text:
Bjale Hadada, a le moo Egipita, a kwa gore Dafida o ithobaletše le botatagwe, le gore Joaba molaodi wa madira o hwile; a bolela le Farao a re: Mphe tsela ke boele nageng ya gešo.


text:
Farao a fetola a re: O hlokang fa go nna, ge o rato boela nageng ya geno? Hadada a re: Ga ke hloke selo; fela, ntese ke sepele.


text:
Le le lengwe lenaba Modimo o le tsošeditše Salomo; e be e le Resone morwa wa Elyada, e a bego a tšhabile mong wa gagwe Hadada-Esere kgoši ya Tsoba.


text:
Yena e o be a rapile banna, a lwa le mong wa gagwe, a ba molaodi wa sera. Ke tša mehla yela ya ge Dafida a ba bolaile. Mme ba tla Damaseko ba dula ntshe, ba buša motse wa Damaseko.


text:
Yena e e be e le lenaba la Isiraele mehla yohle ya ge Salomo a sa phela. Gomme bošula bjo bja hlakana le bjo bo bego bo dirwa ke Hadada, a hloile Isiraele mme a buša la Edomo.


text:
Le Jerobeama morwa wa Nebata a emišetša kgoši letsogo. E be e le wa Efuratha wa Tsareda, mohlanka wa Salomo. Leina la mmagwe e be e le Tseruga; e be e le mohlologadi.


text:
Taba ye e dirilego Jerobeama lenaba la kgoši, še: Ke mola Salomo a aga sebo sa Milo, a thiba dikgetlo tša motse wa Dafida tatagwe.


text:
Monna e Jerobeama e be e le monna wa senatla. Kgoši Salomo a bona lesogana le e le seroto; a mmea a ba mohlapetši wa ba sepalo ba leloko la Josefa.


text:
Ya na ya re ka tšatši le lengwe, ge Jerobeama a tšwile motseng wa Jerusalema, a le tseleng a gahlana le moporofeta Ahia wa Silo. Ahia o be a apere kobo e mpsha; ba gahlana ba le noši nageng.


text:
Ahia a swara kobo e mpsha ya gagwe ye a bego a e apere, a e gagoganya ya ba diripa tše lesome le metšo e mebedi,


text:
a botša Jerobeama a re: Tšea diripa tše lesome; gobane Morena Modimo wa Isiraele o re: O tsebe gore Salomo ke tlo mo amoga mmušo, ka go nea meloko e lesome.


text:
O tlo šala le ba leloko letee ka baka la Dafida mohlanka wa ka, le ka baka la Jerusalema motse wo ke o kgethilego mo dileteng ka moka tša Isiraele.


text:
Ke ka gobane ba ntlhanogetše ba khunamela Asitherothe modimo wa Basidone, le Kamosi modimo wa Bamoaba, le Milikomo modimo wa Baamoni, ba lahla ditsela tša ka, ba se sa dira tše nna ke rego di lokile, ba se sa latela melao ya ka bjalo ka Dafida tatagwe.


text:
Fela, nka se ke ka mo amoga mmušo ka moka. Ke mmeile gore e be morena mehla yohle a sa phela, ka baka la Dafida mohlanka wa ka yo ke mo kgethilego, yo a bego a hlokomela ditaelo tša ka le melao ya ka.


text:
Morwa wa gagwe ke tlo mo nea ba leloko letee, gore lebone la Dafida mohlanka wa ka le dule le le gona pele gaka Jerusalema motseng wo ke ikgethetšego wona gore ke bee leina la ka ntshe.


text:
E tlo re ge o ka theetša tšohle ke go laelago tšona, wa swara ka ditsela tša ka, wa dira tše nna ke rego di lokile, wa hlokomela melao ya ka le ditaelo tša ka, wa dira se Dafida mohlanka wa ka a bego a se dira, gona ke tlo ema le wena, ka go agela ngwako o tlogo dula o le gona wa etša wo ke o agetšego Dafida; gomme ke tlo go nea setšhaba sa Isiraele.


text:
Salomo o be a rata go bolaya Jerobeama; fela, Jerobeama a tsoga a tšhabela Egipita go Sisaka kgoši ya Egipita, a dula Egipita, Salomo a ba a hwa.


text:
Ditaba tše dingwe tša Salomo, tša tšohle tše a di dirilego, le tša bohlale bja gagwe, naa ga di a ngwalwa mo pukung ya ditaba tša Salomo?


text:
Salomo o ilo ithobalela le botatagwe, a bolokwa Motseng wa Dafida tatagwe; legatong la gagwe gwa buša Rehabeama morwa wa gagwe.


text:
Gomme Jerobeama morwa wa Nebata o be a di kwele a le kua Egipita, mo a bego a tšhabetše ntshe mola a tšhaba kgoši Salomo a yo dula kua Egipita.


text:
Bjale ba be ba romile motho a mmitša. Jerobeama le phuthego ka moka ya Isiraele ba tla ba bolela le Rehabeama ba re:


text:
Tatago o thatafišitše joko ya rena; wena bjalo fokotša mediro ye ya tatago le boima bja joko ye a bego a re rwadiša yona; ke mo re tlogo ba bahlanka ba gago.


text:
Bjale kgoši Rehabeama a eletšana le ba bagolo ba e bego e le bahlanka ba Salomo tatagwe mola a sa phela, a re: Lena le reng? Setšhaba se re ka se fetola ra reng?


text:
Ba fetola ba re: Ge batho ba lehono o ka ba dumelela, wa kwa se ba se bolelago, wa fetola wa bolela mantšu a mabotse le bona, gona ba tlo ba bahlanka ba gago ka mehla.


text:
Rehabeama a nyatša keletšo yeo ya ba bagolo; a ya a eletšana le ba bafsa ba thaka ya gagwe ba ba bego ba šika le yena;


text:
a ba botšiša a re: Lena le reng ge le nkeletša gore re fetole setšhaba se se rego: Fokotša joko ye tatago a bego a re rwadiša yona.


text:
Ba bafsa ba thaka ya gagwe ba fetola ba re: Setšhaba se se boletšego le wena sa re: Tatago o thatafaditše joko ya rena, ba botše o re: Monwana wa ka o monyenyane o feta letheka la tate ka bokoto.


text:
Tate o le rwadišitše joko e boima; gomme nna ke tlo napa ke e imetša. Tate o be a le otla ka kgati; gomme nna ke tlo le otla ka tshelane.


text:
Ka tšatši la boraro Jerobeama le setšhaba ka moka ba tla go kgoši Rehabeama, ka mo a ba boditšego ka gona, a re: Le boeleng fa go nna ka letšatši la boraro.


text:
ya fetola ka mo go boletšego ba bafsa, ya re: Tate o thatafaditše joko ya lena; nna ke tlo napa ke e imetša. Tate o be a le otla ka kgati; nna ke tlo le otla ka tshelane.


text:
Kgoši ya gana go kwa se se bolelwago ke setšhaba. Ge di tla ka tsela ye, di tšwile go Morena, gore go phethege se a se boditšego Jerobeama morwa wa Nebata ka Ahia wa Silo.


text:
Bjalo, ge Baisiraele ka moka ba bona kgoši e gana go ba kwa, setšhaba sa bolela le kgoši sa re: Re na le taba mang le Dafida? Go morwa wa Isai ga go na kagišano. Isiraele, ikele magaeng a gago! Bjale Dafida a ka no itlhapeletša ngwako wa gagwe. Ke moka Baisiraele ba ikela magaeng a bona.


text:
Ya re ge kgoši Rehabeama a roma Adorama molaodi wa sepalo, Baisiraele ka moka ba mo thuma ka maswika, a hwa. Ke mo kgoši Rehabeama a hlaganetšego a namela koloi, a tšhabela Jerusalema.


text:
Ba Isiraele ka moka ge ba ekwa gore Jerobeama o tšwa go boa, ba roma lentšu ba mmiletša pitšong; ba mmea kgoši ya Isiraele ka moka; gwa hlokwa wa go ema le ba leloko la Dafida, ge e se ba leloko la Juda fela.


text:
Rehabeama ge a fihlile Jerusalema, a rapa ba leloko la Juda le ba dilete tša Benyamini; ya ba bahlabani ba dikete tše lekgolo le masome a seswai, a re ke yo hlabana le setšhaba sa Isiraele, gore a se bušetše go yena Rehabeama morwa wa Salomo.


text:
Botša Rehabeama morwa wa Salomo kgoši ya Juda, le ba leloko la Juda ka moka, le ba Benyamini, le batho ba ba šetšego, o re:


text:
Morena o re: Le se ke la tšwa la yo hlabana le bana ba bolena Baisiraele. Ka moka boelang magaeng a lena; ka gobane taba ye e diregile e etšwa go nna. Ya re ge ba ekwa lentšu leo, ba dira se Morena a se boletšego, ba boela magaeng.


text:
Jerobeama a aga motseng wa Sikeme dithabeng tša Efuraimi a dula ntshe; a tloga moo a yo aga Penuele.


text:
Ge batho ba fela ba rotogela Jerusalema ba iša didimo Ngwakong wa Morena, pelo ya bona e tlo boela go mong wa bona Rehabeama kgoši ya Juda; mme mohla ba tlogo boela go yena kgoši ya Juda, nna ba tlo mpolaya.


text:
Bjale ge kgoši e eleletša ka mokgwa wo, ya dira mamame a mabedi a gauta, ya bolela le batho ya re: Go rotogela Jerusalema go tlo le tena. Hee Isiraele! Se medimo ya gago e go ntšhitšego nageng ya Egipita!


text:
Jerobeama a dira le ngwako wa mmotong, a bea baperisita ba a bego a fo ba hlaola mo dileteng tša setšhaba, bao e sego ba leloko la Lefi.


text:
Le gona Jerobeama a bea letšatši la lesome le metšo e mehlano la kgwedi ya seswai, ya ba la monyanya o swanago le wa Bajuda, a tliša didimo aletareng. Ke tše a di dirilego Bethele, a hlabela mamane a a a dirilego; gona moo Bethele a bea baperisita ba mmoto wo a o dirilego.


text:
A tliša dihlabelo mo aletareng ye a e dirilego moo Bethele ka lona tšatši leo la lesome le metšo e mehlano la kgwedi ya seswai, le a bego a le beile ka go ithatela a direla Baisiraele monyanya, a tliša dihlabelo le diorelo;


text:
A bona go etla monna wa Modimo a etšwa Juda ka lentšu la Morena; a fihla Bethele mola Jerobeama a eme aletareng a thuntšha diorelo.


text:
Monna eo wa Modimo a lebana le aletare a goeletša a romilwe ke Morena a re: Aletare! Aletare! Morena o re: Go tlo belegwa morwa wa leloko la Dafida; leina la gagwe e tlo ba Josia. Yena eo, baperisita ba moto wo, ba ba thuntšhago diorelo felo fa, o tlo ba swara a ba dira dihlabelo mo go wena, a fiša marapo a batho mo go wena.


text:
Le gona Morena o dira mohlolo lehono fa aletareng ye yena a bolelago nayo; o re: Se le tlogo bona ka sona ge go boletše Morena, ke ge aletare ye e fatoga, gwa falala melora e lego mo go yona.


text:
Ge kgoši Jerobeama a ekwa se monna wa Modimo a se bolelago ka baka la aletare ya Bethele, a akga letsogo a re: Mo swareng! Gomme letsogo la gagwe le a le akgilego la omelela, a šitwa go le hunyetša.


text:
Aletare ya fatoga, melora ya falala; ya ba wona mohlolo wo monna eo wa Modimo a o dirilego a romilwe ke Morena.


text:
Bjale kgoši ya kgopela monna wa Modimo ya re: A ko fepeletše sefahlogo sa Morena Modimo wa gago, o nthapelele gore letsogo la ka le boele go nna. Monna wa Modimo a fepeletša sefahlogo sa Morena; letsogo la kgoši la hunyetšwa, la ba bjalo ka peleng.


text:
Gomme kgoši ya bolela le monna wa Modimo ya re: Tlaa go nna ka ngwakong, o lapologe; ke tlo go nea mpho.


text:
Monna wa Modimo a fetola a re: Le ge o ka nkarolela ngwako wa gago ka bogare, nka se ke ka ya le wena ka ja bogobe felo fa, goba ka nwa meetse.


text:
Nna lentšu la Modimo le ntaetše la re: O se ke wa ja bogobe wa nwa meetse; le gona o se ke wa boa ka tsela ye o yago ka yona.


text:
Bjale gona moo Bethele go be go agile moporofeta e mongwe wa mokgalabje. Barwa ba gagwe ba tla ba mmotša tše monna yola wa Modimo a di dirilego moo Bethele mohla woo; le mantšu a a a boletšego le kgoši ba botša tatabo.


text:
Tatabo a botšiša a re: O tšere ka tsela efe? Barwa ba gagwe ba mo laetša tsela ye monna wa Modimo wa Juda a tlogilego ka yona.


text:
A latela monna yola wa Modimo, a mo hwetša a dutše moriting wa morula, a mo rera a re: A ke wena monna wa Modimo e a tšwago Juda? Yola a re: Ke nna.


text:
Yola a re: Ga ke kgone go goma le wena le go tla ga gago; nka se ke ka ja bogobe ka nwa meetse le wena felo fa;


text:
gobane ke boditšwe ke lentšu la Morena gwa thwe: O se ke wa ja bogobe wa nwa meetse ntshe; mme o se ke wa boa ka tsela ye o yago ka yona.


text:
Yena a re: Le nna ke moporofeta bjalo ka wena. Nna Morongwa wa Modimo o ntaetše a romilwe ke Morena a re: Mo gomiše, a tle nago lapeng la gago, a je bogobe a nwe meetse. Kganthe o be a mo fora.


text:
a hlaboša lentšu a bolela le monna wa Modimo e a tšwago Juda a re: Morena o re, ka ge o ganne molomo wa Morena, wa se ke wa dira ka mo Morena Modimo wa gago a go laetšego ka gona,


text:
wa goma, wa ja bogobe wa nwa meetse felo fa, mola a go boditše a re: O se ke wa ja bogobe wa nwa meetse felo fa, bjale setoto sa gago se ka se ke sa fihla lebitleng la botatago.


text:
A le tseleng a gahlana le tau, ya mmolaya; gomme setoto sa gagwe sa rapalala tseleng; pokolo ya ema hleng ga gagwe; gomme tau e emeletše setoto.


text:
Ya re ge batho ba feta, ba bona setoto se rapaletše tseleng, tau e emeletše setoto; ba tla ba botša ba motseng mo go agilego moporofeta yola wa mokgalabje.


text:
Moporofeta yo a mo gomišitšego, ge a di kwa, a re: Ke monna yola wa Modimo a gannego molomo wa Morena. Bjale Morena o mo gafetše tau ya mmolaya, ka mo Morena a mmoditšego ka gona.


text:
A ya a hwetša setoto sa motho yola se rapaletše tseleng, pokolo le tau di eme hleng ga setoto, tau e sa ka ya ja setoto, e sa ka ya bolaya pokolo.


text:
Moporofeta wa mokgalabje a kuka setoto sa monna wa Modimo, a se beleša pokolo, a goma a na naso; a fihla motseng a mo llela, a mmoloka.


text:
Ba re go mmoloka, a bolela le barwa ba gagwe a re: E re mohla ke hwago, le mpolokeng lebitleng le monna wa Modimo a bolokilwego go lona; mašapo a ka a batagane le a gagwe.


text:
Gobane tše a bego a goeletša ka tšona aletareng ya Bethele di tlo tšwelela mo nywakong ka moka ya mo mebotong e lego metseng ya Samaria.


text:
Jerobeama yena, le ge go diregile taba tše bjalo, ga a ka a lahla tsela tše mpe tša gagwe, a fela a bea baperisita ba mebotong a ba hlaola mo setšhabeng ka moka. Mang le mang e a ratago a mmea a ba moperisita wa mmotong.


text:
Taba ye e be e le sona sebe sa ba leloko la Jerobeama; ke sona se se ba tlišeditšego go senyega le go fedišwa mo lefaseng.


text:
Jerobeama a botša mosadi wa gagwe a re: A ko tsoge o ikgakantšhe, o se tsebje ge o le mosadi wa Jerobeama; o ye kua Silo o tlo hwetša Ahia moporofeta yola wa go mpotša gore ke tlo ba kgoši ya Isiraele a le ntshe.


text:
O ye o swere dinkgwa tše lesome, le dinkgwana, le legapa la dinose. O ye go yena a go tsebiše se se tlogo diregela mošimanyana yo.


text:
Mosadi wa Jerobeama a dira ka mokgwa woo, a tsoga a ya Silo, a tla ngwakong wa Ahia. Gomme Ahia o be a sa bone, mahlo a gagwe a šetše a pompetše ka ge a tšofetše.


text:
Gomme Morena o be a šetše a mmoditše a re: Tseba gore mosadi wa Jerobeama o tla go go botšiša ka baka la ngwana wa gagwe, gobane o a babja. O mo fetole ka la gore le la gore. Ya ba gona mosadi ela a tsenago a ikgakantšhitše.


text:
Ahia ge a ekwa mešito mojakong, a re: Tsena, mohumagadi wa Jerobeama; o reng o itira o šele? Nna ke laetšwe go go botša taba e thata.


text:
Goma o yo botša Jerobeama o re: Morena Modimo wa Isiraele o re: Ke go hlaotše ka go godiša mo setšhabeng, ka go bea wa ba moetapele wa setšhaba sa ka sa Isiraele.


text:
Leloko la Dafida ke le amogile mmušo ka nea wena; gomme wena wa se ke wa etša Dafida mohlanka wa ka e a bego a hlokomela ditaelo tša ka, e a bego a swere ka tsela ya go latela nna ka pelo ya gagwe ka moka, a fela a dira tše nna ke rego di lokile.


text:
Wena o dirile tše mpe wa fetiša bohle ba ba bego ba le gona pele ga gago, wa itirela medimo e šele ya diswantšho, wa nthumola, wa ntahla wa fulara.


text:
Bjale nna, leloko la Jerobeama ke tlo le tlišetša bošula ka ba ka fediša banna ka moka ba gaJerobeama, ba e sa lego magokgolana le ba ba fahlogilego. Bana ba leloko la Jerobeama ke tlo ba kgola boka maudi gwa se šale le o tee.


text:
Wa gaJerobeama e a tlogo hwela motseng, o tlo lewa ke dimpša; e a tlogo hwela nageng, o tlo lewa ke dinong tša godimo; ka gobane Morena o realo.


text:
Baisiraele ka moka ba tlo mo llela, ba mmoloka lebitleng. Gomme mo go ba leloko la Jerobeama ke yena fela a tlogo bolokwa lebitleng; ka gobane mo go ba gaJerobeama ke yena fela a hweditšwego a na le tše di kgahlago Morena Modimo wa Isiraele.


text:
Gomme Morena o tlo itsemela kgoši go Isiraele, ye e tlogo fediša leloko la Jerobeama ka lona tšatši leo; mme le bjale go sa šetše eng?


text:
Morena o tlo otla Isiraele a tlo etša lehlakanoka ge le roromela mo nokeng, a be a rake Isiraele mo nageng e botse ye a e neilego botatabo, a ba gašanyetša kua mošola wa noka, molato e le dikokwane tše ba itiretšego tšona ba rumola Morena.


text:
Baisiraele o tlo ba lahla ka baka la dibe tša Jerobeama tše a di dirilego a ruta Isiraele go dira dibe.


text:
Mosadi wa Jerobeama a tsoga, a sepela, a tla Thiritsa. Ya re ge a fihla serepoding sa ngwako, mošimanyana a hwa.


text:
Ba mmoloka; Baisiraele ka moka ba mo llela; gwa phethega se Morena a se boletšego ka mohlanka wa gagwe Ahia moporofeta.


text:
Ditaba tše dingwe tša Jerobeama, tša go hlabana le tša go buša ga gagwe di ngwadilwe mo pukung ya ditaba tša kgale tša dikgoši tša Isiraele.


text:
Nywaga ye Jerobeama a e feditšego a le kgoši ke masome a mabedi a metšo e mebedi; a ithobalela le botatagwe. Gomme Nadaba morwa wa gagwe a buša legatong la gagwe.


text:
Rehabeama morwa wa Salomo o be a buša Juda. Mola Rehabeama a tšea bogoši o be a na le nywaga e masome a mane a motšo o tee, a fetša nywaga e lesome le metšo e šupago a le kgoši Jerusalema motseng wo Morena a o kgethilego dileteng ka moka tša Isiraele gore a bee leina la gagwe ntshe. Leina la mmagwe e be e le Naama wa Moamoni.


text:
Le ba Juda ba dira tše di befelago Morena, ba tsoša kgalefo ya Morena go fetiša botatabo ka dibe tše ba bego ba di dira.


text:
Le bona ba ikagela meboto, ba itirela diswantšho le dikokwane mo mebotong ka moka le mo dihlareng tše di teteanego.


text:
Le gona go be go na le dihlotlolo, ba dira makgapa ka moka a ditšhaba tše Morena a di rakilego mola Baisiraele ba fihla.


text:
A tšea mahumo a ngwako wa Morena, le mahumo a ngwako wa kgoši; a tšea tšohle, le dikotse tšela tša gauta tše Salomo a di dirilego.


text:
'Bakeng sa tšona kgoši Rehabeama a dira dikotse tša mphiri; a di laelela seatleng sa molaodi wa dikala tša go leta kgoro ya mošate.


text:
E be e re ka mehla ge kgoši e eya ngwakong wa Morena, dikala di rwala dikotse tšeo, ka morago di di bušetše ngwakong wa dikala.


text:
Tše dingwe ditaba tša Rehabeama, le tšohle tše a di dirilego, naa ga di a ngwalwa mo pukung ya ditaba tša kgale tša dikgoši tša Juda?


text:
Rehabeama o ithobaletse le botatagwe; o bolokilwe le botatagwe motseng wa Dafida. Leina la mmagwe e be e le Naama wa Moamoni. Legatong la gagwe gwa buša Abiama morwa wa gagwe.


text:
Abiama ge a thoma go buša Juda, e be e le ka ngwaga wa lesome le metšo e seswai wa kgoši Jerobeama morwa wa Nebata.


text:
Abiama o feditše nywaga e meraro a buša Jerusalema; leina la mmagwe e be e le Maaka morwedi wa Abisalomo.


text:
O swere ka tsela ya dibe tšohle tše tatagwe a bego a di dira; pelo ya gagwe e be e sa etše ya Dafida tatagwe ka go ema le Morena ka botlalo.


text:
E be e le ka baka la Dafida; Morena o mmeetše lebone, Jerusalema, a thekga motlogolwana wa gagwe gore motse wa Jerusalema o tie.


text:
Ka gobane Dafida o be a dira tše Morena a bego a re di lokile; ka mehla ka moka ya bophelo bja gagwe a se ke a lahla le setee sa tše Morena a mo laetšego tšona, ge e se tabeng yela ya Uria Mohethe.


text:
Ge e le ntwa yela ya ge Rehabeama a elwa le Jerobeama, yona e be e le gona ka mehla yohle a sa phela.


text:
Ditaba tše dingwe tša Abiama, le tšohle tše a di dirilego, naa ga di a ngwalwa mo pukung ya ditaba tša kgale tša dikgoši tša Juda? Gomme ntwa e be e le ge Abiama a elwa le Jerobeama.


text:
Abiama a ithobalela le botatagwe, ba mmoloka Motseng wa Dafida; legatong la gagwe gwa buša Asa morwa wa gagwe.


text:
Ge Asa a thoma go buša Juda, e be e le ka ngwaga wa masome a mabedi wa Jerobeama e le kgoši ya Isiraele.


text:
Asa o feditše nywaga e masome a mane a motšo o tee a buša Jerusalema; leina la mmagwe e be e le Maaka morwedi wa Abisalomo.


text:
O lelekile ba dihlotlolo nageng ya gagwe, a tloša diswantšho tša medimo tše di bego di beilwe ke tatagwe.


text:
Ge e le mmagwe o mo amogile bohumagadi ka ge a dirile seswantšho sa Ašera. Asa o sentše seswantšho seo sa mmagwe, a se fiša molapong wa Kidirone.


text:
Se a sa kago a se fediša ke meboto; le ge go le bjalo pelo ya Asa e be e eme le Morena ka botlalo mehla yohle a sa phela.


text:
Dilo tše kgethwa, tša tatagwe le tša gagwe, o di išitše Ngwakong wa Morena; e be e le disilifera le digauta le dibjana.


text:
Mehleng yeo go be go na le ntwa ya ge Asa a elwa le Baese kgoši ya Isiraele, ya se ke ya kgaotša ba sa phela.


text:
Baesa kgoši ya Isiraele o kile a tšwa a lwa le Juda; a aga motse wa Rama gore a thibele batho ba se ke ba tšwa ba ya go Asa kgoši ya Juda.


text:
Ke mo Asa a tšerego disilifera ka moka le digauta tše di bego di šaletše, le tša mahumo a Ngwako wa Morena, le tša mahumo a ngwako wa kgoši, a di neela batseta ba gagwe diatleng, ba di iša go Benehadada morwa wa Tabarimoni morwa wa Hesioni kgoši ya Siria e a bego a agile Damaseko, a re:


text:
A re tiišeng kgwerano yela e dirilwego ke tate le tatago. Sedio, ke go romela digauta le disilifera, gore o lese go lakana le Baesa kgoši ya Isiraele, gore a nkgomele.


text:
Benehadada a kwa se kgoši Asa a se bolelago, a roma balaodi ba madira a gagwe ba yo lwa le metse ya Isiraele, ba hula motse wa Iyoni, le wa Dani, le wa Abele-Bethe-Maaka, ba šwahlela naga ya Kinerothe ka moka, le ya Nafutali ka moka.


text:
Kgoši Asa a napa a bitša banna ba Juda ka moka, gwa se ke gwa tlogelwa motho, ba rwala maswika a Rama, le dikota tše Baesa a bego a aga ka tšona. Kgoši Asa a aga motse wa Geba nageng ya Benyamini le motse wa Mitsipa ka tšona dikota tšeo le maswika ao.


text:
Ge e le ditaba tše dingwe ka moka tša Asa, tšohle tša bogale bja gagwe, le tšohle tše a di dirilego, le tša metse ye a e agilego, naa ga di a ngwalwa pukung ya ditaba tša kgale tša dikgoši tša Juda? Fela lebakeng la ge a tšofetše a na a babja ke maoto.


text:
Gomme Asa a ithobalela le botatagwe, a bolokwa le botatagwe motseng wa Dafida. Legatong la gagwe gwa buša Josafate morwa wa gagwe.


text:
Nadaba morwa wa Jerobeama o thomile go buša Isiraele ka ngwaga wa bobedi wa Asa a le kgoši ya Juda; a fetša nywaga e mebedi e le kgoši ya Isiraele;


text:
a dira tše di befetšego Morena, a swara ka tsela ya tatagwe ya dibe tša gagwe tše a nago a di diriša Isiraele.


text:
Baesa morwa wa Ahia wa leloko la Isašara a mo rera ka bohwirihwiri, a mmolaya kua Gibethoni motseng wa Bafilisita. Ke mola Nadaba le Baisiraele ka moka ba rakeletše motse wa Gibethoni.


text:
Baesa ge a mmolaya e be e le ka ngwaga wa boraro wa ge Asa e le kgoši ya Juda; mme Baesa a buša legatong la Nadaba.


text:
A re a sa tšo bewa kgoši, a bolaya ba leloko la Jerobeama ka moka, a se ke a tlogela le o tee wa gaJerobeama, a ba fediša bohle, ka mo lentšu la Morena le boletšego ka mohlanka wa gagwe Ahia wa Silo,


text:
ka baka la dibe tša Jerobeama tše a di dirilego, a diriša Isiraele sebe, a rumola Morena Modimo wa Isiraele.


text:
Ge e le ditaba tše dingwe tša Nadaba, le tšohle tše a di dirilego, naa ga di a ngwalwa mo pukung ya ditaba tša kgale tša dikgoši tša Isiraele?


text:
Baesa morwa wa Ahia o thomile go buša ka ngwaga wa boraro wa Asa kgoši ya Juda. O thomile go buša Isiraele ka moka a le motseng wa Thiritsa, a fetša nywaga e masome a mabedi a metšo e mene e le kgoši.


text:
O dirile se se befetšego Morena, a swara ka tsela ya sebe se Jerobeama a se dirilego a ruta Baisiraele go dira sebe.


text:
Nna ke go ntšhitše leroleng ka go godiša, ka go dira moetapele wa setšhaba sa ka sa Isiraele; gomme wena o swara ka tsela ya Jerobeama, o diriša setšhaba sa Isiraele sebe, gore ba nthumole ka dibe tša bona.


text:
Bjale o tsebe gore ke ka baka leo ke tlogo swiela bana ba Baesa, le bana ba leloko la gagwe. Leloko la gago ke tlo le dira se ke se dirilego leloko la Jerobeama morwa wa Nebata.


text:
Wa gaBaesa e a tlogo hwa a le motseng o tlo lewa ke dimpša; wa gabo e a tlogo hwela nageng, o tlo lewa ke manong godimo.


text:
Ge e le ditaba tše dingwe tša Baesa, tše a di dirilego, le tša bogale bja gagwe, naa ga di a ngwalwa mo pukung ya ditaba tša kgale tša dikgoši tša Isiraele?


text:
Baesa o ithobaletše le botatagwe; o bolokilwe motseng wa Thiritsa; legatong la gagwe gwa buša Ela morwa wa gagwe.


text:
Ge e le lentšu la Morena le le tle tšego Baesa le leloko la gagwe ka moporofeta Jehu morwa wa Hanani, le mo tletše ka baka la tšohle tše a di dirilego mme tša befela Morena, a rumola Morena ka mediro ya diatla tša gagwe, a swana le ba leloko la Jerobeama, le ka baka la ge a ba bolaile.


text:
Ela morwa wa Baesa o thomile go buša ka ngwaga wa masome a mabedi a metšo e selelago wa ge Asa e le kgoši ya Juda. O bušitše Isiraele a le motseng wa Thiritsa, a fetša nywaga e mebedi e le kgoši.


text:
O reretšwe tša bohwirihwiri ke Simiri mohlanka wa gagwe e bego e le molaodi wa sekgao se sengwe sa dikoloi. Ya re Ela a le motseng wa Thiritsa, a nwele a boiwa a le ngwakong wa Aritsa molaki wa ngwako wa gagwe wa Thiritsa,


text:
Simiri a tla a mo kgabutla a mmolaya. E be e le ka ngwaga wa masome a mabedi a metšo e šupago wa Asa e le kgoši ya Juda; gomme Simiri a ba kgoši legatong la Ela.


text:
Simiri ge e le kgoši, a dutše sedulong sa gagwe, a bolaya bohle ba leloko la Baesa, a se ke a šadiša le o tee e bego e le monna wa ba gabo le ge e le mogwera wa bona.


text:
Simiri a fediša bohle ba leloko la Baesa, gwa phethega lentšu la Morena le a boletšego Baesa ka lona ka moporofeta Jehu,


text:
ka baka la dibe ka moka tša Baesa le tša Ela morwa wa gagwe, tše ba di dirilego, mme ba diriša Isiraele sebe, ba rumola Morena Modimo wa Isiraele ka medimo ya bona ya mafela.


text:
Ge e le ditaba tše dingwe tša Ela, le tšohle tše a di dirilego, naa ga di a ngwalwa mo pukung ya ditaba tša kgale tša dikgoši tša Isiraele?


text:
E be e le ka ngwaga wa masome a mabedi a metšo e šupago wa Asa kgoši ya Juda. Simiri a na a buša matšatši a šupago fela, a le motseng wa Thiritsa mola setšhaba se le mešašeng kua Gibethoni motseng wa Bafilisita.


text:
Ya re setšhaba se le mešašeng, ge se ekwa gore Simiri o tsošitše moferefere a bolaya kgoši, Baisiraele ka moka ba mo mešašeng ba bea Omiri molaodi wa madira, ya ba kgoši ya Isiraele ka lona tšatši leo.


text:
Simiri ge a bona motse o thopilwe, a tsena sebong sa ngwako wa kgoši, a tšhuma ngwako woo a le go wona, ya ba gona go hwa ga gagwe,


text:
ka baka la dibe tše a di dirilego, ge a dira tše di befetšego Morena, le ka go swara tsela ya Jerobeama ya sebe se a se dirilego a ruta Isiraele go dira sebe.


text:
Ge e le ditaba tše dingwe tša Simiri, le tša ge a tsoša moferefere, naa ga di a ngwalwa mo pukung ya ditaba tša kgale tša dikgoši tša Isiraele?


text:
Mehleng yeo setšhaba sa Isiraele se kile sa amologana; seripa sa ema le Thibini morwa wa Ginatha, seripa sa latela Omiri.


text:
Fela, setšhaba se se bego se latela Omiri sa feta se se bego se ema le Thibini morwa wa Ginatha. Thibini a hwa; ke moka kgoši ya ba Omiri.


text:
Omiri o tšere bogoši bja Isiraele ka ngwaga wa masome a mararo a motšo o tee wa Asa kgoši ya Juda, a buša a fetša nywaga e lesome le metšo e mebedi. O feditše nywaga e šupago a le motseng wa Thiritsa.


text:
Ke yena a rekilego thaba ya Samaria go Semere ka silifera ya Talente tše pedi, a aga motse thabeng yeo, a o reela leina la Semere mong wa thaba yeo.


text:
Omiri o dirile tše di befetšego Morena; e be e le yo mobe go fetiša bohle ba ba bego ba le gona pele ga gagwe.


text:
O be a swere ka tsela tšohle tša Jerobeama morwa wa Nebata, a dira tšona dibe tšeo tša go diriša Isiraele sebe, ba rumola Morena Modimo wa Isiraele ka medimo ya bona ya mafela.


text:
Ge e le ditaba tše dingwe tša Omiri, tše a di dirilego, le tše a di dirilego ka bogale bja gagwe, naa ga di a ngwalwa mo pukung ya ditaba tša kgale tša dikgoši tša Isiraele?


text:
Omiri o ithobaletše le botatagwe, a bolokwa Samaria; legatong la gagwe gwa buša Ahaba morwa wa gagwe.


text:
Ahaba morwa wa Omiri o thomile go buša Isiraele ka ngwaga wa masome a mararo a metšo e seswai wa Asa ge e le kgoši ya Juda. Ahaba morwa wa Omiri o feditše nywaga e masome a mabedi a metšo e mebedi a buša Isiraele, a le motseng wa Samaria.


text:
Yena Ahaba morwa wa Omiri o dirile tše di bego di befela Morena, a fetiša bohle ba ba bego ba le gona pele ga gagwe;


text:
a re a šetše a swere ka tsela ya dibe tša Jerobeama morwa wa Nebata, a galala a tšea Isebele morwedi wa Ethibaali kgoši ya Sidone, ya ba mosadi wa gagwe, a ya a hlankela Baali a o khunamela,


text:
a tsema kokwane ya Ašera, ya ba gona Ahaba a godišitšego borumolang bja go rumola Morena Modimo wa Isiraele, a fetiša dikgoši tša Isiraele ka moka tše di bego di le gona pele ga gagwe.


text:
Mehleng yeo ya Ahaba motse wa Jeriko o kile wa tsošwa ke Hiele wa Bethele; ya re a sa thea, a hwelwa ke morwa wa gagwe wa ntlha, Abirama; ge a sa kgokela mamati a kgoro, a hwelwa ke Segubu morwa wa gagwe e monyenyane; gwa phethega lentšu le Morena a le boletšego ka Joshua morwa wa Nuni.


text:
Eliya wa Thisibe -- Thisibe ke motse wa Gileada -- o kile a bolela le Ahaba a re: Ka bophelo bja Morena Modimo wa Isiraele yo nna ke mo hlankelago, ka nywaga yeno go ka se ke gwa na phoka le ge e le pula, ge e se ka polelo ya ka.


text:
Eliya a ya a dira ka mo Morena a mmoditšego; a ya a dula nokaneng ya Kirithe mo e hlakanago le Jorodane.


text:
Gomme magukubu a fela a mo tlela le bogobe le nama ka moswana; ka mantšiboa a mo tlela le nama le bogobe; mme a nwa meetse a nokana yeo.


text:
Nanoga o ye Tsarepata dinakaneng tša Sidone, o dule ntshe; o tsebe gore ke laetše mosadi wa mohlologadi gore a go babalele.


text:
A nanoga a ya Tsarepata. Ya re ge a etla kgorong ya motse, a bona mosadi wa mohlologadi a topelela dikgonyana; a mmitša a re: Nkgele meetsana ka segwana ke nwe.


text:
Mosadi a re: Ka bophelo bja Morena Modimo wa gago, ga ke na se ke se apeilego. Se se lego gona pitšeng ke butswana bjo bo kago tlala seatla, le makhuranyana ka legapeng. Bjale ke be ke topelela dikgonyana di se kae, gore ke ikapeele, nna le ngwana wa ka, re je re tsebo ikhwela.


text:
Eliya a re: Se boife; yaa o dire ka mo o boletšego; fela, thoma go ntirela senkgwanyana o ntlele naso; o kgono ikapeela le ngwana wa gago.


text:
Gobane Morena Modimo wa Isiraele o re: Bupi bo lego pitšeng bo ka se ke bja fela, le makhura ka legapeng a ka se ke a hlokwa, go be go tle tšatši le Morena a tlogo neša pula ka lona lefaseng.


text:
Mosadi a ya a dira ka mo Eliya a mmoditšego; Eliya a ja, le yena mosadi a ja, le ba lapeng la gagwe ba ja ka mehla.


text:
Gomme bupi ka pitšeng bja se ke bja fela; le makhura a se ke a hlokwa legapeng, ka mo Morena a boletšego le Eliya.


text:
Ya re ge go fetile lebaka, gwa babja ngwana wa mošemanyana wa mosadi eo e lego mong wa lapa; bolwetši bja gola ka maatla, ngwana a ba a fela moya.


text:
Mosadi a bolela le Eliya a re: Ke sa na le taba mang nago wene monna wa Modimo? A o tlile go nna gore go gopolwe sebe sa ka, le gore ngwana wa ka a hwe?


text:
Eliya a fetola a re: Nneele ngwana wa gago. A mo tšea difarong tša mmagwe, a mo iša phapošing ya gagwe ya godimo ga ntlo ye a bego a dula go yona, a mo latša malaong a gagwe,


text:
a rapela Morena a re: Hle Morena Modimo wa ka! Go ya kang ge o hlokofatša mohlologadi ke dulago ga gagwe ka go bolaya morwa wa gagwe?


text:
A inamela mošimane eo, a dira gararo, a rapela Morena a re: Hle Morena Modimo wa ka! A ko bušetše moya wa mošimanyana e go yena.


text:
Eliya a mo tšea, a tšwa nae moo phapošing ya godimo, a mo iša ka ngwakong, a mo nea mmagwe, a re: O ko bone, ngwana wa gago o a phela!


text:
Mosadi a botša Eliya a re: Bjale gona ke mo ke lemogago ge o le monna wa Modimo; gomme se o se bolelago ke lentšu la Morena ruri.


text:
Gwa feta matšatši, ya ba nywaga e meraro; ke mo lentšu la Morena le tletšego Eliya la re: Sepela o yo lebana le Ahaba, ka gobane ke rata go neša pula lefaseng.


text:
Gobane e kile ya re mola Isebele a bolaya baprofeta ba Morena, Obadya a tšea baprofeta ba lekgolo a ba uta mefomeng; go o mongwe a iša ba masome a fetšago seatla, a ba babalela ka bogobe le ka meetse; le go o mongwe a iša ba masome a fetšago seatla.


text:
Ahaba a bolela le Obadya a re: Ralala le naga le didiba tša meetse ka moka le dinoka ka moka; mohlomong re ka hwetša bjang ra phediša dipitsi le dimeila, re se felelwe ke diruiwa.


text:
Ba neana mahlakore a naga ba e ralala. Ahaba a tšea ka tsela ya gagwe a nnoši; Obadya le yena a tšea ka ya gagwe a nnoši.


text:
Ya re ge Obadya a le tseleng, a gahlana le Eliya. Obadya a mo tseba, a khunama a lotšha, a re: A ke wena Eliya mong wa ka?


text:
Ka bophelo bja Morena Modimo wa gago, ga go na setšhaba goba mmušo mo mong wa ka a sa kago a roma bahlanka ba go tsoma; gomme ya re ge ba boa ba re: Ga a gona mo, a eniša mmušo woo le setšhaba seo ka go re: Eliya ga a gona fa!


text:
Gomme e ka re ke ile, Moya wa Morena wa šala o go tloša wa go iša mo ke sa go tsebego, gomme nna ka tlo ba ke boditše Ahaba mme a tla a go hloka, gona o tlo bolaya nna; mola nna mohlanka wa gago, ke boifa Morena go tloga bofseng bja ka.


text:
A wena mong wa ka o ga o a botšwa tše nkilego ka di dira mehla yela ge Isebele a bolaya baporofeta ba Morena, ka mo ke utilego ba bangwe ba baporofeta ba Morena, banna ba lekgolo? Ba masome a mahlano ka ba iša mophomeng o mongwe; go o mongwe ka iša ba masome a mahlano; ka ba babalela ka bogobe le ka meetse?


text:
Eliya a re: Ka bophelo bja Morena wa mašaba yo nna ke mo hlankelago, ke yo lebana nae e sa le lehono le.


text:
Eliya a re: Moferekanya Isiraele ga se nna; ke wena le leloko la geno, ka ge le lahlile melao ya Morena, mme la latela boBaali.


text:
Bjale roma bahlanka ba nkgobokanyetše Baisiraele ka moka thabeng ya Karamele, le baporofeta ba Baali ba makgolo a mane a masome a mahlano, le baporofeta ba makgolo a mane ba Ashera ba ba fepiwago ke Isebele.


text:
Ahaba a roma bahlanka ba botha Baisiraele ka moka thabeng ya Karamele, ba kgobokanya le baporofeta bao.


text:
Eliya a tla a lebana le setšhaba ka moka a re: Le tlo kgaotša neng go hlotšetša ka dithoko tše pedi? Ge Modimo e le Morena, gona latelang yena; ge Modimo e le Baali, gona o lateleng. Gomme setšhaba sa se ke sa fetola selo.


text:
Ke mo Eliya a boletšego le setšhaba a re: Nna ke šetše ke nnoši ke le moporofeta wa Morena; gomme baporofeta ba Baali ke banna ba makgolo a mane a masome a mahlano.


text:
Bjale re neeleng dipowana tše pedi: bona ba ikgethele powana ba e pomaganye, ba e bee dikgonyeng, mme ba se ke ba gotša mollo. Gomme nna ke tlo hlaba yela e nngwe ka e bea dikgonyeng, ka se ke ka gotša mollo.


text:
Lena le tlo bitša leina la modimo wa lena; ge e le nna ke tlo bitša leina la Morena. Gomme Modimo e tlo ba yeo a tlogo araba ka mollo. Setšhaba ka moka sa fetola sa re: O boletše gabotse.


text:
Bjale Eliya a bolela le baporofeta ba Baali a re: Ikgetheleng powana ya lena, go thome bolena, ka gobane lena le ba bantši. Le bitše leina la modimo wa lena; fela, le se ke la gotša mollo.


text:
Gomme ba tšea powana ye ba e neetšwego, ba e hlaba, ba nape ba bitša leina la Baali, ba thoma, e sa le ka moswana, ya ba mosegare ba sa fela ba re: Baali, re kwe! Gomme gwa hlokwa phetolo le e a arabago, mola ba sa fela ba tibatiba, ba dikologa le aletare ye ba bego ba e dirile.


text:
Ya re ge e šetše e le mosegare o mogolo, Eliya a ba kwera a re: Hlabošang lentšu; ka gobane Baali ke modimo; mohlomong o kokobane a ile le mogopolo; mohlomong o ile kgakala, goba o etile; mohlomong o sa ile le boroko, o sa tlo phafoga.


text:
Bona ba goeletša ka mantšu a magolo, ba dira ka mokgwa wa bona ba itshegaka ka mefaka le ka marumo, ba šala le mekgeledi ya madi.


text:
Ge mosegare o bile o fetile, e šetše e le lebaka la sehlabelo sa sebego, ke ge ba sa na le malopo; fela, gwa hlokwa phetolo, le e a arabago, le mokwi wa dithapelo.


text:
Ke mo Eliya a nago a bitša setšhaba ka moka a re: Batamelang fa go nna! Setšhaba ka moka sa batamela mo a bego a le gona. Gomme Eliya a tsoša aletare ya Morena e bego e phušogile.


text:
A tšea maswika a lesome le metšo e mebedi ka palo ya meloko ya barwa ba Jakobo, yo a kilego a tlelwa ke lentšu la Morena la re: Leina la gago e tlo ba Isiraele.


text:
A aga aletare ka maswika ao, a dira leineng la Morena, a e dikološa ka lengotswana, a šia sebaka se se kago lekana go bjalwa peu ya ntlatlana tše pedi.


text:
a re: Gang meetse a meeta e mene, le a tšheleng sehlabelong le dikgonyeng. A ba a re: Boeletšang! Ge ba tšhetše, a re: Tšhelang la boraro! Mme ba tšhela la boraro.


text:
Ya re ge go fihlile lebaka la sehlabelo sa sebego, moporofeta Eliya a batamela, mme a re: Morena Modimo wa Aborahama le Isaka le Isiraele! Lehono tsebatša ge Modimo mo go Isiraele e le wena, le gore tše nna mohlanka wa gago ke di dirago, ke di dira ka moka ke laetšwe ke wena.


text:
O ko arabe, Morena! Araba, gore setšhaba se se tsebe gore Modimo ke wena Morena; gore o sokolle dipelo tša bona.


text:
A sa tšo realo gwa wa mollo wa Morena, wa fiša sehlabelo le dikgong le maswika le mabu, wa pšhiša meetse a mo lengotswaneng.


text:
Setšhaba ge se bona dilo tše, sa khunama sa inamela fase; ka moka ba re: Modimo ke Morena! Modimo ke Morena!


text:
Bjale Eliya a ba laela a re: Swarang baporofeta ba Baali, go se be le e a phonyokgago! Ba ba swara; Eliya a ba iša nokaneng ya Kisoni a ba bolaela ntshe.


text:
Ahaba a rotoga a yo ja a nwa; Eliya yena a namela a ya ntlheng ya thaba ya Karamele, a dula fase, sefahlogo sa gagwe a se inametša mo gara matolo a gagwe.


text:
A roma lesogana la gagwe a re: Rotoga o lebelele thoko ya lewatle. Lesogana la rotoga la lebelela, la re: Ga go selo! Eliya a re: Boelela, o dire gašupa.


text:
Gomme ka la go šupa lesogana la re: Lerunyana šelelee, le le lekanago le seatla sa motho; le rotoga le etšwa lewatleng. Eliya a re: Sepela o botše Ahaba o re: Bofa koloi, pula e se tlo go swara.


text:
Ke ge legodimo le šetše le fifala ka maru le ka ledimo; gwa tla pula e kgolo. Ahaba yena o be a tlogile ka koloi a leba Jeseriele.


text:
Ge e le Eliya, yena seatla sa Morena se be se le godimo ga gagwe, a itlema matheka, a kitima a le pele ga Ahaba, a ba a fihla Jeseriele.


text:
Gomme Ahaba a botša Isebele tšohle tše Eliya a di dirilego, le tšohle tša ge a bolaya baporofeta ba Baali ka tšhoša.


text:
Ke mo Isebele a nago a roma motseta, a tla go Eliya a re: Modimo a o ntire ka gore le ka gore ge ka moswana pakeno ke sa go dire se o se dirilego banna bala ka moka.


text:
Eliya ge a bona di eme ka mokgwa wo, a nanoga a tšhabiša bophelo bja gagwe, a tla Bereseba nageng ya Juda; lesogana la gagwe a le tlogela ntshe.


text:
Yena a tsena lešokeng a fetša leeto la letšatši letee, a dula moriting wa sehlare sa mošwana, a ikgopelela go hwa a re: Go hwetše bjalo; Morena tšea moya wa ka, ka gobane ga ke fete botate ka bothakga.


text:
A ithobalela a ya le boroko a le moriting wa mošwana. A tšhoga ge Morongwa a mo šišinya, a mo rera a re: Tsoga o je!


text:
A takataketša mahlo, a bona senkgwa se se bešitšwego, le segwana sa meetse, di beilwe dihlogong tša gagwe. A ja, a nwa, a boela a robala.


text:
Morongwa wa Morena a tla la bobedi, a mo šišinya a re: Tsoga o je, gobane leeto la gago ke le legolo; le ka go palela.


text:
Eliya a tsoga, a ja, a nwa, gomme ka maatla a dijo tšeo a sepela matšatši a masome a mane le bošego bja ona; a ba a fihla thabeng ya Horebe thabeng ya Modimo.


text:
Yena a re: Ke be ke galefile ke lwela Morena Modimo wa mašaba, ka gobane Baisiraele ba lahlile kgwerano ya gago, ba phušotše dialetare tša gago, ba bolaile baporofeta ba gago ka lerumo; bjale go šetše nna ke nnoši; gomme ba nnyaka gore ba nkamoge bophelo.


text:
Lentšu la re: Tšwaa o eme thabeng pele ga Morena. Gona moo Morena a feta a etilwe pele ke ledimo le legolo le maatla, le le pharolago dithaba le pšhatlaganya maswika. Fela, Morena o be a seo mo ledimong leo. -- Ledimo la latelwa ke tšhišinyego ya lefase. Fela, Morena o be a seo mo tšhišinyegong yeo.


text:
Tšhišinyego ya latelwa ke mollo. Fela Morena o be a seo mo mollong woo. -- Mollo wa latelwa ke modumo wa phefšana e boleta.


text:
Ya re ge Eliya a ekwa wona woo, a bipa sefahlogo sa gagwe ka kobo ya gagwe, a tšwa a ema molomong wa mphoma; a kwa lentšu le mo rera le re: Eliya, o nyakang fa?


text:
Eliya a re: Ke be ke galefile ke lwela Morena Modimo wa mašaba, gobane Baisiraele ba lahlile kgwerano ya gago, ba phušotše dialetare tša gago, ba bolaile baporofeta ba gago ka lerumo; bjale go šetše nna ke nnoši; gomme ba nnyaka gore ba nkamoge bophelo.


text:
Morena a mo laela a re: Sepela, o gome ka tsela ya gago ya lešokeng, o ye Damaseko, o fihle o tlotše Hasaele e be kgoši ya Siria.


text:
O tlotše Jehu morwa wa Nimisi e be kgoši ya Isiraele; gomme Elisa morwa wa Safate wa Abele Mehola o mo tlotše e be moporofeta legatong la gago.


text:
Gomme e a tlogo phonyokga lerumo la Hasaele o tlo bolawa ke Jehu; gomme e a tlogo phonyokga lerumo la Jehu o tlo bolawa ke Elisa.


text:
Gomme mo go Isiraele ke sa šadišitše ba dikete tše šupago, e lego matolo ka moka a sa kago a khunamela Baali, le melomo e sa kago ya o atla.


text:
Eliya a tloga moo; a hwetša Elisa morwa wa Safate a lema ka dipholo tša dijoko tše lesome le metšo e mebedi, di le pele ga gagwe, yena a le go ye ya lesome le metšo e mebedi. Eliya a feta a mo apeša kobo ya gagwe.


text:
Elisa a tlogela dipholo tša gagwe, a kitima a mo latela a re: A ko ntese ke laelane le tate le mme, ke tsebo go latela. Eliya a re: Sepela mme o boe. Se ke go dirilego sona ke eng?


text:
Elisa a goma, a ya a tšea dipholo tša joko e tee, a di hlaba, a apea dinama ka dijoko tša dipholo, a di nea batho ba ja; ke moka a nanoga a latela Eliya a mo hlankela.


text:
Benehadada kgoši ya Siria a rapa madira ka moka, a na le dikgoši tše masome a mararo le metšo e mebedi, le dipitsi le dikoloi; a tla a rakelela motse wa Samaria a lwa le wona.


text:
a re: Nna Benehadada ke re: Disilifera le digauta tša gago ke tša ka; le basadi ba gago ba babotse le barwa ba gago ba babotse ke ba ka.


text:
Kgoši ya Isiraele ya fetola ya re: Kgoši mongaka, o boletše; nna ke wa gago le tšohle tše ke nago natšo.


text:
Batseta ba buša ba tla ba re: Benehadada o re: Ke be ke romile batseta ka re: Nneele disilifera tša gago, le digauta tša gago, le basadi ba gago.


text:
Go bjalo; bosasa pakeno ke tlo roma bahlanka ba ka; ba tlo tla go wena ba fenyeka ngwako wa gago, le nywako ya bahlanka ba gago, ba hlaola tše di rategago, ba di tšea.


text:
Ke mo kgoši ya Isiraele a biditšego ba bagolo ba naga ka moka, a re: Tsebang ge, le boneng gobane motho e o rata go dira bošula; o romile batseta a re o nyaka basadi ba ka, le barwa ba ka, le disilifera tša ka, le digauta tša ka; gomme ga nka ka mo gana natšo.


text:
Gomme Ahaba a botša batseta ba Benehadada a re: Botšang kgoši mongaka le re: Tšohle tšela tše o bego o di lopa mola pele ka batseta ba gago, ke be ke tla di dira. Tše o di bolelago bjale, tšona ga ke kgone go di dira. Gomme batseta ba ya ba fihliša phetolo ye.


text:
Benehadada a roma lentšu a re: Medimo a e ntire ka gore le ka gore, ge lerole la Samaria le sa tlo lekana go khuparelwa ka diatla tša setšhaba se ke nago naso ka moka.


text:
Benehadada ge a ekwa taba ye a le mešašeng a nwele, a na le dikgoši tšela, a laela bahlanka ba gagwe a re: Lokang! Mme ba itlhama ba re re lwa le motse woo.


text:
Ke mo moporofeta a batametšego Ahaba kgoši ya Isiraele a re: Morena o re: A madira a mantšintši ao o a a bona? Seao, ke a gafela seatleng sa gago lehono, gore o tsebe gore Morena ke nna.


text:
Ahaba a re: Ka mang? Yola a re: Morena o re: Ka masogana a bakgoma ba dilete. Ahaba a re: Ke mang a tlogo thoma ntwa? Yola a re: Ke wena.


text:
Ke moka Ahaba a bala masogana a bakgoma, ya ba ba makgolo a mabedi le masome a mararo a metšo e mebedi; a tsebo bala bahlabani ka moka ba Isiraele, ya ba ba dikete tše di šupago.


text:
Ba tšwa e le mosegare o mogolo. Benehadada o be a nwele a tagilwe kua mešašeng, a na le dikgoši tšela tše masome a mararo a metšo e mebedi, tše di bego di mo tlatša.


text:
Gomme masogana ala a bakgoma ba dilete a tšwa pele. Benehadada a roma dihlodi, tša boa tša re: Banna ba tšwele Samaria.


text:
E mongwe le e mongwe a bolaya “tšhwene” ya gagwe. Basiria ba napa ba tšhaba; Baisiraele ba ba hlomarela; Benehadada kgoši ya Siria a phonyokga a nametše pitsi, a na le banamedi ba bangwe.


text:
Le kgoši ya Isiraele ya phalala ya bolaya banamedi ba dipitsi le ba dikoloi, ya bolaya Basiria, ya ba polao e kgolo.


text:
Moporofeta yola a tla go kgoši ya Isiraele a re: O se dule; tiiša matla, o tsebe se o se dirago; gobane išago pakeno kgoši ya Siria e tlo go tšwela dira gape.


text:
Bahlanka ba bolela le kgoši ya Siria ba re: Modimo wa bona ke Modimo wa dithaba; ke ka baka leo ba re patlilego. Ge re ka hlabana le bona molaleng, ba ka se ke ba ba ba re kgona.


text:
O rape dira tše di lekanago le tšela di go senyegetšego, le dipitsi tše di lekanago le tšela tša pele, re ye re hlabane le bona molaleng; mme ba ka se ke ba ba ba re kgona. Gomme Benehadada a theetša se ba se bolelago, a dira ka mokgwa woo.


text:
Le Baisiraele ba rapa, ba šilelwa mefago, ba tšwela Basiria dira; ba bokana ba lebane le bona ba le bjalo ka mehlatswanyana e mebedi ya dipudi; mola Basiria ba enetše naga.


text:
Monna yola wa Modimo a tla a bolela le kgoši ya Isiraele a re: Morena o re: Basiria ba itše: Morena ke Modimo wa dithaba; ga se Modimo wa melala; ke ka baka leo ke gafelago bontši byoo bokaakaa diatleng tša gago, gore le tle le tsebe ge Morena e le Nna.


text:
Gwa feta matšatši a šupago ba bokane ba lebane. Ka la go šupa thlabano ya thoma; Baisiraele ba fenya Basiria, ba bolaya bahlabani ba dikete tše lekgolo ka letsatsi letee.


text:
Ba ba šetšego ba tšhabela Afeka ba tsena motseng; fela banna bao ba dikete tše masome a mabedi a metso e šupago ba welwa ke morako wa motse. Le Benehadada a tšhabela motseng woo, a tšhaba a utama ka diphapošing.


text:
Bahlanka ba gagwe ba mo rera ba re: Hleng re kwele ba re dikgoši tša mohuta wo wa Baisiraele ke dikgoši tše botho. Bjale a re tšwareng mankgeretla, re itateng dihlogo ka dithapo, re tšwelele go kgoši ya Isiraele; mohlomong a ka go lesa ra phela.


text:
Ke moka ba tšwara mankgeretla, ba fapa dihlogo ka dithapo, ba ya go kgoši ya Isiraele, ba re: Benehadada mohlanka wa gago o re: A ko mphediše. Ahaba a re: A o sa phela? Gona ke ngwanešo.


text:
Banna bao ba leboga ba re ke lentšu le lebotse, ba napa ba fetola ba re: E, Benehadada ke ngwaneno. Benehadada a tla mme Ahaba a mo nametša koloi ya gagwe.


text:
Benehadada a re: Metse yela ye tate a e amogilego tatago ke e bušetša go wena; le gona kwa Damaseko o ka ikagela dintlo tša gago, wa dira tše tate a bego a di dira Samaria. Ahaba a re: Gona ke tlo go lesa re gwerane! Mme a dira kgwerano le yena, a mo lesa a sepela.


text:
Gomme monna e mongwe wa barwa ba baporofeta a bolela le wa gabo a romilwe ke Morena, a re: O ko nkgobatše! Monna eo a gana go mo gobatša.


text:
Yono a re: O gana go kwa se Morena a se boletšego; bjale e tlo re ge o tloga fa o tlo bolawa ke tau. Monna eo a tloga fao a gahlana le tau, mme ya mmolaya.


text:
Bjale moporofeta eo a sepela, a ema a letela kgoši tseleng, a ikgakantšha a tlemeletše sefahlogo ka lešelana.


text:
Kgoši ge e feta, a goeletša a re: Nna mohlanka wa gago ke be ke tšwetše thlabanong; gwa napa gwa tla monna e mongwe a tliša monna e mongwe go nna a re: Ntotele monna e. Ge a ka ba a hlokwa, gona o tlo lefa ka bophelo bja gago le ge e le ka Talente e tee ya silifera.


text:
Ya re ge nna mohlanka wa gago ke sa akgwaakgwa ke mediro, ka tšhoga a fulere. Kgoši ya Isiraele ya re: Taba ya gago e fedile, o ikahloletše ka nnoši.


text:
Ke mo monna eo a napilego a tloša lešelana leo mahlong a gagwe; gomme kgoši ya Isiraele ya mo tseba ge e le moporofeta,


text:
ya kwa ge a re: Morena o re: Monna yo nna ke bego ke mo gafilemoka, o mo lesitše a sepela; bjale o tlo lefa ka bophelo bja gago, wa lefa batho ba gagwe ka ba gago.


text:
Ka morago ga tšeo gwa direga tša Nabothe wa Jeseriele. Yena o be a na le tšhemo ya merara gona moo motseng wa Jeseriele, e bapetše le ngwako wa mošate wa Ahaba kgoši ya Samaria.


text:
Ahaba a bolela le Nabothe a re: Nneele tšhemo ye ya gago ya merara, e be tšhemo yaka ya merogo, ka gobane e kgaufsi le ngwako wa ka. Bakeng sa yona ke tla go nea tšhemo e nngwe ya merara e phalago ye; goba, ge o rata, nka go rekela ka tšhelete ye e lekanego tšhemo ye.


text:
Ahaba gomme a ikela ngwakong wa gagwe a selekegile a befetšwe ka baka la taba ye Nabothe wa Jeseriele a mmoditšego yona a re: Nka se ke ka go nea bohwa bja botate! A ya a lala malaong a gagwe a lebišitše sefahlogo moseo, a gana go ja bogobe.


text:
Ahaba a re: Ke boletše le Nabothe wa Jeseriele ka re: Nneele tšhemo ya gago ya merara, ke go rekele ka tšhelete, goba ge o rata ke tlo go nea tšhemo e nngwe bakeng sa yona; mme yena a nthera a re: Nka se go nee tšhemo yaka ya merara.


text:
Isebele mosadi wa gagwe a re: Wena bjale go rata gore o dire se se swanetšego kgoši mo go Isiraele! Tsoga o je bogobe, o bee pelo; tšhemo yeo ya merara ya Nabothe wa Jeseriele o tlo e newa ke nna.


text:
Ke moka a ngwala mangwalo ka leina la Ahaba, a a gatiša ka palamonwana ya kgoši, a a romela go bagolo le go bakgoma ba ba bego ba agile le Nabothe motseng wa gabo.


text:
Mangwalong ao a ngwala a re: Hlabang mokgoši wa gore go ikonwe dijo; gomme Nabothe le mo dudiše madulong a ka pele ga setšhaba.


text:
Le bee banna ba babedi ba dihlola, ba lebane le yena, ba hlatse ba re: Nabothe, o rogile Modimo le kgoši! Le be le mo ntšhetše ntle ga motse le mo thume ka mafsika, a hwe.


text:
Ke mo banna ba motse wa gabo, ba bagolo le bakgoma, ba dirilego ka mo Isebele a ba ngwaletšego ka gona mangwalong ao a a rometšego go bona.


text:
Gwa tla banna ba babedi bao ba dihlola ba dula ba lebana le Nabothe; dihlola tšeo tša bea bohlatse gona moo mabatleng tša re: Nabothe o rogile Modimo le kgoši! Ke moka ba mo ntšhetša kwa ntle ga motse, ba mo thuma ka mafsika, a hwa.


text:
Ya re ge Isebele e ekwa gobane Nabothe o thumilwe ka mafsika a hwa, a bolela le Ahaba a re: Tsoga o yo tšea tšhemo yela ya Nabothe wa Jeseriele, ye a bego a gana ge o e reka ka tšhelete; gobane Nabothe ga a sa phela, o hwile.


text:
Ahaba ge a ekwa gore Nabothe o hwile, a tsoga, a fologela tšhemong yeo ya merara e bego e le ya Nabothe wa Jeseriele, a e tšea.


text:
Tsoga, o yo gahlana le Ahaba kgoši ya Isiraele, a lego kwa Samaria; šole, o kwa tšhemong ya merara ya Nabothe; o ile go e tšea.


text:
O mmotše o re: Morena o re: O bolaile motho; bjale o bile o a hlakola! O mmotše o re: Felo moo dimpya di bego di latswa madi a Nabothe, di tlo latswa le a gago madi felo moo.


text:
Ahaba a fetola a re: Gale o nkhweditše, wena lenaba laka! Eliya a re: Ke go hweditše, ka gobane o itahlile wa dira tše di befelago Morena.


text:
Bjale ke tlo go tlišetša dikotsi, ke be ke gogole bana ba gago, ke fediše ba e lego banna mo go ba ga Ahaba, magokgolana le ba ba fahlogilego, ka ba tloša mo go Isiraele.


text:
Leloko la gago ke tlo le dira tše ke di dirilego leloko la Jerobeama morwa wa Nebata, le leloko la Baesa morwa wa Ahia, ka baka la borumolang bjo o nthumotšego ka bjona, wa ruta Isiraele go dira sebe.


text:
Wa ga Ahaba e a tlogo hwela motseng, o tlo lewa ke dimpya; e a hwelago nageng, o tlo lewa ke manong a godimo.


text:
Ga go motho e a kilego a itahla bjalo ka Ahaba, a dira tše di befetšego Morena go etša yena e a bego a hlohleletšwa ke Isebele mosadi wa gagwe,


text:
a dira ditšhila tše kgolo ka go latela makgapha a a bego a dirwa ke Baamora bao Morena a bego a ba lelekile mola go fihla Baisiraele.


text:
Ya re ge Ahaba a kwile mantšu ao, a gagola diaparo tša gagwe, a apara mankgeretla, a ikona dijo, a robala a ikapešitše mankgeretla, a hlwa a eja pelo.


text:
A o bone ka mo Ahaba a ikokobetšago ka gona pele gaka? Bjale, ka ge a ikokobetša pele gaka, ke tla lesa go tliša kotsi yeo ge a sa phela; ke tlo e tliša lebakeng la morwa wa gagwe, ya wela leloko la gagwe.


text:
Kgoši ya Isiraele ya bolela le bahlanka ba yona ya re: A ga le tsebe ge motse wa Ramothe wa Gileada e le motse wa gaborena? Bjale re reng re fo dula re sa o amoge kgoši ya Siria?


text:
Kgoši ya bolela le Josafate ya re: A o tlo tšwa le nna dira ra rotogela Ramothe wa Gileada? Josafate a fetola a re: Nna le wena re batee; le setšhaba saka ke setee le sa gago; le dipitsi tšaka ke ditee le tša gago.


text:
Mme Josafate a iša pele a bolela le kgoši ya Isiraele a re: A nke o botšiše se Morena a se bolelago lehono.


text:
Kgoši ya Isiraele ya kgobela baporofeta, ya nyako ba banna ba makgolo a mane; a ba botšiša a re: A nka ya go lwa le motse wa Ramothe kwa Gileada; goba ke lese go ya? Bona ba re: Sepela, gobane motse woo Morena o tlo o gafela seatleng sa gago, Kgoši.


text:
Kgoši ya Isiraele ya re: O sa le gona, monna yo re kago botšiša Morena ka yena. Fela, na ke mo hloile, ka gobane ga a mporofetele tše botse, ge e se tše mpe. Ke Mika morwa wa Jimila. Josafate a re: A Kgoši e se ryalo.


text:
Kgoši ya Isiraele le Josafate kgoši ya Juda ba dula didulong tša bona lepatlelong le le išago kgorong ya Samaria, ba apere tša bogoši; gomme baporofeta ka moka ba be ba fela ba porofeta pele ga bona.


text:
Tsedekia morwa wa Kenana, yena o be a itiretše dinaka tša tshipi, a tla a re: Morena o re: Ka naka tše o tlo hlaba Basiria wa ba fediša.


text:
Baporofeta ka moka ba porofeta ka mokgwa woo, ba re: Tšwaa dira o ye Ramothe wa Gileada; o tlo atlega. Motse woo Morena o tlo o gafela diatleng tša gago, Kgoši.


text:
Gomme motseta yola e a bego a ile go bitša Mika, a bolela le Mika a re: O tsebe gore melomo ya baporofeta e eme ka lentšu letee le le kgahlišago kgoši; a nke le la gago lentšu le etše a bona, o bolele tše botse.


text:
Ge a etla kgošing, kgoši ya mo rera ya re: Mika, a re ka ya Ramothe wa Gileada, goba re lese go ya? Mika a fetola a re: Sepela, o tlo atlega; Morena o tlo o gafela seatleng sa gago, Kgoši.


text:
Kgoši ya Isiraele ya re: A ke tlo fela ke go eniša gore o se mpotše a mangwe, ge e se therešo leineng la Morena?


text:
Ke mo Mika a boletšego a re: Nna ke bone Baisiraele ka moka ba tšitlane le dithaba, ba etša dinku tše di hlokago modiši. Morena a re: Ga di na mong wa tšona; a batho ba boele magaeng a bona e be leago.


text:
Kgoši ya Isiraele ke mo e boletšego le Josafate ya re: A ga nka ka go botša ka re a ka se ke a mporofetela tše botse, ka re o tlo porofeta tše mpe?


text:
Mika a napa a re: Gona kwaa se Morena a se bolelago. Nna ke bone Morena a dutše sedulong sa bogoši bja gagwe, mašaba a legodimo a mo eme ka go le letona le go la ntsogošo.


text:
Morena a re: Ke mang e a kago ya a foraforetša Ahaba, gore a tšwe a yo bolawa kwa Ramothe wa Gileada? E mongwe e a bolela ka go re: e mognwe a bolela ka go re.


text:
Gwa tšwelela wo mongwe wa meoya, wa ema pele ga Morena wa re: Nna ke tla ya ka mo foraforetša! Morena a re: Ka mokgwa ofe?


text:
Wa re: Ke tlo tšwa ka ba moya wa maaka melomong ya baporofeta ba gagwe ka moka. Morena a re: O tlo kgona; sepela o yo dira ka mokgwa woo.


text:
Bjale o tsebe gore Morena o beile moya wa maaka melomong ya baporofeta bona ba ka moka; gomme wena Morena o go reretše kotsi.


text:
Gwa napa gwa tsoga Tsedekia morwa wa Kenana, a phasola Mika thama, a re: O reng? A o re moya wa Morena o ntlogile, mme wa bolela ka wena?


text:
Kgoši ya Isiraele ya re: Tlogang le Mika le mo išeng go Amoni molakamotse, le go Joase morwa wa kgoši.


text:
Le fihle le re: Kgoši e re: Motho yo le mo išeng kgolegong, le mo lešeng bogobe bja mahloko, le mo nošeng meetse a mahloko, go fihla ge ke tlo boa ntweng e le šebešebe.


text:
Mika a re: Ge o ka boa e le šebešebe, gona Morena o tlo ba a sa bolela ka nna. A fetša ka go re: Setšhaba ka moka, theetšang!


text:
Kgoši ya Isiraele ya bolela le Josafate ya re: Ge re tsena ntweng nna ke tlo itira o šele; ge e le wena o apare diaparo tša gago. Kgoši ya Isiraele ya ikgakantšha; ya napa ya gahlana.


text:
Ge e le kgoši ya Siria yona e be e laetše balaodi ba dikoloi, ba e bego e le ba masome a mararo a metšo e mebedi, ya re: Lesang go hlabana le yo e ka bago e monyenyane le ge e le e mogolo, ge e se kgoši ya Isiraele e nnoši.


text:
Bjale balaodi ba dikoloi ge ba bona koloi ya Josafate, ba re ke yena kgoši ya Isiraele, ba tepogela go yena ba mo dika; gomme Josafate a hlaba mokgoši.


text:
Bjale monna e mongwe, e a bego a sa tsebe, a swara bora a betša, mosebe wa hlaba kgoši ya Isiraele, wa tsena ka magahlanong a sephemo sa sehuba le sa dinoka. Ahaba a botša mosepediši wa koloi ya gagwe a re: O ko nntšhe fa tlhabanong; nna ke kutlegile.


text:
Fela, tlhabano ya mohla woo ya thatafala; kgoši ya hlwa e eme koloing e lebane le Basiria, ya ba ya hwa ka manthapama; madi a ntho a tšhologela mo koloing.


text:
Ge letšatši le dikela, mo madireng gwa kwala mogowelelo, gwa thwe: Ka moka boelang magaeng metseng ya geno! Kgoši e hwile!


text:
Ya re ge ba hlatswa koloi letšheng la Samaria, dimpya tša latswa madi a Ahaba mo go bego go hlapa diotswa. Ya ba go direga se Morena a se boletšego.


text:
Ge e le ditaba tše dingwe tša Ahaba, tša tšhole tše a di dirilego, le tša ngwako wola wa dinaka tša tlou wo a o agilego, le tša metse ka moka ye a e agilego, naa ga di a ngwalwa mo pukung ya ditaba tša kgale tša dikgoši tša Isiraele?


text:
Josafate morwa wa Asa ge a thoma go buša Juda, e be e le ka ngwaga wa bone wa ge Ahaba a buša Isiraele.


text:
Josafate ge a thoma go buša, o be a na le nywaga e masome a mararo a metšo e mehlano, a fetša nywaga e masome a mabedi a metšo e mehlano a le kgoši motseng wa Jerusalema. Leina la mmagwe e be e le Asuba morwedi wa Silihi.


text:
Josafate o be a swere ka tsela ya Asa tatagwe ka botlalo, a se ke a e fapoga, a dira se Morena a bego a re ke go loka.


text:
Ge e le ditaba tše dingwe tša Josafate le ditiro tša gagwe tše matla tše a di dirilego, le ka mo a lwilego dintwa, naa ga di a ngwalwa mo pukung ya ditaba tša kgale tša dikgoši tša Juda?


text:
Ke yena e a fedišitšego ba dithšila tša bootswa ba ba bego ba šaletše mehleng ya Asa tatagwe; o ba fedišitše nageng ya gagwe.


text:
Josafate o agile dikepe tša Tarasisi, tše di bego di tlo ya Ofira go yo tšea digauta ntshe; fela, ga tša ka tša ya, ka gobane tša na tša robega kwa Etsionegebere.


text:
Le Ahasia morwa wa Ahaba mehleng yeo o be a boletše le Josafate a re: Lesa bahlanka ba ka ba sepele le ba gago ka dikepe tšeo. Mme Josafate o be a ganne.


text:
Gomme Josafate o ithobaletše le botatagwe, a bolokwa le botatagwe motseng wa Dafida tatagwe. Legatong la gagwe gwa buša Jorama morwa wa gagwe.


text:
Ahasia morwa wa Ahaba o thomile go buša Isiraele a le motseng wa Samaria; e be e le ka ngwaga wa lesome le metšo e šupago wa pušo ja Josafate kgoši ya Juda. O feditše nywaga e mebedi a le kgoši ya Isiraele.


text:
O dirile se se befetšego Morena, a swara ka tsela ya tatagwe le mmagwe, tsela ya Jerobeama morwa wa Nebata e a rutilego Isiraele go senya.


text:
O be a hlankela Baali, a o khunamela, a rumola Morena Modimo wa Isiraele ka go dira tšohle tše tatagwe a bego a di dira.


text:
Ahasia morwa wa Ahaba, a le motseng wa Samaria mo ngwakong wa gagwe, o kile a wa ka lešoba la leboto; a babya, mme a roma batseta a re: Yang le botšiše Baali-Sebubu modimo wa Ekironi, le re: A ke tlo fola bolwetši bjo?


text:
Ya ba gona Morongwa wa Morena a boditšego Eliya wa Thisibe a re: Tsoga, o yo hlakana le batseta ba kgoši ya Samaria, o bolele le bona o re: A mo go Isiraele ga go Modimo, ge le yo botšiša Baali-Sebubu modimo wa Ekironi?


text:
Bjaloge Morena o re: O ka se ke wa hlwa o tsoga malaong a o robetšego go ona; sa gago ke go hwa! Eliya a realo a tloga.


text:
Bona ba re: Re gahlane le monna e mongwe a rotoga, a re rera a re: Yang le boele go kgoši ye e le romilego, le re: Morena o re: A mo go Isiraele ga go Modimo, ge o roma batseta wa re ba botšiše Baali-Sebubu modimo wa Ekironi? Bjaloge o ka se ke wa hlwa o tsoga malaong a o robetšego go ona; sa gago ke go hwa.


text:
Ba re: Ke monna e a aperego kobo ya boya; mathekeng o itlemile ka lerala. Ahasia a re: Ke Eliya wa Thisibe.


text:
A napa a roma molaodi a na le banna ba gagwe ba masome a mahlano. Monna e a rotoga a ya go Eliya; a mo hwetša a dutše nthleng ya thaba; a mo rera a re: Wena Monna wa Modimo! Kgoši e re: Fologa!


text:
Eliya a fetola a re: Ge ke le monna wa Modimo, gona a go tle mollo o tšwago legodimong, o go tšhume le sera sa gago seo. Ka kgonthe gwa tšwelela mollo o etšwa legodimong, wa mo tšhuma le sera sa gagwe.


text:
Ahasia a roma molaodi e mongwe, a ya a na le banna ba gagwe ba masome a mahlano; monna e a tla a re: Wena monna wa Modimo! Kgoši e re: Akgofa o fologe!


text:
Eliya a fetola a re: Ge ke le monna wa Modimo, gona a go tle mollo o tšwago legodimong, o go tšhume le sera sa gago seo. Ka kgonthe gwa tšwelela mollo o etšwa legodimong wa mo tšhuma le sera sa gagwe.


text:
Kgoši ya roma maloadi e mongwe wa boraro a na le banna ba gagwe ba masome a mahlano. Yena yo ge a rotogile, mme a fihlile, a khunama ka matolo, a lebana le Eliya, a mo kgopela a re: Wena monna wa Modimo! A nke o se nyatše bophelo byaka le bja bahlanka ba gago ba masome a mahlano ba.


text:
Ge e le balaodi bala ba babedi le dira tša bona, go tšwile mollo legodimong wa ba tšhuma; bjale gomme nna bjaka bophelo o se ke wa bo nyatša hle.


text:
Ke mo Morongwa wa Morena a boletšego le Eliya a re: Fologa o ye le yena; o se mmoife. Eliya a tsoga a fologa nae, a ya go kgoši;


text:
a fihla a re: Morena o re: O romile batseta, wa re ba yo botšiša Baali-Sebubu modimo wa Ekironi, wa dira e ke mo go Isiraele go hlokwa Modimo wa go ka botšiswa lentšu la gagwe. Ke ka baka leo o ka se kego wa tsoga malaong a o robetšego go ona; sa gago ke go hwa.


text:
Ka kgonthe a hwa, gwa phethega lentšu le le boletšwego ke Eliya. Legatong la gagwe gwa buša Jorama; e be e le ngwaga wa bobedi wa pušo ya Jorama morwa wa Josafate kgoši ya Juda; ka gobane Ahasia o be a se na morwa.


text:
Ge e le ditaba tše dingwe tša Ahasia, tše a di dirilego, naa tšona ga di a ngwalwa mo pukung ya ditaba tša kgale tša dikgoši tša Isiraele?


text:
Ya re mola Morena a šetše a re a rotošetše Eliya legodimong ka ledimo, Eliya a sepela le Elisa, ba tloga Giligala.


text:
Eliya a bolela le Elisa a re: A ko šale fa; nna Morena o nthomile Bethele. Elisa a re: Ka bophelo bja Morena, le ka bophelo bja gago, nka se ke ka ba ka go tlogela. Mme ba fologela Bethele.


text:
Barwa ba baporofeta ba mo motseng wa Bethele ba tla go Elisa ba re: Afa o a tseba gobane lehono Morena o tlo go amoga mong wa gago a mo iša kwa godimo? Yena a re: Le nna ke a tseba; homolang.


text:
Eliya a mmotša a re: Elisa, hle šala fa; nna Morena o nthomile Jeriko. Elisa a re: Ka bophelo bja Morena, le ka bophelo bja gago, nka se ke ka ba ka go tlogela. Mme ba ya Jeriko.


text:
Barwa ba baporofeta ba mo motseng wa Jeriko ba tla go Elisa ba mo rera ba re: Afa o a tseba gobane le hono Morena o tlo go amoga mong wa gago a mo iša kwa godimo? Yena a re: Le nna ke a tseba; homolang.


text:
Eliya a mmotša a re: Hle šala fa; nna Morena o nthomile nokeng ya Jorodane. Elisa a fetola a re: Ka bophelo bja Morena, le ka bophelo bja gago, nka se ke ka ba ka go tlogela. Mme ba sepela mmogo.


text:
Gomme banna ba masome a mahlano ba barwa ba baporofeta ba ya ba ema thoko kgojana, ge babedi bao ba eme nokeng ya Jorodane.


text:
Bjale Eliya a tshopha kobo ya ga gwe, a itia meetse ka yona; meetse a arogana a ya thoko ye le thoko ye; mme ba sela ka babedi ka mo go omilego.


text:
Ya re ge ba setše, Eliya a bolela le Elisa a re: Kgopela se nkago go direla sona, ke sešo ka tlošwa go wena. Elisa a re: A nke ke fiwe kabelo ya moya wa gago gabedi.


text:
Eliya a re: O kgopetše selo se sethata; fela, di tlo go tlela ge o mpona ke tlošwa go wena; di ka se ke tša go tlela ke sešo ka tloga.


text:
Ba re ba sa tšama ba boledišana, ba tšhoga go etla koloi ya mollo le dipitsi tša mollo; tša ba aroganya; Eliya a rotogele legodimong ka ledimo.


text:
Elisa ge a di bona, a hlaboša lentšu a re: Tata! Tata! Koloi ya Isiraele le banamedi ba yona! Gomme a se ke a hlwa a mmona; a swara diaparo tša gagwe a di gagoganya diripa tše pedi.


text:
A swara kobo ya Eliya ye e bego e mo wetše, a itia meetse; meetse a arogana a ya thoko ye le thoko ye; mme Elisa a sela.


text:
Bjale barwa bala ba baporofeta ba motse wa Jeriko, ba ba bego ba le mošono, ge ba mmona ba re: Moya wa Eliya o mo go Elisa! Ba tla ba mo hlakanetša, ba lotšha ba inametše fase.


text:
Ba bolela le yena ba re: Taba še. Mo go rena bahlanka ba gago go na le banna ba masome a mahlano ba matla. Bona bao a ba tšwe ba yo nyaka mong wa gago. Mohlomong Moya wa Morena o mo kukile, wa mo iša thabeng e nngwe, goba moeding o mongwe. Yena a re: Le se ke la ba roma.


text:
Bona ba mo phegelela, ba ba ba mo tena, mme a re: Ba romeng! Ba roma banna ba masome a mahlano; ba fetša matšatši a mararo ba mo nyaka; mme ba mo hloka.


text:
Ba ba ba boela go yena a sa le moo Jeriko; yena a ba rera a re: A ga nka ka le botša ka re le se ke la ya?


text:
Banna ba motse woo ba tla ba bolela le Elisa ba re: Felo fa go agilwego motse wo wa rena ke mo go botse. Le wena Mong wa rena o a go bona. Fela, meetse ga a loka, mme naga e senya teng.


text:
Yena a ya sedibeng sa meetse, a tšhela letswai go sona, a re: Morena o re: Ke alafile meetse a; a ka se ke a hlwa a etšwa lehu le lehwafa la naga.


text:
A tloga ntshe a rotogela Bethele. Ya re ge a rotoga ka tsela, a kwerwa ke bašemana ba motse, ba re: Lefatlatena, rotoga! Lefatlatena, rotoga!


text:
A retologela go bona; gomme ge a ba bona, a ba roga ka leina le Moreina. Gwa napa gwa tla ditawana tše pedi di etšwa lesoding, tša bolaya masome a mane a bašemana bao, le basemana ba babedi.


text:
Jorama morwa wa Ahaba ge a eba kgoši ya Isiraele motseng wa Samaria, e be e le ka ngwaga wa lesome le metšo e seswai wa puša ya Josafata kgoši ya Juda. O feditše nywaga e lesome le metšo e mebedi a buša.


text:
O dirile tše di bego di befela Morena; fela a se ke a etša tatagwe le mmagwe; gobane seswantšho sa Baali se se dirilwego ke tatagwe, o se tlošitše.


text:
Fela, a kgomarela dibe tša Jerobeama morwa wa Nebata e a rutilego Isiraele go senya; tšona ga a ka a di lahla.


text:
Mesa kgoši ya Moaba, ka gobane e be e le morui wa dinku, o be a loba kgoši ya Isiraele ka tšona, a ntšha dikgapa tše dikete tše lekgolo, le boya bja dinku tše dikete tše lekgolo.


text:
A iša lentšu go Josafate lgoši ya Juda, a re: Kgoši ya Moaba e ntlhanogetše; tlaa re yo lwa le BaMoaba. Josafate a re: Ke a tšwa. Ke selo setee le wena. Setšhaba ke setee le sa gago; le dipitsi tšaka ke tše tee le tša gago.


text:
Ke moka, kgoši ya Isiraele le kgoši ya Juda, le kgoši ya Edomo, ba tšwa. Ya re ge ba šetše ba sepetše leeto la matšatši a šupago, ba hloka meetse a dira le a dikgomo tše ba tšwilego ba na natšo.


text:
Kgoši ya Isiraele ya ba ya re: Joo! Dikgoši tše tharo tše, Morena o di biditše gore a di gafele diatleng tša Bamoaba.


text:
Josafate a re: A ga go na moporofeta wa Morena mo, re tle re botšiše Morena ka yena? E mongwe wa bahlanka ba kgoši ya Isiraele a fetola a re: Go na le Elisa morwa wa Safate, e a bego a hlapiša Elia.


text:
Josafate a re: Go monna eo Lentšu la Morena le gona. Kgoši ya Isiraele, le Josafate, le kgoši ya Edomo, ba ya go yena.


text:
Elisa a bolela le kgoši ya Isiraele a re: Ke na le taba mang nago? Yaa go baporofeta ba tatago, le go baporofeta ba mmago! Kgoši ya Isiraele ya re: Aowaaai, Morena o biditše dikgoši tše tharo tše gore a di gafele diatleng tša Bamoaba!


text:
Elisa a re: Ka bophelo bja Morena wa mašaba yo nna ke mo hlankelago, ge e ka be se go tsebafa Josafate kgoši ya Juda, nka be ke go gerula, ka se ke ka go sema selo.


text:
Gobane Morena o re: Le ka se ke la bona ledimo le ge e le pula. Le ge go le bjalo moedi wo o tlo tlala meetse, la tlo nwa le mehlape ya lena, le dikgomo tša lena.


text:
Le tlo hula metse ka moka ya dibo, le metse e megolo ka moka. Le tlo rema dihlare tše botse ka moka, la thiba didiba ka moka tša meetse, mašemong a mabotse ka moka le tlo beletša mafsika.


text:
Ka kgonthe ka moswana, ge go tlišwa sedimo sa sebego, ba tšhoga go etla meetse a etšwa thoko ya Edomo, naga ya tlala meetse.


text:
Ge e le Bamoaba ka moka, ge ba ekwa gore ba šwahletšwe ke dikgoši tše tharo, ba epa dira, ba thoma ka bohle ba ba tsebago lerumo, go iša go ba ba sa le tsebego, ba tla ba ema mollwaneng.


text:
Ya re ge ba tsoga ka moswana, letšatši la hlabela meetse; Bamoaba ba lebane nalo, ba bona meetse e le a mahubedu, e ke ke madi.


text:
Ba re: Madi šea! Dikgoši di fedišane! Ba bolayane ka marumo! Hee lena Bamoaba! E re yeng re reboleng!


text:
Ya re ge ba fihla mešašeng ya Baisiraele, Baisiraele ba tsoga ba fenya Bamoaba ba ba rakediša; ba tsena nageng ya bona ba ba bolaya;


text:
ba phušola metse; ka moka ga bona ba beletša mafsika mo mašemong a mabotse; ba rema dihlare tše botse ka moka; gwa šala motse wa Kiriharesethe wa morako wa mafsika. Gwa tla ba diragamabje ba o dika, ba betša.


text:
Kgoši ya Moaba ge e bona tlhabano e e thatafaletše, ya hlaola banna ba makgolo a šupago ba ba swerego ditšhoša, ya re ke šwahle ka mo go bego go le kgoši ya Edomo, mme ya šitwa.


text:
Ke mo a tšerego morwa wa gagwe wa ntlha, e a bego a tlo mo hlatlama bogošing, a mo dira sedimo sa sehlabelo a le godimo ga morako. Baisiraele ba bona di ba befela gagolo, ba mo gomela ba boela ga gabo.


text:
Mosadi e mongwe wa basadi ba barwa ba baporofeta, o kile a goelela a botša Eliša a re: Mohlanka wa gago monna waka o hwile; gomme o a tseba, mohlanka wa gago o be a boifa Morena. Bjale mong wa molato o tilile go nkamoga bana baka ba bašemanyana gore e be bahlanka ba gagwe.


text:
Elisa a re: Nka go direlang? Mpotše se o nago naso ka ngwakong. Mosadi a re: Nna molata wa gago ga ke na selo ka ngwakong, ge e se moeta wa makhura.


text:
O tsebo tsena ngwakong o na le bana ba gago ba bašemane, wa tswalela mojako; mme o tšhele meeta ka moka, wo o tletšego o o beele thoko.


text:
Mosadi a tloga moo, a ya a itswalelela a na le bana ba gagwe; bona ba mo tlišetša meeta, mme yena a tšhela.


text:
Ya re ge meeta e tletše, a botša ngwana a re: Tliša o mongwe gape. Ngwana wa gagwe a ba a re: Ga go sa na le moeta. Ya ba gona makhura a kgaotšago.


text:
Bjale mosadi a tsebiša monna wa Modimo. Yena a re: Rekiša makhura ao, o lefe molato wa gago; makhura a a tlogo šala o phele ka ona le bana ba gago.


text:
Ka tšatši le lengwe Elisa a feta ka motseng wa Sunema. Ntshe go be go na le mosadi wa mohumagadi; yena eo a mmitša a re a tle a je bogobe. Gomme e be e fela a re ge a feta, a fapogele moo a ja.


text:
Mosadi eo a bolela le monna wa gagwe a re: Taba še. Nna ke lemogile gobane monna e wa Modimo e a felago a feta ka fa go rena, ke monna e mokgethwa.


text:
A nke re mo ageleng ngwakwana wa godimo, re meele malao ka ntshe, le sethalana, le sedulo, le lebone; e be gore ge a etla go rena, a tsene gona.


text:
A roma Gehasi mohlanka wa gagwe a re: Bitša mosadi eo wa Sunema. A mmitša, a tla a ema pele ga gagwe.


text:
Elisa a botša Gehasi a re: Bolela le mosadi e, o re: Sidi, o re babaletše ka paballo e kgolo; Bjale nna nka go direlang? A o na le taba kgošing, goba go mokgoma? Mosadi a re: Aowaa, nna ke agišane le setšhaba sa gešo.


text:
Elisa a fela a re: Bjale nka mo direlang? Gwa fetola Gehasi a re: Ga a na ngwana wa lesogana; gomme monna wa gagwe o tšofetše.


text:
Elisa a mmotša a re: Išago pakeno o tlo ba o swere ngwana wa lesogana. Mosadi a re: Aowii, hle mong waka, Monna wa Modimo! O se ke wa aketša nna molata wa gago.


text:
A tla a botša tatagwe a re: Yoo, hlogo yaka! Hlogo yaka! Tatagwe a roma lesogana a re: Mo iše go mmagwe.


text:
Lesogana la mo kuka la mo iša go mmagwe. Mmagwe a mo fara difarong go fihla mosegare; ya ba gona a hwago.


text:
A bitša monna wa gagwe a mo rera a re: A k o nothomele e mongwe wa masogana a tle le pokolo, ke akgofe ke ye go monna wa Modimo; ke tlo ba ka boa.


text:
Monna wa gagwe a re: O reng o eya go yena lehono, etšwe e se kgwedi e mpsha lehono, e se Sabatha? Mosadi a re: Ga go taba.


text:
A tlema pokolo, a botša lesogana la gagwe a re: Kganyela o sepeleše; o se ke wa ntiegiša tseleng, ge e se ge nka go botša.


text:
A sepela, a fihla mo monna wa Modimo a bego a le gona thabeng ya Karamele. Monna wa Modimo a mmona a sa le kgojana, a botša mohlanka wa gagwe a re: O ko bone, mosadi ela wa Sunema šoo!


text:
Kganyela e sa le bjale, o mo hlakanetše, o mmotšiše o re: A o sa thabile, le monna wa gago, le ngwana wa gago? Mosadi a re: Go sa thabilwe,


text:
a re go fihla go monna wa Modimo, a mo gokara maoto; Gehasi a batamela, a re a mo gomiše. Monna wa Modimo a re: Mo lese, o nyamile; mme nna Morena o sa nkutetše taba ye; ga ešo a ntsebiša.


text:
Mosadi a re: Afa nkile ka kgopela ngwana go wena mongaka? A ga nka ka go botša ka re: O se ke wa nkaketša?


text:
Elisa a bolela le Gehasi a re: Itleme matheka, o sware lehlotlo laka o sepele. Ge o hlakana le motho, o se ke wa mo dumediša. Ge o dumedišwa o se ke wa fetola. O yo bea lehlotlo laka godimo ga sefahlogo sa moše manyana.


text:
Mmago ngwana a re: Ka bophelo bja Morena, le ka bophelo bja gago, nna nka se ke ka go tlogela. A napa a tsoga a mo latela.


text:
Gehasi yeno o be a ba šiile; a tla a bea lehlotlo godimo ga sefahlogo sa mošemanyana; mme gwa hlokwa lentšu le go kwa. A goma a hlakanetša Elisa, a mmotša a re: Mošemanyana ga a tsoga!


text:
A namela malao, a inamela ngwana eo, a lebanya molomo wa gagwe le wa ngwana, le mahlo a gagwe le a ngwana, le diatla tša gagwe le tša ngwana; a mo inamela ka mokgwa woo, mmele wa ngwana wa huthumela.


text:
A tsoga mme a itshepelela gona moo ngwakong; a boela malaong a inamela ngwana. Ya ba mo ngwana a ithimolago gašupa, a ba a ponyologa mahlo.


text:
Elisa a bitša Gehasi, a re: Bitša mosadi wa Sunema! A mmitša a tla, mme Elisa a re: Tšea ngwana wa gago, šo!


text:
Elisa a boela Giligala; ke mola go wele tlala nageng. Barwa ba baporofeta ge ba tla ba dula pele ga gagwe, a botša mohlanka wa gagwe a re: Hlatlega pitša e kgolo, o apeele barwa ba baporofeta dijo.


text:
Ke ge e mongwe wa bona a tšwetše nageng go kga morogo; a hwetša motantane wa marakabidi, a a nganga ka kobo, a tla a a kgabaganyetša ka pitšeng, gobane ba be ba sa a tsebe.


text:
Gomme ba solela banna bao gore ba je. Ya re ge ba leka morogo woo, ba hlaboša mantšu ba re Yoo monna wa Modimo, ka pitšeng go lehu! Mme ba šitwa go ja.


text:
Yena a re: Tlišang bupi! A bo tšhela ka pitšeng, a re: Solelang batho, ba je! Gomme mo pitšeng gwa se ke gwa hlwa go eba le se se babago.


text:
Gwa tla monna e mongwa a etšwa Baali-Salisa, a tlela monna wa Modimo le magobe a dithakangwaga, e le dinkgwa tše masome a mabedi tša leotša, le diako tše tala ka mokotleng wa gagwe. Elisa a re: Neela batho, ba je!


text:
Mohlanka wa gagwe a re: Nka di neela byang batho ba lekgolo? Elisa a re: Neela batho, ba je; gobane Morena o re: Go tlo lewa go be go šadišwe.


text:
Naemane molaodi wa dira tša kgoši ya Siria e be e le monna e mogolo pele ga mong wa gagwe, monna e a tumilego, ka gobane Morena o be a namolela Siria ka yena; fela, monna eo wa senatla o be a na le lephera.


text:
Bjale Basiria e kile ya re ba tšwile dira, ba boa ba thopile mosetsanyana e mongwe nageng ya Isiraele. Mosetsanyana eo a ba molata wa mosadi wa Naemane;


text:
a bolela le mong wa gagwe a re: Ge mong waka a ka be a eya go moporofeta wa Samaria, a ka be a mo fodiša lephera le.


text:
Gomme Naemane a ya go mong wa gagwe, a mo anegela taba ye a re: Mosetsana e a tšwago nageng ya Isiraele o boletše ka gore le ka gore.


text:
Kgoši ya Siria ya re: Napa o ye; kgoši ya Isiraele ke tlo mo ngwalela lengwalo. Gomme Naemane a ya a na le Talente tše lesome tša silifera, le Sekele tše dikete tše di selelago tša gauta, le diaparo tše lesome tša monyanya.


text:
A fihliša lengwalo lela go kgoši ya Isiraele. Lengwalo le le be le re: E re ge lengwalo le le fihla, o tsebe gore mohlanka waka Naemane ke mo rometše go wena, gore o mo alafe lephera.


text:
Kgoši ya Isiraele ya re go bala lengwalo leo, ya gagola diaparo tša yona ya re: A ke nna Modimo e nkago bolaya goba ka phediša, ge motho e a roma monna e a re ke mo fodše lephera? Tsebang mme le bone ka mo a tsomago taba ya go šitana le nna!


text:
Elisa monna wa Modimo ge a ekwa gore kgoši ya Isiraele e gagotše diaparo tša yona, a iša lentšu a re: O reng o gagola diaparo tša gago? A a tle go nna, a tle a lemoge ge mo go Isiraele go na le moporofeta.


text:
Gomme Naemane a tla a na le dipitsi tša gagwe le dikoloi tša gagwe, a ema mojakong wa ngwako wa Elisa.


text:
Elisa a roma motseta, a tla a re: Yaa o hlape gašupa nokeng ya Jorodane, ke mo mmele wa gago o tlogo fola wa thakgafala.


text:
Ya ba mo Naemane a tlalwago ke pelo, a tloga, a re: Hleng nna ke be ke re, o tlo tšwa, a tla go nna a ema fa a rapela leina la Morena Modimo wa gagwe a išitše diatla felo mo go babago; ya ba gona go mphodiša lephera.


text:
A dinoka tša Abana le Farafara ga se tše botse naa? Dinoka tša Damaseko a ga di phale meetse ka moka a Isiraele? A ke be nka se ke ka hlapa gona ka thakgafala? Gomme a wela tsela a befetšwe.


text:
Bahlanka ba gagwe ba batamela ba bolela le yena ba re: Tata, ge e ka be moporofeta a go laetše go dira se segolo, a o ka be o sa se dire? Bjale o reng o gana ge a re: Hlapa o thakgafale?


text:
Ke mo a fologetšego nokeng ya Jorodane, a nwelela gašupa, ka mo monna wa Modimo a mmoditšego ka gona; mme mmele wa gagwe wa boela wa ba bjalo ka wa lesogana le lefsa, wa thakgafala.


text:
Bjale a boela go monna wa Modimo a na le lešaba la gagwe ka moka, a ema pele ga gagwe, a bolela a re: o tsebe gore nna ke lemogile ge mo lefaseng ka moka go se' Modimo ge e se go Isiraele. Bjale a ko amogele tebogo ya mohlanka wa gago.


text:
Elisa a re: Ka bophelo bja Morena yo ke mo hlankelago, nka se ke ka ba ka tšea selo! Monna yola ge a mo phegelela, Elisa a fela a gana.


text:
Naemane a ba a re: Ge o gana, gona nna mohlanka wa gago a nke ke newe mabu a ka bago morwalo wa dipokolopitsana tše pedi; gobane nna mohlanka wa gago nka se hlwe ke iša didimo medimong e šele, ge e se go Morena.


text:
Taba e lego gona še: Morena a a ntebalele nna mohlanka wa gago, ge mong waka a tlo tsena ngwakong wa Rimone a o khunamela moo, mme a tlo ba a ithekgile ka letsogo laka, le nna ka tlo khunama ke na nael. A Morena a ntebalele tšona tšeo!


text:
Ya na ya re a fulere, a šetše a sepetše sebaka Gehasi mohlanka wa Elisa monna wa Modimo a re: Hleng mong waka o fo lesa Naemane monna e wa Siria a tloga, a sa tšea dilo tše a bego a tlile natšo! Ka bophelo bja Morena, nna ke a mo kganyelela ka yo tšea selo go yena.


text:
Ke moka Gehasi a kganyelela Naemane. Ya re ge Naemane a mmona a mo kganyelela, a fologa koloing ya gagwe, a mo hlakanetša, a re: A go sa thabilwe?


text:
Gehasi a re: Go sa thabilwe! Mong waka o nthomile a re: Sea masogana a mabedi a barwa ba baporofeta ba tšwago dithabeng tša Efuraimi; ba fihla go nna e sa le bjale. O ko ba nee Talente e tee ya silifera, le diaparo tše pedi tša monyanya.


text:
Naemane a re: O ko tšee ditalente tše pedi! A mo phegelela; a ba a phuthela Talente tše pedi tša silifera dikgwameng tše pedi, le diaparo tše pedi tša monyanya; a di nea masogana a mabedi a gagwe, ba goma le Gehasi ba mo rwaletše.


text:
Ya re ge ba etla mmotong, Gehasi a di tšea diatleng tša bona, a di uta ka ngwakong; banna bao a ba gomiša ba ikela.


text:
Gomme yena a tsena a hlankela mong wa gagwe. Ke mo Elisa a mmotšišitšego a re: Gehasi, o tšwa kae? Yena a re: Nna mohlanka wa gago ga ke na mo ke tšwago.


text:
Elisa a re: A pelo yaka ga se ya ya nago mola monna yola a fologa koloing a go hlakanetša? A ke lona lebaka la go tšea disilifera, le diaparo, le dirapa tša mehlware, le dirapa tša merara, le dinku, le dikgomo, le balata ba banna le ba basadi?


text:
Bjale lephera la Naemane le tlo gomarela wena le bana ba gago neng le neng. Gomme Gehasi a tloga go yena a šweufetše wa leswela.


text:
Barwa ba baporofeta ba kile ba bolela le Elisa ba re: O ko bone felo fa re dulago re na le wena, ke mo go nyane.


text:
Re dumelele re ye nokeng ya Jorodane, re boe re rwele kwata e tee e tee, re ikagele felo mo re kago dula. Elisa a re: Yang!


text:
Ya re ge e mongwe a rema sehlare, selepe sa kgolega sa wela meetseng. Monna eo a hlaboša lentšu a re: Yoo, mong aka! Gomme se adimilwe!


text:
Monna wa Modimo a re: Se wetše kae? A mmontšha felo fao. Monna wa Modimo a sega thupa a e beletša moo; mme selepe sa phaphamala.


text:
Mola kgoši ya Siria e elwa le Isiraele, e be e lakana le bahlanka ba yona; ba re: Re tlo bokana bokete.


text:
Monna wa Modimo a iša lentšu go kgoši ya Isiraele, a re: O itote gore o se ke wa feta ka bokete, ka gobane Basiria ba rata go bokana gona.


text:
Ke mo kgoši ya Isiraele a romilego batho, ba ya mo monna wa Modimo a go boletšego, gwa hlapetšwa gona. Seo ga sa ka sa dirwa gatee le ge e le gabedi fela.


text:
Kgoši ya Siria ya ba ya huduega pelo ka baka la taba ye; ya bitša bahlanka ba yona, ya bolela le bona ya re: A le ka se mpotše e a re tšwilego a ema le kgoši ya Isiraele?


text:
E mongwe wa bahlanka ba gagwe a re: Aowa Kgoši mongaka! Ke Elisa moporofeta wa Isiraele e a sebelago kgoši ya Isiraele tše o kago di bolela phapošing ya marobalo a gago.


text:
Kgoši ya re: Yang le bone mo a lego gona, ke rome batho ba mo sware. Ba tla ba mmotša ba re: Šolee, o kwa Dothane!


text:
Gomme mohlanka wa monna wa Modimo o be a tsogile e sa le bošego, a tšwetše ntle; a tšhoga dira di tietše motse gare, le dipitsi le dikoloi. Mohlanka a botša Elisa a re: Yoo, mongaka! Gomme re tlo dira bjang?


text:
A realo mme a rapela a re: Morena, mo ponyolle mahlo a bone! Morena a ponyolla mahlo la lesogana, mme la re go iša mahlo la bona thaba e tletše dipitsi le dikoloi tša mollo, di dikaneditše Elisa thoko tšohle.


text:
Bjale Basiria ge ba theogela go yena, Elisa a kgopela Morena a re: A ko otle batho ba ka bofofu! Ke moka a ba otla ka bofofu, ka mo Elisa a kgopetšego.


text:
Elisa a ya a bolela le bona a re: Tsela ga se yona; motse wo ga se wona. Ntateleng, ke le iše go monna e le mo tsomago. Mme a ba iša Samaria.


text:
Ge ba fihlile Samaria, Elisa a re: Morena, ba ponyolle mahlo ba bone! Morena a ba ponyolla mahlo, ba bona, mme ba tšhoga ba le gare ga motse wa Samaria.


text:
Elisa a re: O se ba bolaye. A o ka bolaya ba o ba thopilego o swere lerumo le bora? Ba fe bogobe le meetse pele, ba je, ba nwe, ba tsebo boela go mong wa bona.


text:
Ke moka a ba tetelela ka dijo; ba ja, ba nwa; a tsebo ba lesa ba boela go mong wa bona. Go tloga moo gwa se hlwe go eba le sera sa Basiria se se hlagelago naga ya Isiraele.


text:
Ka lebaka le lengwe Benehadada kgoši ya Siria a rapa madira a gagwe ka moka a rotoga a rakella motse wa Samaria.


text:
Mo motseng wa Samaria gwa ba le tlala e kgolo, ka gobane Basiria ba be ba o rakeletše. Hlogo ya pokolo ya rekwa ka masheleng a masome a seswai; lefišwana le le tletšego morole wa maeba la rekwa ka masheleng a mahlano.


text:
Ya re ge kgoši ya Isiraele e itshepelela mo morakong, mosadi e mongwe a hlaboša lentšu a re: Ntlhatlole, Kgoši mongaka!


text:
Kgoši ya re: Ge Morena a sa go hlatlole, nna nka go hlatlola ka tše di tšwago kae, go se tše di tšwago seboeng le ge e le nkgong!


text:
Kgoši ya mmotšiša ya re: O na le taba mang? Mosadi a re: Mosadi e o be a kwane le nna a re: Tliša ngwana wa gago wa mošemanyana re mo je lehono; ka moswana re tlo ja waka.


text:
Bjale re apeile ngwana waka; re mo lle. Ka la ka moswana ge ke re: Tliša ngwana wa gago re mo je, a napa a mo uta.


text:
Ge kgoši a ekwa se mosadi eo a se bolelago, a tšama a gagola diaparo tša gagwe a sepela godimo ga morako. Batho ka moka ba mmona a apešitše mmele ka mokotla,


text:
ba kwa ge a re: A Modimo a ntire sa gore le sa gore, ge la lehono le ka dikela, hlogo ya Elisa morwa wa Safate e sa le mo go yena.


text:
Yena Elisa ke ge a dutše ngwakong wa gagwe, bagolo ba na nae. Kgoši ya roma motseta a e eta pele. Motseta a sešo a fihla, Elisa a botša bagolo a re: Afa le a tseba ge Morwammolai a romile motseta gore a nkgaole hlogo? Le boneng gore ge motseta eo a fihla, le tswaleleng lemati le mo kgorometšeng ka lona. Naa ga ke re go kwala le mošito wa mong wa gagwe a mo latela.


text:
Elisa a re: Kwang se Morena a se bolelago. Morena o re: Ka moswana pakeno seroto sa bupi bjo bo tokilwego se tlo rekwa ka mašeleng a mabedi le seripa; diroto tše pedi tša mabele di tlo rekwa ka mašeleng a mabedi le seripa, gona mo kgorong ya Samaria.


text:
Gwa fetola kala e lego yena molaki wa mošate, a bolela le monna wa Modimo a re: Nna ke re, le ge Morena a ka bula maroba legodimong, taba yeo e ka se ke ya ba ya direga! Elisa a re: Ka mahlo a gago o tlo di bona; fela, o ka se ke wa di ja.


text:
Gomme kwa ntle ga motse go be go na le banna ba bane ba lephera; bona bao ba boledišana ba re: Re reng re fela re dutše mo go fihla ge re ehwa?


text:
Ge re ka re re tsena motseng, motseng go tlala; re yo hwela ntshe. Ge re ka dula mo, le gona re tlo hwa. A re yeng re yo itahlela mešašeng ya Basiria. Ge ba ka re phediša, re tlo phela; ge ba ka re bolaya, re tlo fo ikhwela.


text:
Ba tsoga e sa le ka lerothwana, ba tla mešašeng ya Basiria. Ge ba fihla matsenong a mešaša ya Basiria, ba hwetša go se motho.


text:
E be e le ka gobane Morena o be a kwišitše madira a Basiria modumo wa dikoloi, le kitimešito ya dipitsi, le lešata la madira a mantši; ba botšana ba re: Ka kgonthe kgoši ya Isiraele e tšwa go rapa dikgoši tša Bahethe, le dikgoši tša Baegipita, gore di re wele godimo.


text:
Ya napa ya ba go nanoga; ba tšhaba e sa le ka lerothwana, ba tlogela mešaša ya bona, le dipitsi tša bona, le dipokolo tša bona, le mešaša ka moka, ba fo tšhabiša bophelo fela.


text:
Banna bala ba lephera ge ba tla matsenong a mešaša, ba tsena mokutwaneng o mongwe, ba ja, ba nwa, ba tšea disilifera, le digauta, le diaparo ba ya ba di uta. Ba boela ba tsena mokutwaneng o mongwe, ba tšea tša ntshe, ba ya ba di uta.


text:
Ba ba ba botšana ba re: A re se keng ra dira ka mokgwa wo. Letšatši le ke letšatši la go thaba ge re ka homola, ra letla la moswana, re tlo oba molato. A re yeng re yo botša ba mošate.


text:
Ba tla, ba bitša bahlapetši ba kgoro ya motse, ba ba botša ba re: Re tšwa kwa mešašeng ya Basiria, ra hwetša go se motho le ge e le lentšu la motho; ra hwetša dipitsi le dipokolo di kgokilwe, mekutwana e le madulong a yona.


text:
Kgoši ya tsoga e le bošego, ya bolela le bahlanka ba yona ya re: A nke ke le botše se Basiria ba ratago go se dira. Ba tseba ge re wetšwe ke tlala, bjale ba tlogetše mešaša, mme ba utame nageng, ba re: E tlo re ge ba tšwile motseng ra ba swara ba sa phela, ra tsebo tsena motseng.


text:
E mongwe wa bahlanka ba gagwe a re: A go tšewe dipitsi tše tlhano mo go tše di re šaletšego mono motseng. Hleng tše di kago di diregela ke tše di diregetšego mehlape ka moka ya Isiraele. A re romeng tšona, re kgono bona.


text:
Ke moka ba ntšha dikoloi tše pedi le dipitsi tša tšona; kgoši ya di roma go yo latela madira a Basiria, ya re: Sepelang le yo hlola.


text:
Bjale ge ba latela Basiria, ba ba ba fihla nokeng ya Jorodane; ba hwetša tsela ka moka e tletše diaparo le dibetša tše Basiria ba di lahlilego ba tšhaba. Bahlodi ba boa ba di anegela kgoši.


text:
Ya ba gona batho ka moka ba tšwilego motseng, ba hula mešaša ya Basiria. Ya ba gona seroto sa bupi bjo bo tokilwego se rekilwego ka mašeleng a mabedi le seripa, diroto tše pedi tša mabele tša rekwa ka mašeleng a mabedi le seripa, ka mo Morena a boletšego.


text:
Kgoši ya roma kala yela molaki wa mošate, a re a yo hlapetša kgorong. Gona moo kgorong batho ba mo katakela a hwa, ka mo monna wa Modimo a boletšego mohla wola ge kgoši e tlile go yena.


text:
Gwa direga se monna wa Modimo a se boletšego a re: Ka moswana pakeno diroto tše pedi tša mabele di tlo rekwa ka mašeleng a mabedi le seripa, le seroto sa bupi bjo bo tokilwego se tlo rekwa ka mašeleng a mabedi le seripa fa kgorong ya Samaria.


text:
Mola kala e fetola le le boletšwego ke monna wa Modimo ya re: Le ge Morena a ka bula maroba legodimong, taba yeo e ka se ke ya ba ya direga.


text:
Elisa o kile a botša mosadi yola a kilego a tsoša ngwana wa gagwe wa lesoganyana lehung, a re: Nanoga, le ba lapa la gago ka moka, o yo diilela mo o ratago go diilela ntshe, ka gobane Morena o bitša tlala; e tlo wa nageng yeno ya ba ya nywaga e šupago.


text:
Mosadi eo a nanoga ka mo monna wa Modimo a mmoditšego ka gona, a khuduga a na le ba lapa la gagwe ka moka, a fetša nywaga e šupago a diiletše nageng ya Bafilisita.


text:
Ge nywaga yeo e šupago e fetile, Mosadi a boa nageng ya Bafilisita, a ya go kgoši go yo bega molato wa ngwako wa gagwe le wa tšhemo ya gagwe.


text:
Ke ge kgoši e bolela le Gehasi mohlanka ela wa monna wa Modimo, e re: O ko ntaodišetše tše kgolo ka moka tše Elisa a di dirilego.


text:
Ya re Gehasi a sa laodišetša kgoši tša mola Elisa a tšoša mohu, ke ge go fihla mosadi eo Elisa a tsošitšego ngwana wa gagwe, a tla go kgoši a re o bega molato wa ngwako wa gagwe le wa tšhemo ya gagwe. Gehasi a re: Kgoši mongaka! So mosadi ela Elisa a tsošitšego ngwana wa gagwe; ke yena e!


text:
Kgoši ya botšiša mosadi eo; yena a mo anegela taba tšeo. Kgoši ya mo laelela kala e nngwe, ya re: Mmušetše tšohle tše a bego a na natšo, le tšohle tše tšhemo e di ntšhitšego go tloga ka mohla wola a khuduga, go fihla lehono.


text:
Mehla yela ya ge Benehadada kgoši ya Siria a babja, Elisa a na a tla Damaseko. Ba botša kgoši ba re: Monna ela wa Modimo o tlile mo.


text:
Kgoši ya roma Hasaele ya re: Tloga le mpho, o yo dumediša monna wa Modimo; o botšiši Morena ka yena ge ke tlo fola bolwetši bjo.


text:
Hasaele a ya a mo dumediša, a na le mpho ya thoto tša mehutahuta tša Damaseko, e le morwalo wa dikamela tše masome a mane. A tla a ema pele ga Elisa, a re: Morwa wa gago Benehadada kgoši ya Siria o nthometše go wena, o re: Afa ke tlo fola holwetši bjo?


text:
Elisa a fetola a re: Yaa o mmotše o re: Go phela o ka se ke wa ba wa phela! Nna Morena o nkutolletse gore o tlo hwa.


text:
Hasaele a re: Mongaka, o llelang? Elisa a re: Ke lla ka ge ke tseba tše mpe tše o tlogo di dira Baisiraele. Metse ya bona le dibo tša bona o tlo di tšhuma ka mollo; masogana a bona o tlo a bolaya ka marumo. Bana ba banyenyane o tlo ba pšhatlaganya; baima ba bona o tlo ba phula dimpa.


text:
Hasaele a re: Nna mohlanka wa gago ke selo mang, ge o re ke tlo dira dilo tše kaakaa? A ga ke mpša fela? Elisa a re: Morena o nkutolletše gore o tlo ba kgoši ya Siria.


text:
Hasaele a tloga moo a bego a na le Elisa, a boela go mong wa gagwe, Benehadada a re: Elisa o go boditšeng? Yena a re: O mpoditše a re o tlo phela.


text:
Ka la ka moswana gona, a tšea kobo a e ina meetseng, a pipa sefahlogo sa Benehadada ka yona, mme a hwa. Hasaele a ba kgoši legatong la gagwe.


text:
Jorama morwa wa Josafate kgoši ya Juda o thomile go buša ka ngwaga wa bohlano wa Jorama morwa wa Ahaba kgoši ya Isiraele.


text:
O be a na le nywaga e masome a mararo a metšo e mebedi ge a eba kgoši, a fetša nywaga e seswai a le kgoši motseng wa Jerusalema.


text:
Yena o swere ka tsela ya dikgoši tša Isiraele, a etša ba leloko la Ahaba, ka gobane o be a tšere morwedi wa Ahaba a ba mosadi wa gagwe; o dirile tše di befetšego Morena.


text:
Fela Morena o be a sa rate ge mmušo wa Juda o ka fedišwa; e be e le ka baka la Dafida mohlanka wa gagwe yo a mmoditšego a re o tlo mmeela lebone la gagwe le la bana ba gagwe ka mehla.


text:
Jorama a tšwa dira a tla Tsaira a na le dikoloi tša gagwe ka moka. A tsoga e sa le bošego a fenya Baedomo ba ba bego ba mo tietše gare le balaodi ba dikoloi; batho ba tšhaba ba boela magaeng.


text:
Ya ba gona moo Baedomo ba hlanogetšego mmušo wa Juda. Le nankhono go sa le bjalo. Le ba Libina ba hlanogile mehleng yeo.


text:
Ditaba tše dingwe tša Jorama, le tše a di dirilego, naa ga di a ngwalwa mo pukung ya ditaba tša kgale tša dikgoši tša Juda?


text:
Jorama o ithobaletše le botatagwe, a bolokwa le botaagwe motseng wa Dafida; legatong la gagwe gwa buša Ahasia morwa wa gagwe.


text:
Ahasia morwa wa Jorama ge a thoma go buša Juda, e be e le ka ngwaga wa lesome le metšo e meraro wa Jorama morwa wa Ahaba kgoši ya Isiraele.


text:
Ahasia o be a na le nywaga e masome a mabedi le metšo e mebedi ge a thoma go buša; a fetša ngwaga o tee a le kgoši motseng wa Jerusalema. Leina la mmlagwe e be e le Athalia morwedi wa Omiri kgoši ya Isiraele.


text:
O kile a tšwa dira a na le Jorama morwa wa Ahaba, ba hlabana le Hasaele kgoši ya Siria kwa motseng wa Ramothe wa Gileada; Basiria ba gobatša Jorama.


text:
Kgoši Jorama a boela motseng wa Jeseriele gore a alafiwe dintho tše Basiria ba mo ntšhitšego tšona kwa Rama ge a hlabana le Hasaele kgoši ya Siria. Ahasia morwa wa Jorama kgoši ya Juda a tla Jeseriele go hlola Jorama morwa wa Ahaba mehleng yeo a sa babja.


text:
Elisa moporofeta a roma e mongwe wa barwa ba baporofeta a mo laela a re: Itleme matheka, o sware sedibelwana se sa makhura, o ye kwa Ramothe wa Gileada.


text:
Ge o fihla o nyake Jehu morwa wa Josafate morwa wa Nimisi. O tsene o mo tsoše mo gare ga ba gabo, o mo iše phapošing.


text:
O sware sedibelwana se sa makhur a, o a tšhollele hlogong ya gagwe, o mo rere o re: Ke go beile kgoši ya Isiraele! E be gona o bulago lemati wa tšhaba. O se ke wa diega.


text:
A re ge a tsena a hwetša balaodi ba madira ba dutše; a bolela a re: Ke na le taba nago, Kgoši! Jehu a re: O ra mang go rena ka moka? Yena a re: Ke ra wena, kgoši!


text:
Jehu a tsoga a tsena ka ngwakong. Monna yola a mo tšhela makhura hlogong, a mo rera a re: Morena Modimo wa Isiraele o re: Ke go beile kgoši ya setšhaba sa Morena sa Isiraele.


text:
O tlo fediša leloko la Ahaba mong wa gago, gore o lefetše Isebele madi a bahlanka baka, a baporofeta, le madi a bahlanka ka moka ba Morena,


text:
gore go lobe leloko ka moka la Ahaba, mo go ba gaAhaba go fedišwe ka moka ba e lego banna, magokgolwana le ba ba fahlogilego ba ba lego mo go Isiraele.


text:
Leloko la Ahaba ke tlo le dira se ke se dirilego leloko la Jerobeama morwa wa Nebata, le leloko la Baesa morwa wa Ahia.


text:
Isebele o tlo lewa ke dimpša tšhemong ya Jeseriele, gwa se ka gwa tlo ba le e a mo epelago. A ryalo a napa a bula lemati a tšhaba.


text:
Bjale ge Jehu a tšwela go bahlanka ba mong wa gagwe, ba mmotšiša ba re: A ke šebešebe! Legafa leo le be le tlilo go botšang? Jehu a re: Monna eo le a mo tseba, le dipolelo tša gagwe.


text:
Bona ba re: Oa aketša! Napa o re botše! Yena a re: O boletše le nna ka gore le ka gore, a ba a re: Morena o re: Ke go beile kgoši ya Isiraele.


text:
Bjale ka moka ba tšea dikobo tša bona, ba di ala fase pele ga gagwe lebatong, ba letša phalafala, ba re: Kgoši ke Jehu!


text:
Gomme Jehu morwa wa Josafate morwa wa Nimisi a rera Jorama ka bohwirihwiri. Jorama yena ke a bego a lwela motse wa Ramothe wa Gileada a na le Baisiraele ka moka ba hlabana le Hasaele kgoši ya Siria.


text:
Gomme Jorama o be a boetše Jeseriele go alafša dintho tše Basiria ba bego ba mo ntšhitše tsona mola a hlabana le Hasaele kgoši ya Siria. Bjale Jehu a re: Ge le lena le ka realo, gona go se ke gwa ngwega motho fa motseng, a yo di bolela kwa Jeseriele.


text:
Gomme Jehu a namela koloi a leba Jeseriele mo Jorama a bego a le ntshe, mo go bego go tlile Ahasia kgoši ya Juda go hlola Jorama.


text:
Mohlapetsi e a bego a eme mmotong wa Jeseriele, a bona go etla sera sa Jehu, a re: Ke bona sera! Jorama a re: Bitša monamedi wa pitsi, o mo rome a yo hlakanetša, a botšiše ge e le šebešebe.


text:
Monamedi wa pitsi a yo hlakanetša, a re: Kgoši a re: A ke šebešebe? Jehu a re: O na le taba mang le šebešebe? Tlaa o latele nna! Mohlapetši a bego a re: Motseta o fihlile go bona; fela, ga a boe.


text:
Jorama a roma monamedi e mongwe; le yena a fihla go bona a re: Kgoši e re: A ke šebešebe? Jehu a re: O na le taba mang le šebešebe? Tlaa o latele nna!


text:
Mohlapetši a bego a re: O fihlile go bona; fela, ga a boe! Ge e le mokgwa, wona e ke ke wa Jehu morwa wa Nimisi; ke mokgwa wa legafa.


text:
Jorama a re: Bofang! Ba bofa dikoloi; Jorama kgoši ya Isiraele, le Ahasia kgoši ya Juda, ba tšwa ba nametše dikoloi tša bona, ba yo hlakanetša Jehu; ba mo hwetša a le tšhemong yela ya Nabothe wa Jesuriele.


text:
Jorama ge a lebana le Jehu, a re: Jehu, a ke šebešebe? Jehu a re: šebešebe yang, ge mabootswa a Isebele mmago le mabonoge a gagwe a sa fela a ata?


text:
Jehu a swara bora bja gagwe a mo hlaba gare ga magetla, mosebe wa thula pelo; Jorama a kudupana koloing ya gagwe.


text:
Jehu a laela Bidikara kala ya gagwe a re: Mo kuke, o mo lahlele tšhemong ya Nabothe, gobane ke sa gopola tša mola nna le wena re nametše dipitsi re latela Ahaba tatagwe, Morena a mmolela ka tšona tše tša lehono,


text:
a re: Ruri, ke bone madi a Nabothe le madi a bana ba gagwe maabane. Morena o re: Ke tlo a lefeletša tšhemong ye. Morena a ryalo. Bjale mo kuke, o mo lahlele tšhemong ye, go phethege se Morena a se boletšego.


text:
Ahasia kgoši ya Juda ge a bona dilo tše, tšhaba a leba Bethe-Hagani. Jehu a mo hlomarela a re: Le yena mmolayeng! A hlabiwa a le koloing ya gagwe morotogeng wa Guri kgaufsi le Jibileama, a tšhabela Megido a hwela ntšhe.


text:
Bahlanka ba gagwe ba mo iša Jerusalema, ba mmoloka gona lebitleng la gagwe, go bo tatagwe motseng wa Dafida.


text:
Jehu yena a tla motseng wa Jeseriele. Ya re ge Isebele a ekwa fao, a tlola mahlo ka pilu, a beanya hlogo ya gagwe, a nyarela ka lešoba la leboto.


text:
Ge Jehu a tsena ka kgorong, Isebele a mo rera a re: Afa Simiri yola a bolailego mong wa gagwe o kile a thaba naa?


text:
Jehu a lelala a mmona a le lešobeng, a re: Ke mang a emago le nna? A bona baloti ba ngwako ba babedi goba ba bararo ba mo okametše;


text:
a ba laela a re: Mo kgorometšeng a wele mono fase. Ba mo kgorometša, madi a gagwe a gaša leboto le dipitsi, tšona tša mo gatakela.


text:
Jehu a tsena, a ja, a nwa; a tsebo re: Le ke le bone mosadi ela wa mofefa, le mmolokeng, gobane ke ngwana wa kgoši.


text:
Ba boa ba botša Jehu; yena a re: Ke sona se Morena a se boletšego ka Eliya wa Thisibe mohlanka wa gagwe, a re: Nama ya Isebele e tlo lewa ke dimpša mo tšhemong ya Jeseriele.


text:
A re: Setoto sa Isebele se tlo ka morole nageng mo tšhemong ya Jeseriele, motho a se sa tlo re: Isebele šo!


text:
Ahaba o be a na le barwa ba masome a šupago gona moo Samaria. Bjale Jehu a ngwala mangwalo a a romela Samaria go bakgoma, le go bagolo ba Jeseriele, le go balaki ba bana ba Ahaba, a re:


text:
E re ge lengwalo le le fihla go lena, le na le barwa ba mong wa lena, le na le dikoloi le dipitsi, le na le motse wa sebo le dibetša,


text:
le ke le bone yo e lego senatla le moloki mo go barwa ba mong wa lena, le mo dudiše sedulong sa tatagwe, gomme le hlabanele ba leloko la mong wa lena.


text:
Bona ba boifa ka kudukudu, ba re: Ge ešita dikgoši tše pedi di paletšwe go hlabana nae, rena re tlo ema bjang?


text:
Molaki wa ngwako wa Ahaba, le mokgoma wa motse, le bagolo, le balaki ba bana ba Ahaba, ba iša lentšu go Jehu ba re: Rena re bahlanka ba gago. Tšohle tše o re laelago tšona re tlo di dira. Re ka se ke ra bea kgoši. Dira tše o ratago go di dira.


text:
Ke mo Jehu a ba ngwaletšego lengwalo la bobedi, a re: Ge le ema le nna, gomme ge le kwa lentšu laka, gona tšeang dihlogo tša banna bao e lego bana ba mong wa lena, le di tlišeng go nna mono Jeseriele ka moswana pakeno. Ka gobane barwa ba kgoši ba masome a šupago ba be ba dutše go bagolo ba motse ba godišwa gona.


text:
Bjale ge lengwalo le fihla go bona, ba swara barwa ba kgoši ba ba bolaya, banna ba masome a šupago. Dihlogo tša bona ba di fakela dirotong, ba di romela go Jehu kwa motseng wa Jeseriele.


text:
Motseta a tla a tsebiša Jehu a re: Ba tlišitše dihlogo tšela tša barwa ba kgoši, Jehu a re: Di direng mekgobo e mebedi kgorong go fihla ka moswana.


text:
Ka la ka moswana a tšwa a ema, a bolela le setšhaba ka moka a re: Lena ga le na molato. E a hlanogetšego mong wa gagwe ke nna, ka mmolaya. Ge e le ba, ba bolailwe ke mang ka moka ga bona?


text:
Tsebang gobane lentšu la Morena, le a boletšego moloko wa Ahaba ka lona, ga la ka la wela fase. Morena o dirile se a se boletšego ka Eliya mohlanka wa gagwe.


text:
Gomme Jehu a bolaya bohle ba ba šetšego ba leloko la Ahaba motseng wa Jeseriele, le bagolo bohle ba gabo, le Metswalo ya gagwe, le baperisita ba gagwe, a se ke a mo šiela le lešalela.


text:
a hwetša go na le bana ba boAhasia kgoši ya Juda; a botšiša a re: Le bomang? Bona ba re: Re bana ba boAhasia; re tlile go dumediša bana ba kgoši le bana ba mohumagadi.


text:
Jehu a re: Ba swareng ba sa phela! Ba ba swara ba sa phela, ba ba bolaya sedibeng sa gona moo merakeng, e le banna ba masome a mane le metšo e mebedi; a se ke a šadiša le o tee wa bona.


text:
A tloga fao, a hwetša Jonadaba morwa wa Rekaba a etla go mo gahlanetša. Jehu a mo dumediša, a mo rera a re: A pelo ya gago e mpotegetše bjalo ka yaka ge e Go botegetše? Jonadaba a re: Go bjalo! Jehu a re: Gona fana diatla le nna! Ba fana diatla, mme a mo nametša koloing ya gagwe.


text:
Ge a fihla Samaria a bolaya bohle ba ga Ahaba ba ba bego ba šetše Samaria, a ba a ba feletša, ka mo Morena a boletšego ka Elia.


text:
Jehu a napa a botha setšhaba ka moka, a bolela a re: Ahaba o be a direla Baali ka gonyenyane fela; Jehu o tlo o direla ka gogolo.


text:
Ke gona mpiletšeng baporofeta ka moka ba Baali, le bahlanka ba wona ka moka, le baperisita ba wona ka moka, go se ke gwa hlokwa le o tee; ka gobane ke rata go direla Baali sedimo se segolo. E a kago hlokwa go sona, a ka se ke a phela. -- Fela e be e le maano a Jehu, gore a fediše bahlanka ba Baali.


text:
Yena Jehu a roma batseta ba putlaputla la Isiraele; bahlanka ka moka ba Baali ba tla, gwa se ke gwa ba le e a sa kago a tla; ba tsena ngwakong wa Baali; ngwako wa Baali wa tlala mo go fela.


text:
Jehu a laela molakadiaparo a re: Ntšhetša bahlanka bohle ba Baali diaparo! Gomme ba ntšhetšwa diaparo.


text:
Bjale Jehu a tsena ngwakong wa Baali a na le Jonadaba morwa wa Rekaba, a bolela le bahlanka ba Baali a re: Tsomešang le bone, e se be mohlomongwe mo go lena go ka ba le e mongwe wa bahlanka ba Morena; e be bahlanka ba Baali fela.


text:
Ya re ge ba le ngwakong, ba sa dira didimo le dihlabelo, ke ge Jehu a šetše a beile banna ba masome a seswai ka ntle; a ba laela a re: Banna ba ke ba gafetše lena. Ge e mongwe wa bona a ka thoba ka go e mongwe wa lena, o tlo lefa ka bophelo bja gagwe.


text:
Bjale ge go fela modiro wa dihlabelo, Jehu a laela dikala le balaodi ba dira, a re: Tsenang le ba bolayeng; go se ke gwa phonyokga le o tee! Gomme ba ba fediša ka marumo. Ba dikala le balaodi ba dira ba lahlela ditoto ka ntle, ba tsebo ya motseng wa ngwako wa Baali.


text:
Ge e le dibe tšele tša Jerobeama morwa wa Nebata, e a rutilego Isiraele go dira dibe, tšona Jehu ga a ka a di tlogela; ke dinamane tšela tša gauta motseng wa Bethele le wa Dani.


text:
Morena o kile a tsebiša Jehu a re: Bana ba gago ba tlo hlatlamana ba dula sedulong sa bogoši sa Isiraele go fihla molokong wa bone, ka gobane o thakgile ka go dira se Morena a rego se lokile, ge leloko la Ahaba o le dirile tše nna ke bego ke di rerile pelong yaka.


text:
Fela, Jehu ga a ka a šetša go swara ka tsela ya molao wa Morena Modimo wa Isiraele ka pelo ka moka, ka gobane dibe tša Jerobeama e a rutilego Isiraele go dira dibe, tšona ga a ka a di tlogela.


text:
Mehleng yeo Morena o thomile go notla Isiraele; Hasaele a fela a ba fenya mellwaneng ka moka ya Isiraele;


text:
a ba amoga naga go tloga ka noka ya Jorodane go ya bohlabela, naga ya Gileada ka moka, ya Bagada, le ya Barubeni, le ya Bamanase, go goma ka Aroere nokeng ya Arinoni, le ya Gileada, le ya Basani.


text:
Ge e le ditaba tše dingwe tša Jehu, le tšohle tše a di dirilego, le tša mediro ya gagwe ya bogale, naa ga di a ngwalwa mo pukung ya ditaba tša kgale tša dikgoši tša Isiraele?


text:
Jehu o ithobaletše le botatagwe, ba mmoloka lebitleng motseng wa Samaria; legatong la gagwe gwa buša Joahase morwa wa gagwe.


text:
Lebaka le Jehu a bušitšego Isiraele ka lona a le Samaria, ke nywaga e masome a mabedi a metšo e seswai.


text:
Athalia mmago Ahasia ge a bona gobane morwa wa gagwe o hwile, a tsoga a fediša bohle ba leloko la kgoši.


text:
Fela, Joseba morwedi wa kgoši Jorama kgaetšedi ya Ahasia, a tšea Joase morwa wa Ahasia, a mo utswa mo go bana ba kgoši ba ba bego ba bolawa, a mo uta phapošing ya marobalo a na le mofepi wa gagwe; Athalia a se mo hwetše, a se bolawe.


text:
A dula le mofepi wa gagwe a utilwe Ngwakong wa Morena, gwa ba gwa feta nywaga e selelago ya ge go buša Athalia.


text:
Ka ngwaga wa go šupa Joyada a roma lentšu a bitša balaodi ba dira tša mošate le dikala; ba tla go yena Ngwakong wa Morena, a lakana nabo, a ba eniša Ngwakong wa Morena; mme a ba šupetša morwa ela wa kgoši.


text:
A ba laela a re: Se le tlogo se dira sese: Le sera sa dikgao tše tharo. Sekgao se se tsenago ka Sabatha, se lete ngwako wa kgoši.


text:
Sekgao sa bobedi se eme mo kgorong ya Suru; sekgao sa boraro se eme mo kgorong ya ka nthago ga lena dikala tša go leta Ngwako.


text:
Dikgao tše pedi tša lena ka moka ba le tšwago ka Sabatha, le hlokomele Ngwako wa Morena, le lete kgoši.


text:
Le eme le dikologile kgoši, ka moka le swere marumo ka diatla. Gomme e a rego ke šwahla ka mo go lena, a bolawe; le ba go leta kgoši ge e tšwa le ge a tsena.


text:
Balaodi bao ba dira tše ba di laetšwego ke Joyada moperisita; ba rapa banna ba bona ba ba tšwago ka Sabatha, le bao ba ba boago ka Sabatha, ba tla go Joyada moperisita.


text:
Bjale dikala tša ema, ka moka ba swere marumo ka diatla; ba ema ka thoko ya le letona le ya la ntsogoso mo Ngwakong, ba bapetše le aletare, ba dikologile kgoši.


text:
Joyada a ntšha morwa wa kgoši, a mo rweša mofapahlogo, a mo nea lengwalo la Molao; mme ba mmea kgoši, ba mo tlotša, ba opa magofsi ba re: A kgoši e phele!


text:
A bona kgoši e eme kokwaneng ka mo e bego e le mokgwa, bakgoma le baletši ba diphalafala ba le mo go kgoši, le setšhaba ka moka se thabile, ba letša diphalafala, Athalia a gagola Diaparo tša gagwe, a hlaboša lentšu a re: Joo, moferefere! Joo, moferefere!


text:
Joyada moperisita a laela balaodi ba dikgao, le balaodi ba dira, a re: Mo ntšhetšeng ka ntle ga Ngwako, a tšwe ka mo gare ga batho; e a kago mo latela a bolawe ka lerumo! Ka gobane moperisita o be a laetše gore a se ke a bolaelwa Ngwakong wa Morena.


text:
Ba mo iša matsogo; a re ge a fihla mo tsela ya dipitsi e tsenago ngwakong wa mošate, a bolaelwa ntshe.


text:
Joyada a diriša kgoši le setšhaba kgwerano le Morena, gore ba be setšhaba sa Morena; a gweranya kgoši le setšhaba.


text:
Bjale setšhaba ka moka sa naga yeo sa ya ngwakong wa Baali, sa phušola dialetare tša wona sa pšhatlaganya diswantšho tša wona; mme ba bolaya Mathane moperisita wa Baali gonamoo dialetareng. Gomme Joyada a baakanya madišo a Ngwakong wa Morena.


text:
A bitša balaodi ba dikgao, le bakgoma, le dikala, le setšhaba ka moka sa naga yeo, ba tšwa ba na le kgoši Ngwakong wa Morena ba fologa ba na le yona, ba tla ka tsela ya kgoro ya dikala, ba fihla ngwakong wa mošate; kgoši ya dula sedulong sa dikgoši.


text:
Setšhaba ka moka sa thaba, motse wa ba le leago, mola ba bolaile Athalia ka lerumo ngwakong wa kgoši.


text:
o thomile go buša ka ngwaga wa go šupa wa mmušo wa Jehu, a fetša nywaga e masome a mane a le kgoši motseng wa Jerusalema. Leina la mmagwe e be e le Tsibya wa Bereseba.


text:
Joase bophelong bja gagwe ka moka o dirile tše di kgahlilego Morena, gobane o be a rutwa ke Joyada moperisita.


text:
Fela, tša a sa kago a di fediša ke meboto, gobane setšhaba se be se fela se iša didimo le diorelo mebotong.


text:
Joase o kile a botša baperisita a re: Ditšhelete ka moka tše kgethwa tše di tlišwago Ngwakong wa Morena, e lego ditšhelete tša ba ba balwago, le tše motho a lefišwago ka tšona, le tše motho a kago ithapa a di tliša Ngwakong wa Morena,


text:
ditšhelete tšeo baperisita ba di tšee go batho ba setšhaba sa gabo, gomme ka tšona ba lokiše Ngwako mo ba hwetšago o phušogile.


text:
Gomme ka ngwaga wa masome a mabedi a metšo e meraro wa kgoši Joase, baperisita ba be ba sešo ba lokiša Ngwako mo o bego o onetše.


text:
Ke mo Joase a biditšego Joyada le baperisita ba bangwe, a bolela le bona a re: Le reng le lesitše go lokiša Ngwako? Bjale ditšhelete tša batho ba setšhaba sa geno di se ke tša hlwa di tšewa ke lena; ke tša go lokiša Ngwako mo o onetšego.


text:
Gomme baperisita ba dumela gore tšhelete e tšwago setšhabeng e se ke ya amogelwa ke bona; le Ngwako o se ke wa lokišwa ke bona.


text:
Joyada moperisita a tšea polokelo, a thula lešoba sekhurumelong sa yona, a e bea ka lehlakoreng le letona la aletare, mo go tsenwago Ngwakong wa Morena ka gona. Gomme baperisita ba ba letago mojako ba tšea thšelete ka moka ye e ntšhetšwago Ngwako wa Morena, ba e tšhela mo go yona.


text:
Ya re mohla ba hwetšago tšhelete polokelong e le e ntši, gwa tla mongwadi wa kgoši le moperisita e mogolo, ba phutha ditšhelete tšeo di hweditšwego Ngwakong wa Morena, ba di bale,


text:
ba di gafele diatleng tša balaki ba modiro le bahlapetši ba Ngwako wa Morena. Bona bao ba di ntšhetša babetli ba dikwata le baagi ba ba bego ba dira mo Ngwakong wa Morena,


text:
le baagi ba merako, le babetli ba mafsika, gore ba reke dikwata le mafsika a go betlwa, gore go lokišwe Ngwako wa Morena, go rekwe dikago tšohle tša go lokiša Ngwako.


text:
Ge e le megopo ya silifera, le mefaka, le merufsi ya go fokela, le dinaka, le ge e le sebjana mang sa gauta goba silifera, tšona ga ba ka ba di dira ka tšhelete yeo ya go ntšhetšwa Ngwako wa Morena.


text:
Le gona ga ba ka ba nyaka palo ya tšona go bao ba bego ba di neela badiri; ba be ba dira ka go botana.


text:
Ge e le ditšhelete tša dibego le tša dilefa, tšona ga tša ka tša ntšhetšwa Ngwako wa Morena, gobane e be e le tša baperisita.


text:
Mehleng yeo gwa rotoga Hasaele kgoši ya Siria, a lwa le motse wa Gathe a o thopa. Gomme Hasaele a lebiša sefahlogo Jerusalema, a re a rotogele gona.


text:
Joase kgoši ya Juda a tšea dibego ka moka tše kgethwa tša botatagwe, boJosafate, le boJorama, le boAhasia magoši a Juda, le dibego tša gagwe tše kgethwa, le digauta ka moka tše di hweditšwego di le dipolokelong tša Ngwako wa Morena le tša ngwako wa kgoši, a di romela Hasaele kgoši ya Siria; mme Hasaele a lesa go tla Jerusalema.


text:
Ge e le ditaba tše dingwe tša Joase, le tšohle tše a di dirilego, naa ga di a ngwalwa mo pukung ya ditaba tša kgale tša dikgoši tša Juda?


text:
Bahlanka ba gagwe ba mo tsogetše matla, ba mo rerile ka bohwirihwiri, ba mmolaya sebong sa Milo motheogeng wa Sila.


text:
O bolailwe ke Josakara morwa wa Simeathe, le Josabadi morwa wa Somere, ba e bego e le bahlanka ba gagwe; a hwa ba mmoloka go botatagwe motseng wa Dafida; legatong la gagwe gwa buša Amatsia morwa wa gagwe.


text:
Ka ngwaga wa masome a mabedi a metšo e meraro wa Joase morwa wa Ahasia kgoši ya Juda, kwa Samaria gwa thoma go buša Joahase morwa wa Jehu kgoši ya Isiraele; a fetša nywaga e lesome la metšo e šupago a le kgoši.


text:
Yena o dirile tše di befetšego Morena, a latela dibe tša Jerobeama morwa wa Nebata, e a rutilego Isiraele go senya, gomme a se ke a tlogelana natšo.


text:
Ke ka baka leo bogale bja Morena bo tuketšego Isiraele, a ba gafela diatleng tša Hasaele kgoši ya Siria, le seatleng sa Benehadada morwa wa Hasaele lebaka leo ka moka.


text:
Joahase a ba a rapela a lebane le Morena; Morena a mo kwa, a bona mohlako wa Isiraele ge ba hlakišwa ke kgoši ya Siria.


text:
Morena a nea Isiraele monamodi, a ba namola seatleng sa Basiria; Baisiraele ba tsebo dula nywakong ya bona bjalo ka bomaabane le bo maloba.


text:
Le ge go le bjalo ga ba ka ba tlogela dibe tša Jerobeama yola e a rutilego Isiraele go senya, ba swara ka tsela ya tšona; le kokwane ya Ašera e be e fela e eme motseng wa Samaria.


text:
Ka kgonthe Joahase o be a se sa na batho, ge e se banamedi ba dipitsi ba masome a mahlano, le dikoloi tše lesome, le bahlabani ba dikete tše lesome, gobane kgoši ya Siria e be e ba feditše boka lerole lebatong.


text:
Ge e le ditaba tše dingwe tša Joahase, le tšohle tše a di dirilego, le tša bogale bja gagwe, naa ga di a ngwalwa mo pukung ya ditaba tša kgale tša dikgoši tša Isiraele?


text:
Joahase o ithobaletše le botatlagwe, ba mmoloka motseng wa Samaria; legatong la gagwe gwa buša Joase morwa wa gagwe.


text:
E be e le ka ngwaga wa masome a mararo a metšo e šupago wa Joase kgoši ya Juda, ge Joase morwa wa Joahase a eba kgoši ya Isiraele motseng wa Samaria; a buša a fetša nywaga e lesome le metšo e selelago.


text:
O dirile tše di befetšego Morena, a se ke a lahla le sebe setee sa tša Jerobeama morwa wa Nebata e a rutilego Isiraele go senya, a swara ka tsela ya tšona.


text:
Ge e le ditaba tše dingwe tša Joase, le tšohle tše a di dirilego, le tša bogale bja gagwe ka mo a nago a lwa le Amatsia kgoši ya Juda, naa ga di a ngwalwa mo pukung ya ditaba tša kgale tša dikgoši tša Isiraele?


text:
Joase o ithobaletše le botatagwe; sedulong sa gagwe gwa dula Jerobeama. Joase o bolokilwe le magoši a Isiraele motseng wa Samaria.


text:
Mola Elisa a babja, e le bolwetši bjo a hwilego ka bjona, gwa tla Joase kgoši ya Isiraele a mo hlola, a lla a lebane nae a re: Tata! Tata! Koloi ya Isiraele le banamedi ba yona!


text:
Elisa a botša kgoši ya Isiraele a re: Nganga bora ka seatla sa gago. A bo nganga ka seatla sa gagwe. Elisa a bea diatla tša gagwe mo diatleng tša kgoši,


text:
a re: Bula lešoba la go leba bohlabela! A le bula. Elisa a re: Betša! A betsa. Elisa a re: Hee mosebemonamodi wa Morena! Mosebe monamoladiatleng tša Basiria! O tlo fenya Basiria kwa Afeke wa ba wa ba fediša!


text:
Elisa a buša a re: Swara mesebe! A e swara. A tsebo botša kgoši ya Isiraele a re: Tia lefase! A le tia gararo a kgaotša.


text:
Monna wa Modimo a napa a mo galefela a re: Ge o ka be o tiile lefase gahlano, o ka be o tlo fenya Basiria wa ba fediša; Basiria bjale o tlo ba fenya gararo fela.


text:
E kile ya re mola Elisa a šetše a hwile, mme ba mmolokile, gwa hlaga sera sa Bamoaba mathomong a ngwaga.


text:
Ya re ba sa boloka mohu e mongwe lebitleng leo, ba bona go etla sera; ba fo lahlela mohu eo lebitleng la Elisa. Mohu eo ge a gohlomela, a wela mašapong a Elisa; a boela a phela, a ema ka dinao.


text:
Fela, Morena a ba gaugela, a ba kwela bohloko, a ba boela ka baka la kgwerano ya gagwe, ye a e dirilego le Aborohama le Isaka le Jakobo; a se ke a rata go ba fediša, le bjale a se ke a ba lahla.


text:
Gomme Joase morwa wa Joahase a thopolola go Benehadada morwa wa Hasaele metse yela ye Hasaele a bego a e thopile go Joahase tatagwe ka ntwa. Joase o bile o mo fentše gararo, a mo amoga metse yeo e bego e le ya Isiraele.


text:
Amatsia morwa wa Joase kgoši ya Juda o thomile go buša ka ngwaga wa bobedi wa Joase morwa wa Joahase kgoši ya Isiraele.


text:
Amatsia o be a na le nywaga e masome a mabedi a metšo e mehlano ge a eba kgoši, a buša a fetša nywaga e masome a mabedi a metšo e senyane a le motseng wa Jerusalema. Leina la mmagwe e be e le Joadane wa Jerusalema.


text:
O dirile tše di kgahlilego Morena; fela ga a ka a swana le Dafida tatagwe; ka gohle o be a etša Joase tatagwe.


text:
Fela, ga a ka a bolaya bana ba babolai bao; o dirile ka mo go ngwadilwego pukung ya melao ya Moše, e a laetšego a re: Botatago bana ba se ke ba bolaelwa bana ba bona; le bana ba se ke ba bolaelwa botatabo. E a kago bolawa o hwela sebe sa gagwe.


text:
O kile a fenya Baedomo mo Moeding wa letswai, e le ba dikete tše lesome, a thopa motse wa Sela ka ntwa, a o reela leina la Jokothiele; le lehono e sa le lona.


text:
Mehleng yeo Amatsia o kile a roma batseta, a iša lentšu go Joase morwa wa Joahase morwa wa Jehu kgoši ya Isiraele, a re: Tšwaa, re lebanye difahlogo!


text:
Joase kgoši ya Isiraele a iša phetolo go Amatsia kgoši ya Juda a re: Leokana la thabeng ya Libanone la na la iša lentšu go lerokwana la thabeng ya Libanoni, la re: Nea morwa waka ngwananyana wa gago e be mosadi! Gwa feta diphoofolo tša thabeng ya Libanoni, tša gatakanya leokana.


text:
Baedomo o ba fentše; bjale pelo ya gago e a ikgogomoša. Ithete o itulele gae. O reng o nyaka kotsi? O tlo wa, mme Juda o tlo wa nago.


text:
Amatsia a gana go kwa. Joase kgoši ya Isiraele a tšwa dira, ba tla ba lebanya difahlogo, yena le Amatsia kgoši ya Juda motseng wa Bethe Semese nageng ya Juda.


text:
Joase kgoši ya Isiraele a swara Amatsia Kgoši ya Juda morwa wa Joase morwa wa Ahasia gona moo motseng wa Bethe-Semese; a tla Jerusalema a phušola morako wa Jerusalema go tloga ka kgorong ya Efuraimi go fihla ka kgorong ya sekhutlong, morako o fetšago meelo e makgolo a mane.


text:
A tšea digauta ka moka, le disilifera le dibja ka moka tše a di hweditšego Ngwakong wa Morena, le mo dipolokelong tša mošate; a tšea le batho ba go swarelela ka bona, a tsebo boela Samaria.


text:
Ge e le ditaba tše dingwe tša Joase, le tše a di dirilego, le tša bogale bja gagwe, le ka mo a lwilego le Amatsia kgoši ya Juda, naa ga di a ngwalwa mo pukung ya ditaba tša kgale tša dikgoši tša Isiraele?


text:
Joase o ithobaletše le botatagwe, a bolokwa go dikgoši tša Isiraele motseng wa Samaria; legatong la gagwe gwa buša Jerobeama morwa wa gagwe.


text:
Amatsia morwa wa Joase kgoši ya Juda a šala a sa phela mola Joase kgoši ya Isiraele a hwile; a fetša nywaga e lesome le metšo e mehlano a sa le gona.


text:
Ge e le ditaba tše dingwe tša Amatsia naa ga di a ngwalwa mo pukung ya ditaba tša kgale tša magoši a Juda?


text:
Mo motseng wa Jerusalema ba mo rerile ka bohwirihwiri; yena a tšhabela motseng wa Lakisi. Ba roma batho ba mo latiša gona moo Lakisi, ba mmolaela ntshe.


text:
Setšhaba ka moka sa Juda sa tšea Asaria a sa na le nywaga e lesome le metšo e selelago fela, sa mmea kgoši legatong la Amatsia tatagwe.


text:
Ke yena a agilego motse wa Elathe, a o bušetša go Juda. Ke mola kgoši a šetše a ithobaletše le botatagwe.


text:
Jerobeama morwa wa Joase kgoši ya Isiraele o thomile go buša motseng wa Samaria ka ngwaga wa lesome le metšo e mehlano wa Amatsia morwa wa Joase kgoši ya Juda, a fetša nywaga e masome a mane a motšo o tee a le kgoši.


text:
A dira tše di befetšego Morena; mo go dibe tša Jerobeama morwa Nabata e a rutilego Isiraele go senya, Jerobeama ga a ka a lahla le setee.


text:
Ke yena a katološitšego naga ya Isiraele ya goma ka difateng tša Hamathi le ka lewatle la moeding; gwa phethega se Morena Modimo wa Isiraele a se boletšego ka mohlanka wa gagwe moporofeta Jona morwa wa Amithai wa Gathe-Hefere.


text:
Gobane Morena o be a bone mohlako wa Isiraele o babiša pelo ka kudu, go fedile ba bafsa le ba bagolo, Isiraele a se ne monamodi.


text:
Gomme Morena o be a sešo a bolela a re o tlo fediša leina la Isiraele ka tlase ga legodimo; ke ka baka leo a ba namoletšego ka seatla sa Jerobeama morwa wa Joase.


text:
Ge e le ditaba tše dingwe tša Jerobeama, le tšohle tše a di dirilego, le tša bogale bja gagwe ge a hlabana a thopolola Damaseko le Hamathi, e bego e le ya Juda, a e bušetša go Isiraele, naa ga di a ngwalwa mo pukung ya ditaba tša kgale tša dikgoši tša Isiraele?


text:
Jerobeama o ithobaletše le botatagwe, le magoši a Isiraele; legatong la gagwe gwa buša Sakaria morwa wa gagwe.


text:
Asaria morwa wa Amatsia kgoši ya Juda o thomile go buša ka ngwaga wa masome a mabedi a metšo e šupago wa Jerobeama a le kgoši ya Isiraele.


text:
O be a na le nywaga e lesome la metšo e selelago ge a thoma go buša, a fetša nywaga e masome a mahlano a metšo e mebedi a le kgoši motseng wa Jerusalema. Leina la mmagwe e be e le Jokolia wa Jerusalema.


text:
Gomme Morena kgoši yeo o e kwišitše bohloko, ya tšwa lephera go fihla letšatšing la go hwa, ya dula ngwakong wa ka thoko; Jothama morwa wa kgoši a buša mošate le setšhaba sa naga yeo.


text:
Ge e le ditaba tše dingwe tša Asaria, le tšhole tše a di dirilego, naa ga di a ngwalwa mo pukung ya ditaba tša kgale tša dikgoši tša Juda?


text:
Asaria o ithobaletše le botatagwe, a bolokwa go botatagwe motseng wa Dafida; Jothama morwa wa gagwe a buša legatong la gagwe.


text:
Sakaria morwa wa Jerobeama o thomile go buša Isiraele ka ngwaga wa masome a mararo a metšo e seswai wa Asaria kgoši ya Juda; o feditše dikgwedi tše di selelago a le kgoši motseng wa Samaria.


text:
O dirile tše di befetšego Morena a etša botatagwe. Dibe tša Jerobeama morwa wa Nebata e a rutilego Isiraele go senya, ga a ka a di tlogela.


text:
O rerilwe ka bohwirihwiri ke Salume morwa wa Jabese; yena eo a mo hlaba, setšhaba se lebeletše, a mmolaya, a ba kgoši legatong la gagwe.


text:
Ge e le tše dingwe ditaba tša Sakaria ke tšela tše di ngwadilwego pukung ya ditaba tša kgale tša dikgoši tša Isiraele.


text:
Ke tšona tše di boletšwego ke Morena ge a botša Jehu a re: Barwa ba gago ba tlo hlatlamana ba dula sedulong sa Isiraele go fihla lelokong la bone; gomme go bile bjalo.


text:
Salume morwa wa Jabese o thomile go buša ka ngwaga wa masome a mararo a metšo e senyane wa Usia kgoši ya Juda, a fetša kgwedi e tee a le kgoši motseng wa Samaria.


text:
Gwa napa gwa rotoga Menaheme morwa wa Gadi a etšwa Thiritsa, a tla Samaria a hlaba Salume morwa wa Jabese, a mmolaya, yena a ba kgoši legatong la gagwe.


text:
Ge e le tše dingwe ditaba tša Salume, le tša bohwirihwiri bjo a bo dirilego, ke tšela tše di ngwadilwego pukung ya ditaba tša kgale tša dikgoši tša Isiraele.


text:
Menaheme o hutše motse wa Thipisa, a bolaya bohle ba ba bego ba le moo, le ba dinakaneng tša wona. Ke tše a di dirilego mola a boa Thiritsa, a ba bolaya ka ge ba ganne go mmulela kgoro, a re go hula motše, a fatola basadi bohle ba baima ba gona.


text:
Menaheme morwa wa Gadi o thomile go buša ka ngwaga wa masome a mararo a metšo e senyane wa Asaria kgoši ya Juda; o feditše nywaga e lesome a le kgoši motseng wa Samaria.


text:
O dirile tše di befetšego Morena; le ka tšatši letee ga a ka a tlogela dibe tša Jerobeama morwa wa Nebata, e a rutilego Isiraele go senya.


