# verses

text:
Lefase le be le gobelane le se na selo; godimo ga bodiba go le leswiswi; moya wa Modimo o alametše meetse.


text:
Mme Modimo a dira leratadima. Meetse a ka tlase ga leratadima a a aroganya le meetse a ka godimo ga lona. Mme gwa ba bjalo.


text:
Modimo a re: Meetse a ka tlase ga legodimo a a kgobokane felo gotee, gore go bonale mo go omilego. Mme gwa ba bjalo.


text:
Modimo a re mo go omilego ke Lefase; mogobe wa meetse a re ke Lewatle. Mme Modimo a bona e le mo gobotse.


text:
Modimo a re: Lefase a le mele bjang le dimela tša go enywa peu, le dihlare tša dienywa, tše di yago ka mehuta ya tšona ge di tšweletša dienywa tše di nago le dipeu. Mme Modimo a bona e le mo gobotse.


text:
Ke mo lefase le medišitšego bjang le dimela tša go enywa dipeu di eya ka mehuta ya tšona, le dihlare tše di yago ka mehuta ya tšona di tšweletša dienywa tše di nago le dipeu. Mme Modimo a bona e le mo gobotse.


text:
Modimo a re: Lerateng la legodimo a go be le dietša tša go aroganya masegare le mašego, tša go ba ditaetšo tša mabaka le tša matšatši le tša nywaga.


text:
Ke mo Modimo a dirilego dietša tše pedi tše kgolo, seetša se segolo sa go buša mosegare, le seetša se senyenyane sa go buša bošego; a dira le dinaledi.


text:
le tša go buša mosegare le tša go buša bošego, tša go aroganya seetša le leswiswi. Mme Modimo a bona e le mo gobotse.


text:
Modimo a re: Meetse a a nyeunye dinyeunya tše di phelago, le 'nonyana di fofe godimo ga lefase di lebane le lerata la legodimo.


text:
Ke mo Modimo a hlodilego dihlapi tše kgolo, le nyabanyabe ya diphedi ka moka tše di nyeunyago meetseng di eya ka mehuta ya tšona, le dinonyana ka moka tša diphego di eya ka mehuta ya tšona. Mme Modimo a bona e le mo gobotse.


text:
Modimo a na a di šegofatša a re: Tswalang le ate le tlale meetseng a lewatle; nonyana tšona di ate faseng.


text:
Modimo a re: Lefase a le tšweletše diphedi di eya ka mehuta ya tšona, diruiwa le digagabi le diphoofolo tša naga di eya ka mehuta ya tšona. Mme gwa ba bjalo.


text:
Ke mo Modimo a dirilego diphoofolo tša naga di eya ka mehuta ya tšona, le diruiwa di eya ka mehuta ya tšona, le digagabi ka moka tša nageng di eya ka mehuta ya tšona. Modimo a bona e le mo gobotse.


text:
Bjale Modimo a re: A re direng motho ka go swantšha ka rena, a swane le rena; a buše dihlapi tša lewatle le nonyana tša godimo, le diruiwa, le lefase ka moka, le digagabi ka moka tše di gagabago lefaseng.


text:
Ke mo Modimo a bopilego motho, a mmopa ka go itshwantšha, a mmopa ka go swantšha ka yena Modimo; a ba bopa monna le mosadi.


text:
Modimo a ba šegofatša, a bolela le bona a re: Tswalang le ate, tlalang lefase, le le fenye le buše hlapi tša lewatle le nonyana tša godimo, le nyabanyaba yohle ya diphedi mo faseng.


text:
Modimo a re: Sedio, ke le neile dimela ka moka tša go enywa peu tša mo lefaseng ka moka, le dihlare tšohle tše di lego mo go lona tša dienywa tša dipeu tša tšona; e be dijo tša lena,


text:
le tša diphoofolo ka moka le nonyana tšohle tša godimo, le tšohle tše di gagabago mo lefaseng di na le moya o phelago. Ke di neile dimela ka moka tše ditala e be dijo tša tšona. Mme gwa ba bjalo.


text:
Ya re ge Modimo a lebelela tšohle tše a di dirilego, a bona e le tše botse kudu. Ya ba mantšiboa, ya ba moso, tšatši la go selela.


text:
Ka letšatši la go šupa Modimo a ba a phethile modiro wa gagwe wo a o dirilego; mme ka tšatši la go šupa a khutša a feditše modiro wa gagwe ka moka wo a o dirilego.


text:
Mme tšatši la go šupa Modimo o le šegofaditše a le dira le lekgethwa, ka gobane ka lona o khutšitše a feditše modiro wa gagwe ka moka wa tlholo wo a o dirilego.


text:
Sedi ditaba tša tlholo ya legodimo le lefase, tša mehleng ya ge Morena Modimo a dira lefase le legodimo.


text:
Ke ge dihlašana ka moka tša naga di sešo tša ba gona lefaseng, le dimela tšohle tša naga di sešo tša mela, ka ge Modimo a be a sešo a neša pula nageng, go sešo gwa ba le motho wa go lema naga.


text:
Morena Modimo a na a bopa motho, lerole la mmu; mo dinkong tša gagwe a budulela moya wa bophelo, motho a napa a ba moya o phelago.


text:
Bjale Morena Modimo a dira tšhemo ya Edene thoko ya bohlabela, mme motho yo a mmopilego a mmea gonamoo.


text:
Morena Modimo a mediša dihlare tšohle tše di kgahlišago ge di bonwa, tše bose ge di lewa; a di mediša mo mmung. Mo gare ga tšhemo a mediša sehlare sa bophelo, le sehlare sa go tseba botse 'le bobe.


text:
Gonamoo Edene go be go etšwa noka ya go nošetša tšhemo yeo; gonamoo ya arogana ya ba dinoka tše nne.


text:
Leina la noka ya boraro ke Hidekele; ke ye e tlago ka thoko ya bohlabela ya naga ya Asuri. Noka ya bone ke Forate.


text:
Fela, sehlare sa go tseba botse le bobe sona o se ke wa se ja; ka gobane mohla o tlogo se ja o tlo hwa lehu.


text:
Bjale Morena Modimo a re: Ga go botse ge motho a le noši; ke tlo mo direla modiriši e a mo lebanego.


text:
Mme Morena Modimo o be a bopile ka mmu tšohle tše di phelago nageng le tšohle dinonyana tša godimo. Bjale a di tliša go motho, e le gore a bone ka mo a tlogo di bitša; mme lentšu le motho a tlogo bitša se se phelago ka lona, e be lona leina la sona.


text:
Diruiwa ka moka, le nonyana tša godimo, le tšohle diphoofolo tša naga, motho o di reetše maina; fela moswariši wa motho, yo a mo lebanego, yena ga a ka a mo hwetša.


text:
Ke mo Morena Modimo a robadišitšego motho boroko bjo bogolo; a robala; mme Modimo a ntšha le lengwe la dikgopo tša gagwe; felo ga lona a thiba ka nama.


text:
Ke mo motho a boletšego a re. Bjalo gomme šo, e lego lešapo la mašapo aka, le nama ya nama ya ka. Yena yo ba tlo re ke mosadi, gobane ke yena e a ntšhitswego monneng.


text:
Ka baka leo monna o tlo tlogela tatagwe le mmagwe, a gomarela mosadi wa gagwe; gomme ba tlo ba nama e tee.


text:
Gomme noga, ka go hlalefa e be e feta diphoofolo tšohle tša naga, tše Morena Modimo a di dirilego. Yona ya bolela le mosadi ya re: Afa Modimo o boletše a re: Dihlare tšohle tša tšhemo ye le se ke la di ja?


text:
Fela, dienywa tša sehlare sela sa mo gare ga tšhemo, tšona Modimo o itše: le se ke la di ja, mme le se ke la di swara, gore le se hwe.


text:
Ge e le Modimo, yena o tseba gore mohla le se jago mahlo a lena, a tlo buduloga la ba bjalo ka Modimo, la tseba botse le bobe.


text:
Bjale mosadi a bona sehlare seo e le se sebose ge se ka lewa, se ratega ge se lebelelwa, se kganyogega ka ge se hlalefiša; a ba a fula dienywa tša sona, a ja, a neela le monna wa gagwe e a bego a na le yena; le yena a ja.


text:
Ya ba gona go budulogago mahlo a bona, bobedi bja bona, ba na ba lemoga ge ba sa apara; ba rokaganya matlakala a mogo ba itirela ditšwaro.


text:
Ya re ge ba ekwa lentšu la Morena Modimo ge a itshepelela mo tšhemong ka mantšiboa, Adama le mosadi wa gagwe ba utama mo dihlareng tša tšhemo ba tšhaba sefahlego sa Morena Modimo.


text:
Modimo a re: O boditšwe ke mang gobane gawa apara? Afa gawa ja sehlare se nkilego ka go iletša go se ja?


text:
Morena Modimo a bolela le mosadi a re: Ke eng se o se dirilego? Mosadi a re: Noga e mphorile, ka ja.


text:
Morena Modimo a bolela le noga a re: Ka ge o dirile tšeo, o serogiwa mo go diruiwa ka moka le go diphoofolo ka moka tša naga. O tlo sepela ka mpa ya gago; o tlo ja lerole mehla ka moka ya go phela ga gago.


text:
Le gona ke bea lehloyo gare ga gago le mosadi, le gare ga peu ya gago le peu ya gagwe. Yona e tlo go pšhatla hlogo; mme wena o tlo e loma serethe.


text:
Mosadi, Modimo o boletše le yena a re: Ke tlo go atišetša kudu tapišego go imeng ga gago; o tlo belega bana ka bohloko, mme o tlo fela o hlologelwa monna wa gago; mme yena o tlo go buša.


text:
Adama, Modimo a bolela naye a re: Ka ge o kwele lentšu la mosadi wa gago, wa ja sehlare se ke bego ke go ileditše ka re: O se ke wa se ja, bjale lefase le rogilwe ka baka la gago; tša lona o tlo di ja ka tapišego mehla yohle ya go phela ga gago.


text:
Bogobe o tlo bo ja ka dikudumela tša sefahlego sa gago; wa ba wa boela mmung; ka gobane o ntšhitšwe mmung; o lerole; mme sa gago ke go boela leroleng.


text:
Bjale Morena Modimo a re: Šedi ge! Motho o bile bjalo ka e mongwe wa rena, a tseba botse le bobe. Bjale a se ke a iša seatla a buša a fula sehlare sa bophelo, a ja, a phela ka go sa felego.


text:
O lelekile motho; mme ka thoko ya bohlabela bja Edene o beile Bakerubi, le kgabo ya tšhoša e gadimago; ya ba go diša tsela ya go ya sehlareng sa bophelo.


text:
Abele yena a iša sa maitšibulo a dihuswane tša gagwe, le tše di mahura tša tšona. Modimo Yena a thabela Abele le sebego sa gagwe;


text:
Fela, ga a ka a thabela Kaine le sebego sa gagwe. Ke mo Kaine a befetšwego gagolo, a inamiša sefahlogo.


text:
Ge o ka dira gabotse, a ga se mo o tlo go inamologa! Fela, ge o sa dire gabotse, gona sebe se laletše mojako; se a go kganyoga; fela, wena o ka se buša.


text:
Ke mo Morena a boletšego le Kaine a re: Abele monnago o kae? Yena a re: Ga ke tsebe. A ke modiši wa ngwanešo?


text:
Byale wena o morogiwa mo nageng ye e kilego ya ahlamiša molomo ya amogela madi a ngwaneno a etšwa diatleng tša gago.


text:
Hleng lehono o nteleka mo nageng ye; bjalo ke tlo utama ke tšhaba sefahlogo sa gago, ka ba motšhabi le moneneri mo lefaseng; mme mang le mang e a kago nkhwetša, o tlo mpolaya.


text:
Morena a mo rera a re: Ka 'baka leo mang le mang e a kago bolaya Kaine, o tlo lefetšwa gašupa. Morena a napa a bea Kaine seka, gore go se ke gwa ba le motho e a kago bolaya Kaine ge a mo hwetša.


text:
Kaine o tsebile mosadi wa gagwe, a ima a belega Hanoge; a aga motse, a o reela leina la morwa wa gagwe Hanoge.


text:
Morwa wa Hanoge ke Iradi; wa Iradi ke Mehuyaele; wa Mehuyaele ke Methusaele; wa Methusaele ke Lamege.


text:
Tsila le yena a belega; wa gagwe ke Tubala-Kaine, yena morudi wa go rula dilo ka moka tša mphiri le tshipi. Kgaetšedi ya Tubala-Kaine ke Naema.


text:
Lamege yena o boletše le basadi ba gagwe a re: Ada le Tsila, kwang la ka! Hee Basadi ba Lamege, theetšang se ke se bolelago. Ka kgonthe, ke bolaile monna ke lefetša ntho ya ka; Ke bolaile lesogana ka 'baka la setswata sa ka.


text:
Adama o boetše a tseba mosadi wa gagwe, a belega morwa a mo rela la Sethe, ka gobane a re: Modimo o mphile ngwana e mongwe 'bakeng sa Abele yo Kaine a mmolailego.


text:
Šele lengwalo la lešika la Adama. Mohla Modimo a bopilego Adama o mo dirile a ba seswantšho sa Modimo.


text:
O ba bopile, monna le mosadi, a ba šegofatša, a ba rea a re ke “batho” mohla woo ba bopilwego ka wona.


text:
Adama ge a feditše nywaga e lekgolo le masome a mararo, a belegelwa morwa e a swanago le yena, wa lebopo le yena a lego ka lona. A mo rea leina la Sethe.


text:
Mehla ka moka ye Adama a e feditšego ya tsebo ba nywaga e makgolo a senyane le masome a mararo; ya ba gona a hwago.


text:
Ge go belegwe Enose, Sethe o feditše nywaga e mengwe e nago le makgolo a seswai le metšo e šupago, a ba le barwa le barwedi.


text:
Mehla ka moka ye Sethe a e feditšego ya tsebo ba makgolo a senyane le lesome le nywaga e mebedi; ya ba gona a hwago.


text:
Ge go belegwe Kenane, Enose o feditše nywaga e mengwe e makgolo a seswai le lesome le nywaga e mehlano, a ba le barwa le barwedi.


text:
Mehla ka moka ye Enose a e feditšego ya tsebo ba nywaga e makgolo a senyane le nywaga e mehlano; ya ba gona a hwago.


text:
Ge go belegwe Mahalalele, Kenane o feditše nywaga e mengwe e makgolo a seswai le masome a mane, a ba le barwa le barwedi.


text:
Mehla ka moka ye Kenane a e feditšego ya tsebo ba nywaga e makgolo a senyane le lesome; ya ba gona a hwago.


text:
Ge go belegwe Jarede, Mahalalele o feditše nywaga e mengwe e nago le makgolo a seswai le masome a mararo, a ba le barwa le barwedi.


text:
Mehla ka moka ye Mahalalele a e feditšego ya tsebo ba makgolo a seswai le masome a senyane le nywaga e mehlano; ya ba gona a hwago.


text:
Ge go belegwe Henoge, Jarede o feditše nywaga e mengwe e makgolo a seswai, a ba le barwa le barwedi.


text:
Mehla ka moka ye Jarede a e feditšego ya tsebo ba makgolo a senyane le masome a selelago le nywaga e mebedi; ya ba gona a hwago.


text:
Ge e le Henoge yena e be e le wa go sepela a na le Modimo. Ge go belegwe Methusala, Henoge o feditše nywaga e mengwe e nago le makgolo a mararo, a ba le barwa le barwedi.


text:
Mehla ka moka ye Henoge a e feditšego ya tsebo ba nywaga e makgolo a mararo le masome a selelago le nywaga e mehlano.


text:
Henoge e be e le wa go sepela a na le Modimo; gomme a se ke a hlwa a eba gona, ka gobane Modimo o mo tlošitše.


text:
Methusala yena o be a feditše nywaga e lekgolo le masome a seswai le nywaga e šupago, gwa belegwa Lamege.


text:
Ge go belegwe Lamege, Methusala a fetša nywaga e mengwe e makgolo a šupago le masome a seswai le nywaga e mebedi, a ba le barwa le barwedi.


text:
Mehla ka moka ye Methusala a e feditšego ya tsebo ba nywaga e makgolo a senyane le masome a selelago le nywaga e senyane; ya ba gona a hwago.


text:
Lamege yena o be a feditše nywaga e nago le lekgolo le masome a seswai le nywaga e mebedi ge a belegelwa morwa.


text:
A mo reela leina la Noage ka ge a re: Yena yo o tlo re khutšiša mediro ya rena le ditapišego tša matsogo a rena tše di tšwago lefaseng le le Morena a le rogilego.


text:
Ge go belegwe Noage, Lamege o feditše nywaga e mengwe e makgolo a mahlano le masome a senyane le nywaga e mehlano, a ba le barwa le barwedi.


text:
Mehla ka moka ye Lamege a e feditšego ya tsebo ba makgolo a šupago le masome a šupago le nywaga e šupago; ya ba gona a hwago.


text:
barwa ba Modimo ba bona barwedi ba batho e le bona ba babotse, ba tšea basadi mo go bona bao bohle ba ba bego ba ba kgahla.


text:
Ke mo Morena a boletšego a re: Moya wa ka o ka se hlwe o buša bathong ka mehla, ke nama mo phapogong ya bona; bjale mehla ya bona e tlo ba nywaga e lekgolo le masome a mabedi.


text:
Mehleng yeo mo lefaseng go be go na le ba ditšitširipa, ba ba gona le mehleng ya morago; ka gobane barwa ba Modimo ba be ba tsena go barwedi ba batho, ba ba belegela bana. Bona bao ke bagale bala ba bogologolo, banna, ba maina a a tumilego.


text:
Bjale Morena a bona bokgopo bja batho bo godile mo lefaseng, le tiro ka moka tša diakanyo tša dipelo tša bona e le bobe fela ka mehla.


text:
Ke mo Morena a boletšego a re: Batho ba ke ba bopilego, ke tlo ba fetša mo lefaseng, ka thoma ka batho, ka fetša le diruiwa, le digagabi, le dinonyana tša godimo; ka gobane ke šegamile ke re, ke di diretšeng.


text:
Ditaba tša Noage tšona šedi: Noage e be e le monna wa go loka, a se na bosodi mo go ba mehleng ya gagwe, e le wa go sepela a na le Modimo.


text:
Ke mo Modimo a boletšego le Noage a re: Bofelo bja nama ka moka bo tlile, ka gobane mo batho ba tlago gona, lefase le tlala tša sehlogo. Bjale nna ke tlo ba senya gotee le lefase.


text:
Wena itirele polokelo ka mamati a morokwana; mo polokelong yeo o dire nywako; o bape ka motimmu ka ntle le ka teng.


text:
Polokelo o e dire ka mokgwa wo: botelele bja yona e be meelo e makgolo a mararo; bophara bja yona e be meelo e masome a mahlano; boemo e be meelo e masome a mararo.


text:
O dire lešoba ka mo polokelong; go ahlama ga lona e be moelo o tee, le be ka godimo; mojako wona o o dire lehlakoreng la polokelo; o e direle ngwako wa ka tlase, le wa gare, le wa godimo.


text:
Ge e le nna, o tsebe gore, ke tlo tliša meetsefula mo lefaseng, e be a go fetša nama ka moka e nago le moya wa go phela, e lego ka tlase ga legodimo; tšohle tše di lego lefaseng di tlo loba.


text:
Ge e le wena, ke tiiša kgwerano ya ka le wena; o tlo tsena polokelong yeo, wena le barwa ba gago, o na le mosadi wa gago le basadi ba barwa ba gago.


text:
Mo polokelong o hlahlele tše pedi tše pedi tša diphedi tšohle, tša nama efe le efe, gore di phologe di na le wena; e be tona le tshadi.


text:
Go mehuta ka moka ya dinonyana, le go mehuta ka moka ya diruiwa, le go mehuta ka moka ya digagabi go tlo tšwa tše pedi tše pedi, tša go tlo phologa.


text:
Bjale wena tšea dijo go ka moka tše di lewago, o di kgobelele mo o tlogo ba gona, gore e be dijo tša gago le tša diphedi tšeo.


text:
Bjale Morena a bolela le Noage a re: Tsena mo polokelong, wena le ba lapa la gago ka moka; ka gobane ke go šeditše ka bona o le wa go loka mo go ba mehla yeno.


text:
Go diphoofolo ka moka tše di sa ilwego o tšee tona tše di šupago le tshadi tše di šupago; go tše di ilwago gona o tšee tona e tee le tshadi e tee.


text:
Le go dinonyana tša godimo o tšee tona tše di šupago le tshadi tša tšona, e be go phediša peu yeo mo lefaseng ka moka.


text:
Ka gobane go sa šetše matšatši a šupago, ke mo nna mo lefaseng ke tlogo neša pula ya matšatši a masome a mane le mašego a masome a mane, ka fediša tšohle diphedi tše ke di dirilego, ka di tloša mo lefaseng.


text:
Noage yena e be e le monna wa nywaga e makgolo a selelago mehleng yeo ge meetsefula a etla lefaseng.


text:
Meetsefula e le a go tla, Noage a tsena polokelong yeo a na le barwa ba gagwe, le mosadi wa gagwe, le basadi ba barwa ba gagwe.


text:
E be e le ngwaga wa makgolo a selelago wa go phela ga Noage, e le kgwedi ya bobedi, e le tšatši la lesome le metšo e šupago, ge go phulega methopo ka moka ya bodiba bjo bogolo, le maroba a legodimo a bulega.


text:
Mo lefaseng gwa na pula ya seretla, ya fetša matšatši a masome a mane le mašego a masome a mane e ena.


text:
Ka tšatši lona leo Noage o be a tsene mo polokelong a na le Seme le Hama le Jafete, barwa ba gagwe, le mosadi wa gagwe, le basadi ba barwa ba gagwe ba bararo.


text:
E be e le bona, le mehuta ka moka ya diphoofolo, le mehuta ka moka ya diruiwa, le mehuta ka moka ya digagabi tše di gagabago mo lefaseng, le mehuta ka moka ya tše di fofago, dinonyana ka moka, tšohle tša diphego.


text:
Di be di tlile go Noage tša tsena polokelong ka pedi ka pedi, e le tša nama efe le efe ye e nago le moya wa go phela.


text:
Tše di tlilego e be e le tona le tshadi ya nama efe le efe; di tlile bjalo ka ge Modimo a boditše Noage. Ya re ge a tsene, Morena a tswalela.


text:
Ya ba gona go tla ga meetsefula lefaseng matšatši a masome a mane; meetse ya ba a magolo, a kuka polokelo, a e rwala ya ba godimo ga lefase.


text:
Meetse ya ba a magolo ka kudukudu lefaseng, gwa ba gwa khurumetšwa le dithaba ka moka tše telele tša ka tlase ga legodimo.


text:
Nama ka moka ya loba ye e bego e nyeunya mo lefaseng, e lego dinonyana, le diruiwa, le diphoofolo, le nyabanyaba ka moka ya digagabi tša lefaseng, le batho ka moka.


text:
Tšohle tše di phelago di buša moya ka dinko, tšohle tše di bego di phela mo go le le omilego, tša hwa.


text:
Gwa fedišwa tšohle diphedi tša mo nageng, go tloga ka batho go iša go diphoofolo, le go digagabi, le go dinonyana tša godimo; ka moka tša fedišwa mo lefaseng; gwa šala Noage a nnoši le tše di bego di na le yena mo polokelong.


text:
Bjale Modimo a gopola Noage, le diphoofolo ka moka, le diruiwa ka moka, tše di bego di na le yena mo polokelong; a roma phefo ya foka mo lefaseng; meetse a na a boela.


text:
Methopo ya bodiba ya thibja, le maroba a legodimo a thibja; le pula ya seretla ya legodimo ya khudišwa.


text:
Meetse a mo lefaseng a boela, a fela a boela a eya; a thomile go phohlela ge go fedile ona matšatši a lekgolo le masome a mahlano.


text:
Polokelo ya tla ya ema mo dithabeng tša Ararate ka tšatši la lesome le metšo e šupago la kgwedi ya go šupa.


text:
Meetse a fela a phohlela a eya go fihla kgweding ya lesome. Ka yona kgwedi ya lesome, ka tšatši la pele la yona, dintlha tša dithaba tša napa tša bonala.


text:
Leeba lona la hloka bogato mo le kago tsokama gona, la boela mo polokelong, ka gobane meetse a be a sa le gona lefaseng ka moka. Noage a ntšha seatla, a le swara, a le bušetša polokelong.


text:
Lona le la boela go yena ka mantšibuoa, ba kgotsa le swere letlakala le lefsa la mohlware ka molomo. Ya ba gona Noage a tsebago gore meetse a a pšha mo lefaseng.


text:
Ka tšatši la pele la kgwedi ya pele ya ngwaga wa makgolo a selelago le motšo o tee meetse a be a gopile lefaseng. Ke mo Noage a rutlilego dirulelo tša polokelo, a lebelela a bona ge lefase le oma.


text:
Tšwaa mo polokelong, wena le mosadi wa gago, le barwa ba gago, le basadi ba barwa ba gago ba ba nago le wena.


text:
O lese go tšwe diphoofolo ka moka tše di lego go wena, tša nama efe le efe, le dinonyana le diruiwa, le digagabi tše di gagabago lefaseng, di tšwe le wena, di tlale mo lefaseng, di ate di ntšifale mo lefaseng.


text:
Le diphoofolo ka moka, le digagabi ka moka, le dinonyana ka moka, le nyabanyaba ka moka ya mo lefaseng; ka moka tša tšwa mo polokelong di eya ka mehuta ya tšona.


text:
Noage a agela Morena aletare, a ntšha tše dingwe go diruiwa ka moka tše di sa ilwego, le go dinonyana ka moka tše di sa ilwego, a dira dihlabelo mo aletareng.


text:
Morena a natefelwa ke monko o mobose, mo pelong ya gagwe a re: Nka se ke ka boela ke roga lefase ka baka la motho gobane diakanyo tša pelo ya motho e le tše mpe go tloga bjaneng bja gagwe. Nka se ke ka boela ke dira se ke se dirilego ge ke bolaya tšohle tše di phelago.


text:
Bjale le mehleng yohle ya lefase go ka se ke gwa hlwa go kgaotša go bjala le go buna, le maruru le go fiša, le lehlabula le marega le mosegare le bošego.


text:
Bjale Modimo a šegofatša Noage le barwa ba gagwe, a bolela le bona a re: Atang, le be ba bantši, le tlale lefase;


text:
le boif še, le tšhogwe ke diphoofolo tšohle tša naga, ke nonyana tšohle tša godimo, ke tšohle tše di gagabago mo nageng, ke hlapi tšohle tša lewatle; di gafetšwe diatleng tša lena.


text:
Nyabanyaba ka moka ya tše di phelago e be dijo tša lena; ke le nea tšohle bjalo ka ge ke e neile dimela tše ditala.


text:
Madi a lena, a bophelo bja lena, ona ruri ke tlo a lata; ke tlo a lata mo atleng tša tšohle tše di phelago, le mo seatleng sa motho. Bophelo bja motho bjona ke tlo bo lata go mang le mang wa gabo.


text:
E a thulago madi a motho, le a gagwe madi a a thulwe ke batho; ka gobane Modimo o dirile motho a ba seswantšho sa gagwe.


text:
Ke tiiša kgwerano le diphedi tšohle tše di lego go lena, e lego dinonyana le diruiwa, le diphoofolo tšohle tša naga tše di lego go lena, e lego tšohle tšeo di tšwilego le lena mo polokelong, le tšohle tše di phelago lefaseng.


text:
Ke tiiša kgwerano ya ka le lena, ke re: Nama ka moka e ka se ke ya hlwa e fedišwa ke meetsefula; meetsefula a ka se ke a hlwa a eba gona a senya lefase.


text:
Modimo a re: Sese seka sa kgwerano ye nna ke e tiišago le lena, le diphedi ka moka tše di lego go lena, kgwerano ya neng le neng.


text:
Ke mo ke tlogo gopola kgwerano ya ka ye nna ke e dirilego le lena, le diphedi ka moka, le nama ka moka; gomme meetse a ka se ke a hlwa a ebe meetsefula a go fediša nama ka moka.


text:
E tlo re ge molalatladi o eba gona marung, ke tlo o bona ka gopola kwerano ya neng le neng ye Modimo a e dirilego le diphedi tšohle le nama yohle ya mo lefaseng.


text:
Modimo a bolela le Noage a re: Seseo seka sa kgwerano ye ke e tiišago le nama yohle e lego mo lefaseng.


text:
Barwa ba Noage ba ba tšwilego polokelong ke Seme, le Hama, le Jafete. Ge e le Hama ke tatago Kanana.


text:
Ke mo Seme le Jafete ba tšerego kobo, ba e bea magetleng a bona, ba kata ka sa nthago, ba apeša go hlobolela ga tatabo, difahlego tša bona di fulere; ba se ke ba bona go hlobolela ga tatabo.


text:
Ya re Noage a tlogilwe ke kgang ya morara, ba mmotša se morwa wa gagwe e monyenyane a mo dirilego sona.


text:
Mehla ka moka ya Noage ya tsebo ba nywaga e makgolo a senyane le masome a fetšago seatla, ya ba gona a hwago.


text:
Šele lešika la barwa ba Noage: Ke Seme, le Hama, le Jafete. Bona bao ge meetsefula a fetile ba belegelwa bana.


text:
Go bona bao go faletše ba dihlakehlake tša ba ditšhaba ba eya ka dinaga tša bona, le ka mebolelo ya bona, le ka meloko ya bona, le ka dilete tša bona.


text:
Barwa ba Kushe ke Seba, le Hafila, le Sabetha, le Raema, le Sabatheka; barwa ba Raema ke Seba le Dedane.


text:
Ke yena a bego a le motsomi yo maatla pele ga Morena; le bjale ba sa re: Moetšanimirode, motsomi yo maatla pele ga Morena!


text:
Mellwane ya Bakanana e be e tloga ka Sidone, ya fihla Gatsa, ya leba Sodoma, le Gomora, le Adama, le Tseboima, go fihla Lasa.


text:
Ebere o tswaletšwe barwa ba babedi; leina la wa pele ke Pelege, ka gobane mehleng ya gagwe go arogantšwe lefase; leina la monnagwe ke Jokotane.


text:
Ke bona barwa ba Seme ka meloko ya bona, le ka dipolele tša bona, mo dinageng tša bona, ba eya ka dilete tša bona.


text:
Ke bona barwa ba Noage, lešika la bona le dilete tša bona. Mo go bona go tšwile ditšhaba tše di phatlaletšego le lefase ka morago ga meetsefula.


text:
Ba boledišana ba re: Tlang re bopeng makokota, re a fiše a butšwe. Mme makokota ya ba matlapa a bona, motimmu ya ba leraga la bona.


text:
Ba re: Tlang re ikageleng motse le mmoto wa ntlha e fihlago legodimong, re itirele leina, gore re se ke ra phatlalala le lefase ka moka.


text:
Mme Morena a re: Ruri batho ke setšhaba setee; ka moka ba na le mmolelo o tee. Tše ba di dirago e sa le mathomo; mme bjale ba ka se ke ba palelwa ke modiro mang le mang wo ba o rerago.


text:
Ke ka baka leo leina la felo fao e lego Babele (Tharano), ka gobane gona moo Morena o rarantše mmolelo wa lefase ka moka, a ba phatlalatša le lefase ka moka ba etšwa gona moo.


text:
Lešika la Seme šele: Seme e be e le monna wa nywaga e lekgolo ge a belegelwa Arapagasadi; ke ge go fedile nywaga e mebedi ka morago ga meetsefula.


text:
Ge go belegwe Arapagasadi, Seme o phetše nywaga e mengwe e makgolo a mahlano, a ba le barwa le barwedi.


text:
Ge go belegwe Selaga, Arapagasadi o phetše nywaga e mengwe e makgolo a mane le nywaga e meraro, a ba le barwa le barwedi.


text:
Ge go belegwe Hebere, Selaga o phetše nywaga e mengwe e makgolo a mane le nywaga e meraro, a ba le barwa le barwedi.


text:
Ge go belegwe Pelege, Hebere o phetše nywaga e mengwe e makgolo a mane le masome a mararo, a ba le barwa le barwedi.


text:
Ge go belegwe Regu, Pelege o phetše nywaga e mengwe e makgolo a mabedi le e senyane, a ba le barwa le barwedi.


text:
Ge go belegwe Seruge, Regu o phetše nywaga e mengwe e makgolo a mabedi le e šupago, a ba le barwa le barwedi.


text:
Ge go belegwe Thara, Nahoro o phetše nywaga e mengwe e lekgolo le lesome le nywaga e senyane, a ba le barwa le barwedi.


text:
Harane yena o hwile Thara tatagwe a sa phela mo nageng yeo a tswaletšwego go yona, motseng wa Uri wa kwa Kaladea.


text:
Aborama le Nahoro ba tšere basadi. Leina la mosadi wa Aborama ke Sarai. Leina la mosadi wa Nahoro ke Milika; e be e le morwedi wa Harane, tatago Milika le Yisika.


text:
Thara o tlogile motseng wa Uri wa kwa Kaladea, a na le Aborama morwa wa gagwe, le Loto morwa wa Harane morwa wa morwa wa gagwe, le Sarai ngwetši ya gagwe mosadi wa Aborama morwa wa gagwe, a tloga a re ke khudugela nageng ya Kanana. Ya re ge ba fihla Harane, ba aga gona.


text:
Mehla ya Thara e be e le nywaga e makgolo a mabedi le nywaga e mehlano. Thara o hwetše gôna moo motseng wa Harane.


text:
Morena o boletše le Aborama a re: Tlogela lefase le la geno, le metswalo ya gago, le ngwako wa tatago; o ye nageng ye ke tlogo go laetša yona.


text:
Gobane ke tlo go dira setšhaba se segolo, ke tlo go šegofatša ka godiša leina la gago; mme wena o tlo ba tšhegofatšo.


text:
Ke tlo šegofatša ba ba go šegofatšago, ka roga ba ba go rogago; mme meloko ka moka ya lefase e tlo šegofatšwa ka wena.


text:
Aborama a dira se Morena a mmoditšego sona, a tloga; Loto a tloga le yena. Aborama ge a tloga Harane, e be e le monna wa nywaga e masome a šupago le nywaga e mehlano.


text:
O tlogile le Sarai mosadi wa gagwe, le Loto morwa wa ngwanabo, le maruo a bona ka moka a ba bego ba a ruile mo Harane; ba tloga ba leba nageng ya Kanana, mme ba ba ba fihla.


text:
Aborama a tsena nageng yeo a fihla motseng wa Sikeme mo sethokgweng sa More. Mehleng yeo mo lefaseng leo go be go agile Bakanana.


text:
Gomme Morena a iponatša go Aborama a re: Naga ye ke tlo e nea bana ba gago. Gona moo Aborama o agile aletare ya Morena e a iponaditšego go yena.


text:
A khuduga a ya dithabeng tša thoko ya bohlabela bja Bethele, a aga ngwako wa gagwe gona moo, Bethele e le bodikela, Ai e le bohlabela. Le moo a aga aletare ya Morena, a rapela leina la Morena.


text:
E ile ya re ge go wele tlala nageng yeo, Aborama a fologela Egipita go yo diilela ntshe; ka gobane tlala e be e le e thata nageng yeo.


text:
Ge a batametše go tsena la Egipita, a bolela le Sarai mosadi wa gagwe a re: Ka kgonthe, nna ke tseba ge o le mosadi wa sebopego se sebotse.


text:
Aborama yena ba mo dira gabotse ka baka la mosadi eo, a fiwa dihuswana, le dikgomo, le dipokolo, le balata ba banna le ba basadi, le dipokolo, tša ditshadi le dikamela.


text:
Fela, Farao Morena o mo otlile le ba lapa la gagwe ka dikotlo tše kgolo ka baka la Sarai mosadi wa Aborama.


text:
Ke mo Farao a biditšego Aborama a re: O ntirile taba mang? O be o reng o sa ka wa mpotša wa re ke mosadi wa gago?


text:
Ke ka baka lang ge o itše: ke kgaetšedi ya ka? Ka ba ka mo tšea ka re a be mosadi wa ka, mola e le mosadi wa gago. Mo tšee, mme o sepele.


text:
Aborama a tloga Egipita, yena le mosadi wa gagwe, le tšohle tša gagwe, a na le Loto, a boela go la borwa.


text:
Go la borwa o tlogile a sepela, a fihla Bethele, felo fala a kilego a aga ngwako ntshe gare ga Bethele le Ai,


text:
Ge e le Loto, e a bego a sepela le Aborama, le yena o be a na le dihuswane, le dikgomo, le meraka ya gagwe.


text:
Bjale naga e be e sa ba lekane ge ba dula felo gotee, ka gobane maruo a bona e be e le a mantši, a ba šitiša go dula felo gotee.


text:
Mme gwa tsoga ntwa mo go badiši ba mehlape ya Aborama le badiši ba mehlape ya Loto; le gona mehleng yeo go be go agile Bakanana le Baperese mo nageng yeo.


text:
Ke mo Aborama a boletšego le Loto a re: A go se be le ntwa mo go nna le wena, le mo go badiši ba ka le badiši ba gago; ka gobane re bana ba motho o tee.


text:
Hleng naga ka moka e ahlame pele ga gago! A re aroganeng! Ge o ka rata thoko ya le letshadi, nna ke tlo ya ka go le letona; ge o ka rata thoko ya le letona, nna ke tlo ya ka go le letshadi.


text:
Bjale Loto a lebelela, a bona molala ka moka wa nokeng ya Jorodane, ka moka e le naga ye e nago le meetse. Mehleng yeo, Morena a sešo a senya Sodomo le Gomora, e be e etša tšhemo ya Morena bjalo ka naga ya Egipita, e goma ka Tsoare.


text:
Loto a ikgethela molala ka moka wa nokeng ya Jorodane, a leba thoko ya bohlabela; ya ba gona go arogana ga bona.


text:
Aborama a dula mo nageng ya Kanana; Loto a dula metseng ya molaleng, a hloma mešaša ya gagwe ya goma ka Sodoma.


text:
Mehleng yeo, Aborama a seno arogana le Loto, Morena o boletše le yena a re: Lebelela o le gona moo, o iše mahlo thoko ya leboa, le borwa, le bohlabela, le bodikela.


text:
Mme bana ba gago ke tlo ba atiša bjalo ka lerole la lefase; ba tlo ata wa go tlo balwa ke eo a kgonago go bala lerole la lefase.


text:
Mme Aborama a khuduga a yo dula sethokgweng sa Mamure se se lego motseng wa Heburone; gona moo a aga aletare ya Morena.


text:
Šedi tša mehla ya Amorafele kgoši ya Sineara, le Ariogo kgoši ya Elasara, le Kedorolaomere kgoši ya Elama, le Thidala kgoši ya ditšhaba.


text:
Bona bao ba šwahletše Bera kgoši ya Sodoma, le Birisa kgoši ya Adema, le Semebere kgoši ya Tseboima, le kgoši ya Bela e lego motse wa Tsoare.


text:
Ba be ba feditše nywaga e lesome le nywaga e mebedi ba loba Kedorolaomere; mme ba mo hlanogela ka ngwaga wa lesome le metšo e meraro.


text:
Bjale ka ngwaga wa lesome le metšô e mene Kedorolaomere a tla, a na le dikgoši tšela. Ba fenya Barefai motseng wa Asiterote-Karanaima; ba fenya le Balusi motseng wa Hama, le Baemi mo moeding wa Kiryataima;


text:
Ba boa ba tla sedibeng sa Misipata, ke gona Kadese, ba fenya naga ka moka ya Baamaleke, le ya Baamoro ba ba bego ba agile Hatsatsone-Thamara.


text:
Ke mo kgoši ya Sodoma e tšwilego dira, le kgoši ya Gomora, le kgoši ya Tseboima, le kgoši ya Bela, e lego Tsoare; ba tla ba itlhamile ba ema moeding wa Sidima.


text:
Ba hlabana le Kedorolaomere kgoši ya Elama, le Thidala kgoši ya ditšhaba, le Amorafele kgoši ya Sineara, le Ariogo kgoši ya Elasara; dikgoši tše nne tša lwa le dikgoši tše tlhano.


text:
Gona fao moeding wa Sidima go be go na le madiba a motimmu; bjale kgoši ya Sodoma le kgoši ya Gomora ge di tšhaba tša wela madibeng ao, mašalela a tšhabela dithabeng.


text:
Ba thopa le Loto morwa wa ngwanabo Aborama, le maruo a gagwe; ka gobane o be a agile Sodoma; mme ba tloga.


text:
Gwa tla motšhabi, a di tsebiša Aborama Mohebere. Yena o be a agile sethokgweng sa Mamure Moamoro, e a bego a le ngwanabo Esikolo, le ngwanabo Anere; bona bao e be e le bagwera ba Aborama.


text:
Bjalo ge Aborama a ekwa gore ngwanabo o thopilwe, a ntšha bahlanka ba gagwe ba ba botegilego, ba ba tswaletšwego motseng wa gagwe, e le ba makgolo a mararo le lesome le metšo e seswai; a hlomarela bala a fihla Dane.


text:
A kgetha bahlanka ba gagwe ya ba dihlopha, a ba šwahlela e le bošego, a ba fenya, a ba hlomarela a goma Hoba, go bapetšego le Damaseko ka thoko ya sa ntšhogošo.


text:
Bjale ge a tšwa go boa a fentše Kedorolaomere le magoši a a bego a na le yena, kgoši ya Sodoma ya tšwa ya mo gahlanetša moeding wa Sabe, moeding wa kgoši.


text:
Le Melekitsedeke kgoši ya Salema a tliša senkgwa le beine; yena e be e le moperisita wa Modimo yo godimodimo.


text:
Yena o šegofaditše Aborama a re: Aborama o šegofaditšwe ke Modimo yo godimodimo, Mohlodi wa legodimo le lefase.


text:
A go tumišwe Modimo yo godimodimo, e a gafetšego manaba a gago diatleng tša gago. Mme Aborama a mmegela ka sa lesome sa tšohle.


text:
Nka se ke ka tšea le lenti, le ge e le lerala la seeta, le ge e le eng le eng se e lego sa gago; gore o se tlo re: Ke humišitše Aborama.


text:
Ge e se tše di llwego ke masogana, le karolo ya banna bao ba ba ilego le nna, Anere le Esikolo le Mamure; bona a ba tšee karolo ya bona.


text:
Ka morago ga ditaba tšeo Lentšu la Morena le tletše Aborama ka pono, la re: Aborama, se boife. Kotse ya gago ke nna; moputso wa gago e tlo ba o mogologolo.


text:
Aborama a re: Mongaka, Morena, o tlo mphang? Hleng ke sepela ke se ne ngwana; mme moji wa bohwa bja ngwako wa ka e tlo ba Eliesere monna yo wa Damaseko.


text:
Aborama a buša a re: A ko bone, ge nna o sa ka wa mpha ngwana, bohwa bja ka bo tlo lewa ke motho e a tswaletšwego motseng wa ka.


text:
Bjale Lentšu la Morena la mo tlela la re moji wa bohwa bja gago ga se eo; bohwa bja gago bo tlo lewa ke e a tlo go tšwa mmeleng wa gago.


text:
Bjale Morena a mo ntšhetša ntle a re: Lelalela legodimong, o bale dinaledi, ge o ka kgona go di bala. Mme a re: Bana ba gago ba tlo ata ba etša tšona tšeo.


text:
A bolela le yena a re: Ke nna Morena e a go ntšhitšego kua motseng wa Uri wa Kaladea, gore ke go nee naga ye, e be bohwa bja gago.


text:
Morena a re: Ntlišetše sethole sa nywaga e meraro, le pudi ya nywaga e meraro, le kgapana ya nywaga e meraro, le mokurwanyane, le leebana.


text:
Aborama a mo tlišetša tšona tšeo ka moka, a di pharoganya ka bogare, a bea ka go lebanya mphapa le mphapa; dinonyana tšona a se ke a di pharoganya.


text:
Ya re ge le dikela, Aborama a welwa ke boroko bjo bogolo, ge a phafoga a welwa ke tšhogo le leswiswi le legolo.


text:
Morena a bolela le Aborama a re: o tsebe ruri gore bana ba gago ba tlo diilela nageng e sego ya bona; ba tlo hlankela ba bangwe ba hlakišwa ba fetša nywaga e makgolo a mane.


text:
Fela, le setšhaba sona seo ba tlogo se hlankela, se tlo otlwa ke nna; ke mo ba tlogo boa le maruo a magolo.


text:
Ya re ge le diketše leswiswi le swere, gwa bonala sebešo se se thunyago muši, le serumula se se tukago; tša phatša ka mo gare ga dinama tšela.


text:
Ke lona tšatši le Morena a dirilego kgwerano le Aborama ka lona, a re: Bana ba gago ke ba file naga ye go tloga ka noka ya Egipita, go iša nokeng e kgolo noka ya Forate.


text:
Sarai mosadi wa Aborama o be a sa belege. O be a na le lekaota la Moegipita; leina la yena eo e be e le Hagara.


text:
Bjale Sarai a bolela le Aborama a re: O a di bona, nna Morena o ntimile ngwana. A ko tsene go molata wa ka; mohlomongwe ke tlo bona bana ka yena. Aborama a kwa se Sarai a se boletšego.


text:
Sarai mosadi wa Aborama a tšea Hagara molata wa gagwe wa Moegipita, a mo neela Aborama monna wa gagwe, a ba mosadi wa gagwe. Ke ge go fetile nywaga e lesome Aborama a dutše mo nageng ya Kanana.


text:
Sarai a bolela le Aborama a re: Ge ke nyatšega di na le wena. Ke nna ke go gafetšego molata wa ka matsogong a gago; bjale o bona ge a imile o thoma go ntebelela ka go nnyatša. Morena o tlo re ahlolela taba ye.


text:
Aborama a bolela le Sarai a re: Hleng ke molata wa gago; o mo diatleng tša gago; mo dire ka mo o ratago ka gona. Bjale Sarai ge a mo kokobetša, a tšhaba.


text:
Morongwa a re: Hagara, wena molata wa Sarai, o tšwa kae, mme o ya kae? Hagara a re: Ke tšhabile Sarai mong wa ka.


text:
Le gona Morongwa wa Morena a re: Bana ba gago ke tlo ba atiša gagolo, mme ba ka se ke ba balwa ka bontši.


text:
A re: Bjale o imile; mme o tlo belega ngwana wa lesogana, o mo reele leina la Isimaele, ka gobane Morena o kwile tša go hlaka ga gago.


text:
E tlo ba motho moetšapokolo ya naga; seatla sa gagwe se tlo lwa le bohle; mme diatla tša bohle di tlo lwa nae; o tlo aga, bana babo bohle ba mo lebeletše.


text:
Bjale Hagara a rapela leina la Morena e a boletšego le yena, a re: O Modimo wa go bona. Le nna ke bone go fetile yo a mponago. A realo.


text:
Gomme Hagara a belegela Aborama morwa. Morwa yena eo e a belegwego ke Hagara, Aborama o mo reetše leina la Isimaele.


text:
Aborama e be e le monna wa nywaga ya masome a seswai le nywaga e selelago ge Hagara a mmelegela Isimaele.


text:
Ya re ge Aborama e le monna wa nywaga e masome a senyane le nywaga e senyane, Morena a iponatša go yena, a bolela le yena a re: Ke nna Modimo Ramaatlaohle; sepela pele ga sefahlogo sa ka, o be e a se nago bosodi.


text:
Bjalo leina la gago e ka se hlwe e eba Aborama; leina la gago e tlo ba Aborahama; ka gobane ke go beile go tlo ba tatago bontši bja ditšhaba.


text:
Ke tlo tiiša kgwerano ya ka le bana ba gago, le bana ba gago ba mehleng e tlago, le ditlogolo tša bona, gore e be kgwerano ya neng le neng, gore ke be Modimo wa gago le wa bana ba gago ba mehleng e tlago.


text:
Mme wena le bana ba gago ba mehleng e tlago, ke tlo le nea naga ye ya madiilelo a gago, naga ka moka ya Kanana, e be ya bona neng le neng; mme nna ke tlo ba Modimo wa bona.


text:
Le gona Modimo a bolela le Aborama a re: Le wena o gomarele kgwerano ya ka, wena le bana ba gago ba mehleng e tlago, go iša ditlogolong tša bona.


text:
Gomme kgwerano ya ka ye le tlo e gomarela e le ya ka le ya lena, le ya bana ba gago ba mehleng e tlago, še: Ba batona ba lena ka moka a ba bolotšwe.


text:
Go lena, mošimanyana ge a na le matšatši a seswai, a bolotšwe, ba batona ka moka, go iša le ditlogolong tša lena, ba ba tswaletšwego gae, le mang le mang e a rekilwego ka tšhelete, e le o šele, e se ngwana wa gago.


text:
A a bolotšwe, le ge a tswaletšwe motseng wa gago, le ge o mo rekile ka tšhelete ya gago. Ke mo kgwerano ya ka e tlogo ba mebeleng ya lena, ya ba kgwerano ya neng le neng.


text:
Ge e le monna wa lešoboro e a sa bolotšwago mo mmeleng wa gagwe, motho eo a a kgaolwê mo setšhabeng sa gabô; ó sentše kgwêranô ya ka.


text:
Modimo o boletše le Aborahama a re: Sarai mosadi wa gago o se ke wa hlwa o mmitša ka leina la Sarai, ka gobane leina la gagwe ke Sara.


text:
Ke tlo mo šegofatša; le ka yena ke tlo go nea morwa; ke tlo mo šegofatša a ba mmago ditšhaba; go yena go tlo tšwa magoši a ditšhaba.


text:
Aborahama a lotšha mme, a sega; mo pelong ya gagwe a re: Afa monna wa nywaga e lekgolo a ka tswalelwa ngwana! Le Sara a ka belega mola e le mosadi wa nywaga e masome a senyane!


text:
Modimo a re: Go tlo ba bjalo. Sara mosadi wa gago ke yena e a tlogo go belegela morwa e o tlogo mo reela leina la Isaka, e ke tlogo tiiša kgwerano ya ka le yena, ya tlo ba kgwerano ya neng le neng, le ya bana ba gagwe ba mehla e tlago.


text:
Le ka baka la Isimaele ke go kwile. O tsebe gore ke mo šegofaditše; ke tlo mo atiša a ba bontši bjo bogologolo; o tlo belegelwa magoši a lesome le magoši a lesome le magoši a mabedi; ke tlo mo dira setšhaba se segolo.


text:
Ke mo Aborahama a tšerego morwa wa gagwe Isimaele, le bohle ba ba tswaletšwego motseng wa gagwe, le bohle ba ba rekilwego ka tšhelete ya gagwe, ba batona ka moka mo go batho ba motse wa Aborahama, mme a ba bolotša ka mo Modimo a mmoditšego ka gona.


text:
Le banna ka moka ba motse wa gagwe, ba ba tswaletšwego gae, le ba ba rekilwego ka tšhelete go bašele, ba boloditšwe le yena.


text:
Morena o iponaditše go Aborahama sethokgweng sa Mamure, a dutše mojakong wa ntlo ya gagwe e le mosegare wa sekgalela.


text:
E ile ya re ge a lebelela a iša mahlo, a bona banna ba bararo ba eme ba lebane le yena. A re go ba bona a tsoga mojakong wa ntlo ya gagwe a akgofa a ba gahlanetša, a khunama fase,


text:
Ke tlo tliša bogobjana, le lapološe dipelo tša lena, le kgone go feta; ka gobane le aparetše ka ga mohlanka wa lena. Mme bona ba re: Dira ka mo o boletšego.


text:
Bjale Aborahama a kganyela a ya ngwakong go Sara, a re: Akgofa o tšee bupi bjo bo tokilwego bja digwana tše tharo, o dube o beše dinkgwana.


text:
Yena a kganyela a ya dikgomong, a hlaola namane e nanana e botse, a e neela mohlanka; eo a hlaganela go e hlaba.


text:
A tšea maswi a kgahlilego le a lebese, le namane yela e hlabilwego, a ba tlišetša, yena a ema a lebane le bona gona moo moriting wa sehlare.


text:
Ke mo a boletšego a re: Išago pakeno ke tlo boa, mme Sara mosadi wa gago o tlo ba a na le ngwana wa lesogana. Sara yena, a le mojakong wa ntlo wo ba bego ba o fularetše, a di kwa.


text:
Bjale Aborahama le Sara ba be ba tšofetše, ba godile ka kudu; gomme mokgwa wa basadi o be o fedile go Sara.


text:
Ka baka leo Sara a itshegela a re: A ke tlo re ke kgekotše ke ilalo, ka kganyoga, le monna wa ka a tšofetše a ilalo?


text:
Morena a bolela le Aborahama a re: Sara o segang a re: Ka kgonthe ke sa tlo belega ke godile ke ilalo?


text:
A go na le selo se se kago šita Morena? Ka lebaka le le beilwego, išago pakeno, ke tlo boa, mme Sara o tlo ba a na le ngwana wa lesogana.


text:
Banna bao ge ba tsoga, ba tloga ba lebile thoko ya Sodoma; Aborahama a sepela le bona a ba felegetša.


text:
Etšwe o tlo ba setšhaba se segolo se maatla, mme ditšhaba ka moka tša lefase di tlo šegofatšwa ka yena!


text:
Ka gobane ke kwane le yena gore a laye bana ba gagwe, le ba motse wa gagwe ba mehleng e tlago, gore ba sware ka tsela ya Morena gore go dirwe toko le tshwanelo, gore Morena a kgone go tlišetša Aborahama tše a mmoditšego tšona.


text:
Ke mo Morena a boletšego a re: Tumo ya Sodoma le Gomora e godile ruri; le dibe tša bona ruri di befile ka kudu.


text:
A nke ke fologele gona ke bone ge ba dirile ka moka tšeo di fihlilego go nna ka tumo ya bona; mme ge go se bjalo, ke tsebe.


text:
Mohlomongwe mo motseng woo go ka ba le baloki ba masome a fetšago seatla. A o ka ba fediša wa lesa go lebalela motse woo ka baka la baloki ba masome a fetšago seatla ba ba ka bago go wona?


text:
Go dira bjalo a di be kgole le wena; ga o bolaye wa hlakanya moloki le yo mobe, moloki a dirwa se se dirwago yo mobe. Tšeo di kgole le wena. Naa moahlodi wa lefase ka moka a ka se dire se se swanetšego naa!


text:
Morena a re: Ge nka hwetša Sodoma go na le baloki ba masome a fetšago seatla mo motseng woo, gona motse ka moka nka o lebalela ka baka la bona.


text:
Aborahama a buša a re: A ko tsebe hle ge ke betile pelo ka bolela le Mongaka, le ge ke le lerole le molora.


text:
Mohlomongwe go masome a mahlano go ka hlaela ba bahlano. A o ka fediša motse ka moka ka baka la ba bahlano bao? Morena a re: Nka se ke ka o senya ge nka hwetša go na le ba masome a mane le ba bahlano.


text:
Aborahama a iša pele a bolela le yena a re: Mohlomongwe go ka hwetšwa go na le ba masome a mane. Morena a re: Ge ba masome a mane ba ka ba gona nka se ke ka dira selo.


text:
Aborahama a re: Mongaka a se ke a befelwa ge ke sa bolela. Mohlomongwe go ka hwetšwa ba masome a mararo. Morena a re: Nka se ke ka dira selo ge nka hwetša go na le masome a mararo.


text:
Aborahama a re: A ko tsebe hle ge ke betile pelo ka bolela le Mongaka. Mohlomongwe go ka hwetšwa go na le ba masome a mabedi. Morena a re: Nka se ke ka o senya ge go ka ba le ba masome a mabedi.


text:
Aborahama a re: Mongaka a se befelwe, ge ke sa bolela gatee. Mohlomongwe go ka hwetšwa go na le ba lesome. Morena a re: Nka se ke ka o senya ge go ka ba le ba lesome.


text:
Barongwa bala ba babedi ge ba fihla Sodoma, ba hwetša Loto a dutše kgorong. Loto ge a ba bona, a tsoga a ba gahlanetša, a khunama a iša sefahlogo fase,


text:
a re: Hle beng ba ka, a nke le gorogeleng ngwakong wa mohlanka wa lena, le robale mo, le hlape maoto; le tlo tsoga le swara tsela ya lena. Bona ba re: Aowaa, re robala kgorong.


text:
Loto a ba phegelela ka kudu, ba ba ba gorogela go yena, ba tsena ngwakong wa gagwe. A ba apeela, a ba bešetša dinkgwana, ba ja.


text:
Eitše ge ba sešo ba ya dilaong, gwa tla banna ba motse, banna ba Sodoma, ba dikanetša ngwako woo, e le masogana le bakgalabje, ba selete ka moka ba etšwa thoko tšohle.


text:
Ba goa, ba bolela le Loto ba re: Ba kae banna bao ba ba tlilego ga gago bošego bjono; re ntšhetše bona gore re ba tsebe.


text:
A nke le bone. Ke na le barwedi ba babedi ba ba sešogo ba tseba monna. Nka le ntšhetša bona, la ba dira se le se ratago. Fela, banna ba le se ke la ba dira selo, ka gobane ba tlile moriting wa hlaka ya ka.


text:
Bona ba re: Šutha mo! Ba re: Ke yena a nnoši e a falaletšego mono gomme o fela a re ke a buša! Bjale gona re go dira se se fetago tše re boletšego banna bala ka tšona. Ba dika monna eo, Loto, o šoro; ba batamela gore ba pšhatle lemati.


text:
Ke mo banna bala ba ntšhitšego matsogo, ba swara Loto, ba mo gogela mo ngwakong, ba tswalela lemati.


text:
Gomme banna bala, ba ba bego ba le ka ntle, ba ba otlile ka bofofu, ba banyenyane le ba bagolo; mme ba šitwa go hwetša mojako.


text:
Bjale banna bao ba bolela le Loto ba re: Ge o sa na le weno felo fa, e ka ba mokgonyana, goba barwa ba gago, le ge e le barwedi ba gago, mang le mang e ka bago weno mo motseng wo, ba ntšhe felo fa.


text:
Ka gobane ge re le fa, re ba go senya motse wo, ka ge tumo ya wona e godile ya fihla pele ga Morena; mme Morena o re romile gore felo fa re go senye.


text:
Loto a tšwa, a yo bolela le bakgonyana ba gagwe, ba ba bego ba tlo tšea barwedi ba gagwe, a re: Nanogang le tloge felo fa, ka gobane Modimo o senya motse wo. Bakgonyana ba gagwe ba re o ne metlae.


text:
Mahuba ge a hlatloga, barongwa ba tutuetša Loto ba re: Nanoga! Tšea mosadi wa gago, le barwedi ba babedi ba gago, ba o nago le bona, gore o se tlo senyega le bobe bja motse wo.


text:
Ya re a sa diega, banna bao ba mo swara ka seatla, ba swara le seatla sa mosadi wa gagwe, le diatla tša barwedi ba babedi ba gagwe, ka gobane Morena o be a re a mo tsebafele; mme ba mo ntšhetša ntle, ba mo lesa ba šetše ba tšwile motseng.


text:
Ya re ba sa ba ntšhetša ntle, e mongwe wa bona a re: Tšhabiša bophelo bja gago; o se ke wa lebelela tša nthago; o se ke wa ema o sa le fa molaleng. Tšhabela kua dithabeng, gore o sa tlo senyega.


text:
Hleng mohlanka wa gago o bone o mo lebeletše ka botho, o ntira ka kgaugelo e kgolo gore o phološe moya wa ka; bjale nna ga ke kgone go tšhabela kua dithabeng; tshenyego e ka ntshwara, ka hwa.


text:
A ko bone, motse šo fa kgauswi, wo nkago tšhabela go wona; mme ke o monyenyane. A nke ke tšhabele go wona; naa ga se o monyenyane naa? Ke mo ke tlogo phološa moya wa ka.


text:
Akgofa o tšhabele go wona; ka gobane ga ke kgone go dira selo, o sešo wa fihla ntshe. Ke ka baka leo motse woo ba o reetšego la Tsoare, ke go re o monyenyane.


text:
A phekgola metse yeo le molala ka moka, le bohle ba ba bego ba agile metseng yeo, le tše di medilego nageng yeo.


text:
Ge a iša mahlo thoko ya Sodoma le Gomora le thoko ya molala ka moka, a bona muši o rotoga fase, o etša muši wa sebešo.


text:
Gomme Modimo ge a senya metse yeo ya molala o be a gopola Aborahama ge a ntšha Loto phekgogong yeo ge a phekgola metse yeo Loto a bego a dutše go yona.


text:
Loto o tlogile Tsoare a namela dithaba, a dula gona a na le barwedi ba gagwe ba babedi. O boifile go dula Tsoare, a dula mphomeng le barwedi ba gagwe ba babedi.


text:
Wa pele a bolela le monyanana a re: Tata wešo o tšofetše; mo lefaseng le ga go na monna e a kago tsena go rena ka mokgwa wa lefase ka moka.


text:
Ke moka ba noša tatabo sedila bošego bjoo, mogolwane a ya a robala nae; mme tatagwe a se ke a mo lemoga ge a robala le ge a tsoga.


text:
Ka la ka moswana mogolwane a bolela le monyanana a re: Nna bošego bja maabane ke robetše le tata wešo. Le bošego bja lehono a re mo noše sedila; go ye wena mme o robale nae, gore re phediše leloko ka tata wešo.


text:
Le bošego bjoo ba noša tatabo sedila, gwa ya monyanana a robala nae; mme yena a se ke a mo lemoga ge a robala le ge a tsoga.


text:
Mogolwane a belega ngwana wa lesogana, a mo reela leina la Moaba; ke yena tatago Bamoaba ba mehla yeno.


text:
Le monyanana a belega ngwana wa lesogana a mo reela leina la Benami; ke yena tatago Baamoni ba mehla yeno.


text:
Aborahama o khudugile felo fala a leba nageng ya thoko ya borwa, a aga gare ga Kadese le Suri, a falalela Gerara.


text:
Aborahama ge a bolela mosadi wa gagwe a re: Ke kgaetšedi ya ka. Ke mo Abimeleke kgoši ya Gerara a romilego batho ba tšea Sara.


text:
Fela, bošego Modimo a tla go Abimeleke dilorong, a bolela le yena a re: O tsebe gore o tlo hwa ka baka la mosadi yo o mo tšerego mola a na le monna wa gagwe.


text:
Naa ga se yena a mpoditšego a re: Ke kgaetšedi ya ka? Mosadi le yena o boletše a re: Monna eo ke kgaetšedi ya ka. Dilo tše ke di dirile ke se na bomenetša, ka diatla tše di se nago bosodi.


text:
Ke mo Modimo a mo fetotšego dilorong a re: Le nna ke tseba ge o di dirile, pelo ya gago e se na bomenetša; mme ke go šegetše gore o se senye pele gaka. Ke ka baka leo ke sa kago ka go lesa wa mo swara.


text:
Bjalo bušetša mosadi yo go mong wa gagwe; yena ke moporofeta; o tlo go rapelela wa phela. Ge o sa mmušetše go monna wa gagwe, gona o tsebe gore o tlo hwa lehu, wena le bohle ba e lego ba gago.


text:
Ka la ka moswana Abimeleke a tsoga, a bitša bahlanka ba gagwe bohle, a ba anegela taba ye ka moka. Banna bao ba boifa ka kudu.


text:
Abimeleke a napa a bitša Aborahama a bolela le yena a re: O dirile taba mang? Sebe se ke go diretšego sona ke sefe, ge nna le ba mmušo wa ka o re hlolela molato o mokaakaa? O ntirile tše di sa dirwego.


text:
Aborahama a re: Ke be ke re, motseng wo ga go na poifo ya go boifa Modimo le ka go nyane; ka re, ba tlo mpolaya ka baka la mosadi wa ka.


text:
Le gona, ka kgonthe ke kgaetšedi ya ka; ke morwedi wa tate, le ge e se ngwana wa mme; gomme ke mo tšere.


text:
Bjale mohla wola, ge Modimo a nkhuduša ngwakong wa tate, ke boletše le mosadi wa ka ka re: Lerato le o tlogo ntira ka lona šele: Mo go fela mo re tlogo fihla ntshe, o mpolele o re: Ke kgaetšedi ya gagwe.


text:
Ke mo Abimeleke a tšerego dihuswane, le dikgomo, le balata ba banna le ba basadi, a neela Aborahama, a mmušetša Sara mosadi wa gagwe;


text:
A bolela le Sara a re: Lebelela, kgaetšedi ya gago ke mo nea sekele tše sekete; o tsebe gore ke seširo sa mahlong a bohle ba ba nago le wena; bjale ga go na e a tlogo go bea molato.


text:
Gomme Aborahama a rapelela Abimeleke; Modimo a fodiša Abimeleke le mosadi wa gagwe, le balata ba gagwe ba basadi, mme ba buša ba belega.


text:
Ka gobane Modimo o be a thibetše ruri go belega ka moka mo motseng wa Abimeleke ka baka la Sara mosadi wa Aborahama.


text:
Sara a ima a belegela Aborahama morwa mehleng a šetše a tšofetše, ka lebaka le Modimo a mmoditšego lona.


text:
Aborahama o boloditše Isaka morwa wa gagwe a na le matšatši a seswai, a dira se Modimo a mo laetšego sona.


text:
A buša a re: Ke mang e a ka bego a boditše Aborahama a re: Sara o sa tlo amuša bana? Bjalo a šetše a tšofetše ke gona a belegego ngwana wa lesogana.


text:
Ngwana eo a gola, a tshwešwa; mme ka lona tšatši le Isaka a tshwešitšwego ka lona, Aborahama o dirile monyanya o mogolo.


text:
Mme a bolela le Aborahama a re: Raka molata yo le ngwana wa gagwe; gobane ngwana yo wa molata a ka se ke a ja bohwa le ngwana wa ka, le Isaka.


text:
Gomme Modimo a bolela le Aborahama a re: O se šulelwe ka baka la molata yo wa gago; ka moka tše Sara a di boletšego le wena, o di dumele; ka gobana peu ya gago e tlo bitšwa ka Isaka.


text:
Ka la ka moswana Aborahama a tsoga, a tšea dijo le legapa la meetse, a di neela Hagara, a di bea magetleng a gagwe, a mo neela le ngwana eo, mme a mo fa tsela. Hagara a sepela mme a timela lešokeng la Beresaba.


text:
A tloga, a lebana nae a dutše fase kgojana mo go kago fihla mosebe ge o betšwa, a re: Ngwana a se ke a hwa, nna ke lebeletše! A dula a lebana nae, mme a hlatloša lentšu a lla.


text:
Gomme Modimo a kwa lentšu la mošimanyana eo. Morongwa wa Modimo a bitša Hagara a le godimo a bolela le yena a re: O hloma bjang, Hagara? O se boife, ka gobane Modimo o kwele lentšu la mošimanyana eo mo a lego gona.


text:
Bjale Modimo a mmudulla mahlo, a bona sediba sa meetse; a ya a tlatša legapa meetse, a noša mošimanyana.


text:
Ka lebaka lona leo Abimeleke o boletše le Aborahama, a na le Pikolo molaodi wa dira tša gagwe, ba re: Modimo o na le wena medirong ya gago ka moka.


text:
Bjale nkenele ka Modimo, o re, o ka se ke wa hlanogela nna le bana ba ka le ditlogolo tša ka; gore lerato le ke go dirilego ka lona, le nna o ntire ka lona, le lefase le o diiletšego go lona.


text:
Abimeleke a re: E a dirilego taba yeo ga ke mo tsebe; mme le wena ga wa ka wa ntsebiša taba yeo; le nna ga ke ešo ka e kwa, ge e se lehono.


text:
Aborahama a re: Amogela dikwana tše di šupago tše mo seatleng sa ka, gore ke be le bohlatse bja gore sediba se se epilwe ke nna.


text:
ba dira kgwerano ya Beresaba. Abimeleke a tsoga a na le Pikolo molaodi wa dira tša gagwe, ba boela nageng ya Bafilisita.


text:
Mo sedibeng sa Beresaba Aborahama o šimile sehlare sa moriti. Gona moo o rapetše leina la Morena Modimo wa neng le neng.


text:
Ka morago ga ditaba tšeo Modimo o lekile Aborahama, a bolela le yena a re: Aborahama! Yena a re: Ke nna e!


text:
Modimo a re: Tšea morwa wa gago e lego o tee, yo o mo ratago, yena Isaka, o ye nageng ya Moriya; gona moo o mo dire sehlabelo thabeng ya gona, ye ke tlogo go laetša yona.


text:
Ka la ka moswana Aborahama a tsoga, a tlema pokolo ya gagwe, a hlaola ba babedi ba bahlanka ba gagwe, le yena Isaka; a phapha dikgong tša sehlabelo, mme a sepela a ya felo mo Modimo a go boletšego.


text:
A bolela le bahlanka ba gagwe a re; Šalang mo le pokolo; nna le lesogana le re sa ya kua pele; re tla re ge re rapetše ra boela go lena.


text:
Aborahama a tšea dikgong tša sehlabelo a di rweša Isaka morwa wa gagwe; yena a swara mollo le thipa ka seatla sa gagwe; mme ba sepela gammogo e le ba babedi.


text:
Isaka a botšiša Aborahama tatagwe a re: Tata! Aborahama a re: Ke nna e, ngwanaka! Isaka a re: Mollo šo, le dikgong šedi; nku ya sehlabelo yona e kae?


text:
Ge ba fihla felo mo Modimo a go boletšego, Aborahama a aga aletare gona moo, a beanya dikgong, a tlema Isaka morwa wa gagwe, a mmea aletareng godimo ga dikgong.


text:
Morongwa a re: O se ke wa iša seatla go lesogana leo! O se ke wa mo dira selo; ka gobane bjale ke lemogile gore o boifa Modimo, gomme ga wa ka wa gana go nneela morwa wa gago o tee eo.


text:
Bjale Aborahama ge a lebelela a bona kgapana e le morago ga gagwe, e tantšwe ka dinaka sethokgwaneng. Aborahama a ya a tšea kgapana yeo, a e hlaba, ya ba sehlabelo bakeng sa morwa wa gagwe.


text:
Gomme Aborahama felo fao a go reela leina, ya ba “Morena-o-a-bona”; le lehono ba sa re: Thabeng mo Morena a bonwago.


text:
a re: Morena o re: Ke enne ka nna, ka ge ke bone se o se dirilego, o sa ka wa ntima morwa wa gago e lego o tee.


text:
Ke re: Ke tlo go šegofatša gagolo; bana ba gago ke tlo ba atiša gagolo bjalo ka dinaledi tša legodimong, le bjalo ka lešabašaba la lebotong la lewatle; mme bana ba gago e tlo ba beng ba dikgoro tša manaba a bona.


text:
Gomme ditšhaba ka moka tša lefase di tlo šegofala ka peu ya gago ka baka la gobane o kwele lentšu la ka.


text:
Ya ba gona Aborahama a boetšego go bahlanka ba gagwe; ba tsoga ba sepela gammogo ba ya Beresaba; mme Aborahama a dula Beresaba.


text:
Bethuele ke yena tatago Rebeka. Ba seswai bao ke bona ba Milika a ba belegetšego Nahoro monnago Aborahama.


text:
Le mosadi wa gagwe wa serethe, yo leina la gagwe e lego Reuma, yena o belege Teba, le Gahama, le Thahase, le Maaga.


text:
Sara o phetše nywaga e lekgolo le masome a mabedi le nywaga e šupago; ya ba yona nywaga ya bophelo bja Sara.


text:
Sara o hwetše Kiryate-Araba; ke wona motse wa Heburone wa nageng ya Kanana; Aborahama a tla a mo hlokofalela a mo llela.


text:
Nna ke moeng le mofaladi mo go lena. Mpheng felwana ga lebitla mo go lena, gore mohu wa ka yo ke nago nae ke mmoloke gona.


text:
A ko re kwe, Monga rena! Mo go rena o kgoši ya Modimo. Boloka mohu wa gago mo mabitleng a rena; o ikgethele le lebotse. Go rena ga go na e a tlogo gana le lebitla la gagwe ge o re o boloka mohu wa gago.


text:
A bolela le bona a re: Ge le ntumelela go boloka mohu yo e a lego pele gaka, gona le nkweng ge ke re le nkgopelele go Efurone morwa wa Tsohara,


text:
a mphe mphoma wa Makapela, e lego wa gagwe, o lego hleng le tšhemo ya gagwe, ke mo rekele ka tšhelete ye e lekanego, gore e be felwana ga ka ga lebitla, mo gare ga mabitla a a lena.


text:
Efurone yena o be a dutše le Bahethe; yena monna wa Mohethe, a fetola, a bolela le Aborahama, Bahethe bohle ba ba tlilego kgorong ya motse wa gagwe, ba mo kwa ge a re:


text:
Aowa, Mongaka! Kwaa se nna ke se bolelago. Tšhemo yeo ke a go nea; le mphoma o lego moo ke a go nea. Ke go fa re lebane le banna ba gešo. Boloka mohu wa gago.


text:
a fetola la Efurone, beng ba naga ba theeditše, a re: Ruri, o ka be o ekwa la ka. A nke ke ntšhe tšhelete ya go reka tšhemo yeo; e amogele, ke kgone go boloka mohu wa ka ntshe.


text:
Mongaka! A ko kwe la ka. Naga ye o e rekago ka sekele tše makgolo a mane, e ka bang go nna le go wena? A ko boloke mohu wa gago.


text:
Aborahama a kwa se Efurone a se boletšego, a mmalela tšhelete ye a e boletšego banna ba Bahethe ba theeditše, a ntšha sekele tse makgolo a mane ka mokgwa wa barekiši.


text:
Gwa tiišwa gore tšhemo yeo ya Efurone, e lego kua Makapela e bataganego le Mamure, tšhemo le mphoma o lego mo go yona, le dihlare tšohle tše di lego tšhemong le mathokong ohle a yona,


text:
e be tša Aborahama; ya ba naga ya gagwe, Bahethe ka moka ba ba bego ba tlile kgorong ya motse wa bona ba di bona.


text:
Ge di fedile, ke mo Aborahama a bolokilego Sara mosadi wa gagwe mphomeng wa tšhemo ya Makapela, e bataganego le Mamure, e lego motse wa Heburone nageng ya Kanana.


text:
Ke tšona tša tšhemo le tša mphoma wa gona ge di eba felwana ga mabitla a Aborahama, di etšwa go Bahethe.


text:
Gomme Aborahama a bolela le mohlanka wa gagwe e mogolo wa motseng wa gagwe, molaki wa dilo tšohle tša gagwe, a re: A ko bee seatla sa gago seropeng sa ka,


text:
gore ke go eniše ka Morena Modimo wa legodimo le lefase, gore morwa wa ka o ka se mo tšeiše mosadi mo go basetsana ba Bakanana ba ke agilego le bona.


text:
O ene gore o tlo ya nageng ya gešo le metswalong ya ka, wa nyakela Isaka morwa wa ka mosadi gona kua.


text:
Mohlanka a re: Mohlomongwe mosadi o tlo gana go tla le nna mo nageng yeno. Gona morwa wa gago ke tlo mmušetša mo nageng yela o tšwilego go yona naa?


text:
Morena Modimo wa legodimo, e a nntšhitšego mo ngwakong wa tate le nageng yeo ya metswalo ya ka, e a boletšego le nna, a nkenela a re: Bana ba gago ke tlo ba fa naga ye! Yena o tlo roma Morongwa wa gagwe a go hlahla, gore mosadi wa morwa wa ka o mo tšee gona kua.


text:
Ge mosadi a ka gana go tla le wena, gona o tlo hunologa kenong ye o nkenetšego yona. Fela, morwa wa ka o se ke wa mmušetša kua.


text:
Ke mo mohlanka a beilego seatla sa gagwe mo seropeng sa Aborahama mong wa gagwe, a mo enela tabeng yeo.


text:
Bjale mohlanka a kgetha dikamela tše lesome mo go dikamela tša mong wa gagwe, a tloga a na le dithoto tša mehutahuta tša mong wa gagwe, a sepela a ya nageng ya Mesopotamia motseng wa Nahoro.


text:
A bolela a re: Morena Modimo wa Aborahama mong wa ka, lehono a ko ntire wa mahlatse, a be go dira Aborahama mong wa ka ka kgaugelo.


text:
Bjale mosetsana yo ke tlogo mo kgopela ka re: A ko sekamiše moeta wa gago ke nwe, yena a re: A ko nwe; le dikamela tša gago ke tlo di gela e be yena yo o mmeeleleditšego Isaka mohlanka wa gago. Ke mo ke tlogo tseba ge o dirile mong wa ka ka kgaugelo.


text:
A sešo a fetša go bolela, ya ba go šetše go fihla Rebeka morwedi wa Bethuele morwa wa Milika mosadi wa Nahoro monnago Aborahama; a tla a beile moeta legetleng.


text:
E be le mosetsana wa sebopego se sebotse ka kudu, e le kgarebe, monna a sešo a mo tseba; a fologela sedibeng, a tlatša moeta wa gagwe, a rotoga.


text:
Mosetsana a re: A ko nwe, Mongaka! A akgofa a sekamiša moeta wa gagwe a o swere ka diatla, a mo noša.


text:
Mme ka bjako a tšhollela moeta legopong, a kganyela a boela sedibeng, a ga meetse, mme a gela dikamela ka moka.


text:
Monna eo a mo akamalela a ikhomoletše, gore a tsebe ge Morena a šegofaditše leeto la gagwe, goba a ga go bjalo.


text:
Ya re ge dikamela di nwele, monna eo a ntšha lengina la gauta, la boima bja seripa sa sekele, le mefiri e mebedi ya matsogo ya boima bja sekele tše lesome tša gauta.


text:
A mmotšiša a re: A ko mpotše; o morwedi wa mang? A lapeng la tatago go na le sebaka mo re kago robala ntshe?


text:
a re: Morena Modimo wa Aborahama mong wa ka a a tumišwe gobane ga a ka a hlokiša mong wa ka kgaugelo le go mmotegela; mme nna o ntshepedišitše tseleng, ka fihla fa ngwakong wa bana babo mong wa ka.


text:
Rebeka o be a na le kgaetšedi, yo leina la gagwe e lego Labane. Yena Labane a kganyela a ya kua ntle sedibeng go monna yola.


text:
A dira bjalo a bone lengina le mefiri mo mabogong a kgaetšedi ya gagwe, a kwele tše Rebeka kgaetšedi ya gagwe a di boletšego a re: Monna yola o boletše le nna ka go re le ka go re! Bjale Labane ge a tla go monna eo a mo hwetša a sa eme le dikamela tša gagwe sedibeng.


text:
A tla a re: A ko tsene wena mošegofatšwa wa Morena! O emetšeng ntle? Nna ka kua lapeng ke lokišitše, le sebaka sa dikamela se gona.


text:
Monna eo a tla lapeng a tlemolla dikamela; Labane a di fa mahlaka le dijo, a tliša meetse a gore yena le banna ba ba tlilego le yena ba hlape maoto.


text:
Ge ba mo tlišetša dijo, a bolela a re: Nka se ke ka ja ke sešo ka bolela ditaba tša ka. Labane a re: A ko bolele!


text:
Mong wa ka Morena o mo šegofaditše gagologolo, ya ba motho e mogolo; o mo file dihuswane le dikgomo, le silifera le gauta, le balata ba banna le ba basadi, le dikamela le dipokolo.


text:
Sara mosadi wa mong wa ka o mmelegetše ngwana wa lesogana, a šetše a tšofetše; yena eo o mo neile tšohle tše e lego tša gagwe.


text:
Ga e le nna, mong wa ka o nkenišitše a re: Morwa wa ka o se ke wa mo tšeiša mosadi mo go barwedi ba Bakanana, ba ke agilego nageng ya bona.


text:
Mong wa ka a re: Morena yo ke sepetšego pele ga sefahlogo sa gagwe, o tlo roma Morongwa wa gagwe, a ba le wena, mme o tlo šegofatša tsela ya gago; mme morwa wa ka o tlo mo tlela le mosadi wa leloko la gešo, wa lapeng la tate.


text:
Fela, ge o ka fihla go ba leloko la gešo, mme ba gana go go neela mosadi, gona o tlo hunologa kenong ye o nkenetšego yona.


text:
Bjale lehono ge ke fihla sedibeng ka re: Morena Modimo wa Aborahama mong wa ka, a ke o ntire wa mahlatse hle mo leetong le ke le swerego!


text:
Ka re: Ke nna e, ke fihlile mo sedibeng se; a nke e re mosetsana e a tšwelago go ga meetse, mme nna ge ke re: A ko nnoše meetsane ka moeta wa gago,


text:
mme yena a mphetola a re: A ko nwe; le dikamela tša gago ke tlo di gela! e be yena yo Morena a mmeeleditšego gore e be yena mosadi wa morwa wa mong wa ka.


text:
Ya re ke sešo ka fetša go realo mo pelong ya ka, ka bona go fihla Rebeka, a beile moeta legetleng; a fologela sedibeng a ga meetse. Ke mo nna ke mo kgopetšego ka re: A ko nnoše!


text:
Yena a akgofa a rola moeta, a re: A ko nwe! Le dikamela tša gago ke tlo di noša. Nna ka nwa, mme a noša le dikamela.


text:
Nna ka mmotšiša ka re: O morwedi wa mang? Yena a re: Ke morwedi wa Bethuele morwa wa Nahoro mogatša Milika. Ke mo nna ke beilego lengina nkong ya gagwe, le mefiri mabogong a gagwe.


text:
Gomme ka inama ka khunamela Morena, ka tumiša Modimo wa Aborahama mong wa ka, e a ntshepedišitšego yona tsela e lokilego, gore ke hwetše morwedi wa monnago mong wa ka yo a tlogo ba wa morwa wa gagwe.


text:
Bjale ge lena le ka rata go dira mong wa ka ka lerato le ka go mmotegela, gona mpotšeng. Ge le sa rate, le gona le mpotše, ke kgone go arogela ka go le letona le ge e le ka go la ntšhogošo.


text:
Gwa fetola Labane le Bethuele, ba re: Taba ye e tšwa go Morena; rena ga re kgone go go botša le lebe le ge e le le le botse.


text:
Rebeka šo, o a mmona! Mo tšee o sepele, e be mosadi wa morwa wa mong wa gago, bjalo ka ge Morena a boletše.


text:
Ya ba gona a ntšhago dingangane tša silifera le tša gauta, le diaparo, a di fa Rebeka; ngwanabo le mmagwe a ba fa dilo tša bohlokwa.


text:
Ba kgona go ja le go nwa, yena le banna ba ba tlilego nae'; mme ba robala. Ka la ka moswana a tsoga mme a re: Mpheng tsela ke boele go mong wa ka!


text:
Kgaetšedi ya Rebeka le mmagwe ba re: A mosetsana a dule le rena matšatšinyana, le ge e ka ba a lesome; e be gona a tlogo sepela.


text:
Yena a fetola a re: Le se ke la ntiegiša, gobane Morena o šegofaditše leeto la ka; nteseng ke ye go mong wa ka.


text:
Ke mo ba lesitšego Rebeka kgaetšedi ya bona, le mofepi wa gagwe, gore ba sepele le mohlanka wa Aborahama le banna ba gagwe.


text:
Ba šegofatša Rebeka, ba re: Wena kgaetšedi ya rena, o be mmago diketekete; mme bana ba gago ba hule dikgoro tša manaba a bona.


text:
Rebeka a tloga le basetsana ba gagwe, ba namela dikamela, mme ba latela monna eo; mohlanka wa Aborahama a tloga le bona a wela tsela.


text:
Isaka yena o be a boa a etšwa sedibeng sa Mophelaampona, gobane o be a dutše nageng yeo ya thoko ya borwa.


text:
a botšiša mohlanka a re: Ke mang monna yola yo re yogo gahlana nae a sepela nageng? Mohlanka a re: Ke yena mong wa ka. Rebeka a tšea lešira a itšhira.


text:
Isaka a iša Rebeka mo lapeng le e bego e le la Sara mmagwe, a tšea Rebeka ya ba mosadi wa gagwe, mme a mo rata. Ya ba gona Isaka a homoditšwego sellong sa go llela mmagwe.


text:
Ge e le bana ba basadi ba direthe ba a bego a na nabo, Aborahama o ba neile dineo, a ba ntšha ba yo dula thoko ya bohlabela mehleng ya ge a sa phela; gwa šala morwa wa gagwe Isaka.


text:
Lebaka le Aborahama a le feditšego a phela ke nywaga e lekgolo le masome a šupago le nywaga e fetšago seatla.


text:
Aborahama o feletše, a hwa a tšofetše gabotse, a le mokgalabje, a tennwe ke go phela; mme a gorogela go ba gabo.


text:
Isaka le Isimaele barwa ba gagwe ba mmolokile mphomeng wa Makapela, tšhemong ya Efurone morwa wa Tsohara Mohethe, a bataganego le Mamure;


text:
Ke tšhemo yela ye Aborahama a e rekilego go Bahethe. Ke gona moo go bolokilwego Aborahama le Sara mogatšagwe.


text:
Ya re ge Aborahama a hwile, Modimo o šegofaditše Isaka morwa wa gagwe. Isaka yena o be a agile sedibeng sa Mophelaampona.


text:
Šele lešika la Isimaele morwa wa Aborahama, yo Hagara Moegipita lekaota la Sara a mmelegetšego Aborahama.


text:
Maina a barwa ba Isimaele šea, ge go iwa ka maina a bona le ka leloko la bona. Wa maitšibulo, morwa wa Isimaele ke Nebayothe; a hlatlangwa ke Kedara, le Adibele, le Mibisane,


text:
Ke bona barwa ba Isimaele; ke ona maina a bona, ge go iwa ka metse ya bona; ke dikgošana tše lesome le metšo e mebedi le dilete tša bona.


text:
Ge e le nywaga ya bophelo bja Isimaele še: O feditše nywaga e lekgolo le masome a mararo le nywaga e šupago, ya ba gona a feletšego a hwa a gorošwa go ba gabo.


text:
Ba gabo ba be ba agile ba thoma ka la Hafila ba goma ka la Suri le le bataganego le la Egipita, la ya la neana mellwane le la Asuri. Ba aga ba bonwa ke ba gabo bohle.


text:
Isaka o be a na le nywaga e masome a mane ge a tšea Rebeka morwedi wa Bethuele Moarama wa Mesopotamia, kgaetšedi ya Labane Moarama, a ba mosadi wa gagwe.


text:
Isaka o be a kgopetše Morena ka baka la mosadi wa gagwe, ka ge a be a sa belege. Morena a dumela thapelo yeo, mme Rebeka mosadi wa gagwe a ima.


text:
Mme bana ba šušulana ka teng ga gagwe; ke mo a itšego: Ge ba realo dilo tše di ntletše ka baka lang? Mme a ya a botšiša Morena.


text:
Morena a mo fetola a re: Mo mmeleng wa gago go na le ditšhaba tše pedi. Mo teng ga gago go tlo tšwa dilete tše pedi, tša arogana. Setšhaba sengwe se tlo feta se sengwe ka maatla. Yo mogolo o tlo hlankela monnagwe.


text:
Gwa kgona go tšwa monnagwe, seatla sa gagwe se swere serethe sa Esau; yena yo ba mo reela la Jakobo. Mohla ba belegwago Isaka e be e le monna wa nywaga e masome a selelago.


text:
Bašimanyana bao ba gola. Esau a ba monna e a tsebago go tsoma, mohlwašokeng. Jakobo yena e be e le monna yo boleta wa go dula gae.


text:
Esau a kgopela Jakobo a re: A ko ntese ke metše bohubedu bjoo, ka gobane ke lapile. Ke sona se ba mo reetšego la Edomo (Mohubedu) ka sona.


text:
Ke mo Jakobo a itšego; Gona nkenele lehono. Esau a mo enela, a rekiša bogolo bja gagwe, ya ba bja Jakobo.


text:
Jakobo a mo tlišetša senkgwa le sejo seo sa dinawa tše khubedu. Esau a ja a nwa, a tsoga, a sepela. Ke gona moo Esau a nyaditšego bogolo bja gagwe.


text:
Go kile gwa wa tlala nageng yeo; ga se yela ya pele ya go wa mehleng ya Aborahama. Isaka a falalela Gerara go Abimeleki kgoši ya Bafilisita.


text:
Mme Morena a iponatša go yena a re: O se ke wa fologela Egipita; dula nageng ye ke tlogo go laetša yona.


text:
Diilela nageng ye. Ke tlo ba le wena ka go šegofatša; ka gobane dinaga tše ka moka ke tlo di neela wena le bana ba gago, ya ba go tiiša keno ye ke e enetšego Aborahama tatago.


text:
Bana ba gago ke tlo ba atiša ba etša dinaledi tša legodimong, ka ba nea dinaga tše ka moka; mme ditšhaba ka moka tša lefase di tlo šegofatšwa ka bana ba gago;


text:
ka baka la ge Aborahama a kwele lentšu la ka, a kgomarela mokgwa wa ka, le taelo tša ka, le melao ya ka, le thuto tša ka.


text:
Banna ba motse woo ge ba mmotšiša mosadi wa gagwe, a re: Yo ke kgaetšedi ya ka. A boifa go re: Ke mosadi wa ka. A realo gore banna ba motse woo ba se tlo mmolaya ka baka la Rebeka, ka gobane e be e le wa sebopego se sebotse.


text:
Ya re ge go fetile matšatši a le moo, Abimeleke kgoši ya Bafilisita a lebelela ka lešobana, a bona Isaka a kgeana le Rebeka mosadi wa gagwe.


text:
Abimeleke a bitša Isaka a bolela le yena a re: Hleng ke mosadi wa gago! Ke ka baka lang ge o itše: Ke kgaetšedi ya ka? Isaka a fetola a re: Ke be ke re nka bolawa ka baka la gagwe.


text:
Abimeleke a re: O re dira dilo mang. O nyakile go re hlolela molato, ge monna e mongwe wa setšhaba a ka be a letše le mosadi wa gago.


text:
Abimeleke a napa a tsebiša setšhaba ka moka a re, e a kago iša seatla go monna yo le ge e le go mosadi yo, o tlo bolawa sa ruri.


text:
Isaka o lemile mo nageng yeo; a buna a hwetša ntlatla e tee e buša tše lekgolo ka ngwaga woo; ka gobane Morena o be a mo šegofaditše.


text:
O be a na le maruo a dihuswane, le maruo a dikgomo, le balata ba bantši; Bafilisita ba ba ba mo tsebafela,


text:
ba phušetša didiba ka moka tše di fatilwego ke bahlanka ba Aborahama tatagwe, ba di tšheletša ka mmu.


text:
A fata a tsoša didiba tše di epilwego mehleng ya Aborahama tatagwe, tše Bafilisita ba bego ba di thibile Aborahama a šetše a hwile, a di bitša ka maina a reilwego ke tatagwe.


text:
Badiši ba Gerara ba tla ba thoma ntwa le badiši ba Isaka, ba re: Meetse a ke a rena. Isaka a se reela leina a re ke Sakgang; ka gobane ba mo tsošeditše kgang gona.


text:
A široga a fata sediba se sengwe gape; sona ba se ke ba se lwela; sona a se reela leina a re ke Kgakala, ka gobane a re: Bjalo Modimo o mpeile kgakala, mme re tlo enela lefase.


text:
Bošego bjoo Morena o iponaditše go yena, a re: Ke nna Modimo wa Aborahama tatago; o se ke wa boifa, gobane nna ke na le wena; mme ke tlo go šegofatša ka atiša bana ba gago ka baka la Aborahama mohlanka wa ka.


text:
Gona moo Isaka o agile aletare, a rapela leina la Morena, a aga motse wa gagwe ntshe; mme bahlanka ba gagwe ba epile sediba gona moo.


text:
Gomme Abimeleke a tla go yena a etšwa Gerara, a tla le Ahusathe mogwera wa gagwe, le Pikolo molaodi wa madira a gagwe.


text:
Bona ba re: Re lemogile gabotse gore Morena o na le wena; mme ra re: A nke re enelane le wena, rena le wena, re dire kgwerano le wena.


text:
Re tiiše gore: O ka se ke wa re dira bošula, bjalo ka ge le rena re sa ka ra iša seatla go wena, ra go direla tše botse fela, ra ba ra laelana le wena ka khutšo. Le bjale o sa le mošegofatšwa wa Morena.


text:
Ka lona letšatši leo bahlanka ba Isaka ba tlile ba mo tsebiša tša sediba se ba se epilego, ba mmotša ba re: Re hweditše meetse!


text:
Sediba seo Isaka a se reela a re ke Sakeno. Ke ka baka leo leina la motse woo e lego Beresaba (Sediba sa keno).


text:
Ya re Esau a šetše a le monna wa nywaga e masome a mane, a tšea Juditha morwedi wa Beri Mohethe, le Basimatha morwedi wa Elone Mohethe.


text:
E itše ge Isaka a tšofetše, mahlo a gagwe a fifetše, a sa hlwe a bona, a bitša Esau morwa wa gagwe e mogolo, a bolela le yena a re: Ngwanaka! Yena a re: Ke nna e!


text:
O tle o nkapeele sejo se se hlabolago ka mo ke se ratago, o se tliše ke je; e be gona ke tlogo go šegofatša ke sešo ka hwa.


text:
Ge Isaka a bolela le Esau morwa wa gagwe, Rebeka a di kwa. Esau a na a tšwa a yo tsoma, gore a boe le phoofolo.


text:
Rebeka yena a bolela le Jakobo morwa wa gagwe, a re: Tseba gore ke kwele tatago a bolela le Esau mogolwago, a re:


text:
Ntlele le phoofolo, o nkapeele sejo se se hlabolago, gore ke je, ke go šegofatše pele ga sefahlogo sa Morena ke sešo ka hwa.


text:
A ko ye kua dihuswaneng o mpoele le diputšana tše pedi tše botse tša diphokwana, ke di apee ke direle tatago sejo se se hlabolago ka mo a se ratago.


text:
Jakobo a fetola Rebeka mmagwe a re: O tseba gore mogolwake ke monna wa mehlahla; mme nna ke monna e a se nago mehlahla.


text:
Mmagwe a re: Ngwanaka, thogo yeo e tlo rwalwa ke nna. Wena dira se ke se boletšego; sepela o yo di tšea.


text:
Jakobo a ya a di tšea, a di tliša go mmagwe. Mmagwe a apea sejo se se hlabolago, ka mo tatagwe a bego a se rata.


text:
Bjale Rebeka a tliša diaparo tša Esau morwa wa gagwe e mogolo, tše a bego a na natšo ka ngwakong, a di apeša Jakobo morwa wa gagwe e monyenane.


text:
Jakobo a fetola tatagwe a re: Ke nna Esau, wa leitšibulo la gago. Ke dirile se o mpoditšego sona. A ko tsoge hle, o dule, o je nama ya phoofolo ya ka, moya wa gago o kgone o ntšhegofatše.


text:
Isaka a botšiša morwa wa gagwe a re: Ngwanaka, o kgonne bjang go e hwetša ka pela? Yena a re: Ke ka gobane Morena Modimo wa gago o nkgahlantše le yona.


text:
Isaka a re: O ko batamele, Ngwanaka, ke go phopholetše, ke bone ge o le Esau morwa wa ka, le ge o se yena.


text:
Jakobo a batamela, Isaka tatagwe a mo phopholetša, a re: Lentsu ke la Jakobo; diatla tšona ke tša Esau.


text:
Mme a se ke a mo lemoga, gobane diatla tša gagwe di be di na le mehlahla bjalo ka tša Esau mogolwagwe; gomme a mo šegofatša.


text:
Ke mo a itšego: A di tle, ke je nama ya phoofolo ya morwa wa ka; moya wa ka o kgone o go šegofatše. Bjale a di batametša, a mo tlišetša le beine, a nwa.


text:
A batamela a mo atla. Isaka a kwa monko wa diaparo tša gagwe, mme a mo šegofatša a re: A ko bone ge! Monko wa morwake ke monko wa naga ya go šegofatšwa ke Morena.


text:
O hlankelwe ke ditšhaba; le dilete di go khunamele. O be mmuši mo go bana beno; mme bana ba mmago ba go khunamele. Go rogwe ba ba go rogago; go šegofatšwe ba ba go šegofatšago.


text:
E itše ge Isaka a feditše go mo šegofatša, mme Jakobo a sa tšwa go tlogelana le tatagwe, ke ge go fihla Esau mogolwagwe a etšwa go tsomeng.


text:
Le yena a apea sejo se se hlabolago, a se tliša go tatagwe a re: Tata! A ko tsoge o je nama ya phoofolo ya morwa wa gago, moya wa gago o kgone o ntšhegofatše.


text:
Bjale gomme Isaka a tšhoga gagologolo ruri, a re: Gomme ke mang eo, e a tsomilego phoofolo, a ntlišetša ka ja tšohle wena o sešo wa fihla? Nna ke mo šegofaditše; gomme o tlo dula e le mošegofatšwa.


text:
Esau a re go kwa mantšu ao a tatagwe, a golola, a tsoša sello se segolo se bohloko ruri, a kgopela tatagwe a re: Tata, le nna ntšhegofatše!


text:
Esau a re: Gale e fela ke Jakobo, gobane e bile ke gabedi a mphora! O nkamogile bogolwane; mme bjalo šedi, o nkamogile le tšhegofatšo. A kgopela a re: A ga wa ka wa ntšhadišetša tšhegofatšo?


text:
Isaka a fetola a re: Tseba gore, ke mmeile gore a be mmuši wa gago, mme bana beno ka moka ke mo neile gore e be bahlanka ba gagwe; ke mmabaletše ka mabele le ka morara; mme wena bjale ke tla go reng, Ngwanaka?


text:
Esau a kgopela tatagwe a re: Tata, a o be o fo ba le tšhegofatšo e tee fela? Tata, le nna a ko ntšhegofatše. Mme a hlaboša lentsu a lla.


text:
Ke mo Isaka tatagwe a fetotšego a re: Tseba gore madulo a gago a tlo hloka mahura a lefase, a tlo hloka phoka e tšwago legodimong.


text:
Sa gago e tlo ba go phela ka lerumo; mme ngwana weno o tlo mo hlankela. E tlo re mohla o tsoša maatla, o tlo rola joko ye ya gagwe molaleng wa gago.


text:
Esau a tloga a hloile Jakobo ka baka la tšhegofatšo yeo ye tatagwe a mo šegofaditšego ka yona. Mo pelong ya gagwe a re: Lebaka la go llela tate le a batamela; ke mo ke tlogo bolaya Jakobo.


text:
Ge ba botša Rebeka tše morwa wa gagwe e mogolo a di bolelago, a roma motho a yo bitša Jakobo morwa wa gagwe e monyane, a mmotša a re: Sedi; Esau mogolwago o rata go itefeletša ka go go bolaya.


text:
Bjalo, Ngwanaka, kwaa se ke se bolelago. Tsoga, o tšhabele go Labane kgaetšedi ya ka kua motseng wa Harane.


text:
go fihla ge pefelo ya mogolwago e go gomela, a lebetše tše o mo dirilego tšona. Nna ke tlo roma motho a go bitša wa boa. Dira bjalo gore ke se tlo hlakoga lena bana ba ka bobedi bja lena ka tšatši letee.


text:
Rebeka a yo bolela le Isaka a re: Nna bophelo bo ntenne ka barwedi ba ba Hethe; ge Jakobo le yena a ka tšea mosadi wa barwedi ba Hethe, e a etšago bona bao barwedi ba naga ye, gona nka re: Ke sa phelelang?


text:
Ke mo Isaka a biditšego Jakobo, a mo šegofatša, a mo laela a re: O se ke wa tšea mosadi wa barwedi ba Kanana.


text:
Tsoga o ye kua Mesopotamia ngwakong wa Bethuele tatago mmago; gona kua o tšee morwedi wa Labane malomago, e be mosadi wa gago.


text:
Tšhegofatšo yela ya Aborahama a e nee wena, le bana ba gago ka wena, gore naga ye ya madiilelo a gago e be ya gago, yona ye ye Modimo a e filego Aborahama.


text:
Ya ba gona go laelana le Jakobo, a swara tsela ya go ya Mesopotamia go Labane morwa wa Bethuele Moarama, go kgaetšedi ya Rebeka mmago Jakobo le Esau.


text:
Esau bjalo a bona gore Isaka o šegofaditše Jakobo a mo roma gore a ye Mesopotamia a yo tšea mosadi gona kua, le gore o mo šegofaditše a mo laya a re: O se ke wa tšea mosadi wa Mokanana:


text:
a re go bona tšeo ka moka, a ya go Isimaele, a tšea Magalatha morwedi wa Isimaele morwa wa Aborahama; yena eo kgaetšedi ya Nebayothe a ba e mongwe wa basadi ba gagwe.


text:
A fihla felo fa gongwe a robala, ka gobane le be le diketše. A tšea le lengwe la maswika a felo fao a le samela, a robala.


text:
A lora a bona manamelo a tsemilwe fase, mme ntlha ya ona e fihla magodimong; a bona barongwa ba Modimo ba namela ba fologa ka ona.


text:
A bona Morena a eme godimo ga ona a kwa ge a re: Ke nna Morena Modimo wa Aborahama, Modimo wa Isaka. Naga ye o letšego go yona ke tlo e nea wena le bana ba gago.


text:
Bana ba gago ba tlo ata bjalo ka lerole la lefase; O tlo tlatša naga ye go fihla bodikela le bohlabela, le leboa, le borwa. Gomme meloko ka moka ya lefase e tlo šegofatšwa ka wena le ka bana ba gago.


text:
O tsebe gore ke tlo ba le wena, ke tlo go leta mo gohle mo o yago; mme ke tlo go bušetša mo nageng yeno; gobane nka se ke ka go lahla; ke tlo ba ka phetha tše ke go boditšego tšona.


text:
Jakobo a tsoga e sa le ka moswana, a tšea leswika leo le a bego a le sametše, a le emiša ya ba la seka, a tšhela mahura ntlheng ya lona.


text:
Gomme Jakobo a itlema ka keno a re: Ge Modimo a ka ba le nna, a nteta mo tseleng ye ke e swerego, a mpha bogobe ka ja, a mpha diaparo ka apara,


text:
Ke mo leswika le ke le emišitšego la ba seka, e tlogo ba ngwako wa Modimo; gomme mo go tšohle tše o tlo go mpha tšona, ke tlo go arolela sa lesome.


text:
Ge a lebelela a bona mo nageng go na le sediba; a bona mehlape e meraro ya dihuswane e hutamile fao; ka gobane sediba seo e be e le sa go noša mehlape. Se be se khurumeditšwe ka letlapa le legolo.


text:
Letlapa leo ba be ba le kgokološa ba khurumola sediba ge mehlape ka moka e kgobokane, ba kgona go e noša; ka morago ya ba gona ba bušeditšego letlapa madulong a lona la khurumela sediba.


text:
Yena a re: A o sa thabile? Bona ba re: O sa thabile; e a tlago fala le dihuswane ke Rahele morwedi wa gagwe.


text:
Yena a re: Hleng e sa le mosegare; ga e ešo ya ba lebaka la go phutha mehlape; nošang dihuswane le di iše mafulong.


text:
Bona ba re: Re šitwa ge go sešo gwa phuthwa mehlape ka moka; re le moka ke mo re tlogo kgona go kgokološa letlapa ra khurumola sediba, ra noša dihuswane.


text:
Jakobo ge a bona Rahele morwedi wa Labane malomagwe, le dihuswane tša Labane malomagwe, a batamela a kgokološa letlapa a khurumola sediba; a noša dihuswane tša Labane malomagwe.


text:
A botša Rahele a re: Ke motlogolo wa tatago, ke ngwana wa Rebeka. Rahele a kganyela a botša tatagwe.


text:
Labane a re go kwa tša Jakobo, ngwana wa kgaetšedi ya gagwe, a akgofa a yo mo gahlanetša, a mo gokarela, a mo atla, a mo iša ka lapeng la gagwe; mme Jakobo a mo laodišetša ditaba tša gagwe ka moka.


text:
Labane a re: Ruri o lešapo letee le nna le nama e tee le nna. Gomme Jakobo a dula ga gagwe a fetša kgwedi.


text:
Ke gona Labane a boletšego le Jakobo a re: Naa o ka fo ntirela fela ka ge o le ngwanešwana? Mpotše se e tlo go ba moputso wa gago.


text:
Labane o be a na le barwedi ba babedi; leina la e mogolo e be e le Lea; leina la e monyane e be e le Rahele.


text:
Ga e le Jakobo o be a rata Rahele. Ke gona a fetotšego a re: Ke tlo go direla nywaga e šupago, mme wa mpha Rahele morwedi wa gago e monyane.


text:
Gomme Jakobo a mo direla ka baka la Rahele a fetša nywaga e šupago. Nywaga yeo a hwetša eke ke matšatsi a sego makae, ka gobane o be a mo rata.


text:
Ka la ka moswana Jakobo a bona a na le Lea. A bolela le Labane a re: o ntirile taba mang? A ga nka ka go direla ka baka la Rahele? O mphoretšeng?


text:
Labane a re: Mono ga gešo mokgwa ga se woo. Yo monyane ga a tšwe lapeng go sešo gwa tšewa mogolwagwe.


text:
Fetša matšatši a šupago o na le yo, re kgone re go fa le yola; mme wena o ntirele o fetše nywaga e mengwe e šupago.


text:
Jakobo a dira bjalo, a fetša matšatši a šupago a na le Lea; Labane a kgona a mo nea le Rahele morwedi wa gagwe a ba mosadi wa gagwe.


text:
Jakobo a tsena go Rahele, a mo rata go fetiša Lea; mme a fetša nywaga e mengwe e šupago a direla Labane.


text:
Lea o imile a belega ngwana wa lesogana, a mo reela la Rubeni (Bonang morwa), ka gobane a re: Morena o bone go hlaka gaka; bjale monna wa ka o tlo nthata.


text:
A buša a ima, a belega ngwana wa lesogana, a re: Morena o kwele ge ke nyatšwa, mme a mpha le yena yo. A mo reela la Simeone (Go kwiwa).


text:
A buša a ima, a belega ngwana wa lesogana, a re: Bjalo monna wa ka o tlo gomarelana le nna, ka gobane ke mmelegetše morwa wa boraro. Mme a mo reela la Lefi (Kgomarelano).


text:
A buša a ima, a belega ngwana wa lesogana, a re: Bjalo ke leboga Morena. Mme a mo reela la Juda (Selebogwa). Ya ba gona a gomilego.


text:
E itše ge Rahele a bona a sa belegele Jakobo bana, a tsebafela mogolwagwe, mme a bolela le Jakobo a re: Mphe bana! Ge ke se ne bana ke tlo hwa.


text:
Rahele a re: Biliha šo, ke molata wa ka. Tsena go yena gore a mpelegele wa go tlo dula difarong tša ka, ke bone bana ka yena.


text:
Ke mo Rahele a itšego: Modimo o nkahloletše, o bile o kwele le lentšu la ka, a mpha morwa. Mme a mo reela la Dani (Moahloledi).


text:
Ke mo Rahele a itšego: Katano ya Modimo! Ke katane le mogolwake ka ba ka fenya. Mme a mo reela leina la Nafutali (Katano ya ka).


text:
Lea yena ge a bona a gomile, a tšea Silipa molata wa gagwe, a mo neela Jakobo ya ba mosadi wa gagwe.


text:
Ke mo Lea a itšego: Ke wa mahlatse! Bjalo barwedi ba batho ba tlo re ke wa mahlatse. Mme a mo reela leina la Asere (Mahlatse).


text:
Ka tšatši le lengwe la ge go bunwa Rubeni o tšwele a hwetša maropotlane nageng, a a tliša go Lea, go mmagwe. Rahele a kgopela Lea a re: Hlalla maropotlane a ngwana wa gago.


text:
Lea a re: A o re ke taba e nyenyane ge o nkamogile monna wa ka? Bjale o re o nkamoge le maropotlane a ngwana wa ka! Rahele a re: A a robale le wena bošego bja lehono; wena o mphe maropotlane a ngwana wa gago.


text:
Ka mantšiboa ge Jakobo a boa a etšwa mašemong, Lea a tšwela go mo gahlanetša, a bolela le yena a re: Tlaa go nna; ke go rekile ka maropotlane a ngwanake. Bošego bjoo Jakobo a tsena go yena.


text:
Gomme Modimo a dira se Lea a se kgopetšego; Lea a ima, a belegela Jokobo ngwana wa lesogana, wa bohlano.


text:
Ke mo Lea a itšego: Modimo o mphile moputso wa ka, ka ge monna wa ka ke mo file molata wa ka. Mme a mo reela leina la Isashara (Wa moputso).


text:
Ke mo Lea a itšego: Modimo o mphile neo e botse; bjale monna wa ka o tlo nkgodiša, ka ge ke mmelegetše barwa ba ba selelago. Mme a mo reela leina la Sebulone (Kgodišo).


text:
Ngwana eo a mo reela leina la Josefa (O tlo ekeletša); ka ge a itše: Modimo o tlo nkekeletša ka morwa e mongwe.


text:
Bjale mehla yeo, Rahele a seno belega Josefa, Jakobo o boletše le Labane a re: Mphe tsela, ke boele gae nageng ya gešo.


text:
Neele basadi ba ka le bana ba ka, bao ke go diretšego ka baka la bona, mme ke sepele: ka gobane bohlanka bjaka ge ke go hlankela le wena o a bo tseba.


text:
Labane a fetola a re: A nke ke hwetše mahlo a gago a ntebeletše ka botho; ke lemogile gobane Morena o ntšhegofatša ka baka la gago.


text:
Jakobo a re: O tseba ka mo ke go diretšego ka gona, le se mohlape wa gago o tlilego wa ba sona o na le nna.


text:
Ke go hweditše o na le mohlatswana; bjalo ke bontši bjo bogolo: Morena o go šegofaditše mo go gatilego dinao tša ka. Bjalo nna ke tlo ikagela neng ngwako wa ka?


text:
Labane a re: Ke tlo go neang? Jakobo a re: O se ke wa mpha selo. Ke tlo buša ke diša dihuswane tša gago ge o ka ntumelela se:


text:
Ge nna lehono nka sepela le dihuswane tša gago ka moka, ka kgetha dinku tšohle tše kgwana le tše tshegana le tšohle tše phifadu, le dipudi tšohle tše tshegana le tše kgwana; tšona tšeo ya ba moputso wa ka.


text:
Mme ka moso bohlatse bja ge ke botega e tlo ba ge wena o ka tla wa bona tše e lego moputso wa ka; gomme ye o tlogo e hwetša e se e kgwana, le ge e se e tshegana, o tlo re ke e utswitše.


text:
Ka tšatši leo a kgetha diphokwana tše mebala le tše tshega, le dipudi ka moka tše nakgwana le tše nasegana, tšohle tše di nago le bošweu, le dikwana tšohle tše di naphifadu, mme a di gafela barwa ba gagwe.


text:
Mme Labane a re, meraka ya Jakobo e be go šele, mo motho a fihlago a sepetše matšatši a mararo. Jakobo yena a šala a diša dihuswane tše di šetšego e le tša Labane.


text:
Mme Jakobo a tšea diphata tša molokga, le tša moretlwa, le tša moduhlare, a sehla ditswata tše tšhweu; bošweu bja tšwelela diphateng tšeo.


text:
Diphata tšeo a di bea megopong ya go nwela meetse, mo dihuswane di nwago gona tša di bona, mme tša goelana gona.


text:
Tšona Jakobo a di hlaola, dikwana le diputšana; a fela a hlakanya dihuswane tšohle tša Labane le tše mebala, le tše phifadu. Ya gagwe mehlape a e kgethela go šele, a se ke a e hlakanya le dihuswane tša Labane.


text:
Ka mehla ge go goelana tše di tsetetšego, Jakobo o beile diphata tšela megopong, tša di bona ge di goelana.


text:
Eupša ge dihuswane di gwametšwe, a se ke a di bea. Ka mokgwa wo tša Labane ya ba tše di gwametšwego, tša Jakobo ya ba tše di tsetetšego.


text:
Mme Jakobo a ba monna e a ruilego tše ntšintši, a ba le dihuswane tše ntši, le balata ba basadi le ba banna, le dikamela le dipokolo.


text:
Jakobo o kwele dipolelo tša barwa ba Labane ge ba re: Jakobo o amoga tatawešo dilo tšohle. Leruo leo kamoka o le ruile ka tša tatawešo.


text:
Gomme Morena a bolela le Jakobo a re: Boela nageng ya botatago le metswalong ya gago. Nna ke tlo ba le wena.


text:
a bolela le bona a re: Nna ke bona sefahlogo sa tataweno se mphetogetše se sa etše sa maabane le maloba; fela Modimo wa tate o be a na le nna.


text:
Tataweno yena o mphorile, a fetoša moputso wa ka galesome; fela, Modimo o mo thibetše go ntira bošula.


text:
Ge tataweno a re: Moputso wa gago e tlo ba tše kgwana, dihuswane ka moka di tswetše ka tše kgwana. Ge a re: Moputso wa gago e tlo ba tše mebala, dihuswane ka moka di tswetše ka tše mebala.


text:
Lebakeng la ge dihuswane di goelana, ke lebeletše, gomme tše ke di bonego ke lora šedi: Kgapana tše di bego di goela mehlape, e be e le tše kgwana le tše thamaga.


text:
Yena a re: Lebelela o bone, diphokwana ka moka tše di goelago ke tše mebala, le tše kgwana, le tše thamaga; ke ka gobane ka moka tše Labane a go dirago tšona ke di bone.


text:
Ke nna Modimo wa fala Bethele, mo o tloditšego leswika la seka, mo o nkenetšego keno. Bjale tsoga o tlogele naga ye o boele nageng ya metswalo ya gago.


text:
Ruri lehumo ka moka le Modimo a le amogilego tatawešo ke la rena le la bana ba rena. Bjale a ko dire se Modimo wa gago a go laetšego sona.


text:
A gapa diruiwa tša gagwe ka moka; a tloga le thoto ka moka ye a e rekilego, le mehlape ka moka ye a e ruilego Mesopotamia; a wela tsela ya go boela nageng ya Kanana go Isaka tatagwe.


text:
Labane a napa a rapa ba gabo a mo hlomarela, a sepela matšatši a šupago, a mo hwetša dithabeng tša Gileada.


text:
Gomme Modimo a tla go Labane Moarama dilorong bošego, a bolela le yena a re: Itiše ge o bolela le Jakobo, o se tlo tlogela botho wa iša bobeng.


text:
Labane ge a fihla mo Jakobo a lego gona, a mo hwetša a hlomile mešaša thabeng; le Labane a hloma ya gagwe dithabeng tša Gileada.


text:
Gomme Labane a bolela le Jakobo a re: O dirileng? O mphoretšeng? O thopa barwedi ba ka bjalo ka mathopša a lerumo.


text:
O reng ge o ngwega, wa mphora, wa se ke wa mpotša selo. Nkabe ke go felegeditše ka lethabo, le ka dikoša, le ka meropa, le ka makope.


text:
Diatla tša ka di na le maatla a go le hlokofatša; fela, Modimo wa tataweno o boletše le nna bošego bja maabane a re: Itiše ge o bolela le Jakobo o se tlo tlogela botho wa iša bobeng.


text:
Gomme bjalo, go tloga o tlogile, ka gobane o hlologetšwe kudu ngwako wa tatago; fela, o reng o utswa medimo ya ka?


text:
Fela, yo o tlogo mo hwetša a na le medimo ya gago, a se ke a phela. Bjale senka dilo tša ka, bana bešo ba le gona. O tšee se e lego sa gago. A realo a sa tsebe ge Rahele a utswitše dilo tšela.


text:
Mme Labane a tsena mokutwaneng wa Jakobo, le mokutwaneng wa Lea, le mekutwaneng ya basadi bala ba babedi ba balata, a se ke a hwetša selo. A tšwa mokutwaneng wa Lea a tsena mokutwaneng wa Rahele.


text:
Rahele yena o be a tšere dipheko tšela a di uta mo senamelong sa kamela, a dula godimo ga sona. Labane a fenyeka mokutwaneng ka moka, a se ke a hwetša selo.


text:
Bjale Rahele a bolela le tatagwe a re: A mahlo a mong wa ka a se ke a ba a maso, ge ke sa kgone go ema pele ga gagwe, ka gobane ke na le mokgwa wa basadi. Labane a senka a hloka dipheko tšela.


text:
Ke mo Jakobo a befetšwego, a omanya Labane, a mmotša tša pelong ya gagwe, a re: Bokgopo bja ka ke eng? Sebe sa ka ke eng ge o ntlhomaretše o tuka.


text:
O fenyekile dithoto tša ka ka moka, mme o hweditšeng se e ka bago sa gago? Se bee fa pele ga ba gešo le ba geno, gore ba re ahlolele, wena le nna.


text:
Ke feditše nywaga e masome a mabedi ke dutše ga gago; mme dinku tša gago le dipudi tša gago ga se tša folotša; mme nna ga se ka ja dikgapa tša mohlape wa gago.


text:
Ga se ka go tlišetša ye e bolailwego ke sebata; tše bjalo ke di lefile; le tše di utswitšwego mosegare le ge e le bošego, o di lopile go nna.


text:
Ke tšona tše ke di bonego ke le lapeng la gago nywaga e masome a mabedi. Ke go hlanketše nywaga e lesome le nywaga e mene ka baka la barwedi ba gago; e selelago ka go hlankela ka baka la dihuswane tša gago, mme wa fetoša moputso wa ka galesome.


text:
Ge e ka be e se Modimo wa tate, Modimo wa Aborahama yo le Isaka a mmoifago, ge yena a ka be a sa ka a ba le nna, wena bjale o ka be o nkgomiša ke le fela. Modimo o bone go hlaka gaka, gomme o re ahloletše bošego bja maabane.


text:
Labane a fetola a re: Barwedi ba ke barwedi ba ka; le bana ba ke bana ba ka; le dihuswane tše ke dihuswane tša ka; tšohle tše o di bonago fa ke tša ka. Fela, lehono barwedi ba ka le bana ba bona ba ba ba belegego, ke sa tlo ba dirang?


text:
Jakobo a botša ba gabo a re: Kgobokanyang maswika; ba tliša maswika ba dira seotlo; ba ngwatha dijo gona moo seotlong.


text:
Labane a se reela a re ke Jegara Sahadutha (seotlo sa bohlatse); Jakobo a re ke Galede (seotlo sa bohlatse).


text:
Mme Labane a bolela a re: Seotlo se lehono ke sa bohlatse bja ka le bja gago; ka ba ka leo a se bitšwe Seotlo sa bohlatse.


text:
Leina le lengwe ke Mitsipa (Mohlapetši), ka gobane a re: Morena a a re hlapetše, nna le wena, ge re arogane.


text:
Ge o ka hlakiša barwedi ba ka, ge o ka tšea basadi ba bangwe ka ntle ga barwedi ba ka, gomme ge go se motho go rena, gona o tsebe gore hlatse ya ka le ya gago e tlo ba Modimo.


text:
Seotlo se ke hlatse, le seka se ke hlatse, ke dihlatse tša gore nka se ke ka feta seotlo se ka tla go wena; mme le wena o ka se ke wa feta seotlo se wa tla go nna ka bonaba.


text:
Modimo wa Aborahama, Modimo wa Nahoro, Yena Modimo wa botatabo, a a re ahlolele. Le Jakobo a ena ka yo tatagwe, Isaka, a mmoifago.


text:
Mme Jakobo a dira sehlabelo gona moo thabeng; a laletša bana babo ba tla dijong. Ba ja dijo, ba robala gona moo thabeng.


text:
Ka la ka moswana Labane a tsoga, a laelana le barwa ba gagwe le barwedi ba gagwe, a ba šegofatša; a swara tsela a boela gae.


text:
Jakobo o romile batseta ba mo eta pele, ba ya go Esau mogol wagwe kua lefaseng la Seire nageng ya Edomo.


text:
A ba laetša a re: Le botšeng Esau mong wa ka le re: Jakobo mohlanka wa gago o re: Ke be ke diiletše go Labane, ka dula gona go fihla bjale.


text:
Le re: Ke ruile dikgomo, le dipokolo, le dihuswane, le balata ba banna le ba basadi. Le re: Ke romile batseta gore ba tsebiše mong wa ka, gore ke hwetše mahlo a gagwe e le a mašweu.


text:
Batseta ge ba boela go Jakobo ba re: Re fihlile go Esau mogolwago; gomme le yena o bile o etla go go gahlanetša; mme o na le banna ba makgolo a mane.


text:
Jakobo a boifa gagolo, a tlalelwa. A aroganya batho ba gagwe ba a bego a na nabo, le dihuswane, le dikgomo, le dikamela; ya ba diphohla tše pedi.


text:
Ka gobane o be a re: Ge Esau a ka hwetša sephohla se sengwe mme a se fetša, sephohla se se šalago se tlo tšhaba.


text:
Gomme Jakobo a re: Modimo wa Aborahama tate, Modimo wa Isaka tate, Morena, wena o ntaetšego wa re: Boela nageng ya geno le metswalong ya gago, mme wa re o tlo ntira gabotse,


text:
dikgaugelo ka moka le potego ka moka, tše o ntiretšego tšona, nna mohlanka wa gago, ga di a ntshwanela. Mola ke sela noka ye ya Jorodane ke be ke swere molamo wa ka fela; mme bjalo ke šetše ke le makoko a mabedi.


text:
A ko mphološe seatleng sa mogolwake, seatleng sa Esau, ka gobane ke a mmoifa; a se tle a mpolaya, le bommago bana, le bona bana.


text:
Mme wena o kile wa re: Ruri ke tlo go dira gabotse; ke tlo atiša bana ba gago ba ba bjalo ka lešabašaba la lewatleng le sa balege ka bontši.


text:
A ntšha dipudi tše makgolo a mabedi le diphoko tše masome a mabedi; le dinku tše makgolo a mabedi le dikgapa tše masome a mabedi;


text:
A ntšha le dikamela tša ditswetši tše masome a mararo le namane tša tšona; le dikgomo tše masome a mane le dipoo tše lesome; le dipokolo tše masome a mabedi le dipokolwana tše lesome.


text:
O di gafetše diatleng tša bahlanka ba gagwe; a se hlakanye mehlape, a laela bahlanka ba gagwe a re: Nketeng pele, mme le fele le šadiša sebaka gare ga mehlape.


text:
Wa pele a mo laela a re: Ge o gahlana le Esau mogolwake, mme a go botšiša a re: O wa mang? Mme o ya kae? Mme tše o di gapago ke tša mang?


text:
O fetole o re: ke tša Jakobo mohlanka wa gago; Ke neo e yago go Esau mong wa gagwe. Ge e le yena mong o sa le morago.


text:
Le wa bobedi a mo laya a realo, le wa boraro, le bohle ba ba bego ba gapa mehlape, a re: Le realo ge le bolela le Esau, ge a le hwetša.


text:
Le re: Jakobo mohlanka wa gago yena o sa le morago. O dirile bjalo ka gobane a re: Ke tlo mo šira mahlo ka dineo tše di nketago pele; e be gona ke tlogo lebana nae; mohlomong ke gona ke tlogo hwetša mahlo a gagwe e le a mašweu.


text:
E sa le bošego a tsoga, a na le basadi ba gagwe ba babedi, le balata ba gagwe ba babedi ba basadi, le bana ba gagwe ba lesome le motšo o tee, a sela noka ya Jakobo ka letšibogong.


text:
Ge a bona a sa kgone go mo fenya, a swara kgwele ya serope sa gagwe; gomme kgwele ya serope sa Jakobo ya phetlega ge a katana le yena.


text:
Monna eo a re: Ntese ke sepele gobane mahuba a a hlatloga. Yena a re: Nka se ke ka go lesa, ge e se ge o ntšhegofatša.


text:
Monna yola a re: Leina la gago o ka se hlwe o bitšwa Jakobo; leina la gago ke Isiraele Mokatana-le-Modimo; gobane o katane le Modimo, mme wa fenya.


text:
Jakobo a mmotšiša a re: A ko mpotše leina la gago. Yola a re: O botšišetšang leina la ka? A napa a mo šegofatša gona moo.


text:
Felo fao Jakobo o go reetše leina a re ke Peniele (Sefahlogo sa Modimo), ka gobane a re: Ke bone Modimo re lebantše difahlogo, mme moya wa ka o phologile.


text:
Ke ka baka leo Baisiraele ba ilago lešika le le lego modung wa serope, ka gobane lešika leo la kgweleng ya serope sa Jakobo le kile la swarwa ke yena.


text:
Ya re ge Jakobo a lebelela a iša mahlo kua pele, a bona go fihla Esau a na le banna ba makgolo a mane. Jakobo a napa a arola bana ba gagwe, a ba gafela Lea, a ba gafela Rahele le balata bala ba bona.


text:
Balata ba ba basadi a ba etiša pele le bana ba bona; ba latelwa ke Lea le bana ba gagwe; Rahele le Josefa ba ba kua nthago.


text:
Esau ge a lebaleba a bona basadi le bana bao, mme a re: Ke bomang ba o nago le bona? Jakobo a re: Ke bona bana bao Modimo a šegofaditšego nna mohlanka wa gago ka bona.


text:
Esau a re: O be o reng ka diphohla tšeo ka moka tše ke gahlanego natšo? Jakobo a re: Ke tša gore ke hwetše mahlo a mong wa ka a ntebeletše ka botho.


text:
Jakobo a re: Aowa hle! Ge ke hweditše mahlo a gago a ntebeletše ka botho, gona amogela neo ya ka e tšwago seatleng sa ka. Hleng sefahlogo sa gago, ge ke se bona, e bile eke ke bona sefahlogo sa Modimo ge o nthabela.


text:
Amogela tumedišo ya ka ye e tlišitšwego go wena. Hleng Modimo o ntšhegofaditše; mme ke na natšo ka moka. A mo phegelela, a ba a di amogela.


text:
Jakobo a re: Mongaka o a bona, bana e sa le dirathane, mme ke na le dihuswane le dikgomo tše di amušago; ge di ka gobagobišwa letšatši letee, diruiwa ka moka di ka hwa.


text:
A mong wa ka a ete mohlanka wa gagwe pele; nna ke tlo sepela ka go nokologa ke bona maoto a diruiwa tše ke di gapago, le maoto a bana mo a fihlago; gomme ke tlo ba ka fihla Seire go wena mong wa ka.


text:
Esau a re: A nke ke go šadišetše ba bangwe ba banna ba ba ke nago le bona. Jakobo a re: E tlo ba ba go dirang? A nke re hwetše mong wa ka a ntebeletše ka botho.


text:
Jakobo yena a tsoga a ya Sukothe, a ikagela ntlo; diruiwa tša gagwe o di diretše maobo; ke ka baka leo felo fao ba go reetšego ba re ke Sukothe (Maobong).


text:
Mehleng ya ge Jakobo a boile Mesopotamia o fihlile motseng wa Sikeme a iketlile; ke motse wa nageng ya Kanana, a aga ntlo ya gagwe a lebane le motse.


text:
Tema yeo ya naga ye a bego a agile ntlo ya gagwe go yona, o e rekile go barwa ba Hemoro tatago Sikeme ka mašeleng a lekgolo.


text:
Pelo ya gagwe yona ya dula e gomaretše Dina morwedi wa Jakobo, a rata mosetsana eo, mme a mmotša tša go mmea pelo.


text:
Ge e le Jakobo o di kwele, gore o gobošitše Dina morwedi wa gagwe; fela, barwa ba gagwe ba sa le kua ntle dikgomong, a homola, ba ba ba goroga.


text:
Ke ge barwa ba Jakobo ba boile ba etšwa nageng. Ge ba di kwa, banna bao ba kwa bohloko, ba befelwa gagolo, ka gobane a dirile makgapha go Isiraele ka go robala le morwedi wa Jakobo a dirile tše di sa dirwego.


text:
Hemoro a bolela le bona a re: Pelo ya Sikeme morwa wa ka e gomaretše ngwana e wa lena; mo neeng hle, e be mosadi wa gagwe.


text:
Le Sikeme a bolela le tatago Dina le dikgaetšedi tša gagwe, a re: A nke ke bone mahlo a lena a ntebeletše ka botho; nna ke tlo le ntšhetša se le se bolelago.


text:
Bitšang dinyalo tše ntši go nna, le dineo; ke tlo ntšha se le se bolelago; mme le mphe ngwana e, a be mosadi wa ka.


text:
Barwa ba Jakobo ge ba fetola la Sikeme le la Hemoro tatagwe, ba boletše ka bomenetša, ka gobane a gobošitše Dina kgaetšedi ya bona;


text:
ba fetotše ba re: Se le se bolelago re ka se ke ra kgona go se dira. Kgaetšedi ya rena ga re mo neele monna e a sa bollago; e ka ba leepo go rena.


text:
Mme lesogana leo la se ke la diega go dira se ba se boletšego, ka gobane o be a kgahlilwe ke morwedi wa Jakobo; mme e be e le yena mokgomana e mogolo motseng wa tatagwe.


text:
Bjale Hemoro le Sikeme morwa wa gagwe ba tla mo kgorong ya motse wa bona, ba bolela le banna ba motse wa bona ba re:


text:
Banna bao ba kwana le rena. A ba dule nageng ye, mme ba rue mo go yona; naga še, e ba lekane, e ahlame thoko tšohle. A re tšeeng barwedi ba bona, mme rena re ba tšeiše ba rena.


text:
Fela, banna bao ba ka dumellana le rena ka taba e tee fela, še: Ba tlo dula le rena, ra ba setšhaba setee ge ka moka ba re lego banna re bolla, ra etša bona ge ba bolotše.


text:
Naa ga se gona moo mehlape ya bona, le maruo a bona ka moka e tlogo ba tša rena? A re dumellaneng le bona, mme ba age le rena.


text:
Gomme bohle ba ba tšwago ka kgoro ya motse woo, ba dumela Hemoro le Sikeme morwa wa gagwe; banna bohle ba ba tšwago ka kgoro yeo, ba bolotšwa.


text:
Ka tšatši la boraro, ge ba le bohlokong, barwa ba babedi ba Jakobo, e be e le Simeone le Lefi dikgaetšedi tša Dina, ba swara tšhoša, ba tsena motse woo o bego o iketlile, mme ba bolaya banna ka moka.


text:
Le Hemoro le Sikeme morwa wa gagwe ba ba bolaya ka bogale bja tšhoša; ba tšea Dina mo lapeng la Sikeme, mme ba tloga.


text:
Barwa ba Jakobo ba tla go ba ba bolailwego, ba thopa tša motse woo, ka ge ba gobošitše kgaetšedi ya bona.


text:
Ba thopa dihuswane tša gona, le dikgomo tša gona, le dipokolo tša gona, tše di bego di le motseng le tše di bego di le nageng.


text:
Le dithoto ka moka ba di tšea, ba thopa le bana ba gona ka moka, le basadi ba gona; ba rwala tšohle tše di bego di le nywakong.


text:
Jakobo yena a kgala Simeone le Lefi a re: Le ntlholetše mabothata, le ntohlanya le batho ba naga ye, le Bakanana le Bapherese, mola re se bakae. Ba ka mpokanela ba mpolaya, ba fediša nna le ba motse wa ka ka moka.


text:
Modimo a bolela le Jakobo a re: Tsoga o rotogele Bethele, o age gona; mme o direle Modimo aletare gona, ya Modimo e a iponaditšego go wena mola o tšhaba Esau mogolwago.


text:
Ke mo Jakobo a boletšego le ba lapa la gagwe, le bohle ba ba bego ba na le yena, a re: Lahlang medimo e šele ye e lego mo go lena, le hlape, mme le apare diaparo tše dingwe.


text:
Gomme a re tsogang re rotogele Bethele, ke yo dira aletare ya Modimo e a kilego a nkwa mohla ke tlaletšwe, mme a ba le nna tseleng ye ke e sepetšego.


text:
Ke mo ba neetšego Jakobo medimo e šele ka moka ye ba bego ba na nayo, le mangina a a bego a le ditsebeng tša bona, mme Jakobo a di epela ka tlase ga sehlare se segolo sa gona fao Sikeme.


text:
Gomme ba khuduga. Ge barwa ba Jakobo ba sa ka ba hlomarelwa ke motho, e be e le ka gobane metse ya thoko tšohle e be e wetšwe ke tšhogo e tšwilego go Modimo.


text:
A aga aletare gona fao, mme felo fao a re Ke Modimo wa Bethele, ka gobane e be e le gona moo Modimo a iponaditšego go yena mohla wola a tšhaba mogolwagwe.


text:
Debora mofepi wa Rebeka o hwile mehleng yeo, a bolokwa sehlareng se segolo sa ka tlase ga Bethele; ba se reela ba re ke Sehlare sa Sello.


text:
Modimo o boletše le yena a re: Leina la gago ke Jakobo. Bjalo leina la gago ga e sa hlwe e le Jakobo, e tlo ba Isiraele. A mo reela la Isiraele.


text:
Le gona a re: Ke nna Modimo Ramaatlaohle. Ata o ntšhifale. Go wena go tlo tšwa setšhaba le bontši bja ditšhaba; le dikgoši di tlo tšwa go wena.


text:
Naga ye, ye ke e filego Aborahama le Isaka, ke tlo e nea wena, ke tlo e neela bana ba gago ba mehleng e tlago.


text:
Mme Jakobo a tsema leswika la seka gona moo a bego a bolela le yena, mme a le tšhela sebego, a le tšhela le makhura.


text:
Ya re ge moya wa gagwe o felela, e šetše e le go hwa, a mo reela la Benoni (Morwa-bohloko-bjaka); fela tatagwe o mo reetše la Benyamini (Morwa wa le letona la ka).


text:
Mehleng ya ge Isiraele a agile nageng yeo, Rubeni o kile a robala le Biliha, serethe sa tatagwe, mme Isiraele a kwa taba yeo.


text:
Barwa ba Jakobo e be e le ba lesome le metšo e mebedi. Barwa ba Lea e be e le Rubeni, wa leitšibulo la gagwe; a hlatlangwa ke Simeone, le Lefi, le Juda, le Isashara, le Sebulone.


text:
Barwa ba Silipa molata wa Lea, ke Gada le Asere. Ke bona barwa ba Jakobo ba ba mo tswaletšwego a le kua Mesopotamia.


text:
Gomme Jakobo a ba a fihla go Isaka tatagwe kua Mamure motseng wa Kiryate-Araba, ke gona Heburone, mo Aborahama le Isaka ba diiletšego gona.


text:
Ya ba gona a feletšego, a hwa, a gorogela go ba gabo, a tšofetše, a tennwe ke go phela; mme Esau le Jakobo barwa ba gagwe ba mmoloka.


text:
Esau o be a tšere basadi ba gagwe go barwedi ba Kanana; ke Ada morwedi wa Elone Mohethe, le Oholibama morwedi wa Ana ngwana wa Tsibeone Mohefe,


text:
Oholibama o belege Jeusi, le Jaelama, le Kora. Ke bona barwa ba Esau, ba a ba belegetšwego a sa le nageng ya Kanana.


text:
Gomme Esau o khudugile le basadi ba gagwe, le barwa ba gagwe, le barwedi ba gagwe, le batho ka moka ba motse wa gagwe, le diruiwa tša gagwe ka moka, le thoto ya gagwe ka moka ye a e ruilego nageng ya Kanana; a arogana le Jakobo monnagwe, a ya nageng e šele.


text:
Ka gobane maruo a bona e be e le a mantši, a ba šitiša go dula felo gotee; mme naga ya mafallelo a bona ga ya ka ya ba lekana ka baka la bontši bja mehlape ya bona.


text:
Maina a barwa ba Esau šea: Ke Elifase morwa wa Ada mogatša Esau, le Reguele morwa wa Basimatha mogatša Esau.


text:
Thimina e be e le mosadi wa serethe wa Elifase morwa wa Esau; ke yena mmago Amaleke. Ke bona bana ba Ada mogatša Esau.


text:
Ba Oholibama morwedi wa Ana morwedi wa Tsibeone, mogatša Esau šeba; Ke Jeusi, le Jaelama, ba a ba belegetšego Esau.


text:
Ba e bego e le dikgošana go barwa ba Esau šeba: Ke barwa ba Elifase morwa wa Esau wa leitšibulo: Ke Themane wa kgošana, le Omara wa kgošana, le Tsefo wa kgošana, le Kenase wa kgošana,


text:
le Kora wa kgošana, le Gaethama wa kgošana, le Amaleke wa kgošana. Ke bona bana ba Elifase ba dikgošana tša nageng ya Edomo; ke bona bana ba Ada.


text:
Barwa ba Reguele morwa wa Esau ke Nahathe wa kgošana, le Sera wa kgošana, le Misa wa kgošana. Ke bona bana ba Reguele ba dikgošana tša nageng ya Edomo; ke bona bana ba Basimatha mogatša Esau, mme ke bona ba dikgošana, ke bona Baedomo.


text:
Barwa ba Oholibama mogatša-Esau, ke Jeusi wa kgošana, le Jaelama wa kgošana, le Kora wa kgošana. Ke bona bana ba Oholibama morwedi wa Ana mogatša Esau, ba e bego e le dikgošana.


text:
Barwa ba Seire Mohori ba ba bego ba agile nageng yeo šeba: Ke Lotane, le Sobala, le Tsibeone, le Ana,


text:
Barwa ba Tsibeone ke Aya le Ana. Ana ke yena e a hweditšego meetse a sebelabela lešokeng ge a diša dipokolo tša Tsibeone tatagwe.


text:
Dikgošana tša Bahori ke Lotane wa kgošana, le Sobala wa kgošana, le Tsibeone wa kgošana, le Ana wa kgošana,


text:
le Disone wa kgošana, le Esere wa kgošana, le Disane wa kgošana. Ke bona ba dikgošana tša Bahori, ge go balwa ba e bego e le dikgošana mo go bona mo nageng ya Seire.


text:
Husama a hwa, bogoši bja gagwe bja tšewa ke Hadada morwa wa Bedada, e a kilego a fenya Bamidiane mabaleng a Moaba; leina la motse wa gagwe ke Afithi.


text:
Baalihanana morwa wa Akiboro a hwa, bogoši bja gagwe bja tšewa ke Hadara. Leina la motse wa gagwe e be e le Pagu; leina la mohumagadi wa gagwe e be e le Mehetabele morwedi wa Matirede motlogolo wa Sahaba.


text:
Šea maina a dikgošana tša Baesau, ge go iwa ka meloko ya tšona, le ka metse ya tšona, le ka maina a tšona: Ke Thimina wa kgošana, le Alifa wa kgošana, le Jethetha wa kgošana,


text:
le Kenase wa kgošana, le Themana wa kgošana, le Mibisara wa kgošana, le Irama wa kgošana. Ke tšona dikgošana tša leloko la Edomo le madulo a tšona mo nageng ye ba e tšerego. Ke yena Esau tatago Baedomo.


text:
Ditaba tša Jakobo šedi: Josefa mola e sa le lesogana la nywaga e lesome le metšo e šupago, o be a diša dihuswane a na le bana babo; gomme e be e le yena e monyane ge a na le barwa ba Biliha le Silipa basadi ba tatagwe. Gomme Josefa o be a fela a sebela tatagwe tše mpe tše ba bolelwago ka tšona.


text:
Isiraele yena o be a hlaola Josefa ka go mo rata mo go bana ba gagwe ka moka, ka gobane o belegwe tatagwe a šetse a tšofetše, mme o mo diretše seaparo sa mebala.


text:
Bana babo ba di bone ge tatabo a mo rata wa go mo hlaola mo go bana ba gagwe ka moka, mme ba mo hloya, ba se sa kgona go bolela gabotse le yena.


text:
Sedi: Re be re tlema dingata mo tšhemong; mme ra bona ngata ya ka e tsoga ya ema; ra bona dingata tša lena di e dikanetša, mme tša lotšha ngata ya ka.


text:
Ke mo bana babo ba itšego: Afa o rata go ba kgoši ya rena, wa re buša! Ka baka la diloro tše, le ka baka la dipolelo tše, lehloyo la bona la fela le gola.


text:
A buša a lora, a anegela bana babo a re: Šedi: Ke lorile gape; Ke bone letšatši le kgwedi le dinaledi tše lesome le motšo o tee di lotšha nna.


text:
Ya re ge a di anegela tatagwe le bana babo tatagwe a mo kgala, a re: Ke diloro mang tše o di lorago? Afa o re nna le bana beno re ka tla ra khunama ra go lotšha?


text:
Isiraele a bolela le Josefa a re: Bana beno ba diša kua Sikeme, o a tseba. Tlaa ke go rome o ye go bona. Josefa a re: Ke nna e!


text:
Isiraele a re: Sepela hle, o bone ge bana beno ba sa thabile, le dihuswane di sa thabile; mme o boe o ntlele le madireng. O mo romile a le moeding wa Heburone; mme a ya Sikeme.


text:
Monna eo a re: Ba tlogile fa; nna ke ba kwele ge ba re: A re yeng kua Dothane. Josefa a latela bana babo, a ba hwetša kua Dothane.


text:
Tlang re mmolaye, re mo lahlele moleteng o mongwe; gomme re tlo re: O llwe ke sebata! Ke mo re tlogo bona ge mo diloro tša gagwe di išago gona.


text:
Rubeni a buša a re: Le se ke la thula madi; mo lahleleng moleteng wola wa kua lešokeng; le se ke la mo iša seatla. A realo gore a mo namolele, a kgone go mmušetša go tatagwe.


text:
Bjale ge ba dutše ba eja bogobe, ba bona kua kgole go etla baeti ba Baisimaele ba ba tšwago Gileada. Dikamela tša bona di be di rwele boroku, le dihlare, le ditlolo; ba swere tsela ba di iša Egipita.


text:
A re mo rekišeng go Baisimaele ba; ke mo re ka se kego ra iša diatla go yena a lego ngwanešo, nama e tee le rena. Mme bana babo ba mo dumela.


text:
Bjale ge banna bao ba Midiane ba babapatši ba feta, ba goga Josefa ba mo ntšha moleteng, ba mo rekiša ka mašeleng a masome a mabedi go Baisimaele. Bona ba mo iša Egipita.


text:
Gomme Rubeni ge a boela kua moleteng, a hwetša Josefa a se teng. Ke mo Rubeni a gagotšego diaparo tša gagwe,


text:
Mme kobo yeo ya mebala ba e tliša go tatabo, ba re: Selo se re se thwetše; a ko lebelele ge e ka ba kobo ya morwa wa gago.


text:
Mme Jakobo a gagoganya diaparo tša gagwe, a tšwara lenkgeretla, a fetša matšatši a mantši a llela morwa wa gagwe.


text:
Barwa ba gagwe ka moka le barwedi ba gagwe ka moka ba leka go mo homotša; yena a gana go homotšwa a re: Aowa, ke tlo fologela kua bodulabahu go morwa wa ka ke lla. Tatagwe a mo llela a realo.


text:
Bamidiane bala ba rekišitše Josefa kua Egipita, a rekwa ke Potifara letona la Farao, yena molaoladikala.


text:
Ka lebaka lona leo Juda o tlogetše bana babo, a ya a dula go monna e mongwe wa Adulama; leina la monna eo ke Hira.


text:
A le gona kua a bona ngwanenyana wa Mokanana, leina la gagwe ke Sua; a mo tšea ya ba mosadi wa gagwe;


text:
Ke mo Juda a boletšego le Onane a re: Tsena go mosadi wa mogolo wa gago, o mo tsenele gore a tsoše leina la mohu.


text:
Gomme Onane, ka gobane a tseba gore bana e ka se ke ya ba ba gagwe, a re ge a tsena go mosadi wa mogolwagwe, a tšhollela fase, gore mogolwagwe a se ka a ba le bana ka yena.


text:
Ke mo Juda a boletšego le Thamara ngwetši ya gagwe a re: Dula lapeng la tatago o le mohlologadi go fihla ge Sela morwa wa ka a godile. A realo ka gobane o be a re le yena a ka hwa bjalo ka bana babo. Thamara a tloga a yo dula lapeng la tatagwe.


text:
Gwa feta lebaka le letelele; mosadi wa Juda ngwana wa Sua a hwa. Ya re ge Juda a feditše go mo llela, a ya kua Thiminathe go bakoti ba dinku tša gagwe.


text:
Thamara a napa a apola diaparo tša bohlologadi, a ikhurumetša ka lešira, a apara lešela, a yo dula kgorong ya Enaima, e lego tseleng ya go ya Thiminathe. A dira bjalo ka gobane a bona Sela a godile, mme a sa mo neelwe a ba mosadi wa gagwe.


text:
A aroga tsela a tla go yena a re: E re yeng, ke tsene go wena. A realo a sa tsebe ge e le ngwetši ya gagwe. Thamara a re: O tlo mphang ge o ka tsena go nna?


text:
Juda a re: Ke tlo go romela phokwana ya kua mohlapeng. Thamara a re: Ge o ka neela se ke tlo go šala ke go swareletše ka sona.


text:
Juda a re: Nka go neelang sa go ntshwarelela? Thamara a re: Ke palamonwana ya gago, le moruka wa gago, le molamo wa gago. Juda a mo neela tšona, mme a tsena go yena. Mme Thamara a riboga.


text:
Juda ge a roma mogwera wa gagwe wa Adulama a na le phokwana, gore a yo tšea dilo tšela tše mosadi yola a mo swareletšego ka tšona, a mo hloka.


text:
A botšiša banna ba motse woo a re: Seotswa sela se kae, se se bego se le Enaima mo tseleng? Bona ba re: Go be go se seotswa mo.


text:
Juda a re: A a itshwarele ka tšona; go re leša dihlong bathong a ka se ke a kgona; hleng ke mo rometše phokwana ye, mme o mo hlokile.


text:
Ya re ge go fetile dikgwedi e ka bago tše tharo, ba tsebiša Juda ba re: Thamara ngwetši ya gago o otswitše; e bile ke moima ka bootswa. Juda a re: Mo ntšheng, a fišwe.


text:
Ya re ge ba mo ntšha, a roma motho a ya go ratswalagwe a re: Ke imišitšwe ke mong wa dilo tše; a ko lebeleše o tsebe mong wa palamonwana yeo, le moruka woo, le molamo woo.


text:
Juda a di tseba a re: O mphentše; molato ke ge nna ke sa ka ka mo tšeiša Sela morwa wa ka. Mme a se ke a hlwa a mo tseba.


text:
Ya re ge a belega, ngwana e mongwe a ntšhetša seatla ntle; mmelegiši a se swara a se tlemelela lenti le lehubedu a re: Ke yena e a tšwago pele.


text:
Fela a gomiša seatla, gwa tšwelela monnagwe. Mmelegiši a re: Yo hleng o šwahlile ka phahla! Mme ba mo reela leina la Pheretse (phahla).


text:
Josefa o be a išitšwe Egipita, a rekwa ke Potifara letona la Farao, molaoladikala. O mo rekile go Baisimaele bala ba ba mo išitšego gona.


text:
Gomme Morena o be a na le Josefa, a ba motho wa mahlatse, a dula lapeng la mong wa gagwe, la Moegipita eo.


text:
Mong wa gagwe a bona gobane Morena o na le yena, le gona mediro ka moka ye a e dirago e letlega, ka ge Morena a na le yena,


text:
Josefa a hwetša mong wa gagwe a mo lebeletše ka botho, mme a ba mohlanka wa gagwe, a mo dira molaki wa lapa la gagwe, a mo gafela dilo tša gagwe tšohle.


text:
Go tloga mohla woo a mmeilego a ba molaki wa lapa la gagwe le wa dilo tša gagwe tšohle, Morena o šegofaditše lapa la Moegipita eo ka baka la Josefa: tšhegofatšo ya Morena ya tlela tšohle tše a bego a na natšo mo lapeng le mašemong.


text:
Dilo tšohle tša gagwe a fo di lahlela diatleng tša Josefa, a se ke a hlwa a šetša dilo tša gagwe, ge e se dijo tše a bego a di ja. Josefa yena e be e le yo botse sebopego le sefahlogo.


text:
Josefa a gana a re: O ko bone, ge nna ke le gona, mong wa ka ga a hlokomele selo mo lapeng; dilo tšohle tša gagwe o di gafetše diatleng tša ka.


text:
Mo lapeng le ga go na e a mphetago ka bogolo, ga go na se se sa lakwego ke nna, ge e se wena ka ge o le mosadi wa gagwe. Gomme nka dira bjang bobe bjo bogolo bjoo ka senya pele ga Modimo?


text:
Ka tšatši le lengwe ge Josefa a tsena ka ngwakong, a tlile go dira mediro ya gagwe, gwa ba go se ne motho wa fao ka lapeng.


text:
Mosadi wa Potifara a mo swara ka diaparo a re: Robala le nna! Mme Josefa a phonyokga a tlogela seaparo mo seatleng sa gagwe, a tšwa.


text:
a bitša ba lapa la gagwe, a ba botša a re: Le a bona, monna yo wa Mohebere o mo tlišitše fa gore a bapale ka rena. O tlile a re a robale le nna, mme nna ka goeletša.


text:
A bolela le yena ka ona mantšu ao a re: Mohlanka yo wa Mohebere, yo o mo tlišitšego fa go rena, o tlile a re a bapale ka nna.


text:
Mong wa gagwe ge a ekwa dipolelo tša mosadi wa gagwe ge a mo laodišetša a re: Mohlanka wa gago o ntirile ka go re, a tuka bogale,


text:
a swara Josefa a mo iša ngwakong wa kgolego, mo go dulago bagolegwa ba mošate; mme Josefa a dula gona moo.


text:
Fela Morena o be a na le Josefa, a mo dira ka kgaugelo, a dira gore le moloti wa kgolego a mo dire ka botho.


text:
Moloti wa kgolego a mo gafela bagolegwa bohle ba mo ngwakong woo; gomme tšohle tše di bego di dirwa ntshe, di be di dirwa ke Josefa.


text:
Moloti wa kgolego o be a sa hlwe a šetša selo se se bego se le diatleng tša Josefa, ka gobane Morena o be a na le yena, mme a thuša gore tše a di dirago di letlege.


text:
Ge go fetile matšatši di le bjalo, motšheledi wa kgoši ya Egipita le moapei ba oba molato go mong wa bona, go kgoši ya Egipita.


text:
A ba tlema a ba gafela kgolegong ya ngwakong wa molaoladikala, gona moo Josefa a bego a le gona kgolegong.


text:
Bobedi bja bona ba lora, yo a lora tša gagwe, yola a lora tša gagwe, bošego botee; gomme diloro tša e mongwe le e mongwe di be di nyaka tlhathollo ya tšona, tša motšheledi le tša moapei wa kgoši ya Egipita, ba ba bego ba tlemilwe ngwakong wa kgolego.


text:
Mme a botšiša bahlanka bao ba Farao, ba ba bego ba na le yena kgolegong ngwakong wa mong wa gagwe, a re: Lehono ge mahlo a lena e le a maso le dirwa ke eng?


text:
Ba mmotša ba re: Re lorile diloro, di hloka e a di hlathollago. Josefa re: Naa ditlhathollo tša diloro ga di tšwe go Modimo naa? Fela, a ke le mpotšeng!


text:
E mogolo wa batšheledi a mmotša diloro tša gagwe, a re: Sedi! Dilorong tša ka ke be ke lebane le morara.


text:
Morara woo o be o na le makala a mararo, a hloga, a tšwa matšoba, mme matata a ona a butšwa, ya ba dienywa.


text:
Mme senwelo sa Farao ke be ke se swere ka seatla, ka fula dienywa ka di hlotlela senwelong sa Farao, mme ka se fihliša diatleng tša Farao.


text:
Go tlo feta matšatši a mararo, ke mo Farao a tlogo go inamološa, a go bušetša modirong wa gago; mme o tlo fihliša senwelo diatleng tša gagwe ka mokgwa wa kgale wa ge o le motšheledi wa gagwe.


text:
Fela, o se ke wa ntebala hle ge o kwa bose; mme o ntire ka kgaugelo, o mpolele go Farao gore a nntšhe mo ngwakong wo.


text:
Gobane nna ke utswitšwe kua nageng ya Bahebere, mme le mono ga ke na se ke se dirilego ge ba mpeile kgolegong.


text:
Bjale e mogolo wa baapei ge a bona tlhathollo e le e botse, a botša Josefa a re: Le nna ke lorile; šedi: Ke be ke rwele diroto tše tharo tša dinkgwana ka hlogo.


text:
Mo serotong sa ka godimo go be go le dijo tša Farao tša mehuta-huta tše di apeilwego. Mme tša lewa ke dinong di le serotong se ke se rwelego ka hlogo.


text:
Go tlo feta matšatši a mararo, ke mo Farao a tlogo go inamološa a go kgaola hlogo; mme o tlo go fega kwateng, nama ya gago ya tlo lewa ke manong.


text:
Gomme tšatši la boraro e be e le tšatši la matswalo a Farao; a direla bahlanka ba gagwe bohle monyanya, a inamološa mogolo wa batšheledi le mogolo wa baapei.


text:
E mogolo wa batšheledi a mmušetša modirong wa gagwe wa go tšhelela Farao le go fihliša senwelo seatleng sa gagwe.


text:
A bona nokeng ya Nile go etšwa dikgomo tše di šupago tša mebele e kgahlišago, tše di nonnego; tša fula lehlakanoka.


text:
A bona dikgomo tše dingwe tše di šupago di etšwa nokeng di latela tšela; tšona e le tše makgoro, di otile. Tša tla tša ema mo khwiting ya noka ya Nile.


text:
Mme dikgomo tše tša makgoro, tše di otilego, tša ja dikgomo tšela tše botse tše di nonnego. Gona moo Farao a phafoga.


text:
Mme a buša a swarwa ke boroko a lora gape; a bona diako tše di šupago di mela lehlakeng letee, di na le dithoro tše koto tše botse.


text:
A bona diako tše dingwe tše di šupago, tše tshesanyane, tše di tšhumilwego ke phefo ya bohlabela; le tšona tša mela.


text:
Gomme diako tše tshe sanyane tše tša metša diako tšela tša dithoro tše koto tše di fomilego. Mme Farao a phafoga, a bona e le diloro.


text:
Ka moswana a kwa pelo ya gagwe e tšhogile, mme a roma motseta a yo bitša bohle bomaitsemangwalo a ba Egipita, le bahlale ka moka. Fela, gwa hlokwa wa go hlathollela Farao diloro tšeo.


text:
Farao o kile a befelelwa rena bahlanka ba gagwe, mme a nkiša kgolegong ngwakong wa molaoladikala; e be e le nna le mogolo wa baapei.


text:
Bjale re be re na le lesogana la Mohebere gona moo; e be e le molata wa molaoladikala. Ge re mmotša diloro tša rena, o re hlatholletše ka tlhathollo e lego yona.


text:
Gomme go diregile bjalo ka ge a re hlatholletše; nna o mpušeditše modirong wa ka, mme yola o mo fegile kwateng.


text:
Farao a roma motseta a yo bitša Josefa. Ya ba gona ba akgofilego go mo ntšha kgolegong; a kotwa, a apara diaparo tše dingwe, mme a tsena go Farao.


text:
Farao a bolela le Josefa a re: Ke lorile diloro, mme ke hloka wa go ntlhathollela. Bjale ke kwele ba go bolela ba re: Ge o boditšwe diloro, o a di hlatholla.


text:
Bjalo Farao a di anegela Josefa a re: Šedi: Mo dilorong tša ka ke be ke eme mo khwiting ya noka ya Nile.


text:
Ka bona mo nokeng go etšwa dikgomo tše di šupago, tše di nonnego, tša dibopego tše di kgahlišago, tša fula lehlakanoka.


text:
Mme ka bona go etšwa gwa latela dikgomo tše dingwe di šupago tša mekodua, tše di befilego kudu, tše di gwametšwego; mo nageng ka moka ya Egipita ga ke ešo ka bona tše di befilego bjalo ka tšona.


text:
Mme ya re ge di feletše dimpeng tša tšona, gwa se ke gwa bonala gore di feletše mo dimpeng tša tšona, di sa befile di etša mola pele. Mme ka phafoga.


text:
Ka buša ka lora, ka bona diako tše di šupago di mela lehlakeng letee, e le tše di fomilego, tše botse.


text:
Ka bona diako tše di šupago, tše di se nago selo, tše tshesanyane, tše di tšhumilwego ke phefo ya bohlabela; le tšona tša mela.


text:
Diako tše di šupago tše tshesanyane tše, tša metša diako tšela tše di šupago tše botse. Bjale ke di anegetše bomaitsemangwalo, mme ga go na e a ntlhathollelago.


text:
Ke mo Josefa a fetotšego tša Farao a re: Tše Farao a di lorilego ke ditee. Modimo o tsebiša Farao se a tlogo se dira.


text:
Dikgomo tše šupago tše botse ke nywaga e šupago; le diako tšeo tše di šupago tše botse, ke nywaga e šupago; ke toro e tee yeo.


text:
Le dikgomo tše tše di šupago tše di gwametšwego, tše di befilego tše di latetšego tšela, ke nywaga e šupago. Le diako tšeo tše di šupago tše di se nago selo, tše di tšhumilwego ke phefo ya bohlabela, e tlo ba nywaga e šupago ya tlala.


text:
E tlo latelwa ke nywaga e šupago ya tlala; ke mo go tlogo lebalwa mohora wola ka moka nageng ya Egipita; ka gobane tlala e tlo ba e sentše naga.


text:
Mohora wola o tlo ba o sa hlwe o tsebja mo nageng ye, ge go bonwa tlala yeo e tlogo tla; ka gobane e tlo ba e le thata ka kudu.


text:
Bjale ge Farao a lorile mme a boeletša, ke gore ke taba ye Modimo a e tiišitšego, gomme ke tše Modimo a tlogo di dira e sa le bjale.


text:
Bjale gomme Farao a a nyake monna wa tlhaologanyo, yo bohlale, a mmee e be molaki wa naga ka moka ya Egipita.


text:
A Farao a ke a dire se: A a bee bahlapetši mo nageng ye, mme a ntšhiše batho karolo ya bohlano ya tše di bunwago mo nageng ya Egipita ka nywaga e šupago ya mohora.


text:
Ba kgobele dijo ka moka tša nywaga e mebotse ye e tlago bjalo; mabele a kgobokangwe ka molao wa Farao, mme dijo di bolokwe mo metseng.


text:
Ke mo dijo tše e tlogo ba sešego sa naga ka nywaga e šupago ya tlala ye e tlogo wa nageng ya Egipita; ke mo naga e sa tlogo senyega ka tlala.


text:
Mme Farao a bolela le bahlanka ba gagwe a re: Naa monna e mongwe e a etšago yo, e a nago le moya wa Modimo, re tla mo hwetša kae?


text:
Farao a bolela le Josefa a re: Bjale ge Modimo a šetše a go utolletše dilo tše ka moka, ga go sa na yo mongwe wa tlhaloganyo le yo bohlale e a kago etša wena.


text:
Ke wena e o tlogo ba molaki wa ntlo ya ka, gomme setšhaba sa ka ka moka se tlo bušwa ke molomo wa gago; se nna ke tlogo go feta ka sona ke sedulo sa bogoši fela.


text:
A realo a rola palamonwana ya gagwe, mme a e rweša Josefa; a mo apeša kobo ya leokodi la bohlokwa, a mo apeša moruka wa gauta molaleng.


text:
A mo nametša koloi ye e hlatlamago ya gagwe; ba mo eta pele ba goeletša ba re: Lotšhang! Ya ba gona go mmea molaki wa naga ka moka ya Egipita.


text:
Farao a re: Farao ke nna; fela, mo nageng ka moka ya Egipita go se ke gwa ba le motho e a emišago seatla le ge e le leoto ge e se ka baka la gago.


text:
Farao o mo reile leina la Tsafunathe-Panea (Mofepanaga), a mo tšeiša Asenatha morwedi wa Potifera moperisita wa Oni, ya ba mosadi wa gagwe. Gomme Josefa a putlaputla naga ya Egipita.


text:
Josefa, mola e eme pele ga Farao kgoši ya Egipita, o be a na le nywaga e masome a mararo. Gomme Josefa a tloga gona moo a putlaganya naga ka moka ya Egipita.


text:
Josefa a kgobela dijo ka moka tša nywaga yeo e šupago e kilego ya ba gona nageng ya Egipita, dijo a di bolokela metseng; mabele a mašemo a motse o mongwe le o mongwe a a boloka mo motseng.


text:
Josefa a kgobela mabele a kaka lešabašaba la lewatle, ba ba ba lesa le go a ela, ka gobane a be a se sa kgona go elwa.


text:
Lebakeng leo, tlala e sešo ya wa, Josefa o belegetšwe barwa ba babedi; ke ba ba belegwego ke Asenatha morwedi wa Potifera moperisita wa Oni.


text:
Wa maitšibulo, Josefa o mo reetše la Manase (Molebatši), ka gobane a re: Modimo o ntebadišitše mahlomola le lapa la tate ka moka.


text:
Wa bobedi o mo reetše la Efuraimi (Kenyopedi), ka ge a re: Modimo o mphile dikenyo mo nageng ya mohlako wa ka.


text:
Gwa thoma nywaga e šupago ya tlala; gwa tla se Josefa a se boletšego. Tlala ya wa dinageng ka moka; fela mo nageng ya Egipita go be go sa na le bogobe.


text:
Bjale ge naga ka moka ya Egipita le yona e welwa ke tlala, setšhaba sa llela bogobe go Farao. Farao a laela Baegipita ka moka a re: Yang go Josefa, le dire se a tlogo le botša sona.


text:
Ya re mola tlala e šetše e enetše lefase ka moka, Josefa a kgona a bula dišego tša mabele, mme Baegipita ba reka. Le mo nageng ya Egipita tlala e be a thatafala.


text:
Mme ba dinaga ka moka ba tla Egipita ba reka mabele; ka gobane dinageng ka moka tlala e be e thatafetše.


text:
Le Jakobo o bone gore kua Egipita go rekišwa mabele, a bolela le barwa ba gagwe a re: Le reng le hlwa le lebellana?


text:
A re: Taba še! Nna ke kwele gore kua Egipita go sa rekwa mabele. Yang le re rekele mabele a gona kua, gore re phele, re se ke ra hwa.


text:
Ge e le Benyamini monyanana wa Josefa, Jakobo ga a ka a mo roma le bana babo, ka gobane a re, e se be mohlomongwe a welwa ke kotsi.


text:
Barwa ba Isiraele ba fihla ba na le ba bangwe ba ba bego ba tlile go reka mabele; ka gobane nageng ya Kanana go be go le tlala.


text:
Gomme Josefa e be e le yena molaodi wa naga; mme ba dilete ka moka tša lefase ba be ba reka mabele go yena. Le bana babo Josefa ba fihla, ba lotšha ba inametše fase.


text:
Josefa a bona bana babo, mme a ba tseba, a bolela le bona ka thata, a re: Lena le tšwa kae? Bona ba re: Re tšwa nageng ya Kanana; re tlile go reka dijo.


text:
Ke mo Josefa a eletšwego diloro tša mola a ba lorile; mme a bolela le bona a re: Le bahlodi; le tlile go bona difata tša naga.


text:
Bona ba re: Rena bahlanka ba gago re ba lesome le metšo e mebedi; re bana ba monna o tee wa kua nageng ya Kanana; e monyenyane wa rena yena o šetše le rrawešo bjale; gomme e mongwe ga a sa le gona.


text:
Se le tlogo lekwa ka sona sese: Ka bophelo bja Farao, le ka se ke la tloga fa, ge e se ge ngwanabolena e monyane a ka tla mo.


text:
Romang e mongwe wa lena, a yo tšea ngwanabo lena e monyane. Mme lena le šala le golegilwe. E tlo ba gona go leka mantšu a lena ge le na le therešo. Ge le sa rereše, gona, ka bophelo bja Farao, le bahlodi.


text:
Ka tšatši la boraro Josefa a bolela le bona a re: Se le tlogo se dira sese! Ke mo le tlogo phela. Nna ke boifa Modimo.


text:
Ge le se ne taba, gona a go šale e mongwe wa lena a tlemilwe mo ngwakong wa kgolego ye le tšwago go yona; mme lena le sepele le išetše tlala ya malapa a lena mabele.


text:
Mme ngwanabo lena e monyane le mo tliše fa go nna; ke mo go tlogo bonala therešo ya mantšu a lena, le se tlo bolawa. Tša fela gona moo.


text:
Bona ba boledišana ba re: Ruri, re otlwa ka baka la ngwanabo rena, yo re mmonego pelo ya gagwe e tlaletšwe; a re rapela, mme ra se ke ra mo kwa. Tlalelo ye e re wela ka baka leo.


text:
Rubeni a ba eletša a re: A ga nka ka le botša ka re: Le se ke la dira sebe ka ngwana e! Mme lena la gana go kwa; bjale gomme ke mo go latwago madi a gagwe.


text:
Gomme bona ba be ba sa tsebe gobane Josefa o a ba kwa, ka gobane yena o boletše le bona ka mohlatholedi.


text:
A re go ba kwa a ba fularela, a lla. A buša a boela go bona, a bolela le bona, a hlaola Simeone, a mo tlema ba mo lebeletše.


text:
A laela a re, mekotla ya bona e tlatšwe ka mabele; a re tšhelete ya e mongwe le e mongwe e bušetšwe mokotleng wa gagwe; a re ba neelwe le mefago ya tsela. Mme a ba dira ka mokgwa wo.


text:
Ge ba le mo makhutšong, e mongwe wa bona a tlemolla mokotla wa gagwe, gore a fe pokolo ya gagwe dijo; a hwetša tšhelete ya gagwe e le gona moo molomong wa mokotla.


text:
A botša bana babo a re: Tšhelete ya ka e boile še mokotleng wa ka. Ba thelela dipelo, ba lebelelana ba tšhogile ba re: Ke dilo mang tše, tše Modimo a re dirago tšona?


text:
Ge ba fihla go Jakobo tatabo kua nageng ya Kanana, ba mo anegela ditaba tšohle tše di ba tšweleletšego, ba re:


text:
Ra re: Re bana ba motho o tee, re le ba lesome le motšo o tee; ra re: e mongwe wa rena ga a sa le gona, mme e monyane yena o šetše le rra wešo bjale kua nageng ya Kanana.


text:
Monna yola mong wa naga yela a re: Se ke tlogo tseba ka sona ge le se ne taba, ke ge le ka tlogela ngwanabo lena e mongwe fa go nna, la tšeela tlala ya malapa a lena dijo, la sepela.


text:
A re: Mme ngwanabolena e monyane le mo tliše fa go nna, gore ke bone ge le se bahlodi, ge le se ne taba; a re: ke mo ke tlogo le bušetša ngwanabo lena, mme la sepela le naga ye.


text:
Gomme ge ba tšholla mekotla ya bona, ka moka ba hwetša dišubana tša tšhelete ya bona di le mo mekotleng ya bona. Bona le tatabo ge ba bona e le dišubana tša bona, ba tšhoga.


text:
Jakobo tatabo a ba a re: Le ntlhakola bana! Josefa ga a sa le gona! Le Simeone ga a sa le gona! Mme le rata go ntlhakola le Benyamini! Dilo tše ka moka di wela nna.


text:
Ke mo Rubeni a boletšego le tatagwe a re: Ge ke sa mo gomišetše go wena, gona o ka bolaya barwa ba ka ba babedi. Mo gafele diatleng tša ka; ke tlo mo gomišetša go wena.


text:
Yena a re: Morwake a ka se ke a sepela le lena! Mogolwagwe o hwile; go šetše yena a nnoši; ge a ka welwa ke kotsi mo leetong la lena, gona meriri e mepududu ya ka le tlo e fološetša felo ga bahu ka bohloko.


text:
Ya re ge ba feditše dijo tšela tše ba boilego natšo Egipita, tatabo a re: Boelang le yo re rekela dijwana.


text:
Juda a fetola a re: Monna yola o re laile a tiiša a re: Sefahlogo sa ka le ka se ke la se bona, ge ngwaneno le se na nae!


text:
Fela, ge o ka gana go roma le yena, gona re ka se ke ra ya, ka gobane monna yola o boletše a re: Sefahlogo sa ka le ka se ke la se bona, ge ngwaneno le se na nae.


text:
Ke mo Isiraele a itšego: Le be le reng ge le ntlholela mahloko ka go botša monna yola la re: Re sa na le ngwanabo rena?


text:
Bona ba re: Monna yola o re botšolodišitše tša rena le tša metswalo ya rena, a re: Tataweno a o sa phela? A re: A le sa na le ngwanabolena e mongwe? Ke gona ra mmotša tše a bego a re botšiša. Le gona re be re tlo tseba bjang gore o tlo re: Tlišang ngwanabo lena?


text:
Le Juda a bolela le Isiraele tatagwe a re: Lesa lesogana le sepele le nna re tlo tsoga ra sepela, gore re phele, re se hwe ka tlala, rena, le wena, le bana ba rena.


text:
Molato e tlo ba wa ka ge a sa boe; o tlo mo lata go nna. Ge ke sa mmušetše go wena, ka mo tliša fa wa mmona, gona o tlo fela o mpea molato ka mehla le mehla.


text:
Ke mo Isiraele tatabo a boletšego a re: Ge go dutše bjalo, gona dirang se: Tlogang le rwele dienywa tša naga ye ka mekotla ya lena, le di iše go monna eo, e be dineo. Tšeang boroku, le nose, le dinoko, le ditlolo, le ditloo, le dikoko.


text:
Tšhelete le sware ye e lekanego go reka gabedi; gore tšhelete yela, ye le e hweditšego melomong ya mekotla ya lena le kgone go e bušetša ka diatla tša lena. Mohlomong go fošitšwe fao.


text:
Gomme Modimo Ramaatlaohle a a dire gore le hwetše monna eo a na le kgaugelo, gore a hunolle ngwanabolena, a mo lese a boe le lena, le Benyamini. Joo nnaa mohlakogabana, ke sa fela ke hlakoga!


text:
Bjale banna bao ba phuthela dineo tšeo, le tšhelete e lekanego go reka gabedi, ba tšea Benyamini, ba wela tsela ba ya Egipita, ba ema pele ga Josefa.


text:
Josefa ge a bona ba na le Benyamini, a laela molaki wa gagwe a re: Banna ba ba iše lapeng, o hlabe se o se hlabago, o lokiše, ka gobane ka meriti banna ba ba tlo ja le nna.


text:
Ge ba išwa lapeng la Josefa, ba boifa ba re: Re išwa gona ka baka la tšhelete yela ye e boetšego mekotleng ya rena mohla wola; ba tlo re tsogela ba re swara, ba re dira bahlanka, le dipokolo tša rena.


text:
Ra re go fihla makhutšong ra tlemolla mekotla, ra hwetša tšhelete ya e mongwe le e mongwe e le mo molomong wa mokotla wa gagwe, e le yona e lekanego go reka. Bjalo re boa re e swere;


text:
mme re tla re swere le e nngwe ya go reka dijo. E a tsentšego tšhelete ya rena mo mekotleng ya rena, rena ga re mo tsebe.


text:
Monna eo a re: Beang dipelo! Ke Modimo wa lena, Modimo wa borraweno e a le beetšego lehumo mo mekotleng ya lena. Nna tšhelete ya mohla wola ke e amogetše. A realo, mme a tliša Simeone go bona.


text:
Monna eo bjale a ba iša ka lapeng la Josefa; a ba gela meetse, ba hlapa maoto; mme dipokolo tša bona a di nea dijo.


text:
Bona ba beakanya dineo tšela tša bona, ba letela Josefa ge a tlo tla mosegare; ka gobane ba be ba kwele ge a re o tlo ja le bona gona moo lapeng.


text:
Josefa ge a tlile lapeng, ba mo tlišetša dineo tšeo ba di swerego, ba tla natšo ba tsena ka ngwakong, ba lotšha.


text:
Josefa a ba botšiša maphelo a re: Tata weno, yo le mmoletšego mohla wola, o sa thabile naa? A o sa le gona?


text:
Josefa a iša mahlo a bona Benyamini monnagwe, ngwana wa mmagwe, mme a re: A ke yena ngwanabo lena, yo le mmoletšego? Mme a re: Modimo a a go dire ka botho, ngwanaka.


text:
Moo Josefa a tloga ka go akgofa; a kwa megokgo e le kgauswi ka ge pelo ya gagwe e šokwa ka baka la monnagwe; a ya phapošing a llela gona.


text:
Ba tliša; mme tša gagwe ba mmeela gošele; le bona ba ba beela tša bona gošele; le Baegipita ba ba jago le yena, tša bona ba ba beela gošele, ka gobane Baegipita ba ila go ja le Bahebere.


text:
Bana babo, bona ba dudišwa pele ga gagwe ka go hlatlamana ga bona go tswalweng, go tloga ka mogolo wa bona go goma ka e monyane; mme ba lebellana ba tlabegile.


text:
Ge ba tlišetšwa dikabelo tše di tšwago meruswing ya Josefa, kabelo ya Benyamini ya ba e lekanago le dikabelo tše tlhano tša bona. Mme ba nwa ba na nae, ba hora.


text:
Mme Josefa a laela molaki wa gagwe a re: Tlaletša banna ba mekotla ya bona dijo ka mo ba ka rwalago ka gona; mme molomong wa mokotla wa e mongwe le e mongwe o bee tšhelete ya gagwe.


text:
Mo molomong wa mokotla wa e monyane wa bona o lokele senwelo sa ka sa silifera gotee le tšhelete ya mabele a gagwe. Molaki a dira se Josefa a mo laetšego sona.


text:
Ge ba tšwile mo motseng, ba sešo ba ya kgole, Josefa a botša molaki wa gagwe a re: Nanoga o latele banna bao, mme ge o ba hweditše o ba botšiše o re: Le reng le lefetša botse ka bobe?


text:
Naa ga se sona se mong wa ka a nwago ka sona, mme a dupa ka sona? Se le se dirilego ke gona go senya ge!


text:
Bona ba fetola ba re: Mongarena! O reng o bolela mantšu a mabjalo? Go dira tše bjalo di kgole le rena bahlanka ba gago.


text:
Hleng tšhelete yela ra nago ra e hwetša melomong ya mekotla ya rena, re e bušeditše go wena, ya boa e etšwa kua nageng ya Kanana. Bjale re ka utswa bjang silifera le ge e le gauta mo ngwakong wa mong wa gago?


text:
Yena yo go tlogo hwetšwa selo go yena, a a hwe; mme rena ka moka re tlo ba bahlanka ba gago, mongarena.


text:
Molaki a re: Go lokile; a go dirwe se le se boletšego. Yo re tlogo mo hwetša a na naso, ke yena a tlogo ba mohlanka wa ka. Lena ba bangwe le tlo ba le se ne taba.


text:
Molaki a fuputša, a thoma ka e mogolo, a fetša ka e monyane. Gomme senwelo sa hwetšwa mokotleng wa Benyamini.


text:
Josefa a bolela le bona a re: Ke modiro mang wo le o dirago? A ga le tsebe gore monna e a etšago nna o dupa ditaba?


text:
Juda a re: Mongarena, re sa tlo fetola ka lefe? Re sa tlo bolelang ra itlhatswa? Modimo o utollotše molato wa bahlanka ba gago. Bjalo re matlapša a gago, mongarena, rena ka moka gotee le yo a hweditšwego a swere senwelo seo.


text:
Josefa a re: Nka se ke ka ba ka dira seo; letlapša la ka e tlo ba yo a hweditšwego a tšere senwelo; lena boelang go tata weno ka khutšo.


text:
Juda a batamela a re: Hle mongaka! A ko lese nna mohlanka wa gago ke bolele. O theetše, mongaka, mme o se ke wa ntukela bogale, nna mohlanka wa gago, le ge o lekana le Farao.


text:
Mongaka! O kile wa botšiša rena bahlanka ba gago wa re: A le na le tata weno, le ge e le ngwanabo lena?


text:
Rena ra botša mongarena ra re: Re na le tata wešo e a tšofetšego, le mošimane yo a mo tswetšego a šetše a tšofetše. Ngwanabo o hwile; ke yena a šetšego a nnoši wa mmagwe; gomme tatagwe o a mo rata.


text:
Rena ra fetola mongarena ra re: Lesogana leo ga le kgone go tloga go tatagwe; ka gobane ge a ka mo tlogela, tatagwe a ka hwa.


text:
Ke mo o boletšego le rena bahlanka ba gago wa re: Ge le sa tle le ngwanabo lena e monyane, gona sefahlogo sa ka le ka se ke la buša le se bona.


text:
Ke mo rena re itšego: Ga re kgone go lebana le monna yola, ge ngwanabo rena e monyane a se na le rena.


text:
E mongwe o tšwile mo go nna; mme nna ke re ke therešo ge ba re o llwe ke sebata; gomme le lehono ga nka ka buša ka mmona.


text:
Bjale ge le yo le ka mo tloša mahlong a ka, mme a welwa ke kotsi, gona meriri e mepududu ya ka le tlo e fološetša felo ga bahu ka bohloko.


text:
Gomme bjale ge nka fihla go tate mohlanka wa gago, gomme lesogana le, le a le gomaretšego ka pelo ya gagwe ka moka, ge le se na le rena,


text:
ge a ka bona lesogana le le se gona, gona o tlo hwa. Ke mo meriri e mepududu ya tata wešo mohlanka wa gago re tlogo e fološetša felo ga bahu ka bohloko.


text:
Ge e le nna mohlanka wa gago ke itlemile ka baka la lesogana le, mme ke tiišeditše tate ka re: Ge ke sa mmušetše go wena, gona o tlo fela o mpea molato ka mehla le mehla.


text:
Ke gona, a ko lese go šale nna mohlanka wa gago bakeng sa lesogana le, ke be mohlanka wa gago, mongaka, mme lesogana le le boele gae le bana babo.


text:
Ka gobane nna nka boela bjang go tate, ge lesogana le le se na le nna? Dira bjalo, gore ke se tlo lebana le bohloko bjoo bo tlogo wela tate.


text:
Ke mo Josefa a sa kago a hlwa a kgona go itiiša ge a lebane le bohle ba ba bego ba eme ba mo dikaneditše; a goeletša a re: A banna bohle ba tšwe, ba ntlogele fa. Gomme bjalo, ge Josefa a ikutolla go bana babo, go be go se motho e a bego a eme fao.


text:
Josefa a botša bana babo a re: Ke nna Josefa! A tate o sa phela? Mme bana babo ba šitwa go mo fetola; ba fo lebana nae ba gakanegile.


text:
Josefa a buša a re: A nke le mpatameleng! Mme ba batamela. Yena a re: Ke nna Josefa ngwanabo lena, yo le mo rekišitšego a išwa Egipita.


text:
Bjale le se ke la hlwa le belaela le setlega dipelo ka ge le nthekišitše ka tla mono. Ka gobane ge Modimo a ntlišitše fa, e be e le gore ke le ete pele; e be e le go phološa batho;


text:
ka gobane bjale go fedile nywaga e mebedi ya tlala e wetšego lefase; gomme go setla nywaga e mehlano e se nago go lema le go buna.


text:
Gomme nna Modimo o ntlišitše fa; ya ba go le eta pele, gore le se ke la fedišwa mo lefaseng, gore le phedišwe le be lešaba le legolo la baphološwa.


text:
Bjale ga se lena; ke Modimo e a ntlišitšego fa; o mpeile gore ke be tata go Farao, ke be molaodi wa ngwako wa gagwe ka moka, le mmuši wa naga ka moka ya Egipita.


text:
Akgofišang le ye go tate, le mmotše le re: Josefa morwa ga gago o re: Modimo o mpeile ka ba molaodi wa la Egipita ka moka; tlaa go nna, o se diege.


text:
O tlo aga nageng ya Gosene, gore o be kgauswi le nna, wena le bana ba gago, le dihuswane tša gago, le dilo tšohle tša gago.


text:
Ke tlo go babalela o le fa, ka gobane go se tla nywaga e mehlano ya tlala. Tlaa, gore o se tlo ba modiidi, o na le ba lapa la gago, le dilo tšohle tša gago.


text:
Gomme bjale, le di bona ka mahlo, le Benyamini monnake o di bone ka mahlo, ge e le molomo wa ka o bolelago le lena.


text:
Le laodišetše tate tša bogolo bja ka ka moka bja mono Egipita, le tšohle tše le di bonago; mme le akgofišeng le tle mono le na le tate.


text:
Gomme tumo ya gore, bana babo Josefa ba tlile, ya fihla le mo ngwakong wa Farao. Mme Farao le bahlanka ba gagwe ba di thabela.


text:
Farao a bolela le Josefa a re: Botša bana beno o re: Dirang se: Belešang makaba a lena le ye nageng ya Kanana,


text:
le tšee tata weno le ba lapa la geno, mme le tle go nna. Ke tlo le nea lona lešofo la naga ya Egipita; mme le tlo ja lehura la naga.


text:
Le gona nna ke re ba botše o re: Dirang se: Tlogang le dikoloi tša mono Egipita tša go tlo rwala digotlane tša lena, le basadi ba lena; le nametše tata weno mme le tle.


text:
Le se ke la belaela thoto ya lena, ka gobane tše botse tša naga ka moka ya Egipita e tlo ba tša lena.


text:
Barwa ba Isiraele ba dira ka mokgwa woo. Josefa o ba file dikoloi ka taelo ya Farao, a ba fa le mefago ya tsela.


text:
Bona ka moka a ba nea dikobo tša monyanya; ge e le Benyamini, yena o mo neile diripana tše makgolo a mararo tša silibera le kobo tše tlhano tša monyanya.


text:
Tatagwe o mo rometše dipokolo tše lesome, tše di rwelego tše botše tša naga ya Egipita, le dipokolo tše lesome tše di rwelego mabele, le dinkgwa, le mefago ya tatagwe ya tsela.


text:
Ba mo anegela ba re: Josefa o sa fela a phela! Ba re: Gomme mmuši yola wa naga ya Egipita ke yena! Eupša pelo ya gagwe e be e lapile, mme o be a sa ba dumele.


text:
Bona ba mo laodišetša mantšu ka moka a a laetšwego ke Josefa; mme ya re ge a bona dikoloi tše Josefa a di rometšego go mo nametša, moya wa Jakobo tatabo wa hlabologa.


text:
Bjale Isiraele a khuduga le dilo tša gagwe ka moka. Ge a fihlile Beresaba, a hlabela Modimo wa Isaka tatagwe dihlabelo.


text:
Modimo a re: Ke nna Modimo, Modimo wa tatago. O se ke wa boifa go fologela kua Egipita, ka gobane gona kua ke tlo go dira setšhaba se segolo.


text:
Nna ka noši ke tlo ya le wena kua Egipita; gomme e a tlogo go ntšha gona kua ke nna; gomme e a tlogo budulatša mahlo a gago ke Josefa.


text:
Gomme Jakobo a tsoga Beresaba. Barwa ba Isiraele ba nametša Jakobo tatabo, le bana ba bona, le basadi ba bona, dikoloi tše Farao a di rometšego go ba nametša.


text:
Ba tlogile le diruiwa tša bona, le dithoto tša bona, tše ba di bonego nageng ya Kanana, mme ba fihla Egipita, Jakobo gotee le bana ba gagwe;


text:
e be e le barwa ba gagwe, le bana ba barwa ba gagwe, le barwedi ba gagwe, le barwedi ba barwa ba gagwe. Bana ba gagwe ka moka ba ile Egipita ba na nae.


text:
Maina a barwa ba Isiraele ba ba ilego Egipita šea; ke a Jakobo le barwa ba gagwe: Ke Rubeni wa maitšibulo a Jakobo.


text:
Barwa ba Simeone ke Jemuele, le Jamini, le Ohada, le Jakine, le Tsohara, le Saulo morwa wa mosadi wa Mo-Kanana.


text:
Barwa ba Juda ke Ere, le Onane, le Sela, le Pheretse. Ere le Onane ba hwetše nageng ya Kanana. Barwa ba Pheretse ke Hetserone le Hamulu.


text:
Ke bona barwa ba Lea, bao a ba belegetšego Jakobo kua Mesopotamia, le Dina morwedi wa gagwe. Meoya ka moka ya batho ba e bego e le barwa ba gagwe le barwedi ba gagwe, e be e le batho ba masome a mararo le metšo e meraro.


text:
Barwa ba Asere ke Jimina, le Jisifa, le Jisifi, le Beria, le Sera kgaetšedi ya bona. Barwa ba Beria ke Hebere le Malakiele.


text:
Ke bona barwa ba Silipa, yo Labane a mo neetšego Lea morwedi wa gagwe, a belegela Jakobo bana bao, batho ba lesome le metšo e selelago.


text:
Josefa o belegetšwe Manase le Efuraimi a le nageng ya Egipita; ke bona bana ba Asenatha morwedi wa Potifera moperisita wa Oni.


text:
Barwa ba Benyamini ke Bela, le Bekere, le Asebele, le Gera, le Naamani, le Egi, le Rosi, le Mopimi, le Hupimi, le Arede.


text:
Ke bona barwa ba Biliha yo Labane a mo neetšego Rahele morwedi wa gagwe. Ke bona bao ba a ba belegetšego Jakobo; ka moka ke batho ba ba šupago.


text:
Batho ka moka ba ba ilego Egipita le Jakobo, ba ba tswetšwego ke yena, e be e le masome a selelago le metšo e selelago.


text:
Barwa ba Josefa ba ba mo tswaletšwego Egipita ke ba babedi. Batho ka moka ba lapa la Jakobo ba ba tlilego Egipita e be e le ba masome a šupago.


text:
Jakobo o be a romile Juda a mo eta pele, gore a yo laetšwa la Gosene, ba sešo ba tla. Gomme ba fihla nageng ya Gosene.


text:
Ya ba gona Josefa a tlemilego koloi ya gagwe, a tšwela go gahlanetša Isiraele tatagwe kua Gosene. Ge a tšwelela go yena, a mo gokarela a lla, a fetša lebaka a lla.


text:
Ke mo Isiraele a boletšego le Josefa a re: Bjale gona nka no hwa, ka gobane ke bone sefahlogo sa gago, ka tseba gore o sa fela o phela!


text:
Josefa a botša bana babo le ba lapa la tatagwe a re: Ke sa ya go begela Farao gore: Bana bešo le ba lapa la tate, ba ba bego ba le kua nageng ya Kanana, ba tlile go nna.


text:
Ke tlo re: Batho bao ke badiši ba dihuswane, ka gobane tša bona ke mehlape; gomme ba tlile le dihuswane tša bona, le thoto ya bona ka moka.


text:
Le fetole le re: Rena bahlanka ba gago, go tloga bonyenyaneng bja rena, le bjale, re barui ba mehlape, rena le botatawešo! Le realo gore le agišwe mo nageng ya Gosene; ka gobane Baegipita ba ila bohle ba ba dišago dihuswane.


text:
Gomme Josefa a tla a tsebiša Farao a re: Tate o tlile a etšwa nageng ya Kanana; o na le bana bešo, le dihuswane tša bona, le dikgomo tša bona, le thoto ka moka ya bona; šebala nageng ya Gosene.


text:
Farao a botšiša bana ba bo-Josefa a re: Modiro wa lena ke eng? Bona ba re: Rena bahlanka ba gago re badiši ba dihuswane, rena le borrawešo.


text:
Ba botša Farao ba re: Re falaletše nageng yeno, ka gobane go hlokwa mafulo a dihuswane tša rena bahlanka ba gago, ka ge kua nageng ya Kanana tlala e le e thata. Bjale rena bahlanka ba gago re re, a nke re dule nageng ya Gosene.


text:
Naga ya Egipita še, e pele ga gago. Tatago le bana beno ba iše mo lešofong la yona; a ba dule mo nageng ya Gosene. Gomme ge mo go bona o ka tseba banna ba dithakga, o ba dire balaki ba mehlape ya ka.


text:
Josefa o tlišitše le Jakobo tatagwe, a mo fihliša pele ga Farao. Jakobo a dumediša Farao ka la tšhegofatšo.


text:
Jakobo a fetola a re: Lebaka la nywaga ya madiilelo a ka ke nywaga e lekgolo le masome a mararo. Ga se e mentši; fela, lebaka la nywaga ya bophelo bja ka e be e le la mabothata; gomme ga le fihlele lebaka la bophelo bja botate mehleng ya madiilelo a bona.


text:
Josefa o agišitše tatagwe le bana babo, a ba nea naga ya bona mo lefaseng la Egipita, mo lešofong la yona nageng ya Ramasese; a dira se se laetšwego ke Farao.


text:
Josefa o babaletše tatagwe le bana babo le ba lapa la tatagwe ka moka ka dijo tše di lekanego ba lapeng.


text:
Mo lefaseng ka moka go be go se na dijo, ka gobane tlala e be e le e thata ka kudu; mme naga ya Egipita le naga ya Kanana di be di senyegile ka tlala.


text:
Gomme tšhelete ka moka ye e bego e le gona mo nageng ya Egipita le nageng ya Kanana, Josefa o e kgobile ka go rekiša mabele. Tšhelete yeo Josefa o e išitše ngwakong wa Farao.


text:
Mehleng ya ge mo nageng ya Egipita le mo nageng ya Kanana go se sa na le tšhelete, Baegipita ka moka ba tlile go Josefa ba re: Re fe dijo! Na re ka fo hwa o lebeletše ka ge go se tšhelete?


text:
Ke mo ba ntšhitšego diruiwa tša bona ba nea Josefa; Josefa a reka dipitsi tša bona, le diruiwa tša bona tša dihuswane, le diruiwa tša dikgomo, le dipokolo; ka moka a di reka ka mabele; a ba lota ka dijo ka go reka diruiwa tša bona ka ngwaga woo.


text:
Ge ngwaga woo o fetile, ba tla go Josefa ka ngwaga wa go hlatlama woo, ba re: Re ka se ke ra go utela, wena mong wa rena, gore ditšhelete le mehlape ya diruiwa di feletše go wena, mong wa rena; ga go sa na se re kago se tliša go mong wa rena, ge e se mebele ya rena le mašemo a rena.


text:
Naa re ka fo hwa o lebeletše, rena le mašemo a rena? Reka rena batho le mašemo a rena ka dijo; mme rena le mašemo a rena re tlo ba bahlanka ba Farao. Re fe peu gore re phele, gore re se hwe, gore mašemo a se be lešoka.


text:
Ke mo Josefa a rekilego naga ka moka ya Egipita, ya ba ya Farao; ka gobane Baegipita ba rekišitše mašemo a bona ka ge tlala e ba imetše; mme naga ya ba ya Farao.


text:
Naga ya baperisita yona ga a ka a e reka; ka gobane diphepi tša baperisita di be di tšwa go Farao; mme ba be ba phela ka kabelo ye Farao a bego a ba nea. Ke ka baka leo ba sa kago ba rekiša mašemo a bona.


text:
'Mme Josefa a bolela le setšhaba a re: Le a tseba; mehleng yeno ke le rekile ka moka le mašemo a lena; le batho ba Farao. Bjala dipeu šedi! Lemang mašemo.


text:
E tlo re mohla le buna, la nea Farao karolo ya bohlano. Dikarolo tše nne e tlo ba tša lena, ya ba peu ya mašemo, ya ba dijo tša lena le tša ba malapeng a lena le tša ba geno.


text:
'Mme Josefa a tiiša taba yeo; le lehono e sa le molao wa mašemo a Egipita le karolo ya bohlano ya Farao. A sego a Farao ke mašemo a baperisita fela.


text:
Baisiraele bona ba dula nageng ya Egipita, ba aga nageng ya Gosene, ya ba naga ya bona; mme ba ata ba ntšifala gagolo.


text:
Nywaga ye Jakobo a e feditšego a le nageng ya Egipita ke e lesome le metšo e šupago. Lebaka la go phela ga gagwe ya ba nywaga e lekgolo le masome a mane le metšo e šupago.


text:
Gomme lebaka la go hwa ga Isiraele ge le batamela, o biditše Josefa morwa wa gagwe, a bolela le yena a re: Ge mahlo a gago a ntebeletše ka botho, gona bea seatla sa gago seropeng saka, mme ntire ka botho le ka go mpotegela, mme o se ke wa mpoloka mono Egipita hle!


text:
A nke ke yo robala le botate! O nthwale mo Egipita, o mpoloke mabitleng a bona. Josefa a re: Ke tlo dira se o se boletšego.


text:
Ya re ge go fetile lebaka, ba tsebiša Josefa ba re: O tsebe gore tatago o a babja. Ke mo Josefa a tsogilego le barwa ba gagwe ba babedi Manase le Efuraimi, a ya.


text:
Bjale Jakobo ba mmotša ba re: o tsebe gore Josefa morwa wa gago o etla. Isiraele a napa a itiiša a tsoga, mme a dula malaong.


text:
Jakobo a bolela le Josefa a re: Modimo Ramaatlaohle o iponaditše go nna kua Lusi nageng ya Kanana, mme a ntšhegofatša,


text:
a mpotša a re: O tsebe gore ke tlo go atiša, ka go ntšifatša; ke tlo go dira bontši bja ditšhaba; gomme naga ye ke tlo e neela bana ba gago ba mehleng e tlago, ya tlo ba ya bona neng le neng.


text:
Bjalo barwa ba babedi ba gago, ba ba go belegetšwego mono nageng ya Egipita mola ke sešo ka tla go wena, a e be baka. Efuraimi le Manase a e be ba ka bjalo ka Rubeni le Simeone.


text:
Ge e le bana ba gago, ba o ba belegetšwego mme ba hlatlama bao, bona a e be ba gago; mo bohweng bja bona ba tlo bitšwa ka leina la bana ba bobona.


text:
Ge e le nna, mola ke boile Mesopotamia, ke hwetšwe ke Rahele mo nageng ya Kanana, tseleng, re šetše re batamela Efurata; ka mmoloka gona moo tseleng ya go ya Efurata; ke gona Betlehema.


text:
Josefa a re: Ke bona barwa ba ka, ba Modimo a mphilego bona ke le mo nageng ye. Isiraele a re: A ko ba tliše go nna ke ba šegofatše.


text:
Mahlo a Isiraele a be a šetše a fifetše ka go tšofala, a sa kgone go bona. Ge ba batametšwa, a ba atla, a ba gokarela.


text:
Gomme Isiraele a bolela le Josefa a re: Ke be ke šetše ke hutšologile go bona sefahlogo sa gago; bjalo šedi, Modimo o bile o ntumeletše go bona le bana ba gago.


text:
A swara barwa ba gagwe, Efuraimi a mo swara ka le letona a lebana le le letshadi la Isiraele, Manase a mo swara ka le letshadi a lebana le le letona la Isiraele, mme a ba batametša go tatagwe.


text:
Gomme Isiraele a iša seatla se setona a se bea hlogong ya Efuraimi, yena e monyane; seatla se sesadi a se bea hlogong ya Manase; a realo a fapanya matsogo; mme Manase e be e le yena wa maitšibulo.


text:
A šegofatša Josefa a re: Modimo, yo botata wešo ba sepetšego ba le pele ga gagwe, Aborahama le Isaka, yena Modimo e a ntšhitšego go tloga setlogong sa ka go fihla lehono.


text:
Yena Morongwa-Monamoledi wa ka mabothateng ka moka, a a šegofatše masogana a, gore ka bona go phele leina la ka, le leina la botatawešo Aborahama le Isaka, mme ba ate gagolo mo lefaseng.


text:
Josefa ge a bona tatagwe a beile seatla se setona hlogong ya Efuraimi, a bona e le phošo, a swara seatla sa tatagwe a se tloša hlogong ya Efuraimi, a re ke se iša hlogong ya Manase.


text:
Tatagwe a gana a re: Ke a tseba, Ngwanaka, ke a tseba! Le yena e tlo ba setšhaba, e tlo ba e mogolo; eupša monnagwe o tlo mo feta, mme bana ba gagwe e tlo ba bontši bja ditšhaba.


text:
A ba šegofatša ka tšatši leo a re: Baisiraele ba tlo šegofatša ka leina la gago ba re: A Modimo a go dire bjalo ka Efuraimi le Manase! A realo a bea Efuraimi pele ga Manase.


text:
Gomme Isiraele a bolela le Josefa a re: O a di bona; nna ke a hwa; Modimo yena o tlo ba le lena; mme o tlo le bušetša mo nageng ya botataweno.


text:
Mme nna ke go fa naga e fetago ya bana beno; ke yela ye ke e amogilego Baamoro ka lerumo la ka le ka bora bja ka.


text:
Bjale Jakobo a bitša barwa ba gagwe a re: Phuthegang, ke le tsebiše tše di tlogo le tlela lebakeng le le tlogo tla.


text:
Rubeni, wena morwa e mogolo wa ka! O maatla a ka; O wa pele wa ka mola ke sa le lesogana. O senatla ge o tsoga; o senatla maatleng.


text:
O fufula o etša meetse. O tšwile bogolo ka go lala malaong a tatago. Mohla wola o a gobošitše. O letše malaong a ka.


text:
Moya wa ka ga o tsene ge ba loga maano; morero wa bona ga ke na taba nawo; gobane ba feditše batho mola ba befetšwe; ba gobaditše dipoo ka boomo.


text:
Dipefelo tša bona a di rogwe, gobane ke bošoro; le bogale bja bona, gobane ke sehlogo. Ke tlo ba kgetheganya mo go la Jakobo; ke tlo ba gašanya go la Isiraele.


text:
Juda, wena bana beno ba tlo go tumiša. Diatla tša gago di swara manaba a gago ka melala. O tlo khunamelwa ke bana ba tatago.


text:
Juda, tau ya ledumaedi; o boa ka mogoga, morwa wa ka. Patlama o lale wa tau; etša taunamagadi. E ka tsošwa ke mang?


text:
Molamo wa bogoši o ka se tloge go Juda; lepara la mmuši ga le tloge mo naong tša gagwe, go be go tle Mokhutšiši. Gomme yena yeo ditšhaba di tlo mo kwa.


text:
Morareng o tlema pokolo ya gagwe; lekaleng la wona o tlema namane ya yona; aparo sa gagwe o hlatswa ka sedila; le kobo ya gagwe e hlapa ka madi a morara.


text:
Sebulone o tlo aga botong la lewatle, letšibogo la batshedi ba bodiba; o tlo iša lehlakore kua Sidone.


text:
ba hwetša a ngangile bora, a tiile matsogo le diatla, ka go thušwa ke Ramaatla wa Jakobo. A (ditšhegofatšo) di go tlele di etšwa go yena Modiši, go yena Leswika la Isiraele.


text:
go yena Modimo wa tatago, a a go thuše, go yena Yomaatlakamoka, a go šegofatše ka ditšhegofatšo tše di tšwago godimong, ka ditšhegofatšo tša bodiba bjo bo lego tlase, ka ditšhegofatšo tša matswele le tša teng.


text:
Ditšhegofatšo tša tatago di feta tšhegofatšo tša botatawešo ba bogologolo, di iša menateng ya kua mebotong ya bosafelego. A di tlele hlogo ya Josefa go yena e a lego mokgethiwa mo go bana babo.


text:
Bona ba, ke bona meloko ya Isiraele e lesome le metšo e mebedi; mme ke tšona tše tatabo a ba boletšego ka tšona mola a ba šegofatša: e mongwe le e mongwe o mo šegofaditše ka tšhegofatšo ya gagwe.


text:
Ke gona a ba lailego a re: Nna ke tlo tloga ke gorošetšwa go ba gešo. Le mpolokeng le botate kua mphomeng wa tšhemong ya Efurone Mohethe,


text:
gona kua mphomeng wa tšhemong ya Makapela e bataganego le Mamure, wo Aborahama a o rekilego gotee le tšhemo yeo go Efurone Mohethe, gore e be felwana ga mabitla.


text:
Gona fao ba bolokile Aborahama le Sara mosadi wa gagwe, Gona fao ba bolokile Isaka le Rebeka mosadi wa gagwe, Gona fao ke bolokile Lea.


text:
Jakobo ge a feditše go laela barwa ba gagwe, o bušeditše maoto a gagwe malaong, a felela, a gorogela go ba gabo.


text:
Gomme Josefa a laela bahlanka ba gagwe ba dingaka gore ba lokiše setoto sa tatagwe. Mme dingaka di lokišitše setoto sa Isiraele.


text:
Ba feditše matšatši a masome a mane ba se lokiša, ka gobane matšatši a go lokiša setoto ke a makao. Mme Baegipita ba mo llela ba fetša matšatši a masome a šupago.


text:
Matšatši ao a go mo llela ge a fetile, Josefa o boletše le banna ba kgoro ya Farao a re: Ge ke hweditše mahlo a lena a ntebeletše ka botho, gona a nke le fihliše kgopelo ya ka go Farao, le re:


text:
Tate o nkenišitše a re: E re ge ke hwile, o mpoloke lebitleng la ka, le ke ikepetšego lona kua nageng ya Kanana. Bjale a nke ke ye, ke boloke tate, ke tsebo boa.


text:
Ke moka Josefa a ya go boloka tatagwe; mme bahlanka ka moka ba Farao, le bagolo ba kgoro ya mošate, le bagolo ba naga ya Egipita ba ya nae.


text:
Le ba lapa la Josefa, le bana babo, le ba lapa la tatagwe ba ya; nageng ya Gosene gwa šala bana ba bona le dihuswane le dikgomo fela.


text:
Ge ba fihla seboeng sa Morokolo mošola wa Jorodane, ba tsoša sello se segologolo. Josefa a direla tatagwe sello sa matšatši a šupago.


text:
Bakanana ba ba bego ba agile nageng yeo, ge ba bona sello seo seboeng sa Morokolo, ba re sello se sa Baegipita ke se segolo; mme felo fao ba go reela leina ba re ke Sellong sa Baegipita; ke gona kua mošola wa Jorodane.


text:
Ba mo rwele ba mo iša nageng ya Kanana, ba mmoloka mphomeng wa tšhemong ya Makapela, wo Aborahama a o rekilego go Efurone Mohethe gotee le tšhemo ya ba felwana ga mabitla, go bataganego le Mamure.


text:
Josefa ge a feditše go boloka tatagwe, o boetše Egipita a na le bana babo le bohle ba ba ilego le yena go boloka tatagwe.


text:
Bana babo Josefa ge ba bona tatabo a hwile, ba re: Bjale ge Josefa a ka re beka a itefetša bobe ka moka bjo re mo dirilego bjona, re tlo reng?


text:
Le boleleng le Josefa le re: Hle anke o lebalele bana ba tatago bokgopo bjola le sebe sa bona, gobane ba go dirile tše mpe. Gomme bjalo, a ko re lebalele hle, rena bahlanka ba Modimo wa tatago. Ge ba bolela mantšu a, Josefa o napile a lla.


text:
Lena mola le rera go ntira bobe, e bile mo Modimo a rerilego go tšweletša tše botse, gore a dire tše tša mehla yeno, a phediše batho ba bantši.


text:
Bjale le se ke la hlwa le boifa; lena le bana ba lena le tlo babalelwa ke nna. A ba homotša, a bolela tša go ba bea dipelo.


text:
Gomme Josefa le ba lapa la tatagwe ba dula nageng ya Egipita. Josefa yena o phetše a fetša nywaga e lekgolo le lesome.


text:
Josefa o bile o bone bana ba Efuraimi le bana ba bona; le barwa ba Magiri morwa wa Manase ba belegwe Josefa a sa le gona.


text:
Josefa o boletše le bana babo a re: Nna ke a hwa; fela, Modimo o tlo le hlokomela, a ba a le ntšha nageng ye, a le iša nageng yela ye a e enetšego Aborahama le Isaka le Jakobo.


text:
Gomme Josefa a eniša bana ba Isiraele a re: Mohla Modimo a tlogo ba a le hlokometše ka mokgwa wo, le tloge mo le rwele mašapo a ka.


text:
Josefa o hwile a le monna wa nywaga e lekgolo le lesome. Ba lokišitše setoto sa gagwe, ba se boloka polokelong gona moo Egipita.


text:
Šea maina a bana ba Isiraele ba ba tlilego Egipita. Ba tlile Egipita ba na le Jakobo, bohle ba na le malapa a bona.


text:
Batho ba ka moka, e lego bana ba Jakobo, e be e le banna ba masome a šupago. Josefa yena o be a šetše a le Egipita.


text:
Yona ya bolela le setšhaba sa yona ya re: Lebellang, setšhaba sa Baisiraele ke se sentši; ba bile ba re feta ka maatla.


text:
Tlang, re ba direng ka bohlale, gore ba se ke ba hlwa ba ata ba eya; e se tlo re mohla go hlabja mokgoši, ba tlatša manaba a rena, mme ba tlogela naga ye.


text:
Ya ba gona ba ba beetšego balaodi ba go ba kokobetša ka mothubo; ba agela Farao metse ya dišego, motse wa Phitome le Ramasese.


text:
Fela, le ge ba ba kokobetša gagolo, ba fela ba ata ba eya, ba ntšifala go fetiša; Baegipita ba ba ba boifa Baisiraele.


text:
ba galakiša bophelo bja bona ka mediro e methata lerageng, le makokoteng, le medirong ka moka ya mašemong, ka mediro efe le efe ye ba bego ba ba diriša ka kgapeletšo.


text:
Gomme kgoši ya Baegipita ya bolela le babelegiši ba Bahebere. Leina la e mongwe e be e le Sifira, la e mongwe e be e le Pua.


text:
Kgoši ya re: Ge le belegiša basadi ba Bahebere, mme ba sa belega la bona e le mošimanyana, le mmolaye; ge e ka ba mosetsana, a ka phela.


text:
Eupša babelegiši bao ba be ba boifa Modimo, ba se ke ba dira se se boletšwego ke kgoši ya Egipita, ba lesa bašimanyana ba phela.


text:
Kgoši ya Egipita ya bitša babelegiši bao ya re: Le reng le dira taba ye, le lesa bašimanyana ba phela?


text:
Babelegiši ba botša Farao ba re: Basadi ba Bahebere ga ba swane le ba Baegipita. Ke ba bathata; ba belega mmelegiši a sešo a fihla.


text:
Farao yena a laela setšhaba sa gagwe ka moka a re: Bašimanyana bohle ba ba belegwago le ba lahlele nokeng ya Nile; basetsana le ba lese ba phele ka moka.


text:
Mosadi eo a ima a belega ngwana wa mošimanyana; a bona e le yo mobotse, mme a mo uta kgwedi tše tharo.


text:
A re a se sa kgona go mo uta, a tšea sešegwana sa mahlaka a se bapa ka motimmu le ka boroku, a bea ngwana eo mo go sona, mme a se bea lehlakanokeng ka lešing la noka ya Nile.


text:
Gwa tla morwedi wa Farao, a theogela nokeng go hlapa, basetsana ba gagwe ba itshepelela lebotong. Ge a bona mo lehlakanokeng go na le sešegwana, a roma molata wa gagwe, a se tšea.


text:
A se bula a hwetša go na le ngwana; gomme mošimanyana yoo o be a lla. A mo kwela bohloko a re: Ke e mongwe wa bana ba Bahebere.


text:
Ke mo kgaetšedi ya gagwe a boletšego le morwedi wa Farao, a re: A nka se ke ka go biletša mosadi e a amušago wa Mohebere, a go amušetša ngwana yo?


text:
Morwedi wa Farao a mo laya a re: Tloga le ngwana e o nkamušetše; o tlo newa moputšo ke nna. Mosadi a tloga le ngwana eo a mo amuša.


text:
Ya re ge a godile, a mo iša go morwedi wa Farao, a ba morwa wa gagwe, a mo reela leina a re ke Moshe; ka gobane a re: Ke mo ntšhitše meetseng.


text:
Mehleng ya ge Moshe a godile, a tšwetše go ba gabo, a bona ba le mothubong; a bona monna wa Moegipita a itia monna wa ba gabo wa Mohebere.


text:
Moshe a iša mahlo thoko tšohle a bona go se motho, mme a bolaya Moegipita eo, a mo epela lešabašabeng.


text:
Ka la ka moswana a tšwa, a hwetša banna ba babedi ba Bahebere ba elwa. A bolela le yo borumulane a re: O reng o itia ngwaneno?


text:
Monna eo a re: Ke mang e a go beilego moahlodi wa rena? A o rata go mpolaya bjalo ka ge o bolaile Moegipita yola? Moshe a tšhoga a re: Gale taba ye e a tsebja!


text:
Le Farao a e kwa, taba eo, mme a rata go bolaya Moshe. Gomme Moshe a tšhaba Farao, a yo dula nageng ya Midiane; a fihla a dula hleng le sediba.


text:
Gomme moperisita wa Midiane o be a na le barwedi ba ba šupago; bona bao ba tla ba ga meetse ba tlatša megopo, gore ba noše dihuswane tša tatabo.


text:
Bona ba re: Monna wa Moegipita o re namoletše diatleng tša badiši, a ba a re gela meetse, a noša dihuswane.


text:
Gomme Moshe a kgahlwa ke go dula le monna eo; mme yena a ba a mo nea morwedi wa gagwe Tsipora ya ba mosadi wa Moshe.


text:
Tsipora a belega ngwana wa lesogana, a mo reela leina la Gerisome (Modiiledi); gobane a re: Ke diiletše nageng e šele.


text:
Lebakeng leo la mehla e mentši go hwile kgoši ya Egipita. Baisiraele bona ba be ba fegedišwa ke mothubo, ba lla; dikolomelo tša bona tša ge ba le mothubong tša fihla go Modimo.


text:
Modimo o kwile diphegelo tša bona. Modimo o gopotše kgwerano ye a e dirilego le Aborahama le Isaka le Jakobo.


text:
Moshe o be a diša dinku tša Jethero mogwegadi wa gagwe moperisita wa Midiane, a tšwa le dihuswane a di iša kua pele ga lešoka, a fihla thabeng ya Modimo thabeng ya Horebe.


text:
Gona moo Morongwa wa Modimo a iponatša go yena a le kgabong ya mollo. Moshe ge a lebelela, a bona sethokgwa sa meetlwa se tuka mollo; a bona se sa swe.


text:
Morena ge a mmona a batamela go bona, a mmitša, yena Modimo a le sethokgweng seo sa meetlwa, a re: Moshe! Moshe! Yena a re: Ke nna e!


text:
Modimo a re: Se batamele mo! Rola dieta naong tša gago, ka gobane felo fa o emego gona ke naga e kgethwa.


text:
A re: Ke nna Modimo wa tatago, Modimo wa Aborahama, Modimo wa Isaka, Modimo wa Jakobo. Moshe a khurumetša sefahlogo sa gagwe ka gobane a boifa go lebana le Modimo.


text:
Gomme Morena a bolela a re: Mahloko a setšhaba sa ka se se lego kua Egipita ke a bone; ke ba kwile ge ba golola ka baka la bagapeletši ba bona; ruri, ditlaišego tša bona ke a di tseba.


text:
Bjale ke tletše tšona, gore ke ba namolele diatleng tša Baegipita, ke ba ntšhe nageng ye, ke ba iše nageng e botse ye e ahlamego, ye e elago maswi le nose, gona kua go dutšego Bakanana, le Bahethe, le Baamoro, le Bapherese, le Bahefe, le Bajebusi.


text:
Gomme bjale o tsebe gore dikolomelo tša Baisiraele di fihile go nna; le gona ke bone pateletšo ye Baegipita ba ba pateletšago ka yona.


text:
Modimo a re: O tlo kgona ka gobane nna ke tlo ba le wena; gomme bohlatse bja go re ke nna ke go romilego šebo: E tlo re ge o ntšhitše setšhaba sa ka Egipita, le tlo tla la direla Modimo thabeng ye.


text:
Moshe a fetola a re: Bjale ge ke fihla go Baisiraele ka re: Ke tla go lena ke romilwe ke Modimo wa botataweno, gomme ge bona ba tla re: Leina la gagwe ke mang? Ke tlo ba botšang?


text:
Modimo a botša Moshe a re: Ke nna E A LEGO GONA; a re: Ba botše o realo, o re: Ke romilwe ke yena Mobagona, ka tla go lena.


text:
Modimo a buša a botša Moshe a re: O realo, o botše Baisiraele o re: Ge ke tla go lena, ke romilwe ke Modimo wa botataweno, Modimo wa Aborahama, Modimo wa Isaka, Modimo wa Jakobo. Ke lona leina la ka la neng le neng, le ke tlogo gopolwa ka lona go merafo le merafo.


text:
Sepela ge, o phuthe ba bagolo ba Isiraele, o ba botše o re: Morena Modimo wa botataweno o iponaditše go nna; Modimo wa Aborahama le Isaka le Jakobo o re: Ke le hlokometše, ka bona se le se dirwago Egipita.


text:
Bjale ke re: Ke tlo le ntšha mahlomoleng a Egipita, ke le iše nageng ya Bakanana, le Bahethe, le Baamori, le Bapherese, le Bahefe, le Bajebusi, nageng ye e elago maswi le nose.


text:
Ba tlo kwa lentšu la gago; gomme wena o ye go kgoši ya Egipita o na le ba bagolo ba Baisiraele, le ye le re: Re gahlane le Morena Modimo wa Bahebere; bjalo a ko re lese re ye lešokeng, leeto la matšatši a mararo, re hlabele Morena Modimo wa rena dihlabelo.


text:
Fela, ke a tseba, kgoši ya Egipita e ka se ke ya le fa tsela, ge ke sa dire ka letsogo le le maatla.


text:
Letsogo la ka ke tlo le emiša, ke itie Egipita ka mehlolo ka moka ye ke tlogo e dira nageng yeo; ke mo a tlogo le lesa la sepela.


text:
Gomme ke tlo dira gore setšhaba se se hwetše Baegipita e le ba botho; mme e tlo re ge le sepela, le ka se ke la tloga le sa swara selo.


text:
Basadi ba tlo kgopela baagišani le ba ba dutšego le bona malapeng; mme ba tlo fiwa dilo tša silifera le tša gauta, le diaparo; mme le apeše barwa ba lena, le barwedi ba lena ka tšona. Baegipita le tlo ba hlakola.


text:
Moshe a fetola a re: A ko bone hle! Ba ka se ntumele; ba ka se theetše ge ke bolela; ka gobane ba tlo re: Morena ga a ka a iponatša go wena.


text:
Morena a mmotša a re: Iša seatla o e sware ka mosela. Moshe a iša seatla a e swara; mme ya fetoga lepara seatleng sa gagwe.


text:
Morena a re: O tlo dira bjalo gore ba dumele gore Morena o iponaditše go wena, yena Modimo wa botatabo, Modimo wa Aborahama, Modimo wa Isaka, Modimo wa Jakobo.


text:
Bjale Morena a buša a re: Tsenya seatla mo lehwafeng la gago. Moshe a tsenya seatla mo lehwafeng la gagwe; mme ya re ge a se ntšha, a hwetša seatla sa gagwe se na le lephera, se le bjalo ka leswela.


text:
Morena a re: Bušetša seatla sa gago lehwafeng. A se bušetša; gomme ya re ge a se ntšha, a hwetša se boetše sa ba bjalo ka mmele wa gagwe.


text:
Morena a re: E tlo re ge ba sa dumele, ba sa kwe se mohlolo wa pele o se bolelago, gona ba tlo dumela se mohlolo wa bobedi o se bolelago.


text:
Gomme ge ba sa dumele mehlolo e mebedi ye, ge ba sa kwe se o se bolelago, gona o ge meetse a noka ya Nile o a tšhele mo go omilego; ke mo meetse a o a gilego nokeng a tlogo fetoga madi a le mo go omilego.


text:
Moshe a bolela le Morena a re: Hle Morena! Ga ke motho e a tsebago go bolela go tloga la bomaabane le la bomaloba; le bjalo ge o sa thoma go bolela le nna mohlanka wa gago, ke wa gago, ke wa molomo o sa kwalego, ke wa leleme le lethata.


text:
Ke mo Morena a itšego: Ke mang e a filego motho molomo, goba ke mang e a dirago motho semuma, le ge e le sefoa, le ge e le sefofu? A ga se nna Morena ke dirago tšeo?


text:
Bjale gona Morena a galefela Moshe a re: Naa Arone ngwaneno wa Molefi ga a gona naa? Nna ke tseba ge yena e le mmoledi wa ruri. Le gona, tseba gore o mo tseleng gore a go gahlanetše. Ge a tlo go bona, ke mo pelo ya gagwe e tlogo thaba.


text:
O tlo bolela le yena wa bea ditaba molomong wa gagwe; mme nna ke tlo ba le molomo wa gago le molomo wa gagwe; gomme ke tlo le ruta se le tlogo se dira.


text:
Ke yena e a tlogo bolela le setšhaba bakeng sa gago, a le bjalo ka eke ke yena molomo wa gago, mme wena o le bjalo ka eke o modimo wa gagwe.


text:
Moshe a napa a wela tsela a boela go Jethero mogwegadi wa gagwe, a bolela le yena a re: Ntese ke sepele ke boele go bana bešo ba ba lego kua Egipita, ke bona ge ba sa phela Jethero a fetola a re: Sepela; mme a di go thakgafalele.


text:
Mme Morena a botša Moshe le kua Midiane a re: Sepela, o boele Egipita; ka gobane banna bala ba ba bego ba rata go go bolaya ba hwile ka moka.


text:
Ke gona Moshe a tlogilego, le mosadi wa gagwe, le barwa ba gagwe, a ba nametša dipokolo, a leba Egipita; mme lepara la Modimo Moshe o be a le swere ka seatla sa gagwe.


text:
Gomme Morena a laya Moshe a re: Bjale ge o boela Egipita, o bone gore mehlolo ka moka ye ke e beilego seatleng sa gago o e dire o lebane le Farao; fela nna ke tlo thatafatša pelo ya gagwe, mme o tlo gana ge setšhaba se sepela.


text:
Bjale ke go botša ke re: Lesa morwa wa ka a ye a ntirele; gomme ge o ka gana go mo fa tsela, gona nna ke tlo bolaya morwa wa gago wa pele.


text:
Ke mo Tsipora a tšerego legakadibja a ripa molomo wa mmele wa morwa wa gagwe, a o lahlela fase pele ga gagwe, mme a re: O mogatšake wa madi!


text:
Morena o be a laetše Arone a re: Sepela, o gahlanetše Moshe lešokeng. Ya re ge a sepela, a mo hwetša thabeng ya Modimo, a mo atla.


text:
Gomme Moshe a anegela Arone ditaba ka moka tše Morena a di boletšego ge a mo roma, le mehlolo ka moka ye a mo laetšego yona.


text:
Arone a bolela mantšu ka moka ao Morena a a boletšego le Moshe; mme a dira mehlolo yela, setšhaba sa e bona.


text:
Gomme setšhaba sa dumela, sa kwa gore Morena o hlokometše Baisiraele, a bona mahlomola a bona; mme ba khunama ba rapela.


text:
Ya ba gona Moshe le Arone ba ilego ba bolela le Farao, ba re: Morena Modimo wa Isiraele o re: Lesa setšhaba sa ka se ye se ntirele monyanya lešokeng.


text:
Farao a re: Morena ke mang yo nkago kwa lentšu la gagwe, ka lesa Baisiraele ba sepela? Nna Morena ga ke mo tsebe; le gona nka se ke ka lesa Baisiraele ba sepela.


text:
Bona ba re: Modimo wa Bahebere re gahlane nae; re kgopela go ya lešokeng, leeto la matšatsi a mararo, re yo hlabela Morena Modimo wa rena dihlabelo, gore a se tlo re tlela ka dinkhu le ka lerumo.


text:
Kgoši ya Egipita ya fetola ya re: Wena Moshe le Arone, le reng le phatlalatša batho, ba se ye medirong ya bona? Yang mothubong wa lena.


text:
Farao a buša a re: Nke le bone, mehleng yeno batho ba naga e šetše e le ba bantši; mme lena le rata go gomiša bao ba mothubong.


text:
Le se ke la hlwa le neela setšhaba se dihlaka tša go fiša ditena bjalo ka la bomaabane le la bomaloba; a ba ye ka noši ba itopele dihlaka.


text:
Palo ya ditena yona le ba beele ya la bomaabane le la bomaloba; le se ke la e fokotša; ka gobane batho ba ke dibodu; ke ka baka leo ba felago ba goa ba re: A re yeng re yo hlabela Modimo wa rena dihlabelo.


text:
Balaodi ba setšhaba le badiši ba sona ba tšwa, ba boela go setšhaba ba re: Farao o re: Ga ke sa le nea dihlaka.


text:
Gomme bagapeletši ba ba tutuetša ba re: Phethang modiro wa lena wa ka mehla, o lekane le wa ge le sa newa dihlaka.


text:
Badiši ba Isiraele ba ba bego ba beilwe ke balaodi ba Farao, ba itiwa ba botšwa go thwe: Ke ka baka lang ge maabane le lehono le sa ka la phetha modiro wo le o laetšwego; ditena di reng di sa lekane le tsa maloba?


text:
Badiši ba Baisiraele ba ya ba llela Farao ba re: O reng ge rena bahlanka ba gago o re dira ka mokgwa wo?


text:
Rena bahlanka ba gago ga re sa newa dihlaka, gomme re sa fela re rerwa go thwe: Dirang ditena mme a ko bone, bahlanka ba gago ba a itiwa; mme setšhaba sa gago se dirwa disenyi.


text:
Badiši ba Baisiraele ba bona ba le bothateng ge ba thwe ba botše ba gabo ba re: Palo ya ka mehla ya ditena ga e fokotšwe.


text:
Ba hwetša Moshe le Arone ba eme ba ba letetše ge ba etšwa go Farao; mme ba ba botša ba re: Morena a a bone se le se dirago, mme a ahlole ge le re lohlantše le Farao le bahlanka ba gagwe, le ba neile lerumo la go re bolaya.


text:
Moshe yena a boela go Morena, a re: Mongaka! Setšhaba se o se hlokofaletšang? Ke ka baka lang ge o nthomile?


text:
Gobane Farao o thomile go hlokofatša batho ba mohla wola ge ke boletše ka leina la gago; gomme wena ga o ešo wa namolela batho ba gago.


text:
Morena a bolela le Moshe a re: Bjalo o tlo bona se ke tlogo se dira Farao; ka gobane o tlo ba nea tsela a dirilwe ke seatla se maatla; o tlo ba a ba raka mo nageng ya gagwe a dirilwe ke seatla se maatla.


text:
Ke iponaditše go Aborahama le go Isaka le go Jakobo ke le Modimo Ramaatla; fela, leina la ka la JEHOFA ke le ke sešo ka ba tsebiša lona.


text:
Ke dirile kgwerano le bona ka re ke tlo ba nea naga ya Kanana, naga yela ya madiilelo a bona, ye ba bego ba diiletše go yona.


text:
Bjale dikolomelo tša Baisiraele ke di kwile, ge Baegipita ba ba dirile matlapša, gomme ka elelwa kgwerano ya ka.


text:
Ke gona botša Baisiraele o re: Ke nna Morena; mme ke tlo le ntšha mothubong wa Baegipita; ke tlo le lokolla botlapšeng; ke tlo le namolela ke emišitše letsogo, le ka dikahlolo tše kgolo.


text:
Ke tlo le tšea ka le dira setšhaba sa ka, nna ka ba Modimo wa lena; gomme le tlo lemoga ge e le nna Morena Modimo wa lena e a le ntšhago mothubong wa Egipita.


text:
Gomme ke tlo le fihliša mo nageng yela ye nkilego ka ena ka re ke tlo e nea Aborahama le Isaka le Jakobo; Nna Morena ke tlo le nea naga yeo ya ba ya geno.


text:
Ditaba tše, Moshe o di boditše Baisiraele, bona ba se ke ba theetša se Moshe a se bolelago, ba hutšologile, ba imetšwe ke mediro.


text:
Gomme Moshe a bolela le Morena a lebane nae a re: hleng le Baisiraele ga ba kwe ge ke bolela le bona; bjale Farao yena a ka nkwa bjang, nna ke lego wa melomo e methata?


text:
Gomme Morena a bolela le Moshe le Arone a ba laelela gore ba bolele le Baisiraele, ba bolele le Farao kgoši ya Egipita, mme ba khuduše setšhaba sa Isiraele tloge mo nageng ya Egipita.


text:
Seba beng ba malapa a leloko la tatabo: Ke barwa ba Rubeni morwa wa pele wa Isiraele, Ke Hanoge, le Palu, le Hetserone, le Karami. Ke bona ba leloko la Rubeni.


text:
Barwa ba Simeone ke Jemuele, le Jamini, le Ohada, le Jakini, le Tsohara, le Saulo morwa wa mosadi wa Mokanana. Ke bona ba leloko la Simeone.


text:
Sea maina a barwa ba Lefi ka go hlatlamana ga bona; ke Gerisone, le Kehathe, le Merari. Ge e le nywaga ya bophelo bja Lefi e be e le lekgolo le masome a mararo le nywaga e šupago.


text:
Barwa ba Kehathe ke Amorama, le Jitsehara, le Heburone, le Usiele. Ge e le nywaga ya bophelo bja Kehathe e be e le lekgolo le masome a mararo le nywaga e meraro.


text:
Amorama o tšere Jogebeda rakgadiagwe; yena yo a mmelegela Arone le Moshe. Ge e le nywaga ya bophelo bja Amorama e be e le lekgolo le masome a mararo le nywaga e šupago.


text:
Arone o tšere Eliseba morwedi wa Aminadaba, kgaetšedi ya Nasone; yena yo a mmelegela Nadaba, le Abihu, le Eleasara, le Ithamara.


text:
Eleasara morwa wa Arone o tšere morwedi wa Putiele; yena yo a mmelegela Pinehase. Ke bona beng ba malapa a leloko la Lefi.


text:
Moshe le Arone ke bona bao ba Morena a ba boditšego a re: Ntšhang Baisiraele mo nageng ya Egipita ka mašaba a bona.


text:
Ke bona ba ba boletšego le Farao kgoši ya Egipita gore ba khuduše Baisiraele ba tloge Egipita; Ke bona ba, Moshe le Arone.


text:
Morena o boditše Moshe a re: Ke nna Morena. Bolela le Farao kgoši ya Egipita, o mmotše tšohle tše nna ke go botšago tšona.


text:
Moshe, a lebane le Morena, a re: hleng ke motho wa molomo o mothata; Farao o tlo kwa bjang se ke se bolelago?


text:
Morena a fetola a re: Tseba gore ke go beile gore o be modimo go Farao, mme Arone ngwaneno o tlo ba moporofeta wa gago.


text:
O bolele ka moka tše ke go laelago tšona, mme Arone mogolwago o tlo bolela le Farao, gore a lese Baisiraele ba tloge mo nageng ya gagwe.


text:
Mme Farao a ka se ke a le kwa; ke mo ke tlogo iša seatla sa ka ka swara Baegipita, ka khuduša makoko a ka a setšhaba sa ka sa Baisiraele mo nageng ya Egipita ka dikahlolo tše kgolo.


text:
Ke mo Baegipita ba tlogo lemoga ge Morena e le nna ke ba swere ka seatla sa ka, mme ke ntšha Baisiraele mo go bona.


text:
Mehla yeo, ge ba bolela le Farao, ke ge Moshe a na le nywaga e masome a seswai, Arone a na le nywaga e masome a seswai le metšo e meraro.


text:
Ge Farao a bolela le lena a re: Dirang mehlolo! O botše Arone o re: Tšea lepara la gago o le lahle fase pele ga Farao, mme le tlo fetoga noga.


text:
Moshe le Arone ge ba fihla go Farao ba dirile se Morena a ba laetšego sona. Arone o lahlile lepara la gagwe fase pele ga Farao le pele ga bahlanka ba gagwe, mme la fetoga noga.


text:
Farao a bitša ba bohlale le didupe; gomme dingaka tša Egipita le tšona tša dira tšona tšeo ka meleko ya tšona.


text:
E mongwe le e mongwe a lahla lepara la gagwe fase, la fetoga noga. Fela, lepara la Arone la metša mapara a bona.


text:
Bjale yaa go Farao bosasa; o tlo hwetša a theogela nokeng; mme o eme o mo letele lebotong la noka, gomme lepara le le le kilego la fetoga noga, o le sware ka seatla.


text:
Gomme o bolele le Farao o re: Ke tlile go wena ke romilwe ke Morena Modimo wa Bahebere, ka re: o re: Lesa setšhaba sa ka se ye se ntirele lešokeng! Gomme šefa, ga o ešo wa kwa.


text:
Bjale Morena o re: Se o tlogo lemoga ka sona ge Morena e le nna, sese: Bjale ke tlo itia meetse a noka ka lepara le ke le swerego, gomme a tlo fetoga madi.


text:
Gomme dihlapi tše di lego nokeng di tlo hwa, mme noka e tlo nkga; mme Baegipita ba tlo nyenya go nwa meetse a noka.


text:
Morena a laela Moshe a re: Botša Arone o re: Swara lepara la gago, o emišetše letsogo godimo ga meetse ka moka a Egipita, godimo ga melapo ya gona, le meela ya gona, le megobe ya gona ka moka ya meetše; mme a tlo fetoga madi. Madi a tlo tlala nageng ka moka ya Egipita le mo dibjaneng tša magapa le tša meeta.


text:
Moshe le Arone ba dira ka mo Morena a ba laetšego ka gona. Arone o emišitše lepara a itia meetse a noka ya Nile, Farao le bahlanka ba gagwe ba lebeletše. Gomme meetse ka moka a mo nokeng a fetoga madi;


text:
dihlapi tša mo nokeng tša hwa, noka ya nkga, Baegipita ba šitwa go nwa meetse a yona; madi a tlala mo nageng ka moka ya Egipita.


text:
Gomme dingaka tša Egipita le tšona tša dira tšona tšeo ka meleko ya tšona. Ge e le pelo ya Farao yona ya fela e thatafetše, a gana go kwa se ba se bolelago; ya ba tšona tšela tše Morena a di boletšego.


text:
Gomme Baegipita ka moka ba epa meetse a go nwa ka mathoko a noka, ka gobane ba be ba šitwa go nwa a noka.


text:
Ke mo Morena a boletšego le Moshe a re: Yaa go Farao, o mmotše o re: Morena o re: Lesa setšhaba sa ka se ye se ntirele.


text:
Noka ka moka e tlo nyeloga digwegwe; di tlo rotoga di tsene ngwakong wa gago, le malaong a gago, le ngwakong ya bahlanka ba gago, le ya setšhaba sa gago, le dibešong tša gago, le meruswing ya gago.


text:
Gomme Morena a laela Moshe a re: Botša Arone o re: Swara lepara la gago o emišetše letsogo la gago godimo ga dinoka, le godimo ga meela le megobe, o tšweleletše naga ya Egipita digwegwe.


text:
Arone a emišetša letsogo la gagwe godimo ga meetse ka moka a Egipita, digwegwe tša tšwelela tša tlala naga ya Egipita.


text:
Gomme dingaka tša Egipita le tšona tša dira tšona tšeo ka meleko ya tšona, tša tšweleletša naga ya Egipita digwegwe.


text:
Farao yena a bitša Moshe le Arone a re: Nthapeleleng go Morena, a tloše digwegwe tše go nna le go setšhaba sa ka, e be gona ke tlogo lesa setšhaba se sa ya sa hlabela Morena dihlabelo.


text:
Moshe a fetola a re: A nke ke laiwe ke wena, o bee lebaka la go kgopelela wena le bahlanka ba gago le setšhaba sa gago, gore digwegwe di tlošwe go wena, le nywakong ya gago, di šale mo nokeng fela.


text:
Farao a re: A e be ka moswana. Moshe a re: Go tlo dirwa se o se boletšego, gore o lemoge gore ga go e a swanago le Morena Modimo wa rena.


text:
Digwegwe di tlo tloga go wena le go bahlanka ba gago le go setšhaba sa gago, tša šala mo nokeng fela.


text:
Moshe le Arone ge ba etšwa go Farao, Moshe a hlaboša lentšu a kgopela Morena ka baka la digwegwe tše a di roletšego Farao.


text:
Morena a dira se Moshe a se kgopetšego, digwegwe tša hwa mo nywakong, le mo malapeng, le mo mašemong.


text:
Farao bjale ge a bona a khutšišitšwe, o thatafaditše pelo ya gagwe, a se ke a dira se ba se boletšego. Ya ba tšona tšeo tše Morena a di boletšego.


text:
Bjale Morena a bolela le Moshe a re; Botša Arone o re: Emiša lepara la gago o itie lerole le fetoge menang nageng ka moka ya Egipita.


text:
Ba dira bjalo; Arone a emiša letsogo a swere lepara, a itia lerole la lefase, mme menang ya tlela batho le diruiwa; lerole ka moka la naga la fetoga menang mo lefaseng ka moka la Egipita.


text:
Dingaka le tšona tša itapiša ka meleko ya tšona gore di tšweletše menang, mme tša šitwa. Menang yona ya tlala bathong le diruiweng.


text:
Ke mo dingaka di boditšego Farao tša re: Se ke monwana wa Modimo. Fela, pelo ya Farao ya fela e thatafetše, a se ke a kwa se ba se bolelago. Ya ba tšona tšeo tše Morena a di boletšego.


text:
Bjale Morena a bolela le Moshe a re: Tsoga e sa le bosasa, o eme pele ga Farao. O tlo mo hwetša a theogela nokeng; mme o mmotše o re: Lesa setšhaba sa ka se yo ntirela!


text:
Ge o ka gana go lesa setšhaba sa ka sa sepela, gona o tsebe gore ke tlo roma diboba, tša tlela wena le bahlanka ba gago le setšhaba sa gago, le nywakong ya gago. Nywako ya Baegipita e tlo tlala diboba, le naga ye ba lego mo go yona.


text:
Fela bjalo ke tlo hlaola naga ya Gosene mo go agilego setšhaba sa ka; gona kua go ka se ke gwa ba le diboba, gore o tsebe gore nna Morena Modimo ke gona mo lefaseng.


text:
Morena a dira tšona tšeo. Diboba tša tla ka bontši mo nywakong ya Farao le nywakong ya bahlanka ba gagwe; gomme mo lefaseng ka moka la Egipita naga ya senyega ka diboba.


text:
Moshe a re: Go ka se loke ge re dira tšeo, ka gobane se re tlogo se hlabela Morena Modimo wa rena, e tlo ba tše Baegipita ba di ilago. Naa ba ka se re thume ka maswika ge re hlabela Modimo diila tša Baegipita?


text:
Re lese re ye lešokeng, leeto la matšatši a mararo, re hlabele Morena Modimo wa rena dihlabelo, re dire se a tlogo re botša sona.


text:
Farao a re: Ke tlo le lesa la sepela la hlabela Morena Modimo wa lena dihlabelo kua lešokeng; fela, le se ke la ya kgolekgole; le gona le nthapeleleng.


text:
Moše a re: Tseba ge, gore nna bjale ge ke tloga fa go wena, ke ya go go kgopelela go Morena; mme ka moswana diboba di tlo tlogela Farao le bahlanka ba gagwe. Fela, Farao a se ke a boeletša tša bofora a gana gape ge setšhaba se sepela se yo hlabela Morena dihlabelo.


text:
Morena a dira se Moshe a se kgopetšego, a tloša diboba go Farao le go bahlanka ba gagwe, gwa se ke gwa šala le setee.


text:
Ke mo Morena a boletšego le Moshe a re: Yaa go Farao o mmotše o re: Morena Modimo wa Bahebere o re: Lesa setšhaba sa ka se sepele, se ye se ntirele.


text:
gona seatla sa Modimo se tlo swara diruiwa tša gago tše di lego nageng, le dipitsi, le dipokolo, le dikamela, le dihuswane, ka dinkhu tše šorošoro.


text:
Gomme Morena o tlo hlaola diruiwa tša Baisiraele go diruiwa tša Baegipita; mme mehlapeng ya Baisiraele go ka se ke gwa hwa le e tee.


text:
Ka la ka moswana Morena a di dira; diruiwa tša Baegipita tša hwa ka moka; mo diruiweng tša Baisiraele gwa se ke gwa hwa le e tee.


text:
Farao a roma motseta, a hwetša mo go diruiwa tša Baisiraele go sa ka gwa hwa le e tee. Fela, pelo ya Farao ya thatafala, a se ke a lesa Baisiraele ba sepela.


text:
Ke mo Morena a boletšego le Moshe le Arone a re: Gamarang dipilo ka diatla tše pedi, gomme Moshe a di gašetše godimo a lebane le Farao.


text:
Dipilo tšeo di tlo tloga e le lerole, tša hlakanya naga ka moka ya Egipita, ya ba dikutu tše di tlogo phulega ya ba dintho mo go batho le go diruiwa nageng ka moka ya Egipita.


text:
Gomme ba swara dipilo, ba ema ba lebane le Farao; Moshe a di gašetša godimo, mme tša tšweletša dikutu, tša phulega ya ba dintho bathong le diruiweng.


text:
Dingaka tšona tša šitwa go ema pele ga Moshe le Arone ka baka la dikutu; ka gobane le dingaka di be di tšwile dikutu le Baegipita ka moka.


text:
Mme pelo ya Farao ya thatafatšwa ke Morena, a se ke a kwa se ba se bolelago; ya ba tšona tšeo tše Morena a di boditšego Moshe.


text:
Bjale Morena a botša Moshe a re: Tsoga e sa le ka moswana o eme o lebane le Farao, o mmotše o re: Morena Modimo wa Bahebere o re: Lesa setšhaba sa ka se ye se ntirele,


text:
ka gobane dikotlo tša ka tše ke tlogo di roma bjale di tlo tlela pelo ya gago, le bahlanka ba gago, le setšhaba sa gago, gore o lemoge gore mo lefaseng ka moka ga go e mongwe e a swanago le nna.


text:
Ka gobane ge nka be ke emišitše letsogo ka go otla ka dinkhu, wena le setšhaba sa gago, le ka be le fedišitšwe mo lefaseng.


text:
Fela ke sa na le se ke sa go lesitšego ka baka la sona. Ke sa go lesitše gore ke go bontšhe maatla a ka, gore leina la ka le bolelwe lefaseng ka moka.


text:
Bjale o tsebe gore bosasa pakeno ke tlo neša sefako se segolo ka kudu; e sa le mola go thewa lefase la Egipita, ga go ešo gwa ba le sefako se sekao.


text:
Bjale roma bahlanka o tšhabiše diruiwa tša gago le dilo tšohle tša gago tše di lego nageng; ka gobane ge go ka hwetšwa motho a se ngwakong, le ge e le kgomo, ge sefako seo se itia, se tlo bolaya tšohle.


text:
Bjale, mo go bahlanka ba Farao e a bego a boifa Lentšu la Morena o tšhabišeditše bahlanka ba gagwe le diruiwa tša gagwe nywakong.


text:
Gomme Morena a botša Moshe a re: Emišetša letsogo la gago godimo, gore mo nageng ya Egipita ka moka go ne sefako, se wele batho le diruiwa, le tšohle tše di medilego mašemong mo nageng ya Egipita.


text:
Moshe a emišetša lepara la gagwe godimo; Morena a roma medumo le sefako; magadima a fela a itia lefase. Morena a neša sefako mo nageng ya Egipita.


text:
Sefako sa na, magadima a fela a itia gotee le sefako, ya ba kotsi e kgolo ye e bego e sešo ya ba gona nageng ka moka ya Egipita mehleng ka moka ya ge e dutšwe ke batho.


text:
Mo nageng ka moka ya Egipita sefako sa bolaya tšohle tše di bego di le nageng, batho le dikgomo, sa senya le dibjalo ka moka mo mašemong, sa thokga dihlare ka moka nageng yeo.


text:
Ke mo Farao a romilego motseta, a bitša Moshe le Arone, a bolela le bona a re: Bjale ke sentše; Morena o lokile; mme nna le batho ba ka ga re a loka.


text:
Nthapeleleng go Morena, ka gobane medumo ya Modimo le sefako se di nkgoletše. Ke tlo le lesa la sepela; mme le ka se hlwe le diega.


text:
Moshe a fetola a re: Ge ke tšwile motseng wo, ke tlo emišetša matsogo a ka go Morena; ke mo medumo e tlogo fela; le sefako se ka se hlwe se eba gona, gore o tle o lemoge gobane lefase ke la Morena.


text:
Moshe a re go tšwa motseng wa Farao, a emišetša matsogo go Morena gomme medumo ya kgaotša; dipula tša khula lefaseng.


text:
Bjale Farao ge a bona go fetile pula yeo le sefako le medumo, a fela a iša pele go senya, a thatafatša pelo ya gagwe, yena le bahlanka ba gagwe.


text:
Pelo ya Farao ya dula e thatafetše, a se ke a lesa Baisiraele ba sepela; ya ba tše Morena a di boletšego ka Moshe.


text:
Mme Morena a laela Moshe a re: Yaa go Farao. Pelo ya gagwe e thatafaditšwe ke nna, le dipelo tša bahlanka ba gagwe, gore ke dire mehlolo ya ka mo go bona,


text:
gore bana ba gago le bana ba bana ba gago o kgone o ba botša tša matete a ke a dirilego Egipita, le mehlolo ye ke ba hloletšego yona, le gore le tsebe ge Morena e le nna.


text:
Moshe le Arone ba ya go Farao, ba re: Morena Modimo wa Bahebere o re: O tlo lesa neng go gana go ikokobetša pele ga ka? Lesa setšhaba sa ka se ye se ntirele!


text:
Ge o ka gana setšhaba sa ka se sepela, gona o tsebe gore bosasa ke tlo tliša tšie mo nageng ya gago.


text:
E tlo apeša naga, mmu o se hlwe o bonala; mme e tlo ja mašalela a tše di phologilego, tše le di šadišeditšwego ke sefako; e tlo ja dihlare tša lena tše di hlogago mo nageng.


text:
E tlo tlala mo nywakong ya gago, le mo nywakong ya bahlanka ba gago bohle, le mo nywakong ya Baegipita ka moka ka mokgwa wo o sešogo wa bonwa ke botatago le borakgoloweno mehleng ka moka ba le mo lefaseng go fihla ka la lehono. A realo a retologa, a tloga go Farao.


text:
Bahlanka ba Farao ba šala ba re: Monna e o tlo kgaotša neng go re hlolela dikotsi! Lesa batho bao ba sepele, ba yo direla Morena Modimo wa bona. A ga o ešo wa lemoga gore naga ya Egipita e senyegile?


text:
Moshe le Arone ba bitšwa ba boela go Farao. Farao a re: Sepelang le yo direla Morena Modimo wa lena. Fela, ke bomang ba ba tlogo ya?


text:
Moshe a re: Re tlo ya le bana ba rena le batšofadi ba rena, le barwa ba rena le barwedi ba rena, le dihuswane tša rena le dikgomo tša rena; ka gobane re na le monyanya wa Morena.


text:
Farao a re: Anthe Morena o tlo ba le lena ge ke le lesa la ya le na le bana ba lena! Seao maanomabe a le nyakago tsela ka ona!


text:
Ga go kgonege! A go ye lena banna, le direle Morena; ka gobane ke sona se le se nyakago. Mme ba tloga go Farao ka go rakwa.


text:
Ke mo Morena a laetšego Moshe a re: Emišetša naga ya Egipita letsogo la gago, gore tšie e tle mo nageng ya Egipita, e je dimela tšohle tša lefase, tšohle tše di šadišitšwego ke sefako.


text:
Gomme Moshe a šupa naga ya Egipita ka molamo wa gagwe; Morena a roma phefo ya bohlabela, ya foka letšatši ka moka, le bošego ka moka nageng yeo. Ge go esa phefo ya ba e fihlišitše tšie.


text:
Tšie ya rotoga le lefase ka moka la Egipita, ya bokana mo nageng ka moka, e le bontši bja tšie bjo bo sešogo bja bonwa, bjo bo sa tlogo bonwa gape.


text:
Tšie ya tlala lefase ka moka, ya apeša naga, ya fetša dimela ka moka tša naga, le dienywa ka moka tše di šadišitšwego ke sefako, gwa se ke gwa šala se setalana mo dihlareng le go tše di medilego mo nageng lefaseng ka moka la Egipita.


text:
Bjale Farao a akgofa a bitša Moshe le Arone, a re: Ke rumotše Morena Modimo wa lena; mme le lena ke le rumotše.


text:
A nke ke lebalelwe bosenyi bja ka, bjale, gatee, e be moka; nthapeleleng go Morena Modimo wa lena gore a tloše lehu le go nna, mme di fele.


text:
Morena a tsoša phefo e maatla ya Bodikela, yona ya tšea tšie ya e lahlela mo lewatleng la mahlaka; mo nageng ya Egipita gwa se ke gwa šala le e tee.


text:
Ke mo Morena a laetšego Moshe a re: Emišetša letsogo la gago godimo gore naga ya Egipita e welwe ke leswiswi, leo motho a kago le swara ka seatla.


text:
Moshe a emišetša letsogo la gagwe godimo, mme gwa tla leswiswi le lesoleso, la fetša matšatši a mararo le thibile nageng ka moka ya Egipita.


text:
Motho a šitwa go bona wa gabo; motho a se ke a tsoga mo a dutšego; gwa fela matšatši a mararo go le bjalo. Ge e le mo meagong ya Baisiraele go be go le seetša.


text:
Bjale Farao a bitša Moshe a re: Sepelang le direle Morena; fela, dihuswane tša lena di šale; ge e le bana ba lena, bona ba ka ya le lena.


text:
Re tlo tloga le diruiwa tša rena, gwa se šale le hlaku e tee; ka gobane mo go tšona re tlo hlaola tša go direla Morena Modimo wa rena; ka gobane ga re tsebe tše re tlogo direla Morena ka tšona re sa ya gona kua.


text:
a ba a kgalema Moshe a re: Tloga fa! Mme o itote gore o se ke wa hlwa o lebana le nna; ka gobane mohla o tlogo lebana le nna, o tlo hwa.


text:
Bjale Morena a bolela le Moshe a re: Ke sa na le kotlo e engwe, ye ke tlogo e tlišetša Farao le naga ya Egipita; ke mo a tlogo le lesa la tloga fa. Gomme e tlo re ge a le fa tsela, e tlo ba go le raka ka maatla.


text:
Bjale botša ba geno, ba di kwišiše, o re: Monna a kgopele go moagišani, le mosadi a kgopele go e a agilego nae, mme a fiwe dilo tša silifera le tša gauta.


text:
Gomme Morena a thuša setšhaba, ba hwetša Baegipita e le ba botho. Ga e le Moshe, yena bahlanka ba Farao le ba setšhaba ba mo lebeletše ba re ke monna e mogolo ka kudu mo nageng ya Egipita.


text:
Gomme maitšibulo ka moka a nageng ya Egipita a tlo hwa; go tlo thoma ka morwa wa pele wa Farao wa go tlo dula sedulong sa gagwe, gwa iša go wa leitšibulo wa mosadi wa molata e a khunamego lwaleng, le maitšibulo ka moka a diruiwa.


text:
Ke mo go tlogo ba le sello se segolo nageng ka moka ya Egipita; e tlo ba se se fetago dillo ka moka tše di kilego tša ba gona, le tše di tlo ba gona.


text:
Eupša mo go Baisiraele ka moka go ka se ke gwa kwala le mpša e bopelago motho le ge e le seruiwa. Ke mo le tlogo lemoga gore Morena o hlaola Baisiraele mo go Baegipita.


text:
Ke mo bahlanka ba gago ka moka ba tlogo tšwela go nna ba lotšha ba re: A ko tšwe, wena le setšhaba ka moka se se go šalago morago! Ke gona ge ke tlo tšwa. A realo a tšwa go Farao, a tloga a tuka bogale.


text:
Ke tšona tše Morena a di boditšego Moshe a re: Farao a ka se ke a kwa se le se bolelago, gore ke dire mehlolo e mentši mo nageng ya Egipita.


text:
Gomme mehlolo yeo ka moka e dirilwe ke Moshe le Arone ba lebane le Farao. Mme Morena a thatafatša pelo ya Farao gore a gane go lesa Baisiraele ba tloge nageng ya gagwe.


text:
Botšang phuthego ka moka ya Isiraele le re: Ka tšatši la lesome la kgwedi ye, mang le mang e lego mong wa lapa a tšee kwana. Lapa le lengwe le le lengwe le be le kwana ya lona.


text:
Ge ba lapa le lengwe e ka ba ba se nene, ba sa kgone go fetša kwana ka moka ba nnoši, gona ba tšee kwana e tee le baagišani, gore e lekane batho; batho ba lekane go fetša kwana.


text:
Le e hlahlele go be go fihle la lesome le metšo e mene la kgwedi ye. Ke mo bohle ba e lego ba phuthego ya Isiraele ba tlogo e hlaba ka mantšiboa.


text:
Ba tšee madi a yona ba tlotše dijakwane tše pedi tša mojako ka ona, le sekgophe sa ngwako wo ba tlogo e jela go wona.


text:
Nama ya yona ba e je bošego bjoo e bešitšwe; ba e je le dinkgwa tše di se nago hlabego le merogo e galakago.


text:
Le se ke la e ja e sa le tala, le gona e se ke ya apewa ka meetse. E bešwe ka mollo e na le hlogo ya yona le meomo ya yona ka sebelebele sa yona.


text:
Mokgwa wa ge le e ja šo: Le e je le itlemile matheka, le rwele dieta naong tša lena; Le swere mapara a lena ka diatla. Gomme le e je le potlaka; ke Paseka (go feta) ya Morena.


text:
Ka gobane bošego bjoo ke tlo putlaganya naga ya Egipita ke itie maitšibulo ka moka a nageng ya Egipita; ke tlo thoma ka a batho ka iša go a diruiwa; gomme e tlo ba yona kahlolo ye ke tlogo e direla medimo ya Egipita, nna Morena.


text:
Gomme madi ao a tlo ba seka sa nywako ya lena ye lena le tlogo ba go yona. Ge ke bona madi ao, ke tlo le feta, mme go lena go ka se ke gwa fihla kotsi e bolayago mohla ke otlago naga ya Egipita.


text:
Gomme letšatši leo le se ke la ba la le lebala; le le dire la monyanya wa Morena; e be molao wa neng le neng le mo go ditlogolo tša lena.


text:
Le fetše matšatši a šupago le eja dinkgwa tše di se nago hlabego. Ka tšatši la pele le be le napile le ntšhitše hlabego nywakong ya lena; ka gobane mang le mang e a kago ja se se hlabegilwego mehleng e šupago yeo, o tlo ripiwa mo go Isiraele.


text:
Ka tšatši la pele le be le phuthego e kgethwa; le ka tšatši la go šupa le be le phuthego e kgethwa ya lena. Ka matšatši ao go se ke gwa swarwa modiro. Wo o kago swarwa mo go lena ke wa go itirela sejo fela se motho a se jago.


text:
Monyanya wo wa dinkgwa tše di se nago hlabego le o hlokomeleng; ka gobane ke wa lona letšatši le, le ke ntšhitšego makoko a lena nageng ya Egipita ka lona. Letšatši le le le bolokeleng ditlogolo tša lena e le molao go ya go ile.


text:
Ka mantšiboa a tšatši la lesome le metšo e mene la kgwedi ye le thome go ja dinkgwa tše di se nago hlabego, mme le kgaotše ka mantšiboa a letšatši la masome a mabedi le motšo o tee.


text:
Ka ona matšatši a šupago ao mo nywakong ya lena go se ke gwa hwetšwa hlabego; ka gobane mang le mang e a kago ja se se hlabegilwego, o tlo ripiwa mo phuthegong ya Isiraele, e ka ba modiiledi, le ge e ka ba e a tswaletšwego nageng ya geno.


text:
Le se ke la ba la ja se se hlabegilewego; mo malapeng ka moka a lena le je dinkgwa tše di se nago hlabego.


text:
Bjale Moshe a bitša ba bagolo ka moka ba Isiraele, a ba botša a re: Yang le hlaole dikwana ka malapa a lena, mme le hlabe Paseka.


text:
Le tšee sefokana sa lehlakanoka le se ine mading a lego legopong. Le tlotše sekgophe le dijakwane tše pedi ka ona madi ao; gomme go se ke gwa ba le motho wa geno e a tšwago ka mojako wa ngwako wa gagwe go sešo gwa sa la ka moswana.


text:
E tlo re ge Morena a putlaganya la Egipita a le otla, o tlo bona madi ao dikgopheng le mejakwaneng, mme o tlo feta. A ka se ke a dumelela polao ya tsena nywakong ya lena ya le wela.


text:
E re ge le fihlile mo nageng ye Morena a tlogo le fa yona bjalo ka ge a boletše, le hlokomele mokgwa wo wa go mo direla.


text:
Ke mo le tlogo re: Ke sona sehlabelo sa Paseka ya Morena, e a kilego a feta nywako ya Baisiraele kua Egipita! Ge a boletše a realo, setšhaba sa khunama sa rapela.


text:
Ya re e le mašegogare Morena a bolaya maitšibulo ka moka a nageng ya Egipita, a thoma ka morwa wa pele wa Farao, e a bego a tlo dula sedulong sa gagwe, a fetša ka leitšibulo la mogolegwa e a bego a le ngwakong wa kgolego, le maitšibulo ka moka a diruiwa.


text:
Ke mo Farao a tsogilego e le bošego, yena le bahlanka ba gagwe ka moka, le Baegipita ka moka; gomme mo nageng ka moka gwa tsoga sello se segolo, ka gobane go be go se ne lapa le le hlokilego mohu.


text:
Farao a bitša Moshe le Arone, a re: Tsogang, le tšwe setšhabeng sa ka, lena le Baisiraele, Yang, le direle Morena ka mokgwa wo le o boletšego.


text:
Le tšwe le dihuswane tša lena le dikgomo tša lena bjalo ka ge le boletše. Sepelang mme le nna le nkgopeleleng ditšhegofatšo.


text:
Le Baegipita ba tutuetša setšhaba, ba re se akgofe se tloge nageng yeo, ka gobane ba be ba re: Re tlo hwa ka moka!


text:
Ke mo setšhaba se tšerego maupi a sona a a bego a dubilwe a le meruswing, ba a phuthela ka dikobo, ba a rwala ka magetla.


text:
Le gona Baisiraele ba be ba dirile ka mo Moshe a ba laetšego; ba be ba kgopetše Baegipita dilo tša silifera le tša gauta, le diaparo.


text:
Mme Morena o ba thušitše, ba hwetša Baegipita e le ba botho, ba ba bego ba sa gane go ba nea; ya ba gona ba hlakotšego Baegipita.


text:
Baisiraele ba khudugile Ramasese ba ya Sukothe; e nyakile go ba banna ba dikete tše makgolo a selelago, banna fela ba ba sepelago ka maoto, go sa balwe bana.


text:
Ka bupi bjola bjo bo dubilwego, bjo ba tšwilego Egipita ba bo rwele, ba bešitše dinkgwa tše di se nago hlabego, ka gobane bo be bo sešo bja hlabegwa mola ba rakiwa Egipita, ba sa kgone go iketla, ba sešo ba itirela mefago.


text:
Lebaka le Baisiraele ba le feditšego ba dutše Egipita ke nywaga e makgolo a mane le masome a mararo a nywaga.


text:
Gomme makoko ka moka a Morena a khudugile Egipita ka lona letšatši leo la ge go fedile nywaga e makgolo a mane le masome a mararo.


text:
E be e le bošego bja go letela Morena gore a ba ntšhe nageng ya Egipita. Gomme bošego bjoo ya ba bja maitišo a Morena go Baisiraele ka moka le go ditlogolo tša bona.


text:
E jelwe mo ngwakong o tee; o se ke wa ntšha nama ya yona mo ngwakong; mme o se ke wa roba lešapo la yona (Yoh. 19:36).


text:
Ge motho a diiletše ga gago, mme a rata go direla Morena Paseka, gona banna ka moka ba lapa la gagwe a ba bolle; ke gona a tlogo kgona go batamela Paseka, a ba bjalo ka e a tswaletšwego nageng ya geno fela, mang le mang e a sa bollago a se ke a e ja.


text:
Nkgethele maitšibulo ka moka; sefe le sefe se mmaso a itšibulago ka sona mo go Baisiraele le sa ka, bathong le diruiweng.


text:
Moshe a bolela le setšhaba a re: Tšatši le la lehono, le le tšwilego Egipita ngwakong wa bohlanka ka lona, le se ke la le lebala; ka gobane Morena o le ntšhitše fa ka seatla se maatla; le gopoleng ka go se je se se hlabegilwego.


text:
E tlo re ge Morena a go fihlišitše nageng ya Bakanana, le Bahethe, le Baamoro, le Bahefe, le Bajebusi, ye a e enetšego botataweno a re o tlo go fa yona, naga e elago maswi le nose, gona o dire tšona tše, ka yona kgwedi ye.


text:
Ka matšatši a šupago ao go lewe dinkgwa tše di sa hlabegwago. Se se hlabegilwego se se ke sa bonwa mo go lena. Le hlabego e se ke ya bonwa mo go lena, le mo dileteng tša gago ka moka.


text:
Mohla woo o botše ngwana wa gago o re: Dilo tše di dirwa ka baka la tše Morena a ntirilego tšona ge ke khuduga Egipita.


text:
Di tlo ba bohlatse bja gago mo seatleng sa gago, le kgopotšo mo phatleng ya gago, gore molao wa Morena o dule e le molao wa gago; ka gobane ke yena Morena e a go ntšhitšego Egipita ka seatla se maatla.


text:
E re ge Morenea a go fihlišitše nageng ya Bakanana ka mo a enetšego wena le botatago, mme a go file yona.


text:
O gafele Morena maitšibulo ohle, maitšibulo ka moka a dikgomo tše o tlogo di rua, ge e ka ba powana, ke tša Morena.


text:
Ge e le maitšibulo ka moka a dipokolo, ona o a lopolle ka kwana. Ge o sa rate go e lopolla, gona o e thokge molala. Fela, maitšibulo a batho, barwa ba gago, o ba lopolle ka moka.


text:
Gomme e tlo re ka moso ge morwa wa gago a go botšiša a re: Mokgwa wo ke wa go reng? O mmotše o re: Morena o re ntšhitše Egipita ngwakong wa bohlanka ka seatla se maatla;


text:
Ya re ge Farao a gana go re fa tsela, Morena a bolaya maitšibulo ka moka a nageng ya Egipita, a thoma ka a batho a fihliša go a diruiwa. Bjalo ge ke hlabela Morena maitšibulo ka moka a tše di tona, ge ke lopolla barwa ba ka ba maitsibulo, ke dira ka baka leo.


text:
Bjale mokgwa wo a o be bohlatse mo seatleng sa gago, a e be mofapahlogo mo phatleng ya gago; ka gobane Morena o re ntšhitše Egipita ka seatla se maatla.


text:
Mohla woo ge Farao a file setšhaba tsela, Modimo ga a ka a se iša ka tsela ya kgauswi, ye e tšwago ka nageng ya Bafilisita; ka gobane Modimo o be a re ge setšhaba se ka lebana le ntwa, se ka šegama sa boela Egipita.


text:
Ke ka baka le Modimo a išitšego setšhaba thoko, ka tsela ya lešokeng e tetago ka lewatleng la Mahlaka. Mme Baisiraele ba tlogetše naga ya Egipita ba itlhamile.


text:
Moshe yena a tloga a rwele marapo a Josefa, ka gobane Josefa o be a tlemile Baisiraele ka keno yela ya go re: Mohla Modimo a tlogo ba a le hlokometše, le tloge mo le rwele marapo a ka.


text:
Morena o ba etile pele ka leru la thololo ge e le mosegare; ya ba go ba laetša tsela. Bošego ya ba mollo wa thololo; ya ba go ba bonegela, gore ba kgone go sepela mosegare le bošego.


text:
Gomme leru leo la thololo ga la ka la hlokega pele ga setšhaba ge e le mosegare; le mollo wa thololo ga wa ka wa hlokega ge e le bošego.


text:
Botša Baisiraele o re: Ba fapoge tsela; ba bakane ba fetile Pihagirothe, mo gare ga Migidolo le lewatle, ba lebane le Balatsefone le bokane lebotong la lewatle.


text:
Mme nna ke tlo thatafatša pelo ya gagwe, a ba hlomarela. E tlo ba mo nna ke tlogo ithetiša ka tše ke tlogo di dira Farao le dira tša gagwe ka moka. Ke mo Baegipita ba tlogo lemoga ge Morena e le nna. Gomme Baisiraele ba dira bjalo.


text:
Ge kgoši ya Egipita e botšwa gore setšhaba se faletše, pelo ya Farao ya hlanoga, le dipelo tša bahlanka ba gagwe tša hlanogela setšhaba, ba re: Re dirileng ge re lesa Baisiraele ba sepela, ba tlogela mediro ya rena?


text:
A ntšha dikoloi tše di hlaotšwego tše makgolo a selelago, le dikoloi ka moka tša Egipita; ka moka tša namelwa ke bagale.


text:
A dira bjalo ka gobane Morena o be a thatafaditše pelo ya gagwe, gore a hlomarele Isiraele. Mme Baisiraele ba be ba tšwile ka kgang.


text:
Baegipita ba ba hlomarela ka dipitsi le ka dikoloi tša Farao, di na le banamedi ba tšona, dira ka moka tša Farao. Ba ba hwetša ba sa bokana lewatleng, ba fihlile Pihagirothe, ba lebane le Balatsefone.


text:
Farao a batamela. Baisiraele ge ba lebelela ba bona Baegipita ba le morago. Gomme Baisiraele ba tsenwa ke poifo e kgolo, ba goa ba bitša Morena;


text:
ba bolela le Moshe ba re: Naa kua Egipita go be go se mabitla naa, ge o re khudušeditše go hwela mo gare ga naga? Dilo tše o di dirile ka baka lang wa re ntšha Egipita?


text:
Naa ga se tšona tše re go boditšego tšona re sa le Egipita ra re: Re lese re hlankele Baegipita? Ka gobane, go hwela lešokeng, aowaa! Go ka be go le kaone re le bahlanka ba Baegipita.


text:
Moshe a fetola a botša setšhaba a re: Le se boife! Emang! Lehono ke mo le tlogo bona phološo ye Morena a tlogo le direla lehono, ka gobane Baegipita ba le ba bonago lehono, le ka se ke la hlwa le ba bona gape neng le neng.


text:
Gomme Morena a bolela le Moshe a re: O reng o ntlhabela mokgoši? Botša Baisiraele o re ba wele tsela.


text:
Mme wena o emiše lepara la gago, ka letsogo o šupe lewatle, o le fatole, gore Baisiraele ba tšwe ka gare ga lewatle ka mo go omilego.


text:
Tše nna ke tlogo di dira šedi: Ke tlo thatafatša dipelo tša Baegipita, ba le latela; gomme ke tlo ithetiša ka tše ke tlogo di dira Farao le dira tša gagwe ka moka, le dikoloi tša gagwe ka moka, le banamedi ba gagwe.


text:
Ke mo Baegipita ba tlogo lemoga ge Morena e le nna ge ke ithetiša ka tše ke tlogo di dira Farao, le dikoloi tša gagwe, le banamedi ba gagwe.


text:
Gomme Morongwa wa Modimo wa go eta makoko a Isiraele pele, a tsoga a ya a ema ka morago ga bona; le leru lela la thololo la tsoga la ya la ema ka morago ga bona;


text:
la tsena ka gare ga madira a Baegipita le madira a Baisiraele. Ba ka kua ba le bona e le leru le leswiswi; ba ka mono ba le bona le bonega bošego; ba šitwa go batamelana bošego ka moka.


text:
Gomme Moshe a emiša letsogo la gagwe a šupa lewatle. Morena a šuthiša lewatle ka phefo e maatla ya Bohlabela bošego ka moka; lewatle ya ba mmu o omilego, meetse a kgaogana.


text:
Ke mo Baisiraele ba tsenego ka gare ga lewatle, ba gata mo go omilego; ba hwetša meetse ka thoko ya le letona le ka thoko ya le letshadi a eme bjalo ka merako.


text:
Baegipita ba latela, ba ba šala morago ka dipitsi tša Farao ka moka, le dikoloi tša gagwe, le banamedi ba gagwe; ba tsena mo gare ga mawatle.


text:
Ka mahuba a meso Morena, a le mollong wa thololo le lerung, a bona dira tša Baegipita mme a di raranya.


text:
A thedimoša maotwana a dikoloi, a di sepediša ka bothata; Baegipita ba ba ba re: A re tšhabeng Baisiraele, ka gobane ba hlabanelwa ke Morena; o lwa le Baegipita.


text:
Ke mo Morena a boditšego Moshe a re: Emiša letsogo la gago o šupe lewatle, gore meetse a boele godimo ga Baegipita le dikoloi tša bona le banamedi ba bona.


text:
Moshe a emiša letsogo la gagwe a šupa lewatle. Lewatle la boela bodulong bja lona ka matlagosa. Baegipita ge ba tšhaba ba gahlana nalo; Morena a ba goromeletša lewatleng.


text:
Meetse a boa, mme a tšea dikoloi le banamedi, dira ka moka tša Farao tše di bego di ba šetše morago tša tsena lewatleng; gwa se ke gwa šala le o tee wa bona.


text:
Ge e le Baisiraele ba be ba sepetše mo go omilego mo gare ga mawatle, ba hwetša ka thoko ya le letona le ka thoko ya le letshadi meetse a le bjalo ka merako.


text:
Ke lona tšatši le Morena a namoletšego Baisiraele diatleng tša Baegipita; gomme Baisiraele ba bona ditoto tša Baegipita lešing la lewatle.


text:
Ke mo Baisiraele ba bonego tše seatla se segolo sa Modimo se di dirilego Baegipita; gomme setšhaba sa boifa Morena, sa dumela Morena le Moshe mohlanka wa gagwe.


text:
Mohla woo Moshe le Baisiraele ba binetše Morena koša ba re: A nke ke binele Morena, ka gobane o tsogile a phagama. Dipitsi, le banamedi ba tšona, o di lahletše lewatleng,


text:
Maatla a ka, koša ya ka, ke Morena Monamodi wa ka. Modimo wa ka ke yena; a nke ke mo rete, Modimo wa botate; a nke ke mo tlotle,


text:
Makoloi a Farao le dira tša gagwe, o di wetša lewatleng; bahlabani ba bagale bagwe o ba tekišitše kua Lehlakawatle.


text:
Lenaba la re: Ke a hlomarela, ke a swara! Ke tlo abaganya dithebola, ka gora ka bona. A nke ke khwamole tšhoša, atla sa ka se ba fetše.


text:
Morena, mo go medimo moetšawena ke mang? Moetšawena Moithlama ka bokgethwa? Wa go retwa ka ditšhošabatho, Modiramatete.


text:
Gomme setšhaba sa baphološwa ba gago, o se etetša ka botho, ka maatla a gago o se iša kua felo gokgethwa ga gago.


text:
Kgošana tša Edomo bjale di tlaletšwe; Bagale ba Moaba ba swerwe ke go thothomela; Beng ba la Kanana bohle ba nolega moko;


text:
Ba welwa ke dikgakanego le tlalelo; Ba hloka molomo ba bone bogolo bja atla sa gago; Go be go fete tšhaba sa gago, Morena; Go be go fete setšhaba sa baruiwa ba gago.


text:
O tlo ba goroša, o tlo ba hloma thabeng tša naga ya gago, Felo mo wena Morena o tlogo aga gona, Sekgethweng se wena Mong a rena o tlogo se thea ka atla sa gago.


text:
Ba itšalo ka gobane dipitsi tša Farao, le dikoloi tša gagwe, le banamedi ba tšona, ba be ba tsene lewatleng, mme Morena a gomiša meetse a lewatle a ba wela godimo, mola Baisiraele ba tšhetše lewatle ba gata mo go omilego.


text:
Bjale Miriama, kgaetšedi ya Arone, e a bego a le moporofeta, a swara moropa ka seatla, mme basadi ka moka ba tšwa nae ba swere meropa ba bina.


text:
Miriama a ba hlabelela koša a re: Binelang Morena koša, ka gobane o tsogile a phagama; Dipitsi le banamedi ba tšona, o di lahletše watleng.


text:
Gona moo Lewatleng la Mahlaka Moshe o tsogile le Baisiraele, mme ba tšwela lešokeng la Suri; ba sepela matšatši a mararo, ba se ke ba hwetša meetse.


text:
Ge ba fihla Mara, ba šitwa go nwa meetse a Mara, ka gobane a be a galaka. Leina la felo fao ge e le “Mara,” le ra go galaka.


text:
Moshe a hlabošetša Morena lentšu; mme Morena a mo laetša sehlare. Moshe a se lahlela meetseng, mme a ba bose. Gona moo o ba beetše molao le mokgwa; o ba lekile gona moo,


text:
a re: Ge o theetša ruri se Morena Modimo wa gago a se bolelago, ge o dira tše yena a bonago di lokile, ge o kwešiša melao ya gagwe mme o hlokomela ditaelo tša gagwe ka moka, gona nka se ke ka go tlišetša le bjo botee bja malwetši ale ke a tlišeditšego Baegipita; ka gobane ke nna Morena Moreku wa gago.


text:
Ba fihla Elima. Gona moo go na le didiba tše lesome le metšo e mebedi, le dihlare tša melala tše masome a šupago. Mme ba bokana gona moo meetseng.


text:
Mo Elima ba tsogile, mme setšhaba ka moka sa Baisiraele sa tla lešokeng la Sini, la mo gare ga Elima le Sinai. Ke ge go fetile kgwedi le matšatši a lesome le metšo e mehlano go tloga mola ba huduga nageng ya Egipita.


text:
Baisiraele ba re: A re ka be re hwetše nageng ya Egipita, mola re duletše dipitša tša nama, re eja bogobe re khora. Hleng le re tlišitše lešokeng le gore le bolaye phuthego ye ka moka ka tlala.


text:
Ke mo Morena a boditšego Moshe a re: Nna bjale ke tla le nešetša bogobe bjo bo tšwago legodimong; gomme setšhaba se tlo tšwa sa topa ka mehla se se lekanego tšatsi le tee. E tlo ba gore ke ba leke, ke bone ge ba tlo latela molao wa ka, le ge ba tlo o nyatša.


text:
E tlo re ge ka tšatši la go selela ba lokiša tše ba di gorošitšego, di tlo lekana le tše ba di topilego ka matšatši a mabedi.


text:
Gomme Moshe le Arone ba botša Baisiraele bohle ba re: Ka mantšiboa a lehono le tlo lemoga ge e le Morena e a le ntšhitšego nageng ya Egipita.


text:
Le bosasa le tlo tsoga le bona letago la Morena, ka gobane o le kwile ge le mo tsota. Rena re bomang ge le tsota rena?


text:
Moshe a buša a re: Ge Morena ka mantšiboa a le nea nama la ja, bosasa a le nea bogobe la khora, e tlo ba ka ge a kwile le mo tsota. Ka gobane rena re bomang? Ga le tsote rena, le tsota Morena.


text:
Bjale Moshe a botša Arone a re: Botša setšhaba sa Baisiraele ka moka o re: Batamelang le lebane le Morena, ka gobane o le kwile ge le ngongorega.


text:
Ya re ge Arone a sa bolela le setšhaba ka moka sa Isiraele, ba iša mahlo kua lešokeng, ba bona letago la Morena le bonala lerung.


text:
Ke kwile ge Baisiraele ba ngongorega. Ba botše o re: Mantšiboa le tlo ja nama; e sa le bosasa le tlo khora bogobe; mme le tlo lemoga ge nna Morena ke le Modimo wa lena.


text:
Phoka ya re go tloga, ba hwetša naga ya lešoka e pipilwe ke dithorwana tše tshesanyane, di alegile bjalo ka tšhwane.


text:
Baisiraele ge ba di bona, ba botšišana ba re: Ke dilo mang? Ka gobane ba be ba sa di tsebe. Moshe a ba botša a re: Ke bjona bogobe bjo Morena a le fago bjona gore e be dijo tša lena.


text:
Bjale lentšu šele, le Morena a le laetšego; o re: Topang dilo tše; mme motho a tope tše di mo lekanego; motho a lekanyetšwe ka lefiswana; di ye ka palo ya batho ba geno; motho a tsebe ba ba lego mokutwaneng wa gagwe, ge a di kgobela.


text:
Bjale ya re ge ba di ela ka lefiswana, ba hwetša e a topilego tše ntši a sa ka a fetiša tekanyo; e a topilego di se nene a sa ka a hlaetša. Bohle ba be ba topile tše di ba lekanego.


text:
Ba se ke ba kwa se Moshe a se bolelago. Banna ba bangwe ba šadiša molatša wa tšona, ba tsoga ba hwetša di na le diboko, di nkga. Moshe a ba omanya.


text:
Mme ba topa ka moswana o mongwe le o mongwe ka mo di lekanego motho. Ge letšatši le fiša di be di tologa.


text:
Ge go tla tšatši la go selela ba topile bogobe bja matšatši a mabedi; ka o tee ba tlatša mafiswana a mabedi. Gomme bagolo ka moka ba setšhaba ba tla ba tsebiša Moshe.


text:
Yena a bolela le bona a re: Tše Morena a di boletšego šedi: La bosasa ke la go khutša, ke Sabathakgethwa ya Morena. Se le ratago go se beša le se beše; se le ratago go se apea le se apee; gomme se se šalelago la ka moswana le se dire molatša.


text:
Gomme ba di bolokela la ka moswana, ba dira se Moshe, a ba laetšego sona, mme tša se nkge, tša se be le diboko.


text:
Moshe a ba botša a re: Lehono jang tšona tšeo, ka gobane ke Sabatha ya Morena; lehono kua nageng le ka se ke la di hwetša.


text:
Lebellang, ka la go selela Morena o le fa bogobe bja matšatši a mabedi, ka gobane o le beetše la Sabatha. Bjale motho a a dule ga gagwe ge; go se ke gwa ba le e a tšwago ka tšatši la go šupa.


text:
Ba leloko la Isiraele dilo tšeo ba di reetše leina, ba re ke “Mana”. E be e le tše tšhweu, di swana le dihlakauma, e le tše monate eke ke senkgwa le nose.


text:
Gomme Moshe a re: Taba ye e laetšwego ke Morena še: Lefiswana le tletšego Mana a le bolokelwe ditlogolo tša lena, gore ba tle ba bone bogobe bjo ke le soletšego bjona lešokeng mehleng yela ge ke le ntšhitše Egipita.


text:
Moshe a laetša Arone a re: Tšea pitšana; mo go yona o tšhele Mana e tletšego lefiswana. O e bee pele ga Morena; e bolokelwe ditlogolo tša lena.


text:
Arone o dirile tše Morena a di laetšego Moshe; a boloka pitšana yeo mo go tlilego gwa bolokwa melao.


text:
Baisiraele ba feditše nywaga e masome a mane ba eja Mana, ba ba ba fihla mo nageng e dutšego batho. Ba lle Mana ba ba ba fihla mollwaneng wa naga ya Kanana.


text:
Setšhaba ka moka sa Baisiraele se tlogile lešokeng la Sini ka melokoloko ya makoko a bona, ba fela ba tsoga ka taelo ya Morena, ba ba ba bokana Rafidima. Felo fao setšhaba se hlokile meetse a go mwa.


text:
Setšhaba sa lwa le Moshe sa re: Re feng meetse re nwe. Moshe a fetola a re: Le lwelang le nna? Le reng le leka Morena?


text:
Gona moo setšhaba se be se swerwe ke lenyora; sa ngangana le Moshe sa re: Ke ka baka lang o re ntšhitše Egipita, gore rena le bana ba rena o re bolaiše lenyora, le diruiwa tša rena?


text:
Moshe a hlaboša lentšu a rapela Morena a re: Setšhaba se ke tlo se dira bjang? Se tlo tloga se nthuma ka maswika.


text:
Morena a fetola a re: Eta setšhaba pele, o tloge le ba bangwe ba bagolo; mme lepara la gago, le o kilego wa itia noka ya Nile ka lona, o le sware ka seatla, o sepele.


text:
O tlo mpona ke eme mola pele ga gago godimo ga leswika thabeng ya Horebe. E tlo re ge o itia leswika, le tlo tšwa meetse, mme setšhaba se tlo nwa. Moshe a dira tšona tšeo, bagolo ba Baisiraele ba lebeletše.


text:
Gomme felo fao o go reetše leina a re ke Masa le Meriba (Moleko le kgang), ka baka la kgang ye Baisiraele ba e tsošitšego, le ka ge ba lekile Morena ba re: Mohlomong Morena gaa mo gare ga rena.


text:
Moshe a laela Joshua a re: Re hlaolele banna, o tšwe o hlabane le Baamaleka. Bosasa ke tlo ema ntlheng ya thabana, ke swere lepara la Modimo.


text:
Gomme Joshua a dira se Moshe a mmoditšego sona, a hlabana le Baamaleka. Moshe le Arone le Huri ba namela ntlheng ya thabana.


text:
Bjalo ya re ge Moshe a emišetša letsogo godimo, Baisiraele ba fenye; ge a kebiša matsogo, Baamaleka ba fenye.


text:
Gomme matsogo a Moshe a na a lapa; ba tšea leswika ba le bea ka tlase ga gagwe, a dula go lona; Arone le Huri ba thekga matsogo a gagwe, e mongwe le e mongwe a swere la thoko ya gagwe; matsogo a gagwe a hlwa a otlologile, la ba la dikela.


text:
Morena o boditše Moshe a re: Ditaba tše di ngwale pukung gore di se lebalwe; gomme Joshua o mmotše a di kwišiše, gore leina la Amaleka ke tlo ba ka le fediša ka tlase ga legodimo.


text:
a reta a re: Ke keno ka sefoka sa Morena, tlhabano ke ya Morena; o lwa le Baamaleka ba bjale le ba tlago go ba gona.


text:
Jethero moperisita wa Midiane mogwegadi wa Moshe o kwile ditaba ka moka tša tše Modimo a di dirilego Moshe le setšhaba sa gagwe sa Isiraele, tša ge Morena a ntšha Baisiraele nageng ya Egipita.


text:
le barwa ba babedi ba Moshe. Leina la wa pele ke Gerisome (Modiiledi), ka ge a itše: Ke diiletše nageng e šele.


text:
Leina la e momgwe e be e le Eliesere (Modimo o a thuša), ka ge a itše: Modimo wa botate o tlo nthuša, a mphemela lerumo la Farao.


text:
Jethero mogwegadi wa Moshe o tlile a na le barwa ba Moshe le mosadi wa Moshe, a fihla mo Moshe a bego a le mošašeng mo lešokeng thabeng ya Modimo.


text:
A tsebiša Moshe a re: Nna Jethero mogwegadi wa gago ke tla go wena; ke na le mosadi wa gago le barwa ba babedi ba gago.


text:
Moshe a tšwa a gahlanetša mogwegadi wa gagwe, a lotšha, a mo atla, ba botšišana maphelo, ba tsena mošašeng.


text:
Moshe a anegela mogwegadi wa gagwe ditaba ka moka tša tše Morena a di dirilego Farao le Baegipita ka baka la Baisiraele, le tša mabothata ka moka a a ba wetšego ba le tseleng, mme ba namolelwa ke Morena.


text:
Mme Jethero a thabela tše botse tšeo ka moka tše Morena a di diretšego Baisiraele ge a ba namolela diatleng tša Baegipita.


text:
Jethero a re: A go retwe Morena e a le namoletšego diatleng tša Baegipita, le diatleng tša Farao, e a namoletšego setšhaba sa gagwe mo se bego se bušwa ke Baegipita.


text:
Bjalo ke lemogile gore Morena o feta medimo yohle ka bogolo; ka gobane ba dirile tša makoko, mme a ba wela godimo.


text:
Bjale Jethero mogwegadi wa Moshe a ntšha tša go hlabela Morena, tša sedimo le tša tebogo; Arone le bagolo bohle ba Baisiraele ba tla ba ja bogobe le yena mogwegadi wa Moshe pele ga Modimo.


text:
Ka la ka moswana Moshe o duletše go ahlolela setšhaba; batho ba hlwa ba eme ba lebane le Moshe go tloga ka moswana go fihla mantšiboa.


text:
Mogwegadi wa Moshe ge a bona tšohle tše Moshe a di direlago setšhaba, a re: O reng ge o direla setšhaba ka mokgwa wo? O dula o nnoši o reng? Mme setšhaba ka moka se hlwa se eme le wena go tloga ka moswana go fihla mantšiboa.


text:
E re ge ba na le taba ba a tle go nna gore ke fediše taba ge monna a sekiša wa gabo, gore ke ba lemoše ditaelo tša Morena le melao ya gagwe.


text:
O tlo lapela ruri, le batho ba ba o nago le bona ba tlo napa ba lapa; mokgwa wo o tlo go roba; o ka se ke wa o kgona o nnoši.


text:
Bjale theetša se ke se bolelago, ke go eletše; mme Modimo o tlo ba le wena. Sa gago ke go emela setšhaba go Modimo; O iše ditaba go Modimo.


text:
Wena o be wa go ba hlatollela ditaelo le melao, le go ba ruta tsela ye ba swanetšego go tšea ka yona, le mediro ye ba swanetšego go e dira.


text:
Mo setšhabeng ka moka o ikgethele banna ba dinatla, ba ba boifago Modimo, banna ba therešo, ba ba hloilego megabaru; bona o ba bee ba be balaodi ba bona, ba go laola ba sekete, le ba lekgolo, le ba masome a mahlano, le ba go laola ba lesome.


text:
Bona ba tlo ahlolela batho ka mehla; go wena ba tliše taba e lego e kgolo. Ge e le taba e nyenyane e ahlolwe ke bona. Ke mo o tlogo hlatlolwa, bona ba go rwalela.


text:
Ge o ka dira ka mokgwa wo, mme Modimo a go dumelela, ke mo o tlogo kgona, ke mo o tlogo tia; gomme setšhaba se ka moka se tlo boela magaeng se iketlile.


text:
A kgetha banna ba dinatla go Baisiraele ka moka, a ba bea go ba dihlogo tša setšhaba, ba ba ba go laola ba sekete, le ba lekgolo, le ba masome a mahlano, le ba go laola ba lesome.


text:
Bona ba ahlolela setšhaba ka mehla; ditaba tše thata ba di tliša go Moshe; ditaba tše nyenyane ka moka di ahlolwa ke bona.


text:
Ka kgwedi ya boraro ya leeto Baisiraele ba tsene lešokeng la Sinai; ba fihlile ka lona letšatši le ba faletšego Egipita ka lona.


text:
Batlile lešokeng la Sinai ba etšwa Rafidima. Gona moo Baisiraele ba bokana lešokeng, ba hloma mešaša mo ba lebanego le thaba.


text:
Mošhe a namela a ya go Modimo; Morena a mmitša a le thabeng a re: Bolela le ba leloko la Jakobo, o botše Baisiraele o re:


text:
Le di bone ka noši tše ke di dirilego Baegipita; mme lena ka le kuka ka phego tša nong, ka le tliša go nna.


text:
Gomme bjale, ge le tlo theetša ruri se ke se bolelago, la hlokomela kgwerano ya ka, ke mo le tlogo ba baruiwa ba ka mo ditšhabeng ka moka; ka gobane lefase ka moka ke la ka.


text:
Gomme lena le tlo ba setšhaba sa ka sa bomphamodimo, setšhaba se sekgethwa. Ke ona mantšu a o tlogo botša Baisiraele.


text:
Moshe a tla a bitša ba bagolo ba setšhaba, a ba anegela mantšu ao ka moka a Morena a mo laetšego ona.


text:
Setšhaba ka moka sa dumela gammogo, sa re: Tšohle tše Morena a di boletšego re tlo di dira. Phetolo yeo ya setšhaba Moshe a e fihliša go Morena.


text:
Morena a botša Moshe a re: Ge e le nna ke tlo tla go wena ke le lerung le leso, gore setšhaba se kwe ge ke bolela le wena; ke mo se tlogo go dumela ka mehla. Mme Moshe a tsebiša setšhaba tše Modimo a di boletšego.


text:
Bjale Morena a bolela le Moshe a re: Yaa go setšhaba o re: Ba ikgethe lehono le bosasa, ba hlatswe diaparo tša bona.


text:
Gomme ka la moso ba be ba itokišitše; ka gobane ka la moso setšhaba ka moka se tlo bona ge Morena a fologela thabeng ya Sinai.


text:
Bjale beela setšhaba mollwane thoko tšohle tša yona, o se botše o re: le itote gore le se namele thaba ye, le se gate mo e fihlago. Mang le mang e a kago gata thaba ye o tlo hwa lehu.


text:
A a se ke a swarwa ka seatla; a a thungwe ka maswika, goba a betšwe ka lerumo; ga go se se kago leswa sa phela, le ge e le motho, le ge e le seruiwa. Thaba ye ba tlo e namela ge go tlo kwala phalafala.


text:
Ka tšatši la boraro ge go esa gwa ba le medumo, le magadima, le leru le lesoleso mo thabeng; gwa kwala moletšo o mogolo ka maatla wa naka. Setšhaba ka moka sa roromela se le mo mešašeng.


text:
Gomme thaba ka moka ya Sinai e be e thuntšha muši, ka gobane Morena o be a fologetše go yona ka mollo; gomme muši wa yona o be o hlatloga bjalo ka mokubelo; thaba ka moka ya šišinyega gagolo.


text:
Moletšo wa naka wa fela o gola o eya; mme go be go bolela Moshe, Modimo a fetola ka lentšu le legolo.


text:
Morena o be a fologetše thabeng ya Sinai, mo ntlheng ya thaba. A bitša Moshe gore a tle ntlheng ya thaba; mme Moshe a namela.


text:
Morena a mmotša a re: Fologa o laele setšhaba, gore se se ke sa šwahlela go Morena go bona, gore se se tlo fela ka bontši.


text:
Moshe a fetola a re: Setšhaba se ka se ke sa kgona go namela thaba ya Sinai, ka gobane o re laetše wa re re beele thaba mollwane, e be e kgethwa.


text:
Morena a re: Napa o fologe, o kgone go rotoga o na le Arone. Ge e le baperisita le ba setšhaba ba se ke ba šwahla ba re re namele re ye go Morena, gore Morena a sa tlo ba galefela.


text:
O se ke wa itirela modimo wa go betlwa, le ge e le seswantšho se sengwe sa tše di lego kua legodimong, le ge e le sa tše di lego mono lefaseng, le sa tše di lego meetseng ka tlase ga lefase.


text:
O se ke wa di khunamela; o se ke wa di direla; ka gobane nna Morena Modimo wa gago ke Modimo yo bogale, e a latago bokgopo bja botatagobana go bana ba bona go fihla molokong wa boraro le wa bone mo go ba ba ntlhoilego.


text:
Gomme ge e le ba ba nthatago, ba ba hlokomelago melao ya ka ke ba dira ka botho go iša melokong e sekete.


text:
O se ke wa bolela leina la Morena Modimo wa gago ka lefela; ka gobane e a bolelago leina la gagwe ka lefela Morena a ka se ke a mo lesa a sa otlwe.


text:
Ge e le letšatši la go šupa ke la go khutša, ke la Morena Modimo wa gago. Ka lona o se ke wa swara modiro le o tee, le ge e le wena, le morwa wa gago, le morwedi wa gago, le molata wa gago wa monna le wa mosadi, le seruiwa sa gago, le modiiledi e a lego dikgorong tša geno.


text:
Ka gobane Morena, legodimo le lefase le lewatle, le tšohle tše di lego gona, o di dirile ka matšatši a selelago, mme a khutša ka tšatši la go šupa. Ke ka baka leo Morena a le šegofaditšego, a le dira le lekgethwa.


text:
O se ke wa duma ntlo ya wa geno. O se ke wa duma mosadi wa wa geno, le molata wa gagwe wa monna le wa mosadi, le kgomo ya gagwe, le pokolo ya gagwe, le tšohle tše e lego tša wa geno.


text:
Gomme setšhaba ka moka se be se lebane le medumo yeo, le magadima, le moletšo wa naka, le thaba e thuntšhago muši; ge se bona tšeo sa roromela sa ema kgole.


text:
Sa kgopela Moshe sa re: Wa go bolela le rena a e be wena, mme re tlo kwa; a Modimo a se ke a bolela le rena, gore re se hwe.


text:
Moshe a bolela le setšhaba a re: Le se ke la boifa. Modimo o tlile gore a le leke, gore le bone go boifiša ga gagwe, mme le ile sebe.


text:
Gomme Morena a laela Moshe a re: Bolela le Baisiraele o re: Le di bone ge ke bolela le lena ke le legodimong.


text:
Nna o ntirele aletare ka mmu; mo go yona o ntlišetše dihlabelo tša gago, le ditebogo tša gago, le dihuswane tša gago, le dikgomo tša gago. Felo mo ke tlogo kwa leina la ka le bolelwa gona, e ka ba kae le kae, ke tlo tla ka go šegofatša.


text:
Ge o ntirela aletare ka maswika, o se ke wa e aga ka maswika a a betliwego. Ge o ka akga themo ya gago mo go yona, o e gobošitše.


text:
Le gona aletareng ya ka o se ke wa namela ka manamelo, gore aparo tša gago di se phaege pele ga yona.


text:
Ge o reka molata wa Mohebere, a fetše nywaga e selelago a le mohlanka; ka wa go šupa a tloge a hunologile a sa lefe selo.


text:
Ge mong wa gagwe a mo file mosadi, mme a mmelegela barwa le barwedi, mosadi eo le bana ba gagwe ke ba mong wa gagwe; yena o tloga a nnoši.


text:
Ge mohlanka yo a ka bolela a re: Mong wa ka ke a mo rata, le mosadi wa ka le bana ba ka ke a ba rata, ga ke rate go hunologa ka tloga,


text:
e mobjalo mong wa gagwe a mo lebanye le Modimo, a mo emiše mojakong le ge e le sejakwaneng, mme mong wa gagwe a mo thule tsebe ka tšhwana, mme a be mohlanka wa gagwe wa ka mehla.


text:
Ge a sa kgahle mong wa gagwe e a mmeeleditšego, gona a mo lopolle; ga a na maatla a go mo rekiša setšhabeng se šele, ka gobane a mo hlanogetše.


text:
Le ge a ka tšea mosadi e mongwe, a se ke a fokotša dijo tša gagwe, le diaparo tša gagwe, le ditshwanelo tša gagwe.


text:
Ge a sa ka a dira ka boomo, ya ba Modimo e a lesitšego seatla sa gagwe, yena eo ke sa tlogo beela felo mo a kago tšhabela ntshe.


text:
Ge motho a ka tsogela wa gabo, a mmolaya ka sehlogo, yena yoo le aletareng ya ka o mo sware, mme a hwe.


text:
Ge banna ba elwa mme e mongwe a itia wa gabo ka leswika goba ka letswele, a se ke a mmolaya, a fo mo latša dilaong,


text:
a ba a tsoga a totobela ka ntle ka kotelo, gona e a mo itiilego a se ke a otlwa, a a mo lefe go dula le dikalafo.


text:
Fela moitiwa a ka phela a fetša letšatši le ge e le a mabedi, gona go se ke gwa lefetšwa; ka gobane motho yo ke leruo la gagwe.


text:
Ge banna ba elwa, mme ba kgorometša mosadi wa moima a senyegelwa, mme gwa se tšwelele bohloko bjo bongwe, gona a go lefišwe ka mo monna wa mosadi eo a tlogo lefiša ka gona; go lefše baahlodi ba le gona.


text:
leihlo le lefše ka leihlo, leino le lefše ka leino, seatla se lefše ka seatla, leoto le lefše ka leoto,


text:
Ge monna a ka itia leihlo la molata wa gagwe wa monna goba wa mosadi, a le senya, a mo lopolle a mo fe tsela ka baka la leihlo la gagwe.


text:
Ge a ka itia molata wa gagwe wa monna goba wa mosadi a mo kgola leino, a mo lopolle a mo fe tsela ka baka la leino la gagwe.


text:
Ge kgomo e ka hlaba monna goba mosadi, a hwa, gona kgomo yeo a e thungwe ka maswika; nama ya yona e se ke ya lewa. Ge e le mong wa kgomo yeo, yena ga a na molato.


text:
Fela, ge e le kgomo e hlabago la bomaabane le bomaloba, mong wa yona a ba a tsebišitšwe mme a se e sote, ge yona e ka bolaya monna goba mosadi, gona kgomo yeo a e thungwe ka maswika, gomme le mong wa yona a bolawe.


text:
Ge kgomo e ka hlaba molata wa monna goba wa mosadi, gona mong wa yona a ntšhetše mong wa molata eo disekele tše masome a mararo; kgomo yona e thungwe ka maswika.


text:
Ge motho a ka khurumola molete, le ge a ka ba a epile molete a lesa go o khurumela, mme kgomo goba pokolo ya wela moleteng woo,


text:
Ge kgomo ya motho e ka hlaba kgomo ya wa gabo, ya hwa, gona a ba rekiše kgomo yeo e phelago, ba arolelane tšhelete ya yona, ba arolelane le setoto.


text:
Fela, ge kgomo yeo e be e tsebja la bomaabane le la bomaloba gobane e a hlaba, mong wa yona a se e lote, gona a a lefe kgomo yeo ka kgomo e nngwe, gomme setoto e be sa gagwe.


text:
Ge motho a ka utswa kgomo le ge e le nku, a hlaba goba a rekiša, gona a lefe kgomo ka kgomo tše tlhano, nku a e lefe ka dihuswane tše nne.


text:
Fela, ge le ka bolawa le šetše le hlabetšwe ke letšatši, gona e tlo ba molato wa madi. Sa lehodu ke go lefa; ge le se ne selo, gona a le rekišwe ka baka la bohodu bja lona.


text:
Se se utswitšwego ge se ka hwetšwa se le diatleng tša lona se sa phela, e ka ba kgomo, e ka ba pokolo, e ka ba sehuswane, gona le lefe ka tše pedi.


text:
Ge motho a fudiša tšhemong ya gagwe, le ge e le serapeng sa gagwe, a tlogela dikgomo tša gagwe, mme tša tsena tšhemong ya e mongwe tša e ja, gona a lefe ka tšona tše botse tša mo tšhemong ya gagwe, le ka tše botse tša mo serapeng sa gagwe.


text:
Ge mollo o ka šwahla wa swara madiga, wa fiša mabele a sethaleng goba a lehlakeng, le ge e ka ba dihlare tše di lewago, e a tšhumilego mollo woo a lefe.


text:
Ge motho a neela wa gabo thšelete le ge e le thoto gore a mmolokele, mme tša utswiwa mo ngwakong wa monna yoo, ge lehodu le ka swarwa, le lefe setee ka tše pedi.


text:
Ge lehodu leo le sa ka la bonwa, mong wa ngwako a batamele Modimo, go bonwe ge a sa ka a tšea thoto yeo ya wa gabo.


text:
Ka taba efe le efe ya molato, e ka ba wa kgomo, goba wa pokolo, goba wa kobo, goba selo sefe le sefe se se timetšego, se e mongwe a rego ke sa gagwe, taba ya ba babedi bao a e išwe go Modimo; gomme yo Modimo a tlogo mmea molato, a lefe wa gabo setee ka tše pedi.


text:
Ge motho a ka fišetša wa gabo pokolo, goba pholo, goba sehuswane, goba seruiwa se sengwe, gomme sa hwa, goba sa robega, goba sa thopša, go se na e a di bonego,


text:
gona taba e fedišwe ka keno ya go ena ka Morena, a re: Ga nka ka tšea thoto ya wa gešo. Mong wa yona a dumele, a se mo lefiše.


text:
Ge e bolailwe ke sebata, gona a tlišetše mong wa yona bohlatse; se se bolailwego ke sebata ga a se lefe.


text:
Ge motho a kgopetše a adingwa seruiwa, mme sa robega, goba sa hwa, mong wa sona a se gona, gona a se lefe.


text:
Ge mong wa sona a be a le gona, a se ke a lefa. Ge e be e adimilwe, gona moputso wa kadimo e be e le go lefa.


text:
Ge motho a ka fapoša kgarebe ye e sešogo ya beeletšwa, a robala nae, gona a mo nyale e be mosadi wa gagwe.


text:
Modiiledi o se ke wa mo pateletša, o se ke wa mo katelela; ka gobane le lena le be le le badiiledi nageng ya Egipita.


text:
mme bogale bja ka bo tlo tuka, ka le bolaiša lerumo, basadi ba lena ba šala e le bahlologadi, bana ba lena ba šala e le dišuana.


text:
Ge motho wa setšhaba sa ka, e ka bago mohumanegi, o mo adima tšhelete, o se ke wa re e boe e tswetše, e na le kokeletšo.


text:
ka gobane ga a na kobo e nngwe; ke sona seaparo sa mmele wa gagwe. O tlo robala kang? E tlo re ge a ntelela, ke tlo kwa; ka gobane nna ke yo kgaugelo.


text:
O se ke wa diega go ntšha lekgetho la mabele le sebego sa morara. Leitšibolo la bana ba gago o nee nna.


text:
Le maitšibulo a dikgomo tša gago, le a dihuswane tša gago, o nee nna. A di fetše matšatši a šupago di na le bommatšo. O di tliše go nna ka la seswai.


text:
Le be batho ba ka ba bakgethwa. Nama ya se se bolailwego ke sebata le se ke la e ja; le e lahlele dimpša.


text:
O se ke wa latela bontši ge bo senya; ge o bolela bohlatse tshekong o se ke wa fapogela mo go fapogelago bontši.


text:
Ge o ka hwetša kgomo ya lenaba la gago, le ge e ka ba pokolo ya gagwe, e timetše, o se ke wa lesa go e bušetša go yena.


text:
Ge o ka hwetša pokolo ya motho e a go hloilego e wile le morwalo wa yona, o se ke wa feta; o mo swariše go e rola.


text:
Tšhaba taba ya maaka; motho e a se nago molato, le mothomoloki. O se ke wa mmolaya; ka gobane yo mobe nna ga ke mo emele.


text:
O se ke wa amogela tša tsogo le kobong; gobane tša tsogo le kobong di foufatša ba ba bonago, di kgopamiša taba tša baloki.


text:
Modiiledi o se ke wa mo pateletša; gobane pelo ya modiiledi le a e tseba; ka gobane le be le le badiiledi nageng ya Egipita.


text:
Ka ngwaga wa go šupa o e ladiše, o e tlogele, gore badiitšana ba setšhaba sa geno ba je; mme se se šalago se lewe ke diphoofolo tša naga. Le serapa sa gago sa merara, le mehlware ya gago, o di dire ka mokgwa woo.


text:
O dire mediro ya gago ka matšatši a selelago; ka la go šupa o khutše, gore kgomo ya gago le pokolo ya gago di khutše, gore morwa wa molata wa gago, le modiiledi, ba lapologe.


text:
Le hlokomele tšohle tše ke le boditšego tšona. Maina a medimo e šele le se ke la a gopola, a se ke a kwala melomong ya lena.


text:
O dire monyanya wa dinkgwa tše di se nago hlabego; o fetše matšatši a šupago o eja dinkgwa tše di sa hlabegwago ka mo ke go laetšego, ka kgwedi ya Abibi; ka gobane ke yona ye o tšwilego nageng ya Egipita ka yona. Fela le se ke la tla pele ga ka le sa swara selo.


text:
Le dire monyanya wa puno, wa dithakangwaga tša mediro ya gago, ya tše o di bjetšego mašemong. Le dire le monyanya wa go kgobela tše o itiretšego tšona; o dirwe ge ngwaga o fela.


text:
Madi a dihlabelo tša gago o se ke wa a tliša le tše di hlabegilwego, le makhura a monyanya wa ka a se ke a šalela la ka moswana.


text:
Tša pele tša dithakangwaga tša gago o di iše ngwakong wa Morena Modimo wa gago. Putšane o se ke wa e apea le maswi a mmayo.


text:
Tseba gore ke roma Morongwa wa ka a go etepele, a go diše tseleng ya gago, a go fihliše felo mo ke go lokišitšego.


text:
O itote o lebane nae; o kwe se a se bolelago; o se ke wa mo gana; ka gobane a ka se ke a lesa go le otla ge le fapoga, ka gobane leina la ka le le mo go yena.


text:
Fela, ge o theetša se a se bolelago, wa dira tšohle tše a go botšago tšona, ke mo ke tlogo ba lenaba la manaba a gago, ka beka ba ba go bekago.


text:
Ka gobane Morongwa wa ka o tlogo etapele, o tlogo fihliša mo go lego Baamoro, le Bahethe, le Bapherese, le Bakanana, le Bahefe, le Bajebusi, mme ke tlo ba fediša.


text:
O se ke wa khunamela medimo ya bona, o se ke wa e direla, o se ke wa latela mokgwa wa bona, o e fedišetše ruri, mme o pšhatlaganye dikokwane tša bona.


text:
Direlang Morena Modimo wa lena; ke mo a tlogo šegofatša bogobe bja lena, le meetse a lena, a le efela malwetši.


text:
Mme mo nageng ya gago go ka se ke gwa ba le mosadi e a senyegelwago le e a dulago e le moopa; matšatši a bophelo bja gago a tlo atišwa ke nna.


text:
Go boifiša ga ka ke tlogo etiša pele ga gago; ditšhaba ka moka tše o yago go tšona ke tlo di raranya; manaba a gago ka moka ke tlo a tšhabiša pele ga gago.


text:
Nka se ke ka ba raka ka moka ka ngwaga o tee ge o fihla, gore naga e sa tlo ba lešoka, gore o sa tlo atelwa ke dibata tša naga.


text:
Mellwane ya gago e tlo bewa ke nna, ya thoma ka Lewatle la Mahlaka, ya goma ka Lewatle la Bafilisita, ya goma ka lešoka le ka noka; ka gobane beng ba naga yeo ke tlo ba gafela diatleng tša lena, ka ba raka ge o fihla.


text:
Ba se ke ba aga mo nageng ya gago, gore ba sa tlogo diriša tša go nthumola, ge o ka direla medimo ya bona, ba ba moreo wo o tlogo go tanya.


text:
A bolela le Moshe a re: Rotogela go Morena, wena le Arone, le Nadaba, le Abihu, le ba bagolo ba Isiraele ba masome a šupago, mme le khuname le le kgole.


text:
Moshe a tla a tsebiša setšhaba tšohle tše Morena a di boletšego; setšhaba ka moka sa fetola ka lentšu letee sa re: Tšohle tše Morena a di boletšego re tlo di dira.


text:
Ka moka tše Morena a di boletšego, Moshe o di ngwadile pukung. Ka la ka moswana a tsoga a aga aletare ka tlase ga thaba, a tsema dikokwane tše lesome le metšo e mebedi tša meloko e lesome le metšo e mebedi ya Isiraele.


text:
A tšea puku ya kgwerano, a e bala setšhaba se theeditše; ba fetola ba re: Ka moka tše Morena a di boletšego re tlo di dira, re tlo fela re laiwa ke tšona.


text:
Bjale Moshe a tšea madi, a fokela setšhaba ka ona a re: Seao madi a kgwerano ye Morena a e dirilego le lena ka yona melao ye ka moka.


text:
Ya ba gona Moshe le Arone, le Nadaba le Abihu, le ba masome a šupago a ba bagolo ba Isiraele ba rotogilego.


text:
Ba bona Modimo wa Isiraele; bogato bja maoto a gagwe bo be bo etša lebato la mabje a matala, bo tagile bjalo ka legodimo lé.


text:
Morena a bitša Moshe a re: Rotogela go nna thabeng; o dule ntshe ke go neele diphaphathi tša maswika, le melao le ditaelo, tše ke di ngwadilego gore ba rutwe tšona.


text:
Ba bagolo o be a ba boditše a re: Le re letele mo, re be re boele go lena. Arone le Huri šeba, le na nabo; e a nago le taba, a a tle go bona.


text:
Letago la Morena la dula mo thabeng ya Sinai; gwa fela matšatši a selelago e apešitšwe ke leru. Ka la go šupa Moshe a bitšwa ke e a bego a le mo lerung.


text:
Gomme Moshe o tsene mo gare ga leru, a namela thaba, a fetša matšatši a masome a mane le mašego a ona a le mo thabeng.


text:
Botša Baisiraele o re, ba nntšhetše dibego. Mang le mang a tliše ka mo pelo ya gagwe e ratago; mme le amogele dibego tšeo tša ka.


text:
Ke tlo go bontšha tšohle ka go swantšhetša moago, ka go swantšhetša dithoto ka moka tša wona, la tlo kgona go dira ka mokgwa woo.


text:
Ba dire polokelo ka mamati a moduhlare; botelele e be meelo e mebedi le seripa; bophara e be moelo le seripa; boemo e be moelo le seripa.


text:
O e direle mekgoko e mene ya gauta, o e kgokele mo dikhutlong tše nne tša yona; e mebedi e be lehlakoreng le lengwe, e mebedi e be lehlakoreng le lengwe.


text:
Polokelo ye o e direle sekhurumelo ka gauta e tagilego; botelele bja sona e be meelo e mebedi le seripa; bophara e be moelo le seripa.


text:
Mokerubi e mongwe o mmee ntlheng e nngwe, e mongwe o mmee ntlheng e nngwe; ba rulwe e le tshipi e tee le sekhurumelo dintlheng tša sona.


text:
Bakerubi ba phurolle diphego tša bona ka godimo ga sekhurumelo; difahlogo tša bona di lebane, mme di lebe sekhurumelo.


text:
Gona moo godimo ga sekhurumelo, mo gare ga Bakerubi ba babedi ba ba lego godimo ga polokelo ya molao, ke mo ke tlogo gahlana le wena, ka bolela le wena ke le moo, ka go laelela tšohle tše o tlogo di botša Baisiraele.


text:
O dire le sethalana ka mamati a moduhlare; botelele bja sona e be meelo e mebedi, bophara e be moelo o tee, boemo, e be moelo le seripa.


text:
O se dikološe ka mamatšana a lekanago bophara bja seatla, mamatšana ao o a dikološe ka morumo wa gauta.


text:
O dire le meruswana ya sona, le megopo ya sona, le dibjana tša sona, le digo tša go ga ka tšona; o di dire ka gauta e tagilego.


text:
O dire le sehlomapone ka gauta. Sehlomapone se dirwe ka gauta ye e rutšwego, leoto la sona le thito ya sona. Le dinoko, le mahlare, le matšoba mo go sona a be tshipi e tee le sona.


text:
Mo mahlakoreng a thito go tšwe thabe tše di selelago, thabe tše tharo lehlakoreng le lengwe, tše tharo lehlakoreng le lengwe la thito.


text:
Thabe e tee e be le dinoko tše tharo, tše di nago le matlakala a tšona, le matšoba a tšona. Dithabe tše di selelago di be bjalo di etšwa mo thitong ya sona.


text:
Noko e dule gona moo go tšwago dithabe tše pedi mo thitong, ka tlase ga dithabe. Go be bjalo mo go dithabe ka moka go selela ga tšona.


text:
O dire le mabone a šupago a sona, a go hlongwa mo dintlheng tša dithabe, gore a bonege pele ga sona.


text:
Sona le dibjana tša sona ka moka a di dirwe ka gauta e tagilego, ye e rego ge e elwa ya ba talente ka moka.


text:
O dire Ngwako o rulelwago ka mašela a lesome a leokodi le le ohlilwego, le ka purapura e tala le e khubedu, le moretele. A logwe ke mologimakgone; a be le diswantšho tša Bakerubi.


text:
Botelele bja lešela letee e be meelo e masome a mabedi le metšo e seswai; bophara bja lona e be meelo e mene. Mašela ka moka a dirwe ka tekanyo e tee.


text:
Lešela la ka thoko e nngwe ya kobo e nngwe o le rokele digole tša purapura e tala morumong wa lona; le kobo ya bobedi o e rokele digole mo lešeleng la ka thoko.


text:
Digole o dire tše masome a mahlano mo lešeleng letee; le mo lešeleng la ka thoko ya kobo ya bobedi o rokele digole tše masome a mahlano, di lebane le tša kobo ya pele.


text:
O kgone o dire dingamelo tše masome a mahlano tša gauta, e be tša go swaraganya dikobo tše pedi tšeo gore e be serulelo setee.


text:
Botelele bja lešela letee e be meelo e masome a mararo, bophara bja lona e be meelo e mene. Mašela a a lesome le motšo o tee a dirwe ka tekanyo yeo.


text:
Mašela a mahlano o a rokaganye e be kobo e nngwe; a selelago a mangwe o a rokaganye e be kobo e nngwe; la go selela o tlo le mena mojako wa ngwako.


text:
O rokele digole tše masome a mahlano morumong wa lešela la ka thoko ya kobo; le mo lešeleng la ka thoko ya kobo e nngwe o le rokele digole tše masome a mahlano.


text:
O kgone o dire dingamelo tše masome a mahlano tša mphiri, o di tsenye digoleng, o kgohlaganye dikobo e be serulelo se tee.


text:
Seripa sa lešela se se telefetšego sa fetiša a mangwe, se tlo lepelela ka thoko ya morago ga ngwako.


text:
Moele o tee ka thoko yeno le ka thoko yela o tlogo feta bophara bja ngwako, o lepelele mahlakoreng a ngwako ka thoko yeno le ka thoko yela, o o apeše.


text:
Ngwako wo o o direle le serulelo sa matlalo a dikgapa a a hubaditšwego le serulelo sa matlalo a nebi ya lewatle.


text:
O dire maoto a silifera a masome a mane a go emiša mamati ao a masome a mabedi; lemati le be la maoto a mabedi a lona ka tlase ga dintlha tšela tše pedi tša go a swaraganya.


text:
A gomarelane go tloga fase go fihla godimo; a be le mokgoko wa pele. A be bjalo bobedi bja ona; e be a dikhutlo tše pedi.


text:
Ka mokgwa o bjalo e tlo ba mamati a seswai, a nago le maoto a ona a silifera a lesome le metšo e selelago, maoto mabedimabedi a lemati letee.


text:
O dire le dipalelo ka diphata tša moduhlare; mamati a lehlakore la ngwako a be le dipalelo tše tlhano.


text:
Le a lehlakore le lengwe la ngwako a be le tše tlhano. Le thoko ya morago ya ngwako e lebago bodikela e be le tše tlhano.


text:
Mamati o a manege ka gauta. O dire le mekgoko ka gauta, e be ya go nokela dipalelo; le dipalelo o di manege ka gauta.


text:
O dire le lešira ka lešela la purapura e tala le e khubedu, le moretele, ka leokodi le le ohlilwego; le be le diswantšho tša Bakerubi tše di dirilwego ke mologimakgone.


text:
Lešira le o le fege dikokwaneng tše nne tša moduhlare, tse di manegilwego ka gauta; le dikgwegana tša tšona e be tša gauta; di eme ka maoto a mane a silifera.


text:
Lešira o le fege mo dikgweganeng; gomme gona moo go širilwego ke le šira leo, o iše polokelo ya melao. Lešira ke la go aroganya sekgethwa le sekgethwakgethwa.


text:
Sethalana o se bee ka mono ga lešira. O bee le sehlomapone, se eme mo lehlakoreng la ngwako la thoko ya borwa, se lebane le sethalana se se beilwego lehlakoreng la thoko ya leboa.


text:
Mojako wa ngwako o o direle lešira ka purapura e tala le e khubedu le moretele, ka leokodi le le ohlilwego mme la logwa ya ba mebalabala.


text:
Lešira le o le direle dikokwane tše tlhano tša moduhlare; o di manege ka gauta, le dikgwegana tša tšona. Maoto a mahlano a tšona o dire a mphiri o tšhollwago.


text:
O dire aletare ka mamati a moduhlare; botelele e be meelo e mehlano; bophara e be meelo e mehlano, e be aletare ya dikhutlo tše nne. Boemo bja yona e be meelo e meraro.


text:
O e direle dinaka mo dikhutlong tše nne tša yona; e be tša mphiri o tee le wo o manegago aletare ka moka.


text:
O dire le dipitša tša yona tša go olela melora ya yona, le meruswana ya yona ya magala. Dibjana ka moka tša yona o di dire ka mphiri.


text:
O e direle selogwa se se logilwego ka mphiri bjalo ka lokwa; O dire mefišana e mene ya mphiri mo dikhutlong tše nne tša lokwa leo.


text:
Ngwako woo o o direle lapa la wona. Lehlakoreng la thoko ya borwa lapa le be le lešira le le lepelelago la leokodi le le logilwego. Botelele bja lona mo lehlakoreng letee e be meelo e lekgolo.


text:
Le dikokwane tše masome a mabedi tša lapa, le maoto a tšona a masome a mabedi a mphiri. Dikgwega tša dikokwane le dikwabelo tša tšona e be tša silifera.


text:
Le lehlakoreng la thoko ya leboa go be le lešira le le lepelelago; botelele e be meelo e lekgolo, ka botelele bja lapa, le dikokwane tše masome a mabedi tša lona, le maoto a masome a mabedi a tšona a mphiri. Dikgwega le dikwabelo tša dikokwane e be tša silifera.


text:
Go dirwe le lešira la thoko ya bodikela; botelele bja lona e be meelo e masome a mahlano, ka bophara bja lapa. Dikokwane tša gona e be tše lesome, le maoto a tšona a lesome.


text:
Go dirwe lešira la meelo e lesome le metšo e mehlano, la go šira ka thoko e nngwe ya sefero. Dikokwane tša lona e be tše tharo, le maoto a tšona a mararo,


text:
le lešira la meelo e lesome le metšo e mehlano la go šira thoko e nngwe ya sefero, le dikokwane tša lona tše tharo le maoto a tšona a mararo.


text:
Seferong sa lapa go šire lešira la meelo e masome a mabedi la purapura e tala le e khubedu, le moretele, la leokodi le le ohlilwego, le le ohlilwego ya ba mabalabala; go be le dikokwane tše nne tša lona, le maoto a mane a tšona.


text:
Dikokwane ka moka tše di dikologago lapa di be le dikwabelo tša silifera, le dikgwega e be tša silifera; maoto e be a mphiri.


text:
Botelele bja lapa e be meelo e lekgolo, bophara e be meelo e masome a mahlano; boemo bja dikokwane e be meelo e mehlano, bo lekanele lešira la leokodi le le ohlilwego.


text:
Dilo ka moka tša ngwako, tša mediro ka moka e tlogo dirwa go wona, le dimapolo tša wona, le dimapolo tša lapa ka moka, e be tša mphiri.


text:
Mme wena o laele Baisiraele gore ba go tlišetše makhura a sekilego a tlhware tše di kgatlilwego, e be a sehlomapone, a go gotetša lebone la ka mehla.


text:
Arone le barwa ba gagwe ba tlo di gotetša mo Ngwakong wa Kgwerano, di le ka mono ga lešira le le širilego polokelo ya melao, gore dipone di tuke go tloga mantšiboa go fihla ka moswana fa pele ga Morena. E tlo ba molao wa neng le neng wa Baisiraele, wo o tlogo ba le wa ditlogolwana tša bona.


text:
Gomme wena o hlaole Arone mogolwago le barwa ba gagwe mo go Baisiraele, ba go batamele, e be baperisita ba ka, yena Arone, le Nadaba, le Abihu, le Eleasara, le Ithamara, barwa ba Arone.


text:
O bolele le ba pelo tše di hlalefilego, ba ke ba humišitšego moya wa bohlale, bona ba direle Arone diaparo, gore a kgethelwe go ba moperisita wa ka.


text:
Diaparo tše ba tlogo di dira šedi: Ke thebana, ke nkatana, ke kobana, le kobo ya go logwa setšhepi, ke kefa, ke moketwana. A ba direle Arone le barwa ba gagwe diaparo tše kgethwa, gore go be le moperisita wa go ntirela.


text:
Ba dire nkatana ka gauta, le ka purapura e tala le e khubedu, le moretele, le leokodi le le ohlilwego ke mologimakgone.


text:
Manti a go e tlemela, a lego mo go yona, a dirwe bjalo ka yona, a logwe ka gauta, le purapura e tala le e khubedu, le moretele, le leokodi le le ohlilwego.


text:
Maina a selelago a bona a be leswikeng le lengwe, a mangwe a selelago a be go le lengwe, ka go hlatlamana ga bona.


text:
Maswikana a mabedi ao a setwe ka mokgwa wa moseti wa dikgatišo, a ngwalwe maina a barwa ba Isiraele; o a kwabele ka motato wa gauta.


text:
Maswikana a mabedi ao o a ngamele mo dintlheng tša nkatana, tše di tlemaganywago magetleng; e be a go gopola barwa ba Isiraele. Arone a a rwale maina a bona ka magetla a mabedi ge a lebana le Morena, gore a gopolwe.


text:
le ketane tše pedi tša gauta ye e tagilego. O dire tše di ohlilwego bjalo ka lenti, mme o di kgokele mekwabelong.


text:
O dire le thebjana ya kahlolo ka mokgwa wa mologimakgone. O e dire ka mokgwa wo nkatana e dirwago ka wona, ka gauta, le ka purapura e tala le e khubedu, le moretele, le leokodi le le ohlilwego.


text:
Ge thebjana e mennwe e be le dikhutlo tše nne; botelele le boahlamo bo lekane le botelele bja seatla.


text:
Mo go yona o gomaretše maswikana o dire mebilana e mene. Mmilana o mongwe o be le leswikana la odemo, le la phithida, le la barikata; e be wona mmila wa pele.


text:
Mmilana wa bone e be wa leswikana la tharasisi, le la šohama, le la jasipe. Maswikana a a kwabelwe ka gauta ge a kgomaretšwa.


text:
Maswikana a e be a lesome le metšo e mebedi, ka maina a barwa ba Isiraele. Maina a bona a a tlokwe ka mokgwa wa baseti ba maswika a kgatišo; leswikana le ngwalwe leina leteeletee la meloko yeo e lesome le metšo e mebedi.


text:
O kgokele diketane tše pedi tšeo tša gauta mo mefišaneng yeo, ye e gomareditšwego mo dintlheng tša thebjana.


text:
Dintlha tše pedi tša diketane o di kgokele mo mekwabelong e mebedi yela, mme o e ngamele mo ditsekeng tša nkatana ka thoko e lebago mono pele.


text:
O dire mefišana e mengwe e mebedi ya gauta, o e gomaretše mo dintlheng tše pedi tša thebjana, mo morumong wa yona wa ka teng o kgotlanago le nkatana.


text:
O dire le mefišana e mengwe e mebedi gape, o e gomaretše mo ditsekeng tše pedi tša nkatana ka magwafeng, kgauswi le mo e tlemaganywago ka godimo ga moketwana wa yona.


text:
A ba kgokele thebjana ka mefišana ya yona mo mefišaneng ya nkatana ka lenti la purapura e tala, gore e dule ka godimo ga moketwana wa nkatana, e se šuthe go yona.


text:
Ka mokgwa wo Arone a rwale maina a barwa ba Isiraele mo thebjaneng ya kahlolo, pelong ya gagwe, ge a tsena sekgethweng; gore ba dule ba tsebja pele ga Morena ka mehla.


text:
Ka mo thebjaneng ya kahlolo o tsenye “Seetša le Toko”, gore di be pelong ya Arone, ge a tla go lebana le Morena; gomme Arone a rwale kahlolo ya Baisiraele pelong ya gagwe ka mehla ge a lebana le Morena.


text:
Lešoba la go tsenya hlogo le be mo gare ga yona; le dikologwe ke morumo wo o dirilwego ke mologi; morumo o menwe o etše moruka wa mohlabani, gore o se gagoge.


text:
Morumo wa ka tlase wa kobjana o o dikološe ka matobolo a purapura e tala le e khubedu, le moretele; a dikologe a na le ditšhitšwana tša gauta mo morumong;


text:
Gomme Arone a e apare ge a tla go ntirela, gore go lla ga ditšhitswana go kwale ge a tsena sekgethweng go lebana le Morena, le ge a etšwa, gore a se hwe.


text:
O dire le lematšana la gauta e tagilego; mo go lona o ngwale ka mokgwa wa badiri ba kgatišo, o re “O kgethetšwe Morena.”


text:
Lematšana le o le kgokele lenti la purapura e tala, gore le tlemelelwe mo kefeng, le fape hlogo le le mo kefeng.


text:
Le dule mo phatleng ya Arone, gore Arone a rwale molato wa tše kgethwa tše Baisiraele ba tlogo di kgetha, molato o lego mo dibegong tša bona tše dikgethwa ka moka. Lematšana le dule le le phatleng ya gagwe, gore ba kgahle Morena.


text:
O dire le kobo ya leokodi la go logwa setšhepi. Le moketwana o o dire ka mokgwa wa go loga tše mabalabala.


text:
Barwa ba Arone o ba direle dikobo; o ba direle le meketwana; o ba direle le dikefa, e be tša letago le botšhepi.


text:
O di apeše Arone mogolwago le barwa ba gagwe; o ba tlotše o ba gafele modiro, o ba kgethe e be baperisita ba ka ba go ntirela.


text:
Arone le barwa ba gagwe ba tšware tšona ge ba tsena Ngwakong wa Kgwerano, ge ba batamela aletare, gore ba se ke ba ithweša molato, ba hwa. A e be molao wa neng le neng wo o lebanago yena le ditlogolo tša gagwe tše di tlogo tla.


text:
Molao wa mohla o ba kgetha gore e be baperisita ba go ntirela, šo: Hlaola powana le dikgapana tše pedi tše di se nago bosodi.


text:
O tšee dinkgwa tše di sa hlabegwago, le dinkgwana tše di se nago hlabego, tše di dubilwego ka makhura, le dinkgwana tše di phaphašana, tše di sa kago tša hlabegwa, tše di tloditšwego makhura. O di dire ka bupi bjo bo tokilwego bja korong.


text:
O tšee diaparo o apeše Arone kobo, le kobjana, le nkatana, le thebjana, o mo tlemele moketwana wa nkatana.


text:
O ba tlemele meketwana, Arone le barwa ba gagwe. O ba rweše dikefa. Ke mo boperisita e tlogo ba bja bona ka molao wa neng le neng. O realo ge o ba gafela modiro, Arone le barwa ba gagwe.


text:
O kgone o batametše powana yela mojakong wa Ngwako wa Kgwerano; gomme Arone le barwa ba gagwe ba bee diatla tša bona mo hlogong ya yona.


text:
O tšee madi a yona o a tlotše dinakeng tša aletare ka monwana wa gago; a mangwe o a tšholle ka moka ka fase ga aletare.


text:
O tšee lebipi ka moka, le makhura ka moka a sebete, le dipshio ka dipedi le makhura a tšona, o di fiše aletareng.


text:
Kgapana yeo o e phakologanye, o hlatswe diteng tša yona, le maoto a yona, gomme o di beakanye le ditho tša yona, gotee le hlogo;


text:
mme o fiše kgapana yeo ka moka mo aletareng. Ke sehlabelo sa Morena, sa monko o bose, sa mollo wa Morena.


text:
O tsebo e hlaba, wa tšea madi a yona wa tlotša lerephu la tsebe ya Arone ya ka go le letona. O tlotše ka monwana. Le marephu a ditsebe tša barwa ba Arone tša ka go le letona, le menwana e megolo ya diatla tša bona le ya maoto a bona o e tlotše madi; a a šalago o fokele aletare ka ona o dikologe nayo.


text:
O tšee madi a lego aletareng, le makhura, le setlolo; ka tšona o fokele Arone le diaparo tša gagwe, le barwa ba gagwe le diaparo tša bona.


text:
Mo go kgapana o tšee makhura, le mosela, le lebipi, le makhura a sebete, le dipshio tše pedi tša yona le makhura a tšona, le leoto la thoko ya le letona, -- ka ge e le kgapana ya go gafelwa modiro --


text:
O tšee le senkgwa setee, le senkgwana setee sa makhura, le senkgwana setee se se phaphašana; o di ntšhe mo serotong sa tše di sa hlabegwago, se se lego pele ga Morena;


text:
O kgone o di tšea diatleng tša bona, o di fiše aletareng o di beile godimo ga sehlabelo sela, e be tša monko o bose pele ga Morena, tša mello ya Morena.


text:
Bjale o tšee leumo la kgapana ya go bea baperisita, e lego ya Arone, o le ekare, e be seekaro pele ga Morena; e tlo ba kabelo ya Arone.


text:
Leumo la seekaro, le leoto lela la sebego, le le ekerwego pele ga Morena, le le tlilego e le sebego le etšwa kgapaneng ya go bea baperisita, e lego ya Arone, o di kgethe.


text:
E tlo ba tša Arone le tša barwa ba gagwe; ke kabelo ya neng le neng. Di tšwe go Baisiraele; ke sebego, sebego se se tšwago go Baisiraele mo didimong tša go leboga, sebego sa Morena.


text:
Diaparo tše kgethwa tša Arone, ka morago e tlo ba tša barwa ba gagwe, gore ba tlotšwe, ba gafelwe modiro ba apere tšona.


text:
Morwa wa gagwe, e a tlo go ba moperisita bakeng sa gagwe, a tsene ngwakong wa kgwerano go direla sekgethwa a di apere matšatši a šupago.


text:
Arone le barwa ba gagwe ba je nama ya yona le dinkgwa tše di lego serotong se se lego mojakong wa Ngwako wa Kgwerano.


text:
A ba je tše di ba boelantšego le Morena, ge ba gafelwa modiro ba kgethwa. O šele a se ke a di ja, ka gobane ke tše kgethwa.


text:
Tše di kago šalela la ka moswana go nama yeo ya go bea baperisita, le go dinkgwa tšeo o di fiše. Molatša wa tšona o se ke wa lewa gobane ke tše kgethwa.


text:
Arone le barwa ba gagwe o ba dire ka wona mokgwa wo ke go laetšego wona. Go ba gafela modiro go fetše matšatši a šupago.


text:
O hlabe powana ya seloba ka mehla; e be ya poelanyo; e be ya go hlatswa aletare, ka gobane mo go yona o tlo bea tša poelanyo. O e tlotše, e be e kgethwa.


text:
O fetše matšatši a šupago o dira tša poelanyo mo aletareng, e be go e kgetha, gore e be aletare kgethwakgethwa. Bohle ba ba swarago aletare ye e be ba bakgethwa.


text:
O e tliše le ntlatlana ya bupi bjo bo dubilwego ka makhura a mohlware, a a tletšego lefišana, le beine ye e tletšego moetana ya sebego. Ke tšona tša kwana e nngwe.


text:
Kwana ya bobedi o e hlabe ka mantšiboa. O e dire ka mokgwa woo wa sebego sa dijo sa ka moswana; e tle le sebego sa senwewa sa yona; e be monko o bose. Ke tšona tša mollo wa Morena.


text:
E be sehlabelo sa ka mehla go iša ditlogolong tša lena, sa mo mojakong wa Ngwako wa Kgwerano, pele ga Morena, mo ke tlogo gahlana le lena, ka bolela le lena gona moo.


text:
Gomme Ngwako wa Kgwerano le aletare ke tlo di dira tše kgethwa; le Arone le barwa ba gagwe ke tlo ba dira ba bakgethwa, gore e be baperisita ba ka.


text:
Gomme ba tlo lemoga ge nna Morena ke le Modimo wa bona, nna ke ba ntšhitšego nageng ya Egipita, gore ke age le bona, nna Morena Modimo wa bona.


text:
Botelele bja yona e be moelo o tee, le bophara moelo o tee; e be ya dikhutlo tše nne. Boemo e be meelo e mebedi. Dinaka tša yona di gomarelane le yona.


text:
O e manege ka gauta e tagilego, sekhurumelo sa yona, le mahlakore a yona, le dinaka tša yona. O e direle morumo ka gauta.


text:
O e direle mekgoko e mebedi ya gauta e dule ka tlase ga morumo wa yona. O dire bjalo mahlakoreng a mabedi a yona; e be mekgoko ya go lokela diphata tša go e rwala.


text:
Aletare ye o e bee pele ga lešira le le širago polokelo ya melao, le sekhurumelo sa melao, mo ke tlogo gahlana le wena.


text:
Mo go yona Arone o tlo thuntšha diorelo tša monko o bose ka mehla e sa le bosasa ge a lokiša mabone.


text:
Le ka mantšiboa ge a gotetša mabone a thuntšhe diorelo; go thuntšhwe diorelo ka mehla pele ga Morena go iša ditlogolong tša lena.


text:
Aletareng ye le se ke la thuntšha diorelo tše šele le ge e le sehlabelo, le ge e le sebego; Le se ke la tšholla senwewa mo go yona.


text:
Gatee ka ngwaga Arone a tliše poelanyo dinakeng tša yona. Poelanyo a e dire ka madi a seloba sa poelanyo sa gatee ka ngwaga go iša ditlogolong tša lena. Ke tšona tše kgethwakgethwa tša Morena.


text:
Ge o bala Baisiraele, ge o nyaka palo ya bona, gona mang le mang a ntšhetše Morena topollo ya moya wa gagwe mohla ba balwago, gore ba se tlo welwa ke kotlo mohla ba balwago.


text:
Mang le mang e a kgethelwago go ba ba balwago a ntšhe seripa sa sekele ka sekele ya sekgethwa ye e nago le gera tše masome a mabedi. Seripa sa sekele e be motšhelo wa Morena.


text:
Mang le mang e a kgethelwago go ba ba balwago, e a nago le nywaga e masome a mabedi le e kago feta yeo, a ntšhe motšhelo wa Morena.


text:
Wa mohumi a se ke a fetiša; wa modiitšana a se ke a hlaetša go seripa seo sa sekele. E be go ntšha motšhelo wa Morena, gore meoya ya lena e boelanywe.


text:
Tšhelete ye ya poelanyo o e amogele go Baisiraele, e be ya go ntšhetša mediro ya Ngwakong wa Kgwerano, gore Baisiraele ba gopolwe pele ga Morena, gore meoya ya lena e boelanywe.


text:
Dira le legopo la mphiri, le leoto la lona la mphiri; e be la go hlapela. O le bee mo gare ga Ngwako wa Kgwerano le aletare; O tšhele meetse mo go lona,


text:
Ge ba tsena Ngwakong wa Kgwerano ba hlape ka meetse, gore ba se hwe, le ge ba batamela go ntirela aletareng go fiša tša mello ya Morena.


text:
A ba hlape diatla gore ba se hwe; e be molao wa bona o sa felego, go iša baneng ba bona le ditlogolong tša bona.


text:
Bjale wena, tšea dihlare tša monko o bosebose, e lego mira ya sekele tše makgolo a mahlano, le sehlare sa kanele e bose sa sekele tše makgolo a mabedi le masome a mahlano, le sa kalamo e bose sa sekele tše makgolo a mabedi le masome a mahlano.


text:
Le sekele tše makgolo a mahlano tša sehlare sa kasia, go ya ka sekele ya sekgethwa. O tšee le moetana o tletšego makhura a mohlware.


text:
Ka tšona tše o dire makhura a setlolo se sekgethwa, e be setswako sa ditlolo se se dirwago ka mokgwa wa badiri ba tšona; e be ona makhura a setlolo se sekgethwa.


text:
le sethalana le dibjana tša sona ka moka, le sehlomapone le dibjana tša sona, le aletare ya diorelo,


text:
Baisiraele o ba botše o re: Ke ona makhura a setlolo sa ka, setlolo sa Morena go iša ditlogolong tša lena.


text:
A se ke a tšhelwa mmeleng wa motho; gomme le se ke la dira a a tswakiwago ka mokgwa wa setlolo se; ke se sekgethwa, mme le se dire se sekgethwa.


text:
Mang le mang e a kago dira setlolo ka mokgwa wa se, goba a se fihliša go motho o šele, a a ripiwe mo setšhabeng sa gabo.


text:
Morena o laetše Moshe a re: Tšea dihlare tša monko o bose, boroku bja mira, le kgopa ya segelete, le boroku bja helebana, le diorelo tše bose tša lebona, o di tswake di lekane ka tekanyo.


text:
O dire seorelo, e be setswako se se dirwago ka mokgwa wa badiri ba tšona; O se noke letswai, e be seorelo sesekegi se sekgethwa.


text:
Mo go sona o ntšhe se sengwe o se šile, o se bee mo go bolokwago melao Ngwakong wa Kgwerano, mo ke tlogo gahlana le lena; Le se dire sekgethwakgethwa.


text:
Diorelo tše le tlogo itirela tšona, le se ke la itirela se se tswakwago ka mokgwa wa se. Le se dire se se kgethetšwego Morena.


text:
O tsebe gore ke nna ke biditšego Betsaliele ka leina; ke morwa wa Uri morwa wa Huri, wa moloko wa Juda.


text:
Ke mo humiša moya wa Modimo, le bohlale, le tlhaolaganyo, le tsebo, le go kgona mediro ya mehutahuta;


text:
Le gona ke nna ke mo filego Oholiaba morwa wa Ahisama wa moloko wa Dani. Ka gobane mo pelong ya e a hlalefilego ke nna ke beilego bohlale. Mme ba tlo dira tšohle tše ke go laetšego tšona.


text:
Ba kgone o dira Ngwako wa Kgwerano, le polokelo ya melao, le sekhurumelo sa poelano sa go e khurumela, le dilo ka moka tša Ngwako woo,


text:
le diaparo tše di logilwego setšhepi, le diaparo tše kgethwa tša, Arone le tša barwa ba gagwe, tša ge ba ntirela,


text:
le makhura a setlolo, le diorelo tša monko o bose tša sekgethwa. Ba tlo dira tšohle ka mo ke go laetšego ka gona.


text:
Bolela le Baisiraele o re: Le fele le hlokomela disabatha tša ka, ka gobane ke bjona bohlatse go nna le go lena, bohlatse bja gore go tsebje gore le kgethwa ke nna Morena.


text:
Le hlokomele ge la Sabatha, ka gobane ke lona le lekgethwa la lena. E a le gobošago, a a hwe lehu; ka gobane e a dirago modiro ka lona, moya wa gagwe o ripše setšhabeng sa gabo.


text:
Mediro a e dirwe ka matšatsi a selelago; la go šupa lona ke la go khutša sa ruri, le le kgethetšwego Morena. Motho e a dirago modiro ka lona tšatši la Sabatha, a a hwe lehu.


text:
Baisiraele a ba hlokomele la Sabatha ge, gore Sabatha e dirwe go iša ditlogolong tša bona, e be kgwerano e sa felego.


text:
E be bohlatse bja neng le neng bja gore ke kwane le Baisiraele; ka gobane Morena o dirile legodimo le lefase ka matšatsi a selelago; ka la go šupa a khutša, a lesa mediro.


text:
Ya re ge Modimo a feditše go bolela le Moshe kua thabeng ya Sinai, a mo nea diphaphathi tše pedi tša matlapa a ngwadilwego ke monwana wa Modimo.


text:
Setšhaba ge se bona Moshe a diega go boa thabeng, sa bokanela Arone sa re: Ema, o re direle modimo o re etago pele; ka gobane Moshe yo, monna e a re khudušitšego Egipita, ga re tsebe se se mo diregetšego.


text:
Arone a fetola a re: Kgaolang mangina a gauta a lego ditsebeng tša lena, le tša barwa ba lena, le tša barwedi ba lena; mme le a tliše go nna.


text:
Yena a a amogela diatleng tša bona, a seta ka moseto, a dira namane e tšholotšwego ka ona. Bona ba re: Hee Isiraele! Šo modimo wa gago, wo o go ntšhitšego nageng ya Egipita!


text:
Arone ge a bona tšeo, a aga aletare pele ga namane yeo, a hlaba mokgoši a re: Bosasa go tlo ba le monyanya wa Morena.


text:
Ka la ka moswana ba tsoga e sa le bošego, ba hlaba dihlabelo, ba tliša ditebogo. Setšhaba sa dulela go ja le go nwa, sa tsebo ema sa bapala.


text:
Ke mo Morena a boletšego le Moshe a re: Ema, o fologe, ka gobane setšhaba sa gago, se o se ntšhitšego Egipita, se gobošitše ditaba.


text:
Ga se ba diega go lahla tsela ye ke ba laetšego yona. Ba itiretše namane e tšholotšwego. Ba e khunametše, ba e tlišetša dihlabelo, mme ba re: Hee Isiraele. Šo modimo wa gago, wo o go ntšhitšego nageng ya Egipita!


text:
Moshe a phophotha, a bolela le Morena Modimo wa gagwe a re: Morena, go tlo tšwang ge bogale bja gago bo tukela setšhaba sa gago se o se ntšhitšego nageng ya Egipita ka maatla a magolo le ka seatla se sethata?


text:
Go tlo tšwang ge Baegipita ba tlo bolela ba re: O ba khudušeditše tše mpe, gore o ba bolaye dithabeng, gore o ba fediše mo lefaseng. Boa bogaleng bja pefelo ya gago, o šegame, o se dire bošula bjoo bjo o bo beetšego setšhaba sa gago.


text:
O se lebale Aborahama le Isaka le Isiraele, bahlanka ba gago ba o ba enetšego ka leina la gago wa re: Bana ba lena ke tlo ba atiša bjalo ka dinaledi tša legodimong, wa re: Naga ye ka moka ye ke e boletšego, ke tlo e fa bana ba lena, gore e be ya bona neng le neng.


text:
Gomme Moshe a fulara, a fologa thabeng a swere diphaphathi tše pedi tša maswika a melao. Maswika ao a be a ngwadilwe thoko tšohle tše pedi, ka thoko ye le ka thoko ye.


text:
Joshua ge a ekwa legoa la setšhaba ge se tlatša mašata, a bolela le Moshe a re: Ke mekgoši ya ntwa kua mešašeng.


text:
Moshe a re: Ga se mogoo wa dikoša tša bafenyi; ga se modumo wa dikolomelo tša ba ba fentšwego; nna ke kwa modumo wa dipina.


text:
Ge Moshe a batamela, mešaša, a bona namane, le dipina, mme a tuka bogale, a lahla maswika a a bego a a swere, a a pšhatla patogeng ya thaba.


text:
A tšea namane yeo ba e dirilego, a e fiša ka mollo, a e šilaganya ya ba lerole, a le gašetša meetseng, a a noša Baisiraele.


text:
Ba boletše le nna ba re: Re direle modimo wo o re etago pele, ka gobane Moshe yo ga re tsebe se se mo diregetšego.


text:
Nna ka ba botša ka re: E a nago le gauta, a e role! Mme ba nneela, ka e lahlela mollong, gwa tšwa namane ye.


text:
Ke mo Moshe a ilego a ema kgorong ya mošaša, a re: Yo e lego wa Morena a a tle fa go nna! Mme gwa tla Balefi ba phuthegela go yena.


text:
Bona bao Moshe a bolela le bona a re: Morena Modimo wa Isiraele o re: Mang le mang a itlhame a sware tšhoša, a putlaganye mešaša go fihla dikgorong tša mathoko ohle, mme a bolaye ngwanabo, le ge e le mogweragwe, le ge e le wa gabo.


text:
Balefi ba dira se Moshe a se boletšego; gomme mo setšhabeng ka tšatši leo gwa bolawa banna ba e ka bago ba dikete tše tharo.


text:
Ke mo Moshe a itšego: Lehono ikgafeleng Morena, ka gobane le lwile, monna a lwa le morwa wa gagwe, a lwa le ngwanabo; ke tšona tše di le tlišetšago tšhegofatšo lehono.


text:
Ka la ka moswana Moshe a bolela le setšhaba a re: Le dirile sebe se segolo; nna bjale ke rotogela go Morena; mohlomong nka le boelanya nae, le sentše ka mokgwa wo.


text:
Moše a boela, go Morena, a re: Hle Morena! Setšhaba se se dirile sebe se segolo, se itiretše modimo wa gauta.


text:
Gomme bjale a ko ba lebalele sebe sa bona. Ge o sa rate go ba lebalela gona le leina la ka o le phomole mo pukung ya gago ye o e ngwadilego.


text:
Bjale sepela, o iše setšhaba se kua ke go boditšego. O tsebe gore Morongwa wa ka o tlo go etapele; fela, sebe se sa bona ke tlo se lefetša ka tšatši le ke tlogo lefetša ka lona.


text:
Gomme Morena o se otlile, setšhaba seo, ka baka la ge se dirile namane yeo, ye e dirilwego ke Arone.


text:
Morena o boletše le Moshe a re: Sepela, o khuduge fa o na le setšhaba se, se o se ntšhitšego nageng ya Egipita, le nageng yela ye ke e enetšego Aborahama le Isaka le Jakobo ka re: Ke tlo e fa bana ba gago.


text:
Ke tlo roma Morongwa wa ka a go etapele, ka raka Bakanana, le Baamoro, le Bahethe, le Bapherese, le Bahefi, le Bajebusi.


text:
Ke kua nageng e elago maswi le nose. Ka gobane nna nka se ke ka ya ke le makgatheng a lena, ka ge le le setšhaba sa melala e methata; gore ke se tlo le fetša tseleng.


text:
Gomme setšhaba ge se ekwa polelo e thata ye, sa hlokofala, gwa se ke gwa ba le e a aparago tša botšhepi;


text:
ka ge Morena a boditše Moshe a re: Botša Baisiraele o re: Le setšhaba sa melala e methata; nka le fediša ka pelapela ge nka sepela ke le makgatheng a lena; bjalo apola tša botšhepi; ke mo ke tlogo tseba se nkago go dira sona.


text:
Bjale Moshe a thotha Ngwako wola, a o hloma ka ntle ga mešaša, kgojana le mešaša, a o rea leina la Ngwako wa kgwerano. Ya ba gore e a nyakago Morena a tšwele Ngwakong wa Kgwerano, o bego o le ka ntle ga mešaša.


text:
Moshe ge a fela a tšwela Ngwakong woo, setšhaba ka moka se be se tsoge, motho a eme mojako wa mokutwana wa gagwe, a lebeletše Moshe, a be a fihle Ngwakong woo.


text:
E be e re ge Moshe a tsena mo Ngwakong, leru la thololo le fologe le eme mojako wa Ngwako, mme Morena a bolele le Moshe.


text:
Gomme setšhaba ka moka ge se bona leru la thololo le eme mojako wa Ngwako, setšhaba ka moka sa ema, motho a khunama mojako wa mokutwana wa gagwe.


text:
Morena o be a bolela le Moshe ba lebane ka difahlogo, bjalo ka ge monna a bolela le mogweragwe. Gomme Moshe ge a boela mešašeng, gwa šala Jošua morwa wa Nunu modiredi wa gagwe wa lesogana, a se tloge mo Ngwakong.


text:
Gomme Moshe o boletše le Morena a re: Bjale o mpoditše wa re: Iša setšhaba se kua, mme wa lesa go mpotša yo o tlogo mo roma a ya le nna, le ge o itše: Ke go tseba ka leina, mme ke go lebeletše ka botho.


text:
Bjalo ge o ntebeletše ka botho, gona ntsebiše tsela ya gago hle, gore ke go tsebe, ge o fela o ntebeletše ka botho. Gomme batho ba a ko fele o ba dira setšhaba sa gago.


text:
Ka gobane go sa tlo tsebja kang ge nna le setšhaba sa gago o re lebeletše ka botho, ge e se ge o sepela le rena ya ba gona go re hlaola mo go ditšhaba tšohle tše di lego lefaseng, nna le setšhaba se sa gago.


text:
Morena a fetola a re: Le tšona tšeo, tše o di boletšego, ke tlo di dira ka gobane ke go lebeletše ka botho, mme ke go tseba ka leina.


text:
Morena a re: Botse bja ka ka moka ke tlo bo fetiša pele ga gago; ka kwatša leina la Morena pele ga gago; mme botho ke direla yo ke ratago go mo dira ka botho; mme ke gaugela yo ke mo gaugelago.


text:
Morena a re: Sefahlogo sa ka o ka se ke wa kgona go se bona; ka gobane motho a ka se ke a mpona a phela.


text:
E tlo re ge letago la ka le feta, ke tlo go tsenya leribeng la leswika, ka go šireletša ka seatla sa ka, go fihla ge ke fetile.


text:
Gomme Morena a botša Moshe a re: Ipetlele diphaphathi tše pedi tša maswika, di etšago tšela tša pele. Mo go ona ke tlo ngwala mantšu a a bego a ngwadilwe maswikeng ala a pele a o a pšhatlilego.


text:
Bosasa o be o itokišitše, o namele thaba ya Sinai e sa le bosasa, o eme pele ga ka ntlheng ya thaba.


text:
Go se ke gwa ba le e a namelago le wena; go se ke gwa ba le motho e a kago bonala thabeng ka moka; le dihuswane le dikgomo di se ke tša ba tša fulela thabeng yeno.


text:
Moshe a betla diphaphathi tše pedi tša maswika, tša etša tšela tša pele; a tsogela e sa le bosasa a namela thaba ya Sinai, bjalo ka ge Morena a mo laetše; maswika a mabedi o be a a swere ka diatla.


text:
Morena a feta mo pele ga Moshe, gomme a hlaboša lentšu a re: Morena, Morena, Modimo yo mabobo le kgaugelo, wa go se fele pelo, wa botho bjo bogolo le therešo.


text:
Wa go bolokela ba diketekete botho, wa go lebalela batho bokgopo le dikarogo le dibe; fela, a se ke a lesa go otla mosenyi; le go bana le bana ba bana o bala molato wa botatabo, go iša go moloko wa boraro le wa bone.


text:
a bolela a re: Mongaka, ge o ntebeletše ka botho, gona Mongaka a nke a sepele a le makgatheng a rena. Ge setšhaba se e le sa melala e methata, gona o re lebalele bokgopo bja rena le dibe tša rena, mme o re dire ba gago.


text:
Modimo a re: Go lokile! Ke dira kgwerano ge. Setšhaba sa gago ka moka se tlo bona ge ke dira mehlolo ye e sešogo ya ka e dirwa lefaseng ka moka le mo ditšhabeng ka moka. Mme setšhaba ka moka se o nago le sona se tlo bona mediro ya Morena, ka gobane se ke tlogo se dira ke na le wena e tlo ba se se makatšago.


text:
Itotele tše ke go layago lehono. Ge e le nna, ge o fihla ke tlo raka Baamoro, le Bakanana, le Bahethe, le Bapherese, le Bahefe, le Bajebusi.


text:
Itote gore o se dire kgwerano le beng ba naga yeo o yago go yona, gore ba se tlo ba moreo ge ba na nago.


text:
Gobane wena o se ke wa khunamela modimo o šele; ka gobane leina la Morena ke Mogale, ke yena Modimo yo bogale.


text:
O se ke wa ba wa dira kgwerano le beng ba naga yeo, gore e se re ge ba otswa ba latela medimo ya bona, ba e tlišetša didimo, ba go bitša mme wa ja didimo tša bona,


text:
mme barwa ba gago wa tlo ba tšeiša barwedi ba bona; mme ge barwedi ba bona ba otswa ba latela medimo ya bona, ba tlo otswiša le barwa ba gago ba latela medimo yeo ya bona.


text:
O hlokomele monyanya wa dinkgwa tše di sa hlabegwago. Ka lebaka le le beilwego la kgwedi ya Abibi o fetše matšatsi a šupago o eja dinkgwa tše di se nago hlabego, bjalo ka ge ke go laetše. Ka gobane kua nageng ya Egipita o tšwile ka kgwedi ya Abibi.


text:
Leitsibulo la pokolo o le lopolle ka nku; ge o sa rate, o le thokge molala. Maitšibulo a barwa ba gago o a lopolle ka moka. Ba se ke ba bonala pele ga ka ba sa swara selo.


text:
Mediro ya gago o e dire ka matšatši a selelago. Ka la go šupa o khutše, e ka ba ge o lema le ge o buna.


text:
Monyanya wa dibeke o o dire; ke wa dithakangwaga tša puno ya korong, le monyanya wa go kgobela ge ngwaga o fela.


text:
Ge ke tlo ba ke rakile ditšhaba ge o fihla, mme ke katološitše mellwane ya gago, go ka se ke gwa ba le e a tlogo kganyoga naga ya gago ge o etile, o ile go bonala pele ga sefahlogo sa Morena Modimo wa gago gararo ka ngwaga.


text:
Madi a sedimo sa ka o se ke wa a tliša le se se hlabegilwego. Sehlabelo sa Paseka se se ke sa šalela la ka moswana.


text:
Ngwakong wa Morena Modimo wa gago o iše tša pele tša dithakangwaga tša mašemo a gago. Putšane o se ke wa e apea ka maswi a mmayo.


text:
Gomme Morena a botša Moshe a re: Mantšu a o a ngwale; ka gobane ke dirile kgwerano le wena le Isiraele ka mantšu a.


text:
Moshe o feditše matšatsi a masome a mane le mašego a ona a le fao, a na le Morena, a sa je bogobe, a sa nwe meetse. Mo matlapeng ala a ngwala mantšu a kgwerano, mantšu a lesome.


text:
Moshe ge a fologa thabeng ya Sinai, ge a boa a swere matlapa ao a melao, o be a sa tsebe gore letlalo la sefahlogo sa gagwe le phadima ka ge a be a bolela le Modimo.


text:
Arone le Baisiraele ka moka ge ba lebelela ba bona letlalo la sefahlogo sa Moshe le phadima, mme ba boifa go mmatamela.


text:
Moshe a ba bitša; ke mo Arone le bagolo bohle ba phuthego ba boetšego go yena, mme Moshe a bolela nabo.


text:
Gwa tsebo batamela Baisiraele ka moka, a ba anegela tšohle tše Morena a mmoditšego thabeng ya Sinai.


text:
Gomme ge a tlile pele ga sefahlogo sa Morena go bolela nae, a tloše lešira go fihla ge a etšwa. Ge a etšwa, a botša Baisiraele tše a di laetšwego;


text:
Ke mo Baisiraele ba bonego gore letlalo la sefahlogo sa Moshe le a phadima. Moshe a bušetša lešira sefahlogong sa gagwe, a le tloša ge a eya go bolela le Morena.


text:
Moshe o kgobela phuthego ka moka ya Baisiraele, a ba anegela a re: šedi tše Morena a di boletšego, a re di dirwe:


text:
Mediro a e dirwe ka matšatši a selelago; la go šupa le le dire le lekgethwa, la go khutša sa ruri, la Morena. E a dirago modiro ka lona, a a bolawe.


text:
O re: Ntšhetšang Morena motšhelo wa dilo tša lena. Mang le mang a tliše motšhelo wa Morena ka mo pelo ya gagwe e ithapago ka gona, e ka ba gauta, le ge e le silifera, le ge e le mphiri,


text:
le makhura a sehlomapone, le dihlare tša monko o bose tša makhura a setlolo, le diorelo tša monko o bose,


text:
Ba dire Ngwako le mašela a go o rulela, le dikobo tša go o rulela, le dingamelo tša tšona, le mamati a magwakgwa, le dipalelo tša ona, le dikokwane tša gona le maoto a tšona,


text:
le aletare ya diorelo le diphata tša go e rwala, le makhura a setlolo le diorelo tša monko o bose, le lešira la mojako wa Ngwako,


text:
le aletare ya dihlabelo le selogwa sa yona, le dibjana tša yona ka moka, le legopo le leoto la lona.


text:
le diaparo tše di logilwego setšhepi tša go dira sekgethweng, le diaparo tše kgethwa tša Arone moperisita le tša barwa ba gagwe tša boperisita.


text:
gomme mang le mang, wa go tsošwa ke pelo ya gagwe, le wa go gapeletšwa ke moya wa gagwe, a boa a na le motšhelo wa Morena, wa tša go dira Ngwako wa Kgwerano, le tša go dira mo go wona, le tša go dira diaparo tše kgethwa.


text:
Ba tla, banna le basadi, ka moka ba go ithapa ka pelo, ba tliša maseka, le mangina, le dipalamonwana, le dipheta, le dilo tša mehutahuta tša gauta, ka moka ba ekere seekaro sa gauta, ba se tlišetša Morena.


text:
Mang le mang e a hweditšego a na le purapura e tala, le ge e le e khubedu, le moretele, le leokodi, le boya bja dipudi, le matlalo a dikgapa a a hubaditšwego, le matlalo a nebiwatle, a di tliša.


text:
Mang le mang e a hweditšego a na le silifera, le ge e le mphiri, a tlisa motšhelo wa Morena; le e a hweditšego a na le kwata tša moduhlare tše di kago ba le modiro, a di tliša.


text:
Le basadi bohle ba dipelo tše di hlalefilego ba ohla ka diatla tša bona, mme ba tliša purapura e tala le e khubedu, le moretele, le leokodi, ba di ohlile.


text:
le dihlare tša monko o bose, le makhura a go bonega, le makhura a setlolo, le diorelo tša monko o bose.


text:
Ba dira bjalo, banna ka moka le basadi, ba ithapa ba dira mediro ka moka ye Morena a e laetšego ka Moshe. Baisiraele ba ntšhitše ka go ithapa ba nea Morena.


text:
Moshe a botša Baisiraele a re: Le tsebe gore Morena o biditše Betsaliele ka leina; ke morwa wa Uri morwa wa Huri wa moloko wa Juda.


text:
Mo pelong ya gagwe Morena o mo kgoniša go ruta, yena le Oholiaba morwa wa Ahisama wa moloko wa Dani.


text:
O ba humišitše bohlale bja pelo, ba kgone go dira mediro ka moka ya go seta, le ya balogasetšhepi le ya go loga tša mabalabala ka purapura e tala le e khubedu, le moretele, le leokodi, le go loga mašela. Ke bona ba tlogo dira mediro ya mehutahuta, ba eleletša tša go dirwa ka bohlale.


text:
Bjale Betsaliele, le Oholiba, le banna ka moka ba dipelo tše bohlale, bao Morena a ba filego bohlale le tlhaologanyo, le go tseba go dira mediro ka moka ya go direlwa sekgethwa, bona bao a ba e dire ka go ya ka tšohle tše Morena a di laetšego.


text:
Ke mo Moshe a biditšego Betsaliele le Oholiaba, le banna bohle ba bohlale, bao Morena a ba filego bohlale bja pelong, bohle bao dipelo tša bona di ba gapeleditšego go swara modiro le go o phetha.


text:
Bona bao Moshe o ba gafetše dilo ka moka tše Baisiraele ba di tšhetšego, gore e be tša go dira mediro ya sekgethwa. Gomme batho ba be ba fela ba sa tliša dineo ka go ithapa.


text:
Banna bao ba bohlale ba tlogela mediro ye ba bego ba itirela, mme ba tla ba dira mediro ya sekgethwa.


text:
Bona bao ba botša Moshe ba re: Setšhaba se tliša go fetiša tše di lekanego modiro o laetšwego ke Morena.


text:
Ke mo Moshe a laetšego a re, go hlabiwe mokgoši go thwe: Go se ke gwa hlwa go eba le monna le ge e le mosadi e a dirago se se tlogo ba motšhelo wa sekgethwa. Gomme setšhaba sa kgaotša go tšhela.


text:
Banna bao ba go hlalefela mediro, ba napa ba dira Ngwako ka mašela a lesome, ka leokodi le le ohlilwego, le ka purapura e tala le e khubedu, le moretele; ba a dira a na le diswantšho tša Bakerubi tša go logwa setšhepi.


text:
Botelele bja lešela ya ba meelo e masome a mabedi le metšo e seswai, bophara ya ba meelo e mene. Mašela ka moka a dirwa ka tekanyo e tee.


text:
Ba dira digole tša purapura e tala mo morumong wa lešela la ka thoko e nngwe ya kobo; le go kobo e nngwe ba dira digole mo morumong o mongwe wa yona.


text:
Ba dirile digole tše masome a mahlano lešeleng letee; le lešeleng la ka thoko ya kobo e nngwe ba dirile digole tše masome a mahlano. Digole ba di rokela di lebane.


text:
Ba dira dingamelo tše masome a mahlano tša gauta, ba swaraganya mašela a mabedi ka dingamelo, ya ba serulelo setee.


text:
Botelele bja lešela e be e le meelo e masome a mararo, bophara e le meelo e mene. Mašela a a lesome le motšo o tee a dirilwe ka tekanyo e tee.


text:
Ba dira digole tše masome a fetšago seatla mo morumong wa lešela la ka thoko ya kobo yeno, le digole tše masome a fetšago seatla mo morumong wa kobo ya ka thoko yela.


text:
Ba dira serulelo sa Ngwako sa matlalo a hubaditšwego a dikgapa, le kobo ya go tlo apeša seo ya matlalo a nebiwatle.


text:
Lemati le lengwe le le lengwe le be le na le dintlha tše pedi tše di lebanego. Mamati ka moka ba a dirile bjalo.


text:
Ba dira maoto a masome a mane a go emiša mamati ao a masome a mabedi, lemati letee la ba le maoto a mabedi a mo dintlheng tše pedi tša lona.


text:
ba a hlakanya go tloga fase go fihla godimo, a ba a mokgoko wa pele. A dikhutlo tše pedi tše ba a dirile ka mokgwa woo.


text:
Ka mokgwa woo mamati a thoko yeo a ba a seswai, a nago le maoto a ona mabedimabedi; ka moka a ba maoto a lesome le metšo e selelago.


text:
Ba betla le dipalelo tša moduhlare; dipalelo tše tlhano tša legwakgwa la lehlakore le lengwe la Ngwako,


text:
le dipalelo tše tlhano tša legwakgwa la lehlakore le lengwe, le dipalelo tše tlhano tša legwakgwa la thoko ya morago ya Ngwako ya go leba bodikela.


text:
Ba dira lešira ka purapura e tala le e khubedu, le moretele, le leokodi le le ohlilwego; ba le thakga ka di swantšho tša Bakerubi, ka mokgwa; wa go loga setšhepi.


text:
Ba le direla dikokwane tše nne tša moduhlare, ba di manega ka gauta; le dikgwegana tša tšona e be le tša gauta; ba di tšhollela maoto a mane a silifera.


text:
Le mojako wa Ngwako ba o diretše lešira la purapura e tala le e khubedu, le moretele, le leokodi le le ohlilwego; ba dira ka mokgwa wa go loga tše mabalabala.


text:
Ba dira le dikokwane tše tlhano tša gona le dikgwegana tša tšona; dihlogo tša tšona, le dikwabelo tša tšona ba di manegile ka gauta. Maoto a tšona a mahlano ba dira a mphiri.


text:
Betsaliele a dira le polokelo ka mamati a moduhlare. Botelele bja yona ya ba meelo e mebedi le seripa. Bophara bja yona ya ba moelo le seripa.


text:
A e tšhollela mekgoko e mene ya gauta, ya go kgokelwa dikhutlong tše nne tša yona, mekgoko e mebedi ya ba lehlakoreng leno, e mebedi ya ba lehlakoreng lela.


text:
O dirile le sekhurumelo sa gauta e tagilego. Botelele bja sona ya ba meelo e mebedi le seripa; bophara bja sona ya ba moelo le seripa.


text:
A dira Bakerubi ba babedi ka gauta; a ba dira ka gauta e rutšwego, ba dula mo dintlheng tše pedi tša sekhurumelo.


text:
Mokerubi e mongwe a ba ntlheng yeno, e mongwe a ba ntlheng yela. A ba dira ba le tshipi e tee le sekhurumelo mo dintlheng tša sona.


text:
Bakerubi ba be ba phurollela diphego tša bona godimo ga sekhurumelo, ba se šireletša ka diphego tša bona. Difahlogo tša bona di be di lebile sekhurumelong.


text:
A dira le sethalana ka mamati a moduhlare. Botelele bja sona ya ba meelo e mebedi. Bophara bja sona ya ba moelo o tee. Boemo bja sona ya ba moelo le seripa.


text:
A se dikološa le ka lematšana le le lekanago le bophara bja seatla, a le dikološa ka morumo wa gauta.


text:
A se tšhollela mekgoko e mene ya gauta, a e kgokela mo maotong a sona, mo dikhutlong tše nne tša sona.


text:
Mekgoko ye e be e beilwe ka tlase ga lematšana, e be e le ya go nokela diphata tša go rwala sethalana seo.


text:
A dira le dibjana tša go bewa mo sethaleng, meruswi ya sona, le megopo ya sona, le meetana ya sona, le digo tša go ga ka tšona; a di dira ka gauta e tagilego.


text:
A dira le sehlomapone ka gauta e tagilego. O se dirile ka gauta e rutšwego, leoto la sona le thito ya sona. Matšoba a sona, le dinoko tša sona, le mahlare e be e le tšhipi e tee le sona.


text:
Mo thitong ya sehlomapone go tšwile dithabe tše di selelago; tše tharo tša dula ka lehlakoreng le lengwe; tše tharo tša dula ka go le lengwe la thito.


text:
Thabe e be e na le dinoko tše tharo, tše di nago le mahuto le mahlare, ntlha e etša letšobana. Dithabe di be di le ka mokgwa woo go selela ga tšona.


text:
Lehuto le be le dutše gona moo go tšwago thabe tše pedi tše pedi mo thitong; ya ba dithabe tše di selelago tša sehlomapone.


text:
Mahuto le dithabe tša sona e be e le tshipi e tee le thito, e le gauta e rutšwego, gauta e tagilego.


text:
Sehlomapone le dibjana tša sona ka moka o di dirile ka gauta ye e bego e elwa ya ba talente ka moka.


text:
O dirile le aletare ya diorelo ka mamati a moduhlare. Botelele bja yona ya ba moelo o tee, le bophara bja yona ya ba moelo o tee. Ya ba le dikhutlo tše nne. Boemo bja yona ya ba meelo e mebedi.


text:
O e manegile ka gauta e tagilego, sekhurumelo sa yona, le mahlakore a yona, le dinaka tša yona; a e dikološa ka morumo wa gauta.


text:
O e diretše mekgoko e mebedi ya gauta ka tlase ga morumo wa yona; a dira bjalo mahlakoreng a mabedi a yona, ya ba ya go nokela diphata tša go e rwala.


text:
A dira le makhura a setlolo se sekgethwa, le diorelo tše di bose tše di sekilego ka mokgwa wa badiri ba tšona.


text:
O dirile le aletare ya dihlabelo ka mamati a moduhlare. Botelele bja yona e be e le meelo e mehlano; le bophara bja yona e be e le meelo e mehlano; ya ba le dikhutlo tše nne. Boemo bja yona e be e le meelo e meraro.


text:
A e direla dinaka dikhutlong tše nne tša yona, ya ba tša mphiri o tee le wo o manegilego aletare ka moka.


text:
A dira le dibjana ka moka tša aletare, dipitša, le megopo, le meruswi, le ditlhaba, le meruswana ya magala. Dibjana tše ka moka o di dirile ka mphiri.


text:
A direla aletare selogwa sa mphiri se se etšago lokwa; sa ba ka tlase ga morumo o e potologilego, sa goma fase sa fihla mo gare ga lehlakore la aletare.


text:
A tšholla mekgoko e mene, ya dula mo dikhutlong tše nne tša lokwa la mphiri; ya ba ya go nokela diphata tša go rwala aletare.


text:
Diphata tšeo a di tsenya mo mekgokong ya mo mahlakoreng a aletare, gore e be tša go e rwala. E dirilwe ka mamati, ka gare ya dula e le “holo”.


text:
A dira le legopo la mphiri; le leoto la lona a dira la mphiri. Mphiri wo e be e le wa diiponi tša basadi ba ba bego ba swere modiro mojakong wa Ngwako wa Kgwerano.


text:
Le lapa a le dira. Lešira la go šira thoko ya borwa ya ba la leokodi le le ohlilwego, le na le meelo e lekgolo.


text:
Gwa ba le dikokwane tše masome a mabedi tša go fega lešira leo. Di be di na le maoto a masome a mabedi a mphiri. Dikgwega tša mo dikokwaneng, le dikwabelo, e be e le tša silifera.


text:
Le lešela la go šira thoko ya leboa la ba le meelo e lekgolo. Gwa ba le dikokwane tša gona tše masome a mabedi tša maoto a mphiri a nago le masome a mabedi. Dikgwega le dikwabelo tša dikokwane e be e le tša silifera.


text:
Ka thoko ya Bodikela gwa ba le lešela la meelo e masome a fetšago seatla; dikokwane tša lona ya ba lesome. Dikgwega le dikwabelo tša tšona e be e le tša silifera.


text:
la ka thoko e ngwe ya sefero e be e le meelo e lesome le le metšo e mehlano; dikokwane tša lona e be e le tše tharo, di na le maoto a tšona.


text:
Thoko e nngwe ya sefero le yona e be e širwa ka lešela la meelo e lesome le metšo e mehlano; gwa širwa thoko tšohle tša sefero. Dikokwane tša gona e be e le tše tharo le maoto a tšona.


text:
Maoto a dikokwane e be e le a mphiri; dikgwega le dikwabelo tša dikokwane e be e le tša silifera. Dimanego tša dihlogo tša tšona, le dikwabelo tša tšona dikokwane ka moka tša lapa e be e le tša silifera.


text:
Lešira la sefero le be le logilwe la ba le mabalabala a purapura e tala le e khubedu, le moretele, le leokodi le le ohlilwego. Botelele bja lona e be e le meelo e masome a mabedi. Bophara bja lona go tšwa tlase go ya godimo e be e le meelo e mehlano; bja lekana le bja mašira a lapa.


text:
Gwa ba le dikokwane tše nne tša gona, tša maoto a mane a tšona a mphiri. Dikgwega tša tšona e be e le silifera; dimanego tša dihlogo tša tšona e be e le silifera, le dikwabelo tša tšona.


text:
Dipalo šedi tša dikago tša Ngwako, Ngwako wa Melao. Di badilwe ke Ithamara morwa wa Arone moperisita, a dirišwa ke Balefi, ba laeditšwe ke Moshe.


text:
Ge e le Betsaliele morwa wa Uri morwa wa Huri wa moloko wa Juda, yena e be e le wa go dira tšohle tše Morena a di laetšego Moshe,


text:
a na le Oholiaba morwa wa Ahisama wa moloko wa Dani, moseti le mologimakgone, mologasetšhepi ka purapura e tala le e khubedu le moretele, le leokodi.


text:
Bjale gauta ka moka ye e feletšego medirong ya sekgethwa ka moka, ye e bego e le gauta ya motšhelo, e be e le talente tše masome a mabedi le metšo e senyane, le sekele tše makgolo a šupago a nago le masome a mararo, ge go iwa ka sekele ya sekgethwa (ke diponto tše 167 392).


text:
Silifera ya go tšwa ge go balwa ba phuthego, e be e le ditalente tše lekgolo, le sekele tše sekete le makgolo a šupago a nago le masome a šupago le metšo e mehlano, ge go iwa ka sekele ya sekgethwa (ke diponto tše 42 500).


text:
Ka o tee ba ntšhitše beka, ke seripa sa sekele ya sekgethwa. E ntšhitšwe ke ba ba kgethetšwego go balwa, ba nywaga e masome a mabedi le go fetiša, e be e le batho ba dikete tše makgolo a selelago le dikete tše tharo, tše di nago le makgolo a mahlano, le masome a mahlano.


text:
Talente tše lekgolo tša silifera di dirile maoto a sekgethwa, le maoto a lešira. Maoto a lekgolo a dirwa ka ditalente tše lekgolo; leoto la tšea talente e tee.


text:
'Sekele tše sekete se se nago le makgolo a šupago le masome a šupago le metšo e mehlano, di dirile dikgwega tša mo dikokwaneng, tša manega dihlogo tša tšona, tša dira dikwabelo.


text:
Mphiri wa seekaro e be e le ditalente tše masome a šupago le sekele tše dikete tše pedi tše di nago le makgolo a mane.


text:
Mphiri wo o dirile maoto a mo mojakong wa Ngwako wa kgwerano, le aletare ya mphiri, le selogwa sa yona sa mphiri, le dibjana ka moka tša aletare yeo;


text:
o dirile le maoto a mo lapeng thoko tšohle, le maoto a mo seferong sa lapa, le dimapolo ka moka tša Ngwako, le dimapolo ka moka tša mathokong ka moka a lapa.


text:
Ka purapura e tala le e khubedu, le ka moretele, ba dirile diaparo tša go logwa setšhepi, tša go dira sekgethweng. Diaparo tše kgethwa tše ba di diretše Arone, ka mo Morena a laetšego Moshe.


text:
Ba dirile le nkatanakgethwa ka gauta le ka purapura e tala le e khubedu, le ka moretele, le ka leokodi le le ohlilwego setšhepi.


text:
Ba natlile diphaphathi tša gauta ya ba dinatlana, ba di thetha ya ba dihlale, tša logwa le dihlale tša purapura e tala le e khubedu, le tša moretele, le tša leokodi, ka mokgwa wa go loga setšhepi.


text:
Nkatana ba e diretše ditseka tše pedi tše di tlemaganywago magetleng, tša tlemaganywa mo dintlheng tša tšona.


text:
Moketwana wa go tlema nkatana wa dirwa bjalo ka yona, ka gauta, le ka purapura e tala le e khubedu, le moretele, le leokodi le le ohlilwego, wa logwa wa ba lešela letee le yona; wa dirwa bjalo ka ge Morena a laetše Moshe.


text:
Ba dira maswikana a šohama, ba a kwabela ka gauta, a setilwe ka mokgwa wa maswikana a kgatišo, a tlokilwe maina a barwa ba Isiraele.


text:
Ba a gomaretša mo ditsekeng tša nkatana, gore e be maswikana a go gopola barwa ba Isiraele, bjalo, ka ge Morena a laetše Moshe.


text:
Ba dira le thebjana ka mokgwa wa go loga setšhepi; ba e loga bjalo ka nkatana yela, ka gauta, le ka purapura e tala le e khubedu, le moretele, le leokodi le le ohlilwego.


text:
Thebjana ye ya ba le dikhutlo tše nne; ge e mennwe ya lekana le botelele bja seatla, bophara bja yona le botelele bja yona.


text:
Mo go yona ba gomaretša mebilana e mene ya maswikana. Mmilana wa pele wa ba le leswikana la odemo, le la phithida, le la barikata; ya ba mmilana wa pele.


text:
Mmilana wa bone ya ba wa leswikana la tharasisi, le la šohama, le la jasipe. A be a kwabetšwe ka gauta, a gomaretšwa.


text:
Maswikana e be e le a lesome le metšo e mebedi, ka maina a barwa ba Isiraele; a be a setilwe ka mokgwa wa go seta maswikana, a kgatišo, a ya ka meloko e lesome le metšo e mebedi, leswikana le tlokilwe leina la moloko o tee o tee.


text:
Thebjana ye ba e direla diketane, tše di dirilwego bjalo ka lenti le le ohlilwego, ka gauta e tagilego.


text:
Ba dira mekwabelo e mebedi ya gauta, le mefišana e mebedi ya gauta. Mefišana ye ba e rokela dintlheng tše pedi tša thebjana.


text:
Diketane tšela tše pedi tša go ohlwa ka gauta ba di kgokela mefišaneng e mebedi ya mo dintlheng tša thebjana.


text:
Dintlha tše dingwe tše pedi tša diketane tše tša gauta ba di kgokela mekwabelong, mme yona ba e kgokela ditsekeng tša nkatana mo magetleng ka thoko ya mono pele.


text:
Mefišana e mengwe ya gauta ba e dira, ba e rokela mo morumong wa thebjana, dintlheng tše pedi tša ka thoko ya ka teng e kgotlanago le nkatana.


text:
Ba dira mefišana e mengwe e mebedi ya gauta ba e rokela mo ditsekeng tša nkatana ka magwafeng, ka thoko ya ka pele, kgauswi le mo e tlemaganywago, ka godimo ga moketwana wa nkatana.


text:
Thebjana bjale ba e tlemela mo mefišaneng yeo ka lenti la purapura e tala; ya dula e le godimo ga moketwana wa Nkatana; e se šuthe moo, bjalo ka ge Morena a laetše Moshe.


text:
Nkatana ye ba e direla kobjana, ba e loga ka mokgwa wa mologi, ka moka ga yona ya ba ya purapura e tala.


text:
Lešoba la go tsenya hlogo la ba gare ga yona, la dikologwa ke merumo o etšago moruka wa mohlabani, o mennwe gore o se gagoge.


text:
Mo morumong wa kobjana wa ka tlase ba dira matobolo ka purapura e tala le e khubedu, le moretele, le leokodi le le ohlilwego.


text:
Ba dira le ditšhitswana ka gauta e tagilego, tša dula le matobolo mo morumong wa kobjana, tša dikologa le wona di gongwa ke matobolo.


text:
Ba bea tshitswana, ya latelwa ke letobolo, tshitswana ya latelwa ke letobolo, ba dikologa le morumo ka moka. Ya ba tša ge go dirwa sekgethweng, ka mo Morena a laetšego Moshe.


text:
le kefa ya leokodi le letshesane, le dikuane tša leokodi la go logwa setšhepi, le dithema tša lešela le lešweu,


text:
le moketwana wa leokodi le le ohlilwego ka purapura e tala le e khubedu, le moretele, ka mokgwa wa go loga tše mabalabala; ba dira ka mo Morena a laetšego Moshe.


text:
Ba dira le lematšana la gauta la mofapahlogo o mokgethwa; mo go lona ba ngwala ka mokgwa wa badiri ba kgatišo, ba tloka ba re “O kgethetšwe Morena”.


text:
Ba le kgokela lenti la purapura e tala, gore le tlemelwe mo kefeng; ba dira ka mo Morena a laetšego Moshe.


text:
Mediro ka moka ya Ntlokgethwa, ya Ngwako wa Kgwerano, ya phethwa. Baisiraele ba e dirile ka moka ka mo Morena a laetšego Moshe.


text:
Dilo tšohle tša Ntlokgethwa ba di tlišitše go Moshe, Ngwako le dilo tšohle tša wona: Dingamelo, le mamati, le dipalelo, le dikokwane, le maoto,


text:
le aletare ya mphiri, le selogwa sa yona sa mphiri, le diphata tša go e rwala, le dibjana tša yona ka moka, le legopo le leoto la lona,


text:
le mašela a go šira lapa, le dikokwane le maoto a tšona, le lešira la mo seferong sa lapa, le dithapo, le dimapolo tša tšona, le dilo ka moka tša go dira mo Ntlong e kgethwa, mo Ngwakong wa Kgwerano,


text:
le diaparo tša botšhepi tša go dira mo sekgethweng, le diaparo tše kgethwa tša Arone moperisita, le diaparo tša barwa ba gagwe tša go dira e le baperisita.


text:
Moshe a lebelela mediro ka moka, a hwetša ba dirile tšohle ka mo Morena a laetšego ka gona; a napa a ba šegofatša.


text:
Le sethalana o se iše moo, gomme o lokiše tše di bewago mo go sona. Le sehlomapone o se iše, mme o se hlomele mabone a sona.


text:
Aletare ya gauta ya diorelo o e bee pele ga polokelo ya melao. O kgone go fega lešira la mojako wa Ngwako.


text:
Ke mo o tlogo tšea makhura a setlolo wa tlotša Ngwako, le dilo tšohle tše di lego go wona, o o kgethe le dilo tšohle tša wona, gore e be o mokgethwa.


text:
O tlotše le aletare ya dihlabelo le dibjana tša yona ka moka; o kgethe aletare yeo gore e be e kgethwakgethwa.


text:
O batametše Arone le barwa ba gagwe mo pele ga mojako wa Ngwako wa Kgwerano, o ba hlapiše ka meetse.


text:
O ba tlotše bjalo ka ge o tloditše tatabo, gore e be baperisita ba go ntirela. Go tlotšwa ga bona go tlo ba dira baperisita ba neng le neng go iša ditlogolong tša bona.


text:
Moshe a hlomile Ntlokgethwa, a bea maoto a yona, a tsema legwakgwa la yona la mamati, a nokela dipalelo, a emiša dikokwane tša yona.


text:
A tšea melao a e bea polokelong, a nokela diphata mo mekgokong ya polokelo, a e khurumela ka sekhurumelo sa yona.


text:
A iša polokelo mo Ntlongkgethwa, a fega lešira a šira polokelo ya melao, ka mo Morena a mo laetšego.


text:
A iša sethalana mo Ngwakong wa Kgwerano, a se bea lehlakoreng la thoko ya leboa, ka mono pele ga lešira.


text:
Le sehlomapone a se emiša mo Ngwakong wa Kgwerano, sa lebana le sethalana, se le lehlakoreng la thoko ya borwa.


text:
Aletare ya dihlabelo a e bea pele ga mojako wa Ntlokgethwa, wa Ngwako wa Kgwerano. Mo go yona a bea dihlabelo le dibego, ka mo Morena a mo laetšego.


text:
Legopo a le bea mo gare ga Ngwako wa Kgwerano le aletare yeo, a tšhela meetse mo go lona a go hlapa.


text:
Ba be ba hlapa ge ba tsena Ngwakong wa Kgwerano, le ge ba batamela aletare, bjalo ka ge Morena a laetše Moshe.


text:
A hloma le lapa la go dikologa le Ntlokgethwa le aletare, a fega lešira la sefero sa lapa. Ya ba gona go phetha modiro.


text:
Le Mošhe a šitwa go tsena Ngwakong wa Kgwerano, ka ge leru le dutše mo go wona, ka ge letago la Morena le tletše Ntlokgethwa.


text:
E be e re ge leru le hlatloga le tloga mo Ntlong e kgethwa, ya ba gona Baisiraele ba tsogilego maetong a bona ka moka.


text:
Ka gobane e be e le leru la Morena le le bego le le Ntlong e kgethwa mosegare; mme bošego go be go le mollo mo go lona. Bohle ba leloko la Isiraele ba di bone maetong a bona ka moka.


text:
Bolela le Baisiraele o ba botše o re: Ge e mongwe wa lena a tlišetša Morena sebego, gona dibego tša lena le di ntšhe diruiweng, dikgomong le dinkung.


text:
Ge sebego sa motho e le sehlabelo se se tšwago dikgomong, gona e be poo e se nago bosodi. A e tliše mojako wa Ngwako wa Kgwerano, e tle e kgahle Morena.


text:
A bee seatla sa gagwe hlogong ya sehlabelo sa gagwe; ke mo se tlogo kgahla bakeng sa gagwe, sa mo direla poelanyo.


text:
A e hlabe pele ga Morena; gomme barwa ba Arone, ba e lego baperisita ba tliše madi a yona, ba fokele aletare e lego mojako wa Ngwako wa Kgwerano ka ona.


text:
Barwa ba Arone, ba e lego baperisita, ba beakanye ditho, le hlogo, le makhura godimo ga dikgong tše di lego mollong aletareng.


text:
Mala le mehlahu a di hlatswe ka meetse, mme moperisita a di tšhume ka moka mo aletareng, e be sehlabelo sa mollo wa monko o bose wa Morena.


text:
Ge sebego se etšwa dihuswaneng, e le kwana le ge e le putšane ya sehlabelo, gona a tliše ya pholwana e se nago bosodi.


text:
A e hlabe hleng ga aletare ka thoko ya leboa pele ga Morena; mme barwa ba Arone, e lego baperisita, ba foke ka madi a yona ba dikologe le aletare.


text:
A tsebo e phakologanya; hlogo ya yona, le makhura a yona, moperisita a di beakanye godimo ga dikgong mo mollong wa aletareng.


text:
Mala le mehlahu, a di hlatswe ka meetse, mme moperisita a a di tliše ka moka, a di tšhume aletareng. Ke sehlabelo sa mollo wa monko o bose wa Morena.


text:
Ge sebego sa gagwe e le sa nonyana ya sehlabelo sa Morena, gona a tliše mekurwanyana le ge e le maebana, e be sebego.


text:
Moperisita a le tliše aletareng, a le kgaole hlogo, a e tšhume aletareng; madi a lona a a gamolele lehlakoreng la aletare.


text:
A ntšhe tšelo ya lona, le tše di lego ka teng ga yona, a di lahlele sethobolong sa ka thoko ya bohlabela ya aletare.


text:
A kgone go le fatola ka mo diphegong, a sa le ripaganye, mme yena moperisita a le tšhume mo aletareng godimo ga dikgong tše di lego mollong. Ke sehlabelo sa monko o bose wa Morena.


text:
Ge motho a tlišetša Morena sebego sa dijo, gona a e be sa bupi bjo bo tokilwego. A bo tšhele makhura, a bee diorelo godimo.


text:
A di iše go baperista, barwa ba Arone. E mongwe wa bona a tabole buping bjoo, a tsapare makhura le diorelo ka moka, mme a di tšhume, e be kgopotšo aletareng, mollo wa monko o bose wa Morena.


text:
Se se šalago sa sebego seo sa dijo ke sa Arone le sa barwa ba gagwe, ke se sekgethwakgethwa sa mello ya Morena.


text:
Ge o tliša sa dijo tše di tšwago sebešong, gona e be dinkgwa tša bupi bjo bo tokilwego, tše di sa omelwago, tše di tšhetšwego makhura, le dinkgwa tša dimatla tše di tloditšwego makhura.


text:
Ge sebego sa gago e le dijo tše di gadikilwego, gona e be tša bupi bjo bo tokilwego, tše di tšhetšwego makhura, tše sa omelwago.


text:
Ge sebego sa gago e le se se apewago ka pitša, gona se dirwe ka bupi bjo bo tokilwego, le ka makhura.


text:
Sebego se se dirilwego ka tšeo, o se tlišetše Morena, se neelwe moperisita, gore a se iše aletareng.


text:
Moperisita gona moo sebegong a tabole sa kgopotšo, a se tšhume aletareng. Ke mollo wa monko o bose wa Morena.


text:
Se se šalago sa sebego seo ke sa Arone le sa barwa ba gagwe. Ke se sekgethwakgethwa sa mello ya Morena.


text:
Dibego ka moka tše le di tlišetšago Morena, di se ke tša omelwa; ka gobane tše di nago le komelo le ge e le nose, le se ke la di tšhumela Morena.


text:
Tšona le ka di tliša go Morena e le dibego tša dithakangwaga; fela, mo aletareng di se ke tša tla go ba tša monko wa go natefela Morena.


text:
Dibego tša gago ka moka o di noke letswai. O se ke wa ba wa hlokiša sebego sa gago letswai la kgwerano ya Modimo wa gago. Dibego tša gago tšohle o di tliše di na le letswai.


text:
Ge o tlišetša Morena sebego sa dithakangwaga, o tliše ditsetwa tše di gadikilwego; le mabele a a fogohlilwego a magollelo o a tliše e le sebego sa dithakangwaga tša gago.


text:
Moperisita a tabole sa kgopotšo, a se tšhume; a ntšhe go mabele a a fogohlilwego, le go makhura, diorelo a tšee ka moka. Ke tša mollo wa Morena.


text:
Ge sebego sa motho e le sedimo sa seleboga, se a se ntšhago dikgomong, e ka ba tona goba tshadi, a hlaole ye e se nago bosodi, a e tliše pele ga Morena.


text:
A a bee seatla sa gagwe hlogong ya sebego sa gagwe, a e hlabe mojako wa Ngwako wa Kgwerano; mme barwa ba Arone ba e lego baperisita ba fokele aletare ka madi a yona, ba dikologe nayo.


text:
A tšee le dipshio ka dipedi, le makhura a tšona, le a moseko le sebetšana, -- a a tloše mo go dipshio.


text:
Barwa ba Arone ba di tšhume mo aletareng godimo ga sehlabelo se se lego godimo ga dikgong mo mollong. Ke tša mollo wa monko o bose wa Morena.


text:
Ge sebego sa gagwe se a se tlišetšago Morena e le sedimo sa seleboga se se tšwago dihuswaneng, e ka ba tona le ge e le tshadi, a e be e se nago bosodi.


text:
a bee seatla sa gagwe hlogong ya sona, a se hlabe pele ga Ngwako wa Kgwerano; mme barwa ba Arone ba fokele aletare ka madi ba dikologe nayo.


text:
Mo sedimong seo sa seleboga a ntšhe tša mollo wa Morena, makhura a yona, mosela ka moka, o kgaolwe thitong ya wona, le lebipi, le makhura ka moka a ka teng,


text:
a bee seatla sa gagwe mo hlogong ya yona, a e hlabe pele ga Ngwako wa Kgwerano; mme barwa ba Arone ba fokele aletare ka madi a yona, ba dikologe nayo.


text:
Moperisita a a di tšhume mo aletareng. Ke sejo sa mollo, ke tša monko o bose wa Morena. Makhura ka moka ke a Morena.


text:
Molao wa ka mehla go iša ditlogolong tša lena, wa meagong ya lena ka moka, šo: Le se ke la ba la ja makhura le ge e le madi.


text:
Botša Baisiraele o re: Ge motho a sentše, a sa dira ka boomo, a dira se se ileditšwego ke Morena, a sela o mongwe wa melao,


text:
ge go sentše moperisitamotlotšwa, a obela setšhaba molato, yena a tlišetše Morena powana ya leselela e se nago bosodi; a e tliše ka baka la sebe se a se dirilego, e be seloba.


text:
A e tliše mojako wa Ngwako wa Kgwerano pele ga Morena, a e bee seatla hlogong, a tsebo e hlaba pele ga Morena.


text:
A ine monwana wa gagwe mo mading ao, a fokele pele ga Morena; a dire gašupa a lebane le lešira la sekgethwa.


text:
Ka madi a fetše dinaka tša aletare ya diorelo tša monko o bose, e lego pele ga Morena mo Ngwakong wa Kgwerano; mme ka moka ga ona a a tšhollele fase ga aletare ya dihlabelo e lego mojako wa ngwako wa Kgwerano.


text:
Makhura ka moka a powana yeo ya seloba a a ntšhe mo go yona, e lego lebipi, le makhura ka moka a mala,


text:
go dirwe ka mokgwa wa powana ya sedimo sa seleboga, mme moperisita a di tšhume mo aletareng ya dihlabelo.


text:
Ge e le letlalo la powana, le dinama tša yona ka moka, le hlogo ya yona, le mehlahu ya yona, le mala a yona, le mošwang wa yona,


text:
powana ka moka a e ntšhetše ntle ga mešaša felo mo go sego ditšhila sethobolong sa molora, mme a e fiše ka mollo godimo ga dikgong. E fišwe gona moo sethobolong sa molora.


text:
Ge go sentše phuthego ka moka ya Isiraele, e sa ka ya dira ka boomo, phuthego e se tsebe molato woo, mme ba dirile se se ileditšwego ke Morena, se se sa dirwego, ba oba molato,


text:
mohla go tsebagala sebe se ba se dirilego, phuthego e tliše powana ya leselela e be seloba; ba e tliše pele ga Ngwako wa Kgwerano.


text:
Gomme bagolo ba phuthego ba bee diatla hlogong ya powana yeo ba le pele ga Morena, me e hlabje pele ga Morena.


text:
A fetše dinaka tša aletare e lego pele ga Ngwako wa Kgwerano ka madi ao; mme a a šalago a a tšhollele fase aletareng ya dihlabelo mojako wa Ngwako wa Kgwerano.


text:
Powana ye a e dire ka mokgwa wa powana ya seloba, ka mokgwa woo. Ke mo moperisita a tlogo dira poelanyo, mme ba lebalelwa.


text:
Powana ka moka a e ntšhetše ka ntle ga mešaša, a e tšhume ka mokgwa wa yela ya pele. Ke sona seloba sa phuthego.


text:
Ge go sentše wa kgošana, a dirile se se ileditšwego ke Morena Modimo wa gagwe, a sa dira ka boomo, a dirile se se sa dirwego, a oba molato,


text:
ge a ka botšwa sebe sa gagwe se a sentšego ka sona, gona a tliše phokwana e se nago bosodi, e be sebego sa gagwe.


text:
A bee seatla sa gagwe hlogong ya phokwana, yeo, a e hlabe gona moo go hlabjago dihlabelo pele ga Morena. Ke seloba.


text:
Moperisita a tsebo kgwatha madi a seloba seo a fetša dinaka tša aletare ya dihlabelo ka ona; madi a šetšego a a tšhollele fase aletareng ya dihlabelo.


text:
Makhura ka moka a a tšhume ka mokgwa wa sedimo sa seleboga. Ke mo moperisita a tlo go mo direla poelanyo ka baka la sebe sa gagwe, mme a lebalelwa.


text:
Ge go sentše motho fela, a dira se se ileditšwego ke Morena, a sa dira ka boomo, a dirile se se sa dirwego, a oba molato,


text:
ge a botšwa sebe sa gagwe se a se dirilego, a a tliše putšane ya tshadi e se nago bosodi, e be sebego sa gagwe ka baka la sebe sa gagwe se a se dirilego;


text:
Moperisita a kgwathe madi a yona ka monwana wa gagwe, a fetše dinaka tša aletare ya dihlabelo ka ona; madi a yona a a šetšego ka moka a a tšhollele fase aletareng.


text:
Makhura a yona ka moka moperisita a a tšee ka mokgwa wo a tšerego makhura a sedimo sa tebogo ka wona, a a tšhume aletareng, e be monko o bose wa Morena. Ke mo moperisita a tlogo mo direla poelanyo, mme a lebalelwa.


text:
Moperisita a kgwathe madi a seloba seo ka monwana wa gagwe, mme a fetše dinaka tša aletare ya dihlabelo ka ona; madi a yona a a šetšego ka moka a a tšhollele fase aletareng.


text:
Makhura a yona ka moka a a nthše ka mokgwa wa a nku ya sedimo sa seleboga, mme a a tšhume mo aletareng, mo mellong ya Morena. Ke mo moperisita a tlogo mo direla poelanyo ka baka la sebe sa gagwe se a se dirilego, mme a lebalelwa.


text:
Ge motho a ka senya ka go loba taba, mola a kwile ge a enišwa, a le hlatse ya se a se kwilego le se a se bonego, mme a se loba, o tlo rwala molato.


text:
Ge motho a swara seila, e ka ba setoto sa phoofolo ya ditšhila, le ge e le sa kgomo ya ditšhila, le ge e le sa segagabi sa ditšhila, a se swara a sa tsebe, o tšhilafetše, o na le molato.


text:
Le ge a ka swara tšhila ya motho, tšhila efe le efe ye a ka tšhilafalago ka yona, a tšhilafala a sa tsebe, gomme a di lemoga ka morago, o na le molato.


text:
Goba ge motho a ka ena ka go hlaganela ka molomo wa gagwe, a re ke tlo dira sekete le sekete, e ka ba se se botse le ge e le se sebe, mme a di lemoga ka morago ge e le keno ya lefela, o na le molato go se sengwe sa tšona tšeo.


text:
A tlišetše Morena selefa sa gagwe ka baka la sebe se a se dirilego, e ka ba sehuswana sa nku ya tshadi, le ge e le sa putšane, e be seloba. Gomme moperisita o tlo mo direla poelanyo ka baka la sebe sa gagwe.


text:
Ge a ka hlaelelwa ke se se lekanago nku, gona a tlišetše Morena mekurwanyane e mebedi, le ge e le maebana a mabedi; le lengwe e be la seloba; le lengwe e be la sehlabelo.


text:
A di tliše go moperisita; gomme yena o tlo thoma ka go hlaba la seloba; a le tene molala, a se le kgaole hlogo.


text:
Madi a seloba a fokele lehlakore la aletare ka ona; madi a a šetšego a a tšhollelwe fase aletareng. Ke seloba.


text:
La bobedi a le dire sehlabelo ka mokgwa wa sona. Moperisita o tlo mo direla poelanyo ka mokgwa woo ka baka la sebe se a se dirilego, mme a lebalelwa.


text:
Ge a ka hlaelelwa ke se se ka lekanago mekurwanyane e mebedi le ge e le maebana a mabedi, gona a tliše ntlatlana ya bupi bjo bo tokilwego, e be seloba sa gagwe, a se ke a bo tšhela makhura, a se ke a bea diorelo mo go bjona; ke seloba.


text:
A bo tliše go moperisita, a bo tsapare ka seatla, e be bja kgopotšo, a bo tšhume aletareng mo mellong ya Morena; ke seloba.


text:
Moperisita a mo direle poelanyo ka mokgwa o bjalo, ka baka la dibe tše a di dirilego tša mohuta woo, mme o tlo lebalelwa. Bupi e tlo ba bja moperisita ka mokgwa wa sebego.


text:
Ge motho a dirile bošaedi, a sa dira ka boomo, a senya se se kgethetšwego Morena, a a tlišetše Morena selefa sa gagwe, e be kgapana ye e se nago bosodi ya mohlape; go iwe ka tekanyo ya disekele tša silifera, sekele ya sekgethwa; e be selefa.


text:
Tša sekgethwa tše a di sentšego, a di buše a okeletše ka seripa; gomme moperisita o tlo mo direla poelanyo ka kgapana yeo ya selefa, mme a lebalelwa.


text:
Ge motho a sentše, a sa dira ka boomo, a dirile se se ileditšwego ke Morena, a dirile se se sa dirwego, o obile molato, o tloga a rwele molato.


text:
A a tliše kgapana ye e se nago bosodi; go iwe ka tekanyo ya gago ya selefa; gomme moperisita o tlo mo direla poelanyo ka baka la bošaedi bja gagwe bjo a sa kago a bo dira ka boomo, mme a lebalelwa.


text:
Ge motho a sentše, a šaeditše pele ga Morena ka go latola se wa gabo a mo neetšego sona, goba se se gafetšwego seatleng sa gagwe gore a se boloke, goba se a se utswitšego, le ge e le se a patilego wa gabo ka sona,


text:
e a sentšego a oba molato o mobjalo, a buše se a se utswitšego, goba se a patilego wa gabo ka sona, goba se a bego a se boloka, goba se a se thwetšego se timetše,


text:
goba tše a ennego maaka ka baka la tšona, a di buše ka moka, a ekeletše ka sa bohlano, a di bušetše go mong wa tšona ka tšatši la selefa sa gagwe.


text:
A a tlišetše Morena selefa sa gagwe; e be kgapana ya mohlape ye e se nago bosodi; e ye ka tekanyo ya gago, e tle go moperisita e be selefa.


text:
Moperisita a mo direle poelanyo pele ga Morena; mme o tlo lebalelwa tšohle, eng le eng se a se dirilego a oba molato ka sona.


text:
Laela Arone le barwa ba gagwe, o re: Molao wa sehlabelo šo: Sehlabelo se se swanetše go tuka ifo bošego ka moka aletareng go fihla ge go esa, mollo o fele o bešeletšwa gona moo.


text:
Moperisita a apare kobo ya gagwe ya leokodi, a tšware sethema sa leokodi, a ole molora wa mollo wa sehlabelo, a o tšhele hleng ga aletare.


text:
A tsebo apola diaparo tša gagwe, a apare tše dingwe, a ntšhetše molora ntle ga mešaša felo go sekilego.


text:
Mollo wa aletareng o tuke mo go yona, o se ke wa tima. E sa le bosasa moperisita a fele a beše dikgong tše dingwe go yona, a lokiše sehlabelo mo go yona, a tšhume makhura a dihlabelo mo go yona.


text:
E mongwe wa bona a ntšhe bupi bjo bo tokilwego bja sebego sa dijo, a fo tabola, le makhura a sona a a tsapare, a tšee diorelo ka moka tša sebego, a di tšhume mo aletareng, e be sa monko o bose le sa kgopotšo sa Morena.


text:
Se se šalago, Arone le barwa ba gagwe ba se tšee ba se je; se lewe se se na komelo, se lewe felo gokgethwa. Ba se jele Ngwakong wa Kgwerano.


text:
Se se ke sa apewa le komelo; ke ba neile gore e be kabelo ya bona ya tša mello ya ka; ke tše kgethwakgethwa bjalo ka seloba le selefa.


text:
Di lewe ke banna ka moka ba leloko la Arone. Ke taelo ya lena ya ka mehla melokong ya lena, taelo ya tša mello ya Morena. E a di swarago e be e mokgethwa.


text:
Sebego sa Arone le sa barwa ba gagwe sa mohla go tlotšwago e mongwe wa bona sese: Ke ntlatlana ya bupi bjo bo tokilwego bja sebego sa ka mehla; karolo e nngwe e tlišwe bosasa, e nngwe e tlišwe ka mantšiboa.


text:
Di gadikwe ka makhura ka lebeana; o di tliše di gadikilwe; ke sebego se se kumagantšwego, ke sa monko o bose wa Morena.


text:
Tšona tše di dirwe ke morwa wa gagwe e a tlotšwago bakeng sa gagwe. E be molao wa ka mehla. Di tšhumelwe Morena ka moka ga tšona.


text:
Botša Arone le barwa ba gagwe o re: Molao o lebanego seloba šo: Se hlabiwe felo mo go hlabelwago dihlabelo, gona moo pele ga Morena; ke se sekgethwakgethwa.


text:
Moperisita yena eo e a tlišitšego seloba, a se je; a se jele felo gokgethwa, lapeng la Ngwako wa Kgwerano.


text:
Motho e a swarago nama ya sona, e be o mokgethwa; gomme e a kago gašetšwa ke madi a sona seaparong, a hlatswe fa go gašitšwego; mme a go hlatswe felo gokgethwa.


text:
Pitša ye e se apeilego e bolawe; ge se ka ba se apeilwe ka pitša ya tshipi, yona e falwe, e tsebo hlatswiwa ka meetse.


text:
Ge e le seloba seo madi a sona a tsenego Ngwakong wa Kgwerano a dira poelanyo sekgethweng, seo se se ke sa lewa, se fišwe ka mollo.


text:
Selefa se hlabiwe mo go hlabelwago sehlabelo; madi a sona a gašwe lehlakoreng la aletare thoko tšohle.


text:
Selefa se dirwa ka mokgwa wa seloba, di ya ka molao o tee; ke sa moperisita e a dirago poelanyo ka sona.


text:
Dibego ka moka tša dijo tše di apeilwego sebešong, le tšohle tše di apewago pitšeng goba tša gadikwa lebeaneng, ke tša moperisita e a di tlišago.


text:
Dibego ka moka tša dijo tše di tšhetšwego makhura, le tše di omilego, ka moka e be tša barwa ba Arone, ofe le ofe.


text:
Ge sedimo se tlišwa e le sa theto, ba se tliše le dinkgwa tše di sa omelwago, tše di tšhetšwego makhura, le dinkgwa tša dimatla tše di tloditšwego makhura, le bupi bjo bo dubilwego ka makhura.


text:
A di tliše le dinkgwa tše di ometšwego, e be sebego sa gagwe sa go tlatša sedimo sa theto le sa seleboga.


text:
Mo go dibego tše ka moka a taboletabole tša go neela Morena; tšona ke tša moperisita eo e a gašitšego madi a sedimo sa seleboga.


text:
Ge e le nama ya sedimo sa theto, e lewe ka tšatši lona leo la sebego, go se ke gwa šala molatša wa yona.


text:
Ge e ka ba sedimo sa keno, le ge e le sa boithatelo, se lewe ka tšatši le a se tlišago ka lona; gomme molatša wa sona o ka lewa ka la ka moswana.


text:
Ge nama ya sedimo e ka lewa ka letšatši la boraro, go ka se ke gwa kgahliša, gomme se motho a se tlišitšego se tlo nyatšega, e tlo ba makgapha; gomme e a se jago o oba molato.


text:
Nama ye e kgwathilwego ke tšhila e se ke ya lewa; e fišwe ka mollo. Nama ye e se nago taba, e ka lewa ke mang le mang e a se nago ditšhila.


text:
Ge motho wa tšhila a ka ja nama ya sedimo sa seleboga, e lego sa Morena, mola tšhila e le mo go yena, motho e mobjalo o tlo ripiwa setšhabeng sa gabo.


text:
Motho e a kgwathago tšhila, e ka ba ya motho, goba ya kgomo, goba se sengwe se se nago le tšhila, mme a tla a ja nama ya sedimo sa seleboga, e lego sa Morena, motho e mobjalo o tlo ripiwa setšhabang sa gabo.


text:
Makhura a se se hwilego ka noši, le a se se bolailwego ke sebata, ona a ka dira modiro ofe le ofe; fela, le se ke la a ja.


text:
Gobane e a jago makhura a kgomo ya tše di išitšwego mellong ya Morena, o tlo ripiwa setšhabeng sa gabo.


text:
Botša Baisiraele o re: E a tlišetšago Morena sedimo sa gagwe sa seleboga, a a tliše neo ya gagwe, e ntšhwe go sedimo sa gagwe sa seleboga.


text:
Tša mello ya Morena a di tliše ka diatla tša gagwe, a tliše makhura le leumo. Leumo e be seekaro pele ga Morena.


text:
Yena yoo wa barwa ba Arone, e a fihlišitšego madi a sedimo sa seleboga, le makhura a sona, ke yena a newago leoto la le letona.


text:
Ka gobane nna ke tšea leumo la seekaro le leoto la kabelo go Baisiraele; mme nna ke di neile Arone moperisita le barwa ba gagwe, e be molao wa ka mehla.


text:
Ke yona kabelo ya Arone, le kabelo ya barwa ba gagwe mo mellong ya Morena, kabelo ye ba e fiwago mohla Morena a ba batametša gore e be baperisita ba gagwe.


text:
Ke tšona tše Morena a laetšego tšona ka tša mohla ba tlotšwa, a re ba newe tšona di etšwa go Baisiraele. Ke molao wa ka mehla go iša ditlogolong tša bona.


text:
Ke wona molao wa sehlabelo, le wa sebego, le wa seloba, le wa go bewa ga baperisita, le wa sedimo sa seleboga.


text:
Ke tšona tše Morena a di laetšego Moshe thabeng ya Sinai mohla a laetšego Baisiraele go tlišetša Morena dibego tša bona lešokeng la Sinai.


text:
Bitša Arone le barwa ba gagwe, o tšee diaparo, le makhura a go tlotša, le powana ya seloba, le dikgapana tše pedi, le seroto sa dinkgwa tše di sa omelwago.


text:
Gomme Moshe a dira se Morena a mo laetšego sona; phuthego ya kgobela pele ga mojako wa Ngwako wa Kgwerano.


text:
A mo apeša kobo ya leokodi, a mo tlema ka moketwana, a mo apeša kobjana, a mo apeša le Nkatanakgethwa, a mo tlema ka moketwana wa yona.


text:
A mo rweša kefa hlogong, a e fapa ka lematšana la gauta, mofapahlogo o mokgethwa, ka mo a laetšego Moshe ka gona.


text:
Gomme Moshe a tšea makhura a go tlotša, a tlotša Ntlokgethwa le tše di lego mo go yona, a di kgetha.


text:
A fokela aletare ka ona, a dira gašupa, a e tlotšatlotša le dibjana tša yona ka moka, le legopo le leoto la lona, a di kgetha.


text:
Gomme Moshe a batametša barwa ba Arone, a ba apeša diaparo tša leokodi, a ba tlema ka meketwana, a ba rweša dikuane, ka mo Morena a laetšego Moshe ka gona.


text:
Bjale a batametša powana ya seloba. Arone le barwa ba gagwe ba bea diatla hlogong ya powana yeo ya seloba;


text:
ya hlabiwa; Moshe a tšea madi a yona a fetša dinaka tša aletare ka ona thoko tšohle ka monwana wa gagwe, ya ba go e hlatswa; madi a a tšhollela fase aletareng, a e kgetha, a e dira ya poelanyo.


text:
A tšea lebipi ka moka, le sebetšana, le dipshio ka dipedi, le makhura a tšona, a di tšhuma aletareng.


text:
Yona powana le letlalo la yona, le dinama tša yona, le mešwang ya yona, a di fiša ka mollo ka ntle ga mešaša, a dira ka mo Morena a mo laetšego ka gona.


text:
Ge e le mala a yona le mehlahu, a di hlatswa ka meetse; mme kgapana ka moka a e tšhuma aletareng, ya ba sehlabelo sa monko o bose, ya ba ya mello ya Morena, ka mo Morena a mo laetšego ka gona.


text:
A tliša le kgapana ya bobedi, ya go bewa ga baperisita; Arone le barwa ba gagwe ba bea diatla tša bona mo hlogong ya yona.


text:
Moshe a e hlaba, a kgwatha madi a yona a fetša lerephu la tsebe ya Arone, le mono o mogolo wa seatla sa gagwe sa le letona, le mono o mogolo wa leoto la gagwe la le letona.


text:
A batametša barwa ba Arone, a fetša marephu a ditsebe tša bona tša le letona, le meno e megolo ya diatla tša bona tša le letona, le meno e megolo ya maoto a bona a le letona, a e fetša ka madi; mme a tsebo fokela aletare ka ona thoko tšohle.


text:
A tšea makhura a mosela, le lebipi ka moka, le sebetšana, le dipshio ka dipedi le makhura a tšona, le leoto la le letona.


text:
Mo serotong sa dinkgwa tše di sa omelwago, se se beilwego pele ga Morena, a ntšha senkgwa setee se se dubilwego ka makhura, le sematla setee, a di bea godimo ga makhura, godimo ga leoto lela.


text:
Tše ka moka a di neela diatleng tša Arone, le diatleng tša barwa ba gagwe, ba di ekara pele ga Morena.


text:
Moshe a kgona a di tšea diatleng tša bona, a di tšhuma godimo ga sehlabelo, ya ba sedimo sa go bewa ga bona, sa monko o bose wa Morena.


text:
Moshe a tšea leumo, a le ekara pele ga Morena, ya ba kabelo ya Moshe ya kgapana yeo ya sedimo sa go bewa ga bona, ka mo Morena a mo laetšego ka gona.


text:
Moshe a tšea makhura a go tlotša, a tšea le madi a mo aletareng, a fokela Arone le diaparo tša gagwe, le barwa ba gagwe a ba fokela; ya ba go kgetha Arone le diaparo tša gagwe, le barwa ba gagwe le diaparo tša bona.


text:
Gomme Moše a bolela le Arone le barwa ba gagwe a re: Apeang dinama mojako wa Ngwako wa Kgwerano, le di jeleng gona moo, le senkgwa sa mo serotong sa sedimo sa go bewa ga lena, ka mo ke laetšego ka re: Arone le barwa ba gagwe ba di je.


text:
Dulang mojako wa Ngwako wa Kgwerano le fetše matšatši a šupago le mašego a ona, le hlokomele tša go hlankela Morena gore le se ke la hwa; ka gobane ke laetšwe bjalo.


text:
A botša Arone a re: Hlaola namane ya kgomo, e be seloba, le kgapana ya sehlabelo, e be tše di se nago bosodi, mme o di tliše pele ga Morena.


text:
O bolele le Baisiraele o re: Hlaolang pudi ya seloba, le namane le nku, e be tša ngwaga o tee, tše di se nago bosodi; e be tša sehlabelo;


text:
le kgomo le kgapana, e be sedimo sa seleboga; di hlabelwe Morena; le tliše le sebego sa tše di dubilwego ka makhura; ka gobane lehono Morena o tlo iponagatša go lena.


text:
Tše di laetšwego ke Moshe ba di tliša mojako wa ngwako wa kgwerano; le phuthego ka moka ya batamela ya ema pele ga Morena.


text:
Moshe a tsebo bolela le Arone a re: Batamela aletare, o fihliše seloba sa gago, o itirele poelanyo; o tsebo fihliša sebego sa batho ba setšhaba, o ba direle poelanyo, bjalo ka ge Morena a laetše.


text:
Barwa ba gagwe ba mo tlišetša madi a yona; a ina monwana mading, a fetša dinaka tša aletare ka ona; madi a a šetšego a a tšhollela fase aletareng.


text:
Makhura le dipshio, le sebetšana, e lego tša seloba, a di tšhuma mo aletareng, bjalo ka ge Morena a laetše Moshe.


text:
A tsebo hlaba sehlabelo; barwa ba gagwe ba mo tlišetša madi a sona, a a fokela aletareng thoko tšohle.


text:
Ya ba gona a tlišitšego sebego sa setšhaba; a tšea phoko ya seloba sa setšhaba, a e hlaba, ya ba seloba, a e dira ka mokgwa wa namane yela.


text:
A tliša le dibego tša dijo a tabola ka seatla sa gagwe, a di tšhuma aletareng, go šetše go tlišitšwe sehlabelo sa bosasa.


text:
A hlaba powana le kgapana, ya ba sedimo sa seleboga se se tšwago go setšhaba; barwa ba gagwe ba mo tlišetša madi a tšona, a a gaša lehlakoreng la aletare thoko tšohle.


text:
Gomme Arone a emiša matsogo a gagwe a lebane le setšhaba, mme a se šegofatša; a tloga mo aletareng a phethile seloba, le sehlabelo, le sedimo sa seleboga.


text:
Gomme Moshe le Arone ba tsena Ngwakong wa Kgwerano. Ge ba etšwa gona, ba šegofaditše setšhaba ka moka.


text:
Ya ba gona go tlilego mollo o etšwa go Morena, wa fiša sehlabelo le makhura mo aletareng. Setšhaba ka moka sa di bona, sa hlalala, sa lotšha.


text:
Barwa ba Arone Nadaba le Abihu ba ile ba tšea mabeana a bona, ba gokelela mollo go ona, ba nunetša diorelo, mme ba tliša mollo o šele pele ga Morena, wo ba sa kago ba laelwa go o tliša.


text:
Moshe a bolela le Arone a re: Ke sona se Morena a se boletšego a re: Ke yo Mokgethwa go ba ba mpatamelago; Ke yo Letago ke lebane le setšhaba ka moka! Arone a fo fela a homotše.


text:
Moshe a bitša Misaele le Elitsafane, barwa ba Usiele maloma Arone, a ba botša a re: Batamelang le tloše bana babolena mo pele ga sekgethwa; Le ba iše kua ntle ga mešaša.


text:
Ba batamela, ba ba iša kua ntle ga mešaša ba sa apere dikobo tša bona tša leokodi, bjalo ka ge Moshe a laetse.


text:
Gomme Moshe a bolela le Arone, le Eleasara le Ithamara barwa ba Arone, a re: Le se ke la rola dihlogong tša lena, le diaparo tša lena le se ke la di gagola, gore le se hwe, gore bogale bjoo bo se ke bja tukela phuthego ka moka. Ge e le bana babolena, le leloko la Isiraele ka moka, bona ba ka lla ka baka la phišo ye Morena a e dirilego.


text:
Gape le se ke la tšwa ka mojako wa Ngwako wa Kgwerano, gore le se hwe, ka gobane makhura a Morena a a le tloditšego a mo go lena. Mme ba dira ka mo Moshe a boletšego.


text:
Wena le barwa ba gago ge le tsena mo Ngwakong wa Kgwerano, le se ke la nwa beine le ge e le sebela, gore le sa tlo hwa. A e be molao wa ka mehla go iša ditlogolong tša lena.


text:
Gomme Moshe a bolela le Arone, le Eleasara le Ithamara barwa ba Arone ba ba šetšego, a re: Tšeang sebego sa dijo tše di sa kago tša išwa mellong ya Morena, le di je di se na komelo le le hleng le aletare, ka gobane ke tše kgethwakgethwa.


text:
Le di jeleng felo gokgethwa, ka gobane ke kabelo ya gago le ya barwa ba gago ya tša mello ya Morena, gobane ke laetšwe bjalo.


text:
Le leumo la seekaro, le leoto la kabelo, le di je le le felo go sego ditšhila, wena o na le barwa ba gago le barwedi ba gago, ka gobane ke kabelo ye e beetšwego wena le barwa ba gago, ya didimo tša dileboga tša Baisiraele.


text:
Leoto le la kabelo le leumo la seekaro, ba thome go di tliša gotee le tša mollo tša makhura, gore di ekarwe pele ga Morena, e kgone e eba tša gago le tša barwa ba gago. Ke molao wa ka mehla, bjalo ka ge Morena a laetše.


text:
Ya re ge Moshe a nyaka mo go lego phokwana ya seloba, a hwetša e fišitšwe. A galefela Eleasara le Ithamara, barwa ba Arone ba ba šetšego, a re:


text:
Le reng le sa ka la ja seloba felo gokgethwa? Seloba ke se sekgethwakgethwa; gomme Morena o se neile bolena, gore le role phuthego molato, le e direle poelanyo pele ga Morena.


text:
Lebellang! Madi a seloba ga a ka a išwa sekgethweng; go be go swanetše ge le se jetše mo sekgethweng, bjalo ka ge ke le laetše.


text:
Arone a fetola a re: Lebelela! Lehono bona ba išitše seloba sa bona pele ga Morena; gomme nna ge ke wetšwe ke dilo tše kaakaa, a nka kgona go ja seloba lehono ka kgahla Morena?


text:
Ke tšohle tše di nago le ditlhako tše pedi, tša ditlhako tše di pharogilego, e le tše di otlago; ke tšona tše le kago di ja.


text:
Fela, go tše di otlago, mola di na le ditlhako tše di pharogilego, le se ke la ja kamela, ka gobane, le ge e otla, ditlhako tša yona ga tša pharoga ruri; Le e ile;


text:
le kolobe, ka gobane, e na le ditlhako tše di pharogilego, tša pharoga ruri, fela, ga e otle; le e ile;


text:
Go tše di phelago ka meetseng, tše le kago di ja šedi: Ke tšohle tše di nago le diphego le matlagapi, tša mo meetseng, mo lewatleng le mo dinokeng; tšona le ka di ja.


text:
Fela, tše di hlokago diphego le matlagapi, mola di le mo mawatleng le mo dinokeng, e le dinyeunya tša mo meetseng, tša moya o phelago mo meetseng, le di ile.


text:
Mo go digagabi tše di fofago mme tša sepela ka maoto a mane, le ka ja tšeo tše di nago le makoto a go pharuma.


text:
Mo go tšona tše le kago di ja šedi: Ke tšie le mohuta wa yona, le manakgope le mohuta wa yona, le motlorontlope, le mohuta wa mankoko.


text:
Tše le itšhilafatšago ka tšona šedi: -- e a swarago setoto sa tšona o tšhilafatše go fihla mantšiboa,


text:
ke diphoofolo ka moka tša ditlhako tše di sa pharogago ruri, le tše di sa otlego. Le di ile. E a di swarago o tšhilafetše.


text:
Go tša maoto a mane le ile tše di sepelago ka marofa. E a swarago setoto sa tšona o tšhilafetše go fihla mantšiboa.


text:
E a rwalago setoto sa tšona, a hlatswe diaparo tša gagwe; o tšhilafetše go fihla mantšiboa; le mo dire wa ditšhila.


text:
Tša ditšhila mo go digagabi tše di gagabago lefaseng šedi: Ke serunya, le legotlo, le mohuta wa mokgaditswane;


text:
Le di dire tša ditšhila mo go digagabi tšohle; e a di swarago di hwile, o tšhilafetše go fihla mantšiboa.


text:
Se se welwago ke setoto sa tšona se tšhilafetše, e ka ba selo sa kwata, goba seaparo, goba kobo, goba mokotla, goba selo sa go dira ka sona. Di tsenywe meetseng; di tšhilafetše go fihla mantšiboa; e be gona selo se tšwago ditšhila.


text:
Dijo ka moka tše di kago tšhelwa meetse ao, di tšhilafetše, le dinwewa ka moka tše di ka bago sebjaneng seo, di tšhilafetše.


text:
Tšohle tše di welwago ke setoto sa tšona, di tšhilafetše; ge e ka ba sebešo, le ge e le leiho, di thobolwe, ka gobane di tšhilafetše; le di dire tše ditšhila.


text:
Fela, ge e ka ba mothopo, le ge e le sediba goba mogobe wa meetse, tšona ga di tšhilafale; go tšhilafala e a swarago setoto se se wetšego moo.


text:
E a jago nama ya setoto seo a hlatswe diaparo tša gagawe; o tšhilafetše go fihla mantšiboa; e a rwalago setoto seo a hlatswe diaparo tša gagwe; o tšhilafetše go fiha mantšiboa.


text:
Tše di sepelago ka mpa, le tše di sepelago ka maoto a mane, le tša maoto a mantši, digagabi ka moka tše di gagabago lefaseng, le se ke la di ja, ke diila.


text:
Le se ke la ithankgetša ditšhila ka digagabi ka moka tše di gagabago lefaseng, la tšhilafala ka tšona.


text:
Gobane ke nna Morena Modimo wa lena; ikgetheng, le be ba bakgethwa, gobane nna ke e mokgethwa. Le se ke la itšhilafatša ka se se gagabago lefaseng.


text:
Gobane ke nna Morena e a le ntšhitšego lefaseng la Egipita gore ke be Modimo wa lena. Bang ba bakgethwa, gobane le nna ke e mokgethwa.


text:
Ke wona molao o lebanego diphoofolo, le dinonyana, le tšohle tše di phelago di nyeunya meetseng, le tšohle tše di gagabago lefaseng.


text:
Ke wa gore le hlaologanye tše di ilwago le tše di sa ilwego. Le hlaologanye tše lewago le tše di sa lewego.


text:
Botša Baisiraele o re; Ge mosadi a imile mme a belega ngwana wa mošimanyana, o tšhilafetše matšatši a šupago, gwa etša ge a tšhilafetše mehleng ya ge a bona kgwedi.


text:
Mmagwe a dule gae matšatši a masome a mararo, ka ge a sa hlapa. A se ke a swara se sekgethwa; a se ke a ya sekgethweng, go be go fele matšatši a go thakgafatšwa ga gagwe.


text:
Ge a belege ngwanenyana a fetše dibeke tše pedi a tšhilafetše, ka ge a sa hlapa. A dule gae matšatši a masome a selelago le metšo e selelago, go be go fele matšatši a go thakgafatšwa ga gagwe.


text:
E re ge matšatši a thakgafatšo bakeng sa ngwana wa mošimanyana, goba bakeng sa ngwanenyana, a phethegile, a tliše kwana ya ngwaga o tee, e be sehlabelo le mokurwanyane le leebana, e be seloba, a di tliše mojako wa Ngwako wa Kgwerano go moperisita.


text:
Ge a ka hlaelelwa ke go ntšha nku, gona a tliše maebana a mabedi, goba mekurwanyana e mebedi; le lengwe e be la sehlabelo, le lengwe e be la seloba; moperisita o tlo mo direla poelanyo a sekega.


text:
Ge motho mo letlalong la mmele wa gagwe a tšwile sekutu, le ge e le setswata se se kago ba lephera mo letlalong la mmele wa gagwe, a išwe go moperisita, go Arone goba go e mongwe wa barwa ba gagwe ba baperisita.


text:
Moperisita a nyakorele mo go lego bohloko letlalong la mmele wa gagwe. Ge a ka hwetša meriri ya gona e le e mešweu, mme felo fao go phobetše, gona ke bolwetši bja lephera. Moperisita ge a di bona, a a re: o tšhilafetše.


text:
Ge e le setswata se sešweu mo letlalong la mmele wa gagwe, mme sa bonala se sa phobela, le meriri e sa šweufala, gona moperisita a tswalelele molwetši eo matšatši a šupago.


text:
Ge ka la go šupa mopersita a mo nyakorela, a hwetša sešo se sa fela se eme, se sa keka, gona moperisita a buše a mo tswalelele matšatši a šupago.


text:
Ge ka la go šupa moperisita a mo nyakorela, a hwetša sešo se gogile, se sa keka, gona moperisita a a re: o sekile, e fo ba sebabo. Motho eo a a hlatswe diaparo tša gagwe; o sekile.


text:
Ge sebabo se ka keka mola moperisita a šetše a mo nyakoretše mme a re: o sekile, gona a tle gape a bonwe ke moperisita.


text:
Ge moperisita a bona go na le sekutu se sešweu mo letlalong, a hwetša se na le meriri e mešweu, mme sekutu se phemegile,


text:
gona ke lephera le le topetšego letlalong la mmele wa gagwe; moperisita a a mo re; o tšhilafetše; a se ke a mo tswalelela, ka gobane o šetše a tšhilafetše.


text:
Ge lephera le ka tšwelela la aparela letlalo ka moka la molwetši, go tloga phogong go fihla dinaong, mo go fela mo mahlo a moperisita a mo nyakorelago,


text:
moperisita a hwetša lephera le aparetše mmele ka moka, gona molwetši eo o tlo mo re: o sekile, o šweufetše mo go fela, o sekile.


text:
Ge moperisita a ka hwetša mo go phemegilego, gona a a mo re: o tšhilafetše, nama e phemegile, ke ditšhila, ke lona lephera.


text:
gomme lebadi la šala le na le sekutu se sešweu, goba setswata se sešweu sa bohubetšwana, gona a nyakorelwe ke moperisita.


text:
Ge moperisita a mo tsinkela a hwetša go phobetše, mme meriri e šweufetše, gona moperisita a a mo re: o tšhilafetše, ke bolwetši bja lephera, bo tšweletše nthong.


text:
Ge moperisita a nyakorela, a hwetša go se meriri e mešweu, go sa phobela, mme go gogile, gona moperisita a mo tswalelele matšatši a šupago.


text:
Ge mo mmeleng wa motho go ka ba le lebadi la mollo, mme lona la ba le setswata se sešweu sa bohubetšwana, goba sa bošweu fela,


text:
mme moperisita a se nyakorela, a hwetša meriri e šweufala setswateng, a hwetša go phobetše, gona ke lephera; le tšweletše setswateng sa mollo; moperisita a a re: o tšhilafetše; ke bolwetši bja lephera.


text:
Ge moperisita a nyakorela a hwetša mo setswateng go se meriri e mešweu, se sa phobela, mme go gogile, gona moperisita a mo tswalelele matšatši a šupago.


text:
Ka la go šupa moperisita ge a mo nyakorela a hwetša setswata se kekile letlalong, gona a a re: o tšhilafetše, ke bolwetši bja lephera.


text:
Fela, ge setswata se eme, se sa keka, go gogile, gona ke sekutu sa lebadi la mollo; moperisita a a re: o sekile; ke lebadi la mollo.


text:
moperisita a nyakorela a hwetša go phobetše, go na le meriri e mesehlana, e mesesane, gona moperisita a a mo re: o tšhilafetše; ke sebabo sa lephera la hlogo, goba la maledu.


text:
Ge moperisita a nyakorela bolwetši bjoo bja sebabo, a hwetša go sa phobela, go se meriri e meso, gona moperisita a tswalelele molwetši eo e a nago le sešo seo matšatši a šupago.


text:
Ge moperisita a nyakorela sešo seo ka la go šupa, a hwetša sebabo se sa keka, se se na le meriri e mesehlana, se sa phobela,


text:
gona motho eo a boolwe; fela, go se boolwe sebabong; gomme moperisita a buše a mo tswalelele matšatši a šupago.


text:
Ge moperisita a nyakorela ka la go šupa, a hwetša sebabo se sa keka, go sa bonale go phobela letlalong, gona a a re: o sekile; a hlatswe diaparo; o sekile.


text:
moperisita ge a buša a nyakorela, a hwetša sebabo se kekile, gona a se ke a hlwa a šetša meriri e mesehlana, gobane o tšhilafetše.


text:
Ge moperisita a ka hwetša sebabo se eme, go mela meriri e meso go sona, gona sebabo se fodile; mme moperisita a a re: o sekile.


text:
mme moperisita a nyakorela a hwetša ditswata e le tše tshehlanyana le tše tšhweu, gona ke dibabo fela tše di tšwilego letlalong; o sekile.


text:
Ge mo lefatleng go ka tšwa dišo tše tšhweu le tše hubetšwana, gona ke lephera le le tšwilego lefatleng la gagwe.


text:
Ge moperisita a mo nyakorela a hwetša go na le sekutu se se nago le sešo sa bošweu bjo bohubetšwana mo lefatleng, e kego ke lephera la letlalo la mmele,


text:
motho e mobjalo o pherile, o tšhilafetše; moperisita a a re: o tšhilafetše; bolwetši bo mo hlogong ya gagwe.


text:
Motho e mobjalo wa lephera, e a nago le bolwetši bjoo, a apare mankgeretla, a fo lesa meriri e mele, a pipe maledu, a goeletše a re: Ditšhila! Ditšhila!


text:
Mehla ka moka ge a na le bolwetši bjoo e tlo ba e a tšhilafetšego, wa ditšhila. A a dule a nnoši. Mokutwana wa gagwe o be kua ntle ga mešasa.


text:
e ka ba lešeleng la go logwa, goba lešeleng la go hunwa, e ka ba la leokodi goba la boya, goba kobong ya letlalo,


text:
mmala woo o ka ba mo lešeleng goba mo kobong, o ka ba mo ditsholeng tša go logwa goba tša go hunwa, le mo seaparong se se dirilwego ka letlalo, e ka ba mmala o motalana goba o mohubetšwana, ke mmala wa lephera. Moperisita a a mo nyakorele.


text:
Moperisita a nyakorele mmala woo, mme se se nago le mmala woo, a se boloke a se tswalelele matšatši a šupago.


text:
Ge ka la go šupa a ka hwetša mmala o kekile seaparong, e ka ba se se logilwego, goba se se hunnwego, e ba kobo goba seaparo sa letlalo, gona ke lephera le lešoro, ke ditšhila.


text:
Seaparo se sebjalo se se logilwego, goba se se hunnwego, e ka ba sa boya goba sa leokodi, le ge e le seaparo sa letlalo, se se nago le mmala o mobjalo, a se tšhume gobane ke lephera; se fišwe ka mollo.


text:
Fela, ge moperisita a ka bona mo seaparong seo se se logilwego, goba se se hunnwego, mo boyeng goba leokoding, goba mo seaparong sa letlalo, mmala woo o sa keka,


text:
gona a laele gore ba hlatswe selo seo se se nago le mmala woo; gomme a se boloke, se dule gape matšatši a šupago se tswaleletšwe.


text:
Ge moperisita a nyakorela seaparo seo se se nago le mmala mme sa hlatswiwa, a hwetša mmala o sa fetoga, le ge o sa keka, ke ditšhila; seaparo seo se fišwe; ke lekgwekgwe la ka ntle goba la ka teng.


text:
Ge moperisita a nyakorela seaparo seo se se hlatswitšwego, a hwetša mmala o galogile, gona a o dibolotše mo seaparong seo, goba letlalong, goba lešeleng le le logilwego, goba lešeleng le le hunnwego.


text:
Ge mmala o sa fela o bonala mo seaparong seo se se logilwego goba se se hunnwego, goba seaparong sa letlalo, gona ke lephera le le boago; mme seaparo se se nago le mmala woo se fišwe ka mollo.


text:
Ge seaparo seo, e ka ba se se logilwego goba se se hunnwego, e ka ba sa letlalo, ge se hlatswitšwe mme mmala wa tšwa gona se hlatswiwe gape, e be se se sekilego.


text:
Ke wona molao o lebanego lephera la diaparo, e ka ba tša boya, goba tša leokodi, e ka ba tše di logilwego goba tše di hunnwego, le ge e ka ba tša letlalo, gore di kgone go thwe: di sekile, goba go thwe; ke tše ditšhila.


text:
Moperisita a a tšwele ka ntle ga mešasa. E tlo re ge a nyakorela a hwetša bolwetši bja lephera bo fodile, bo tlogetše motho eo e a bego a pherile,


text:
gona a laele gore mohlatswiwa a tliše dinonyana tše pedi di sa phela, tše di sekilego; a tliše le legong la marokane, le moretele, le sefokana sa lehlakanoka.


text:
Nonyana ye e phelago a e tšee a e ine mo meetseng a mothopo a nago le madi a nonyana ye e hlabetšwego moo, a ine le legong la marokane, le moretele, le sefokana,


text:
a fokele mohlatswiwa-lephera eo, a dire gašupa, a tsebo re: o thakgafetše. Nonyana ye e phelago a e lese e fofe e boele šokeng.


text:
Mohlatswiwa a hlatswe diaparo tša gagwe, a boolwe meriri ka moka, a hlape meetseng; o sekile. A tsebo tla mešašeng; fela, a dule ka ntle ga ngwako wa gagwe matšatši a šupago.


text:
Ka la go šupa a boolwe meriri ka moka, le hlogo, le maledu, le dintši tša mahlo, meriri ka moka; a hlatswe diaparo, a hlape mmele; ke moka, o sekile.


text:
Ka la seswai a hlaole dikwanyana tše pedi tše di se nago bosodi le kwana e tee ya ngwaga o tee; a tliše ntlatla ya bupi bjo bo tšhetšwego makhura, le lefiswana le le nago le makhura.


text:
Gomme moperisita, yena mohlatswi, a emiše motho eo wa mohlatswiwa pele ga Morena, mojako wa Ngwako wa Kgwerano.


text:
Moperisita a tšee kwana e nngwe, a e tliše e be selefa, le lefiswana la makhura; a di ekare e be seekaro pele ga Morena.


text:
Kwana eo a e hlabe mo go hlabelwago diloba le dihlabelo, felo gokgethwa; ka gobane selefa le seloba ke tša moperisita, ke tše kgethwakgethwa.


text:
Gomme moperisita a kgwathe madi a selefa, a fetše lerephu la tsebe ya le letona ya mohlatswiwa ka ona, le mono o mogolo wa seatla sa gagwe sa le letona, le mono o mogolo wa leoto la gagwe la le letona.


text:
A ine monwana wa gagwe wa le letona mo makhureng a mo seatleng sa gagwe sa la ntsogošo, mme a fokele pele ga Morena, a dire gašupa.


text:
Makhura a a šetšego seatleng sa gagwe, a fetše lerephu la tsebe ya le letona ya mohlatswiwa, le mono o mogolo wa seatla sa gagwe sa le letona, le mono o mogolo wa lenao la gagwe la le letona, mo go lego madi ala a selefa.


text:
Makhura a šalago seatleng sa gagwe a a tšhele mo hlogong ya mohlatswiwa, a kgone go mo direla poelanyo go Morena.


text:
Moperisita a tliše seloba, a direle mohlatswiwa poelanyo ka baka la ditšhila tša gagwe, a tsebo hlaba sehlabelo.


text:
Ge motho eo e le modiidi e a hlaelwago ke tšeo, gona a ntšhe kwana ya selefa sa seekaro, ya ba go mo direla poelanyo. A tliše le ntlatlana ya bupi bjo bo tšhetšwego makhura, e be sebego, le lefiswana la makhura,


text:
le mekurwanyana e mebedi, goba maebana a mabedi, ka mo a kgonago; le lengwe e tlo ba la seloba, le lengwe e tlo ba la sehlabelo.


text:
A a di tliše ka tšatši la seswai la tlhatso ya gagwe; a di tliše mojako wa Ngwako wa Kgwerano pele ga Morena.


text:
A hlabe kwana yeo ya selefa, a kgwathe madi a yona a fetše lerephu la tsebe ya le letona ya mohlatswiwa, le mono o mogolo wa seatla sa gagwe sa le letona, le mono o mogolo wa lenao la gagwe la le letona;


text:
Makhura ao a seatleng sa gagwe a la ntsogošo a a fokele pele ga Morena ka monwana wa le letona, a dire gašupa.


text:
Makhura ao a a šetšego seatleng sa gagwe sa le letona, a a fetše lerephu la tsebe ya le letona ya mohlatswiwa ka ona, le mono o mogolo wa seatla sa le letona sa gagwe, le mono o mogolo wa lenao la gagwe le letona, mo go lego madi ala a selefa.


text:
Makhura a a šetšego seatleng sa moperisita a a tšhele mo hlogong ya mohlatswiwa, e be go mo direla poelanyo pele ga Morena.


text:
Ke mo mohlatswiwa a tlogo hlaba mokurwanyana o mongwe, goba leebana le lengwe, ka mo a kgonago ka gona.


text:
A dire ka mo a kgonago ka gona. Le lengwe e be la selefa; le lengwe e be la sehlabelo, a tle le sebego; gomme moperisita a direle mohlatswiwa eo poelanyo pele ga Morena.


text:
Ke wona molao o lebanego motho e a bego a na le bolwetši bja lephera, a hlaelelwa tša tlhatso ya gagwe.


text:
Ge le tlo ba le fihlile nageng ya Kanana, ye nna ke le filego yona gore e be ya lena, gomme ge ke tlo tšweletša bolwetši bja lephera mo ntlong e nngwe ya nageng ya geno,


text:
Moperisita -- a sešo a tla go nyakorela bolwetši bjoo -- a laele a re dilo ka moka tše di lego ntlong yeo di phahlolwe ntle, gore di se ke tša tšhilafala. Ke mo moperisita a tlogo tsena a nyakorela ntlo yeo.


text:
Ge a nyakorela a bona bolwetši bo le lebotong la ntlo, a hwetša e le diphobe tše ditalana tša bohubetšwana, di phobetše lebotong,


text:
gona a laele gore go phušulwe, mme makokota a a nago le bolwetši bjoo a lahlelwe ntle ga motse sethobolong.


text:
Mme ntlo ka gare e gopiwe mo go fela, letlala le le gopilwego le ntšhetšwe ka ntle ga motse sethobolong.


text:
Go tšewe makokota a mangwe a tsenywe madulong a ala, go tšewe leraga le lengwe, mme ba kgakgaphe ntlo.


text:
Ge bolwetši bo ka boa mo ntlong yeo, mola go šetše go ntšhitšwe makokota, go gopilwe, go kgakgaphilwe,


text:
mme moperisita a tla a nyakorela, a hwetša bolwetši bo kekile ntlong, gona ke lephera le lešoro la ntlong; ntlo yeo e tšhilafetše.


text:
Gona ntlo yeo e phušulwe; makokota a yona, le dikwata tša yona, le maboto a ntlo, ka moka di ntšhetšwe ntle ga motse sethobolong.


text:
E a kago robala ntlong e bjalo a a hlatswe diaparo tša gagwe. Le e a jetšego ntlong e bjalo, a hlatswe diaparo tša gagwe.


text:
Ge moperisita a etla go nyakorela ntlo, a hwetša bolwetši bo sa keka mo ntlong mo go kgakgaphilwego, gona moperisita a a re: e sekile, bolwetši bo tšwile.


text:
A tšee seloba sa ntlo yeo, sa nonyana tše pedi, le legong la marokane, le moretele, le sefokana sa lehlakanoka.


text:
A tšee legong la marokane, le sefokana sa lehlakanoka, le moretele, le nonyana e phelago, a di ine mo mading a nonyana e hlabetšwego mo meetseng a mothopo, mme a fokele ntlo yeo a dire gašupa.


text:
E be go hlatswa ntlo yeo ka madi a nonyana le ka meetse a mothopo, le ka nonyana e phelago, le ka legong la marokane, le ka sefokana sa lehlakanoka, le ka moretele.


text:
Ge e le nonyana e phelago, a e lesetše ka ntle ga motse e fofe e boele šokeng. E be gona go direla ntlo poelanyo, e sekege.


text:
Ditšhila tša gagwe ge a ediša šedi: Ge nama ya gagwe e ediša, goba e thibegile, ke tšona ditšhila tša gagwe.


text:
Dilao ka moka tše a robalago go tšona, di tšhilafetše, le selo se a kago dula godimo ga sona, se tšhilafetše.


text:
E a swarago malao a gagwe, a hlatswe diaparo tša gagwe, a hlape meetseng, mme e be wa ditšhila go fihla mantšiboa.


text:
Gape e a dulago godimo ga selo se motho eo a bego a dutše godimo ga sona, a hlatswe diaparo tša gagwe, a hlape meetseng, e be wa ditšhila go fihla mantšiboa.


text:
E a ka fathišago mmele wa motho eo, a hlatswe diaparo tša gagwe, a hlape meetseng, e be wa ditšhila go fihla mantšiboa.


text:
Ge motho e a edišago mmeleng wa gagwe a ka tshwela e a sekilego ka mare, gona e a tshwetšwego a hlatswe diaparo tša gagwe, a hlape meetseng, e be wa ditšhila go fihla mantšiboa.


text:
E a swarago selo se se kilego sa ba ka tlase ga motho eo, o tšhilafetše go fihla mantšiboa; le e a kago se rwala, a hlatswe diaparo tša gagwe, a hlape meetseng, e be wa ditšhila go fihla mantšiboa.


text:
Ge motho e a edišago mmeleng a ka kgwathiša e mongwe a sešo a hlapa diatla ka meetse, gona wa go kgwathišwa a hlatswe diaparo tša gagwe, a hlape meetseng, e be wa ditšhila go fihla mantšiboa.


text:
Ge a ka swara sebja sa letsopa, sona se pšhatlwe; sebja se sengwe sa kwata se a kago se swara, se hlatswiwe ka meetse.


text:
Ge motho e mobjalo a ka fola, a bale matšatši a šupago a ge a thakgafetše, a tsebo hlatswa diaparo tša gagwe, a hlape le mmele meetseng a mothopo; ke mo a tlo ba a sekile.


text:
Ka tšatši la seswai a tšee mekurwanyana e mebedi, le ge e le maebana a mabedi, a tle pele ga Morena mojako wa Ngwako wa Kgwerano, a a neele moperisita.


text:
Moperisita a a dire seloba ka le lengwe, le lengwe e be la sehlabelo; a mo direle poelanyo pele ga Morena ka baka la ge a be a ediša mmeleng wa gagwe.


text:
Ge monna a ka lora a theletšwe, a hlape mmele ka moka meetseng, e be wa ditshila go fihla mantšiboa.


text:
Gomme seaparo se sengwe le se sengwe se se tšhilafetšego, le ge e le letlalo, di hlatswiwe ka meetse, mme e tlo ba tša ditšhila go fihla mantšiboa.


text:
Ge mosadi a ka robala le monna e mobjalo, ba hlape meetseng ka babedi, ba tšhilafetše go fihla mantšiboa.


text:
Ge mosadi a bofologile letheka, o tlo ba ditšhileng tša gagwe matšatši a šupago; e a mo swarago o tšhilafetše go fihla mantšiboa.


text:
Tšohle tše a robalago godimo ga tšona mehleng a bofologile, le tšohle tše a dulago godimo ga tšona, di tšhilafetše.


text:
E a swarago malao a gagwe, a hlatswe diaparo tša gagwe, a hlape meetseng, e be wa ditšhila go fihla mantšiboa.


text:
E a swarago selo se mosadi eo a bego a dutše godimo ga sona, a hlatswe diaparo tša gagwe, a hlape meetseng, e be wa ditšhila go fihla mantšiboa.


text:
Ge motho a ka kgwathiša se se lego malaong a gagwe, le ge e le se a bego a dutše godimo ga sona mehleng a bofologile, o tšhilafetše go fihla mantšiboa.


text:
Ge mosadi a ka ba le madi a teng ka matšatši a mantši, e se lebaka la gagwe la go hlapa, a ba le ona go fetiša lebaka la ona, e tlo ba wa ditšhila matšatši ka moka a na nao, bjalo ka ge a tšhilafetše lebakeng la go hlapa ga gagwe.


text:
Dilao ka moka tše a robalago ka tšona mehleng yeo, di tlo ba bjalo ka dilao tša mehla ge a hlapa; le selo se a dulago godimo ga sona se tšhilafetše ka mokgwa woo.


text:
E a kago di swara o tšhilafetše, a hlatswe diaparo tša gagwe, a hlape meetseng; o tšhilafetše go fihla mantšiboa.


text:
Ka la seswai a tšee mekurwanyana e mebedi, le ge e le maebana a mabedi, a a tliše go moperisita mojako wa Ngwako wa Kgwerano.


text:
Le lengwe moperisita a le dire seloba, le lengwe e be la sehlabelo. Ka mokgwa o bjalo a mo direle poelanyo pele ga Morena ka baka la ditšhila tša gagwe.


text:
Ka mokgwa o bjalo le ntšhe Baisiraele ditšhileng tša bona, ba se ke ba hwela ditšhileng tša bona ge ba ka tšhilafatša Ngwako wa ka o lego mo go bona.


text:
le ya mosadi e a babjago ka madi a teng, le wa e a edišago, e ka ba monna goba mosadi, le wa e a robalago le mosadi e a tšhilafetšego.


text:
Mehleng yela ge go šetše go hwile barwa ba Arone ba babedi, bala ba go hwa ba tlile pele ga Morena, Morena o boletše le Moshe,


text:
a mmotša a re: Botša Arone mogolwago o re: A se ke a fo tsena ka mehla sekgethweng mo go širilwego ke lešira, mo go lego sekhurumelo sa go khurumetša polokelo, gore a se hwe, ka gobane gona moo sekhurumelong ke mo ke iponatšago ke le lerung.


text:
A tle a apere seaparo se sekgethwa sa leokodi, a tšwere sethema sa leokodi, a itlamile ka moketwana wa leokodi, a rwele kefa ya leokodi; ke tšona diaparo tše kgethwa. A di apare a hlapile mmele meetseng.


text:
Mo phuthegong ya Baisiraele a tšee diphoko tše pedi; e be tša seloba, le kgapane e tee ya sehlabelo.


text:
Diphoko tše pedi tšeo Arone a di direle matengwa; tengwa le lengwe le ntšhe e lego ya Morena, le lengwe le ntšhe ye e lego ya Asasele.


text:
Ye e tšwago le tengwa la Asasele, e tlišwe e eme pele ga Morena e sa phela; e direlwe poelanyo; e tsebo išwa lešokeng go Asasele.


text:
Powana yela ya gagwe, Arone a e dire seloba, a itirele poelanyo; le ba lapa la gagwe a ba direle poelanyo; a hlabe powana ya gagwe, e be seloba.


text:
Ke mo Arone a tlogo swara lebeana a olela magala a hlennego a aletareng e lego pele ga Morena; a tšee le diorelo tša monko o bose, tše di šitšwego; a di gamare ka diatla, a di iše mo go širilwego ke lešira.


text:
Diorelo a di tšhele mollong pele ga Morena, gore muši wa tšona o aparele sekhurumelo se se khurumetšego melao, gore a se hwe.


text:
A kgone go tšea madi a powana, a fokele sekhurumelo ka thoko ya bohlabela ka monwana, le ka mono pele ga sekhurumelo a fokele madi ka monwana gašupa.


text:
Bjale a hlabe phoko yela ya setšhaba ya seloba. Madi a yona a a tliše gona moo go širilwego ke lešira; gomme le madi a yona a a dire ka mokgwa wa madi ala a powana, a a fokele godimo ga sekhurumelo le ka mono pela ga sona.


text:
E be go direla sekgethwa poelanyo ka baka la ditšhila tša Baisiraele, le ka baka la diphapogo tša bona ka moka, le ka baka la dibe tša bona ka moka; ke tšona tše a tlogo di direla le Ngwako wa Kgwerano o lego mo gare ga bona, mo gare ga ditšhila tša bona.


text:
Ge a tsena mo Ngwakong wa Kgwerano go direla sekgethwa poelanyo, go se ke gwa ba le motho e mongwe e a tsenago moo; a be a tšwe a feditše go itirela poelanyo, le go e direla le ba lapa la gagwe, le ba phuthego ka moka ya Baisiraele.


text:
Ke mo a tlogo tšwela aletareng e lego mo pele ga Morena, a e direla poelanyo. A tšee madi a powana yela, le a phoko yela, a fetše dinaka tša aletare ka ona thoko tšohle,


text:
a e fokele ka madi ka monwana, a dire gašupa, a e thakgafatše, a e kgethe, e tšwe ditšhila tša Baisiraele.


text:
E re ge a feditše go direla sekgethwa le Ngwako wa Kgwerano le aletare poelanyo, gona a tliše phoko yela e sago phela.


text:
Arone a bee diatla tša gagwe mo hlogong ya phoko yeo e phelago, mo go yona a bobolele melato ka moka ya Baisiraele, le diphapogo tša bona ka moka, le dibe tša bona ka moka; a di bee mo hlogong ya phoko yeo; e be gona a romago monna, a e iša lešokeng.


text:
Phoko ye e tlo rwala makgopo a bona ka moka, ya a iša mo nageng ya lehanata; mme monna eo a e tlogele lešokeng.


text:
Bjale Arone a tsene mo Ngwakong wa Kgwerano, a apole diaparo tša motwatwa tše a tsenego sekgethweng a di apere, a di tlogele gona moo.


text:
A hlape mmele meetseng felo gokgethwa, a apare diaparo tša gagwe, a tsebo tšwela go fihliša sehlabelo sa gagwe, le sehlabelo sa setšhaba, a itirele poelanyo, le setšhaba a se direle poelanyo.


text:
Le monna yola e a tšwilego le phoko ya Asasele, a hlape mmele meetseng; ke mo a tlogo kgona go boela mešašeng.


text:
Ge e le powana yela ya seloba, le phoko yela ya seloba, tšeo madi a tšona a išitšwego sekgethweng a dira poelanyo, tšona di ntšhetšwe ntle ga mešaša; matlalo a tšona, le nama ya tšona, le mešwang ya tšona, ka moka di fišwe gona kua.


text:
Mofiši wa tšona a hlatswe diaparo tša gagwe, a hlape mmele meetseng; ke mo a tlogo kgona go boela mešašeng.


text:
Molao wa lena wa ka mehla šo: Ka la lesome la kgwedi ya go šupa le ikokobetše, le lese mediro, motho wa gae le e a diiletšego go lena.


text:
Ka gobane ka tšatši leo le direlwa poelanyo, gore le thakgafatšwe, le hlatswiwe dibe tša lena ka moka pele ga Morena.


text:
Poelanyo e dirwe ke moperisitamotlotšwa, e a beilwego modirong wa moperisita bakeng sa tatagwe; diaparo tša leokodi, diaparo tše kgethwa di aparwe ke yena,


text:
mme a direle sekgethwakgethwa poelanyo, le Ngwako wa Kgwerano, le aletare; le baperisita ka moka, le setšhaba ka moka sa phuthego, bohle a ba direle poelanyo.


text:
A e be molao wa lena wa ka mehla, wa go re: Baisiraele ba direlwe poelanyo ka baka la dibe tša bona ka moka gatee ka ngwaga. Gomme Moshe a dira ka mo Morena a mo laetšego ka gona.


text:
Mang le mang wa leloko la Isiraele e a hlabago pholo goba nku mo mešašeng le ge e ka ba kua ntle ga mešaša,


text:
mme a se e tliše mojako wa Ngwako wa Kgwerano ya ba sebego sa Morena mo pele ga ntlo ya Morena, monna, eo o tlo ba le molato wa madi, o tšholotše madi; monna eo o tlo ripiwa setšhabeng sa gabo.


text:
Ke go re: tše ba di hlabago, tše ba bego ba di hlaba kua ntle nageng, ba di tliše go Morena mojako wa Ngwako wa Kgwerano, go moperisita, ba di hlabe e be didimo tša dilebgao tše di tlišetšwago Morena.


text:
Moperisita a gaše madi a tšona mo aletareng ya Morena mojako wa Ngwako wa Kgwerano, a tšhume makhura, e be a monko o bose wa Morena.


text:
Tše ba di hlabago, ba se ke ba hlwa ba di hlabela badimo, ba otswa ba ba šetše morago. A e be molao wa bona wa ka mehla, go iša ditlogolong tša bona.


text:
O ba botše o re: Mang le mang wa leloko la Isiraele, le ge e le o šele e a diiletšego go bona, ge a tliša sehlabelo le ge e le se a se hlabago,


text:
ge a sa se tliše mojako wa Ngwako wa Kgwerano a se lokišetša Morena, monna eo a a ripiwe setšhabeng sa gabo.


text:
Mang le mang wa leloko la Isiraele, le o šele e a diiletšego go bona, e a jago madi afe le afe, yena yoo ke tlo mo hlaba ka mahlo, ka mo ripa mo setšhabeng sa gabo.


text:
Gobane bophelo bja mmele bo mo mading; ona ke le neetše gore e be a go le direla poelanyo mo aletareng; ka gobane madi ke ona a kgonago go dira poelanyo ka ge a ne bophelo.


text:
Ke ka baka leo ke ileditšego Baisiraele ka re: mo go bona le go ba ba diiletšego go bona go se ke gwa ba le e a jago madi.


text:
Mang le mang e lego Moisiraele, le ge e le o šele e a diiletšego go bona, ge a ka bolaya phoofolo, le ge e le nonyana, a tšholle madi a yona, a a tšheletše ka mmu.


text:
Ka gobane bophelo bja mmele ka moka ke madi a wona; ke gona ke boditšego Baisiraele ka re: Le se ke la ja madi a mmele ofe le ofe, ka gobane bophelo bja mmele ka moka ke madi a wona; gomme mang le mang e a a jago a ripiwe.


text:
Le ge e ka ba mang le mang wa bolena, le ge e le o šele, e a jago setoto, le ge e le se se bolailwego ke sebata, a hlatswe diaparo tša gagwe, a hlape meetseng, a be wa ditšhila go fihla mantšiboa, e be mo a sekegago.


text:
Le se ke la dira tša ba naga ya Egipita ye le kilego la dula go yona, le ge e le tša ba naga ya Kanana ye ke le išago go yona; le se ke la di dira, le se ke la tšea mekgwa ya bona.


text:
Le dire se se laetšwego ke nna, le hlokomele melao ya ka, le sware ka tsela ya yona. Ke nna Morena Modimo wa lena.


text:
Hlokomelang melao ya ka le ditaelo tša ka, tše e rego ge motho a dira ka mo di bolelago, a phela ka tšona. Ke nna Morena.


text:
O se ke wa hlobodiša kgaetšedi ya gago e lego morwedi wa tatago, le ge e le morwedi wa mmago; e ka ba e a tswaletšwego gae goba e a tswaletšwego go šele. O se ke wa mo hlobodiša.


text:
O se ke wa hlobodiša morwedi wa morwa wa gago, le ge e le morwedi wa morwedi wa gago; ke go itlhobodiša.


text:
O se ke wa hlobodiša morwedi wa mosadi wa tatago, e a tswetšwego ke tatago; o se ke wa mo hlobodiša.


text:
O se ke wa hlobodiša mosadi le morwedi wa gagwe, goba wa morwedi wa gagwe; o se ke wa mo tšea wa mo hlobodiša; ke metswalo, e ka ba bohlola.


text:
Ngwana wa gago o se ke wa mo gafela Mologo, gore o se goboše leina la Modimo wa gago. Ke nna Morena.


text:
O se ke wa robala le seruiwa wa itšhilafatša ka go dira tše bjalo; le mosadi a se ke a ema a goelwa ke seruiwa; ke bohlola bjo bo tšhošago.


text:
Le se ke la itšhilafatša ka tše bjalo; ka gobane ba ba itšhilafaditšego ka tšona tšeo ka moka ke ba ditšhaba, ba ke tlogo ba raka ge le fihla.


text:
Naga e bile e tšhilafetše; ke tlo latiša bokgopo bja yona mo go yona. Naga e tlo hlatša beng ba yona.


text:
Ge e le lena, hlokomelang melao ya ka le ditaelo tša ka; le se sengwe sa botšopša bjoo se se ke sa dirwa ke wa geno, e ka ba e a tswaletšwego gae goba modiiledi e a diiletšego go lena.


text:
Ka gobane botšopša bjoo bo dirilwe ka moka ke batho ba naga yeo, mola le sešo la fihla; mme naga e tšhilafetše.


text:
Bo ileng, gore naga e se tlo hlatša le lena ge le ka e tšhilafatša, bjalo ka ge e hlatša ditšhaba tšeo le di hwetšago ge le fihla.


text:
Ka gobane e a dirago se sengwe sa botšopša bjoo ka moka, ke tlo mo ripa ka mo ntšha setšhabeng sa gabo.


text:
Lena hlokomelang tše di beilwego ke nna, le hlaswe mekgwa ya botšopša ye e dirilwego le sešo la fihla, gore le se ke la itšhilafatša ka yona. Ke nna Morena Modimo wa lena.


text:
Bolela le phuthego ka moka ya Baisiraele, o ba botše o re: Bang ba bakgethwa, gobane nna Morena Modimo wa lena ke e Mokgethwa.


text:
Mang le mang a boife mmagwe le tatagwe; le hlokomele disabatha tša ka. Ke nna Morena Modimo wa lena.


text:
Le se ke la leba medimong e šele; Le se ke la itirela medimo ya diswantšho. Ke nna Morena Modimo wa lena.


text:
Le se je ka lona tšatši leo se hlabjago ka lona le ka le le hlatlamago; se se kago šalela tšatši la boraro, se fišwe ka mollo.


text:
E a se jago o oba molato; ka gobane o goboša sekgethwa sa Morena; motho e mobjalo a ripiwe setšhabeng sa gabo.


text:
Le mo serapeng sa gago sa merara o se ke wa budutša, o se ke wa kgobela dipudutša; o di tlogelele badiidi le baeti. Ke nna Morena Modimo wa gago.


text:
Le se ke la ena maaka ka leina la ka; e tlo ba go goboša leina la Modimo wa gago. Ke nna Morena Modimo wa gago.


text:
O se ke wa pateletša wa geno; o se ke wa mo hlakola; yo o mo thwetšego ka letšatsi, o se ke wa lala o mo timile moputso.


text:
O se ke wa hlaola kahlolong; o se ke wa beba sefahlogo sa mmotlana, goba wa boifa sefahlogo sa e mogolo; ge o ahlolela wa geno o se ke wa hlaola.


text:
O se ke wa hloya ngwaneno pelong ya gago; go kgalema o mo kgaleme, gore o se tlo ikobela molato ka yena.


text:
O se ke wa itefetša; O se ke wa dula o befeletšwe wa geno go ya go ile. Wa geno o mo rate ka mokgwa wo o ithatago ka wona. Ke nna Morena.


text:
Hlokomelang melao ya ka. O se ke wa gwediša dikgomo tša gago ka seruiwa sa mohuta o šele. Mo tšhemong ya gago o se ke wa bjala dipeu tša mehuta e mebedi. O se ke wa apara kobo ye e logilwego ka dihlale tša mehuta e mebedi.


text:
Ge monna a ka robala le mosadi wa molata e a beeleditšwego ke e mongwe, a sešo a lopollwa, a sešo a hunologa, a otlwe; a se ke a bolawa, ka gobane o be a sešo a lokollwa.


text:
Moperisita a mo direle poelanyo pele ga Morena ka kgapana yeo ya selefa, ka baka la sebe se a se dirilego; ke mo a tlogo lebalelwa sebe se a se dirilego.


text:
Ge le fihlile kua nageng yela, mme le tlo ba le bjetše dihlare tše di lewago, le thome go ila dienywa tša tšona nywaga e meraro, eke ke tša bošoboro bja tšona; go fele nywaga e meraro di sa lewe.


text:
Ka ngwaga wa go fetša seatla ke gona le kago ja dienywa tša tšona, la ikgobelela e le tše ntši. Ke nna Morena Modimo wa lena.


text:
Le se ke la hlabelwa mebele ya lena, ka baka la mohu, mme le se ke la itlhaba dipadi ka legare. Ke nna Morena.


text:
O se ke wa goboša morwedi wa gago ka go mo diriša bootswa; gore naga e se be le bootswa, ya tlala bohlola.


text:
Le se ke la ya go ba malopo le go ba didupe; le se ke la botšiša bona, gore ba se tlo le tšhilafatša. Ke nna Morena Modimo wa lena.


text:
Ge o lebana le hlogo e pududu o eme; sefahlogo sa mokgalabje o se hlomphe; gomme o boife Modimo wa gago, nna Morena.


text:
Moeng e a diiletšego go lena a dule go lena bjalo ka motho wa geno e a tswaletšwego gae. O mo rate ka mokgwa woo o ithatago ka wona; ka gobane le lena le kile la ba badiiledi nageng ya Egipita. Ke nna Morena Modimo wa lena.


text:
Le se ke la dirana ka maanomabe kahlolong, le mohla le elelanago ka moelo wa botelele, le wa boima, le wa go tlala.


text:
Go lena go be le kelo ye e lokilego ya go ela boima, le ya go ela mabele, le ya go ela meetse. Ke nna Morena Modimo wa lena e a le ntšhitšego nageng ya Egipita.


text:
Botša Baisiraele o re: Moisiraele ofe le ofe, goba o šele e a diiletšego go Baisiraele, e a ntšhetšago Mologo ngwana wa gagwe, o tlo hwa lehu; setšhaba sa naga ye se mo thume ka maswika.


text:
Gomme nna, motho e mobjalo ke tlo mo hlaba ka mahlo, ka ba ka mo fediša mo setšhabeng sa gabo, ka gobane o neetše Mologo ngwana wa gagwe; o tšhilafatša sekgethwa sa ka, o goboša leina la ka le lekgethwa.


text:
gona e tlo ba nna ke tlo go hlaba motho eo ka mahlo, le ba moloko wa gagwe, ka ba ka mo fediša setšhabeng sa gabo, le bohle ba ba otswitšego ba latela Mologo.


text:
Ge motho a eya go ba maphalo, le go dinoge, a ba latela bootsweng bja bona, ke tlo mo hlaba ka mahlo, ka ba ka mo fediša setšhabeng sa gabo.


text:
Hlokomelang melao ya ka, le dire se se bolelwago ke yona; ka gobane ke nna Morena; ke le dira ba bakgethwa.


text:
Ge motho a dira bootswa le mosadi wa e mongwe, a senya mosadi wa wa gabo, monna eo le mosadi eo wa seotswa ba hwe lehu.


text:
Ge monna a ka robala le mosadi wa tatagwe, o hlobodiša tatagwe, bona ba hwe lehu ka babedi; ba ne molato wa madi.


text:
Motho e a robalago le ngwetši ya gagwe, ba hwe lehu ka babedi; ba dirile bohlola; ba ne molato wa madi.


text:
Monna e a robalago le monna e mongwe ka mokgwa wa go robala le mosadi, ba dirile botšopša; ba hwe lehu; ba ne molato wa madi.


text:
Ge monna a ka tšea mosadi, mme a tšea le mmago mosadi yo, gona yena le basadi bao ka babedi ba fišwe ka mollo, gore mo go lena go se ke gwa ba le bohlola.


text:
Le mosadi ge a ka batamela seruiwa, a goelwa ke sona, gona o bolaye mosadi eo le seruiwa seo; o na le molato wa madi, le seruiwa se nawo.


text:
E a tšeago kgaetšedi ya gagwe, morwedi wa tatagwe goba wa mmagwe, a robala nae ba kwane, ke leepo; o tlo fedišwa, ba gabo ba tlo di bona. O hlobodišitše kgaetšedi; o obile molato.


text:
Ge monna a robala le mosadi a sa hlapa, a mo hlobodiša a na le madi a teng, le mosadi a hlobodiša madi a teng bobedi bja bona ba fedišwe setšhabeng sa gabo.


text:
O se ke wa hlobodiša mmangwanago goba rakgadiago, ka gobane ke go hlobodiša madi eno, ke go oba molato.


text:
Ge monna a ka robala le mosadi wa ngwanabotatagwe, ba tlo rwala sebe sa bona; ba tlo hwa ba se na bana.


text:
Hlokomelang melao ya ka ka moka, le ditaelo tša ka ka moka; le dire ka mo di bolelago ka gona; gore naga ye ke le išago go yona gore le dule go yona, e se ke ya le hlatša.


text:
Le se ke la swara ka tsela ya ditšhaba tše ke tlogo di raka ge le fihla; ka gobane bona ba dirile dilo tšeo, gomme ke belekegile ka tšona.


text:
Bjale lena ke le boditše ka re: Le tlo tšea naga yeo ya bona; mme nna ke tlo le nea naga yeo ya ba ya lena, naga e elago maswi le nose. Ke nna Morena Modimo wa lena; ke nna ke le hlaotšego mo gare ga ditšhaba.


text:
Le lena hlaolang diphoofolo tše di sekilego go tše di sa sekegago, le dinonyana tše di sa sekegago go tše di sekilego; gore le se itšhilafatše ka diphoofolo le ka dinonyana le ka digagabi tša lefase, tše ke di hlaotšego ka re le di ile.


text:
Le be bakgethwa ba ka, ka gobane nna Morena ke e Mokgethwa; gomme ke hlaotše lena mo ditšhabeng gore le be ba ka.


text:
Ge monna goba mosadi ba na le moya wa malopo le ge e le wa bonoge, ba hwe lehu; ba thungwe ka matlapa: ba obile molato wa madi.


text:
Morena o boletše le Moshe a re: Botša baperisita barwa ba Arone o re: Mo go bona go se ke gwa ba le e a itšhilafatšago ka mohu wa gabo;


text:
ge e le wa gabo wa lapa la gabo, e ka ba mmagwe, goba tatagwe, e ka ba morwa wa gagwe goba morwedi wa gagwe, e ka ba ngwanabo,


text:
e ka ba kgaetšedi ya gagwe wa mothepana, e a lego lapeng la gabo a sešo a tšewa, ka yena a ka itšhilafatša.


text:
Ba se ke ba boola dihlogo tša bona, ba se ke ba kota mathoko a maledu, ba se ke ba phatša mebele ya bona dihlaka.


text:
A e be ba ba kgethetšwego Modimo wa bona; ba se ke ba goboša leina la Modimo wa bona; ka gobane ke bona ba go fihliša tša mello ya Morena, dijo tša Modimo; a e be ba bakgethwa.


text:
Ba se ke ba tšea mosadi wa seotswa, le ge e le e a gobogilego, le ge e le e a hladilwego ke monna; ba se ke ba tšea e mobjalo; ka gobane moperisita o kgethetšwe Modimo wa gagwe.


text:
Ka baka leo o mo dire e mokgethwa, ka gobane ke yena mofihliši wa dijo tša Modimo wa gago; le mo dire e mokgethwa, ka gobane nna Morena e a mo kgethilego ke e Mokgethwa.


text:
Ge e le yena Moperisita e mogolo mo go bana babo, e a tšhetšwego makhura hlogong, e a beilwego gore a apare dikobo tše kgethwa, yena a se ke a rola hlogong a se ke a gagola diaparo tša gagwe sellong.


text:
A se ke a tla setotong sa mohu; le ge e ka ba sa tatagwe goba mmagwe, a se be a itšhilafatša ka bona.


text:
A se ke a tšwa sekgethweng; a se ke a goboša sekgethwa sa Modimo wa gagwe, ka gobane o rwele mofapahlogo ka makhura ala a mola a tloletšwa Modimo wa gagwe. Ke nna Morena.


text:
A se ke a tšea mosadi wa mohlologadi, le ge e le e a hladilwego, le ge e le e a gobošitšwego, goba seotswa; a se ke a tšea e mobjalo,


text:
Bolela le Arone o re: Ge mo lelokong la geno, le mo go ditlogolo tša lena, go ka ba wa segole, a se ke a batamela go fihliša dijo tša Modimo wa gagwe.


text:
Wa segole a se ke a batamela, le wa sefofu, le wa sehlotša, le wa nko e kgerogilego, le e a nago le ditho tše di fetanago,


text:
goba wa lehutla, goba wa lekhoro, goba e a nago le ntaka e tshehla, goba e a tšwilego lekhwekhwe, goba wa kgologo.


text:
E a nago le bogole, le ge e le wa leloko la Arone moperisita, a se ke a batamela go fihliša tša mello ya Morena, ka gobane ke segole; ke gona a se ke a batamela go fihliša dijo tša Modimo wa gagwe.


text:
Fela, a se ke a tsena ka lešira, a se ke a tla aletareng, ka gobane o golofetše, a ka tlo goboša dilo tše kgethwa tša ka.


text:
Botša Arone le barwa ba gagwe gore, dineo tša Baisiraele, tše ba nkgethetšego tšona, ba di hlomphe gore ba se goboše leina la ka le lekgethwa ka tše Baisiraele ba nkgethetšego tšona. Ke nna Morena.


text:
O ba botše o re: Motho wa geno, le wa meloko ya lena, e a batamelago tše kgethwa, tše Baisiraele ba di kgethetšego Morena a na le ditšhila, motho e mobjalo a ripiwe, a tloge pele ga Morena. Ke nna Morena.


text:
Mang le mang wa barwa ba Arone, e a pherago, le e a edišago, a se ke a ja tše dikgethwa a sešo a sekega. Le e a kgwathilego tšhila, e ka ba ya mohu, e ka ba ya e a lorago a theletšwe, a se ke a di ja.


text:
Goba e a kgwathilego segagabi se se lego tšhila, goba motho e a tšhilafetšego ka selo mang le mang, a se ke a di ja.


text:
E a kgwathilego tše bjalo a be wa ditšhila go fihla mantšiboa, mme a se ke a ja tše kgethwa a sešo a hlapa mmele wa gagwe meetseng.


text:
Ge e le se se hwilego ka noši, le se se bolailwego ke sebata, a se ke a se ja, gore a se itšhilafatše ka sona. Ke nna Morena.


text:
Ba hlokomele tše ba ntlišetšago tšona, gore ba se wele sebeng ka tšona, mme ba hwa ka ge ba di gobošitše. Ke nna Morena e a ba kgethilego.


text:
Wa mohuta o šele a se ke a ja se sekgethwa, le ge a ka ba moeng lapeng la moperisita, le ge e ka ba mothwalwa; ba se ke ba ja tše dikgethwa.


text:
Fela, motho yo moperisita a mo rekilego ka tšhelete ya gagwe, yena a ka di ja, le e a tswaletšwego mo lapeng la gagwe; a ba je dijo tša gagwe.


text:
Ge morwedi wa moperisita a tšerwe ke monna wa mohuta o šele, yena a se ke a hlwa a eja dibego tše kgethwa.


text:
Ge morwedi wa moperisita e le mohlologadi, goba a hladilwe ke monna a se na bana, mme a boela ngwakong wa tatagwe, a je dijo tša tatagwe bjalo ka mola a sa le ngwana; fela o šele a se ke a di ja.


text:
Ge motho a ka ja se sekgethwa a sa tsebe, a se buše mme a ekeletše ka sa bohlano; a nee moperisita se sekgethwa.


text:
gore ba se tlo oba molato ba sekišwa ka baka la mokgwa wo ba jago se sekgethwa ka wona. Ke nna Morena ke ba kgethilego.


text:
Bolela le Arone le barwa ba gagwe, le Baisiraele ka moka, o re: Mang le mang e a lego wa leloko la Isiraele, le e a diiletšego go bona, e a tlišago sebego sa gagwe, e ka ba sa keno, goba sa go ithapa, e a fihlišago sehlabelo go Morena,


text:
Ge motho a ka tlišetša Morena sedimo sa seleboga sa go phetha keno, le ge e ka ba sa go ithapa, e ka ba sa kgomo le ge e le sa sehuswane, e be se se se nago bosodi, se a kago thabelwa ka sona.


text:
Se se foufetšego, goba se se robegilego, goba se se kutlegilego, goba se se tšwago maladu, goba sa sehloba, tše bjalo le se ke la di tlišetša Morena; le se ke la di dira tša mello ya Morena.


text:
Kgomo le ge e le sehuswane se se nago le ditho tše di fetanago, o ka se dira neo ya go ithapa; fela ge e ka ba sa keno, gona se ka se thabiše.


text:
Seruiwa se se fagotšwego ka go tenta, goba ka go kgatlela, goba ka go sega, se se bjalo le se ke la se tlišetša Morena; mo nageng ya geno le se ke la dira tše bjalo.


text:
Tše bjalo le se ke la di amogela seatleng sa o šele la di batametša la re ke dijo tša Modimo; ka gobane di na le senyalo, lebadi. Le ka se ke la thabelwa ka tšona.


text:
Namane le kwana le putšane a e re ge di tswetšwe di fetše matšatši a šupago di na le bommatšo, Go tloga ka la seswai ke mo di tlogo kgona go thabiša ge di le sebego mellong ya Morena.


text:
Le se ke la goboša leina le lekgethwa la ka, gore ke be e Mokgethwa go Baisiraele. Ke nna Morena e a le kgethilego.


text:
Bolela le Baisiraele o re: Menyanya ya Morena ye le tlogo re ke pitšokgethwa, e lego menyanya ya ka, še:


text:
Mediro a e dirwe ka matšatši a selelago; la go šupa lona ke la go khutša sa ruri, ke la pitšokgethwa. Go se ke gwa ba le modiro wo le o dirago ka lona; ke la Sabatha ya Morena mo meagong ya lena yohle.


text:
La lesome le metšo a fetšago seatla la kgwedi yeo ke la monyanya wa Morena wa magobe a sa omelwago. Le je magobe a se nago komelo matšatši a šupago.


text:
Le fetše matšatši a šupago le batametša tša mello ya Morena; mme la go šupa e be la pitšokgethwa; le se ke la ba la swara modiro.


text:
Bolela le Baisiraele o re: Ge le tlo ba le fihlile nageng ye ke le fago yona, ge le buna mašemo a yona, gona le tlišetše moperisita ngata ya thakangwaga.


text:
Ngata yeo o tlo e ekara pele ga Morena, gore le thabelwe ka yona. A e ekare ka tšatši le le hlatlamago la Sabatha.


text:
Ka lona tšatši leo la go ekara ngata le hlabe kwana ye e se nago bosodi, ya ngwaga o tee, e be sehlabelo.


text:
Le tliše le sebego sa ntlatlana ya bupi bjo bo tšhetšwego makhura, e be sa mello ya Morena sa monko o bose, le sebego sa moetana wa beine.


text:
Ge le sešo la tliša ngata yeo ya seekaro, le se ke la ja bogobe, le ge e le masohlo, goba megollelo. A e be molao wa lena wa ka mehla go iša ditlogolong mo meagong ya lena mo go fela.


text:
Go tlogo ka tšatši leo la go hlatlama la Sabatha, la ngata ya seekaro, le bale dibeke tše di šupago tše di tletšego.


text:
Go fihla la go hlatlama Sabatha ya go šupa. Le bale matšatši a masome a mahlano; e be mo le tlišetšago Morena sebego sa tše mpsha.


text:
Le tliše magobe a tšwago nywakong ya lena, e be sebego sa seekaro, e be magobe a mabedi a a apeilwego ka bupi bjo bo tletšego leselwana, a apewe a omeletšwe. Ke tšona dithakangwaga tša Morena.


text:
Gotee le magobe ao le tliše dikwanyana tše di šupago, tše di se nago bosodi, tša ngwaga o tee; le dikgapana tše pedi; e be tša sehlabelo sa Morena. Di tle di na le dibego tša tšona tša dijo le tša dino, tša mello ya monko o bose wa Morena.


text:
Moperisita a di ekare le magobe a dithakangwaga pele ga Morena; a a be tše kgethwa; a a be a moperisita gotee le dikwanyana tšeo.


text:
Ka lona tšatši leo le hlabe mokgoši wa go re go na le pitšokgethwa. Le se ke la ba la swara modiro. E be molao mo meagong ya lena mo go fela go iša ditlogolong tša lena.


text:
Ge le buna mašemo a lena, o šie mathoko a tšhemo ya gago, o se ke wa budutša, o šadišetše badiitšana le baeti. Ke nna Morena Modimo wa lena.


text:
Bolela le Baisiraele o re: Ka la pele la kgwedi ya go šupa go be le Sabatha ya lena ya kgopotšo, ya meletšo ya phalafala, ya pitšokgethwa.


text:
Ka la lesome la kgwedi ya go šupa go be le letšatši la poelanyo, la pitšokgethwa; le ikokobetše meoyeng ya lena, le batametše tša mello ya Morena.


text:
Ka lona tšatši leo le se ke la ba la swara modiro; ka gobane ke letšatši la poelanyo, la gore le boelanywe le Modimo wa lena.


text:
Le se ke la ba la swara le modiro. A e be molao wa ka mehla go iša ditlogolong tša lena mo meagong ya lena mo go fela.


text:
E be Sabatha ya lena ya go khutša, le ya gore le ikokobetše meoyeng ya lena ka la senyane la kgwedi ka mantšiboa; e be Sabatha go tloga ka mantšiboa go fihla ka mantšiboa a la ka moswana.


text:
Bolela le Baisiraele o re: Ka la lesome le metšo e mehlano la kgwedi ya go šupa go direlwe Morena monyanya wa mešaša matšatši a šupago.


text:
Le fetše matšatši a šupago le batametša tša mello ya Morena; ka la seswai go be le pitšokgethwa ya lena; mme le batametše tša mello ya Morena; ke la mabothelele; le se ke la ba la swara modiro.


text:
Ke yona menyanya ye le tlogo e dira la re ke pitšokgethwa, ke ya go batametša tša mello ya Morena, dihlabelo le dibego, le didimo, le dinwewa, la di batametša ka lebaka la tšona.


text:
Ke tša ka ntle ga disabatha tša Morena, le ka ntle ga dineo tša lena tša keno tša lena ka moka, le ka ntle ga tša go ithapa, tše le di tlišetšago Morena.


text:
Le gona ka tšatši la lesome la metšo e mehlano la kgwedi ya go šupa, ge le kgobetše dienywa tša naga, le dire monyanya wa Morena wa matšatši a šupago. La pele ke la Sabatha, le la seswai e be la Sabatha.


text:
Ka la pele le tšee dienywa tša dihlare tše botse, le makala a melala, le a mehlware ya makala a teteanego, le a meretlwanokane, gore le ithabele pele ga Morena Modimo wa lena matšatši a šupago.


text:
Monyanya wo wa matšatši a šupago le o binele Morena ka ngwaga o mongwe le o mongwe; e be molao wa lena wa ka mehla go iša ditlogolong tša lena. Le bine monyanya wo ka kgwedi ya go šupa.


text:
E be gore ditlogolo tša lena di tsebe gore nkile ka dudiša Baisiraele mešašeng mola ke ba ntšhitše nageng ya Egipita. Ke nna Morena Modimo wa lena.


text:
Botša Baisiraele o re: Ba go tlišetše makhura a mohlware a sekilego, a hlotlilwego, gore a tšhelwe mo diponeng, gore di gotetšwe ka mehla.


text:
Arone a di gotetše mono pele ga lešira la polokelo ya melao Ngwakong wa Kgwerano, a tuke go tloga mantšiboa go fihla ka moswana pele ga Morena ka mehla.


text:
O tšee bupi o apee dinkgwa tše lesome le metšo e mebedi; se sengwe le se sengwe se dirwe ka bupi bjo bo tlatšago leselwana.


text:
O di hlophe o dire dihlopha tše pedi mo sethaleng sa letago pele ga Morena; sehlopha setee se be le dinkgwa tše di selelago.


text:
Godimo ga dihlopha tšeo o bee diorelo tša makgonthe; e tlo ba seeletši mo dinkgweng tšeo; e tlo ba tša mello ya Morena.


text:
O di hlophe ka tšatši la Sabatha, di tle pele ga Morena di etšwa go Baisiraele, e be kwano ya ka mehla.


text:
Mme e be tša Arone le tša barwa ba gagwe; ba di je felo gokgethwa, ka gobane ke tše kgethwakgethwa tša bona tša mello ya Morena. E be molao wa ka mehla.


text:
Monna e mongwe eo mmagwe e bego e le Moisiraele, tatagwe e le Moegipita, o kile a tla mo go Baisiraele. Gomme monna eo a thoma go omana le Moisiraele e mongwe mo mešašeng.


text:
Mme ngwana yoo wa mosadi wa Moisiraele a goboša leina la Morena, a rogaka. Bjale ba mo tliša go Moshe. Leina la mmagwe e be e le Selomithe morwedi wa Dibiri wa leloko la Dani.


text:
Morogaki eo mo ntšhetšeng ntle ga mešaša, gomme bohle ba ba mo kwilego, ba mmee diatla hlogong ya gagwe, mme phuthego ka moka e mo thume ka maswika.


text:
Gomme e a gobošago leina la Morena o tlo hwa lehu. Phuthego ka moka e mo thume ka maswika. Le ge e ka ba modiiledi, le ge e ka ba wa gae, ge a gobošitše leina la Morena, a hwe.


text:
Thobego e lefiwe ka thobego, leihlo ka leihlo, leino ka leino; e a kutlilego motho, a dirwe ka mo a dirilego ka gona.


text:
Le be le kahlolo e tee. O šele a dirwe se se dirwago wa gae; ka gobane ke nna Morena Modimo wa lena.


text:
Gomme Moshe a di anegela Baisiraele. Morogaki eo ba mo ntšhetša ntle, ba mo thuma ka maswika, ba dira ka mo Morena a laetšego Moshe ka gona.


text:
Bolela le Baisiraele o ba laele o re: Ge le fihla nageng ye ke tlogo le fa yona, gona le naga e lale, e be le Sabatha ya Morena.


text:
Fela, ngwaga wa go šupa e tlo ba Sabatha ya go khutša ga naga, Sabatha ya Morena. O se ke wa lema tšhemo ya gago; o se ke wa thena morara wa gago.


text:
O se ke wa buna maidi, o se ke wa kgobela dienywa tša morara o sa thenwago; naga e be le ngwaga wa Sabatha.


text:
Dienywa tša Sabatha ya naga a e be dijo tša lena, tša gago, le tša molata wa gago wa monna le ge e le wa mosadi, le tša mothwalwa wa gago, le tša modiiledi e a dutšego go wena.


text:
Ka moka tše di medišwago ke naga e be dijo tša dikgomo tša gago, le tša diphoofolo tše di lego mo nageng ya geno.


text:
Bjale o bale nywaga e šupago ya Sabatha, e be nywaga e šupago e balwago gašupa, ya ba nywaga e masome a mane a metšo e senyane.


text:
Ke mo o tlogo letša phalafala ya megobo ka la lesome la kgwedi ya go šupa; ka tšatši la poelanyo o letše phalafala nageng ya geno ka moka.


text:
E be go kgetha ngwaga wa masome a mahlano. Naga le bohle ba ba dutšego go yona, le ba hlabele mokgoši wa khunologo. A e be ngwaga wa lena wa mogobo, wa gore ka moka le boele magaeng a lena, mang le mang a boele molokong wabo.


text:
Ngwaga wo wa masome a mahlano e be ngwaga wa lena wa mogobo; le se ke la lema; le se ke la kgobela maidi a wona; mme le se ke la ripa dienywa tša morara o sa thenwago.


text:
Ge le rekelana le lekanye theko ka nywaga, ka go bala ye e fetilego go tloga ngwageng wa megobo, le ka go bala nywaga ya dipuno tše di sa šetšego.


text:
Ge go sa šetše nywaga e mentši, o mo godišetše theko; ge go šetse e sego mekae, gona o mo fokoletše; ka gobane o rekiša ka go bala dipuno.


text:
Le dire se se bolelwago ke melao ya ka; le hlokomele ditaelo tša ka, le latele tšona; ke mo le tlogo dula nageng yeo le iketlile.


text:
Gomme ge mohlomongwe le ka re: ka ngwaga wa go šupa re tlo jang etšwe re sa bjale selo, re sa bune selo!


text:
Le tlo hwetša ke romile tšhegofatšo ya ka ka ngwaga wa go selela, o tšweleditše dikenywa tše di lekanego nywaga e meraro.


text:
E tlo re ge le lema ka ngwaga wa seswai la ba le eja dikenywa tša ngwagolola, go fihla ge go butšwa tša ngwaga woo.


text:
Naga e se ke ya rekišwa ya thwe e ile; ka gobane naga ke ya ka; mme lena le baeng ba ka; le diiletše go nna.


text:
Ge ngwaneno a diila, a ba a rekiša mphapa wa naga ya gagwe, gona go tle morekolodi wa gagwe wa moloko wa gabo, a rekolle se se rekišitšwego ke ngwanabo.


text:
gona go balwe nywaga go tloga mola a rekiša, gomme a ntšhe tše di lebanego nywaga ye e sa šetšego, mme a boele legaeng la gagwe.


text:
Ge a hlokile tše di lekanego go rekolla, gona mphapa wo o rekišitšwego o swarwe ke moreki, go be go tle ngwaga wa megobo, mme wa hunologa; ya ba gona a boelago legaeng la gagwe.


text:
Ge motho a ka rekiša ngwako wa mo motseng wa sebo, a ka o rekolla go fihla go feleng ga ngwaga woo wa go rekelana; ke lona lebaka la thekollo.


text:
Ge a fetilwe ke ngwaga woo, a sešo a o rekolla, gona ngwako woo e tlo ba wa moreki go iša ditlogolong tša gagwe; o ka se ke wa tšwa le ka ngwaga wa megobo.


text:
Fela, ge e ka ba nywako ya mo metsaneng ye e se nago merako, yona a e dirwe ka mokgwa wa mašemo; e ka rekololwa, mme e hunologa ka ngwaga wa megobo.


text:
Ge e le metse ya Balefi, le nywako ya metseng ya bona, yona yeo e ka rekollwa neng le neng ka ge e le ya Balefi.


text:
Ge Molefi a sa rekolle ngwako, gona thekišo ya ngwako e tlo fela ka ngwaga wa megobo, ge e le ngwako wa mo motseng wa Balefi; ka gobane nywako ya metseng yeo ke magae a Balefi mo nageng ya Baisiraele.


text:
Ge e le naga ya mafulo ye e bapetšego le metse ya bona, yona ga e rekišwe, ka gobane ke ya bona neng le neng.


text:
Ge ngwaneno a ka diila a na le wena, gomme seatla sa gagwe sa fokola, o mo hlatlole bjalo ka moeng le modiidi.


text:
Se o mo adimago sona o se ke wa re: se tswale, goba wa re: se boe le kokeletšo. O boife Modimo wa gago, ngwaneno a phele a na le wena.


text:
O se ke wa mo adima tšhelete ka go nyaka katišo; le ga o mo nea dijo, o se ke wa mo ntšhiša go fetiša tekanyo.


text:
Ke nna Morena Modimo wa lena. Ke le ntšhitše nageng ya Egipita, gore ke le nee naga ya Kanana, gore ke be Modimo wa lena.


text:
Ge ngwaneno a ka diila, gomme a ithekiša mme wena wa mo reka, gona o se ke wa mo diriša mediro bjalo ka letlapša.


text:
A a dule go wena bjalo ka mohlanka e a thwetšwego ka letšatši, le bjalo ka modiiledi, a go direle go be go tle ngwaga wa megobo.


text:
Ka gobane batho ba ke balata ba ka ba ke ba ntšhitšego nageng ya Egipita; ba se ke ba rekišwa wa letlapša.


text:
Ge e le molata wa gago wa monna le ge e le wa mosadi, ba o ratago go ba nabo, e be ba ba tšwago dileteng tše di agilego kua ntle ga mellwane ya lena. Go bona o ka ithekela molata wa monna le wa mosadi.


text:
Le gona le ka ba reka go baeng ba ba diiletšego go lena, le rue bahlanka mo go bona, le melokong ya bona ye e tswetšwego mo nageng ya lena; leo ke leruo la lena.


text:
Ba tlo šala e le ba bana ba lena, e le bohwa; ba tlo fela ba ba direla ka mehla; fela, bana ba bolena ba Baisiraele, go se ke gwa ba le e a bušago ngwanabo ka thata.


text:
Ge moeng le ge e le modiiledi a ka huma ka mediro ya gagwe a le mo nageng ya geno, mme ngwaneno a diilela go yena, a ba a a ithekiša, a rekwa ke moeng e a dutšego mo nageng ya geno, goba a rekwa ke wa leloko la moeng,


text:
Rangwanagwe, le ge e le ngwana wa rangwanagwe a mo rekolle; goba e mongwe wa moloko wa gagwe e lego wa gabo, a mo rekolle. Ge a ka kgona, a ithekolle ka noši.


text:
Morekollwa a balelane le morekolodi wa gagwe, ba thome ka ngwaga woo wa thekollo, ba fihliše ngwageng wa megobo, gomme tšhelete ya thekollo ya gagwe e lekanywe ka palo ya nywaga yeo. O tlo dula mo go yena ka mokgwa wa mothwalwa ge a balelwa matšatši.


text:
Ge nywaga go fihla ngwageng wa megobo e se mekae, a mmalele ka go lekanya fao; a mmušetše tšhelete ya thekollo ya gagwe ka go lekanya ka nywaga yeo ya gagwe.


text:
Ka gobane Baisiraele ke balata ba ka, ke bona balata ba ka, ba ke ba ntšhitšego nageng ya Egipita, nna Morena Modimo wa lena.


text:
Le se ke la itirela medimo; le se ke la ba la bea seswantšho se se betlilwego ka kwata, le ge e le thololo ya leswika, mme la di khunamela; ka gobane Modimo wa lena ke nna Morena.


text:
gona ke tlo le fa dipula ka lebaka la tšona; naga e tlo le medišetša tše le tlogo di buna, le dihlare tša le nea dienywa tša tšona.


text:
Le tlo hlwa le fola, la ba la fula dienywa tša morara; la hlwa le fula, la ba la lema. Mme le tlo ja bogobe bja lena la kgora, la dula nageng ya geno le iketlile.


text:
Lefase la geno ke tlo le fa khutšo; le tlo robala boroko, go se e a le tšhošago. Dibata tše šoro ke tlo di fediša; mme lerumo le ka se ke la tsena mo nageng ya geno.


text:
Ba bahlano ba geno ba tlo raka ba lekgolo; ba lekgolo ba geno ba tlo raka ba dikete tše lesome; manaba a lena a tlo fela ka lerumo le lebane nao.


text:
Ke tlo dula ke le šetša, ke le atišetša thari, ka le dira ba bantši; mme kgwerano ya ka le lena ke tlo e tiiša.


text:
Ke nna Morena Modimo wa lena; ke le ntšhitše nageng ya Egipita, gore le se hlwe le eba matlapša. Ke robagantše joko ya lena, mme ka le sepediša le inamologile.


text:
ge le lahla melao ya ka, mme dipelo tša lena tša nyatša mekgwa ya ka, la lesa go dira tše ke le laetšego tšohle, le senya kgwerano ye ke e dirilego le lena,


text:
gona tše nna ke tlogo le dira šedi: -- Ke tlo le tlela ka tše di tšhošago, ka bolwetši bja sehuba, ka letadi legohlometšamahlo leidibatšamoya. Le tlo lemela lefela; ba ba tlo go ja ke manaba a lena.


text:
Ke tlo le hlaba ka mahlo, la tlo rakwa ke manaba a lena, la tlo bušwa ke ba ba le hloyago, le tlo tšhaba etšwe le sa hlomarelwe ke motho.


text:
Mme e tlo re ka tše bjalo le sa eletšege, ke tlo boela ke le otla ka dira gašupa ka baka la dibe tša lena.


text:
Ke tlo robaganya boikgogomošo bja maatla a lena, ka bapa leratadima la lena la etša tshipi, lefase la lena la etša mphiri;


text:
maatla a lena a felela lefela, mme naga ya lena e se le ntšhetše puno, le dihlare tša naga di se bee dienywa tša tšona.


text:
Gomme e tlo re ge le sa ya le nganga, le gana go kwa nna, ke tlo boela ke le otla ka dira gašupa, ka mo go lekanego dibe tša lena.


text:
Ke tlo roma dibata tša naga tša ja bana ba lena, tša fetša dikgomo tša lena; tša le fokotša, mebila ya lena ya wela kgwahlana.


text:
Ke tlo roma lerumo la le tsena, ya ba go lefetša ge le sentše kgwerano ya ka. Ge le tšhabela dibong tša lena, ke tlo roma dinkhu tša le tsena, la gafelwa matsogong a manaba a lena.


text:
Mohla ke tlogo thokga thito ya bogobe, basadi ba lesome ba tlo apeela sebešong setee, ba le solela bogobe ka kelo ya boima, mme la ja le sa khore.


text:
Ke mo ke tlogo senya meboto ya medimo ya lena, le dikokwane tša yona. Ditoto tša lena ke tlo di lahlela ditotong tša medimo ya lena; gomme pelo ya ka e tlo ba e le nyenya.


text:
Metse ya lena ke tlo e šwalalanya; dintlokgethwa tša lena ke tlo di dira matlawa; nka se hlwe ke dupa diorelo tša lena.


text:
Gomme lena ke tlo le gašanyetša ditšhabeng, ka le šala nthago ke khwamotše tšhoša, naga ya lena ya šala e le ya lešoka, metse ya lena e le marope.


text:
Ke mo naga e tlogo kgona go thabela disabatha tša yona mehla yohle, e le lehanata, lena le falaletše nageng ya manaba a lena. Ke gona naga e tlogo khutša, ya thabela disabatha tša yona.


text:
E tlo khutša e le lehanata; ka gobane lena le tlo ba le e hlokišitše go khutša ka disabatha mehleng le dutše go yona.


text:
Ge e le mašalela a lena a kua dinageng tša manaba a bona, ke tlo a tsenya boi dipelong. Ba tlo tšhoga mokgwahla wa letlakala le le hlohloregago, ba tšhaba ba re ke lerumo, ba a we, etšwe go se e a ba hlomerego.


text:
Ba tlo kgorometšana ba ušana, e ke ba ušwa ke lerumo, le ge go se mohlomaredi. Le ka se eme la lebana le manaba a lena.


text:
Mašalela a lena a tlo notlega gona kua nageng ya manaba a lena ka baka la makgopo a bona; a tlo notlega bjalo ka botatabo ka baka la makgopo a bona.


text:
Ke mo ba tlogo bobola bokgopo bja bona, le bokgopo bja botatabo, le dikarogo tša mola ba ntlhanogela, tša mola ba sa tšama ba ngangana le nna,


text:
le nna ka tšama ke ngangana le bona. Ge mohlomongwe moo dipelo tša bona tše lonya di ka ikokobetša, tša itshola ka baka la molato wa bona,


text:
ke mo nna ke tlogo gopola kgwerano ye ke e dirilego le Jakobo, ye ke e dirilego le Isaka, ye ke e dirilego le Aborahama. Le yona naga ke tlo e gopola.


text:
Yona naga e tlo ba e tlogetšwe gore e kgone go thabela disabatha tša yona e le lešope ka baka la bona. Mme bona ba tlo ba ba itshola ka baka la bokgopo bja bona, bja ge ba nyaditše ditaelo tša ka, mme dipelo tša bona tša hlaswa melao, ya ka.


text:
Fela, ge go le bjalo, le ge ba tlo ba nageng ya manaba a bona, nka se ke ka ba nyatša, nka se ke ka ba hlaswa ka ba fedišetša ruri. Nka se ke ka senya kgwerano ye ke e dirilego le bona; ka gobane ke nna Morena Modimo wa bona.


text:
E tlo ba e le ka baka la bona ge ke gopola kgwerano ye ke e dirilego le ba bogologolo, mola ke ba ntšha nageng ya Egipita, ba ditšhaba ba di bona; ka dira gore ke be Modimo wa bona, nna Morena.


text:
Ke yona melao le ditaelo le dithuto tše Morena a di beilego ka Moshe thabeng ya Sinai gore e be kwano ya gagwe le Baisiraele.


text:
Botša Baisiraele o re: Ge motho a itlemile ka keno, a re ke tlo gafela Morena motho ka theko ya lena,


text:
gona theko ya monna e a feditšego nywaga e masome a mabedi mme a sešo a fihlela masome a selelago, e be disekele tša silifera tše masome a mahlano, disekele tša sekgethwa.


text:
Ge e le ngwana e a nago le nywaga e mehlano go fihla e masome a mabedi, gona theko ya lesogana e be disekele tše masome a mabedi, ya kgarebe e be disekele tše lesome.


text:
Ge e le ngwana wa kgwedi tše tlhano go fihla go wa nywaga e mehlano, gona theko ya mošimanyana e be disekele tše tlhano tša silifera; theko ya ngwanenyana e be disekele tše tharo tša silifera.


text:
Ge motho a šetše a fetile nywaga e masome a selelago, gona theko ya monna e be disekele tše lesome le metšo e mehlano, ya mosadi e be lesome.


text:
Ge motho a ka palelwa go ntšha theko ye e mo lebanego, ge e le mohloki, gona a išwe go moperisita, gore moperisita a mo lekanyetše theko. Mme moperisita a lekanyetše motho eo e a itlemilego ka keno ka mo a kgonago ka gona.


text:
Ge e le seruiwa sa tše di kago ntšhetšwa Morena sebego, gona sefe le sefe sa tšona se se gafetšwego Morena ke se sekgethwa.


text:
Go se ke gwa fetoganywa, goba gwa ananywa ka go bea e mpe bakeng sa e botse, le ge e le e botse bakeng sa e mpe. Ge go ka fetoganywa kgomo ka e nngwe, gona e tlo ba tše kgethwa ka dipedi.


text:
Ge e ka ba kgomo ye e nago le tšhila, e sa swanela go fihlišwa sebego sa yona go Morena, kgomo e bjalo a e tlišwe go moperisita.


text:
Moperisita o tlo bona bosodi bja yona, le botse bja yona, a bea theko. Moperisita ge a beile theko, go eme bjalo.


text:
Ge motho a ka kgethela Morena ngwako wa gagwe, moperisita a tle a o bone ge e le o botse goba e se o botse; gomme ka mo moperisita a beago theko ka gona, go eme bjalo.


text:
Ge motho eo e a kgethetšego Morena ngwako a ka rata go o lopolla, gona a ntšhe theko ye e beilwego, mme a ekeletše ka sa bohlano sa yona; ngwako o tle o boele go yena.


text:
Ge motho a ka kgethela Morena mphapa wa tšhemo ya gagwe, theko ya yona e bewe ka go ya ka bokae bja peu e kago bjalwa fao. Tema e bjalwago peu e tlalago lefišwana, e ntšhetšwe disekele tše masome a mahlano tša silifera.


text:
Ge a ka kgethela Morena tšhemo, ngwaga wa mogobo o šetše o fetile, gona moperisita a mmalele theko ka go lebanya nywaga e šetšego go fihla ngwaga wa mogobo, mme a mo fokoletše theko ka mo go lekanego.


text:
Ge motho a kgethetše Morena tšhemo, mme a rata go e lopolla, gona theko ya yona a e ekeletše ka sa bohlano sa yona, e kgone go boela go yena.


text:
Ge motho a sešo a lopolla tšhemo ya gagwe, mme a e rekišetša motho e mongwe, gona e ka se hlwe e lopollwa,


text:
e tlo re ge e hunologa ka ngwaga wa mogobo, e tlo ba sekgethwa sa Morena, bjalo ka tšhemo e lego segafiwa, e be ya moperisita.


text:
gona moperisita a mmalele theko ka go fihliša ka ngwaga wa mogobo; a ntšhe tšhelete yeo ka tšatši leo; e be sekgethwa sa Morena.


text:
Ka ngwaga wa mogobo tšhemo yeo e tlo boela go mong wa yona e a e rekišitšego, yo e lego bohwa bja gagwe.


text:
Ge le bala theko, ka moka di ye ka sekele ya sekgethwa; gera tše masome a mabedi di dira sekele e tee.


text:
Leitšibulo la seruiwa, le e lego la Morena ka go tswalwa, motho a se ke a le kgethela Morena, e ka ba kgomo le ge e le sehuswana; ka gobane tšeo e šetše e le tša Morena.


text:
Ge e le leitšibulo la seruiwa se nago le tšhila, sona se lopollwe ka theko ye e beilwego, mme go ekeletšwe ka sa bohlano. Ge se sa lopollwe gona se rekišwe ka theko ya gago.


text:
Ge e le digafiwa ka moka, tše motho a di gafetšego Morena di etšwa go tše di lego tša gagwe e ka ba motho, goba seruiwa, goba tšhemo e lego bohwa bja gagwe, tšona ga di rekišwe, ga di lopollwe; ka gobane segafiwa ke se sekgethwakgethwa sa Morena.


text:
Karolo ya lesome ya tšohle tša naga; ya dibjalo tša naga, le ya dienywa tša naga, ke ya Morena, ke tše kgethwa tša Morena.


text:
Ge e ka ba sa lesome sa dikgomo le dihuswane, a bale ya lesome ge di tšwa ka tlase ga kotelo; yona e be sekgethwa sa Morena.


text:
Go se ke gwa hlaolwa e botse, le ye e sego e botse; le gona go se ke gwa fetoganywa; ka gobane e a kago fetoganya, o tlo ntšha le ye e badilwego, ya ba tše kgethwa ka dipedi; mme tšona ga di rekollwe.


text:
Morena o boletše le Moshe lešokeng la Sinai a le Ngwakong wa Kgwerano, ka la pele la kgwedi ya bobedi, ka ngwaga wa bobedi wa ge ba tšwile Egipita, a re:


text:
Balang batho ba phuthego ya Baisiraele, le ye ka meloko ya bona le ka mašika a bona, banna ka moka ka o tee ka o tee;


text:
banna ka moka ba nywaga e masome a mabedi le go fetiša fao, ba ba kago tšwa dira mo go. Baisiraele, le ba bale ka mephato ya bona, wena le Arone.


text:
Mo molokong o mongwe le o mongwe le hlaole monna o tee wa go le thuša, e lego e mogolo motseng wa tatagwe.


text:
Mo go leloko la Josefa wa la Efuraimi ke Elisama morwa wa Amihudi, wa la Manase ke Gamaliele morwa wa Pedatsuri.


text:
Ke bona ba ba kgethilwego ke phuthego, e lego bagolo ba leloko la botatabo, matona a dikgao tša Isiraele.


text:
ba kgobokanya phuthego ka moka ka la pele la kgwedi ya bobedi; mme batho ba ngwalwa ka go ya ka meloko ya bona, le ka malapa a gabo, gwa balwa e a nago le nywaga e masome a mabedi le a fetišitšego yeo, ka o tee, ka o tee.


text:
Ba leloko la Rubeni, yena morwa wa pele wa Isiraele, ba lešika la bona, ka palo ya maina ka o tee ka o tee, ge go balwa banna ka moka ba ba feditšego nywaga e masome a mabedi le e fetago yeo, ka moka ba ba kago tšwa dira,


text:
go bona bao ba leloko la Rubeni go badilwe ba dikete tše masome a mane a metšo e selelago, le makgolo a mahlano.


text:
Ba leloko la Simeone, ba lešika la bona, ge go iwa ka meloko le ka malapa, ka palo ya maina, ka o tee ka o tee, ge go balwa banna ka moka ba ba feditšego nywaga e masome a mabedi le e fetago yeo, ka moka ba ba kago tšwa dira,


text:
go bona bao ba leloko la Simeone go badilwe ba dikete tše masome a mahlano a metšo e senyane le makgolo a mararo.


text:
Ba leloko la Gada, ba lešika la bona, ge go iwa ka meloko le ka malapa, ka palo ya maina, ge go balwa ba ba feditšego nywaga e masome a mabedi le e fetago yeo, ka moka ba ba kago tšwa dira,


text:
go bona bao ba leloko la Gada go badilwe ba dikete tše masome a mane a metšo e mehlano le makgolo a selelago a masome a mahlano.


text:
Ba leloko la Juda, ba lešika la bona, ge go iwa ka meloko le ka malapa, ka palo ya maina, ge go balwa ba ba feditšego nywaga e masome a mabedi le e fetago yeo, ka moka ba ba kago tšwa dira,


text:
go bona bao ba leloko la Juda go badilwe ba dikete tše masome a šupago a metšo e mene, le makgolo a a selelago.


text:
Ba leloko la Isashara, ba lešika la bona, ge go iwa ka meloko le ka malapa, ka palo ya maina, ge go balwa ba ba feditšego nywaga e masome a mabedi le go fetiša yeo, ka moka ba ba kago tšwa dira,


text:
go bona bao ba leloko la Isashara go badilwe ba dikete tše masome a mahlano a metšo e mene, le makgolo a mane.


text:
Ba leloko la Sebulone, ba lešika la bona, ge go iwa ka meloko le ka malapa, ka palo ya maina, ge go balwa ba ba feditšego nywaga e masome a mabedi le e fetago yeo, ka moka ba ba kago tšwa dira,


text:
go bona bao ba leloko la Sebulone go badilwe ba dikete tše masome a mahlano a metšo e šupago, le makgolo a mane.


text:
Ba leloko la Josefa, ba la Efuraimi, ba lešika la bona, ge go iwa ka meloko le ka malapa, ka palo ya maina, ge go balwa ba ba feditšego nywaga e masome a mabedi le go fetiša yeo, ka moka ba ba kago tšwa dira,


text:
Ba leloko la Manase, ba lešika la bona, ge go iwa ka meloko le ka malapa, ka palo ya maina, ge go balwa ba ba feditšego nywaga e masome a mabedi le e fetago yeo, ka moka ba ba kago tšwa dira,


text:
go bona bao ba leloko la Manase go badilwe ba dikete tše masome a mararo a metšo e mebedi, le makgolo a mabedi.


text:
Ba leloko la Benyamini, ba lešika la bona, ge go iwa ka meloko le ka malapa, ka palo ya maina a bona, ge go balwa ba ba feditšego nywaga e masome a mabedi le e fetago yeo, ka moka ba ba kago tšwa dira,


text:
go bona bao ba leloko la Benyamini go badilwe ba dikete tše masome a mararo a metšo e mahlano, le makgolo a mane.


text:
Ba leloko la Dani, ba lešika la bona, ge go iwa ka meloko le ka malapa, ka palo ya maina, ge go balwa ba ba feditšego nywaga e masome a mabedi le e fetago yeo, ka moka ba ba kago tšwa dira,


text:
go bona bao ba leloko la Dani go badilwe ba dikete tše masome a selelago a metšo e mebedi, le makgolo a šupago.


text:
Ba leloko la Asere, ba lešika la bona, ge go iwa ka meloko le ka malapa, ka palo ya maina, ge go balwa ba ba feditšego nywaga e masome a mabedi le e fetago yeo, ka moka ba ba kago tšwa dira,


text:
go bona bao ba leloko la Asere go badilwe ba dikete tše masome a mane a motšo o tee, le makgolo a mahlano.


text:
Ba leloko la Nafutali, ba lešika la bona, ge go iwa ka meloko le ka malapa, ka palo ya maina, ge go balwa ba ba feditšego nywaga e masome a mabedi le e fetago yeo, ka moka ba ba kago tšwa dira,


text:
go bona bao ba leloko la Nafutali go badilwe ba dikete tše masome a mahlano a metšo e meraro, le makgolo a mane.


text:
Ke bona ba ba badilwego, ba Moshe a ba badilwego a na le Arone le mantona ala a lesome le metšo e mebedi a Baisiraele, a a tšwilego ka o tee ka o tee mo molokong o mongwe le o mongwe.


text:
Baisiraele ka moka ba badilwe, gwa iwa ka meloko ya bona, gwa balwa ba ba feditšego nywaga e mansome a mabedi le e fetago yeo, ka moka ba ba kago tšwa dira mo go Baisiraele.


text:
Ka moka ba ba badilwego e be e le ba dikete tše makgolo a selelago a metšo e meraro, le makgolo a mahlano a nago le masome a mahlano.


text:
Balefi bona o ba balele Ngwako wa Melao le dilo tša wona ka moka, le tšohle tše e lego tša wona; bona ba rwale Ngwako woo le dibjana tša wona ka moka, ba dire mediro ya wona, ba age mešaša ya bona ba dikologe nawo.


text:
Ge Ngwako o khuduga, Balefi ba o hlahlamolle. Ge Ngwako o emišwa, o hlongwe ke Balefi. O šele e a kago batamela a bolawe.


text:
Baisiraele bona ba age mešaša ya bona mo go lego mešaša ya ba gabo, le mo go lego sefoka sa gabo, le mphato wa gabo.


text:
Balefi bona ba age mešaša ba dikanetše Ngwako wa Melao, gore phuthego ya Baisiraele e se tlo welwa ke kgalefo. Balefi ke ba go šielana madišo a Ngwakong wa Melao.


text:
Baisiraele ge ba aga mešaša, e mongwe le e mongwe a age sefokeng sa gabo, mo go lego leswao la leloko la gabo. Ba hlome mešaša ba dikologe le Ngwako wa Kgwerano, ba lebane nawo.


text:
Ba ba tlogo hloma mešaša ka kgono ya bohlabela ke ba sefoka sa mešaša ya Juda, ka mephato ya bona. Nahasone morwa wa Aminadaba e tlo ba letona la ba Juda.


text:
Sera sa gagwe ke ba dikete tše masome a šupago a metšo e mene, le makgolo a selelago, a ba ba badilwego.


text:
Ba leloko la Isashara ba batagane le bona. Letona la ba moloko wa Isashara ke Nethaniele morwa wa Tsuari.


text:
Sera sa gagwe ke ba dikete tše masome a mahlano a metšo e mene, le makgolo a mane a ba ba badilwego.


text:
Sera sa gagwe ke ba dikete tše masome a mahlano a metšo e šupago, le makgolo a mane, a ba ba badilwego.


text:
Ka moka ba ba badilwego, ba e lego ba sera sa Juda e be e le ba dikete tše lekgolo le le nago le masome a seswai a metšo e selelago, le makgolo a mane. Ke bona ba go tsoga pele ge go tšwiwa ka makoko.


text:
Ba sefoka sa mešaša ya Rubeni ke ba kgono ya borwa; ba hlome mešaša ya bona ka mephato ya bona. Letona la bona bao ba Rubeni ke Elitsuri morwa wa Sedeuri.


text:
Sera sa gagwe ke ba dikete tše masome a mane a metšo e selelago, le makgolo a mahlano, a ba ba badilwego.


text:
Sera sa gagwe ke ba dikete tše masome a mahlano a metšo e senyane, le makgolo a mararo, a ba ba badilwego.


text:
Sera sa gagwe ke ba dikete tše masome a mane a metšo e mehlano, le makgolo a selelago a nago le masome a mahlano, a ba ba badilwego.


text:
Ka moka ba ba badilwego ba e lego ba sera sa Rubeni ke ba dikete tše lekgolo le le nago le masome a mahlano a motšo o tee, le makgolo a mane a masome a mahlano, ka mephato ya bona. Ke bona ba sera sa bobedi, ge ba tsoga ba lokologana.


text:
Ba latelwa ke Ngwako wa Kgwerano le makoko a Balefi; bona ba ba gare ga madira. Ba tsoga ba lokologana ka mešaša le ka difoka, bohle ba tseba felo ga bona.


