# verses

text:
Babotlana ba tlo ja ba khora; Morena o tlo retwa ke ba mo nyakago. A dipelo tša lena di phele ka go sa felego.


text:
Ba kua mafelelong a lefase lohle ba tlo elelwa Morena ba mmoela; meloko ya ditšhaba tšohle e tlo mo khunamela.


text:
Le ge nka sepela molapong wa moriti wa lehu, nka se boife bobe, gobane o na le nna; molamo wa gagwe le lepara la gagwe di nkuša pelo.


text:
O nkabela dijo, manaba a ka a ntebeletše; o ntlotša hlogo makhura; senwelo sa ka se tletše wa go falala.


text:
Tše botse fela le kgaugelo di tlo ntatela mehla yohle ke sa phela. Gomme ke tlo fetša bontši bja matšatši ke dutše Ngwakong wa Morena.


text:
Ke wa diatla tše di se nago bosodi, wa pelotshekegi, wa pelo e sa dumego tša lefela, a sa enego maaka.


text:
O nketetše ka therešo ya gago, mme o nthute, gobane Modimo wa go mphološa ke wena; ke dula ke go hlologetšwe mehla yohle.


text:
Dibe tša ka tša mola ke sa le e mofsa, le di karaogo tša ka, o se di gopole; sa gago e be go nkgopola ka botho bja gago, ka lebaka la botse bja gago, Morena.


text:
Ditsela tšohle tša Morena ke tša botho le therešo mo go ba ba tiišago kgwerano le yena le mabohlatse agwe.


text:
Morena, nkahlolele, gobane ke swere ka tsela ke ila bosodi; ke botile wena Morena, ka se ke ka thiša.


text:
Morena ke seetša sa ka le go phologa ga ka. Ke sa boifa mang? Morena ke yena sebo sa bophelo bja ka. Ke sa tlo tšhoga mang?


text:
Mola ke khukhunetšwa ke ba babe, ba re ba je nama ya ka, ke ra bahloi ba ka le manaba a ka, ba kgopilwe ba wa.


text:
Se ke se kgopelago go Morena ke se tee; se ke se nyakago ke gore ke dule Ngwakong wa Morena mehla yohle ke sa phela, ke boge mabothakga a Morena, ke fahlogele Ntlokgethwa ya gagwe.


text:
Gomme moo thopeng ya gagwe o nkuta ka mohla o mobe, o mphihla phapošing ya Ngwako wa gagwe, o nnametša mo lentsweng.


text:
Le bjalo hlogo ya ka e tlo phagamišwa godimo ga manaba a go ntika; mme didimo tša tlhalalo ke tlo kgona go di tliša mo Ngwakong wa gagwe; ka mo opelela, yena Morena, ka hlaba sefela sa gagwe.


text:
Pelo ya ka e re: Ke wena o itšego: Nyakang sefahlego sa ka; ya ba gona ke nyakago sefahlego sa gago Morena.


text:
Se nkgerule; mme nna mohlanka wago o se nteleke o befetšwe. O Moemedi wa ka. O se ke wa ntahla wa ntlogela, wena Modimo wa go mphološa.


text:
Se nkgafele boomo bja mpateletši, gobane ke tsogetšwe ke dihlatse tša maaka tše di pelofaletšego tša bošula.


text:
Ke bitša wena Morena o lego lentswe la ka. Se nkhomolele, ke se tlo re ge o nkgerula ka etša ba go fologela moleteng.


text:
Theetša, ge ke go hlabošetša lentšu ke go llela, ke go bitša, ke emiša diatla tša ka ke lebile kua thopeng ya Ngwako o mokgethwa wago.


text:
Ba nee tše di lebanego ditiro tša bona le bobe bja mekgwa ya bona, le se ba se dirilego ka diatla; ba bušetše se ba swanetšego.


text:
Gobane ga ba hlokomele ditiro tša Morena le tše a di dirago ka diatla tšagwe. -- O tlo ba šwalalanya a se ba agiše.


text:
Maatla a ka ke Morena, ke yena kotse ya ka. Pelo ya ka e botile yena, mme ka hlakodišwa, pelo ya ka ya goloka, ka mo leboga ka sefela sa ka.


text:
Modumo wa Morena o tšhoša ditholo, o ratha dithokgwa. Gomme mo Ngwakong wa gagwe bohle ba re: Ke bjona borena.


text:
Gobane bogale bja gagwe ke bja lebakanyana fela; mme botho bja gagwe ke bja bophelo bjohle. Sello se tsena bošego, ya ba tlhalalo ge go esa.


text:
Morena, ka botho bja gago o be o thekgile thaba ya ka ya ba sebo; ya re ge o uta sefahlego, ka napa ka tšhoga.


text:
Ka re madi a ka a ka go holang ge ke fologela moleteng? A lerole le sa tlo go reta, la kwatša therešo ya gago?


text:
Ntshekegele tsebe, o ntlhakodiše ka pela hle. A ke o be lentswe la ka, setšhabelo; o be moago wa sebo sa go mpoloka.


text:
Ke tlo hlalala ka thabela botho bja gago, ka gobane bobotlana bja ka o bo bone, wa tseba moya wa ka o le tlalelong.


text:
Morena, nkgaugela gobane ke tlaletšwe. Mahlo a ka a lapile ka go ja pelo, le moya wa ka, le mmele wa ka.


text:
Gobane bophelo bo ile ka mahlomola, le nywaga ya ka e fedile ka diphegelo. Maatla a ka a onetše ka molato wa ka; ditho tša ka di rephile.


text:
Ke segoboga sa baagišani ba ka ka go ata ga ba ba mpekago; se segolo thata ke ge ba gešo ba ntšhoga, ba ba gahlanago le nna tseleng ba ntšhaba.


text:
Ke kwa ba bantši ge ba sebelana; thoko tšohle go na le tše šiišago, ka ge ba ntakana ba re ba nkamoge bophelo.


text:
Mabaka a bophelo bja ka a mo diatleng tša gago. Nnamolele mo atleng tša manaba a ka le tša bao ba ba ntlhomerego.


text:
Morena, a nke ke se lewe ke dihlong ge ke go biditše. Ba go lewa ke dihlong a e be ba babe bao; a ba yo homola kua bodulabahu.


text:
Botho bja gago ke bjo bogologolo bjo o bo beetšego ba go boifago, mme ba go botilego wa ba setša ka bjona, tša bonwa ke bana ba batho.


text:
O ba khutiša ba utame pele ga gago, ba se fihlelwe ke maano a motho; o ba uta mo ngwakong, wa ba efela kgang tša maleme.


text:
Gomme nna, mola ke tšhogile, ka re: O a nkgerula! Anthe o be o nkwile ge ke go llela, ke go hlabošetša lentšu.


text:
Ratang Morena, lena bagaugelwa ba gagwe bohle. Morena o leta ba ba botegago. Baikgogomoši o ba dira tše di ba swanetšego.


text:
Ka go imelwa ke seatla sa gago mosegare le bošego; mme maatla a ka a phšile boka komelelo ya selemo.


text:
Ka ba ka go bobolela sebe sa ka, ka se ke ka hlwa ke uta molato; ka re a nke ke ipobolele ka bokgopo bja ka go Morena. Mme wena wa napa wa nthola molato wa sebe.


text:
Bjalo bagaugelwa ba gago bohle a ba go rapele e sa le lebaka la go ka go hwetša. Gona le mafula a meetsemagolo ge a mo tlalela, a ka se ke a mo fihlela.


text:
Le se ke la etša pitsi le lekaba, tše di sa tsebego selo; mahlahlo a tšona a kgonwa ke megala le dithala, ge di sa tle go wena.


text:
Setšhaba sa lehlogonolo ke se Morena e lego Modimo wa sona, se a ikgethetšego sona ya ba leruo la gagwe.


text:
Ditau tša masogana di ka hloka tša kwa tlala. Ba ba nyakago Morena ba ka se ke ba ba ba hloka tše di botse.


text:
Gomme sefahlogo sa Morena se lebile ba go dira bobe, gore a ba fetše, ba se hlwe ba tsebja lefaseng.


text:
Goga lerumo o sware selepe, o gahlane le ba ntlhomarago; o botše pelo ya ka o re: O tlo lwelwa ke nna!


text:
Ditho tša ka tšohle di re: Morena, ke mang a etšago wena Molwela-mmotlana ge a paletšwe, mmotlana le modiidi ge a pateletšwa.


text:
Bjalo ge nna ke hlotša, bona seng sa bona ba a thaba; ba bokana, e ke ke lakanwa ke mathoko; ba ke sa ba tsebego, ga ba kgaotše go nkgoboša.


text:
A go lewe bona ke dihlong, go nyame bona bao bohle ba go thaba ge ke hlaka, bona bao ba go nnyatša a ba apešwe dihlong le kgobogo.


text:
Go hlalale go thabe ba go ema le nna; ba fele ba re: A go godišwe Morena, gobane o kgahlilwe ke molao wa mohlanka e wa gagwe!


text:
Go loka ga gago go etša dithaba tša Modimo; kahlolo tša gago ke bodiba bjo bogolo. O phediša batho le dikgomo.


text:
Ba babe ba dula ba swere lerumo, ba ngangile bora; ba re ba bolaye babotlana le badiidi, ba betše ba tsela ya go loka.


text:
Ba go tlo loba ke ba babe; manaba a Morena a tlo fela bjalo ka botala bja mafulo; ba tlo fela bjalo ka meuši.


text:
Gobane Morena o rata tša toko; bagaugelwa ba gagwe ga ba lahle; o tlo ba lotola neng le neng. Ba ba lobago ke peu ya babe.


text:
Morena o a ba thuša, o a ba namolela; o ba namolela diatleng tša babe; o ba phološa gobane ba khuta ka yena.


text:
Mmele wa ka ga o sa na mo go kwago bose ka ge o befetšwe; ga ke sa na setho se kago iketla, ge ke bona dibe tša ka.


text:
Bagwera ba ka le ba gešo ba fo nkema kgole; ba bona bolwetše bo nkwetše; le bana bešo ga ba batamele.


text:
Gomme ke theilwe ke ba ba rego ke hwe; ke lakanwa ke ba rego ba ntlholele kotsi; ba hlwa ba loga maano a mabe.


text:
Gobane nna ke be ke re: A ba se thabe ka nna, ge dinao tša ka di ka thedimoga; a ba se ikgantšhe ka nna.


text:
Ke be ke re ke tlo hlokomela tsela ya ka, gore ke se senye ka leleme; ka re molomo wa ka ke tlo o swara ka mogala, ge ke sa fela ke lebane le yo mobe.


text:
Pelo ya ka ya swa ka teng ga ka; ge ke eya le kgopolo, ya ba mollo o tukago; ka ba ka bolela ka leleme la ka.


text:
Ka kgonthe o mpeetše matšatši a sa išego kgole; pele ga gago phelo bja ka ga se selo; motho mang le mang ke lefelafela, mola a re ke eme.


text:
Ge o sola motho o mo otla a na le molato, o senya bothakga bja gagwe bjalo ka serurubele. Ruri, motho mang le mang ke lefelafela.


text:
Ganong ga ka a bea sefela se sefsa, sereto sa Modimo wa rena. Ba bantši ba di bone, ba šia Morena, ba mmota.


text:
Wa lehlogonolo ke monna eo a itšego: Kholofelo ya ka ke Morena; a se ye go baipoti le go bahlanogi ba maaka.


text:
Tše wena Morena Modimo wa rena o re diretšego tšona ke tše ntši, ke mehlolo, ke go re setša. Mokawena gayo. Ge nka re ke a di bolela, ka di anegela batho, di mpalela go di bala.


text:
Ke kgahlwa ke go dira tše di thabelwago ke wena Modimo wa ka; molao wa gago o dula o le pelong ya ka.


text:
Go loka ga gago ga ke go ute mo pelong; therešo ya gago ke e bola le phološo yago. Mabobo a gago, potego ya gago ga se ka lesa go di anegela phuthego e kgolo.


text:
Mme wena Morena, o ka se ntlhokiše kgaugelo ya gago; ka mehla ke tlo šireletšwa ke botho bja gago le potego ya gago.


text:
Gobane ke dikwa ke tše mpe di sa balegego; ke swerwe ke melato ya ka; ke šitwa le go lebaleba; go ata di feta meriri ya hlogo ya ka; pelo ya ka ga e sa kgona.


text:
Go šegame go nyatšege bohle bao ba ntsomago gore ba mpolaye; ba go rata go ntlholela kotsi a ba gome ba goboge.


text:
A go hlalale bohle ba ba go nyakago; ba go thabele. Bohle ba ratago ge wena o phološa, a ba se kgaotše go re: Morena a a retwe!


text:
Ge e le nna -- le ge ke le mmotlana le modiitšana -- Mongaka ga ntebale. Mophološi wa ka! Monamoledi wa ka, a ko se ntiegele.


text:
Morena o tlo mo lotola, o tlo mo phediša a letlega lefaseng; a ka se mo lahletše ge manaba a befetšwe.


text:
Ge a babja a le dilaong, Morena o tlo mo thekga; go lala ga gagwe a le bohlokong -- Morena o tlo phekgola tšohle.


text:
E a tlago go ntlhola o a ikgakantšha; pelo ya gagwe e kgoba ditshele, tše e rego ge a tloga a yo di bolela kua ntle.


text:
Le yola, mogweraka yo bohloko, yo ke bego ke mmotile, e a bego a eja bogobe le nna, o ntlhanogetše a fulara.


text:
Ge ke akanya tšeo, ke eletša moya wa ka tša mehla ya mola ke sa ya Ngwakong wa Morena le bontši, ke bo eta pele re hlaboša mantšu a mekgolokwane le ditheto, re le mogobo re bina monyanya.


text:
Wena moya waka! O itlhokofaletšang? O ferehlegelang teng ga ka? Bota Modimo! Ke sa tlo mo leboga ge a mphološitše ka sefahlego sa gagwe.


text:
Modimo wa ka! Moya wa ka o nyamile fa teng ga ka. Ke gona ke go gopolago ke le mo nageng ya Jorodane, ke le Herimone mo thabeng e nyane.


text:
Bodiba bo botša bodiba ka medumo ya diphororo tšago. Mafula a gago ka moka, le maphoto a gago a a nkhurumetša.


text:
Ge go sele Morena o tlo roma botho bja gagwe; ke lala ke le wa sefela sagwe, ke rapela Modimo wa bophelo bja ka.


text:
Ke bolela le Modimo, yena lentswe la ka. O reng o ntebetše? Ke reng ke sepedišwa ke hlokoga, ke tshwenywa ke manaba?


text:
Wena moya wa ka! O itlhokofaletšang? O ferehlegelang teng gaka? Bota Modimo! Ke sa tlo mo leboga ge a mphološitše sefahlego, yena Modimo wa ka.


text:
Nkahlolele, Modimo! A ke o nkemele ge ke sekišwa ke batho ba go hloka botho. Nnamolele diatleng tša ba maaka le ba lonya.


text:
Gobane, Modimo, sebo sa ka ke wena; o reng o ntahla? Ke reng ke sepedišwa ke hlokoga, ke tshwenywa ke manaba?


text:
Roma seetša sa gago le therešo ya gago, ke hlahlwe ke tšona, di nkiše kua thabeng e kgethwa, madulo a gago.


text:
Ke batamele aletare ya Modimo, ke tle go Modimo wa go ntlhaladiša lethabong; ke tle ke go leboge ka lekope, wena Modimo o lego Modimo wa ka.


text:
Wena moya wa ka! O itlhokofaletšang? O ferehlegelang teng ga ka? Bota Modimo! Ke sa tlo mo leboga ge a mphološitše sefahlego, yena Modimo wa ka.


text:
Modimo, re kwile ka ditsebe tša rena, ge botatawešo ba re anegela tša mediro o e dirilego mehleng ya bona, mehleng ya bogologolo.


text:
Ba ditšhaba o ba khudušitše ka seatla sa gago, wa agiša borawešo; ditšhaba wa di roba, bona wa ba atiša.


text:
Gobane naga ye ga se ba e tšea ka marumo a bona, ga se ba fenya ka matsogo a bona; ke diatla tša gago, letsogo la gago, le seetša sa sefahlego sago, gobane o be o ba rata.


text:
Pelo ya ka e bedišwa ke ditaba tše dibotse; tše ke di dirago ke direla kgoši; le leme la ka le etša lehlaka la mongwadi makgone.


text:
Wena senatla go bana ba batho, molomo wa gago o tšhephile ka mabobo, wa tsebo šegofatšwa ke Modimo neng le neng.


text:
Letlega letagong la gago; tšwaa dira o lwele therešo, le boleta, le go loka; mme letsogo la gago le maatla le go diriše mehlolo.


text:
O rata gona go loka; o hloile bokgopo; ke ka lebaka leo Modimo a go beilego kgoši, a go tlotša ka makhura a lethabo, gwa hlokwa mokawena.


text:
Diaparo tša gago ka moka ke tša monko o mobose. O ipshina ka modumo wa diletšo mo nywakong ya dinaka tša ditlou.


text:
Mo gare ga dinatla tšago go na le barwedi ba dikgoši; mohumagadi yena o eme hleng ga gago a tšhephile ka matsaka a Ofira.


text:
Gomme morwedi wa Tiro o tlo itigela mo go wena ka dibego; bahumi ba setšhaba ba tlo tla ba phophotha.


text:
O išwa kgošing a tšhephišitšwe ka diaparo tša mebala, a latelwa ke basetsana ba thaka tša gagwe, ba tlišwa go wena.


text:
Ke rata ge leina la gago le tsebja ke bohle ba go tlo ba gona neng le neng, gore ditšhaba tšohle di go rete mehla yohle go ya go ile.


text:
Babuši ba ditšhaba ba a kgobokana e le setšhaba sa Modimo wa Aborahama; gobane dikotse tša lefase ke tša Modimo Mophagamadima.


text:
Thaba ya Tsione e eme e kgahliša, e le lethabo la naga ka moka. Mošate wa kgoši e kgolo o thoko ya leboa.


text:
Tšona tšeo re di kwile, re bile re di bone fa ga Morena wa mašaba, fa motseng wa Modimarena. O tlo fela a o thekga neng le neng.


text:
Bogelang merako ya yona, le fete ka nywakong ya gona ya mošate; le kgone go tlo botša ditlogolo tša mehla e tlago, la re:


text:
Gobane se a se bonago sese: Ba bohlale ba a hwa; bohle, le mašilo le ditlaela, thoto ya bona e šalela ba šele.


text:
Nywako ya bona ya ka mehla ke mabitla, ona madulo a meloko le meloko; mafase a šala a bitšwa ka maina a bona.


text:
Ba etša mohlape, ke ba go ya kua bahung, ba gapša ke lehu. Ka moswana mmušo wa bona o tlo tšewa ke baloki; bonatla bja bona bo ile, gagabo e le kua bodulabahu.


text:
Wena setšhaba sa ka, kwaa nna! Wena Isiraele, ke a bolela, ke bea bohlatse pele ga gago, ke re: Modimo ke nna Modimo wa gago!


text:
Ge e le yo mobe, Modimo o mo rera o re: Melao ya ka o e balelang? Kgwerano ya ka o reng o e bolela ka molomo?


text:
Ke tšona tše o di dirago; wa bona ke homola, wa re ke swana le wena. Bjale ke tla go sola, gore o bone se e lego taba.


text:
Nna ke godišwa ke yo a tlišago tebogo ya ba sedimo sa gagwe. Molokakatsela ke tlo mo thabiša ka phološo ya Modimo.


text:
Ke senyeditše wena, wena fela; ke dirile sa go go befela; ke gona, o tlo loka, ge o bolela, o tlo rereša ge o ahlola.


text:
Nthole molato wa madi, Modimo, wena Modimo wa go mphološa, gore leme la ka le thabele go loka ga gago.


text:
Didimo tše di go kgahlago, ke moya o robegilego; pelo ge e robegile, ge e setlegile, wena Modimo o ka se e nyatše.


text:
Ke mo o tlogo thabišwa ke didimo tša go loka, le dihlabelo le dibego; ke mo aletareng ya gago ba tlogo hlaba dipowana.


text:
Soo monna eo sebo sa gagwe e bego e se Modimo, e a bego a botile bogolo bja thuo ya gagwe, a retelela mo megabarung ya gagwe.


text:
Gomme nna ke bjalo ka mohlware wa kgabane mo Ngwakong wa Modimo; ke botile botho bja Modimo neng le neng.


text:
Ke tlo fela ke leboga wena go ya go ile, ka gobane o a dira. Ke tlo holofela leina laago, ka gobane le lebane le bagaugelwa ba gago ba tše di botse.


text:
Setlaela pelong ya sona se re: Ga go Modimo! Ba dira tše di befilego, tša bolalogi. Ga go yo a dirago botse.


text:
Modimo a le kua magodimong, o ukametše bana ba batho, a bone ge go ka ba wa temogo yo a nyakago Modimo.


text:
Mohla wola ba tšhogile wa go tšhoga go se se se tšhošago, ge Modimo a gašanya mašapo a ba bego ba mo bokanetše. Ba wetše dihlonyeng, ba lahlilwe ke Modimo.


text:
A phološo ya Isiraele e tle e etšwa Tsione! Mohla Modimo a tlogo fediša mohlako wa tšhaba sa gagwe, ke mo Jakobo a tlogo hlalala, Baisiraele ke mo ba tlogo thaba.


text:
Ka gobane ke tsogetšwe ke ba mathoko; ke theilwe ke batho ba bašoro; ke ba go se itebanye le Modimo.


text:
Bjale, ge ba nkgobošago e kabe e le manaba, nkabe ke sa fele pelo. Ge ba ba ntsogelago e kabe e le ba go ntlhoya kgale, nkabe ke ba efoga.


text:
Lehu le tlo ba kganyelela ba fologela moleteng wa bahu ba sa phela, ka gobane malapeng a bona le mo dipelong tša bona go befile.


text:
Modimo o a kwa; yena Kgoši ya mehleng o tlo ba kokobetša, bona bao ba go se fetoge, ba go se boife Modimo.


text:
Melomo ya bona ke e boreledi wa lebebe, sa mo teng pelong ke kgang; polelo tša bona di etša makhura, mola tšhoša e hlomotšwe.


text:
Lahlela Morena morwalo wa gago; yena o tlo go babalela; a ka se ke a ba a lesa moloki ge a ka šuthišwa.


text:
Le gona, wa go tlo ba lahlela moleteng, banna bala ba madi le maaka, ke wena Modimo. Ba ka se ke ba phela galelele. Gomme nna ke botile wena.


text:
Ge Modimo a na le nna, ke fadiša lentšu la gagwe. Ge Modimo a na le nna, ke a holofela, ga ke šie; motho o ntirang?


text:
Gobane o phološitše moya wa ka wa se ke wa hwa, dinao tša ka tša se ke tša kgopša, ka kgona go sepela seetšeng sa ba phelago ke bonwa ke Modimo.


text:
Modimo, ntšhokelwe! Ntšhokelwe, gobane moya wa ka o khuta ka wena. Ke khuta moriting wa diphego tša gago, dikotsi di be di fete.


text:
O kua legodimong, mme o roma ba go ntlhakodiša, ba ba ntsogetšego ba sa roga. Modimo o roma botho bja gagwe, le potego ya gagwe.


text:
Moya wa ka o lahletšwe gare ga ditau; ke batho ba tukago, ba meno a marumo le mesebe, ba maleme a etšago tšhoša e boelo.


text:
Ba reile dinao tša ka ka molaba, moya wa ka wa hloboga. Ba nkepela moreo tseleng, mme gwa tla gwa gohlomela bona.


text:
Gobane šeba, ba ntaletše; ba maatla ba rapile go mpoka, mola ke sa ka ka senya, ke sa ka ka dira sebe; Morena!


text:
Gomme wena Morena Modimo wa mašaba, wena Modimo wa Isiraele, tsoga o bone se bohle bantle ba se dirago; se lese go otla bahlanogi bao.


text:
Sebao, ba fufula mare ge ba bolabola, melomo ya bona e tšwa marumo, ka ge ba re: Ga go e a re kwago!


text:
Modimo wa ka o tlo ntlela le botho bja gagwe; ka yena Modimo ke tlo bona se manaba a ka a tlogo se dirwa.


text:
O se ba bolaye, gore setšhaba sa ka se se ba lebale; o fo ba gašanya ka maatla a gago, o ba digele fase. Kotse ya rena ke wena Mong wa rena.


text:
Sebe sa bona ke tše ba di bolelago ka melomo. A ba itanye ka boikgodišo, le ka maroga, le ka maaka a ba a bolelago.


text:
Ba fediše ka bogale; ba fediše ba ele ruri, ba tle ba tsebe ge wena Modimo o buša fa ga Jakobo le go iša mo lefase le gomago gona.


text:
Mme nna ke hlaba sefela sa maatla a gago; botho bja gago ke bo hlalalela e sa le ka meso; gobane mola ke tlaletšwe o be o le sebo sa ka, setšhabelo sa ka.


text:
Nna ke hlalalela se Modimo a se boletšego Sekgethweng sa gagwe a re: Ke tlo aba la Sikeme; ke tlo ela la moedi wa Sukothe;


text:
La Gileada ke la ka; la Manase ke la ka; la Efuraimi ke kuane ya ka ya go phema hlogo; la Juda ke molamo wa ka wa bogoši;


text:
La Moaba ke sehlapelo sa ka; la Edomo ke la go lahlela seeta sa ka; la Bafilisita le tlo nkgobela mogobo.


text:
Ke go bitša, pelo ya ka e goletšwe, ke le kgole mo naga e gomago gona. Nnametše lentswe letelele le le mpalelago.


text:
A a dule a le gona neng le neng, a le pele ga sefahlego sa Modimo; roma botho le therešo di mo lete.


text:
Ke mo ke tlogo hlaba sefela sa leina la gago go ya go ile, ka phetha dikeno tša ka ka mehla le mehla.


text:
Ba rera fela go ka mo tekola moo a phagamilego; ba kgahlwa ke maaka. Ge melomo ya bona e šegofatša, ke ge dipelo di roga.


text:
Go phološwa le go retwa di tlo ntlela di etšwa go yena. Lentswe la ka, maatla a ka, setšhabelo sa ka, di go yena Modimo.


text:
Felang le holofela yena, lena batho; tšhollang dipelo tša lena pele ga gagwe. Modimo ke yena setšhabelo sa rena.


text:
Bana ba batho e fo ba lefelafela; barwa ba batho ke maaka; ge ba ka lekwa o hwetša bohwefe bo feta bja lefela ka moka ga bona.


text:
Le se ke la holofela go thopa le go hlakola, la fo itira ba lefela. Ge thuo e ka le atela, a e se le tleme pelo.


text:
Modimo, Modimo wa ka ke wena, ke go hlologetšwe. Pelo ya ka e nyoretšwe wena; mmele wa ka o llela wena ke le lešokeng, leganateng, mo go sego meetse.


text:
Kgoši yona e tlo ithabela Modimong; go tlo retwa bohle ba ba enago ka yena, gobane melomo e batago maaka e tlo thibja.


text:
Ba eletša tša bohlola, ba re: Re reile; go logilwe maano ruri. Matswalo le dipelo tša bona ka moka di tletše bomenetša.


text:
Modimo, motseng wa Tsione ditheto di išwa go wena go ikhomoletšwe; go phethwa tše ba go enetšego tšona.


text:
Wa lehlogonolo ke yo o mo kgethago, mme wa mmatametša, a dula malapeng a gago. Re khora bose bja Ngwakong wa gago, bja Ntlokgethwa ya gago.


text:
Ge o re araba ka tše šiišago ka go loka, o moholofelwa wa magomo ohle a lefase le wa mawatle a kua kgolekgole.


text:
O etela naga wa e noša meetse; o e humišitše ka dinoka tša Modimo di tletše meetse; o ba medišetša mabele ge o dira ka mokgwa o mobjalo.


text:
Le mmolele le re: Modimo, mediro ya gago ga se ka go šiiša! Manaba a gago a loba a bone bogolo bja maatla a gago.


text:
Lewatle o kile a le šatola ya ba naga ye e omilego; noka ba e setše ka dinao; ke moo re kilego ra thaba ka yena.


text:
Wa lesa batho ba re gata dihlogo, ra tsena ka meetseng le ka mollong; mme wa ba wa re tšweletša molaleng.


text:
Ke go tlišetša dihlabelo tša go nona, le diorelo tša makhura a dikgapa; ke go hlabela kgomo le dipudi.


text:
Ba tloga boka muši ge o tologa le phefo; ba bjalo ka moti ge o tologa mollong. Ba babe ba loba ge go fihla yena Modimo.


text:
Opelelang Modimo, le tlotle leina la gagwe; le lekelelanye mmila wa eo a phatšago ka mašoka. Leina la gagwe ke Jehofa. Pele ga gagwe le gobe megobo.


text:
Ba ba lelekilwego Modimo o ba agiša magae. Bagolegwa o ba bušetša leagong. Bahlanogi bona ba tlo dula kua mahanateng.


text:
lefase la na la roromela, magodimo a tšhologa pele ga Morena; thaba ya Sinai ye ya roromela pele ga Modimo, Modimo wa Isiraele.


text:
A le tlo hlwa le patlame merakeng? Diphego tša leeba di phadima boka tshipitshehla; diphofa tša lona di etša gauta e tshehla.


text:
Lena dithaba tša dintlha tše dintši, le be le reng le gerula thaba ye Modimo a ithatetšego go dula go yona? Ka kgonthe Morena o tlo dula mo go yona neng le neng.


text:
O rotogetše kua godimo, o thopolla mathopša, o tšea dibego tša batho; le baganetši ba tlo ba ba aga go Morena Modimo.


text:
Benyamini šo, yena yo monyane, yena o a ba buša, le bakgoma ba Juda, le makoko a bona, le bakgoma ba Sebulone, le bakgoma ba Nafutali.


text:
Kgalemela sebata sela sa lehlakanoka, le sephohla sa dipoo tše di nago le mamane a ditšhaba; a ba itigele go wene ka dibego; mme ditšhaba tša go rata ntwa o di tšitlanye.


text:
Modimo, o a boifega ka ditiro tše dikgethwa tša gago. Modimo wa Isiraele, ke wena o fago setšhaba maatla le go kgona. A go retwe yena Modimo!


text:
Ke fedile maatla ka go goeletša, mme ke hwile lentšu; le mahlo a ka a lapile ka go hlwa ke letetše wena Modimo wa ka.


text:
Ba go fo ntlhoya ba feta meriri ya hlogo ya ka ka go ata. Ke ba maatla ba go fo ba manaba a ka. Ke lefišwa ke sa ka ka utswa.


text:
Wena Mong wa ka Morena wa mašaba, ba ba go botilego a ba se nyatšege ka nna. Ba ba go tsomago, wena Modimo wa Isiraele, a ba se ke ba šegama ka nna.


text:
Ge e le nna, thapelo ya ka e ya go wena Morena ka lebaka le le go kgahlago; mme wena Modimo nkarabe ka bogolo bja botho bja gago, ka ge o le Mophološi mmotegi.


text:
A ke o nntšhe lerageng, ke se sobelele ruri; a nke ke hlakodišwe mo go ba ba ntlhoilego, madibeng a meetse.


text:
Go goboga ga ka o a go tseba, le dihlong tša ka, le go kgobja ga ka; le ba ba ntlhakišago bohle o a ba bona.


text:
Nyatšego e nthobile pelo, ke nyako hloboga. Ke hlologetšwe monkwela-bohloko, ka mo hloka; wa go nkhomotša ga ke mmone.


text:
A go nyame go šegame bao ba pelofaletšego go mpolaya. Ba go ntlholela kotsi a ba gome ba yo lewa ke dihlong.


text:
Mme bohle ba ba go nyakago, ba go hlalalele ba go thabele. Ba ratago go phološwa ke wena, a ba se kgaotše go re: A go godišwe Morena.


text:
Gomme nna sekoka, nna modiidi, Modimo, nkakgofele; Mophološi wa ka, Monamoledi wa ka, Morena, se ntiegele.


text:
A ke o be lentswe la ka la sebo sa go khuta mehla yohle, bjalo ka ge o laetše wa re ke phološwe, ka kgonthe wa ba thaba ya ka, setšhabelo sa ka.


text:
E sa le mola ke belegwa, ke thekgwa ke wena; e sa le mola ke fepša ke mme, o mmabaledi wa ka; nka se ke ka kgaotša go go reta ka sefela.


text:
Ka mehla ke tlo laodiša tša ge o le Molokakahlolong, ge o le Mophološi, le ge ke sa kgone go di bala.


text:
Ke tlo tla ka ditiro tše maatla tša gago, Morena Mong wa ka; ka reta ka re: Molokakahlolong ke wena fela.


text:
Mme bjale ge ke tšofala, ke le wa hlogopududu, o se ntlogele, ke be ke anegele ditlogolo tša letsogo la gago; le meloko e tlogo tla yohle ke e anegele ditiro tša gago tše maatla.


text:
Modimo, go loka ga gago go phagamile kudu; tše o di dirilego ke tše kgolo. Ke mang Modimo moka wena?


text:
Ke wena o re lebanyago le tlalelo tše dintši, le mabothata; wa buša wa re phediša, wa re ntšha dikoting tša lefase.


text:
Ke gona ke go retago ka seletšo, wena Modimo wa ka; ke reta potego ya gago; ke go binela koša ka lekope, Wena Mokgethwa wa Isiraele.


text:
Le leleme la ka le hlwa le tlotla go loka ga gago, ka gobane bantlholelakotsi ba nyamile, ba šegame.


text:
O tlo ahlolela babotlana ba setšhaba, o tlo thuša bana ba bahumanegi; mme bapateletši a ba šilakanya.


text:
Dikgoši tša kua Tarasisi le tša dihlakehlake di tlo itiga ka dibego. Dikgoši tša Arabia le tša Saba di tlo ipega ka diloba.


text:
O tlo phela; gomme ba tlo mo ntšhetša digauta tša Arabia. Ba tlo fela ba mo rapelela, ba mo šegofatša mehla yohle.


text:
Go tlo ba le mohora wa mabele mo nageng; diphogong tša thaba mere ya dienywa e tlo gwaša boka Libanoni; gomme mo metseng batho ba tlo taga bjalo ka dimela tša lefase.


text:
Leina la gagwe e tlo ba la neng le neng; le tlo tšwelela la yo fihla mo letšatši le fihlago gona. Batho ba tlo itšhegofatša ka yena, ditšhaba ka moka tša reta lešego la gagwe.


text:
Go retwe leina la gagwe la borena bja neng le neng, dinaga ka moka di tlale letago la gagwe. Amene, Amene. Ke mo go felago dithapelo tša Dafida morwa wa Isai.


text:
Le ge nka felelwa ke mmele le pelo, wena Modimo o dula o le lentswe la pelo ya ka, o le legae la ka neng le neng.


text:
Ge e le nna ke natefelwa ke go ba kgauswi le Modimo. Setšhabelo sa ka, ke tseba e le wena Mongaka Morena. Go bjalo, gore ke be ke bolele ditiro tša gago ka moka.


text:
Gopola mohlape wa gago. O o ruile go tloga kgaleng; moloko wo o o phološitše ya ba setšhaba sa gago; le thaba ye ya Tsione o agile mo go yona.


text:
Dipelong tša bona ba re: A re ba fediše e be moka! Maphuthego ohle a Modimo mo nageng ba a tšhumile.


text:
Difoka tša rena ga re sa di bona; ga go sa ne moporofeta; ga re sa na e a tsebago mo di tlogo go feletša gona.


text:
Modimo! Di tlo fela neng? Maroga a manaba, le go gobošwa ga leina la gago, a ke tšona tše e tlogo ba temalo?


text:
Mme moya wa nna mokurwanyana wago o se o gafele sebata; le bophelo bja bahlaki ba gago o se bo lebale ya ba moka.


text:
Gobane seatla sa Modimo se swere senwelo sa sebela se se fufulago se se nago le bohloko. O tlo ba tšhelela; mme bakgopo bohle ba lefase ba tlo gamola ba nwa le mašaledi.


text:
Ba hlakotšwe, ba dioka tša bogale, ba ile le boroko; banna ba dinatla bohle ba hlokile maatla a matsogo.


text:
Enelang Morena Modimo wa lena; mme le phethe tše le mo enetšego tšona. Lena ba mathoko ohle, mo ntšhetšeng dibego, yena motšhabegi,


text:
Ke mohla wa tlalelo; ke nyaka wena Mong a ka; ke lala ke emiša diatla tša ka ke sa lape; pelo ya ka ga e homotšege.


text:
Ke lala ke gopola tša mola ke bina dikoša; ke re ke fepeletše pelo ya ka; mme moya wa ka o nyaka tsela,


text:
Lentšu la gago la medumo la na la dikologa, dikgadima tša fafanyega gohle; lefase la roromela la šišinyega.


text:
Tsela ya gago ya phatša lewatle, mmila wa gago wa tšwa ka gare ga madiba a magolo; mme gwa se ke gwa tsebja lwao la gago.


text:
Re ka se di utele bana ba bona. Re anegela ditlogolo ditheto tša Morena, tša maatla a gagwe, le tša mehlolo a go e dira.


text:
Bohlatse o bo tsemile ga Jakobo; ga Isiraele a bea molao, a o laelela borrawešo, gore ba o rute bana ba bona.


text:
Gore ditlogolo tše di bego di sa tlo tšwelela di o tsebe; go tsebe bana ba go tlo belegwa; le bona ba eme ba botše bana ba bona.


text:
Gore ba se etše botatabo, moloko wola wa bonganga le wa lonya, wa dipelo tša go se tiiše, wa meoya ya go se botegele Modimo.


text:
Le ge go le bjalo ba fela ba boela go mo senya, ba hlanogela yena yo godimodimo gona kua mahanateng.


text:
Ge e le leswika lona o tiile la tšwa meetse, dinoka tša ela; a le bogobe a ka kgona go re nea? A ka kgona go tlišetša setšhaba sa gagwe dinama?


text:
Ba elelwa gobane Modimo ke yena lentswe la bona; ba elelwa gobane Yogodimodimo ke yena Mophološi wa bona.


text:
Mme yena, e le yo kgaugelo, o lebalela dibe, ga a iše tshenyegong; o gomiša kgalefo gantši, o lesa go tsoša bogale bja gagwe ka moka.


text:
Bogale bja gagwe a bo thulela tsela; meoya ya bona a se e efele lehu, bophelo bja bona a bo gafela dinkhu.


text:
A raka dithšhaba ge ba sa fihla, a ba fa magae ka tengwa; meloko ya Isiraele a e agiša mo metseng ya ditšhaba tšela.


text:
Yena Mong a bohle a ba a phafoga, eke o tsoga borokong, bjalo ka mogale e a bego a tlemilwe ke sebela.


text:
A mo tliša a etšwa dinkung, gore a tle a diše setšhaba sa gagwe sa gaJakobo, naga ya gagwe ya Isiraele.


text:
Modimo, ba ditšhaba ba hlagetše naga ya gago; ba gobošitše Ntlokgethwa ya gago; Jerusalema ba go dirile marope.


text:
Ditoto tša bahlanka ba gago ba di lahletše go lewa ke manong; mebele ya bagaugelwa ba gago ba e gafetše dibata tša naga.


text:
Morena, di tlo feletša kae? A o tlo dula o befetšwe go ya go ile? A bogale bja gago bo tlo fela bo tuka boka mollo?


text:
Kgalefo ya gago e thenolele ba ditšhaba ba sa go tsebego, le mebušo ya ba sa rerelelego leina la gago.


text:
Re hlakodiše, wena Modimo wa go re phološa, gore go retwe leina la gago. Re namolele, o re lebalele dibe tša rena ka baka la leina la gago.


text:
E ka bang ge baditšhaba ba ka re: Modimo wa bona o kae? A mahlo a rena a bone ge baditšhaba ba lemošwa gobane madi a bahlanka ba gago a ba a tšholotšego a na le tefetšo.


text:
A dillo tša mathopša di fihle pele ga gago; bana ba lehu a ke a ba phološe ka bogolo bja letsogo lago.


text:
Mme rena setšhaba sa gago, rena dinku tša mafulo ago, re tlo go leboga neng le neng, ra ruta ditlogolo le ditlogolwana direto tša gago.


text:
Wena Modiši wa Isiraele, wena Mohlahla Josefa boka mohlape, sekega tsebe. Wena Moukama-bakerubi, bonala.


text:
Seatla sa gago a se šireletše monna wa letsogo la gago le letona, ngwana wa motho e o iphepetšego yena.


text:
Ke bjona bohlatse bjo bo beetšwego ba Josefa mola a tšwetše Egipita dira. Ka kwa lefoko le ke bego ke sa le tsebe, le re:


text:
O be o goelela o tlaletšwe, ke go hlakodiša, ka go araba ke ikuta ka medumo; ka ba ka go leka kua meetseng a Meriba.


text:
Ba re: A re yeng re ba fetšeng, ba se ke ba hlwa ba eba setšhaba; leina la Isiraele le nape le lebalwe!


text:
Bakgoma ba bona ba dire tša go dirwa boOrebe le Seebe; le marena a bona a dirwe tša bo Tseba le Tsalamuna,


text:
Moya wa ka o goletšwe, o hlologetšwe kgoro tša Morena; mme pelo ya ka le mmele wa ka di hlalalela yena Modimo a phelago.


text:
Nonyana e bone ngwakwana wa yona; peolane e bone sehlaga sa yona; ke dialetare tšago, Morena wa mašaba, Kgoši ya ka, Modimo wa ka.


text:
Gobane letšatši letee re le malapeng a gago, ke lona le lebotse go matšatši a sekete. Go ema mojako Ngwakong wa Modimo wa ka go phala go dula ka ntlong tša bakgopo.


text:
Morena ke yena letšatši le kotse. Tše di botse le bogolo motho o newa ke yena. Ba sepelago ka go loka a ka se ba hlokiše tše dibotse.


text:
A nke ke theetše se Morena a se bolelago. O bea molao wa tšhaba sa gagwe, wa bagaugelwa ba gagwe, wa bailabošilo.


text:
Ka kgonthe, phološo ya gagwe e batametše ba ba mmoifago, gore mo nageng ya gešo ga age letago la gagwe,


text:
Morena, nthute tsela ya gago, ke sepele ke go botegetše; pelo ya ka o e tlemaganye le go boifa leina la gago.


text:
Ke šupa Rahaba le Babele. Ba a ntseba. Sebao! Kua Filisita, le kua Tiro, le kua Kuše, ba thwe: Yo o tswaletšwe gona.


text:
Gomme mo Tsione mang le mang o bolelwa a thwe o tswaletšwe gona; mme motse wo o thekgwa ke Yogodimodimo.


text:
Ke lahleetšwe gara bahu, bjalo ka ba ba bolailwego ge ba letše mabitleng, ba o sa ba gopolego. Bona ba tlogelane le seatla sago.


text:
Matete a gago a a sa tlo tsebja kua swiswing? Go loka ga gago a go sa tlo tsebja gona kua nageng ya tebalo?


text:
Dikgaugelo tša Morena ke tlo fela ke di tlotla neng le neng. Potego ya gago ka molomo wa ka ke e anegela ditlogolo le ditlogolwana.


text:
Peu ya gago ke tlo e tiiša ka go sa felego; gomme sedulo sa gago sa bogoši ke tlo se thekgela ditlogolo le ditlogolwana.


text:
Gobane gona kua marung ke mang a kago lekanywa le yena Morena? Mo go barwa ba medimo ke mang a kago swana le yena Morena?


text:
Morena Modimo wa mašaba, o kae yo maatla boka wena Mobagona? Therešo ya gago e go dikanetša thoko tšohle.


text:
Setšhaba se tsebago megobelo ya tlhalalo ke sa lehlogonolo; ke sa bao ba ba sepelago seetšeng sa sefahlego sa gago Morena.


text:
Mohla wola wa pono o boletše le mokgethiwa wa gago, wa re: Ke bea monna wa go hlakodiša; ke godiša eo a hlaotšwego setšhabeng.


text:
Mme therešo ya ka le kgaugelo ya ka di tlo ba le yena; lenaka la gagwe le tlo phagama ka leina la ka.


text:
Peu yagwe ke tlo e lotolola neng le neng; sedulo sagwe se tlo dula se le gona boka mehla ya leratadima.


text:
A nke o nkgopole, ge bophelwana bja ka bo sa iše felo; o gopole tšhego e kaakaa ye o bopetšego bana ba batho go yona.


text:
Mong wa rena! Dikgaugelo tšela tša gago tša kgale di kae, tše o di enetšego Dafida mohlanka wa gago o le e a botegago?


text:
Mong wa rena, o ke o gopole go gobošwa ga bahlanka bago go nkimelago sehubeng, go gobošwa ke ditšhaba tše dikgolo tšohle.


text:
O wa mola dithaba di sešo tša tswalwa, wa mola naga le lefase di sešo tša tšweletšwa, wa mehla e se nago mathomo, e se nago mafelo; o Modimo.


text:
Bophelo bja rena ke nywaga e masome a šupago; go yo thata ke masome a seswai. Mme segolothata mo go yona ke tapišo le tshwenyego; gobane bo feta ka pela eke re fofa ka diphego.


text:
Re fe lethabo; o le lekanye le mehla ya mola o re kokobetša, o le lekanye le nywaga ya mola re rwele bothata.


text:
A botho bja Modimo Mong a rena bo dule bo re okametše. Mediro ya atla tša rena o re tiišetše yona; mediro ya atla tša rena o e tiiše.


text:
O go šireletša ka diphego tša gagwe; o khuta ka diphofa tša gagwe; potego ya gagwe ke kotse le sephemo.


text:
Le ge hleng ga gago go ka wa ba sekete, ba dikete tše lesome ba wa lehlakoreng la gago la le letona, di ka se ke tša go fihlela.


text:
Ba babe ge ba hloga wa mabjang, mme badirabobe bohle ge ba taga wa matšoba, sa bona ke go yo loba ya ba moka.


text:
Ka kgonthe, šeao manaba a gago, Morena! Ka kgonthe, šeao manaba a gago a a senyega badirabobe ba a phatlalatšwa.


text:
Bantlhoi ke ba bona ka mahlo a mašweu; mme ditsebe tša ka di tlo kwa se se dirwago ba ba ntsogelago.


text:
Morena o a buša; o apere borena; o bo apere, yena Morena Moitlhamamaatla. Le lona lefase le theilwe, ga le šuthe.


text:
Fela, le ge modumo wa mafula a magolo o godile, le ge lewatle le botoga, yo maatla mophagami ke wena Morena.


text:
Mabohlatse a gago a botegile ruri. Ngwako wa gago o loketšwe ke bokgethwa, Morena; go bjalo ka mehla le mehla.


text:
Modimo wa rena ke yena; mme rena re setšhaba sa phulo ya gagwe, re mohlape wa seatla sa gagwe. E ka be lehono le ekwa lentšu la gagwe!


text:
Ka fetša masome a mane a nywaga ke kgotlelela ba moloko woo, ka re: Ke setšhaba sa dipelo di felago di timela; mme ditsela tša ka ga ba di lemoge.


text:
Le botše baditšhaba le re: Kgoši ke yena Morena! Legohle le theilwe, mme le ka se šuthe; o tlo ahlola ditšhaba ka toko.


text:
A naga e gobe mogobo, le tšohle tše di lego mo go yona; ke mo dihlare tša dithokgwa di tlogo hlalala


text:
pele ga Morena gobane o a tla, gobane o tla go ahlola lefase. O tlo ahlola legohle ka toko; o tlo ahlola ditšhaba ka therešo yagwe.


text:
Dithaba di tologa boka moti wa dinose pele ga sefahlego sa Morena, sa yena Mong wa lona lefase lohle.


text:
Bohle ba ba hlankelago diswantšho, ba kgantšha medimo, ba tlo lewa ke dihlong; medimo ka moka e lotšha yena.


text:
Hee lena barata Modimo, hloyang bobe. Ke yena molotodi wa meoya ya baratwa ba gagwe; o ba namolela diatleng tša bakgopo.


text:
Hlabelang Morena sefela se sefsa, gobane o dira mehlolo. Seatla sa gagwe sa le letona, letsogo la gagwe le lekgethwa, di mo diriša phološo.


text:
O gopotše kgaugelo yagwe le therešo yagwe ka go setša leloko la Isiraele; magomo ohle a lefase a bona ge go phološa Modimo wa rena.


text:
pele ga Morena, gobane o tla go ahlola lefase. O tlo ahlola legohle ka toko; o tlo ahlola ditšhaba a sa bebe motho.


text:
Moshe le Arone ba gare ga baperisita ba gagwe; Samuele o gare ga barereledi ba leina laagwe; barapedi Morena o a ba kwa.


text:
Morena Modimo wa rena! Bona bala o ba kwile, wa ba Modima bona wa go ba lebalela, le wa go ba bušeletša mediro ya bona.


text:
Godišang Morena Modimo wa rena, le khunameng thabeng e kgethwa ya gagwe; gobane Morena Modimo wa rena ke e mokgethwa.


text:
Tsebang gobane Modimo ke yena Morena; ke yena a re dirilego; ga ra itira. Re setšhaba sagwe; re mohlape wa mafulo agwe.


text:
Tsenang kgorong tša gagwe ka go leboga, le tle malapeng a gagwe ka go reta. Mo lebogeng, le godišeng leina lagwe.


text:
Gobane Morena ke yo bolo, mme botho bja gagwe ke bja neng le neng; therešo ya gagwe e tlo ba gona ka go sa felego.


text:
A nke ke ithute tsela ya go loka. O tlo tla neng go nna? Ngwakong wa ka ke itshepelela ke le wa pelo e se nago bosodi.


text:
Mopharawagabo thopeng ke tla mo theola; ga ke kgonane le wa mahlo a go ikgantšha le wa pelo ya go ipota.


text:
Mahlo a ka a nyaka babotegi mo nageng, gore ke agišane nabo; ke direlwa ke e a swerego ka tsela ya go loka.


text:
Ka mehla e sa le bosasa ke tlo theola ba go senya naga, ya ba go fediša ba go dira dibe mo motseng wa Morena.


text:
Gobane, a le bodulong bja gagwe bja bokgethwa kua tletlolo, o di ukametše; Morena o šetša lefase a le kua magodimong,


text:
A nke ke re: Modimo wa ka, o se ntloše ke sa ya setšeng sa bophelo bja ka; ya gago nywaga e dula e le gona neng le neng.


text:
Mme tšona di tlo ba tša loba, wena wa šala o le gona. Di tlo ba tša onala boka kobo, wa di šatola boka seaparo ka moka ga tšona, tša fetoga.


text:
Dikarogo tša rena o di tloša mo go rena a di iša kgole, kgole boka bohlabela bo le kgole le bodikela.


text:
Mme botho bja Morena bo gona bo se na mathomo le mafelo; bo ukametše ba ba mmoifago; go loka ga gagwe go gona go bana le bana ba bana;


text:
go lebane le ba ba dulago e le ba kgwerano yagwe, ba ba sa lebalego melao ya gagwe, ba dira ka yona.


text:
Retang Morena, lena barongwa ba gagwe, lena bagale ba maatla ba go dira ka lentšu la gagwe, ba go theetša se a se bolelago.


text:
Retang Morena, lena dibopša tša gagwe ka moka, tše di lego mo go fela mmušong wa gagwe. Moya wa ka, reta Morena.


text:
Dithekgo tša hlaka ya ngwako wa gago o di tsemile madibeng. Maru o a dira dokoloi tšago; o rotoga ka diphego tša ledimo.


text:
Dithaba o di noša meetse a a tšwago kua ngwakong wa gago wa magodimong; lefase le hora dikenyo tša ditiro tša gago.


text:
Le wona morara wa go thabiša pelo ya motho, le makhura a go tagiša sefahlego sa gagwe, le bogobe bja go tiiša pelo ya motho.


text:
Morena, mediro ya gago ga se ka boati! O e dirile gohle ka bohlale; lefase le tletše dibopiwa tša gago.


text:
Selele lewatle, bogolo le bonami thoko tšohle bja dinyeunya di sa balwego, diphedi tše nyenyane le tše kgolo!


text:
Ge o ka uta sefahlego sago, di ka gakanega; ge o gomiša moya wa tšona, di a hwa tša napa tša boela leroleng la tšona.


text:
Yena yo e rego ge lefase a le lebelela, le nape le šišinyege; e rego ge a kgwatha thaba, e nape e thunthše meuši.


text:
Nna, ge ke sa phela, ke hlaba fela sa Morena; yena Modimo wa ka, ke tlo mo opelela, ge ke sa fela ke le gona.


text:
Ke ka ge a sa ka a lebala lentšu la gagwe le lekgethwa, le a le boditšego Aborahama mohlanka wa gagwe.


text:
Ke mang a kago kgona go reta ditiro tše maatla tša Morena, a kgona go kwatša ditheto tša gagwe ka moka?


text:
Gore ke bone mahlatse a bakgethwa bago, ke thabele thabo la setšhaba sago, ke ithete le bao o lego Mong wa bona.


text:
Botatawešo kua Egipita ga ba hlokomela mehlolo ya gago; ga ba ka ba gopola bogolo bja botho bja gago, mme ba ngangana le wena Yogodimo kua Lehlakawatle.


text:
Ba tšholla madi a se nago molato, madi a barwa le barwedi ba bona, ba ba hlabetšwego medimo ya Bakanana; naga ya ba ya goboga ka melato ya madi.


text:
Morena Modimo wa rena! Re phološe! Re phuthe re boe ditšhabeng, re leboge leina la gago le lekgethwa, re fadiše ditheto tša gago.


text:
A go retwe Morena Modimo wa Isiraele wa kgale le nkhono le neng le neng. Mme batho bohle a ba re: Amene, Haleluya!


text:
Modimo o boletše a le Sekgethweng sa gagwe, mme ke hlalalela ge a itše: Ke arola la Sikeme; ke ela moedi wa Sukhothe;


text:
La Gileada ke la ka; le la Manase ke la ka; la Efuraimi ke kuane ya ka; mme Juda ke lehlotlo la ka la bogoši.


text:
Ka gobane a sa ka a gopola go dira ka botho; sa gagwe ya ba go hlomara monna mmotlana mohloki, a rata go bolaya mojapelo.


text:
Maroga a gagwe a a mo apeše boka kobo, a a mo tsene bjalo ka meetse, a a etše makhura mo dithong tša gagwe.


text:
Mme wene Morena Mong wa ka, nna o ntire se se swanetšego leina la gago; o ntlhakodiše gobane botho bja gago ke bjo bobotse.


text:
Bona a ba roge, mme wena o šegofatše; bona ge ba tsoga, ba tlo lewa ke dihlong, gwa thaba molata wa gago.


text:
Morena o boditše Mong wa ka a re: Dula ka letsogong la ka le letona, ke be ke dire manaba a gago bogato bja dinao tša gago.


text:
Mohla o e tšwa dira, setšhaba sa gago se tlo ithapa; ba bafsa ba gago ba tlo tšhepa ka tše kgethwa boka phoka ngwana wa mahuba.


text:
Haleluya! A nke ke leboge Morena ka pelo ka moka ke le mo pitšong ya ba ba lokilego, ke le phuthegong.


text:
Setšhaba sa gagwe o se rometše topollo; kgwerano ya gagwe o e beetše mehla e sa felego; leina la gagwe ke le lekgethwa le le šiišago.


text:
Go boifa Morena ke mathomo a bohlale; tsebo e botse ke ya bohle ba dirago bjalo. Theto ya gagwe e tiile ka go sa felego.


text:
Ga a time, o nea modiidi, go loka ga gagwe go eme go tiile mehla yohle; mme lenaka la gagwe le phagama ka go retwa.


text:
Morena, ga se la rena, ga se le rena leina, ke la gago le re rego a le retwe, gobane yo botho le yo potego ke wena.


text:
E na le diatla, gomme ga e sware; e na le dinao, mme ga e sepele; ga go ne lentšu le tšwago megolong ya yona.


text:
Morena ga a re lebale, o a šegofatša; o šegofatša ba leloko la Isiraele; o šegofatša ba leloko la Arone.


text:
Ke be ke tantšwe ke tlemo tša lehu; ke be ke wetšwe ke ditlalelo tša bodulabahu; ke be ke fihlile mehlakong le mahlokong,


text:
O namoletše moya wa ka diatleng tša lehu; o tlošitše mahlo a ka megokgong; o efošitše dinao tša ka boreledi.


text:
Go bjalo, Morena! O ntlemolotše ditlemo tša ka, ka gobane ke molata wago, ke ngwana wa mme molata waago.


text:
Gobane botho bja gagwe bo re ukametše e le bjo bogolo, therešo ya gagwe e le gona neng le neng. Haleluya!


text:
Malapeng a ba ba lokilego go kwala mantšu a tlhalalo ya ba phološitšwego. Letsogo la Morena le letona le dira ditiro tše maatla.


text:
Modimo ke yena Morena; o re fa seetša; tlemang dibego tša monyanya ka dithala, le di iše dinakeng tša aletare.


text:
Ke tlwaetša pelo ya ka go phetha ditaelo tša gago; mme e tlo ba go boelwa ke tše di se nago go fela.


text:
Nthekge hle ke eme ka thuto ya gago, ke tle ke phele, ke se tlo lewa ke dihlong ke senyegetšwe ke lehutšo.


text:
Ba babe bohle mo lefaseng o tlo ba okola bjalo ka mahulo; ke ka lebaka leo ke ratago mabohlatse ago.


text:
Se segolo sa lentšu la gago ke ge e le therešo, mme mekgwa ya gago ya go loka e le ya mehla ya neng le neng.


text:
Ge nka hlahlatha boka nku e timetšego, o nnyake nna molata wago, gobane ditaelo tša gago ga ke di lebale.


text:
Ruri, boka mahlo a bahlanka ge a lebeletše diatla tša beng ba bona, boka mahlo a methepa ge a lebeletše diatla tša mohumagadi, le a rena mahlo a lebeletše yena Morena, a be a re gaugele.


text:
Meoya ya rena e phonyokgile bjalo ka nonyana ge e phonyokgile molabeng wa morei; lenti le kgaogile, mme rena re phologile.


text:
Motse wa Jerusalema, mogoragorwa ke dithaba; le Morena o goragorela setšhaba sa gagwe mehleng ya bjalo le ya neng le neng.


text:
Gobane sefoka sa bakgopo se ka se ke sa dula mo nageng ya ba ba lokilego, gore baloki ba se tlo iša diatla bobeng.


text:
Fela, ba go aroga ka tsela tše kgopo tša bona, Morena o ba lesa ba tloga le badiradibe. Khutšo a e be go Isiraele.


text:
Ke ge melomo ya rena e tletše lesego, mme maleme a rena e le a mekgolokwane. Mohla woo baditšhaba ba ba ba re: Batho ba Morena o ba dira tše kgolo!


text:
Go ya ba ya ba lla, ba swere peu ba bjala; go boa ba tlo boa ka mekgolokwane, ba rwele dingata tša bona.


text:
Ngwako wa se agwe ke Morena, baagi ba wona ba itapiša ka lefela. Motse wa sa dišwa ke Morena, mohlapetši o phakgama ka lefela.


text:
Ke ka lefela ge le tsoga e sa le bošego, le diega go yo dula, le eja bogobe bja majapelo; gobane Morena baratwa ba gagwe o ba nea ba robetše.


text:
Wa lehlogonolo ke monna wa kgotlopo e tletšego bona bao; a ka se dumale ge a sekišana le manaba mo kgorong.


text:
Mosadi wa gago o etša morara wa dienywa mo lapeng la gago; mme bana ba gago ba etša mahlogedi a mohlware ba tetile megopo ya gago.


text:
Mme bafeti ga ba dumediše ba re: Tšhegofatšo ya Morena a e be le lena! Re le šegofatša ka leina la Morena!


text:
Ruri, ke fepeletša pelo ya ka; ke e homoditše bjalo ka ngwanamotshwešwa ge a na le mmagwe. Pelo ya ka e na le nna bjalo ka ngwanamotshwešwa.


text:
Morena o enetše Dafida ka go rereša, mme a ka se hlanoge, ge a itše: Mo sedulong sa bogoši bjaago ke tlo dudiša wa kenyo ya mmele wa gago.


text:
Ge bana ba gago ba botegela kgwerano ya ka le mabohlatse a ka a ke ba rutago ona, gona le barwa ba bona ba tlo dula sedulong sa gago go ya go ile.


text:
Go bjalo ka makhura a mabotse mo hlogong, ge a elela maledung, maledung a Arone, ge a elela morumong wa kobo ya gagwe.


text:
Go bjalo ka phoka ya thaba ya Herimone, ge e elela dithabeng tša Tsione; gobane gona mo Morena o laetše tšhegofatšo, bophelo neng le neng.


text:
Tše a ratago go di dira o di dira tšohle kua magodimong le mo lefaseng, le kua mawatleng, le gohle madibeng.


text:
O rotoša maru kua pheletšong tša lefase; o tšweletša dikgadima tša ge pula e ena, o ntšha diphefo mo a di bolokago.


text:
Ke mola a roma mehlolo le dimakatšo, mme tša go tsena, wena Egipita, le Farao le malata a gagwe ka moka.


text:
Re le ntshe bathopi ba rena ba re lopa ba re re opele; batlaiši ba rena ba re: Thabang, le re kgaele koša ya Tsione.


text:
Gona leleme la ka a le nkgomarele magalapa, ge nka se go gopole, ge nka lesa go re: Jerusalema ke lona lethabo la ka le legolo!


text:
Morena, gopola ba gaEdomo, bao mohla wola wa Jerusalema ba itšego: Phušolang! Phušolang! Le gome ka metheo!


text:
Wena morwedi wa Babele! O wa go tlo thubja. Mahlogonolo a a tlele eo a go lefetšago se o re dirilego sona.


text:
Ke khunama ke lebile Ntlokgethwa ya gago; ke leboga leina la gago botho le potego; gobane leina la gago o le godišitše la fetiša tšohle, la fetiša le tše o di boletšego.


text:
Gwa tlo thwe: Morena ke yo mogologolo, mme o bona babotlana; le wa go iphagamiša o mo tseba ka kgole.


text:
Le ge ke sepela mo gare ga mathata, o a mphediša; seatla sa gago se tlo mphemela dikgalefo tša manaba a ka; O tlo mphološa ka letsogo la gago le letona.


text:
Morena o tlo mphethela ditaba tša ka. Morena, botho bja gago ke bja mehla ya neng le neng. Hle se lahle modiro wa diatla tša gago.


text:
Ge nka rotogela godimong, ke yo hwetša o le gona. Ge nka yo ikalela kua bodulabahu, o tlo ba o le gona moo.


text:
go wena leswiswi le ka se fifatše, bošego bo bonega bjalo ka mosegare; leswiswi le seetša e fo ba setee.


text:
Ke a go leboga ge o mpopile wa matetetete; mediro yago ke mehlolo; le moya wa ka o hlatha tše kgolo.


text:
Ditho tša ka, mola di bopega kutamong, go wena di be di sa utagale, mola ke sa logega botenyeng bja lefase.


text:
Mahlo a gago a mpone ke sešo ka bopega; pukung ya gago ke ge di šetše di ngwadilwe tšohle, matšatši a beilwe, go šešo gwa tšwelela le letee la ona.


text:
Gomme nna, tše di lego mo pelong ya gago, wena Modimo, di mpaletše ruri; ke tše ntšintši di sa balwego.


text:
Morena, mphemele atla tša bakgopo, o nnamolele diatleng tša banna ba bašoro, ba rego ba mphereketše dinao tša ka.


text:
Baikgogomoši ba ntheile ka melaba le ka manti, ba ngangile dithapo tša malokwa, ba nkepetše moreo tseleng.


text:
Morena, yo kgopo o se ke wa mo nea se a se kganyogago, maano a gagwe a a se letlege; a se tlo ikgogomoša.


text:
Go bjalo, baloki ba tlo leboga leina la gago; ba ba se nago bosodi ba tlo fela ba dutše pele ga gago.


text:
A pelo ya ka e se sekamele taba e mpe, ke se ke ka dirišana le banna ba disenyi ge ba dira bobe, ke se ke ka ja tše di ba tsefelago.


text:
Ge moloki a nkotla, gona ke lerato; ge a nkgalema, ke go tlola hlogo ka makhura; hlogo ya ka ga e gane ge a boeletša; ke yona thapelo ya ka dibeng tša ka.


text:
Moya wa ka ge o gakanega, etšwe o tseba mo ke yago, ge mo tseleng ke e swerego ba ntheile ka molaba.


text:
Ka hlaboša lentšu ka bitša wena Morena, ka re: O setšhabelo sa ka, o lehumo la ka nageng ya ba ba phelago.


text:
A ke o nkwele ruri ge ke go bobolela, gobane ke fedile maatla sa ruri; nkefoše ba ba ntlhomarago, gobane ba mpheta ka maatla.


text:
O lokolle moya wa ka kgolegong, ke kgone go leboga leina la gago. Ge o ka ntshetša, baloki ba tlo mphuthegela.


text:
Mme o se tlele go ntshekiša, nna molata wago, gobane mo go ba phelago ga go na e a kago hwetšwa a lokile pele ga gago.


text:
Tlaa, gobane lenaba le ntlhomere, le gatakela bophelo bjaka fase, le nkiša maswiswing wa ba hwilego moka.


text:
Ke eleletša tša mehla ya kgale; ke elelwa tšohle o kilego wa di dira; ke gopola mediro ya diatla tša gago,


text:
Morena, a ke o se diege go nkwa! Moya wa ka o fedile maatla. A ke o se nkgerule, ke se tlo swana le bafologelamoleteng.


text:
A ke o nkweše botho bja gago e sa le bosasa; gobane ke botile wena. Nthute tsela ye nkago e swara, gobane moya wa ka o lelaletše wena.


text:
Nthute go dira se se go kgahlago, gobane o Modimo wa ka; ke sepedišwe mo tseleng e lokilego ke Moya wa gago o botse.


text:
Morena, mphediše ka lebaka la leina la gago; o ntšhe moya wa ka tlalelong ka ge o le molokakahlolong.


text:
O fediše manaba a ka ka ge o le yo botho; mme bohle ba ba hlakišago moya wa ka o ba senye, ka gobane ke molata wago.


text:
A go retwe Morena, lentswe la ka. Ke yena a rutago matsogo a ka go lwa, le diatla tša ka go hlabana.


text:
Mogaugedi wa ka, sebo sa ka, thaba ya ka, le Mophološi wa ka, kotse ye ke e botilego, ke wena, e o mpeilego mmuši wa setšhaba sa ka.


text:
Nkefele o mphološe diatleng tša batho ba mathoko, ba melomo ya go bata maaka, bao letsogo la bona le letona e lego la bofora.


text:
Ke mo bana ba rena ba tlogo etša mere ya go hlekwa ge e mela, mme barwedi ba rena ba tlo etša dikokwane tše di setilwego tša go thekga nywako ya bogoši.


text:
Nywako ya rena ya matlolo e tlo tlala ya ntšhiwa tša mehutahuta; diruiwa tša rena di tlo tswala ka diketekete, kgoloborethe mafulong a rena!


text:
Ke tlo go godiša, wena Modimo wa ka, wena o lego Kgoši. Ke tlo reta leina la gago ka mehla le neng le neng.


text:
Mmušo wa gago ke mmušo wa mehla yohle le ya neng le neng; bogoši bja gago bo tlo ba gona le mehleng ya ditlogolo le ditlogolwana go ya go ile.


text:
Molomo wa ka a o bolele theto ya Morena, nama yohle a e rete leina le lekgethwa lagwe ka mehla le mehleng ya neng le neng.


text:
A nke ke rete Morena ge ke sa fela ke phela; a nke ke opele sefela sa Modimo wa ka, ge ke sa fela ke le gona.


text:
Wa lehlogonolo ke eo phološo ya gagwe e lego Modimo wa Jakobo, poto ya gagwe a re ke Morena Modimo wa gagwe.


text:
E a dirilego magodimo le mafase le mawatle, le tšohle tše di lego mo go ona, mmatapotego wa mehleng.


text:
Morena mohlekabafaladi, mmabaledi wa tšhuana le mosadi wa mohlologadi; mme tsela tša babe o a di raranya.


text:
Morena o tlo buša neng le neng. Hee Tsione, ke yena Modimo wa gago wa mehleng le go ya go ile. Haleluya!


text:
Mme lentšu la gagwe o le anegetše Bajakobo; Baisiraele o ba anegetše melao ya gagwe le mekgwa ya gagwe.


text:
Le mello, le difako, le leswela, le meuwane, le ledimo le tšutlago, lena le phethago ditaelo tšagwe,


text:
bohle a ba rete leina la Morena, gobane leina la gagwe ke lona le inalephagami le le nnoši; letago la gagwe le ukametše lefase le magodimo.


text:
O phagamišitše lenaka la setšhaba sagwe, theto ya bagaugelwa ba gagwe bohle, theto ya Baisiraele, setšhaba se lego kgauswi le yena, Haleluya!


text:
Bo re: Hee lena mašilo, le tlo kgaotša neng go rata tša bošilo? Hee lena bakweri, le tlo lesa neng go kgahlwa ke dikwero? Hee lena ditlatla, le tlo lesa neng go nyatša tsebo?


text:
Gomang, le theeletše tsholo tša ka. A nke ke le botše tše di mpabago pelong, ke le anegele taba ya ka.


text:
Ke tlo sega tšhogo e le wetše boka sesesedi, mme mathata a le tlela wa ledimo, mohla le welwago ke dikotsi le tlalelo.


text:
Mošabo wa bohlale o phala wa lehumo; bo ruiša motho tše di fetišago o phala wa lehumo; bo ruiša motho tše di fetišago tshipi e khwibidu.


text:
Ke be ke reng ke sa kwe lentšu la baruti baka? Ba ba bego ba nthuta, ke be ke reng ke ba kuna tsebe?


text:
yena moka tshephe go ratega, moka kome ka bonatla. A nke o fele o kgolwa ke botse bja gagwe; o fele o thabela rato la gagwe.


text:
Gona, e sa le bjale, dira se o se boletšego, ngwanaka, gobane o atleng tša ngwana weno. Yaa o mo otelele o mo phafogele.


text:
Mosadi wa seotswa o diitša motho, a be a hloka le bogobe: ge e le wa monna o šele, o hlakola motho moya, lona lehumohumo.


text:
A yo hlabya pelo ka mosebe; a etša nonyana ge kganyelela sefung e sa tsebe ge e le go yo hwela gona.


text:
Go boifa Morena ke go hloya bobe. Ke hloile boikgantšho, le boikgogomošo, le tsela tše mpe, le molomo wa go fora.


text:
Seenywa saka ke se bolo, se phala tshipi e khwibidu, tshipi ya bohlokwa; ke ruiša motho se fetago tshipitshehla tshekegi.


text:
Nna, Morena o ntlhomile mola a thoma ditsela tša gagwe; nna ke wa mola a sešo a dira mediro ya gagwe.


text:
Wa lehlogonolo ke motho e a nkwago, a fela a hlapetša kgoro tša ka, a leta dijakwana tša mejako ya ka.


text:
Molomo wa mohlaloganyi o hwetšwa o ne bohlale; mokokotlo wa setlatla, o tlo hwetšwa o nne kgati ya wona.


text:
Go na le ba sa timego, ba go fela ba atelwa ke leruo; go na le wa tsebakgolo, mme e mo iša bohloking.


text:
Monna o thabela phetolo ya molomo wagwe; ka kgonthe lentšu la go tla lebakeng la gona, ke lona le le botse.


text:
Modiidi, bana babo bohle ba a mmeka; le bagwera bagwe ba a mo šunya; ge a tlela tše ba mmoditšego tšona, o hwetša ba se gona.


text:
Gobane bonabao ntweng tša bona ba lwelwa ke Morena; ba ba ba hlakolago, Morena o tlo ba hlakola bophelo.


text:
Yo madimabe ke mang? -- Mahlomola a go mang? -- Dikgang di go mang? -- Manyami a go mang? -- Dintho tša lefela di go mang? -- Mahlomahwibidu a go mang? --


text:
Wa re; ba nteile, ke se kwe bohloko; ba nkgitlaka ke sa tsebe selo; wa re: Ke tlo fahloga neng ka boela ke se tsoma?


text:
Ge o ka re: Re be re sa tsebe! Mofenyekapelo yena o tlo tseba; o hlapetša pelo yago a e tseba; o lefetša motho se a se dirago.


text:
Tseba gore le bohlale bo go dira tšonatšeo mo pelong, ge o bo bone. Tše di tlo go tla di tlo ba gona; mme o ka se senyegelwe ke lehutšo.


text:
Lentšu le bolelwago lebakeng la gona, le bjalo ka matsaka a tshipi e khwibidu mogopyaneng wa tshipi tshehla.


text:
Mogwera wa gago, le wa tatago, o se ba hlale. Ge mohlamobe o sa fihle ga ngwaneno, moagišani wa kgaufsi o phala ngwaneno wa kgole.


text:
Pudi di go nea mafsi a go šeba, dijo tše di lekanago ba lapeng la gago, tša go phediša le balata bago.


text:
Naga e senyega ka tlhanogo ge bogoši bo bakiwa; e lala galelele go na le ba tlhaloganyo le ba tsebo.


text:
E a gokelago ya bolo ditseleng tša bobe, moreong wa gagwe go tlo wela yena. Bailabosodi ba ja lefa le le botse.


text:
Moeno wa Aguri morwa wa Jake wa gaMasa. Monna eo o re: Ke phegella Modimo! Ke phegella Modimo! Mme o a ntšhita.


text:
Kwa magodimong go rotogetše mang a bowa? Ke mang a kago khuparetša phefo ka diatla? Mawatle, ke mang a kago a phuthela mo kobong? Ke mang a beilego morumo wa lefase? -- Leina la gagwe ke mang? -- Le morwa wa gagwe, leina la gagwe ke mang? -- Ge o ka di tseba!


text:
Tša lefela le maaka a di ntloge kgole. Se nnee bodiidi, se nnee lehumo. Mphephe ka bogobe byo bo ntekanego.


text:
E se re ge ke khoše ka hlanoga, ka re: Morena ka mang? Goba ke hloka, ka utswa, ka senya ina la Modimo wa ka.


text:
Ke mohuta wa meno a marumo, wa mehlagare ya mefaka, wa go ja babotlana gore ba fele faseng, gore badiidi ba fele bathong.


text:
Kgofa e na le bana babedi; ke Mphe le Mphe. Go na le tše tharo tše di sa khorego, le tše nne tše di sa kego di bile di re: Go lekane!


text:
Ke boyabahu, ke tswala ya moopa, ke naga ye e sa horego meetse, ke mollo o sa kego o bile o re: Go lekane!


text:
Ihlo lekweratatalo, la gana go kwa mmalo, le tlo gonywa ke magukubu nokeng, le tlo lewa ke mafoto a manong.


text:
Ke tsela ya nong sebakeng; ke tsela ya noga lwaleng; ke tsela ya leselawatle lewatleng; ke tsela ya monna monyakamosadi.


text:
Gobane go fehla lebebe go ntšha makhura; go pitla dinko go ntšha mookola; go hlohla bogale go tsoša tlhabano.


text:
Di ronana le bogoši; Lemuele, di ronana le bogoši, ge kgoši e enwa sebela, ge bagolo ba re: Bjalwa bo kae?


text:
O nyaka tšhemo, a ba a e hwetša; o šema dihlaredilewa tše a itheketšego tšona ka matšo a atla tšagwe.


text:
Tšohle dinoka di ya lewatleng, mme lewatle ga le tlale. Dinoka mo di yago, ke mo di tlogo fela di leba gona.


text:
Dilo tšohle di a itapiša; motho o šitwa go di bolela. Leihlo ga le hore go di bona, le tsebe ga e tlale ka go di kwa.


text:
Tše di kilego tša ba gona, di tlo buša di eba gona. Se se ilego sa direga se tlo buša se direga. Ga go na selo se sefsa, le setee, fa tlase ga letšatši.


text:
Tša bogologolo di hloka wa go di tseba; le tše di tlago di tlo ba tša hlkoka e a tlogo di gopola mo go bao ba mehla yeo e tlogo tla.


text:
Ka neela pelo ya ka gore tšohle tše di diregago fa tlase ga legodimo ke di latišiše, ke di hlathe ka bohlale. Ke wona modiro o mothata wo Modimo a o gafetšego bana ba batho gore ba itapiše ka wona.


text:
Ke bone ditiro tše dirwago fa tlase ga letšatši. Gomme šedio! Ke lefela tšohle; ke go phuthela moya ka kobo.


text:
Ka bolela le pelo ya ka ka re: Ke nna ke godišitšego bohlale, ka bo atiša go fetiša bohle ba kilego ba buša fa Jerusalema pele ga ka; mme pelo ya ka e bone tše ntši tša bohlale le tsebo.


text:
Mme ya re ge ke neetše pelo ya ka go ka lemoga bohlale le tsebo, le botlatla le bošilo, ka hwetša le gona e le go phuthela phefo ka kobo.


text:
Mme nna pelong ya ka ka re: Eriye, ke leke go phela ka menate, o bone tše botse! Ka hwetša le tšona e le lefela.


text:
Ka eleletša ka re ke babalele mmele wa ka ka sebela; ka re pelo ya ka yona e tlo ntlhahla ka bohlale; ka re ke late botlatla ke bone se se thabišago bana ba batho, se ba se dirago fa tlase ga legodimo, ge ba sa bala matšatši a phelo bja bona.


text:
Ka reka balata ba banna le ba basadi, ka ba le bahlanka ba ba tswaletšwego motseng wa ka, ka rua mehlape ya kgomo le ya dihuswa tše ntši, ka phala bohle ba ba kilego ba ba gona pele ga ka fa Jerusalema.


text:
Le gona ka ba le mahumo a tshipitshehla le khwibedu, le matlotlo a dikgoši le dinaga, ka inyakela direti le baopi, le lona lethabo la barwa ba batho, basadi ba bantši.


text:
Mahlo a ka ga nka ka a kuna le setee sa tše a bego a se duma, ga go lethabo le nkilego ka le tima pelo ya ka; gobane pelo ya ka e be e thabela tšohle tše ke bego ke di dira; ya ba wona moputso wa mediro ya ka yohle.


text:
Bjale ge ke galalela mediro ye e dirilwego ke diatla tša ka, le tapišo tša mola ke e dira, ke hwetša e le lefela, e le go phuthela phefo ka kobo, ka bona go se matšomatšo fa tlase ga letšatši.


text:
Ka phakgamela go lemoga se e lego bohlale, le se e lego bošilo le botlatla; gobane motho e a hlatlamago kgoši a ka reng, ge e se go dira tše ba di dirilego kgale?


text:
Yo bohlale o ne mahlo mo hlogong ya gagwe; ge e le setlatla se sepela leswiswing. Le gona ka bona gobane bobedi bja bona bo tlelwa ke tše di swanago.


text:
Pelong ya ka ka ba ka re: Matlelasetlatla le nna a ka ntlela. Ke reng ke kgantšha bohlale? Ka botša pelo ya ka ka re: Le tšona tšeo ke lefela!


text:
Gobane yo bohlale gotee le setlatla ga ba gopolwe go ya go ile; mehla e tlago e tla hwetša go lebetšwe bohle. Joo! Mohlale le lešilo, go hweng ba a swana!


text:
Bophelo ka ba ka bo nyatša ka re, ke lefela, ke tiro tše di dirwago fa tlase ga letšatši; gobane ke lefela tšohle, ke go phuthela phefo ka kobo.


text:
Ka nyatša le tapišo tšohle tše nkilego ka itapiša ka tšona fa tlase ga letšatši, tše ke tlogo di tlogelela motho e a tlogo ntlhatlama.


text:
Mme go tseba mang ge e tlo ba mohlale goba lešilo? O tlo buša tšohle tše ke di dirilego ka bohlale bja ka fa tlase ga letšatši. Le tšona tšeo ke lefela.


text:
Gobane motho e a dirilego ka bohlale le ka tsebo le ka kgono, o di tlogelela motho e a sa kago a itapiša ka tšôna, ya ba bohwa bja gagwe. Tše le tšona ke lefela, ke bošula bjo bogolo.


text:
Gobane motho o tšwa le eng ka tiro tšagwe tšohle, le ka pelaelo tša pelo ya gagwe, tše a itapišago ka tšona fa tlase ga letšatši?


text:
Hleng mehla yohle yagwe e le ya go hlaka! Hleng boitapišo e le go itshwenya! Le bošego pelo yagwe ga e khutše. Tšeo le tšona ke lefela.


text:
Motho ga a na se se kaone; a a je, a a nwe; pelo ya gagwe e thabele botse mo tirong tša gagwe. Fela, le tšôna tšeo ke bone di etšwa atleng sa Modimo.


text:
Gobane motho e a mo kgahlago, o mo fa bohlale le tsebo le thabo. Ge e le modiradibe o mo nea tapišego ya go hloša le ya go kgobela tša go tlo fiwa yo Modimo a mmonago bolo. Le tšona tšeo ke lefela, ke go phuthela phefo ka kobo.


text:
Go tswalwa go na le mohla wa gona, le go hwa go na le mohla wa gona. Go bjala go na le mohla wa gona, le go tomola go na le mohla wa gona.


text:
Go bolaya go na le mohla wa gona, le go alafa go na le mohla wa gona. Go phušola go na le mohla wa gona, le go aga go na le mohla wa gona.


text:
Go lla go na le mohla wa gona, le go sega go na le mohla wa gona. Go golola go na le mohla wa gona, le go bina go na le mohla wa gona.


text:
Go šwalalanya maswika go na le mohla wa gona, le go kgobela maswika go na le mohla wa gona. Go atlana go na le mohla wa gona, le go gerulana go na le mohla wa gona.


text:
Go nyaka go na le mohla wa gona, le go tšitlanya go na le mohla wa gona. Go boloka go na le mohla wa gona, le go lahla go na le mohla wa gona.


text:
Go kgaola go na le mohla wa gona, le go hlomeletša go na le mohla wa gona. Go homola go na le mohla wa gona, le go bolela go na le mohla wa gona.


text:
Go rata go na le mohla wa gona, le go hloya go na le mohla wa gona. Go lwa go na le mohla wa gona, le go boelana go na le mohla wa gona.


text:
Tšohle o di dirile gore di kgahle ka mohla wa tšona; le tša neng le neng o di beile dipelong tša bona. Fela, tiro ye yena Modimo a e dirago, mathomo le mafelo a yona, motho ga a e lemoge.


text:
Se ke se tsebago ke gore ga go se se botse mo go bona, ge e se go thaba le go dira tše botse ge ba sa phela.


text:
Ke tseba gore tšohle tše Modimo a di dirilego, e tla ba tša neng le neng; ga go na se se eketšwago le se se fokotšwago. Modimo o dirile fao gore ba boife yena.


text:
Tše di lego gona ke tša kgale; le tše di tlogo ba gona ke tša kgale. Modimo o fela a tsoša tše di bego di lebetšwe.


text:
Le gona ke bone ge fa tlase ga letšatši bakeng sa molao go le bokgopo, bokgopo bo tšere baka sa toko.


text:
Mo pelong ya ka ka re: Modimo o tlo ba a ahlola moloki le yo kgopo. Gobane o beetše taba tšohle le ditiro tšohle lebaka la tšona.


text:
Nna pelong ya ka ka re: Go bjalo, gore bana ba batho Modimo a ba leke, ba tle ba ipone gore ba etša diphoofolo.


text:
Gobane tše di tlelago bana ba batho, di tlela le diphoofolo; go hwa go a swana, go buša moya go a swana; ga go na se motho a fetago phoofolo ka sona, gobane tšohle ke lefela.


text:
Ke mang a tsebago ge moya wa bana ba batho o rotogela kua godimo, ge moya wa phoofolo o fologela tlase lefaseng?


text:
Ke mo ke bonego go se se kaone, ge e se ge motho a thabela tiro tša gagwe; gobane ke yona kabelo ya gagwe; gobane ke mang a tlogo mo iša mo a tlogo bona tše di tlogo hlaga ge a fulere?


text:
Ka buša ka bona mehlako ka moka e hlakišago batho fa tlase ga letšatši. Ka bona megokgo ya bahlaki, ba se ne mohomotši. Ka bona bahlakiši ba bona ba na le maatla, bona ba se ne mohomotši.


text:
Ka re e a ba fetago bohle ka babedi, ke yoo a sešogo a ba gona, e a sa bonego mediro e mebe ye e dirwago fa tlase ga letšatši.


text:
Ka bona mediro ka moka, le matšo a mediro yohle, e le tša ge motho a tsebafela wabo, e le tša lefela, e le go phuthela moya ka kobo.


text:
Ka bona e mongwe a dutše a nnoši, a se ne yo mongwe, a se ne ngwana le wabo; mme ditapišo tšagwe di sa fele, mahlo a gagwe a sa hore mahumo, a se re: Ke itapišetša mang ge ke ikona tše botse? -- Le gona ke lefela, ke go itlhakiša o mobe.


text:
Le gona ba le dilaong e le ba ba bedi ke go kwešana borutho; e a robalago a le noši a ka ruthela bjang?


text:
Go be go se mo bontši bja setšhaba bo felago, bontši bja ba bego ba mo loba. Fela, ba la ka moswana ba se mo thabele; ka gobane le tšona tše ke lefela, ke go phuthela moya ka kobo.


text:
Lotola leoto la gago ge o ya Ngwakong wa Modimo; gobane ge o batamela gore o theetše, go phala mola mašilo a tliša didimo, ba sa itemoge dibe tše ba di dirago.


text:
O se ke wa re, o le pele ga Modimo, wa hlaganela go bolela, pelo ya gago ya akgofa ya ntšha lentšu. Gobane Modimo o kua godimong, mme wena o mono faseng. Ke gona mantšu ago e se be a makae.


text:
Ge o enetše Modimo keno, o se diege go e phetha. Modimo ga a kgahlwe ke mašilo; phetha se o se ennego.


text:
Se lese molomo wago wa diriša mmele wago sebe; o se tlo bolela le motseta wa re: Ke fošitše! O tlo ba o direlang go rumola Modimo ka puo ya gago? O tlo ba wa senya mediro ya atla tša gago.


text:
Ge o ka bona mmotlana a hlakišwa, molao le toko di senywa nageng, o se gakanege; gobane go ne e mogolo kokamabagolo, modiši kokamabohle.


text:
Mo menono e atago, go ata le ba e jago; mme beng ba yona ba holega kang, ge e se go e bona ka mahlo?


text:
Boroko bjo bose ke bja modiri, ge a lle ka gonyane le ge e le ka kudu. Mohumi o hlobaetšwa ke go hora.


text:
Go na le bošula bjo bobe bjo ke bo bonego fa tlase ga letšatši, ke lehumo leo mong wa lona a le beetšego go itshenya ka lona.


text:
Gobane ge lehumo leo le mo senyegela ka dikotsi, ngwana yo a mo tswetšego o tlo šala a se na le selo.


text:
Bjalo ka ge a belegwe ke mmagwe a hlobotše, o tlo tloga ka mokgwa woo a tlilego ka wona; o tlo etša mola a etla, a sa swara selo se a itapišeditšego sona.


text:
Matšatši a gagwe ka moka o a fetša e le a leswiswi le a mahlomola a mantši, le a hlokofalo le a go befelwa.


text:
Se sebotse se nna ke se hweditšego sese: Se se thabišago ke go ja le go nwa, le go kgahlwa ke tše botse o le mo ditapišong tša gago tšohle tše o itapišago ka tšona fa tlase ga letšatši mehla yohle ya bophelo bjago bjo Modimo a go fago bjona. Ke yona kabelo ya gago.


text:
Motho mang le mang, ge Modimo a mo fa mahumo le menono, a a mo dumelele go di ja le go tšea kabelo ya gagwe go tšona, le go thabela mediro ya gagwe; tšona tše ke neo ya Modimo.


text:
Gobane yena yo ga a atiše go gopola matšatši a bophelo bja gagwe, ka ge Modimo a mo abetše lethabo la pelo ya gagwe.


text:
Ke ge motho yo Modimo a mo neilego mahumo le menono le bogolo, mme a se hloke le setee sa tše pelo ya gagwe e di kganyogago, ge yena yo Modimo a sa mo dumelele go ka di ja, tša lewa ke motho o šele. Tše bjalo ke lefela, ke bohloko bjo bogolo.


text:
Le ge motho a tswetše bana ba lekgolo, a phetše galelele, a atetšwe ke matšatši a bophelo, ge yena yo pelo ya gagwe e sa kgodišwe ke menono ya gagwe, a sa lokišetšwe lebitla, -- yo bjalo, nna ke re, kaone ke lefolotšana.


text:
Yola, ge a ka phela nywaga e dikete tše pedi a sa bone tše dibotse, a ga ke re tšohle di ya felo gotee?


text:
Se yo bohlale a holegago ka sona a feta setlatla ke eng? Sa mmotlana wa tsebo ke eng ge a swere ka tsela a bonwa ke ba phelago?


text:
Se se lego kaone ke go bona ka mahlo; go phala go iša kganyogo kgole. Le tšona tše ke lefela, ke go phuthela moya ka kobo.


text:
Tše di lego gona di reetšwe maina a tšona kgale, gwa tsebja se motho a lego sona; mme ga a kgone go sekiša yo a mo phalago ka maatla.


text:
Gobane tše di holago motho bophelong bja lefela di tsebja ke mang? Matšatši a gagwe a sego makae ke a lefela, a feta bjalo ka thiti; mme ke mang a kago botša motho tše di tlogo tla fa tlase ga letšatši, ge a ile?


text:
Go ya lapeng la monyanya, go phalwa ke go ya lapeng la dillo; le šupa boyo bja batho ka moka; mme e a phelago o a eleletša.


text:
Moriting wa bohlale ke moriting wa lehumo; se segolo mo tsebong ke ge bohlale bo phediša mong wa bjona.


text:
Mohla wa mahlatse o thabe; ka mohla o mobe o lebelele; mehla ka moka e dirwa ke Modimo, gore motho a se tsebe tše di tlago.


text:
Tše tšohle ke di bone phelong bja ka bja lefela. Go na le moloki molobatokong; go na le yo kgopo molalamabokgopong.


text:
O se ke wa itira yo mobe ka go fetiša, o se be lešilo; o tlo ba o hwelang e sešo ya ba letšatši la gago?


text:
Le gona o se ke wa ya le mantšu ka moka a batho ba a bolelago, o se tlo kwa ge mohlanka wago a go roga;


text:
Ka lebaleba, ke na le pelo ya ka, ka re ke tsebe, ke nyake bohlale le temogo. Ka re ke tsebe ge bobe e le botlatla, ge bošilo e le boota.


text:
Ka hwetša se se fetišago lehu go galaka e le mosadi wa pelo e lego moreo le moutlo Yo atla tša gagwe e lego ditlemo, go tlo phonyokga mokgahla-Modimo; modiradibe o tlo tanywa ke yena.


text:
Se pelo e se nyakilego ya se hloka sese: Mo go batho ba sekete monna ke bone o tee; ge e le mosadi, mo go bao bohle ka mo hloka.


text:
Se ke se hweditšego ke setee; sese: Batho, Modimo o ba dirile baloki; ke bona ba ba nyakago mahlale a mantši.


text:
Mokamohlale ke mang? Mohlathaditaba ke mang? Bohlale bo thakga fahlogo sa motho, sa tlogwa ke bothata.


text:
Gobane tšohle tše di dirwago di na le mohla wa tšona le mokgwa wa tšona; mme motho o atetšwe ke tše mpe.


text:
Ga go e a bušago phefo, a kago thibela phefo; letšatši la go hwa ga le na mmuši. Tlhabanong ga go ne tokologo; le sebe ga se phološe mong wa sona.


text:
Tše ka moka ke di bone ke iša megopolo le ditiro tšohle tše di dirwago fa tlase ga letšatši lebakeng la ge motho a sa buša motho gore a mo senye.


text:
Le gona ke bone ba babe ba bolokwa ba goroga; mme baloki ka ba bona ba khuduga felo mo go kgethwa, ba ba ba lebalwa mo motseng. Le tšeo ke lefela.


text:
Sesenyi se senya galekgolo se phela galelele. Le ge ke realo ke tseba gore bašia-Modimo ba tlo letlegelwa ka ge ba mmoifa.


text:
Yo mobe a ka se tlelwe ke tše botse; bophelo bja gagwe ga bo telefale bjalo ka moriti ge o gonoga ka ge a sa boife fahlogo sa Modimo.


text:
Lefela le lengwe la mo faseng, ke ge go na le baloki ba go tlelwa ke tše di loketšego mediro ya ba babe; le gona go na le ba babe ba go tlelwa ke tše di loketšego mediro ya baloki. Mme ka re: Le tšeo ke lefela.


text:
Nna ka reta lethabo; ka gobane motho fa tlase ga letšatši ga a na se se botse, ge e se go ja le go nwa le go thaba. Tšona tšeo a di be nae ditapišong tša gagwe mehleng yeno, Modimo a sa mo file bophelo fa tlase ga letšatši.


text:
Ka realo ge ke iša megopolo ke re ke tsebe bohlale, ke re ke bone tše ba itapišetšago tšona lefaseng, ba itlhokiša boroko mosegare le bošego.


text:
Ka bona, ge tiro tšohle tša Modimo, motho a sa kgone go di hlatha, tšohle tše di dirwago fa tlase ga letšatši. Le ge motho a ka itapiša ka go di latiša, a ka se ke a di fihlela. Le ge mohlale a ka re: Ke a tseba go di fihlela a ka se ke a kgona.


text:
Gobane tšeo ka moka ke di etše hloko, ka re ke di lemoge, ge bahlale le baloki ba le diatleng tša Modimo, le tiro tša bona. Le setee sa tše di tlogo mo tlela, ge e tlo ba go ratana goba go hloyana, motho ga a di tsebe.


text:
Bohle ba tlelwa ke tšohle; moloki le yo kgopo ba tlelwa ke ditee, yo bolo le yo tsoro le yo tšhila, ba go iša didimo le ba ba sa išego. Tša yo bolo le tša sesenyi di a swana; le tša e a enago le tša e a šiago keno ke ditee.


text:
Ke tšona tše di befilego mo go tšohle di dirwago fa tlase ga letšatši, ge tše di tlelago bohle di swana, le gobane pelo tša bana ba batho di tletše bobe, mme dipelong tša bona go na le bošilo ge ba sa phela, mme boyo bja bona e le kua bahung.


text:
Gobane motho a sa balwa le ba phelago, o na le kholofelo; hleng mpša e phelago e phala tau e hwilego.


text:
Gobane ba ba phelago ba tseba gore ba tlo hwa; mme go bahu ga go se se tsebjago, ga ba sa newa selo, gobane ba lebetšwe.


text:
Gobane lerato la bona, lehloyo la bona, lehufa la bona, di fedile kgale; ga ba sa na kabelo neng le neng ya se se kago dirwa fa tlase ga letšatši.


text:
Eriye ge, o je bogobe bja gago o thabile, o nwe morara wa gago o rotše pelo; gobane ke kgale Modimo a kgahlwa ke tiro tša gago.


text:
Thabišana le mosadi wago yo o mo ratago mehla yohle ya bophelo bjago bja lefela; ke yona kabelo ya gago ye Modimo a go fago yona bophelong le tapišong tša gago tše o itapišago ka tšona fa tlase ga letšatši.


text:
Tšohle tše atla sa gago se di kgonago, di dire ka maatla a gago gobane kua bodulabahu mo o yago gona, ga go na modiro, ga go na kgopolo, ga go tsebo le bohlale.


text:
Ka boela ka bona, ge fa tlase ga letšatši tšhii e se mokitimi, mofenyi e se mogale, bogobe e se bja yo bohlale, lehumo e se la wa tlhaloganyo, go ratwa e se ga wa tsebo. Tšohle di fo ba tlela bohle ka lebaka la tšona.


text:
Gobane motho le yena ga a tsebe lebaka la gagwe, boka hlapi ge e tanywa wa go se phonyokge, le nonyana ge e tanywa ke molaba, le bana ba batho ba swarwa boka tšona ka mohla o mobe, ba tšhoga di ba wetše.


text:
Go be go na le motse o monyane wa banna ba sego nene; wa tšwelwa dira ke kgoši e kgolo, ya o rakelela, ya o dikanetša ka dibo tše kgolo.


text:
Gona moo motseng gwa hwetšwa monna wa modiidi yo bohlale; a o phološa ka bohlale bja gagwe. Gomme mo motseng woo gwa se be le motho wa go leboga monna eo wa modiidi.


text:
Ke mo ke itšego: Bohlale bo phala maatla. Fela, bohlale bja modiidi bo a nyatšwa, le mantšu a gagwe ga a kwewe.


text:
Ntši tše hwilego di senya sehlare sa ngaka, sa bola, sa nkga. Le bošilo bjo bonyane bo roba bohlale le bokwala.


text:
Ge pelo ya kgoši e ka go tsogela, o se tloge bodulong bja gago; go ikhomolela go alafa dibe tše dikgolo.


text:
Wa rethefatša lepe wa lesa go lootša, se tlo go feletša maatla; bokaone go kgoneng bo tla ka bohlale.


text:
Lešilo le atiša dipolelo, mme motho a se tsebe se se tlogo dirwa. Ke mang a kago mmotša se se tlogo dirwa ge a ile?


text:
O wa lehlogonolo, naga! O bušwa ke morwa wa kgoši; bakgoma ba ja ka lebake; ke dinatla, ga se banwi.


text:
Kgoši se e roge le pelong ya gago; le lehumagadi se le roge le ge o le mo phapošing ya go robala; gobane ntšu la gago le ka tloga le nonyana ya godimo, radiphofa a go bega.


text:
Maru ge a tla le pula, a nošetša naga. Sehlare ge se rengwa, se ka wela thoko ya borwa goba thoko ya leboa; se šala bowelong bja sona.


text:
Boka tsela ya phefo o sa e hlathe, o sa hlathe le popego ya mašapo ka tswaleng ya moima, le mediro e dirwago ke Modimo a dirago tše go fela ga o e tsebe.


text:
Bjala peu ya gago e sa le bosasa, le ka mantšiboa atla sago se se khutše; ga o tsebe ye e tlogo mela; goba go tlo mela yeno goba yela, goba ka dipedi.


text:
Ge motho a phela nywaga e mentši, a a e thabele yohle, a gopole le matšatši a leswiswi, gobane a atile; mme tšohle tše di tlago ke lefela.


text:
Wena lesogana! Ithabele o sa le bofseng bja gago, o tsefelwa ke matšatši a bofseng bja gago. Swara ka tsela ye o e ratago, ye mahlo a gago a e thabelago; fela, o tsebe gobane Modimo o tlo go sekiša tšeo tšohle.


text:
Se hlohle pelo ya gago, mme mmele wa gago o o šegele bošula; gobane bosogana le hlogo e ntsho ke lefela.


text:
Gopola Mmopi wa gago o sa le yo mofsa, go sešo gwa fihla matšatši a mabe, go sešo gwa tla nywaga ye o tlogo re: Ga e na tše di nthabišago!


text:
E tla re mola letšatši le sešo la fifala moka gotee le seedi le kgwedi le dinaledi, ge go tlo boa maru mola pula e fetile.


text:
Baletangwako ge ba thothomela, banna ba maatla ge ba khokhoba, bašidi ba hloka modiro, go šetše ba se nene, go rotola baokamedi ba maroba,


text:
ge go tswalelwa dimati tša mojako, ge tšhilo e sa hlwe e kwala, go tsogwa ge go lla nonyana, baopi ba dikoša ba bobile.


text:
Mokonya ke ge o boifša, tsela e na le tše di šiišago, mohlare wa mokgoba o palegile matšobana; tšie ga e sa pharuma, motsefo wa senoko ga o sa kwelela. Ke tša mehla motho a eya ngwakong wa gagwe e lego wa neng le neng; baledi ba šetše ba potologa le mekgoba.


text:
Manti a lehumo ga a sa hlwe a tlema; sebjana sa bohlokwa se tla tloga se senyega; moeta o tla tloga o phumega kua nokeng, sego se gohlomela sedibeng.


text:
Mmoledi yo e be a le yo bohlale; le gona a ruta batho tsebo, e le moakanyi le mohlathi wa ditaba, mohlabi wa diema tše ntši.


text:
Mantšu a bahlale ke magapeletši; le gona a etša dimapolo tše di kokoteletšwego felo gotee, tše di tlišitšwego ke modiši o tee.


text:
Le gona, ngwanaka! A nke ke go eletše. Tša go ngwala mangwalo a mantši ga di fele; mme go ithuta tše ntši go lapiša mmele.


text:
A re kweng phethego ya ditaba tšohle: Boifa Modimo, o lote taelo tša gagwe. Ke se se swanetšego batho bohle.


text:
Ditlolo tša gago di monkomonate. Ina la gago ke setlolo ge se tšhologile; dikgarebe di go rata ka baka leo.


text:
Nkgoge, re akgofe, ke go šale nthago. Kgoši o nkiša mo ngwakong wa gagwe. Re tlo hlalala ra go thabela, ra tlotla lerato la gago lephalamorara. Ka kgonthe o ratilwe.


text:
Hee lena barwedi ba Jerusalema! Nna ke e moso; ke a ratega; ke le bjalo ke etša mekutwana ya Kedara, ke etša mašira a Salomo.


text:
Le se ke la mpona boso; ke fišitšwe ke letšatši. Bana ba mmane ba be ba mpeka, ba ntira moleti wa dirapa tša morara; mme sa ka serapa ka se hlwe ke se leta.


text:
Hee wena moratwa wa pelo ya ka! Hle mpotše mo o fudišago, mo o tlogo hutamiša mosegare, ke se tlo lewa ke dihlong ke etla mehlapeng ya bagwera bago.


text:
Ge o sa go tsebe, wena yo botse go basadi, o lote mehlala ya nku, o diše diputšana tšago mo merakeng ya badiši.


text:
Moratwa wa ka a le gare ga masogana, o etša moremolewa o le gare ga mehlare ya lešoka. Go dula moriting wa gago go a nkgahla; ganong ga ka go tsefelwa ke seenywa sago.


text:
Hee lena barwedi ba Jerusalema, ke le eniša ka ditshepe le diphala tša nageng, ke re: Lerato le se mo tsoše, le se mo phafoše, a be a tsoge ka noši.


text:
Moratwa wa ka o etša phalana, o etša namane ya tholo; šo, o khuta ka morako wa gešo, o ukamela ka lešoba, o nyarela ka sefero.


text:
Matšobana a tagile mo nageng; lebaka la dikoša le fihlile; mo nageng ya gešo go kwala mollo wa mokurwa-nyana.


text:
Wena leebana la ka lekhutamaribeng, lebobamagageng, a nke ke go bone sefahlogo, ke kwe ntšu la gago; gobane ntšu la gago le monate, fahlogo sa gago se a ratega.


text:
Re swareleng phukubje; diphukubjana di senyago rapa sa merara, gobane merara ya gešo e palešitše matšobana.


text:
Letšatši le tlo ba la huba, meriti e tlo tloga. Hee moratwa wa ka, boa! Hleng o etša tshepe le phalana dithabeng tša mariba!


text:
Ka re: A nke ke tsoge ke putle le motse le mekgotha le mapatlelong, ke mo nyake, yena yo pelo ya ka e mo ratago; ka mo nyaka ka se ke ka mmona.


text:
Ya re ke sa tšo ba feta, ka mo hwetša, yena yoo pelo ya ka e mo ratago. Ka mo swara, ka se sa mo lesa; ka mo iša go mme lapeng, ngwakong wa montswadi.


text:
Hee lena barwedi ba Jerusalema! Ke le eniša ka ditshepe le diphala tša nageng, ke re: Lerato le se mo phafoše, a be a tsoge ka noši.


text:
Ke eng seo se tšwago šokeng sekakuelele ya meuši? Sa monko wa ditlolo le wa diorelo le wa mere ya mehutahuta ya bašabi?


text:
Ka moka ba swere tšhoša, ba feletše marumong; monna o itlemeletše mphaka lethekeng; ba šia tša bošego.


text:
Dihlakore tša lona ke tša tshipitshehla, hlaka ke ya tshipi e khwibidu; mosamelo ke wa moretele; ka gare ke matsaka a lerato la barwedi ba Jerusalema.


text:
Hee lena barwedi ba Tsione, tšwang le bone morena Salomo; o rwele mphapahlogo wo mmagwe a mo rwešitšego wona ka tšatši la gagwe la lenyalo, ka tšatši la lethabo la pelo ya gagwe.


text:
O yo botsebotse, wena moratwa wa ka! O yo botse. Mahlo ago, le go širwa ka lešira, eke ke mahlo a leeba. Moriri wa gago o etša mohlatswana wa dipudi di ologago dithabeng tša Gileada.


text:
Meno ago eke ke mohlape wa nku tše di kotilwego, tše di tšwago go hlatswiwa, tše di tlogo tswala ka mafahla tšohle, di se nago ngopa.


text:
Melomo ya gago ke lentinyana la moretele; mmolelelo wago ke o bose; dithama tša gago, le go širwa ka lešira, ke seenywa se se fatotšwego.


text:
Molala wa gago o etša sebo sa Dafida, seokamo se se agetšwego go fegiwa kotse tše sekete, ditlhamo tša bagale ka moka.


text:
Tšatši le tlo ba la huba, meriti e tlo tloga, ke sa ile dithabeng, borekung, mmotong wa monko wa dinoko.


text:
Tlaa, re tloge Libanoni, wena mmeeletšwa wa ka! Tlaa, re tloge Libanoni. Theoša mahlo o le thabeng ya Amana, o le thabeng ya Senire le ya Herimone, madulo a ditau, thaba ya dinkwe.


text:
Wena kgaetšedi ya ka! Mmeeletšwa wa ka! O thopile pelo ya ka; o e thopile ka kgadimo ye nngwe ya mahlo ago, ka pheta e tee ya molaleng wa gago.


text:
Lerato la gago, wena kgaetšedi mmeeletšwa, ga se ka go kgahla! Lerato la gago ga se ka go tsefa, le phala morara; monko wa ditlolo tšago o phala diorelo tšohle.


text:
Mmeeletšwa wa ka! Melomo ya gago e rotha todi ya dinose, eke o hupile nose le maswi. Monko wa aparo tšago ke wa Libanoni.


text:
Wena kgaetšedi ya ka mmeeletšwa, o etša tšhemo ya legora, mothopo o ageletšwego, sediba se se khurumeditšwego.


text:
Tše di medilego mo go wena eke ke tšhemo ya matsaka, ya dienywa tše di rategago, le matšoba le mere ya monko o monate,


text:
mere ya monko o monate, le maroke, le orelo tša mehutahuta, le boreku, le dinoko, le ditlolo tša bohlokwa.


text:
Hee phefo ya leboa, tsoga! Tlaa wena phefo ya borwa! O fokele tšhemo ya ka, go tupe menko ya dihlare tša yona; moratwa wa ka a tle serapeng sa gagwe, a je kenyo tšagwe tše monate.


text:
Ke tlile tšhemong ya ka, kgaetšedi ya ka mmeeletšwa! Ke kga maroke le diorelo tša ka; ke ja lemapo la dinose tša ka; ke nwa morara wa ka le lebese la ka. Hee lena ba gešo! Nwang le thabe, le baratwa ba ka.


text:
Nna ke robetše, pelo ya ka yona e phafogile. Ke kwa moratwa wa ka ge a opaopa. Mpulele, kgaetšedi ya ka, moratwa wa ka, leebana la ka, mosekegi wa ka! Ka gobane hlogo ya ka e wetšwe ke phoka, meriri ya ka e tletše marotha a bošego.


text:
Ke apotše kobo ya ka; nka boela ke apara bjang? Maoto ke šetše ke hlapile; nka boela ke a tšhilafatša bjang?


text:
Ka tsoga, ka re ke mmulele, yena moratwa wa ka; mme diatla tša ka di rotha ditlolo, di elela menwaneng, di rothela mpheko wa sefero.


text:
Ke re ke mmulele, yena moratwa wa ka, ka hwetša a se gona a fulere. Mola a sa bolela, pelo ya ka e be e tšhogile. Ka mo nyaka, ka se mmone; ka mmitša, a se nkarabe.


text:
Ka hwetšwa ke baleti ba go sepela le motse, ba ntia ba nkgobatša, ba nkamoga lešira la ka, bona baleti ba merako.


text:
Hee lena barwedi ba Jerusalema! Ke a le eniša ke re: Ge le ka mo hwetša, yena moratwa wa ka, le tla reng? Le re: Ke molwetši ka lerato.


text:
Se moratwa wago a phalago baratwa ba bangwe ka sona naa ke eng? Wena yo botsana go basadi! Se moratwa wago a phalago ba bangwe ka sona naa ke eng, ge o re eniša?


text:
Thama tšago ke rapana tša maroke a monate, tšhengwana ya merediorelo; melomo ya gagwe e etša matšoba a go rotha todi e elago.


text:
Matsogo a gagwe, maseka tshipi e khwibidu, a go gongwa ka dipheta. Mmele wa gagwe ke naka la tlou le le setilwego la manegwa ka matsaka.


text:
Maoto a gagwe, kokwane tša lebjelešweu, di ema ka nao tša tshipi e khwibidu. Sebopego sa gagwe ke sa Libanoni, bothakga bja hlare tša merokwana.


text:
Ganong ga gagwe ke ga menate, ke morategi wa paala. Moratwa wa ka ke yo bjalo. Ke yena moratwa wa ka, lena barwedi ba Jerusalema.


text:
Moratwa wa gago, o ile kae? Wena yo botse gara basadi. O lebile kae, moratiwa wa gago? Re go nyakiše.


text:
Moratwa wa ka o sobetše serapeng sa gagwe sa dinoko le maroke; o ile go fudiša mašemong; o ile go ikgela matšobana.


text:
O yo botse, wena moratwa wa ka; o etša motse wa Thiritsa, o ratega bjalo ka Jerusalema; o tšhabega boka dira tša difoka.


text:
Meno a gago a etša mohlatswana wa kwanyana di tšo go hlatswiwa, tša go tlo tswala tšohle ka mafahla, di se ne ngopa le e tee.


text:
Bahumagadi ke ba masome a a selelago, basadi ba direthe ke ba masome a seswai; dikgarebe tšona ga di balwe.


text:
Fela, yo e lego leebana la ka ke o tee, mosekegi wa ka, ngwanannoši wa mmagwe, mothotiwa wa motswadiagwe. Barwedi ba Jerusalema ge ba mmona, ba re o lehlogonolo; bahumagadi le basadi ba mo opa,


text:
ba re: Ke mang yola mogalogawamahuba, motagabokangwedi, mokganyawaletšatši? O tšhabega boka dira tša difoka.


text:
Ke be ke fologetše serapeng, dikgerung; ka yo bona dihlašana nokaneng; ka yo bona mahlogedi a morara, le matšoba a morapa ge a palegile.


text:
Nao tša gago ga se ka go kgahla, wena ngwana wa mošate. Botse bja matheka ago ke dingangane tša go dirwa ke makgone.


text:
Mokhubu wa gago o etša mogopšana mmopelwamorara wo o tswakilwego. Mpa yago ke moolo wa mabele wa go rarwa ke matšoba.


text:
Molala wa gago o etša morako wa naka la tlou; mahlo ago ke madiba a kua Hesiboni, a kgorong ya motse wa mašaba. Nko ya gago e etša bookamo bja kua Libanoni boleba Damaseko.


text:
Ka re ke namelele hlare seo, ke fihlele dienywa; ka re mabele a gago e tlo ba nkwa tša morara; ke tlo kwa mohemo wago e le monko wa dienywa.


text:
Ganong ga gago go tlo ba morara o monate, wa go gelwa moratwa wa ka senatla, mmuišamelomo ya barobadi.


text:
re yo tsogela rapeng tša morara, re bone go hloga ga wona, ge o šetše o paleša, ge meremelewa e khukhuša; ke mo ke tlogo kgona go go rata.


text:
Go tlo kwala monko wa maropotlane; mo lapeng la gešo go na le dikenyo tšohle tša lenyaga le ngwagola, tše ke go beetšego tšona, wena moratwa wa ka.


text:
Mola o ka be o le kgaetšedi ya ka wa go anywa tswele la mme, nka re mola ke go hwetša kua ntle, ka go atla, ka se ke ka nyadiwa.


text:
Nka be ke go hlahla ka go iša kua lapeng la mme, wa nthuta; nna ka go gela morara wo o tswakilwego, le todi ya dienywa tša ka.


text:
Hee lena barwedi ba Jerusalema, ke a le eniša, le se ke la mo phafoša, lerato, le se ke la mo tsoša, a be a tsoge ka noši.


text:
Ke mang yola a rotogago lešokeng a ithekga ka moratwa wagwe? Ke go tsošitše o le tlase ga moremolewa, mo mmago a go belegego ka bohloko, mo motswadi wa go a go belegego ka bohloko.


text:
Mpoloke mo pelong ya gago bjalo ka palamonwana, bjalo ka leseka mo tsogong la gago; gobane lerato ke le maatla boka lehu; lehufa ke le thata bjalo ka bodulabahu; mollo wa lona ke wa magala a hlennego, ke mollo wa Morena.


text:
Lerato, le meetse a mantši ga a kgone go le tima; le dinoka di ka se ke tša le tšea. Le ge motho a re ke le reka ka thoto yohle ya ngwakong wa gagwe, o tlo nyatšega ruri.


text:
Re ne kgaetšedi ya rena ya lethumašana; yena yoo kgaetšedi ya rena, re tlo mo reng mohla woo a lošwago?


text:
Ge a ka etša morako, re ka mo tsemela magoro a tshipi e tshehla; ge a ka etša mojako, re ka mo tswalela ka dimati tša morokwana.


text:
Ge e le nna, ke morako, mabele a ka ke dibo di sa kgonegego. Mme yena o mpona ke le wa go batamelwa ka molao.


text:
Salomo o be a na le serapa sa merara Baali-Hamoni; a se gafela baletedi; gomme ka o tee ba mo tlela le sekete sa mašeleng a dienywa tša sona.


text:
Serapa sa ka sa merara, se e lego sa ka, sese pele ga ka. Wena Salomo, sekete sa mašeleng ke sa gago, le makgolo a mabedi a baleti ba dikenyo tša sona.


text:
Pono ya Jesaya morwa wa Amotsi, ye a e bonego e era Juda le Jerusalema mehleng ya Usia le Jothama le Ahasi le Hiskia dikgoši tša Juda.


text:
Hee lena magodimo, kwang! Wena lefase, theetša! Gobane Morena o a bolela, o re: Ke fepile bana; ke ba godišitše, mme ba ntlhanogela.


text:
Kgomo e tseba morui wa yona, pokolo e tseba legopo la mong wa yona. Ge e le Isiraele, yena ga a tsebe; setšhaba sa ka ga se lemoge.


text:
Joo, setšhaba sa dibe! Setšhaba sa molato o mogolo! Peu ya basenyi! -- Ba lahla Morena, ba nyatša Mokgethwa wa Isiraele; ba boetše nthago!


text:
Le sa otlega kae, ge le fela le hlanoga? Hleng hlogo ka moka e šetše e gobetše, le pelo e hlokofetše yohle!


text:
Go tloga lwaong go fihla hlogong ga go mo go thabilego; e fo ba dintho le megogoma, le dintho tša bolehono di sešogo tša hlatswiwa mme tša tlemelelwa, tša thobiwa ka makhura.


text:
Naga ya lena ke ya marope, metse ya lena e swile ka mollo; mašemo a lena a lewa ke bašele lena le lebeletše; ke tšhwalalanyo wa mašegerepe a ba ntle.


text:
Lešalela ke ngwanenyana wa Tsione, o etša mokutwana serapeng sa morara, o etša mogophe wa tšhemong ya magapu, o etša motse wa go rakelelwa.


text:
Ge Morena wa mašaba a ka be a se re šiele mašalela a sego nene, re ka be re etša Sodoma, re ka be re dirilwe tša Gomora.


text:
Kwang lentšu la Morena, lena bakgoma ba Sodoma! Molao wa Morena o o kwele ruri, wena setšhaba sa Gomora!


text:
Ke bjang boati bja didimo tša lena? Morena o re: Ke bile ke tennwe ke dihlabelo tša dikgapana tša lena, le tša makhura, le tše nonnego. Ga ke kgahlwe ke madi a dipowana le a nku le a phoko.


text:
Ge le tla go bonala pele ga ka, ke mang e a le biditšego a re le di tliše, la tla la gatakanya malapa a ka?


text:
Le se ke la hlwa le tliša dibego tša lefela; orelo tša lena ke bona e le tša makgapha; le menyanya ya lena ya kgwedi ge e dula, le disabatha, le diphuthego. Ga ke sa kgona go bona bobe bo hlakane le dithapelo.


text:
Matšatši a lena a kgwedi ge e dula, le menyanya ya lena, ke di hloile, di a nkimela, mme di ntapišitše.


text:
Ge le emiša, matsogo le mpitša, ke tla le gerula; le ge le ka atiša dithapelo, nka se ke ka le kwa; diatla tša lena di tletše madi.


text:
Ithuteng go dira tše di botse; nyakang moahlolelo wa go loka, le hlakodiše ba hlakago, le namolele dišuana; bahlologadi le ba lwele.


text:
Tlang ge, re sekišaneng! -- Go bolela Morena. -- Le ge dibe tša lena di hubetše bo-ka madi, di tlo šweufala wa leswela; le ge di hubetše wa letsoku, di tlo etša boya bja dinku.


text:
Joo, motse wo o bego o botega, bjalo ke seotswa! E be e le wa mekgwa e botse, go agile toko mo go wona, mme bjalo ke wa babolai.


text:
Bagolo ba gago ke bahlanogi, ba sepela le mahodu; bohle ba rata bofora; ba lebeletše tsogolekobong; ga ba ahlolele sešuana; mme taba ya mohlologadi ga e fihle mo go bona.


text:
Bjale go bolela yena Mong a bohle Morena wa mašaba Ramaatla wa Isiraele, o re: Agaa! Ke tlo thuba pelo ka go otla ba ntlhoyago, ka itefeletša go manaba a ka.


text:
Tsogo la ka le tlo lwa le wena; manyedi a gago ke tlo a bušetša meubeng, ka ntšha morodu ka moka go wena.


text:
Ke tlo buša ke go nea baahlodi bjalo ka mohlamonene. Ke mo o tlogo thwe motse wa toko, legae la ruri.


text:
Ba tlo lewa ke dihlong ka baka la merula ye le bego le e kganyoga; le tlo šegama ka baka la mašemo a le bego le ithlaolela.


text:
Wa lehumagadi o tlo etša letlala la matlakala, mme modiro wa lona o tlo etša hlasana ya mollo, a tlo swa ga mmogo le tša gagwe, gwa hlokwa wa go tima mollo.


text:
Bofelong bja mabaka thaba ya Ntlo ya Morena e tlo ba e thekgilwe godimo ga dithaba, e beilwe godimo ga meboto; mme ditšhaba tšohle di tlo tšhologela mo go yona.


text:
Meraforafo e tlo ya gona e re: A re yeng, re rotogele thabeng ya Morena, Ngwakong wa Modimo wa Jakobo, a re rute tsela tšagwe, gobane molao o tlo tšwa Tsione, lentšu la Morena le tlo tšwa Jerusalema.


text:
O tlo buša ba ditšhaba, o tlo ahlolela ba meraforafo. Ke mo ba tlogo tšea ditšhoša ba rula megoma ka tšona, ba tšea marumo ba rula magwetla ka ona. Go ka se be le setšhaba se se tlogo tšwela se sengwe lerumo; batho ba tlo lesa go ithuta go hlabana.


text:
Gomme wena! O lahlile tšhaba sago, moloko wa Jakobo, gobane ba tletše tša ba kua bohlabela, ke baloi bjalo ka Bafilisita, ba hlakahlakane le bantle.


text:
Naga ya bona e tletše tshipitshehla le tshipi e khwibidu; mme mahumo a bona ga a fele; naga ya bona e tletše dipitsi; mme dikoloi tša bona ga di fele.


text:
Naga ya bona e tletše medimo e šele; ba khunamela dibopša tša atla tša bona, tše menwana ya bona e di dirilego;


text:
Mahlo a bao ba ba ikgantšhago a tlo nyatšega; boikgogomošo bja banna bo tlo inamišwa. Gomme e mogolo mohla woo e tlo ba yena Morena a nnoši.


text:
Gobane tšatši leo la Morena wa mašaba le tlo tlela boikgantšho bjohle le boikgodišo; le tlo tlela tšohle tše di godišwago, tša nyatšega.


text:
Gwa tlo kokobetšwa boipoti bja batho, gwa tlo nyatšega bogolo bja banna; gomme e mogolo mohla woo e tlo ba yena Morena a nnoši.


text:
Batho ba tlo tsena mefomeng ya dithaba, le mo meleteng ya fase, e le go efoga go boifega ga Morena le letago la borena bja gagwe, ge a tsogile go šišinya lefase.


text:
Mohla woo, medimo ya bona ya tshipitshehla le tshipi e khwibidu, ye ba itiretšego yona gore ba e khunamele, ba tlo e lahlela magotlo le bomankgaganyane.


text:
Ba tlo tsena magageng a thaba, le mo maribeng a mantswe, e le go efoga go boifega ga Morena le letago la borena bja gagwe, ge a tsogile go šišinya lefase.


text:
Tsebang gobane mong a bohle Morena wa mašaba, fa Jerusalema le fa Juda o tlo tloša tšohle tše holago batho, kholo yohle ya bogobe, kholo yohle ya meetse,


text:
Mo setšhabeng go tlo ba le mojano; monna o tlo ja wa gabo, wa mošimanyana a beela e mogolwane mereba; motho wa segwahla a beela wa senopodi mereba.


text:
Gobane motho o tlo phegelela ngwana wabo wa lapeng la rragwe, a re: Wena o sa na le kobo; baa mokgoma wa rena; matlawa a a a bušwe ke wena!


text:
Mme yena o tlo re: Nna ga ke moreku; le gona ka lapeng ga ke sa ne dijo le kobo; lesang go mpea mokgoma wa batho.


text:
Ke ka ge Jerusalema go kgerega, mme Juda o a wa; gobane ka maleme a bona le ka tiro tša bona ba lwile le Morena, ba befetše mahlo agwe a letago.


text:
Difahlogo tša bona di hlatsa molato wa bona; di bega dibe tša bona tše di swanago le tša Sodoma; ga ba di ute. Joo maphelo a bona! Ba ikgogela kotsi.


text:
Joo setšhaba sa ka! Se pateletšwa ke mošemanyana, sebušwakebasadi. Joo setšhaba sa ka! Bagogi ba gago ba a go timetša, ba senya tsela ye go bego go thwe o e sware.


text:
Bagolo ba setšhaba sagwe, le bakgoma ba sona, Morena o ba tlela ka kahlolo, o re: Tšhemo ye ya merara e llwe ke bolena! Thoto ya mohumanegi e mo nywakong ya lena.


text:
Le be le hloma bjang ge le thumakanya tšhaba sa ka, le šilakanya batho ba hlakago? O realo Mong a bohle, Morena wa mašaba.


text:
Le gona Morena o sa re: Barwedi ba Tsione, ka gobane ba ikgantšha, ba tšama ba rwele melala, ba talatatša mahlo, ba re re gata senatla, ba tsirinya mefiri ya maoto,


text:
Yena Mong a bohle, barwedi bao ba Tsione o tlo ba hloba meriri ya dihlogo, tša tšwa sebabo; Morena o tlo ba hloboša.


text:
Le mašela a dihlogo, le dingangane tša maoto, le meketwana ya botšhepi, le dibjana tša ditlolo, le dithato,


text:
Bakeng sa setlolo gwa tla maladu; bakeng sa moruka gwa tla lerala; bakeng sa leetse gwa tla lefatla; bakeng sa šela la matsaka gwa tla lenkgeretla; bakeng sa botsoro gwa tla mabadi.


text:
Mehleng yeo basadi ba ba šupago ba tlo gomarela monna o tee ba re: Bogobe re tlo ja bja rena; le diaparo re tlo apara tša rena; fela, a re bitšwe ka ina la gago, o fediše go nyatšega ga rena.


text:
Mohlang woo lehlogedi la Morena le tlo taga la tumišwa; mme kenyo tša naga e tlo ba bothakga le botšhepi bja baphološwa ba Isiraeli.


text:
Ba ba šaletšego mo Tsione, le mašalela a mo Jerusalema, ba tlo bitšwa ba bakgethwa; e tlo ba bohle ba ba ngwadilwego le baphedi fa Jerusalema.


text:
Ke tša mohla wo Morena a tlogo ba a hlatswitše tšhila tšohle tša barwedi ba Tsione, a swietše melato ya madi ya Jerusalema, ya tšwa ka moya wa kahlolo le ka moya wa go tšhuma.


text:
Mme godimo ga thaba ya Tsione mo go fela, le godimo ga diphuthego, Morena o tlo bea leru la muši mosegare, le seetša sa mollo o tukago bošego; e tlo ba yona tšhireletšo ya bokwala bjohle.


text:
A nke ke binele mogwera wa ka koša ya moratwa wa ka, ya tšhemo yagwe ya merara. Mogwera wa ka o ne tšhemo ya merara mmotong wa mobu o bogale.


text:
A e lema, a epola mabje, a šema merarasešifa; a aga sethala ka gare; a dira bofotlelo; a holofela a re e tlo enywa tlhatlha tša morara, mme ya bea megwelema.


text:
Se se kago dirwa tšhemo ya ka ya merara e ka bang, se ke sa kago ka se dira? Go ya kang ge e beile megwelema, mola nna ke lebeletše tlhatlha tša morara?


text:
Lesang ke le botše se ke tlogo se dira tšhemo ya ka ya merara. Legora la yona ke tlo le tloša, ya tlo ba ya go lewa; morako wa yona ke tlo o phušola, e tle e gatakanywe.


text:
Ke tlo e lesa ya ba hlaga, e sa hlwe e thenwa; e tlo ba ya go mela metlwa le ditshehlo; le maru ke tlo a iletša go e nešetša pula.


text:
Šidio gee! Tšhemo ya merara ya Morena ke moloko wa Isiraele. Banna ba Juda ke temo ye a e ratilego. O be a re go tlo iwa ka molao, mme ya ba polao; o be a holofetša bolo, mme ya ba malla.


text:
Kotsi e tlo wela bao ba go ikolela mantlo, ba go amoga ba bangwe mašemo, gwa ba gwa hlokwa temelo, lena la šala le le beng ba naga le nnoši.


text:
Tsebeng tša ka go kwetše tše Morena wa mašaba a di boletšego a re: Ka kgonthe mantlo a mantši ao e tlo ba marope; le ge e le tše kgolo le tše botse, di ka se dule motho.


text:
Le gona tema tše lesome tša dirapa tša merara di tlo tšwa kgamelo e tee; peu ya seroto setee, e tlo tšwa ntlatla e tee.


text:
Menyanyeng ya bona ba swere diletšo le makope, le meropa le dinaka; mme tiro tša Morena ga ba di šetše selo; mediro ya atla tša gagwe, ga ba e bone.


text:
Ke tšona tše di tlogo iša tšhaba sa ka bothopja ka go se be le tsebo; bahumi ba sona ba tlo hwa ka tlala; makoko a sona a tlo kgalega ka lenyora,


text:
Molete wa bahu wa di bona wa kganyoga ka kudu, wa ahlama molomo wa go se gome, gore go kodumele letago la motse, le makoko a wona, le mašata a wona, le ba a thabetšego.


text:
Yo e lego motho fela o tlo inamišwa, yo e lego monna o tlo kokobetšwa; mahlo a baipoti a tlo ribamišwa.


text:
Yo a tlogo phagama ka kahlolo yeo ke Morena wa mašaba. Yena Modimo e mokgethwa o tlo bonala bokgethwa ka ge a sa hlaole motho kahlolong.


text:
Kotsi e tlo wela ba go ikgogela bokgopo ka thapo ya maaka, ba go goga dibe e ke ba di goga ka lerala la koloi,


text:
Ba ba rego: A a hlaganele a dire modiro wa gagwe ka pela, re tle re o bone; a go tšwelele go tle tše Mokgethwa wa Isiraele a di rerilego, re tle re di tsebe.


text:
Kotsi e tlo wela ba ba rego bobe ba re ke botse, mme botse ba re ke bobe; ba ba beago leswiswi ba re ke seetša; seetša ba re ke leswiswi; se se galakago ba re ke se bose, se bose ba re se a galaka.


text:
Ke wona molato woo modu wa bona ge o bodile, letšoba la bona le hlohlorega, gwa tlo etša mola kgabo ge e fiša hlaga, mollo ge o fetša bjang; ka gobane ba lahlile Morena wa mašaba, ba nyaditše tše Mokgethwa wa Isiraele a di boletšego.


text:
Bogale bja Morena ge bo tuka, molato ke wona woo; setšhaba sa gagwe o se emišetša tsogo lagwe a se otla; dithaba di a šišinyega, ditoto mekgotheng di tletše wa maudi. Le ge go le bjalo bogale bja gagwe ga bo ešo bja phohla, letsogo la gagwe le sa emišitšwe.


text:
Ditšhaba tša kgole o tlo di tsemela sefoka; o bitša sa kua mafelong a lefase. Sese, se hlaganela go tla ka lebelo.


text:
Ga se na wa go lapa; ga se na wa go hlotša; ga se na e a otselago; ga se na wa serokoroko; ga se na wa mohlantšhu wo o kago tlemologa; ga se na wa go kgaogelwa ke lerala la seeta.


text:
Mesebe ya bona ke e boelo; mara a bona a ngangegile; tlhaku tša dipitsi tša bona ke tše thata boka tšhilo; maotwana a koloi tša bona a ka disesedi.


text:
Ba tla ka legowa la ditau; ba bopa boka tau ya ledumaedi, e re go bopa ya swara ya goga, go se be le monamoledi.


text:
Tšatši leo e tlo ba la modumo wa lewatle ka bona; mme lefase le tlo bona e le la leswiswi le le tlaletšago, seetša se fifetše ka boso bja lona.


text:
Ka ngwaga wo kgoši Usia a hwilego ka wona, ka na ka bona Morena a dutše sedulong se se rotobetšego, se phagamilego, morumo wa seaparo sa gagwe wa tlala Ntlokgethwa.


text:
Barongwabatuki ba be ba eme ka tletlolo ga gagwe, bao ka o tee ba bego ba na le diphego tše di selelago; ka tše pedi ba ipipa difahlogo, ka tše pedi ba ikapeša maoto, ka tše pedi ba fofa.


text:
Ba goeletšana ba re: Mokgethwa, Mokgethwa, Mokgethwa, ke Morena wa mašaba. Naga tšohle di tletše letago la gagwe!


text:
Nna ka re: Joo nna! Ke a felela, ka ge ke le motho wa melomo ya ditšhila, ke dutše le setšhaba sa melomo ya ditšhila, gomme mahlo a ka a bone Kgoši Morena wa mašaba!


text:
Ke ge e mongwe wa Barongwabatuki a fofela go nna, a swere legala la mollo ka seatla, a le tšere ka letlao aletareng.


text:
A kgwathiša molomo wa ka ka lona, a re: Bjale ge le kgwathišitše melomo ya gago, molato wa gago o tlogile, le dibe tša gago di lebaletšwe!


text:
Ka kwa lentšu la yena mong a bohle le re: Ke tlo roma mang? Ke mang a tlogo re ela? Nna ka re: Ke nna e nthome!


text:
Yena a re: Sepela, o bolele le setšhaba se, o re: Go kwa le tlo kwa, mme le ka se hlaologanye; go bona le tlo bona gomme le ka se lemoge.


text:
Retetša pelo tša setšhaba se, tsebe tša bona di thibane; o se foufatše mahlo, gore ba se hlwe ba bona ka mahlo, gore ba se hlwe ba bona ka mahlo a bona, mme ba se hlwe ba ekwa ka tsebe tša bona, ba se ke ba hlaloganya ka pelo tša bona, gore ba se ke ba sokologa ba fodišwa.


text:
Mme nna ka re: Mongaka, go tlo feletša kae? Yena a re: Di tlo feletša ge metse e thubilwe, e se sa na moagi, ge nywako e se sa na motho, ge naga e senyetše e le ya marope.


text:
Gomme ge go ka šala o tee go ba lesome, le yena o tlo lewa. Go tlo etša, mola morula le morulana ge e remilwe, mme gwa šala thito. Yona thito yeo e tlo ba peu e kgethwa.


text:
Mehleng ya Ahasi morwa wa Jothama morwa wa Usia kgoši ya Juda gwa rotoga Retsini kgoši ya Siria, le Peka morwa wa Remalia kgoši ya Isiraele; ba tšwela Jerusalema dira ba lwa le wona, mme ba šitwa go o hula.


text:
Ba moloko wa Dafida ge ba sebelwa gore Basiria ba bokane Efuraimi, ba tsheregana pelo gotee le setšhaba, ba etša dihlare tša sekgwa ge di šišinywa ke ledimo.


text:
Morena a roma Jesaya a re: Sepela le morwa wa gago Searajasubu (Tšhalela di tlo boa), o yo gahlana le Ahasi kua lengotswaneng la meetse le felelago letsheng la tletlolo, tseleng ya tšhemo ya mohlatswi;


text:
o bolele nae o re: Itote mme o iketle! O lese go boifa! Pelo ya gago e se ke ya gakanega ka dirumola tše pedi tšeo di kunyelelago; ke ra kgalefo ya Retsini le ya Basiria, le ya morwa wa Remalia.


text:
ba re: A re tšweleng Juda dira, re yo ba tšhoša, re abagane naga, re bee morwa wa Thabiele, e be kgoši ya bona.


text:
Gobane hlogo ya Siria ke Damaseko; mme hlogo ya Damaseko ke Retsini; gomme go sa šetše nywaga e masome a selelago a metšo e mehlano, ke mo Efuraimi a tlo fedišwa, a se hlwe a eba setšhaba.


text:
Gomme hlogo ya Efuraimi ke Samaria; mme hlogo ya Samaria ke morwa wa Remalia. La se dumele, le ka se ke la tia!


text:
Jesaya a re: Kwang gee, lena ba moloko wa Dafida! A le re e sa le dinyane ge le selekile batho, la rata go seleka le Modimo wa ka?


text:
Bjale seka le tlo newa ke yena Mong a bohle: Bonang, kgarebe e tlo ima, ya belega morwa, mme o mo ree ina la Imanuele (Modimo o na le rena).


text:
Gomme naga yeo ye magoši a mabedi a yona a go tšhošago, e tlo ba marope, ngwana yoo a sešo a tseba go lahla tše mpe le go itlhaolela tše dibotse.


text:
Wena le setšhaba sa gago le moloko wa botatago, Morena o tlo le tlišetša matšatši a sešogo a ke a ba gona go tloga mola Efuraimi a hlanogela Juda. O tlo tliša kgoši ya Asuri.


text:
Mohla woo Morena o tlo bitša dintši tša kua go gomago dinoka tša Egipita; o tlo bitša le motšhitši wa dinose wa kua nageng ya Asuri.


text:
Ba tlo tla ka moka ga bona, ba bokana mekgereng ya melapo, le mefatšeng ya maswika, le mešawaneng ka moka.


text:
Mehla yeo, Mong a bohle o tlo le kuta dihlogo ka legare le le tlogo adingwa kua mošola wa noka ke kgoši ya Asuri; a tlo le boola le maboya a mehlahu, a le tloše le maledu.


text:
Ka go ata ga maswi a tšona, o tlo phela ka maswi, ka gobane ba ba šaletšego nageng yeno ba tlo ja maswi le dinose.


text:
Mehleng yeo, felo mo bjale go melago merara e sekete ya go rekwa ka sekete sa mašeleng, e tlo ba ga meetlwa le ga hlaga.


text:
Dithabeng ka moka, mo bjale go lengwago ke megoma, go ka se hlwe go iwa ka go šia meetlwa le hlaga, e tlo ba ga phulo ya dipholo le ga tselana tša go gatakelwa ke dinku.


text:
Morena a bolela le nna a re: Tšea leswika le legolo la mphaphati; go lona o tloke ka mongwalelo wa motho, o re: Thopotlhaganela, thebolwakganyela!


text:
Ya re ge ke batametše mosadi wa moporofeta, a ima, a belega ngwana wa mošimanyana. Morena a nthe: Mo ree leina la Thopotlhaganela, Thebolwakganyela;


text:
Gobane mošimanyana yo a sešo a tseba go re: Tata, mma, ke ga mahumo a Damaseko a tlo išwa Asuri, le dithebola tša Samaria.


text:
Ke tlo lefetša tšhaba se lenyatšo, la ge ba nyatša a Siloa maelakabonya, mme ba nyankela Retsini le morwa wa Remalia.


text:
Mong a bohle o tlo lefetša ka go tliša meetse a magolo a noka e maatla; ke ge ba tlo welwa godimo ke kgoši ya Asuri le bokwala bja yona bjohle; e tlo rotoga wa noka ge e tšwa meeleng, ya tšea ka maboto a yona ka mešo e go fela,


text:
ya gogola Juda, ya nama, ya tlala, ya goma ka megolo. O tlo ka o phurolla diphego, a tšea bophara bja naga yohle ya gago, wena Imanuele.


text:
Hlabang mokgoši, lena ditšhaba! Le yo thubja! Theetšang, lena dinaga tša kgole! Itlhameng! Le yo thubja! Itlhameng! Le yo thubja!


text:
Nna Morena o boletše le nna, seatla sa gagwe se nkgoletše, a ntemoša gore ke se ke ka swara ka tsela ya setšhaba se, a re:


text:
Le se ke la re: Re ekilwe! Mo setšhaba se se rego: Re ekilwe! Le se ke la boifa se ba se boifago, le se ke la tšhoga.


text:
Gobane meloko e mebedi ye ya Isiraele e tlo mo hwetša e le seila, e le lebje la sekgopi, e le lewa la go ba wela; mme ba Jerusalema ba tlo mo hwetša e le molaba le moreo.


text:
Ge e le nna ke tla dula ke lebeletše Morena, le ge a ka utela ba leloko la Jakobo fahlogo sa gagwe, nna ke tlo mo letela.


text:
Le tsebe gore nna le bana ba Morena a mphilego bona, re dika le tshwantšho e beetšwego Isiraele ke Morena wa mašaba, Modulathaba ya Tsione.


text:
Bjale ge ba ka re: Botšišang ba medimo, le ba maphala le didupe! Le tlo re: A setšhaba ga se botšiše Modimo wa sona? A fa bahu ba ka botšišwa ditaba tša ba ba phelago?


text:
Ba putlaputla naga ba imetšwe, ba na le tlala. Ge tlala e ba swere, ba napa ba tlala pelo, ba roga, kgoši ya bona le Modimo wa bona.


text:
Ba iša mahlo godimo, ba buša ba lebelela tša mo faseng, ba hwetša e le tlalelo le leswiswi, e le boso le mohlako, ba kgoromeletšwe kgamping.


text:
Fela, fa go lego ditlalelo bjale, go ka se dule go le leswiswi. Bjalo ka mola kgale naga ya Sebulone le ya Nafutali e kile ya goboga, tše di tlago di tlo godiša tsela ya lewatleng, ya mošola wa Jorodane, ya Galilea ditšhabeng.


text:
Setšhaba se se sepelago leswiswing se bona seetša se segolo. Ba ba dutšego moriting wat lehu ba hlabelwa ke seetša.


text:
Setšhaba o se atišitše; lethabo la sona o le godišitše; ba thaba pele ga gago bjalo ka ge go thabja punong, bjalo ka ge go hlalalwa ge go abaganywa dithebola.


text:
Gobane o robile joko ye e bego e ba imela, le kgati e bego e tia magetla a bona, le lepara la bagapeletši ba bona; o di robile boka mohla wola wa Midiane.


text:
Gobane dieta ka moka tša go rotoba tlhabanong, le diaparo tše di thankgetšego madi, e tlo ba tša go fišwa, di lewe ke mollo.


text:
Gobane re tswaletšwe ngwana, re neilwe morwa, yo pušo e lego legetleng la gagwe. Leina la gagwe ke: Matete, Moeletši, Modimo yo maatla, Tate wa go sa felego, Kgoši ya kagišo.


text:
Mmušo wo ke wa kenelo, wa khutšo ye e sa felego mo sedulong sa Dafida le mmušong wa gagwe, ke wa go tlo tia, le wa go thekgwa ka molao le ka toko bjale le mehleng ya neng le neng. Tšeo di tlo dirwa ke go pelofala ga Morena wa mašaba.


text:
Le tlo tsebja ke setšhaba ka moka, Efuraimi le ba Samaria, ba go ikgodiša le go ipota pelong, ba re:


text:
Basiria ba rotoga bohlabela; Bafilisita ba tsoga bodikela, ba ja Isiraele ka lejolebe. Le ka tše bjalo bogale bjagwe ga bo phohle; letsogo la gagwe le sa emišitšwe.


text:
Ka gona mo go Isiraele Morena o kgaola hlogo le mosela, lekala la molala le mohlahla ka tšatši le tee.


text:
Molato ke woo Mong wa bohle a sa kgahlwe ke tshogana ya bona, a sa gaugele dišuana tša bona le bahlologadi; ka gobane bohle ke dihlola le ba babe; mme melomo yohle e bolela tša bošilo. Gomme ke ka tšona tše ka moka ge bogale bjagwe bo sa phohle, ge tsogo lagwe le sa emišitšwe.


text:
Gobane bobe bja bona bo tšhuma boka mollo o fišago meetlwa le hlaga, wa fetša hlare tša lesodi, tša hlatloga e le mekubego ya meuši.


text:
Naga e ba ya dipilo ka kgalefo ya Morena wa mašaba, setšhaba sa etša selewa sa mollo; motho a se hlwe a ekelela wabo.


text:
O ngwatha ka go le letona, a kwa tlala e sal le gona; o ja ka go la ntsogošo, a se hore; motho a ba a ja nama ya letsogo lagwe.


text:
Manase o ja Efuraimi, Efuraimi o ja Manase; mme ba babedi bao ba lakana Juda. Le ka tše bjalo bogale bjagwe ga bo phohle, letsogo la gagwe le sa emišitšwe.


text:
e le go senyetša badiitšana taba, e le go hlokiša babotlana ba setšhaba sa ka moahlolelo wa go loka, e le go hlakola ba bahlologadi, e le go rebola tša dišuana.


text:
Le tlo dira bjang mohla wa tlhahlobo, wa ledimo letšwakgole? Le tlo tšhabela go mang la phologa? Mme lehumo la lena le tlo le tlogela kae?


text:
Ge e se go kukubana le le gare ga batlengwa, go rapalala le ba ba bolailwego. Le ka tša bjalo bogale bjagwe ga bo phohle; letsogo la gagwe le sa emišitšwe.


text:
Kotsi e tlo wela Asuri, e lego yona thupa ya bogale bja ka. Lepara la mohla ke befelwago le atleng sa gagwe.


text:
Ge setšhaba se na le bohlola, ke mo roma a ya; ke mo gafela tšhaba se se mpefelago, a thopa mathopša, a rebola dithebola, ka mo lesa a se gatakanya bjalo ka seretse mekgotheng.


text:
Yena ga a realo; pelo ya gagwe ga e eleletše tšeo. Ge e le pelo ya gagwe e re: Ke a šwalalanya, ke fediše ditšhaba tše dintsi.


text:
Yena o re: Tsogo la ka le thubile mebušo ya medimo, ye diswantšho tša yona di phalago tša Jerusalema le tša Samaria.


text:
E tlo re ge yena Mong a bohle a phethile mediro ya gagwe yohle thabeng ya Tsione le Jerusalema, ke mo a tlogo lata molato wa boipoti bja pelo ya kgoši ya Asuri, ge a kgantšha mahlo a ikgogomoša.


text:
Ka gobane yena o re: Ke di dira ka maatla a letsogo la ka le ka bohlale bja ka, nna Matseba; ke široša mellwane ya ditšhaba, ke thopa matlotlo a tšona; nka poo ke tekola badudi ba bogoši.


text:
O re: Atla sa ka se hweditše menono ya ditšhaba e etša sehlaga, ka ola mafase ka moka boka motho ge a gopa mae a a hladilwego, gwa se be le wa go phaphamela, le wa go ahlama a re: Tswiri!


text:
A selepe se ka repa moremi? Mphaka a o ka nyatša mosegi? Le kgati ga e fekaetše mokgi; le phata ga e tope; go topa yo e sego phata.


text:
Mong a bohle Morena wa mašaba o tlo lefetša, a roma bokoka a fetša makhura a gagwe; bokwala bja gagwe o tlo goteletša mollo bja tuka bja swa.


text:
Ke mo go tlogo tuka seetša sa Isiraele; Mokgethwa wa Isiraele o tlo ba kgabo e tukago, e fišago meetlwa le hlaga ya Asuri ka tšatši le tee.


text:
O tlo fediša botse bja sekgwa sa gagwe, le mašemo agwe; o tlo thoma ka meoya, a fetša ka mebele; gwa tlo etša mola go feletše morwadi wa sefoka.


text:
Mehleng yeo mašalela a Isiraele, le baphologi ba moloko wa Jakobo, ba ka se hlwe ba bota yola a ba otlilego; ba tlo bota Morena Mokgethwa wa Isiraele, mme ba mmotegela.


text:
Le ge setšhaba sago, wene Isiraele, se atile wa lešabašaba la lewatle, ba ba tlogo boa ke tšhalela fela. Go fedišwa ke taba ye e tiilego; molao o tlo gogola.


text:
Ke ka baka leo Mong a bohle Morena wa mašaba a boletšego a re: Lena setšhaba sa ka baagi ba Tsione, se boifeng Asuri, le ge a le otla ka kgati, le ge a ka le oma ka lepara ka mokgwa wa Egipita.


text:
Ke mo Morena wa mašaba a tlogo akalatša tshelane go bona, boka mola go otlwa Midiane Lentšweng la Magukubu; o tlo emiša lepara la gagwe a šupa lewatle ka mokgwa wa mola Egipita.


text:
Mohla woo o tlo rola morwalo wa bala, joko ya bona ya tlošwa molaleng wa gago; joko e tlo sohlologa o nonne.


text:
O tla a ema Nobe e sa le lehono, a emiša letsogo a oma thaba ya morwedi wa Tsione le mmoto wa Jerusalema.


text:
Bjale gomme Mong a bohle Morena wa mašaba ke mo a tlogo roba makala wa sehlogo, a matelele a tlo remiwa, a phagamilego a tlo ušetšwa fase.


text:
Moya wa Morena o tlo dula mo go yena, e lego moya wa bohlale, le wa tlhaloganyo, moya wa keletšo le wa maatla, moya wa tsebo le wa go šia Morena.


text:
Go šia Morena go tlo mo kgahla; a ka se ahlole ka mo mahlo agwe a bonago; a ka se ripe taba ka mo tsebe tšagwe di kwilego.


text:
O tlo ahlolela babotlana ka go se hlaole motho, bahlaki o tlo ba emela ka go loka; lefase o tlo le otla ka kgati ya molomo wagwe, a bolaye e mobe ka moya wa molomo wagwe.


text:
Phiri e tlo dula le kwanyana; nkwe e tlo hutama le putšanyana; namane le tau le pholo di tlo dula felo gotee, di gapše ke mošemanyana.


text:
Namagadi le tautshadi di tlo fula gotee, bana ba tšona ba hutame mmogo; mme tau e fula bjang boka kgomo.


text:
Ngwana e monyenyane o tlo bapala moleteng wa marabe; wa go tshwa letswele o tlo kgwathiša ihlo la mokopa ka seatla.


text:
Go ka se hlwe go dirwa dibe, go ka se hlwe go senywa mo go fela dithabeng tše kgethwa tša ka, gobane go tseba Morena go tlo tlala fase lohle boka meetse ge a nabile lewatleng.


text:
Mehleng yeo lehlogedi la modu wa Isai le tlogo tsengwa sefoka sa ditšhaba, le tlo nyakwa ke bantle, mme bodulo bja lona e tlo ba letago.


text:
Mehleng yeo mong a bohle o tlo buša a emiša atla sagwe, a rekolola mašalela a setšhaba sagwe a a šaletšego kua Asuri le kua Egipita, kua Patorose le kua Kuše le Elama, le kua Sineara le Hamathe le dihlakehlakeng tša lewatle.


text:
Ke mo a tlogo tsemela bantle sefoka; mme balelekwa ba Isiraele, le ba Juda ba ba thosanego, o tlo ba kgoba ba boa dithokong tše nne tša lefase.


text:
Ke mo go tlogo fela tseba ya Efuraimi, gwa tlo fedišwa ba go pateletša Juda. Efuraimi a ka se hlwe a hufegela Juda; mme Juda a ka se hlwe a pateletša Efuraimi.


text:
Ba tlo fofa ba ya bodikela, ba tsokama magetleng a Bafilisita; ba tlo lakana ba yo thopa ba bohlabatšatši, ba tlo tšea la Edomo le Moaba; gomme Baamoni e tlo ba balata.


text:
Leleme la lewatle la Egipita Morena o tlo le gopiša; noka ya gona o tlo e emišetša tsogo lagwe, mme ka maatla a moya wa gagwe o tlo e palakanya ya tšwa nokana tše di šupago, tša go tlo selwa go rwelwe dieta.


text:
Ke mo mašalela a tšhaba sagwe, a go šadišwa ke Asuri, a tlogo ba le tselakgolo, e etšago yela ya Isiraele mehleng ya ge ba etšwa nageng ya Egipita.


text:
Mehleng yeo o tlo bolela wa re: Morena, ke a go leboga, ka gobane mola ke sa go befetše, bogale bja gago bja phohla, wa ba wa nkhomotša.


text:
Ka kgonthe, Mophološi wa ka ke Modimo; bjale ke a holofela, ga ke sa boifa; gobane maatla a ka le sefela sa ka ke yena Morena. Ke yena a mphološitšego.


text:
Mehleng yeo le tlo re: Lebogang Morena! Bolang leina la gagwe! Tiro tša gagwe, le di begele ditšhaba; le di lemoše bogolo bja ina la gagwe.


text:
Tsemang sefoka thabeng ya legwete, le ba hlabele mokgoši; le emišeng seatla le ba bitše, ba tsene ka dikgoro tša mošate.


text:
Ke nna ke rapilego ba ke ba digilego, ka bitša le bagale ba ka ba tle ba feletše bogale bja ka mo go bao ba nyatšago bogolo bja ka,


text:
Kwang modumo kua dithabeng, e kego ke wa dira tše dintši! Kwang mašata a mebušo ya ba ntle ge ba kokelana! Morena wa mašaba o lekola madira a gagwe.


text:
Ba tšwa kua dinageng tša kgole morumong wa leratadima; ke Morena le marumo a sehutla sagwe, a go senya lefase ka moka.


text:
Hlabang mokgoši, gobane tšatši la Morena le kgauswi, e ke go tla tšhwalalano ye e tšwago go Yogodimo.


text:
Ba tlaletšwe, ba tsenwe ke mahloko le mašoko, mme ba šonopega bjalo ka mmelegi; ba lebana ba khutlola mahlo a tukago boka mollo.


text:
Seleo tšatši la Morena, le etla e le la sehlogo, la sehutla le bogale bo tukago, la gore naga e šale e le marope, go fedišwe disenyi mo go yona.


text:
Gobane naledi tša legodimo, le boMagakgala, di ka se hlwe di etša, letšatši le fifala le sa hlaba, le ngwedi ge o sa taga.


text:
Ke otla lefase ka baka la bobe bja lona, ke lata molato wa babe, ke fediša boikgantšho bja baipoti, ke uša letšeke la bapateletši.


text:
Ke tlo hlokofatša batho go fetiša tshipi e khwibidu, motho a tlo nyakwa boka tshipi e khwibidu ya Ofira.


text:
Ke ka baka leo ge ke tlo šišinya legodimo, lefase la tlo šutha madulong a lona, ka kgalefo ya Morena wa masaba, mohla go tuka bogale bja gagwe.


text:
Ba tlo etša phuti ye e tsošitšwego, mohlape o hlokago mooroši; motho a tlo leba mo go lego wabo, a nyaka setšhabelo mo nageng ya gabo.


text:
Bana ba bona ba tlo pšhatlaganywa bona ba lebeletše; tša mo nywakong ya bona di tlo thopša, mme basadi ba bona ba katwa.


text:
Le tsebe gore ke tlo tsoša Bameda, ba ba sa lotego tshipitshehla, ba ba sa ratego tshipi e khwibidu.


text:
Bora bja bona bo kgabutla masogana; ga ba gaugele ngwana, le a sešogo a belegwa; mahlo a bona ga a setše lesea.


text:
Wena Babele, wena bokwala bja mebušo, wena seala sa makoko a Bakaladea, o tlo ribegetšwa bjalo ka Sodoma le Gomora mola e ribegetšwa ke Modimo.


text:
O tlo ba lešope go ya go ile, o ka se hlwe o agwa neng le neng; le Moarabia a ka se tle a hloma mokutwana, go tlo hlokwa le moraka wa modiša.


text:
E tlo ba matšaba a dibata; nywakong ye ya bona go tlo tlala marebiši, go tlo dula dimpšhe, go bina badimogatšana.


text:
Mo nywakong ya bona ya bogoši go tla lla phiri; phapošing tša bona tša mathabo go tlo lla diphukubje. Lebaka la tše bjalo le kgauswi; mehla ya tšona ga e sa tlo diega.


text:
Gobane Morena o tlo gaugela ba Jakobo, o tlo buša a itlhaolela ba Isiraele. O tlo ba goroša magaeng a bona; le ba mathoko ba tlo putuka nabo ba gomaretše ba moloko wa Jakobo.


text:
Ba ditšhaba ba tlo ba tšea ba ba iša madulong a bona; ba moloko wa Isiraele ba tlo ba rua ya ba balata ba bona, ba thopa bathopi ba bona, ba buša bao ba bego ba ba tlaiša.


text:
E tlo re mohla woo Morena a go gorošitše o etšwa mo o bego o hlakišwa o tlaišwa, a go khutšiša bohlanka bjo bothata bjo o bego o hlankišwa bjona,


text:
O tlo hlaba sefela sa kgoši ya Babele wa re: O khutšišitšwe ka mokgwa ofe, Matlaiše? Ditlaišo di khutšitše.


text:
Go nyankela le megobogobo, merokwana ya kua Libanoni ya re: Bjale ge o letše ga re sa tlelwa ke moremi!


text:
Bodulabahu kua fasefase o tsošitše mpherefere wa go go gahlanetša ge o theogela gona; diriti tša go phafogela, diphoko tša lefase lohle; gwa tsošwa dikgoši tša ditšhaba ditulong tša tšona.


text:
Bo lahletšwe mono moleteng boikgantšho bjago, le modumo wa diletšo tšago. Bolao o bo aletšwego ke go bola; kobo yago ke diboko.


text:
O wile bjang magodimong, wene Mahlapholane morwa a mahuba! O digetšwe fase bjang, Mohlakiša diletelete!


text:
Pelo yago e be e re: Ke tlo rotogela kua legodimong, ke yo phagamiša dulo sa ka sa bogoši kua godimo ga dinaledi tša Modimo, wa re ke yo dula Thaba ya molaka, morumo wa leboa.


text:
Ba ba go bonago ba go boga, ba go lebeleša ba re: A ga se yena monna yola mošiši nyašako, mothubamebušo?


text:
Ge e le wena o lahlilwe kgole le lebitla lago, bjalo ka lekala le le lahliwago; o hlahlaganywa le ba ba bolailwego, ba ba hlabilwego ka lerumo, ba hlahlelwa mphatšeng wa leswika, e le topo tše gatakilwego.


text:
Ga o yo bolokwa le batho lebitleng, ka ge o sentše naga yago, o bolaile batho bago. Mohuta wa disenyi a o se bolelwe neng le neng!


text:
Bana ba gagwe a ba išwe polaong ka baka la bosenyi bja tatabo, ba se tlo tsoga ba tšea lefase, ba tlatša legohle ka metse ya bona.


text:
Ke tlo tsoga ka lwa nabo! O realo Morena wa mašaba. Kua Babele ke fediša leina le mašalela, le mahlogedi a thito le a modu! O realo Morena.


text:
Ke go dira tšaba la dinoko le megobe ya meetse; ke tlo go swiela ka leswielo la go šwalalanya! O realo Morena wa mašaba.


text:
Morena wa mašaba o enne a re: Ge go sa direge tše ke di gopotšego, ge go sa tšwelele tše ke di rerilego, e tlo ba e se nna!


text:
Baasuri ke tlo ba robaganya nageng ya ka, ke tlo ba gatakanya thabeng tša ka, gore joko ya bona e tloge go setšhaba sa ka, se rolwe morwalo wa bona magetleng a sona.


text:
Ke wona morero wo o reretšwego lefase ka moka, ke lona letsogo le emišitšwego godimo ga ditšhaba tšohle.


text:
Gobane tše Morena wa mašaba a di boletšego, ke mang a kago di thibela? Ge a emišitše tsogo lagwe, ke mang a kago le gomiša?


text:
Lena Bafilisita ka moka! Se thabeng ge go robega kgati ye e bego e le otla; gobane mo modung wa noga go tlo tšwa mokopa; mme ngwana wa wona o tlo ba mokebe o fofago.


text:
Ke mo babotlana ba tlogo fudiša tša maitšibulo; gwa lala badiidi ba iketlile. Wa lena modu, wona ke o bolaiša tlala, e tlogo fediša mašalela a lena.


text:
Hee wene kgoro! Hlaba sello! Hee wene motse! Jajarega! Hee naga yohle ya Filisita! Hlakgasela, gobane go kubuga muši o etšwa leboa; gomme dira tšeo ga di na e a lapilego.


text:
Batseta ba setšhaba seo ba botšwang? A ba thwe: Tsione go theilwe ke Morena; ke mo babotlana ba setšhaba sagwe ba tlogo khuta gona.


text:
Moeno molebaMoaba. Ari-Moaba go fedile, gobane go hutšwe bošexo. Kiri-Moaba go fedile, gobane go hutšwe bošego.


text:
Babaithi le Diboni ba tshabetše dithabeng ba lla. Bamoaba ba ilo lla Nebo le Medeba; dihlogo tšohle di kutilwe, maledu ohle a bootšwe.


text:
Mapatlelong a gona go aperwe mankgeretla; malapeng a gona le gohle mebileng go a llwa, selloseyelamegokgo.


text:
Hesiboni le Eleale go hlabja mekgoši, megoo ya gona e kwala kua Jahatse; mašata a bagale ba Moaba a tšwa fao, ba nolegile moko.


text:
Pelo ya ka e llela ba Moaba; ba motšhabo wa bona ba tla Tsoare, Egilathe Selisia; ba rotoga ka mokonya wa Luhite ka dillo; mo tseleng ya Horonaimi go tšhologa sello sa mašegerepe.


text:
Joo, mellwaneng ya la Moaba go kwala dillo mo go fela; go bokolla go kwala Egiliami; go golola go bona go kwala Bereelima.


text:
Joo, letsha la Dimona le tletše madi, gobane Dimona go sa tlo tlelwa ke tše dingwe gape, ditau tše di tlogo tlela baphonyokgi ba Moaba le mašalela a naga.


text:
Tlišang dibego go mmuši wa naga, di tšwe maribeng ka tsela ya lešoka, di tle mo thabeng ya morwedi wa Tsione.


text:
Gobane banenyana ba Moaba ba tlo etša dinonyana tše di tšhošitšwego, mafotwana a sa tšwago go fofišwa, ge ba sela Arinoni.


text:
Ke: Nkeletšeng! Nnamoleleng! Moriti wago a o ke bošego e le mosegare! Uta ba hlomarwago! Se eke batšhabi!


text:
Lesa ba gešo ba go lelekwa kua Moaba ba diilele fa ga geno, o ba šegele babolai! Gobane tšhwalalanyo e tlo fela ge babolai ba fedišwa, ge bahlakišabatho ba široga mo nageng.


text:
Go tlo bewa dulo sa bogoši ka kgaugelo. Mo go sona go tlo dula moahlodimmotegi ntlong ya Dafida. Yena eo o tlo ya ka molao, o tlo phegelela toko.


text:
Tša letšeke la Moaba re di kwile a ikgodišitše kudu, a ikgogomoša a ipota, a na le mahlahlo a se na mokayena.


text:
Gobane mašemo a kua Hesšiboni a omile; ke merara ya Sebima ye dienywa tša yona tše botse di fentšego beng ba batho, ye e bego e fihlela kua Jasere e putlile lešoka, menamo ya yona ya nama ya ba ya sela lewatle.


text:
Ke llela tšona tšeo gotee le Jasere. Joo, morara wa Sebima, ke go nošetša ka megokgo ya ka. Ke llela Hesiboni le Eleale, gobane mokgoši o le hlagetše le buna le fula dienywa.


text:
Bjale mašemong go tlogile thabo le tlhalalo; merareng ga go sa na dikoša le mekgolokwane; go hlokwa le bafotli ba morara; megoo ya bona ke e ripile.


text:
Le ge Moaba a ka bonwa ge a itapiša mo serwaolong, ge a tsena ntlong e kgethwa yagwe a rapela, a ka se ke a kgona selo.


text:
Le Morena a le boletšego bjale šele: E tlo re ge go fetile nywaga e meraro, e etšago nywaga ya mothwalwa, ke mo letago la Moaba le tlogo nyatšega, le ge dilete tša gona e le tše di ntši; ba ba tlo go šala e tlo ba ba sego kaenyana!


text:
Efuraimi o hlokišwa sebo; Damaseko go amogwa mmušo; mašalela a ba Siria a tlo dirwa se se dirilwego letago la Baisiraele. O realo Morena wa mašaba.


text:
Go tlo šala dipudutša, boka mola go hlothilwe tlhware, mme gwa šala tše pedi tše tharo makaleng, goba tše nne, le ge e le tše tlhano mo thabeng di bego di emule. O realo Morena Modimo wa Isiraele.


text:
Mehleng yeo batho ba tlo lealetša mahlo ba nyaka Mmopi wa bona; ba tlo llala ba lebeletše Mokgethwa wa Isiraele.


text:
Ba ka se hlwe ba lealetša mahlo ba nyaka tša dialetare tše ba itiretšego tšona ka diatla. Ba ka se hlwe ba šetša tše ba ipopetšego tšona ka menwana, dikokwane tša medimo le swantšho tša letšatši.


text:
Mehleng yeo metse ya bona ya dibo e tla ka marako a mo lesoding, a etšago ala a a tlogetšwego mola Baisiraele ba fihla; e tlo ba marope.


text:
Ka gobane o lebetše Modimo Mophološi wago, o sa ka wa gopola lentswe la gago la setšhabelo. O itiretše dirapana tša matsaka, wa bjala dibjalo tša naga di šele.


text:
Mola o bjala wa di babalela, tša hloga tša ntšha matšoba ka moso; gomme mohla woo wa dihlokofatšo, wa bolwetši bjo bo sa folego, o ka se bune selo.


text:
Kotsi e tlo wela mašaba a dilete tše dikgolo, ao modumo wa ona o lego bjalo ka modumo wa lewatle, le mašata a merafo a e kego ke a meetse a magolo.


text:
Ditšhaba di na le mašata a e kego ke a meetse a magolo. Fela, ge yena a di kgalemela, di tšhabela kgole, di lelekwa boka mooko dithabeng o tšerwe ke phefo, boka lerole ge le dikološwa ke sesesedi.


text:
Tše di tlogo šiiša e le mantšiboa šedi; Bošego, le sešo la hlaba, go tlo hwetšwa ba se sa le gona. Ke tšona di tlogo tlela ba ba re thopago; e tlo ba lona lefa la ba re hlakolago.


text:
O roma batseta ka maselawatle, ba tla ka nokakgolo, le ka magopo a dihlakanoka. -- Sepelang, lena batseta ba lebelo, le boele go setšhaba sa batho ba batelele, ba tlalo le le phadimago, setšhaba sa go boifša go tloga setlogong le nankhono, setšhaba sa maatla a mešifa, bomakatikele, sa naga ya go putlwa ke dinoka.


text:
Lena baagi bohle ba lefase, badudi ba dinaga; gwa tsengwa sefoka thabeng, le se bone. Ge go letšwa phalafala, le thaetše.


text:
Gobane nna Morena o mpoditše a re: Ke tlo dula ka iketla, ka lebelela ke le felo ga ka, boka phišo ya mosegare, boka leru la pula punong ge go fiša.


text:
Gobane e tlo re ge puno e sešo ya ba gona, ge matšoba a sa hlohlorega, mme dienywa e sa le matata, ke mo a tlogo ripa thabe ka mefaka, a ripa makala a a thena.


text:
Bohle ke tlo ba gafela manong a dithaba, dibata tša naga; manong a fetša selemo a le moo, dibata ka moka tša naga tša fetša marega.


text:
Mehleng yeo Morena wa mašaba o tlo lobja ka dibego ke setšhaba seo sa batho batelele, ba tlalo le le phadimago, sa go boifša go tloga setlogong le nankhono, sa maatla a mešifa, bomakatikele, sa naga ya go putlwa ke dinoka. Se tlo tliša dibego felo fa go agilego ina la Morena wa mašaba, Thaba-Tsione.


text:
Moeno moleba Egipita. Ruri Morena o etla ka leru le lebelo, o tlela Egipita; mme medimo ya kua Egipita e a roromela ge a fihla; le dipelo tša Baegipita di gakanegile teng ga bona.


text:
Ke lohlanya Baegipita gore ba lwe seng, motho a lwe le ngwanabo le wa gabo, motse o lwe le motse, mmušo o lwe le mmušo.


text:
Baegipita ba tlo hwa dipelo ge ke senya maano a bona; ba tlo botšiša medimo, le ba malopo, le maphala, le didupe.


text:
Egipita ke go gafela matsogong a marena a mašoro, ba tlo bušwa ke dikgoši tše sehlogo. O realo Mong a bohle Morena wa mašaba.


text:
Dinokana di tlo nkga ya ba tše tshesanyane, le meela ya go epša e tlo pšha gwa pona thlakanoka le mohlahla.


text:
Barei ba dihlapi ba tlo nyama; go tlo šegama bohle ba ba lahlelago kgwega mo nokeng; le ba go rea ka malokwa ba tlo nyama.


text:
Bakgoma ba Tsoane ke mašilo ruri; bahlale, baeletši ba Farao ba tlaetše. Le sa reng le botša Fararo la re: Nna ke morwa wa bahlale, ke setlogolo sa dikgoši tša bogologolo?


text:
Bakgoma ba Tsoane ba tlaetše, bakgoma ba Nofe ba foregile. Baegipita ba arošitšwe ke balaki ba dilete tša bona.


text:
Morena o ba tšhetše moya wa mantiko, gore Baegipita ba phokaele medirong ya bona yohle, boka letagwa ge le redimoga ka mahlatša a lona.


text:
Gomme Egipita go ka se hlwe go eba le modiro o dirwago wa hlogo goba wa mosela, le wa molala le wa mohlahla.


text:
Mohla woo Baegipita ba tlo swana le basadi; ba tlo tšhoga ge ba bona Morena wa mašaba a emišitše tsogo lagwe godimo ga bona.


text:
Ke mo Baegipita ba tlogo boifa naga ya Juda; ba tlo tšhoga ge ba kwa ge e bolelwa ka tše Morena wa mašaba a e reretšego tšona.


text:
Mehleng yeo nageng ya Egipita go tlo ba le metse e mehlano ye e bolelago mmolelo wa Kanana, e enago ka Morena wa mašaba; o mongwe wa yona, ba tlo re ke motse wa Herese.


text:
Mehleng yeo nageng ya Egipita go tlo ba le aletare ya Morena, mellwaneng ya gona go tlo tsengwa sekasegopotši sa Morena.


text:
E tlo ba seeletši sa bohlatse bja Morena wa mašaba nageng ya Egipita, bja go re: Ge ba tlo bitša Morena ge ba bona batlaiši, o tlo ba romela Mophološi. Ba tlo hlakodišwa ke yo e lego yo mogolo.


text:
Morena mo nageng ya Egipita o tlo tsebja; mme Baegipita ba tlo mo tseba mehleng yeo; ba tlo loba ka didimo le dibego; ba tlo enela Morena dikeno ba di phethe.


text:
E tlo re ge Morena a otlile Baegipita mme a buša a ba fodiša ke mo ba tlogo boela go Morena, yena a ba kwa ge ba mo rapela, a ba fodiša.


text:
Mehleng yeo go tlo ba le mmila o tšwago Egipita wa ya Asuri; Baegipita ba tlo eta Asuri, Baasuri ba eta Egipita. Baegipita ba tlo loba gotee le Baasuri.


text:
Wa boraro, e a tlogo kopana le Egipita le Asuri ke Isiraele; ya tlo ba tšhegofalo mo gare ga dinaga.


text:
Ke mo Morena a tlogo šegofatša a re: O wa lehlogonolo wene setšhaba sa ka Egipita, lena babopša ba ka ba Asuri, wene naga ya ka ya Isiraele.


text:
Ka ngwaga wo Tharathani a tlilego ka wona motseng wa Asidodo a o thopa, a romilwe ke Saragone kgoši ya Asuri,


text:
Ka lona lebaka leo Morena o laetša Jesaya morwa wa Amotsi a re: Yaa o tšole makgeretla a o a aperego; o role le dieta dinaong tša gago! Jesaya a ya a dira bjalo, a sepela a sa apara kobo, dinao di le fela.


text:
Morena a tla a re: Mohlanka wa ka Jesaya ge a feditše nywaga e meraro a sepela a se ne kobo, nao di le fela, ke seka le tshwantšho ya tše di tlogo dirwa Egipita le Kuše.


text:
Ke tša mohla kgoši ya Asuri e tlogo gapa mathopša a Egipita le batlengwa ba Kuše, ba bafsa le ba bagolo ba hlobotše, maoto a le fela, marago a le fela, a leša Baegipita dihlong.


text:
Ke mo go tlogo tšhoga gwa lewa ke dihlong ba ba bego ba botile Kuše, ba ba bego ba itheta ka Egipita.


text:
Gomme ba ba agilego mešikong yeno ya lewatle mehleng yeo ba tlo re: Ge bao ba re bego re ba holofela, ba re bego re tšhabela go bona ra hlakodišwa, ra phologa ge go fihla kgoši ya Asuri, ge bona ba diregelwa ke tše bjalo, rena re sa tlo phonyoka bjang?


text:
Moelalešoka la lewatleng. Di tla di etšwa leboa boka sesesedi se kutologile. Di tla di etšwa šokeng, nageng e šiišago.


text:
Ke bontšhitšwe pono ya tše thata: Mohlanogi o a hlanoga; mošwalalanyi o a šwalalanya. Hee Elama! Tšwaa dira! Hee Meda! Rakelela motse, o khutšiše batho diphegelo.


text:
Letheka la ka ge le hlokofala ke ka tšona; ke swerwe ke mašoko a etšago a mmelegi; ke kudupana, mme ga ke kwe; ke tšhogile, mme ga ke sa bona.


text:
Pelo ya ka e timetše, e ribegetšwe ke tlalelo; leswiswana le ke bego ke le rata le mphetogetše la mmoifo.


text:
Ge a bona makoloi a lokologane, le banamedi ba dipitsi le ba dipokolo le ba dikamela, a phafoge a hlapetše ruri.


text:
Tau ya goelela ya re: Mong a bohle! Ke hlwa ke eme ke letile; le bošego ka moka ke lala ke emetše go hlapetša.


text:
Bjale šebalaa go tla moloko wa banna, le banamedi ba dipitsi! A buša a re: O wile! Motse wa Babele; le diswantšho tša medimo ya gona o di robaganyeditše fase.


text:
Hee lena ba gešo ba go folwa, le tšwago seboeng sa ka! Ke le botša tše ke di kwilego go Morena wa mašaba Modimo wa Isiraele.


text:
Moeno moela-Duma. Ke goelela kua Seira, go thwe: Hee mohlapetši! Tša bošego di reng? Hee mohlapetši! Tša bošego di reng?


text:
Mohlapetši o re: Bošego ke bja matlagosa; fela, e sa le bošego. Ge le le ba go botšiša, le boe le tle fa le botšiše.


text:
Ba ba nyorilwego ba tleleng le meetse; ba naga ya Thema le ba tlele le bogobe bjo bo lekanego bafaladi.


text:
Gobane ba tšhaba marumo le tšhoša ye e khwamotšwego, le bora bjo bo ngangilwego, le mathata a tlhabano.


text:
Gobane Mong a bohle o mpoditše a re: Go sa šetše ngwaga o tee, o kago ngwaga wa mothwalwa; ke mo go tlogo fela letago la Kedara.


text:
Mme palo ya babetši ba mesebe le bagale ba Kedara e tlo ba e sego nene; Gobane Morena Modimo wa Isiraele o realo.


text:
Hee, wene motse wa mašata le mahowa, wene legae la mathabo! Babolawa ba gago ga ba ka ba bolawa ka lerumo, ga ba hwa ka tlhabano.


text:
Balaodi bohle ba dira tša gago ba tšhabile, ba tlemilwe ba sešo ba betša mosebe. Bohle ba ba hweditšwego go wene ba tlemilwe, le ge ba tšhabetše kgole.


text:
Ke gona ke rego: Hle nteseng ke lle gabohloko; Le se phegelele go nkhomotša ge go šwalalantšwe ngwanenyana wa setšhaba sešo.


text:
Gobane ke letšatši la mašegerepe, la go gatakelwa le go gakanega; ke la Mong a bohle Morena wa mašaba, la moedi wa dipono. Merako e phušotšwe, mekgoši e gala thabeng.


text:
Lešira le le širilego Juda le a tlošwa. Mohla woo o tlo yo bona dibetša ngwakong wa sekgwa (I Dikg. 7:2).


text:
Le tlo epa letsha gare ga merako e mebedi, ya ba la meetse a letsha la kgale. Fela, ga le iše mahlo go yena modiri wa tšona; ga le bone mmei wa tšona; go tloga kgaleng.


text:
Mohla woo Mong a bohle Morena wa mašaba o tlo le biletša go lla le go hloboga, le go dutulwa, le go apara mankgeretla.


text:
Gomme bonang, go a thabja, go nyakaletšwe, go hlabja dikgomo, go lewa dinama, go nowa morara; ke: A re jeng, a re nweng; bosasa re tlo ba re hwile!


text:
Mme nna Morena wa mašaba o ntshebetše a re: Le tlo ba la hwa le sešo la lebalelwa wona molato woo! O realo Morena wa mašaba.


text:
Se e lego sa gago felo fa ke eng? O na le mang fa ge o ikepela lebitla felo fa tletlolo, wa le kgora leswikeng wa re ke legae?


text:
O tlo go kgokološa, wa kgokologa boka kgwele. O tlo etša kgwele e tlogo nwa kua nageng ya kgole ya molala, wa yo hwela gona kua. Ke moo go tlogo ya dikoloi tša matsaka, wene molešahlong wa motse wa mong wa gago.


text:
Yena ke tlo mo apeša kobo yago, ka mo tlema ka mohlantšho wa gago; bokgoma bja gago ke tlo bo bea diatleng tša gagwe. Mme yena e tlo ba tatago ba Jerusalema, tatago ba leloko la Juda.


text:
Sekgonyo sa ngwako wa Dafida ke tlo se bea magetleng a gagwe. O tlo bula, gwa hlokwa motswaledi; a tswalela go tlo hlokwa mmudi.


text:
Ke tlo mo kgokgothela bjalo ka lebapo felo mo go tiilego, ya tlo ba sedulo sa letago la moloko wa tatagwe.


text:
E tlo ba yena lebapo la go fegwa bokwala bjohle bja moloko wa tatagwe, bja dibjana tšohle, bja thoto ya megopšana, ba fetša ka thoto yohle ya meeta.


text:
Bjale Morena wa mašaba o re: Mohla woo lebapo le kgokgothetšwego felo mo go tiilego le tlo tshwamoga la robega la wa, mme morwalo woo o fegilwego mo go lona o tlo senyega; gobane Morena o realo.


text:
Moeno moela Tiro. Gololang, lena maselawatle a kua Tarasisi, gobane o thubilwe, ga go sa na nywako, ga go sa na boyo. Ba di sebetšwe di etšwa Khithima.


text:
Mabele a Sihoro a go tla ka tsela ya meetsemagolo, a go bunwa kua nokeng ya Nile, ba huma ka ona, ya ba boselelo bja ditšhaba.


text:
Hee Sidone, lewa ke dihlong! Lewatle le na le sebo sa lona le re: Ga ka ima, ga ka belega, ga ka aloša masogana, ga ka fepa banenyana.


text:
A ke wona motse wo le bego le o hlalalela e sa le mola o thomega kgalekgale? Maoto a wona a tlo o iša madiilo kgole.


text:
Ke mang a reretšego Tiro tšeo, motse woo wa matsaka a bogoši, wa bašabi ba marena, wa babapatši ba go retwa dinageng?


text:
Di rerilwe ke Morena wa mašaba gore go nyatšege bonatla bjohle bja baipoti, gore go kokobetšwe baretwa ba lefase.


text:
Morena o akaladitše tsogo lagwe godimo ga lewatle, o šišinya mebušo; o laetše a re: Kanana go thubje metse ya gona ya dibo.


text:
O itše: O ka se hlwe o hlalala wene ngwanenyana e o katilwego, morwedi wa Sidoni. Tsoga o selele kua Khithima; le gona kua o ka se ke wa dula.


text:
Selele lefase la Bakaladea. Setšhaba seo se be se se gona. Baasuri, naga yeo ba gafetše diphukubje, ba aga dibo tša bona, ba rutla metse ya mošate, ba e dira ya marope.


text:
Mehleng yeo Tiro go tlo dula go lebetšwe nywaga e masome a šupago, lebaka la pušo ya kgoši e tee. Fela, ge go fetile nywaga e masome a šupago, ke mo tša Tiro e tlogo ba tša sefela sa seotswa se se rego:


text:
Hee seotswaselebalwa, tšea lekope o šike le motse, o opele gamonate koša tše dintši, o tle o gopolwe.


text:
E tlo re ge go fetile nywaga e masome a šupago, ke mo Morena a tlogo lekola Tiro, wa tlo rekelana le mebušo yohle ya lefase mafaseng ka moka.


text:
Mme maruo a wona, le mahumo a mošabo, e tlo ba diila tša Morena; e ka se be tša go fo kgobja le go bitielwa. Mahumo ao e tlo ba dijo tša go horiša ba ba dulago ba lebane le Morena, gore ba apare tša botšhepi.


text:
Bonang, Morena o hlobodiša naga, o a e thosanya, o ribegetša sebopego sa yona, o tšitlanya ba ba agilego mo go yona.


text:
Bomphamodimo ba tlo etša batho fela; mohlanka o tlo etša mong wa gagwe; mosetsana wa molata o tlo ka mohumagadi wagwe; mmapatši a etša moreki; moadingwa a kaka moadimi; wa molato a ka mmegi.


text:
Naga e a lla, mme e galogile; lefase ka moka le a notlega, mme le galogile; go notlega le bagolo ba lefase.


text:
Naga e goboga ka ba ba dulago mo go yona, ge ba sela molao, ba lahla ditaelo, ba senya kgwerano ya neng le neng.


text:
Ke tšona di hlolelago naga kotsi ya go lewa, mme ba agilego mo go yona ba lefetšwa; beng ba yona ba a tšhungwa, go šala ba sego ba kae.


text:
Gobane mo nageng le gare ga ditšhaba go bjalo ka mola go hlothwa mohlware, go budutšwa, merara e kgobile.


text:
Bjale lena ba bohlabatšatši, retang Morena; le ba dihlakehlake tša lewatle, retang leina la Morena Modimo wa Isiraele.


text:
Re kwa kua pheletšong ya lefase go hlaga difela, go retwa Moloki. Mme nna ke re: Ke hlafetšwe, ke hlafetšwa, joo nna joo! Bahlanogi ba hlanoga; ba hlanoga tlhanogo ya bahlanogi!


text:
E a tlogo tšhaba mokgoši wa tšhogo, o tlo wela moleteng; e a tšwago moleteng, o tlo tanywa ke moreo. Gobane maroba a legodimo a tlo bulega; metheo ya lefase e tlo šišinyega.


text:
Lefase le tlo pšhatlaganyetšwa ruri; lefase le tlo thumaganyetšwa ruri; le tlo šišinyega wa go šišinyega.


text:
Lefase le tlo phokaela wa letagwa; le tlo rutlwa bokamokutwana, gobane le imelwa ke bohlola bja lona; le tlo wa le se hlwe le tsoga.


text:
Ba tlo phuthwa bjalo ka batlengwa ge ba išwa moleteng, ba kgonyetšwa kgolegong gore ba tle ba sekišwe go fetile matšatši a mantši.


text:
Ke mo kgwedi e tlogo šegama, tšatši la lewa ke dihlong; gobane Morena wa mašaba o tlo bula a le thabeng ya Tsione le Jerusalema; mme kala tša gagwe tša lebana le letago.


text:
Morena, o Modimo wa ka! Ke a go godiša. Ke reta leina la gago, gobane o dira mehlolo; tše o di rerilego kgale ke therešo, di tiile.


text:
Gobane motse wo o o dirile lešope, meago ya dibo o e dirile marako; mešate ya bantle ga e sa le metse, e ka se hlwe e agwa neng le neng.


text:
Ke tšona tše batho ba maatla ba go retago ka tšona; metse ya tšhaba tše maatla e go boifa ka baka leo.


text:
Gobane o tšhabelo sa babotla, o tšhabelo sa badiidi ge ba hlaka, o bokhuto ditimong, o moriti ge go fiša, ge sehlogo sa bagale se ka pula ya lekfoka e khutile ka morako.


text:
Mašata a bantle maetšaphišo lešokeng, o a kokobeditše. Phišo ya fela ka thiti ya leru; dikati tša ba sehlogo di kokobetše.


text:
Morena wa mašaba o direla ditšhaba ka moka monyanya thabeng ye, monyanya wa makhura, wa dinwewa tše monate, wa dinwewa tše di hlotlilwego.


text:
Gomme thabeng ye Morena o tlo tloša šira le le širilego tšhaba tšohle, šela le le bipilego bantle bohle.


text:
Lehu o tlo le tloša ka go sa felego; Mong a bohle Morena o tlo phomola megokgo mahlong ohle; mme kgobogo ya setšhaba sagwe o tlo e široša dinageng ka moka; gobane Morena o realo.


text:
Mohla woo batho ba tlo re: Bonang, Modimo wa rena šo, yo re mmotilego mme a re phološa; ke yena Morena yo re mmotilego; a re hlalaleng re thabele phološo ya gagwe.


text:
Gobane tsogo la Morena le tlo dula thabeng ye. Ge e le Moaba, yena o tlo gatakelwa mo a lego gona, boka moko ge o gatakelwa moroleng.


text:
Mo a lego gona o etša seruthi se akga matsogo se rutha. Fela, o tlo kokobetšwa boikgogomošo le maano a diatla.


text:
Mehleng yeo mo nageng ya Juda go tlo hlabja sefela se: Re ne motse wo o tiilego; merako le magoro di beetšwe go phološa.


text:
Morena, re lebeletše wena, le tsela ya moahlolelo wago; dipelo di hlologetšwe ina la gago, le direto tšago.


text:
Pelo ya ka e lala e go hlologetšwe; le moya wa ka o go phafogela ka teng ga ka e sa le ka meso; gobane ge lefase le ka ba le moahlolelo wago, ba ba agilego mo go lona ba ka rutwa toko.


text:
Yo mobe -- le go setšwa -- ga a ithute toko; le mo nageng ya mekgwa e mebotse o fo senya; bogolo bja Morena ga bo bone.


text:
Morena, ge tsogo la gago le phagamile, ga ba lemoge; ba tlo ba ba di bona, ba lewe ke dihlong, ge o pelofaletše tšhaba sa gago, mollo wa ge o galefetše manaba a gago ge o ba ja.


text:
Ba ba hwilego ba ka se ke ba phela; diriti di ka se hlwe di tsoga, gobane o ba hlotše wa ba fetša; maina a bona ka moka o a phumotše.


text:
Re be re amere ra šokwa; mme ra tswala phefo. Ga ra hola naga selo, go sa ka gwa tšwelela ba go dula naga.


text:
Bahu ba gago ba tlo phela, le wa ka mmele. Ba tlo tsoga. Phafogang! Hlalalang! Ba le robetšego leroleng; gobane phoka ya gago ke phoka ya seetša; mme lefase le tlo ntšha ba hwilego.


text:
Wena setšhaba sa ka! Sepela o yo tsena phapošing ya gago, o itswalelele o iphihle go se gokaenyana, go be go fete dikotlo.


text:
Gobane Morena šolee! O tšwelela felo ga gagwe; o tla go latiša molato wa ba dutšego lefaseng; naga e tlo bipolla madi a a lego mo go yona, e ka se fele e bipile ba go bolaelwa mo go yona.


text:
Mohla woo Morena o tlo otla kwenakgolo, noga ya lebelo, le kwenakgolo noga ya go menagana; o tlo bolaya mamokebe wa lewatle, ka lerumo lagwe le le tiilego, le legolo, le le maatla.


text:
Nna Morena, ke nna moloti wa sona; ke fela ke se nošetša; ke se leta bošego le mosegare, gore se se senywe.


text:
Mo go nna ga go sekgoro; fela, ge nka hwetša meetlwa le ditshehlo, ke di wela ka godimo ka lwa natšo, ka di fiša tšohle.


text:
E tle e re mohlomong rapa sa ka e be sa menono ge ke tsoša maatla. A se ntetlegele, a se ntetlegele!


text:
A fa o kile a go otla bjalo ka ge a otlile ba ba bego ba go otla? A o kile a go bolaya boka ge a bolaile ba ba bego ba go bolaya?


text:
Ge o ba khuduša, o ba iša go šele, e be e le go sekiša, go ba lotša ka phefo e maatla mohla wa ledimo.


text:
Molato wa Jakobo o tlošitšwe ka gona. Gomme yona kenyo ya ge go tlošwa dibe tšagwe še: Matlapa ohle a dialetare o tlo a phuma boka makokota go ka se hlwe go tsengwa kokwane tša medimo.


text:
Gobane motse wo o tiilego wo, o tlo dula o le fela, e le felo mo go hladilwego, mo go tlogetšwego bjalo ka lešoka, mo go fulago mamane a hutama a feditše dihlašana.


text:
Makala a gona ge a omile a tlo robja, basadi ba tla ba a dira a go gotša mollo. Go tlo ba bjalo ka gobane tšhaba se se sa lemoge. Bjale mmopi wa sona ga a sa se gaugela, e a se dirilego ga a sa se setša.


text:
Mohla woo Morena o tlo hlotha kenyo, a thoma ka tša nokeng e kgolo, a goma ka tša nokana ya Egipita; mme lena Baisiraele le tlo topša ka o tee ka o tee.


text:
Mohla woo go tlo letšwa phalafalakgolo; gwa tla ba ba raketšwego kua nageng ya Asuri, le ba go falalela Egipita, ba tlo tla ba lotšha Morena fa thabeng e kgethwa ya Jerusalema.


text:
Kotsi e tlo tlela botšhepi bja boipoti bja matagwa a Efuraimi, le letšoba le le ponnego, le a ikgantšhago ka lona, la thabeng ya moedi wo o nonnego wa ba go tagwa ke morara.


text:
Go na le yo maatla, wa kokoto, wa go rongwa ke Morena, mokadimolasefako, sesesedi se se ubulago, mokadimolamafula a a gogolago, wa letsogo la go uša fase.


text:
Le letšoba le le ponnego le a ikgantšhago ka lona, la thabeng ya moedi wo o nonnego, le tlo ka lego la thakangwaga, le motho a sa tšogo le bona a le fula a kwametša.


text:
Mohla woo Morena wa mašaba e tlo ba yena mofapahlogo wa bokwala le seala sa botšhepi sa mašalela a tšhaba sagwe.


text:
Le bona ba ba thekesela ka morara, ba phokaela ka sebela, bomphamodimo le baboni ba phokaela ka sebela, ba fenywa ke morara, ba thekesela ka bjalwa, ba thekesela ge ba rera, ba apaapa kahlolong.


text:
Yo bjalo a ka ruta mang bohlale? A ka lemoša mang ditaba? A le bana a ka ruta, bona ba sa tšogo tshwa letswele?


text:
Mola e le sona se se boditšwego gwa thwe: Ke wona molao, šo! Ladišang ba lapilego; ba lapologe fa! Fela, ba ganne go kwa.


text:
Bjalo ge go thwe: Molao, molao! -- Molao, molao! -- Ge go thwe: Taelo, taelo! -- Taelo, taelo! Ge go thwe: Leka fa, leka moo go bona e ke ke lentšu la Morena, gore ba sepele ba yo wa ka sa nthago ba robege, ba tanywe, ba swarwe.


text:
Bjalo kwang gee, se Morena a se boletšego, lena banna ba dikwero, le bušago tšhaba se sa Jerusalema.


text:
Ge le ka re: Re lakane le lehu, re kwane le bodulabahu, la re: Ge go fihla kotlo ya gogola batho, e ka se re fihlele, gobane re khuta ka maaka, re utama ka bofora,


text:
Bjalo Morena Mong a bohle o re: Ke nna ke beago swika la motheo mo Tsione, swika le tsebjago gore le tiile, la bohlokwa, la go thekga motheo. E a dumelago ga a tšhabe.


text:
Selekanyi ke bea molao; kelo ke bea toko. Bokhuto bjola bja maaka, sefako se tlo bo thunthunya. Boutamo bjola bo tlo gogolwa ke mafula a meetse.


text:
Ge e le molaka wo le rego le o tlemile le lehu, o tlo fedišwa; go kwana le bodulabahu go ka se ke gwa tia; mohla mafula a kotlo a tlago, a tlo le ribegetša.


text:
Ge a feta, a tlo le gogola; a tlo fihla mehla yohle ge e sa le bosasa, le mosegare, le bošego. Gomme le tlo tšhoga ge le e kwa se le sebelwago sona.


text:
Gobane Morena o tlo tsoga boka mola thabeng ya Peratsime (I Sam. 5:17-25), a galefa boka mohla wola moeding wa Gibeoni (I Kron. 14:13-16); o tlo dira se a se dirago, modiro wo o sešogo wa dirwa.


text:
Bjale le se ke la kwera, gore tlemo tša lena di se tlo swineletšwa; gobane nna ke kwile lentšu la Morena wa mašaba ge a tiiša a re: Tshenyo e tlo tlela lefase ka moka.


text:
A ka se re a lekelantše, a tsebo bjala peu ya lenonya, a bjala dinawa, a bjala mabele le mphogo mo temeng ya gona, le dihlodi malepeng a tšhemo?


text:
Bjale lenonya ga le folwe ka sefolo, nawa ga di kgokgošwe ka leswika. Lenonya le a hlohlorwa, nawa di folwa ka phatana.


text:
Thoro ya dijo ga e pšhatliwe; motho ga a fo tula ka sefolo; ga a fola goba a kgokgoša, thoro ga a e pšhatle.


text:
Le Morena wa mašaba o dira ka mokgwa woo. Morero wa gagwe ke wa matete; bohlale bja gagwe ke bjo bogolo.


text:
Kotsi e tlo wela wene SebešosaModimo, wene SebešosaModimo, wene motse wo Dafida a tlilego a dula go wona. Hlatlamanyang mengwaga, menyanya a e latelane.


text:
Ke tlo ba ka pitlaganya SebešosaModimo, gwa tlo ba le dillo le diphegelo, ya tlo ba sebešo sa nna Modimo.


text:
O tlo kokobetšwa wa bobola o le fase, mme lentšu la gago la sesefa le etšwa leroleng, la etša la seriti le etšwa mobung, wa tlo bolela o hwile lentšu mo leroleng.


text:
Manaba a gago madira a ona a tlo ata bjalo ka lerole le le sesane; mašaba a ba sehlogo a tlo ata boka moko ge o fefolwa ke phefo. Ke tše di tlogo tla ka bjakobjako.


text:
Morena wa mašaba o tlo go sekiša ka medumo le ka tšhišinyego, ka mokgoši o mogolo le ka sesesedi le ditimo, le ka kgabo ya mollo o tšhumago.


text:
Madira a ditšhaba tšohle a tlo etša pono ya bošego ya diloro, le bohle ba go tla go hula. Sebešo sa Modimo le dibo tša sona ba se dikile.


text:
Go tlo etša mola wa tlala a lora dijo, a re go phafoga a dumala; le mola e a nyorilwego a lora meetse, a re go phafoga a hwetša a sa lapile, a sa kgalegile. Go tlo ba bjalo ka madira a ditšhaba tšohle a go tlo hula thaba ya Tsione.


text:
Lealetšang le tlabege! Tadietšang le bone! Ba builwe, e sego ka sebela; ba a phokaela, e sego ka bjalwa.


text:
Ke ka gobane Morena a le tšhetše moya wa boroko bjo bogolo; o le pipa mahlo, lena baporofeta; o le pipeditše hlogo, lena baboni.


text:
Bjale dipono ka moka tša lena, di kaka mafoko a lengwalo le le phuthilwego mme la tlemelelwa ka mahuto; la re go le nea motho a tsebago puku la re: O ko e bale! Yena a re: Ga ke kgone; hleng e tlemeletšwe ka mahuto!


text:
Mong a bohle o itše: Molato ke ge setšhaba se se mpatamela ka legano, se ntheta ka melomo; mola dipelo tša bona di le kgole le nna; gomme ge ba mpoifa, e fo ba malayabatho a go ithuta.


text:
Bjale nna setšhaba se -- ke tlo buša ke se dira ka mokgwa o tlogo tlaba, o tlogo tlaba ruri; bohlale bja bahlale ba bona bo tlo senyega, tlhaloganyo ya bahlaloganyi e se utologe.


text:
Kotsi e tlo wela ba ba utamago ba re: Re utela Morena morero wa rena. Ba re mediro ya bona e dule e le leswiswing; ba re: Re bonwa ke mang? Re tsebja ke mang?


text:
Mašilo tenang! A letsopa le ka sengwa mmopi? A modiro o ka ra modiri wa re: Ga wa ntira? A sebopša se ra mmopi sa re: Ga o tsebe selo?


text:
Ka kgonthe, go šetše go se go kae, ke mo Libanoni a tlogo fetoga tšhemo ya dihlare, mme tšhemo ya dihlare ya tlo ba lesodi.


text:
Mehleng yeo mantšu a puku a tlo kwewa ke difoa; mahlo a difofu a tlo tlogwa ke boso le leswiswi, mme a tlo bona.


text:
Babotlana ba tlo buša ba thabela Morena, mme batho ba badiidi ba tlo hlalalela Mokgethwa wa Isiraele.


text:
Ba bašoro ba tlo ba ba fedile, le ba lonya ba tlo hlokwa, go tlo ba go fedišitšwe ba go loga maano a mabe.


text:
Ke bao ba polelo ya go phara batho, ba go dula ba theile ba ba ahlolago mo kgorong, ba go phereketša yo bolo ka tša lefela.


text:
Bjale Morena, Monamolela Aborahama o bolela le moloko wa Jakobo o re: Jakobo bjale a ka se lewe ke dihlong, a ka se hlwe a nyama.


text:
Gobane o tlo bona bana bagwe, le mediro ya diatla tša ka gare ga bona, a kgetha ina la ka. Ba tlo kgetha Mokgethwa wa Jakobo; ba tlo boifa Modimo wa Isiraele.


text:
Kotsi e tlo wela bana ba dinganga! O realo Morena. Ke ba go loga maano ba se ne nna; ba go lakana ba se ne moya wa ka, ba go hlatlamanya dibe.


text:
Ba fologela Egipita ba sa botšiše molomo wa ka, gore ba ithekge ka maatla a Farao, ba khute moriting wa Egipita.


text:
Bohle ba tlo šegamišwa ke setšhaba se se sa ba holego selo, se se sa thušego selo, sa lefela, se se tlogo ba tlišetša hlong le go nyatšega.


text:
Moeno moelakubu ya borwa. Kua nageng ya ditlalelo le ditlaišego, ga botautshadi le ga tautona, mo go nago le mekopa le dinoga tša go fofa, ke mo ba išago thoto ya bona e rwelwe ke makaba, le mahumo a bona a le dithoteng tša dikamela, ba a iša go setšhaba se se sa holego selo.


text:
Bjale yaa o di tloke letlapeng o na nabo, o di ngwale mo pukung, gore e be tša mehla e tlago le tša neng le neng.


text:
Ke ba ba bolelago le baboni ba re: Le se ke la bona pono! Ke ba ba bolelago le baporofeta ba re: Le se ke la re ruta metlae.


text:
Bjale yena Mokgethwa wa Isiraele o re: Molato ke ge le hlanogetše foko la ka, le holofetše tša sehlogo le karogo; le ithekga ka tše bjalo.


text:
O tlo ba pšhatlaganya boka pitša ya letsopa, ge e pšhatlwa e sa šetšwe, gwa se šale lekopelo la go ka gokola mollo sebešong, le ge e le la go ga meetse sedibeng.


text:
Gobane Mong wa bohle, Morena Mokgethwa wa Isiraele, o itše: Le tlo phologa ge le ka boa, mme la iketla; maatla a lena ke go ikhomolela le go holofela. Fela, le ganne,


text:
La re: Aowa! Re tlo tšhaba ka dipitsi! Bjale le tlo tšhaba. La re: Re tlo namela tše lebelo! Bjale tše lebelo e tlo ba tša bao ba go le rakediša.


text:
Ba sekete ba tlo tšhaba mokgoši wa o tee; mokgoši wa ba bahlano o tlo le tšhabiša, la tlo šala bjalo ka serotha ntlheng ya thaba, bjale ka sefoka mo mmotong.


text:
Ke ka baka leo ge Morena a sa fele pelo, gore a be a le šetše; ke ka baka leo ge a ema, gore a le gaugele. Gobane Morena ke Modimo wa molao. Ba ba letetšego yena e tlo ba ba mahlatse bohle.


text:
Ka kgonthe, wena setšhaba sa Tsione of dutšego fa Jerusalema, o ka se hlwe o lla; o tlo go gaugela ruri; ge a kwa o mo llela, o tlo araba.


text:
Le ge Mong a bohle a le fa dijo tša mahlomola a le nosa meetse a mahloko, Molai wa lena a ka se hlwe a iphihla; mahlo alena a tlo mmona, Molai wa lena.


text:
Ditsebe tša lena di tlo kwa ka nthago ga lena ge go thwe: Tsela še! Tšeang ka yona! Le se fapogele ka go le letona le ge e le go la ntsogošo!


text:
Ke mo le tlogo lahla tshwantšho tša lena tša tshipitshehla le tša tshipi e khwibidu, la di lahla bjalo ka ditšhila la re: Tlogang!


text:
Mme yena o tlo le nea pula, ya na mašemong mo le bjetšego dibjalo tša lena; mme dijo di tšwago moo mašemong e tlo ba tše di hošago, e tlo ba makhura; mehleng yeo mehlape ya gago e tlo ba le phulo e ahlamilego.


text:
Gomme mehleng ya polao e kgolo, ge go hutšwe dibo go tlo ba le dinokana di elago meetse dithabeng tše di telele le mo mebotong e megolo yohle.


text:
Mme seetša sa kgwedi se tlo swana le sa letšatši; seetša sa letšatši e tlo ba sa matšatši a šupago mehleng yeo, ge Morena a tlo fapa thobego ya setšhaba sagwe ge a tlo tlemelela dintho tša sona.


text:
Bonang, Morena yena mong wa ina, o tla kua kgole; bogale bjagwe bo a tuka, ke mokubego o mogolo; melomo ya gagwe e tletše kgalefo; leleme la gagwe ke mollo wo o tšhumago.


text:
Mohemo wa gagwe o etša mafula a noka a gomago ka mogolo. O lotša ditšhaba ka leselo la go šwalalanya; dilete o di swere ka mogala wo o timetšago.


text:
Mme lena le tlo ba ba go hlaba sefela se etšago sa bošego go binwa monyanya; go tlo ba le lethabo la dipelo le kakago la baletši ba dinaka ba eya thabeng ya Morena, lentsweng la Isiraele.


text:
Morena o tlo kwatša lentšu la borena bjagwe, a bonatša le go akalala ga seatla sagwe ka bogale bja sekgoro le ka kgabo e tšhumago, le ka mafula, le ka ditimo, le ka maswika a sefako.


text:
Gomme mo go fela, mo go tlogo feta molamo woo wa tefetšo ye Morena a mo tlelago ka yona, go tlo lla moropa le diletšo, ge a hlabana nae a o akalatša.


text:
Gobane botšhumelo bo lokišitšwe kgale, bo beetšwe le yona kgoši; ke sekoti, se ahlame, ke moolo wa dikgong tše ntši, tše di tlogo gotetšwa ke mohemo wa Morena, ka mollo o elago wa tshebela.


text:
Kotsi e tlo tlela bao ba fologetšego Egipita ba yo nyaka thušo, ba holofetše dipitsi, ba botile makoloi go ata, le banamedi ka ge e le ba maatla a magolo, ba se lebelele Mokgethwa wa Isiraele, ba se nyake Morena.


text:
Kganthe le yena o bohlale, o tliša dikotsi; mme mantšu a gagwe ga a a hlanoše. O tlo tsogela moloko wa babe, o tlo lwa le ba tlatšanago le badiri ba bokgopo.


text:
Le Baegipita ke batho fela; ga se bona Modimo; dipitsi tša bona ke nama, ga se moya; Morena a akga letsogo la gagwe, monamoledi o a kgopša, le monamelelwa a wa, ba senyega mmogo.


text:
Morena o mpoditše a re: Ke tlo etša tau le tawana, ge di rora di swere phoofolo, di sa šie bontši bja badiši ba ba rapilwego, le mekgoši ya bona, di sa re selo ka mašata a bona. Le Morena wa mašaba o tlo dira bjalo ge a fologela ntweng thabeng ya Tsione le mmotong wa gona.


text:
Boka nonyana ge di phurolla diphego, Morena wa mašaba o tlo dira bjalo ge a šireletša motse wa Jerusalema; o tlo šireletša, o tlo namolela; o tlo ekelela; o tlo hlakodiša.


text:
Gobane mehleng yeo bohle ba tlo hlaswa medimo ya bona ya tshipitshehla le ya tshipi e kwibidu, ye le itiretšego yona ka diatla, ya ba tšona dibe.


text:
Ge e le Asuri, yena o tlo ušwa ke lerumo, e sego la motho; lerumo, e sego la motho, le tlo mo ja. Ge a tlo tšhaba lerumo, masogana a gagwe a tlo išwa sepalong.


text:
Lentšwe la gagwe le tlo ologa ka tšhogo, mme matona a gagwe a tlo rakwa difokeng. O realo Morena, mong a mollo wa Tsione, mong a uba la Jerusalema.


text:
E tlo ba monna mokaseemaphefong, maobopuleng, nokanalesehleng, moriti wa lentswelegolo nageng ya lenyora.


text:
dipelo tša makoko di tlo lemoga se e lego tsebo, mme maleme a bakgamakgami a tlo akgofa a bolela di kwegago.


text:
Gobane lešilo le bolela tša bošilo; pelo ya lona e tšweletša bošaedi le dire bolotšana; Morena le mmolela le timetše; e a lapilego le mo kuna dijo; e a lapilego le mo kuna sa go nwa.


text:
Wa bomenetša ke wa marumo a mabe; o loga maano a mabe a go tlema babotlana a bolela maaka, le ge mmotlana a na le therešo.


text:
Lena basadi, badulabaitebetše, tsogang! Lena basetsana ba le iketlilego, thaetšang se ke se bolelago.


text:
Ge go fetile ngwaga le matšatši, ke mo lena ba go iketla le tlogo thothomela, morara ge o kgobišitšwe, go se sa tla seenywa sa go fulwa.


text:
Tšhogang, lena badulaleitebetše! Roromelang, lena le iketlilego. Apolang aparo tše le hloboleng, mme le tšware mankgeretla.


text:
Le llele le mašemo a setšhaba sa ka a a tlogo mela meetlwa le ditshehlo, le nywako yohle ya mathabo, le motse wa mahowa.


text:
Gobane nywako ya mošate e tlo šala e le lešope, mahowa a motse a fela; motse wa sebo le wa merako e metelele e tlo ba magaga a ka mehla, bokhuto bja pokolo ya lešoka, le phulo ya mehlape.


text:
Ra tlo ba ra tšhelwa moya wa magodimong, lešoka la fetoga tšhemo ya dihlare, mme tšhemo ya dihlare ya tlo sengwa sekgwa.


text:
Kotsi e tlo wela wene maphušole o sešogo wa phušolwa, wene mahlakole o sešogo wa hlakolwa. E tlo re o feditše go phušola, gwa tlo phušolwa wene; o feditše go hlakola, gwa tlo hlakolwa wene.


text:
Morena, re šokelwe! Re holofetše wena! Ba maatla a rena ka mehla gosasa, le monamoledi wa rena mehleng re tlaletšwe.


text:
Lebaka la gago e tlo ba la leago, e tlo ba la motlalo wa phološo le bohlale le wa tsebo; mme lehumo la gona e tlo ba go boifa Morena.


text:
Naga e a lla, e ponne; Thaba Libanoni e hlafile, e omile. Naga ya Sarona e etša lehanata; kua Basani le Karamele go hlohloregile.


text:
Badiradibe ba Tsione ba tšhogile; ba lonya ba swerwe ke mothothomelo; ba re: Ke mang wešo e a kago rata go dula fa mollong wo o tukago? Ke mang wešo e a kago rata go dula fa mollong wo o sa timego neng le neng?


text:
Go tlo aga moyakatšebolo, mmuatoko, moilaruolasehlogo, moiletšaatlasagwe tsogolekobong, moithibatsebe a se kwe morero wa polao, maponye a sa thabelego tše mpe.


text:
Ke yena a tlogo aga mo thabeng, setšhabelo sagwe e le sebo sa lentsweng, a fiwa bogobe bja gagwe, meetse agwe a se gope.


text:
Mme pelo ya gago ya elelwa tša mehla yela ya tšhogo, ya re o kae yola mongwalabatho, motšhediši, wa go ngwala dintlo tša merako.


text:
Tšhaba sela se sešoro o ka se hlwe o se bona, sa mmolelo wo o sa kwegego, o šele, o sa hlaloganyegego, ga o sa tlo se bona.


text:
O ko bone Tsione, motse wa menyanya ya rena! Mahlo ago a tlo bona Jerusalema e le legae la leago, e le ngwako o sa onalego, o sa hlomolwego dikokwane tša wona le neng le neng, o sa hlahlamologego lebalelo.


text:
Gobane gona mo Morena o tlo ba le rena e le yo borena, e le felo ga dinoka, dinoka tše kgolo, tše di sa selwego ka maselanoka le maselawatle a magolo.


text:
Gobane Mmuši wa rena ke Morena, Morena Molai wa rena, Morena kgoši ya rena, ke yena a tlogo re phološa.


text:
Dithapo di hlephile; ga di sa nganga thekgo ya kokwane ya leselawatle, ya go phurolla diphego tša lona. Ke mo go tlogo abaganywa dithebola tše dintši; le ba digole ba tlo rebola.


text:
Mo go ba ba agilego fa go ka se be le e a rego: Ke a babja, gobane ba dutšego fa ba lebaletšwe melato.


text:
Hee lena ditšhaba, batamelang! Hee lena merafo, theetšang! Naga a e kwe, le tšohle tše di lego mo go yona; le lefase, le tšohle tše di tšweletšwago ke lona.


text:
Gobane Morena o galefetše tšhaba tšohle, o befetšwe ke madira ohle a tšona, a di gafamoka a re di bolawe.


text:
Mme babolawa ba tšona ba tlo lahlwa; mme seuta sa ditoto tša bona se tlo hlatlogela kua godimo, dithaba di tlo ela madi a bona.


text:
Mme makoko ka moka a legodimo a tlo ela a tologile, magodimo a tlo menwa bjalo ka lengwalo, mme makoko a ona ka moka a tlo hlohlorega boka matlakala a morara ge a omeletše mme a hlohlorega, boka matlakala a mogo ge a hlohlorega.


text:
Gobane rumo la ka mo legodimong le builwe; bjale le tlo theogela kua Edomo, le tlo theogela tšhaba seo ke se lahlilegomoka ka molao.


text:
Lerumo la Morena le tletše madi le kgamethe makhura le madi a dikwana le a diphokwana, a dipshio tša dikgapa; gobane Morena o hlaba sedimo Bosera; naga ya Edomo o e dira leuba le legolo.


text:
Le dinare di fologela gona le bona, le dipowana le dipoo; mme naga ya bona e tlo hora madi, le lerole la yona le tlo tshutshuma makhura.


text:
Gobane e tlo ba e le letšatši la tefetšo la Morena, e le ngwaga wa go lefeletša ba ba lwago le Tsione.


text:
Dinokana tša Edomo e tlo ba tša motimmu; mmu wa gona e tlo ba tshebela, le naga ya gona e tlo ba ya motimmu o tukago.


text:
O ka se time mosegare le bošego; muši wa gona o tlo rotoga go ya go ile; e tla ba lešope le le sa tsogego, leilwakebafeti.


text:
Go tlo dula bomašianoka le dinoko, e tlo ba legae la magukubu le maribiši; gobane naga yeo e beetšwe kgobelano le lefela.


text:
Nywakong ya ka mošate go tlo tlala meetlwa; mo dibong tša gona go tlo mela tshehlo le mekolonyane; e tlo ba letšaba la phukubje, le mafulo a mpšhe.


text:
Ke mo go tlogo bokanela phiri le mahlalerwa, mo go gahlanago ditotwane, le badimotsela ba tlo lala gona, e le ga gabobona.


text:
E tlo ba legae la mogohla, wa beela mae gona, wa phaphaša, wa menagana moriting; le manong a tlo bokana gona le a gao.


text:
Fenyekang mangwalo a Morena le a bale. Le tlo hwetša go se le letee le le kago hloka le le amanago nalo; gobane a laetšwe ke molomo wagwe, a beakantšwe ke moya wa gagwe.


text:
Ke yena a ba beetšego mellwane ya bona, a ba kgaolela naga ya bona ya go tlo dulwa ke bana ba bona le tlogolo tša bona.


text:
Le tlo taga ruri la hlalala, ka go nyakalala le go bina; le filwe letago la Libanoni; le filwe botšhepi bja Karamele le bja Sarona. Batho ba tlo bona letago la Morena le botšhepi bja Modimo wa rena.


text:
Ba pelo tše tshesanyane le ba botše le re: Tiišang! Se boifeng! So Modimo wa lena! Go tla tefetšo, moputso wa Modimo, yena o tlela go le phološa.


text:
Ke mo digole di tlogo taboga boka tshepe, gwa tlo hlalala leme la semuma, gobane lešokeng go thulega diba tša meetse, mo lehanateng go tlo ela dinokana.


text:
Naga ye e bego e omile e fetoga letsha la meetse; naga ye e nyorilwego e tšwile methopo; mo e bego e le gola tša phukubje e tlo mela bjang le lehlakanoka le mohlahla.


text:
Gomme go tlo ba le mmila o lekelelanego, tsela ye ba tlogo re ke tselakgethwa, e sa sepelwego, ke wa tšhila; e tlo ba ya bona. E a e swerego, le ge e le lešilo, a ka se timele.


text:
Go ka se be le tau, le sebata se se bolayago se ka se ke sa gata gona, se ka se ke sa bonwa gona; go tlo sepela ba ba golotšwego.


text:
Balopololwa ba Morena ba tlo boa ba goroga Tsione ka go hlalala; dihlogong tša bona go tlo ba le lethabo le le sa felego. Ba tlo tlelwa ke go nyakalala le go thaba; mme mahlomola le phegelo di tlo ba di fulere.


text:
Ka ngwaga wa lesome le metšo e mene wa pušo ya kgoši Hiskia gwa rotoga Sanheribe kgoši ya Asuri, a lwa le metse ya dibo ya Juda, a e thopa.


text:
Ya re ge kgoši ya Asuri e le kua Lakisi ya roma Rabasake, a tla Jerusalema go kgoši Hiskia a na le dira tše kgolo; a tla a ema lengopeng la letsha la tletlolo, mokgotheng wa mohlatswi.


text:
Gwa tšwa Elyakima morwa wa Hilkia molaki wa mošate, le Sebana mongwadi, le Joa morwa wa Asafa wa letona, ba ya go Rabasake.


text:
Rabasake a re: Botšang Hiskia le re: Kgoši e kgolo ya Asuri e re: Ke kholofelo mang ye o nago le yona?


text:
Ea, o botile Egipita, lehlakanoka leo le tenegilego, leo e rego ge motho a kokotlela ka lona, le mo thule seatla. Ke tšona tše Farao kgoši ya Egipita a di dirago bohle ba ba botilego yena.


text:
Goba o ka fetola wa re: Re botile Morena Modimo wa rena! A ga se yena yo Hiskia a tlošitšego meboto ya gagwe le dialetare tša gagwe, a laela Juda le Jerusalema a re: Khunamang fa pele ga aletare ye?


text:
Bjale tlaa o dire mamphega le mong wa ka kgoši ya Asuri, ke go nee dipitsi dikete tše pedi, re bone ge o ka ntšha banamedi ba tšona.


text:
Le tona e tee ya bahlanka ba banyane ba mong wa ka a o ka kgona go e raka? Fela, o botile Egipita, makoloi le banamedi ba dipitsi.


text:
Bjale a o re ke filo rotoga ka tla go senya naga ye ke se ne Morena? Ke yena Morena a mpoditšego a re: Rotogela nageng yeo o e senye!


text:
Elyakima morwa wa Hilkia, le Sebena, le Joa, ba bolela le Rabasake ba re: A ko bolele le rena bahlanka ba gago ka mmolelo wa Asuri; rena re a o kwa. O ko se bolele le rena ka Sejuda; setšhaba se se lego morakong se a go kwa.


text:
Ya ba gona Rabasake a itšego: A o re mong wa ka o nthometše go bolela taba ye le mong wa gago, goba le wena? A ga ke re o nthometše go bolela le banna bao ba dutšego morakong, bao e rego ge ba na le lena, ba tlo ba ba ja masepa a bona, ba nwa meroto ya bona!


text:
Rabasake a napa a ema a goeletša ka lentšu le legolo a bolela ka Sejuda a re: Kwang lentšu la kgoši e kgolo, kgoši ya Asuri.


text:
Hiskia a a lese go le ruta go bota Morena, ka ge a re: Morena a ka se lese go re hlakodiša; a re: Motse wo o ka se ke wa gafelwa seatleng sa kgoši ya Asuri.


text:
Le se ke la thaetša Hiskia; gobane kgoši ya Asuri e re: Ntobeng, le tšwe le tle go nna, ke mo lena bohle le tlogo ja merara ya lena le mago a lena, la nwa meetse a didiba tša lena,


text:
Ke be ke le iše nageng e swanago le naga ye ya lena, ya mabele le dienywa, ya bogobe le dirapa tša merara.


text:
Le se ke la forwa ke Hiskia ge a re: Re tlo namolelwa ke Morena. A go na le modimo wa setšhaba se sengwe wo o namoletšego setšhaba sa wona diatleng tša kgoši ya Asuri?


text:
E kae medimo ya Hamathi le ya Arapadi? E kae medimo ya Sefarafaima? A fa e namoletše Samaria seatleng sa ka?


text:
Mo go medimo yohle ya dinaga ke ofe o kgonnego go namolela naga ya wona seatleng sa ka, ge le re: Morena o tlo namolela Jerusalema seatleng sa ka!


text:
Elyakima morwa wa Hilkia molaki wa mošate, le Sebena mongwadi, le Joa morwa wa Asafa wa letona, ba tla go Hiskia ba gagotše diaparo, ba anegela kgoši se Rabasake a se boletšego.


text:
A roma Elyakima molaki wa mošate, le Sebena mongwadi, le bagolo ba baperisita, ba ya go Jesaya morwa wa Amotsi ba apere mankgeretla,


text:
Ba tla ba re: Hiskia o re: Lehono ke la tlalelo, ke la go rogwa le go gobošwa; ke “Ngwana o kgauswi, go hlaela maatla a pelego.”


text:
Mohlongwe Morena Modimo wa gago o kwile tše Rabasake a di boletšego a romilwe ke mong wa gagwe kgoši ya Asuri, a goboša Modimo e a phelago ka maroga; Morena Modimo wa gago le yena o a kwele. Bjale hlatloša thapelo ya go rapelela mašalela a sa lego gona.


text:
Yena a fetola a re: Botšang mong wa lena le re: Morena o re: O se ke wa tšhoga mantšu a o a kwelego, ao bahlanka ba kgoši ya Asuri ba nkgobošago ka ona.


text:
Se nna ke tlogo se dira sese: Ke tlo roma moya wa ka, mme o tlo kwa modumo, a boela nageng ya gabo; gona kua nageng ya gabo ke tlo mo tekola ka lerumo.


text:
Bjale Rabasake ge a goma, a kwa ge ba re: Kgoši ya Asuri o gometše motse wa Lakisi, a mo hwetša a hlabana le motse wa Libina.


text:
O be a sebetšwe gore Thirihaka kgoši ya Kuše o tšwile dira, o tla go hlabana nago. A re go di kwa, a romela batseta go Hiskia, a re:


text:
Botšang Hiskia kgoši ya Juda le re: Se forwe ke Modimo wa gago yo o mmotilego wa re: Jerusalema go ka se gafelwe diatleng tša kgoši ya Asuri.


text:
Hleng le wena o kwele tše dikgoši tša Asuri di di dirilego dinago ka moka, ya ba digafiwa moka. A o re o ka phologa?


text:
Ditšhaba tše botate ba di feditšego a medimo ya tšona e di phološitše? Gosana le Harane le Retsefe, le ba Edene la ba Thelasara?


text:
Hiskia a amogela mangwalo diatleng tša batseta, a a bala; a napa a rotogela Ngwakong wa Morena, a a phutholla pele ga Morena.


text:
Morena Modimo wa Isiraele, Kokama Bakerubi, o Modimo o nnoši wa mebušo gohle ya lefase. Ke wene o dirilego legodimo le lefase.


text:
Morena, o ko sekege tsebe o kwe, lebeleša o bone! Kwaa mantšu, a Sanheribe a a rometšego go goboša Modimo a phelago.


text:
Medimo ya tšona o e lahletše mollong, gobane e be e se medimo, e le mediro ya diatla tša batho, e le dikota le maswika, ba kgona go e fediša.


text:
Bjale, Morena Modimo wa rena, re phološe seatleng sa gagwe, mebušo yohle ya lefase e tle e tsebe gobane Modimo ke wene Morena o nnoši.


text:
Ke mo Jesaya morwa wa Amotsi a romilego motho, a tla a botša Hiskia a re: Morena Modimo wa Isiraele o re: Tše o nkgopetšego tšona ka baka la Sanheribe kgoši ya Asuri ke di kwele.


text:
Sele lentšu le Morena a mmoletšego ka lona; o re: Mosetsana e, ngwanenyana wa Tsione, o a go nyatša, o a go sega. Ngwanenyana wa Jerusalema o go šišinyetša hlogo.


text:
Ke mang yo o bego o mo fotlela? Ke mang yo o mo rogilego? Ke mang yo o mmoletšego ka mašata? Yo o bego o mo khutlolela mahlo ke Mokgethwa wa Isiraele.


text:
Wa roma batseta wa kwera Mong a bohle wa re: Ke namela thaba ka bontši bja koloi, ke tsena gare ga dithaba tša Libanoni ke reme merokwana e metelele le matsaka a megobogobo, wa re: Ke namela ntlheng ya thaba, mo tšhemong ya gagwe ya sethokgwa.


text:
A ga wa ka wa kwa? Dilo tše di dirwa ke nna, di phethiwa ke nna go tloga ka mehla ya kgalekgale; ka di tliša bjale ge wena o šwalalanya metse ya dibo ya ba mekgobo ya marako.


text:
Ke ka baka leo beng ba yona ba rephago ditho, ba tšhoga ba galoga boka ngwang tšhemong, ba etša mahlogedi a manana, le bjang godimo ga morako, ba etša mabele a hwago ka phori a sešo a tswala.


text:
Bjale ka gobane o nthumotše ka kwa ka ditsebe o itheta, ke tlo go tsenya mogala nkong, ka tlema molomo wa gago ka lerala la ka, ka go gomiša ka tsela ye o tlilego ka yona.


text:
Sešupo se wene Hiskia o tlogo di bona ka sona sese: Lenyaga go tlo lewa di imedišago; išago go tlo lewa makgwakgwa; ka ngwaga wa boraro le tlo bjala le be le bune. Le tlo lema rapa tša merara la ja dienywa tša tšona.


text:
Gobane ba moloko wa Juda ba ba tlo go phonyokga ba šala, ba tlo boela ba hlaba medu ba mela ba bea dienywa.


text:
Gobane mašalela a tlo tšwa Jerusalema, ba ba phonyokgilego ba tlo tšwa thabeng ya Tsione. Ke tše Morena a pelofaletšego go di dira.


text:
Gobane tše Morena a bolelago kgoši ya Asuri ka tšona šedi: A ka se tsene motseng wo; a ka se betše mosebe wa fihla go wona; a ka se batamele ka dikotse; a ka se o rakelle.


text:
O re: Motse wo ke tlo o šireletša, ke tlo o phološa ka baka la leina la ka, le ka baka la Dafida mohlanka wa ka.


text:
Gomme bošego bjoo gwa tšwa Morongwa wa Morena, a tla mešašeng ya Baasuri a bolaya banna ba dikete tše lekgolo le nago le masome a seswai a metšo e mehlano. Ge ka moswana ba tsoga, ba bona ditoto mo go fela.


text:
Ya re a sa khuname ngwakong wa Nisiroko modimo wa gagwe, barwa ba gagwe, Adirameleke le Saretsere, ba mmolaya ka tšhoša, ba tšhabela nageng ya Ararate; bogoši bja tšewa ke Asarahadoni morwa wa gagwe.


text:
Mehleng yeo Hiskia a babja wa go hwa. Jesaya moporofeta morwa wa Amotsi a tla go yena a re: Morena o re: Laela ba geno, gobane o tlo hwa; o ka se ke wa phela.


text:
Hle Morena, o ko gopole ka mo ke sepetšego pele ga gago ke go botegetše, ke dira ka pelo ka moka, ke dira tše di go kgahlago! Gomme Hiskia a lla gabohloko.


text:
Yaa o botše Hiskia o re: Morena Modimo wa Dafida tatago o re: Thapelo ya gago ke e kwele, le megokgo ya gago ke e bone. Bjale ke tlo eketša nywaga ya gago ka nywaga e lesome le metšo e mehlano.


text:
O tlo bona ke gomiša moriti wa letlapa la Ahasi la sešupanako, wa boela nthago wa fetša kgato tše lesome, tše o bego o šetše o di ngwathile.


text:
Ke be ke re ke yo tsena ka dikgoro tša bahung, ke tloga e sa le mosegare wa bophelo bja ka; ka re ke lomelela nywaga e sa ntšhaletšego.


text:
Ka re, nka se hlwe ke mmona, Morena, yena Morena mo nageng ya ba phelago; nka se hlwe ke bona batho ke le mo go bao ba gorogilego.


text:
Ka re, ngwako wa ka o a rutlwa, o tlošwa bjalo ka leobo la badiši, phelo bja ka bo felela bjalo ka legogwa ge le menwa. O nkgaola e sa le mosegare; o nkgoroša le sešo la rapama.


text:
Ke be ke ithabetše e sa le bosasa, a nape a nthokga mašapo ohle boka tau; e sa le mosegare o nkgoroša le sešo la rapama.


text:
Ka lla bjalo ka lefokotsane, boka kgori, ka lla wa leebarope, mahlo a ka a lapile ka go llala. Morena, ke imetšwe, a ko nthole.


text:
Ke tla reng? O ntirile tše a mpoditšego tšona. Ke tlo sepela ke ipoetša ka nywaga yohle ya phelo bja ka, ka go hlokoga ga pelo ya ka,


text:
Mong wa ka, tše ke tšona tše di phedišago motho. Le nna moya wa ka ge o phela, ke ka tšona tšeo fela; o mphodišitše wa mphediša.


text:
Ka kgonthe, bohloko bjo bo ntiregetše khutšo. Ke wena e o ratilego moya wa ka, wa o ntšha moleteng wa tobo; wa ntebalela dibe tšaka tšohle.


text:
Gobane kwa bodulabahu ga o lebogwe; lehu ga le go rete; ba ilego moleteng ga ba holofele go sa tlo botegelwa ke wene.


text:
Ba ba phelago, ke bona ba go lebogago, ba ba phelago bjalo ka nna lehono. Bana ba tlo botšwa ke tatabo ge o le mmotegi.


text:
Morena o ratile go mphološa. Bjalo re tlo letša letšo tša ka Ngwakong wa Morena mehla yohle ke sa phela.


text:
Mehleng yeo Merodaka-Baladani morwa wa Baladani kgoši ya Babele, a roma batseta ba tla go Hiskia ba swere mangwalo le dineo, gobane o be a kwele ge Hiskia a be a babja.


text:
Hiskia a ba thabela, a ba bontšha ngwako wa mahumo a silifera le gauta, le dinoko le ditlolo tše bohlokwa, le ngwako wohle wa marumo, le tšohle tše di bego di le gona dipolokelong tša gagwe. Mo ngwakong wa gagwe, le mo motseng wohle wa mošate gwa se šale selo se a sa kago a ba bontšha sona.


text:
Gwa tla Jesaya moporofeta, a bolela le kgoši Hiskia a re: Batho bao ba reng? Ba tla go wene ba etšwa kae? Hiskia a re: Ba tlile go nna ba etšwa nageng ya kgole; ba tšwa Babele.


text:
Jesaya a re: Ba bone eng mo ngwakong wa gago? Hiskia a re: Ba bone tšohle tše di lego fa ngwakong wa ka. Mo dipolokelong tša ka ga go a šala selo se ke sa kago ka ba bontšha sona.


text:
O tsebe gore go tlo tla matšatši a ge gona kua Babele go tlo išwa tšohle tše di lego fa ngwakong wa gago, tše di kgobetšwego ke botatago go fihla lehono. Go ka se šale selo. O realo Morena.


text:
Le gona ba tlo tšea ba bangwe ba bana ba gago, ba ba tlogo tšwa go wene, ba o tlogo ba tswala, ba ba dira balata ngwakong wa kgoši ya Babele.


text:
Hiskia a fetola a re: Lentšu la Morena le o le bolelago ke le botse! A re: A go be le khutšo le potano ge nna ke sa phela.


text:
Bolelang le Jerusalema wa go mmea pelo, le mo goeletše le re: Tlhabano ya gagwe e fedile, gobane molato wa gagwe o lefilwe; gobane tše a di bonego ka seatla sa Morena ke go otlwa gabedi ka baka la dibe tsa gagwe ka moka.


text:
Lentšu la segoeledi le re: Lekelelanyang tsela ya Morena lešokeng; molaleng le lokiše mmila wa Modimo wa rena!


text:
Dikoti ka moka di tlatšwe; dithaba le meboto a di kokobetšwe; go kgopamilego a go loke; mo go lego makukuno a go latšwe.


text:
Ke mo letago la Morena le tlogo bonala; mme nama ka moka e tlo le bona; gobane go boletše molomo wa Morena.


text:
Lentšu la re: Goelela! Ka re: Ke goelele dife? -- Nama ka moka ke bjang, botse bjohle bja yona bo ka letšoba la naga.


text:
Tsione, wene segoeledi sa tše botse, namela thaba e telele, Jerusalema, wene segoeledi sa tše botse, hlaboša lentšu ka maatla; goelela, o se boife; botša metse ya Juda o re: Soo Modimo wa lena!


text:
Soo Morena Mong wa bohle; o etla e le yo maatla; o buša ka tsogo la gagwe; tefetšo ya gagwe e mo etile pele.


text:
Mohlape wa gagwe o tlo o diša bjalo ka modiši; dikwanyana o tlo di goboka, a di kuke a di gokaretše, a hleke tše di amušago.


text:
Ke mang e a elago lewatle ka seatla? A ela legodimo ka menwana? A olela mabu ohle a lefase serotong? Dithaba le meboto a di ela boima?


text:
O loga maano le mang, a lemošwa a rutwa tsela ya toko, a rutwa tsebo, a laetšwa tsela ya tlhaologanyo?


text:
Hleng ditšhaba di bjalo ka lerotholodi le le šaletšego kgamelong! Di bjalo ka lerojanyana le le šaletšego leselong! Hleng le dihlakehlake di fo ba lekokota le a le topago.


text:
Seswantšho se dirwa ke mmetli, morudi a se manege ka tshipi e khwibidu, a se apeše dingangane tša tshipi e tshehla.


text:
Mohloki e a hlaelwago o tše kwata ye e sa bolego, a nyaka mmetli wa go mo direla swantšho se se sa kgwehlego.


text:
Ke yena Kokamathetebudi-ya-lefase; mme ba dutšego mo go lona re ka tšie; Moanegaratadima boka kobo, a le bea boka hlaka ya go khuta ka go yona.


text:
E re ba sa tšo hlongwa, ba sa tšo šengwa, ba sešo ba hlaba medu, a ba budule ba omelele, mme phefo e ba tšee boka moko.


text:
Llalang le bone tša kua godimo; ke mang e a di hlodilego, a di ntšha bjalo ka mohlape wo o badilwego? A di bitša tšohle ka maina, mo go boati bjo bokaakaa gwa se hlokwe le setee, ka gobane e le yo maatla a magolo.


text:
Wene Jakobo! Wene Isiraele! Ke ka baka lang ge o re: Tsela ya ka Morena ga e tsebe; tše nna ke di dirwago Modimo wa ka ga di šetše.


text:
A ga o tsebe? A ga o ešo wa kwa? Morena ke Modimo wa neng le wa neng, Mohlodi wa megomo ya lefase; ga a lape, ga a fele maatla, ke yo thlaloganyo e sa fihlelwego.


text:
Ge e le baholofedi ba Morena bona ba fiwa maatla a mafsa, ba hlatloga boka nong; ba kganyela ba sa lape, ba sepela ba sa fele maatla.


text:
Lena dihlakehlake, homolang fa pele ga ka! Ditšhaba a di fiwe maatla a mafsa, di batamele di bolele, re sekišane re le mmogo.


text:
Ke mang a tsošitšego motšwabohlabela, yo lenao le amanago le go loka? Ke mang e a mo gafetšego ditšhaba le dikgoši a di fenya, tša etša lerole ka rumo la gagwe, tša ba moko ka bora bja gagwe?


text:
Ke mang a tšweletšago tšeo a di dira? Ke Mmitšamelokoyabotho tlhagong; ke nna Morena Thakamathomo, le Phethamafelo e sa tlo ba nna.


text:
Dihlakehlake di di bone tša boifa; magomo a lefase a tlo šišinyega; mme ba tlo batamela ba tla kgauswi.


text:
Mmetli o thuša morudi, mokgatli o thuša mmatodi, ba bolela se ba se rutšego ba re: Ke se botse! Ba se kokotela ka dimapo gore se se ke sa kgwehla.


text:
Ge e le wena Isiraeli, Jakobo, o mohlanka wa ka yo ke mo hlaotšego, peu ya Aborahama, yo ke mo ratilego.


text:
Ke wena yo ke go tšerego, o le kua pheletsong ya lefase, o le dikhutlong tša lona, ka re: O mohlanka wa ka; ke hlaola wena, ga ke go lahle.


text:
O se boife gobane ke na le wena. O se ke wa tšhoga, gobane Modimo wa gago ke nna. Ke a go tiiša; ke a go thuša; ke go hleka ka letsogo la ka le letona leyakatoko.


text:
Ruri, bohle ba ba go bekago, ke tlo ba leša hlong, ba nyatšega ya ba ba lefela; ba ba lwago nago ba tlo loba.


text:
O tla re o ba nyaka, wa se sa ba bona; ba ba go lakanago e tlo ba ba lefela; ba ba go tšwelago dira ba tlo fela ba se hlwe ba eba gona.


text:
Gobane nna Morena ke Modimo wago; ke go swere ka seatla sa ka sa le letona, mme ke bolela nago ke re: Se boife, ke nna ke go phološago!


text:
Se boife, Jakobo, mokasebokwana, lena bathwana ba Isiraele! Ke nna ke le phološago! O realo Morena, Molopolodi wago, Mokgethwa wa Isiraele.


text:
O tsebe, ke go dira sefolo se bogale se sefsa, sa sehlare se se tiilego; o tlo fola dithaba, wa buduša meboto boka moko.


text:
O tlo di fefera, phefo ya di tšea, dimo la di phepheula. Ge e le wene o tlo hlalala ka Morena, o tlo fadiša Mokgethwa wa Isiraele.


text:
Bahlaki le bahloki ba nyakago meetse ba a hloka, mme maleme a bona a gagalala ka lenyora, nna Morena ke tlo ba kwa, nna Modimo wa Isiraele nka se ba tlogele.


text:
Ke tlo thula dinoka dirwaolong le methopo meeding. Lešoka ke tlo le dira letsha, naga ye e omilego ya ba ya metšwedi ya meetse.


text:
Sokeng ke tlo mediša merokwana, meduhlare le mehlware; megobogobo ka e šema mo lehanateng, le meumo, le mehlakolane.


text:
Go tlo ba bjalo gore ba bone, ba tsebe, ba lemoge, ba hlaloganye bohle gore ke seatla sa Modimo se se dirilego tšeo; di hlodilwe ke yena Mokgethwa wa Isiraele.


text:
Tlišang dikgang tša lena! O realo Morena. Le bitše dihlatse tša lena! O realo yena Kgoši ya Isiraele.


text:
A ba re botšeng ba re hlalosetše tše di tlogo direga, ba re hlathollele le modiregelo wa tša kgale, re di hlaloganye mo di feletšego, goba re kwe tše di tlogo tla.


text:
Re botšeng matlakamoso, re tsebe ge le le medimo; dirang se botse, goba le dire se sebe, re di bone bohle re tlabege.


text:
Ke tsošitše motšwaleboa; o tlo tla a etšwa bohlabatšatši; o rapela ina la ka. Babuši o tlo ba gataka bjalo ka leraga, boka mmopi ge a kgabaganya letsopa.


text:
Ke mang e a di kwaditšego mathomong, ra di tseba di setla? Ra tlo re o rerešitše? Fela, go be go se segoeledi, go se motlišafoko; le a kwelego le bolela ga a gona.


text:
Ke nna ke thomilego go bolela fa Tsione ka re: Bonang, šedio! Motse wa Jerusalema ka o nea segoeledi sa tše botse.


text:
Ke be ke lebeletše, gwa se be le motho; mo go bona gwa se be le moeletši yo nkago mmotšiša mme a mpotša taba.


text:
Ka kgonthe, ka moka ga bona ke mafela, le mediro ya bona ga se ya selo, le diswantšho tša bona ke moya fela, ga se selo.


text:
Bonang mohlanka wa ka yo ke mo thekgago, yo ke mo hlaotšego, mme pelo ya ka ya mo thabela. Ke beile moya wa ka mo go yena, mme o tlo iša toko go bantle.


text:
Lehlaka le le tenegilego a ka se ke a le thokgela ruri; mme lebonenyana le kunyelelago a ka se le timele ruri; mme o tlo tšweletša moahlolelo wa therešo.


text:
A ka se ke a lapa, a ka se fele maatla, a be a hlome moahlolelo lefaseng, le dihlakehlake di tlo hlologelwa molao wa gagwe.


text:
Sele lentšu le le boletšwego ke yena Morena, Mohlolalegodimo a le anega, a ala lefase le dimela mo go lona, mme batho ba ba sepelago mo go lona a ba nea mohemo, a ba nea moya.


text:
O re: Nna Morena ke go bileditše toko; ke swara seatla sa gago. Ke go lota gore ke go dire wa kgwerano ya setšhaba le seetša sa bantle,


text:
Gore o budulle mahlo a difofu, o lokole ba ba tlemilwego; ba ba dutšego leswiswing o ba ntšhe kgolegong.


text:
Ke nna Morena, ke lona ina la ka; borena bja ka nka se ke ka bo fa yo mongwe; le go retwa ga ka nka se go neele medimo ya diswantšho.


text:
Sedi ditaba tša kgale di tšweletše; bjale ke le botša tše mpsha, gore ke le botše tšona di sešo tša tšwelela.


text:
Hlabelang Morena sefela se sefsa, sereto sa gagwe se kwale se etšwa megomong ya lefase, lena baselawatle le tšohle tše di lego mo go lona, le dihlakehlake le ba ba agilego gona.


text:
Le lešoka le goloke le metse ye e lego mo go lona, metsana e dutšego Bakedara. Le ba ba agilego dikgageng ba hlaboše mantšu ba le kua godimo ga dithaba.


text:
Morena o tšwa bjalo ka mogale, o galefile boka mohlabani; o goa a hlaba mokgoši; o gahlana le manaba e le yo bogale.


text:
E šetše e le kgale ke ikhomoletše ke itše “tuu”, ke kgotlelela bjalo ka mmelegi. Bjale gona ke a bopa, ke a gatakanya.


text:
Ba difofu ke ba sepediša tsela ye ba bego ba sa e tsebe, ke ba hlahla gona moo. Leswiswi ke le dira seetša pele ga bona; mo go befilego ke a lekellanya. Ke tšona tše ke di dirago; mme nka se di tlogele.


text:
Ba ba tlogo goma ba lewa ke dihlong ke ba ba botilego diswantšho, ba ba rago dibopiwa ba re: Le medimo ya rena!


text:
Sefofu ke mang ge e se mohlanka wa ka? Sefofu ke mang e a etšago motseta wa ka yo ke mo romilego? Sefofu ke mang a etša yena mmotegi, a ba sefofu bjalo ka mohlanka wa Morena?


text:
Le ge setšhaba se thopilwe se hlakotšwe, ba tantšwe mereong ka moka, ba sobetše kgolegong ba tlemilwe, go se monamoledi ge ba thopša, go se e a rego: Ba gomiše!


text:
Ke mang a gafetšego Jakobo diatleng tša bahlakodi, a gafela Isiraele atleng tša ba ba thopago? A ga se yena Morena yo re mo rumotšego, yo ba gannego go swara ka tsela ya gagwe, le go kwa melao yagwe?


text:
A ba a ba galefela ka mathata a ntwa, a ba tšhuma thoko tšohle; fela, ba se lemoge; le ge ba fišitšwe, ba se di tšee taba.


text:
Bjale yena Mmopi wa gago, wena Jakobo, e a go dirilego, wena Isiraele, o bolela o re: Se boife, gobane ke go lopolotše; ke go biditše ka leina la gago, o wa ka.


text:
Ge o tsena gara meetse, ke tlo ba le wena; ge o sela dinoka, di ka se ke tša go tšea; ge o phatša mello, o ka se ke wa fsa, o ka se tlabolwe ke kgabo.


text:
Gobane nna Morena ke Modimo wa gago, nna Mokgethwa wa Isiraele, ke Mophološi wa gago. Ke ntšha naga ya Egipita le ya Kuše le ya Seba, ge ke rekolola wene.


text:
Ke hwetša o ratega, o le wa thekokgolo. Mme nna ke a go rata, ka ntšha batho le ditšhaba tša go rekolla bophelo bja gago.


text:
Se boife, nna ke na nago; ba geno ke tlo ba tliša ba etšwa bohlabela; ke tlo ba kgobela ba etšwa bodikela.


text:
Ke tlo re leboa ke re: Ba ntšhe! Ka ra borwa ke re: Se ba thibele! Tliša barwa ba ka ba tšwe moo kgole, le barwedi ba ka ba tšwe moo magomong a lefase,


text:
Bohle ba bitšwago ka leina la ka, ba ke ba hlodilego ka ithetiša ka bona, ba ke ba bopilego ka ba dira.


text:
Tlišang setšhaba se foufetšego, mola mahlo a le gona; go tle ba difoa, hleng ditsebe ba sa na natšo.


text:
Bantle bohle a ba kgobokane, go bothwe ba merafo. Ke mang wa bona a kgonago go bolela taba ye? A re botše tša bogologolo; ba ntšhe dihlatse tša bona, ba rereše re ba kwe; ba kgone go thwe ba boletše tabataba.


text:
Morena yena o re: Lena le dihlatse tša ka, le bahlanka ba ka ba ke ba hlaotšego gore le ntsebe, le lemoge gore ke nna, yo go sego modimo yo mongwe pele ga ka, yo go sa tlogo ba le e mongwe morago ga ka.


text:
Ke nna ke boletšego tšeo, gomme ka phološa; ka bolela, go se modimo o šele go lena; mme lena le dihlatse tša ka, tša ge ke le Modimo. O realo Morena.


text:
Morena Molopolodi wa lena, Mokgethwa wa Isiraele, o re: Ke ka baka la bolena ge ke roma gwa iwa Babele, ge bafaladi ba Kaladea ke ba theošetša go maselawatle, a ba bego ba fadiša ona.


text:
Montšhamadira ka mokoloi le dipitsi le makoko a bagale. Ba tekotšwe bohle, ba ka se hlwe ba tsoga, ba kunyelela boka rumola se se timago.


text:
Ke nna e! Ke dira tše mpsha, di šetše di tšwelela; a ga le di bone? Ruri, ke tlo thula tsela lešokeng le dinoka mo nageng e tshehla.


text:
Diphoofolo tša lešoka di tlo ntheta, le phukubje le mpšhe, gobane ke tšweletša meetse lešokeng, le dinoka mo nageng e tshehla, gore go nošwe setšhaba sa ka, bahlaolwa ba ka.


text:
Dikwanyana tša didimo tšago, ga wa ka wa di tlišetša nna. Ga wa ka wa godiša nna ka dihlabelo tša gago; ga nka ka go rwadiša diloba, ga nka ka go lapiša ka ditlolo.


text:
Ga wa ka wa nthekela diorelo ka tshipi e tshehla; ga wa ka wa nkhoriša ka makhura a didimo tšago. Ruri o ntlholetše modiro ka dibe tša gago, o ntapišitše ka makgopo a gago.


text:
Ke nna ke phomolago bokgelogi bja gago ke dira ka baka la ka, mme ke se hlwe ke gopola dibe tša gago.


text:
Go bolela Morena Mmopi wa gago e a go dirilego mme wa belegwa, yena a go thušitšego, o re: Se boife, Jakobo, mohlanka wa ka, moratwa wa ka yo ke mo hlaotšego.


text:
Gobane naga ye e nyorilwego ke e tšhela meetse, mo go omilego ke iša dinokana. Peu ya gago ke tlo e tšhela moya wa ka; mahlogeding a gago ke tlo iša tšhegofatšo ya ka.


text:
Yono o tlo re: Nna ke wa Morena! Yola o tlo ithea leina ka la Jakobo. E mongwe o tlo ngwala ka seatla sagwe a re: Ke wa Morena, a itheta ka la Isiraele.


text:
Morena Kgoši ya Isiraele, Monamoledi wagwe, Morena wa mašaba, o re: Ke nna wa mathomo, ke nna wa mafelo; ga go Modimo ge e se nna.


text:
Mokanna ke mang? A a bolele, a re botše, a re hlalošetše tša mola ke hloma setšhaba, ya ba sa neng le neng; a ba botšwe tše di tlago le tše di tlogo direga.


text:
Se tšhogeng! Se boifeng! A ga se kgale ke le tsebišitše ka le botša ka re: Hlatse tša ka ke bolena! Afa go ka ba le Modimo ge e se nna? Ga go le lengwe lentswe; nna ga ke le tsebe.


text:
Babetli ba diswantšho ka moka ga bona ke lefela; le matsaka a bona ga a hole selo; le dihlatse tša bona ga di bone selo, ga di tsebe selo; di tlo lewa ke dihlong ka baka leo.


text:
Ruri ba go dirišana dilo tšeo ba tlo lewa ke dihlong; le babetli ba go phala ba bangwe, ge ba ka kgobokana ka moka ga bona, ba tlo ema ba gakanegile ba lewa ke dihlong.


text:
Morudi o rula selepe, o dira ka magala, o natla ka noto; o se dira ka seatla sagwe se maatla. Ge tlala e mo swara maatla a a fela; ge a sa nwe meetse, o a lapa.


text:
Mmetli o ela kwata ka lenti, a swaya ka kwadi, a betla ka petlwana a lekanya, a dira motho a swantšha monna, ya ba wa go dula ka ntlong.


text:
O ithemela kwata ya morokwana, o tšea ya mogobogobo, le ge e le morula, o itlhaolela hlare sa sethokgwa; a ka ba le more wa gagwe wo a o šemilego a nošetša.


text:
Gomme motho o di dira tša go ora, a hlaola tša sebešo a apea bušwa, e nngwe kwata ya tšona a dira modimo ka yona, a lotšha seswantšho se a se dirilego, a se khunamela.


text:
Seripa sa yona o se beša mollo, seripa se sengwe e ba sa go beša nama, a ja a hora; se sengwe gape o ora a re: Agaa, ke ikomošitše, ke kwele borutho.


text:
Kota yela ye e šaletšego a dira modimo ka yona, yona o a e lotšha a e khunamela, a e kgopela a re: Ntlhakodiše, gobane o modimo wa ka!


text:
Ga ba ne mogopolo; ga ba lemoge selo; ba foufetše mahlo, ga ba bone; ba reteletše dipelo wa go se eletšege.


text:
Ga ba eleletše, ga go tsebo le temogo ya go kgona go re: Seripa ke se fišitše ka apea bušwa ka magala, ka beša dinama ka ona ka ja; nka tšea bjang seripa se se šaletšego ka se dira seila, ka khunamela kwata ya sehlare?


text:
Hee Jakobo! Hee Isiraele! Se lebale ge o le mohlanka wa ka; ke go bopetše go ntlhankela. Wena Isiraele, nka se go lebale.


text:
Dikarogo tša gago ke di široša boka leru; dibe tša gago ke di fediša wa meuwane. Boela go nna, gobane ke go lopolotše.


text:
Hee lena magodimo, hlalalang! Morena o dirile! Hee lena madiba a lefase, gobelang! Hee lena dithaba, hlagišang mekgolokwane le na le masodi a lena le dihlare tšohle tše di lego mo go lena; gobane Morena o lopolotše ba Jakobo, o ithetišitše ka tše a di dirilego Isiraele.


text:
Morena Molopolodi wago, e a go bopilego wa belegwa, o re: Ke nna Morena Modiralegohle, Mmapalerata ke nna ke nnoši, Moalamafase ke nna ke nnoši.


text:
Ke nna ke nyatšišago malea a mekome, ke šilofatša ba didupe, ke šiteletša ba bohlale, tsebo ya bona ya ba bošilo.


text:
Ke nna ke emelago taba ya mohlanka wa ka, ke tšweletša tše batseta ba ka ba di boletšego; ke nna ke bolelago le Jerusalema ke re: Dulwa ke batho! Le metse ya Juda ka re: Agiwang! Ka tsoša marope a yona.


text:
Ke nna ke rago Korese ka re ke modiši wa ka e a tlogo phetha tšohle di nkgahlago ka go bolela le Jerusalema a re: Agiwa! Le Ntlokgethwa a re: Theiwa!


text:
Morena o bolela le Motlotšwa wagwe, ke Korese a mo rego: Ke mo swere ka letsogo lagwe le letona, gore ditšhaba ke di digele pele ga gagwe; ke hlamolla dikgoši, ke mmulela mejako, di se sa tswalelwa.


text:
O re: Ke nna ke go etago pele; ke latša makukuno; ke pšhatla mamati a mphiri, ke thokga mapheko a tshipi.


text:
Ke go nea matlotlo a fihlilwego, le matsaka a a utilwego, gore o tsebe gobane ke nna Morena ke go biditšego ka leina lago, nna Morena Modimo wa Isiraele.


text:
Ge ke go bitša ka leina lago, ka go hlaola o sešo wa ntseba, ke ka baka la Jakobo mohlanka wa ka, le Isiraele mohlaolwa wa ka.


text:
E be e le gore kua bohlabela le kua bodikela le kua bodikela go tsebje gobane ga go ne yo mongwe; Morena ke nna, ga go sa ne yo mongwe.


text:
Ke nna mmopi wa seetša, mohlolaleswiswi, ke tliša molao; ke hlola mabošula; ke nna Morena ke dirago tšeo tšohle.


text:
Hee wena legodimo, rotha, o le moo godimo; maru a a neše toko, lefase le bulege le mediše phološo, le hlogiše toko. Ke nna Morena ke dirago tšeo.


text:
Kotsi e tlo wela molwalemmopi wa gagwe, etšwe e le lekopelo la sebopiwa sa mmu. Afa letsopa le ka ra mmopi wa lona la re: O dirang? Le sebopiwa sa gago a se ka re: Ga o na diatla?


text:
Morena Mokgethwa wa Isiraele, Mmopi wa gago o re: Tša mehla e tlago botšišang nna; tša bana ba ka, le tša dibopša tša diatla tša ka, di laelwa ke nna.


text:
Lefase ke nna ke le dirilego, ka bopa motho mo go lona; ke nna ke bapilego magodimo ka diatla tša ka, ka bitša makoko ka moka a ona.


text:
Ke nna ke tsošago Korese, a tsoga ka toko; ke mo lokišetša tsela tša gagwe ka moka; ke yena a tlogo tsoša motse wa ka; o tlo hunolla batlengwa ba ka go se selopolla le seloba. O realo Morena wa mašaba.


text:
Morena o re: Lehumo la Baegipita, le maruo a Bakuše, le a ba Seba, banna bala ba batelele, di tlo tla go wena, e be tša gago. Ba tlo go šala nthago, ba tlo feta ba tlemilwe ka ditshipi, ba tlo go lotšha ba rapela ba re: Modimo ke wa gago, ga go sa na yo mongwe e a kago ba Modimo.


text:
Ba tlo lewa ke dihlong ba nyatšegile, ba sepela ba le nyatšegong, babetli bao ba medimo ya diswantšho.


text:
Ge e le Isiraele, yena o tlo phološwa ke Morena ka phološo ye e sa felego. Lena le ka se lewe ke dihlong; le ka se nyatšege go ya go ile.


text:
Gobane Morena Mohlolamagodimo, yena Modimodimo Mmopi wa lefase, a le dira a le thekga, a se le bope ya ba la lefela, a le direla go dulwa ke batho, ke yena a rego: Morena ke nna, ga go sa ne yo mongwe.


text:
Tše ke di boletšego ga nka ka di dira thopa ke le felo ga naga ya leswiswi; ga nka ka botša bana ba Jakobo, ka re: E tla ba lefela ge le nnyaka. Nna Morena ke boletše toko, ke kwaditše tše bolo.


text:
Bokanang le tleng, lena baphonyokgaditšhabeng, le batamele bohle. Bao ba go rwala swantšho tša dikwata ba kgopela go modimo o sa phološego, bona ga ba tsebe selo.


text:
Bolelang, le botšaneng ditaba, le eletšane seng! Dilo tše ke mang e a kwaditšego e sa le kgaleng, a di bolela mehleng yela? A ga se nna Morena? Ga go Modimo, ge e se nna Modimo wa toko, Mophološi; ke nna fela, ga go e mongwe.


text:
Boelang go nna le phološwe, lena ba magomo ohle a lefase; gobane Modimo ke nna, ga go sa ne yo mongwe.


text:
Ke enne ka nna; molomong wa ka go tšwile therešo ka lentšu le ka se kego la gomišwa, la go re: Matolo ohle a tlo nkhunamela; maleme ohle a tlo ena ka nna!


text:
Ba tlo mpolela ba re: Toko le maatla, di mo go Morena a nnoši. A go tliwe go yena. Bohle ba ba lwago le yena ba tlo lewa ke dihlong.


text:
Beli o a kokobetšwa! Nebo o a wa! Diswantšho tša medimo yeo di gafetšwe makaba le dipholo. Dilo tše le bego le di rwala, di belešwa diruo tše di lapago.


text:
Kwang nna, le ba moloko wa Jakobo, lena mašalela ka moka a moloko wa Isiraele, lena ba le bego le nkimela le sešo la belegwa, ka le rwala le sa tšwa go tswalwa.


text:
Le tlo ba la tšofala ke sa fela ke le yena e ke le kuka le le hlogo tše pududu. Ke nna ke di dirilego. Ke nna ke tlogo kuka; ke nna ke tlogo rwala ka phološa.


text:
Ba ntšha tshipi e khwibidu dikgwameng, ba ela tshipi tshehla ka seelo, ba thwala morudi, a ba direla modimo, ba o khunamela ba o lotšha.


text:
Ba o kuka ka magetla ba o rwala, ba o bea madulong a wona, wa ema o se šuthe; ba o bitša o se arabe. Ga o phološe motho tlalelong.


text:
Gopolang tša kgale tša bogologolo, ge Modimo e le nna, go se yo mongwe. Ga go sa ne Modimo mo ke nna.


text:
Ke nna ke kwaditšego tša mafelo mola di sa thoma, di sešo tša direga. Ke nna ke boletšego ka re: Se ke se rerilego ga se šuthe; ke dira tšohle tše ke di ratago.


text:
Ke nna ke biditšego nong ya bohlabela; kua nageng ya kgole ke biditše monna e a tlogo phetha se ke se rerilego. Ke boletše; ke tlo di tliša. Ke rerile; ke tlo dira.


text:
Ke batametša toko ya ka; ga e kgole. Mme phološo ya ka ga e sa tlo diega. Phološo ke e bea fa Tsione; borena bja ka ke bo nea Isiraele.


text:
Fologa, o dule leroleng, wena morwedi wa Babele. Dula fase mo go sego sedulo sa bogoši, wena ngwanana wa Bakaladea. O ka se hlwe o bitšwa yo senatla le yo tsoro.


text:
Dula fase o ikhomolele, o tsene leswiswing, wena ngwanana wa Bakaladea. O ka se hlwe o bitšwa mohumagadi wa mebušo.


text:
Mola ke befetšwe ke setšhaba sa ka, ke nyatšišitše naga ya ka, ka e gafela diatleng tša gago; mme wena wa se gaugele motho, le bakgalabje wa ba rweša joko yago e robago.


text:
O be o re: Ke tlo dula e le nna mohumagadi go ya go ile, wa se eletše tše o di dirago, le mo di tlogo iša gona.


text:
Bjale theetša, wena modulaserena o itebetše, o rego pelong ya gago: Ke nna e; ga go sa ne yo mongwe; nka se be mohlologadi; nka se hloke bana.


text:
Tše pedi tšeo o tlo tšhoga di go tletše ka tšatši le tee, wa hloka bana, wa ba mohlologadi. Di tlo go tlela ka botlalo, le ge boloi bjago e le bjo bontši, le ge go godile boupi bja gago.


text:
Gobane o botile bohlola bja gago, o re: Ga go e a mponago. Bohlale bja gago le tsebo ya gago ke tšona di go timetšago, ge mo pelong ya gago o re: Ke nna e; ga go ne yo mongwe.


text:
Bjale o tlo ribegetšwa ke bošula bo sa phemegego ka boloi; o tlo welwa ke dikotsi di sa šegelwego. O tlo tšhoga tšhwalalanyo e go tleše o sa tsebe.


text:
Napo iše pele ka boupi bja gago, le ka boati bja boloi bjago bjo o bo dirišago e sa le mola o le ngwana; mohlomong o tlo kgaya wa kgona, mohlomong o tlo ralela.


text:
O itapišitše ka go loga maano a mantši. A ba eme ge, ba go namolele bona bao batsinkelamagodimo, baboni ba dinaledi bao e rego e sa balama ba bolela di tlogo go tlela.


text:
Sebala, ba etša mahlaka a swago, ba šitwa go phonyokga kgabo. Ga e sa hlwe e le magala a go orwa, ga se mollo wa go ka dulelwa.


text:
Ke tše di tlogo diregela wena le ba go dirišana nago, ba go rekelana nago e sa le mola o le ngwana. Ba tlo palakana, motho a ya mo a yago; ga go monamoledi.


text:
Kwang, lena ba moloko wa Jakobo, bao le bitšwago ka leina la Jakobo, ba le tšwago sedibeng sa Juda, bao le enago ka leina la Morena, bao leina la Modimo wa Isiraele le thupelago ka bona, e se ka potego le ka toko.


text:
Gobane ba ipitša ba motse o mokgethwa, ba ithekga ka Modimo wa Isiraele, Eo leina la gagwe e lego Morena wa mašaba.


text:
Tše di diregilego kgale ke be ke le tsebišitše pele; ka di dira mme la tšhoga ge di tšwelela di tšwile ganong ga ka ke di boletše.


text:
Ke ka gobane ke tseba ge o thatafetše, ke tseba ge molala wago e le wa tšhika tša tshipi; o wa phatla ya mphiri.


text:
Ke fela ke go botša pele di sešo tša tšwelela, gore o se tlo re: Di dirilwe ke modimo wa ka, di laetšwe ke seswantšho sa ka le dipheko tša ka.


text:
Le di kwele tšohle. Bjale lena, a le ka se be dilhatse tša tšona? Bjale ke go botša tše mpsha le dithopa tše o bego o sa di tsebe.


text:
Ga o ešo wa di kwa, le go tseba o be o sa di tsebe; tsebe tša gago di be di sešo tša thibologa. Ke ka gobane ke tseba ge o le mohlanogi ruri, leina la gago ke Moarogi go tloga bjaneng.


text:
Ge ke diegile go galefa, ke direla ina la ka; ge ke itshwara ke sa go fediše ke direla gore ke retwe. Tseba gore, ke be ke go iša meubeng, ka hwetša o se tshipi tshehla, ke go lekile sebešong sa mahlomola.


text:
Ge ke dira bjalo ke ka baka la ka ka baka la ka ruri. A nka fo gobošwa? Ina la ka nka se le neele yo mongwe.


text:
Hee Jakobo, kwaa se ke se bolelago, le wena Isiraele e ke go biditšego. Ke nna Thakamathomo le Phethamafelo.


text:
Hleng lefase le theilwe ke seatla sa ka; le legodimo le adilwe ke letsogo la ka. Ke nna ke di biditšego tša tšwelela tšohle.


text:
Kgobokanang ka moka le theetše! Ke ofe wa bona a kilego a bolela a re: Moratwa wa Morena o tlo dira Babele se se ratwago ke Morena; letsogo la gagwe le tlo di dira Bakaladea?


text:
Batamelang fa go nna, le di kwe: Go tloga go thomeng ga ka di bolela ka thopeng; ke na natšo, e sa le mola di thomega. Bjale Morena Mong wa bohle o nthomile le moya wa gagwe.


text:
Morena Molopolodi wago Mokgethwa wa Isiraele o re: Nna Morena Modimo wa gago ke go ruta tše di go holago; ke go sepediša mo tseleng ye o swanetšego go e swara.


text:
Mola o ka be o theeditše ge ke go laela, molao wa gago o ka be o swana le noka, go loka ga gago go ka be go etša maphoto a lewatle.


text:
Ba moloko wago ba ka be ba atile bjalo ka lešabašaba, ba o ba tswalago ba ka be ba atile bjalo ka dithorwana tša lona; mme maina a bona a ka be a sa phumolwe pele ga ka.


text:
Khudugang Babele! Tšhabang moo Kaladea! Hlagišang mekgolokwane le atlatše taba ye go fihla mo lefase le gomago gona, le re: Morena o lopolla mohlanka wa gagwe Jakobo.


text:
Ga ba kwe lenyora ge a ba sepediša mašokeng, o ba thulela meetse leswikeng; o fatola leswika, meetse a ela.


text:
Hee lena dihlakehlake! Kwang se ke se bolelago. Hee lena ditšhaba tša kgole! Nthaetšeng! Morena o mpiditše ke sa tšwa go belegwa; mme leina la ka, mola ke sa rwelwe ke mme, o be a le tseba.


text:
Molomo wa ka o o dirile tšhoša e boelo o nkhutiša moriting wa seatla sa gagwe; o ntirile mosebe o bogale, a mpea kgotlopong ya gagwe;


text:
Nna ke re: Ke itapišitše ka lefela, ka senya maatla a ka ka lefelafela; anthe taba ya ka e ema ka Morena, mme moputso wa ka o mo go yena Modimo wa ka.


text:
Mme bjale go golela Morena e a mpopilego ka belegwa, ka ba mohlanka wagwe wa go gomišetša Jakobo go yena, o re Baisiraele ba bothwe, ba tle go yena, gobane Morena o mpona ke le wa go godišwa; mme maatla a ka ke yena Modimo.


text:
Gape a re: Ge o le mohlanka wa ka, ga go ntekane ge o tsoša mašika a Jakobo fela, wa buša mašalela a Isiraele fela; ke go bea seetša sa ditšhaba, gore phološo ya ka e išwe pheletšong tša lefase.


text:
Morena Molopolodi wa Isiraele, Mokgethwa wa gagwe, o bolela le yena monyadiwa yo, mohlaswiwa wa ditšhaba, mohlankišwa ke babuši, o re: Dikgoši di tlo di bona tša tšhoga; bakgoma ba tlo lotšha ka baka la Morena, e lego yena Mmotegi, yena Mokgethwa wa Isiraele e a go kgethilego.


text:
Morena o re: Ke go kwa ka lebaka la kgahlego; ke go thuša ka tšatši la phološo. Ke tlo go lotola ka go bea wa kgwerano le setšhaba, wa go tsoša naga ye, wa go tlo arolelwa magae maropeng.


text:
O tle o botše bagolegwa wa re: Tšwang! Le ba ba lego leswiswing wa re: Tšwelelang! Ba tlo hwetša ditseleng go na le mafulo, phulo ya bona e le meboto e megolo.


text:
Ba ka se hlwe ba ekwa tlala, ba ka se hlwe ba nyorwa; ba ka se ke ba hlohlwa ke ditimo le letšatši gobane Mogaugedi wa bona o tlo ba hlahla a ba iša didibeng tša meetse.


text:
Bonang! Bao ba tšwa kgole! Bonang bala, ba tšwa leboa le bodikela; gomme ba bangwe ba tšwa nageng ya Sini.


text:
Hee magodimo, hlalalang! Wena lefase, goloka! Lena dithaba hlalalang, gobane Morena o homotša tšhaba sa gagwe; bahlaki ba gagwe o a ba šokelwa.


text:
Afa mosadi a ka lebala leseanyana lagwe, a lesa go šokelwa ngwana yo a mmelegego? -- Le ge yena a ka lebala, nna nka se go lebale.


text:
Takataketša mahlo thoko tšohle, o bone; ba bokane bohle ba etla go wena. O realo Morena, o re: Ka bophelo bjaka, o tlo ba apara bohle bjalo ka botšhepi, o tlo itlhama ka bona bjalo ka motšewa ge a itlhama.


text:
Gobane marope a gago, le marako a gago, le megola ya gago, di ka se lekane baagi, gobane ba ba bego ba go metša ba ile kgole.


text:
Bana ba gago, ba o bego o hlakotšwe bona, o tlo ba kwa ka ditsebe tšago, ge ba re: Ke mpateletšana, ntšhutheleng sebaka, ke tle ke dule.


text:
Ke mo pelong ya gago o tlogo re: Ke mang a ntswaletšego bona ba? Hleng ke be ke šetše ke hlakotšwe, ke sa hlwe ke belega, ke thopilwe, ke faletše? Ke mang a mphepetšego bona ba? Hleng ke be ke dutše ke ikgonere; ba be ba le kae bona ba?


text:
Morena Mong wa bohle o re: Bonang! Bantle ke tlo ba emišetša atla sa ka, ka tsema foka sa ka gare ga ditšhaba. Ke mo ba tlogo tliša barwa ba gago ba ba kukile ka mabogo, barwedi ba gago ba ba belege ka magetla.


text:
Dikgoši e tlo ba bafepi bago, mme mahumagadi e tlo ba baamuši bago; ba tlo go lotšha ba khuname fase, ba latswa lerole la nao tša gago. Ke mo o tlogo tseba ge Morena e le nna; gobane ba ba mpotilego ga ba šegamišwa.


text:
Go tlo ba bjalo. Morena o re: Seoka se tlo tšeelwa mathopša a sona, le segalabutšwa se tlo amogiwa dithebola; gobane ke tlo lwa le ba ba lwago nago; mme bana ba gago, ke nna ke tlogo ba phološa.


text:
Ba ba go hlakišago ke tlo ba leša nama ya mebele ya bona, ba tlo buiwa ka madi a bona, eke ba nwile sebela. Ke mo nama ka moka e tlogo tseba ge Mophološi wa gago e le nna Morena, Molopolodi wago, Mogale wa Jakobo.


text:
Morena o re: Le kae lengwalo la tlhalo ya mma weno, le ke mo hladilego ka lona? Ke mang wa go mpeela molato, ka lefa ka go ntšha bolena? Aowaa, le rekišitšwe ka molato wa lena; mma weno o hladilwe ka baka la karogo tša lena.


text:
Ke ka baka lang ke sa ka ka hwetša motho ke etla? Ka bitša, gwa hlokwa e a arabago? A letsogo la ka le hlaetše ka šitwa go phološa? Hleng ke pšheša lewatle ge ke kgalema, dinoka ke di dira naga ye e omilego, le dihlapi tša tšona di nkge ka go hloka meetse, di hwile ka lenyora.


text:
Morena Mongaka o mphile leleme la ba rutegilego, gore ke tsebe go thekga molapi ka go bolela nae. Ka mehla o ntsoša e sa le ka moswana, o mphafoša tsebe gore ke theetše bjalo ka morutiwa.


text:
Mokokotlo wa ka ke o neetše baotli: dithama tša ka ke di neetše ba go ntlhotha maledu, sefahlogo sa ka ga ka se šegela mahlapa le mare.


text:
Morena Mongwaka a nthuša, ke se šegamišwe, ka thatafatša sefahlogo sa ka boka lentswetshipi, ka tseba gobane nka se lewe ke dihlong.


text:
Monkahloledi o kgauswi; ke sa tlo sekišwa ke mang? A re yo gahlana; mompegi ke mang? A a batamele fa.


text:
So Morena Mong wa ka, o ema le nna; ke mang a kago ntahla? Tsebang gobane ka moka ga bona ba tlo onala boka kobo, ba tlo lewa ke tshwele.


text:
Mo go lena e a šiago Morena, a kwe lentšu la mohlanka wagwe. E a sepelago maswiswing a sa bone seetšanyana, a holofele ina la Morena, a ithekge ka Modimo wa gagwe.


text:
Ka kgonthe, lena bafehlamollo ka moka, baithlamakadirumula, yang le tsene dikgabong tša mollo wa lena le tša dirumula tše le di gotetšago. Di le tlela ka seatla sa ka; le tlo rapalala mahlokong.


text:
Kwang se ke se bolelago, lena baphegelelatoko, le nyakago Morena. Lebelešang leswika leo le betlilwego ka lona, le moepo o išago wo le epilwego go wona.


text:
Lebelešang Aborahama tataweno, le Sara e a le belegego. Gobane mola ke mmitša o be a le noši, ka mo šegofatša, ka mo atiša.


text:
Gobane Morena o homotša Tsione; o homotša le marope a gona ka moka. Mašoka a gona o tlo a dira Edene, lehanata la gona o tlo le dira tšhemo ya Morena, mo go tlogo hwetšwa tlhalalo le lethabo, le tebogo le medumo ya diletšo.


text:
Phafogelang se ke se bolelago, lena ba setšhaba sa ka; lena batho ba ka, theetšang se ke se bolelago. Gobane molao o tlo tšwa go nna, moahlolelo wa ka ke akgofa ke o dira seetša sa ditšhaba.


text:
Toko ya ka e kgauswi; phološo ya ka e a tšwelela; mme matsogo a ka a tlo buša dilete. Dihlakehlake di nkholofetše, di hlologetšwe tsogo la ka.


text:
Llalang le bone legodimo, le bone lefase mo tlase ga lona; gobane legodimo le tlo tloga boka muši, lefase le tlo onala boka kobo, le ba ba agilego mo go lona ba tlo hwa ka mokgwa woo. Ge e le phološo ya ka e tlo ba ya neng le neng; mme toko ya ka e ka se senyege.


text:
Kwang se ke se bolelago, lena batsebatoko, lena batho ba melao ya ka e lego pelong tša bona! Le se ke la šia go nyatšwa ke batho; le se ke la tšhoga ge ba nyefola.


text:
Gobane ba tlo lewa ke tshwele boka kobo; dibokwana di tlo ba ja boka boya. Ge e le toko ya ka yona ke ya neng le neng, go phološa ga ka ga meloko le meloko ye e tlago.


text:
Tsoga! -- Tsoga! O apare maatla, Wena letsogo la Morena! Tsoga bjalo ka mehleng ya kgale, mehleng yela ya meloko ya bogologolo! Naa ga se wena o kgabutlilego mamokebe yola, o hlabakilego kwenakgolo!


text:
A ga se wena mopšhešawatle, meetse a bodiba bjo bogolo! Madiba a lewatle wa a dira tsela, baphološwa ba sela.


text:
Baphološwa ba Morena ba tlo boa ba tla Tsione ka go hlalala, ba tšhepile hlogo ka lethabo le le sa felego, ba fihletše thabo le tlhalalo, nyamo le phegelo di fulere.


text:
O motho mang o lebala Morena e a go dirilego, moalalegodimo, mothealefase; wa hlwa o boifa ka mehla ge go befetšwe e a go bekago. Ge a itokišetša go go senya? E kae bjale pefelo ya e a go bekago?


text:
Gobane Modimo wa gago ke nna Morena mmilošamawatle, maphoto a ona a a duma, Mong wa ina la Morena wa mašaba.


text:
Mantšu a ka ke a bea molomong wa gago; ke go khutiša moriting wa seatla sa ka, gore ke ale legodimo, ke thee lefase, ke botše Tsione ke re: O sethšaba sa ka!


text:
Hee Jerusalema, phafoga! Phafoga o eme! Wena yo Morena a go nošitšego senwelo sa kgalefo ya gagwe, wa nwa senwelo se se thekesedišago, wa hunyeletša le diphophi.


text:
O hlokile ketapele mo go bana bohle ba a ba tswetšego; mo go bana bao a ba fepilego o hlokile wa go mo swara ka seatla.


text:
Ke tšona tše pedi tše di go tletšego; o llelwa ke mang? Ke tšhwalalanyo le mašegerepe, le tlala le lerumo; o homotšwa ke mang?


text:
Banna ba gago ba remegile, ba rapaletše mebileng boka phoofolo e tantšwego; ba galetšwe ke kgalefo ya Morena, kgalemo ya Modimo wa gago.


text:
Morena Mong wa gago, Modimo wa gago, molwelasetšhaba sa gagwe, o re: Senwelo seo se se thekesedišago ke se tšea mo atleng tša gago, senwelo seo sa kgalefo ya ka, o ka se hlwe o se nwa.


text:
Ke tlo se neela diatleng tša ba go tlaišago, ba ba bego ba re: Inama, re go gate, re fete! Mokokotlo wago wa o dira mmu, ya ba tsela ya bafeti.


text:
Phafoga, hee Tsione! Phafoga, o apare maatla a gago. Hee Jerusalema motsemokgethwa, apara diaparo tšago tša botšhepi; gobane mo go wena go ka se hlwe go tsena wa lethoko le wa tšhila.


text:
Jerusalema, itlhohlore lerole o tsoge o dule. Itlemolle ditlemo tša mo molaleng wa gago, wena motlengwa ngwanana wa Tsione!


text:
Gobane Morena Mong wa bohle o re: Kgale setšhaba sa ka se kile sa falalela Egipita, sa diilela gona; le Baasuri ba se tshwenya ka lefela.


text:
Mme nna bjale ke tlo reng? O realo Morena. Ke fo amogwa batho ba ka, mme bakgapeletši ba bona ba nape ba itheta. O realo Morena. Ina la ka la hlwa le gobošwa ka mehla!


text:
Bjale batho ba ka ba tlo tseba ina la ka; ke gona ka mohla woo ba tlogo tseba ge e le nna ke rego: Ke nna e!


text:
A ratega bjang maoto a motseta wa ditaba tse dibotse dithabeng, segoeledi sa phološo se se botšago Tsione sa re: Modimo wa gago o tšere bogoši!


text:
Kwaa! -- Bahlapetši bago ba hlaboša lentšu bohle ba hlaletše, gobane ba bona ka mahlo -- ka mahlo -- ge Morena a goroša ba Tsione.


text:
Hlagišang mekgolokwane, le hlalale bohle, lena marope a Jerusalema; gobane Morena o homotša setšhaba sa gagwe; o lokolla ba Jerusalema.


text:
Morena o ntšhitše letsogo le lekgethwa la gagwe; bantle bohle ba a di bona; magomo ohle a lefase a bona phološo ya Modimo wa rena.


text:
Tlogang! Tlogang! Tšwang moo! Le se sware tšhila! Le tšwe mo go bao! Hlapang lena barwadi ba dibjana tša Morena.


text:
Gobane ga le wele tsela ka lehwidihwidi, ga le e sepele wa motšhabo; gobane le etilwe pele ke Morena; le wa go le šala nthago ke yena Modimo wa Isiraele.


text:
Boka mola go tšhoga ba bantši ge ba bona fahlogo sa gago se senyegile, se se sa etša sa motho, o se sa swana le ngwana wa motho.


text:
Bjale o tlo tlaba tšhaba tše dintši, le dikgoši di tlo itshwara melomo, ge ba bona tše ba sešogo ba di botšwa, ge ba lemoga tše ba sešogo ba di kwa.


text:
O medile pele ga gagwe bjalo ka lehlogedi, boka modu mo mmung o omilego. O be a se na bokwala le letago; le ge re mmogela, o be a se na lebopo le re kago le thabela.


text:
Monyadiwa e a lahlilwego ke banna, monna wa dihlokofalo, wa go tsebja ka mahloko; o nyaditšwe boka mogerulwa; ga ra ka ra mo re selo.


text:
Anthe o be a rwele a rena malwetši, o ipelešitše a rena mahloko. O hlabilwe ka baka la dikarogo tša rena. Gomme rena ra mo sema moteiwa, e a otlwago ke Modimo, a hlokofatšwago.


text:
Anthe o hlabilwe ka baka la dikarogo tša rena; o tlapirigantšwe ka baka la makgopo a rena. Kotlo e wetše yena godimo, gore re bone khutšo; ra tlelwa ke go fola ka dintho tša gagwe.


text:
Rena ka moka re be re timetše bjalo ka dinku, mang le mang a lebeletše tsela ya gagwe; gomme Morena a lahlela makgopo a rena ka moka go yena.


text:
A tlaišwa, yena a ikokobetša, a se ke a ba a ahlama, a etša kwanyana e išwago tlhabong, a etša nku ge e ikhomolela pele ga ba e kotago, a se ke a ba a ahlama.


text:
O ntšhitšwe tlalelong le kahlolong. Mo go ba mehla ya gagwe o hlathwa ke mang? Hleng o kgaotšwe nageng ya ba phelago ka baka la karogo ya setšhaba sa ka, kotlo e lebane sona.


text:
Ba mo laeletše go fihlwa le ba babe, lebitla lagwe le go bahumi, le ge a sa dira tša sehlogo, go se bofora molomong wa gagwe.


text:
Gomme Morena o ratile go mo šilakanya ka mahloko. Ge a beile moya wa gagwe ya ba selefa, o tlo bona bana le go phela galelele; mme morero wa Morena o tlo letlega ka atla tša gagwe.


text:
O tlo di bona ka tapišego ya moya wa gagwe, mme a hora. Yena mohlanka wa ka moloki, ka tsebo ya gagwe o tlo lokafatša ba bantši, mme molato wa bona o tlo rwalwa ke yena.


text:
Ka baka leo ke mo nea kabelo mo go bagolo, bagale e tlo ba thebola tše a tlogo di abaganya; ka gobane o tšholletše moya wagwe mo lehung, a balwa le badiradibe, a rwala dibe tša ba bantši, a humela baarogi.


text:
Hlalala wena moopa o sa belegego. Hlalala o hlakele wena o sa tsebego mašoko a pelego; gobane bana ba yo a dulago a nnoši ba atile go fetiša ba e a nago le monna. O realo Morena.


text:
Katološa lapa lago, hlaka ya ngwako wa gago e dire e kgolo e name, mathudi a ahlame, o tseme dikokwane.


text:
Gobane le tlo tlala naga thoko ya go le letona le go la ntsogošo; ba geno ba tlo rua bantle, ba dula metseng ya marope.


text:
Se boife, o ka se lewe ke dihlong; se tlale maseme, gobane o ka se šegamišwe; gobane nyatšego ya mola o sa le e mofsa o tlo e lebala; le tšhego ya mola o le mohlologadi o ka se hlwe o di gopola.


text:
Gobane Mong wa gago ke yena Mmopi wa gago Morena wa mašaba; Molopolodi wago ke yena Mokgethwa wa Isiraele, ke eo ba rego ke yena Modimo wa lefase lohle.


text:
Gobane Morena o go biditše o le bjalo ka mosadi e a lahlilwego, o nyamile pelo, o le bjalo ka mosadi e a bego a tšerwe e sa le e mofsa, mme a lahlwa. -- O realo Morena.


text:
Ke be ke go utetše sefahlogo sa ka ka lebakanyana la ge ke sa befetšwe. Bjale ke tlo go gaugela ka botho bjo bo sa felego. -- O realo Morena, Molopolodi wago.


text:
Go nna taba ye e swana le yela ya mehla ya Noage, mola ke ena ka re: Meetsefula a Noage a ka se boele a tlela lefase. Bjale ke ena ke re: Nka se go galefele; nka se go kgalemele.


text:
Dithaba di ka tloga, le meboto e ka tekema; ge e le kgaugelo ya ka yona e ka se ke ya go tloga; mme kgwerano ya ka ya khutšo e ka se ke ya tekema!


text:
Wena sešuana seutlautlwa ke ditimo, se sešogo sa homotšwa! Ke nna ke tlogo go thea ka mabje a mabala a mabotse; ke tlo go thekga ka mabje a dipheta,


text:
Ka ruma merako ya gago ka ditalama, ka ruma mejako ya gago ka mabje a matsaka; mellwane ya gago yohle ke e thakga ka magakabje a bohlokwa.


text:
Toko e tlo go thekga, o le kgole le go pateletšwa; gobane o ka se boife, o le kgole le dikotsi, di sa go batamele.


text:
O tsebe gore ba tlo go rumola, ba sa rongwa ke nna; e a go rumolago, o tlo wa ka tše a go dirilego tšona.


text:
Ka gobane ke nna Mohlodi wa morudi wa go ubela mollo wa magala, a rula lerumo sebopša sa gagwe; ka buša ke eba Mohlodi wa tše di le senyago, lerumo, le se dire selo.


text:
Gobane marumo ka moka a a rulelwago go lwa nago, a ka se kgone selo. Maleme ka moka a a go pharago o tlo a fenya tshekong. Ke bjona bohwa bja balata ba Morena; ke tšona di tlogo ba lokela di etšwa go nna, o realo Morena.


text:
Hee lena ka moka, ba le nyorilwego, tlang meetseng! Ba le se nago sa go reka ka sona, tlang le reke le je! Tlang le reke morara le maswi go se tšhelete, go se sa go reka ka sona.


text:
Tše e sego bogobe le reng le di ntšhetša tšhelete? Le reng le ntšha tše le itapišeditšego tšona, la reka se sa horišego! Kwang se nna ke se bolelago, ke mo le tlogo ja tše bose, la ipshina ka mahura.


text:
Sekegang ditsebe le tle go nna, le kwe, gore meoya ya lena e phele, gore ke dire kgwerano le lena, kgwerano ye e sa felego ya maboleta a makgonthe a Dafida.


text:
Ke yena a tlogo bitša setšhaba o sa se tsebego; mme tšhaba se sa go se tsebege, se tlo tla go wena ka baka la Mokgethwa wa Isiraele, ka ge a go tagišitše.


text:
E mobe a a lahle tsela yagwe; motho yo kgopo a lahle dikelelo tšagwe, a boele go Morena, a mo gaugele; a boele go Modimo wa rena, gobane ke wa tebalelo e ntši.


text:
Gobane tša ka dikelelo ga se kelelo tša lena; mme tša lena ditsela ga se ditsela tša ka! O realo Morena.


text:
Boka magodimo a le kua godimo kgole le lefase, le ditsela tša ka di godimo kgole le ditsela tša lena; le kelelo tša ka di godimo kgole le tša lena.


text:
Boka pula le leswela di etšwa legodimong, mme di se hlwe di boela gona, ya ba tša go nošetša lefase gore le hlogiše dibjalo, di mele, di fe mobjadi peu, le moji bogobe, --


text:
le lentšu la ka le le tšwago molomong wa ka, le ka se boele go nna le le fela; le tlo dira se nkgahlago, le tlo phetha se ke le rometšego sona.


text:
Ka kgonthe, le tlo wela tsela le thabile, la iketla le etetšwa, dithaba le meboto ge le fihla di le hlalalela ka mekgolokwane, magoswi a opša ke mere ka moka ya naga.


text:
Morena o re: Lotolang moahlolelo, le ye ka toko, gobane go phološa ga ka go a batamela, toko ya ka e tla tloga e bonala.


text:
Motho wa lehlogonolo ke e a di dirago, ngwanamotho e a di swarago, a lota Sabatha a se e goboše, a iletša atla sagwe bobe bjohle.


text:
Monna wa lethoko wa go diilela ga Morena, a se ke a re: Nna Morena ga a mpale le ba setšhaba sagwe! Le wa bogope a ka se ke a re: Nna ke sehlare se se omilego!


text:
Gobane Morena o re: Ba bogope ba ba tlogo lota disabatha tša ka, ba ithlaolela tše di nkgahlišago, mme kgwerano ya ka ba e gomarela,


text:
bona bao ntlong ya ka le mo morakong wa ka ke tlo ba nea bodulo le ina le le botse le le tlogo feta la barwa le la barwedi; ke tlo ba nea ina le sa hwego, le sa phumolwego.


text:
Mme ba mathoko ba go diilela ga Morena, mme ba mo direla, ba rata ina la Morena, mme ya ba balata ba Morena, bohle balotasabatha ba se e goboše, kgwerano ya ka ba e gomarela,


text:
ke tlo ba tliša fa thabeng e kgethwa ya ka, ka ba thabiša Ntlong ya ka ya thapelo; dihlabelo tša bona le didimo tša bona ke tlo di thabela di etla aletareng ya ka; gobane ina la Ntlo ya ka e tlo ba le: Ngwako wa thapelo wa ditšhaba tšohle.


text:
Sele lentšu la Morena Mmothabafaladi ba Isiraele, o re: Ke sa tlo ba bothela ba bangwe, go ate mabotho a bona!


text:
Badiši ka moka ba bona ke difofu, ga ba tsebe selo. Ka moka ga bona ke dimpša tša dimuma di sa kgonego go bogola; ke balori, barobadi, ke dirokoroko;


text:
mme dimpša di bata lejo, ga di hore. Ge e le badiši bona ga ba tsebe tlhaologanyo; bohle ba ya mo ba yago, mang le mang o nyaka leruo la gagwe.


text:
Ba re: Tlang! Ke hweditše sebela; a re nwe tše bogale. Le la ka moswana le tlo etša la lehono; le tlo ba la le phala.


text:
Yo bolo o a loba; mme ga go e a di šetšago. Batho ba borapedi ba a ubulwa, go se e a lemogago, ge e le go efoša yo bolo bošula.


text:
Ke mang yo le mo tomelago? Ke mang yo le mo nyatšago? Le lakailela mang diteme? -- Ka kgonthe le bana ba tlhanogo, le peu ya maaka.


text:
Lena ba go fišega ka tša dikgweng tša medimo, meriting ya dihlare tšohle tše di tala, le hlaba bana dinokeng le meeding.


text:
Magakabje a nokeng, ke tšona dipheko tša gago. O tšhelela ona ditšhelo tša gago, o a išetša dibego. A o re tše bjalo di ka nkgahla?


text:
O ipeetše dieletši mamating le dijakwaneng; wa ntlhanogela wa di uta; wa ya wa rotoga wa ala dilao tša gago, wa gwerana le bona, wa rata malao a bona, wa itlhaolela ona.


text:
Wa ipega go Moloko ka makhura, wa ya o swere diorelo tše dintši, wa roma batseta ba ya kgole, wa inyatšiša wa go ya bodulabahu.


text:
O lapišitšwe ke maeto a magolo, wa se ke wa re ke lefela. O hweditše go sa le bophelo diatleng tša gago, ka baka leo wa se tenege.


text:
O be o šia mang, o boifa mang, ge o ya le maaka, wa se nkgopole, wa se ntšee taba? A ga se gobane e le kgale ke ikhomoletše, wa se hlwe o ntšhaba?


text:
Go hlaba mokgoši, o tla no hlakodišwa ke yona medimo yeo o e rapilego, ye e tlogo ubulwa ke ledimo ka moka ga yona, ya tloga boka muši. Ge e le mokhuta ka nna o tlo tšea naga ya ba ya gagwe; thaba ya ka e kgethwa e tlo ba legae lagwe.


text:
Go tlo thwe: Bulang tsela! E buleng, le e lekellanye, le tloše dikgopišo mo tseleng ya setšhaba sa ka.


text:
Gobane Yogodimo, Mophagami, Mong a dulo sa bogoši bja mehleng, yo leina lagwe e lego Mokgethwa, o a bolela o re: Ke dutše godimo, le sekgethweng, le go yo wa pelo e setlegilego e kokobetšego, gore ke phediše moya o kokobetšego, ke phediše pelo e setlegilego.


text:
Nka se dule ke elwa neng le neng, nka se ke ka galefa go ya go ile, gobane meoya, ya batho e ka felela pele ga ka, bona bao ba hemago ba nna ke ba dirilego.


text:
Ke be ke befelwa ke dibe tša bona tša bokgonatha, ka ba otla, ka ba ka iphihla ke befetšwe; mme bona ba hlanoga, ba swere tsela ya go ithatela.


text:
Ditsela tša bona ke a di bona. Fela, ke tlo ba alafa, ka ba etetša, bona le baledi ba bona ka ba šetša ka dikhomotšo.


text:
Khutšo, khutšo e tlo ba le ba kgole le ba kgauswi! O realo Mohlolakenyotšamolomo; o re: Ke tlo ba alafa! O realo Morena.


text:
Ge e le ba babe, bona ba etša lewatle, ge le bilokana le sa khutše, mme meetse a lona a ntšha diretse le ditšhila.


text:
Goeletša o tseremetše; o se itšimeletše; hlaba mokgoši boka phalafala, o botše tšhaba sa ka dikarogo tša sona, ba leloko la Jakobo o ba botše dibe tša bona.


text:
Nna ba mpotšiša ka matšatši ba rato tseba tsela tša ka, bjalo ka setšhaba sa go ya ka toko, se se sa kago sa lahla moahlolelo wa Modimo wa sona; go nna ba kgopela go ahlolewa ka go loka, ba rata ge Modimo a etla kgauswi.


text:
Ba re: O reng o sa re bone ge re ikona dijo? O reng o sa re tsebe ge re itshetla dipelo? -- Hleng mohla le ikona le nyaka tše lena le di ratago, le fišegelwa boipabalelo.


text:
Hleng le ikona dijo ka go tsoša tshele le dikgang, le kgitlana ka matswele ka mokgwa o šoro. Ga le sa ikona wa mohla wa go fihliša lentšu godimong, gore le yo kowa gona.


text:
A ke gona go ikona go kago kgahla nna? -- Tšatši le la go itlhokofatša, motho a kgothula hlogo boka seako sa bjang, a lala moloreng, a apara lenkgeretla? A ke tšona tše le rego ke go ikona, ke tšatši la go kgahla Morena?


text:
A ga ke re go ikona go kgahlago nna ke go hunolla ba ba tlemilwego ba se ne molato, wa kgaola ditlemo tša joko, wa thokga dijoko ka moka?


text:
Ka kgonthe, ke ge o ngwatha bogobe bja gago wa nea e a kwago tlala, ge babotlana le balahlegi o ba iša ka lapeng la gago, wa bona mohlobodi wa mo apeša, wa se gerule yo e lego motho ka wena.


text:
Ke mo seedi sa gago se tlogo hlaba bjalo ka mahuba, ke mo o tlogo fola ka pela, o etilwe pele ke toko ya gago, o šetšwe nthago ke letago la Morena.


text:
Ke mo o tlogo mmitša a araba; Ge o goeletša, o tlo re: Ke nna e! Ge mo go lena o ka tloša joko e boima, le go omeletša, le ditshele,


text:
E a kwago tlala a go hwetša o le yo botho, o horiša pelo ye e lapilego, ke mo seetša sa gago se tlogo hlaba leswiswing; leswiswi la gago la ba bjalo ka mosegare.


text:
Ke mo Morena a tlogo go hlahla ka mehla, a go horiša le šokeng, a tiiša ditho tšago, wa tlo etša serapa se nošetšwago, wa tlo etša sediba sa meetse a sa gopego.


text:
Bana bago ba tlo tsoša marope a bogologolo, ba tlo aga ka metheo ya meloko le meloko; ba tlo re o mothibadikgero, motsošaditselagwaagwa.


text:
Ge o ka khutšiša nao ka Sabatha, ka tšatši le lekgethwa la ka, wa lesa tše di kgahlišago wena, la Sabatha wa re le monate le kgethetšwe go reta Morena, mme wa mo godiša, wa lesa mediro le tsela tša gago, wa lesa go tsoma mathabo le go ikeka le ditaba.


text:
Ke mo o tlogo natefelwa Moreneng; ke mo ke tlogo go phagamiša dithoteng tša naga; ka go leša bohwa bja Jakobo tatago. Molomo wa Morena o itšalo.


text:
Tseba gobane letsogo la Morena ga se le le kopana, le le kago šitwa go phološa; tsebe tša gagwe ga di a thibala tša šitwa go kwa.


text:
Le arogana le Modimo wa lena ka masenyi a lena; se se širago sefahlego sagwe ke dibe tša lena, a se le kwe.


text:
Gobane diatla tša lena di thankgetše madi; menwana ya lena e gomaretšwe ke bokgopo; melomo ya lena e bolela maaka; mme maleme a lena a bolabola tše sa hlamegago.


text:
Ga go moseka ka toko, ga go moahlolelo wo o botegago; ba botile kgobelano, ba bolela maaka, ba amere ditapišo, mme ba tswala bokgopo.


text:
Ba alamela mae a marabe ba phaphaša, ba rea ka bolepu bja segokgo. E a jago mae a bona o tlo hwa; gomme ge motho a a pšhatla, go tšwa marabe.


text:
Tše ba di logago ga di aparwe; tše ba di dirago ba ka se ikapeše tšona; ditiro tša bona ke ditiro tše kgopo, mme diatla tša bona di dira tše šoro.


text:
Maoto a bona a nakogela bobe, ba kganyela go tšholla madi a se nago molato; maano a bona ke maano a mabe; mohlala wa bona ke tshenyo le mašegerepe.


text:
Tsela ya molao ga ba e tsebe, mosepelelo wa bona ga o na go loka, ba swara tsela tša manyokenyoke; e a kago wela tšona, ga a tsebe khutšo.


text:
Ke ka baka leo re le kgole le moahlolelo wa go loka; toko ga e re fihlele. Seedi re se hlologetšwe, mme šele leswiswi. Re lebeletše meso, mme re sa sepela e le bošego.


text:
Re apaapa le leboto bjalo ka sefofu, e ke ga re ne mahlo, re apaapa; re kgopiwa e le mosegare, e ke ke bošego; re maswiswing bjalo ka ba ba hwilego.


text:
Bohle re lla bjalo ka diphiri, re lla bjalo ka maeba; re letetše toko, mme ga e bonale; re letetše go phološwa, mme go kgole le rena.


text:
Gobane pele ga gago dikarogo tša rena ke tše dintši; mme dibe tša rena di a re bega. Gobane karogo tša rena di mo go rena; melato ya rena re a e tseba.


text:
Ke go hlanoga, le go aketša Morena, le go goma le go gana go latela Modimo wa rena, ke go rera pateletšo le karogo, ke go theeletša mantšu a maaka le go a bolela.


text:
Moahlolelo wa go loka wa bušetšwa nthago, toko ya re ema kgole, therešo ka gobane e kgopilwe mo kgorong, bokwala bo šitwa go tsena,


text:
A bona go se na monna, a belaela ge go se monamoledi; a kgonišwa ke letsogo lagwe, a thekgwa ke toko ya gagwe.


text:
A itlhama ka diphemo tša toko, a rwala kefa ya phološo, a apara kobo ya tefetšo; seaparo sagwe ke kgalefo.


text:
O tlo lefetša ka go lata tiro; o tlo galefela ba ba mo hloyago; manaba a gagwe o tlo a lefetša; mme dihlakehlake o tlo di fa moputso wa tšona.


text:
Ke mo ba kua bodikela ba tlogo šia ina la Morena, le ba bohlabela ba šia borena bja gagwe; le ge lenaba le ka fihla wa mafula a meetse, Moya wa Morena o tlo le tsemela sefoka.


text:
Morena o re: Ge e le nna, molaka wa ka šo: Moya wa ka o lego go wena, le mantšu a ka a ke a beilego molomong wa gago, a ka se tloge molomong wa gago, le melomong ya bana bago, le ya bana ba bana ba gago, bjale le neng le neng. O realo Morena.


text:
Gobane šeleo leswiswi le khurumeditše lefase, boso bo thibile ditšhabeng; gomme wena, seetša se go hlabelago ke yena Morena; go bonala letago la gagwe godimo ga gago.


text:
Takataketša mahlo o gadie; ka moka ga bona ba a kgobokana, ba tla go wena; barwa ba gago ba tla ba etšwa kgole, barwedi ba gago ba kukilwe ka mabogo.


text:
Bjale o tlo taga sefahlogo, pelo yago e tlo binabina, e tlo kgarologa ge menono ya lewatle e go tlela, ge mahumo a ditšhaba a etla go wena.


text:
Makoko a dikamela a tlo go khurumetša, dikamela tša lebelo tša kua Midiane le tša Efa; ka moka ga bona ba tla ba etšwa Saba, ba tliša tshipi e khwibidu le dibano, ba tliša foko le monate la theto ya Morena.


text:
Mehlape yohle ya Kedara e tlo go phuthegela, dikgapa tša kua Nebayothe di tlo go hlankela, e tlo ba sedimo se se kgahlišago aletareng ya ka; gomme ke tlo thakga Ngwako wa letago la ka.


text:
Ka kgonthe, dihlakehlake di ntebeletše. Maselawatle a kua Tarasisi a etile pele, a tliša bana ba gago ba kgole. Ba tliša tshipitshehla ya bona le tshipi e khwibidu; ba di tlišetša ina la Morena Modimo wa gago, yena Mokgethwa wa Isiraele, gobane o go file letago.


text:
Merako ya gago e agwa ke bana ba bantle; mme dikgoši tša bona di a go hlankela. Gobane ke go otlile mola ke befetšwe; bjale se ke se ratago ke go go šokelwa.


text:
Dikgoro tša gago di tlo dula di ahlame; di ka se tswalelwe mosegare le bošego, gore go wena go tlišwe menono ya ditšhaba, le dikgoši tša tšona di orošwe gona.


text:
Ge go tlo ba le setšhaba le mmušo o tlogo gana go loba wena, o tlo nyatšega; mme dithšaba tše bjalo di tlo fedišetšwa ruri.


text:
Matsaka a Libanoni a tlo tla go wena, a megobogobo le a merekure le a morokwana; yohle e tlo tla go thakga felo mo go kgethwa ga ka; bogato bja dinao tša ka ke tlo bo tagiša.


text:
Le bana ba bala ba bego ba go gata, ba tlo tla ba lotšha; mme ba ba bego ba go nyatša ba tlo khunama felo mo o gatilego ka dinao; ba tlo re: O motse wa Morena, Tsione gaMokgethwa wa Isiraele.


text:
Tšela tša ge o lahlilwe o hloilwe, go sa tle motho go wena, bakeng sa tšona ke go dira wa letago le le sa felego, wa go tlo thabelwa ke ba neng le neng.


text:
O tlo anywa tswele la ditšhaba, matswele a bahumagadi, wa tlo tseba ge Mophološi wago le Monamoledi wago e le nna Morena Mogale wa Jakobo.


text:
Bakeng sa mphiri ke tlo tliša tshipi e khwibidu; bakeng sa tshipi ke tlo tliša tshipitshehla; bakeng sa kwata ke tlo tliša mphiri; bakeng sa maswika ke tlo tliša tshipi. Ke tlo bea molao ya ba molaki wa gago; ke tlo bea toko, ya ba mmuši wa gago.


text:
Mo nageng ya gago go ka se hlwe go kwala tša sehlogo; le tša tšhwalalanyo le go thubja di ka se hlwe di kwala mellwaneng ya gago. Merako ya gago ba tla re ke bophologelo; dikgoro tša gago ba tla re ke tša ditheto.


text:
Letšatši le ka se hlwe le eba sona seetša sa gago mosegare, le ngwedi e ka se hlwe e eba gona go bonega. E a tlogo ba seedi sa gago sa neng le neng ke yena Morena; yena Modimo wa gago e tlo ba yena letago la gago.


text:
Letšatši la gago le ka se sa dikela; ngwedi wa gago ga o sa tlo hwa; gobane seetša sa gago sa neng le neng e tlo ba yena Morena; gobane matšatši a dillo tša gago a tlo ba a fetile.


text:
Ke mo setšhaba sago e tlogo ba sa baloki fela, mme naga e tlo ba ya bona go ya go ile, e le bona dihlare tše nna ke di šemilego, e le bona babopša ba diatla tša ka ba ba nthetišago.


text:
E monyenyane o tlo tšwa ba sekete; mme mmotlana o tlo tšwa tšhaba se maatla. Ke nna Morena e ke tlogo dira tšeo ka pela lebakeng la gona.


text:
Moya wa Morena Mong a bohle o mo go nna, gobane Morena o mpeetše go begela babotlana taba tše dibotse; o nthometše go alafa ba dipelo tše robegilego, gore ba ba thopilwego ke ba goelele khunologo, ke goelele ba ba tlemilwego go gololwa,


text:
ke goelele ngwaga wa kgahlego wa Morena, le tšatši la tefetšo ya Modimo wa rena, gore go homotšwe bohle ba ba nyamilego,


text:
gore ballela Tsione ke ba anegele gore, bakeng sa molora ba fiwe mphapahlogo, bakeng sa manyami ba fiwe makhura a lethabo, bakeng sa pelo ntsho ba fiwe diaparo tša botšhepi, gore ba tle ba thwe: Le mere ya toko mešengwa ke Morena, ya go mo retiša.


text:
Ba tlo tsoša marope a kgale, marako a matala; ba tlo mpshafatša metse ye e phušotšwego, marope a bogologolo.


text:
Ba mathoko ba tlo ema mme ba diša mehlape ya lena; ba go le lemela mašemo le dirapa tša merara e tlo ba ba mehuta e šele.


text:
Ge e le lena ba tlo re le baperisita ba Morena, bahlanka ba Modimo wa rena. Le tlo ja menono ya bantle; le tlo itumiša ka bokwala bja bona.


text:
Tše ba le lešitšego hlong ka tšona, ba tlo di lefa gabedi; mo ba bego ba le goboša, bjalo ba tlo goloka. Dinageng tša bona le tlo fiwa kabelo tše pedi; mme lethabo la lena e tlo ba la neng le neng.


text:
Gobane nna Morena ke rata toko; ke gana ge dihlabelong go na le leruo lebe. Batho ke ba nea tše di ba swanetšego ruri; mme kgwerano ye ke e dirago le bona ke ya neng le neng.


text:
Mme bana ba bona ba tlo tsebja ditšhabeng, le tlogolo tša bona di tlo tsebja merafong. Bohle ba ba ba bonago ba tlo dumela ba re ke mohuta wa go šegofatšwa ke Morena.


text:
A nke ke thabele Morena; moya wa ka a o hlalele yena Modimo wa ka. O nkapešitše diaparo tša phološo, o nthweša kobo ya toko, bjalo ka motšei a itlhama boka mphamodimo, bjalo ka motšewa a apere dipheta tša gagwe.


text:
Gobane Morena Mong a bohle o tlo mediša toko le go retwa pele ga ditšhaba tšohle, boka naga e tšweletša tše melago, boka tšhemo e mediša peu e bjetšwego mo go yona.


text:
Ke ka baka la Tsione ge ke sa homole; ke ka baka la Jerusalema ge ke sa iketle, gore toko ya gona e be e tšwelele bjalo ka phadimo, phološo ya gona e be e gotetšege bjalo ka lebone.


text:
Ditšhaba di tlo bona toko yago; magoši ohle a tlo bona bokwala bja gago; o tlo bitšwa ka leina le lefsa le le tlogo bolwa ke molomo wa Morena.


text:
O tlo ba mphapahlogo wa bothakga atleng tša Morena, le seala sa bogoši sa go swarwa ke Modimo wa gago.


text:
O ka se hlwe o bitšwa sešuana, mme naga ya gago ba ka se hlwe ba e re ke marope; ba tlo re o Monkgahli; naga ya gago ba tlo re ke Monyalwa; gobane Morena o tlo go thabela, mme naga ya gago e tlo ba le mong wa yona.


text:
Yena e a go agilego o tlo go tšea boka lesogana le tšea kgarebe. Modimo wa gago o tlo go thabela bjalo ka monyadi ge a thabela monyalwa.


text:
Hee Jerusalema, merakong ya gago ke beile bahlapetši ba ba ka se kego ba homola mosegare le bošego. Hee lena baeletši ba Morena, le se ke la homola.


text:
Morena o enne ka tsogo lagwe le letona, ka tsogo la gagwe le maatla, a re: Nka se ke ka ba ka leša mabele a gago manaba; batho ba mathoko ba ka se buše ba nwa morara wa gago wo o itiretšego wona.


text:
Mabele a tlo lewa ke ba ba a bunnego, ba reta Morena; bafudi ba morara ke bona ba tlogo o nwa malapeng makgethwa a ka.


text:
Fetang! Fetang! Le yo bula kgoro. Bulelang setšhaba tsela! Lekelelanyang, lekelelanyang mmila! Kgolang maswika! Tsemelang ditšhaba sefoka!


text:
Le tsebe ge Morena a kwaditše foko lagwe la yo fihla mo lefase le gomago; o re: Botšang morwedi wa Tsione le re: Mophološi wago šo o etla; šo o etla a na le tša go go šetša; o etwa pele ke moputso wagwe.


text:
Bona ba tlo thwe ke setšhaba se sekgethwa, banamolelwa ba Morena; mme ba tlo re o Monyakiwa, motse o sa tlogelwego.


text:
Ke mang yola a tšwago Edomo a hubetše diaparo a etšwa Bosira? Šoo, Senatla ka ditlhamo, o gata ka maatlamagolo. Ke nna ke bolelago toko, yo maatla go phološa.


text:
Ke tšo fotla ke nnoši, ke se ne motho wa setšhaba se sengwe; mme ke ba gatakile ke befetšwe, ke ba pšhatlagantše ka bogale bja ka, mme madi a bona a ntletše diaparo, ke hubetše kobo mo go fela.


text:
Ka tadietša mahlo, ka hloka wa go nthuša; ka kgotsa go se wa go ntlatša; ka thušwa ke letsogo la ka, ka tlatšwa ke kgalefo ya ka.


text:
A nke ke tlotle mabobo a Morena, ke ye ka tše Morena a re diretšego tšona tšohle, le bothobogolo bja gagwe bja ge a šetša moloko wa Isiraele ka dikgaugelo le ka mabobo a gagwe.


text:
Gobane o itše: Ka kgonthe batho ba ke tšhaba sa ka, ke bana ba ka ba ba ka se kego ba aketša; mme nna ke Mophološi wa bona.


text:
Mehlakong ya bona yohle, o be a hlaka le yena; Morongwa wa fahlego sagwe a ba namolela, a ba lokolola ka lerato la gagwe le ka go ba hlomogela pelo, a ba kuka a ba rwala mehla yohle neng le neng.


text:
Ke mo setšhaba sa gagwe se eletšwego mehla yela ya bogologolo ya Moshe, sa re: O kae Morentšhalewatleng ka modiši yola wa mohlape wagwe? O kae yola a nago a bea Moya wagwe mo pelong ya gagwe?


text:
E a romilego letsogo lagwe la borena la sepela le Moshe le bapetše le yena; e a nago a fatola meetse pele ga bona, a itirela ina, ya ba la neng le neng.


text:
Moya wa Morena o ba orošitše bjalo ka mohlape ge o fologela meeding. Tšhaba sa gago o se eteditše ka mokgwa o bjalo, wa itirela ina le le tumilego.


text:
Lebelela o le moo godimong, o bone o le moo boagong bja gago bjo bokgethwa bja borena. Bo kae bogale bja gago le maatla a gago? A pelohlomogi ya gago le šoko la gago, a di ntšhirogetše?


text:
Hleng o Tatawešo. Aborahama ga a re tsebe; le Isiraele ga a re tsebe. Tatawešo ke wene Morena, Monamoledi wa rena; ke lona ina lago la mehleng.


text:
Morena, o reng o lesa ra fapoga tsela tšago, dipelo tša rena tša thatafala, re se go boife? Boela go balata ba gago, dilete tša naga yago.


text:
Setšhaba sa gago sekgethwa se dutše naga ye lebaka le sego le kae fela, manaba a rena a tla a gatakela sekgethwa sa gago.


text:
Re bjalo ka ba o sešogo wa ka wa ba buša go tloga kgaleng, boka ba ba sešogo ba ka ba bitšwa ka ina la gago.


text:
wa etša mollo o fiša mahlaku, mollo go bediša meetse, ge ina lago le tsebišwa manaba a gago, ditšhaba ge di roromela ge o fihla,


text:
Ge o dira tše di šiišago, tše re bego re sa kgone go di holofela. O ka be o fologa wa šišinya dithaba pele ga gago.


text:
Go tloga kgaleng ga go ešo gwa kwala, ga go ešo gwa kwewa, ga go ihlo le le di bonego, ge modimo o mongwe a diretše ba ba bego ba o holofetše, ge e se wena, Morena.


text:
O gahlanetša motho ge a dira toko a thabile, le ba go gopolago ba le ditseleng tša gago. Ge e le bjalo o befetšwe ka gobane re dirile bobe; ke kgale re le mo go tšona, re fela re phološwa.


text:
Ka moka ga rena re bjalo ka wa tšhila; mme toko ya rena e bjalo ka aparo se tšhilafetšego. Ka moka ga rena re omile boka matlakala; mme bosenyi bja rena bo re tšea boka phefo.


text:
Ga go a bitšago ina lago, a ithapa a itshwarelela ka wena; gobane o utile sefahlogo sago pele ga rena, wa re lesa ra nolega moko ka bosenyi bja rena.


text:
Bjale, Morena, o sa le tatawešo; o Mmopi wa rena, mme rena re letsopa; ka moka o re bopile ka atla tša gago.


text:
Morena, se befelwe wa go lahla; se dule o sa lebale molato go ya go ile. O ko bone hle, ka moka ga rena re setšhaba sago.


text:
Metse e mekgethwa ya gago e fetogile naga ya lefela. Motse wa Tsione ke naga ya lefela; Jerusalema ke marope.


text:
Ntlokgethwa ya rena e botse botse, mo botatawešo ba bego ba go reta, e fišitšwe ke mollo; mme tšohle tše di bego di re kgahla di senyetše.


text:
Ba ba bego ba sa mpotšiše ke re a ba batamele; ba ba bego ba sa nnyake ke re a ba nkhwetše; mme setšhaba se se bego se sa rapele ina la ka, ke bolela naso ke re: Ke nna e!


text:
Ke hlwile ke emiša atla tša ka ka baka la setšhaba sa dinganga, sa go swara tsela tše di sego botse, sa go ya ka maithatelo.


text:
Ke setšhaba se se bego se lebana le nna ka borumolane, ka didimo tša go išwa mašemong, ba di fiša dibešong tša makokota a a tšhumilwego.


text:
Ba ba bego ba itiša mabitleng, ba tsetsa mo go šiišago, ba ja nama ya kolobe, dibjaneng tša bona ba dubela dilo tša ditšhila.


text:
Ke bona ba go re: Ema moo, o se mpatamele, ke na le tše di ilago. Bona bao ba ka muši dinkong tša ka, ke mollo o tukago ka mehla.


text:
Tšona tšeo di dula di ngwadilwe pele ga ka; mme nka se homole; nka se lese go bušološetša dilo tšeo mo go bona.


text:
Molato wa lena ke o tee le molato wa botataweno. O realo Morena. Ba be ba fiša diorelo dithabeng, ba nkgoboša mebotong; ke tlo ba elela se se lebanego tiro tša bona.


text:
Morena o re: Ge go hwetšwa kenyo tša morara di sa na le todi, ba tlo re: Se di senye, di sa na le mohola. Le nna ke tlo realo ka baka la bahlanka ba ka, ke se tlo ba senyamoka.


text:
Go Jakobo ke tlo ntšha peu, go Juda ke tlo ntšha bao ba go tlo dula thabeng tša ka; tša tlo dulwa ke balata ba ka ba ke ba hlaotšego, ya ba naga ya bona.


text:
Molala wa Sarona e tlo ba phulelo ya mehlape; moedi wa Akore e tlo ba wa meraka ya dikgomo tša setšhaba sa ka, sa ba ba nnyakago.


text:
Fela, lena bahlala Morena, ba le itebatšago thabakgethwa ya ka, ba le ipegago kua Gadi ka meruswi, ba le tšhelelago Meni tše di hlotlilwego,


text:
Lena ke tlo le balela tšhoša, le tlo obamišwa la bolawa; gobane ke biditše la se arabe; gobane ke boletše la se theetše, la dira tše di mpefetšego, la itlhaolela tše di sa nkgahlego.


text:
Ke wona molato woo ge Morena Mong wa bohle a re: Tsebang, bahlanka ba ka ba tlo ja, mme lena la hwa ka tlala. Tsebang, bahlanka ba ka ba tlo nwa, mme lena la nyorwa. Tsebang, bahlanka ba ka ba tlo thaba, mme lena la lewa ke dihlong.


text:
Tsebang, bahlanka ba ka ba tlo hlalala ba ipshina, mme lena le tlo hlatloša dillo ka masetlapelo, le tlo golola le hlobogile.


text:
Ina la lena le tlo šala e le la go roga, ge bahlaolwa ba ka ba re: Morena Mong wa bohle a a go bolaye boka bona bao! Mme bahlanka ba gagwe o tlo ba bitša ka leina le šele,


text:
Gore nageng yeno e a itšhegofatšago a itšhegofatše ka Modimo wa makgonthe; e a enago nageng yeno a ene ka Modimo wa makgonthe; gobane tlaletšo tša kgale di tlo ba di lebetšwe, di širogile pele ga ka.


text:
Le tsebe gore ke tlo hlola magodimo a mafsa le lefase le lefsa; tša kgale di ka se hlwe di tsebja, le mo pelong ya motho di ka se hlwe di rotoga.


text:
Mme lena hlalalang le fele le thabela tše nna ke tlogo di hlola. Tsebang ge e le nna Mohlodi wa Jerusalema motse wa tlhalalo, Mohlodi wa lethabo la setšhaba sa gona.


text:
Motse wa Jerusalema, le nna ke tlo o thabela, ka hlalalela tšhaba sa ka. Go bona go ka se hlwe go kwala dillo, le ge e le ntšu la motho a kwago bohloko.


text:
Go ka se hlwe go eba le lesea la go phela matšatšana fela; go ka se be le mokgalabje e a sa tlatšego mehla e mo lekanego; go tlo hwa e mofsa a ne nywaga e lekgolo; modiradibe go tlo rogwa wa nywaga e lekgolo.


text:
Ba ka se ke ba aga, gwa dula o šele; ba ka se ke ba lema gwa ja o šele; gobane matšatši a batho ba ka a tlo lekana le matšatši a sehlare, mme bahlaolwa ba ka ba tlo phela ka tše ba itiretšego tšona, tša tlo ba tša ba onalela diatleng.


text:
Ba ka se itapiše, mme ya ba lefela; ba ka se tswale bana ba go tlo hwa ka pela; gobane e tlo ba mohuta wa bašegofatšwa ba Morena, bona le bana ba bona.


text:
Phiri le kwana di tlo fula gotee; tau e tlo fula bjang wa kgomo; noga, dijo tša yona e tlo ba lerole. Go ka se hlwe go senywa go dirwa bošula thabeng e kgethwa ya ka yohle. O realo Morena.


text:
Morena o re: Magodimo ke sedulo sa ka sa bogoši; lefase ke bogato bja dinao tša ka; bjale ngwako wo le kago nkagela wona o ka ba kae? Le bodulo bjo nkago khutša gona bo ka ba kae?


text:
Etšwe dilo tšohle tše di lego gona di dirilwe ke diatla tša ka, tša kgona go ba gona! O realo Morena. Se nna ke se šetšago ke mohlaki, ke wa pelo e setlegilego, e a boifago se ke se boletšego.


text:
E a hlabago pholo o ka mmolayabatho; e a hlabago nku o ka thobampšamolala; motlalesedimo eke o tliša madi a kolobe; e a fišago diorelo eke o lotšha modimo o šele. Ge ba inyaketše tša bona ditsela, dipelo tša bona tša kgahlwa ke makgapha a bona,


text:
Nna ke tlo ba nyakela tša go tlo ba šišimiša, ka ba tlišetša tše ba di šiago; ka gobane ke biditše gwa se arabe motho; ke boletše gwa hlokwa e a kwago. Ba dirile tše di mpefetšego; ba inyaketše tše nna di sa nkgahlego.


text:
Kwang lentšu la Morena, lena le boifago se a se boletšego. Ba geno ba ba le hloilego, ba le raka ka baka la leina la ka, ba re Morena a a bonatše letago lagwe re tle re bone se le se thabelago, bona bao ba tlo lewa ke dihlong.


text:
Go kwala mokgoši motseng, o kwala Ngwakong o mokgethwa. Theetšang! Morena o lefetša manaba a gagwe mediro ya ona.


text:
Motse o belege, o sešo wa šonopega; o be o sešo wa swarwa ke lešoko, wa ba o šetše o swere ngwana wa lesoganyana.


text:
Tše bjalo di kile tša kwewa ke mang? Tše bjalo di kile tša bonwa ke mang? A naga e ka tswalwa ka tšatši le tee? A setšhaba se ka tswalwa ka gatee? Ge e le Tsione, o re o sa šonopega wa be o šetše o belege bana ba wona.


text:
Bjale a nka bula tswala, ka lesa go tswadiša? O realo Morena. Ge nna ke le yena motswadiši, a nka di thibela? O realo Morena Modimo wa gago.


text:
Thabang le Jerusalema, le o hlalalele ka moka ba o ratago! Thabang le wona ka go nyakalala, bohle ba le bego le o llela!


text:
Gore le anye mabele a wona, le hore mahomotšapelo, le kgolwe ruri le ipshine ka botlalo bja bokwala bja wona.


text:
Gobane Morena o re: Tsebang ge e le nna ke išago khutšo go wona, ya ela boka noka; mme mahumo a ditšhaba a tlo tšhologela go wona boka noka ge e tletše. Le tlo amušwa, le tlo pepulwa, le tlo farwa difarong.


text:
Ge le di bona, ke mo dipelo tša lena di tlogo thaba; ditho tša lena tša tlo taga wa botala bjo bofsa; ke mo seatla sa Morena se tlogo tsebiwa ke balata bagwe, ge a galefetše manaba a gagwe.


text:
Le tsebe gobane Morena o etla ka mollo; dikoloi tšagwe di le bjalo ka ditimo, a tuka bogale wa mollo, a kgalema ka dikgabo di tukago.


text:
Gobane Morena nama ka moka o tlo e ahlolela ka mollo le ka lerumo la gagwe; gomme go tlo ata ba Morena a ba fedišago.


text:
Ke bona baikgethi bao ba go hlapa dirapeng tša medimo, ba goloma ka nthago ga e mongwe wa bona, ba eja dinama tša kolobe, le diila, le magotlo; ba tlo gogolwa ka moka. O realo Morena.


text:
Gomme nna ke tseba mediro ya bona le kelelo tša bona. Go tlo tla tšatši la go botha bantle bohle le maleme ohle. Ba tlo tla ba bona letago la ka.


text:
Ke tlo ba beela seka; ba bangwe ba bona e lego baphonyokgi, ke tlo ba roma ba ya go bantle ba kua Tarasisi, le kua Phule, le kua Ludi go bangangamara, le Thubala, le Jafane, le go dihlakehlake tša kua kgole, mo go sešogo gwa fihla tumo ya ka, mo go sešogo gwa bonwa tago la ka; mme ba tlo anegela bantle tago la ka.


text:
Ba tlo tliša bana beno bohle, ba ba ntšha ditšhabeng ka moka, ba ipega go Morena ka bona. Ba tlo ba tliša ka dipitsi le ka dikoloi, ba rwelwe ka boako, ba nametše meila le kamela. Ba tlo ba tliša fa Jerusalema thabeng e kgethwa ya ka. O realo Morena. Go tlo etša mola, Baisiraele ba etla le dibego ka dibjana tše di hlapilego, ba di tliša mo Ngwakong wa Morena.


text:
Mme moloko wa lena o tlo dula o le gona; le maina a lena a tlo dula a le gona, boka legodimo le lefase le lefsa le ke tlogo le dira, ge di tlo dula di le gona pele ga ka.


text:
Mme e tlo fela e re kgwedi e balama, le ka Sabatha e nngwe le e nngwe nama ka moka e tlo tla ya khutša pele ga ka. O realo Morena.


text:
Ba tlo tšwa ba yo bona ditoto tša bao ba ntlhanogetšego; gobane seboko sa bona se ka se ke sa hwa, mme mollo wa bona o ka se ke wa tima; mme e tlo ba selalogi go nama ka moka.


text:
Mantšu a Jeremia morwa wa Hilikia, yo e bego e le e mongwe wa baperisita ba Anathothe nageng ya Benyamini.


text:
Yena yo lentšu la Morena le mo tletše mehleng ya Josia morwa wa Amoni kgoši ya Juda ka ngwaga wa lesome la metšo e meraro wa pušo ya gagwe.


text:
Le mo tletše le mehleng ya Joyakima morwa wa Josia kgoši ya Juda, gwa ba gwa fela ngwaga wa lesome la motšo o tee wa Tsedekia morwa wa Josia, yo e bego e le kgoši ya Juda go fihla ge ba Jerusalema ba thopiwa ka kgwedi ya bohlano.


text:
Ke go tsebile mola ke sešo ka go bopa mo mmeleng wa mmago, o sešo wa belegwa, ka go bea gore o be moporofeta wa ditšhaba.


text:
Ke mo Morena a itšego: O se re: Ke sa le ngwana, gobane o tlo ya gohle mo ke go romago; mme tšohle tše ke tlogo go laela, o tlo di bolela.


text:
Morena a ntšha seatla a fathiša molomo wa ka a bolela le nna a re: O tsebe gore ke bea mantšu a ka molomong wa gago.


text:
Lehono ke gona ke go beago mookamedi wa ditšhaba le mebušo, gore o tomole, o phušole, o fediše, o rutle, o age, o bjale.


text:
Lentšu la Morena la buša la ntlela la re: O bonang? Nna ka re: Ke bona pitša e belago, e leba mono e le thoko ya leboa.


text:
Gobane ke nna ke tlogo bitša lete tšohle tša mebušo ya leboa. O realo Morena. Ba tlo tla ba bea didulo tša bona mo go tsenwago kgorong tša Jerusalema ka gona, tša okamela metse ka moka ya Juda.


text:
Ke mo ke tlogo ba sekiša ba bola bobe ka moka ga bona, bja ge ba ntlhala ba yo fiša diorelo tša medimo e šele, ba khunamela bopja tša diatla tša bona.


text:
Mme wena itleme letheka o tsoge, o ba botše tšohle tše ke tlogo go laela tšona. O se ke wa ba tšhoga, ke se tlo go tšhoša o le pele ga bona.


text:
Ge e le nna, lehono ke go dira motse wa sebo, kokwane ya tshipi, morako wa mphiri wa go okamela naga yohle, le kgoši ya Juda, le tona tša gona, le baperisita ba gona, le tšhaba sa naga.


text:
Le ge ba tlo lwa nago, ba ka se go kgone, gobane e a lego le wena ke nna, gore ke go hlakodiše. O realo Morena.


text:
Sepela o yo goeletša ditsebeng tša Jerusalema, o re: Ke sa elelwa mabobo a mola o le ngwana, lerato la mola o le mmeeletšwa la mola o ntšhala morago šokeng, kua nageng e sa lengwego.


text:
Isiraele ke mokgethwa wa Morena, thakangwaga ya maruo agwe. Mang le mang e a mo jago, o oba molato, o welwa ke bošula. O realo Morena.


text:
Hee lena ba leloko la Jakobo, ba dilete tšohle tša moloko wa Isiraele, kwang se Morena a se bolelago.


text:
Morena o re: Botataweno ba hweditše bošaedi bofe go nna, ge ba kgaogana le nna, ba yo nkema kgole, ba latela tša lefela, le bona ba ba ba lefela?


text:
Ba se ke ba hlwa ba re: Morena o kae? Yena wa go re ntšha kua Egipita, Morehlahlašokeng, nageng ya lehanata, ya mangope, ya lenyora, ya thiti ya lehu, nageng ye e sa sepelego motho, mo go sa dulego batho?


text:
Ka le fihliša nageng yeno ya mašemo, la ja dienywa tša yona le menono ya yona. Mme lena, mola le sa fihla, la senya naga ya ka; magae a ka la a dira a makgapha.


text:
Baperisita ga ba ka ba re: Morena o kae? Balotodi ba molao ba se tsebe nna; badiši ba ntlhanogela; baporofeta ba yo porofeta ka Baali, ba latela tše di sa holego selo.


text:
Ge le ka selela kua Khithima dihlakehlakeng, la bona, ge le ka roma ba go ya Kedara, la eleletša ruri, le tlo bona ge dilo di etšago tše, di sa ka tša ba gona.


text:
A go na le setšhaba se kilego sa bapatša medimo ya sona le ge e se medimodimo? Ge e le setšhaba sa ka sona se bapaditše bogolo bja sona, sa reka tše di sa holego selo.


text:
Gobane setšhaba sa ka se dirile masenyi a mabedi: Ba lahlile nna sediba sa meetse a phelago, ba fata tša bona didiba, didiba tša go gopa, di se nago meetse.


text:
O bopelwa ke ditau; di hlaba mokgoši; naga ya gagwe di e dirile lehanata, di fišitše metse ya gagwe; ga e sa ne baagi.


text:
Bjale o dirwa ke eng ge o ya Egipita go yo nwa meetse a noka ya Nile? O dirwa ke eng ge o ya kua Asuri go yo nwa meetse a Forate?


text:
O otlwa ke bobe bja gago, o hlokofatšwa ke tlhanogo tšago, o tlo ba wa tseba wa bona e le bobe, e le bošula go lahla Morena Modimo wa gago, o sa mmoife. O realo mong a bohle Morena wa mašaba.


text:
Gobane ke kgale o robile joko yago, o kgaotše tlemo tša gago, o fela o re: Nna ga ke mohlanka! Wa ya kua mebotong e phagamilego, dihlareng tše tala mme wa ba seotswa;


text:
Mola nna ke go šemile o le morarasešifa, wa yona peu ya makgonthe. O mphetogetše ka mokgwa ofe morara wa dithabe tša wa naga?


text:
Ka kgonthe, le ge o ka hlapa wa ikgohla ka lešabašaba le morora o montši, masenyi a gago ke tla fela ke a bona e le tšhila. O realo Morena.


text:
O bolela bjang ge o re: Ga ka tšhilafala! Ga ka latela boBaali! Napo lote mehlala ya go ya meeding, o elelwe tše o di dirilego, wene sethole sa kamela sa go sepeleša, sa ditsela tša manyokenyoke.


text:
O pitsi ye e tlwaetšego lešoka, e letšago dinko e kganyoga; ke mang a kago e thibela, ge e ya mo e go ratago? Ba ba e tsomago ga ba itapiše; ba e hwetša ka kgwedi ya yona.


text:
Lesa go onatša dieta tša gago; lesa go hwa ka lenyora. Fela, wena o re: Nang, ke a gana! O re: Ke rata ba mathoko: ke letela bona.


text:
E tlo ba dihlong tša hodu ge le swerwe. A ba lewe ke dihlong, ba moloko wa Isiraele, bona le dikgoši tša bona, le ditona tša bona, le baperisita ba bona, le baporofeta ba bona,


text:
Ba ba rago kwata ba re: O tatawešo! Ba ra leswika ba re: O re tswetše! Mme nna ba mphuralela ba nkgerula; ge e se mohla wa kotsi, ke mo ba rego: Tsoga, o re namolele!


text:
E kae medimo ya gago ye o itiretšego yona? A go tsoge yona e go namolele mohla o wetšwe ke kotsi. Gobane wene Juda, medimo ya gago e atile boka metse ya gago.


text:
E be e le lefela ge ke otla bana ba lena; ba ganne go ka eletšega; mme lerumo la lena le lle baporofeta boka tau ye e jago batho.


text:
Le moloko mang? šetšang tše Morena a di boletšego. A nkile ka fetogela Isiraele lešoka, goba naga ya leswiswi? Bjale ke go reng ge setšhaba sa ka se re: Ga re tlengwe; ga re sa tla go wene?


text:
A mosetsana a ka ba a lebala dipheta tša gagwe? A monyalwa a ka lesa go itšhepa? -- Ge e le sešhaba sa ka se ntebetše mehla e sa balwego.


text:
Ge e le tsela yago ge o yo nyaka tša lerato, yona o a e thakga; ke tšona tše o tlwaetšego mabohlola ka tšona mo tseleng tša gago.


text:
Ke gona merumong ya aparo tšago go bonalago madi a babotla ba ba se nago molato, ba ba sa kago ba phula ngwako wa motho.


text:
Le ge go le bjalo, o re: Ga ke ne molato; hleng pefelo yagwe e nkgometše! O tsebe gore, ke tlo go sekiša lona lentšu leo, ge o re: Ga ka dira sebe!


text:
O reng o hlaganela o garima, o lahla tsela ye, wa swara yela? Le Baegipita ba tlo go leša hlong, boka Baasuri ge ba go lešitše hlong.


text:
Le gona moo o tlo boa o ithwele megono, gobane bona bao o ba botilego, Morena o ba lahlile; ba ka se go kgoniše selo.


text:
Go thwe ge monna a hlala mosadi, mosadi a tloga a yo tšewa ke monna e mongwe, a monna yola o sa tlo boela go mosadi yo? A e ka se be go senya naga wa go e goboša? Bjalo wene ge o otswitše le baratwa bago ba bantši, a o re o sa tlo boela go nna?


text:
Lelaletša mahlo o bone meboto, ge go sa na le mmoto mo o sa kago wa itahla, wa dula hleng ga tsela o ba letetše, boka ba šokeng ge ba lalela batho, wa goboša naga ka bootswa le ka mahlola ago.


text:
A o wa sekgoro se se sa felego, wa dula o na naso go ya go ile? -- O be o fela o realo, o fela o dira makgopo; e le yona tsela yago.


text:
Mehleng ya kgoši Josia Morena O boletše le nna a re: A fa o di bone tše di dirilwego ke Isiraele mohlanogi yo? O ile le dithaba tše telele tšohle, le dihlare tšohle tše ditala, a dira bootswa.


text:
Nna ka re: O tla re ge a feditše go dira tšeo ka moka, o tlo ba a boela go nna; mme a se boe. Juda ngwanabo, yo le yena e lego mohlanogi o di bone.


text:
Mme nna ka bona, Juda ngwanabo wa mohlanogi a sa boife ge ke hlala Isiraele, mohlanogi yo, ka baka la bootswa bjo a bo dirilego bjohle; ka ba ka mo nea lengwalo la tlhalo. Le yena Juda a ya le bootswa.


text:
Bjale naga e senyetše ka tumo ya bootswa bjoo bja gagwe, ge a itšhilafatša ka medimo ya maswika le dikwata.


text:
Gomme le ge tšeo ka moka di dutše bjalo, Juda ngwanabo wa mohlanogi ga a ka a boela go nna ka pelo ya gagwe yohle, ge e se ka maaka fela. O realo Morena.


text:
Yaa o lebe thoko ya leboa, o goelele o re: Boa, wene Isiraele moarogi. O realo Morena. O re: Nka se go gerule, gobane ke yo botho; nka se go ngangele bogale go ya go ile.


text:
Fela, o tsebe molato wa gago ge o hlanogetše Morena Modimo wa gago, o buduša ditsela tša go ya go bantle, dihlareng tše tala tšohle, wa se hlwe o ekwa ge nna ke go bitša. O realo Morena.


text:
Boang lena bana ba bahlanogi! Morena o realo; o re: Mong wa lena ke nna. Ke tlo le amogela ka go ntšha o tee motseng, babedi molokong, ka le tliša fa Tsione.


text:
Morena o re: E tlo re le atile la ba ba bantši mo nageng mehleng yeo, go ka se ke gwa thwe: Polokelo ya Morena; gobane e ka se hlwe e eba le e a e elelwago ka pelong, le e a e hlolago; go ka se hlwe go dirwa e nngwe.


text:
Mehleng yeo, se ba tlogo re ke madulo a Morena, ke Jerusalema; ke mo bantle bohle ba tlogo bothelwa gona, ba tlela ina la Morena, motse wa Jerusalema; ba ka se hlwe ba eya le bothata bja dipelo tše mpe tša bona.


text:
Mehleng yeo ba moloko wa Juda ba tlo eletšana le ba moloko wa Isiraele, ba tlo tla gammogo ba etšwa nageng ya leboa, ba tla fa nageng ye ke e neilego botatabo ya ba magae a bona.


text:
Ke nna ke bego ke re: A nke ke le dire bana, ke le nee naga ye e rategago, magae a phalago ohle a bantle; mme ke tlo re Ke nna tataweno. Ke be ke re le ka se ke la ntlhanogela.


text:
Theetšang, mebotong, go kwala sello le go tsetsela ga Baisiraele, ka gobane tsela e ba senyegetše ba lebetše Morena Modimo wa bona.


text:
Boang, lena bana ba bahlanogi, ke le alafe bohlanogi! Ke rena ba; re tla go wene, gobane Modimo wa rena ke wene Morena.


text:
Ka kgonthe, tša kua mebotong, le tša mašata dithabeng, ke go fora. Ruri go phološwa ga Isiraele go mo go Morena Modimo wa rena.


text:
Gobane e sa le mola re le bana, tše botatawešo ba di ruilego di be di metšwa ke tša dihlong; ke dinku tša bona, le kgomo tša bona, le barwa ba bona, le banenyana ba bona.


text:
Re ripitla dihlonyeng tša rena, kobo ke kgobogo, ka gobane re senyetše Morena Modimo wa rena, rena le botatawešo, e sa le mola re belegwa, le nankhono. Ga ra ka ra theetša ge Morena Modimo wa rena a bua le rena.


text:
Hee Isiraele! Morena o re ge o boa, o boele go nna. Wa tloša tšhila tšago, ke se sa di bona, gona o ka se rakwe.


text:
Ge o ena ka Morena, ya ba keno ya therešo e yago ka molao le ka toko, gona bantle ba tlo itheta ka yena, ba itšhegofatša ka yena.


text:
Gobane Morena o ra banna ba Juda le Jerusalema ge a re: Kgathang mokgatho o mofsa; le se hlwe le bjala mo go lego meetlwa.


text:
Bollelang Morena, le tloše bošoboro bja dipelo tša lena, lena banna ba Juda le ba Jerusalema; kgalefo ya ka e se tlo le wela boka mollo, wa tuka wa hloka motimi, molato e le bobe bja mediro ya lena.


text:
Goelelang nageng ya Juda le fa Jerusalema le re: Letšang diphalafala mo nageng! Hlabang mokgoši le re: Kgobokanang re tšhabeleng dibong!


text:
Tsemang sefoka go iwe Tsione! Tšhabang, le se ke la ema! Gobane ke tliša bošula bo tšwago thoko ya leboa, le tshenyo e kgolo.


text:
Tau e tšwile sekgweng; o nanogile mofediši wa ditšhaba; o tšwile gagabo gore naga ya geno a e dire ya marope, metse ya geno a e phušole, go se hlwe go dula motho.


text:
Bjale aparang mankgeretla; llang le gololeng, gobane mollo wa bogale bja Morena ga o ešo wa re gomela.


text:
Mohla woo, Morena, o re, go tlo nolega pelo tša dikgoši le ditona; baperisita ba tlo gakanega, le baporofeta ba tlo tlabega.


text:
Mme nna ka re: Joo, Morena Mong a rena! Hleng setšhaba se o se gakišitše ruri ka ge gwa thwe: Le tlo ba le molao! Mme bjale rumo le ba hlaba go fihla ka pelong.


text:
Mehleng yeo ge go tlo bolelwa tšhaba se le motse wa Jerusalema, go tlo thwe: Dimo le fišago mo dirwaolong šokeng le tsogetše ngwanenyana wa sethšaba sa ka; ga se moya wa go lootša le wa go fefera;


text:
Soolee! O rotoga boka maru! Makoloi agwe a ka disesedi; dipitsi tša gagwe di lebelo wa manong. Joo, re a thubja!


text:
Hlapa pelo bobe, o phološwe, wene Jerusalema. Dikelelo tše mpe tša gago, o tlo lesa neng go dula o na natšo mo pelong?


text:
Sebelang ditšhaba, le re fa Jerusalema go sebiwa barakeledi ba ba tšwago kua nageng ya kgole; metse ya Juda e hlabelwa mokgoši.


text:
Ba tlo etša baleti ba mašemo ge ba rakelela motse wa Jerusalema ka gobane o ntlhanogetše. O realo Morena.


text:
Ke tsela tša gago, le tiro tša gago di go hloletšego tšeo. Ge di go baba, di go hlaba mo pelong ya gago, molato ke bobe bja gago.


text:
Joo, mala a ka! Mala a ka, joo! Ke a šonopega! Ke hlokoga ka pelong! Pelo ya ka e a bopa, e šitwa go homola! Ke ka gobane wene pelo ya ka o kwa ge go lla phalafala, o kwa mašata a tlhabano.


text:
Go goelelwa tša mašegerepe fela, gobane naga yohle e thosane; ke tšhoga mekutwana ya ka e thubiwa, go se sa ne madulo.


text:
Gobane setšhaba sa gešo ke sa mašilo, ga se ntsebe; ke bana ba ditlatla, ba ba hlokago temogo. Ba hlalefetše bošaedi; go dira tše botse ga ba go tsebe.


text:
Ge ke bona naga, še e gobelane, ga e sa ne selo; ge ke lelalela kua legodimong, ke hwetša seetša sona se ile.


text:
Ke a bona; mašemo šea ke mašoka; metse ka moka ya gona e phušoga pele ga Morena, ge go fihla mollo wa kgalefo yagwe.


text:
Ke ka baka leo naga e llago; le legodimo kua tletlolo le apere boso, ka gobane ke boletše, ke rerile, nka se thiše, nka se lese go di dira.


text:
Metse yohle e falala ge e kwa mekgoši ya ba dipitsi, le ya babetši ba mesebe; ba tšhabela masoding, ba namela maswikeng; metse yohle e falaletše, ga e sa dula motho.


text:
Mme wene Mothubiwa, o tlo dira eng? Le ge o ka apara moretele, wa tšhepha ka matsaka a tshipi e khwibidu, wa tlola mahlo ka ditlolo, go itlhopha ke lefela. Bakwelemi bala ba gago o ba tenne; se ba se nyakago ke go go bolaya.


text:
Gobane ke kwa lentšu le e kego ke la mmelegi, la ge go tlaletšwe e a itšibolago; ke mokgoši wa ngwanana wa Tsione; o a fegelwa, o otlolla matsogo a gagwe, o re: Joo nna joo! Bophelo bja ka bo feletše ka dinokwane.


text:
Yang le mekgoba ya Jerusalema, le lebelele le botšiše, le tsome mo mapatlelong a gona. Ge le ka hwetša motho a dirago ka molao, molata therešo, Ke tla ba lebalela.


text:
Morena, mahlo a gago a bona therešo. O ba otlile, bona ba se kwe bohloko. O ba fodišitše, bona ba gana go laiwa. Ba thatafatša phatla tša bona, tša phala mabje ka bothata; ba gana go boa.


text:
Nna ke be ke re: Ba dirwa ke bobotla; ba dira tša bošilo ka go se tsebe tsela ya Morena le mokgwa wa Modimo wa bona.


text:
Ka re: A nke ke ye go bagolo, ke bolele nabo; gobane bona ba tseba tsela ya Morena le mokgwa wa Modimo wa bona. Anthe e tloga e le bona ba robilego joko, ba kgaola ditlemo.


text:
Molato ke wona woo, ge tau ya sekgweng e ba bolaya, ge phiri ya lešoka e ba šwalalanya, ge nkwe e lalela metse ya bona. E a tšwago o a lewa. Ke ka gobane go godile bokgelogi mo go bona; dikarogo tša bona ga se ka go befa.


text:
Nka go lebalela bjang tše bjalo? Bana bago ba ntahlile, ba ena ka tše e sego Modimo. Le ge ke ba enišitše, ba ntlhadile, ba bokelana mo ngwakong wa seotswa.


text:
A nka lesa go lefetša dilo tšeo? O realo Morena. Setšhaba sa mohuta woo a pelo ya ka e ka lesa go se otla?


text:
Namelang merako ya gona le e phušole, le ge e se go fedišetša ruri; thenang makala a morara, gobane ga se a Morena.


text:
Ba latotše Morena ba re: Ga se yena; ba re: Re ka se tlelwe ke bošula, re ka se bone tlala le lerumo.


text:
Ba re: Baporofeta ba tlo etša phefo ye e fetilego, ba re: Ga ba ne lentšu la Modimo, a ba diregelwe tšona tšeo bona beng.


text:
Bjale Morena Modimo wa mašaba o re: Ge le realo, gona le tsebe gore lentšu la ka Ke tlo le bea melomong ya lena mme ya ba mollo wo setšhaba se e tlogo ba dikgong tša wona, mme ba fišwa ke wona.


text:
Hee lena ba leloko la Isiraele! Tsebang gore Ke tlo le tlišetša setšhaba sa kgole. O realo Morena. Setšhaba se maatla, setšhaba sa bogologolo, sa mmolelo wo le sa o tsebego, se le sa kwego se se se bolelago,


text:
Ba tlo ja tše o di bunago, le bogobe bja gago; ba tlo ja barwa ba gago le barwedi bago; ba tlo ja dinku tša gago le dikgomo tšago; ba tlo ja merara yago le mego ya gago. Metse ya gago ya dibo ye o e botilego, ba tlo e hula ka lerumo.


text:
Gomme ge ba tlo re: Ke ka baka lang ge Morena Modimo wa rena a re dira tšona tše ka moka? O tlo fetola wa re: Bjalo ka ge le ntahlile, la hlankela medimo e šele le le fa nageng ya geno, le yo hlankela batho ba šele le le kua nageng e sego yeno.


text:
Theetšang lefoko le, lena setšhaba sa bošilo se se se nago mogopolo, sa mahlo a a sa bonego, sa tsebe di sa kwego.


text:
A ga le mpoife? O realo Morena. A ga le tšhoge pele ga ka? Mola e le nna ke beilego boto la lewatle ka mašabašaba, mollwane wa lona wa mehleng, wo le ka se kego la o sela. Le ge lewatle le befetšwe, ga le kgone selo; le ge maphoto a lona a duma, a ka se fete moo.


text:
Dipelong tša bona ga ba sa re: A re boifeng Morena Modimo wa rena, yena wa go re fa pula ya kgogolamoko le tsheola lebakeng la gona, a re lotolela mehla le mabaka a go buna.


text:
Mo gare ga setšhaba sa ka go na le ba babe, ba ba lalelago motho bjalo ka barei ba nonyana; ba epa moreo, mme go tanywa batho.


text:
Nywako ya bona e tletše tša bohodu bjalo ka serobe ge se tletše dinonyana. Ke tšona tše di ba dirago ba bagolo, mme ba huma.


text:
Ba nonne, ba tagile, mme ba feta ba babe ka bobe; go ahloleng ga ba bone taba; tabeng ya sešuana go atlega bona; gomme wa modiidi ga ba mo emele.


text:
A nka lesa go ba lefetša tše bjalo? O realo Morena. Setšhaba sa mohuta o bjalo, a pelo ya ka e ka lesa go se otla?


text:
Le baporofeta ba porofeta maaka, mme baperisita ba dirišana nabo; mme setšhaba sa ka se rata tše dibjalo. Ge di iša mafelong, le tlo dira bjang?


text:
Tšhabang, lena ba ga Benyamini, le tšwe mo go ba Jerusalema, le yo letša phalafala kua Thekoa, kua Bethe-Kerema le yo gotša mollo wa mabothelele; gobane thoko ya leboa re okamelwa ke bošula, mašegerepe a magolo.


text:
O tlelwa ke badiši ka mehlape ya bona; ba hloma mešaša ba mo tiela gare; e mongwe le e mongwe o fudišetša hlakoreng la gagwe.


text:
Go thwe: Laolang, re o tšwele dira! Tsogang, re totoge e sal le mosegare. -- Joo, re a hulwa! Le šetše le rapama; meriti e a gonoga. --


text:
Gobane go boletše Morena wa mašaba a re: Remang dihlare, le rakelele motse wa Jerusalema ka legora. Ke wona motse wa go thwe o otliwe; tše di lego mo go wona ke tša šiši fela.


text:
Bobe bja wona bo seloga boka meetse a mothopo; tša gona ke go sebelwa bolotšana le sehlogo. Se nna ke hlwago ke se bona ke dintho le megogoma.


text:
Eletšega, motse wa Jerusalema, gore pelo ya ka e se kgaogane nago, ke se tlogo lesa wa ba lehanata, naga ye e sa dulego motho.


text:
Morena wa mašaba o re: Isiraele o tlo ka morara o kgobišitšwego, moišwaseatla wa fulwa le dipudutša.


text:
Ke sa tlo bolela le mang, ka mo anegela taba a kwa? Hleng ditsebe tša bona di ne bošoboro; ga di kgone go theetša. Hleng lentšu la Morena le ba gobogetše, ga ba sa le thabela. Mme nna ke tletše kgalefo ya Morena, ke šitwa go itshwara.


text:
A e tšhologe gee, godimo ga bana mekgolokgotheng, le godimo ga diboka tša masogana, ge ba le mmogo; ka gobane a tlo patlaganya banna le basadi, le bagolo le bakgalabje.


text:
Mme nywako ya bona e tlo ba ya batho ba mathoko, gotee le mašemo le basadi; gobane tsogo la ka ke le akalatša godimo ga baagi ba lefase leno. O realo Morena.


text:
Ke ka gobane ka moka ga bona, ba banyenyane le ba bagolo, ke ba mapelompeta; le baporofeta le baperisita ka moka ba a fora.


text:
Ba tlo lewa ke dihlong, gobane ba dirile tše makgapha, ba se ne dihlong, ba sa šetše tše di nyatšišago. Bjale ba tlo wa le ba ba wago. Ba tlo kgopša mohla ke tlago go ba hlola. O realo Morena.


text:
Morena o boletše a re: Emang ditseleng le lebelele, le botšiše ditsela tša bogologolo; le bone ye e lego tsela e botse, le kgone go tšea ka yona. Ke mo le tlogo hwetša bokhutšo bja meoya ya lena! Mme bona ba re: Ga re ye!


text:
Wene lefase, theetša, o tsebe gore tšhaba se ke se tlišetša mabošula a ba itlholetšego ona ka dikelelo tša bona. Gobane ba ganne go theetša se ke se boletšego; mme molao wa ka ba o lahla.


text:
Diorelo tše di tšwago Seba, le mere e tšwago dinageng tša kgole, ke dirang ka tšona? Didimo tša lena ga di nkgahle, le dibego tša lena ga di nnatefele.


text:
Molato ke wona woo ge Morena a re: Tšhaba se ke se beela dikgopišo, go kgopše botatago bana ga mmogo le bana ba bona, go senyege motho le moagišani wagwe.


text:
Morena o re: Seseowe setšhaba! Se tla se etšwa nageng ya kua leboa; mme morafo o montši o rotoga kua magomong a lefase.


text:
Ba tla ba swere bora le tšhoša; ke dikgalabutšwa tše di sa tsebego kgaogelo; legoa la bona le duma wa lewatle; ba nametše dipitsi; ba itlhama boka mohlabani o tee. Ba tla go lwa nago, ngwanana wa Tsione.


text:
Hee ngwanenyana wa setšhaba sa gešo, apara mankgeretla, ripitla moloreng o lle wa mohla go llelwa ngwana e a lego nnoši. Lla gabohloko, gobane Maphušole o re tlela wa sehlogo.


text:
Ke go beile moubedi mo go setšhaba sa ka, maitše wa ditshipi, gore o tsebe o hlathe ditsela tša bona.


text:
Ema mojakong wa ntlo ya Morena; o le moo o goelele o re: Kwang lentšu la Morena, lena Bajuda bohle, ba le tsenago ka mojako wo le etla go lotšha Morena.


text:
Morena wa mašaba Modimo wa Isiraele o re: Ditiro le tsela tša lena le di lokišeng; ke mo ke tlogo le agiša felo fa.


text:
Le se ke la holofela polelo tša maaka, ge go fela go thwe: Ntlokgethwa ya Morena še! Ntlokgethwa ya Morena še! Ntlokgethwa ya Morena še!


text:
Ge le ka lesa go lokiša ditsela tša lena le mediro ya lena sa ruri, ge le sa latiše moahlolelo wa go loka ge le sekišana.


text:
Ge le sa lese go pateletša mofaladi le sešuana le mosadi wa mohlologadi, la lesa go tšholla madi a se nago molato felo fa, la lesa go itshenya ka go latela medimo e šele,


text:
Gona nka se le agiše felo fa nageng ye ke e neetšego botataweno mehleng yela, ka re e tlo ba ya bona neng le neng.


text:
A ga go utswiwe? A ga go bolawe? A ga go otswiwe? A ga go eniwe ka maaka? A ga go thuntšhwe diorelo tša Baali? A ga go latelwe medimo e šele ye le sa sa e tsebego?


text:
Bjale le fela le etla le ema pele ga ka fa Ngwakong wo o bitšwago ka leina la ka, le re: Re a hlakodišwa! Mola go dirwa makgapha ao ka moka.


text:
A fa le re Ngwako wa ka ke legolo la bahlakodi? Wona wo go bitšwago ina la ka mo go wona. Ge e le nna, le tsebe gore ke di bone. O realo Morena.


text:
Yang le hlole felo ga ka fale Silo, mo ina la ka kgale ke bego ke le agišitše gona, le bone tše ke di dirilego gona ka baka la bobe bja setšhaba sa ka sa Isiraele.


text:
Gomme bjalo ke lefetša tiro tše tša lena tšohle, -- o realo Morena, -- ka gobane ke boletše le lena, ka fela ke boela ke bolela, mme la gana go kwa, ka le bitša le se arabe.


text:
Bjale ngwako wo, mo ina la ka le bitšwago gona, wo le o botilego, le felo fa ke go beetšego lena le botataweno, ke tlo go dira tšona tšeo, tše ke di dirilego Silo.


text:
Ke tlo le raka pele ga ka bjalo ka ge ke rakile bala babolena bohle, bala ba moloko wa Efuraimi ka moka.


text:
Gomme wena o se ke wa rapelela setšhaba se; o se ke wa hlaba mokgoši wa tliša diphapelo ka baka la sona; o se ke wa mphegelela, gobane nna nka se ke ka ba ka go kwa.


text:
Bana ba rwalela dikgong; botatabo ba gotša mollo; basadi ba duba maupi a go apeela mohumagadi wa legodimo dinkgwanyana, le a didimo tša medimo e šele, e le gore ba nthumole.


text:
Molato ke wona woo ge Morena Mong a bohle a re: Le tsebe gore felo fa le motse wo ke tlogo thenogela bogale bjaka le sekgoro sa ka, mo go batho le dikgomo le dihlare tša naga le dienywa tša mašemo; di tlo tuka di se time.


text:
Morena wa mašaba Modimo wa Isiraele o re: Le ka no hlatlaganya dihlabelo tša lena le didimo tša lena, la tsebo ja dinama.


text:
Lefoko le ke ba laetšego lona šele: Kwang se ke se bolelago, ke mo ke tlogo ba Modimo wa lena, mme lena la ba setšhaba sa ka. Tsela ye nna ke tlogo le laela yona, le sware yona fela; ke mo le tlogo letlwa.


text:
Bona ba gana go kwa, ba lesa go theetša; ba ya ka maithatelo le ka lonya la dipelo tša bona tše mpe; ba boela morago, ba se tšwelele pele.


text:
Ge e le nna, e sa le mola ke ntšha botataweno nageng ya Egipita le nankhono, ke fedile ke le romela bahlanka ba ka bohle ba baporofeta, ke se kgaotše go ba roma.


text:
Ke gona bolela nabo o re: Sese setšhaba se se sa kwego ge Morena Modimo wa sona a bolela; se gana go laiwa; therešo e senyetše, e ba tlogile melomong.


text:
Kuta moriri o o lahle, o yo thuntšha sello mebotong, gobane ba moloko wo Morena o ba hladile a ba lahla ba mmefetše.


text:
Gobane bana ba Juda ba dirile tše di mpefetšego! Morena o realo. Ba beile medimo ya bona ya makgapha mo ngwakong o bitšwago ka leina la ka, ya ba go o tšhilafatša.


text:
Ba bopile mmoto wa Thofethe moeding wa Bene-Hinomi, ba fiša barwa ba bona le barwedi ba bona ka mollo. Ba dirile tše ba sa kago ba botšwa ke nna, tše di sa kago tša ba tša rotoga pelong ya ka.


text:
Molato ke wona woo, Morena ge a re: Go tlo tla matšatši a go se sa tlogo bolelwa tša Thofethe le moedi wa Bene-Hinomi; go tlo bolelwa moedi wa polao; Thofethe e tlo ba mabitla ka go hloka felo fa go kago bolokwa bahu.


text:
Ke mo ditoto tša setšhaba se e tlogo ba dijo tša manong a mo sebakeng, le tša dibata tša naga, go se na le e a di rakago.


text:
Mo metseng ya Juda le mo mapatlelong a Jerusalema ke tlo kgaotša mantšu a tlahalalo le mantšu a thabo, le lentšu la monyadi, le lentšu la monyalwa. Gobane naga ye e tlo ba lehanata.


text:
Ka lebaka leo, o realo Morena, mo mabitleng go tlo ntšhiwa mašapo a dikgoši tša Juda, le mašapo a dikgošana tša gona le mašapo a baperisita, le mašapo a baporofeta, le mašapo a baagi ba Jerusalema.


text:
Ba tlo a gašanya a bonwa ke letšatši le kgwedi le makoko ohle a legodimo, ao ba bego ba a rata, ba a direla, ba a latela, ba a nyaka, ba a khunamela. A ka se ke a buša a kgobelwa a bolokwa, a tlo ba morole wa mašemo.


text:
Mme mašalela ka moka a moloko o mobe wo, ge a tlo dula kua metseng ye ke ba raketšego mo go yona, ba tlo ba ba re: Go kaone ge re ka hwa! O realo Morena.


text:
Bolela le bona o re: Morena o re: A fa batho ba ka re go wa mme ba se ke ba tsoga? A ba ka re go aroga, ba se ke ba boa?


text:
Bjale tšhaba se sa Jerusalema se reng se fela se aroga se sa boe? Se ganelela maaka, mme go boa se a gana.


text:
Ke theeditše ka kwa ba bolela tše di sa lokago; ga go motho e a itsholago ka baka la bosenyi bjagwe a re: Ke dirile bjang? Ka moka ba fapogile mo ba yago boka pitsi ge e kganyelela tlhabanong.


text:
Mogolodi kua sebakeng o tseba lebaka la wona; le mokurwanyane le dipeolane le tlhame di tseba lebaka la tšona; ge e le setšhaba sa ka sona ga se tsebe molao wa Morena.


text:
Le bolela bjang ge le re: Na re hlalefile, molao wa Morena o go rena! Ka kgonthe; ge e se ge le ka tseba ge lehlaka la mongwadi le ngwadile tša maaka!


text:
Bahlale ba lewa ke hlong, ba gakanegile ba tantšwe. Ke ka gobane ba lahlile lentšu la Morena. Bjale bohlale bja bona ke bja eng?


text:
Ka wona molato wo basadi ba bona ke tlo ba tšea ka ba neela banna ba bangwe; mašemo a bona le tlo a gafela ba šele ya ba a bona bao ka gobane ka moka ga bona, ba banyenyane le ba bagolo, ke ba megabaru; le baporofeta le baperisita ba a fora ka moka ga bona.


text:
Thobego ya ngwanana wa setšhaba sa ka ba e alafa ba sa e re selo, ba re: Khutšo, khutšo, mola go se khutšo.


text:
Ba tlo lewa ke dihlong ka gobane ba dirile tše makgapha ba se ne dihlong, ba sa tsebe tše di nyatšišago. Bjale ba tlo wa le ba ba wago. Ba tlo kgopša mohla ke tlago go ba otla. O realo Morena.


text:
Morena o re: Ge ke re ke a fula, ke hwetša morara o se ne dienywa, mogo o se ne mago; le matlakala a ponne, bjale ke tlo ba gafela bao ba tlogo ba tloša.


text:
Re sa duletšeng? Kgobokanang, re tšhabele metseng, e tiilego, re yo hwela gona. Gobane Morena Modimo wa rena o re lalile, o re nošitše bohlwele, ka gobane re mo rumotše.


text:
Ge re lebeletše khutšo, ga go sa ne tše botse. Ge re sa lebeletše go tlo fola, go tlo tla tše di šiišago.


text:
Go kwala dinko tša dipitsi, di tla di etšwa Dani. Naga ka moka e roromela ka mokgoši wa dipitsi tšagwe tša dipoo. Di a tla; di ja naga le tše di lego mo go yona, metse le baagi ba yona.


text:
Ka kgonthe, tsebang, ge ke tlo le romela noga le marabe, di sešogo tša upiwa, tša go tlo le loma. O realo Morena.


text:
O ko theetše, dikolomelo tša ngwanana wa setšhaba sešo di kwala kua nageng ya kgole; o re: A Morena ga a gona kua Tsione? A kgoši ya gona ga e sa le gona moo? -- Ba be ba reng ge ba mpefediša ka medimo ya diswantšho le ka mafela a bantle?


text:
Le nna ke robegile ka thobego ya ngwanana wa setšhaba sešo; ke fifaletšwe, ke swerwe ke dikgakanego.


text:
A ga go sehlare kua Gileada? A ga go moreku wa gona? Ke ka baka lang ngwanana wa setšhaba sešo a sa fole?


text:
A mola hlogo ya ka e ka be e le meetse! A mola mahlo a ka e ka be e le mothopo wa megokgo! Ke kgone go llela ba ba bolailwego ba ngwanenyana wa setšhaba sešo mosegare le bošego.


text:
A mola nka be ke na le bokhutšo lešokeng, nka be ke šia setšhaba sa gešo ka tloga; gobane bohle ke diotswa, ke lešaba la dihlola.


text:
Ba ngangile maleme a bona bjalo ka bora ka maaka. Ge ba tiile maatla mo nageng, ga se ka therešo; ba hlatlamanya dibe. Nna ga ba ntsebe. O realo Morena.


text:
Motho a a itote a phafogetše le wa gabo; a se ke a bota le ngwanabo; gobane le bana ba motho ba a forana; le ba bagwera ba a sebana.


text:
Molato ke wona woo ge Morena a re: Ke tlo ba iša meubeng ka ba leka gona. Ngwanenyana wa setšhaba sa ka ke tlo mo dirang ge go šetše go le bjalo.


text:
Maleme a bona ke mesebe e boelo, a bolela maaka; wa gabo ka molomo ba mmolediša tša leago, mola mo pelong ba mo laletše.


text:
A tše bjalo nka di lesa ke sa di otle? O realo Morena. Setšhaba sa mohuta woo a nka lesa go itefeletša go sona.


text:
Sello ke se lla dithabeng. Ke hlaba fela sa mahloko mafulong a kua šokeng, gobane a senyetše ka go hloka motho wa go feta ka gona; ga go sa kwala mollo wa seruo. Dinonyana tša mo sebakeng le dikgomo di khudugile di sepetše.


text:
Jerusalema ke go dira felo ga marako, letšaba la phukubje. Le metse ya Juda ke e dira ya marope a sa dulego motho.


text:
Ke mang monna yo bohlale, e a kago hlatha dilo tše? A botšwa ke molomo wa Morena, a anegela batho a re: So molato o sentšego naga ye, ya oma boka lehanata, e se sa dula motho.


text:
Morena o boletše a re: Molato ke ge ba lahlile molao wa ka ke o beilego pele ga bona, ba se kwe lentšu la ka, ba se ye ka lona.


text:
Morena wa mašaba, Modimo wa Isiraele a ba a re: Ge e le nna, setšhaba se ke tlo se leša tše di galakago, ke tlo se noša mpholo.


text:
Ke tlo ba šwalalanya ba yo dula ditšhabeng tše bona le borrabo ba sa di tsebego; ka roma lerumo la ba šala nthago, la tlo ba la ba fetša.


text:
Morena wa mašaba o re: Lemogang, le bitše bahlabi ba dillo; ba tlo tla. Romang, le bitše basadi bomakgone ba tšona dillo; ba tlo tla.


text:
A ba hlaganele ba hlatloše dillo ba re lediše; mahlo a rena a šiphole megokgo; dintšhi tša rena di ele meetse.


text:
Gobane kua Tsione go kwala sello sa ba rego: Joo, re thubilwe! Joo, re šaraketšwe! Joo, re a khudušwa! Joo, meago ya rena e re hladile!


text:
Hee, lena basadi, kwang lentšu la Morena, ditsebe tša lena di tsenwe ke se molomo wagwe o se boletšego. Rutang banana ba lena dikoša tša go lla, Le rutane go bokolla.


text:
Gobane lehu le re tsene ka maroba, le tsene mo nywakong ya rena ya mošate, le bolaya bana mekgobeng, le fediša masogana dikgorong.


text:
Bolela o re: Morena o re, ditoto tša batho di tlo lahlwa wa morole mašemong, di tlo etša dingatana tše di beilwego ke babuni, mme tša hloka bakgobedi.


text:
Morena o re: Yo bohlale a se ke a itheta ka bohlale; yo maatla a se ke a itheta maatla; mohumi a se ke a itheta ka mahumo.


text:
E a ithetago a a ithete ka tše: Ka ge a hlalefetše go ntseba, nna Morena, ke dirišago kgaogelo le molao le go loka mo faseng, e le tšona di nkgahlago. O realo Morena.


text:
Baegipita, le Bajuda, le Baedomo, le Baamoni, le Bamoaba, le ba phulago tlopo, le ba dulago lešokeng. Gobane bantle bohle e sa le mašoboro; mme ba moloko wa Isiraele ke ba bošoboro bja dipelo.


text:
Morena o re: Le se ke la ithuta mekgwa ya bantle. Le se ke la tšhoga dika tša legodimo; gobane bantle ba tšhoga tšona.


text:
Gobane mekgwa ya ditšhaba ke ya lefela; ba rema kota ya sekgweng, mmetli a e betla ka seatla, ka selepe.


text:
Ba manega tshipitshehla, le tshipi e khwibidu, ba e kokotela ka dimapo le ka noto, gore e se kgwehle.


text:
Di eme bjalo ka sekutu serapeng; ga di bolele, di a kukwa ka gobane ga di kgone go sepela. Le se ke la di boifa; ga di hlokofatše, ga di šetše motho.


text:
Ke mang a ka se kego a go šia, wene Kgoši ya ditšhaba? Ke tšona di go swanetšego; gobane mo go ba bohlale ba ditšhaba tšohle, le go mebušo yohle, ga go moetšawene.


text:
Ke tshipitshehla ye e batotšwego, e rwelwego kua Tarasisi; ke tshipi e khwibidu ya Ufasi, ke modiro wa mmetli le wa atla tša morudi. Di apešwa purapura e tala le e khwibidu; ka moka ke dibopiwa tša bomakgone.


text:
Mme Morena ke Modimo wa makgonthe, Modimo e a phelago, kgoši ya mehleng; ge a galefa, lefase le a šišinyega; ge a befelwa, ditšhaba ga di kgone selo.


text:
Ba botšeng le re: Medimo ye e sa kago ya dira legodimo le lefase, o tlo fedišega mo faseng ka tlase ga legodimo.


text:
O gona e a dirilego lefase ka maatla a gagwe, a thekga legohle ka bohlale bjagwe, a ala legodimo ka tlhaloganyo yagwe.


text:
Ge a tsoša lentšu, modumo wa meetse a magodimong, ge a rotošitše meuwane kua go lego dipheletšo tša lefase, ge a dira magadima le dipula, a ntšha ledimo mo a bego a le uta,


text:
Ke mo batho bohle ba tšhogago ba sa di hlaloganye; morudi yola wa diswantšho tša medimo o lewa ke dihlong, gobane modimo wa gagwe ke maaka, ga o ne moya wa bophelo.


text:
Mme yena yo e lego wa Jakobo ga a swane natšo: ke yena Mmopi wa legohle; Isiraele ke wona moloko wo yena e lego mong wa wona. Ina la gagwe ke Morena wa mašaba.


text:
Gobane Morena o re: Tsebang gobane ba dutšego nageng ye ke tlo tloga ke ba lahleganya ka gatee; ke tlo ba pitlaganya gore ba di bone.


text:
Joo nnaa! Ke gobetše! Ke ntšhitšwe ntho e bohloko! A nke ke re ke bohloko bja ka bjo, ke bo kgotlelele.


text:
Ngwako wa ka o rutlilwe, dipalelo di hlahlamologile; bana ba ka ba ntlogetše, ga ba sa le gona; ga ke sa ne wa go ka tsoša ngwako wa ka mme a o rulela.


text:
Gobane badiši ba dirile tša bošilo, ba lesa go nyaka Morena. Bjale ga ba kgone selo; mohlape wa bona ka moka o gašane.


text:
Soo modumo, o kwala o etla, e le mašata magolo kua thoko ya leboa. Ke a go tlo dira metse ye ya Juda lehanata, letšaba la phukubje.


text:
Bogale bja gago bjona bo thenolele go bantle, ba sa go tsebego, le go tšhaba tšeo di sa rapelego ina lago; gobane ke tšona di llego Jakobo; di mo meditše, tša phekgola madulo a gagwe ya ba lehanata.


text:
Ba botše o re: Morena Modimo wa Isiraele o itše: Motho e a sa kwego mantšu a kgwerano ye, o tlo lahlwa.


text:
Ke ona a ke a laetšego botataweno mola ke ba ntšhitše nageng ya Egipita, leubeng la tshipi, ka re: Kwang lentšu la ka, le dire tšohle tše ke le laelago tšona. Ke mo le tlogo ba setšhaba sa ka; mme nna ka kgona ke eba Modimo wa lena,


text:
gore ke tiiše keno ye ke e enetšego botataweno, ke le nee naga e elago maswi le dinose, ka mokgwa wo wa lehono. Nna ka re: Go bjalo, Morena.


text:
Morena a re: Goelela mantšu a ka moka mo metseng ya Juda le mo mekgobeng ya motse wa Jerusalema, o re: Kwang mantšu a kgwerano yeo, le dire ka ona.


text:
Gobane botataweno e sa le mola ke ba ntšha nageng ya Egipita le nankhono ke fela ke ba kgothatša ka mehla ke re: Kwang lentšu la ka!


text:
Fela ga ba ka ba kwa, ga ba ka ba theetša; ba ile le bonganga bja dipelo tše mpe tša bona; nna ka ba ka ba tlišetša tše ke di boletšego mola ke gwerana le botataweno, ka gobane ke laetše, mme bona ba se dire.


text:
Morena o mpoditše a re: Mo go banna ba Juda, le go baagi ba Jerusalema go hwetšwa go na le molaka o mobe.


text:
Ba boetše masenying a botatabo ba kgale, ba ba bego ba gana go kwa mantšu a ka, ba latela medimo e šele ba hlankela yona. Ba moloko wa Isiraeli le wa Juda ba sentše kgwerano ye ke e dirilego le botatabo.


text:
Bjale Morena o re: Tsebang, ke ba tlišetša bošula, bjo ba ka se kego ba kgona go tšwa mo go bjona. Ba tlo mpitša, mme nna nka se ke ka kwa.


text:
Metse ya Juda, le baagi ba Jerusalema, ba tlo ya ba goeletša medimo ya bona ye ba bego ba e thuntšhetša diorelo; mme yona e ka se ke ya ba namolela mehleng yeo ba le bošuleng.


text:
Gobane wene Juda, medimo ya gago e atile boka metse ya gago; le dialetare tša dihlong, tša go thuntšhetša Baali diorelo, di atile bjalo ka mekgolokgotha ya Jerusalema.


text:
Bjale wene, o se ke wa rapelela tšhaba se, o se ke wa hlaboša legoa le thapelo ka baka la bona; gobane nka se ke ka kwa ge ba mpitša ba le bošuleng.


text:
Moratwa wa ka ntlong ya ka o sa dira eng mola e le mmatadikganyogo? A o re: Bobe bjago bo go tloga ka bontši le ka namakgethwa wa tlo ba wa hlalala?


text:
Morena o be a go reile leina la Mohlware motalana, Monkgahlakagotagakenyo. Bjalo o o goleditše mollo ka mokgoši o mogolo, mme dithabe tša wona di a robega.


text:
Gobane Morena wa mašaba, yena e a go šemilego, o go reretše bošula; molato e le dibe tša moloko wa Isiraele le wa Juda, ge ba nthumola ka go thuntšha diorelo tša Baali.


text:
Mme nna ka etša kwanyana ye e thapilego e išwago go hlabja, ke sa tsebe ge ba ntakane ba re: A re se senyeng sehlare se le dienywa tša sona; a re se tlošeng mo nageng ya ba phelago; leina la sona a le se hlwe le tsebja.


text:
Morena wa mašaba, moahlodi wa go se hlaole motho, mofenyi kat swalo le dipelo, a nke ke bone ge o lefetša bona bao; gobane taba ya ka ke e gafetše wene.


text:
Bjale Morena o bolela bona banna ba Anathothe, ba ba ratago go mpolaya ba re: Se porofete ka leina la Morena, o se tlo hwa ka diatla tša rena.


text:
Morena wa mašaba o re: Tseba, ke nna ke tlogo ba lefetša. Masogana a tlo hwa ka tšhoša, barwa ba bona le barwedi ba bona ba tlo hwa ka tlala.


text:
Go tlo hlokwa le mašalela a bona, gobane banna ba ba Anathothe ke tlo ba tlišetša bošula ka ngwaga wa go tlo ba lefetša.


text:
Morena, ge nka sekišana nago, o tlo tšwa o se ne molato. Fela, a nke ke bolele nago tša moahlolelo. Ke ka baka lang ge go letlega tsela ya ba babe, mme bahlanogi bohle ba iketla?


text:
O ba šemile mme ba tsema medu, ba mela ba enywa dienywa. O kgauswi le melomo ya bona, mme o kgole le kelelo tša bona.


text:
Mme wene Morena, nna o a ntseba, o a mpona, o fetleka pelo ya ka wa e hwetša e na nago. Gogela bala tlhabong bjalo ka dinku o ba beele tšatši la go hlabja.


text:
Naga e tlo khutša neng go lla? Bjang bja naga yohle bo tlo lesa neng go omelela? Dikgomo le nonyana di ile ka bosenyi bja baagi bja yona, ke gobane ba re: Ga a bone tše di tlogo re tlela ka moso.


text:
Ge ešita o fegelwa o na le ba sepelago ka dinao, o tlo kgona bjang go beana le dipitsi? Go botile go sa iketlilwe mo nageng, o tlo reng o le lesoding la Jorodane?


text:
Gobane le ba geno, le ba motse wa tatago, ba a go hlanogela; ba go šala nthago ba go goelela. O se ke wa ba bota, ge ba go bolediša ka tše botse.


text:
Ke tlogile lapeng lešo, ke khudugile kua gae, mo ke bego ke go rata kudu, ke go gafetše ba go hloilego.


text:
Legae la ka ke le bona e le lerebišileramaga le le dikilwego ke nonyana. Yang le bokanyeng dibata ka moka tša naga, di tle di je?


text:
Serapa sa ka sa morara se sentšwe ke badiši ba bantši; ba gatakile tšhemo ya ka. Tšhemo ye ke bego ke e rata ba e dira lehanata le le befilego.


text:
Meboto ka moka ya lešokeng e tletšwe ke bašwalalanyi, gobane rumo la Morena le ja batho go fihla mo lefase le gomago thoko tšohle; nama yohle ga e se ne molao.


text:
Ba bjetše mabele, ba buna meetlwa; ba itapišitše mme ba se holege. Lewang ke dihlong ka tše di le boetšego, ke bjona bogale bja Morena.


text:
O realo Morena ge a bolela le bohle ba babe ba ke agilego nabo, ba ba išitšego naga ya ka diatla, naga ke e neilego tšhaba sa Isiraele. O re le tsebe ge e le nna ke ba tomolago mo mmung wa gabobona; moloko wa Juda le wona ke tlo o tomola mo go bona.


text:
Fela, e tlo re ge ke ba tomotše, ke tlo buša ke ba gaogela, ka ba bušetša felo fa, ba boela magaeng a bona bohle, bohle ba boela mo nageng ya gabo.


text:
Mme e tlo re ge ba ka ithuta ruri mokgwa wa setšhaba sa ka, ba ena ka leina la ka ba re: Ka bophelo bja Morena! Boka mola ba tlwaetša tšhaba sa ka keno ya ka Baali, ke mo ke tlogo ba agiša le setšhaba sa ka.


text:
Fela, ge ba sa kwe, gona tšhaba se ke tlo se tomola fa, ya ba go se tomola le go se senya. O realo Morena.


text:
Morena o mpoditše a re: Sepela o yo reka mohlantšhu wa leokodi, o itleme letheka; o se ke wa o ina meetseng.


text:
Tšea mohlantšhu woo o o rekilego, o lego lethekeng la gago, o nanoge o ye Forate; gona kua o o ute mo mphatšeng wa leswika.


text:
Ya re ge go fetile matšatši a mantši Morena a bolela le nna a re: Nanoga o ye kua Forate, o yo tšea mohlantšhu wola, wo ke go laetšego ka re o o ute gona.


text:
Ka ya gona kua Forate, ka fata, ka ntšha mohlantšhu wola ke o utilego; mme ka hwetša o bodile, e sa hlwe e le wa selo.


text:
Morena o re: Ke wona mokgwa o tlogo fediša boikgogomošo bja Juda, le boikgogomošo bja Jerusalema bjo bo godilego gakaakaa.


text:
Setšhaba se sebe se, se se ganago go kwa lentšu la ka, sa ya le bonganga bja pelo ya sona, sa latela medimo e šele, sa hlankela yona sa e khunamela se tlo etša mohlantšhu woo e sa hlwego e le wa selo.


text:
Gobane ke be ke re moloko wohle wa Isiraele le moloko wa Juda o tlo nkgomarela bjalo ka mohlantšhu ge o gomarela letheka la monna. O realo Morena. Ke be ke re e tlo ba setšhaba sa ka, le leina la ka la go retwa, le botšhepi bjaka. Mme bona ba gana go kwa.


text:
Ba botše lentšu le, o re Morena Modimo wa Isiraele o re: Dipitša ka moka di tlo tšhelwa sebela tša tlala! Gona ba tlo re: A o re ga re tsebe ge dipitša tšohle e le tša go tšhelwa sebela di tlale?


text:
Ke mo o tlogo fetola wa re: Morena o re: Tsebang gore bohle ba ba agilego nageng ye, le dikgoši tše di dutšego sedulong sa Dafida, le baperisita le baporofeta, le bohle ba ba agilego fa Jerusalema, ke tlo ba tšhelela ba tlala ba buiwa.


text:
Ke tlo ba thulanya, monna a thulana le wa gabo; ke tlo thulanya botatago bana le bana. O realo Morena. Nka se ke ka ba namola, nka se ke ka ba setša, nka se ke ka gaogela motho; nka se lese go ba fediša.


text:
Lobang Morena Modimo wa lena e sa le bjale, leswiswi le sešo la swara, dinao tsa lena di sešo tša kgopša dithabeng, leswiswing, le hlologetšwe seetša, se le fetogetše thiti ya lehu, leru la leswiswi.


text:
Fela, ge le sa kwe, pelo ya ka e tlo itelela e utame, ka baka la boikgodišo; mme mahlo a ka a tlo šiphola megokgo, a tlo ela megokgo, ge mohlape wa Morena o thopiwa.


text:
Botša kgoši le mohumagadi o re: Ikokobetšeng le dule fase, gobane mefapahlogo ya lena e wile hlogong.


text:
Metse ya thoko ya borwa e tswaletšwe, ga go e a e bulago, Bajuda ba thopilwe ka moka ga bona, ba thopetšwe ruri.


text:
Lebelela, o bone ba ba tlago go wene ba etšwa leboa. O kae mohlape wo o bego o gafetšwe wene, wa dinku tšela tše dibotse?


text:
O tlo reng ge a tlo tšea baratwa bago bala o ba lemaditšego, a ba bea ba go buša? A o ka se šonopege bjalo ka mmelegi?


text:
Ge o tlo eletša wa re: Dilo tše di reng di ntlela? Gona o tsebe gore ge o amogilwe diaparo, ge nao tšago di ekwa bohloko, molato ke dibe tšago tše dikgolo.


text:
A Mokushe a ka fetola mmala wa gagwe? A nkwe e ka tlogelana le mebalabala ya yona? Ge di ka kgonega, gona le lena ba le tlwaetšego bošaedi, le ka be le kgona go dira tše botse.


text:
Ke tšona di tlogo wela wena, tše nna ke tlogo go elela. O realo Morena. Ke ka gobane o ntebetše, o botile maaka.


text:
Tša bootswa bja gago, tša dikganyogo tšago, tša bohlola bjago bja bootswa. Makgapha a gago ke a bone mebotong le mo mašemong. Joo Jerusalema! O ka se be wa hlapa. Di tlo feletša kae?


text:
Juda o a lla, ba dikgorong tša gona ba inametše fase ba fifetšwe; dillo tša Jerusalema di a hlatloga.


text:
Bakgoma ba gona ba roma balata ba bona go yo ga meetse; ba ya didibeng ba hwetša di gopile; ba boa le meeta e le fela; ba boa le dihlong ba bipile difahlogo ba nyamile.


text:
Le dipitsi tša lešoka di eme mebotong di kgalegile; di fegelwa bjalo ka phukubje, di gohlometše mahlo ka ge go se botala.


text:
Morena, le ge makgopo a re bega, o ko dire tše di amanago le leina lago, gobane dikarogo tša rena ke tše dintši, mme re go senyeditše.


text:
Wene Mohlologelwa wa Isiraele, Monamoledi wagwe wa mehleng ya ditlalelo! O reng o itira moeng nageng, moeti molalaafeta.


text:
O reng o itira monna e a tšhogilego, o etša mogale e a sa kgonego go phološa? Mola o le makgatheng a rena, Morena, re bitšwa ka ina la gago; hle se re tlogele.


text:
Morena o boletše tšhaba se, a re ba ratile tšona tšeo; ba tia le naga ba sa dule fase; mme Morena ga ba mo kgahle; bjale o gopola molato wa bona, o lata dibe tša bona.


text:
Le ge ba ka ikona dijo, nka se ke ka ba kwa ge ba goeletša; le ge ba ka tliša didimo le dibego, nka se ke ka ba thabela. Ke tlo ba fetša ka lerumo le ka tlala le ka dinkhu.


text:
Nna ka re: Morena Mong wa ka; hleng baporofeta ba ba boditše ba re: Le ka se bone lerumo; le tlala e ka se ke ya le wela, gobane felo fa ke tlo bea khutšo ya ruri.


text:
Morena a fetola a re: Baporofeta bao ba porofeta maaka ka leina la ka; ga ba rongwa ke nna; ga ka ba laela selo; ga ke bolele nabo. Ba le porofetela dipono tša maaka, le bonoge; ke dilo tša lefela, le maano a dipelo tša bona.


text:
Ke gona Morena o re: Bona bao ba go porofeta ka leina la ka ba sa ka ba rongwa ke nna, ba re naga ye e ka se ke ya tlelwa ke lerumo le tlala, ke bona ba tlogo fetšwa ke yona tlala le lerumo.


text:
Mme setšhaba se, se porofetelwago ke bona bao, se tlo rapalatšwa mekgobeng ya Jerusalema ke tlala le lerumo, gwa tlo hlokwa wa go ba epela. E tlo ba bona le basadi ba bona, le barwa ba bona, le barwedi ba bona; ke tlo tšhollela bobe bja bona godimo ga bona.


text:
Ba botše lentšu le, o re: Mahlo aka a ela megokgo bošego le mosegare a sa kgaotše, ka gobane ngwanana wa setšhaba sešo o gobetše gabohlokohloko.


text:
Ka tšwela mašemong, ke hwetša ba bolailwego; ge ke tla mo motseng, ke bona ba felago ka tlala. Mme baporofeta le baperisita ba falalela kua nageng ye ba sa e tsebego.


text:
A o napile o lahletše Juda ruri! Tsione a go bile go go tenne? O reng o re otla wa go se fole? Re hlologetšwe khutšo, mme go se tle tše botse; re lebeletše go fodišwa, mme go rotoga tše di šiišago.


text:
Se re lahle hle, o tsebe leina la gago, o se nyatšiše sedulo sa gago sa letago; kgwerano ya gago le rena, o se e lebale wa e senya.


text:
A go ka ba le Monešapula mo go mafelo ao a bantle? A medupe e ka rongwa ke leratadima? A ga se wene Morena Modimo wa rena? Mme rena re botile wene.


text:
Morena a fetola a re: Le ge fa pele ga ka go ka ema Moshe le Samuele, tšhaba se nka se kgone go se setša. Ba rake ba tloge fa pele gaka.


text:
Ge ba ka botšifša ba re: Re tloge re ye kae? O ba botše o re: Morena o re: Wa lehu a ye lehung. Wa lerumo a ye lerumong. Wa tlala a ye tlaleng. Wa kgolego a ye kgolegong.


text:
Gobane ke tlo rapa dilo tša mehuta e mene tša go tlo ba wela godimo. O realo Morena. E tlo ba lerumo la go bolaya; e tlo ba dimpša tša go kokona; le manong a sebakeng, le dibata tša naga, tša go tlo ja le go senya.


text:
Ke tlo ba dira setšhošetši mo go mebušo yohle ya lefase ka baka la Manase morwa wa Hiskia kgoši ya Juda, ka baka la tše a di dirilego fa Jerusalema.


text:
Ruri, Jerusalema, ke mang a tlogo go gaogela? O kwelwa bohloko ke mang? Ke mang a tlogo go hlola a botšiša maphelo?


text:
Morena o re: Nna o ntahlile wa ya mo o tšwago. Nna bjalo ke akga letsogo la go go fediša; ke tennwe ke go go šokelwa.


text:
Ka ba fefera ka leselo mo kgorong tša naga ye, ka ba hlakola bana, ka fediša tšhaba sa ka; mme bona ba se lahle tsela tša bona.


text:
Ke atetšwe ke basadi ba bahlologadi go fetiša šabašaba la lewatle; mme bommago masogana ao ke ba tlišetša sehulamosegare. Ba tlo tšhoga ke ba ribegetša ka tlalelo le ka tše di šiišago.


text:
Mmago bana ba šupago o fedile maatla, o a hwa. O dikelelwa ke letšatši lagwe e sa le mosegare; o lewa ke dihlong, o a hloboga. Mašalela a bona ke a gafela tšhoša ge go tla manaba a bona. O realo Morena.


text:
Joo nna joo! Mma! O ntswaletšeng ka ba motho wa dikgang le wa dintwa tša lefase lohle? Ga ka adima; ga ka adingwa; mme bohle ba a nthoga.


text:
Morena o re ruri, ke go šadišetša tše dibotse. Lenaba ke tlo le tliša fa la ba la go rapela ka mohlamobe, ka mohla wa kotsi.


text:
Maruo a gago le thoto ya gago ke di gafela go thopiwa go se theko. Molato ke dibe tša gago tšohle tša mo dileteng tša gago ka moka.


text:
Mme ke go lesa wa tloga le manaba a gago wa ya nageng ye o sa e tsebego; ka gobane bogale bja ka bo fehla mollo o tlogo le fiša.


text:
Go tseba wene Morena. A ko se ntebale, o tle o ntlhole, o ntefeletše go ba ntlhomarago. O se ntese ka gogolwa o sešo wa ba felela pelo; o tsebe gore ke ka baka lago ge ke gobošwa.


text:
Mantšu a gago a hweditšwe ya ba dijo tša ka; mantšu a gago a nkušitše pelo a nthabiša, ke ekwa ke bitšwa ka leina lago, Morena Modimo wa mašaba.


text:
Ga ke ešo ka ka ka dula le bakweri ka thabišana nabo; ke dula ke nnoši ka baka la atla sa gago, o ntladitše tshelekego.


text:
Ke go reng bohloko bja ka bo se sa kgaotša, ntho ya ka e sa alafege e sa fole? A ke tla fela ke go hwetša o le diba se se gopilego, se se sa botegego?


text:
Bjale Morena o re: Ge o boa, ge nna ke go bušetša fa, o tlo ema pele ga ka. Ge o tlo hlaola tše di rategago, wa lahla tše di nyatšegago, gona o tlo ba molomo wa ka. Bona ba tlo boela go wene; ga se wena o tlogo boela go bona.


text:
Wena ke go dira morako wo o tiilego wa mphiri mo setšhabeng se. Ba tlo lwa nago; mme ba ka se ke ba go kgona; gobane e a tlogo ema nago ke nna; ke tlo go hlakodiša; ke tlo go namolela. O realo Morena.


text:
Ba tlo hwa ka dinkhu tše di šiišago; ba ka se llelwe; ba ka se epelwe; ba tlo ba morole mašemong. Ba tlo lewa ke tšhoša le tlala; mme ditoto tša bona di tlo lewa ke manong a sebakeng le bata tša naga.


text:
Gobane Morena o mpoditše a re: O se ke wa tsena mo ngwakong wa mahlobogo, o se ke wa ya maemong; o se ke wa ba lediša; gobane kwano ya ka le setšhaba se ke e gomišitše. O realo Morena. Ke gomišitše botho le dikgaogelo.


text:
Ba bagolo le banyane ba tlo hwa lefaseng le, ba ka se epelwe, ba ka se llelwe, go ka se be ba iphatšago ka baka la bona, le ba ba dutulwago.


text:
Go ka se be le a ba solelago bogobe bja mahlobogo, le wa go re a ba homotše ka baka la mohu, le wa go ba tšhelela senwewa sa go ka homotša motho ge go hwile rragwe goba mmagwe.


text:
Gobane Morena wa mašaba Modimo wa Isiraele o re: Tsebang, felo fa mehleng yeno ya lena le tlo bona ge ke tlo kgaotša lentšu la go thaba, le lentšu la tlhalalo, le lentšu la monyalwa le monyadi.


text:
E re ge o botša tšhaba se mantšu ao ohle, mme ba botšiša ba re: Ke ka baka lang ge Morena a re bolela ka mabošula a makaakaa? Molato ke eng? Bosenyi bja rena ke bofe? Dibe tše re senyeditšego Morena Modimo wa rena ka tšona ke dife?


text:
Ke mo o tlogo fetola wa re: Ke ka gobane borraweno ba ntlhadile. O realo Morena. Mme ba latetše medimo e šele ba hlankela yona, ba e khunamela. Nna ba ntahla, mme melao ya ka ba se e hlokomele.


text:
Mme lena le bile le phadile borraweno ka go dira bobe; ka gobane šedi, ka moka ga lena le ile le bonganga bja dipelo tša lena: Le gana go kwa nna.


text:
Ke gona ke tlo le raka nageng ye, ka le iša kua nageng ye lena le botataweno le sa e tsebego. Gona kua le yo hlankela medimo e šele mosegare le bošego; ka gobane nka se ke ka le gaogela.


text:
Le ge go tlo ba bjalo le tsebe gobane go tlo tla matšatši a ge go se sa tlo thwe: Ka bophelo bja Morena e a ntšhitšego Baisiraele nageng ya Egipita!


text:
Go tlo nape go thwe: Ka bophelo bja Morena e a ntšhitšego Baisiraele nageng ya leboa, le dinageng ka moka tše a bego a ba raketše go tšona! Ke tlo ba bušetša fa mašemong a bona, a ke a neilego botatabo.


text:
Le tsebe gore ke tlo roma baswari ba dihlapi ba bantši. O realo Morena. Bona ba tlo ba swara. Ka tsebo roma le batsomi ba bantši. Bona ba tlo ba tsoma, ba ba ntšha dithabeng ka moka, le mebotong ka moka, le mo mefatšeng ya maswika.


text:
Gobane mahlo a ka a bona ditsela tša bona ka moka; ga tša utagala pele ga ka; mme molato wa bona mahlo a ka a bona o le kgakala.


text:
Ke tlo thoma ka lefetša bokgopo bja bona gabedi, ka ge ba gobošitše naga ya ka ka ditoto tša makgapha a bona, ba e tlatša tša bohlola.


text:
Morena, maatla a ka, sebo sa ka le tšhabelo sa ka mohla wa tlalelo; ditšhaba di tlo tla go wene di etšwa kua lefase le gomago gona, mme di tlo re: Tše botatawešo ba bego ba na natšo ke maaka, ke lefela le le sa holego selo.


text:
Ge ba tlo realo, ke mo nna ke tlogo ba ruta go tseba atla sa ka le maatla a ka; ke mo ba tlo tseba ge ina la ka e le Morena.


text:
Dibe tša Juda di ngwadilwe, tša tlokwa ka tshipi, le ka ntlha ya legakabje mo mahlakoreng a dipelo tša bona.


text:
Le dialetare di na le maswao a bana ba bona; le dikokwane tša bona di mo dihlareng tše tala mo mebotong e megolo.


text:
Wene thaba ya ka, o lego gare ga melala, mahumo a gago, le matlotlo a gago ka moka, ke di gafela go thopiwa, le meboto yago ya medimo, ka baka la dibe ka moka tša mo dileteng tša gago.


text:
Nageng ye ya geno ye ke go neilego yona, o tlo tšwa ka molato wago. Ke tlo go dira molata wa manaba ago nageng ye o sa e tsebego; gobane le fehlile mollo ka bogale bja ka; mme o tlo tuka go ya go ile.


text:
Morena o re: Molahlegi e tlo ba monna yo a botilego batho, a re atla sa ka ke yona nama ye; mme pelo ya gagwe ya lahla Morena.


text:
O tlo etša sehlašana sa lehanateng; a ka se ke a bona tše bolo di mo tlela; o tlo dula mo nageng e tshehla, dikgalaopeng mo go sa dulego motho.


text:
O etša sehlare sešengwameetseng, seišamedu mo nokeng. Le ge go fiša, ga se kwe selo; mahlare a sona e fela e le a matala; le ka ngwaga wa lenyora ga se tšhoge selo, ga se lese go enywa.


text:
E hlathwa ke nna Morena, ke fetlago letswalo, ke tlogo nea motho tše di lebanego tsela tšagwe, tše di lekanego dikenyo tša mediro yagwe.


text:
Mogaramahumo ka bobe o etša kgwale, e rego ke phaphaše e sešo ya beela. O tlo a tlogela, matšatši a gagwe a sešo a fela, a tloga e le lešilo.


text:
Morena, kholofelo ya Isiraele ke wena; ba ba go ngalago bohle ba tlo lewa ke dihlong. Ba ba go lahlago, maina a bona a ngwalwa mmung, gobane ba hlala Morena, yena sediba sa meetse a phelago.


text:
Morena mphodiše, ke mo ke tlogo fola. Mphološe, ke mo ke tlogo phologa; gobane sereto sa ka ke wena.


text:
Ge e le nna ga ka gana go go šala nthago, ke le modiši wa gago. Tšatši le lebe le ga la ratwa ke nna; le wene o a tseba. Tše di tšwilego molomong wa ka di pepeneng pele ga gago.


text:
Ba ba ntlhomarago a e be bona ba go lewa ke dihlong, e sego nna. A go tšhoge bona, e sego nna. Letšatši la bošula le tlišetše bona; o ba pšhatlaganye o be o boeletše.


text:
Morena o nthomile a re: Sepela o yo ema mo kgorong ya ba geno, ye dikgoši tša Juda di tsenago ka yona, di etšwa ka yona; o ye le dikgoro tšohle tša Jerusalema,


text:
O bolele o re: Kwang se Morena a se bolelago, lena dikgoši tša Juda, le bohle ba Juda, le lena baagi ba Jerusalema bohle, ba le tsenago ka dikgoro tše.


text:
Morena o re: Itoteng! Le se ke la rwala merwalo ka tšatši la Sabatha, la tsena nayo ka dikgoro tša Jerusalema.


text:
Le nywakong ya lena le se ke la tšwa le rwele merwalo ka tšatši la Sabatha; go se ke gwa ba le modiro wo le o swarago; le kgethe tšatši la Sabatha ka mo ke laetšego botataweno ka gona.


text:
Fela, ge lena le ka kwa se ke se bolelago, o realo Morena, la se ke la tsena ka dikgoro le rwele merwalo ka la Sabatha, la kgetha tšatši leo la Sabatha ka go lesa go dira mediro ka lona,


text:
Gona ka dikgoro tša motse wo go fela go tlo tsena dikgoši le bakgoma ba go dula sedulo sa Dafida; ba tlo tsena ka dikoloi le ka dipitsi ba na le matona a bona, le banna ba Juda, le baagi ba Jerusalema; mme motse wo o tlo dulwa go ya go ile.


text:
Ba tlo tla ba etšwa metseng ya Juda le tikologong ya Jerusalema, le nageng ya Benyamini, le melaleng le dithabeng, le thoko ya borwa, ba tlo tliša dihlabelo le dibego le diorelo, ba tlo tla le dileboga Ngwakong wa Morena.


text:
Fela, ge le sa kwe se ke se bolelago, le sa kgethe tšatši la Sabatha, le sa lese go rwala morwalo la tla nayo dikgorong tša Jerusalema ka tšatši la Sabatha, gona ke tlo tšhuma mollo dikgorong tša motse wo, wo o tlogo fiša nywako ya mošate fa Jerusalema; mme o ka se ke wa tingwa.


text:
Mme pitša ye a bego a e dira ka letsopa ya mo senyegela diatleng; a dira ye nngwe ka mo a ratilego ka gona.


text:
Lena ba moloko wa Isiraele, a nka se kgone go le dira tše mmopi yo a di dirago? O realo Morena. Le tsebe gore lena ba moloko wa Isiraele mo seatleng sa ka le bjalo ka letsopa seatleng sa mmopi.


text:
Ge setšhaba seo ke se kgalemelago se ka lahla bobe bja sona, le nna nka thiša ka lesa go tliša bošula bjo ke bego ke re ke tlo se tlišetša bjona.


text:
Fela, ge setšhaba se ka dira tše di mpefelago, se sa kwe lentšu la ka, le nna nka thiša ka lesa go dira tše botse tšeo ke bego ke re ke tla se dira tšona.


text:
Bjalo gee, botša banna ba Juda le baagi ba Jerusalema o re: Tsebang, ke tlo le hlolela bošula; ke na le tše ke gopolago go le dira tšona. Ka moka lahlang ditsela tše mpe tša lena, le lokiše ditsela le mediro ya lena.


text:
Mme bona ba tlo re: Ke tša lefela! Rena re ya ka kelelo tša rena! Mme mang le mang a dira ka bonganga bja pelo ya gagwe.


text:
Morena bjale o re: Botšišang ditšhabeng, ge go ka ba le e a kwilego tše di etšago tše, ge ngwanenyana wa Isiraele a dira tša bonganga bjo bo befilego.


text:
A leswela la lentsweng la ntlheng ya Libanoni le ka tloga? A meetse a batago a maelamatšwakgole a a ka pšha?


text:
Ge e le setšhaba sa ka sona se ntebetše; se ipega go medimo ya lefela, yona e ba kgopišago ditseleng tša bona, mebileng ya kgale, gore ba sepele ka manyokenyoke a e sego tsela.


text:
Ya ba go phekgola naga ya gabo setšhošo le sekwero sa mehleng, gore bafeti ba tšhoge ba šišinye dihlogo.


text:
Ke tlo ba tšitlanya wa ledimo la bohlabatšatši, ge go fihla manaba a bona. Mohla woo wa dikotsi tša bona ke tlo ba gerula ka ba fularela.


text:
Bona ba re: Tlang, re lakane Jeremia, gobane molao ga o ešo wa senyegela baperisita. Maano a mo go ba bohlale. Lentšu le tšwa go moporofeta. A re yeng re mo theole ka leleme, re se hlwe re theetša tše a di bolelago tšohle.


text:
A tše bolo di fo putswa ka tše mpe? Nna bophelo bja ka ba bo epetše moreo. Se lebale ge nkile ka ema pele ga gago, ke ba kgopelela tše di botse, ke ba phemela kgalefo ya gago.


text:
Bjale lesa bana ba bona ba fele ka tlala, bona ba gogolwe ka bogale bja lerumo, basadi ba bona ba hloke banna, e be bahlologadi, banna ba bona ba tšewe ke dinkhu; masogana a bona a fele ka lerumo tlhabanong.


text:
Malapeng a bona a go hlabiwe mokgoši, ge ba tšhoga sera se ba hutše; ka gobane ba epile moreo wa go ntanya, ba ntheile maoto ka manti a a sa bonalego.


text:
Me wene Morena maano a bona o a a tseba, ka moka a ba a logilego go mpolaya. Molato woo wa bona o se o lebale; dibe tša bona o dule o di bona, o ba uše pele ga gago. O ba dire tšeo mohla o befetšwe.


text:
Morena o boletše a re: Yaa o ithekele moeta wa letsopa; o ye le ba bangwe ba bagolo le setšhaba le baperisita.


text:
O tšwele moeding wa Bene Hinomi ka kgorong ya dithobolo; o le moo o goelele mantšu a ke tlogo go botša ona.


text:
O re: Kwang se Morena a se bolelago, lena dikgoši tša Juda le lena baagi ba Jerusalema. Morena wa mašaba Modimo wa Isiraele o re: Tsebang gobane ke tlo tliša kotsi felo fa, kotsi ye mang le mang e a e kwago a tlogo tsirinyega tsebe.


text:
Ka gobane ba ntahlile; le felo fa ba go sentše; ba ipega go medimo e šele, ye bona le botatabo le dikgoši tša Juda, ba bego ba sa e tsebe. Mme felo fa ba go tladitše madi a se nago molato.


text:
Ba agetše Baali meboto, ba fiša bana ba bona ba ba dira didimo tša Baali. Ba dirile tše ba sa kago ba di botšwa ke nna, tše di sa kago tša ba tša rotoga pelong ya ka.


text:
Molato ke wona woo, Morena ge a re: Go tlo tla matšatši a go sa tlogo bolelwa tša Thofethe le tša moedi wa Bene Hinomi; go tlo bolelwa Moedi wa Polao.


text:
Ke mo felo fa ke tlo go pšheša maano a Juda le a Jerusalema, ge ke tlo ba tekola ka marumo, ge go fihla manaba a bona, ba fela ka diatla tša bao ba ratago go ba bolaya. Mme ditoto tša bona ke tlo di gafa, ya ba dijo tša manong a sebakeng, le tša dibata tša naga.


text:
Motse wo ke tlo o dira setšhošetši le sekwero; ba ba tlogo feta felo fa, ba tlo tšhoga, ba tlo kwera ka baka la dikotlo tše kaakaa.


text:
Ke tlo ba leša nama ya barwa ba bona, le nama ya barwedi ba bona; motho o tlo ja nama ya wa gabo mohla ba rakeletšwe ke manaba, ba gakanegile ka go pitlaganywa ke ba ba ratago go ba bolaya.


text:
O tsebo re: Morena wa mašaba o re: Setšhaba se le motse wo ke tlo di pšhatla bjalo ka ge pitša ya mmopi e pšhatlwa, ya se hlwe e kgomaranywa. Gona mo Thofethe go tlo fihlwa bahu ka go hloka mo go kago fihlwa bahu.


text:
Ke tšona tše di tlogo dirwa felo fa le bohle ba ba agilego mo. O realo Morena. Motse wo ke tlo o dira wa swana le Thofethe.


text:
Ke mo nywako ya Jerusalema le nywako ya dikgoši tša Jerusalema di tlogo ka Thofethe, felo fa ga ditšhila, le nywako ka moka ye hlakeng ya tšona ba bego ba thuntšhetša makoko a legodimo diorelo, ba tlišetša medimo e šele dibego.


text:
Ya re ge Jeremia a tšo boa Thofethe, mo a bego a rometšwe ke Morena go yo porofeta gona, a ya a ema lapeng la Ngwako wa Morena, a bolela le setšhaba ka moka a re:


text:
Morena wa mašaba Modimo wa Isiraeli o re: Tsebang gore motse wo le metse yohle ke tlo e tlišetša bošula ka moka bjo ke bo boletšego, gobane ba a nganga, mme ba gana go kwa.


text:
Pashuri morwa wa Imere, yo e bego e le moperisita le molaki wa baleti ba Ngwako wa Morena, ge a ekwa Jeremia a goelela taba tšeo,


text:
A itia Jeremia moporofeta, a mo iša kgolegong ya ka tletlolo ga kgoro ya Benyamini hleng ga Ngwako wa Morena.


text:
Ka la ka moswana ge a mo ntšha kgolegong, Jeremia a bolela nae a re: Morena ga a sa tlo go bitša ka la Pashuri; bjale leina la gago ke Tšhogothokotšohle.


text:
Gobane Morena o re: Ge e le nna ke go beile wa go tšhoga le go tšhoša bohle ba ba go ratago; ka gobane ba tlo fela ka lerumo la manaba a bona wena o di bona ka mahlo a gago. Bajuda ka moka Ke tlo ba gafela diatleng tša kgoši ya Babele, e ba thope e ba iše kua Babele, e ba bolaye ka lerumo.


text:
Mme mahumo ka moka a motse wo le menono ka moka ya wona, le matsaka ohle a wona, le thoto yohle ya magoši a Juda, Ke tlo di gafela diatleng tša manaba a bona; a tlo di thopa a di iša kua Babele.


text:
Mme wena Pashuri, le bohle ba lapeng la gago, le tlo ya bothopša. O tlo fihla kua Babele, wa tlo hwela gona, wa bolokwa gona, wena le bohle ba ba go ratago, ba o ba porofetelago ka maaka.


text:
Morena, o mphegeletše ka fenyega; wa ntshwara ka maatla wa nkgona, ka ba mohlwakesegwa, ka moka ba nkwera.


text:
Ge nka re ke a bua, e ba mokgoši wa khulo le mašegerepe. Nna lentšu la Morena le ntlholela dithogo le dikwero tša ka mehla.


text:
Ge nka re ke mo lebale, ke lese go bola leina la gagwe, ke kwa mo pelong go mphiša boka mollo o tukago, o ntsene mašapong. Ka ipolaiša kgotlelelo ka palelwa.


text:
Ka kwa ge ba ntsota ba re: Tšhogothokotšohle mmege, le rena re tle re mmege; ka moka e le baagišani ba ka, mme ba nthea ba re: Mohlomongwe a ka šaetša, ra mo swara ra itefeletša.


text:
Morena o na le nna. Yena mogale yo maatla. Ke tšona di tlogo uša bantlhoi; ba ka se kgone selo; ba tlo lewa ke dihlong tše kgolo ba paletšwe; e tlo ba dihlong tše kgolo ba paletšwe; e tlo ba dihlong tša neng le neng di sa lebalwego.


text:
Morena wa mašaba, Molekababolo. Mohlathapelo le matswalo! A nke ke bone ge o lefetša. Nna taba ya ka ke gafetše wene.


text:
Ke roga tšatši lela la go tswalwa ga ka, tšatši le mme a mpelegego ka lona; a le se hlwe le šegofatšwa.


text:
Motho eo a a etše metse yela ye Morena a e phekgotšego, a se e gaugele; motho eo a kwe dillo e sa le bošego, a kwe mekgoši e le mosegare.


text:
Ke tšwetše eng mola ke belegwa? Ke belegetšwe go tlo bona tapišego le majapelo, go yo feletša phelo bjaka dihlonyeng.


text:
Šele lentšu le le tletšego Jeremia le etšwa go Morena mohla wola kgoši Tsedekia a romile Pashuri morwa wa Malakia, le Tsefanya morwa wa Maaseya moperisita, ba tla go Jeremia ba re:


text:
A ko re botšišetše Morena, ka gobane Nebukadinetsara kgoši ya Babele o lwa le rena. Mohlomongwe Morena a ka re thuša ka mokgwa wa mehlolo ya gagwe ka moka, lenaba la re gomela.


text:
Morena Modimo wa Isiraele o re: Tsebang gore marumo ao le a swerego ka diatla tša lena, e le a go hlabana le kgoši ya Babele le Bakaladea ba ba le rakelelago kua ntle ga merako, ke tlo a phekgola a boa, a tla a tlala motseng wono.


text:
Ke nna ka nnoši ke tlogo emiša seatla, ka akga letsogo ka lwa le lena ke befetšwe, ke galefile, ke le wa sehlogo se segolo.


text:
Ge go šetše go le bjalo, ke mo yena Tsedekia kgoši ya Juda, le bahlanka ba gagwe, le setšhaba se se tlogo ba se šadišitšwe ke dinkhu le lerumo, ke tlogo ba gafela diatleng tša Nebukadinetsara kgoši ya Babele, le diatleng tša ba ba ratago go ba bolaya; o tlo ba bolaya ka bogale bja lerumo; a ka se setše motho, a ka se hlaole; a ka se gaogele motho. O realo Morena.


text:
E a šalago motseng wo o tlo hwa ka lerumo le ka tlala le ka dinkhu; ge e le e a tšwago a ineela Bakaladea ba ba le rakelelago, o tlo phela, a tloga a ithopetše bophelo bja gagwe.


text:
Gobane motse wo ke o lebeletše gore ke o tlišetše bošula; ga ke o tlišetše tše botse. O realo Morena. O tlo gafelwa diatleng tša kgoši ya Babele; mme yena o tlo o tšhuma ka mollo.


text:
Lena ba moloko wa Dafida, Morena o re: Ahlolang e sa le ka moswana, le ye ka molao; mohlaki le mo namolele ge a pateletšwa, kgalefo ya ka e se tlo tla boka mollo, ya tlo tuka e sa time, e le go lefetša bobe bja mediro ya lena.


text:
Tseba gore ke lwa nago wene modulamoeding, lentswemolaleng! O realo Morena. O ra bolena le rego: Ke mang a kago theogela go rena? Digoleng tša rena go ka tsena mang?


text:
Le tlo tlelwa ke nna ka molato wa dikenyo tša mediro ya lena. O realo Morena. Mo sekgweng sa lena ke tlo tšhuma mollo wo o tlogo fiša tšohle tše di lego hleng ga sona.


text:
O re: Wene kgoši ya Juda e o dutšego sedulong sa Dafida, wene le bahlanka ba gago le setšhaba sa gago se tsenago ka dikgoro tše, kwang lentšu la Morena.


text:
Morena o re: Ahlolang ka molao le ka toko; le namolele mohlaki ge a pateletšwa. Lesang go hlakiša wa lethoko le sešuana le basadi ba bahlologadi. Le se ke la ba dira ka thata: gomme felo fa le se ke la tšholla madi a a se nago molato.


text:
Ge le ka dira ka mokgwa wo, ke mo ka kgoro tše tša motse wo go tlogo fela go tsena dikgoši tša go tlo dula sedulong sa Dafida; di tlo sepela ka dikoloi le ka dipitsi, di na le bahlanka le setšhaba sa tšona.


text:
Ka gobane ngwako wo wa kgoši ya Juda, Morena o o boletše a re: O thaba ya ka ya Gileada; o ntlha ya Libanoni! Fela, le ge go le bjalo, ke tlo go dira lehanata la metse ya marope.


text:
Ke tlo go laolela bathosanyi ba ba nago le dilepe, ba go tlo remakanya botšhephi bjo bja merokwana, ba bo lahlela mo mollong.


text:
Mme motseng wo go tlo feta ba ditšhaba tše dintši, mme ba tlo botšišana ba re: Molato ke ofe, ge Morena a dirile motse o mogolo wo ka mokgwa o bjalo?


text:
Mme ba tlo re: Ke ka gobane ba tlogetše kgwerano ya Morena Modimo wa bona, ba yo khunamela medimo e šele ba hlankela yona.


text:
Se lleleng e a hwilego; se mo hlokofaleleng! Wa go llelwa kudukudu e be mofaladi; a ka se hlwe a boa a bona naga ye a tswaletšwego mo go yona.


text:
Gobane Morena o boletše a era Salume morwa wa Josia kgoši ya Juda, e a bušago legatong la Josia tatagwe, e a tlogilego fa, a re: A ka se hlwe a boa,


text:
Kotsi e tlo wela mothealapa ka go se loke, a aga nywako a ila molao; a direlwa ke wa gabo a se mo leboge, a se mo fe moputso wa mediro yagwe.


text:
A re: Ke tlo ikagela ngwako o motona, wa diphapoši tše kgolo, wa mathudi a a ahlamego, ke manege ka mamati a morokwana, ke take ka phepakhwibidu.


text:
A o re bogoši ke go kgantšha mamati a morokwana? A ga ke re tatago o be a eja a enwa, a ya ka molao le ka toko, a nape a atlega?


text:
Ge e le a gago mahlo le pelo ya gago, ke tša go tsoma khumo fela, le go tšholla madi a a se nago molato, le go kateletša le go dira ka sehlogo.


text:
Ke ka baka la tše bjalo ge Morena a bolela le Joyakima morwa wa Josia kgoši ya Juda a re: A ka se llelwe a thwe: Joo ngwanešo joo! A ka se llelwe a thwe: Joo kgaetšedi joo! Ba ka se mo llele ba re: Joo kgoši joo! Joo bogoši bjola joo!


text:
Namela Libanoni o yo goelela! O yo hlaboša lentšu kua Basani! O yo goelela Abarima! Gobane bohle ba o bego o ba rata ba robagantšwe.


text:
Ke boletše nago mola o sa letlega; wena wa re: Ga ke rate go kwa! Ya ba wona mokgwa wa gago go kwa lentšu la ka.


text:
Badiši ba gago ka moka ba tlo tšewa ke ledimo; ba o bego o ba rata ba tlo išwa kgolegong. O tlo šala le dihlong, o nyatšegile ka bobe bja gago bjohle.


text:
Wene Modula-Libanoni, o ikagetšego sehlaga sa morokwana, a o ka se tsetle ge o tletšwe ke mahloko, o šokwa wa mmelegi!


text:
Morena o re: Ka bophelo bja ka, ge Konya morwa wa Joyakima kgoši ya Juda e ka be e le palamonwana ya segatiši seatleng sa ka sa le letona, nka be ke mo tshwamola.


text:
Ke tlo go gafela matsogong a ba ba ratago go go bolaya, matsogong a bao o ba boifago, matsogong a Nebukadinetsara kgoši ya Babele, matsogong a Bakaladea.


text:
Ke tlo go lahlela kua nageng e šele, o na le mmago e a go belegego, kua nageng ye le sa tswalelwago go yona; mme le yo hwela gona kua.


text:
A monna eo Konya ke pitša e lahlwago, e phumegilego? A ke moeta o sa thabišego? O reng a rakwa le bana, ba lahlelwa kua nageng ye ba sa e tsebego?


text:
Morena o re: Monna eo mo ngwaleng, le re ga a ne bana, ke monna mosekgoneselo bophelong bja gagwe; gobane mo go bana bagwe ga go na moatlegi wa go tlo dula sedulong sa boDafida mme a buša Juda.


text:
Ke tšona tše Morena Modimo wa Isiraele a di bolelago a era badiši ba go diša setšhaba sa gešo; o re le gašantše dinku tša ka, le di rakile; ga la ka la di hlola. Bjalo tsebang gore le tlo hlolwa ke nna ka molato wa bobe bja mediro ya lena, o realo Morena.


text:
Gomme nna ka noši ke tlo phutha mašalela a dinku dinageng ka moka tše ke di raketšego go tšona, ka di bušetša merakeng ya tšona, di tle di tswale di ate.


text:
Ke tlo di beela badiši, mme bona ba tlo di diša, di se hlwe di boifa di tšhoga gwa se be le e hlokwago. O realo Morena.


text:
Morena o re le tsebe gore go tlo tla matšatši, a ke tlogo tsošetša Dafida lehlogedi la makgonthe; e tlo ba kgoši e bušago e tlogo tšweletša molao le toko nageng.


text:
Mehleng yeo Juda o tlo phološwa, Isiraele o tlo dula a iketlile; mme leina le ba tlogo mmitša ka lona šele Morena toko ya rena.


text:
Ke gona le tsebe gore go tlo tla matšatši ao go ka se kego gwa thwe: Ka bophelo bja Morena e a ntšhitšego Isiraele nageng ya Egipita!


text:
Ge e se go re: Ka bophelo bja Morena, e a bothilego bana ba moloko wa Isiraele ba a ba ntšhitšego nageng ya leboa, le dinageng ka moka tše a bego a ba leleketše go tšona; o tlo ba agiša nageng ya gabo.


text:
Baporofeta, ge ke ba bona, ke setlega pelo, ke kwa ke nolega moko, ke etša e a builwego, monna wa go fenywa ke sebela. Go bjalo ke lebana le Morena le mantšu a makgethwa a gagwe.


text:
Gobane naga e tletše diotswa, mme naga e lla e bona mahloladikotsi. Mafulo a nageng a omeletše, gobane ba tšea ka tsela ya bobe; maatla a bona ga a iše go lokeng.


text:
Ke ka gobane bohle, moporofeta le moperisita ba gobogile, ešita le Ngwakong wa ka ke hwetša bobe bja bona. O realo Morena.


text:
Bjale tsela ya bona e tlo ba fetogela matheledi, leswiswi e le le legolo; ba tlo kgorometšwa ba wa moo; ka gobane ke tlo ba tlišetša mabošula ka ngwaga wa go ba lefetša. O realo Morena.


text:
Go baporofeta ba Samaria ke bone bošilo bja ge ba porofeta ka Baali, ba aroša tšhaba sa ka sa Isiraele.


text:
Go baporofeta ba Jerusalema ke bona mabohlola, ba dira bootswa, ba ya le maaka, ba ema le disenyi gore motho a se lahle tsela ya bobe bja gagwe. Nna ke hwetša bohle ba swana le ba Sodoma le batho bala ba Gomora.


text:
Bjale Morena o ra baporofeta bao ge a re: Tsebang, ke tlo le noša tše di galakago, ke tlo le leša bohlwele; gobane bootswa ge bo aparetše naga yohle, bo tšwele go baporofeta.


text:
Morena wa mašaba o re: Le se ke la theetša mantšu a baporofeta bao le porofetelwago ke bona, ba le dira tša maphalo, ba le botša pono tša maithatelo; ga ba botšwa ke Morena.


text:
Ba fela ba botša bao ba nnyatšago, ba re: Morena o re le tlo ba le molao! Mme bohle ba ba yago le bonganga bja dipelo tša bona, ba ba botša ba re: Le ka se ke la tlelwa ke bošula!


text:
Ka kgonthe, ga go a nago thopa le Morena, a bona, a kwa ntšu la gagwe: ga go a kwago se Morena a se boletšego mme a di lemoga.


text:
Tsebang, ledimo la Morena la kgalefo le tlo tsoga, e le sesesedi sa go dikologa, se se tlogo tšubutla dihlogo tša ba babe.


text:
Bogale bja Morena bo ka se ke bja phohla a sešo a di dira, a phetha mogopolo wa pelo ya gagwe. Le tlo di lemoga ka mehla e tlago.


text:
Ge ba ka be ba le thopa le nna, ba ka be ba botša tšhaba sa ka tše nna ke di boletšego, ba se lahliša tsela tše mpe tša sona, le mediro e mebe ya sona.


text:
A motho a ka yo utama mo go sa tsebjego, ka se ke ka mmona? A ga se nna ke tletšego magodimo le lefase? O realo Morena.


text:
Tše baporofeta bao ba di porofetago ka ina la ka ke di kwele, ge ba porofeta maaka ba re: Ke lorile! Ke lorile!


text:
Di yo feletša kae tšona tšeo di lego pelong tša baporofeta bao? Ke baporofeta ba maaka; ba porofeta bofora bja pelo tša bona.


text:
A fa ba rata go lebatša tšhaba sa ka ina la ka ka diloro tša bona, ge ba botšana tšona; tša tlo ba tša etša mehla yela ge borrabo ba lebetše ina la ka ka Baali?


text:
Moporofeta wa diloro a a laodiše tšona. E a nago le lentšu la ka a a bolele lona a rereše. Moko o nyakang mabeleng? O realo Morena.


text:
Le tsebe gore bona baporofeta bao ke lwa nabo, o realo Morena, bona bao ba ba hautšago tša maleme a bona, ba re: Go boletše yena!


text:
Le tsebe gore ke lwa le baporofeta ba diloro tša maaka. O realo Morena, ba di anegela batho, ba aroša tšhaba sa ka ka maaka a bona, le ka magafane a bona, ba bolela ba sa rongwa ke nna, ba sa laelwa ke nna. O realo Morena.


text:
Ge tšhaba se se ka go botšiša, le ge e le moporofeta, le ge e le moperisita, ba tla ba re: Morwalo o tlogo tšwa go Morena ke ofe? Gona o ba botše o re: Le ra morwalo? Ke lena ba ke tlogo ba lahla fase! O realo Morena.


text:
Yena moporofeta yo, le ge e le moperisita, le ge e ka ba motho wa setšhaba, e a rego: Morwalo wa Morena. Yena ke tlo mo otla le ba lapa la gagwe.


text:
Se le swanetšego go botšana seng sa lena sese; le re: Morena o fetotše a re eng? Morena o boletše a re eng?


text:
Le se hlwe le bua le re: Morwalo wo o tšwago go Morena! Gore motho a se tlo tšhoga lentšu leo le mo fetogetše wona morwalo wa Morena: gobane mehleng yeno le retola mantšu a Modimo, a yena Morena wa mašaba Modimo wa lena.


text:
Ge le fela le re: Morwalo wa Morena! Gona Morena o re: Ke tlo lefetša molato woo, ka gobane ke le ileditše go re: Morwalo wo o tšwago go Morena!


text:
Ka molato woo ke tlo ba ka le ngala moka, ka le raka pele ga ka, lena le motse wo ke bego ke o neetše bolena le botataweno.


text:
Morena o kile a re: Bona! Ka bona diroto tše pedi tša mago, di beilwe pele ga Ngwako wa Morena. Ke mola Nebukadinetsara kgoši ya Babele a thopile Jekonja morwa wa Joyakima kgoši ya Juda, le bakgoma ba Juda, le babetli le barudi, a tšwa nabo mo Jerusalema a ba iša Babele.


text:
Se sengwe sa diroto tšeo se be se na le mago a botsebotse, mago a marakangwaga. Ge e le mago a seroto sela se sengwe e be e se ka go befa, e le a sa jegego ka go befa.


text:
Morena a bolela le nna a re: Jeremia, o bonang? -- Ka re ke bona mago; a a lego botse, ke a botsebotse; a a befilego, ona ga se ka go befa, ga a jege ka go befa.


text:
Morena Modimo wa Isiraele o re: Go tlo ya ka mokgwa woo ge mathopša ao a Juda, ke a tlošitšego felo fa ka a iša nageng ya Kaladea, ge ke ba bona e le mago a botse, mme ka ba setša.


text:
Ke tlo dula ke ba lebeletše ka botho; ka tlo ba ka ba bušetša nageng ye; ka ba agiša, ke se hlwe ke šwalalanya; ka ba hloma, ke se hlwe ke tomola.


text:
Ke tlo ba nea pelo ya go ntseba, ge Morena e le nna. Bona e tlo ba setšhaba sa ka, nna ka ba Modimo wa bona; gobane ba tlo ba ba boetše go nna ka pelo ka moka.


text:
Go tlo ya ka mokgwa woo, ge ke tlo ba bona e le mago a befilego, a a sa jegego ka go befa. O realo Morena. Ke tše ke tlogo di dira Tsedekia kgoši ya Juda, le bakgoma ba gagwe, le mašalela a Jerusalema a a šalago nageng ye, le a a dutšego nageng ya Egipita.


text:
Ke tlo ba dira ka mokgwa wo mabošula a bona a tlogo tšhoša mebušo ka moka ya lefase. Mo gohle mo ke tlogo ba lelekela gona ke tlo ba dira ba go nyatšwa le go rogwa le go kwerwa, le ba leina la bona e tlogo ba leroga.


text:
Bona bao ke tlo ba romela lerumo, le tlala, le dinkhu, ba tlo ba ba fela mo nageng ye ke e neilego bona le botatabo.


text:
Šele lentšu le le tletšego Jeremia le era setšhaba ka moka sa Juda; ke la ngwaga wa bone wa Joyakima morwa wa Josia kgoši ya Juda; ke wona ngwaga wo Nebukadinetsara a thomilego ka wona go buša Babele.


text:
Ke lentšu le moporofeta Jeremia a le boletšego a era setšhaba ka moka sa Juda le bohle baagi ba Jerusalema, a re:


text:
Go tloga ka ngwaga wa lesome la metšo e meraro wa Josia morwa wa Amoni kgoši ya Juda, go fihla lehono, ke nywaga e masome a mabedi a metšo e meraro, ke fela ke tlelwa ke lentšu la Morena ke le botša, ke bolela le sa kwe.


text:
Le gona Morena o fedile a le romela bahlanka ba gagwe ka moka ka lebaka la gona, bona baporofeta ba gagwe. La gana go theetša le go kwa.


text:
Ba be ba fela ba re: Boang! Motho a a lahle tsela e mpe ya gagwe, ke mo le tlo go dula nageng ye Morena a e neetšego lena le botataweno ka mehla le ka go sa felego.


text:
Ba re: Le se ke la latela medimo e šele, la hlankela yona la e khunamela; le se ke la ntsheleka ka mediro ya diatla tša lena, ke se tlo le šulafatša.


text:
Fela, ga la ka la nkwa, o realo Morena, la dira ka boomo le ntsheleka ka mediro ya diatla tša lena, la ilholela mabošula.


text:
Ge e le nna bjale ke rapa merafo ya kua leboa. O realo Morena. Ke tliša le mohlanka wa ka Nebukadinetsara kgoši ya Babele. Ke ba tliša fa nageng ye, gore ba šwahlele baagi ba yona le ditšhaba ka moka tše di lego tikologong; ke tlo ba lahla moka, ka ba dira setšhošo, le sekwero, le mašope a go ya go ile.


text:
Mo go bona ke tlo fediša lentšu la tlhalalo le la thabo, lentšu la monyadi, le lentšu la monyalwa, le modumo wa tšhilo, le seetša sa lebone.


text:
Mme naga ye e tlo ba lehanata le le šiišago; ditšhaba tše di tlo hlankela kgoši ya Babele nywaga e masome a šupago.


text:
E tlo re ge go fetile yona nywaga yeo ya masome a šupago, ke tlo otla kgoši ya Babele le setšhaba seo, o realo Morena, ka lata molato wa bona le wa naga ya Kaladea, ka e dira mašope a go ya go ile.


text:
Ke mo ke tlogo phetha tšohle tše naga yeo ke e boletšego ka tšona, le tšohle tše di ngwadilwego lengwalong le, tše Jeremia a di boletšego a era bantle bohle.


text:
Gobane le bona ba tlo loba ditšhaba tše matla le dikgoši tše kgolo. Ke tlo ba dira se se lebanego mekgwa ya bona le tiro tša bona.


text:
Gobane Morena Modimo wa Isiraele o boletše le nna a re: Tšea senwelo se sa sebela sa kgalefo atleng sa ka, o se noše ditšhaba ka moka tše ke go romago go tšona.


text:
Nna ka amogela senwelo seatleng sa Morena, ka noša ditšhaba ka moka tše Morena a nthomilego go tšona.


text:
Ke Jerusalema le metse ya Juda, le bakgoma le bagolo ba gona, ya ba go ba dira ba go tlo thubja le go šwalalanywa, le ba go tšhoša ba bangwe, le bao ina la bona e tlogo ba leroga, ka mo go dutšego bjalo le lehono.


text:
Ke ditšhabatšhabana ka moka, le dikgoši tša naga ya Utsi ka moka, le dikgoši ka moka tša naga, ya Filisita, le Asekaloni, le Gasa, le Ekironi, le mašalela a Asidodo,


text:
Le dikgoši tša Tiro ka moka, le dikgoši tša Sidone ka moka, le dikgoši tšohle tša dihlakehlakeng tša lewatle,


text:
Le dikgoši tšohle tša thoko ya leboa tša kgauswi le tša kgole, ka moka ga tšona, le mebušo yohle ya lefase ka moka. Ge ba nwele ka moka, ke mo go tlogo nwa le Sisaka.


text:
Gomme o ba botše o re: Morena wa mašaba Modimo wa Isiraele o re: Nwang le tagwe le hlatše, le we le se hlwe le tsoga, ge go tlo fihla lerumo leo ke tlogo le tsenya gare ga lena.


text:
Ge ba tlo gana go tšea senwelo seo seatleng sa gago, ge ba ka gana go nwa, gona o ba botše o re: Morena wa mašaba o re: Le tlo ba la nwa!


text:
A le re ge ke thoma ka motse wo o bitšwago ka leina la ka ka otla wona, lena nka le lesa le sa otlwe? Nka se le lese, ka gobane ke biditše lerumo la go tlela bohle ba go dula nageng yeno. O realo Morena.


text:
Gomme wene, e tlo re ge o goelela mantšu a ka moka, o ba botše o re: Morena o a bopa, o kua legodimong; o hlaba mokgoši a le boagong bja gagwe bjo bokgethwa; o kwatša legoa mmotong wa gagwe; o goelela bjalo ka bafotli ba morara, o ra baagi bohle ba lefase.


text:
Mokgoši o tlo ba wa fihla le kua lefase le gomago gona, gobane Morena o sekišana le ditšhaba, o ahlolela batho bohle; ba babe o tlo ba gafela lerumong. O realo Morena.


text:
Gobane Morena wa mašaba o re: Tsebang, bošula bo a tla, ke bjo bo tlogo hlakanya tšhaba tšohle. Go tsogile dimo le legolo kua merumong ya lefase.


text:
Mehleng yeo babolawa ba Morena ba tlo tlala naga mo go fela thoko tšohle go ya kua dipheletšong tša yona. Ba ka se llelwe, ba ka se kukwe ba bolokwa, ba tlo ba morole mašemong.


text:
Hee lena badiši! Llang le gololeng! Ripitlang mmung, lena dipudi tša marwerwe tša mehlape, gobane go fihlile mehla ya go hlabja ga bolena, gore le phumege boka pitšatshetšwa.


text:
O tšwa boka tau segoleng. Joo, naga ya bona e fetogile lehanata, ka bogale bja lerumo le fenyago, ka mollo wa bogale bjagwe.


text:
Mathomong a pušo ya Joyakima morwa wa Josia kgoši ja Juda Jeremia o tletšwe ke lentšu la Morena la re:


text:
Morena o re: Yaa o eme lapeng la ngwako wa Morena; mme bohle ba metse ya Juda ba ba tlago go rapela Ngwakong wa Morena o ba botše mantšu a ke go laelago ona; o se tlogele le letee la ona.


text:
Mohlomongwe ba tlo kwa, ba boa bohle ba lahlile tsela tše mpe tša bona. Ke mo le nna ke tlogo thiša ka gomiša bošula bjo ke gopotšego go ba dira bjona ka baka la bobe bja mediro ya bona.


text:
Ba botše o re: Morena o re: Ge le sa kwe se ke se bolelago, la tšea ka tsela ya molao wa ka wo ke o beilego pele ga lena,


text:
Ge le sa kwe se baporofeta ba ka ba se bolelago, bahlanka ba ka bao ke fedilego ke ba romela go lena, mme lena le se ba kwe,


text:
Gona Ngwako wo ke tlo o dira tšela tša Silo, ka lesa leina la motse wo e eba leroga mo ditšhabeng tša lefase.


text:
Gomme baperisita, le baporofeta, le setšhaba ka moka, ba kwa Jeremia ge a bolela mantšu ao Ngwakong wa Morena.


text:
Ya re ge a feditše go a bolela ka moka, mantšu ao a Morena a bego a mo laetše go a botša setšhaba ka moka, ba mo swara ba re: Sa gago ke go bolawa!


text:
O reng o porofeta ka leina la Morena wa re: Ngwako wo o tlo ka Silo, motse wo e tlo ba lešope, wa se ke wa dulwa ke motho? Setšhaba ka moka sa mo kgobakanela moo ngwakong wa Morena.


text:
Bakgoma ba Juda, ge ba ekwa tšeo, ba rotogela Ngwakong wa Morena ba etšwa ngwakong wa kgoši, ba tla ba dula kgorong e mpsha ya Morena.


text:
Baperisita le baporofeta ba bolela le bakgoma bao le setšhaba ka moka ba re: Monna yo a a ahlolelwe lehu, gobane o porofetetše motse wo ka mo le mo kwelego ka ditsebe tša lena.


text:
Jeremia a bolela le bakgoma, le setšhaba ka moka, a re: Nna ka romilwe ke Morena gore ke porofetele Ngwako wo le motse wo mantšu ao ka moka a le a kwelego.


text:
Bjale swarang ka tsela tše botse, le dire mediro e botse, le kwe tše Morena Modimo wa lena a di boletšego, ke mo Morena a tlogo thiša a lesa go tliša bošula a bo boletšego a era bolena.


text:
Fela, le tsebe ruri, ge le ka mpolaya gona lena le motse wo le baagi ba wona, le tlo oba molato wa madi a se nago molato, gobane ka kgonthe, nna Morena o nthomile go bolela ditaba tšeo ditsebeng tše lena.


text:
Ke mo bakgoma le setšhaba ka moka ba boletšego le baperisita le baporofeta, ba re: Ga go ka mo monna yo a kago ahlolelwa lehu, ka gobane o boletše le rena ka leina la Morena Modimo wa rena.


text:
Mehleng ya Hiskia kgoši ya Juda go kile gwa porofeta Mika wa Moresethe, a bolela le setšhaba ka moka a re: Tsione go tlo lengwa boka tšhemo, Jerusalema go tlo ba marako, mme thaba ya Ntlokgethwa e tlo ba ya lerobo (Mika 3:12).


text:
A fa Hiskia kgoši ya Juda, a na le ba Juda ka moka, a monna eo ba mmolaile? A ga a ka a boifa Morena, a rapela; mme Morena a thiša a lesa go tliša bošula bjoo a bo boletšego a era bona? Bjalo rena re itshenya ka go dira bokgopo bjo bogolo.


text:
Le monna e mongwe o be a le gona, e a bego a porofeta ka leina la Morena, ke Uria morwa wa Semaya wa Kiryate-Jearima. Le yena o porofetetše motse wo mantšu a a swanago le ona a ka moka a Jeremia.


text:
Mantšu a gagwe a kowa ke kgoši Joyakima le ditona tša gagwe le bakgoma ka moka. Kgoši ya rata go mmolaya. Uria a sebelwa, a boifa, a tšhabela Egipita.


text:
Kgoši Joyakima a roma banna ba ya Egipita; e be e le Elinathani morwa wa Akiboro; le banna ba bangwe ba ya le yena gona kua Egipita.


text:
Ba swara Uria, ba mo tliša go kgoši Joyakima; yena a mmolaya ka lerumo. Setoto sa gagwe a se lahlela mabitleng a ba e lego batho fela.


text:
Ge e le Jeremia, yena a emelwa ke Ahikama morwa wa Safani, a se gafelwe matsogong a setšhaba, a se bolawe.


text:
Mathomong a pušo ya Tsedekia morwa we Josia kgoši ya Juda, Jeremia o tletšwe ke lentšu la Morena, a re:


text:
O di romele go kgoši ya Edomo le go kgoši ya Moaba, le go kgoši ya ba Amoni, le go kgoši ya Tiro, le go kgoši ya Sidone. O di romele ka batseta ba ba tlilego Jerusalema go Tsedekia kgoši ya Juda.


text:
O ba laelele go beng ba bona, o re: Morena wa mašaba Modimo wa Isiraele o re: Botšang beng ba lena le re:


text:
Lefase le batho le tšohle tše di phelago lefaseng di dirilwe ke nna ka maatla a ka a magolo, ke emišitše tsogo la ka. Gomme ke di nea yo ke ratago go mo nea.


text:
Bjale naga tše ka moka ke di gafela diatleng tše Nebukadinetsara kgoši ya Babele mohlanka wa ka. Le diphoofolo tša naga ke mo neile gore di mo hlankele.


text:
Mme ditšhaba ka moka di tlo mo hlankela, yena le morwa wa gagwe; go be go tle lebaka, leo naga ya gagwe le yena, ba tlogo loba ditšhaba tše kgolo le kgoši tše kgolo.


text:
Ge go tlo ba le setšhaba, le ge e le mmušo o tlogo gana go loba Nebukadinetsara kgoši ya Babele, o sa rate go tsenya molala jokong ya gagwe, setšhaba seo ke tlo se tlela ka lerumo le ka tlala le ka dinkhu, o realo Morena, ka tlo ba ka se fediša ka seatla sa gagwe.


text:
Bjale lena, le se ke la kwa se se bolelwago ke baporofeta ba lena, le didupe tša lena, le diloro tša lena, le dinoge tša lena, ge ba le botša ba re: Le se ke la ba balata ba kgoši ya Babele.


text:
Gobane ba le porofetela maaka, mme le tlo ba la khudušwa mo nageng ya lena, ke le rakile gore le senyege.


text:
Fela, ge setšhaba se ka tsenya molala wa sona jokong ya kgoši ya Babele, sa loba yena, gona ke tlo se dudiša nageng ya sona, sa lema sa aga mo go yona. O realo Morena.


text:
Le Tsedekia kgoši ya Juda ke mmoditše mantšu ao ka moka, ka re: Tsenyang melala ya lena jokong ya kgoši ya Babele, le hlankele yena le batho ba gagwe; ke mo le tlogo phela.


text:
Wene le tšhaba sa gago, le hwelang ke lerumo le ka tlala le ka dinkhu? Ke tšona tše Morena a di botšago setšhaba se se sa ratego go loba kgoši ya Babele.


text:
Lesang go kwa se baporofeta ba se bolelago, ba re: Le se ke la loba kgoši ya Babele! Gobane ba le porofetela maaka.


text:
Gobane ga ba rongwa ke nna. O realo Morena. Ba porofeta maaka ka leina la ka, gore ke be ke le rake le yo senyega, lena le baporofeta bao ba le porofetelago.


text:
Le baperisita le setšhaba ka moka ke ba boditše ka re: Morena o re le se ke la theetša se baporofeta bao ba se bolelago ba re: Tsebang, dibjana tša Ntlo ya Morena di tlo tloga di boela fa di etšwa Babele ka gobane ba le porofetela maaka.


text:
Ge baporofeta e le bona, ge lentšu la Modimo le na le bona, gona a ba kgopele Morena gore thoto ye e šaletšego mo Ngwakong wa Morena le dintlong tša kgoši ya Juda le mo motseng wa Jerusalema, di se ke tša išwa Babele.


text:
Gobane Morena wa mašaba o boletše dikokwane, le sehlapelo se segolo, le dikoloinyana, le thoto e šetšego motseng wo.


text:
Tše Nebukadinetsara kgoši ya Babele a di tlogetšego mola a thopa Jekonya morwa wa Joyakima kgoši ya Juda fa Jerusalema a mo iša Babele le bohle bakgomana ba Juda le Jerusalema.


text:
Gomme Morena wa mašaba Modimo wa Isiraele o boletše thoto ye e šaletšego fa Ngwakong wa Morena le ngwakong wa kgoši ya Juda, a re:


text:
Di tlo išwa Babele tša yo dula gona, go fihla ge ke tlo di hlola, ka di rwala, ka di bušetša felo fa. O realo Morena.


text:
Ka wona ngwaga woo, wa ge Tsedekia kgoši ya Juda a sa thoma go buša, ka kgwedi ya bohlano ya ngwaga wa bone, go tšweletše Hananya morwa wa Atsuri moporofeta wa Gibeoni, a bolela le nna re le Ngwakong wa Morena, baperisita le batho bohle ba re bona, a re:


text:
Thoto ka moka ya Ngwako wa Morena, ye Nebukadinetsara kgoši ya Babele a e tšerego felo fa a e iša Babele, ke tlo e bušetša felo fa go sešo gwa feta nywaga e mebedi.


text:
Le Jekonya morwa wa Joyakima kgoši ya Juda, le mathopša ohle a Bajuda a a išitšwego kua Babele, ke tlo a bušetša felo fa; gobane joko ya kgoši ya Babele ke a e roba. O realo Morena.


text:
Ke mo moporofeta Jeremia a boletšego le Hananya moporofeta pele ga baperisita le setšhaba ka moka se se bego se le Ngwakong wa Morena.


text:
Moporofeta Jeremia a re: A go be bjalo! A Morena a dire tšona tšeo, a tšweletše se o se boletšego wa re: Thoto ya Ngwako wa Morena e tlo bušetšwa felo fa, le ba ba thopilwego ba išwa Babele.


text:
Baporofeta ba kgale, ba mehla yela o sešo wa ba gona, le nna ke sešo ka ba gona, ba porofetile tša ntwa le tša mabošula le tša dinkhu, ba era dinaga tše ntši le mebušo e megolo.


text:
Moprofeta e a porofetago tša molao, ge e le moporofeta wa makgonthe e a romilwego ke Morena, o tlo tsebagala ge go tšwelela tše a di boletšego.


text:
A bolela, setšhaba ka moka se lebeletše, a re: Morena o re: Joko ya Nebukadinetsara kgoši ya Babele ke tlo e roba ka wona mokgwa wo ya tšwa melaleng ya ditšhaba ka moka, go sešo gwa feta nywaga e mebedi. -- Moporofeta Jeremia a tloga, a ikela mo a yago.


text:
Tšona tše, tša ge moporofeta Hananya a tšea joko molaleng wa moporofeta Jeremia a e robaka, di latetšwe ke lentšu la Morena, le le tletšego Jeremia la re:


text:
Gobane Morena wa mašaba Modimo wa Isiraele o re: Molaleng wa ditšhaba tšeo ka moka ke bea joko ya tshipi, gore di hlankele Nebukadinetsara kgoši ya Babele. Ba tlo mo hlankela; le diphoofolo tša naga ke mo neetše tšona.


text:
Moporofeta Jeremia a bolela le moporofeta Hananya a re: Theetša gee, wene Hananya! Ga wa rongwa ke Morena; mme o ruta tšhaba se go holofela maaka.


text:
Molato ke wona woo ge bjale Morena a re: Tseba, o tlo rakwa ke nna mo lefaseng; o tlo hwa e sa le lenyaga, gobane o boletše tša go hlanogela Morena.


text:
Šedi ditaba tša lengwalo le moporofeta Jeremia, a le motseng wa Jerusalema, a kilego a le romela ba bagolo ba mašalela a ba ba išitšwego bothopša, le go baperisita le go baporofeta, le go setšhaba ka moka se Nebukadinetsara a se hlaotšego Jerusalema a se iša bothopša.


text:
Ke mola kgoši Jekonya le mohumagadi le dikala le bakgoma ba Juda le Jerusalema ba šetše ba khudušitšwe Jerusalema, le babetli le barudi.


text:
Lengwalo le o le rometše ka Eleasa morwa wa Safani, le Gemaria morwa wa Hilkia, bao kgoši Tsedekia a bego a ba romela Babele go Nebukadinetsara kgoši ya Babele. Lengwalo leo la re:


text:
Tšeang basadi le tswale barwa le barwedi; barwa ba lena le ba tšeiše basadi; barwedi ba lena ba tšewe ke banna; ba tswale barwa le barwedi, gore le ate le le moo, le se notlege.


text:
Motse woo ke le išitšego go wona, le o nyakele tetlego, le o rapelele go Morena; gobane le lena le tlo letlega go letlegeng ga wona.


text:
Gobane Morena wa mašaba Modimo wa Isiraele, o re: Le se forwe ke baporofeta ba le nago le bona, le didupe tša lena; le se ke la ya ka diloro tše ba di lorago.


text:
Se Morena a se bolelago sese: Ka kgonthe, ge go šetše go fetile nywaga e masome a šupago le le moo Babele, ke mo ke tlogo le hlola, ka tsebo phetha mantšu a ke le boletšego ka ona, a botho, ka tlo le bušetša felo fa.


text:
Gobane megopolo ye ke le gopolago ka yona, ke a e tseba. O realo Morena. Ke megopolo ya molao, ga se ya bošula; ke ya gore ke le nee tše di tlago, tše le di holofetšego.


text:
Mme nna nka se gane go hwetšwa ke lena. O realo Morena. Ke tlo le ntšha bothopša. Ke tlo le phutha ka le ntšha ditšhabeng ka moka le gohle mo ke le leleketšego gona. O realo Morena. Ke tlo le bušetša felo fa, mo ke le lesitšego la thopša gona.


text:
Gona le tsebe ge go na le tše a di boletšego a era kgoši ye e dutšego sedulong sa Dafida le batho ka moka ba ba dutšego motseng wo, e lego bana ba bolena ba ba sa kago ba ya bothopya le lena.


text:
Morena wa mašaba o boletše a re: Tsebang, ke tlo ba romela lerumo le tlala le dinkhu; ke tlo ba sema mago a befilego, a a sa jegego ka go befa ga ona.


text:
Ke tlo ba hlomara ka lerumo le ka tlala le ka dinkhu; ke tlo ba dira setšhošetši mo go mebušo yohle ya lefase; ina la bona e tlo ba leroga; e tlo ba ba go tšhogwa, le go kwerwa, le go rogwa mo ditšhabeng tše ke tlogo ba ke ba raketše go tšona.


text:
E tlo ba go lefetša ge ba ganne go kwa lentšu la ka; o realo Morena, mola ke le rometše go bona gantši ka batseta ba ka ba baporofeta; ba tla go bona; mme ba gana go kwa lentšu laka. O realo Morena.


text:
Bjalo lena mathopša ka moka, ba ke le ntšhitšego fa Jerusalema ka le iša Babele, kwang tše Morena a di bolelago.


text:
Morena wa mašaba Modimo wa Isiraele o boletše a era Ahaba morwa wa Kolaya, le Tsedekia morwa wa Maasea, bona bao ba go le porofetela maaka leineng la ka, a re: Tsebang gore ke tlo ba gafela seatleng sa Nebukadinetsara kgoši ya Babele, yena o tlo ba bolaya le lebeletše.


text:
Mme go mathopša ohle a Juda a a lego moo Babele go tlo tsoga leroga ka bona, ge go thwe: Morena a go dire tše a dirilego Tsedekia le Ahaba, bao kgoši ya Babele e ba bešitšego ka mollo.


text:
E tlo ba go lefetša tša bošilo tše ba di dirilego mo go Isiraele, ge ba dira bootswa le basadi ba gabobona, mme ba bolela taba tša maaka ka leina la ka, ba sa laelwa ke nna. Nna ke a di tseba; ke hlatse ya tšona. O realo Morena.


text:
Morena wa mašaba Modimo wa Isiraele o re: Ke lefetša tše o di dirilego ge o rometše batho ka moka ba Jerusalema mangwalo ka leina la gago, le go Tsefanya morwa wa Maaseya moperisita wa re:


text:
Morena o go beile moperisita bakeng sa moperisita Joyada, gore Ngwako wa Morena o be le balaki, ba go lebelela mang le mang e a kago gafa mme a iporofetela, gore e mobjalo o mo tleme o mo iše kgolegong.


text:
O dirwa ke tšona ge a re rometše lengwalo mono Babele a re: Agang nywako le dule! Lemang mašemo le je dienywa tša ona.


text:
Romela ba ba lego kua bothopša bohle lengwalo la go re: Morena o bolela Semaya wa Nehelame, o re: Ke lefetša tše Semaya a di dirilego ge a porofeta a sa rongwa ke nna, a le ruta go holofela maaka.


text:
Molato ke wona woo ge Morena a re: Tsebang! Semaya wa Nehelame ke tlo mo otla le bana ba gagwe. A ka se be le setlogolo se se tlogo dula mo setšhabeng se. Tše botse tše ke tlogo di direla batho ba ka, a ka se ke a di bona, ka gobane a boletše la go hlanogela Morena. O realo Morena.


text:
Gobane o tsebe go tlo tla matšatši, o realo Morena, a ke tlogo gomiša mathopša a setšhaba sa ka sa Isiraele le Juda ka ona, o realo Morena, ka ba bušetša mo nageng ye ke e neetšego botatabo, ya ba ya bona.


text:
Botšišang, le bone ge go ka ba le monna e a belegago. Go ya kang ge banna ke ba bona ba itshwere noka ka diatla, bjalo ka mosadi e a belegago, difahlogo ka moka di galogile?


text:
Joo, ke wona mohlamogolo, wo go sego mokawona; ke wona mohla wa mahlomola a Jakobo. Le go ona o tlo namolelwa.


text:
Se se tlogo dirwa mohla woo, o realo Morena, ke ge ke tlo roba joko ya mo molaleng wa gago, ka kgaola le ditlemo tšago; wa kgaotša go hlankela ba mathoko.


text:
Ke gona, wene Jakobo, se boife; o mohlanka wa ka! O realo Morena. O se tšhoge, wene Isiraele! Gobane o phološwa ke nna o le moo kgole, le bana ba gago ba le mo nageng ye ba išitšwego mo go yona ge ba thopša. Mme Jakobo o tlo boa; o tlo khutša; o tlo rola pelo, go se e a mo tšhošago.


text:
Gobane ke nna ke nago le wena! O realo Morena, gore ke go phološe; ke fediše bantle bohle, ba ke go raketšego go bona. Mme wena nka se go fediše. Go otla ke go otla ka molao; nka se go lese wa tšwa o sa solwa.


text:
Baratwa ba gago ba go lebetše; ga ba sa go nyaka, ka ge ke go otlile senaba, ke go sotše wa sehlogo, ka baka la bogolo bja makgopo ago, le boati bja dibe tša gago.


text:
O reng o bokolla wa re o gobetše, wa re ntho ya gago ga e fole? Ke tše ke go dirilego tšona ka baka la bogolo bja makgopo ago, le go ata ga dibe tša gago.


text:
Bjale gona, ba go go ja ba tlo lewa; ba go go hlakiša ba tlo thopša; ba go go hlakola ke tlo ba lesa ba hlakolwa, le ba ba go hutšego ba hulwa.


text:
Ke tlogo alafa ka go tlemelela, ka fodiša ntho tša gago; o realo Morena, gobane ba re o molelekwa, ba re Tsione ke mogerulwa.


text:
Morena o re: Tsebang! Mathopša a mekutwa ya Jakobo ke a a gomiša; ke kwela madulo a bona bohloko; motse o tlo buša o agiwa mo mmotong wa wona; mme nywako ya mošate e tlo dulwa wa mohlamonene.


text:
Mo go yona go tlo hlaga koša tša tebogo, le legoa la ba ba segago. Ke tlo ba atiša, ba se sa notlega; ke tlo ba godiša, ba se sa nyatšega.


text:
Bana ba bona ba tlo etša mola kgale; mme phuthego ya bona e tlo tia pele ga ka. Ba ba ba hlohlago ba tlo otlwa ke nna.


text:
Kgoši ya bona e tlo ba wa gabobona; mmuši wa bona o tlo tšwelela mo gare ga bona; ke tlo ba batametša ba mphihla kgauswi; ke mang a kago mpatamela ka go ipota? O realo Morena.


text:
Tsebang gee! Go tlo tsoga dimo la kgalefo ya Morena, sesesedi se sešoro sa go tlo tšubutla hlogo tša ba ba babe.


text:
Mollo wa bogale bja Morena ga o time a sešo a dira, a phetha mogopolo wa pelo ya gagwe. O tlo di lemoga ka mehla e tlago.


text:
Mehleng yeo, Modimo wa meloko yohle ya Isiraele e tlo ba nna, o realo Morena, mme bona e tlo ba setšhaba sa ka.


text:
Morena o re: Setšhaba sešadišwa ke lerumo, se hweditše kgaugelo lešokeng; Isiraele o ile, ya ba gona go ladišwa.


text:
Morena o ikutollotše ka mmona kgole; a re: Ke go ratile ka lerato le le sa felego; ke ka baka leo ke go gogelago go nna ka botho.


text:
Ke sa tlo go agiša wa agiwa, wene ngwanana wa Isiraele! O tlo buša o itlhama ka meropa yago, wa tšwela dikošeng tša ba binago, o tlo buša o lema rapa tša merara dithabeng tša Samaria; balemi ba tlo lema, ba ba ba tlo fula.


text:
Gobane go tlo tla matšatši a ge bahlapetši ba dithaba tša Efuraimi ba tlo goeletša ba re: Nanogang, re rotogele kua Tsione, re ye go Morena Modimo wa rena.


text:
Gobane Morena o re: Hlalalelang Jakobo, e be lethabo la go goloka hlogo ya ditšhaba. Hlagišang sefela le re: Morena, phološa setšhaba sa gago, mašalela a Isiraele!


text:
Ke nna e! Ke ba tliša ba etšwa šokeng la kua leboa; ke ba botha thoko tšohle tša lefase. Mo go bona go na le difofu le digole, go na le baima le mathari; ba boela mono e le šaba le legolo.


text:
Ba tla ba lla; ke ba etetša ke ba fepeletša, ke ba iša nokaneng tša meetse, le ka tsela ya go loka, ba se tlo kgopša ba le mo go yona; gobane ke nna tatago Isiraele, morwa wa ka e mogolo ke Efuraimi.


text:
Hee lena ditšhaba, kwang se Morena a se bolelago, le goelele le kua kgole dihlakehlakeng, le re: Yena ela wa go gašanya Isiraele o a ba kgobela, o ba lotola bjalo ka modiši wa mohlape.


text:
Ba tlo tla mmotong wa Tsione ka mekgolokwane ba tšhologela tšhegofatšo tša Morena tša mabele le morara le makhura, tša dinku le tša dikgomo; mme dipelo tša bona di tlo etša tšhemo ya monola; ba ka se sa notlega.


text:
Gona banenyana ba tlo ipshina ka dipina gotee le masogana le bagolo; ke tlo fetola nyamo ya bona ya ba lethabo, ka ba homotša, ka ba thabiša ba etšwa mahlomoleng.


text:
Dipelo tša bompha Modimo ke tlo di khoša ka makhura; mme tšhaba sa ka se tlo hora tšhegofatšo tša ka. O realo Morena.


text:
Morena o re: Theetša, kua Rama go kwala sello, dikolomelo tša ba llago gabohloko. Rahele o llela bana ba gagwe; o gana go homotšwa; gobane ga ba sa le gona.


text:
Morena o re: Thibela ntšu la gago, iletša mahlo ago go lla ka megokgo; go sa na le moputšo wa ditiro tšago. O realo Morena. Ba tlo boa ba etšwa nageng ya lenaba.


text:
Ka gobane go sa holofelwa tše di tlogo go tlela, o realo Morena, ge bana bago ba boela magaeng a bona.


text:
Go kwa ke kwele ge Efuraimi a lla a re: O nkotlile, ka otlwa wa pholwana ye e sa thapego. Ntshokolle, ke sokologe; gobane Morena Modimo wa ka ke wene.


text:
Gobane ke itše go sokologa ka itshola; ke itše go hlalefa ka ikotla. Ke lewa ke dihlong; ke inyatša ke rwele kgobogo ya mola ke sa le e mofsa.


text:
A ga ke re: Efuraimi ke morwamoratwa wa ka, ke ngwana e a nthabišago? Gobane ge ke mo kgalema, ke ka gobane ke sa mo lebale; ke ka baka leo ke mo hlomogelago pelo, ke mo gaogela. O realo Morena.


text:
Ipeele dika, mme o swaye tsela ye o tšwago ka yona, o kgone go tlo boa, wena ngwananyana wa Isiraele; o kgone go boela metseng yeno ya geno.


text:
Wena ngwananyanamohlanogi, o tia le naga wa feletša kae? Gobane Morena o hlola tše mpsha faseng: Mosadi o tiela monna gare.


text:
Morena wa mašaba, Modimo wa Isiraele, o re: E tlo re ge ke gomišitše mathopša a bona, gona nageng ye ya Juda le metseng ya gona, go sa tlo bolelwa gwa thwe: Morena a go šegofatše, wena legae la toko, wena thabakgethwa!


text:
Morena o re: Tsebang go tlo tla matšatši a ge ke bjala peu tša batho le tša dikgomo mo go ba moloko wa Isiraele le wa Juda.


text:
Mme boka ke ba phafogetše go tomola le go rutla le go thosanya le go fediša, -- ke tlo phafogela go tlo ba agiša le go hloma. O realo Morena.


text:
Tsebang! Go tlo tla letšatši le ke tlogo dira kgwerano e mpsha le ba leloko la Isiraele le la Juda. O realo Morena.


text:
E ka se be kgwernano e kakago yela ke e dirilego le borrabo mola ke ba swara ka seatla ka ba ntšha Egipita. Kgwerano yeo ba e sentše, mola ke le Mong wa bona. O realo Morena.


text:
Gobane kgwerano ye ke tlogo e dira le bona ge go fetile mehla yeno, Morena o re, še: Ke tlo bea melao ya ka matswalong a bona, ke tlo e tloka dipelong tša bona. Ke tlo ba Modimo wa bona; mme bona e tlo ba setšhaba sa ka.


text:
Motho a ka se hlwe a ruta wa gabo le ge e le ngwanabo a re: Tseba Morena! Ka gobane ka moka ga bona ba tlo ntseba, ba ba nyenyane le ba bagolo. O realo Morena. Gobane ke tlo ba lebalela molato wa bona, ke se hlwe ke gopola sebe sa bona.


text:
Morena o re: Mmei wa letšatši ya ba seetša mosegare, Mmei wa melao e bušago kgwedi le dinaledi ya ba dietša tša bošego, mohuduwawatle maphoto a lona a duma, yo ina lagwe e lego Morena wa mašaba, o re:


text:
Ge melao yeo e ka kgaotša pele ga ka, ke mo bana ba Isiraele ba tlogo kgona go kgaotša go ba setšhaba sa ka pele ga ka ka mehla yohle.


text:
Morena o re: Ge magodimo kua godimo, le metheo ya lefase kua fase, di ka elwa ke motho, -- gona le nna nka hlala peu ya Isiraele ka baka la tšohle tše ba di dirilego. O realo Morena.


text:
Tsebang! Go tlo tla matšatši, o realo Morena, a ge motse wo o tlogo agelwa Morena go tloga ka sebong sa Hananiele go fihla kgorong ya sekhutlo.


text:
Le moedi wohle wa ditoto le wa dithobolo, le molala wohle wa nokeng ya Kidirone go iša sekhutlong sa kgoro ya dipitsi thoko ya bohlabela, e tlo ba felo go kgethetšwego Morena; go ka se ke gwa thubja neng le neng.


text:
Šele lentšu le le tletšego Jeremia le etšwa go Morena. Ke la ngwaga wa lesome wa pušo ya Tsedekia kgoši ya Juda, e lego ngwaga wa lesome la metšo e seswai wa pušo ya Nebukadinetsara.


text:
Ke mola dira tša kgoši ya Babele di rakeletše motse wa Jerusalema, Jeremia a tswaleletšwe mo lapeng la kgolego ya mošate wa Juda.


text:
Gobane Tsedekia kgoši ya Juda o be a mo išitše kgolegong, a re: O reng o porofeta wa re: Morena wa mašaba o re: Tsebang! Motse wo ke o gafela matsogong a kgoši ya Babele, a tle a o tšee;


text:
Wa re: Tsedekia kgoši ya Juda a ka se ke a phonyokga Bakaladea, wa re: Sa gagwe ke go gafelwa matsogong a kgoši ya Babele o tlo fetolana nae ba lebane difahlgo.


text:
Wa re: Tsedekia o tlo išwa Babele a yo dula gona go fihla ge ke tlo mo hlola; wa re: O realo Morena; le ge le hlabana le Bakaladea, le ka se ke la bakgona?


text:
Tseba! Hanamiele morwa wa Salume rrangwanago o tlo tla go wene, a re: Reka tšhemo ya ka ya kua Anathothe, gobane go swanetše ge e rekollwa ke wene.


text:
Ke moka, Hanamiele morwa wa rrangwanake a tla go nna ke le moo lapeng la kgolego ka mo Morena a boletšego ka gona, a re: A ko reke tšhemo ya ka ya kua Anathothe nageng ya Benyamini, gobane go swanetše ge e rekollwa ke wene wa e hunolla. Reka, e be ya gago! Ke mo ke lemogilego ge e le lentšu la Morena.


text:
Ka reka tšhemo ya Hanamiele morwa wa rrangwanake ya kua Anathothe, ka mmalela tšhelete ya disekele tše lesome le metšo e šupago tša tshipi e tshehla.


text:
Ka ngwala le lengwalo la theko, ka le gatiša ka seka sa ka, ka bitša dihlatse ka mo elela ditšhelete tšeo ka seelo.


text:
Ka tšea lengwalo leo la theko le le gatišitšwego ka mokgwa wa molao, ka tšea le lengwe lengwalo le le se nago kgatišo,


text:
Mme lengwalo leo la theko ka le neela Baruke morwa wa Neriya morwa wa Mahaseya pele ga mahlo a Hanamiele rrangwanake le dihlatse tše di ngwadilego maina a tšona lengwalong leo, le pele ga mahlo a Bajuda bohle ba ba bego ba dutše lapeng la kgolego;


text:
Morena wa mašaba Modimo wa Isiraele o re: Tšea mangwalo a a theko, le le gatišitšwego le le le sa gatišwago, o a boloke sebjaneng sa letsopa, a dule moo lebaka le letelele.


text:
Gobane Morena wa mašaba Modimo wa Isiraele o re: Go sa tlo fela go rekwa dintlo le mašemo le dirapa tša merara nageng yeno.


text:
Morena mong wa ka! Ke wene e o dirilego magodimo le lefase ka maatla a gago a magolo, o emišitše letsogo la gago. Ga go selo se se kago go palela.


text:
Ba dikete o ba dira ka botho; mme molato wa botatagobana o o rweša bana ba bona ba ba tlago morago ga bona. O Modimo e mogolo, yo maatla, yo leina la gago e lego Morena wa mašaba.


text:
O wa merero e megolo o yo maatla medirong, wa mahlo a go šetša tsela tšohle tša bana ba batho, gore mang le mang o mmušetše se se swanetšego tsela tšagwe, le tše di tšweletšego ka mediro yagwe.


text:
Ke wene e o dirilego mehlolo le matete Egipita, wa e dira mo go Isiraele le go batho go fihla la lehono, wa retiša ina la gago ka mokgwa wo wa bolehono.


text:
Setšhaba sa gago sa Isiraele o se ntšhitše Egipita ka mehlolo le matete, le ka seatla se maatla o ntšhitše tsogo la gago ka mokgwa o šiišago kudu.


text:
Wa tla wa ba nea naga ye, ye o e enetšego botatabo, wa re o tlo ba fa yona, naga e elago maswi le dinose.


text:
Ba tla ba e tšea; mme ba se kwe ge o bolela, ba se ye ka melao yago; mme tšohle tše o ba laetšego tšona ba se ke ba di dira, wa ba wa ba lesa ba gahlana le mašula a ka moka.


text:
Šeba barakeledi, ba batamela motse gore ba o thube; mme o tlo gafelwa diatleng tša Bakaladea ba ba lwago le wona ka marumo le ka tlala le ka dinkhu. Go tšwelela tše o di boletšego. Šedi, o a di bona.


text:
Le ge go le bjalo, Wene Morena mong wa ka, o mpoditše wa re: Reka tšhemo ka tšhelete, o bee dihlatse etšwe motse o gafetšwe matsogong a Bakaladea.


text:
Ke ka baka leo Morena a rego: Ke nna e! Ke gafela motse wo matsogong a Bakaladea, matsogong a Nebukadinetsara kgoši ya Babele, gore a o thope.


text:
Mme Bakaladea ba ba lwago le motse wo, ba tlo tsena ba o tšhuma ka mollo; ba tlo o fiša, le nywako ya ba bego ba thuntšhetša Baali diorelo, ba ipega go medimo e šele ka dino, ya ba gona go nthumola.


text:
Gobane Baisiraele le Bajuda, go tloga bjaneng bja bona, sa bona e be e le go dira tše di mpefelago; se Baisiraele ba se dirilego ka diatla tša bona, e be e le go lwa le nna fela. O realo Morena.


text:
Motse wo, e sa le mola o agiwa, go fihla lehono, ke wa go tsoša kgalefo ya ka le pefelo ya ka; ka ba ka re ke o tloše pele ga ka.


text:
Molato ke dibe tšohle tša Baisiraele le Bajuda, tše ba di dirilego ba mpefela, bona le dikgoši le tša bona, le bakgoma ba bona, baperisita ba bona, le banna ba Juda, le baagi ba Jerusalema.


text:
Ba nneetše seetse e sego sefahlego; gomme le ge ke sa ka ka kgaotša go ba ruta, ba ganne go kwa le go laiwa.


text:
Ba agetše Baali meboto, e lego moeding wa Bene-Hinomi. Moloko ba o fišetša barwa ba bona le barwedi ba bona ka laela tšona, tše di sa kego tša rotoga pelong ya ka. Ba dirile tšhila tšeo ba diriša Juda dibe.


text:
Gomme bjalo, le ge go eme ka mokgwa woo, le šetše le bolela motse wo la re o gafetšwe diatleng tša kgoši ya Babele ka marumo le ka tlala le ka dinkhu, -- Morena Modimo wa Isiraele o buša a re:


text:
Ke nna e! Ke tlo ba phutha ka ba ntšha dinageng ka moka tše ke ba leleketšego go tšona ke pelofetše ke galefile, ke goletšwe ke pefelo; ke tlo ba bušetša mono mo ba tlo aga ba iketla.


text:
Ke tlo ba nea pelo e tee le tsela e tee ya go boifa nna ka mehla, tsela e tlogo ba iša mahlatseng, bona le bana ba bona, ba ba tlo ba gona mehleng e tlago.


text:
Mme ke tlo dira kgwerano ye e sa felego le bona, ke se hlwe ke kgaogana nabo, ke fela ke ba setša. Dipelong tša bona ke tlo bea boi bja go boifa nna, ba se sa tlo ntlhanogela.


text:
Ke tlo ba thabela ke ba ekelela; ke tlo ba hloma nageng yeno ka go ba botegela ka pelo ya ka ka moka, ke rata fao ruri.


text:
Gobane Morena o re: Bjalo ka ge tšhaba se ke se tlišeditše mabošula a makaakaa, ka mokgwa o bjalo ke tlo ba tlišetša le tše botse tšohle tše ke ba boditšego tšona.


text:
Mo nageng ye le rego e senyetše, e hlokago batho le dikgomo, ye e gafetšwego matsogong a Bakaledea, go sa tlo rekwa mašemo.


text:
Mašemo a tlo rekwa ka tšhelete, gwa ngwalwa mangwalo a theko a a tlogo gatišwa, gwa bewa dihlatse, gona fa nageng ye ya Benyamini le tikologong ya Jerusalema, le metseng ya Juda, le metseng e lego dithabeng le ya melaleng, le metseng ya thoko ya borwa. Gobane mathopša a bona ke tlo a buša. O realo Morena.


text:
Gobane Morena Modimo wa Isiraele o bolela nywako ya motse wo, le nywako ya dikgoši tša Juda, ye e rutlwago ya aga merako, ya ba ya tlhabano.


text:
O re: Ba ba tlilego go lwa le Bakaladea ba e tladitše ka ditoto tša batho ba ke ba bolayago ke befetšwe, ke galefile, ba ke gerulago motse wo ka baka la bona ka moka.


text:
Ke tlo ba hlatswa bobe bjohle bjo ba nthumotšego ka bjona. Ke tlo ba lebalela mabobe a bona ohle, a ba ntshentšego ka ona, ba ntlhala ka ona.


text:
Ke mo Jerusalema e tlogo ba ina le le nthabišago, la go tlotlwa le go retwa ditšhabeng ka moka tša lefase, ge di botšwa tše dibotse tšohle tše ba di direlwago ke nna. Di tlo tlabja, di tlo tšhoga, ge di bona tše botse ka moka le tetlego, tše ke tlogo di direla motse wono.


text:
Morena o re: Felo fa le rego go senyetše ka go hloka batho le dikgomo, le metseng ya Juda, le mo mekgobeng ya Jerusalema e senyegilego ka go hloka batho le baagi le dikgomo,


text:
go sa tlo kwala lentšu la tlhalalo, lentšu la monyadi le lentšu la monyalwa, le lentšu la ba rego: Lebogang Morena, gobane ke yo bolo, mme botho bja gagwe ke bja neng le neng! Ba realo ba tliša dileboga mo ntlong ya Morena. Gobane ba ba thopilwego nageng ye, ke tlo ba buša, gwa tlo etša mehla yela ya bogologolo. O realo Morena.


text:
Morena wa mašaba o re: Felo fa go senyegago ka go hloka batho le dikgomo, le dinakaneng tša gona, go sa tlo ba le meraka le badiši ba ba hutamišago mehlape.


text:
Metsaneng ya dithabeng, le metsaneng ya melaleng, le metsaneng ya thoko ya borwa, nageng ya Benyamini le tikologong ya Jerusalema, le metsaneng ya Juda, go sa tlo ba le mehlape ye e balwago ke badiši. O realo Morena.


text:
Morena o re: Tsebang! Go tlo tla matšatši a go tšweletša tše di botse tše ke di boletšego ke era moloko wa Isiraele le wa Juda.


text:
Mehleng yeo le ka mabaka ao ke tlo hlogišetša Dafida lehlogedi la makgonthe; o tlo tšweletša molao le toko nageng.


text:
Mehleng yeo Juda o tlo phološwa; Jerusalema go tlo dulwa go iketlilwe; mme leina le ba tlogo mmitša ka lona šele: Morena toko ya rena.


text:
Gobane Morena o itše: Dafida a ka se ke a hloka monna wa go dula sedulong sa bogoši bja moloko wa Isiraele.


text:
Le baperisita le Balefi ba ka se ke ba hloka monna wa go ema pele gaka, wa go tliša dihlabelo le wa go tšhuma dibego, wa go tliša didimo tša ka mehla.


text:
Morena o re: Le ka se ke la kgona go ka senya kgwerano ya ka le letšatši, le kgwerano ya ka le bošego, gore mosegare le bošego di se be gona ka lebaka la tšona.


text:
Le kgwerano ya ka le Dafida mohlanka wa ka e ka se kgone go fedišwa; a ka se ke a hloka morwa wa go bewa kgoši sedulong sa gagwe, le Balefi ba go ntirela.


text:
Makoko a legodimong a ka se ke a ba a balwa; lešabašaba la lewatle le ka se ke la ba la elwa. Le ba peu ya Dafida mohlanka wa ka ke tlo ba atiša gakaakao, le Balefi ba go ntirela.


text:
A ga o ešo wa hlatha ka mo setšhaba se se botšanago ka gona sa re: Meloko e mebedi ye, ye Morena a ikgethetšego yona, o e lahlile! Ba nyatša tšhaba sa ka; ba bona go se sa ne batho.


text:
Morena yena o re: Bjalo ka ge go tiile kgwerano ya ka le mosegare le bošego, bjalo ka ge ke tiišitše melao ya legodimo le lefase,


text:
Go tiile le la go re: Peu ya Jakobo le ya Dafida nka se ke ka e lahla. Ke tlo tšea wa peu ya gago ka mmea a buša peu ya Aborahama le Isaka le Jakobo; gobane mathopša a bona ke tlo a buša; ke tlo a gaogela.


text:
Šele lentšu le le tletšego Jeremia le etšwa go Morena. Ke la mola Nebukadinetsara kgoši ya Babele a elwa le Jerusalema le metsana ya gona yohle, a na le dira tša gagwe ka moka, le mebušo ka moka ya lefase e bego e bušwa ke yena, le ditšhaba ka moka.


text:
Morena Modimo wa Isiraele o re: Yaa o bolele le Tsedekia kgoši ya Juda o re: Morena o re: Tseba gore motse wo ke tlo o gafela seatleng sa kgoši ya Babele; mme o tlo o tšhuma ka mollo.


text:
Le wena o ka se ke wa phonyokga; o tlo swarwa wa gafelwa diatleng tša gagwe, wa tlo lebana le kgoši ya Babele ka difahlogo, la fetolana ka melomo; mme wena o tlo ya Babele.


text:
Kwaa gee lentšu la Morena, wene Tsedekia kgoši ya Juda. Morena o go boletše a re: O ka se hwe ka lerumo.


text:
O tlo hwa go iketlilwe; ba tlo go tšhumela ditšhumelo tše di bego di tšhumelwa botatago ba dikgoši tša kgale di go etilego pele. Ba tlo go llela ba re: Joo, Mong wa rena, joo! Ke nna ke boletšego tšeo. O realo Morena.


text:
Ke ge dira tša kgoši ya Babele di elwa le motse wa Jerusalema le metse yohle ya Juda ye e bego e šaletše. Ke motse wa Lakisi le motse wa Aseka; ke yona e bego e šaletše mo go metse ya Juda, e le metse ya dibo.


text:
Šele lentšu le le tletšego Jeremia le etšwa go Morena. Ke la mola kgoši Tsedekia a kwane le batho ka moka ba Jerusalema gore ba goelele khunollo


text:
ya go re mang le mang a hunolle molata wa gagwe wa Mohebere wa monna le wa mosadi, le go re go se be le Mojuda e a dirago wa gabo molata.


text:
Gomme ba bagolo le batho ka moka ba ba bego ba kwane gore mang le mang a hunolle molata wa gagwe wa monna le wa mosadi, mme ba se ke ba ba dira balata gape, ba ya ka molao woo; ba ba lesa ba ikela.


text:
Ka la ka moswana ba šatoga, ba gomiša balata bao ba banna le ba basadi; ba ba bego ba ba hunolotše; mme ba ba gapeletša ya ba balata gape.


text:
Morena Modimo wa Isiraele o re: Nna, mehla yela ke ntšha botataweno Egipita ngwakong wa bohlanka, ke dirile kgwerano le bona ka re:


text:
Ge go fetile nywaga e šupago, mang le mang a hunolle Mohebere wa gabo e a ithekišitšego a le hlankela nywaga e selelago; le mo leseng a hunologe. Fela, botataweno ga ba ka ba nkwa; ba ganne go theetša.


text:
Bjale lena, le be le lahlile tsela yeo, la dira tše ke hweditšego e le go loka, la goelela khunologo, la hunolla bana beno; kwano yeo la e dira pele ga ka, le le ngwakong o bitšwago ka leina la ka,


text:
La napa la šatoga, la goboša ina la ka; ka moka la gomiša balata ba banna le ba basadi ba le bego le ba hunolotše ba ikela, la ba gapeletša go boela bohlankeng.


text:
Molato ke wona woo ge Morena a re: Lena le ganne go nkwa ge ke re le goelele khunologo ya bohle ba e lego ba geno. Bjale ke nna e! Ke goelela khunollo mo go lena, o realo Morena, e lego khunollo ya lerumo le ya dinkhu le ya tlala; ke le dira setšhošo mo go mebušo yohle ya lefase.


text:
Mme banna bao ba ba sentšego kgwerano ya ka, ba ba gannego go ya ka lentšu le ba le tlemilego pele ga ka, ke tlo ba dira namane ya sehlabelo ye e fatolwago ka bogare, motho a feta ka gare ga mphapa le mphapa (Gen. 15:17).


text:
Ge e le bagolo ba Juda, le bagolo ba Jerusalema, le dikala, le baperisita, le batho ka moka ba naga, ba ba fetilego ka gare ga mphapa le mphapa wa namane ya sehlabelo,


text:
Ke tlo ba gafela diatleng tša manaba a bona, diatleng tša ba ba ratago go ba bolaya; mme ditoto tša bona di tlo lewa ke manong a sebakeng le dibata tša naga.


text:
Le yena Tsedekia kgoši ya Juda, le bagolo ba gagwe, ke tlo ba gafela matsogong a ba ba ratago go ba bolaya, le matsogong a dira tša kgoši ya Babele, tše di sa tšogo le gomela.


text:
Morena o re: Ke nna e, ke tlogo ba laela ba boa ba tla motseng wo, ba lwa le wona; ba tlo o thopa ba o tšhuma ka mollo. Le metse ya Juda ke tlo e dira marope a sa dulego motho.


text:
Yaa go ba moloko wa Rehaba, o bolele le bona, o ba tliše Ngwakong wa Morena phapošing e nngwe ya wona, o ba tšhelele sebela sa morara.


text:
Ka ya ka boa le Jaasanya morwa wa Jeremia, le Habatsinya le bana babo, le bana ba gagwe ka moka, le bohle ba moloko wa Rehaba.


text:
Ka ba tliša Ngwakong wa Morena phapošing ya barwa ba Hanane morwa wa Jigidalia monna wa Modimo, mo go bapetšego le phapoši ya bagolo, ka godimo ga phapoši ya Maaseya morwa wa Salume moleti wa mokajo.


text:
Banna bao ba ga Rehaba ka ba tlišetša dibjana tše di tletšego sebela sa morara, ka re: Nwang, morara šo!


text:
Bona ba re: Ga re nwe sebela, gobane tatawešo Jonadaba morwa wa Rehaba o re laetše a re: Le se ke la nwa sebela, lena le bana ba lena go ya go ile.


text:
A re: Le se ke la ikagela nywako, le se ke la lema tšhemo, le se ke la šema merara, le se ke la ba le yona. Le dule mekutwaneng mehla yohle ya bophelo bja lena, gore le phele galelele nageng ye le diiletšego go yona.


text:
Gomme lentšu leo la Jonadaba morwa wa Rehaba tatawešo re latela lona tabeng tšohle tše a re laetšego tšona. Rena le basadi ba rena, le barwa ba rena le barwedi ba rena, ga re nwe sebela sa morara le gatee.


text:
E itse ge Nebukadinetsara kgoši ya Babele a rotoga a etla nageng ye, ra re: A re yeng Jerusalema, re tšhabe dira tša Bakaladea le tša Basiria! Ra tla ra dula fa Jerusalema.


text:
Morena wa mašaba Modimo wa Isiraele o re: Yaa o bolele le banna ba Juda le baagi ba Jerusalema, o re: Le reng le gana go laiwa, le go kwa se ke se bolelago? O realo Morena.


text:
Hleng go tiile mantšu a Jonadaba morwa wa Rehaba a a a laetšego bana ba gagwe, a re ba se ke ba nwa sebela sa morara. A tiile le nankhono, ka gobane ba ya ka taelo ya tatabo. Gomme nna ke fedile ke bolela le lena; mme lena ga la ka la nkwa.


text:
Ka fela ke le romela baporofeta, bahlanka ba ka bohle; ka ba roma ba re: Boang, bohle, le lahle tsela tše mpe tša lena, le mediro ya lena e be ya go loka; le lese go latela medimo e šele le go e hlankela; ke mo le tlogo dula mo nageng yeno ye ke e neilego lena le botataweno. Gomme le ganne go theetša le go nkwa.


text:
Ge e le bana ba Jonadaba morwa wa Rehaba, bona ba tiišitše taelo ye tatabo a ba laetšego yona. Fela, tšhaba se ga se kwe se nna ke se bolelago.


text:
Bjale Morena wa mašaba Modimo wa Isiraele o re: Tsebang! Setšhaba sa Juda le baagi ba Jerusalema bohle, le tlo ba tlišetša mabošula ka moka a ke a boletšego ke era bona, molato e le ge ba sa ka ba kwa, ba sa ka ba araba ge ke bitša.


text:
Ba moloko wa Rehaba Jeremia o boletše nabo a re: Morena wa mašaba Modimo wa Isiraele o re: Ka gobane le theeditše taelo ya Jonadaba tataweno, le šetša tšohle tše a le laetšego tšona, le dirile ka mo a le laetšego ka gona.


text:
Ke ka baka leo ge bjale Morena wa mašaba Modimo wa Isiraele a re: Jonadaba morwa wa Rehaba a ka se ke a ba a hloka motho wa go ema pele ga ka go ya go ile.


text:
Ka ngwaga wa bone wa pušo ya Joyakima morwa wa Josia kgoši ya Isiraele, Jeremia o tletšwe ke lentšu le etšwa go Morena, la re:


text:
Tšea puku o ngwale mantšu ka moka a ke go bodišego ona ke bolela Isiraele le Juda le ditšhaba ka moka; o thome ka ala a ke thomilego ka ona go bolela nago mehleng ya Josia go fihla ka a lehono le.


text:
Mohlomong e ka re ge ba moloko wa Juda ba ekwa mabošula ohle a ke gopolago go ba dira ona, ba ka boa ba lahlile tsela tše mpe tša bona, mme nna ka ba lebalela molato wa bona le dibe tša bona.


text:
Jeremia a bitša Baruke morwa wa Neriya. Baruke a ngwala a botšwa ke Jeremia. Mantšu ka moka a Morena a a boditšego Jeremia, Baruke o a ngwadile pukung yeo.


text:
A go ye wene, o bale puku ye o e ngwadilego o botšwa ke nna tše Morena a di boletšego. O e bale, batho ba e kwe mo Ngwakong wa Morena mehleng ya go ikona. Le Bajuda ka moka ba ba tlago ba etšwa metseng ya bona, ba e kwe ge o ba balela.


text:
Mohlomongwe ba ka ikokobetša pele ga Morena ba rapela, ba sokologa, mang le mang a lahla tsela e mpe ya gagwe; gobane Morena ge a bolela tšhaba se, o se bolela a befetšwe, a galefile gagolo.


text:
Baruke morwa wa Neriya a dira tšohle tše moporofeta Jeremia a mo laetšego tšona, a bala puku ya dipolelo tša Morena Ngwakong wa Morena.


text:
Ka ngwaga wa bohlano wa pušo ya Joyakima morwa wa Josia kgoši ya Juda, ka kgwedi ya senyane, gwa goelelwa letšatši la go ikona pele ga Morena la batho ka moka ba ba tlilego Jerusalema ba etšwa metseng ya Juda.


text:
Baruke a bala puku ya dipolelo tša Jeremia a le Ngwakong wa Morena phapošing ya Gemaria morwa wa Safane mongwadi, e lego lapeng la ka tletlolo mojakong wa kgoro e mpsha ya Ngwako wa Morena; batho ka moka ba mo kwa.


text:
Ya re ge Mikaya morwa wa Gemaria morwa wa Safane a kwele dipolelo ka moka tša Morena tša mo pukung yeo,


text:
a fologela ngwakong wa mošate, a tsena phapošing ya mongwadi, a hwetša bagolo ka moka ba dutše moo; e le Elisama mongwadi, le Delaya morwa wa Semaya, le Elinathane morwa wa Akiboro, le Gemaria morwa wa Safane, le Tsedekia morwa wa Hananya, le bagolo ka moka.


text:
Mikaya a ba botša dipolelo ka moka tše a di kwelego di balwa ke Baruke pukung yela, batho ba theeditše.


text:
Ke mo bagolo ka moka ba nago ba roma Juhudi morwa wa Nethanya morwa wa Salemia morwa wa Kushi, a ya go Baruke a re: Swara puku yeo o e baletšego batho, o tle! Baruke morwa wa Neriya a e swara a tla go bona.


text:
Mme ba itše go kwa dipolelo tšeo ka moka, ba lebellana ba tšhogile, ba bolela le Baruke ba re: Dipolelo tše ka moka go swanetše ge re di anegela kgoši.


text:
Ba botšiša Baruke ba re: O ko re botše; ditaba tše ka moka tše o di boletšego, o di ngwadile ka mokgwa ofe?


text:
Bjalo ba bolela le Baruke ba re: Sepela o yo utama, wene le Jeremia; go se be le motho e a tsebago mo le lego gona.


text:
Bona ba ya go kgoši ka lapeng; puku yona ba e tlogela moo phapošing ya Elisama mongwadi; ba ya ba begela kgoši ditaba tšeo ka moka.


text:
Kgoši ya roma Jehudi a yo tšea puku yeo phapošing ya Elisama mongwadi. Jehudi a tla a e balela kgoši le bagolo ba ba bego ba na le kgoši.


text:
Kgoši e be e dutše ka ngwakong wa marega, e le kgwedi ya senyane, gomme go be go goditšwe mollo sebešong pele ga gagwe.


text:
Ya re ge Jehudi a badile matlakala a mararo le ge e le a mane, kgoši ya a kgeretlanya ka thipa ya mongwadi, a a lahlela mollong wa sebešong, puku ka moka ya ba ya felela mollong wa sebešong.


text:
Kgoši le bahlanka ba yona ka moka, ge ba kwele ditaba tšeo ka moka, ga ba ka ba tšhoga, ga ba ka ba gagola diaparo tša bona.


text:
Le ge Elinathane le Delaya le Gamaria ba rapela kgoši gore a se ke fiša puku yeo, ga a ka a kwa se ba se bolelago.


text:
Gomme kgoši ya roma mokgomana Jeramiele, le Seraya morwa wa Asiriele, le Selemia morwa wa Abadiele, a re ba yo swara Baruke mongwadi le Jeremia moporofeta. Fela, Morena a ba utile.


text:
Ya re ge kgoši a tšhumile puku yeo ya ditaba tše Baruke a bego a di ngwadile a boditšwe ke Jeremia, lentšu la Morena la tlela Jeremia, la re:


text:
Boela o tšee puku ye nngwe, o ngwale dipolelo tšela tše di bego di le matlakaleng ala a go tšhungwa ke Joyakima kgoši ya Juda.


text:
Yena Joyakima kgoši ya Juda o mmotše o re: Morena o re: O tšhumile puku yela wa re: O reng o ngwala wa re: Kgoši ya Babele e tlo tla ya senya naga ye, ya fediša batho le dikgomo mo go yona?


text:
Bjale, šele lentšu le Morena a le bolelago a era Joyakima kgoši ya Juda; o re: A ka se ke a ba le wa go mo hlatlama sedulong sa Dafida, gomme setoto sa gagwe se tlo lahlwa sa tlo tšhungwa ke letšatši mosegare le phefo ya bošego.


text:
Bokgopo bja gagwe le bja bana ba gagwe, le bja bahlanka ba gagwe, ke tlo bo lata; mme bošula bjo ke bo boletšego ke era bona, mme ba gana go kwa, ke tlo bo tliša go bona, le go baagi ba Jerusalema, le go banna ba Juda.


text:
Jeremia a ya a tšea puku ye nngwe a e nea Baruke morwa wa Neriya mongwadi; yena e a ngwala Jeremia a mmotša ditaba tša puku yela ya go tšhungwa ke Joyakima kgoši ya Juda; tša ekeletšwa ka tše dingwe tše di swanago le tšona.


text:
Tsedekia morwa wa Josia a ba kgoši legatong la Jekonya morwa wa Joyakima. Ke yena Tsedekia yo Nebukadinetsara kgoši ya Babele a mo dirilego kgoši nageng ya Juda.


text:
Yena le bahlanka ba gagwe le setšhaba sa naga ya gagwe ga ba ka ba kwa tše Morena a di bolelago ka moporofeta Jeremia.


text:
Yena kgoši Tsedekia o kile a roma Jukale morwa wa Selemia, le Tsefanya morwa wa Maaseya moperisita, ba tla ba re: A ko re rapelele go Morena Modimo wa rena.


text:
Gomme madira a Farao a be a tšwele Egipita. Bakaladea ba ba bego ba rakeletše motse wa Jerusalema, ge ba sebelwa dira tšeo, ba gomela motse wa Jerusalema.


text:
Morena Modimo wa Isiraele o re: Botšang kgoši ya Juda e le romilego la mpotšiša, le re: Tseba gore dira tša Farao tše di tšwetšego go le namolela, di tlo boela Egipita ga gabotšona.


text:
Morena o re: Le se ke la fora dipelo tša lena ka go re: Bakaladea ba tlo re tlogelela ruri! Ba ka se ke ba ba ba tloga.


text:
Le ge le ka bolaya madira ka moka a Bakaladea ba ba lwago le lena, gwa šala banna ba dikgobetša, bona bao ba tlo tsoga mešašeng ya bona, ba tla ba tšhuma motse wo.


text:
Jeremia a tšwa motseng wa Jerusalema, a re ke ye nageng ya Benyamini, ke yo amogela dibego tše di tšwago go ba gabo,


text:
A re a sa tla kgorong ya Benyamini, mohlapetši wa gonafao, Jeriya morwa wa Selemia morwa wa Hananya, a mo swara, a re: O yo loba Bakaladea!


text:
Jeremia a re: Ke maaka; go loba Bakaladea go nna ga dio! Jeriya a se dumele, a swara Jeremia, a mo iša go bagolo.


text:
Bagolo ba galefela Jeremia, ba mo itia, ba mo iša kgolegong ngwakong wa Jonathane mongwadi wo ba bego ba o dirile wa kgolego.


text:
Kgoši Tsedekia a roma motseta a mo ntšha, a mmotšiša ka thopeng ba le ngwakong wa mošate, a re: A go na le lentšu le lengwe la Morena? Jeremia a re: E, le gona; le re: O tlo gafelwa matsogong a kgoši ya Babele.


text:
Jeremia a botšiša kgoši Tsedekia a re: Ke go sentše kang? Le bahlanka ba gago le setšhaba se, ke ba sentše kang ge ba nkiša ngwakong wa kgolego?


text:
Ba kae baporofeta ba lena ba ba le porofetetšego ba re. Kgoši ya Babele a ka se ke a tla a lwa le lena le naga ye?


text:
Gomme bjale kgoši mong wa ka! A ko kwe se ke se kgopelago, ge ke re: Se mpušetše ngwakong wa Jonathane mongwadi, ke se tlo hwela gona.


text:
Kgoši Tsedekia a laela a re: Jeremia a išwe lapeng la kgolego; a re ka tšatši le lengwe le lengwe a newe senkgwa se se tšwago mokgobeng wa baapei ba dinkgwa; ba realo ka mehla dijo di sa le gona motseng. Jeremia a dula lapeng la kgolego ka mokgwa o bjalo.


text:
Sefatya morwa wa Mathane, le Gedalia morwa wa Phashuri, le Jukale morwa wa Selemia, le Phashuri morwa wa Malakia, ba kwa ditaba tše Jeremia a di boditšego setšhaba ka moka, mola a re:


text:
Morena o re: E a tlogo šala motseng wo o tlo hwa ka lerumo le ka tlala le ka dinkhu. E a lobago Bakaladea o tlo phela; o tlo phonyokga a ithopetše bophelo bja gagwe.


text:
Matona ao a bolela le kgoši a re: A monna eo a bolawe, ka gobane ka mokgwa o bjalo o hlephiša matsogo a banna ba bahlabani ba ba šetšego motseng wo. O hlephiša matsogo a batho ka moka, ka go bolela le batho ka mokgwa woo. Ga a nyake tša go agiša batho; o ba nyakela bošula.


text:
Kgoši Tsedekia a re: Šoo, o diatleng tša lena; ka gobane ga go selo se kgoši a kgonago go se dira ge lena le le gona.


text:
Ke moka ba swara Jeremia ba mo lokela moleteng wa ga mokgomana Malakia, o bego o le lapeng la kgolego, ba mo fološa ka manti. Moleteng go be go se meetse, go le leraga; mme Jeremia a totobela lerageng.


text:
Ebede-Meleke monna e moso wa molaki wa ngwako wa kgoši, ge e ekwa gore ba lahletše Jeremia moleteng, le gore kgoši e dutše kgorong ya Benyamini,


text:
Kgoši mong wa ka! Banna bao, ka tšohle tše ba di dirilego moporofeta Jeremia, ba šaeditše; ge ba mo lahletše moleteng, o tlo hwela moo ka tlala; gobane motseng ga go sa ne bogobe.


text:
Kgoši ya laela Ebede-Meleke monna e moso, ya re: Yaa le banna ba masome a mararo, o ntšhe moporofeta Jeremia mo moleteng, a se tlo hwa.


text:
Ebede-Meleke a ya ngwakong wa kgoši a na le banna bao, a tsena phapošing ya ka tlase ga ntlo ya matlotlo, a tšea dikobo tše di onetšego tša mankgeretla, a ya a di fološetša moleteng go Jeremia ka manti.


text:
Ebede-Meleke monna e moso, a botša Jeremia a re: Dikobo tšeo tše di onetšego tša mankgeretla, di beelele mahwafeng o tatele manti ka tšona.


text:
Kgoši Tsedekia a roma mohlanka a bitša moporofeta Jeremia, a tla kgorong ya boraro ya Ngwako wa Morena. Kgoši ya bolela le Jeremia ya re: Ke go botšiša taba; o se ke wa mphihlela selo.


text:
Jeremia a re: A o ka se ke wa mpolaya ge nka go tsebiša se e lego taba? Le gona, le ge nka go eletša, o ka se ke wa nkwa.


text:
Kgoši Tsedekia a enela Jeremia thopeng a re: Ka bophelo bja Morena e a re filego bophelo bjo, ge nka go bolaya, ge nka go gafela matsogong a banna bao ba ratago go go bolaya, e tlo ba e se nna.


text:
Ke mo Jeremia a boditšego Tsedekia taba ye, a re: Morena Modimo wa mašaba Modimo wa Isiraele, o re: Ge o ka loba ditona tša kgoši ya Babele, gona o tlo phela le ba leloko la gago.


text:
Fela, Ge o sa lobe ditona tša kgoši ya Babele, gona motse wo o tlo wela diatleng tša Bakaladea, mme ba tlo o tšhuma ka mollo; le wena o ka se ke wa ba phonyokga.


text:
Kgoši Tsedekia a re: Nna ke boifa Bajuda ba ba šetšego ba ineetše Bakaladea, e se re mohlomongwe ge nka wela matsogong a bona ba nkwera.


text:
Jeremia a re: O ka se ke wa gafelwa bona. Theetša lentšu la Morena, le ke go botšago lona, ke mo o tlogo atlega, wa tlo phela.


text:
Ke gona basadi ba gago ka moka ba ba šetšego ngwakong wa kgoši, ba tlogo ntšhetšwa ditona tša kgoši ya Babele, mme ba tlo lla ba re: Ba go forile, ba go kgonne, banna ba o bego o lakane nabo; ba go lahletša o totobetše, maoto a le lerageng.


text:
Basadi ba gago ka moka, le bana ba gago, ba tlo ntšhiwa ba išwa go Bakaladea; le wena o ka se ke wa phonyokga. O tlo swarwa ke kgoši ya Babele; mme motse wo o tlo tšhungwa ka mollo.


text:
Ge ditona di ka kwa gobane ke boletše le wene, mme ba tla go wene ba re: Re botše tše o di boditšego kgoši, o se ke wa re fihlela selo, gona re ka se ke ra go bolaya; re botše le tše kgoši a go boditšego tšona;


text:
Gona o ba botše o re: Ke be ke kgopela kgoši gore a se ke a mpušetša ngwakong wa Jonathane, ke se tlo hwela ntshe.


text:
Ka kgonthe ba tla, ditona ka moka tša botšiša Jeremia; mme yena a fetola ka mo kgoši e mo laetšego ka gona; mme ba mo tlogela, gobane taba ye e be e sešo ya kwala.


text:
Jeremia, gona moo lapeng la kgolego o dutše gona, gwa ba gwa tla letšatši le motse wa Jerusalema o thopilwego ka lona. O be a sa le moo, ge motse wa Jerusalema o thopša.


text:
Ka nyawaga wa senyane wa pušo ya Tsedekia kgoši ya Juda, ka kgwedi ya lesome, gwa tla Nebukadinetsara kgoši ya Babele a na le dira tša gagwe ka moka; a tla a rakelela motse wa Jerusalema.


text:
Ka ngwaga wa lesome la motšo o tee wa pušo ya Tsedekia, ka kgwedi ya bone, ka la senyane la kgwedi yeo, ba šwahlela ka motseng.


text:
Ditona ka moka tša kgoši, ya Babele tša tsena, tša ema kgorong ya ka gare. E be e le Neregala-Saretsere, le Samagaranebu, le Saresekima mogolo wa dikala, le Neregala-Saretsere mogolo wa ba bohlale, le ditona tše dingwe tša kgoši ya Babele.


text:
Tsedekia kgoši ya Juda, le bahlabani ka moka, ge ba bona go le bjalo, ba thoba ba tšwa motseng e le bošego ka tsela ya tšhemong ya kgoši, ba tšwa ka kgoro ya mo gare ga merako e mebedi, ba tloga ka tsela e yago molaleng wa Jorodane.


text:
Fela, ba hlomarelwa ke dira tša Bakaladea, tša swara Tsedekia a le molaleng wa Jeriko. Ba mo tšea ba mo iša go Nebukadinetsara kgoši ya Babele motseng wa Ribilathe nageng ya Hamathi. Nebukadinetsara a mo sekiša moo.


text:
Kgoši ya Babele a bolaya bana ba Tsedekia gona moo Ribilathe pele ga mahlo a gagwe; le bagolo ka moka ba Juda ba bolawa ke kgoši ya Babele.


text:
Ngwako wa kgoši, le nywako ya batho, Bakaladea ba e tšhumile ka mollo, ba phušola merako ya Jerusalema.


text:
Mašalela a batho ba ba šetšego motseng, ba ba bego ba lobile, Nebusaradani letona la dira tša mošate o ba thopile a ba iša Babele.


text:
Ge e le batho ba babotlana, ba ba se nago sa bona, Nebusaradani letona la dira tša mošate o ba tlogetše nageng, a ba nea dirapa tša merara le mašemo mehleng yeo.


text:
Ge e le Jeremia, Nebukadinetsara kgoši ya Babele, o be a mo laeletše letona la dira tša mošate a re:


text:
Nebusaradani tona ya dira tša mošate, le Nebusasabani molaki wa mošate, le Neregala-Saretsere mogolo wa ba bohlale, le matona ka moka a kgoši ya Babele.


text:
Ba roma bahlanka ba yo ntšha Jeremia lapeng la kgolego, ba mo gafela Gedalia morwa wa Ahikama morwa wa Sefane gore a mo iše ngwakong wa gagwe; a ya a dula le batho ba bangwe.


text:
Yaa o botše Ebede-Meleke monna ela e moso, o re: Morena wa mašaba Modimo wa Isiraele o re: Tseba gore ke tlo tšweletša bošula bjo ke bo boletšego ke era motse wo; ga ke tliše tše botse. O tlo di bona mehla yeno.


text:
Ge e le wena, ke tlo go hlakodiša mohla woo! O realo Morena. O ka se ke wa gafelwa diatleng tša bao o ba boifago.


text:
Ke tlo go lesa wa phologela ruri; o ka se bolawe ke lerumo. O tlo phonyokga o ithopetše bophelo bja gago, ka gobane o botile nna. O realo Morena.


text:
Šele lentšu le le tletšego Jeremia le etšwa go Morena; ke la mola Nebusaradani letona la madira a mošate a šetše a mo hunolotše a le Rama, a mo ntšha a tlemilwe ka diketane, a na le ba ba thopilwego bohle ba Jerusalema le ba Juda, ba ba bego ba išwa Babele.


text:
Letona la dikala la ntšha Jeremia la re: Morena Modimo wa gago ke yena a boletšego bošula bjo bo wetšego motse wo.


text:
Bjale o tlišitše tše a di boletšego, o di phethile. Ke ka gobane le mo sentše, le sa ka la kwa lentšu la gagwe; ya ba gona le tlelwago ke tše a di boletšego.


text:
Bjale wena tseba gore lehono ke go hunolotše; ke tloša ditshipi tše o tlemilwego ka tšona. Ge o ka rata go ya Babele le nna, gona o ka tla; mme o tlo lotolwa ke nna. Fela, ge o sa rate go ya Babele le nna, o ka no lesa; naga še, e ahlame pele ga gago. O ka ya mo o ratago, mo go go kgahlago.


text:
Ya re Jeremia a sešo a fetola, letona la re: O ka boela go Gedalia morwa wa Ahikama morwa wa Safane, yo kgoši ya Babele a mmeilego go buša metse ya Juda; o dule go yena o na le batho ba bangwe, goba o ye mo o hwetšago go go kgahla. Gomme letona la madira a mošate la mo fa mefago le dineo, la mo lesa a sepela.


text:
Jeremia a ya go Gedalia morwa wa Ahikama motseng wa Mitsipa, a dula go yena a na le batho ba bangwe ba ba bego ba šetše nageng yeo.


text:
Balaodi ba dira bohle, ba ba bego ba le nageng yeo, le banna ba bona, ge ba ekwa gore kgoši ya Babele o beile Gedalia morwa wa Ahikama gore a buše naga yeo, a mo laeletše le banna le basadi le bana ba banyenyane, le batho ba babotlana nageng yeo, ba ba sa kago ba išwa Babele,


text:
Ba tla go Gedalia motseng wa Mitsipa. E be e le Esimaele morwa wa Nethanya, le Johanane le Jonathane barwa ba Karea, le Seraya morwa wa Thanumethe le barwa ba Efai wa Netofa, le Jesanya morwa wa Maaka; bona ba ba tla le batho ba bona.


text:
Gedalia morwa wa Ahikama morwa wa Safane, a ba enela le batho ba bona, a re: Le se ke la boifa go ba balata ba Bakaladea. Dulang nageng yeno, le hlankele kgoši ya Babele; gona le tlo phela gabotse.


text:
Ge e le nna le tsebe gore ke dutše fa Mitsipa, gore ke kgone go bolela le Bakaladea ba ba tlago go rena. Ge e le lena, fulang merara le dienywa le dihlware tša makhura, le tlatše dinkgo tša lena, le dule metseng ye le tsenego mo go yona.


text:
Gwa tla le Bajuda ka moka ba ba bego ba le ga Moaba le go Baamoni le Edomo, le dinageng tšeo ka moka; ba tla ge ba ekwa gore kgoši ya Babele e tlogetše mašalela kua Juda, le gore o beile Gedalia morwa wa Ahikama morwa wa Safane gore a ba buše.


text:
Bajuda ka moka ba tla ba etšwa metseng ka moka ye ba bego ba tšhabetše go yona; ba tla nageng ya Juda go Gedalia motseng wa Mitsipa, ba fula merara le dienywa, e le tše ntši.


text:
Ba re: Afa o a tseba gobane Baalise kgoši ya Baamoni o romile Isimaele morwa wa Nethanya, a re a go bolaye? Gedalia morwa wa Ahikama a se ba dumele.


text:
Johanane morwa wa Karea a tla a bolela le Gedalia thopeng ba le moo Mitsipa, a re: Ntumelele ke ye ke bolaye Isimaele morwa wa Nethanya ga go motho ea tlogo di tseba. O reng o fo lesa a go bolaya, mme Bajuda ka moka ba ba phuthegetšego go wene ba gašanywa, gwa lahlega ona mašalela a Juda?


text:
Gedalia morwa wa Ahikama a laela Johanane morwa wa Karea a re: O se ke wa dira dilo tšeo; gobane tše o bolelago Isimaele ka tšona ke maaka.


text:
Gomme ka kgwedi ya go šupa gwa tla yena Isimaele morwa wa Nethanya morwa wa Elisama wa moloko wa kgoši; a tla le ditona tša kgoši, a na le banna ba lesome; ba tla go Gedalia morwa wa Ahikama motseng wa Mitsipa, ba dula mmogo ba ja bogobe le yena.


text:
Ke mo go tsogilego Isimaele le banna bao ba lesome, ba bolaya Gedalia morwa wa Ahikama morwa wa Safani ka lerumo; ba bolaya yena monna yo kgoši ya Babele a bego a mmeile mmuši wa naga yeo.


text:
Isimaele a bolaya le Bajuda ka moka ba ba bego ba na le Gedalia gona moo Mitsipa, a bolaya le bahlabani ba Bakaladea ba ba bego ba le gona moo.


text:
gwa rotoga banna ba masome a seswai ba etšwa Sikeme le Silo le Samaria, ba tla ba bootšwe maledu, ba gagotše diaparo, ba phatšitšwe, ba swere dibego le diorelo tša bona, ba di iša Ngwakong wa Morena.


text:
Isimaele morwa wa Nethanya a tšwa motseng wa Mitsipa a ba gahlanetša, a tšama a lla; a re go fihla go bona a re: Tlang go Gedalia morwa wa Ahikama.


text:
Ya re ge ba fihlile gare ga motse, Isimaele morwa wa Nethanya, a na le banna bala ba bego ba ema nae, a ba bolaya, a ba lahlela moleteng.


text:
Mo go bona go be go na le banna ba lesome; bona ba bolela le Isimaele ba re: Se re bolaye; re na le mahumo a a fihlilwego mašemong; ke mabele, le lootša, le makhura, le dinose! Isimaele a ba lesa, a se ba bolaye le ba gabobona.


text:
Molete wo a lahletšego ditoto tša ba a ba bolailego go wona gotee le setoto sa Gedalia, ke wola o epilwego ke kgoši Asa mola e elwa le Baesa kgoši ya Isiraele; ke wona wo Isimaele morwa wa Nethanya a o tladitšego ka ditoto.


text:
Bjale Isimaele a thopa mašalela ka moka a setšhaba a a bego a le motseng wa Mitsipa, e le barwedi ba kgoši, le setšhaba se se bego se šadišitšwe Mitsipa, se Nebusaradani letona la madira a mošate a bego a se laeletše Gedalia morwa wa Ahikama. Ke bona bao Isimaele morwa wa Nethanya a ba thopilego a wela tsela a re a selele go Baamoni. Dilo tše mpe tše ka moka, tše Isimaele morwa wa Nethanya a di dirilego, tša kwewa ke Johanane morwa wa Karea, le balaodi ba madira ba ba bego ba na nae.


text:
Bona ba ba rapa banna ka moka, ba yo lwa le Isimaele morwa wa Nethanya, ba mo hwetša a le letsheng le legolo la Gibeoni.


text:
Gomme batho ka moka bao ba Isimaele a bego a na nabo, ba thaba ge ba bona Johanane le balaodi ba dira ba a bego a na nabo.


text:
Bona batho bao ba Isimaele a bego a ba thopile Mitsipa, ba goma ba boela go Johanane morwa wa Karea.


text:
Yena Isimaele morwa wa Nethanya, ge go fihla Johanane, a tšhaba a na le banna ba seswai a ya go Baamoni.


text:
Johanane morwa wa Karea le balaodi ka moka ba dira ba ba bego ba na le yena, ba botha mašalela ka moka a batho, a ba a gomišitšego a thopilwe motseng wa Mitsipa ke Isimaele morwa wa Nethanya mola a bolaile Gedalia morwa wa Ahikama; e be e le banna ba bahlabani, le basadi, le bana, le ba bakgomana, bao a ba gomišitšego Gibeoni.


text:
Ka gobane ba be ba boifa Bakaladea, ba re ba tlo tla ka ge Isimaele morwa wa Nethanya a bolaile Gedalia morwa wa Ahikama, yo kgoši ya Babele a bego a mmeile mokgoma wa naga yeo.


text:
Gomme balaodi ka moka ba madira, ba na le Johanane morwa wa Karea morwa wa Hosaya, le batho ka moka, bagolo le ba banyenane, ba batamela,


text:
Ba tla go moporofeta Jeremia ba re: Kwaa se re se kgopelago. Re rapelele go Morena Modimo wa gago, rena le mašalela ka moka. Re be re le ba bantši; bjalo re šetše re le bakaenyana, ka mo o re bonago ka mahlo a gago.


text:
Moporofeta Jeremia a fetola a re: Ke le kwele. Tsebang gore ke le rapelela go Morena Modimo wa lena bjalo ka ge le boletše. Gomme mantšu ka moka, a Morena a tlogo fetola ka ona, ke tlo le botša; nka se ke ka le utela le letee.


text:
Bona ba bolela le Jeremia ba re: Morena a e be yena hlatse ruri, yena Mmotegi, hlatse ya go tseba gore re tlo dira ka mo Morena Modimo wa gago a tlogo go fetola a era rena.


text:
Lentšu la Morena Modimo wa rena, yo re go romago wa re yela go yena, re tlo le latiša le ge e ka ba le lebotse, le ge e ka ba le lebe, gore re letlelwe ka go kwa se Morena Modimo wa rena a se bolelago.


text:
Jeremia a bitša Johanane wa Karea, le balaodi bohle ba madira ba ba bego ba na nae. Le batho bohle, ba bagolo le ba ba nyenyane.


text:
Jeremia a ba botša a re: Morena Modimo wa Isiraele, yo le nthomilego ka ya go yena ka le rapelela, o re:


text:
Ge le ka dula nageng yeno, gona ke tlo le agiša ka se le thube; ka tlo le hloma ka se le tomole; gobane ke kwa bohloko ge ke bona bošula bjo ke le dirilego bjona.


text:
Le se ke la boifa kgoši ya Babele ye le e boifago. Morena o re: Le se mmoife, gobane ke na le lena; ke tlo le phološa, ka le namolela diatleng tša gagwe.


text:
Fela, ge le ka re: Ga re sa rata go dula nageng ye, e tlo ba go gana go kwa tše Morena Modimo wa lena a di bolelago.


text:
Ge le re: Aowa, re ya nageng ya Egipita kua re ka se kego ra bona ntwa, re ka se kego ra kwa phalafala ge e lla, re ka se kego ra welwa ke tlala ya bogobe, re tlo ya ra dula gona.


text:
Ge le ka realo, gona kwang se Morena a se bolelago a era bolena mašalela a Juda. Morena wa mašaba Modimo wa Isiraele o re: Ge le ka tiiša go napa le lebišitše mahlo a lena Egipita, go yo diilela kua,


text:
Gona lerumo le le le boifago le tlo le hwetša gona kua Egipita, le tlala ye le e tšhabago e tlo le šala nthago, la tlo hwela gona kua Egipita.


text:
Ke mo banna bao bohle ba ba lebišeditšego difahlgo Egipita go yo diilela gona, ba tlogo hwa ka lerumo, le ka tlala, le ka lehu le lebe. Go ka se ke gwa šala le o tee wa go tlo phonyokga kotsi ye ke tlogo e tliša godimo ga bona.


text:
Gobane Morena wa mašaba Modimo wa Isiraele o re: Bjalo ka ge ke tšholletše bogale bja ka le pefelo ya ka godimo ga baagi ba Jerusalema, le lena, ge le ka ya Egipita, ke tlo le dira ka mokgwa woo, la tlo ba leroga le setšhošo le sekwero le digoboga; mme felo fa le ka se ke la hlwa le go bona.


text:
Lena mašalela a Juda, Morena o ra lena ge a re: Se yeng Egipita. Le tsebe se ke le bodišego sona lehono.


text:
Gobane le be le ikgantšha mola le nthoma go Morena Modimo wa lena, la re: Re rapelele go Morena Modimo wa rena; la re: Tšohle tše Morena Modimo wa rena a tlogo di bolela, o tlo re botša ra di dira.


text:
Lehono gomme, ge ke le botša, le gana go kwa lentšu la Modimo wa lena, le tšohle tše a ntaetšego tšona ka le botša.


text:
Bjale le nape le tsebe gore felo fala le ithatelago go ya gona, le yo hwela gona ka lerumo le ka tlala le ka dinkhu.


text:
Ya re ge Jeremia a feditše go botša batho bao bohle mantšu ao ka moka a Morena Modimo wa bona a mo rometšego go bona ka ona, ona ao ka moka,


text:
gwa bolela Asaria morwa wa Hosanya, le Johanane morwa wa Karea, le banna ba ba bego ba ngangana le Jeremia, ba re: O bolela maaka! Ga wa rongwa ke Morena Modimo wa rena, ge o re: Le se ke la ya Egipita la yo diilela gona.


text:
O hlohleletšwa ke Baruke morwa wa Neriya, wa re beka, wa re re gafelwe matsogong a Bakaladea, gore ba re bolaye, ba re thope ba re iše Babele.


text:
Ke mo Johanane morwa wa Karea, le balaodi ba dira bohle, le batho ka moka, ba gana go kwa se Morena a se boletšego, a re ba dule nageng ya Juda.


text:
Johanane morwa wa Karea, le balaodi bohle ba madira, ba botha mašalela ka moka a Juda, a tšogo boa ditšhabeng ka moka, tše ba bego ba tšhabetše go tšona mme ba boela go dula nageng ya Juda.


text:
Ba botha basadi le bana, le barwedi ba kgoši, le bohle ba bego ba tlogetšwe ke Nebusaradani molaodi wa dira tša mošate, ba gafelwa Gedalia morwa wa Ahikama morwa wa Safani; ba tloga le Jeremia moporofeta, le Baruke morwa wa Neriya,


text:
Tšea maswika a magolo ka diatla tša gago, o a lokele lerageng la sebešong sa makokoto sa matsenong a ngwako wa Farao gonamo Thagapanese; o dire o bonwa ke banna ba Juda.


text:
O bolele le bona o re: Morena wa mašaba Modimo wa Isiraele o re: Tsebang gore mohlanka wa ka Nebukadinetsara kgoši ya Babele ke tlo mmitša ka mo tliša fa; ka bea sedulo sa gagwe sa bogoši godimo ga maswika a, a tlo ala legogwa la gagwe godimo ga ona.


text:
O tlo tla a otla naga ya Egipita; wa lehu a tlo hwa; wa go thopša a thopša; wa go bolawa a bolawa ka lerumo.


text:
Nywakong ya Modimo ya Egipita ke tlo gotetša mollo. Nebukadinetsara o tlo e tšhuma a e thopa; o tlo apara naga ya Egipita bjalo ka modiši ge a apara kobo yagwe, a ikela a thabile.


text:
Diswantšho tša mo ntlong ya modimo wa letšatši, modimo wa Egipita, o tlo di pšhatlaganya, a tšhuma nywako ya medimo ya Egipita ka mollo.


text:
Šele lentšu le le tletšego Jeremia le era Bajuda bohle ba ba agilego Egipita, ba ba agilego Migidolo le Thagapenese le Nofe, le nageng ya Patarose.


text:
Morena wa mašaba Modimo wa Isiraele o re: Mabošula ka moka a ke a tlišitšego godimo ga Jerusalema, le godimo ga metse ka moka ya Juda, le a bone. Seala marope a a sa dulego motho.


text:
Molato ke bobe bja bona bjo ba bo dirilego ba nthumola, ge ba thuntšhetša medimo e šele diorelo, ba hlankela medimo ye e bego e sa tsebje ke bona, le lena, le botataweno.


text:
Nna ke be ke fela ke ba romela bahlanka ba ka ba baporofeta, ka fela ke ba roma ke re: Hle lesang go dira dilo tšeo tša makgapha ao ke a hloilego.


text:
Bona ba gana go kwa le go theeletša, le go lahla bobe bja bona, ba se lese go thuntšhetša medimo e šele diorelo.


text:
Pefelo ya ka ya ba ya tšhologa, bogale bja ka bja tuka metseng ya Juda, le mo mekgobeng ya Jerusalema, ya ba marope le mašegerepe ao a mehla yeno.


text:
Bjale Morena Modimo wa mašaba, Modimo wa Isiraele o re: Le reng le itshenya ka dibe tše kaakaa, la bolaiša banna le basadi le bana ba masea, la ba ntšha nageng ya Juda, la lesa le go itšhiela mašalela?


text:
Le reng le nthumola ka mediro ya diatla tša lena ka go thuntšhetša medimo e šele diorelo fa nageng ya Egipita? Mo le falaletšego gona, ya ba go itshenya, la ba ba go kwerwa le go gobošwa ke ditšhaba tšohle tša lefase.


text:
A le lebetše masenyi a botataweno, le masenyi a dikgoši tša Juda, le masenyi a basadi ba bona, le masenyi a lena, le masenyi a basadi ba lena, a ba bego ba a dira kua nageng ya Juda mo mekgobeng ya Jerusalema?


text:
Le lehono ga ba ešo ba itshola, ga ba boife, ga ba sware tsela ya molao wa ka le ya ditaelo tša ka, tše ke di beilego pele ga bona le pele ga botatabo.


text:
Bjale Morena wa mašaba Modimo wa Isiraele o re: Tsebang gore ke dutše ke le lebeletše, gore ke le dire bošula, ke fediše Juda ka moka.


text:
Mašalela ka moka a Juda a lebišeditšego difahlogo fa Egipita go tlo diilela mo, ke tlo a tloša, ka moka a tlo felela fa Egipita; a tlo tekolwa ke lerumo le tlala, ba banyane le bagolo. Ba tlo bolawa ka lerumo le ka tlala; e tlo ba ba leroga, le ba setšhogo, ba sekwero le ba leepo.


text:
Ba ba dutšego fa Egipita, ke tlo ba otla ka lerumo, le ka tlala, le ka dinkhu, bjalo ka ge ke otlile Jerusalema.


text:
Mo go mašalela a Juda a go tla a diilela mono Egipita, go ka se be le e a tlogo phonyokga, le e a tlogo boela nageng ya Juda, ye a hlologetšwego go boela le go yo dula go yona. Ba ka se ke ba boela gona kua, ge e se matopana a tlogo phonyokga.


text:
Gwa napa gwa fetola banna ba ba bego ba tseba gobane basadi ba bona ba thuntšhetša medimo e šele diorelo, le basadi ba ba bego ba eme moo, e le lešaba le legolo la batho ka moka ba ba bego ba agile nageng ya Egipita le Patarose, ba fetolo Jeremia ba re:


text:
Rena re tlo dira tšohle tše re di boletšego ka melomo ya rena. Rena re tlo thuntšhetša mohumagadi wa legodimo diorelo, re tlo o tšhelela dino; re tlo dira tše di dirilwego ke rena le botatawešo, le dikgoši tša rena, le bakgoma ba rena, metseng ya Juda le mo mekgobeng ya Jerusalema, ra khora bogobe, ra phela gabotse, re se bone bošula.


text:
Bjona bošula re bo bone mola re lesitše go thuntšhetša mohumagadi wa legodimo diorelo, re lesitše go o tšhelela dino; ya ba gona re hlokago tšohle, ra fela ka lerumo le ka tlala.


text:
Basadi bona ba re: Ge re thuntšhetša mohumagadi wa legodimo diorelo, re o tšhelela dino, ge re o bopela dinkgwana tša go o swantšha, a re dira re se ne banna ba rena?


text:
Ke mo Jeremia a boletšego le lešaba leo ka moka la banna le basadi, le batho ka moka ba na fetotšego ka mokgwa woo, a re:


text:
Diorelo tšeo tša lena, ge le thuntšhetša medimo e šele metseng ya Juda le mo mekgobeng ya Jerusalema, lena le botataweno, le dikgoši tša lena, le setšhaba sa naga, ke re ke tšona tše Morena a di latilego a gopola tšona?


text:
A ba a fela pelo ka bobe bja mediro ya lena, le ka makgapha a le a dirilego; ya ba gona naga ya lena e bago ya marope, ya setšhošo le maroga, ya hloka e a dulago mo go yona. Ke tšona tše le di bonago mehla yeno.


text:
Molato ke ge le thuntšhitše diorelo tšeo, le befetše Morena ka go se kwe se a se boletšego, le gana go ya ka taelo tša gagwe le ka melao ya gagwe le ka mabohlatse a gagwe; ke tšona di le hloletšego mabošula a lehono.


text:
Jeremia a bolela le setšhaba ka moka, le basadi ka moka, a re: Kwang lentšu la Morena, lena Bajuda bohle ba le lego mo nageng ya Egipita.


text:
Morena wa mašaba Modimo wa Isiraele o re: Lena le basadi ba lena, tše le di boletšego ka melomo ya lena, ke tšona tše le di dirago ka diatla tša lena. Le boletše la re: Re tlo phetha tše re di enetšego mohumagadi wa legodimo ra re re tlo o thuntšhetša diorelo, re tlo o tšhelela dino. Napang gee, le tiiše dikeno tša lena. Napang gee, le phethe tše le di ennego.


text:
Fela, le kwe se Morena a se bolelago, lena Bajuda ka moka le dutšego fa nageng ya Egipita. Tsebang, ke ena ka leina la ka le legolo. O realo Morena, o re: Lona leina la ka le, mo nageng ya Egipita go ka se be le Mojuda le o tee e a tlogo le bola a re: Ka bophelo bja Morena Mong wa bohle!


