# verses

text:
Ba sefoka sa Efuraimi ke ba kgono ya bodikela. Ba age mešaša ya bona ka mephato ya bona. Letona la Baefuraimi ke Elisama morwa wa Amihudi.


text:
Sera sa gagwe ke ba dikete tše masome a mararo a metšo e mehlano, le makgolo a mane, a ba ba badilwego.


text:
Ka moka ba ba badilwego, e lego ba sera sa Efuraimi ke ba dikete tše lekgolo le le nago le metšo e seswai, le lekgolo letee, ka mephato ya bona. Ke bona ba sera sa boraro ge ba tsoga ba lokologana.


text:
Ba sefoka sa Dani ke ba kgono ya leboa; ba age mešaša ya bona ka mephato ya bona. Letona la leloko la Dani ke Ahiesere morwa wa Amisadai.


text:
Sera sa gagwe ke ba dikete tše masome a selelago a metšo e mebedi, le makgolo a šupago a ba ba badilwego.


text:
Sera sa gagwe ke ba dikete tše masome a mane a motšo o tee, le makgolo a fetšago seatla a ba ba badilwego.


text:
Sera sa gagwe ke ba dikete tše masome a mahlano a metšo e meraro, le makgolo a mane a ba ba badilwego.


text:
Ka moka ba ba badilwego, ba e lego ba sefoka sa Dani, ke dikete tše lekgolo le le nago le masome a mahlano a metšo e šupago, le makgolo a selelago. Ke bona ba khunyeletšo ge ba etšwa ka difoka.


text:
Ke bona Baisiraele ba ba badilwego ka meloko ya bona ba ba badilwego ka mešaša ya bona. E be e le ba dikete tše makgolo a selelago a nago le metšo e meraro, le makgolo a mahlano a nago le masome a mahlano.


text:
Gomme Baisiraele ba dirile tšohle tše Morena a di laetšego ka Moshe. Ba hlomile mešaša ba eya ka difoka tša bona. Le go tšwa ba tšwile ka mokgwa woo; motho a tšwa le ba leloko la gabo, a na le ba gabo bona.


text:
Ba leloko la Arone le Moshe, ba ba bego ba le gona mehleng yela Morena a boletšego le Moshe thabeng ya Sinai, šeba:


text:
E lego maina a bana ba Arone šea: Wa pele ke Nadaba; a hlatlangwa ke Abihu, le Eleasara, le Ithamara.


text:
Nadaba le Abihu bona ba hwile pele ga Morena mola ba tlišitše mollo o šele pele ga Morena kua lešokeng la Sinai. Bona ba be ba se na bana. Eleasara le Ithamara ba dirile modiro wa baperisita ba lebeletšwe ke Arone tatabo.


text:
Ba hlokomele tša madišo a gagwe, le tša madišo a phuthego ka moka mo pele ga Ngwako wa Kgwerano, gore ba dire mediro ya Ntlong yeo.


text:
Ba hlokomele le thoto ka moka ya Ngwako wa Kgwerano, le tša madišo a Baisiraele, gore ba dire mediro ya Ntlong yeo.


text:
Balefi o ba gafele Arone le barwa ba gagwe. Ba hlaotšwe go Baisiraele, mme ba gafetšwe yena sa ruri.


text:
Arone le barwa ba gagwe o ba hlaole gore ba hlokomele boperisita bja bona; gomme o šele e a kago batamela a bolawe.


text:
nna ke tšere Balefi mo go Baisiraele bakeng sa maitšibulo ka moka a a belegwago mo go Baisiraele. Balefi ke ba ka.


text:
Ka gobane maitšibulo ka moka ke a ka. Mohla wola ge ke bolaya maitšibulo ka moka a Baegipita, ke ikgethetše maitšibulo ka moka a Isiraele, a batho le a dikgomo, gore e be a ka, nna Morena.


text:
Bala Balefi ka lešika la bona le ka leloko la bona. O bale ba batona ka moka ba ba feditšego kgwedi e tee le go fetiša.


text:
Ba ba badilwego ba bona, ge go iwa ka palo ya ba batona ka moka, go thoma ka masea a kgwedi e tee go iša go ba bagolo, ba ba badilwego ke ba dikete tše di šupago, le makgolo a mahlano.


text:
Ge e le ka Ngwakong wa Kgwerano modiro wa Bagerisone ke go hlokomela Ntlokgethwa, le dirulelo tša yona, le lešira la mojako wa Ngwako wa Kgwerano,


text:
le mašela ka moka a go šira lapa, le lešira la sefero sa lapa le le dikanetšago Ngwako le aletare thoko tšohle, le dithapo ka moka tša go dira fao.


text:
Go Kahathe go tšwile ba lešika la Amorama, le la Jitsehara, le la Heburone, le la Usiele. Ke yona meloko ya Bakahathe.


text:
Palo ya ba batona ka moka, go thoma ka masea a kgwedi go iša go ba bagolo, e be e le ba dikete tše seswai le makgolo a selelago, ba go hlokomela madišo a sekgethwa.


text:
Ke bona ba go hlokomela polokelo, le sethalana, le sehlomapone, le dialetare, le dibjana tše kgethwa tša go dira ka tšona, le lešira, le mediro ya gona.


text:
Letona la matona a Balefi ke Eleasara morwa wa Arone moperisita; ke yena molebeledi wa ba ba hlokomelago madišo sekgethweng.


text:
Ba ba badilwego mo go bona, ge go iwa ka palo ya ba batona ka moka, go thoma ka masea a kgwedi go iša go ba bagolo, ke ba dikete tše di selelago le makgolo a mabedi.


text:
Letona la ba moloko wa ba Merari ke Tsuriele morwa wa Abihaili. Ba hloma mešaša ya bona lehlakoreng la Ntlokgethwa ka thoko ya lebowa.


text:
Modiro wo ba Merari ba o gafetšwego ke go hlokomela mamati a legwakgwa la Ntlokgethwa, le dipalelo tša lona, le dikokwane tša yona, le maotwana a tšona, le thoto ka moka ya yona, le tša mediro ya gona,


text:
le dikokwane ka moka tša go dikanetša lapa le maoto a tšona, le dimapolo tša tšona, le dithapo tša tšona.


text:
Ba go hloma mešaša pele ga Ntlokgethwa, ka thoko ya bohlabela, mo go lebago Ngwako wa Kgwerano, ka thoko ya bohlabatšatši, ke Moshe le Arone le barwa ba gagwe. Ke bona ba go hlokomela madišo a sekgethweng, madišo a Baisiraele. O šele e a kago batamela a bolawe.


text:
Ka moka ba ba badilwego ba Balefi, ba ba badilwego ke Moshe le Arone ka taelo ya Morena mme gwa iwa ka mašika a bona, gwa balwa ba batona ka moka, gwa thongwa ka masea a kgwedi e tee gwa išwa go ba bagolo, e be e le dikete tše masome a mabedi a metšo e mebedi.


text:
Gomme nna Morena o nkgethele Balefi sebakeng sa maitšibulo ka moka a Baisiraele, le dikgomo tša Balefi sebakeng sa maitšibulo a dikgomo tša Baisiraele.


text:
Gomme maitšibulo ka moka a ba batona, go ya ka palo ya maina, go tloga ka masea a kgwedi e tee go iša go ba bagolo, ba ba badilwego mo go bona e be e le dikete tše masome a mabedi a metšo e mebedi, le makgolo a mabedi a nago le masome a šupago le metšo e meraro.


text:
Balefi ba tšee sebakeng sa maitšibulo ka moka a Baisiraele, le dikgomo tša Balefi sebakeng sa dikgomo tša bona; ka gobane Balefi ke ba ka, nna Morena.


text:
O tšee le thekololo ya bao ba makgolo a mabedi a masome a šupago a nago le metšo e meraro, ba ba fetago palo ya Balefi, ba e lego maitšibulo a Baisiraele.


text:
O tšee sekele tše tlhano bakeng sa motho o tee; o tšee ka sekele ya sekgethwa e nago le gera tše masome a mabedi.


text:
Tšhelete yeo, e lego sekele tše sekete le makgolo a mararo a nago le masome a selelago a metšo e mehlano, o di tšere go maitšibulo a Baisiraele ka sekele ya sekgethwa.


text:
Tšhelete ye ya ba ba hunolotšwego Moshe o e neile Arone le barwa ba gagwe ka mo Morena a mo laetšego ka gona.


text:
Le thome ka ba nywaga e masome a mararo, le gome ka ba nywaga e masome a mahlano, e be bona ba go tsena sehlopha sa go swara modiro mo Ngwakong wa Kgwerano.


text:
E tlo re ge mešaša e khuduga, go tle Arone le barwa ba gagwe ba fološe lešira le le širilego, mme ba phuthele polokelo ya Melao ka lona.


text:
Ba tsebo e apeša ka kobo ya nebi; godimo ga yona ba hlatlaganye ka lešela la purapura ka moka; mme ba nokele mešikaro ya yona.


text:
Le sethalana sa dinkgwaponwa ba se apeše ka lešela la purapura; godimo ga yona ba bee megopo, le dibjana, le meruswi, le digo; le dinkgwa tša ka mehla di be godimo ga sona.


text:
Tšona ba di apeše ka lešela la moretele; godimo ga lona ba hlatlaganye ka kobo ya nebi; mme ba nokele mešikaro ya sona.


text:
Ba tšee lešela la purapura ba apeše sehlomapone sa go bonega, le dipone tša sona, le matlawana a sona le dikhurumelo tša sona, le dibjana tšohle tša sona tša makhura, tše ba dirago ka tšona mo go sona.


text:
Le aletare ya gauta o e apeše ka lešela la purapura; godimo ga lona o hlatlaganye ka kobo ya nebi; ba tsebo nokela mešikaro ya yona.


text:
Ba tšee dithoto ka moka tša go dira mo go yona sekgethweng, ba di phuthele ka lešela la purpura, ba di apeše ka kobo ya nebi, ba di bee godimo ga boapa.


text:
Godimo ga yona ba bee dithoto ka moka tše ba dirago ka tšona mo go yona, e lego mabeana a mollo, le dihlaba, le mago, le meruswana, thoto ka moka ya aletare; ba di apeše ka kobo ya nebi; mme ba nokele mešikaro ya yona.


text:
E tlo re ge Arone le barwa ba gagwe ba feditše go phuthela sekgethwa le dilo ka moka tša sekgethwa mohla go khuduga mešaša, go tle Bakahathe mme ba šikare; fela dilo tše kgethwa ba se ke ba di kgwatha gore ba se tlo hwa. Ke yona merwalo ya Bakahathe mo Ngwakong wa Kwgerano.


text:
Eleasara morwa wa Arone moperisita e be wa go hlokomela makhura a sehlomapone, le diorelo, le sebego sa ka mehla, le makhura a setlolo; e be wa go hlokomela Ntlokgethwa ka moka le tšohle tše di lego mo go yona, le sekgethwa le dilo tša sona.


text:
Se le kago se dira gore ba phele mme ba se ke ba hwa ge ba batamela sekgethwakgethwa, ke gore Arone le barwa ba gagwe ba tsene mme ba laele e mongwe le e mongwe modiro wa gagwe le morwalo wa gagwe.


text:
O bale o thome ka ba nywaga e masome a mararo go fihla ka ba nywaga e masome a mahlano, bohle ba ba kago tsena sehlopheng sa go dira modiro wa Ngwakong wa Kgwerano.


text:
Ba rwale mašela a Ntlokgethwa le a Ngwako wa Kgwerano, le kobo tša go rulela tša matlalo a nebi, le lešira la mojako wa Ngwako wa Kgwerano.


text:
Le mašela a go šira lapa, le lešela la go šira seferong sa lapa le le dikanetšago Ntlokgethwa le aletare, le dithapo tša gona, le dilo tšohle tša go dira gona. Tšohle tša gona moo ke modiro wa bona.


text:
Ke yona mediro ya Bagerisone mo Ngwakong wa Kgwerano; gomme mohlokomedi wa bona medirong ke Ithamara morwa wa Arone moperisita.


text:
Le ba bale le thome ka nywaga e masome a mararo go iša go ba nywaga e masome a mahlano, bohle ba ba kago tsena sehlopheng sa go dira modiro wa Ngwakong wa Kgwerano.


text:
Merwalo ye ba swanetšego go e hlokomela, ye e lego modiro wa bona o nnoši mo Ngwakong wa Kgwerano, ke tše: Ke mamati a legwakgwa, le dipalelo tša ona, le dikokwane le maotwana a tšona.


text:
Le dikokwane tša go dikanetša lapa, le maoto a tšona le dimapolo tša gona, le dilo ka moka tša go dira gona moo. Gomme merwalo ka moka ye ba swanetšego go e hlokomela le ba balele ka o tee ka o tee.


text:
Ke wona modiro wa Bamerari, tšohle tše ba swanetšego go di dira Ngwakong wa Kgwerano ba lebeletšwe ke Ithamara morwa wa Arone moperisita.


text:
Gomme Moshe le Arone le ba bagolo ba phuthego ba bala ba leloko la Bakahathe, ba eya ka mašika a bona le ka meloko ya bona,


text:
ba thoma ka ba nywaga e masome a mararo ba fihliša ka ba nywaga e masome a mahlano, bohle ba ba kago tsena sehlopheng sa go dira mo Ngwakong wa Kgwerano.


text:
Ba ba badilwego ba bona, ka go ya ka mašika a bona e be e le ba dikete tše pedi le makgolo a šupago a nago le masome a mahlano.


text:
Ke bona ba ba badilwego ba moloko wa Kehathe, bohle ba go dira Ngwakong wa Kgwerano ba ba badilwego ke Moshe le Arone, ka mo Moshe a laetšwego ke Morena ka gona.


text:
go thoma ka ba nywaga e masome a mararo go iša go ba nywaga e masome a mahlano, bohle ba ba kago tsena sehlopheng sa go dira Ngwakong wa Kgwerano.


text:
Ba ba badilwego ba bona ka mašika a bona le ka meloko ya bona e be e le ba dikete tše pedi le makgolo a selelago a nago le masome a mararo.


text:
Ke bona ba ba badilwego ba mašika a leloko la Gerisone, bohle ba ba dirago Ngwakong wa Kgwerano, ba Moshe le Arone ba ba badilego ka taelo ya Morena.


text:
go thoma ka ba nywaga e masome a mararo go iša go ba nywaga e masome a mahlano, bohle ba ba kago tsena sehlopheng sa go dira Ngwakong wa Kgwerano,


text:
Ke bona ba ba badilwego ba leloko la Merari, ba ba badilwego ke Moshe le Arone, ka mo Morena a laetšego Moshe ka gona.


text:
Balefi ka moka ba ba badilwego, ba Moshe le Arone le ba bagolo ba Isiraele ba ba badilwego, ka mašika a bona le ka meloko ya bona,


text:
go thoma ka ba nywaga e masome a mararo go iša go ba nywaga e masome a mahlano, bohle ba ba kago tsena modirong wa Ngwakong wa Kgwerano,


text:
ba ba badilwego ba bona e be e le ba dikete tše seswai le makgolo a mahlano a a nago le masome a seswai.


text:
Ba badilwe ke Moshe ka taelo ya Morena, e mongwe le e mongwe a balelwa modiro wa gagwe le morwalo wa gagwe. Ba badilwe ka mo Morena a laetšego Moshe ka gona.


text:
Botša Baisiraele o re: Ba ntšhe ba lephera ka moka mo mešašeng, le bohle ba ba edišago, le bohle ba ba tšhilafetšego ka setoto.


text:
E ka ba monna, e ka ba mosadi, le ba ntšhe. Le ba ntšhetše ka ntle ga mešaša gore ba se ke ba tšhilafatša mešaša ya bona, ye nna ke dulago le bona mo go yona.


text:
Gomme Baisiraele ba dira bjalo, ba ba ntšhetša ka ntle ga mešaša. Baisiraele ba dirile ka mo Morena a boditšego Moshe ka gona.


text:
Botša Baisiraele o re: Ge monna goba mosadi a dirile sebe se sengwe se batho ba se dirago, ge a rumotše Morena ka sona, motho e mobjalo o na le molato.


text:
Ba tle ba bobole dibe tše ba di dirilego; gomme motho a lefe molato ka mo go tletšego, gomme a ekeletše ka sa bohlano sa wona, mme a neele mong wa molato woo.


text:
Ge monna eo a se na wa gabo e a kago lefelwa molato woo, gona molato woo o lefelwe Morena, o neelwe moperisita gotee le kgapa ya poelanyo ya go mo direla poelanyo.


text:
mme monna e mongwe a tsena dikobong tša gagwe; fela, a se tsebje ka ge go se hlatse ye e mmonego, mme a sa swarwa,


text:
gona monna eo a tliše mosadi wa gagwe go moperisita; go tlišwe le sebego sa mosadi eo, e lego ntlatlana ya bupi. A se ke a bo tšhela makhura, a se ke a nunetša diorelo, ka gobane ke sebego sa lehufa, ke sebego sa seeletši sa go utolla molato.


text:
Moperisita a tsebo tšea meetse a makgethwa ka sebjana sa letsopa; a tšee lerole la lebato la Ntlongkgethwa, a le nunetše meetseng ao.


text:
Bjale mosadi, a eme moo pele ga Morena, moperisita a mo apole hlogo, moperisita a bee sebego seo sa kutollo, sebego sa lehufa mo diatleng tša mosadi, yena a sware meetse ao a mahlolabohloko ka seatla.


text:
Bjale moperisita a mo eniše a re: Ge go se monna o šele a kilego a robala le wena, mme wa se ke wa aroga wa itšhilafatša ka ge o ne monna wa gago, gona meetse a a mahlolabohloko a ka se ke a go hlokofatša.


text:
(gona moo moperisita a mo eniše ka keno yeo ya go rogwa, mme a botše mosadi eo a re:) gona Morena o tlo go dira serogiwa sa keno mo setšhabeng sa geno ka go momaraganya letheka la gago le go kokomoša mpa ya gago.


text:
Meetse a a mahlolabohloko a tlo tsena maleng a gago, a tlo kokomoša mpa ya gago, mme a momaraganya letheka la gago. A realo mme mosadi a re: A go be bjalo! A go be bjalo!


text:
Moperisita bjale a tšee sebego sa lehufa mo seatleng sa mosadi, a se ekare pele ga Morena, a se bee aletareng.


text:
Mo sebegong moperisita a tabole ka seatla, mme a fiše tša kgopotšo mo aletareng, a kgone go noša mosadi meetse ao.


text:
E tlo re ge a mo nošitše meetse ao a na le molato, a šitetšwe monna wa gagwe, gona meetse ao a mahlolabohloko a tlo mo tsena a mo hlokofatša; mpa ya gagwe e tlo kokomoga, mme letheka la gagwe le tlo momaragana. Gomme mosadi eo o tlo ba serogiwa mo setšhabeng sa gabo.


text:
Le ge e le ge monna a tsenwe ke moya wa lehufa, a hufega ka baka la mosadi wa gagwe, a emiše mosadi wa gagwe pele ga Morena, gomme moperisita a mo dire ka molao woo ka moka.


text:
Monna yena a ka se ke a ba le molato bokgopong bjoo; e a tlogo ithwalela bokgopo bja gagwe ke mosadi.


text:
Bolela le Baisiraele o re: Ge monna goba mosadi a itlama a re ke ena keno ya Moitlami gore a ikgafele Morena,


text:
a ikone sebela le bjalwa, a se ke a nwa sedila sa morara goba mogope wa morara; a se ke a ja dienywa tša morara le ge e le lengagale la wona.


text:
Lebakeng ka moka la boitlami bja gagwe a se ke a ja se se dirilwego ka seenywa sa morara, le ge e le matata a wona, le ge e le mahlogedi a wona.


text:
Mehla ka moka ya keno ya boitlami bja gagwe legare le se ke la fihla hlogong ya gagwe; a be mokgethiwa go be go fele matšatši ao a ikgethetšego Morena ka ona, mme a lese moriri wa hlogo ya gagwe o gole.


text:
A se ke a itšhilafatša ka tatagwe, le ge e le ka mmagwe, le ge e le ka ngwanabo, le ge e le ka kgaetšedi ya gagwe, ge ba ka hwa, ka gobane boitlami bja Modimo wa gagwe bo mo hlogong ya gagwe.


text:
Ge mo hleng ga gagwe go ka hwa motho ka sewelo ka bjako, a tšhoga hlogo ya boitlami bja gagwe e tšhilafetše, gona a kotwe hlogo ka tšatši la thakgafatšo ya gagwe, a kotwe ka tšatši la go šupa.


text:
Ka tšatši la seswai a tliše mekurwanyane e mebedi, le ge e le maebana a mabedi go moperisita mojakong wa Ngwako wa Kgwerano.


text:
Ka le lengwe la ona moperisita a dire selefa, ka le lengwe a dire sehlabelo, a mo direle poelanyo ka gobane a sentše ka setoto seo, e be go kgetha hlogo ya gagwe mohla woo.


text:
E be go ikgethela Morena matšatši a boitlami bja gagwe; a tliše kwanyana ya ngwaga o tee, e be selefa; matšatši ala a fetilego a se ke a balwa, ka gobane boitlami bja gagwe bo tšhilafetše.


text:
Molao wa moitlami šo: Mohla go phethegago boitlami bja gagwe moitlami a tlišwe mojako wa Ngwako wa Kgwerano.


text:
A tlišetše Morena sebego sa gagwe sa kwanyana e tona ya ngwaga o tee ye e se nago bosodi gore e be sehlabelo, le kwanyana ya tshadi ya ngwaga o tee ye e se nago bosodi gore e be seloba; le kgapana e se nago bosodi gore e be seleboga;


text:
le seroto sa magobe a sa omelwago, e lego dinkgwa tša bupi bjo bo dubilwego ka makhura, le dimatla tše di se nago komelo tše di tšhetšwego makhura, le sebego sa dijo le sa dino.


text:
Ka kgapana yela a direle Morena seleboga, le ka sebego sela sa magobe a se nago komelo; moperisita a tsebo fihliša le sebego sela sa dijo le sa dino.


text:
Bjale moitlami a kotwe hlogo mojakong wa Ngwako wa Kgwerano, a tšee moriri wa boitlami bja gagwe a o lahlele mollong o bešago seleboga.


text:
Moperisita a kgone go tšea letsogo le le apeilwego la kgapana, a ntšhe le senkgwa se se sa omelwago mo serotong, le sematla se se sa omelwago, a di bee diatleng tša moitlami ge go šetše go kotilwe moriri wa boitlami bja gagwe;


text:
Gomme moperisita a di ekare pele ga Morena, ka ge e le tše di kgethetšwego moperisita le leumo la seakaro, le serope sa motšhelo. Ge a dirile bjalo gona moitlami a ka nwa morara.


text:
Ke wona molao wa moitlami e a baletšego Morena sebego sa gagwe ka baka la boitlama bja gagwe, ka ntle ga tše dingwe tše a kgonago go di ntšha tšona tše ke tše a swanetšego go di dira ka molao wa boitlami bja gagwe.


text:
Ka tšatši le Moshe a feditšego go hloma Ntlokgethwa ka lona, le go e tlotša, le go e kgetha le thoto ya yona ka moka, le dibjana tša yona ka moka, go di tlotša le go di kgetha,


text:
ka lona leo matona a Baisiraele, e lego bagolo ba meloko ya bona, ba tlišitše dineo; e be e le bagolo bala ba meloko, balaodi ba ba ba badilwego.


text:
Ba tlišitše dineo tša bona pele ga Morena; e be e le dikoloi tše di selelago tša dihlaka, le dipholo tše lesome le metšo e mebedi. Bagolo ba babedi ba ntšhitše koloi e tee e tee, ba di tliša pele ga Ntlokgethwa.


text:
Amogela tše ba di tlišago, e be tša go dira mediro ya Ngwako wa Kgwerano. Le di neele Balefi ka go lebanya mediro ya bona.


text:
Dikoloi tše nne o di neile Bamerari, ka go lebanya mediro ya bona. Di be di lebelelwa ke Ithamara morwa wa Arone moperisita.


text:
Bakahathe ga se a ba neela selo ka gobane modiro wa bona sekgethweng e be e le wa go rwala ka magetla.


text:
Matona a tlišitše le dineo tša go kgakola aletare ka tšatši leo e tlodi -- tšwego ka lona. Ba beile dineo tša bona pele ga aletare.


text:
Gomme Morena a botša Moshe a re: Bagolo bao ge ba tliša dineo tša go kgakola aletare a ba tliše ka o tee ka tšatši le tee.


text:
Neo ya gagwe e be e le mogopo wa silifera wa sekele tše lekgolo le masome a mararo, le moruswi wa silifera wa sekele tše masome a šupago, ka kelo ya sekgethwa. Ka dipedi di be di tletše bupi bjo bo tšhetšwego makhura gore e be sebego sa dijo;


text:
le seleboga sa kgomo tše pedi, le kgapana tše tlhano, le phoko tše tlhano, le kwanyana tše tlhano tša ngwaga o tee. Ke tšona dineo tša Nahesone morwa wa Aminadaba.


text:
O tlišitše neo ya gagwe; e be e le mogopo wa silifera wa sekele tše lekgolo le masome a mararo, le moruswi wa silifera wa sekele tše masome a šupago, ka kelo ya sekgethwa. Ka dipedi di be di tletše bupi bjo bo tšhetšwego makhura gore e be sebego sa dijo;


text:
le seleboga sa kgomo tše pedi, le kgapana tše tlhano, le phoko tše tlhano, le kwanyana tše tlhano tša ngwaga o tee. Ke tšona dineo tša Nathaniele morwa wa Tsuari.


text:
le seleboga sa kgomo tše pedi, le kgapana tše tlhano, le phoko tše tlhano, le kwanyana tše tlhano tša ngwaga o tee. Ke tšona dineo tša Eliaba morwa wa Helone.


text:
le seleboga sa kgomo tše pedi, le kgapana tše tlhano, le phoko tše tlhano, le kwanyana tše tlhano tša ngwaga o tee. Ke tšona dineo tša Elitsuri morwa wa Sedeuri.


text:
le seleboga sa kgomo tše pedi, le kgapana tše tlhano, le phoko tše tlhano, le kwanyana tše tlhano tša ngwaga o tee. Ke tšona dineo tša Selumiele morwa wa Tsurishadai.


text:
le seleboga sa kgomo tše pedi, le kgapana tše tlhano, le phoko tše tlhano, le kwanyana tše tlhano tša ngwaga o tee. Ke tšona dineo tša Eliasafa morwa wa Dehuele.


text:
le seleboga sa kgomo tše pedi, le kgapana tše tlhano, le phoko tše tlhano, le kwanyana tše tlhano tša ngwaga o tee. Ke tšona dineo tša Elisama morwa wa Amihudu.


text:
Neo ya gagwe e be e le mogopo wa silifera wa sekele tše lekgolo le masome a mararo, le moruswi wa silifera wa sekele tše masome a šupago, ka kelo ya sekgethwa. Ka dipedi di be di tletše bupi bjo bo tšhetšwego makhura, gore e be sebego sa dijo;


text:
le seleboga sa kgomo tše pedi, le kgapana tše tlhano, le phoko tše tlhano le kwanyana tše tlhano tša ngwaga o tee. Ke tšona dineo tša Gamaliele morwa wa Pedatsuri.


text:
le seleboga sa kgomo tše pedi, le kgapana tše tlhano le phoko tše tlhano, le kwanyana tše tlhano tša ngwaga o tee. Ke tšona dineo tša Abidani morwa wa Gideoni.


text:
Neo ya gagwe e be e le mogopo wa silifera wa sekele tše lekgolo le masome a mararo le moruswi wa silifera wa sekele tše masome a šupago, ka kelo ya sekgethwa. Ka dipedi di be di tletše bupi bjo bo tšhetšwego makhura gore e be sebego sa dijo;


text:
le seleboga sa kgomo tše pedi, le kgapana tše tlhano, le phoko tše tlhano, le kwanyana tše tlhano tša ngwaga o tee. Ke tšona dineo tša Ahiesere morwa wa Amisadai.


text:
le seleboga sa kgomo tše pedi, le kgapana tše tlhano le phoko tše tlhano, le kwanyana tše tlhano tša ngwaga o tee. Ke tšona dineo tša Pagiele morwa wa Okorane.


text:
Neo ya gagwe e be e le mogopo wa silifera wa sekele tše lekgolo le masome a mararo, le moruswi wa silifera wa sekele tše masome a šupago ka kelo ya sekgethwa. Ka dipedi di be di tletše bupi bjo bo tšhetšwego makhura, gore e be sebego sa dijo;


text:
le seleboga sa kgomo tše pedi, le kgapana tše tlhano, le phoko tše tlhano, le kwanyana tse tlhano tša ngwaga o tee. Ke tšona dineo tša Ahira morwa wa Enani.


text:
Ke tšona tša kgakolo ya aletare tše di ntšhitšwego ke matona a Baisiraele ka tšatši la go tlotšwa ga yona. E be e le megopo ya silifera e lesome le metšo e mebedi, le meruswi ya silifera e lesome le metšo e mebedi, le dipitšana tša diorelo tše lesome le metšo e mebedi tša gauta.


text:
Mogopo o mongwe le o mongwe e be e le wa sekele tše lekgolo le masome a mararo; moruswi o mongwe le o mongwe e be e le wa sekele tše masome a šupago. Gomme silifera ka moka ya dibja tšeo e be e le sekele tše dikete tše pedi le makgolo a mane, ka kelo ya sekgethwa.


text:
Dipitšana tše lesome le metšo e mebedi tša gauta tše di tletšego diorelo, ka e tee e be e le ya sekele tše lesome, ka kelo ya sekgethwa; mme gauta ka moka ya tšona e be e le sekele tše lekgolo le masome a mabedi.


text:
Dikgomo ka moka tša sehlabelo e be e le dipowana tše lesome le metšo e mebedi, le dikgapa tše lesome le metšo e mebedi, le dikwanyana tše lesome le metšo e mebedi tša ngwaga o tee tše di nago le dibego tša tšona tša dijo, le diphoko tše lesome le metšo e mebedi tša seloba.


text:
Dikgomo ka moka tša seleboga e be e le tše masome a mabedi le metšo e mene, le dikgapana tše masome a selelago, le diphoko tše masome a selelago, le dikwanyana tše masome a selelago tša ngwago o tee. Ke tšona tša kgakolo ya aletare, tša mohla e tloditšwego.


text:
Gomme ge Moshe a tsena Ngwakong wa Kgwerano go yo bolela le yena, o kwile lentšu le bolela nae le etšwa sekhurumelong sa polokelo ya molao mola gare ga Bakerubi bala ba babedi, go bolelwa le yena.


text:
Arone a dira ka mokgwa woo, a hlomela dipone tša leba mono pele ga sehlomapone bjalo ka ge Morena a laetše Moshe.


text:
Sehlomapone se be se direlwe ka gauta e rutšwego; thito ya sona, le matšoba a sona e be e le gauta e rutšwego. Gomme Moshe o be a dirile sehlomapone seo ka go swantšha se Morena a mmontšhitšego sona.


text:
Ge o ba thakgafatša o dire ka mokgwa wo: Ba fokele ka meetse a thakgafatšo; bona ba ipoole mmele ka moka ka legare, ba hlatswe diaparo tša bona; e be gona go ithakgafatša.


text:
Ba tsebo tliša powana e nago le sebego sa yona sa dijo, sa bupi bjo bo tšhetšwego makhura; mme o tšee powana e nngwe ya seloba.


text:
Bjale Balefi ba bee diatla tša bona godimo ga dihlogo tša dipowana tšeo, e nngwe ya tšona e dirwe seloba sa Morena, e nngwe e be sehlabelo sa go direla Balefi poelanyo.


text:
E be gona Balefi ba tlogo kgona go tsena modirong wa Ngwakong wa Kgwerano; o ba thakgafatše gore ba be seekaro.


text:
Ka gobane ba neetšwa nna sa ruri ba etšwa go Baisiraele; ke ba tšere bakeng sa bohle bao bommabo ba itšibulago ka bona, bakeng sa maitšibulo a Baisiraele ka moka; ke ba ka.


text:
Ka gobane maitšibulo ka moka a Baisiraele ke a ka a batho le a dikgomo; ke ikgethetše ona mohla wola ke bolaya maitšibulo ka moka nageng ya Egipita.


text:
Bjale Balefi ke ba neela Arone le barwa ba gagwe; ke ba hlaola go Baisiraele gore ba sware modiro bakeng sa Baisiraele mo Ngwakong wa Kgwerano, gore e be ba go direla Baisiraele poelanyo, gore Baisiraele ba se ke ba welwa ke kotlo ge ba batamela sekgethwa.


text:
Moshe le Arone le phuthego ka moka ya Baisiraele ba dirile Balefi ka mokgwa woo; ba ba direle ka mokgwa wo Morena a o laetšego Moshe ka baka la Balefi.


text:
Balefi ba ithakgafaditše, ba hlatswa diaparo tša bona, mme Arone a ba dira seekaro pele ga Morena, a ba direla poelanyo gore ba thakgafale.


text:
Ya ba gona Balefi ba tlilego ba swara mediro ya bona mo Ngwakong wa Kgwerano ba lebeletšwe ke Arone le barwa ba gagwe, ka mokgwa wo Morena a o laetšego Moshe ka baka la bona.


text:
Taba še e lebanego Balefi. Mo sehlopheng sa bona sa go dira Ngwakong wa Kgwerano go tsena e a feditšego nywaga e masome a mabedi le metšo e mehlano le e fetago eo.


text:
A e be ba go thuša bana babo go hlokomela madišo a bona; fela ga se ba modiro. Balefi o ba dire bjalo madišong a bona.


text:
Morena o boletše le Moshe lešokeng la Sinai ka ngwaga wa bobedi wa ge ba tšwile nageng ya Egipita, ka kgwedi ya pele a re:


text:
Le e dire ka mantšiboa a tšatši la lesome la metšo e mene la kgwedi ye, ka lebaka le e beilwego ka lona. Le dire ka mokgwa wa yona le ka melao ya yona ka moka.


text:
Ba dira Paseka ka letšatši la lesome le metšo e mene la kgwedi ya pele ka mantšiboa, ba le lešokeng la Sinai. Ba direle tšohle ka mo Morena a laetšego Moshe ka gona.


text:
Bjale go be go na le banna ba ba tšhilafetšego ka setoto sa motho. Ka baka leo ba šitwa go dira Paseka.


text:
Banna bao ba botšiša Moshe ba re: Re tšhilafetše ka setoto sa mohu; re thibelwa ka baka lang go tliša sebego sa Morena ka lebaka la sona re na le Baisiraele.


text:
Botša Baisiraele o re: Ge e mongwe wa lena le wa bana ba lena a tšhilafetše ka setoto, goba a etile kgole, a ka direla Morena Paseka.


text:
Ba e dire ka letšatši la lesome la metšo e mene la kgwedi ya bobedi ka mantšiboa; ba e je le dinkgwa tše di sa omelwago le merogo e babago.


text:
Fela, ge motho a se na ditšhila, goba a se leetong, gomme a lesa go dira Paseka, motho e mobjalo a ripiwe setšhabeng sa gabo, ka gobane a sa ka a tliša sebego sa Morena ka lebaka la sona; motho e mobjalo o obile molato.


text:
Ge motho a diiletše go lena mme a re ke direla Morena Paseka, gona a e dire ka mokgwa wa yona le ka molao wa yona. Le be le molao o tee, e ka ba modiiledi, e ka ba wa gae.


text:
Ka tšatši la go hlongwa ga Ntlokgethwa go tlile leru la a apeša wona Ngwako wa Molao; ka mantšiboa la na la etša mollo go fihla ka moswana.


text:
Mohla leru leo le hlatloga mo Ntlongkgethwa, ke gona Baisiraele ba khudugilego; gomme mo leru le emago ntshe, ke mo Baisiraele ba hlomilego mešaša gona.


text:
Ya ba go khuduga ka go laiwa ke Morena; ya ba go hloma mešaša ka go laiwa ke Morena; gomme ba dula mešašeng mehla ka moka ge leru le aparetše Ntlokgethwa.


text:
Ge leru le fetša matšatši a mantši le le godimo ga Ntlokgethwa Baisiraele ba be ba sa khuduge, ba be ba lebelela taelo ya Morena.


text:
Mo gongwe leru le dutše godimo ga Ntlokgethwa matšatšinyana a se makae fela. Ba be ba fela ba dula ba laetšwe ke Morena, mme ba khuduga ba laetšwe ke Morena.


text:
Mo gongwe leru la dula ka mantšiboa, ka moswana la hlatloga, mme ba khuduga. Ba be ba khuduga ge leru le hlatloga, le ge e le mosegare, le ge e le bošego.


text:
Mo gongwe la dula matšatši a mabedi, goba kgwedi ya fela le dutše; ba se ke ba khuduga ka ge leru le sa dutše godimo ga Ntlokgethwa; ba khuduga ge le hlatloga.


text:
Ba be ba dula ka taelo ya Morena. Ba be ba khuduga ka taelo ya Morena. Ba realo ba hlokometše madišo a Morena, ka mo Morena a bego a ba laya ka Moshe.


text:
Itirele dinaka tše pedi tša silifera; o di dire ka silifera e batotšwego; e be tša go kgoba phuthego, le go khuduša mešaša.


text:
Ge di letšwa la bobedi ka maatla e be go re go hlahlamologe ba mešaša ya thoko ya borwa; go letšwa ka maatla ge e le go re ba hlahlamologe.


text:
Baletši ba dinaka tšeo e be baperisita barwa ba Arone. E be mokgwa wa lena ka mehla go iša ditlogolong.


text:
E tlo re ge le tšwa dira kua nageng ya lena, le elwa le manaba a a le šwahletšego, le letša dinaka ka maatla, le tlo ba le gopolwa pele ga Morena Modimo wa lena, mme la namolelwa diatleng tša manaba a lena.


text:
Le ka matšatši a ge le thabile, le ka menyanya ya lena, le ka la go balama ga kgwedi, le letše dinaka tšeo ge go tlišwa dihlabelo tša lena le didimo tša lena, gore e be go le tlišetša go gopolwa pele ga Modimo wa lena, nna Morena Modimo wa lena.


text:
Ka la masome a mabedi la kgwedi ya bobedi ya ngwaga wa bobedi leru le hlatlogile la tloga mo Ntlong ya Molao.


text:
Baisiraele ba khuduga mo lešokeng la Sinai, makoko a bona a lokologana; gomme leru la ya la ema lešokeng la Parana.


text:
Ba sefoka sa mešaša ya Bajuda ba tsoga ba ba eta pele ka makoko a bona, Nahesone morwa wa Aminadaba a na le madira a gagwe.


text:
Gwa kgona go tsoga ba sefoka sa mešaša ya Barubeni ka makoko a bona; Elitsuri morwa wa Sedeuri a na le madira a gagwe;


text:
Ya ba gona go tsogilego Bakahathe ba rwele tše kgethwa; ge bona ba fihla ba hweditše Ntlokgethwa e šetše e hlomilwe.


text:
Gwa latela ba sefoka sa mešaša ya Baefuraimi ka makoko a bona, Elisama morwa wa Amihudu a na le madira a gagwe;


text:
Gwa latela ba sefoko sa mešaša ya Badani, ya ba ba go khunyeletša ba mešaša ka moka ka makoko a bona, Ahiesere morwa wa Ahitsuri a na le madira a gagwe,


text:
Gomme Moshe a bolela le Hobaba morwa wa Reguele Momidiani mogwegadi wa Moshe, a re: Rena re a khuduga; re ya kua go boletšwego ke Morena a re: Ke tlo le nea felo fao. Sepela le rena; re tlo go dira gabotse, ka gobane Baisiraele Morena o ba baletše tše botse.


text:
Moshe a re: A nke o se re tlogele, ka gobane ke wena o tlogo re tsebela makutšo lešokeng; o tlo ba mahlo a rena.


text:
Ge o sepela le rena, mme ra tlelwa ke tše botse tše Morena a tlogo re direla, le wena re tlo go dira gabotse.


text:
Gomme ba tlogile thabeng ya Morena ba sepela matšatši a mararo; polokelo ya kgwerano ya Morena ya ba eta pele leetong le la matšatši a mararo, ya ba nyakela makhutšo.


text:
Ge polokelo e tsoga Moshe o be a bolela a re: Nanoga, Morena, manaba, a gago a rakwe, Bahloi ba gago ba tšhabe!


text:
Gomme setšhaba se be se fela se tsota Morena ka baka la mabothata; Morena a di kwa mme a ba tukela bogale, mollo wa Morena wa gotela mo go bona wa fiša ba dinakaneng tša mešaša.


text:
Ba mahlakanasela a batho ba ba bego ba le mo go bona, ba be ba na le teta, le Baisiraele ba aroga ba lla ba re: Ke mang e a kago re fa nama ra ja?


text:
Re sa gopola dihlapi tše re bego re di ja kua Egipita di sa rekwe, le thagaraka le magapu, le mefopše, le thepu, le kolonkwane.


text:
Batho ba be ba etšwa ba e kgobela, ba e šila malwaleng, ba e setla ka lehudu, ba e apea ka dipitša, goba ba beša dinkgwana tša yona; mohlodi wa yona wa ba wa dinkgwana tše di gadikwago ka makhura.


text:
Gomme Moshe a kwa ge batho ba lla ka dilete tša bona, bohle ba eme mojako wa mekutwana ya bona; bogale bja Morena bo godile gagolo, Moshe a hwetša di befile.


text:
Moshe a rerelela Morena a re: O reng o hlokofatša mohlanka wa gago? Ke reng ke sa hwetše mahlo a gago a ntebeletše ka botho? O reng o nthweša morwalo wa setšhaba se ka moka?


text:
A ke nna ke lego mmago setšhaba se ka moka? A se belegwe ke nna? Ge o re ke ba fare difarong, ke le bjalo ka mofepi wa go pepula lesea, -- wa re ke ba iše nageng ye o e neetšego botatabo?


text:
Ge o ntira ka mokgwa wo, gona go kaone ge o mpolaya. Ge o ntebeletše ka botho, gona a nke ke se hlwe ke bona bošula bjo.


text:
Ke mo Morena a fetotšego a re: Mpiletše banna ba masome a šupago ba bagolo ba Isiraele, ba o ba tsebago ge e le bona bagolo ba setšhaba, balaki ba sona. O ba tliše mo Ngwakong wa Kgwerano; ba eme le wena gona moo.


text:
Ke tlo tla ka bolela le wena gona moo; gomme bona ke tlo ba abela moya o lego mo go wena, ka o bea mo go bona gore ba go rwadiše boima bja setšhaba se, o se bo rwale o nnoši.


text:
Setšhaba sona o se begele o re: Tšatši la bosasa le le hwetše le ikgethile, le tlo ja nama, ka gobane Morena o le kwele ge le lla la re: Ke mang e a kago re fa nama ra ja? -- la re: Kua Egipita re be re ipshina. Bjale Morena o tlo le fa nama la ja.


text:
Le ka se je letšatši le tee fela, goba a mabedi, goba a mahlano, goba a lesome, goba a masome a mabedi.


text:
Le tlo ja ka mehla la ba la fetša kgwedi, nama ya tlo ba ya le nkgela ya le seleka, molato e le ge le lahlile Morena e a nago le lena, la ba la re: Ke ka baka lang ge re ntšhitšwe Egipita.


text:
Moshe a fetola a re: Setšhaba se se nago le nna ke dikete tše makgolo a selelago a ba ba sepelago ka maoto; gomme o re: Ke tlo ba nea nama, ba ja kgwedi ya fela?


text:
A ba tlo hlabelwa mehlape ya dikgomo le ya dinku, mme tša ba lekana? Goba ba tlo kgobelelwa dihlapi tša lewatle ka moka, mme tša ba lekana?


text:
Morena a re: A letsogo la Morena le hunyetše? Bjalo ke mo o tlogo bona lentšu la ka ge e le la go phethega goba la go se phethege.


text:
Moshe a napa a tšwa a anegela setšhaba tše Morena a di boletšego; a hlaola banna ba masome a šupago ba bagolo ba setšhaba, a ba emiša ba dikanetša Ntlokgethwa.


text:
Morena a fologa a le lerung, a bolela le Moshe; a tšea moya o bego o le mo go yena, a o abela bagolo bao ba masome a šupago; ya re ge moya woo o ba tlela, ba napa ba porofeta; fela, ba se ke ba boeletša.


text:
Gomme ba babedi ba banna bao ba be ba šetše mešašeng; e mongwe e be e le Elidada, e mongwe e be e le Medada; le bona moya wa ba tlela, gobane ba be ba ngwadilwe; fela, ba sa ka ba ya kua Ngwakong; mme ba porofeta ba le mešašeng.


text:
Gwa tla lesogana le kganyela la botša Moshe la re: Elidada le Medada ba porofeta ba le kua mešašeng.


text:
Jošua morwa wa Nuni, e bego e le mohlanka wa Moshe go tloga bosoganeng bja gagwe, a bolela a re: Moshe mong wa ka, ba thibele!


text:
Moshe a re: A o hufega ka baka la ka? -- Aowii! A setšhaba ka moka sa Morena e ka be e le baporofeta ka ge Morena a beile moya wa gagwe mo go bona!


text:
Gomme gwa tsoga phefo e romilwego ke Morena, ya tliša dikhwiri di etšwa thoko ya lewatle, ya di tšhollela godimo ga mešaša; tša tlala thoko tšohle sebaka sa leeto la letšatši ka moka, di phuruma mo go kago lekana meelo e mebedi.


text:
Gomme batho ba hlwa ba eme tšatši leo ka moka, le bošego ka moka, ba fela ba ikgobelela dikhwiri; yo a bego a topile di se nene, o be a tladitše dikgetsi tše lesome; ba di anega thoko tšohle ka ntle ga mešaša.


text:
Eitše ge nama e sa le menong a bona, ba sa hlahuna, ba be ba šetše ba tuketšwe ke kgalefo ya Morena; Morena a otla setšhaba ka kotlo e kgolo ka kudu.


text:
Felo fao gwa ba gwa rewa leina la Mabitlateta, ka gobane ke mo go fihlilwego batho ba ba bego ba ne teta.


text:
Miryama, a na le Arone, o be a fela a tsota Moshe ka baka la mosadi wa Mokuše yo a bego a mo tšere, a re, o tšere mosadi wa Mokuše.


text:
Le gona ba re: Afa Morena o bolela ka Moshe fela? A ga a bolele le ka rena? -- Gomme Morena a di kwa.


text:
Gomme Morena a bolela le Moshe le Arone le Miryama ka go akgofa a re: Tšwelang Ngwakong wa Kgwerano boraro bja lena.


text:
Morena a fologa a le lerung la thololo, a ema mojako wa Ngwako, a bitša Arone le Miryama, ba tšwela gona bobedi bja bona.


text:
Morena a re: Bjale kwang se nna ke se bolelago. Ge mo go lena go na le moporofeta, nna Morena ke itsebiša go yena ka pono, ke bolela le yena ka diloro.


text:
Ge e le Moshe mohlanka wa ka ga ke mo dire ka mokgwa woo; mo lapeng la ka ka moka e a botegago ke yena.


text:
Ke bolela le yena re lebantše difahlogo, re bonana, e se go bolela ka nyepo. Yena o bona sebopego sa Morena. Ke ka baka la eng le sa ka la boifa go mmolela gampe, yena Moshe mohlanka wa ka?


text:
Ya re leru le sa tšo tloga mo Ngwakong ba tšhoga Miryama a tšwile lephera, e le e mošweu bjalo ka leswela. Arone ge a retologela go yena, a bona a tšwile lephera.


text:
Arone a bolela le Moshe a re: Joo, mong wa ka a nke o se re lefetše sebe se re wetšego go sona ka botlatla mme ra senya.


text:
Morena a fetola a re: Ge tatagwe a ka be a mo tshwetše ka mare sefahlogong, naa a ka be a sa dule matšatši a šupago a na le dihlong? Le bjale a a dule kua ntle ga mešaša a tswaleletšwe matšatši a šupago, a kgone go amogelwa.


text:
Miryama a dula matšatši a šupago a tswaleletšwe kua ntle ga mešaša. Setšhaba sa se ke sa khuduga, sa letela go amogelwa ga Miryama.


text:
Roma banna ba ye go hlola naga ya Kanana, ye ke e neago Baisiraele. Le hlaole monna o tee o tee mo lelokong la botatabo, mme le ba rome. Ka moka ga bona e be matona mo go Baisiraele.


text:
Gomme Moshe a ba roma ka taelo ya Morena mehla yela ba le lešokeng la Parana. Banna ba e be e le ba bagolo mo go Baisiraele.


text:
Ke ona maina a banna ba Moshe a ba romilego go hlola naga ya Kanana. Hosea morwa wa Nuni Moshe o mo reetše leina la Joshua.


text:
Moshe o ba romile go hlola naga ya Kanana, a ba laya a re: Tsenang go yona ka tsela ya borwa, le nameleng dithabeng.


text:
Le bone naga yeo goba ke e bjang, le batho ba ba agilego mo go yona, ge e le ba maatla goba e le ba ba fokolago, goba ba se bakae, goba e le ba bantši.


text:
Le bone naga ye ba agilego mo go yona goba ke e bjang, ge e le e botse goba e le e mpe, le metse goba ke e mebjang ye ba agilego mo go yona, goba ke metse ye e se nago dibo, goba e le ya dibo.


text:
Le bone naga goba ke e bjang, ge e le e bogale, goba e le lehwafa, ge e na le dihlare, le ge di se gona. Dirang senna, le boe le dienywa tša naga yeo; ka gobane ke lebaka la dithakangwaga tša morara.


text:
Gomme banna bao ba rotoga, ba hlola naga go tloga lešokeng la Sini go fihla Rehobo, mo tseleng ya go ya Hamathi.


text:
Ba rotoga ba lebile borwa ba fihla Heburone mo go bego go agile Ahimane le Sesai le Talamai ba leloko la Enaki. Ge e le motse wa Heburone o be o šetše o agilwe nywaga e šupago, gwa kgona go agiwa motse wa Soane wa kua nageng ya Egipita.


text:
Ba fihla nokeng ya Esikolo; moo ba ripa lekala le le nago le lešihla le le tee la morara, la rwalwa ke ba babedi ka phata, ba tšea le marapa le mago.


text:
Ge ba fihla go Moshe le Arone le go phuthego ka moka ya Baisiraele lešokeng la Parana kua Kadese, ba ba laodišetša le phuthego ka moka ditaba, ba ba bontšha dikenywa tša naga yeo.


text:
Ba mmotša ba re: Re fihlile nageng ye o re rometšego go yona; ruri ke naga ye e elago maswi le nose; dikenywa tša yona šedi.


text:
Gomme fela, batho ba ba agilego nageng yeo ke ba bathata; metse ke dibo; ke e megolo ka kudu. Le ba leloko la Enaki re ba bone gona kua.


text:
Mono thoko ya borwa go agile Baamaleke; mme kua dithabeng go agile Bahethe le Bajebusi le Baamoro; kua lewatleng khwiting ya Jorodane go agile Bakanana.


text:
Ge setšhaba bjalo se thoma go omanya Moshe, Kalebe a re ke se bee pelo, a re: A re napeng re ye re tšee naga yeo; e ka se re palele.


text:
Fela, banna bala ba ba bego ba ile le yena, bona ba re: Re ka se ke ra kgona go lwa le setšhaba seo, ka gobane se re feta ka maatla.


text:
Gomme naga yeo ye ba bego ba ile go e hlola ba e senya mo go Baisiraele, ba re: Naga yeo re tšwago go e hlola, e ja baagi ba yona. Batho ba re ba bonego mo go yona ke batho ba batelele.


text:
Re bone le ba megwanggwang, Baenaki ba mohuta wa megwanggwang, mme rena ra ikhwetša re etša ditšie; le bona ba hwetša re etša tšona.


text:
Baisiraele ka moka ba omanya Moshe le Arone, phuthego ka moka ya re: Joo, re ka be re hwetše Egipita, le ge e le lešokeng le.


text:
Ke eng Morena a re iša nageng yeo gore re yo bolawa ka marumo, mme basadi ba rena le bana ba rena e be mathopša! Go kaone ge re boela Egipita.


text:
Jošua morwa wa Nuni, le Kalebe morwa wa Jefune, ba ba bego ba ile go hlola naga le bala, bona ba gagola diaparo tša bona.


text:
Ba laodišetša phuthego ka moka ya Baisiraele, ba re: Naga yela ye re e raletšego ra e hlola, ke naga e botse ka kudu.


text:
Ge Morena a ka re atla, o tlo re fihliša nageng yeo, a e neela rena. Ke naga ye e elago maswi le nose.


text:
Fela, le se ke la rumola Morena; le gona le se ke la tšhoga batho ba naga yeo; re tlo ba ja bjalo ka bogobe; ga ba ne kotsi; Morena o na le rena, le se ba boife.


text:
Bjale phuthego ka moka ya re: A ba thungwe ka mabje! Ke mo letago la Morena le bonetšego Ngwakong wa Kgwerano, mme Baisiraele ka moka ba le bona.


text:
Morena a bolela le Moshe a re: Setšhaba se se tlo lesa neng go nnyatša; se tlo thoma neng go mpota ka baka la matete ohle ao, a ke a dirilego mo go bona?


text:
Ke tlo ba otla ka lehu le lebe, ka ba fediša. Gomme wena ke tlo go dira setšhaba se maatla se se fetago se.


text:
Moshe a fetola a re: Tše bjalo Baegipita ba tlo di kwa, ka gobane setšhaba se o se ntšhitše mo go bona ka maatla a gago.


text:
Di tlo bolelwa le go batho ba naga yeno, ka gobane ba di kwele gore wena Morena o mo go setšhaba se, le gore wena Morena o bonana naso ka mahlo, le gore leru la gago le eme godimo ga sona, le gore o ba eta pele lerung la thololo mosegare, le mollong wa thololo bošego.


text:
Ge o ka bolaya setšhaba se wa go bolaya monna o tee, baditšhaba ba ba kwelego tumo ya gago ba tlo re:


text:
Morena o paletšwe ke go fihliša setšhaba seo nageng ye a bego a ba enetše a re o tlo ba nea yona; ke ka baka leo a ba bolaetšego gare ga naga.


text:
Morena ke wa go se fele pelo, wa botho bjo bogolo, wa go lebalela batho dibe le dikarogo; e a sa lesego go otla mosenyi; le go bana o bela molato wa botatabo go iša go moloko wa boraro le wa bone.


text:
Hle a ko lebalele setšhaba se dibe tša sona, ka baka la bogolo bja botho bja gago, bjalo ka ge o be o se lebalela go tloga kua Egipita go fihla fano.


text:
Ruri, banna ba, ba ba bonego letago la ka le matete a ka a ke a dirilego Egipita le mono lešokeng, bona ba ba go nteka galesome, mme ba gana go kwa lentšu la ka,


text:
bona ba ka se ke ba ba ba bona naga ye ke e enetšego botatabo. Ba go nnyatša bohle, ba ka se ke ba e bona.


text:
Yo ke tlogo mo fihliša ke Kalebe mohlanka wa ka, e a nago le moya o šele, wa go ntatela ka mokgwa o tletšego. Yena ke tlo mo fihliša nageng yeo ye a e sepetšego. Le ditlogolo tša gagwe di tlo dula mo go yona.


text:
Bjale, ka ge Baamaleke le Bakanana ba thibile difata, tsogang bosasa le širogele lešokeng, le tšwe ka tsela ya Lehlakawatle.


text:
Ba botše o re: Morena o re: Ka bophelo bja ka, ke tlo le dira tšona tšeo tše le di boletšego, mme ka di kwa.


text:
Ditoto tša lena di tlo rapalala lešokeng, ka moka ba le badilwego le na le nywaga e masome a mabedi le e fetago yeo, ka moka ba le ntsotilego.


text:
Lena le ka se ke la ba la fihla nageng yeo, ye ke emišitšego seatla sa ka ka ena ka re, ke tlo le agiša mo go yona. Ba ba tlogo fihla ke Kalebe morwa wa Jefune le Joshua morwa wa Nuni.


text:
Le ba banyenyane ba ba lena, ba le itšego ba tlo thopša, bona ke tlo ba fihliša. Naga yeo ye le e nyaditšego, bona ba tlo e tseba.


text:
Barwa ba lena, bona ba tlo fetša nywaga e masome a mane e le badiši mo lešokeng ba rwele kotlo ya tlhanogo ya lena, go fihla ge ditoto tša lena di feletše sa ruri mo lešokeng.


text:
Go tlo balwa matšatši a masome a mane ao a fedilego ge ba hlola naga; bakeng sa letšatši gwa ema ngwaga; ya ba nywaga e masome a mane ba rwele molato wa lena, gore le tle le lemoge gore go fularelwa ke Morena go dira bjang,


text:
nna Morena ke boletše; phuthego e mpe ye ke tlo e dira ka mokgwa woo, ka ge e kgobokane ya ngangana le nna mo lešokeng le; ba tlo hwela ntshe.


text:
Gomme banna bao ba Moshe a bego a ba romile go hlola naga, mme ba boa ba mo ferekanyetša setšhaba ka go senya naga yeo ba re ke e mpe,


text:
Joshua morwa wa Nuni, le Kalebe morwa wa Jefune, ba ba bego ba ile le banna bao ba hlola naga, bona ba phedile.


text:
Ka la ka moswana ba tsoga e sa le bošego, ba rotoga ba leba dithabeng, ba re: Ke rena ba; a re rotogeleng felo fao Morena a go boletšego; ka gobane re sentše.


text:
Moshe a re: Ke ka baka la eng bjalo le sela se Morena a se boletšego? Tšeo di ka se ke tša le kgonegela.


text:
Lesang go rotogela kua, ka gobane Morena ga a na le lena; lesang. Le sa tlo bolawa ke manaba a lena.


text:
Le yo gahlana le Baamaleke le Bakanana; ba tlo le fetša ka marumo; molato ke ge le hlanogetše Morena. Bjalo Morena ga a na le lena.


text:
Fela, bona ba dira tša mahlahlo, ba re re rotogela dithabeng. Ge e le polokelo ya kgwerano, yona ya šala mešašeng, le Moshe a se ke a tloga.


text:
Gomme Baamaleke le Bakanana ba ba bego ba agile dithabeng tšeo, ba ologa ba ba fenya, ba ba šwalalanya go fihla Horoma.


text:
mme la rata go tliša tša mello ya Morena, e lego dihlabelo, le didimo, le tša phethakeno, le tša go ithapa, le ge e le tša menyanya ya lena, e le go direla Morena tša monko o bose ka dikgomo le ka dinku,


text:
gona e a tlišago sebego sa gagwe go Morena, a tliše le neo ya dijo, e lego ntlatla ya bupi bjo bo nago le lefiswana la makhura.


text:
Ge o tliša powana ya sehlabelo le ge e le ya sedimo, e le ya go phetha keno, le ge e le seleboga sa Morena,


text:
Go dirwe ka mokgwa woo ge e le kgomo e tee, le ge e le kgapana e tee, le ge e le kwanyana e tee, le ge e le putšanyana e tee.


text:
Dibego le di lebanye le tše le di hlabago. Le dire ka mokgwa woo, le ye ka palo ya tše le di tlišago.


text:
Le modiiledi e a nago le lena, le ge e le wa moloko wa geno, ge a rata go tliša tša mello ya Morena, tša monko o bose, a dire ka mo lena le dirago ka gona.


text:
Le be le mokgwa o tee wa ba phuthego, le wa moeng e a dutšego go lena; e be molao wa ka mehla mo melokong ya lena, molao wa go re: Modiiledi a be bjalo ka lena pele ga Morena.


text:
Le nthše neo, senkgwa sa bupi bja mabele a mafsa. Le ntšhe neo ye bjalo ka ge go ntšhiwa neo ya seboa.


text:
tšohle tše Morena a le laetšego tšona ka Moshe, go tloga letšatšing le Morena a di boletšego ka lona, go iša pele ditlogolong,


text:
e re ge sebe se direlwe ka go thelela, phuthego e sa tsebe, gona phuthego ka moka e tliše powana ya sehlabelo sa monko o bose go Morena gotee le sebego sa yona sa dino ka mo go swanetšego; e tliše le phoko ya seloba.


text:
Moperisita a direle phuthego ka moka ya Baisiraele poelanyo; gomme ba tlo lebalelwa gobane e be e se ka boomo, le ka gobane ba tlišeditše Morena sebego sa mello ya Morena, le seloba sa Morena ka baka la go timela ga bona.


text:
Phuthego ka moka ya Baisiraele e tlo lebalelwa, le ge e le motho e a diiletšego go bona, ka gobane setšhaba ka moka se tšhogile se sentše.


text:
Ge go sentše motho o tee a sa dira ka boomo, a tliše sethojana sa pudi sa ngwaga o tee, e be seloba sa gagwe.


text:
Motho e a sentšego a sa dira ka boomo, moperisita a mo direle poelanyo ka baka la sebe se a rumotšego Morena ka sona ka go thelelwa; a mo direle poelanyo a lebalelwe.


text:
E ka ba motho wa gae wa Moisiraele, e ka ba motho e a diiletšego mo go lena, ge ba direle sebe ka go thelelwa, le dire ka molao o tee.


text:
Fela, motho e a senyago ka boomo, e ka ba wa gae, e ka ba modiiledi, o goboša Morena, a kgaolwe setšhabeng sa gabo;


text:
ka gobane o nyaditše tše di boletšwego ke Morena, o sentše molao wa gagwe; motho e mobjalo a a kgaolwe sa ruri, a rwale molato wa gagwe.


text:
E kile ya re ge Baisiraele ba le lešokeng, ba hwetša monna e mongwe a rwalela dikgong ka letšatši la Sabatha.


text:
Gomme Morena a botša Moshe a re: Monna eo a bolaelwe ruri; phuthego ka moka e mo thume ka mabje kua ntle ga mešaša.


text:
Phuthego ka moka ya napa ya mo iša kua ntle ga mešaša ya mo thuma ka mabje; a hwa bjalo ka ge Morena a laetše Moshe.


text:
Bolela le Baisiraele o ba botše o re, ba dire matobolo mo dintlheng tša diaparo tša bona; le ditlogolo tša bona di dire bjalo. Mo letobolong ba tlemelle lenti la purapura e tala.


text:
Le apare matobolo ao, gore ge le a bona le gopole melao ya Morena yohle, la dira ka mo e boletšego ka gona, gore le se arogele go tše di kgahlišago dipelo tša lena le mahlo a lena, tše di kago le iša bootsweng.


text:
Modimo wa lena ke nna Morena. E a le ntšhitšego nageng ya Egipita, gore a be Modimo wa lena, ke nna Morena Modimo wa lena.


text:
Kora morwa wa Jitsehara morwa wa Kahathe morwa wa Lefi o kile a bitša Dathane le Abirama barwa ba Eliaba, le Oni morwa wa Pelete barwa ba Rubeni.


text:
Ba tsogela Moshe ba na le banna ba bangwe ba Baisiraele, ba le makgolo a mabedi le masome a mahlano, a bagolo ba phuthego ba ba badilwego.


text:
Ba rapa lešaba ba tsogela Moshe le Arone ba re: Le a ikgodiša! Hleng ba phuthego bohle ke ba bakgethwa ka moka ga bona, mme Morena o mo go bona! Le reng le ipea godimo ga phuthego ya Morena?


text:
A kgona go bolela le Kora le lešaba la gagwe, a re: Ka moswana Morena o tlo šupa yo e lego wa gagwe, e lego e mokgethwa, yo Morena a mo dumelelago go mmatamela; gomme o tlo batametša yo a mo kgethago.


text:
Le olele mollo mo go yona, le nunetše diorelo pele ga Morena, bosasa; gomme mokgethwa e tlo ba monna eo, yo Morena a mo kgethago. Le a ikgodiša, lena Balefi!


text:
A le sa galala ge Modimo wa Isiraele a le hlaotše mo go setšhaba sa Isiraele, a le batamaetša go yena, gore le dire mediro ya mo Ntlong ya Morena, le gore le eme pele ga phuthego modirong e lego wa yona?


text:
Wena le bana beno ba Balefi bohle o le batamedišitše go yena; mme bjale le nyaka le bjona boperisita.


text:
Ge wena le lešaba la gago ka moka le dira ka mokgwa wo, le tsogela Morena; ka gobane Arone ke mang ge le mo tsota?


text:
Gomme Moshe a roma motho a bitša Dathane le Abirama barwa ba Eliaba; fela, bona ba re: Re ka se ke ra rotoga.


text:
A ke selo se senyenyane ge o re ntšhitše nageng e elago maswi le nose, mme wa re bolaela lešokeng? Bjale gomme o šetše o ipea kgoši ya rena.


text:
Mo o re tlišitšego ntshe ga se naga e elago maswi le nose; ga o ešo wa re nea mašemo le dirapa tša merara! A o tlo gonya banna ba mahlo? -- Rena ga re tle.


text:
Moshe a befelwa gagolo, a bolela le Morena a re: O se ke wa lebelela dibego tša bona. Ga go na le o tee wa bona yo ke mo amogilego le pokolo; le o tee wa bona ga se ka ba ka mo senya.


text:
Ya ba gona a bolelago le Kora a re: Wena le lešaba la gago ka moka le tle pele ga Morena ka moswana; e tlo ba wena, le bona, le Arone.


text:
Le tlo swara meruswi, e mongwe le e mongwe o tlo swara wa gagwe, a nunetša diorelo, a fihliša moruswi le diorelo pele ga Morena; e tlo ba meruswi e makgolo a mabedi a nago le masome a mahlano; Gomme wena le Arone le tlo swara ya lena.


text:
Bohle ba ya ba tšea meruswi ya bona, ba olela mollo, ba nunetša diorelo, ba ema mojako wa Ngwako wa Kgwerano, ba na le Moshe le Arone.


text:
Kora a tla a rapile phuthego ka moka, ba ema mojako wa Ngwako wa Kgwerano. Gomme letago la Morena la bonala, la bonwa ke phuthego ka moka.


text:
Bona ba lotšha ba inametše fase ba re: Modimo! Wena Modimo wa meoya ya batho bohle! A e ka re ge go sentše motho o tee, wa galefela phuthego ka moka?


text:
Botša phutego o re: Sirogang fela mekutwaneng ya Kora le Dathane le Abirama le eme kgole thoko tšohle.


text:
A laela phuthego a re: Tlogang fa mekutwaneng ya banna ba babe ba; le se ke la ba la swara dilo tša bona, gore le se tlo kgogolwa gotee le dibe tša bona.


text:
Batho ba široga mekutwana ya Kora le Dathane le Abirama thoko tšohle. Dathane le Abirama ba tšwela ntle ba ema diferong tša mešaša ya bona ba na le basadi ba bona, le barwa ba bona, le bana ba bona ba banyenyane.


text:
Moshe a re: Bjale gomme ke mo le tlogo lemoga gobane ke Morena e a nthomilego go dira tiro tše ka moka, le gore ga ke dire ka go ithatela.


text:
Ge batho ba ba ka hwa ka mokgwa wa batho ba bangwe, ge ba ka otlwa ka mokgwa wa batho ba bangwe, ke tla ba ke sa rongwa ke Morena.


text:
Fela, ge Morena a ka hlola mohlolo, lefase la ahlama la ba metša le dilo tša bona ka moka, ba theogela kua bodulabahu ba sa phela, ke mo le tlogo tseba gobane batho ba ba nyaditše Morena.


text:
Lefase la ahlama la ba metša, le mešaša ya bona, le batho ka moka ba Kora, le dilo tša bona ka moka.


text:
Ba kodumela bodulabahu ba sa phela, le dilo tša bona ka moka; lefase la ba fihla; ya ba go fedišwa ga bona phuthegong.


text:
Baisiraele ka moka ba ba bego ba ba dikologile ba tšhaba ge ba kwa dikolomelo tša bona, ba re: E se re lefase la metša le rena!


text:
Ge e le banna bala ba makgolo a mabedi a nago le masome a mahlano ba ba bego ba swere diorelo, go tšwile mollo go Morena wa ba fiša.


text:
Botša Eleasara morwa wa Arone moperisita gore a ntšhe meruswi yeo ya diorelo mo pilong; mme mollo o lego go yona o lahlelwe kgole; meruswi yona ke ya sekgethwa.


text:
Meruswi yeo ya banna bao ba ba sentšego meoya ya bona ka sebe se le e dire dipapetlo tša go manega aletare, ka gobane ba e tlišitše pele ga Morena, e kgethegile. Gomme a e dule e le seeletši go Baisiraele.


text:
Eleasara moperisita a tšea meruswi yeo ya mphiri e tlišitšwego ke bala ba ba fišitšwego; gomme ba di natla ya ba dimanego tša aletare;


text:
ya ba seeletši go Baisiraele sa gore motho o šele, yo e sego wa moloko wa Arone, a se ke a batamela a thuntšha diorelo pele ga Morena, gore a se tlo etša Kora le lešaba la gagwe; a se tlo dirwa tše Morena a mmoditšego ka Moshe.


text:
Ka la ka moswana phuthego ka moka ya Baisiraele e omantše Moshe le Arone ya re: Le bolaile setšhaba sa Morena!


text:
Ya re ge phuthego e kgobokana go tsogela Moshe le Arone, ya iša mahlo kua Ngwakong wa Kgwerano, ba bona o apešwa ke leru, mme letago la Morena la bonala.


text:
Moshe a bolela le Arone a re: Napa o tšee moruswi, o olele mollo wa aletare, o nunetše diorelo, o akgofe o tšwele go phuthego o e direle poelanyo, ka gobane se se tšwilego go Morena ke kgalefo e kgolo, mme kotlo e bile e thomile.


text:
Arone a tšea moruswi bjalo ka ge Moshe a mo laetše, a hlaganela a tsena mo gare ga phuthego, a hwetša kotlo e šetše e thomile mo gare ga setšhaba; a nunetša diorelo, a direla setšhaba poelanyo.


text:
Ba ba hwilego ka kotlo yeo ke ba dikete tše lesome le metšo e mene le makgolo a šupago, go sa balwe bala ba ba hwilego ka molato wa Kora.


text:
Bolela le Baisiraele ba go nee mahlotlo a lesome la metšo e mebedi e tšwago go meloko ya bona. Matona a meloko ya bona ka o tee ka o tee ba go neele lehlotlo le tee le tee. E mongwe le e mongwe o mo ngwalele leina la gagwe lehlotlong la gagwe.


text:
Ke mo lehlotlo la monna yo ke mo kgethago le tlogo hloga; e tlo ba gore ke fediše dikomang tša Isiraele, tše ba le omanyago ka tšona; ke se hlwe ke di kwa.


text:
Moshe a bolela le Baisiraele; matona a bona a mo nea mahlotlo ka o tee ka o tee, ya ba mahlotlo a lesome la metšo e mebedi, lehlotlo la Arone la ba mo gare ga ona.


text:
Ya re ka moswana ge Moshe a tsena Ngwakong wa Molao, a hwetša lehlotlo la Arone, la leloko la Lefi, le hlogile le palegile matšoba, le emule dienywa.


text:
Moshe a tšea mahlotlo ao ka moka a bego a le pele ga Morena, a a iša go Baisiraele; ka moka ba a bona. E mongwe le e mongwe a tšea lehlotlo la gagwe.


text:
Morena a bolela le Moshe a re: Lehlotlo la Arone le bušetše polokelong ya Molao, le bolokwe e be seeletši sa go eletša dinganga; gore o nkhutšiše dikomang tša bona, le gore ba se hwe.


text:
Baisiraele ba bolela le Moshe ba re: Di molaleng; re ba go hwa; re a fela; re felela ka moka ga rena.


text:
Gomme Morena a bolela le Arone a re: Wena le barwa ba gago, le ba leloko la gago, le ba go rwala molato o lebanego tše dikgethwa. Gomme wena le barwa ba gago le ba go rwala molato o lebanego boperisita bja lena.


text:
Ba geno, ba leloko la Lefi, ba lešika la tatago, ba lese ba batamele ba tle le lena, ba le tlatše, ba le direle, ge wena le barwa ba gago ba lebane le Ngwako wa Molao.


text:
Ba hlokomele madišo a gago, le madišo a mo Ntlong e kgethwa ka moka; fela ba se ke ba batamela dilo tše kgethwa le ge e le aletare, gore ba se hwe, bona le lena.


text:
A ba eme le wena mo madišong a go diša Ngwako wa Kgwerano, le mo medirong ya wona ka moka; go se ke gwa batamela o šele le lena.


text:
Le hlokomele madišo a sekgethweng le aletareng, gore Baisiraele ba se ke ba hlwa ba welwa ke kgalefo.


text:
Le tsebe gore ke nna ke hlaotšego bana ba bolena ba Balefi mo go Baisiraele; ke mpho ye e neilwego Morena ka baka la bona, gore ba dire mediro ya mo Ngwakong wa Kgwerano.


text:
Gomme wena le barwa ba gago le hlokomele tša boperisita bja lena dilong ka moka tša aletare, le tše di lego ka teng ga lešira, le dire tšona. Boperisita ke neile lena; ke le tsebafile ka go le fa boperisita; o šele e a kago batamela a bolawe.


text:
Morena a buša a bolela le Arone a re: Tseba gore ke go neile madišo a dineo tša ka; ka moka tše Baisiraele ba nkgethelago tšona di neilwe wena gore e be kabelo ya gago le ya barwa ba gago. Ke molao wa ka mehla.


text:
Tše kgethwakgethwa tše e lego tša gago, tše di sa yego mellong šidi: Ke dibego ka moka, le dibego ka moka tša dijo, le diloba ka moka, le dilefa ka moka, tše ba tlogo ntlišetša tšona. Tše kgethwakgethwa ke tša gago.


text:
Tše e lego tša gago ke tše di tšwago go dineo le go diekaro ka moka tša Baisiraele. Ke di neile wena le barwa ba gago, le barwedi ba gago; e be molao wa ka mehla. Di lewe ke mang le mang wa lapeng la gago e a se nago seila.


text:
Ke go neile ona makhura a mabotse a mohlware, le tšona tše di botse tša morara le tša mabele, ka ge e le dithakangwaga tše ba tlogo di tlišetša Morena.


text:
Tša gago e tlo ba dithakangwaga tša tšohle tše di lego mašemong a bona tše ba tlogo di tlišetša Morena. Di ka lewa ke mang le mang e a lego lapeng la gago.


text:
Maitšibulo a tšohle tše di phelago, a ba tlogo a tlišetša Morena, a batho le a dikgomo, ke a gago. Fela, leitšibulo la motho o se ke wa lesa go le lopolla. O lopolle le leitšibulo la seruiwa se se ilago.


text:
Go lopollwa ga tšona, ke go re se se feditšego kgwedi o se lopolle ka go se rekolla ka silifera ya sekele tše tlhano ka kelo ya sekgethwa e nago le 'Gera tše masome a mabedi.


text:
Leitšibulo la kgomo le la nku, le ge e le la pudi, o se ke wa le lopolla, ke tše kgethwa. O fokele aletare ka madi a tšona, o fiše makhura a tšona, e be a mello ya Morena a monko o bose.


text:
Dineo ka moka tše kgethwa, tše Baisiraele ba di tlišetšago Morena, ke di neile wena le barwa ba gago, le barwedi ba gago. Ke molao wa ka mehla le kgwerano ye e sa senyegego neng le neng pele ga Morena, ye e dirilwego le wena le bana ba gago.


text:
Gomme Morena a bolela le Arone a re: Kua nageng ya bona wena o ka se ke wa ba le naga ye e tlogo ba ya gago le seabelwa mo go bona. Seabelwa sa gago le legae la gago mo go Baisiraele ke nna.


text:
O tsebe gore Balefi ke ba neile karolo ya lesome ya tšohle tša Isiraele. Ke yona karolo ya bona ka baka la modiro wo ba o dirago Ngwakong wa Kgwerano.


text:
Modiro wa Ngwakong wa Kgwerano o dirwe ke Balefi; molato wa gona o rwalwa ke bona. Ke molao wa neng le neng go iša ditlogolong tša lena; le gore ba se ke ba ba le naga ya bona mo go Baisiraele.


text:
Karolo ya lesome ya tše Baisiraele ba di ntšhetšago Morena ke e neile Balefi gore e be tša bona. Ke ka baka leo ke ba boditšego ka re ba ka se ke ba ba le naga ya bona mo go Baisiraele.


text:
Botša Balefi o re: Ge ba ntšhiša Baisiraele karolo ya lesome ye ke le neilego yona gore e be ya lena gona le ntšhe sa lesome go yona le se tlišetše Morena, gore e be neo ya lena.


text:
Ka mokgwa wo le lena le tlo ntšha neo ya Morena e tšwago mo go karolo ya lesome ya lena ka moka ye le e newago ke Baisiraele. Neo ye ya lena le e neele Arone moperisita e be ya Morena.


text:
Neo ye ya Morena le e ntšhe mo go tše di neilwego lena; mo go tšona ka moka le ntšhe tše botse tša tšona, e be neo e kgethwa.


text:
O ba botše o re: Tše botse tše Balefi ba di ntšhago di etša motšhelo wola wa tše di tšwago seboeng le mo nkgong.


text:
Le ka di ja kua magaeng a lena, lena le ba malapa a lena, ka gobane ke wona moputso wa lena wa modiro wo le o dirago Ngwakong wa Kgwerano.


text:
Ge le ntšhitše tše botse mo go tšona, gona le ka se ke la oba molato ka tšona, le tlo ba le sa goboše tše kgethwa tša Baisiraele, mme le ka se ke la hwa.


text:
Taelo ye Morena a rego ke molao še: o re: Botša Baisiraele o re ba ntšhe kgomo e nakhulong, e se nago bosodi, e se nago lebadi, e sešogo ya rwala joko.


text:
Eleasara moperisita a kgwathe madi a yona ka monwana, a foke a dire gašupa a leba kua mojakong wa Ngwako wa Kgwerano.


text:
Yona kgomo e fišwe a lebeletše; go fišwe letlalo la yona, le nama ya yona, le madi a yona, le mošwang wa yona.


text:
Moperisita a tšee legong la marokwane, le difokana tša lehlakanoka, le moretele, a di lahlele mo mollong o fišago kgomo yeo.


text:
Moperisita a tsebo hlatswa diaparo tša gagwe le go hlapa mmele ka meetse, a kgone go boela mešašeng, e be wa ditšhila go fihla mantšiboa.


text:
Le eo a fišitšego kgomo yeo a hlatswe diaparo tša gagwe, a hlape mmele ka meetse, a be wa ditšhila go fihla mantšiboa.


text:
Go kgone go tla monna e a sekegilego a kgobele molora wa kgomo yeo, a o botege felo go sekilego ka ntle ga mešaša, o bolokelwe Baisiraele gore go dirwe meetse a thakgafatšo ka wona; ke sehlatswasebe.


text:
Le yena yo wa go kgoba molora wa kgomo a hlatswe diaparo tša gagwe, mme a be wa ditšhila go fihla mantšiboa. Ke molao wa neng le neng wa Baisiraele, le wa badiiledi ba ba diiletšego go bona.


text:
Ka tšatši la boraro le ka tšatši la go šupa a tagafatšwe ka meetse ao. Ge a sa tagafatšwe ka la boraro le ka la go šupa, a ka se ke a sekega ka la go šupa.


text:
E a kgwathišago setopo, mmele wa motho e a hwilego, mme a lesa go itagafatša, o tlo tšhilafatša Ntlo ya Morena. E mobjalo a a kgaolwe mo go Baisiraele. Ge meetse a thakgafatšo a sa fokelwe go yena, o tlo ba wa ditšhila; gomme ditšhila tša gagwe di tlo ba le yena.


text:
Molao wa ge motho a hwela ntlong šo: Bohle ba ba tsenego ntlong yeo, le bohle ba ba lego mo go yona ba fetše matšatši a šupago e le ba ditšhila.


text:
Le sebjana se sengwe le se sengwe se se sa khurumelwago ka sekhurumelo se se thibago, se tšhilafetše.


text:
Le e a swarago motho e a bolailwego ka lerumo, le ge e le setoto, le ge e le mašapo a motho, le ge e le lebitla, o tlo fetša matšatši a šupago e le wa ditšhila.


text:
Gomme e a tšhilafetšego ba mo tšeele molora wa sefišwa sehlatswa -- sebe, ba o tšhele meetse a noka o le ka pitšeng.


text:
Motho e a se nago ditšhila a tšee sefokana sa lehlakanoka, mme a fokele ntlo le dilo tšohle, le batho ba ba lego gona, le yena eo e a kgwathilego lešapo, goba mmolawa, goba mohu, goba lebitla.


text:
Gomme motho eo e a se nago ditšhila a fokele motho eo e a tšhilafetšego ka tšatši la boraro le ka tšatši la go šupa, a hlatswe diaparo tša gagwe, a hlape mmele ka meetse, a tšwe ditšhila ka mantšiboa.


text:
Fela, ge motho e a tšhilafetšego a sa ithakgafatše, gona a kgaolwe phuthegong ka gobane o tlo tšhilafatša sekgethwa sa Morena. O dula a tšhilafetše ge a sa tšhelwe meetse a thakgafatšo.


text:
A e be molao wa neng le neng, wa go re, e a fokolwago ka meetse a thakgafatšo a hlatswe diaparo tša gagwe, le e a swarago meetse a thakgafatšo o tšhilafetše go fihla mantšiboa.


text:
Tšohle tše di kwathwago ke motho wa ditšhila, di tšhilafetše: le motho e a swarago dilo tšeo o tšhilafetše go fihla mantšiboa.


text:
Baisiraele, phuthego ka moka ya bona, ba fihlile lešokeng la Sini ka kgwedi ya pele. Setšhaba sa dula Kadese; gomme Miryama a hwela gona moo, a bolokwa gona.


text:
Ke ka baka la eng ge le tlišitše phuthego ya Morena fa lešokeng le, gore re hwele gona, rena le dikgomo tša rena!


text:
Le be le reng ge le re ntšha kua Egipita, la re tliša felo mo go šoro? Naga ye ga e na malemo, ga e na mego, ga e na merara; le meetse a go nwa ga a gona.


text:
Moshe le Arone ba tloga mo pele ga phuthego, ba ya mojakong wa Ngwako wa Kgwerano, ba lotšha ba inametše fase; gomme letago la Morena la bonala pele ga bona.


text:
Swara molamo, o kgobokanye phuthego o na le Arone mogolwago gomme le bolele le leswika ba lebeletše; ke mo le tlogo le nea meetse a lona; mme o tlo ba ntšhetša meetse mo leswikeng, wa noša phuthego le dikgomo tša bona.


text:
Moshe le Arone ba kgobokanya phuthego gona fao pele ga leswika. Gomme Moshe a bolela le bona a re: Kwang lena dinganga tenang! Afa re ka le ntšhetša meetse mo leswikeng le?


text:
A realo a emiša letsogo, a tia leswika gabedi ka lepara la gagwe; gwa tšwa meetse a mantši, phuthego ya nwa, le dikgomo tša bona.


text:
Ya ba gona Morena a boletšego le Moshe le Arone a re: Lena, phuthego ye le ka se ke la e fihliša mo nageng ye ke tlogo e fa yona, ka baka la ge le sa ka la mpota, le sa ka la ntira e mokgethwa pele ga Baisiraele.


text:
Ke ona meetse a Meriba, mo Baisiraele ba nganganego le Morena; gomme yena a ba e mokgethwa mo go bona.


text:
Mehla yeo ba le gona moo Kadese Moshe o romile batseta go kgoši ya Edomo, a re: Isiraele ngwaneno o re: Ditshwenyego ka moka tše di re wetšego, le šetše le di kwele.


text:
Botatawešo ba kile ba fologela Egipita; ra fetša nywaga e mentši re dutše Egipita. Baegipita ba re dira gampe, rena le botatawešo.


text:
Rena ra hlabela Morena mokgoši; a kwa dillo tša rena; a roma Morongwa, a re ntšha Egipita. Bjale re mo Kadese motseng o lego pheletšong ya mellwane ya gago.


text:
Bjale a ke o re dumelele go phatša naga ya gago. Re ka se ke ra gata mašemo le dirapa tša merara; re ka se ke ra nwa meetse a didiba; re tla fo sepela ka tsela ya mošate; re ka se ke ra arogela thoko ya le letona goba ya le letshadi, ra ba ra tšwa nageng ya gago.


text:
Baedomo ba fetola ba re: Le se ke la ba la phatša naga ya rena, re sa tlo gahlana le lena ka marumo.


text:
Baisiraele ba re: Re tla fo sepela ka tsela ye e phatlaletšego. Gomme ge re ka nwa meetse a lena, re tlo a reka. Ga re na taba le lena, ge e se go fo iphetela ka maoto.


text:
Ke wona mokgwa wo Baedomo ba gannego ka wona go dumella Baisiraele go phatša naga ya bona. Gomme Baisiraele ba ba šikologa.


text:
Arone o tlo gorošetšwa go ba gabo. Kua nageng ye ke e filego Baisiraele a ka se ke a tsena, ka gobane le nyaditše lentšu la ka kua meetseng a Meriba.


text:
Gomme Arone o mo apole diaparo tša gagwe, o di apeše Eleasara morwa wa gagwe. Arone yena o tlo gorošwa; o tlo hwela ntshe.


text:
Gomme Moshe a dira ka mo Morena a mo laetšego ka gona; ba rotogela thabeng ya Horo phuthego ka moka e ba lebeletše.


text:
Moshe a apola Arone diaparo tša gagwe, a di apeša Eleasara morwa wa gagwe. Gomme Arone a hwela gona moo godimo ga thaba. Thabeng gwa fologa Moshe le Eleasara.


text:
Phuthego ka moka ge e bona gobane Arone o sepetše, ba setšhaba sa Isiraele ba fetša matšatši a masome a mararo ba mo llela.


text:
Kgoši Aradi ya Mokanana e bego e dutše thoko yeo ya borwa, e kwele gore Baisiraele ba tla ka tsela ya dihlodi. Aradi a tšwa a hlabana le Baisiraele, a thopa ba bangwe mathopša.


text:
Baisiraele ba enela Morena keno ba re: Ge setšhaba se o ka se neela diatleng tša rena, gona metse ya bona re tlo e dira segafiwamoka.


text:
Gomme Morena a kwa se Baisiraeli ba se boletšego, a ba neela Bakanana bao, ba dira metse ya bona segafiwamoka, gomme felo fao ba go reela leina la Horoma.


text:
Baisiraele ba tlogile Horoma ba fologa ka tsela ya Lehlakawatleng, ba šikologa naga ya Edomo; gomme tseleng setšhaba sa fela pelo.


text:
Batho ba bolela Modimo le Moshe gampe, ba re: Ke ka baka la eng ge le re ntšhitše nageng ya Egipita? A e be e le gore re hwele fa gare ga naga? Ka gobane mo ga go meetse; gomme dipelo tša rena di bile di tennwe ke bogobe bjo bo sa horišego.


text:
Gomme Morena a roma dinoga tše di fišago, tša tsena mo gare ga bona, tša ba loma; mme gwa hwa batho ba bantši ba Baisiraele.


text:
Bjale setšhaba sa tla go Moshe sa re: Re sentše ka go bolela Morena le wena gampe. Re rapelele go Morena, gore a tloše dinoga tše mo go rena. Moshe a rapelele setšhaba.


text:
Morena a botša Moshe a re: Dira noga e fišago, o e fege godimo ga lefata; gomme e tlo re ge motho a lomilwe, mme a e lebelela, o tlo phela.


text:
Gomme Moshe a dira noga ka mphiri, a e fega godimo ga lefata; mme ya re ge motho a lomilwe ke noga, a lebelela noga ya mphiri, a fola, mang le mang.


text:
Ba tloga Obothe ba yo hloma mešaša mebotong ya Abarimi kua lešokeng le le bataganego le la Moaba ka thoko ya bohlabela.


text:
Ba tloga moo ba ya ba hloma mešaša mošono wa noka ya Arinoni e lego lešokeng, e hlagago ka kua mellwaneng ya Baamoro. Ka gobane nokeng ya Arinoni ke mo Bamoaba ba neanago mellwane le Baamoro.


text:
Ke tšona di bolelwago lengwalong la dintwa tša Morena, la re: Kua Fahebe ra etša Morena, la re: Kua Fahebe ra etša ledimo, le mo dinokaneng tša Arinoni,


text:
Ba tloga moo ba tla Beera. Ke sona sediba se Morena a se boletšego ge a botša Moshe a re: Kgobokanya setšhaba ke ba fe meetse.


text:
Ba tloga lešokeng ba tla Matana. Ba tloga Matana ba tla Nagaliele. Ba tloga Nagaliele ba tla Bamothe.


text:
Re dumelele re phatše naga ya gago. Re ka se ke ra gata mašemo le dirapa tša merara. Le meetse a didiba re ka se ke ra a nwa. Re tla fo sepela ka tsela ya mošate, ra ba ra tšwa nageng ya gago.


text:
Sihoni a gana ge Baisiraele ba re re sela mellwane ya gagwe; a rapa setšhaba sa gagwe ka moka; a tšwa go yo gahlana le Baisiraele gare ga naga; a tla Jahatsa, a hlabana le Baisiraele.


text:
Baisiraele ba mo fenya ka bogale bja lerumo, ba tšea naga ya gagwe go tloga nokeng ya Arinoni go fihla nokeng ya Jaboko, ba goma ka la Amoni; ka gobane difata tša Baamoni ga di kgonege.


text:
Baisiraele ba tšere metse ka moka yeo, ba dula metseng ya Baamoro, motseng wa Hesiboni le metsaneng ya wona ka moka.


text:
Ka gobane Hesiboni e be e le wona motse wa Sihoni, mošate wa Baamoro, Sihoni o kile a hlabana le kgoši ya Bamoaba e bego e le gona pele, a e amoga naga ya yona ka moka go goma ka noka ya Arinoni.


text:
Ke tšona bahlabeledi ba dikoša ba bego ba di bolela ba re: Tlang Hesiboni! Motse wa Sihoni o agwe o tie.


text:
Mollo o tšwa Hesiboni, kgabo e hlaga sebong sa Sihoni, E fiša motse wa Arimoaba, boramebotwana ba Arinoni,


text:
Joo-nna-joo! Moaba! O feletše, Setšhaba sa Kamosi; o lahla barwa ba gagwe ba tšhaba, barwedi ba gagwe ba thopša ke Sihoni kgoši ya Amoro.


text:
Ra ba betša ka mesebe; Hesiboni wa senyega, Ra goma Diboni, Ra ba fiša ra goma Nofathe, ka mollo ra goma Medeba.


text:
Ba boa ba tla ka tsela ya Basani. Ogo kgoši ya Basani a ba šwahlela a rapile setšhaba sa gagwe ka moka, ba gahlana motseng wa Edirei.


text:
Morena a bolela le Moshe a re: Se mo tšhabe; ke mo gafetše diatleng tša gago, le setšhaba sa gagwe; o tlo mo dira se o se dirilego Sihoni kgoši ya Baamoro e a bego a agile Hesiboni.


text:
Gomme Baisiraele ba mmolaya, le barwa ba gagwe, le madira a gagwe, gwa se ke gwa phonyokga le o tee; gomme ba tla ba dula nageng ya gagwe.


text:
Baisiraele ba tlile ba hloma mešaša molaleng wa Moaba mošola wa Jorodane, mo ba lebanego le motse wa Jeriko.


text:
Bamoaba ba tšhoga gagolo ge ba bona setšhaba se, ka gobane e be e le se sentši, ba tlalelwa ka baka la Baisiraele.


text:
Ba Moaba ba bolela le bagolo ba Midiani ba re: Bjalo bontši bjo bo tlo fediša tšohle thoko tšohle, bjalo ka pholo ge e kgolakgolela bjang bja naga. Kgoši ya Bamoaba mehleng yeo e be e le Balaka morwa wa Tsiporo.


text:
Yena eo o romile batseta ba ya go Bileama morwa wa Beoro wa kua Phethore nokeng, nageng ya ba leloko la gabo; a mmitša a re: Tseba gore go na le setšhaba se se tšwilego Egipita; se seno! Se enetše lefase, gomme se agile mo ke lebanego naso.


text:
Bjale a ko tle o nthogele setšhaba se, gobane se mpheta ka maatla. Mohlomongwe ke mo ke tlogo se fenya, ka se raka nageng ye. Ka gobane ke tseba gore, yo wena o mo šegofatšago o šegofetše, yo o mo rogago o rogilwe.


text:
Gomme bagolo ba Moaba le bagolo ba Midiane ba sepela ba ya ba swere moputso wa senoge diatleng tša bona. Ba fihla ga Bileama ba mmotša se Balaka a se boletšego.


text:
Bileama a re: Lalang fa bošego bjo; ke tlo le fetola bosasa ka mo Morena a tlogo mpotša ka gona. Matona a Bamoaba a dula moo ga Bileama.


text:
Tseba gore kua Egipita go tšwile setšhaba, se enela lefase le. A ko tle o nthogele setšhaba se; mohlomong ke mo ke tlogo kgona go se fenya ka se raka.


text:
Modimo a laela Bileama a re: O se ke wa ya le bona. O se ke wa roga setšhaba seo, gobane se šegofaditšwe.


text:
Bileama a tsoga a botša matona a Balaka a re: Boelang gae; Morena o gana go ntumelela go sepela le lena.


text:
Ba fihla go Bileama ba re: Balaka morwa wa Tsiporo o re: A o se ke wa ba le se se go thibelago go tla go nna.


text:
Ke tlo go leboga ka tše kgolo, ka dira tšohle tše o tlogo mpotša tšona. A ko tle o nthogele setšhaba se.


text:
Bileama a fetola a botša batseta ba Balaka a re: Le ge Balaka a ka mpha gauta le silifera e kago tlatša ngwako wa gagwe, taelo ya Morena nka se ke ka e feta ka thoko ke dira tše nyenyane le ge e le tše kgolo.


text:
Bošego bjoo Modimo a tla go Bileama a bolela le yena a re: Ge banna ba tlile go go bitša, gona tsoga o sepele le bona; fela, o dire se nna ke tlogo go botša sona.


text:
Ka la ka moswana Bileama a tsoga a beleša pokolo ya gagwe ya tshadi, a wela tsela le matona a Moaba.


text:
Fela, bogale bja Modimo bja tuka ka gobane a sepela; gomme Morongwa wa Modimo a mo ema tseleng a le lenaba la gagwe, Bileama a tla a nametše pokolo ya gagwe, a na le bahlanka ba babedi ba gagwe.


text:
Pokolo ya bona Morongwa wa Morena a eme tseleng, a khwamotše tšhoša a e swere ka seatla; pokolo ya fapoga tseleng ya hlahlatha hlageng; Bileama a e tia, a e bušetša tseleng.


text:
Pokolo ge e bona Morongwa wa Morena, ya ikgohla ka leboto, ya pateletša leoto la Bileama ka leboto; yena a boela a e tia.


text:
Morongwa wa Morena a buša a fetela pele a ema felo mo go pitlaganego, mo go se nago sebaka sa go arogela thoko ya le letona le ge e le ya le letshadi.


text:
Pokolo ge e bona Morongwa wa Morena, ya botha ka tlase ga Bileama. Bileama a tuka bogale a e tia ka lehlotlo.


text:
Bjale Morena a mumolla molomo wa pokolo, ya bolela le Bileama ya re: Ke go dirile eng ge o bile o nkotlile gararo?


text:
Bileama a bolela le pokolo a fetola a re: Ke ka gobane o raloka ka nna. Ge nka be ke swere lerumo, nka be ke go bolaya e sa le bjale.


text:
Pokolo ya fetola ya re: A ga ke pokolo ya gago, ye o e nametšego go tloga mola o eba mong wa ka go fihla lehono? A nkile ka ba le mokgwa wo ka go dira tše bjalo? Bileama a re: Aowa!


text:
Ya ba gona Morena a budulolago mahlo a Bileama, a bona Morongwa wa Morena a eme tseleng, a khwamotše tšhoša, a e swere ka seatla; Bileama a khunama a inamela fase.


text:
Morongwa a re: Ke ka baka la eng ge o otlile pokolo ya gago wa ba wa dira gararo? Tseba gore nna ke tšwile ke le lenaba la gago ka gobane leeto la gago le a mphapoga.


text:
Pokolo yona e mpone, ya ntšhikologa ya dira gararo. Ge e ka be e sa ka ya ntšhikologa, nka be ke go bolaile kgale, yona ka e lesa ya phela.


text:
Bileama a fetola a bolela le Morongwa wa Morena a re: Ke sentše, ka gobane ke be ke sa tsebe ge e le wena o ntšhegelago tseleng. Gomme bjalo, ge o bona e le tsela e mpe, lesa ke gome ge.


text:
Morongwa wa Morena a bolela le Bileama a re: Sepela le banna bao. Fela, o se ke wa bolela lentšu le lengwe, ge e se le nna ke tlogo go botša lona. Ka gona Bileama a sepela le matona a Balaka.


text:
Balaka ge a tsebišwa gore Bileama o a fihla, a tšwa a yo mo gahlanetša motseng wa Arimoaba, o lego nokeng ya Arinoni kwa pheletšong ya mellwane.


text:
Balaka a bolela le Bileama a re: O reng o sa ka wa tla mola ke roma batseta ba go bitša, ka ba ka boeletša? Afa o be o re ke hloka sa go go leboga?


text:
Bileama a fetola a re: Ke nna e! Ke tlile go wena. Bjale ga go selo se nka kgonago go se bolela. Se ke tlogo se bolela ke Lentšu le Morena a tlogo le bea molomong waka.


text:
Ka la ka moswana Balaka a tloga le Bileama a mo nametša meboto ya Baali, a mmontšha mo go fihlago dinakana tša setšhaba sela.


text:
Bileama a botša Balaka a re: Felo fa, nkagele dialetare tše di šupago, o ntlhaolele dipoo tše di šupago, le dikgapana tše di šupago.


text:
Balaka a dira bjalo ka ge Bileama a boletše. Gomme Balaka le Bileama ba hlaba poo le kgapana mo aletareng e engwe le e engwe.


text:
Bileama a botša Balaka a re: Sala o eme fa sehlabelong sa gago; nna ke sa ya kwa pejana; mohlomongwe ke tlo hlakana le Morena. Gomme taba ye a tlogo nkutollela yona, ke tlo go anexela yona. A realo a ya serwaolong.


text:
Bileama a gahlana le Morena; a bolela a re: Ke lokišitše dialetare tše di šupago, ka hlaba poo le kgapana mo aletareng e nngwe le e nngwe.


text:
A hlaba seema a re: Kwa Siria ke bitšwa ke Balaka kgoši ya Moaba. Ke le kua thabeng tša bohlabela ke thwe: Tla o nthogele Jakobo! Tla o nkgalemele Isiraele!


text:
Ke mmone ke le godimo lentsweng; ka se bogela ke le kwa madutameng. Sese setšhaba sedulasennoši, sesoladitšhaba tše dingwe.


text:
Marole a Jakobo a balwa ke mang? Mmadi ke mang wa mehlape ya Isiraele? A nke moya waka o hwe la baloki; tša go tlo ntlela di etše tša bona.


text:
Balaka a bolela le Bileama a re: O ntira taba mang? Ke go bileditše go roga manaba a ka. Bjale šedi; o bile o ba šegofaditše.


text:
Balaka a re: Tlaa hle, re ye felo mo gongwe, mo o tlogo se bona o le ntshe; wa tlo bona dinakana tša sona fela, e sego ka moka ga sona; mme o nthogele setšhaba se o le fao.


text:
A mo iša mo sehlabeng sa bahlapetši thabeng ya Pisiga, a aga aletare tše di šupago, a tliša sehlabelo sa poo le kgapana mo aletareng e nngwe le e nngwe.


text:
Bileama a hlakana le Morena; Morena a mmea Lentšu molomong, a re: Boela go Balaka o mmotše lona leo.


text:
A tla a hwetša Balaka a sa eme sehlabelong sa gagwe, a na le matona a Moaba. Balaka a re: Morena o itšeng?


text:
Modimo ga se motho a kago aketša, ga se ngwana motho e a kago thiša. Naa a ka bolela, a napa a lesa go dira? Naa a ka fo rera, a lesa go di phetha?


text:
Go Jakobo ga go hwetšwe bobe; ga go bonwe mahlomola go Isiraele. Morena Modimo wa bona o nabo, ba mo gobela megobo ya kgoši.


text:
Jakobo ga kgonege ka boloi; Isiraele ga dirwe selo ka bonoge. Go ba Jakobo le Isiraele go thwe: Tše kaakaa di dirwa ke Modimo.


text:
Sese, setšhaba se tsoga wa tau ya thsadi; se tlo nanoga bjalo ka tau. E ka se ke ya boba e sešo ya ja nama, e sešo ya nwa madi a ba hlabilwego.


text:
Balaka a re: Tlaa ge, ke go iše felo mo gongwe; mohlomong re le kua Modimo a ka dumela ge o nthogela setšhaba seo.


text:
Bileama a botša Balaka a re: Nkagele aletare tše di šupago gona fa, o ntlišetše dipoo tše di šupago gona fa, le dikgapana tše di šupago.


text:
Bileama ge a bona gobane Morena o rata ge Baisiraele ba šegofatšwa, a se ke a hlwa a dira tša maphalo bjalo ka peleng; a fo lebiša sefahlogo sa gagwe lešokeng;


text:
a hlaba seema sa gagwe a re: Go bolela Bileama morwa wa Beoro. Go bolela monna wa go budulolwa mahlo.


text:
Ke mehlaka e eya, ke mašemo dinokeng, ke dihlare tša go šengwa ke Morena, merokwana hleng ga meetse.


text:
Meeta ya bona e falala meetse; Ba lemile mo meetse a atago. Kgoši ya bona e feta Agaga; Mmušo wa bona o akaretše.


text:
Modimo o ba ntšhitše Egipita; dinaka tša bona di etša tša nare. Ba tlo di fetša, dilete tša go lwa le bona; ba tlo di roba marapo; ba tlo di betša ka mesebe.


text:
Ba patlame, ba bothile wa ditau, wa tau tša tshadi, -- di tsošwa ke mang? -- Wa go go atla o tlo atlwa; wa go go roga o tlo rogwa.


text:
Ya ba gona Balaka a tukilego bogale; a phaphatha diatla, a bolela le Bileama, a re: Se ke go bileditšego sona ke go roga manaba a ka; gomme šedi, ke gararo bjale o ba šegofatša.


text:
Bjale napa o boele ga geno. Ke be ke re ke tlo go leboga ka tše kgolo; fela, šedi, Morena o go hlokišitše seleboga.


text:
Le ge Balaka a ka mpha silifera le gauta e kago tlatša ngwako wa gagwe, taelo ya Morena nka se ke ka kgona go e feta ka thoko ke dira tše botse goba tše mpe ka boithatelo bja pelo ya ka. Ga nka ka re: Ke tlo bolela se Morena a mpotšago sona?


text:
Bjale gomme ke boela go ba gešo; tlaa ge, ke go utollele se setšhaba se se tlogo dira setšhaba sa gago mehleng e tlago.


text:
Go bolela mokwi wa polelo tša Modimo, moitse wa mahlale a Modimodimo, mmoni wa dipono tša Ramaatla, mmudulolwamahlo ge a lotšha.


text:
Ke a mmona; fela, ga se bjale. Ke a mmoga; fela gakgauswi. Naledi e tšwa go Jakobo; molamo wa bogoši o tsoga go Isiraele. O tlo pšhatla thoko tša Moaba; o tlo fetša bana ba meferefere bohle.


text:
La Edomo e tlo ba la gagwe; la Seire le tlo dulwa ke manaba a lona; mme Isiraele o tlo tsoša maatla.


text:
A leba thoko ya Baamaleke, a hlaba seema sa gagwe a re: Amaleke ke wa pele wa ditšhaba. Tše di tlogo mo tlela ke tšhenyego.


text:
A leba thoko ya Bakeni, a hlaba seema sa gagwe a re: Moago wa gago le ge o tiile, le ge o agile sehlaga lentsweng,


text:
Thoko ya Bakhithima go hlaga ditshediši; di hlohla Baasuri; di hlohla Bahebere. Fela, le bona, boyo ke tshenyego.


text:
Mehleng yeo ya ge Baisiraele ba dutše Sithima, setšhaba se thomile go dira bootswa le basadi ba Moaba.


text:
Ba laleditše setšhaba go tla didimong tša medimo ya bona; setšhaba sa tla sa ja sa khunamela medimo ya bona.


text:
Morena a botša Moshe a re: Ntšha bagolo bohle ba setšhaba o ba fege letšatšing pele ga Morena, gore bogale bja Morena bo gomele Baisiraele.


text:
A sa realo gwa tla monna e mongwe wa Baisiraele, a tliša mosadi wa Momidiani go bana babo; Moshe le ba phuthego ka moka ya Isiraele ba mmone ba sa le go boboleng pele ga mojako wa Ngwako wa Kgwerano.


text:
Ya re Pinease morwa wa Eleasara motlogolo wa Arone moperisita ge a mmona, a nanoga a le gare ga phuthego a swere lerumo ka seatla;


text:
a latela monna eo wa Moisiraele, a ba hwetša dilaong, a ba hlaba bobedi bja bona, monna eo wa Moisiraele, le mosadi eo a mo hlaba mpeng. Ya ba gona go fela ga kotlo mo go Baisiraele.


text:
Pinease morwa wa Eleasara motlogolo wa Arone moperisita o gomišitše bogale bja ka bjo bo bego bo tuketše Baisiraele ka ge a galefa a le mo gare ga bona; ka lesa go ba fetša ke galefile.


text:
Boperisita bja neng le neng e tlo ba bja gagwe le bja bana ba gagwe ba ba tlogo ba gona, ka baka la ge a galefile ka baka la Modimo wa gagwe, a direla Baisiraele poelanyo.


text:
Ge e le leina la Moisiraele e a hlabilwego a na le mosadi wa Momidiani, e be e le Simiri morwa wa Salu, letona la lešika la Basimeone.


text:
Leina la mosadi yeo wa Momidiani e a hlabilwego e be e le Kosibi morwedi wa Tsuri, kgošana e nngwe ya leloko la Bamidiani.


text:
ka gobane ba le dirile ka bonaba le ka maanomabe, a ba le logetšego ona ka dilo tša Baalipeoro, le ka tša Kosibi mosadi yola wa kgošana ya Bamidiani kgaetšedi ya bona, e a bolailwego ka tsatši la kotlo ka molato wa tša Baali-Peoro.


text:
Balang batho ba phuthego ka moka ya Baisiraele ba nywaga e masome a mabedi le ba ba fetago bao; le ye ka meloko ya bona; le bale ka moka ba ba kago tšwa dira mo go Baisiraele.


text:
Moshe le Eleasara moperisita ba bolela le bona gona moo molaleng wa Moaba nokeng ya Jorodane, mo ba lebanago le motse wa Jeriko, ba re:


text:
Go balwe ba nywaga e masome a mabedi le ba ba fetago bao, bjalo ka ge Morena a laetše Moshe. Baisiraele ba ba tšwilego nageng ya Egipita ke:


text:
Rubeni morwa wa pele wa Isiraele. Bana ba Rubeni e be e le Hanoge; lešika la Bahanoge, le Palu, lešika la Bapalu;


text:
Ke ona mašika a Barubeni. Ba ba badilwego ba bona e be e le ba dikete tše masome a mane a metšo e meraro, le makgolo a šupago a nago le masome a mararo.


text:
Barwa ba Eliaba e be e le Nemuele le Dathane le Abirama. Dathane le Abirama ke bala ba go bitšwa ke phuthego mola ba omantše Moshe le Arone, ba na le lešaba la Kora, mohla wola ba omanya Morena,


text:
lefase la ahlama la ba metša gotee le Kora, le lešaba lela la go hwa ge mollo o fiša banna ba makgolo a mabedi a masome a mahlano, ya ba seeletši.


text:
Barwa ba Simeone ka mašika a bona šeba: Go Nemuele go tšwile Banemuele; go Jamini go tšwile lešika la Bajamini; go Jakine go tšwile lešika la Bajakine;


text:
Ke ona mašika a Basimeone; e be e le ba dikete tše masome a mabedi a metšo e mebedi, le makgolo a mabedi.


text:
Barwa ba Gada ka mašika a bona šeba: Go Tsifone go tšwile lešika la Batsifone; go Hagi go tšwile lešika la Bahagi; go Suni go tšwile lešika la Basuni;


text:
Ke ona mašika a barwa ba Gada ka mo ba badilwego ya ba dikete tše masome a mane, le makgolo a mahlano.


text:
Ge e le barwa ba Juda ka mašika a bona ke ba: Go Sela go tšwile ba lešika la Basela; go Pheretse go tšwile lešika la Bapheretse; go Sera go tšwile lešika la Basera.


text:
Barwa ba Pheretse šeba: Go Hetserone go tšwile lešika la Bahetserone; go Hamulu go tšwile lešika la Bahamulu.


text:
Ke ona mašika a Bajuda ka mo ba badilwego ya ba dikete tše masome a šupago a metšo e selelago, le makgolo a mahlano.


text:
Barwa ba Isashara ka mašika a bona šeba: Go Thola go tšwile lešika la Bathola; go Pufa go tšwile lešika la Bapuni;


text:
Ke ona mašika a Isashara ka mo ba badilwego ya ba dikete tše masome a selelago a metšo e mene, le makgolo a mararo.


text:
Barwa ba Sebulone ka mašika a bona šeba: Go Serede go tšwile lešika la Baserede; go Elone go tšwile lešika la Baelone; go Jahaliele go tšwile lešika la Bajahaliele.


text:
Ke ona mašika a Sebulone ka mo ba badilwego ya ba dikete tše masome a selelago, le makgolo a mahlano.


text:
Barwa ba Manase šeba: Go Magiri go tšwile ba leloko la Magiri. Magiri ke tatago Gileada. Go Gileada go tšwile lešika la Bagileada.


text:
Barwa ba Gileada šeba: Go Jesere go tšwile lešika la Bajesere; go Heleke go tšwile lešika la Baheleke;


text:
Tselofagadi morwa wa Hefere o be a se na barwa; o be a na le barwedi fela. Maina a barwedi ba Tselofagadi e be e le Mahla, le Noa, le Hogola, le Milika, le Thiritsa.


text:
Ke ona mašika a Manase ka mo ba badilwego ya ba dikete tše masome a mahlano a metšo e mebedi, le makgolo a šupago.


text:
Barwa ba Efuraimi ka mašika a bona šeba: Go Suthela go tšwile lešika la Basuthela; go Bekere go tšwile lešika la Babekere; go Thagane go tšwile lešika la Bathagane.


text:
Ke ona mašika a Baefuraimi ka mo ba badilwego ya ba dikete tše masome a mararo a metšo e mebedi, le makgolo a mahlano. Ke bona barwa ba Josefa ka mašika a bona.


text:
Barwa ba Benyamini ka mašika a bona šeba: Go Bela go tšwile lešika la Babela; go Asebele go tšwile lešika la Baasebele; go Ahirama go tšwile lešika la Baahirama;


text:
Ke bona barwa ba Benyamini ka mašika a bona. Ba ba badilwego mo go bona e be e le dikete tše masome a mane a metšo e mehlano, le makgolo a selelago.


text:
Barwa ba Dani ka mašika a bona šeba: Go Suhama go tšwile lešika la Basuhama. Ke bona ba leloko la Dani ka mašika a bona.


text:
Ba mašika a Basuhama ka moka ka mo ba badilwego e be e le dikete tše masome a selelago a metšo e mene, le makgolo a mane.


text:
Barwa ba Asere ka mašika a bona šeba: Go Jimina go tšwile ba lešika la Bajimina; go Jisifi go tšwile lešika la Bajisifi;


text:
go Beria go tšwile lešika la Baberia; go Hebere go tšwile lešika la Bahebere; go Malakiele go tšwile lešika la Bamalakiele.


text:
Ke ona maina a barwa ba Asere ka mo ba badilwego ya ba dikete tše masome a mahlano a metšo e meraro, le makgolo a mane.


text:
Barwa ba Nafutali ka mašika a bona šeba: Go Jahasele go tšwile lešika la Bajahasele; go Guni go tšwile lešika la Baguni;


text:
Ke bona ba leloko la Nafutali ka mašika a bona. Ba ba badilwego ba bona e be e le ba dikete tše masome a mane a metšo e mehlano, le makgolo a mane.


text:
Baisiraele ka moka ba ba badilwego e be e le ba dikete tše makgolo a selelago a nago le motšo o tee, le makgolo a šupago a nago le masome a mararo.


text:
Ba ba lego ba bantši o ba arolele naga e kgolo; ba ba sego nene o ba arolele e nyenyane; ba arolelwe ka mo go lekanego palo ya ba ba badilwego.


text:
Balefi ba ba badilwego ka mašika a bona šeba: Go Gerisone go tšwile Bagerisone; go Kahathe go tšwile Bakahathe; go Merari go tšwile Bamerari.


text:
Mašika a Balefi šea: Lešika la Balibini, lešika la Baheburone, lešika la Bamahli, lešika la Bamusi, lešika la Bakora. Kahathe ke yena tatago Amorama.


text:
Leina la mogatša Amorama e be e le Jogebeda morwedi wa Lefi, yo mosadi wa Lefi a mmelegego ba le Egipita. Ke yena mmago Arone le Moshe, barwa ba Amorama, le mmago Miryama kgaetšedi ya bona.


text:
Ba ba badilwego ba bona ba dikete tše masome a mabedi a metšo e meraro ba banna, e le ba kgwedi e tee le ba ba fetago bao. Bona ga ba ka ba balwa le Baisiraele ba bangwe, ka gobane ba sa ka ba newa naga mo go Baisiraele.


text:
Ke bona ba ba badilwego ke Moshe le Eleasara, ba ba badilego Baisiraele mola ba le molaleng wa Moaba nokeng ya Jorodane ba lebane le motse wa Jeriko.


text:
Mo go bona go be go se na e a badilwego le bala ba go balwa ke Moshe le Arone moperisita mola ba balwa ba le lešokeng la Sinai.


text:
Gobane tše bona Morena o be a di boletše a re: Ruri, ba tlo hwa lešokeng. Gomme ga go a ka gwa šala le o tee, ge e se Kalebe morwa wa Jefune, le Joshua morwa wa Nuni.


text:
Gwa batamela barwedi ba Tselofagadi morwa wa Hefere motlogolo wa Gileada morwa wa Magiri motlogolo wa Manase; ke ba mašika a Manase morwa wa Josefa. Maina a barwedi ba gagwe e be e le Mahla, le Noa, le Hogola, le Milika, le Thiritsa.


text:
Bona ba tlile pele ga Moše le Eleasara moperisita, le pele ga bagolo ba phuthego ka moka mojakong wa Ngwako wa Kgwerano, ba re:


text:
Tatawešo o hwile re sa le lešokeng; gomme e be e se e mongwe wa lešaba lela la Kora le le tsogetšego Morena. O hwile ka dibe tša gagwe; gomme o be a se na barwa.


text:
Bjale leina la tatawešo le ka fo hwa bjang mo lešikeng la gagwe ka ge a sa ka a ba le morwa? Re nee madulo a a re swanetšego mo go bana ba botatawešo.


text:
Barwedi ba Tselofagadi ba a rereša; ba arolele naga ye e ba swanetšego mo go bana babotatabo; gomme naga ye e bego e swanetše go ba ya botatabo e be ya bona.


text:
Gomme Baisiraele o ba botše o re: Ge monna a ka hwa a se na morwa, le neeleng morwedi wa gagwe bohwa bja gagwe.


text:
Ge tatagwe a se na banababo, gona le neele e mongwe wa moloko wa gabo bohwa bja gagwe, e a ka bago kgauswi le yena; bo tšewe ke yena yeo. A e be molao o tiilego mo go Baisiraele, ka mo Morena a laetšego Moshe.


text:
Morena o boletše le Moshe a re: Rotogela mo thabeng ya Abarimi o bone naga ye ke e neetšego Baisiraele.


text:
Ke ka gobane kua lešokeng la Sini, mola phuthego e dira ka kgang, ga la ka la dira se ke le boditšego sona, la lesa go ntira e mokgethwa ka taba yela ya meetse, batho ba lebeletše. Ke tša meetse ala a Meriba a kua Kadese lešokeng le Sini.


text:
e a kago ba eta pele ge ba tšwa le ge ba tsena, e a tlogo ba ntšha mme a ba goroša, gore phuthego ya Morena e se ke ya ba bjalo ka dinku tše di se nago modiši.


text:
Morena a botša Moshe a re: Tšea Joshua morwa wa Nuni; ke monna yo moya o lego go yena, o mmee seatla sa gago.


text:
A a fele a ema pele ga Eleasara moperisita, gore a mo nyakele phetolo go Morena ka mokgwa wa Seetša le Toko, gore ba tšwe ba boditšwe ke yena, ba boe ba boditšwe ke yena; Baisiraele ka moka ba be le yena, phuthego ka moka.


text:
Gomme Moshe a dira ka mo Morena a mo laetšego ka gona, a tšea Joshua a mo emiša pele ga Eleasara moperisita le pele ga phuthego ka moka.


text:
Anegela Baisiraele molao wo, o ba botše o re: Le hlokomeleng gore dibego tša ka, le dijo tša ka le tša mello ya ka, le tša monko o bose tša ka le ntlišetše tšona ka lebaka la tšona.


text:
O ba botše o re: Tša mello tše le tlogo di tlišetša Morena ke tše: Ke dikwanyana tše pedi tše di se nago bosodi tša ngwaga o tee tša go tlišwa ka mehla, tša sehlabelo sa ka mehla.


text:
Le e tliše le sebego sa ntlatlana ya bupi bjo bo tšhetšwego makhura a a hlotlilwego a tletšego lefiswana.


text:
Ke sona sehlabelo sa ka mehla se se bego se dirwa thabeng ya Sinai gore e be sa monko o bose, sa mello ya Morena.


text:
Le sebego sa dino sa yona, se se tletšego lefiswana, se tšhollelwe godimo ga kwanyana e nngwe. Le tšhollele Morena sebego sa dino mo sekgethweng.


text:
Kwanyana e nngwe le e hlabe ka mantšiboa; le e tliše e na le dibego tša dijo le tša dino bjalo ka tšela tša gosasa, e be sa mello ya Morena sa monko o bose.


text:
Ka la Sabatha e be dikwanyana tše pedi tše di se nago bosodi tša ngwaga o tee, le ntlatlana tše pedi tša bupi bja sebego sa dijo, le sebego sa dino sa gona.


text:
Ke sona sehlabelo sa Sabatha, sa disabatha tšohle, ka ntle ga dihlabelo tše ka mehla le dibego di tlago le tšona.


text:
Ge le thoma dikgwedi tša lena le tlišetše Morena sehlabelo sa dipowana tše pedi, le kgapana e tee, le dikwanyana tše di šupago, tše di se nago bosodi tša ngwaga o tee.


text:
Le dintlatlana tše tharo tša bupi bjo bo tšhetšwego makhura, e be sebego se se tlago le powana e tee, le dintlatlana tše pedi tša bupi bjo bo tšhetšwego makhura bja sebego se se tlago le kgapana e tee;


text:
le ntlatlana e tee ya bupi bjo bo tšhetšwego makhura bja sebego se se tlago le kwanyana ka e tee ka e tee; ke sehlabelo sa monko o bose sa mello ya Morena.


text:
Dibego tše di tlago le tšona e be seroto se se tlago le powana, ntlatla e tlago le kgapana, le ntlatlana e tlago le kwanyana. Ke sona sa ge kgwedi e balama, sa kgwedi e nngwe le e nngwe, sa dikgwedi ka moka tša ngwaga.


text:
La lesome le metšo e mehlano ke la monyanya. Ka matšatši a šupago go lewe dinkgwa tše di se nago komelo.


text:
Le tliše tša mello, dihlabelo tša Morena, dipowana tše pedi, le kgapana e tee, le dikwanyana tše di šupago tša ngwaga o tee; e be tše di se nago bosodi.


text:
Le di tliše di na le dibego tša tšona tša bupi bjo bo tšhetšwego makhura, moetana o tle le powana, pitšana e tle le kgapana;


text:
Ka mokgwa o bjalo le tliše dijo tša mello ya Morena gore e be tša monko o bose ka mehla ka matšatši a šupago ao; le di tliše ka ntle ga dihlabelo tša ka mehla le dibego tša tšona.


text:
Le ka tšatši la dithakangwaga tše le di tlišetšago Morena e le dibego tša tše mpsha ka monyanya wa lena wa dibeke, le be le pitšokgethwa; go se ke gwa ba le modiro wo le o dirago.


text:
Le tliše sehlabelo, tša monko wa go natefela Morena, dipowana tše pedi, le kgapana e tee, le dikwanyana tše di šupago tša ngwaga o tee.


text:
Di tle le dibego tša bupi bjo bo tšhetšwego makhura a moetana o lebanago le powana, le pitšana e lebanago le kgapana;


text:
Tše ka moka le di tliše ka ntle ga sehlabelo sa ka mehla le dibego tša sona tša dijo. E be tše le bonago di se na bosodi, le dibego tša tšona tša dino.


text:
Ka la pele la kgwedi ya go šupa le be le pitšokgethwa; le se ke la ba le modiro wo le o dirago; le le dire tšatši la megobo.


text:
Le tliše sehlabelo sa monko wa go natefela Morena, powana, le kgapana, le dikwanyana tše di šupago tše di se nago bosodi tša ngwaga o tee.


text:
Di tlišwe le dibego tša tšona tša bupi bjo bo tšhetšwego makhura, seroto se tle le powana, ntlatla e tle le kgapana,


text:
Tše ka moka le di tliše ka ntle ga sehlabelo sa kgwedi le sebego sa sona, le sehlabelo sa ka mehla le sebego sa sona sa dijo le sa dino tše di tlišwago ka mokgwa wa tšona gore e be sa monko o bose wa tša mello ya Morena.


text:
Ka 'tšatši la lesome la kgwedi yeo ya go šupa le be le pitšokgethwa; le ikokobetšeng meoyeng ya lena; le se ke la ba le modiro wo le o swarago.


text:
Le tlišetše Morena sehlabelo sa monko o bose, powana, le kgapana, le dikwanyana tše di šupago tša ngwaga o tee; e be tše le bonago di se na bosodi.


text:
Le tliše le dibego tša tšona tša bupi bjo bo tšhetšwego makhura; powana e tle le seroto kgapana e tle le ntlatla.


text:
le pudi e tee ya seloba, ka ntle ga seloba sa go dira poelanyo, le sehlabelo sa ka mehla le sebego sa sona sa dijo le sa dino.


text:
Ka 'tšatši la lesome le metšo e mehlano la kgwedi yeo ya go šupa le be le pitšokgethwa; le se ke la ba le modiro wo le o dirago; le binele Morena monyanya wa matšatši a šupago.


text:
Le tliše sehlabelo sa mello ya monko wa go natefela Morena; e be dipowana tše lesome le metšo e meraro, le dikgapana tše pedi, le dikwanyana tše lesome le metšo e mene; e be tše di se nago bosodi.


text:
Di tle le dibego tša tšona tša bupi bjo bo tšhetšwego makhura; dipowana tše lesome le metšo e meraro di tle le seroto seroto; dikgapana tše pedi di tle le ntlatla ntlatla;


text:
Ka 'tšatši la bobedi le tliše dipowana tše lesome le metšo e mebedi, le dikgapana tše pedi, le dikwanyana tše lesome le metšo e mene tše di se nago bosodi, tša ngwaga o tee.


text:
Di tle le dibego tša tšona tša dijo le tša dino, tša dipowana, le tša dikgapana, le tša dikwanyana ka palo ya tšona le ka mokgwa wa tšona;


text:
Ka 'tšatši la boraro le tliše dipowana tše lesome le motšo o tee, le dikgapana tše pedi, le dikwanyana tše lesome le metšo e mene tše di se nago bosodi, tša ngwaga o tee.


text:
Ka 'tšatši la bone le tliše dipowana tše lesome, le dikgapana tše pedi, le dikwanyana tše lesome le metšo e mene tše di se nago bosodi, tša ngwaga o tee.


text:
Ka 'tšatši la bohlano le tliše dipowana tše senyane, le dikgapana tše pedi, le dikwanyana tše lesome le metšo e mene tše di se nago bosodi, tša ngwaga o tee.


text:
Ka 'tšatši la go selela le tliše powana tše seswai, le dikgapana tše pedi, le dikwanyana tše lesome le metšo e mene tše di se nago bosodi, tša ngwaga o tee.


text:
Ka 'tšatši la go šupa le tliše powana tše di šupago, le kgapana tše pedi, le dikwanyana tše lesome le metšo e mene tše di se nago bosodi, tša ngwaga o tee.


text:
Le tliše sehlabelo sa mollo le sa monko wa go natefela Morena, powana e tee, le kgapana e tee, le dikwanyana tše di šupago, tše di se nago bosodi, tša ngwaga o tee.


text:
Le tliše le dibego tša tšona tša dijo le tša dino, tša powana, le tša kgapana le tša dikwanyana ka palo ya tšona le ka mokgwa wa tšona;


text:
Ke tšona tše le tlogo di direla Morena menyanyeng ya lena, ka ntle ga tša dikeno, le tša go ithapa, le dihlabelo tša lena, le dibego tša lena tša dijo le tša dino, le dileboga tša lena.


text:
Ge monna a enetše Morena keno, goba a itlema a re: Ke tlo ikona sekete, a se ke a hlanogela lentšu la gagwe; a dire tšohle ka mo di tšwilego molomong wa gagwe.


text:
Ge mosadi a enetše Morena keno, a itlema a re: Ke tlo ikona sekete, a dira bjalo a sa le lapeng la gabo, a sa le kgarebe,


text:
gomme tatagwe a mo kwa ge a ena, ge a itlema a re: Ke tlo ikona, mme tatagwe a homola, gona keno yeo e tiile, le go itlemela go ikona ga gagwe go tiile.


text:
Fela, ge tatagwe a ka gana ka tšatši le a di kwago ka lona, gona keno ya kgarebe yeo, le go itlemela go ikona ga gagwe, di ka se ke tša tia; Morena o tlo mo lebalela ka ge tatagwe a gana.


text:
Ge a ka tšewa ke monna, keno e sa le go yena, a sa itlemile ka lentšu le le tšwilego molomong wa gagwe,


text:
gomme monna wa gagwe a homola ka tšatši le a di kwago ka lona, gona keno ya mosadi eo e tiile; le lentšu le a itlemilego ka lona le tiile.


text:
Fela, ge monna wa gagwe a ka gana ka tšatši le a di kwago ka lona, gona o hlanoša keno ya mosadi wa gagwe le lentšu le a itlemilego ka lona a re: Ke tlo ikona sekete; gomme Morena o tlo mo lebalela.


text:
Ge e le keno ya mosadi wa mohlologadi, goba ya e a hladilwego, le ge e le lentšu le a itlemilego ka lona, di mo tietše.


text:
gomme monna mohla a di kwago a homola, a lesa go mo ganetša, gona keno ya mosadi e tiile ka moka, le tše a itlemilego ka tšona a re: Ke tlo ikona tšona, di tiile.


text:
Fela, ge monna wa gagwe a ka re go di kwa, mme a di hlanošetša ruri, gona keno ye e tšwilego molomong wa gagwe, le tše a itlemilego a re: Ke tlo ikona tšona, di ka se ke tša tia, monna o di hlanošitše; mme Morena o tlo mo lebalela.


text:
Dikeno ka moka tša mosadi, le tšohle tše a itlemago a re ke ikotla ka tšona, monna wa gagwe a ka di tiiša, le ge e le go di hlanoša.


text:
Ge monna wa gagwe a ka homola gwa fela matšatsi, gona o tlo ba a tiišitše keno ka moka ya mosadi, le tše a itlemilego ka tšona ka moka, ka ge a homotše ka tšatši le a di kwilego ka lona.


text:
Ke tšona ditaelo tše Morena a di laetšego Moshe ka baka la monna le mosadi, le ka baka la tatago ngwana le morwedi wa gagwe ge a sa le kgarebe, a sa le ka lapeng labo.


text:
Moshe a bolela le setšhaba a re: Hlaolang banna ba itlhame, ba tšwele Bamidiane dira, ba iše kgalefo ya Morena go Bamidiane.


text:
Gomme gwa hlaolwa ba sekete setee mo molokong o mongwe le o mongwe, ya ba ba dikete tše lesome le metšo e mebedi ba ba itlhametšego go tšwa dira.


text:
Bona ba, ba ba tšwilego e le sekete seteesetee ka moloko, ba tšwa le Pinease morwa wa Eleasara moperisita ba swere dilo tše kgethwa le dinaka tša go letša.


text:
Ka ntle ga ba bangwe ba ba fedilego ba bolaile le magoši a Bamidiane, Boefi, le Rekema, le Tsuri, le Huri, le Reba; ka moka ke dikgoši tše tlhano. Le Bileama morwa wa Beoro ba mmolaile ka lerumo.


text:
Gomme Baisiraele ba thopa basadi ba Bamidiane le bana ba bona, le dikgomo tša bona ka moka, le mehlape ya bona ka moka, le maruo a bona ka moka.


text:
Tšona tšeo, mathopša, le dithebola, le tše di thopilwego, ba di tlišitše go Moshe le go Eleasara moperisita, le go phuthego ya Baisiraele mešašeng, kua molaleng wa Moaba, nokeng ya Jorodane, go lebanego le motse wa Jeriko.


text:
Moshe le Eleasara moperisita, le bagolo ka moka ba phuthego, ba tšwa ba ba gahlanetša kua ntle ga mešaša.


text:
Gomme Moshe a galefela balaodi ba madira e lego ditona tša ba dikete le tša ba makgolo, tše di boilego di etšwa direng, tlhabanong.


text:
Hleng ke bona ba ba fapošitšego Baisiraele ka keletšo ya Bileama ba hlala Morena ka molato wola wa Peoro, mme phuthego ya Morena ya welwa ke kotlo!


text:
Bjale bolayang bana ka moka ba bašimane; mme le bolaye le basadi ka moka ba ba kilego ba robala le monna.


text:
Ge e le lena, le fetše matšatši a šupago le dutše kua ntle ga mešaša; mang le mang e a bolailego motho, le e a kgwathilego motho e a bolailwego, a ithakgafatše ka tšatši la boraro le ka la go šupa, lena le mathopša a lena ka moka.


text:
Le thakgafatše le diaparo ka moka, le dilo tšohle tša letlalo, le tše di direlwego ka boya bja dipudi le ka kota.


text:
Eleasara moperisita a laodišetša bahlabani ba ba bego ba ile ntweng a re: Ke molao wo o tiilego, wo Morena a o laetšego Moshe.


text:
tšohle tše di sa swego mollong, le di tsenye mollong, gore di thakgafale; mme le se ke la lesa go di hlatswa ka meetse a thakgafatšo. Gomme tšohle tše di sa dumellanego le mollo le di tsenye meetseng.


text:
Ge le hlatswitše diaparo tša lena ka la go šupa, ke mo le tlogo tšwa ditšhila, la kgona le boela mešašeng.


text:
Bala palo ya mathopša a a swerwego, a batho le a dikgomo; o bale o na le Eleasara moperisita le ba bagolo ba phuthego.


text:
Bahlabani ba ba tšwago ntweng o ba ntšhiše lekgetho la Morena, ba ntšhe setee go makgolo a mahlano go batho le go dikgomo, le go dipokolo, le go dinku.


text:
Mo karolong ya Baisiraele o tšee setee go masome a mahlano go batho, le go dikgomo, le go dipokolo, le go dinku, le go diruiwa ka moka, mme o di neele Balefi, bahlokomedi ba madišo a Ntlong ya Morena.


text:
Tše di thopilwego, tše bahlabani ba boilego natšo di sa phela, e be e le dinku tše dikete tše makgolo a selelago, a nago le masome a šupago a metšo e mehlano.


text:
Batho e be e le basetsana ba dikete tše masome a mararo a metšo e mebedi ba ba sešogo ba tseba monna.


text:
Bjalo karolo ye e baletšwego bahlabani ba ba tšwilego ntweng e tlile ya ba dinku tše dikete tše makgolo a mararo, a nago le masome a mararo a metšo e šupago, le makgolo a mahlano;


text:
Lekgetho la Morena le le tšwilego dinkung tšeo ya ba tše makgolo a selelago a nago le masome a šupago a metšo e mehlano.


text:
Dikgomo e be e le tše dikete tše masome a mararo a metšo e selelago; lekgetho la Morena mo go tšona ya ba masome a šupago a metšo e mebedi.


text:
Dipokolo e be e le dikete tše masome a mararo, le makgolo a mahlano; lekgetho la Morena ya ba tše masome a selelago le pokolo e tee.


text:
Batho e be e le dikete tše lesome la metšo e selelago; lekgetho la Morena mo go bona ya ba ba masome a mararo le batho ba babedi.


text:
Karolo ya phuthego e be e le dinku tše dikete tše makgolo a mararo a nago le masome a mararo a metšo e šupago, le makgolo a mahlano,


text:
Go karolo ye ya Baisiraele o tšere setee go tše masome a mahlano, go batho le go diruiwa, a di neela Balefi bahlokomedi ba madišo a Ntlo ya Morena, ka mo Morena a mo laetšego ka gona.


text:
Gwa batamela balaodi ba dikgao tša madira, matona a ba dikete, le matona a ba makgolo, ba tla go Moshe;


text:
ba bolela le Moshe ba re: Rena bahlanka ba gago re badile palo ya bahlabani ba re bego re ba laola, ra hwetša go sa hlokege le monna o tee wa rena.


text:
Ke ka baka leo re tlišetšago Morena neo ya tše e mongwe le e mongwe wa rena a di thopilego; ke dilo tša gauta; ke meruka, le maseka, le mangina, le mabitsi; re dira gore meoya ya rena e boelanywe le Morena.


text:
Moshe le Eleasara moperisita ba amogela gauta yeo go bona. E be e le dilwana tše di botsana tša mehutahuta.


text:
Gauta ya dilo tšeo tše ba di neetšego Morena di etšwa go ditona tša ba dikete le go ditona tša ba makgolo, e be e le sekele tše dikete tše lesome la metšo e selelago, le makgolo a šupago a nago le masome a mahlano.


text:
Moshe le Eleasara moperisita ba tšere gauta yeo, ye e tšwilego go ditona tša ba dikete le go ditona tša ba makgolo, ba e tliša Ngwakong wa Kgwerano, ya ba seeletši sa Baisiraele pele ga Morena.


text:
Barubeni le Bagada ba be ba na le dikgomo tše ntši ka kudu. Ge ba bona naga ya Jasera le ya Gileada e le yona e swanetšego mehlape,


text:
e lego naga ye Morena a e otlilego ge go fihla Baisiraele, ke naga ya dikgomo; gomme rena bahlanka ba gago re na le dikgomo.


text:
Ba iša pele ba re: A nke re hwetše mahlo a gago a re lebeletše ka botho, mme naga yeo e newe rena bahlanka ba gago, e be ya rena; gomme o se re sediše noka ya Jorodane.


text:
Moshe a bolela le bona Bagada le Barubeni, a re: A bana ba bolena ba tlo ya ntweng, mme lena la šala mo?


text:
Ke ka baka lang ge le rata go hlanoša dipelo tša Baisiraele, gore ba se ke ba selela nageng ye Morena a ba neilego yona?


text:
ba rotoga ba fihla nokeng ya Esikolo, ba bona naga, ba napa ba hlanoša dipelo tša Baisiraele ba re, ba se ke ba ya nageng ye Morena a ba neilego yona;


text:
Ruri, banna ba ba tšwilego Egipita ba nywaga e masome a mabedi le ba ba fetago bao, ba ka se ke ba bona naga ye ke e enetšego Aborahama le Isaka le Jakobo, ka gobane ga ba ntatele ka mokgwa o tletšego.


text:
Ge e se Kalebe morwa wa Jefune Mokenisi, le Joshua morwa wa Nuni, ka gobane ke bona ba ba latetšego Morena ka mokgwa o tletšego.


text:
Gomme bogale bja Morena bo tuketše Isiraele, a ba putlaputliša gare ga naga nywaga e masome a mane; gwa ba gwa fela thaka ya bao ka moka ba ba direlego bobe pele ga Morena.


text:
Bjale šedi, bakeng sa botataweno go tsoga bolena, matswinyana a disenyi tenang, ba go tlo re hlolela gape kgabo ya bogale bja Morena.


text:
Bona ba mmatamela kgauswi ba re: Se re se nyakago ke go agela mehlape ya rena meraka, le metse ya bana ba rena.


text:
Rena ka noši re tlo itlhama ra eta Baisiraele pele, re be re ba fihliše madulong a bona. Ba ba tlogo šala mo metseng ya dibo ke bana ba rena ka baka la beng ba naga ye.


text:
Re ka se ke ra nyaka magae kua mošola wa noka ya Jorodane le kua pele, ka gobane re tlo ba re aroletšwe naga ya rena ka mošono, kgono ya bohlabela.


text:
Bjale Moshe a fetola a re: Ge le rata go dira ka mokgwa woo, ge le itlhama pele ga Morena la tšwa dira,


text:
ge ka moka ga lena ba ba itlhamilego le sela noka ya Jorodane pele ga Morena, go fihla ge a rakile manaba a gagwe pele ga gagwe,


text:
ge le tlo boa ge naga e šetše e tšerwe ke Morena, gona le ka se be le molato go Morena le go Baisiraele; gomme naga yeno e tlo ba ya lena pele ga Morena.


text:
Fela, ge le sa dire ka mokgwa woo, gona le tlo ba le rumotše Morena; gomme le tsebe gore sebe sa lena se tlo le swara.


text:
Bagada le Barubeni ba fetola ba re: Rena bahlanka ba gago re tlo dira tšona tšego tše di boletšwego ke wena mong wa rena.


text:
Bana ba rena le basadi ba rena ba tlo šala mo metseng ya la Gileada, le mehlape ya rena le dikgomo tša rena ka moka.


text:
Gomme rena bahlanka ba gago re tlo sela, ka moka ra tšwa dira pele ga Morena re itlhamile, ka mo go boletšego wena mong wa rena.


text:
Bjalo ka baka la bona Moshe a laela Eleasara moperisita, le Joshua morwa wa Nuni, le bagolo ba meloko ya Baisiraele,


text:
Moshe a laya bona bao a re: Ge Bagada le Barubeni ba sela noka ya Jorodane ba na le lena pele ga Morena, ba tšwa dira ba itlhamile ka moka, la ba la tšea naga yeo e lego pele ga lena, gona le ba nee naga ya Gileada e be ya bona.


text:
Fela, ge ba ka lesa go itlhama le go sela le lena, gona ba arolelwe naga mo gare ga lena kua nageng ya Kanana.


text:
Bagada le Barubeni ba fetola ba re: Tše Morena a di boditšego rena bahlanka ba gagwe, re tlo di dira;


text:
re tlo sela re itlhamile pele ga Morena ra ya nageng ya Kanana; gomme ya rena naga e tlo ba ya mošono wa Jorodane.


text:
Gomme Moshe a nea Bagada le Barubeni le Bamanase morwa wa Josefa ka seripa, a ba nea naga ya Sihoni kgoši ya Baamori, le naga ya Ogo kgoši ya Basani; a ba nea naga le metse ya gona go iša dinakaneng, le metse e bego e le nageng tše di bataganego le yeo.


text:
le Nebo, le Baali-Meone, ba go reela leina le šele, la Sibima, gomme metse ye ba e agilego ba e reetše maina a bona.


text:
Bamakiri morwa wa Manase, ba ya Gileada, ba tšea naga yeo, ba raka Baamori ba ba bego ba dutše gona.


text:
Makhutšo a Baisiraele ba ba tšwilego nageng ya Egipita ka makoko a bona, ba na le Moshe le Arone, šea:


text:
Moshe o ngwadile makhutšo a bona, ka mo ba sepetšego ka gona ka taelo ya Morena; gomme leeto la bona šele, go ya ka makhutšo a bona.


text:
Ba tšwile Ramasese ka tšatši la lesome le metšo e mehlano la kgwedi ya pele. Ka le le hlatlamago la Paseka Baisiraele ba tšwile ka seatla se se emisitšwego, Baegipita ka moka ba lebeletše,


text:
ba sa fihla ba maitšibulo ba Morena a bego a ba bolaile mo go bona; le medimo ya bona Morena o be a e tletše le dikahlolo.


text:
Ba tloga Pihagirothe, ba sela lewatle, ba fetela lešokeng, ba sepela matšatši a mararo lešokeng la Ethama, ba tsena Mara.


text:
Ba tloga Mara ba fihla Elima. Gona moo Elima go be go na le didiba tše lesome le metšo e mebedi, le dihlare tša melala tše masome a šupago, ba dula gona.


text:
Arone moperisita ka taelo ya Morena a namela thaba ya Hori, a hwela gona ka ngwaga wa masome a mane wa ge Baisiraele ba tšwile nageng ya Egipita, ka kgwedi ya bohlano ka la pele la yona.


text:
Arone o be a na le nywaga e lekgolo le le nago le masome a mabedi a metšo e meraro ge a hwela thabeng ya Hori.


text:
Gomme Aradi kgoši ya Mokanana, e a bego a agile thoko yeo ya borwa bja naga ya Kanana, a kwa gobane Baisiraele ba etla.


text:
Ba tloga thabeng ya Abarimi ba tla molaleng wa Moaba nokeng ya Jorodane mo go lebanago le motse wa Jeriko.


text:
Ba hloma mešaša mo nokeng ya Jorodane go tloga Bethe-Jesimothe go goma ka Abele-Sithima molaleng wa Moaba.


text:
Ba le gona moo molaleng wa Moaba nokeng ya Jorodane mo go lebanago le motse wa Jeriko Morena o boletše le Moshe a re:


text:
le rake baagi ba naga yeo ka moka ge le fihla, gomme le senye medimo ya bona ka moka ya dikokwane, le medimo ka moka ya diswantšho; le meboto ya medimo ya bona le e phušole.


text:
Le arolelane naga yeo ka go dira matengwa, ka go ya ka meloko ya lena. Ba e lego ba bantši le ba nee e kgolo; ba ba sego bakae le ba nee e nyenyane; gomme tengwa le tlo šupa e a tlogo ba mong wa yona. Le e tšee ka go ya ka mašika a botataweno.


text:
Fela, ge baagi ba naga yeo le sa ba rake ge le fihla, gona bona bao ba le kago ba lesa, e tlo ba meetlwa ye e tlogo le thula mahlo, le megaletlwa ye e tlogo le ngwara mahlakore; ba tlo le pitlaganya mo nageng yeo le tlogo dula go yona.


text:
Laela Baisiraele o ba botše o re: Ge le tsena nageng ya Kanana, gona e tlo ba lona lefase la magae a lena, la Kanana go goma ka mellwane ya lona.


text:
Ka thoko ya borwa e tlo ba la lena go goma ka lešoka la Sini, la tloga le batagane le la Edomo. Mollwane wa lena ka thoko yeo ya borwa e tlo ba mo go fihlago Lewatle la Letswai, wa phaya la bohlabela.


text:
Mollwane wa lena ka thoko yeo ya borwa e tlo ba mokonya wa diphepheng o leba Sini, wa phaya la borwa wa kgotla ka Kadese Baranea, wa leba Hatsara-Adara, wa fihla Atsimona.


text:
Thoko ya bodikela mollwane wa lena e tlo ba lewatle le legolo. Ke wona mollwane wa lena wa ka thoko ya bodikela.


text:
Mollwane o tlo fetela pele wa tla Tsifirone wa goma ka Hatsara-Enane. Ke wona mollwane wa lena ka thoko ya leboa.


text:
Go tloga Sefama mollwane o tlo fologela Ribila ka thoko ya bohlabela ya Aini; wa tlo fologa ka dithaba tša Lewatleng la Genetsareta ka thoko ya bohlabela.


text:
Mollwane o tlo fologa le noka ya Jorodane wa goma ka Lewatle la Letswai. Ke yona naga ya lena ka mellwane ya yona ka thoko tše go fela.


text:
Gomme Moshe a laela Baisiraele a re: Ke yona naga ye le tlogo e arolelana ka matengwa; ke yona ye Morena a laetšego a re e newa meloko e senyane le seripa sa moloko.


text:
Ka gobane moloko wa Barubeni, go ya ka mašika a bona, le moloko wa Bagada, go ya ka mašika a bona, le seripa sa moloko wa Bamanase ba šetše ba neilwe naga ya bona.


text:
Meloko e mebedi yeo le seripa sa ba moloko wa Bamanase ba neilwe naga ya bona ka mošono wa noka ya Jorodane go lebana le motse wa Jeriko, kgono ya bohlabela.


text:
Gomme Morena a laela Moshe, ba le molaleng wa Moaba nokeng ya Jorodane go lebana le motse wa Jeriko, a re:


text:
Laela Baisiraele gore mo dinageng tša bona ba nee Balefi metse ye ba ka dulago go yona; Le nee Balefi mafulo tikologong ya metse yeo.


text:
E be metse ya bona, ye ba tlogo dula go yona; gomme mafulo e be a dikgomo tša bona, le a mehlape ya bona, le a diruiwa tša bona.


text:
Naga yeo ya mafulo a metse ye le tlogo e nea Balefi, go tloga merakong ya motse go iša mellwaneng, e be meelo e sekete setee, e dikologa le motse.


text:
Ge le e ela ka ntle ga motse, lehlakore la thoko ya bohlabela e be meelo e dikete tše pedi, la borwa e be meelo e dikete tše pedi, la bodikela e be meelo e dikete tše pedi, le la leboa e be meelo e dikete tše pedi; motse o be mo gare. E tlo ba yona ya mafulo mo metseng ya bona.


text:
Mo go metse ye le tlogo e nea Balefi go be le metse e selelago ya botšhabelo, ye mmolai a kago tšhabela go yona. Ka ntle ga yona le ba nee metse e masome a mane a metšo e mebedi.


text:
Metse ka moka ye le tlogo e nea Balefi e be e masome a mane a metšo e seswai, le mafulo a lego go yona.


text:
Mo go metse ye le tlogo ba nea yona bohweng bja Baisiraele le hlaole e mentši go ba ba nago e mentši, e se mekae go ba ba se nago e mentši. Moloko o mongwe le o mongwe o nee Balefi ka mo go lekanego naga ya wona.


text:
le hlaole metse ye e tlogo ba metse ya botšhabelo, gore mmolai, e a bolailego motho a sa dira ka boomo, a tšhabele go wona.


text:
Metse yeo e tlo ba botšhabelo bja lena ge le tšhaba molefetšamadi, gore mmolai a se ke a bolawa a sešo a ema pele ga phuthego a sekišwa.


text:
Metse e selelago yeo e tlo ba ya go tšhabela Baisiraele, le moeng, le e a diiletšego go lena, gore e a bolailego motho a sa dira ka boomo a thšabele gona.


text:
Fela, ge a tiile motho ka selo sa tshipi, motho a hwa, gona ke mmolai; gomme sa mmolai ke go bolawa.


text:
Le ge a tšere leswika le le kago bolaya motho, a mo kgitla ka lona, a hwa, gona ke mmolai; gomme sa mmolai ke go bolawa.


text:
Ge a mo tiile ka phata e kago bolaya motho, motho a hwa, gona ke mmolai; gomme sa mmolai ke go bolawa.


text:
goba a ka mo tia ka letsogo, motho a hwa, motii ke mmolai, sa gagwe ke go bolawa. Molefetšamadi a bolaye mmolai eo mo a mo hwetšago.


text:
Fela, ge motho a ka tšhoga a kutlile e mongwe e se ka bonaba, goba a re ke betša selo a mo tia e se ka boomo,


text:
goba a mo kgatla ka leswika le le kago bolaya motho, a dira a sa ka a mmona, motho a hwa, a sa ka a dira ka bonaba, a sa lebanya go mo kutla,


text:
Phuthego e phološe mmolai diatleng tša molefetšamadi; phuthego e mo gomišetše motseng wa botšhabelo bja gagwe, mo a bego a tšhabetše gona. Gomme a dule ntshe go be go hwe moperisita e mogolo e a tloditšwego ka makhura a makgethwa.


text:
mme molefetšamadi a mo hwetša ka ntle ga mellwane ya motse wa botšhabelo bja gagwe, ge a ka mmolaya, a ka se ke a ba le molato wa madi.


text:
Ka gobane o be a swanetše go dula motseng wa botšhabelo bja gagwe go fihla lehung la moperisita e mogolo. Ge moperisita e mogolo a hwile, ke mo mmolai a kgonago go boela gae nageng ya gagwe.


text:
Motho ge a bolaile motho, mmolai o tlo bolawa ka molomo wa dihlatse. Fela, hlatse e tee e ka se ke ya kgona go iša motho lehung.


text:
Le se ke la amogela selefa sa go hlekelela bophelo bja mmolai e a swanetšego go bolawa; sa gagwe a e be go bolawa.


text:
Le gona le se ke la amogela selefa sa go lefela motho e a tšhabetšego motseng wa setšhabelo sa gagwe, la dira gore a boele gae a dule, mola moperisita e mogolo a sešo a hwa.


text:
Le se ke la goboša naga ye le agilego go yona; ka gobane madi a goboša naga; gomme naga ge e tšhologetšwe madi, ga e na seboelanyi, ge e se madi a eo a a tšholotšego.


text:
Lesang, gee, go tšhilafatša naga ye le dutšego go yona, ye nna ke agilego go yona; ka gobane nna Morena ke agile le Baisiraele.


text:
Gwa batamela balaodi ba leloko la Bagileada morwa wa Makiri motlogolo wa Manase, ba leloko la Bajosefa, ba tla ba bolela pele ga Moshe le pele ga bagolo, balaodi ba meloko ya Baisiraele,


text:
ba re: Morena o laetše wena mong wa rena a re, o arolele Baisiraele naga ka go dira matengwa, gore ba be le magae a bona. Gomme wena mong wa rena o laetšwe ke Morena gore naga ya Tselofagadi ngwanaborena o e neele barwedi ba gagwe.


text:
Bjalo ge ba ka tšewa ke monna wa moloko o mongwe wa Baisiraele, gona naga ya bona e tlo kgaolwa mo go naga ya gešo, mme ya katološa naga ya moloko wo ba tšeetšwego go wona. Mokgwa woo e tlo ba go re amoga naga ya rena.


text:
Gomme ge go tla ngwaga wa megobo mo go Baisiraele, naga ya bona e tlo katološa ya leloko le ba tšeetšwego go lona, ya tlo ba go fokotša naga ya leloko la gaborena.


text:
Lentšu le Morena a le boletšego ka baka la barwedi ba Tselofagadi šele: A ba tšwe ke bao ba ba ratago; fela, ba tšewe ke ba moloko wabo.


text:
Ka mokgwa wo naga e ka se ke ya tšwa go leloko ya fetela go leloko le lengwe ka gobane go rata gore Baisiraele bohle ba se ke ba ba ba kgaogana le naga ya leloko la gabo bona.


text:
Gomme ge go ka ba le mosetsana e a lebanwego ke bohwa bja naga mo go Baisiraele, a tšewe ke monna wa leloko la gabo, gore Baisiraele ba se ke ba amogiwa naga ye e lego ya bona.


text:
Naga ya leloko e se ke ya fetela go leloko le lengwe; Baisiraele bohle ba se ke ba ba ba kgaogana le naga ya meloko ya bona.


text:
ka gobane Mahla, le Thiritsa, le Hogola, le Milika, le Noa, barwedi ba Tselofagadi ba tšerwe ke barwa ba borangwane a bona.


text:
Ba tšerwe ke moloko wa Bamanase morwa wa Josefa; gomme naga ya bona ya dula e le ya leloko la gabo bona.


text:
Ke tšona ditaelo le ditshwanelo tše Morena a di laetšego Baisiraele ka Moshe mola ba le molaleng wa Moaba nokeng ya Jorodane go lebana le motse wa Jeriko.


text:
Šedi dipolelo tše Moshe a di boletšego le Baisiraele ka moka a le mošola wa Jorodane lešokeng molaleng o bataganego le Sufa, mo gare ga Parana le Thofele le Labana le Hatserothe le Disahaba.


text:
Go tloga Horebe go fihla Kadese-Baranea ka tsela ya dithaba tša Seire ke leeto la matšatši a lesome le motšo o tee.


text:
E be e le ka la pele la kgwedi ya lesome le motšo o tee ya ngwaga wa masome a mane, ge Moshe a anegela Baisiraele tšohle tše Morena a mo laetšego go ba botša.


text:
Ke mola a šetše a fentše Sihoni kgoši ya Baamoro e a bego a agile Hesiboni, le Ogo kgoši ya Basani e a bego a agile Asitherothe kua Edirei.


text:
Morena Modimo wa rena o boletše le rena kua thabeng ya Horebe a re: Le feditše lebaka le dutše fa thabeng ye.


text:
Hlahlamologang le khudugeng le ye dithabeng tša Baamori le ba ba bapetšego le bona molaleng le dithabeng le magoleng a ka thoko ya borwa, le khwiting ya lewatle nageng ya Bakanana, le Libanoni, le yo goma ka noka e kgolo, noka ya Forate.


text:
Tsebang gore naga yeo e lego pele ga lena ke le neile yona; yang ge le tšee naga yeo Morena a enetšego botataweno Aborahama le Isaka le Jakobo, a re o tlo e nea bona le bana ba bona ba mehla e tlago.


text:
Mme Morena Modimo wa botataweno a a iše pele a le atiše, palo ya lena e ntšifale gasekete, a le šegofatše bjalo ka ge a le boditše.


text:
Ka re: Hlaolang mo melokong ya lena banna ba bohlale le tlhaologanyo le temogo, gore ke ba bee e be bagolo ba lena.


text:
Nna ka tšea bagolo ba meloko ya lena, banna bao ba bohlale le temogo, ka ba bea ya ba balaodi ba sekete le ba lekgolo le ba lesome, ya ba bahlapetši mo melokong ya lena.


text:
Mohla woo ka bea baahlodi ba lena ka re: Le kweng ditaba tša bana babolena, mme le ahlole ka go se hlaole motho, e ka ba wa geno goba e ka ba o šele.


text:
Le se ke la beba sefahlogo kahlolong; le kwe mmotlana bjalo ka ge le ekwa e mogolo; le se ke la šia sefahlogo sa motho; ka gobane kahlolo ke ya Modimo; gomme taba e kago le thatafalela, le e tliše go nna ke e kwe.


text:
Ra tloga Horebe ra sepela le lešoka ka moka le legolo le le šiišago, ka mo le le bonego; ra tla ka tsela ya dithaba tša Baamori, ka mo Morena Modimo wa rena a re laetšego ka gona, ra fihla Kadese-Baranea.


text:
Nna ka bolela le lena ka re: Le fihlile dithabeng tša Baamori tše Morena Modimo wa rena a re filego tšona.


text:
Ka re: Šeowe naga ye Morena Modimo wa gago a e beilego pele ga gago. Rotoga o e tšee ka mo Morena Modimo wa botatago a go boditšego ka gona. O se boife, o se tšhoge.


text:
Ke mo la nago la tla go nna ka moka ga lena la re: A re romeng banna ba re ete pele, ba ba ka yago go re hlolela naga; ba boe ba re botše tsela ye re tlogo rotoga ka yona, le metse ye re tlogo tla go yona.


text:
Lentšu leo la nkgahla; ka hlaola banna ba lesome le metšo e mebedi mo go lena, o tee go leloko le lengwe le le lengwe.


text:
Ba boa ba swere dienywa tša naga yeo ba re anegela tša yona ba re: Naga yeo Morena Modimo wa rena a re fago yona ke e botse.


text:
La tsota le le mekutwaneng ya lena la re: Morena kua Egipita o re ntšhitše ka ge a re hloile, a dira gore a re gafele diatleng tša Baamori gore ba re fediše.


text:
La re re rotogela kae? Banna ba borena ba ba tšhošitše dipelo tša rena ba re: go na le batho ba bagolo ba batelele, ba ba re fetago ka leemo. Metse ya bona ke e megolo, ke dibo tše di fihlago legodimong; le Baenaki re ba bone gona kua.


text:
Morena Modimo wa lena, e a le etago pele o tlo le hlabanela. Tšohle tše le bonego a le direla kua Egipita, le bjale o tlo di dira.


text:
Le mo lešokeng le di bone Morena Modimo wa lena a le kukile bjalo ka monna ge a kuka ngwana wa gagwe. Ke tše le di bonego tseleng ka moka ye le e sepetšego la ba la fihla fa.


text:
yena e a le etilego pele tseleng, a tšama a le nyakela makhutšo; a le mollong bošego a le bonegela tsela ye le bego le e swere, mosegare a le lerung.


text:
Banna ba moloko o mobe wo, le o tee wa bona a ka se ke a bona naga e botse yeo ke ennego ka re ke tlo e nea botataweno.


text:
E a tlogo e bona ke Kalebe morwa wa Jefune; yena le bana ba gagwe, ke tlo ba fa naga yeo yena a e sepetšego; ka gobane o latetše Morena ka mokgwa o tletšego.


text:
Joshua morwa wa Nuni e a go hlankelago, yena o tlo fihla. Yena mo fe maatla, ka gobane ke yena e a tlogo fihliša Baisiraele magaeng.


text:
Le bana ba lena ba ba nyenyane, bao le itšego ba tlo ba mathopša, le bana ba lena bao lehono ba sešogo ba hlaologanya botse le bobe, bona ba tlo fihla gona; ke tlo e nea bona ya ba ya bona.


text:
Lena la fetola la re: Re rumotše Morena! A re rotogeng re hlabana ka mo Morena Modimo wa rena a re laetšego ka gona. La itlhama, monna a swara dibetša tša gagwe, la leka go rotogela dithabeng.


text:
Nna Morena a mpotša a re: Bolela le bona o re: Le se rotoge le se yo hlabana, ka gobane nna nka se ke ka ba le lena.


text:
Nna ka le botša, mme la gana go kwa; la ganetša molomo wa Morena; la dira ka mahlahlo la rotogela dithabeng.


text:
Gomme Baamori ba ba bego ba agile dithabeng tšeo ba tšwa, la gahlana, ba le šwahlela bjalo ka motšhitšhi wa dinose, ba le rothotha ba le fihliša Seire le Horoma.


text:
Ra boela morago, ra sepela lešokeng ka tsela ya Lewatle la Mahlaka, ka mo Morena a bego a mpotša ka gona, ra fetša matšatši a mantši re rarela dithaba tša Seire.


text:
Laela setšhaba o re: Le yo sela mellwane ya ba geno ba Esau ba ba agilego Seire. Ba tlo le boifa; fela le itoteng ka kudu.


text:
Le se ke la hlabana le bona, ka gobane mo nageng ya bona nka se ke ka le fa le go lekanago lwao la monna; ka gobane dithaba tša Seire ke di neile Esau gore e be tša gagwe.


text:
Ka gobane Morena Modimo wa gago o go šegofaditše medirong ka moka ya diatla tša gago; o go tsebile ge o sepela lešokeng lela le legolo. Nywaga e masome a mane e fedile a na nago, wa se ke wa hloka selo.


text:
Ya re ge re fetile ba gešo ba Esau ba ba agilego Seire re tšwile ka tsela ya molaleng wa Elathe le Etsionegebere, ra boa ra tšea ka tsela ya lešoka la Moaba.


text:
Morena a bolela le nna a re: O se ke wa rumola Bamoaba, o se ke wa hlabana le bona; ka gobane mo nageng ya bona nka se ke ka go arolela ye e tlogo ba ya gago, ka ge la Ari ke le neile bana ba Loto; ke la bona.


text:
Kgaleng lona leo le be le dutšwe ke Baemi, setšhaba se segolo se sentši, sa leemo le letelele bjalo ka Baenaki.


text:
Kgaleng mo go la Seire go be go agile le Bahori; ba rakilwe ke bana ba Esau, ba ba fediša ge ba fihla, ba aga maropeng a bona ka mokgwa wo Baisiraele ba dirilego ka wona nageng ye ba e tšerego ya ba ya bona, ye Morena a ba filego yona.


text:
Lebaka le re le feditšego re sepela re etšwa Kadese-Barnea go fihla nokeng ya Saredi ke nywaga e masome a mararo le metšo e seswai. Ya ba gona go fedilego bohle ba thaka yela ya banna ba ntwa, ka mo Morena a bego a ba enetše ka gona.


text:
Ge o batamela mme wa lebana le Baamoni, o se ke wa ba rumola; o se ke wa hlabana le bona; ka gobane mo nageng ya Baamoni nka se ke ka go arolela ye e tlogo ba ya gago, ka ge ke e neile bana ba Loto gore e be ya bona.


text:
Le yona yeo e thwe naga ya megwanggwang; ba be ba agile go yona kgaleng. Baamoni ba re ke Basamasumi.


text:
E be e le setšhaba se segolo se sentši sa leemo le letelele bjalo ka Baenaki. Morena o ba fedišitše ge bona ba fihla, ba ba raka ba dula maropeng a bona.


text:
Ke tšona a di diretšego bana ba Esau ba ba agilego Seire mola a fediša Bahori, ge ba fihla ba ba raka ba dula maropeng a bona le lehono.


text:
Le Baafi ba ba bego ba agile Hatserima ba goma ka Gasa, ba fedišitšwe ke Bakafutori ba ba bego ba etšwa Kafutori, ba tla ba dula maropeng a bona.


text:
Ra thwe tsogang le sepele le sele noka ya Arinoni. Le tsebe gore Sihoni kgoši ya Baamori ya kua Hesiboni ke mo gafetše diatleng tša lena le naga ya gagwe; le e tšeeng e sa le bjale, le lwe ntwa nae.


text:
Go tloga bjale ke beile tšhogo le poifo godimo ga ditšhaba tše di lego ka tlase ga legodimo ka moka ge di lebana nago; di tlo tlalelwa tša thothomela ge di ekwa tumo ya go re o a tla.


text:
Re le lešokeng la Kedemothe ka roma batseta ba ya go Sihoni kgoši ya Hesiboni, ba bolela a khutšo ba re:


text:
Lesa re phatše naga ya gago. Re tlo sepela ka tsela fela; re ka se fapogele thoko ya le letona goba ya la ntsogošo.


text:
Dijo re tlo ja tše re go rekelago tšona ka tšhelete; le meetse re tlo nwa o re file re a rekile. A nke re fete fela ka dinao.


text:
A nke o dire se se dirilwego ke bana ba Esau ba ba agilego Seire, le ba Moaba ba ba agilego Ari, re ye re sele noka ya Jorodane, re fihle nageng ye Morena Modimo wa rena a re filego yona.


text:
Sihoni kgoši ya Hesiboni a gana ge re feta ka gona; ka gobane Morena Modimo wa gago o be a thatafaditše moya wa gagwe, a hlamaladitše pelo ya gagwe, gore a mo gafele seatleng sa gago. Ke tšona tša mehla yeno.


text:
Morena o mpoditše a re: Tseba gobane ke šetše ke go neile Sihoni le naga ya gagwe; e tšee e be ya gago e sa le bjale.


text:
Mehla yeo re hutše metse ya gagwe ka moka, ra e dira segafiwamoka, banna le basadi le bana, ra se ke ra lesa motho a phonyokga.


text:
Go tloga motseng wa Aroere o lego nokeng ya Arinoni, le metse e lego hleng ga noka, go goma ka Gileada ga se gwa šala motse o re paletšego, Tšohle Morena Modimo wa rena o di neile rena.


text:
Gwa šala naga ya Baamoni; yona ga wa ka wa e fihlela; le naga e šikago le noka ya Jakobo, le metse e lego dithabeng, le gohle mo Morena Modimo wa rena a re ileditšego.


text:
Ra tšwa ra rotoga ka tsela ya Basani. Ogo kgoši ya Basani a tšwa a re šwahlela a na le madira a gagwe ka moka, ra gahlana Edirei.


text:
Morena a mpotša a re: Se mmoife. Ke mo gafetše diatleng tša gago, le setšhaba sa gagwe ka moka, le naga ya gagwe. Mo dire se o se dirilego Sihoni kgoši ya Baamoro e bego e dutše Hesiboni.


text:
Ke mo Morena Modimo wa rena a nago a gafela Ogo kgoši ya Basani diatleng tša rena, le setšhaba sa gagwe ka moka; ra se ke ra mo šiela lešaledi.


text:
Mehleng yeo ra hula metse ka moka ya gagwe, gwa se ke gwa šala motsana wo re sa kago ra ba amoga wona. E be e le metse e masome a selelago, le naga ka moka ya Arigobo, mmušo wa Ogo wa Basani.


text:
Metse yeo ka moka e be e le ya dibo, ya merako e megolo, ya dikgoro le mapheko, go sa balwe metse e mentšintši ye e bego e se na merako.


text:
Ra e dira digafiwamoka, ka mokgwa wo re o dirilego Sihoni kgoši ya Hesiboni. Metse yeo ka moka re e dirile digafiwamoka, banna le basadi le bana.


text:
Ka mokgwa woo magoši a mabedi ao a Baamori re a amogile naga mehleng yeo, naga ya mošono wa Jorodane, go tloga ka noka ya Arinoni go goma ka thaba ya Herimone.


text:
Metse ka moka ya molaleng, le la Gileada ka moka, le la Basani ka moka, go fihla Salika le Edirei, e be e le metse ya mmušo wa Ogo kgoši ya Basani.


text:
Ge e le Ogo kgoši ya Basani e be e le yena lešaledi la ba megwanggwang a nnoši. Naa dilao tša gagwe ga se dilao tšela tša tshipi motseng wa Rabathe wa Baamoni? Botelele bja tšona ke meelo e senyane, bophara ke meelo e mene, ka tekanyo ya setšu sa monna.


text:
Ke yona naga ye re e tšerego mehleng yeo. Go tloga ka Aroere, ye e šikago le noka ya Arinoni, le thoko yeo ya dithaba tša Gileada le metse ya gona, ke yona ye ke e neetšego Barubeni le Bagada.


text:
Ye e šetšego ya Basani ka moka ya mmušo wa Ogo ke e neetše ba leloko la Manase, seripa sa leloko; ke naga ka moka ya Arigobo, le ya Basani ka moka; ke yona naga ye ba rego ke ya megwanggwang.


text:
Jairi morwa wa Manase o tšere naga ka moka ya Arigobo go fihla mellwaneng ya Bagesuri le ya Bamaakati; a e bitša ka leina la gagwe a re ke la Basani la metsana ya Jairi; le bjale e sa le leina la yona.


text:
Barubeni le Bagada ka ba neela naga e tlogago moo Gileada ya goma ka noka ya Arinoni, moela wa noka le naga e bataganego le yona, go fihla nageng ya Jakobo mellwaneng ya Baamoni.


text:
Le molala wa Jorodane le naga e bataganego le yona go tloga Genetsarete go fihla lewatleng la molala, la letswai; patoga ya thaba ya šala bohlabela.


text:
Mehleng yeo ka le laela ka re: Morena Modimo wa lena o le file naga yeo gore e be ya lena ba le itlhamago la eta bana babolena ba Baisiraele pele, ka moka ba le lego bahlabani.


text:
Ka re metseng ya lena ye ke le neilego yona go šale basadi le bana ba lena le dikgomo tša lena; ke tseba gobane le na le dikgomo tše ntši.


text:
Mohla Morena a tlogo ba a gorošitše le bana ba bolena, le bona ba dula nageng ye Morena Modimo wa lena a tlogo ba nea kua mošola wa Jorodane, e tlo ba mo le boelago bohle mo magaeng a lena a ke le filego ona.


text:
Mohla woo ke laetše Joshua ka re: Mahlo a gago a bone tšohle tše Morena Modimo wa lena a di dirilego magoši a mabedi a; ke tšona tše Morena a tlogo di dira mebušo yohle ye le tlogo fihla go yona kwa mošola.


text:
Mong wa ka Morena! Nna mohlanka wa gago, go fihla bjalo o mpontšhitše bogolo bja gago le seatla sa gago se matla. O Modimo yo go sego e mongwe magodimong le lefaseng e a kago dira mediro e etšago ya gago, a dira tše maatla bjalo ka wena.


text:
Fela, Morena ga a ka a ntumelela, ka ge a mpefeletšwe ka baka la lena, a fetola a re: Di go lekane; o se ke wa buša o bolela, le nna taba yeo.


text:
Rotogela ntlheng ya thaba ya Pisiga, o iše mahlo bodikela, le leboa, le borwa, le bohlabela, o e bone ka mahlo a gago; ka gobane noka ye ya Jorodane o ka se ke wa e sela.


text:
Laya Joshua o mo fe maatla ka gobane e a tlogo sela a etile setšhaba pele ke yena; ke yena e a tlogo se goroša nageng ye o tlogo e bona.


text:
Gomme bjale, Isiraele, theetša melao le mekgwa ye ke go rutago go dira ka yona gore le phele, gore le goroge le tšee naga ye Morena Modimo wa botataweno a le gago yona.


text:
Lentšu le nna ke go layago ka lona o se ke wa le eketša ka le lengwe, o se ke wa le fokotša. O hlokomele ditaelo tša Morena Modimo wa lena tše nna ke le lailego ka tšona.


text:
Mahlo a lena a bone se Morena a se dirilego Baali-Peoro; ka gobane bohle ba ba latetšego Baali-Peoro, Morena Modimo wa gago o ba fedišitše a ba ntšha mo go wena.


text:
Bonang! Ke le rutile melao le mekgwa ka mo Morena Modimo wa ka a ntaetšego ka gona gore le dire ka yona le le nageng ye le yago go e tšea.


text:
E hlokomeleng le dire ka yona; ka gobane ke yona ye ba ditšhaba tše dingwe ba tlogo re ke bohlale bja lena, le thlaologanyo ya lena. E tlo re ge ba ekwa melao ye ka moka, ba re: Ruri setšhaba se segolo se ke se bohlale, sa thlologanyo!


text:
Ka gobane ga go sa na setšhaba se sekaakaa, seo medimo ya sona e lego kgaufsi le sona, bjalo ka Morena Modimo wa rena a le kgaufsi le rena ge re mmitša.


text:
Ke sefe setšhaba se sekaakaa, se se nago le melao le mekgwa e lokilego ya etša molao wo nna ke o beago pele ga lena lehono?


text:
O fele o tiiše go itota, o tiiše go diša moya wa gago gore o se lebale tše o di bonego ka mahlo, di se tloge pelong ya gago ka mehla yohle ge o sa phela; o di anegele bana ba gago, le bana ba bana ba gago.


text:
O se lebale tšatši lela le o bego o eme pele ga Morena Modimo wa gago ka lona thabeng ya Horebe, mola Morena a mpoditše a re: Nkgobelele setšhaba, ke ba kwiše mantšu aka, gore ba ithute go mpoifa ka mehla ka moka ya go phela ga bona lefaseng, ba be ba a rute le bana ba bona.


text:
La batamela la ema ka tlase ga thaba; thaba ya tuka mollo wa fihla kwa gare ga legodimo, gwa ba le lefsifsi, le leru, le boso.


text:
Morena a bolela le lena a le gare ga mollo, la kwa segalo sa mantšu, Yena Mong la se ke la mmona sebopego, la kwa lentšu fela.


text:
A le anegela tša kgwerano ya gagwe ye a le laetšego ka yona se le swanetšego go se dira, Mantšu a lesome, a a ngwala matlapeng a mabedi.


text:
Nna mohla woo Morena a ntaela a re ke le rute melao le mekgwa, gore le dire ka yona le le nageng ye le tlogo selela go yona la e tšea.


text:
Bjale le itoteng sa ruri -- ka ge le sa ka la bona sebopego sa Morena mola a bolela le lena a le gare ga mollo thabeng ya Horebe


text:
gore le se itshenye ka go ka itirela seswantšho sa Modimo, la bopa sebopiwa, la swantšha ka go bopa monna le ge e le mosadi,


text:
gore o se emišetše mahlo a gago legodimong, wa bona letšatši goba kgwedi goba dinaledi, makoko ao a legodimo a go timetša wa a khunamela, wa direla ona ao, a Morena Modimo wa gago a a beetšego ditšhaba ka moka tše di lego ka tlase ga legodimo ka mo go fela.


text:
Ge e le lena, Morena o le hlaotše, a le ntšha sebešong sa tšhipi kua Egipita, gore le be setšhaba sa gagwe ruri, bjalo ka ge le le ba gagwe lehono.


text:
Gomme nna Morena o mpefeletšwe ka baka la lena, a ba a ena a re: O ka se ke wa ba wa sela noka ya Jorodane wa tsena nageng e botse yela ye Morena Modimo wa gago a go neago gore e be ya geno.


text:
Ka gona nna ke tlo hwela nageng yeno: noka ya Jorodane nka se ke ka e sela. Ba ba tlogo sela ba tšea naga e botse yeo ke bolena.


text:
Itoteng ge, gore le se lebale kgwerano ya Morena Modimo wa lena, ye a e dirilego le lena; gomme le se ke la ba la itirela seswantšho sa modimo, la swantšha tše Morena Modimo wa lena a di ileditšego.


text:
E tlo re ge le šetše le atile ka bana le ka ditlogolo, ge le šetše le feditše lebaka le letelele le dutše nageng yeo, gomme la dira seswantšho sa modimo sa sebopego sefe le sefe, la dira se se befelago Morena Modimo wa lena, le mo nyamiša,


text:
gore legodimo le lefase ke dihlatse tša ka lehono ge ke re: Le tlo senyega ka pela nageng ye le yago go e tšea ge le sela noka ya Jorodane. Le ka se ke la phela mo go yona galelele, ka gobane le tlo fedišetšwa sa ruri.


text:
Morena Modimo wa lena o tlo le gašanya ditšhabeng, la šala le le sehlophanyana sa batho mo gare ga merafo yeo Morena a tlogo le rakela go yona.


text:
Gona kua le tlo direla medimo ye e dirilwego ke diatla tša batho ya dikwata le ya matlapa, ye e sa tsebego go bona le go kwa le go ja le go dupa.


text:
Ge le le gona kua ke mo o tlogo nyaka Morena Modimo wa gago, mme o tlo mo hwetša, ka gobane o tlo ba o mo tsomeša ka pelo ya gago ka moka le ka moya wa gago ka moka.


text:
Mo o tlogo ba o tlaletšwe, o wetšwe ke dilo tšeo ka moka mehleng e tlago, ke mo o tlogo sokologela go Morena Modimo wa gago, wa kwa se a se boletšego.


text:
Ka gobane Morena Modimo wa gago ke Modimo yo kgaugelo; a ka se ke a go lahla; a ka se ke a go lesa wa senyega; a ka se ke a lebala kgwerano ye a e dirilego le botataweno a e tiiša ka dikeno.


text:
Ka gobane ge o ka botšiša tša mabaka a kgale a mehla yela o sešo wa ba gona, go tloga mola Modimo a bopa motho lefaseng, wa botšiša wa fihla mo gohle mo legodimo le fihlago ntshe, o ka se ke wa hwetša tše kaakaa, goba wa kwa tše di swanago le tše,


text:
tša go re go na le setšhaba se se kwilego lentšu la Modimo a bolela a le gare ga mollo, bjalo ka ge wena o di kwile, mme wa phela.


text:
A goba Modimo o kile a leka go tla le go itlhaolela setšhaba se sengwe, a se ntšha go setšhaba se sengwe ka meleko le ka matete, le ka mehlolo le ka ntwa, le ka seatla se maatla le ka letsogo le le emišitšwego, le ka ditlaba tše dikgolo, tša swana le tšeo ka moka tše Morena Modimo wa lena a di dirilego lena kua Egipta, mme la di bona ka mahlo?


text:
Di dirilwe tša bonwa ke wena gore o tsebe ge Morena e le yena Modimo, yo go sego e a swanago le yena.


text:
O go kwišitše lentšu la gagwe a le legodimong gore a go rute; mo lefaseng a go bontšha mollo wa gagwe o mogolo, wa kwa lentšu la gagwe le etšwa gare ga mollo.


text:
A di dira ka gobane a ratile botataweno, a ikgethela ditlogolo tša bona mehleng a tlilego morago, a go ntšha Egipita ka noši ka maatla a gagwe a magolo.


text:
A raka ditšhaba tše kgolo tše di go fetago ka maatla ge o fihla, gore a go tliše fa, a go fe naga ya tšona. Ke tšona tše tša mehla yeno.


text:
Bjalo tseba gee, mme o se ke wa ba wa lebala, gore Modimo wa kua godimo magodimong le mono tlase lefaseng ke Morena; ga go sa na e mongwe.


text:
O hlokomele melao ya gagwe le ditaelo tša gagwe, tše ke go laetšego tšona lehono, gore o dule o thabile le bana ba gago ka mehla e tlogo tla, mme o phele galelele nageng ye Morena Modimo wa gago a go fago yona gore e be ya gago ka mehla.


text:
gore e be ya go tšhabela mmolai e a bolailego wa gabo a sa dira ka boomo, a sa ka a mo hloya maabane le maloba; gore a kgone go tšhabela go o mongwe wa metse yeo a phela.


text:
O hlaotše motse wa Betsera wa kua lešokeng molaleng, ya ba wa Barubeni, le motse wa Ramothe wa kua Gileada, ya ba wa Bagada, le motse wa Gobani wa kua Basani, ya ba wa Bamanase.


text:
ba le mošono wa Jorodane molapong o lebanego le Bethe-Peoro nageng ya Sihoni kgoši ya Baamori e a bego a dutše Hesiboni, yo Moshe a mo fentšego le Baisiraele mola ba tšwile Egipita.


text:
Ba tšea naga ya gagwe, le naga ya Ogo kgoši ya Basani, naga ya magoši a mabedi ao a bego a agile mošono wa Jorodane thoko ya bohlabela,


text:
le molala ka moka o lego mošono wa Jorodane thoko ya bohlabela, go fihla Lewatleng la Molala patogeng ya thaba ya Pisiga.


text:
Gomme Moshe a bitša Baisiraele ka moka a bolela le bona a re: Isiraele, theetša melao le mekgwa ye nna ke e bolelago ditsebeng tša lena lehono; le ithuteng yona; le e hlokomeleng gore le dire ka mo e bolelago ka gona.


text:
Kgwerano yeo ga a ka a e dira le botatawešo; o e dirile le rena ba re sa lego gona lehono re sa phela ka moka ga rena.


text:
Mohla woo nna ke be ke eme gare ga lena le Morena, gore ke le botše se Morena a se bolelago, ka gobane le be le boifa mollo, la se ke la rotogela thabeng. Morena a re:


text:
Gomme ge e le ba ba nthatago, ba ba hlokomelago melao ya ka, ke ba dira ka botho go iša melokong e sekete.


text:
O se ke wa bolela leina le Morena Modimo wa gago ka lefela, ka gobane e a bolelago leina la gagwe ka lefela Morena a ka se ke a mo lesa a sa otlwe.


text:
O hlokomele letšatši la go khutša, o le kgethe, ka mokgwa wo Morena Modimo wa gago a go laetšego ka gona.


text:
Ge e le letšatši la go šupa ke la go khutša, ke la Morena Modimo wa gago. Ka lona o se ke wa swara modiro le o tee, le ge e ka ba wena, goba morwa wa gago, goba morwedi wa gago, goba molata wa gago wa monna le ge e le wa mosadi, le pholo ya gago, le diruiwa tša gago ka moka, le modiiledi e a lego dikgorong tša geno, gore molata wa gago wa monna le wa mosadi ba khutše bjalo ka wena.


text:
O se lebale gobane o be o le mohlanka kua nageng ya Egipita; mme Morena Modimo wa gago a go ntšha ka seatla se maatla le ka letsogo le le emišitšwego. Ke ka baka leo Morena Modimo wa gago a go laetšego go hlokomela letšatši la go khutša.


text:
Godiša tatago le mmago, bjalo ka ge Morena Modimo wa gago, a go laetše, gore o phele galelele, o be le mahlatse nageng ye Morena Modimo wa gago a go fago yona.


text:
O se ke wa duma mosadi wa wa geno. O se ke wa kganyoga ngwako wa wa geno, le ge e le tšhemo ya gagwe, le ge e le molata wa gagwe wa monna goba wa mosadi, le ge e le pholo ya gagwe, le ge e le pokolo ya gagwe, le tšohle tše e lego tša wa geno.


text:
Ke ona mantšu a Morena a a boletšego le phuthego a le thabeng gare ga mollo, le lerung, le bosong, ka lentšu le legolo, a se ke a eketša ka le lengwe; a a ngwala maatlapeng a mabedi a nneela.


text:
Gomme lena, ge le ekwa lentšu le legolo le etšwa leswiswing, le bona thaba e tuka mollo, la tla go nna, balaodi ba meloko ya lena le bagolo ba lena,


text:
la re: Morena Modimo wa rena bjale o re bontšhitše letago la gagwe le bogolo bja gagwe, a re kwiša lentšu la gagwe a le mollong; lehono ke gona ge re bone ge Modimo a bolela le motho mme motho a šala a phela.


text:
Bjale gomme re sa hwelang, gobane mollo o mogolo woo o ka re fiša; ge rena re hlwa re ekwa lentšu la Morena Modimo wa rena, re ka hwa.


text:
Ka gobane mo go batho ka moka ga go na motho e a kago phela a kwile lentšu la Modimo e a phelago le bolela le etšwa gare ga mollo, bjalo ka ge rena re le kwile.


text:
A go batamele wena, o kwe tšohle tše Morena Modimo wa rena a di bolelago; gomme e be wena e a tlogo anegela rena tšohle tše Morena Modimo wa rena a go botšago tšona. Re tlo theetša, ra di dira.


text:
Ya re ge Morena a ekwa le hlaboša mantšu la realo le bolela le nna, a nthera a re: Mantšu ao setšhaba se bego se go goeletša ona, ke a kwile; tšohle tše ba go boditšego tšona ke tše botse.


text:
A dipelo tša bona e ka be e le tše bjalo ka mehla, ba mpoifa, ba hlokomela ditaelo tša ka ka moka; ke mo ba ka bego ba dula ba thabile, bona le bana ba bona neng le neng.


text:
Gomme wena o tlo šala fa o eme hleng ga ka, gore ke go botše ditaelo tša ka ka moka, le melao le mekgwa ye o tlogo ba ruta yona, gore ba dire ka yona kua nageng ye ke tlogo ba fa yona, ya ba ya bona.


text:
Hlokomelang gee, gore le dire ka mo Morena Modimo wa lena a le laetšego ka gona, gomme le se ke la arogela go le letona le ge e le go la ntsogošo.


text:
Tsela le sware yona yeò fela ye Morena Modimo wa lena a le laetšego yona; ke mo le tlogo phela, la ba le mahlatse; ke mo matšatši a lena a tlogo ba a mantši le dutše nageng ye le yago go e tšea.


text:
Šedi ditaelo le melao le mekgwa ye Morena Modimo wa lena a le laetšego yona, gore le ithute yona, le dire ka yona le kua nageng ye le yago go e tšea,


text:
gore o boife Morena Modimo wa gago, o hlokomele molao wa gagwe le ditaelo tša gagwe ka moka tše ke go laetšego tšona, le bana ba gago, le bana ba bana ba gago ka mehla yohle ya go phela ga gago, gore matšatši a gago e be a mantši.


text:
Theetša, Isiraele! O bone gore o dire tše di tlogo go tlišetša tše botse, wa tlo ata gagolo mo lefaseng ka mo Morena Modimo wa botataweno a go boditšego ka gona a re: Ke naga e elago maswi le nose.


text:
Morena Modimo wa gago o mo rate ka pelo ya gago ka moka, le ka moya wa gago ka moka, le ka maatla a gago ka moka.


text:
O a tiišetše bana ba gago; o bolele ona o dutše ngwakong wa gago, le ge o le tseleng, ge o yo robala le ge o tsoga.


text:
E tlo re ge Morena Modimo wa gago a go fihlišitše nageng ye a e enetšego botataweno Aborahama le Isaka le Jakobo, a go nea metse e megolo ye o sa kago wa e aga,


text:
le nywako e tletšego menono ka moka ye e sa kago ya kgobelwa ke wena, le didiba tše di epilwego di sa kago tša epiwa ke wena, e tlo re ge o lle o hoše,


text:
e be gona o itotago gore o se lebale Morena e a go ntšhitšego nageng ya Egipita ngwakong wa bohlanka.


text:
Ka gobane Morena Modimo wa lena ke Modimo yo bogale, mme o mo gare ga lena; gomme kgalefo ya Morena Modimo wa lena e ka le tukela ya le fediša mo lefaseng.


text:
Le tiiše go hlokomela ditaelo tša Morena Modimo wa lena, le kgwerano ya gagwe, le melao ya gagwe ye a le laetšego yona.


text:
O dire tše di lokilego, tše di kgahlago Morena; ke mo o tlogo ba le mahlatse, wa tlo fihla wa tšea naga e botse yeo Morena a e enetšego botataweno;


text:
Ge mehleng e tlago bana ba gago ba ka go botšiša ba re: Kgwerano ye, le melao ye, le mekgwa ye Morena Modimo wa rena a e laetšego ke ya go reng?


text:
O laodišetše ngwana wa gago o re: Re be re le bahlanka ba Farao kua Egipita; mme Morena o re ntšhitše Egipita ka seatla se maatla.


text:
Morena o dirile matete le mehlolo e megolo e mešoro kua Egipita go Farao le go ba moloko wa gagwe, rena re lebeletše.


text:
Ke yena Morena e a re laetšego a re re dire ka yona melao ye ka moka, a re re boife Morena Modimo wa rena, gore re be le mahlatse ka mehla, gore a re phediše; le lehono go sa le bjalo.


text:
E tlo ba gona go loka ga rena, ge re hlokomela ditaelo tšeo ka moka ra dira ka tšona pele ga Morena Modimo wa rena ka mo a re laetšego ka gona.


text:
E tlo re ge Morena Modimo wa gago a go fihliša nageng ye o yago go yona go e tšea, gomme ge a raka ditšhaba tše ntši ge o fihla, e lego Bahethe, le Bagirigasi, le Baamoro, le Bakanana, le Bapheresi, le Bahefi, le Bajebusi, ditšhaba tše di šupago tše kgolo tše di go fetago ka maatla,


text:
ge Morena Modimo wa gago a di gafa ge o fihla, o tlo di fenya wa di dira digafiwamoka. O se ke wa ba wa gwerana le tšona; o se ke wa ba gaugela.


text:
Le se ke la tšeana nabo; le se ke la ba nea barwedi ba lena ya ba basadi ba barwa ba bona; gomme le se ke la tšeiša barwa ba bona barwedi ba lena.


text:
Ka gobane ba tlo aroša barwa ba lena ba ntlhanogela, ba direla medimo e šele; gomme bogale bja Modimo bo tlo le tukela, a le fediša ka pela.


text:
Se le swanetšego go ba dira sese: Phušolang dialetare tša bona, le thumaganye dikokwane tša bona, le reme meremedimo ya bona; diswantšho tša medimo ya bona le di fiše ka mollo.


text:
Ka gobane wena o setšhaba se se kgethetšwego Morena Modimo wa gago. Morena Modimo wa gago o go kgethile, gore o be setšhabaseruiwa sa gagwe, se a se hlaotšego ditšhabeng tše di lego lefaseng.


text:
Ge Morena a le ratile, a le hlaotše ga se ka gobane le feta ditšhaba tše dingwe ka bontši, gobane le be le le setšhaba se senyenyane go ditšhaba ka moka;


text:
Morena o dirilwe ke lerato; o be a rata go phetha keno ye a e enetšego botataweno, mme a le khuduša ka seatla se maatla, a le namolela kua ngwakong wa bohlanka letsogong la Farao kgoši ya Egipita.


text:
Tseba gee gobane Morena Modimo wa gago ke yena Modimo, Modimo e a botegago, e a dirago kgwerano ya tia; mme ba ba mo ratago mme ba hlokomela ditaelo tša gagwe, o ba dira ka botho go iša molokong wa sekete.


text:
Ba ba mo hloyago o ba lefetša a lebane nabo; ga a diege go lefetša le go lebana le yoo a mo hloilego.


text:
Se le tlogo se bona ge le latela mekgwa ye, la e hlokomela, la dira ka yona, sese: Morena Modimo wa gago o tlo fela a tiiša kgwerano, a go dira ka botho bjo a bo enetšego botataweno.


text:
O tlo go rata, o tlo go šegofatša, o tlo go atišetša thari le kenyo tša naga ya gago, le mabele a gago, le mananose a morara wa gago, le makhura a mehlware ya gago, le mabotlana a dikgomo tša gago, le dikwanyana le diputšana, o le mo nageng ye a e enetšego botataweno a re ke tlo le fa yona.


text:
O tlo ba mošegofatšwa mo go ditšhaba ka moka; mo go wena go ka se ke gwa ba le monna goba mosadi e a se nago ngwana wa gagwe; le go diruiwa tša gago go tlo ba bjalo.


text:
Morena o tlo go efela malwetši ohle; gomme dinkhu, tšela ka moka tše šoro tša Egipita tše o di tsebago, a ka se ke a di tliša go wena; o tlo di iša go manaba a gago.


text:
Ditšhaba ka moka tše Morena Modimo wa gago a go neago tšona o di fediše; mahlo a gago a se ke a di gaugela, gore o se tlo direla medimo ya bona. Ka gobane ke wona moreo wo o go theilego.


text:
Ge mo pelong ya gago o ka bolela wa re: Ditšhaba tše di mpheta ka boati, nka kgona bjang go di fenya?


text:
O se ke wa ba boifa; o fele o gopola tše Morena Modimo wa gago a di dirilego Farao le Baegipita ka moka.


text:
Gopola meleko e megolo ye o e bonego ka mahlo a gago, le matete, le mehlolo, le seatla se maatla, le letsogo le le emišitšwego. Ke tšona tše Morena Modimo wa gago a tlo go di dira ditšhaba ka moka tše o di boifago.


text:
Morena Modimo wa gago o tlo ba a roma le mebu ya ba tsena, go be go fedišwe le mašaledi a a utamago ge o fihla.


text:
O se ke wa ba tšhoga, ka gobane Morena Modimo wa gago o na le wena, yena Modimo e mogolo e a tšhabegago.


text:
Ditšhaba tšeo Morena Modimo wa gago o tlo di raka ka lenoko ge o fihla; o se ke wa di fediša ka pela; o ka tlo atelwa ke dibata tša naga.


text:
Morena Modimo wa gago o tlo di lahletša ge o fihla, a di tlaletša ka tlalelo e kgolo, di be di fedišwe.


text:
Dikgoši tša bona o tlo di gafela matsogong a gago; maina a tšona o tlo a fediša ka tlase ga legodimo; go ka se ke gwa ba le e a tlogo ema ge o fihla, wa ba wa ba fediša.


text:
Diswantšho tša medimo ya bona o di fiše ka mollo. O se ke wa kganyoga disilifera le digauta tše di lego mo go tšona, gore o se tanyege ka tšona; ka gobane dilo tšeo Morena Modimo wa gago o a di hlaswa.


text:
Makgapa ao o se ke wa a tliša nywakong ya gago, gore o sa tlo dirwa segafiwamoka bjalo ka tšona. O di hlaswe, o di nyaletše ruri, ka gobane ke digafiwamoka.


text:
Ditaelo ka moka tše ke le laelago lehono le di hlokomele, le dire ka tšona gore le phele le ate, le tle le tšee naga ye Morena a e enetšego botataweno.


text:
O se ke wa lebala ditsela ka moka tše Morena Modimo wa gago a go sepedišitšego tšona lešokeng nywaga e masome a mane, gore a go kokobetše, a go leke, go tsebje se se lego pelong ya gago, go tsebje goba o tlo hlokomela ditaelo tša gagwe, goba ge o tlo gana.


text:
A go kokobetša, a go kwiša tlala, a go leša mana ye o bego o sa e tsebe, ye le botataweno ba bego ba sa e tsebe, gore a go lemoše gore motho ga a phele ka bogobe fela; ka gobane motho o phela ka ohle matšwamolomong wa Morena.


text:
Diaparo tša gago ga tša ka tša go onalela; le maoto a gago ga a ka a ruruga, gwa ba gwa fela nywaga eo e masome a mane.


text:
A nke o lemoge ka pelong ya gago gobane Morena o be a go laya bjalo ka motho ge a laya ngwana wa gagwe.


text:
Ka gobane Morena Modimo wa gago o go iša nageng e botse, ya dinoka le ya meetse, ya methopo le ya didiba, tše di tšwago meeding le dithabeng.


text:
Ga se naga ye o tlogo ja bogobe sebotlana go yona; o ka se ke wa hloka selo go yona; ke naga ya matlapa a tshipi; dithabeng tša yona o tlo epa mefiri.


text:
O itote gore o se lebale Morena Modimo wa gago, wa lesa go hlokomela ditaelo tša gagwe, le melao ya gagwe, ye nna ke go laodišetšago lehono.


text:
ge dikgomo tša gago le dihuswane tša gago di ata, ge o huma disilifera le digauta, ge go kokotlela tše e lego tša gago,


text:
ya ba gona pelo ya gago e ikgogomošago, wa lebala Morena Modimo wa gago e a go ntšhitšego nageng ya Egipita ngwakong wa bohlanka,


text:
e a go sepedišitšego lešokeng le legolo le le šiišago, mo go lego dinoga le diphepheng, mo go omilego go sego meetse, mme a go phulela meetse leswikeng le lethata.


text:
Gona kua lešokeng a go solela mana ye botataweno ba bego ba sa e tsebe, gore a go kokobetše, a go leke, a kgone go go direla tše botse mehleng e tlago.


text:
O itote gore pelong ya gago o se ke wa re: Ke maatla a ka a a ntiretšego lehumo le, ke go kgona ga diatla tša ka.


text:
O gopole Morena Modimo wa gago, gobane ke yena e a go filego maatla a go itirela lehumo, gore go tie kgwerano ye a e enetšego botataweno. Ke tšona tše tša mehla yeno.


text:
Fela, ge o ka ikgakiša Morena Modimo wa gago, wa latela medimo e šele wa e direla, wa e khunamela, gona ke go botša ka tiiša e sa le lehono ka re: O tlo senyegela ruri.


text:
O tlo etša ba ditšhaba bao Morena a yogo ba senya ge le fihla; le lena le tlo senyega ka mokgwa woo, ge le sa kwe se Morena Modimo wa lena a se bolelago.


text:
Isiraele, theetša; o tlo tloga o sela noka ya Jorodane, wa yo fenya ditšhaba tše kgolo tše di go fetago ka maatla, le metse e megolo e fihlago legodimong.


text:
Setšhaba se segolo sa leemo le letelele ke Baenaki ba o ba tsebago, ba o kwilego ge ba bolelwa ba thwe: Ke mang e a kago gahlana le Baenaki!


text:
Bjale o tlo lemoga gore Morena Modimo wa gago e a yogo sela a go etile pele, ke mollo o fišago; yena o tlo ba thuba, a ba kokobetša pele ga gago, a ba raka, wa tlo ba fediša ka pela, bjalo ka ge Morena a go boditše.


text:
Ge Morena Modimo wa gago a ba šwalalanya ge o fihla, o se ke wa bolela ka pelong wa re: Morena o ntlišitše fa ka tšea naga ye ka ge ke lokile, gomme ditšhaba tše, ge ke fihla, o di raka ka baka la bohlola bja tšona.


text:
Ga se ka baka la bothakga bja gago, goba ka baka la go loka ga pelo ya gago, ge o yo tšea dinaga tša bona. Morena Modimo wa gago, ditšhaba tšeo o di raka ge o fihla ka baka la bohlola bja tšona, le gore a phethe lentšu le a le enetšego botataweno Aborahama le Isaka le Jakobo.


text:
O tsebe gee gore Morena Modimo wa gago ga a go nee naga e botse ye gore e be ya gago ka baka la go loka ga gago; ka gobane o setšhaba sa melala e methata.


text:
O tsebe, mme o se ke wa ba wa lebala, gobane o rumotše Morena Modimo wa gago kua lešokeng. Go tloga mola o khuduga nageng ya Egipita go fihla ge le tsena felo fa, le be le le ba go ngangana le Morena.


text:
Gona kua thabeng ya Horebe ke mo le kilego la befediša Morena, a le tukela bogale wa go re a le fediše.


text:
Ke mola nna ke nametše kua thabeng go yo amogela matlapa a kgwerano ye Morena a e dirilego le lena, ka fetša matšatši a masome a mane le mašego a ona ke dutše thabeng, ke sa je bogobe, ke sa nwe meetse.


text:
Morena a nneela matlapa a mabedi ao a bego a ngwadilwe ka mono wa Modimo, a na le mantšu ka moka ala a Morena a le boditšego ona a le thabeng gare ga mollo mohla wola wa phuthego.


text:
Ge go fedile matšatši a masome a mane le mašego a ona, Morena a nneela matlapa a mabedi ao, matlapa a kgwerano.


text:
Morena a ntaela a re: Nanoga, o fologe ka pela, gobane setšhaba sa gago se o se ntšhitšego Egipita se sentše; ga ba diega go aroga tsela ye ke ba laetšego yona. Ba itiretše modimo wa seswantšho.


text:
Lesa ke ba fediše; ke phumole leina la bona ka mo tlase ga legodimo; gomme wena ke go dire setšhaba se segolo se se tlogo feta se ka bontši.


text:
Nna ka fulara ka fologa thabeng yeo e bego e tuka mollo, ke swere matlapa a mabedi ao a kgwerano ka diatla tše pedi.


text:
Ya re ge ke lebelela ka bona le šetše le dirile sebe pele ga Morena Modimo wa lena, le itiretše seswantšho sa namane, le sa ka la diega go aroga tsela ye Morena a le laetšego yona.


text:
Ka ya ka itahlela fase pele ga Morena, ka buša ka fetša matšatši a masome a mane le mašego a ona ke sa je bogobe, ke sa nwe meetse, ka baka la sebe sa lena se sekaakao se le bego le sentše ka sona, la dira bobe pele ga gagwe, la mo rumola.


text:
Ka gobane ke be ke tšhogile pefelo ya Morena le kgalefo ya gagwe, ye a bego a re o tlo le fediša gomme Morena a nkwa le mohla woo.


text:
Le Arone Morena o kile a mo tukela bogale a rata go mo senya; mme le yena Arone ka na ka mo rapelela lebakeng leo.


text:
Sebe sa lena seo le se dirilego, namane yeo, ka e tšea, ka e fiša ka mollo, ka e pšhatlaganya, ka e šilaganyetša ruri ya ba lerole le lesesanyane; mme lerole leo ka le tšhela nokeng e fologago thabeng.


text:
Gomme mohla wola re le kua Kadese-Baranea Morena a le roma a re: Rotogang le tšee naga ye ke le neilego yona, la ganetša, molomo wa Morena, la se ke la mmota, la se ke la theetša se a se boletšego.


text:
Ya re mola ke feditše matšatši a masome a mane le mašego a ona ke hlwa ke itahletše fase pele ga Morena, ke le bjalo ka ge Morena a itše le fedišwe,


text:
ka kgopela Morena ka re: Mong wa ka Morena! Se fediše setšhaba sa gago, se wena o lego Mong wa sona, se o se namoletšego ka bogolo bja gago, se o se ntšhitšego Egipita ka seatla se maatla.


text:
Gopola bahlanka ba gago Aborahama le Isaka le Jakobo; O se šetše bonganga bja setšhaba se, le bošaedi bja sona, le dibe tša sona;


text:
gore kua nageng ye o re ntšhitšego go yona ba se tlo šala ba re: Morena o paletšwe go ba fihliša kua nageng ye a bego a ba holofedišitše yona; le gona o be a ba hloya, a ba ntšhetša lešokeng gore ba hwele ntshe.


text:
Se ba fediše. Ke setšhaba sa gago, se wena o lego Mong wa sona, se o se khudušitšego ka maatla a gago a magolo o emišitše seatla sa gago.


text:
Mohla woo Morena a nthera a re: Ipetlele matlapa a mabedi a etšago ala a pele, o rotogele go nna thabeng, o itirele polokelo ka dimati.


text:
Mo matlapeng ao ke tlo ngwala mantšu ala a bego a le matlapeng ala a pele, a o a pšhatlilego; gomme o a nokele polokelong.


text:
Ka dira polokelo ka dimati tša moduhlare, ka betla matlapa a mabedi a etšago ala a pele, ka tseba go rotogela thabeng ke swere matlapa ao a mabedi ka diatla.


text:
Gomme yena a ngwala matlapeng ao lengwalo le le etšago lela la pele, Mantšu ala a lesome a a le boditšego ona a le thabeng gare ga mollo mohla wola wa phuthego; mme a nneela.


text:
Ka boa ka fologa thabeng, ka nokela matlapa polokelong ye ke bego ke e dirile. A sa le mo go yona ka mo Morena a ntaetšego ka gona.


text:
Bana ba Isiraele ba tloga Beerothe-Bene-Jaakane ba ya Mosera. Ke mo Arone a hwetšego ntshe; Eleasara morwa wa gagwe a ba moperisita legatong la gagwe.


text:
Mohla woo Morena a kgetha lešika la Lefi gore ba rwale polokelo ya kgwerano ya Morena, ba hlankele Morena, ba mo direle, ba šegofatše batho ka leina la gagwe ka mokgwa wo wa lehono.


text:
Ke ka lebaka leo Balefi ba sa kago ba newa kabelo le naga ya bona le bana ba bobona, ka mo Morena Modimo wa gago a go laeditšego.


text:
Gomme nna ka fetša matšatši a masome a mane le mašego, a ona ke le thabeng bjalo ka mola pele; gomme Morena a nkwa mohla woo, a se ke a hlwa a rata go le fediša.


text:
Morena a ntaela a re: Tsoga, o ete setšhaba pele, ba yo tšea naga ye ke enetšego botatabo ka re ke tlo ba nea yona.


text:
Gomme, bjalo, Isiraele, Morena Modimo wa gago o nyaka eng go wena, ge e se gore o boife Morena Modimo wa gago, o sepele ditseleng tša gagwe mo go fela, o mo rate, o direle Morena Modimo wa gago ka pelo ka moka le ka maatla ka moka.


text:
O ke o bone; magodimo le magodimo a magodimo ke a Morena Modimo wa gago, le lefase le tšohle tše di lego mo go lona.


text:
Fela, ba a ratilego go ba rata ke botataweno, a itlhaolela bana ba bona ba mehleng ya ge ba ile, bolena; a le hlaola mo go ditšhaba tšohle. Ke tšona tša mehla yeno.


text:
gobane Morena Modimo wa lena ke yena Modimo wa medimo, ke yena Morena wa marena ohle, yena Modimo e mogolo, yo maatla, e a tšhabegago, e a sa bebego sefahlogo, e a sa amogelego seatla se kobong,


text:
Ke yena Moretwa wa gago, Modimo wa gago, e a go diretšego tše kgolo le tše di tšhabegago, tše mahlo a gago a di bonego.


text:
Botatago ba fologetše kua Egipita e le batho ba masome a šupago; bjale Morena Modimo wa gago o go atišitše bjalo ka dinaledi tša legodimo.


text:
Morena Modimo wa gago o mo rate, o diše se a rego se dišwe, o hlokomele melao ya gagwe, le mekgwa ya gagwe, le ditaelo tša gagwe ka mehla.


text:
Lehono le tsebe gore ga ke bolele le bana ba lena ba ba sa tsebego le ba ba sa kago ba bona tsholo ya Morena Modimo wa lena, le bogolo bja gagwe, le seatla sa gagwe se maatla, le letsogo la gagwe le le emišitšwego.


text:
Ga ba bona matete a gagwe, le mediro ya gagwe ye a e dirilego kua Egipita go Farao kgoši ya Egipita, le nageng ya gagwe ka moka.


text:
Ga ba bona tše a di dirilego madira a Baegipita, le dipitsi tša bona, le dikoloi tša bona ge a ba ribegetša ka mafula a Lewatle la Mahlaka, mola ba le hlomarela, Morena a ba fediša, le bjale ba fedile.


text:
Ga ba ka ba bona tše a di dirilego Dathane le Abirama barwa ba Eliaba morwa wa Rubeni, ka mo lefase le ahlamilego la ba metša, le mekutwana ya bona, le mešaša ya bona, le leruo la bona, ba le mo gare ga Baisiraele ka moka.


text:
Hlokomelang gee ditaelo tšohle tše ke le anegelago tšona lehono, gore le be ba maatla, le fihle le tšee naga yeo le selelago go yona go e tšea,


text:
gore le phele galelele le le nageng yeo Morena a e enetšego botataweno a re ke tlo e nea bona le bana ba bona, naga e elago maswi le nose.


text:
Ka gobane naga ye o yago go yona go e tšea, ga se naga e swanago le ya Egipita ye o tšwago go yona, ye o bego o bjala peu ya gago go yona, ye o bego o sepela ka maoto o e nošetša bjalo ka serapa sa merogo.


text:
Naga ye o selelago go yona go e tšea ke naga ya dithaba le meedi; e nwa meetse a dipula tša legodimo.


text:
Ke naga e babalelwago ke Morena Modimo wa gago; Morena Modimo wa gago o e lebelela ka mehla go tloga ge ngwaga o thoma go fihla ge o fela.


text:
E tlo re ge le tiiša go theetša ditaelo tše ke le laelago tšona lehono, ge le rata Morena Modimo wa lena ka pelo ka moka le ka moya ka moka,


text:
gona ke tlo nešetša naga ya lena pula ka lebaka la gona, pula ya tsheola le ya kgogolamoko, gore o kgobele mabele a gago, le mananose a morara wa gago, le makhura a mehlware ya gago.


text:
Le itoteng gore dipelo tša lena di se ke tša forwa, la aroga, la direla medimo e šele la e khunamela,


text:
ya tlo ba gona le tukelwago ke kgalefo ya Morena, a tswalela legodimo go se be le pula, lefase le se buduše dienywa tša lona, mme lena la senyega ka pela le le nageng e botse ye Morena a le fago yona.


text:
Mantšu a ka a, a beeng dipelong tša lena le meoyeng ya lena, le a tlemelele diatleng tša lena e be seka, e be mofapahlogo mo diphatleng tša lena.


text:
Le a rute bana ba lena, le boledišane ka ona le dutše mo nywakong ya lena, le ge o sepela mo tseleng, le ge o ya go robala, le ge o tsoga.


text:
Ke mo matšatši a lena le a bana ba lena, a ge le dutše mo nageng ye Morena a e neetšego botataweno e tlogo ba a mantši, bjalo ka matšatši a legodimo le le godimo ga lefase.


text:
E tlo re ge le tiiša go hlokomela ditaelo tše ka moka tše nna ke le laetšego tšona ka re le di dire, ge le rata Morena Modimo wa lena, la sepela ditseleng tša gagwe ka moka, la gomarela yena,


text:
ke mo Morena a tlogo raka ditšhaba tšeo ka moka ge le fihla; le tlo raka ditšhaba tše kgolo tše di le fetago ka maatla.


text:
Mo go fela mo go tlogo gata maoto a lena, e tlo ba ga lena; mellwane ya lena e tlo goma ka lešoka le ka Libanone; e tlo tloga nokeng ya Forate ya goma ka lewatle.


text:
Go ka se ke gwa ba le motho e a tlogo ema ge le fihla; dinaga ka moka tše le tlogo fihla go tšona Morena Modimo wa lena o tlo di tlaletša ka tšhogo ya go boifa bolena, ka mo a le boditšego.


text:
Tšhegofatšo ke ya ge le tlo theetša ditaelo tša Morena Modimo wa lena tše ke le laetšego tšona lehono.


text:
Thogo ke ya ge le sa theetše ditaelo tša Morena Modimo wa lena, ge le aroga tsela ye ke le laelago yona lehono, la ya la latela medimo e šele ye le sa e tsebego.


text:
E re ge Morena Modimo wa gago a go fihlišitše nageng ye o yago go e tšea o bolele tšhegofatšo thabeng ya Garisima; thogo o e bolele thabeng ya Ebala.


text:
Dithaba tše ke tšela tše di lego mošola wa Jorodane, kua pele tseleng e yago bodikela nageng ya Bakanana ba ba dutšego molaleng o bataganego le Giligala, kgauswi le sethokgwa sa More.


text:
Ge le setše noka ya Jorodane, le fihlile la tšea naga ye Morena Modimo wa lena a le fago yona la dula go yona,


text:
gona le hlokomeleng melao ya ka ka moka le mekgwa ye ke le hlathollelago yona lehono, le dire ka yona.


text:
Se melao le mekgwa ye le swanetšego go e hlokomela le go dira ka yona le le kua nageng ye Morena Modimo wa botataweno a le neilego yona gore le e tšee; ke ya mehla ka moka le phela lefaseng leo.


text:
Madulo ka moka a ditšhaba tšeo le tlogo di raka, mo di direlago medimo ya tšona, mo dithabeng tše telele, le mo mebotong, le mo meriting ya dihlare tše tala ka moka, le a senyetšeng ruri.


text:
Le phušule dialetare tša bona, le robaganye dikokwane tša bona, meremedimo ya bona le e fiše, diswantšho tša medimo ya bona le di phšatlaganye, le fediše maina a yona felo fao.


text:
Le mo nyake felo mo yena Morena Modimo wa lena a tlogo go kgetha, a bea leina la gagwe ntshe mo gare ga meloko ya gabolena ka moka; le tle gona moo.


text:
Gona moo le tliše dihlabelo tša lena, le didimo tša lena, le karolo ya lesome, le dibego tše le di swerego, le tša dikeno le tša go ithapa, le maitšibulo a dikgomo le a dihuswane tša lena.


text:
Gona moo pele ga Morena Modimo wa lena le je le thabe le ba malapeng a lena ka tšohle tše le di ruilego ka mediro ya lena, tše Morena Modimo wa lena a le šegofaditšego ka tšona.


text:
Le se ke la hlwa le dira ka mokgwa wo re dirilego ka wona go fihla bjale, mo motho a bego a dira tšohle ka mo a rego go lokile.


text:
Le sa tlo sela noka ya Jorodane; ke mo le tlogo dula nageng ye Morena Modimo wa lena a tlogo le nea yona ya ba ya lena; o tlo le khutšiša manaba a lena thoko tšohle, la dula le iketlile.


text:
Ke mo go tlogo ba le felo mo Morena Modimo wa lena a tlogo go kgethela go bea leina le gagwe gona; gona moo le tlo tliša tšohle tše ke le laetšego tšona, dihlabelo tša lena, le didimo tša lena, le dikarolo tša lesome, le dibego tše le di swerego, le dineo tše le di hlaolelago Morena ka dikeno.


text:
Ke moo le tlogo thaba pele ga Morena Modimo wa lena le na le barwa ba lena le barwedi ba lena, le balata ba lena ba banna le ba basadi, le Molefi e a dulago motseng wa gabolena. Ka gobane Molefi ga a na gagabo bona bjalo ka lena.


text:
Felo mo o tlogo fiša dihlabelo tša gago e tlo ba mo Morena Modimo wa gago a tlogo go kgetha mo go o mongwe wa meloko ya geno; ke gona moo le tlogo dira tšohle tše ke le laetšego tšona.


text:
O ka hlaba wa ja nama ka mo pelo ya gago e ratago ka gona, mo tšhegofatšo ya Morena Modimo wa gago e go neago nama metseng ya gago ya lewa ke e a sa sekegago le e a sekilego, bjalo ka tshepe le kgama.


text:
Mo metseng ya lena le se ke la ja tša karolo ya lesome ya mabele a gago le ya morara le ya mehlware ya gago, goba tša maitšibulo a dikgomo tša gago le a dihuswane tša gago, goba tša keno ye o e ennego, goba tša go ithapa, le ge e le sebego sa seatla sa gago.


text:
Tšeo o di je pele ga Morena Modimo wa gago felo mo Morena Modimo wa gago a tlogo ikgethela gona; o di je o na le barwa ba gago le barwedi ba gago, le balata ba gago ba banna le ba basadi, le Molefi e a lego motseng wa geno; gomme o thabe pele ga Morena Modimo wa gago ka tšohle tše o di ruilego ka diatla tša gago.


text:
E tlo re ge Morena Modimo wa gago a katološa mellwane ya gago, bjalo ka ge a go boditše, mme wa re a nke ke je nama -- ka gobane pelo ya gago e rata nama -- gona o ka ja nama ka mo pelo ya gago e ratago ka gona.


text:
Ge felo mo Morena Modimo wa gago a go kgethetšego go bea leina la gagwe ntšhe e le kgole, gona o ka hlaba kgomo tša gago le dihuswane tša gago tše Morena Modimo wa gago a go neago tšona, bjalo ka ge a go laetše, wa di ja ka go ithatela ga gago, mo dikgorong tša gago.


text:
Fela, o di je ka mokgwa wo go lewago tshepe le ge e le kgama ka gona; di lewe ke bohle, e a sa sekegago le e a sekilego.


text:
Se o swanetšego go se tiiša ke go se je madi, ka gobane madi ke bjona bophelo; gomme o se ke wa ja bophelo ge o eja nama.


text:
O se ke wa a ja, gore o letlege o na le bana ba gago ba mehla e tlago, ge o dira se Morena a bonago se lokile.


text:
Ge e le tše kgethwa tša gago, tše di lego mo go wena, le tša dikeno tša gago, o di tšee o di iše felo fao Morena a tlogo go kgetha.


text:
Dihlabelo tša gago tša nama le tša madi o di lokiše aletareng ya Morena Modimo wa gago. Madi a sedimo sa gago a tšhelwe godimo ga aletare ya Morena Modima wa gago; dinama tšona o di je.


text:
O hlokomele gore o kwišiše mantšu ka moka a ke go laelago ona, gore o letlege o na le bana ba gago ba ba tlogo ba gona ka mehla le mehla, ge o dira tše Morena Modimo wa gago a bonago e le tše botse le tše di lokilego.


text:
E tlo re ge Morena Modimo wa gago a fedišitše ditšhaba ge o fihla, ditšhaba tše o yago go di raka, wa re go di raka wa tseba go dula nageng ya tšona.


text:
O itote gore o se ke wa tangwa wa latela bona bao ba ba fedišitšwego ge o fihla. O itote gore o se ke wa nyaka tša medimo ya bona, wa re o direle medimo ya bona bjalo ka ge bona ba e diretše.


text:
Morena Modimo wa gago o se ke wa mo dira tše bjalo; ka gobane ba diretše medimo ya bona ka tše e lego makgapha, tše Morena a di hloilego; ešita le barwa ba bona le barwedi ba bona ba ba fišeditše medimo ya bona.


text:
E tlo re ge mo go lena go ka tsoga moporofeta le ge e le molori wa diloro, a dira mehlolo le matete;


text:
mehlolo ya direga, le matete, ka mo a boletšego ka gona, mme a tla a re: A re yeng re latele medimo e šele ye le sa e tsebego, re e direle,


text:
le se ke la theetša se moporofeta e mobjalo a se bolelago, le ge e le molori wa diloro, ka gobane Morena Modimo wa lena o tlo ba a le leka gore a tsebe goba le rata Morena Modimo wa lena ka pelo ka moka le ka moya ka moka.


text:
Le latele Morena Modimo wa lena, le boife yena, le hlokomele ditaelo tša gagwe, le kwe se a se bolelago, le mo direle, le mo gomarele.


text:
Ge e le moporofeta eo, le ge e le molori wa diloro, a bolawe, ka gobane o boletše tša go hlanogela Morena Modimo wa lena, gore a le aroše tseleng ye Morena Modimo wa lena a le laetšego go swara yona, yena e a le ntšhitšego nageng ya Egipita, e a le namoletšego ngwakong wa bohlanka; le tloše bobe mo gare ga lena.


text:
Le ge ngwaneno, ngwana wa mmago, le ge e le morwa wa gago, le ge e le morwedi wa gago, goba mosadi wa gago wa morategi, goba mogwera wa gago wa bohloko, ge ba ka go otelela ka thopeng, ba re: A re yeng re direle medimo ye o sa e tsebego, ye botatago ba bego ba sa e tsebe,


text:
e lego medimo ya ditšhaba tše di agilego tikologong ya lena, e ka ba kgauswi goba kgole le go fihla kua magomong a lefase thoko tšohle,


text:
o se ke wa mo dumela, o se ke wa theetša se a se bolelago; leihlo la gago le se ke la mo tsebafela; O se ke wa mo gaugela; O se ke wa mo uta.


text:
O mo thume ka maswika, a hwe, ka gobane o lekile go go aroša gore o lahle Morena Modimo wa gago e a go ntšhitšego nageng ya Egipita ngwakong wa bohlanka.


text:
Gomme di kwiwe ke Baisiraele ka moka gore ba boife, gore taba e bjalo e se ke ya ba ya dirwa gape mo go lena.


text:
Ge o ka kwa go bolelwa motse o mongwe wa geno wo Morena Modimo wa lena a le neilego wona, mme ba re:


text:
Go tšweletše banna ba babe ga geno, mme ba arošitše ba ba agilego motseng woo, ba re: A re yeng re direle medimo e šele ye le sa e tsebego,


text:
gona le latišiše, le lote, le botšiše gabotse. Gomme ge le ka hwetša e le therešo, gomme taba yeo e tiile, ge makgapha a mabjalo a dirilwe ga geno,


text:
gona ba ba agilego motseng woo le ba bolaele ruri ka bogale bja lerumo; le o dire segafiwamoka, le tšohle tše di lego mo go wona, le dikgomo tša wona ka moka, ka bogale bja lerumo.


text:
Gomme dithebola tša wona ka moka le di kgobele letlatsweng la wona, le di fišetše Morena Modimo wa lena gona moo. Le fiše motse gotee le dithebola tša wona ka moka; e be marope ka mehla le mehla, o se ke wa ba wa tsoga neng le neng.


text:
Mo seatleng sa gago go se ke gwa šala se se gafilwego ka moka, gore Morena a gomiše kgalefo ya gagwe, a go dire ka kgaugelo, a go atišetše thari, ka mo a enetšego botatago.


text:
Ka gobane o tlo ba o theetša se Morena Modimo wa gago a se boletšego; o tlo ba o hlokomela ditaelo tša gagwe ka moka tše ke go laetšego tšona lehono, o tlo ba o dira tše Morena Modimo wa gago a bonago gore di lokile.


text:
Lena le bana ba Morena Modimo wa lena. Le se ke la itlhabela ka legare; le se ke la dira seubu mo phatleng ka baka la mohu.


text:
Gobane le setšhaba se sekgethwa sa Morena Modimo wa lena Morena o le kgethile mo gare ga ditšhaba ka moka tša lefase, la ba setšhaba, se yena a lego Mong wa sona.


text:
Diphoofolo ka moka tše di pharogilego dihlako tše di pharogilego dihlako tše di otlago, le ka di ja.


text:
Fela mo go tše di pharogilego dihlako, mme tša otla, le ile kamela, le mmutla, le pela; ka gobane, le ge di otla, dihlako tša tšona ga tša pharoga ruri; le di ile.


text:
Le ile kolobe, ka gobane le ge e pharogile dihlako, ga e otle; le se ke la ja nama ya yona; le setoto sa yona le se ke la se kgwathiša.


text:
Le se ke la ja nama ya setoto. O ka e nea modiiledi e a lego dikgorong tša geno a e je; goba o ka e rekiša go ba ditšhaba; gobane wena o setšhaba se sekgethwa sa Morena Modimo wa gago; o se ke wa hladia putšane ka lebese la mmayo.


text:
Mo go dienywa ka moka tša dipeu tša gago, go tše mašemo a gago a di tšweletšago ka ngwaga o mongwe le o mongwe, o ntšhe karolo ya lesome.


text:
Dikarolo tše lesome tša mabele a gago, le tša mananose a morara wa gago, le tša maitšibulo a dikgomo tša gago le dihuswane tša gago. O di je pele ga Morena Modimo wa gago, felo mo a ikgethetšego go bea leina la gagwe ntshe, gore o ithute go mmoifa ka mehla.


text:
Ge tsela e ka ba e telele, mme wa šitwa go di iša ntshe, ka ge felo mo Morena Modimo wa gago a ikgethetšego go bea leina la gagwe gona, e le kgole, -- gobane Morena Modimo wa gago o tlo go šegofatša, --


text:
o tle o reke tšohle tše pelo ya gago e ratago go di reka, e ka ba kgomo, e ka ba sehuswane, goba beine le seno se bogale, le tšohle tše pelo ya gago e di nyakago; mme o di je o le gona moo pele ga Morena Modimo wa gago o thabe le ba lapa la gago ka moka.


text:
Le Molefi e a lego dikgorong tša gago o se ke wa mo lebala, ka gobane ga a na karolo ya gagwe mo nageng ya geno.


text:
Ge go fedile nywaga e meraro o ntšhe karolo ya lesome ya tšohle tše o di bunnego ka ngwago wa boraro, o di kgobelele kgorong;


text:
go tle Molefi e a se nago karolo mo nageng ya geno, le modiiledi, le sešuana, le mosadi wa mohlologadi; bona bao, e le ba metseng ya geno, ba tle ba je ba khore, gore Morena Modimo wa gago a go šegofatše ka mediro ka moka ya diatla tša gago ye o e dirago.


text:
Tša khunollo šedi: Mong wa molato, e a adimilego wa gabo, a se ke a lata molato go wa gabo, ka gobane go kwetše mogowo wa khunollo, ya Morena.


text:
Mo go lena go se ke gwa ba le modiitšana, gobane Morena Modimo wa lena o tlo le šegofatša gagolo mo nageng ye a le fago yona, la e tšea ya ba ya lena,


text:
ge le ka fela le theetša se Morena Modimo wa lena a se bolelago, la šetša ditaelo tše ka moka tše ke le laelago tšona lehono.


text:
Gobane Morena Modimo wa lena o tlo le šegofatša bjalo ka ge a le boditše. Lena le tlo adima ba ditšhaba; fela, le ka se ke la adingwa, le tlo buša ditšhaba tše ntši; fela, tšona di ka se ke tša le buša.


text:
Ge e mongwe wa bana beno a ka diila a le ga geno, goba a le motseng o mongwe wa nageng ya geno ye Morena Modimo wa lena a le fago yona le se ke la thatafiša pelo la mo tima.


text:
O itote gore o se ke wa tlelwa ke bopelothata, wa re: Ngwaga wa go šupa, wa khunollo o batametše, mme wa tima ngwaneno o na le mahlomaso; gomme yena a go bega go Morena, ya ba molato.


text:
Mo nee ka go rata, o se be pelo ntsho; gobane ge o dira bjalo Morena Modimo wa gago o tlo go šegofatša medirong ya gago ka moka, mo go tšohle tše o išago diatla go tšona.


text:
Gobane badiidi ba ka se ke ba hlokega nageng; ke ka baka leo ke go layago ka re: O nee ngwaneno e a humanegilego wa modiitšana mo nageng ya geno.


text:
Ge ngwaneno wa Mohebere, e ka ba monna goba mosadi, a ka ithekiša go wena, gona a go direle a fetše nywaga e selelago; ka wa go šupa o mo lese a hunologe.


text:
O mmopelele tše ntši, tša dihuswane tša gago, le tša seboa sa gago, le tša dinkgong tša seboa sa gago, le tša dinkgong tša gago. O mo fe tše Morena Modimo wa gago a go šegofaditšego ka tšona.


text:
O gopole gobane le wena o kile wa ba mohlanka nageng ya Egipita; mme Morena Modimo wa gago o go namoletše. Ke ka baka leo ke go layago ka mokgwa woo lehono.


text:
Ge ngwaneno eo a ka re: Nka se ke ka tloga ka gobane wena le ba lapa la gago ke a le rata; a realo ka gobane a ekwa bose ge a dutše ga gago.


text:
Gona o tšee tšhwana o phule tsebe ya gagwe o e hlakanye le lemati la mojako, a kgone go ba molata wa gago ka mehla; le molata wa mosadi o mo dire ka mokgwa woo.


text:
Di se ke tša go thatafalela ge o mo hunolla, ka gobane tše a go diretšego tšona nywaga e selelago di lekana le moputso wa bathwalwa ba babedi; gomme Morena Modimo wa gago o tlo go šegofaletša tšohle tše o di dirago.


text:
Maitšibulo ka moka a dipholwana a dikgomo le a dihuswane o a kgethele Morena Modimo wa gago; pholo ya gago ya leitšibulo o se ke wa e diriša modiro; o se ke wa kota maitšibulo a dihuswane tša gago.


text:
O di je pele ga Morena Modimo wa gago o na le ba lapa la gago ka ngwaga o mongwe le o mongwe, le le felo mo Morena a tlogo go kgetha.


text:
Ge e ka ba le bosodi, ge a ka hlotša, goba ge e foufetše, goba ge e ka ba le lebadi le le befilego, gona o se ke wa e hlabela Morena Modimo wa gago.


text:
O e je dikgorong tša gago; e ka lewa ke e a sa sekegago le e a sekilego; bohle ba e je bjalo ka ge go lewa tshepe le ge e le kgama.


text:
O šetše kgwedi ya Abibi; o direle Morena Modimo wa gago Paseka; gobane Morena Modimo wa gago o go ntšhitše Egipita e le bošego.


text:
O hlabele Morena Modimo wa gago Paseka, dihuswane le dikgomo, o le felo mo Morena Modimo wa gago a tlogo go kgethela go bea leina la gagwe gona.


text:
Ka wona monyanya wo o se ke wa ja tše di ometšwego; o je magobe a sa omelwago a mohlaka ka matšatši a šupago; ka gobane kua Egipita o tšwile ka potlako; e be gore ka mehla yohle ya bophelo bja gago o gopole letšatši le o tšwilego Egipita ka lona.


text:
Ka matšatši a šupago ao go se ke gwa bonwa komelo go wena le go dilete tša geno ka moka. Gomme dinama tše o di hlabago ka tšatši la pele ka mantšiboa di se ke tša lala go fihla ka moswana.


text:
Paseka o se ke wa e hlaba kgorong e nngwe ya dikgoro tša gago tše Morena Modimo wa gago a tlogo go fa tšona.


text:
O e hlabe felo moo Morena Modimo wa gago a tlogo go kgethela go bea leina la gagwe gona; e be ka mantšiboa ge letšatši le dikela, e lego lona lebaka le o tšwilego Egipita ka lona.


text:
O e apee mme o e jele felo moo Morena Modimo wa gago a tlogo ikgethela gona; gomme ka la ka moswana o boele gae.


text:
Ka matšatši ao a selelago o je magobe a sa omelwago; ka la go šupa go be le phuthego ya Morena Modimo wa gago; o se ke wa ba wa swara modiro.


text:
O tsebo direla Morena Modimo wa gago monyanya wa dibeke, wa ntšhetša Morena dibego tša go ithapa ka mo go lekanego tšhegofatšo ye Morena Modimo wa gago a go neilego yona.


text:
Mme o thabe pele ga Morena Modimo wa gago o na le barwa ba gago le barwedi ba gago, le balata ba gago ba banna le ba basadi, le Molefi e a lego dikgorong tša geno, le moeng, le sešuana, le mosadi wa mohlologadi e a dutšego ga geno; le thabe le le felo fao Morena a tlogo go kgethela go bea leina la gagwe gona.


text:
E re ge o swietše seboa sa gago, o tladitše dinkgo tša gago, gona o itirele monyanya wa mešaša matšatši a šupago.


text:
Monyanyeng woo wa gago o ithabele o na le morwa wa gago, le morwedi wa gago, le molata wa gago wa monna le wa mosadi, le Molefi, le moeng, le sešuana, le mosadi wa mohlologadi, bona bao ba ba lego dikgorong tša geno.


text:
O binele Morena Modimo wa gago monyanya wa matšatši a šupago o le felo fao Morena a tlogo go kgetha; ka gobane ke Morena Modimo wa gago e a go šegofatšago dikenyong tša gago ka moka, le medirong ya diatla tša gago, wa fela o ithabela.


text:
Ka moka ba e lego banna mo go lena ba bonale pele ga Morena gararo ka ngwaga felo moo a tlogo go kgetha gona; ba tle ka monyanya wa magobe a sa omelwago, le ka monyanya wa dibeke, le ka monyanya wa mešaša; fela ba se ke ba bonala pele ga Morena ba sa swara selo.


text:
Mang le mang a tle a swere neo ya gagwe ka mo tšhegofatšo ya Morena Modimo wa gago e mo neilego ka gona.


text:
Le ipeele baahlodi le bahlapetši mo metseng ya geno ka moka ye Morena Modimo wa lena a tlogo le nea yona mo le tlogo dula ka meloko ya geno, gore ba ahlolele setšhaba ka kahlolo ya go loka.


text:
Le se ke la kgopamiša kahlolo, le se ke la beba sefahlogo, le se ke la amogela tsogo-le-kobong; ka gobane tsogo-le-kobong e fahla mahlo a ba bohlale, gomme e phekgola mantšu a ba ba lokilego.


text:
Le gagamalele go loka sa ruri, gore le phele, gore naga ye Morena Modimo wa lena a le fago yona e be ya lena.


text:
O se ke wa ba wa tsema kota ya medimo hleng ga aletare ya Morena Modimo wa gago ye o tlogo itirela yona.


text:
Morena Modimo wa gago o se ke wa mo hlabela pholo le ge e le nku e nago le bosodi le ge e le sekgopi; ka gobane tše bjalo Morena Modimo wa gago o bona e le makgapha.


text:
Ge mo motseng o mongwe wa geno, wa naga ye Morena Modimo wa lena a tlogo le nea yona, go ka hwetšwa monna goba mosadi e a dirago tše Morena a bonago e le tše mpe, a senya kgwerano ya Morena,


text:
mme a ya a direla medimo e šele, a e khunamela, e ka ba letšatši, goba kgwedi, goba makoko ka moka a legodimo, a dira tše nna ke sa kago ka go laela tšona,


text:
gomme wa sebelwa, wa di kwa, wa di latiša, wa hwetša e le therešo, taba e tiile, go dirilwe makgapha a mabjalo mo go Isiraele,


text:
gona monna eo, goba mosadi eo, e a dirilego tšeo, le mo ntšhetše ntle ga dikgoro tša geno, mme a thungwe ka matlapa a hwe.


text:
E a swanetšwego ke lehu a bolawe ka molomo wa dihlatse tše pedi le ge e le tše tharo; a se ke a bolawa ka molomo wa hlatse e tee.


text:
A thongwe ke diatla tša dihlatse ge a bolawa, go tsebo tla diatla tša setšhaba ka moka; bobe o bo fediše ga geno.


text:
Ge go ka ba le taba ye e le palelago, e ka ba ya madi, e ka ba molato, e ka ba ya ntho, taba ya kgang mo dileteng tša geno, gona le tsoge le rotogele felo moo Morena Modimo wa lena a tlogo ikgethela gona.


text:
Le tle go baperisita le Balefi le go baahlodi ba mohla woo, le ba botšiše; gomme bona ba tlo le botša phetšo ya kahlolo.


text:
Se ba tlogo le botša sona felo fao Morena a tlogo go kgetha, le se dire; le fele le hlokomele tše ba le rutago tšona, le dire tšona.


text:
Le dire ka molao wo ba le rutago wona, le ka kahlolo ye ba le botšago yona. Lentšu le ba tlogo le tsebiša lona le se ke la le fapoga la ya go le letona le ge e le go la ntsogošo.


text:
Ge motho a ka dira ka bonganga, a gana go kwa moperisita, e a emego moo a le mohlanka wa Morena Modimo wa gago, goba moahlodi, monna e mobjalo a bolawe; bobe le bo fediše mo go Isiraele.


text:
Mehleng ya ge o tlo ba o tsene nageng ye Morena Modimo wa gago a go fago yona ya ba ya gago, ge o dutše go yona, mme wa re: Ke tlo ipeela kgoši bjalo ka ditšhaba tše di ntikologilego,


text:
gore o ipeele kgoši ye Morena Modimo wa gago a tlogo e kgetha. E be e mongwe wa bana beno; o se ke wa bea monna wa mohuta o šele, e sego wa geno.


text:
A se ke a ba le dipitsi tše ntši. A se ke a gomišetša setšhaba kua Egipita ka baka la go ntšifatša dipitsi; ka gobane Morena o le boditše a re: Le se ke la ba la boela ka tsela yeo.


text:
Le gona a se ke a tšea basadi ba bantši, gore pelo ya gagwe e se aroge. A se ke a ikgobelela disilifera le digauta tše ntši.


text:
Ge a dutše sedulong sa bogoši bja gagwe, a ingwalele lengwalo la tše di ngwadilwego mo lengwalong le lego pele ga baperisita le Balefi,


text:
a be nalo, a le bale ka mehla ka moka ya bophelo bja gagwe, gore a ithute go boifa Morena Modimo wa gagwe, a hlokomele tše di bolelwago ke molao woo le ditaelo tšeo, a dire ka tšona,


text:
gore a se ke a ikgodiša mo go bana babo, a se ke a aroga ditaelo a ya go le letona goba go la ntsogošo, gore a phele galelele a na le bana ba gagwe mo bogošing bja gagwe setšhabeng sa Isiraele.


text:
Baperisita le Balefi, le leloko ka moka la Balefi, ba ka se ke ba ba le naga e lego karolo ya bona mo go Isiraele; bona ba tlo phela ka tša mello ya Morena, le ka tše di arolelwago Yena.


text:
Se se swanetšego baperisita go tše di tšwago setšhabeng mo go ba ba tlišago didimo, e ka ba sa powana goba sa nku, ke letsogo, le mohlagare, le mala.


text:
Moperisita o mo nee le dithakangwaga tša mabele a gago, le mananose a morara wa gago, le dithakangwaga tša boya bja dinku tša gago.


text:
Ka gobane Morena Modimo wa gago o mo hlaotše mo melokong ya geno ka moka, gore a eme a hlankele leina la Morena, yena le barwa ba gagwe ka mehla le mehla.


text:
Ge Molefi a ka tla a etšwa motseng o mongwe wa geno wa la Isiraele ka moka, mo a agilego ntshe, mme ka go ithatela ga pelo ya gagwe a tla felo moo Morena a tlogo go kgetha,


text:
a a hlankele leina la Morena wa gagwe bjalo ka bana babo bohle ba Balefi, ba ba emego moo pele ga Morena.


text:
Ge o fihla mo nageng ye Morena Modimo wa gago a tlogo go fa yona, o se ke wa ithuta go dira makgapha a ditšhaba tša gona.


text:
Go wena go se ke gwa hwetšwa e a išago morwa wa gagwe goba morwedi wa gagwe mollong, le e a dirago tša bonoge le tša maphalo, le e a upago ka meupo le boloi.


text:
Go se ke gwa hwetšwa wa malopo, le e a botšišago badimo, le ge e le sedupe, le a nyakago selo bahung.


text:
Ka gobane ba ba dirago tše bjalo, Morena o bona e le makgapha; gomme ge Morena Modimo wa lena a ba raka ge le fihla, ke ka baka la bohlola bjoo.


text:
Gobane ditšhaba tše o tlogo di raka di theetša tša maphalo le tša dinoge; ge e le wena Morena Modimo wa gago ga a go dumelele go dira tše bjalo.


text:
Morena Modimo wa gago o tlogo tsošetša Moporofeta e a swanago le nna, e a tšwago mo gare ga lena le go bana beno; Yena eo le mo theetšeng.


text:
Bjalo ka mola o kgopela Morena Modimo wa gago kua thabeng ya Horebe mohla wola wa phuthego, wa re: A nke ke se ke ka hlwa ke ekwa lentšu la Morena Modimo wa ka, mme ke se ke ka hlwa ke bona mollo o mogolo wo, gore ke se hwe,


text:
Ke tlo ba tsošetša Moporofeta e a tšwago mo go bana babo, e a swanago le wena, a ka bea mantšu a ka molomong wa gagwe, gore a ba botše tše ke tlogo mo laela tšona.


text:
Moporofeta e a kago ikgodiša, a bolela leineng la ka mola a se na se ke mo laetšego sona, goba a bolela leineng la modimo o šele, e mobjalo a bolawe.


text:
Gona o tsebe gore, lentšu le moporofeta a le bolelago mme le se tšwelele la direga, ke lentšu le Morena a sa kago a le bolela; moporofeta eo o boletše ka go ikgodiša; o se ke wa mmoifa.


text:
E re ge Morena Modimo wa gago a fedišitše ditšhaba tše a go fago naga ya tšona, wa e tšea wa dula metseng ya tšona le mo nywakong ya tšona,


text:
gona o itlhaolele metse e meraro e lego mo gare nageng yeo Morena Modimo wa gago a go fago yona ya ba ya gago.


text:
O itirele ditsela, gomme naga ye Morena Modimo wa gago a go fago yona ya ba legae la gago, o e arole diripa tše tharo; e be gore e a bolailego motho a be le mo a kago tšhabela gona.


text:
Melao ye e lebanego mmolai e a tlogo tšhabela gona, a phela, še: E a bolaile go wa gabo a sa kago a dira ka boomo, a sa ka a mo hloya maabane le maloba,


text:
yo a rego ge a ile sethokgweng go rema dihlare a na le wa gabo, a re go akga mabogo a swere selepe a rema, selepe sa khwamoga sa rema wa gabo a hwa, motho eo a tšhabela go o mongwe wa metse yeo a phele;


text:
gore molefetšamadi a se mo hlomarele pelo ya gagwe e sa tuka bogale, gomme a mo swara ka ge tsela e le e telele, a mmolaya, mola a sa swanelwa ke lehu, ka gobane a sa ka a hloya wa gabo maabane le maloba.


text:
Gomme ge Morena Modimo wa gago a tlo ba a katološitše mellwane ya gago bjalo ka ge a enetše botatago, mme a go nea naga ka moka ye a boditšego botatago a re o tlo ba nea yona.


text:
A dira bjalo ge o hlokomela ditaelo ka moka tše ke go laelago tšona lehono, ge o dira ka tšona, ge o rata Morena Modimo wa gago, wa swara ditsela tša gagwe, -- gona o hlaole metse e mengwe e meraro gape.


text:
Gore mo nageng ya geno ye Morena Modimo wa gago a go fago yona ya ba magae a gago, go se tšhollwe madi go se molato wa madi.


text:
Fela, ge motho a hloile wa gabo, a mo lalela, a mmolaya a hwa, motho e mobjalo ge a ka tšhabela go o mongwe wa metse yeo,


text:
gona bagolo ba motse wa gabo ba rome motho a mo tšee, gore ba mo gafele seatleng sa molefetšamadi, mme a bolawe.


text:
Leihlo la gago le se ke la mo hlomogela; madi a e a se nago molato o a tloše mo go Isiraele, gore o be le mahlatse.


text:
O se ke wa šuthiša mollwane wa wa geno wo o beilwego ke ba bogologolo mo nageng ya geno, ye le tlogo dula go yona lefaseng le Morena Modimo wa lena a le fago lona gore e be la lena.


text:
Ge go sekišwa motho ka baka la molato goba sebe, go se ke gwa ema hlatse e tee fela ya mmega ka sebe sa gore le sa gore. Taba a e eme ka melomo ya dihlatse tše pedi le ge e le tše tharo.


text:
gona banna ba babedi bao ba ba sekišanago ba tle ba eme pele ga Morena, le pele ga baperisita, le pele ga baahlodi ba mohla woo.


text:
Baahlodi ba nyakišiše gabotse; gomme ge ba ka hwetša hlatse eo e le hlatse ya maaka, e begile ngwanabo ka maaka,


text:
Leihlo la gago le se ke la mo hlomogela; bophelo bo lefše ka bophelo, leihlo ka leihlo, leino ka leino, seatla ka seatla, leoto ka leoto.


text:
Ge o tšwela manaba a gago dira, wa bona dipitsi, le dikoloi, le madira a a go fetago ka boati, o se ke wa boifa, gobane Morena Modimo wa gago o na le wena, yena e a go ntšhitšego nageng ya Egipita.


text:
a re: Baisiraele, theetšang! Lehono le yo hlabana le manaba a lena; le se ke la nolega moko; le se ke la boifa: le se ke la roromela; le se ke la ba tšhoga.


text:
Ka gobane Morena Modimo wa lena o tšwile le lena gore a le hlabanele ge le lwa le manaba a lena, gore a le namolele.


text:
Gomme balaodi ba bolele le setšhaba ba re: Ke mang e a agilego ngwako o mofsa mme a sešo a o kgakola? Yena eo a a boele gae, gore e se re ge a ka bolawa tlhabanong, ngwako wa gagwe wa tlo kgakolwa ke e mongwe.


text:
Gape ke mang e a lemilego serapa sa merara, mme a sešo a holwa ke sona? Yena eo a a sepele a boele gae, gore e se re ge a ka bolawa tlhabanong, serapa sa gagwe se tlo hola e mongwe.


text:
Goba ke mang e a beeleditšego mosadi mme a sešo a mmeka? Yena eo a a boele gae, gore e se re ge a ka bolawa tlhabanong, mosadi wa gagwe a tšewa ke e mongwe.


text:
Balaodi ba iše pele ba bolele le setšhaba ba re: Ke mang e a boifago, wa pelo e tshesenyane? Yena eo a a sepele a boele gae gore go sa tlo tlepesela le dipelo tša bana babo.


text:
Ge balaodi ba feditše go bolela le setšhaba, gona ba beele setšhaba matona a dikgao, e be bona diketapele.


text:
Ge ba ka fetola ka a khutšo mme ba le bulela, gona setšhaba ka moka sa gona e tlo ba sa lena, se le ntšhetše diloba, e be balata ba lena.


text:
Ge Morena Modimo wa lena a ka o gafela diatleng tša lena, gona le bolaye ba batona ka moka ka bogale bja lerumo.


text:
Ge e le basadi, le dikgomo, le tšohle tše di lego motseng woo, dithebola tša wona ka moka, le ithopele tšona, le je dithebola tša manaba a lena tše Morena Modimo wa lena a le fago tšona.


text:
Ke tšona tše le swanetšego go dira motse o lego kua kgole le lena, e sego metse ya ditšhaba tša mono kgauswi.


text:
Ge e le metseng ya ditšhaba tšeno, ye Morena Modimo wa lena a tlogo le fa ya ba ya lena, le se ke la šadiša motho e a bušago moya.


text:
Le e dire digafiwamoka; ke ya Bahethe, le Baamoro, le Bakanana, le Bapheresi, le Bahefi, le Bajebusi, ka mo Morena Modimo wa lena a le laetšego ka gona.


text:
Le dire ka mokgwa woo gore ba sa tlo le ruta go dira makgapha ka moka a ba direlago medimo ya bona ka ona, mme ya tlo ba go rumola Morena Modimo wa lena.


text:
E re ge go ka fela matšatši a mantši le rakeletše motse gore le o thope, le se ke la senya dihlare tša gona la di tsenya selepe, ka gobane le tlo phela ka tšona ge le sa di senye. Dihlare tša naga ga se batho ba le ba rakelago gore ba le šuthele sebaka.


text:
Dihlare tše o kago di senya ke tše o tsebago gore ga di lewe; tšona o ka di rema wa aga tša go rakelela motse woo ka tšona, wa lwa nawo wa ba wa o fenya.


text:
Ge mo nageng ye Morena Modimo wa gago a go fago yona ya ba ya gago, go ka hwetšwa motho e a bolailwego lešokeng, go sa tsebje e a mmolailego,


text:
bagolo ba geno le baahlodi ba lena ba tšwele ntshe, ba lekanye bogole bja metse e lego kgauswi le felo fao ga setoto.


text:
Motse wona o lego kgauswi le setoto, bagolo ba wona ba tšee kgomo ya sethole, ye e sešogo ya dirišwa modiro, ye e sešogo ya tlengwa ya goga.


text:
Bagolo ba motse woo ba tloge le sethole seo, ba se iše nokeng ye e sa pšhego, mo go sa lengwego le mo go sa bjalwego, mme ba se thokge molala gona moo nokeng.


text:
Bjale go tle baperisita, barwa ba Lefi, gobane ke bona ba Morena Modimo wa lena a ba kgethetšego go mo hlankela, le go šegofatša ka leina la gagwe; gomme ge go ka ba le taba ya phapang le ya ntho, e fetšwa ke molomo wa bona.


text:
Gomme bagolo ka moka ba motse o lego kgauswi le setoto, ba hlapele diatla setholeng seo se se thokgilwego molala nokeng,


text:
mme ba bolele ba re: Madi a ga a ka a tšhollwa ke diatla tša rena; mme mahlo a rena ga a ka a bona selo.


text:
Morena, anke o lebalele setšhaba sa gago sa Isiraele se o se namoletšego; gomme madi a a se nago molato o se ke wa a lata go setšhaba sa gago. Ke mo ba tlogo tšwa molatong wa madi ao.


text:
Ge le dira ka mokgwa woo e tlo ba go tloša madi a se nago molato mo go lena, ge le dira tše Morena a bonago gore di lokile.


text:
Ge o tšwile dira, wa lwa le manaba a gago, gomme Morena Modimo wa gago a ba gafela diatleng tša gago, wa boa le mathopša,


text:
mo go mathopša wa bona mosadi wa sebopego se sebotse, mme wa mo kganyoga, gona o ka mo tšea ya ba mosadi wa gago.


text:
a apole diaparo tša bothopša bja gagwe; a dule lapeng la gago a llele tatagwe le mmagwe a fetše kgwedi, o kgone go mo tšea, wa ba monna wa gagwe, yena a ba mosadi wa gago.


text:
Ge mohlomongwe o sa hlwe o kgahlwa ke yena, o ka mo lesetša a ya mo a ratago go ya gona. Fela, o se ke wa reka tšhelete ka yena, mme o se ke wa mo dira ka thata, ka gobane o nyaditšwe ke wena.


text:
Ge monna a na le basadi ba babedi, e mongwe e le mamoratwe, e mongwe e le mamonyadiwe; bobedi bja bona ba mmelegela barwa, gomme morwa wa pele ya ba wa mamonyadiwe,


text:
mohla a abelago barwa ba gagwe bohwa bja tše a nago le tšona a se ke a re morwa wa pele ke wa mamoratwe, mola wa pele e le wa mamonyadiwe.


text:
Morwa eo wa mamonyadiwe a mo tsebe e le yena wa pele. Ge a arolela bana ba gagwe bohwa, yena eo a mo nee karolo tše pedi, ka gobane ke yena madi a pele a gagwe; o loketšwe ke tša morwa wa pele.


text:
Ge motho a na le morwa wa lonya, wa senganga, e a sa kwego ge tatagwe le mmagwe ba mo eletša, mme a gana go laiwa ke bona,


text:
gona tatagwe le mmagwe ba mo sware, ba mo iše go ba bagolo ba motse wa gabo bona, kgorong ya gabo bona.


text:
Ba botše bagolo ba motse wa gabo bona ba re: Morwa yo wa rena ke moarogi ke senganga, ga a kwe ge re bolela le yena, ke legwaragwara, ke letagwa.


text:
Gomme banna ka moka ba motse ba mo thume ka maswika, a hwe. Le fediše bobe ga geno; Baisiraele ka moka ba di kwe mme ba boife.


text:
Setoto sa gagwe se se ke sa lala se le lefateng; le se fihle e sa le ka lona letšatši leo; ka gobane e a fegilwego o rogilwe ke Modimo, mme le se ke la tšhilafatša naga ya geno, ye Modimo a le fago yona ya ba magae a lena.


text:
Ge o ka bona kgomo ya wa geno, le ge e le nku ya gagwe, e timetše, o se ke wa e šikologa; e bušetše go wa geno.


text:
Ge wa geno a se kgauswi, goba o sa mo tsebe, gona o e gapele ga geno; e dule ga geno go fihla ge wa geno a e tsoma, wa kgona go e boetša go yena.


text:
Le ge e ka ba pokolo ya gagwe o e dire ka mokgwa woo; le ge e ka ba kobo ya gagwe, tšohle tše ngwaneno a kago lahlegelwa ke tšona, ge o ka di bona o se ke wa di šikologa.


text:
Ge o ka bona pokolo ya wa geno, le ge e le pholo ya gagwe e wile tseleng, o se ke wa e šikologa; o swariše wa geno go e tsoša.


text:
Seaparo sa monna se se ke sa aparwa ke mosadi; le gona monna a se ke a apara seaparo sa mosadi; ka gobane ge go ka dirwa tše bjalo e ka ba makgapha pele ga Morena Modimo wa lena.


text:
Ge o ka hwetša sehlaga sa nonyana o le tseleng se le sehlareng goba fase, se na le mafotwana goba mae, gomme mmao a alametše mafotwana ao goba mae ao, gona o se ke wa swara mmao gotee le mafotwana.


text:
Ge o aga ngwako o mofsa, gona lapa la ka hlakeng o le agele lefawana, gore ngwako wa gago o se o obele molato wa madi, ge motho a ka kodumela fase a le godimo ga wona.


text:
Mo serapeng sa gago sa merara o se ke wa bjala peu ya mehuta e mebedi ya dihlare; gore dienywa tša tšona le dienywa tša merara e se tlo ba seila.


text:
a fo mmolela ka tše mpe, a senya leina la gagwe, a re: Mosadi yo ke mo tšerego ke mo hweditše e se kgarebe,


text:
gona tatago mosetsana le mmagwe ba tšee bohlatse bja bokgarebe bja mosetsana yo ba bo ntšhetše kgorong go ba bagolo ba motse.


text:
Tatago mosetsana a botše ba bagolo a re: Monna e ke mo neetše morwedi wa ka a ba mosadi wa gagwe; fela, o a mo nyatša.


text:
O fo mmolela ka tše mpe a re: Morwedi wa gago ke mo hweditše e se kgarebe! Bjalo bohlatse bja bokgarebe bja morwedi wa ka šebo. A a realo, mme a phutholle kobo pela ga bagolo ba motse.


text:
Ba mo lefiše ka sekele tše lekgolo, ba di nee tatago mosetsana, ka gobane a gobošitše leina la mosetsana wa Isiraele. Gomme mosetsana eo e tlo ba mosadi wa gagwe; a ka se ke a kgona go mo hlala bophelong bja gagwe ka moka.


text:
gona ba mo ntšhetše mojakong wa ngwako wa tatagwe, gomme banna ba motse wa gabo ba mo thume ka maswika a hwe; ka gobane a dirile tše dihlong mo go Isiraele ka go dira bootswa a le lapeng la tatagwe. Ka mokgwa o bjalo le fediše bobe ga geno.


text:
Ge monna a ka hwetšwa a robetše le mosadi e a tšerwego ke monna e mongwe, gona ba bolawe bobedi bja bona, monna eo a robetšego le mosadi, le mosadi yo. Bobe mo go Isiraele bo fedišwe ka mokgwa o bjalo.


text:
bobedi bja bona le ba ntšhetše ntle ga kgoro ya motse, le ba thume ka maswika ba hwe; mosetsana a bolawe ka gobane a sa ka a hlaba mokgoši motseng; monna a bolawe ka gobane a gobošitše mosadi wa wa gabo. Bobe ga geno le bo fediše ka mokgwa woo.


text:
Ge monna a ka kwetša mothepana nageng, e le e a beeleditšwego, gomme a mo kata a mo senya, gona go bolawe monna yo a nnoši e a sentšego ngwana eo.


text:
Mothepana le se ke la mo dira selo, gobane go yena ga go molato wo a kago bolawa ka baka la wona; taba ye e swana le ya monna e a kago tsogela wa gabo a mmolaya;


text:
gobane o mo hweditše nageng; gomme le ge mosetsana a ka be a hlabile mokgoši, a ka be a sa ka a hlakodišwa ke motho.


text:
Ge monna a ka hwetša mosetsana wa kgarebe e sešogo ya beeletšwa ke monna, a mo swara a robala nae, mme a bonwa,


text:
gona monna eo a robetšego nae a nee tatago mosetsana sekele tše masome a mahlano, mme e tlo ba mosadi wa gagwe, ka gobane a mo gobošitše; gomme a se ke a mo hlala bophelong bja gagwe ka moka.


text:
E a tswetšwego ke mosadi wa mohuta o šele, a se ke a tla phuthegong ya Morena, le wa leloko la lesome e a tšwago go yena a se ke a amogelwa phuthegong ya Morena.


text:
Moamoni le Momoaba a se ke a tla phuthegong ya Morena; le wa leloko la lesome e a tšwago go bona a se ke a amogelwa phuthegong neng le neng,


text:
ka gobane ba sa ka ba le gahlanetša tseleng mola le etšwa Egipita, le ka ge ba biditše Bileama morwa wa Beoro wa kua Phethore nageng ya Mesopotamia gore a le roge.


text:
Morena Modimo wa gago a gana go kwa Bileama, a go šatolela thogo ya ba tšhegofatšo, ka gobane Morena Modimo wa gago a go rata.


text:
Moedomo o se ke wa mo hlaswa ka gobane yena ke ngwaneno; le Moegipita o se ke wa mo hlaswa, ka gobane o kile wa diilela ga gabo.


text:
Ge go ka ba le motho go lena e a tletšwego ke seila ka tše di diregilego bošego, a tšwe a dule ka ntle ga mešaša; a se ke a tla mešašeng.


text:
Ka gobane Morena Modimo wa gago o tšwa madira a gago gore a go namolele, gore manaba a gago a a gafele diatleng tša gago a e be madira a makgethwa; a se ke a le fularela a bone tše mpe mo go lena.


text:
A a dule ga geno mo motseng wo a tlogo o rata mo go metse ya geno, mo go tlogo mo kgahla. O se ke wa mo pateletša.


text:
Mo go barwedi ba Isiraele go se ke gwa ba le mosadi wa kobaobane. Mo go barwa ba Isiraele go se ke gwa ba le monna wa sehlotlolo.


text:
Mo ngwakong wa Morena o se ke wa tliša moputso wa bootswa, le ge e le theko ya mpša; gobane tše pedi tšeo Morena Modimo wa gago o bona e le makgapha.


text:
Go ngwaneno o se ke wa nyaka tšhelete ye e tswalwago ke ye o mo adimilego yona, le ka dijo, le ka tše dingwe tše o mo adimilego tšona.


text:
Go wa ditšhaba o ka nyaka tšhelete e tswalwago ke kadimo, e sego go ngwaneno, gore Morena Modimo wa gago a go šegofatše ka tšohle tše diala tša gago di di dirago mo nageng ye o yago go e tšea ya ba ya gago.


text:
Ge o enetše Morena Modimo wa gago keno, o se ke wa tšwafela go e phetha, gobane Morena Modimo wa gago a ka se ke a lesa go e tsoma go wena. O ka oba molato ka tše bjalo.


text:
O hlokomele se se tšwilego molomong wa gago, o dire se o se enetšego Morena Modimo wa gago. O tliše sehlabelo sa go ithapa se o se boletšego ka molomo wa gago.


text:
Ge o tsena mo serapeng sa merara sa ngwaneno, o ka ja dienywa ka mo o ratago wa ba wa khora; fela, o se ke wa fulela sebjaneng sa gago.


text:
Ge o tla ka tšhemong ya ngwaneno ya mabele, o ka kga magollelo ka seatla; fela o se ke wa tsenya ntlatla mo mabeleng a wa geno.


text:
Ge monna a tšere mosadi e le mogatšagwe, mme mosadi yoo a sa mo kgahle, ka ge a hweditše sekgopi go yena, gona monna a mo ngwalele lengwalo la tlhalo, a mo neele lona, a mo lese a tšwe lapeng la gagwe.


text:
gomme le monna wa bobedi a mo nyatša, a mo ngwalela lengwalo la tlhalo, a mo neela, a mo lesa a tloga lapeng, goba monna eo wa bobedi e a mo tšerego ge a ka hwa,


text:
gona monna yola wa pele e a mo hladilego, a se ke a hlwa a mo tšea, ka gobane o tšhilafetše. Tše bjalo e ka ba makgapha pele ga Morena. Naga ye Morena Modimo wa gago a go fago yona gore e be magae a gago o se ke wa e obela molato.


text:
Ge monna a sa tšo tšea mosadi a se ke a tšwa dira, a se ke a išwa bothokgong, a se ke a ba le se se mo tlemago; a fetše ngwaga a le lapeng la gagwe a thabišana le mosadi wa gagwe yo a mo tšerego.


text:
O se ke wa swarelela motho ka tšhilo ya gagwe wa mo amoga yona, ka gobane o tlo mo amoga tše a phelago ka tšona.


text:
Ge motho a ka hwetšwa a thopile e mongwe wa bana babo wa Moisiraele, a mo dira ka sehlogo, a mo rekiša, monna eo wa lehodu a bolawe. O fediše bobe ga geno.


text:
O hlokomele sešo sa lephera. O tiiše go hlokomela le go dira tšohle tše baperisita ba Balefi ba go rutago tšona. Le hlokomele gore le dire tše ke ba laetšego tšona.


text:
Ge le dikela o mmušetše se o mo swareletšego ka sona, gore a robale ka kobong ya gagwe, mme a go šegofatše. Le Morena Modimo wa gago o tlo bona gobane o dirile se se lokilego.


text:
O se ke wa pata mohlanka wa modiitšana, wa mohumanegi, e ka ba wa geno, goba o šele a diiletšego ga gago nageng ya geno le metseng ya geno.


text:
O mo nee moputso wa gawe ka letšatši la gagwe, le sešo la dikela, gobane ke mohumanegi: pelo ya gagwe e letetše moputso; e se re mohlomongwe a go bega go Morena, mme wa tsena molatong.


text:
Botatago bana ba se ke ba bolawa bakeng sa bana ba bona; le bana ba bona ba se ke ba bolawa bakeng sa botatabo; e a bolawago a bolawe ka baka la sebe sa gagwe.


text:
Taba e lokilego ya moeng goba ya sešuana o se ke wa e kgopamiša; mosadi wa mohlologadi o se ke wa mo swarelela ka kobo ya gagwe.


text:
O gopole tša mola o le mohlanka kua Egipita, Morena Modimo wa gago a go namolela; ke ka baka leo a go laelago go dira ka mokgwa wo.


text:
Ge o bunne tšhemo ya gago, wa lebala ngata tšhemong, o se ke wa boela go e tšea; a e tšewe ke moeng, goba sešuana, goba mosadi wa mohlologadi, gore Morena Modimo wa gago a go šegofatše medirong ka moka ya diatla tša gago.


text:
Ge o futše mohlware wa gago, o se ke wa o kgobiša; mašaledi a a tšewe ke moeng, goba sešuana, goba mosadi wa mohlologadi.


text:
Ge o futše dienywa tša morara wa gago, o se ke wa budutša; o šiele moeng, goba sešuana, goba mosadi wa mohlologadi.


text:
O gopole tša mola o le mohlanka nageng ya Egipita; ke ka baka leo ke go laelago go dira ka mokgwa wo.


text:
Ge mosenyi a swanetšwe ke kgati, moahlodi a mo patlamiše, a itiwe pele ga gawe; dikgati di lekane molato.


text:
Dikgati e ka ba tše masome a mane; di se ke tša fetiša, gore ngwaneno a se ke a nyatšega ka dikgati tše di fetišago tšeo.


text:
Ge bana ba motho o tee ba agile ga mmogo, mme e mongwe wa bona a hwa a sa šie ngwana, gona mosadi wa gagwe a se ke a tšewa ke o šele; ngwanabo monna wa gagwe a tsene go yena, a mo tšee e be mosadi wa gagwe ka tshwanelo ya ngwanabo monna.


text:
Gomme morwa wa pele e a tlogo mmelega, o tlo balelwa monna wa pele, gore leina la gagwe le se ke la hwelela mo go Isiraele.


text:
Ge monna a sa rate go tšea mosadi eo wa ngwanabo, gona mosadi a rotoge a tle kgorong go ba bagolo, a bolele a re: Ngwanabo monna wa ka o gana go tsošetša ngwanabo leina go Isiraele; ga a rate go ntira ka tshwanelo ya ngwanabo monna.


text:
Ke mo bagolo ba motse wa gabo ba tlogo mmitša ba bolela le yena; gomme ge a ka tiiša a re: ga ke rate go mo tšea,


text:
gona mosadi eo wa ngwanabo a mmatamele gona moo bagolo ba le ntshe, a mo role seeta, a mo tshwele ka mare sefahlogong, mme a bolele a re: Ke tšona tše di dirwago monna e a sa agego lapa la ngwanabo.


text:
Ge banna ba elwa, e le monna le ngwanabo, gomme mosadi wa e mongwe wa bona a re ke namolele monna wa ka, mme a iša seatla go yola e a mo itiago, a mo swara ka mapele,


text:
O be le kelo e lokilego ya go ela boima, le ntlatla e lokilego ya go ela, gore o phele galelele nageng ye Morena Modimo wa gago a go fago yona.


text:
Ka mo ba kilego ba le šwahlela tseleng le lapile, le swaretšwe, ba bolaya sekgoto sa lena sa ba ba bego ba latela ba fokola; mme ba dira ba sa boife Modimo.


text:
E re ge Morena Modimo wa gago a go khutšišitše manaba a gago ka moka a go dikaneditšego mo nageng ye Morena Modimo wa gago a go fago yona gore e be magae a lena, gona o fediše Baamaleke gore ba se ke ba hlwa ba tsebja ka tlase ga legodimo. O se ke wa lebala.


text:
E re ge o tsene mo nageng ye Morena Modimo wa gago a go fago yona gore e be magae a lena, mme o šetše o dutše go yona,


text:
o tšee dithakangwaga tša dienywa ka moka tša naga, tše o tlogo di ntšha nageng ya gago, o neilwe ke Morena Modimo wa gago, o di nokele serotong mme o ye felo mo Morena Modimo wa gago a tlogo go kgethela go bea leina la gagwe gona.


text:
O tle go moperisita e a tlogo ba gona mohla woo, o mmotše o re: Lehono ke begela Morena Modimo wa ka gore ke fihlile mo nageng ye Morena a enetšego botatawešo a re o tlo ba fa yona.


text:
Ke mo o tlogo rapela Morena Modimo wa gago wa re: Tatawešo e be e le Mosiria wa moputlaputli, a fologela Egipita, a diilela gona a na le batho ba sego nene, a ba setšhaba se segolo gona kua, se se maatla se sentši.


text:
Rena ra hlabela Morena Modimo wa botatawešo mokgoši; Morena a kwa ge re goeletša, a bona mahloko a rena, le mohlako wa rena, le go patikega ga rena.


text:
Morena a re ntšha Egipita ka seatla se maatla, a emišitse letsogo la gagwe, ka tše kgolo tše di boifišago, le ka matete le mehlolo.


text:
Bjalo šedi! Ke tliša dithakangwaga tša dikenyo tša naga ye o mphilego yona, wena Morena. O realo o di beile fase pele ga Morena Modimo wa gago; mme o lotšhe Morena Modimo wa gago.


text:
O kgone go thabela tše botse ka moka tše Morena Modimo wa gago a go filego tšona, o na le ba lapa la gago, le Molefi, le modiiledi e a lego ga geno.


text:
E re ge o phethile go ntšha karolo ya lesome ya dikenyo tša gago ka moka ka ngwaga wa boraro, e lego wona ngwaga wa tša lesome, o file Molefi le modiidi le sešuana le mosadi wa moholologadi, ba lle ba le dikgorong tša geno ba khoše,


text:
gona o rapele Morena Modimo wa gago, o re: Tše kgethwa ke di ntšhitše lapeng ka di neela Molefi, le modiildi, le sešuana, le mosadi wa mohlologadi ka mo o ntaetšego ka gona. Ga go na taelo ye ke e fetilego le ye ke e lebetšego.


text:
Ga nka ka ja selo mohla wa manyami; ga nka ka swara selo mohla ke na le seila; ga nka ka iša selo go badimo. Ke theeditše se Morena Modimo wa ka a mpoditšego sona; ke dirile ka mo a ntaetšego ka gona.


text:
Anke o mpone hle, o le bodulong bjo bokgethwa bja gago legodimong, gomme o šegofatše setšhaba sa gago sa Isiraele, le naga ye o re filego yona, bjalo ka ge o enetše botatawešo, naga e elago maswi le nose.


text:
Lehono le Morena Modimo wa gago o go laela go dira ka melao ye le ka mokgwa wo, gore o di hlokomele o dire ka tšona ka pelo ka moka le ka moya ka moka.


text:
Lehono o boletše wa re: Morena ke yena Modimo wa gago, wa re o tlo swara ka tsela ya gagwe, wa kwa se a se bolelago.


text:
Lehono Morena o re o botšwe gore o setšhaba sa gagwe se se mo enago hlogo ka mo a go boditšego ka gona, gore o hlokomele ditaelo tša gagwe ka moka,


text:
gore a go hlaole mo go ditšhaba ka moka tše a di dirilego, o retwe, o tsebje, o godišwe, o be setšhaba se sekgethwa sa Morena Modimo wa gago, ka mo a boletšego ka gona.


text:
Moshe, a na le bagolo ba Isiraele, o laetše setšhaba a re: Le hlokomele ditaelo ka moka tše ke le laelago tšona lehono.


text:
Mohla le tlogo sela noka ya Jorodane la fihla mo nageng yeo Morena Modimo wa lena a le fago yona, le tseme maswika a magolo, le a tlotše ka phepa.


text:
Mo go ona le ngwale mantšu ka moka a molao wo, le kgone go tsena mo nageng yeo Morena Modimo wa lena a le fago yona, e lego naga e elago maswi le nose, bjalo ka ge Morena Modimo wa lena a le boditše.


text:
Ge le setše noka ya Jorodane le emiše maswika ao thabeng ya Ebala, bjalo ka ge ke le laela lehono: Le a tlotše ka phepa.


text:
Morena Modimo wa lena le mo agele aletare ntshe; e be aletare ya matlapa; mme le se ke la a betla ka tshipi.


text:
Le age aletare ya Morena Modimo wa lena ka matlapa a kgoretšego; mo go yona le tlišetše Morena Modimo wa lena dihlabelo.


text:
Moshe le baperisita le Balefi ba bolela le Baisiraele ka moka, ba re: Baisiraele, hlwayang ditsebe le kwe! Lehono le le bile setšhaba sa Morena Modimo wa lena.


text:
Theetšang ge se Morena Modimo wa lena a se bolelago, le dire ka ditaelo tša gagwe le ka melao ya gagwe ye ke le laelago yona lehono.


text:
Ge le setše noka ya Jorodane, ba ba tlogo ema thabeng ya Garisima ba šegofatša setšhaba, ke ba leloko la Simeone, le la Lefi, le la Juda le la Isashara, le la Josefa, le la Benyamini.


text:
Ba ba tlogo ema thabeng ya Ebala ba bolela dithogo ke ba leloko la Rubeni, le la Gada, le la Asere, le la Sebulone, le la Dani, le la Nafutali.


text:
Morogwa ke e a betlago goba a bopa modimo wa seswantšho, e lego makgapha go Morena, e lego modiro wa diatla tša mmetli, mme a se bea a se uta! Setšhaba ka moka se fetole se re: A go be bjalo!


text:
Morogwa ke e a kgopamišago taba ya moeng, le ya sešuana le ya mosadi wa mohlologadi! Setšhaba ka moka se tle se re: A go be bjalo!


text:
Morogwa ke e a robalago le mosadi, wa tatagwe, gobane o phamola kobo ya tatagwe! Setšhaba ka moka se tle se re: A go be bjalo!


text:
Morogwa ke e a robalago le kgaetšedi ya gagwe, e lego morwedi wa tatagwe le ge e le morwedi wa mmagwe! Setšhaba ka moka se tle se re: A go be bjalo!


text:
Morogwa ke e a amogelago tsogolekobong, a bolaiša motho e a se nago molato! Setšhaba ka moka se tle se re: A go be bjalo!


text:
Morogwa ke e a sa tiišego go dira se se boletšwego ke molao wo! Setšhaba ka moka se tle se re: A go be bjalo!


text:
Ge o tiiša go theetša se Morena Modimo wa gago a se boletšego, wa hlokomela le ditaelo tša gagwe ka moka tše ke go anegelago tšona lehono, wa dira ka mo di bolelago ka gona, ke gona Morena Modimo wa gago a tlogo go šetša go fetiša ditšhaba ka moka tša lefase.


text:
Tše di tlogo go tlela ke ditšhegofatšo tše ka moka. Di tlo go fihlela ge o theetša se Morena Modimo wa gago a se boletšego.


text:
Go tlo šegofatšwa kenyo ya mmele wa gago, le kenyo ya naga ya gago, le kenyo ya kgomo tša gago ge di go alolela merole, le merole ya dihuswane tša gago.


text:
Manaba a gago, le ba ba go tsogelago, Morena o tlo ba gafela diatleng tša gago ba fenywa ge o fihla. Ge ba go šwahlela ka tsela e tee, ge o fihla ba tlo tšhaba ka ditsela tše šupago.


text:
Morena o tlo roma tšhegofatšo ya go tlela dišegong tša gago le mo medirong yohle ya diatla tša gago. Morena Modimo wa gago o tlo go šegofatša o le mo nageng ye a go fago yona.


text:
Morena o tlo go tiiša wa ba setšhaba sa gagwe se sekgethwa bjalo ka ge a go enetše; o tlo dira bjalo ge o hlokomela ditaelo tša gagwe, wa swara ka tsela ya gagwe, Yena Morena Modimo wa gago.


text:
Ke mo ditšhaba tšohle tša lefase di tlogo bona gobane leina la Morena le kwala mo go lena; gomme ba tlo le boifa.


text:
Morena o tlo go humiša ka tše di tswalwago lapeng le šakeng le tšhemong, o le mo nageng ye Morena Modimo wa gago a enetšego botatago a re o tlo ba fa yona.


text:
Morena o tlo go bulela mahumo a gagwe a mabotse a legodimo, a nešetša naga ya gago pula ka lebaka la gona; o tlo go šegofatša medirong ka moka ya diatla tša gago. O tlo adima ditšhaba tše ntši; fela wena o ka se ke wa adingwa.


text:
Morena Modimo wa gago o tlo go bea wa ba wa pele, e sego wa morago, wa ba wa godimo, e sego wa tlase, ge o ka hlokomela ditaelo tša Morena Modimo wa gago, tše a go laetšego tšona lehono a re o dire ka tšona,


text:
ge o sa tlogele mantšu a ke go anegelago ona lehono, o sa fapogele go le letona le ge e le go la ntsogošo, o se latele medimo e šele wa e direla.


text:
Fela, ge o sa theetše se Morena Modimo wa gago a se bolelago, o sa hlokomele wa lesa go dira ka ditaelo le ka melao, ye ke go anegelago yona lehono, gona o tlo tlelwa ke tšohle tša dithogo tšela.


text:
gwa rogwa kenyo ya mmele wa gago, le kenyo ya tšhemo ya gago, le go alolelwa ga merole ya dikgomo le ya dihuswane tša gago.


text:
Morena o tlo roma thogo ya go tlela e le kgakanego le madimabe mo go tšohle tše o tlogo di dira, wa fela, wa senyega ka pela ka baka la bobe bja mediro ya gago ya ge o ntahlile.


text:
Morena o tlo go otla ka bokoka, le ka letadi, le ka bolwetši bja madi le bja teng, le ka komelelo, le ka mollo, le ka phori, le ka megwelema; di tlo go wela wa ba wa felela.


text:
Gomme leratadima le tlo go akarela le thatafetše wa mphiri, lefase le o le gatago le tlo etša tshipi.


text:
Bakeng sa pula Morena o tlo nea naga ya gago lerole le leretha; di tlo go wela di etšwa godimo wa ba wa fedišwa.


text:
Morena o tlo go gafela diatleng tša manaba a gago wa bolawa. O tlo tšwa dira ka tsela e tee, wa rakwa wa boa ka ditsela tše šupago. O tlo ba setšhošo mebušong ka moka ya lefase.


text:
Ditoto tša ba geno e tlo ba dijo tša dinong ka moka tša legodimo le tša dibata tša naga, go se e a kago di raka.


text:
Morena o tlo go otla ka dišo tša Egipita, le ka sekobonyane, le ka lephera, le ka lekhwekhwe, wa hloka moreku.


text:
O tlo phapharega mosegare o mogolo bjalo ka sefofu ge se phapharega leswiswing; o ka se ke wa letlega ditseleng tša gago; o tlo fela o katwa o hlakolwa ka mehla, wa hloka monamodi.


text:
O tlo beeletša mosadi, a napa a bekwa ke e mongwe; o tlo aga ngwako, wa se dule go wona; o tlo lema serapa sa merara, sa se ke sa hola wena.


text:
Pholo ya gago e tlo hlabja o lebeletše, wa tingwa nama ya yona; o tlo amogiwa pokolo ya gago o lebeletše, mme ya se ke ya boela go wena; dihuswane tša gago di tlo newa manaba a gago, wa hloka monamodi.


text:
Barwa ba gago le barwedi ba gago ba tlo thopša ke setšhaba se šele, mahlo a gago a lebeletše, a hubala ka baka la bona, o sa kgone go ba lwela.


text:
Dikenyo tša naga ya gago, le tša boitapišo bja gago di tlo lewa ke ba o sa ba tsebego, wa fela o katwa o hlohlwa.


text:
Morena o tlo go otla ka dišo tše mpe tša mo matolong le mehlahung, tše di sa folego, go tloga dinaong go fihla phogong.


text:
Morena o tlo go iša setšhabeng se o sa se tsebego, se botatago ba bego ba sa se tsebe. Le kgoši, ye o tlo go ipeela yona e tlo išwa ntshe, la yo direla medimo e šele ya dikota le ya matlapa.


text:
Ditšhabeng ka moka tše Morena a tlo go go iša go tšona o tlo ba sehlaswiwa, le sekwerwa, le serogwa.


text:
O tlo šema merara wa e hlagolela; mananose a yona o ka se ke wa a nwa, le dienywa o ka se ke wa di ja; ka gobane e tlo lewa ke diboko.


text:
Naga ka moka ya gago e tlo tlala mehlware, wena wa hloka go tlola mahura a yona; ka gobane tlhware tša gago di tlo hlohlorego e sa le matata.


text:
Dithogo tše ka moka di tlo go wela tša go latela, tša go swara, wa ba wa felela, ge o sa theetše se Morena Modimo wa gago a se boletšego ge a re o hlokomele ditaelo tša gagwe le melao ya gagwe ye a go laetšego yona.


text:
Molato e tlo ba ge o sa ka wa direla Morena Modimo wa gago ka thabo le ka pelo e wilego mola o sa atetšwe ke tše botse.


text:
Manaba a gago, a Morena a tlo go a roma, o tlo a direla ka tlala le ka lenyora le ka tšhego, o šikere joko ya tshipi molaleng wa gago, a ba a go fediša.


text:
Morena o tlo go tlišetša setšhaba sa kgole magomong a lefase; se tlo go wela bjalo ka lenong le le kgoulogilego, setšhaba se o sa kwego polelo ya sona,


text:
Se tlo ja mabotlana a dikgomo tša gago, le dikenywa tša naga ya gago, wa ba wa felela. Se ka se ke sa go šadišetša mabele, le mananose, le mahura, le merole ya dikgomo tša gago le mehlape ya dihuswane tša gago, sa ba sa go fediša.


text:
Se tlo go tlaletša dikgorong tša gago ka moka; merako ya gago e megolo e tiilego, ye o e botilego, e tlo ba ya wa mo nageng ka moka ya gago, o rakeleditšwe metseng ya gago yohle mo nageng ya gago ka moka ye Morena Modimo wa gago a go neilego yona.


text:
Mohla woo o gakanegile o tlaleditšwe ke manaba a gago, o tlo ba wa ja bana ba gago, nama ya barwa ba gago le ya barwedi ba gago, ba Morena Modimo wa gago a tlogo ba a go file.


text:
Le monna wa geno wa setswatswa wa sekgwari o tlo ba a gerula ngwanabo le mosadi mamoratwe, le bana ba gagwe ba ba mo šaletšego,


text:
a ba kuna nama ya bana ba gagwe ba a ba jago, ka gobane o tlo ba a se na se se mo šaletšego pitlaganong le tlalelong ya mohla o rakeletšwe ke manaba a gago dikgorong tša gago tšohle.


text:
Le mosadi wa geno wa setswatswa wa sekgwari, yo nao tša gagwe di sa gatego fase a itirile sekgwari le setswatswa, leihlo la gagwe le tlo gerula monna moratwa wa gagwe, le morwa wa gagwe, le morwedi wa gagwe,


text:
a ba kuna sa nthago se se tšwilego mmeleng wa gagwe, a ba kuna bana ba a ba belegego, ka gobane o tlo ba ja a utame ka go felelwa pitlaganyong le tlalelong ya mohla o rakeletšwe ke manaba a gago dikgorong ša gago tšohle.


text:
Ge o sa hlokomele mantšu ka moka le melao ye e ngwadilwego pukung ye, wa lesa go dira ka yona o sa boife leina leretwa le, le le tšhabegago la Morena Modimo wa gago,


text:
gona Morena o tlo go hlolela dikotsi, dikotsi tše kgolo di sa felego, le malwetši a mabe a sa folego, a tlela wena le bana ba gago.


text:
Le malwetši a mehutahuta, le dikotlo tša mehutahuta, tše di sa ngwalwago pukung ye ya melao, le tšona Morena o tlo di tliša godimo ga gago, o be o tle o fedišwe.


text:
Le tlo šadišwa le le batho ba sego nene, mola le kile la ba ba bantši bjalo ka dinaledi tša legodimo, ka gobane o sa ka wa theetša se Morena Modimo wa gago a se boletšego.


text:
Ka gobane bjalo ka ge Morena mehleng yeno a kgahlwa ke go le thakga le go le atiša, mehleng yeo o tlo kgahlwa ke go le senya le go le fediša, a le gogola mo nageng ye le yago go e tšea.


text:
Morena o tlo le tšitlanya ditšhabeng ka moka go fihla magomong a lefase. Le le kua le tlo direla medimo e šele ya dikwata le ya matlapa, ye lena le botataweno le sa e tsebego.


text:
Gomme mo ditšhabeng tšeo o tlo hloka leago; lenao la gago le tlo hloka makhutšo, ka gobane Morena Modimo wa gago o tlo go hlolela pelo e roromelago, le mahlo a gohlometšego, le moya o boi.


text:
Ge letšatši le hlaba o tlo re: Le ka be le dikela! Ge le dikela o tlo re: Le ka be le hlaba ka baka la boi bja pelo ya gago ge e tšhogile, ka baka la tše mahlo a gago a tlogo di bona.


text:
Gomme Morena o tlo go bušetša Egipita ka dikepe, ka tsela ye ke go boditšego ka re: O ka se ke wa hlwa o sa e bona. Gona kua le tlo ithekiša la re le be balata ba banna le ba basadi, balata ba manaba a lena; gomme le tlo hloka e a kago le reka.


text:
Šea mantšu a kgwerano ye Morena a e laetšego Moše a re a e dire le Baisiraele ba le nageng ya Moaba, ka ntle ga kgwerano yela a e dirilego le bona thabeng ya Horebe.


text:
Moshe o biditše Baisiraele ka moka, a bolela le bona a re: Le di bone tšohle tše Morena a di dirilego le Farao le bahlanka ba gagwe ka moka, le naga ya gagwe ka moka le le ntshe kua Egipita.


text:
Fela, Morena go fihla bjalo ga a ešo a le nea pelo ya go lemoga le mahlo a go bona le ditsebe tša go kwa.


text:
Gomme nna ke le sepedišitše lešokeng nywaga e masome a mane; mme diaparo tša lena tše le di aperego ga se tša onala, le dieta tša mo dinaong tša lena ga se tša onala.


text:
Ya re ge le fihla mono, la tšwelwa dira ke Sihoni kgoši ya Hesiboni, le Ogo kgoši ya Basani, ba re šwahlela ba lwa le rena, mme ra ba bolaya.


text:
Ra tšea naga ya bona ra e nea Barubeni gore e be karolo ya bona, le ya Bagada, le ya seripa sa Bamanase.


text:
Ke gona hlokomelang mantšu a kgwerano ye, le dire ka ona, gore le letlege go tšohle tše le di dirago.


text:
Lehono le eme pele ga Morena ka moka ga lena, ba e lego balaodi ba meloko ya lena, le bagolo ba lena, le bahlapetši ba lena, banna ka moka ba Isiraele,


text:
le bana ba lena, le basadi ba lena, le moeng e a lego mešašeng ya lena, le baphaphi ba dikgong, le bagi ba meetse a gago.


text:
Le eme fa gore le dire kwano le Morena Modimo wa lena, ye a e dirago le lena lehono, e na le dithogo tšela tša gagwe.


text:
Gore lehono a go bee gore o be setšhaba sa gagwe; yena e be Modimo wa gago bjalo ka ge a go boditše, bjalo ka ge a enetše Aborahama le Isaka le Jakobo.


text:
ke e dira le bohle ba ba emego fa pele ga sefahlogo sa Morena Modimo wa rena, mme ke e dira le bao ba se nago le rena mo.


text:
Gobane lena le a di tseba, tša mola re dutše nageng ya Egipita, le tša mola re putla ditšhaba ka bogare, tšeo re di phatšitšego.


text:
Le bone makgapa a bona le medimo ya bona ya diswantšho, ya dikwata le ya matlapa, ya silifera le ya gauta, ye ba nago nayo'.


text:
Go lena go se ke gwa ba le motho yo pelo ya gawe e fularelago Morena Modimo wa lena, e ka ba monna goba mosadi, goba lešika goba leloko; go se ke gwa ba le e a yago a direla medimo yeo, gore mo go lena go se be le modu o tšwago mpholo le tše di galakago.


text:
Go se be le e a rego ge a kwile mantšu a a dikeno, a ikhomotša ka pelong ya gagwe a re: Nna ke iketla ge ke latela boithatelo bja pelo yaka, gore go kgoblewe tše di nwilego le tše di nyorilwego.


text:
Yena eo, Morena o tlo gana go mo lebalela; ke yena e a tlo go tukelwa bogale bja Morena le kgalefo ya gagwe; ke yena e a tlo go tlelwa ke dithogo ka moka tše di ngwadilwego mo pukung ye; di tlo mo kgomarela; gomme Morena o tlo fediša leina la gagwe tlase ga legodimo.


text:
Morena o tlo mo ntšha mo melokong ka moka ya Isiraele, a mo iša bošuleng bjo bo bolelwago ke dithogo tše di ngwadilwego mo pukung ya melao ye.


text:
Ke mo batlogolo ba bana ba lena, le ba šele ba ba tšwago dinageng tša kgole, ba tlo go botšiša ge ba bona dikotlo tša naga ye le malwetši a yona, ao Morena a tlo go a tliša fa,


text:
ka mo naga ka moka e lego setseke le letswai le pilo, e sa lengwe, e sa hlogiše lehlogedi, e sa mediše setlang, e le phekgogo ya Sodoma le Gomora, le Adama le Tseboima, metse yela ye Morena a e phekgotšego a befetšwe.


text:
Ke mo ba ditšhaba ka moka ba tlo go re: Ke ba baka lang ge Morena a dirile naga ye ka mokgwa wo? Kgalefo e kaakaa e tuketše go reng?


text:
Gwa tlo thwe: Ke ka gobane ba lahlile kgwerano ya Morena Modimo wa botatabo, ye a bego a e dirile le bona mehla yela ge a ba ntšha Egipita,


text:
ba na ba ya ba direla medimo e šele ba e khunamela, medimo ye ba bego ba sa e tsebe, ye e sa kago ya ba fa selo;


text:
ke ka baka leo bogale bja Morena bo tuketšego naga ye, a napa a e tlišetša dithogo ka moka tše di ngwadilwego pukung ye.


text:
Morena o ba gogotše nageng ya bona ka bogale, a befetšwe, a ngadile sa ruri; mme o ba lahletše nageng e šele; ke tšona tša mehla yeno.


text:
Dihpihlo di go Morena Modimo wa rena; tše di utollotšwego di na le rena le bana ba rena ka mehla le mehla, gore re dire se se bolelwago ke molao wo ka moka.


text:
E re ge o tlo tlelwa ke tše di boletšwego fa, e ka ba tšhegofatšo goba thogo, tše ke go anegetšego tšona, mme wa di elelwa o le ditšhabeng tše Morena Modimo wa gago a go leleketšego go tšona,


text:
mme wa boela go Morena Modimo wa gago, wa kwa se a se bolelago, se ke go anegelago sona lehono, mme wa boa ka pelo ka moka le ka moya ka moka, o na le bana ba gago,


text:
gona Morena Modimo wa gago o tlo go buša bothopja, a go gaugela, a buša a le kgobela mo ditšhabeng tše Morena Modimo wa lena a le tšitlanyeditšego go tšona.


text:
Le ge balelekwa ba gago ba le kua magomong a legodimo, le gona kua Morena Modimo wa gago o tlo ba tšea a ba kgobela.


text:
Morena Modimo wa gago o tlo go bušetša mo nageng ye e kilego ya ba ya botatago, gore o e tšee; gomme o tlo go dira gabotse, a go ntšifatša wa fetiša botatago.


text:
Ke mo Morena Modimo wa gago a tlo go bolotša pelo ya gago le dipelo tša bana ba gago, wa tlo rata Morena Modimo wa gago ka pelo ya gago ka moka le ka moya wa gago ka moka; ya tlo ba gona go phela.


text:
Ge e le dithogo tšeo ka moka, Morena Modimo wa gago o tlo di bea godimo ga manaba a gago, le godimo ga ba ba go hloilego, ba ba bego ba go hlakiša.


text:
Gomme wena o tlo boa, wa kwa se Morena Modimo wa gago a se bolelago, wa dira ka ditaelo tša gagwe ka moka tše ke go anegetšego tšona lehono.


text:
Morena Modimo wa gago o tlo go hlogonolofatša medirong ka moka ya diatla tša gago, dikenyong tša mmele wa gago, dikenyong tša dikgomo tša gago, dikenyong tša naga ya gago; e tlo ba tše botse gobane Morena Modimo wa gago o tlo kgahlwa ke go go setša, bjalo ka ge a kgahlilwe ke botatago.


text:
Ka gobane o tlo ba o theetša se Morena Modimo wa gago a se bolelago, o hlokomela ditaelo tša gagwe le melao ya gagwe ye e ngwadilwego mo pukung ye ya melao; o tlo ba o boetše go Morena Modimo wa gago ka pelo ka moka le ka moya wa gago ka moka.


text:
Ga se ya bewa kua legodimong, mo o ka rego: Ke mang e a kago rotogela legodimong a re tlela nayo, a re anegela, ra dira ka yona?


text:
Le gona ga se ya bewa kua mošola wa lewatle, mo o ka rego: Ke mang e a kago selela mošola wa lewatle, a mpoela le yona, a re anegela ra dira ka yona?


text:
Lentšu le le fa kgauswi le wena, le mo molomong wa gago le mo pelong ya gago, gore o kgone go dira ka lona.


text:
Se nna ka go laelago sona lehono sese: Rata Morena Modimo wa gago, o sware ditsela tša gagwe, o hlokomele ditaelo tša gagwe le melao ya gagwe le mekgwa ya gagwe, gore o phele o ntšifale, mme Morena Modimo wa gago a go šegofatše mo nageng yeo o yago go e tšea.


text:
Fela, ge pelo ya gago e ka fulara, o sa kwe, ge o dumela ge o foraforetšwa wa latela medimo e šele, wa e khunamela, wa e direla,


text:
gona ke le botša e sa le lehono gore le tlo felela ruri, le ka se ke la lelefalelwa ke matšatši le le nageng yeo le yago go e tšea ge le sela noka ya Jorodane.


text:
Lehono legodimo le lefase ke dihlatse tša ka ge ke beile bophelo le lehu, le tšhegofatšo le thogo, pele ga lena. Hle ikgetheleng bophelo gore le phele, lena le bana ba lena,


text:
le le ba ba ratago Morena Modimo wa lena, le ekwa se a se bolelago, le mo gomaretše; Ka gobane go phela ga gago le go atelwa ke matšatši di na le yena; le ge o tlo dula mo nageng ye Morena Modimo wa gago a e enetšego botatago Aborahama, le Isaka le Jakobo a re o tlo ba nea yona, di na le yena.


text:
Nna lehono ke na le nywaga e lekgolo le masome a mabedi; ga ke sa kgona go tšwa le go tsena; le gona Morena o mpoditše a re: O ka se ke wa sela noka ye ya Jorodane.


text:
E a tlogo le eta pele ge le sela, ke Morena Modimo wa lena; o tlo fediša ditšhaba tšeo ge le fihla, mme le tlo di raka. Joshua ke yena e a tlogo le eta pele bjalo ka ge Morena a boletše.


text:
Morena o tlo ba dira se a se dirilego Sihoni le Ogo dikgoši tšela tša Baamoro le naga ya bona, bao a ba fedisitšego.


text:
Tiišang, le dire senna; le se boife, le se ba tšhoge, gobane e a sepelago le lena ke yena Morena Modimo wa lena. A ka se ke a go lahletša, a ka se ke a go tlogela.


text:
Gomme Moshe a bitša Joshua, a bolela le yena, Baisiraele ka moka ba le ntshe, a re: Tiiša, o dire senna; ka gobane ke wena o tlogo goroša setšhaba nageng ye Morena a enetšego botatabo a re o tlo ba nea yona ya ba magae a bona.


text:
E a tlogo go eta pele ke yena Morena; o tlo ba le wena; a ka se ke a go lahletša; a ka se ke a go tlogela; o se boife, o se ke wa gakanega.


text:
Molao wo Moshe o o ngwadile, a o neela baperisita barwa ba Lefi, barwadi ba polokelo ya kgwerano ya Morena, le bagolo ka moka ba Baisiraele.


text:
Bona Moshe a ba laya a re: Ge go fela ngwaga wa go šupa, ka lebaka le le beilwego le ngwaga wa khunologo ka monyanya wa mešaša,


text:
ge Baisiraele ba tlile ka moka go bonala pele ga Morena Modimo wa bona, ba le felo fao a tlogo go kgetha, gona moo o balele Baisiraele ka moka molao wo, ba o kwe.


text:
O phuthele setšhaba mmogo, banna le basadi le bana, le ba ba diiletšego dikgorong tša geno, o ba balele ba kwe, ba ithute, gomme ba boife Morena Modimo wa lena, ba hlokomele se se bolelwago ke molao wo, ba dire ka wona.


text:
Le bana ba bona ba ba sešogo ba o tseba, ba o kwe, ba ithute go boifa Morena Modimo wa lena mehla ka moka ge le phela le le mo nageng ye le yago go e tšea ge le sela noka ya Jorodane.


text:
Morena a bolela le Moshe a re: Tseba gore tšatši la gago la go hwa le batametše. Bitša Joshua le tle le eme ngwakong wa Kgwerano, ke le laye. Gomme Moshe a ya a na le Joshua, ba ema ngwakong wa Kgwerano.


text:
Morena a bonala mo Ngwakong wa Kgwerano ka leru; leru le ema godimo ga mojako wa Ngwako wa Kgwerano.


text:
Morena a bolela le Moshe a re: Bjale o ya go robala le botatago; gomme setšhaba se se tlo tsoga sa dira bootswa sa latela medimo e šele ya naga ye se yago go tsena go yona; se tlo ntahla, se tlo senya kgwerano ya ka ye ke e dirilego le sona.


text:
Mohla woo bogale bja ka bo tlo ba tukela, ka ba lahla, ka ba utela sefahlogo sa ka. Ke mo se tlo go lewa sa tlelwa ke mabošula a mantši le ditlalelo tše ntši. Mohla woo ba tla re: Ge ke tlelwa ke mabošula a, a ga se ka gobane Modimo wa ka a se na le nna?


text:
Fela, nna mohla woo ke tlo ba utela sefahlogo sa ka ka baka la tše mpe tšohle tše ba di dirilego ba fapogetše go medimo e šele.


text:
Bjale ba ngwalele sefela se, o se rute Baisiraele, o se bee melomong ya bona gore sefela se e be hlatse ya Baisiraele.


text:
Ka gobane ke tlo ba goroša mo nageng ye ke e enetšego botatabo, naga e elago maswi le nose. Fela, e tlo re ba lle ba hoše ba nonne, ba tlo fapogela go medimo e šele, ba direla yona; nna ba tlo nnyatša ba senya kgwerano ya ka.


text:
Ge ba wetšwe ke bošula le ditlalelo tše ntši, sefela se se tlo ba eletša se le hlatse ya gore, seakanyo sa bona ke se tsebile ke sešo ka ba goroša nageng ye ke ennego ka baka la yona; ka gobane sefela se se tlo phela se le melomong ya bona.


text:
A laela Joshua morwa wa Nuni a re: Tiiša, o dire senna; ka gobane ke wena o tlogo goroša Baisiraele mo nageng ye ke le enetšego yona; gomme nna ke tlo ba le wena.


text:
Tšeang puku ye ya molao, le e bolokeng lehlakoreng la polokelo ya kgwerano ya Morena Modimo wa lena, e be hlatse ya lena e le gona moo.


text:
Ka gobane nna bonganga bja lena ke a bo tseba, le melala ya lena e methata. Hleng ešita le mehleng yeno ke sa phela le šetše le ngangane le Morena; go tlo ba bjang mehleng ke hwile?


text:
Bitšang bagolo ka moka ba meloko ya geno, le bahlapetši ba lena ba tle fa, ke bolele mantšu a ditsebeng tša bona, ke bee legodimo le lefase e be dihlatse tša ka.


text:
Ka gobane ke tseba gore ge ke hwile le ka se ke la lesa go senya. Le tlo aroga tseleng ye ke le laetšego yona; gomme le yo hlakana le mabošula mehleng e tlago, ka gobane le tlo senya pele ga Morena, le tlo mmefediša ka mediro ya diatla tša lena.


text:
Gomme Moshe a bolela mantšu a sefela seo pele ga phuthego ka moka ya Isiraele, a se fetša ba theeditše.


text:
Thuto ya ka e tla etša pula go na. Thero ya ka e tla etša phoka go enela; e tla ka modupi mabjanyeng; e tla ka tsheola mo hlageng.


text:
Ke yena Lentšwe, yo tirophethegi, ka ge tsela tsagwe tšohle di lokile, Yena Modimo wa therešo, Moilabokgopo, Moloki, Yena Mosiami.


text:
Wena setšhaba sa bošilo, sehlokatlhaloganyo, a ke gona go leboga yena Morena? A ga se yena Tatago, Mongagago? A ga wa ka wa dirwa wa tsengwa ke yena?


text:
Gopola mehla ya bogologolo; hlaloganya nywaga ya melokoloko; botšiša tatago a go hlathollele; ba bagolo beno ba go anegele.


text:
Mola Yogodimodimo a nea ditšhaba magae, mola a aroganya bana ba batho, o beetše merafo mellwane, a ya ka palo ya bana ba Isiraele.


text:
O mmone šakong, lešokeng, la hanata la meroro ya masodi; a mo ageletša, a mo hlokomela, a mo šireletša wa ntaka ya ihlo.


text:
A etša lenong, lefofiša-mafotwana, ge le akarela ngwana lona, la phurolola phego la mo kuka, la mo rwala ka diphofa.


text:
A ba nametša meboto ya naga, a ba leša kenyo tša melala, a ba nweša nose tša magaga, makhura matšwalwaleng le lethata,


text:
le maswi a dikgomo, se sethobe sa dipudi, le makhura a dikwana, le dikgapa tša Basani, le diphoko, le wona moko wa mabele, le todi ya morara, mananose mafufula.


text:
Jeshuruni a nona, a raga; ka kgonthe wa nona, wa rena, wa ikwa, wa lahla Modimo Mohlodi wa gago. O nyaditše Lentšwe la go phologela.


text:
Didimo ba di iša go badimo, e sego go Modimo, go medimo ye ba bego ba sa e tsebe, e mefsa metšwakgauswi, ye botataweno ba bego ba sa e tsebe.


text:
A re: Ke ba utela sefahlogo, ke bone pheletšo. Ka kgonthe ke mohuta wa dihlola, ke bana ba go se botege.


text:
Ba nthumola ka se e sego Modimo, ba ntlhohla ka tša bošilo bja bona. A nke le nna ke ba rumole ka se e sego setšhaba, ke ba hlohle ka setšhaba sa bošilo.


text:
Ka gobane bogale bja ka bo gotetša mollo; o tlo tuka wa fihla kua bodula bahu tlasetlase, o tlo fiša naga le dikenyo, o tlo tšhuma le metheo ya dithaba.


text:
Ba šetše ba otile ka tlala, ba llwe ke dinkhu, ke masetlapelo a dikotsi, ke mo ke tlogo roma meno a dibata le bohloko bja kgagabaleroleng.


text:
Tšhoša e tlo fetša bana kua ntle; monywakong ba tlo fela ka go tšhoga, masogana gotee le methepa, le masea, le ba hlogoputswa.


text:
ge nka be ke sa šie go nyenywa ke manaba, ge bahloi ba bona ba tlo aketša, ba re: Go kgonne atla sa rena! Ba se sa re: Di dirilwe tšohle ke Morena!


text:
O tee a ka raka bjang sekete? Babedi ba ka gapa bjang diketekete? A ga se ka ge ba hlala Lentšwe la bona? A ga se ka ge Morena a ba lahleditše?


text:
Gobane morara wa bona o etša wa Sodoma; ke wa dirapa tša Gomora. Dikenyo tša bona ke kenyo tša selešo, tša thokolwana tše di galakago.


text:
Tefetšo ke ya ka, le kotlo ke ya ka, mohla go thedimoga 'nao la bona. Tšatši la bona la go loba le kgauswi; tša go ba wela di a belola.


text:
Morena setšhaba sa gagwe o tlo se lwela; o kwela balata ba gagwe bohloko; gobane o bona go keba matsogo, go se sa na mohlanka le morena.


text:
ye e bego e eja makhura a dimo tša bona, e enwa morara wa bego tša bona? -- A e tsoge e le namolele! A e eme e le šireletše!


text:
Bjale tsebang, ke nna NNA! Ga go modimo ge e se nna! Go hwa le go phela, ke nna ke di dirago; ke e gobatše, ka buša ke rekola. Ge nka swara, ga go sa na monamoledi.


text:
ke re: Ke looditše kgadigadi ya lerumo la ka; madi a babolawa le a bathopša, a dihlogo tša marena a manaba.


text:
Hee lena ditšhaba! Hlalalang le tšhaba sa gagwe! Gobane o tlo lata madi a bahlanka bagwe, a otla ba ba mmekilego; Mme naga ya gagwe, batho ba gagwe o ba direla poelanyo.


text:
Mantšu ka moka a sefela se Moshe o ile a a boelela a na le Hosea morwa wa Nuni, setšhaba se theeditše.


text:
A kgona a re: Le se ke la ba la lebala mantšu a ka moka a ke le filego ona gore e be bohlatse bjo le tlogo bo anegela bana ba lena, gore ba a hlokomele, ba dire tšohle tše di bolelwago ke molao wo.


text:
Gobane ga se lentšu le le ka rego ke la lefela; ke bjona bophelo bja lena; ka lona lentšu le le tlo lelefatša bophelo bja lena, le le mo nageng ye le selago noka ya Jorodane la ya go e tšea.


text:
Namela thabeng ye ya Abarimi, thabeng ya Nebo, e lego nageng ya Moaba, e lebanego le motse wa Jeriko, o bone naga ya Kanana, ye ke e fago Baisiraele, gore e be ya bona.


text:
Ke mo o tlogo hwela thabeng yeo o e nametšego wa gorošetšwa go ba geno, bjalo ka Arone ngwaneno ge a hwetše thabeng ya Horo, a gorošetšwa go ba geno.


text:
Ke ka ge le sa ka la mpotegela le na le Baisiraele kua meetseng a Meriba, kua Kadese lešokeng la Tsini, le sa ka la ntira Mokgethwa mo go Baisiraele.


text:
Ka gobane naga yeo ke e fago Baisiraele, ke itše o tlo e bona o lebane nayo; fela, o ka se ke wa tsena go yona.


text:
Tšhegofatšo še ye Moše monna wa Modimo a šegofaditšego Baisiraele ka yona, a šetše a lebane le go hwa.


text:
O boletše a re: Morena o tlile a etšwa Sinai, a ba hlabela a etšwa Seire, a gadima a le thabeng ya Parane, a tla a etšwa go bakgethwa ba diketekete, a ba swaretše kgabo ya mollo ka le letona.


text:
Mo-rata-batho-ruri; bakgethwa bagwe bohle ba mo atleng sa gagwe; ba dula fase dinaong tša gagwe; ba fiwa ditshola tša mantšu a gago.


text:
A rera Juda a re: Morena, kwaa mokgoši wa Juda; mo fihliše go ba gabo; diatla tša gagwe a di ba tlatše; O mo namolele manabeng.


text:
A rera Lefi a re: Toko le seetša di na le banna ba Mmotegi wa lena, Yo le kilego la mo leka kua Masa, Yo le mo emetšego kua meetseng a Meriba;


text:
di na bao ba go rera botatabo le bommabo ba re: Se ba tsebe! Ba go se tsebe bana babo le bana ba bona; ka ge ba hlokometše tše o di boletšego, ba hlapetša kgwerano ya gago.


text:
Ba ruta Jakobo tokelo tša gago; ba ruta Isiraele melao ya gago. Ba go tlišetša diorelo, tša go natefela. Didimodimo ba di bea aletareng ya gago.


text:
Morena, atla maatla a bona, o kgahlwe ke mediro ya atla tša bona; o thokge dikgwele tša bao ba ba tsogelago; manaba a bona a se sa tsoga.


text:
A rera Josefa a re: Naga ya gago e atliwe ke Morena, ka tše botse tša godimo, phoka, le ka madiba a mo fase,


text:
le ka tše botse tša lefase ka botlalo, ka go ratwa ke YOLA Modulasethokgwa-sa-meetlwa (Eks. 3:2) a di tlele hlogo ya Josefa, phogong ya yena mokgethwa go bana ba bobona.


text:
Thwadi ya poo tša gabo, senatla, naka tša gagwe ke naka tša nare, ka tšona o hlaba ditšhaba, a di hlakanya, a goma ka magomo a lefase. Ke bona, diketekete tša Efuraimi; ke bona, madira a Manase.


text:
ba rapa mabotho, ba namela thaba, ba iša didimo tša toko; ba ipshina ka menono ya mawatle, ka mahumo-mafihlwa a lešabašaba.


text:
A rera Gada a re: A go retwe Moagiša-Gada-mabaleng. O patlame bokatau namagadi; o phura letsogo le yona phogo.


text:
O ikgethetše naga ya mathomo, mo a beetšwego mphapa wa sefoka. O tšwile, balaodi ba setšhaba, a phetha tša molao wa Morena, kahlolo tša gagwe, a na le Isiraele.


text:
A rera Nafutali a re: Nafutali, mokhora-tše-botse, motlala katlo tša Morena, la gagwe a e be la bodikela le la borwa.


text:
Ješuruni, Modimo wa gago o hloka moka Yena. Mo-tla-ka-magodimo, a go namolela, Motla-kaletago la marung!


text:
Modimo, Ramabaka-a-bogolo-golo, ke yena setšhabelo, ge o ageletšwe ke mabogo a Waneng-le-neng; o raka naba le o lebanago nalo; o re le fedišwe.


text:
Isiraele o tlo aga a iketla; mothopo wa Jakobo o le nnoši, mo go lego naga ya mabele le ya mananose, a ne leratadima letloromaphoka.


text:
O wa lehlogonolo, wena Isiraele! Mokawena gao! Setšhaba se-namolwa-ke-Morena. Yena kotse mophemedi wago, yena tšhoša ya go go lwela borena. Manaba a gago a tlo tla a phuphutha; Kua thabeng tsa ona go tlo gata wena.


text:
Bjale Moshe a tloga gona moo molaleng wa Moaba, a namela thaba ya Nebo, sehlweng sa thaba ya Pisiga ye e lebanego le motse wa Jeriko; mme Morena a mmontšha naga ka moka ya Gileada le ya Dani,


text:
le ya Nafutali ka moka, le ya Efuraimi, le ya Manase, le naga ka moka ya Juda go iša lewatleng la bodikela,


text:
Morena a bolela le yena a re: Ke yona naga ye ke e enetšego Aborahama le Isaka le Jakobo, ka re ke tlo e nea bona le bana ba bona; ke go bontšhitše wa e bona ka mahlo; fela, o ka se ke wa tsena go yona.


text:
A mo fihla mo nageng ya Moaba e lebanego le Bethepeoro; fela, lebitla la gagwe le lehono ga le tsebje ke motho.


text:
Moshe ge a ehwa o be a na le nywaga e lekgolo le masome a mabedi; mme mahlo a gagwe a be a sešo a fifala; le maatla a gagwe a be a sešo a fela.


text:
Baisiraele ba mo llela gona moo molaleng wa Moaba ba fetša matšatši a masome a mararo; matšatši a go hloboga Moshe a phethega.


text:
Joshua morwa wa Nuni o be a tletše moya wa bohlale, ka gobane Moshe o be a mmeile diatla; Baisiraele ka moka ba mo kwa, ba dira ka mo Morena a laetšego Moshe.


text:
Gomme mo go Isiraele ga go a hlwa gwa tsoga moporofeta yo bjalo ka Moshe, yo Morena a mo tsebilego ka go lebanya difahlogo nae,


text:
le ka matete le mehlolo yohle, ye Morena a mo romilego a e dira nageng ya Egipita go Farao, le go bahlanka ba gagwe bohle, le nageng ya gagwe ka moka,


text:
le ka seatla se maatla ka moka, le ka ditlaba ka moka tše kgolo, tše Moshe a di dirilego mme tša bonwa ke Baisiraele bohle.


text:
Mola Moshe mohlanka wa Modimo a hwile, Morena o boletše le Joshua morwa wa Nuni, mohlanka wa Moshe, a re:


text:
Moshe mohlanka wa ka o hwile. Bjale tsoga o sele noka ye ya Jorodane; wena le setšhaba se ka moka le ye nageng ye ke e neilego Baisiraele.


text:
Go goma ka lešoka, le ka dithaba tše tša Libanoni, le ka noka e kgolo ya Forate, naga ka moka ya Bahethe, go goma ka lewatle le legolo thoko ya bodikela, e tlo ba naga ya lena.


text:
Ga go na e a tlogo ema ge o fihla mehla yohle ya go phela ga gago. Ke tlo ema le wena bjalo ka ge ke be ke ema le Moshe. Nka se ke ka go lahla; nka se ke ka go tlogela.


text:
Tiiša maatla o dire senna; ka gobane ke wena o tlogo thopa naga ye nna ke e enetšego botatabo ka re ke tla ba nea yona ya ba madulo a bona.


text:
Fela, tiiša maatla o dire senna ruri ge o hlokomela melao ka moka ye Moshe motseta wa ka a go laetšego yona. O se ke wa e fapoga ka go ya go le letona goba go la ntsogošo; ke mo o tlogo letlega mo gohle mo o yago.


text:
Puku ye ya melao o se ke wa ba wa lesa go e bolela; o e akanye mosegare le bošego, gore o kgone go hlokomela tšohle tše di ngwadilwego mo go yona, mme wa dira tšona. Ke mo o tlogo ba le mahlatse ditseleng tša gago, ke mo o tlogo letlegelwa.


text:
Ke go laetše ge gore o tiiše maatla, o dire senna. O se ke wa tšhoga, o se ke wa gakanega, ka gobane Morena Modimo wa gago o ema le wena mo gohle mo o yago.


text:
Thethang le mešaša le laele setšhaba le re: Itokišetšeng mefago ka gobane go šetše matšatši a mararo; ke mo le tlogo sela noka ya Jorodane, la ya go tšea naga ye Morena Modimo wa lena a le neilego yona gore e be ya lena.


text:
Le se lebale lentšu lela le Moshe mohlanka wa Modimo a le laetšego lona a re: Morena Modimo wa lena o le gorošitše a le nea naga ye.


text:
Bjale basadi ba lena le bana ba lena a ba šale; go šale le diruiwa tša lena mo nageng yeno, ye Moshe a le filego yona ka mošono wa Jorodane. Ge e le lena le sele, le swere marumo ka moka ba le lego banna ba bagale, le ete bana ba bolena pele, le ba thuše,


text:
go fihla ge Morena Modimo wa lena a gorošitše le bana ba bolena bjalo ka lena, gore le bona ba tšee naga ye Morena Modimo wa lena a ba neilego yona. Ke mo le tlo go kgona go boela mo nageng yeno ya lena ya ba magae a lena, a Moshe mohlanka wa Modimo a le filego ona ka mošono wa Jorodane thoko ya bohlabela.


text:
Re tlo go kwa bjalo ka ge re be re ekwa Moshe. Segolothata ke ge Morena Modimo wa gago a ka ema le wena, bjalo ka ge a be a ema le Moshe.


text:
Mang le mang e a kago ganetša se o se bolelago, le e a sa kwego ge o re laya, o tlo bolawa. Segolothata ke gore o tiiše maatla, o dire senna.


text:
Bjale Joshua morwa wa Nuni, ba le moo Sithima, a roma banna ba babedi ba dihlodi, a ba laya ka thopeng a re: Yang le hloleng naga le motse wa Jeriko. Banna bao ba ya, ba tsena ngwakong wa mosadi wa seotswa, wa leina la Rahaba, ba robala gona.


text:
Kgoši ya Jeriko ya tsebišwa gore: Banna šeba, ba tsene mo bošego; ba tšwa go Baisiraele; ba tlile go hlola naga.


text:
Kgoši ya Jeriko ya roma banna ba tla go Rahaba ba re: Ntšha banna ba ba tlilego go wena, ba ba tsenego fa ngwakong wa gago; ka gobane ba tlile go hlola naga ka moka.


text:
Ge e le mosadi eo o be a utile banna ba babedi bao; bjale a re: Go bjalo, banna bao ba be ba tlile fa go nna; mme nna ke be ke sa tsebe mo ba tšwago.


text:
E itše ge kgoro e tswalelwa ka leswiswana, ba be ba tšwile; gomme nna ga ke tsebe mo ba ilego ntshe. Kitimang le ba hlomarele; le sa tlo ba swara.


text:
Anthe yena o be a ba nameditše godimo ga ngwako, a ba utile mo manting a a bego a a anegile hlakeng ya ngwako wa gagwe.


text:
Banna bala ba kitima ba ba nyaka tseleng ya go ya Jorodane madibogong. Bahlomaredi bao ge ba tšwile, kgoro ya tswalelwa.


text:
a bolela le bona a re: Nna ke tseba gobane Morena o le neile naga ye; ke tseba le gore re wetšwe ke go le tšhoga, le gore bohle ba ba agilego nageng ye ba nolegile moko ge le fihla.


text:
Ka gobane re kwele gobane Morena o gopišitše meetse a lewatle la mahlaka ge le fihla mohla le etšwa Egipita. Re kwele tše le di dirilego magoši ala a mabedi a Baamoro kua mošola wa Jorodane, boSihoni le Ogo, ka mo le ba dirilego ba gafiwamoka.


text:
Ra re go kwa tšeo, dipelo tša rena tša gakanega; ga go sa na wa pelo ye e tiilego ge go fihla bolena; ka gobane Morena Modimo wa lena ke Modimo wa kua godimo magodimong, le wa mono fase lefaseng.


text:
Bjale, ka gobane ke le dirile ka botho, le nkeneleng ka Morena gore le tlo ntira ka botho, le ba lapa la gešo ka moka; gomme le mpeele seka se se botegago,


text:
sa go re: Tate le mme, le dikgaetšedi, le banyanana ba ka ka moka, le ba ba nago nabo ka moka, le tlo re lesa ra phela, la re phemela lehu.


text:
Banna bao ba fetola ba re: Meoya ya rena e ka hwa bakeng sa lena; ge le sa re eke tabeng ye ya rena, gona mohla Morena a tlogo re nea naga ye, re tla go dira ka botho ra go botegela.


text:
Ya ba gona a ba fološago ka thapo ka lešoba la mo morakong, ka gobane ngwako wa gagwe o be o kgohlagane le morako ka ge a agile morakong.


text:
A ba rera a re: Rotogelang dithabeng gore le se ke la gahlana le ba ba ilego go le nyaka; le utame gona kua matšatši a mararo, bahlomaredi ba lena ba be ba boe. Ke mo le tlogo kgona go swara tsela ya lena.


text:
Bjale, mohla re tlago nageng ye, thapo e khubedu ye re fologago ka yona re hwetše o e tlemile mo lešobeng le, re hwetše o kgobile tatago, le mmago, le dikgaetšedi, le ba lapa la tatago ka moka.


text:
E a tlogo tšwela ntle ka mojako wa ngwako wa gago, e tlo ba molato wa gagwe ge a ka bolawa, e tlo ba e se wa rena. Fela, mang le mang e a tlogo ba fa ngwakong wa gago, e tlo ba molato wa rena ge a ka dirwa selo.


text:
Mosadi a re: A go be bjalo ka ge le boletše. Ke moka a ba lesa ba sepela, thapo e khubedu a e tlemelela gona moo lešobeng.


text:
Bona ba tloga ba ya dithabeng, ba fetša matšatši a mararo ba dutše gona; bahlomaredi ba bona ba ba ba boa ba ba tsomile tseleng ka moka ba ba hloka.


text:
Banna ba babedi bao ba fologa dithabeng, ba sela noka, ba tla go Joshua morwa wa Nuni, ba mo laodišetša tšohle tše ba di hweditšego.


text:
Joshua a tsoga e sa le bosasa, a na le Baisiraele ka moka, ba tloga Sithima, ba tla nokeng ya Jorodane, ba lala gona moo ba sešo ba sela.


text:
ba laela setšhaba ba re: E re ge le bona polokelo ya kgwerano ya Morena Modimo wa lena e rwalwa ke baperisita ba Balefi, gona le lena le tsoge le latele.


text:
Fela, le lese ba sepele sebaka sa meelo e dikete tše pedi, e be gona le latelago. Le se ke la batamela; gore le kgone go bona tsela ye le tlogo e sepela, ka gobane tsela yeo ga le ešo la ba la e sepela.


text:
Baperisita a ba botša a re: Rwalang polokelo ya kgwerano le ete setšhaba pele. Ba e rwala mme ba eta setšhaba pele.


text:
Morena a botša Joshua a re: Lehono ke tlo thoma go go godiša mo go Baisiraele, gore ba tsebe gobane ke ema le wena, bjalo ka ge ke be ke ema le Moshe.


text:
Baperisita ba ba rwelego polokelo ya kgwerano wena o ba laele o re: Ge le fihla magomong a meetse a Jorodane, le eme.


text:
Baisiraele Joshua a ba bitša a re: Batamelang mo, le tle le kwe se Morena Modimo wa lena a se bolelago.


text:
A bolela le bona a re: Se le tlogo tseba ka sona gore e a nago le lena ke Modimo e a phelago, le gore: Bakanana, le Bahethe, le Bahefi, le Bapheresi, le Bagirigasi, le Baamoro, le Bajebusi, o tlo ba raka ge le fihla:


text:
Bjale ntšhang banna ba lesome le metšo e mebedi mo melokong ka moka ya Baisiraele, leloko le lengwe le le lengwe monna o tee.


text:
E tlo re ge dinao tša baperisita ba ba rwelego polokelo ya Morena Mong wa lefase lohle, di gata meetse a fologago a etšwa tletlolo, a tlo kgaolwa a ema bjalo ka leboto letee.


text:
Gomme setšhaba sa hlahlamologa sa tšwa mo mešašeng ya bona gore ba sele noka ya Jorodane. Baperisita ba eta setšhaba pele ba rwele polokelo.


text:
Ya re ge barwadi ba polokelo ba fihla nokeng ya Jorodane, mme maoto a baperisita ba ba rwelego polokelo ge a gata mo meetse a gomago ntshe -- ka gobane noka ya Jorodane lebakeng la go buna e e tlale e khurumetše maboto a yona thoko tšohle --


text:
Ke mo meetse a fologago a etšwa tletlolo a emego, a hlophologa, a ba bjalo ka leboto letee, a fihla kgolelele motseng wa Adama wo o bataganego le Tsarathane. Ga e le meetse a fologelago lewatleng la molala, e lego lewatle la letswai, a gopa; gomme setšhaba sa sela se lebane le motse wa Jeriko.


text:
Baperisita ba ba rwelego polokelo ya Morena ba be ba eme mo go omilego mo gare ga noka ya Jorodane. Baisiraele ka moka ba sela ka mo go omilego; setšhaba sa sela ka moka ga sona.


text:
Le ba laeleng le re: Kukang maswika a lesome le metšo e mebedi a felo moo maoto a baperisita a bego a eme gona a itsetsepetše mo gare ga noka ya Jorodane, le seleng nao, le a tseme marobalong a lena mo le tlogo lala bošego bjono.


text:
Joshua a bitša banna bao ba lesome le metšo e mebedi ba a ba beilego ba etšwa go Baisiraele, o tee o tee wa leloko.


text:
Joshua a ba roma a re: Selang le ete polokelo ya Morena Modimo wa lena pele, le tsene mo nokeng ya Jorodane; e mongwe le e mongwe a tšee leswika a le šikare, ka palo ya meloko ya Baisiraele,


text:
gore e be a seka fa ga geno; e tle e re ka moso ge bana ba lena ba botšiša ba re: Maswika a ke a go le eletšang?


text:
Le ba botše tša meetse a Jorodane a a kilego a kgaolwa ge go fihla polokelo ya kgwerano ya Morena mohla e setšego noka ya Jorodane. Meetse a Jorodane a kile a kgaolwa; gomme maswika a ke seeletši sa ka mehla le mehla sa Baisiraele.


text:
Baisiraele ba napa ba dira ka mo Joshua a ba laetšego ka gona, ba rwala maswika a lesome le metšo e mebedi a mo nokeng ya Jorodane, ka mo Morena a boditšego Joshua ka gona; ba lebanya palo ya meloko ya Baisiraele; ba sela le maswika ao, ba a iša marobalong, ba a bea ntshe.


text:
Maswika a mangwe a lesome le metšo e mebedi Joshua o a hlophile mo gare ga noka ya Jorodane felo mo maoto a baperisita ba ba bego ba rwele polokelo ya kgwerano ba bego ba gatile gona. Ona ao le bjale a sa le gona.


text:
Ge e le baperisita ba ba bego ba rwele polokelo, ba be ba eme mo gare ga noka ya Jorodane, gwa ba gwa phethwa tšohle tše Joshua a di boditšego setšhaba a laetšwe ke Morena; ya ba go dira tšohle ka mo Moshe a bego a laetše Joshua; gomme setšhaba se se ke sa diega go sela noka.


text:
Ya re ge se feletše go sela, polokelo ya Morena le yona ya sela, mme baperi sita ba eta setšhaba pele.


text:
Le ba leloko la Rubeni le la Gada le seripa sa ba Manase, ba sela, ba eta Baisiraele pele ba swere marumo, ka mo Moshe a ba boditšego ka gona.


text:
E nyakile go ba banna ba dikete tše masome a mane ba ba bego ba itlhametše ntwa; ba eta Morena pele go yo hlabana melaleng ya Jeriko.


text:
Ke lona tšatši le Morena a godišitšego Joshua ka lona, Baisiraele bohle ba di bona, mme ba mmoifa ka mehla yohle ya bophelo bja gagwe, bjalo ka ge ba be ba boifa Moshe.


text:
Ya re ge baperisita ba ba rwelego polokelo ya kgwerano ya Morena ba etšwa mo nokeng ya Jorodane maoto a bona ge a gata mo go tiilego, ke mo meetse a Jorodane a boetšego moeleng wa ona, a ela bjalo ka peleng, a aparela maboto thoko tšohle.


text:
E be e le letšatši la lesome la kgwedi ya pele ge setšhaba se botoga se etšwa nokeng ya Jorodane, mme sa bokana Giligala, ka thoko ya bohlabela bja Jeriko.


text:
ka gobane Morena Modimo wa lena o be a gopišitše meetse a noka ye ya Jorodane ge le fihla, la ba la sela; ya ba tše di etšago tša mohla wola, tše Morena Modimo wa lena a di dirilego lewatle la mahlaka, le a le gopišitšego ge re fihla, ra ba ra sela.


text:
E be e le gore ditšhaba ka moka tša lefase di tsebe seatla sa Morena ge e le se maatla, gore le boife Morena Modimo wa lena ka mehla.


text:
E itše ge dikgoši ka moka tša Baamoro tša mošola wa Jorodane thoko ya bodikela, le dikgoši ka moka tša Bakanana tša thoko ya lewatle, ge di ekwa ka mo Morena a gopišitšego meetse a Jorodane ge Baisiraele ba fihla, gore ba sele, ka moka ba nolega moko, gwa hlokwa pelo ye e tiilego mo go bona ge Baisiraele ba fihla.


text:
Ka lebaka lona leo Morena o laetše Joshua a re: Itirele mefaka ya magakadibje, o buše o bolotše Baisiraele la bobedi.


text:
Taba ye Joshua a ba boloditšego ka baka la yona še: Batho ka moka ba ba tšwilego Egipita e le banna ba bahlabani, ba be ba hwile lešokeng mo tseleng ge ba rotoga ba etšwa Egipita.


text:
Banna bao ka moka ba ba tšwilego Egipita, bona ba be ba boloditšwe; fela, ba ba tswaletšwego lešokeng tseleng ya ge ba rotoga ba etšwa Egipita, ba be ba sešo ba bolla.


text:
Ka gobane Baisiraele ba be ba feditše nywaga e masome a mane ba sepela šokeng, mme setšhaba ka moka sa banna ba bahlabani ba ba tšwilego Egipita sa ba sa felela sa ruri, ka gobane se sa ka sa kwa se Morena a se boletšego; Morena a ba a se enela a re se ka se ke sa bona naga ye Morena a kilego a e enela botatabo a re o tlo ba nea yona, e lego naga e elago maswi le dinose.


text:
Barwa ba bona, bao Morena a ba tsošitšego legating la bona bala, ke bona ba Joshua a ba boloditšego, gobane e be e le mašoboro, ba be ba sešo ba bolotšwa tseleng.


text:
Morena a rera Jošua a re: Bjale ke pshikološitše kgobogo ya Egipita ka e tloša go lena. Ke ka baka leo leina la felo fao le lehono e sa lego Giligala (Pshikologo).


text:
Gomme Baisiraele ba dula mešašeng gona moo Giligala, ba bina monyanya wa Paseka ka la lesome la metšo e mene ya kgwedi yeo ka mantšiboa, ba le melaleng ya Jeriko.


text:
Ka le le hlatlamago Paseka ba thoma go ja mabele a naga yeo, e le dinkgwa tše di sa omelwago le mašohlo, ba thoma ka tšatši leo.


text:
Gomme Manna ya fela ka tšatši le le hlatlamago leo la ge ba thoma go ja mabele a naga yeo; Manna ya se ke ya hlwa e eba gona mo go Baisiraele; ba ja dikenyo tša naga yeno ka ngwaga woo.


text:
Ya re ba sa le gona moo Jeriko, Joshua ge a lebelela a bona monna a eme a lebane le yena, a swere tšhoša a e retha ka seatla sa gagwe. Joshua a ya go yena, a re: A o wa gabo rena, goba o wa manaba a rena?


text:
Monna eo a re: Ke nna molaodi wa madira a Morena; bjalo ke tlile. Joshua a napa a khunama, a inamela fase a lotšha a re: Mong a ka, o ne lefe la go botša nna mohlanka wa gago?


text:
Molaodi wa madira a Morena a re: Rola dieta tša gago dinaong tša gago, gobane felo fa o emego gona go kgethegile. Joshua a dira bjalo.


text:
Motse wa Jeriko Baisiraele ba o hweditše o tswaletšwe o phekilwe, go se na e a tšwago, go se na e a tsenago.


text:
Morena a botša Joshua a re: Lebelela, motse wa Jeriko ke o gafetše diatleng tša gago, le kgoši ya wona le banna ba bagale.


text:
Bjale lena banna ba bahlabani ka moka, dikologang motse wo, le o potologe gatee. Le dire ka mokgwa wo matšatši a selelago.


text:
Baperisita ba ba šupago ba sware dinaka tša ngwaga wa mogobo tše di šupago ba ete polokelo pele. Ka tšatši la go šupa motse wo le o dikologe gašupa, mme baperisita ba tšame ba letša dinaka.


text:
E tlo re ge ba letša naka ya mogobo, gomme le ekwa ge e lla gona setšhaba ka moka se tšhele lehoa le legolo. Ke mo merako ya motse e tlo go phušoga; gomme ba o tsene, e mongwe le e mongwe mo go mo lebanego.


text:
Joshua morwa wa Nuni a bitša baperisita, a ba laela a re: Rwalang polokelo ya kgwerano; gomme baperisita ba ba šupago ba sware dinaka tša ngwaga wa mogobo, ba ete polokelo ya Morena pele.


text:
Setšhaba a se laela a re: Fetang, le dikologe motse; ba ba itlhamilego ba ete polokelo ya Morena pele.


text:
Gwa dirwa bjalo ka mo Joshua a boditšego setšhaba ka gona, baperisita ba ba šupago ba eta polokelo ya Morena pele ba swere dinaka tša ngwaga wa mogobo, ba tšama ba letša dinaka; polokelo ya Morena ya ba latela.


text:
Ba madira ba eta baperisita bao pele ba ba bego ba letša dinaka; madira a mangwe a latela polokelo; ba fela ba tšama ba letša dinaka.


text:
Setšhaba sona, Joshua o be a se laetše a re: Le se ke la tšhela lehoa; lena le se ke la kwatša lentšu, le polelo e se ke ya tšwa melomong ya lena, go be go tle letšatši, le ke tlogo le botša ka lona ka re: Tšhelang lehoa! Ke mo le tlogo tšhela lehoa.


text:
Gomme polokelo ya Morena ya dikologa motse, ya potologa gatee; ba tsebo boela mešašeng ba lala gona.


text:
Baperisita ba ba šupago ba ba swerego dinaka tša ngwaga wa mogobo ba eta polokelo ya Morena pele, ba tšama ba letša dinaka tšeo; madira a ba eta pele; lešaba la latela polokelo ya Morena, dinaka di fela di letšwa.


text:
Ka lona tšatši leo la bobedi ba dikologile motse gatee, ba tsebo boela mešašeng; ba fetša matšatši a selelago ba dira ka mokgwa woo.


text:
Ka tšatši la go šupa ba tsoga e sa le bošego ka mahuba, ba dikologa motse ba dira gašupa; e be e le lona letšatši leo fela le ba dikologilego motse gašupa ka lona.


text:
Ya re ge ba o dikologa la go šupa, mme baperisita ba letša dinaka, Joshua a botša setšhaba a re: Tšhelang lehoa, gobane Morena o le neile motse!


text:
Fela, motse wo, le tšohle tše di lego mo go wona, e be segafiwamoka sa Morena. Ba ba tlogo phela ke Rahaba, mosadi yola wa seotswa, le ba ba nago nae ka ngwakong, gobane o kile a uta batseta ba re bego re ba romile.


text:
Segolothata le itote, mme le ile segafiwa; le se ke la tšea se se gafilwego, gore le se tlo dira mešaša ya Isiraele segafiwa, la e hlolela dikotsi.


text:
Silifera ka moka le gauta, le dibja tša mphiri le tša tshipi, e be tše di kgethetšwego Morena; di tšhelwe mahumong a Morena.


text:
Bjale setšhaba sa tšhela lehoa, gwa letšwa dinaka; ya na ya re ge setšhaba se ekwa mollo wa dinaka, sa tšhela lehoa le legolo; ya ba mo merako e phušogago; setšhaba sa namelela motseng, e mongwe le e mongwe a tsena ka mo a lebanego nago; ya ba gona go o thopa.


text:
Tšohle tše di bego di le mo go wona ba di dirile digafiwamoka, go thoma ka banna go iša go basadi, le go thoma ka masogana go iša go bakgalabje, le ka dikgomo, le ka dihuswane, le ka dipokolo, ba di fetša ka bogale bja marumo.


text:
Banna bala ba babedi ba ba kilego ba hlola naga, Joshua o be a ba boditše a re: Tsenang ngwakong wa mosadi yola wa seotswa, le ntšheng mosadi yeo, le bohle ba a nago nabo, le dire ka mo le mo enetšego ka gona.


text:
Ke mo masogana ao a bahlodi a tsenego, a ntšha Rahaba, le tatagwe, le mmagwe, le dikgaetšedi tša gagwe, le bohle ba a nago nabo, le ba moloko wa gabo; ba ba bea ka ntle ga mešaša ya Baisiraele.


text:
Motse ba o fiša ka mollo le tšohle tše di bego di le go wona. Disilifera le digauta, le dibja ka moka tša mphiri le tša tshipi, tšona ba di tšhela mahumong a Ngwako wa Morena.


text:
Ge e le Rahaba mosadi eo wa seotswa, le ba leloko la tatagwe, le bohle ba ba bego ba na nae, Joshua a ba lesa ba phela. Le bjale ba sa agile le Baisiraele; ka gobane Rahaba o kile a uta batseta bala ba Joshua a bego a ba romile go hlola motse wa Jeriko.


text:
Mehleng yeo Jošua o enišitše keno ya go re: Kotsi e tšwago go Morena e tlo wela eo, e a kago tsoga a aga motse wo wa Jeriko. E tlo re mohla a o theago, a hwelwa ke morwa wa gagwe e mogolo; ge a tsenya dimati tša wona o tlo hwelwa ke morwa wa gagwe e monyenyane.


text:
Fela, Baisiraele ba be ba obile molato wa segafiwa; ke gobane Akane, morwa wa Kerami, morwa wa Sabadi, morwa wa Sera, wa leloko la Juda, o be a tšere tše di gafilwego; mme bogale bja Morena bja tukela Baisiraele.


text:
Mola ba le Jeriko, Joshua o be a romile banna, gore ba ye motseng wa Ai o lego kgauswi le Betheabena, thoko ya bohlabela bja Bethele. O be a ba boditšhe a re: Rotogang, le hlole naga. Mme ba yo hlola Ai.


text:
Bona bao ba be ba boile ba botša Joshua ba re: Go se ke gwa rotoga batho ka moka. A go rotoge banna ba e ka bago ba dikete tše pedi tše tharo, ba hule motse wa Ai. O se ke wa lapiša batho ka moka ka go ya ntshe, gobane ga ba nene.


text:
Banna ba Ai ba bolaya ba e ka bago ba masome a mararo le metšo e selelago ba bona; ba ba rakarakiša go tloga kgorong ba ba fihliša Sebarima, ba ba bolaya motheogeng. Gomme setšhaba sa gakanega; dipelo tša ba bjalo ka meetse.


text:
Joshua a gagola diaparo tša gagwe, a khunama a inamela fase pele ga polokelo ya Morena la ba la dikela, a na le bagolo ba Baisiraele; ba itšhela lerole dihlogong.


text:
Joshua a re: Joo, Morena Mong wa rena! O reng o sedišitše setšhaba se noka ya Jorodane, mme wa se gafela diatleng tša Baamoro gore ba se senye? A mola re ka be re itulele mošola wa Jorodane!


text:
Bakanana le ba ba agilego nageng ye ka moka ba tlo di kwa, ba re tiela gare, ba fediša leina la rena lefaseng. Bjale leina la gago le legolo o tlo le dirang?


text:
Isiraele o sentše. Ba sentše kgwerano ya ka ye ke ba laetšego yona; ba bile ba tšere digafiwa, ba bile ba utswitše ba latola, ba di uta mo dilong tša bona.


text:
Ka gona Baisiraele ba ka se ke ba ema manaba a bona a fihla; ba tlo neela manaba dietse, gobane ba na le seila. Nka se ke ka hlwa ke ema le lena ge le sa tloše seila seo mo go lena.


text:
Tsoga gee, o kgethe setšhaba se, o re: Itokišetšeng la ka moswana, gobane Morena Modimo wa Isiraele o re: Mo go wena Isiraele go na le seila; ka gona o ka se eme ge manaba a gago a fihla, ge seila seo se sa tlošwe mo go lena.


text:
Ka moswana le batameleng ka meloko ya lena; gomme leloko le Morena a tlogo le ntšha ka tengwa, le batamele ka mašika. Gomme lešika le Morena a tlogo le tanya, le batamele ka magoro. Gomme kgoro ye Morena a tlogo e tanya, e batamele ka banna ba yona.


text:
Gomme e a tlogo tanywa a ne seila, a fišwe ka mollo, yena le tšohle tše a nago natšo, ka baka la gobane o sentše kgwerano ya Morena, le gobane o dirile tša bošilo mo go Isiraele.


text:
Ka la ka moswana Joshua a tsoga e sa le bošego, a batametša Baisiraele ka meloko, mme gwa tanywa leloko la Juda.


text:
Gwa batametšwa mašika a Juda; gwa tanywa lešika la Sera. Gwa batametšwa lešika la Sera, gwa tanywa kgoro ya Sabadi.


text:
Gwa batametšwa kgoro ya gagwe ka banna, gwa tanywa Akane morwa wa Kerami, morwa wa Sabadi, morwa wa Sera wa leloko la Juda.


text:
Joshua a bolela le Akane a re: Ngwanaka! Lesa go retwe Morena Modimo wa Isiraele; lesa go godišwe yena, mme o mpotše se o se dirilego; o se ke wa mphihlela selo.


text:
Akane a fetola a botša Joshua a re: Ruri, ke rumotše Morena Modimo wa Isiraele, ke dirile ka gore le ka gore.


text:
Mo go dithebola ka bona kobo e botse ya Sineara, le sekele tše makgolo a mabedi tša silifera, le tshipi ya gauta ya boima bja sekele tše masome a mahlano; ka di kganyoga, ka di tšea šedile, di epetšwe fase mo mokutwaneng wa ka, le disilifera di gona moo.


text:
Joshua a roma bahlanka, ba kitima ba ya mokutwaneng; ka kgonthe ba hwetša di epetšwe mo mokutwaneng, le disilifera di le gona moo.


text:
Bjale Joshua, le Baisiraele ka moka ba ba bego ba na le yena, ba tšea Akane morwa wa Sera, ba tšea le disilifera tšeo, le kobo yela, le gauta, ba tšea le barwa ba gagwe le barwedi ba gagwe, le dikgomo tša gagwe, le dipokolo le dihuswane, le mokutwana wa gagwe, le tšohle tše a bego a na natšo, ba ba rotošetša moeding wa Akore.


text:
Joshua a re: O re hlokofaditše ka baka lang? Bjale Morena o tlo hlokofatša wena. Ke mo Baisiraele ka moka ba ba thumilego ka maswika; ba ba fiša ka mollo; ba ba kgatla ka maswika.


text:
Ba ba kgatlela mokgobo o mogolo wa maswika; le bjale o sa le gona. Gomme Morena a boa bogaleng bja gagwe. Ke ka baka leo felo fao le bjale go sa bitšwago moedi wa Akore (wa tlhokofalo).


text:
Morena a laela Joshua a re: O se ke wa boifa; o se ke wa tšhoga. Rapa batho ba bahlabani ka moka, ba ye le wena; le tšwe le rotogele Ai. O tsebe gore kgoši ya Ai ke e gafetše seatleng sa gago, le motse wa yona, le naga ya yona.


text:
Motse wa Ai le kgoši ya wona, o di dire tše o di dirilego motse wa Jeriko le kgoši ya wona. Fela, dithebola tša wona, le dikgomo tša wona, le ithopele. O bee banna sekhung ka kua morago ga motse.


text:
Joshua a tsoga le setšhaba ka moka sa bahlabani, ba rotogela Ai. Banna ba dikete tše masome a mararo, banna ba bagale, Joshua a ba hlaola; a ba roma e le bošego;


text:
a ba laela a re: Lebelelang, lena le laleng sekhung ka kua morago ga motse; le se ke la katoga motse gagolo. Le eme le itlhamile ka moka ga lena.


text:
Ga e le nna, le setšhaba ka moka se se nago le nna, re tlo batamela motse. E tlo re ge ba tšwela go gahlana le rena bjalo ka maloba, re tlo tšhaba ge ba fihla,


text:
gore ba tšwe ba re šale nthago, re ba tlogelanye le motse; ka gobane ba tlo re: Ba a re tšhaba, bjalo ka maloba! Mme re tlo ba re tšhaba.


text:
E be mo le tlogo tšwa sekhung la hlagela motse. Morena Modimo wa lena o tlo o gafela diatleng tša lena.


text:
E re ge le o tšere le o tšhume ka mollo; le dire ka mo Morena a boletšego. Ke tšona tše ke le laelago tšona.


text:
Joshua ge a ba romile ba ya ba dula sekhung mo gare ga Bethele le Ai, ka thoko ya Bodikela bja Ai. Joshua, bošego bjoo a lala gare ga setšhaba.


text:
E sa le bošego Joshua a tsoga a lekola setšhaba, a napa a rotoga a na le bagolo ba Isiraele, ba etile setšhaba pele, go iwa Ai.


text:
Gwa rotoga batho ka moka ba bahlabani ba na nae, ba batamela ba lebana le motse wa Ai ba bokana thoko ya leboa. Mo gare ga motse le bona go be go le moedi.


text:
Banna ba dikete tše di fetšago seatla o be a ba beile sekhung gare ga Bethele le Ai ka thoko ya bodikela.


text:
Batho ka moka ba madira ba ba bea ka mokgwa woo ka thoko ya leboa, le ba sekhu ka thoko ya bodikela bja motse. Joshua yena e sa le bošego a tsena ka mo moeding.


text:
Bjale kgoši ya Ai ge a bona go le bjale, ba akgofa ba tsoga e sa le bošego; banna ba motse ba tšwela Baisiraele. Kgoši le setšhaba sa gagwe ka moka ba tla felo mo ba go beilego, ba tšwela molaleng, ba sa tsebe ge ba sekhu ba ba laletše ka kua morago ga motse.


text:
Joshua le Baisiraele ka moka ba fenywa, ba dira e ke ba a tšhaba, ba goma ka tsela e lebago lešokeng.


text:
Banna ka moka ba motse ba hlabelwa mokgoši ba ba phalalele; ba hlomarela Joshua, ba katologana le motse.


text:
Gwa ba gwa se ke gwa šala motho mo motseng wa Ai le wa Bethele e a sa kago a tšwa go hlomarela Baisiraele; ba tlogela motse o ahlame, ba hlomaretše Baisiraele.


text:
Ya ba mo Morena a laelago Joshua a re: Emiša lerumo le o le swerego o šupe kua Ai, ka gobane ke o gafetše seatleng sa gago. Ya re ge Joshua a emiša lerumo le a le swerego, a šupa motse.


text:
Ba sekhu ba napa ba tsoga felo ga bona, ka ge ba bona a emitšitše lerumo le a le swerego; ba tsena motse ba o thopa, ba o tšhuma ka mollo.


text:
Gomme banna ba Ai ge ba retologa ba bona motse e le mokubelo wa muši. Ba hloka sebaka sa go tšhabela kua le ge e le kua. Gomme Baisiraele ba ba bego ba tšabetše lešokeng, ba boa, ba hlabana le bao ba ba bego ba ba hlomarela;


text:
gobane Joshua le Baisiraele ka moka ge ba bona ka mokubelo wa muši gore ba sekhu ba thopile motse, ba goma ba bolaya banna ba Ai.


text:
Le bala ba go tsena motseng ba tšwa ba gahlana le bona; ba Ai ba tielwa gare ke Baisiraele ge ba etla ka thoko ye le ka thoko ye; ba ba bolaya gwa hlokwa mophologi le mophonyokgi.


text:
Ya re ge Baisiraele ba feditše go bolaya batho ba Ai ba ba bego ba ba phalaletše mašemong le lešokeng, ka moka ba fedile ka bogale bja lerumo, ke mo Baisiraele ka moka ba boetšego Ai, ba o fediša ka bogale bja lerumo.


text:
Ba ba bolailwego mohla woo, e le banna le basadi, e be e le ba dikete tše lesome le metšo e mebedi, batho ba Ai ka moka.


text:
Joshua yena ga a ka a hunyetša letsogo le a bego a le emišitše a swere lerumo, go fihla ge ba Ai bohle ba dirilwe segafiwamoka.


text:
Dikgomo tšona le dithebola tša motse, Baisiraele ba ithopetše tšona, ba dira ka lentšu lela la Morena le a bego a le laetše Joshua.


text:
Kgoši ya Ai a e fega sehlareng, la ba la dikela; ya ba gona Joshua a laetšego gore ba fegolle setoto; ba se lahlela mo kgorong ya motse, ba se kgatlela mokgobo o mogolo wa maswika; le bjale o sa le gona.


text:
A dira se Moshe mohlanka wa Morena a se laetšego Baisiraele, ka mo go ngwadilwego pukung ya Molao wa Moshe, gore e be aletare e agiwago ka maswika a sa betlwago ka tshipi. Mo go yona ba tlišetša Morena dihlabelo, le didimo tša dileboga.


text:
Gomme Baisiraele ka moka, ba na le bagolo ba bona le balaodi ba bona, le baahlodi ba bona, ba be ba eme ka dithoko tše pedi tša polokelo ba lebane le baperisita ba Balefi barwadi ba polokelo ya Morena; go le ba baeng le ba gae; ba bangwe ba lebane le thaba ya Garisima, ba bangwe ba lebane le thaba ya Ebala, bjalo ka ge Moše mohlanka wa Morena a kilego a laetša go šegofatša setšhaba.


text:
Ya ba gona a badilego mantšu ka moka a melao, a tšhegofatšo le a thogo, ka mo a ngwadilwego ohle pukung ya Molao.


text:
Gwa se be le lentšu le tee la tšeo tše Moshe a di laetšego tšohle, le Joshua a sa kago a le balela phuthego ya Isiraele ka moka, le basadi le bana le baeng ba ba sepetšego le bona.


text:
Ya na ya re ge dikgoši ka moka tše dib ego di agile mošono wa Jorodane, mo dithabeng le magoleng, le mo magomong ka moka a lewatle le legolo mo a yago a yo kgotlana le dithaba tša Libanoni, e lego Bahethe, le Baamoro, le Bakanana, le Bapheresi, le Bahefi, le Bajebusi, ge dikgoši tša bona di ekwa fao,


text:
Bona ba loga maano; ba tšea mefago, ba beleša dipokolo tša bona mekotla ye e onetšego, le makuka a beine a a onetšego, a kgeretlanego mme a rokwa;


text:
Ba rwala dieta tše di mamilwego, ba apara diaparo tše di onetšego; gomme dinkgwa tša bona tša mefago e be e le tše thata di omeletše, di kumagane.


text:
Ba tla go Joshua mešašeng ya kua Giligala, ba bolela le banna ba Isiraele ba re: Re tšwa nageng ya kgole. Bjale dirang kgwerano le rena.


text:
Banna ba Isiraele ba rera Bahefi bao ba re: Mohlomong le agile hleng le rena; gona re ka dira bjang kgwerano le lena?


text:
Banna bala ba rera Joshua ba re: Rena re bahlanka ba gago. Joshua a fetola a re: Le bomang? Gomme le tšwa kae?


text:
Bona ba re: Rena bahlanka ba gago re tšwa nageng ya kgolelele. Re tla ka baka la leina la Morena Modimo wa lena; gobane re kwele tumo ya gagwe, le tšohle tše a di dirilego Egipita.


text:
Le tšohle tše a di dirilego dikgoši tšela tše pedi tša mošola wa Jorodane, e lego Sihoni kgoši ya Hesibone, le Ogo kgoši ya Basani e bego e dutše Asitherothe.


text:
Ke mo bagolo ba rena le baagi ba naga ya gešo ka moka ba re boditšego ba re: Tšeang mefago ya tsela le yo ba hlakanetša; Le ba botše le re: Re bahlanka ba lena; bjale dirang kgwerano le rena.


text:
Mola re wela tsela ya go tla fa go lena, dinkgwa tše tša rena di be di sa fiša, ge re di tšea nywakong ya rena gore e be mefago, gomme bjale šedi, di omeletše, di bile di kumagane.


text:
Makuka a a beine re a tšhetše beine e sa le a mafsa; bjale šea, a kgeretlane; diaparo tša rena di onaditšwe ke botelele bja tsela.


text:
Joshua a dira leago le bona, a tlema kwano nabo ya go re: o tlo ba lesa ba phela; mme bagolo ba phuthego ba ba enela.


text:
Ya re ge go fetile matšatši a mararo ba gwerane le bona, ba kwa gobane ba agile kgauswi le bona; ba bile ba dutše hleng le bona.


text:
Gobane e itše ge Baisiraele ba tloga, ba fihla metseng ya bona ka tšatši la boraro, metse ya bona e le Gibeoni, le Kafira, le Beerothe, le Kiryathe-Jearima.


text:
Fela, Baisiraele ba lesa go ba bolaya, ka gobane bagolo ba phuthego ba be ba ba enetše ka Morena Modimo wa Isiraele. Phuthego yona ya omanya bagolo bao.


text:
Bjale bagolo ka moka ba botša phuthego ka moka ba re: Rena re ba enetše ka Morena Modimo wa Isiraele; bjale re ka se ke ra ba dira selo.


text:
Se re kago ba dira sona, ke go ba lesa ba phela, gore re se tlo welwa ke kgalefelo ka baka la keno ye re ba enetšego yona.


text:
Ke sona se bagolo ba se boletšego, ba re: A ba phele, e be baphaphi ba dikgong le bagi ba meetse ba phuthego ka moka, ka mo bagolo ka moka ba bolelago ka gona.


text:
Joshua a ba bitša, a ba rera a re: Le re foretšeng la re: Re kgolelele le lena, mola le dutše hleng le rena?


text:
Bjale le tšwilwe; gomme mo go lena go ka se ke gwa fela bohlanka bja go phapha dikgong le go gela Ngwako wa Modimo wa ka meetse.


text:
Bona ba fetola ba re: Rena bahlanka ba gago re boditšwe gobane Morena Modimo wa gago o kile a laela Moshe mohlanka wa gagwe, a re a le nee naga ya ka moka, le gore go fedišwe baagi ba naga ye ge le fihla; mme rena ra boifela bophelo bja rena gagolo; ra ba ra dira sona se.


text:
A ba bea ya ba baphaphi ba dikgong mohla woo, le bagi ba meetse ba phuthego le aletare ya Morena. Le bjale go sa eme ka mokgwa woo; ke ba felo mo Morena a tlogo go kgetha.


text:
Ya na ya re ge Adoni-Tsedeke kgoši ya Jerusalema a ekwa gobane Joshua o hutše motse wa Ai a o dira segafiwamoka, le gobane o dirile motse wa Ai le kgoši ya gona se a se dirilego Jeriko le kgoši ya gona, le gobane Bagibeoni ba dirile leago le Baisiraele baagišana le bona.


text:
A boifa gagolo; ka gobane Gibeoni e be e le motse o mogolo bjalo ka motse wa mošate, o fetiša Ai ka bogolo; mme banna ba gona ka moka e be e le bagale.


text:
Ke mo Adoni-Tsedeke kgoši ya Jerusalema a romilego batseta ba ya go Hohama kgoši ya Heburone, le go Pireama kgoši ya Jaramuthe, le go Jafia kgoši ya Lakisi, le go Debiri kgoši ya Egilone, a re:


text:
Rotogelang go nna le nthušeng, re otle motse wa Gibeoni ka ge o dirile leago le Joshua le Baisiraele.


text:
Gwa bokana dikgoši tše tlhano tšeo tša Baamoro, e le kgoši ya Jerusalema, le ya Heburone, le ya Jaramuthe, le ya Lakisi, le ya Egilone; tša rotoga le madira a tšona ka moka, tša rakella motse wa Gibeoni tša lwa le wona.


text:
Banna ba Gibeoni ba iša lentšu go Joshua kua mešašeng ya Giligala, ba re: Se re tšholle ba re lego bahlanka ba gago. Napa o rotogele mono o re namolele, o re lwele, ka gobane re šwahletšwe ke dikgoši ka moka tša Baamoro tše di agilego mono dithabeng.


text:
Morena a bolela le Joshua a re: O se ba boife; ke ba gafetše diatleng tša gago; ga ba na monna le o tee e a kago ema ge o fihla.


text:
Morena a ba raranya ge go fihla Baisiraele, ba ba bolaya o šoro gona moo Gibeoni; ba ba rakediša tseleng ya go rotogela Bethe-Horoni, ba ba rothotha go fihla Aseka le Makeda.


text:
Ge ba fela ba tšhaba morotogeng wa Bethe-Horoni, Morena a ba betša ka sefako se segolo sa magodimong go fihla Aseka, sa ba bolaya; ya ba ba ba hwilego ka sefako ba fetiša ba ba bolailwego ke Baisiraele ka marumo.


text:
Mohlang woo ge Morena a gafile Baamoro ge Baisiraele ba fihla, Joshua a kgopela Morena a re: Wena letšatši, šišimala mo Gibeoni, wena kgwedi, mogorogorong wa Ajaloni!


text:
Letšatši la na la šišimala, le kgwedi ya ema, setšhaba sa ba sa fetša manaba a sona -- A ga ke re di ngwadilwe mo pukung ya baloki? -- Letšatši la ema mo gare ga leratadima, la diega go dikela ya ba e ke ke letšatši le le tletšego.


text:
Letšatši le le etšago leo le be le sešo la ba gona kgaleng, gomme ga la ka la buša la ba gona, leo Morena a kilego a kwa lentšu la motho ka mokgwa o bjalo, ka gobane Morena a be a hlabanela Isiraele.


text:
Ge e le lena le se ke la ema; le fele le hlomarele manaba a lena, le bolaye sekgoto sa ona; le se ke la ba lesa ba tsena metseng ya bona; gobane Morena Modimo wa lena o ba gafetše diatleng tša lena.


text:
Ya re ge Joshua le Baisiraele ba feditše go ba bolaya ka polao e kgolokgolo yeo, gomme ba bile ba fedišitšwe, metseng ya bona ya dibo go fihlile baphonyokgi ba bona,


text:
setšhaba ka moka sa boela go Joshua mošašeng wa Makeda, sa boa se iketlile, go se na e a lekilego go ba nyatša.


text:
Gwa dirwa bjalo; ba tliša dikgoši tše tlhano tšeo, ba di ntšhitše mphomeng, e le kgoši ya Jerusalema, le kgoši ya Heburone, le ya Jaramuthe, le ya Lakisi, le ya Egilone.


text:
Ya re ge di tlišitšwe go Joshua, a botha banna ka moka ba Isiraele, a botša balaodi ba bahlabani ba ba bego ba tšwile le yena a re: Batamelang le gate melala ya dikgoši tše! Ba batamela ba ba gata melala.


text:
Joshua a re: Le se ke la boifa. Le se ke la tšhoga. Tiisan maatla le dire senna; ka gobane manaba a lena ka moka a a tlogo lwa le lena, Morena o tlo a dira ka mokgwa wo.


text:
Ge le dikela Joshua a laela gore ba fegollwe; mme ba ba lahlela mphomeng wola, wo ba bego ba iphihlile go wona; ba kgatlela molomo wa mphoma ka maswika a magolo; ona le mehleng yeno a sa le gona.


text:
Mohlang woo Joshua a thopa motse wa Makeda, a o fenya ka bogale bja marumo; kgoši ya gona le batho ba yona a ba dira segafiwamoka, a se šadiše le o tee. Kgoši ya Makeda o e dirile se a se dirilego kgoši ya Jeriko.


text:
Joshua le Baisiraele ba a bego a na nabo ba tloga Makeda ba fetela Libina, ba lwa le motse wa Libina.


text:
Le wona Morena a o gafela diatleng tša Baisiraele, le kgoši ya gona. Joshua a ba bolaya ka bogale bja marumo, batho bohle ba ba bego ba le motseng woo. Ba se ke ba šadiša le o tee; kgoši ya gona a e dira se a se dirilego kgoši ya Jeriko.


text:
Gomme Joshua le Baisiraele ka moka ba a bego a na nabo ba tloga Libina ba fetela Lakisi, ba o rakelela ba lwa le wona.


text:
Le motse wa Lakisi Morena o o gafela diatleng tša Baisiraele, ba o thopa ka letšatši la bobedi, ba o fetša ka bogale bja lerumo le bohle ba ba bego ba le mo go wona; ba dira tše ba di dirilego Libina.


text:
Ka lebaka leo gwa tšwa Horama kgoši ya Gesere, a re o namolela motse wa Lakisi; Joshua a mo fenya le setšhaba sa gagwe, a se šadiše le o tee.


text:
Joshua le Baisiraele bohle ba a bego a na nabo ba tloga Lakisi ba fetela Egilone, ba o rakelela ba lwa le wona.


text:
Ba o thopa ka lona letšatši leo, ba o fetša ka bogale bja marumo le bohle ba ba bego ba le mo go wona. A ba dira segafiwamoka ka lona letšatši leo; a o dira se a se dirilego motse wa Lakisi.


text:
Joshua le Baisiraele ba a bego a na nabo ba tloga Egilone ba rotogela motseng wa Heburone, ba lwa le wona.


text:
Ba o thopa ba o fetša ka bogale bja marumo, le kgoši ya gona, le metsana ya gona ka moka; ba se ke ba šadiša motho. A o dira tše a di dirilego motse wa Egilone, a o dira segafiwa le bohle ba ba bego ba le mo go wona.


text:
Ba o thopa, le kgoši ya gona le bohle ba ba bego ba le go wona; ba ba fetša ka bogale bja marumo. Gomme bohle ba ba bego ba le mo go wona ba ba dira segafiwamoka, ba se šadiše motho. Motse wa Debiri ba o dira tše ba di dirilego Heburone le Libina le kgoši ya gona.


text:
Ya ba wona mokgwa wo Joshua a fentšego naga ka moka ka wona, naga ya dithabeng le ya thoko ya Borwa, le ya magoleng le dipatogeng tša dithaba, le dikgoši tša gona, a se ke a šadiša motho, bohle a ba dira digafiwamoka, ka mo Morena Modimo wa Isiraele a bego a laetše ka gona.


text:
Dikgoši tšeo ka moka a di thopa gotee le dinaga tša tšona, ka gobane Morena Modimo wa Isiraele o be a hlabanela Isiraele.


text:
Ya re ge Jabini kgoši ya Hatsora e ekwa tšeo, a roma batseta ba ya go kgoši ya Madoni, le go kgoši ya Simirone, le go kgoši ya Akisafa,


text:
le go dikgoši tše di dutšego thoko ya leboa, dithabeng le melaleng e lego ka thoko ya borwa bja Genetsareta, le magoleng le mebotong ya Doro ya thoko ya bodikela,


text:
le go Bakanana ba thoka ya bohlabela le bodikela, le go Baamoro, le go Bahethe, le go Bapherese, le go Bajebusi ba dithabeng, le go Bahefi ba ka tlase ga thaba ya Herimone nageng ya Mitsipa;


text:
ba tšwa ba na le madira a bona, e le lešaba le legolo le le ka kago lešabašaba la lebotong le lewatle ka bontši, le dipitsi le dikoloi tše ntši.


text:
Morena a bolela le Joshua a re: O se ke wa ba boifa, ka gobane bosasa pakeno ke tlo ba rapalatša pele ga Isiraele e le ditoto. Dipitsi tša bona o tlo di kgaola mešifa; dikoloi tša bona o tlo di fiša ka mollo.


text:
Joshua le batho ka moka ba bahlabani ba a bego a na nabo, ba tla ba ba šwahlela gona moo letsheng la Meromo, ba ba wela godimo.


text:
Morena a ba gafela diatleng tša Isiraele, ba ba bolaya, ba ba rakediša ba ba fihliša Sidoni le Misirefothe-Majima, le go fihla molapong wa Mitsipa; ba ba fetša gwa se šadišwe motho wa bona.


text:
Joshua a ba dira ka mo Morena a mmoditšego ka gona; dipitsi tša bona a di kgaola mešifa; dikoloi tša bona a di fiša ka mollo.


text:
Joshua a boa ka lebaka leo, a thopa motse wa Hatsora, e bego e le wona mošate wa mebušo yeo ka moka.


text:
Bohle ba motseng woo a ba fediša ka bogale bja lerumo, a ba dira segafiwamoka; ga a ka a šadiša se se bušago moya; motse wona a o fiša ka mollo.


text:
Metse ka moka ya dikgoši tšeo, Joshua o e thopile, le dikgoši tša gona ka moka a di fediša ka bogale bja marumo, a di dira digafiwa ka mo go bego go laetšwe ka Moshe mohlanka wa Modimo.


text:
Meste ka moka ye e bego e agilwe dithabeng, yona Baisiraele ga se ba o fiša; wo Joshua a o fišitšego ke wa Hatsora fela.


text:
Dithebola ka moka tša metse yeo, le dikgomo tša gona, Baisiraele ba di thopile; ge e le batho, bona ka moka ba ba bolaile ka bogale bja marumo, ba ba fediša, ba se šadiše se se bušago moya.


text:
Ya ba tše Morena a kilego a laela Moshe mohlanka wa gagwe; Moshe a laela Joshua ka mokgwa woo; gomme Joshua a dira ka mokgwa woo; a se hlaetše le setee sa tše Morena a di laetšego Moshe.


text:
Naga yeo ka moka Joshua o e tšere ka mokgwa woo, ya dithaba le naga ka moka ya thoko ya borwa, le naga ka moka ya Gosene, le ya molala, le ya legola, le dithaba tša Isiraele le dihlaba tša tšona.


text:
Go tloga ka dithaba tša magwete tše di rotogelago Seire, go goma ka Baaligada moeding wa Libanoni ka tlase ga thaba ya Herimone. Le dikgoši tša gona a di thopa, a di fetša a di bolaya.


text:
Ga go a ka gwa ba le motse wo wa nago wa nyaka leago go Baisiraele, ga e se Bahefi bala ba ba bego ba agile Gibeoni; naga ka moka ba e thopile ka ntwa.


text:
Gobane di be di etšwa go Morena ge dipelo tša bona di thatafala, tša rata go lwa le Baisiraele. E be e le gore ba dirwe digafiwamoka, ba se ke ba gaugelwa, ba nape ba fedišwe bjalo ka ge Morena a laetše Moshe.


text:
Mehleng yeo Joshua o tšwile a fediša Baenaki dithabeng tša Heburone le Debiri le Anaba, le dithabeng tša Juda ka moka, le dithabeng tša Isiraele ka moka. Joshua a ba dira digafiwa le metse ya bona.


text:
Mo nageng ya Isiraele gwa se ke gwa šadišwa Baenaki, ge e se fela ba Gasa, le ba Gathi, le ba Asidodo, bona ba šala.


text:
Joshua a tšea naga ka moka, a phetha tšohle tše Morena a kilego a di botša Moshe. Joshua a e nea Baisiraele ya ba magae a bona ka dilete tša bona le ka meloko ya bona. Gomme naga ya khutša dintwa.


text:
Šedi dikgoši tša naga yeo, tše Baisiraele ba di fentšego ba tšea naga ya tšona mošola wa Jorodane thoko ya bohlabela, go tloga ka noka ya Arinoni go fihla thabeng ya Herimone, le molala ka moka wa thoko yeo ya bohlabela.


text:
Ke Sihoni kgoši ya Baamoro, e a bego a dutše Hesiboni a buša go tloga ka Aroere nokeng ya Arinoni, go tloga ka mo gare ga moela, le seripa sa naga ya Gileada, go fihla nokeng ya Jaboko e lego mollwane wa Baamoni.


text:
A buša le molala o kgotlago Lewatleng la Genetsareta ka thoko ya Bohlabela, go goma ka lewatle la molala, e lego lewatle la letswai, tseleng ye e lebago Bethe-Jesimothe, le patoga ya thaba ya Pisiga ka thoko ya borwa.


text:
Le naga ya Ogo kgoši ya Basani, e lego e mongwe wa mašalela a ba megwanggwang, a dutše Asitharothe le Ederei.


text:
A buša thabeng ya Herimone, a buša la Salika le la Basani ka moka go goma ka mollwane wa Bagesuri le Bamaakati, le seripa sa la Gileada, a neana mellwane le Sihoni kgoši ya Hesiboni.


text:
Ke bona ba go fenywa ke Moshe mohlanka wa Morena a na le Baisiraele; gomme naga tšeo Moshe mohlanka wa Morena o di neile Barubeni le Bagada le seripa sa Bamanase gore e be magae a bona.


text:
Šedi dikgoši le dinaga tše Joshua a di fentšego ka mošono wa noka ya Jorodane ka thoko ya bodikela, go tloga ka Baali-Gada moeding wa Libanoni, go fihla dithabeng tša magwete tše di rotogelago Seire, tše Joshua a di neilego meloko ya Isiraele ya ba magae a bona ka dilete tša bona.


text:
Dithabeng le melaleng, le magoleng, le dipatogeng tša dithaba, le lešokeng la thoko ya borwa, la Bahethe le la Baamoro, le la Bakanana, le la Bapheresi, le la Bahefi, le la Bajebusi,


text:
E itše ge Joshua a šetše a tšofetše, a atetšwe ke matšatši, Morena a mo rera a re: O tšofetše, o atetšwe ke matšatši; gomme go sa šetše naga e kgolokgolo e sešego ya tšewa.


text:
go tloga ka nokeng ya Sihori e rarelago le la Egipita, go fihla mollwaneng wa Ekironi thoko ya leboa e balelwago go Bakanana, dikgošana tše tlhano tša Bafilisita, e lego ya Gasa, le ya Asidodo, le ya Asikaloni, le ya Gathi, le ya Ekironi, le yona naga yela ya Baafi ka thoko ya borwa.


text:
Go šetše le naga ka moka ya Bakanana, le Meara e lego ya Basidoni, go fihla Afeke, go fihla ka mellwane ya Baamoro,


text:
le naga ya Bagibili, le lehlakore la Libanoni la thoko ya bohlabela go tloga ka Baali-Gada ka tlase ga thaba ya Herimone, go fihla kua go tlago la Hamathi.


text:
Ka moka ba ba agilego dithabeng go tloga Libanoni go iša Misirefothe Majima, Basidoni ka moka, nna ke tlo ba raka ge Baisiraele ba fihla. O fele o le abele Baisiraele ka tengwa, ka mo ke go laetšego ka gona.


text:
Bao ba bangwe ba bona ba filwego magae a bona le Barubeni le Bagada, a Moshe a ba neilego ona kua mošola wa Jorodane thoko ya bohlabela. Yena Moshe mohlanka wa Morena o ba neile,


text:
go tloga ka Aroere lebotong la noka ya Arioni, le metse e lego moeding woo, le molala ka moka o tlogago Medeba wa goma ka Diboni,


text:
le la Gileada, le la Bagesuri, le la Bamaakati, le thaba ka moka tša Herimone, le la Basani ka moka go goma ka Salika,


text:
le mmušo ka moka wa Ogo wa Basani e a bego a buša Asetarothe le Ederei, e le e a šaletšego wa mašalela a ba megwanggwang. Bona bao Moshe o ba fentše a ba raka.


text:
Fela, Baisiraele ba lesitše go raka Bagesuri, le Bamaakati, gomme Bagesuri le Bamaakati le bjale ba sa agile le Baisiraele.


text:
Ge e le leloko la Balefi, lona ga a ka a le neela karolo e ka bago ya bona, ka gobane karolo ya bona ke mello ya Morena Modimo wa Isiraele, ka mo a ba boditšego ka gona.


text:
Mollwane wa bona o be o tloga Aroere lebotong la noka ya Arinoni, le metse e lego moeding woo, le molala ka moka wa Medeba,


text:
le Hesiboni, le metse ya gona ka moka e lego molaleng, e lego Diboni, le Bamothebaali, le Bethe-Baali-Meone,


text:
le metse ka moka e lego nageng ya molala, le mmušo ka moka wa Sihoni kgoši ya Baamori e e bego e buša Hesiboni, yo Moshe a mo fentšego le dikgoši tša Midiani, e lego Efi, le Rekema, le Tsuri, le Huri, le Reba, balata ba Sihoni ba ba bego ba agile nageng yeo.


text:
Mollwane wa Barubeni e be e le noka ya Jorodane; e be e le wona mollwane wa naga ya ba gabo Rubeni ka dilete le ka metse le metsana ya bona.


text:
Mollwane wa bona e be e le Jasere le metse ka moka ya Gileada, le seripa sa naga ya Baamoni go fihla Aroere, thoko ya bohlabela ya Raba,


text:
le go tloga Mahanaime go fihla Ramathe-Mitsipa, le Betonima, le go tloga Mahanaime go fihla mollwaneng wa Debiri.


text:
Mo molaleng ke motse wa Bethe-Harama, le wa Bethe-Nimira, le wa Sukothe, le wa Tsafone o šadišitšwego go mmušo wa Sihoni kgoši ya Hesiboni, le noka ya Jorodane le lehwiti la yona, go fihla magomong a lewatle la Genetsareta, ka mošola wa Jorodane thoko ya Bohlabela.


text:
Ba seripa sa leloko la Manase Moshe o ba neile naga ya bona bao ba seripa sa leloko la Bamanase ka dilete tša bona.


text:
Naga ya bona ke ya Mahanaime, le ya Basani ka moka, mmušo ka moka wa Ogo kgoši ya Basani, le metsana ya Jairi, e lego mo nageng ya Basani, metsana e masome a selelago,


text:
le seripa sa naga ya Gileada, le Asetarothe, le Ederei, le metse ya mmušo wa Ogo e neetšwe Bamakiri morwa wa Manase, seripa sa bonabao bana ba Makiri ka dilete tša bona.


text:
Ge e le ba leloko la Lefi Moshe ga a ka a ba nea kabelo. Ya bona kabelo ke Morena Modimo wa Isiraele, ka mo a ba boditšego ka gona.


text:
Šedi tše Baisiraele ba di abetšwego nageng ya Kanana, tše ba di aroletšwego ke Eleasara le Joshua morwa wa Nuni le bagolo ba dilete tša meloko ya Baisiraele.


text:
Ba abetšwe naga ka matengwa ka mo Morena a laetšego Moshe ka baka la meloko e senyane le seripa sa moloko;


text:
Ka gobane meloko e mebedi le seripa sa leloko la Manase o be a šetše a e abetše naga mošola wa Jorodane, mme Balefi bona ga ba ka ba abelwa naga bjaloka meloko e mengwe.


text:
Ga e le bana ba Josefa, bona ba tšwele meloko e mebedi, e lego la Manase le la Efuraimi. Balefi bona, ka go se newe naga, ba newa metse gore ba dule go yona, le mafulo a dikgomo tša bona le a diruiwa tša bona.


text:
Bajuda mola ba sa le kua Giligala, ba ile ba tla go Joshua; mme Kalebe morwa wa Jefune Mokenisi a mo rera a re: Lentšu lela le Morena a le laetšego Moshe monna wa Modimo ka baka la ka le ka baka la gago, o a le tseba.


text:
Ke be ke na le nywaga e masome a mane mola re le Kadese-Baranea mme Moshe mohlanka wa Morena a nthoma ka hlola naga ye; ka boa ka mo anegela ditaba tša mo pelong ya ka.


text:
Ga e le bana bešo ba ba bego ba rotogile le nna, bona ba senya dipelo tša batho; mme nna ka latela Morena ka botlalo.


text:
Mohla woo Moshe e ena a re: Ka kgonthe naga yeo e gatilwego ke maoto a gago, e tlo newa wena le bana ba gago, ya ba magae a neng le neng; ka gobane o latetše Morena ka botlalo.


text:
Bjalo ke nna e; Morena o mphedišitše bjalo ka ge a boletše. Lehono ke nywaga e masome a mane le metšo e fetšago seatla go tloga mola a botša Moshe lentšu leo. Nywaga ye ya fela Isiraele a sepela lešokeng. Bjalo šedi, lehono ke na le nywaga e masome a seswai le metšo e fetšago seatla.


text:
Gomme le lehono ke sa eme ke tiile bjalo ka mola Moshe a nthoma; le lehono maatla aka a go hlabana ge re tšwa le ge re boa, a sa etša a mehla yela.


text:
Bjale a ko mphe ditaba tše, ka mo Morena a boletšego mohla wola. Ka gobane wena o di kwele mohla wola, gore gona mo go na le Baenaki, le metse e megolo ya dibo. Mohlomong Morena o tlo ema le nna ka ba raka ka mo Morena a boletšego.


text:
Ka mokgwa wo motse wa Heburone ya ba wa Kalebe morwa wa Jefune Mokenisi, ya ba legae la gabo go fihla lehono, ka gobane a latetše Morena Modimo wa Isiraele ka botlalo.


text:
Leina la Heburone kgaleng e be e le Gaaraba; e be e le yena e mogolo mo go Baenaki. Gomme naga ya na ya khutša dintwa.


text:
Tengwa la leloko la Bajuda, ka dilete tša bona, la šupa thoko ya borwa mellwaneng ya Edomo lešokeng la Sini, kua magomong a thoko ya borwa.


text:
Mollwane wa bona ka thoko ya borwa o tloga mo magomong a lewatle la letswai, mafelelong a lona a lebago thoko ya borwa.


text:
O leba thoko ya borwa ka morotoga wa diphepheng o fetela Sini, wa rotogela Kadese-Baranea, wa fetela Hetserone, wa rotogela Adara, wa aroga wa ya Kareka,


text:
Thoko ya bohlabela mollwane ke lewatle la letswai go fihla mo le tsenwago ke noka ya Jorodane. Gonamoo go gomago lewatle matsenong a Jorodane ke mo go thomago mollwane wa thoko ya leboa.


text:
O rotogela Bethe-Hogola, wa rarela Bethe-Araba ka thoko ya leboa, wa hlatlogela leswikeng la Bohani morwa wa Rubeni.


text:
O rotoga ka moedi wa Akore wa tla Debiri, wa arogela thoko ya leboa wa ya Giligala fala go lebanego le mmotwana wa Adumima ka thoko ya borwa bja nokana, wa fetela letsheng la Entsemese, wa tla sedibeng sa Rogele.


text:
O rotoga mo mogwereng wa Beni-Hinomi o rarela thaba ya Bajebusi ka thoko ya borwa, ke gona Jerusalema; mollwane o rotogela sehlweng sa thaba e bapetšego le mogwere wa Beni-Hinomi ka thoko ya bodikela mo molala wa Refaimi o gomago gona thoko ya leboa.


text:
Sehlweng sa thaba yeo mollwane o theogela sedibeng sa nokana ya Nefuthoa, wa fetela metseng ya Efurone, wa arogela Baala, ke gona Kiryathe-Jearima.


text:
Mollwane o tloga Baala wa leba bodikela thabeng ya Seire, o šika le lehlakore la thaba ya Jearima ka thoko ya leboa; ke gona Kaselone; wa fologela Bethe-Semese, wa fihla Thimina.


text:
O tšwa moo wa šika le thaba ya Ekironi ka thoko ya leboa, wa tloga o leba Sikerone, wa fetela thabeng ya Baala, wa tšwela Jabiniele wa yo kgotla le lewatle.


text:
Mollwane ka thoko yeo ya Bodikela ke lewatle le legolo. Ke yona mellwane ya ba Juda le dilete tša thoko tšohle.


text:
Ga e le Kalebe morwa wa Jefune o neilwe kabelo le bana ba Juda ka mo Morena a laetšego Joshua, e lego motse wa Araba, tatago Enaki; ke wona motse wa Heburone.


text:
Gona moo Kalebe a raka Baenaki ba bararo; ke Sesai, le Ahimane, le Thalamai, ba ba tswetšwego ke Enaki.


text:
Kalebe a re: E a hulago motse wa Kiryathe-Sefere a o thopa, ke tlo mo nea Akisa morwedi waka ya ba mosadi wa gagwe.


text:
Othiniele morwa wa Kenasi ngwanabo Kalebe a o thopa; Kalebe a mo nea morwedi wa gagwe Akisa ya ba mosadi wa gagwe.


text:
Ya re ge a mmeka a mo otelela gore a kgopele tšhemo go tatagwe. Akisa, a šetše a nametše pokolo, a fologa. Kalebe a re: O hloma bjang?


text:
Yena a re: A nke o nkatle; ge o ntšeišitše nageng ya lesehla, gona a ko mphe didiba tša meetse. Ke mo Kalebe a mo neilego didiba tša tletlolo le tša tlase.


text:
Metse ya ba leloko la Juda go tloga magomong a naga ka thoko ya borwa ke motse wa Kabatsiele, le wa Edere, le wa Jaguru,


text:
le wa Lebaothe, le wa Silima, le wa Ajina, le wa Rimoni. Ka mokana ga yona ke metse e masome a mabedi le metšo e senyane le metsana ya yona.


text:
le wa Saarima, le wa Adithaima, le wa Gedera, le wa Gederothaima. Ke metse e lesome le metšo e mene le metsana ya yona.


text:
le wa Gederothe, le wa Bethe-Dagona, le wa Naama, le wa Makeda. Ke metse e lesome le metšo e selelago le metsana ya yona.


text:
le go tloga Ekironi go fihla lewatleng, naga ka moka e šikago le motse wa Asidodo le metsana ya wona,


text:
le wa Asidodo le dinakana tša wona le metsana ya wona, le wa Gasa le dinakana tša wona le metsana ya wona, go fihla nokeng ya Egipita le lewatleng le e lego wona mollwane.


text:
le wa Humuta, le wa Kiryathe-Araba, ke wona wa Heburone; le Tsioro. Ke metse e senyane le metsana ya yona.


text:
Le wa Kiryathe-Baali, ke wola wa Kiryathe-Jearima, le motse wa Raba. Ke metse e mebedi le metsana ya yona,


text:
Ge e le Bajebusi ba ba agilego Jerusalema, Bajuda ba šitilwe go ba raka. Ke ba baka leo Bajebusi le mehleng yeno ba sa dutšego Jerusalema.


text:
Tengwa la leloko la bana ba Josefa la tšwa, la šupa naga ya go thoma ka noka ya Jorodane motseng wa Jeriko ka thoko ya bohlabela, molala o rotogago o etšwa Jeriko wa ya dithabeng tša Bethele.


text:
wa tloga o fologela bodikela o leba mellwaneng ya ba Japeleti go goma ka Bethe-Horoni ka thoko ya tlase, go fihla Gesere; magomo ke lewatle.


text:
Naga ya Baefuraimi ka dilete tša bona še: Mollwane wa naga ya bona thoko ya bodikela ke Atharothe-Adara go fihla Bethe-Horoni ka tletlolo.


text:
O tšwela thoko ya Bodikela, Mikemethate gwa šala thoko ya leboa, wa tseb'o boela bohlabela wa fihla Thaanathe-Silo, wa feta o leba bohlabela go fihla Janoa.


text:
Go tloga Thapua mollwane o leba bodikele nokeng ya Kana, wa go kgotla lewatle. Ke ona magae a lešika la Baefuraimi ka dilete tša bona.


text:
Go sa na le metse e mengwe ye e gafetšwego Baefuraimi e le mo nageng ya Bamanase, metse ka moka le metsana ya yona.


text:
Fela ba lesitše go raka Bakanana ba ba agilego Gesere. Ke ka baka leo Bakanana ba sa agilego le Baefuraimi le bjale; fela, ke bahlanka ba bona.


text:
Gwa tšwa tengwa la leloko la Manase, yena morwa wa ntlha wa Josefa. Makiri tatago Gileada, ka ge e le yena morwa wa ntlha wa Manase, o abetšwe la Gileada, ka gobane e be e le monna wa mohlabani.


text:
Le ba bangwe ba leloko la Manase ba fiwa naga ka dilete tša bona, e lego ba ga Abiesere, le ba ga Heleke, le ba ga Asiriele, le ba ga Sikema, le ba ga Hefere, le ba ga Semida. Ke bona bana ba masogana ba Manase morwa wa Josefa ka dilete tša bona.


text:
Tselofagadi morwa wa Hefere morwa wa Gileada morwa wa Makiri morwa wa Manase, o be a se na barwa, a ne barwedi fela; maina a bona šea: ke Mahla, le Noa, le Hogola, le Milika, le Thiritsa.


text:
Bona ba tla go Eleasara moperisita, le go Joshua morwa wa Nuni, le go ba bagolo, ba re: Morena o be a laetše Moshe a re: rena re newe naga le bana ba borena. Mme ba newa magae gotee le bana ba tatabo ka taelo ya Morena.


text:
Leloko la Manase la abelwa dikabelo tše lesome ka ntle ga naga ya Gileada le ya Basani ya kua mošola wa Jorodane;


text:
ka gobane basetsana bao ba ga Manase ba abetšwe magae gotee le banna ba leloko la gabo. Naga ya Gileada yona ya abelwa ba bangwe ba leloko la Manase.


text:
Mollwane wa ba ga Manase o tloga Asere Mikemethate, o lego ka thoko ya bohlabela ya Sikeme, gomme o ya go le letona wa fihla go ba ba agilego Ene-Thapua.


text:
Naga ya Thapua ya newa ba ga Manase, mola motse wa Thapua o neetšwe ba ga Efuraimi, ka ge o le mollwaneng wa ba ga Manase.


text:
Mollwane o fologela nokeng ya Kana, ka thoko ya borwa bja noka. Metse yeo ke ya ba ga Efuraimi, gomme e hlakane le ya ba ga Manase. Mollwane wa ba Manase o ka thoko ya leboa ya noka, gomme o felela lewatleng.


text:
Thoko ya borwa ya ba ya ba Efuraimi, ya leboa ya ba ya ba Manase; magomo ya ba lewatle. Ka thoko ya leboa e kgotlana le naga ya ba Asere; thoko ya bohlabela e kgotlana le ya ba Isashara.


text:
Mo nageng ya ba Isashara ba ga Manase ba neilwe metse, e lego wa Bethe-Seana, le wa Jobileama le dinakana tša wona, le baagi ba Doro le dinakana tša wona, le baagi ba Endoro le dinakana tša wona, le baagi ba Thaanake le dinakana tša wona, le baagi ba Megido le dinakana tša wona, le meboto e meraro.


text:
Ba leloko la Josefa ba tla ba bolela le Joshua ba re: O reng o re nea magae ka tengwa le letee fela le kabelo e tee fela, mola re le setšhaba se segolo ka ge Morena a re šegofaditše ka mokgwa woo go fihla bjale?


text:
Joshua a re: Ge le le setšhaba se segolo, gona rotogelang sekgweng, le kgole naga ya Bapheresi le ya Barefaimi, ka gobane le re dithaba tša Efuraimi di re pitlagantše.


text:
Ba ga Josefa ba re: Dithaba tše di ka se re lekane; le gona Bakanana ka moka ba ba agilego meeding ba na le dikoloi tša ntwa tša tshipi, le bala ba ba dutšego Bethe-Seana le metsaneng ya gona, le ba ba lego molaleng wa Jeseriele.


text:
Joshua a rera batho bao ba leloko la Josefa e le ba Efuraimi le ba Manase, a re: Le setšhaba se segolo, le na le maatla a magolo; mme le ka se ke la newa kabelo e tee fela.


text:
Dithaba tše e tlo ba tša lena; gomme ka ge e le sethokgweng, le se reme le kgole; ke mo le tlogo tšea le naga e bataganego le sona; ka gobane Bakanana bao le tlo ba raka, le ge ba na le dikoloi tša tshipi, le ge ba tiile maatla.


text:
Phuthego ka moka ya Baisiraele e kile ya bokana motseng wa Silo; gona moo ba hloma Ngwako wa kgwerano. Ke mola naga e šetše e ahlame e bušwa ke bona.


text:
Joshua a bolela le Baisiraele a re: Le tšwafelang go yo tšea naga ye Morena Modimo wa botataweno a le neilego yona?


text:
Ntšhang banna bararobararo ka leloko, le ba rome ba ralale le naga, ba e ngwale ka mo e ka bago magae a lena, mme ba boele fa go nna.


text:
Le kgone go ikarolela naga ya ba dikarolo tše di šupago. Ga e le Juda, yena o tlo dula mo nageng ya gagwe thoko ya borwa, le ba leloko la Josefa ba tlo dula nageng ya bona thoko ya leboa.


text:
Bjalo lena dirang lengwalo la go sega naga e tšwe dikarolo tše di šupago, le le tliše fa go nna, ke tle ke le direle matengwa fa pele ga Morena Modimo wa rena.


text:
Balefi bona ba ka se ke ba arolelwa naga le lena, ka gobane karolo ya bona ke boperisita bja Morena. Bagada, le Barubeni, le seripa sa Bamanase, bona ba šetše ba filwe magae a bona ka kua mošola wa Jorodane, kwa thoko ya bohlabela; ke ona a Moshe mohlanka wa Morena a ba neilego ona.


text:
Banna bao ba tloga, ba sepela ba lailwe ke Joshua gore ba dire lengwalo la lefase, ge a re: Yang le ralaleng le naga. Le e ngwale, mme le boele fa go nna, gore ke le direle matengwa fa Silo pele ga Morena.


text:
Banna bao ba ralala le naga ba e ngwala mo lengwalong ka metse ya yona, ba e arola ba dira dikarolo tše di šupago, ba tsebo boela go Joshua mešašeng ya Silo.


text:
Joshua a ba direla matengwa gona moo Silo pele ga Morena, a arolela Isiraele naga ka dikarolo tša bona.


text:
Tengwa la leloko la Benyamini la tšwa le naga ya dilete tša bona; mollwane wa bona o dikologilwe ke la ba Juda le ba leloko la Josefa.


text:
Mollwane wa bona wa thoko ya leboa a tloga nokeng ya Jorodane, o rotoga o šika le motse wa Jeriko ka thoko ya leboa, o rotogela dithabeng o leba Bodikela wa yo kgotla le lešoka la Bethe-Abene.


text:
O feta o leba Lusi, wa šika le Lusi (ke gona Bethele) ka thoko ya borwa, wa fologela Atarothe-Adara thabeng e bataganego le Bethe-Horoni wa tlase ka thoko ya borwa.


text:
Mo thabeng yeo e bataganego le Bethe-Horoni ka thoko ya borwa mollwane o pota thoko ya Bodikela o leba thoko ya borwa; mafelelo a wona ke Kiryathe-Baali (ke gona Kiryathe-Jearima motse wa Juda). Ke yona thoko ya bodikela.


text:
Lehlakore la go leba thoko ya borwa le thoma gona moo Kiryathe-Jearima; mollwane o leba bodikela wa goma ka letsha la Nefuthoa.


text:
O fologela magomong a thaba e okametšego mogwere wa Beni-Hinomi e bataganego le molala wa Refaimi, o fologa ka mogwere woo wa Hinomi wa šika la Bajebusi ka thoka ya borwa wa fologela sedibeng sa Rogele,


text:
wa leba leboa wa tšwela sedibeng sa Semese, wa tšwa moo wa tla Gelilothe go lebanego le mmoto wa Adumima, wa feta o fologela leswikeng la Bohani morwa wa Rubeni.


text:
O fetela motheogeng wa Bethe-Hogola o leba leboa; o yo felela magomong a lewatle la letswai a thoko ya leboa, mo noka ya Jorodane e felelago thoko ya borwa. Ke wona mollwane wa thoko e lebago borwa.


text:
Noka ya Jorodane ke mollwane wa lehlakoreng la thoko ya bohlabela. Ke yona naga ya Babenyamini le mollwane wa bona thoko tšohle ka dilete tša bona.


text:
Metse ya ba leloko la Benyamini ka dilete tša bona še: ke motse wa Jeriko, le wa Bethe-Hogola, le wa Emeke-Ketsitsi,


text:
le wa Kefara-Amoni, le wa Ofini, le wa Gaba. Ke metse e lesome le metšo e mebedi le metsana ya yona.


text:
le wa Tsela, le wa Elefe, le wa Jebusi (ke gona Jerusalema), le wa Gibeathe, le wa Kiryathe. Ke metse e lesome le metšo a mene le metsana ya yona. Ke ona magae a Babenyamini ka dilete tša bona.


text:
Gwa tšwa tengwa la Simeone, la ba leloko la Basimeone ka dilete tša bona. Naga ya bona ya ba gare ga naga ya Bajuda.


text:
Le metsana ka moka e dikologilego metse yeo go goma ka Balathe-Bere, e lego wona wa Rama wa thoko ya borwa. Ke yona naga ya ba leloko la Simeone ka dilete tša bona.


text:
Naga ya Basimeone e mo gare ga naga ya Bajuda, ka gobane ye e aroletšwego Bajuda e be e le e kgolo e ba feta; ya ba gona Basimeone ba neilwego magae gare ga bona.


text:
O rotoga o leba bodikela wa tla Mareala, o kgotla Dabasethe, o fihla nokeng ya Jokoneama ka thoko ya bohlabela.


text:
Ge o leba bohlabela o tloga Sarida wa yo fihla mollwaneng wa Kisilothe-Thabora, wa fetela Daberathe, wa rotogela Jafia.


text:
Le Kathate, le Nahalale, le Simirone, le Jedeala, le Betlehema. Ke metse e lesome le metšo e mebedi le metsana ya yona.


text:
le Amaleke, le Ameada, le Misaele, o kgotla ka thaba ya Karamele ka thoko ya bodikela, le Sihoro-Libinathe;


text:
O buša o leba Bohlabela wa ya Bethe-Dagona, o kgotla Sebulone le moedi wa Jithaele ka thoko ya leboa ya Bethe-Emeke le Negiele, o tšwela Kabulu ka thoko ya la ntšogošo,


text:
O fapogela Rama wa tla Tiro motseng wa sebo, wa boa wa leba Hosa wa yo kgotla ka lewatle o tlogetše la Akasiba.


text:
Le wa Uma, le wa Afeke, le wa Rehobo, e lego metse e masome a mabedi le metšo e mebedi, metse le metsana ya yona.


text:
Mollwane wa bona o tla Helefe, le Elone, o fihla Tsaanaima, le Adami Nekebe, le Jabiniele, le Lakuma, wa felela nokeng ya Jorodane.


text:
O leba bodikela kwa Asinothe-Thabora, o tloga ntshe o leba Hukoka, o kgotla ka la Sebulone thoko ya borwa, le ka la Asere ka thoko ya bodikela, le ka la Juda le ka noka ya Jorodane ka thoko ya bohlabela.


text:
le Jireoni, le Migidalaele, le Horema, le Bethe-Anathe, le Bethe-Semese. Ke metse e lesome le metšo e senyane le metsana ya yona.


text:
Naga ya Badani e be e pitlagane, ka gona Badani ba rotoga ba lwa le Lesema, ba o thopa, ba o fenya ka bogale bja marumo, ba o tšea ba dula go wona, ba o rea leina la Lesemadani ka la Dani tatabo.


text:
Ya re ge ba feditše go abaganya naga ka mellwane ya yona, Baisiraele ba nea Joshua morwa wa Nuni kabelo ya gagwe.


text:
Ka taelo ya Morena ba mo nea motse wo a o kgopelago, e lego wa Thiminathe-Sera dithabeng tša Efuraimi. A aga motse a dula gona.


text:
Ke ona magae ao Eleasara moperisita le Joshua morwa wa Nuni le bagolo ba meloko ya Baisiraele ba a aroletšego Baisiraele ka matengwa ba le kua Silo pele ga Morena mojako wa Ngwako wa Kgwerano. Ke mo ba feditšego go arolelana naga.


text:
Botša Baisiraele o re: Fa ga geno beang metse ya go tšhabela, yeo ke le boditšego tša yona ka Moshe.


text:
Gore, ge motho a bolaile motho a sa dira ka boomo le ka maano, a tšhabele gona. E be setšhabelo sa lena ge le tšhaba molefeletšamadi.


text:
E a tšhabelago motseng o mobjalo a eme mojako wa kgoro, a bege taba ya gagwe go bagolo ba motse woo, ba tle ba mo amogele gagabo, ba mo nee sebaka a dule le bona.


text:
Molefeletšamadi ge a ka mo šala morago, ba se ke ba mo gafela mmolai eo, ka gobane o bolaile wa gabo a sa tsebe, a sa ka a mo hloya.


text:
Motho eo a dule motseng woo go fihla ge a tlo bewa pele ga phuthego a sekišwa, a dule go fihla ge moperisita e mogolo wa mehla eo a hwile; e be mo mmolai eo a boelago gae ngwakong wa gagwe, motseng wola a tšhabilego go wona.


text:
Ba kgetha motse wa Kedese wa nageng ya Galilea wa dithabeng tša Nafutali, le motse wa Sekeme wa dithabeng tša Efuraimi, le motse wa Kiryathe-Araba e lego wa Heburone wa dithabeng tša Juda.


text:
Mošola wa Jorodane ka thoko ya bohlabela bja Jeriko ba ntšha motse wa Betsera wa kua lešokeng molaleng wa ba ga Rubeni, le motse wa Ramothe wa nageng ya Gileada ya ba ga Gada, le motse wa Golani wa nageng ya Basani ya ba gaManase.


text:
Ke yona metse ye e beetšwego Baisiraele ka moka le ba ba kago diilela go bona, gore e a kago bolaya motho a sa dira ka boomo, a se ke a bolawa ke molefeletšamadi, a sešo a ema pele ga phuthego.


text:
Gwa batamela bagolo ba Balefi, ba tla go Eleasara moperisita le go Joshua morwa wa Nuni le go bagolo ba meloko ya Baisiraele.


text:
Ba bolela le bona ba le Silo nageng ya Kanana ba re: Morena o laetše Moshe a re, rena re fiwe metse ya go dula, le mafulo a yona a diruiwa tša rena.


text:
Gomme Baisiraele ba nea Balefi metse le mafulo a yona mo nageng tša bona, ba dira ka mo Morena a laetšego ka gona.


text:
Tengwa la Bakahathe la tšwa le metse e lesome le metšo e meraro ya Balefi ba leloko la Arone mo nageng ya Juda le ya Benyamini.


text:
Ba bangwe ba leloko la Kahathe ba newa metse e lesome ka tengwa mo nageng ya Baefuraimi le ya Badani le ya Bamanase.


text:
Ba leloko la Gerisone ba newa metse e lesome le metšo e meraro mo nageng ya Baisashara le ya Baasere le ya Banafutali le ya Bamanase ba seripa sa kwa Basani.


text:
Ba leloko la Merari ka dilete tša bona ba newa metse e lesome le metšo e mebedi mo nageng ya Barubeni le ya Bagada le ya Basebulone.


text:
Metse yeo le mafulo a yona Baisiraele ba a neile Balefi ka go dira matengwa, ka mo Morena a bego a laetše Moshe.


text:
Ba ba nea motse wa Araba tatago Enaki, e lego wa Heburone, dithabeng tša Juda le mafulo a a o dikologago.


text:
Ga e le mašemo a motse woo le metsana ya gona e be e neilwe Kalebe morwa wa Jefune ya ba magae a gagwe.


text:
Barwa ba Arone moperisita ba neilwe motse wa Heburone, ya ba wa setšhabelo sa babolai, le wa Libina le mafulo a wona,


text:
le wa Ajima le mafulo a wona, le wa Juta le mafulo a wona, le wa Bethe-Semese le mafulo a wona. Ke metse e senyane ya meloko e mebedi yeo.


text:
Mo go ya leloko la Benyamini ba ntšha motse wa Gibeoni le mafulo a wona, le wa Geba le mafulo a wona,


text:
Metse ya ba leloko la Arone, baperisita, ya ba e lesome le metšo e meraro yeo, metse le mafulo a yona.


text:
Ba meloko ya Bakahathe ba Balefi, e lego ya barwa ba bangwe ba Kahathe, bona ba newa ya bona ka tengwa mo go Baefuraimi.


text:
Ba newa motse wa Sikeme, ya ba motse wa setšhabelo sa babolai, le mafulo a wona mo dithabeng tša Efuraimi, le wa Jasere le mafulo a wona,


text:
Mo go seripa sa Bamanase ba newa wa Thaanake le mafulo a wona, le wa Gathi-Rimoni le mafulo a wona; ya ba metse e mebedi.


text:
Mo go seripa se sengwe sa Bamanase gwa newa Bagerisoni ba Balefi; ba newa motse wa Golane wa kua Basani, ya ba setšhabelo sa babolai, le mafulo a wona, le wa Besethera le mafulo a wona; ya ba metse e mebedi.


text:
Mo go Banafutali ba newa motse wa setšhabelo sa babolai, wa Kedese mo go la Galilea le mafulo a wona, le wa Hamothe-Doro le mafulo a wona, le wa Karethane le mafulo a wona; ya ba metse e meraro.


text:
Ba bangwe ba leloko la Bamerari ba Balefi ba neilwe metse mo go leloko la Basebulone, wa Jokoneama le mafulo a wona, le wa. Karetha le mafulo a wona,


text:
Mo go Bagada ba newa wa Ramothe-Gileada, motse wa setšhabelo sa babolai, le mafulo a wona, le wa Mahanaima le mafulo a wona,


text:
Metse ka moka ya Bamerari ka dilete tša bona, ya ba ba šetšego ba leloko la Lefi, ye ba e neilwego ka go direlwa matengwa, e be e le e lesome le metšo e mebedi.


text:
Metse ka moka ya Balefi ya mo dinageng tša Baisiraele e be e le metse e masome a mane a metšo e seswai le mafulo a yona.


text:
O mongwe le o mongwe wa metse yeo o na le mafulo a wona a o dikologago. Go metse yeo ka moka go be go le bjalo.


text:
Morena o neile Baisiraele naga ka moka ye a kilego a ena a rera botatabo a re o tlo ba fa yona; ba e tšea ba dula mo go yona.


text:
Morena a ba khutšiša ka thoko tše go fela, a dira tšohle tše a di enetšego botatabo. Ge ba fihla go be go sa eme le o tee wa manaba a bona. Manaba a bona ka moka Morena o a gafetše diatleng tša bona.


text:
Ga go a hlaela le setee sa tše botse ka moka tše Morena a di boditšego ba setšhaba sa Isiraele; ka moka di be di tšweletše.


text:
A ba rera a re: Le phethile tšohle tše Moshe mohlanka wa Morena a le laetšego tšona, gomme le dirile tšohle ka mo nna ke bego ke le laela ka gona.


text:
Ga la ka la ba la tlogela babolena mehleng e mentši ye go fihla lehono. Le hlokometše ditaelo tša Morena Modimo wa lena.


text:
Bjale, ka gobane Morena Modimo wa lena o khutšišitše bana ba bolena ka mo a ba boditšego ka gona, lena bjale boelang magaeng a lena kua nageng ya gabolena ye Moshe mohlanka wa Morena a le neilego yona kua mošola wa Jorodane.


text:
Fela, le tiiše go hlokomela gore le dire ka melao ye Moshe mohlanka wa Morena a le leatšego yona, le rate Morena Modimo wa lena, le sware ka ditsela tša gagwe, le mo gomarele, le mo hlankele ka pelo ka moka le ka moya ka moka.


text:
Ba seripa sa leloko la Bamanase Moshe o be a ba agišitše kua nageng ya Basani; ba bangwe Joshua a ba agiša le magagabo ka mošono wa Jorodane thoko ya bodikela. Bjale Joshua a laelana le bona ge ba boela magaeng, a ba šegofatša,


text:
mme a ba rera a re: Le boela magaeng a lena le na le mahumo a mantšintši, le disilifera, le digauta, le mefiri, le tshipi, le diaparo tše ntšintši; bjale hlallelang bana ba bolena dithebola tša manaba a lena.


text:
Barubeni le Bagada le seripa sa Bamanase ba tlogelana le Baisiraele gona moo Silo nageng ya Kanana, ba ya kua nageng ya Gileada magaeng a bona a ba a filwego ke Moshe ka taelo ya Morena.


text:
Ya re ge ba fihla mo dirotheng tša nokeng ya Jorodane, tše di lego mo nageng ya Kanana, gona moo Barubeni, le Bagada, le seripa sa Bamanase ba aga aletare mo nokeng ya Jorodane, aletare e kgolo kgakala.


text:
Bjale Baisiraele ge ba ekwa gore Barubeni le Bagada le seripa sa Bamanase ba agile aletare e lebanego le naga ya Kanana mo dirotheng tša kua nokeng ya Jorodane, aletare ye e okametšego Baisiraele.


text:
Baisiraele ba roma Pinease morwa wa Eleasara moperisita, a ya go Barubeni le go Bagada le go seripa sa Bamanase kua nageng ya Gileada,


text:
a ya a na le bagolo ba lesome, go ya ka palo ya meloko ka moka ya Isiraele, leloko la ntšha o tee o tee yo e lego e mogolo mo molokong wa gabo le go madira a Isiraele.


text:
Ba fihla go Barubeni le go Bagada le go ba seripa sa Bamanase kua nageng ya Gileada, ba bolela le bona ba re:


text:
Phuthego ya Morena ka moka e re: Le reng le hlala Modimo wa Isiraele ka mokgwa wo? A le lahla Morena lehono ka go ikagela aletare? A le hlanogela Morena lehono?


text:
A le re bokgopo bja Peoro e be e le molato o monyenyane, bjo le lehono re sešogo ra bo hlatswiwa, bjo bo kilego bja hlolela phuthego kotlo ya Morena?


text:
Gomme lena le lahla Morena lehono. Gomme lehono ge le hlanogela Morena, o tlo tloga a galefela phuthego ka moka ya Isiraele.


text:
Ge e ka ba le re naga yeno ya geno e tšhilafetše, gona selelang nageng e lego yona ya Morena, mo go lego Ntlo ya Morena, gore le rena le se re hlanogele ka go ikagela aletare e šele, mola aletare ya Morena Modimo wa rena e le ntshe.


text:
Naa mohla wola Akane a utswa segafiwa, kgalefo ga ya ka ya wela phuthego ka moka ya Isiraele ka yena monna o tee? Naa ga a senyegela bokgopong bja gagwe?


text:
Ke mo Barubeni le Bagada le ba seripa sa Bamanase ba fetotšego, ba laodišetša bagolo ba madira a Isiraele, ba re:


text:
Morena ke yena Modimodimo. Morena yena Modimodimo o a tseba, gomme le Isiraele a a tsebe: Ge e ka ba go hlanoga go hlala Morena, gona lehono o se ke wa re phediša.


text:
Ge e ka ba re ikagetše aletare gore re hlale Morena, gore e be ya go bea dihlabelo le dibego le ya didimo tša dileboga, gona yena Morena a a late molato woo wa rena.


text:
Aowa hle! Modiro woo re o dirišitšwe ke pelaelo ya go re: Ka moso bana ba lena ba ka rera bana ba rena ba re: Le ne taba mang le Morena Modimo wa Isiraele?


text:
Ba ka re: Morena o beile noka ya Jorodane ya ba mollwane wa go re aroganya le lena Barubeni le lena Bagada. Fa go Morena ga go se e lego sa lena. -- Mme ra re: Bana ba lena ba ka thibela bana ba rena go boifa Morena.


text:
E be hlatse mo gare ga rena le lena, mo gare ga ditlogolo tša rena tša mehleng e tlago, hlatse ya go re eletša gore re direle Morena ka go tla pele ga gagwe ka dihlabelo tša rena le ka dibego tša rena; e se re ka moso bana ba lena ba rera bana ba rena ba re: Fa go Morena ga go se e lego sa lena.


text:
Mme ra re: Ge ka moso ba ka rera rena le ge e le ditlogolo tša rena ba realo, gona re tlo re: Lebelelang moago wa aletare yeo ya Morena ye e dirilwego ke botatawešo, e sego ya go bea dihlabelo le didimo, e le ya go ba hlatse mo gare ga rena le lena.


text:
Go hlanogela Morena le ge e le go hlala Morena di kgole le rena. Re ka aga bjang aletare ya dihlabelo le ya dibego le ya didimo, mola aletare ya Morena Modimo wa rena e le gona pele ga Ntlo ya gagwe!


text:
Ya re ge Pinease moperisita, le bagolo ba phuthego, le balaodi ba madira ba Isiraele ba ba bego ba na nae, ge ba ekwa mantšu a boletšwego ke Barubeni le Bagada le Bamanase, ba kgahlwa ke ona.


text:
Pinease morwa wa Eleasara moperisita a rera Barubeni le Bagada le Bamanase a re: Lehono re lemoga gore Morena o mo go rena; ka gobane tše le di dirilego e be e se go hlala Morena. Bjale le namoletše Isiraele seatleng sa Morena.


text:
Gomme Pinease morwa wa Eleasara moperisita le ba bagolo ba tloga mo go Barubeni le Bagada nageng ya Gileada, ba boela nageng ya Kanana go Baisiraele, ba ba tlela le phetolo yeo.


text:
Taba yeo ya kgahla Baisiraele, mme ba reta Modimo, ba se ke ba hlwa ba bolela tša go ba tšwela dira le go šwalalanya naga yela ye e dutšwego ke Barubeni le Bagada.


text:
Barubeni le Bagada ba rea aletare yeo leina, ba re ke “Hlatse” mo go rena ya go re Morena ke yena Modimo.


text:
Ya re ge go šetše go fetile matšatši a mantši, Morena a šetše a khutšišitše Baisiraele manaba a bona ka moka a mo thoko tšohle, Joshua a ba a šetše a tšofetše a atetšwe ke matšatsi,


text:
a bitša Baisiraele ka moka, bagolo ba bona, le balaodi ba bona, le baahlodi ba bona, a ba rera a re: Nna ke tšofetše, ke atetšwe ke matšatši.


text:
Lena le bone tšohle tše Morena a di dirilego ditšhaba tše ka moka ge lena le fihla; ka gobane ke yena Morena Modimo wa lena a bego a le hlabanela.


text:
Bjale le tsebe gore ditšhaba tšeo di sa šaletšego ke di gafetše lena gotee le ditšhaba ka moka tše ke di fedišitšego, gore naga ye e be ya lena le ya meloko ya geno go tloga ka noka ya Jorodane le go goma ka lewatle le legolo la kua bodikela.


text:
Morena Modimo wa lena ke yena e a tlogo di raka ge le tla, o tlo di faladisa, gore le tšee naga ya bona ka mo Morena Modimo wa lena a le boditšego ka gona.


text:
Bjale tiišang maatla ka kudu, gore le hlokomele mme le dire tše di ngwadilwego mo pukung ya melao ya Moshe; le se ke la e tlogela la ya go le letona goba go la ntsogošo,


text:
gore le se hlakahlakane le ditšhaba tše di šetšego fa go lena, gore le se ke la rerelela maina a medimo ya bona, le se ke la ena ka ona, le se ke la e hlankela la e khunamela.


text:
Ka gobane sa lena ke go gomarela Morena Modimo wa lena ka mokgwa wo le dirilego ka wona go fihla bjale.


text:
Morena o rakile ditšhaba tše dikgolo ge le fihla, ditšhaba tše maatla; le bjale ga go sa na le o tee e a kgonago go ema ge le fihla.


text:
Monna o tee wa geno o rakediša ba sekete, ka gobane e a le hlabanelago ke yena Morena Modimo wa lena, ka mo a le boditšego ka gona.


text:
Fela, ge le ka hlanoga la kgomarelana le mašaledi a ditšhaba tše di šaletšego mo go lena, la tšeišana le bona, la tswakana le bona,


text:
gona ka kgonthe le tsebe gore Morena Modimo wa lena a ka se ke a hlwa a raka ditšhaba tšeo ge le tla; di tlo le fetogela mereo le melaba le kgati ya go le itia mahlakore, le meetlwa mo mahlong a lena, la ba la senyegela fa nageng e botse ye Morena Modimo wa lena a le neilego yona.


text:
Bonang, ga e le nna bjale ke tloga ka tsela ya bohle ba lefase; gomme lena a nke le lemogeng ka pelo ka moka le ka moya ka moka, ge go sa ka gwa hlaela le setee sa tše botse tše Morena Modimo wa lena a le boletšego ka tšona; ka moka di tšweletše; ga go na le setee se se hlokegilego.


text:
Gomme ka mokgwa wo le tletšwego ke tše botse tše a le boletšego ka tšona, ka mokgwa o bjalo Morena o tlo le tlela le ka tše mpe ka moka, a be a le fediše mo nageng e botse ye a le neilego yona.


text:
Ge le ka senya kgwerano ya Morena Modimo wa lena, ye a le laetšego yona, mme la ya la direla medimo e šele la e khunamela, gona le tlo tukelwa ke bogale bja Modimo, la fedišwa ka pela gona mo nageng e botse ye a le neilego yona.


text:
Gomme Joshua a phuthela meloko ka moka ya Isiraele motseng wa Sikeme, a bitša bagolo ba Isiraele, le balaodi ba bona, le baahlodi ba bona, ba tla ba ema pele ga Modimo.


text:
Joshua a bolela le setšhaba ka moka a re: Morena Modimo wa Isiraele o re: Kgaleng botataweno ba be ba dutše mošola wa noka, bo Thara tatago Aborahama le Nahoro, ba be ba direla medimo e šele.


text:
Ka hlaola tataweno Aborahama a le gona moo mošola wa noka, ka mo sepediša le naga ka moka ya Kanana, ka ba ka atiša bana ba gagwe ke mo neile Isaka.


text:
Isaka ka mo fa Jakobo le Esau. Esau ka mo fa dithaba tša Seire gore e be tša gagwe; Jakobo le bana ba gagwe ba fologela Egipita.


text:
Ka ntšha botataweno Egipita, la tla lewatleng. Baegipita ba hlomarela botataweno ka dikoloi le ka banamedi ba dipitsi mo lewatleng la mahlaka.


text:
Ba hlabela Morena mokgoši, a le amologanya le Baegipita ka leswiswi, a bušetša lewatle godimo ga bona la ba ribegetša. Mahlo a lena a di bone tše ke di dirilego Baegipita, la fetša matšatši a mantši le dutše šokeng.


text:
Ka le fihliša nageng ya Baamoro ba ba bego ba agile mošola wa Jorodane; bona ba lwa le lena, ka ba gafela diatleng tša lena la tšea naga ya bona, ka ba fediša ge le fihla.


text:
Gwa tsoga Baraka morwa wa Tsiporo kgoši ya Moaba, a lwa le Baisiraele; a roma batseta ba bitša Bileama morwa wa Beoro gore a le roge;


text:
La ba la sela Jorodane; banna ba Jeriko ba lwa le lena, le Baamoro, le Bapheresi, le Bakanana, le Bahethe, le Bajebusi; ka ba gafela diatleng tša lena.


text:
Ka roma mebu ge le fihla, ya ba raka ge go tla bolena; dikgoši tšela tše pedi tša Baamoro, e be e se lerumo la gago le ge e le bora bja gago.


text:
Mme ke le neile naga ye le sa kago la itapišetša yona, le metse ye le sa kago la e aga, la dula go yona, la ja morara le mohlware wo le sa kago la o šema.


text:
Bjalo gee, le boifeng Morena; mo hlankeleng ka tlalo le ka go mmotegela; le ile medimo ye botataweno ba bego ba e hlankela mola ba sa le mošolo wa noka le kua Egipita; le hlankeleng Morena.


text:
Ge le ka hwetša go hlankela Morena e se botse, gona ikgetheleng lehono yo le ratago go mo hlankela, e ka ba medimo yela ye botataweno ba e hlanketšego mola ba sa le mošola wa noka, goba e ka ba medimo ye ya Baamoro ba le dutšego mo nageng ya bona. Ge e le nna le ba lapa la ka, rena re direla Morena.


text:
Setšhaba sa fetola sa re: Go tlogela Morena, le go yo hlankela medimo e šele, a di be kgole le rena.


text:
Gobane Morena Modimo wa rena, ke yena a ntšhitšego rena le botatawešo kua nageng ya Egipita, kua ngwakong wa bohlanka; ke yena a dirilego mehlolo e megolo yela, ra e bona ka mahlo a rena; ke yena a re dišitšego leetong ka moka, re swere tsela re phatša ka gare ga ditšhaba tšela tšohle.


text:
Ke yena Morena e a rakilego ditšhaba tšeo tšohle ge re fihla, le Baamoro ba ba bego ba dutše mo nageng yeno; gomme rena re tlo direla Morena, ka gobane Modimo wa rena ke yena.


text:
Joshua a rera setšhaba a re: Le ka se ke la kgona go direla Morena; ka gobane Morena ke Modimo e mokgethwa, le gona ke Modimo yo bogale; a ka se ke a le lebalela ge le hlanoga ge le dira dibe.


text:
Ge le ka lahla Morena la hlankela medimo e šele, o tlo thiša a le hlolela bošula a le fediša, le ge a šetše a le atlile.


text:
Joshua a ba rera a re: Lena le dihlatse tša lena ka noši tša tše le di boletšego la re: Re ithatetše Morena gore re direle yena. Bona ba re: Ee, re dihlatse!


text:
Bjalo ge tlošang medimo e šele e lego mo ga geno, gomme dipelo tša lena di lebane le Morena Modimo wa Isiraele.


text:
Ditaba tšeo ka moka a di ngwala mo pukung ya melao ya Modimo; mme a tšea leswika le legolo a le tsema gona moo ka tlase ga morula o bego o le gona moo sekgethweng sa Morena.


text:
Gomme Joshua a botša setšhaba ka moka a re: Le tsebe gore leswika le e tlo ba hlatse fa go rena, ka gobane le kwele ditaba ka moka tše Morena a di boletšego le rena; e tlo ba hlatse ya gore le se ke la ba la latola la re: Modimo ga re mo tsebe.


text:
Ya re ge go fedile ditaba tšeo, Joshua morwa wa Nuni mohlanka wa Morena a hwa a feditše nywaga e lekgolo le le nago le lesome.


text:
Ba mmoloka lebitleng mo nageng ya gagwe ya moo Thiminathe-Sera e lego dithabeng tša Efuraimi ka thoko ya leboa ya thaba ya Gaase.


text:
Baisiraele ba be ba direla Morena mehleng ka moka ge go sa phela Joshua, le mehleng yohle ya ge go sa phela bagolo ba ba phetšego galelele mehleng ya ge Joshua a šetše a ile, bona ba ba bego ba tseba mediro yohle ye Morena a e diretšego Isiraele.


text:
Mašapo ala a Josefa, ao Baisiraele ba tlilego nao ba etšwa Egipita, ba a bolokile kua Sikeme mo serapeng se Jakobo a bego a se rekile go barwa ba Hemoro tatago Sikeme ka disilifera tše lekgolo, ya ba naga ya bana ba Josefa.


text:
Le Eleasara morwa wa Arone a hwa, ba mmoloka lebitleng kua Gibea, motseng wa Pinease morwa wa gagwe, wo a bego a o neilwe mo dithabeng tša Efuraimi.


text:
Ya re ge Joshua a hwile, Baisiraele ba botšiša Morena ba re: Ke mang mo go rena e a tlogo tšwela Bakanana dira?


text:
Ba Juda ba bolela le bana babo ba Simeone ba re: Tšwang le rena dira fa nageng ya gešo, re hlabane le Bakanana; ke mo le rena re tlogo tšwa le lena nageng yeno. Ba Simeone ba tšwa nabo.


text:
Ya re ge ba Juda ba tšwile, Morena a gafela Bakanana le Bapheresi diatleng tša bona; ba bolaya banna ba dikete tše lesome kua Beseka.


text:
Yena Adoni-Beseka a tšhaba, ba mo hlomarela, ba mo swara, ba mo kgaola monwana o mogolo wa mo diatleng le dinaong tša gagwe.


text:
Adoni-Beseka a re: Modimo o mpušetša ka mo ke dirilego ka gona. Go na le dikgoši tše masome a šupago tše ke di pomilego menwana e megolo ya diatla le ya maoto, ka di topiša maratha a dijo tša ka. Ba mo iša Jerusalema, a hwela ntshe.


text:
Ba Juda ba be ba lwile le motse wa Jerusalema ba o thopa, ba o fediša ka bogale bja marumo, ba o tšhuma ka mollo.


text:
Ka morago Bajuda ba tšwetše go hlabana le Bakanana ba ba bego ba dutše dithabeng le kua thoko ya borwa le melaleng.


text:
Ba tšwela Bakanana ba ba bego ba agile Heburone. Leina la motse woo kgaleng e be e le Kiryathe-Araba; gona moo ba bolaya Sesai le Ahimane le Thalamai.


text:
Ba tloga moo ba tšwela ba ba bego ba agile Debiri; leina la Debiri kgaleng e be e le Kiryathe-Sefere.


text:
Ke mo Kalebe a boletšego a re: E a fenyago motse wa Kiryathe-Sefere ke tlo mo nea Akisa morwedi wa ka ya ba mosadi wa gagwe.


text:
Othiniele morwa wa Kenasi monnago Kalebe a o hula; Kalebe a mo nea Akisa morwedi wa gagwe a ba mosadi wa gagwe.


text:
Ya re ge a mmeka, Akisa a mo otelela a re a kgopele tšhemo go tatagwe; a fologa pokolo ye a bego a e nametše mme Kalebe a mmotšiša a re: O hloma bjang?


text:
Akisa a re: A nke o nkatle hle; ge o ntšeišitše mo nageng ya lesehla, gona a nke o mphe le didiba tša meetse. Kalebe a mo nea didiba tša tletlolo le tša tlase.


text:
Bana ba Keni molangwa wa Moshe (Num. 10:29), ba rotoga ba etšwa motseng wa melala ba na le Bajuda, ba ya lešokeng la Juda la ka thoko ya borwa ya Arada, ba khuduga ba aga setšhabeng sa gona fao.


text:
Bajuda ba tšwa le bana babo ba Simeone, ba fenya Bakanana ba ba bego ba agile Tsefata, ba o dira segafiwamoka, ba o rea leina la Horoma.


text:
Ba hula le motse wa Gasa le naga ya gona, le wa Asikaloni le naga ya gona, le wa Ekirone le naga ya gona.


text:
Morena o be e ema le Juda, ba tšea dithaba; fela ba ba bego ba agile melaleng ga ba ka ba ba raka, ka gobane ba be ba na le dikoloi tša tshipi.


text:
Babenyamini bona ba lesitše go raka Bajebusi; Bajebusi le bjale ba sa dutse Jerusalema gotee le Babenyamini.


text:
Dihlodi tša bona tša bona monna a etšwa motseng; tša mo rera tša re: Re bontšhe difata tša motse, re go lese o phele.


text:
Monna eo a ba bontšha difata tša motse, ba o fediša ka bogale bja marumo; gomme monna eo ba mo lesa a phela le ba moloko wa gagwe ka moka.


text:
Bamanase ba lesitše go raka ba Bethe-Seana le ba metsana ya gona le ba Doro le ba metsana ya gona, le ba Jibileama le ba metsana ya gona, le ba Megido le ba metsana ya gona; Bakanana ba kgona go dula mo nageng yeo.


text:
Baefuraimi ga ba ka ba raka Bakanana ba ba bego ba agile Gesere Bakanana ba šala gona moo gare ga bona motseng wa Gasere.


text:
Basebulone ba lesa go raka ba Kitironi le ba Nahalole; mme Bakanana ba šala ba dutše gona moo gare ga bona, ya ba bahlanka ba bona.


text:
Baasere ba lesa go raka ba Ako le ba Sidoni le ba Ahalabe le ba Akasibe le ba Heleba le ba Afike le ba Rehobo;


text:
Banafutali ba lesitše go raka ba Bethe-Semese le ba Bethe-Anathe, ba agišana le beng ba naga yeo; fela, ba Bethe-Semese e be e le bahlanka ba bona.


text:
Badani ke bona ba ba bego ba pitlaganyetšwa dithabeng ke Baamoro, ba sa ba dumelele go fologela molaleng.


text:
Baamoro ba ba ba kgona go aga dithabeng tša Herese, le kua Ajaloni le Saalabima; fela, moo seatla sa Bajosefa sa ba imela, ya ba bahlanka.


text:
Motseta wa Morena a rotogela Bokime a etšwa Giligala, a re: Ke le rotošitše le etšwa Egipita, ka le fihliša fa nageng ya ke e enetšego botataweno, ka re: Kgwerano ye ke e dirilego le botataweno nka se ke ka e hlanoša le neng le neng.


text:
Ka re le se ke la gwerana le beng ba naga ye; ka re le phušuleng dialetare tša bona. Gomme lena ga le hlokomele se ke se boletšego. Le reng le dira ka mokgwa woo?


text:
Le gona ke le boditše ka re: Nka se ke ka ba raka ge le fihla; mme ba tlo ba meetlwa ya go le hlaba, mme medimo ya bona e tlo ba mereo ya go le tanya.


text:
Ya re ge Motseta wa Morena a boditše Baisiraele mantšu ao ka moka, setšhaba sa hlaboša mantšu sa lla.


text:
Ya re ge Joshua a laelane le setšhaba sa ikela, Baisiraele bohle ba ya go aga mo nageng ya magae a bona.


text:
Mehleng yohle ya ge Joshua a sa phela, setšhaba se be se direla Morena, le mehleng yohle ya ge go sa phela bagolo bao ba ba phetšego galelele mehleng ya ge Joshua a šetše a ile; bona bao ba ba bonego ditiro tše kgolo tše Morena a di diretšego Isiraele.


text:
Ba mmolokile mo nageng ya gagwe kua Thiminathe-Sera, dithabeng tša Efuraimi, mo thaba ya Gaase e lebago thoko ya leboa.


text:
Gwa ba gwa hwa le ba thaka yeo ka moka, ba gorošetšwa go botatabo; gwa rotoga thaka e šele ya ba ba sa tsebego Morena le ditiro tše kgolo tše a di diretšego Isiraele.


text:
Ba tlogela Morena Modimo wa botatabo e a ba ntšhitšego nageng ya Egipita, ba latela medimo e šele, medimo ya ditšhaba tše di bego di ba dikologile, ba e khunamela, ba befediša Morena.


text:
Morena a ba tukela bogale, a ba gafela diatleng tša bahlakodi ba go ba hlakola, a ba lahlela diatleng tša manaba a bona a a bego a ba dikologile; gomme ba šitwa go ema ge manaba a bona a etla.


text:
Kae le kae mo ba bego ba tšwela ntshe, seatla sa Morena sa ba hlolela bošula, ka mo Morena a bego a ba boditše, le ka mo a ba enetšego ka gona; ba gakanega gagolo.


text:
Fela, le baahlodi bao ba ganne go ba kwa ka gobane ba be ba ithatela medimo e šele, ba e latela, ba e khunamela. Ga ba ka ba diega go lahla tsela ye e bego e swerwe ke botatabo ka go kwa ditaelo tša Morena; bona ba se ke ba dira ka mokgwa woo.


text:
Ya re ge Morena a ba beela moahlodi, yena a ema le moahlodi yeo, a ba namolela diatleng tša manaba a bona mehla ka moka ba sa na le moahlodi eo, ka gobane Morena o be a ba kwela bohloko ge ba lla ba tlaišwa ke babeki le bapateletši ba bona.


text:
Ya fela a re ge moahlodi a hwile, ba boele ba senye ba fetiša botatabo ka go latela medimo e šele, le go e direla le go e khunamela ba se lahle mediro e mebe ya bona le mekgwa ya bona ya bonganga.


text:
Bogale bja Morena bja fela bo tukela Baisiraele, a ba a re: Setšhaba se, ka gobane se senya kgwerano ya ka ye ke e laetšego botatabo, se sa kwe se ke se boletšego,


text:
gona le nna mo ba fihlago nka se ke ka hlwa ke raka le ge e le monna o tee wa ditšhaba tše Joshua a di šiilego mola a ehwa.


text:
E tlo ba go leka Baisiraele ka bona bao, ke bone ge ba tlo hlokomela tsela ya Morena, ba swara ka yona ka mo botatabo ba bego ba e swara, ke bone le ge ba tlo e lahla.


text:
Ke ka baka leo Morena a lesitšego ditšhaba tšeo, a se ke a di leleka ka pela, mme a se ke a di gafela diatleng tša Joshua.


text:
Šedi ditšhaba tše Morena a bego a di šadišitše gore a leke Baisiraele ka tšona, ka moka bao ba ba bego ba sa hlwe ba tseba dintwa tšela tša ge go sa lwelwa naga ya Kanana.


text:
Dikgoši tšeo tša go šala e be e le tše tlhano tša Bafilisita, le tša Bakanana ka moka, le tša Basidoni, le tša Bahefi ba ba agilego dithabeng tša Libanoni le thabeng ya Baali-Herimone, go fihla kua go tlago la Hamathi.


text:
Ke bona bao Baisiraele ba lekilwego ka bona, gore go tsebje ge ba tlo kua ditaelo tša Morena, tše a di laetšego botatabo ka Moshe.


text:
Bjale gomme Baisiraele ba agišana le Bakanana, le Bahethe, le Baamoro, le Bapheresi, le Bahefi, le Bajebusi,


text:
Ya re ge Baisiraele ba dira tše di bego di befela Morena, mme ba lebala Morena Modimo wa bona, ba hlankela Bobaali le Asitarothe,


text:
Bogale bja Morena bja tukela Baisiraele, a ba lahlela diatleng tša Kušani-Rišathaimi, kgoši ya Mesopotamia, ba fetša nywaga e seswai ba loba Kušani-Rišathaimi.


text:
Gomme Baisiraele ba hlabela Morena mokgoši; Morena a ba tsošetša mophološi wa go ba namolela, Othiniele morwa wa Kenasi monnago Kalebe.


text:
A tlelwa ke moya wa Modimo, a buša Isiraele, a tšwa dira; mme Morena a gafela Kušani-Rišathaimi kgoši ya Mesopotamia diatleng tša gagwe; seatla sa gagwe sa imela Kušani-Rišathaimi.


text:
Fela, Baisiraele ba boela ba dira tša go befela Morena; Morena a fa Egilone kgoši ya Moaba maatla a buša Baisiraele, ka gobane ba dira tše di bego di befela Morena.


text:
Ke mo Baisiraele ba nago ba llela Morena. Morena a ba tsošetša monamoledi, Ehudi morwa wa Gera monna wa ga Benyamini, wa lempogošo, e be e le yena yo Baisiraele ba bego ba iša dibego ka yena go Egilone kgoši ya Moaba.


text:
Ehudi o be a ithuletše mphaka wa magale a mabedi wa botelele bja moelo o tee, a o tlemelela lehlakoreng la gagwe la le letona, a o apeša ka diaparo tša gagwe.


text:
Ge ba tla mo go bego go na le diswantšo tša medimo kua Giligala, yena a boela go Egilone a re: Ke go tletše le thopa, Kgoši! Kgoši ya re: anke o homole; gomme bohle ba ba bego ba le moo ba mo šia.


text:
Ya ba gona Ehudi a mmatamelago; gomme kgoši e be e dutše ka phapošing ya godimo, mo go bego go le phefšana; a dutše gona moo a le nnoši. Ehudi a re: Ke go tlela le malaeledi a Modimo; gona Egilone a tsoga mo sedulong a ema.


text:
Ke ge Ehudi a iša seatla sa la ntsogošo, a swara mphaka wola o bego o le mo lethekeng la le letona, a napa a mo hlaba mpa.


text:
Theku ya sobela gotee le bogale, mme makhura a apeša mphaka; ka gobane ga a ka a o hlomola, a o tlogela o phololetše o tšwile ka maragong.


text:
Ya re Ehudi a tšwile, bahlanka ba Egiloni ba tla, ba bona mejako ya ngwako wa ka godimo e tswaletšwe, ba re: O sa ikapešitše maoto ka mo ngwakong woo wa phefšana.


text:
Gomme ge ba šetše ba letile galelele, go bile go leša dihlong, go se e a bulago mojako wa ngwako wa godimo; ba tšea sekgonyo ba kgonyolla; ba tšhoga mong wa bona a rapaletše fase a hwile.


text:
A fihla a letša diphalafala dithabeng tša Efuraimi, Baisiraele ba fologa dithabeng ba na nae a ba etile pele.


text:
A ba laela a re: Ntšhaleng nthago; Bamoaba, manaba a a lena Morena o a gafetše diatleng tša lena. Ba ba šwahlela ba thiba madibogo a noka ya Jorodane, ba se ke ba lesa motho a sela.


text:
Mohla woo ba bolaile Bamoaba ba e bego e ka ba ba dikete tše lesome, ka moka e le banna ba bahlabani ba maatla; gwa se ke gwa phonyokga motho.


text:
Ka morago ga gagwe gwa ba le monna e mongwe, Samogara morwa wa Anathe, a bolaya Bafilisita ba makgolo a selelago ka kotelo ya dipholo; le yena o namoletše Isiraele.


text:
Morena a ba lahlela diatleng tša Jabini kgoši ya Bakanana e a bego a buša Hatsora. Molaodi wa dira tša gagwe e be e le Sisera e a bego a agile Harosethe-Gojima.


text:
Baisiraele ba hlabela Morena mokgoši, ka gobane Jabini o be a na le dikoloi tše makgolo a selelago tša tshipi; a fetša nywaga e masome a mabedi a hlakiša Baisiraele.


text:
O be a agile mohlareng wa molala wa ga Debora, mo gare ga Rama le Bethele, dithabeng tša Efuraimi; Baisiraele ba tla go yena ba ahlolewa.


text:
Debora a roma motho a yo bitša Baraka morwa wa Abinoama wa Kedese-Nafutali, a mo rera a re: A ga ke re Morena Modimo wa Isiraele o go laetše a re: Sepela o ye thabeng ya Thabora, o ye o na le banna ba dikete tše lesome ba Banafutali le ba Basebulone!


text:
O re: Kua nokeng ya Kisoni ke tlo tliša Sisera molaodi wa dira tša Jabini; o tlo tla go wene a na le dikoloi tša gagwe le madira a gagwe; mme ke tlo mo gafela diatleng tša gago.


text:
Baraka a re: Ge o ka sepela le nna, gona ke tlo ya; fela, ge o sa sepele le nna, gona nka se ke ka ya.


text:
Debora a re: Go sepela ke tlo sepela le wena; fela, direto tše di tlogo reta tsela ye o tlogo e swara, di ka se ke tša reta wena; ka gobane Sisera, Morena o tlo mo gafela seatleng sa mosadi. Gomme Debora a tsoga a tšwa le Baraka, ba ya Kedese.


text:
Baraka a rapa Banafutali le Basebulone, ba bokana Kedese, a rotoga ka dinao a na le ba dikete tše lesome; Debora a rotoga le yena.


text:
Gona moo kgauswi le motse wa Kedese go be go agile Hebere Mokeni wa go tšwa go Bakeni, bana bala ba Hobaba molangwa wa Moshe, mešaša ya gagwe e le moruleng wa Tsaanaima.


text:
Sisera a kgobokanya dikoloi tša gagwe ka moka tša tshipi tše makgolo a senyane, le madira a gagwe ka moka a a bego a na le yena, a tšwa Harosethe-Gojima, a tla nokaneng ya Kisoni.


text:
Ke mo Debora a botšitšego Baraka a re: Tsoga, lehono Morena o gafela Sisera diatleng tša gago. A ga ke re ke yena Morena a tšwilego go go eta pele! Ya ba gona Baraka a fologago thabeng ya Thabora, a latelwa ke banna ba dikete tše lesome.


text:
Ya re ge ba ba šwahlela ka bogale bja lerumo la Baraka, Morena a raranya Sisera le dikoloi tša gagwe ka moka le madira a gagwe ka moka; Sisera a ba a tlogela koloi ya gagwe, a tšhaba ka dinao.


text:
Baraka a rakediša makoloi ao le madira ao a a fihliša Harosethe-Gojima; makoko ka moka a Sisera a fela ka bogale bja marumo, gwa se šale le o tee.


text:
Ga e le Sisera a tšhaba ka dinao a tla mokutwaneng wa Jaele mosadi wa Hebere Mokeni yola, gobane ba leloko Hebere Mokeni ba be ba sa lwe le Jabini kgoši ya Hatsora.


text:
Jaele a tšwa a dumediša Sisera, a mo rera a re: Fapogela mono, Mong wa ka! Fapogela go nna; o se boife! Sisera a fapogela mokutwaneng wa gagwe; mme Jaele a mo apeša ka kobo.


text:
Sisera a mo rera a re: Anke o nnoše meetsana gobane ke nyorilwe. Jaele a khurumola sebjana sa maswi a mo noša; a buša a mo apeša.


text:
Sisera a mmotša a re: Ema mojako wa mokutwana; e re ge motho a etla a re: A go motho ka mo? O fetole o re: Aowa!


text:
Bjalo Jaele mosadi wa Hebere a tšea lemapolo la mokutwana, a swara noto ka seatla sa gagwe, a hwetša Sisera a robetše boroko ka malapi, a nanya a tsena, a mo kokotela lemapolo tlhokeng, la ba la phololetša la tsena fase; ya ba go hwa.


text:
Ya ba gona go fihlago Baraka a hlomarela Sisera; Jaele a tšwa a mo dumediša, a mo rera a re: Tlaa, ke go bontšhe monna yo o mo tsomago. Baraka a tsena, a hwetša Sisera a rapaletše fase a hwile, lemapolo le le tlhokeng ya gagwe.


text:
Gomme letsogo la Baisiraele la fela le thatafalela Jabini kgoši ya Bakanana ba ba ba mo fediša, yena Jabini kgoši ya Bakanana.


text:
Hee lena magoši, kwang. Balaodi, le sekege tsebe. nna, nna, ke bina koša ya Morena. A ke leletše Morena, Modimo wa Isiraele.


text:
Morena, mohla wola o etšwa Saire, mohla wola o gata fase la Edomo, lefase la duma, lerata la rotha, maru a rothiša meetse.


text:
Mehleng ya Samogara morwa wa Anathe, mehleng ya Bojaele, ditsela di wetše kgwahlana, baeti ba be ba swara ka tša go rara.


text:
Mola ba rata medimo e meswa, dintwa tša lwewa kgorong, gwa hlokwa kotse le lerumo go Isiraele, go dikete tše masomemane.


text:
Selewe lentšu la ditšhego sedibeng, ba fana tša go loka ga Morena, tša go loka ga beng ba lefase ba Isiraele, tša mohla batho ba Morena ba fologela dikgorong.


text:
Phafoga! Phafoga! Debora-wee! Phafoga! Phafoga! O hlabelele koša! Nanoga! Baraka! O thope mathopša, morwa wa Abinoama!


text:
Baefuraimi, batsemamedu go la Amaleke, le latelwa ke Babenyamini madireng a lena; ga Makiri gwa theoga balaodi; go Sebulone gwa ba mahlotlo a balai.


text:
Bakgomana ba Isashara ba tšwa le Debora; moetša-Isašara ke Baraka, moišwamoeleng le nao tša gagwe. Dinokaneng tša ga Rubeni gwa ba le pelaelokgolo.


text:
O reng o šala merakeng? O be o sa theeletša di bokolla mehlapeng, dinokaneng tša ga Rubeni gwa ba le pelaelokgolo.


text:
Gileada a šala a le mošola Jorodane. Dani o reng a šika le matshelawatle? Asere a šala a dutše botong la lewatle, a khutile mo go lego madibogo alo.


text:
Go tlile magoši; ya ba tlhabano, go elwa magoši a Kanana, fa Thaanake, Megido nokeng, ba se rebole silifera.


text:
Ba tšewa ke nokana ya Kisoni, nokana ya ditlhabanong, nokana ya Kisoni. Hee pelo ya ka, gata ka maatla.


text:
Rogang Merose, o rea o motseta wa Morena. Rogang, le roge beng ba motse woo, ka ge ba sa ka ba tla ba ema le Morena, ba se eme le Morena le bagale.


text:
A iša seatla, a tšea lemapolo, ka le letona a swara noto e kgolo, a tula, a pšhatlaganya hlogo ya Sisera; ya phumega a mo phutše tlhoka.


text:
A rita a le mo naong tša gagwe, a kanama; a rita a le mo naong tša gagwe; a le fase; a rita gona moo a kaname, ya ba “swee”.


text:
O hlola ka nthobana ya morako a tsetsela, mma go Sisera o bobola a le diphaong. Koloi ya gagwe e diega kae e sa boe? Mešito ya dipitsi tšagwe e nteteletsang?


text:
A ga se gore ba sa abaganya dithebola? Monna phuti, monna phuti le ge e le tše pedi; mašela a serena a tšewa le Sisera. Ba rebotše diaparo tša mabalabala, tše botsebotse tša mabalabala di šikerwe ke mathopša.


text:
Anthe a lobile ohle manaba a gago, Morena. Ba ba go ratago a ba etše tšatši ge le hlaba le ne maatla. Naga ya khutša masome a mane a nywaga.


text:
Baisiraele ba boela ba dira tše di befelago Morena; Morena a ba gafela diatleng tša Bamidiani nywaga e šupago.


text:
Baisiraele ba robja ke matsogo a Bamidiani, ba itirela mariba dithabeng, le mefoma, le dibo tša go tšhaba Bamidiani.


text:
E be e re ge Baisiraele ba lemile, go rotoge Bamidiani le Baamaleke le Matšwabohlabela, ba ba wela godimo,


text:
Ba ba bokanele, ba senye dikenyo tša naga go goma ka la Gasa, ba se šadišetše Baisiraele dijo, le ge e le sehuswana, goba pholo, goba pokolo.


text:
Ka gobane ba rotoge ka mehlape ya bona, le mešaša ya bona, ba tle e le bontši boka tšie, ba na le dikamela tše di sa balwego, ba tsena naga ba e senya.


text:
Morena a roma monna wa moporofeta, a tla go Baisiraele, a ba rera a re: Morena Modimo wa Isiraele o re: Ke nna ke le rotošitšego, la tšwa Egipita ke le ntšhitše ngwakong wa bohlanka.


text:
Ka le namolela mo diatleng tša Baegipita, le mo diatleng tša bohle ba ba bego ba le beka; ke ba lelekile ge le fihla, ka le nea naga ye ya bona,


text:
gomme ke le boditše ka re: Modimo wa lena ke nna Morena; le se ke la boifa medimo ya Baamoro, ba le dutšego nageng ya bona. Fela, le gana go kwa se ke se bolelago.


text:
Gwa tla Morongwa wa Morena, a dula fase moruleng wa kua Ofura, e bego e le wa Joase morwa wa Abiesere; gomme Gideoni morwa wa gagwe o be a fola mabele lwaleng, gore a a tšhabiše ge go tla Bamidiani.


text:
Gideoni a fetola a re: Mong wa ka hle, ge Morena a na le rena, dilo tše ka moka ke ka baka lang di re Tšwelelela? E kae mehlolo yela ya gagwe yohle, ye botatawešo ba re boditšego tša yona ba re: Ke Morena e a re rotošitšego ra tla fa re etšwa Egipita? Ga e le bjalo o re lahlile; o re gafetše diatleng tša Bamidiani.


text:
Bjale Morena a retologela go yena a re: Sepela o ne maatla ona a a gago o namolele Isiraele diatleng tša Bamidiani; ke nna ke go romago.


text:
Gideoni a re: Awoii Mong wa ka! Ke tlo namolela Isiraele kang? Etšwe leloko lešo e le lona le lenyenyane mo go Bamanase, le nna ke le yena e monyenyane mo kgorong ya tatawešo!


text:
Gideoni a re: Ge ka kgonthe o ntebeletše ka botho, gona mpeele seka ke bone ge e le wena o bolelago le nna.


text:
O se ke wa tloga fa, ke be ke boe ke go tlele le sebego sa ka ke se bee fa pele ga gago. Morena a fetola a re: O tlo nkhwetša fa ge o boa.


text:
Gideoni a ya a hlaba putšanyana, a tšea bupi a dira dinkgwana tše di sa omelwago, a fakela dinama serotong, a tšhela moro moruswing, a di tliša go yena gona moo moruleng, a di bea fase.


text:
Morongwa wa Morena a mo rera a re: Tšea dinama le dinkgwana tše, o di bee fao lwaleng, o di tšhele ka moro. Gideoni a dira ka mokgwa woo.


text:
Morongwa wa Morena a iša lehlotlo le a bego a le swere a kgotla dinama le dinkgwana ka ntlha ya lona; ke mo go tšwelego mollo mo lwaleng wa fiša dinama le dinkgwana tšeo. Ya ba gona Morongwa a širelago mahlong a gagwe.


text:
Ke mo Gideoni a lemogilego gore e be e le Morongwa wa Morena; a re: Joo-nnaa! Mong wa ka Morena, ke bone Morongwa wa Morena ra lebanya difahlogo!


text:
Gideoni a napa a agela Morena aletare gona moo, a e rea leina la “Morena Mompeapelo”. Le bjale e sa le gona moo Ofura ga Abiesere.


text:
Ka bjona bošego bjoo Morena a mo rera a re: Ntšha powana ya tatago, ke ra poo ya bobedi ya nywaga e šupago; O phušole aletare ya Baali ya tatago, o reme le kokwane ya medimo e lego moo.


text:
Gomme o agele Morena Modimo wa gago aletare gona mola sehlweng sa thaba ye, o e hlophe ka mokgwa wa yona; O tle o tšee poo yela ya bobedi o direle Morena sehlabelo ka dikgong tša kokwane ya medimo, ye o tlogo e rema.


text:
Gideoni a bitša banna ba lesome ba bahlanka ba gagwe, a dira ka mo Morena a mmoditšego ka gona; a se dire e le mosegare, ka gobane a boifa ba gabobona le batho ba motse; a dira e le bošego.


text:
Banna ba motse ge ba tsoga ka moswana, ba bona aletare ya Baali e phušotšwe, kokwane ya medimo ya gona e remilwe; poo yela ya bobedi e hlabetšwe aletareng e agilwego moo.


text:
Ba botšana ba re: Dilo tše di dirilwe ke mang? Ya re ba latišitše, ba tsomišitše, ba re: Taba ye e dirilwe ke Gideoni morwa wa Joase.


text:
Banna ba motse ba botša Joase ba re: Ntšha morwa wa gago, a bolawe, ka gobane o phušotše aletare ya Baali, a rema le kokwane ya medimo ya gona moo.


text:
Joase a bolela le bao bohle ba bego ba eme moo, a re: Afaea Baali ke wa go lwelwa ke lena, le wa go namolelwa ke bolena naa? E a ka rego ke a mo lwela, a a bolawe e sa le bosasa bjo, ka ge Baali e le modimo wa go itwela ka nnoši; ka gobane se se phušotšwego ke aletare ya gagwe.


text:
Mohlang woo ba mo reile leina la Jerubaali, ke go re “Baali a a lwe” ka gobane go phušotšwe aletare ya gagwe.


text:
Bamidiani ka moka le Baamaleke ba na le Matšwabohlabela ka moka, ba bokana ba sela noka, ba hloma mešaša molaleng wa Jeseriele.


text:
Ke mo moya wa Morena o swerego Gideoni, a letša phalafala a rapa ba ga Abiesere gore ba mo phalalele.


text:
A roma batseta ba ya go bohle ba ga Manase, le bona ba mo phalala. A roma batseta ba ya go ba ga Asere, le go ba ga Sebulone, le go ba ga Nafutali, ba rotoga ba tla go yena.


text:
Gideoni a rapela Modimo a re: Ge o rata go namolela Isiraele ka seatla sa ka ka moo boletšego ka gona.


text:
Gona lesa ke bee mokgopa wa boya mo seboeng; e tlo re ge phoka e ka wela mokgopeng fela, naga ka moka ya šala e omile, ke mo ke tlogo tseba gobane o tlo namolela Isiraele ka seatla sa ka ka mokgwa wo o mpoditšego ka wona.


text:
Gideoni a buša a rapela Modimo a re: A nke o se mpefelelwe ge ke bolela gatee fela, ge ke sa leka gatee fela ka mokgopa wo; a mokgopa o šale o omile o nnoši, phoka e wele naga ka moka.


text:
Jerubaali, yena Gideoni, a tsoga e sa le bošego, a na le batho bala ka moka, ba bokana sedibeng sa Harodi; mešaša ya Bamidiani e be e le molaleng ka thoko ya Leboa, e kgotla ka mmoto wa More.


text:
Morena a bolela le Gideoni a re: Batho ba ba nago le wena ke ba bantši. Nka se ke ka gafela Bamidiani diatleng tša bonaba, gore ba se tlo lesa go tumiša nna, ba ikgantšha ba re: Re iphološitše ka maatla a rena.


text:
Bjale hlaboša lentšu, batho ba le kwišiše, o re: Ba boi le ba ba tšhogilego a ba gome, ba rarele le dithaba tša Gileada. Ke mo go gomilego batho ba dikete tše masome a mabedi le metšo e mebedi. Gwa šala ba dikete tše lesome.


text:
Morena a laela Gideoni a re: Batho ba e sa le ba bantši. Ba iše nokeng, ke go hlaolele ba ba tlogo sepela le wena. Yo ke tlogo re: So, wa go tlo ya le wena a a ye nago. Bohle ba ke tlogo re: Yo a se ke a ya ba se ke ba ya.


text:
Ya re ge a ba išitše nokeng, Morena a laela Gideoni a re: Yo a kgapetšago meetse lelemeng bjalo ka mpša ge e hlaputla ka leleme, o mmee thoko; le bao ba go nwa ba khuname, o ba bee thoko.


text:
Gomme palo ya ba go kgapetša meetse ka diatla melomong, ya ba banna ba makgolo a mararo; ba bangwe ka moka ba nwile meetse ba khuname ka matolo.


text:
Morena a botša Gideoni a re: Ke tlo le namolela ka banna ba ba makgolo a mararo ba go kgapetša meetse molomong, ya tlo ba go gafela Bamidiani diatleng tša gago. Ba bangwe ka moka a ba boele magaeng.


text:
Banna bao ka moka ba Baisiraele a ba lesa ba boela magaeng, a šala a na le banna bao ba makgolo a mararo; ba šala le mefago le diphalafala tša bona. Ge e le mešaša ya Bamidiani e be e le kua tlase molaleng.


text:
O tlo re go kua tše ba di bolelago, wa tia maatla, wa hlagela mešaša yeo. Gideoni a fologa a na le Phura mohlanka wa gagwe, ba fihla go bahlometši magomong a mešaša.


text:
Gomme Bamidiani le Baamaleke le Matšwabohlabela ba be ba tletše molala boka tšie, dikamela tša bona e le tše di sa balwego, di kaka lešabašaba lebotong la lewatle.


text:
Ya re ge Gideoni a fihla moo, a kwa e mongwe a laodišetša wa gabo diloro tše a di lorilego, a re: Anke o kwe se ke se lorilego! Ke lorile kgokolo ya senkgwa e kgokologela fa mešašeng ya Bamidiani, ya fihla ya kgotla mekutwana ya e uša, ya e phekgola ya ema ka hlogo, dihlwa di tsemile fase.


text:
Wa gabo a fetola a re: Ga se se sengwe ge e se lerumo la Gideoni morwa wa Joase, monna eo wa Moisiraele. Morena o gafetše Bamidiani le mešaša ka moka diatleng tša gagwe.


text:
Ya re ge Gideoni a kwile tša diloro tšeo le tlhathollo ya tšona, a khunama ka matolo, a boela mešašeng ya Baisiraele, a re: Tsogang! Mešaša ya Bamidiani Morena o e gafetse diatleng tša lena.


text:
Banna bao ba makgolo a mararo a ba dira dikgao tše tharo; e mongwe le e mongwe a mo nea phalafala a e swara, le pitša e se nago selo; ba uta dirumula mo dipitšeng.


text:
A ba laya a re: Le lebelele nna; Le dire se nna ke tlogo se dira ge re tla mo mešaša e gomago ntshe.


text:
Ge nna ke letša phalafala, le lena ba le nago le nna, le letše diphalafala thoko tšohle tša mešaša, le goe le re: Ka Morena le ka Gideoni!


text:
Gideoni le banna ba lekgolo ba ba bego ba na nae, ba fihla mo go thomago mešaša e le bošego, bahlometši ba sa tšo bewa, ba napa ba letša diphalafala, ba pšhatlaganya dipitša tše ba bego ba di swere.


text:
Gwa lla diphalafala tša dihlopha tše tharo, gwa pšhatliwa dipitša, ba swara dirumula ka la ntsogošo, le diphalafala ka le legolo go di letša, ba hlaba mokgoši ba re: Ka lerumo la Morena le la Gideoni!


text:
Ba realo ba eme felo ga bona ba dikaneditše mešaša thoko tšohle. Mešaša ka moka ya ba mafereka, ba tšhaba ba goa.


text:
Banna bao ba sa letša diphalafala tše makgolo a mararo, ke ge mono mešašeng Morena a ba rarantše, ba bolayana seng sa bona ka marumo mo mešašeng ka moka. Ka moka ba tšhaba ba leba Bethe-Sita le Tserara, go fihla mahwiting a Abele-Mehola go bataganego le Tabathe.


text:
Bjale banna ba Isiraele, ba Nafutali le ba Asere le ba Manase, ba hlabelwa mokgoši, ba rakediša Bamidiani.


text:
Gideoni a roma banna ba ya dithabeng ka moka tša Efuraimi ba re: Ologang le yo thibela Bamidiani le ba lalele madibogong go fihla Bethe-Bara le nokeng ya Jorodane. Banna ka moka ba Efuraimi ba phalala, ba thiba difata tša go ya madibogong go fihla Bethe-Bara le nokeng ya Jorodane.


text:
Ba swara dikgoši tše pedi tša Bamidiani, Orebe le Seebe. Orebe ba mmolaya legageng la magukubu; Seebe ba mmolaya mo lwaleng la diphiri. Ba rakediša Bamidiani; gomme hlogo ya Orebe le ya Seebe ba di tliša go Gideoni a šetše a le mošola wa noka ya Jorodane.


text:
Banna ba Baefuraimi ba tla ba bolela le Gideoni ba re: O reng o re dira ka mokgwa wo, o sa re bitše mola o tšwela go hlabana le Bamidiani? Ba mo omanya ka kudu.


text:
Yena a fetola a re: Nna ke dirileng se se kago etša tše lena le di dirilego? Hleng dipudutša tša Efuraimi di fetiša puno yohle ya merara ya ga Abiesere!


text:
Dikgoši tša Bamidiani, Orebe le Seebe, Morena o di gafetše diatleng tša lena. Nna ke kgonneng se se kago lekana le seo le se dirilego? Ge a bolela mantšu a mabjalo le bona, pefelo ya bona ya kokobela.


text:
Mola Gideoni a setše noka ya Jorodane a na le banna bala ba makgolo a mararo, ba be ba lapile ka go raka manaba.


text:
Gideoni a kgopela banna ba Sukothe a re: Batho ba ba ba nago le nna, a nke le ba neeng mefagonyana, ka gobane ba lapile; gomme re sa hlomarela Seba le Tsalamuna dikgoši tša Midiani.


text:
Ba bagolo ba Sukothe ba re: Afa o šetše o swere matsogo a Seba le Tsalamuna ka diatla tša gago, ge o re re nee dira tša gago magobe?


text:
Gideoni a re: Ruri, mohla, Morena a gafelago Seba le Tsalamuna diatleng tša ka, ke tlo tlapiriganya mebele ya lena ka meetlwa ya naga le ka mengana.


text:
A tloga moo a rotogela Penuele; le ba ntshe a ba kgopela ka mokgwa woo; mme batho ba Penuele ba mo fetola ka mokgwa woo wa ba Sukothe.


text:
Seba le Tsalamuna ke ge ba le Karakoro, ba na le madira a bona, e le banna ba e ka bago dikete tše lesome le metšo e mehlano, e le ba ba šaletšego ba madira a Matšwabohlabela. Ba ba bego ba bolailwe e be e le ba dikete tše lekgolo le le nago le masome a mabedi a dikete, ge go balwa ba ba bego ba swere marumo.


text:
Gideoni a rotoga ka tsela ya ba mehlape, a rarela Noba le Jokobea ka thoko ya bohlabela, a fenya dira tšeo, ka gobane o ba hweditše ba iketlile.


text:
Seba le Tsalamuna ba tšhaba, a ba šala morago, a swara dikgoši tšeo tše pedi tša Bamidiani, Seba le Tsalamuna, a šwalalanya madira a bona.


text:
A swara lesogana la ba Sukothe a le botšiša; lona la mo ngwalela maina ka moka a bakgoma ba Sukothe le a ba bagolo ba gona, maina a banna ba masome a šupago le metšo e šupago.


text:
Ge a tla go banna ba Sukothe, a re: Seba le Tsalamuna šeba! Ke bao le nkwerilego ka baka la bona la re: Afa matsogo a Seba le a Tsalamuna a o šetše o a swere ge o re re nee batho ba ba gago ba ba lapilego magobe?


text:
A napa a swara ba bagolo bao ba motse, a tšea meetlwa ya naga a ba tlapiriganya, ya ba go lemolla batho ba Sukothe.


text:
Bjale Gideoni a bolela le Seba le Tsalamuna a re: Banna bala ba le ba bolailego kua Thabora e be e le ba babjang? Bona ba re: Ba be ba etša wena, e le dinatla wa bana ba kgoši.


text:
Gideoni a re: Bona bala e be e le bana bešo, bana ba mme. Ka bophelo bja Morena ge le ka be le ba leseditše ba phela, nka be ke sa le bolaye.


text:
A botša Jethere morwa wa gagwe wa ntlha a re: Tsoga, o ba bolaye. Lesogana leo la se ke la khwamola tšhoša, le boifa ka ge e sa le lesoganyana.


text:
Seba le Tsalamuna ba re: A go tsoge wena o re bolaye, ka gobane monna o ka maatla a gagwe. Gideoni a tsoga a bolaya Seba le Tsalamuna; a tšea maseka a mo melaleng ya dikamela tša bona.


text:
Banna ba Isiraele ba tla ba bolela le Gideoni ba re: Baa kgoši ya rena, wena le morwa wa gago, le morwa wa morwa wa gago; ka gobane o re namoletše diatleng tša Bamidiani.


text:
Gideoni a re: Nna nka se be kgoši ya lena; le morwa wa ka a ka se be kgoši ya lena. Kgoši ya lena ke Morena.


text:
Gideoni a ba rera a re: Ke na le se ke se kgopelago go lena: E mongwe le e mongwe a a nnee lengina le a le thopilego. Bamidiani ba be ba apara mangina a gauta ka gobane e be e le Baisimaele.


text:
Gomme theko ya mangina ao a gauta a a a kgopetšego ya ba sekele tše sekete le makgolo a šupago tša gauta, go sa balwe maseka, le difaga, le diaparo tša purapura tše di bego di aparwa ke magoši a Bamidiani, go sa balwe le dingangane tša melala ya dikamela.


text:
Ka tšona Gideoni a dira kobo ya moperisita, a thoma modiro woo motseng wa Ofura; gomme Baisiraele ka moka ba timela ka go latela ba etla moo; ya ba moreo o tantšego Gideoni le ba leloko la gagwe.


text:
Bamidiani bona ba loba Baisiraele, ba se sa tsoša melala; gwa fela nywaga e masome a mane go iketlilwe nageng mehleng Gideoni a sa phela.


text:
Gideoni o be a na le barwa ba masome a šupago ba ba tswetšwego ke yena, gobane o be a na le basadi ba bantši.


text:
Mosadi e monyenyane wa gagwe, e a bego a dutše motseng wa Sikeme, le yena a mmelegela morwa, a mo rea leina la Abimeleke.


text:
Gideoni morwa wa Joase o hwile a tšofetše o botse, a bolokwa lebitleng la Joase tatagwe motseng wa Ofura wa ga Abiesere.


text:
Mehleng ya ge Gideoni a šetše a hwile, Baisiraele ba boela ba fapogela go tša Baali, ba ipeela “Baali wa Kgwerano” ya ba modimo wa bona.


text:
Ke ka gobane ba be ba lebetše Morena Modimo wa bona, e a ba namoletšego diatleng tša manaba a bona a bego a ba dikologile.


text:
Le ba leloko la Jerubaali Gideoni ga ba a ka ba ba dira gabotse, ba lebetše tše di botse tše a di diretšego Isiraele.


text:
Abimeleke morwa wa Jerubaali o tlile motseng wa Sikeme go bomalomagwe, a bolela le bohle ba moloko wa tatago mmagwe a re:


text:
Botšišang banna ka moka ba Sikeme le re: Se se lego kaone ke eng? A ke go bušwa ke banna ba masome a šupago, barwa ka moka ba Jerubaali; goba ke ge le ka bušwa ke monna o tee? Gomme le tsebeng gore yo e lego wa geno ke nna.


text:
Ke mo bana ba bommagwe ba mmoletšego go banna ka moka ba motse wa Sikema ka mantšu ao ka moka, gomme dipelo tša bona ka moka tša gomarela Abimeleke ka ge ba re, ke ngwana borena.


text:
Ba tšea disilifera tše masome a šupago tša mo ngwakong wa Baali wa Kgwerano ba mo nea. Abimeleke a di dira tša go thwala banna ba lefela le ba lonya ya ba balata ba gagwe.


text:
A ya motseng wa Ofura lapeng la tatagwe, a bolaya bana babo barwa ba Jerubaali, banna ba masome a šupago leswikeng letee; gwa šala Jothama morwa e monyenyane wa Jerubaali, ka gobane o be a utame.


text:
Gomme banna ka moka ba Sikeme, le ba motse wa sebo, ba tla moruleng wa leswika lela la seeletši (Još. 24:26) wa gona moo Sikeme, ba bea Abimeleke kgoši.


text:
Jothama a sebelwa, a tla a ema ntlheng ya thaba ya Garisima, a hlatloša lentšu a goeletša a re: Theetšang lena banna ba Sikeme! Gona Modimo le yena o tlo le kwa.


text:
Mohlware wa fetola wa re: A le re nka lahla makhura a ka ao ke tumišwago ke Modimo le batho ka baka la ona, ka yo phagama godimo ga dihlare?


text:
Mogo wa fetola wa re: A le re nka lahla bose bja dienywa tša ka tše di botse, ka yo phagama godimo ga dihlare?


text:
Morara wa fetola wa re: A le re nka lahla mananose a ka a thabišago Modimo le batho, ka yo phagama godimo ga dihlare?


text:
Mošwana wa fetola wa re: Ge ka kgonthe le mpea kgoši ya lena, gona tlang le holofele moriti wa ka; ge le ka gana, gona mo mošwaneng go tlo tšwa mollo wa fiša merokwana ya Libanoni.


text:
Gomme bjale, ga le a dira ka therešo le ka bothakga ge le bea Abimeleke kgoši. Jerubaali le ba leloko la gagwe ga le a ba dira gabotse, ga le a leboga se ba le diretšego sona.


text:
Ka gobane tate o le hlabanetše a gafile bophelo bja gagwe ka baka la lena; o le namoletše diatleng tša Bamidiani.


text:
Lena bjale la tsogela ba leloko la tate maatla la bolaya barwa ba gagwe banna ba masome a šupago leswikeng le tee, la bea Abimeleke morwa wa molata wa gagwe, a ba kgoši ya banna ba Sikeme; la dira fao ka ge e le ngwanabo lena.


text:
Ge lehono le dirile Jerubaali le ba leloko la gagwe ka therešo le ka go loka, gona thabišanang le Abimeleke wa lena.


text:
Fela, ge go se bjalo, gona go Abimeleke a go tšwe mollo o fiše banna ba Sikeme le ba motse wa sebo; gomme go banna ba Sikeme le mo motseng wa sebo go tšwe mollo o fiše Abimeleke.


text:
Modimo a roma moya o mobe wa lohlanya Abimeleke le banna ba Sikeme; banna ba Sikeme ba hlanogela Abimeleke.


text:
Di tlile ka mokgwa wo gore go latwe bošoro bjo bo diretšwego barwa ba Jerubaali ba masome a šupago, gore molato woo wa madi o bušetšwe godimo ga Abimeleke e a ba bolailego, mola e le ngwana bobona, o bušetšwe godimo ga banna ba Sikeme ba ba mo thušitšego go bolaya bana babo.


text:
Beng ba motse ba mmeela balaledi dithabeng, ba hlakola bohle ba ba tlago ka tsela yeo; fela, Abimeleke a sebelwa.


text:
Mo motseng wa Sikeme go be go tlile Gaale morwa wa Ebede, a khudugetše gona a na le bana babo; gomme banna ba Sikeme ba holofela yena.


text:
Ya re mohla ba tšwetše mašemong ka puno ya bona ya merara, ba dira monyanya wa puno, ba tsena ngwakong wa modimo wa bona, ba ja, ba nwa, ba roga Abimeleke.


text:
Gaale morwa wa Ebede a re: Abimeleke ke mang? Gomme rena ba Sikeme re bomang? Naa ga se yena morwa wa Jerubaali? Sebule yo a ga se yena mokgoma wa gagwe? Rena a re bušweng ke ba ga Hemoro tata go Sikeme! Re reng re bušwa ke monna yo?


text:
Ge nna nka be ke buša setšhaba se, Abimeleke yo nka be ke mo raka. A bolela Abimeleke a re: A a rape a tle!


text:
A roma motho a yo sebela Abimeleke a re: Gaale šo, o tlile fa Sikeme a na le ba gabo bona; gomme ba bile ba go ferekanyetša motse.


text:
Gomme ge go esa o tsoge o hlagele motse; gomme ge yena le banna ba ba emago nae ba go tšwela, o tlo ba dira ka mo seatla sa gago se kgonago.


text:
Abimeleke a tsoga bošego a na le batho ba gagwe, ba khukhunela motse wa Sikeme e le dihlopha tše nne.


text:
Gaale morwa wa Ebede ge a etšwa ka kgoro ya motse, ke ge Abimeleke a tsogile a na le batho ba gagwe ba etšwa sekhung.


text:
Gaale ge a bona batho a rera Sebule a re: Batho šebala, ba tla ba fologa dithabeng. Sebule a re: O bona meriti ya dithaba wa re ke batho.


text:
Gaale a fela a sa bolela a re: Šebala ke batho; ba fologa ba etšwa kua ntlhohlong; sephohla se sengwe sesela se tla ka tsela ya morula wa baloi.


text:
Ke mo Sebule a itšego: O kae bjale molomo wola wa gago, ge o re: Abimeleke ke mang, ge go thwe re bušwa ke yena? -- Seseowe gee setšhaba se o se nyaditšego. Bjale tšwaa gee o hlabane naso.


text:
Abimeleke a mo hlomarela ka gobane a tšhaba; gomme ge ba boela kgorong ya motse, ke ge ba bantši ba šetše ba bolailwe.


text:
Abimeleke a dula motseng wa Aruma; Sebule yena a raka Gaale le bana babo, ba se ke ba hlwa ba dula motseng wa Sikeme.


text:
A rapa batho ba gagwe a dira dihlopha tše tharo, a ba lalela nageng. Gomme ge a bona batho ba etšwa motseng, a ba šwahlela a ba bolaya.


text:
Yena Abimeleke a na le sehlopha sa gagwe a kitma a ema mo pele ga kgoro ya motse, dihlopha tše dingwe tše pedi tša leba ba ba tšwetšego mašemong tša ba wela godimo tša ba fetša.


text:
Abimeleke a lwa le motse letšatši ka moka, a ba a o thopa, a bolaya batho ba gona, a o šwalalanya, a gaša letswai go wona.


text:
Bjale banna ka moka ba sebong sa Sikeme ge ba di kwa, ba tšhabela mo morakong wa ngwako wa Baali wa Kgwerano.


text:
A namela thaba ya Tsalamone a na le batho ba gagwe ka moka. Abimeleke a tšea selepe, a rema lediga, a le šikara, a laya batho ba gagwe a re: Napang le dire se le bonago ke se dira!


text:
Batho ka moka ba rema, monna a rwala ledigalediga, ba šala Abimeleke nthago; madiga ao ba a lahlela sebong, ba a tšhuma ka mollo; batho ka moka ba sebong sa Sikeme ba hwa; e be e le ba e ka bago sekete, banna le basadi.


text:
Fela, mo gare ga motse go be go na le sebo sa morako o mogolo. Gona moo go be go tšhabetše banna ka moka ba motse, le basadi, le beng ka moka ba motse; ba tswalela kgoro, ba namela morako.


text:
Abimeleke a batamela morako a re ke a tsena; a tla mo go lego mojako gore a tšhume mapheko ka mollo,


text:
Abimeleke a akgofa a bitša mohlanka wa go mo swarela marumo, a re: Khwamola tšhoša o mpolaye, ba se tlo re ke bolailwe ke mosadi. Mohlanka wa gagwe a mo hlaba a hwa.


text:
Ke wona mokgwa wo Modimo a lefeditšego bošula bjo Abimeleke a bo diretšego tatagwe ge a bolaya bana babo ba masome a šupago;


text:
ya ba go lefetša bošula bja banna ba Sikeme, bja boela dihlogong tša bona, ba welwa ke mahlolakotsi a boletšwego ke Jothama morwa wa Jerubaali.


text:
Mehleng e tlilego ge Abimeleke a ile, gwa tsoga Thola morwa wa Pua morwa wa Dodo wa ga Isashara, a namolela Isiraele; o be a agile Samire dithabeng tša Efuraimi.


text:
A fetša nywaga e masome a mabedi le metso e meraro a ahlolela Isiraele; a hwa a bolokwa gona moo Samire.


text:
Ge a ile, gwa tsoga Jairi wa ga Gileada, a fetša nywaga e masome a mabedi le metšo e mebedi a ahlolela Isiraele.


text:
O be a na le barwa ba masome a mararo ba ba bego ba namela dipokolo tše masome a mararo, ba na le metse e masome a mararo gona moo nageng ya Gileada; le bjale e sa bitšwa metsana ya Jairi.


text:
Gomme Baisiraele ba boela ba dira tše di bego di befela Morena, ba hlankela bobaali le Asiterothe le medimo ya Basiria le ya Basidoni le ya Bamoaba le ya Baamoni le ya Bafilisita, ba tlogela Morena ba se mo direle.


text:
Ke mo Baisiraele ba tuketšwego ke bogale bja Morena, a ba lahlela diatleng tša Bafilisita le Baamoni.


text:
Gwa fela nywaga e lesome le metšo e seswai bona bao ba hlakiša Baisiraele le ba mošola wa Jorodane nageng ya Baamoni e lego ya Gileada; ba ba tlaiša ngwaga wohle.


text:
Baamoni ba ba ba sela noka ya Jorodane ba hlabana le Bajuda le Babenyamini le ba leloko la Efuraimi; Baisiraele ba tlaišega gagolo.


text:
Ke mo Baisiraele ba hlabetšego Morena mokgoši, ba re: Re go senyeditše ka go tlogela wena Modimo wa rena ra hlankela Baali.


text:
Morena a fetola a re: Naa ga se nna ke le namoletšego go Baegipita le go Baamoro le go Baamoni le go Bafilisita.


text:
Le go Basidoni le go Baamaleke le go Bamaone, ba ba kilego ba le tlaiša mme la ntlhabela mokgoši ka le namolela diatleng tša bona?


text:
Tlogang le yo hlabela medimo yeo mokgoši, yona yeo le ikgethetšego yona; yona a e le namolele bjale ge le le mabothateng.


text:
Baisiraele ba rapela Morena ba re: Re sentše; re dire se o ratago go re dira sona; fela, o se gane go re namolela lehono le.


text:
Ba realo mme ba tloša medimo e šele mo go bona, ba hlankela Morena, gomme Morena a ba a hlomoga pelo ge a bona Baisiraele ba ferehlega.


text:
Baamoni ba be ba rapile ba bokana Gileada; Baisiraele le bona ba bokana ba hloma mešasa motseng wa Mitsipa.


text:
Gomme batho ba e bego e le ba bagolo ba Gileada ba botšana ba re: Ke mang monna e a kago thoma tlhabano le Baamoni? Yena eo e tlo ba mokgoma wa bohle ba ba agilego Gileada.


text:
Bjale Jefeta, monna wa ga Gileada, e be e le mogale, e be e le ngwana wa mosadi wa seotswa; tatagwe e be e le Gileada.


text:
Gomme mosadi wa yena Gileada eo, o be a mmelegetše barwa. Barwa bao ba re go gola, ba leleka Jefeta, ba re: O ka se ke wa ja bohwa le rena mo lapeng la tatawešo, ka gobane o ngwana wa mosadi o šele.


text:
Jefeta a tšhaba bana babo, a ya a aga nageng ya Tobe, a bothegelwa ke banna ba lonya, mme ba tšwa nae ba hula.


text:
Gomme ge Baamoni ba sa fela ba hlabana le Baisiraele, bagolo ba Gileada ba ya ba bitša Jefeta kua nageng ya Tobe.


text:
Jefeta a fetola a rera ba bagolo ba Gileada a re: A ga se lena ba le ntlhoilego la nteleka lapeng la tate! Le reng ge le tlaletšwa la tla go nna?


text:
Bagolo ba Gileada ba fetola ba re: Re tlile ka baka leo go wene, gore o sepele le rena, re yo hlabana le Baamoni, gomme wena o tle o be mokgoma wa rena, wa bohle ba ba agilego Gileada.


text:
Jefeta a fetola a re: Ge le re ke boe, ke yo hlabana le Baamoni, gomme ge Morena a ka ba gafela nna, a ke mo ke tlogo ba mokgoma wa lena?


text:
Ke mo Jefeta a sepetšego le ba bagolo ba Gileada, gomme setšhaba sa mmea a ba mokgoma le moetapele. Ditaba tše ka moka tša gagwe Jefeta o di phethile a le motseng wa Mitsipa pele ga Morena.


text:
Bjale Jefeta a roma batseta ba ya go kgoši ya Baamoni, a re: O na le taba mang le nna ge o ntšwela dira wa tla fa nageng ya ka?


text:
Kgoši ya Baamoni ya fetola e botša batseta ba Jefeta ya re: Baisiraele mola ba rotoga ba etšwa Egipita, ba tšere naga ya ka go tloga ka noka ya Arinoni go fihla ka noka ya Jaboko le ya Jorodane; bjale e bušetše go nna go se ne ntwa.


text:
Ba fihla ba re: Jefeta o re: Ga se Baisiraele ba ba tšerego naga ya Bamoaba, le ge e le naga ya Baamoni.


text:
Hleng mola Baisiraele ba rotoga ba etšwa Egipita ba tšwile ka šokeng ba tla Lewatleng la mahlaka, ba tla Kadese,


text:
ba roma batseta ba ya go kgoši ya Edomo ba re: Anke re lese re phatše naga ya gago ka bogare. Kgoši ya Edomo ya gana. Ba roma batšeta ba ya go kgoši ya Moaba; le yona ya gana. Ke moka Baisiraele ba dula Kadese,


text:
Ba boela lešokeng ba dikologa naga ya Edomo, ba tla Moaba; ba šika naga ya Moaba ka thoko ya bohlabela, ba ba ba bokana mošola wa noka ya Arinoni; ba se ke ba sela mellwane ya Maoba; ka gobane Arinoni e be e le mollwane wa Moaba.


text:
Baisiraele ba roma batseta ba ya go Sihoni kgoši ya Baamoro, kgoši ya Hesiboni, ba re: A nke o lese re phatše naga ya gago ka bogare, re fihle mo re yago.


text:
Sihoni a se ke a holofela Baisiraele, a naga ge ba gata naga ya gagwe; a ba a rapa batho ba gagwe, ba bokana Jatsa ba tšwela Baisiraele dira.


text:
Gomme Sihoni le batho ba gagwe, Morena Modimo wa Isiraele o ba gafetše diatleng tša Isiraele ka moka ga bona. Ke mo Baisiraele ba tšerego naga ye ka moka ye Baamoro ba bego ba agile go yona.


text:
Ba tšea naga ka moka ye ya Baamoro go tloga ka noka ya Arinoni go fihla ka ya Jaboko, go tloga ka lešoka, go fihla ka noka ya Jorodane.


text:
Ke tšona tšeo. Morena Modimo wa Isiraele o rakile Baamoro ge go tla setšhaba sa gagwe sa Isiraele. Bjale wena o rata go ba amoga naga ye.


text:
Aga a ke re wena o tlo tšea naga ye o tlogo e fiwa ke Kamosi modimo wa gago? Gomme rena re tšere naga ya Morena Modimo wa rena a re filego yona ge re fihla.


text:
A o itshema go phala Balaka morwa wa Tsiporo kgoši yela ya Moaba? A yena o kile a sekišana le Isiraele a lwa le rena?


text:
Bjale ge go šetše go fetile nywaga e makgolo a mararo ya ge Baisiraele ba agile Hesiboni le metsaneng ya gona, le Aroere le metsaneng ya gona, le metseng ka moka e šikago le noka ya Arinoni, le reng le sa ka la ba amoga naga ye mehleng yeo?


text:
Gomme bjale ga o rumolwe ke nna; bošula bo dirwa ke wena ge o lwa le nna. Lehono gona, Baisiraele le Baamoni a ba ahlollwe ke Morena, e lego yena Moahlodi.


text:
Ke mo Jefeta a tletšwego ke moya wa Morena, a phatša naga ya Gileada le ya Manase a tla motseng wa Mitsipa o lego go la Gileada; a tloga Mitsipa nageng ya Gileada a yo gahlana le Baamoni.


text:
Gona mohla ke boago ke etšwa go Baamoni ntwa ge e fedile, ke tlo ntšha se ke tlogo gahlana naso se etšwa ka mojako wa ntlo ya ka, ka se dira sehlabelo.


text:
A ba fenya go tloga Aroere go fihla Minithe, metse e masome a mabedi, le go iša Abele-Keramima, ya ba polao e kgolo ka kudu. Ya ba moo Baamoni ba lobilego Baisiraele.


text:
Ya re ge Jefeta a tla Mitsipa mo ngwakong wa gagwe, a tšhoga ge a gahlanetšwa ke morwedi wa gagwe a swere moropa a letša mokgolokwane; gomme mosetsana eo e be e le ngwana wa gagwe a nnoši, a se na morwa goba morwedi o mongwe.


text:
A re go mmona a gagola diaparo tša gagwe, a re: Aowii! Ngwanaka! O nthobaganya bjang? Ke ba baka lang ke nyamišwa ke wene? Gobane ke enetše Morena, gomme nka se kgone go hlanoša.


text:
Ngwananyana a re: Tata, ge o enetše Morena, gona ntire se o se boletšego; hleng Morena o a otlile, manaba a gago a Baamoni.


text:
A buša a re: Se ke se kgopelago ke se setee fela: Mphe sebaka sa dikgwedi tše pedi, ke tšwe ke ye dithabeng ke llele bokgarebe bja ka, ke na le bagwera ba ka ba basetsana.


text:
Jefeta a re: A ke o sepele hle! A mo nea dikgwedi tše pedi, a ya le dithaka tša gagwe tša basetsana, a llela bokgarebe bja gagwe a le dithabeng.


text:
Ge go fetile dikgwedi tše pedi a boela go tatagwe, gomme tatagwe a mo dira ka mo a ennego ka gona, mme mosetsana yo ga a tseba monna. Gomme go Isiraele gwa ba le mokgwa wo,


text:
Wa gore ka ngwaga o mongwe le o mongwe basetsana ba Isiraele ba ya ba fetša matšatši a mane ba tlotla morwedi wa Jefeta monna wa ga Gileada.


text:
Gomme banna ba Efuraimi ba rapša, ba tšwa ba leba thoko ya leboa, ba tla ba rera Jefeta ba re: Ke ka baka lang ge o sa ka wa re bitša mola o tswela go hlabana le Baamoni gore re tšwe nago? Re tlo go tšhumelela ngwakong.


text:
Jefeta a fetola a re: Nna le setšhaba sa gešo re be re na le tšhitang e kgolo le Baamoni; ka le hlabela mokgoši, la gana go re namolela diatleng tša bona,


text:
Ya re ge go lena ke hlokile monamoledi, nna ka lahla bophelo bja ka, ka tšwa ka lwa le Baamoni; mme Morena a ba gafela diatleng tša ka. Bjale le reng le ntšwela dira?


text:
Gomme Jefeta a rapa banna ka moka ba Gileada, ba hlabana le Baefuraimi. Gomme banna ba Gileada ba bolaya Baefuraimi ba re: Le batšhabi ba ga Efuraimi! La Gileada le ka gare ga la Baefuraimi le la Bamanase.


text:
Gomme Bagileada ba be ba thibile madibogo a noka ya Jorodane, ba a amoga Baefuraimi. Ya re ge go fihla mophonyokgi wa ga Efuraimi a re ke a sela, banna ba ga Gileada ba mmotšiše ba re: A o wa ga Efuraimi, mme ge a re: Aowa,


text:
Ba tsebo re: Anke o re “šibolethe”. Ge a šitwa go bolela gabotse, a re “sibolethe”, gona ba mo swara ba mmolaya gona moo madibogong a Jorodane. Mehleng yeo go bolailwe Baefuraimi ba dikete tše masome a mane le metšo e mebedi.


text:
Jefeta o feditše nywaga e selelago a ahlolela Isiraele. Gomme Jefeta monna wa Gileada a hwa, o bolokwa lebitleng mo motseng o mongwe wa metse ya Gileada.


text:
Yena o be a na le barwa ba masome a mararo, le barwedi ba masome a mararo ba a ba tšeišitšego. Barwa ba gagwe a ba tšeela basadi ba masome a mararo. O feditše nywaga e šupago a ahlolela Isiraele.


text:
Ge a ile, Baisiraele ba ahlolelwa ke Elone wa ga Sebulone. Yena o feditše nywaga e lesome a ahlolela Isiraele.


text:
Yena o be a na le barwa ba masome a mane, le barwa ba bona ba masome a mararo. Bona bao ba be ba namela dipokolo tše masome a šupago. Yena o feditše nywaga e seswai a ahlolela Isiraele.


text:
Gomme Abedoni morwa wa Hillele monna wa ga Pirathoni a hwa a bolokwa motseng wa Pirathoni nageng ya Efuraimi, dithabeng tša Amaleke.


text:
Baisiraele ga ba ka ba lesa go dira tše di befetšego Morena; Morena a ba gafela diatleng tša Bafilisita nywaga e masome a mane.


text:
Mehleng yeo go be go na le monna e mongwe wa Tsorea wa leloko la Dani; leina la gagwe e be e le Manoa; mosadi wa gagwe e be e le moopa a sa belege.


text:
Mosadi yo o kile a bona Morongwa wa Morena, a kwa ge a re: O be o le moopa o sa belege; bjale o tlo ithwala wa belega ngwana wa mošemanyana.


text:
Gomme o tsebe, ge o tlo ithwala wa belega ngwana wa mošemanyana, hlogo ya gagwe e se ke ya batamelwa ka legare; ka gobane lesoganyana leo, ge le sa tšo belegwa, e tlo ba mokgethwa wa Modimo; gomme ke yena e a tlogo thoma go namolela Isiraele diatleng tša Bafilisita.


text:
Mosadi a ya a botša monna wa gagwe a re: Go nna go be go tlile monna wa Modimo; sebopego sa gagwe e be e le sa Morongwa wa Modimo a tšhabega gagolo, ka ba ka se ke ka mmotšiša mo a tšwago; le leina la gagwe ga a ka a mpotša.


text:
Tše a mpoditšego tšona šedi: O itše: O tlo ithwala wa belega ngwana wa mošemanyana; bjale o se ke wa nwa morara le ge e le sedila; gobane lesogana e tlo ba mokgethwa wa Morena a sa tšo belegwa le go fihla lehung.


text:
Ke mo Manoa a kgopetšego Morena a re: Hle Mongaka! A monna eo wa Modimo e o mo romilego a ke a boele a tle go rena, a re rute ka mo re swanetšego go dira lesoganyana leo le tlogo belegwa.


text:
Gomme Modimo a kwa se Manoa a se bolelago. Morongwwa wa Modimo a boela a tla go mosadi a le mašemong, monna wa gagwe a se nae.


text:
Mosadi a kganyela a bitša monna wa gagwe, a re: Monna yola a bego a tlile go nna maloba, šo o bonetše.


text:
Manoa a tsoga, a šala mosadi nthago, a tla go monna eo, a re: A ke wena monna yola a boletšego le mosadi e? A re: Ke nna.


text:
Manoa a re: Bjale ge go tlo tla se o se boletšego, lesoganyana leo mekgwa ya lona e tlo ba efe le modiro wa lona?


text:
A se ke a ja tše di tšwago go morara; a se ke a nwa morara le ge e le sedila; le gona a se ke a ja seila; a hlokomele tše ke mo laetšego tšona.


text:
Morongwa wa Morena a fetola a re: Le ge o ka ntiegiša, nka se ke ka ja dijo tša gago. Fela, ge o rata go tliša sehlabelo, gona se tlišetše Morena. A realo ka gobane Manoa o be a sa tsebe ge e le Morongwa wa Morena.


text:
Manoa a hlaola putšanyana ya dipudi tša gagwe, le dibego tša dijo, a direla Morena sehlabelo leswikeng; gwa direga se se makatšago, Manoa le mosadi wa gagwe ba lebeletše.


text:
Ka gobane ge kgabo ya mollo e takumela godimo mo aletareng, Morongwa wa Morena a rotoga ka yona kgabo yeo e tšwago aletareng. Manoa le mosadi wa gagwe ba re go di bona, ba khunama ba inamela fase.


text:
Manoa le mosadi wa gagwe ba bona gobane Morongwa wa Morena o širogile. Ke mo Manoa le mosadi wa gagwe ba lemogilego gobane e be e le Morongwa wa Morena.


text:
Mosadi a fetola a re: Ge Morena a ka be a ratile go re bolaya, gona a ka be a sa ka a amogela sehlabelo le sebego diatleng tša rena; le gona a ka be a sa ka a re boneša tše ka moka a re tsebiša tše di etšago tše re di kwilego bjale.


text:
Gomme mosadi a ba a belega ngwana wa mošemanyana a mo rea leina la Simisone; lesoganyana la gola; Morena a mo šegofatša;


text:
moya wa Morena wa mo hlohleletša la mathomo ge ba le mešašeng ya Dani mo gare ga Tsorea le Esithaolo.


text:
Simisone o kile a fologela Thimina, a bona mosadi e mongwe la banenyana ba Bafilisita ba gona moo Thimina.


text:
A boa a botša tatagwe le mmagwe a re: Kua Thimina ke bone mosadi; ke ngwanenyana wa Bafilisita; ntšeišeng yena e be mosadi wa ka.


text:
Tatagwe le mmagwe ba re: Mo go barwedi ba bana baborena le mo setšhabeng sa gešo ka moka, a ga go na mosadi, ge o yo tšea mosadi go Bafilisita ba ba sa bollago? Simisone a botša tatagwe a re: Ntšeiše yena eo; ke yena a kgahlago mahlo aka.


text:
Tatagwe le mmagwe ba be ba sa tsebe ge taba ye e etšwa go Morena, e le ya go mo lohlanya le Bafilisita; ka gobane mehleng yeo Baisiraele ba be ba bušwa ke Bafilisita.


text:
Gomme Simisone a fologela Thimina a na le tatagwe le mmagwe. Ya re ge a tla dirapeng tša merara tša Thimina, a gahlana le tau ya lesogana e rora e le tseleng.


text:
A tlelwa ke moya wa Morena, a napa a e gagoganya e ke ke putšanyana, a sa swara selo diatleng tša gagwe. Gomme tatagwe le mmagwe a se ke a ba botša se a se dirilego.


text:
Gwa feta matšatši; Simisone a boela go mmeka; a fapogela go bona setoto sa tau yela; a hwetša mo marapong a yona go na le motšhitšhi wa dinose le mamapo.


text:
A a rafa, a feta, a tšama a eja; a fihla go tatagwe le mmagwe, a ba nea ba ja; mme a se ke a ba botša ge mamapo ao a a rafile marapong a tau.


text:
Ya re ge tatagwe a fihlile mo go bego go le mosadi yo, Simisone a dira monyanya wa lenyalo gona moo; ka gobane masogana a be a dira ka mokgwa woo.


text:
Bona bao Simisone a ba rera a re: A nke ke le hlabele nyepo. Ge le ka e nyepolla mehleng yeno e šupago ya monyanya, ke tlo le nea mašela a masome a mararo, le masome a mararo a dikobo tša monyanya.


text:
Fela, ge nyepo ya ka e ka le palela, ke mo lena le tlo go nnea mašela a masome a mararo le dikobo tše masome a mararo. Bona ba re: Hlaba nyepo ya gago.


text:
Ke mo a itšego: Thai! Sejo se tšwa go sejato! Bose bo tšwa go yo maatla! Gwa fela matšatši a mararo ba sa paletšwe go nyapolla.


text:
Ka tšatši la bone ba bolela le mosadi wa Simisone ba re: Otelela monna wa gago, a re hlathollele nyepo yeo. Ge o sa re nyapollele, gona wena le lapa la tatago re tlo le tšhuma ka mollo. Afa le re laleditše gore le hume ka rena?


text:
Mosadi wa Simisone a mo llela a re: O ntlhoile; ga o nthate; gobane o hlabetše ba gešo nyepo, wa lesa go ntlhathollela. Simisone a re: O tsebe gore le tate le mme ga kešo ka ba botša, a o re ke tlo botša wena?


text:
Mosadi wa gagwe a mo llela gwa ba gwa fela matšatši a monyanya; ka la go šupa, a šetše a tenegile, a mmotša tlhathollo; mosadi a yo botša ba ga boyena.


text:
Ka lona leo la go šupa, letšatši le sešo la dikela, banna ba motse ba tla ba mo rera ba re: Se se phalago nose ka bose ke eng? Se se phalago tau ka maatla ke eng? Yena a fetola a re: Ge le ka be le sa ka la lema ka namane ya ka, le ka be le sa ka la ya ka nyepo ya ka.


text:
A tlelwa ke moya wa Morena, a fologela Asikaloni, a bolaya banna ba masome a mararo ba gabobona; a tšea diaparo tša bona, a di nea banna bala ba go nyarola nyepo ya gagwe. A boela gae a befetšwe.


text:
Ka mohla o mongwe wa ge go bunwa mabele, Simisone a gapa putšana a tla go bona mosadi wa gagwe. Ge a re ke tsena ka ngwakong wa mosadi, a thibelwa ke tatago mosadi.


text:
A re: Ke be ke re o mo nyaditše, ka mo neela lekgetle la gago. A ga ke re monnagwe o mo phala ka botse; a yena e be wa gago bakeng sa yola.


text:
A ya a swara diphukubje tše makgolo a mararo, a tšea diša, a tlemaganya mosela le mosela, a hlomela seša gare ga mesela,


text:
A tšhuma, diša tšeo a lesa diphukubje tša yo tšhuma mabele a sa lego hlakeng le a diboeng; gwa swa le dirapa tša merara le mehlware.


text:
Bafilisita ba re: Di dirwa ke mang? Ba re: Ke Simisone mokgonyana wa ba kwa Thimina, ka gobane ba mo amogile mosadi ba mo tšeiša lekgetle la gagwe. Ka gona Bafilisita ba rotoga ba tšhuma mosadi le tatagwe ka mollo.


text:
Banna ba Juda ba re: Molato ke eng ge le rotogetše mono ga gešo? Bona ba re: Re rotogetše go tlema Simisone, gore re mo dire se a re dirilego sona.


text:
Banna ba Juda ba dikete tše tharo ba fologela leweng la lentswe la Ethama, ba bolela le Simisone ba re: A ga o tsebe gobane re bušwa ke Bafilista? Ke dilo mang tše o re direlago tšona? Yena a re: Ke ba dirile se ba ntirilego sona.


text:
Bona ba re: Re tlile go go tlema, gore re go gafele diatleng tša Bafilisita. Simisone a re: Gona nkeneleng gore le ka se ke la mpolaya e le lena.


text:
Bona ba re: Aowaa; re fo rata go go tlema, re go gafele diatleng tša bona; go go bolaya, aowa, re ka se ke ra go bolaya. Ba mo tlema ka thapo tše pedi tše mpsha, ba tšwa leweng ba na nae.


text:
Ge ba fihla Lehi, Bafilisita ba tšhela legoa, ba mo gahlanetša. Ya ba gona a tlelwago ke moya wa Morena; manti a mo matsogong a gagwe a ba bjalo ka hlale tša leokodi ge di hlabotšwe ke mollo; ditlemo tša gagwe tša kumagana matsogong a gagwe.


text:
A realo a lahla lešapo la mohlagare le a bego a le swere, mme a rea felo fao leina, a re Ramathe-Lehi.


text:
O be a swerwe ke lenyora gagolo, a rapela Morena a re: Ke wena o dirilego phološo e kgolo ye ka seatla sa mohlanka wa gago; mme bjale ke hwa ka lenyora; ke wela diatleng tša mašoboro a.


text:
Fela Morena o be a fatotše sekgese sa gona moo Lehi; se etšwa meetse; a nwa, mme moya wa gagwe wa boela go yena, a lapologa. Felo fao a go rea leina, a re ke “Sediba sa Morereledi”; le bjale se sa le gona moo Lehi.


text:
Bagasa ge ba botšwa gore Simisone o tlile, ba mo teta, ba mo lalela kgorong ya motse bošego ka moka; ba lala ba itše “kgwathi” ba re: Bosasa ge go esa re tlo mmolaya.


text:
Simisone a robala go fihla mašegogare: mašegogare a tsoga, a swara mamati a mabedi a kgoro a a kgola gotee le dijakwana le mekgoko, a di šikara a di rotošetša ntlheng ya thaba e ukametšego Heburone.


text:
Gwa tla lebaka le lengwe, Simisone a rata mosadi e mongwe wa moeding wa Soreka, leina la gagwe e be e le Delila.


text:
Dikgošana tša Bafilisita tša tla go yena tša re: Mo otelele a be a go botše mo go tšwago maatla a gagwe a magolo a le gore re ka mo kgona kang, gore re mo tleme, re mo kokobetše. Ke mo e mongwe le e mongwe wa rena a tlogo go nea disilifera tše sekete se se nago le lekgolo.


text:
Delila a bolela le Simisone a re: A nke o mpotše mo go dutšego maatla a magolo a gago, le gore o ka tlengwa kang wa fenywa.


text:
Simisone a re: Ge motho a ka ntlema ka tšhika tše di šupago tše mpsha di sešogo tša oma, gona nka fokola kaaka batho ba bangwe.


text:
Dikgošana tša Bafilisita tša tliša ditšhika tše di šupago tše mpsha tše di sešogo tša oma, Delila a mo tlema ka tšona,


text:
Ka mo phapošing ba mo laletše. Delila a mo rera a re: Simisone, Bafilisita ba go wela godimo! Gomme yena a kgaola ditšhika tšeo bjalo ka ge motho a kgaola hlale tša leokodi ge le tlabotšwe ke mollo; mme ba se tsebe mo go dutšego maatla a gagwe.


text:
Delila a bolela le Simisone a re: Hleng o nkgapišitše leswiswi; o nkakeditše. Bjale a nke o mpotše se se kago go tlema.


text:
A fetola a re: Ge nka tlengwa ka dithapo tše mpsha tše di sešogo tša dira modiro, gona nka fokola kaaka batho ba bangwe.


text:
Ke mo Delila a tšerego dithapo tše mpsha, a mo tlema ka tšona, a napa a re: Simisone, Bafilisita ba go wela godimo! Ka mo phapošing ba be ba mo laletše; gomme yena a di kgaoganya ka matsogo a gagwe bjalo ka hlale tše tshesanyane.


text:
Delila a bolela le Simisone a re: Go fihla bjale o nkgapišitše leswiswi wa nkaketša. Bjale mpotše se se kago go tlema. Yena a re: Ge o ka loga mephotho e šupago ya hlogo ya ka ya ba mologo o tee le thapo.


text:
Delila a loga a di kokotela ka lemapo, a re: Simisone, Bafilisita ba go wela godimo! Simisone a phafoga borokong, a tomola lemapo ka thapo le ka mologo.


text:
Delila a re: O reng o fela o re o a nthata, etšwe pelo ya gago e sa nthe selo? Ke gararo bjalo o nkgapiša leswiswi, o nkutela mo maatla a magolo a a gago a dutšego gona.


text:
Gomme, ka gobane a fela a mo phegelela ka dipolelo, a mo hlokiša khutšo, a ba a mo lapiša wa go se sa rata go phela.


text:
A ba a mmotša tše di lego pelong ya gagwe, a re: Mo hlogong ya ka ga go ešo gwa batamela legare; ka gobane ke mokgethwa wa Modimo go tloga mola ke sa tšo belegwa. Ge nka kotwa hlogo, maatla a ka a tla tloga, ka fokola kaaka batho ba bangwe.


text:
Delila a bona gore bjale o mmoditše thopa ya gagwe ka moka. A roma lentšu a bitša dikgošana tša Bafilisita a re: Bjale tlang; o mpoditše thopa ya gagwe ka moka. Dikgošana tša Bafilisita tša tla di swere disilifera tšela ka diatla.


text:
Delila a mo robatša difarong tša gagwe, a bitša monna e mongwe a mo ripa mephotho e šupago ya hlogo ya gagwe; ya ba gona a mo fokodišitšego; ke mo maatla a gagwe a nago a mo tlogela.


text:
Bjale ge mosadi a re: Simisone, Bafilisita ba go wela godimo! A phafoga a re le bjale ke tlo tšwa ka phonyokga, a sa tsebe ge Morena a mo tlogetše.


text:
Bafilisita ba mo swara, ba mo gonya mahlo, ba mo iša Gasa, ba mo tlema ka ditšhipi tše pedi tša mefiri; a hlwa a šila mabele kgolegong.


text:
Gomme dikgošana tša Bafilisita tša kgobokanela go tliša sedimo se segolo sa Dagoni modimo wa bona, e le gore ba thabe ka gobane ba be ba re: Simisone lenaba la rena, modimo wa rena o mo gafetše diatleng tša rena.


text:
Setšhaba ka moka ge se mmona, sa reta modimo wa bona, ka gobane se be se re: Ke modimo wa rena o gafetšego lenaba le la rena mo diatleng tša rena, lona le la go senya mašemo a rena, la go bolaya batho ba bantši ba gešo.


text:
Ya re ge ba thabile ka mokgwa wo, ba re: A go bitšwe Simisone, a re binele koša. Ba mmitša, ba mo ntšha kgolegong, mme a ba binela koša ba mmeile gare ga dikokwane.


text:
Simisone a botša lesogana le le bego le mo hlahla, a re: Ntese ke phopholetše dikokwane tše di thekgilego ngwako, ke tle ke itshame ka tšona.


text:
Gomme mo ngwakong woo go be go tletše banna le basadi ba bantši; le dikgošana ka moka tša Bafilisita di be di le gona; le ka ngwakong wa godimo go be go dutše banna le basadi, e nyakile go ba dikete tše tharo tša batho, ba lebeletše ge Simisone a bina koša.


text:
Simisone yena a rapela Morena a re: Mong wa ka Morena, a nke o nkgopole; mphe maatla bjale gatee fela. Modimo, lesa ke itefeletše go Bafilisita gatee fela ka baka la mahlo a ka a mabedi.


text:
A swara dikokwane tše pedi tše di mo gare, tše ngwako o bego o eme ka tšona, a di notela, e nngwe ka le letona, e nngwe ka la ntšogošo,


text:
A bolela a re: A nke ke hwe le Bafilisita! A napa a inama a kakatlela; mme ngwako ka moka wa wela dikgošana le batho ka moka ba bego ba le go wona; gomme batho ba a ba bolailego go hweng ga gagwe, ba bile ba fetiša bao a ba bolailego mehla yela a sa phela.


text:
Mme gwa tla bana babo le ba leloko la gabo, ba rwala setopo sa gagwe; ba boa naso, ba mmoloka lebitleng la Manoa tatagwe, kua gare ga Tsorea le Esithaolo. O be a feditše nywaga e masome a mabedi a ahlolela Isiraele.


text:
Yena eo a bolela le mmagwe a re: Disilifera tšela tše sekete setee se se nago le lekgolo tše o di utsweditšwego, mme ka go kwa o rogana ka baka la tšona, tšhelete yeo e go nna; e tšerwe ke nna. Mmagwe a re: Ngwanaka, a ke o šegofatšwe ke Morena.


text:
Ya re ge a bušetša disilifera tšeo tše sekete se se nago le lekgolo, mmagwe a re: Ge e le nna disilifera tše ke di kgethetše Morena; ke di ntšha ka baka la ngwana wa ka, gore e be tša go dira seswantšho se se betlilwego, le se se bopilwego; a di nape di boele go wena.


text:
Bjale ge Mika a tlišitše tšhelete yeo go mmagwe, mmagwe a tšea disilifera tše makgolo a mabedi a di nea morudi. Yena a mo direla seswantšho se se betlilwego, le se se bopilwego, sa tla sa ba mo ngwakong wa Mika.


text:
Monna eo Mika a ba le ngwako wa Modimo; a dira le kobo ya moperisita, le ditaola, mme a bea e mongwe wa barwa ba gagwe a ba moperisita wa gagwe.


text:
Mehleng yeo go be go se kgoši mo go Isiraele; e mongwe le e mongwe o be a dira ka mo a ratago ka gona.


text:
Bjale go be go na le lesogana la Betlehema ga Juda, e a tšwilego go ba leloko la Juda, yena e le Molefi, a diiletše moo.


text:
Monna e o be a tlogile motseng wa Betlehema wa ga Juda a yo nyaka madiilelo; a tla dithabeng tša Efuraimi, mme a feta ka lapeng la Mika.


text:
Mika a mo rera a re: O tšwa kae? Yena a re: Ke Molefi; ke tšwa Betlehema kua go la Juda; mme ke nyaka madiilelo.


text:
Mika a re: Dula fa ga ka, o be tate le moperisita wa ka; ke tlo go nea disilifera tše lesome, le diaparo le dijo. Molefi eo a tsena.


text:
Mehleng yeo go be go se kgoši mo go Isiraele. Ba leloko la Dani ba be ba sa nyaka magae mo ba kago dula, ka gobane ba be ba sešo ba arolelwa naga mo gare ga ba meloko ya Isiraele.


text:
Ba ga Dani mo dileteng tša bona ba hlaola banna ba bahlano ba ba tiilego ba Tsorea le Esithaolo, ba ba roma gore ba yo bona naga ba e hlole, ba ba laya ba re: Yang le hlole naga. Bonabao ba tla dithabeng tša Efuraini, ba tsena lapeng la Mika, ba lala ntshe.


text:
Ba le mo lapeng la Mika, ba tseba lesogana lela ka mmolelo ge e le Molefi; ba ya go yena ba re: O tlišitšwe ke mang mono? O dirang fa? O phela bjang mo?


text:
Bona ba re: A nke o botšiše Modimo, re tle re tsebe ge tsela ya rena ye, re e swerego bjale, ge e tlo letlega.


text:
A fetola e le moperisita a re: Yang le rotše dipelo; tsela ya lena ye le e swerego e bulegile pele ga Morena.


text:
Banna bao ba sepela ba tla Laisi, ba hwetša setšhaba sa ntshe se dutše se iketlile, ba se ne taba ka mokgwa wa Basidoni, ba sa belaele, ba sa hloke selo mo nageng yeo, ba dutše kgole le Basidoni, ba se na taba le batho ba bangwe.


text:
Bona ba re: Tsogang, re ba tšwele dira; gobane re bone naga ra hwetša e le e botse ka kudu; gomme lena le sa tšwafelang go ya go e tšea?


text:
Ge le ya kua le tlo hwetša setšhaba se se dutšego se iketlile, naga e ahlame e namile; gomme ke yona ye Morena a e gafetšego lena, naga ye e sa hlokego selo se nyakwago lefaseng.


text:
Ke mo go tšwilego banna ba makgolo a selelago ba leloko la Dani, ba tloga Tsorea le Esithaolo, ba itlhamile ka marumo a ntwa;


text:
ba rotoga ba bokana Kiryathe-Jearima nageng ya Juda. Ke ka baka leo felo fao le bjale ba sa rego ke “Mošaša wa Dani,” kua Kiryathe-Jearima ka thoko ya Bodikela.


text:
Banna bala ba bahlano ba ba kilego ba yo hlola naga ya Laisi, ba rera banna ba bona ba re: Afa le a tseba gobane ka fa ngwakong wo go na le kobjana ya moperisita, le ditaola, le seswantšho se se betlilwego, le se se bopilwego. Bjale tsebang se le kago se dira.


text:
Ge e le banna ba Dani bala ba makgolo a selelago, ba ba itlhamilego ka marumo a ntwa, ba be ba eme kua ntle ga kgoro.


text:
Bala ba bahlano ba dihlodi tša mohla wola, bona ba tsena ka ngwakong ba tšea seswantšho se se betlilwego, le kobjana ya moperisita, le ditaola, le seswantšho se se bopilwego; ba di tšea, moperisita a eme kgorong le banna bala ba makgolo a selelago, ba ba bego ba itlhamile ka marumo a ntwa.


text:
Ka gobane mola banna bala ba tsena ngwakong wa Mika, ba sa tšea seswantšho se se betlilwego, le kobjana, le ditaola, le seswantšho sa go bopša, moperisita, o ba rerile a re: Le hloma bjang?


text:
Mme bona ba ba fetotše ba re: Homola, o sware molomo ka seatla, o tlo sepela le rena wa ba tatawešo le moperisita wa rena. Ka mo o fo ba moperisita wa lapa la motho o tee; kaone ke ge o eba moperisita wa setšhaba ka moka sa leloko la Isiraele.


text:
Ke mo moperisita eo a beilego pelo, a tšea kobjana, le ditaola, le seswantšho se se betlilwego, a tla a ema le ba madira.


text:
Ya re ge ba šetše ba le kgole le lapa la Mika, banna ba ba bego ba agile ga gabo Mika, ba epša ba manama le ba ga Dani, ba fihla mo go bona.


text:
Yena a re: Le tšere medimo ya ka ye ke e dirilego, la tloga le moperisita wa ka. Ke sa šaletšwe ke eng? Bjale le sa re: O hloma bjang?


text:
Banna ba ga Dani ba re: O se ke wa hlwa o re hlodia, gore o se tlo gahlana le banna ba sebefedi wa napa wa amogwa le bophelo bja gago le bja ba geno.


text:
Bona ba tloga le tše Mika a di dirilego, ba tloga le moperisita wa gagwe. Ba fihla ba hula motse wa Laisi, wa setšhaba se bego se iketlile, se se ne taba; ba se fetša ka bogale bja marumo, ba fiša motse ka mollo.


text:
Go be go se monamoledi, ka gobane e be e le kgole le Basidoni, gomme ba gona ba be ba sa sepelelane le batho ba bangwe. Motse wa bona o be o le moeding wa Bethe-Rehobo. Badani ba tsošitše motse woo ba dula go wona.


text:
Ba o rea leina, ba re ke Dani, ka leina la Dani tatabo, e a tswetšwego ke Isiraele. Kgaleng leina la motse woo e be e le Laisi.


text:
Seswantšho sela Badani ba se hlomile, gomme Jonathane morwa Gerisone morwa wa Moshe, yena le barwa ba gagwe ya ba baperisita ba leloko la Dani, gwa ba gwa tla letšatši la go thopiwa ga ba lefase leo.


text:
Ba be ba hlomile seswantšho sela se se dirilwego ke Mika, sa dula se le gona lebakeng ka moka la ge Ngwako wa Modimo o le kua Silo.


text:
Mehleng yeo ge go se kgoši mo go Isiraele, go be go le monna wa Molefi, e a bego a diiletše kua morago dithabeng tša Efuraimi; yena o be a tšere mosadi wa serethe wa Betlehema nageng ya Juda.


text:
Mosadi eo a otswa, a tšhaba, a boela lapeng la gabo kua Betlehema nageng ya Juda; gwa fela dikgwedi tše nne a dutše ntshe.


text:
Monna wa gagwe a ba a tsoga a mo latela, gore a bolele nae ka botho a mo gomiše; a ya a na le mohlankana wa gagwe le dipokolo tše pedi. Mosadi a mo iša lapeng la tatagwe; mme tatago mosadi a mmona a thaba.


text:
Gomme mogwegadi e wa gagwe, tatago mosadi, a mo phegelela, a dula, gwa fela matšatši a mararo ba eja ba enwa, ba robala moo.


text:
Ka tšatši la bone ba tsoga e sa le bošego gore ba wele tsela; fela, tatago mosadi a bolela le mokgonyane wa gagwe a re: Thoma go fihlola, le tsebo sepela le ngwathile bogobe.


text:
Ba dula, ba ja ba nwa ka babedi; tatago mosadi a botša monna eo a re: A nke o se gane go lala fa le bošego bjo, mme iketle.


text:
Ka la bohlano a tsoga e sa le bošego a re ke a sepela a na le mosadi le mohlankana wa gagwe. Mogwegadi a boela a re: A nke o thome go fihlola. Gomme ba diega la ba la rapama ba eja ka babedi.


text:
Monna eo ge a re ke wela tsela a na le mosadi le mohlankana wa gagwe, mogwegadi a mo rera a re: O ko bone, letšatši le a dikela, e bile ke mantšibaa. Lalang mo; šele, le a rapama; iketle hle; le tlo tsoga le wela tsela la boela gae.


text:
Fela, monna eo a gana go lala ntshe, a wela tsela, a sepela a na le dipokolo tše pedi tša gagwe di belešitšwe, le mosadi wa gagwe, a tla mo go lebanego le Jebusi, e lego Jerusalema.


text:
Ge ba feta ka gona moo Jebusi, mme letšatši le šetše le dikela, mohlankana a rera mong wa gagwe a re: A nke re fapogele ka fa motseng wa ba Jebusi, re lale ntshe.


text:
Mong wa gagwe a fetola a re: Re ka se ke ra fapogela motseng wa batho ba šele e sego Baisiraele; a re feteleng pele re yo fihla Gibea.


text:
A buša a rera mohlanka wa gagwe a re: Tlaa, re yo fihla motseng o mongwe re yo lala Gibea goba Rama.


text:
Ba fapogela gona gore ba yo lala gona moo Gibea; ba tsena ba dula lepatlelong la motse; gomme gwa hlokwa motho wa go ba iša lapeng la gagwe gore ba robale.


text:
Gwa ba gwa tla monna wa mokgalabje a etšwa mašemong medirong ya gagwe e le bošego. E be e le monna wa dithabeng tša Efuraimi, e a bego a diiletše gona moo Gibea; ge e le banna ba motse, bona e be e le Babenyamini.


text:
Ya re mokgalabje a gadia a bona monna eo wa moeti e le mo lepatlelong la motse, a mmotšiša a re: O ya kae? O tšwa kae?


text:
Yena a re: Rena re tseleng; re tšwa kua Bethlehema nageng ya Juda; re boela gagešo kua morago ga dithaba tša Efuraimi. Ke be ke ile Bethlehema nageng ya Juda; mme bjale ke ya Ngwakong wa Morena; gomme ga go motho e a nkišago lapeng la gagwe.


text:
Ge e le dijo tša dipokolo tša rena re na natšo, le mefago ya go ja le go nwa. Rena balata ba gago, e lego nna le mosadi yo le lesogana le, ga re hloke selo le se senyane.


text:
Mokgalabje a re: Bea pelo! Lesa dipabalelo tšeo e be modiro wa ka; gomme o se ke wa lala fa mokgobeng.


text:
Ba re ba sa dutše dipelo tša bona di thabile, gwa tla banna ba motse woo, banna ba dihlola, ba dikanetša ngwako, ba itia lemati; mme mokgalabje mong wa lapa ba mo rera ba re: Ntšha monna eo a gorogetšego lapeng la gago, re mo tsebe.


text:
Mong wa lapa a tšwela go bona a re: Aowa Bagešo! A nke le se ke la dira bobe. Monna e ge a šetše a gorogetše lapeng la ka, le ka se ke la mo dira tša bošilo tšeo.


text:
Tsebang gore morwedi wa ka wa kgarebe, le mosadi wa gagwe wa serethe, nka le ntšhetša bona, la ba kata la ba dira ka mo le ratago; fela, monna e le ka se ke la mo dira tša bošilo tšeo.


text:
Banna bao ba gano mo kwa monna yela a ba a tšea mosadi wa gagwe wa serethe, a mo ntšhetša go bona, gomme ba mo tseba, ba itapiša go mo senya bošego ka moka, gwa ba gwa sa. Ge mahuba a hlatloga ya ba gona ba mo lesetšago.


text:
Ge go esa mosadi eo a tla a phuhlama mojako wa ngwako wa monna eo mong wa gagwe a gorogetšego go wona, a rapalala ntshe, letšatši la ba la hlaba.


text:
Bjale ge mong wa gagwe a tsogile gosasa, a bula mojako a re ke tšwe ke wele tsela, a hwetša mosadi wa gagwe wa serethe a rapaletše mojako, diatla tša gagwe di le serepoding.


