# verses

text:
Gobane hlatse ya ka ke Modimo yo ke mo direlago moyeng wa ka go kwatša Ebangedi ya Morwa wa gagwe; o tseba ge ke sa kgaotše go le gopola,


text:
ge ke fela ke kgopela merapelong ya ka, gore ge Modimo a rata, ke be ke bulelwe tsela ya go tla go lena.


text:
Gomme, bana, bešo, ga ke rate go le utela ge e šetše e le gantši ke re ke tla go lena, mme ka šitišwa; ke rata go bona seenywa sa lena, bjalo ka ge ke se bone ditšhabeng tše dingwe.


text:
Ke kwa eke ke tlemilwe gore ke hlankele Bagerika le ba mehuta e šele, le ba bohlale le ba ba se nago bohlale.


text:
Gobane ga ke na maseme ka Ebangedi ya Kriste, hleng e le maatla a Modimo a go phološa mang le mang e a dumelago, go thoma ka Bajuda, go iša pele ka Bagerika.


text:
Gomme ka yona Ebangedi go utollwa toko ya Modimo e tšwago tumelong e iša tumelong, bjalo ka ge go ngwadilwe gwa thwe: Moloki o tlo phela ka tumelo.


text:
Ge e le bogale bja Modimo bo etšwa legodimong, bo bonala bo okametše bohle ba go se boife Modimo, le batho ba bokgopo, ba ba dibago therešo ka bokgopo.


text:
Gobane tše di tsebegago tša Modimo, le go bantle di pepeneneng, ka ge Modimo a di beile pepeneneng mo go bona.


text:
Hleng tše di sa bonwego tša gagwe, a lego maatla a neng le neng, le bomodimo bja gagwe, le tšona go tloga tlholong ya legohle, ba ka di hlatha ka go bona ditiro tša gagwe, mme ba hloka tše ba kago latola ka tšona.


text:
Gobane, le ge Modimo ba mo tsebile, ga ba ka ba mo godiša ba re ke Modimo, ga ba ka ba mo leboga. Ba išitše megopolo lefeleng, dipelo tša bona tša fifala di šilofetše.


text:
Letago la Modimo Mosefetoge, bakeng sa lona ba beile swantšho sa mothomofetile sa nonyana, le sa phoofolo, le sa digagabi.


text:
Modimo a ba a ba lesa ba ya le dikganyogo tša dipelo tša bona, ba tsena ditšhileng ba ikgoboša mebele.


text:
O ba bone ba hlanogetše therešo ya Modimo ba ya le maaka, ba ipega go dibopša ba di hlankela, ba hladile Mmopi Moretwa wa mehleng. Amen.


text:
Molato ke wona woo ge Modimo a ba gafa ba ya le ditumo tše di lešago dihlong; basadi ba bona ba tlogela modirelo wo ba o bopetšwego, ba tšea modirelo wo ba sa kago ba bopelwa wona;


text:
banna ba tla ba tlogela modirelo wo ba o bopetšwego wa go dula le mosadi, ba fišegelana monna a duma monna, ba dira tša dihlong; gomme kotlo ya phapogo ba e bona mebeleng ya bona.


text:
Ke ka gobane ba nyaditše Modimo, ba nyatša go mo tseba. Modimo a ba lesa ba ya le kgopolo tša lefela, ba dira tše di sa dirwego,


text:
ba tletše bobe bjohle, le bootswa, le bohlola, le megabaru; ba tletše mona le bobolai, le mereba, le maaka, le bomenetša;


text:
ke ba ditshele, le bophari; ke manaba a Modimo; ke ba lonya; ke baikgogomoši, baikgantšhi, balogi ba mašula, ba go se kwe batswadi;


text:
Toko ya Modimo ba a e tseba. Ba tseba le gore badiri ba tše bjalo sa bona ke lehu. Le ge go le bjalo ba di dira, ba thabela ba ba di dirago.


text:
Šedio ge, wena motho, le ge o ka ba mang, wena o ahlolago tša ba bangwe, ga o na mo o kago phema; gobane ge o ahlola tša e mongwe, e ba go ipea molato, ka ge le wena o dira tše o di solago.


text:
Bjale wena motho, a o re ge o sola ba ba di dirago, mme le wena wa di dira, a o re o tlo phonyokga kahlolo ya Modimo?


text:
A o nyatša bogolo bja botho bja Modimo, le bja go se fele pelo, le bja kgotlelelo ya gagwe? A ga o tsebe ge botho bja Modimo bo go otelela go itšhola?


text:
Tseba gore ka go thatafala ga gago, le ka go se itshole, o ikobela bogolo bja bogale bja mohla wa bogale, ge go tlo bonagala kahlolothereši ya Modimo.


text:
Ba ba kgotleletšego go dira tše botse, ba nyaka letago le tumišo le tše di sa senyegego, bona o tlo ba nea bophela bjo bo sa felego.


text:
Tše di tlogo wela moya wa motho mang le mang e a dirago bobe ke ditlaišego le tlalelo, tša tlo thoma ka Mojuda, tša tlo wela le Mogerika.


text:
Tše di tlogo tlela mang le mang e a dirago botse, ke letago, le tumišo, le khutšo; tša tlo thoma ka Mojuda, tša tlo tlela le Mogerika.


text:
Ba ba dirilego dibe go se na Molao, ba tlo lahlega go se Molao. Ba ba dirilego dibe ba na le Molao, ba tlo ahlolwa ka wona Molao.


text:
Ba ba lokago pele ga Modimo ga se bao ba go kwa Molao ka ditsebe; ba go tlo thwe ba lokile ke badiri ba Molao.


text:
Gobane bantle ba ba se nago Molao wo, ge ka noši ba dira tše di bolelwago ke wona Molao, ke go re mo go bona Molao o gona, le ge ba se ba wona Molao. Molao wa bona ke bona beng;


text:
ba šupetša gore mo dipelong tša bona go ngwadilwe se Molao o ratago ge se dirwa; matswalo a bona a ba hlatsela gotee le megopolo ge e begana, le ge e emelana.


text:
Di tlo bonala mohla Modimo a tlogo ahlola dithopa tša batho ka Jesu Kriste. E reyalo Ebangedi ya ka.


text:
o re: Ke moeletši wa ba ba sa tsebego, ke moruti wa ba e lego bana, ka ge o swere yona tsebo le therešo e paala ka Molao.


text:
O iletša go utswa, wa tla wa utswa. O iletša go otswa, wa tla wa otswa. O hlaswa medimo ya diswantšho, wa tla wa thopa tša nywakong ya medimo.


text:
Ge o le Mojuda ka lebollo, o tla holega ge o dira Molao; fela, ge o senya Molao, gona lebollo la gago e ba go se bolle.


text:
Ge motho e a sa kago a bolla, a ka loka ka go ya ka Molao, go se bolle ga gagwe a go ka mo thibela go bapetšwa le Mojuda wa lebollo?


text:
Yena eo a tswetšwego e se Mojuda wa lebollo, ge a phetha tše di boletšwego ke Molao, o tlo sekiša wena o senyago Molao mola o na le lengwalo la Molao.


text:
Mojudajuda ke wa teng; lebollobollo ke la pelo, ke tiro ya Moya; ga se go fo ya le lengwalo; ga se go retwa ke batho; ke go retwa ke Modimo.


text:
Bjale se Mojuda a phalago batho ba bangwe ka sona ke eng? Se lebollo le holago motho ka sona ke eng?


text:
Go bjang gomme? Ge ba bangwe ba bona ba sa ka ba botega, a fa go se botege ga bona go ka fediša go botega ga Modimo?


text:
Le gannyane! Go tiile la go re Morereši ke Modimo, ba maaka ke batho bohle, bjalo ka ge go ngwadilwe gwa thwe: O tlo rereša go ahlola.


text:
Bjale, ge go se loke ga rena go bonagatša go loka ga Modimo, re tlo reng moo? A re tlo re Modimo ga a loka ge a roma dikotlo? Ke bolela ka semotho.


text:
Bjale ge therešo ya Modimo e bonala bogolo, ge a retwa ka yona, e le ka maaka a ka, ke sa ahlolelwang ka thwe ke modiradibe?


text:
A re ka se re, re eya le bao ba go mphara, ba go re re itšalo, a re ka se re: A re direng tše mpe, gore go tle go tšwelele tše botse? -- Ba go realo, dikotlo di ba swanetše.


text:
Go bjang bjalo? A rena Bajuda re phala ba bangwe? Ga go bjalo, le neng. Hleng re šetše re boletše ra re Bajuda le Bagerika ba molato bohle, ba bušwa ke sebe;


text:
Mogolo wa bona ke lebitla le le butšwego; maleme a bona ke a masese; mo ganong ga bona go bohloko bja mokopa.


text:
Gomme re tseba gore tše Molao o di bolelago, o di botša bao ba go bušwa ke Molao, gore melomo ka moka e thibje, lefase ka moka e be la go tlo bewa molato ke Modimo.


text:
Gobane ga go motho wa nama e a kago lokafala pele ga Modimo ka mediro e yago ka Molao; se Molao o re fago sona ke go tseba se e lego sebe.


text:
Gomme bjale go tšweleditšwe toko ya Modimo ye e sa tlego ka Molao. E tla e hlatsetšwe ke Molao le Baporofeta.


text:
Ke yena yo Modimo a mmeilego kgale, gore ka madi a gagwe a be seboelanyi ka tumelo; e be gona go bonagatša toko ya Modimo, ge ka go se fele pelo ga gagwe a hlokomologile dibe tše di dirilwego kgale.


text:
E be gona go bonagatša toko ya gagwe ka tša mehla yeno, ge a tlo thwe o ya ka toko ge a lokafatša ba ba dumelago Jesu.


text:
Bjale boikgantšho bo ka ba kae? Bo lelekilwe. Ka Molao ofe? A ke ka Molao wa mediro? Aowa; ke ka Molao wa tumelo.


text:
A fa re ka re Modimo ke wa Bajuda fela? A ga se yena Modimo le wa bantle? Le bantle ke yena Modimo wa bona.


text:
Ka kgonthe, Modimo ke o tee; ke yena a lokafatšago ba lebollo ka tumelo; le ba ba sa bollego, ke yena a ba lokafatšago ka yona tumelo.


text:
Ge yena Aborahama e ka be e le wa go lokafala ka mediro, go mo reta go ka ba gona; fela, go itheta pele ga Modimo ga go gona.


text:
Lengwalo le reng? Le re: Aborahama a dumela Modimo; mme Modimo a mmalela tumelo yeo a re ke yona toko.


text:
E a sa yego ka mediro, mme a dumela eo a lokafatšago modiradibe, o balelwa tumelo ya gagwe gwa thwe ke yona toko,


text:
ke tšona Dafida le yena a di bolelago a era lehlogonolo la motho yo Modimo a mmalelago toko go se mediro, a re:


text:
Ge a re: Wa lehlogonolo, o ra mang? A o ra wa lebollo? Goba o ra wa go se bolle? -- Re sa ya le lentšu lela la ge Aborahama a baletšwe tumelo, gwa thwe: Ke yona toko.


text:
O e baletšwe e le o mobjang? A ke ge a šetše a bolotše, goba ke mola a sešo a bolla? A ga se mola a sešo?


text:
Leswao la lebollo o le filwe ya ba seka sa bohlatse bja toko ya tumelo ye a bego a na nayo mola a sešo a bolla gore a kgone go ba tatago bohle ba ba dumelago ba sa bolle, gore le bona ba balelwe toko,


text:
a kgone go ba tatago ba lebollo, e sego wa bao ba go fo bolla fela; ke tatago bao ba tšeago ka mohlala wa tumelo ya Aborahama tata wešo, ye a bego a na nayo a sešo a bolla.


text:
Kholofedišo ya go re lefase e tlo ba bohwa bja Aborahama le la bana ba gagwe ga se ya mo tlela ka wona Molao, e mo tletše ka go loka ka tumelo.


text:
Bajalefa ke bao ba tumelo gore go iwe ka kgaugelo, gore kholofedišo e tle e ane bohle ba e lego bana ba Aborahama, e sego ba Molao fela, e be le ya bao ba tumelo ya Aborahama, yena tatagorena bohle.


text:
Di ngwadilwe mo go rego: Ke go beile go tlo ba tatago bontši bja ditšhaba. Ke yena tata wešo pele ga Modimo eo Aborahama a mo dumetšego, Mophedišabahu, tše di sego gona a di bitša tša ba gona.


text:
Aborahama o dumetše a holofetše go se na sa go holofelwa, ge go thwe o tlo ba tatago ditšhaba tše ntši, gwa thwe: Bana ba gago ba tlo ata gakao.


text:
Ga a ka a fokola tumelong, ge a bona mmele wa gagwe o notlegile ka ge nywaga ya gagwe e nyaka go ba e lekgolo, ge a bona go notlega ga mmele wa Sara.


text:
Kholofedišo ya Modimo ga a ka a e belaela ka go se dumele; sa gagwe ya ba go tiela tumelo le go godiša Modimo,


text:
Ke yena yo re bonego tsela ka yena, tsela ya go fihlela kgaugelo ye re emego ka yona re kgantšha letago la Modimo le re le holofetšego.


text:
Gomme kholofelo ga e lahletše, ka ge lerato la Modimo le tšholletšwe dipelong tša rena ka Moya o Mokgethwa wo re o filwego.


text:
Go hwela moloki, e šetše e le taba ye e nyakago go se be gona; ge e le yo botho, mohlomong motho a ka tlema pelo a mo hwela.


text:
Gomme Modimo, lerato le a re ratilego ka lona, o le bonagatša ka ge Kriste a re hwela re sa le badiradibe.


text:
Bjale, ge re le balokafadi ka madi a gagwe, a ga se gona go tlogo kgonega ra phološwa bogaleng ke yena?


text:
Ge ešita mola re sa le manaba ra boelanywa le Modimo ka go hwa ga Morwa wa gagwe, bjale ge re boelantšwe le yena, a ga se gona go tlo go kgonega gee ra phološwa ka go phela ga gagwe?


text:
Gomme ga se tšeo fela; re bile re kgantšha Modimo ka Jesu Kriste mong a rena, yo re bonego poelano ka yena.


text:
Ke gona, bjalo ka ge sebe se tsene lefaseng ka motho o tee, mme lehu la tsena ka sebe, lehu le aparetše batho bohle ka ge ba dirile dibe bohle.


text:
Lehu lona, le šetše le bušitše go tloga ka Adama go fihla ka Moshe; le bušitše bohle, le ba go se sele Molao boka Adama, yena seswantšho sa Adama wa go tlo tla.


text:
Ga se go re karogo yela e swana le neo ya kgaugelo. Gobane mola go hwile ba bantši ka karogo ya motho o tee; mono go humišwa ba bantši gagolo-golo ka kgaugelo ya Modimo, ka neo ya kgaugelo e tlago ka motho o tee yena Jesu Kriste.


text:
Neo yeno ga e etše tšela tša go tla ka bosenyi bja o tee. Mola go lahlwa ga o tee go obetše batho go lahlwa; ge e le neo yeno ke go lokafatša go arogile ba bantsi.


text:
Gomme ge lehu le bušitše ka motho o tee ka baka la karogo ya yena o tee eo, bjale go tlo buša ba ba amogetšego khumišo e kgolokgolo ya kgaugelo le neo ya tokafalo, ba le bophelong ka yena o tee, Jesu Kriste.


text:
Sedio ge: Ge batho ka moka ba išitšwe tahlegong ka karogo ya motho o tee, bjale batho ka moka ba tletšwe ke tokafalo e išago bophelong ka yena o tee.


text:
Ge ba bantši ba tlile ba ba badiradibe ka go se kwe ga motho o tee, bjalo go kwa ga yena o tee go dira ba bantši baloki.


text:
Molao wona o tseneletše gore karogo e be ye e tletšego; gomme mo dibe e lego tše tletšego, ke mo kgaugelo e bago e kgolokgolo,


text:
Gore bjale ka ge sebe se be se buša ka lehu, bjale go buše kgaugelo ka tokafalo, e iše bophelong bjo bo sa felego ka Jesu Kriste mong a rena.


text:
Gomme re fihlilwe le yena lebitleng ka go kolobetšwa lehung la gagwe, gore, boka Kriste ge a tsošitšwe bahung ka letago la Tatagwe, le rena re phele bophelo e le bjo bofsa.


text:
Gobane ge re hlomagane nae ka go swana nae lehung la gagwe, gona re tlo hlomagana nae ka go swana nae le tsogong ya gagwe,


text:
Ka ge re tseba gore mothomotala wa rena o bapotšwe le yena sefapanong, ya ba go fediša mmele wa sebe, gore re se hlwe re hlankela sona sebe.


text:
Le gona le se ke la gafela ditho tša lena sebeng, ya ba marumo a bokgopo. Ineeleng Modimo, le le batsogalehung, le phela, ditho tša lena le di gafetše Modimo ya ba marumo a toko.


text:
Bjale go bjang? A re tla fo dira sebe ka ge re sa bušwe ke Molao, re le ba go bušwa ke kgaugelo? A go se be bjalo.


text:
A ga le tsebe gore yo le ineelago yena la mo kwa, le balata ba yenaeo le mo kwago. Le ka ba balata ba sebe, mme sa le iša lehung. Le ka ba ba go kwa Modimo, mme la išwa tokong.


text:
Modimo a a lebogwe, ge lena le bego le le balata, le le ba ba kwago ka dipelo mohuta wo wa thuto ye Modimo a le gafetšego go yona,


text:
Ke bolela ka mokgwa wa batho ka go bona phokolo ya nama ya lena; ke re: Bjalo ka ge le be le neetše ditho tša lena go hlankela ditšhila le bokgopo la ya nabjo, bjalo neelang ditho tša lena go hlankela toko le kgethego.


text:
Mehleng yeo gomme dienywa tša lena e be e le dife? E be e le tšeo bjale le lewago ke dihlong ka tšona; gobane pheletšo ya tšona ke lehu.


text:
Bjale gomme ge le hunologile sebeng, le le balata ba Modimo, la na le dienywa tša lena tše di išago kgethegong; mme pheletšo ya tšona ke bophelo bjo bo sa felego.


text:
Gobane moputso wa sebe ke lehu; mme neo ya kgaugelo ya Modimo ke bophelo bjo bo sa felego ka Jesu Kriste mong a rena.


text:
Bana bešo! Ke botšiša lena ba le tsebago Molao ke re: A ga le tsebe gore Molao o buša motho mehleng ya ge a sa phela?


text:
Le mosadi e a tšerwego o tlemagantšwe le monna ka molao mehleng ya ge monna a sa phela. Ge monna a hwile, mosadi o hunologa molaong wa monna.


text:
Ge a ka ba wa monna e mongwe mola monna wa gagwe a sa phela, gona ba tlo re ke seotswa. Ge monna wa gagwe a hwile, gona o hunologa molaong woo, a se be seotswa ge a ka ba wa monna e mongwe.


text:
Le lena, bana bešo, Molao le o hwetše ka mmele wa Kriste, gore le tle le be ba yo mongwe, ba Eo a tsošitšwego bahung, gore re enyetše Modimo dienywa.


text:
Gobane mola re sa le nameng, mehlako ya dibe e bego e tsošwa ke Molao, e be e dira dithong tša rena, ra enyetša lehu dienywa.


text:
Gomme bjalo re hunologile Molaong ka go hwela tše di bego di re tlemile, ra tsebo dira re le ba bafsa ka Moya, re tlogile botala bja go ya le tlhaka ya lengwalo.


text:
Re reng bjalo? A Molao ke sebe? Ga go bjalo. Fela, sebe nka be ke sa se lemoge ge e se ka Molao; nka be ke sa tsebe se kganyogo e lego sona, ge Molao o ka be o se re: O se ke wa kganyoga.


text:
Sebe se tla se nthumole ka Molao, sa tsoša dikganyogo tšohle mo go nna. Ge go se Molao, sebe ga se phele.


text:
Nna nkile ka iphelela go se Molao; mohla go etla taelo ya Molao, ya ba go tsoša sebe sa phela, nna ka ba wa go hwa;


text:
A ke go re tše botse di mphetogetše lehu? Ga go bjalo. -- E be e le gore sebe se bonale e le sebe ruri ge se ntlholela lehu ka se botse, gore ka yona taelo sebe se befe wa go befa.


text:
Gobane mo go nna, ke ra nameng ya ka, ke tseba gore ga go dule se botse. Se se lego gona ke go rata; go dira botse gona go a hlaya.


text:
Gomme ge ke dira se ke sa se ratego, gona ga e sa hlwe e le nna ke se dirago, ke sona sebe se se agilego mo go nna.


text:
Gomme mo dithong tša ka ke bona molao o šele e lwantšhago le molao wa pelo ya ka, wa nthopa wa mpušiša molao wa sebe o lego dithong tša ka.


text:
Ke leboga Modimo ka Jesu Kriste mong a rena. Ke nna e! Ka pelo ya ka ke hlankela Molao wa Modimo; ka nama ya ka ke hlankela molao wa sebe.


text:
Bjale gomme ga go sa na go lahlwa go ba e lego ba Jesu Kriste, ba ba lahlilego tsela ya nama, ba upša ba ya ka ya Moya.


text:
Gobane se se šitilego Molao ka ge o fokodišwa ke nama. Modimo o se phethile ka go roma Morwa wa gagwe ka sebopego sa nama ya sebe, gore sebe sa nameng se ahlolelwe go lahlwa;


text:
Nama ge e nyaka tša yona e lwa le Modimo, ka gobane ga e rate go bušwa ke Molao wa Modimo, etse go sa kgonege.


text:
Ge e le lena ga le baganama, le bagaMoya, ge Moya wa Modimo o agile le lena. Fela, motho e a se nago Moya wa Kriste, ga se motho wa Kriste.


text:
Ge Kriste a le mo go lena, gona sa mmele ke go hwa ka baka la sebe; sa moya ke go phela ka tokafalo.


text:
Gomme ge mo go lena go agile Moya wa yoo a tsošitšego Jesu bahung, gona le mebele ya lena ya go hwa e tlo phedišwa ke yenayo a tsošitšego Kriste Jesu bahung ka wona Moya woo wa gagwe o agilego mo go lena.


text:
Gobane ge le ya ka wona mophelelo wa nama, sa lena e tlo ba go hwa; gomme ge maitirelo a nama le a bolaya ka Moya, gona le tlo phela.


text:
Gobane ga La ka la fiwa moya wa bohlanka wa gore le boele le boife; Le filwe moya wa go ba bana, woo, ge re na le wona, ra hlaboša mantšu ra re: Baba! Tata!


text:
Bjale, ge re le bana, gona re baji ba bohwa, baji ba bohwa ba Modimo, ba go ja bohwa le Kriste; gobane re tlo ba re tlo kgona go fiwa letago le yena.


text:
Nna ge ke eleletša ke re: ditlaišego tša mehla yeno ga di a swanela le go ka bapetšwa le letago le le tlogo utollwa le le mo go rena.


text:
e le gore go be le kholofelo ya gore le tšona dibopša di tlo hunollwa bohlankeng bja tshenyego, di be le tokologo ya ge bana ba Modimo ba eya letagong.


text:
Gomme ga se tšona fela; le rena beng ba go ba le dithakangwaga tša Moya, re sa letetše bokgomana, tokollo ya mebele ya rena.


text:
Re baphološwa ka kholofelo. Seholofelwa ge se bonagetše, gona ga go sa le yona kholofelo; gobane se motho a se hweditšego ga a sa re ke se letetše.


text:
Ge go le bjalo, le wona Moya o re hlatlola phokolo; gobane rena ga re tsebe se re kago se kgopela; le mokgwa wa go kgopela ga re o tsebe. Ke wona Moya o re rapedišago ka diphegelo tše di šitago molomo.


text:
Mme yena Mofetlekapelo o tseba kelelo tša moya, a kgono emela bakgethwa ka mokgwa o kgahlago Modimo.


text:
Re tseba gore mo go ba ba ratago Modimo dilo tšohle di diriša go ba iša go tše botse, ba e lego babidiwa ka morero.


text:
Gobane ba a bego a ba tseba o ba hlaotše gore ba tle ba swane le lebopo la Morwa wa gagwe, gore yena Morwamogolo e be wa go tlo hlatlangwa ke bana babo ba bantši.


text:
Ba a bego a ba hlaotše, ke bona a ba biditšego. Ba a ba biditšego, o ba lokafaditše. Ba a ba lokafaditšego, o ba file letago.


text:
Yena, e a sa kago a tsebafa Morwa wa gagwe wa ruri, a mo gafa ka baka la rena ka moka, a ka lesa bjang go re nea tšohle ka yena!


text:
Ke mang a kago ba lahla? Jesu Kriste šo, e a hwilego; gomme se se fetago seo ke ge a tsogile bahung, ke ge a le ka letsogong le letona la Modimo mme a re rapelela.


text:
Ke mang a kago re aroganya le lerato la Kriste? A e ka ba tlaišo, goba tlalelo, goba go hlomarwa, goba tlhobolo, goba kotsi, goba lerumo?


text:
Bjale ka ge go ngwadilwe gwa thwe: Ge re bolawa, ge re sengwa dinku tša go hlabja, re bolaelwa wena mehla yohle.


text:
Nna ke kgodilwe ruri: Ga go se se kgonago go re aroganya le lerato la Modimo, e ka ba lehu goba bophelo, e ka ba barongwa goba magoši, le ge e ka ba tša mehleng ya bjale, goba tše di sa tlo go tla, le ge e le maatla mang.


text:
Le ge e ka ba tša kua godimong, goba tša kwa tlase, le sebopšamang, ga go se se kgonago go re aroganya le lerato la Modimo le lego mo go Jesu Kriste Mong a rena.


text:
Ke re: Ge nka be ke kgona go phološa ba gešo, ba e lego metswalo ya gešo ka nama, ka kgona go ba phološa, nna ka no lahlwamoka ke se hlwe ke eba wa Kriste, nka be ke re: A nke ke lahlwe, go phologe bona.


text:
Bona e lego Baisiraele, bona beng ba bokgomana le ba go retwa, beng ba dikgwerano, ba go fiwa Molao le morapelelo le dikholofedišo.


text:
Ba ba nago le botatabo, go bao ka la nama go tšwilego yena Kriste, yena Modimo wa godimo ga tšohle, Moretwa wa mehleng le mehla. Amen.


text:
Ge ke realo, ga se gore lentšu la Modimo le padile. Ke go re ba ba tšwago go Isiraele ga se Baisiraele ka moka ga bona.


text:
Le gona ga se bana ba Aborahama ka moka ga bona; ga se peu ya gagwe bohle. Hleng go kile gwa thwe: Peu ya gago e tlo bitšwa ka Isaka.


text:
Ke ra bao e lego bana ba gagwe ka nama, ga se bona bana ba Modimo; ba ba thwego Peu, ba bana ke kholofedišo.


text:
Lentšu la kholofedišo ke lela la go re: Išago pakeno ke tlo boa; me Sara mosadi wa gago o tlo ba a na le ngwana wa lesogana.


text:
Bana mola ba sešo ba belegwa, ba sešo ba dira botse le bobe, go bile bjalo, gore morero wa Modimo wa go itlhaolela o tie, e se be go ya ka mediro ya motho, e be se se tšwago pelong ya yena Mmitši.


text:
Gobane o boletše le Moshe a re: Botho ke bo direla yo ke ratago go mo dira ka botho; mme ke gaugela yo ke mo gaugelago.


text:
Ke gona, ga di diatleng tša motho e a rego: ke a rata, goba: ke a kitimela; di diatleng tša Modimo ge a gaugela motho.


text:
Gobane lengwalo ge le ra Farao le re: Ke go beile gore ke bontšhe maatla a ka ka wena; gore leina la ka le bolelwe lefaseng ka moka.


text:
Bjale o tlo fetola wa re: Motho a sa beelwang molato? Gobane se Modimo a se ratago se ka šiteletšwa ke mang?


text:
Aowii! O mang, wena motho, ge o re o ka sekiša Modimo? A sebopša se ka botšiša mmopi wa sona sa re: O be o reng ge o ntira selo se se bjalo?


text:
A ga se mmopi e a laolago letsopa, sebja se se tumišwago le se se nyatšegago a di bopa ka letsopa le tee?


text:
Bjale, ge Modimo a ratile go bonagatša bogale bja gagwe le go tsebatša maatla a gagwe, ke gore dibja tšeo tša go bonagatša bogale ka tšona, tše di diretšwego go senyega, o di neneketša ka pelotelelele.


text:
A ga se gore a bonagatše lehumo la letago la gagwe ka dibja tšeo tša go bonagatša kgaugelo, tše a di lokišeditšego go tlo išwa letagong?


text:
Ke tšona tše a di bolelago ka Hosea a re: Setšhaba sa Gasebaka ke tlo re: O setšhaba sa ka; Moseratwe ka re ke Moratwa.


text:
Gomme Jesaya a hlaboša lentšu a era Baisiraele a re: Le ge setšhaba sago, wena Isiraele, se atile walešabašaba la lewatle, ba ba tlogo boa ke tšhalela fela.


text:
Jesaya o di boletše di sešo tša ba gona, a re: Go Morena wa mašaba a ka be a se re šiele mašalela a sego nene, re ka be re etša Sodomo, re ka be re dirilwe tša Gomora.


text:
Ba šitišitšwe ke eng? Ke ka gobane ba sa ka ba o phegelela ka tumelo; ba lekile ka mediro ya Molao, ba tla ba kgopša ke lebje la sekgopi.


text:
Bjalo ka ge go ngwadilwe gwa thwe: Ke nna ke beago lebje la sekgopi, lewa la go ba wela. Fela, e a mo dumelago a ka se lewe ke dihlong.


text:
Bana bešo! Se pelo ya ka e se llelago, se ke ba kgopelelago sona go Modimo, ke gore bona Baisiraele ba phološwe.


text:
Ba ganne go bušwa ke toko ya Modimo, ka ge toko yeo ya Modimo ba sa e tsebe, ka go rata go ipeela toko ya bona ka noši.


text:
Moshe yena o ngwadile tša toko e tlago ka Molao, ye e rego: ge motho a dira ka mo o bolelago, a phela ka wona.


text:
Ge e le toko e tlago ka tumelo e re: Se bolele pelong ya gago wa re: Legodimong go tlo rotogela mang, e ka ba go re: a yo fološa Kriste;


text:
Toko e tlo reng? E tlo re: Lentšu le le fa kgauswi le wena, le fa molomong wa gago, le mo pelong ya gago. Ke lona lentšu la tumelo, le rena re le kwatšago.


text:
Gobane ge o ipolela ka molomo wa re: Jesu ke yena Morena, wa realo o dumela ka pelo gore Modimo o mo tsošitše bahung, gona o tlo phološwa.


text:
Ga go hlaolwe Mojuda goba Mogerika. Morena wa bohle ke o tee, e a humilego wa go kgona go nea bohle ba ba mmitšago.


text:
Gomme bjale ba tlo bitša bjang ge ba sešo ba mo dumela? Ba tlo dumela bjang ge ba sešo ba mo kwa? Ba tlo kwa bjang, ge go se segoeledi?


text:
Gomme ba ka goelela bjang ge ba sa rongwe? Ke tšona tše di ngwadilwego gwa thwe: A ratega bjang maoto a motseta wa ditaba tše botse!


text:
Fela, ba go kwa ditaba tše botse e be e se bohle. Le Jesaya o re: Ke mang a dumetšego taba tše re di begago?


text:
Bjale ke re: A ga ba ešo ba le kwa? Ba le kwele. Kgowane ya tšona e tšwetše lefase ka moka, le kua mafelelong a lona go kwala polelo ya tšona.


text:
Gomme ke re: A Baisiraele ga ba di tsebe? Moshe o thomile go di bolela a re: A nke le nna ke ba rumole ka se e sego setšhaba, ke ba hlohle ka setšhaba sa bošilo.


text:
Jesaya a tla a beta pelo a re: Ba ba bego ba sa nnyake, ke re a ba nkhwetše; setšhaba se se bego se sa rapele ina la ka, ke bolela naso ke re; Ke nna e!


text:
A tla a bolela Isiraele a re: Ke hlwile ke emiša atla tša ka ka baka la setšhaba sa dinganga sa go ya ka maithatelo.


text:
Bjale ke re: A ke gore Modimo o lahlile setšhaba sa gagwe? Ga go bjalo. Hleng nna ke Moisiraele wa moloko wa Aborahama, wa lešika la Benyamini.


text:
Modimo, setšhaba sa gagwe se a se tsebilego pele, ga a ka a se lahla. A ga le tsebe mangwalo mo a bolelago tša Eliya ge a bolela le Modimo a bega setšhaba sa Isiraele, a re:


text:
Morena, ba bolaile baporofeta ba gago ba phušotše dialetare tša gago; go šetše nna ke nnoši; gomme ba tsoma bophelo bja ka.


text:
Phetolo ya Modimo gomme ya reng? Ya re: Ke sa itšhadišeditše banna ba dikete tše di šupago ba ba sa kago ba khunamela Baali.


text:
Ge e le ka kgaugelo, gona ga se ka mediro, gore kgaugelo e se tlo kgaotša go ba kgaugelo. Gobane ge e le ka mediro, gona kgaugelo ga se selo; goba mediro ga se mediro.


text:
Go reng bjalo? Se Baisiraele ba se phegeletšego ga ba ka ba se fihlela. Se fihletšwe ke bahlaolwa; ba bangwe ba retetšwa.


text:
Gwa phethega tše di ngwadilwego tša re: Morena go fihla bjale o sa ba neile pelo ya boroko, le mahlo a go se bone, le ditsebe tša go se kwe.


text:
Le Dafida o re: Meruswi ye ba e duletšego e ba fetogele sefu le molaba le moreo, e be go ba lefetša.


text:
Bjale ke re: A Baisiraele ba kgopilwe gore e be go wa? Ga go bjalo. Karogo ya bona e išitše phološo go bantle; mme e tlo ba go ba tutuwetša.


text:
Bjale ge karogo ya bona e humišitše lefase, ge go notlega ga bona go humišitše bantle, gona motlalo wa bona o tlo tšweletša tše kaakang!


text:
Ge go lahlwa ga bona go tšweletša poelanyo ya lefase, gona go amogelwa ga bona a go ka se tšweletše bophelo bahung?


text:
Ge dithakangwaga e le tše kgethwa, gona bogobe ka moka bo bjalo; ge modu e le o mokgethwa, gona le makala a bjalo.


text:
Gomme makala a mangwe a mohlware wa gae a phatlotšwe, mme wena o bego o le mohlware wa lešoka o hlomeleditšwe mo go wona, wa phela ka modu o tee le makala a a medilego le ka mmero wa wona mohlware wa gae.


text:
O se ke wa itheta wa nyatša makala ala. Ge o itheta, gona tseba, ga se wena o rwalago modu, ke modu o rwelego wena.


text:
Go lokile. A phatlotšwe ka baka la go se dumele: wena wa tla wa ema ka tumelo. O se ikgodiše ge; sa gago a e be go boifa.


text:
Gobane ge Modimo a sa ka a tsebafa makala ala a a bego a medile, mohlomong le wena a ka lesa go go tsebafa.


text:
O tsebe bonolo bja Modimo; O tsebe le bogale bja gagwe. Bogale bo wela ba go kgeloga. Bonolo bo lebane le wena, ge o duletše bjona bonolo bjoo. Ge go se bjalo, le wena o tlo ripša.


text:
Le bala, ge ba ka lesa go ganela moo go se dumeleng, ba tlo buša ba hlomeletšwa; gobane Modimo o ba le maatla a go ba bušetša madulong.


text:
Gobane wena o ripilwego mohlwareng wa lešoka wo o bego o medile go wona, ge o hlomeletšwa mohlwareng wa gae wo o sa kago wa mela go wona, a ga se gore ba ba medilego mohlwareng wa gae ke bona ba ba tlogo kgoniša go boela mohlwareng wa gabo ge ba hlomeletšwa?


text:
Gobane ga ke rate ge le dula le sa tsebe taba ya sephiri se, gore le se tlo ya le mogopolo wa lena. Taba še: Baisiraele ka thoko e nngwe ba wetšwe ke go retela, gwa tlo ba gwa goroga motlalo wa bantle.


text:
Ke mo Baisiraele bohle ba tlo go phološwa bjalo ka ge go ngwadilwe gore: Molopolodi o tlo tla a etšwa Tsione; molato wa Jakobo o tlo tlošwa ke yena.


text:
Ge e le ka thoko ya Ebangedi ke manaba ka baka la lena; fela, ka thoko ya tlhaolo ke baratwa ka baka la botatabo.


text:
A! Bodiba bja lehumo la Modimo, le bja bohlale bja gagwe, bja tsebo ya gagwe! A! Dikahlolo tša gagwe dihlayamohlathi; ditsela tša gagwe ga di latišege.


text:
Bjale lena bana bešo, ke a le rapela ka go bona mabobo a Modimo, ke re: Tlišang mebele ya lena, e be sedimo se se phelago, se sekgethwa, sa go kgahla Modimo; e be gona go direla Modimo ka mo go swanetšego.


text:
Le se ke la ipapetša le ba mehla yeno; šatogang ka go mpshafala kgopolo, gore le tle le hlaologanye se e lego thato ya Modimo, e lego se botse le se se kgahlišago, se e lego sa botlalo.


text:
Gobane, ge ke bona kgaugelo ye e ntiregetšego, ke botša lena bohle ke re: Go se ke gwa ba le e a itshemago a fetiša moo go mo swanetšego. Itshemeng ka go ya ka kelelo; mang le mang a ye ka mo Modimo a mo lekanyeditšego tumelo.


text:
Gobane re etša mmele o nago le ditho tše ntši e le mmele o tee, mme ditho di se na modiro o tee ka moka ga tšona.


text:
Ge e le boboledi, a bo ye ka go amana le tumelo; ge e le bodiredi, e be go direla ba bangwe; ge e le moruti, a ye yona thuto.


text:
Ge e le moeletši, a tiiše gona go eletša; wa go ntšha dimpho a dire a se na bomenetša; e a laolago a dire ka phišego; mogaugedi a dire a thabile.


text:
Le se ke la itira babatabohlale. Le se ke la lefetša motho bobe ka bobe. A batho bohle ba le bone le le ba go bata bolo.


text:
Baratwa baka! Le se ke la itefeletša; šuthelang bogale bja Modimo; gobane go ngwadilwe gwa thwe: Tefetšo ke ya ka, le kotlo ke yaka, o ryalo Morena.


text:
Ke gona, naba la gago le na le tlala, le fe dijo, le nyorilwe, le fe meetse le nwe. Ke mo o tlogo gokolela magala mo hlogong ya lona.


text:
Batho bohle a ba se gane go bušwa ke ba ba filwego maatla a go buša; gobane ga go na mmušo o sa tšwego go Modimo; mmušo wo o lego gona o beilwe ke Modimo.


text:
Ke gona, e a nganganago le mmušo, o lwa le molao wa Modimo; gomme ba ba lwago le wona, ba oba molato.


text:
Gobane babuši ga ba boifiše ge go dirwa tše botse; ba boifiša ge go dirwa tše mpe. Gomme ge o sa rate go boifa mmušo, dira tše botse, o retwe ke wona.


text:
Gobane mmušo ke mohlanka wa Modimo wa go go hola. Fela, ge o dira tše mpe, gona boifa; gobane mmušo ge o swere lerumo, ga o le swarele lefela. Ke mohlanka wa Modimo, molefetši wa go otla e a dirago tše mpe.


text:
Ke gona ntšhetšang bohle tše di ba lebanego. E a swanetšwego ke lekgetho le mo fe lekgetho. E a swanetšwego ke dibego le mo fe dibego. E a swanetšego go boifša le mmoife. E a swanetšego go godišwa le mo godišeng.


text:
Le se ke la šala le molato wo le swanetšego go o lefa, ge e se tshwanelo ya go ratana; gobane moratamotho o phetha molao.


text:
Gobane ge go itšwe: O se ke wa otswa, o se ke wa bolaya, o se ke wa utswa, o se ke wa bolela bohlatse bja maaka, o se ke wa kganyoga, le ge go ka ba le molao o mongwe, ka moka e akaretšwa ke lentšu la go re: Wa geno o mo rate ka mokgwa wo o ithatago ka wona.


text:
Dirang ka mokgwa woo le tseba lebaka la gore ke nako ya go tsoga borokong, gobane go phološwa ga rena bjale ke gona go batametše go fetiša mola re sa thoma go dumela.


text:
Bošego e šetše e le bja matlagosa, letšatši le kgauswi. Ke gona a re apoleng mediro ya leswiswi, re apareng marumo a seetša.


text:
A re sepeleng senatla sa mosegare, e sego ka bohori le botagwa, e sego ka bootswa le ditšhila, e sego ka phapang le pefelo.


text:
E a jago a se ke a nyatša eo a sa jego. E a sa jego a se ke a ahlola eo a jago; hleng Modimo o mo amogetše.


text:
Wena o mang ge o itira moahlodi wa molata wa e mong? Ge a ema o emela mong wa gagwe; ge a ewa o wela mong wa gagwe; gomme o tlo ema gobane mong wa gagwe o na le maatla a go mo emiša.


text:
E mongwe o bona letšatši le lengwe e le le legolo; e mongwe a tla a re matšatši a a lekana. A motho a tsebe se a se kgodilwego e le nnete.


text:
E a hlaolago letšatši le go ikona, o le hlaolela Morena; e a sa hlaolego letšatši a ja, le yena o direla Morena ka go se hlaole letšatši. E a jago, le e a sa jego, bohle ba direla Morena, mme ba mo leboga.


text:
Ge re phela re phelela Morena; ge re ehwa re hwela Morena. Re ba Morena ge re phela; le ge re ehwa re ba gagwe.


text:
Ke tšona tše Kriste a hwetšego tšona mme a tsoga a phedile, gore a be Morena wa bahu le wa ba phelago.


text:
Gomme wena o reng ge o ahlola ngwaneno? Ke buša ke re: Gomme wena, o reng o nyatša wa geno? Hleng ka moka re tlo ema re lebane le sedulo sa kahlolo sa Kriste!


text:
Gobane go ngwadilwe gwa thwe: Ke enne ka nna ke phelago, ka re: matolo ka moka a tlo nkhunamela. O realo Morena. Maleme ka moka a tlo tumiša Modimo.


text:
Ke gona, a re se hlweng re ahlolana; go kaone ge le ka ahlola la re: motho a se ke a kgopiša ngwanabo a mo uša.


text:
Ke a tseba, gomme ke kgodilwe ka Morena Jesu, ge go se seila sa go ilwa ka baka la sona seng; e ba seila ka eo a se ilago.


text:
Bjalo ge ngwaneno a hlokofatšwa ka se wena o se jago, gona ga o sa ya ka lerato. O se ke wa mo timetša.


text:
Modiro wa Modimo o se ke wa o senya ka baka la dijo. Ga go se se ilago; fela, e ka ba sebe ge motho a ka se ja mme ya ba kgopišo.


text:
Tumelo ye o nago nayo, a e be go itumelela pele ga Modimo. Wa lehlogonolo ke eo, yo e rego ge a iphetleka, a se hwetše se a kago ipea molato ka sona.


text:
Ge e a belaelago a eja, o oba molato ka ge a eja a se na tumelo. Gomme tšohle tše di sa tšwego tumelong ke sebe.


text:
Gobane Kriste le yena ga a ka a ithata, bjalo ka ge go ngwadilwe gwa thwe: Ke wetšwe ke kgobogo ya ba go kgobago.


text:
Gobane tše di ngwadilwego kgale, di ngwaletšwe go ruta rena, gore re hwetše kholofelo ka go tiišwa le ka go homotšwa ka ona mangwalo.


text:
Gomme Modimo, yena mong wa tiišo le khomotšo, lena ka moka a le fe kgopolo e tee ya go amana le Kriste Jesu.


text:
Gomme nna ke re: Jesu Kriste o tlile a direla ba lebollo ka baka la therešo ya Modimo, gore a phethe tše botatawešo ba di holofedišitswego.


text:
Le bantle a ba leboge Modimo ge ba bona kgaugelo, bjalo ka ge go ngwadilwe gwa thwe: Ke tšona ke go lebogago tšona ke le gare ga ditšhaba; wena Morena, ke tlotla leina la gago.


text:
Jesaya a tla a re: Mehleng lehlogedi la modu wa Isai le tlogo tsengwa sefoka sa ditšhaba, le tlo nyakwa ke bantle.


text:
Gomme yena Modimo wa kholofelo ye a a le tlatše lethabomoka le khutšomoka ka yona tumelo, le be ba kholofelokgolo ka maatla a Moyamokgethwa.


text:
Bana bešo, gomme nna ke kgodilwe bakeng sa lena gore le lena le tletše botho, le go lena go atile tsebo yohle, ya gore le kgone go eletšana.


text:
Le ge go le bjalo ke ithapile ka le ngwalela ka le kgothatša ka tše dingwe, ka ge e le yona neo ye Modimo a ntsheditšego ka yona.


text:
Gore ke be motseta wa Jesu Kriste mo go bantle, gore ke be mphamodimo wa Ebangedi ya Modimo, gore bantle e be sedimo se se kgahlago Modimo, se se kgethegilego ka Moyamokgethwa.


text:
Gobane nka se ke ka ba ka leka go bolela tše šele, ge e se tše Kriste a di dirilego ka nna ka thuto le ka tiro gore bantle ba tle ba bušwe ke Kriste;


text:
O di dirile ka thuto le ka tiro, ka maatla a dika tša bohlatse le ka mehlolo le ka maatla a Moya, ka ba ka enetša Ebangedi ya Kriste go tloga Jerusalema le tikologong ya gona go fihla kua Iliria.


text:
Ka tsefelwa ke go iša Ebangedi mo go sešogo gwa bolelwa tša Kriste, gore ke se tle ka aga mo go theilego e mongwe;


text:
ka re go ye ka lengwalo le le rego: Ba tlo bona tše ba sešogo ba di botšwa; ba tlo lemoga tše ba sešogo ba di kwa.


text:
Bjale gomme ga ke sa na sebaka dinageng tšeno; e šetše e le nywaga e mentši ke hlologetšwe go tla go lena.


text:
Ke holofela gore mohla ke tlogo swara leeto la go ya Sepania ke tlo feta ka ga geno ka le bona, la tlo mphelegetša ge ke fetela gona kua, ke thomile go kwa bose bja go ba le lena lebakanyana.


text:
Gobane ba Matsedonia le ba Akaya ba kgahlilwe ke go kgobela dimphonyana tša go abelwa bakgethwa ba bahumanegi ba Jerusalema.


text:
Go ba kgahlile; le gona go ba swanetše; gobane ge ba Jerusalema ba hlalletše bantle tša moya, go swanetše ge ba thuša ba Jerusalema ka tša mmele.


text:
E tla re ge ke phethile modiro woo, ke ba digetše matšo ao, ke tlo wela tsela ya go tla go lena ka fetela Sepania.


text:
Gomme lena bana bešo, ke le rapela ka Mong a rena Jesu Kriste le ka lerato la Moya, gore le ntlhabanele ka go nthapelela go Modimo.


text:
Le nthapelele gore ke se wele diatleng tša ba ba sa dumelego ba kua nageng ya Juda, gore thušo ye ke e išago kua Jerusalema e tle e thabiše ba bakgethwa.


text:
Mo amogeleng Moreneng ka mo go swanetšego bakgethwa, le mo thuše dilong tšohle tše a kago lla go thušwa ke bolena; gobane o thušitše ba bantši; le nna o nthušitše.


text:
Ke bona ba kilego ba neela dihlogo tša bona e le go namolela nna; ga se ba lebogwa ke nna fela; ba lebogwa ke diphuthego tšohle tša bantle.


text:
A ba dumele le phuthego ya mo lapeng la bona. Dumedišang Epaineto moratwa waka, yena thakangwaga ya Kriste nageng ya Asia.


text:
Dumedišang Androniko le Junia metswalo ya ka, ba ba kilego ba ba kgolegong le nna; ba tumile go baapostola; e be e le bakriste, nna ke sešo.


text:
Dumedišang Terefina le Terifosa ba ba itapišeditšego Morena. Dumedišang le Peresi morategi e a itapišeditšego Morena gagolo.


text:
Dumedišang Filologo, le Julia, le Nereo, le kgaetšedi ya gagwe, le Olimpa, le bakgethwa ba nago le bona.


text:
Bana bešo, ke le rapela gore le phafogele ba ba dirago dikgaogano le dikgopišo, ba gana thuto ye le e rutilwego. Le ba širogele.


text:
Ba ba bjalo ga ba direle Mong a rena Jesu Kriste; ba direla dimpa tša bona; mme ba ba se nago maano ba ba foraforetša ka dipolelo tše boreledi tša go kgahla batho.


text:
Go kwetše gohle ge le le ba ba kwago; ke gona ke le thabelago, ke rata ge le hlalefela bolo, tše mpe la di šilofalela.


text:
Modimo wa molao o tlo tloga a kgabutlanya Sathana la mo gata ka dinao. Kgaugelo ya Mong a rena Jesu Kriste a e be le lena.


text:
Gayo yo ke lego moeng wa gagwe le phuthego ka moka, o a le dumediša. Erasito mokgoma wa motse, le Kwarato ngwanešo ba a le dumediša.


text:
Bjale yena e a kgonago go le tiiša ka yona Ebangedi ya ka ka lona foko le la Jesu Kriste, ka kutollo ya phihlo ye e bego e homoletšwe mehleng le mehla,


text:
Ya tla ya utollwa mehleng yeno ka mangwalo a baporofeta go iwa ka taelo ya Modimo Ramabaka, ya tla ya anegelwa tšhaba tšohle gore di mo kwe,


text:
Re ngwalela phuthego ya Modimo e lego motseng wa Korinthe, bakgethegi ka Jesu Kriste, babidiwa ba bakgethwa, le bohle ba ba rapelago gohle ina la Mongarena Jesu Kriste, Mong wa bona le wa rena.


text:
Le humišitšwe wa go se hlokišwe le e tee ya dineo tša kgaugelo, le le ba ba letetšego kutologo ya Mong wa rena Jesu Kriste.


text:
Ke yena a tlogo le tiiša go fihla bofelong, gore le se be le bosodi bofe ka letšatši la yena Mong a rena Jesu Kriste.


text:
Gomme lena banabešo, ke a le rapela, ka ina la Jesu Kriste Mong a rena, ke re: Bohle bolelang se tee, gore mo go lena go se be le diphapang; le be ba go bapelana, kgopolo e le e tee, kelelo e le e tee.


text:
Ke ra diphapang tšeo tša ge mo go lena e mongwe a re: Nna ke wa Paulo, e mongwe a re: Nna ke wa Apollo, e mongwe a re: Nna ke wa Kefase, e mongwe a re: Nna ke wa Kriste!


text:
Ba ke ba kolobeditšego ke ba ga Stefana; ga ke sa elelwa ba bangwe ba e ka bago ba go kolobetšwa ke nna.


text:
Gobane nna Kriste ga a ka a nthoma go yo kolobetša, o nthomile go tsebatša Ebangedi, e sego ka polelo ya bohlale, gore sefapano sa Kriste se se ke sa kgorwakgorwa.


text:
Gobane thuto ya sefapano ba bohlale ba re ke bošilo; rena baphološwa re hwetša e le maatla a Modimo.


text:
Gobane go ngwadilwe gwa thwe: Bohlale bja bahlale ke tlo bo senya; tlhaloganyo ya bahlaloganyi ke tlo e fediša.


text:
O kae yo bohlale? O kae wa mangwalo? O kae mohlathatšamabakaano? -- Bohlale bja lefase a Modimo ga a ka a bo dira bošilo?


text:
Go bjalo. Ge ka bohlale bja Modimo lefase le šitilwe go hlatha Modimo ka bohlale bja lona, Modimo o ikgahletšwe go phološa ba ba dumelago ka thuto yeo ba rego ke bošilo.


text:
Ge e le rena re bagoeledi ba Kriste Mmapolwa; Bajuda ba tla ba re ke kgopišo; Bagerika ba tla ba re ke bošilo.


text:
Ge e le babidiwa ba Bajuda le ba Bagerika ba tla ba hwetša e le ona maatla a Modimo, e le bjona bohlale bja Modimo.


text:
Gobane tša bošilo tšeo di tšwago go Modimo, di phala batho ka bohlale. Le tša phokolo di tšwago go Modimo, di phala batho ka maatla.


text:
Bana bešo! Bonang ka mo le biditšwego ka gona. Mo go lena ga go ba bantši ba bohlale ka nama; ga go ba bantši ba bagolo; ga go ba bantši ba meloko ya bogoši.


text:
Tše Modimo a ikgethetšego tšona ke tše lefase le rego ke tša bošilo, gore a nyatšiše bohlale bja lona; o ikgethetše tše lefase le rego ke tša phokolo, gore a nyatšiše tše maatla.


text:
Gomme ke ka yena ge le le ba Kriste Jesu, yo Modimo a mo dirilego bohlale bja rena, le tokafatšo ya rena, le kgethego ya rena, le topologo ya rena.


text:
Le nna, bana bešo, mola ke etla go lena ga nka ka tla ka bonatla bja polelo le bohlale ge ke le tsebiša bohlatse bja Modimo.


text:
Gomme thuto ya ka le polelo ya ka e be e se tša go fenya ka mantšu a bohlale bja batho, e be e le go hlatselwa ke Moya le tiro tše maatla;


text:
Bjona bohlale re bo bolela mo go baphethegi. Ga se bohlale bja ba mehla yeno le bja bagolo ba mehla yeno ba ba hwago.


text:
Bohlale bjo re bo bolelago ke bja Modimo, ke bjo bo bego bo utilwe, bjo Modimo a bego a bo tseba mola mabaka a bogologolo a sešo a ba gona, ge a re o tlo re iša letagong.


text:
Ke bohlale, bjo go sego mogolo wa mabaka ano a bo tsebilego; gobane ge ba ka be ba bo tsebile, ba ka be ba sa ka ba bapola Morena wa letago.


text:
Ke bjo bo ngwadilwego bja thwe: Tše Modimo a di lokišeditšego ba ba mo ratago, ke tše di sešogo tša bonwa ke leihlo, ke tše go sego tsebe ye e di kwilego ke tše pelong ya motho di sešogo tša tsena.


text:
Mme rena, Modimo o re utolletše tšona ka Moya wa gagwe; gobane Moya o fenyeka tšohle, le ona madiba a diphiri tša Modimo.


text:
Gobane tša mothong, mo go batho ke mang a kago di hlatha, ge e se moya wa motho? Le tša Modimo, ga go motho e a di hlathago, ge e se Moya wa Modimo.


text:
Gomme rena ga ra fiwa moya wa lefase; re filwe Moya o tšwago go Modimo, gore re tle re tsebe tše Modimo a re seditšego ka tšona.


text:
Ke tšona tše re di bolelago, e sego ka dipolelo tša thuto ya mahlale a batho; rena re bolela tše Moya o di rutago, re latišiša tša Moya ka Moya.


text:
Ge e le motho ka setho sa gagwe, tša Moya wa Modimo ga a di fihlele; o hwetša e le bošilo; ga a kgone go di lemoga, gobane di hlathwa ka mokgwa wa Moya.


text:
Gobane kelelo ya Morena e tsebilwe ke mang? Moeletši wa gagwe ke mang? Gomme rena re na le kelelo ya Kriste.


text:
Le nna, bana bešo, ke be ke sa kgone go bolela le lena wa go bolela le batho ba Moya; ke boletše le lena wa go bolela le batho ba nama, wa go bolela le bana ka Kriste.


text:
Ke be ke le noša lebese; ga nka ka le fa dijo tše di tiilego, gobane le be le sešo la di kgona; ešita le bjale di sa le palela ka ge le le ba nama.


text:
Ge mo go lena go sa na le mona le dikgang, a ga se gore le sa ya ka tsela ya batho ba nama le ka mokgwa wa batho?


text:
Gobane ge e mongwe a re: Nna ke wa Paulo, e mongwe a re: Nna ke wa Apollo! A ga se gona ge le le ba nama?


text:
Bjale Apollo ke mang? Paulo ke mang? Ke bahlanka ba le dumetšego ka bona, ka mo Mong wa bona a filego e mongwe le e mongwe ka gona.


text:
Mobjadi le monošetši ba a lekana; e mongwe le e mongwe o tlo fiwa moputšo wa gagwe, wo o lebanego modiro wa gagwe.


text:
Ka kgaugelo ye Modimo a ntshe -- ditšego ka yona, ke dirile bjalo ka moagi yo bohlale ka bea motheo; e mongwe a tla a aga; gomme mang le mang e a agago a bone ka mo a hlatlaganyago dikago.


text:
Bjale ge motho a etla a aga godimo ga motheo woo, a aga ka gauta le ka silifera le ka mabjemahlokwa le ka dikwata le ka mabjang le ka dihlaka,


text:
Modiro wa e mongwe le e mongwe o tlo bonagala; go na le letšatši la go tlo o bonagatša, la go tlo utologa ka mollo woo o tlogo lekola modiro wa mang le mang wo o dirilwego, gwa tlo bonala ge e le modirodiro.


text:
Motho eo modiro wa gagwe o swago, o tlo tingwa moputso, yena mong a phologa bjalo ka eke o efolwa mollong.


text:
Ge motho a senya Ntlokgethwa ya Modimo, le yena Modimo o tlo mo senya, gobane Ntlo ya Modimo ke e kgethwa, ke ra bolena.


text:
Go se ke gwa ba le e a iphorago. Ge mo go lena go na le wa go itshema a re, ke yo bohlale ka tša mabaka ano, a a be lešilo, a tsebo ba yo bohlale.


text:
Ge e le bohlale bja lefase leno, Modimo o bona e le bošilo; gobane go ngwadilwe gwa thwe: Ba mahlale o ba tanya ka a bona maano.


text:
e ka ba Paulo, goba Apollo, goba Kefase; le lefase, le bophelo, le lehu, tša bjale le tše di sa go tla, ka moka ke tša lena.


text:
Ge e le nna ke hwetša e le taba e nyenyane ge ke solwa ke bolena le ge nka solwa ka letšatši le le beilwego ke batho; hleng le nna mong ga ke ipone bosodi.


text:
Le lena le se ke la bea motho molato e sešo ya ba lebaka la gona; lesang go be go tle yena Morena, e a tlogo ntšha phihlo tša leswiswi a di tšweletša seetšeng, a bonagatša menagano ya dipelo. Ke mo motho a tlogo bona yona theto ye e tšwago go Modimo.


text:
Bana bešo! Ditaba tše ke di swantšhitše ka nna le Apollo, ka mo re lebanego le lena, gore le ithute ka rena go se sele mo go thwego: Go ngwadilwe: Motho a se ke a ikgogomoša a re: Nna ke ema le yo, ke lwa le yo.


text:
O beilwe ke mang ge o re: Ke phala yola? O swere eng se o sa kago wa se fiwa? Gomme ge o filwe, o reng ge o ikgodiša wa e a rego: Nna ga ka fiwa?


text:
Le šetše le hoše; le šetše le humile; le buša le sa re botšiše. A nka be le tseba go buša, gore le rena re tle re buše le lena!


text:
Rena baapostola, ke bona eke Modimo o re beile ba moragorago, eke re ba go hwa; re sebogelo sa lefase le sa Barongwa le sa batho.


text:
Re mašilo ka baka la Kriste; mme lena le bahlale ka Kriste. Rena re bafokodi; ba maatla ke bolena! Lena le batumišegi, banyatšegi ke borena.


text:
Re ba go itapiša ka go dira ka diatla; ge re rogwa, re a šegofatša; ge re hlomarelwa, re a kgotlelela.


text:
Gobane le ge le ka ba le baruti ba diketekete ba tša Kriste, ga le na botataweno ba bantši; gobane motswadi wa lena ka Ebangedi ke nna re le ba Jesu Kriste.


text:
Ke ka ba ka leo ke le rometšego Timotheo, yena ngwana wa ka moratiwa, mmotegi Moreneng; ke yena a tlogo le eletša ditsela tša ka tše ke di swerego ke le wa Kriste Jesu, ka mo ke rutago gohle diphuthegong ka moka.


text:
Fela nka se diege go tla go lena, ge Morena a rata. Gomme se ke tlogo rata go se tseba ga se dipolelo tša baikgogomoši, ke maatla a bona.


text:
Hleng go kwala gore mo go lena go na le bootswa; bootswa bjo le go bantle bo sego gona, bja ge motho a na le mosadi wa tatagwe.


text:
Gomme lena le sa fela le ikgogomoša. Kaone ke ge le ka hlokofala, mme motho eo a dirago tše bjalo la mo tloša makgatheng a lena.


text:
Ge e le nna, le ge ka mmele ke le kgole, ke na le lena moyeng, nna motho eo wa go dira tše bjalo, ke mo tšwile bjalo ka eke ke gona moo.


text:
Ke re: Ka leina la Mong wa rena Jesu Kriste, moya wa ka o na le lena le phuthegile, le maatla a Mong wa rena Jesu Kriste a na le rena,


text:
Swielang komelo ya kgale, gore le tle le be bogobe bjo bofsa; etšwe le le ba ba sa omelwago; gobane re hlabetšwe Kwana ya Paseka ya rena, yena Kriste.


text:
Ka gona gee, a re bineng monyanya woo re se na komelo ya kgale le ya bobe le bokgopo, re na le bogobe bjo bo sa omelwago bja tshekego le therešo.


text:
Ga se go re ke ra diotswa tša ba lefase le, le ba megabaru, le bahlakodi, le ba medimo e šele; ge nka be ke era bona, gona e ka ba go re le tloge lefaseng.


text:
Se ke le ngwaletšego sona ke go re le se ke la hlakana le motho yo le rego ke ngwana weno, moka a ba seotswa, a ba wa megbaru, a ba wa medimo e šele, a ba wa maroga, a ba letagwa, a ba mohlakodi. Motho wa mohuta woo, le go ja le se ke la ja le yena.


text:
Ge e mongwe wa lena a na le taba le e mongwe, o direlang ge a yo ahlolelwa ke ba ba sa lokago, a sa ahlolelwe ke bakgethwa?


text:
A ga le tsebe gore bakgethwa ba tlo ahlola lefase? Gomme ge go ahlola lefase go loketše lena, a ga la lokelwa ke go ahlola melatwana e menyenyane?


text:
A ga le tsebe gore le ba e lego Barongwa re tlo ba ahlolela? Tša bophelo bjono re tlo se di ahlole ge?


text:
Bjalo ge le le ba go sekišana ka tša bophelo bjono, napang le hlaole ba e lego banyatšegi phuthegong, le ba bee baahlodi!


text:
Ke realo gore ke le leše dihlong; hleng mo go lena a ke go hlokwa yo bohlale le o tee a kago kgona go le ahlolela ge le sekišana le bana beno!


text:
E šetše e le bošaedi ruri ge mo go lena go na le ditsheko. Le reng le sa re: Go kaone ge nka senyegelwa! Le reng le sa re: Go kaone ge nka hlakolwa!


text:
Fela, lena le dira ba bangwe bošula; lena le hlakola ba bangwe; gomme tše bjalo le di dira bana ba bolena.


text:
Le gona, a ga le tsebe gobane ba ba sa lokago ba ka se be le kabelo mmušong wa Modimo? Lesang go iphora: Ba diotswa, le ba medimo e šele, le bahladi, le dhlotlolo, le ba go dira ditšhila le banna ka bona.


text:
Le mahodu, le ba megabaru, le matagwa, le ba maroga, le bahlakodi, ba ba bjalo ga ba na kabelo mmušong wa Modimo.


text:
Ba bangwe ba lena e be e le ba ba bjalo. Fela, le hlatswitšwe, le kgethegile, le lokafaditšwe ka leina la Morena Jesu le ka Moya wa Modimo wa rena.


text:
Ke dumeletšwe tšohle; fela, ga se go re tšohle di a hola. Ke dumeletšwe tšohle; fela, nka se dumele go bušwa le ke se tee sa tšona.


text:
Dijo ke tša mpa; mpa ke ya dijo. Gomme tšona tšeo Modimo o tlo di fediša. Mmele ga se wa bootswa; ke wa Morena; mmele wo, mong wa wona ke yena Morena.


text:
A ga le tsebe ge mebele ya rena e le ditho tša Kriste? Bjale ditho tša Kriste a nka di dira ditho tša bootswa? A go se be bjalo!


text:
Le gona, a ga le tsebe gore motho e a gomarelago seotswa o ba mmele o tee le sona, ka mo go itšwego: Ka babedi e tlo ba nama e tee?


text:
Bootswa bo tšhabeng ge. Dibe tšohle tše motho a di dirago, di ntle ga mmele wa gagwe. E a dirago bootswa yena o senyetša mmele wa gagwe.


text:
Goba, a ga le tsebe ge mebele ya lena e le Ntlogethwa ya Moyamokgethwa o lego mo go lena? Gomme ga le sa le beng ba lena beng.


text:
Le rekilwe ka theko e kgolo. Ke gona godišang Modimo ka mebele ya lena ye Modimo e lego yena mong wa yona.


text:
Fela, gore go efogwe bootswa e mongwe le e mongwe a be le mosadi wa gagwe; mosadi e mongwe le e mongwe a be le monna wa gagwe.


text:
Monna a nee mosadi tše di mo swanetšego ka thoko ya lerato; le mosadi a dire monna wa gagwe ka mokgwa woo.


text:
Le se ke la hlokana, ge e se ka go kwana ka mabaka a gore le bone lebaka la go rapela, la tsebo boelana, gore Sathane a se ke a le leka ka ge le sa kgone go itshwara.


text:
Se nkago se rata ke ge batho ka moka ba ka etša nna; fela, e mongwe le e mongwe o na le neo ye Modimo a mo seditšego ka yona; e mongwe o na le ya gagwe, e mongwe le yena o na le ya gagwe.


text:
Ba ba sa kago ba tšea, le basadi ba bahlologadi, ke ba botša ke re: E ka ba mo go botse ge ba ka dula bjalo ka nna.


text:
Gomme ge a ka hlala, a itulele a sa tšewe, goba a boelane le monna wa gagwe; le monna a se ke a hlala mosadi.


text:
Ba bangwe ba botšwa ke nna, e se Morena, ke re: Ge modumedi a na le mosadi e a sa dumelego, mme mosadi eo a rata go dula le yena, gona a se ke a mo hlala.


text:
Gobane monna e a sa dumelego o kgethegile ka mosadi; le mosadi e a sa dumelego o kgethegile ka monna. Ge go ka be go se bjalo, bana ba lena e ka be e le ba ditšhila; gomme bjale ba kgethegile.


text:
Ge go ka hlala e a sa dumelego, a a hlale; mme ngwana wešo goba kgaetšedi ya rena ga ba tlengwa ge go dutše bjalo. Ge e le Modimo, Yena o re biletša molaong.


text:
Gomme wena mosadi, o tsebang? Mohlomong o tlo phološa monna eo. Le wena monna, o tsebang? Mohlomong o tlo phološa mosadi eo.


text:
Se re se tsebago sese: Motho a a sware tsela ye Modimo a mo hlaoletšego yona. Diphuthegong ka moka ke ba laela ka mokgwa woo.


text:
Ge motho a biditšwe a bolotše, a se ke a nyaka bošoboro. Ge motho a biditšwe a sa ka a bolla, gona a lese go bolla.


text:
Ge o biditšwe o le mohlanka, se belaele fao, le ge o ka kgona go lokologa. Ke gona ge o tlo holega ruri.


text:
Gobane mohlanka e a biditšwego a ba wa Morena, ke molokollwa wa Morena, bjalo ka e a biditšwego a se mohlanka; yena e ba mohlanka wa Kriste.


text:
Bana bešo! Mang le mang a a dule a le mo go tšeo a lego mo go tšona mohla a bitšwago; a itebanye le Modimo.


text:
Tabeng ya basetsana ga ke na molao wo o tšwago go Morena; ke fo le eletša ke le motho e a gaugetšwego ke Morena mme a botega.


text:
Ge o tlemagantšwe le mosadi, o se nyake go tlemollwa; ge o sešo wa tlemaganywa le mosadi, gona se nyake mosadi.


text:
Fela, ge o tšea ga o senye. Le mosetsana ge a tšewa, ga a senye. Fela, ba ba bjalo ba tlo rwala bothata nameng; mme nna ke rata go le efela.


text:
Ke rata go botša lena bana bešo, gore lebaka ke la pitlagano wa go re ba ba nago le basadi ba be bjalo ka ba ba se nago nabo.


text:
Ba ba llago ba etše ba ba sa llego. Ba ba thabago ba etše ba ba sa thabego. Ba ba rekago ba etše ba ba hlokago.


text:
Ba ba phelego ka tša lefase ba etše ba ba sa phelego ka tšona, gobane sebopego sa lefase leno se a loba.


text:
Nna ke rata ge le dula le se na dipelaelo. E a sa tšeago o belaela tša Morena, gore a kgahle Morena.


text:
Mosadi e a tšerwego, le mosetsana, ga ba swane. E a sa tšewago o belaela tša Morena, gore a be mokgethwa, mmle le moya, e a tšerwego o belaela tša lefase, gore a kgahle monna.


text:
Ge ke realo ke rata go le hola; ga ke le kgapetše lerala molaleng; ke rata bothakga, gore go gomarela Morena go se ke gwa kgaotšwa.


text:
Ge go ka ba le e a bonago gore ga a dire gabotse ge a lesa ngwanenyana wa gagwe a felwa ke lebaka la bofsa bja gagwe, a bona ge go swanetše, a a dire ka mo a ratago. Ga a senye; a a tšewe.


text:
E a tiilego pelong ya gagwe, a se na se se mo gapeletšago, a na le maatla a go dira se a se ratago, ge pelongya gagwe a rera a re: ngwanenyana wa ka ke tlo mo lotola, o dira gabotse.


text:
Ke go re: E a tšeišago ngwanenyana wa gagwe o dira gabotse; fela, se se lego kaone se dirwa ke eo a sa mo tšeišego.


text:
Mosadi o tlemilwe ke molao lebaka ka moka la ge monna wa gagwe a sa phela. O hunologa ge monna wa gagwe a hwile; gona a ka tšewa ke e a mo ratago; fela, a e be Moreneng.


text:
Wa lehlogonolo ke eo a kago itulela a le bjalo. Nna ke realo ke itshema gore ke na le Moya wa Modimo.


text:
Tša nama ya didimo re a di tseba, gobane ka moka re na le temogo. Temogo yona e a gogomoša; se se agišago ke lerato.


text:
Ge e le go ja nama ya didimo, re tseba gore medimo ga se selo mo lefaseng, le gore ga go modimo o šele; Modimo ke yena o tee fela.


text:
Le ge go ka ba le tše ba rego ke medimo legodimong le lefaseng, etšwe go na le medimo e mentši le marena a mantši,


text:
wa rena Modimo ke o tee fela, yena Tata wešo, yena tlhago ya tšohle le boyo bya rena bohle. Le Mong wa rena ke o tee, yena Jesu Kriste Motšweletšašohle le rena.


text:
Fela temogo ye e sa na le ba ba e hlokago; ba bangwe le bjale ba sa fokola; mme ka go tlwaela gore go na le medimo, ba ja nama yeo ba e sema didimo, mme ba senya letswalo la bona le le sago fokola.


text:
Gomme dijo ga di ne taba mo re itebanyago le Modimo, ge re ja, ga re tšwele pele; ge re sa je, ga re boele morago.


text:
Gobane ge e mongwe wa bona a ka bona, wena o nago le temogo o dutše mo go lewago nama ya sedimo, a pelo ya yena mofokodi eo e ka se forwe, a tloga a ja nama ya go hlabelwa medimo?


text:
Ge le ka senyetša bana beno ka mokgwa woo wa go gobatša dipelo tša bafokodi, e ba go senyetša Kriste.


text:
Gomme bjale, ge go ja e eba go kgopiša ngwanešo, nna nka napa ka lesa go ja nama le neng, gore ke se kgopiše ngwanešo.


text:
A ga ke molokologi? A ga ke Moapostola? A ga ka bona Jesu Kriste Mong wa rena? Modiro wa ka Moreneng a ga se bolena?


text:
Ge nka be ke se Moapostola wa ba bangwe, ge e le go lena ke yena hle; gobane bohlatse bja ge ke le Moapostola ke bolena Moreneng.


text:
A ga go a re lokela ge re ka sepela le mosadi e lego modumedi ka rena, e le mogatša wa rena, ra etša Baapostola ba bangwe, le bana ba boMorena, le Kefase?


text:
Mohlabani ke mang e a phelago ka tše a itirelago tšona? Ke mang e a šemago marara, a se je dienywa tša yona? Ke mang e a dišago mohlape, a se je maswi a wona?


text:
Gobane Molaong wa Moše go ngwadilwe gwa thwe: Pholo ge e fola, o se ke wa e tlemelela molomo. A Modimo ge a realo e be e le go babalela dipholo fela?


text:
A ga ke re o ra rena ka moka? Di ngwaletšwe rena, gore molemi a leme a holofetše, e a folago a holofele go tlo abelwa sa gagwe.


text:
Ge ba bangwe ba loketšwe ke go abelwa tša lena, a ga se rena ba ba loketšwego gagolo? Fela, rena re be re sa latiše ditokelo tše bjalo; sa rena e be e le go kgotlelela gore re se ke ra diba tsela ya Ebangedi.


text:
A ga le tsebe gore ba modiro wa tše kgethwa ba ja tša Ntlokgethwa? Le ba go lotola aletare ba abelwa tša aletare?


text:
Gomme nna, le se tee sa tšona tšeo ga nka ka ikhola ka sona. Le ditaba tše ga nka ka di ngwala, gore e be nna ke direlwago tšeo; gobane ga ke rate go senywa leina ke motho; kaone e ka ba ge nka hwa.


text:
Gobane ge ke ruta Ebangedi, ga ke direle go tumišwa; ke kwa ke gapeletšwa; mme nka ba yo madimabe ge nka lesa go bolela Ebangedi.


text:
Gobane ge e ka be e le modiro wa go ithatela ga ka, moputso nka be ke sa o hloke. Ge nka be ke dira ke sa o rate, gona e ka be e fo ba bolaki bja go nkgafelwa.


text:
Bjale moputso wa ka ke eng? Moputso wa ka ke ge ke bolela Ebangedi ya Kriste e sa rekwe, ke ge ke dira ke sa ikhole ka yona Ebangedi.


text:
Bajuda ba nkhweditše ke le wa gabobona, e le gore ke rue Bajuda, ba go bušwa ke Molao ba nkhwetša ke le wa gabobona, e le gore ke rue bona ba go bušwa ke Molao.


text:
Ba e sego ba Molao ba nkhwetša ke le wa gabobona, le ge Molao wola wa Modimo o sa mpuša, o mpuša ka Molao wa Kriste; ke realo gore ke rue bona ba e sego ba Molao.


text:
Bafokodi ba nkhweditše ke le wa gabobona, e le gore ke rue bafokodi. Bohle ba nkhweditše ke le wa bona, e le gore mo go fela ke be le ba ke ba ruago.


text:
A ga le tsebe gore ba ba šianago dipapading ba kitima bohle; mphapahlogo wa tla wa tšewa ke o tee. Kitimang ka mokgwa woo, gore le tle le o tšee.


text:
Ka moka ba ba katanago dipapading, ba ikona tšohle; ge ba dira tšeo e le gore ba tšee mphapahlogo wo o onalago, rena re ba go tšea wo o sa onalego.


text:
Ke otlaka mmele wa ka gore ke o thapiše; gore e se be ke le motsenedi wa ba bangwe, nna mong ka nyatšega.


text:
Bana bešo, ga ke rate ge le dula le sa tsebe ge botatawešo ka moka ba kile ba okamelwa ke leru, ka moka ba tšwa ka gare ga lewatle.


text:
Ka moka ba nwile senwewa se tee sa moya; ba nwile se se bego se etšwa leswikeng le bego le ba felegetša; mme leswika leo e be e le yena Kriste.


text:
Gomme dilo tšeo di diregile gore di re lemoše gore re lese go kganyoga tše mpe, re se etše bona ba go di kganyoga.


text:
Le se ke la etša ba bangwe ba bona la hlankela modimo wa seswantšho; boka ge go ngwadilwe gwa thwe: Setšhaba sa dulela go ja le go nwa, sa tsebo ema sa bapala.


text:
Le gona re se ke ra dira bootswa, ra etša ba bangwe ba bona ba nago ba dira bootswa, gwa fedišwa ba dikete tše masome a mabedi a metšo e meraro ka tšatši le tee.


text:
Tšeo ka moka di diregetše bao gore e be go lemoša; di ngwadilwe gore e be go eletša rena ba re fihletšwego ke bofelo bja mabaka.


text:
Ga lešo la hlohlwa ke moleko o kago pala batho. Modimo ke Mmotegi; a ka se ke a lesa la lekwa ka tše di kago le palela; gotee le moleko o tlo fela a bea sebaka sa go tlo efoga, gore le kgone go kgotlelela.


text:
Senwelo sa tšhegofatšo se re se šegofatšago, a ga se kopano ya madi a Kriste? Senkgwa se re se ngwathago, a ga se kopano ya mmele wa Kriste?


text:
Senkgwa e le se tee, rena ba re lego ba bantši re ba mmele o tee; gobane senkgwa re ja se tee ka moka ga rena.


text:
Bonang Baisiraele; ke ra bao e lego bona ka go tswalwa; ge ba eja dihlabelo, a ga se go kopana aletareng?


text:
Ga ke realo; se e lego taba ke didimo tše ba ntle ba di dirago ba di direla diriti tše mpe; ga ba di direle Modimo. Gomme nna ga ke rate ge le ka ba ba go kopana le diriti tše mpe.


text:
Le ka se kgone go nwa senwelo sa Morena, la tla la nwa le senwelo sa diriti, le ka se kgone go ba ba go abelwa mogopo wa Morena, la tla la abelwa le mogopo wa diriti.


text:
Ke dumeletšwe dilo tšohle; fela, ga se gore ka moka di a hola. Ke dumeletšwe dilo tšohle; fela, ga se gore ka moka di a agiša.


text:
Tšohle tše di bapatšwago mapatlelong a go reka nama, le ka di ja le sa latiše mo di tšwago; le dire bjalo ka baka la letswalo.


text:
Ge le laleditšwe ke motho wa go se dumele, mme le rata go ya, le je tšohle tše a le abelago tšona, le sa botšiše mo di tšwago, ka baka la letswalo.


text:
Fela, ge motho a ka le botša a re: Ke nama ya sedimo! Le se ke la e ja; le lese ka baka la eo wa go le botša, le ka baka la letswalo.


text:
Letswalo ke ra la eo e mongwe, e sego la gago; gobane o tlo ba o direlang ge o fo itshodišwa bolokologi ke letswalo la e mongwe?


text:
bjalo ka ge nna ke kgahliša batho bohle dilong ka moka ke sa nyake se se holago nna, ke nyaka se se holago ba bantši, gore ba phologe.


text:
Bana bešo! Ke a le reta, gobane le nkgopola dilong ka moka; mme ditaelo le di lotola ka mo ke le laetšego ka gona.


text:
Bjale ke rata ge le tseba gore hlogo ya monnamang le mang ke Kriste; mme hlogo ya mosadi ke monna; hlogo ya Kriste ke Modimo.


text:
Gomme mosadi mang le mang ge a rapela, goba ge a porofeta a apotše hlogo o nyatšiša hlogo ya gagwe; go swana le ge a kotilwe hlogo.


text:
Gomme ge a apola hlogo, gona le go kotwa a ka no kotwa. Bjale, ka gobane go kotwa le ge e le go boolwa go a mo nyatšitša, a a apeše hlogo.


text:
Monna yena a a lese go apeša hlogo, gobane ke yena seswantšho sa Modimo, le bokwala bja Modimo. Mme bokwala bja monna ke mosadi.


text:
Lebopo le batho ba lego ka lona a ga le re rute? A monna a ka se nyatšege ge a ka ba le moriri o motele?


text:
Mosadi yena ge a na le moriri o motelele, ke bokwala bja gagwe; gobane o filwe moriri o motelele gore e be seaparo.


text:
Fela, ge go ka ba le wa go rata dikgang, rena mokgwa woo ga re nawo; le diphuthego tša Modimo ga di nawo.


text:
Se ke le laelago sona sese; mme ga ke le rete ge ke re: Ga le phuthegele go thakga; le phuthegela go senya.


text:
Gobane sa pele se ke se kwago ke gore le kgobokana phuthegong le na le ditšhitano; gomme ke kgodilwe gore mo gongwe go ka ba bjalo.


text:
Ge mo go lena go na le dikgaogano, gona go swanetše go ba bjalo, gore babotegi mo go lena ba bonagale.


text:
Gobane ge go lewa, mongwe le e mongwe o thoma go ja dijo tša gagwe; e mongwe a kwe tlala, e mongwe a tagwe.


text:
A ga le ne nywako mo le kago kgona go itšela le go inwela? A le nyatša phuthego ya Modimo, la nyatša mohloki? -- Ke sa le botšang? A nka le reta? Aowa; moo ga ke le rete.


text:
Se nna ke se filwego ke Morena, ke sona se nna ke le neetšego sona. Šedi: Morena Jesu, bošego bjo a ekilwego ka bjona o tšere senkgwa.


text:
A re go se ngwatha a re: Tšeang le je; ke mmele wa ka o newago ka baka la lena. Dirang bjalo e be go nkgopola.


text:
Ka mokgwa o bjalo a tšea le senwelo ka morago ga selaleo, a re: Senwelo se ke Kgwerano e mpsha mo mading a ka; dirang bjalo ka mehla ge le se nwa, e be go nkgopola.


text:
Ke gona ka mehla ge le eja senkgwa se, le enwa senwelo se, le tsebatše lehu la Morena go fihla ge a etla.


text:
Le gona, mang le mang e a jago senkgwa se, a nwa senwelo se a sa swanela, o oba molato mmeleng wa Morena le mading a gagwe.


text:
Gobane ge a ka ja a nwa a sa swanela, e ba go itšela le go inwela go lahlwa, ka ge a sa hlaologanye mmele wa Morena.


text:
Ge e mongwe a swerwe ke tlala, a a je lapeng; le lese go phuthegela kahlolo. -- Ge e le tše dingwe ke tlo le laela mohla ke tlile.


text:
Le a tseba, mola le sa le bantle, le be le gogelwa medimong e šele ya dimuma, ka mo le bego le išwa ka gona.


text:
Ke gona ke le botšago gore ga go motho yo e rego a na le Moya wa Modimo, a kago roga Jesu. Le gona ga go e a kago re: Jesu ke Mong wa ka, ge e se ka Moyamokgethwa.


text:
E mongwe o fiwa go kgona mehlolo; e mongwe o fiwa boporofeta; e mongwe o fiwa maleme a mehutahuta; e mongwe a tla a fiwa tlhathollo ya maleme ao.


text:
Gomme tšeo ka moka di dirwa ke wona Moya o tee woo, ge e mongwe le e mongwe o mo abela ka mo a ratago ka gona.


text:
Bjalo ka ge mmele e le o tee, ditho e le tše ntši, mme ditho tšeo tša mmele o tee woo, le ge e le tše ntši, di bopa mmele o tee, le yena Kriste o bjalo.


text:
Gobane ka moka ga rena re kolobeleditšwe go ba mmele o tee ka wona Moya o tee woo. E ka ba Bajuda, e ka ba Bagerika, e ka ba bahlanka, e ka ba bahunologi, ka moka re ba mmero o tee ka wona Moya.


text:
Ge mmele ka moka e ka fo ba leihlo fela, go kwa ga tsebe go ka tšwa kae? Ge mmele ka moka e ka fo ba tsebe fela, go dupa ga nko go ka tšwa kae?


text:
Ditho ka moka Modimo o di beile mmeleng, se sengwe le se sengwe a se bea madulong a sona, ka mo a ratilego ka gona.


text:
Leihlo ga le lahle letsogo, la re: Ga ke na taba nago! Le hlogo ga e lahle maoto ya re: Ga ke na taba le lena.


text:
Tše eke tšona di nyatšegago mo mmeleng, re di apeša ka bothakga bjo bogolo; gomme tše e sego tše botše, re di apeša ka botšhepi bjo bogolo.


text:
Ge e le ditho tše di bonatla, ga di sa nyakelwa botšhepi. Modimo ge a hlatlaganya mmele, o ratile gore setho se botlana e be sona se godišwago.


text:
Ge setho se tee se hlokofala, ditho ka moka di a hlokofala. Ge setho se tee se setšwa, ditho ka moka di thaba le sona.


text:
Ba bangwe Modimo o ba beile phuthegong; a thoma ka go bea baapostola, ba bobedi ya ba baporofeta, ba boraro ya ba baruti; a iša pele go bea ba ditiro tše maatla, a bea ba dineo tša go fodiša, le bababaledi, le balaodi, le ba polelo tša mehutahuta.


text:
A ka moka ga bona e ka ba baapostola? A ka moka ga bona e ka ba baporofeta? A ka moka ga bona e ka ba baruti? A ka moka ga bona e ka ba ba ditiro tše maatla?


text:
A ka moka ga bona e ka ba ba ba dineo tša go fodiša? A ka moka ga bona e ka ba ba go bolela ka maleme? A ka moka ga bona e ka ba ba go hlatholla?


text:
Phegelelang dineo tše di phadišago tšeo, ke tle ke le bontšhe tsela e phalago dineo tšeo kgolekgole.


text:
Le ge nka bolela ka maleme a batho le a barongwa, ka upša ka hloka lerato, gona nka ba tshipi e llago, nka ba moropa wo o dumago.


text:
Le ge nka ba le boporofeta, ka tseba diphiri ka moka, ka ba le tlhaologanyo yohle, ka ba le tumelo wa go šuthiša dithaba, ka upša ka hloka lerato, gona ga ke selo.


text:
Le ge nka hlallela ba hlokago ka tše e lego tša ka tšohle, ge nka gafa mmele wa ka wa tšhungwa ka mollo, ka upša ka hloka lerato, go ka se nkhole selo.


text:
Lerato ga le fele pelo. Lerato ke le botho. Lerato ga le tsebe mona; ga le na go ikgantšha, ga le ikgogomoše.


text:
Lerato ga le fele neng le neng. Ge e le diporofeto, tšona di tlo fela; le ona maleme a tlo goma; le tsebo e tlo fela.


text:
Mola ke sa le ngwana, ke be ke bolela boka ngwana, ke be ke hlaologanya boka ngwana, ke eleletša boka ngwana. Bjale ke le monna, tša bjana ke di fedišitše.


text:
Ge e le bjale re bona ka seiponi, re sa kwa ka nyepo; mohla woo re tlo bona re lebane natšo. Se ke se tsebago bjale ke boripanyana fela. Mohla woo ke tlo tseba moka boka le nna ge ke tsebilwe moka.


text:
Ke moka, di šalago di le gona ke tumelo, le kholofelo le lerato, tše tharo tše. Gomme se segolo mo go tšona ke lerato.


text:
Gobane e a bolelago ka maleme ga a bolele le batho, o bolela le Modimo; ga a kowe ke motho, o bolela diphiri tša Moya.


text:
Nka thaba ge le ka bolela ka maleme ka moka ga lena; fela, se nkago se thabela gagolo ke ge le ka porofeta; gobane e a porofetago o phala wa go bolela ka maleme, ge e se ge a ka hlatholla, gore phuthego e agišwe.


text:
Banabešo! Ge nna bjale nka tla go lena ke bolela ka maleme, ke tlo le hola kang ge nka lesa go bolela le lena ka go le utollela le ka tsebo le ka porofeto le ka thuto?


text:
Ešita le diletšo tše di se nago bophelo, e ka ba naka, e ka ba lekope, ge di sa lle ka mello ya tšona, motho a ka hlaologanya bjang ge e le naka le ge e le lekope?


text:
Le lena, ge ka maleme le sa bolele taba e kwegago, se se bolelwago se ka hlathwa bjang? Le tlo ba le bolela tše di tšewago ke phefo.


text:
Bjale ge ke sa kwe se mmolelo o se bolelago, ke tlo re mmoledi ke lethoko; yena mmoledi a re lethoko ke nna.


text:
Gobane ge ke rapela ka maleme, go rapela moya wa ka, mme tlhaologanyo ya ka ga e tšweletše se se kago hola motho.


text:
Bjale taba ke eng? Ke tlo rapela ka moya ke rapela le ka tlhaologanyo; ke tlo opela ka moya ke opela le ka tlhaologanyo.


text:
Fela, ge o ka fo leboga ka moya, motho e a dutšego fao a sa di lemoge, tebogo ya gago a ka e dumela bjang ka go re: Amene, ge a sa kwe tše o di bolelago?


text:
Fela, ge e le phuthegong ke hwetša go le kaone ge nka bolela mantšu a mahlano fela ka tlhaologanyo ka ruta ba bangwe, ka lesa go bolela mantšu a diketekete ka maleme.


text:
Banabešo! Le se ke la ba bana temogong. Ge e le bobeng le be masea; temogong gona le be babolokatlalo.


text:
Molaong go ngwadilwe gwa thwe: Setšhaba se ke tlo bolela naso ka maleme a šele le ka melomo e šele; le ge go le bjalo ba ka se ke ba nkwa.


text:
Ke gona, go bolela ka maleme ke mohlolo go ba ba sa dumelego, e sego go badumedi; boporofeta ga se bja ba ba sa dumelego, ke bja ba ba dumelago.


text:
Bjale, ge phuthego ka moka e phuthegile, mme ka moka la bolela ka maleme, ge go ka tsena ba ba sa dumelego, le ba ba sa di lemogego, a ba ka se ke ba re le hlakane dihlogo?


text:
Ge go ka porofeta bohle, mme gwa tsena e a sa dumelego le e a sa di lemogego, bohle ba tlo mo kgothatša, bohle ba tlo mo sola.


text:
Gwa tlo utologa tše di lego mo pelong ya gagwe, a tlo khunama a inama a rapela Modimo, a le hlatsela a re: Ruri, Modimo o na le lena.


text:
Bjale go ka reng? Banabešo! Ge le phuthega, e mongwe a na le sefela, e mongwe a na le tša maleme, e mongwe a na le kutollo, e mongwe a na le tlhathollo, gona ka moka a di tle e be go agiša.


text:
Ge e mongwe a bolela ka maleme, le wa bobedi a le gona, wa boraro a e be wa go goma; mme ba hlatlamane, wa go hlatholla a be gona.


text:
Ge e mongwe wa ba ba dutšego a na le se a se utolletšwego, a bolele ge go homola e a mo rakilego pele.


text:
Gobane Modimo ga se Modimo wa tlhakatlhakano; ke Modimo wa molao. Ke wona mokgwa wa diphuthego tšohle tša ba bakgethwa.


text:
Ge ba na le se ba ratago go se rutwa, ba ka botšiša banna ba bona magaeng; gobane go befile ge basadi ba bolela phuthegong.


text:
Ge mo go lena go ka ba le e a rego: ke moporofeta, a re: ke wa Moya, a a tsebe gore tše ke le ngwalelago tšona di tšwa go Morena.


text:
Ke ye le phološwago ka yona ge le e gomarela e le lentšu leo ke le anegetšego lona, ge e se ge le dumeletše lefela.


text:
Gobane tabakgolo ye ke le neilego yona, ye le nna ke e neilwego, ke ye: Kriste o hwile ka baka la dibe tša rena ka mo mangwalo a bolelago.


text:
A buša a bonwa ke bana bešo ba ba fetago makgolo a mahlano ka lebaka le tee. Ba bantši ba bona bao le lehono ba sa le gona; ba bangwe ba bona ba ithobaletše.


text:
Gobane nna ke e monyenyane go baapostola; ga ka swanelwa go bitšwa Moapostola, gobane ke tlaišitše phuthego ya Modimo.


text:
Ke ka kgaugelo ya Modimo ge ke le se ke lego sona; mme kgaugelo ya gagwe ga ya ntlela lefela; eupša ke dirile go fetiša bona ka moka; gomme e be e se nna; go dirile kgaugelo ya Modimo e na le nna.


text:
Bjale ge go tsebatšwa Kriste, gore o tsogile bahung, ba bangwe ba lena ba bolela bjang ge ba re: Tsogo ya bahu ga eyo?


text:
Le rena re ka hwetšwa re le ba go hlatsela ra re o tsošitše Kriste bahung mola a sa ka a mo tsoša. Go ka ba bjalo ge bahu ba sa tsoge.


text:
Ge re le ba go holofela Kriste bophelong bjona fela, gona ba go ka kwelwa bohloko mo go batho bohle e ka be e le borena.


text:
E mongwe le e mongwe o tlo ba le sebaka sa gagwe. Thakangwaga ke yena Kriste; o tlo hlatlangwa ke bao e lego ba gagwe mohla a tlago,


text:
gwa tlo kgono tla bofelo mohla a tlogo bušetša Modimo Tatagwe mmušo, mohla a tlogo ba a fedišitše bobuši bjohle, le bogoši bjohle, le tše maatla ka moka.


text:
Gobane tšohle di beilwe ka tlase ga nao tša gagwe. Ge go thwe “tšohle” di bušwa ke yena, ga se go re go balwa le e a mmeilego mmuši.


text:
Mohla tšohle di tlogo ba di beilwe ka tlase ga nao tša gagwe, ke mo le yena Morwa a tlogo bewa ka tlase ga e a mmeilego mmuši wa tšohle, gore Modimo e be yena Mobatšohlegobohle.


text:
Le gona, ba ba kolobeletšwago bahu ba di direlang ge bahu ba ka be ba sa tsoge? Ba reng ge ba kolobeletšwa bahu?


text:
Ge kua Efeso ke lwile le dibata, go nkholang? Ge bahu ba sa tsoge, gona a nke re re: A re jeng! A re nweng gobane ka moswana re yo hwa!


text:
Phafogelang sa ruri, le lese go senya; gobane go na le ba go se tsebe Modimo. Ke realo gore ke le leše dihlong.


text:
Gomme ge o bjala, ga o bjale sebopo seo se tlogo tšwelela, o bjala thoro fela, e ka ba ya mabele le ge e le ya tše dingwe.


text:
E a e fago sebopego ka mo a ratago ke Modimo; ke yena a fago peu e nngwe le e nngwe lebopo le e tlogo ba ka lona.


text:
Dinama ga di swane. Nama ya batho e šele; nama ya dikgomo e šele; le ya dihlapi e šele; le ya dinonyana e šele.


text:
Le mebele ya legodimo e gona. Le mebele ya lefase e gona. Letago la ya legodimo le šele; le la ya lefase le šele.


text:
O bjalwa e le mmele wa nama; o tlo tsoga e le mmele wa moya. Bjalo ka ge go na le mmele wa nama, le mmele wa moya o gona.


text:
Bjalo ka ge go ngwadilwe gwa thwe: Motho wa pele, Adama, a napa a ba moya o phelago, le Adama wa mafelelo yena ke moya wo o phedišago.


text:
Ba lefase ba swana le yena yola wa go tšwa mmung; ba legodimo ba swana le yena yo wa go tšwa legodimong.


text:
Se nna ke se bolelago, lena bana bešo, ke re: Nama le madi ga se tšona di tlogo ja lefa mmušong wa Modimo. Le tša go bola di ka se je lefa la tše di sa bolego.


text:
Šedio; ke le botša sephiri. Re ka se ke ra ithobalela bohle; ge e le lebopo le šele re tlo fiwa bohle.


text:
E tlo ba ka bjakobjako bja panyagatee, ka moletšo wa phalafala ya bofelo; gobane e tlo lla, bahu ba tlo tsoga ba se sa tlo bola; mme rena re tlo fiwa lebopo le šele.


text:
Mohla tše di bolago tše ge di apešwa go se bole, ge di hwago tše di apere go se hwe, ke mo go tlogo tšwelela se se boletšwego ke lengwalo le le rego:


text:
Lehu le meditšwe ya ba phenyo. Hee Lehu! Lebola la gago le kae! Hee Bodulabahu! Go fenya ga gago go kae!


text:
Ke gona, lena banabešo baratwa! Tiang maatla, le se ke la tekema, le tielele modirong wa Morena mo go fela, le tseba gore go itapiša ga lena ga se ga lefela Moreneng.


text:
Ge e le dineo tše di ntšhetšwago ba bakgethwa, le lena dirang ka mo ke laetšego diphuthego tša kua Galatia.


text:
Ka la go hlathlama Sabatha e mongwe le e mongwe a ntšhe sa gagwe, a tšhele ka mo a ruilego ka gona gore e se re ge ke etla, ya ba gona go tšhelwago.


text:
E tlo re ge ke fihlile, ke tlo hlaola ba le ba botilego, ka ba roma ba swere mangwalo, ba tlo ya ba iša dimpho tša lena kua Jerusalema.


text:
Mohlomongwe ke tlo dula go lena ka fetša sebaka; mohlomongwe nka dula lebaka la marega, la tlo kgona le mphelegetša mo ke tlogo ya gona.


text:
Gobane bjale ga ke rate go fo le hlola ka feta; ke holofetše go dula lebakanyana ke na le lena, ge Morena a ka dumela.


text:
Ge Timotheo a etla, le bone gore a dule le lena a se na poifo, gobane modiro wa Modimo o o dira bjalo ka nna.


text:
Go se ke gwa ba le e a mo nyatšago, Le be le mo fe tsela ka tše botse; a tle go nna, gobane ke mo lebeletše gotee le bana bešo.


text:
Ge e le Apollo ngwanešo, ke mo kgopetše gagolo ka re a ye go lena a na le banabešo, a se dumele le ganyane go ya e sa le bjale. O tlo tla mohla a bonago sebaka.


text:
Banabešo, a nke ke le eletšeng. Tsebang ntlo ya Stefana ka ge e le yena thakangwaga ya ba Akaya, le ka gobane ba itirile bahlankedi ba ba bakgethwa.


text:
Stefana le Fortunato, le Agaiko, ke ba thabetše ge ba tla go nna; gobane mo ke bego ke hloka tša lena ba go tladitše.


text:
Diphuthego tša Asia di re le dumele. Le Akwila le Perisila le phuthego ya ngwakong wa bona ba le dumediša gagolo Moreneng.


text:
Paulo Moapostola wa Jesu Kriste ka thato ya Modimo le Timotheo ngwanešo, re ngwalela phuthego ya Modimo ya Korinthe le bakgethwa bohle ba ba lego moo nageng ya Akaya.


text:
A go retwe Modimo, yena Tatago Mong wa rena Jesu Kriste, yena Radikgaugelo, Modimo wa khomotšo yohle,


text:
e a re homotšago mahlokong a rena ohle, gore ba ba lego mahlokong bohle re kgone go ba homotša ka yona khomotšo ye rena re homotšwago ka yona ke yena Modimo.


text:
Gobane bjalo ka ge ditlaišego tša Kriste di re atetše gagolo, le yona khomotšo e re atetše ka yena Kriste.


text:
Gomme ge re hlokofatšwa, ke gore le homotšwe le phološwe; ge re homotšwa ke gore le lena le be le khomotšo ye e bonalago ka ge le kgotlelela mahlokong a le rena re hlokofatšwago ka ona.


text:
Ga ke rate ge lena bana bešo le ka dula le sa tsebe tša dihlokofalo tše di re tletšego nageng ya Asia, tša re imela wa go re roba, ra ba ra felelwa ke kholofelo ya go re re sa tlo phela.


text:
Mo dipelong tša rena go be go šetše go tiile la go re re tlo hwa; ya ba gore re lese go ipota, re bote Modimo e a kgonago go tsoša le bahu.


text:
Ke yena e a re phološitšego lehung le lekaakao; le bjale o sa re phološa; gomme ke yena yo re holofetšego gore o sa tlo re phološa.


text:
Le fele le re thekgetša ka go re rapelela, gore kgaugelo ye re e bonago ka go rapelelwa ke ba bantši, e tle e be le ba bantši ba ba re lebogelago.


text:
Gobane se re se kgantšhago sese: Ke bohlatse bja ge dipelo tša rena di re: Mo lefaseng re dirile ka mokgwa o mokgethwa le ka therešo e tšwago go Modimo; ga ra ka ra dira ka bohlale bja batho; re dirile ka kgaugelo ya Modimo, gagologolo mola re na le lena.


text:
Le gona ga re le ngwalele tše dingwe, ge e se tše le kago di bala la di hlaologanya; gomme ke holofela gore le tlo di hlaologanya la di fetša, bjalo ka ge le šetše le re kwile ka boripana,


text:
ke kgone go fetela Matsedonia ke etšwa go lena; ka tlo tla gape go lena ge ke boa Matsedonia, mme la tlo mphelegetša ge ke ya nageng ya Juda.


text:
Bjale ge ke nagana ka mokgwa woo, a ke go fo bolela? Le gona, ge ke rera taba, a ke fo e rera semotho wa go re go nna “E! E!” e be selo se tee le “Aowa, Aowa”?


text:
Gobane Morwa wa Modimo Jesu Kriste, e a kwaditšwego mo go lena ke borena, nna le Silibano le Timotheo, e be e se wa “E” ye nago le “Aowa”; sa gagwe e be e le yona “E”.


text:
Gobane dikholofedišo tšohle tša Modimo di ba “E” ka yena, di ba “Amene” ka yena, gore Modimo a retwe ka rena.


text:
Gomme nna ke bitša Modimo gore a be hlatse ya moya wa ka, ya gore ge ke sešo ka tla moo Korinthe e sa le bjale, e be e le go tsebafa bolena.


text:
Gobane ge nka le nyamiša, e a tlogo thabiša nna e tlo ba mang ge e se lena ba ke tlogo ba ke ba nyamišitše?


text:
Ge ke le ngwaletše ditaba tše, e be e le gore ge ke etla, ke se ke ka nyamišwa ke bao go swanetšego ge ke ba thabela; gomme ke holofetše gore lethabo la ka e tlo ba le tee le la lena ka moka.


text:
Gobane ke le ngwaletše ke hlokofetše ruri, ke boifa, megokgo e le e mentši, ke sa re ke le hlokofatše, e le gore le tsebe lerato le legolo le ke le ratago ka lona.


text:
Ge motho a dirile se se nyamišago, ga a nyamiša nna fela; o nyamišitše bolena. Nke ke re: E nyakile go ba ka moka ga lena, gore ke se iše kgole.


text:
Ke gona le ka upša la mo lebalela, la mo homotša, gore motho eo a se tlo metšwa ke nyamo ge e mo golela.


text:
Ge ke le ngwaletše ka taba ye, ke be ke re ke bona ge le le babotegi, ge le le ba ba kwago ditabeng tšohle.


text:
Yo lena le mo lebalelago se a se dirilego, le nna ke mo lebaletše. Gobane ge nna ke mo lebaletše, ke mo lebaletše ka lena re le pele ga sefahlogo sa Kriste,


text:
Gomme Modimo a a lebogwe, yena wa go re fa phenyo ka mehla ka Kriste, a tšweletša monko o bose wa go tseba yena mo go fela ka rena.


text:
Go ba bangwe re monko wa lehu wa go iša lehung; go ba bangwe re monko wa bophelo wa go iša bophelong. Gomme ke mang e a kgonago go tše pedi tšeo?


text:
Rena ga re etše bao ba ba retollago Lentšu la Modimo; rena re le bolela re rereša; re bolediswa ke Modimo re le ba Kriste.


text:
A re ka boela re thoma go ipolela? Goba re sa etša ba bangwe ra hloka lengwalo la bohlatse ge re lebana le lena, le ge e le lengwalo le le tšwago go lena?


text:
Lengwalo la rena ke bolena; le ngwadilwe dipelong tša rena, le ka tsebja ke bohle la balwa ke batho bohle.


text:
Le bonala le le lengwalo la Kriste ka modiro wa rena; ga la ngwalwa ka pilwana, le ngwadilwe ka Moya wa Modimo e a phelago. Ga la ngwalwa diphaphathing tša mabje, le ngwadilwe diphaphathing tša nama, tša dipelo.


text:
Ke yena a re kgonišitšego go ba batseta ba Kgwerano e mpsha, e sego ba tlhaka ya lengwalo, e lego ba Moya. Gobane tlhaka ya lengwalo e a bolaya, se se phedišago ke Moya.


text:
Gomme ge botseta bja lehu, bja tlhakeng e tloketšwego matlapeng, bo tšweletše ka letago, Baisiraele ba ba ba šitwa go bogela sefahlogo sa Moše ka letago la sefahlogo sa gagwe, e bego e le la go tlo fela.


text:
Ge botseta bja kahlolo bo na le letago, botseta bja toko a bo ka se be le letago le le phalago lela?


text:
Gobane se se bego se na le letago ka mokgwa wola, se hlokišwa letago ka leno letago le le phadišago.


text:
Gobane ge sa go tlo fela se tšweletše ka letago, sa go tlo dula se le gona a se ka se be le letago le le phadišago?


text:
Ga re etše Moshe e a bego a apeša sefahlogo ka seširo gore Baisiraele ba se ke ba bogela pheletšo ya seo sa go tlo fela.


text:
Mme megopolo ya bona ya thatafala. Le lehono seširo seo se dutše se sa apolwe ge go balwa tša Kgwerano e tala; gobane seširo seo go fedišwa ga sona go mo go Kriste.


text:
Gomme rena ka moka ba re bogelago letago la Morena ra le bona bjalo ka seiponeng mahlo a tlošitšwe seširo, re bopša lefsa ke yena mong wa Moya, ra tla ra swana la yena re fela re tšwelela pele go tagafaleng.


text:
Re kgaogane le mamenemene a maseme; ga re tle ka tsela ya maano; ga re retole Lentšu la Modimo; re sekišana le matswalo a batho ka moka pele ga Modimo re bola therešo.


text:
Ke ba ba sa dumelego, ba modimo wa lefase le o foufaditšego dipelo tša bona, gore ba se bonegelwe ke lebone la Ebangedi ya letago la Kriste, yena seswantšho sa Modimo.


text:
Ga re ba go ipolela, re bolela Jesu Kriste, re re: Ke yena Morena; re re: Rena re bahlanka ba lena ka baka la yena Jesu.


text:
Gobane ke yena Modimo e a itšego: Seetša a se bonege mo go lego leswiswi. Ke yena a bonegetšego dipelo tša rena, ya ba go edišwa ka go tseba letago la Modimo ka sefahlogo sa Jesu Kriste.


text:
Re sepela gohle re swailwe mebele ka leswao la go hwa ga Morena; ya ba gona le bophelo bja Jesu bo bonagalago mebeleng ye rena.


text:
Gobane ka mehla ge re sa phela, re ba go gafelwa lehu ka baka la Jesu, ya ba gona le bophelo bja Jesu bo bonagalago nameng ya go hwa.


text:
Re na le moya wola wa tumelo, wo lengwalo le o bolelago la re: Ke be ke holofela, ge ke bolela. Mme le rena re a holofela; ke ka baka leo re bolelago.


text:
Re fela re tseba gore e a tsošitšego Morena Jesu, le rena o tlo re tsoša ra ba le Jesu; o tlo re bea pepeneneng gammogo le lena.


text:
Gobane tšohle di dirwa ka baka la lena, gore kgaugelo e bonale bogolo ka bontši bja ba lebogago, ya ba go reta Modimo.


text:
Ke ka baka leo re sa lapego. Le ge motho yo wa rena wa ntle a onala, motho wa teng o fela a mpshafatšwa ka mehla.


text:
Gobane morwalonyana wo wa ditlaišego tša lebakanyana, e re ruiša lehumo la letago le le sa felego, le le fetišago tšohle.


text:
Go tlo ba bjalo ge re sa late tše di bonwago ka mahlo, re lata tše di sa bonwego. Gobane tše di bonwago ka mahlo ke tša lebaka leno fela; mme tše di sa bonwego ke tša neng le neng.


text:
Gobane re tseba gore ge mokutwana wo wa rena wa mošaša wa mo faseng ge o phušolwa, re tlo ba le moago o tšwago go Modimo, ntlo ya go se agwe ka diatla, e tlogo ba ya neng le neng ya kua legodimong.


text:
Re tseba le gore ge re sa le mokutwaneng wo, re fegelwa re hlologetšwe go apešwa tša kua legodimong;


text:
Go bjalo, ge re sa le mošašeng wo, re sa fegelwa re imetšwe ka ge re sa rate go apolwa; re rata go fo apešwa gore se se hwago se metšwe ke bophelo.


text:
Ke ka baka leo re phegelelago go mo kgahla gohle, e ka ba ge re gorogile, le ge re sa le ba go tlo khuduga.


text:
Gobane ka moka ga rena re swanetše go bonala pele ga sedulo sa kahlolo sa Kriste, gore mang le mang a tšee tše a itiretšego tšona a sa le mmeleng, e ka ba tše botse, e ka ba tše mpe.


text:
Bjale, ka gobane re tseba go boifa Modimo, re leka go kgodiša batho. Ge e le pele ga Modimo ga ra utagala; gomme ke holofela gore le lena ka dipelong tša lena le re lemogile.


text:
Ga re boeletše go ipolelela; re le anegela tše le kago fadiša rena ka tšona, la botša bao ba go kgantšha difahlogo, ka pelong go se selo.


text:
Ge e ka ba re išitše kgole, e be e le go direla Modimo; ge re boletše ka tlhaologanyo, e be e le go direla lena.


text:
Gobane re gapeletšwa ke lerato la Kriste, gomme re re: Ge yena a hwetše bohle e le o tee, gona go hwile bohle.


text:
O hwile bakeng sa bohle, gore ba ba phelago ba se ke ba hlwa ba iphelela, ba phelele yena e a hwilego bakeng sa bona mme a tsoga bahung bakeng sa bona.


text:
Bjale ga re sa tseba motho ka nama. Le ge Kriste re mo tsebile ka nama, bjale ga re sa mo tseba ka mokgwa woo.


text:
Go bjalo, ge motho e le wa Kriste, e ba mmopša e mofsa. Tša kgale di ile; gomme šedi, tše di lego gona ke tše mpsha.


text:
Gomme tšeo ka moka di tšwa go Modimo, e a re boelantšego le yena ka Jesu Kriste, a re dira bahlanka ba yona poelano yeo.


text:
Ka gobane ke Modimo e a boelantšego lefase le yena ka Kriste, a lesa go balela batho dikarogo tša bona mme foko la poelano yeo ke yena a le tsemilego mo gare ga rena.


text:
Bjale re batseta bakeng sa Kriste, e ke re molomo wa Modimo ge re le eletša. Re kgopele bakeng sa Kriste re re: A nke le boelanywe le Modimo!


text:
Yena eo a sa kago a tseba sebe, o mo dirile sebe bakeng sa rena, gore re tle re be ba tokafatšo ya Modimo ka yena.


text:
Le le ba go dirišana le Modimo re le eletša gore le se ke la ba ba ba amogetšego kgaugelo ya Modimo mme e se ke ya le hola selo.


text:
Gobane o re: Ke go kwa ka lebaka la kgahlego; ke go thuša ka letšatši la phološo. Tsebang ge, lebaka la kgahlego ke la bjale; tšatši la phološo ke la lehono le.


text:
Dilong ka moka re re re bonale re le bahlanka ba Modimo: ka kgotlelelo e kgolo, re le ditlalelong, le bothateng, le pitlaganong,


text:
re le ba go ila tšhila, ba tlhaologanyo, ba go se fele pelo, ba botho, ba Moyamokgethwa, ba lerato le se nago bomenetša,


text:
re le ba lentšu la therešo, ba maatla a Modimo, re swere marumo a toko ka le letona le ka le letshadi,


text:
re etša ba go se tsebje mola re tsebja, re etša ba ba hwago, mme ke rena ba, re a phela, re le baotliwa re sa bolawe,


text:
re le ba ba nyamišwago, mola re le ba ba thabilego ka mehla, re le badiitšana mola re humiša ba bantši, re le bahloki, mola re ruile tšohle.


text:
Le se ke la ba ba go ikgokela jokong e šele ya ba ba sa dumelego; toko e ka amana bjang le bokgopo? Seetša se ka amana bjang le leswiswi?


text:
Ntlokgethwa ya Modimo e agišana kae le medimo? Gomme lena le Ntlokgethwa ya Modimo e a phelago, ka mo Modimo a itšego: Ke tlo aga makgatheng a lena, mme lena le tlo ba setšhaba sa ka.


text:
Tšwang ge moo gare ga bona, le khuduge; o realo Morena, le se sware tšhila. Ke mo ke tlogo le amogela.


text:
Lena baratwa! Ge re holofedišitšwe dilo tšeo, gona a re hlapeng re tšwe tšhala tšohle tša nama le tša moya, re phethe kgethego ya rena re boifa Modimo.


text:
Ge ke bolela ga ke re ke sole motho. Ke šetše ke boletše ka re: Le mo pelong ya rena, wa go hwa mmogo, le go phela mmogo.


text:
Ke le holofetše gagolo; ke bile ke kgantšha lena. Khomotšo go nna e tletše, ke seloga lethabo mo ditlalelong tša rena tšohle.


text:
Go bjalo, le ge e sa le mola re fihla Matsedonia mebele ya rena e hloka khutšo, re tlalelwa gohle, ka ntle e le dintwa, ka teng e le poifo.


text:
E be e se ka go tla ga gagwe fela; khomotšo e be e le ge a re anegela tša lena, a re botša tša tlhologelo ya lena le tša go lla ga lena, tsa ge le fišega ka baka la ka; ya ba gona ke thabago.


text:
Gobane le ge ka lengwalo lela ke le nyamišitše, ga ke šegame. Le ge nka be ke šegame ka go bona ke le nyamišitše, le ge e ka ba lebakanyana fela,


text:
bjale gona ke thabile, e se go thabela ge ke le nyamišitše. Ke thabela nyamo ya go le iša tshokologong, ya ge le nyamišitšwe ka mokgwa wo Modimo a o ratago, ge se re se dirilego e se be go fo le nyamiša.


text:
Gobane nyamo ye Modimo a e ratago e tliša tshokologo e išago phologong; ke nyamo ye e sa šegamišego. Nyamo ya lefase yona e tliša lehu.


text:
A nke le boneng tša nyamo ya lena: e le nyamo ye Modimo a e ratago, e tšweleditše mafolofolo a lena a makaakaa, le go itwela, le go hlaswa sebe, le go tšhoga, le go hlologelwa, le phišego, le go sola sebe, mo gohle la bonala le se na molato tabeng yeo.


text:
Sedioge! Mola ke le ngwalela e be e se go emela morumodi le ge e le morumolwa, e be e le gore mo go lena go bonagle bogale bja go ema le rena pele ga Modimo.


text:
Ke tšona tše di re homoditšego. Go homotšwa ke tšeo tša lena gwa tlala ka go thabela lethabo la Tito, gobane moya wa gagwe o lapološitšwe ke bolena ka moka.


text:
Anthe, mola ke kgantšha lena ke sa bolela le yena, ga ka foša. Boka ke rerešitše mola ke le botša ditaba ka moka, go rerefetše le tše ke bego ke le kgantšha ka tšona ke sa bolela le Tito.


text:
Bjale pelo ya gagwe e sekametše go lena gagologolo, ge a elelwa go kwa ga lena ditabeng tšohle mola le sa mo amogela ka poifo le ka go roromela.


text:
Le ge ba le tlalelong ya meleko e mentši, lethabo la bona le a seloga; le ge ba sobeletše bohloking, ba tšweletša lehumo le legologolo la batho.


text:
Ba re phegeletše ka kgopelo tše ntši, ba re ba se hlokišwe kgaugelo ya go ba setlemo se tee le rena modirong woo wa go thuša bakgethwa.


text:
Ba dira ba fetiša moo re bego re re ba tlo kgona ka gona; ba bile ba ikgafile, gagolo ba ikgafela Morena, ba tsebo ikgafela rena ka go ya ka thato ya Modimo.


text:
Ra kgona go kgopela Tito gore modiro wo wa kgaugelo a o phethe mo go lena ka mokgwa woo a thomilego ka wona.


text:
Gomme le mo modirong wo wa kgaugelo le tlo dira ka botlalo, ka mokgwa wo le dirilego ka wona ka botlalo medirong ka moka tumelong, le thutong, le tsebong, le mafolofolong, le leratong le le re ratilego ka lona.


text:
Ge ke realo, ga se go le beela molao; ke rata go bapetša mafolofolo a ba bangwe le a lena, gore ke bone ge lerato la lena e le leratorato.


text:
Kgaugelo ya Mong wa rena Jesu Kriste le a e tseba, gobane -- e le mohumi -- a ba modiidi ka baka la lena gore le humišwe ka bodiidi bja gagwe.


text:
Bjale keletšo ya ka še, mme e tlo le hola, lena ba le thomilego ngwagola go dira modiro wo, la o thoma le o rata,


text:
Bjale o direng le be le o phethe, gore thato e botse e latelwe ke go phetha ka tše le nago le tšona.


text:
Ga se gore go hlatlolwe ba bangwe, mme lena la šala le hlaka; go direlwa go lekanya, gore lebakeng le bjale mohora wa lena o tlatše mo ba bangwe ba hlaelwago;


text:
Go ye ka mo go ngwadilwego gwa thwe: E a topilego tše ntši ga a ka a fetiša tekanyo. E a topilego di se nene ga a ka a hlaetša.


text:
Ga se tšeo fela; ngwanešo eo o beilwe ke diphuthego, gore a sepele le rena a swere modiro woo wa kgaugelo wo a o dirago, gore Morena a retwe, gore go tsošwe mafolofolo a lena.


text:
Mme ngwanešo eo re mo romile le ba bangwe bao, re mo lemogile ka tše ntši, le gantši, ra hwetša e le wa phišego, gagologolo bjale a holofetše bolena ka tše ntši.


text:
Ge e le Tito mogwerake, ke modirišani wa ka mo go lena; ge e le bana bešo bao, ke batseta ba diphuthego, bao Kriste a retwago ka bona.


text:
Bjale, tše e lego bohlatse bja lerato la lena, le bja gore re le kgantšhitše ka tše di lego gona, di neeleng bona di bonwe ke diphuthego.


text:
Go ithapa ga lena ke a go tseba; ke be ke tumiša bjona ge ke botša ba Matsedonia ka re: Ba Akaya ba thomile ngwagola go lokiša, mme mafolofolo a lena a tutuwetša ba bantši.


text:
Bjale bana bešo bao ke ba romile, gore tše re le tumišitšego ka tšona di rerefale gomme e be le lokišitše bjalo ka ge le boletše.


text:
Gore e se be ge ba Matsedonia ba etla le nna, ba le hwetša le sešo la lokiša, rena ra tlo lewa ke dihlong -- a re se re: Lena -- ge tše re di boletšego di se gona.


text:
Nna ke hweditše go swanetše, ge bana ba borena bao ke ba kgopela gore ba nthake pele, ba tle go lena ba lokiše ditshetšo tšeo di boletšwego, ke hwetše di lokišitšwe e le ditshetšo, e se neo tša ba nago le tseba.


text:
E mongwe le e mongwe a ntšhe ka mo a kwanego le pelo ya gagwe; a se ntšhe ka go belaela le ka go gapeletšwa, gobane Moneaathabile, Modimo o a mo rata.


text:
Gomme Modimo o kgona go le atišetša dikgaugelo, la tlo rua tše di tlogo lekanela gohle; la tlo ekeletšwa ka tša go dira mediro e mebotse yohle;


text:
Ka mo go ngwadilwego gwa thwe: Ga a time, o nea modiidi; go loka ga gagwe go eme go tiile mehla yohle.


text:
Gomme yena Mosetšamobjadikapeu, Mosolelabatho dijo ba ja, le lena o tlo le setša a mediša peu ya lena, a atiša tše di tlogo tswalwa ke toko ya lena.


text:
Gobane modiro wo wa go thuša ba bangwe ga se wa go fo tlatša mo bakgethwa ba hlaelwago, ke go atiša malebo a ba ba lebogago Modimo.


text:
Ge ba bona matšo a modiro woo, ba tlo reta Modimo ba bone le le balatathuto ya Ebangedi ya Kriste, le tseba go setša le go ba batee le bona, le go ba batee le bohle.


text:
Le gona ba tlo le beela dithapelo ba dula ba le hlologetšwe, ge ba bona kgaugelo ya Modimo mo go lena e le e kaakaa.


text:
Bjalo nna Paulo yo, ke le rapela ka bonolo le ka botho bja Kriste, nna yo ba rego: Ke moikokobetši re lebane ka difahlogo, ge ke fulere ya ba gona ke galefago.


text:
Ke kgopela gore ge ke tlo lebana le lena, e se ke ya ba ka kgalefo le ka šiši, ye ke bego ke re ke tla bata yona ke lwa le bao ba go re phara ba re re ya ka tsela ya nama.


text:
Re šwalalanya maano le go iphagamiša gohle go šiteletšago tsebo ya Modimo; re itshwara ra tlema menagano gore e kwe Kriste.


text:
A nke le boneng se se lego pepeneneng. Ge motho a ipotile a re wa Kriste ke yena, a a buše a eleletše a tsebe gore le rena re ba Kriste, bjalo ka ge le yena e le wa Kriste.


text:
Gobane ge nna nka tiiša go kgantšha maatla a re a filwego ke Morena a gore re le agiše, a gore re se šwalalanye, nka se nyatšege.


text:
Gobane mangwalo a ka, ba re ke a boima, ke a maatla. Ba re: Ge ke le gona ka sebele, ke a fokola, mme polelo ya ka, ba re, e a nyatšega.


text:
Wa go realo a a tsebe, gore sona seo re se bolelago ka mangwalo re se gona, re tlo se dira ge re le gona.


text:
Gobane rena re ka se ke ra leka go etša bao ba go itheta, le ge e le go ipapetša le bona. Bona ga ba na temogo, ka ge ba sa tsebe ba bangwe, e le ba go itseba fela.


text:
Gomme rena re ka se ke ra itheta ra iša kgole; re tlo tseba sebaka se Modimo a re beetšego sona, yena Moelelabathosebaka, ge re bile re fihlile go lena.


text:
Le bjale ga se gore re obelela gore re fihlele; gobane ke rena ba re thomilego go tla go lena ka Ebangedi.


text:
Ga re itumiše re iša kgole re sa tsebe modiro wa ba bangwe. Se rena re se holofetšego ke gore ge tumelo ya lena e gola, e tlo ba go katologa ga sebaka sa rena sa go tšwelela pele,


text:
Ra tlo fetela pele ra iša Ebangedi le kua dileteng tše dingwe re se tlo nyaka go retwa ka tša sebakeng se se beetšwego ba bangwe, le ka tše di dirilwego ke bona.


text:
Gobane ge ke le hufegetše ke direla Modimo. Gobane ke le beeleleditše monna o tee, gore ke le iše go Kriste boka mosetsana e a se nago bosodi.


text:
Se ke se boifago, ke gore le ka senywa megopolo, la timelwa ke therešo ye e išago go Kriste, la etša Efa ge a forwa ke noga ka maano a yona.


text:
Gobane ge go etla motho a le ruta tša Jesu o šele, yo rena re sa kago ra mmolela go lena, goba ge le ka fiwa Moya o šele wo le sešogo la o fiwa, goba ge le rutwa Ebangedi ye le sa kago la e amogela, motho e mobjalo le mo dumela gabotse.


text:
Le ge ke se makgone polelong, tsebong gona ke a kgona, ka mo le re lemogilego dilong tšohle re na le lena.


text:
A ke dirile sebe mola ke ikokobetša gore go godišwe bolena, ke bolela Ebangedi ya Modimo ke sa boelwe ke selo?


text:
Diphuthego tše dingwe ke di hlakotše ka tšea dipabalelo go tšona, gore ke kgone go direla bolena. Le mola ke na le lena ke hloka, ga nka ka imela motho.


text:
Mo ke bego ke hloka ke babeletšwe ke bana bešo ba ba bego ba etšwa Matsedonia; gomme ke itotile gore ke se le lapiše ka selo; mme ke tlo fela ke itota fao.


text:
Ka therešo ya Kriste ye e lego go nna, ke re: mo dinageng tšeo tša Akaya ga go e a kago nkganetša ge ke kgantšha tšeo.


text:
Se ke se dirago ke tlo fela ke se dira, gore bao ba dulago ba ntheile ke ba hlokiše sebaka sa go ipata ka rena.


text:
Gobane batho bao ke baapostola ba maaka, ke ba go dira ka maano, ba ikgantšha ba itira baapostola ba Kriste.


text:
Ke gona re se ke ra tlabega ge bahlanka ba gagwe ba itira bahlanka ba toko, bao pheletšo ya bona e tlo go ba matšo a mediro ya bona.


text:
Ke buša ke re: Go se ke gwa ba le e a ntirago lešilo. Fela, ge a le gona, le ka mo ntshema lešilo, gore le nna ke ithete ka gonyane.


text:
Tše ke di bolelago bjalo, ga ke di bolele ka Morena; nke ke ye le bošilo bja ge go thwe go a ithetwa.


text:
Hleng le kgotlelela ge motho a le dira bahlanka, ge motho a le ja, ge a le thopa, ge motho a le tsogela, ge motho a le setla sefahlogo.


text:
Nke ke bolele ke inyatšiša, ke re: Tše bjalo re be re sa di kgone. -- Ge go na le e a ikgantšhago -- bolela wa bošilo -- gona le nna nka ikgantšha.


text:
Ge ba re: Re Bahebere, le nna ke realo. Ge ba re: Re Baisiraele, le nna ke realo. Ge ba re: Re peu ya Aborahama, le nna ke realo.


text:
Ge ba re: Re bahlanka ba Kriste, le nna -- ke bolela ka bošilo -- nka re ke a ba phala; ke ba phala ka go itapiša, ka go otlwa gantši, ka go tlengwa gantši, ka go ba wa go bolawa gantši.


text:
Ke gararo ke otlwa ka tshelane; ke gatee ke thungwa ka mabje; ke gararo ke robegelwa ke leselawatle ka fetša letšatši le bošego ke le bodibeng bja lewatle.


text:
Ke ba phala ka maeto a mantši, ka dikotsi tša dinokeng, ka dikotsi ka bahlakodi, ka dikotsi ka setšhaba sa gešo, ka dikotsi ka bantle, ka dikotsi metseng, ka dikotsi lešokeng, ka dikotsi lewatleng, ka dikotsi ka bana bešo ba maaka;


text:
ka ditapišo le mehlako, ka ge gantši ke sa robale, ka tlala, le ka lenyora, ka go ikona gantši, ka go tlaišwa ke phefo le tšhego.


text:
O kae motho e a fokolago mme nna ke se fokole nae? O kae motho e a hlanošwago mme nna ke sa swe pelo?


text:
Ka phonyokga matsogo a gagwe ka go ntšhiwa ka lešoba la morako wa motse, ka fološetšwa ntle ke le sešegong.


text:
Go thwe go a ithetwa, le ge go sa nkhole selo; a nke ke fetele pele diponong le dikutollong tša Morena.


text:
Nna ke tseba motho e lego wa Kriste; yena -- bjalo go fetile nywaga e lesome la metšo e mene -- o kile a rotošetšwa legodimong la boraro, ke sa tsebe ge a be a le mmeleng goba ka ntle ga mmele. Go tseba Modimo.


text:
Motho eo ke a mo tseba; se ke sa se tsebego ke ge a be a le mmeleng, goba a be a le ka ntle ga mmele. Go tseba Modimo.


text:
Gobane ge nka rata go ikgantšha, ke tlo ba ke se lešilo, ka gore ke tlo ba ke bolela therešo. Fela, ke a itshwara, gore go se ke gwa ba le e a ntshemago a fetiša seo a se bonago go nna, le se a se kwago go nna.


text:
Gomme gore ke se ke ka ikgodiša ka dikutollo tše kgolokgolo tšeo, ke neilwe phatša nameng, morongwa wa Sathane wa go ntshetla ka matswele, gore ke se ikgodiše.


text:
Modimo a fetola a re: Kgaugelo ya ka a e go lekane, gobane maatla a ka a iphetha phokolong. -- Ke gona ke rego go kaone ge nka kgahlwa ke go kgantšha diphokolo tša ka, gore maatla a Kriste a age mo go nna.


text:
Ke ka baka leo ke thabago diphokolong le mabothateng le tšhegong le ditlaišegong, ke le tlalelong ka baka la Kriste; gobane ge ke fokola ke mo ke nago le maatla.


text:
Ke bile lešilo ge ka go itheta ke gapeleditšwe ke lena; gobane, le ge ke se selo, ga go na mo ke phalwago ke baapostola bao ba go bata bonatla.


text:
Ge e le mabohlatse a Moapostola a bonetše mo gare ga lena ka kgotlelelo le ka mehlolo le ka matete le ka ditiro tše maatla.


text:
Ke eng se se bonwego ke diphuthego tše dingwe sa hlokwa ke lena, ge e se ke sa ka ka le imela? Ntshwareleng bošaedi bjoo.


text:
Tsebang gore ke la boraro bjalo ge ke itokišetša go tla go lena. Nka se ke ka le imela, ka gobane ga ke nyake tša lena, ke nyaka lena. Gobane ga go a swanela ge batswadi ba kgobelelwa mahumo ke bana ba bona; ke bana ba ba swanetšego go a kgobelelwa ke batswadi.


text:
Gomme nna nka ikgafa ka ipheletša, gore ke phološe meoya ya lena. Ge ke le rata gakaakaa, a nka hlaela go ratwa?


text:
Le ge go ka ba bjalo, nna ga nka ka le beleša boima; fela, ke thwe yo maano wa go le swara ka bohlale.


text:
Ke kgopetše Tito, ka mo roma a na le e mongwe wa bana bešo. Afa Tito o le hlakotše? A ga ra ka ra swara tsela e tee moyeng? A ga ra ka ra tšea mohlala o tee?


text:
A le buša le re re ipolelele go lena? Rena re bolela re itebantše le Modimo, re le ba Kriste. Baratiwa! Tšeo ka moka ke tša gore re le agiše.


text:
Ka gobane ke a boifa, e se re ge ke tlile ka tlo hwetša le se bao ba ke ratago go ba hwetša; le lena la nkhwetša ke se eo le mo ratago, mme ka hwetša go le dikgang, le mona, le kgalefo, le dikarogano, le maroga, le ditshele, le boikgogomošo, le mpherefere.


text:
Ge ke boela ke etla, a Modimo wa ka a se nkokobetše ka tša lena, ka nyamišwa ke bontši bja e rego ge ba sentše, ba se sokologe ba lahla ditšhila le bootswa le bohlotlolo bjo ba bo dirilego.


text:
Bjale ke la boraro ge ke tla go lena. Taba ka moka e tia ka melomo ya dihlatse tše pedi le ge e le tše tharo.


text:
Ke šetše ke boletše; le bjale ke sa eme ka le ke le boletšego mola ke na le lena la bobedi. Le bjale ke sa na le lena ke botša bao ba go senya mohla wola, le ba bangwe bohle ke ba botša ke re: Ge ke etla, nka se setše,


text:
Gobane le nyaka bohlatse bja go re ke Kriste e a bolelago ka nna. Gomme yena ga se mofokodi; ke yo maatla mo gare ga lena.


text:
Gobane le ge a be a fokola mola sefapanong, bjale ke e a phelago ka maatla a Modimo. Le rena ge re le bafokodi ba gagwe, le tlo re hwetša re le ba ba phelago le yena ka maatla a Modimo.


text:
Itebeledišeng lena beng le bone ge le na le tumelo; iphenyekeng! A ga le lemoge gore Jesu Kriste o na le lena? Ge go se bjalo, gona le ka se botege.


text:
Rena re kgopela Modimo, gore le se ke la dira se e kago ba sebe. Ga re kgopele gore e be rena re bonalago re le babotegi; re kgopela gore botse bo dirwe ke lena; rena re ka no itšwela re etša ba go se botege.


text:
Re ka thaba ge bafokodi e ka ba rena, ba maatla ya ba lena; ke sona se re le rapelelago sona; re re ditaba tša lena di loke.


text:
Gomme ditaba tše ke le ngwaletše tšona ke sa le mono kgole, gore ge ke etla go lena ke se hlwe ke dira ka bogale, le ka maatla ao Modimo a nneilego ona; ke tlele go agiša, e sego go phušola.


text:
Ke fetša ka go re: Bana bešo, thabang! Bang babolokatlalo. Eletšegang, le be ba kgopolo e tee, le be ba leago; mme Modimo wa lerato le molao o tlo ba le lena.


text:
Kgaugelo ya mong wa rena Jesu Kriste, le lerato la Modimo, le kopano le Moyamokgethwa, a di be le lena ka moka. Amene.


text:
Paulo Moapostola wa go se bewe ke batho, wa go se be gona ka batho, e lego Moapostola ka Jesu Kriste le ka Modimo Tatagwe e a mo tsošitšego bahung.


text:
e a ikgafilego ka baka la dibe tša rena gore a re phološe lebakeng le lebe le la bjale, ka go rata ga Modimo Tata wešo.


text:
Ke kgotsa ge le akgofiša go hlanogela e a le biditšego ka kgaugelo ya Kriste, mme la ya le Ebangedi e šele.


text:
Fela, e a kago le anegela Ebangedi e šele, e sego yeo le e boditšwego yona, le ge e ka ba rena, le ge e ka ba morongwa wa legodimong, yena eo a e be molahlwa.


text:
Bjalo ka ge re šetše re boletše, le bjale re realo: E a kago le botša Ebangedi e šele, e sego yeo le e amogetšego, yena eo a e be molahlwa.


text:
Ge ke realo, a ke go re ke rerela batho, goba ke rerela Modimo? Goba ke go re ke nyaka go kgahla batho? Ge nka be ke sa le wa gore ke kgahle batho, gona nka be ke se mohlanka wa Modimo.


text:
Gobane tša bophelo bja ka ke sa ya le Sejuda le di kwele, tša mola ke sa hlomarela phuthego ya Modimo ke galefile, ke e šuhla.


text:
Ke phala dithaka tša ka tša setšhaba sa gešo ka tša Sejuda, ke le mogale wa go phegelela mekgwa ye re e neilwego ke botatawešo.


text:
Gomme Modimo e a nkgethilego mola ke sa tšo belegwa, a ikgahlelwa ke go mpitša ka kgaugelo ya gagwe,


text:
A nkutollela Morwa wa gagwe, gore ke mo tsebatše ditšhabeng. Gomme nna ga nka ka eletšana le nama le madi;


text:
Ga nka ka ya Jerusalema go bao ba nthakilego pele go ba Baapostola; ka ya Arabia, ka buša ka boela Damaseko.


text:
Ka morago, ge go fetile nywaga e meraro, ka na ka rotogela Jerusalema, ka yo bonana le Petro, ka fetša matšatši a lesome le metšo e mehlano ke dutše le yena.


text:
Ba gona ba kwele fela gore motho yola wa go re hlomarela mehleng yela ke segoeledi sa tumelo diphuthegong tše kgale a bego a di šuhla.


text:
Ka morago, ge go fetile nywaga e lesome le metšo e mene, ka boela ka rotogela Jerusalema ke na le Baranaba; ra tloga le Tito.


text:
Ka ya gona ka pono, ka boledišana le bona ka Ebangedi ye ke e tsebatšago ditšhabeng; gagolo ka boledišana le ba go sengwa bagolo, gore ke se tlo phegelela lefela, ke bone ge mohlomong ke phegeletše lona lefela.


text:
Ge e le badumedi ba maaka, ba ba bego ba re tsene ba sa lemogiwe, e le dihlodi tša go bona bolokologi bja rena, bjo re nago le bjona ka Jesu Kriste, mme ba rata go re bušetša bohlankeng,


text:
bonabao ga ra ba loba ra ba šuthela sebaka le gatee; ra ba gana gore therešo ya Ebangedi e dule e le mo go lena.


text:
Ge e le bao ba bego ba sengwa bagolo, -- le ge ke sa re selo ka se ba lego sona, gobane Modimo ga a bebe motho, -- bona ba go godišwa bao, nna ga ba ka ba nthuta se ke bego ke sa se tsebe.


text:
Ba bone ge nna ke beetšwe go iša Ebangedi go ba ba se nago lebollo, bjalo ka ge Petro a beetšwe go e iša go ba lebollo.


text:
Gobane e a dirilego ka maatla ka Petro, yena a ba Moapostola wa ba lebollo, ke yena a dirilego ka maatla ka nna ke le gare ga bantle.


text:
Ba bagolo bao, ge ba lemogile neo ye nna ke e filwego, Jakobo le Petro le Johane, bona basengwadikokwane, ba fana diatl le nna le Baranaba, ra kwana ra re: Rena re ya go bantle; bona ba ye go ba lebollo.


text:
Gobane mola go sešo gwa fihla bao ba go rongwa ke Jakobo, o be a eja le bantle; ge banna bao ba fihlile, a thiša a ila bantle ka go boifa ba lebollo.


text:
Gomme nna ge ke bona ba sa sware ka tsela ya toko le therešo ya Ebangedi, ka bolela le Petro ba le mmogo ka moka ka re: Ge wena o lego Mojuda o phela ka mokgwa wa bantle o lahlile Sejuda, o reng o gapeletša bantle wa re ba ye ka Sejuda?


text:
Fela, ka ge re tseba gore motho ga a lokafale ka mediro ya Molao, re tseba gore o lokafala ka go dumela Jesu Kriste, le rena re dumela yena Kriste Jesu, gore re lokafale ka yona tumelo ya go dumela Yena Jesu Kriste, e sego ka mediro ya Molao; ka gobane ga go motho e a kago lokafatšwa ka go dira se Molao o se bolelago.


text:
Bjale ge re nyaka go lokafala ka Kriste, mme ra hwetšwa re sa le badiradibe, a e ka se be gore Kriste ke modiriši wa sebe? -- Ga go bjalo.


text:
Ke bapotšwe sefapanong le Kriste; ge ke phela ga e sa hlwe e le nna; ke Kriste e a phelago mo go nna. Go phela gaka, ke phela tumelong ya go dumela Morwa wa Modimo e a nthatilego, a ikgafa ka baka la ka.


text:
Kgaugelo ya Modimo nna ke e bona e se selo se senyane. Fela, ge toko e ka be e etla ka Molao, gona Kriste a ka be a hwetše lefela.


text:
Joo Bagalatia! Lena mašilo! Le loilwe ke mang ge le sa kwe therešo? Lena ba go swantšhetšwa mmapolwa Jesu Kriste la ka le mmona ka mahlo!


text:
Se ke ratago ge le ka mpotša sese: A Moya o mokgethwa le o bone ka mediro ya Molao, goba le o bone ka go kwa tša tumelo?


text:
E a le abetšego Moya, e a dirilego mehlolo mo go lena a o dirišitšwe mediro ya Molao, goba o dirišitšwe ka go kwa tša tumelo?


text:
Ke gore Mangwalo a be a dutše a bone gore Modimo o tlo lokafatša bantle ka tumelo, a napa a holofediša Aborahama, a re: Meloko ka moka ya lefase e tlo šegofatšwa ka wena.


text:
Gobane ba e lego ba mediro ya Molao, ba rogilwe ka ge gwa thwe: Morogwa ke e a sa tiišego go dira tšohle tše di ngwadilwego pukung ya Molao.


text:
Molao ga o na taba le tumelo; gobane tša Molao di boletšwe gwa thwe: Ge motho a dira tša wona, o tlo phela ka tšona.


text:
Kriste o re rekolotše thogong ye ya Molao ka go ba morogwa bakeng sa rena, ka gobane go ngwadilwe gwa thwe: E a fegilwego kwateng o rogilwe.


text:
Go bile bjalo gore tšhegofatšo ya Aborahama e fihlele ditšhaba tšohle ka Jesu Kriste, gore tše di holofedišitšwego ke Moya, re di amogele ka tumelo.


text:
Bana bešo! Ke bolela ka mokgwa wa batho, ke re: Ge kgwerano ya batho e tlemilwe, go ka se be le e a e fedišago le e a kago e ekeletša.


text:
Tše Aborahama a di boditšwego e le kholofedišo, di lebane peu ya gagwe. Ga go thwe: Dipeu, eke ke tše ntši. Go bolelwa peu e tee, ge go thwe: Ka peu ya gago. Mme yona peu yeo ke Kriste.


text:
Bjale nna ke re: Kgwerano ye Modimo a e tlemilego e šupa Kriste, e ka se re ge go fetile nywaga e makgolo a mane a nago le masome a mararo, ya tla ya fedišwa ke Molao, gwa senywa kholofedišo yela.


text:
Ge bojabohwa bo ka be bo etšwa Molaong, gona bo ka be bo sa tšwe kholofedišong yeo. Ge e le Aborahama, Modimo o mo seditše ka yona kholofedišo.


text:
Bjale Molao ke wa go reng? -- O beilwe wa hlatlama kholofedišo ka baka la dikarago, gore go be go fihle Peu ye e bolelwago ke kholofedišo. Gomme Molao wa laetšwa ka Barongwa ka seatla sa Khumedi.


text:
Bjale Molao, a o ganana le kholofedišo tša Modimo? Ga go bjalo! Gobane ge re ka be re neilwe Molao o nago le maatla a go phediša, gona go lokafala go ka be go etšwa go wona Molao.


text:
Fela, Mangwalo a tlemile tšohle ka sebe, gore se se holofedišitšwego se tle se newe ba ba dumelago, ba se bone ka tumelo ya go dumela Jesu Kriste.


text:
Mola tumelo e sešo ya tla, re be re sa etetšwa ka Molao, re sa tlemilwe ke wona, re letetše tumelo e bego e tlo utollwa.


text:
Moo ga go hlaolwe Mojuda goba Mogerika; ga go mohlanka goba mohunologi; ga go monna goba mosadi; le batee ka moka ka Jesu Kriste.


text:
Gomme ke re: Moji wa bohwa ge e sa le ngwana, ga go se a fapanago le mohlanka ka sona, le ge e le yena mong wa dilo tšohle.


text:
Ge go tlile phethego ya mabaka a na a roma morwa wa gagwe e a belegwego ke mosadi, a ba wa go bušwa ke Molao,


text:
Gomme ka gobane le le bana, Modimo o rometše Moya wa morwa wa gagwe dipelong tša lena, wona o hlabošago lentšu wa re: Baba! Tata!


text:
Bjale gomme ge le tsebile Modimo, kaone ke ge nka re: Ge le tsebilwe ke Modimo, le reng le boela dithutothutwaneng tšela tša mathomo tše di fokolago, tše e lego tšhego, la rata go boela la ba bahlanka ka tšona?


text:
Etšang nna, bana bešo, ke a le kgopela, gobane le nna ke tlile ka etša lena. Ga la ka la ntshenyetša selo.


text:
Gomme moleko woo le o bonego mmeleng wa ka, ga la ka la nnyatša la ntlhaswa ka baka la wona. Se le se dirilego ke go nkamogela bjalo ka Morongwa, bjalo ka eke le amogela yena Jesu Kriste.


text:
Tše le bego le re ke lehlogonolo mehleng yela, bjale di ile kae? Ge e le nna nka le hlatsela ka re, ge go ka be go kgonegile, le ka ba le ikgontše mahlo la nnea.


text:
Batho bao ba le fišegetše, fela e sego ka mokgwa o botse. Ba rata gore le tlogelane le rena, le fišegele bona.


text:
Go ngwadilwe gwa thwe: Aborahama o be a na le barwa ba babedi; e mongwe o belegwe ke molata; e mongwe a belegwa ke mohumagadi.


text:
Ditaba tšeo ke seswantšho. Basadi bao ke kgwerano tše pedi. E nngwe ke ya thaba ya Sinai e tswalelago bohlankeng; ke yena Hagara eo.


text:
Gobane Hagara ke Sinai thaba yela ya Arabia; gomme e swana le Jerusalema wa bjale, gobane motse woo o bohlankeng le bana ba wona.


text:
Gobane go ngwadilwe gwa thwe: Hlalala wena moopa o sa belegego. Hlalala o hlakele wena o sa tsebego mašoko a pelego; gobane bana ba eo a dulago a nnoši ba atile go fetiša ba eo a nago le monna.


text:
Fela, Lengwalo le reng? Le re: Raka molata eo le ngwana wa gagwe: gobane ngwana wa molata a ka se ke a ja bohwa le ngwana wa mohumagadi.


text:
Ke buša ke hlatsela motho mang le mang e a bollago, ke re o swanetše go dira tšohle tše Molao o di bolelago.


text:
Gobane mo go Kriste Jesu go bolla le go se bolle ga di kgone selo; go kgona tumelo e dirago ka lerato.


text:
Ge e le nna ke le botile Moreneng gore le ka se hlanoge; gomme e a le ferekanyago o tlo rwala molato, le ge e ka ba mang le mang.


text:
Gomme nna, bana bešo, ge ba re ke sa ruta lebollo, ke tlaišetšwang? Ge go ka be go le bjalo, hleng kgopišo ya sefapano e ka be e fedišitšwe.


text:
Gobane lena bana bešo, le bile ditšwe tokologo. Fela, a e se be tokologo ya go fa nama sebaka. Sa lena a e be go direlana ka lerato.


text:
Gobane Molao ka moka o akaretšwa ka Lentšu le tee le le rego: Wa geno o mo rate ka mokgwa wo o ithatago ka wona.


text:
Tše nama e di dumago, di loša Moya; gomme tše Moya o di dumago, di loša nama. Dilo tšeo di a ganana; di le šitiša go dira se le se ratago.


text:
Ke go hlankela medimo, le boloi, le tlhoyano, le dintwa, le pefelo, le bogale, le ditshele, le bogarigari.


text:
Ke mona, le polao, le botagwa, le bohori, le tše di swanago le tšeo, tše ke felago ke le botša bjalo ka ge ke le boditše kgale ka re: Ba ba dirago tše bjalo ba ka se je bohwa mmušong wa Modimo.


text:
Dienywa tša Moya, tšona ke lerato, le lethabo, le molao; ke go se fele pelo, le botho le bonolo, le potego le boleta, le boitshwaro.


text:
Bana bešo, ge motho a tšhoga a wetše molatong, lena ba le lego ba Moya, le mo tsoše ka moya o bonolo; gomme le lena le itote, gore le se wele molekong.


text:
E a bjalago mo nameng ya gagwe, se a tlogo se buna nameng ke tshenyego. E a bjalago Moyeng, se a tlogo se buna Moyeng ke bophelo bjo bo sa felego.


text:
Bjale ge re sa na le lebaka, a re direng botse; re bo direle batho bohle, gagolo re bo direle batho baborena ba tumelo.


text:
Batho bao ba ratago go kgahla batho ka tša nama, ke bona ba ba le gapeletšago ba re: Bollang, le gore ba se ke ba tlaišetšwa sefapano sa Kriste.


text:
Gobane le bona ba go bolla, Molao ga ba o lotole. Ba rata ge le ka bolla, gore ba kgantšhe mebele ya lena.


text:
Gomme nna, go ikgantšha a go be kgole le nna, ge e se go kgantšha sefapano sa Mong wa rena Jesu Kriste, yo lefase le mpapoletšwege ka yena, mme nna ka bapolelwa lefase.


text:
Gomme ka moka ba ba tšeago ka tsela ya thuto ye, a khutšo le kgaugelo di ba okamele, bona Baisiraele ba Modimo.


text:
Bjalo ge, go se ke gwa hlwa go eba e a ntapišago, gobane mmeleng wa ka ke na le mabadi a Morena Jesu.


text:
Paulo Moapostola wa Jesu Kriste ka mo Modimo a ratilego, ke ngwalela bakgethwa ba motseng wa Efeso, ba ba dumetšego Jesu Kriste.


text:
A go tumišwe Modimo Tatago Mong wa rena Jesu Kriste, e a re šegoafaditšego ka ditšhegofatšo tšohle tša Moya ka tša magodimong ka Kriste,


text:
ka mo a re kgethilego ka yena Kriste mola lefase le sešo la thewa, gore re be ba bakgethwa, ba ba se nago bosodi pele ga gagwe.


text:
yo re bonego ka yena topollo ka madi a gagwe, yona tebalelo ya dikarogo ka lehumo la kgaugelo ya gagwe,


text:
Ka go re tsebiša sephiri sa thato ya gagwe. Ke tšona tše a bego a di rata, a dula a di beile pelong ya gagwe,


text:
gore a tšweletše phethego ya mabaka, gore dilo tšohle tša legodimong le tša lefaseng a di hlatlaganye gore di bušwe ke yena Kriste,


text:
yena yo re lego bahlaolelwa go ja bohwa ka yena ka go ithatela ga yena Modiratšohle, Mophethamorero wa thato ya gagwe


text:
yo le lena le mo dumetšego le kwele lentšu la therešo, yona Ebangedi ya go phološwa ga lena, la swaiwa ka Moya o mokgethwa, wo le bego le o holofedišitšwe,


text:
wo e lego yona peeletšo ya bohwa ya go re rena setšhaba sa gagwe re tlo lopollwa, gwa tlo retwa letago la gagwe.


text:
gore yena Modimo wa Mong wa rena Jesu Kriste, yena Raletago, a le fe Moya wa bohlale le wa go le utollela tsebo ya go mo tseba;


text:
a le fe mahlo a pelo e edišitšwego, gore le tsebe kholofelo ya bao a ba biditšego, le tsebe lehumo la letago la bohwa bja ba gagwe, la ba bakgethwa,


text:
Ke ona maatla ao a tšweleditšego tiro ye a e kgonnego, maatla ao a bonetšego ge a tsoša Kriste bahung, a mo dudiša ka letsogong le letona la gagwe kua magodimong,


text:
a mo phagamiša godimo ga babuši bohle le ba maatla bohle le maina ohle a kago bolwa, e sego a lebakeng leno fela, le a lebakeng le le tlogo tla.


text:
Gomme dilo tšohle o di beile ka tlase ga maoto a gagwe, a mmea a ba hlogo ya phuthego tšohle dilong tšohle.


text:
le be le ile le tšona ka mokgwa wa lefase leno, le bušwa ke mmuši wa mmušo wa sebakeng, ke moya wo mehleng yeno o dirago ka maatla mo baneng ba go se kwe.


text:
Le rena ka moka re be re ile le bona ka dikganyogo tša nama ya rena, re sa dira se se bego se ratwa ke nama le maikwelo a rena, re sa le bana ba ba swanago le ba bangwe bao ba ba tswaletšwego go tlo galefelwa.


text:
Le rena ba re bego re hwetše dikarogong, o re phedišitše gammogo le Kriste. Le baphološwa ka kgaugelo.


text:
E be e le gore mehleng e tlogo tla a bonagatše lehumo le legologolo la kgaugelo ka botho bja go re tlela ka yena Kriste Jesu.


text:
Re babopša ba gagwe bao ka Kriste ba bopetšwego mediro e botse, ye Modimo a e buletšego tsela gore e be ye re tlogo ya ka yona.


text:
Bjale le se ke la lebala gore ka nama le be le le bantle kgale; ba lebollo la go dirwa ka diatla nameng, ba re le ba go se bolle.


text:
Le se lebale gore lebakeng leo le be le se na Kriste; le be le se ba mmušo wa Isiraele; Le be le se ba dikgwerano tša dikholofedišo; le be le phela lefaseng le se na kholofelo, le se na Modimo.


text:
Ke yena mokhutšiši wa lena; ba e bego e le ba babedi, o ba dirile batee, a phušola leboto le le bego le thibile,


text:
a tloša bonaba, a le nameng a fediša Molao wa ditaelo tša mekgwa, gore ba e bego e le ba babedi a ba dire mmopo o tee, e be motho e mofsa ka yena, ya ba gona go tliša khutšo.


text:
Ya ba gona go boelanya ba e bego e le ba babedi, mme ya ba mmele o tee; a ba boelanya le Modimo ka sefapano, a bolaya bonaba ka sona.


text:
A re go tla, a tsebatša Ebangedi ya khutšišo mo go lena ba kgole; le bao ba kgauswi a ba tsebiša yona khutšišo.


text:
Bjale ga le sa le mathoko le badiiledi; le ba selete se tee le bakgethwa, le bana ba gae, le bana ba Modimo.


text:
Le agišitšwe godimo ga motheo wa Baapostola le Baporofeta, mo lebje le le thekgilego e lego yena Jesu Kriste.


text:
Ge e le tša bolaki, bjo ke bo filwego ka baka la lena, le di kwele; ke ra bolaki bja kgaugelo ya Modimo.


text:
Le kwele gore tše e bego e le thopa, ke di tsebišitšwe ka kutollo, ka mo nkilego ka le ngwalela ka boripana.


text:
Ke thopa ye e bego e sešo ya tsebišwa bana ba batho ba mabaka a mangwe ka mokgwa wo wa ge e utollelwa Baapostola ba bakgethwa le Baporofeta ka Moya mehleng yeno.


text:
Ke yona thopa yeo ya go re bantle le bona ke baji ba bohwa, le bona ke ditho tša mmele o tee le rena, le bona ba lebanwe ke dikholofedišo ka Kriste Jesu, ka Ebangedi.


text:
Ke yona Ebangedi ye nna ke lego motseta wa yona ka neo ya kgaugelo ya Modimo, ye ke e filwego ka tiro ya maatla a gagwe.


text:
Nna, ke lego e monyenyane go bakgethwa bohle, ke seditšwe ka kgaugelo ye ya go re bantle ke ba anegele Ebangedi ya lehumo le le sa latišegego la Kriste;


text:
e be go ba bonegela bohle gore ba bone pušo ya thopa ya Modimo, ye e bego e utilwe go tloga mehleng ya kgalelele, e le thopa ya Modimo Mohlodi wa tšohle ka Jesu Kriste,


text:
ya go re mehleng yeno bohlale bja Modimo bja mehutahuta bo tsebje ke babuši le ba maatla ka tša magodimong ka phuthego.


text:
Ke ka baka leo ke le rapelago gore le se ke la lapišwa ke ditlaišego tša ka di nkwetšego ka baka la lena, tše le kago kgantšha tšona.


text:
Ke mo le tlogo kgona go lemoga lerato la Kriste, bophara bja lona, le botelele bja lona, le go iša ga lona, le go phagama ga lona; la di lemoga le bakgethwa bohle.


text:
Gomme yena a kgonago go dira tše di fetišago kgolekgole tše re di kgopelago, le tše re di naganago, ka maatla a a dirago mo go rena,


text:
Ke a le rapela ge nna mogolegwa Moreneng, ke re swarang ka tsela ye e swanetšego se le bileditšwego sona,


text:
E mongwe le e mongwe wa rena o seditšwe ka kgaugelo, ka tekanyo ya ba mo Kriste a re neilego ka gona.


text:
Ge go thwe: O rotogile, ke go reng? A ga se go re o be a fologetše dibakeng tša tlasetlase tša lefase?


text:
Gomme ke yena a neilego dineo, ba bangwe ya ba baapostola, ba bangwe ya ba baporofeta, ba bangwe ya ba bagoeledi, ba bangwe ya ba badiši le baruti,


text:
gore rena ka moka re be re fihlele botee bja tumelo le bja tsebo ya go tseba Morwa wa Modimo, re fihlele senna ka botlalo, le bogolwane bja go lekanela botlalo bja Kriste.


text:
Re se ke ra hlwa re le bana, batho ba go fo gapagapiwa le go tšewatšewa ke phefo e ngwe le e ngwe ya thuto ka go foraforetšwa ke batho, re gokwa ke maano a go re aroša.


text:
Re be ba therešo leratong, mme re fele re tielela dilong tšohle, re le ditho tša Kriste, e lego yena hlogo,


text:
Hlogo e bušago mmele wohle, e kopanyago ditho tšohle tša holana, setho sa dira modiro wa sona wo o se lebanego, sa phediša mmele sa o bopa, sa o agiša ka lerato.


text:
Bjale, se ke se bolelago, se ke se tiišago Moreneng ke go re: Le se ke la etša bantle ba ba swerego tsela ba šilofetše dipelong tša bona.


text:
Ba fifetše tlhaologanyo, ba tlogelane le bophelo bja Modimo, e le ba go se tsebe, dipelo tša bona di thatafetše.


text:
Ke gona apolang tše e lego tša tsela ya kgale, tša motho e motala, e a senyegago a forilwe ke dikganyogo.


text:
E a utswitšego a se ke a hlwa a utswa; a a kgothale a dire tše botse ka diatla tša gagwe, a tle a be le tše a kago abela mohloki.


text:
Melomong ya lena go se ke gwa tšwa lentšu le lebe; a go tšwe le bolo la go iša kagišo mo e hlaelago, le iše tšhegofatšo go ba ba le kwago.


text:
Le se ke la nyamiša Moya o mokgethwa wa Modimo, wo le swailwego ka wona la swaelwa tšatši la topollo.


text:
Sa lena a e be go dirana ka botho le ka bonolo, le go gaguelana bjalo ka ge Modimo le yena a le gaugetše ka Kriste.


text:
Le tšee ka tsela ya lerato, bjalo ka Kriste ge yena a le ratile, a ikgafa ka baka la lena, a itira seloba le sedimo sa go kgahla Modimo.


text:
Ge e le bootswa, le ditšhila ka moka, le megabaru, tše bjalo le go bolelwa di se ke tša bolelwa mo go lena; ke sona se se swanetšego bakgethwa.


text:
Le tša dihlong di se ke tša ba gona, le dipolelo tša bošilo, le metlae e sa lokago. A go atiše go kwala tebogo.


text:
Le fele le tseba gore e ka ba seotswa, le ge e le wa ditšhila, goba wa megabaru -- gobane wa megabaru o direla medimo e šele -- bohle bao ga ba na kabelo mmušong wa Kriste le wa Modimo.


text:
Le se ke la forwa ke motho ka dipolelo tša lefela; gobane ke tše bjalo bana ba go se dumele ba ikobelago kgalefo ya Modimo ka tšona.


text:
Gobane kgale le be le le leswiswi; bjale gomme le seetša Moreneng. Swarang tsela boka bana ba seetša.


text:
Le se ke la gwerana le ba mediro ya leswiswi ye e sa tšweletšego dienywa tša selo; sa lena a e be go e sola.


text:
Gomme tšeo ka moka ge di solwa, di bonegelwa ke seetša; gobane ka moka tše di bonegelwago di tšwela seetšeng.


text:
le fele le boledišana ka dipsalme le ka difela le ka dikopelo tša Moya; le opelele Morena le mminele ka dipelong tša lena.


text:
Gobane monna ke hlogo ya mosadi, bjalo ka ge Kriste e le yena hlogo ya phuthego, e le yena Mophološi wa mmele wa gagwe.


text:
Gore a ipolele phuthego e nago le letago, e se nago senyalo le lengalatsepa le tše bjalo, phuthegokgethwa e se nago bosodi.


text:
Gomme banna a ba tsebe ge go ba swanetše ge ba rata basadi ba bona, ka mokgwa wo ba ratago mebele ya bona ka wona. Ge monna a rata mosadi wa gagwe ke gona ge a ithata.


text:
Ga go motho e a kilego a hloya mmele wa gagwe; se motho a se dirago ke go o fepa le go o babalela; le Kriste o dira phuthego ka mokgwa woo.


text:
Ka baka leo motho o tlo tlogela tatagwe le mmagwe, a gomarela mosadi wa gagwe, gomme ka babedi ba tlo ba nama e tee.


text:
Ke fetša ka go re: Mang le mang a rate mosadi wa gagwe ka mokgwa wo a ithatago ka wona; gore mosadi yena a boife monna.


text:
Le lena botatagobana! Le se ke la befediša bana ba lena; sa lena a e be go ba etetša ka go ba ruta le go ba eletša tša Morena.


text:
Lena bahlanka! Ba e lego beng ba lena ka thoko ya mmele le ba kweng ka poifo le ka tšhogo le ka pelo-thereši bjalo ka ge le ekwa Kriste.


text:
E se be go ba hlankela mahlong ka mokgwa wa bakgahlabatho; a e be ka mokgwa wa bahlanka ba Kriste ba ba dirago thato ya Modimo ka pelo e ratago.


text:
Le tsebe gore se botse se motho a kago se dira, se tlo mmoela se etšwa go Modimo, le ge e le mohlanka, le ge e le mohunologi.


text:
Le lena beng ba bona, le ba dire ka mokgwa woo: Le lese go kgalema; le fele le tseba gore mong wa lena le wa bona o kua legodimong; gomme Yena ga a bebe motho.


text:
Gobane tlhabano ya rena ga se ya go lwa le madi le nama; re lwa le mebušo le ba maatla le balaolamafase ba leswiswi; re lwa le meoya ya bobe e lego sebakeng sa godimo.


text:
Ke gona itlhameng ka marumo ohle a Modimo, gore ka mohlamobe le kgone go phema, le šale le eme le fentše tšohle.


text:
Gagologolo le sware kotse ya tumelo, ye le kgonago go tima mesebe e tšhumago ya yena e mobe ka yona.


text:
Le be barapedi ba go tliša dithapelo tšohle le kgopelo tšohle ka mabaka ohle ka Moya; modiro woo le o phakgamele ka go kgotlelela ruri, le ka go rapelela bakgethwa ka moka.


text:
Le nna le nthapelele, gore ge ke ahlama molomo ke fiwe lentšu, gore phihlo ya Ebangedi ke e kwalakwatše ka mafolofolo,


text:
ke le motseta wa yona ke tlemilwe, gore ke e hlatsele ka mafolofolo, ka mo go ntshwanetšego ge ke bolela.


text:
Tša bophelo bja ka, le tše ke di dirago, go rata gore le di tsebe. Le tlo di tsebišwa ke Tigiko ngwana borena morategi, modiredi e a botegago Moreneng.


text:
Ke mo rometše go lena ka baka lona leo gore le tsebe tša bophelo bja rena, a homotše dipelo tša lena.


text:
Khutšo a e be le lena bana bešo, le lerato le nago le tumelo, le le tšwago go Modimo Tata wešo le go Morena Jesu Kriste.


text:
Paulo le Timotheo bahlanka ba Jesu Kriste, re ngwalela ba e lego bakgethwa ka Kriste Jesu ba lego motseng wa Filipi, le balebeledi le badiredi.


text:
Gomme se ke se holofetšego ke gore e a thomilego modiro woo o botse go lena, o tlo o phetha, gwa tlo ba gwa fihla letšatši la Jesu Kriste.


text:
Go ntshwanetše ge ke le gopola ka mokgwa woo ka moka ga lena; ka gobane ke na le lena mo pelong ya ka, ke tlemilwe ke le bjalo, ke le wa go lwela Ebangedi le go e tiiša; mme lena le batee le nna ka go gaugelwa.


text:
Gobane Modimo ke hlatse ya ka ka mo ke le hlolegetšwego ka moka ga lena ke le ratile boka Jesu Kriste.


text:
Gomme se ke se kgopelago ke gore lerato la lena le fele le tlala le eya le na le tsebo le temogo ya ruri,


text:
gore le tsebe go hlaologanya bolo le bobe, gore le be basekegi bailabosodi, go be go tle letsatsi la Kriste.


text:
Bana bešo! Ke rata ge le tseba gore tše di ntiregetšego di thušitše gagologolo go tšweletša Ebangedi pele.


text:
Mo ngwakong ka moka wa kahlolo, le go ba bangwe, gwa ba gwa bonala ge ditlemo tša ka e le tša ga Kriste.


text:
Ba bantši ba bana ba borena Moreneng ba tšea kholofelo ka ditlemo tša ka, ba napa ba tlema pelo ba tiišetša go bolela lentšu ba sa boife.


text:
Ge e le bao ba dikgang, ge ba bolela Kriste ga ba hloke mamenemene, ba ela go nthatafišetša ditlemo, e tle e be tlaišego.


text:
Gomme e tlo bang? Tabakgolo ke ge Kriste a bolelwa. Ge a ka bolelwa ka bomenetša, le ge a ka bolelwa ka therešo, nna ke thabela ge a bolelwa; gomme ke tlo fela ke thabela fao.


text:
Gobane nna ke tseba gore ka dithapelo tša lena, le ka go thekgetšwa ke Moya wa Jesu Kriste, dilo tše di tlo nkiša phologong.


text:
Ke sona se ke se hlologetšwego, se ke se holofetšego ke se na maseme, ke na le mafolofolo a go re ka mehla le lehono Kriste a godišwe ka tše di diregelago mmele wa ka, e ka ba bophelo, e ka ba lehu.


text:
Gomme ge go phela go ka tšweletša seenywa sa modiro wa ka, gona ga ke tsebe se nkago itlhaolela sona.


text:
Ke sa farafarwa ke tše pedi: Ke na le tlhologelo ya gore ke tloge ke yo ba le Kriste, gobane ke sona se se kago phala tšohle kgole.


text:
Ka go holofela moo ke tseba gore ke tlo dula, ka dula ke le wa go le tšweletša pele ka moka ga lena, gore le thabe tumelong.


text:
Gore ge ke boetše go lena ke le wa lena, ditumišo tša lena e tle e be tše di tletšego re le ba Kriste Jesu.


text:
Tabakgolo ke gore le phedišane ka mokgwa o loketšego Ebangedi ya Kriste, gore ge nka tla ke le bone; ge nka se tle, ke kwe tša lena ge le eme le le ba moya o tee, ba pelotee, le tšea kgopu le hlabanela tumelo ya Ebangedi.


text:
Le se na mo le kago tšhoga baganyetši, bao go ganetša ga bona e lego bohlatse bja gore ba a lahlega, go lena ya ba bohlatse bja phološo, di etšwa go Modimo.


text:
Gobane ka baka la Kriste le tlo ba le seditšwe ka kgaugelo, e se ya go mo dumela fela, e le kgaugelo ya go tlaišwa ka baka la gagwe.


text:
Ge go sa na le keletšo ka Kriste, le ge e le kgothatšo ya lerato, le ge e le go kwana ka Moya, le ge e le pelonolo le kgaugelo,


text:
Le se ke la dira selo ka kgang le ka go nyaka go retwa. Sa lena a e be go ipoetša le go phalana go godišaneng.


text:
A upša a itlhakola, a tšea lebopo la mohlanka, a ba e a swanago le batho, a hwetšwa e le motho ka sebele,


text:
gore Leineng la Jesu go khuname matolo ohle a ba lego kua legodimong le mo lefaseng le ka tlase ga lefase;


text:
Ke gona, Baratwa ba ka, ge ka mehla le bile ba ba kwago, e se mola ke na le lena fela. Le le ba ba kwago gagolo bjale ke le kgole le lena; phološo ya lena e phegeleleng ka poifo le ka tšhogo.


text:
Gore le be ba ba se nago bosodi le lengalatsepa, le be bana ba Modimo ba ba se nago senyalo le le gare ga bakgopo le bahlanogi ba mehla yeno, bao -- Le le mo gare ga bona -- Le kago bonega bjalo ka dietša lefaseng,


text:
ge le gomarela Lentšu la bophelo, gore ka tšatši la Kriste ke kgone go tumišega ka go thwe ga nka ka kitimela lefela, ga nka ka itapišetša lefela.


text:
Gomme le ge madi a ka a ka tšhollwa ka etša sedimo ke direla tumelo ya lena, moo ke a thaba, ke thaba le lena bohle.


text:
Ka go tseba Morena Jesu ke holofela gore ke tlo tloga ke roma Timotheo a tla go lena, gore le nna ke we pelo ge ke ekwa ka mo go dutšego le lena ka gona.


text:
Gobane ga ke na yo mongwe yo pelo ya gagwe e kwanago le ya ka, e a kago etša yena Timotheo ka go hlokomela ditaba tša lena ka pelo.


text:
Ge e le yena Timotheo ke mo tseba go botega, gobane mola re le modirong wa Ebangedi, o be a etša ngwana ge a dirišana le tatagwe.


text:
Ke hweditše ge go swanetše ge ke le romela Epaforodito, e lego ngwanešo le modiriši wa ka le mohlabani, e lego motseta wa lena wa go tla a ntirela mo ke bego ke hloka.


text:
Ka kgonthe o be a babja, a le kgauswi le go hwa: Modimo a mo gaugela; ya ba go gaugela nna, gore manyami a ka a se tlo tlala ka a mangwe gape.


text:
Gobane ge a batametše lehu, e be e le ka baka la modiro wa Kriste ge a sa re selo ka bophelo bja gagwe, a ntirela ka tše lena le šitilwego go mpabalela ka tšona.


text:
Ke sa iša pele, bana bešo! Ke re: Thabang Moreneng! Nna ga ke itšimeletše go boeletša tše ke di ngwadilego; a e be go le tiiša.


text:
Gobane bona babolodiruri ke borena ba re direlago Modimo Moyeng, ra kgantšha Kriste Jesu, re sa bote tša nama.


text:
Go bota tša nama go nna go ka be go kgona go ba gona; gobane bona ba rego ba ka bota nama, nna ke ba phadile.


text:
Ke boloditšwe ka letšatši la seswai; ke wa setšhaba sa Isiraele; ke wa moloko wa Benyamini; ke Mohebere ka letswalo; Mofarisei ka Molao.


text:
Fela, tše ke bego ke re ke leruo, ke di bone ge e le tshenyegelo ge ke di bapetša le se Kriste a lego sona.


text:
Gomme le bjale ke sa tiiša ke re ke tshenyegelo, ge ke di bapetša le bogolo bja tsebo ya go tseba Jesu Kriste mong wa ka; ka baka la gagwe ka re: Tšeo ka moka ke tshenyegelo; ka re: Ke maudi fela, gore ke tle ke hume ka Kriste,


text:
Ke tle ke hwetšwe ke le wa gagwe, ke se na toko ya ka e tlago ka Molao, ke na le toko ka ge ke dumetše Kriste, toko ye ke e filwego ke Modimo ka baka la tumelo,


text:
ka mo tseba, ka tseba le maatla a tsogo ya gagwe, le go kopana nae mahlokong a gagwe, ke eba wa go tlo swana nae lehung la gagwe,


text:
Ga se gore ke šetše ke di hweditše ka ba e a phethegilego; se ke se dirago ke go di hlomara gore ke be ke di thope; ke thope tšona tšeo Kriste a nthopetšego tšona.


text:
Se se lego gona sese: Ke lebala tša kua nthago; ke obelela tša kua pele; ke kganyelela boyo, mo go lego mphapahlogo wa ba go biletšwa kua legodimong ke Modimo ka Jesu Kriste.


text:
Ka moka ba re lego baphethegi, a re be le kgopolo yeo. Ge le ka ba le kgopolo e šele, gona Modimo o sa tlo le utollela se e lego taba.


text:
Tabakgolo ke gore mo go tše re di fihletšego, re iše pele ka yona tsela e tee, re le batee kgopolong.


text:
Gobane ba bantši ba iketše; bao ke ba boletšego gantši mo go lena; le bjale ke ba bolela ka go lla, ke re: Ke manaba a sefapano sa Kriste.


text:
Bofelo bja bona ke go lahlega; modimo wa bona ke mpa; ba kgantšha tša dihlong; megopolo ya bona e ile le tša lefase.


text:
Ge e le rena, gagešo ke magodimong; le Mophološi Morena Jesu Kriste re mo lebeletše re re o tlo boa gona.


text:
Mebele ya rena ye e nyatšegago ye, o tlo e fa lebopo le šele, ya tlo swana le mmele wa gagwe wa letago; ke tše a tlogo di dira ka maatla ao a kgonago go buša tšohle ka ona.


text:
Ke gona, bana bešo, lena baratwa ba ke ba hlologetšwego, ba le lego lethabo la ka le mphapahlogo wa ka, emang le tie Moreneng ka mokgwa woo, lena baratwa ba ka.


text:
Ee, le wena o lego modiriši wa ka wa makgonthe, ke go kgopela gore basadi bao o ba boelanye; ke bona ba bego ba ema le nna ba nthuša modirong wa Ebangedi, ba na le Klemensi le ba bangwe badiriši ba ka, bao maina a bona a lego pukung ya bophelo.


text:
Le se ke la belaela selo. Mo go kago ba le tše le di nyakago, le di tliše pele ga Modimo ka kgopelo le ka thapelo e nago le tebogo.


text:
Gomme khutšo ya Modimo, ye e fetago tlhaologanyo yohle, a e boloke dipelo tša lena le kgopolo tša lena go Kriste Jesu.


text:
Banabešo! Ke fetša ka go re: Išang megopolo le tše e lego therešo, le tše e lego bokwala, le tše e lego toko, le tše e lego pelothereši, le tše di yago ka lerato, tša tumo e botse, tše e lego bolo, tše di kago ratiwa, e be tšona le di naganago.


text:
Le dire tše le di rutilwego la di amogela, la kwa tšona; tše le bonego nna ke di dira, dirang tšona; gomme Modimo wa khutšo o tlo ba le lena.


text:
Ke thabile gagolo Moreneng ge le phafogetše gape go nkgopola, le ge le sa ka la lesa go nkgopola; eupša le hlokile sebaka.


text:
Bobotlana ke a bo tseba; le motlalo ke a o tseba. Ke tlwaetše tšohle, ka ba go hora le go kwa tlala; e ka ba go tlalelwa ke dilo, e ka ba go di hloka.


text:
Le lena Bafilipi le a tseba, gore mola mathomong a modiro wa Ebangedi, ge ke tloga moo Matsedonia, go be go se phuthego e nngwe e bego e balelana le nna matseno le matšo a dineo, ge e se lena.


text:
Gobane mola ke le motseng wa Thesalonika, ga se gatee, ke gabedi le nthomela tše ke bego ke di hloka.


text:
Ge ke realo ga se gore ke inyakela dineo; se ke se nyakago ke seenywa se se tlo go tlatša palo ya tše di tšwago go lena.


text:
Ke di amogetše tšohle, mme ke hwetša e le tše ntši, di ntlaletše ge tše di tšwago go lena ke di amogela go Epaforodito, e le seorelo se monate, e le sebego se se rategago, se se kgahlago Modimo.


text:
Gomme Modimo wa ka o tlo tlatša mo lena le kago hloka, ka ge e le yena mohumi wa letago ka Kriste Jesu.


text:
Re ngwalela bana bešo ba bakgethwa ba tumelo ba motseng wa Kolose. Kgaugelo a e be le lena le khutšo e tšwago go Modimo Tata wešo le go Morena Jesu Kriste.


text:
ka ge re kwele tša tumelo ya lena le dumetše Jesu Kriste, re kwele lerato la lena ge le rata bakgethwa ka moka.


text:
Re le lebogela le kholofelo ya ge le holofetše tša magodimong, le kwele lentšu la therešo la Ebangedi,


text:
le le fihlilego go lena bjalo, ka ge le enela lefase ka moka le bea dienywa le tšwelela pele ka mokgwa woo wa ge lena le le kwele mohla wola, la lemoga kgaugelo ya Modimo ka kgonthe,


text:
Bjale le rena, e sa le mola re di kwa, ga re kgaotše go le rapelela le go le kgopelela gore le tlatšwe tsebo ya go tseba thato ya gagwe, le be le bohlale ka moka le tlhaologanyo ya Moya.


text:
Re le rapelela gore le sware ka tsela ye e loketšego ba Morena, e be go mo kgahla gohle, le go enywa dienywa ka mediro e botse yohle, la tšwelela pele tsebong ya go tseba Modimo,


text:
la tlo ba bafiwamaatla dilong ka moka, ka mo go kgonago letago la gagwe, la tlo kgona go kgotlelela gohle, le sa fele pelo.


text:
La tlo leboga Tata wešo e a re dirilego ba ba swanetšwego ke kabelo ya bohwa bja bakgethwa seetšeng.


text:
Ka gobane tšohle tša kua magodimong le mo faseng di hlodilwe ka yena, tše di bonwago le tše di sa bonwego; ditulo tša marena le bogoši bjohle, le mebušo le ba maatla, ka moka di hlodilwe ke yena, di hloletšwe yena.


text:
Mme ke yena hlogo ya mmele, hlogo ya phuthego, ke yena mathomo, thakaletswalo motšwabahung, gore e be yena wa pele mo go tšohle.


text:
ka yena o ratile go ipoelanya le tšohle tša mo lefaseng le tša magodimong, ka go fediša ntwa ka madi a sefapanong sa gagwe ka yena.


text:
bjale o le boelantše le yena ka mmele wa gagwe wa nama, ka go hwa, a le emiša pele ga gagwe le le ba bakgethwa, le se na bosodi, le se na molato.


text:
Go bjalo, ge le tielela tumelong, ge le kgotlelela, ge le sa šišinyege la lesa go holofela Ebangedi ye le e kwelego e anegelwa babopsa bohle ba tlase ga legodimo, ye nna Paulo ke lego motseta wa yona.


text:
Bjale ke thabile ke le mahlokong a ke a rwelego ka baka la lena, mme ke sa tlatša se se hlaetšego nameng ya ka ke tle ke fihlele tšeo Kriste a hlokofaditšwego ka tšona ka baka la phuthego e lego mmele wa gagwe.


text:
Mme nna ke modiredi wa phuthego yeo, ka mo Modimo a mphilego bolaki bja gore Lentšu la Modimo le tlale mo go lena.


text:
Ke yona thopa e bego e utilwe go tloga mathomong a mabaka, e se tsebje ke ba mabaka a a fetilego, ya tla ya utollelwa bakgethwa ba gagwe,


text:
ba Modimo a ratilego gore ba tsebišwe lehumo la letago la thopa ye e lebanego bantle; lehumo leo ke ge Kriste a na le lena, e le yena yo re holofetšego letago ka yena.


text:
Ke yena yo re mmolelago mo go lena, re eletša batho bohle, mme re ruta batho bohle ka bohlale ka moka, gore batho bohle re ba thuše gore e be ba bolo ka tlalo ka Kriste Jesu.


text:
Ge sona se ke se phegelelago ke katana, mme ke kgonišwa ke yena e a dirago ka maatla a magolo mo go nna.


text:
Ke rata gore le tsebe gore ntwa ke e kaakang ye ke e lwelago lena le ba Laoditsea, le bohle ba ba sešogo ba mpona sefahlogo,


text:
gore ba ušwe pelo, ba gomarelane leratong, ba išane lehumong le le tletšego la tlhaologanyo, gore ba tsebe thopa ya Modimo le ya Kriste.


text:
Gobane, le ge ka mmele ke le mono kgole, ka moya ke na le lena; ke bona bothakga bja lena ke bo thabela, le ka mo le tiišago go dumela Kriste.


text:
Le be ba ba tsemilego medu, ba ba agilwego godimo ga gagwe, ba ba tiilego tumelong ka mo le rutilwego ka gona, le be ba go mo leboga ka botlalo.


text:
Le phafoge gore go se be le a kago le thopa ka mabohlale, ka go le fora ka mafela, ka go ya ka melawana ya batho, le ka dithuto tša mathomo a legohle, e se go ya le Kriste.


text:
Le gona ka yena le bolotše ka lebollo le le sa dirwego ka diatla, e lego go apola mmele wa dibe tša nama ka lebollo la Kriste.


text:
Ke mo le fihlilwego le yena ka kolobetšo, la tsoga le yena ka yona ka go dumela maatla a Modimo e a mo tsošitšego bahung.


text:
Gomme lena ba le bego le hwetše dibeng, le go se bolleng ga mebele ya lena, o le phedišitše le yena ka go le lebalela dibe ka moka.


text:
A phumola lengwalo le le re begago ka Molao, a le tloša mo le bego le thibile tsela, a le kokotela sefapanong.


text:
Bjale go se ke gwa ba le motho e a le beago molato ka dilewa le dinwewa, le ka tša menyanya, le tša kgwedi e mpsha le tša disabatha.


text:
Le se ke la dumela go hlokišwa mphapahlogo ke motho wa go kgantšha boipoetšo, a re ke direla barongwa, a re ke bona dipono a sa ka a bona selo, a fo ikgogomoša ka kgopolo ya gagwe ya nama.


text:
Motho e mobjalo ga a gomarele hlogo yeo e babalelago mmele ka moka, e kopane nawo ka ditšhika le ka mešifa, ya o phediša ka mokgwa o beilwego ke Modimo.


text:
Ge le hwile le Kriste, gona le kgaogane le melawana ya lefase. Le sa tlemelwang ka mekgwa la etša ba ba phelago lefaseng?


text:
Mola e le dilo tše di beetšwego go fela ka go lewa. Bjale melawana yeo le dithuto tša batho di iša kae?


text:
Ke ditaba tše ba rego ke tša bohlale, mola e le tša borapedi bja boithatelo, le boipoetšo bja boithatelo, le go otla mmele ka boithatelo, di sa hole motho selo, e le go fo kgodiša mmele.


text:
Bjale ge le tsogile le Kriste, phegelelang tša legodimong, mo Kriste a dutšego ka letsogong le letona la Modimo.


text:
Mohla Kriste, yena bophelo bja lena, a tlogo bonagala, ke mo le lena le tlogo bonagala le yena Le na le letago.


text:
Bolayang ge tše dithong tša lena e lego tša lefase, e lego bootswa, le ditšhila, le tumo, le kganyogo e mpe, le megabaru e lego go direla modimo o šele;


text:
Bjale gona lahlang dilo tšeo ka moka, le bogale, le pefelo, le bobe, le maroga; le dipolelo tša dihlong di se be gona melomong ya lena.


text:
Le be ba ba aperego motho e mofsa, e a mpshafetšego a ba wa tlhaologanyo, a ba seswantšho sa eo a mo hlodilego.


text:
Fa ga go sa na Mogerika, le Mojuda, ga go sa na lebollo le go se bolle, ga go sa na wa lethoko le wa lenaba, ga go sa na mohlanka le mohunologi; e a lego gona ke Kriste e a lego tšohle go bohle.


text:
Bjale, le le bahlaolwa ba Modimo, le le bakgethwa le baratiwa, aparang kgaugelo le botho le boikokobetšo le boleta le go se fele pelo.


text:
Le fele le rwalana; le lebalelane ge go na le e a nago le taba le e mongwe; boka Kriste ge a le lebaletše, le lena le dire ka mokgwa woo.


text:
Mo dipelong tša lena go buše khutšo ya Modimo, ye le bileditšwego yona la ba mmele o tee. Le be balebogi.


text:
Lentšu la Kriste a le age mo go lena wa go le humiša. Le rutane, le eletšane ka bohlale bjohle; gomme ka go leboga le binele Morena dipelong tša lena dipesalome le dikopelo le difela tša Moya.


text:
Gomme tšohle tše le kago di dira ka polelo le ka diatla, le di dire ineng la Morena Jesu, le leboga Modimo Tata weno ka yena.


text:
Lena bahlanka! Ba e lego beng ba lena ka thoko ya mmele le ba kweng, e se go fo ba hlankela mahlong ka mokgwa wa bakgahlabatho; ba hlankeleng ka pelothereši le boifa Modimo.


text:
Lena Marena! Bahlanka ba lena ba direleng tše di lokilego le tše di swanetšego; tsebang gobane le lena le na le mong wa lena kua magodimong.


text:
Le rena le re rapelele gore Modimo a re bulele mojako wa Lentšu, gore go bolelwe sephiri sa Kriste, se nna ke tlemilwego ka baka la sona,


text:
Polelo ya lena a e be ya botho ka mehla, e be e nokilwego letswai; le tsebe go fetola mang le mang ka mo go le swanetšego.


text:
Tša bophelo bja ka le tlo di tsebišwa ka moka ke Tigiko ngwanešomoratwa, mohlankammotegi, molatakanna Moreneng.


text:
Ke yena yo ke mo rometšego go lena, taba e le gore le tsebe tša maphelo a rena, a homotše dipelo tša lena.


text:
Aristareko motlengwakanna, le Mareka moswa wa Baranaba, yo le kwelego malaeledi a re: ge a ka tla go lena le mo amogele, ba le dumedišitse,


text:
Le Jesu e a bitšwago ka la Justo. Ke bona ba e lego ba lebollo. Ke bona fela ba e lego badirašani baka mmušong wa Modimo; ke rolwa pelo ke bona.


text:
Le dumedišwa ke Epafora wa geno, ke mohlanka wa Kriste e a le lwelago ka dithapelelo ka mehla, gore le eme le le ba boloka tlalo, le kgodilwemoka ke se e lego thato ya Modimo.


text:
E re ge lengwalo le le badilwe moo ga geno, le dire gore le balwe le phuthegong ya Laoditsea, mme lena le bale la Laoditsea.


text:
Tumedišo ye ke ya seatla sa ka, sa nna Paulo. Gopolang ditlemo tša ka. Kgaugelo a e be le lena. Amene.


text:
Paulo le Silibano le Timotheo re ngwalela phuthego ya Bathesalonika. Ka Modimo Tata wešo le Morena Jesu Kriste re re: Kgaugelo le khutšo a di be le lena di etšwa go Modimo Tata wešo le go Morena Jesu Kriste,


text:
Ge re le pele ga Modimo Tata wešo, ga re kgaotše go gopola modiro wa lena wa tumelo, ge le itapiša ka tša lerato, le kgotlelela le holofetše Mong wa rena Jesu Kriste.


text:
ka ge Ebangedi ya rena e sa ka ya le tlela ka polelo fela; e le tletše ka maatla le ka Moyamokgethwa ka mokgwa o kgodišago ruri, bjalo ka ge le tseba se re bego re le sona re na le lena, le tše re di dirilwego ka baka la lena,


text:
Lena la tla la ba baetši ba rena le ba Morena, la amogela lentšu ka lethabo la Moyamokgethwa mola ditlaišego e le tše ntši,


text:
Gobane lentšu la Morena ge le etšwa moo go lena le tumile, la se ke la enela naga ya Matsedonia fela le ya Akaya; tumelo ya lena ya ge le dumetše Modimo ya napa ya kwala gohle, gwa se hlwe go nyakwa se se kago bolelwa ke borena.


text:
Bona ka noši ba re anegela tša matseno a rena a re a hweditšego go lena, ka mo le sokologetšego go Modimo, la lahla medimo ya diswantšho, la ba bahlanka ba Modimodimo o a phelago.


text:
La ba ba go letela Morwa wa gagwe ya a mo tsošitšego bahung, ge a tlo boa kua magodimong, e a tlogo re namolela mohla wa bogale bjo bo tlogo tla.


text:
Le ge re sa tšo hlokofatšwa le go gobatšwa kua Filipi, ka mo le tsebago, re be re na le mafolofolo ka Modimo wa rena, ra le botša Ebangedi ya Modimo re le bothateng bjo bogolo.


text:
Rena re bolela re le ba Modimo a ba hweditšego re botegetše Ebangedi, re se ba go re re kgahla batho, re rata go kgahla Modimo molekodi wa dipelo tša rena.


text:
Gobane ga re ešo ra ba ra bolela re latswa ka leleme, le lena le a tseba; Modimo ke hlatse ya ge re se na maano a go apeša megabaru.


text:
Le gona ga re nyake go godišwa ke batho ba e kago ba bolena le ge e le ba bangwe, le ge bogolo bja ge re le Baapostola bo re loketše.


text:
Ka tlhologelo e kaakaa re be re re re le nee tšohle, e sego Ebangedi yeo ya Modimo fela, re be re re re le nee le bophelo bja rena; gobane le le baratiwa ba rena.


text:
Bana bešo, le sa tseba ka mo re itapišitšego re imelwa ke mediro, ka mo re bego re dira bošego le mosegare, e le go re re se imele motho wa lena, ge re le ruta Ebangedi ya Modimo.


text:
Dihlatse ke bolena, le Modimo ke hlatse, ya ge lena badumedi re le dirile ka mokgwa o mokgethwa wa toko, wo o sa solegego.


text:
Ra le eletša, ra le tsoša, ra le kgothatša, gore le tšee ka tsela ye e loketšego Modimo e a re biletšago mmušong wa gagwe le letagong.


text:
Gomme ke ka baka leo re sa kgaotšego go leboga Modimo, ka ge mola le tlelwa ke lentšu le le bego le bolelwa ke rena, le sa ka la le amogela boka lentšu la batho, la le amogela e le la Modimo, la therešo, ya tla ya ba lona le le dirago mo go lena.


text:
Gobane lena Bana bešo, le tšere ka mohlala wa diphuthego tšela tša nageng ya Juda, e lego tša Modimo ka Kriste Jesu; gobane le lena le hlokofaditšwe ke ba setšhaba sa geno ka mokgwa wo bala ba hlokofaditšwego ka wona ke Bajuda.


text:
Ke bona ba ba bolailego yena Morena Jesu le Baporofeta ba bona. Ga ba kgahle Modimo; ba lwa le batho bohle.


text:
Ba gana ge re bolela le bantle ge re re ba phološwe; gomme e ba gona go tlatša dibe tša bona mo gohle; fela, bogale bja Modimo bo šetše bo ba tlela go iša pheletšong.


text:
Gomme rena, bana bešo, e sa le mola re le tlogela re se hlwe re bonana ka mahlo, ka pelong gona re se kgaogane, re phegeletše ka kudu go tla go bonana le lena ka difahlogo re hlologetšwe gagolo.


text:
Gobane kholofelo ya rena, le lethabo la rena, le mphapahlogo wo re kago kgantšha wona, e ka ba mang ge e se lena, le lena le ba re tlogo kgantšha bona pele ga Morena mohla a boago.


text:
Ra roma Timotheo ngwanešo mohlanka wa Modimo, modiriši wa rena Ebangeding ya Kriste, gore a le tiiše a le eletše ka tša tumelo ya lena,


text:
Gobane le mola re na le lena, re le boditše ra re: re ba go tlo tlaišwa; mme gwa tla gwa ba bjalo ka mo le tsebago.


text:
Ke ka baka leo ke fentšwego ke tlhologelo, ka ba ka roma motho, gore ke tsebe ka mo tumelo ya lena e dutšego ka gona; e se be mohlomongwe, ge moleki a le lekile, modiro wa rena wa fetoga lefela.


text:
Bjale gomme Timotheo ge a boa moo ga geno, o tlile a re anegela taba tše botse tša tumelo ya lena, le tša lerato la lena; a re: Le sa re gopola o botse ka mehla, le hlologetšwe go re bona, boka le rena ge re le hlologetšwe.


text:
Ke tšona tše di re ušitšego dipelo, Bana bešo. Ga re sa belaela ka baka la lena, ge re bona tumelo ya lena, le ge rena re le bothateng bjo bokaakaa, re tlaišega.


text:
Gomme Modimo re ka mo leboga kang, ge a re thabišitše ka tše a le dirilego tšona, ge re filwe lethabo le lekaakaa pele ga Modimo wa rena ka lena?


text:
Bošego le mosegare re phegeletše go kgopela wa go lla, gore re dumelelwe go tla go bona difahlogo tša lena, gore re tlaleletše mo tumelo ya lena e kago hlaelwa.


text:
Gomme yena Modimo Tata wešo, le Mong wa rena Jesu Kriste, a a re lokišetše tsela ya go tla moo go lena.


text:
Gomme lena, Modimo a a le humiše leratano e be le legologolo, le lerato la go rata batho bohle bjalo ka ge le rena re le rata.


text:
E be go tiiša dipelo tša lena, di se be bosodi, di be le bokgethwa pele ga Modimo Tata wešo mohla mong wa rena Jesu Kriste a tlogo tla le bakgethwa ba gagwe ka moka.


text:
Bana bešo, re sa le eletša re kgopela ka Morena, re re: Tiišang go swara ka tsela yeo re le laeditšego yona, mme la tšea ka yona yeo ya go kgahla Modimo.


text:
Mang le mang e lego wa lena a tsebe mosadi e lego wa gagwe ka mokgwa wa kgethego le wa go mo godiša.


text:
Mo go tše le di dirago go se ke gwa ba go jana le go forana; gobane Morena ke Molefetši wa dilo tše bjalo ka moka. Ke tše re le boditšego kwale ra tiiša go le hlatsela tšona.


text:
Gomme e le tša go rata bana ba bolena, ga se tše le sa swanelago go ngwalelwa, gobane leratanong le barutwa ba Modimo.


text:
Ke tšona le di direlago ba bolena ka moka ba Matsedonia; sa rena ke go fo le eletša re re: Bana bešo! Išang pele go ya botlalong!


text:
Le phegelele go thwe: Le ba leago, le ba go dira tše di le lebanego, le ba go dira ka diatla tša lena, ka mo re le laetšego ka gona.


text:
Bana bešo! Ga ke rate ge le hloka tsebo tabeng ya ba ba ithobaletšego, gore le se ke la hlokofala boka ba bangwe bao ba hlokago kholofelo.


text:
Ge re dumela gore Kriste o hwile mme a tsoga, le ba ba ithobaletšego ka Jesu, Modimo o tlo ba iša le yena.


text:
Fao re le botša lentšu la Morena ge re re: Rena ba re phelago ra šadišetšwa maboo a Morena, re ka se ke ra raka bao pele ba ithobaletšego.


text:
Gobane Morena yena mong o tlo fologa legodimong ka mokgoši, ka kgowa ya Morongwamogolo, ka phalafala ya Modimo; ke mo bao ba hwetšego go Kriste ba tlogo tsoga pele.


text:
Gwa tlo latela rena ba re šetšego re phela, ra rotošetšwa marung gammogo le bona, ra yo gahlanetša Morena sebakeng sa godimo, ya tlo ba gona go yo ba le Morena go ya go ile.


text:
Ge e le tša mabaka ao le tša nako ya gona, bana bešo, ga e sa le tše le swanetšego go ngwalelwa tšona.


text:
Gobane lena beng le tseba gabotse gore letšatši leo la Morena le tlo tla boka lehodu ge le tla bošego.


text:
Ge go tlo thwe: Go khutšo! Go iketlilwe, ke mo ba tlogo welwa godimo ke tshenyego bjalo ka moima ge a welwa ke lešoko; mme ba ka se ke ba phonyokga.


text:
Rena ba re lego ba mosegare, a re phafogeng, re apare sephemasefega sa tumelo le lerato, kuane e be go holofela phološo.


text:
Gobane se Modimo a re beetšego sona ga se go tlo galefelwa; o re beetše go fihlela phološo ka Mong wa rena Jesu Kriste.


text:
Ke yena a hwilego ka baka la rena, gore -- ge re phakgame le ge re robetše -- re phele re na le yena.


text:
Bana bešo re a le kgopela, tsebang bao ba ba le swaretšego modiro; ba e lego bagolo ba lena Moreneng ba go le eletša.


text:
Bana bešo, re a le eletša: Solang ba ba sa thakgego; le tsoše ba dipelo tše di tapilego; le thekgetše bafokodi; le se ke la felela motho pelo.


text:
Le bone gore go se ke gwa ba le e a lefetšago bobe ka bobe; ka mehla le otlelele go dirana gabotse le go dira bohle gabotse.


text:
Gomme yena Modimo Rakhutšo a le dire bakgethwa ba ruri; gore meoya ya lena, le dipelo tša lena, le mebele ya lena, ka moka di lotege moka, gore Mong wa rena Jesu Kriste ge a etla, a di hwetše di se ne bosodi.


text:
Paulo le Silibano le Timotheo, re ngwalela phuthego ya ba Thesalonika ineng la Modimo Tata wešo le la Mong wa rena Jesu Kriste.


text:
Go re swanetše ge re le lebogela go Modimo ka mehla, lena bana bešo, go swanetše, ka gobane tumelo ya lena e tielela e eya, le leratano la lena bohle le fela le tlala,


text:
le tlala ka mokgwa wo le rena re kgonago go kgantšha lena diphuthegong tša Modimo kga go bona kgotlelelo ya lena, ge le tia tumelong ge ba le tlaiša ba le hlokofatša.


text:
Ke bohlatse bja moahlolelo wa go loka wa Modimo, wa gore le hwetšwe le le ba ba swanelwago ke mmušo wa Modimo wo le hlokofaletšwago wona.


text:
Mme lena ba le hlokofatšwago le rena o tlo re lapološa mohla wa kutollo ya Morena Jesu ge a etšwa legodimong a na le Barongwa ba gagwe ba maatla.


text:
Ba ba sa tsebego Modimo, le ba ba sa kwego Ebangedi ya Mong wa rena Jesu Kriste, o tlo ba lefetša ka dikgabo tša mollo.


text:
Bona bao, kotlo e tlogo ba wela ke tshenyego ye e sa felego, ke go tlo senyegela kgole le sefahlago sa Morena, kgole le letago la maatla a gagwe.


text:
Mohla woo o tlo tla a tagafala ka bakgethwa ba gagwe, o tlo kgotswa ka bohle ba mo dumetšego, gobane bohlatse bja rena bo dumetšwe mo go lena.


text:
Gomme ke sona se re se nyakago ka go le rapelela ka mehla, gore Modimo wa rena a hwetše go bitšwa go le swantetše, a le tlatše lethabothabo la go kgahlwa ke tše bolo, a le tlatše maatla a go dira tša tumelo.


text:
Gore leina la Mong wa rena Jesu Kriste le tagafale ka lena, le lena le tagafale ka yena ka kgaugelo ya Modimo wa rena le ya Morena Jesu Kriste.


text:
Bana bešo! Re na le se re le kgopelago sona ka baka la go tla ga Mong wa rena Jesu Kriste, le go tlo bothelwa ga rena go yena.


text:
Re re: Le se ke la fo šišinywa ka pela la tlogelana le tlhaologanyo la gakantšhwa ka tša moya, le ka thuto, le ka lengwalo le ba rego le tšwa go rena, gwa tla gwa thwe: Letšatši la Kriste le kgauswi!


text:
Le se ke la gakišwa ke motho le ka mokgwa ofe, gobane letšatši leo le ka se ke la tla go sešo gwa tla tlhanogo pele, ge go sešo gwa tšwelela yena motho wa bobe, morwa wa tshenyego.


text:
Yena lenaba, e a nyatšago tšohle tše ba kago re ke Modimo le thapelo; a tlo ba a dula Ntlongkgethwa ya Modimo, a ipolela a re: Modimo ke nna!


text:
Ge e le sefsiswi sa bokgopo se šetše se tsoša maatla; fela, modiegiši o sa tlo thoma go tšwa tseleng.


text:
Ke mo go tlogo bonagatšwa motho wa bobe yo Morena a tlogo mo fediša ka mohemo wa molomo wa gagwe, a mo timetša ka go bonagala ga go tla ga gagwe.


text:
O tlo timetša yena eo wa go tla ka maatla a Sathane, ka maatlamoka a maaka, le ka matete a maaka, le ka mehlolo ya maaka.


text:
Ke yena wa go tla ka phapošo e tletšego ya dibe, a fapoša balahlegi ka ge ba ganne go rata therešo ya go ba phološa.


text:
Ge e le rena, se se re swanetšego ke go le lebogela go Modimo ka mehla, lena bana bešo, baratwa ba Morena; gobane Modimo o le hlaoletše go phološwa go tloga mathomong, gore le be bakgethwa ka Moya, le dumele therešo.


text:
Ke gona hle, bana bešo! Emang, le tiiše go ya ka taelo tše le di rutilwego ka polelo ya rena le ka lengwalo la rena.


text:
Gomme yena Mong wa rena Jesu Kriste, le Modimo Tata wešo e a re ratilwego, e a re filego khomotšo ya neng le neng, a re fa kholofelo e botse ka kgaugelo,


text:
Bana bešo! Ke sa re: Re rapeleleng gore Lentšu la Morena le tšwelele pele, le tumišege bjalo ka moo ga geno,


text:
Gomme rena re le holofetše ka Morena, gore tše re le laelago tšona le a di dira, mme le tlo fela le di dira.


text:
Gomme re laela lena bana bešo, ka ina la Mong wa rena Jesu Kriste gore le ikaroganye le ngwaneno e mongwe le e mongwe e a arogago a se ye ka molao le ka taelo ye a e filwego ke rena.


text:
Lena beng le a tseba ka mo le swanetšego go etša rena ka gona, gobane ga ra ka ra šaetša re na le lena.


text:
Le go ja ga ra ka, ra ja bogobe bja go fo fiwa; sa rena e be e le go dira le go itapiša gore re se ke ra imetša motho wa lena.


text:
Ge re realo ke ka gore re kwele ge ba re: Ba bangwe ba lena ba tšea ka tsela ya go aroga, ga ba sware modiro, ba dira tše di išago bošaeding.


text:
Badiratšeo re a ba laela, re bile re ba kgopela ka Mong wa rena Jesu Kriste, gore ba sware modiro ba ikhomoletše, ba je bogobe e lego bja bona.


text:
Ge go ka ba le e a sa ratego go kwa se lengwalo le le se bolelago, le lese go kopana nae, gore a hlabje ke dihlong.


text:
Tumedišo ya ka še, ye ke e ngwalago ka seatla sa ka, nna Paulo; ke lona leswao la ka mangwalong ka moka. Ke ngwala ka mokgwa woo.


text:
Paulo Moapostola wa Jesu Kriste ka taelo ya Modimo Mophološi wa rena le ya Mong wa rena Jesu Kriste kholofelo ya rena.


text:
Ke ngwalela Timotheo ngwana wa ka wa makgonthe tumelong. Kgaugelo le tšhokelo le khutšo a di go tlele di etšwa go Modimo Tata wešo le go Jesu Kriste Mong wa rena.


text:
Ke sa go kgopela tša mohla wola ke go tlogela motseng wa Efeso ke eya Matsedonia, ge ke laela gore go se ke gwa ba le ba go ruta thuto e šele.


text:
Ka re ba se ke ba ya le dinonwane, le dipalo tša meloko e se nago mo e gomago. Dilo tšeo di tsoša dikgang; di šitiša batho go agišana le Modimo ka tumelo.


text:
Se thuto e išago go sona ke lerato le le tšwago pelongtshekegi, le letswalong le le sa imelwego ke molato, le tumelong e se nago boikaketši.


text:
Ge motho a tseba gore Molao ga o a beelwa moloki, ge o beetšwe ba ba senyago Molao, le ba ba ganago go kwa, ba go se boife Modimo, le badiradibe le bakgopo, le ba makgapha, le ba go bolaya botatabo le bommabo, ba go bolaya batho,


text:
Le ba diotswa, le ba go senya bašimane, le ba go rekiša mathopša, le ba maaka, le ba go ena ka maaka, le ba go ganana le thutothuto.


text:
yena nna ke bego ke le morogaki le mohlokofatši, wa go dira batho ka bogale; gomme ke gaugetšwe ka gobane dilo tšeo ke di dirile ke sa tsebe; ke sešo ka ba modumedi.


text:
Ke taba ye e tiilego, ye e swanetšego go amogelwa ka botlalo, ye ya gore Jesu Kriste o tlile lefaseng gore a phološe badiradibe, bao ke lego thwadi ya bona.


text:
Fela, ke gaugetšwe, gore ka nna ke lego thwadi ya badiradibe Jesu Kriste a bonagatše gona go se fele pelo ga paala, gore bohle ba ba tlogo dumela ba swantšhetšwe ka nna, ba išwe bophelong bjo bo sa felego.


text:
Gomme yena Kgoši Ramabakaanengleneng, yena Modimo wa go se fetoge, wa go se bonwe ke motho, a a godišwe a retwe go ya go ile le neng le neng. Amene.


text:
Timotheo Ngwanaka! Se taelo ye ke go laelago ka yona ke eya ka diporofeto tše di go boletšego, ke re: Hlabana tlhabano e botse ka tšona.


text:
O hlabane o na le tumelo le letswalo le le sa tsebego molato. Ke tšona tše ba bangwe ba kgaoganego natšo, mme tumelong ba senyegelwa ke matšibogo.


text:
Ba bangwe ba bona ke Himeneo le Alesandere, ba ke ba gafetšego Sathane, gore ba tlwaologe go goboša Modimo.


text:
Keletšo ya ka še: Se segolo thata ke dithapelo le dithapelelo, go rapelela le go lebogela batho bohle.


text:
Re rapelele marena le bohle ba e lego ba bagolo, gore re phele re wele dipelo re iketlile, re le ba borapedi ruri, re le batsebalegi.


text:
Gobane Modimo ke yena o tee yo; le Mmoelanyi wa go boelanya Modimo le batho ke yena o tee yo, yena motho Jesu Kriste,


text:
Yena a ikgafilego a ba selefa sa go lefela bohle; ke bjona bohlatse bja go tla ka lebaka le la bjona.


text:
Mme nna ke beilwe ka ba motsenedi wa bjona bohlatse bjo, ka ba Moapostola wa bjona. Mme ke bolela therešo, ga ke aketše ke le moruti wa bantle wa tumelo le therešo.


text:
Bjale ke rata gore banna e be ba go rapela gohle, ba emiše diatla tše kgethwa go se bonaba le dikgang.


text:
Le basadi ke rata gore ba apare gabotse, ba itlhophe la go šia tsholo le boikgantšho, ba se na maforo le dipheta le mašela a theko e thata.


text:
Molebeledi go swanetše ge e le motho e a se nago bosodi e le monna wa mosadi o tee, mophafogi, wa pelokeledi, wa mekgwa e botse, moratabaeng, motsebagoruta.


text:
E se ke ya ba monwi wa sedila, e se ke ya ba motiabatho le mollaleruo; a e be yo botho, moiladikgang, e a se nago megabaru.


text:
Gobane ge motho a sa tsebe go laola ba lapeng la gabo, o tlo kgona bjang go babalela phuthego ya Modimo?


text:
Le badiredi e be batho ba bothakga, e se be baradia, e se be ba ba ineetšego go nwa sedila le ballaleruo.


text:
Le basadi e be batho ba bothakga, e se be bagarigari, e be ba ba phafogilego, e be ba go botega dilong tšohle.


text:
Gobane ba ba dirilego modiro wo gabotse ba ithuela bogolo bjo botse, le mafolofolo tumelong ya go dumela Jesu Kriste.


text:
Ge nka diega, o tsebe gore ke wona modirelo wa Ngwakong wa Modimo, ke ra wa phuthegong ya Modimo e a phelago, e lego yona kokwane le motheo wa therešo.


text:
Sephiri se sa borapedi se godile wa go se ganetšege, sa go re: Modimo o bonagetše nameng, a hlatselwa toko ke Moya, a bonala ka Barongwa, a tsebatšwa ditšhabeng, a dumelwa lefaseng, a rotošetšwa legodimong e le wa letago.


text:
Moya o boletše gwa kwala, wa re mehleng e tlogo tla ba bangwe ba tlo hlanogela tumelo, ba ya le meoya ya go fora batho, ba ya le dithuto tša meoya e mebe.


text:
Ba iletša motho go tšea mosadi, ba ila dijo tše Modimo a di bopetšego go amogelwa ka go leboga ke badumedi ba ba lemogilego therešo.


text:
Ge o ruta bana ba borena taba tše, gona o tlo ba mohlanka o botse wa Jesu Kriste, yo dijo tša gagwe e lego mantšu a tumelo ye e swanetšwego ruri ke go amogelwa.


text:
Ge e le dinonwane tšeo di gobogilego, tše nkego ke tša bakgekolo, tšeo o di gane. Wena o itlwaetše borapedi.


text:
Gobane go tlwaetša mmele go hola ganyane fela. Se se holago gohle ke borapedi ka ge bo na le kholofedišo ya bophelo bjono le ya bjo bo tlogo tla.


text:
Ke sona se re itapišetšago sona re rogwa; ka gobane re holofetše Modimo e a phelago, Mophološi wa batho bohle, gagolo wa bao ba dumelago.


text:
Go se ke gwa ba le e a go nyatšago ka ge o sa le lesogana; baa moetapele wa badumedi go boleleng le mekgweng le leratong le Moyeng le tumelong, le ka mokgwamokgethwa.


text:
O se ke wa tšwafela neo ye o seditšwego ka yona, ye o e filwego wa porofeta mola bagolo ba go beile diatla.


text:
Mokgalabjye o se ke wa mo kgalema ka thata. O mo eletše bjalo ka eke ke tatago. Masogana o a eletše bjalo ka eke ke bongwaneno.


text:
Bakgekolo o ba eletše bjalo ka eke ke bommago. Basadi ba bafsa o ba eletše bjalo ka eke ke bokgaetšedi ka mokgwa o mokgethwa wa ruri.


text:
Ge mohlogogadi a na le bana le ge e le ditlogolo, go bona bao sa pele a e be go ithuta borapedi ka lapa: e be go leboga batswadi ba bona. Ke gona go thakga le go kgahla Modimo.


text:
Ge e le mohlologadi e a šiilwego a nnoši, o holofela Modimo, o tiiša dithapelo le kgopelo bošego le mosegare.


text:
Ge motho a sa babalele babo, gagolo ba lapeng la gabo, o latola tumelo; o phalwa ke e a sa dumelego.


text:
Mohlologadi e a kgethwago ke phuthego a e be e a feditšego nywaga e masome a selelago, e a bego a tšerwe gatee fela,


text:
a e be e a nago le bohlatse bja mediro e botse, bja ge a tsebile go diša bana le go amogela baeng, le go hlapiša bakgethwa maoto, ge a thušitše batlaišegi, ge e le wa go phegelela mediro e botse yohle.


text:
Bahlologadi ba bafsa o se ke wa ba hlaolela modiro wa phuthego; gobane ge ba ikwa ba ngala Kriste, mme ba rata go tšewa.


text:
Le gona ba tlwaela go theta le malapa ba se na modiro; e se ke ya ba go tšwafa fela, ya ba ditshele le go bolela tše di sa lokago.


text:
Ke gona ke ratago gore ba bafsa ba tšewe, ba belege bana, ba ditše malapa a bona, gore lenaba ba se le nee sebaka sa go roga.


text:
Ge motho e le modumedi, mme mo go ba gabo go na le bahlologadi, a a ba babalele gore phuthego e se tlo imelwa; sa yona e be go babalela ba e lego bahlologadi ruri.


text:
Ba bagolo ba go emela phuthego gabotse, a ba godišwe gobedi, gagolo bao ba go itapiša ka go bolela le ka go ruta.


text:
Gobane mangwalo a re: Pholo ge e fola o se ke wa e tlemelela molomo; a buša a re: Modiri o swanetšwe ke moputso.


text:
Ge mogolo a ka begwa, o se ke wa amogela taba yeo ge e se ne dihlatse tše pedi le ge e le tše tharo.


text:
Ke go laela pele ga Modimo le Morena Jesu Kriste le Barongwa ba bakgethwa, gore o itote gore o se ke wa ahlola go sešo gwa sekwa, o se ke wa beba motho.


text:
O se ke wa hlaganela go bea motho diatla. O se ke wa hwetšwa o na le molato le bosenyi; itote o ile bosodi.


text:
O se hlwe o enwa meetse fela; nwaa le beinenyana ka baka la mala a gago, le bokoka bjoo bo felago bo go boela.


text:
Bohle ba e lego ba bohlanka bja go tlengwa, ba tsebe ge beng ba bona ba loketšwe ke kgodišo ka moka, gore ina la Modimo, le thuto, di se ke tša gobošwa.


text:
Ba ba nago le beng ba e lego badumedi, ba se ke ba ba nyatša, gobane ke bana babo; a ba tiiše go ba hlankela ka ge e le badumedi le baratiwa ba go setšwa ka mokgwa woo. -- Ruta batho ka go realo, o ba eletše ka mokgwa woo.


text:
Ge motho a ka ruta tše šele a sa ye ka mantšu a Mong wa rena Jesu Kriste, ka mantšu a a se nago bolwetši, le ka thuto ye e amanago le borapedi,


text:
o foufetše ka boikgogomošo, mola a sa tsebe selo; bolwetši bja gagwe ke go bata dikgang le diphetolano tša go tsoša mona le tšhitano le maroga le kgonono tše mpe,


text:
le diphapang tša lefela tša batho ba ba senyegilego kgopolo, ba ba timetšwego ke therešo, ba ba rego borapedi a e be bja go inyakela leruo ka bjona. Ba ba bjalo kgaogana nabo.


text:
Gobane ba ba ratago go huma ba wela melekong le mereong; ba ya le dikganyogo tše ntši tša bošilo tše di gobošago motho tša mo senya, tša mo tekesetša tshenyegong le tahlegong.


text:
Gobane megabaru ke wona modu wa bobe ka moka; gomme ba bangwe ba go kekela go tšona ba arogile tumelo ba ikobela mehlako e mentši.


text:
Gomme wena motho wa Modimo, tšhaba dilo tšeo; o phegelele toko, le borapedi, le tumelo le lerato, le kgotlelelo, le bonolo.


text:
Hlabana tlhabano e botse ya tumelo, o thope bophelo bjo bo sa felego, bjo o bileditšwego bjona, wa ipolela o botse pele ga dihlatse tše ntši.


text:
Ke go laya re le pele ga Modimo Mophedišatšohle, le pele ga Kriste Jesu e a ipoletšego pele ga Pilato ka bohlatse bjo botse.


text:
O tiiše go ya ka taelo ye e se nago senyalo le bosodi, go be go bonagale yena mong wa rena Jesu Kriste.


text:
Mong a bophelo boilalehu ke yena a nnoši; o agile seetšeng se se sa fihlelwego, yo go sego motho wa go mmona le go ka mmona, mong a theto le bogoši bja neng le neng. Amene.


text:
Bahumi ba mehleng ya bjale ba laele o re ba se ikgodiše, ba se holofele lehumo la go tla le go tloga; ba holofele Modimo e a phelago; e a re fago tšohle gore di re natefele.


text:
E be gona go ithuela, go thea motheo wa mehla e tlo go tla gore ba fihlele bjo e lego bophelo bja ruri.


text:
Timotheo! Diša tše di digetšwego wena. Ila merero ya lefela ye e sa holego selo, le diphetolano tša ba ba aketšago ba re ke yona tsebo.


text:
Ke tsebo ye ba bangwe ba ipolelago ka yona, mme ya ba go aroga tumelo. A kgaugelo e be le wena! Amene.


text:
Paulo Moapostola wa Jesu Kriste ka thato ya Modimo, yo ke beetšwego go bolela bophelo bjo bo re holofedišitšwego bja tla bja ba gona ka Kriste Jesu,


text:
Ke ngwalela Timotheo ngwanaka moratwa. Go gaugelwa le go šokelwa le go khutšišwa a di go tlele di etšwa go Modimo Tata wešo le go Jesu Kriste Mong wa rena.


text:
Ke leboga Modimo, yo boka borrawešo ke mo hlankelago letswalo la ka le kgodilwe, ke sa kgaotše go go gopola dithapelong tšaka bošego le mosegare.


text:
ke elelwe tumelo ya gago e se nago boikaketši, ye e bego e agile pelong ya Loisa makgolwago, le pelong ya Oinika mmago, ye ke kgodilwego gore le mo go wena e agile.


text:
Ke ka baka leo ke felago ke go eletša ke re: Goteletša neo yeo Modimo a go seditšego ka yona ye e lego go wena ka go bewa diatla ke nna.


text:
Gobane Modimo ga a ka a re nea Moya wa boi; o re file Moya wa maatla, le wa lerato, le wa tlhaologanyo.


text:
Ke gona, o se be le maseme ge o hlatsela Mong wa rena, ge o hlatsela le nna mogolegwa wa gagwe; mo Ebangedi e hloiwago o eme le yona ka maatla a Modimo.


text:
Ke yena a re phološitšego a re bitša ka mmiletšo o mokgethwa, e sego ka baka la mediro ya rena; o re biditše ka go ithatela le ka kgaugelo ye a re seditšego ka yona ka Jesu Kriste mola go sešo gwa thoma mehla ya mabaka.


text:
Ke yona kgaugelo ya go bonagatšwa mehleng yeno ka go bonagala ga Mophološi wa rena Jesu Kriste, e a fedišitšego lehu, a tšweletša bophelo le go se hwe ka seetša sa Ebangedi.


text:
Gomme nna ke beetšwe yona Ebangedi gore ke be segoeledi sa yona le motseta wa yona le moruti wa bantle.


text:
Molato ke wona woo ge ke hlokofatšwa; fela ga ke na maseme. Yo ke mo dumetšego ke a mo tseba. Ke botile maatla a gagwe a go mpolokela se ke beetšwego sona, gwa tlo ba gwa fihla letšatši leo.


text:
Mantšu ao a se nago senyalo, a o a kwelego go nna, o tšee ka mohlala wa ona, ka tumelo le ka lerato, le re le hwetšago go Jesu Kriste.


text:
Ba lapeng la Onesiforo Morena a a ba setše ka kgaugelo, gobane ba ntapološitše gantši; mme yena ga a ka a itšimeletša go mpona ke tlemilwe,


text:
A Morena a mo setše ka go mo gaugela ka letšatši leo. Ke wena o tsebago ka mo a swerego modiro motseng wa Efeso.


text:
Tše o di kwelego ke go botša go na le dihlatse tše ntši, di gafele batho ba ba botegago, ba ba tlogo kgona go ruta ba bangwe.


text:
Ke ka baka leo ke kgotlelelago ke direla bahlaolwa, gore le bona ba bone phološo ka Jesu Kriste le letago le le sa felego.


text:
Ba eletše, o fele o boeletša go ba hlatsela le le pele ga Morena, o re ba lese go tšea dikgang tše di sa holego selo, tše di fogo ferekanya ba ba di kwago.


text:
Se o swanetšego go se phegelela ke gore Modimo a bone o le mmotegi, o le modiri e a se nago bosodi, e a tsebago go ratha lentšu la therešo a sa kgopamiše.


text:
ba arogile therešo, ba re: Go tsoga ga bahu go šetše go diregile. Ba realo ba phekgola tumelo ya ba bangwe.


text:
Ge e le motheo wo o tiilego wa Modimo wona o eme o na le leswao la go re: Morena o tseba ba gagwe, le la go re; Ba go bola ina la Morena, a ba hlaswe dibe bohle!


text:
Ngwakong o mogolo dibja ga se tša gauta le tša silifera fela; le tša phata le tša letsopa di gona; tše dingwe ke tša go neneketšwa; tše dingwe ke tša go nyatšega.


text:
Bjale ge motho a ka ila tše mpe o tlo ba sebjana sa go neneketšwa, sa go kgethega, sa go kgahla mong wa ngwako, se se tlogo diriswa modiro o botse.


text:
Tšhaba dikganyogo tša bosogana. Phegelela toko le tumelo, le lerato le leago gammogo le ba ba rapelago Morena ka pelotshekegi.


text:
Mohlanka wa Morena ga a swanelwa ke dintwa. Se se mo swanetšego ke ge bohle a ba dira ka botho, ge e le moratabatho, mokgotlelelabošula.


text:
Bangangi o ba eletša ka boleta, gore mohlomongwe Modimo a ba nee tshokologo, ba tle ba lemoge therešo.


text:
Mohlomongwe ba tlo hlabologa ba phonyokga digole tša Diabolo tše a ba tantšego ka tšona, gore a ba diriše se yena a se ratago.


text:
Batho e tlo ba ba go ithata, ba megabaru, ba lenyatšo le baikgogomoši, le ba maroga, le ba go se kwe batswadi, ba go se leboge, ba go se ile selo.


text:
E tlo ba bahlalalerato, babatasekgoro, e tlo ba dihwirihwiri, le ba ba sa tsebego go itshwara, manaba a tše bolo;


text:
Ge o ba bona, o tlo re ba ne borapedi; anthe maatla a bjona ga ba a dumele. Ba ba bjalo o ba gerule.


text:
Go bona bao go na le ba go tsenela ba bangwe dintlong, mme ba thopa basatšana ba ba imetšwego ke dibe, ba ba gogwago ke dikganyogo tša mehutahuta.


text:
Ke tšona tše Janne le Jambore ba bego ba na natšo ge ba ngangana le Moše, ya ba go ngangana le therešo. Ke batho ba ba senyegilego kgopolo, ba go se amane le tumelo.


text:
Ge e le wena o lotile thuto ya ka wa e latela, wa etša mokgwa wa ka le phegelelo ya ka, le tumelo ya ka, le go se fele pelo ga ka, le lerato, le kgotlelelo.


text:
Wa etša nna ka go hlomarelwa le go tlaišwa ka tše di etšago tšela tša go ntiregela Antiokia, le Ikonio le Lisitara. Ke kgotleletše ditlhomarelo tše bjalo, mme Morena o nnamoletše gohle.


text:
Ke tše di tlogo diregela bohle ba ba ratago go phela ka borapedi ka Kriste Jesu; le bona ba tlo hlomarelwa.


text:
Batho ba babe le baaroši, bobe bja bona bo tlo fela bo gola bo eya, ba fora ba bangwe, le bona ba forwa.


text:
Gobane Mangwalo a Makgethwa o a tseba go tloga bjaneng. Ke ona a kgonago go go hlalefišetša phologo ka tumelo, o dumetše Jesu Kriste.


text:
Gobane Mangwalo ka moka ke mahebetšwake Modimo, le gona a hola batho ka go ruta, le ka go kgodiša le go sokolla, le ka go iša tokong,


text:
Ke go laela wa go go eniša re le pele ga Modimo le pele ga Morena Jesu Kriste, e a tlogo sekiša ba ba phelago le ba ba hwilego, re tseba ponagalo ya gagwe le mmušo wa gagwe,


text:
ke re: Baa segoeledi sa lentšu, o le emele ka lebaka la gona le ka le le sego la gona, o kgothatše, o eletše, o kgaleme o sa fele pelo o ruta.


text:
Gobane go tlo tla lebaka le ba ka se kego ba kgona go theetša thuto ye e phedilego; ba tlo ikgobela baruti ka go ya le dikganyogo tša bona, ka go rata go kwiša ditsebe bose.


text:
Ge e le wena, phafogela tšohle; kgotlelela mabothata, o dire modiro wa segoeledi, o be mohlanka ka botlalo.


text:
Mphapahlogo wa go re ke lokile o šetše o beilwe pele ga ka; ke wo ke tlo go o newa ke Morena Moahlodi wa go loka ka letšatši leo; e se nna fela; o tlo o nea bohle ba ba ratilego ge a bonagala.


text:
Dema o ntlogetše ka go rata lefase le la bjale; o ile Thesalonika. Keresentsi o ile Galatia. Tito o ile Dalamatia.


text:
O ko ntlele le kobo ye ke e tlogetšego Teroa ga Karepo, le dipuku tšela, gagolo matlakala ala a go ngwala.


text:
Alesandere monna yola wa morudi, o ntirile mo gobe ka kudukudu. Morena o tlo mmušetša ka mo go swanetšego mediro ya gagwe.


text:
Mola ke sekišwa la pele, go hlokegile wa go tla a ema le nna; ka moka ba ntlogetše. A ba se ke ba balelwa molato woo.


text:
E a emego le nna ke yena Morena, a mpha maatla, gore botseta bja ka bo phethege, mme bantle bohle ba kwe; gomme ke hlakodišitšwe molomong wa tau.


text:
Gomme yena Morena o sa tlo ntlhakodiša medirong e mebe yohle ka tlo phologela mmušong wa gagwe wa magodimong. Go retwa a e be ga gagwe go iša mehleng ya neng le neng. Amene.


text:
Se diege, o tle e sešo ya ba marega. Oibulo o a go dumediša, le Pudentsi, le Lino, le Kelaudia, le bana ba borena ka moka.


text:
Paulo mohlanka wa Modimo le Moapostola wa Jesu Kriste ka go ya ka tumelo ya bahlaolwa ba Modimo, le ka tsebo ya therešo ye e išago borapeding.


text:
Ka go holofela bophelo bjo bo sa felego, bjo Modimo yena Morereši a bo holofedišitšego batho mola mabaka a bogologolo a sešo a ba gona,


text:
a tla a tšweletša lentšu la gagwe ka lebaka la gona ka boseta bjo nna ke bo gafetšwego ka taelo ya Mophološi wa rena, ka taelo ya Modimo.


text:
Ke ngwalela wena Tito, e o lego ngwanaka wa ruri ka tumelo ye re lego batee ka yona. Go gaugelwa le go šokelwa le go khutšišwa a di be nago di etšwa go Modimo Tata wešo le go Jesu Kriste Mophološi wa rena.


text:
Mola ke go šadiša Kereta e be e le gore o phethe o tlatše tše di bego di sa hlaela, o bee bagolo o eya le metse ka mo ke go laetšego ka gona.


text:
E be batho ba ba se nago bosodi, monna e be wa mosadi o tee, e a nago le bana ba ba dumetšego, e sego ba go tsebja bohlola le go se kwe.


text:
Gobane molebeledi, go swanetše ge e le motho e a se nago senyalo, gobane ke molaki wa Modimo. E se ke ya ba senganga, goba mogalefi, le ge e le monwi, goba motho wa mereba, le ge e le wa go nyaka leruo le lebe.


text:
A e be motho wa go ya ka thuto ya lentšu le le tiilego le, gore a kgone go eletša batho ka thuto ye e se nago phokolo, a kgone go sola baganyetši.


text:
Gobane go na le ba bantši ba ba ganago go bušwa, batii ba maleme le baforaforetši, gagolo mo go ba lebollo.


text:
Ke bona ba ba swanetšego go thibja melomo, gobane ba ferekanya batho ka malapa ka thuto yeo e sa tsebalegego, e le go nyaka leruo le lebe.


text:
E mongwe wa bona, moporofeta wa gabo bona beng, o itše: Bakereta e sa le mola ke babatamaaka, dibata tše šoro, dimpa tša dibodu!


text:
Basekegi ba sekegetšwe ke tšhole. Ba tšhila le ba ba sa dumelego ba tšhilafaletšwe ke tšohle, ka gobane ba tšhilafaletše kgopolo le letswalo.


text:
Ba ipolela ba re: Modimo re a mo tseba, mme ba mo latola ka mediro. Ke ba makgapha le ba go se kwe; ga go modiro o botse wo ba kago o botegela.


text:
Banna ba bagolo o ba eletše gore ba hlwe ba phafogile, e be ba bokwala le ba tlhaologanyo, le ba ba phedilego tumelong, e le ba lerato le go se fele pelo.


text:
Le basadi ba bagolo e be ba babjalo, ba sware ka tsela ya ba bakgethwa. E se ke ya ba baphari, le ba go bušwa ke sebela; a e be baruti ba bothakga.


text:
Gomme wena, mediro e botse yohle ba e bone e le mo go wena, thuto ya gago e sa iše thoko, e le ya bonatla.


text:
Thuto e be ye e phedilego, ye e sa ganetšegego, gore e a sa emego le rena a lewe ke maseme, a hloke sebe se a kago re bolela ka sona.


text:
Ba se ke ba tšitlanya thoto; ba bonatše bolo ka go botega gohle; e be gona go thakga thuto ya Modimo Mophološi wa rena.


text:
Ke yona e re rutago go lahla go nyatša Modimo, go lahla dikganyogo tša lefase; gore mehleng yeno re phele re eletšegile, re loka, re na le borapedi,


text:
re dula re lebeletše mahlogonolo a re a holofetšego, le go bonala ga Modimo o mogolo le Mophološi wa rena Jesu Kriste.


text:
Ke yena a ikgafilego ka baka la rena, gore a re lopolle bokgopong ka moka, a ithuele setšhaba sa diroto medirong e botse.


text:
Ba eletše gore e be ba go bušwa ke marena le mmušo, e be batho ba ba kwago, le ba ba itokišeditšego go dira tše botse tšohle.


text:
Ba se be le maroga, e se be ba dintwa; e be ba botho; batho bohle ba ba bone e le ba bonolo bjo bo tletšego.


text:
Gobane le rena kgale re be re le mašilo, re le batho ba ba sa kwego, re timetše re gogwa ke dikganyogo le mathabo a mehutahuta, re keka le bobe le mona, re le ba go hloiwa le gona re hloyane.


text:
A tla a re phološa, e se ka baka le mediro ya rena ya toko. O re phološitše ka kgaugelo ya gagwe ka tlhatšo ya go tswalwa la bobedi, le ka mpshafatšo ya ka Moya o mokgethwa,


text:
gore ge re lokafaditšwe ka kgaugelo ya gagwe, re tle re be baji ba bohwa bja bophelo bjo bo sa felego ka kholofelo.


text:
Taba ye e tiile; gomme ke rata gore o tiiše thuto ya yona, gore ba ba dumetšego Modimo ba phegelele mediro e botse. Ke bjona botse bjoo, le go hola batho.


text:
Ge e le diphetolano tša bošilo, le go hlatlamanya meloko, le dikgang, le diphapang ka baka la Molao, di fularele; ga di hole selo; ke tša lefela.


text:
E tlo re ge ke roma Aretema a tla go wena, le ge e le Tigiko, o se ke wa diega go tla go nna Nikopoli; gobane ge ke nagana ke re marega ke tlo dula gona.


text:
Le ba gešo a ba tlwaele go phegelela mediro e botse, go thuša mo go sa ratego ge go hlaela; gore ba se tlo etša sehlare se se se nago dienywa.


text:
Bohle ba ba nago le nna ba a go dumediša. Dumediša ba ba re ratago e le ba tumelo. -- Kgaugelo a e be le lena ka moka. Amene.


text:
Paulo mogolegwa wa Kriste Jesu le Timotheo ngwanešo, re ngwalela Filemone moratiwa modiriši wa rena,


text:
ka gobane ke kwa tša lerato la gago le tumelo ya gago ya ge o dumetše Morena Jesu, o rata bakgethwa ka moka.


text:
Ke go rapelela gore kopano ye ya ge re le batee ka tumelo ya gago, mo go lena e ka tšweletša tsebo ya go hlatha bolo bjohle bo išago go Kriste Jesu.


text:
Gobane tše ke di hweditšego ka lerato la gago ke thabo e kgolo le khomotšo, ka ge dipelo tša bakgethwa di lapološitšwe ke wena, ngwanešo.


text:
Ke upša ke rata go go rapela ka ge lerato e le le kaakaa, e le nna e, Paulo mokgalabje, mehleng yeno ke le mogolegwa wa Jesu Kriste.


text:
Ke be ke rata ge a ka dula le nna a ntirela legatong la gago, bjalo, ka ge ke tlemilwe ka baka la Ebangedi.


text:
Fela, ga nka ka rata go ba le se ke se dirago ke sešo ka kwa seakanyo sa gago; gore ge o ka ntshetša, e se be ka kgapeletšo, o dire o ithapa.


text:
Gobane Onesimo, ge a tlogelane le wena lebakanyana, mohlomongwe e be e le gore e tle e be wa gago neng le neng;


text:
E se hlwe e eba mohlanka, e le e a fetago mohlanka ka bogolo, e le ngwaneno moratwa. Ge nna ke šetše ke re ke ngwanešo ruri, o ka se mphale ge bjalo e le wa gago ka sebele, e le wa gago Moreneng?


text:
Gomme ge o ka ba le se o se senyegetšwego ka yena, goba ge a ka ba le molato go wena, di late go nna.


text:
Nna Paulo ke ngwala ka seatla sa ka, ke re ke tlo go lefela. Ke realo ke sa bolele gore mo go nna le wena o na le molato wo o go anago hlogo.


text:
Le gona o ntokišetše bodulo, gobane ke holofetše gore le tlo fiwa se le se kgopelago ka dithapelo, ka tla ka ba wa lena.


text:
Mehleng yeno ya bofelo a tla a bolela le rena ka Morwa yo a mmeilego mojabohwa wa tšohle, e le yo a dirilego legohle ka yena.


text:
Gomme yena eo, e le yena seetša sa go tšwa letagong la Modimo, e lego yena sewantšho sa lebopo le Modimo a lego ka lona, e le yena e a rwalago legohle ka maatla a lentšu la gagwe, o itirile tlhatso ya go hlatswa dibe; a ya a dula ka letsogong le letona la bogoši bja magodimong.


text:
Gobane ke ofe morongwa yo a kilego a bolela nae a re: O Morwa wa ka; lehono ke go tswetše, a buša a re: Ke tlo ba tatagwe; mme yena e tlo ba Morwa wa ka!


text:
A boeletša mola a sebela lefase go tla ga Morwa wa gagwe a re: Barongwa bohle ba Modimo ba tlo lotšha yena.


text:
Barongwa bona ge a ba bolela o re: Meoya o e dira barongwa ba gagwe; bahlanka ba gagwe ke kgabo tša mollo.


text:
Ge e le Morwa o mmolela a re: Sedulo sa gago, wena Modimo, ke sa neng le neng; lehlotlo la gago la bogoši ke lehlotlo la go loka.


text:
O rata gona go loka; o hloya bokgopo. Ke ka baka leo, wena Modimo, Modimo wa gago a go beilego kgoši, a go tlotša makhura a lethabo, gwa hlokwa mokawena.


text:
A tlo šatolwa boka seaparo a fetoga. Wena o tlo dula o le se o lego sona, mme nywaga ya gago e ka se ke ya ba ya fela.


text:
Le gona ke ofe wa barongwa yo a mmoditšego a re: Dula ka letsogong laka le letona, ke be ke dire manaba a gago bogato bja nao tša gago?


text:
Ka moka ga bona a ga se meoya ya go hlankela ba bangwe, meoya ya go rongwa ya yo direla bao ba go tlo ja bohwa bja phološo?


text:
gobane mola go tlile Lentšu lela la go bolelwa ke barongwa, go le sela le go se kwe gohle ge go eba go oba kotlo ya gona.


text:
Re tlo phonyokga bjang ge re ka nyatša phološo e kgolo ye, ye e thomilego ka go bolelwa ke Morena, ya tla ya tia mo go rena ka ba ba e kwelego,


text:
mme Modimo a e hlatsela ka mehlolo, le ka matete, le ka ditiro tše maatla tša mehutahuta, le ka go abela batho Moya ka mo a ithatetšego ka gona?


text:
Hleng go na le bohlatse bja e a itšego: Motho ke eng ge o bile o sa mo lebale? Ngwana wa motho ke eng, ge o bile o mo ela hloko?


text:
O mo hlaeditše ka gonyane a se be morongwa, wa mo hlama ka borena le letago, wa mmušiša mediro ya atla tša gago; tšohle wa di bea ka tlase ga nao tša gagwe.


text:
Ge go thwe: o beile tšohle ka tlase ga nao tša gagwe, ke go re: ga a ka a šadiša se a sa kago a se bea gona; gomme ga re ešo ra bona motho ge a bušišwa tšohle.


text:
E a feditšego lebakanyana a hlaeditšwe a se lekane le Morongwa, ke Jesu yo re mmonago a hlamilwe ke borena le letago ka tsela ya go tlaišwa le ya go hwa; gore ka kgaugelo ya Modimo a kwe lehu ka baka la bohle.


text:
Gobane Modimo o bone ge go swanetše, ge yena eo legohle le lego gona ka baka la gagwe, mme la ba gona ka yena, ge yena wa go iša bana ba bantši letagong, a eba thwadi ya phološo, a tšea bolokatlalo ka go tlaišega.


text:
Gomme ka ge yena Mokgethabatho, le bao a ba kgethago, ba na le Tatabo o tee, ga a itšimeletše go re batho ke bana babo,


text:
A buša a re: Ke tlo dula ke mo lebeletše; a iša pele a re: Ke nna e, le bana ba Modimo a mphilego bona.


text:
Bjale ka go itira selo se tee le bana bao, ka go ba nama e tee le madi a tee le bona, o fentše Diabolo e a bego a na le maatla a lehu; o mo fentše ka go hwa ga gagwe,


text:
Gomme go be go swanetše ge a eba e a swanago le bana babo ka tšohle, gore a be wa go ba kwela bohloko, a be Moperisita e Mogolo e a botegetšego Modimo, a kgone go hlatswa setšhaba dibe.


text:
Bjale lena bana bešo ba bakgethwa, ba le lego ba tee le nna ka go bitšwa magodimong, hlokomelang Motseta yo le Moperisita e mogolo yo re mmolelago, yena Kriste Jesu.


text:
Ge e le Kriste o swanetšwe ke borena bjo bo fetago bja Moshe, gobane mothei wa lapa o swanetšwe ke go retwa go fetiša ba lapeng.


text:
Bjale Moshe o botegetše Modimo lapeng leo la gagwe ka moka e le mohlanka wa go hlatsela tše di bego di tlo bolwa.


text:
Kriste yena o botegetše Modimo e le Morwa wa go buša lapa la gagwe; mme lapa la gagwe ke borena ge re tiiša mafolofolo, ge re kgantšha kholofelo go fihla bofelong.


text:
Ka befelwa ke moloko wo, ka re: Ke setšhaba sa dipelo tše di felago di timela; mme ditsela tša ka ga ba di lemoge,


text:
Lebelelang ge, lena bana bešo, gore mo go lena go se ke gwa ba wa pelo e mpe ya go se dumele, e a kago hlanogela Modimo e a phelago.


text:
Sa lena a e be go eletšana bjale ge go sa le la “Lehono”, gore le se be le e a kago retella ka go forwa ke dibe.


text:
Gobane re ba tee le Kriste, ge re swara ra tiiša se re thomilego go ba sona, ge re realo go fihla bofelong.


text:
Ba go galakela Modimo mola ba kwele e be e le bomang? A e be e se bohle ba go khudušwa Egipita ke Moshe?


text:
Gomme ba a ba ngadilego gwa ba gwa fela nywaga e masome a mane ke ba fe? A ga se bao ba sentšego, mme ditoto tša bona tša rapalatšwa lešokeng?


text:
Ke bafe ba a ba enetšego a re: ba ka se ke ba ba ba tsena khutšong ya gagwe? A ga se bao ba gannego go kwa?


text:
A re boifeng ge gore go se be le o tee wa lena e a kago šalela mola kholofedišo ya go tsena khutšong e sa le gona.


text:
Gobane taba e botse yeo, le rena re e boditšwe bjalo ka bona. Fela, bona lentšu le ga la ka la ba thuša selo ka ge le sa ka la hlakana le tumelo ya bakwi ba lona.


text:
Ge e le rena ba re dumelago, re ba go tsena khutšong yeo e boletšwego ge go thwe: Ke mo ke ennego ke befetšwe ka re: Ba ka se ke ba tsena khutšong ya ka! Gomme mediro ya Modimo e phethegile mola a theile lefase;


text:
gobane go na le mo go boletšwego letšatši la go šupa ka go re: Ka letšatši la go šupa Modimo a khutša a feditše mediro ya gagwe ka moka.


text:
ke go re go sa na le mo ba bangwe ba tlogo tsena khutšong; gomme ba go botšwa taba e botše ye mehla yela ga ba ka ba tsena ka go se kwe.


text:
A buša a bea letšatši le lengwe la go thwe: “Lehono”; ke mola a bolela ka Dafida ge go fetile lebaka le letelele, a tla a re: Lehono ge le ekwa lentšu la gagwe, le se ke la retela dipelo.


text:
Le gona ge Joshua e ka be e le yena wa go ba iša khutšong, a ka be a sa ka a boeletša a realo ge go fetile mehla yeo.


text:
Gobane e a tsenego khutšong yeo ya Modimo, le yena o khutša a phethile mediro ya gagwe bjalo ka Modimo ge a khutšitše a phethile ya gagwe.


text:
Gobane lentšu la Modimo ke le le phelago, ke le maatla; ka bogale le phala tšhoša efe le efe ya magale a mabedi; gomme le phololetša la ba la aroganya pelo le moya, le malokololo le moko; mme le tseba go fenyeka diakanyo le kgopolo tša pelo.


text:
Gomme ga go sebopša se se kago mo širela; tšohle o di bona di hlobotše di khurumolotšwe. Gomme ke yena yo re nago le taba le yena.


text:
Bjale, ge re na le Moperisita e Mogolo yo mokaakaa, e a tsenego a fihla moseo wa magodimo, yena Jesu Morwa wa Modimo, a re tiišeng go ipolela ka tumelo.


text:
Gobane Moperisita e mogolo e lego wa rena, ga se a kago šitwa go re kwela bohloko ge re fokola; ke e a lekilwego mo go tšohle bjalo ka rena; fela, ga a na sebe.


text:
Ke gona, a re batameleng re holofetše, re tle madulong ao a kgaugelo, re tle re amogele tšhokelo, re hwetše kgaugelo ya go hlakodišwa lebakeng la gona.


text:
Moperisita e mogolo ofe le ofe e be e le wa go tšwa bathong gore a lake tša Modimo, gore a fihliše dibego le didimo ka baka la dibe,


text:
e le motho e a kgonago go šokelwa bao ba sa tsebego le ba ba timeditšwego, ka ge le yena a rarilwe ke phokolo.


text:
Ke ka baka leo go mo swanetšego ge a thoma go tliša sedimo sa go mo hlatswa dibe, a tsebo tliša sedimo sa setšhaba.


text:
Le yena Kriste ga a ka a ipea gore a godišwe ge a eba Moperisita e mogolo; o beilwe ke yo a boletšego le yena a re: O Morwa wa ka; lehono ke go tswetše.


text:
Ke tšona tše a di boletšego mo gongwe a re: Moperisita wa neng le neng ke wena ka mokgwa wa Melekitsedeke.


text:
Ke yena, yo mehleng a le motho a tlišitšego didimo tša dithapelo le ditopo le dillo tše thata le ka megokgo, a di fihliša go yo a kgonnego go mo phološa lehung; mme a kwewa a hlakodišwa poifong.


text:
Gomme ge a fihletše bolo ka tlalo ka mokgwa woo, a ba thwadi ya go iša bohle ba ba mo kwago phološong ye e sa felego.


text:
Ya ba yena yo Modimo a mmolelago a re: Moperisita wa neng le neng ke wena ka mokgwa wa Melekitsedeke.


text:
Yena yo re na le ditaba tše ntši tša go mmolela le go le hlathollela; fela, le ba botšwa go theetšeng.


text:
Gobane, le ge go swanetše le eba baruti ka go rutwa e le kgale, bjale go rata ge motho a boeletša go le ruta ditaba tša mathomo a thuto ya Modimo, ka ge le bile ba go fiwa lebese, e sego dijo tše di tiilego.


text:
Gobane ge motho e sa le wa go fiwa lebese, gona ga a ešo a lemoga thuto ya toko, gobane o sa le lesea.


text:
Ge e le dijo tše di tiilego ke tša ba ba godilego, ba ba ithutilego ba tlwaela go kgethologanya botse le bobe.


text:
Ke gona a re leseng tša mathomo a thuto ya Kriste, re iše pele ka tša phethego; re se boeletše tša mathomo a tshokologo ya go ila mediro ye e hwilego, le tša go dumela Modimo.


text:
Le tša kolobetšo, le tša thuto, le tša go bewa diatla, le tša go tsoga ga bahu, le tša go lahlwa o sa felego, tšeo a re di leseng.


text:
Gobane bao ba šetšego ba kile ba bonegelwa ba kwa bose bja neo ya legodimong, ba ba kilego ba fiwa kabelo ya Moya o Mokgethwa,


text:
Ge bona ba ka hlanoga, go ba mpshafatša gape le go ba iša tshokologong go ka se kgonege, ka gobane ba boetše ba ipapolela Morwa wa Modimo sefapanong, ba mo nyatšiša.


text:
Gobane tšhemo ye e nwago pula ye e e nelago gantši, mme ya medišetša beng ba yona merogo e lewago, yona e tlo fela e šegofatšwa ke Modimo.


text:
Fela, ge e ka mediša meetlwa le ditshehlo, e ka se kgahliše, e tlo tloga e lahlwa, mme pheletšo ya ba go tšhungwa.


text:
Ge e le lena barategi, le ge re bolela ka mokgwa wo, re le belaelela tše kaone le tše di išago phologong.


text:
Gobane Modimo ga a bebe motho, ga a lebale mediro ya lena, le lerato le le itapišitšego ka lona ineng la gagwe mola le direla bakgethwa, le ba direla le bjale.


text:
Se re se dumago ke gore ka moka ga lena le bonwe le na le phišego e bjalo, go fele go phethega se re se holofetšego, go be go fihle bofelo,


text:
Gore le se ke la ba ba botšwa, eupša ka tumelo le kgotlelele le be baetši ba bao ba ruilego tše di holofedišitšwego.


text:
Gobane mola Modimo a nea Aborahama dikholofetšo, go be go se e mogolwane yo Modimo a kago ena ka yena, mme a ena ka yena mong,


text:
Ke tše Modimo a di dirilego a rata gore bajabohwa ba se se holofedišitšwego ba be le lentšu le le tiilego, le le sa fetogego, a tiiša taba ka keno.


text:
Gore ka mafoko a mabedi a a sa fetogego, ka ge Modimo a sa aketše, re be le khomotšo e maatla re hweditše setšhabelo, re gomaretše kholofelo ya go holofela se se lego kua pele.


text:
Kholofelo ye eke ke yona thekgo e tiilego ya meoya ya rena, thekgo ye e sa tomogego, ye e tsemilwego kua Sekgethwakgethweng, go širilwego ke sešireletšo.


text:
Ke mo Jesu Moetapele a tsenego ka baka la rena, yena a tlilego a ba Moperisita e Mogolo wa neng le neng ka mokgwa wa Melekitsedeke.


text:
Yena Melekitsedeke yo e be e le kgoši ya Salema; e be e le Moperisita wa Modimo e mogologolo; ke yena a kilego a gahlanetša Aborahama ge a boa ntweng ya dikgoši, a mo šegofatša.


text:
Ke yena yo Aborahama a mo lobilego ka sa lesome sa dilo tšohle. Sa pele: Leina la gagwe ge le fetolwa ke go re: Kgoši ya khutšo.


text:
Ga go tsebje tat agwe le mmagwe le ge e le moloko wa gagwe, le ge e le mathomo a mehla ya gagwe le bofelo bja bophelo bja gagwe. Sa gagwe ke go bapetšwa le Morwa wa Modimo ge go thwe: Ke Moperisita wa neng le neng.


text:
Gomme le bona e le e mokaakang eo Aborahama rakgolo wa rena a mo lobilego ka sa lesome sa thoto yeo a bego a e thopile?


text:
Bjale bao ba hlaotšwego go barwa ba Lefi ba fiwa boperisita, ba laetšwe go tšhediša setšhaba ke gore bana ba bobona ba be ba ntšha sa lesome ka Molao, le ge le bona e le bana ba Aborahama.


text:
Bjale Melekitsedeke, yo lešika la gagwe le bego le sa tšwe go bona, o tšhedišitše Aborahama ka sa lesome, a šegofatša yena mong wa dikholofedišo.


text:
gobane, le ge a sešo a tswalwa, o be a le gona ka motswadi wa gagwe mola a gahlanetšwe ke Melekitsedeke.


text:
Bjale ge boperisita bja Balefi e ka be e le bja go tlo tliša phethego ya ba moka, ka ge boperisita e le wona motheo wa Molao, go sa nyakelwang Moperisita e mongwe wa mokgwa wa Melekitsedeke e a sa bewego ka mokgwa wa Arone?


text:
Gobane Moperisita eo a bolelwago ka mokgwa wo ke wa moloko o šele, wo go sego motho go wona e a kilego a hlankela aletare.


text:
Gomme mong wa rena go tsebja gore ke wa moloko wa Juda, ke wa moloko wo Moshe a sa kago a re o ka ba le boperisita.


text:
Ke tše a hlatselwago tšona ge go thwe: Moperisita wa neng le neng ke wena ka mokgwa wa Melekitsedeke.


text:
Gobane Molao e be e se wa go tlo tliša phethego; sa wona e be e le go re fihliša kholofelong e botse ya gore re tlo batamela Modimo.


text:
Ge e le wa rena o beilwe ka keno; ke mo go itšwego: Morena o enne, a ka se šegame: Moperisita wa neng le neng ke wena ka mokgwa wa Melekitsedeke.


text:
Ge e le Jesu o na le boperisita bjo bo sa šielwego e mongwe, ka gobane a dula a le gona neng le neng.


text:
Ke tšona di mo kgonišago go phološamoka, go phološa bao ba batamelago ka yena, ka ge e le wa go phela neng le neng le go ba rapelela.


text:
Gobane re be re kgonwa ke Moperisita e mogolo yo bjalo, e lego e mokgethwa, e a se nago sebe e a se nago bosodi, e a sa etšego badiradibe, e a godišitšwego godimodimo ga magodimo.


text:
E a sa etšego baperisita ba bagolo ba bangwe, bao go bego go ba swanetše ge ka mehla ba thoma go tliša didimo tša go hlatswa dibe tša bona, ba tsebo tliša sa go hlatswa dibe tša setšhaba. Tšeo o di dirile gatee ya ba moka mola a itira sehlabelo.


text:
Molao wona o be o bea batho ba ba fokolago ya ba baperisita ba bagolo. Ge e le Lentšu lela la keno, la go tla Molao o šetše o beilwe, lona le beile Morwa e lego yo bolo ka tlalo, ya ba Yena Moperisita wa neng le neng.


text:
Tabakgolo mo go tše re di bolelago ke ge re na le Moperisita e Mogolo e mokaaka, e a dutšego letsogong le letona la sedulo sa borena bja kua magodimong.


text:
E le yena molaki wa yona Ntlokgethwa ya makgonthe ye e hlomilwego ke Modimo, e sa kago ya hlongwa ke motho.


text:
Ge e le baperisita ba bagolo bohle ba be ba bewa gore ba fihliše dibego le didimo. Le yena wa rena o na le tše a swanetšego go di fihliša.


text:
Bjale ge e ka be e le wa mo lefaseng, a ka be a sa kgone go ba Mofihliši, gobane ba go fihliša dibego ka Molao e be e le baperisita.


text:
Ba be ba hlankela ngwako e bego e le seswantšho le moriti wa tša kua legodimong, boka Moshe mola a laelwa go aga Ntlokgethwa, gwa thwe: O bone gore e dirwe ka go swantšha ka tše o di bontšhitšwego thabeng.


text:
Wa rena bjale o gafetšwe bolaki bjo bo fetago bja bala kgolekgole, ka ge a tlile a ba Khumedi ya kgwerano ye e fetago yela ka bogolo, kgwerano ye e tiišitšwego ka dikholofedišo tše di fetago tša yela.


text:
Le gona kgwerano yela ya kgale ge e ka be e se na mo e hlaelago, ye mpsha e ka be e sa nyakelwe sebaka.


text:
O bolela le bona ka go e nyatša ge a re: Tsebang, go tlo tla lebaka le ke tlogo dira kgwerano e mpsha le ba leloko la Isiraele le la Juda. O realo Morena.


text:
E ka se ke ya ba kgwerano e kakago yela ke e dirilego le borrabo, mola ke ba swara ka seatla ka ba ntšha Egipita. Kgwerano yeo ba e sentše, le nna ka ba ngala. O realo Morena.


text:
Gobane kgwerano ye ke tlogo e dira le bona ba leloko la Isiraele ge go fetile mehla yeno, Morena o re še: Ke tlo bea melao ya ka matswalong a bona; ke tlo e tloka dipelong tša bona. Ke tlo ba Modimo wa bona; mme bona e tlo ba setšhaba sa ka.


text:
Motho a ka se hlwe a ruta wa gabo le ge e le ngwanabo a re: Tseba Morena, ka gobane ka moka ga bona ba tlo ntseba, ba banyane le ba bagolo.


text:
Ge a re: Kgwerano e mpsha, ke gore yela e bego e le gona e onetše. Gomme se se onetšego, se se fetilwego ke mabaka se kgauswi le go timelela.


text:
Ge e le kgwerano ya kgale le yona e be e na le melao ya yona ya go direla Modimo; le yona Ntlokgethwa ya mo faseng e be e na le melao ya yona.


text:
Go be go agilwe Ntlo ya ka mono pele, e bego e na le sehlomapone, le sethalana, le magobe a go bewa pele ga Modimo. Ntlo yeo e be e le Sekgethwa.


text:
Ka kua moseo go širilwego ke sešireletšo go be go na le Ntlo ya bobedi, ye e bego e le Sekgethwakgethwa.


text:
Moo go be go beilwe aletare ya gauta ya go thuntšha diorelo, le polokelo ya kgwerano ye e bego e manegilwe yohle ka gauta; mo go yona go be go bolokilwe sebjana sa gauta se se tšhetšwego Mana, le lehlotlo lela la Arone la go palega matšobana, le matlapa ala a kgwerano.


text:
Polokelo ye e be e ukametšwe ke Bakerubi ba letago, ba go apeša sekhurumelo sa poelano moriti. Fela, dilo tšeo re ka se di bolele ra iša kgole.


text:
Dilo tšeo ge di beilwe ka mokgwa woo, mono Ntlong ya pele baperisita ba be ba tsena ka mehla, ba dira tše ba bego ba direla Modimo ka tšona.


text:
Ge e le kua moseo go be go tsena Moperisita e mogolo fela gatee ka ngwaga; a tsena a swere madi a sedimo sa gagwe, le sa go hlatswa ditšhito tša setšhaba.


text:
Dilo tše ka moka ke tše Moya o šupetšago ka tšona gore tsela ya go ya Sekgethwakgethweng e be e sešo ya utollwa mehleng ya ge go sa eme Ntlo ya mono pele.


text:
Di swantšha tša mehla yeno ya ge go sa tlišwa dibego le didimo tše di sa kgonego go hlatswa matswalo a batliši ya ba ba bolo ka tlalo.


text:
Dilo tšeo, le dibego tša dilewa le dinwewa, le tlhapišo tša mehutahuta, le go loka wa nama, ke tše ba bego ba laetšwe go di dira, go be go tle lebaka la go tšwelela ga tša botlalo.


text:
Gomme Kriste o tšweletše, yena Moperisita e Mogolo wa tše botse tše di tlogo tla ka Ntlokgethwa e fetago yela ka bogolo le ka botlalo; ke yeo ya go se agiwe ka matsogo, e sego ya tlholo yeno.


text:
A ya a tsena Sekgethwakgethweng gatee ya ba moka. A se tsene ka madi a dipoo le a diphoko; a tsena ka madi a gagwe yena mong, a hwetša topollo ya neng le neng.


text:
Gobane ge madi a diphoko le a dipoo le molora wa sethole wa go fokela ba ba tšhilafetšego, ge dilo tšeo di be di ba dira bakgethwa, tša ba hlatswa mebele ya bona,


text:
gona madi a Kriste e a ikišitšego go Modimo ka Moya wa neng le neng a le sedimo se se se nago senyalo, a gagwe madi a a ka se fetiše kgole go hlatswa matswalo a rena ra tšwa tšhila tša mediro ye e hwilego, ra tla ra direla Modimo e a phelago?


text:
Ke tšona tše a lego Mmoelanyi wa kgwerano e mpsha ka tšona, gore ka lehu leo le tlilego ya ba la go lefa dikarogo tša mehla ya kgwerano ya kgale, ba ba bileditšwego bohwa bjo bo sa felego ba kgone go amogela se se holofedišitšwego.


text:
Gobane mohla wola ge Moshe a feditše go anegela setšhaba tša Molao, o tšere madi a powana le a diphoko, a tšhela meetse, a fokela puku ya Molao le setšhaba ka moka ka sefokana sa lehlakanoka le sa boya bjo bohubedu,


text:
Tše di sa hlatswiwego ka madi ga se tše ntšhi ge go iwa ka Molao; le tebalelo e be e se gona, ge e se ka go tšholla madi.


text:
Diswantšho tša tše kgethwa tša magodimong di be di swanetše go hlatswiwa ka mokgwa woo; ge e le tše kgethwa tša kua magodimong, tšona di loketšwe ke didimo tše di fetago tšeo ka bogolo.


text:
Ge e le Kriste ga a ka a tsena Sekgethweng se se agilwego ka diatla ya ba seswantšho sa Sekgethwa sa makgonthe. Yena o tsene gona kua magodimong, mme bjale o bonala pele ga sefahlogo sa Modimo ka baka la rena.


text:
Ga se gore a fele a boeletša go itira sedimo gantši bjalo ka Moperisita e mogolo ge a tsena Sekgethwakgethweng ka ngwaga ka madi e sego a gagwe.


text:
Ge go ka be go le bjalo, a ka be a swanetše go tlaišwa gantši go tloga mathomong a lefase. Bjale gomme o ile a bonala pele ga Modimo gatee ya ba moka, a fediša dibe ka sedimo se a itirilego sona.


text:
le Kriste o dirilwe sedimo gatee a ba wa go rwala dibe tša ba bantši; gomme bao ba mo latetšego ba tlo buša ba mmona e le Mophološi, a se ne taba le sebe.


text:
Bjale Molao, sa wona ke moriti fela wa tše di tlogo tla; ga se wona sebele sa dilo tšeo. Ka ngwaga o mongwe le o mongwe ba fela ba batamela ka didimo tšona tšeo, mme ba ba di tlišago ga ba kgone go hlatswiwamoka.


text:
Bjale ge ba sa kgaotše go tliša didimo, a ga ke re ke ka gobane ba ba direlago Modimo ka tšona ba kwa letswalo le sa fela le tseba sebe? Ge ba ka be ba hlatswiwa gatee ya ba moka, go ka be go sa dirwe ka mokgwa woo.


text:
Ke gona go tleng ga gagwe lefaseng a rego: Ga o kgahlwe ke didimo le dibego; se o nthakgetšego sona ke mmele.


text:
Ke mo nna ke rego: Ke nna e, ke a tla, Modimo; ke dira tše di go kgahlago; matlakaleng a puku go ngwadilwe tše di ntebanego.


text:
O thoma ka go re: Ga o kgahlwe ke didimo le dibego le sehlabelo le selefa, mola e le tšona di tlišwago ge go iwa ka Molao.


text:
A tla a re: Ke nna e, Modimo; gore ke dire tše di go kgahlago. Ke mo a fedišago tšela tša pele, gore a tle a bee tše dingwe.


text:
Tše di kgahlago Modimo ke gore re be bakgethwa ka sedimo sa mmele wa Kriste se se tlišitšwego gatee ya ba moka.


text:
Baperisita bohle ba be ba beilwe gore ba direle Modimo ka mehla, ba tliša tšona didimo tšeo gantši, tše di bego di sa kgone go tloša dibe le gannyane.


text:
Gomme Jesu a tliša sedimo se tee sa go tloša dibe, a yo dula ka letsogong le letona la Modimo go ya go ile.


text:
Kgwerano ye ke tlogo e dira ge go fetile mehla yeno še; Ke tlo bea melao ya ka dipelong tša bona; ke tlo o tloka dipelong tša bona. O realo Morena.


text:
Ke yona tsela e mpsha, tsela ya go phela ye a re buletšego yona ka mmele wa gagwe; e iša kua go bego go širilwe ka sešireletšo.


text:
A re batameleng ge ka pelotumelo e tletšego, re hlatswitšwe dipelo tša tloga moetlo, re hlapišitšwe mmele ka meetse a a sekilego.


text:
A re gomareleng moeno wa kholofelo ya rena re sa šišinyege; gobane e a re holofedišitšego o a botega.


text:
Re se ngale phuthego ya gešo ka mokgwa wa ba bangwe; sa rena a e be go eletšana, gagolo ka ge letšatši le le kgauswi; le lena le a di bona.


text:
Gobane ge re senya ka boomo ge re šetše re filwe go tseba therešo, gona ga go sa na sedimo sa go hlatswa sebe seo.


text:
Se se tlogo šala ke go letela kahlolo ka poifo le go letela bogale bja mollo wo o tlogo ja baganyetši.


text:
Ge motho a nyaditše Molao wa Moshe o be a bolawa a sa gaugelwe, ge go le dihlatse tše pedi le ge e le tše tharo.


text:
A le re kotlo e tlo ba e nyenyane ye e tlogo wela motho e a gataketšego Morwa wa Modimo ka maoto, madi a kgwerano a go mo dira mokgethwa a re ga se selo, a nyatša Moya wa kgaugelo?


text:
Rena re tseba e a boletšego a re: Tefetšo ke ya ka; le kotlo ke ya ka! O realo Morena. A buša a re: Morena o tlo ahlolela tšhaba sa gagwe.


text:
Mo gongwe ba le bokela ka mahlapa le ka dihlokofatšo, mo gongwe la ba ba tee le ba ba bego ba dirwa tše bjalo.


text:
Ba ba golegilwego le ba kwetše bohloko; ge ba le hlakola dilo tša lena, la kgotlelela le thabile, le tseba gobane kua magodimong le ithuetše lehumo le le fetago dilo tšeo, lehumo le le dulago le le gona.


text:
Go šetše lebakanyana le sego le kae ke mo go tlogo tla e a boletšwego a thwe: O etla! Gomme a ka se diege.


text:
Ge e le tumelo ke kholofelo ye e tiilego ya go holofela tše di letetšwego; ke go bota tše di sa bonwego ka mahlo.


text:
Tumelo re tseba ka yona ge legohle le hlodilwe ke lentšu la Modimo; tše di bonwago tša tšwelela di etšwa go tše di sa bonwego.


text:
Tumelo ke ka yona Abele a ipegilego go Modimo ka sedimo se se phadilego sa Kaine; ke ka yona ge a hlatselwa dibego tša gagwe gwa thwe: o lokile. Modimo a hlatsela dibego tša gagwe; ke ka tšona ge a bolela le ge a hwile.


text:
Tumelo ke ka yona ge Henoge a tlošwa a se bone lehu; gobane mola a sešo a tlošwa o hlatsetšwe gore o be a kgahla Modimo.


text:
Gomme go kgahla Modimo ga go kgonege ge go se tumelo. E a batamelago Modimo o swanetše go dumela gore Modimo o gona, le gore ba ba mo nyakago o a ba putsa.


text:
Ke ka tumelo ge Noa a dirile polokelo a laetšwe ke Modimo, a botšwa tše di bego di sešo tša bonwa, a phološa ba lapa la gagwe. Ke ka yona ge a sola lefase; gomme ya ba yena mojabohwa ka toko ye e tšwelego tumelong.


text:
Ke ka tumelo ge Aborahama a ekwa go bitšwa, a khuduga a ya felo fao a tlogo go fiwa gore e be legae la gagwe; a tsoga a sepela a sa tsebe mo a yago.


text:
Ke ka tumelo ge a diilela nageng yeo a e holofedišitšwego, gwa ba bjalo ka eke ga se naga ya gagwe, a dula merakeng; le Isaka, le Jakobo ba dira ka mokgwa woo, e le bona ba go tlo ja bohwa bjoo ba holofedišitšwego bjona.


text:
Ke ka tumelo ge Sara a fiwa maatla a ba mmago setšhaba, le ge a šetše a fetilwe ke lebaka; gobane o be a re: E a nkholofedišitšego o a botega.


text:
Ke ka baka leo mothong o tee yo, e bego e le wa mmele wo o hwilego, go tšwelego bontši bjo bo kakago bja dinaledi tša legodimo le lešabašaba le le sa balwego la lešing la lewatle.


text:
Bona bao ka moka ba hwile ba dumetše, ba sešo ba amogela tše ba di holofedišitšwego. Ba di bone di le kgole ba di thabela, ba ipolela ba re: Re baeng le ba ba diiletšego lefaseng.


text:
Ba be ba sa bolele naga yela ba tšwelego go yona; gobane sebaka sa go boela go yona, ba be ba na naso.


text:
Se ba bego ba se holofetše ke legae le le botse; gomme lona le kua legodimong. Ke gona Modimo a sa itšimeletšego go bitšwa Modimo wa bona; gobane o ba agetše motse.


text:
Ke ka tumelo ge Aborahama mola a lekwa, a tliša Isaka gore e be sedimo, a ntšha motswalwaeši e a bego a filwe dikholofedišo,


text:
Mo pelong ya gagwe a re: Modimo le go tsoša mohu o a kgona, mme a mo fiwa gape. Taba yeo ke seswantšho.


text:
Ke ka tumelo ge Jakobo mola a ehwa a šegofatša barwa ba Josefa ba babedi, mme a rapela a inametše nthla ya lehlotlo la gagwe.


text:
Ke ka tumelo ge Josefa mola a felela a gopola go tlo khuduga ga Baisiraele, a laela tša go tlo dirwa mašapo a gagwe.


text:
Ke ka tumelo ge Moshe mola a belegwe a utiwa ke batswadi ba gagwe kgwedi tše tharo, ka gobane ba bone e le ngwana o botse; mme ba se boife molao wa kgoši.


text:
A bona go nyatšwa wa Kriste e le lehumo le le phalago matsaka a Egipita; a dira ka mokgwa woo a lebeletše moputso wo a tlogo o bona.


text:
Ke ka tumelo ge a khuduga Egipita a sa boife bogale bja kgoši, a gomarela eo a sa bonwego bjalo ka eke o a mmona.


text:
Ke ka tumelo ge a sela Lewatle le Lehubedu le swana le naga ye e omilego; Baegipita ba leka ba betwa.


text:
Ke ka tumelo ge Rahaba mosadi wa seotswa a sa ka a timela le ba ba sa dumelego, a amogetše dihlodi lapeng ka khutšo.


text:
Ke sa tlo iša pele ka dife? Nka hlaelelwa ke lebaka ge nka laodiša ka tša Gideoni, le ka tša Baraka, le ka tša Simisone le ka tša Jefeta, le ka tša Dafida, le ka tša Samuele, le ka tša baporofeta,


text:
ba ba fentšego dikgoši ka tumelo ba dira tša go loka, ba amogela tše ba di holofedišitšwego, ba thiba melomo ya ditau.


text:
Ba tima maatla a mollo, ba efoga magale a marumo, ba tia maatla ba lapile, ba ba bagale ntweng, ba raka dira tša manaba.


text:
Basadi ba buša ba hwetša bahu ba bona ba tsogile; ba bangwe ba bapolwa ba se bone tokollo gore ba fihlele tsogo e lego kaone.


text:
Ba thumilwe ka maswika, ba hlokofatšwa, ba segakanywa, ba bolawa ka ditšhoša, ba nenera ba apere dikobo tša dinku le dipudi, e le badiidi le bahlaki le bahlokofatšwa,


text:
bao lefase leno le sa kago la swanelwa ke batho ba ba bjalo, ba goloma le mašoka dithabeng le maribeng le mefomeng ya nageng.


text:
Bona bao ka moka ba ba hlasetšwego ke tumelo, tše ba di holofedišitšwego ga ba ka ba di bona ka mahlo.


text:
Ke ka gobane Modimo o na le tše a re beetšego tšona, tše di phadišago, gore mohla ba fihlelago tša botlalo le rena re be gona.


text:
Bjale le rena ge re na le leru le lekaakao la dihlatse tše di re ukametšego, a re apoleng tše di re imelago tšohle, le sebe se se re rarelago, mme re kgotlelele tlhabanong ye re lego mo go yona,


text:
re iše mahlo go Moetapele le Mophethi wa tumelo, yena Jesu, e a kgotleletšego sefapano, le ge se se bego se mo loketše e le lethabo, a dumela go gobošwa, a kgona go yo dula ka letsogong le letona la sedulo sa bogoši bja Modimo.


text:
Le fele le tseba yena e a sa kago a fela pelo ge badiradibe ba mo ganetša gakaakaa, gore le se lape dipelo la lesetša.


text:
Le lebetše kgothatšo ye e le fepeletšago boka bana ya re: Ngwanaka! Se nyatše tsholo ya Morena; o se tsote kotlo ya gagwe.


text:
Tšona tšeo le di kgotlelelago ke gona go laiwa; Modimo o le dira tše bana ba di dirwago; mme ngwana ke ofe e a sa laiwego ke tatagwe?


text:
Ge ba e lego botatawešo ka nama, ba re laile mme ra ba boifa, a re ka se ikokobetše gagolo ra bušwa ke Tatagomeoya, mme ra phela?


text:
Botatawešo ba re laile lebakanyana ka mo ba bonego ge go laiwa go swanetše; ge e le yena o re laela go re hola gore re be ba go fiwa bokgethwa bja gagwe.


text:
Gomme go laiwa gohle, ga go thabiše ge motho a sa laiwa, go bjalo ka eke ke go hlokofatšwa; fela, ka morago go tšweletša seenywa sa toko le leago go bao ba tlwaetšwago go laiwa.


text:
Maoto a lena le a wetše tsela ya go loka, gore wa sehlotša a se ke a aroga; go kaone ge a ka fodišwa.


text:
Le lebelele gore go se ke gwa ba le e a šiwago a se fihlele kgaugelo ya Modimo; go se be le modu wo o galakago, wo e rego ge o hloga wa tsoša pherekano wa tšhilafatša ba bantši.


text:
Go se be le wa seotswa, le ge e le monyatši boka Esau e a rekišitšego bogolo bja gagwe ka sejo se tee fela.


text:
Gobane le a tseba, ka morago ge a re a je bohwa bja tšhegofatšo, o lahlilwe, gobane o hlokile tsela ya go sokologa, le ge a e nyakile ka megokgo.


text:
Lena ga la ka la batamela thaba ye e kago swarwa ka diatla, ye e tukago mollo, ya leruleso le leswiswi le ledimo,


text:
Ya mollo wa phalafala, le go gala ga tše di bego di bolelwa, tšeo ba ba di kwelego ba kgopetšego ba re, go se hlwe go bolelwa le bona.


text:
Gobane ba šitilwe go kgotlelela ge molao o re: Le kgomo ge e ka fihla thabeng, e tlo thungwa ka maswika.


text:
Ge e le lena le tlile thabeng ya Sione, motseng wa Modimo e a phelago, Jerusalema wa legodimong, le monyanyeng wa diketekete tša barongwa.


text:
Le tlile phuthegong ya maitšibulo a go ngwalwa kua magodimong, le go Moahlodi e lego Modimo wa bohle, le go meoya ya bakgethwa ba bolo ka tlalo.


text:
Le tlile go Jesu yena Khumedi ya kgwerano e mpsha; Le tlile go fokelwa madi a a bolelago a fetiša a Abele.


text:
Lebelelang gore le se gane eo a bolelago. Ge bala ba go gana ge a ba laya a le lefaseng ba šitilwe go tšhaba, rena re tlo tšhabela kae ge re hlanogela e a bolelago le rena a le legodimong?


text:
Mohla wola lentšu la gagwe le šišintše lefase; bjale o re boditše a re: Go sa šetše lebakanyana, ke mo ke tlogo šišinya lefase, e se lona fela; le magodimo ke tlo a šišinya.


text:
Ge go itšwe: Ke tlo šišinya, ke go re: Tše di dirilwego di tlo phekgolwa, gore go šale tše di sa šišinyegego.


text:
Ke gore re fiwa mmušo wo o sa šišinyegego; gomme a re lebogeng ka go direla Modimo ka mo go mo kgahlago, ka go mo godiša le go mmoifa.


text:
Le se lebale go amogela baeng; gobane ka go realo go na le ba ba amogetšego Barongwa gagabo ba sa tsebe.


text:
Gopolang ba ba golegilwego, bjalo ka eke le lena le golegilwe le bona; le ba ba hlokofatšwago le ba gopole, ka ge le lena le sa na le mebele.


text:
Go tšeana a go godišwe mo gohle, mme malao a a se be le ditšhila. Diotswa le ba ba gobošago tšeano, Modimo, o tlo ba sekiša.


text:
Menagano a e se be ya megabaru. Le be ba ba kgodilwego ke tše di lego gona. Yena mong o boletše a re: Nka se ke ka go lahla; nka se ke ka go tlogela.


text:
Boka le rena re bolelago re holofetše ra re: Morena ke Molwedi wa ka: ga ke boife selo; batho ba ka ntirang?


text:
Gopolang baruti ba lena ba ba le boditšego Lentšu la Modimo, le bone pheletšo ya tsela ya bona, le etše bona ka tumelo.


text:
Le se ke la gogelwa kua le kua ke dithuto tša mabalabala le tše šele; gobane ke mo go botse ge pelo e eba ye e tiilego ka kgaugelo, e sego ka dijo, tše ba ba kekago le tšona ba sa kago ba holega ka tšona.


text:
Re na le aletare ya rena, ye ba ba hlankelago Ntlokgethwa yela ba se nago tokelo ya go ja tše di tšwago mo go yona.


text:
Gobane ditoto tša dikgomo, tšeo madi a tšona a išwago Sekgethwakgethweng ke moperisita e mogolo e le go hlatswa dibe, ditoto tšeo di fišwa kua ntle ga mešaša.


text:
Ke gona a re ipegeng go Modimo ka sedimo sa theto, e lego sona seenywa sa melomo ye e ipolelago ka Leina la gagwe.


text:
Kwang baruti ba lena, le laiwe ke bona, gobane ba diša meoya ya lena; gobane ba tlo sekišwa se ba le dirilego sona. Ba kweng, gore ba dire ba thabile, e sego ka diphegelo; gobane go ba diriša ka mokgwa woo go ka se le hole selo.


text:
Re rapeleleng! Ge e le rena re holofetše ka go kwa matswalo a rena a rotše, ka ge re ratile go ya ka tsela e botse dilong tšohle.


text:
Modimo Rakhutšo, e a tsošitšego bahung Modiši e mogolo wa dinku ka madi a kgwerano ya neng le neng, e lego yena Mong wa rena Jesu Kriste,


text:
a a le dire ba bolo ka tlalo medirong e botse yohle, gore le dire se yena a se ratago, a le diriše se se mo kgahlago ka Jesu Kriste yena Mong wa borena bja mehleng le neng le neng. Amene.


text:
Ke a le rapela lena banabešo ke re: Lentšu le la keletšo le le amogele; le gona ke le ngwaletše ka boripana fela.


text:
Jakobo mohlanka wa Modimo le wa Morena Jesu Kriste o ngwalela ba meloko e lesome la metšo e mebedi, o re: Thabang!


text:
Kgotlelelo yona a e be le modiro wo o tletšego, gore le be ba bolo ka tlalo ba ba se nago senyalo, le se be le mo le hlaetšago.


text:
Ge mo go lena go ka ba le e a hlaelwago ke bohlale, a a bo kgopele go Modimo, yena wa go nea bohle ka go rata, a sa nyatše motho. A a kgopele a fiwe.


text:
A a kgopele ka tumelo, a se dikadike; gobane e a dikadikago o swana le lephoto la lewatle, le le tsošwago ke phefo la akgaakgwa ke yona.


text:
Gobane letšatši ge le hlaba le fiša, le tšhuma bjang, letšoba la bjona la hlohlorega, bothakga bja lona bja loba. Le mohumi o tlo pona ditseleng tša gagwe ka mokgwa woo.


text:
Wa lehlogonolo ke monna wa go kgotlelela melekong; gobane ge a bonwe go botega, o tlo fiwa mphapahlogo wa bophelo, wo Modimo a o holofeditšego ba ba mo ratago.


text:
Go se ke gwa ba le e a rego ge a lekwa, a re: ke lekwa ke Modimo; gobane Modimo ga a lekwe ke bobe; mme le yena ga a leke motho.


text:
Neo tšohle tše botse, le mpho tšohle di tletšego, di tšwa godimo go Radietša, yo go yena go sego phetogo le go dikologa ga meriti.


text:
Ke yena a ratilego go re tswala ka Lentšu la therešo, gore go be eke re dithakangwaga tša dibopiwa tša gagwe.


text:
Lahlang ge ditšhila ka moka le bobe bjo bo sa šaletšego; gomme lentšu le le hlomilwego mo go lena le le amogele ka boleta; ke lona le kgonago go phološa meoya ya lena.


text:
Gobane ge motho e le mokwi wa lentšu mme a se be modiri wa lona, o swana le monna, e a rego ge a ipona seiponeng, a bona sefahlogo se a tswetšwego ka sona,


text:
Fela, e a bogelago ruri a bona se se lego molaong o tletšego wa khunologo mme a tiišetša moo, eo ga se mokwi e a gakwago, ke modiri wa modiro; ke yena a tlogo dira e le wa lehlogonolo.


text:
Ge motho a ka re: ke yo borapedi, mme a se sware leleme la gagwe ka mogala, a fora pelo ya gagwe, borapedi bja motho yo bjalo ke bja lefela.


text:
Borapedi bjo Modimo Tatawešo a bonago bo se na tšhila le senyalo, ke go hlola dišuana le bahlologadi mahlokong a bona, le go itota gore lefase le se go tšhilafatše.


text:
Bana bešo! Tumelo ya go dumela Jesu Kriste Mong wa rena wa letago, ga le nayo ge le sa fela le beba batho.


text:
Ge phuthegong go tsena monna wa dipalamonwana tša gauta a apere tše di phadimago, gwa tsena le modiitšana wa kobo e tšhilafetšego,


text:
mme la bona eo wa diaparo tše di phadimago la re: Wena dula fa gabotse, mme modiitšana la bolela nae la re: Ema moo, goba la re: Dula fa fase bogatong bja nao tša ka!


text:
Kwang, lena bana bešo barategi! A Modimo ga a ka a ikgethela badiitšana ba lefase ya ba bona bahumi tumelong le baji ba bohwa bja mmušo wo a o holofedišitšego ba ba mo ratago?


text:
Bjale ge le phetha molao e lego wona mong a melao ge re ya ka Mangwalo, molao wo o rego: Wa geno o mo rate ka mokgwa wo o ithatago ka wona, la dira gabotse fao,


text:
Gobane e a itšego. O se ke wa otswa, ke yena e a itšego: O se ke wa bolaya! Bjale ge o se seotswa, wa tla wa ba mmolai, o mosenyi wa Molao.


text:
Bana bešo! Go holang ge motho a ka re o na le tumelo, mola a se na mediro? A tumelo yeo e ka mo phološa?


text:
mme e mongwe wa lena ge a ka tla a re: Sepelang ka khutšo, le yo apara, le yo hora, mme la lesa go ba fa se se hlokwago ke mebele ya bona, go ka be go ba holang?


text:
Ge go ka ba le e a rego: Wena o na le tumelo nna ke na le mediro, ntaetše tumelo ya gago e se nago mediro, nna ke go laetše ya ka tumelo ka mediro.


text:
A o re o dumela ge Modimo e le o tee? O dira gabotse; fela, le meoya e mebe e dumela fao ya roromela.


text:
Ke gona moo go diregilego tše di ngwadilwego tša re: Aborahama o dumetše Modimo, Modimo a mmalela tumelo a re ke yona toko, mme Aborahama a bitšwa moratiwa wa Modimo.


text:
Le go Rahaba mosadi yola wa seotswa go dutše bjalo. A ga a ka a lokafala ka modiro ge a amogela batseta bala, mme a ba ngwegiša ka tsela e šele?


text:
Bana bešo, go se ke gwa ata ba ba ratago go ba baruti; Le tsebe gobane ke bona ba ba tlogo sekišwa go fetiša ba bangwe.


text:
Re ba go foša gantši ka moka ga rena. Ge go ka ba le e a sa fošego ka leleme, yena eo ke monna yo bolo ka tlalo, e a kgonago go buša mmele wa gagwe ka moka ka mogala.


text:
Bonang maselawatle, le ge e le a magolo, gomme ge a išwa ke diphefo tše maatla, a bušwa ke lematsana le lenyenyane a išwa mo go ratago mosepediši wa ona.


text:
Le leleme ke sethwana se senyenyane, mme le itheta ka tše kgolo. Bonang mollo o monyenyane o ka tšhuma lesodi le lekaakang?


text:
Leleme le lona ke mollo; ke legohle la bokgopo. Leleme mo gare ga ditho tša rena e ba lona le le tšhilafatšago mmele ka moka; le tšhuma mollo tseleng ya bophelo bja rena le tšere mollo wa lona helleng.


text:
Ge e le diphoofolo, le dinonyana, le digagabi, le tša lewatleng, ka mo di bopilwego ka gona di a thapišwa, di bile di thapišitšwe ke setho se motho a bopilwego a ne le sona.


text:
Leleme lona, mo go batho ga go e a kago kgona go le thapiša; lešaedi leo le padile, le tletše bohlwele bjo bo bolayago.


text:
Bana bešo! A mogo o ka enywa tlhware? A morara o ka enywa mago? Le sediba sa meetse a letswai ga se tšwe meetse a bose.


text:
Yo bohlale wa tlhaologanyo ke mang mo gare ga lena? O tla bonagala ka mekgwa e botse, le ka mediro ya gagwe, ka bokwala bja mohlale.


text:
Ge e le bohlale bjo bo tšwago godimo, sa pele mo go bjona ke go ila tšhila, sa bobedi ke kgoši le bonolo; bo na le go kwa, bo humile kgaugelo le dikenyo tše botse; ga bo bebe motho, ga bo na bomenetša.


text:
Dintwa le diphapang gare ga lena di tšwa kae? Mo di tšwago gona šefa: A ga se dikganyogong tša lena di lošanago mo dithong tša lena?


text:
Le a duma, la napa la hloka; le a bolaya mme le a galefa, la šitwa go fihlela selo; Le a katana mme le a hlabana, mme le se tšee selo ka ge le sa rapele.


text:
Le a rapela, mme ga le fiwe selo, ka ge le rapela ka mokgwa o mobe, le kgopela tše le ratago go di tšitlanya le eya le dikganyogo tša lena.


text:
Lena diotswa tenang! A ga le tsebe gore lerato la lefase ke go direla Modimo bonaba? E a ratago go gwerana le lefase, o itira lenaba la Modimo.


text:
O re setša ka kgaugelo ye e fetišago, gobane go thwe: Modimo o lwa le baikgodiši; ba go ikokobetša o ba setša ka dikgaugelo.


text:
Batamelang Modimo, le yena a le batamele. Hlapang diatla, lena Badiradibe! Hlapišang dipelo, lena ba pelopedi.


text:
Iponeng bobotlana, le hlokofale le lle. Ditšhego tša lena a di fetoge nyamo; thabo ya lena e fetoge tlhokofalo.


text:
Le se ke la pharana, bana bešo! E a pharago ngwanabo, e a solago ngwanabo, o nyatša Molao, o sola Molao. Gomme ge o sola Molao, ga o modiri wa Molao, o mosodi wa wona.


text:
Mmei wa Molao ke o tee; Mosodi ke yena. Ke yena a kgonago go phološa le go fediša. Mme o mang, wena o solago?


text:
Eriyeng, lena ba le rego: Lehono, le ge e le ka moswana, re tlo ya motseng wa bokete, ra yo dula gona ra fetša ngwaga, ra šaba ra rua.


text:
Le realo le sa tsebe tša ka moswana. Le gona bophelo bja lena ke eng? E fo ba kgodi ye e bonalago lebakanyana fela ya tloga e široga.


text:
Gauta ya lena le silifera ya lena di llwe ke makgalwa; gomme makgalwa a tšona a tlo le bega; a tlo tšhuma mebele ya lena bjalo ka mollo. Le kgobetše mahumo mehleng ya bofelo.


text:
Tsebang gore moputso wo le o kunnego badiri ba go le bunela mašemo a lena o a goeletša; mme dillo tša babuni di fihlile ditsebeng tša Morena wa mašaba.


text:
Le ipheletše lefaseng ka mabose le ka maipshino; le horišitše dipelo tša lena boka mohla go hlabilwe kgomo.


text:
Bana bešo! Le se feleng pelo Morena a be a fihle. Bonang molemi ge a letela dienywa tše di rategago tša lefase, ga a di felele pelo, tša ba tša fiwa pula ya tsheola le ya selemo.


text:
Tšeang ka mohlala wa baporofeta ba ba boletšego ka Leina la Morena, mohlala wa go kgotlelela le wa go se fele pelo.


text:
Hleng re re: Ba lehlogonolo ke bakgotleledi! Kgotlelelo ya Jobo le e kwele. Pheletšo ya Morena le e bone; gobane Morena ke wa dikgaugelo tše ntši, ke yo pelotlhomogi.


text:
Se segolothata, lena bana bešo, le se ke la ena, le ge e le ka legodimo, le ge e le ka lefase, le ge e le ka keno ye nngwe. “E” ya lena a e be “E”; “aowa” ya lena a e be “aowa”, gore le se tlo sekišwa.


text:
Ge e mongwe wa lena a babja, a bitše bagolo ba phuthego, ba tle ba mo rapelele ba mo tlodiše makhura leineng la Morena.


text:
Mme thapelo ya tumelo e tlo phološa molwetši. Morena o tlo mo tsoša; ge a dirile dibe o tlo lebalelwa.


text:
Ipoleleng sebe seng sa lena; le rapelelane gore le fodišwe. Thapelo e maatla ya moloki e kgona go dira tše kgolo.


text:
Eliya e be e le motho e a fokolago boka rena; gomme o kile a rapela a re pula a e se ke ya na; mme gwa feta nywaga e meraro le dikgwedi tše di seletšego go sa ne pula lefaseng.


text:
a tsebe gore e a gomišago modiradibe tseleng ye a timetšego ka yona, o phološa moya wa motho eo lehung, mme o apeša bontši bja dibe.


text:
Petro Moapostola wa Jesu Kriste, o ngwalela bahlaolwa, bafaladi ba ba gašanego le dinaga tša Ponto, le Galatia, le Kapadotsia, le Asia, le Bithinia,


text:
Ba go hlaolwa ka mo Modimo a tsebilego pele, le ka go kgethega ka Moya, ya ba ba ba kwago Jesu Kriste, ba fokelwa ka madi a gagwe. Kgaugelo le khutšo a di fele di le tlela ka botlalo.


text:
A go retwe Modimo Tatago Mong wa rena Jesu Kriste, wa go re tswala gape ka kgaugelo e kgolo ya gagwe, ra tla re ba ba kholofelo ye e phelago ka ge Jesu Kriste a tsogile bahung,


text:
gore re je bohwa bjo bo sa bolego, bjo bo se nago senyalo, bjo bo sa onalego, bjo le boboleketšwego legodimong,


text:
lena ba le lotegago ka maatla a Modimo ka tumelo, gore le fihlele phološo ye e lokišeditšwego go tlo utollwa lebakeng la bofelo.


text:
Ke tšona le di thabelago, le le ba go hlokofatšwa lebakanyana ge go swanetše go ba bjalo, le le melekong ya mehutahuta;


text:
e le gore go bonale go botega ga tumelo ya lena ya theko ye e fetago ya gauta ye e onalago le ge e lekotšwe ka mollo, gore tumelo ya lena e hwetšwe e ratega, e tumišega, e na le letago mohla wa ponagalo ya Jesu Kriste.


text:
Ke yena yo le mo ratago le sešo la mmona, yo le mo dumelago le ge le sa mmone bjale, le mo hlalalela ka lethabo le le palago go bolelwa, le le nago le letago.


text:
Phološo yeo, baporofeta ba e nyakile ba e latiša ka menagano, bona ba ba porofetilego tša kgaugelo ye e tlilego ya diregela bolena.


text:
Ba latišitše lebaka le Moya wa Kriste o le šupago o le mo go bona ge o ba sebela tša ditlhokofalo le tša letago le le tlogo di latela.


text:
Ba utolletšwe, gore e be e se go itirela, gore e be e le go direla bolena ge ba bolela tše lena le di tsebišwago ke Ebangedi ka Moyamokgethwa wo o tšwago legodimong o romilwe, ya ba dilo tše Barongwa ba hlolegetšwego go nyarela go tšona.


text:
Ke gona itlemeng matheka kgopolong ya lena, le phele le phafogile; mme kgaugelo ya mohla wa ponagalo ya Jesu Kriste le e holofele ka kholofelo ye e tletšego,


text:
le be bana ba ba kwago, le lese go keka le tšela tša kgale tša dikganyogo tša mola le sa le ba go se tsebe.


text:
Bang ba bakgethwa ka go etša Mokgethwa Eo a le biditšego; le be bakgethwa ditseleng tša lena ka moka.


text:
Gomme ge yenaeo Mosebebemotho, e a ahlolago ka go ya ka modiro wa motho, ge le re “Tata wešo” le era yena, gona swarang tsela ya leeto la bophelo bja lena ka go mmoifa,


text:
le tsebe gore, tseleng yeo ya lena ya lefela, ye le e tšerego go botataweno, ga la ka la hunollwa ka tše di felelago boka gauta le silifera,


text:
Ke yena a bego a tsebja mola lefase le sešo la thewa, a tla a bonala mehleng ya bofelo ka baka la lena,


text:
Lena ba le dumetšego Modimo ka yena yo Modimo a mo tsošitšego bahung, a mo nea borena gore tumelo ya lena e tle e be go holofela Modimo.


text:
Tiišang go ratana ka pelotshekegi, ka ge dipelo tša lena di hlatswitšwe ke go kwa therešo ka Moya o išago leratanong le le se nago bomenetša,


text:
gobane le ba ba tswetšwego gape ka peu e sego yela e senyegago, e le peu ye e sa senyegego ya lentšu la Modimo le le phelago, le le tlogo dula le le gona neng le neng.


text:
Gobane nama ka moka e bjalo ka bjang, botse bjohle bja yona bo ka letšoba la naga. Bjang bo a omelela, letšoba le a pona.


text:
Le etše masea a sa tšogo belegwa, le llele lebese la lentšu le le sa forego, gore le gole ka lona le fihlele phološo,


text:
Batamelang yena e lego lebje le le phelago, le batho ba le nyaditšego, mola le hlaotšwe ke Modimo, e le le bohlokwa,


text:
le tle le agiwe boka mabje a phelago, le be ngwako wa Moya wa boperisita bjo bokgethwa, wa go tliša didimo tša moya tše di kgahlišago Modimo ka Jesu Kriste.


text:
Ke tšona tše di ngwadilwego tša re: Ke nna ke beago swika la motheo mo Sione, swika le tsebjago gore le tiile, la bohlokwa; e a le botilego a ka se lewe ke dihlong.


text:
Bjale, lena ba le dumelago le ba mahlatse. Ge e le baganyetši, bona ba le bona e le lebje la go nyatšwa ke baagi, mme e tlile ya ba la motheo wa sekhutlo.


text:
Bona ba tlo le bona e le sefu, e le le ba kgopšago ke lona ge ba gana go kwa lentšu; mme ke sona se ba beetšwego sona.


text:
Ge e le lena le moloko wo o hlaotšwego, le boperisita bja bogoši, le setšhaba se sekgethwa, le selete se yena a lego mong wa sona, gore le tsebatše mabothakga a eo a le biditšego le le leswiswing, a le biletša seetšeng sa gagwe se se tlabago,


text:
lena bao kgale le bego le se setšhaba; mme bjale le setšhaba sa Modimo; ba le bego le sa gaugelwa, mme bjale le gaugetšwe.


text:
Tsela ye le tšeago ka yona le le gare ga bantle, a e be e botse, gore ge ba le phara ba re le disenyi, e tle e re ge ba lebeleša, ba bone mediro e botse ya lena mme ba rete Modimo, e le letšatši le a ba etetšego ka lona.


text:
Le be ba ba bušwago ke melao yohle e bušago batho; le dire bjalo ka baka la Morena. Ge e le kgoši, le tsebe gore ke yena e mogolo;


text:
Ge e le ditona, le tsebe gore ke ba ba rongwago ke kgoši gore ba sole badirabobe, ba rete ba ba dirago gabotse.


text:
Gobane se Modimo a se ratago, ke gore ka go dira gabotse le thibe melomo ya batho ba mašilo, ba go se tsebe.


text:
Le ge le le bahunologi, bahunologi le se ke la bo dira seapešo sa bobe; le bonale gore le bahlanka ba Modimo.


text:
Lena bahlanka! Bušwang ke beng ba lena ka go ba boifa ruri, e sego ba bolo fela le ba boleta; le ba ba sa tsebalegego le ba dire bjalo.


text:
Gobane ke mahlatse, ge motho a rwešwa mahloko, ge a hlakišwa a se na molato, molato e le ge a itsebela Modimo.


text:
A e sa le tumo e botse ge le ka kgotlelela bothata le otlwa ge le sentše? Fela, ge le kgotlelela ditlhokofatšo le le ba go dira botse, gona e ba mahlatse pele ga Modimo.


text:
Ke sona se le bileditšwego sona; gobane le Kriste o tlaišitšwe ka baka la lena, a ba ketapele ya lena, gore le tšee ka mohlala wa gagwe,


text:
E a sa kago a roga ge a rogwa, a se šupeletše ge a hlokofatšwa, a di gafela eo a ahlolago ka go loka,


text:
A ipeleša dibe tša rena, a di nametša kwateng ka mmele wa gagwe, gore re tlogelane le tšona, re phelele go loka. Ke yena yo re fodilego ka dintho tša gagwe.


text:
Gobane le be le le bjalo ka dinku tše di timetšego; ge e le bjale le boetše go Modiši le Mohlapetši wa meoya ya lena.


text:
Le lena basadi, bušwang ke banna ba lena, gore ge go na le ba ba ganago go kwa Lentšu, ba tle ba ruiwe ka go bona tsela ye e swerwego ke basadi, go se lentšu le le bolelwago,


text:
A ba lemoge gore botšhepi bja lena ga se bjoo bja ntle bja go loga meriri le go apara tša gauta le bothakga bja mašela.


text:
Botšhepi e le motho wa go ikuta wa pelong, botšhepi bjo bo sa onalego bja moya wa boleta le leago. Ke tšona tše Modimo a bonago e le tše bohlokwa.


text:
Ke wona mokgwa wa go tšhepa ga basadi ba bakgethwa ba kgale, ba ba bego ba holofetše Modimo; e be e le ba go bušwa ke banna ba bona;


text:
boka Sara ge e le a kwago Aborahama, a re ke mong wa ka. Ke yena eo le bago bana ba gagwe ge le dira gabotse, ge le sa boife se se kago le tšhošetša.


text:
Le lena banna! Le phedišane le bona le tseba gore mosadi re ka re ke yena sebjana se se swanetšego go neneketšwa. Ba godišeng le tseba ge le bona e le baji ba bohwa bja neo ya bophelo, gore dithapelo tša lena di se tlo šitišwa.


text:
Ke moka, bang ba kgopolo e tee ka moka ga lena, le kwelane bohloko, le ratane le bana ba bolena, le be ba bonolo le ba botho.


text:
Le se ke la lefetša bobe ka bobe, le lehlapa ka lehlapa; wa lena mokgwa e be go šegofatša, le tseba gore ke sona se le bileditšwego sona, gore le tle le be ba go tlo ja bohwa bja tšhegofatšo.


text:
Gobane e a kgahlwago ke bophelo, a rata go bona matšatši a tše botse, a a khutšiše leleme lagwe bobe; le melomo ya gagwe e se ke ya bua maaka.


text:
Gobane mahlo a Morena a bona baloki; tsebe tša gagwe di kwa ge ba lla. Gomme sefahlogo sa Morena se lebile ba go dira bobe.


text:
Fela, ge le hlokofatšwa molato e le toko, gona le ba mahlatse. Le se ke la boifa se ba se boifago, le se ke la tšhoga.


text:
Mme Morena Modimo mo pelong tša lena le mo tsebe ge e le Mokgethwa; Le dule le loketše go ipolela ka kholofelo ye e lego mo go lena ge le fetola mang le mang e a le sekišago ka yona,


text:
le dire fao ka boleta le ka go boifa, letswalo la lena le sa tsebe molato gore ba ba le pharago eke le disenyi, ba lewe ke dihlong, bona bao ba go goboša tsela e botse ye le e swerego le le ba Kriste.


text:
Gobane ge Modimo a ka rata gore le hlokofatšwe, gona go kaone ge le ka hlokofatšwa le dirile botse, le se ke la hlokofatšwa le dirile tše mpe.


text:
Gobane Kriste le yena mola a hlokofatšwa ka baka la dibe ke ge Moloki a hwela bakgopo, gore a re iše go Modimo, a bolawa mmele, a phedišwa moya.


text:
meoya ye e gannego go kwa mehla yela ge Modimo a sa e letetše ka go se fele pelo, mehleng ya Noage ya ge go sa lokišwa polokelo yela ya go tsenwa ke e sego bakae, gwa phologa ba seswai fela ba tšwa meetseng.


text:
Meetse ao, ka lehlakore le lengwe, a a re phološa, ke ra kolobetšo, ye e sego go hlatswa mmele ditšhila, e lego go kgopela letswalo le le botse go Modimo. Kolobetšo e re phološa ka tsogo ya Jesu Kriste,


text:
e a rotogetšego magodimong, a dula ka letsogong le letona la Modimo, a buša barongwa, le mebušo, le ba maatla.


text:
Bjalo ka ge Kriste a hlokofaditšwe mmele ka baka la rena, le lena itlhameng ka kgopolo e etšago yeo, ya go re: e a hlokofatšwago mmele o hlobogana le dibe,


text:
gore ge le sa šaletšwe ke lebaka la go phela nameng, le se hlwe le phelela dikganyogo tša batho, le phelele thato ya Modimo.


text:
Gobane ga go sa nyakwa tša mehla ye e fetilego, tša ge re sa dira tše di ratwago ke bantle tša go keka le maipshino le dikganyogo le botagwa le bohori le go nwa, le mekgwa ye e ronago ya go direla medimo e šele.


text:
Ke sona se se ba tlabago, ge le sa etše bona la kitimela moo ba itahlelago bohlola, mme ba le goboša.


text:
Ge bahu ba boditšwe Ebangedi, ke go re ka thoko ya motho wa nama ba solwe, mme ba phele moyeng ka thato ya Modimo.


text:
Le direlane ka mo e mongwe le e mongwe a seditšwego ka gona ka go gaugelwa; le be balaki ba botse ba dikabelo tša mehutahuta tša kgaugelo ya Modimo.


text:
Ge e mongwe e le wa go bolela, a ye ka dithuto tša Modimo; ge e mongwe e le wa go direla, a dire ka mo Modimo a mo neilego ka gona; e be gore dilong tšohle go tumišwe Modimo ka Jesu Kriste, mong wa letago le maatla go iša mehleng ya neng le neng. Amene.


text:
Barategi, le se ke la tlabja ke phišo ye e le wetšego gore le lekwe ka yona; e se ke ya le tlaba boka selo se le sa se tsebego.


text:
Sa lena a e be go thaba ge le lena le eba batee le Kriste ka go tlaišwa, gore mohla letago la gagwe le bonalago, le tle le thabe le hlalale.


text:
Ge le gobošwa ka baka la leina la Kriste, gona le ba lehlogonolo, gobane ke gona le okametšwe ke Moya wa letago le maatla, Moya wa Modimo, wo bona ba o gobošago, wo lena le o retago.


text:
Mo go lena go se ke gwa ba le e a hlokofatšwago e le mmolai goba lehodu, goba sesenyi goba sehwirihwiri.


text:
Ge motho a ka hlokofatšwa ka gore e le Mokriste, a se ke a kwa dihlong; a a retiše Modimo ka lona ina leo.


text:
Gobane lebaka la gore kahlolo e thome ka Ngwako wa Modimo le fihlile. Bjalo ge e thoma ka rena, pheletšo ya ba ba ganago go kwa Ebangedi ya Modimo e tlo ba eng?


text:
Ke gona ba ba hlokofatšwago ge go iwa ka thato ya Modimo, a ba gafele meoya ya bona yena Mmopi Mmotegi, ba fela ba dira gabotse.


text:
Ba e lego ba bagolo mo go lena, ke ba eletša ke le e mogolo le bona, ke le hlatse ya ditlaišego tša Kriste, yo le nna ke tlogo abelwa letago le le tlogo utollwa,


text:
Ke re: Dišang mohlape wa Modimo wo le nago nawo; Le se dire ka go gapeletšwa, e be ka go ithapa; e sego ka go ipabalela, e be ka pelo ye e ratago;


text:
Le lena ba bafsa, kwang ba bagolo; mme seng sa lena le phedišane le ne boikokobetšo; gobane Modimo o lwa le baikgogomoši; ba ba ikokobetšago o ba setša ka kgaugelo.


text:
Le phafoge le phakgame, gobane diabolo lenaba la lena o le dikologa boka tau e bopago; o nyaka yo a kago mo metša.


text:
Lwang le yena le tiile tumelong; le fele le tseba gore ke tšona ditlaišego tše di welago le bana beno ba ba lego mo lefaseng.


text:
Mme Modimo wa dikgaugelo tšohle, e a le bileditšego letagong la gagwe la neng le neng la Kriste, lena ba go tlaišega ka lebakanyana, o tlo le dira ba botlalo; o tlo le thekga; o tlo le tiiša, le se hlwe le šišinyega.


text:
Ke le ngwaletše ka boripana ka Silibano ngwanešo e a botegago, ka le eletša, ka le hlatsela gore se le kago ema ka sona ke yona kgaugelo ye ya makgonthe ya Modimo.


text:
Simone Petro Mohlanka wa Jesu Kriste le Moapostola wa gagwe, o ngwalela ba ba filwego tumelo e bohlokwa ya rena ka toko ya Modimo wa rena le ya Mophološi Jesu Kriste.


text:
Ke maatla a gagwe, maatla a Modimo, a re seditšego ka tšohle di išago bophelong le borapeding ka go tseba yena e a re biditšego ka letago la gagwe le ka bokwala bja gagwe.


text:
Ke tšona tše a re filego dikholofedišo ka tšona, tše bohlokwa ruri le tša theko e kgolo, gore ka tšona le tle le amane le se yena Modimo a lego sona, le le ba ba tšhabilego go senyega ka dikganyogo tša lefase.


text:
Bjale a nke le phegeleleng ruri gore tumelo ya lena e tšweletše bokwala; bokwala bo tšweletše tsebo;


text:
Ge dilo tše di ata, gona le ka se dule fela le hloka dienywa tše di išago tsebong ya go tseba Mong wa rena Jesu Kriste.


text:
Gobane yo dilo tšeo di sego gona go yena ke sefofu, o a apaapa; o lebetše gore o hlatswitšwe dibe tša gagwe tša kgale.


text:
Ke gona, bana bešo, lošang le phegelele gore go bitšwa ga lena go thupele, le go hlaolwa ga lena; ge le dira ka mokgwa wo, le ka se ke la ba la kgopiwa.


text:
Gobane ke mo le tlogo humišwa ka go bulelwa tsela ya go tsena mmušong wa neng le neng wa Mong wa rena Jesu Kriste Mophološi wa rena.


text:
Ke gona ke tlogo nama ke le eletša ka ditaba tše, le ge le di tseba, le ge therešo ye e tlilego ya ba gona, le šetše le tietše go yona.


text:
Gomme ke re: ge ke sa le mokutwaneng wa bophelo bjono, go swanetše ge ke fela ke le tsoša ka dikeletšo.


text:
Gobane go khudušwa fa mokutwaneng wo, ke tseba gore go tlo ntlela ka pela ka mo Mong wa rena Jesu Kriste a nkutolletšego ka gona.


text:
Gobane ge re le tsebiša maatla a Mong wa rena Jesu Kriste le go tla ga gagwe, e be e se go le anegela dinonwane tša mahlajana a batho; rena bogolo bja gagwe re bo bone ka mahlo.


text:
Bogolo le borena o neilwe ke Modimo Tatagwe mola a tlelwa ke lentšu le legolo lela la go tšwa letagong le legolo le le šiišago la re: Yo ke yena Morwamoratwa wa ka, yo ke kgahlwago ke yena!


text:
Gomme re na le lentšu leo la porofeto le le tiilego ruri; le dira gabotse ge le le šetša boka lebone le le etšago mo go lego leswiswi, gore go be go se gohle, mme naledi ya meso e hlabe dipelong tša lena.


text:
gobane ga go ešo gwa ba gwa tšwelela porofeto ka go ithatela ga motho, gobane batho ba bakgethwa ba Modimo ba boletše ba išwa ke Moya o mokgethwa.


text:
Baporofeta ba maaka, le bona ba be ba le gona setšhabeng le mo go lena, baruti ba maaka ba tlo ba gona, ba ba tlogo tliša dikarogo di išago tshenyegong, ba hlanogela mong wa bona e a ba rekilego, ba ikobela tshenyego ye e tlago ka bjako.


text:
Ba tlo leka go le fora ka dipolelo tša maano ba dirwa ke megabaru. Fela ke bona le kgale kahlolo e sa diegego go ba wela, mme kotlo ya bona ga e robale.


text:
Le Barongwa ba ba kilego ba senya, Modimo ga a ka a ba tsebafa; o ba lahletše moleteng ba tlemilwe ka ditlemo tša leswiswi, a ba gafela go bolokelwa tsheko.


text:
Le lefase lela la kgale ga a ka a le tsebafa, a phološa batho ba seswai ka Noage segoeledi sa toko mola lefase la banyatši a le ribegetša ka meetsefula.


text:
Le metse yela ya Sodoma le Gomora o e lahlile ya ba molora, gore ka yona go tsebje se se tlogo dirwa banyatši,


text:
Gobane motho eo wa moloki o lle pelo mola a agile le bona, a hlwa a bona a ekwa ge ba senya molao ka mediro ya bona.


text:
Ke mo go bonalago gore Modimo, ba ba mmoifago o ba hlakodiša melekong; bakgopo o ba bolokela kotlo ya tšatši la kahlolo.


text:
Gagologolo kotlo e tlo wela ba go latela nama ba gogwa ke dikganyogo tša ditšhila, le ba go nyatša go bušwa, ba mereba, baikgogomoši ba ba sa šiego go goboša tša letago,


text:
Ba bjalo ka diphoofolo tše di se nago tlhaologanyo, tše di bopetšwego go tanywa le go bolawa, ge ba goboša tše ba sa di tsebego. Ba tlo senyegela tshenyegong ya bona,


text:
Ba tlo fiwa moputso wa bokgopo, bona bao ba go bona maipshino, e le menate ya letšatši le tee. Ke bafefa, ke ditšhila. Ba iphsina ka dithuto tša go iphora ge ba eja menyanya le lena.


text:
Ke ba mahlo a a tletšego bootswa, ga ba hore sebe; ba goketša dipelo tša bafokodi; tša bona dipelo di hlalefetše megabaru. Ke bona ba go tlo lahlwa.


text:
Ba arogile tsela ya go loka; ba timetše ka go tšea ka tsela ya Bileama morwa wa Beoro, e a ratilego moputso wa bokgopo,


text:
A tla a solwa a arogile; lekaba la semuma la bolela ka lentšu la motho, la diba bošilo bja moporofeta.


text:
Batho bao ke didiba tše di se nago meetse; ke kgodi ye a tšewago ke ledimo; ba boloketšwe kgampi ya leswiswi la go ya go ile.


text:
Ba ba sa tšwago go phonyokga ka go kgaogana le ba go tšea ka tsela ya timelo, ba ba goketša ka dipolelo tša boikgantšho bja lefela, le ka maipshino a nama le a ditšhila.


text:
Ba ba holofetša khunologo, mola bona beng e sa le mathopya a tshenyego. Gobane se motho a fentšwego ke sona, o ba lethopša la sona.


text:
Gobane ge ba šetše ba phonyokgile ditšhila tša lefase ka go tseba Mong wa rena Jesu Kriste Mophološi, mme ba boela ba yo tanywa ke tšona ditšhila, gona tša mafelelo di tlo ba befela tša phala tša pele.


text:
Go bona go ka be go le kaone ge tsela ya toko ba ka be ba sa ka ba e tseba. Se se befilego ke ge ba e tsebile, mme ba napa ba hlanogela molao o mokgethwa wo ba o neilwego.


text:
Ba dira tše seema se rerešago ge se re: Mpša e boetše mahlatšeng a yona; kolobe e hlapetše go yo pshikologa lerageng.


text:
Barategi, lengwalo le e šetše e le la bobedi le ke le ngwalelago lona. Ka mangwalo a mabedi a ke rata go tsoša kgopolotshekegi ka go le eletša,


text:
gore le gopole mantšu a a boletšwego ke baporofeta ba bakgethwa, le taelo ya Morena Mophološi, ye e le tletšego ka rena baapostola ba lena.


text:
Sa pele se le swanetšego go se tseba ke se: Mehleng ya bofelo go tlo tsoga bakweri ka dikwero, ba go ya ka tsela ya dikganyogo tša bona.


text:
E tlo ba ba ba rego: Di kae tša ge go thwe Morena o tlo boa, gobane e sa le mola botate ba ithobalela, le lehono dilo ka moka di sa dutše di swana le tša mathomong a tlholo!


text:
Batho bao ba dira ka boomo ge ba sa hlathe gore go tloga kgaleng go dutše go na le magodimo, le lefase la go tšwelela le etšwa meetseng ka maatla a meetse, ka lentšu la Modimo.


text:
Magodimo a mehla yeno le lefase la mehla yeno di thekgilwe ke lona lentšu leo, di sa lotolwa gwa tlo ba gwa tla mollo wa letšatši la kahlolo la go tlo loba ga batho ba banyatši.


text:
Fela, barategi, taba ye nngwe ye e se kego ya le gaka še: Go Morena nywaga e sekete eke ke letšatši le tee.


text:
Morena ga a diegiše tše a di boletšego a re di tlo tla, boka ba bangwe ge ba re ke go diegiša; sa gagwe ke go se le felele pelo, gobane ga a rate ge go na le ba ba lahlegago; o rata ge bohle ba ka fihlela tshokologo.


text:
Gomme tšatši leo la Morena le tlo tla boka lehodu letlabošego; gomme ka lona magodimo a tlo široga ka lešata la modumo o mogolo; gomme tše lefase le bopilwego ka tšona di tlo fedišwa ke mollo, gwa tlo swa gwa felela lefase le mediro ka moka e lego mo go lona.


text:
Bjalo ge dilo tše e le tša go tlo gašanywa, go swanetše ruriruri ge le le ba go swara ka tsela e kgethwa ya borapedi,


text:
le le ba go letela le go phafogela go tla ga letšatši leo la Modimo, la ge magodimo a tlo fedišwa a tšhumilwe, le tše lefase le bopilwego ka tšona tša tlo swa tša tologa.


text:
Se re se letetšego ka go kwa dikholofedišo tša gagwe ke magodimo a mafsa le lefase le lefsa, moo go agilego toko.


text:
Ke gona barategi, ge le letetše tšeo, phegelelang go tlo hwetšwa ke yena le se na bosodi le senyalo, le le ba molao.


text:
Le tsebe gore se se le phološago ke go se fele pelo ga Morena; boka le Paulo ngwanešo e a rategago a le ngwaletšego ka bohlale bjo a bo filwego.


text:
Mangwalong ka moka o realo ge a bolela ditaba tše. Mo go mangwalo a gagwe go na le tše thata go kwega, tše ba go se rutege le ba ba sešogo ba tia, ba di retollago ka mokgwa wo ba retollago le a mangwe mangwalo ka gona, ba ikiša tahlegong ka noši.


text:
Gomme lena barategi, ka ge le le ba go tseba, le itote gore batimedi bao ba go se tsebe molao ba se ke ba le goga la tloga moo go lego motheo wa lena wo o tiilego.


text:
Sa lena a e be go tšwelela pele le le ba go gaugelwa le ba go tseba Mong wa rena Mophološi Jesu Kriste. Go retwa a e be ga gagwe mehleng ya bjale, go be go fihle letšatši leo le le sa fetego. Amene.


text:
Re le anegela se se bego se le gona mathomong, se re se kwelego, se re se bonego ka mahlo ra se bogela, mme diatla tša rena tša se kgwatha, tša lentšu la bophelo.


text:
Bophelo bjoo bo bonagetše ra bo bona, gomme re hlatsela bjona; re le anegela tša bophelo bjo bo sa felego, bjo bo bego bo le gona go Modimo Tata wešo, bja tla bja bonala mo go rena.


text:
Le lena re le anegela sona seo re se bonego, se re se kwelego, gore le lena le be batee le rena; mme botee bjo bja rena e be go ba batee le Tata wešo le Morwa wa gagwe Jesu Kriste.


text:
Gomme taba ye re e kwelego go yena, ye re le anegelago yona, ke ye e rego: Modimo ke seetša; gomme mo go yena ga go se e ka bago leswiswi.


text:
Ge re re: Re batee le yena, mme ra tloga ra swara tsela ya leswiswi, gona re a aketša, ga re dire therešo.


text:
Fela, ge re swere ka tsela ya seetša, boka le yena e le wa seetšeng, gona re batee seng sa rena, mme madi a Jesu Kriste Morwa wa gagwe a re hlatswa dibe tšohle.


text:
Ge re ipolela dibe tša rena, gona ka ge yena e le wa potego le toko, o re lebalela dibe a re hlatswa bokgopo ka moka.


text:
Ge re ka re: Ga ra dira dibe, -- gona e ka ba go mo dira wa maaka, gomme lentšu la gagwe le tla ba le se gona mo go rena.


text:
Bana ba ka! Ke le ngwalela ditaba tše, gore le se ke la dira dibe. Ge go ka ba le e a dirago dibe, gona re na le Morapeledi go Tata wešo, Jesu Kriste yena Moloki.


text:
Ke yena seloba sa dibe tša rena; gomme ga se sa tša rena fela; ke yena seloba sa dibe tša lefase ka moka.


text:
E a kago re: Ke a mo tseba, mme a se ye ka melao ya gagwe, ke wa maaka, mme therešo ga e gona mo go yena.


text:
Yo lerato la Modimo le tletšego go yena sa ruri, ke yo a yago ka Lentšu la gagwe; ke sona se re tsebago ka sona ge re le ba gagwe.


text:
Bana bešo! Ga ke le ngwalele molao o mofsa. Ke molao wa kgale wo le bego le na nawo go tloga mathomong. Molao woo wa kgale ke lentšu le le le kwelego go tloga mathomong.


text:
Le gona molao wo ke le ngwalelago wona ke o mofsa wo o rerefalago ke yena le ka lena; Gobane leswiswi le fetile; bjale ke gona seetša sa makgonthe se bonega.


text:
Wa leswiswing ke eo a hloilego ngwanabo; o swere tsela ya leswiswing; ga a tsebe mo a yago; gobane lefsifsi le mo foufaditše mahlo.


text:
Ke ngwalela lena botatagobana, gobane le tseba eo wa go ba gona go tloga mathomong. Lena babafsa, ke le ngwalela gobane le fentše e mobe. Mme lena bana, ke le ngwalela ka gobane le tseba Tatawešo.


text:
Ke ngwaletše lena Botatagobana, gobane le tseba eo wa go ba gona go tloga mathomong. Lena babafsa, ke le ngwaletše gobane le tiile, mme Lentšu la Modimo le dula le le mo go lena, mme le fentše e mobe.


text:
Le se ke la rata lefase le tša lefaseng; ge motho a rata lefase, lerato la Tata wešo ga le gona mo go yena.


text:
Gobane tšohle tša lefaseng, e lego kganyogo ya nama, le kganyogo ya mahlo, le go phela ka go ikgogomoša, ga di tšwe go Tata wešo, di tšwa lefaseng.


text:
Gomme lefase le a feta, le yona kganyogo la lona. E a tlogo dula a le gona go ya go ile, ke eo a dirago tše Modimo a di ratago.


text:
Bana ba ka! Ke nako ya bofelo. Gomme bjalo ka ge le kwele gore go etla molwalekriste, mehleng yeno go tsogile balwalekriste ba bantši. Ke sona se re bonago ka sona, ge e le nako ya bofelo.


text:
Ba tšwile mo go rena; fela, e be e se ba rena. Ge e ka be e le ba rena, ba ka be ba dutše ba na le rena. Fela, ke gore ba bonagala ge e se ba rena ka moka ga bona.


text:
Ga se gore ke le ngwalela ka ge le sa tsebe therešo; ke le ngwalela ka gobane le a e tseba, le tseba le gore ga go maaka a kago tšwa therešong.


text:
Wa maaka ke mang? A ga se eo a ganetšago a re: Jesu ga se yena Kriste? Ke yena molwalekriste, e a ganetšago Tatawešo le Morwa wa gagwe.


text:
Ge e le lena, tše le di kwelego go tloga mathomong, a di dule di le mo go lena. Ge tšona tšeo la go di kwa go tloga mathomong di ka dula di le mo go lena, ke mo le lena le tlogo dula le le ba Morwa le ba Tatagwe.


text:
Gomme lena, dulang le le batlotšwa ba gagwe. Ga le sa le ba go ka rutwa ke e mongwe; gobane botlotšwa bjoo bo le etetša dilong tšohle e le therešo, e se maaka. Bjale dulang le le ba gagwe, ka mo yena a le rutilego ka gona.


text:
Gomme bjale, lena bana ba ka, dulang le le ba gagwe, gore mohla a tlogo bonagala, re be le kholofelo ye e tiilego, re se tlo lewa ke dihlong ge re lebana nae go tleng ga gagwe.


text:
Ge le tseba gore Moloki ke yena, ke gona le lemogago le gore ba ba tswetšwego ke yena ke bao bohle ba dirago ka toko.


text:
Bonang! Ke lerato le lekaakang le Modimo a re seditšego ka lona, ge re bile re bitšwa bana ba Modimo! Gomme ge lefase le sa re lemoge, ke ka gobane le sa mo tsebe.


text:
Barategi! Re bana ba Modimo re le fa; gomme se re tlogo ba sona ga se ešo sa bonagala. Fela, se re se tsebago ke gore mohla a tlogo bonagala, re tlo ba ba ba swanago le yena, ra mmona se a lego sona.


text:
Gomme mang le mang e a mo holofetšego ka kholofelo e bjalo, o a ikgetha, boka le yena e le e Mokgethwa.


text:
Modirasebe ke wa diabolo; gobane diabolo o dira sebe o tloga mathomong. Se Morwa wa Modimo a tletšego sona, ke go fediša mediro ya diabolo.


text:
Motho e a tswetšwego ke Modimo ga a dire sebe, gobane peu ya Modimo e dula e le mo go yena. Le gona ga a kgone go dira sebe ka ge a tswetšwe ke Modimo.


text:
Ke gona moo go bonagalago ba e lego bana ba Modimo, le ba e lego bana ba diabolo. E a sa yego ka toko, ga a tswalwa ke Modimo, boka le eo a sa ratego ngwanabo.


text:
Re se etše Kaine a e twetšwego ke emobe, a bolaya ngwanabo. Gomme o mmolaelang? O mmolaile ka ge ya gagwe mediro e le e mebe, mme ya ngwanabo e le ya go loka.


text:
Na re tseba gobane re tšwele lehung, re seletše bophelong, gobane re rata bana ba borena. E a sa ratego ngwanabo, o dula e le wa lehung.


text:
Mang le mang e a hloilego ngwanabo ke mmolai, gomme le a tseba, ga go mmolai e a nago le bophelo bjo bo sa felego bjo bo kago dula e le bja gagwe.


text:
Ge e le lona lerato, se re le tsebilego ka sona, ke ge yena a gafile bophelo bja gagwe ka baka la rena; le rena, se se re swanetšego ke ge re gafa bophelo bja rena ka baka la bana ba borena.


text:
Bjale, ge motho a ruile tša bophelo bja lefase, mme a bona ngwanabo a hloka, a tla a mo tswalelela pelo ya gagwe, go yena lerato la Modimo le ka dula bjang?


text:
Gomme se re kago se kgopela, re tla se amogela go Modimo, gobane re tlo ba re eya ka melao ya gagwe, re dira se se mo kgahlago.


text:
Gomme molao wa gagwe ke gore re dumele leina la Morwa wa gagwe Jesu Kriste, mme re ratane ka mokgwa wo a re lailego ka wona.


text:
Gomme ge o eya ka melao ya gagwe, o tlo dula o le wa gagwe, yena e le wa gago. Gomme se re tsebago ka sona ge a dutše e le wa rena, ke Moya wo a re neilego wona.


text:
Barategi! Le se ke la fo dumela meoya ka moka; sa lena a e be go lekola meoya, gore le bone ge e tšwa go Modimo; gobane lefase le hlasetšwe ke baporofeta ba bantši ba maaka.


text:
Se le tlogo tseba Moya wa Modimo ka sona, sese: Moya o bolago Jesu Kriste wa re o tlile a ba motho, -- ke Moya wo o tšwago go Modimo.


text:
Fela, moya wo o sa bolelego Kriste wa re o tlile a ba motho, ga se moya wo o tšwago go Modimo; ke wona moya wa molwalekriste, yo le mo kwelego gore o etla, gomme le bjale o šetše a le gona lefaseng.


text:
Bana ba ka! Lena le bana ba ba tswetšwego ke Modimo, gomme batho bao le ba fentše; gobane Walena o feta eo wa lefase ka bogolo.


text:
Bona ke bana ba ba tswetšwego ke lefase; ke gona ba bolelago tše di tšwago lefaseng; mme lefase le a ba kwa.


text:
Rena re ba go tswalwa ke Modimo. E a tsebago Modimo o a re kwa. Gomme e a sa kago a tswalwa ke Modimo, ga a re kwe. Ke sona se re hlaologanyago meoya ka sona, ra tseba moya wa therešo, ra tseba moya wa go fora.


text:
Barategi! A re rataneng, gobane, lerato le tšwa go Modimo. Gomme e a nago le lerato o tšwa go Modimo, mme o tseba Modimo.


text:
Lerato la Modimo le a re ratilego ka lona, le bonagetše ka ge a roma Morwa wa gagwe Motswalwaeši, a tla lefaseng gore re phele ka yena.


text:
Lerato ge le le gona, ga se ka gore ke rena re ratilego Modimo; ke ka ge yena a re ratile a roma Morwa wa gagwe, a ba seloba sa dibe tša rena.


text:
Ga go motho e a kilego a bona Modimo le gatee. Ge re ratana ke gona ge Modimo a dula a le mo go rena, mme lerato la gagwe mo go rena ya ba le le tletšego.


text:
Se re tsebago ka sona ge re dula re le ba gagwe, mme yena e le wa rena, ke ge a re file Moya wa gagwe,


text:
ya ba rena re bonego ra tsebo ba dihlatse tša ge Tata wešo a romile Morwa wa gagwe, a tla a ba Mophološi wa lefase.


text:
Bjale e a emago ka la go re: Jesu ke Morwa wa Modimo, -- Modimo o tlo dula e le wa gagwe, mme yena a dula e le wa Modimo.


text:
Gomme rena, lerato leo Modimo a re ratago ka lona re le lemogile, re le dumetše. Modimo ke yena lerato; gomme e a dulago e le wa lerato, o dula e le wa Modimo, mme Modimo o dula e le wa gagwe.


text:
Mo go rena lerato e bile la botlalo, gore mohla wa kahlolo re be le kholofelo ye e tiilego, ka gobane re ba ba swanago le yena mo lefaseng leno.


text:
Lerato ga le na poifo. Lerato ge e le la botlalo le raka poifo; gobane poifo e a hlokofatša; mme e a boifago o sa hlaelwa ke lerato.


text:
Ge motho a ka re: Ke rata Modimo, -- mme a hloile ngwanabo, ke wa maaka; gobane e a sa ratego ngwanabo yo a mmonago, a a ka kgona go rata Modimo yo a sa mmonego?


text:
Motho e a dumetšego gore Jesu ke yena Kriste, o tswetšwe ke Modimo; gomme motho e a ratago Motswadi eo wa gagwe, o rata le ba ba tswetšwego ke yena Motswadi.


text:
Gobane tšohle tše di tswetšwego ke Modimo di fenya lefase; gomme phenyo e fentšego lefase ke tumelo ya rena.


text:
Ke yena a tlago ka meetse le ka madi; e sego ka meetse fela; o tla ka meetse le ka madi. Hlatse ke Moya, gobane Moya ke therešo.


text:
Dihlatse tša kua magodimong ke tše tharo: Ke Tata wešo, le yena lentšu, le Moya o Mokgethwa. Gomme ba bararo ba ke batee.


text:
Bjale bohlatse bja batho re bo amogela, gona bohlatse bjo bogolo ke bja Modimo ge a hlatsela Morwa wa gagwe.


text:
E a dumelago Morwa wa Modimo o na le bohlatse mo pelong ya gagwe. E a sa dumelego Modimo, o re Modimo ke wa maaka ka ge a sa dumele bohlatse bjo Modimo a hlatsetšego Morwa wa gagwe ka bjona.


text:
Gomme bohlatse bjoo šebo, bo re: Modimo o re neile bophelo bjo bo sa felego, mme bophelo bjoo bo gona ka Morwa wa gagwe.


text:
E a nago le yena Morwa, le bjona bophelo bjoo o nabjo. E a se nago yena Morwa wa Modimo, le bophelo bjoo ga a nabjo.


text:
Ditaba tše ke di ngwaletše lena ba le dumelago leina la Morwa wa Modimo, gore le tsebe gore le na le bophelo bjo bo sa felego, le gore le fele le dumela leina la Morwa wa Modimo.


text:
Gomme kholofelo ye e tiilego, ye re mo holofetšego ka yona, ke ge re tseba gore o a re kwa ge re kgopela se se amanago le thato ya gagwe.


text:
Gomme ge re tseba gobane o a re kwa ge re tla le kgopelo efe le efe, gona re tseba le gore, tše re di kgopetšego re šetše re na natšo.


text:
Ge motho a ka bona ngwanabo a dira sebe se se sa išego lehung, a a mo rapelele, a phediše ba go dira dibe tše di sa išego lehung. Gobane go na le sebe se se išago lehung; e a dirago tše bjalo, ga ke re a rapelelwe.


text:
Re tseba gore bohle ba ba tswetšwego ke Modimo ga ba dire sebe. Motho e a tswetšwego ke Modimo o a itshwara; mme emobe ga a kgone go mo kgwatha.


text:
Le gona re tseba gore Morwa wa Modimo o tlile a re nea tlhaologanyo ya gore re tsebe therešo. Bjale re ba yena Morereši, re ba Morwa wa gagwe Jesu Kriste. Yena yo ke Modimo wa makgonthe; ke yena bophelo bjo bo sa felego.


text:
Nna Mokgalabje ke ngwalela wena mohumagadi mohlaolwa le bana ba gago ba ke ba ratago ka go rereša; gomme ga se nna fela, le ratwa ke bohle ba ba tsebago therešo.


text:
Re ratana ka baka la therešo ye e dutšego e le mo go rena; mme e tlo dula e na le rena go ya go ile.


text:
A nke le be ba go gaugelwa le go šokelwa le go khutšišwa ke Modimo Tatawešo le Jesu Kriste Morwa wa Tatagwe; di le tlele ka thereso le ka lerato.


text:
Ke thabile gagolo ka ge mo baneng ba gago ke hweditše ba ba swerego tsela ya therešo ka molao wo re o neilwego ke yena Tatawešo.


text:
Gomme bjale ke a go kgopela, wena mohumagadi, e sego ka go re ke go ngwalela molao o mofsa; ke molao wo re bego re na nawo go tloga mathomong, o re re ratane.


text:
Gomme lerato ke lona leo la gore re fele re eya ka melao ya gagwe. Molao e sa le wola le o kwelego mathomong gwa thwe le sware ka tsela ya wona.


text:
Gobane lefaseng le go tsene baaroši, ba ba sa emego ka la go re: Jesu Kriste o tlile a ba motho. Motho e a sa emego ka lentšu le ke yena molwalekriste.


text:
Phafogang gore le se timelelwe ke se rena re se dirilego; sa rena e tle e be go bona moputo wo o tletšego.


text:
Motho e a rego ke eketša thuto, mme a se eme ka thuto ya Jesu Kriste, ga a na Modimo. E a emago ka thuto ya Kriste, o na le Tatawešo, mme le Morwa wa gagwe o na nae.


text:
Motho e a kago tla go lena, mme a se tliše thuto ye se mo amogeleng ka gae, le lese le go mo dumediša.


text:
Le ge ke sa na le tše ntši tša go le ngwalela, ga ke rate go dira ka matlakala le ka pilwana. Se ke se holofetšego ke go tlo ba le lena, ka tla ka bolela le lena ka molomo, gore thabo ya rena e tle e be e tletšego.


text:
Morategi! Ke go belaelela go letlegelwa ke tšohle le go phela o thabile, bjalo ka ge o letlegetšwe ke tša moya.


text:
Gobane ke be ke fela ke thaba gagolo ge bana ba borena ba fihla, mme ba go hlatsela therešo ka mo o swerego ka tsela ya therešo.


text:
Ba go hlatsetše le lerato ba lebane le phuthego. E tlo ba go setša ka mo go swanetšego ba Modimo ge o ka ba thuša go iša pele leeto la bona.


text:
Ge ke etla ke mo ke tlogo mo gopotša mediro ye a e dirago ka go re phara ka dipolelo tše mpe; a se dire tšeo fela, a tloga a gana go amogela bana ba borena; mme bao ba ratilego go ba amogela a ba thibela, a ba raka phuthegong.


text:
Morategi! O se ke wa etša ba babe, etša ba bolo. Modirabolo o tšwa Modimong; modirabobe ga a ešo a bona Modimo.


text:
Ge e le Demetrio, bohle ba mo hlatsetše gabotse; le yona therešo e a mo emela. Le rena re dihlatse; gomme o a tseba, bohlatse bja rena ke go rereša.


text:
Ke be ke sa na le tše ntši tše nka bego ke go ngwalela tšona; fela, ga ke rate go go ngwalela ka pilwana le ka kwadi.


text:
A khutšo e be le wena. Bagwera ba gago ba a go dumediša. Dumediša bagwera ba rena ka go ba bitša ka maina ka o tee ka o tee.


text:
Juda Mohlanka wa Jesu Kriste ngwanabo Jakobo, o ngwalela babidiwa ba ba kgethilwego ke Modimo Tatawešo, ba ba boloketšwego Jesu Kriste.


text:
Ke be ke re ke tla rapa maatla, gore ke le ngwalele tša phološo ye re lego batee ka yona, ka hwetša go swanetše ge ke le ngwalela ka le kgothatša go hlabanela tumelo ye bakgethwa ba e filwego gatee ya ba moka.


text:
Gobane go na le batho ba ba le khukhunetšego, bao ditaba tša bona di ngwadilwego kgale tša re ba tlo wela molatong woo, e le ba ba sa boifego Modimo, ba ba retollago tše Modimo wa rena a re gaugetšego ka tšona ba di dira tša maipshino, mme ba se dumele Modimo le Jesu Kriste Mmuši a nnoši Mong wa rena.


text:
A nke ke le eletše ka tše le di tsebago tšohle, tša ge Modimo a thomile go phološa setšhaba nageng ya Egipita, mme a buša a fediša bao ba sa kago ba dumela.


text:
Le Barongwa bala ba sa kago ba lotola bogoši bja bona mme ba tloga madulong a bona, o ba tlemile ka ditlemo tša neng le neng tša leswiswing, a ba bolokela kahlolo ya mohlamogolo.


text:
Le Sodoma le Gomora le metse ya mathoko ao, ye e dirilego ka mokgwa wa batho bao ya otswa ya ba ya latela nama e šele, e dula e beetšwe go swantšhetša batho kotlo ya mollo wo o sa timego.


text:
Le bona balori ba ba tšhilafatša mmele ka mokgwa woo, ba nyatša magoši, ba goboša tše e lego tša letago.


text:
Hleng le Mikaele Morongwa e mogolo, mola a elwa le diabolo mola ba bakišana setopo sa Moshe a šiile go mmea molato ka leroga, a fo re: Morena o tlo go kgalema!


text:
Mme batho ba ba fo goboša tšohle tše ba sa di tsebego; gomme tše ba sa di tsebego sebopego, tše di etšago diphoofolo di se nago tlhaologanyo, ba itshenya ka tšona.


text:
Kotlo e tlo ba wela, gobane ba ile ka tsela ya Kaine, ba itahletše go forwa ke moputso wa Bileama, ba loba ka bonganga bja Kora.


text:
Ke bona ba tlišago tšhila menyanyeng ya lena ya lerato, ge ba ja le lena ba gara ba sa šie, ba re: Re a fula. Batho bao ke maru a se nago pula a fefolwago ke diphefo; ke dihlare tša marega tše di se nago dienywa, tše di hwilego gabedi, tša medu ye e omegilego.


text:
Ke maphoto a lewatle a go gašana a seloga a ntšha ditšhila tša ona; ke dinaledi tša didumaedi tše si sobeletšego leswiswing la go ya go ile.


text:
Ke bona ba ba boletšwego ke Henoge monna wa go šupa go tloga ka Adama, ge a porofeta a re: Tsebang, Morena o etla a na le bakgethwa ba gagwe ba diketekete;


text:
O tla go sekiša bohle; ba ba ba sa dumelego o tlo ba lahla bohle ka baka la mediro ya bona ka moka ya go se dumele, ye ba sentšego ka yona, le ka baka la dipolelo tše thata ka moka tše badiradibe bao ba mmoletšego ka tšona.


text:
Ke batho ba go hlwa ba tsota, ke bagaladi, ba ba yago ka dikganyogo tša bona, mme melomo ya bona e bolela ka go ikgogomoša; ba reta motho a le gona, gore ba hwetše tše di ba holago.


text:
Ge e lena barategi, le se lebale ditaba tše di boletšwego kgale ke baapostola ba Mong wa rena Jesu Kriste.


text:
Ba le boditše ba re: Mabakeng a bofelo go tlo ba le bakweri, bao tsela ya bona e tlogo ya mo ba išwago ke dikganyogo tša bona tša go se dumele.


text:
Mme lena barategi le be ba ba ikagetšego godimo ga motheo wa tumelo ya lena e kgethwakgethwa, le rapele le le ba Moya o Mokgethwa.


text:
Le dule le ipatile ka lerato la Modimo le letetše kgaugelo ya Mong wa rena Jesu Kriste ye e išago bophelong bjo bo sa felego.


text:
le ba phološe bjalo ka ge le ubula motho mollong. Le ba gaugele le boifa. Le ila le seaparo se se tšhilafaditšwego ke tša mmele.


text:
Gomme yena a nago le maatla a go le diša gore le se ušwe, e a kgonago go le emiša la lebana le letago la gagwe le se na bosodi le hlaletše,


text:
Yena Modimo Rabohlale a nnoši Mophološi wa rena, letago ke la gagwe; le bogolo, le maatla, le pušo ke tša gagwe neng le neng, mehleng yeno le go iša mehleng yohle ya go ya go ile. Amene.


text:
Kutollo ya Jesu Kriste ye Modimo a mo filego yona, ya ba go bontšha bahlanka ba gagwe tše di tlogo direga ka pela. O di tsebišitše ka Morongwa wa gagwe yo a mo romilego a tla go Johane mohlanka wa gagwe,


text:
Wa lehlogonolo ke e a balago le ba ba kwago mantšu a a porofeto le ba ba lotolago tše di ngwadilwego mo go yona; gobane lebaka le kgauswi.


text:
Johane o ngwalela diphuthego tše šupago tša Asia. Kgaugelo a e le tlele, le khutšo e tšwago go yena Mobagona Mohwetšwaalegona, e a tlogo tla, le go Meoya e šupago e lego pele ga sedulo sa gagwe sa bogoši,


text:
le go Jesu Kriste yena Hlatse ye e botegago, yena Thakaletswalo ya bahu, yena Mmuši wa dikgoši tša lefase, yena a re ratilego a re hlatswa dibe ka madi a gagwe,


text:
a re dira ba mmušo le baperisita ba Modimo Tatagwe, ke yena Mong wa letago le maatla go iša mehleng ya neng le neng. Amene.


text:
Soo, o tla ka maru, mme mahlo ohle a tlo mmona, le bao ba mo hlabilego; mme meloko yohle ya lefase e tlo mo hloboga. Go bjalo! Amene!


text:
Ke nna A le O, mathomo le pheletšo! O realo Morena Modimo Mobagona, Mohwetšwaalegona, e a tlago, Ramaatlakamoka.


text:
Nna Johane ngwana bolena, wa go ba le lena re tlaišwa, re bušwa, re kgotlelela re le ba Jesu Kriste, ke be ke le sehlakehlakeng se ba rego ke sa Patimo, molato e le lentšu la Modimo, e le go hlatsela Jesu Kriste.


text:
Ke ile le Moya ka letšatši la Morena, ka kwa ka nthago gaka lentšu le legolo le e kego ke la phalafala,


text:
le re: Ke nna A le O, Wamathomo le Wamafelo. Tše o di bonago di ngwale pukung, o di romele diphuthego tša Asia, phuthego ya Efeso, le ya Simirina, le ya Peregamo, le ya Thiathira, le ya Sarede, le ya Filadelefia, le ya Laoditsea.


text:
Ka retologa ke re ke bone mo go tšwago lentšu leo le boletšego le nna. Ke retologile ka bona dihlomapone tše šupago tša gauta.


text:
Mo gare ga tšona dihlomapone tšeo ka bona Mokamorwamotho, a apere kobo e telele, a itlemile ka moketwana wa gauta go fihla dikgopong.


text:
Hlogo ya gagwe le meriri ya gagwe e le bošweu boka boya bjo bošweu wa leswela, mahlo a gagwe a le bjalo ka kgabo ya mollo.


text:
Maoto a gagwe a swana le tshipi ye e tagilego ye e tšwago meubeng, mme lentšu la gagwe eke ke modumo wa meetse a mantši.


text:
Ka seatla sa gagwe se setona o be a swere dinaledi tše di šupago; molomong wa gagwe go be go etšwa lerumo le le bogale lelootšwagobedi, sefahlogo sa gagwe se swana le letšatši le le phadimago e le le maatla.


text:
Ge ke mmona, ka wela fase pele ga gagwe ke le bjalo ka mohu. Yena a mpea seatla se setona sa gagwe, a bolela le nna a re: Se boife! Ke nna Wamathomo le Wamafelo,


text:
Ke nna Wagophela. Nkile ka ba mohu; bjale ke nna e, ke wa go phela go iša mehleng ya neng le neng; mme ke swere dikgonyo tša bodulabahu le tša lehu.


text:
Tša thopa ya dinaledi tše šupago tša mo seatleng sa ka se setona, le tša dihlomapone tše šupago tša gauta. Dinaledi tšeo tše šupago ke batseta ba diphuthego tše šupago. Dihlomapone tše šupago tše o di bonego, ke diphuthego tše šupago.


text:
Motseta wa phuthego ya Efeso mo ngwalele o re: Go bolela e a swerego naledi tše šupago ka seatla sagwe, e a sepelago gare ga dihlomapone tše šupago tša gauta.


text:
O re: Mediro ya gago ke a e tseba, le go itapiša ga gago, le go kgotlelela ga gago, le gore ba babe o šitilwe go agišana nabo, mme bao ba rego re Baapostola, mola e se bona, o ba lekotše wa hwetša e le ba maaka.


text:
Bjale gopola mo o wetšego fase, o sekologe o boele medirong yela ya pele. Ge o sa dire bjalo, ke tlo tsoga ka go tlela, ka kgorometša sehlomapone sa gago, ka se tloša madulong a sona, ge o sa sokologe.


text:
E a nago le tsebe a a kwe se Moya o se botšago diphuthego. E a fenyago ke tlo mo nea a ja sehlare sa bophelo se se lego Paradiseng ya Modimo.


text:
Motseta wa phuthego ya Simirina mo ngwalele o re: Go bolela Wamathomo le Wamafelo, e a kilego a hwa, mme a phela,


text:
O re: Tlaišego ya gago ke a e tseba, le bodiitšana bja gago. Fela, o mohumi. Ke tseba maroga a bao ba rego re Bajuda mola e se bona, e le phuthego ya Sathane.


text:
Se boife tše o tlogo hlokofatšwa ka tšona; o tsebe gore diabolo o tlo lahlela ba bangwe ba lena kgolegong gore le lekwe; gomme le tlo ba le ditlaišego ka matšatši a lesome. Botega go fihla lehung, ke tle ke go nee mphapahlogo wa bophelo.


text:
E a nago le tsebe a a kwe se Moya o se botšago diphuthego. E a fenyago a ka se ke a ba a hlokofatšwa ke lehu la bobedi.


text:
Motseta wa phuthego ya Peregamo mo ngwalele o re: Go bolela e a nago le lerumo le le bogale lelootšwagobedi.


text:
O re: Mo o agilego gona ke a go tseba; ke mo go lego sedulo sa bogoši sa Sathane. Mme leina la ka o le gomaretše wa tiiša, wa se latole tumelo le mehleng yeo ya ge Antipa hlatse yeo ya go mpotegela a bolawa moo go lena moo Sathane a agilego gona.


text:
Fela, go sa na le tše di sego nene tše ke di solago go wena; ke ge moo o sa na le ba ba gomaretšego thuto ya Bileama ye a e rutilego Balaka, a re a ree Baisiraele, ba tle ba je didimo ba dire bootswa.


text:
E a nago le tsebe a a kwe se Moya o se botšago diphuthego. E a fenyago ke tlo mo nea a ja Mana ye e utilwego, ke tlo mo fa talama e tšhweu ye e tlokiwego ina le lefsa le le sa tsebjego ke e mongwe, ge e se yena e a le newago.


text:
Motseta wa phuthego ya Thiathira mo ngwalele o re: Go bolela Morwa wa Modimo wa mahlo a swanago le kgabo ya mollo, wa maoto a go swana le tshipi ye e tagilego.


text:
O re: Mediro ya gago ke a e tseba, le lerato la gago, le ge o hlankela ba bangwe, le kgotlelelo ya gago, le gore mediro ya gago ya bjale e phala ya kgale.


text:
Se ke se solago mo go wena ke ge o lesa mosadi yola Isebele e a rego ke moporofeta a ruta a fora bahlanka ba ka, a re ba dire bootswa ba je didimo.


text:
Tseba gore ke tlo mo lahlela dilaong; le bao ba go otswa le yena ke tlo ba lahlela tlhokofatšong e kgolo ge ba sa sokologe ba lahla mediro yeo ya gagwe.


text:
Bana ba gagwe ke tlo ba iša lehung la ruri; mme diphuthego ka moka di tlo tseba ge e le nna Molekolapshiolepelo. Gomme mang le mang wa lena ke tlo mo nea se se lebanego mediro ya lena.


text:
Ge e le lena, ba bangwe ba Thiathira, ba e sego ba thuto yeo, ba ba sešogo ba tseba tšeo ba rego ke madiba a Sathane, bona ke re nka se ke ka ba rweša morwalo o mongwe.


text:
O tlo di diša ka molamo wa tshipi, o tlo di phuma wa pitša tša letsopa, bjalo ka ge nna ke filwe tšeo ke Tate.


text:
Motseta wa phuthego ya Sarede mo ngwalele o re: Go bolela e a nago le Meoya e šupago ya Modimo, le naledi tše šupago; o re: Mediro ya gago ke a e tseba. O na le leina la go re o a phela; gomme o hwile.


text:
Phakgama; O tiiše ba ba šetšego, ba ba nyakago go hwa. Gobane ke hweditše mediro ya gago e se ye e phethegilego pele ga Modimo wa ka.


text:
Bjale gopola ka mo o bego o fiwa, ka mo o bego o ekwa; o sware o tiiše o sokologe. Ge o sa phakgame, ke tlo tla wa lehodu; mme nako ye ke tlogo go tlela ka yona, o ka se ke wa e tseba.


text:
Fela, moo Sarede o sa na le maina a ba sego ba kae, ba ba sa kago ba tšhilafatša diaparo tša bona. Bona ba tlo sepela le nna ba apere bošweu, gobane go ba swanetše.


text:
E a fenyago o tlo apešwa diaparo tše ditšhweu; mme ina la gagwe nka se ke ka le tloša pukung ya bophelo. Ina la gagwe ke tlo le emela pele ga Tate le pele ga Barongwa ba gagwe.


text:
Motseta wa phuthego ya Filadelefia mo ngwalele o re: Go bolela yena Mokgethwa Morereši, e a swerego sekgonyo sa Dafida; yo e rego ge a bula, gwa se be le e a kago tswalela; yo e rego ge a tswalela, gwa se bule motho.


text:
O re: Mediro ya gago ke a e tseba. Bona, ke go file mojako wo o bulegilego pele ga gago, wo go sego motho e a kgonago go o tswalela; gobane maatla a o nago nao ke a manyane, wa tla wa gomarela lentšu la ka, wa se latole ina la ka.


text:
Tseba gore ke go nea ba phuthego ya Sathane, ba ba rego re Bajuda e se bona, e le ba maaka. O tsebe gore ke tlo ba batametša ba tla ba khunama mo naong tša gago ba tseba gore ke go ratile.


text:
Ka gobane o lototše lentšu la ka la go re: Kgotlelela, -- le nna ke tlo go lotola ka go hlakodiša nakong ya moleko wo o tlogo wela lešako ka moka, e le go leka ba ba agilego mo lefaseng.


text:
O tsebe gore ke etla. Swara o tiiše se o nago le sona, gore mphapahlogo wa gago o se tlo tšewa ke e mongwe.


text:
E a fenyago ke tlo mo dira kokwane Ntlongkgethwa ya Modimo wa ka; mme a ka se ke a ba a tšwa moo. Ke tlo mo swaya ka leina la Modimo wa ka le ka leina la motse wa Jerusalema o mofsa, wo o tlago o etšwa legodimong go Modimo wa ka; ke tlo mo swaya ka Leina la ka le lefsa.


text:
Motseta wa phuthego ya Laoditšea mo ngwalele o re: Go bolela yena Therešo, yena Hlatse ye e botegago, Morereši, yena Mothomahloloyamodimo.


text:
O re: Mediro ya gago ke a e tseba. Ke tseba ge o sa tonye, ge o sa fiše. E ka be e le kaone ge o tonya, goba o fiša.


text:
Gobane o re: Ke mohumi, ke ruile! Ga ke hloke selo! -- mme ga o tsebe ge o le yo madimabe, ge o nyamiša, ge o le modiitšana, ge o le sefofu, ge o hlobotše.


text:
Ke go eletša ke re: Reka go nna gauta ye e tšwago meubeng o hume; o reke le aparo tše ditšhweu o apare, gore hlong tša gago di se bonwe; o reke sehlare sa go tlotša mahlo ago, o tle o bone.


text:
O tsebe gore ke eme mojako, ke a opaopa. Ge motho a ekwa lentšu la ka a bula mojako, ke tlo tsena go yena ka lalela nae, yena a lalela le nna.


text:
E a fenyago ke tlo mo dudiša le nna sedulong sa ka sa bogoši, bjalo ka ge nna ke fentše ka dula le Tate sedulong sa gagwe sa bogoši.


text:
Ka buša ka tlelwa ke pono, ka bona mojako o bulwa legodimong; gwa bolela lentšu lela la pele le ke le kwelego le gala boka phalafala, le re: Rotogela fano ke go bontšhe tše di tlogo direga mehleng e tlago.


text:
E a bego a dutše moo, motho ge a mmona, o be a phadima boka talama e tšhweu e nago le mollo; sedulo sa gagwe se be se dikologilwe ke molalatladi wo ge motho a o bona, a re ke talama e tala.


text:
Sedulo sa bogoši se be se dikaneditšwe ke didulo tše masome a mabedi a metšo e mene; mo go tšona go dutše bagolo ba masome a mabedi a metšo e mene ba ba bego ba apere diaparo tše ditshweu, dihlogong ba rwele mefapahlogo ya gauta.


text:
Mo sedulong sa bogoši go be go etšwa magadima le mekgoši le medumo; mo pele ga sona go be go tuka mello ya dipone tše šupago, e lego Meoya e šupaga ya Modimo.


text:
Mo pele ga sedulo sa bogoši go be go le bjalo ka bodiba bjo bo bonatšago boka legakabje. Mo gare ga sedulo le mo mathokong a sona go be go le diphedi tše nne tše di tletšego mahlo ka pele le ka morago.


text:
Sephedi sa pele se be se swana le tau; sa bobedi se be se swana le namane; sa boraro se be se na le sefahlogo sa motho; sa bone se be se swana le lenong le le fofago.


text:
Se sengwe le se sengwe sa diphedi tše nne tšeo se be se na le diphego tše di selelago di tletšego mahlo mo go fela le ka gare. Di be di sa khutše mosegare le bošego, di fela di re: Mokgethwa, Mokgethwa, Mokgethwa ke Morena Modimo, Ramaatla ohle, Mobagona wa mehleng ya kgale le ya bjale le e tlago.


text:
Ya re ge diphedi di reta di re: Letago le theto le tebogo di swanetše eo a dutšego sedulong sa bogoši wa go phela go iša mehleng ya neng le neng,


text:
ke ge bagolo bao ba masome a mabedi a metšo e mene ba lotšha eo a dutšego sedulong sa bogoši, ba khunamela eo wa go phela go iša mehleng ya neng le neng; ba bea mefapahlogo ya bona fase pele ga sedulo sa bogoši, ba re:


text:
E a swanetšwego ke letago le theto le maatla ke wena Morena Modimo wa rena, gobane ke wena o hlodilego dilo tše; ge di tšwelela di hlolegile, ke ka gobane o ratile fao.


text:
Ka bona seatleng se setona sa eo a dutšego sedulong sa bogoši go le lengwalo le le ngwadilwego ka teng le ka ntle, le le tlemilwego ka mahuto a šupago.


text:
Ka bona Morongwa wa maatla a goelela ka lentšu le legolo a re: Ke mang a loketšwego ke go bula lengwalo le, le go kgaola mahuto a lona?


text:
Mme legodimong, le mo lefaseng, le tlase ga lefase, go be go se e a kgonago go bula lengwalo leo le go le bona.


text:
E mongwe wa bagolo a bolela le nna a re: Se lle. Tseba gore go fentše Tau ya loko la Juda, Lehlogedi la modu wa Dafida, gore a bule lengwalo leo, a kgaole mahuto a lona a šupago.


text:
Ka bona mo gare ga sedulo sa bogoši, le gare ga diphedi tše nne le magare a bagolo go eme Kwana ye e kego e hlabilwe, e na le dinaka tše šupago le mahlo a šupago, e lego Meoya e šupago ya Modimo, ye e rometšwego lefaseng ka moka.


text:
Kwana ge e tšea lengwalo leo, diphedi tše nne le bagolo ba masome a mabedi le metšo e mene, ba lotšha Kwana, e mongwe le e mongwe a swere seletšo le moruswi wa gauta o tletšego diorelo; ke dithapelo tša bakgethwa.


text:
Ba opela sefela se sefsa, ba re: Di go swanetše, ge o tšea lengwalo wa kgaola mahuto a lona; gobane o hlabilwe mme go ba meloko yohle le maleme ohle le ditšhaba tšohle le go Bantle bohle, o na le ba o ba reketšego Modimo ka madi a gago,


text:
Ka lebelela, ka kwa mogoo wa Barongwa ba bantši ba ba dikaneditšego sedulo sa bogoši le diphedi tšeo le bagolo bao; palo ya bona e le kgoloborethe le diketekete.


text:
Ba hlaboša mantšu ba re: Kwana ye e hlabilwego e loketše go tšea maatla le lehumo le bohlale le go kgona le go godišwa le go retwa le go lebogwa.


text:
Ka kwa dibopša tšohle tša legodimong le lefaseng, le tša tlase ga lefase le lewatleng, tšohle tše di lego madulong ao, ka di kwa di re: Go eo a dutšego sedulong sa bogoši, le go Kwana a go išwe tebogo le kgodišo, le theto le maatla go iša mehleng ya neng le neng.


text:
Diphedi tše nne tšela tša re: Amene! Bagolo bala ba masome a mabedi a metšo e mene ba lotšha ba khunamela eo wa go phela go iša mehleng ya neng le neng.


text:
Ka bona Kwana e kgaola lehuto la pele la mahuto ao a šupago. Ka kwa se sengwe sa diphedi tšela tše nne se hlaboša lentšu la modumo se re: Tlaa o bone!


text:
Ka lebelela ka bona pitsi e tšhweu; e a e nametšego a swere bora, a fiwa mphapahlogo, a tšwa e le mofenyi le wa go tlo fenya.


text:
Gwa tšwelela pitsi e nngwe e khulong; e a e nametšego a fiwa modiro wa go amoga lefase khutšo, gore batho ba bolayane; yena a newa lerumo le legolo.


text:
Ge Kwana e kgaola lehuto la boraro, ka kwa sephedi sa boraro se re: Tlaa o bone! Ka bona go tšwelela pitsi e ntsho, e a e nametšego a swere seelaboima, a se swere ka seatla.


text:
Ka kwa lentšu le e kego le gare ga diphedi tše nne, le re: Leselwana la mabele ke šeleng; maselwana a mararo a leotša ke šeleng! Ge e le makhura le morara o se di senye!


text:
Ka bona go tšwelela pitsi e tshehla, e a e nametšego, leina la gagwe ke Lehu; o latelwa ke bodulabahu. Ba fiwa maatla a go bolaya karolo ya bone ya ba mo lefaseng ka lerumo le ka tlala le ka dinkhu, le ka dibata tša naga.


text:
Ge Kwana e kgaola lehuto la bohlano, ka bona ka tlase ga aletare go le meoya ya ba bolailwego ka baka la lentšu la Modimo, le ka baka la bohlatse bjo ba bego ba na le bjona,


text:
Ba hlaboša mantšu wa mokgoši, ba re: Morena Mokgethwa Morereši! O tlo ahlola neng wa lefetša madi a rena go ba ba agilego lefaseng?


text:
Gomme ka moka ga bona ba newa dikobo tše ditshweu, ba botšwa gore ba khutše lebakanyana, go be go tlale palo ya ba e lego bahlanka ka bona le bana ba bobona, ba ba sa tlogo bolawa byalo ka bona.


text:
Ka bona Kwana e kgaola lehuto la go selela; gwa napa gwa tla tšhišinyego e kgolo; letšatši la fifala la swana le mokotla wa boditsi, kgwedi ya hubala boka madi.


text:
Dinaledi tša legodimo tša wela lefaseng boka mogo ge o hlohlorwa matata a wona ge o utlautlwa ke ledimo le legolo.


text:
Legodimo la široga bjalo ka letlakala la lengwalo ge le menwa; dithaba tšohle le dihlakehlake tša šuthišwa tša tloga madulong a tšona.


text:
Dikgoši tša lefase tša utama mefomeng le mo magageng a dithaba, di na le bagolo le matona, le bahumi le ba maatla, le bahlanka bohle le bahunologi bohle.


text:
Ba bolela le dithaba le mariba ba re: Re weleng, le re tšhabiše sefahlogo sa eo a dutšego sedulong sa bogoši, le re tšhabiše bogale bja Kwana.


text:
Ya ba gona ke bonago Barongwa ba bane ba eme dikhutlong tše nne tša lefase, ba thibetše diphefo tše nne tša lefase, gore lefaseng le lewatleng le dihlareng tšohle go se foke phefo.


text:
Ka bona go rotoga Morongwa e mongwe a etšwa Bohlabela, a swere leswao la Modimo wa go phela; a hlaboša lentšu wa mokgoši a bolela le Barongwa bao ba bane ba ba beilwego gore ba senye lefase le lewatle,


text:
A re: Se senyeng lefase le lewatle le dihlare, re thome go swaya bahlanka ba Modimo diphatleng tša bona!


text:
Ka kwa palo ya ba ba swailwego e le dikete tše lekgolo le nago le masome a mane a metšo e mene, dikete tša ba ba swailwego e le ba meloko ya Baisiraele.


text:
Baswaiwa ba moloko wa Juda e be e le ba dikete tše lesome la metšo e mebedi; ba moloko wa Rubene e be e le ba dikete tše lesome la metšo e mebedi; ba moloko wa Gada e be e le ba dikete tše lesome la metšo e mebedi;


text:
ba moloko wa Asere e be e le ba dikete tše lesome la metšo e mebedi; ba moloko wa Nafutali e be e le ba dikete tše lesome la metšo e mebedi; ba moloko wa Manase e be e le ba dikete tše lesome la metšo e mebedi;


text:
ba moloko wa Simeone e be e le ba dikete tše lesome la metšo e mebedi; ba moloko wa Lefi e be e le ba dikete tše lesome la metšo e mebedi; ba moloko wa Isašara e be e le ba dikete tše lesome la metšo e mebedi;


text:
Ba moloko wa Sebulone e be e le ba dikete tše lesome la metšo e mebedi; ba moloko wa Josefa e be e le ba dikete tše lesome la metšo e mebedi; ba moloko wa Benyamini e be e le ba dikete tše lesome la metšo e mebedi.


text:
Ka buša ka ba le pono, ka bona lešaba le legolo la batho ba go sego motho e a kgonago go ba bala, ba ditšhaba ka moka, le meloko ka moka, le merafo ka moka, le maleme ka moka; ka bona ba eme pele ga sedulo sa bogoši sa Kwana, ba apere kobo tše ditšhweu, ba swere mahlare a molala ka diatla tša bona;


text:
ba hlaboša mantšu gagolo ba re: Go phološa ke ga Modimo wa rena e a dutšego sedulong sa bogoši, ke ga Kwana.


text:
Mme Barongwa ka moka ba bego ba eme ba dikaneditše sedulo sa bogoši, le bagolo le diphedi tšela tše nne, ba khunama ba inamiša difahlogo pele ga Modimo.


text:
Ba re: Amene! Theto le letago le bohlale, le tebogo le tumišo, le maatla le go kgona, ke tša Modimo wa rena go iša mehleng ya neng le neng. Amene!


text:
Nna ka fetola ka re: Morena, go tseba wena! -- Yena a re: Ke bona ba ba tšwago tlaišegong e kgolo; ba hlatswitše mašela a bona ba a tagafatša mading a Kwana.


text:
Ke gona ba lego pele ga sedulo sa bogoši sa Modimo, mme ba mo hlankela mosegare le bošego ba le Ntlong e kgethwa ya gagwe. Mme yena a dutšego sedulong sa bogoši o tlo ba khutiša Ngwakong wa gagwe.


text:
Ba ka se ke ba hlwa ba eba le tlala le ge e le lenyora. Ba ka se ke ba hlwa ba welwa ke letšatši le phišo e nngwe,


text:
Ka gobane Kwana e lego gare ga sedulo sa bogoši, e tlo ba diša; e tlo ba iša didibeng tša meetse a bophelo; mme Modimo o tlo phumola megokgo ka moka mahlong a bona.


text:
Ge kwana e kgaola lehuto la go šupa, gwa homola gwa re “tuu” legodimong gwa ba gwa feta lebaka le e kago ba seripa sa nako.


text:
Morongwa e mongwe a tla a ema aletareng a swere moruswi wa go tšhuma diorelo, e le wa gauta; a newa diorelo tše ntši gore a di ntšheletše dithapelo tša ba bakgethwa bohle moo aletareng ya gauta e bego e le pele ga sedulo sa bogoši.


text:
Muši wa diorelo tša dithapelo tša ba bakgethwa wa rotoga moo aletareng moo seatleng sa Morongwa wa fihla pele ga Modimo.


text:
Morongwa a swara moruswi woo wa diorelo a o kgolela mollo wa aletareng, a o lahlela fase gwa napa gwa kwala medumo le mekgoši, gwa tšwelela magadima le tšhišinyego.


text:
Morongwa wa pele a letša phalafala; mme gwa tla sefako le mollo di tswakane le madi, tša lahlelwa lefaseng. Gwa tšhungwa karolo ya boraro ya dihlare, gwa fsa bjang bjo botala ka moka.


text:
Morongwa wa bobedi a letša phalafala: ya ba eke lewatleng go lahlelwa thaba e kgolo e tukago mollo; mme karolo ya boraro ya lewatle ya fetoga madi.


text:
Karolo ya boraro ya dibopša tše di phelago lewatleng ya hwa, le karolo ya boraro ya maselawatle ya fedišwa.


text:
Morongwa wa boraro a letša phalafala; mme kua legodimong gwa wa naledi e kgolo e tukago boka seša sa mollo, ya wela karolo ya boraro ya dinoka le didiba tša meetse.


text:
Leina la naledi yeo ke Kgalako, gobane karolo ya boraro ya meetse e ile ya fetoga ya galaka, batho ba bantši ba hwa ka meetse ao, ka gobane a galakišitšwe.


text:
Morongwa wa bone a letša phalafala; mme karolo ya boraro ya letšatši ya phumiwa, le karolo ya boraro ya kgwedi, le karolo ya boraro ya dietša tšeo; letšatši la hloka seetša ka lebaka la karolo ya boraro ya lona, le bošego gwa ba bjalo.


text:
Ke sa lebeletše, ka kwa Morongwa a fofa boka lenong a phatša legodimo ka bogare, a hlaboša lentšu a re: Joo! Joo! Joo! Lena baagi ba lefase le sa tlo tlelwa ke tša mekgoši ya diphalafala tša Barongwa ba bararo, ba ba sa tlogo letša!


text:
Morongwa wa bohlano a letša phalafala; mme ka bona naledi ya magodimong e wetše lefaseng, ya newa sekgonyo sa legaga le le išago sekoting.


text:
Ya bula legaga leo la go iša sekoting, mme gwa rotoga mokubego wa mollo o mogolo; letšatši le sebaka sa godimo tša fifatšwa ke muši wa sekoting.


text:
Ditšie tša botšwa gore di se ke tša senya bjang bja naga, le ge e le tše tala, le ge e le dihlare; di hlokofatše batho bao ba se nago leswao la Modimo mo diphatleng tša bona.


text:
Tša laelwa gore di se ke tša ba bolaya, di ba hlokofatše kgwedi tše tlhano. Gomme bohloko bja tšona bja swana le bja phepheng ge e lomile motho.


text:
Mehleng yeo batho, lehu ba tlo le nyaka ba se le hwetše; ba tlo lla go hwa, mme lehu le tlo ba tšhaba.


text:
Gomme sebopego sa ditšie tšeo se swana le sa dipitsi tše di hlamilwego ka tša ntwa; dihlogong tša tšona e ka di rwele mefapahlogo ya gauta; difahlogo tša tšona di swana le difahlogo tša batho.


text:
Di phema dihuba ka dimphaphathi e kego ke tša tshipi; mme modumo wa diphego tša tšona e ke modumo wa makoloi a dipitsi tše di ntši ge a kganyelela go hlabana.


text:
Di na le mesela e kego ke ya diphepheng e na le mabola; mme maatla a go hlokofatša batho kgwedi tše tlhano a mo meseleng ya tšona.


text:
Di ba le kgoši ya go buša, ke Morongwa wa sekoting. Leina la gagwe ka Sehebere ke Abadoni, ka Segagešo ke Mosenyaki.


text:
Morongwa wa go selela a letša phalafala, ka kwa lentšu le le tšwago dinakeng tše nne tša aletare ya gauta e lego pele ga Modimo.


text:
Lentšu leo la bolela le Morongwa wa go selela e a swerego phalafala, la re: Hunolla Barongwa ba bane bao ke ba tlemilego nokeng e kgolo ya Eforate.


text:
Barongwa ba bane bao ba hunollwa; ba be ba itokišeditše nako ya letšatši le kgwedi ya ngwaga, lebaka la gore ba bolaye karolo ya boraro ya batho.


text:
Palo ya dira tša banamedi ba dipitsi e be e le diketekete tše makgolo a mabedi; palo yeo ya bona ke e kwile.


text:
Mo ponong dipitsi tšeo ke di bone ka mokgwa wo, di na le banamedi ba tšona ba nago le diphemo tša dihuba tša mmala wa mollo, le o motala, le o mosehla. Dihlogo tša dipitsi di swana le tša ditau; mo maganong a tšona go tšwa mollo le muši le tshebela.


text:
Ka kotlo tše tharo tše gwa bolawa karolo ya boraro ya batho ka mollo le ka muši le ka tshebela e tšwago maganong a tšona.


text:
Gobane maatla a dipitsi tšeo a maganong a tšona le meseleng ya tšona; gobane mesela ya tšona e bjalo ka dinoga, e na le dihlogo tša go hlokofatša ka tšona.


text:
Gomme batho ba ba šaletšego, ba ba sa kago ba bolawa dikotlong tšeo, ga ba ka ba sokologa ba lahla mediro ya diatla tša bona, ga ba ka ba lesa go khunamela meoya e mebe le medimo ya diswantšho tša gauta le tša silifera le tša tshipi le tša mabje le tša kwata, medimo yeo e sa kgonego go bona, le go kwa, le go sepela.


text:
Ka bona morongwa e mogolo yo maatla a fologa legodimong a apere leru, hlogong ya gagwe go le molalatladi, sefahlogo sa gagwe se le bjalo ka letšatši, maoto a gagwe a le bjalo ka kokwane tša mollo.


text:
Seatleng sa gagwe o be a swere lengwalonyana le le phutholotšwego. Ka leoto la gagwe la le letona a gata lewatle, ka le letshadi a gata lefase.


text:
A hlaboša lentšu le legolo wa tau ge e lla; ge a le hlaboša, medumo e šupilego ya kwatša mantšu a yona.


text:
Ge medumo yeo e šupago e kwaditše mantšu a yona, nna ka re ke a ngwala. Ka kwa lentšu le le tšwago legodimong le bolela le nna le re: Phuthela o ute tše di boletšwego ke medumo yeo e šupago; o se ke wa di ngwala.


text:
Bjale morongwa eo ke mmonego a gatile lewatle le lefase, a ntšha letsogo a le emišetša kua legodimong,


text:
A ena ka yena wa go phela go iša mehleng ya neng le neng, e a hlodilego legodimo le tše di lego mo go lona, le lefase le tše di lego mo go lona, a ena a re: Lebaka le ka se hlwe le eba gona!


text:
Se se tlogo ba gona mehleng ya ge go kwala lentšu la morongwa wa go šupa ge a tlo letša phalafala, ke go phethega ga thopa ya Modimo ye a e boditšego baporofeta bahlanka ba gagwe.


text:
Lentšu leo ke le kwelego le etšwa legodimong la bolela le nna la re: Yaa o tšee lengwalonyana le le phutholotšwego le lego seatleng sa morongwa eo a gatilego lewatle le lefase.


text:
Nna ka ya go morongwa eo, ka re: Mphe lengwalonyana leo! Yena a re: Tšea o le metše; le tlo go babiša mala; fela, ka ganong le tlo go tsefela wa dinose.


text:
Ka tšea lengwalonyana leo seatleng sa morongwa, ka le metša; mo ganong la ntsefela wa dinose; ka re go le metša la mpabiša mala.


text:
Ka kwa ke botšwa go thwe: Sa gago e tlo ba go buša go porofetela merafo le ditšhaba le maleme le dikgoši tše ntši.


text:
Ka newa lehlaka le e kego ke lehlotlo; gwa thwe: Ema o ele Ntlokgethwa ya Modimo, le aletare, le ba ba rapelago mo go yona.


text:
Ge e le lapa la ka ntle ga Ntlokgethwa o le lese, o se le ele, gobane le gafetšwe bantle; gobane ba tlo gataka motse o mokgethwa ka dikgwedi tše masome a mane a metšo e mebedi.


text:
Gomme dihlatse tša ka tše pedi ke tlo di bea tša porofeta ka matšatši a sekete se nago le makgolo a mabedi le masome a selelago, di apere kobo tša mekotla.


text:
Ke bona mehlware e mebedi ya makhura, ke bona dihlomapone tše pedi tše di emego pele ga Mong wa lefase.


text:
Ge motho a leka go ba hlokofatša go tšwa mollo melomong ya bona, wa tšhuma manaba a bona. Ge motho a leka go ba hlokofatša, o swanetše go bolawa ka mokgwa woo.


text:
Bona ba na le maatla a go tswalela legodimo, gore pula e se ne mehleng ya ge ba sa porofeta; ba na le maatla a go fetola meetse a ba madi, le maatla a go otla lefase ka kotlo efe le efe ge ba rata.


text:
E tlo re ge ba feditše go hlatsa, ke mo sebata se se rotogago sekoting se tlogo ba tsošetša ntwa, sa ba fenya, sa ba bolaya.


text:
Gomme ditoto tša bona di tlo rapalala mekgotheng ya motse o mogolo wo ba rego ke Sodoma le Egipita, ba era ka nnga ya moya, e le mo le Mong wa bona a bapotšwego gona sefapanong.


text:
Gomme ditoto tša bona di tlo bonwa ke ba merafo le meloko le maleme le bantle; gwa tlo fela matšatši a mararo le seripa sa la bone ba di bona, ba sa dumele ge di ka bolokwa mabitleng.


text:
Ba ba agilego lefaseng ba tlo thaba ka baka la bona, ba tlo hlalala ba išetšana dineo, ka gobane baporofeta ba babedi bao ba be ba tlaiša ba ba agilego lefaseng.


text:
Ge go fetile matšatši a mararo ao le seripa sa la bone, ke mo moya wa bophelo o tšwago go Modimo o boetšego go bona. Ba ema ka dinao, mme ba ba ba bonago ba welwa ke poifo e kgolo.


text:
Ba kwa lentšu le legolo le le tšwago legodimong le bolela le bona le re: Rotogelang fano! -- Ba rotogela legodimong ka leru, manaba a bona a ba tsepeletše.


text:
Ka yona nako yeo gwa tsoga tšhišinyego e kgolo ya lefase, mme karolo ya lesome ya motse ya phušoga, gwa bolawa maina a batho ba dikete tše šupago ka tšhišinyego yeo; ba bangwe ba swarwa ke go tšhoga ba lotšha Modimo wa legodimo.


text:
Morongwa wa go šupa a letša phalafala; magodimong gwa kwala matšu a magolo, a re: Mebušo ya lefase e tlile ya ba Mmušo wa Mong wa rena le wa Motlotšwa wa gagwe. Gomme o tlo buša go iša mehleng ya neng le neng!


text:
Bagolo bala ba masome a mabedi a metšo e mene ba ba bego ba dutše pele ga Modimo didulong tša bona, ba lotšha ba khunamela Modimo.


text:
Ba re: Re a go leboga wena Morena Modimo Ramaatlaohle, Mobagona, Mohwetšwaalegona, ge o tšere maatla a magolo a gago wa buša.


text:
Bantle ba galefile, gwa tla bogale bja gago, gwa tla lebaka la bahu la go ahlolwa, la go fa bahlanka ba gago moputsso, re ra baporofeta bago ba bakgethwa, le ba boifago ina la gago, ba banyane le ba bagolo; ke lebaka la go senya basenyalefase.


text:
Ya ba gona go bulwago Ntlokgethwa ya Modimo kua legodimong, gwa bonala Polokelo ya Kgwerano ya gagwe moo Ntlongkgethwa ya gagwe.


text:
Gwa bonala matete a magolo kua legodimong: Mosadi e a aperego letšatši, kgwedi e le bogato bja nao tša gagwe, hlogong ya gagwe a rwele mphapahlogo wa naledi tše lesome la metšo e mebedi.


text:
Gwa bonala matete a mangwe legodimong: Gwa tšwelela noga e kgolo e khubedu, ya dihlogo tše šupago le dinaka tše lesome, e rwele mefapahlogo e šupago dihlogong tša yona.


text:
Mosela wa yona wa goga karolo ya boraro ya dinaledi tša legodimong, ya di lahlela lefaseng. Noga e kgolo yeo ya tla ya ema pele ga mosadi, gore e tle e je ngwana wa gagwe ge a belege.


text:
A belega ngwana wa mošimanyana, wa go tlo buša ditšhaba tšohle ka molamo wa tshipi; gomme ngwana wa gagwe a tšewa a rotošetšwa go Modimo sedulong sa gagwe sa bogoši.


text:
Mosadi a tšhabela lešokeng mo a nago le madulo, a Modimo a mo lokišeditšego ona, gore a babalelwe gona go be go fete matšatši a sekete se nago le makgolo a mabedi le masome a selelago.


text:
Kua legodimong gwa tsoga ntwa ya ge Mikaele le barongwa ba gagwe ba elwa le noga, mme noga e elwa e na le barongwa ba yona.


text:
Noga e kgolo yeo ya rakwa; yona ye ba rego ke Diabolo le Sathane, motimetši wa lefase ka moka la batho. Ya lahlelwa lefaseng; le barongwa ba yona ba lahlwa le yona.


text:
Kua legodimong ka kwa lentšu le legolo le re: Phološo bjale e tšweletše, le maatla, le bogoši bja Modimo wa rena, le go kgona ga Motlotšwa wa gagwe, gobane mmegi wa bana ba borena e a bego a ba bega pele ga Modimo mosegare le bošego, o rakilwe.


text:
Mme bona ba mo fentše ka madi a Kwana, le ka lentšu la bohlatse bja bona, ba se rate bophelo bja bona ba ba ba išwa lehung.


text:
Thabang gee, lena magodimo, le ba ba agilego gona. Ba madimabe ke lena ba le agilego lefaseng le lewatleng, gobane diabolo o theogetše go lena a tuka bogale ka kudu; o tseba ge a sa šaletšwe ke lebakanyana fela.


text:
Nogakgolo ge e bona e lahletšwe lefaseng, ya ya ya tlaiša mosadi eo wa go belega ngwana wa mošimanyana.


text:
Mosadi a newa diphego tša lenong a fofa, a tšhabela lešokeng bodulong bja gagwe, mo a babaletšwego gona gwa fela lebaka, le mabaka, le seripa sa lebaka, a tšhabile moo noga e bego e lebana nae.


text:
Noga ya galefela mosadi eo, ya ba ya tloga ya yo tsoša ntwa le bao ba bego ba šaletše, e le ba peu ya gagwe, ba ba gomaretšego melao ya Modimo, ba ba nago lebohlatse bja Jesu Kriste.


text:
Ka emišwa lešing la lewatle. Ka bona mo lewatleng go rotoga sebata sa dihlogo tše šupago le dinaka tše lesome. Mo dinakeng tša sona go be go na le maina a go roga Modimo.


text:
Sebata seo ke se bonego se be se swana le nkwe; marofa a be a swana le a tawana; molomo o be o swana le wa tau. Mme noga ya se fa maatla a yona, le sedulo sa bogoši bja yona, le bogoši bjo bogolo.


text:
Ka bona e nngwe ya dihlogo tša sona eke e gobetše wa go bolawa; fela, ntho yeo e bego e iša lehung, ya fodišwa; lefase ka moka la tlabega, la šala sebata morago.


text:
Batho ba tla ba lotšha noga ka ge e neile sebata maatla, ba tla ba lotšha sebata ba re: Mokasebata ke mang? Ke mang a kago lwa naso?


text:
Sa newa molomo o bolelago tše kgolo le maroga; sa newa maatla a go fetša dikgwedi tše masome a mane a metšo e mebedi se dira mediro ya sona.


text:
Sa tla sa ahlama sa roga Modimo, sa roga leina la gagwe le Ngwako o mokgethwa wa gagwe, le ba ba agilego legodimong.


text:
Sa dumelelwa go lwa le bakgethwa le go ba fenya; sa fiwa maatla a go buša meloko le merafo le maleme le ditšhaba tšohle.


text:
Se tlo lotšhwa ke bohle ba ba agilego lefaseng, bao maina a bona a sa kago a ngwalwa pukung ya bophelo ya Kwana ye e hlabilwego, ba ngwalwa go tloga go theweng ga lefase.


text:
E a gapago mathopša, le yena o tlo ya bothopša. E a bolayago ka lerumo, le yena o tlo bolawa ka lerumo. Ke moo go nyakago kgotlelelo le tumelo ya bakgethwa.


text:
Ka bona sebata se sengwe se rotoga lefaseng, se na le dinaka tše pedi tše e kego ke tša kwana, mola se bolela boka noga.


text:
Se tla se dira maatla ka moka a sebata sa pele, sona se lebeletše; se dira gore lefase le ba ba agilego mo go lona ba lotšhe sebata seo sa pele, se se fodilego ntho ya sona e bego e iša lehung.


text:
Ba ba agilego lefaseng se ba aroša ka mehlolo ya sona ye se dumeletšwego go e dira pele ga sebata sela. Se botša ba ba agilego lefaseng se re: Sebata seo sa ntho ya lerumo se se boetšego sa phela, ba se betlele seswantšho.


text:
Sona se fiwa maatla a gore seswantšho seo sa sebata sa pele se se fe bophelo, seswantšho seo se bolele, sa be sa kgona go bolaiša ba ba sa khunamelego seswantšho sa sebata.


text:
Se kgona gore batho bohle, ba banyane le bagolo, bahumi le badiidi, bahunologi le bahlanka, ba swaiwe ka leswao seatleng se setona le ge e le phatleng,


text:
le gore go se be le e a kgonago go reka le go rekiša, ge e se eo a nago le leswao la leina le sebata, le ge e le palo ya leina la sona.


text:
Moo go nyaka bohlale; e a nago le tlhaologanyo a a hlathe palo ya sebata, gobane ke palo ya motho. Palo ya sona ke makgolo a selelago a nago le masome a selelago a metšo e selelago.


text:
Ke sa lebeletše ka bona Kwana e eme thabeng ya Sione, e na le ba dikete tše lekgolo le nago le masome a mane a metšo e mene, bao diphatleng tša bona ba swailwego ka leina la yena Kwana le la Tatagwe.


text:
Ka kwa modumo o tšwago legodimong o swana le modumo wa meetse a magolo le modumo o mogolo wa pula. Le gona modumo woo ke o kwelego o be o swana le wa baletši ba ba letšago diletšo tša bona.


text:
Ba opela sefela se sefsa pele ga sedulo sa bogoši, le pele ga diphedi tšela, le pele ga bagolo bala. Gomme go be go se motho e a kgonago go ithuta sefela seo ge e se bao ba dikete tše lekgolo le nago le masome a mane a metšo e mene, ba ba rekolotšwego lefaseng.


text:
Ke bona ba ba sa kago ba itšhilafatša ka basadi; ke dikgarebe. Ke bona ba ba latelago Kwana mo e yago. Ke bona ba ba rekolotšwego bathong, ya ba dithakangwaga tša Modimo le tša Kwana.


text:
Le gona, melomong ya bona ga gwa ka gwa hwetšwa maaka; ga ba na bosodi ba le fao pele ga sedulo sa Modimo sa bogoši.


text:
Ka bona morongwa e mongwe a fofa gare ga legodimo a swere Ebangedi ya neng le neng ya go tsebišwa ba ba agilego lefaseng, ditšhaba tšohle le meloko yohle, le maleme ohle le merafo yohle;


text:
a bolela ka lentšu le legolo, a re: Boifang Modimo le rete yena, gobane nako ya kahlolo ya gagwe e tlile, le khunamele yena e a dirilego legodimo le lefase le lewatle le didiba tša meetse.


text:
Gwa latela morongwa e mongwe wa bobedi, a re: O wele! O wele! Motse o mogolo wa Babele, wa go noša tšhaba tšohle sebela sa kgalefo ya bootswa bja wona!


text:
Gwa latela morongwa e mongwe wa bararo, a hlaboša lentšu a re: Motho e a kago lotšha sebata le seswantšho sa sona, a dumela go swaiwa phatleng ya gagwe le seatleng sa gagwe,


text:
yena o tlo nošwa sebela sa kgalefo ya Modimo, se se sa timolwago ge se tšhelwa senwelong sa bogale bja gagwe; mme o tlo hlokofatšwa mollong wa tshebela pele ga barongwa ba bakgethwa le pele ga Kwana.


text:
Mme muši wa tlhokofatšo ya bona o rotoga go iša mehleng ya neng le neng; ba sa khutše mosegare le bošego, bona bao ba go lotšha sebata le seswantšho sa sona, le ba go swaiwa ka leina la sona.


text:
Ka kwa lentšu le etšwa legodimong le re: Ngwala o re: Ba lehlogonolo ke bahu ba hwilego ba le Moreneng go tloga bjalo. Moya o re: E, a ba yo khutša ditapišo tša bona, gobane mediro ya bona e a ba latela.


text:
Ke sa lebeletše ka bona leru le lešweu. Godimo ga lona go dutše yo e kego ke Morwamotho, a rwele mofapahlogo wa gauta hlogong, a swere legwetla le le bogale ka seatla.


text:
E mongwe morongwa a tšwa Ntlongkgethwa, a hlaboša lentšu a re: Tsenya legwetla la gago o bune, gobane lebaka la go buna le tlile; mabele a lefase a omile!


text:
E mongwe morongwa a tšwa moo Ntlongkgethwa a na le maatla a go buša mollo; a hlaboša lentšu a goeletša, a bolela le eo a swerego legwetla a re: Tsenya legwetla le le bogale la gago, o sege thara tša morara wa lefase, gobane ditholwana tša wona di budule.


text:
Morongwa eo a akgela legwetla la gagwe lefaseng, a buna morara wa lefase, nkgwa a di lahlela bofotlelong bjo bogolo bja bogale bja Modimo.


text:
Gwa fotlwa moo bofotlelong ka ntle ga motse, bofotlelong gwa tšwa madi, a tlala a goma ka megala ya dipitsi, a ela a fetša tsela ya mašemo a sekete se nago le makgolo a selelago.


text:
Ka bona mohlolo o mongwe legodimong, mohlolo o mogolo o tlabago, ge go tšwelela barongwa ba šupago ba swere dikotlo tše šupago gobane ke tšona pheletšo ya bogale bja Modimo.


text:
Ka bona se e kego ke bodiba bjo bo bonatšago boka dikgapetla, go hlakahlakane le mollo. Bodibeng bjoo go be go eme bao ba fentšego sebata le seswantšho sa sona; ba eme ba swere diletšo tša Modimo.


text:
Ba opela sefela sa Moshe mohlanka wa Modimo, le sefela sa Kwana, ba re: Ke e megolo, ke e tlabago, mediro ya gago Morena Modimo Ramaatlaohle. Tsela tša gago ke tša go loka, tša go rereša, wena Kgoši ya ditšhaba.


text:
Wa go se šie wena Morena e ka ba mang? Mokgethwa a nnoši ke wena. Ditšhaba ka moka di tlo tla, tša khunama pela gago; gobane go loka ga gago go bonagetše kahlolong.


text:
Moo Ntlongkgethwa gwa tšwa barongwa bala ba ba swerego dikotlo tše šupago; ba apere mašela a leokodi le le tagilego, ba itlemile ka meketwana ya gauta e gomago ka dikgopo.


text:
Se sengwe sa diphedi tšela tše nne sa nea barongwa bao ba šupago meruswi e šupago ya gauta, meruswi ye e tletšego bogale bja Modimo wa go phela go iša mehleng ya neng le neng.


text:
Ntlokgethwa ya tlala muši o tšwago letagong la Modimo le maatleng a gagwe; gwa se be le e a kgonago go tsena Ntlongkgethwa mehleng yeo go sa phethega dikotlo tše šupago tša barongwa bao ba šupago.


text:
Ka kwa lentšu le legolo le etšwa Ntlongkgethwa, le laya barongwa bao ba šupago le re: Sepelang le yo tšholla meruswi yeo e šupago ya bogale bja Modimo kua lefaseng.


text:
Morongwa wa pele a ya a swere moruswi wa gagwe a o tšhollela lefaseng. Mme batho ba ba bego ba na le leswao la sebata, ba go khunamela seswantšho sa sona, ba tšwa dišo tše mpe tše šoro.


text:
Morongwa wa bobedi a ya a swere moruswi wa gagwe a o tšhollela lewatleng; la napa la fetoga madi e kego ke a mohu, mme mo lewatleng gwa hwa tše di phelago mo go lona.


text:
Morongwa wa boraro a tšholla moruswi wa gagwe dinokeng le didibeng tša meetse; meetse a fetoga madi.


text:
Ka kwa morongwa eo wa meetse ge a re: O ahlotše ka toko, wena Mobagona, Mohwetšwaalegona, wena Mokgethwa, ge o ahlotše ka mokgwa woo;


text:
Gobane ba tšholotše madi a bakgethwa ba gago; bjale o ba file madi gore ba nwe ona; ke sona se ba swanetšego.


text:
Morongwa wa bone a tšhollela moruswi wa gagwe letšatšing, a gafelwa modiro wa go fiša batho ka mollo.


text:
Batho ba fišwa ka phišo e kgolo, ba ba ba roga leina la Modimo e a nago le maatla a go laola dikotlo tše; fela, ga ba ka ba sokologa ba mo reta.


text:
Morongwa wa bohlano a tshollela moruswi wa gagwe sedulong sa bogoši sa sebata, mmušo wa sona wa welwa ke leswiswi ba itomakanya maleme ka bohloko;


text:
Morongwa wa go selela a tšhollela moruswi wa gagwe nokeng ya Eforate, meetse a yona a gopa, ya ba go bulela dikgoši tša Bohlabela tsela.


text:
Ka bona molomong wa noga, le molomong wa sebata, le molomong wa moporofeta wa maaka, go etšwa meoya e meraro ya ditšhila boka digwegwe.


text:
Ke yona meoya ya masathane e dirago mehlolo, ye e yago go dikgoši tša lefase ka moka, ya di rapa go ya ntweng ya mohlamogolo wa Modimo Ramaatlaohle.


text:
Tsebang, ke etla bjalo ka lehodu. Wa lehlogonolo ke eo a phakgamago, a lotola diaparo tša gagwe, a se tlo sepela a hlobotše, ba mmona dihlong tša gagwe.


text:
Morongwa wa go šupa a tšhollela moruswi wa gagwe sebakeng sa godimo. Kua Ntlongkgethwa sedulong sa bogoši sa Modimo gwa tšwa lentšu le legolo la re: Go phethegile!


text:
Gwa hlolega magadima le mekgoši le medumo, gwa ba le tšhišinyego e kgolo ya lefase ye go sešogo gwa ba le e kaakao e sa le mola batho ba eba gona lefaseng.


text:
Motse o mogolo wola wa kgaogana wa tšwa karolo tše tharo; metse ya ditšhaba ya phušoga; Babele motse o mogolo wa gopolwa pele ga Modimo, gore o newe senwelo sa sebela se bogale sa ge go befetšwe yena.


text:
Batho ba welwa godimo ke sefako se segolo sa kelo tše lekgolo tša boima; batho ba roga Modimo ka baka la kotlo yeo ya sefako, ka gobane kotlo ya sona e be e godile o šoro.


text:
Ke mo go tlilego e mongwe wa barongwa bao ba šupago ba ba bego ba swere meruswi e šupago, a bolela le nna a re: Tlaa ke go bontšhe go lahlwa ga seotswa seo se segolo se se dutšego godimo ga meetse a mantši.


text:
Ke sona se magoši a lefase a dirilego bootswa le sona, mme ba ba agilego lefaseng ba tagwa ke sebela sa bootswa bja sona.


text:
A nkiša lešokeng ke ile le Moya, ka bona mosadi a nametše sebata se sehubedu, se se tletšego maina a maroga, se se nago le dihlogo tše šupago le dinaka tša lesome.


text:
Mosadi eo o be a apere moretele, le mmala o mohubedu, a itšhephile ka gauta le ka ditalama le ka dipheta; ka seatla a swere senwelo sa gauta se se tletšego makgapha a ditshila tša bootswa bja gagwe.


text:
Phatleng ya gagwe go ngwadilwe leina le e lego sephiri, le Babele o mogolo, mmago diotswa le makgapha a lefase.


text:
Ka bona mosadi eo a tagilwe ke madi a bakgethwa le a dihlatse tša Jesu; ka tlabega gagolo ge ke mmona.


text:
Morongwa a bolela le nna a re: O tlabja ke eng? Nna ke tlo go botša sephiri sa mosadi eo, le sa sebata seo sa dihlogo tše šupago le dinaka tše lesome.


text:
Sebata seo o se bonego se be se le gona kgale; bjale ga se sa le gona; gomme se tlo rotoga sekoting, sa tsebo ya tahlegong. Mme ba ba agilego lefaseng, bao maina a bona a sa kago a ngwalwa pukung ya bophelo go tloga go theweng ga lefase, ba tlo tlabega ge ba bona sebata seo ka gore se be se le gona kgale, sa se be gona, mme sa boela sa ba gona.


text:
Moo go nyaka tlhaologanyo e nago le bohlale. Dihlogo tše šupago ke dithaba tše šupago, tše mosadi eo a dutšego godimo ga tšona, le gona ke dikgoši tše šupago.


text:
Tše tlhamo tša tšona di šetše di wile; e nngwe e gona; e nngwe ga e ešo ya tla. E tlo re ge e tlile ya tlo ba ya go dula lebakanyana fela.


text:
Ge e le sebata seo se bego se le gona kgale, mme se se be gona, sona ke kgoši e nngwe ya seswai ye e tšwago go tšela tše šupago; gomme e ya thalegong.


text:
Dinaka tšeo tše lesome tše o di bonego, ke dikgoši tše lesome tše di sešogo tša fiwa bogoši. Maatla a etšago a dikgoši di tlo a fiwa ka nako e tee gotee le sebata.


text:
Di tlo hlabana le Kwana; fela, Kwana e tlo di fenya, gobane ke yona Morena wa marena, le Kgoši ya magoši; mme e na le babidiwa ba yona le bakgethwa le babotegi.


text:
Morongwa a bolela le nna a re: Meetse ao o a bonego a seotswa seo se dutšego godimo ga ona, ke merafo le mašaba a batho, le ditšhaba le maleme.


text:
Ge e le dinaka tše o di bonego, le sona sebata, di tlo hloya seotswa seo, di tlo se dira lešope, tša se hlobodiša, tša ja dinama tša sona, tša se tšhuma ka mollo.


text:
Gobane di tlo romeletšwa ke Modimo, tša dira se yena a se naganago, tša išwa ke monagano o tee ge di dira, ge di gafela sebata bogoši bja tšona, go be go phethege se Modimo a se boletšego.


text:
Ya ba gona ke bonago morongwa e mongwe a fologa legodimong, a na le maatla a magolo; lefase la edišwa ke letago la gagwe.


text:
A hlaboša lentšu a hlaba mokgoši o mogolo, a re: O wile! O wile! Motse o mogolo wa Babele. O fetogile bodulo bja diriti, le segola sa meoya yohle ya ditšhila, le segola sa manong a ditšhila a ilwago.


text:
Gobane ditšhaba ka moka di nwele sebela se bogale sa bootswa bja wona; mme dikgoši tša lefase di otswitše le wona; babapatši ba lefase ba humile ka boati bja maipshino a wona.


text:
Ka kwa lentšu le lengwe le etšwa legodimong le re: Khudugang, lena ba setšhaba sa ka, gore le se tlo gwerana le dibe tša motse woo, la tlo welwa ke kotlo tša wona.


text:
O direng se o le dirilego sona; mediro ya wona le e lefetše gabedi; mokgopu woo a bego a o tšhela dihlare, le o tšhelele gabedi.


text:
Ka mo o bego o ikgantšha o ipshina, le o lekanyetše thlokofatšo le tlaišo; gobane mo pelong ya wona o re: Ke ituletše ke le kgoši ga ke mohlologadi; nka se ke ka bona tlhokofalo.


text:
Molato ke wona woo ge kotlo di o tlela ka tšatši le tee, e le dinkhu le tlhokofalo le tlala, ge o tšhungwa ka mollo; gobane Modimo e a o sekišago ke yo maatla.


text:
Ge e le dikgoši tšela tša go otswa le wona, tša go ipshina le wona, di tlo o llela tša itshetla ge di bona mokubego o tšhumilwe.


text:
Di tlo o ema kgole di boifa go hlokofatšwa ga wona. Di tlo re: Joo! Joo! Motse o mogolo wa Babele! Motse wo o tiilego! O wetšwe ke kotlo ka nako e tee!


text:
Le babapatši ba lefase ba a o llela, ba o hlokofalela ka ge dithoto tša bona di sa hlwe di rekwa ke motho.


text:
Še merwalo ya gauta le ya silifera, le ditalama le dipheta, le mašela a leokodi le a moretele, le a mmala o mohubedu, le diphata tšohle tša monko o bose, le dibjana tšohle tša naka la tlou, le dibja tšohle tša kwata tše bohlokwa, le tša mphiri, le tša tshipi, le tša mabje a go setwa,


text:
le dinoko, le diorelo, le ditlolo le moti wa dihlare, le sebela, le makhura, le maupi, le mabele, le dikgomo, le dihuswa, le dipitsi, le dikoloi, le mebele ya mathopša, le meoya ya batho.


text:
Le dienywa tša lehlabula tše pelo ya gago e di kganyogago, di go tlogile; le tša maipshino, le tša boitšhepi, di go timeletše. O ka se hlwe o di hwetša.


text:
Babapatši ba dilo tšeo, ba ba bego ba huma ka motse woo, ba tlo o emela kgole ba boifa tlhokofatšo ya wona, ba lla ba itshetla,


text:
Ba re: Joo! Joo! Motse o mogolo wola, wo o bego o apara leokodi la bohlokwa, le purapura le moretele, wo o bego o tšhepha ka gauta, o bego o apara ditalama le dipheta! Mahumo a makaakao a fedišitšwe ka nako e tee!


text:
Basepediši bohle ba maselawatle, le lešaba la baeti ba ona, le ba go a hlankela, le ba go šika le mawatle, ba o emela kgole,


text:
Ba itšhela pilo dihlogong, ba golola ba lla ba hlokofetše ba re: Joo! Joo! Motse wola o mogolo, wo bohle ba ba nago le maselawatle ba bego ba huma ka wona, o phušotšwe ka nako e tee!


text:
Wena legodimo le lena bakgethwa, hlalalang, le lena baapostola le lena baporofeta, hlalalang, gobane Modimo o le ahloletše tshekong ya lena, a lahla motse woo.


text:
Morongwa e mongwe wa maatla a topa leswika le e kego ke la tšhilo a le lahlela lewatleng, a re: So mokgwa wo motse o mogolo wa Babele o tlogo lahlwa ka wona wa kodumela fase, wa se hlwe o hwetšwa,


text:
go se hlwe go kwala lentšu la baopedi le baletši ba diletšo le ba dinaka le ba diphalafala; go se hlwe go hwetšwa makgone wa modiro ofe le ofe; le tšhilo e šilago e ka se hlwe e kowa mo go wena.


text:
Le seetša sa lebone se ka se hlwe se bonega mo go wena; go ka se hlwe go kowa lentšu la monyalwa le la monyadi; gobane babapatši ba gago e be e le bona ba bagolo ba lefase, mme wena wa timetša batho ka malea a gago.


text:
Motseng woo ke mo go hweditšwego madi a baporofeta le a bakgethwa e le a mantši, le a bohle ba ba bolailwego mo lefaseng.


text:
Ya ba gona ke kwago se e kego ke kgowa e kgolo ya lešaba le lentšu la ba ba lego kua legodimong, ba re: Haleluya! Go phološa go na le Modimo wa rena, le letago ke la gagwe, le tumišo, le maatla!


text:
Gobane kahlolo tša gagwe di ya ka therešo le ka toko ge a lahlile seotswa se segolo sa go senya lefase ka bootswa bja sona; o lefeditše madi a bahlanka ba gagwe a se lefiša.


text:
Bagolo bala ba masome a mabedi a metšo e mene ba na le diphedi tšela tše nne, ba lotšha ba khunamela Modimo e a dutšego sedulong sa bogoši, ba re: Amene! Haleluya!


text:
Gwa hlaga lentšu le etšwa moo sedulong la re: Retang Modimo wa rena, lena bahlanka ba gagwe ka moka ba le mmoifago, ba banyane le ba bagolo.


text:
Ka kwa se e kego ke mogoo wa lešaba le lentši le modumo wa meetse a magolo, le modumo o maatla wa pula, gwa thwe: Haleluya! Morena Modimo Ramaatlaohle o tšere bogoši.


text:
A re thabeng, re hlalaleng, re mo reteng, gobane monyanya wa tšeo ya Kwana o tlile, monyalwa wa gagwe o tšhephile.


text:
O dumeletšwe go apara seaparo sa bohlokwa, se sešweu se se se nago ditšhila. Mme aparo seo sa bohlokwa ke tiro tša toko tša ba bakgethwa.


text:
A bolela le nna a re: Ngwala o re: Ba lehlogonolo ke balalediwa ba monyanya wa tšeo ya Kwana. -- A iša pele a re: Mantšu ao ke a go rereša a Modimo.


text:
Nna ka wela fase dinaong tša gagwe ka mo khunamela. Yena a re: O ko lese tšeo! Nna ke mohlanka boka wena le bana beno ba ba nago le bohlatse bja Jesu. Khunamela Modimo. Gobane bohlatse bja Jesu ke Moya wa go porofeta.


text:
Ka bona legodimo le bulegile, gwa tšwelela pitsi e tšhweu, mme e a e nametšego, leina la gagwe ke Mmotegi, Morereši, yo e rego ge a ahlola le ge a hlabana, a ya ka toko.


text:
Mahlo a gagwe eke ke kgabo ya mollo; mo hlogong ya gagwe o rwele mefapahlogo e mentši; o na le leina le le ngwadilwego le le se nago wa go le tseba, ge e se yena mong.


text:
O latelwa ke madira a legodimong, a ba ba nametšego pitši tše ditšhweu, ba apere mašela a bohlokwa a mašweu a se nago ditšhila.


text:
Molomong wa gagwe go tšwa lerumo le le bogale, la gore a otle ditšhaba ka lona, a di diše ka molamo wa tšhipi, ke yena a tlogo fotla bofotlelong bja morara wa bogale bja Modimo le wa kgalefo ya Modimo Ramaatlaohle.


text:
O na le leina le le ngwadilwego seaparong sa gagwe mo lethekeng la gagwe, la go re: Kgoši ya magoši, Morena wa marena.


text:
Ka bona Morongwa e mongwe a eme kua letšatšing, a hlaboša lentšu a bolela le manong ka moka a fofago sebakeng a re: Tlang le phuthegele monyanya o mogolo wa Modimo,


text:
le je dinama tša magoši, le dinama tša matona, le dinama tša bagale, le dinama tša dipitsi le tša banamedi ba tšona le dinama tša bahunologi le tša bahlanka, le tša banyane le tša bagolo!


text:
Ka bona sebata sela, le dikgoši tša lefase, le madira a tšona, di bokanetše go hlabana le eo a nametšego pitsi le dira tša gagwe.


text:
Sebata sa swarwa, gwa swarwa le Moporofeta wa maaka yola a bego a dira mehlolo pele ga sona ye a bego a timetša bao ba go swaiwa ka leswao la sebata ka yona, le bao ba go lotšha seswantšho sa sona. Ka bobedi ba lahlelwa bodibeng bja mollo o tukago tshebela; ba lahlelwa moo ba sa phela.


text:
Ba ba šetšego ba napa ba bolawa ka lerumo la eo a nametšego pitsi, ka lerumo lela la go tšwa molomong wa gagwe. Gomme manong ka moka a hora dinama tša bona.


text:
A swara nogakgolo, noga yela ya mehleng, e lego yena Diabolo le Sathane, a e tlema gore e fetše nywaga e sekete e tlemilwe.


text:
A e lahlela sekoting, a e kgonyeletša moo, a tiiša ka seka sa leswao, gore e se hlwe e aroša ditšhaba, go be go fete nywaga e sekete. Ge yona e fetile o tlo honollwa, a fetša lebakanyana a hunologile.


text:
Ka bona didulo tša bogoši; gwa dula ba ba neilwego go ahlola; ka bona meoya ya ba ba kgaotšwego dihlogo ka baka la bohlatse bja Jesu le ka baka la Lentšu la Modimo, le bao ba go se lotšhe sebata le seswantšho sa sona, ba se dumele go swaiwa ka leswao la sona diphatleng tša bona. Bona bao ka ba bona ba phedile, ba buša le Kriste nywaga e sekete.


text:
Ge e le bahu ba bangwe ga ba ka ba boela ba phela, gwa ba gwa feta nywaga yeo e sekete. Yela ke yona tsogo ya pele.


text:
Wa lehlogonolo, mokgethwa ke eo a nago le kabelo tsogong yeo ya pele. Lehu la bobedi go bona bao ga le na maatla. Sa bona ke go ba baperisita ba Modimo le ba Kriste; ba tlo buša le yena nywaga e sekete.


text:
a tlo tšwela go aroša ba ditšhaba ba mathokong a mane a lefase. Bogogo le Magogo, a ba rapa a ba iša tlhabanong, palo ya bona e le ya lešabašaba la lewatle.


text:
Ba rotoga ba tla mabaleng a lefase, ba dikanetša mešaša ya bakgethwa le Motsemorategi. Ya ba gona ba welwago ke mollo wo o tšwago go Modimo legodimong, wa ba tšhuma wa ba fetša.


text:
Mme Diabolo wa go ba fora, a lahlelwa bodibeng bja mollo le tshebela, mo go ilego sebata le moporofeta wa maaka. Ba tlo tlaišwa mosegare le bošego go iša mehleng ya neng le neng.


text:
Ka bona sedulo se segolo sa bogoši se sešweu, se na le e a dutšego mo go sona. Ke Eo lefase le legodimo di šiago sefahlogo sa gagwe, di se hweletšwe bodulo.


text:
Ka bona bahu ba eme pele ga Modimo, ba banyane le ba bagolo. Gwa phuthollwa mangwalo; gwa bulwa le lengwe e lego Puku ya Bophelo. Bahu ba sekišwa ka tše di ngwadilwego mangwalong, go iwa ka mediro ya bona.


text:
Gomme lewatle la ntšha bahu ba lona; le lehu, le bodulabahu tša ntšha bahu ba go tšona. Bohle ba sekišwa go iwa ka mediro ya bona.


text:
Ka bona legodimo le lefsa, le lefase le lefsa. Gobane legodimo la pele le be le tlogile le lona lefase la pele. Le lewatle ga le sa le gona.


text:
Nna Johane ka bona Motsemokgethwa wa Jerusalema o mofsa, ka o bona o fologa o etšwa go Modimo legodimong, o thakgilwe wa monyalwa e a hlophišeditšwego monna wa gagwe.


text:
Ka kwa lentšu le legolo le etšwa legodimong le re: Soo ngwako wa Modimo mo gare ga batho; o tlo aga le bona, ya ba setšhaba sa gagwe. Mme yena mong Modimo o tlo ba le bona e le Modimo wa bona.


text:
Mme yena Modimo o tlo phomola megokgo ka moka mahlong a bona; le lehu le ka se hlwe le eba gona; le ge e le manyami le dillo le bohloko, di ka se hlwe di eba gona; gobane tša pele di fetile.


text:
E a dutšego sedulong sa bogoši a re: Šidio; dilo tšohle ke di dira tše mphsa. -- Nna a ntaela a re: Ngwala, gobane taba tše ke tša go rereša le go botega.


text:
A buša a re: Di tšweletše! Ke nna a le o; ke nna mathomo le pheletšo! E a nyorilwego ke tlo mo fa a nwa sediba sa meetse a bophelo; ke tlo mo fa fela.


text:
Ge e le ba boi, le ba go se dumele, le ba ditšhila, le babolai, le diotswa, le baloi, le ba medimo e šele, le bohle ba maaka, ya bona kabelo e kua bodibeng bja mollo le tshebela. Ke lona lehu la bobedi.


text:
E mongwe wa Barongwa bala ba šupago, ba bego ba swere meruswi e šupago le kotlo tše šupago, a tla go nna a bolela le nna a re: Tlaa ke go bontšhe monyalwa, mosadi wa Kwana.


text:
A nkiša thabeng e kgolo e telele, a mpontšha motse o mogolo wa Jerusalema o mokgethwa, wo o fologago o etšwa legodimong go Modimo.


text:
O na le letago la Modimo. Seetša sa wona se swana le sa lebje le le bohlokwahlokwa la talama ye e phadimago.


text:
O na le morako o mogolo; o na le dikgoro tše lesome la metšo e mebedi, tše di ukametšwego ke barongwa ba lesome la metšo e mebedi. Dikgoro tšeo di ngwadilwe maina a meloko e lesome la metšo e mebedi ya bana ba Isiraele.


text:
Ka thoko ya bohlabela dikgoro ke tše tharo; ka thoko ya leboa ke tše tharo; ka thoko ya borwa ke tše tharo; ka thoko ya bokdikela ke tše tharo.


text:
Merako ya motse e na le maswika a lesome la metšo mebedi a a thekgilego; mo go ona go tlokilwe maina a Baapostola ba Kwana ba lesome la metšo e mebedi.


text:
Morongwa e a bego a bolela le nna o be a swere lehlaka la gauta la go ela, e le gore a ele motse woo le dikgoro tša wona le merako ya wona.


text:
Gomme motse woo o agilwe o na le dikhutlo tše nne; botelele bja wona bo lekana le bophara. A ela motse ka lehlaka leo, gwa hwetšwa e le botelele bja tsela ya mašemo a dikete tše lesome la metšo e mebedi; botelele bja wona bo lekana le bophara le bogodimo.


text:
A ela morako wa motse, wa hwetšwa o na le meelo e lekgolo le le nago le masome a mane a metšo a mene, ka moelo wa motho e lego o tee le wa morongwa.


text:
Moago wa morako e be e le wa mabje a bohlokwa, wa motse e be e le wa gauta e se nago selabi e le wa magakabje a a bonatšago.


text:
Metheo ya morako e thakgilwe ka mabje a bohlokwa a mehutahuta. Motheo wa pele o na le mabje a talama e khubedu; wa bobedi o le mabjanamatala; wa boraro o na le a mmala wa leratadima; wa bone o na le mabje a botala bja mabjang;


text:
Motheo wa bohlano o na le mabje a maswana a mereto; wa go selela o na le a bohubedu bja mollo; wa go šupa o na le a mmalabala wa kgabo ya mollo; wa seswai o na le mabje a botala bja lewatle; wa senyane o na le a mmala wa bosehla le botalana; wa lesome o na le a botala le bosehlana; wa lesome la motšo o tee o na le mabje a botalaboswana, motheo wa lesome la metšo e mebedi o na le mabje a botala bjo bo nago le bohubetšwana.


text:
Dikgoro tše lesome la metšo e mebedi e be e le dipheta tše lesome la metšo e mebedi; kgoro e nngwe le e nngwe e dirilwe ka pheta e tee. Mekgotha ya motse e be e le lebato la gauta e se nago selabi, eke ke legakabje le le bonatšago.


text:
Ge e le Ntlokgethwa ga nka ka e bona; gobane Ntlokgethwa ya gona ke Morena Modimo Ramaatlaohle le Kwana.


text:
Motse woo ga se wa go bonegelwa ke letšatši le kgwedi, o edišwa ke letago la Modimo; lebone la wona ke Kwana.


text:
Go ka se ke gwa tsena se se nyatšegago le e a dirago tša bohlola le maaka. Go tlo tsena ba ba ngwadilwego mo Pukung ya Bophelo ya Kwana.


text:
A ntšhupetša noka ye e sekilego ya meetse a bophelo, e phadimago boka legakabje le le bonatšago, e tšwa go sedulong sa bogoši sa Modimo le sa Kwana.


text:
Mo mekgotheng ya gona, ka mošono le mošola wa noka, go sehlare sa bophelo sa go enywa dienywa tše lesome la metšo e mebedi; se enywa dienywa ka kgwedi e nngwe le e nngwe. Mme matlakala a sehlare seo ke a go fodiša ditšhaba.


text:
Go ka se ke gwa ba le sehlolakotsi sefe le sefe. Sedulo sa bogoši sa Modimo le sa Kwana se tlo ba moo; mme bahlanka ba gagwe ba tlo mo hlankela.


text:
Go ka se ke gwa ba le bošego, go ka se hlokwe lebone le seetša sa letšatši, gobane Morena Modimo o tlo ba ediša, mme ba tlo buša go iša mehleng ya neng le neng.


text:
A bolela le nna a re: Ditaba tše di a botega, ke tša go rereša. Morena Modimo wa meoya ya Baporofeta o romile morongwa wa gagwe, a bontšha bahlanka ba gagwe tša go tlo direga ka bjako.


text:
Gomme o tsebe, ke tlo tloga ke etla. Wa lehlogonolo ke eo a gomarelago ditaba tša porofeta ya puku ye.


text:
Mokwi le mmoni wa ditaba tše ke nna Johane. Ka re go di kwa le go di bona, ka khunamela fase naong tša morongwa wa go mpontšha dilo tšeo.


text:
Yena a re: Hle lesa go realo; nna ke mohlanka boka wena, ke etša wene le bana beno ba baporofeta le ba ba gomarelago ditaba tša puku ye. Khunamela Modimo.


text:
A iša pele a re: Ditaba tša porofeto ya puku ye o se ke wa di boloka wa di tlemelela ka mahuto; gobane lebaka le kgauswi.


text:
E a senyago, a a iše pele a senye, wa ditšhila a a iše pele go itšhilafatša. Moloki a iše pele go loka; mokgethwa a iše pele go kgethega.


text:
Tseba gore ke etla ka pela; mme moputso wa ka o tla le nna, moputso wa go tlo bušetša e mongwe le e mongwe ka mo modiro wa gagwe o tlo go ba ka gona.


text:
Ba lehlogonolo ke bao ba hlatswago diaparo tša bona, ba ya ka melao ya Gagwe gore e be ba go tlo dumelelwa sehlare sa bophelo, ba tsene motseng woo ka dikgoro.


text:
Ba go tlo šala ntle ke dimpša, le baloi, le diotswa, le babolai, le ba medimo e šele, le bohle ba go rata maaka le go a dira.


text:
Nna Jesu ke romile morongwa wa ka, gore a le tsebiše ditaba tše, gore di tsebje diphuthegong. Ke nna modu wa Dafida le moloko wa gagwe; ke nna naledi e phadimago ya meso.


text:
Gomme Moya le mmeeletšwa ba re: Tlaa! Le e a kwago a ke a re: Tlaa! Le e a nyorilwego a a tle a tšee meetse a bophelo a fo fiwa fela.


text:
Mang le mang e a kwago mantšu a porofeto ya puku ye ke mo tiišetša ke re: Ge motho a ka ekeletša taba tše, Modimo o tlo mo ekeletša dikotlo tše di ngwadilwego fa pukung ye.


text:
Ge motho a ka tloša mantšu a puku ya porofeto ye, Modimo o tlo mo amoga kabelo ya gagwe ya sehlare sa bophelo, le ya motseng o mokgethwa, le ya tše di ngwadilwego fa pukung ye.


